EX  LIBRIS 

GVLIELMI  IOSEPHI  DWYER  ST  L 
SANCTI  BERNARDI  ECCLESIAE  PASTORIS 
*  KAL  •  NOV-  MDCCCCXXXIIII 


BELLARMINJ  OPERA 


I 


VEN.  CARDINALIS 


ROBERTI  BELLARMINI 

POLITI  ANI  S.  J.  ^ 

OPERA  OMNIA 

EX  EDITIONE  VENETA,  PLURIBUS  TUM  ADDITIS  TUM  CORRECTIS 

ITERUM  EDIDIT 

JUSTINUS  FEVRE 

P ROTON OT ARIUS  APOSTOLICUS 


TOMUS  NONUS 


BOSTON  COS.'  EGE  LIBRABIT 
CHJESTJNUU  RILL,  MASS. 

PARISIIS 

APUD  LUDOYIGUM  VIVES,  EDITOREM 

VIA  DICTA  DELAMBRB  13. 


1873 


v 


2  ! 


V  '  ■  v 

(  .» .4  4.  v 


* 


• .  -i  • ' . "  v . 


-VnV i*  ii 


'  * 


Tu.:-- 


r~;  a  * > 


I  ,  t  l  < r 


?.  rT  T  l  A  1’fi  VI  O 


4  y 


IN  ANNIVERSARIO 


ALOISII  GONZAGiE 


E  SOCIETATE  JESU 


I 


\ 


i 


i, 


\ 


' 


V. 


\ 


M  MO* 

•  J  .  * 


CONCIO  PRIMA 

IN  FESTO  S.  ANDKEiC 

THEMA 

Venite  post  me,  et  faciam  vos  fieri  piscatores  hominum.  Matth .,  iv,  19. 


SYNOPSIS. 

Quce  Deus  per  seipsum  operatur  esse  meliora , 
quam  quce  mediantibus  ciliis  atque  inde  Apo¬ 
stolorum  dignitas  colligitur.  Ambulandum  no¬ 
bis  in  terra  ad  Christi  exemplum.  Jordanis  his¬ 
torica  descriptio  et  maris  Galilaeae  laus.  Deum 
non  aspicere  qualis  sit  homo ,  sed  qualis  fieri 
possit.  Pastoribus  Ecclesia’,  concordiam  esse 
necessariam.  In  divinis  negotiis  non  haben¬ 
dam  esse  affinum  et  conjunctorum  rationem. 
Cur  Deus  abjectos  ad  Apostolatum  selegerit  : 
ac  proinde  impia  Juliani,  calumnia  in  Chri¬ 
stum  firmis  rationibus  refutatur.  Quomodo 
ad  Christi  exemplum  sit  piscandum.  Pecca¬ 
tores  piscibus  apte  comparantur ;  hos  qui  pi¬ 
scantur  sunt  Deus  et  Diabolus ,  diverso  tamen 
modo.  Rete  Christi  esse  sacram  Scripturam , 
ipsum  Verbum  incarnatum .  Copiosa  Diaboli 
piscatio  ostenditur.  Calumnia  Porphyrii  et 
Juliani  in  Apostolos  similitudine  et  ratione 
refellitur.  Quomodo  Andreas  Apostolus  pri¬ 
mus  vocatus  sit :  et  quomodo  divines  vocationi 
acquiescendum  S.  Andrees  exemplo  docetur. 

Magna  et  prseclara  quaedam  res  est  digni¬ 
tas  Apostolica,  optimi  atque  ornatissimi  au¬ 
ditores,  praestans,  ac  sane  singularis  excel¬ 
lentia  eorum  quos  Deus  ipse  per  se,  non  per 
administros  Sacerdotes,  et  Episcopos,  con¬ 
secravit.  Nec  enim  aliquem  esse  tam  rudem, 
et  imperitum  existimo,  qui  nesciat  ea,  quae 
•Deus  summus,  et  prsestantissimus  artifex  per 

Tom.  IX. 


se  facit,  multo  esse  et  meliora,  et  pulchrio¬ 
ra,  quam  ea  sint,  quae  per  famulos  ac  mini¬ 
stros  facit.  Condidit  Deus  initio  Adamum,  et 
Evam,  parentes  primos  generis  humani,  et 
quis  potest  ambigere,  quin  duo  isti  homines 
formosiores ,  et  melioris  constitutionis  ac 
temperamenti  fuerint,  quam  ii,  qui  quotidie 
nascuntur  ex  hominibus  et  a  Deo  quidem; 
sed  per  homines  famulos  videlicet,  et  admi¬ 
nistros,  fiunt?  Et  quis  rursum  non  existimet, 
eos  panes,  et  eos  pisces,  salubriores,  et  me¬ 
liores  fuisse,  quos  Dominus  quondam  per  se 
ex  paucissimis  panibus,  et  piscibus  multi¬ 
plicavit,  quam  ii  sint,  qui  labore,  et  indu¬ 
stria  hominum  fiunt ?  Et  illud  vinum  dul¬ 
cius,  et  praestantius,  quod  ex  aqua  Dominus 
occulta  benedictione  in  nuptiis  fecit,  quam 
illud  sit,  quod  annis  singulis  nascitur  ex  vi¬ 
tibus.  Et  eos  oculos  perspicaciores,  et  pul¬ 
chriores,  quos  idem  Dominus  caecis  homini¬ 
bus  singulari  munere  largiebatur,  quam  ii 
luissent,  quos  a  natura  ante  receperant? 
Quae  cum  ita  sint,  quid  tandem  de  praestan¬ 
tia  singulari,  et  eximia  dignitate  Apostolo¬ 
rum  existimare  debemus,  quos  ipsum  per 
se  Dei  verbum  vocavit,  erudivit,  instituit, 
illustravit?  Si  membra  eo  sunt  meliora,  quo 
capiti  viciniora,  et  aqua  purior,  quo  fonti 
propinquior,  et  lucis  radii  eo  magis  splen¬ 
dent,  quo  minus  a  sole  recedunt,  quem  gra¬ 
dum  nobilitatis,  et  glorias  Apostolis  dabi¬ 
mus,  qui  Christo  capiti,  et  fonti  omnium 
bonorum,  et  verae  ac  sempiternae  luci  pro¬ 
pinquissimi  semper  fuerunt  ?  Jure  igitur  ac 
merito  Spiritus  sanctus  Apostolos  in  sacris 

litteris  nunc  principes  orbis  terree,  nunc  Ec¬ 
clesiae  architectos,  nunc  fundamenta,  et  co¬ 
lumnas,  nunc  pastores  et  doctores  humani 
generis  appellat.  Horum  in  numero  beatis¬ 
simus  Andreas  fuit,  quem  quia  singulari  be¬ 
nevolentia,  et  charitate  Dominus  complexus 
sit,  vel  ex  eo  intelligi  potest,  quod  eum  om¬ 
nium  primum  sibi  adjunxit.  Fuit  itaque  An¬ 
dreas  velut  filius  primogenitus  Domini,  at¬ 
que  idcirco  vehementer  ac  pene  singulari¬ 
ter  dilectus,  ut  de  eo  non  immerito  mater 
Ecclesia  versum  illum  hodie  cum  cantu  laeto 
ingeminet  :  «  Dilexit  Andream  Dominus  in 
odorem  suavitatis.  »  Quamobrem  ut  modum, 
et  ordinem  tantae  vocationis  intelligamus, 
historiam  Evangelicam  hodie  nobis  ab  Eccle¬ 
sia  propositam  breviter,  si  placet,  aggre¬ 
diamur. 

Ambulans  Jesus  juxta  mare  Galilsese  vidit 
duos  fratres ,  Simonem ,  qui  vocabatur  Petrus , 
et  Andream  fratrem  ejus  mittentes  rete  in  ma¬ 
re  ( erant  enim  piscatores)  ait  illis  :  Venite  post 
me ,  et  faciam  vos  fieri  piscatores  hominum. 
At  illi  continuo  relictis  retibus  et  navi  secuti 
sunt  eum. 

Ambulans.  Jesus  liberator  noster,  audito¬ 
res,  qui  non  solum  verbo,  sed  etiam  exem¬ 
plo  genus  humanum  instituebat,  raro  ad¬ 
modum  sedisse,  crebro  ambulasse  legitur. 
Sedit  in  monte,  sed  ut  Apostolos  erudiret. 
Sedit  supra  fontem,  sed  fatigatus  ex  itinere, 
et  ut  mulierem  Samaritanam  expectaret,  et 
per  eam  ingentem  multitudinem  converteret. 
Crebro  vero  ambulabat,  nimirum  ut  nos 
omnes  admoneret,  vitam  istam  viam  esse  ad 
coelum,  nec  nos  in  patria,  sed  in  itinere  age¬ 
re  :  proinde  tempus  jam  esse  laborandi, 
ambulandi,  proficiendi,  non  standi,  non  se¬ 
dendi,  non  quiescendi.  Nemo  igitur  seipsum 
fallat,  nemo  spatium  concessum  itinere  in 
cauponis,  et  tabernis  otiose  et  perniciose 
consumat ,  sed  properemus  omnes,  et  «Fe¬ 
stinemus  ingredi  in  illam  requiem,  »  ubi 
absterguntur  lacrymae  ab  occulis  venien¬ 
tium,  et  ubi  «Dicit  Spiritus,  ut  requiescant  a 
laboribus  suis.  » 

Ambulans  Jesus  juxta  mare  Galilaeae.  Domi¬ 
nus  piscari  volebat,  ideo  juxta  mare  am¬ 
bulabat.  Sed  unum  verbum  de  isto  mari, 
vel  lacu  potius  Galilsese  dicamus.  Narrat  Jo- 
sephus,  et  ex  eo  d.  Hieronymus  in  capite  xvi. 
Matth.  ad  radicem  montis  Libani  duos  fon¬ 
tes  scaturire,  nomen  uni  Jor,  alteri  Dan,  ex 
iis  vero  et  appellationem  ;  et  originem  acci¬ 
pere  Jordanem  fluvium  longe  celeberrimum 


qui  posteaquam  aliquamdiu  spatiatus  est, 
in  vallem  quamdem  se  infundit,  atque  ibi 
efficit  lacum  istum,  de  quo  loquimur.  Tum 
ex  altera  parte  rursum  erumpit,  et  peragit 
cursum  suum  usque  ad  mare  mortuum. 
Porro  lacus  iste  omnes  alios  lacus  pulchritu¬ 
dine,  amoenitate,  fertilitate,  et  nobilitate, 
sine  controversia  antecellit.  Si  pulchritudi¬ 
nem,  et  amoenitatem  quseris,  silvis  et  nemo¬ 
ribus  pene  circumdatus  est  :  si  utilitatem 
consideres,  prsebet  accolis  suis  abunde  ci¬ 
bum  et  potum,  aquam  dulcissimam,  et  pisces 
optimos  omnium  generum,  de  quorum  pi¬ 
scatione  multos  annos  principes  nostri  Pe¬ 
trus  et  Andreas  Jacobus,  et  Joannes  victi- 
tarunt.  Neque  vero  existimet  aliquis,  lacum 
in  aliena  deserta  solitudine  situm  esse  :  ad¬ 
jacet  Galilsese,  alluit  Tiberiadem,  nec  procul 
abest  ab  aliis  non  nullis  praeclarissimis  op¬ 
pidis.  Hinc  videlicet  nunc  mare  Galilsese  : 
nunc  mare  Tiberiadis,  in  sanctis  litteris  ap¬ 
pellatur.  Dicitur  etiam  alicubi  lacus  Gene- 
zareth,  vel  quod  ventos,  et  auras  generet, 
ut  Hegesippo  placet :  vel  quod  terram  Gene- 
zar  propinquam  habeat,  ut  Josepho  verius, 
et.  credibilius  videtur.  Yerum  id,  quod  la¬ 
cum  istum  mirum  in  modum  nobilitat  atque 
illustrat,  non  tam  est  amoenitas  silvarum, 
vel  celebritas  oppidorum  vel  piscium  copia, 
quam  prsesentia  ac  visitatio  Conditoris.  Hic 
enim  est  ille  lacus,  quem  Dei  Filius  frequen¬ 
tissime  navigavit.  Hic  est  ille  lacus,  super 
quem  idem  Dominus  siccis  pedibus  ambu¬ 
lavit.  Hic  est  ille  lacus,  in  quo  fluctuante  na¬ 
vicula  fidem  discipulorum  non  semel  Domi¬ 
nus  exploravit.  Hic  est  ille  lacus  ubi  fluctibus 
et  tempestatibus  sedandis  omnipotentiam 
suam  et  divinitatem  estendit.  Hic  est  ille  la¬ 
cus,  quo  discipulos  suos  non  semel  Dominus 
magna  piscium  comprehensione  consolatus 
est.  Hic  demum  est  ille  lacus,  in  quo  sta¬ 
tum,  et  progressum,  et  persecutiones,  et 
tempestates  Ecclesiae  saepius  typo  naviculae 
Dominus  adumbravit.  Ad  hunc  igitur  lacum 
accessit,  et  juxta  eum  hodie  ambulabat,  ut, 
quemadmodum  olim  Moysen  edixit  ex  aquis, 
ut  eum  ducem  faceret  populi  sui,  sic  etiam 
nunc  ex  aquis  educeret,  quos  principes,  et 
gubernatores  Ecclesiae,  constitueret. 

Sequitur  :  Vidit  duos  fratres.  Ipse  est 
enim  qui  prior  intuetur ,  ipse  Praevenit 
nos  in  benedictionibus  dulcedinis ,  ut  po¬ 
stea  In  misericordia  et  miserationibus  co¬ 
ronet.  —  Nec  enim  unquam  homines  con¬ 
verterentur  ad  Deum,  nisi  prius  Deus  con- 

verteretur  ad  homines.  Itaque  ipse  est,  qui 
oculos  clementiae,  et  benignitatis  sum  in  An- 
dream,  et  fratrem  prius  convertit.  Et  Vidit , 
inquit,  duos  fratres.  Quid  quaeso  vidit?  Num 
homines  valde  sapientes,  et  prudentes,  et 
omni  virtutum  genere  instructos,  qui  ma¬ 
xime  essent  idonei,  ut  toti  orbi  doctores,  et 
magistri  constituerentur  ?  Non  hoc  vidit  : 
sed  homines  rusticanos,  imperitos ;  non  ta¬ 
men  eos  contempsit,  quia  non  tam  cogita¬ 
bat,  quid  illi  essent,  quam  quid  ipse  ex  iis , 
efficere  posset.  Pergit  faber  lignarius  in  sil¬ 
vam,  conspicatur  truncum  humi  jacentem, 
tortuosum,  nodosum,  impolitum,  sine  specie, 
sine  forma  ulla  :  arripit  tamen  eum,  impo¬ 
nit  in  humeros,  et  laetus  revertitur  domum. 
Yidet  eum  aliquis  imperitus  artis  lignariae  : 
Quid,  inquit,  ages  de  trunco  isto?  Quid  tan¬ 
tum  in  eo  ferendo  laboras?  Quid  ?  inquit  fa¬ 
ber  :  hinc  vel  theca,  vel  cathedra,  vel  ali¬ 
quid  etiam  pulchrius  exibit.  At  truncus  iste 
informis  nullam  habet  thecae,  vel  cathedrae 
similitudinem.  Ita  est,  ipquit,  sed  exspecta 
paulisper,  donec  eum  dolare,  polire,  et  ela¬ 
borare  incipiam;  tunc  videbis,  si  fiet  aliquid, 
quod  est  cubicula,  et  aulas  principum  or¬ 
nare  possit.  Pari  ratione  Deus  noster,  audi¬ 
tores,  est  ipse  artifex  admirabilis.  Vidit  An- 
dream  et  Petrum  ,  hbmines  rudes,  abjectos, 
obscuros,  et  qui  nulli  rei  minus  idonei  vide¬ 
rentur,  quam  Apostolicae  dignitati  :  fretus 
tamen  potentia,  et  sapientia  sua  incipit  eos 
versare  in  hanc  partem,  et  in  illam,  expoli¬ 
re,  tornare,  laborare,  et  tandem  tales  illos 
facit,  ut  trabes,  et  columnae  esse  possint,  in 
ea  domo,  quae  bitumine  charitatis  ex  lignis 
immortalibus  et  pretiosis  gemmis,  ac  lapidi¬ 
bus  aedificatur. 

Sed  quid  sibi  vult,  quod  Dominus  non 
unum,  sed  duos  :  et  duos  non  quoscumque, 
sed  fratres  :  et  cur  Petrum,  et  Andream  po¬ 
tius,  quam  Jacobum  et  Joannem,  primos 
omnium  vocavit  ?  Quid  hic  mysterii  latet? 
Sicut  a  duobus  olim  incepit,  Moyse  videlicet 
et  Aaron,  cum  populum  suum  de  tenebris 
iEgypti  liberare  vellet,  sic  etiam  nunc  a  duo¬ 
bus  incipit,  quando  orbis  totus  de  tenebris 
peccatorum  eripiendus  erat.  Fratres  autem 
eos  duos  esse  voluit,  ut  hoc  exemplo  demon¬ 
straret,  quanta  conjunctio  animorum,  et 
quanta  pax,  et  concordia,  atque  amor  esse 
deberet  inter  pastores,  et  concionatores,  et 
principes,  ac  praesules  Ecclesiarum.  Petrum 
vero,  et  Andream  primos  vocat  ;  non  Ja¬ 
cobum,  et  Joannem,  qui  affines  ejus  erant; 


ut  omnibus  aperte  declararet,  non  esse  in 
negotiis  Dei  affinium,  et  conjunctorum  ratio¬ 
nem  habendam.  Ac  ne  tu  postea  diceres  : 
habeo  beneficium  unum  Ecclesiasticum, dabo 
illud  nepoti  meo,  vel  fratri  meo,  vel  etiam 
filio  meo.  Ut  tu  igitur  hoc  non  diceres,  Pe¬ 
trum,  et  Andream,  Jacobo,  et  Joanni  affini¬ 
bus  suis  praeposuit. 

Sed  quid  quaeso  Andreas,  et  Petrus  age¬ 
bant,  cum  Dominus  eos  vocavit  ?  Piscaban¬ 
tur.  Vidit ,  inquit,  duos  fratres  mittentes 
rete  in  mare ,  etc.  Itaque  piscabantur,  hoc 
est,  quod  paulo  post  futuri  essent  non  ver¬ 
bis,  sed  actionibus  vaticinabantur.  Yerum 
hoc  loco  paucis  refellenda  est  blasphemia 
impudentissima  Juliani  Apostatae.  Julianus, 
qui  Constantio  Magni  Constantini  filio  suc¬ 
cesserat  in  imperio,  cum  a  fide  Christiana  de¬ 
fecisset,  hoc  loco  uti  solebat,  cum  adversum 
Christianos  disserendum  erat,  asserens  calli¬ 
dissime  Dominum  piscatores  imperitos,  et 
simplices  sibi  adjunxisse,  ut  facilius  eis  im¬ 
poneret.  Verum  nullo  negotio  refelletur  bla- 
sphaemia.  Primum  diabolici  animi  est,  omnia 
in  deteriorem  partem  interpretari  :  deinde 
nec  illud  verum  est,  omnes  Christi  discipu¬ 
los  rusticos,  et  imperitos  fuisse,  nam  et  Ni- 
codemus,  et  Gamaliel,  et  Nathanael,  juris 
judaici  doctores  erant ;  et  Lazarus  ac  Jose- 
phus  ab  Arimathsea  ex  nobilibus  Judaeorum 
erant :  et  Paulus  eruditissimus  erat  in  lege, 
et  magna  turba  Sacerdotum  (ut  in  Actis 
Apostolicis  testatur  Lueas)  obediebat  fidei. 
Praiterea,  si  calliditati  tribuitur,  quodrudes, 
et  simplices  vocaverit,  numquid  calliditati, 
an  divinitati,  et  omnipotentiae  tribuetur, 
quod  eos  repente  sapientissimos,  eteloquen- 
tissimos  effecerit  ?  Quod  omnium  gentium 
linguis,  et  oratione  instruxerit  !  Quod  splen¬ 
dore,  et  gloria  miraculorum  ornaverit  ? 
Quod  summa,  et  perspicacissima  ingenia  in 
eorum  litteris  caecutiant  ?  Et  quando  etiam 
nihil  horum  Dominus  in  Apostolis  effecisset, 
adhuc  tamen  non  calliditas  in  hoc  facto  ap¬ 
pareret ;  sed  maxima,  et  plane  divinasapien- 
tia  eluceret.  Primum  enim  ad  gloriam  Dei 
maxime  amplificandam  pertinebat,  ut  ad 
summum  negotium  infimos  homines  adhibe¬ 
ret  :  tanto  enim  magis  excellentia  artificis 
laudatur  quanto  minus  aptis  instrumentis 
res  praeclarissimas  operantur.  Nonne  is  scri¬ 
ptor  nobilissimus  haberetur,  qui  melius  scri¬ 
beret  calamo  fracto,  quam  alius  integro  ? 
Haberetur  omnino,  et  gloria  tota  scriptori 
tribueretur  :  neque  ullam  ejus  partem  sibi 

calami  bonitas  vindicaret  :  nam  alias  dice¬ 
rent  homines;  non  mirum,  si  scripsit  bene, 
nam  calamum  optimum  habuit.  Ad  eumdem 
igitur  modum,  cum  Deus  loquitur  per  in¬ 
fantes  diserte,  et  per  imperitos  sapienter,  et 
cum  per  humiles,  atque  abjectos  magnifice, 
ac  nobiliter  operatur,  tota  laus  Dei  loquen- 
tis,  et  operantis  est.  Deinde  elegit  Deus  ad 
Apostolicum  munus  homines  viles,  quia  ni¬ 
hil  periculosius  Episcoporum,  et  condona¬ 
torum  functionibus,  quae  proprie  Apostolo¬ 
rum  erant,  inveniri  potest,  ac  tunc  praeser¬ 
tim,  cum  bene,  et  cum  laude  haec  munera 
exercentur,  sicut  et  Apostoli  facturi  erant. 
Quis  nescit,  quam  blande  instet  adversarius 
verae  beatitudinis  ubique  spargens  in  laquaeis 
(( Euge,  euge  :  »  ut  dum  avide  colligimus,  in¬ 
caute  capiamur?  Quis  autem  ignorat,  quam 
suaviter  deglutiantur  verba  laudantium  prae¬ 
sertim  dum  non  Laudatur  peccator  in  desideriis 
animae  suae ;  sed  vir  justus  in  donis,  et  chari¬ 
smatibus  Domini  sui?  ut  igitur  possent  Apo¬ 
stoli  periculosissimam  istam  tentationem 
evadere ;  non  sapientes,  non  potentes,  non 
nobiles;  sed  imperitos,  abjectos,  obscu¬ 
ros  elegit.  Hac  enim  ratione  semper  ha¬ 
bebant'  praesentissimum  remedium  contra 
perniciosissimum  venenum,  dum  videlicet 
cogitabant,  quales  olim  fuissent  :  et  non  se 
sua  industria,  suo  studio,  suo  labore  ;  sed 
Dei  munere  sapientiam,  et  eloquentiam  et 
gradum  illum  amplissimum  dignitatis  conse¬ 
cutos  esse.  Postremo,  Quia  non  cognovit  mun¬ 
dus  per  sapientiam  Deum ,  placuit  Deo  per  stul¬ 
titiam  praedicationis  salvos  facere  credentes  : 
quia  superbis  Philosophis  sapientiam  suam 
jactantibus,  mundus  non  tam  conversus 
quam  perversus  erat,  voluit  Deus,  ut  humi¬ 
libus  piscatoribus  ignominiam  crucis  praedi¬ 
cantibus  mundus  converteretur.  Cum  ali¬ 
quando  in  scholis  existit  aliquis  superbus  et 
gloriosus  adolescens,  et  quia  metaphysicus 
nominatur  jactat  sapientiam  suam,  alios 
omnes  contemnit,  tum  praefectus  gymmasii 
vir  bonus,  et  sapiens,  ut  morbo  isti  medea¬ 
tur,  et  superbiam  illam  comprimat :  expecta, 
inquit,  paulisper,  puerum  istum,  qui  vix 
dialectica  attigit,  tecum  disserere  volo,  et 
nihil  dubito  quin  superaturus  sit  te.  Ita  fecit 
Deus,  Elegit  infirma ,  ut  confundat  fortia  :  et 
stulta,  ut  confundat  sapientes.  Quid  esse,  in¬ 
quit,  existimatis  eos,  qui  Philosophi  nomi¬ 
nantur?  Jam,  jam  intelligetis  quid  sint,  ecce 
ego  adducam  simplicissimos,  et  imperitissi¬ 
mos  piscatores,  et  per  eos  confundam,  et 


debellabo,  et  evanescere  faciam  omnem  sa¬ 
pientiam  Philosophorum.  Et  vere  sicut  olim 
virga  Moysis  .virgas  magorum  devoravit ; 
ita  haec  stultitia  humilium  piscatorum  vicit 
sapientiam  superborum  Philosophorum.  In¬ 
flabant  illi  magnificas  tubas  grandiloquentiae 
suae,  et  omnes  homines  ad  sectas  suas  spe¬ 
cioso  nomine  sapientiae  provocabant  :  et  vix 
paucos  quosdam  a  vicinis  locis  pertrahere  ad 
sua  dogmata  potuerunt.  Inflarunt  contra 
piscatores  nostri  suas  fistulas  rusticanas,  et 
continuo  totus  orbis  accurrit,  et  Evangelio 
coruscante,  omnia  dogmata  Pythagora,  et 
Socratis,  et  Zenonis  et  Epicuri,  et  aliorum 
mundi  sapientiam,  tamquam  fumus  evanue¬ 
rit.  Nam  ut  magnus  Athariasius  in  libro  de 
humanitate  Verbi,  eleganter  ostendit,  Philo¬ 
sophi  Graci  tot,  et  tam  ingentibus  volumini¬ 
bus,  sapientissime,  et  eloquentissime  scriptis, 
ne  paucis  quidem  c  vicinia  persuaserunt  : 
at  Dominus  per  Apostolos  homines  imperi¬ 
tos  nec  eruditae  linguae,  omnihus  gentibus 
mortis  contemptum  ,  paupertatem,  tempe¬ 
rantiam,  castitatem,  omnes  virtutes,  et  fi¬ 
dem  sublimissimam  rerum  altissimarum,  et 
homines  intelligentiam  exuperantium  facil¬ 
lime  persuasit.  Yicit  igitur  stultitia  sapien¬ 
tiam,  et  piscatores  Philosophos  superarunt : 
nec  Dominus  callide,  sed  sapienter,  sed  di¬ 
vine,  sed  prudentissime  consilio  ad  munus 
apostolatus  piscatores  elegit. 

Sequitur.  Et  ait  illis ,  venite  post  me.  Hoc 
est  unum  ex  maximis,  et  excellentissimis  be¬ 
neficiis,  quae  Dei  verbum  humano  generi 
attulit.  Non  sertis  fuit  visceribus  illis  chari- 
tatis  Patris  nostri  Dei,  ut  nos  verbo  suo  do¬ 
ceret,  atque  institueret  :  sed  voluit  etiam 
reipsa,  et  factis  docere  :  vidistis  aliquando 
et  experti  etiam  estis,  cum  pueri  essetis,  quid 
facere  soleant  diligentes  paedagogi.  Primum 
jubent  pueros,  ut  scribant  atque  ante  oculos 
eorum  ponunt  exemplar,  quod  imitari  in 
scribendo  debeant;  verum  cum  animad¬ 
vertunt,  eos  non  recte  pergere,  nec  posse, 
nisi  alium  scribentem  viderint, .ipsi  praecep¬ 
tores  calamum  arripiunt,  et  pueris  aiunt :  Eia 
respicite,  ita  scribendum  est,  ita  lineae  du¬ 
cendae,  ita  characteres  formandi,  pingen- 
dique  sunt.  Iloc  est,  auditores,  hoc  est,  quod 
Deus  noster  fecit  :  praecipiebat  olim,  ut  ad 
exemplar  legis  ipsius  vitam,  et  mores  nostros 
componeremus  :  sedebat  in  catredra,  doce¬ 
bat  ex  cathedra,  intonabat  voce  terribili  : 
Ego  sum  Dominus  Deus  tuus.  Non  habebis 
Deus  aUenos  coram  me.  Non  assumes  nomen 

Dei  tui  in  vanum.  Memento ,  ut  Sabbatum  san¬ 
ctifices.  Non  occules ,  Non  furaberis.  Non  moe¬ 
chaberis.  Non  concupisces.  Diliges  Dominum 
Deum  tuum  ex  toto  corde  tuo.  etc.  Et  nos  pueri 
imperiti  nihil  horum  faciebamus :  vel  si  fa¬ 
ciebamus,  non  sine  multis,  et  magnis  erro¬ 
ribus  faciebamus.  Quicl  igitur  consilii  cepit 
Deus  ?  0  quid  consilii  cepit?  0  quis  intelliget 
misericordias  Domini ,  et  auditas  faciet  omnes 
laudes  ejus.  Descendit  ex  cathedra,  adjunxit 
se  pueris,  coepit  legem  suam  ipse  qui  de¬ 
derat,  observare  :  et  interim  clamabat,  Ve¬ 
nite  post  me,  sequimini  praecedentem  :  Sic 
est  ambulandum,  sic  vivendum,  sic  diligen¬ 
dus  est  Deus,  sic  amandus  est  proximus,  sic 
divitiae  contemnendae,  sic  honores  calcandi, 
sic  amputandae  voluptates,  sic  dimicandum 
pro  veritate,  sic  pro  Dei  gloria,  et  salute 
proximorum  moriendum  est.  0  dulcis  ve¬ 
ritas  :  o  amor  inexplicabilis  :  et  quis  retri¬ 
buet  tibi  pro  omnibus  quae  retribuisti  nobis? 
Sequamur,  auditores,  sequamur  vestigia  Dei 
nostri.  Non  potuimus  consequi  Deum  prae¬ 
cipientem;  imitemur  saltem  Deum  obedien- 
tem.  Non  persuasit  nobis  Deus  dicens  ;  per¬ 
suadeat  saltem  Deus  faciens.  Et  haec  qui¬ 
dem  ad  omnes ;  sed  Apostolis,  et  Apostolo¬ 
rum  sectatoribus  adhuc  excellentiorem  viam 
istis  iisdem  verbis  demonstravit. 

Venite ,  inquit,  post  me ,  et  faciam  vos ,  etc. 
Ego  ut  commode  piscari  possem,  reliqui 
domum  meam,  dimisi  hsereditatem  meam 
et  nec  uxorem,  aut  liberos  habere  volo,  nec 
pecuniis,  aut  honoribus  acquirendis  operam 
dabo  :  sed  tollam  in  humeros  crucem  meam, 
et  patri  usque  ad  mortem  obediens  ero.  In 
hoc  igitur  venite  post  me,  sequimini,  atque 
imitamini  me,  si  piscatores  hominum  fieri 
vultis,  alioqui  enim  non  hominum,  sed 
pecuniarum,  sed  honorum,  sed  commodo¬ 
rum  piscatores  eritis.  O  utinam  cohortatio¬ 
nem  istam  omnes  Christiani  piscatores  in- 
telligerent.  Hinc  enim  exiguus  est  concio¬ 
num  fructus,  quod  concionatores  liberos 
pedes  et  expeditos  non  habeant  :  et  in  suis 
negotiis  occupati  nihil  minus  interdum,  quam 
salutem  audientium  quaerant.  Non  quaero ? 
quae  vestra  sunt ,  sed  vos ,  inquit  Apostolus 
Paulus  piscator  bonus.  Homines  igitur,  non 
pecuniae,  non  honores,  non  laudes  piscandae 
sunt. 

Sequitur,  Et  faciam  vos  fieri  piscatores  ho¬ 
minum.  Qui  homines,  piscandos  esse  dicit, 
certe  homines,  vel  pisces  esse,  vel  piscium 
simillimos  docet.  Ita  se  res  habet  :  homines 


peccatores,  qui  piscandi  sunt,  pisces  sunt. 
Primum  enim  piscium  est  proprium  in  aquis 
marinis  habitare,  qr.ee  tametsi  clarae,  et 
pellucidae  esse  videntur,  et  ad  bibendum  in¬ 
vitant  ;  tamen  amarissimae,  et  falsissimae 
sunt  et  sitim  non  extinguuut,  sed  accendunt. 

Homines  vero  peccatores  numquid  non 
sunt  in  iis  rebus  immersi,  quae  pulchrae  esse, 
et  dulces  videntur  et  tamen  amarae  sunt, 
falsae  sunt,  satiare  et  sitim  sedare  non  pos¬ 
sunt?  Pisces  vero  frigidissimi  sunt,  ac  natu¬ 
rali  calore  pene  destituti  esse  videntur  : 
homines  autem  peccatores  numquid  non  ip¬ 
sis  piscibus  sunt  frigidiores,  cum  ardore 
charitas  non  sint  pene,  sed  penitus  desti¬ 
tuti?  Legunt  duo  litteras  Dei,  Evangelistam 
videlicet,  vel  Apostolum,  vel  unum  ex  Pro¬ 
phetis:  ambo  legunt,  Verbum  caro  factum 
est,  ambo  legunt,  Proprio  Filio  suo  non  pe¬ 
percit  Deus;  ambo  haec  legunt;  sed  unus 
dum  legit,  rapitur,  commutatur,  inardescit, 
liquescit,  lacrymas  continere  non  potest  : 
alter  non  magis  mutatur,  quam  si  Tullium, 
vel  Aristoletem  perlegisset.  Quid  hoc  signi¬ 
ficat?  Unde  haec  tanta  diversitas?  Eaedem 
litterae  sunt,  quas  legunt :  sed  non  est  idem 
ardor  in  iis  qui  legunt :  ille  calidus  est  et 
homo  est :  iste  frihidus  est  et  piscis  est.  Per¬ 
gamus  ad  alia,  praeterea  pisces  delectantur 
sordibus,  et  libenter  volutantur  in  cceno,  et 
nec  manus,  nec  pedes  habent,  ut  inde  se 
proripiant,  et  homines  peccatores  quid  non 
faciunt  pro  cceno  carnalium  voluptatum?  et 
cum  iis  dicitur,  ut  attendant  quid  agant,  ut 
emergant  ex  luto,  ut  aspiciant  semel  pul¬ 
chritudinem  castitatis  ;  non  solum  pedes,  et 
manus  non  habet,  ut  inde  egrediantur ; 
sed  nec  aures  habere  videntur,  ut  audiant 
verba  sana,  et  salutaria.  O  quanto  labore  ex 
isto  luto  homines  extrahuntur?  Saepius  Do¬ 
minus  eos  piscatur  et  semper  relabuntur  in 
ccenum.  Et  quomodo  possumus,  inquiunt, 
caste  vivere?  quis  posset  oculos  claudere, 
dum  pulchrae  species  ingeruntur?  Quis  tum 
cogitationes,  et  desideria  contineret?  Nonne 
igitur  fatentur  ipsi  se  pices  esse,  et  nec  ma¬ 
nus,  nec  pedes  habere,  ut  egrediantnr  ex  lu¬ 
to  ?  Postremo  piscium  alii  alios  devorant : 
id  quod  in  hominibus  peccatoribus  cum  in¬ 
genti  animi  dolore  videmus.  Quare  non  re¬ 
spicis. ,  inquit  Habacuc,  super  iniqua  agentes ,  et 
taces  devorante  impio  justitiorem  se?  Et  Isaias : 
Unusquisque,  ait,  devorabit  carnem  brachii 
sui :  Manasses ,  Ephraim ,  et  Ephraim  Manas- 
sen.  Pisces  igitur  homines  sunt.  Proinde  non 

immerito  dictum  est  :  Et  faciam  vos  fiei  i 
piscatores  hominum. 

Duo  sunt,  qui  perpetuo  pisces  istos  expi¬ 
scantur.  Deus  et  Diabolus.  Sed  Deus,  ut 
in  amoenissima,  et  lucidissima  quadam  pi¬ 
scina  perpetuo  victuros  eos  consci  vet .  Dia¬ 
bolus,  ut  occidat,  et  mactet,  et  perdat.  At¬ 
que  idcirco  Diabolus  hamo  utitui,  ut  dum 
capit,  vulneret  :  Deus  non  hamo,  sed  reti¬ 
bus,  ut  pisces  capiantur,  sed  non  laedantur. 
Quid  sit  hamus.  Diaboli  instrumentum  no¬ 
tissimum  est  :  nempe  opes,  honores,  volu¬ 
ptates,  mulieres,  beneficia,  lucra,  convivia, 
potationes,  symphoniae  hami  Diaboli  sunt. 
Haec  ille  stultis  hominibus  oblicit,  haec  os¬ 
tentat,  haec  proponit  :  illi  accurrunt,  ut  ca¬ 
piant  escam,  et  capiuntur  ab  hamo,  et  lace¬ 
rantur,  et  disrumpuntur  intus,  et  tamen  se- 
ipsos  extricare  non  possunt.  Sed  quid  est 
rete?  Rete  est  verbum  Dei,  sive  illud  Ver¬ 
bum  intelligatis,  quod  caro  factum  est,  et  ha¬ 
bitavit  in  nobis  :  sive  etiam  illud  quod  prae¬ 
dicatum  est  in  mundo,  scriptum  in  paginis. 
Rete  enim  est  ex  multis  filis  contextum  ple¬ 
num  nodis,  quod  complicatum  est  parvum, 
explicatum  est  magnum  :  et  partim  propter 
plumbum  tendit  ad  imum,  partim  propter 
suber  enatat  super  aquas:  nam  de  iis  retibus 
loquimur,  quibus  pisces,  non  quibus  aves  ca¬ 
piuntur.  Jam  igitur  verbum  Dei  quod  scri¬ 
ptum  in  divinis  voluminibus  continetur,  om¬ 
nino  est  rete.  Primum  enim  ex  multis  sen¬ 
tentiis  quasi  filis  quibusdam  contexitur  : 
deinde  plenum  est  nodis  :  habet  nodos  in¬ 
numerabilium  et  maximarum  difficulta¬ 
tum ,  habet  nodos  miraculorum,  quibus 
ita  confirmatur ,  et  roboratur ,  ut  facile 
frangi  non  possit,  habet  nodos  promis¬ 
sionis  divinae,  quibus  fortissimum,  et  firmis¬ 
simum  redditur. Cee lum,  inquit,  et  terra  trans¬ 
ibunt  :  verba  autem  mea  non  praeteribunt. 
Habet  et  nodos  legum  et  praeceptorum  non 
parum  carni  et  sanguini  difficilium  :  et  ta¬ 
men  ii  nodi  solvendi  non  sunt  :  nam  Qui 
solverit  unum  de  mandatis  istis  minimis ,  mini¬ 
mus  vocabitur  in  regno  coelorum.  Itaque  cum 
occurrit  animo  aliqua  difficultas  in  praece¬ 
ptis  Domini,  et  dicis  o  quam  durum  est  con¬ 
fiteri  peccata?  quam  durum  est  votum  ca¬ 
stitatis?  quam  durum  est  jejunare?  noli  fa¬ 
cere  sicut  faciunt  Lutherani,  qui  non  solum 
solvunt,  sed  etiam  lacerant  istos  nodos,  et  fu¬ 
giunt  ex  reti  Domini,  sed  mox  capiuntur  ex 
hamo  diaboli.  Verum  cogites,  cum  ista  tibi 
occurunt,  Deum  esse,  qui  fecit  hos  nodos, 


et  non  solvendos,  sed  ferendos  esse,  ut  ip¬ 
sum  rete  nos  ferat  et  perducat  incolumes  ad 
piscinam  Domini.  Scriptura  praeterea  tam¬ 
quam  verissimum  quoddam  rete  exigua  est, 
et.  una  manu  comprehendi  potest,  donec  non 
explicatur.  At  extensa,  explicata,  dilatata 
replet  etiam  amplissimas  bibliothecas.  Quo¬ 
circa  sapienter  B.  Apostolus  Bartolomaeus, 
ut  D.  Dionysius  testatur,  saepe  dicere  sole¬ 
bat,  theologiam  et  parvam,  et  magnam 
esse.  Postremo  rete  istud  Scripturae  divinae 
ex  una  parte  attingit  profundum,  ex  altera 
remanet  sursum,  et  enatat  super  aquas. 
Profundum  attingit,  cum  poenas,  et  suppli¬ 
cia  gehennae  peccatoribus  comminatur  ;  re¬ 
manet  vero  sursum,  cum  gaudia,  et  praemia 
aeternae  beatitudinis  pollicetur. 

Neque  vero  minusapte  Verbumcaro  factum , 
Christus  videlicet  ipse,  rete  appellari  potest. 
Est  enim  Christus  ex  multis  naturis,  quasi 
multis  filis  aureis,  argenteis,  sericis,  incre 
dibili  venustate  ac  varietate  contextus :  nempe 
divinitas  filum  est  aureum,  anima  filum  ar¬ 
genteum,  sericum  filum  est  caro.  Habet  etiam 
Christus  nodos  suos  omnino  indissolubiles. 
Qualem  enim  esse  putatis  nexum  illum,  quo 
anima  conjuncta  est  carni,  cum  nullis  mor¬ 
bis,  nullis  vulneribus,  nulla  humana  vi,  nisi 
ipso  permittente  solvi  potuerit  ?  Ego,  inquit, 
pono  animam  meam,  nemo  tollit  eam  a  me.  sed 
ego  pono  eam.  Et  quamquam  ad  tempus  ipso 
volente  nexus  iste  dissolutus  est,  tamen  dein¬ 
ceps  nullo  unquam  tempore  dissolvetur  Chri¬ 
stus  enim  resurgens  ex  mortuis  jam  non  mori¬ 
tur ,  mors  illi  ultra  non  dominabitur .  Quid  vero 
de  altero  nexu  dicemus,  quo  natura  huma¬ 
na  naturae  est  conjuncta  divinae?  qui  etiam 
priori  nodo  dissoluto,  et  anima  a  carne  per 
mortem  separata,  solvi  nullo  modo  potuit, 
nec  unquam  poterit.  Christus  praeterea  quasi 
verum  rete,  ita  parvus,  et  exiguus  erat,  ante¬ 
quam  explicaretur,  ut  etiam  faber,  et  fabri 
filius  existimari  potuerit.  Parvulus ,  inquit, 
Isaias,  natus  est  nobis,  et  filius  datus  est  nobis. 
Atubi  seipsum  signis,  et  miraculis  extendere 
coepit, .ita  crevit,  ut  orbem  totum  occupave¬ 
rit.  Nec  turbae  jam  dicebant :  Nonne,  hic  est 
fabri  filius ?  Sed  Propheta  magnus  surrexit 
in  nobis :  et,  Deus  visitavit  plebem  suam.  Ve¬ 
rum  in  cruce  potissimum  extensum  est  hoc 
rete  cum  ubique  foramina  vulnerum,  et  pla¬ 
garum  apparuerunt ;  et  pars  una  descendit 
in  profundum  maris,  caro  usque  ad  sepul¬ 
crum,  anima  usque  ad.inferos  :  altera,  nem¬ 
pe  divinitas,  mansit  sursum  et  enatavit  su- 

per  aquas.  Htcc  igitur  sunt  retia,  quibus 
Apostoli  utebantur,  et  quibus  etiam  hodie 
Christiani  oratores,  hoc  est,  Dei  piscatores 
utuntur.  His  retibus  B.  Petrus  uno  die  tria 
millia  rationabilium  piscium  comprehendit. 
His  retibus  D.  Andreas  innumerabiles  pi¬ 
sces  intulit  in  piscinam  Dei.  Ham  retia  Apo¬ 
stolus  Paulus  ab  Jerusalem  usque  ad  Illy¬ 
ricum  tetendit,  Et  cum  esset  astutus  dolo  coe¬ 
pit  piscium  multitudinem  copiosam.  At  vero 
hodie  usque  adeo  creverunt  piscatores  Dia¬ 
boli,  heeretici,  usurarii,  meretrices,  lenones, 
et  tanta  est  piscium  perversitas,  ut  piscato¬ 
res  Dei  smpe  totis  noctibus  laborantes  nihil 
capiant.  Rem  ita  se  habere  mores  nostri  sa¬ 
tis  aperte  declarant,  aliis  non  egemus  testi¬ 
bus,  nam  etiam  tacentibus  nobis  res  ipsse 
clamant,  illustrantur,  erumpunt.  Nonne  ple- 
rique  homines  retia  fugiunt,  ad  hamum  pro¬ 
perant  ?  Invites  aliquem  ad  potandum,  ad 
fornicandum,  ad  canendum,  ad  audiendum 
verba  lasciva,  ad  hamum  denique  Diaboli, 
non  diu  rogabis,  statim  aderit  tibi,  imo  et 
gratias  aget  :  invites  ad  concionem,  ad  con¬ 
fessionem,  ad  aliquam  vel  eleemosynam,  vel 
jejunium  extraordinarium,  rogabis  diu,  et 
ssepe  nihil  impetrabis;  quin  etiam  te  propter- 
ea  majori  odio  prosequetur.  Nonne  igitur 
ridentes,  et  gaudentes  currimus  ad  gehen¬ 
nam  ;  et  plorentes  atque  inviti  trahi  vix  pos¬ 
sumus  ad  coelum  ?  Sed  hsec  de  reti,  pisca¬ 
toribus,  et  piscibus  sufficiant. 

Ultima  verba  Evangelii  sunt  :  At  illi  reli¬ 
ctis  retibus  secuti  sunt  eum.  Rursum  hoc  loco 
impius  Porphyrius,  et  apostata  Julianus  bla- 
sphemias  suas  in  Dominum,  et  ejus  Aposto¬ 
los  evomunt.  Nam  sicut  antea  Dominum  cal¬ 
liditatis  accusabant :  ita  nunc  discipulos  stul¬ 
titiae,  et  simplicitatis  accusant,  quod  statim 
ad  primum  verbum  relictis  omnibus  vocan¬ 
tem  Dominum  secuti  sunt.  Verum  nequitia 
eorum  excsecavit  eos,  et  in  utroque  turpiter 
labuntur  :  nam  et  Dominum  non  callide, 
sed  sapienter  sibi  piscatores  adjunxisse  jam 
ostendimus  :  et  discipulos  non  temere,  nec 
imprudenter  Dominum  secutos  esse  demon¬ 
strabimus.  Primum  enim  Evangelista  Mat¬ 
thaeus  non  primam,  sed  postremam  Andreae 
et  Petri  vocationem  describit ;  alioqui  quo¬ 
modo  verum  esset,  quod  initio  dicebamus, 
fuisse  Andream  filium  primogenitum  Domi¬ 
ni  ?  Siquidem  in  hodierno  Evangelio  non 
primum  Andreas,  deinde  Petrus  :  sed  simul 
uterque  vocatus  est.  Andreas  igitur,  ut  ex 
capite  primo  Joannis  intelligi  potest,  cum 


Joannem  Baptistam  audivisset  Christi  laudes 
magnilice  praedicantem,  atque  asserentem, 
esse  eum  Agnum  Dei,  qui  tollit  peccata  mun¬ 
di,  esse  Dei  Filium,  esse  Messiam,  qui  expe- 
ctabetur  :  tunc  primum  ad  Christum  se  con¬ 
tulit,  non  ut  ejus  discipulus  fieret,  sed  ut 
cum  eo  paulisper  colloqueretur,  et  amici¬ 
tiam  cum  eo,  ut  familiaritatem  iniret.  Narrat 
praeterea  sanctus  Lucas  capite  quinto  sui 
Evangelii,  non  solis  verbis,  sed  stupendo 
quodam  prodigio  Dominum  ad  se  Petrum  et 
Andream  pertraxisse  :  nempe  cum  tota  no¬ 
cte  laborassent,  nec  aliquid  capere  potuis¬ 
sent  :  rursum  ad  imperium  Domini  laxatis 
retibus  tantam  piscium  multitudinem  com¬ 
prehendunt,  ut  rete  frangeretur.  Tunc  igitur 
tanto  prodigio  confirmati  relictis  omnibus 
secuti  sunt  eum.  Deinde,  si  Christus  vere  Dei 
Filius,  ac  Deus  erat,  quid  mirum,  si  homi¬ 
num  corda,  et  voluntates  in  momento  per¬ 
movebat?  Si  naturali,  ac  recondita  quadam 
virtute  magnes  ferrum  ad  se  trahit  :  si  non 
absimilis  qusedam  naturae  vis  succino  stipu¬ 
las,  ac  festucas  copulat  :  si  solo  anhelitu 
panthera  rapit  ad  se  animantia  etiam  longe 
posita  ;  quanto  magis  divina  Christi  virtus, 
et  odor  ille  fragrantissimus  innocentiae,  et 
omnium  virtutum,  quem  Domini  vita,  et 
verba  spirabant,  homines  allicere,  et  pertra¬ 
here  poterat  ?  Solebant  olim,  qui  columbas 
ancupabantur,  ut  magnus  Basilius  ad  Julit- 
tam  scribens  ait,  tali  quadam  arte,  atque  in¬ 
dustria  uti :  columbam  unam,  quae  longo  usu 
ad  aedes  domini  sui  redire  didicisset,  ungu¬ 
ento  quodam  perungebant,  cujus  odor  gra¬ 
tissimus  esse  columbis  perhibetur.  Tunc  eam 
ad  hunc  modum  delibutam  dimittebant :  illa 
de  more  per  aerem  volans  varia  loca  pera¬ 
grabat;  quotquot  vero  columbae  in  eam  in¬ 
cidebant,  gratissimo  illo  odore  allectae,  ei  se 
adjungebant,  atque  hac  ratione,  quae  sola 
egressa  fuerat,  innumeris  deinde  sodalibus 
comitata,  et  quasi  stipata  redibat.  Ad  eum- 
dem  igitur  modum,  cum  Deus  Optimus  Maxi¬ 
mus,  et  sapientissimus  venator  intelligeret, 
homines  quasi  columbas  sine  corde  ex  para¬ 
disi  nidis,  et  cubilibus  evolasse,  et  misere 
quotidie  ab  accipitribus  rapi,  atque  occidi 
videret,  cuperetque  eas  ad  sua  prisca  domi¬ 
cilia,  et  nidos  revocare,  accepit  columbam 
unam  :  nostri  videlicet  liberatoris  innocen- 
tissimam  humanitatem,  et  eam  omni  grati¬ 
arum,  et  virtutum  unguento  delibutam  in 
medium  aliarum  columbarum  misit.  Hinc 
igitur  fiebat,  ut  quocumque  Dominus  perge- 

ret,  odorem  istum  spargeret,  atque  ad  se, 
quos  vellet,  facillime  pertraheret.  Qum  cum 
ita  sint,  non  temere,  sed  omnino  maturo 
consilio  Andreas,  et  Petrus  Joannis  testimo¬ 
nio  primum  permoti,  deinde  prodigio  maxi¬ 
mo  confirmati,  tum  grati  ce  et  virtutum  odore 
allecti,  postremo,  quod  caput  est,  divinitus 
admoniti,  atque  afflati  vocationi  coelesti  ob¬ 
temperaverunt. 

Sed  ego  rationem  aliam  excogitavi,  et  Apo¬ 
stolos  multo  altius  rem  totam  cogitasse,  et 
perpendisse  video.  Intelligebant  illi,  coelum 
eum  terra  conjungi  nec  posse  nec  debere  : 
videbant  immensos  tractus  aeris  terram  a 
coelo  disjunxisse  :  intelligebant  a  Christo  se 
ad  coelum,  et  vitam  sempiternam  invitari  : 
intelligebant  gigantem  esse  Dominum,  et  non 
ambulare,  sed  currere  ;  quare  ne  tantum  du¬ 
cem  sequi  non  possent  onerati,  et  propter 
amorem  vilium  sarcinarum  aeternis  illis  prse- 
miis  privarentur,  omnia  terrena,  et  mortalia 
sibi  relinquenda  esse  putaverunt,  et  excogi¬ 
tato  consilio  relictis  omnibus,  liberi,  atque 
expediti  secuti  sunt  eum.Hcec  nobis  diligen¬ 
ter,  atque  frequenter  cogitanda  sunt,  audi¬ 
tores.  Eamdem  viam  ingredimur,  quam  illi 
sunt  ingressi :  ad  locum  eumdem,  et  patriam 
eamdem  anhelamus  :  sed  numquid  nos  robu¬ 
stiores  et  velociores  sumus,  quam  Apostoli 
ipsi  fuerunt?  Si  illi  onusti  cursum  illuni  per¬ 
ficere  non  potuerunt,  quanto  minus  potueri¬ 
mus  nos  ?  0  quam  difficile ,  qui  divitias  ha¬ 
bent,  introibunt  in  regnum  coelorum ?  Verba 
sunt  Christi,  nemo  mihi  succenseat  :  Beati 
pauperes  spiritu ,  quoniam  ipsorum  est  regnum 
coelorum.  Beati  plane,  nam  ipsi  pervenient, 
ipsi  Dominum  sequi  poterunt,  qui  seipsos  ab 
impedimentis  istis  liberarunt.  0  quam  mul¬ 
tos  Dominus  ad  hanc  felicitatem,  ad  hanc  pa¬ 
cem,  quee  exuperat  omnem  sensum,  ad  hanc 
Apostolicam  libertatem,  ad  hanc  vitam  An¬ 
gelorum,  liberam  curis  et  sollicitudinibus 
quotidie  vocat,  qui  tamen  non  audiunt  :  et 
beati  essent,  si  audirent.  Nihil  enim  felicius 
in  hac  vita  mihi  esse  videtur,  quam  intelli- 
gere  vocationem  suam,  et  omnem  vivendi 
rationem  ad  arbitrium  Domini  instituere. 
Beati  sumus  Israel ,  inquit  Baruch,  quoniam 
quae  placent  Deo  manifesta  sunt  nobis  :  sed 
quanto  magis  ille  beatus  est,  qui  non  com¬ 
muni,  ac  generali,  sed  certo  ac  singulari 
quodammodo  luminatos  habet  oculos  cordis, 
et  in  omnibus  actionibus  suis  intelligit,  quae 
sit  voluntas  Dei  bona,  et  beneplacens,  et  perfe¬ 
cta?  Multi  versantur  in  saeculo,  et  non  bene 


succedit  eis,  et  saepe  jacturam  faciunt  ani¬ 
marum  suarum,  quod  alius  omnino  esset  sta¬ 
tus,  ad  quem  a  Domino  vocabantur  :  sed 
non  audierunt.  Multi  contra  currunt  ad 
monasteria ;  sed  non  propterea  efficiuntur 
meliores,  nec  scopum  aeternae  beatitudinis 
attingunt,  quod  et  ipsi  non  vocantem  Do¬ 
minum,  sed  aliqua  externa  commoda  secuti 
sunt. 

Quaerenda  est  igitur  vocatio,  investiganda 
Domini  voluntas,  nec  immorandum  est  diu¬ 
tius  :  nam  tempus,  dum  haeremus,  et  delibe¬ 
ramus,  non  expectat,  sed  volvitur,  et  transit, 
et  dies  nostri  finiuntur,  et  mors  quotidie  fit 
propinquior.  Sed  quid  algemus,  ut  Dei  volun¬ 
tatem  exploremus?  Unum  verbum  et  finis 
erit.  Quicumque  ratione  habent  aliquam 
salutis  suae,  ii,  expiata  prius  per  confessio¬ 
nem  conscientia,  loca,  et  tempora  capiant 
apta  contemplaitioni,  ibique  a  turbis,  et  ru¬ 
moribus  separati  intrent  in  solitudinem  cor¬ 
dis  sui,  et  spiritum  suum  vigilem,  et  erectum 
et  praesentem  exhibeant  Domino,  eique  di¬ 
cant  :  Ecce  ego  servus  tuus,  et  filius  ancillae 
tuae  :  loquere ,  Domine ,  quia  audit  servus  tuus. 
Paratum  cor  meum ,  Deus,  paratum  cor  meum. 
Domine  quid  me  vis  facere ?  Jussisti,  ut  veni¬ 
rem  in  hunc  mundum  et  veni.  Sed  quid  hic 
aigo  ?  Cur  hic  sum?  Quae  sunt  studia  mea? 
quo  tandem  referuntur?  Certe  fecisti  me  ad 
te.  Sed  quam  viam  jubes  obsecro,  ut  ingre¬ 
diar?  Equidem  non  dubito,  quin  si  te  ita  pa¬ 
raveris,  Dominus,  qui  semper  pulsat,  et  allo¬ 
quitur  etiam  eos,  qui  non  audiunt,  multo 
magis  loquetur  ad  cor  tuum  et  fortasse  dicet 
tibi :  Confide  illi,  salus  tua  ego  sum  :  seque¬ 
re  me,  veni  post  me,  quid  tibi  cum  terra? 
Quid  lambis  me  de  pulvere?  Ecce  ego  mei'ces 
tua  magna  nimis.  Repente  vero  colloquium 
istud  Domini  levabit  te  super  te,  et  ignem  ex¬ 
citabit  in  intimis  medullis  tuis  :  ossa  exulta- 
bunt,  cor  liquefiet,  lacrymse  defluent  ex 
oculis  non  amarse,  sed  dulces,  imo  vero  om¬ 
ni  risu,  et  gaudio  saeculari  dulciores,  et  ta¬ 
men  lacrymse  erunt,  et  tamen  fletus  erit. 
Et  si  talis  est  fletus  immissus  a  Domino,  quid 
erit  risus  et  gaudium  Domini?  Quid  senties, 
cum  intrabis  in  gaudium  Domini  tui?  Tunc 
igitur  in  tali  silentio  constitutus  convertes 
oculos  cogitationis  ad  mundum,  ad  honores, 
ad  voluptates,  et  omnia  tibi  in  momento  vi¬ 
lescent,  et  pcenitebit  te  laborum  in  illis  con¬ 
sequendis  positorum.  Nec  solum  bona  et  se¬ 
cunda,  sed  etiam  mala,  et  adversa  tibi  vilia 
et  parva  videbuntur  :  sicut  ei,  qui  ex  monte 

res  positas  in  valle  speculatur. Tanc  non  solum 
pie,  et  caste  vivere  sed  et  mori  pro  Christo 
non  magni  laboris  judicabis.  Tunc  enim  in- 
telliges,  sicut  ligna  et  lapides  ad  aedificia 
construenda,  et  ornanda  non  ascendunt,  nisi 
prius  per  malleos,  et  secures  et  serras,  et 
dolabras  transeant  ;  sic  et  nos  in  regnum 
coelorum  intrare,  nisi  per  multas  tribulatio¬ 
nes,  et  pressuras,  non  posse.  Porro  haec  ita 
se  habere,  et  hunc  esse  fructum  eorum,  qui 
vere  intelligunt  et  sequuntur  vocationem 
coelestem,  tot  testes  habemus,  quod  sancti 
homines  hodie  regnant  cum  Christo.  Sed 
sufficiat  nobis  unius  exemplum  Andreae. 

Hic  igitur  Apostolus  beatissimus,  vere  An- 
dreas,  vere  virilis  tanto  mentis  fervore  pro¬ 
sequebatur  Dominum,  ut  nulla  pericula,  nul¬ 
lae  foveae,  nulla  praecipitia  eum  deterrere  po¬ 
tuerint.  Vidit  Dominum,  ambulantem  inter 
spinas  ;  et  ipse  sequens  Dominum  ambulavit 
inter  spinas.  Yiclit  Dominum  super  aspidem 
et  basiliscum  ambulantem  :  et  ipse  sa  er  as¬ 
pidem  et  basiliscum  ambulavit.  Vidit  Domi¬ 
num  ascendentem  super  crucem,  et  ipse  as¬ 
cendit,  super  crucem  :  et  qui  jam  olim  om¬ 
nia  reliquerat,  quanta  alacritate  cucurrit 
ad  crucem,  ut  ibi  etiam  seipsum  derelinque¬ 
ret  ?  Ecce  enim  cum  hodie  ad  supplicium  du¬ 
ceretur,  et  procul  crucem  sibi  paratam  aspi¬ 
ceret,  quo  tempore  alius  toto  corpore  contre¬ 
misceret,  ille  vix  dici  potest,  quae  Isetitia,  quo 
gaudio  exultari,  et  quasi  nihil  antea  passus 
esset,  et  nunquam  [sub  malleo,  et  securi 


summi  artificis  fuisset,  exultans,  ac  pene  ge¬ 
stiens  :  «  0  salve,  inquit,  salve  bona  crux, 
diu  desiderata,  »  tot  annis  expectata,  per  tot 
mundi  plagas,  et  regiones  quaesita.  «  Et  jam 
concupiscenti  animo  praeparata  :  securus,  et 
gaudens  ad  te  venio,  ut  et  tu  exultans  susci¬ 
pias  me.  »  Ac  timens,  ne  forte  crux  eum  am¬ 
plecti  non  dignaretur,  addit  persuasionem. 
«  Discipulus  ejus  sum,  inquit,  qui  pependit 
in  te.  »  Addit  et  blanditas.  «  0  crux,  inquit, 
pretiosa,  quae  de  membris  Domini  decorem 
accepisti  ;  amator  tuus  semper  fui,  et  desi¬ 
deravi  amplecti  te.  »  Quid  est,  quod  audi¬ 
mus  ?  Ubi  sumus  ?  Certe  ignis  vibrans,  non 
lingua  loquens  est.  Et  quis,  unquam,  tam 
blande,  et  tam  officiose  amasiam  suam,  sicut 
Andreas  crucem  suam  salutavit  ?  Et  tamen 
crux  nihil  nisi  crux,  supplicium  atrox,  et 
acerbum  est.  Et  unde  haec  mens,  hic  animus, 
haec  laetitia  in  Andrea  ?  Nempe  ex  eo,  quod 
illuminatos  habebat  oculos  cordis,  et  crucem 
aspiciebat  non  tamquam  supplicium  ;  sed 
tamquam  instrumentum,  quo  expoliendus 
penitus,  et  perficiendus,  atque  aptandus  erat 
ad  ornandum  aedificium  Domini.  Haec  igitur 
et  tu  intelliges,  et  cum  intellexeris,  Vultus 
tui  non  amplius  in  diversa  mutabuntur :  et 
tibi  Vivere  Christus  erit ,  et  mori  lucrum  :  Et 
Pax  Dei,  quae  exuperat  omnem  sensum,  cor 
tuum  custodiet,' et  intelligentiam  tuam  usque 
in  diem  Domini  Jesu,  qui  est  benedictus  in 
saecula.  Amen. 

THEMA 

Hora  est  jam  nos  de  somno  surgere  :  nunc  enim  propior  est  nostra  salus, 

quam  cum  credidimus.  Rom.  xiii,  1. 


SYNOPSIS. 

Peccatum  est  somnum,  quo  sepulti  jacent  Ethni¬ 
ci,  Ilceretici,  et  mali  Christiani,  denique  om¬ 
nes  peccatores  solum  probum  Catholicum  vere 
vigilare  ostenditur.  Lutheranorum  error  obi¬ 
ter  refellitur.  De  peccatorum  vanis  somniis. 
De  hora  matutina  triplex  sensus  affertur.  Au¬ 
rora  cum  Evangelio  confertur,  ambulationem 
Christianorum  procedere,  peccatorum  vero  re- 
irogredi.  Circa  finem  omnia  vires  quasi  reno¬ 
vare  probatur.  Hora  juxta  Apostolum  est  tem¬ 
pus  gratiae,  juxta  Ecclesiam  Nativitas  Christi, 
juxta  auctorem  praesens  saeculum ;  in  quo 
mundi  fallaciae  delectae,  carnis  concupiscen- 
tice  imminutae,  daemonis  vires  fractae,  e  di¬ 
verso  autem  omnia  bona  aucta  gratia  Dei 
copiosior,  majus  lumen,  plura  exempla  de- 
prehenduntur.  Gravis  dehortatio  a  curis  sac¬ 
cularibus.  Denique  quotidiana  mala  quae  nos 
a  somno  excitent ,  oculis  subjiciuntur. 

Initium  hoc  epistolae  hodiernae,  Domino 
adjuvante,  breviter  explicabimus:  quod  qui¬ 
dem  juxta  sensum  Apostoli  ad  unum  finem 
inducitur,  sed  ab  Ecclesia  ad  alterum  finem 
adducitur,  et  non  poterimus  ad  tertium  fi  ¬ 
nem;  ad  nostrum  videlicet  propositum  atque 
institutum,  accommodare.  Quod  autem  erat 


Propositum  B.  Pauli  cum  scribebat,  Hora  est 
jam  nos  de  somno  surgere ;  nunc  enim  propior 
est  nosha  salus,  quam  cum  credidimus  ?  Scri¬ 
bebat  Beatus  Apostolus  ad  Romanos,  atque 
eos  a  somno  peccatorum  et  negligentiie  ex¬ 
citare  volebat,  utitur  vero  ad  hoc  perficien¬ 
dum  duobus  optimis  argumentis,  quorum 
alterum  a  temporis  opportunitate ;  alterum 
a  finis  vicinitate  sumptum  est.  Quemadmo¬ 
dum  enim,  si  aliquem  excitare  vellemus, 
diceremus  ei :  Heu  tu  surge,  quia  tempus 
est :  nam  aurora  exoritur,  quod  si  ille  esset 
de  numero  eorum,  qui  non  multum  curant, 
sive  oriatur  aurora  ;  sed  dormiunt  libenter 
usque  ad  meridiem,  tunc  ei  diceremus  :  Heu 
tu  surge,  imminet  enim  tempus  magni  ne¬ 
gotii  perficiendi,  prandii  videlicet.  Ad  eum- 
dem  modum  Apostolus  Paulus,  primum  hor¬ 
tatur  Romanos,  ut  surgent,  quia  hora  est 
surgendi,  Quia  'nox  praecessit,  dies  autem  ap¬ 
propinquavit:  deinde  quia  prope  est  tempus 
magni  illius  prandii,  quod  fiet  in  coelo  :  Nunc 
enim,  inquit,  propior  est  nostra  salus,  quam 
cum  credidimus. 

Explicemus  jam  singula  verba.  Flora  est 
jam  nos  de  somno  surgere.  Cur  peccatum  som¬ 
nus  appellatur?  Quid  est  somnus?  Quid  est 
peccatum?  Est  in  his  morbis,  auditores, 
elegantissima  qusedam  translatio  :  somnus 
enim  nihil  est  aliud,  quam  mors  brevis,  quse 
omnes  sensus,  et  omnes  vires  animantis  suis 
functionibus  privat,  quando  non  sentit,  non 

videt,  non  audit,  non  movetur  :  et  tamen  si 
excitaretur  sentiret,  videret,  audiret,  et  mo¬ 
veretur  :  tunc  enim  sine  dubio  dormit.  Et 
contra  tum  vigilat,  cum  sensus  functiones 
suas  exercent,  oculi  vident,  aures  audiunt  : 
ratio  praeest,  intelligentia  regit,  voluntas 
movet.  Jam  vero  spirituales  sensus  et  motus 
animi  nostri  sunt  fides  et  charitas  :  fide  sen¬ 
timus,  charitate  movemur  :  fides  docet  quid 
sit  agendum,  quid  amandum,  quid  relin¬ 
quendum,  quid  expectandum,  quid  contem¬ 
nendum,  quid  magnifaciendum,  quid  timen¬ 
dum,  quid  optandum  :  charitas  vero  movet, 
ut  agamus,  quod  est  agendum,  amemus, 
quod  est  amandum,  relinquamus,  quod  est 
relinquendum,  expectemus  quod  est  expe¬ 
ctandum,  contemnamus,  quod  est  contem¬ 
nendum,  magnifaciamus,  quod  est  magnifa¬ 
ciendum,  timeamus,  quod  est  timendum , 
exoptemus,  quod  est  exoptandum. 

Quis  igitur  vivit  et  vigilat?  Non  alius  quam 
pius  et  probus  Catholicus,  qui  vires  sentiendi 
et  movendi  ligatas,  vel  sopitas  non  habet, 
sed  liberas  et  expeditas.  Qui  stabilis  in  fide, 
constans  in  religione,  fervens  in  charitate, 
nunquam  conquiescit,  nunquam  otiatur, 
nunquam  fatigatur,  sed  Tamquam  scintilla 
ardens  in  arundineto  discurrit ,  et  modo  istum 
modo  illum  corripit,  et  amore  coelestium 
bonorum  secura  flagrare  atque  ardere  facit : 
isti  vigilant,  auditores,  qui  aliquando  totum 
unum  arundinetum,  hoc  est  integrum  popu¬ 
lum  hominum  vanorum,  et  dento  superbiae 
agitatorum ,  amore  divino  ,  et  coelestium 
bonorum  desiderio  ita  inflammant,  ut  eo  in¬ 
cendio  daemonibus  poenam,  hominibuslucem 
Angelis  gaudium  et  laetitiam  pariant.  Ist 
vigilant. 

Sed  qui  sunt  qui  dormiunt?  Primum 
Ethnici  omnes,  et  Haeretici,  qui  fide  carent, 
et  verum  sensum  Dei,  et  veritatis  non  habent. 
Putant  illi  se  quidem  vigilare,  sed  somniant. 
Disputant  de  fide,  de  Deo  Christo,  de  Sa 
cramentis  :  putant  se  in  lumine  esse,  oculos 
apertos  habere,  et  interim  non  animadver¬ 
tunt  esse  omnia  figmenta  et  somnia,  quae 
dicunt.  Quid?  Yidenturne  nobis  vigilare,  qui 
dicunt  infantes  dum  baptizantur  actu  cre¬ 
dere  et  usum  rationis  habere;  Christi  hu¬ 
manam  naturam  esse  ubique ;  Christi  divi¬ 
nitatem  in  cruce  passam  mt  mortuam  esse  ; 
Christum  desperasse,  atque  adeo  esse  damna¬ 
tum  ;  Deum  in  arbore  arborem,  in  lapide  lq- 
pidem,  in  ferro  ferrum;  vel  Deum  operabona 
non  requirere?  Utrum  quaeso  vigilant  an  dor¬ 


miunt,  qui  dicunt  Apostolum  Petrum  nun¬ 
quam  fuisse  Romae  (ut  alia  eorum  somnia 
omittam)  cum  omnes  historiae,  omnes  Patres, 
omnes  scripto  res,  et  ipse  locus  martyrii  ejus, 
vincula,  carcer,  sepulcrum,  sedes,  in  qua  se¬ 
debat,  altare  in  quo  sacrificabat,  et  alia  in¬ 
numera  monumenta,  atque  trophaea  etiam 
hodie  oppositum  contestentur,  et  clament  ? 

Neque  vero  solum  Haeretici  atque  Ethnici 
dormiunt,  sed  etiam  multi  Catholicorum. 
Nec  enim  Apostolus  Paulus  ad  Ethnicos  Ro¬ 
manos,  sed  ad  Christianos  scribebat,  cum  di- 
cebat  :  Hora  est  jam  nos  de  somno  surgere. 
Itaque  graviter  errant  Lutherani,  cum  inter 
alia  illud  etiam  somniant  nullum  esse  pecca¬ 
tum  praeter  infidelitatem  :  siquidem  Aposto¬ 
lus  illos  ipsos  excitat  a  somno,  quorum  fi¬ 
dem  in  eadem  Epistloa  summis  laudibus  ex¬ 
tulerat.  Dormiunt  igitur  somnum  suum  omnes 
viri  divitiarum ,  ut  canit  psalmographus.  Do- 
miunt  omnes  ebrii,  quos  Joel  excitat  decens, 
E xpergiscimini  ebrii  et  flete.  Dormiunt  omnes 
impudici,  et  omnes  ii,  quorum  Deus  venter  est, 
quos  in  hac  epistola  Paulus  increpat,  non  in 
commessationibus ,  inquit,  et  ebrietatibus  non 
in  cubilibus  et  impudicitiis  :  dormiunt  omnes 
isti,  et  patiuntur  ipsi  quoque  mirabilia  som¬ 
nia  interdum  habent  a  terum  pedem  jamin 
sepulcro,  et  putant  se  victuros  piares  annos 
quam  vixerit  Mathusalem  :  interdum  viden¬ 
tur  sibi  reges  et  principes,  abundant  divitiis, 
affluant  voluptatibus,  cum  sint  miseri  et  mi¬ 
serabiles,  pauperes,  caeci,  et  nudi.  In  erdum 
superbia  extollaniur,  putant  se  se  ere  super 
nubes  interim  tamquam  vermiculi  super 
terram  repunt.  Nonne  somniabant  fortasse 
Caius  et  Domitianus,  qui  se  deos  immortales 
existimari  volebant,  et  tamen  levssime  in 
ictu  gladii  tollebantur  de  medio  ?  Nonne 
somniant  hodie  multi,  qui  divitias  congre¬ 
gant  in  mille  annos,  et  cras,  et  fortasse  re¬ 
pente  morientur?  Aspicite  saecula,  quae  prae¬ 
terierunt,  et  homines  qui  fuerunt  ante  nos  : 
nonne  omnes  fere  talibus  insommis  delusi 
fuerunt?  Ante  centum  annos  mundus  erat 
plenus  hominibus,  sicut  modo  est  et  tunc  quo¬ 
que  isti  contendel  antde  regnis  et  provinciis, 
isti  de  agris  et  possessionibus,  illi  de  benefi¬ 
ciis,  illi  de  mulieribus.  Unus  aedificabat  do¬ 
mum,  alius  plantabat  vineam.  Denique  om¬ 
nes  tam  serio  in  sua  negotia  incumbebant,  ut 
peneo  mnes  vigilare  viderentur  :  et  tamen 
jam  nullus  eorum  superest,  et  illae  curae,  illse 
sollicitudines,  illi  clamores,  illae  contentiones 
omues  in  momento  siluerunt.  Dbi  tot  sunl 

potentissimi  imperatores,  tot  vanissimi  Phi¬ 
losophi,  tot  mendaciorum  loquacissimi  ora¬ 
tores,  quorum  fastum  et  superbiam,  et  tu¬ 
morem  mund..s  non  capiebat?  Dormierunt 
omnes  somnum  suum  et  ruh/l  invenerunt  in 
manibus  suis.  Erat  igitur  somnium. 

Ad  eumdem  modum  veniet  statim  tinis  no¬ 
ctis  hujus  saeculi,  in  quo  sumus  :  imo  quoti¬ 
die  venit,  nunc  illi,  nunc  isti :  et  tunc  intelli- 
gunt  homines,  in  morte  videlicet,  se  non  vere 
habuisse,  sed  somniasse  divitias,  somniasse' 
voluptates,  somniasse  honores  :  tunc  respi¬ 
ciunt  et  nihil  inveniunt  in  manibus  suis,  prae¬ 
ter  magnum  aes  alienum  multorum  et  gra¬ 
vium  peccatorum  :  tunc  demum  sentiunt  se 
delusos  et  in  omnem  aeternitatem,  non  jam 
somniaturos  poenas  et  cruciatus  ;  sed  vere 
vigilantes  perpessuros,  et  brevissimi  somni 
voluptatem  aeterna  vigilia,  et  numquam  li¬ 
niendis  suppliciis  compensaturos.  Quare  om¬ 
nibus  qui  ita  dormiunt  rectissime  cum  Apo¬ 
stolo  dicimus :  Hora  est  jam  nos  de  somno 
surgere.  Expergiscimini  tandem  aliquando, 
plus  satis  dormivistis.  Haec  igitur  de  somno. 

Nunc  de  hora.  Hora  est ,  inquit,  nos  de 
somno  surgere.  Quaenam  est  hora  surgendi? 
Hora  matutina,  diluculum,  aurora  :  Nam  qui 
dormiunt ,  nocte  dormiunt ,  et  qui  ebrii  sunt 
nocte  ebrii  sunt.  Quae  est  hora  matutina?. 
Tempus  gratiae  :  siquidem  ante  Christi  ad¬ 
ventum,  Tenebr se  cooperuerant  terram,  et  ca¬ 
ligo  populos ,  ut  Isaias  ait ;  etiam  ipsi  Judaei, 
licet  propheticis  luminibus,  tamquam  sideri¬ 
bus  quibusdam  illustrati  fuerint;  tamen  in 
umbra  figurarum,  et  expectatione  futurae 
lucis  degebant.  Omnia  siquidem  continge¬ 
bant  illis  in  figura  et  lex  ipsa  solum  umbra 
gerebat  futurorum  bonorum  :  Christo  vero 
exorto,  et  Evangelio  ejus  gratiae  coruscante, 
Nox  prsecessit ,  dies  autem  appropinquavit. 
Itaque  jam  aurora  ac  diluculum,  atque  adeo 
surgendi  tempus  advenit.  Aurora  quasi  media 
est  inter  tenebras  nectis,  et  lucem  meridiet : 
non  est  obscura  sicut  nox,  neque  est  clara 
sicut  meridies.  Ita  quoque  tempus  gratiae,  et 
Evangclii  medium  est  inter  tenebras  infide¬ 
litatis,  et  peccatorum,  et  lucem  visionis,  et 
gloriae  beati  Dei.  Infidelitas,  nox  est  :  visio 
Dei,  meridies  :  Christiana  fides,  aurora.  Infi¬ 
deles  penitus  nihil  vident :  beati  in  coelo  om¬ 
nia,  et  clarissime  vident.  Nos  ex  parte  cog¬ 
noscimus, ,  et  ex  parte  prophetamus,  et  ex  parte 
videmus  et  ex  parte  divinamus.  Et  quem¬ 
admodum  ab  aurora  versus  meridiem  sem- 
per  lumen  crescit,  et  tenebrae  minuuntur :  ita 


sapientes  Christiani  semper  ambulant,  et 
crescunt  De  virtute  in  virtutem ,  de  lumine 
in  lumen,  de  fervore  in  fervorem  :  donec 
veniant  ad  meridiem,  ui  i  perfectum  et  per¬ 
petuum  lumen  inveniunt.  C-ontia  vero  stulti 
homines  ambulant  retrorsum  more  cancro¬ 
rum,  ab  aurora  versus  mediam  noctem.  Fui 
get  eis  aurora  cum  baptizantur,  et  Christiani 
fiunt;  sed  cum  incipiunt  perviam  peccato¬ 
rum,  et  praesertim  baeresim  et  sectarum  iter 
facere,  semper  magis  ac  magis  tenebris  in¬ 
volvuntur,  donec  in  gehennam  cadant,  ubi 
nox  est  profundissima  atque  perpetua.  Hinc 
videlicet  Salomon  in  Proverbiis  ait  :  Justo¬ 
rum  semita  quasi  lux  splendens  procedit ,  et 
crescit  usque  ad  perfectam  diem  :  via  impio¬ 
rum  tenebrosa ,  nesciunt  ubi  corruant. 

Cum  igitur  jam  sit  diluculum,  et  aurora, 
recte  dicitur,  Hora  est  jam  nos  de  somno  sur¬ 
gere.  Nunc  enim  propior  est  nostra  salus, 
quam  cum  credidimus.  Haec  est  altera  ratio, 
quae  quidem  non  uno  atque  eodem  modo  a 
sanctis  Patribus  et  Ecclesiae  doctoribus  ex¬ 
plicatur.  Sed  omnium  optimus  sensus  mihi 
videtur  esse,  Nunc  propior  est  nostra  salus 
quam  cum  credidimus,  hoc  est,  nunc  post 
Christi  adventum  non  distamus  a  gloria  re¬ 
gni  coelorum,  nisi  quantum  distamus  a  morte. 
Est  enim  coelum  Christi  cruce  tamquam 
clave  quadam  potentissima  reseratum.  Ita¬ 
que  cum  morimur,  si  nihil  remanet  purgan¬ 
dum,  statim  evolamus  in  coelum.  At  vero 
cum  primum  credidimus  Christum  ventu¬ 
rum  temporibus  Patriarcharum  et  Prophe¬ 
tarum,  procul  aberamus  a  perfecta  salute; 
omnes  enim  et  sanctissimi  quique  ad  in¬ 
ferna  descendebant  ,  ibique  aliqui  cen¬ 
tum ,  aliqui  mille  ,  aliqui  plures  annos 
expectabant.  Neque  moveat  aliquem,  quod 
Apostolus  non  ait,  Cum  crediderunt ,  sed 
cum  credidimus.  Est  enim  modus  loquendi, 
sicut  si  doctores  hujus  universitatis  dicerent, 
hodie  magis  floremus,  quam  initio,  cum 
primum  coepimus  habere  scholas. 

Est  igitur  naturale  argumentum  a  propin¬ 
quitate  tinis  :  noverat  enim  Apostolus  omnes 
homines  excitari,  et  quasi  novas  vires  assu¬ 
mere,  cum  animadvertunt  propinquare  fi¬ 
nem.  In  itineribus  hoc  est  maxime  perspi¬ 
cuum  ;  siquidem,  cum  vicinus  est  locus,  ad 
quem  tendimus,  non  solum  hornines  excitan¬ 
tur,  et  animantur,  et  incredibili  cupiditate 
flagrant  cito  eo  perveniendi ;  sed  etiam  equi 
instinctu  quodam  naturae,  licet  fessi,  et  fati¬ 
gati,  currere  incipiunt.  Nec  solum  animantia, 

sed  etiam  res  inanimatae,  ut  ligna  et  lapides 
tanto  celerius  moventur,  quanto  locum  suum 
naturalem  viciniorem  habent.  Hinc  igitur 
naturale  argumentum  sumit  Apostolus.  Hora 
est ,  'inquit,  jam  nos  de  somno  surgere.  Nunc 
enim  viciniores  sumus  beatitudini,  quam  fu¬ 
erunt  Patres  nostri.  Metam  et  bravium  prope 
contingimus,  post  paululum  coronabimur. 
Jam  jam  Deus  finem  cursui,  et  laboribus  im¬ 
ponet.  Habetis  sensum  Apostoli.  Nunc  sensum 
Ecclesiae  videamus. 

Ecclesia  Catholica  mater  nostra,  nihil  re¬ 
spicit  aliud,  cum  hodie  haec  Apostoli  verba 
nobis  proponit,  quam  appropinquantem  diem 
Domini  natalem.  Hora  est ,  inquit,  jam  nos 
de  somno  surgere  :  nunc  enim  propior  est  no¬ 
stra  salus,  quam  cum  credidimus.  Christus 
quidem  semel  de  Maria  Virgine  natus  est, 
neque  est  jam  in  posterum  nasciturus  :  sed 
tamen  fructus,  atque  emolumentum  illud 
maximum,  quod  ortus  ipsius  attulit  mundo, 
semper  manet;  et  annis  singulis  eo  potissi¬ 
mum  die,  quo  memoria  ejus  religiosa  devo¬ 
tione  peragitur,  illis  hominibus  confertur,  in 
quorum  p  ctoribus  Christus  nascitur. Nascitur 
vero  in  iis  omnibus  quos  paratos  et  vigilantes 
offendit.  Quemadmodum  enim  clim  in  Be- 
thlehem  Augusti  imperatoris  tempore  natus 
est,  illi  dumtaxat  nuntium  tanti  gaudii  ha¬ 
bere  meruerunt,  Qui  vigilias  noctis  custodie¬ 
bant  super  gregem  suum.  Et  sicut  novum  si¬ 
dus  in  Perside  exortum,  illi  soli  viderunt, 
qui  eodem  tempore  vigilaverunt ;  ita  prorsus 
cum  dies  natalis  Domini  advenerit,  soli  illi 
fructum  amplissimum  consequentur,  qui 
somnum  peccatorum  excusserint,  et  in  bonis 
operibus  vigilare  coeperint.  Itaque  recte  Ec¬ 
clesia  hodierna  die  nos  admonet  dicens :  Hora 
est  jam  nos  de  somno  surgere. 

Verum  enim  vero,  auditores  optimi,  non 
minus  hoc  nostrum  saeculum,  haec  aetas,  quae 
nunc  agitur,  hora  est,  de  somno  surgere, 
quam  ipsum  sit  tempus  gratiae,  juxta  sensum 
Apostoli  et  juxta  sensum  Ecclesiae  propinqui¬ 
tas  natalis  Domini :  sive  enim  bona  hujus 
temporis,  et  adjumenta,  quae  habemus  ad 
salutem:  sive  mala  et  impedimenta  varia, et 
multiplicia  consideremus,  undique  nobis  vo¬ 
cem  illam  personare  audiemus,  Hora  est  jam 
nos  de  somno  surgere.  Primum  enim  nunc  ab 
adjumentis  incipiamus:  nunquam  tam  pa¬ 
rum  mundus,  et  caro,  et  ipsi  daemones  hostes 
atrocissimi  humani  generis,  nobis  nocere  po¬ 
tuerunt,  quam  modo  :  mundus  enim  ideo 
olim  ac  praesertim  primis  temporibus  multos 


decipiebat,  quia  novus  erat  et  pulcher,  et 
homines  diu  vivebant,  et  ejus  deliciis  ad  lon¬ 
gum  tempus  frui  poterant,  et  quod  potissi¬ 
mum  est,  nondum  didicerant  quantae  essent 
ejus  fraudes.  At  vero  modo  consenuit,  etejus 
doli  ac  mendacia  omnibus  nota  sunt,  et  ho¬ 
mines  vix  dum’ nati  moriuntur  ;  quis  nostrum 
est,  qui  experientia  non  didicerit,  quam 
multos  mundi  amicitia  miserrimos  fecerit, 
etiam  in  hoc  mundo?  Quam  multos  ad  sum¬ 
mum  culmen  gloriae  et  honorum  evexerit,  ut 
inde  majori  impetu  eos  praecipitaret?  Quam 
pauci  numerari  possent,  qui  fructum  laborum 
et  sudorum  suorum  quiete  ettranquillo  longo 
tempore  perceperint?  Profecto  paucissimi. 
At  qui  post  maximos  et  innumeros  superatos 
labores,  vel  in  aulis  principum,  vel  in  merca¬ 
tura,  vel  in  foris  et  tribunalibus,  vel  in  bellis 
gravissimis  et  periculosissimis,  nihil  aliud 
quam  exilia,  damna,  ignominias,  mortem 
denique  ipsam  saepe  retulerint,  tam  multi 
Sunt  ut  numerum  omnem  excedant.  Quis 
igitur  non  facile  contemnet  hoc  tempore 
mundum,  semen  videlicet  inveteratum  di¬ 
erum  malorum,  servum  astutum,  crudelem, 
qui  tam  multos  circumvenit,  et  suis  blandi¬ 
tiis,  et  lenociniis,  miseros  in  terris,  et  in  ge¬ 
henna  miseriores  fecit,  atque  ad  perniciem 
sempiternam  adduxit,  et  vivos  mortuosque 
mactavit  ? 

Denique  caro  nonne  ipsa  quoque  jam  sc> 
nuit,  et  ardore  concupiscentiae  frigescente 
minores  et  pauciores  excitat  motus,  quam 
olim  cum  vigebat,  excitaret  ?  Erat  humana 
caro  olim  initio  nascentis  mundi  post  pecca¬ 
tum  primi  hominis,  equus  indomitus  et  ju¬ 
venis,  qui  tum  primum  habenas  excusserat, 
et  vincula ,  quibus  tenebatur,  confregerat. 
Itaque  tunc  maxime  florebat,  vigebat,  fure¬ 
bat,  insaniebat,  et  motus  pravos  ac  desideria 
noxia  excitabat.  Sed  quid  fecit  Deus?  Immi¬ 
sit  diluvium  maximum  ac  generale,  ut  mul¬ 
titudine  aquarum  ea  flamma  fornacis  huma¬ 
nae,  si  non  penitus  restingueretur,  certe  mi¬ 
nueretur.  Neque  dubium  est,  quin  post  dilu¬ 
vium  caro  debilior  atque  imbecillior  fuerit. 
Deinde  postea  singulis  aetatibus,  semper  ali¬ 
quid  virium  et  ardoris  remisit ,  et  nunc  de¬ 
mum  aqua  Baptismatis  flammee  ejus  tempe¬ 
ratae  sunt,  ut  jam  non  sit  difficile  gratia  Dei 
adjuvante,  eain  jejuniis  et  orationibus  ita 
domare,  ut  nec  propositum  virginitatis,  nec 
perpetuum  Dei  servitium  impediat. 

Quid  jam  de  daemone  dicemus  ?Quis  ne¬ 
scit  eum  Christi  virtute  prostratum,  et  de- 

bilitatum,  sub  pedibus  Christianorum  ge¬ 
mere,  et  neminem  posse  vincere,  nisi  vo¬ 
lentem  ?  Audite  magnum  Antonium  versu¬ 
tiae  et  virium  Diaboli  peritissimi  :  «  Credite, 
inquit,  mihi  experto  ,  pertimiscit  Satanas 
recte  viventium  vigilias,  orationes,  jejunia, 
voluntariam  paupertatem,  vanae  gloriae  con¬ 
temptum,  humilitatem,  misericordiam,  irae 
dominatum,  et  praecipue  purum  cor  erga 
Christi  amorem.  Novit  teterrimus  coluber, 
ex  praecepto  Domini  sub  justorum  se  jacere 
vestigiis  :  signum  crucis,  et  fides  ad  Domi¬ 
num,  inexpugnabilis  nobis  murus  est. 

Neque  vero  solum  hoc  tempore  mundi 
fallaciae  detectae,  ignis  concupiscentiae  im¬ 
minutus,  et  vires  Diaboli  fractae  ac  debilitatae 
sunt  :  sed  etiam  gratia  Dei  est  copiosior, 
lumen  majus,  exempla  plura  :  aperti  sunt 
fontes  Salvatoris,  pluunt  de  cruce  Domini 
imbres  Sacramentorum ;  Fiuminis  impetus 
laetificat  civitatem  Dei.  Nusquam  tot  libros 
tot  salutaria  documenta,  tantum  lumen 
scientiae,  tot  media  ad  salutem  habuimus 
quod  modo  habemus;  exempla  vero;  san¬ 
ctorum  pene  sunt  innumerabilia;  nemo  est 
plane,  qui  non  habeat  in  ccelo,  quem  sibi 
imitandum  proponere  possit  :  viri,  fceminae, 
principes,  privati,  Sacerdotes,  laici,  Mona¬ 
chi,  saeculares,  virgines,  conjugati,  Philoso¬ 
phi,  medici,  jurisconsulti,  milites,  fabri, 
agricolae,  omnes  omnium  generum,  sexuum, 
conditionis,  facile  reperient  ex  tanto  numero 
beatorum,  qui  regnant  cum  Christo  cujus 
vestigia  sequi  possint,  si  velint.  Videor  mihi 
viam  regni  coelorum  ita  stratam  et  tritam 
videre,  itq  signatam  sanguine  martyrum 
ita  refertam  sanctorum  vestigiis,  ita  plenam 
trophaeis  sanctorum,  quae  variis  temporibus 
ob  insignes  victorias  erecta  sunt  ut  non  so¬ 
lum  tutissima,  et  certissima,  sed  etiam  amoe¬ 
nissima  et  jucundissima  sit  via. 

Itaque,  auditores  optimi,  magno  animo, 
summaque  alacritate  per  hanc  viam  curra¬ 
mus  ad  propositum  nobis  bravium  :  Aspicia- 
mus  in  auctorem  fidei,  qui  sublato  vexillo 
nos  invitat  :  brevi  labores  finientur,  regnum 
coelorum  appropinquavit.  Quid  nobis  cum 
saeculo,  et  iis  viis,  quae  ducunt  ad  inferos  ? 
Abjiciamus  onera  et  sarcinas,  queo  nos  im¬ 
pediunt,  ponanus  paulisper  cogitationes  re¬ 
rum  temporalium  :  mille  et  quingenti  et 
septuaginta  anni  sunt,  ex  quo  dictum  audi¬ 
vimus;  Filioli ,  novissima  hora  est  et  praeterit 


figura  hujus  mundi.  Quid  igitur  jam  amundo 
tabescente  et  casum  ac  ruinam  ultimam 
minante,  expectare  poterimus  ?  Atque  haec 
quidem  sunt  bona,  qnae  nos  excitant  ad 
surgendum,  et  ambulandum. 

Verum  si  unquam  fuit,  nunc  hora  est  nos 
de  somno  surgere;  mala  enim  tam  multa 
et  tam  gravia  sunt,  ut  nos  dormire  diutius 
nullo  modo  patiantur  :  Nonne  Si  sciret  pater , 
familias ,  qua  hora  fur  veniret ,  vigilaret  uti¬ 
que,  et  non  sineret  perfodi  domum  suam  ? 
Hei  mihi,  quam  multi  fures  et  latrones 
exierunt  in  mundum  plena  sunt  omnia  Hae- 
reticorum,  qui  et  fortunis,  et  animis,  et 
corporibus  insidiantur,  nunquam  tot  por¬ 
tenta,  tot  monstra  haeresum,  et  sectarum 
extiterunt.  Apertus  et  nunc  puteus  abyssi, 
iterum  revocantur  in  lucem  Ariani,  revo¬ 
cantur  Sabelliani,  revocantur  Nestoriani, 
revocantur  Pelagiani,  revocantur  Manichaei, 
et  qui  tandem  non  revocantur  ?  Videmus 
oculis  nostris  perire  Galliam,  perire  Germa¬ 
niam,  Poloniam,  Bohemiam,  Angliam,  Hol- 
landiam,  Zelandiam,  Flandriam,  et  adhuc 
non  excitamur  ?  Videmus  incendia  vicina¬ 
rum  domorum,  audimus  quotidie  caedes,  di¬ 
reptiones,  et  spoliationes  templorum,  time¬ 
mus  tumultus  et  seditiones  et  adhuc  dor¬ 
mimus  ?  Vigilat  virga  furoris  Domini,  im¬ 
mittuntur  pestilentiae,  imittuntur  eluviones, 
immittuntur  penuriae,  et  si  hoc  est  parum, 
veniet,  mihi  credite,  etiam  bellum  neque 
dormiet  virga  Domini  donec  nos  vigilemus  : 
tunc  enim  virga  vigilat,  cum  dormiunt  ho¬ 
mines,  et  tunc  dormit,  cum  vigilant  homi¬ 
nes  .  Itaque,  auditores  optimi,  nisi  serio 
excitemur,  nisi  diligientius  in  negotium  sa¬ 
lutis  incumbamus,  nisi  mores  emendemus, 
nizi  zelus  honoris  Domini,  et  salutis  anima¬ 
rum  nos  inflammet,  sane  praedico  vobis, 
Christiani  sumus,  fides  recedet,  quaeret  loca 
meliora,  extinguetur  lumen,  quod  in  vobis 
est.  Egredietur  omnis  decor  a  filia  Sion. 
Quare  cum  tot  bona,  tam  magna,  tam  mul¬ 
tiplici  nos  invitent;  mala  vero  quae  undi¬ 
que  nos  premunt,  etiam  compellant  exire  de 
mundo,  «  Faciamus  de  necessitate  virtutem,» 
deseramus  mundum,  antequam  deseramur 
a  mundo  :  fugiamus  de  saeculo,  antequam 
fugiat  a  nobis  saeculum  :  properemus  ad 
Deum,  antequam  rapiamur  a  Diabolo.  Ita 
nos  Christus  in  terris  laetos,, in  coelis  fieatos 
efficiet,  qui  est  benedictus  in  saecula.  Arnen. 

Erani  signa  in  sole,  et  luna,  ct  stellis;  et  in  terris  pressura  gentium  pro  confusione 

sonitus  maris,  et  fluctuum.  Lue.  xxi,  25. 


SYNOPSIS. 

Duplex  Christi  adventus  indicatur ,  unus  praete¬ 
ritus  in  humilitate ,  alter  futurus  in  maje¬ 
state.  De  modo ,  ac  tempore  signorum  Christi 
adventum  praecedentium  ,  varice  variorum 
opiniones  adducuntur ,  tandem  hac  de  re  nihil 
certi ,  antequam  fiat ,  definiri  posse  concludi¬ 
tur ,  diem  enim  judicii  nobis  occultum  Deus 
voluit  Unde  Lutheranorum  de  eo  ridiculosum 
praesagium  exploditur ,  et  ejusdem  certum 
tempus  statuentes  ridentur.  Quinam  ad  signa 
ista  capita  levaturi  sint.  Similitudo  fici  tri¬ 
plici  sensu  explicata  :  historico ,  parubolico , 
et  morali.  Synagogam  Judaicam  saepius  ficui 
comparatam  fuisse  probatur.  Tribulationes 
Jvujus  mundi  nobis  qolurimum  prodesse  simili¬ 
tudine  hiemis  et  Christi  exemplo  docetur. 

In  secunda  parte  tres  causce  afferuntur ,  cur  hoc 
die  Evangelium  istud  legatur  :  prima ,  ne 
paupertas  nascituri  Christi  nos  offendat ,  ejus 
simul  majestas  proponitur.  Secunda,  quia 
idem  Evangelium  aliquo  modo  Christi  nativi¬ 
tatem  etiam  praemonstrat.,  in  qua  sol  Justitiae 
Christus  obscuratus  est,  et  Ecclesia,  seu  etiam 
B.  Virgo  non  spargebat  lumen  solitum,  stel¬ 
lae,  id  est,  Angeli  de  coelo  lapsi  sunt,  et  mare 
turbatum  est,  hoc  est,  Herodes  et  tota  Hiero¬ 
solyma.  Tertia ,  quia  frequens  extremi  judicii 
cogitatio  non  ad  Christi  natalem  praeparare 
efficax  est.  Inde  quomodo  ad  diem  jndicii  nos 
praeparemus  disseritur.  Tandem  pulcherrima 


similitudine  humanae  calamitatis,  post  quo¬ 
rumdam  locorum  mores  taxatos ,  finis  impo¬ 
nitur. 

Minime  dubito,  ornatissimi  auditores, 
quin  vestrum  nonnulli  mirentur,  cur  Eccle¬ 
sia  hanc  potissimum  Evangelicam  narratio¬ 
nem  hodie  nobis  proponat,  quee  nec  tempori 
accommodata  esse  videtur,  nec  adventui  Do¬ 
mini,  quem  hodie  agere  incepimus  conve¬ 
nire?  Duos  enim  adventus  Domini  ac  Serva¬ 
toris  nostri  litterce  sacrae  nobis  commen¬ 
dant  :  Unum  in  humilitate  :  alterum  in  maje¬ 
state  :  ac  priorem  praecessisse  jam  credimus; 
posteriorem  omnino  futurum  minime  dubi¬ 
tamus.  Jam  vero  cum  pia  mater  nostra  Ec¬ 
clesia  Catholica,  a  Spiritu  sancto  edocta, 
non  posteriorem,  sed  priorem  adventum  hoc 
tempore  veneretur,  et  colat;  tamen  illam 
Evangeli  partem  inter  sacrorum  solemnia 
recitari  audivimus,  in  qua  signa  non  prio¬ 
ris,  sed  posterioris  adventus  continentur. 
Itaque  adventum  priorem  Ecclesia  comme¬ 
morat,  et  Evangelium  hodiernum  explicat 
posteriorem.  Quamobrem  non  solum  hodie 
ipsa  evangelii  verba  explicanda  erunt  :  sed 
etiam  breviter  exponendum,  quo  consilio 
majores  nostri,  veri  sapientissimum  hoc 
Evangelium  potissimum  publice  in  Ecclesiis 
decantari  voluerint. 

Ut  igitur  ad  explicationem  Evangelii  ve¬ 
niamus,  posteaquam  Dominus  diu  jam  de 
excidio  urbis  Hierosolyma}  verba  fecerat,  ut 
ex  capite  vigesimo  primo  Evangelii  secur«i 


CONGIO  III.  DE  EADEM  DOMINICA  PRIMA  ADVENTUS. 


dum  Lucam  intelligi  potest,  paulatim  ad 
excidium  orbis  totius  explicandum  descen¬ 
dit  :  interitus  enim  preeclarissime,  et  maxi¬ 
mae  illius  verbis,  orbis  universi  interitum 
sine  dubio  designavit.  Asseruit  vero  Domi¬ 
nus,  horribilia  quaedam  signa  orbis  casum, 
et  judicium  extremum  antegressura.  Erunt, 
signa ,  in  sole ,  et  luna ,  et  stellis,  et  in  terris 
pressura  gentium  prae  confusione  sonitus  ma¬ 
ris,  et  fluctuum,  arescentibus  hominibus  prae 
timore  :  nam  et  virtutes  coelorum  movebuntur . 
Itaque  totus  orbis  signa  dabit,  in  coelo  sol 
obscurabitur,  luna  non  dabit  lumen  suum, 
et  stellae  erunt  decidentes;  supra  coelum 
virtutes  coelorum  ,  hoc  est,  Angeli  (ut  B. 
Hieronymus  in  Matthaeum,  Ambrosius  in 
Lucam,  Augustinus  ad  Hesychium  docent) 
commovebuntur  ;  in  terra  homines  pressu¬ 
ras  patientur,  atque  arescent  prae  timore  : 
in  mari  denique  fluctus  atque  undae  in  im¬ 
mensam  altitudinem  excrescent ;  quiddam 
maxime  horrendum  insonabunt.  Est  vero 
maxima  quaestio,  ac  pene  inexplicabilis,  ad 
quem  modum,  et  quando  ista  fient  ?  Nam 
B.  Hieronymus  et  Chrysostomus  solem  et 
lunam  obscurandam  esse  censent,  non  quia 
lumen  amittent :  sed  quia  cum  claritate  cor¬ 
poris  Christi,  quod  tum  aderit  praesens,  et 
conspicuum  comparata,  lucere  omnino  non 
videbuntur.  Neque  ab  eorum  sententia  mul¬ 
tum  absunt  B.  Hilarius,  aliique  nonnulli. 
Verum,  auditores,  sancti  isti  Patres  nostram 
quaestionem  minime  dissolvunt  :  siquidem 
ipsi  solum  de  eo  tempore  loquuntur,  quo 
Liberator  noster  in  nubibus  coeli  toli  orbi 
conspicuus  apparebit  :  solis  vero  et  lunae 
globi  lumine  privabuntur,  atque  deficient 
etiam  antea,  quam  Deus  in  nubibus  coeli 
gloriosus  appareat,  alioquin  signa  adventus 
Domini  dici  non  possent.  Nec  enim  Domino 
praesente  ad  eum  ab  aliis  sanctis  hominibus 
internoscendum  signis  indigebimus ;  erit 
enim  ipse  omnium  pulcherrimus,  et  claris¬ 
simus.  Et  quemadmodum  sole  exorto  , 
etiamsi  tempore  eodem  luna  in  cado  con- 
spiciatur,  nemo  quaerit,  uter  eorum  globo¬ 
rum  sit  sol,  saitis  enim  sol  excellentissimo 
suo  tulgore,  et  claritate  se  prodit.  Sic  etiam 
non  difficile  erit  tempore  judicii  inter  multa 
millia  sanctorum  regem,  et  judicem  Chri¬ 
stum  ut  alterum  solem  inter  minora  sidera 
dignoscere.  Ad  quem  igitur  modum  ante 
ipsum  Domini  adventum  sol  obscurabitur, 
luna  non  dabit  lumen  suum,  et  stellae  ca¬ 
dent  de  calo?  B.  Augustinus  in  epistola 


octogesima,  quae  est  ad  Hesychium,  et  B. 
Ambrosius  in  capite  vigesimo  primo  Lucae, 
ad  tropos  et  figuras  recurrendum  putaverunt; 
ut  nomine  solis,  et  lunae,  et  stellarum,  Chri¬ 
stum  et  Ecclesiam,  et  sanctos  homines  in- 
telligamus.  Sed  quamquam  haec  ita  se  ha¬ 
bent,  et  secundum  mysticum  quemdam  et 
spiritualem  sensum  vera  sunt;  tamen  du¬ 
bium  esse  non  potest,  quin  etiam  verus  sol, 
et  vera  luna  obscurari,  et  deficere  debeant, 
sicut  vere  gentes  pressuram  patientur,  et 
veri  fluctus,  et  verae  undae  multo  horribilius 
quam  unquam  antea  resonabunt.  Nam  si 
cum  rex  indignatur  atque  ira  succensus  tam¬ 
quam  leo  rugit  per  aulam,  omnes  famuli 
atque  administri  timent,  et  tota  regia  con¬ 
turbatur,  quid  futurum  putamus  cum  sum¬ 
mus,  et  potentissimus  rex  coeli,  et  terrae,  tot 
hominum  criminibus  ad  iram  justissimam 
provocatus  omnes  suas  injurias  unica  die 
ulcisci  constituet  ?  Quomodo  tanto  rege 
commodo  non  omnes  res  creatae  pariter  mo¬ 
vebuntur  ? 

Nam  profecto  maxime  de  casu  stellarum 
omnino  difficile  est  controversiam  definire. 
Si  enim  dicere  velimus,  stellarum  nomine, 
accipiendos  esse  ignitos  quosdam  vapores, 
qui  tanta  habent  cum  stellis  similitudinem, 
ut  vulgo  jam  stellae  cadentes  dicantur,  ca¬ 
vendum  est  ne  Evangelio  repugnemus  :  nam 
si  Evangeiium  de  vero  sole  veraque  luna  lo¬ 
quitur.  :  nuru  consequens  est,  ut  non  etiam 
de  veris  stellis  loquatur?  Quod  si  tanta  Evan- 
gelii  auctoritate  permoti ;  stellas  vere  casuras 
in  illa  magna  rerum  perturbatione  affirme¬ 
mus,  statum  occurreret  infinita  turba  mathe¬ 
maticorum,  a  quibus  nos  expedire  nullo  mo¬ 
do  poterimus:  siquidem  ipsi  quasi  stellarum 
magnitudinem  dimensi  essent,  vociferabun¬ 
tur,  et  clamabunt,  stellas  cadere  non  posse 
super  terram  :  nani  cum  nulla  sit  fixarum,  eL 
non  errantium  stellarum  tam  exigua  quam 
terree  magnitudinem  longe  non  superet,  si 
vel  una  ex  minutissimis  caderet,  totus  orbis 
terrarum  eam  excipere  non  posset.  Et  quam¬ 
vis  mathematicorum  decretis  objicere  pos¬ 
semus,  magnum  Basilium,  B.  Cbrysosto- 
mum,  Ambrosium,  et  virum  longe  doctissi¬ 
mum  Augustinum,  nec  non  alios  permultos, 
qui  stellas  omnes,  uno  solis  globo  excepto  a 
lunce  magnitudinem  superari  contendunt;  ex 
quo  fit,  ut  multo  majori  ratione  stellse  omnes 
a  terrse  magnitudine  superentur.  Nam  unam 
multo  et  mathematici  contuentur;  tamen 
quia  non  propterea  mathematici  conquiesce- 

rent,  neque  nos  cumillis  contendere  volumus 
idcirco  unum  e  duobus  omnino  dicendum 
est,  vel  stellas  veras  hic  quidem  accipiendas 
esse  ;  sed  eas  non  vere  ac  proprie  casuras, 
sed  dumtaxat  metaphorice ;  quia  nimirum 
lumine  penitus  orbata?  jam  non  amplius  esse 
in  coelo,  sed  ex  eo  cecidisse  videbuntur.  Id 
quod  multis  Theologis  Doctoribus  video 
placuisse.  Velut,  quod  mihi  multi  magis 
placet,  ut  fatear  aperte  quam  sentio,  qua?- 
stionem  istam  antequam  signailla  appareant, 
definiri  non  posse,  ita  ut  nostrae  ignorantiae 
confessio  sit  nostrae  sententiae  explicatio  :  Ea 
siquidem*,  quae  Dominus  de  futuro  judicio, 
de  mundi  interitu,  et  signis  praecedentibus 
disputavit,  omnia  prophetica  sunt.  Dicta 
vero  prophetarum  id  proprium  habent,  ut 
antequam  impleantur  nihil  fere  aliud,  quam 
aenigmata  sint  :  impleta  vero  ab  omnibus 
intelligantur.  Praedixit  Dominus  excidium 
Hierosolymee  ;  venient ,  inquit,  clies  in  te ,  et 
circumdabunt  te  inimici  tui  vallo,  etc.  Et  nunc 
quidem,  quia  vaticinium  impletum  est,  om¬ 
nes  intelligunt  dies  illos  a  Domino  praedi¬ 
ctos  fuisse  anno  quadragesimo  ab  obitu 
Salvatoris  :  inimicos  vero  Judaeorum,  qui 
Jerusalem  caede,  et  incendio  vastaverunt, 
fuisse  Titum,  et  Vespasianum  Romanorum 
Imperatores.  At  vero,  si  antequam  vatici¬ 
nium  impleretur,  aliqui  expositores  acces¬ 
sissent,  et  unus  dixisset  :  Dies  isti  a  Domino 
praedicti  post  unum  mensem  advenient  ; 
alter  vero,  non,  sed  post  centum  annos. 
Pari  ratione  de  hostibus  Judaeorum  unus 
dixisset  :  Assyrii  erunt;  alter,  Persae  erunt, 
non  Assyrii ;  tertius,  Romani  erunt ;  nonne 
omnes  ridiculi,  et  divinatores  potius,  quam 
expositores  essent  ?  At  nunc  post  eventum 
rei  omnia  perspicua,  et  facilia  sunt.  Intelle¬ 
xerunt  hoc  prisci  illi  patres  sanctissimi,  at¬ 
que  eruditissimi  homines,  ac  propterea  pa¬ 
rum  omnino  solliciti  fuerunt,  an  stellae  vere 
cadere  possent,  et  ad  quem  modum  croli  lu¬ 
mina  obscurabuntur  :  quod  idem  fecerunt  in 
tempore  illo  investigando,  quo  haec  futura 
sunt.  Nam  cum  Lactantius  anno  ab  orbe 
condito  sexies  millesimo  judicium  futurum, 
et  post  mille  annos  a  judicio  orbem  totum 
destruendum  censuerit  :  alii  vero,  ut  B.  Au¬ 
gustinus  auctor  est,  post  quadragentos  :  alii 
post  quingentos ;  alii  post  mille  annos  ab 
ascensione  sua  Dominum  ad  judicium  de¬ 
scensurum  existimaverunt.  Sancti  illi  patres 
Hilarius,  Ambrosius,  Hieronymus,  Chry- 
sostomus,  Augustinus  incredibili  consensio- 

Tom.  IX. 


ne  diem  illum  sciri  non  posse  affirmaverunt. 
«  Nec  cniin  est  nostrum  nosse  tempora,  vel 
momenta,  qua?  Pater  posuit  in  sua  potestate, 
et  qua?  nemo  scit,  neque  angeli  Dei,  qui  sem- 
per  vident  faciem  Patris,  qui  in  coelis  est. »  Et 
quemadmodum  illi  qui  annos  quadringentos, 
vel  quingentos,  vel  mille  ab  ascensione  Do¬ 
mini  definierunt,  decepti  sunt,  eventus  et 
experientia  docuit  :  sic  omnes  alii  decipien¬ 
tur,  qui  tale  aliquid  definire  tentaverint. 
Nonne  haeretici  Lutherani  ante  annos  ferme 
quadraginta ,  et  Viteberga?,  et  alibi ,  ut 
spiritum  prophetiae  accepisse  demonstrarent, 
jam  jam  diem  Domini  instare  praedicabant  ? 
et  certum  etiam  quemdam  diem,  quo  judi¬ 
cium  esset  futurum,  definire  non  verebantur? 
nonne  jam  plerique  propterea,  neque  domos 
a?dificare,  neque  agros  colere;  sed  solum  ad 
eum  diem  se  comparare  volebant?  et  tamen 
finita  dies  jarndiu  praeteriit,  et  propheta? 
mendaces  inventi  sunt.  «Detine  autem  tem¬ 
porum,  inquit  B.  Hilarius  in  Matthaeum  scri¬ 
bens,  curam  sollicitudinis  nostrae  ademit, 
diem  illum  dicens,  nemini  esse  cognitum  ». 
Et  beatus  Ambrosius  libro  quinto  de  fide, 
capite  octavo.  «  Non  prodest,  inquit,  scire, 
sed  metuere,  quod  futurum  est  :  Scriptum 
est  enim  :  Noli  altum  sapere ,  sed  time  ». 
Beatus  vero  Chrysostomus  scribens  in  Mat¬ 
thaeum  :  «  Quod,  inquit,  dixit,  neque  angeli 
sciunt,  repressit  eos  ne  scire  vellent,  quod 
angeli  nesciunt.  Eo  vero  quod  dixit  :  neque 
filius,  non  solum  a  discendo,  sed  etiam  a 
quaerendo  prohibuit  ».  Denique,  ut  alios  o- 
mittamus,  Augustinus  ad  Hesychium  scri¬ 
bens  :  «  Libenter,  inquit,  nesciamus,  quod 
nescire  nos  Dominus  voluit  ».  Et  libro  deci¬ 
mo  octavo  de  civitate  Dei  capite  quinquage¬ 
simo  tertio  :  «  Omnium,  inquit,  de  hac  re 
calculantium  digitos  resolvet,  et  quiescere 
jubet,  qui  ait  :  non  est  vestrum  scire  tem¬ 
pora,  vel  momenta,  quae  Pater  in  sua  posuit 
potestate  » . 

Qua?  cum  ita  sint,  quis  explicet  quorum¬ 
dam  impudentiam  singularem  ?  Christus 
clamat  :  non  est  vestrum  scire  tempora,  vel 
momenta ,  quse  Pater  posuit  in  sua  potestate. 
Et  :  vigilate ,  quia  nescitis  diem,  neque  horam, 
Et  :  de  die  autem  illo  nemo  scit ,  neque  angeli 
in  coelo ,  nisi  solus  Pater.  Confitetur  Hilarius, 
confitetur  Chrysostomus,  confitetur  Augu¬ 
stinus,  omnes  patres,  omnes  doctores,  om¬ 
nes  angeli  confitentur,  se  magna  illa  momen¬ 
ta  nescire,  quae  Pater  posuit  in  sua  potestate ; 
et  quidam  superbissimi  vermiculi  tempora 

ista,  et  momenta  definire  non  erubescunt? 
Itaque,  auditores,  si  in  Heliam  quemdam, 
non  Prophetam  ecclesice,  sed  Rabinum  Sy¬ 
nagogae,  et  in  alios  ejusdem  veneris  somnia¬ 
tores  incideritis,  qui  certos  annos  consum¬ 
mationis  saeculi  definire  voluerunt,  eos  me 
auctore  deridete,  atque  contemnite.  Omnes 
vero  majorum,  et  patrum  nostrorum  sobrie¬ 
tatem,  et  sapientiam  imitantes,  htcc  omnia, 
quae  Dominus  de  posteriore  adventu  suo 
praedixit,  omnino  futura  esse  credamus.  Ad 
quem  autem  modum,  et  quando  implenda 
sint,  id  vero  Domini  cognitioni,  atque  intel- 
ligentiae  concedamus,  et  nostram  scientiam 
effugere  aequo  animo  patiamur. 

Sequitur,  et  tunc  videbunt  Filium  hominis 
venientem  in  nube  cum  potesta' e  magna  et  ma¬ 
jestate.  Signis  vero  illis  tamquam  praenunciis 
quibusdam  ante  suum  adventum  praemissis, 
cum  maximo  totius  orbis  stupore  apparebit 
in  aere  summus  ille  Judex  vivorum,  et  mor¬ 
tuorum;  tantoque  lumine  et  splendore  quasi 
.vestitus  erit,  ut  soli,  et  lunae,  et  omnibus 
coeli  luminibus  tenebras  offundat.  Veniet 
vero  in  majestate,  hoc  est,  in  majori  statu, 
quam  antea  venerit :  Is  enim  qui  quondam 
cum  maxima  humilitate,  et  abjectione  venit, 
cum  maxima  potestate  et  majestate  veniet. 
Et  qui  aoquando  solus  de  coelo  descendit, 
tunc  multo,  magnoque  comitatu  stipatus 
descendet  :  et  qui  olim,  ut  reus  ab  homini¬ 
bus  judicandus,  advenit,  tunc,  ut  scquissi- 
mus,  et  potentissimus  judex  omnes  homines 
judicaturus  adveniet  :  et  qui  jacuit  contem¬ 
ptus  in  stabulo  sedebit  gloriosus  in  nube  : 
et  angeli,  qui  in  priori  ejus  adventu  laeti  ca¬ 
nebant  :  Gloria  in  excelsis  Deo ,  etc.,  in  poste¬ 
riori  horrende  insonabunt :  Surgite  mortui , 
venite  ad  judicium. 

His  autem  fieri  incipientibus ,  respicite ,  et 
levate  capita  vestra  ;  quoniam  appropinquat 
redemptio  vestra.  Perditi  quidem,  et  facino¬ 
rosi  homines,  qui  male  sibi  conscii  sunt,  his 
fieri  incipientibus  non  audebunt  in  coelum 
respicere  :  sed  in  humum,  quam  semper 
dilexerunt,  oculos  suos  defigent,  contabe¬ 
scent,  arescent,  deficient  prae  timore;  quo¬ 
niam  appropinquat  condemnatio  eorum. 
Vos  vero,  qui  thesaurum  vestrum  in  coelis 
posuistis,  qui  adventum  istum  semper  desi¬ 
deravistis,  quos  fides,  et  opera  securos  effi¬ 
ciunt,  respicite,  et  levate  capita  vestra  :  et 
quantum  in  aliis  metus,  et  odium  crescit, 
tantum  in  vobis  spes  et  desiderium  augea¬ 
tur.  Appropinquat  enim  plena,  et  perfecta 


redemptio  vestra  :  «  ut  »  jam  tandem  vide¬ 
licet  «  reformetur  corpus  humilitatis  vestrae 
configuratura  corpori  claritatis  suae  ».  Vos, 
inquam,  qui  «  intra  vos  gemebatis,  adoptio¬ 
nem  expeetantes  filiorum  Dei  »,  redemptio¬ 
nem  corporis  vestri,  respicite  jam,  et  levate 
capita  vestra;  quoniam  appropinquat  red¬ 
emptio  vestra,  qua  corpora  ista  ab  omni 
corruptione,  et  mortis  injuriis  vindicentur. 

Et  dixit  illis  similitudinem  :  V'dete  ficul- 
neam ,  et  omnes  arbores ,  cum  producunt  jam 
ex  se  fructum ,  scitis  quia  prope  est  aestas  ' 
ita  et  vos  cum  videritis  haec  fieri,  scitote  quo¬ 
niam  prope  est  regnum  Dei  etc.  Foecunda 
plane  s*mt  hara  verba,  auditores  :  nara  et 
historicum  ,  et  parabolicum  ,  et  moralem 
sensum  recipiunt.  Juxta  historiam,  sicut 
folia,  et  flores,  et  fructus  arborum,  signa 
sunt  vicinae  aestatis  :  sic  etiam  solis  ac 
lunae  obscuratio,  stellarum  et  sideruin  ca¬ 
sus,  maris  ac  fluctuum  sonitus,  et  gentium 
in  terris  pressura,  ac  metus,  signa  sunt  obi¬ 
tus  mundi,  et  futuri  judicii.  At  vero  juxta 
parabolam  novum  signum  superioribus  Do¬ 
minus  addidit,  conversionem  scilicet  Judae¬ 
orum  :  Quid  enim  ficulnea  in  scripturis, 
nisi  populum  hebraeorum  significat?  Habe¬ 
bat  quidam  arborem  fici  plantatam  in  vinea 
sua,  ait  Dominus,  et  venit  fructum  quaerens 
m  dia ,  et  non  nveh/t ,  etc.  Quam  parabolam 
Dominus,  ut  B.  Ambrosius,  et  alii  patres  ex¬ 
ponunt,  sine  ulla  dubitatione  de  Hebraeis  di¬ 
xit.  Rursum  maledixit  ficulneae,  ut  Marcus 
capite  undecimo  auctor  est,  quod  in  ea  fim¬ 
etum  quaerens  nihil  praeter  multa  folia  in¬ 
venisset  :  quo  loco  ficulneae  nomine  Syna¬ 
gogam  Judaeorum  intelligendam  esse,  nemo 
est,  qui  dubitet  :  sciebat  enim  Dominus 
non  posse  tunc  ficus -in  ficulnea  inveniri  : 
non  enim  erat  tempus  ficuum,  ut  ipse  Mar¬ 
cus  evangelista  testatur:  sed  aliud  quaerebat, 
aliud  desiderabat  :  quaerebat  ficus  inmrbore 
desiderabat  opera  bona  in  Synagoga.  «  Folia 
erant,  inquit  August.  in  psalmo  xxxiv.  de  hac 
ficulnea  loq.uens,  et  fructus  non  erant,  verba 
erant,  et  facta  non  erant.  Vide  in  verbis  nu¬ 
merositatem,  et  in  factis  sterilitatem.  »  Hinc 
etiam  Nathanaeli  Dominus  ait :  cum  adhuc 
esses  sub  ficu,  hoc  est  cum  adhuc  sub  umbra 
Synagoga3  degeres,  et  nihil  de  Messia  audi¬ 
visses,  vidi  te.  Denique,  quod  in  Canticis  can¬ 
ticorum  legimus:  ficus  protulit  grossos  suos, 
quis  ambigat  aci  populum  Hebrseorum  etiam 
referendum?  Hinc  enim  sumit  sponsus  argu¬ 
mentum  suasionis,  ut  sponsa  properet  venire 

ad  vineas,  quia  ficus  jam  protulit  grossos 
suos  et  in  posterum  meliora  succedunt; 
grossi  enim  ficus  quaedam  sunt:  sed  vice  flo¬ 
rum  oriuntur,  et  tamquam  ad  nihilum  utiles 
immaturae  cadunt,  et  dant  locum  maturan¬ 
dis.  Grossi  igitur  quos  perpetuo  protulit  Sy¬ 
nagoga,  opera  inutilia,  acerba;  quin  etiam 
perniciosa,  et  venenata  fuerunt  ut  saepius  re¬ 
petita  idololatria,  ut  caedes  omnium  Prophe¬ 
tarum,  ut  ipsa  impia,  et  detestanda  Christi 
Servat  iris  occisio.  Hic  enim  fuit  omnium 
postremus,  et  grossissimus  atque  acerbissi¬ 
mus  grossus.  Tunc  impleverunt  mensuram 
peccatorum  suorum  :  tunc  impleta  est  mali¬ 
tia  urbis  Hierusalem.  Atque  propter  hunc 
ultimum  grossum,  dixit  Dominus  cultori  vi¬ 
neae  :  ecce  tres  anni  sunt,  ex  quo  venio  quae¬ 
rens  fructum  in  ficulnea  hac.  Veni  tempore 
Patriarcharum,  veni  tempore  Prophetarum, 
veni  tempore  Messiae  :  et  nihil  unquam,  nisi 
grossos  inveni :  succide  ergo  Hlam ,  ut  quid 
etiam  terram  occupat ?  Cultor  vero  adhuc  an¬ 
num  unum,  hoc  est,  tempus  aliquod  impe¬ 
travit,  donec  Apostoli  quoque  circa  eam  fo¬ 
derent,  et  mitterent  stercora,  hoc  est,  in  ocu¬ 
lis  Judaeorum  peccata  ipsorum  ponerent,  et 
tum  cum  nulla  jam  esset  spes  conversionis, 
misit  Dominus  operarios  suos,  Titum  et  Ve¬ 
spasianum,  et  radicitus  eam  evulsit :  et  ramos 
ejus  per  omnem  orbem  terrarum  disjecit. 
Vere  igitur  populus  Hebraeorum  ficulnea  fuit 
quae  bona  licet  Patriarcharum  radice  prodie¬ 
rit,  numquam  tamen  in  altum  proficere, 
numquam  se  humo  attollere  voluit,  numquam 
radici  respondere  proceritate  ramorum,  ge¬ 
nerositate  florum,  fcecunditate fructuum:  sed 
perpetuo  humilis,  fragilis,  tortuosa,  nodosa 
fuit,  et  informes  atque  acerbos  grossos  pro 
pulchris,  et  odoratis  floribus  tulit.  Sed  in  fine 
nihilominus  temporum  reliquiae  salvae  (ient. 
Cum  enim  plenitudo  gentium  intraverit ,  et 
ipse  Israellicet  olim  incredulus  convertetur, 
et  tunc  finis  mundi  et  Christi  judicium  erit' 
in  foribus.  Ab  arbore  igitur  fici  discite  para¬ 
bolam;  cum  ramus  ejus  tener  fuerit,  et  folia 
nata,  hoc  est,  cum  ficulnea  illa  in  adventu 
meo  propter  suam  incredulitatem  arefacta 
iterum  virescere,  et  frondescere  incipiet,  et 
durae  illae  cervices  Judaeorum  mollescent,  et 
leni  jugo  meo  subjicientur,  scitote  quoniam 
prope  est  aestas  :  illa,  inquam,  aestas,  in  qua 
messis  fiet,  et  bona  frumenta  in  horreum  Do¬ 
mini  recondentur,  paleae  autem  et  z  zania 
igni  inexlinguibili  cremabuntur.  Haec  igitur 
de  parabola. 


Quid  tandem  et  nos  ex  hac  sententia  utili¬ 
tatis  referemus  ?  Multum  omnino,  auditores, 
si  illud  diligenter  perpendamus,  quemadmo¬ 
dum  communis  mundi  perturbatio,  atque  in¬ 
teritus.  felix  et  faustum  signum  est  commu¬ 
nis  omnium  sanctorum  gloriae  et  felicitatis: 
sic  etiam  singulares  uniuscujusque  nostrum 
temporaneas  calamitates,  et  aerumnas,  signa 
faustissima  esse  perpetuae  uniuscujusque  no¬ 
strum  prosperitatis,  et  pacis.  0  nos  felices, 
si  rem  istam  intelligere  possemus  ?  Rei  si¬ 
quidem  ejus  ignoratio  id  in  hominibus  efficit, 
ut  tunc  ipsi  doleant,  cum  est  maxime  gau¬ 
dendum,  et  tunc  saepe  gaudeant,  cum  omni 
jure  esset  dolendum.  Accipite  similitudinem 
a  segetibus,  et  arboribus.  Cum  frumenta  in 
arvis  ab  agricolis  seminata  sunt,  quam,  ob¬ 
secro,  hiemem  vos  vestris  segetibus  desidera¬ 
tis?  Adolescentes  fortasse,  qui  magis  de  suis 
ludis,  quam  de  segetibus  solliciti  sunt,  hie¬ 
mem  totam  serenam  et  dies  claros  et  tempe¬ 
rato  calore  blandos,  sine  pluviis,  sine  ventis, 
sine  glacie,  sine  nivibus  optarent :  nimirum 
ne  deambulationes  et  cursus,  et  ludi  eorum 
diebus  feriatis  impedirentur.  Verum  ista  se¬ 
renitas  hiemis,  iste  calor  intempestivus,  se¬ 
getibus  non  modo  non  conferret ;  sed  etiam 
vehementer  obesset.  Continuo  namque  exo¬ 
rirentur,  radices  non  facerent,  neque  aliud, 
quam  herbas,  et  paleas  suis  cultoribus  pare¬ 
rent.  Quocirca  sapientes  agricolae  malunt  in 
hieme  frigora,  et  glacies,  et  nives,  et  pluvias, 
quam  diuturnam,  et  male  blandam  ac  tepi¬ 
dam  serenitatem.  Intelligunt  enim  hoc  pacto 
segetes  cohiberi,  ne  ante  tempus  exoriantur; 
sed  primum  longas,  et  firmas  radices  figant: 
deinde  tempore  suo  fruges  uberrimas,  et  op¬ 
timas  fundant.  Nos  omnes,  Auditores,  sege¬ 
tes  sumus  in  agro  mundi  hujus  seminatae, 
ut  aliquando  bonum  frumentum  efficiamur, 
et  in  horreum  Domini  messorum,  hoc  est, 
Angelorum  manibus  recondamur.  Ac  prae¬ 
sentis  quidem  vitae  tempus  totum  est  hiems  : 
aestas  vero  paulo  post  sine  dubio  conseque- 
tur.  Quid  igitur  si  sapimus,  optare  debemus? 
Nonne  pluvias?  nonne  glacies?  nonne  nives? 
Omne  gr.ud  um  existimate,  fratres,  cum  in  va¬ 
rias  tentationes  incideritis.  Ergo  cum  omnia 
prospere  in  hac  vita  succedunt,  nolite  gau¬ 
dere,  nolite  extolli.  Divitibus  hujus  saeculi 
praecipue,  inquit  Paulus,  non  sublime  sapere. 
Suspecta  sit  nobis  ista  ubertas,  et  non  natu¬ 
ralis  serenitas :  ne  forte  in  aestate  paleae  sine 
frumento  inveniamini,  ac  proinde  colligami¬ 
ni  in  fasciculos  ad  comburendum.  Contra 

vero,  cum  undique  spirant  aerumnae,  pluunt 
imbres  tribulationis,  irruunt  venti  calamitatis, 
dicite  vobis  ipsis:  faustum  est  hoc  signum, 
turbida  atque  horrida  hiems  laetam,  et  divi¬ 
tem  aestatem  nobis  adferet.  Aspicite  liberato¬ 
rem  nostrum  Jesum  Christum,  ipse  granum 
frumenti  pro  nobis  fieri,  et  in  hac  tcra  vo¬ 
luit  seminari  :  quam,  quaeso,  hiemem  exper-  ' 
tus  est?  Num  vel  unum  diem  ictum  et  se¬ 
renum  habuit?  Nonne  omnia  venti,  et  pluviae 
persecutionum  et  tribulationum  sibi  vendi- 
carunt  ?  Sic  oportuit  Christum  pati,  ut  cre¬ 
sceret  postea,  non  solum  in  spicam,  sed 
etiam  in  arborem  magnam,  et  longe  maxi¬ 
mum  fructum  adferret.  Sic  igitur  et  nos  cum 
similem  hiemem  experimur,  gaudeamus  et 
exultemus,  quoniam  messis  vestra  copiosa 
in  aestate  erit. 

PARS  ALTERA 

Exposuimus,  vel  perstrinximus  potius  e- 
vangelium  ;  restat  nunc  ut  cur  hoc  tempore 
proponatur,  breviter  videamus.  Hujus  rei 
tres  praecipue  causae  mihi  esse  videntur :  pri¬ 
mum  enim  eum  diem  jam  agere,  et  celebrare 
incipimus,  quo  liberator  generis  humani  no¬ 
strae  carnis  mortalitate  indutus  ad  nos  venit; 
quia  vero  nihil  majestatis,  nihil  amplitudinis, 
nihil  excellentiae  singularis  in  hoc  primo  ad¬ 
ventu  prae  se  ferre  videbitur,  quin  potius 
more  caeterorum  infantium  parvulus,  imbe¬ 
cillis,  nudus,  vagiens,  prodibit  in  lucem,  in 
praesepi  collocabitur,  super  foenum  jacebit ; 
nullus  apparatus,  nisi  rusticanus,  nulla  ta- 
petia,  nisi  telae  aranearum  ;  nulli  famuli,  et 
administri,  nisi  bos  et  asinus  circa  illum  ap¬ 
parebunt  :  Quis,  obsecro,  sibi  facile  persuade¬ 
bit,  eum  et  regem,  et  Deum,  et  Verbum,  et 
sapientiam  esse  ?  Ut  igitur  non  nos  tunc  hu¬ 
militas  ejus  offendat,  ejus  nunc  nobis  maje¬ 
stas,  et  gloria  praedicatur.  Et  ne  tunc  eum  ut 
unum  de  turba  contemnamus,  multo  ante 
nobis  praedicitur,  eum  judicem  orbis  terra¬ 
rum  esse  futurum,  venturumque  in  nubibus 
coeli  cum  potestate  magna,  et  majestate.  At¬ 
que  haec  quidem  est  ratio  prima. 

Porro  altera  ratio  ex  illo  sumitur,  quod  ea 
signa  adventus  Domini,  quae  in  hodierno 
evangelio  continentur,  tametsi  vere  ac  pro¬ 
prie  posterioris  adventus  signa  sint,  tamen 
secundum  quamdam  mysticam,  ac  recondi¬ 
tam  intelligentiam,  ad  priorem  quoque  even¬ 
tum  referuntur  :  Siquidem  in  die  natali  Do¬ 


mini  sol  obscuratus  est,  et  luna  non  dedit  lu¬ 
men  suum,  et  stellae  de  coelo  lapsae  sunt,  nec 
in  terris  defuit  pressura  gentium  prae  confu¬ 
sione  sonitus  maris,  arescentibus  hominibus 
prae  timore.  Quid  enim  sol,  nisi  Christum  sig¬ 
nificat?  qui  est  lux  vera,  quae  illuminat  om¬ 
nem  hom  nem  venientem  in  hunc  mundum ,  et 
quem  jure  ac  merito  solem  justitiae  nomina¬ 
mus.  Iste  igitur  sol  obscuratus  est,  cum  ver¬ 
bum  carne  circumdatum  mundo  apparuit. 
Quae  major  obscuratio  cogitari  potest,  quam 
ut  creator,  et  Dominus  ita  lucem  suae  maje¬ 
statis  abscondat,  ut  opificium,  et  mancipium 
esse  videatur?  Verum  eniinvero,  quomodo 
sol,  cum  nobis  deficere  videtur  lumen  suum 
neque  amittit,  neque  remittit :  sed  illud  dum¬ 
taxat  abscondit :  sic  et  Dei  verbum  cum  caro 
factum  est,  non  esse  desiit,  quod  erat :  sed 
esse  coepit,  quod  non  erat :  neque  lumen  di¬ 
vinitatis  in  eo  defecit,  sed  solum  obscura 
.nube  carnis  humanae  contectum,  atque  oper¬ 
tum  fuit.  Et  quemadmodum  solem  adversum, 
si  nulla  nube  tegatur,  intueri  non  possumus, 
ejusque  radiis  acies  nostra  sensusque  vinci¬ 
tur  :  sic  et  Verbum  usque  ad  diem  obscura¬ 
tionis  suae  propter  nimium  fulgorem  quem  ex 
se  emittebat,  cerni  non  poterat,  vereque  tunc 
erat  Verbum  apud  Deum,  hoc  est,  in  sinu  et 
corde  Patris  penitus  abditum,  ac  reconditum, 
ut  ab  oculis  mortalium  videri  non  posset.  At 
ubi  Dominus  super  nubem  levem ,  juxta  Pro¬ 
phetae  vaticinium,  ascendit,  et  humana  carne 
-vestitus  vim  illam  divinorum  radiorum  con¬ 
tinuit,  et  nobis  faciem  suam  nube  interposita 
obscuratam  ostendit,  tunc  vidit  omnis  caro 
salutare  Dei.  Nam  in  terris  visus  est.  et  cum 
hominibus  conversatus  est.  Ecce  igitur  vobis 
obscurationem  solis.  Caeterum  lunae  quae  in 
adventu  Domini  nunc  dedit  lumen  suum, 
quid  nisi  coetum  fidelium,  ecclesiamque  de¬ 
signat?  Ut  enim  luna  modo  magna,  modo 
parva,  modo  nulla  videtur;  ita  ut  sapiens  di¬ 
cat  :  stultus  ut  luna  mutatur  :  sic  et  Ecclesia 
modo  decrescit,  modo  brachiis  orbem  pene 
totum  complectitur,  modo  contrahitur,  in 
angustumque  deducitur,  quod  his  nostris 
miserrimis,  calamitosisque  temporibus  vide¬ 
re  cogimur  vel  inviti.  Et  quemadmodum  lu¬ 
na  luce  lucet  aliena,  et  radiis  solis  accensa 
convertitur  :  sic  et  Ecclesia,  quicquid  gratiae, 
quicquid  decoris,  quicquid  luminis  habet,  id 
totum  a  Christo  habet,  qui  sol  justitiae,  et 
appellatur,  et  est.  Haec  igitur  luna,  quae  in 
ortu  Domini  ac  Servatoris  nostri  lumen  non 
dabat,  Ecclesia  coetusque  fidelium  est :  Num- 

quam  enim  minor  Ecclesia  fuit,  numqoam 
obscurior,  numquam  vilior,  numquam  ab¬ 
jectior.  Tunc  enim  excepta  Palaestina,  quae 
exiguus  angulus  orbis  terrarum  est,  ubique 
idola  regnabant,  totus  orbis  in  tenebris  erro¬ 
rum  densissimis  versabatur.  Et  ille  ipse  an¬ 
gulus,  de  quo  olim  Propheta  canebat :  Notus 
in  Judaea  Deus,  in  Israel  magnumnomen  ejus , 
circa  Domini  natalem  diem,  partim  erroribus 
Sadducaeorum,  partim  moribus  parum  pro¬ 
batis,  et  flagitiosa  vita  pharisaeorum  et  sa¬ 
cerdotum  ita  corruptus  et  depravatus  erat, 
ut  nihil  pristini  decoris  ac  luminis  habere  vi¬ 
deretur.  Nulli  tunc  Davides,  aut  Ezechiae : 
nulli  Aarones,  aut  Eleazari ;  nulli  Heliae,  aut 
lsaise  inveniebantur :  sed  reges  prophani,  sa¬ 
cerdotes  sacrilegi,  et  prophetae  mendaces 
Hierosolymis  erant.  Vere  igitur  tunc  luna, 
hoc  est,  fidelium  congregatio,  non  dabat  lu¬ 
men  suum.  Nec  immerito,  auditores;  nam 
adveniente  Domino  vetus  Ecclesia  morieba¬ 
tur,  et  nova  nascebatur.  Itaque  novilunium 
erat  et  luna  cum  sole  conjungebatur,  ac 
propterea  exigua  ac  pene  nulla  videbatur. 
An  est  quisquam,  qui  hoc  ignoret  in  novilu- 
nio  lunam  pene  nullam  videri? 

Sed  fortasse  a  vero  non  aberraremus,  si 
virginem  Dei  matrem  lunam  istam  esse  di¬ 
ceremus  :  de  ipsa  enim  Ecclesia  canit  :  Pul¬ 
chra  ut  luna ,  electa  ut  sol.  Numquid  enim 
obscurata  non  fuit  haec  luna,  cum  tam  ex¬ 
cellens  fcemina,  tam  singularis,  cujus  pectus 
domicilium  erat  omnium  virtutum,  et  quse 
singulari  privilegio  mater,  et  virgo  erat :  nec 
non  Dei  Patris  fil. a,  filii  mater,  Spiritus  san¬ 
cti  sponsa,  angelorum  Regina,  orbis  Domina, 
decus  humani  generis,  qualem  alteram  mun¬ 
dus  omnino  non  habuit,  nec  habebit :  cum, 
inquam,  talis  fcemina  gloria  foeminarum  ab 
hominibus  non  agnoscebatur,  nec  ut  par  erat, 
colebatur:  quin  potius  despiciebatur,  et  con¬ 
temnebatur,  et  cum  Deum  gestaret  in  utero, 
in  stabulum  abjectissimum  se  recipiebat? 
Cum  inter  tot  peregrinos  ei  soli  fortasse  in 
diversorio  locus  non  esset?  Itaque  luna  non 
dabat  lumen  suum.  Nunc  quidem  hsec  luna 
defectum  non  patitur  ;  nam  et  ipsa  in  om¬ 
nem  terram  radios  suos  diffundit,  nec  est  qui 
se  abscondat  a  calore  ejus.  Ubique  terrarum 
suscipitur,  colitur,  adoratur.  Sed  tunc  luna 
non  dabat  lumen  suum. 

Et  stellae  cadent  de  coelo.  Porro  stellarum 
casus  in  adventu  Domini  maxime  perspicuus 
fuit  :  nam  usque  ad  aerem  istum  terree  pro¬ 
ximum  stella  queedam  maximi  fulgoris  lapsa 


est,  et  magis  ex  Perside  venientibus  palatium 
regis  pauperis  demonstravit.  Ecce,  inquit, 
stella  quam  viderant  in  oriente,  antecedebat 
eos  usque  dum  veniens  staret  supra  ubi  erat 
puer.  Et  virtutes  coelorum  movebuntur.  0 
quam  aperte  hoc  signum  apparuit  quando, 
ut  B.  Lucas  testatur,  subito  facta  est  cum 
angelo  multitudo  militiae  coelestis  laudantium. 
Deum ,  et  dicentium  :  gloria  in  altissimis  Deo , 
et  in  terra  pax  hominibus  bonae  voluntatis  ? 
Postremo  fuit  in  terris  pressura  gentium, 
pree.  confusione  sonitus  maris  :  mare  siqui¬ 
dem  nihil  est  aliud,  quam  mundus,  sive 
perditi  illi  homines,  qui  mundi  nomine  in 
sacris  litteris  designari  solent.  Quocirca  B. 
Augustinus  psalmum  nonum  et  trigesimum 
exponens  :  «  Hoc  sseculum,  »  inquit,  «mare 
est  :  habet  enim  amaritudinem  noxiam,  ha¬ 
bet  fluctus  tribulationum,  tempestates  tenta- 
tionum  :  habet  homines  velut  pisces  de  suo 
mato  gaudentes,  et  tanquam  se  invicem  de¬ 
vorantes.  »  Et  rursum  in  psalmum  nonage¬ 
simum  secundum  :  «  Navicula.  »  inquit, 
«Ecclesia  est,  mareseculum;  venit  Domi¬ 
nus,  ambulavit  super  mare,  et  pressit,  flu¬ 
ctus.  Quomodo  ambulavit  Dominus  super 
mare  ?  potestates  et  reges  crediderunt,  et 
subjugati  sunt  Christo.  »  Hoc  est  igitur  mare, 
quod  quidem  num  oriente  Christo  turbatum  \ 
non  est?  Audite,  quid  B.  Matthaeus  evangelista 
dicat  :  audiens  autem  Herodes ,  nempe  natum 
Christum,  turbatus  est,  et  omnis  Hierosolyma 
cum  illo.  Ecce  vobis  mare  turbatum  :  ecce 
fremitum  resonantium  undarum  :  turbatus 
est,  inquit,  Herodes,  et  omnis  Hierosolyma 
cum  illo.  Hinc  vero  statim  pressura  gentium 
in  terris  subsecuta  est.  Annon  fuit  in  terris 
pressura  gentium  prae  confusione  sonitus 
maris,  quando  Maria  et  Joseph  pene  are¬ 
scentes  prae  timore,  intempesta  nocte,  fugam 
arripere,  et  in  JEgyptum  concedere  compulsi 
sunt  ?  Et  quando  Magi  ab  angelo  admoniti 
per  aliam  viam  in  Persidem  redierunt,  ut 
eam  tempestatem  evaderent,  quam  Herodes 
excitabat,  nonne  erat  in  terris  pressura  gen¬ 
tium  pree  confusione  sonitus  maris  ?  Postre¬ 
mo,  cum  tot  millia  innocentium  puerorum 
insanientis  Herodis  jussu  caesa  sunt,  et  tot 
parentes,  tot  matres,  tot  nutrices  in  luctu, 
et  squalore  fuerunt,  et  quanta  esset  rabies 
turbati  maris  probe  expertae  sunt,  nonne  erat 
in  terris  pressura  gentium  prae  confusione 
sonitus  maris  et  fluctuum,  arescentibus  ho¬ 
minibus  prae  timore  ?  Quae  cum  ita  sint,  pla¬ 
num  jam  esse  arbitror,  signa,  qaae  in  ho- 

dierno  evangelio  c.ontinentur,  tametsi  pro¬ 
prie  ad  posteriorem  Christi  adventum  refe¬ 
rantur  :  tamen  ad  priorem  etiam  aliquo 
modo  non  male,  nec  inepte  referri. 

Sed  jam  ad  tertiam,  et  postremam  ratio¬ 
nem  veniamus  :  cum  hoc  tempus  sit  quasi 
quasdam  longa  vigilia,  et  Lar,  quam  parasceve, 
ad  natalem  Domini  diem  probe  celebrandum 
instituta,  ratio  ipsa  exigere  videbatur,  ut 
illud  evangelium  Ecclesia  nobis  proponeret 
quod  maxime  essetutile  ad  Christianorum  ani¬ 
mos  praeparandos.  Et  quid,  obsecro,  utilius, 
quam  futuri  judicii  cogitatio  ?  Ea  namque 
timorem  sanctum  in  animis  inserit,  a  pecca¬ 
tis  revocat,  ad  poenitentiam  cogit,  in  officio 
continet,  torporem  expellit,  diligentiam  ex¬ 
citat,  vigilantem  denique,  ac  solertem  ho¬ 
minem  facit.  «  Si  mente,  inquit  B.  Ambros., 
cernerent  homines 'peccato res, quale  judicium 
imminet  mundo,  sensus  humanus  non  disper¬ 
geretur,  vanitate  saeculari,  si  non  infidelitate 
gravaretur.  »  Et  sane,  auditores,  quis  manus 
extendere  ad  quodlibet  flagitium  perpetran¬ 
dum  auderet,  quis'  non  vehementissime 
perhorresceret,  si  semel  attente  cogitaret, 
quam  severum  judicium  nobis  immineat,  et 
quam  accuratam  et  minutam  rationem  de  om¬ 
nibus  verbis,  factis,  cogitationibus,  omissio¬ 
nibus  aequissimo  et  potentissimo  Judici  red¬ 
dere  debeamus  ?  Unusquisque  nostrum.  Si 
proprii  capitis  causam  apud  severum  aliquem 
judicem  certo  die  dicere,  et  eo  ipso  die  sen¬ 
tentiam,  vel  vitae,  vel  mortis  audire  deberet, 
quid,  obsecro,  ageret  ?  Imo  vero  quid  non 
ageret  ?  Quid  non  moveret  ?  Quid  non  ten- 
taret  ?  0  quam  sollicite  ac  diligenter  quaeret 
testes  innocentiae  suae  ?  0  quanto  studio 
amicos  et  patronos,-  praesertim  nobiles,  et 
gratiosos,  qui  apud  judicem,  vel  gratia,  vel 
auctoritate  valeret,  sibi  compararet ?0  quam 
saepe,  et  attente  meditaretur  causam  suam, 
et  rationes  atque  argumenta  excogitaret, 
quibus  innocentiam  suam  judici  persuaderet? 
Certe  non  dormiret,  non  torperet,  neque  spa¬ 
tium  ei  superesset.  quod  in  ludis,  efamori- 
bus  poneret.  Et  quorsum  tandem  baec  omnia? 
Quo  tantus  apparatus?  tantae  sollicitudines, 
tantae  curae,  tantai  contentiones  tendunt? 
Fortasse,  ut  non  moriatur  ?  Non  sane.  Quo 
igitur  ?  Ut  non  tam  cito  moriatur.  Nec  enim 
mortem  evadere,  quod  fieri  non  potest  :  sed 
ad  paucos  dies  eam  differre  contendit.  Cum 
igitur  hodie  judex  ipse  non  per  praeconem, 
sed  per  seipsum  judicium  formidabilissimum 
brevi  futurum  pronuneiaverit  ?  et  ad  ipsum 


coram  toto  orbe  nos  omnes  citaverit,  et  in 
eo  non  de  fundis,  non  de  stillicidiis,  non  de 
limitibus  agrorum  ;  sed  de  sempiternis  cru¬ 
ciatibus  interituque  perpetuo  agendum  sit, 
quis  non  intelligit,  quanto  jure  nos  formidare, 
et  non  dormire,  neque  otiari,  sed  studere 
atque  contendere  debeamus,  ut  parati  ad 
illud  inveniamur  ? 

Et  quid  tandem  imprimis  necessarium  esse 
censetis,  ut  ad  illud  bene  nos  praeparemus  ? 
Ego  quidem,  auditores,  diu  super  hoc  cogi¬ 
tans,  et  multa  volvens,  ac  revolvens  animo, 
tandem  illud  serio  apud  me  statui,  nihil 
nobis  magis  in  hac  re  nocere,  quam  crapulam, 
quam  amorem  carnalium  voluptatum.  Cur 
hodie,  cum  de  judicio  agitur,  canitur  nobis 
ex  Apostolo  .•  non  in  comessationibus,  et  ebrie¬ 
tatibus,  non  in  cubilibus  et  impudicitiis  :  sed 
induimini  Dominum  nostrum  desum  Christum  ? 
Cur  ipse  Dominus  simulatque  de  judicio  illo 
formidabili  locutus  est,  statim  subjungit  : 
attendite  vobis,  ne  forte  graventur  corcla  vestra 
in  crapula,  et  ebrietate ,  et  superveniat  in  vos 
repentmadies  ?7/a?Et  quid exiis omnibusjudi- 
care  possum,  nisi  comessationes  et  ebrietates 
maxime  omnium  malorum  fugiendas  esse, 
si  lseti  et  securi  ante  Filium  Virginis  apparere 
velimus  ?  Ratio  deinde  nonne  et  ipsa  hoc 
docet,  nulla  re  magis  corda  hominum  gra¬ 
vari,  et  omnium  bonorum  oblivisci,  quam 
ebrietate  ?  Existat  hic  aliquis  contritus, 
compunctus,  qui  conceperit  vitam  mutare  : 
nonne  si  hac  nocte  adeat  convivium  nun  so¬ 
brium,  gravabitur  rursum  cor  ipsius,  et  vini 
copia  spiritus  conceptos  extinguet,  et  rursum 
garrire,  insanire,  aliis  detrahere,  scurrilia 
et  impudica  verba  loqui,  et  carnis  titillatione 
ad  libidinem  incitari  incipiet,  sicut  antea  ? 
0  quam  multos  perdit,  et  ad  gehennam  trahit 
ista  amarissima  delectatio?  Accipite  brevem 
simditudinem  humanee  calamitatis,  et  finis 
orationis  sit.  Currebat  quidem  per  agros,  et 
casu  quodam  incidit  in  horrendum  quemdam 
puteum  :  verum,  dum  caderet  alio  meliori 
casu  manibus  extensis,  arbusculam  quam¬ 
dam  apprehendit  quae  de  pariete  putei,  illius 
prodibat  :  tum  vero  pedibus  super  eam  com¬ 
positis  totus  perterritus,  coepit  respicere, 
ubinam  esset  :  et  primum  intuens  puteum 
profundum,  vidit  horribilem  quemdam  dra¬ 
conem,  ore,  et  narribus,  et  oculis  ignem 
spirantem,  qui  non  dormiebat  ;  sed  pen¬ 
dentem  hominem  horribilibus  oculis  intue¬ 
batur,  et  semper  inhiabat  ad  casum  ej-us,  et 
se  ad  em»  devorandum  praeparabat.  Deinde 

ille  miserrimas  homo  attollens  oculos,  ut  vi¬ 
deret,  si  forte  ex  parte  superiori  pateret  effu¬ 
gium  ;  ecce  videt  ferocissimum  leonem,  qui 
rugiens,  saevus  nimis  discurrebat  circa  pu¬ 
teum,  et  ipse  quoque  praedam  illam  expe- 
ctabat.  Tum  ille  inops  consilii  attendere  coe¬ 
pit,  quam  stabilem  sedem  nactus  esset,  et 
an  diu  super  illam  arborem  stare  posset.  Et 
ecce  videt  ad  radicem  ejus  duos  mures  ; 
unum  album,  alterum  nigrum,  qui  perpetuo 
eam  rodebant,  et  non  parum  aberat,  quin 
radice  corrosa  tota  arbor  decideret  in  pro¬ 
fundum.  Videt  quoque  ex  eodem  foramine, 
ex  quo  arbor  prodierat,  quatuor  aspides  ap¬ 
paruisse,  qui  continuis  bel.is,  et  contentio¬ 
nibus  radicem  concutiebant,  et  non  parum 
eam  ad  ruinam  juvabant.  Post  hcec  omnia 
adhuc  suspiciens  vr*lit  (quod  causa  totius 
ruince  illius  fuit)  in  ramis  arbusculas  paucos 
quosdam  fl  ires,  ex  quibus  guttas  quasdam 
mellis  distillabant,  tum  ille  omnium  malorum, 
et  periculorum  oblitus,  non  amplius  cogi¬ 
tans,  quid  euui  in  profundo  expcctaret,  ne¬ 
que  ex  parte  superiori  quid  capite  ejus  im¬ 
mineret,  neque  arbusculam  illam  statim  ex¬ 
cidendam  et  casuram  esse,  nihil  horum 
cogitans,  totus  hilaris,  et  jucundus  effectus, 
dedit  se,  totum  floribus  illis  colligendis,  et 
melli 'sugendo,  quod  ex  eis  profluebat.  Hrec 
est  parabola  nostrae  miserias.  Huic  miserrimo 
atque  stultissimo  homini  similes  sumus.  Ce¬ 
cidimus  omnes  in  hunc  mundum,  puteum 
calamitatum  longe  profundissimum  :  Intue¬ 
mini,  quaeso,  qui  infra  nos  lateat.  Quis  ve¬ 
strum  gehennam  apertam,  et  viva  atque  ar¬ 
dentia  illa  incendia,  fidei  oculis  non  videt  ? 
Quis  non  intuetur  immanem  illum  di  aconem, 
qui  semper  inhiat  prasdas  animarum  nec 
aliud  numquam  cogitat,  quam  quomodo  nos 
devoret  ?  Aspicite  deinde,  quid  nostris  capi¬ 
tibus  impendeat  ?  An  non  attenditis  illum 
de  tribu  Juda,  cui  inimici  propter  peccata 
facti  sumus,  semper  rugientem,  et  judicia 
sua  super  omnem  pavorem  formidabilia 
nobis  comminantem  ?  Et  non  parcet,  milii 
credite,  in  die  irae  et  furoiissui ;  et  qui  nunc, 
dum  vivimus,  Agnus  mansuetissimus  est, 


idem  post  mortem  leo  rugiens,  et  horribilis 
erit.  Aspicite  modo  arbusculam,  quam  ap¬ 
prehendimus,  intuemini  firmitatem  humanae 
vitae,  an  non  videtis  duos  illos  mures,  album 
et  nigrum  ;  diem  et  noctem,  qui  semper 
rodunt,  et  consument  radicem  vitee  nostrae? 
Et  quis  eos  prohibeat  ?  quis  dormire  faciat  ? 
Huc  accedit  bellum  perpetuum,  et  intestinum 
quatuor  humorum,  quatuor  aspidum  vene¬ 
natorum,  quos  inclusos  in  pectore,  et  in 
visceribus  gerimus,  qui  vitam  nostram  diu¬ 
turnam  esse  nullo  mod.o  patientur.  Et  tamen 
hjec  omnia  mala,  quae  nos  circumstant,  nos 
miserrimi  et  infelicissimi  filii  Adam,  et  omni 
lacrymarum  fonte  plangendi,  obliviscimur, 
non  attendimus,  non  curamus,  modo  tenuis¬ 
simos  flores,  et  modicam  illam  dulcedinem 
carpere  possumus,  quam  vita  ista  fallacissi¬ 
me  praebet.  Sic  gravantur  corda  in  crapula, 
et  ebrietate,  et  curis  hujus  mundi  ;  sic  de¬ 
scendimus  ad  gehennam  sine  ullo  numero. 
Pergite  Antuerpiam,  considerate  studia  mer¬ 
catorum,  videbitis  eos  ita  inhiantes  lucris, 
ita  intentos  melli  divitiarum,  ut  numquam 
cogitent,  an  animam  habeant  ?  An  sit  judi¬ 
cium  futurum  ?  An  reperiatur  gehenna  ?  An 
sit  Deus  in  hoc  mundo  ?  Redite  postea  Bru- 
xellam,  considerate  studia  plurimorum  ado- 
lescentum,  videbitis  nonnullos  ita  ebrios 
amore  carnalium  voluptatum,  ita  insanientes 
rabie  libidinum,  ita  vanos  in  vestibus,  ita 
immoderatos  in  potu,  ita  effrenatos  in  verbis, 
ita  dissolutos  in  studiis  pietatis,  ut  non  so¬ 
lum  non  cogitare,  sed  neque  credere  videan¬ 
tur  quse  de  futuro  judicio,  et  morte,  et  ge¬ 
henna  sacice  litterse  praedicant. 

Quare  vos  oro  atque  obtestor,  per  visce¬ 
ra  Dei  nostri,  per  salutem  animarum  no¬ 
strarum,  nolite  claudere  aures  verbis  salu¬ 
taribus,  nolite  vobis  obstruere  viam  salutis, 
nolite  obdurare  corda  vestra.  Abstinete  a 
crapula  et  ebrietate,  quibus  cprda  gravantur, 
et  obdurantur  :  accipite  consilium,  dum  licet, 
advocati  nostri  Jesu  Christi,  ut  eum  ali¬ 
quando  Judicem  secure  videre  possitis,  quod 
nobis  concedat,  qui  est  benedictus  in  ssecula. 
Arnen. 

Queecumque  scriptu  sunt,  ad  nostrum  doctrinam  scripta  sunt,  ut  pei  patientiam 
et  consolationem  Scripturarum  spem  habeamus.  Rom.  xv,  v.  4. 


SYNOPSIS. 

Occasione  hujus  sententias  Pauli  declaratur. 
Solliciti  pro  salute  proximi  esse  jubemur. 
Sacres  Scripturas  singularis  excellentia  , 
praerogativa,  et  privilegia,  quas  accipit  tum 
ab  auctore ,  tum  a  materia ,  quorum  utrumque 
est  Deus.  Quam  utile  sit  nos  hic  tribulationi¬ 
bus  exerceri  :  bonis  semper  malos  esse  admi¬ 
stos  et  contrarios  :  Deum  justis  vera ,  non 
terrena  bona  largiri ,  quas  melius  in  adversi¬ 
tatibus  conservari  similitudine,  exemplis ,  et 
historiis  probatur.  Justos  in  adversis  solamen 
percipere ,  aut  liberari ,  a  simili  docetur. 
Mundi  et  Dei  diversa  visitatio  et  consolatio 
cum  Martyrum  exemplis  affertur.  Cur  Deus 
quosdam  tribulatos  non  consoletur,  varias 
narrantur  causoe  :  tandem  gravi  admonitione 
ad  spen  omnem  in  Deo  collocandam  conclu¬ 
ditur. 

Sententia  hsec  Apostolica,  quam  hodie 
explicaturi  sumus  ex  verbis  praecedentibus 
ita  dependet,  ut  sine  eorum  cognitione  in- 
telligi  sane  non  possit.  Ut  igitur  paulo  altius 
repetamus,  Romani,  ad  quos  Apostolus  Pau¬ 
lus  scribebat  initio  nascentis  Ecclesiae,  par- 
tim  ex  Judaeis,  et  partim  ex  Gentibus  ad 
Christi  fidem  conversi  fuerant ;  et  quamquam 
omnes  Christum  colebant,  tamen  adhuc  non¬ 
nihil  dissidii  inter  eos  erat;  Judaei  siquidem 
existimabant  csereimpnias  legis  observandas, 
ta  cibis  immundis  abstinendum,  et  judica¬ 


bant,  ac  notabant  tanquam  legis  praevarica¬ 
tores  eos,  qui  non  ita  faciebant.  Contra  vero 
alii  in  Evangelio  doctiores,  et  in  fide  firmio¬ 
res,  nullum  cibum  tamquam  immundum  a 
Christianis  rejiciendum  censebant,  et  contem¬ 
nebant,  ac  spernebant  eos,  qui  judaizabant, 
tamquam  imperitos,  et  minus  in  Evangelio 
instructos.  Quid  igitur  Apostolus  facit?  Utros¬ 
que  castigat,  et  judaizantibus  quidem  os¬ 
tendit,  nihil  jam  esse  immundum,  et  nos 
per  Christum  ab  observantia  ceeremoniarum 
legis  esse  liberatos  :  firmiores  autem  monet, 
ut  libertate  Christiana  atque  evangelica  u- 
tantur  quidem,  sed  non  in  scandalum  alio¬ 
rum.  Itaque  ait  :  Is  qui  manducat ,  non  man¬ 
ducantem  non  spernat,  et  qui  non  manducat 
manducantem  non  judicet.  Et  rursum  ad  in¬ 
firmiores  :  Tu  quis  es,  qui  judicas  alienum 
servum  ?  Domino  suo  stat ,  aut  cadit  :  stabit 
autem  :  Potens  est  enim  Deus  statuere  illum. 
Ad  firmiores  vero  :  Si  propter  cibum  frater 
contristatur  jam  non  secundum  charitatem  am¬ 
bulas,  noli  cibo  tuo  illum  perdere,  pro  quo 
Christus  mortuus  est.  Item  ad  eosdem :  Debe¬ 
mus  autem  nos  firmiores  imbecillitates  infirmio¬ 
rum  sustinere,  et  non  nobis  placere.  Etenim 
Christus  non  sibi  placuit,  sed  sicut  scriptum 
est ,  improperia  improperantium  tibi  cecide¬ 
runt  super  me.  Queecumque  enim  scripta  sunt 
ad  nostram  doctrinam  scripta  sunt.  Hoc  est, 
non  debemus  ita  nobis  placere,  et  in  nostra 
probitate  acquiescere,  ut  de  proximo  non 
cogitemus ;  sicut  Pharissei  fecerunt,  quibus 
cum  Judas  diceret  :  Peccavi  tradens  sangui¬ 
nem  justum,  responderunt  illi  :  Quid  ad  nos  ? 

tu  videris.  Non  ita  faciendum  est  nobis  :  si 
Christus  ita  facere  voluisset,' dixisset  :  ego 
justus  sum  :  quid  mea  refert  si  cseteri  sint 
peccatores?  Ego  bene  me  habeo,  quid  ad  me 
si  cseteri  pereant?  Non  ita  Christus  egit: 
sed  dixit,  improperia  improperantium  tibi 
ceciderunt  super  me.  Idque  non  tam  verbis, 
quam  factis  dixit,  cum  omnium  nostrum 
peccata,  et  peccatorum  poenas  super  hume¬ 
ros  suos  imposuit.  Ita  nos  quoque  facere  de¬ 
bemus,  qusecumque  enim  patientia  Christi, 
et  aliorum  Sanctorum  in  scripturis  legimus, 
ea  ad  nostram  eruditionem,  et  institutionem 
facere,  existimare  debemus :  ut  hoc  modo 
per  patientiam  et  consolationem  scripturarum 
spem  habeamus.  Ecca  igitur  vobis  propositum 
B.  Pauli,  et  summam  explicationis  hujus 
loci  ;  nunc  paulo  diligentius  partes  omnes 
hujus  sententia?  consideremus. 

Quaecumque  scripta  sunt.  Nemini  dubium 
esse  potest,  quin  Apostolus  non  de  omni 
scriptura,  sed  solum  de  sancta  ac  divina 
scriptura,  loquatur.  Cur  igitur  tam  simplici¬ 
ter  ac  generatim  ait  :  quaecumque  scripta 
sunt  ?  et  non  potius  ;  queecumque  in  libris 
sacris  scripta  sunt?  Num  tot  volumina  ju¬ 
risconsultorum,  tot  libri  philosophorum,  tot 
monumenta  historicorum,  scripta  non  sunt? 
sunt  quidem ,  auditores,  multa?  scripturae 
alia?,  sed  haec  nostra  quam  jure  et  merito 
divinam  nominamus,  ita  omnibus  aliis  mul¬ 
tis  nominibus  praestat,  ut  caeterae  cum  ea 
comparatae,  ne  scripturae  quidem  dici  posse 
videantur.  Radices  tamen,  et  quasi  fontes 
quidam  privilegiorum  hujus  nostrae  scriptu¬ 
rae  duo  sunt,  auctoret  materia. 

Qui  est  auctor  ?  Deus.  Spiritu  sancto  inspi¬ 
rati ,  locuti  sunt  sancti  Dei  homines ,  ait  Pe¬ 
trus  :  quae  est  materia  ?  Item  Deus.  Nec 
enim  decebat  ut  Deus  de  alio,  quam  de  se 
ipso  scriberet ;  nemo  siquidem  praeco  esse 
solet  laudum  inferiorum  et  obscuriorum  ho¬ 
minum,  quam  ipse  sit,  sed  omnes  viros 
magnos,  et  rebus  gestis  claros  laudandos,  et 
ornandos  suscipiunt.  Itaque  sicut  Caesar  re¬ 
rum  quondam  gestarum  commentaria  ipse 
conscripsit  ;  ita  quoque  Deus  cum  neminem 
haberet  ullo  modo  se  superiorem,  de  quo  me¬ 
rito  scribere  posset,  de  seipso  scripsit^  et  hi¬ 
storiis,  legibus,  vaticiniis,  aliisque  innumeris 
modis  se  Creatorem,  Provisorem,  Liberato¬ 
rem,  et  Glori ticatorem  generis  humani  de¬ 
monstravit. 

Porro  oriuntur  ex  his  fontibus  privilegia 


singularia  divinae  Scripturae  sine  ullo  nume¬ 
ro  :  Hinc  enim  antiquissima,  nobilissima, 
perfectissima  est.  Scripturae  caeterae,  etiamsi 
sanctorum  hominum  sint,  semper  habent 
aliquid  imperfecti  :  nam  ut  vita  et  mores 
sanctorum  hominum,  licet  Deo  placerent, 
et  merito  laudabiles  essent,  tamen  habe¬ 
bant  aliquid  semper,  unde  orationem  Do¬ 
minicam  legere ,  et  Deo  dicere  possent  : 
dimitte  nobis  debita  nostra ,  etc.,  et  Si  di¬ 
xerimus,  quia  peccatum  non  habemus,  ipsi 
nos  seducimus.  Ita  etiam  verba,  et  sermones 
eorum  numquam  ita  perfecta  erant,  quin 
aliquid  desiderari  posset.  Scriptura  vero 
Divina,  propterea  quod  Deum  auctorem  ha¬ 
bet,  cujus  perfecta  sunt  opera ,  ejusmodi  est, 
ut  nihil  penitus  habeat  imperfecti,  nihil  ei 
detrahi,  nihil  addi,  nihil  desiderari  possit. 
«  Otiosum  verbum,  inquit  Basibus  homil. 
decima  de  opere  sex  dierum,  in  Scriptura 
esse  dicere  ingens  blasphemia  est.  » 

Neque  solum  perfectissima,  sed  etiam  uti¬ 
lissima,  et  omne  genus  eruditionis  continet. 
Scientiae  profana?  tractant  de  pane  lucrando  ; 
haec  de  regno  coelorum  acquirendo.  Juris¬ 
prudentia  conservat  haereditates  et  testa¬ 
menta  hominum  :  haec  ipsum  Dei  testamen¬ 
tum  et  coelestem  haereditatem  continet.  Ars 
medicina?  curat  morbos  et  aegritudines  cor¬ 
porum  :  haec  animis  affectis,  et  peccatorum 
vulneribus  medetur.  Naturalis  Philosophia 
erigit  hominem  usque  ad  sidera  contemplan¬ 
da,  haec  hominem  perducit  usque  ad  side¬ 
rum  conditorem.  Historia?  profanae  certarum 
urbium  aedificationes,  et  eversiones  narrant, 
haec  mundi  totius  creationem  et  consumma¬ 
tionem  tradit.  Habet  humana  sapientia  suos 
poetas,  qui  versibus  et  cantu  animos  oble¬ 
ctant  :  habet  Scriptura  divina  sanctos  Pro¬ 
phetas,  qui  psalmis  et  hymnis,  et  canticis 
spiritualibus  in  hominum  pectoribus  divinum 
amorem  accendunt.  Habet  illa  graves  ora¬ 
tores,  qui  quocumque  volunt  homines  impel¬ 
lunt  :  et  hic  non  deest  suus  Ecclesiastes,  et 
alii  sapientes  viri  qui  multo' gravius  et  salu¬ 
brius  concionantur.  Habet  illa  postremo 
etiam  suos  Grammaticos,  qui  elementa  do¬ 
cent  ;  et  ha?e  habet  Apostolum,  qui  insipien¬ 
tes  docet,  quae  sunt  elementa  prima  cogni¬ 
tionis  Dei.  Merito  igitur,  jureque  optimo 
sancta  Scriptura,  quae  omnibus  scripturis 
excellit,  et  omnes  continet,  sola  ab  Apostolo 
Paulo  scriptura  appellata  est.  Quaecumque 
igitur  in  divinis  voluminibus,  ac  praesertim 

ubi  tribulationes  factorum  explicantur,  scri¬ 
pta  sunt,  ad  nostram  utilitatem,  et  eruditio¬ 
nem  scripta  sunt. 

Et  quamobrem  ?  Ut  per  patientiam  et  con¬ 
solationem  scripturarum,  spem  habeamus.  Deus 
enim  hac  ratione  gubernat  ac  regit  vitam 
sanctorum,  ut  primum  eos  ducat  in  montem 
Calvarias,  deinde  in  montem  Thabor :  primum 
eis  tribuat  materiam  patiendi  tribuletiones, 
tentationes,  pericula  ,  certamina  ,  crucem, 
eerumnas,  calamitates,  deir.de  eos  de  tri¬ 
bulatione  eripiat  et  consoletur  ;  vel  etiam  in 
ipsa  tribulatione,  tanta  spirituali  laetitia  et 
voluptate  perfundat,  ut  saepe  malint  eam  mo¬ 
lestiam  cum  ea  cons  .latione,  quam  sine  con¬ 
solatione  illa,  de  molestia  liberari.  Hasc  vero 
omnia,  id  est,  patientia  et  consolatio  sancto¬ 
rum,  ideo  scripta  sunt,  ut  nos  elegentes  su¬ 
mus  bono  animo  et  ejusmodi  exemplis  erecti, 
atque  animati,  nullis tentationibus,  aut  cala¬ 
mitatibus  numquam  cedamus.  Haec  ita  se  ha¬ 
bere.  videlicet  omnes  eos,  qui  pertinent  ad 
sortem  sanctorum,  aliquid  passuros,  et  ma¬ 
gnam  consulationem,  -atque  uberrimos  fru¬ 
ctus  inde  percepturos,  testatur  scriptura,  te¬ 
statur  natura,  testatur  experientia.  Quod  dum 
verbis  breviter  expono,  quaeso  diligenter  at¬ 
tendite  :  venient  enim  profecto  omnibus  usui 
hoc  nostro  calamitosissimo  tempore,  haec  ar¬ 
ma  spiritualia. 

Primum  igitur  omnes  electos  aliquid  pas¬ 
suros  testatur  Apostolus  :  Omnes ,  inquit,  qui 
pie  volunt  vivere  in  Christo ,  persecui  ones  pa¬ 
tientur.  Et  Dominus  in  evangelio  :  Ego  sum 
vihs,  et  Pater  meus  agricola  est  ;  omnem  pal¬ 
mitem  m  me  non  ferentem  fructum ,  tollet  eum  ; 
et  eum ,  qui  fert  frudum ,  purgabit  eum,  ut 
fructum  plus  adferat.  Tobiee  seniori  angelus 
dixit  :  quia  acceptus  eras  Deo,  necesse  fwt  ut 
tentatio  probaret  te.  Itaque  nullum  excipiunt 
Divinae  litterae,  omnes  omnino,  qui  scripti 
sunt  in  libro  vitae,  per  multas  tribulationes 
in  regnum  coelorum  intrabunt,  et  vel  corpo¬ 
ris  aegritudinem,  vel  animi  anxietatem,  vel 
detiimentum  existimationis,  vel  mortem 
charorum,  vel  bonorum  direptionem  patiun¬ 
tur,  neque  est,  quod  ullus  excipi  cupiat,  nUi 
etiam  excipi  cupiat  a  regno  coelorum  :  porro 
hujus  rei  rationem  reddit  sapiens  in  libro 
Ecclesiastici  dicens  :  contra  bonum  malum 
est ,  contra  vitam  mors;  sic  et  contra  arum 
justum  peccator  :  contraria  inter  se  semper 
pugnant.  Aspicite  ignem  et  aquam  :  aqua 
nihil  nocuit  igni,  neque  ignis  aquae  :  tamen 


simul  atque  sibi  propinquant,  mutuum  a- 
spectum  ferre  non  possunt :  aqua  fumat,  stri¬ 
det,  saltat,  movetur.  Unde  hoc  ?  Quia  sunt 
contraria,  non  bene  conveniunt.  Pari  ratio¬ 
ne  boni  quasi  ignis  ardent,  lucent,  zelo  et 
charitate  semper  incensi,  numquam  quie¬ 
scunt.  Mali  quasi  aqua  labuntur  super  ter¬ 
ram,  et  lutum  efficiunt,  et  saepe  reddunt 
plataeas  ita  sordidas,  et  lubricas,  ut  multos 
maculari,  vel  cadere  faciant.  Atque  ejusmo¬ 
di  homines  ubique  reperiuntur,  numquam 
sunt  boni  sine  malis,  quocumque  eas,  inve¬ 
nies  malos.  Etiam  in  Apostolorum  collegio 
unus  diabolus  erat.  Non  est  hortus  sine  ma¬ 
lis  herbis,  neque  frumentum  sine  jolio.  Quid 
igitur  miraris,  si  tu  es  ignis,  quod  aqua  fu¬ 
met,  etiamsi  nihil  noceasmalis, tamen  semper 
mali  te  persequentur,  quia  dissimiles  sunt 
mores  tui  moribus  illorum:  Si  de  mundo  fuis¬ 
setis,  ait  Dominus,  mundus  quod  suum  erat  di- 
Igeret :  quia  vero  de  mundo  non  estis ,  pro- 
pterea  oclit  vos  mundus.  Et  sapiens:  Dixerunt, 
inquit,  impii:  circumveniamus  justum,  quia 
inutil  s  est  nob>s,  et  contrarius  operibus  no¬ 
stris;  gravis  est  nob>s  etiam  ad  videndum,  quo¬ 
niam  dissimi  Is  est alosvita.  illius ,  et  immutatae 
sunt  vitae  ejus  .  Vultis  exemplum  unum  ? 
Erant  homines  duo  arctissime  conjuncti,  et 
ambo  amici  hujus  sseculi  ;  unus  a  Deo  voca¬ 
tus  mutat  vitam  suam  :  statim  alteri  fit  gra¬ 
vis  etiam  ad  videndum,  murmurat  de  eo, 
ubique  obloquitur,  ubique  detrahit  ei  :  est 
homo  levis,  inconstans,  nihil  boni  faciet  : 
Undenamjiaec  omnia?  Nonne  ex  eo,  quod 
dissimilis  factus  est  alteri,  et  immutavit  in 
bonum  viam  suam  ?  Erant  ambo  curvi,  nunc 
alter  rectus  factus  est :  Quid  igitur  mirum  si 
non  placet  curvis  rectitudo  ? 

Vuitis  alteram  rationem,  cur  probitas 
semper  ferat  secum  tribulationes?  In  prom¬ 
ptu  caupa  est  :  Dominus  enim  qui  nos  regit 
et  gubernat,  filiis  suis  in  magna  copia  tribuit 
bona  spiritualia,  quae  sola  vera  sunt  bona, 
gratiam,  patientium,  charitatem,  omnem 
virtutem.  De  tempuralibas  autem  non  am¬ 
plius  tribuit,  quam  quantum  necesse  ad 
bona  spiritualia  conservanda,  et  augenda, 
«  non  enim  bene  provideret  nobis,  ut  ait 
magnus  ille  theologus  Dionysius  Areopagita, 
si  temporalium  donatinnibus  robur  ac  forti¬ 
tudinem  nostram  emolliret.  »  Jam  vero  quis 
nescit  bona  spiritualia  multo  melius  adver¬ 
sitate,  quam  prosperitate  conservari  ?  Nonne 
virtus  in  infirmitate  perficitur!  Dejiciunt  qui- 

dem  tribulationes  homines  pravos  ;  sed  pro¬ 
bos  semper  robustiores  efficiunt.  Accipite  ex¬ 
emplum  B.  Chrysostomi :  sit  tibi  una  columna 
rectissime  constituta,  imponantur  super  eam 
onera,  quanto  plura  et  majora  ponentur,  tan¬ 
to  ea  columna  firmior  erit.  Existat  ibi  rursum 
alia  inclinata  et  curva,  imponatur  aliquid  su¬ 
per  eam,  statim  concidet.  Ita  prorsus,  Audi¬ 
tores,  homines  curvi  et  distorti,  iniqui,  in¬ 
justi,  statim  corruunt,  desperant,  ad  primum 
ictum  mallei  franguntur.  At  vero  probi,  justi, 
recti,  laboribus  et  doloribus  confirmantur, 
otio  et  quiete  marcescunt.  Aspicite  duos  pri¬ 
mos  reges  Hebraeorum.  Saul  cum  esset  vir 
pauper  et  tenuis,  et  asinas  patris  sequeretur, 
optimus  erat,  testante  Scriptura,  omnium 
Hebraeorum.  Ascendit  ad  regnum  non  sua 
voluntate ,  sed  imperio  Domi  i ,  repente 
totus  mutatus,  et  uno  die,  peccatis  ejus  exi¬ 
gentibus,  regnum  et  filios  et  vitam  amisit. 
David  secundus  rex,  cum  fugeret  a  facie 
Saul  et  profugus  a  patria,  uxore,  et  bonis 
spoliatus  in  silvjs  delitesceret,  tam  pius,  et 
sanctus  et  clemens  erat,  ut  etiam  hosti  suo 
atrocissimo,  quem  in  potestatem  acceperat, 
parceret.  Postea  vero  quam  rex  effectus  est, 
brevi  adulterium  homicidio  copulavit.  Et 
qui  in  tribulatione  constitutus,  etiam  hosti 
pepercerat,  idem  in  prosperitate  fidelem  ac 
devotum  servum  crudeliter  interfecit.  Et 
nos  igitur  miramur,  si  Deus  servos  et  filios 
suos,  quibus  hsereditatem  servat  in  coelis 
castigat,  et  opibus  ac  deliciis  hic  in  terris 
emolliri  ac  dissolvi  non  patitur?  Haec  sunt 
igitur  rationes. 

Jam  vero  exempla  innumerabilia  sunt. 
Percurrite  scripturas  sanctas,  a  Genesi  usque 
ad  Apocalypsim  :  nullum  prorsus  invenietis 
virum  sanctum,  et  qui  Deo  placuerit,  non 
vexatum  atque  afflictum,  et  tanto  magis, 
quanto  justior  et  sanctior  fuerit.  Abel  pri¬ 
mus  martyr  ab  ipso  suo  fratre,  nulla  data 
occasione,  circumventus,  et  necatus  est.  Pa- 
triarchee  Noe,  Abraham,  Isaac,  Jacob,  Jo- 
seph,  semper  peregrini,  semper  profugi, 
semper  in  metu  et  periculis  fuerunt.  Pro¬ 
phetae  nonne  fere  omnes  necati  sunt?  Isaias 
sectus,  Ieremias  lapidatus,  Ezechiel,  Zacha- 
rias,  Joannes  et  alii  variis  modis  torti  variis 
cruciatibus  interierunt?  Quid  Apostoli  ?  Us¬ 
que  in  hanc  horam ,  inquit  Paulus,  esurimus, 
sitimus  et  nudi  sumus  et  colaphis  caedimur,  et 
instabiles  sumus  et  laboramus  operantes  mani¬ 
bus  nostris  :  maledicimur  et  benedicimus  ; 
blasphemamur  et  obsecramus  :  persecutionem 


patimur  et  sustinemus  :  tanquam  purgamenta 
hujus  mundi ,  facti  sumus  omnium  peripsema 
usque  adhuc.  Quid  ipse  Dominus?  Nonne  tota 
ipsius  vita  crux  quaedam  longissima  et  atro- 
cissima  fuit?  Itaque  primum,  quod  propo¬ 
suimus,  planum  atque  perspicuum  est, «om¬ 
nes  qui  pie  volunt  vivero  in  Christo  perse- 
tiones  perpessuros.  » 

Jam  vero  alterum,  nempe  omnes  eos  qui 
patienter  et  libenter  passi  sunt,  vel  cum  in¬ 
genti  gloria  liberatos,  vel  incredibili  sanitate, 
et  jucunditate  in  ipsa  tribulatione  affectos 
fuisse,  nullo  negotio  demonstrari  potest. 
Neque  enim  mentiri  potest,  qui  dicit,  Cum 
ipso  sum  in  tribulatione ,  eripiam  eum.  Et 
rursum  :  plorabitis  et  flebitis  vos, mundus  au¬ 
tem  gaudebit.  Neque  mentitur  Apostolus  Pe¬ 
trus,  qui  ait,  prsenunciasse  Prophetas  eas 
quae  in  Christo  sunt  passiones ,  et  posteriores 
glorias.  Deinde  in  corpore  humano,  si  mem¬ 
brum  aliquod  laeditur,  statim  naturaliter  san¬ 
guis  eo  currit,  et  ipse  homo  ita  circa  illud 
membrum  oculis,  manibus,  pedibus,  lingua, 
cogitatione,  totus  occupatur,  ut  reliquorum 
membrorum  non  videatur  esse  memor.  In 
domibus  quoque  bene  constitutis,  si  unus 
ex  fdiis  aegrotet,  ita  mater  i  lius  unius  curam 
gerit,  illum  unum  fovet,  illi  uni  blanditur, 
ut  saepe  caeterae  proles  ei  morbum  illum  et 
aegritudinem  invideant.  Si  igitur  hoc  natura 
facit,  non  faciet  Auctor  naturae  ?  si  terrena 
mater  hac  providentia  erga  suas  proles  uti¬ 
tur,  coelestis  Pater  non  utetur,  qui  filios  suos 
tenerrimo,  maximo,  incredibili,  atque  in¬ 
finito  quodam  amore  prosequitur?  Utitur 
sane.  Et  non  videtur  unum  ex  justis  homi¬ 
nibus  afflictum,  quin  statim  ad  eum  tanquam 
ad  membrum  sui  corporis  laesum  et  filium 
proprium  viscerum  suorum  laborantem  ac¬ 
currat,  et  complectatur,  et  sit  cum  eo  in 
tribulatione,  ut  eripiat  eum,  et  glorificet 
eum. 

Hoc  tamen  est  discrimen  inter  Deum  et 
mundum :  mundus  currit  post  eos,  qui  florent, 
qui  laetantur,  qui  rident  :  relinquit  vero  eos, 
qui  in  egestate  et  pressura  sunt  : 

Tempore  felici  mulli  numerantur  amici  ; 

Tempora  si  fuerint  nubila,  solus  eris. 

Ita  est  praxis  mundi,  et  filiorum  ejus.  Causae 
divitum  et  nobilium  cito  expediuntur.  Causae 
pauperum  et  miserorum,  semper  inveniunt 
judices  occupatos.  Deus  vero  cui  Propheta 
canit  patris  orphanorum  et  judicis  viduarum, 

alia  via  ingreditur,  illos  visitat, cum  illis  versa¬ 
tur,  illos  consolatur  qui  mcerent.  Et  qua  con¬ 
solatione  putatis?  0  si  vel  gutta  una  illius 
mellis  in  cor  nostrum  descenderet,  quam 
facile  desiperet  nobis  omnis  caro?  Hinc  Pau¬ 
lus  gloriatur  in  infirmitatibus  suis,  quia 
sicut  abundat  per  Christum  tribulatio  ,  ita 
per  Christum  quoque  abundat  consolatio. 
Hinc  Apostolus  Andreas  procul  cruce  con¬ 
specta,  vix  seipsum  prse  laetitia  capiebat  : 
hinc  fortissimus  ac  beatissimus  protomartyr 
Stephanus,  inter  imbres  sonantium  saxorum, 
in  tantam  exarsit  flammam  charitatis,  ut 
pro  suis  lapidatoribus  summo  studio  Domi¬ 
num  exoraret.  Hinc  socius  ejus  et  collega 
Laurentius  inter  flammas  et  incendia  quasi 
nihil  sentiens  Tyrannum  irridebat  :  hinc 
magnus  ille  Tiburtius  super  ardentes  prunas, 
quasi  super  rosas  blandissimas  et  mollissi¬ 
mas,  ambulabat  :  hinc  ille  felicissimus  Theo¬ 
dorus  temporibus  Apostatae  Juliani,  cum 
totam  diem  jam  ab  hora  prima  usque  ad 
horam  decimam  sine  intermissione  succe¬ 
dentibus  sibi  tortoribus  crudelissime  torque¬ 
retur,  tum  primum  dolere  atque  angi  coepit, 
cum  de  equuleis  deponebatur,  affirmans 
sibi  juvenem  pulcherrimum  astitisse,  qui 
tam  dulciter  eum  consolabatur ,  et  linteo 
candidissimo  sudorem  suum  tergebat,  ut 
sibi  jam  non  in  equuleo,  sed  in  paradiso 
delitiarum  esse  videretur.  Hinc  postremo 
sancti  omnes  contumeliam  decus,  injuriam 
gloriam,  exilium  patriam,  vincula  coronas, 
carcerem  paradisum  contemptum  honorem 
vel  amplissimum  semper  duxerunt.  Hsec  est 
igitur  patientia  et  consolatio  sanctorum,  hoc 
est,  quod  Dominus,  qui  non  mentitur,  ait, 
cum  ipso  sum  in  tribulatione.  Et  sane  si 
Deus,  qui  est  ipsum  bonum,  ipsa  suavitas, 
ipsa  dulcedo ,  non  in  domo  ridentium  et 
exultaritium,  sed  in  domo  maerentium  et 
calamitosorum  habitat,  quis  nostrum  non 
eligat  potius  fletum  quam  risum ,  dolorem 
et  laborem,  quam  jucunditatem  et  laetitiam? 
Quis,  non  dico  ferat  patienter,  sed  quaerat 
libenter  ac  diligenter  ubique  tribulationes? 

At,  inquis,  non  omnibus  ista  contingunt, 
sed  pro  uno,  qui  legitur  in  scripturis  de 
tribulatione  ereptus,  infiniti  reperiuntur, 
q-ui  sine  consolatione  ulla  relinquuntur.  Ve¬ 
rum  est,  auditores  ;  id  inficiari,  neque  pos¬ 
sum,  neque  volo  ;  sed  quae  est  causa  cur 
tam  multos  Deus  sine  consolatione  relin¬ 
quat  ?  Quia  non  quaerunt  consolationem  ubi 
est  :  petunt  eam  a  carne  et  sanguine,  quae¬ 


runt  consolationem  in  flagitiis,  et  voluptati¬ 
bus  corporis,  colligere  volunt  de  spinis  uvas, 
de  tribulis  ficus,  et  merito  nihil  inveniunt 
nisi  majores  curas  et  sollicitudines.  Sic  etiam 
ubi  reperietis  homines  afflictos,  qui  spem 
suam  totam  collocent  in  Deo  ?  Alii  currunt 
ad  divites,  alii  sperant  in  mendaciis,  alii 
confidunt  in  fraudibus,  rapinis,  furtis,  per¬ 
juriis,  homicidiis,  reliquunt  Deum  et  relin¬ 
quuntur  a  Deo.  Pellere  volunt  unum  malum 
alio  majori  malo,  unum  daemonem  alio  dae¬ 
mone  :  non  est  ita,  non  est  ita,  falletis  vehe¬ 
menter  :  Deus  est  qui  pellit  daemonem,  non 
diabolus  :  Spiritus  sanctus  ipse  est  verus 
paracletus,  non  caro  et  sanguis,  non  mun¬ 
dus  :  eas  ad  orationem,  ad  confessionem,  ad 
communionem,  pelle  diabolum,  ejice  pecca¬ 
tum  de  anima  tua :  et  tunc  conquerere,  si 
consolationem  veram  et  solidam  non  inve¬ 
nis.  Alii  praeterea  sunt,  qui  in  ipsa  tribula¬ 
tione,  in  ipso  certamine  fortiter  dimicant  et 
vincunt;  sedstatim  permittunt  sibi  de  mani¬ 
bus  ab  hoste  victoriam  extorqueri .  Erit 
aliquis,  qui  dum  accipit  injuriam  vel  contu¬ 
meliam  ab  alio  verbis,  aut  factis,  patitur, 
strenue  se  gerit,  tolerat  aequo  animo,  quam- 
doque  etiam  ignoscit  adversatio,  sed  quid 
interim  accidit  ?  Cum  ille  se  domum  recipit, 
ecce  tibi  diabolus  adest,  et  ut  vel  per  se,  vel 
per  ministrum  aliquem  suum  auribus  ejus 
incipit  insusurrare  :  ah  miser,  quid  egisti 
hodie  ?  Talem  injuriam  accepisti,  et  tam  fa¬ 
cile  condonati  ?  Quid  igitur  dicent  homines  ? 
Quid  congitabunt  ?  Nonne  jam  digito  de¬ 
monstraberis  ab  omnibus  ?  Nonne  jam  lice¬ 
bit  omnibus  te  conculcare?  Denique  persua¬ 
det  diabolus,  et  homo  ille  infelix  jam  incipit 
de  ultione  cogitare,  et  qui  in  acie  vicerat, 
in  tabernaculo  vincitur,  et  similis  illi  effici¬ 
tur,  qui  de  gravi  morbo  evasit  ;  sed  paulo 
post  per  incuriam  iterum  recidit  in  morbum 
et  moritur  :  nec  non  illi,  qui  in  campo  exer¬ 
citus  adversariorum  fudit  :  at  postea  per 
insidias  in  civitate  capitur. 

Quod  si  homines  afflicti  spem  suam  in  Deo 
collocarent,  atque  ab  eo  solum  consolatio¬ 
nem  peterent,  experirentur  profecto  quid  sit 
patientia  et  consolatio  sanctorum  et  verum 
esse,  quod  Dominus  ait,  cum  ipso  sum  in  tri¬ 
bulatione.  Num  quis  unquam  in  majore  tri¬ 
bulatione  fuit,  quam  Daniel,  qui  in  lacu 
leonum  constitutus,  vel  devorandus  a  leoni¬ 
bus,  vel  fame  interiturus  erat  ?  Quis  in  ma¬ 
jore  angustia  fuit  quam  Jonas,  qui  in  medio 
mari,  in  ventre  ceti,  tamquam  in  carcere 

inclusus  erat  ?  Quae  major  calamitas  calami¬ 
tate  Suzannae,  cui  erant  undique  angustiee, 
et  simul  de  fama  et  de  vita  periclitabantur? 
Quse  captivitas  horribilior  captivitate  trium 
puerorum,  qui  manibus  et  pedibus  colligatis 
in  ardentem  fornacem  projiciebantur  ?  Quis 
gravius  unquam  aut  vexatus  fuit  quam  Job, 
qui  eodem  pene  momento  omnem  substan¬ 
tiam,  et  omnes  filios  amisit,  plagis  et  vulne¬ 
ribus  coopertus  fuit,  et  ab  amicis  pro  conso¬ 
latione  increpationem,  et  ab  uxore,  quod 
unicum  ei  consolatium  relictum  esse  vide¬ 
batur,  non  solatium,  sed  maledicta  et  con¬ 
tumelias  sustinebat  ?  Et  tamen  hi  omnes 
propterea  quod  speraverunt  in  Deo,  magnifi¬ 


ce,  et  gloriose  de  omni  angustia,  ac  tribula¬ 
tione  erepti,  ac  liberati  fuerunt.  Haec  est 
igitur  patientia  et  consolatio  Scripturarum. 
Quamobrem,  auditores,  excitemur,  quaeso, 
omnes  et  tanto  proposito  praemio,  non  tor¬ 
peamus,  sed  magno  animo,  summaque  ala¬ 
critate  crucem  patientiae ,  quasi  signum 
quoddam  contra  spirituales  nequitias  eriga¬ 
mus,  et  labores  omnes  ac  difficultates  supe¬ 
remus.  Feramus  libenter  crucem,  ut  ipsa  nos 
ferat,  et  perducat  ad  eum,  qui  pependit  in 
ea,  Jesum  Christum  Dominum  nostrum,  qui 
est  supra  omnia  Deus  benedictus  in  saecula. 
Arnen. 


CONCIO  V. 

de  eadem  dominica  secunda  adventus 


THEMA 

Tu  es  qui  venturus  es,  an  alium  expectamus?  Matth.  xi,  v.  3. 


SYNOPSIS. 

Causa  cur  hodie  evangelium  istud  legatur , 
ostenditur.  Causa  hujus  legationis  Joannis, 
et  ejusdem  eventus  declaratur.  Duo  genera 
miraculorum  statuuntur,  apparentia  scilicet , 
et  vera ,  et  quaenam  ea  sint.  Miracula  Christi, 
quibus  suam  divinitatem  ostendere  voluit, 
fuisse  numero  plurima,  dignitate  maxima, 
modo  excellentissima ,  varietate  clarissima , 
eleganti  discursu,  auctoritatibus,  et  demon¬ 
strationibus  probatur.  Lo^u*  Joannis  xtv. 
Majora  horum  faciet,  explicatur.  0'jectio 
contra  miraculorum  testimonium  de  Christi 
divinitate  diluitur.  Poly  chronii  Hceretici  cu- 
jusdam  irrita  mortui  suscitatio  adducitur. 
Hcereses  de  reliquiis  sanctorum  non  veneran¬ 
dis  et  de  miraculorum  auctoritate,  quce  sem- 
perin  ecclesia  Catholica  viguit,  severa  incre¬ 
patione  arguuntur  ;  insuper  Lutheri  teme¬ 
rarius  ausus  in  Daemonio  ejiciendo  notatur. 

In  si‘ eunda  parte,  cur  Dominus  Joannem  turbis 
commendet,  et  quo  modo,  docetur.  Parasiti, 
el  uulce  mancipia  taxantur,  et  de  iis  apolo¬ 
gus  affertur.  Cur  Joannes  plus  quam  Pro- 
pheta,  duplex  assignatur  ratio,  nempe  quia 
de  illo  alii  Prophetae  sunt  vaticinati;  et  quia 
ob  vitam  ange' icam  Angelus  dictus  sit.  Ex 
captivitate  Joannis  quutuor  notanda  pro/io- 
nuntur  :  primo  per  eam  significatam  fuisse 
veteris  legis  al  rogationem  ■  secundo,  cceca 
hominum  judicia ,  quce  reprehensores  pro ¬ 


priorum  vitiorum  more  Herodis  capitali 
prosequuntur  odio ,  vituperantur  :  tertio, 
vincula  Joannis  figuram .  eorum  genere  affir¬ 
matur,  qui  non  nisi  aliqua  vexatione  resipi¬ 
scunt,  et  inclamantem  Christum  audiunt  : 
quarto  docemur  posteris  nullum  majus  testa¬ 
mentum  Dei  Sapientia  legari  posse ;  ubi  bre¬ 
viter  Historia  Eudocice  narratur.  Denique 
serio  monemur .  ut  Christi  legatis  in  articulo 
mortis  apte  possimus  respondere  :  atque  ea 
de  re  horrenda  juvenis  Angeli  narratur  His¬ 
toria. 

Quamvis  multa  sint,  Auditores  optimi,  quae 
vel  necessaria,  vel  utilia  esse  videntur,  ut 
orbis  liberator  de  coelo  ad  terras  descenden¬ 
tem  debitis  officiis,  atque  honore  suscipia¬ 
mus  :  tamen  illud  cum  primis  maxime  con¬ 
ducit,  quis  ille  sit,  et  quantus;  quem  expe¬ 
ctamus,  probe  cognitum,  et  exploratum 
habere  :  tanto  siquidem  majori  studio,  et 
apparatu,  cum  advenerit,  illum  excipiemus, 
quanto  major  in  animis  nostris  fuerit  opinio 
atque  expectatio  venientis.  Quamobrem  Ec¬ 
clesia  catholica,  mater  nostra  sapientissima, 
toto  hoc  tempore,  quod  adventui  Domini 
celebrando  consecratum  est,  ea  fere  evan- 
gelia  filiis  suis  legenda  proponit,  ex  quibis 
planius  tanti  regis  amplitudo,  atque  majestas 
intelligitur.  Itaque  hodie  prudentissimo  con¬ 
silio  Evangelium  istud  recitari  voluit,  in  quo 
B.  Joannis  ad  Chi  istum  maximi  momenti 
legatio  continetur.  Cum  enim  Joannes  vir 
sapientissimus  intelligeret,  non  satis  huma- 

nae  linguae  praedicatione  divinam  Christi 
majestatem  explicare  posse,  misit  ad  eum 
duos  ex  discipulis  suis,  qui  eum  interroga¬ 
rent,  ac  dicerent,  tu  es  qui  venturus  es ,  an 
alium  expectamus  ?  Ut  ipse  tunc  seipsum 
quodam  modo  prodere,  et  majestatem  suam 
cum  verbis,  ut  operibus  ostendere  cogere¬ 
tur,  ac  diceret;  euntes  renunciate  Joanni, 
/  ' 

quae  audistis  et  vidistis.  H»c  igitur  legatio 
nobis  hodie  ad  e> plicandum  proposita  est, 
ut  una  cum  discipulis  Joannis  ad  Christum 
proficisci,  et  ab  eo,  quis  sit,  et  quantus  au¬ 
dire  ac  discere  mereamur. 

Initium  igitur  evangeiii  tale  est  :  Joannes 
autem  cum  audisset  in  vinculis  opera  Christi , 
misit  ad  eum  duos  ex  discipulis  surs/Non  me 
fugit  hujus  legationis  aliam  ab  aliis  rationem 
et  causam  reddi  solere.  Quia  vero  B.  Hilarius 
etGhrysostomus  omnium  opt  me  locum  istum 
exposuisse  mihi  semper  visi  sunt,  eorum 
dumtaxat  sententiam  aliis  praetermissis,  in 
medium  adferemus.  Erant  Joannis  discipuli 
animo  non  parum  a  Christo  abalienato,  quod 
eum  viderent  quotidie  magis  ac  magis  opi¬ 
nione,  et  existimatione  apud  homines  cre¬ 
scere  :  e  contra  suum  ipsorum  praeceptorem, 
quem  illi  Christo  majorem  esse  non  dubita¬ 
bant,  paulatim  minui.  Itaque  Christum  ipsum 
aliquando  quasireprehendereausisunt :«  cur 
nos,  inquiunt,  et  Pharisaei  jejunamus  fre¬ 
quenter,  discipuli  autem  tui  non  jejunant  -»1 
Neque  his  contenti,  sed  invidentiae  stimulis 
agitati,  et  dolorem,  quem  pro  magistri  ho¬ 
nore  capiebant  prae  se  ferentes,  ad  Joannem 
dixerunt  :  «  Magister,  qui  tecum  erat  trans 
Jordanem,  ei  cui  tu  testimonium  perhibuisti, 
esse  hicbaptisat,  et  omnes  veniunt  ad  eum.  » 
Joannes  igitur  tamquam  praeceptor  bonus, 
et  qui  non  gloriam  propriam,  sed  eorum 
utilitatem  qu;orebat,  quos  instituendos  sus¬ 
ceperat,  longa  oratione  eis  persuadere  co¬ 
natus  est,  Dominum  Jesum  ipsum  esse  Chri¬ 
stum  :  se  vero  nihil  aliud,  quam  ejus  prae¬ 
cursorem,  et  administrum  esse.  Quam  ora¬ 
tionem  Joannis  tertio  totam  descriptam 
habetis.  »  Non  potest,  inquit,  homo  facere 
quicquam,  nisi  fuerit  ei  datum  de  cmlo. 
Ipsi  vos  mihi  testimonium  perhibetis,  quod 
dixerim  :  non  sum  ego  Christus;  sed  quia 
misus  sum  ante  illum.  Qui  habet  sponsam, 
sponsus  est,  amicus  autem  sponsi,,  qui  stat, 
et  audit,  gaudio  gaudet  propter  vocem 
sponsi  :  hoc  ergo  gaudium  meum  inpletum 
est.  Illum  oportet  crescere,  me  autem  minui. 


Qui  de  sursum  venit,  super  omnes  est  :  qui 
est  de  terra,  de  terra  loquitur;  qui  de  ccelo 
venit,  super  omnes  est.  Et  quod  vidit,  et 
audivit,  hoc  testatur,  et  testimonium  ejus 
nemo  accipit.  Qui  accepit  ejus  testimonium, 
signavit,  quia  Deus  verax  est :  Quem  enim 
misit  Deus,  verba  Dei  loquitur;  non  enim 
ad  mensuram  dat  Deus  Spiritum  :  Pater 
diligit  Filium,  et  omnia  dedit  in  manu  ejus. 
Qui  credit  in  Filium,  habet  vitam  internam. 
Qui  autem  incredulus  est  filio,  non  videbit 
vitam ;  sed  ira  Dei  manet  super  eum.  »  Hac 
tam  prolixa  ratione  B.  Joannes  discipu¬ 
los  suos  ab  errore,  in  quo  versabantur,  libe¬ 
rare  conatus  est.  Verum  cum  intelligeret  vir 
prudens,  se  suis  verbis  et  cohortationibus 
nihil  efficere,  quod  illi  omnia,-  qua3  dice¬ 
bantur,  humilitati  et  modestiae  ejus  ascribe¬ 
rent ,  captata  occasione  ex  admirabilibus 
illis  operibus  quae  a  Christo  patrari  suorum 
discipulorum  relatione  cognoverat,  misit 
duos  ex  ipsis,  tamquam  legatos  ad  Christum. 
Vos,  inquit,  qui  tam  multa,  et  tam  admira¬ 
bilia  de  illo  mihi  narratis,  et  tamen  nondum 
potestis  credere,  ite  ad  illum,  et  meo  no¬ 
mine,  si  vestro  non  vultis,  quaerite  ab  eo  : 
Sitne  ipse  verus  Messias,  an  expectare  alium 
debeamus;  nec  enim  dubito,  quin  ille  sit  et 
operibus  facile  persuasurus ,  quod  vobis 
adhuc  persuadere  ego  non  potui.  Perrexe¬ 
runt  illi,  et  Christum  condonantem,  et  signa 
ac  prodigia  multa  patrantem,  multitudine 
obstupescente,  et  acclamante,  invenerunt. 
Statim  vero  legationem  suam  explicantes  : 
Joannes,  inquiunt,  misit  nos  ad  te  dicens  : 
Tu  es,  qui  venturus  es,  an  alium  expectamus  ? 
Intellexit  vero  Dominus  rem  totam,  ipsos 
videlicet,  non  Joannem,  esse  qui  non  cre¬ 
derent.  Et  ait  illis  :  Ile ,  renunciate  Joanni , 
quae  audistis ,  et  vidistis.  Addidit  vero:  et 
beatus  qui  non  fuerit  scandalzatus  in  me  :  ut 
illis  ostenderet,  se  cogitationes  eorum,  et 
dubitationem,  ac  scandalum  non  ignorare. 
Et  beatus ,  inquit,  qui non  fue/  it  scandalizatus 
in  me.  Ac  si  diceret;  quia  me  a  Joanne  in 
Jordane  baptizari  vidistis,  et  quia  ego  ipse 
illi  me  ad  tempus  sponte  subjeci,  scandalum 
patimini,  nec  me  Joanne  majorem,  nec  am¬ 
plius,  quam  hominem  cogitare  potestis  :  sed 
vere  dico  vobis,  beatus  qui  non  fuerit  scan¬ 
dalizatus  in  me.  Haec  est  igitur  legatio,  et 
haec  est  ad  legationen  responsio. 

Nunc  quoniam  magni  refert,  ac  praesertim 
hoc  tempore,  non  ignorare,  quantam  vim 

habeant  signa,  et  prodigia  ad  veram  fidem 
conformandam  breviter,  si  placet,  explice¬ 
mus,  An  Christus  se  vere  Dei  filium,  ac 
Deum  ipsum  illis  signis,  et  paodigiis  demon¬ 
straverit  ?  Est  vero  primo  loco  quasi  fun¬ 
damentum  totius  disputationis  jaciendum, 
duo  esse  genera  miraculorum  :  alia  enim 
sunt,  quae  ideo  solum  dicuntur  miracula, 
quod  vires  humanas  exuperent,  et  eorum 
causa  humanam  intelligentiam  fugiat,  alio- 
qui  et  causas  naturales  habent,  et  malorum 
spirituum  potestate  non  solum  fieri;  sed 
etiam  facile  fieri  possunt.  Et  haec  quidem 
mirabilia  potius,  et  miraculorum  similia, 
quam  miracula  dici  debent  i  nec  enim  uni¬ 
versis  rebus  creatis,  sed  solis  hominibus 
mirabilia  sunt  exemplum  unum,  vel  alterum 
ponamus  :  Cum  Daemonis  arte  ignis  de  coelo 
descenderet,  et  sancti  Job  greges,  et  pastores 
eorum  absumeret  :  Et  cum  ^Egyptii  magi, 
vel  virgas  in  dracones  converterent,  vel  de 
pulvere  ranas  excitarent,  homines  miraban¬ 
tur  :  causa  siquidem  novorum  illorum,  ef¬ 
fectusque  homines  latebat,  angelos  minime 
latebat.  Hoc  igitur  genere  miraculorum, 
quae  vere  et  proprie,  ut  ante  diximus,  mira¬ 
cula  dici  non  debent,  ea  prodigia  omnia 
continentur,  quae  vel  ab  aeris  potestatibus, 
vel  a  Magis,  daemone  occulte  agente,  e't  Deo 
occultius  permittente  fiunt.  Permittit  enim 
aliquando  Deus  ejusmodi  fieri,  tum  ob  alias 
causas,  tum  ut  B.  Augustinus  non  uno  loco 
ait,  ad  fallendos  fallaces,  ipsos  videlicet 
magos,  qui  tunc  maxime  falluntur  a  dae¬ 
mone,  cum  se  fallere  alios  arbitrantur.  Quod 
autem  Deo  non  permittente  nihil  aut  magi 
aut  daemones  efficere  possunt,  vel  ex  eo 
potest  intelligi,  quo  magi  Pharaonis,  qui  Deo 
permittente  dracones  effecerant,  Deo  tamen 
non  amplius  permittente,  ne  minutissimas 
siquidem  muscas,  quamquam  multum  in  eo 
laborarent,  efficere  potuerunt.  Ejusdem  ge¬ 
neris  illa  quoque  signa,  et  portenta  erunt, 
quae  ab  Antichristo,  et  ejus  administris  fient. 
Nam  ut  Dominus  apud  Matthaeum  ait  :  Sur- 
gent  Pseudoprophetae ,  et  dabunt  signa ,  et 
prodigia  magna ,  ita  ut  in  errorem  inducantur , 
si  fieri  potest,  etiam  electi.  Et  ut  Apostolus 
in  posteriori  ad  Thessalonicenses  scribit  : 
Antichristi  adventus  erit  secundum  operatio¬ 
nem  Satanae  in  omni  virtute,  et  signis ,  et  pro¬ 
digiis  mendacibus  :  mendacia  vero  ea  pro¬ 
digia  erunt,  si  B.  Augustino  in  libro  vigesimo 
de  civitate  Dei  credimus  :  vel,  quia  non  vera, 


sed  apparentia  et  phantastica  erunt  :  vel 
quia  non  ad  veritatem,  sed  ad  mendacium 
comprobandum  fient.  Hoc  igitur  est  primum 
genus  miraculorum.  Porro  alterum  ea  con¬ 
tinet,  quae  vere  ac  proprie  miracula  sunt, 
quae  nimirum  omnem  vim  creatam  omnem- 
que  naturae  petestatem  vincunt.  Ac  proinde 
non  solum  hominibus  sed  et  angelis,  et  dae¬ 
monibus,  atque  adeo  universae  naturae  ad¬ 
mirationem.  et  stuporem  adferunt,  nec  aliam 
causam,  quam  Dei  voluntatem,  et  imperium 
habent.  Hujus  generis  illa  sunt,  mortuos 
excitare  caecis  aspectum,  et  surdis  auditum 
restituere  :  necnon  in  momento,  ac  solo 
nutu  morbos  curare,  tempestates  compe¬ 
scere,  et  alia,  quae  Dominus  hic  in  terris 
ferme  quotidie  faciebat.  Tametsi  enim  morbi 
naturali  vi  ac  ratione  curari  possint,  et  in¬ 
dustria  Medicorum  saepe  curantur,  et  pro¬ 
cellae  ac  tempestates,  sicut  daemonum  arte 
excitari,  sic  et  sedari  possunt  :  tamen  solo 
nutu  atque  imperio  voluntatis,  et  in  mo¬ 
mento  haec  efficere,  solius  est  omnipotentiae 
Creatoris  et  omnem  naturam,  et  creatam 
potentiam,  non  solum  hominum,  sed  etiam 
daemonum,  et  angelorum  superat. 

Ex  quo  illud  efficitur,  mullo  modo  falsum 
esse  posse  id,  quod  vero  aliquo  miraculo 
confirmatur.  Nam  si  verum  miraculum  non 
nisi  Dei  auctoritate,  atque  imperio  fieri  po¬ 
test,  et  Deus  testis  mendacii,  et  falsitatis 
esse  non  potest,  quomodo  tandem  illud  non 
verissimum  erit,  quod  Dei  testimonio,  vero 
videlicet  miraculo,  comprobatur?  Quare 
cum  liberator  noster  tot  verissimis,  et  maxi¬ 
mis  prodigiis  omnium  generum,  ac  praeser¬ 
tim  tot  mortuorum  excitationibus  claruerit, 
dubitare  non  possumus,  quin  divinitati  suae 
testimonium  firmissimum  et  omni  fide  dig¬ 
nissimum  dederit,  jureque  ac  merito  dixe¬ 
rit  :  si  mihi  non  creditis ,  operibus  adedite.  Et, 
Testimonium  habeo  majus  Jo anne  :  opera  quae 
ego  facio  in  nomine  Patris  mei,  haec  testimo¬ 
nium  perhibent  de  me.  Et,  si  opera  non  fecis¬ 
sem,  quae  nemo  alius  fecit,  peccatum  non  ha¬ 
berent.  Miracula  siquidem  Domini,  Audito¬ 
res,  ut  breviter  dicam,  multitudine  innume¬ 
rabilia,  modo  excellentissima  et  diversitate 
clarissima  fuerunt.  Ita  ut  fulgor  miraculo¬ 
rum  Domini  major  sit,  si  cum  miraculis 
sanctorum  conferatur,  quam  est  splendor 
solis,  si  cum  lumine  minorum  siderum  com¬ 
paretur.  De  multitudine  audite  B.  Joannem: 
Sunt  autem  et  alia  multa ,  quae  fecit  Jesus, 

quae  si  scribantur  per  singula ,  nec  ipsum  ar¬ 
bitror  mundum  capere  posse  eos ,  qui  scribendi 
sunt ,  libros.  Audite  B.  Lucam  :  Virtus  de  illo 
exibat ,  et  sanabat  omnes.  Audite  Marcum : 
Quotquot  tangebant  eum ,  salvi  fiebant.  Audi¬ 
te  B.  Matthaeum  :  Vespere  autem  facto,  obtu¬ 
lerunt  ei  multos  daemonia  habentes ,  et  ejicie¬ 
bat  spiritus  verbo,  et  omnes  male  habentes  cu¬ 
ravit.  «Tntendite,  inquit  super  haec  verba  B. 
Chrysost.,  intendite,  quantam  multitudinem 
curatam  transcurrunt  e  vangelistae;  non  unum¬ 
quodque  enarrantes,  sed  uno  verbo  pelagus 
ineffabile  miraculorum  inducentes.  »  Itaque 
ipsi  Judaei,  qui  nihil  aliud  quam  signa  quaerunt, 
multitudine  miraculorum  Domini  quodam¬ 
modo  satiati,  aliquando  dixerunt  :  Christus 
cum  venerit, 'numquid  plura  signa  faciet?  Jam 
vero  de  magnitudine  signorum  Domini  Do¬ 
minum  ipsum  audiamus;  si  opera,  inquit, 
non  fecissem ,  quae  nemo  alius  fecit,  peccatum 
non  haberent.  Neque  vero  conturbet  aliquem 
id  quos  Dominus  quodam  loco  ait  :  qui  cre¬ 
dit  in  me,  opera,  quae  ego  facio ,  et  ipse  fa¬ 
ciet,  et  majora  horum  faciet  :  Primum  enim 
majora  illa,  quae  Apostoli  facturi  erant,  non 
tam  ipsi,  quam  Christus  per  ipsos  facturus 
erat  :  Idcirco  statim  adjungit,  et  ait  :  quia 
ego  ad  Patrem  vado,  et  quaecumque  petieritis  in 
nomine  meo  hoc  faciam.  Id  quod  Apostoli  dum 
signa  aderent  apertissime  testabantur  :  viri 
Israelitae ,  inquit  Petrus,  quid  miramini  in  hoc 
aut  nos  intuemini,  quasi  nostra  virtute ,  aut 
potestate  fecerimus  hunc  ambulare  ?  Et  paulo 
infra  :  in  fide,  inquit,  nominis  ejus,  nempe 
Christi,  hunc  quem  vos  videtis,  et  nostis ,  con¬ 
firmavit  nomen  ejus  :  et  fides,  quae  per  eum 
est,  dedit  integram  sanitatem  istam  conspectu 
omnium  vestrum.  Et  alio  loco  idem  Petrus, 
yEnea,  inquit,  sanet  te  Dominus  J esus  Christus, 
surge,  et  sterne  tibi :  et  continuo  surrexit.  Quid? 
Quod  B.  August.  verba  illa  :  Et  majora  ho¬ 
rum  faciet,  non  de  miraculorum  perpetra¬ 
tione  :  sed  de  Judaeorum,  et  Gentium  con¬ 
versione  intelligenda  esse  docet?  Sic  enim 
Tracta.  71.  super  Joannem,  super  eum  lo¬ 
cum  scribens  ait  :  «  Quando  ista  dicebat 
verborum  suorum  opera  commendabat.  Sic 
enim  dixerat  :  verba  quae  ego  loquor  vobis, 
a  me  ipso  non  loquor.  Pater  autem  in  me 
manens  ipse  facit  opera.  Quae  opera  tunc 
dicebat  :  nisi  verba,  quae  loquebatur  ?  Au¬ 
diebant  et  credebant  illi,  et  eorumdem  ver¬ 
borum  fructus  erat  fides  illorum.  Verumta- 
raen  evangelizantibus  discipulis  non  tam 
pauci  quam  illi  erant,  sed  gentes  etiam  cre- 
Tom. IX. 


diderunt’:  Haec  sunt  sine  dubitatione  ma¬ 
jora  :  majora  enim  fecit  praedicatus  a  cre¬ 
dentibus,  quam  locutus  audientibus.  »  Haec 
B.  August.  Itaque  majora  horum  faciet, 
non  tam  significat,  majora  prodigia  perpe¬ 
trabit,  quam  plures  homines  ad  fidem 
meam  convertet,  quam  ego  per  me  ipsum 
converterim  :  vel,  plures  ego  illius  praedica¬ 
tione  convertam,  quam  ipse  mea  praedica¬ 
tione  converterim.  Maxima  igitur,  et  prae- 
stantissima  Domini  prodigia,  et  signa  fue¬ 
runt.  Sed  quid  jam  de  modo,  quo  ea  facie¬ 
bat,  dicere  poterimus  ?  Non  enim  diu  et 
multum  laborando,  sicut  Helias  et  Heliseus, 
non  orando,  et  obsecrando,  et  fere  omnes 
servi  Dei  facere  solent ;  sed  imperando  et 
sua,  ac  proprie  auctoritate  omnia  miraculo¬ 
rum  genera  edebat.  Ac  ut  unum  de  multis 
adferamus,  ac  eum  immundum  spiritum, 
quem  discipuli  ejicere  non  potuerant,  et 
quem  nisi  in  oratione,  et  jejunio  ejici  non 
posse  Dominus  affirmaverat,  ita  locutus  est : 
ergo  praecipio  tibi,  exi  ab  eo,  et  ne  amplius 
introeas  in  eum  :  et  exivit  continuo.  Atque 
hujusmodi  exemplis  pleni  sunt  codices  Evan- 
geliorum.  Postremo  varietas,  qc  diversitas, 
miraculorum  Domini  tanta  est,  ut  omnia  mi¬ 
raculorum  genera  complexus  esse  videatur. 
Ut  enim  ostenderet  omnia  sibi,  tanquam 
eorum  opifici,  et  Architecto  subjecta  esse, 
nullam  reliquit  partem  universitatis  ,  nul¬ 
lum  rerum  genus  praetermisit,  in  quo  sig¬ 
num,  et  prodigium  aliquid  non  ediderit.  Ac 
primum  in  rebus  incorporeis;  deinde  in  cor¬ 
poreis,  postremo  in  homine,  qui  partim  est 
corporeus,  partim  incorporeus,  cum  daemo¬ 
num  turbas  de  miserorum  hominum  corpo¬ 
ribus  effugavit.  Nam  in  angelis  signa  fieri 
non  opportuit.  Illi  enim  sponte  sua  accede¬ 
bant,  et  ministrabant  ei,  ut  evangelista  Mat¬ 
thaeus  auctor  est.  Deinde  in  rebus  corporeis 
signa  fecit  in  coelo,  cum  in  obitu  suo  solis 
globum  horrendis  tenebris  contexit;  in  ignis 
elemento,  cum  inde  stellam  quamdam  exci¬ 
tavit,  quae  Magos  ex  Perside  in  Palaestinam 
adduceret;  in  aere,  cum  flatibus  ventorum 
imperavit,  et  facta  est  tranquillitas  magna  ; 
in  aquis,  cum  super  eas  siccis  pedibus  am¬ 
bulavit  ;  in  terra,  cum  eam  in  obitu  suo 
magnis  et  horrendis  tremoribus  concussit ; 
in  imperfectis  mixtis  (ut  Philosophi  loquun¬ 
tur),  cum  in  eodem  ejus  obitu  petrae  scissae 
sunt,  et  monumenta  aperta  sunt  :  in  mixtis 
perfectis,  sed  inanimis,  cum  panes,  et  pi¬ 
sces  mortuos  multiplicavit;  et  cum  aquas  in 

vinum  tempore  nuptiarum  convertit ;  in  ar¬ 
boribus,  cum  ficulneam  maledixit,  et  ea 
continuo  exaruit;  in  brutis  animantibus, 
cum  Apostoli  admirabilem  piscium  multitu¬ 
dinem,  eo  jubente,  ceperunt;  et  cum  deemo- 
nes  ingentem  gregem  porcorum  in  mare, 
eo  permittente,  praecipitaverunt.  Denique  in 
hominibus,  qui  partim  corporei,  partim  in¬ 
corporei  sunt,  signa  fecit,  cum  tot  caecis  vi¬ 
sum,  tot  surdis  auditum,  tot  claudis  gressus, 
tot  ffigris  sanitatem,  et  tot  mortuis  vitam  re¬ 
stituit.  Quamobrem  cum  Dominus  non  solum 
signa,  et  prodigia  fecerit,  sed  fecerit  etiam 
varietate  illustrissima,  modo  prsestantissima, 
magnitudine  incredibilia,  numero  infinita, 
quid  miramur  si  dicebat  :  Si  mihi  non  credi¬ 
tis, ,  operibus  credite.  Huic  accedit  quod  hoc 
ipsum  futurum  esse  in  adventu  Messiae 
multo  ante  Isaias  praedixit;  Deus ,  inquit, 
ipse  veniet,  et  salvabit  vos;  tunc  aperientur 
oculi  caecorum,  et  aures  surdorum  patebunt  : 
tunt  saliet  sicut  cervus  claudus,  aperta  erit 
lingua  mutorum.  Atque  ad  hoc  vaticinium 
allusisse  Dominus  visus  est,  cum  hodie  ait: 
Renunciate  Joanni ,  quae  audistis,  et  vidistis  : 
cceci  vident ,  claudi  ambulant ,  leprosi  mun¬ 
dantur ,  mortui  resurgunt ,  et  pauperes  evan- 
gelizantur. 

Cseterum  occurret  aliquis  fortasse,  et  no¬ 
bis  illa  verba  Salvatoris  objiciet  :  Multi  di¬ 
cent  mihi  in  illa  die  :  Domine ,  Domine ,  nonne 
in  nomine  tuo  prophetavimus ,  et  daemonia  eje¬ 
cimus ,  et  virtutes  multas  fecimus ?  Et  tunc 
confitebor  illis.  Quia  numquam  novi  vos  : 
discedite  a  me  omnes ,  qui  operamini  iniquita¬ 
tem.  Si  igitur  miraculorum  testimonium 
non  est  satis  firmum  argumentum  ad  confir- 
marn.am  hominis  sanctitatem,  quanto  minus 
ad  divinitatem  comprobandam?  Si,  qui  mi¬ 
raculis  coruscat,  non  continuo  amicus  Dei 
censendus  est,  quanto  minus  propter  eadem 
miracula  aliquis  Deus  censendus  erit?  Si 
potest,  qui  miracula  facit,  justus  non  esse, 
quanto  magis  poterit,  qui  similia  facit,  Deus 
non  esse  :  verum  argumenti  hujus  facilis  est 
et  expedita  responsio  :  Nam  cum  aliquis  ve¬ 
rum  miraculum  edit,  non  inde  efficitur  eum 
justum,  et  sanctum  esse,  nisi  hoc  ipsum 
edito  miraculo  confirmavit :  sed  illud  falsum 
esse  non  posse,  quod  is  asseruit  et  miraculo 
edito  comprobavit.  Jam  vero  si  qui  sunt 
mali,  qui  miracula  perpetraverunt,  non  illi 
suam  ipsorum  sanctimoniam,  et  probitatem ; 
sed  Christi  majestatem  et  divinitatem  asse¬ 
rere  nitebantur.  Quod  si  suam  quoque  ipso¬ 


rum  sanctitatem  confirmare,  et  in  ejus  rei 
testimonium  verum  miraculum  edere  voluis¬ 
sent,  si  vere  sancti  non  erant,  nihil,  mihi 
credite,  unquam  effecissent.  At  vero  Chri¬ 
stus,  quid  tot  miraculis  agebat?  nonne  ut 
verum  esse  ostenderet,  quod  praedicabat? 
At  quid  tandem  praedicabat?  Nonne  seipsum 
Deum,  Dei  filium,  lucem,  vitam,  veritatem, 
mundi  liberatorem  et  assertorem  esse  prae¬ 
dicabat?  Haec  igitur  omnia  quis  ambigat 
esse  vera,  cum  mir  mulis  innumerabilibus 
et  maximis  confirmata  sint?  Intellexerunt 
hoc  haeretici  tum  veteres,  quam  recentiores  : 
et  idcirco  semper  ad  prodigia  aspiraverunt, 
sed  numquam  eis  pro  voto  negotium  succes¬ 
sit.  Et  contra  tamen  in  Ecclesia  Catholica 
semper  viguit  donum  miraculorum.  Possem 
exempla  plurima  commemorare ,  sed  hoc 
ero  contentus  uno.  In  sexta  et  clarissima 
synodo  Act.  14.  Monothelita  quidam,  nomine 
Polychronius,  palam  asserere  ausus  est,  se 
in  testimonium  fidei  suae,  si  concilio  placeat, 
mortuum  ad  vitam  revocaturum.  Sacra  igi- 
tus  synodus,  ut  populo  satisfaceret,  jussit 
cadaver  mortui  hominis  in  medium  adferri, 
haeretico  permisit  circa  illud  agere,  quae 
vellet.  Ille  primum  tabellam  fidei  suae  super 
mortuum  posuit :  deinde  cum  ille  adhuc  noij 
surgeret,  auribus  ejus,  nescio  quae  verba, 
insusurravit.  Verum  cum  multum  temporis 
in  eo  labore  consumpsisset,  et  mortuus  homo 
obstinatissime  in  proposito  non  surgendi 
permaneret,  et  populi,  qui  ad  illud  specta¬ 
culum  avidissime  concurrebant,  taedio  affecti 
jam  essent,  Polychronius  tandem  se  mor¬ 
tuum  excitare  non  posse,  confessus  est. 
Istum  videlicet  exitum  temeritas  haeretico¬ 
rum  habuit.  Sed  ut  haec  nimis  antiqua  prae¬ 
tereamus,  nostris  temporibus  haeretici  multa 
paradoxa,  impiaque  dogmata  in  orbem  Chri¬ 
stianum  invexerunt.  Et  quidem  contra  illa, 
multa  et  magna  miracula  Deus  per  Catho¬ 
licos.  operari  dignatus  est  :  pro  illis,  haere¬ 
tici  nihil  unquam  efficere  potuerunt.  Atque 
ut  unum  de  multis  exemplum  proponamus  : 
sanctorum  reliquias  haeretici  hodie  nihili 
faciunt,  imo  vero  despiciunt,  conculcant, 
incendio  absumunt,  in  flumina  projiciunt. 
At  pro  iis  retinendis,  et  venerandis,  quando 
nihil  aliud  haberemus,  nonne  essent  abunde 
satis  illa  illustrissima  miracula,  quae  ad  reli¬ 
quias  B.  Stephani,  B.  August.  patrata  esse 
testatur?  Nam  in  iis  etiam  sex  mortuorum 
excitationes  continentur.  Quidque  quod  addit 
eo  loco  sanctissimus  doctor,  multos  libros 

scribendos  fuisse,  si  miracula  omnia  ad  eas 
solas  reliquias  brevi  tempore  facta  comme¬ 
morari  debuissent?  Haec  igitur  omnia  et  alia 
tam  multa  miracula  pro  iis  dogmatibus,  quse 
nunc  hseref  ci  rident,  facta  sunt,  ut  si  scribi 
debeant,  libros,  et  volumina  sine  ullo  nume¬ 
ro  implenda  sint.  At  contra,  quid  ipsi  obji¬ 
ciunt?  Quid  adferunt ?  Quid  operantur? 
Nonne  plus  quam  stultum  est,  verbis  inani¬ 
bus  insanorum  capitum  credere  ?  et  tot  ac 
tantis  Dei  testimoniis  non  credere?  Voluit 
quidem  Lutherus  aliquando  aliquid  expe¬ 
riri,  et  dsemonem  expellere  de  quodam  cor¬ 
pore  agressus  est  :  sed  parum  abfuit,  Deo 
providente  et  causas  impii  hominis  illudente, 
ut  Staphilus  ipse,  qui  preesens  tragoediae 
aderat,  testatus  est,  quin  Lutherus  discer¬ 
peretur,  et  sane  optimo  jure  :  nec  enim  de¬ 
cebat,  ut  daemonem  daemon  expelleret,  et 
foedus  atque  amicitiam  initam  violaret. 
Quse  cum  ita  sint,  quis  non  videt,  quam  pa¬ 
rum  fidei  hsereticorum  verba,  atque  impia 
dogmata  mereantur  cum  nullis  signis,  nullis 
prodigiis,  nullis  Dei  testimoniis  confirmen¬ 
tur.  Nonne  duo  ut  minimum  testes,  ut  ali¬ 
quid  credatur,  fidem  facere  debent  ?  Certe 
fides  ex  auditu  :  sed  plane  etiam  ex  visu, 
alioqui  uni  testi,  videlicet  auditui,  fides  non 
adbibetur.  Mittit  Dominus  Moysen  ad  prae¬ 
dicandum  filiis  Israel ,  et  simul  ei  donum 
miraculorum  faciendorum  attribuit.  Venit 
Dominus  ipse,  et  quamquam  ei  sine  signis 
credendum  fuisset,  tamen  ita  sibi  miracula 
necessaria  esse  putavit,  ut  diceret :  Si  opera 
non  fecissem ,  quae  nemo  alius  fecit ,  peccatum 
non  haberent.  Mittit  deinde  discipulos,  et  au¬ 
dite  quid  eis  prsecipiat :  Euntes  praedicate  di¬ 
centes  :  appropinquavit  regnum  coelorum.  Et 
statim  ut  crederetur  eis  :  Infirmos  inquit,  cu¬ 
rate ,  mortuos  suscitate ,  leprosos  mundate , 
daemones  ejicite.  Illi  ergo  quid?  nimirum  pro¬ 
fecti  praedicaverunt  ubique  Domino  cooperan- 
te ,  et  sermonem  confirmante  sequentibus  signis. 
Denique  hodie  Dominus  discipulis  Joannis 
numquid  solum  ait,  euntes  renunciate  Joanni 
quae  audistis  ?  nonne  statim  addidit :  Et  vi¬ 
distis?  Si  igitur  miracula  ad  fidem  confir¬ 
mandam  necessaria  sunt,  si  duo  testes  requi¬ 
runtur,  visus  et  auditus,  quis  haereticis 
credet,  qui  unum  testem  habent,  et  similes 
Phariseeorum  sunt?  Dicunt  enim  et  non  fa¬ 
ciunt ,  et  cum  in  eorum  synagogis  audiatur 
multum,  sed  videatur  nihil?  Si  Christi  fidem 
non  nisi  multis  prodigiis  confirmatam  rece¬ 
pimus,  quomodo  Lutheri,  aut  Calvini  fide  m 


nullis  prodigiis  munitam  recipiemus?  Si 
peccatum  non  erat  Christo  ipsi  non  credere, 
si  miracula  non  fecisset,  qua  fronte  isti  non 
terrent,  perituros  nos*  si  eis,  etiam  sine  mi¬ 
raculis,  non  credamus?  Credite  mihi,  neque 
oculos,  neque  aures,  neque  cor,  neque  men¬ 
tem  habent,  qui  ab  Ecclesia  recedere  au¬ 
dent,  in  qua  omnibus  sseculis  usque  ad  no¬ 
stra  tempora  multa,  et  magna  miracula  non 
defuerunt  :  cum  contra  haeretici  solum  ver¬ 
bis  garrire,  et  tumultus,  et  seditiones  exci¬ 
tare,  miracula  autem  nulla  non  solum  vera, 
sed  ne  apparentia  quidem  efficere  unquam 
potuerint. 

PARS  ALTERA. 

Illis  autem  obeuntibus ,  coepit  Jesus  dicere  ad 
turbas  de  Joanne  :  quid  existis  in  desertum 
videre  ?  Arundinem  vento  agitatam  ?  Non  po¬ 
test  sapientia,  nisi  sapienter  se  gerere.  In- 
telligebat  Dominus  ex  illa  interrogatione  B. 
Joannis,  Tu  es  qui  venturus  est ,  an  alium  ex- 
pectamus?  potuisse  turbas  non  mediocriter 
perturbari  :nam  cum  eos  lateret,  quo.  animo 
B.  Joannes  discipulos  suos  ad  Christum  mi¬ 
sisset,  multa  absurda  suspicari,  et  secum  ita 
ratiocinari  potuissent.  Nonne  Joannes  mul¬ 
ta  de  isto  'testimonia  perhibuit?  Quomodo 
igitur  nunc  ambigere  videtur,  utrum  iste, an 
alius  venturus  sit  ?  Num  dissidia  forsan  inter 
ipsum,  et  Jesum  exorta  sunt?  An  fortasse 
taedio  carceris  victus  timidior  factus?  An 
potius  illa  testimonia  vera  non  erant? Et 
num  de  ipso  Jesu  dixit  :  Beatus  qui  non 
fueidt  scandalizatus  in  me  ?  Heec  igitur  et  alia 
ejusmodi,  quse  turbis  in  mentem  venire  et 
eas  perturbare  potuissent,  summa  sapientia 
et  dexteritate  Dominus  refellit.  Id  vero  non 
antea  fecit,  quam  discipuli  Joannis  abissent; 
tum  ne  Joanni  assentari  videretur,  si  coram 
ejus  discipulis  eum  laudaret :  tum  etiam, 
quod  quam  diu  illi  non  recesserant, in  eorum 
curationem  incumbendum  fuit.  Illis  igitur 
curatis,  et  jam  abeuntibus,  coepit  Deus  tur¬ 
barum  aegritudini  medicamentum  adhibere. 
Ac  primum  ab  ipsarum  turbarum  testimonio 
argumentum  petit,  ut  ostendat  Joannem  vi¬ 
rum  constantissimum  et  integerrimum  esse, 
nec  facile  vel  prodere  veritatem,  vel  senten¬ 
tiam  mutare  potuisse.  Quid  existis,  inquit, 
videre?  arundinem  vento  agitatam?  hoc  est 
non  potuissetis  relictis  civitatibus  atque  do¬ 
mibus  vestris  una  omnes  tanto  studio  ad 


30 


CONCIO  V.  DE  EADEM  DOMINICA  SECUNDA  ADVENTUS. 


eremum  impelli,  ncc  itu  facile  ex  universa 
Judcea  omnes  effusi  ad  Joannem  videndum 
fuissetis,  nisi  magnum  quemdam,  et  admi¬ 
rabilem  virum,  et  adamantis  lapidibus  fir¬ 
miorem  Joannem  putassetis  :  nec  enim  ad 
videndum  arundinem  et  miserum  ac  mobi¬ 
lem  quemdam  hominem  existis.  Deinde  ab 
austeritate,  et  severitate  B.  Joannis  ad  rem 
eamdem  confirmandam  alterum  argumen¬ 
tum  fuit.  Sed  quid  existis ,  inquit,  videre  ? 
Hominem  mollibus  vestitum?  Hoc  est,  amicum 
hujus  saeculi,  qui  propter  suas  delicias  sen¬ 
tentiam  mutent?  Sed  talis  non  est  Joannes: 
ecce  enim,  inquit,  qui  mollibus  vestiuntur 
non  in  solitudine,  non  in  carceribus,  non  in 
vinculis  :  sed  in  domibus  regum  sunt. 

Nulli  sunt,  auditores,  leviores,  stultiores, 
mobiliores  et  arundinum  vento  agitatarum 
similiores,  quam  ii,  qui  mollibus  vestiuntur, 
hoc  est, qui  amici  sunthujus  saeculi,  et  ducunt 
in  bonis  dies  suos,  ac  molliter  vestiri,  lauta 
comedere,  pretiose  bibere,  et  deliciis  deside¬ 
rant  affluere.  Ejusmodi  siquidem  plerumque 
sunt  parasiti  (tametsi  interdum,  nec  dici, 
nec  haberi  velint)  et  in  palatiis  regum  et 
nobilium,  atque  opulentorum  hominum  ver¬ 
santur  :  nec  omnino  insipienter  :  nam  ibi 
optime  suas  merces,  verba  videlicet,  et  adu¬ 
lationes  vendunt  :  ibidem  etiam  emunt  vili 
pretio,  quod  volunt,  nempe  bona  prandia, 
bonas  ccenas,  bonos  etiam  nummos,  ut  non 
solum  corpora  sua  bene  pinguefaciant,  sed 
etiam  mollibus  ac  pretiosis  vestimentis  coo¬ 
periant.  Istos  vero  esse  arundines  vento  agi¬ 
tatas,  vel  ex  ipso  Gnatone,  qui  parasitorum 
princeps  haberi  volebat,  intelligi  potest. 

«  Est  (inquit)  genus  hominum,  qui  esse 
primos  se  omnium  rerum  volunt, 

«  Eis  ultro  arrideo,  et  eorum  ingenia  ad¬ 
miror  simul : 

«  Quidquid  dicunt,  laudo  :  id  rursum  si 
negant,  laudo  id  quoque.  »  Ecce  arundinem 
vento  agitatam. 

«  Negat  quis?  nego  ;  ait?  aio  :  postremo 
imperavi  egomet  mihi,  omnia  assentari.  » 

Nec  solum  arundines  isti  sunt,  quod  facile 
in  hanc  vel  illam  partem  moveantur  :  sed 
etiam  quod  vacuum  caput  sine  cerebro,  sine 
sapientia,  sine  concilio  gerant,  tametsi  om¬ 
nium  sapientissimi  sibi  esse  videantur.  Nun¬ 
quam  legistis  doctam  illam  fabulam  de  leo¬ 
ne,  vulpe,  et  asino  ?  Aegrotabat  aliquando 
leo;  omnia  animantia  ad  eum  tamquam  ad 


regem  invisendum,  et  salutandum  venie¬ 
bant  :  solus  asinus,  et  vulpes  defuerunt, 
nempe  simplicissimus  et  callidissimus.  Ac- 
cersitur  asinus,  venit  continuo,  et  a  rege 
vehementer  objurgatus,  recedit.  Aecersitur 
vulpes,  paret  etiam  ipsa  :  sed  adfert  secum 
excusationem  suam.  Non  irascatur,  inquit, 
dominus  meus  rex  :  ego  enim  simul  atque 
audivi  te  dominum  meum  in  morbum  inci¬ 
disse,  continuo  coepi  cogitare  de  remedio, 
conveni  medicum,  queesivi  de  medicamento 
atque  hsec  est  causa  cur  serius  venerim. 
Becte,  inquit  leo,  accipio  excusationem.  Sed 
quid  remedii  invenisti?  Nihil,  inquit  vulpes, 
salubrius  aegritudini  tuse  in  toto  Galeno,  et 
Hippocrate  reperiri  potui,  quod  si  capite 
asini  alicujus  amputato  cerebrum  ejus  adhuc 
calidum  sorberes.  Ite,  festinate,  inquit  leo, 
revocate  asinum  illum,  qui  paulo  ante  hinc 
discessit.  Iverunt  ,  asinum  revocaverunt  , 
caput  ei  prseciderunt.  Tum  vulpes  capite  ex¬ 
cepto,  conversa  ad  parietem,  ne  ab  aliis  vi¬ 
deretur,  totum  cerebrum  bis,  terve  sugendo 
ebibit;  deinde  caput  vacuum  obtulit  leoni. 
Leo  contemplatur  caput.  Et  ubi,  inquit,  est 
cerebrum  ?  Non  habent  asini  fortasse  cere¬ 
brum?  0  domine,  inquit  vulpes,  et  quomodo 
haberet  cerebrum  qui  bis  hodie  venit  ad 
aulam?  Quis  non  cerebrum  amitteret,  si  to¬ 
ties  curreret  ad  palatium?  Ego  sane,  inquit, 
crediderim  nullum  hic  in  aula  versari,  qui 
non  amiserit  cerebrum.  Sic  est,  auditores, 
qui  in  domibus  regum  sunt,  plerumque  sine 
cerebro  sunt :  et  nihil  aliud,  quam  arundi¬ 
nes  vacuae,  et  ad  omnem  statum  mobiles 
sunt.  Talis  non  fuit  Joannes;  id  quod  ejus 
desertum,  et  carcer,  et  victus  locustarum,  et 
vestitus  de  pilis  camelorum  satis  aperte  de¬ 
monstrabat. 

At  cur  Dominus  amicum  hujus  saeculi  de¬ 
scribere  volens,  cum  esse  definivit,  qui  mol¬ 
libus  vestitur  ?  nimirum ,  quia  in  nulla  re 
magis  vanitas,  et  curiositas,  et  fatuitas  sae¬ 
culi  amatorum  cernitur,  quam  in  vestibus. 

•  Itaque  cum  videtis  quosdam  politos,  orna¬ 
tos,  et  tamquam  pavones  incedere,  dicite: 
ecce  amicum  hujus  saeculi  mollibus  vestitum, 
ecce  illum  quem  Dominus  in  Evangelio  re¬ 
prehendit,  et  quem  arundini  vacuae,  et  a 
vento  agitatae  comparavit. 

Sed  quid  existis  videre? Prophetam?  Etiam 
dico  vobis,  ei  plus  quam  Prophetam.  Haec  est 
tertia  ratio.  Satis  enim  firmo  argumento 
demonstratur,  Joannem  arundinem  non  fuis¬ 
se.  Jam  de  eo  asseritur,  quod  non  solum 

Propheta,  sed  etiam  plus  quam  Propheta 
fuerit.  Fuit  Vero  vere  plus  quam  Prophe¬ 
ta.  Prophetae  siquidem  omnes  de  Christo 
prophetabant,  de  ipsis  nemo.  At  de  Joan- 
ne,  et  Isaias,  et  Malachias  prophetaverunt. 
Nec  solum  Propheta,  sed  etiam  angelus,  et 
non  quivis  angelus,  sed  Gabriel,  unus  ex 
primis  principibus  ortum,  nomen,  vitam,  et 
funaTtionem  B.  Joannis  praedixit.  De  quo, 
quseso,  alio  Propheta  tale  aliquid  invenire 
poterimus?  Deinde,  quis  unquam  antea  pro¬ 
phetavit,  quam  nasceretur,  nisi  unus,  et  so¬ 
lus  Joannes?  Adhaec,  Prophetae  caeteri  Pro¬ 
phetae  ipsi  fuerunt  :  sed  quod  alios  prophe¬ 
tare  fecerint,  nusquam  legimus.  At  B.  Joan- 
nes,  et  ipse  Propheta  fuit  et  parentes  suos 
prophetare  quodammodo  fecit.  Denique  alii 
tamquam  verbi  praecones  diu  ante  Christum 
missi  sunt :  Joannes  vero  ita  cum  Christo  in 
mundum  advenit,  sicut  lucifer  simul  fere 
cum  sole  exoritur.  Et  ita  vicinus  Joannes 
Verbo  fuit,  ut  non  praeco,  sed  vox  ipsa  Verbi 
diceretur.  Atque  haec  est  ratio,  quam  Domi¬ 
nus  reddit, cur  Joannem  plus  quam  Prophe¬ 
tam  appellaverit.  Illic  est  enim ,  inquit,  de 
quo  scriptum  est,  etc.  Sicut  enim  in  supplica¬ 
tionibus  ubi  longo  ordine  multi  regem,  vel 
episcopum  praecedunt,  ille  omnium  maxi¬ 
mus,  et  nobilissimus  habetur,  qui  proxime 
ante  faciem  regis  vel  pontificis  graditur;  sic 
etiam  in  illa  serie  Prophetarum  qui  Christum 
diversis  temporibus  praecucurrerunt,  B. 
Joannes  omnium  celeberrimus  ;  et  non  pro¬ 
pheta,  sed  plus  quam  Propheta  fuit,  quod 
Christo  proximus  ante  faciem  ejus  incesserit. 
Sed  nihilominus  in  iis  verbis  aliam  etiam 
rationem  insinuavit,  qua  Joannis  constantia, 
atque  integritas  confirmatur.  Quis  enim 
suspicari  poterit,  eum  arundinem  esse  vento 
agitatam,  qui  non  solum  Propheta,  et  plus 
quam  Propheta,  sed  etiam  angelus  prophe¬ 
tica  auctoritate  meruit  appellari?  Et  sane 
Angelus  fuit  Joannes  non  natura,  sed  officio, 
sed  puritate,  sed  imitatione,  sed  aemulatione. 
Admirabile  quoddam,  et  supra  naturam  per¬ 
egit  iter,  semper  in  hymnis,  semper  in  ora¬ 
tionibus  fuit.  Nulli  hominum  totos  triginta 
annos  locutus  est  :  nullum  tempore  eodem 
conservorum  vidit,  nec  ab  aliquo  eorum  vi¬ 
sus  fuit,  non  delicate  nutritus,  non  lecto  ex¬ 
ceptus,  non  tecto,  non  foco,  non  alia  le 
humana  usus  est  :  sed  ita  in  terris  quasi  in 
coelis  cum  Deo,  et  angelis  versabatur.  Per¬ 
spicuum  est  igitur  et  turbarum  concursu,  et 
ipsius  Joannis  severitate,  et  Domini  testimo¬ 


nio,  et  Malachiae  vaticinio,  non  arundinem 
vento  agitatam  sed  virum  constantissimum 
beatum  Joannem  fuisse.  Atque  hic  est  finis 
evangelii. 

Nunc  quoniam  aliquid  adhuc  temporis 
superest,  et  captivitas, atque  legatio  B.  Joan¬ 
nis  plena  utilium  documentorum  sunt, aliqua 
si  placet,  ad  nostrum  emolumentum  ex  evan- 
gelio  hodierno  documenta  colligamus.  Pri¬ 
mum  igitur  ex  vinculis  Joannis  veleris  legis 
cessationem,  atque  abrogationem  discimus  : 
etenim  cum  Joannes  veteris  legis  figuram 
gereret,  ut  B.  Ambrosius  sapienter  admo¬ 
nuit,  nihil  aliud  ejus  captivitas,  quam  legis 
quasi  quamdam  captivitatem  designat.  Illa 
igitur  lex,  quae  olim  arctissimis,  et  durissi¬ 
mis  tot  caeremoniarum,  et  judiciorum  nexi¬ 
bus  homines  obligabat,  Christo  liberatore 
adveniente  in  carcerem  detruditur,  et  non 
solum  alios  non  ligat,,  sed  ipsa  perpetua? 
abrogationis  vinculis  obligatur.  Neque  aliud 
jam  potest,  quam  homines  duos,  hoc  est, 
populos  duos,  Judaeum,  et  Graecum  ad  Chri¬ 
stum  et  legem  evangelicam  mittere.  Nec 
enim  hodie  idcirco  legem  illam  veterem  le¬ 
gimus,  quod  ejus  praeceptis  et  institutioni¬ 
bus  obligatos  nos  esse  existimemus,  sed  ut 
de  lege  Christi  praeconia  audiamus, et  quem¬ 
admodum  omnes  figurae,  atque  omnia  vati¬ 
cinia,  quae  de  Christo  erant,  impleta  sunt, 
evangelii  luce  coruscante  videamus;  hoc  est 
igitur  documentum  primum. 

Discimus  deinde,  quam  sint  caeca  homi¬ 
num  judicia,  et'  quid  mundus  servis  Dei  re¬ 
tribuere  soleat.  Equidem  cum  attentius  co¬ 
gitarem,  quid  sit  Joannes  in  vinculis,  pupu¬ 
git  haec  sententia  cor  meum,  vehementissi- 
meque  permovit.  Mira  res,  auditores,  Joannes 
in  vinculis,  is  qui  liberatorem  potentissimum 
jam  jam  affuturum  hominibus  praedicabat, 
quo  auctore  in  luce,  ac  spe  libertatis  respi¬ 
rare  populi  incipiebant,  is  repente  abripitur, 
et  carceri  teterrimo  mancipatur,  et  manus 
illae,  quae,  populo  ante,  Christum  ipsum  ab¬ 
luerant,  manibus  hominum  cruentorum,  ca¬ 
tenis  et  vinculis  onerantur  :  hoc  est  nimi¬ 
rum,  quod  mundus  servis  Dei  pro  benefactis 
retribuere  novit.  Homo  innocens  erat  Joan¬ 
nes,  justus,  Dei  amicus,  multa  bona  Herodi, 
et  Judaeis  praestiterat,  mali  nihil  :  et  tamen 
stipendium  ejus  est  carcer.  Si  quaeramus  ab 
eo,  quaenam  est  tua  causa,  B.  Joannes?  quod 
tuum  tantum  flagitium  est  ?  quod  latroci¬ 
nium  ?  quod  parricidium,  ut  in  custodiam 

istam  trudi  te  oportuerit?  Respondebit  pro 

fecto  :  nolo,  nolo  judices  homines,  cmca 
sunt  hominum  judicia  :  judica  me  Deus,  et 
discerne  causam  meam  de  Judaeorum  gente 
non  sancta ,  et  ab  Herode  homine  iniquo  et 
doloso  eripe  me.  Sed  tamen  causa  mea  haec 
est :  arguebam  Herodem  propter  Herodiadem 
uxorem  Philippi  fratris  ejus,  eique  libere 
dicebam  :  Non  licet  tibi  habere  eam.  Conside¬ 
rate  jam,  quale  sit  mundi  judicium,  quot 
adulatores  putatis,  quot  mendaces,  quot  de¬ 
ceptores  Herodes  alebat,  et  ad  honores  et 
magistratus  evehebat?  Unus  erat  Joannes, 
qui  veram  Herodis  salutem  optaret,  et  illum 
unum  Herodes  sustulit.  Et  quod  magis  est 
admirandum,  sciebat  Herodes,  ut  Marcus  ait, 
Joannem  esse  virum  sanctum,  et  justum,  et  ob¬ 
servabat  eum ,  et  audito  eo  multa  faciebat ,  et 
libenter  eum  audiebat.  Sed  quamdiu  ?  Donec 
nihil  de  ipso  dicebatur.  Nam  simul  ac  ad 
reprehensionem  vitiorum,  et  scelerum  ipsius 
ventum  est,  aures  Herodis  acclusse  sunt,  et 
Joannis  amicitia  terminata  est.  Reprehen¬ 
siones  proprias  iniquo  animo  ferre,  pestis 
est,  quse  ubique  terrarum  grassatur  :  omnes 
persequimur  odio  superbos  avaros,  ebriosos, 
fornicarios,  adulteros,  parricidas  :  omnibus 
displicent  vitia  aliorum  ,  omnibus  placet 
nefarios  et  scelestos  necari.  At  si  vitia  nostra 
nobis  ostendantur,  non  nos  ea,  ut  par  esset, 
prosequimur  odio,  sed  illi  irascimur  qui  ea 
nobis  ostendit.  Et  cum  adversus  nostra  vitia 
armari  deberemus,  nos  adversus  emenda* 
tores,  et  medicos  nostros  armamur.  Et  con¬ 
donator  tamdiu  laudatur,  et  sapiens  et  orna¬ 
tus  dicitur,  donec  ad  scelera  reprehendenda 
non  descendit.  Simul  enim  atque  hoc  facit, 
homo  stoicus,  rigidus,  durus,  ferreus  est  : 
cancellos  egreditur,  metas  excedit,  audiri 
non  potest.  Hoc  est  igitur  documentum  alte¬ 
rum,  quod  a  Joanne  in  vinculis  constituto 
perdiscimus  ,  nempe  Herodi  scelestissimo 
similes,  quotquot  propriorum  criminum  re¬ 
prehensiones  veras  audire  non  volunt. 

Porro  tertium  documentum,  nec  mitius 
utile,  ex  eo  colligitur,  quod  Joannes  non 
prius  dicatur  opera  Christi  audivisse,  et  .ad 
Christum  discipulos  suos  misisse,  quam  es¬ 
set  in  vinculis  constitutus.  Quid  enim  hoc 
significare  existimatis?  Cujus  figuram  gerit 
Joannes,  dum  hocc  agit,  nisi  hominis  pecca¬ 
toris,  qui  non  ante  redit  ad  cor,  nec  audit, 
quid  in  eo  Dominus  Deus  loquatur,  quam  in 
aliquod  infortunium,  et  calamitatem  incidat. 
■Numquam  legistis  apud  lsaiam  ?  Verumta- 
men  sola  vexatio  dabit  intellectum  auditus. 


Est  aliquis,  cui  omnia  prospere,  et  ad  votum 
succedunt,  juvenis,  dives,  robustus,  nobilis; 
is  admonetur  hodie  a  parente,  cras  a  prse- 
ceptore,  alio  die  a  concionatore,  ut  bene  uta¬ 
tur  prosperitate,  ut  in  die  bonorum  ne  imme- 
mor  sit  malorum ,  ut  cogitet  nihil  esse  faci¬ 
lius,  quam  ut  fortuna  in  infortunium  conver¬ 
tatur;  proinde,  ne  defluat  vitiis,  ne  Deum 
ad  iracundiam  provocet.  Verum  quamdiu  in 
prosperitate  versatur,  nihil  audit,  nihil  in- 
telligit,  contemnit  ac  despicit  omnia,  tam¬ 
quam  si  nihil  ad  ipsum  pertinerent,  quin 
etiam  seepe  admonitores  suosirridetet  pergit 
sicut  antea  extento  collo,  et  totus  jucundus , 
amoribus  variis  implicatur,  et  diem  illum 
perdidisse  se  putat,  in  quo  non  aliquid  pec¬ 
caverit.  Quid  tum  facit  Deus  ?  Iste,  inquit, 
ut  video,  non  intelligit  sine  expositore,  quse 
dico :  adhibeo  igitur  commentaria.  Itaque 
immittit  in  eum  calamitatem  aliquam,  vel 
incidit  in  latrones,  vel  capitur  a  piratis,  vel 
ardenti  febre  corripitur,  vel  ab  aliquo  semu- 
lo  vulneratur  :  ea  vero  calamitas  ita  perspi¬ 
cue  rem  totam  declarat,  ut  ille,  qui  antea 
nihil  intelligebat,  statim  recordetur  eorum, 
quse  antea  audivit.  0  quam  saepe  ista  mihi 
praedicabantur,  et~ego  tam  stultus  eram,  ut 
nihil  penitus  intelligerem  :  jam  bene  recor- 
dor;  jam  intelligo  :  jam  video  esse  verissi¬ 
mum.  Itaque  tum  demum  in  vinculis  consti¬ 
tutus  erecta  aure  cordis  audire  incipit  mira¬ 
bilia  opera  Christi  :  tum  denique  cogitat, 
eum  solum  esse,  qui  solvit  compeditos ,  qui 
illuminat  caecos,  qui  erigit  elisos :  quibus  au¬ 
ditis  mittit  ad  eum  legatos  duos,  verbum 
oris  et  suspirium  cordis,  qui  dicant  ei :  Tu 
es  qui  venturus  es,  an  alium  expectamus  ? 
Ille  vero  respondet :  Euntes  renurteiate  Joan- 
ni  quae  audistis,  et  vidistis.  Novi  ego  non 
unum,  sed  plures  adolescentes,  qui  olim 
perditissimi  fuerunt,  nec  ullis  concionibus 
converti  poterant  :  et  postea  una  insignis 
vexatio  ita  illis  Dei  voluntatem  explicuit,  ut 
sanctissimte  vitse  et  quasi  exemplar  sancti- 
monice  efficerentur.  Hoc  igitur  significat 
Joannes,  cum  non  prius  audit  Christi  mira¬ 
cula,  quam  in  carcerem  et  vincula  conjicia¬ 
tur. 

Jam  vero  documentum  quartum  longe  uti¬ 
lissimum,  queeso,  diligenter  percipite.  Erat 
Joannes  in  carcere,  intelligebat  se  paulo 
post  moriturum,  non  voluit  spirituales  filios 
suos  orphanos  relinquere.  Itaque  testamen¬ 
tum  fecit,  et  eo  non  quidem  divitias,  vel  de¬ 
licias,  stercus  videlicet  pretiosum,  ut  Grego- 

rius  Nazianzenus  appellat,  sed  Christum  eis 
reliquit:  misit  enim  illos  ad  Christum,  ut 
eum  melius  agnoscerent,  eique  perpetuo  ad¬ 
haererent,  sciebat  enim  thesaurum  infinitum 
esse  sapientiam  et  Christi  amicitiam  omni¬ 
bus  opibus  et  honoribus  anteponendam  esse. 
De  Athenaide,  quae  postea  senior  Eudocia 
appellata  est,  in  libris  historicorum  legimus, 
eam  cum  a  patre  Leontio  Philosopho  omni¬ 
bus  liberalium  artium  disciplinis  exculta, 
eruditaque  esset,  publico  instrumento  ab  eo¬ 
dem  exhaeredatam  fuisse,  neque  aliam  ob 
causam,  quam  quod  ejus  eximia  virtus,  et 
eruditio,  ut  ipse  alebat,  ei  pro  satis  ampla 
haereditate  sufficeret.  Neque  vero  falsum 
istud  ejus  vaticinium  fuit  :  sola  siquidem 
sapientiae,  et  doctrinae  commendatione  ad  eum 
gradum  dignitatis  evecta  est,  ut  conjux 
Imperatoris  Theodosii,  et  socia  imperii  fieret 
cum  pauperrima  et  obscurissima  non  multo 
ante  fuisset.  Quod  si  humana  sapientia  pro 
magna  haereditate  habetur,  quanto  major 
haereditas  divina  sapientia  et  vera  in  Deum 
pietas  erit  ?  Hanc  igitur  beatus  Joannes  di¬ 
scipulis  suis  testamento  reliquit.  In  quo  eum 
quicumque  pastores,  quicumque  praecepto¬ 
res,  quicumque  patres  familiarum  sunt,  qui¬ 
cumque  denique  aliorum  curam  gerunt, 
imitari  deberent,  satis  nobiles,  salis  divites, 
satis  eruditi  posteri  vestri  erunt,  si  Christum 
eis,  et  pietatem,  castitatem,  sobrietatem, 
temperantiam,  justitiam,  et  omnes  virtutes 
relinquatis. 

Postremo,  quod  ex  hoc  evangelio  disci¬ 
mus,  illud  est,  semper  meminisse  nos  op- 
portere,  eumdem  ipsum  Christum,  cui  nunc 
dicitur  :  Tu  es  qui  venturus  es,  an  alium  ex- 
pectamus?  eumdem,  inquam,  ipsum  in  obitu 
nostro  unicuique  nostrum  per  legatos  suos 
dicturum  :  tu  es  qui  venturus  es ,  nimirum  ad 
gloriam,  an  alium  expectamus  ?  Et  vae  nobis, 
si  dicere  non  poterimus  Angelis  Christi  le¬ 
gatis  :  euntes  renunciate  Christo ,  qux  audi¬ 
stis ,  et  vidistis.  Audiunt  enim  et  vident  non 
solum  Angeli,  sed  etiam  daemones,  quidquid 
abimus  et  ea  in  suos  codices  referunt  :  isti 
ut  aiccusent ;  illi  ut  defendant.  An  non  legi¬ 
stis  quid  venerabilis  Beda  c.  14,  lib.  v  Hi¬ 
storiae  gentis  Anglorum,  de  hac  ic  scriptum 
reliquerit  ?  Erat  juvenis  quidam  strenuus 
corpore,  et  regis  amicus  :  sed  moribus  cor¬ 
ruptissimus,  et  Deo  summo  regi  maxime  in¬ 
visus.  Hic  sibi  longissima  vitae  spatia  polli¬ 
cens,  vitae  mutationem  et  poenitentiam  in 
extremam  senectutem  diferre  volebat :  ve¬ 


rum  mors  non  expectavit  senectutem,  sed 
eum  adhuc  florentem  et  juvenem  lethali 
quodam  morbo  aggreditur.  iEgrotantein  rex 
(quippe  qui  pius,  et  humanus  erat)  invisit, 
atque  ad  poenitentiam,  et  confessionem  co¬ 
hortatus  est.  At  ille  :  cum  convaluero,  in¬ 
quit,  istud  faciam  :  nunc  enim  amici  fortasse 
tamquam  timidum  et  metu  mortis  expiatum 
deriderent.  Itaque  timuit  ab  hominibus  ir¬ 
rideri,  cum  ipse  tamen  Deum  tamdiu  irri¬ 
dere  non  timuisset.  Venit  igitur  post  pau¬ 
lulum  dies  extrema,  et  ecce  ingrediuntur  ad 
eum  Angeli  duo,  pulcherrimum  quemdam  et 
elegantissimum  librum  adferentes,  in  quo  lu¬ 
cidissimis  et  pulcherrimis  characteribus  scri¬ 
ptum  erat,  quidquid  ille  boni  ab  ineunte  aetate 
gesserat :  sed  liber  brevissimus,  et  res  in  eo 
scriptae  paucissimae  erant.  Paulo  post  appa¬ 
ruerunt  non  duo,  sedinnumeri  teterrimi  dae¬ 
mones,  qui  statim  protulerant  horrendum  et 
ingens  quoddam  volumen,  in  quo  nigerrimis 
et  maximis  characteribus  omnia  illius  flagi- 
tia,  et  facinora  scripta  erant,  quae  quidem 
prae  multitudine  vix  numerabantur.  Ut  igi¬ 
tur  ille  utrumque  librum  de  manibus  offe¬ 
rentium  accepit,  et  eos  jussus  perlegere, 
omnia  sua  opera,  et  verba,  et  cogitationes 
recognovit,  subito  in  desperationem  incidit : 
nec  dicere  ausus  est :  euntes  renunciate  Chri¬ 
sto ,  qux  audistis ,  et  vidistis.  Sed  eo  obmu¬ 
tescente,  et  stupefacto,  atque  attonito,  dae¬ 
mones  angelis  dixerunt,  quid  hic  agitis  ? 
Numquid  hic  noster  est  ?  Nuru  adhuc  con¬ 
tendere  audetis?  Quibus  Angeli:  vera  lo¬ 
quimini,  inquiunt,  si  vultis  eum  rapere,  per 
nos  licet.  Atque  in  hunc  modum  angelis 
abeuntibus,  ille  a  daemonibus  raptus  in  ge¬ 
hennam  perpetuo  cruciandus  delatus  est. 
Haec  igitur,  auditores,  non  in  ejus  utilitatem, 
cui  contigerunt,  sed  in  nostram  admonitio¬ 
nem,  et  correctionem  ostendi,  et  videri  Do¬ 
minus  voluit,  nec  ideo  scripta  sunt,  ut  legan¬ 
tur  et  audiantur,  sed  ut,  his  auditis,  vel  le¬ 
ctis,  vitam  et  mores  in  melius  commmetuus. 
Quod  si  facere  noluerimus,  multo  nos  gra¬ 
vius,  atque  atrocius,  mihi  credite,  puniemur, 
quam  ille  ipse,  cui  haec  contigerunt.  Ille  si¬ 
quidem  talia  exempla  nunquam  audierat,  et 
si  audivisset  olim,  fortasse  in  cinere  et  cili¬ 
cio  poenitendam  egisset.  Quamobrem  cum 
omnium  operum  nostrorum  testes  vigilan- 
tissimos,  oculatissimos,  et  maxime  auritos 
habeamus,  qui  omnia  notant,  scribunt,  ob¬ 
servant  :  Cur  non  metuimus  vel  agere,  vel 
loqui,  vel  cogitare  coram  ejusmodi  testibus 

ea,  propter  quae  sine  ulla  dubitatione  dam¬ 
nandi  sumus  ?  Quin  potius  Dei  gratia  aspi¬ 
rante  contendamus,  ita  vitam  nostram  tra¬ 
ducere,  ita  nos  genere,  ut  in  eo  difficillimo 
tempore  securi  ac  laeti  angelis  Dei  legatis,  re¬ 


spondere  possimus  :  euntes  venundate  Chri¬ 
sto ,  qux  audistis  et  vidistis;  ille  vero  tunc  nos 
ad  regnum  suum  vocare  et  coronare  digne¬ 
tur,  qui  est  Deus  benedictus  in  saecula. 
Arnen. 


CONCIO  VI. 


DE  DOMINICA  TERTIA  ADVENTUS 


THEMA 


Gaudete  in  Domino  semper ;  iterum  dico,  gaudete.  Modestia  vestra  nota  sit  omnibus 
hominibus  :  Dominus  prope  est.  Philip,  iv,  v.  4. 


SYNOPSIS. 

Tres  mundi  fallaces  refelluntur  opiniones.  Pri¬ 
ma,  qua  objicitur ,  servos  Dei  nullo  gaudio 
perfundi ,  sed  semper  tristes  esse  oportere ;  ubi 
testimoniis  et  similitudinibus  probatur ,  majus 
gaudium  contingere  Deo  servientibus,  quam 
mundanis  :  causa,  cum  mundani  non  sentiant 
gaudia  spiritualia.  Gaudium  spirituale  esse 
de  Deo  et  suis  operibus ,  in  prosperis  et  ad¬ 
versis,  de  beneficio  creationis  et  redemptionis. 
Altera  opinio  est,  qua  dicitur  Deo  servientes 
nil  agere  aliud,  quam  in  otio  culiculam  cu¬ 
rare.  Tertia  demum  est  perversa  sententiae 
hujus  Paulince,  Gaudete ;  Dominus  prope  est, 
interpretatio.  Modernus  dierum  festorum  ce¬ 
lebrandi  mos,  graviter  texatur.  Quanta  sit 
insana  saltatio  et  choreae  auctoritate  tum 
sacra  tum  profana,  imo  ipsiusmet  Christi, 
ostenditur.  Profanatio  festorum  magnum 
malum  :  et  peccatum  potissimam  flagellorum 
divinitus  immissorum  causam  esse.  Tandem 
ad  dies  festos  pia  celebratione  venerandos 
seria  exhortatio. 

Initium  hoc  Apostolicae  lectionis ;  quae  ho¬ 
die  nobis  in  Ecclesia  recitata  est,  tres  mundi 
opiniones,  quae  multos  homines  ad  inferos 
deducunt,  penitus  evertit.  Primum  enim  cum 
incipit  aliquis  de  salute  cogitare,  de  vitae 
mutatione,  de  peccatis  relinquendis,  et  ser¬ 
vitio  Dei  serio  amplectendo,  statim  mundus 
versipellis  adest,  et  tamquam  leno  quidam 


corruptissimus  :  quid,  inquit,  miser  cogitas? 
an  non  vides  eos,  qui  serviunt  Deo,  quam 
sint  melancolici,  afflicti,  mcesti,  numquam 
laetantur,  numquam  rident  :  et  tu  ergo  vis 
talis  esse  ?  Absit,  ne  cogites  talia.  Ita  mundus 
loquitur  :  et  per  suos  ministros  tamquam 
exploratores  sollicitat  corda  filiorum  Dei, 
deterret  homines  a  servitio  Dei ,  minuere 
conatur,  quantum  potest,  exercitium  Dei. 
Audite  quid  per  Malachiam  prophetam  , 
ejusmodi  hominibus  Dominus  dicat  :  Inva¬ 
luerunt  super  me  verba  vestra ,  dicit  Dominus ; 
et  dixistis:  Quia  locuti  sumus  contra  te?  Di¬ 
xistis  :  vanus  est ,  qui  servit  Deo,  et  quod  emo¬ 
lumentum  ,  quia  ambulavimus  tristes  coram 
Domino  exercituum,  ?  Itaque  haec  est  senten¬ 
tia  mundi,  non  posse  gaudere,  et  esse  laetos, 
et  hilares,  qui  serviunt  Domino.  Sed  procul 
dubio  mentitur  :  falsum  est  quod  loquitur. 
Et  tantum  abest,  ut  servi  Dei  non  possint 
esse  laeti,  ut  nulli  prorsus  homines  magis  ac 
verius  gaudeant,  ac  laetentur,  quam  ii,  qui 
serviunt  Deo.  Legite  Scripturas,  consulite 
rationem,  inspicite  vitas  et  exempla  sancto¬ 
rum,  videbitis  quam  egregie  mundus  men¬ 
tiatur.  Ego  quidem  audio  B.  Jacobum,  non 
servis  Dei,  sed  servis  mundi,  fletum  et  lu¬ 
ctum  indicentem  :  Miseri,  inquit,  estote,  et 
lugete ,  et  plorate,  risus  vester  in  luctum  con¬ 
vertatur,  et  gaudium  in  moerorem.  Et  rursum  : 
Agite  nunc,  divites,  plorate  ululantes  in  miseriis 
vestris,  quae  advenient  vobis  :  Divitix  vestrx 
putre factx  sunt,  et  vestimenta  vestra  a  tineis 
comesta  sunt  :  aurum  et  argentum  vestrum 
xruginavit ,  et  xrugo  eorum  in  testimonium 

vobis  erit ,  et  manducabit  carnes  vestras  sicut 
ignis. 

Porro  servis  suis,  quid  Dominus?  Gaudete 
et  exultate  :  ecce  enim  merces  vestra  copiosa 
est  in  coelis;  et  :  Nolite  fieri  Hypocritae  tri¬ 
stes;  et :  tu  cum  jejunas,  unge  caput  tuum,  et 
faciem  tuam  lava  ;  et  iterum  :  Videbo  vos ,  et 
gaudebit  cor  vestrum ,  et  gaudium  vestrum  ne¬ 
mo  tollet  a  vobis.  Quid  Apostolus  praecipit? 
Nolite  inebriari  vino ,  in  quo  est  luxuria ,  sed 
implemini  Spiritu  sancto ,  loquentes  vobismet- 
ipsis  in  psalmis ,  et  hymnis ,  et  canticis  spiri¬ 
tualibus ;  cantantes  et  psallentes  in  cordibus  ve¬ 
stris  Domino.  Auditis  quid  Apostolus  dicat? 
Quomodo  tristes  esse  poterimus,  qui  semper 
cantare  jubemur?  Quid  est  praeterea  reg¬ 
num  Dei,  quod  intra  nos  est,  nonne  pax  et 
gaudium  in  Spiritu  sancto?  Epistolae  Petri, 
epistolae  Joannis,  epistola  Jacobi,  quid  aliud, 
quam  laetitiam  spiritualem ,  et  pacem ,  et 
amorem  sonant  ?  Quid  totum  psalterium  ? 
Venite ,  exultemus  Domino  :  jubilemus  Deo  sa¬ 
lutari  nostro  :  Praeoccupemus  faciem  ejus  in 
confessione,  et  in  psalmis  jubilemus  ei :  et, 
beatus  populus ,  qui  scit  jubilationem :  et,  can¬ 
tate  Domino  canticum  novum ,  cantate  Domino 
omnis  terra. 

Aspicite  deinde  exempla  sanctorum.  Quid 
quaeso  de  primis  Christianis  in  Actis  Aposto- 
licis  legitis  ?  Omnes  qui  credebant,  inquit  B. 
Lucas,  erant  pariter ,  et  habebant  omnia  com¬ 
munia,  possessiones  et  substantias  vendebant , 
et  dividebant  illa  omnibus,  prout  cuique  opus 
erat :  quotidie  quoque  perdurantes  unanimiter 
in  templo ,  et  frangentes  circa  domos  panem , 
sumebant  cibum  cum  exultatione ,  et  simplicita¬ 
te  cordis.  Et  rursum  :  Discipuli ,  inquit,  reple¬ 
bantur  gaudio  et  Spiritu  sancto.  Et  Apostolus 
de  seipso  :  Repletus  sum ,  inquit,  consolatione , 
superabundo  gaudio.  Nonne  etiam  Dominus 
aliquando  exultavit  in  Spiritu  sancto,?  De 
magno  Antonio  viro  sancto,  atque  perfecto, 
Athanasius  refert,  eum  semper  hilarem,  lae¬ 
tum  extitisse.  Neque  mirum  est  hoc,  Audi¬ 
tores,  nam  ipse  B.  Antonius,  nihil  magis 
filiis  suis  contra  daemonum  insidias  commen¬ 
dabat,  quam  laetitiam  spiritualem.  Hostis 
enim  humani  generis  non  ignorans  quantum 
boni  nobis  alacritas,  et  gaudium  in  Dei  ser¬ 
vitio  adferre  possit,  semper  conatur  vel  ter¬ 
roribus  vel  minis,  vel  insomniis,  vel  cogita¬ 
tionibus  malis  animi  nostri  tranquillitatem, 
et  serenitatem  perturbare,  et  coelum  cordis 
nostri,  quaisi  nubibus  quibusdam  anxietatis 
et  moeroris  obducere.  Sed  quemadmodum 


David  psallendo,  et  dulciter  citharam  pul¬ 
sando,  daemonem  pellebat  :  ita  nos  quoque 
hymnis,  et  psalmis,  et  canticis  spiritualibus 
nebulas  tristitiae  dissipare,  laetitiam  ac  sere¬ 
nitatem  mentis  reparare  debemus. 

Vultis  nunc,  ut  etiam  naturali  ratione 
mendacia  mundi  refellamus?  Quid  enim  est 
majus  et  capacius,  puteus  aiiquis  profundis¬ 
simus,  an  exiguum  poculum?  Non  est  com¬ 
paratio.  Ita  quoque  inter  delectationem  et 
voluptatem,  quam  capiunt  homines  carna¬ 
les,  et  homines  spirituales,  nulla  potest  esse 
comparatio  :  siquidem  carnales  homines  sen¬ 
sibus  corporeis  hauriunt  voluptates,  et-dele- 
ctationes.  Et  quid  sunt  corpora  nostra,  nisi 
angustissima  quaedam  pocula,  quae  statim 
replentur?  Nonne  si  comedas  per  horam, 
eris  plenus  usque  ad  os,  et  omnes  epulas 
etiam  exquisitissimas  fastidies?  At  vero  spi¬ 
rituales  homines,  non  poculum  exiguum, 
sed  puteum  immensum  et  infinitum  replent, 
intelligentiam  videlicet,  quse  usque  adeo 
ampla,  et  capax,  et  profunda  est,  ut  totus 
mundus  eam  replere  non  possit.  Deinde  un¬ 
de  plus  aquae  hauriri  potest,  ex  majori  Ocea¬ 
no,  an  ex  aliqua  palude?  Non  est  dubium 
quin  ex  mari  :  ita  quoque  non  est  dubium, 
majorem  esse  sine  comparatione  spiritua¬ 
lem,  quam  corpoream  voluptatem.  In  quo 
delectantur  stulti  ?  Delectantur  in  epulis , 
quae  magno  pretio  comparantur,  magno  la- 
hore  condiuntur  :  et  si  paulo  largius  suman¬ 
tur,  caput  et  stomachum  gravant,  et  morbos 
incurabiles  generant,  et  tandem  in  lutum  et 
fimum  convertuntur.  Delectantur  in  pecuniis 
et  vestibus,  quse  nihil  nisi  curam,  et  sollici¬ 
tudinem,  et  metum,  et  anxietatem  pariunt, 
et  quas  tandem  velint  nolint  relinquere  de¬ 
bent.  Alii  sunt,  qui  delectantur  in  aura  qua¬ 
dam,  vel  potius  fumo  populari,  et  opinione 
hominum,  qua  nihil  vanius,  nihil  menda¬ 
cius,  nihil  perniciosius  cogitari  potest.  At 
vero  servi  Dei,  homines  spirituales,  in  Do¬ 
mino  delectantur,  et  quid  est  Dominus,  nisi 
mare  immensum  omnium  bonorum  ?  Is  est 
cibus  qui  reficit  sine  satietate  :  qui  satiat 
sine  fastidio  :  cibus  magnus,  cibus  dulcis, 
cibus  sapidus,  gustate  et  videte ,  quoniam  sua- 
■  vis  est  Dominus  :  non  emitur  argento,  non 
generat  morbos,  non  instat  :  sed  contra  po¬ 
tius  locuplebat  mentem,  curat  aegritudines 
peccatorum,  relevat  gravatos,  replet  inanes. 
Quae  cum  ita  sint  nemo  deinceps  dubitare 
debet,  quin  mundus  apertissime  mentiatur, 
cum  servos  Dei  sine  tristitia,  et  moerore  esse 

posse  negat  :  et  ego  sane,  si  testimonium 
meum  recipitur,  affirmare  possum  sine  men¬ 
dacio,  me  numquam  tam  veram,  tam  solidam, 
tam  sinceram,  tam  diuturnam  laetitiam  sen¬ 
sisse,  quam  ab  eo  tempore,  quo  Deo  servire 
desideravi. 

At  inquis,  non  video,  nec  intelligo,  quae 
sit  ista  laetitia  spiritualis,  et  nimis  durum 
mihi  esse  videtur  relinquere,  quod  video, 
quod  sentio,  quod  tango,  quod  gusto,  pro 
eo,  quod  non  video,  et  fortasse  nunquam 
videbo.  Ego  non  dubito,  neque  miror  te  non 
videre  ;  cum  enim  oculos  clausos  habeas, 
quo  pacto  videre  potes?  Quid  prodest  ad 
concionem  venire,  si  venis  tamquam  ad  co¬ 
moediam,  ut  scias  aliis  referre,  bene  dixit, 
bene  egit,  vel,  non  bene  dixit,  non  bene 
egit?  Hoc,  mihi  crede,  penitus  nihil  valet,  et 
si  ita  pergis  nunquam  intelliges.  Sed  aperi 
paulisper  oculos,  veni  ad  concionem  para¬ 
tus,  veni  cum  desiderio  proficiendi ;  noli 
considerare  quibus  verbis  tibi  proponimus 
veritatem ;  nam  neque  ego  magnam  ratio¬ 
nem  habeo  verborum ;  sed  cape  ipsam  veri¬ 
tatem,  cogita  quid  dicatur,  tolle  nubes,  tolle 
tenebras  peccatorum,  pelle  diabolum  de 
corde  tuo,  qui  impedit  ne  videas,  et  tum 
conquerere,  si  non  vides.  Convertimini ,  ait 
Dominus  per  Malachiam,  convertimini ,  et  vi¬ 
debitis  quid  sit  inter  justum  et  impium ,  et 
inter  servientem  Deo ,  et  non  servientem  ei. 
Hsec  est  igitur hseresis  mundi,  quam  hodierna 
die  Apostolus  refellit :  Gaudete ,  inquit,  in  Do¬ 
mino  sernper. 

Quid  mundus  garrit?  Quid  mundus  stre¬ 
pit?  Gaudete  in  Domino  sernper.  Et  ne  putetis 
mihi  hoc  verbum  excidisse  :  Iterum  dico  gau¬ 
dete.  Sernper  gaudere  debemus,  non  sicut 
filii  hujus  saeculi,  qui  per  vicissitudines,  et 
alterationes,  modo  rident,  modo  plorant, 
modo  laetantur,  modo  tristantur,  nec  aliter 
facere  possunt,  cum  in  iis  rebus  laetentur, 
quae  non  sernper  durant.  Nam  si  gaudent 
cum  pecuniae  crescunt,  plorant  cum  veniunt 
fures  ;  si  gaudent  cum  eis  nascuntur  filii, 
plorant  cum  iidem  moriuntur.  Nobis  vero 
sernper  gaudendum  est,  qui  gaudemus  in 
Domino,  solo  stabili,  et  sempiterno  bono, 
quod  numquam  senescit,  et  cujus  anni  non 
deficiunt,  et  de  cujus  pulchritudine  pulchri, 
de  cujus  gloria  gloriosi,  de  cujus  immortali¬ 
tate  immortales  efficimur. 

Sed  quamquam  sernper  nobis  merito  lae¬ 
tandum  est,  tamen  duo  praecipue  sunt,  quae 
nobis  materiam  gaudiorum  adferunt ;  atque 


idcirco  B.  Apostolus  non  semel  ,  sed  bis 
nos  gaudere  voluit.  Gaudete,  inquit,  in  Do¬ 
mino  sernper,  iterum  dico  gaudete.  Gauden¬ 
dum  est  semel  in  Deo  :  gaudendum  est  ite¬ 
rum  in  operibus  Dei.  Quale  gaudium  esse 
putatis  animae  diligenti  Deum  cum  se  cogitat 
parentem  habere  regem  potentissimum,  sem¬ 
piternum,  pulcherrimum,  optimum,  ditissi¬ 
mum,  sapientissimum  ?  Sane  qui  hoc  intelli- 
gunt,  satiari  delectatione  non  possunt  :  et 
etiamsi  mille  mundi  eis  promitterentur,  ejus¬ 
modi  pairentem  mutare  non  vellent.  Hoc  est 
primum  gaudium.  Porro  secundum  est  de 
operibus  Dei.  Sunt  enim  omnia  pulchra,  et 
bona,  addo  etiam  perfecta,  ut  nihil  addi,  vel 
detrahi  possit  :  Magna  opera  Domini,  exqui¬ 
sita  in  omnes  voluntates  ejus.  Et,  magnificata 
sunt  opera  tua ,  Domine ,  omnia  in  sapientia 
fecisti.  Deus  immortalis,  quale  gaudium  ca¬ 
piunt  servi  tui,  cum  quidquid  intuentur,  nihil 
nisi  opes  et  possessiones  et  divitias  tuas,  qui 
Pater  eorum  et  esse  et  dici  dignaris,  vident  ! 
Delectantur  certe,  delectantur  in  factura 
tua  et  in  operibus  manuum  tuarum,  non  in 
eis  sistentes,  et  ea  pro  te  diligentes,  sicut 
impii  faciunt  :  sed  in  eis  potentiam,  sapien¬ 
tiam,  bonitatem  et  gloriam  tuam  laudantes. 
Intuentur  coelum,  et  dicunt,  Gloria  tibi,  Do¬ 
mine,  qui  super  nos  tentorium  tam  pretio¬ 
sum,  et  gemmis  tam  claris  distinctum,  et 
ornatum  expandisti.  Intuentur  solem  et  di¬ 
cunt,  Gloria  tibi  Domine,  qui  tam  decoro  et 
tam  venusto  jubare,  non  solum  necessitati  et 
commoditati,  sed  etiam  voluptati  et  delecta¬ 
tioni  nostrse  providisti.  Intuentur  aerem,  et 
dicunt,  Gloria  tibi  Domine,  qui  elementum 
tam  necessarium,  sine  quo  quasi  sepulti  vive¬ 
remus,  nobis  contulisti.  Intuentur  terram  et 
dicunt,  Gloria  tibi  Domine,  qui  pavimentum 
domus  nostra}  non  modo  solidum  ad  firmita¬ 
tem,  sed  etiam  floridum  ad  amoenitatem  esse 
voluisti.  Intuentur  mare,  et  flumina,  et  ani¬ 
mantium  plantarum,  lignorum,  lapidum, 
metallorum  multitudinem,  distinctionem,  va¬ 
rietatem  et  dicunt,  Gloria  tibi  Domine,  qui 
etiam  in  exilio  et  in  carcere  tot  bonis  et 
commodis  nos  abundare  voluisti.  Ita  igitur 
sancti  homines  gaudent,  semel  in  Deo  et 
semel  in  operibus  Dei. 

Rursum  vero  gaudent,  semel  dum  a  Deo 
beneficium  aliquod  novum  recipiunt  :  et  ite¬ 
rum  gaudent  cum  ab  eo  tanquam  filii  in 
misericordia  flagellantur.  Solent  reges  ter¬ 
ree  legatos  et  ministros  suos  ad  civitates 
mittere,  aliquando  quidem  ut  privilegia  eo_ 

l'Uin  confirment,  vel  etiam  augeant,  sed  ali¬ 
quando  etiam  ut  tributa  exigant.  Verum 
civitates  non  eodem  vultu  legatum  privilegia 
confirmaturum, et,  tributa  exacturum  excipe¬ 
re  solent.  At  serVi  Dei  non  minus  gaudent  ad 
flagella,  quam  ad  beneficia  et  idcirco  bis 
gaudent.  Intelligunt  enim  non  minore  cha- 
ritate  Deum  servis  et  filiis  suis  flagella,  quam 
beneficia  dispensare* 

Postremo  gaudent  semel  boni  de  beneficio 
creationis,  et  iterum  gaudent  de  beneficio 
liberationis.  Gaudent  semel,  quod  Deus  ad 
suam  imaginem  et  similitudinem  condiderit 
hominem  ‘  et  iterum  gaudent,  quod  ipse  pro 
sua  imagine  et  similitudine  reformanda  fa¬ 
ctus  sit  homo.  Hoc  est  igitur  quod  Apostolus 
ait  :  Gaudete  in  Domino  semper ,  iterum  dico , 
gaudete. 

Sequitur,  Modestia  vestra  nota  sit  omnibus 
hominibus.  Quibus  verbis  altera  mundi  hse- 
resis  refellitur.  Mundus  enim  qui  est  ille 
Nabal  Carmelus,  quem  scriptura  stultum,  et 
pessimum,  et  malitiosum  appellat,  non  con¬ 
tentus  priori  mendacio,  aliud  praeterea  ex¬ 
cogitavit.  Quid,  inquit,  esse  putatis  servire 
Deo  ?  Est  ars  ignavorum,  qui  volunt  bene 
comedere  et  bene  bibere  et  nihil  laborare. 
An  non  cantando  et  sedendo  lucrantur  pe¬ 
cunias  ?  Numquid  non  melius  est  proprio 
labore  atque  industria  sibi  victum  compa¬ 
rare  ?  Ecce  vobis  verus  Nabal ,  qui  secundum  - 
nomen  suum  stultus  est :  et  sibi  non  constat, 
paulo  ante  dicebat  semper  Dei  servos  esse 
tristes,  et  vitam  nimis  duram  et  laboriosam 
ducere.  Nunc  vero  quid  dicit?  Eos  cantando 
lucrari  pecunias  et  bene  comedere,  bene 
vivere,  et  non  laborare.  Verum  mentitur 
plane,  mentitur  in  caput  suum.  Siquidem 
servi  Dei  non  homines  ignavi,  sed  milites 
fortissimi  esse  debent  ;  quippe  ipsa  sua  pro¬ 
fessione  bellum  indicunt  cupiditatibus  et 
omnes  deemones  ad  singulare  certamen  quo¬ 
dammodo  provocant.  Et  vse  illis,  qui  tam¬ 
quam  militiae  desertores,  vel  potius  prodito¬ 
res  sub  signis  Christi  stipendia  capiunt,  et 
interim  militant  mundo.  Quid  enim  nobis 
Apostolus  praecipit  ?  Modestia  vestra ,  inquit, 
nota  sit  omnibus  hominibus.  Volo  vos  gaudere, 
sed  in  Domino  :  volo  vos  hilares  ac  laetos 
esse,  sed  ita,  ut  modestia  vestra  nota  sit 
omnibus  hominibus.  Non  sit  in  vobis  ullus 
excessus,  sed  summa  in  omnibus  rebus  mo¬ 
deratio  ;  sit  modus  in  cibo,  sit  modus  in 
potu,  sit  modus  in  vestibus,  sit  modus  in 
ipsa  laetitia.  Non  dedit  tibi  Deus  divitias,  ut 


vestiaris  serico  et  bysso,  et  epuleris  quoti¬ 
die  splendide  et  interim  pauperes  frigore, 
et  nuditate,  et  fame,  et  siti  intereant.  Si  enim 
hoc  egeris  ,  scis  sententiam  tuam  ,  janl 
enim  est  lata  ;  cum  illo  divite  epulone  sepe¬ 
lieris  in  inferno,  et  guttam  unam  aquae  desi¬ 
derabis,  et  numquam  impetrabis.  Et  tu  cur 
putas  tibi  mitti  pecunias  a  parentibus  an  eas 
projicias  et  semines  in  sphaeristeriis  ?  steri¬ 
lem  agrum  elegisti,  prorsus  arenam,  vel 
potius  ipsum  mare,  ubi  seminares,  elegisti. 
Nihil  ibi  colliges,  mihi  crede.  Si  pecuniae  tibi 
redundant,  habes  pauperum  sinus,  ubi  eas 
reponas  :  Illud  est  fertile  solum,  ibi  si  semi¬ 
nes,  tempore  suo  cum  exultatione  metes ; 
Nam  fceneratur  Domino  qui  miseretur  paupe¬ 
ris.  Deus  vero  nunquam  sine  usura,  eaque, 
maxima  reddit,  quod  accepit* 

Porro  tertia  haeresis  mundi  in  explicatione 
vel  depravatione  potius  hujus  apostolicae 
sententiae  consistit  :  siquidem  filii  hujus  sae¬ 
culi,  ita  locum  istum  interpretari  solent  : 
Gaudete ,  Dominus  prope  est ,  hoc  est,  festum 
aliquod  appropinquat,  ut  dedicationis,  ut 
Epiphaniae,  ut  Resurrectionis,  ut  Penteco¬ 
stes  :  ergo  gaudeamus,  et  semel  et  iterum 
gaudeamus.  Tunc  enim  a  lectionibus  et 
studiis  vacabimus,  pro  Gymnasio  sphaeriste¬ 
rium  frequentabimus,  et  sine  metu  ludis  et 
jocis,  conviviis  et  potationibus,  choreis  et 
saltationibus,  sonis  et  cantibus  operam  dabi¬ 
mus.  Quid  vobis  de  hac  haeresi  videtur  ? 
Fuitne  aliquando  error  tam  perniciosus  ? 
At  festi  dies,  inquiunt,  sunt  dies  laetitiae,  et 
tum  potissimum  dicitur  nobis  :  Gaudete  in 
Domino  semper ,  iterum  dico  gaudete.  Verum 
est,  sed  adde  quod  sequitur  :  Modestia  vestra 
nota  sit  omnibus  hominibus.  Cur  accipis  unam 
partem  et  relinquis  alteram  ?  An  ne  scis 
festiva  gaudia  Christianorum  modestiam  et 
sobrietatem  suo  jure  sibi  vendicare  ?  Gaudia 
nostra  non  carnalia,  sed  spiritualia  esse  de¬ 
bent,  plena  sapientiae  :  denique  talia,  ut 
omnes  homines  etiam  ethnici  et  haeretici 
cognoscant,  nos  non  Bacchanalia  more  pa¬ 
ganorum,  sed  spirituales  solemnitates  Chri¬ 
stiana  gravitate  peragere. 

Non  possem  equidem,  auditores  optimi, 
verbis  explicare,  cum  quanto  dolore  animi 
mei  videam,  quam  perverso  et  diabolico 
more  hoc  nostro  tempore  festa  celebrentur. 
Initio  mensis  Septembris  ibam  aliquando  per 
urbem,  et  ecce  ibi  videbam  unum  ebrium,  ibi 
alium  :  aliquos  item  in  fenestris  aspiciebam 
more  furiosorum  horribili  voce,  nescio  anca- 

nentes,  an  contendentes,  ego  certe  eo  cantu 
non  multum  delectabar  :  pocula  praeterea  in 
manibus  tenentes  quasi  tubas  quasdam,  nisi 
quod  ea  non  implebant  vel  inflabant  :  sed 
potius  exhauriebant.  Egressus  deinde  por¬ 
tas  urbis,  video  spectaculum  aliud  pulchrum 
simul  et  foedum,  ridendum  et  deplorandum ; 
video  hominem  procerum  hastatum,  diceres 
militem  aut  centurionem  aliquem,  sed  inte- 
rim  ad  singulos  passus  cadebat,  et  eum 
fcemina  quaedam  sobria,  fortasse  conjunx 
ipsius,  incredibili  labore  post  se  trahebat. 
Quaesivi  quid  sibi  ista  vellent  eo  tempore,  et 
cur  potius  initio  Septembris,  quam  alius  die¬ 
bus  ista  viderem  ?  Responsum  est  mihi,  tum 
celebrari  dedicationem.  Et  ego  :  Quid,  in¬ 
quam,  est  dedicatio  ?  Est  ne  festum  aliquod 
Ecclesiasticum,  an  species  aliqua  Bacchana¬ 
liorum  ?  Quid  Bacchanalia  ?  aiebant,  nullo 
modo,  festum  est  ecclesiasticum,  solemnissi- 
mum,  celeberrimum,  quo  dies  festi  in  me¬ 
moriam  ac  honorem  sanctissimae  Deiparae 
consecrati  omnes  simul  ingenti  laetitia  reco¬ 
luntur.  Itane,  inquam  ego  ;  festa  Virginis 
sanctissimae,  integerrimae,  castissimae,  quae 
jejunio  pascebatur,  ebrietate,  et  convi¬ 
viis  et  impudicis  cantibus,  et  sonis  celebran¬ 
tur  ?  Sane  non  dubito,  quin  ii,  qui  primi 
festos  illos  dies  instituerunt  propositum  pium 
et  religiosum  habuerint  ;  nec  aliud  ea  so- 
lemnitate  voluerint,  quam  populum  excitare 
ad  agendas  Deo  gratias  pro  summis  illis  et 
infinitis  beneficiis,  quae  toti  generi  humano 
per  Virginem  illam  Beatissimam  contulit. 
Sed  quantus  abusus  irrepserit,  et  quantum 
perversi  homine  suis  corruptissimis  mori¬ 
bus  pium  institutum  obscuraverint  ac  foeda¬ 
verint,  ex  eo  intelligi  potest,  quod  peregrinis 
hominibus  et  quale  sit  istud  festum  ignoran¬ 
tibus,  ex  iis,  quae  ubique  fieri  vident,  non 
festa  Dei,  sed  festa  diaboli,  atque  adeo  Bac¬ 
chanalia  ipsa  videantur.  Neque  alii  festi  dies 
multo  sanctius  aut  religiosius  celebrantur  ; 
imo  vero,  quando,  quaeso,  plura  peccata  fiunt, 
qua  in  festis  ?  Quando  plura  celebrantur 
sumptuosa  convivia  ?  Quando  plures  audiun¬ 
tur  lascivae  cantilenae  ?  Quando  magis  fre¬ 
quentantur  sphaeristeria,  tabernae,  prosti. 
bula  ?  Quando  plura  exercentur  genera  lu¬ 
dorum,  ineptiarum  scurrillitatum  ?  Quando 
in  pluribus  locis  ad  sonitum  lyrae  et  citharae 
ducuntur  choreae  ? 

Sed  fortasse  malum  non'  est,  vel  exiguum 
malum  est,  viros  cum  foeminis  choreas  du¬ 
cere.  Imo  nihil  perniciosius.  Si  possunt 


paleae  ad  ignem  accedere,  et  non  comburi  • 
et  adolescens  potest  cum  foeminis  tripudiare’ 
et  non  ardere.  Sed  de  infamia  saltationum 
audite,  quid  veteres  tam  profani,  quam  sa¬ 
cri  scriptum  reliquerint.  M.  Tullius  ita  tur¬ 
pitudinem  chorearum  execrabatur,  ut  in  de¬ 
fensione  Murenae  dixerit  :  «  Non  fere  saltat 
sobrius  nisi  forte  insanit :  Et  multarum  deli¬ 
ciarum  comes  est  extrema  saltatio.  »  Et  alio 
loco,  saltationem  tamquam  crimen  turpissi¬ 
mum  objicit  Antonio.  Erubesce  igitur  Chri¬ 
stiane,  erubesce,  vinceris  ab  ethnico,  et  ab 
ethnico  in  judicio  procul  dubio  condemnabe¬ 
ris.  Ille  solo  naturali  lumine,  sine  dono  fidei 
docere  potui},  non  esse  saltationem  nisi 
ebriorum  vel  insanorum.  Et  tu  filius  Dei  coe¬ 
lesti  lumine  illustratus,  apud  quem  tales 
ineptia?,  nec  nominari  debuerant,  in  ipsa 
celeberrima  et  sacratissima  solemnitate  ma¬ 
xime  insanis?  Relinquamus  profanos,  dicas 
tu  nobis,  Ambrosi  beatissime,  senex  reve¬ 
rendissime,  lumen  Ecclesia?  Christiana?,  quid 
tibi  de  Choreis  et  saltationibus  videtur  ? 

«  Merito,  inquit,  inde  in  injuriam  divinitatis 
proceditur ;  quid  enim  ibi  verecundia?  potest 
esse  ubi  saltatur,  strepitur,  concrepatur  ?  » 
Dicas  et  tu,  beatissime  Hieronyme,  quid  sen¬ 
tis  de  choreis  ?  «  Caeterum,  inquit  in  libro 
contra  Helvidium,  ubi  tympana  sonant,  tibia 
clamitat,  lyra  garrit,  cymbalum  concrepat, 
quis  ibi  timor  Dei  ?  »  Transeamus  in  orientem, 
consulamus  quoque  duos  ex  Patribus  gra?cis  : 
Dicas  nobis  Graeciae  ornamentum,  os  vere 
aureum,  magne  Chrysostome,  qui  inter  alias 
virtutes,  ita  laude  jejuniorum  excellebas,  ut 
jejunator  publice  dicereris,  dicas  quaeso  no¬ 
bis  de  conviviis  et  choreis  sententiam  tuam. 

«  Audite,  inquit  in  horoilia  49,  in  Matth.  au¬ 
dite  haec,  viri,  qui  magnifica  convivia  ebrie¬ 
tate  plena  consectamini:  audite,  iuquam,  et 
diaboli  barathrum  perhorrescite,  ubi  saltus 
lascivus,  ibi  diabolus  certe  adest  :  non  enim 
ad  tripudia  haec  nobis  pedes  praebuit  Deus  : 
sed  ut  modeste  incedamus,  non  ut  impu¬ 
denter  camelorum,  more  saliamus  Quod  si 
corpus  turpe  sit  impudenter  saliendo,  quan¬ 
to  magis  animum  faedari  credendum  est :  his 
tripudiis  diabolus  saltat,  his  a  daemonum 
ministris  homines  decipiuntur.  »  Audite  po¬ 
stremo,  quibus  verbis  magnus  Basilius,  vir 
sanctissimus  atque  doctissimus ,  insaniam 
istam  oratione  in  ebriosos  deploret;  «  Viri, 
inquit,  simul  et  foeminae  communibus  cho¬ 
reis  constitutis  vinoso  daemoni  traditis  ani¬ 
mis  se  mutuo  affectionum  stimulis  consauci- 

arum ;  risus  ab  utrisque  effusi  sunt,  cantilenae 
turpes,  habitus  meretricis  ad  petulantiam 
invitantes.  Rides  et  proterva  delectatione  te 
oblectas,  cum  lacrymas  fundere  oportuerat, 
et  igemiscere  ob  praeterita?  Cantilenas  canis 
meretricias  eje  ctis  Psalmis  ac  hymnis  quos 
didicisti  ?  Moves  pedes  et  furiose  exilis  :  ac 
infeliciter  tripudias,  cum  genu  flectere  opor¬ 
tuerat  ad  orationem  ?  »  Haec  magnus  Basi¬ 
bus.  Quod  si  sancti  Patres  de  choreis  in  uni¬ 
versum  haec  dixerunt,  quomodo,  quaeso,  ex- 
clamassent,  si  haec  in  ipsis  festis  Natali tiis 
fieri  cognovissent  ?  Sed  relinquamus  homi¬ 
nes.  Audiamus  quid  ipse  Dominus,  qui 
errare  non  potest,  quid  Spiritus  sanctus,  et 
Spiritus  veritatis  per  Isaiam  Prophetam  di¬ 
cat,  Cithara ,  inquit,  et  lyra  et  tympanum,  et 
tibia ,  et  vinum  in  conviviis  vestris,  et  opus  Do¬ 
mini  non  respicitis,  nec  opera  manuum  ejus 
consideratis. 

Ah  !  miseri  et  miserabiles,  fecit  Deus  opus 
admirabile  in  diebus  istis ;  novum  creavit 
Dominus  super  terram  :  Virgo  peperit,  venit 
Deus  ad  homines,  novum  sidus  apparuit, 
melliflui  facti  sunt  coeli.  Angeli  deseruerunt 
beatas  illas  sedes,  ut  Parvulum  viderent, 
qui  datus  est  nobis,  et  vos  soli,  propter  quos 
ista  fiunt,  in  flagitiis  occupati,  vino  somno¬ 
que  sepulti,  opus  Domini  non  respicitis  nec 
opera  manuum  ejus  consideratis.  Quid  igitur 
fiet  vobis?  Audite  sententiam  Judicis  nostri: 
Propterea,  inquit,  dilatavit  infernus  animam 
suam  et  aperuit  os  suum  absque  ullo  termino. 

Nescitis  fortasse  quantum  sacrilegium  sit, 
dies  Deo  consecratos  profanare?  Cur  obse¬ 
cro  non  utimur  passim  templis,  calicibus, 
vestibus  sacerdotalibus?  Quid  sunt  parietes 
isti  plus,  quam  alii?  Quid  calices  Ecclesiae 
plus,  quam  alii?  Quid  vestes  sacerdotales 
plus  quam  aliae  ?  Quantum  ad  materiam 
nihil.  Sed  ideo  nefarium,  ideo  sacrilegum, 
ideo  scelestum  est  ea  in  usus  profanos  con¬ 
vertere,  quod  Deo  consecrata  ac  dedicata 
sint.  Sed  quis  nescit  ad  eumdem  modum  dies 
festos  Deo  consecratos,  ac  dedicatos  esse, 
et  non  in  aliis,  quam  in  sanctis  operibus 
consumendos?  Quaero  a  vobis,  si  videremus 
aliquem  incredibili  audacia  templum  in¬ 
trare,  et  vestibus  sacris  uti  pro  vestibus 
profanis,  templo  pro  taberna,  altari  pro 
mensa,  corporalibus  pro  mappis,  in  sacris 
patinis  comedere,  in  sacris  calicibus  bibere, 
quis  nostrum  non  horreret,  quis  non  exclama¬ 
ret?  Et  nunc  videmus  dies  festos  solemnissi- 
mos,  celeberrimos,  sacratissimos,  Deo  dica¬ 


tos,  in  orationibus,  meditationibus,  lectioni¬ 
bus  sacris,  hymnis  et  Psalmis,  et  canticis 
spiritualibus  consumendos,  sacrilegis  cho¬ 
reis,  saltationibus,  conviviis,  ebrietatibus, 
impudicitiis,  scurrilitatibus  profanari,  et 
nemo  exhorret,  nemo  movetur,  nemo  mira¬ 
tur.  Deus  immortalis  !  quae  participatio  ju¬ 
stitiae  cum,  iniquitate  ?  quae  societas  lucis  ad 
tenebras?  quae  conventio  Christi  ad  Belial? 
Quid  habet  lsetitia  carnis  cum  laetitia  spiri¬ 
tus?  Quid  solemni-ates  Domini  cum  festis 
Bacchanaliorum?  Ergone  quibus  diebus  nos 
Deum  placare  debuimus,  in  illis  eum  magis 
ad  iracundiam  nostris  sceleribus  provocabi¬ 
mus?  Quibus  diebus  Spiritus  pascendus  et 
recreandus  erat,  in  illis  eum  magis  vino  et 
impudicitiis  obruemus?  Quibus  diebus  agen¬ 
dae  erant  gratiae  Deo,  quod  nos  a  daemonis 
laqueis,  et  flagitiorum,  et  scelerum  servitute 
liberaverit,  in  illis  nos  flagitia  et  scelera 
quantum  possumus,  multiplicabimus  ?  Quae 
est  haec  insania?  Quae  furiae  infernales  nos 
exagitant?  Et  nihilominus  quaerimus  causas, 
cur  Deus  nos  puniat?  Cur  in  ipsis  domibus 
nostris  occidamur?  Cur  in  media  civitate 
securi  non  simus?  Alii  casui  aut  fortunae; 
alii  penuriae  ;  alii  nescio  quibus  aliis  rebus  : 
sed  voces  istae  voces  infidelium  sunt  :  nos 
qui  Christiani  sumus,  et  scimus  Deum  om¬ 
nium  rerum  providentiam  gerere,  qua  ra¬ 
tione  dubitare  possumus,  cur  puniamur  ? 
Nonne  Scripturae  clamant  :  Miseros  facit 
populos  peccatum  ?  Et,  Non  est  malum  in  civi¬ 
tate,  quod  Dominus  non  fecerit  ?  Itaque  pec¬ 
cata  nostra  penuriam-,  et  pestilentiam,  et 
seditiones,  et  omnia  flagell^nobis  procura¬ 
runt,  peccata  nostra  clamant,  et  clamor  eo¬ 
rum  in  aures  Dei  Sabaoth  introivit.  Et  jam 
video  furorem  Dei  contra  regiones  istas  ita 
succensum,  ut  nOn  nisi  magno  et  diuturno 
imbre  lacrymarum  restinguendus  sit.  Annis 
superioribus  dumtaxat  Deus  comminatus  est, 
non  egit  serio  :  fuit  admonitio  quaedam  pa¬ 
terna  ;  sed  quoniam  in  malis  nostris  perse¬ 
veramus,  iidem  sumus,  qui  semper  fuimus; 
nulla  est  emendatio  morum,  nullus  zelus 
honoris  Dei,  omnes  quaerunt,  quae  sua  sunt : 
idcirco  vehementer  formidandum  est,  ne 
sint  posteriora  pejora  prioribus.  Sane  non 
placabitur  Deus  simplici  confessione  pecca¬ 
torum,  sed  requirit  seriam  poenitentiam, 
verum  dolorem  peccatorum,  vitae  mutatio¬ 
nem;  et  nisi  hoc  fiat,  desperandum  est  de 
sanitate  harum  regionum.  Haec  enim  est  ra¬ 
dix  et  origo  malorum  omnium,  ira  atque 

indignatio  omnipotentis  Dei.  Cur  canes  imi¬ 
tamur,  qui  lapides,  quibus  icti  sunt,  perse¬ 
quuntur  et  mordent?  Cur  flagellum  nostrum 
aspicimus,  et  contra  ipsum  indignamur? 
Cur  non  potius  Deum  consideramus,  qui 
propter  peccata  nos  flagellat,  nec  cessabit 
flagellare,  donec  cessemus  peccare.  Deus 
igitur  bonis  operibus  placandus  est  Deo  per 
veram  poenitentiam  satisfaciendum,  Deo  sa¬ 
crificium  cordis  contriti  et  humiliati ,  et 
praesertim  in  his  festis  Natalitiis,  quse  jam 
quodammodo  prae  foribus  sunt,  offerendum 
est.  Gaudeamus,  sed  in  Domino  gaudeamus  ; 
sed  absint  scurrilitates,  absint  ineptiae,  ab¬ 
sint  potationes,  absint  saltationes.  0  quan¬ 
tum  absumus  a  religione  et  fervore  Sancto¬ 
rum  Patrum,  majorum  nostrorum.. 0  quid 
sentiebant  in  diebus  festis,  ac  praesertim 
Domini  quanto  silentio,  et  quam  altis  con¬ 


templationibus  suspendebantur  ?  cor  lique¬ 
fiebat,  oculi  pluebant  dulces  lacrymas,  om¬ 
nia  ossa  et  omnes  medullae  exultabant.  Non 
supererat  illis  tempus,  quod  in  nugis  et  va¬ 
nitatibus  consumerent.  Totos  sibi  stupor 
ille  ingens  atque  admiratio  tam  profundi 
Sacramenti  Incarnationis  filii  Dei,  totos  illa 
abyssus  charitatis  et  humilitatis  Dei  nostri 
sibi  vendicabat.  Sed  finis  sit.  Ego  vos  om¬ 
nes,  auditores  optimi,  per  illam  ipsam  exi¬ 
miam  charitatem,  per  illam  humilitatem, 
per  illa  viscera  dilectionis  Dei  nostri,  per 
adventum  Regis  pauperis,  oro,  obsecro,  ob¬ 
testor,  in  diebus  Domini  gaudeat  Spiritus, 
non  caro  luxuriet  :  Angeli  canunt  gloriam 
Deo,  et  hominibus  pacem,  illos  imitemur, 
cum  illis  voces  nostras  conjungamus,  Exui- 
ternus  Domino,  jubilemus  Deos  salutari  nostro, 
qui  est  Deus  benedictus  in  ssecula.  Amen. 


CONCIO  VII. 

DE  EADEM  DOMINICA  TERTIA  ADVENTUS 

THEMA 

Tu  quis  es?  Et  confessus  est,  et  non  negavit  :  et  confessus  est, 
quia  non  sum  ego  Christus,  etc.  Joan.  i,  v.  20. 


SYNOPSIS 

Joannes  Baplista  stellce  Lucifero  comparatus. 
Legationem  hodiernam  esse  diversam  ab  ea , 
quae  superiori  Dominica  fuit  missa.  Causa 
cur  Joannes  a  Deo  fuerit  praemissus.  Joannis 
constantia  et  humilitas.  Duce  causce ,  quce  Ju¬ 
daeos  in  opinionem  induxerunt ,  quod  J oannem 
Eliam  esse  existimarint ;  vaticinium  scilicet 
et  amborum  eaclem  prorsus  vivendi  ratio. 
Quomodo  Joannes  revera  negare  potuerit ,  se 
esse  Prophetam,  SS.  Patrum  sententiae.  Cur 
Joannes  se  vocet  vocem  clamantis,  et  non 
potius  vocem  clamantis  :  Auctoris  item  sen¬ 
tentia,  cur  se  dicat  vocem  potius  esse  quam 
hominem  clamantem,  quia  nimirum  ipsius 
opera  quasi  clamare  ea,  quce  docebat,  vide¬ 
rentur.  Querela  de  condona  toribus  non  mo¬ 
do  non  clamantibus  factis ;  sed  et  mcclis 
operibus  clamantibus  :  item  de  variorum 
hominum  corrupto  et  scandaloso  vivendi 
modo. 

In  secunda  parte  explicatur,  cur  non  dixerit, 
in  deserto,  ubi  elegantissimo  discursu  mun¬ 
dus  deserto  assimilatur,  in  quo  spinee  tribu¬ 
lationum,  frondes  rerum  apparentium,  in 
via  professionum ,  sitis  cupiditatum  :  Homo 
item  arbor  inversa  probatur  ut  epxi  meliore 
sui  parte  terree  cpiasi  affixus  et  infixus  sit 
Mundus  item  rubeto  comparatur,  et  qui  rubi 
sint,  in  iisque  delitescentes  latrones  et  ferae, 
aptissime  ostenditur.  Tandem  Mundum  quo¬ 


que  esse  desertum  fortunatum ,  utile  et  salu¬ 
tare,  et  quibus  tale  sit,  ad  finem  usque  expli¬ 
catur. 

Quemadmodum  inter  ea  sidera,  quae  no¬ 
cturno  tempore  quasi  solis  praenuncia  oriun¬ 
tur,  illud  unum  Luciferi,  hoc  est,  lucis  et 
solis  certissimi  nuncii  appellationem  inve¬ 
nit  ,  quod  proxime  solem  antegreditur , 
quodque  tanta  luce  praeditum  est,  ut  aliquid 
amplius,  quam  unum  ex  numero  siderum 
esse  videatur ;  sic  etiam,  Auditores  optimi, 
inter  omnes  Prophetas,  qui  noctem  saeculo¬ 
rum  praeteritorum,  tamquam  sidera  quae¬ 
dam  suo  fulgore  illustrarunt ,  et  diversis 
temporibus  Christum  mundi  lucem  et  justi¬ 
tiae  solem  nasciturum  praenunciarunt,  unus 
Joannes  Baptista ,  qui  proxime  Christum 
antevertit,  quique  tanto  sanctimoniae,  et 
divinorum  charismatum  splendore  enituit, 
ut  plus  quam  Propheta  ab  ipsa  veritate  ap¬ 
pellatus  sit :  unus,  inquam,  Joannes  Baptista 
lucerna  ardens  et  lucens  Christi  praenuncius, 
Propheta  altissimi,  et  vox  Verbi,  quod  tamen 
amplissimum  est,  nominari  promeruit.  Id 
vero  ex  hodierno  Evangelio  facile  cogno¬ 
scemus,  si  ipsum  more  nostro,  breviter  ex¬ 
plicare  aggressi  fuerimus. 

Miserunt,  inquit  Evangelista  Joannes, 
Judsei  ab  Hierosolymis  sacerdotes  et  levitas 
ad  J  oannem,  ut  interrogarent  eum ;  Tu  quis 
es  ?  Et  confessus  est,  et  non  negavit  et  con¬ 
fessus  est,  quia  non  sum  ego  Christus,  etc. 
Dominica  superiori  exposuimus  legationem 

Joannis  ad  Christum,  hodierna  die,  ut  vi¬ 
deo,  exponenda  est  legatio  Judaeorum  ad 
Joannem.  Est/  vero  maximum  discrimen 
inter  has  suas  legationes.  In  superiori  siqui¬ 
dem  legati  multo  humilius  et  abjectius  de 
Christo,  ad  quem  legatio  dirigebatur,  sen¬ 
tiebant,  quam  par  esset.  Atque  idcirco  Do¬ 
mino  laborandum  fuit,  ut  non  solum  verbis, 
sed  etiam  splendore  miraculorum  gloriam 
suam  et  majestatem  ostenderet.  At  vero 
hodie,  qui  ad  Joannem  mittuntur  legati, 
longe  majorem  de  ipso  opinionem  concepe¬ 
runt,  quam  rei  veritas  patiatur  :  Proinde 
beatissimus  Baptista  in  eo  laborat,  ut  quam 
maxime  potest,  seipsum  extenuet.  Hinc  vi¬ 
delicet  non  solum  Christum,  sed  et  Heliam 
et  Prophetam  esse  se  negat.  Quia  vero  ad 
Christi  gloriam  amplificandam  pertinqt,  ut 
habeat  praecursores  et  administros,  propter- 
ea  se  Christi  praenuntium  et  vocem  claman¬ 
tis  in  deserto  libenter  confitetur. 

Miserunt  Judaei  ab  Hierosolymis  sacerdotes 
et  levitas  ad  Joannem,  qui  eum  interrogarent  : 
Tu  quis  es  ?  Liberator  noster,  Auditores,  la¬ 
pis  ille  est,  qui  praecisus  de  monte  sine  ma¬ 
nibus  contrivit  statuam  illam,  quam  Rex 
Nabuchodonosor  per  quietem  viderat,  de 
quo  multa  Propheta  Daniel  vaticinatus  est  : 
et  quem  Apostolus  Petrus  lapidem  pretio¬ 
sum,  et  electum  nominat.  Sed  quamquam 
creverit  nunc  lapis  est,  juxta  Danielis  vati¬ 
cinium,  in  montem  magnum,  ut  plane  sint 
caeci,  qui  eum  non  videant  :  tamen  initio  ita 
exiguus  et  parvulus  erat,  ut  totos  triginta 
annos  ante  oculos  Judaeorum  versaretur,  et 
vix  a  paucis  quibusdam  videretur.  Paiwulus , 
inquit  Isaias,  datus  est  nobis,  et  filius  natus 
est  nobis  ;  et  beatus  Joannes  :  In  medio ,  in¬ 
quit,  vestrum  stetit,  quem  vos  nescitis.  Ut  igi¬ 
tur  lapis  iste  pretiosus  a  Judaeis  in  tenebris 
et  umbra  mortis  ambulantibus  non  conculca¬ 
retur,  sed  potius  cum  gaudio  et  aviditate 
tamquam  thesaurus  vere  magnus  colligere¬ 
tur,  divinissimo  consilio  Deus  Pater  paravit 
lucernam  Christo  suo ,  non  ufc  eo  lumine  Chri¬ 
stus  videret  :  sed  ut  ipse  ab  aliis  videretur. 
Itaque  Joannem  Baptistam  praemisit,  ut  esset 
lucernam  ardens  et  lucens,  et  populis  Judaeo¬ 
rum  lapidem  illum  pretiosum  et  electum 
ostenderet.  Et  ipse  quidem  probe  suo  mune¬ 
re  fungebatur.  Ardebat,  lucebat,  Christum 
ostendebat  :  Verum  Judaei  lucernae  illius 
tanto  et  tam  insolito  fulgore  delectari  volue¬ 
runt  ad  horam  exultare  in  lumine  ejus.  Itaque 
lucem  illam  integerrimae  et  sanctissimae  vitae 
Tom.  IX. 


beati  Joannis  intuentes  eum  Christum  ipsum 
esse  suspicati  sunt  :  quo  circa  communi 
consilio  legationem  ad  eum  decreverunt, 
parati  tamquam  verum  Christum  eum  susci  • 
pere,  si  modo  ipse  se  Christum  agnoscat, 
atque  id  aperte  et  libere  fateatur.  Miserunt, 
inquit,  Judaei  sacerdotes  et  levitas  ad  Joannem. 
Magna  profecto  et  periculosa  tentatio  ;  sed 
major  firmitas  Joannis,  et  confessus  est,  et 
non  negavit :  nec  enim  erat  arundo,  ut  ab 
aura  honoris  istius  agitari  possit.  Quid  igi¬ 
tur  ?  Et  confessus  est,  Quia  non  sum  ego  Chri¬ 
stus.  Videbat  Judaeos,  ut  lucernae  splendorem 
aspicerent  in  lapidem  pretiosum  impingere  : 
videbat  lapidem  illum,  qui  e  coelo  in  terram 
ceciderat,  ut  eos  ditaret,  fieri  illis  in  ruinam, 
et  jam  tunc  esse  culpa  ipsorum  lapidem 
offensionis  et  petram  scandali  ;  propterea 
memor  officii  sui,  non  solum  voce  et  prae¬ 
dicatione,  sed  digitis  etiam  ipsis  Christum 
ostendebat :  Non  sum  ego,  inquit,  Christus ; 
Esse  agnus  Dei,  ecce  qui  tollit  peccata  mundi. 
Quid  me  intuemini  ?  Ego  lucerna  illius 
sum,  nec  ideo  sic  luceo,  ut  sic  in  me  oculos 
convertatis ;  sed  ut  lumine  meo  Christum 
verum  ac  pretiosum  lapidem  videatis.  Pu- 
tamusne  hodie  multos  inveniri ,  qui  tam 
praeclarum  exemplar  imitentur  ?  Ecce  bea¬ 
tus  Joannes,  cum  ei  Messiae  honor  deferretur, 
plane  exhorruit  :  Non  sum  ego ,  inquit , 
Christus  :  Longe  absum  ab  ista  dignitate. 
At  hodie ,  si  opulentum  aliquod  benefi¬ 
cium  vel  ecclesiastica  dignitas  vacet,  ra¬ 
rissimi  sunt,  qui  oblatum  honorem  recusent, 
et  se  ilio  indignos  sincere  et  ex  animo  pu¬ 
tent  :  qui  vero  statim  advolent,  et  non  ex- 
pectent  sibi  offerri,  sed  ipsi  se  offerant,  nu¬ 
merari  vix  possunt.  Omnes  dicunt :  Ego  sum 
Christus:  Ecce  agnus  Dei,  mihi  beneficium 
istud,  mihi  ista  dignitas  convenit.  Ideo  res 
nostrae  male  se  habent.  Sed  tempus  non  ha¬ 
beo  digrediendi. 

Sequitur.  Et  interrogaverunt  eum  :  Quid 
ergo  ?  Elias  es  tu  ?  Et  respondit :  Non  sum. 
Duas  ob  causas,  quantum  mihi  impraesentia¬ 
rum  occurrit,  dubitare  potuerunt  Judaei,  an 
Joannes  esset  Elias?  Primum  enim  quemad¬ 
modum  illo  tempore  Christus  expectabatur, 
ita  etiam  Elias  :  Nec  enim  ignorabant  He¬ 
braei  vaticinium  illud  Malachiae  prophetae  : 
Ecce  ego  mittam  ad  vos  Etiam  Prophetam, 
antequam  veniat  dies  Domini  magnus  et  horri¬ 
bilis.  Et  quamquam  haec  promissio  vere  et 
proprie  ad  posteriorem  Domini  adventum 
pertinet,  ut  beatus  Augustinus  diserte  docet 

in  libro  de  Civitate  Dei  vigesimo  :  tamen 
eam  Scribae  et  Pharisaei  ad  priorem  adven¬ 
tum  pertinere  docebant,  ut  ex  Matthaeo  col¬ 
ligi  potest.  Quo  loco  Apostoli  quaerunt  a 
Domino  :  Quid  ergo  scribce  dicunt  ?  Quoniam 
Eliam  oportet  venire  primum  ?  Itaque  cum 
temporibus  Joannis  Elias  expectaretur,  et 
Joannes  in  universa  Palaestina  celeberrimus 
esset,  non  omnino  temere  suspicabantur 
Judaei,  eum,  si  Christus  non  esset,  saltem 
Eliam  esse.  Deinde  tanta  fuit  inter  Joannem 
et  Eliam  similitudo,  ut  facile  Judaei  Joannem 
pro  Elia  accipere  potuerint.  Elias  morebatur 
in  eremo,  et  Joannes  :  Elias  zona  pellicea 
cingebatur,  et  Joannes  :  Elias  propheta  fuit, 
sed  novo  more  solum  loquendo,  non  etiam 
scribendo  vaticinabatur,  et  Joannes  :  Elias 
summa  libertate  regem  Achab  et  reginam 
Jezabel  arguebat,  et  Joannes  Herodem  re¬ 
gem  et  Herodiadem  reginam  non  minore 
libertate  castigabat  :  Elias  multa  propter 
Jezabel  a  Rege  Achab  passus  est,  et  Joannes 
propter  Herodiadem  capite  ab  Herode  rege 
plexus  est.  Et  quemadmodum  Elias  poste¬ 
riorem  Domini  adventum  juxta  Malachiae 
vaticinium  praecurret,  ita  Joannes  priorem 
juxta  ejusdem  Prophetae  vaticinium  praecu¬ 
currit. 

At,  inquis,  quomodo  poterant  Judaei  tam 
graviter  errare  in  Joanne,  cum  eum  scirent 
non  de  ccelo  lapsum,  sed  ex  Zacharia  et  Eli- 
sabetha  natum  esse  ?  Verum,  Auditores, 
quaestionem  istam  mihi  beatus  Lucas  illis  ver¬ 
bis  dissolvere  videtur  :  Puer  autem,  inquit, 
crescebat  et  confortabatur ,  et  erat  in  desertis 
usque  ad  diem  ostensionis  suae  ad  Israel.  Ita¬ 
que  beatus  Joannes  ab  ipsis  primis  annis  in 
ipso  primo  vere  aetatis  suae  conspectum  ho¬ 
minum  et  frequentiam  fugiens,  petiit  loca 
deserta,  atque  in  eis  toti  mundo  incognitus 
ad  annum  usque  aetatis  suae  trigesimum 
commoratus  est  :  et  tum  demum  factum  est 
verbum  Domini  super  eum,  isque  repente 
tamquam  novus  homo,  novo  habitu,  novis 
moribus,  novo  vivendi  genere  mundo  appa¬ 
ruit.  Quo  tempore  vel  mortui  erant,  qui  tum 
vivebant,  cum  ipse  nasceretur.  Et  etiamsi 
nonnulli  ortus  ipsius  recordabantur  (quippe 
qui  admirandus  et  plane  singularis  fuerat) 
tamen  unde  suspicari  poterant  eum,  quj 
tunc  ex  eremo  prodibat,  esse  Joannem  illum 
Zacbariae  filium,  cum  eum  nec  puerum,  nec 
adolescentem  unquam  vidissent,  nec  de  eo 
quicquam  a  tringinta  annis  unquam  audivis¬ 
sent.  Quae  cum  ita  sint,  mirum  nobis  videri 


non  debet,  si  eum  Judaei  Eliam  Thesbiten 
esse  existimaverint.  Quaerunt  igitur  ab  eo  : 
Elias  es  tu  ?  Et  respondit  non  sum.  Tametsi 
enim  spiritu,  fervore,  libertate  officii  et 
morum  similitudine  Elias  a  Domino  appella¬ 
tus  sit  :  tamen  vere  ac  proprie  Elias  non 
erat. 

Pergunt  :  Propheta  es  tu  ?  Et  respondit, 
Non.  Graeci  doctores,  ut  beatus  Chrysosto- 
mus,  et  Cyrillus,  Theophylactus  et  alii,  pro- 
pterea  quod  verbis  illis  :  Propheta  es  tu  ? 
praepositum  articulum  vident,  et  more  Grae¬ 
corum  ;  6  7rpo©7fr7]<;  d  c ro  ;  in  ea  sententia  sunt, 
ut  existiment,  legatos  istos  Judaeorum  non 
de  communi  aliquo  et  vulgari ;  sed  de  illo 
celebratissimo  Propheta  quaesivisse ,  qui 
Deuteron.  18.  his  verbis  promissus  erat  : 
Prophetam  de  gente  tua  et  de  fratribus  tuis 
suscitabit  tibi  Dominus  Deus  tuus;  sicut  me 
ipsum  audies.  Quamquam  enim  vaticinium 
hoc  de  Christo  sine  ulla  dubitatione  intelli- 
gendum  est  :  tamen  Judaei,  si  beato  Chry- 
sostomo  et  Cyrillo  credimus,  non  de  Christo, 
sed  de  aliquo  alio  magno  propheta  ipsum 
intelligebant.  Negat  vero  Bi  Joannes  se  pro¬ 
phetam  esse ,  non  quod  magnus  quidam 
propheta  non  esset :  sed  ut  ostenderet,  non 
recte  Judaeos  Moysis  vaticinium  intelligere, 
atque  illud  non  ad  se,  sed  ad  Christum  per¬ 
tinere.  Porro  nonnulli  etiam  sunt,  qui  lega¬ 
tos  istos  de  Propheta  aliquo  jam  olim  defun¬ 
cto  quaesivisse  contendant  :  Nam  quemad¬ 
modum  de  Liberatore  nostro,  ut  ex  capite 
decimo  sexto  Matthaei  intelligi  potest,  varie 
sentiebant,  et  loquebantur  Judaei,  et  aliqui 
eum  Joannem  Baptistam,  aliqui  Eliam,  ali¬ 
qui  Jeremiam  aut  unum  ex  prophetis  vete¬ 
ribus  esse  censebant  :  Sic  etiam  in  Joanne 
errare  poterant,  atque  existimare  vel  Isaiam, 
vel  Jeremiam,  vel  alium  aliquem  ex  prophe¬ 
tis  ab  inferis  rediisse,  et  eum  esse,  qui  tunc 
Joannes  diceretur.  Atque  ad  hanc  interro¬ 
gationem  vere  B.  Joannes  respondit  :  Non 
sum.  Erat  enim  propheta,  verum  novus 
quidam,  et  non  unus  ex  veteribus.  Neque 
vero  est  contemnenda  B.  Gregorii,  et  quo¬ 
rumdam  aliorum  Latinorum  expositio,  qui 
Judseos  arbitrantur  non  de  magno  illo  pro¬ 
pheta  in  lege  promisso,  neque  de  veteri,  et 
jam  olim  defuncto  aliquo  propheta,  interro¬ 
gasse,  sed  solum,  an  esset  vir  propheta,  et 
ventura  multo  ante  prospicere  ac  praedicere 
posset.  Ille  vero  merito  jureque  optimo  re¬ 
spondet,  se  prophetam  talem  qualem,  vide¬ 
licet  qualem  ipsi  cogitabant,  et  similem  ese- 

terorum  non  esse.  Erat  enim  B.  Joannes 
propheta  quidem  :  sed  non,  ut  Isaias,  non 
ut  Jeremias,  non  ut  Ezechiel,  non  ut  Daniel, 
qui  in  longa  tempora  prophetabant ;  verum 
altioris  et  sublimioris  cujusdam  ordinis  : 
Erat  horizon  legis  veris  et  novae  ;  erat  simul 
principium  Apostolorum  et  finis  Propheta¬ 
rum.  Et  quemadmodum  theologi  doctores 
veram  ac  perfectam  misericordiam,  qualis 
in  solo  Deo  reperitur,  non  virtutem,  sed 
quiddam  nobilius  et  excellentius  esse  dicunt: 
et  nos  de  Lucifero  dicere  possemus,  eam 
stellam  non  tam  stellam,  quam  aliquid  ma¬ 
jus  et  pulchrius,  quam  videri.  Sic  etiam 
de  B.  Joanne  vere  dici  potest,  eum  non  pro¬ 
phetam,  sed  plus  quam  prophetam  esse. 

Dixerunt  ergo  ei  :  Quis  es  ?  ut  responsum 
demus  his ,  qui  miserunt  nos.  Quid  dicis  de 
teipso  ?  Quicquid  nos  dicimus  de  te,  tu  ne¬ 
gas  te  esse.  Quid  igitur  tu  ipse  dicis  de  te 
ipso  ?  Audivimus  jam  satis,  quis  non  sis  : 
cupimus  jam  audire,  quis  sis.  Ego ,  inquit, 
vox  clamantis  in  deserto.  Ac  ne  quis  forte 
miraretur,  cur  se  novo  et  tam  insolito  no¬ 
mine  appellavit,  adducit  testimonium  Isaise 
Prophetae.  Sicut ,  inquit,  dixit  Isaias  Pro¬ 
pheta.  Vere  enim  admirabile  est,  quod  se 
vocem,  et  vocem  clamantis,  et  clamantis  in 
deserto  nominare  voluerit.  Quis  enim  inter¬ 
pretabitur  nobis,  ad  quem  modum  beatus 
Joannes  vere  sit  vox.  Et  si  vox  est,  cur  non 
clamans  potius  dicatur,  quam  clamantis  ? 
Postremo,  si  vox  clamantis  est,  cur  potius  in 
deserto,  ubi  exaudiri  non  potest  :  quam  in 
aliqua  magna  et  plena  civitate  clamet?  Haec 
igitur  omnia  paucis  exponenda  erunt. 

Ac  primum,  cur  se  vocem  non  claman¬ 
tem,  sed  clamantis  dixerit  aperiamus.  Video 
locum  istum,  auditores,  incredibili  consen¬ 
sione  a  veteribus  theologis  exponi.  Legite 
Ambrosium,  Augustinum,  legite  beatum 
Gregorium,  Origenem,  legite  caeteros,  nerno 
fere  illorum  est,  qui  non  affirmet,  ideo 
beatum  Joannem  se  vocem  non  clamantem, 
sed  clamantis  in  deserto  nominasse,  quod 
optime  sciret,  se  non  esse,  qui  clamaret ; 
sed  se  tubam,  instrumentum,  vocem  deni¬ 
que  cujusdam  alterius  clamantis  agnosceret. 
Nam  quemadmodum  parietibus  istis  carneis 
ita  separati,  et  quasi  in  diversis  carceribus 
inclusi  animi  nostri  sunt,  ut  os  unius  ad 
aures  alterius  admoveri  non  possit,  idcirco 
vocibus  corporeis,  tamquam  fidelibus  inter- 
nunciis,  et  spiritualium  verborum  et  con¬ 
ceptionum  mentis  tabellariis  uti  solemus. 


Sic  etiam  Deus  Pater  verbum  suum,  libera¬ 
torem  nostrum,  nobis  manifestum  facere  vo¬ 
lens,  et  simul  intelligens  hominem  rudem  et 
corporeum  esse,  nec  sine  strepitu,  et  sono 
vocis  corporeee  quicquam  intelligere,  prae- 
misit  Joannem,  qui  tanquam  vox,  et  ver¬ 
bum  corporeum,  Christum  verbum  incorpo¬ 
reum  nunciaret.  Itaque  idcirco  dicebat  : 
Ego  vox  clamantis  in  deserto,  tanquam  si 
apertius  diceret,  Qui  clamat,  Deus  Pater  est : 
verbum,  quo  clamat,  Deus  filius  est  :  Ego 
nihil  sum  aliud,  quam  vox,  per  quam  Deus 
verbum  suum  hominibus  manifestum  facit. 
«  Praemittitur,  inquit  B.  Augustinus,  ante 
Jesum  Christum  Joannes  quasi  testamentum 
vetus  ante  novum,  lucerna  ante  solem,  servus 
ante  dominum,  amicus  ante  sponsum,  praeco 
ante  judicem,  vox  ante  verbum.  Nam  omni, 
potens  Pater  innotescere  nobis  volens,  sa¬ 
pientiam  et  verbum  illud,  quod  in  principio 
erat  Deus  apud  Deum.  B.  Joannem  quasi 
vocem,  per  quam  ad  nos  verbum  suum  pro¬ 
ferret,  assumpsit.  »  Hinc  etiam  B.  Lucas  de 
Joanne  :  Factum  est,  inquit,  verbum  Domini 
super  Joannem  Zacharise  filium  in  deserto , 
hoc  est,  nemo  putet  Joannem  ex  se,  et  sua 
verba  locutorum  propterea  enim  factum  est 
verbum  Domini  super  eum,  ut  non  suum,  sed 
Domini  verbum  loquatur.  Siquidem  ipse  ni¬ 
hil  est  aliud,  quam  vox  et  tuba  et  instrumen¬ 
tum  Domini  clamantis  in  deserto. 

Sed  ego,  auditores,  aliam  expositionem  vo¬ 
bis  utiliorem  cogitavi,  cur  Joannes  non  homo 
clamans,  sed  vox  ipsa  nominetur.  Opera,  au¬ 
ditores,  et  exempla  nonnumquam  fortius 
clamant,  et  longius  multo  exaudiuntur,  quam 
verba.  Coeli  enarrant  gloriam  Dei  (inquit 
psalmographus  David),  et  opera  manuum  ejus 
annunciat  finnamentum.  Ac  ne  quis  arbitra¬ 
retur  coelestes  illos  globos  dumtaxat  loqui 
non  vero  clamare  :  ego  vero,  inquit,  affirmo 
tanto  clamore  coelestes  orbes  Dei  gloriam 
assidue  praedicare,  ut  nullus  sit  angulus  or¬ 
bis  terree,  quem  sonitus  ille  non  compleat  : 
siquidem  in  omnem  terram  exivit  sonus  eorum. 
Ac  ne  rursum  Pythagoricus  aliquis  diceret, 
coelos  nec  clamare,  nec  loqui,  sed  ad  mo¬ 
dum  musicorum  instrumentorum  maximum 
quemdam,  et  jucundissimum  sonitum  edere  : 
non  solum,  inquit  David,  in  omnem  terram 
exivit  sonus  eorum  :  sed  in  fines  orbis  lerrx 
verba  eorum.  Taceant  Pythagorici  cum  mu¬ 
sico  concentu  ;  verbis  coelum  et  sidera  Dei 
gloriam  et  laudes  praedicant,  dum  se  Dei 
opera  esse  omnibus  in  se  intuentibus  magnis 

vocibus  confitentur.  Et  unde,  quteso  vos, 
magnus  ille  Aristoteles  cum  falsorum  deo¬ 
rum  superstitio  ferme  omnium  mortalium 
mentes  occupatas  teneret,  unde,  inquam, 
ille  accepit  esse  super  coelos  principem 
quemdam  et  monarcham  universitatis,  qui, 
cum  omnia  moveat,  ipse  tamen  nulla  ra¬ 
tione  moveatur?  Nonne  sapientiam  istam 
ab  hoc  doctore  didicit,  qui  suis  perpetuis 
conversionibus  numquam  fatigatur ,  nec 
cessat  enarrare  gloriam  Dei  ?  Et  cur  di¬ 
xisse  Dominum  existimatis,  opera ,  quae  ego 
facio  illa  sunt ,  quae  testimonium  perhibent 
de  me  :  et  si  mihi  non  creditis ,  operibus  cre¬ 
dite  :  nisi  quod  sciret  opera  sua  miracula 
sua,  prodigia  sua,  omnibus  linguis  facundiora 
et  eloquentiora  esse,  nihilque  tam  incredibile 
reperin,  quod  ea  non  facile  persuadere  pos¬ 
sent  ?  Hinc  videlicet  et  Apostolus  Paulus  ad 
Corinthios  scribens  ait :  Epistola  nostra  vos 
estis  ;  et,  Epistola  estis  Christi.  Quia  nimirum 
per  opera  bona  Corinthiorum  toti  mundo 
Christus  et  Paulus  loquebantur.  Ad  hunc 
igitur  modum  et  beatus  Joannes,  ait  :  Ego 
vox  clamantis  in  deserto ,  tamquam  si  diceret : 
Non  solum  verba  mea  sunt  quaedam  voces, 
sed,  ego  totus  sum  vox.  Vates  caeteri  sua 
vaticinia  conscripserunt ;  mihi  vero  scriben¬ 
dum  non  fuit ;  quia  ego  ipse  sum  vaticinium  : 
Opera  mea  sunt  verba  mea,  vita  mea  est 
concio  mea  :  Jejunia,  zona  pellicea,  pili  isti 
camelorum,  haec  ipsa  eremus,  locustae,  et 
mei  silvestre,  nonne  poenitentiam  clamant, 
et  ad  poenitentiam  omnes  homines  magnis 
vocibus  cohortantur  ?  Nec  enim  sine  causa 
dixi  :  Ego  vox  clamantis  in  deserto.  Quando 
enim  ego  nihil  dicerem,  tamen  haec  habitatio 
solitudinis  homines  ad  poenitentiam  provoca¬ 
ret.  0  utinam,  auditores,  i ntelligeremus  ali¬ 
quando,  quanta  sit  in  catholica  Ecclesia  ho¬ 
rum  concionatorum  penuria,  et  quod  magis 
est  deplorandum,  quanto  plures  hujus  gene¬ 
ris  oratores  in  Ecclesia  esse  deberent,  tanto 
sunt  pauciores,  siquidem  omnes  Christiani  ad 
hunc  modum,  exemplis  videlicet  et  operibus, 
concionari  debent  :  nullus  apud  Dominum 
sui  silentii  excusationem  inveniet  :  Omnes 
tenentur  innocentia  vitae,  et  incorruptis  mo¬ 
ribus  Ecclesiam  Christi  aedificare,  peccato¬ 
res  convertere,  tardos  incitare,  frigidos  in¬ 
flammare,  omnes  homines  ad  meliora  et 
sublimiora  charismata  cohortari.  Sed  qui 
voces  esse  non  volunt, ut  clament  bene,  utinam 
muti  essent,  nec  clamarent  male.  Neque 
enim  existimasse  debitis  solum  opera  bona 


clamare,  clamant  et  mala.  Dominus  ad  Cain  : 
Vox,  inquit,  sanguinis  fratris  tui  clamat  ad 
me  de  terra.  Et  ad  Abraham  :  Clamor,  inquit, 
Sodomorum  et  Gomorrhaeorum  multiplicatus 
est.  Et  beatus  Jacobus  :  Ecc.e ,  inquit,  merces 
operariorum ,  qui  messuerunt  regiones  vestras , 
quae  fraudata  est  a  vobis  clamat ;  et  clamor 
eorum  in  aures  Domini  Sabaoth  introivit. 
Itaque  habent  et  mala  opera  suas  voces. 
0,  si  Christiani  homines  scirent,  quam  vehe¬ 
menter  in  auribus  Ethnicorum  et  haeretico- 
rum  nostra  scelera,  nostra  flagitia,  nostra 
perjuria,  nostra  parricidia,  nostrae  libidines, 
nostrae  usurae,  nostree  commessationes,  no¬ 
stree  ebrietates  clamarent ;  et  quantum  eos 
in  conversione  ad  veram  atque  orthodoxam 
fidem  impedirent,  atque  retardarent,  non  tam 
facile  profecto  in  tot  crimina  laberentur  ? 
0,  si  vel  semel  pastores  et  preesides  animarum, 
nec  minus  adolescentium  institutores,  cogi¬ 
tarent,  quantorum  malorum  causa  sint,  dum 
ita  pernieiose  suis  corruptis  moribus  condo¬ 
nantur  :  desisterent  plane  ab  ejusmodi  ge¬ 
nere  concionum.  Plus  enim,  mihi  credite, 
viri  graves,  in  quorum  vitam  omnium  alio¬ 
rum  oculi  conjecti  sunt  :  plus  inquam  una 
ebrietate,  una  fornicationis  vel  avaritiae  su¬ 
spicione  persuadent  in  ruinam,  quam  omni¬ 
bus  cohortationibus  suis  persuadeant  in  sa¬ 
lutem.  Plus  destruunt  Ecclesiam  Christi  vo¬ 
cibus  morum,  quam  aedificent  vocibus  ver¬ 
borum.  0  si  intelligerent  studiosi  Lovanien- 
ses,  quantum  nonnulli  eorum  tironibus  mo¬ 
destioribus  et  simplicioribus  noceant,  et 
quam  atroces  propterea  omnipotenti  Deo 
poenas  daturi  sint,  exterrerentur  profecto 
atque  exhorrerent:  et  se  potius  vel  domi  con¬ 
tinerent,  vel  ab  hac  civitate  discederent, 
quam  cum  tanto  et  suo,  et  aliorum  detrimen¬ 
to,  ac  pernicie  in  studiis  versarentur.  Vehe¬ 
mentius  enim  clamant  in  auribus  adolescen¬ 
tium  studiosorum  exempla  solidalium,  quam 
omnes  admonitiones  praeceptorum .  Quare 
cum  ii,  qui  longiore  tempore  in  studiis  bona¬ 
rum  artium  versati  sunt,  quippe  patres  quo¬ 
dammodo  aliorum  esse  deberent ;  tamen 
sphaeristeria  potius  frequentant,  quam  gym¬ 
nasia,  et  a  studiis  libenter  vacant,  ut  pota¬ 
tionibus  commodius  vacent,  et  mero  potius, 
quam  disputationibus  incalescunt,  et  socios 
superare  non  in  doctrina  et  eruditione  ;  sed 
in  poculis  exhauriendis  contendunt  :  quid 
scandali  putatis  tironum  animi  patiuntur  ? 
Quantum,  quaeso,  hisce  exemplis  ad  similia 
et  graviora  etiam  perpetranda  incitantur  ? 


CONCIO  VII.  DE  EADEM  DOMINICA  TERTIA  ADVENTUS.  53 


Sic  nimirum  juventus  corrumpitur,  sic  res¬ 
publicae  pereunt  :  sic  paulatim  homines  a 
corruptione  morum  ad  corruptionem  mentis, 
et  a  sceleribus  et  flagitiis  ad  infidelitatem  et 
haereses  prolabuntur.  Sed  haec  satis  de  que¬ 
rimoniis.  ^ 

PARS  ALTERA 

Cur  B.  Joannes  se  vocem,  et  vocem  cla¬ 
mantis  appellaverit  hactenus  exposuimus : 
nunc  illud  sequitur  exponendum,  cur  addi¬ 
derit  :  In  deserto.  Quaenam  igitur  est  ista 
solitudo?  quodnam  hoc  desertum  in  quo 
Joannes  clamat?  Eremus  ista,  ni  vehemen¬ 
ter  fallor,  orbis  terrarum  est.  Sed  non  tales 
solitudines  cogitare  debetis,  quales  in  M- 
gypto  et  Lybia,  in  quibus  nihil,  nisi  arenae 
inveniantur.  Verum  cogitare  vastissima  quae¬ 
dam  nemora,  obscura,  invia,  inaquosa,  in 
quibus  nullae  sunt  arbores  fructuosae,  nulla 
pomaria,  nulli  fontes,  nulli  lacus,  nulla  prata 
virentia  :  homines  vero  perquam  rarissimi, 
vel  potius  nulli,  paucissimis  quibusdam  ana¬ 
choretis  exceptis.  At  vero  stirpes  silvestres, 
spinae,  rubeta,  nec  non  ferae  teterrimae,  ursi, 
lupi,  leones  tygrides,  omnia  longe  laiteque 
compleverunt.  Talis  omnino  est  mundus : 
atque  idcirco  non  immerito  sub  typo  deser¬ 
ti  plerumque  in  sacris  litteris  designatur. 
Qnaeso  vos  si  mundum  istum  penitus  intro- 
spiciamus,  an  non  eum  videbimus  obrutum 
spinis  amaritudinum,  vacuum  floribus  vera¬ 
rum  consolationum  ?  Quod  regnum,  quae  ci¬ 
vitas,  quae  domus  invenitur,  in  qua  non 
aliquando  spinae  tribulationum  oriantur? 
Pergamus  ulterius.  Nonne  omnia  ita  sunt 
plena  frontibus  rerum  apparentium,  sed  non 
existentium,  ut  vacuus  fructibus  rerum 
verarum  et  solidarum  mundus  censeantur? 
Nonne  est  invium  hoc  desertum,  cum  in  eo 
infelices  peregrini,  quanto  magis  progredi¬ 
untur,  tanto  magis  implicantur  et  errant?  Il¬ 
le  litterarum,  iste  mercaturae,  alius  militiae, 
alius  alterius  studii  viam  aggreditur:  omnes 
semitas  rectas  et  expeditas  quaerunt;:  et  nul¬ 
lus  tamen  a  spinis  et  tribulis,  locisque  horri¬ 
dis  et  periculosis  expedire  se  potest.  Hinc 
videlicet  fit,  ut  nemo  sua  sorte  contentus 
vivat  :  laudat  vero  diversa  sequentes.  Et 
quid  de  ariditate  hujus  deserti  dicemus? 
Nonne  omnes  perpetuo  sitiunt?  Ubi  est  ille 
dives,  qui  se  contentum  dicat,  nihil  quaerat, 
nihil  appetat,  nihil  optet  amplius?  nimirum 


in  deserto  inaquoso  sumus,  ubi  non  saturatur 
oculus  visu,  nec  auris  auditu  impletur.  Trans¬ 
eamus  ad  alia,  atque  mundum  universum 
tamquam  verissimam  solitudinem  a  raris  ac 
pene  nullis  hominibus  habitari  doceamus. 
Quid  est  homo  ?  Arbor  inversa,  ait  quidam. 
Et  recte.  Siquidem  caput  in  viventibus  om¬ 
nibus  illa  pars  a  Philosopho  definitur,  unde 
et  sumitur  alimentum  et  ad  partes  caeteras 
derivatur.  Jam  vero  partem  istam,  caput 
videlicet,  in  arboribus  defixam  in  terra,  in 
hominibus  procul  a  terra  abstractam  vide¬ 
mus.  Et  contra  pedes,  qui  capitibus  oppo¬ 
nuntur  in  arboribus  cadum,  in  hominibus 
terram  intuentur.  Itaque  vere  homo,  si  id 
sit,  quod  esse  debet  nihil  est  aliud,  quam 
arbor  inversa.  Verum  auditores,  tametsi 
homo  exterior,  quem  forma  ista  declarat, 
quae  oculis  cerni,  et  digito  demonstrari  po¬ 
test,  ita  se  habet,  ut  arbor  inversa  merito 
dici  possit:  tamen  interior  homo,  quivere 
ac  proprie  solus  est  homo,  ita  post  peccatum 
inversus  est,  ita  caput  in  terram  abscondit, 
ita  pedes  ad  coelum  convertit,  ut  verius 
arbor  quam  homo  dici  posse  videatur.  Nam 
si  homo  est  arbor  inversa,  quid  est  nisi  ar¬ 
bor  homo  inversus?  An  non  habet  fortassis 
homo  caput  in  terra  sepultum  atque  defos¬ 
sum,  qui  nihil  quaerit,  nihil  amat,  nihil  cogi¬ 
tat,  nisi  terram?  Ubi  est  thesaurus  tuus ,  ait 
Dominus,  ibi  est  et  cor  tuum.  Quare  si  thesaurus 
tuuS  nihil  est  nisi  terra,  ubi  caput  tuum,  ubi 
cor  tuum,  ubi  mens  tua,  ubi  voluntas  tua 
erit  nisi  in  terra?  An  non  pedes  ad  coelum 
convertit,  et  radices  quam  altissime  figere 
conatur  in  terra,  qui  coelestium  bonorum 
oblitus,  solum  de  possessionibus  amplifican¬ 
dis,  de  palatiis  erigendis,  de  pecuniiis  cu¬ 
mulandis,  de  agris  ad  agros,  de  beneficiis  ad 
beneficia,  de  pensionibus  ad  pensiones  ad¬ 
jungendis  cogitat?  Non  legistis  apud  Marcum 
de  caeco  illo,  qui  cum  a  Domino  curari  coe¬ 
pisset  interrogatus,  an  altquid  videret,  res¬ 
pondit,  se  homines  sicut  arbores  ambulantes 
videret  ?  Video,  inquit,  homines  sicut  arbores 
ambulantes,  ac  si  dixisset :  Video  illos  quos 
dici  homines  audivi,  ita  capite  deorsum 
verso  ambulare  ut  mihi  non  homines,  sed 
arbores  videantur.  Hmc  est  nimirum  prima 
hominis  illustratio.  Nam,  cum  quis  a  Deo 
illustrari,  et  a  vanitate  ad  veritatem  conver¬ 
ti  incipit,  primum  quod  videt,  est  caecitas 
et  obscuritas  aliorum.  Primum  quod  loquitur 
est  sententia  illa  :  video  homines  sicut  arbo¬ 
res  ambulantes .  Siquidem  antea,  cum  etiam 

ipse  sicut  caeteri  ambularet,  et  se  capite 
deorsum  verso  ad  modum  arborum  esse 
suspicari  non  posset,  alios  item  omnes  sui 
similes  recte  se  habere  existimabat.  Quin 
etiam  si  unum,  vel  alterum  forte  vidisset 
terram  pedibus  conculcantem,  et  ad  coelum 
oculos  sublatos  habentem,  illum  tamquam 
distortum  et  inversum  et  sibi  dissimilem 
irridebat.  At  postquam  Dei  beneficio  lumen 
veritatis  aspicere  potuit,  tunc  vere  errorem 
suum  et  deceptionem  agnoscit.  Tunc  aperte 
clamat  :  Video  homines  ambulantes.  Atque 
utinam  arbores  istse  pomiferae,  et  fructuosae, 
et  non  potius  rubi  silvestres  et  steriles  essent. 
Cum  aliquando  hominum  studia  contemplor, 
plane  mundum  universum  quasi  vastissimum 
quoddam  rubetum  videor  mihi  videre.  Ar¬ 
bores  istae  arbores  humanae  dicuntur ;  sed 
nihil  eis  inhumanius,  nihil  rapacius  :  Ejus 
naturae  sunt  rubi,  ut  nulli  transeunti  parcant, 
saltem  indumenta,  si  carnem  non  possunt, 
vel  auferre,  vel  certe  lacerare  volunt.  Idem 
omnino  studium  nonne  magna  pars  hominum 
sectatur  ?  nonne  omnes  rapiunt,  omnes  tra¬ 
hunt  ad  se  res  aliorum?  nonne  quam  plurimi 
inveniuntur  ubique  latrones?  et  praeter 
apertos  istos  latrones,  nonne  permulti  in 
aulis,  in  praetoriis,  in  foris,  in  officinis  latro¬ 
nes  sunt  tanto  periculosiores,  quanto  sunt  oc¬ 
cultiores?  Quid  sunt  ii  mercatores,  qui  fraudi¬ 
bus  ditescunt,  nisi  rubi,  nisi  latrones  ?  Quid 
Ecclesiastici  quidam  sunt,  qui  non  aliam  ob 
causam  beneficia  invadunt,  nisi  ut  bene  co¬ 
medant,  etbibant  nisi  rubi,  nisi  latro  nes?  Quid 
ii  qui  fcenoribus  et  usuris  pauperum  fortunas 
devorant,  nisi  rubi  et  latrones  sunt?  Qui  ii  ado¬ 
lescentes,  qui  pecuniias  parentum  suorum  per¬ 
dunt  in  sphaeristeriis,  quas  in  libris  emendis 
consumere  debuissent,  nisi  rubi  nisi  latro¬ 
nes?  Quid  meretrices,  quid  lenones,  circula¬ 
tores,  praestigiatores,  adulatores,  nisi  grati 
et  jucundi  latrones?  0  rubetum  sterile  atque 
infelix!  Tibi,  tibi  inquam,  beatus  Joannes 
minatur,  cum  ait :  Securis  ad  radicem  posita 
est.  Vae  vobis  hominibus  inversis  :  vae  vobis 
rubis  et  tribulis.  Nam  securis  irae  Dei  non 
ramos,  sed  radicem  petit.  Figite  radices, 
quantum  vultis.  Nam  velitis  nolitis  eradica¬ 
bimini.  Securis  ad  radicem  posita  est :  non 
de  foliis  et  ramusculis,  sed  de  radice,  de  ca¬ 
pite,  de  animae  salute  agitur.  Et  quid  prodest 
homini ,  si  universum  mundum  lucretur,  ani¬ 
mae  vero  suae  detrimentum  patiatur?  Conver¬ 
timini,  convertimini  homines  inversi,  calca¬ 
te  pedibus  terram :  erigite  oculos  ad  coelum. 


Si  consurrexistis  cum  Christo ,  quae  sursum 
sunt  quaerite  :  quae  sursum  sunt  sapite,  non 
quae  super  terram.  Aspicite  apostolum  Pau¬ 
lum,  qui  non  planta,  sed  homo  erat,  Conver¬ 
satio,  inquit,  nostra  in  coelis  est.  Ecce  ubi 
caput  habebat  apostolus  Paulus.  At  de  in¬ 
versis  hominibus  qui  dicit?  Ambulant  multi , 
inquit,  quos  saepe  dicebam  vobis  (nunc  autem 
et  flens  dico)  inimicos  crucis  Christi ,  quorum 
finis  interitus ,  quorum  Deus  venter  est  et 
gloria  in  confusione  ipsorum ,  qui  terrena 
sapiunt;  nostra  autem  conversatio  in  coelis 
est.  Aspicite  B.  Petrum,  aspicite  B.  Joannem, 
aspicite  caeteros,  qui  non  plantae,  sed  ho¬ 
mines  erant  :  an  non  videtis  eos  in  terra 
radices  non  jecisse,  posteros  suos  divites 
non  reliquisse,  palatia,  hortos,  vineas  possi¬ 
dere  non  voluisse ;  sed  omnes  suas  opes, 
omnem  thesaurum  suum  apud  Deum  custo¬ 
dem  bonum  deposuisse,  ubi  neque  aerugo  ne¬ 
que  tinea  demolitur  et  ubi  fures  non  effodiunt 
nec  furantur?  Sed  ad  solitudinem  nostram 
revertamur.  An  non  est  mundus  hic  noster 
vera  solitudo,  cum  in  eo  omnes  bestiae  agri 
domicilium  habeant?  Quid  enim  aliud  sunt 
catervae  illae  daemonum,  quae  perpetuo  no¬ 
bis  insidiantur,  nisi  leonum  rugientium  gre¬ 
ges?  Adversarius  vester  diabolus ,  inquit  be¬ 
atus  Petrus,  tamquam  leo  rugiens  circuit , 
quaerens  quem  devoret.  Quid  aliud  impudicae 
mulieres,  quae  solo  aspectu  venenum  in 
corda  adolescentium  jaculantur,  quam  tru¬ 
culenti  basilisci  sunt?  Quid  sunt  obtrectato¬ 
res,  nisi  canes?  Quid  arrogantes,  nisi  tauri? 
Quid  versipelles,  nisi  vulpes?  Quid  luxuriae 
dediti  nisi  sues  ?  Quid  rapaces,  nisi  lupi? 
Quid  avari  nisi  talpae  ?  Quid  vero  crudeles, 
nisi  tygrides?  Sed  quid  de  feritate  hominum 
dicemus?  Cum  illud  constet  etiam  ipsas 
feras  a  nonnullis  hominibus  feritate  supe¬ 
rari?  Quis  nescit  tempore  nascentis  Ecclesiae 
ursos  et  leones  a  sanctorum  martyrum  cor¬ 
poribus  lacerandis  abstinuisse,  a  quibus 
tamen  crudelissime  transfodiendis,  et  in 
frusta  concidendis  homines  feris  truculen¬ 
tiores  non  abstinebant?  Et  ea  quae  nostris 
temporibus  nefarii  Calvinistae  gesserunt 
nonne  omnem  feritatem  et  immanitatem 
vincunt?  Quae  cum  ita  sint,  dubitare  jam 
non  possumus,  nec  debemus,  quin  noster 
hic  mundus  desertum  horridum,  obscurum, 
invium,  inaquosum,  hominibus  vacuum,  et 
feris  plenissimum  sit.  Atque  hoc  est  desertum, 
in  quo  parens  omnium  nostrum  Adam  cum 
descenderet  ab  Jerusalem  in  Jericho  a  latro- 

nibus  spoliatus  et  vulneratus  fuit  et  in  quod 
pius  Samaritanus  Christus  a  spiritu  ductus 
fuit,  ut  liberaret  hominem.  Tunc  enim  fuit 
Dominus  ductus  a  spiritu  in  desertum,  cum 
opera  Spiritus  sancti:  Verbum  caro  factum  est 
et  habitavit  innobis.  Et  tunc  impleta  vaticinia 
sunt  Prophetarum  :  tunc  exultarunt  omnia 
ligna  silvarum  a  facie  Domini ,  quia  venit; 
tum  positum  est  desertum  in  stagna  aquarum , 
et  terra  sine  aqua  in  exitus  aquarum.  Tunc 
laetata  est  deserta  et  invia ,  et  exaltavit  solitu¬ 
do ,  et  floruit  quasi  lilium  :  germinans  germi¬ 
navit  et  exultavit  laetabunda  et  laudans ,  quia 
gloria  Libani  data  est  ei ,  decor  Carmeli  et 
Saron.  Verum  antequam  Dominus  per  se 
desertum  nostrum  visitaret,  praemissus  fuit 
beatus  Joannes,  qui  ideo  clamat,  et  dicit: 
Ego  vox  clamantis  in  deserto.  Sed  vultis 
ostendam  vobis,  quod  sit  felix  et  fortuna¬ 
tum,  utile  et  salutare  desertum  ?  Unico  ver¬ 
bo  rem  aperio,  et  sic  finem  dicendi  facio. 
Qui  curas  carnis  non  faciunt  in  desideriis , 
qui  terrena  non  concupiscunt;  qui  tamet¬ 
si  inter  homines,  et  . opes,  et  honores  versan¬ 
tur,  tamen  nulli  horum  amore  et  cupiditate 
adhaerent ;  sed  ea  tanti  faciunt,  quanti  va¬ 
lent:  et  tamquam  homines  solitarii  et  eremi¬ 
tae  spirituales  habitant  secum,  versantur  in 
corde,  suspirant  ad  patriam,  de  Deo  cogi¬ 
tant  cum  Deo  versantur,  cum  Deo  loquuntur, 
isti  sunt,  qui  solitudinem  salutarem  et  plane 
beatam  invenerunt.  Haec  est  solitudo,  quam 
Propheta  David  adamaverat,  et  de  qua  ca¬ 
nebat  :  Elongavi  fugiens ,  et  mansi  in  solitu¬ 
dine.  Haec  est  solitudo,  per  quam  transit  po¬ 
pulus  Dei  de  terra  vEgypti  in  terram  promis¬ 
sionis.  Nemo  putet  de  iEgypto  mundi  hujus, 
et  de  tenebris  peccatorum  statim  uno  saltu 
ad  terram  fluentem  lacte  et  meile  pervenire 
posse:  est  enim  media  solitudo.  Et  vere  si 
quis,  dum  vixerit,  Deum  non  quaerit  in  soli¬ 
tudine,  et  recessu  cordis,  et  cum  eo  amici¬ 
tiam  et  familiaritatem  non  contrahit,  illum 
post  obitum  non  inveniet.  Quaerite  Deum , 
dum  inveniri  potest:  invocate  eum  dum  prope 
est.  Et  nisi  quis  renunciaverit,  saltem  animo 
et  affectu,  omnibus  quae  possidet  quod  est 
morari  in  solitudine,  numquam  intrabit  in 
regnum  coelorum.  Haec  rursum  est  illa  soli¬ 
tudo,  in  qua  pluit  manna  de  coelo :  Non 
habuerunt  filii  Israel  manna  illud  suavissi¬ 
mum,  donec  egressi  ex  iEgyplo  in  solitu¬ 


dinem  intraverunt :  nec  in  ipsa  solitu¬ 
dine,  donec  farina  illa  defecit,  quam  se¬ 
cum  attulerant  exfiEgypto.  Sic  etiam,  audito¬ 
res,  nemo  speret  gustare  se  posse  coelestem 
illam  consolationem,  quae  omnium  dolorum 
et  laborum  oblivisci  facit;  donec  amorem 
atque  affectum  non  exuit  rerum  terrenarum, 
et  in  cordis  sui  desertum  non  ingreditur. 
Haec  denique  est  illa  solitudo,  in  qua  verbum 
Dei  nullo  strepitu  impediente  auditur.  Ducam 
eam,  inquit  Dominus,  in  solitudinem  et  ibi 
loquar  ad  cor  ejus.  Et  beatus  Joannes  hodie: 
Ego,  inquit  vox  clamantis  in  deserto.  Illis 
enim  solis  loquitur  Dominus,  illis  solis  con¬ 
donatur  Joannes,  qui  morantur  in  solitudi¬ 
ne  ;  loquitur  vero  pacem,  et  .pacem,  quam 
mundus  dare  non  potest,  pacem,  quae  exupe - 
rat  omnem  sensum.  Sed  loquitur  pacem  in 
plebem  suam ,  et  super  sanctos  suos ,  et  in  eos, 
qui  convertuntur  ad  cor.  Redite  ergo, praeva¬ 
ricatores,  ad  cor.  Intrate  solitudinem,  ut  vo¬ 
cem  illam  exaudire  possitis,  quae  clamare 
non  cessat  in  deserto.  0  desertum  Deo  gra¬ 
tum  et  hominibus  utile.  0  solitudo  incognita, 
sed  tranquilla,  quam  rari  sunt,  qui  te  nove¬ 
runt,  et  tu  sola  tamen  accolas  tuos  inter 
tumultus  pacatos,  inter  arma  pacificos,  inter 
multitudines  solos,  inter  metus  et  trepida¬ 
tiones  securos  et  tranquillos  facis.  Te  pro¬ 
phetae  atque  apostoli  adamaverunt :  at  te 
suspirat,  et  te  concupiscit  desiderium  ani¬ 
mae  meae :  At  te  nos  revocat  Apostolus  Pau¬ 
lus  illa  gravi  cohortatione  sua  :  Tempus  bre¬ 
ve  est :  reliquum  est  ut  qui  habent  uxores , 
tamquam  non  habentes  sint;  et .  qui  flent , 
tamquam  non  flentes;  et  qui  gaudent,  tamquam 
non  gaudentes ;  et  qui  emunt ,  tamquam  non 
possidentes :  et  qui  utuntur  hoc  mundo,  tam¬ 
quam  non  utentes :  praeterit  enim  figura  hujus 
mundi.  Volo  autem  vos  sine  sollicitudine  esse. 
Si  igitur  figura  hujus  mundi  praeterit,  si  de¬ 
cor  omnis  et  pulchritudo  ejus,  ut  flos  deci¬ 
dit,  cur  non  properamus  ?  cur  non  currimus? 

cur  non  advolamus  ad  istam  solitudinem  ? 

/  9 

Hic  est  Christus,  qui- jejunat;  hic  Joannes 
concionatur;  hic  Moyses  cum  Deo  loquitur; 
hic  Elias  absconditur ;  hic  pluit  manna  de 
ccelo,  hac  depique  transiit  Dei  populus  ad 
terram  fluentem  lac  et  mei,  ad  quam  sua 
misericordia  nos  perducat,  qui  est  benedi¬ 
ctus  in  saecula.  Arnen. 


CONCIO  VIII. 

DE  DOMINICA  QUARTA  ADVENTUS 


THEMA 


Si  nos  existimet  homo ,  ut  ministros  Christi  et  dispensatores  mysteriorum  Dei. 

I  Corintk.  iv,  v.  1. 


SYNOPSIS 

Duo  in  Ecclesia  apprime  necessaria ,  ut  nimi¬ 
rum  pastores  de  seipsis,  et  oves  de  suis  pasto¬ 
ribus  recte  sentiant ;  Illi  se  oeconomos  Dei 
esse  meminerint  ( 'ubi  differentia  inter  dispen¬ 
satores  veteris  et  novae  legis  interseritur)  nec 
majoris ,  nec  minoris  quam  par  est  se  existi¬ 
ment  :  In  priori  peccant ,  qui  munia  sua  per 
se  ipsos  exercere  indignum  putant ,  qui  se  ut 
Dominos,  non  ut  ministros  gerunt ,  et  qui  ra¬ 
tionem  se  reddituros  non  cogitantes  tam  fa¬ 
cile  et  indiscrete  quemque  absolvunt  ;  In 
posteriori  vero  pieccant,  qui  tum  viris  tum 
fceminis  tanquam  vilissima  mancipia  sese 
subjiciunt.  S.  Martini  et  S.  Ambrosii  aucto¬ 
ritas  in  Imperatores.  Deinde  speculum  quasi 
Sacerdotibus  proponitur,  in  quod  oculos  men¬ 
tis  convertant .  Oves  vero  non  nimis  vilipen- 
dere,  nec  majoris  ceque  aestimare  sacerdotes 
debent,  quod  primum  faciunt  Haeretici  Lutlie- 
rani;  et  nonnulli  magnates ;  alterum ,  qui  sa¬ 
cerdotes  Sacramentorum  dominos  et  non  dis¬ 
pensatores  habent ;  ubi  de  modo  confitendi,  et 
de  duplici  baptismate ,  aquce  scilicet  fri- 
gidce  et  ferventis,  quod  posterius  haeretici 
tempore  fugiunt,  poenitentiam  videlicet ,  quae 
cum  operibus  poenalibus  conjuncta  esse  debet. 
Tandem  de  confessione  doctrina  finit. 

Apostolus  Paulus  una,  eaque  brevissima 
sententia,  simul  pastores  et  oves,  sacerdotes 


et  laicos  admonendos  putavit.  Nihil  enim 
magis  necessarium  est  pastoribus,  et  ovibus 
quam  ut  pastores  de  seipsis,  et  oves  de  suis 
pastoribus  rectam  opinionem  habeant.  Quid 
igitur  pastores  de  se  existimare  debent  ?  Se 
ministros  Christi  esse,  et  non  qualescumque 
ministros;  siquidem  omnes  Christiani  servi 
ac  ministri  sunt  Christi;  Sed  dispensatores 
mysteriorum  Dei ,  hoc  est,  oeconomos,  ma¬ 
gistros  domus,  quibus  incumbit  ex  bonis 
Domini  sui  totam  familiam  alere.  Multi  sunt 
servi,  et  administri  in  aliqua  familia,  sed 
unus  preeest  aliis,  unus  est  Dispensator  fidelis, 
et  prudens,  quem  constituit  Dominus  super 
familiam  suam ,  ut  det  illis  in  tempore  tritici , 
mensuram.  Ac  in  tota  quidem  familia  Christi, 
summus  oeconumus,  ac  generalis  magister 
domus,  est  Romanus  Pontifex  :  quia  vero 
Christi  familia  non  uno  in  loco  habitat,  sed 
multas  ac  varias  regiones  et  provincias  oc¬ 
cupavit,  nec  potest  tanta  multitudo  ab  uno 
homine  cibum  verbi  Dei,  et  sacramentum 
accipere,  idcirco  in  multas  minores  familias 
distributa  est,  et  singulis  singuli  minores 
oeconomi  attributi  sunt.  In  quod  B.  Leo  in 
epistola  ad  Anastasium  Episcopum  Thessalo¬ 
nicae,  quem  vicinarium  suum pertotum  Orien¬ 
tem  constituerat,  his  verbis  docet :  «  Magna, 
inquit,  dispositione  provisum  est,  ne  omnes 
sibi  omnia  vendicarent,  sed  essent  in  singulis 
provinciis  singuli,  quorum  inter  fratres  (Epi¬ 
scopos  videlicet,  nam  de  his  loquitur)  habe¬ 
retur  prima  sententia. »  Et  rursus  :  «  Quidam 
in  majoribus  urbitus  constituti  sollicitudinem 
susciperent  ampliorem,  per  quos  ad  unam 


CONCIO  VIII.  DE  DOMINICA  QUARTA  ADVENTUS. 


57 


Petri  sedem  universalis  Ecclesiae  cura  conflu¬ 
eret,  et  nihil  unquam  a  suo  capite  dissideret.» 
Itaque  omnes  Pastores,  omnes  sacerdotes, 
qui  quoquo  modo  praesunt  Ecclesiae,  vel  ex 
delegatione,  suo  modo  oeconomos  esse,  dis¬ 
pensatores  mysteriorum  Dei  in  animo  fixum 
habere  debent. 

Sed  cur  Apostolus  verbum  Dei  et  Sacra¬ 
menta  mysteria  appellavit?  Cur  non  aperte 
dixit  dispensatores  doctrinae,  et  sacramento¬ 
rum  Dei  ?  Non  sine  magna  ratione  hoc  fecit : 
nam  ut  nobis  ministerium  nostrum  commen¬ 
daret,  excellentiam  et  sublimitatem  ejus 
explicare  voluit.  Hoc  igitur  interest  inter 
oeconomos  veteris  et  novae  legis,  quod  illi  dis¬ 
pensabant  res  quasdam  communes,  et  vul¬ 
gares,  triticum,  oleum,  vinum.  Nobis  vero 
mysteria  maxima,  res  pretiosissimae,  aurum, 
argentum,  margaritae,  gemmae  creditae  sunt. 
Quid  Judaei  praedicatores  docebant  ?  Unum 
esse  Deum,  qui  coelum  et  terram  fabricave¬ 
rit,  qui  populum  suum  de  servitute  HSgyptia- 
ca  liberaverit,  qui  tamquam  judex  justus, 
nec  malos  impunitos,  nec  bonos  irremune- 
ratos  dimittat.  Vera  sunt  haec  omnia,  sed 
vulgaria  et  communia.  Quid  vero  Christiani 
docent  ?  Plane  mysteria  secreta,  abscondita 
a  constitutione  mundi,  Deum  esse  Trinitatem, 
Filium  Dei  carnem  humanam  assumpsisse, 
Sacramentis  novae  legis  homines  justificari. 
Aspice  deinde  sacrificia  et  sacramenta  Ju¬ 
daeorum.  Quid  illi  dispensabant  ?  Umbras 
futurorum,  Infirma  et  egena  elementa :  macta¬ 
bant  boves  et  oves,  aedebant  adipes  arietum 
et  hircorum  :  judicabant  de  lepra  et  maculis 
corporum.  Ista  erant  munera,  ista  potestas 
eorum.  Intuere  modo  Christianorum  sacer¬ 
dotum  functiones  :  Quid  nos  dispensamus  ? 
Quid  populis  administramus?  Sacramenta  po¬ 
te  ntissima  atque  efficacissima;  baptismate 
regeneramus,  confirmatione  Spiritum  san¬ 
ctum  damus,  absolutione  peccata  ac  debita 
relaxamus  :  sub  specie  panis  verum  panem 
Angelorum  ministramus.  Ista  sunt  ergo 
mysteria,  quorum  nobis  dispensatio  credita 
est. 

Sed  multi  reperiuntur  hodie  imperiti  oeco¬ 
nomi,  qui  nec  locum,  nec  gradum  suum  in- 
telligunt  :  et  aliqui  quidem  se  majores,  et 
aliqui  minores,  quam  sint,  esse  se  putant ;  et 
utrique  decipiuntur.  Qui  sunt,  qui  se  putant 
majores  ?  Primum  omnes  illi,  qui  sibi  indi¬ 
gnum  putant  exercere  per  se  munera  sacer¬ 
dotalia,  qui  non  dignantur  per  se  confes¬ 
siones  audire,  per  se  pascere  et  gubernare 


gregem  sibi  creditum.  Isti  superbia  incredi¬ 
bili  putant  se  majus  aliquid,  quam  sint;  et 
interim  non  vident  tum  maxime  se  vilescere 
ac  sordescere.  Putant  vile  concionari,  quod 
Christus  et  Apostoli  faciebant;  et  non  putant 
vile  pecunias  numerare,  quod  Judas  faciebat. 
Atque  utinam  saltem,  sicut  Judam  in  eo, 
quod  vile  est,  imitantur,  in  eo,  quod  nobile 
et  vere  magnum  estimitantur.  Sed  rursum  ille 
se  pluris  faciunt  quam  sint,  qui  se  non  ut 
ministros,  sed  ut  dominos  intuentur,  et  in¬ 
terim  fures  sunt,  et  latrones;  illi  videlicet 
omnes,  qui  non  contenti  stipendio  ac  mer- 
cede,  quam  Deus  fidelibus  servis  promisit, 
vendunt  res  Domini  sui,  beneficia,  sacra¬ 
menta,  gratiam  ipsam  Spiritus  sancti.  Illi 
postremo  se  ministros  et  dispensatores  non 
agnoscunt,  qui  quasi  non  essent  Domino  ra¬ 
tionem  reddituri,  summa  facilitate  omnibus 
manum  imponunt,  et  tam  contritos,  quam 
non  contritos;  tam  plene  et  perfecte  confi- 
tentes,  quam  peccata  sua  quadam  confusa 
generalitate  involventes  :  tam  satisfacere  pa¬ 
ratos,  quam  non  paratos  quasi  propria  po¬ 
testate  et  auctoritate  absolvunt.  Isti  sua  im¬ 
peritia  et  superbia  corrumpunt  populos,  et 
eis  verse  poenitentise  viam  prsecludunt.  Nec 
enim  esset  hodie  tanta  facilitas  absolvendi. 
Veniunt  homines  onusti  peccatis,  et  qui  mil- 
lies  in  eadem  ceciderunt  :  et  veniunt  ssepe 
sine  ullo  signo  doloris,  vel  pridie,  vel  ipso 
die  summse  celebritatis,  et  statim  absolvi,  et 
ad  sanctorum  mysteriorum  communionem 
accedere  volunt.  Et  nos  judices  inconside¬ 
rati,  dispensatores  infideles  omnibus  manum 
imponimus,  omnibus  dicimus,  Ego  te  absol¬ 
vo ,  vade  in  pace.  Sed  vse  nobis,  cum  Dominus 
rationem  ponet  cum  servis  suis;  servi  sumus, 
dispensatores  sumus,  non  domini  sumus, 
causam  Dei,  non  nostram  agimus  :  offensas 
Dei,  non  nostras  remittimus  :  bona  Dei,  non 
res  nostras  dispensamus.  Hinc  videlicet  bea¬ 
tus  Augustinus  in  Epistola  148.  «  Nihil  est, 
inquit,  in  hac  vita,  et  maxime  hoc  tempore, 
facilius,  et  hominibus  acceptabilius  episcopi 
et  presbyteri  officio,  si  perfunctorie  et  adu¬ 
latorie  res  agatur  :  sed  nihil  apud  Deum 
miserius,  et  tristius,  et  damnabilius.  »  Et  B. 
Joannes  Ghrysostomus  :  <c  Non  temere,  in¬ 
quit,  dico,  sed  ut  affectus  sum  ac  sentio; 
Non  arbitror  inter  sacerdotes  multos  esse, 
qui  salvi  fiant;  sed  multo  plures,  qui  per¬ 
eant  :  Unius  enim  animae  perditio  tantam 
habet  jacturam ,  ut  nulla  ratione  possit 
aestimari.  » 

Veniamus  ad  eos,  qui  se  minores  arbitran¬ 
tur,  quam  sint,  et  non  studio  sanctae  et  Deo 
gratissimae  humilitatis ;  sed  partim  ignoran¬ 
tia,  partim  improbitate  se  de  gradu  suo 
dejiciunt,  et  omnibus  contemnendos  et  con¬ 
culcandos  praebent.  Quoniam  isti  sunt  ?  Illi 
omnes  videlicet,  qui  ambitione,  vel  pecu¬ 
niarum  cupiditate,  vel  utraque  stimulante; 
viris  divitibus  et  nobilibus  nec  solum  viris, 
sed  etiam  fceminis,  quod  nefas  est  et  hor¬ 
rendum,  turpiter  adulantur,  et  eis  tamquam 
vilissimi  famuli  et  abjectissima  mancipia  se 
subjiciunt.  Quam  multos  videbitis  etiam  in 
his  regionibus  sacerdotes  Domini,  qui  aperto 
capite  laicis  viris  et  mulieribus  in  mensa 
ministrabunt,  qui  discurrent  hac  et  illae,  ut 
ferant  et  referant  nuncia,  qui  omnia  famu¬ 
lorum  et  ancillarum  munera  obibunt,  pudet 
profecto  hsec  referre.  Sed  quid  agemus,  cum 
multos  non  pudeat  ista  facere,  et  seipsos,  et 
eos  quibus  serviunt,  in  gehenna  perducere? 
Certe  B.  Martinus  laude  humilitatis,  si  quis 
alius,  maxime  enituit :  tamen  cum  aliquando 
(ut  Sulpitius  refert)  una  cum  quodam  pre¬ 
sbytero  suo  cum  imperatore  maximo  pran¬ 
deret,  et  pincerna  calicem  imperatori  attu¬ 
lisset,  eumque  imperator  ad  S.  Martinum 
honoris  gratia  misisset,  sapientissimus  pon¬ 
tifex,  non  solum  primum  calicem  non  recu¬ 
savit  :  sed  posteaquam  ipse  bibit,  non  impe¬ 
ratori  ut  omnes  putabant,  sed  Presbytero 
suo  calicem  porrexit.  Existimabant  enim  ut 
res  erat,  iq  eo  consensu  primas  partes  sine 
controversia  episcopo  deberi,  secundas  pre¬ 
sbytero,  tertias  imperatori.  Itaque  beatissi¬ 
mus  Martinus  presbyterum  suum,  etiam  im¬ 
peratori  praeposuit :  et  hodie  presbyteri  non 
verentur  seipsos  etiam  mulierculis  subjicere. 
B.  Ambrosius  cum  imperatorem  Theodosium 
intra  cancellos  in  sacrarium  ingressum  cer¬ 
neret  ut  cum  presbyteris  sederet,  numquid 
timuit  ei  per  archidiaconum  mandare,  ac 
dicere  :  «  Egredere  imperator,  et  cum  esete- 
ris  in  commune  consiste;  purpura  enim  im¬ 
peratores  facit,  non  sacerdotes  ?  »  D.  Joan- 
nes  Chrysostomus  homil.  83.  in  Matthaeum  de 
Sacramenti  administratione  verba  faciens  : 
«  Si  dux,  inquit,  quispiam,  si  consul  ipse, 
si  is  qui  diademate  ornatur  indigne  adeat, 
cohibe  et  coerce;  majorem  tu  illo  habes  po¬ 
testatem.  »  Sed  quid  opus  et  testimonia  ho¬ 
minum  quaerere  ?  Ingrediantur,  qui  ejus¬ 
modi  sunt,  aliquando  cor  suum  ibi  profecto, 
si  attendant  Deum  ipsum  sic  loquentem  au¬ 
dient  :  Ego  te  exaltavi  :  et  non  angelum 


aliquem,  sed  Deum  quemdam  inter  homines 
esse  te  volui  :  ego  te  caput  et  judicem  con¬ 
servorum  tuorum  constitui  :  tibi  omnia  mea 
bona  commisi,  divitias,  honorem,  sponsam, 
meipsum,  et  quicquid  aliud  habere  potui  : 
tibi  credidi  claves  regni  c telorum,  tibi  sacra¬ 
menta,  pretium  sanguinis  mei,  tibi  ipsum 
corpus  et  sanguinem  meum,  tibi  animas 
ipsas,  sponsas  meas,  pro  quibus  pati  et  mori 
non  recusavi  :  denique  honorem  et  gloriam 
meam  per  te,  et  a  te,  et  in  te  honorari  volui, 
et  tu  calce  abjecisti  me,  et  qui  lux  mundi  et 
sal  terree  esse  debuisti,  ita  insipiens  et  scele¬ 
ratus  factus  es,,  ut  propter  splendorem 
quemdam  saecularem,  coronam  tuam,  et 
gloriam  meam  tanto  dedecore,  atque  injuria 
afficeres,  ut  etiam  mulierculis  servire  non 
erubesceres.  Haec  profecto  Dominus  (si  atten¬ 
derent)  eorum  in  cordibus  loqueretur.  Sed 
quid  de  illis  dicemus,  qui  non  solum  homi¬ 
nibus,  saecularibus,  sed  ipsi  saeculo  tamquam 
mancipia  famulantur  ?  Qui  serviunt  mam¬ 
monae  serviunt  libidini,  serviunt  ebrietati, 
quo  nihil  turpius,  nihil  foedius,  nihil  exeera- 
bilius  in  sacerdote  reperiri  potest. 

Quid  mirum,  si  p assim  vilissimo  cuique 
ludibrio  sunt  sacerdotes  ?  Si  a  populis  despi¬ 
ciuntur  contemnuntur,  conculcantur,  gravi 
diuturnaque  laborant  infamia?  Dominus  e- 
nim  per  Malachiam  ad  sacerdotes  voce  ma¬ 
gna  ait ;  Vos  autem  recessistis  de  via,  et  scan¬ 
dalizastis  plurimos  in  lege  :  propter  quod  et 
ego  dedi  vos ,  contemptibiles  et  humiles  omni¬ 
bus  populis.  Et  Christus  in  Evangelio  :  Vos 
estis  sal  terree  :  Quod  si  sal  evanuerit ,  ad  nihil 
valet  ultra,  nisi  ut  mittatur  foras  et  conculce¬ 
tur  ab  hominibus.  Hoc  igitur  haereticorum, 
et  saepe  etiam  catholicorum  populi  clamant : 
Infatuatum  est  sal,  ad  nihil  valet  ultra,  pro¬ 
jicietur  foras,  conculcetur  ab  hominibus. 
Quare,  auditores  optimi,  quicumque  sacer¬ 
dotes  estis,  vel'  futuri  estis,  attendite  quaeso 
vobis  diligenter,  et  ut  aliquando  tandem 
Domino  adjuvante  ab  ea,  qua  jamdudum 
urgemus,  ac  premimur  infamia  ac  turpitu¬ 
dine  liberemur  :  sic  nos  existimate,  Ut  Mi¬ 
nistros  Christi  et  dispensatores  mysteriorum 
Dei,  neque  amplius  aliud,  neque  minus. 

Venio  nunc  ad  oves.  Quam  opinionem 
habere  debent  laici  de  sacerdotibus,  ut  non 
errent?  Apostolus  Paulus  respondeat:  Sic 
nos,  inquit,  existimit  homo  ut  ministros  Chri¬ 
sti  et  dispensatores  mysterorium  Dei.  Neque 
enim  desunt,  qui  minoris,  neque  etiam  qui 
pluris  sacerdotes  faciant  quam  sint.  Qui 

sunt,  qui  minoris  ?  Primum  Haeretici  Luthe- 
rani,  qui  invidentes  Ecclesiae  pulcherrimum 
illum  ordinem  ministrorum  Dei,  qui  refert 
hominibus  speciem  quamdam  coelestis  Hie¬ 
rusalem,  hierarchias  et  choros  Angelorum, 
non  solum  Diaconos  et  Presbyteros,  sed  ip¬ 
sos  etiam  summos  sacerdotes  in  ordinem 
redigere,  et  oeconomos  ac  magistros  domus 
de  familia  Christi  tollere  conantur,  ut  omnes 
servi  nimirum  inter  se  tumultuentur,  et 
unus  rapiat  hoc,  alius  rapiat  illud,  et  nemo 
sit  qui  puniat,  vel  prohibeat.  Deinde  proxi¬ 
me  ad  Lutheranos  accedunt  quidam,  qui  di¬ 
cuntur  nobiles,  qui  ita  contemnunt  sacerdo¬ 
tes,  ut  non  solum  eis  praeponere,  sed  etiam 
ab  eis  serviri  sibi  non  erubescant,  et  illas 
manus,  quae  corpus  Domini  quotidie  tra¬ 
ctant,  quae  coelum  pcenitentibus  aperiunt, 
quas  Deus  sibi  oleo  sanctae  unctionis  conse¬ 
cravit,  a  quibus  benedici,  et  quas  osculari 
humiliter  deberent  :  illos,  inquam,  in  sordi¬ 
dis  officiis  in  suum  obsequium  occupari 
patiantur.  Sed  de  hoc  jam  admonuimus, 
quod  modo  admonendum  esse  videbatur. 

Qui  sunt  igitur  qui  pluris  Sacerdotes  fa¬ 
ciunt,  quam  debent?  Illi  sunt,  qui  Sacerdo¬ 
tes  Dominos  sacramentorum  et  divinae  gra¬ 
tiae*  non  ministros  et  dispensatores  putent  : 
tales  erant  Apostolicis  temporibus  qui  dice¬ 
bant  :  Ego  quidem  sum  Pauli ,  ego  autem  A- 
pollo  ;  ego  vero  Cephee ,  quos  Apostolus  in 
priori  ad  Corinthios  epistola  severe  castigat 
his  verbis  :  Numquid  Paulus  crucifixus  est 
pro  vobis?  Aut  in  nomine  Pauli  baptizati 
estis  ?  Et  rursum.  Quid  igitur  est  Apollo  ? 
Quid  vero  Paulus  ?  Ministri  ejus ,  cui  credidi¬ 
stis ,  et  unicuique  sicut  Dominus  dedit  :  Ego 
plantavi,  Apollo  rigavit,  sed  Deus  incremen¬ 
tum  dedit .  Itaque  neque  qui  plantat  est  ali¬ 
quid,  neqne  qui  rigat;  sed  qui  incrementum 
dat  Deus.  Semper  errores  versantur  in  extre¬ 
mis,  veritas  in  medio.  Haeretici  Sacerdotibus 
omnem  potestatem,  atque  adeo  ipsum  mi¬ 
nisterium  auferunt  :  Imperiti  catholici  non 
ministros  eos,  sed  dominos  faciunt.  Veritas 
est  in  medio  :  Sic  nos  existimet  homo 
ministros  Christi.  Atque  utinam  hoc  tempore 
non  infiniti  reperirentur,  qui  imperitos  illos 
Gorinthios  imitarentur.  Passim  enim  videbi¬ 
tis  euntes  homines  ad  confessionem,  et  licet 
neque  dolorem  peccatorum,  neque  verum 
propositum  non  amplius  peccandi,  neque 
desiderium  satisfaciendi  pro  praeteritis  ha¬ 
beant  ;  tamen  omnino  cupiant  absolvi  :  et 


si  casu  aliquo  confessarium  sapientem  inve¬ 
niant,  qui  eis  aperte  dicat :  Frater  ego  hic 
sedo  non  ut  rex,  sed  ut  judex,  neque  judex, 
neque  judicare  possum,  nisi  secundum  alle¬ 
gata  et  probata,  et  nisi  meliorem  animum 
in  te  videam,  non  expectes  ut  te  absolvam; 
Vade  persuadeas  Deo  si  potes,  ut  sine  vera 
poenitentia  in  gratiam  suam  te  recipiat,  et 
debitum  dimittat  :  Ego  qui  servus  sum,  non 
ex  liberalitate,  sed  ex  justitia  bona  Domini 
mei  dispensare  debeo.  Si,  inquam,  talem 
confessarium  fidelem  et  prudentem  nacti 
fuerint,  queerunt,  sibi  alium,  et  possunt  sur¬ 
dum  aliquem  vel  imperitum,  et  ab  eo  ab¬ 
solutionem  quoquo  modo  extorquent  ;  et 
tum  vere  se  liberos  et  absolutos  putant,  cum 
sint  miseri  duplici  vinculo  colligati.  Audito¬ 
res  optimi,  nolite  vos  et  alios  simul  decipe¬ 
re  :  si  qui  sunt,  qui  cupiant  in  gehennam 
ire,  eant  quaeso  soli,  non  trahant  etiam  vos 
secum.  Dicatur  ipsis  :  si  nos  placet  vobis 
venire  nobiscum  ad  coelum,  neque  placet 
nobis  venire  vobiscum  in  gehennam.  Itaque 
ego  serio  vos  admoneo,  quandoquidem  jam 
est  tempus  confessionem  faciendi  quicumque 
vere,  atque  ex  animo  dolent  se  peccasse,  et 
sine  fictione  proponunt  vitam  meliorem,  et 
parati  sunt  pro  admissis  flagitiis  satisfacere 
nec  non  relinquere,  quod  juste  retinere  non 
possunt ;  ut  beneficia  male  parta,  ut  res  alie¬ 
nas,  ut  concubinas,  ut  odium  ac  inimicitias  : 
praeterea  restituere  quod  debent ;  si  pecu¬ 
nias,  pecunias  :  si  famam,  famam;  et  de 
ceeteris  ad  eumdem  modum  :  tales  absolvi 
non  possunt,  etiamsi  diligentissime  et  accu¬ 
ratissime  peccata  sua  recenseant,  et  si  absol¬ 
vantur  fit,  quod  ait  B.  Cyprianus,  «  irrita 
pax  periculosa  dantibus,  nihil  accipientibus 
profutura  » .  Deus  enim  duo  baptismata  in¬ 
stituit  :  unum  aquae  frigidae  ac  temperatae  ; 
alterum  aquae  ferventis.  Percipite  quaeso  rem 
istam ;  hoc  enim  est  caput  praecipuum  totius 
controversiae  inter  Catholicos  et  Lutheranos  ! 
Priori  baptismate  lavantur  ii,  qui  veniunt 
ex  infidelitate,  et  tunc  Deus  mitissime  et  li¬ 
beralissime  agit,  et  omnia  simul  dimittit,  cul¬ 
pas  videlicet  et  poenas,  tam  aeternas,  quam 
temporales.  Quamquam  enim  relinquuntur 
eis  fames,  et  sitis,  et  aegritudines,  et  penu¬ 
riae,  et  aliae  afflictiones  atque  incommoda, 
quae  omnes  patimus;  tamen  ea  non  proprie 
poenae  dici  debent,  cum  non  infligantur  in¬ 
tuitu  peccatorum,  quae  plene  ac  perfecte  in 
Baptismo  dimittuntur ;  sed  solum  ad  certa- 

men  fidei,  et  meriti  incrementum  relinquan¬ 
tur,  et  B.  Augustinus  ait  :  ut  per  illa  eru¬ 
diantur  et  exerceantur  proficientes  in  ago¬ 
ne  justitiae.  At  vero  cum  homines  jam  priori 
baptismate  absoluti,  negligenter  et  dissolute 
vivunt,  et  Deo  ingrati  iterum  maculas  con¬ 
trahunt,  tum  Deus  restringit  nihil  manum, 
et  sacerdotibus  dicit,  si  rursum  ad  vos  pro 
medicina  peccatorum  venerint  homines  isti, 
quos  semel  lavastis,  non  amplius  eos  lavabitis 
baptismo  aquee  frigidae ;  sed  adhibete  bal¬ 
neum  ferventis  aquee,  et  eorum  pellem  dili¬ 
genter  excoquite,  ut  alias  sint  prudentiores, 
et  majori  vigilantia  caveant  flagitia.  Hoc  est 
sacramentum  Poenitentiae  auditores,  bapti¬ 
smus  lacrymarum,  balneum  aquae  ferventis, 
quod  requirit  gemitus,  contritionem,  lamen¬ 
ta,  fructus  dignos  poenitentiae,  praeces  jeju¬ 
nia,  eleemosynas  et  alia  id  genus  opera. 

At  haeretici  quidem  rem  istam  non  intelli- 
gentes,  neque  considerantes  baptismi  et  poe¬ 
nitentiae  discrimen  ;  sed  in  utroque  Deum 
neque  liberaliter  agere  sibi  persuadentes, 
nescio  quam  sibi  fingunt  resipiscentiam,  et 
vitae  mutationem  suavem  ac  delicatam,  quae 
nullam  habeant  contritionem  et  satisfactio¬ 
nem  annexam  pro  praeteritis.  Sed  via  regia 
'est,  quam  Ecclesia  Catholica  tenet,  et  quam 
semper  patres  ac  doctores  orthodoxi  ac  pro¬ 
bati  fuerunt  :  audite  B.  Cyprianum,  «  Orare 
(inquit  in  sermone  de  lapsis),  oportet  impen¬ 
sius  et  rogare;  diem  luctum  transigere,  vi¬ 
giliis  ac  fletibus  noctes  ducere  :  tempus 
omne  lacrymosis  lamentationibus  occupare : 
stratos  solo  adhaerere  :  in  cilicio  volutari  et 
sordibus  ».  Audite  B.  Gregorium  Theolo¬ 
gum  :  «  Recipio,  inquit  in  oratione  secunda 
de  Baptismo,  recipio  pcenitentes  :  sed  si  la¬ 
crimis  rigatos  videro  » ,  Audite  Ambrosium 
quibus  verbis  lapsam  virginem  ad  seriam 
pcenitentiam  exhortatur.  <i  Lugubris,  inquit, 
tibi  accipienda  est  vestis,  et  mens,  ac  mem¬ 
bra  singula  digna  castigatione  punienda; 
amputentur  crines,  qui  per  vanam  gloriam 
occasionem  luxuriae  praestiterunt,  defluant 
oculi  lacrymas,  qui  masculum  simpliciter 
non  aspexerunt  :  pallescat  facies,  quae  quon¬ 
dam  viruit  impudice  :  Denique  totum  corpus 
injuria  maceretur  cinere  aspersum,  et  oper¬ 
tum  cilicio  perhorrescat,  quod  male  sibi  de 
pulchritudine  placuit :  cor  vero  sit  liquescens 
sicut  cera  jejuniis  inquietans  seipsum ,  et 
cogitationibus  ventilans,  quare  sit  ab  inimico 
subversum  ».  Audite  Theodoretum,  quas 


leges  poenitentiae  in  epitome  divinorum  de¬ 
cretorum  Ecclesiam  habere  dicat  :  «  Sunt, 
inquit,  medicabilia  etiam,  quae  post  bapti¬ 
smum  fiunt  vulnera,  medicabilia  autem  non 
ut  olim  per  solam  fidem  (baptismo  videlicet) 
remissione ;  sed  per  multas  lacrymas,  et 
fletus,  et  luctus,  et  jejunium,  et  orationem, 
et  laborem  commissi  peccati  quantitati  con¬ 
temperatum  :  qui  enim  non  sic  affecti  sunt 
eos  nec  admittere  quidem  didicimus  ».  At 
has  habet  Ecclesia  leges  de  poenitentia.  Sed 
quid  opus  est  tam  multis  testimoniis  homi¬ 
num,  cum  ipse  Spiritus  sanctus  in  Scripturis 
sanctis  semper  cum  poenitentia  plantum  a- 
marum,  cordis  contritionem,  cinerem,  et 
cilicium,  jejunia  et  eleemosynas  conjungat  ? 

Quare,  auditores  optimi,  si  bonam,  si  uti¬ 
lem,  si  salutarem  confessionem  facere  vultis, 
si  vere  cum  Deo  in  gratiam  redire,  et  ejus 
amicitia  ac  benevolentia  frui  desideratis, 
balneum  istud  calidum  magno  animo  ingre¬ 
di  debetis,  et  primum  diu  et  multum  in  ama¬ 
ritudine  animae  peccata  praeterita  recogita¬ 
re  ;  deinde  ea  largis  et  diuturnis  imbribus 
lacrymarum  abluere  ;  tum  sacerdotem  pro¬ 
bum  et  eruditum  aiudite,  qui  non  solum  ab¬ 
solvere,  sed  etiam  consolari,  docere,  incre¬ 
pare,  monere,  remedia  morbis  et  aegritudi¬ 
nibus  accomodata  adhibere  sciat;  et  tunc  ad 
pedes  ejus  totam  sarcinam  peccatorum  sine 
fastu,  sine  pompa,  cum  timore  et  tremore, 
cum  dolore  et  humilitate  deponete  :  Postre¬ 
mo  totis  viribus  bonis  operibus,  et  iis  potis- 
mum,  quae  Sacerdos  jusserit,  insudare,  et 
aliis  poenitentiae  laboribus  sponte  assumptis 
Domino  satisfacere  :  nec  enim  si  Sacerdos 
pro  multis  et  magnis  peccatis  parvam  et 
brevem  poenitentiam  injungit,  propterea  ni¬ 
hil  pati  debetis  :  et  nisi  aliis  modis  Domino 
satisfeceritis,  certe  balneum  multo  ferventi 
in  purgatorio  non  deerit.  Aspera  tibi  viden¬ 
tur?  cogita  duriorem  et  asperiorem  esse  ge¬ 
hennam'  :  et  si  vides  flere  te  non  posse,  hoc 
ipsum  defle,  quod  non  possis  flere.  Certe 
enim  si  pater,  aut  mater,  aut  filius,  aut  fra¬ 
ter  tibi  moreretur,  nonne  puderet  dicere, 
non  scio  flere  ?  Et  nunc  anima  tua  mortua 
est,  qua  nihil  melius  et  pretiosius  habes,  et 
non* scis  flere  ?  Quae  haec  amentia?  Moritur 
pater,  quem  certissime  credis  iterum  sur- 
recturum  et  victurum,  et  tamen  ploras ; 
moritur  anima,  quam  nescis  an  unquam  am¬ 
plius  vivam  habebis,  et  non  potes  flere  ?  Plo¬ 
remus  igitur,  Ploremus  coram  Domino  qui 

fecit  nos;  et  tamen  non  dubitemus,  quin  is  te  et  pietate  recipiet, et  osculabitur,  et  con- 
qui  publicanum,  et  Magdalenam  et  latronem  solabitur,  qui  est  super  omnia  Deus  benedi- 
poenitentem  recepit,  etiam  nos  pari  charita-  ctus  in  saecula.  Amen. 

CONCIO  IX. 


DE  EADEM  DOMINICA  QUARTA  ADVENTUS 

THEMA 

Parata  vism  Domini,  rectas  vacite  in  solitudine  semitas  Dei  nostri. 

Isa.  xl,  v.  3. 


SYNOPSIS 

Occasione  a  superioris  Dominicae  concione  sum¬ 
pta  agit  de  verbis  concionis  Joannis  ab  Isaia 
mutuatis;  ubi  de  vera  praeparatione  via  Do¬ 
mini  disseritur.  Vice  Domini  quae  sint,  et  quce 
mundi ;  illas  esse  rectas ,  aequabiles  et  breves , 
has  vero  distortas ,  anfractuosas  et  praecipitiis 
horridas ,  in  quibus  fera  saevissima  mors  sta¬ 
bulatur.  Vice  periculosce,  quas  divitiarum  et 
voluptatis  mancipia  terunt,  et  ambitiosi ;  et  a 
equibus  hos  avocat,  et  ad  poenitentiam  vocat 
concio  Joannis,  ostenduntur.  Solitudinem,  in 
qua  semitae  parandae,  esse  cor  nostrum,  cujus 
intentio  et  desideria  sunt  dirigenda. 

In  secunda  parte  agitur  de  tribus  pcenitentice 
partibus,  contritione  scilicet  confessione  et  sa¬ 
tisfactione.  Parvus  contritionis  fervor  taxa¬ 
tur.  Modi  ad  contritionem  efficaces  propo¬ 
nuntur,  ut  est  meditatio  bonitatis  Dei,  pas¬ 
sionis  Christi,  divinae  Magestatis  et  potentiae, 
gloriae  insuper  et  fcelicitatis,  de  qua  nos  pec¬ 
catorum  in  aeternas  miserias  agit  praecipites', 
exempla  denique  Davidis,  Petri,  publicani, 
peccatricis  et  Theodosii  imperatoris .  Deinde 
reprehenduntur  diversa  male  confitentium 
genera;  et  in  primis  ii,  qui  generatim  solum 
et  in  confuso  peccata  confitentur ,  quos  peccare 
contingit  tum  dicendo  quce  non  fecerunt ,  tum 
sublicendo  quce  fecerunt ;  secundo  per  simile 
*  reprehenduntur  ii,  qui  quidem  peccata  sua 
omnia  confitentur,  sed  circumstantiis  debilis 


omissis.  Praeterea  crassa  eorum  sugillatur 
ignorantia,  qui  ftagitia  graviora  a  minoribus 
distinguere  nesciunt.  Objurgantur  insuper  ii , 
qui  de  beneficio  ecclesiastico  viventes  nihil  pro 
eo  faciunt,  magis  de  reditibus  quam  de  pre¬ 
cibus  solliciti.  Denique  arguuntur  ecclesiastici, 
qui  frigide ,  negligenter  et  perfunctorie  officia 
divina  peragunt ,  nec  id  sibi  religioni  ducunt. 
Satisfactiones  veterum  cum  nostris  compara¬ 
tas  multo  fuisse  rigidiores,  exemplo  Potavii 
Episcopi  alicujus  probatur.  Paucos  esse  qui 
vere  et  cum  fructu  confiteantur.  Seria  tandem 
ad  cordis  compunctionem  et  veram  poeniten¬ 
tiam  exhortatio  concludit. 

t 

Beatissimum  praecursorem  liberatoris  no¬ 
stri  Joannem  Baptistam,  optimi  auditores, 
vocem  esse  clamantem  in  deserto  Dominica 
superiori  didicimus.  Quid  vero  clamet,  quod 
vel  in  primis  cognoscendum  fuerat,  angu¬ 
stia  temporis  impediti  dicere  non  potuimus. 
Quare  cum  et  haec  pars  explicanda  supersit, 
et  in  hunc  diem  maxime  conveniat  (hodie 
siquidem  parasceven  agimus  Natalis  Domini), 
non  novum  aliquod  argumentum  quaeremus; 
sed  de  ista  ipsa  concione  Beati  Joannis,  Do¬ 
mino  aspirante,  verba  faciemus.  Erit  vero 
longe  utilissima  concio,  si  terram  bonam,  ut 
spero,  semina  ista  verbi  Dei  in  cordibus 
vestris  invenerint.  Dominus  enim  veniens 
veniet  et  non  tardabit,  nimirum  cras  :  imo 
vero  hac  nocte  aderit  et  eos  omnes  visitabit, 
quos  vigilantes  et  paratos  inveniet.  Et  beati 

qui  ejusmodi  visitatione  digni  erunt ;  miseri 
vero  et  infelices,  qui  non  erunt.  Nec  enim 
Dominus  vacuus  veniet,  sed  onustus  donis 
et  charismatibus,  et  verarum  opum,  vera¬ 
rum  consolationum,  verarum  deliciarum 
Copiam  maximam  suis  cultoribus  et  amato¬ 
ribus  adferet.  In  eo  totum  est  positum,  ut 
non  imparati  inveniamur.  Nemini  vestrum 
desiderium  et  voluntatem  deesse  bonam 
existimo,  id  agendi  et  comparandi,  quod 
necesse  est.  Si  quis  autem  fortasse,  quid  sit 
agendum  et  comparandum  ignorat,  is  aures 
et  animum  erigat,  et  non  me,  sed  B.  Joan- 
nem  concionantem  audiat  :  Parate ,  inquit, 
viam  Domini  rectas  facite  in  solitudine  semi¬ 
tas  Dei  nostri.  Quid  est  igitur  via?  Et  ad 
quem  modum  dirigitur  via  ?  Verba  sunt  me- 
tapborica  :  Siquidem  familiare  est  Prophe¬ 
tis,  saepe  figuris  ac  praesertim  translationibus 
uti.  Itaque  B.  Joannes  hanc  ipsam  senten¬ 
tiam  propriis,  ac  apertis  verbis  ita  expres¬ 
sit  :  Poenitentiam  agite ,  appropinquabit  enim 
regnum  coelorum.  Vis,  inquit,  parare  viam 
Domini?  Vis  rectas  facere  semitas  Dei  no¬ 
stri?  Ecce  tibi  modum,  ecce  rationem.  Age 
pceniteutiam.  Quid  est  igitur  via  Domini, 
nisi  lex  Domini?  Viam,  inquit  David,  man¬ 
datorum  tuorum  cucurri ,  cum  dilatasti  cor 
meum.  Et,  Beati  Immaculati,  in  via  qui  ambu¬ 
lant  in  lege  Domini.  Quid  contra  est  via 
mundi,  nisi  lex  mundi?  De  qua  scriptum 
est  :  Lata  est  via  quae  ducit  ad  perditionem, 
et  multi  sunt  qui  ingrediuntur  per  eam.  Et 
quidem  lex  Domini  via  angusta,  via  recta, 
via  pulchra,  via  lucida,  via  vitse  et  salutis 
dicitur.  Contra  lex  mundi  via  lata,  via  dis¬ 
torta,  via  polluta,  via  obscura,  via  inferi  et 
semita  gehennae  nuncupatur.  Nimis  longum 
esset  si  omnes  istas  conditiones  harum  via¬ 
rum  explicare  vellemus.  Contentus  ero  si 
unam  vel  alteram  breviter  explicare  potue¬ 
ro.  Fingite  animis  videre  vos  viam  quam¬ 
dam  rectam,  aequabilem,  breveih,  et  cujus 
exitus  sit  amplissimae  et  pulcherrimae  civita¬ 
tis  ingressus.  Talis  omnino  est  via,  et  lex 
Domini.  Audite  Oseam  :  Rectae ,  inquit,  viae 
Domini ,  et  justi  ambulant  in  eis.  Audite  Psal¬ 
mographum  :  Deduxit,  inquit,  eos  in  viam 
rectam ,  ut  irent  in  civitatem  habitationis . 
Audite  Salomonem  :  Justum ,  inquit,  deduxit 
Deus  per  vias  rectas,  et  ostendit  illi  regnum 
Dei.  Beati  plane  immaculati  in  via,  qui  am¬ 
bulant  in  lege  Domini.  Nam  et  primum  ex 
ipsa  via,  quippe  quae  rectissima  est,  vident 
regnum  Dei,  et  urbem  illam,  ad  quam  du¬ 


cit.  Et  in  eam  spe  ac  desiderio  ingrediun¬ 
tur,  paulo  post  reipsa  ac  vere  ingressuri.  Ut 
vero  et  viam  mundi  et  carnis  internoscatis, 
fingite  rursum  animis,  videre  vos  anfractus 
quosdam,  et  quasi  circulos  infinitos,  qui 
perpetuo  ducant  in  orbem,  nec  unquam 
finem  habeant,  et  qui  non  solum  distorti ; 
sed  et  inaequabiles  sint,  ut  nunc  ascenden¬ 
dum,  nunc  descendendum  iis  omnibus  sit, 
qui  per  eos  iter  facere  volunt.  Talis  est  via 
et  lex  mundi,  per  quam  omnes  peccatores 
ingrediuntur;  neque  mirum.  Diabolus  enim, 
qui  dux  et  princeps  est  omnium  impiorum, 
non  alias  vias  novit.  Adversarius  vester  Dia¬ 
bolus,  inquit  Petrus,  tamquam  leo  rugiens 
Circuit  (ecce  viam  ipsius),  quaerens  quem  de¬ 
voret,  quin  ipsemet,  ut  est  apud  Job,  inter¬ 
roganti  Domino  unde  veniret,  respondit, 
Circuivi  terram  et  perambulavi  eam.  Et  rur¬ 
sum  capite  ii.  idem  interrogatus  respondit. 
De  peccatoribus  vero  Sanctus  David  :  In 
circuitu,  inquit,  impii  ambulant.  Et  rursum: 
Audivi  vituperationem  multorum  commemo¬ 
rantium  in  circuitu.  Quia  vero  anfractus  isti 
non  tam  viae,  quam  errores  quidam  sunt, 
nec  per  eos  ad  civitatem  unquam  perveniri 
potest,  rursum  propheta  :  Erraverunt  in¬ 
quit,  in  solitudine ,  in  inaquoso :  viam  civitatis 
habitaculi  non  invenerunt.  Quam  autem  longi 
sint  isti  errores,  et  quam  difficiles,  perditi 
homines  his  vocibus  aliquando  testabuntur. 
Erravimus  a  via  veritatis,  ambulavimus  vias 
difficiles,  lassati  sumus  in  via  iniquitatis  et 
perditionis.  Viam  autem  Domini  ignoravi¬ 
mus.  Sed  caput  omnium  miseriarum,  et 
infelicitatis  hujus  viae  illud  est,  quod  hinc, 
et  inde  altissima  et  horribilia  praecipitia 
habet.  Discurrit  vero  per  hanc  viam  fera 
quaedam  pessima,  quam  mortem  nomina¬ 
mus  :  imo  vero  venientibus  omnibus  occur¬ 
rit,  et  nullis  parcit  :  non  ducibus,  non  regi¬ 
bus,  non  pontificibus,  non  imperatoribus  : 
sed  nunc  istum,  nunc  illum  maximo  impetu 
dejicit  in  barathrum  :  nec  est  adhuc  inven¬ 
tus  aliquis,  qui  ei  resistere,  vel  impetum 
ejus  sustinere  potuerit.  Ab  ista  igitur  tam 
distorta,  et  tam  periculosa  via  revocat  nos 
oratio  Joannis  Baptistae.  Nos  enim  partirn  a 
daemone  incitati,  partirn  a  nostris  cupiditati¬ 
bus  abstracti,  viam  illam  Domini  ita  deseri¬ 
mus,  ut  in  ea  excrescant  herbae,  et  frondes, 
ac  virgulta  eam  penitus  intercludant.  An¬ 
fractuosas  vero  et  distortas  vias  mundi  ita 
frequentamus,  ita  terimus,  ita  celebramus, 
ita  unusquisque  duce  cupiditate  viam  sibi 

aperit  in  solitudine,  ut  lex  Domini  herbis  et 
graminibus  cooperta  jam  amplius  via  esse 
non  videatur. 

Hoc  est  igitur,  quod  Joannes  clamat  : 
Parate  viam  Domini :  rectas  facite  semitas 
ejus  :  hoc  est.  Rursum  aperite,  rursum  te¬ 
rite,  rursum  celebrate  viam  Domini,  ambu¬ 
late  in  lege  mandatorum  Dei,  facite  ibi  am¬ 
bulando  rursum  viam,  ubi  non  ambulando 
invium  fecistis. 

Id  vero  quanto  jure  clamet,  nullo  negotio 
explicari  potest.  Aspicite,  quaeso,  paulisper 
atque  intuemini  hominum  studia  :  Quotus- 
quisque  est,  qui  via  Domini  derelicta,  vel 
ad  dextram  vel  ad  sinistram  non  declinet? 
Qui  vel  post  aurum  non  abeat,  vel  post  um¬ 
bram  honoris,  vel  post  concupiscentias  suas 
non  currat?  Avari  omnes  nonne  currunt 
post  aurum?  Ambitiosi  nonne  honores  quasi 
umbram  fugientem  prosequuntur?  Volu¬ 
ptuarii  nonne  ad  carnem  advolant  tamquam 
vultures  ad. cadavera?  Et  quales,  quseso, 
sunt  istae  vise,  numquid  distortissimae  ?  num- 
quid  longissimae  ?  numquid  praecipitiis,  val¬ 
libus,  montibus,  latronibus,  feris  plenissi- 
mse  ?  Videte  quam  sint  longi  isti  anfractus. 
Currere  incipiunt  in  pueritia,  currunt  in 
adolescentia,  currunt  in  juventute,  currunt  in 
retate  matura,  currunt  interdum  etiam  in 
senectute,  ambulant  vias  difficiles,  lassantur 
in  via  iniquitatis,  nunquam  tamen  perve¬ 
niunt.  Quanto  enim  magis  opibus  vel  hono¬ 
ribus  crescunt,  tanto  plura  et  majora  desi¬ 
derant,  nec  ullum  finem  desiderandi  et  ex¬ 
petendi  faciunt.  Cucurrit  aliquis  post  hono¬ 
res,  et  factus  est  comes.  Greterum  nihil  se 
esse  putat,  nisi  fiat  dux  :  itaque  iterum 
currit,  absolvit  curriculum,  efficitur  dux. 
Estne  finis?  Nequaquam.  Aspirat  ad  regnum 
currit,  conficit  aliud  curriculum,  efficitur 
rex.  Num  modo  quiescit?  Nihil  minus  :  Am¬ 
bit  monarchiam  orbis  universi.  Currat  igi¬ 
tur  rursum  et  currat  donec  deficiat.  Ecce 
pervenit  ad  monarchiam.  Quid  jam  qureret? 
Num  tandem  erit  satis?  Nullo  modo.  Est 
nimis  angustus  orbis  iste  terrarum  :  rursum 
currendum  est,  ut  novi  orbes  inveniantur. 
Ecce  vias,  ecce  anfractus  filiorum  Adam. 
Quam  multi  prreterea  incipiunt  in  pueritia 
aulas  frequentare,  ut  tandem  in  senectute 
aliquem  gradum  dignitatis  acquirant,  quem 
tamen  non  acquirent,  vel  si  acquirent  vehe- 
mentiori  siti  altiorum  graduum  stimulabun¬ 
tur.  0  iter  longissimum  et  laboriosissimum. 
Ecce  vias,  ecce  anfractus,  per  quos  currunt 


plerique  filii  Adam,  donec  eis  mors  occur¬ 
rat,  et  in  gehennre  barathrum  dejiciat,  ubi 
nunquam  illre  voces  deficient  :  Erravimus 
in  solitudine ,  in  inaquoso  :  Lassati  sumus  in 
via  iniquitatis  et  perditionis  :  Ambulavimus 
vias  difficiles ,  viam  autem  Domini  ignoravi¬ 
mus. 

Ut  autem  omittam  labores,  asperitates, 
molestias  pericula  hujus  itineris  percensere, 
qure  tamen  omnia  effugere  potuissent,  si 
viam  Domini,  qure  ante  oculos  erat,  qureque 
brevissimo  et  rectissimo  tramite  ducit  ad  vi¬ 
tam,  tenere.voluissent  :  quis  verbis  exprimet 
stultitiam  filiorum  Adam  ?  Possent  per  viam 
mandatorum  Dei,  viam  rectissimam  et  bre¬ 
vissimam  parvo  cum  labore,  et  nullo  cum 
errore  ad  portum  reternre  felicitatis  perve¬ 
nire.  Non  legistis  apud  B.  Augustinum  libro 
confessionum  octavo, quid  ille  miles  ad  suum 
amicum  dixerit,  cum  ambo,  relictis  anfracti¬ 
bus,  viam  Domini  ambulare  coepissent?«Dic, 
qureso  te,  inquit,  omnibus  istis  laboribus 
nostris,  quo  ambimus  pervenire  quid  qureri- 
mus?  Cujus  rei  causa  militamus?  Majorne 
esse  poterit  spes  nostra  in  palatio,  quam  ut 
amici  imperatoris  simus? Et  ibi  quid  non  fra¬ 
gile,  plenumque  periculis?  Et  per  quot  pe¬ 
ricula  pervenitur  ad  grandius  periculum? 
Et  quamdiu  istud  erit?  Amicus  vero  Dei  si 
voluero  esse,  ecce  nunc  fio.  »  0  viam  bre¬ 
vissimam  et  rectissimam.  «  Amicus,  inquit, 
Dei  si  voluero  esse,  ecce  nunc  fio.»Et  tamen 
filii  Adam  malunt  per  anfractus  ambitionis, 
per  errores  variarum  cupiditatum,  errores 
longissimos  et  periculosissimos  laborare,  et 
sudare,  ut  tandem  perveniant  ad  gehennam. 
Ubi  nunc  sunt, qui  prreteritis  sreculis  tantum 
laboraverunt  ut  regibus  et  principibus  hujus 
mundi  placerent? Ecce  omnes  apud  inferos 
sunt  et  soli  illi  qui  Dei  amici  esse,  et  Deo 
placere  studuerunt,  soli  inquam  laetantur, 
soli  triumphant,  Et  in  aeternum  et  ultra,  laeta¬ 
buntur  et  triumphabunt.  Qure  cum  ita  sint, 
diligentissime  et  avidissime  audienda  est  vox 
illa  beatissimi  praecursoris  Domini  Joannis  : 
Parate  viam  Domini ,  rectas  facite  semitas  Dei 
nostri.  Vel  brevius  et  apertius  :  Poenitentiam 
agite ,  appropinquabit  enim  regnum  coelorum. 
Ecce,  inquit,  Dominus  prope  est,  Rex  ipse 
coelorum  ad  nos  venit,  et  merces  ejus  cum 
eo.  Yerum  nemo  putet  per  vias  distortas  et 
inaequabiles  eum  venturum.  Si  pergitis  per 
istas,  numquam  occurretis  ei.  Rectus  Domi¬ 
nus,  et  rectitudinis  amator,  in  via  recta,  in 
via  justitiae,  in  via  virtutis  occurret  vobis. 

Redite  ergo  praevaricatores,  corrigite  vias 
vestras, corrigite  studia  vestra, requirite  viam 
antiquam,  redite  in  semitam,  quam  dese- 
ruitis.  Per  peccata  eam  deservistis,  per  poeni¬ 
tentiam  redite  in  eam,  et  cum  redieritis, 
ambulate  in  ea,  terite  eam,  celebrate  eam, 
facite  ibi  rursum  viam, aperite  viam  Domini, 
rectas  facite  semitas  ejus,  per  quas  Dominus 
venturus  est. 

Habemus  igitur  quid  sit  parare  viam  Do¬ 
mini,  et  rectas  facere  semitas  ejus.  Nihil  est 
enim  aliud,  quam  agere  poenitentiam.  Sed 
cur  addit  in  solitudine?  Dirigite,  inquit,  vn 
solitudine  semitas  Dei  nostri.  Ea  solitudo,  de 
qua  hic  agitur,  nihil  est  aliud  quam  cor  no¬ 
strum;  Nec  aliud  sibi  vult  sententia  ista 
praecursoris  Domini, quam  hoc  :  Ingredimini 
paulisper  corda  vestra,  deserite  saltem  ad 
tempus  cogitationes  rerum  csetcrarum, com¬ 
moramini  in  solitudine  ista, in  recessu  cordis 
captate  tempora  et  loca  apta  meditationi ;  et 
considerate  studia  vestra,  videte  quomodo 
ambuletis,  et  in  quae  praecipitia  nescientes 
ruatis,  et  ubi  cognoveritis,  quam  distortae, 
quam  lubricae,  quam  tenebricosae  sint  viae 
vestrae,  tunc  dirigite  in  solitudine  semitas 
Dei  nostri,  componite  hominem  interiorem, 
dirigite  gressus  cordis,  intentionem  videlicet 
et  desideria  et  tunc  sine  labore  homo  exte¬ 
rior  componetur,  et  gressus  et  actiones  om¬ 
nes  in  viam  Domini  dirigentur,  et  vos  corde 
dilatato  summa  alacritate  curretis  viam  man¬ 
datorum  Domini. Haec  est  oratio  beati  Joan- 
nis ;  quae  quam  sit  non  solum  utilis,  sed  plane 
etiam  necessaria,  vita  et  mores  nostri  satis 
aperte  declarant.  Nec  enim  alia  de  causa 
semper  versamur  in  eodem  luto,  nunquam 
plene  ac  perfecte  pcenitemus,  nisi  quod  in 
solitudinem  cordis  non  intramus  :  id  breviter 
si  placet,  explicemus. 

ALTERA  PARS. 

Tres  partes  habet  vera  poenitentia,  contri¬ 
tionem,  confessionem,  satisfactionem.  Haere¬ 
tici  omnes  haec  fide  et  verbis  negant  :  et 
solum  quosdam  terrores  praecedentes ,  et 
quamdam  apprehensionem  misericordiae  Dei 
per  fidem  agnoscunt. 

Nos  tria  illa  fide  et  verbis  confitemur, 
factis  et  moribus  pernegamus,  et  satis  nobis 
esse  censemus,  si  confuso  quodam  modo 
peccata  nostra  tamquam  historiam  quamdam 
sacerdoti  referamus,  sed  non  ita  est,  falli- 

mur  vehementer,  a  recta  via  aberramus.  Et 
multi  sunt,  qui  eo  quod  jam  confessi  sunt, 
pedem  unum  se  habere  arbitrantur  in  coelo 
qui  tamen  si  recte  considerent,  videbunt  se 
pedem  unum  in  terra,  alterum  in  gehenna 
posuisse.  Nec  enim  confiteri,  sed  bene  con¬ 
fiteri  hominibus  coelum  aperit. 

Incipiamus  a  contritione.  Veniunt  non¬ 
nulli  ad  confessionem,  adferunt  unam  sar¬ 
cinam  peccatorum,  quam  duo  equi  ferre  non 
possent  :  habebunt  interdum  decem  aut  vi- 
ginti ,  et  quinquaginta  peccata  mortalia , 
preeter  ea,  quorum  non  recordantur,  non 
amplifico,  extenuo  potius.  Multi  sunt,  qui 
nullum  diem  sine  novis  peccatis  mortalibus 
transegerunt :  et  tamen  nullae  sunt  lacrymae, 
nulli  gemitus,  nulla  signa  veri  doloris  ;  quin 
etiam  nonnulli  vix  genua  figere  dignantur 
in  terra  :  sed  uno  genu  dumtaxat,  et  illo 
super  pulvinari  interdum  posito,  ita  manent 
quasi  furari  absolutionem, et  statim  aufugere 
vellent :  nec  vestium  pompam  deponunt, nec 
ullum  signum  doloris  ostendunt.  Haeccine 
est  contritio  ?  Scindite  contra  vestra  (inquit 
Joel)  scindite,  scindite  corda  vestra,  et  non 
vestimenta  vestra.  An  scindit  cor  suum  ille, 
qui  numquam  intrat  in  cor  suum?  Scripturae 
sacrae  cum  de  poenitentia  loquuntur  ubique 
cinerem  et  cilicium  commemorant,  et  nunc 
planctum  amarum,  nunc  luctum  unigeni¬ 
tum  adhibendum  esse  docent.  Doctores  vero 
mirum  est  profecto  quid  dicunt, cum  de  poe¬ 
nitentia  verba  faciunt.  Siquidem  eam  bapti¬ 
smum  laboriosum, Raptismum  lacrymarum, 
tabulam  secundam  post  naufragium  vocant. 
Beatus  Gregorius  Nazianzenus  oratione  se¬ 
cunda,  de  Baptismo: «  Recipio,  inquit,  pceni- 
tentes,  si  lacrymis  rigatos  videro.  »  Audite 
beatissimum  Cyprianum  in  sermone  de  la¬ 
psis.  «  Quam  magna  deliquimus,  inquit,  tam 
granditer  defleamus ;  alto  vulneri  diligens, 
et  longa  medicina  non  desit.  Poenitentia  cri¬ 
mine  minor  sit :  Putasne  Dominum  cito  posse 
placari,  quem  verbis  perfidis  obnuisti,  cui 
patrimonium  praeponere  maluisti,  cujus  tem¬ 
plum  sacrilega  contagione  violasti  ?  Putasne 
facile  eum  misereri  tui,  quem  tuum  non 
esse  dixisti?  Orare  oportet  impensius,  et 
rogare,  diem  luctu  transigere,  vigiliis  noctes 
ac  fletibus  ducere,  tempus  omne  lacrymis, 
lamentationibus  occupare,  strato  solo  adhae¬ 
rere  cineri  in  cilicio  volutari  et  sordibus.  » 
Haec  B.  Cyprianus  vere  poenitentibus  prae¬ 
scribit.  At  cur  hodie,  quaeso,  tam  raros  hujus 
generis  poenitentes  videmus  ,  nisi  quia  in 

solitudinem  cordis  intrare  non  novimus  ? 
Tanta  enim  est  gravitas  et  turpitudo  peccati 
et  usque  adeo  deformem  et  horribilem  efficit 
animam  peccatoris, ut  sola  ejus  consideratio, 
si  diligens,  si  attenta  sit,  claudere  possit  ho¬ 
minem  in  cubilo,  et  hoc  in  eo  efficeie,  ut 
nihil  ei  in  posterum  libeat,  quam  lacrymari. 
Quid? Si  attenta  et  profunda  cogitatione  heec 
apud  te  volvere  incipias?  Heu  mihi,  quid 
miser  egi  cum  hoc  flagitium  perpetravi  ? 
Primum  patrem  illum  dulcissimum,  aucto¬ 
rem  omnis  boni, et  mei  amantissimum  offendi, 
qui  me  undique  beneficiis  vallavit,  cujus  tot 
signa  charitatis  video,  quot  bona,  vel  in  me 
vel  in  aliis  video. Quaefanta  est  mea  durities? 
Dominus  meus  virgis  ceeditur,  spinis  coro¬ 
natur,  clavis  configitur,  ut  veteribus  meis 
sceleribus  medeatur,  et  ego  semper  addo 
nova?  Ille  nudus  in  cruce  et  sanguine  perfu¬ 
sus,  totus  exhaustus,  salutem  et  conversio¬ 
nem  meam  sitire  se  clamat,  et  ego  semper 
pergo  acetum  ei  et  fel  amarissimum  propi¬ 
nare?  Deinde  illius  in  me  iram  atque  indi¬ 
gnationem  provocavi,  cujus  est  tanta  ma¬ 
jestas,  tanta  potestas,  ut  omnes  principes, 
omnes  reges,  omnes  daemones,  omnes  Angeli 
cum  eo  comparati  vix  pulveris  granum  unum 
merito  appellari  possint.  Nec  enim  tam  fa¬ 
cile  nos  modicum  pulverem  flatu  dissipamus 
quam  facile  possit  Deus  solo  nutu,  et  in  unico 
momento  omnem  mundi  gloriam  atque  pom¬ 
pam  penitus  delere.  Quis  mihi  praeterea 
explicabit,  de  quanta  gloria  ruerim,  et  de 
quo  libro  vitee  nomen  meum  deletum  sit? 
H seres  eram  regni  coelestis,  vitse  aeternae, 
numquam  finiendae, ab  hac  tanta  felicitate, ac 
sorte  tam  preeclara  et  omnibus  modis  maxi¬ 
ma  excidi  miser  per  peccatum.  Et  quid  inde 
lucratus  sum?  Jam  prope  ipsas  sum  tenebras 
exteriores  :  nec  magis  procul  absum  a  ge¬ 
henna,  quam  absint  ab  aquis,  qui  navigant 
mare.  Quam  cito  frangitur  tabula,  tam  cito 
ruunt  illi  prsecipites  in  profundum.  Quam 
cito  frangitur  maceries  ista  putrida  corporis 
mei,  quse  momentis  sin  gulis  ruinam  minatur, 
tam  cito  et  ego  sine  ullo  remedio  in  gehennam 
descendam.  Fortasse  igitur  cras,  fortasse  hac 
nocte, fortasse  hodie  in  illis  sempiternis  ardo¬ 
ribus  habitare  incipiam.  Heec,  inquam,  si  at¬ 
tente  cogitare  volueris, fieri  non  poterit,  quin 
scaturiant  ex  oculis  tuis  fontes  lacrymarum  : 
nec  laborabis,  ut  ad  genua  sacerdotis  te 
abjicias,  et  manibus  complicatis,  oculis  in 
terram  defixis  totus  confusus  et  tremens  sce¬ 
lera  tua,  confitearis,  quin  etiam  impedient 


verba  singultus  et  suspiria  cum  oratione  mi¬ 
scebis.  Intravit  pcenitens  David  in  cor  suum, 
ideo  lavabat  per  singulas  noctes  lectum  suum, 
et  lacrymis  stratum  suum  rigabat.  Intravit 
pcenitens  Petrus  in  cor  suum,  et  «  Egressus 
foras,  flevit  amare.  »  Intravit  pcenitens  pu¬ 
blicanus  in  cor  suum,  et  idcirco  «  Non  aude¬ 
bat  oculos  suos  ad  coelum  levare,»  et  pectus 
cum  dolore  et  lacrymis  feriebat.  Intravit 
poentiens  illa  peccatrix  in  cor  suum  et  tan¬ 
tam  de  interiore  turpitudine  confusionem 
accepit,  ut  omnem  confusionem  exteriorem 
nihil  esse  putaret.Intravit  pcenitens  Theodo¬ 
sius  imperator  potentissimus  in  cor  suum, 
idcirco  sceptri  et  purpuree,  et  omnis  pompee 
imperialis  oblitus,  postea  quam  multos  men¬ 
ses  facinus  suum  defleverat,  ad  ecclesiam 
veniens  coram  omni  populo  reprehensionem 
atrocissimam  primum  patienter  tulit,  deinde 
non  stans,  nec  genibus  flexis,  sed  plane  pro¬ 
stratus  lacrymis  terram  rigabat,  capillos 
vellebat ,  pectus  feriebat,  omnibus  __  quibus 
poterat  modis  Domino  satisfaciebat.  Hi  sunt 
igitur  fructus  solitudinis,  heec  non  alibi,  % 
quam  in  recessu  cordis  oriuntur  :  Ingredia¬ 
mur,  ingrediamur  cor  nostrum  et  viam  Do¬ 
mini  in  solitudine  dirigamus.  Diximus  de 
contritione. 

Jam  de  confessione  breviter  est  dicendum: 
Nec  enim  minus  vera  et  salutaris  confessio 
solitudine  nascitur,  quam  contritio.  Yideo 
multos  homines,  vel  potius  multa  hominum 
genera  sine  ullo  fructu  ad  hoc  saluberrimum 
Sacramentum  accedere ;  nec  aliam  ob  cau¬ 
sam,  quam  quod  se  in  solitudinem  non  reci¬ 
piant,  cum  se  ad  confessionem  parant.  Ali¬ 
qui  sunt,  qui  ita  negligenter  ad  hoc  opus 
accedunt,  ut  solum  generatim ,  atque  in 
summa  et  confuso  quodam  modo  dicere  pos¬ 
sint,  se  omnia  peccata  capitalia  perpetrasse, 
et  omnia  Dei  praecepta  violasse,  quibus  non 
alia  profecto,  quam  confusa  et  generalis 
absolutio  conveniret  :  imo  vero  nec  tali 
absolutione  digni  sunt.  Nam,  dum  ita  confi¬ 
tentur, duos  errores  committunt :  dicunt  enim 
quod  non  fecerunt,  et  quod  fecerunt  non 
dicunt.  Quaeso  te,  si  reum  aliquem  ante  tri¬ 
bunal  judicis  constitueres  et  nihil  diceres 
aliud,  quam  :  Iste  egit  contra  legem  :  peto,  ut 
velis  ferre  sententiam. Quid  judex  ille  respon¬ 
deret?  An  non  putaret  se  irrideri?  Iste  egit, 
inquis,  contra  legem.  Contra  quem  legem, 
stulte  ?  Quam  sententiam  feram,  si,  quod  sit 
ejus  peccatum,  ignorem?  Pari  ratione  si  me¬ 
dicum  adeas  et  dicas  :  Mihi  aliquid  dolet, 

adhibeas,  quaeso,  medicamentum.  Quid  ille? 
Nonne  dicet  :  Stupide,  quid  est,  quod  tibi 
dolet?  caput,  oculi,  dentes,  renes,  pedes? 
Quid  tandem  illud  est?  An  putas  omnia  me¬ 
dicamenta  omnibus  malis  convenire?  Quid 
si  tu  podagra  labores,  et  ego-  medicamenta 
dentibus  adhibeam?  Verum  ista  in  negotiis 
rerum  externarum  et  aegritudinibus  corpo¬ 
rum  non  saepe  evenire  solent.  Siquidem 
«  Prudentiores  sunt  filii  hujus  saeculi  filiis 
lucis  in  generatione  sua  »  :  at  in  negotiis,  et 
morbo  animae,  quam  saepissime  eveniunt, 
quasi  nesciant  homines  Christiani,  et  in  aliis 
rebus  non  necessariis  interdum  eruditi,  se  ad 
sacerdotem  tamquam  ad  judicem,  et  medi¬ 
cum  animarum  accedere,  cui  crimina  singula 
et  morbi  singuli, quoad  fieri  potest,  diligenter 
explicandi  sunt,  ut  is  et  recte  judicare  et  sa¬ 
lubriter  mederi  possit. 

Alii  sunt, qui  peccata  quidem  sua  sigiUatim 
referre,  et  ordine  didicerunt;  verum  nullam 
curam  adhibent,  ut  quoties,  quo  loco,  quo 
tempore,  cum  quali,  vel  contra  quem  aliquid 
egerint,  vel  dixerint,  recordentur. Haec  etiam 
insignis  et  periculosa  negiigentia  est.  Si  de¬ 
beres  alicui  magnam  summam  aureorum 
coronatorum,  atque  eam  descriptam  haberes 
in  variis  locis,  ita  ut  uno  folio  legeres  debi¬ 
tum  decem  coronatorum,  in  alio  folio  debi¬ 
tum  quinquaginta, in  alio  item  quinquaginta, 
in  alio  viginti  quinque,  in  alio  centum.  Deni¬ 
que  in  variis  libris  et  chartis  debiti  tui  sum¬ 
mam  descriptam  haberes,  quaero  a  te,  si 
creditor  diceret:  Venias  ad  me  cras  hac  hora 
et  adfert  tecum  libros  debitorum  tuorum, 
decrevi,  siquidem  omnia  debita,  qua;  in  li¬ 
bris  tuis  reperientur,  mea  manu  delere,  ut 
nihil  jam  amplius  mihi  debeas  ;  sed  vide  ut 
omnem  summam  fideliter  recites,1  nullam 
tabulam  domi  relinquas.  Quid  tunc  ageres  ? 
Numquid  occasionem  istam  negligeres?Num- 
quid  solum  acciperes  eas  chartas,  quae  pri¬ 
mum  occurrerent  manibus  et  cum  illis  ad 
creditorem  accederes  ?  Non  opinor  :  Quin 
potius  arbitror  noctem  illam  insomnem  du¬ 
ceres,  et  omnem  domum  tuam  everteres,  ut 
omnes  chartas,  omnia  folia,  omnes  tabulas 
debitorum  tuorum  haberes,  non  esset  arca, 
quam  non  aperires,  non  angulus,  quem  non 
scrutareris;  ubi  quaereres  tabulas  tuas,  et 
hsec  quidem  sine  dubio  ageres,  ut  a  debito 
paucorum  nummorum  liberareris.  Et  nunc 
Domino  amplius,  quam  decem  millia  talen¬ 
torum  debemus, quot  peccata  mortalia  admi¬ 
simus,  tot  imina  laesae  majestatis  admisi¬ 


mus,  pro  singulis  seterna  supplicia  prome¬ 
ruimus.  Verumtamen  clementissimusetbenig- 
nissimus  Dominus  noster  omnia  ista  debita 
propria  manu  delere  paratus  est,  si  vel  tabu¬ 
las  debitorum  nostrorum  adferre  et  recitare 
dignemur.  Et  quantum  est  hoc  ?  Si  rem 
grandem  diceret  nobis  Deus,  certe  facere 
deberemus;  quanto  magis  nunc,  cum  dicat, 
quaere  tabulas  tuas,  et  veni  ?  Dic  tu  prior 
iniquitates  tuas  et  justificaberis.  Et  tamen 
inveniuntur  nonnulli  tam  dissoluti,  tam  ne- 
gligentes,  tam  parum  studiosi  salutis  suae,  ut 
malint  poenas  aeternas  luere, et  debitum  suum 
ad  quadrantem  minimum  dissolvere,  quam 
semel  scrutari  diligenter  angulos  omnes  con¬ 
scientiae  suae  et  annos  suos  in  amaritudine 
animae  cogitare.  Itaque  qui  non  frustra,  sed 
aliquo  cum  fructu  confiteri  cupit ;  ingredia¬ 
tur  cubiculum  suae  conscientiae,  atque  ibi 
diligenter  quaerat,  non  solum,  quid  egerit, 
sed  etiam  qualia  sint  quae  egit,  et  quoties  illa 
egit,  et  ubi,  et  quando,  cum  quali,  contra 
quem  aliquid  egit :  aliud  est  enim  percutere 
clericulum,  aliud  percutere  laicum ;  aliud 
cum  virgine,  aliud  cum  maritata,  aliud  cum 
meretrice  flagitium  perpetrare  :  aliud  semel, 
aliud  saepius  labi.  Nec  enim  peccatum  decies 
repetitum  tamquam  unum  peccatum,  sed 
tamquam  decem  confiteri  debemus. 

Sed  alii  postremo  sunt,  qui  diligentiam 
quidem  aliquam  adhibent,  ut  omnium  sce¬ 
lerum  suorum  et  flagitiorum  recordentur; 
sed  tamen  ignorantiae  cujusdam  densissimis 
tenebris  obruti,  quae  graviora  et  majora 
sunt,  illa  non  vident.  Ponamus  exempla  ut 
planiora  fiant,  quae  dicimus.  Erit  aliquis,  qui 
singulis  diebus  desideriis  fornicationum  et 
adulteriorum  aestuabit,  et  oculos  suos  im¬ 
pudicis  aspectibus,  et  aures  impudicis  ser¬ 
monibus  pascet  :  quia  tamen  opere  deside¬ 
ria  sua  explere  non  potest,  nihil  mali  se 
agere  arbitratur.  Iste  igitur  ad  confessionem 
veniet,  et  parva,  ac  venialia  errata  minu¬ 
tissima  recensebit  flagitia  illa  cogitationum 
et  desideriorum  praeteribit.  Quid  ?  Quod 
nonnulli  ipsam  fornicationem  ,  vel  non 
sciunt,  vel  non  credunt  esse  peccatum  ?  Et 
quid,  quaeso,  de  istis  tenebris  dicemus  ?  0 
quomodo  istis  Dominus  externas  et  non  ne¬ 
cessarias  disciplinas  exprobrabit  ?  Sciebas, 
inquit,  de  mundo  et  coelo,  de  lineis  et  nu¬ 
meris,  de  syllogismis,  et  sophismatibus  dis¬ 
putare,  et  quomodo  de  teipso,  et  salute  tua 
disputare  non  noveras  ?  Numquid  non  le¬ 
geras  :  Non  concupisces  ?  Et  :  Qui  vident 

mulierem  aci  concupiscendam  eam ,  jam  moe¬ 
chatus  est  eam  in  corde  suo  ?  Et :  Fornicatores 
regnum  Dei  non  possidebunt  ?  Hcec  Dominus 
dicet.  Vere  enim  non  solum  adulterium,  sed 
et  fornicatio  :  nec  solum  desideria,  sed  et 
cogitationes,  si  voluntariam  delectationem 
adjunctam  habeant,  flagitia  mortalia  sunt  : 
et  talia,  ut  vel  sola  eeterna  supplicia  non  poe- 
nitentibus  concilient.  Veniamus  ad  aliud 
genus  hominum. 

Erit  aliquis  rursum  (et  utinam  non  essent 
multi)  qui  ex  facultatibus  Ecclesiae  vivit,  et 
ne  semel  quidem  cogitabit,  quid  ipsius 
munus  et  ecclesiastica  dignitas  exigat,  non 
leget  horas,  non  geret  habitum,  non  tonsu¬ 
ram  :  sed  nec  sciet,  an  per  se  in  ecclesia  re¬ 
sidere,  an  sacris  ordinibus  initiari,  aut  aliud 
aliquid  agere  teneatur.  Unum  dumtaxat  sciet, 
quot  nummos  videlicet  ex  beneficio  suo  reci¬ 
piat.  Iste  igitur  ad  confessionem  veniet,  et 
quidem  minora,  ac  minutiora  satis  aperte  et 
diligenter  confitebitur,  de  beneficio  nihil.  In¬ 
terrogetur,  legis  horas  ?  Non.  Quare  ?  Non 
sciebam  mihi  esse  legendas.  Et  quid  sibi  iste 
pileus,  istud  pallium  saeculare,  istae  caligae 
inflatae  volunt  ?  Ubi  est  habitus  ecclesiasti¬ 
cus  ?  Ubi  est  tonsura?  Non  sciebam  me  ad 
ista  teneri.  Cur  igitur  putas  tibi  stipendium 
dari  ecclesiasticum  ?  Non  scio.  Fieri  potest, 
ut  neque  hoc  scias  ?  Vidistine,  unquam,  iis 
servis  vel  militibus  stipendium  dari,  qui  ne 
cogitare  quidem  vellent  cur  stipendium  ac¬ 
ciperent  ?  Profecto  non  vidisti.  Sed  age  in¬ 
veniamus  aliquid,  quod  scias.  Scisne  quanti 
sint  beneficii  tui  proventus  ?  Optime,  memo¬ 
riter,  ducenti  et  quinquaginta  floreni  cum 
dimidio.  Laudo  te,  vales  memoria.  Sed  si 
aliquando  non  tota  ista  summa  afferatur, 
quid  tunc  agis  ?  Quid  ?  Scribo  litteras  semel 
et  iterum,  inquiro  causas,  exigo  rationes, 
ipsemet  ad  locum  pergo  :  neque  quiesco, 
donec  nihi  reddatur  totum,  quod  mihi  de¬ 
betur.  Recte  jam  igitur  non  solum  memoria, 
sed  etiam  solertia  vales,  nec  male  functus 
esses  munere  Judse  in  collegio  apostolorum. 

Alii  postremo  item  Ecclesiastici  sunt,  qui 
horas  quidem  legunt ,  et  sacra  mysteria 
assidue  peragunt,  sed  ita  inconsiderate,  ita 
oscitanter,  ut  palam  ostendant,  se  id  non 
libenter  facere  :  et  si  nullum  inde  lucrum 
accederet,  id  se  numquam  et  nullo  modo 
esse  facturos,  et  tamen  horum  scrupulum 
nullum  habent,  et  ea  in  confessione,  nisi 
interrogentur,  facile  patiuntur  sileri.  Quid, 
quaeso,  de  istis  dicemus?  Divinos  illos  psalmos 


plenos  coelestis  suavitatis,  dulciores  super 
mei  et  favum,  sine  spiritu,  sine  mente,  sine 
attentione  recitant  :  et  quasi  grave  onus 
quanto  citius  deponere  cupiunt :  et  tamen, 
ut  dixi,  non  propterea  stimulum  conscientiae 
patiuntur.  Sed  quid  de  illo  tremendo  et  hor¬ 
roris  pleno  sacrificio  dicemus  ?  «  Quis  enim 
fidelium  »  inquit  B.  Gregorius  libro  dialo¬ 
gorum  quarto,  «  habere  dubium  possit  in 
ipsa  immolationis  hora  ad  Sacerdotis  vocem 
coelos  aperiri.  Angelorum  choros  adesse, 
summis  ima  sociari,  terrena  coelestibus  jungi : 
Unum  quoque  ex  visibilibus  et  invisibilibus 
fieri  ?  »  Et  B.  Chrysostomus  libro  sexto  de 
sacerdotio  :  «  Per  id  tempus,  »  inquit,  a  et 
Angeli  Sacerdoti  assident,  et  coelestium  po¬ 
testatum  universus  ordo  clamores  excitat  et 
locus  altari  vicinus  in  illius  honorem,  qui 
immolatur,  Angelorum  choris  plenus  est :  id 
quod  credere  abunde  licet  vel  ex  tanto  illo 
sacrificio,  quod  tunc  peragitur.  »  Haec  B. 
Chrisostomus.  Considerate  jam,  quam  triste 
et  deplorandum  sit  spectaculum,  videre  sa¬ 
cerdotem  divina  mysteria  peragentem,  an¬ 
gelorum  choris  undique  septum,  qui  ad  ea, 
quae  ipse  operatur,  et  loquitur,  stupent,  ac 
tremunt,  et  prae  admiratione  ingentes  cla¬ 
mores  excitant,  et  tamen  Sacerdos  in  medio 
positus  totus  frigidus  et  quasi  stupidus  non 
attendit,  quid  agat  :  non  intelligit,  quid  lo¬ 
quatur  :  et  ita  properat  ad  finem,  ita  signa 
involvit,  ita  verba  praecipitat,  quasi  latrones 
post  tergum  haberet,  et  satis  temporis  ad 
fugiendum  non  esset  :  et  tamen,  ut  dixi,  non 
propterea  singultum  conscientiae  patitur  : 
sic  res  sacrae  contemnuntur,  sic  Deus  irride¬ 
tur,  sic  ridendi  materia  Haereticis  datur. 
Clamanus,  in  Sacramento  altaris  Christum 
ipsum  esse,  et  interim  nonnulli  ita  se  gerunt, 
ita  ista  sacramenta  pertractant,  quasi  nihil 
minus  verum  esse  putarent,  et  quasi  Deum 
marmoreum  vel  plumbeum  haberemus,  qui 
nihil  sentiret,  nihil  videret,  nihil  audiret. 
Sed,  mihi  credite,  Deum  omnipotentem,  et 
vivum  habemus,  qui  non  dormit,  nec  irri¬ 
detur  ;  et  omnia  videt,  omnia  audit,  omnia 
notat ,  et  aliquando  omnes  suas  injurias 
ulciscetur,  et  irrisores  suos  ipse  ridebit,  cum 
eis  repentinus  venerit  interitus.  Undenam 
igitur  heee  omnia  mala  ?  Certe  non  aliunde 
quam  ex  eo,  quod  non  intrant  homines  in 
solitudinem  :  Si  semel  ingrederentur  in  cor 
suum,  et  cogitare  inciperent  quis  ego  sum  ? 
Quid  ago  ?  Quomodo  vivo  ?  Ecclesiasticus 
sum,  ex  bonis  Ecclesise  redditus  mihi  abunde 

suppeditantur.  Cur  hoc  ?  Ut  laute  comedam  ? 
Ut  large  bibam  ?  Ut  cum  amicis  meis  ebrie¬ 
tatem  miscere  possim  ?  Profecto  non  est  ista 
causa.  Qua  igitur  aequitate,  quo  jure  ego 
stipendium  a  Deo  recipio,  qui  Deo  servire  et 
militare  non  cupio  ?  Et  cur  mihi  manus 
inunctae  sunt,  et  tot  caeremoniis,  tam  solem- 
nitate  ad  sacerdotium  initiatus  sum  ?  Ut 
postea  sine  ulla  religione,  et  reverentia  per¬ 
agerem  divina  mysteria?  Si  ista  cogitarent, 
materia  non  deesset  longissima)  atque  opti¬ 
mae  confessionis. 

Sed  de  confessione  satis.  De  satisfactione 
tria  verba  :  Olim  cum  multo  melius  Christi¬ 
ani  intelligerent  necessitatem  poenitentiae 
quam  nos  faciamus,  cumque  apud  se  cogi¬ 
tarent,  ac  perpenderent  quanto  facilius  hic 
in  terris,  quam  in  purgatorio  satisfieri  possit, 
pro  peccatis  poenitentias  longissimas  atque 
asperrimas  septem,  quindecim,  viginti,  tri¬ 
ginta  annorum,  interdum  totius  vitae  liben¬ 
tissime  admittebant  et  explebant,  et  toto  illo 
tempore  jejunabant  frequenter ,  orabant 
frequentius,  non  utebantur  balneis,  non 
equis,  non  curribus,  non  vestibus  pretiosis  : 
abstinebant  se  a  ludis,  jocis,  theatris  :  denique 
tota  vita  eorum  nihil,  nisi  luctus  et  humilitas 
et  poenitentia  erat  ut  ex  libro  Tertulliani  de 
poenitentia,  et  ex  aliis  vetustis  auctoribus 
cognosci  potest.  At  vero  hodie  ita  delicati, 
ita  teneri  effecti  sumus,  ut  vix  paucorum 
dierum  jejunia  pro  multis  sceleribus  atque 
delictis  sustineri  possint.  Cilicia  vero ,  et 
cineres,  vigilise,  humicubationes,  flagella  et 
aliae  carnis  afflictiones  non  solum  in  moribus 
nostris,  sed  vix  jam  in  libris  reperiuntur.  In 
Concilio  Toletano  legimus,  Potavium  quem¬ 
dam  extitisse,  qui  cum  Episcopus  esset,  et 
semel  tactu  fcemineo  (ut  Concilium  loquitur) 
sorduisset,  ipse  se  primum  nullo  cogente  in 
ergastulo  quodam  conclusit,  atque  ibi  novem 
mensium  poenitentiam  egit,  deinde  ad  Con¬ 
cilium,  quod  Toleti  celebrabatur,  litteras 
dedit,  quibus  peccatum  suum  sponte  sua 
prodidit.  Patres  vero  consilii  illius,  poeni¬ 
tentiam  ei  perpetuam,  quousque  viveret, 
injunxerunt  ut  perpetuo  in  humilibus  et  ab¬ 
jectis  officiis  deserviret,  et  nihilominus  af¬ 
firmarunt  humanius  et  misericordius  multo 
cum  illo  actum  esse  ,  quam  antiquorum 
regulse  et  severitas  patiantur.  Et  quantum 
obsecro,  nos  ab  hoc  genere  poenitentia)  ab¬ 
sumus  ?  Sed  quid  ait  scriptura  ?  Qui  timent 
pruinam  irruet  super  eos  nix.  Nos  exiguae  et 
brevis  poenitentiae  austeritatem  formidamus, 


et  in  poenas  atrocissimas  et  longissimas  pur¬ 
gatorii  vel  gehennae  incurremus.  Legi  ali¬ 
quando  extitisse  nobilem  quemdam  adole¬ 
scentem  et  delicatum,  qui  cum  vitam  valde 
severam  arripuisset,  et  eo  nomine  ab  amicis 
et  affinibus  reprehenderetur,  eique  corpu¬ 
sculi  infirmitas  et  teneritudo  objiceretur, 
sapientissime  respondit  in  hunc  modum  : 
Ego  propterea  vitam  istam  duram  et  labo¬ 
riosam  arripui,  quod  meae  imbecillitatis,  et 
teneritudinis  optime  conscius  essem  :  Cum 
enim  cogitarem  tam  tenerum  corpusculum 
non  bene  ferre  posse  purgatorii  vel  gehen¬ 
nae  supplicia,  ego  delicatus  haec  minora  et 
meliora  elegi,  ut  illa  graviora  et  majora 
evaderem.  Haec  nobis  cogitanda  essent,  au¬ 
ditores  :  Nam  si  haec  ferre  non  possumus, 
quomodo  illa  feremus  ?  Unde  igitur  tantus 
tepor  in  nobis,  tanta  segnities  tanta  teneri¬ 
tudo,  nisi  ex  eo,  quod  solitudinem  cordis 
non  intramus  ?  quod  non  intelligimus,  nec 
intelligere  cupimus,  quid  sit  Deum  offendere 
et  quid  hinc  sequitur,  nisi  ut  quam  plurimi 
turmatim  in  gehennam  descendant,  et  non 
solum  ex  iis,  qui  non  confitentur  :  sed  etiam 
qui  male  confitentur.  Yere  dico  vobis,  dila¬ 
tavit  infernus  animam  suam  et  descendunt  ad 
eum  sine  numero. 

Vultis  enim  non  modo  intelligere,  sed  vi¬ 
dere,  sed  manibus  tangere,  quam  modicus 
sit  confessionum  nostrarum  fructus  ?  illud 
unum  considerate,  quam  diu  post  confes¬ 
sionem  a  novis  sceleribus  perpetrandis  ab¬ 
stineamus.  Hodie  multi  et  fortasse  omnes 
crimina  sua  confessi  sunt :  quam  multi  erunt 
ex  iis,  qui,  non  dico  post  unum  mensem, 
non  post  unam  hebdomadam,  sed  cras,  hac 
hora,  rursum  erunt  in  pristino  suo  cceno  ? 
Id  vero  quid  significat  ?  Nonne  eos  ex  con¬ 
suetudine  confessos  esse  ?  Num  quod  animum 
haberent,  et  propositum  vere  relinquendi 
peccata  ?  Quam  multi  veniunt  onusti  pec¬ 
catis,  in  quae  jam  millies  ceciderunt,  et 
veniunt  pridie  vel  ipso  die  summae  celebri¬ 
tatis  et  statim  volunt  expediri,  quasi  hoc 
negotium  esset  ludus  puerorum.  Nonne  hi 
Deum  non  placare,  sed  irridere  voluisse  vi¬ 
dentur  ?  Et  quid  istis  talis  poenitentia  et 
confessio  proderit  ?  Quam  multi  praeterea 
cras  Domini  corpus  accipient,  et  paulo  post 
in  prandio  se  totos  crapulae  et  ebrietati  da¬ 
bunt  ?  Et  sicut  apes  expelluntur  fumo  :  ita 
isti  Dominum  majestatis  fumo  ebrietatis  ex¬ 
pellent.  Deinde  exibunt  bene  pasti,  bene 
poti,  et  occurrent  mulieribus,  et  quis  dubi- 

tat,  quin  rursum  desideriis  aestuare  incipient, 
et  hodie  in  anima  moriantur,  cum  Dens  pro 
nobis  in  carne  natus  est  ?  Sed  quid  inde 
lucrabuntur?  Id  plane,  quod  Judas  quondam 
proditor  Domini.  Ille  post  buccellam  Domi¬ 
num  vendidit,  et  quidnam  emit  ?  Nihil  sane 
aliud,  quam  funem,  quo  seipsum  suspendit'. 
Ita  isti  hac  Domini  tam  nefaria  et  tam  de¬ 
testanda  proditione  mortem  aeternam  mer¬ 
cabuntur.  0  si  semel  in  cor  nostrum  intra¬ 
remus,  et  quid  sit  peccare,  quid  offendere 
Deum ,  et  in  quanto  periculo  peccatores 
versentur  attente  cogitaremus,  certe  dein¬ 
ceps  ita  peccatum  exhorremus,  ut  ad  solum 
ejus  nomen  toti  tremeremus,  et  ab  omni  oc¬ 
casione  peccandi  longius  fugeremus,  quam 
ab  igne,  quam  a  serpentibus,  quam  a  dra¬ 
conibus  et  scorpionibus  fugiamus. 

Quare,  auditores  optimi,  per  amorem 
pauperis  illius  regis,  vos  oro,  atque  obte¬ 
stor,  sit  unicuique  cordi  salus  animae  suae  : 
ingrediamur  omnes  in  solitudinem  cordis 
nostri,  ibi  dirigamus  viam  Domini:  Ibi  cogi¬ 


temus,  quid  simus,  quo  eamus,  quid  sit  nobis 
agendum,  quid  vere  egerimus,  et  ubi  per¬ 
spectum  nobis  fuerit,  quam  procul  a  recta 
via  deflexerimus,  redeamus  celeriter  in  eam 
abscindamus  a  nobis  occasiones  omnes  et 
consuetudines  peccandi,  et  super  omnia 
quaeramus  fontem  lacrymarum  ,  petamus 
a  Domino  spiritum  verae  contritionis.  0  si 
intelligeremus,  quam  vehementer  commo¬ 
veat  viscera  Dei  Patris  cor  sic  contritum  et 
humiliatum.  Non  enim  potest  se  dulcedo 
illa  et  bonitas  Dei  Patris  continere,  quin 
statim  accurrat  quin  complectatur,  quin  la¬ 
biis  animae  pcenitentis  osculum  pacis  infigat, 
quin  abstergat  ab  oculis  ejus  lacrymas  ama¬ 
ras.  et  eos  lacrymis  repleat  omni  favo  et 
meile  dulcioribus.  Quare  cum  has  delicias 
ineffabiles  illi  non  norint,  hanc  pacem,  Quae 
exuperat  omnem  sensum ,  illi  nequaquam  ex¬ 
periantur,  qui  non  intrant  in  cordis  solitu¬ 
dinem  :  intremus  nos  in  eam,  donante  Do¬ 
mino  Jesu  Christo  ,  qui  est  super  omnia 
Deus  benedictus  in  saecula.  Amen. 

DE  NATIVITATE  DOMINI 

I 

THEMA 

Apparuit  gratia  Dei  Salvatoris  nostri  omnibus  hominibus,  erudiens  nos,  ut  abnegantes 
impietatem  et  seecularia  desideria,  sobrie,  juste  et  pie  vivamus  in  hoc  sseculo.  Tit.  ii, 

v,  II, 


SYNOPSIS 

Gratiam  Dei  esse  duplicem ,  unam  in  Deo,  alte¬ 
ram  in  homine  a  Deo;  et  illis  ab  hac  differen¬ 
tia ;  atque  utramque  in  adventu  Salvatoris 
apparuisse,  ostenditur.  Prioris  quidem  signa 
evidentissima  apparuerunt  in  Christi  Nativi¬ 
tate,  qua  se  Deus  tantopere  demisit  :  posterior 
quoque  apparuit,  m  eo  quod  cum  homo  ante 
nesciret,  quam  eximium  donum  esset  gratia 
Dei,  nunc  ex  pretio  magno  pro  ea  redimenda 
facile  cognoscere  posse  a  simili  probatur. Inter 
varia  Dei  nomina,  nullum  huic  diei  esse  con¬ 
venientius  quam  Salvatoris,  cum  hodie  ipso 
facto  nostrae  salutis  opus  auspicatus  sit.  Gra¬ 
tia  Dei  soli  comparatur,  qui  omnibus  lucet, 
etsi  dormientes ,  cceci  et  oculos  claudentes 
eum  non  videant.  Quomodo  nos  gratia  Dei 
erudire  possit  a  simili  docetur.  In  verbis  istis 
Pauli,  ut  abnegantes  impietatem  et  ssecularia 
desideria,  sobrie,  juste  et  pie  vivamus,  totam 
legem  contineri  demonstratur ,  qua  jubemur 
declinare  a  malo  et  facere  bonum.  Quid  sit 
pietas,  et  quis  pius  dicendus  :  quid  e  contra 
impietas,  et  qui  impii,  haeretici  nimirum,  in 
imaginum  venerationem ,  in  sanctorum  reli¬ 
quias,  et  ipsa  sacramenta  desaevientes  :  uti 
etiam  Christiani  omni  opere  divino  languidi 
et  frigidi.  Praeterea  docemur  seecularia  desi¬ 
deria  fugere,  talia  autem  esse  rerum  transi¬ 
turarum  nimiam  cupiditatem ,  quas  fluvio 
comparatas  nullus  mortalium  ne  abeant,  ut 


neque  seipsum  ne  senescat,  aut  flaccescat,  re¬ 
tinere  aut  impedire  potest. 

In  secunda  parte  asseritur  triplex  amor,  sui, 
proximi,  Dei,  quod  Paulus  per  heee  tria  verba 
innuit,  sobrie,  juste,  pie  :  quorum  illud  de¬ 
betur  amore  in  semetipsum,  istud  in  pro¬ 
ximum,  hoc  in  Deum.  Quomodo  homo  seip¬ 
sum  sobrie  diligere  debeat ,  scilicet  freenando 
cupiditatem  divitiarum  ,  honoris  et  aliarum 
illecebrarum.  Quomodo  juste  amandus  sit 
proximus,  et  quid  hac  in  parte  incumbat 
mercatoribus,  militibus,  servis,  opificibus,  di¬ 
vitibus,  nobilibus,  pastoribus,  judicibus,  et  prae¬ 
ceptoribus,  et  quibuscumque,  qui  aliis  quoquo 
modo  praesunt.  Quomodo  Deus  pie  diligen¬ 
dus  sit.  Quantam  vim  in  humana  mente  ha¬ 
beat  spes  futurorum,  ad  quam  exemplo  juve¬ 
num  ei  aulicorum  nobiliorum  invitamur , 
quaeque  est  ineffabilis.  De  Christi  adventu  in 
majestate  et  de  gloria  beatorum  nonnihil 
affertur.  Ad  Christi  e  preesepi  docentis,  et  non 
ut  olim  in  majestate  apparentis  concionem 
audiendam  vocamur.  Quomodo  Christus  in¬ 
fans  condonetur  ;  et  quid,  nempe  ut  suo 
exemplo  desideria  saecularia  relinquamus,  so¬ 
brie,  juste,  et  pie  vivamus.  Epilogi  vices  agit 
gravis  auctoris  querela,  quod  tam  pauci  Chri¬ 
stum  condonantem  audiant  et  ob^diant  ;  et 
quod  magis  homo  hominem  ad  sui  imitatio¬ 
nem  tuahat,  quam  Deus  hominem,  qui  tamen 
non  pro  se,  sed  pro  homine  in  terris  natus  et 
passus  est. 

Hodiernae  celebritatis  magnitudo  ac  prae¬ 
stantia,  optimi  auditores,  tanta  est,  ut  quasi 
maximum  et  clarissimum  aliquod  lumen, 
caeteros  festos  dies  tanquam  lumina  minora 
facile  obscuret,  et  non  solum  corda  atque 
animos  nostros  totos  ad  se  rapiat  :  sed 
etiam  orationes  et  cogitationes  ita  sibi  ven- 
dicet,  ut  in  nulla  alia  re  nos  occupari,  nec 
aliud  aliquid  cogitare  aut  loqui  patiatur. 
Quare  nos  quoque  ut  diem  istum  solemnis- 
simum  et  celeberrimum  pro  nostra  tenui¬ 
tate  honoremus,  non  flores  ac  frondes,  sed 
verborum  serta  et  coronas  Verbo  Dei  pro 
nobis  incarnato  offeramus.  Praetermissa 
disputatione,  quam  adversus  fidei  et  reli¬ 
gionis  Christianae  hostes  instituimus,  totam 
hodiernam  orationem  ad  epistolam  B.  Pauli 
explicandam  quae  hesterna  die  in  primo  sa¬ 
cro  lecta  est,  et  ad  Natalem  diem  Domini 
ornandum  et  celebrandum  conferemus. 

Initium  igitur  epistolae  tale  est :  Apparuit 
gratia  Dei  Salvatoris  nostri  omnibus  homini¬ 
bus,  erudiens  nos ,  ut  abnegantes  impietatem 
et  ssecularia  desideria ,  sobrie ,  juste  et  pie  vi¬ 
vamus  in  hoc  saeculo.  Quibus  verbis  haud  fa¬ 
cile  scio  an  alia  pulchriora,  suaviora,  utilio¬ 
ra,  pleniora  Spiritus  sanctus  per  illud  suum 
praeclarissimum  organum,  os  videlicet  et 
linguam  Apostoli  Pauli,  aliquando  protu¬ 
lerit.  Certe  Apostolus  ipse  haec  verba  Chri- 
tiano  praedicatori  commendans :  Haec,  inquit, 
loquere  et  exhortare.  Et  Ecclesia  Catholica 
mater  nostra,  non  semel,  sed  saepius  hanc 
epistolam  filiis  suis  proponit.  Apparuit  ita¬ 
que  gratia.  Quaenam  est  illa  gratia?  Et  quo¬ 
modo  in  ortu  Salvatoris  apparuit?  Gratia 
Dei,  quemadmodum  etiam  regum  et  princi- 
pum  gratia,  non  unum  aliquid,  res  duas  sig¬ 
nificat;  quarum  tamen  una  ex  altera  de¬ 
pendet.  Primum  enim  favor  et  benevolentia 
qua  nos  diligit,  gratia  dici  potest :  sic  enim 
dicimus,  Recepit  me  Deus  in  gratiam,  redii 
cum  illo  in  gratiam.  Deinde  qmelibet  dona 
et  beneficia  Dei,  sed  praecipue  donum  illud 
singulare,  quo  justi  ex  injustis  efficimur, 
partim  quod  dentur  gratis,  partim  quod 
gratiam  ,  hoc  est  ,  benevolentiam  et  fa¬ 
vorem  consequantur  ,  gratiae  nomen  ac¬ 
cipiunt  ,  et  quamquam  utraque  gratia , 
tam  prior  quam  posterior,  vere  Dei  gra¬ 
tia  esse  dicitur,  et  est;  tamen  prior  dumta¬ 
xat  est  in  Deo ;  posterior  in  homine,  sed  a 
Deo.  Non  secus  atque  lux  et  splendor,  lu¬ 
men  solis,  dicitur;  cum  tamen  lux  in  ipso 
corpore  solis,  splendor  non  in  sole,  sed  in 


aere  sit.  De  priori  gratia  legis  ab  Angelo 
Mariae  dictum:  Invenisti  gratiam  apud  Deum. 
De  posteriori,  Ave  Maria  gratia  plena;  et 
hodie  deB.  Stephano  ;  Stephanus  autem  ple¬ 
nus  gratia  et  fortitudine . 

Est  vero  magnum  discrimen  inter  amo¬ 
rem  et  gratiam  Dei,  et  gratiam  benevolen¬ 
tiamque  hominum  :  siquidem  amor  Dei  effi- 
cacissimus  et  fcecundissimus  est ;  hominum 
benevolentia  inanis  ac  sterilis;  Deus  dili¬ 
gendo  et  benevolendo  confert  ipsum  bonum, 
quod  vult;  et  idcirco  ea  maxima  sunt  bona, 
quae  Deus  maxime  diligit ;  ea  bona  medio¬ 
cria,  quae  Deus  mediocriter  diligit,  ea  parva 
atque  exigua,  quae  Deus  parum  ac  tenuiter 
diligit;  ea  nulla  sunt  bona,  quae  Deus  peni¬ 
tus  non  diligit.  Itaque  omne  nostrum  bonum 
ex  Dei  amore  dependet,  et  si  saperemus,  ni¬ 
hil  magis  nobis  formidandum  esset,  quam 
ne  nostra  incuria  ac  desidia  a  Dei  gratia  ex¬ 
cideremus.  Jam  vero,  favor  ac  benevolentia 
hominum,  si  nihil  aliud,  quam  favor  ac  be¬ 
nevolentia  sit,  nihil  penitus  gignit.  Nec  enim 
ex  eo  quod  alii  aliis  ingenium,  opes,  sanitatem 
optant  ideo  sunt  illi  vel  ingeniis  meliores, 
vel  magnis  opibus  et  sanitate  abundant.  Cum 
igitur  et  amor  Dei,  quo  nos  diligit,  et  donum 
illud  coeleste  ac  divinum,  quo  Deus  animos 
nostros  gratiosos  et  amabiles  facit,  gratia 
merito  dici  possint,  de  qua  tandem  gratia 
divinus  Apostolus  loquitur,  cum  ait  :  Appa¬ 
ruit  gratia  ?  Quae  est  illa  gratia,  quae  in  ad¬ 
ventu  Salvatoris  apparuit  ?  Prior,  an  poste¬ 
rior  ?  Utraque,  auditores,  et  prior  et  poste¬ 
rior. 

Ac  ut  de  priori  prius  explicemus  :  Sicut 
ignis  calore,  et  sol  splendore  se  prodit,  ita 
amor  ac  benevolentia  non  ex  verbis,  sed  ex 
beneficiis  cognoscitur.  Tu  fortasse  dicis  ali¬ 
cui  :  Crede  mihi,  ego  te  vehementer  diligo  ; 
ille  credere  potest  se  diligi  ,  sed  dum  solis 
verbis  agitur,  certe  videre  non  potest.  At  si 
oblata  occasione  pro  eo  aliquid  praestes,  vel 
periculis  te  exponas,  tunc  vere  amorem  ac 
benevolentiam  tuam  ostendis  ;  tunc  vere 
videt  se  diligi,  tunc  merito  dicere  potest, 
nunc  apparuit  quantum  me,  et  quam  ex  ani¬ 
mo  diligas.  Pari  ratione  Deus  ante  Christi 
adventum  saepe  repetebat  :  Ego  cogito  cogita¬ 
tiones  pacis  et_non  afflictionis  :  Affirmabat  se 
memorem  esse  nostri,  se  diligere  genus  hu¬ 
manum,  se  missurum  aliquando  qui  nos  eri¬ 
peret  de  potestate  tenebrarum  :  caeterum  ista 
benevolentia  latebat  in  corde  Patris,  nondum 
se  manifeste  ostentabat,  ita  ut  dicerent  san- 

cti  Patres,  Domine ,  in  coelo  misericordia  tua) cujus  :  si  casu  aliquo  rusticus  lapidem  pretio- 


et  veritas  tua  usque  ad  nubes. 

Quid  igitur  fecit  Deus  ?  Ut  amorem  illum 
infinitum,  quo  nos  jam  ab  aeterno  proseque¬ 
batur,  ita  manifestum  nobis  faceret,  ut  eum 
non  solum  videremus,  sed  quodam  modo 
tangeremus;  non  vicarium  aliquem  misit, 
sed  ipsemet  in  mundum  venit  ;  exilium  et 
carcerem  nostrum  visitavit  ;  miserias  no¬ 
stras  et  calamitates  suscepit.  Nesciebat  Deus 
quid  esset  nox,  et  quanta  miseria  sit  in  te¬ 
nebris  vivere,  quippe  qui  lux  est,  et  lucem 
habitat  inaccessibilem. ;  et  ecce  his  diebus  ut 
amorem  suum  nobis  ostenderet,  in  ipso  hor¬ 
rore  ac  tenebris  mediae  noctis  nasci  voluit. 
Nesciebat  Deus  quid  esset  inopia,  et  his 
diebus  in  alieno  stabulo,  inter  bruta  anima¬ 
lia  ex  matre  pauperrima  nasci  voluit.  Ne- 
sciebatDeus  quid  esset  frigus,  et  quae  calami¬ 
tas  media  hieme  hospitium  non  invenire  ;  et 
his  diebus  in  mediis  frigoribus,  non  in  domo 
aut  cubiculo  undique  concluso  et  calido,  sed 
in  parvo  et  frigido  tuguriolo  nudus  colloca¬ 
ri  voluit.  Nesciebat  Deus  quid  esset  fames 
et  sitis,  quid  nutrice  ac  lacte  indigere  ;  et 
his  diebus  istas  omnes  miserias  propria  ex¬ 
perientia  discere  voluit.  Nesciebat  Deus  quid 
esset  debilitas,  atque  infirmitas,  quid  fasciis 
ac  bajulo  opus  habere ;  et  his  diebus  haec 
omnia  pro  nostra  salute  experiri  voluit.  Quis 
igitur  jam  dubitare  poterit  an  Deus  hominem 
dilexerit,  an  non  ?  Dicebant  olim  homines  : 
Reliquit  Deus  terram,  Circa  cardines  coeli 
ambulat ,  nec  nostra  considerat.  At  modo  quis 
hoc  dicet,  cum  non  solum  in  terra,  sed  in 
praesepio  eum  videamus  ?  Numquid  jam  circa 
cardinem  coeli  ambulare  tibi  videtur,  num¬ 
quid  nostra  non  considerare?  Apparuit  amor 
ac  benevolentia,  qua  Deus  nos  diligit,  quis 
eam  non  videt  ?  Quis  non  sentit  ?  Quis  non 
tangit  quodammodo  propriis  manibus  ?  Quid 
aliud  clamat  stabulum  illud,  quid  illud  prae- 
sepe,  quid  panni  illi?  Quid  fames,  quid  sitis, 
quid  frigus,  quid  nuditas,  quid  inopia,  quid 
infirmitas,  nisi  Apparuit  gratia  Dei  Salvato¬ 
ris  nostri  omnibus  hominibus  ? 

Jam  vero  posterior  gratia,  ea  videlicet  quae 
nos  gratos  facit  Deo,  et  quae,  diffusa  est  in 
cordibus  nostris  per  Spiritum  sanctum ,  qui 
datus  est  nobis  ;  illa  quoque  diebus  istis  in 
natali  Salvatoris  apparuit :  antea  siquidem 
non  intelligebat  homo,  quam  eximium  do¬ 
num,  et  quanti  faciendum  esset  gratia  ;  sed 
hodie  nisi  sponte  oculos  claudat,  id  apertis¬ 
sime  videbit.  Accipite  exemplum  rustici  ab¬ 


sum,  vel  praeclarissimam  aliquam  gemmam 
inveniret,  et  ignorans  quid  ea  sit,  et  nihil 
aliud,  quam  vitrum  vel  crystallum  putans, 
eam  paucis  obolis  vendere  vellet  :  statim 
vero  occurreret  ei  magnus  aliquis  mercator 
lapidum  pretiosorum  et  gemmarum  aestima¬ 
tor  peritissimus,  et  primis  verbis  offerret 
pro  eo  lapide  duo  vel  tria  millia  nummorum 
aureorum  :  numquid  tunc  rusticus  manum 
non  retraheret  :  Numquid  non  sapere  inci¬ 
peret  ;  numquid  non  intelligeret  tandem  non 
vitrum  aut  crystallum  ;  sed  thesaurum  ma¬ 
ximum  se  reperisse?  Pari  ratione,  Auditores, 
nesciebat  homo  quid  esset  gratia  Dei,  et  ideo 
eam  non  magnifaciebat ;  pro  uno  lentis  edu¬ 
lio,  sicut  Esau,  pro  una  fornicatione,  pro 
una  ebrietate,  eam  facile  vendebat  :  sed 
nunc  demum  ex  magno  illo  pretio ,  quo 
Christus  mercator  sapientissimus  eam  redi¬ 
mere  voluit,  apparuit  quantus,  et  quam  in¬ 
comparabilis  thesaurus  sit  gratia.  Cur  enim 
in  stabulo  Deus  nasci  voluit  ?  Cur  in  cruce 
mori  voluit  ?  Cur  sanguinem  suum  pretiosum 
fundere  voluit  ?  Cur  famem  et  sitim,  frigus 
et  nuditatem,  contumelias  et  injurias  pati 
voluit,  nisi  ut  eam  gemmam  redimeret, 
quam  tu  tanta  facilitate  vendis  ?  Magna  pro¬ 
fecto  atque  incredibilis  hominum  ignorantia 
et  stultitia  est,  qui  eam  rem  non  magnifa- 
ciunt,  sed  pro  nihilo,  pro  amaris  et  sordidis, 
et  gehennam  secum  trahentibus  voluptati¬ 
bus  vendunt;  pro  qua  Deus  ipse  non  solum 
homo  fieri,  sed  etiam  pati  et  mori  sustinuit. 

Hoc  igitur  modo  apparuit  gratia.  Cujus- 
nam  ?  Dei  Salvatoris  nostri.  Scripturae  di- 
vinse  pro  rerum  de  quibus  agitur  varietate, 
Deo  varia  nomina  attribuunt  :  Nunc  enim 
Deum  ultionum  ;  nunc  Patrem  misericor¬ 
diarum  :  nunc  Dominum  virtutum  ;  nunc 
Regem  ;  nunc  Judicem  appellant.  Hodie 
Deum  Salvatorem  nostrum  omnino  apposite, 
et  accommodate  divinus  Apostolus  vocavit 
Deum,  quod  viderit  miserias  et  calamitates, 
quibus  premebamur  ;  ac  ut  ab  eis  nos  libe¬ 
raret,  exultaverit  Ut  gigas  ad  currendam 
viam.  Nam  Dei  nomen  Graeco  vocabulo  a  vi¬ 
sione  et  a  cursu  dictum  esse  Damascenus  et 
Theodoretus  tradunt .  Salvatorem  autem , 
quod  hodie  nostrae  saluti  et  liberationi  non 
verbis,  sed  factis,  nascendo  et  patiendo  prin¬ 
cipium  dederit.  Apparuit  igitur  gratia  Dei 
Salvatoris  nostri. 

Et  quibus  apparuit  ?  Omnibus  hominibus. 
Non  omnes  quidem  credunt  Evangelio,  ut 

Apostolus  ait,  neque  omnes  salvi  fiunt  ;  imo 
vero  plures  sunt  omnino,  qui  pereunt  :  sed 
nihilominus  gratia  Dei  omnibus  apparuit, 
quia  pretium  redemptionis  pro  omnibus  ho¬ 
minibus  abunde  sufficit  :  quia  Christus  pro 
omnibus  natus  et  mortuus  est,  quia  praeco¬ 
nium  Evangelii  in  toto  orbe  et  omnibus  gen¬ 
tibus  annuntiatur.  Itaque  sicut  sol  in  medio 
coelo  constitutus  omnibus  lucet,  tametsi  om¬ 
nes  ii  in  tenebris  maneant,  qui  vel  caeci  sunt, 
vel  oculos  claudunt,  vel  certe  dormiunt  ;  ita 
quoque  Evangelium  gratiae  et  lumen  verita¬ 
tis  omnibus  proponitur,  quod  si  non  omnes 
vident,  id  suae  caecitati  vel  somno,  vel  im¬ 
probitati,  qua  oculos  claudunt,  non  lumini 
adscribant. 

Sed  videtur  mihi  praeterea  divinus  Apo- 
stolusinhis  verbis  amplitudinem  et  universi¬ 
tatem  Catholicae  Ecclesiae  commendare.  Ap¬ 
paruit  gratia  Dei  Salvatoris  nostra,  non  Ju¬ 
daeis  tantum,  sicut  olim  Moyses  solis  Judaeis 
legem  tulit;  sed  omnibus  hominibus,  Judaeis 
et  Graecis,  Latinis  et  barbaris,  servis  et  libe¬ 
ris,  sapientibus  et  insipientibus.  Lex  quidem 
quasi  stagnum  exiguum,  contenta  fuit  an¬ 
gustiis  unius  provinciae  :  Evangelium  vero 
et  gratia  Liberatoris  nostri  augustis  illis  con¬ 
tineri  non  potuit,  sed  quasi  fons  vivus  in  pa¬ 
radiso  scaturiens  et  in  quatuor  flumina  divi¬ 
sus,  quae  sunt  quatuor  codices  Evangeliorum 
extra  ripas  coepit  diffluere,  et  brevi  tempore 
totum  orbem  terrarum  occupavit  :  quod 
Isaias  multo  ante  prophetico  spiritu  cernens, 
Repleta  est,  inquit,  omnis  terra  scientia  Domini 
sicut  aquae  maris  operientes.  In  hujus  rei  typum 
scimus  Servatoris  Nativitatem  paucissimis 
diebus  omni  generi  hominum  innotuisse.  In¬ 
notuit  viris  et  foeminis,  Josepho  et  Mariae,  Ju¬ 
daeis  et  Gentilibus, pastoribus  etMagis;  senibus 
et  infantibus,  Simeoni  et  Joanni;  virginibus, 
viduis,  conjugatis,  Mariae,  Annae,  Elizabeth; 
sapientibus  et  insipientibus,  claris  et  obscu¬ 
ris,  divitibus  et  pauperibus.  Neque  solum 
Domini  Natalis,  sed  etiam  passio  atque  obitus 
Ecclesiae  universitatem  et  amplitudinem  de¬ 
signat.  Solus  enim  Christus,  qui  pro  omnibus 
moriebatur,  quasi  a  toto  mundo  crucifixus 
et  necatus  est.  Apostolum  Petrum  soli  Gen¬ 
tiles  necaverunt  :  Apostolum  Jacobum  fra¬ 
trem  Domini  soli  Judaei,  ac  sic  de  caeteris  ad 
eumdem  modum  ;  Christum  vero  totus  pene 
mundus,  Judaei,  Gentiles,  amici,  inimici,  re¬ 
ges,  privati  ;  sacerdotes,  laici  ;  doctores,  in¬ 
docti  ;  viri,  fceminae,  denique  omne  genus, 
omnis  sexus,  omnis  conditio  in  unius  Christi 


Salvatoris  cruciatum  ac  necem  conspirarunt. 
Sed  illustrissima  figura  universitatis  Eccle¬ 
siae  Catholicae  in  die  Pentecostes  mundo  de¬ 
monstrata  est ;  tunc  enim  non  solum  in  una 
atque  eadem  domo  omnium  gentium  linguis 
Deus  ab  Apostolis  et  discipulis  laudabatur  : 
sed  etiam  cum  primum  Apostoli  legem  Evan- 
gelicam  in  urbe  Hierosolyma  tamquam  prae¬ 
cones  Dei  clarissima  voce  promulgarent, 
erant  in  ea  urbe  Parthi,  Medi,  Elamitae,  et 
qui  habitant  Mesopotamiam,  Pamphhliam, 
iEgyptum  et  Libiam,  nec  non  Romani,  Ara¬ 
bes,  Cretes  ;  ac  uno  verbo  congregati  homi¬ 
nes  de  omni  natione,  quae  sub  ccelo  est.  Ap¬ 
paruit  igitur  gratia  Dei  Salvatoris  nostri  om¬ 
nibus  hominibus. 

Sequitur.  Erudiens  nos ,  ut  abnegantes  ini¬ 
quitatem  et  saecularia  desideria,  sobrie ,  juste 
et  pie  vivamus  in  hoc  saeculo.  Quid  est  apparuit 
gratia  erudiens  ?  Quomodo  gratia  erudit  ? 
Optime  et  efficacissime.  Quemadmodum  enim 
si  aliquis  magnum  beneficium  in  te  conferat, 
tu  statim  dicis  sane  docuisti  me,  quid  ego 
quoque  facere  debeam  cum  opportunitas 
dabitur.  Ista  tua  benevolentia,  istud  benefi¬ 
cium  tuum  me  officii  ac  debiti  mei  admo¬ 
nuit  :  ita  loquitur  Apostolus,  Gratia ,  inquit, 
Dei,  benevolentia  atque  amor,  qui  per  ad¬ 
ventum  filii  Dei  mundo  apparuit,  docet  nos 
atque  erudit  vel  potius  magna  voce  clamat, 
ut  non  simus  ingrati,  sed  eo  modo  quo  pos¬ 
sumus  Deo  vicem  rependamus.  Si  Deus  ita 
mundum  dilexit,  ut  Filium  suum  unigenitum 
daret,  nonne  etiam  nos  aliquid  in  gratiam 
Dei  facere  debemus  :  Sed  quid  est  illud  ? 
Nihil  aliud,  quam  Ut  abnegantes  impietatem 
et  saecularia  desideria ,  sobrie ,  juste  et  pie 
vivamus  in  hoc  saeculo ,  hoc  est  tributum,  quod 
exigit  a  nobis  Deus  :  Haec  enim  est  voluntas 
Dei  sanctificatio  nostra.  Porro  continetur  in 
his  verbis  summa  totius  divinae  legis,  ad 
unam  sententiam  incredibili  brevitate  con¬ 
tracta  :  neque  mirum,  si  ita  diligit  Apostolus 
brevitatem  quando  etiam  Deus  verbum  fe¬ 
cit  breviatum.  In  his  igitur  duobus  mandatis 
universa  lex  pendet  et  prophetae  ;  Declina  a 
malo  et  fac  bonum.  Ac  peccati  duo  sunt  mu¬ 
nera,  unum  avertere  hominem  a  Deo,  alte¬ 
rum  eumdem  convertere  ad  creaturas.  Duo 
mala ,  inquit  Dominus,  fecit  populus  meus : 
dereliquerunt  me  fontem  aquae  vivae,  et  fode¬ 
runt  sibi  cisternas  non  valentes  aquam  conti¬ 
nere.  Quid  igitur  faciet  qui  utrumque  malum 
cupit  evitare  ?  Abnegabit  impietatem  et  sae¬ 
cularia  desideria.  Impietas  enim  avertit  a 

Deo,  quod  est  primum  malum  :  saecularia 
vero  desideria  convertunt  ad  creaturas , 
quod  est  secundum  malum.  Quantum  vero 
attinet  ad  bonum,  tunc  plene  ac  perfecte 
bonum  facimus,  et  omnem  legem  adimple¬ 
mus,  cum  Deum,  proximum  et  nosipsos  di¬ 
ligimus  sicut  oportet ;  hoc  est  cum  sumus 
erga  Deum  pii,  erga  proximum  justi,  erga 
nosipsos  sobrii.  Quare  ut  a  malo  declinemus, 
et  bonum  faciamus,  abneganda  est  impietas 
et  saecularia  desideria  et  sobrie,  juste  et  pie 
vivendum  in  hoc  saeculo. 

Quid  igitur  est  impietas  ?  Vitium  est  oppo¬ 
situm  pietati.  Quid  igitur  est  pietas?  Donum 
est  Spiritus  sancti,  unum  ex  septem,  quae  ab 
Isaia  Propheta  enumerantur,  quo  Deum  re¬ 
spicimus,  et  colimus  et  veneramur  ut  patrem. 
Sicut  enim  religione  Deum  agnoscimus  ut 
creatorem  ac  Dominum;  ita  pietate  affi¬ 
cimur  Deo  ut  Patri  per  spiritum  illum  adop¬ 
tionis,  quem  misit  in  corda  nostra,  In  quo 
clamamus  :  Abba  Pater.  Itaque  ille  est  pius, 
qui  ex  corde  afficitur  erga  Deum,  et  ea  quae 
sunt  Dei;  erga  Scripturas,  erga  Sacramenta, 
erga  templa  ac  Sacerdotes,  tamquam  erga 
ea,  quae  ad  Patrem  ipsius  pertinent  :  qui 
dicit  cum  Christo,  Nesciebatis  quod  in  his, 
quae  Patris  mei  sunt,  oportet  me  esse  ?  Qui 
libenter  et  frequenter  loquitur  de  Deo  et 
rebus  divinis,  qui  cum  audit  multiplicari 
haereses,  obscurari  fidem,  ubique;  Deum 
summa  audacia  a  villissimis  vermiculis  of¬ 
fendi,  ex  animo  dolet,  et  tamquam  verus 
filius  impatiens  injuriae  paternae,  lacrymas  et 
gemitus  continere  non  potest  :  e  contra  exul- 
tat  ac  gestit,  et  magnum  lucrum  arbitratur, 
cum  intelligit  homines  converti,  et  per  poe¬ 
nitentiam  ad  gratiam  Dei  et  amicitiam  red¬ 
ire  :  qui  postremo  compelli  non  debet  ad 
orationem,  ad  concionem,  ad  Sacramenta, 
ad  laudes  divinas,  sed  sponte  sua,  magna 
alacritate,  quasi  filius,  non  quasi  servus,  ex 
amore,  non  ex  timore,  ad  omne  divinum 
obsequium  se  facillimum  et  paratissimum 
praebet.  Habemus  quid  sit  pietas. 

Quid  jam  est  impietas  ?  Oppositum  vitium, 
quod  videlicet  crudelem  facit  hominem  erga 
Deum,  quod  arefacit  illam  dulcedinem  amo¬ 
ris  et  affectus  filialis,  quod  fecit  homines 
promptos  ad  blasphemias,  ad  contemptum 
Scripturarum,  ad  injuriam  Dei  et  sancto¬ 
rum,  quales  sunt  omnes  haeretici,  qui  nisi 
omnem  pietatem  exuissent,  et  essent  Homi¬ 
nes,  ut  Apostolus  ait,  penitus  sine  affectione, 
numquam  ita  crudeliter  contra,  venerandas 


imagines,  et  sanctorum  reliquias,  et  ipsa 
Sacramenta  saevirent.  Quis  enim  est  filius, 
qui  visa  parentis  imagine  aut  veste,  non 
moveatur  ?  Quid  ?  Si  alicujus  pater  etiam 
propter  sua  flagitia  extremo  supplicio  affe¬ 
ctus  fuisset,  possetne  filius  ejus  imaginem 
patris  in  supplicio  positi  sine  lacrymis  cer¬ 
nere  ?  Et  si  vestem  aut  annulum  ejus  habe¬ 
ret,  numquid  quoties  ea  videret  non  paterni 
amoris  admoneretur?  Quanta  igitur,  et  quam 
immani  impietate  et  crudelitate  animum  oc¬ 
cupatum  habent,  qui  venerandum  illud  si¬ 
gnum  Christi  Domini  nostri,  pro  nobis  cru¬ 
cifixi,  et  sanctorum  memorias  ac  reliquias 
nefariis  manibus  demoliri,  raptare  in  ignem 
et  in  aquas,  et  quod  foedum  est  et  horren¬ 
dum,  non  solum  dictu,  sed  etiam  auditu,  in 
cloacas,  in  sterquilinia  projicere  non  timent? 
Quomodo  afficiuntur  erga  Christum,  qui 
omnem  ejus  memoriam  de  mundo  tollere  ac 
delere  conantur  ?  Accedit  proxime  ad  hanc 
impietatem  quaedam  aversio  et  alienatio 
animi  a  divinis  rebus,  quoddam  tsedium, 
quoddam  fastidium,  quaedam  nausea  in  ope¬ 
ribus  Domini.  Et  heec  impietas  mirum  est, 
quam  longe  et  late  dominetur  et  regnet.  Ubi 
sunt  enim  qui  vere  gustent  spiritualia  ?  qui. 
cum  voluptate  et  delectatione  in  Dei  operibus 
se  exerceant  ?  E  contra  ubi  sunt,  quibus  non 
longse  videantur  conciones  ?  non  longa  vi¬ 
deantur  Sacra  ?  non  longse  et  graves  et  mole- 
stse  videantur  horse  canonicae  ?  Jam  de  Sa¬ 
cramentis  et  oratione  quid  dicam  ?  Si  tempus 
adveniat  confessionis,  et  communionis  san¬ 
ctorum  mysteriorum,  statim  animus  contra¬ 
hitur,  et  moles  quaedam  mcestitise  et  torpo¬ 
ris  hominem  invadit,  tanquam  si  magnam 
sarcinam  levare,  aut  ad  patibulum  ire  de¬ 
beret.  Si  velint  aliqui  orare,  statim  a  somno 
corripiuntur,  vel  cogitationibus  vanis  obruun¬ 
tur.  Et  qui  de  rebus  lascivis  et  nugis  totos 
dies  fabularentur,  si  incidit  sermo  de  Deo, 
statim  quasi  muti  et  elingues  efficiuntur;  imo 
tristia  vocant  ea  colloquia.  Quid  horum  om¬ 
nium  est  causa,  nisi  impietas?  Non  afficimur 
erga  Deum,  non  est  ibi  cor  nostrum,  quicquid 
fit,  ex  timore  vel  ex  consuetudine  fit.  Si 
patrem  et  patriam  nostram  coelestem  amare¬ 
mus,  si  non  essemus  cives  hujus  mundi;  sed 
tanquam  advenae  et  peregrini  in  terra  aliena 
versaremur;  si  spiritus  pietatis,  spiritus 
adoptionis,  spiritus  Filii  Dei  cor  nostrum  oc¬ 
cuparet,  nihil  nobis  dulcius  et  jucundius,  in 
hac  peregrinatione  contingere  posset,  quam 
loqui  et  cogitare  ole  patria  illa  beata,  ubi  nos 

amantissimus  Pater,  et  ingens  charorum 
numerus  expectat  parentum,  fratrum,  fili¬ 
orum  ;  qui  sunt  quidem  de  sua  felicitate 
securi,  sed  adhuc  de  nostra  incolumitate 
solliciti.  Itaque  abnegare  debemus,  et  fu¬ 
gere  ac  detestari,  id  enim  totum  significat 
graecum  vocabulum  apvr,ffd[jievoi  quo  Apo¬ 
stolus  usus  est  et  a  nobis  totis  viribus  pro¬ 
pulsare  tamquam  pestem  quamdam  omnem 
impietatem. 

Sed  non  minus  fugienda  sunt  ac  dete- 
stanta  seecularia  desideria  :  ipsa  enim  impie¬ 
tatem  gignunt.  Nec  enim  alia  de  causa  pa¬ 
rum  afficimur  erga  Deum  quam  quia  nimis 
afficimur  erga  mundum.  Ideo  desideriis  cae¬ 
lestibus  non  est  locus,  quio  toti  pleni  sumus 
desideriis  saecularibus,  propterea  cum  taedio 
et  fastidio  operamur  opera  Dei,  quia  nimis 
avide,  nimis  attente  lucoris  terrenis  inhiamus. 
Et  quidnam  est  saeculare  desiderium  ?  Nihil 
aliud,  quam  earum  rerum  immoderata  cupidi¬ 
tas,  quas  tempus  consumit,  quae  transeunt  cum 
saeculo,  quae  velimus  nolimus  finem  habere 
debent.  Omnia  siquidem,  quae  hic  in  terris 
desiderari  possunt,  quasi  fluvius  aliquis  ra¬ 
pidissimus,  perpetuo  currunt,  nec  potest  iste 
cursus  ulla  arte  aut  ratione  sisti.  Nonne  si 
conetur  aliquis  impedire  cursum  fluminis 
alicujus  et  multum  laboret  in  aggeribus  fa¬ 
ciendis,  stultissimus  ab  omnibus  judicabitur  ? 
Nam  si  hoc  loco  transitum  obstruat,  et  cur¬ 
sum  impediat,  alia  via  flumen  erumpet,  et 
nihilominus  curret;  etsi  ex  omni  parte  in 
modum  coronae  aggeres  faciat,  nonne  flu¬ 
men  tum  transcendet  aggeres  et  rursum  more 
solito  fluet?  Ad  eumdem  modum  stulti  sunt 
omnes  homines,  qui  flumen  istud  rerum  sae¬ 
cularium  retinere,  atque  a  cursu  impedire 
nituntur,  et  quot  sunt,  qui  hoc  agunt  ?  Nu¬ 
merari  non  possunt  :  Stultorum  infinitus  est 
numerus  ?  Quid  enim  aliud  cupiunt  omnes 
avari  suis  usuris,  suis  fraudibus,  suis  men¬ 
daciis,  quam  aggeres  facere,  et  flumen  au¬ 
reum  et  argenteum  retinere  ?  Sed  stulti  sunt. 
Nam  dum  ipsi  uno  in  loco  aggeribus  usura¬ 
rum  et  fraudum  exitum  obstruunt,  per  alia 
multa  loca  flumen  erumpit  :  aliquid  rapiunt 
fures,  aliquid  exigit  princeps,  saepe  merces 
non  venduntur,  saepe  facto  naufragio  absor¬ 
bentur  amari,  saepe  etiam  domi  putrescunt : 
denique  rationes  multae  et  variae  Deo  non 
desunt,  quibus  viam  et  cursum  aperiat 
flumini.  Pari  ratione,  quid  aliud  cupiunt 
omnes  ambitiosi  suis  simoniis,  suis  adulati¬ 
onibus,  sua  hypocrisi,  quam  aggeres  facere, 


et  flumen  honorum  ac  dignitatum  retinere  ? 
Sed  stulti  sunt,  nam  flumen  est  flumen, 
et  idcirco  non  potest  non  fluere.  Et  si  ipsi 
uno  modo  conantur  ascendere,  altera  via 
descendunt;  et  si  a  nonnullis  laudantur,  ab 
aliis  multis  vituperantur.  Quid  voluptuarii  ? 
Nonne  ipsi  quoque  suis  ccenis  opiparis,  suis 
frequentibus  potationibus,  suis  assiduis  for¬ 
nicationibus  cupiunt  aggeres  facere, et  flumen 
voluptatum  ac  deliciarum  retinere  ?  Sed 
stulti  sunt  :  Nam  paulatim  crumena  exhau¬ 
ritur,  aggeres  conservari  non  possunt,  et 
flumen  labitur  suo  more  :  vel  si  ita  magna 
sit  crumena,  ut  non  facile  exhauriatur,  im¬ 
mittit  Deus  unam  aliquam  aegritudinem, 
quse  statim-unico  impetu  aggeres  dissipabit; 
et  non  modo  ebrietates  et  fornicationes  impe¬ 
diet;  sed  etiam  modicum  cibum  cum  quiete 
et  voluptate  sumere  non  patietur.  Ut  omit¬ 
tam  potiones  et  pharmaca  amarissima,  nec 
non  incisiones,  adustiones  et  alias  cruces, 
quse  nimiis  deliciis  ut  plurimum  succedere 
solent.  Neque  solum  stulti  et  miseri  homi¬ 
nes,  qui  desideriis  saecularibus  implicantur, 
flumina  ista,  quse  diximus,  opum,  honorum, 
voluptatum ;  sed  neque  seipsos  retinere,  ac 
sistere  unquam  poterunt.  Quid,  quseso,  tanto 
labore  niteris  fluminis  cursum  impedire  ? 
Siste  parumper  teipsum  si  potes ;  cur  dese¬ 
ris  florem  istum  setatis  ?  Cur  tam  celeriter 
curris  ad  mortem  ?  Ergo  si  tu  ipse  stare  non 
potes,  quomodo  facies,  ut  figura  mundi  hu¬ 
jus  non  praetereat?  Quare  cessemus  aliquando 
a  nostra  stultitia  et  parvulum  nostrum  sa- 
pientissimum  audiamus,  qui  non  alia  de 
causa  inter  homines,  vel  potius  inter  ju¬ 
menta  natus  est,  quam  ut  nos  jumentis  simi¬ 
les  effectos,  erudiret,  ac  impietatem  ac  sae¬ 
cularia  desideria  abnegare  doceret. 

ALTERA  PARS 

Quemadmodum  agricolae,  si  semper  ma¬ 
las  herbas  ex  agris  evellerent,  et  numquam 
bonas  seminarent,  nihil  unquam  colligerent : 
ita  quoque  non  satis  nobis  est  eradicare 
vitia,  declinare  a  malo,  impietatem  et  sae¬ 
cularia  desideria  abnegare ;  sed  necesse  est 
etiam  serere  virtutes,  facere  bonum ;  nempe 
sobrie,  juste  et  pie  vivere  in  hoc  saeculo,  vel 
ut  aliis  verbis  utar,  diligere  sicut  oportet, 
Deum,  proximum  et  seipsum.  Ille  enim  vivit 
pie,  qui  Deum  diligit  sicut  oportet.  Ille  vivit 
juste,  qui  proximum  diligit  sicut  oportet. 

Ille  vivit  sobrie,  qui  seipsum  diligit  sicut  opor^ 
tet.  In  hujus  rei  typum  diligebat  Dominus 
Lazarum  et  sorores  ejus  Martham  et  Mariam. 
Iu  Lazaro  est  amor  sobrius  suiipsius,  in 
Martha  dilectio  proximi ;  in  Maria  charitas 
Dei  commendatur.  Hoc  est  igitur  verbum 
breve,  quod  parvulus  noster,  vere  verbum 
abbreviatum  hodie  nos  docet,  trinum  amo¬ 
rem,  sui,  proximi,  Dei,  esse  legem  eorum, 
qui  colunt  ac  venerantur  Trinitatem. 

Primum  igitur  teipsum  diligere  debes, 
quod  facies,  si  vixeris  sobrie  :  hoc  est,  si  res 
omnes  temporales,  cibum,  potum,  vestes, 
pecunias,  honores,  delectationes  cum  mode¬ 
ratione  capies.  Ista  siquidem  non  sunt  in  se 
mala,  sed  nobis  efficiuntur  mala,  cum  sine 
modo  quaeruntur  ac  desiderantur.  Sic  etiam 
non  malus,  sed  bonus  est  panis,  vel  potius 
optimus  et  necessarius  maxime ;  tamen  nihil 
est  pejus  et  magis  sanitati  noxium  pane 
immoderate  sumpto.  Cur  quaeso  capis  plura, 
quam  sint  ad  victum  et  vestitum  necessaria? 
Cur  tantopere  cupis  ascendere  ?  Cur  tanta 
cupiditate  flagras  honorum  ac  dignitatum  ? 
Existant  hic  duo,  quorum  alter  habeat  quan¬ 
tum  necesse  est,  neque  aliquid  amplius  cu¬ 
piat;  alter  habeat  omnia  duplicata,  et  tripli¬ 
cia,  servos,  ancillas,  vestes,  pecunias,  vineas, 
domos,  etc.,  qusein  opibus  et  fortunis  nume¬ 
rantur  :  Quid,  quaeso,  posterior  iste  habeat 
amplius,  quamprior?  Estne  propterea  melior, 
aut  Deo  gratior,  aut  sapientior  ?  Ac  ut  ad 
humilia  descendamus  num  melius  videt? aut 
melius  audit  ?  aut  magis  gustat  ?  estne  ro¬ 
bustior,  sanior,  pulchrior;  comedit  plus  quam 
alii  ?  habet  stomachum  propterea  ampli¬ 
orem?  Nihil  horum,  quid  igitur  habet?  quid 
ei  conferunt  majores  divitias  ?  Aliud  non 
video  quam  ut  minus  bene  dormiat,  magis 
metuat  latrones,  majoribus  curis  et  sollici¬ 
tudinibus  prematur  :  et  quod  omnium  pes¬ 
simum  est,  verorum  et  magnorum  bonorum 
detrimentum  patiatur.  Nam  sicut  in  diverso¬ 
riis  illi,  qui  initio  ccenae  nesciunt  esse  sobrii, 
sed  stomachum  grossis  quibusdam  cibariis 
replent  se  de'ceptos  inveniunt,  nam  postea 
dapes  pretiosas  et  exquisitas  relinquunt,  et 
nihilominus  non  minus  solvunt,  quam  ii,  qui 
solum  exquisitis  cibis  vesci  voluerunt  :  ad 
eumdem  modum,  qui  rebus  istis  terrenis  et 
caducis,  quae  sunt  grossa  cibaria  ad  hoc  so¬ 
lum  apposita,  ut  famem  ac  desiderium  exci¬ 
tent;  qui  rebus,  inquam,  istis  vilissimis  et 
abjectissimis  immoderate  replentur  dapes 
illas  nobilissimas  coenee  coelestis  amittunt,  et 


in  gehennam  detrusi,  luunt  sempiterna  sup¬ 
plicia;  non  minus  quam  si  deliciae  ac  volu¬ 
ptates,  propter  quas  peccarunt,  non  momen¬ 
tanee,  sed  aeternae  fuissent.  Non  sic  sancti 
et  sapientes  homines,  non  sic,  sed  intelli- 
gentes  nobilitatem  ciborum,  qui  in  extrema 
coena  apponendi  sunt,  stomachum  suum  va¬ 
cuum  pro  illis  conservarunt,  et  de  tempora¬ 
libus  rebus  quanto  minus  potuerunt  accepe¬ 
runt.  Pari  ratione  honores  ac  dignitates 
humanae,  quid  quaeso  emolumenti  atque 
utilitatis  habent  ?  Qui  magis  ab  hominibus 
honoratur,  non  est  propterea  melior  aut 
pulchrior,  aut  sanior,  aut  fortior;  neque  est 
aliud  honor,  quam  opinio  quaedam  atque 
existimatio  hominum.  Et  tu  igitur  tam  stultus 
eris  ut  propter  nullum  tuum  bonum,  propter 
solam  opinionem  aliorum  volare  velis  sine 
alis,  ascendere  in  mirabilibus  super  te,  ut 
deinde  cadas,  et  collum  ac  cervices  frangas  ? 
Quare  si  teipsum  vere  ac  sapienter  diligis 
disce  sobrietatem,  sis  contentus  iis  quae  ha¬ 
bes,  cohibe,  et  coerce  fraeno  moderationis 
omnia  desideria  tua,  et  tunc  mihi  crede  pa¬ 
cem  et  quietem  invenies.  Atque  haec  quidem 
erga  te. 

Jam  vero  erga  proximum  justitia  uti  de¬ 
bes,  ut  reddas  omnibus  debita,  Cui  vectigal 
vectigal ,  cui  tributum  tributum ,  cui  honorem 
honorem ,  cui  timorem  timorem ,  ut  Apostolus 
admonet,  ut  neminem  decipias,  neminem 
circumvenias ,  nullis  fraudibus  utaris.  Si 
mercator  es,  sis  contentus  justo  lucro  :  si 
miles,  debito  stipendio  :  si  servus,  debito 
salario :  si  opifex,  sis  contentus  vendere  labo¬ 
rem  tuum  justo  pretio,  si  dives,  non  frauda¬ 
bis  operantium  sua  mercede  :  si  nobilis  et 
magnus  es,  noli  sublime  sapere,  noli  paupe¬ 
res  et  humiles  contemnere,  memento  te 
pauperum  oeconomum  a  magno  eleemosy- 
nario  Deo  esse  constitutum,  qui  idcirco  his 
diebus  pauper  pro  nobis  fieri,  et  matrem 
pauperem  habere  voluit,  ut  eum  in  paupe¬ 
ribus  agnosceres  et  honorares.  Pari  ratione 
pastores,  Judices,  praeceptores,  et  qui  aliis 
quoquo  modo  praesunt,  non  aspiciant  per¬ 
sonam  hominum,  non  respiciant  ad  mu¬ 
nera,  non  contemnant  pauperes,  nisi  Chri¬ 
stum  ipsum  contemnere  velint.  Vestis  lace¬ 
ra,  et  corporis  squalor  raro  facit  hominem 
pejorem,  saepe  meliorem  :  et  idcirco  non 
spernendum,  sed  honorandum.  Qui  vero 
beneficiis  Ecclesiasticis  fruuntur  memores 
sint  officii,  horarum,  inquam,  canonicarum, 
neque  putent  sufficere  si  horas  B.  Mariae, 

aut  septem  Psalmos  legant.  Legite  caput 
nonum  Lateranensis  Concilii  ultimi,  videbi¬ 
tis  beneficium  propter  officium  dari,  et  fu¬ 
res,  et  latrones  esse,  et  ad  restitutionem 
obligari,  et  beneficio  optimo  jure  posse  pri¬ 
vari,  qui  pecunias  beneficiorum  recipiunt 
et  debitum  canonicarum  horarum  non  per¬ 
solvunt.  Ego  sane  multum  timeo  hominibus 
certis,  qui  se  putant  gratis  vivere  posse 
sumptibus  crucifixi :  audiant  isti  quid  bea¬ 
tus  Bernardus  ipsis  dicat :  «  Vae  tibi,  inquit, 
vae  tibi,  mors  in  olla,  mors  in  ollis  carnium, 
ctc.  »  Postremo  omnes  patres,  et  qui  ado¬ 
lescentes  in  suam  curam  et  fidem  recepe¬ 
runt,  memores  sint  vigilantiae  et  sollicitudi¬ 
nis,  quam  eis  debent:  nec  putent  ad  se 
solum  pertinere,  ut  eis  cibus  et  potus  non 
desit,  noverint  se  rationem  Deo  in  judicio 
reddituros,  nisi  eos  verbo,  exemplo,  impe¬ 
rio  si  opus  est,  ita  instituant,  ut  Christia¬ 
nos  decet;  nec  solum  in  domibus  suis  Deum 
flagiliis  atque  sceleribus  offendi  non  patian¬ 
tur  sed  neque  vos  adolescentes  ad  ea  loca 
ire  permittant,  ubi  talia  exercentur,  quibus 
offenditur  Deus.  Audio  esse  Lovanii  publi¬ 
cas  scholas,  ubi  docentur  juvenes  choreas 
ducere,  et  eas  festis  diebus  maxime  frequen¬ 
tari  :  de  sphaeristeriis  non  audio,  sed  video 
oculis  meis  :  fere  enim  numquam  venio  ad 
concionem,  quin  videam  integras  catervas 
ingenuorum  adolescentium,  qui  sphaeriste¬ 
rium  ingrediuntur,  ibi  quid  agant  vos  me¬ 
lius  nostis  :  Ego  unum  scio  si  illi  in  judicio 
punientur,  eos  qui  praesunt  eis  non  impuni¬ 
tos  futuros,  nec  enim  est  parum  miseros, 
adolescentes  ,  tempus ,  pecunias  ,  concio¬ 
nem,  divinas,  laudes,  fortasse  etiam  animas 
suas  tam  facile  perdere.  Haec  hodierna  die 
necessario  admonenda  esse  duxi,  quod  Apo¬ 
stolum  Paulum  in  epistola,  quam  habemus 
prae  manibus,  praecipientem  audiam,  Haec 
loquere  et  exhortare. 

Sequitur,  et  pie  vivamus  in  hoc  saeculo. 
Nec  enim  satis  est  sobrios  et  justos  nos  esse, 
nisi  etiam  simus  pii,  hoc  est,  Deo  nostro, 
tamquam  amantissimo  patri,  vere  et  ex  ani¬ 
mo  afficiamur  et  sine  taedio,  sine  fastidio, 
sine  nausea,  cum  delectatione  et  gaudio, 
non  coacti,  sed  sponte ;  non  ex  timore,  sed 
ex  amore,  quaeramus  quae  Dei  sunt.  Haec 
igitur  est  summa  totius  divinae  legis,  ita  vi¬ 
vere  debemus  ut  non  blasphemetur  nomen 
Dei,  sed  ornent  omnes  in  omnibus  doctri¬ 
nam  Dei  Salvatoris  nostri. 

Verum  quo  tandem  modo  ista  perficie¬ 


mus?  Audi  quod  sequitur,  Expeclantes  bea¬ 
tam  spem ,  et  adventum  gloriae  magni  Dei. 
Nihil  enim  potentius  aut  efficacius  reperitur 
ad  hominem  a  saecularibus  desideriis  libe¬ 
randum,  et  in  officio  continendum,  quam 
perpetua  cogitatio  ccelestis  felicitatis.  Vita 
probi  et  sapientis  Christiani  nihil  aliud  esse 
debet  quam  spes  et  expectatio  futurorum. 
Discrimen  inter  juvenes  et  senes  illud  con¬ 
stituit  Aristoteles,  quod  juvenes  vivant  spe, 
senes  memoria.  Senes  dicunt :  Memini  me 
aliquando  in  tali  civitate  fuisse  et  rursum, 
in  tali  vidi  talia  praelia,  vidi  talia  specta¬ 
cula  ,  talia  meis  temporibus  evenerunt  : 
erant  adolescentes  minus  petulantes,  magis 
quieti,  quam  modo  sunt.  Juvenes  dicunt, 
tali  anno  proficiscar  ad  talem  civitatem, 
ibi  mercaturam  exercebo,  tum  revertar  do¬ 
mum,  postea  illud  et  illud  agam.  Jam  vero 
probus  Christianus  non  senem,  non  veterem 
hominem  imitari  debet,  sed  juvenes,  qui 
semper  proficiunt,  et  ad  majora  aspirant. 
Aspicite  B.  Paulum,  quomodo  quae  retro 
sunt  obliviscitur,  et  ad  anteriora  se  exten¬ 
dit  :  nec  vivit  memoria,  sed  expectatione, 
expectans  illam  beatam  spem  et  adventum 
gloriae  magni  Dei.  Rursum  in  aulis  princi- 
pum  duo  sunt  genera  famulorum.  Quidam 
singulis  annis  vel  mensibus  stipendium  suum 
accipiunt,  praeterea  nihil  expectant :  quidam 
vero  nullum  stipendium  habent,  sed  expe¬ 
ctatione  vivunt.  Ac  priores  quidem  humilio¬ 
res  ac  sordidiores  esse  solent;  posteriores 
nobiliores,  et  qui  non  serviunt  pro  mercede 
paucorum  nummorum ;  sed  serviunt  spe 
magni  alicujus  beneficii  vel  dignitatis  vel 
praefecturae.  Hujus  generis  omnes  Christiani 
esse  debent  :  servi  nobiles,  magni,  atque 
excelsi  animi;  neque  Deo  servire  debent 
pro  temporalibus  rebus,  neque  praeteritis  et 
praesentibus  bonis  contenti  esse,  sicut  ille 
dives  epulo,  qui  in  suis  conviviis  splendidis, 
et  in  sua  purpura  et  bysso  acquiescebat ;  et 
paulo  post  sepultus  fuit  in  inferno;  sed  ocu¬ 
los  conjectos  habere  debent  in  illam  Bea¬ 
tam  spem  et  adventum  gloriae  magni  Dei. 

Sed  quid  est  illa  beata  spes?  Cur  Aposto¬ 
lus  ita  confuse  loquitur?  Scitis  quare?  Quia 
explicari  non  potest,  quantum  sit  illud  prae¬ 
mium,  quod  expectamus,  ideo  non  dixit 
illud  regnum,  illam  gloriam,  illam  beatitu- 
dinem ;  sed  illam  beatam  spem,  rem  illam 
eximiam,  maximam,  infinitam  spe  et  ex¬ 
pectatione  dignissimam,  quae  hic  in  terris, 
neque  videri,  neque  dici,  neque  cogitari, 

sed  solum  credi  et  sperari  potest.  Et  ad¬ 
ventum  gloriae  magni  Dei.  Deus  bone,  qua¬ 
lem  emphasim,  qualem  majestatem  habent 
ha3c  verba;  non  sunt  explicanda,  sed  admi¬ 
randa.  Expectamus  igitur  adventum  illum 
gloriosum,  quando  Liberator  noster,  qui  his 
diebus  in  humilitate  venit,  et  parvulus  dici 
et  esse  voluit,  in  majestate  et  gloria  appare¬ 
bit,  et  magnum  Deum,  magnum  Christum, 
magnum  orbis  monarcham  se  ostendet.  Au¬ 
dire  vultis  quam  magnum  ?  Accipite  simili¬ 
tudinem.  Nonne  esset  magnum  convivium, 
si  solee  reliquiee  ejus  totum  Belgium  satiare 
possent?  Cogita  igitur  quam  magnus  in  illa 
die  apparebit  Christus,  quando-non  solum 
in  animos  et  corpora  hominum  beatorum  : 
sed  etiam  in  solem,  et  lunam,  et  stellas, 
et  elementa  omnia  ejus  gloria  redundabit,  et 
orbis  totus  per  ejus  preesentiam  illustratus, 
pulchrior  et  lucidior  erit.  Et  tunc  vere  dici  po¬ 
tuit  :  Pleni  sunt  coeli  et  terra  majestatis  gloriae 
tuae.  0  Christiani,  si  oculos  haberemus  ad 
istam  beatam  spem ;  si  intelligeremus  quid  eri¬ 
mus,  cum  in  adventu  magni  Dei  apparebimus 
cum  illo  in  gloria,  et  lateri  ejus  sublimes,  et 
toti  mundo  conspicui  in  lucidis  nubibus  assi¬ 
debimus  ;  et  cum  eo  non  solum  reges  et  prin¬ 
cipes  terne,  sed  etiam  Angelos  apostatas 
judicabimus?  Quanta  erit  illa  gloria,  cum 
similes  Christo  erimus,  et  infra  pedes  no¬ 
stros  magnos  illos,  reges  quondam  et  mo- 
narchas  orbis,  nudo  latere  palpitare,  et 
sententiam  seternse  mortis  expectare  videbi¬ 
mus,  si  cogitare  possemus,  quale  bonum  sit 
videre  Deum,  qui  tam  facile  dicitur,  et  ta¬ 
men  non  intelligitur ,  certe  durum  nobis 
nullo  modo  videretur  impietatem,  et  ssecu- 
laria  desideria  abnegare,  et  sobrie,  juste  et 
pie  vivere  in  hoc  sseculo.  Ista  est  concio 
brevis,  quam  hodierno  die  verbum  abbre- 
viatum  nobis  fecit.  Eamus  parumper  ad 
speluncam  Bethlehemiticam,  ibi  videbimus 
novum  Salomonem,  novo  et  inusitato  modo 
ex  preesepi  tamquam  ex  cathedra  concio- 
nantem,  et  multo  sapientius  atque  gravius, 
quam  ulli  unquam  philosophi  de  contemptu 
mundi  et  rerum  praesentium  vanitate  disse¬ 
rentem  i  et  vae  illis,  qui  ad  istam  concionem 
non  convenerint  et  doctorem  istum  sapien- 
tissimum  non  audierint.  Apparuit  aliquando 
Deus  filiis  Israel,  ut  eos  doceret  atque  in- 
stueret,  et  legem  ferret,  quam  observare 
deberent.  Sed  apparuit  eis  in  potestate  ma¬ 
gna  et  majestate  :  mons  universus,  in  quo 
Dominus  apparebat,  horribili  quadam  spe¬ 


cie  totus  fumare  atque  ardere  videbatur; 
audiebantur  quoque  creberrimi  et  maximi 
fragores  tonitruorum ,  clangorque  bucci- 
nse,  et  voces  ejusmodi,  quse  omnem  popu¬ 
lum  vehementissime  perterrebant.  Itaque 
populus  universus  pavore  concussus  clama¬ 
bat  ad  Moysen  :  Loquere  tu  nobis,  et  audie¬ 
mus  ;  non  loquatur  nobis  Dominus,  ne  forte 
moriamur.  Tunc  Deus,  Prophetam ,  inquit, 
suscitabo  illis  de  medio  fratrum  suorum  simi¬ 
lem  tui ,  et  ponam  verba  mea  in  ore  ejus , 
loqueturque  ad  eos  omnia  quae  praecepero  illi , 
qui  autem  verba  ejus ,  quae  loquetur  in  nomine 
meo ,  non  audierit,  ego  ultor  existam  :  tam¬ 
quam  si  diceret:  Non  volunt,  vel  non  possunt 
audire  me,  cum  eis  in  majestate  et  potestate 
appareo  :  apparebit  igitur  illis  filius  meus 
in  humanitate  et  benignitate,  et  eos  docebit 
atque  erudiet,  ut  abnegantes  impietatem  et 
saecularia  desideria ,  sobrie ,  juste ,  et  pie  vi¬ 
vant ■  in  hoc  saeculo  :  Sed  tunc  demum,  si 
quis  non  audierit,  nullam  habebit  excusa¬ 
tionem,  ego  ultor  existam.  Itaque  nemo  ex¬ 
cipitur,  nemo  excusatur,  quicumque  non 
volunt  in  iram  atque  indignationem  Dei 
Patris  incidere,  convenire  debent  ad  concio¬ 
nem  istam,  et  audire  sapientiam  parvuli  qui 
natus  est  nobis,  et  filii,  qui -datus  est  nobis. 

Sed  quo  pacto  erudire  nos  poterit  infans 
unius  diei?  qui  nondum  loquitur,  qua  ra¬ 
tione  concionabitur  ?  Non  loquitur,  audito¬ 
res,  parvulus  nostra  lingua,  sed  loquitur 
nutibus,  sicut  infantes  et  muti  facere  solent, 
loquitur  signis,  moribus,  exemplis.  An  non 
satis  magna  voce  tibi  clamare  videtur,  ut 
sobrie  vivas,  quando  ipse  ita  sobrie  vivere 
voluit,  ut  non  solum  supervacanea  et  inuti¬ 
lia,  sed  etiam  necessaria  recusaverit?  Pote- 
ratne  parcius  vivere  de  rebus  hujus  mundi, 
quando  pro  divite  palatio  vile  tugurium,  et 
illud  non  suum,  sed  alienum ;  pro  molli 
lectulo  horridum  prsesepe,  pro  servis  et  an¬ 
cillis  asinum  et  bovem,  pro  tapetibus  et 
auleeis  telas  aranearum  et  sordes  abjectissi¬ 
mi  stabuli  habere  voluit  ?  Numquid  non  satis 
fortiter  clamat,  ut  juste  vivas,  quando  ipse 
nondum  natus  peregrinari  voluit,  ut  tribu¬ 
tum  Augusto  persolveret,  et  cum  inBethle- 
hem  oppido  David  patris  sui  non  esset  ei 
locus  in  diversorio,  et  nemo  eum  in  domum 
suam  recipere  vellet,  humiliter  ad  stabulum 
divertit,  neque  injuriam  illam  ulcisci  vo¬ 
luit?  An  non  etiam  satis  clare  ac  perspicue 
te  monet,  ut  pie  vivas  quando  pietas  in  pa¬ 
trem  eum  nasci,  et  pati  et  mori  fecit  ?  Pro- 

pter  te,  inquit,  sustinui  opprobrium  tota  die; 
et  certe  merito  dicere  poterat ;  propter  te, 
dulcissime  atque  amantissime  Pater,  ut  tibi 
parerem,  ut  te  honorarem,  ut  injurias  tuas 
ulciscerer,  propter  te  formam  servi  susci¬ 
pere,  propter  te  nasci  et  peregrinari,  pro¬ 
pter  te  famem  et  sitim  tolerare,  propter  te 
frigus  et  nuditatem  experiri,  propter  te  in 
media  hieme  et  in  tenebris  noctis  hospitio 
carere  volui.  Ita  igitur  parvulus  noster  sa¬ 
pienter  concionatur. 

Sed  quibus  quaeso  concionatur?  0  quam 
paucis?  Videor  mihi  concionem  tam  sapien¬ 
tis  ecclesiastae  plane  vacuam,  et  desertam 
videre.  Quotusquisque  est,  qui  eum  hoc 
tempore  audire  velit?  Equidem,  auditores, 
ego  vehementer  timeo  istam  sacratissimam 
Domini  Nativitatem,  ne  nobis  in  judicio 
maxime  noceat.  Venit  Deus  ad  homines  ut 
illos  erudiat,  et  rationem  vivendi  demon¬ 
stret,  et  ipsi  totum  oppositum  faciunt,  et 
tamen  non  ignoramus  quas  vires  habeat  ad 
movendum  exemplum  unius  hominis.  Depo¬ 
nit  rex  unum  genus  vestium,  induit  aliud, 
statim  omnes  aulici  imitantur.  Arripit  dux 
quispiam  in  castris  ligonem  aut  instrumen¬ 
tum  aliud  rusticanum  ad  aggeres  excitan¬ 
dos,  statim  milites  eo  exemplo  permoti, 
idem  omnes  faciunt.  Ergone  unus  terree 
vermiculus  potest  exemplo  suo  alios  vermi¬ 
culos  ad  se  imitandum  provocare,  et  Deus 
tam  insigni  pietate  atque  humilitate  descen¬ 
dit  ad  homines,  nascitur  in  stabulo,  exem¬ 
plo  docet  saecularia  desideria  esse  fugienda, 
et  nemini  persuadeat  ?  «  Cur  igitur  Deus 
factus  est  homo  (ut  verbis  utar  B.  Augu¬ 
stini)  si  non  corrigitur  homo?  Sed  hoc  est 
judicium,  quia  lux  venit  in  mundum  et  di- 
lexerunt  homines  magis  tenebras  quam  lu¬ 
cem.  »  Videbat  Christus  homines  tanquam 
insanos  currere  ad  gehennam,  et  misericor¬ 
dia  motus  descendit  de  coelo,  ut  ostenderet 
nobis  viam  meliorem,  et  ipse  dux  esset  iti¬ 
neris  nostri.  Et  ecce  tam  coeci  et  stulti  sunt 
homines,  ut  eo  deserto,  mundum  et  diabo¬ 
lum  sequantur.  «  Cur  igitur  Deus  homo,  si  - 
non  corrigitur  homo  ?  »  Si  esset  aliquis  pa¬ 
ter  unius  integri  exercitus,  et  videns  omnes 
filios  suos  simul  currere  ad  locum,  ubi  eis 
paratse  sunt  insidiae,  nonne  prae  amore  ac 
dolore  tanquam  insanus  curreret  quantum 
posset  ad  oppositam  partem ;  et  interim  cla¬ 
maret,  ad  hanc  partem,  filii,  ad  hanc  par¬ 
tem,  nolite  progredi  ulterius,  insidiae  vos 
expectant,  omnes  interficiemini.  Quod  si 


tali  patri  et  tam  salubriter,  et  tanto  affectu 
eos  admonenti  filii  non  crederent,  sed  adhu° 
pergerent  versus  insidias,  nonne  stultissim 
et  improbissimi,  et  omni  supplicio  dignis¬ 
simi  essent?  Ita  sane.  Jam  igitur  veniamus 
ad^nos  :  certe  Pater  noster,  qui  semel  nos 
genuit  creando  et  iterum  genuit  redimendo, 
non  alius,  quam  Christus  est  :  is  igitur  Pa¬ 
ter  noster,  Pater  sapientissimus,  Pater  aman- 
tissimus,  is  videns  nos  omnes  nihil  quaerere, 
nisi  pecunias,  nisi  dignitates,  nisi  voluptates, 
quae  sunt  omnia  retia  et  laquei  diaboli,  quid 
fecit?  Currere  coepit  ad  partem  oppositam, 
elegit  inopiam,  ignominias,  dolores,  asperi¬ 
tates;  et  magnavoce  clamavit:  ad  hanc  par¬ 
tem,  filii,  ad  hanc  partem,  credite  mihi,  curri¬ 
tis  ad  laqueos,  tenditis  ad  insidias,  pergitis 
ad  mortem  et  ita  clamavit,  ut  postea  diceret : 
raucae  factae  sunt  fauces  meae  .Et  hodie  quoque ; 
imo  singulis  annis  per  concionatores  suos 
usque  ad  raucedinem  clamat,  et  nos  miseri 
et  stulti  non  audimus.  «  Cur  igitur  Deus 
homo,  si  non  corrigitur  homo  ?  » 

Non  indigebat  Christus  pro  se  nasci  in 
stabulo  et  famem  et  sitim,  frigus  et  nudita¬ 
tem  tolerare,  poterat  ipse  sine  periculo  om¬ 
nibus  commodis  abundare;  sed  nobis  ista 
pharmaca  necessaria  erant,  ideo  ut  nos  eru¬ 
diret,  atque  exemplum  praeberet,  tam  pau¬ 
perem,  tam  abjectam,  tam  humilem  vitam 
his  diebus  inchoare  voluit.  <c  Sed  cur  Deus 
homo,  si  non  corrigitor  homo  ?  »  Vere  Nati¬ 
vitas  Domini  posita  est  in  ruinam  multorum 
et  in  signum  cui  contradicetur.  Quis  enim, 
quaeso,  et  factis  et  moribus  ei  non  contradi¬ 
cit?  Nonne  tu  Christum  ducem,  ac  docto - 
rem  et  magistrum  tuum  confiteris  ?  Nonne 
ejus  vestigia  sequi,  et  diabolo  ac  pompis 
ejus  renuntiare  in  baptismo  pollicitus  es  ? 
Numquam  ne  igitur  quaesivisti  quam  viam 
tenuerit  doctor  tuus  ?  Nihil  unquam  audivi¬ 
sti  de  Bethleem,  de  stabulo,  de  praesepi,  de 
pannis  Salvatoris  ?  Legisti  ne  aliquando  Do¬ 
minum  gestasse  sericum  aut  aurum,  vel  quo¬ 
tidie  mutasse  vestitum  ?  Vel,  multa  genera 
caligarum,  calceorum,  pileorum,  paliorum, 
habuisse,  et  tamen  pauperes  omnes  in  sua 
nuditate  reliquisse  ?  Quid  igitur  dicam  ?Sane 
judicabo  te,  cum  te  videam  tam  vanum, 
tam  curiosum,  tam  implicatum  desideriis 
saecularibus,  non  solum  contradicere,  sed 
etiam  bellum  gerere  cum  Christi  Nativitate. 

«  Cur  igitur  Deus  homo,  si  non  corrigitur 
homo  »  :  Sed  finis  sit. 

Ego  vos  oro,  atque  obsecro,  auditores,  et 

serio  admoneo,  ut  ssepe  cogitetis,  Deum  fa¬ 
ctum  esse  hominem  ut  corrigatur  homo,  et 
Christum  nostra  causa  pauperem  factum,  et 
non  qualemcumque,  sed  extremam  pauper¬ 
tatem  sequi  voluisse  ut  nos  ejus  exemplo 
disseremus  abnegare  impietatem  et  saecula- 
ria  desideria ;  et  sobrie,  juste  et  pie  vivere 


in  hoc  saeculo.  Quod  si  non  fecerimus,  erit 
nobis  Nativitas  in  judicium  et  condemnatio¬ 
nem  ;  si  fecerimus,  in  gaudium  ac  laetitiam 
et  gloriam  sempiternam,  ad  quam  nos  per¬ 
ducat,  qui  vivit  et  regnat  Deus  per  omnia 
saecula  saeculorum.  Amen. 


'0' 

CONCIO  XI. 


DE 

EODEM  FESTO  DE  TRIPLICI  NATALI  DOMINI 

THEMA 

Generationem  ejus  quis  enarrabit?  Isa.  liii,  v.  8. 


SYNOPSIS 

Triplex  Christi  nativitas  adfertur,  humana ,  di¬ 
vina  et  spiritualis,  in  cujus  rei  significationem 
tres  hodie  missce  diversis  horis  leguntur. 
Quinque  deinde  novitates  sive  circumstantiae 
in  Navitate  Christi  humana  considerantur , 
quis,  de  qua,  quomodo,  loco ,  tempore  nasca¬ 
tur.  1 .  Nascitur  senex  :  habens  naturam  hu¬ 
manam,  sed  personam  divinam  ;  (ubi  obiter 
Nestorii  error  redarguitur) ,  et  rex.  2.  Nascitur 
ex  ea, quam  sibi  in  matrem  elegerat  prius  quam 
conciperetur  ;  Deus  ex  fcemina,  ubi  Majestas 
Dei  per  similitudinem  astruitur ;  ex  virgine.  3. 
Nascitur  in  Bethlehem,  in  tuguriolo,  in  prcc- 
sepio,  et  cur  isthoc.  4.  Nascitur  sine  dolore  et 
et  absque  obstetricum  auxilio.  3.  Nascitur 
medio  mundi  tempore ,  tempore  pacis,  mo¬ 
narchiae,  tempore  solstitiali,  hiberno,  noctur¬ 
no,  et  die  solis,  quorum  omnium  causa  asseri¬ 
tur.  Tandem  pice  salutationes  subjunguntur. 

In  posteriore  parte  agitur  de  nativitate  Christ1 
divina  et  spirituali.  Divinam  quidem  esseinef- 
fabilem,  qua  nil  clarius,  nil  itidem  quoad 
hominem  obscurius,  demonstratur.  Cur  et 
quomodo  Dei  Filius  splendor  paternae  gloriae 
et  substantiae  ejus  figura  dicitur.  De  spirituali 
mirum  est,  quod  Deus  hominibus  innotescere 
voluerit,  et  quod  Ethnici  tam  subito  fuerint 
conversi.  Unde  cognoscamus  Christum  in 
nobis  esse  natum ,  ex  signo  videlicet,  quod 
Angelus  dedit  pastoribus,  si  eum  in  stabulo 
inveniamus  :  per  stabulum  humiles  et  mites 


denotantur,  et  quae  sunt  stabuli  propria  iis 
accommodantur.  Quomodo  nos  oporteat  fieri 
stabula  Christi,  ubi  reprehenduntur  ii,  qui 
statim  a  confessione  in  peccata  denuo  reta¬ 
buntur.  Christum  natum  esse,  ut  cum  mundo 
in  certamen  descendat.  Cauponum  consuetu¬ 
do,  quibus  fallax  mundus  assimilatur.  Tan¬ 
dem  ut  hunc  fugiamus,  et  Christum  sequamur 
gravis  exhortatio  suadet. 

/ 

Liberatoris  ortum,  quem  hoc  tempore  toto 
orbe  terrarum  Ecclesia  Catholica  singulari 
celebritate  colit  ac  veneratur,  optimi  audi¬ 
res,  non  unum  ac  simplicem;  sed  varium  ac 
multiplicem  esse  sacrae  litterae,  divinaque  A- 
postolorum  et  Prophetarum  monumenta  nos 
decent.  Nascitur  enim  Christus  in  coelo  sine 
matre  ;  in  terris  sine  patre  :  in  mentibus  hu¬ 
manis,  si  proprie  loqui  velimus  sine  patre 
et  sine  matre.  Et  quidem  ex  matre  sine  patre 
natus  est  semel  :  sine  patre  et  sine  matre 
nascitur  saepe ;  ex  patre  sine  matre  nascitur 
semper.  Denique  ex  patre  in  coelo  nascitur 
Deus ;  ex  matre  in  terris  nascitur  homo  : 
sine  patre  et  sine  matre  in  mentibus  huma¬ 
nis  nascitur  Deus  et  homo.  Tres  igitur  sunt 
ortus  dominici,  divinus,  humanus,  spiritua¬ 
lis  :  atque  omnes  ita  admirabiles  et  pleni  stu¬ 
poris, ut  de  omnibus  tribus  Prophetam  Isaiam 
dixisse  existimandum  sit :  Generationem  ejus 
quis  enarrabit  ?  Ortus  ille  triplex  triplici  sa¬ 
crificio  in  Ecclesia  Catholica  a  Dei  sacerdo¬ 
tibus  honoratus  est  :  nocturno  tempore  et  sa¬ 
crificio  etiam  nocturno  ortum  illum  celebra- 

vimus,  quo  «  omnipotens  sermo  Dei  cum 
quietum  silentium  contineret  omnia,  et  nox 
in  suo  cursu  medium  inter  haberet,  exiliens 
de  ccelo  a  regalibus  sedibus  in  mediam  ex¬ 
terminii  terram  prosilivit  ».  Nam  idcirco 
tempore  nocturni  sacrificii  Evangelium  istud 
recitari  audivimus,  cujus  initium  est,  Exiit 
edictum  a  Caesare  Augusto ,  et  in  quo  hujus 
temporalis  ortus  historia  continetur.  Deinde 
aurora  illucescente,  altero  sacrificio  ortum 
alterum  cum  pastoribus  egimus  ,  nempe 
spiritualem  illum,  quo  formatur  Christus  in 
nobis,  et  per  quem  animis  nostris  primus 
aurorse  splendor  exoritur.  Postremo  in  me¬ 
dio  fervore  diei,  atque  in  ipsa  luce  meridia¬ 
na,  tertio  sacrificio  ortum  illum  seternum  et 
splendidissimum  cum  cantu  et  laeti  lia  vene¬ 
rati  sumus,  quo  Dei  Verbum,  Lux  vera,  ex 
Patre  luminum  ab  ipsa  aeternitate  in  splendo¬ 
ribus  sanctorum  ante  luciferum  generatur. 
Cum  igitur  tres  istas  generationes  hodie 
Ecclesia  considerandas  et  venerandas  filiis 
suis  proponat,  nos  quoque  de  eis  ad  gloriam 
Dei  et  nostrum  spirituale  commodum  atque 
emolumentum  verba  faciemus,  neque  tam 
eas  generationes  explicabimus,  quam  osten¬ 
demus,  non  posse  easpro  dignitate  humanis 
vocibus  explicari,  vereque  ac  merito  ab  Isaia 
Propheta  dictum  esse,  Generationem  ejus 
quis  enarrabit. 

Ut  igitur  ab  humana  ac  temporali  genera¬ 
tione,  ad  quam  preecipua  temporis  hujus 
laetitia  atque  celebritas  pertinet,  ordiamur  : 
admirabilis  plane  et  })lena  prodigiorum  Do¬ 
mini  generatio  atque  nativitas  est.  Salomon 
olim  vir  sapientissimus  cum  penitus  naturae 
abdita  contemplatus  esset  nihil  novi  sub  sole 
invenire  potuit.  Vere  hodie  Christus  aliquid 
plane  novum  adinvenit,  ac  proinde  vere  de 
eo  dicitur :  Ecce  plus  quam  Salomon  hic.  Ad 
quinque  capita  revocabimus  novitates  et  mi¬ 
racula  natalis  Domini :  siquidem  haec  potissi¬ 
mum  considerabimus,  quis  nascatur  :  de  qua 
nascatur :  et  quo  modo,  quo  loco,  et  quo 
tempore  nascatur. 

Quis  est  ille  qui  nascitur?  Senex  quidam. 
Quid  est  hoc?  Senex  nascitur?  Quomodo  po¬ 
test  homo  nasci  cum  sit  senex  ?  Numquid  po¬ 
test  in  ventrem  matris  suae  iterum  introire  et 
renasci  ?  Ita  est,  auditores,  senex  et  valde 
annosus  est  qui  nascitur ;  et  ideo  res  est  no¬ 
va,  et  Isaias  clamat:  Generationem  ejus  quis 
enarrabit ?  Hactenus  consueverunt  infantes 
nasci  et  senes  mori :  at  modo  contrarium  fit : 
N  ascitur  enim  hodie  quidam  senex,  et  post 


paucos  dies  multa  infantium  millia  morien¬ 
tur.  Non  legistis  apud  Danielerri :  Aspiciebam 
donec  throni  positi  sunt,  et  antiquus  dierum  se _ 
dit ,  vestimentum  ejus  candidum  quasi  n'X,  et 
capilli  capitis  ejus  quasi  lana  munda  ?  Iste  igi¬ 
tur  antiquus  dierum,  cujus  caput  solum  est 
canum,  hoc  est,  qui  ab  aeternitate  est,  qui 
nec  initium  dierum,  nec  finem  vitae  habet, 
hodie  natus  est :  nam  Danielem  nec  de  Patre , 
nec  de  Spiritu  sancto;  sed  de  Filio  loqui  B, 
Joannes  in  Apocalypsi  testatur.  Siquidem 
capite  primo  de  Filio  Dei  verba  faciens :  Ca¬ 
put  autem ,  inquit,  et  capilli  ejus  erant  candi¬ 
di  tamquam  lana  alba ,  et  tamquam  nix.  Hoc 
est  etiam  quod  Jeremias  futurum  esse  multo 
ante  praedixit :  Novum  creavit  Dominus  super 
terram  :  fosmma  circumdabit  virum ,  hoc  est, 
mulier  quaedam,  vel  virgo  potius,  utero 
suo  non  infantem,  non  puerum  (hoc  enim 
minime  novum  esset),  sed  virum  et  virum 
gravem  maturum,  sapientissimum,  senem 
denique  complectetur»  Nec  enim  Dominus 
minus  sapiens  ;  minus  maturus,  minus 
gravis,  minoris  prudentiae,  minoris  consilii 
hodie  fuit,  dum  jaceret  in  stabulo,  quam 
tunc  esset,  cum  penderet  in  cruce  :  vel  quam 
si  modo,  cum  regnat  in  ccelo.  Quae  cum  ita 
sint,  Generationem  ejus  quis  enarrabit. 

Porro  altera  novitas  in  eo  posita  est,  quod 
is  qui  nascitur,  naturam  habet  humanam,  sed 
non  personam  humanam.  Itaque  non  solum 
ortus  est  novus,  sed  etiam  is,  qui  nascitur, 
est  homo  novus.  Induite  novum  hominem , 
inquit  Paulus,  qui  secundum  Deum  creatus 
est ,  injustitia  et  sanctitate  veritatis.  Nestorius 
quidem  more  caeterorum  Haereticorum,  cum 
mysterium  istud  non  oculis  fidei,  sed  oculis 
intelligentiae  propriae  cernere  voluisset,  op¬ 
pressus  fuit  a  gloria  et  a  nimio  isto  splendore 
penitus  exceecatus,  naturam  humanam  in 
Christo  sine  persona  creata  atque  humana 
videre  non  potuit :  Quocirca  duos  Christos 
sibi  fixit:  unum,  qui  et  naturam  et  personam 
humanam ;  alterum,  qui  et  naturam  et  perso¬ 
nam  divinam  haberet.  Magnus  error,  magna 
blasphemia,  perniciosa  sententia.  Nam  si 
ita  esset,  nec  Christus  Deus  esset  homo  :  nec 
Christus  homo  esset  Deus;  sed  unus  Deus  so¬ 
lum,  alter  homo  solum ;  neuter  vero  mundum 
redemisset.  Christus  igitur  unus  dumtaxat, 
una  persona,  una  hypostasis  est;  sed  habet 
naturas  duas,  divinam  et  humanam  :  et  id¬ 
circo  Deus  et  homo  est,  et  quia  homo  est,  pati 
potuit :  quia  Deus  est,  passio  ipsius  infini¬ 
tum  pretium  fuit :  et  eo  debitum  nostrum 

summa  a3quitate  dissolutum  est.  At  quomo¬ 
do,  inquis,  hoc  fieri  potuit?  Quomodo  natu¬ 
rae  duce  in  unam  personam  coeunt,  et  nulla 
est  permixtio  vel  confusio  naturarum?  Et 
quomodo  natura  humana  in  hypostasi  non 
sua,  sed  aliena  subsistere  potest?  Quis  hoc 
intelliget?  Quis  hoc  capiet?  Verum  idcirco, 
auditores,  diximus  vobis  rem  istam  esse  no¬ 
vam  et  plenam  stuporis,  et  de  ea  Isaiam  di¬ 
xisse,  Generationem  ejus  quis  enarrabit ?  Ne¬ 
que  nos  volumus,  ut  eam  capias,  sed  tantum 
ut  credas.  Si  ratio  reddi  posset,  non  esset 
mirabilis :  Si  exemplum  haberemus,  non  es¬ 
set  singularis.  Cum  igitur  tanto  miraculo,  et 
super  omnem  ordinem  naturae  homo  quidam 
ita  novus  mundo  apparuerit,  ut  naturam  hu¬ 
manam  et  creatam,  personam  vero  divinam 
et  increatam  habeat,  verissime  dicere  pos¬ 
sumus:  Generationem  ejus  qws  enarrabit . 

Sed  ecce  vobis  aliam  novitatem.  Is  qui  his 
diebus  natus  est,  rex  natus  est.  Certe  reges 
non  nascuntur,  sed  primum  eliguntur,  deinde 
confirmantur;  postremo  coronantur.  Tametsi 
iis,  qui  enim  nascuntur  ex  regibus,  regnum  pa¬ 
tris  debetur,  tamen  donec  ad  cetatem  matu¬ 
ram  pervenerunt,  non  solum  reges  aliorum 
non  esse  possunt,  sed  ipsi  regi  ab  aliis,  et  gu¬ 
bernari  necesse  habent.  Rex  enim  justus  et 
sapiens  esse  debet, juxta  illud  Jeremice:  Regna¬ 
bit  rex,  et  sapiens  erit  et  faciet  judicium  et  ju¬ 
stitiam  in  terra  :  athomines  omnesstulti  etpec- 
catores  nascuntur.  Solus  igitur  Christus  rex 
natus  est,  qui  ab  ipsa  conceptione  justissimus 
et  sapientissimus  fuit.  Ita  que  merito  Isaias  ait : 
Parvulus  natus  est  nobis ,  et  filius  datus  est  no¬ 
bis ,  et  factus  est  principatus  ejus  super  hume¬ 
rum  ejus.  Merito  igitur  magi  venientes  ex 
Perside  exclamant :  Ubi  est,  qui  natus  est,  rex 
Judxorum.  Merito  et  nos  cum  stupore  clama¬ 
mus  :  Generationem  ejus  quis  enarrabit  ? 

Jam  vero  si  oculos  mentis  ad  eam  conver¬ 
tamus,  ex  qua  Dominus  noster  natus  est, 
non  pauciora  fortasse,  nec  minora  miracula 
inveniemus.  Primum  de  ea  natus  est,  quam 
ipse  sibi  in  matrem,  antequam  nasceretur, 
elegit,  et  quantum  est  hoc  miraculum?  Quis 
unquam  puer  elegit  sibi  matrem?  Certe  si  in 
filiorum  potestate  atque  arbitrio  esset,  ut  sibi 
parentes  eligerent,  obscurae  et  pauperes  foe- 
minae  numquam  parerent,  omnes  tuto  pos¬ 
sent  ingredi  monasteria:  siquidem  nullus  es¬ 
set,  qui  divitem  et  nobilem  matrem  habere 
non  vellet.  Solus  igitur  Christus  sibi  matrem 
elegit,  et  idcirco  ad  eam  Angelum  misit,  qui 
ei  hoc  ipsum  nuntiaret :  nec  solum  filius  ele¬ 


git  matrem,  sed  et  mater  elegit  filium.  In 
quo  profecto  novitas  ista  singulariter  dupli¬ 
catur.  Ecce,  inquit,  ancilla  Domini  fiat  mihi 
secundum  verbum  tuum.  Ergo  generationem 
ejus  quis  enarrabit ?  Deinde  quanta  novitas 
est,  ut  Deus  nascatur  ex  fcemina :  ut  sit  B. 
Maria  simul  mater  sui  patris  et  filii  ?  Siqui¬ 
dem  Homo  natus  est  in  ea,  et  ipse  fundavit 
eam  Albissimus .  Si  oceanum  universum  ex 
parvo  aliquo  fonte  scaturire  videremus  ;  si 
immensa  copia  frumenti,  quae  toti  orbi  alen¬ 
do  sufficeret,  in  exiguo  aliquo  hortulo  nasce¬ 
retur  ;  si  maximus  et  splendidissimus  glo¬ 
bus  solis  ex  aliqua  minutissima  stella 
ortum  sumeret,  quis  non  miraretur  ?  quis 
non  stuperet  ?  At  hoc  ipsum  fit,  cum 
Christus  nascitur  ex  Maria.  Ipsa  enim  est 
Hortus  conclusus,  fons  signatus;  stella  ma¬ 
ris  ;  et  tamen  ex  ea  Christus  natus  est,  qui 
splendidior  sole,  major  Oceano,  et  granum 
illud  frumenti  est,  quod  cadens  in  terram  tan¬ 
tum  fructum  attulit,  ut  inde  totus  orbis  abun¬ 
de  reficiatur  ac  recreetur.  Ergo  Generatio¬ 
nem  ejus  quis  enarrabit  ? 

Sed  ut  paulo  clarius  explicetur;  cogita 
quantasit  majestas  unius  regis,  et  quam  coram 
eo  tremunt,  etiam  ii,  qui  domi  suae  fortasse 
non  contemnendi  principes  sunt :  non  audent 
etiam  viri  alioquin  magni  et  potentes  coram 
rege,  vel  fabulari  vel  ridere  vel  spuere;  sed 
stant  ibi,  et  interdum  ad  multas  horas  capi¬ 
tibus  detectis,  et  beneficium  vel  magnum  du¬ 
cunt,  si  rex  eos  aspicere,  vel  aliquid  eis  im¬ 
perare  dignetur.  Cogita  deinde  quid  fieret, 
si  majestas  omnium  principum,  regum,  Im¬ 
peratorum,  monarcharum  in  unum  conveni¬ 
ret  :  vel  si  in  uno  loco  et  uno  aspectu  cernere 
possemus,  quicquid  potentiae  et  majestatis 
habent  omnes  principes  Christiani,  nec  non 
Turea,  Persa,  Indus,  ^Ethiops,  et  quotquot 
sunt  qui  in  orbe  terrarum  dominantur  :  qui¬ 
bus  etiam  addas  omnem  gloriam,  omnem 
splendorem,  omnem  excellentiam  omnium 
angelorum,  omnium  sanctorum,  et  totius 
coelestis  imperii :  et  tunc  conversus  ad  Deum 
cogites  id,  quod  verissimum  et  certissimum 
est,  omnem  pompam,  quam  descripsimus 
cum  Deo  comparatam,  vix  unius  formiese 
magnitudinem  adaequare.  Nec  enim  tam  fa¬ 
cile  nos  formicam  unam  pedibus  conculca¬ 
mus,  quam  facile  posset  Deus  omnem  mundi 
gloriam,  et  res  omnes  creatas  non  solum 
conculcare  ac  dissipare,  sed  penitus  extin- 
guere  et  in  nihilum  redigere.  Hic  igitur  tan¬ 
tus  Deus,  qui  immensos  illos  orbes, qui  terram 

et  maria,  qui  Solem  et  lunam,  et  stellas  pro¬ 
creavit  ;  qui  sine  labore  et  fatigatione  ita 
gubernat  et  sustentat  omnes  res  creatas,  ut 
nec  folium  arboris  sine  ipso  decidat ;  cui  de¬ 
nique  omnes  reges  et  omnes  Angeli  compa¬ 
rati  formicm  unius  magnitudinem  non  adae¬ 
quant  :  Hic,  inquam,  talis  et  tantus  his  die¬ 
bus  ex  fcemina  nasci,  et  filius  hominis  dici  et 
quasi  unus  ex  nobis  fieri  dignatus  est.  Non 
dubito  quin  te  talia  cogitantem  stupor  vehe- 
mentissimus  apprehendet,  et  ex  stupore 
flamma  amoris  paulafcim  ascendere  incipiet, 
et  cum  Propheta  stupefactus  clamabis:  Gene¬ 
rationem  ejus  quis  enarrabit  ? 

Postremo,  non  ex  quacumque  foemina, 
sed  ex  virgine  natus  est.  Ubi  est  Salomon, 
qui  dicebat:  Nihil  novum  sub  sole ?  Quibus 
unquam  saeculis  auditum  est,  in  quibus  ge¬ 
nerationibus  factum,  in  quibus  libris  et  vo¬ 
luminibus  lectum  est,  ut  virgo  conciperet, 
virgo  pareret  et  virgo  post  partum  maneret? 
Exivit  Dominus  de  sepulcro  clauso  ;  intravit 
etiam  ad  discipulos  januis  clausis;  sed  cor¬ 
pore  immortali  et  glorioso  !  At  his  diebus 
multo  majori  miraculo  de  clauso  utero  virgi¬ 
nis  matris  corpore  passibili  atque  mortali 
egressus  est.  Ergo  Generationem  ejus  quis 
enarrabit ?  Verum  ne  hoc  incredibile  videa¬ 
tur,  aspicite  arbores  quomodo  flores  emit¬ 
tant  et  vestigium  non  apparet,  unde  illos 
emisserint.  Aspicite  vites  quomodo  uvas  et 
pampinos  producant,  et  non  propterea  per¬ 
forantur  ut  uvae  egredi  possent.  Aspicite  so¬ 
lem  et  stellas,  quomodo  gignunt  radios  et 
signum  foraminis  alicujus  in  eis  non  existit. 
Sic  igitur  virgo  quasi  virga  florens,  et  quasi 
vitis  fcecunda,  et  stella  splendida  et  matutina, 
sine  ullo  virginitatis  detrimento  Christum, 
quasi  florem  pulcherrimum,  et  quasi  uvam 
suavissimam,  et  quasi  radium  lucis  clarissi¬ 
mum  et  splendissimum  peperit.  Quid?  quod 
hujus  rei  illustrissima  figura  in  ipsis  pri¬ 
mordiis  nascentis  mundi  prsecessit ,  cum 
terra  videlicet  adhuc  virgo,  nondum  suba¬ 
cta,  nondum  inversa,  non  arata,  et  quod 
magis  est  admirandum,  non  seminata,  ad 
unam  vocem  imperantis  Dei  et  dicentis ;  Ger¬ 
minet  terra  herbam  virentem ,  continuo  her¬ 
bis,  graminibus,  floribus  cooperta  fuit :  non 
igitur  incredibile,  sedamirabile  est,  virginem 
peperisse.  Neque  nos  dicimus,  generationem 
ejus  quis  credet?  sed  Generationem  ejus  quis 
enarrabit ?  Reliqua  sunt  locus,  tempus,  mo¬ 
dus,  et  quibus  etiam,  si  penitus  inspiciantur? 
nec  parva  nec  pauca  miracula  oriuntur. 


Quis  est  igitur  locus,  quem  sibi  Liberator 
noster,  ut  in  eo  nasceretur,  elegit?  Nimirum 
Bethlehem  Judae :  locus  profecto  ejusmodi,  ut 
merito  exclamare  possimus ,  Generationem 
ejus  quis  enarrabit  ? Non  elegit, urbem, regiam 
Hierosolymorum,  non  Tiberiadem  non  alie¬ 
nam  celebrem  et  illustrem  civitatem  :  sed  infi¬ 
mum  et  abjectissimum  oppidum  totius  Palae¬ 
stinae,  et  in  eo  non  aedes  aliquas  magnificas, 
atque  superbas,  sed  obscurissimum  atque  vi¬ 
lissimum  tuguriolum.  Et  in  tugurio  non  le¬ 
ctum  mollem  sed  rude  prEesepium.  In  qua  ab¬ 
jectione  non  humilitas  solum,  sed  etiam  sa¬ 
pientia  nostri  Emmanuelis  elucet.  Cum  enim 
in  ortu  laudari,  in  obitu  vituperari  deberet, 
in  loco  humili  et  obscuro  nasci  voluit,  mori 
vero  in  loco  celeberrimo  atque  clarissimo : 
ut  nobis  exemplo  suo  tam  nascendo,  quam 
moriendo  demonstraret ;  nec  laudes  esse 
quaerendas,  nec  vituperia  magnopere  fugien¬ 
da.  Elegit  praeterea  Bethlehem,  tum  quod 
ea  erat  civitas  David,  et  ipse  sit  filius  David: 
tum  quod  Bethlehem  domus  panis  interpre¬ 
tatur,  et  ipse  sit  ille  Panis ,  qui  de  coelo  descen¬ 
dit. Elegit  vero  stabulum, nemque  domicilium 
bestiarum,  tum  ut  ostenderet  sibi  inter  ho¬ 
mines  locum  non  fuisse,  quod  inter  eos  ubi¬ 
que  Diabolus  regnaret :  tum  etiam,  ut  homi¬ 
nes  propter  peccatum  similes  bestiarum  ef¬ 
fectos  esse  demonstraret:  Homo  enim  cum 
in  honore  esset ,  non  intellexit:  comparatus  est 
jumentis  insipientibus ,  et  similis  factus  est  illis , 
elegit  postremo  in  stabulo  prsesepe  :  quia 
fcenum  pabulum  bestiarum  in  preesepi  poni 
solet,  et  ideo  Verbum  caro  factum  est :  quia 
Omnis  caro  fcenum,  et  ipse  foenum  jam  no¬ 
strum  esse  incipiebat.  Quis  igitur,  cum  au¬ 
dierit  panem  angelorum  factum  esse  foenum 
bestiarum,  cum  Propheta  non  exclamet,  Ge¬ 
nerationem  ejus  quis  enarrabit  ? 

Jam  de  modo.  Duplex  est  in  modo  ortus  il¬ 
lius  novitas  admirabilis.  Primum  enim  cum 
foeminae  caeteree  non  sine  obstetricum  adju¬ 
mento,  nec  sine  summo  dolore  et  cruciatu 
pariant,  ita  ut  litterae  sacrae  cum  extremas 
angustias  et  incredibiles  poenas  explicare 
voluerint,  dolorem  parturientium  ponant  : 
Virgo  Deipara  non  solum  sine  obsequio  ob¬ 
stetricum,  sine  dolore  et  cruciatu,  sed  etiam 
cum  maxima  et  incredibili  laetitia,  et  conso¬ 
latione  peperit.  Germinans  germinabit  ut  li¬ 
lium ,  inquit  Isaias,  et  exultabit  laetabunda  et 
laudans.  0  quis  intelliget,quid  illanocte  Maria 
senserit  ?  quanto  silentio,  et  quam  altis  con¬ 
templationibus  suspendebatur?  Quomodo  cor 

ipsius  liquefiebat, oculi  pluebant  dulces  lacry- 
mas,  omnia  ossa  et  omnes  medullae  exulta- 
bant  I  Ergo  Generationem  ejus  quis  enarrabit  ? 

Sed  jam  tempus  est,  ut  de  ipso  tempore 
dicamus,  quo  Christus  natus  est.  Ac  ut  omit¬ 
tam  hanc  esse  magnam  novitatem,  quod 
tempus  elegerit,  in  quo  nasceretur,  et  tunc 
omnino  natus  sit,  quando  voluit  nasci  :  Quis 
non  obstupeat,  si  consideret,  quanta  sapien¬ 
tia  Dominus  non  mundi  initium,  nec  finem, 
sed  tempus  quoddam  medium,  non  tempus 
bellorum,  sed  pacis  :  non  reipublicae,  sed 
monarchiae  :  non  aequinoctium,  sed  solsti¬ 
tium  :  non  aestivum,  sed  hibernum  :  non 
diem,  sed  noctem  :  et  noctem  non  lunae,  vel 
Martis,  vel  Mercurii,  sed  solis  (ut  multi  non 
sine  causa  credunt)  primam  videlicet  et  no¬ 
bilissimam,  elegerit  ?  Haec  enim  omnia  com¬ 
plectitur  ea  temporis  plenitudo,  de  qua  Apo¬ 
stolus  ad  Galatas  :  Ubi  venit  plenitudo  tempo¬ 
ris ,  misit  Deus  filium  suum.  Initio  igitur  Do¬ 
minus  summa  sapientia  mundi  principium 
non  elegit.  Nam  cum  Deus  nasciturus  esset, 
omnino  par  erat,  ut  cum  tota  ea  dignitate  et 
majestate  id  fieret,  quam  tanti  regis  adven¬ 
tus  postulabat.  Itaque  :  ut  magis  ab  homini¬ 
bus  ejus  adventus  desideraretur,  eum  per 
spatium  multorum  millium  annorum  distulit, 
et  interim  numquam  cessavit  eum  promitte¬ 
re,  adumbrare  variis  typis  et  figuris  expri¬ 
mere.  Neque  rursum  elegit  mundi  finem  : 
ne  si  tam  diu  expectaretur,  desiderium  Mes-  • 
sise  in  animis  hominum  penitus  extinguere- 
tur.  Non  tempus  bellorum,  sed  altissimae  et 
incredibilis  pacis  elegit  :  quod  ipse  tamquam 
verus  Salomon,  rex  pacificus,  adventu  suo 
pacem  inter  Deum  et  hominem,  inter  coelum 
et  terram  compositurus  esset.  Elegit  tempus 
Monarchiae,  non  reipublicae ;  quod  ipse  sit 
unus,  verus  et  summus  omnino  gent  um 
monarcha,  omnis  Ecclesiae  caput,  omnium 
ovilium  pastor.  Solstitium  vero  hibernum 
elegit,  quod  eo  die  sol  ad  nos  reverti  et  dies 
augeri  incipiant,  et  ipse  sit  verus  Justitise 
sol,  qui  tum  nobis  propinquare,  atque  ad 
nos  reverti  incipiebat.  Porro  hiemem  frigidis¬ 
simam  et  noctem  obscurissimam  elegit,  ut 
hinc  nos  admoneret,  nihil  lucis,  nihil  caloris 
sine  ipso  in  mundo  reperiri :  et  per  eum  non 
solum  lucem,  sed  et  fervorem  meridianum, 
hoc  est,  Dei  gloriosam  visionem,  et  perfectam 
charitatem  nobis  dari  :  per  nos  vero  nihil 
esse  aliud  sine  Christo,  quam  mediam  no¬ 
ctem,  frigidam,  tenebrosam,  horrore  et  squa¬ 
lore  plenam.  Postremo  diem  solis  elegit ; 


tum  quod  ipse  sit  verus  sol,  et  dies  natalis 
ejus  vere  sit  dies  solis  :  tum  quod  eo  die 
debuerit  mundi  reparatio  inchoari,  quo  fu¬ 
erat  creatio  inchoata  :  denique  ut  ostenderet 
Sabbatum  legis  veteris  jam  praeteriisse,  et  ei 
Dominicum  diem  legis  Evangelicae  succes¬ 
sisse.  Quando  igitur  venit  plenitudo  temporis, 
postrema  aetas  mundi,  saeculum  maxime  pa¬ 
cificum,  monarchia  potentissima  Romano¬ 
rum,  solstitium  hibernum,  dies  Dominicus, 
noctis  medium ,  exultantibus  Angelis ,  et 
tota  rerum  universitate  gestiente ,  hsec 
nova  lux  mundo  apparuit ;  tot  vaticiniis 
praedicta,  tot  figuris  adumbrata,  tot  sae¬ 
culis  expectata.  0  salve  aetas  postrema,  in 
quam  omnes  aetates  et  omnia  saecula  intuen¬ 
tur.  Salve,  saeculum  pacificum,  quod  mundo 
verum  Salomonem  peperisti,  et  nos  a  metu 
et  trepidatione  bellorum  cruentorum  libe¬ 
rasti.  Salve  hiems  praeclara,  multo  lucidior 
et  serenior  omni  aestate.  Salve  nox  beatis¬ 
sima,  quae  dies  non  tenebris  tuis  obfuscas, 
sed  densissimas  caligines  fulgoris  in  te  na¬ 
scentis  clarissima  luce  collustras.  Salve 
Bethlehem  sancta,  Nequaquam  minima  est  in 
millibus  Judse.  Quae  civitas,  si  audierit,  quae 
fecerit  tibi  Dominus,  non  invideat  tibi?  Salve 
virgo  fcecunda  mater  tui  patris,  et  filia  tui 
filii.  Salve  dulcissime  puer,  tu  antiquus  et 
novus  :  tu  novissimus  et  primus  :  tu  lucens 
in  tenebris  :  tu  verbum  infans  :  tu  aqua 
sitiens  :  tu  panis  esuriens  :  tu  te  nos  ut  pane 
satia. 

PARS  POSTERIOR 

Diximus  breviter  de  humana  generatione 
Servatoris :  nunc  de  divina  ac  spirituali  pau¬ 
ca  quaedam  dicenda  sunt.  Ac  primum  de  di¬ 
vina  ita  vere  dici  potest  Generationem  ejus  quis 
enarrabit  ?  ut  magnus  Basilius  affirmet  ho- 
milia  de  natali  Domini,  mysterium  hoc  si¬ 
lentio  potius,  quam  oratione  esse  colendum. 
Nihil  quidem  lucidius,  nihil  clarius,  nihil 
splendidius  ea  generatione,  qua  lumen  de 
lumine,  Deus  verus  de  Deo  vero  generatur, 
sed  nihil  esse  secretius,  nihil  esse  occultius, 
nihil  magis  abditum  et  reconditum  :  non 
quod  tenebrae  sint  in  Deo  ullae,  sed  quod  lux 
sit  innaccessibilis,  et  aciem  oculorum  vin¬ 
cens,  non  solum  hominum,  sed  etiam  An¬ 
gelorum.  (t  Ubi  non  tempus,  »  inquit  Basi¬ 
lius,  «  non  saeculum  intercessit,  non  modus 
cogitatus  est,  nemo  spectator  adfuit,  nemo 
et,  qui  enarret,  ad  quem  modum  mens 

nostra  cogitabit  ?  Et  si  mens  cogitatione 
rem  tantam  consequi  non  potest,  quanto 
minus  lingua  poterit  oratione.  »  Ergo 
generationem  ejus  quis  enarrabit  ?  Deus 
Pater  Deum  Filium  genuit,  et  tamen  nec 
Pater  senior  est  Filio,  nec  Filius  junior  est 
Patre.  Quis,  unquam,  audivit  talia?  Genera¬ 
tionem  ejus  quis  enarrabit  ?  Rursum,  Deus 
Pater  cum  Deo  Filio  non  substantise  suae 
particulam,  sed  totam  atque  integram  na¬ 
turam  et  essentiam  suam  communicat,  et 
nihil  ipse  amittit ;  Ergo  Generationem  ejus 
quis  enarrabit  ?  Filius  Dei  praeterea  semper 
est  perfectus,  nec  unquam  ei  defuit  aliquid ; 
et  tamen  perpetuo  generatur  :  nec  enim 
sicut  Deus  in  principio  fecit  coelum,  ita  in 
principio  genuitVerbum,sed  in  principio  erat 
ac  generabatur.  Coelum  siquidem  factum  est 
semel,  Yerbum  autem  generatur  semper. 
Ergo  generationem  ejus  quis  enarrabd?  De¬ 
nique  Yerbum  Dei,  ut  alia  praetermittam,  vere 
Filius  est,  et  ex  utero  procedit;  et  tamen 
matrem  non  habet  :  et,  quod  magis  est  ad¬ 
mirandum,  solo  aspectu  atque  intelligentia 
generatur  ?  Ergo  generationem  ejus  quis 
enarrabit  ?  Haec  atque  alia  ejusdem  generis 
altissima  mysteria  et  inexplicabilia  Sacra¬ 
menta  scriptura  divina  eo  modo,  quo  potuit, 
exprimere  conata  est,  cumDei  Filium  paternae 
gloriae  splendorem  et  substantiae  ejus  figuram 
appellavit.  Quamquam  enim  haec  vocabula 
nondum  attingant  id  quod  est  :  tamen  alia 
aptiora  et  significantiora  inveniri  non  potu¬ 
erunt.  Nam  et  splendor  ita  nascitur  a  luce, 
ut  non  sit  luce  posterior;  et  lux  ita  naturam 
suam  cum  splendore  communicat,  ut  nihil 
nterim  ipsa  amittat ;  neque  splendor  gene¬ 
ratus  semel  cessat  generari,  sed  perpetuo, 
et  non  a  duobus,  sed  ab  uno  dumtaxat  gene¬ 
ratur.  Imagines  quoque  ac  figurae  omnium 
perfectissime  et  maxime  expressae  illae  sunt 
quae  solo  intuitu  in  speculis  generantur.  Est 
igitur  Dei  Filius  splendor  Dei  Patris,  et  fi¬ 
gura  substantiae  ejus,  et  vere  generatur  et 
nascitur;  sed  nullum  matrimonium,  nulla 
imperfectio,  nulla  inquinatio,  nullae  sordes 
cogitantur  :  gignitur  enim  perfectissimo, 
purissimo,  castissimo,  sublimi  ac  splendido 
quodam  modo,  ut  radii  lucis  producuntur  a 
sole ;  atque,  ut  figurae  et  imagines  solo  in¬ 
tuitu  generantur  in  speculo. 

Sed  jam  ad  spiritualem  et  postremam  ge¬ 
nerationem  veniamus  :  ea  siquidem  ita  etiam 
admirabilis,  et  plena  miraculis  est,  ut  de  ea 
quoque  merito  dici  possit,  Generationem 


ejus  quis  enarrabit  ?  Primum  enim  quis  non 
obstupeat,  Deum  qui  illis  magnificis  et  spen- 
didis  templis,  et  palatiis  Angelicarum  men¬ 
tium  habitabat,  stabula  quoque  ac  praesepia 
cordium  humanorum  adamasse?  David  certe 
etiamsi  sapientissimus  obstupescebat ;  Quid 
est ,  inquit,  homo,  quia  innotuisti  ei  ?  Quid 
amoeni,  quid  pulchri,  quid  speciosi,  inquit, 
vidisti  in  tuguriis  istis  nostris,  ut  in  eis  tibi 
per  cognitionem  atque  amorem  habitare 
placeret?  Magna  sane  et  admirabilis  novitas, 
quod  illa  majestas  vermiculis  istis  innote¬ 
scere,  atque  ab  eis  cognosci  voluerit,  et 
multo  sane  major,  quam  si  rex  quispiam 
vehementer  contenderet,  ut  ipsius  res  gestae 
ab  aliquo  vilissimo  mancipio  cognosceren- 
tor  :  Ergo  Generationem  ejus  quis  enarrabit  ? 

Deinde,  quis  non  miretur  corda  illa  homi¬ 
num  impiorum,  quae  tot  annos  domicilia 
fuerant  dsemonum,  et  in  quibus  vulpes  fo¬ 
veas  habebant,  et  volucres  coeli  nidos,  qui 
nihil  de  Deo  cogitare  sciebant,  nisi  Jovis 
adulteria,  Mercurii  dolos,  Martis  crudelita¬ 
tem,  Yeneris  prostitutionem,  repente  admi¬ 
rabili  conversione  templa  Christi  facta  fuisse, 
ut  jam  de  Deo,  de  Christo,  de  Angelis,  de 
gloria  ac  foelicitate  beatorum  cogitent  ?  Ergo 
Generationem  ejus  quis  enarrabit  ? 

Ecce  igitur  vobis  triplicem  Christi  nativi¬ 
tatem.  Credere  ego,  aut  certe  optare  debeo, 
in  animis  omnium,  qui  hic  adsunt,  Christum 
natum  esse,  tamen  non  ignoro  etiam  eum 
saepe  in  cordibus  nostris  mori,  nisi  summa 
diligentia  et  sollicitudine  custodiatur  :  alio- 
quin  non  diceret  Apostolus  Paulus  :  Filioli 
mei ,  quos  iterum  parturio  donec  formetur 
Christus  in  vobis.  Itaque  Dominum  Christum, 
quem  in  stabulo  Bethlehemitico  occidere  He¬ 
rodes  non  potuit,  in  domicilio  cordis  nostri 
facile  diabolus  occidet. 

Quaeramus  igitur,  si  placet,  ortusne  sit  ? 
et  an  adhuc  vivat  in  nobis  Christus ;  dicerene 
possumus  cum  Apostolo  Paulo,  Vivo  autem, 
jam  non  ego;  vivit  vero  in  me  Christus  ?  Et, 
An  experimentum  quaeritis  ejus,  qui  in  me 
loquitur  Christus  ?  Habitatne  Christus  per 
fidem  et  charitatem  in  nobis  ?  Quo  signa,  qua 
conjectura  id  explicare  possemus?  Ecce  vobis 
signum  :  Invenietis  puerum  pannis  involutum 
et  positum  in  praesepio.  Hoc  signum  Angelus 
dedit  pastoribus  :  Et  erte  nullo  signo  alio  faci¬ 
lius  indagare  poterimus,  an  sit  Christus  in  no¬ 
bis.  Hoc,  inquit,  vobis  signum  :  invenietis  in¬ 
fantem  pannis  involutum  et  positum  in  prxse- 
pio.  Universum  genus  humanum  quasi  mag- 

num  quoddam  palatium  contemplari  debe¬ 
mus  in  quo  aulae  multae, multa  etiam  cubicula, 
nec  non  pomaria,  horrea, cellae  vinariae,  cu¬ 
linae,  ad  extremum  etiam  stabula  ac  praesepia 
sunt.  Et  quidem  Dominus  noster  illud  ingre- 
diens,  non  aulas,  non  cubicula,  non  poma¬ 
ria,  non  horrea,  non  cellas  vinarias,  non  co¬ 
quinas  ;  sed  stabulum  ac  praesepium  elegit. 
Hoc,  inquit,  vobis  signum:  Invenietis  infantem 
pannis  involutum  et  positum  in  prsesepio. 

Quinam  sunt  aulae ,  nisi  superbi  ?  Qui 
cubicula,  nisi  impudici?  Qui  pomaria,  nisi 
vani  et  curiosi?  Qui  horrea,  nisi  avari? 
Qui  cellae  vinariae,  nisi  vini  amatores?  Qui 
coquinae,  nisi  gulae  et  ventris  mancipia? 
Qui  stabula,  nisi  humiles  atque  mites  ?  Hos 
elegit  Dominus,  in  his  nascitur  Christus. 
Hoc,  inquit,  vobis  signum  :  invenietis  infan¬ 
tem  pannis  involutum  et  positum  in  prsesepio. 
Horum  in  numero  inveniri  optabat  Propheta 
David,  cum  diceret  :  Elegi  abjectus  esse  in 
domo  Dei  mei ,  hoc  est,  Elegi  non  aula  esse 
superba,  sed  humile  stabulum.  Quid  pro¬ 
prii  habet  stabulum  ?  Primum  pars  est  infima 
atque  ultima  totius  domus  :  non  ascenditur  ad 
stabulum  per  gradus,  sed  descenditur  potius, 
haec  est  igitur  sedes  sapientiae.  Ad  quem 
respiciam ,  dicit  Dominus  nis?  ad  pauperculum 
et  contritum  spiritu  (vel  super  humilem  et 
pusillum)  et  trementem  sermones  meos  ?  Hoc 
igitur  vobis  signum  :  invenietis  infantem  pan¬ 
nis  involutum  et  positum  in  prsesepio.  Deinde 
in  stabulum  projiciuntur  sordes, atque  idcirco 
locus  est  abjectus  et  contemptus.  Cum  ho¬ 
spites  adveniunt,  non  in  stabulum,  sed  in 
cubicula  et  aulas  introducuntur.  Imo  vero 
etiamsi  tota  domus  hospitibus  ostendatur, 
tamen  stabulum  ostendi  non  solet :  et  si  for¬ 
te,  ut  videant  equos,  in  stabulum  aliquando 
ducantur,  si  stabulum  tunc  sentire  aut  loqui 
posset,  certe  non  superbiret,  sed  miraretur 
ac  diceret  :  Quid  rei  est  hoc  ?  Numquid  ego 
stabulum  non  sum  ?  Cur  ergo  Dominus  meus 
ad  me  hospites  introduxit  ?  Et  hos  igitur, 
qui  tales  sunt,  qui  se  contemni  ac  despici 
patiuntur,  elegit  Dominus  in  habitationem 
sibi.  Hoc  igitur  vobis  signum  :  Invenietis  in- 
infantem  pannis  involutum  et  positum  in  prse¬ 
sepio.  Quid  habet  prseterea  stabulum  proprii  ? 
Est  locus  ferme  calidissimus  totius  domus ; 
atque  ad  eumdem  modum  qui  humiles  atque 
sui  ipsorum  contemptores  sunt,  illi  charitate 
fervent,  et  in  eis  optimo  jure  nuda  ac  tenera 
Domini  membra  collocantur  :  Hoc  igitur  vo¬ 
bis  signum  est. 


Putamusne,  auditores, inveniemus  aliquem, 
qui  vere  sit  vel  esse  velit  prsesepe  ?  Yere 
mitem  et  humilem  et  ferventem  quis  inve¬ 
niet  ?  Procul  et  de  ultimis  finibus  pretium 
ejus.  Ubi  est,  qui  cupiat  contemni  ?  qui  se 
despici  patiatur  ?  qui  non  excellere,  non  an¬ 
teponi,  non  videri,  non  laudari  velit?  Qui 
ferveat  charitate  ?  qui  eligat  abjectus  esse  ? 
Intret  unusquisque,  rogo  vos,  in  cor  suum, 
et  non  aduletur,  non  blandiatur  sibi  :  sed 
alta  ac  profunda  cogitatione  interiora  sua 
respiciat,  et  fortasse  videbit,  se  non  stabu¬ 
lum,  nec  prsesepe,  ut  putat,  sed  aulam  vel 
cubiculum  superbissimum  esse  :  et  si  id  vi¬ 
deat,  sciat  ibi  non  nasci  Dominum  :  Hoc 
enim  vobis  signum  ;  invenietis  infantem  pannis 
involutum  et  positum  in  prsesepio.  At  , inquis, 
ego  tamen  Dominum  heri  in  Sacramento 
suscepi,  quomodo  igitur  in  corde  meo  non 
erit  ?  An  non  erat  Christus  fortasse  in  Sacra¬ 
mento  ?  Imo  vero  erat,  et  ad  cor  tuum  ve¬ 
nit  ;  sed  si  prsesepe  non  invenit,  crede  mihi, 
non  mansit,  ac  de  te  vere  dicere  possumus  : 
Surrexit  Dominus,  non  est  hic.  Sed  utinam 
non  essent  multi,  qui  non  expectaverunt,  ut 
Dominus  per  se  abiret,  sed  ipsi  eum  de  cor¬ 
dibus  suis  ejecerunt.  Cogor  aliquid  dicere, 
dolore  stimulante,  quod  non  vellem  :  precor 
Deum  optimum  maximum,  ut  verum  non  sit, 
quod  ego  verissimum  esse  puto.  Existimo 
enim  multos  reperiri  eorum,  qui  heri  ad  poe¬ 
nitentiae  et  Eucharistiae  Sacramenta  accesse¬ 
runt  ;  qui  hodie  rursum  sunt  in  suo  pristino 
cceno,  et  quomodo  potest  aliter  fieri  ?  con¬ 
fessi  sunt  solum  ex  consuetudine,  ut  facerent 
sicuti  alii  faciunt  :  non  quod  vitam  mutare 
vellent,  hoc  propositum  non  habebant  ;  vel 
si  habebant,  in  ore,  non  in  corde  habebant. 
Deinde  heri  et  hodie  comederunt  et  biberunt 
in  prandiis  multo  amplius,  quam  solerent, 
in  gratiam  videlicet  natalis  Domini  :  tum 
bene  pasti  et  bene  poti  exierunt  foras,  oc¬ 
currerunt  mulieribus  et  quis  dubitat  quin 
rursum  coeperunt  desideriis  sestuare  ?  Et 
quid  illis  profuit  confessio  et  communio  sine 
vitse  mutatione,  nisi  ut  si  antea  habebant 
cor  durum  parum,  nunc  habeant  cor  durum 
multum  ?  Et  si  aberant  antea  duos  pedes  a 
gehenna,  nunc  unum  tantum  absint.  Vade , 
inquit  Dominus,  et  jam  amplius  noli  peccare 
ne  deterius  tibi  aliquid  contingat.  Illis  enim 
vere  deterius  contingit,  et  obdurantur  ma¬ 
gis,  qui  post  confessionem  statim  ad  ea¬ 
dem  revertuntur.  Scitis  quid  sit  Domi¬ 
num  cum  honore  suscipere,  et  paulo  pos- 

cum  ignominia  de  suis  cordibus  ejicere  ? 
Est  illud  ipsum  facere,  quod  Judas  proditor 
post  acceptam  buccellam  fecit  :  exivit  conti¬ 
nuo,  et  Dominum  vendidit ;  deinde  eumdem 
osculo  prodidit.  Sed  quid  inde  lucratus  est  ? 
Nihil  sane  aliud  quam  funem  unum,  quo 
seipsum  suspendit.  Sic  etiam  mercatores  isti 
pessimi,  Judae  imitatores,  osculantur  Domi¬ 
num  in  Sacramento,  eumdem  etiam  in  do¬ 
micilio  pectoris  sui  admittunt,  et  tum  post 
paululum  hostibus  ejus  produnt  :  nec  aliud 
quam  poenas  aeternas,  et  sedem  in  gehenna 
prope  ipsum  Judam  tam  nefaria  atque  impia 
proditione  mercantur.  Quid  remedii  ?  Certe 
non  aliud,  quam  ut  serio  ac  sincere  agamus 
cum  Deo,  sicut  ille  serio  ac  sincere  agit  no- 
biscum  Dominus  Deus  noster,  cum  peccata 
remittit,  sincere  agit,  fideliter,  serio  sine 
poenitentia.  Non  remittit  hodie,  ut  cras  pro 
iis  nos  puniat  ;  ita  vult  secum  agi.  Ita¬ 
que  si  quis  vere  cupit  in  gratiam  cum  Deo 
redire,  is  serio  aliquando  proponat  vitae 
mutationem  ;  et  si  antea  in  corde  suo  vel 
aulam,  vel  hortos  vel  coquinam  extruxerat, 
ea  nunc  destruat,  et  stabulum  ac  praesepe 
aedificet  :  sit  vilis  in  oculis  suis,  sit  mitis,  sit 
patiens,  abjiciat  pompas,  et  vestium  vanita¬ 
tem  :  siquidem  ista  in  stabulo  non  conve¬ 
niunt.  Et  si  videat  in  se  ac  sua  projici  sordes 
convitiorum  ac  contumeliarum,  non  irasca¬ 
tur,  ferat  sequo  animo,  ac  dicat  intra  se  : 
Istis  ego  dignus  sum,  hsec  mihi  optime  con¬ 
veniunt,  stabulum  sum  enim  :  at  si  rursum 
extollatur  ac  laudetur  ab  hominibus,  et  in 
aliquo  gradu  dignitatis  ponatur,  rursum  di¬ 
cat  :  Unde  hoc  mihi,  qui  stabulum  sum  ?  Et 
si  hoc  tibi  difficile  ac  durum  videatur,  non 
habeo,  quid  dicam,  nisi  in  te  Dominum  non 
nasciturum  :  Hoc  enim  vobis  signum  :  Inve¬ 
nietis  infantem  pannis  involutum  et  positum 
in  praesepto.  At  si  contemptis  et  superatis 
difficultatibus  verum  stabulum  efficiaris,  o 
quae  palatia  non  relinquet  Christus,  ut  ad 
ejusmodi  stabulum  descendat  ?  O  quam  su¬ 
blimis  est  haec  sapientia  !  O  quam  rari  ad 
ejus  cognitionem  pertingere  potuerunt  ! 
Aristotelis  metaphysica  nihil  est  :  Platonis 
Theologia  humi  repit,  si  cum  hac  sapientia 
comparetur.  Confiteor  tibi  pater  (Dominus 
ait)  quia  haec  abscondisti  a  sapientibus  et  reve¬ 
lasti  ea  parvulis.  Et  rursum  ;  Discite  a  me 
quia  mitis  sum  et  humilis  corde ,  ego  solus 
magister  sum  et  doctor  hujus  excellentissi¬ 
mae  philosophiae,  qui  vere  mitis  sum  et  hu¬ 
milis  corde. 


Videor  mihi,  auditores,  hodie  Christum 
videre  in  certamen  et  disputationem  cum 
mundo  descendisse  :  Mundus  in  cathedra 
sublimi  constitutus  coram  maxima  stulto¬ 
rum  multitudine  clamat,  ac  docet  :  Aurum 
colligendum,  honores  persequendos,  libidi¬ 
nes  explendas  :  paupertatem,  castitatem, 
humilitatem  profligandas,  atque  in  ultimas 
terras  relegandas  :  denique  aulas,  cubicula, 
horrea,  pomaria,  cellas  vinarias,  coquinas 
extruendas.  Christus  contra  in  stabulo  se¬ 
dens,  mentiri  affirmat  mundum  et  theses 
contrarias  defendendas  ac  persuadendas 
proponit  :  nempe,  beatos  esse  pauperes, 
beatos  mites  :  beatos,  qui  lugent,  beatos, 
qui  se  castraverunt  propter  regnum  coelo¬ 
rum,  miseros  vero,  qui  rident  et  qui  divitias 
et  consolationes  suas  habent  in  hoc  mundo  : 
et  omnes  aulas,  et  cubicula,  et  horrea,  et 
pomaria,  et  cellas  vinarias  et  coquinas  de¬ 
struendas,  ut  st&bula  ac  praesepia  aedificen¬ 
tur.  Nos  argumenta  utriusque  et  rationes 
audivimus  et  verbis  victoriam  damus  Chri¬ 
sto,  et  tamen  factis  atque  operibus  sequimur 
mundum.  Longus  usus,  atque  experientia 
ipsa  nos  docet,  nihil  esse  fraudulentius  mun¬ 
do.  Est  enim  similis  hospitio,  vel  tabernae, 
ac  praesertim  tali,  quales  in  Italia  et  aliis 
quibusdam  in  locis  reperiuntur.  Cum  enim 
iter  faciens  ad  hospitium  aliquod  divertis, 
continuo  cauponae  praefectus  egreditur  tibi 
obviam  totus  laetus,  atque  hilaris,  excipit 
peramanter,  omnia  dicit  se  optima  habere, 
optimum  panem,  optimum  vinum,  optimas 
carnes,  optimos  lectos,  addit  quoque  non  raro 
de  pretio  nullam  esse  futuram  quaestionem. 
Quid?  inquit,  estis  domis  vestrae  :  utimini, 
fruimini  rebus  meis,  ac  si  vestrae  essent : 
solvetis  vero  quantum  libuerit,  deinde  comi¬ 
tatur  ad  mensam,  atque  ibi  nunc  invitat  ad 
bibendum,  nunc  ad  comedendum,  nunc  ar¬ 
ridet,  nunc  jocatur,  nunc  adulatur  :  postre¬ 
mo  finita  ccena  deducit  ad  lectum,  precatur 
felicem  noctem  mollemque  quietem  officio¬ 
sissime  :  atque  hactenus  quidem  putas  illum 
non  cauponem  sed  quasi  fratrem  quemdam 
esse  amantissimum  tui.  Caeterum  die  se¬ 
quenti  cum  est  ab  hospitio  recedendum, 
occurrit  tibi  totus  mutatus,  omnino  alius  ab 
eo,  qui  fuerat  nocte  praeterita,  ibi  numerare 
incipit,  quicquid  tibi  dedit,  et  aliqua  fortasse 
etiam  quae  non  dedit :  et  omnibus  supputatis  : 
tantum,  inquit,  tibi  persolvendum  est  :  tum 
tu  fortasse  obstupefactus  :  Quid,  inquies, 
tam  parum  comedi,  tam  male  dormivi,  et 

tantum  solvam  ?  Quomodo  hoc  potest  fieri  ? 
Et,  ubi  sunt  illa  tua  hesterna  promissa  ? 
Hinc  ille  torvis  oculis,  miror  profecto  te, 
quasi  nescias  consuetudinem  tabernarum, 
postea  quam  comedisti  et  bibisti  non  vis 
solvere  ?  Sed  certe  solves  nec  unus  obolus 
minuetur.  Haec  est  mundi  similitudo,  audi¬ 
tores  :  nos  omnes  peregrini  sumus,  ingre¬ 
dimur  mundum  istum  tanquam  hospitium, 
continuo  fiunt  obviam  nobis  divitise,  deliciae, 
delectationes  varise,  omnia  bona  ac  felicia 
pollicentur,  invitant  ad  comedendum,  ad  bi¬ 
bendum,  ad  dormiendum,  ad  luxuriandum, 
nullum  sit  pratum ,  quod  non  pertranseat  lu¬ 
xuria,  et  simul  metum  et  sollicitudinem  au¬ 
ferunt  futuri  judicii.  Nihil  solvetis,  inquiunt, 
Deus  misericors  est  :  non  fecit  homines,  ut 
eos  perdat  :  legite  semel  psalmum,  Miserere, 
et  omnia  salva  erunt.  0  quam  suaviter  fila¬ 
bitur  concio  ista  in  animos  insipientium  pe¬ 
regrinorum?  Atubi  adest  mors,  et  egredi 
cogimur  ab  hospitio,  ibi  dicitur  nobis  :  Heus 
tu,  solve  quod  comedisti  ;  et  quantum  est, 
quod  debeo?  Quantum  ?  Supplicia  sempi¬ 
terna.  Quid  supplicia  sempiterna  pro  tam 
exiguis  et  amaris  voluptatibus  ?  /0  utinam 
nunquam  ad  hospitium  divertissem  :  Pereat 
dies,  m  qua  natus  sum.  Sed  dicitur  ei  :  Non 
est  nunc  tempus  poenitentiae,  comedisti  et 
bibisti,  solvendum  est.  Intelligitisne  qualis 
sit  mundus  ? 

Neque  vero  haec  dicimus,  ut  risum  excite¬ 
mus,  sed  ut  manibus  ipsis  quodammodo 
tangamus,  quanta  sint  mundi  mendacia,  ad 


quae  redarguenda  et  detegenda  Christus  ve 
nit.  Sed  si  res  ita  se  habet,  si  mundus  menti¬ 
tur,  si  fallit,  si  decipit;  si  Christus  est  veritas,  si 
est  sapientia,  si  fallere  ac  mentiri  non  potest, 
si  id  nos  cognoscimus,  et  confitemur  ;  cur 
adhuc  sequimur  mundum  ?  Usquequo  clau¬ 
dicamus  in  duas  partes  ?  Si  mundus  vera 
promittit,  sequamur  illum  :  si  vero  non  ita 
est,  sed  Christus  solus  est  verus  et  sapiens 
et  fidelis,  cur  non  sequimur  eum  ?  Cur  ejus 
consilium  non  accipimus?  Irascetur,  mihi  cre¬ 
dite  aliquando  vobis,  atque  indignabundus 
dicet,  Cur  dicitis  mihi  Domine,  Domine,  et  non 
facitis  quse  dico  ?  Sed  nos  pueri  sumus,  in¬ 
fantiam  nostram  diligimus.  Ista  seria  et  su¬ 
blimia  et  magna  non  capimus,  sed  etsi  pueri 
sumus,  audiamus  saltem  puerum,  qui  hodie 
natus  est  nobis.  Verbum  D6i  factum  est  in¬ 
fans,  ut  infantes  doceret.  Ecce  clamat  de 
prsesepio,  contemnite  bona  falsa,  si  cupitis 
vera  :  desinite  umbras  consectari,  si  lucem 
aspicere  desideratis.  Non  vos  decipiat  mun¬ 
dus  vanis  pollicitationibus  :  non  vos  deliniat 
lenociniis  mendaciorum  :  promittere  potest, 
sed  praestare  non  potest.  Discite  vero  a  me, 
qui  vos  diligo,  qui  propter  vos  factus  sum 
pauper,  cum  essem  dives,  ut  vos  divites  es¬ 
setis.  Veniet,  veniet  tempus,  quando  servis 
meis  commutabo  luctum  in  risum  ;  moero¬ 
rem  in  gaudium  ;  laborem  in  requiem  ; 
mortem  in  vitam  ;  stabulum  in  paradisum, 
ad  quem  nos  introducat  qui  est  super  omnia 
benedictus  in  saecula.  Arnen. 

IN  FESTO  SANCTI  STEPHANI 


SYNOPSIS 

Quaeritur,  cur  natalem  Domini  martyrium  S. 
Stephani  immediate  subsequatur,  cum  nihil 
morti  cum  novitate  sit  commune  ?  Ad  cujus 
quaestionis  resolutionem  historia  veteris  testa¬ 
menti  accommodatur ,  ubi  filiis  Prophetarum 
ligna  caedentibus  uni  eorum  in  fluvium  ceci¬ 
dit  excussa  securis,  quam  mox  Eliseus  injecto 
ligno  enatare  fecit.  Eliseus  est  Deus  pater, 
filii  Prophetae  verbum  et  sapientia  Dti  ;  fer¬ 
rum,  homo  in  manu  summi  artificis  Dei  con¬ 
stitutus,  e  qua  tamen  in  Paradiso  excidit,  et 
in  fluvium  hujus  Mundi  incidit  quo  non  modo 
omnia  transire  caecus  homo  non  cogitat,  sed 
et  ipse  una  cum  fluminis  impetu  abripitur, 
quod  similitudine  machinarum  molarium 
ostenditur.  Querelae  de  bonis  per  primum  ho¬ 
minis  lapsum  amissis.  Tandem  lignum  quod 
Deo  Filium  denotat,  in  hoc  flumen  injectum 
hominem  et  profundo  extrahit,  et  descendit, 
ut  nos,  ut  fit  in  bilance,  ascendamus  :  a  tque 
ut  statim  injecto  hoc  ligno  hominem  ascen¬ 
disse  appareat,  hodie  S.  Stephanus  per  Ec¬ 
clesiam  venerandus  proponitur. 

In  parte  altera  explicatur  qucedam  oratio  Ec¬ 
clesiae  :  Deus,  qui  in  Filii  tui  humilitate  ja¬ 
centem  mundum  erexisti.  Cur  dicatur  jacen¬ 
tem  mundum,  et  non  hominem ,  duce  causae 
assignantur.  1.  Quod  homo  sit  parvus  mun¬ 
dus.  2.  Quod  omnia  creata  per  ipsum  tam¬ 
quam  dominum  vel  ferantur  ab  eo.  Quid  sit 
humilitas,  et  quod  illa  in  Deum  ut  Deum  pa¬ 
dere  non  possit,  sed  in  Christum  hominem ,  ob 
vilem  quam  induit  humanam  naturam  :  quce 
vilis  esse  probatur ,  quod  quoad  animum  in¬ 
corporeum  sit  infima ,  quoad  corpus  corpo¬ 
reum  abjectissima.  Quantum  discrimen  sit 


inter  Deum  et  hominem.  Tres  esse  humilitatis 
gradus ,  quarum  duos  tantum,  ut  qui  alterum 
non  potuit,  non  habens  sibi  parem  cui  subji¬ 
ceretur,  perfecte  adimplevit  Christus,  idque 
sponte ,  nemine  cogente.  Camelo  onerando 
Christus  assimilatur.  Ex  fluvio  hujus  mundi 
secure  transvadare  docemur,  si  nimirum  de¬ 
specto  illius  cursu  oculos  ad  ulteriorem  ripam, 
hoc  est ,  ad  regnum  coelorum  defixerimus  : 
quod  S.  Stephani  et  Christi  exemplo  probatur. 
Tandem  apostrophe  ad  Christum  pauperiem 
in  nativitate  tolerantem,  et  futuros  labores  et 
dolores  passurum,  finem  dat. 

Credo  ego,  optimi  auditores,  mirari  vos, 
quid  sit,  quod  cum  dies  natalis,  et  dies  mor¬ 
tis  plurimum  inter  se  differant,  Ecclesia  ta¬ 
men  Catholica,  mater  nostra,  laetissimum  Do¬ 
mini,  ac  sponsi  sui  natalem  diem  cum  lugu¬ 
bri  funere  primarii  filii,  beati  videlicet  Ste¬ 
phani,  copulaverit.  Quo  pacto  enim  ista 
cohaerent,  ut  heri  propter  Domini  ortum 
diem  festum  ageremus,  et  hodie  propter 
Stephani  obitum  diem  festum  agamus  ?  Heri 
Domini  ingressum  in  mundum  coleremus, 
hodie  Stephani  ingressum  de  mundo  recola¬ 
mus?  Heri  omnia  plena  gaudiis  et  promissio¬ 
nibus  audiremus,  hodie  omnia  plena  fletibus 
et  minis  audiamus.  Heri  enim  si  recordami¬ 
ni,  cum  ingenti  laetitia  canentes  Angelos  au¬ 
divimus  :  Gloria  in  excelsis  Deo,  et  in  terra 
pax  hominibus  bonx  voluntatis.  Hodie  non 
sine  dolore  dicentem  B.  Lucam  audivimus, 
Curav.erunt  Stephanum  viri  timorati,  et  fece¬ 
runt  planctum  magnum  super  eum.  Audivimus 
heri  :  Annuntio  vobis  gaudium  magnum,  quod 
erit  omni  populo  :  Quia  natus  est  vobis  hodie 
Salvator  :  audivimus  hodie  :  Incircumcisis 
cordibus  et  auribus,  vos  semper  Spiritui  san¬ 
cto  resististis.  Heri  denicjue  audivimus :  Ap- 

paruit  benignitas  et  humanitas  Salvatoris 
nostri  Dei  :[hodie  audivimus  :Ecce  relinque¬ 
tur  vobis  domus  vestra  deserta. Dico  enim  vobis 
non  me  videbitis  amodo  donec  dicatis :  Bene¬ 
dictus  qui  venit  in  nomine  Domini.  Et  quid, 
quaeso,  affinitatis  ortus  cum  obitu, ingressus 
cum  egressu,  gaudium  cum  fletu,  et  promis¬ 
sio  cum  comminationibus  habet?  Neque  vero 
existimet  aliquis,  se  nodum  istum  solvere 
posse,  si  dicat  casu  factum  esse,  ut  heri  Do¬ 
minus  nasceretur,  et  hodie  Stephanus  mo¬ 
reretur.  Nec  enim  hodie,  imo  nec  in  hieme, 
sed  in  aestate  amore  Domini  flagrantissimus 
et  fortissimus  protomartyr  Stephanus  occu¬ 
buit.  Et  tamen  certum  omnino  et  exploratum 
habemus,  non  sine  magno  consilio  Domini 
ortum  cum  Stephani  obitu  conjunctum  ab 
Ecclesia  et  copulatum  fuisse.  Hoc  igitur  sa- 
pientissimum  Ecclesiae  Catholicae  matris  no¬ 
strae  consilium  hodierno  die  pro  viribus  ex¬ 
plicare  Domino  aspirante  constitui :  res  enim 
nisi  vehementer  fallor,  cum  tempori  maxime 
accommodata,  tum  vobis  omnibus  utilis  ac 
fructuosa  erit.  Ac  ut  non  vagetur,  sed  certam 
sedem  habeat  oratio  nostra,  primum  histo¬ 
riam  quamdam  ex  veteri  testamento,  de¬ 
inde  verba  quaedam,  quibus  Ecclesia  in  pu¬ 
blicis  precibus  utitur,  breviter  explicanda 
suscepimus.  Ex  his  enim  id,  quod  quaerimus, 
omnino  planum  et  manifestum  fiet. 

Ut  igitur  ab  historia  veteris  Testamenti 
ordiamur  cum  filii  Prophetarum  die  quadam 
prope  Jordanem  fluvium  ligna  caederent,  ut 
sibi  quisque  domicilium  suum  aedificaret, 
uni  exiliis  securis  excussa  de  manibus  est, 
et  in  profundum  fluminis  cecidit,  ut  ex  ca¬ 
pite  sexto  libri  quarti  Regum  intelligi  potest. 
Mox  ille  cui  securis  ceciderat,  ad  Eliseum  se 
contulit :  Heu ,  heu ,  heu ,  domine  mi,  et  hoc  ip¬ 
sum ,  inquit,  mutuo  acceperam.  His  vocibus 
commotus  Eliseus,  arripit  lignum  unum,  at¬ 
que  in  eum  locum  projicit,  ubi  ferrum  jace¬ 
bat  :  continuo  autem  res  plane  admirabilis, 
et  prodigii  plena  apparuit :  nam  ligno  de¬ 
scendente  ferrum  repente  ascendit,  non  secus 
ac  si  lignum  illud  nuncius  ad  ferrum  ivisset, 
et  ei  Prophetae  voluntatem  atque  imperium 
exposuisset.  Quid  Eliseus  Propheta  (ut  jam 
historiam,  quam  audivistis,  juxta  recondi¬ 
tam  ac  spiritualem  intelligentiam  explice¬ 
mus)  quid,  inquam,  Eliseus  Propheta,  nisi 
Deum  Patrem  significat?  Nam  ut  alia  omit¬ 
tamus,  ita  proprium  est  Dei  futura  multo 
ante  providere,  atque  adeo  Prophetam  esse, 
ut  Isaias  dicat,  Annuntiate  quse  futura  sunt 


in  futurum,  et  sciemus  quia  Dii  estis  vos. 
Quare  non  immerito  Prophetas  Deos  quos¬ 
dam  creatos  et  mortales,  et  Deum  Prophetam 
increatum  et  immortalem  appellabimus. 
Quid  autem  filius  Prophetae,  nisi  verbum  et 
sapientiam  a  Deo  Patre  summo  et  vero  pro¬ 
pheta  genitam  designat  ?  Porro  ferrum  nihil 
aliud,  quam  hominem  significare  ipsa  ferri 
natura  declarat.  Ferrum  enim,  ut  gladius, 
ut  malleus,  ut  securis,  suapte  nutu  ac  pon¬ 
dere  ad  terram  fertur,  et  nisi  in  manu  ar¬ 
tificis  sit,  nihil  penitus  operatur,  At  in 
manu  artificis  positum  tam  multa  et  tam 
praeclara  efficere  solet,  ut  admirabile  sit  : 
defendit,  offendit,  caedit,  secat,  vulnerat,  oc¬ 
cidit.  Denique  templa,  palatia,  civitates, 
ferrorum  instrumentorum  opera  sunt.  Sic 
etiam  homo,  auditores,  si  in  manu  Dei  non 
sit,  et  ab  eo  tamquam  ab  architecto  non 
moveatur  atque  agatur,  quid  per  seipsum 
solius  naturae  vi  adjutus  potest?  Quid  ?  Illud 
ipsum,  quod  ferrum  potest,  ad  terram  ruere, 
ibi  jacere,  otio  languere  ac  marcescere  po¬ 
test.  At  praeclarum  aliquid  sine  Deo,  non 
modo  non  agere  sed  ne  cogitare  quidem 
potest.  Non  sumus  sufficientes ,  inquit  Apo¬ 
stolus  Paulus,  cogitare  aliquid  ex  nobis  tam¬ 
quam  ex  nobis ,  sed  sufficientia  nostra  ex  Deo 
est.  Et  vere  sufficientia  nostra  ex  Deo  est,  si¬ 
quidem  cum  Deum  nostrorum  operum  au¬ 
ctorem  habemus,  et  in  ipso  tamquam  in  ar¬ 
chitecti  manibus  sumus,  res  maximas  et 
praeclarissimas  gerimus,  cum  daemonibus 
dimicamus,  nostram  libidines  frangimus, 
iram  compescimus,  omnes  animi  motus 
coercemus  :  et  quod  magis  est  admirandum, 
in  terris  sumus,  et  palatia  fabricamus  in 
coelis.  Hoc  igitur  ferreum  instrumentum  ini¬ 
tio  in  filii  Prophetae  manibus  erat ;  siquidem 
sapientia  Dei  simul  atque  hominem  condidit, 
eum  in  suam  gratiam,  et  curam  suscepit :  et 
quamdiu  homo  innocentiam  atque  integrita¬ 
tem  conservavit,  tamdiu  in  manibus  fuit.  Ut 
enim  sapiens  ait :  Justorum  animae  in  manu 
Dei  sunt.  Verum  cum  haec  securis  in  manibus 
artificis  constituta  die  quadam  in  paradiso 
voluptatis  aliquid  operaretur,  repente  vento 
quodam  superbiae  ab  Aquilone  exoriente  agi- 
tay  coepit,  et  post  paululum  de  Dei  manibus 
exiliit,  et  in  fluvium  profundissimum  maximo 
impetu  cecidit.  Hinc  sunt  illae  voces  :  Intra¬ 
verunt  aquae  usque  ad  animam  meam  :  infixus 
sum  in  limo  profundi  et  non  est  substantia. 
Veni  in  latitudinem  maris ,  et  tempestas  de¬ 
mersit  me.  Eripe  me  de  luto ,  et  de  profundis 

aquarum.  Emitte  manum  tuam  de  alto ,  eripe 
me,  et  libera  me  de  aquis  multis.  Porro  casum 
istum  miserabilem  Liberator  noster  multis 
ac  variis  similitudinibus  in  Evangelio  fre¬ 
quenter  expressit.  Quid  enim  drachma  amis¬ 
sa?  quid  ovis  perdita?  quid  filius  prodigus? 
quid  ille,  qui  ab  Jerusalem  in  Jericho  de¬ 
scendebat,  nisi  humani  generis  funestum  ca¬ 
sum,  et  ruinam  plane  miserabilem  desi¬ 
gnat  ? 

Caeterum,  quid  ipsum  fluvium,  in  quem 
homo  cecidit,  significare  dicemus?  Certe 
nihil  aliud,  quam  mundum  istum  inferiorem, 
in  quo  nihil  nisi  fluxum  fragile,  caducum  et 
mortale  reperitur.  Ut  enim  fluvius  semper 
fluit,  et  est  alius,  atque  alius,  et  in  eo  aquis 
aquae  succedunt  :  sic  etiam  omnia,  quae  sunt 
infra  lunam  (humanum  animum  semper  ex¬ 
cipio)  id  proprium  habent,  ut  perpetuo  la¬ 
bantur,  et  fluant  et  aliis  occidentibus  alia 
exoriantur,  et  ea,  quae  exorta  sunt,  paulatim 
augeantur,  senescant,  et  intereant  :  et  quo 
magis  celeriter  crescunt,  ut  sint  ;  eo  magis 
festinant,  ut  non  sint.  Id  quod  eleganti  simi¬ 
litudine  in  libris  confessionum  B.  Augusti¬ 
nus  ostendit  :  Cum  homines,  inquit,  loqui 
volunt,  si  primum  verbum,  postquam  sonuit 
per  partes  suas,  non  decederet,  ut  alia  verba 
succederent,  nunquam  esset  totus  aut  inte¬ 
ger  sermo  :  Cur  hoc  ?  nempe,  quia  sermo 
res  est  ejusmodi,  ut  partes  suas  omnes  simul 
habere  non  possit:  syllabis  enim  aliis  dece¬ 
dentibus  et  aliis  succedentibus  constat.  Talis 
quoque  est  mundi  hujus  inferioris  natura  : 
nam  saeculis  atque  aetatibus  praeteritis  et  fu¬ 
turis  componitur.  Haec  vero  omnia  simul 
esse  non  possunt :  quare  decedendo  et  suc¬ 
cedendo  universum  efficiant,  et  in  perpetuo 
quodam  cursu  consistant  more  fluviorum 
necesse  est.  Quemadmodum  igitur  si  quis  in 
profundo  fluminis  posiths  esset,  nihil  nisi 
aquas,  et  eas  labentes  cerneret :  sic  etiam 
homo  postquam  in  hanc  vallem  miseriarum 
ex  paradiso  deliciarum  corruit,  ita  rerum  la- 
bentium  et  periturarum  multitudine  obrutus 
est,  ut  nihil  videat,  nisi  res  perituras,  nihil 
amet,  nihil  quaerat,  nisi  res  perituras :  si  di¬ 
vitias  cernit,  cernit  res  perituras:  si  honores 
cogitat,  cogitat  res  perituras  :  si  voluptates 
amat,  amat  res  perituras  :  si  gloriam  et  ce¬ 
lebritatem  quaerit,  quaerit  res  perituras.  De¬ 
nique  in  re  nulla,  quae  constans  et  stabilis 
sit,  pedem  figere  vult.  Ac  etsi  de  rebus  aeter¬ 
nis  et  de  cruciatibus  gehennae,  et  gloria 
beatorum  aliquid  audit,  somnia  et  fabulas 


audire  se  putat.  Atque  utinam  id  verum  non 
esset,  neque  nos  id  probare  non  possemus, 
auditores.  Qui  fabulas  audiunt,  laudant  in¬ 
ventorem  :  sed  non  propterea  moventur,  ut 
faciant  quod  audiverunt,  quia  non  rem  se¬ 
riam,  sed  fabulam  audivisse  se  sciunt.  Nar¬ 
rat  aliquis  in  foro  nescio  quod  spectaculum 
exhiberi,  omnes  continuo  currunt  :  narrat 
aliquis  ursum  vel  taurum  aliquem  ferocem 
ruptis  vinculis,  quibus  tenebatur,  per  urbem 
discurrere,  omnes  fugiunt  :  audit  mercator 
in  aliquo  loquo  nundinas  fieri,  ubi  maximo 
pretio  merces  suas  distrahere  possit,  conti¬ 
nuo  erigit  aures,  neque  occasionem  illam  sibi 
de  manibus  eripi  sinit :  quamobrem  audito¬ 
res?  nempe,  quia  ista  non  ficta,  sed  vera  il¬ 
lis  esse  videntur.  Clamant  praecones  Dei,  im¬ 
piis  et  sceleratis,  fornicariis  et  ebriosis,  am¬ 
bitiosis  et  avaris,  blasphemis  et  perjuris  ae¬ 
terna  supplicia  esse  parata :  et  contra  justos, 
pios,  sobrios,  castos,  Deum  prae  omnibus 
quaerentes  ac  diligentes  aeternis  ac  summis 
praemiis  afficiendos  esse,  et  quid  tandem  ho¬ 
mines  agunt,  cum  haec  audiunt?  Praeconem, 
si  bene  clamavit,  laudant  :  sin  minus,  vitu¬ 
perant.  Raro  autem  dicunt,  certe  verum  est, 
quod  ille  ait;  ergo  aliter  vita  instituenda  est, 
ergo  mores  mutandi,  ebrietas  relinquenda, 
voluptati  valedicendum  est,  si  valere  in  ae¬ 
ternum  volumus. Raro,  inquam,  ac  pene  nun¬ 
quam  hoc  dicunt,  quod  haec  illis  fabulae  et 
somnia  ;  et  sola  fragilia  et  caduca,  quae  ante 
oculos  conversantur,  et  quibus  obruti  quo¬ 
dam  modo  sunt,  vera  et  seria  esse  videan¬ 
tur. 

Ecce  igitur  vobis,  in  quem  fluvium  homo 
miserrimus  cecidit,  cum  de  Dei  manibus 
excuti  se  a  daemone  passus  est  :  neque  so¬ 
lum  in  fluvium  semper  labentem  cecidit,  sed 
ipse  etiam  simul  cum  fluvio  labi  et  currere 
coepit.  Rapitur  enim  a  tempore  semper  cur¬ 
rente,  neque  prius  a  cursu  cessat,  quam 
scopulum  aut  saxum  aliquod  obvium  habeat, 
ad  quod  allidatur  et  corruat.  Apposita,  ni 
fallor,  similitudine  rem  totam  illustrabo.  So¬ 
lent  in  plerisque  partibus  Italiae,  nescio  an 
etiam  in  hac  nostra  regione,  magnae  mola¬ 
rum  moles  ad  triticum  contundendum,  ita 
super  flumina  collocari,  ut  terram  non  con¬ 
tingant,  sed  ab  ipsis  aquis  quasi  naves  quae¬ 
dam  sustineantur.  Verum  ne  fluvius  totam 
illam  machinam  abripiat,  et  secum  ferat,  ea 
magnis  catenis  ad  ripam  alligari  solet.  Ita¬ 
que  moles  illa  tametsi  super  fluvium  semper 
labentem  posita  est,  ipsa  tamen  quamdiu 

catena  non  solvitur,  aut  frangitur,  immobi¬ 
lis  perseverat.  Accidit  tamen  nonnunquam, 
ut  catena  frangatur,  et  tunc  omnis  illa  ma¬ 
china  ab  aquis  deferri,  et  cursum  eumdem 
tenere  incipit,  quem  ipse  fluvius  tenet,  do¬ 
nec  ad  primum  scopulum,  qui  occurrit  alli¬ 
datur,  et  corruat.  Ad  eumdem  modum. 
Auditores,  cum  Deus  hominem  condidit, 
super  fluvium  istum  rerum  prsesentium  et 
caducarum  illum  constituit.  Ac  ne  ipse  quo¬ 
que  cum  rebus  cseteris  laberetur,  et  curre¬ 
ret,  et  mori  ipsi  aliquando  necesse  esset, 
eum  ad  verbum  suum  gratiae  et  charitatis 
vinculis  alligavit.  Et  quoniam  verbum  Dei 
ripa  est  plane  constans  et  immobilis  ( verbum 
enim,  Domini  manet  in  aeternum )  periculum 
non  erat,  ne  homo  ad  talem  ripam  alligatus 
impetu  fluminis  unquam  abriperetur  :  quin 
etiam  tempus  quidem  perpetuo  currere,  et 
omnia  quae  sunt  infra  lunam  ad  eo  rapi,  et 
senescere  et  interire  vidisset,  ipse  tamen, 
neque  cum  tempore  cucurrisset,  neque  se¬ 
nuisset,  neque  mortuus  unquam  fuisset.  Sed 
quid  interim  accidit  ?  Catena,  qua  homo 
cum  Deo  copulatus  erat,  soluta  vel  potius 
fracta  per  peccatum  primi  hominis  est.  Ini¬ 
quitates  vestrae ,  inquit  Isaias,  diviserunt  in¬ 
ter  vos  et  Deum  vestrum.  Quid  igitur  homo  a 
Deo  sejunctus,  ac  Reparatus  super  fluvium 
faceret  ?  quomodo  se  ab  ejus  impetu  tuere¬ 
tur  ?  qua  ratione  evaderet,  ut  non  cum  re¬ 
bus  cseteris  flueret,  senesceret,  interiret  ? 
Hinc  igitur  omnes  cum  amne  currimus,  do¬ 
nec  ad  scopulum  segritudinis  alicujus  allidi¬ 
mur,  et  corrui  mus.  Nam  cum  tempore  prae- 
tereunte  praeterimus  et  collabimur,  et  sicut 
mensibus  menses,  sic  et  nostris  aetatibus 
setates  succedunt.  Et  sicut  primum  Janua¬ 
rius,  deinde  Februarius,  tum  Martius,  Aprilis, 
Maius  et  reliqui  in  suo  quisque  ordine  ve¬ 
niunt  ;  sic  et  nos  primum  infantes,  deinde 
pueri,  tum  adolescentes,  juvenes,  viri  ma¬ 
turi  ac  demum  senes  sumus  ;  et  nunc  in  ipso 
portu  navis  corporea  frangitur,  et  animus 
carne  solutus  alium  orbem  ingreditur. 

Quid  igitur  tunc  Prophetse  filius,  nempe 
Dei  verbum,  fecit,  cum  securim  suam,  hoc 
est,  humanum  genus  in  fluvium  cecidisse,  et 
una  cum  fluvio  currere  vidit  ?  Quid  ?  Ad 
Eliseum  Patrem  suum  se  contulit,  et  coram 
eo  casum  nostrum  deplorare  incepit,  Heu , 
heu ,  heu,  Domine  mi ,  quia  corpus  humanum 
ex  immortali  mortale  factum  est.  Iterum 
heu ,  quia  mens  humana  sapientiae  lumine 
orbata  tenebris  densissimis  obruta  est.  Et 


postremo  heu ,  quia  voluntas  humana  justitiae 
rectitudine  amissa  ,  conversa  ad  terram, 
propensa  ad  malum,  atque  adeo  curva  effe¬ 
cta  est.  Et  rursum  heu ,  heu ,  heu,  Domine  mi. 
Heu  primo,  quia  natura  hominis,  et  omnes 
ejus  vires  plagam  magnam  acceperunt.  Heu 
secundo,  quia  gratiee  decor,  qui  humanum 
animum  illustrabat,  omnino  extinctus  est. 
Heu  tertio,  quia  animal  nobilissimum,  prin¬ 
ceps  orbis  et  paradisi  colonus  spe  gloriee  et 
beatitudinis  penitus  excidit.  Denique  heu,  heu 
heu ,  Domine  mi.  Heu  quia  locum  deliciarum, 
et  illustrissimas  ac  pulcherrimas  homo  regio¬ 
nes  amisit.  Heu ,  quia  vallem  miseriarum 
ingressus  in  sudore  vultus  sui  vescitur  pane 
suo,  terram  cum  labpre  colit,  et  ea  spinas  ac 
tribulos  gignit.  Heu ,  quia  vitee  prsesentis 
laboribus  superatis  illum  perpetuo  crucian¬ 
dum  gehenna  suscipiet. 

Hac  igitur  tam  pia  querimonia  viscera 
Patris  mota  sunt,  et  continuo  de  hominis 
liberatione  cogitationem  cepit.  Et  quo  consi¬ 
lio,  qua  ratione,  qua  via  illum  usum  esse 
putatis  ?  Non  deerant  Patri  sapientissimo  et 
sapientiae  genitori  consilia  hominis  eruendi 
de  lacu  miseriae  et  de  luto  faecis  ;  tamen 
placuit  ei  Angeli  magni  consilii  consilium 
audire,  atque  ait  :  Ecce  vocibus  tuis  permo¬ 
tus  hominem  liberare  non  abnuo.  Sed  quid 
consilii  capiemus  ?  Quis  ibit  nobis  ?  quem 
mittemus  ?Tum  ille  :  Ecce  ego ,  inquit,  mitte 
me.  Ego  qui  dedi  consilium,  feram  libenter 
auxilium.  Accepit  igitur  lignum  noster  ac 
verus  Eliseus,  et  misit  illud  in  aquas.  Quid 
enim  lignum,  nisi  eumdem  ipsum  Dei  filium 
significat  ?  Ut  enim  lignum,  quod  leve  et 
aerium  sit,  super  aquas  natat,  neque  cadere 
in  profundum  potest  ;  sic  etiam  Filius  Dei, 
qui  natura  ipsa  talis  est,  ut  pondere  pecca¬ 
torum  gravis  fieri  non  possit,  nunquam  in 
hunc  miseriarum  fluvium  cecidisset;  neque 
temporum  mutationibus  obnoxius  fuisset? 
nisi  ipse  a  Patre  missus,  sponte  ac  libera 
voluntate  in  luto  isto  aquarum  multarum 
mergi  voluisset.  Yenit  igitur  Dei  Filius,  in¬ 
fixus  est  in  limo  profundi,  tempori  subja¬ 
cuit,  natus  est,  passus  est,  fluctibus  aquarum 
jactatus  est.  Sed  numquid  frustra?  Non 
certe  auditores  :  Nam  ligno  isto  in  aquas 
descendente,  ferrum,  quod  ceciderat,  re¬ 
pente  super  aquas  ascendit.  Christi  enim 
descensus,  nostri  ascensus,  et  ejus  ingressus 
in  lutum,  nostri  egressus  de  luto,  et  ejus 
mersio,  nostrae  emersionis  causa  fuit. 

Atque  haec  tandem  est  ratio,  cur  Ecclesia 

mater  nostra  Domini  ingressionem  in  mun¬ 
dum  cum  Stephani  egressione  de  mundo 
copulaverit.  Studet  enim  pia  quadam ,  et 
plane  materna  sollicitudine  hoc  nobis  utilis¬ 
simum  sacramentum  in  memoriam  revocare, 
atque  hac  festorum  dierum  continuatione 
quasi  quibusdam  mutis  verbis  id  mihi  dicere 
videtur.  Nudius  tertius  ferrum  adhuc  in  imo 
fluvio  jacebat;  sed  heri  lignum  de  coelo  mis¬ 
sum  ad  ipsum  descendit,  et  ecce  hodie  ferum 
super  aquas,  imo  et  usque  ad  ipsum  coelum 
ascendit.  Natus  est  Christus  in  terris,  ut 
Stephanus  nasceretur  in  coelis.  Ingressus  est 
Dominus  in  mundum,  ut  Stephanus  ingrede¬ 
retur  in  coelum.  Altus  ad  humilia  descendit, 
et  humilis  ad  alta  ascendit  :  Filius  Dei  fa¬ 
ctus  est  filius  hominis  ut  filios  hominum 
faceret  filios  Dei.  Solus  Christus,  inquit  Ful¬ 
gentius,  descendit  Dominus  ut  multos  eleva¬ 
ret  :  humiliavit  se  rex  noster  ;  ut  milites 
suos  exaltaret.  Nam  non  vidistis  aliquando 
libras  et  stateras  illas,  quarum  duae  sunt 
lances  ?  quantum  una  deprimitur,  tantum 
altera  extollitur  ?  Deus  noster,  auditores, 
cum  nos  condidit,  in  una  lance  nos  posuit, 
et  ipse  manebat  in  altera.  Yenit  autem  hostis 
humani  generis,  et  invidens  lanci  nostrae, 
quam  sublimem  esse  videbat,  grandem  lapi¬ 
dem  super  ipsam  imposuit,  atque  hoc  pon¬ 
dere  usque  ad  fluminis  profundum  eam 
depressit,  ut  jam  longissime  distaremus  a 
Deo.  Sed  numquid  invidia  charitatem  et 
Deum  Diabolus  vincet  ?  Nullo  modo,  audi¬ 
tores.  Quid  igitur  fecit  dulcissimus  Pater 
noster  ac  Deus?  Heri  suam  naturam  ad  pro¬ 
fundum  usque  istud  depressit,  et  nostram 
hodie  usque  ad  coelum  evexit.  Cum  aliquem 
cecidisse  in  terram  vides,  quonam  pacto 
illum  erigere  soles  ?  Nonne  teipsum  inclinas, 
et  ei  dexteram  porrigis  ?  hoc  est,  quod  no- 
biscum  egit  Deus.  Quis  vestrum  in  libro  Job 
sententiam  illam  aliquando  non  legit.  Operi 
mannum  tuarum  porriges  dexteram  ?  Nos 
opus  Dei  sumus  :  nos  ipse  suis  manibus 
tamquam  figulus  de  luto  formavit.  Dextera 
vero  omnipotentis,  verbum  ipsius  et  sapien¬ 
tia  est.  Quicquid  enin  Deus  facit,  hac  dex¬ 
tera  facit  :  \erbo  Domini  coeli  firmati  sunt. 
Ipse  dixit  et  facta  sunt.  Consurge,  consurge, 
inquit,  Isaias,  induere  fortitudinem  brachium 
Domini,  Et  :  Quis  credidit  auditui  nostro  ?  et 
brachium  Domini  cui  revelatum  est  ?  Hoc  igi¬ 
tur  brachium,  hanc  dexteram  heri  porrexit 
nobis  Deus.  Nusquam  enim  Angelos  appre¬ 
hendit  ;  sed  semen  Abrahae  apprehendit  : 


nempe  ut  ipsum  educeret  de  lacu  miseriae  et 
de  luto  faecis.  Jure  igitur  David  Propheta, 
qui  olim  clamare  solebat :  Mitte  manum  tuam 
de  alto ,  et  eripe  me  de  aquis  multis  :  hodie 
cum  cantico  et  laetitia  dicere  posset :  Dexte¬ 
ra  Domini  fecit  virtutem  ,  dextera  Domini 
exaltavit  me ,  dextera  Domini  fecit  virtutem  : 
non  moriar ,  sed  vivam ,  et  narrabo  opera 
Domini. 

PARS  ALTERA. 

Jucundissimum  nostrae  celebritatis  myste¬ 
rium,  quod  in  veteri  testamento,  sicut  jam 
audivistis,  adumbratum  fuit.  Ecclesia  Catho¬ 
lica  mater  nostra  illis  verbis  exprimere  vo¬ 
luisse  videtur,  quae  in  publicis  precibus  altera 
Dominica  post  Pascha  recitari  solent :  quae 
talia  sunt  :  Deus ,  qui  in  Filii  tui  humilitate 
jacentem  mundum  erexisti ,  fidelibus  tuis  perpe¬ 
tuam  concede  laetitiam ,  ut  quos  perpetuis  eri¬ 
puisti  casibus ,  gaudiis  facis  sempiternis  per- 
/Hw.Quse  quidem  verba  admirabilis  cujusdam 
dulcedinis  plena  mihi  esse  videntur.  Sed  ta¬ 
men  quoniam  tempus  nobis  ad  omnia  expli¬ 
canda  non  sufficeret,  neque  omnia  obscura, 
aut  ad  id,  quod  quaerimus  necessaria  sunt : 
propterea  solum  de  primis  pauca  quaedam  in 
praesentia  dicenda  esse  putavimus.  Deus ,  in¬ 
quit,  qui  in  Filii  tui  humilitate  jacentem  mun¬ 
dum  erexisti :  non  hominem,  sed  mundum, 
hoc  est,  omnem  hanc  rerum  universitatem 
jacere  dicit.  Nam  cum  homo  cecidit,  omnis 
cum  eo  mundus  cecidisse  videtur. 

Et  id  quidem  duplici  de  causa.  Primum 
enim  in  hominem  omnes  totius  mundi  natu¬ 
rae  conveniunt. Elementa  quatuor  sunt,  humo¬ 
res  quatuor :  mixta  inanima,  ungues,  et  pili : 
animata  non  sentientia,  ossa  et  dentes  :  sen¬ 
tientia  rationis  expertia,  nervi  et  caro  :  deni¬ 
que  intelligens,  et  consilii  ac  mentis  compos 
est  ipse  animus  :  Deus  enim  propterea  postre¬ 
mo  loco  hominem  condidit,  ut  in  ejus  condi¬ 
tione  quasi  epilogum  quemdam  totius  operis 
faceret.  Nec  injuria  nunc  parvus  mundus, 
nunc  epitome  majoris  mundi  homo  a  vete¬ 
ribus  appellatur.  Jure  igitur  non  tam  homi¬ 
nem,  quam  ipsum  mundum  cecidisse,  et  per 
Christum  erectum  fuisse  Ecclesia  confitetur, 
in  quo  Dominum  ac  magistrum  suum  imitata 
est.  Non  enim  Dominus  ait :  Sic  Deus  dile- 
xit  hominem,  sed  :  Sic  Deus  dilexit  mundum , 
ut  Filium  suum  unigenitum  daret. 

Sed  aliam  rationem  audite.  Omnia,  quse 

Deus  iecit,  sive  ea  animata,  sive  inanimata, 
sive  sensu  praedita,  sive  sensus  expertia, 
sive  mentis  capacia,  sive  non  capacia  sint, 
Deum  tamquam  finem  ultimum  habent,  et 
ad  eum  tendere,  atque  in  eo  conquiescere 
debent  :  quia  vero  ea,  quae  rationis,  atque 
intelligentiae  expertia  sunt,  per  se  Deum 
attingere  non  valent,  idcirco  eorum  opifex 
et  conditorDeus  sapienter  instituit,  ut  omnia 
homini  famularentur,  et  per  ipsum  eo  modo, 
quo  possent  tamquam  per  gradum  quemdam 
in  ipsum  Deum  ferrentur.  Quemadmodum 
igitur,  cum  homo  recta  ad  Deum  tendit,  res 
omnes  creatae,  quae  homini  famulantur,  ad 
eumdem  Deum  per  hominem  aliquo  modo 
perveniunt  :  sic  etiam,  cum  homo  a  Deo  re¬ 
cedit,  et  diaboli  ac  peccati  servus  efficitur, 
simul  res  omnes  non  amplius  in  Deum  refe¬ 
runtur,  sed  iniquitati  ac  diabolo  deservire 
ab  homine  compelluntur.  Atque  hac  ratione 
simul  atque  homo  per  peccatum  in  profun¬ 
dum  miseriarum  cecidit,  res  omnes,  quae 
mundi  nomine  significantur,  a  suo  summo 
et  ultimo  fine  excidisse  videntur.  Id  quod 
Apostolus  Paulus  ad  Romanos  scribens  illis 
verbis  expressit  :  Expectatio ,  inquit,  creatu - 
rae  revelationem  filiorum  Dei  expectat.  Vani¬ 
tati  enim  creatura  subjecta  est,  non  volens , 
sed  propter  eum ,  qui  subjecit  eam  in  spe :  quia 
et  ipsa  creatura  liberabitur  a  servitute  corru¬ 
ptionis  in  libertatem  gloriae  filiorum  Dei.  Sci¬ 
mus  enim  quod  omnis  creatura  ingemiscit ,  et 
parturit  usque  adhuc.  Omnis,  inquit,  crea¬ 
tura,  coelum,  terra,  sol,  luna,  stellae  caeterae, 
elementa,  animantia,  plantae,  magno  quo¬ 
dam  ac  vehementi  desiderio  eum  diem  expe- 
ctant,  in  quo  omnes  filii  Dei  in  suis  gloriosis 
corporibus  apparebunt.  Et  cur  obsecro  ita 
vehementer  eum  diem  adesse  cupiunt?  Pro- 
pterea,  inquit,  quod  Vanitati  creatura  subje¬ 
cta  est  non  volens ,  sed  propter  eum,  qui  subje¬ 
cit  eam  in  spe.  Cogitur  enim  haec  omnis  re¬ 
rum  creatarum  universitas  homini  servire, 
qui  propter  peccatum  magna  quaedam  vani¬ 
tas  factus  est  :  Nam  Universa  vanitas  omnis 
homo  vivens.  Sed  nihilominus,  inquit,  Non 
volens,  neque  libens  homini  peccatori  deser¬ 
vit  ;  sed  Propter  eum  dumtaxat,  qui  subjecit 
eam.  Omnia,  inquit  David,  subjecisti  sub  pe¬ 
dibus  eius,  oves  et  boves  universas  \  insuper  et 
pecora  campi.  Illum  igitur  diem  res  omnes 
creatae  expectant,  in  quo  sublatis  de  medio 
peccatoribus,  et  in  gehennae  carcere  detru¬ 
sis,  ipsae  quoque  de  onere  servitutis,  sub 
quo  nunc  gemunt,  liberabuntur,  et  in  sta¬ 


tum  meliorem  ac  beatiorem  positae  conquie* 
scent.  Quia  vero  tantum  munus,  non  nisi  a 
communi  omnium  Liberatore  et  assertore 
Christo  habebunt,  idcirco  sapientissime  ma¬ 
ter  nostra  Ecclesia  Catholica  non  hominem 
solum  sed  cum  eo  mundum  universum  ceci¬ 
disse,  et  per  Christum  erectum  fuisse  affir¬ 
mat,  cum  ait :  Deus,  qui  in  Filii  tui  humilitate 
jacentem  mundum  erexisti,  quod  idem  est 
ac  si  obscurius  dixisset  :  Deus,  qui  lignum 
in  fluvium  dimisisti,  et  ferrum,  quod  jace¬ 
bat,  extraxisti. 

Sed  jam  de  ipsa  humilitate  ac  descensu 
nostri  Liberatoris  tempus  nos  admonet,  ut 
dicamus  Dei  Verbum  ac  Filium,  auditores, 
in  duplici  natura  subsistere,  divina  videlicet 
atque  humana,  ac  proinde  Deum  simul  et 
hominem  esse,  nemo  sacris  nostrae  religionis 
initiatus  ignorat.  Ac  si  de  priori  natura 
sermo  sit,  Dei  filius  vere  ac  proprie  capax 
esse  humilitatis  non  potest.  Humilitas  enim 
virtus  est,  quae  animum  retinet,  ne  super 
seipsum  ascendat ,  neve  locum  altiorem , 
quam  sibi  conveniat ,  petat  :  concideret 
enim  et  collideretur.  Sicut  ex  adverso  ma¬ 
gnitudo  animi  eumdem  animum  retinet,  ne 
in  abyssum  desperationis  se  praecipitet. 

Quocirca  humilitas  non  cum  animi  magni¬ 
tudine,  sed  cum  superbia  pugnat.  Ipsa  vero 
animi  magnitudo  non  cum  humilitate,  sed 
cum  parvitate  atque  exilitate  animi  bellum 
gerit.  Cum  igitur  natura  humilitatis  ea  sit, 
ut  animum  intra  suos  fines  ac  terminos  con¬ 
tineat,  ne  forte  altius  volet,  quam  par  est  : 
Deus  autem  cancellos  ac  fines,  quibus  coer¬ 
ceatur  nullos  habeat,  neque  locus  esse  altior 
ullus  inveniatur,  cum  ipse  unus  altissimus 
vere  nominetur,  et  sit,  illud  profecto  effici¬ 
tur,  ut  humilitis  in  Deo,  si  proprie  loqui 
velimus,  neque  fingi,  neque  cogitari  ulla 
ratione  possit.  Quid  igitur  Ecclesia  sibi  vult, 
cum  ait,  Deus,  qui  in  Filii  tui  humilitate  ja¬ 
centem  mundum  erexisti ?  Cujus  tandem  haec 
humilitas  est?  Negare  non  possumus.  Audi¬ 
tores,  vere  Dei  Filii  humilitas  est. 

Verum  non  ei  tribuitur  secundum  eam 
naturam,  quam  accepit  a  Patre,  nisi  fortasse 
metaphorice,  et  per  quamdam  similitudinem, 
ut  doctores  Theologi  dicunt;  sed  dumtaxat 
secundum  eam,  quam  assumpsit  ex  virgine. 
Si  modo  rex  aliquis  agricolae  alicujus  vestes 
indueret,  ut  fieri  solet,  videlicet  ne  passim 
ab  omnibus  cognosceretur,  ei  profecto  ru¬ 
stici  nomen  si  non  ratione  status  ac  digni¬ 
tatis  ;  certe  ratione  vestium  optime  convehi- 

ret.  Neque  dubium  est ,  quin  a  multis  agri¬ 
cola  putaretur,  despiceretur,  contemneretur, 
fortasse  etiam,  si  se  praeberet  occasio, 
levi  de  causa  vapularet.  Pari  ratione  rex 
noster  ac  Dominus,  Cum  \n  forma  Dei  esset, 
et  Non  rapinam  arbitraretur  Esse  se  aequalem 
Deo;  tamen  semetipsum ,  ut  ait  Apostolus, 
exinanivit.  Ad  quem  modum,  Apostole  bea¬ 
tissime?  Dei  formam  et  majestatem  amit¬ 
tendo?  Ipsum  audiamus.  Fo?'matn,  inquit, 
servi  accipiens ,  et  in  similitudinem  hominum 
factus,  et  habitu  inventus ,  ut  homo. 

Itaque  sicut  rex  ille  rusticus  dici  poterat, 
quia  rusticas  vestes  induerat  :  sic  etiam  rex 
noster,  ut  magnus  Athanasius  in  libro  de 
salutari  adventu  Christi  docet,  ideo  humilis 
et  pauper  factus  est,  quia  humilem  et  pau¬ 
perem  naturam  accepit.  Induit  enim  carnem 
nostram,  vestemplane  rusticanam,  et  cum  ea 
In  terris  visus  est ,  et  cum  hominibus  conversa¬ 
tus  est ,  et  tamquam  unus  de  plebe  imo  ulti¬ 
mus  in  plebe,  et  Novissimus  virorum  nihili 
factus  est,  irrisus  est,  consputus  est,  humilis 
denique,  et  humilis  valde  habitus  est,  quem 
tamen  Si  cognovissent,  nunquam  Dominum 
gloriae  crucifixissent. 

Ut  autem  vestis  hujus,  qua  Dominus  no¬ 
ster  vestiri  dignatus  est,  vilitatem  intelliga- 
mus,  illud  cogitare  debemus ,  res  omnes 
creatas  duobus  generibus  omnino  contineri. 
Alia  enim  incorporea,  alia  corporea  sunt. 
Ac  in  incorporeis  quidem  ordines  seu  gra¬ 
dus  decem  inveniuntur,  nimirum  ordines 
Angelorum  novem,  et  unus  mentium  huma¬ 
narum,  qui  sine  controversia  infimus  ac 
postremus  est.  Quod  quidem,  vel  ex  eo  in- 
telligi  potest,  quod  animus  humanus  quasi 
quidam  horizon  in  finibus  intelligentium  ac 
sentientium  formarum  positus  est  :  et  ab 
intelligentibus  differt,  quod  ipse  sentiens, 
seu  potius  sentiendi  principium,  et  corporis 
perfectio  est.  Et  rursum  a  sentientibus  dif¬ 
fert,  quod  mente  atque  intelligentia  praeditus 
est  :  neque  vero  in  rebus  corporalibus  sui 
gradus  et  ordines  desunt.  Nam  primum  et 
maxime  sublimem  locum  coelum,  tamquam 
corpus  purissimum  et  nobilissimum  obtinet : 
subter  coelum  est  ignis,  subter  ignem  aer, 
subter  aerem  aqua,  subter  aquam  terra 
tamquam  faex  mundi,  et  elementem  gravis¬ 
simum,  obscurissimum,  et  rudissimum  po¬ 
sita  est.  Jam  igitur  ex  tot  rerum  generi¬ 
bus,  quae  obsecro  ad  hominem  compo¬ 
nendum  convenisse  existimatis  ?  Sane  res 
admirabilis  est  hominis  constitutio.  Volebat 

Tom.  IX. 


Deus  hominem  duplici  parte  constare,  et 
partim  corporeum ,  partim  incorporeum 
esse,  et  tamen  ut  omnis  superbiae  occasio 
tolleretur,  non  valde  nobilem  aut  sublimem 
illum  existere  ;  jam  enim  arrogantiam  Deus 
hujus  lascivientis  vermiculi  praevidebat. 
Quid  igitur  fecit? Ex  utroque  genere  rerum 
id,  quod  infimum  atque  abjectissimum  erat 
accepit  :  nempe  mentem  humanam  ex  in¬ 
corporeis ,  et  terrae  limum  ex  corporatis, 
atque  ex  his  naturam  unam  effecit,  quam 
nunc  humanam  appellamus.  Itaque  si  ani¬ 
mum  tuum  inspicias,  nullum  alium  animum 
viliorem,  et  minus  intelligentem  :  si  ma¬ 
teriam  corporis  tui,  nullam  ea  sordidiorem, 
atque  humiliorem  reperiri  videbis.  Num 
igitur  non  rustica,  et  pannosa  vestis  haec 
nostra  natura  existimanda  est,  praesertim  si 
cum  excellentia  et  nobilitate  tanti  regis  com¬ 
paretur  ?  Vere,  auditores,  vere  Semetipsum 
exinanivit ,  formam  servi  accipiens  et  habitu 
inventus  ut  homo.  Nam  etiamsi  Angeli  om¬ 
nium  preestantissimi  naturam  Dei  Filius  as- 
mere  voluisset,  adhuc  vestimentum  valde 
rusticanum  induisset  :  tanta  est  Filii  Dei 
sublimitas  atque  majestas.  Quanto  igitur 
magis  nunc  pannosam  et  vilem  tunicam 
induisse  dicendus  est,  cum  non  coelestem 
ac  prope  divinam  Angelorum  :  sed  terre¬ 
strem  ac  mortalem  hominum  naturam  indu¬ 
erit? Conjunctio  sane  duarum  naturarum  tam 
discrepantium,  tam  dissimilium,  tam  dispa- 
rium,  tam  extremarum,  quales  sunt  divina 
atque  humana,  ejusmodi  est,  ut  si  facta  jam 
non  esset,  numquam  in  hominum  animos 
cadere  potuisset  esse  faciendam.  Multo  si¬ 
quidem  minus  esset  hominem  effici  pulicem 
vel  formicam,  quam  verbum  Dei  cum  carne 
humana  conjungi.  Nonne  abjectio  maxima 
et  humilitas  incredibilis  videretur,  si  horna 
posset  et  vellet  ita  formicae  naturam  assu¬ 
mere,  ut  vere  formica  diceretur,  et  esset  ? 
Et  tamen  quid  interesse  putatis  inter  homi¬ 
nem  et  formicam  ?  Homo  corpus  habet,  ha¬ 
bet  et  formica  :  sensu  praeditus  est,  et  for¬ 
mica  :  homo  ratione  et  consilio  gubernatur, 
et  formica  :  tametsi  enim  rationis  est  expers, 
ita  tamen  prudenter  et  sapienter  operatur,, 
ut  Salomon  homines  ipsos  ad  scholam  formi¬ 
cae  mittere  non  dubitaverit  :  Vade,  inquit,. 
piger  ad  formicam.  At  quae  lingua  tam 
erudita,  sapiens,  tam  diserta  vel  mediocriter 
explicare  posset,  inter  Deum  et  hominem, 
quantum  discriminis  sit  ?  Deus  creator,  ho¬ 
mo  creatus  :  Deus  aeternus,  homo  caducus  ; 

Deus  summum  et  infinitum  bonum,  homo 
pulvis  et  cinis  :  et  tamen  hodie  vere  canere 
nobis  licet :  Verbum  caro  factum  est ,  et  habi¬ 
tavit  in  nobis.  Quis  loquetur  potentias  Domini 
et  auditas  faciet  omnes  laudes  ejus  ?  Si  Deus 
hominis  aliquando  recordari,  et  ab  eo  cog¬ 
nosci  voluisse  tantum  est  beneficium,  ut 
David  stupefactus  clamet,  Quid  est  homo , 
quia  innotuisti  ei?  Et  rursum,  Quid  est  homo , 
quod  memores  ejus?  Quid  nos  facere,  quo 
gaudio  exultare,  qua  laetitia  gestire,  quibus 
vocibus  Dominum  laudare  par  esset  ?  qui  (ut 
ante  dicebamus)  sine  mendacio  canimus, 
Verbum  caro  factum  est  et  habitavit  in  nobis  ? 
Haec  eo  spectant,  auditores,  ut  intelligamus 
quam  eximium,  quam  excellens,  quam- sin¬ 
gulare  sit  illud  donum,  quod  his  diebus  ac¬ 
cepimus  :  et  quanta  amoris  dulcedo  in  corde 
sempiterni  Patris  recondita  :  ac  demum, 
quam  non  immerito  Ecclesia  dicat,  Deus , 
qui  in  Filii  tui  humilitate  j acentem  mundum 
erexisti. 

Verum  quando  jam  ostendimus  Dei  Eilium 
non  secundum  naturam  divinam  sed  dumta¬ 
xat  secundum  humanam  humilem  dici  pos¬ 
se,  quanta  fuerit  secundum  hanc  ipsam 
naturam  ejus  humilitas,  breviter,  si  placet 
aperiamus  :  tres  sunt  gradus  humilitatis. 
Unus  eorum,  qui  superioribus  se  subjiciunt: 
alter  eorum,  qui  etiam  pares  tamquam 
superiores  colunt :  tertius  eorum,  qui  non 
modo  cum  paribus,  sed  etiam  cum  inferio¬ 
ribus  tamquam  inferiores  se  gerunt.  Ac  pri¬ 
mus  quidem  incipientium,  secundus  profi¬ 
cientium,  tertius  perfectorum  est.  Nam  su¬ 
perioribus  subjici  humilitas  quaedam  est  : 
paribus  subjici  magna  quaedam  humilitas 
est;  inferioribus  subjici  maxima,  perfectis¬ 
sima  atque  absolutissima  humilitas  est.  Ma¬ 
jorem  enim  hac  humilitatem  nemo  habet, 
quam  ut  se  quis  inferioribus  subjiciat.  In 
primo  gradu  Dominus  noster  plane  enituit. 
Nam  cum  Deum  superiorem  haberet,  ita  se 
ei  subjecit,  atque  ejus  imperio  ita  obtempe¬ 
ravit,  ut  cum  ab  eo  ad  labores,  ad  jejunia, 
ad  ignominiam,  ad  verbera,  ad  crucem,  de¬ 
nique  ad  mortem  mitteretur,  non  modo  im¬ 
perium  non  recusaret,  sed  etiam  incredibili 
cupiditate  illud  perficiendi  flagraret,  humilia¬ 
vit  semetipsum ,  inquit  Paulus,  factus  obe- 
diens  usque  ad  mortem ,  mortem  autem  crucis. 
Quin  etiam  semper  Patrem  Deum  se  homine 
majorem  praedicabat,  et  omnia  opera  sua  in 
eum  tamquam  in  primum  auctorem  refere¬ 
bat.  Vado  ad  Patrem ,  inquit,  quia  Pater 


major  me  est ,  et  rursum  :  A  me  ipso  facio 
nih.d  :  sed  Pater  in  me  manens  facit  ipse 
opera.  In  secundo  gradu  propterea  Dominus 
versari  non  potuit,  quod  parem  nullum,  cui 
se  subjicere  posset,  haberet.  Est  enim  ipse 
omnino  medius  inter  creatorem  et  res  crea¬ 
tas.  Deum  habet  superiorem,  sed  caetera 
omnia  inferiora.  Ipse  enim,  ut  ait  Apostolus 
Petrus,  Profectus  est  in  ccelum  subjectis  sibi 
Angelis  et  Potestatibus  et  Virtutibus.  Et  Est 
caput ,  ut  beatus  Paulus  ait,  Omnis  principa¬ 
tus  et  potestatis.  Omnia  enim ,  ut  testatur 
idem  Apostolus,  Subjecit  Deus  sub  pedibus 
ejus ,  sine  dubio  praeter  eum ,  qui  subjecit 
ei  omnia.  Porro  in  tertio ,  atque  adeo 
perfectissimo  humilitatis  gradu  nemo  un¬ 
quam,  ut  noster  Liberator,  excelluit.  Quibus 
enim  se  Dominus  non  subjecit  ?  Terreno 
imperatori  imperator  ipse  coelestis  se  subje¬ 
cit,  cum  nondum  natus  in  Bethleem  perre¬ 
xit,  ut  ejus  edicto  pareret.  Parenti  Virgini 
et  Josepho  nutritori  se  subjecit,  de  quo  legi¬ 
mus,  Et  erat  subditus  ilis.  Legis  praecepto 
ipse  legis  et  Prophetarum  auctor  se  subjecjt, 
cum  offerri  in  templo,  circumcidi  et  redimi 
voluit.  Baptistae  Joanni  ipse  verus  Baptista 
se  subjecit,  cum  ab  eo  in  aquis  Jordanis 
baptizatus  est.  Discipulis  suis  ac  servis  ipse 
verus  Dominus  ac  magister  se  subjecit,  cum 
eorum  pedes  lavit.  Hominum  judicio  ac  tri¬ 
bunalibus  ipse  Judex  vivorum  et  mortuorum 
se  subjecit,  cum  ad  crucem  condemnatus 
est.  Denique  morti  ac  doloribus  ipse  vitae  et 
salutis  auctor  se  subjecit,  cum  virgis  caesus, 
et  in  crucem  raptus,  atque  sublatus  est.  Haec 
est  igitur  humilitas  filii  Dei,  haec  dexterae 
manus  porrectio,  hic  ligni  descensus  in 
aquas,  ut  securis,  quae  ceciderat,  enataret : 
et  homo  atque  orbis  totus,  qui  jacebat,  eri¬ 
geretur.  Deus,  inquit  Ecclesia,  qui  in  Filii 
tui  humili  at  e  jacentem  mundum  erexisti. 

De  camelo  ferunt,  eum,  cum  onerandus 
est,  sponte  sua  procumbere  :  deinde  ubi 
onus  super  eum  impositum  est,  surgere  et 
onus  simul  attollere.  Sic,  auditores,  Libe¬ 
rator  noster  fecit.  Nam  cum  instar  cameli 
magnus  ac  sublimis  esset,  ita  ut  sedem  ha¬ 
beret  in  coelo  et  scabellum  pedum  suorum 
in  terra,  quisnam  super  humeros  ejus  mun¬ 
dum,  qui  ceciderat,  imponere,  aut  eum  in 
terra  deprimere  potuisset?  Non  dicat  Roma¬ 
nus.  Ego  Deum  ad  terram  prostravi  :  non 
glorietur  Judaeus,  se  manus  impias  in  regem 
gloriae  injecisse.  Nam  nisi  ipse  sponte  sua 
genua  flectere  et  humi  procumbere  voluis- 

set,  nemo  ipsum  non  modo  laedere,  sed  ne 
attingere  quidem  potuisset.  Ego,  inquit,  pono 
animam  meam  :  nemo  tollet  eam  a  me  :  sed 
ego  pono  eam.  Ipse  igitur  instar  camgli semet- 
ipsum  exinanivit,  genua  flexit,  humi  procu¬ 
buit  :  deinde  post  paululum  exurrexit,  et 
nos  simul  in  humeros  suos  sublatos,  de  imo 
fluvio  ad  summum  evexit.  Nec  enim  surgere 
Dominus  poterat,  quin  natura  nostra,  quam 
ille  susceperat,  simul  exurgeret.  Non  enim 
corpus  sethereum,  ut  Valentinus  putabat; 
neque  phantasma,  ut  Manichaeus  somniabat, 
neque  corpus  sine  anima ,  ut  Apollinaris 
delirans  asserebat,  sed  vere  corpus  huma¬ 
num  et  vere  animum  humanum  Dei  Verbum 
suscepit.  Neque  solum  corpus  illud  et  ani¬ 
mum  illum  Dominus  in  regnum  coelorum 
invexit ;  sed  nos  omnes,  si  non  re,  certo  spe 
salvos  atque  beatos  effecit.  Cum  essemus  mor¬ 
tui  peccatis,  inquit  Apostolus  Paulus,  convi¬ 
vificavit  nos  Christo ,  cujus  gratia  estis  salvati 
et  conresuscitavit  et  consedere  fecit  in  coelesti¬ 
bus. 

Verum  enim  vero,  auditores,  illud  oblivisci 
nullo  modo  debemus,  nondum  re  ipsa,  sed 
spe  tantum  salvos  esse  :  et  adventum  Domini 
nos  de  lacu  miseriae  et  de  luto  faecis  extra¬ 
xisse  quidem;  sed  nondum  a  flumine  penitus 
eduxisse,  jacebamus  in  profundo,  nunc  in 
summis  aquis  natamus  :  haerebamus  in  luto, 
nunc  extra  aquas  caput  extulimus  ;  sed  non¬ 
dum  tamen  ad  ripam  pervenimus  :  mag¬ 
na  pars  fluvii  trajicienda  est,  adhuc  impe¬ 
tum  fluminis,  adhuc  flatum  ventorum,  adhuc 
casum  istum  formidare  debemus.  Quid  igi¬ 
tur  nobis  faciendum  est,  ut  sine  periculo 
fluvium  istum  trajiciamus,  et  securi  ac  laeti 
ad  ripam  perveniamus  ?  Accipite  consilium 
meum  utilissimum  ac  saluberrimum  et  animis 
vestris  mentibusque  diligentissime  commen¬ 
date,  et  finis  sit  orationis. 

Experientia  ipsa  testatur,  auditores,  eos 
qui  periculosa  flumina,  ac  praesertim  equis 
transmittunt,  si  in  aquas  currentes  intuen¬ 
tur,  continuo  perturbari,  et  ex  equis  ruere  • 
si  vero  non  in  cursu  aquarum,  sed  in  eam 
ripam  ,  ad  quam  tendunt  oculos  conjectos 
habeant,  feliciter  pene  semper  evadere.  0 
consilium  singulare?  Beati,  plane  beati,  qui 
illud  capere  et  sequi  diligenter  voluerint. 
Fluvius,  quem  transmittimus,  res  creatae , 
labentes  et  periturae  sunt  :  ripa  florida,  pul¬ 
cherrima,  immobilis,  ad  quam  pergimus, 
regnum  coelorum  est.  Qui  igitur  cursum 
istum  aquarum,  honorum,  voluptatum,  divi¬ 


tiarum,  delitiarum,  et  commodorum  prae¬ 
sentium  ac  fragilium  aspiciunt,  ipsi  seipsos 
decipiunt,  et.  sibi  ipsis  ruinae  et  interitus 
causa  sunt.  Res  enim  istae,  si  aspiciantur, 
perturbant,  excaecant,  circumagunt,  deli¬ 
rare  atque  insanire  etiam  homines  pruden- 
tissimos  faciunt.  At  ii,  qui  serio  statuerunt, 
sibi  oculos  a  Dei  regno  removendos  non  es¬ 
se,  et  res  adversas  fortiter  propter  illud  prae¬ 
mium  patiuntur,  et  res  secundas  non  minus 
fortiter  propter  idem  praemium  contemnunt, 
o  quam,  secure,  quam  jucunde,  quam  alacri¬ 
ter  flumen  transmittunt. 

Aspicite,  auditores,  atque  intuemini,  quae 
nobis  exempla  Dominus  Christus,  et  ejus 
protomartyr,  alter  nascendo,  alter  moriendo 
reliquerunt.  Stephanus  beatissimus  juvenis 
erat,  sicut  magna  pars  nostrum  hodie  est  : 
carnis  infirmitate  circumdatus  erat  :  flu¬ 
vium,  quem  nos  trajicimus  trajiciebat  :  et 
cum  die  quadam  fluvius  intumesceret ,  el 
rapidissimo  cursu  ferretur ,  nec  solum 
aquae,  sed  magni  etiam  et  crebri  lapides  cum 
aqua  descenderent,  et  ipse  in  medio  fluvio 
constitutus  esset,  quid  illum  fecisse  putatis? 
num  animum  abjecisse?  num  lapidum  impe¬ 
tum  extimuisse  ?  Nihil  horum  fecit.  Nam  in 
solam  ripam  oculos  conjectos  habebat. 
Ecce,  inquit,  video  coelos  apertos ,  et  filium 
hominis  stantem  a  dextris  virtutis  Dei.  Ecce 
quid  ille  aspiceret,  quid  intueretur,  quid 
animo  cogitaret,  cum  fluvium  istum  pertrans- 
iret.  Atque  hac  ratione  brevi  feliciter  obdor¬ 
mivit  in  Domino ,  hoc  est,  ad  ripam,  ad  por¬ 
tum  tranquillissimum  pervenit.  O  verum  som¬ 
nium  !  O  quietem  placidissimam?  Obdormivit 
B.  Stephanus,  ut  in  die  novissimo  gloriosus 
resurgeret.  Obdormivit,  ut  jam  a  laboribus 
penitus  requiesceret.  Obdormivit  in  terris, 
ut  perpetuo  vigilaret  in  ctelo  ,  et  corona 
gloriae  juxta  nomen  suum  coronatus,  et  mar¬ 
tyrii  palma  illustris  perpetuo  triumpharet. 

Sed  quid  ipse  Dominus,  princeps  et  caput 
martyrum  fecit?  Non  timebat,  auditores, 
quidem  iste  cursum  aquarum,  tuto  in  aquas 
respicere  poterat :  atque  ut  apertius  loquar 
sine  periculo  inter  opes  amplissimas,  et  in 
maximis  honoribus  versari  potuisset ,  nihi¬ 
lominus  tamen,  quia  dux  noster  esse,  et  ex¬ 
emplo  nos  docere  volebat,  in  aquas,  lahen- 
les  num  quam  oculos  suos  defixit,  et  nihil 
plane  rerum  praesentium  habere  voluit.  Re¬ 
spicite  ortum,  respicite  cursum  vitae,  respi¬ 
cite  obitum,  et  semper  eum  aut  nudum  aut 
seminudum  videbitis. 

Erubescat  igitur  Christianus,  qui  nisi  in 
deliciis  vivere  non  potest.  Erubescat  Chri¬ 
stianus,  qui  dies  festos  agere  nisi  in  comes- 
sationibus  et  ebrietatibus  non  novit.  Ego 
quidem,  auditores,  vehementissime  timeo, 
ne  sicut  virgo  beata  in  die  festo  filium  ami¬ 
sit,  sic  in  istis  festis  diebus  plerique  Christia¬ 
norum  Domini  giatiam  et  Dominum  ipsum 
amittant,  et  dum  adhuc  de  ortu  Domini  gau¬ 
dent,  in  ipsis  Dominus  moriatur.  Nam  sicut 
per  jejunia  praecedentia  Dominum  introdu¬ 
xerunt,  quis  dubitat  quin  etiam  per  crapu¬ 
lam  et  ebrietatem  illum  expellant  ?  Respicite, 
queeso,  respicite  ad  quem  modum  nasci  vo¬ 
luit.  Nascitur  Dominus  orbis,  et  palatium 
ejus  vile  tugurium  est  :  aula  ejus,  stabulum 
pecudum  est  :  tapetia  ejus,  telae  aranearum 
sunt  :  lectulus  praesepe,  et  famuli  bos  et  asi¬ 
nus.  Regina  mater  sedet  in  fceno,  rex  filius 
jacet  in  preesepio.  0  quam  cito,  dulcissime 
puer,  rationem  transmittendi  fluminis  de¬ 
monstrare  aggrederis  !  Nondum  loqueris  ut 
tibi  ipsi  prospicias;  et  satis  loqueris,  ut  nos 
admoneas  atque  instituas.  Vix  natus  es,  et 
bellum  contra  voluptates  ac  ciasdeli  geris  : 
et  famem  ac  sitim,  frigus,  ac  nuditatem  et 
elia  vitee  hujus  incommoda  incipis  sustinere. 
Et  haec  quidem  initia  sunt,  majora  te  ma¬ 
nent  pro  nostra  salute  ferenda  supplicia. 
Cresce,  puer  dulcissime,  cresce.  Jam  enim 
exacuitur  culter,  ut  circumcidaris.  Jam  tibi 
fuga  in  iEgyptum,  squalidae  solitudines,  je¬ 
junia  intolerabilia,  tentationes  gravissimae, 
itinera  frequentissima ,  persecutiones  atro- 


cissimae,  labores  infiniti,  dolores  incredibi 
les,  verbera  sine  numero,  vulnera  sine  men¬ 
sura,  jam  spinae  et  clavi,  jam  crux  et  lancea 
tibi  parantur.  Nunc  amarum  calicem  passio¬ 
nis  primoribus  tantum  labellis  degustas ; 
post  paululum  autem  totum  usque  ad  faeces 
exhauries.  Nunc  jaces  inter  animalia  man¬ 
sueta,  quae  te  fovent,  venerantur,  adorant  : 
tunc  tauri  multi,  et  canes  multi  circumda¬ 
bunt  te.  Nunc  te  simplices  pastores  mune¬ 
ribus  rusticanis  honorant ;  tunc  execrabiles 
scribae  et  Pharisaei  in  te  maledicta,  convitia, 
falsa  testimonia  et  blasphemias  evoment. 

Nunc  Angeli  cum  laetitia  canunt,  Gloria  in 
ditissimis  Beo ,  et  in  terra  pax  hominibus  bo- 
nse  voluntatis  :  tunc  turbae  insanae  clama¬ 
bunt  :  Tolle ,  tolle  crucifige  eum.  Nunc  Maria 
et  Joseph  te  medium  habent  :  tunc  in  medio 
latronum,  tamquam  princeps  sceleratorum, 
pendebis.  Nunc  hiemis  asperrimae  frigus  et 
horror  lacrymas  ex  oculis  tuis  eliciunt :  tunc 
plagae  ac  vulnera  sanguinem  ex  omnibus  tui 
corporis  membris  elicient.  Et  haec  omnia,  et 
alia  multa  non  propter  te,  sed  propter  nos, 
et  pateris  et  patieris  :  nos  aegri  sumus,  tu 
pharmacum  bibis  :  nos  fures  sumus,  tu 
furtum  exsolvis  :  nos  culpas  admisimus,  tu 
luis  poenas  :  neque  id  solum,  sed  etiam 
lacrymis  tuis  risum  perpetuum  nobis  acqui¬ 
ris  :  et  nuditate  vestem  gloriae,  et  stabulo 
paradisum,  et  laboribus  quietem,  et  morte 
vitam  beatam  et  sempiternam,  quam  nobis 
concedat  Deus,  qui  est  benedictus  in  saecula.  . 

Amen. 

CONCIO  XIII. 

DE  DOMINICA  INFRA  OCTAVAM  NATIVITATIS 


THEMA 

Quanto  tempore  haeres  parvulus  est,  nihil  differt  a  servo,  cum  sit  Dominus  omnium  ; 
sed  sub  tutoribus  et  actoribus  est  usque  ad  praefinitum  tempus  a  patre.  Gal.  iv,  v.  i. 


SYNOPSIS 

Triplici  sensu  praesens  thema  explicatur,  secun¬ 
dum  sensum  Ecclesiae,  Apostoli,  et  auctoris. 
Christus  nos  suaNativitate  humilitatem  docere 
voluit,  unde  illum  Deus  Pater  in  specie  servi 
et  parvuli,  cum  esset  absolutus  hceres,  sub  tu¬ 
toribus  Josepli  et  Maria  ad  nos  misit ,  ne 
ullam  eum  non  recipiendi  excusationem  ha¬ 
beremus.  Atque  hic  est  Ecclesice  sensus.  Pau¬ 
lus  aitf.em  reprehendere  volens  Galatas,  quod 
ita  ad  legem  veterem  inclinati  essent,  statum 
legis  veteris  puerities  comparat,  Evangelii 
vero  maturae  aetati :  ubi  puerorum  conditiones 
convenientissime  Judaeis  adaptantur,  ut  sunt, 
non  differre  a  servis,  non  uti  pleno  rationis 
judicio,  non  provocari  ad  bonum  spe  magno¬ 
rum  praemiorum,  nec  metu  gravium  suppli¬ 
ciorum  a  flagitiis  absterreri.  Modernus  festa 
celebrandi  ritus  improbatur .  Tertio  exponitur 
de  nobis,  qui  etsi  respectu  Judaeorum  viri  qui¬ 
dem  sumus,  tamen  respectu  sanctorum  adhuc 
pueri  sumus  et  haeredes  Christi.  Quanto  uti¬ 
lius  sit  homini  subesse  quam  preeesse  exem¬ 
plo  puerorum  docetur,  et  quanto  studio  sancti 
veteres  subesse  affectarim.  Ubi  obedientice  et 
vitae  monasticae  laus  encomio  egregio  celebra¬ 
tur  :  et  quorumdam  frivola  sollicitudo  obje¬ 
cta  retunditur.  Denique  ad  obedienticun  et 
humilitatem  superioribus  exhibendam  in  omni 
statu,  exhortatio  epilogum  agit. 


Tribus  modis  Apostolicam  sententiam, 
quam  hodierna  die  nobis  Ecclesia  conside¬ 
randam  proponit,  exponi  posse  video.  Uno 
modo  juxta  sensum  Ecclesiae,  altero  modo 
juxta  sensum  alium  ad  nostrum  propositum 
accommodatum.  Quis  estigitur  sensus  Eccle¬ 
siae  ?  Cur  hodie  infra  octavam  Natalis  Do¬ 
mini  sententiam  istam  Ecclesia  legi  voluit? 
Non  alia  de  causa,  auditores,  quam  ut  nobis 
incredibilem  Dei  nostri  caritatem,  obedien- 
tiam  et  humilitatem,  commendaret,  qua  his 
diebus  formam  servi  pro  nobis  accipere  di¬ 
gnatus  est. 

Videbat  Deus  genus  humanum  morbo 
superbiae  potissimum  laborare,  neque  esse 
aliquid,  quod  omnes  homines  in  suam  per¬ 
niciem  magis  appetunt,  quam  regere,  praees- 
se,  dominari.  Videbat  praetereamedicamenta 
verborum,  et  cohortationum,  quae  per  pro¬ 
phetas  suos  adhibuerat,  parum  aut  nihil 
profuisse.  Quid  igitur  fecit  ?  Cogitavit  de 
adhibendo  medicamento  efficaciori,  videli¬ 
cet  de  Christo.  Magis  enim  movent  exem¬ 
pla,  quam  verba,  ut  omnes  noverunt.  Ait 
igitur  intra  se  :  Mittam  ad,  eos  doctorem 
aliquem  sapientissimum,-  cui  non  credere 
stultitia  sit ;  et  jubebo,  ut  servi  habitum  assu¬ 
mat,  ut  reipsa  et  factis  doceat  humilitatem. 
Sed  quem  mittam  ?  Hominem  aliquem  ?  At 
fortasse  dicent  cum  ideo  servire,  quod  non 
potuerit  regnare.  Angelum  aliquem?  At  exi¬ 
stimabunt  eum  divino  imperio  compulsum, 
non  libenter  et  ex  animo  in  humilitate  vi¬ 
vere  ?  Scio  quid  faciam,  Verebuntur  fortasse 
filium  meum  :  illum  igitur  mittam,  ut  cum 

viderint  homines  filium  meum  sapientissi- 
mum,  et  naturaliter  Dominum  atque  haere¬ 
dem  bonorum  meorum,  et  quem  nemo  co¬ 
gere,  cui  nemo  imperare  potest;  tam  sponte 
sua,  et  libera  voluntate  servi  formam  acci¬ 
pere,  et  humilitatem  verbis  et  factis  praedi¬ 
care,  excusationem  nullam  habeant,  et  Con¬ 
vertam  ur  et  sanem  eos. 

Sed  quomodo  fiet  istud  ?  Si  Filius  Dei 
naturaliter  Dominus  atque  haeres  est  omnium 
divitiarum  Dei  Patris,  quo  pacto  servus  esse 
poterit?  Numquid  haereditati  paternae  renun- 
ciabit?  At  id,  neque  potest,  neque  decet 
fieri.  Qua  ratione  igitur  fiet,  ut  idem  sit  hae¬ 
res  et  Dominus ;  et  tamen  ut  servus  aliorum 
potestati  subjiciatur  ?  Audite  quale  consi¬ 
lium  salutis  nostrae  amator  ardentissimus 
Deus  invenerit:  consideravit  haeredem  quan¬ 
to  tempore  parvulus  est  nihil  a  servo  differ¬ 
re,  cum  sit  Dominus  omnium,  nec  enim 
parvuli  regere  aut  gubernare,  vel  seipsos 
aut  alios  possunt,  quod  proprium  domino¬ 
rum  est ;  sed  contra  potius  reguntur,  guber¬ 
nantur,  tractantur,  moventur  ad  arbitrium 
aliorum,  quod  est  maxime  proprium  eorum, 
qui  serviunt.  Faciam  igitur,  inquit  Deus,  ut 
filius  meus,  qui  secundum  formam  Dei  ser¬ 
vire  non  potest,  naturam  humanam  assu¬ 
mat,  et  non  repente  existat  vir  naturae  atque 
perfectae  aetatis,  sed  primum  sit  infans,  dein¬ 
de  puer,  tum  adolescens,  postremo  vir;  atque 
hoc  pacto  quanto  tempore  parvulus  erit 
more  caeterorum  infantium  aut  puerorum, 
nihil  differet  a  servo.  Hic  est  igitur  sensus 
Ecclesiae  :  Fratres,  inquit ,  quanto  tempo¬ 
re  haeres  Dominus  noster  ac  liberator 
Christus,  parvulus  est,  infans  est,  parvu¬ 
lus  est,  sicut  istis  diebus  est,  nihil  differt 
a  servo,  non  loquitur ,  non  imperat,  non 
ambulat  quo  vult ;  sed  sub  tutoribus  et  ac¬ 
toribus  Josepho  et  Maria  est,  qui  eum  nu¬ 
triunt,  custodiunt,  tractant  et  movent  ut 
volunt ;  idque  usque  ad  praefinitum  tempus 
a  Patre,  hoc  est,  usque  ad  annum  trigesi¬ 
mum,  usque  ad  istud  tempus  erit  subditus 
illis  :  et  tum  demum  a  Patre  constituetur 
Rex  super  Sion  montem  sanctum  ejus  prae¬ 
dicans  praeceptum  ejus  :  tunc  primum  incipiet 
praedicatione  Evangelii  colla  vel  corda  po¬ 
tius  hominum  sibi  subjicere,  et  omnem  ter¬ 
ram  ad  imperium  suum  adjungere.  Istud 
igitur  fuit  Domini  nostri  plenum  sapientia, 
plenum  pietate,  plenum -charitate  consilium. 
Ista  fuit  illa  admirabilis,  et  obstupescenda 
adinventio,  de  qua  loquitur  Isaias,  cum  in 


illo  suo  pulcherrimo  cantico  ait  :  Haurietis 
aquas  in  gaudio  de  fontibus  Salvatoris  :  et 
dicetis  in.  illa  die ,  confitemini  Domino  et  invo¬ 
cate  nomen  ejus,  notas  facite  in  populis  adin¬ 
ventiones  ejus.  0  qualem  inventionem,  au¬ 
ditores  !  0  quam  dignam  omni  acceptione, 
et  quam  dulciter  complectendam,  et  animo 
altissime  infigendam  !  Confitemini  Domino , 
et  invocante  nomen  ejus.  Dicite  superbis  at¬ 
que  ambitiosis  :  vide  miser  quid  excogitave¬ 
rit  Deus  tuus,  ut  te  a  morbo  isto  liberaret, 
Filium  suum  sapientissimum  potentissimum, 
regem  angelorum,  Dominum  universitatis 
servum  esse  voluit,  hominibus  pauperibus 
subesse  voluit,  preesepi,  et  lacte,  et  fa¬ 
sciis  et  bajulo  indigere  voluit  :  istas  fossas 
altissimas  et  profundissimas  fieri,  voluit  ut 
arcem  tuse  superbiae  debellaret  :  et  tu  adhuc 
non  intelligis  miser,  quo  te  ista  sua  superbia 
ducat?  Depone  fastum,  comprime  tumorem, 
agnosce  pulverem  tuum  ;  noli  velle  videri 
major  Domino  tuo,  et  sapientior  magistro 
tuo.  Hic  est  igitur  sensus  Ecclesiae.  Nunc 
sensum  Apostoli  videamus. 

Castigare  volebat  beatus  apostolus  Paulus 
filios  suos  Galatas,  quod  a  perversis  quibus¬ 
dam  hominibus  seducti,  putarent  esse  ne¬ 
cessarium  caeremonias  veteris  legis  simul 
cum  Evangelio  observare,  circumcidere 
masculos,  colere  sabbatum,  agere  neome¬ 
nias,  et  alia,  quae  Judaico  populo  praescripta 
erant.  Itaque  comparat  statum  veteris  legis 
pueritiae,  statum  Evangelii  aetati  maturae, 
ut  inde  Galatis  et  nobis  omnibus  ostendat, 
tam  turpe  esse  Christiano  caeremonias  legis 
observare,  quam  turpe  esset  viro  gravi  cum 
pueris  ludere.  Quis  non  rideret,  si  virum 
aliquem  quadraginta  vel  quinquaginta  an¬ 
norum  videret  currere,  et  clamare  cumqme- 
ris  per  plateas,  flagello  verberare  trochum 
/ 

Jldificare  casas  plostello  ad  jungere  mures. 

Ludere  par  impar ;  equitare  in  arundine  longa  ? 

Ita  prorsus  ridiculi  et  ridendi  tsunt,  qui 
Judaicis  fabulis  intendunt. 

Atque  ut  hoc  paulo  diligentius  et  accura¬ 
tius  explicemus,  quse  sunt  conditiones  pue¬ 
rorum  ?  Primum  a  famulis  non  differunt. 
Nam  ut  scitis  et  experientia  didicistis,  in 
domibus  bene  institutis,  sicut  servi,  ita  et¬ 
iam  pueri,  non  quod  volunt  agunt,  sed  ad 
arbitrium  aliorum  vivunt,  quin  etiam  mino¬ 
rem  libertatem  pueri  habent,  quam  servi, 
et  minus  tractant  pecunias  et  res  cceteras, 
quam  servi  :  imo  seepe  ipsis-  servis  pro  uno 

nummo  aereo  supplicabunt.  Deinde  judicium 
rationis  nondum  plenum  et  maturum  ha¬ 
bent  ,  et  magis  sensibus  more  brutorum , 
quam  ratione  ducuntur  :  ex  quo  fit,  ut  pue¬ 
ris  paedagogus  attribuatur,  qui  eos  elementa 
doceat.  At  ideo  perverso  modo  instituuntur 
ii,  qui  nondum  pueritiam  excesserunt,  et 
tamen  gymnasia  philosophorum  aut  jure¬ 
consultorum  frequentare  jubentur  :  Nam 
nec  in  eo  studio  propter  judicii  immatur- 
tatem  proficere  possunt,  et  interim  tempus 
illud  amittunt,  quo  levioribus  disciplinis  hu¬ 
manitatem  informari  debuerant.  Postremo 
nec  spe  magnorum  praemiorum  ad  bonum 
provocantur,  nec  metu  gravium  supplicio¬ 
rum  a  flagitiis  deterrentur.  Pueri  siquidem 
multo  facilius  ducuntur  pomis  et  placentis, 
quam  promissione  civitatum  et  regnorum. 
Et  contra  non  usque  adeo  terrentur  metu 
magnorum  suppliciorum,  carceris,  exilii,  cru¬ 
cis,  sed  id  quod  maxime  timent,  nihil  est 
aliud  quam  virga. 

Istae  sunt  igitur  conditiones  parvulorum, 
quae  optime  atque  aptissime  in  Judaeos  con¬ 
veniunt.  Prima  est  a  famulis  non  differre  : 
et  lex  vetus  in  servitutem  homines  condem¬ 
nabat,  ut  Apostolus  ait  :  in  servitutem  vero, 
non  solum  quod  eos  de  diaboli  et  peccati 
potestate  non  liberabat ;  sed  etiam,  quod 
jugo  multiplicium  et  obscurissimarum  cae¬ 
remoniarum  subjiciebat,  et  quod  minis  et 
terroribus  ad  legem  observandam  compelle¬ 
bat  :  quod  eosdem  magis  peccatores,  atque 
adeo  magis  servos  ex  occasione  faciebat. 
Littera  enim  occidit ,  spiritus  vivificat  :  ex  lege 
non  deletio,  sed  cognitio  peccati  et  qui  cog¬ 
noscit  voluntatem  Domini  sui  et  non  facit , 
vapulabit  multis  :  Deinde  lex  per  litteram 
jubendo  etper  spiritum  non  adjuvando,  ma¬ 
gis  concupiscentiam  hominum  peccatorum 
excitabat,  et  eos  irae  ac  vindictae  magis  ob¬ 
noxios  reddebat.  Itaque  Lex  quidem  sancta , 
et  mandatum  sanctum  et  justum  et  bonum\  sed 
peccatum  occasione  accepta  per  mandatum , 
majores  vires  accipiens,  miserum  hominem 
in  servitutem  adhuc  duriorem  et  graviorem 
redegit.  Hoc  est  quod  apostolus  ad  Romanos 
scribens  ;  Lex,  inquit,  iram  operatur.  Nam 
per  legem  cognitio  peccati,  per  cognitionem 
concupiscentia  (siquidem  ferimur  in  veti¬ 
tum),  per  concupiscentiam  legis  transgressio, 
per  transgressionem  reatus  atque  obligatio 
ad  poenam.  Servi  igitur  erant  Judaei,  nos 
vero  liberi  sumus,  ea  libertate ,  qua  nos  Chri¬ 
stus  liberavit :  Nam  et  jugum  illud  grave  tam 


multiplicium  caeremoniarum  de  cervicibus 
nostris  Christus  amovit,  et  vinculum  peccati, 
quo  crudeliter  astricti  tenebamur  a  diabolo 
ipse  confregit.  Et  Charitas  Dei  diffusa  est  in 
cordibus  nostris  per  Spiritum  sanctum ,  qui 
datus  est  nobis ,  quae  vere  ac  proprie  lex  nova 
et  Evangelium  dici  debet,  nos  tales  effecit  ut 
jam  Deo  non  tamquam  vindici  et  exactori, 
timore  quodam  servili ;  sed  ut  amantissimo 
et  dulcissimo  patri,  ljberali  et  spontanea 
voluntate  serviamus.  Deinde  Judaei  nondum 
plenum  et  maturum  judicium  rationis  habe¬ 
bant,  quae  est  altera  conditio  puerorum. 
Hinc  videlicet  legem  tamquam  paedagogum 
habuerunt,  et  in  scripturis  suis  non  sublimes 
et  theologicos  sensus ;  sed  litteram  dumtaxat 
et  grammaticam  intelligentiam  assequeban¬ 
tur.  Nec  parum  inter  eos  profecisse  videba¬ 
tur,  qui  Deum  unum  esse  cognoscebat,  et 
vitulos  aureos  et  argenteos  pro  Deo  non  ado¬ 
rabat  :  denique  ita  crassam  adhuc,  et  plus 
quam  bovinam  et  asininam  intelligentiam  ha¬ 
bebant,  ut  Deus  per  Isaiam  diceret  :  Cogno¬ 
vit  hos  possessorem  suum  et  asinus  prxsepe  Do¬ 
mini  :  Israel  autem  me  non  cognovit.  Christiani 
vero,  quorum  status  non  puerorum,  sed  vi¬ 
rorum  gravium  6t  perfectorum  est,  non  am¬ 
plius  paedagogo  subjecti  in  elementis  primis 
versantur;  sed  ipsum  Christum,  docto  rem, 
theologum  maximum  et  sapientissimum,  de 
reconditis  ac  arcanis  mysteriis  disserentem 
audiunt.  Postremo  pueri  nec  spe  magnorum 
praemiorum  ad  bonum  provocantur  ,  nec 
metu  magnorum  suppliciorum  a  flagitiis  ab¬ 
sterrentur;  sed  pomis  et  placentis,  et  metu 
virgae  facillime  ducuntur  :  ita  quoque  Judaei 
tamquam  vere  et  proprie  pueri,  parvis  re¬ 
bus  movebantur,  promissione  unius  anguli 
augustissimi  orbis  terrarum  victoria  de  ini¬ 
micis,  pace  temporali.  Denique  nihil  fre¬ 
quentius  Dominus  eis  pollicebatur,  quam 
terram  fluentem  lacte  et  meile.  Et  quid, 
quaeso,  avidius  expetunt  pueri  quam  lac  e$ 
mei?  At  vero  Christianis  hominibus  jam  vi¬ 
ris  effectis,  non  lac  et  mei ;  sed  regna  atque 
imperia  Deus  promittit,  nempe  coeli  posses¬ 
sionem  consortium  Angelorum,  conspectum 
et  colloquium  Dei,  gloriam,  beatitudinem, 
immortalitatem.  Pari  ratione  Judaei  virgam 
metuebant,  damna  et  supplicia  temporalia  : 
Christiani  autem  non  virgam,  sed  patibulum ; 
non  jacturam  temporalium  bonorum,  sed 
gehennam  et  ignem  sempiternum  metuunt. 
Nolite  timere  eos  (ait  Dominus),  qui  occidunt 
corpus ,  nolite  metuere  virgam ;  sed  timete 

eum ,  qui  postquam  occiderit  corpus ,  potest 
etiam  animam  perdere  in  gehennam.  Hinc  igi¬ 
tur  Apostolus  Paulus  argumentum  sumit  ad 
suos  Galatas  stultitiae  apertissime  convincen¬ 
dum,  tamquam  si  diceret  :  0  insensati  Gala¬ 
tae,  quis  vos  docuit  repuerascere?  Si  tempus 
legis  pueritia  atque  infantia  queedam  erat ; 
si  tempus  Evangelii  eetas  gravis  et  matura 
est ,  unde  vobis  desiderium  ex  Evangeli  o 
ad  legem  redeundi  ?  Quando  visum  est,  ut 
aliqui  ex  senibus  fierent  pueri  ?  Videmus 
quidam  quotidie  ex  pueris  fieri  senes,  sed 
pueros  ex  senibus  fieri  numquam  vidimus. 

Atque  ista  quidem  Apostolus  ad  Galatas  : 
sed  quae  multo  majori  ratione  in  homines 
Christianos  hujus  temporis  conveniunt.Nam, 
ut  praetermittam  caetera,quid,  quaeso, crastina 
die,  pridie  videlicet  circumcisionis,  et  rur¬ 
sum  paulo  post  pridie  Epiphaniae  plurimi  ex 
Christianis  facient?  Quales  ineptiae  videbun¬ 
tur,  quales  nugae  plus  quam  pueriles  exerce¬ 
buntur  ?  Et  quid  est  hoc  aliud  quam  judai¬ 
zare,  quam  repuerascere,  quam  ignorare 
Christianismum  ?  Quid  enim  interest  inter 
Judaeos  et  Christianos,  quantum  ad  festo¬ 
rum  dierum  celebrationem  attinet?  Nonne 
quod  illi  tamquam  pueri  epulabantur  coram 
Domino,  bibebant  vinum,  comedebant  pin¬ 
guia,  mactabant  boves  et  oves,  et  carnali 
atque  externa  quadam  laetitia  exultabant : 
isti  vero,  Christiani  videlicet,  et  spiritales  so- 
lemnitates  spiritali  laetitia,  spiritualibus  epu¬ 
lis,  cantentes  et  psallentes  in  cordibus  suis 
celebrare  debeut?  0  quantum  absumus  a  re¬ 
ligione  et  perfectione  patrum  majorum  no¬ 
strorum.  0  quid  illi  istis  diebus  sentiebant. 
0  quanto  silentio,  et  quam  altis  contempla¬ 
tionibus  suspendebantur.  0  quomodo  spiri¬ 
tus  eorum  istis  diebus  pinguescebat,  cor 
liquefiebat,  oculi  pluebant  dulces  lacrymas, 
omnia  ossa  et  omnes  medulae  exultabant  ! 
Non  supererat  illis  tempus,  quod  in  nugis  et 
vanitatibus  consumerent  :  totos  dies,  et  ma¬ 
gnam  partem  noctium  stupor  ille  ingens, 
atque  admiratio  tot  Sacramentorum,  quae  his 
diebus  Deus  peregit,  illa  abyssus  charitatis 
et  humilitatis  Dei  nostri  sibi  vendi cabat. Sed 
jam  ad  tertium  et  postremum  sensum  hujus 
loci  veniamus. 

Quanto  tempore  hseres  parvulus  est,  nihil 
differt  a  servo,  cum  sit  dominus  omnium  :  sed 
sub  tutoribus  et  actoribus  est,  usque  ad  praefi¬ 
nitum  tempus  a  patre.  Videtur  mihi  hoc  loco 
Apostolus  virtutem  obedientise  et  humilitatis 
tamquam  imprimis  necessariam  homini  Chri¬ 


stiano,  commendare.  Quemadmodum  enim 
tempus  legis  cum  tempore  gratiae,  compa¬ 
ratum  pueritia  quaedam  est  :  ita  quoque 
tempus  gratiae,  si  cum  tempore  gloriae  con¬ 
feratur  pueritia  est.  Et  nos  licet  cum  Judaeis 
collati  viri  simus  :  tamen  cum  beatis  homi¬ 
nibus, et  coelum  jam  obtinentibus  comparati, 
nihil  aliud  quam  pueri  sumus  :  et  rectissime 
dicitur  de  nobis,  ut  B.  Hieronymus  exponit, 
Quanto  tempore  haeres,  hoc  est,  homo  Chri¬ 
stianus,  qui  vere  est  haeres  Dei,  cohaeres 
autem  Christi.  Parvulus  est,  per  fidem  vide¬ 
licet  ambulat  et  non  per  speciem  (nam  fides 
est  parva,  et  imperfecta  cognitio,  et  propria 
puerorum).  Nihil  differt  a  servo,  hoc  est, pro 
suo  arbitratu  non  vivit ;  Sed  sub  tutoribus  et 
actoribus  est,  sub  obedientia  praepositorum, 
et  patrum  spiritualium  degit,  Usque  ad  prae¬ 
finitum  tempus  a  patre , usque  ad  finem  hujus, 
et  principium  alterius  melioris  et  felicioris 
vitae.  Itaque  omnes  nos  pueri  sumus,  et  si 
salvi  esse  velimus,  more  puerorum  vivere 
debemus ;  Nisi  efficiamini  sicut  parvuli,  non 
intrabitis  in  regnum  coelorum. 

Sicut  igitur  parvulis  nihil  pejus  etgravius 
accidere  potest,  quam  relinqui  sibi :  si  enim 
parvulus  aliquis  tutoribus  et  actoribus  desti¬ 
tuatur,  et  rem  suam  familiarem  per  se  admi¬ 
nistrare  incipiat,  an  non  paucissimis  diebus 
omnia  bona  sua  dissipabit  et  pauper  ac  men¬ 
dicus  fiet?  Ita  quoque  nihil  nobis  omnibus 
periculosius,  quam  praeesse,  nihil  utilius, 
quam  subesse  :  nam  pueri  sumus.  Omnes 
quidem  homines  incredibili  cupiditate  fla¬ 
grant  libertatis,  neque  mala  est  ista  cupidi¬ 
tas,  sed  bona  et  naturalis  et  implebit  eam 
Deus  tempore  suo  :  sed  error  noster  in  eo 
versatur,  quod  nimis  properamus,  et  dum 
adhuc  pueri  sumus  dominari  et  regere  volu- 
wa&fQui  crediderit,  inquit  Isaias,  non  festinet, 
veniet  aliquando  tempus,  quando  tutoribus 
et  actoribus  non  indigebimus,  et  magis  li¬ 
beri  et  domini  et  reges  erimus,  quam  un¬ 
quam  optare  potuimus.  Sed  Qui  crediderit 
non  festinet :  Vanum  est  vobis  ante  lucem  su?'- 
gere  ■:  expecta  modicum,  et  dum  parvulus 
es,  tutores  et  actores  non  aspernare,  bonum 
est  tibi  ad  tempus  subesse  magis  quam  prae- 
esse.  Non  vidisti  aviculas  adhuc  implumes 
volare  volentes  sine  alis,  et  miserabili  casu 
ad  terram  corruentes?  Non  vidisti  frumen¬ 
tum,  quod  nimis  mature  exortum  est,  statim 
exsiccari  ?  Hinc  videlicet  beatus  Franciscus 
vir  sapientissimus  dicere  solebat :  «  In  prae¬ 
fatione  periculum,  in  obedientia  lucrum,  in 

humilitate  meritum:  et  stultos  esse  illos, qui 
eo  tempore,  quod  nobis  ad  meritum  conces¬ 
sum  est,  non  meritum,  sed  periculum  magis 
amant  :  »  hine  ipse  idem  non  solum  munere 
generalis  magistri  vel  ministri,  ut  ipsi  lo¬ 
quuntur,  se  abdicavit,  nec  solum  generali  et 
provinciali  ministro,  sed  etiam  privato  custodi 
obedire  voluit.  Hinc  etiam  magnus  ille  Joan- 
nes,  ut  collatione  19.  auctor  Cassianus,  cum 
annos  triginta  in  eremo  sanctissimam  et  su¬ 
blimissimam  vitam  duxisset,  tandem  ad  mo¬ 
nasterium  abbatis  Pauli  se  contulit,  et  Deo 
gratius,  ac  sibi  utilius,  fructuosius,  securius 
existimavit  sub  obedientia  praelati  alicujus, 
quam  proprio  judicio  vivere.  Hinc  B.  Hiero¬ 
nymus  ad  Rusticum  scribens,  et  Bernardus 
in  sermone  tertia  de  circumcisione,  et  ante 
eos  magnus  Basilius  in  quaestionibus  diffuse 
explicatis,  vitam  communem  sub  obedientia 
praelati  utilitate  et  securitate  vitae  solitariae 
anteponunt.  Ridebunt  fortasse,  nonnulli,  sed 
rideant  quantum  velint  :  ista  est  prudentia 
et  sapientia  vera  sanctorum,  quod  pueri  su¬ 
mus,  et  mare  magnum  undosum  et  pericu¬ 
losum  turbatissimum  transeamus  ,  et  qui 
proprio  sensu  ducitur,  propriis  viribus  et 
brachiis  natat,  qui  vero  Deo  in  homine  obe¬ 
dit,  et  non  facit  quod  vult,  sed  quod  jube¬ 
tur;  ille  a  Deo  quodammodo  fertur, et  in  Dei 
humeris  quasi  quiescens,  non  suis,  sed  Dei 
viribus,  et  brachiis  natat.  Hinc  orta  sunt 
monasteria,  hinc  religiones,  hinc  homines 
Deo  suadente  didicerunt  prorsus  vivere,  ut 
pueri,  non  administrare  rem  familiarem, non 
uxores  ducere,  sed  ad  arbitrium  aliorum  vi¬ 
tam  et  mores  suos  componere.  Id  primum 
Apostoli  fecerunt,  deinde  sancti  pene  omnes 
hoc  genus  vitee  adamaverant  :  Nam  praeter 
Antonios, Paulos,  Macarios,  Hilariones,  etiam 
Basilius,  Nazianzenus,  Hieronymus  et  Au¬ 
gustinus,  Martinus,  Benedictus,  Gregorius 
et  Beda,  Anselmus  et  Bernardus,  Dominicus 
et  Franciscus  monachi,  et  monachorum  pa¬ 
tres  et  pastores  fuerunt.  Imo  vero  post  mar¬ 
tyres  fere  omnes  sancti  homines,  et  miraculis 
et  vitae  excellentia  clari  ex  monasteriis  et 
religionibus  prodierunt. 

Dicet  aliquis,  in  modico  suades  nobis,  ut 
omnes  vitam  istam  amplectamur  :  «  Opto 
apud  Deum  in  modico  et  in  magno.  »  Quid 
enim  eam  vitam  laudem,  quam  Dominus 
consuluit,  quam  Apostoli  tenuerunt,  quam 
Basilius,  Chrysostomus,  Hieronymus,  Augu¬ 
stinus,  Bernardus  summis  laudibus  praedica¬ 
runt,  quam  sancti  pene  omnes  adamaverunt, 


in  qua  ut  Bernardus  ait :  «  Homo  vivit  purius, 
cadit  rarius,  surgit  velocius,  incedit  cautius, 
irroratur  frequentius ,  moritur  securius , 
praemiatur  copiosius?  »  quae  non  audit  que¬ 
relas  uxoris,  nec  gemitus  liberorum,  nec 
tumultum  servorum  :  quae  hominem  liberat 
sollicitudine  opum  acquirendarum ,  metu 
conservandarum, dolore  amittendarum  :  quae 
illum  transfert  de  ordine  hominum  ad  ordi¬ 
nem  angelorum  :  quae  laetum  in  vita,  secu¬ 
rum  in  morte,  beatum  post  mortem  facit  ? 
Istam  ego  non  laudem  vitarp?  illos  ego  non 
praedicem,  qui  quanto  tempore  parvuli  sunt 
sub  tutoribus  et  auctoribus  vivere  decreve¬ 
runt?  Audi  quid  beatus  Augustinus  in  epi¬ 
stola  ad  Hilarium  scribens  dicat :  «  Ergo 
ipse,  inquit,  qui  haec  scribo,  perfectionem, 
de  qua  Dominus  locutus  est,  vehementer  ada¬ 
mavi,  et  non  meis  viribus,  sed  gratia  ipsius 
adjuvante  sic  feci ;  neque  enim  quod  dives 
non  fui  ideo  minus  mihi  imputabitur  :  nam 
neque  ipsi  apostoli,  qui  priores  hoc  fecerunt, 
divites  fuerunt.  Sed  totum  mundum  dimittit, 
qui  et  illud, quod  habet,  et  quod  optat  habere, 
dimittit.  Et  ad  hoc  propositum  quantis  pos¬ 
sum  viribus  alios  exhortor.  »  Audiant  haec, 
quia  servitio  Dei  homines  deterrent :  «Quan¬ 
tis,  inquit,  possum  viribus  ad  hoc  propositum 
alios  exhortor,  et  in  nomine  Domini  habeo 
consortes,  quibus  hoc  per  meum  ministerium 
persuasum  est.  »  Et  libro  tertio  contra  litte¬ 
ras  Petiliani  :  «  Perrexit,  inquit,  deinceps 
Petilianus  ore  maledico  in  vituperationem 
monasteriorum  et  monachorum  ,  arguens 
etiam  me,  quod  hoc  genus  vitae  a  me  fuerit 
institutum.  » 

At,  inquis,  si  omnes  religiosi  fiant,  mundus 
perigit :  quis  enim  genus  humanum  propaga¬ 
bit?  Quis  urbes  et  regna  gubernabit?  Quis 
judicia  et  bella  administrabit  ?  Antiqua  que¬ 
rimonia  est,  et  ei  saepius  Chrysostomus  et 
alii  Patres  responderunt.  Sed  accipe  brevi¬ 
ter  responsionem  meam  :  eas  tu  et  probatam 
ac  sanctam  religionem  ingredere,  ibique 
maneas,  et  poenitentiam  agas,  donec  omnes 
homines  monachi  fiant,  et  tum  demum  im¬ 
pendente  periculo  ne  mundus  pereat  :  ha¬ 
beto  licentiam  egrediendi.  Stultae  et  pueriles 
sunt  istae  querelae,  neque  tibi  aut  mihi  cura 
incumbit  providendi,  ne  mundus  pereat  : 
neque  periculum  est.  Semper  enim  fuerunt, 
et  erunt  plures,  qui  viam  latam  quam  qui 
augustam  ingredientur. 

Sed  his  omissis,  quia  non  omnium  est 
religiosos  fieri,  sed  eorum  dumtaxat,  quod 

Deus  singulari  beneficio  ad  obsequium  suum 
vocat,  et  quibus  inspirat  spiritum  perfectio¬ 
nis,  contemptum  rerum  praesentium,  desi¬ 
derium  futurarum  (nec  enim  homines  sunt, 
qui  ista  tam  alta  et  tam  sublimia  persuadent, 
sed  Deus  ipse  est),  idcirco  omnes  exhortor, ut 
singuli  in  suo  gradu  et  statu,  quem  elege¬ 
runt,  obedientiam  et  humilitatem  discant, ut 


suis  episcopis,  suis  pastoribus,  suis  praecep¬ 
toribus,  suis  patribus  tamquam  tutoribus  et 
actoribus,  ut  vere  parvuli  et  haeredes  regni 
coelestis,  penitus  obtemperent,  eisque  subja¬ 
ceant,  ut  hac  ratione  tandem  ad  veram  li¬ 
bertatem  et  haereditatem  aliquando  perve¬ 
niant,  quam  nobis  concedat,  qui  est  bene¬ 
dictus  in  saecula.  Amen. 


CONCIO  XIV. 


IN  DIE  EPIPHANIAE  DOMINI 

THEMA 

Surge,  illuminare  Jerusalem,  quia  venit  lumen  tuum,  et  gloria  Domini 

super  te  orta  est.  Isaiae  lx,  v.  \ . 


SYNOPSIS. 

Etsi  triplici  mysterio  festum  hoc  celebre  sit,  de 
uno  tamen  sola  hac  concione  agitur ,  de  voca¬ 
tione  scilicet  Gentium  per  tres  magos  inchoa¬ 
ta.  Per  Jerusalem  in  prophetica  hac  lectione 
intelliguntur  Apostoli  et  fideles ,  qui  intrepidi 
In  fide  permanserunt  ;  ubi  docemus  constan¬ 
ter  Ecclesiis  adhcerere,  etsi  multi  ab  ea  desci¬ 
scant.  Prophetes  poetis  Ethnicis  comparati. 
Sedere  in  loco  sublimi  vel  humili ,  pro  prospe¬ 
ritate  ^  familiare  Prophetis.  Apostolos  modis 
tribus  surrexisse ,  et  quomodo.  Pauperum  duo 
genera  •  et  qua  ratione  vera  gloria  acquira¬ 
tur  per  media  debita.  Quomodo  Apostoli 
fuerint  illuminati ,  per  Christum  scilicet,  qui 
multis  lux  esse  declaratur.  Summa  gloria 
Dei  Patris  Filius  sapientissimus,  et  miracula 
etiam,  quis  per  Apostolos  homines  paulo  ante 
rudes  sequenter  fiebant.  Judceis  obscuriores 
tenebras  effudisse  Deum  quam  gentibus  de¬ 
monstratur,  quod  in  ridiculosis  ineptiis  sui 
Thalmud.  et  in  recedificatione  templi  tempore 
Ruffini  miraculose  impedita  luculenter  appa¬ 
ret.  Judaeos  vinci  caecitate  a  nostri  temporis 
Hcereticis  :  hos  vero  a  nonnullis  Catholicis , 
qui  vel  solis  ibi  exorto  oculos  claudunt,  vel 
ducentem  stellam  aut  differunt  aut  facile  de¬ 
serunt,  ostenditur . 

Pars  posterior  propositum  prosequitur  thema, 
et  in  primis  apostolos  lumini  periculose  erran- 
libus  a  longe  apparenti  comparat.  Cur  Deus 
Gentium  vocationem  ab  humilibus  et  paupe¬ 


ribus  sit  auspicatus  causce.  1.  Ut  Gentium 
conversio  soli  omnipotentiae  Dei,  et  non  regum 
industrice  adseriberetur.  2.  I Jt  primitivos  Ec¬ 
clesias  fundamenta  jacerentur  firmiora.  5.  Ut 
minus  invideremus  divitibus  opes  et  honores, 
cum  per  ea  nihilo  sint  meliores.  4.  Quia  faci¬ 
lius  ignem  verbi  Dei  instar  lignorum  arido¬ 
rum  concipiunt  humiles,  secus  autem  divites. 
Denique  cum  finis  erat  Evangelii  homines  a 
terrenis  rebus  abstractos  divinis  adjungere, 
facilius  ab  iis  pauperes  quam  divites  avelli 
quis  non  videt  ?  Evangelii  efficacia  etiam  re¬ 
ges  convertere  potuit,  quod  in  hodiernis  Magis 
apparet ;  ad  quorum  exemplum  quisque  con¬ 
versionem  suam  instituere  ad  finem  usque  do¬ 
cetur. 

Hodierna  celebritas ,  auditores  optimi , 
multis  nominibus  maxima  et  laetissima,  et 
nostra,  hoc  est  gentium  propria,  singularem 
devotionem  ac  religionem  a  nobis  omnibus 
prope  suo  jure  postulare  videtur.  Agimus 
enim  hodie  Domini  apparitionem,  et  exul- 
tantibus  animis  beatae  spei  initia  celebra¬ 
mus,  tribusque  divinissimis,  lsetissimisque 
mysteriis  ornatum,  atque  illustrem  colimus 
diem.  Hodie  stella  duce  primitiae  Gentium 
tribus  muneribus  auro,  thure  et  myrrha, 
Christum  regem,  Deum  et  hominem  agno¬ 
verunt.  Hodie  liberator  generis  humani  pro¬ 
prio  baptismo  aquas  omnes  ad  sordes  pec¬ 
catorum  eluendas  et  homines  regenerandos 
consecravit.  Hodie  primo,  eoque  jucundis¬ 
simo  prodigio  idem  Dominus  aquas  mutavit 
in  vinum,  et  nos  dulcedinis  et  suavitatis  cce 

lestis,  quse  aquas  temporialium  tribulatio¬ 
num  post  hanc  vitam  consequetur,  admo¬ 
nuit.  Itaque  cseteri  festi  dies,  vel  simplicem 
vel  semiduplicem  (ut  Ecclesiae  verbis  uta¬ 
mur),  vel  ad  summum  duplicem  solemnita- 
tem  habent,  sola  celebritas  hodierna  merito, 
jureque  optimo  triplex  nominari  potest.  Quia 
tamen  mysterium  primum  maxime  proprium 
est  hujus  diei,  et  ab  Ecclesia  Catholica  ma¬ 
tre  nostra,  tum  in  lectione  prophetica,  tum 
in  Evangelio  nobis  proponitur,  nos  quoque 
prsetermissis  caeteris  solam  propheticam  le¬ 
ctionem,  quse  pulcherrima  et  jucundissima 
est  Domino  adjuvante  explicare  aggredie¬ 
mur. 

Initium  igitur  propheticae  lectionis  ejus¬ 
modi  est  :  Surge  illuminare  Jerusalem ,  quia 
venit  lumen  tuum ,  et  gloria  Domini  super  te 
orta  est  :  quia  ecce  tenebrae  operient  terram , 
et  caligo  populos  :  super  te  autem  orietur  Do¬ 
minus ,  et  gloria  ejus  in  te  videbitur,  et  ambu¬ 
labunt  Gentes  in  lumine  tuo  et  reges  in  splen¬ 
dore  07'tus  tui.  Propositum  Spiritus  sancti  in 
his  paucis  verbis  non  aliud  mihi  fuisse  vi¬ 
detur,  quam  modum,  et  ordinem  breviter 
explicare,  quo  gentes  toto  orbe  diffusse, 
ab  impio  cultu  da3monum,  ad  verum  Deum 
convertendae  erant.  Et  quidem  scripturae 
divinae  ac  praesertim  vaticinia  prophetarum 
saepe  repetebant  Gentes  aliquando  conver¬ 
tendas  atque  ad  agnitionem  veri  Dei  addu¬ 
cendas  fuisse.  Sed  mirum  est,  quam  id  pa¬ 
rum  intellectum  fuerit  antequam  fieret:  Nam 
ut  in  Actis  Apostolicis  B.  Lucas  refert,  cum 
Apostolus  Petrus  Cornelium  et  alios  nonnul¬ 
los  ex  gentibus  baptizari  jussisset,  et  Spiri¬ 
tus  sanctus  super  eos  sicut  olim  super  Apo¬ 
stolos  descendisset,  omnes  obstupuerunt,  et 
ipsi  quoque  Apostoli  mirabantur.  Existima¬ 
bant  Hebraei  non  gerere  Deum  curam  ali¬ 
quam  gentium,  sed  eos  penitus  deseruisse. 
Verum  aliud  cogitabat  Deus,  id  quod  probe 
intelligens  Apostolus  Paulus,  Judaeis  dice¬ 
bat  :  An  Judaeorum  Deus  tantum  ?  nonne 
etiam  gentium  ?  ac  modus  quidem,  et  ordo 
vocationis  gentium  talis  fuit  :  Primum  misit 
Deus  in  mundum  Filium  suum  humana  carne 
vestitum ;  deinde  per  eum  paucos,  videlicet 
Apostolos  ,  verae  fidei  lumine  illustravit  : 
postremo  per  Apostolos  ad  Ecclesiam  suam 
gentes  adduxit,  atque  hoc  est,  quod  paucis 
verbis  Isaias  docet,  cum  ait :  Surge  illumi¬ 
nare  Jerusalem,  quia  venit  lumen  tuum,  et 
quae  sequuntur,  singula  verba  perpenda¬ 
mus. 


Surge  illuminare  Jerusalem.  Jerusalem 
dicuntur  pauci  illi  Judaei,  qui  Christum  re¬ 
ceperunt,  atque  imprimis  Apostoli.  Antea 
quidem,  quam  Christus  veniret  in  terras, 
omnes  Judaei  Jerusalem  dicebantur,  et  ad 
populum  Dei  electum  pertinebant;  sed  post- 
eaquam  Christum  coram  Pilato  negave¬ 
runt  et  aperte  mall&  se  Caesarem,  quam 
Christum  professi  sunt,  etiam  Deus  negavit 
ac  deseruit  eos,  ut  vaticinium  Danielis  im¬ 
pleretur  :  Et  non  erit  ejus  populus,  qui  eum 
negaturus  est.  Itaque  soli  illi,  qui  permanse¬ 
runt  in  fide  patriarcharum  et  prophetarum, 
et  Christo,  quem  illi  venturum  praedixerunt, 
adhaeserunt ,  deinceps  nomine'  sanctae  et 
electae  urbis  Jerusalem  censebantur.  Ex  quo 
nos  etiam  admonemus,  ut  cum  videmus 
multos  deserere  fidem,  et  discedere  ab  Ec¬ 
clesia,  non  perturbemur  :  siquidem  Jerusa¬ 
lem  semper  est  Jerusalem  :  Ecclesia  semper 
est  Ecclesia.  Et  sicut  tunc  scribis  et  Phari- 
saeis,  et  legis  doctoribus  et  sacerdotibus  et 
multis  de  plebe  cadentibus.  Jerusalem  ta¬ 
men  non  cecidit,  sed  mansit  in  paucis  illis, 
qui  Christo  adhaeserunt :  ita  nunc  licet  ho¬ 
mines  multi,  vel  potius  provinciae  multae 
deserant  ecclesiam ;  ecclesia  tamen  non  ca¬ 
dit.  Itaque  exeat  quicumque  velit,  exeant 
scribae,  exeant  pharisaei,  exeant  sacerdotes, 
exeant  reges,  exeant  episcopi,  exeant  mona¬ 
chi,  exeant  legis  doctores;  nunquam  tamen 
ecclesiam,  nunquam  Jerusalem  evertent, 
sed  seipsos  tantum  perdent.  Nam  Ecclesia 
super  firmam  petram  aedificata,  et  Jerusa¬ 
lem,  cujus  fundamenta  sunt  in  montibus 
sanctis,  ruere  non  potest,  et  si^e  pauci,  sive 
multi,  illi  Jerusalem  faciunt,  qui  adhaerent 
petrae  et  fundamento,  cui  Dominus  ait :  Tu 
es  Pet)'us,  et  super  hanc  petram  aedificabo 
ecclesiam  meam.  Temporibus  beati  Hiero¬ 
nymi  tanta  confusio  haeresum  et  sectarum 
inter  Christianos  erat,  ut  mundus  totus  nihil 
aliud,  quam  ingens  quaedam  Babylonia  vi¬ 
deretur;  unus  trahebat  ad  hanc  partem, 
alius  ad  illam.  Et  quia  tunc  haereses  non  ita 
perspicuae  et  faciles  et  carnales  erant,  sicut 
modo  sunt ;  sed  graves  et  subtiles  haeretici 
solum  amore  veritatis  moveri  videbantur, 
atque  idcirco  omnes  timebant,  nec  facile  au-' 
debant  isti  parti  vel  illi  adhaerere ;  quid  tunc 
sancti  et  sapientes  homines  faciebant?  Confu¬ 
giebant  in  Jerusalem, hoc  est,  Apostolicae  sedi, 
sive  cum  paucis  sive  cum  multis  se  adjunge¬ 
bant.  «Hinc  praesidiis,»  inquitadDamasumD. 
Hieronymus,  fulta  mundi.  Arriana  rabies  fre- 

mit :  hinc  in  tres  partes  scissa  Ecclesia  ad  se 
rapere  festinat  :  ego  intcrim  clamito  si  quis 
cathedrae  Petri  jungitur  meus  est;  et  in  epi¬ 
stola  superiori  :  Ego  nullum  praevium,  nisi 
Christum  sequens,  beatitudini  tuse,  hoc  est, 
cathedra  Petri  communione  consocior,  super 
illam  petram  aedificatam  ecclesiam  scio  :  qui¬ 
cumque  extrahanc  domum  agnum  comederit, 
prophanus  est.  Si  quis  in  arca  Noe  non  fuerit, 
peribit,  regnante  diluvio.  Istum  igitur  virum 
sanctum  et  sapientem  his  nostris  perturba¬ 
tissimis  temporibus  imitari  debet,  quicum¬ 
que  saluti  suse  vere  consultum  cupit. 

Audiamus  nunc  quid  ad  Jerusalem,  hoc 
est,  ad  coetum  et  societatem  apostolorum 
dicat  Propheta  :  Surge,  inquit,  illuminare 
Jerusulem.  Tales  mihi  omnino  videntur  in 
Ecclesia  Dei  fuisse  Prophetae,  quales  olim 
apud  ethnicos  fuerunt  poetae ,  mendaciis 
tamen  et  lascivis  narrationibus  semper  ex¬ 
ceptis.  Quemadmodum  enim  poetis  proposi¬ 
tum  erat  non  rem  gestam  simpliciter  nar¬ 
rare  ;  sed  pulchro  quodam  modo,  et  artifi¬ 
ciosis  et  venustis  involucris  ita  dicere,  ut 
admirationem  et  delectationem  simul  in  ani¬ 
mis  audientium  excitarent  :  volebat  alicubi 
Virgilius  docere,  quo  tempore  ferendae  es¬ 
sent  fabae  audi  quomodo  loquatur. 

Candidus  (inquit)  auratis  aperit  cum  cornibus  annum 
Taurus,  et  adverso  cedens  canis  occidit  astro  : 

Rem  eamdem  aliquis  alius  simpliciter  ita 
dixisset :  ad  medum  mensis  Aprilis  fabae  se¬ 
minari  debent :  ita  quoque  prophetae  faciunt. 
Poterat  enim  Isaias  simpliciter  dicere.  Veniet 
tempus,  cum  pauperes  quidam  et  obscuri, 
ac  rudes  piscatores,  doctores  omnium  gen¬ 
tium  clarissimi  et  illustrissimi  fient.  Maluit 
vero  more  caeterorum  prophetarum  obscu¬ 
rius  et  venustius  dicere  :  Surge  illuminat  e 
Jerusalem.  Existit  enim  in  his  verbis  pul¬ 
cherrima  et  elegantissima  quaedam  transla¬ 
tio.  Ita  enim  propheta  coetum  illum  exiguum 
et  abjectum  apostolorum  alloquitur,  quasi 
virginem  aliquam  captivam,  et  in  pulveie 
sedentem  alloqueretur,  eique  nuncium  lae¬ 
tissimum  liberationis  et  exaltationis  adfei- 
ret.  Surge,  inquit,  Jerusalem.  0  pauperes 
piscatores,  sedetis  nunc  in  pulvere,  suigite, 
sedebitis  in  thronis ;  estis  humiles,  eritis 
clari  :  estis  peccatores,  eritis  sancti  :  estis 
piscatores,  eritis  imperatores.  Familiare  est 
sanctis  scriptoribus,  atque  imprimis  Pro- 
dhetis  per  sessionem  in  loco  sublimi  et  illu¬ 


stri  describere  felicitatem  et  prosperitatem  : 
et  contra  per  sessionem  in  loco  humili,  in 
sordibus  et  pulvere,  describere  calamitatem 
et  desolationem  verbi  gratia  Isaiae  cap.  47. 
Descende ,  sede  in  pulvere,  virgo  filia  Baby¬ 
lon  :  sede  in  terra ,  non  est  solium  filix  Chal- 
dxorum  :  quia  ultra  non  vocaberis  mollis  et 
tenera ,  quasi  dicat  :  0  tu  rex  Babyloniae, 
sedes  nunc  sublimis  in  solio  dominaris  gen¬ 
tibus  et  populis  multis,  venient  Persae  et 
Medi ,  et  in  pulvere  sedere  te  facient :  Et 
rursum  cap.  52.  Excutere  de  pulvere ,  con¬ 
surge,  sede  Jerusalem,  solve  vincula  colli  tui 
captiva  filia  Sion.  Ita  igitur  et  nunc  loqui¬ 
tur,  Surge  Jerusalem,  0  coetus  Apostolicus, 
evangelizo  vobis  gaudium  magnum.  Surge- 
tis  vos  aliquando  de  pulvere  peccati  ad  se¬ 
dem  excellentissimae  sanctitatis.  Surgetis  de 
statu  isto  humili  et  obscuro  ad  honorem  et 
culmen  apostolicum.  Surgetis  de  Judaica 
servitute,  et  abjecta  ista  spe  promissionum 
terrenarum,  ad  Christianam  et  evangelicam 
libertatem,  atque  ad  spem  et  expectationem 
bonorum  maximorum  et  sempiternorum. 
Tribus  enim  istis  modis  apostoli  surrexerunt 
et  ascenderunt.  Cogita  B.  Petrum  :  erat  olim 
homo  peccator  sicut  caeteri ,  erigit  illum 
Deus  ad  fastigium  tantae  et  tam  excellentis 
sanctitatis,  ut  esse  posset  doctor  et  magister 
pietatis  omnibus,  sicut  etiam  fuit.  Erat  olim 
unus  quidam  de  piscatoribus  Galilaeae,  ca¬ 
piebat  et  vendebat  pisces,  ea  ratione  et  arte 
se  et  uxorem,  et  caeteram  familiam  susten¬ 
tabat  :  erigit  illum  Deus  ad  apostolatum,  et 
omnes  regiones  et  provincias  orbis  teme 
ejus  curte  et  sollicitudini  committit.  Erat 
olim  unus  de  cteteris  Judaeis,  nihil  sublime, 
aut  altum  cogitabat,  aut  sperabat,  conten¬ 
tus  erat  illa  promissione  Domini :  Si  audieri¬ 
tis  me,  bona  terrx  comedetis  :  erigit  postea 
illum  Deus  ad  spem  regni  coelestis  beatitu- 
dinis  et  gloriae  sempiternae.  Hoc  est  igitur, 
Surge  Jerusalem . 

Sed  ad  quem  modum  Apostoli  surrexe¬ 
runt?  Dedit  illis  fortasse  Deus  multas  civi¬ 
tates,  autmulta  beneficia,  aut  saltem  magnam 
vim  pecuniarum?  Nihil  horum  dedit.  Neque 
enim  temporales  divitiae  requiruntur,  ut  ali¬ 
quis  clarus  et  illustris  evadat  :  non  requiri¬ 
tur,  ut  homo  non  sit  pauper ;  sed  hoc  requi¬ 
ritur,  ut  non  vincatur  et  superetur  a  pau¬ 
pertate.  Quidam  pauperes  inveniuntur,  qui 
semper  conqueruntur  de  divitibus,  semper 
murmurant,  semper  blasphemant,  semper 
quaerunt  sive  per  fassive  per  nefas  aliquid 

acquirere :  isti  vere  sunt  pauperes,  jacent  sub 
inopia,  et  sunt  miseriores  omnibus  homini¬ 
bus;  ferunt  enim  crucem,  sed  mali  latronis, 
pauperes  corpore,  pauperiores  animo,  et  in 
hoc  saeculo  et  in  futuro  cruciantur.  Alii  sunt, 
qui  licet  nihil  habeant,  tamen  nihil  cupiunt, 
et  scientes  se  patrem  ditissimum  habere,  et 
conservari  sibi  haereditatem  amplissimam  in 
coelis,  non  magnifaciunt  inopiam  istam,  quae 
ad  quinque  dies  durat.  Istis  inopia  non  do¬ 
minatur,  sed  ipsi  potius  dominantur  inopiae 
et  ea  bene  utuntur  ad  aeternas  divitias  con¬ 
sequendas.  Sane  graviter  multi  decipiuntur; 
omnes  enim  naturaliter  desideramus  ascen¬ 
dere,  omnes  cupimus  nomen,  famam,  et  glo¬ 
riam  :  locus  animorum  nostrorum,  quasi 
elementum  nostrum  sursum  est :  ideo  sicut 
ignis  semper  conatur  ascendere,  quia  sursum 
est  locus  ejus  ;  sic  etiam  nds  omnes  semper 
ad  loca  sublimia  suspiramus.  Sed  error  plu¬ 
rimorum  in  eo  versatur,  quod  honorem  et 
gloriam  quaerunt  quibusdam  rationibus  et 
modis,  quae  ignominiam  potius,  quam  glo¬ 
riam  merentur.  Ascendere  volunt  per  viam 
divitiarum,  ad  divi  lias  vero  per  fraudes  et 
usuras,  et  quid  mirum  si  et  in  hoc  saeculo  et 
in  futuro  perpetuam  confusionem  et  infa¬ 
miam  acquirant?  Virtus  honorem  parit,  non 
pecunia.  Ac  virtus  praesertim  humilitatis.  An 
non  Veritas  ait :  Qui  se  humiliat  exaltabitur  ? 
An  non  videmus  aquas  tantum  ascendere 
quantum  descenderunt?  Ita  quoque  nos  tan¬ 
tum  omnino  ascendemus  in  coelo,  quantum 
hic  in  terris  descenderimus.  Libera  praeterea 
et  spontanea  Christi  confessio  illa  est,  quae 
honorem  et  gloriam  incredibilem  nobis  ac¬ 
quirit.  Qui  me  confessus  fuerit  coram  homini¬ 
bus,  confitebor  et  ego  eum  coram  Patre  meo. 
Quanta  erit  illa  gloria,  cum  Deus  ipse  coram 
Angelis  et  beatis  hominibus  omnibus  Pa¬ 
triarchis,  Prophetis,  Apostolis,  Martyribus, 
Doctoribus,  Confessoribus,  Virginibus  nos  in 
loco  edito  et  conspicuo  collocatos  omnibus 
audientibus  et  videntibus  laudabit?  Illa  erit 
laus  plena  honoribus  et  veritatis  :  Non  enim 
qui  semetipsum  commendat,  ille  probatus  est ; 
sed  quem  Deus  commendat.  Tunc  vere  plus 
honoribus  et  gloriae  recipiemus,  quam  un¬ 
quam  sperare  aut  optare  potuimus.  Ista  glo¬ 
ria  erit  eorum,  qui  Christum  libere  confiten¬ 
tur,  quos  non  pudet,  sicut  multos  alios,  esse 
pauperes  propterChristum,  injurias  ferre,  et 
contumelias  propter  Christum,  caste  et  sobrie 
vivere  propter  Christum  :  qui  non  erubescunt 
recusare  compotationes,  non  ire  ad  choreas 


etsaltationes  cum  invitantur,  non  audire  de¬ 
tractiones,  eos  qui  male  agunt  fraterna  cha  - 
ritate  corripere.  Denique  qui  timorem  ho¬ 
minum  timori  divino  postponunt,  nec  eru¬ 
bescunt  libere  agere,  quod  Christo  placere 
noverunt.  Quicquid  dicant,  vel  cogitent  ho¬ 
mines,  isti  Christum  confitentur  in  terris,  et 
eos  cum  incredibili  honore  et  gloria  confite¬ 
bitur  Christus  in  ccelis.  Ad  hunc  igitur  mo¬ 
dum  Apostoli  surrexerunt  :  non  habuerunt 
magnas  divitias,  sed  magnam  charitatem  : 
non  dedit  illis  Deus,  ut  non  paterentur ;  sed 
ut  cum  gaudio  et  exultatione  paterentur  : 
dedit  magnum  animum  et  copiosam  gratiam, 
qua  mundum  et  carnem  et  diabolum  vincere 
possent,  erant  piscatores,  et  acceperunt  cor 
et  animum  dignum  imperatore. 

Surge  illuminare  Jerusalem.  Quid  est  illu¬ 
minare?  Nihil  aliud,  quam  illuminaberis. 
Sicut  enim  apostoli  surrecturi  erant  de  statu 
humili  ad  statum  sublimem ;  ita  quoque 
transituri  erant  de  tenebris  ignorantiae  ad 
lumen  sapientiae  :  et  sicut  de  piscatoribus 
Apostoli,  ita  de  rudibus  et  imperitis  summi 
et  sapientissimi  Theologi  futuri  erant.  Quid 
aliud  aliquid  significat  illuminare?  Quid  ? 
Gaude,  laetare,  exulta,  serena  frontem  tuam 
Jerusalem.  Tristia  quidem  et  moeror  vultum 
quodammodo  obscurant;  laetitia  illustrat  et 
serenat  :  Dominus ,  inquit  propheta,  illumi¬ 
natio  mea,  et  salus  mea,  quem  timebol  Et  rur¬ 
sum  :  Deus  misereatur  nostri  et  benedicat  nobis 
illuminet  vultum  suum  super  nos,  et  miserea¬ 
tur  nostri.  Illuminet  vultum  suum  super  nos, 
hoc  est,  laetam  et  serenam  faciem  nobis  os¬ 
tendat,  non  tristem,  non  iratam,  non  turba¬ 
tam,  non  obscuram.  Videmus  homines  tri¬ 
stes,  tetricos,  melaacholicos,  gerere  frontem 
contractam,  obscuram,  et  quasi  nubibus 
quibusdam  et  caligine  obductam.  Et  contra 
videmus  eos,  qui  laetantur  et  gaudent,  ha¬ 
bere  frontem  explicatam,  apertam,  sere¬ 
nam,  et  quodammodo  splendere  ac  nitere 
vultus  eorum.  Surge  ergo  et  illuminare, 
gaude  et  laetare  Jerusalem.  Quamobrem? 
Quia  venit  lumen  tuum ,  et  gloria  Domini  super 
te  orta  est.  Magna  profecto  ratio  gaudendi 
quia  venit  lumen  tuum.  Sed  cur  tempus 
praeteritum  usurpat,  cum  de  re  futura  loqua¬ 
tur?  Nimirum,  ut  intelligamus  tam  esse  cer¬ 
tum,  quod  praedicit  futurum,  quam  esse  cer¬ 
tum  fuisse,  quod  jam  praeteriit.  Deo  siqui¬ 
dem,  qui  per  prophetas  suos  futura  praedi¬ 
dicit,  nihil  est  praeteritum,  aut  futurum;  sed 
omnia  praesentia.  Lumen  vero  de  quo  loqui- 

tur,  cum  ait  :  Quia  venit  lumen  tuum ,  Chri¬ 
stus  est.  Idem  est  enim  quod  hic  ait  :  Venit 
lumen  tuum ,  et  quod  paulo  post  apertius  di¬ 
cet  :  Super  te  autem  orietur  Dominus.  Nec 
immerito  Dominus  lumen  appellatur;  Nam 
Deus  lux  est ,  et  in  eo  tenebrx  non  sunt  ullx. 
Et  de  Christo  B.  Joannes,  Erat ,  inquit,  lux 
vera ,  qux  illuminat  omnem  hominem  venien¬ 
tem  in  hunc  mundum.  Et  Ecclesia  in  symbo¬ 
lo,  «  Lumen  de  lumine,  Deum  verum  de  Deo 
vero.  »  Et  Apostolus  ad  Hebraeos,  qui  cum 
sit  splendor  glorix  et  figura  substanti x  ejus  : 
Et  ipse  de  se  :  Ego  sum  lux  mundi.  Itaque 
Lumen  tuam  dicitur  Dominus,  Lumen  ratione 
divinitatis,  Tuum  ratione  humanitatis.  Nec 
enim  lumen  nostrum  dici  poterat  Deus,  an¬ 
tequam  naturam  humanam  assumeret,  quo 
pacto  enim  lumen  nostrum  diceretur,  quod 
a  nobis  videri  non  poterat,  et  quod  aciem 
nostram,  sensusque  vincebat?  Sed  postea- 
quam  clarissimum  illud  lumen  humana  car¬ 
ne  quasi  nube  tectum  est,  et  nimium  illum 
fulgorem  temperavit,  tunc  lumen  Angelo¬ 
rum  factum  est  lumen  hominum  et  splendor 
gloriae,  fons  sapientiae,  verbum  Dei  in  ex¬ 
celsis  factus  est  nobis  Dei  sapientia.  Tunc 
vidit  Omnis  caro  salutare  Dei.  Tunc  etiam  ille 
sanctus  senex,  cujus  oculi  fortasse  caligare 
incipiebant  dicere  potuit :  Viderunt  oculi  mei 
salutare  tuum,  quod  parasti  ante  faciem  om¬ 
nium  populorum. 

Venit  igitur  Lumen  tuum ,  et  gloria  Domi¬ 
ni  super  te  orta  est  :  fortasse  idem  aliis  ver¬ 
bis  dicit  ;  nam  gloria  patris  est  filius  sapiens. 
Neque  fuit  unquam  filius  sapientior  Filio 
Dei,  in  quo  sunt  omnes  thesauri  sapientiae 
et  scientiae.  Magna  est  gloria  Dei  Patris,  quod 
mundum  istum,  tam  pulchrum,  tam  omni¬ 
bus  numeris  absolutum  condiderit  :  quod 
solem,  et  lunam  et  stellas,  quod  tantam  ani¬ 
mantium  plantarum,  lapidum  et  metallorum 
varietatem,  quod  homines,  quod  angelos  ex 
nihilo  creaverit.  Sed  multo  sine  ulla  compa¬ 
ratione  major  gloria  est  quod  filium  infinitae 
sapientiae  et  bonitatis  genuerit.  Nam  mundus 
totus  vix  umbra  quaedam  divinae  bonitatis  et 
perfectionis  dici  potest :  filius  autem  non 
umbra  quaedam,  sed  ipse  candor  est  lucis 
aeternae,  et  Splendor  glorix  et  figura  substan- 
tix  ejus.  Itaque  nihil  majus,  nihil  excellen¬ 
tius,  nihil  gloriosius  de  Deo  praedicare  pos¬ 
sumus,  quam  quod  filium  infinitae  potentiae, 
sapientiae  et  bonitatis  genuerit  :  et  vere  glo¬ 
ria  Dei  Patris  est  Filius  ille  sapiens,  quem 
ab  aeternitate  generavit.  Fortasse  etiam  glo¬ 


ria  Domini,  clarissima  et  illustrissima  illa 
signa  et  prodigia  significat,  quae  per  Aposto¬ 
los  fiebant.  Nam  cum  illi,  qui  paulo  ante  ho¬ 
mines  obscurissimi  et  abjectissimi  fuerant, 
omnium  gentium  linguis  loquebantur,  signa 
et  prodigia  maxima  faciebant,  solo  verbo 
aegros  curabant,  mortuos  ad  vitam  revoca¬ 
bant,  daemones  pellebant,  rhetores  et  philo¬ 
sophos  confundebant,  simplicibus  verbis 
aptissima  dogmata  persuadebant,  corda  pec¬ 
catorum  quantumvis  dura  molliebant ;  om¬ 
nes  homines  admirabantur  et  Deum  glorifi¬ 
cabant.  Dicebant  enim  Digitus  Dei  est  hic , 
non  sunt  ista  opera  hominum.  Deus  est  qui 
loquitur,  Deus  qui  operatur  :  hoc  pacto  ma¬ 
jestatem  et  gloriam  Domini  in  Apostolis  om¬ 
nes  videbant,  et  quod  nunc  in  Isaia  legimus 
implebatur  :  Et  gloria  ejus  in  te  videbitur. 

Sequitur:  Quiaecce  tenebrx  operient  terram 
et  caligo  populos.  Pergit  explicare  magnitu¬ 
dinem  beneficii  divini,  quod  Jerusalem,  hoc 
est,  apostolicus  chorus  accepturus  erat.  Ecce, 
inquit,  rem  admirabilem  et  stupore  plenam 
dicturus  sum  ;  tot  sapientes  erant  inter  ho¬ 
mines,  tot  philosophi,  tot  rhetores,  tot  nobi¬ 
les,  tot  divites,  et  illis  omnibus  omissis  hu¬ 
miles  piscatores  Deus  eligit,  quos  illustraret, 
quibus  primitias  Spiritus  daret,  quos  prin¬ 
cipes  Ecclesise  constitueret  :  Ecce ,  inquit, 
tenebrx  operient  terram ,  et  caligo  populos , 
super  te  autem  orietur  Dominus ,  et  gloria  ejus 
in  te  videbitur.  An  non  esset  eximium  et  sin¬ 
gulare  privilegium  hujus  oppidi,  in  quo  su¬ 
mus,  si  Belgium  totum  in  tenebris  esset,  et 
obscurissimam  noctem  pateretur,  super  Lo- 
vanium  autem  splenderet  sol ,  et  nos  soli 
ccelum  serenum,  et  aerem  purum  atque 
apertum  videremus  ?  Tale  fuit  privilegium 
Apostolorum,  quando  mundus  totus,  terra  et 
populi,  hoc  est,  Judaei  et  Gentiles  in  tenebris 
errorum  versabantur  :  ipsi  vero  soli  Deum 
verum  agnoscentes  in  lumine  degebant. 

Sed  cur,  quaeso,  major  obscuritas  Judaeis 
attribuitur  quam  gentibus  ?  Cur  terram  ope¬ 
rient  tenebrae,  hoc  est,  Judaeos  :  terrenos 
videlicet  homines  quibus  nihil  obscurius 
fingi  potest  ;  populos  autem  hoc  est,  gentes, 
Paganos,  Ethnicos  sola  caligo  ?  Sic  enim 
habent  septuaginta:  Et  caligo  super  gentes. 
Quod  hic  mysterium  latet  ?  Num  Judaei  ma¬ 
gis  caeci  futuri  erant,  quam  essent  gentes  ? 
Omnino,  auditores.  Nam  ii,  quos  Deus  illu¬ 
stravit,  si  lumini  sint  ingrati,  magis  excae- 
cantur,  quam  ii,  qui  lumen  numquam  rece¬ 
perunt.  Tales  Judaei  fuerunt  :  habuerunt  ✓ 

patriarchas,  habuerunt  legem  et  scripturas 
sanctas,  habuerunt  miracula  divina,  habue¬ 
runt  angelos,  et  Deum  ipsum  maxime  fami¬ 
liares  :  ad  ultimum  ingrati  fuerunt,  et  ve¬ 
niente  vera  luce  oculos  suos  clauserunt,  et 
Deus,  ut  merebantur,  deseruit  eos, 'et  per¬ 
misit  tenebris  majoribus  et  densioribus  in¬ 
volvi,  quam  unquam  fuerint  tenebrae  Ethni¬ 
corum.  Ita  modo  videmus:  convertuntur 
gentes,  veniunt  indololatrse,  publicani  et  me¬ 
retrices  ad  lidem  :  et  Judaei  obstinatissimi  in 
sua  infidelitate  perseverant.  Ecce  quam  cras¬ 
sae  et  palpabiles  tenebrae  oculos  Judaeorum 
teneant,  vident  omnia  vaticinia  in  Christo 
esse  completa  :  vident  miracula  a  Christo 
et  Apostolis  et  sanctis  caeteris  facta  esse 
sine  ullo  numero  :  vident  mundum  totum 
juxta  vaticinia  prophetarum  relicto  cultu 
idolorum  ad  Christum  esse  conversum  :  vi¬ 
dent  se  nec  templum,  nec  regnum,  nec  sa¬ 
cerdotium,  nec  altare,  nec  sacrificium  habe¬ 
re  ;  vident  se  toto  orbe  dispersos  omnium 
gentium  pedibus  subjectos  esse  atque  hanc 
miseriam  et  calamitatem  non  annos  decem, 
aut  vigenti  aut  triginta  sicut  olim,  sed  mille  et 
quingentos  annos  pertulisse  ;  et  tamen  satis 
intelliguntse  post  reversionem  de  captivitate 
Babyloniae  nunquam  idola  coluisse,  et  tamen 
adhuc  non  vident  curtam  severe  puniantur  a 
Deo.  Quia  ecce  tenebrx  operient  terram. 

Libro  decimo  historiarum  Ecclesiasti¬ 
carum  prope  finem  Ruffinus  Aquilensis 
refert,  temporibus  apostatae  Juliani  voluisse 
Judaeos  iterum  templum  in  urbe  Hierosolyma 
aedificare  :  sed  cum  de  omnibus  locis  et  pro¬ 
vinciis  convenissent,  et  ab  imperatore  facul¬ 
tatem  et  sumptus  accepissent,  et  jam  calcem 
et  reliquam  materiam  praeparassent,  nocte 
quae  illum  diem  praecedebat,  quo  erant  opus 
inchoaturi,  vehementissimum  terrae  motum 
obortum  fuisse,  eoque  non  solum  fundamen¬ 
torum  saxa  longe  lateque  jactata,  sed  etiam 
porticus  publicas,  in  quibus  Judaei  moraban¬ 
tur,  funditus  eversas,  et  Judaeos  oppressos  ac 
necatos :  deinde  prima  luce  reliquam  Judaeo¬ 
rum  multitudinem  ad  locum  ruinae  ad  mortu¬ 
os  requirendos  concurrisse;  sed  statim  ex  do¬ 
mo  quadam  subterranea,  ubi  ferramenta  et 
alia  ad  opus  necessaria  servabantur,  globum 
igneum  prodiisse,  qui  per  plateam  discurrens 
exustis  ac  necatis  Judaeis  qui  aderant  ultro 
citroque  ferebatur  :  atque  hoc  iterum  et  sae¬ 
pius,  imo  frequentissime  tota  illa  die  repe¬ 
tens,  pertinacis  populi  temeritatem  flammis 
ultricibus  coercebat:  et  ne  ista  casu  fieri 


viderentur,  sequente  nocte  in  vestibus  singu¬ 
lorum  signum  crucis, 'ita  evidens  apparuisse, 
ut  nulla  arte  elui,  vel  aboleri  posset.  Haec 
Ruffinus  suis  temporibus  accidisse  testatur, 
quae  commemorare  volui,  ut  omnes  intelli- 
gunt  quantae  sint  tenebrae  Judaeorum,  et 
quam  vere  praedixerit  Isaias,  Quia  ecce  tene¬ 
brx  operient  terram. 

Neque  solum  eo  caecitatem  suam  Judaei 
produnt,  quod  Solem  justitiae  Christum  jam 
in  summo  coelo  constitutum,  et  orbem  totum 
illustrantem  non  vident ;  sed  etiam  quod  in 
suo  Talmud  absurdiores  fabulas  de  Deo  fin¬ 
xerunt,  quam  unquam  linxerunt  pagani : 
dicunt  Deum  quotidie  semel  irasci,  et  duas 
lacrymas  effundere :  praeterea  orare,  et 
poenitentiam  agere.  Item  cum  mundum 
crearet  in  parte  Septentrionis  magnum 
foramen  in  coelo  reliquisse,  ut  si  quando 
exurgeret  aliquis,  qui  diceret,  se  coelum 
condidisse,  tunc  ei  Deus  responderet  :  Si  tu 
coelum  fecisti,  perfice  opus,  claude  foramen 
illud. 

Ista  sunt  judicia  Dei,  Auditores,  ista  est 
plaga  caecitatis  super  omnes  plagas  maxime 
formidanda  qua  justo  Dei  judicio  puniuntur 
ii,  qui  divino  lumini  resistunt :  ista  plaga 
puniti  sunt  Judaei,  et  hoc  tempore  gravissi¬ 
me,  et  vere  in  judicio,  et  in  furore  puniri 
haereticos  videmus.  Quis  crederet  eos,  qui 
olim  etiam  doctores  Theologi  fuerunt,  ita 
vehementer  excaecari,  ut  dicant  ea,  quae  nec 
Judaei  nec  Tureae,  nec  pagani  unquam  fuis¬ 
sent  ausi  pronunciare  ?  Deum  velle  et  consti¬ 
tuere,  ut  peccata  fiant ;  eum,  qui  conatur 
bene  agere,  peccare  mortaliter:  Deum  opera 
bona  non  requirere,  sed  potius  rejicere :  De¬ 
um  debere  obedire  diabolo  :  natura  divinam 
passam  et  mortuam  esse  quis  unquam  Judae¬ 
orum,  Turearum,  Ethnicorum  vel  joco  talia 
dixisset? Itaque  Judaei  densiores  tenebras  pa¬ 
tiuntur,  quam  Ethnici.  Sed  haeretici  adhuc 
densiores,  quam  Judaei :  sicut  etiam  majus 
lumen  a  Deo  Haeretici,  quam  Judaei  recepe¬ 
rant. 

Neque  deest  similis  quaedam  plaga  plu¬ 
rimis  catholicorum.  Quidam  enim  reperi- 
untur,  quos  Deus  vocat  interna  admonitio¬ 
ne  ad  vitam  meliorem,  sentiunt  interdum  se 
moveri  et  trahi  ad  bonum,  vident  oculis 
mentis  lucem  quamdam  spiritualem  similem 
stellae,  quae  hodie  magos  duxit  ad  praesepe ; 
sed  vel  contemnunt,  vel  negligunt  divinam 
inspirationem  ;  vel  etiam  metuentes  ne  fiant 
nimis  boni,  de  industria  oculos  claudunt : 

et  Deus  qui  non  vult  contemni,  aut  negligi 
munera  sua,  justo  judicio  eos  relinquit,  et 
exceecari,  et  in  sordibus  peccatorum  volu¬ 
tari  permittit :  et  qui  magni  et  sancti  servi 
Dei  fuissent,  si  vocantem  et  inspirantem 
Deum  secuti  essent,  fiunt  postea  homines 
perversissimi,  et  tandem  male  pereunt. 

At,  inquiunt,  Deus  est  bonus,  et  non  semel 
sed  smpius  vocat :  et  si  non  sequar  hoc  anno, 
sequar  anno  sequenti.  Verum  est,  Deus  est 
bonus,  sed  nunquid  tu  ideo  eris  malus,  quia 
Deus  est  bonus?  Nescis  Deum  simul  esse 
justum,  et  judicia  Dei  abyssum  multam  ? 
Quid  vero  magis  contigisset,  si  visa  stella 
dixissent,  expectemus  adhuc  modicum  ap¬ 
parebit  fortasse  et  anno  sequenti  :  omnino 
male  eis  successisset,  Deus  enim  magnus 
Dominus  est,  et  non  vult  contemni,  aut  ne¬ 
gligi  munera  sua.  Habet  duo  brachia  Deus 
longissima  et  robustissima  :  unum  est  mise¬ 
ricordia,  alterum  justitia.  Extendit  primum 
brachium  misericordiae,  ut  te  complectatur : 
inspirat  bona  desideria :  si  tu  resistis,  et 
fugis,  incidis  in  brachium  justitiae,  illo 
te  apprehendit,  et  ad  terram  alidit  et  con¬ 
fringit. 

Alii  sunt  qui  sequuntur  vocantem  Deum  et 
stellam  praeeuntem  ad  aliquod  tempus,  inci¬ 
piunt  in  opera  bona  incumbere,  abstinere  se 
a  flagitiis,  frequentare  sacramenta  confessio¬ 
nis  et  communionis  :  sed  cum  maxime  viden¬ 
tur  fervere  et  currere,  levi  tentatione  exori¬ 
ente,  et  aliquando  nulla  de  causa  ad  unum 
verbum  amici  alicujus  resiliunt :  isti  quo¬ 
que  fugiunt  brachium  misericordiae,  et  inci¬ 
dunt  in  brahium  judicii.  Nam  qui  tales  sunt, 
facillime  obdurantur,  et  multo  pejores  fiunt, 
quam  antea  unquam  fuissent.  Sicut  piscato¬ 
res  dicunt  aquam  calidam  facilius  congelari, 
quam  frigidam.  Et  sicut  experientia  didi¬ 
cimus  eos  qui  de  aegritudine  convalescunt, 
si  antequam  perfecte  curentur  recidant  in 
morbum  multo  gravius  laborare,  quam 
antequam  convalescere  inciperent.  Quis 
non  videt  eum  periculosius  cadere,  qui 
altius  ascendit?  Quis  non  legit,  quod  ait  B. 
Petrus  ;  Melius  erat  viam  veritatis  non  agno¬ 
visse,  quam  post  agnitam  retrocedere ?  Et 
quod  ait  Dominus  :  Nemo  mittens  manum  ad 
aratrum ,  et  respiciens  retro ,  aptus  est  regno 
Dei.  Et :  Ecce  sanus  factus  es,  jam  noli  ampli¬ 
us  peccare,  ne  tibi  deterius  contingat ;  Itaque 
auditores  optimi,  si  Deum  timemus,  et  ad¬ 
mirabilia  judicia  ejus,  perseverantia  nobis 
necessaria  est  non  possumus  sine  incredibili 

Tom.  IX. 


Ii  discrimine  stare  et  retrocedere.  Navigamu- 
adverso  flumine,  et  nisi  perpetuo,  sine  inter¬ 
missione  laboremus  in  remigando,  et  quae 
retro  sunt  obliti  ad  anteriora  et  altiora  nos 
extendamus,  magno  impetu  retro  feremur 
et  ad  saxa  et  scopulos  allidemur.  Ham  de  te¬ 
nebris  et  caligine  dicta  sint. 

PARS  ALTERA. 

Et  ambulabunt  gentes  in  lumine  tuo  et  reges 
in  splendore  ortus  tui.  Explicatur  his  verbis 
privilegium  singulare  Apostolorum.  Ipsi 
enim  a  Deo  electi  fuerunt,  ut  pro  se,  et  pro 
aliis  lumen  et  gratiam  reciperent:  et  non 
solum  sibi,  sed  etiam  aliis  lucerent,  et  sicut 
vitrum  et  chrystallum,  non  solum  ipsum  in¬ 
time  et  profunde  illustratur  a  sole;  sed  etiam 
soli  simillimum  efficitur,  et  res  ceeteras  illu¬ 
strat  :  ita  quoque  apostoli  non  solum  ipsi 
lumen  receperunt,  sed  etiam  aliis  fuerunt : 
ita  ut  aliquando  Dominus  eos  lucem  mundi 
appellare  non  dubitaverit.  Vos  estis,  inquit, 
lux  mundi.  Et  Isaias  :  Ambulabunt ,  inquit, 
gentes  in  lumine  tuo. 

Sed  quomodo  ambulaburit?  Quo  ibunt? 
ad  ipsum  lumen,  quod  videbunt,  veniant  vo¬ 
bis  in  mentemii,  qui  noctu  per  ignotas  et  de¬ 
sertas  regiones  iter  faciunt,  vel  per  magnum 
mare  navigantes  oborta  tempestate  in  medi¬ 
um  Oceanum  abducuntur,  et  media  nocte 
ccelo  nubibus  obducto,  navigant  in  incertum, 
nec  ullo  modo  conjectare  licet,  in  qua  parte 
mundi  consistant.  Si  ejusmodi  homines  jam 
salute  prope  desperata  post  multos  et  diu¬ 
turnos  errores  videant  tandem  alicubi  pro¬ 
cul  aliquod  lumen,  an  non  statim  in  illud 
oculos  conjicient,  et  arbitrati  ibi  esse  domum 
vel  portum  aliquem,  sine  mora  eo  dirigent 
cursum  suum?  Pari  ratione  sub  tempus  illud 
quo  Christus  venit  in  terras,  omnes  gentes 
in  densissimis  errorum  tenebris  per  magnum 
mare  mundi  hujus  in  incertum  navigabant, 
tam  tetra  caligo  super  omnes  populos  et 
provincias  ac  regiones  incubabat,  ut  etiam 
fornicationes  et  adulteria  et  scelus  Sodomm 
et  Gomorrhse  non  viderentur  peccata;  et  de¬ 
os  ligneos  et  lapideos  homines  multo  melio- 
re#et  nobiliores  adorarent,  et  eis  res  suas 
et  seipsos  stulti  commendarent,  qui  nec  au¬ 
diebant  nec  videbant,  et  qui  potius  hominum 
custodia  indigebant. 

Quid  tum  fecit  Deus?  excitavit  repente 
in  edito  quodam  monte  pulcherrimam  civi- 

tatem,  ista  esfc  Jerusalem,  ista  est  Ecclesia, 
quae  in  Apostolis  coepit,  et  in  ea  maximum 
et  clarissimum  lumen  sapientiae,  sanctitatis 
et  signorum  ac  prodigiorum  accendit :  sta- 
tim  vero  atque  illud  lumen  splendere  et 
procul  fulgorem  et  radios  suos  diffundere 
coepit,  omnium  gentium  oculos,  qui  variis 
in  locis  errabant,  in  se  unum  convertit.  Et 
ecce  ex  omni  parte  mundi,  ex  Asia,  Africa, 
Europa  turmatim  gentes  ad  illud  lumen  con¬ 
fluebant,  dicebatque  alter  ad  alterum : 
Venite  ascendamus  ad  montem  Domini  et  ad 
domum  Dei  Jacob;  relinquamus  errores,  re¬ 
nuntiemus  diis  ligneis  et  lapideis,  converta¬ 
mur  ad  verum  et  vivum  Deum,  sequamur 
lucem,  curramus  ad  lucem  quam  videmus. 
Hoc  igitur  Isaias  spiritu  prophetico  cernens 
Ecclesiae  gratulabundus  dicebat :  Et  ambu¬ 
labunt  gentes  in  lumine  tuo  et  reges  m  splendo¬ 
re  ortus  tui.  Leva  in  circuitu  oculos  tuos ,  et 
vide.  Ecce  omnes  isti  congregati  sunt ,  vene¬ 
runt  tibi. 

Sed  cur  addit  Propheta,  et  reges  in  splen¬ 
dore  ortus  tui ?  Numquid  etiam  reges  in  gen¬ 
tibus  non  numerantur?  Cur  separatim  po¬ 
nuntur?  Voluit  sanctus  propheta  divinae  sa¬ 
pientiae,  providentiaeque  ordinem  exponere. 
Nam  ut  Dionysius  Areopagita  docuit,  summo 
ordine  providentia  Dei  per  superiores  causas 
gubernat  ac  regit  inferiores  per  summos  An¬ 
gelos  illustrat  medios  ;  per  medios  illustrat 
infimos ;  per  infimos  illustrat  homines,  et 
inter  ipsos  homines  prius  Judaeos  quam 
gentes  et  inter  gentes  prius  pauperes,  quam 
divites,  prius  obscuros,  quam  nobiles,  prius 
privatos,  quam  reges  illustrari  voluit.  Am¬ 
bulabunt,  inquit,  primum  gentes  in  lumine 
tuo  ;  deinde  etiam  reges  in  splendore  ortus 
tui.  Ita  legimus  in  Actis  Apo-tolicis  et  in 
Ecclesiasticis  historiis  initio  evenisse.  Primi 
qui  ad  fidem  veniebant  erant  sutores,  pisca¬ 
tores,  Simon  coriarius,  Lydia  purpuraria  et 
similes  homines.  Reges  obstinati  manebant, 
imo  potius  usque  ad  tempora  Constantini 
non  solum  reges  non  convertebantur;  sed 
etiam  persequebantur,  et  necabant  eos,  qui 
converti  volebant.  HincB.  Jacobus  :  Audite , 
inquit,  fratres  mei  d  lectissimi.  Nonne  Deus 
elegit  pauperes  in  hoc  mundo ,  divites  m  fide 
et  haeredes  regni ,  quod  repromisit  Deus  dili¬ 
gentibus  se  ?  Nonne  divites  per  potentiam  op¬ 
primunt  vos ,  et  ipsi  trahunt  vos  ad  judicia  ? 
Nonne  ipsi  blas//hemant  bonum  nomen ,  quod  in¬ 
vocatum  est  super  vos?  Hinc  etiam  Apostolus 
Paulus  :  Videte ,  inquit,  vocationem  vestram , 


fratres ,  quia  non  multi  sapientes ,  secundum 
carnem,  non  multi  potentes,  non  multinobiles  ; 
sed  quae  stulta  sunt  mundi  elegit  Deus,  ut  con¬ 
fundat  sapientes :  et  infirma  mundi  elegit 
• Deus  ut  confundat  fortia.  Hinc  etiam  Domi¬ 
nus  se  pauperibus  missum  profitetur,  Spi¬ 
ritus  Domini  super  me.  Et  rursum,  Caeci  vi¬ 
dent,  surdi  audiunt,  claudi  ambulant ,  leprosi 
mundantur ,  mortui  resurgunt,  pauperes  evan- 
gelizanlur. 

Est  vero  multiplex  ratio  cur  Deus  a  pau¬ 
peribus  et  privatis  inceperit.  Primum  enim 
hoc  Deus  fecit,  ut  mundi  conversionem  suae 
omnipotentiae,  non  principum  industriae  ho¬ 
mines  adseriberent,  si  omnium  primi  impe¬ 
ratores  et  reges  conversi  fuissent,  statim 
edictis  publicis  jussissent  ubique  confring 
statuas,  demoliri  simulachra,  cessare  sacrifi¬ 
cia,  everti  vel  claudi  templa  idolorum  ;  for¬ 
tasse  etiam  populos  suos  ad  fidem  recipien¬ 
dam  compulissent.  Itaque  dixissent  omnes, 
Non  Deus  est,  qui  homines  convertit,  sed 
regum  ac  principum  edicta.  Quamobrem  ut 
omnes  intelligereht,  fidem  esse  donum  Dei, 
et  non  humana  virtute,  sed  divina  potestate 
everti  regnum  diaboli,  maluit  Deus  per  pau¬ 
peres  regnum  suum  mundi  principibus  non 
solum  non  juvantibus,  sed  etiam  resistenti¬ 
bus  auspicari.  «  Non  quaesivit,  inquit  Au¬ 
gustinus,  Dominus  per  oratorem  piscatorem, 
sed  de  piscatore  lucratus  est  imperatorem. 
Magnus  Cyprianus  orator,  sed  prius  Petrus 
piscator,  per  quem  postea  crederet  non  so¬ 
lum  orator,  sed  etiam  imperator.  Nullus 
nobilis,primo  electus  est,  nullus  doctus,  quia 
infirma  mundi  elegit  Deus,  ut  confundat 
fortia».  Deinde  primi  Christiani  optimi  et  pro¬ 
batissimi  esse  debebant. Quippe  quitamquam 
lapides  majores  et  solidiores  in  fundamento 
Ecclesiae  ponebantur,  quod  si  statim  ab 
exordio  praedicationis  Evangelii  principes 
mundi  conversi  fuissent,  debilia  fundamenta 
tanti  aedificii  jacta  fuissent.  Primi  siquidem 
Christiani  a  regibus  coacti  ad  fidem  venis¬ 
sent,  vel  si  ponte,  certe  persecutoribus  ca- 
ruissent.  Nunc  vero  quoniam  initio  propter 
crebras  persecutiones  Christianum  fieri  res 
erat  plena  periculi  et  ignominiae,  illi,  qui 
tum  convertebantur,  optimi  et  constantissimi 
et  ferventissimi,  et  vitam  ac  sanguinem  mil- 
lies  fundere  paratissimi  erant.  Itaque  hoc 
modo  Deus  bonum  ac  firmum  fundamentum 
jecit.  Praeterea  voluit  Deus  nobis  hoc  exem¬ 
plo  demonstrare,  quod  non  debeamus  opes  et 
honores  divitibus  et  nobilibus  invidero  :  hoc 

ipso  enim  quod  ad  fidem  et  evangelium  prius 
sutores  et  piscatores,  quam  reges  et  impera¬ 
tores  vocavit,  satis  ostendit,  non  omnes,  qui 
sunt  primi  in  terrenis  bonis,  esse  etiam  pri¬ 
mos  in  coelestibus  ;  sed  contra  saepe  primos 
apud  homines,  esse  novissimos  apud  Deum. 
Neque  esse  terrenas  divitias  magnificiendas, 
quas  videmus  amicis  Dei  saepe  non  dari  ; 
sicut  non  magnifacimus  glandes  et  siliquas, 
quae  suibus  post  paululum  interficiendis  in 
magna  copia  tribuuntur.  Rursum  ab  humi¬ 
libus  et  pauperibus  Deus  incepit,  quod  ipsi 
magis  parati  atque  apti  sint  ad  semen 
Evangelii  utiliter  recipiendum.  Cor  .divitis 
simile  est  agro  spinis  et  tribulis  referto.  Ne. 
que  vero  divites  mihi  succenseant,  ita  Domi¬ 
nus,  cum  de  semine  loqueretur,  parabolam 
suam  exposuit.  Nam  cum  dixisset:  Aliud  ce¬ 
cidit  inter  spinas ,  et  exortae  spinae  suffocaverunt 
illud ,  explicando  subjecit  ;  Qui  autem  semi¬ 
natus  est  in  spinis,  hic  est ,  qui ,  verbum 
audit ,  et  sollicitudo  saeculi  istius  et  fallacia 
divitiarum  suffocat  verbum,  et  sine  fructu 
efficitur.  Cor  pauperis  terra  est  bona,  et 
spinas  et  tribulos  non  habet.  Est  etiam  dives 
similis  ligno  virenti  ;  pauper  vero  ligno  ari¬ 
do  :  gratia  Dei  et  Evangelii  praedicatio  simi¬ 
lis  igni  :  Ignem  veni  mittere  in  terram ,  et 
quid  volo  n>si  ut  accendatur.  Jam  vero  quis 
nescit  multo  celerius  et  facilius  ligna  arida, 
quam  virentia  ignem  concipere  ?  Imo  vero, 
quod  omnium  pessimum  est,  ligna  vii  entia 
omnino  invita  exsiccari  videntur  :  statim 
enim  atque  ad  ignem  admoventur  strident^ 
fumant,  gemunt  :  ita  divites  faciunt,  ferre 
non  possunt  ignem  tribulationis,  quo  exsic¬ 
cari  debent,  ut  in  eis  flamma  divini  amoris 
accendatur.  Si  flecti  debent  ad  orationem, 
oportet  eos  habere  pulvinar,  ne  frangantur 
genua.  Si  jejunandum  est  semel,  sumunt  in 
prandio  duplo  amplius,  quam  solerent,  ne 
detur  vacuum  et  stomachus  conqueratur.  Si 
eundum  est  ad  concionem  vel  ad  sacrum,  et 
est  aura  frigidior,  ipsi  domi  pellibus  involuti 
apud  ignem  sedere  debent.  Itaque  non  mi¬ 
rum  si  pauperes  prius,  quam  divites  flam¬ 
mam  Evangelii  conceperunt  ;  sunt  enim 
pauperes  ligna  sicca,  divites  ligna  virentia. 
Praeterea  finis  Evangelii  non  alius  est,  quam 
affectum  et  animum  hominis  a  rebus  terrenis 
abstrahere,  et  Deo  ac  rebus  divinis  adjun¬ 
gere,  certum  est  autem  homines  divites  et 
nobiles  magis  rebus  terrenis  inhaerere,  ac 
proinde  difficilius  ab  eis  avelli  posse,  quam 
pauperes.  Quid  est  facilius  deponere  pallium, 


an  deponere  pellem  ?  Cum  deponis  pallium, 
dolorem  non  sentis.  Quare  ?  Quia  pallium 
nullo  glutino  carni  tuae  adhaeret.  At  pellem 
sine  incredibili  dolore  exuere  non  potes, 
quod  pellis  arctissime  carni  conjuncta,  et  co¬ 
pulata  sit.  Postremo  sicut  aves,  si  alas  ha¬ 
beant  luto  aut  visco  implicatas,  per  terram 
repere  possunt,  in  sublime  ferri  et  volare 
non  possunt  :  ita  quoque  homines  divites 
quia  cordis  alas  mentem  et  voluntatem  luto 
et  visco  rerum  terrenarum  plenas  habent, 
frustra  quotidie  audiunt,  Sursumcorda  :  con¬ 
fitentur,  communicant,  orant  ;  sed  tamen 
fere  sine  affectu,  sine  spiritu  :  non  gustant, 
quse  sunt  Dei :  Ubi  est  thesaurus  tuus,  ibi  est 
et  cor  tuum.  Pauperes  vero  nihil  habent,  et 
nihil  cupiunt  habere,  facili  negotio  feruntur 
sursum,  levi  motione  rapiuntur  in  Deum. 
Beatus  Antonius,  beatus  Benedictus,  beatus 
Franciscus,  non  erant  usque  adeo  docti, 
nunquam  scholas  theologicas  viderant ;  ta¬ 
men  facillime  rapiebantur  in  Deum,  atque 
altissimis  contemplationibus  saepissimae  frue- 
bantur.  Quamobrem  ?  Quia  liberas  et  expe¬ 
ditas  sine  luto  et  sine  visco  alas  habebant. 
Habent  reges  sua  regna,  et  divites  suas  di¬ 
vitias,  in  illis  conquiescunt,  vident  se  ab 
omnibus  magni  fieri  et  honorari  :  putant  se 
esse  aliquid,  quotidie  cogitant  majora,  inde 
est  quod  aegre  admodum  et  sero  convertun¬ 
tur  ad  Deum.  At  vero  pauperibus  facile  est 
contemnere  regna,  quae  non  habent  :  facile 
est  non  diligere  honores,  quos  nunquam  spe¬ 
rant  ;  facile  est  iis  rebus  non  adhaerere,  a 
quibus  procul  absunt.  Istae  sunt  igitur  ratio¬ 
nes  cur  pauperes  et  obscuri  evangelium  et 
fidem  primi  receperunt. 

Sed  quamquam  reges  et  principes  aegre 
convertuntur,  et  qui  divitias  habent  difficile 
intrabunt,  ut  Dominus  ait,  in  regnum  coelo¬ 
rum  ;  tamen  tanta  est  virtus  et  efficacia 
Evangelii,  ut  etiam  eos  aliquando  convertat. 
Ambulabunt ,  inquit,  gentes,  in  lumine  tuo ,  et 
reges  m  plendore  ortus  tui.  Etiam  reges,  in¬ 
quit,  qui  videntur  non  posse  converti,  con¬ 
vertentur  tamen,  et  ambulabunt  in  splen¬ 
dore  ortus  tui.  Horum  typum  gerebant  magi 
illi,  qui  nobiles  et  divites  et  sapientes  et  re¬ 
ges  etiam  fortasse  erant  :  et  tamen  hodierna 
die  stella  duce  ad  preesepe  Domini  ex  Perside 
venerunt, et  ita  venerunt,  ut  omnibushomini- 
bus  viam  salutis  et  perfectionis  exemplo  suo 
demonstraverint.  0  nos  beatos,  auditores,  si 
sanctos  et  sapientes  istos  reges  imitari  scire¬ 
mus.  Quicumque  Deum  ex  animo  quaerere,  et 

sine  errore  invenire  desiderant,  nihil  aliud 
agere  debent,  quam  quod  magos  istos  sapien- 
tissimos egisse  legimus.  Primum  omnium  ter¬ 
ram  suam, et  cognitionem  suam  una  cum  ma- 
gisalacriter  relinquant  ;  deinde  cum  iisdem 
non  falsis  hominum  rumoribus  credant,  sed 
stellam  fulgentem  diligenter  considerent  : 
non  sequantur  hominum  mendacia,  sed  vo¬ 
cationem  coelestem,  quid  possint  filii  hujus 
saeculi  suadere,  nisi  diligere  saeculum? Quid  ? 
cogitas  de  castitate,  et  petis  consilium  a 
lenone  vel  meretrice  ?  Cogitas  de  relinquen¬ 
do  saeculum,  et  consilium  petis  ab  amatori¬ 
bus  saeculi?  Vis  fieri  stultus,  ut  fias  sapiens  ; 
et  consulis  mundi  sapientiam,  quae  tota  est 
Vana,  totum  habet  foris  et  nihil  intus  ?  Non 
igitur  audiant  consilia  hominum  eorum  qui 
nihil  nisi  carnem  et  sanguinem  sapiunt ;  sed 
audiant  potius  quid  in  cordibus  eorum  Do¬ 
minus  Deus  loquatur  :  audiant  quid  in  scri¬ 
pturis  veritas  clamet  :  audiant  quid  Christus 
et  apostoli  consulant  vel  praecipiant  :  tum  si 
viderint  Herodem  cum  scribis  et  pharisaeis 
turbari,  non  turbentur  ipsi  propterea  ;  sed 
pergant  quod  Deus  vocat,  et  sinant  mundum 
et  daemones  vociferari  et  comminari  quantum 
volunt,  jam  quum  ad  stabulum  et  praesepe 
stella  duce  pervenerint,  non  offendantur  ino¬ 


pia  et  pannis  Salvatoris,  nec  loci  humilitatem 
et  angustias  considerent,  sed  contra  potius 
abyssum  charitatis  et  pietatis  mirentur,  qua 
Deus  noster  cum  esset  dives,  egenus  propter 
nos  fieri  voluit,  ut  nos  inopia  sua  ditaret. 
Deinde  cum  magis  non  offerant  Deo  quisqui¬ 
lias,  non  quatuor,  non  quinque  aureos  ;  sed 
optimum  quod  habent,  aurum,  thus  et  myr- 
rham  :  offerant  seipsos  totos  tanti  quanti 
sunt.  Nec  enim  Deus,  qui  se  totum  nobis 
tam  liberaliter  dedit,  minus  quam  nos  ipsos 
totos,  totum  cor,  totum  animum,  totum  af¬ 
fectum  accipere  dignatur  ;  et  tum  demum 
vere  nudi,  rebus  omnibus  Deo  donatis, 
secure  et  tranquille  dormiant,  ut  angelicum 
responsum  in  somnis  accipiant.  Dormiant 
mundo  et  curis  ac  negotiis  hujus  saeculi,  ut 
vigilent  Deo  et  negotiis  vitae  futurae  :  et  cum 
ab  Angelo  per  quietem  in  oratione  et  con¬ 
templatione  didicerint,  non  esse  redeundum 
ad  Herodem,  per  aliam  viam  revertantur  in 
regionem  suam  :  aliam  vitam,  vitam  novam, 
vitam  angelicam,  vitam  sanctam  inchoare  et 
continuare  studeant,  ut  per  eam  ad  vitam 
beatam  et  sempiternam  perveniant,  quam 
nobis  concedat  Deus,  qui  est  benedictus  in 
saecula.  Amen. 


CONCIO  XV. 

■** 

DE  DOMINICA  PRIMA  POST  EPIPHANIAM 


THEMA 

Et  Jesus  proficiebat  sapientia,  setate  et  gratia  apud  Deum, 
et  homines.  Luc.  ii,  v.  52. 


SYNOPSIS 

Exordio  ab  encomio  Academice  Lovaniensis 
sumpto  concio  in  duas  partes  dirimitur ;  in 
quarum  priore  enodatur  quaestio,  cur  Euan¬ 
gelista  Lucas  dicat  Christum  cetate,  gratia  et 
sapientia  profecisse ,  cum  tamen  in  utero  ma¬ 
terno  fuerit  plenus  gratia  et  sapientia,  adeo 
ut  illi  nihil  addi  potuerit ,  quod  testimoniis 
Prophetarum,  Evangelistarum,  Pauli  et  SS. 
Patrum  abunde  probatur  :  imo  ipsa  ratio 
dictat,  Christum  in  utero  verum  perfectum 
extitisse  sapientia,  animi  vigore  et  sensuum 
maturitate.  Dicitur  tamen  profecisse  sapientia, 
quia  sensus  humanus  in  eo  proficiebat,  atque 
ea  usu  et  experientia  cognoscere  incipiebat , 
quce  antea  sola  cognitione  et  contemplatione 
cognoscebat.  Proficiebat  autem  gratia,  quia 
quotidie  ejus  merita  et  corporis  gloria  auge¬ 
batur  ;  quce  pulchra  solis  similitudine  expli¬ 
cantur,  qui  splendore  et  ardore  crescere  et 
decrescere  videtur,  nec  tamen  illum  hujus¬ 
modi  mutationibus  esse  subjectum  constat. 

In  altera  parte  docetur,  quomodo  Christum  imi¬ 
tari,  et  sapientia  simulet  gratia  magis  acma- 
gis  proficere  possimus  :  ubi  docetur  hominem 
Christianum  arderecharitate,et  lucere  sapien¬ 
tia  debere:  et  quem  perperam  agant  ii,  qui 
stvdia  humana,  utpote  gladios  quibus  jugu¬ 
lantur,  condemnant,  multorum  patrum  con¬ 
trarium  asserentium  testimoniis  ostenditur. 
Scientias  ut  piis  prodesse,  sic  malis  obesse. 


Non  sufficere  humana  scientia  enitere,  sed  ac. 
cedat  charilas  et  humilitas  necesse  est :  cujus 
rei  formidanda  de  docto  viro  cum  dcemone  in 
extremis  disputando  victo ,  narratur  historia. 
Tandem  quomodo  sapientia  cum  charitate  sit 
conjungenda  duo  traduntur  documenta :  pri¬ 
mum,  ut  quotidie  aliquid  mane  et  vesperi 
contemplationi  divince  tribuatur.  Secundum, 
ut  Sacramentum  Eucharistico  frequenter  su¬ 
matur. 

Humani  generis  assertor,  optimi  auditores 
non  alia  de  causa  setate,  sapientia  et  gratia 
profecisse  dignatus  est,  quam  ut  nobis  non 
setate  aut  sapientia  solum,  sed  simul  etiam 
gratia  proficiendum  esse  demonstraret.  Ac 
si  usquam  alibi  tam  prseclari  exempli  secta¬ 
tores  aliquos  habet,  certe  in  hac  illustri  ac 
veteri  academia  multos  habere  jure  ac  me¬ 
rito  existimandus  est.  Etenim  tot  gymnasia 
sanctissime  instituta,  tot  collegia  a  funda¬ 
mentis  erecta,  tanta  doctorum  hominum  ce¬ 
lebritas,  tot  litterarise  exercitationes,  tam 
crebrse  de  rebus  gravissimis  disputationes, 
et  publicas  privataeque  studiorum  collationes 
finem  alium  non  habent,  quam  ut  juventus, 
quae  frequentissima  et  florentissima  in  hac 
urbe  versatur,  in  sapientiae  studio,  doctrina 
ac  eruditione  proficiat.  Quid  vero  tot  fana 
religiosissima,  tantus  numerus  sacerdotum, 
tantus  ad  res  divinas  concursus, tam  assiduae 
conciones,  quae  nec  una  lingua,  nec  uno  in 
loco  habentur,  sibi  volunt?  Quo  spectant? 
Quo  referuntur?  Nonne  eo,  ut  qui  in  hac  urbe 

sapientia  et  eruditione  crescunt, in  iis  etiam 
divina  gratia  et  charitas  amplificentur? ac  ut 
de  prseclarse  hujus  academiee  juventute  si¬ 
ne  mendacio  dicere  possimus.  Proficiebat 
sapientia ,  astate  et  gratia  apud  Deum  et  ho¬ 
mines. 

Quae  cum  ita  sint,  gaudeo  hanc  potissi¬ 
mum  sententiam  se  mihi  in  hodierno  evan- 
gelio  explicandam  obtulisse,  in  qua  de  nobis 
ipsis  agitur,  et  ad  quem  modum  in  hoc  stu¬ 
diorum  curriculo  versari  debemus,  osten¬ 
ditur.  Ac  duo  sunt,  quse  in  hujus  sente ntise 
explicatione  a  me  requirere  prope  vestro 
jure  mihi  videmini.  Unum  cur  B.  Evange- 
lista,  Dominum  sapientia  et  gratia  profecisse 
affirmet,  quem  plenum  sapientia  et  gratia 
paulo  antea  asseruit  :  alterum,  quo  pacto 
nos  Dominum  imitari,  et  sapientia  simul, 
et  gratia  quotidie  magis  ac  magis  augeri 
possimus. 

Ut  igitur  ad  primam  quaestionem  venia¬ 
mus,  res  est,  auditores,  ejusmodi,  de  qua 
agimus,  ut  non  facile  expediri  possit  :  neque 
uno  atque  eodem  modo  a  sanctis  patribus, 
doctoribusque  theologis  explicatur.  Tale 
enim  temperamentum  moderatioque  dicendi 
adhibenda  est,  ut  nihil  indignum  Dei  filio 
asseramus,  et  simul  B.  Lucae  sententiam  in¬ 
tegram  conservemus,  veramque,  ut  a  Spiri¬ 
tu  veritatis  profectam  esse  demonstremus. 
Initio  igitur  illud  veluti  fundamentum  (irinis¬ 
simum  nostrae  disputationis  jaciendum  est, 
Dei  Filium  Dominum  nostrum  secundum  eam 
naturam,  quam  pro  nobis  et  ex  nobis  accepit, 
numquam  sapientia,  justitia  virtutibus  cae- 
teris,  gratia,  gloria  et  beatitudine  caruisse  : 
neque  minus  sapientem,  aut  justum,  aut  po¬ 
tentem,  aut  beatum  in  utero  matris  fuisse, 
quam  esset,  cum  in  templo  et  synagogis  do¬ 
cebat, et  signis  et  prodigiis  clarissimus  atque 
illustrissimus  habebatur.  Tantum  enim  sa¬ 
pientiae  et  gratiae  charismatum,  et  donorum 
gloriae  et  beatitudinis  in  illo  amplissimo  et 
capacissimo  pectore  Deus  posuit,  quantum 
omnino  capere  potuit  :  neque  locus  ullus  in 
eo  vacuus  est  relictus.  Audite  prophetam  : 
Egredietur ,  inquit,  virga  de  radice  Jesse ,  et 
flos  de  radice  ejus  ascendet  :  et  requiescet  su¬ 
per  eum  spiritus  Domini  sp>ritus  sapientiae  et 
intellectus ,  spineus  consilii  et  fortitudine,  spi¬ 
ritus  scient  ae  et  pietatis ,  et  replebit  eum  spi¬ 
ritus  timoris  Domini.  Audite  evangelistam : 
Verbum  caro  factum  est ,  et  habitavit  in  nobis , 
et  vidimus  gloriam  ejus  gloriam  quasi  unige¬ 
niti  a  Patre,  plenum,  gratiae  et  veritatis.  Au¬ 


dite  Apostolum.  In  quo  sunt  omnes  thesauri 
(de  Christo  loquitur)  sapientiae  absconditi. 
Audite  rursum  alium  Evangelistam.  Puer 
autem  crescebat ,  et  confortabatur  plenus  sa¬ 
pientia,  et  gratia  Dei  erat  m  illo.  Audite  po¬ 
stremo  magnum  illum  praeconem,  qui  non 
alia  de  causa  missus  a  Patre  luminum  fuerat 
quam  ut  testimonium  perhiberet  de  lumine. 
Queni  misit  Deus,  inquit,  verba  Dei  loquitur. 
Non  enim  ad  mensuram  dat  Deus  spiritum. 
Num  Apostolis,  num  Prophetis,  num  Patriar¬ 
chis?  Quid  ergo  sibi  vult  apostolus  cum  ad 
Ephesios  scribens,  ait :  Unicuique  autem  no¬ 
strum  data  est  gratia  secundum  mensuram 
donationis  Christi ?  De  illo  igitur  dumtaxat 
beatissimus  Domini  praecursor  locutus  est, 
cum  ait  :  Non  enim  ad  mensuram  dat  Deus 
spiritum,  de  quo  mox  subjecit,  pater  diligit 
filium,  et  omnia  dedit  in  manu  ejus.  Et  alio 
loco  :  Qui  post  me  venturus  est,  ante  me 
factus  est,  quia  prior  me  erat  :  et  de  plenitu¬ 
dine  ejus  omnes  nos  accepimus.  De  pa¬ 
triarcha  Abraham  in  Genesi  legimus  :  Dedit 
Abraham  cuncta ,  quae  possederat,  Isaac  :  filiis 
autem  concubinarum  largitus  est  munera,  et 
separavit  eos  ab  Isaac  filio  suo.  Tale  ali¬ 
quid  B.  Joannes  de  Christo  et  reliquis 
sanctis  hominibus  dicere  mihi  videtur.Nempe 
separavit  Deus  dominum  a  servis,  et  eum, 
qui  natura  est  filius,  ab  iis,  qui  adoptione 
sunt  filii  :  et  servis  quidem,  ac  sola  adop¬ 
tione  filiis  largitur  munera,  persolvit  stipen¬ 
dia,  dat  spiritum  ad  mensuram,  at  ei,  qui 
natura  est  filius,  non  munera,  non  stipendia, 
sed  omnia,  qrne  possidet,  totam  videlicet 
atque  integram  haereditatem.  Denique  ut 
sapientissimus  doctor  Augustinus  ad  Darda¬ 
num  scribens,  et  rursum  Psalmum  9  et  120. 
exponens  ostendit,  quantum  inter  caput  et 
membra,  tantum  inter  Christum  et  sanctos 
homines  discriminis  est.  Quemadmodum 
enim  in  capite  omnes  sensus  inveniuntur  : 
caetera  vero  membra  uno  dumtaxat,  eoque 
abjectissimo,  nempe  tangendi  sensu  praedita 
sunt ;  sic  etiam  Dei  servis  atque  amicis  certa 
quaedam  Spiritus  sancti  dona  attribuuntur. 
Alii  quidem  per  spiritum  datur  sermo  sapien¬ 
tiae;  alit  autem  sermo  scientiae  secundum  eum- 
dem  spiritum,  alteri  fides  in  eodem  spiritu  ; 
alii  gratia  sanitatum  in  uno  spiritu:  alii  ope¬ 
ratio  virtutum:  alii  prophetia;  alii  discretio 
spirituum;  alii  genera  linguarum;  alit  inter¬ 
pretatio  sermonum.  At  in  principe  nostro,  et 
capite  Christo  omnia  dona,  omnes  virtutes, 
omnes  spiritus,  omnes  gratiae,  omnia  privi- 

legia  singulari  et  excellenti  quodam  modo 
eminere  videntur.  Tametsi  c  nm  quaedam 
virtutes  sunt,  quae  in  Domino  atque  assertore 
nostro  locum  habere  non  potuerunt, ut  fides, 
spes  et  poenitentia;  tamen  id  propterea  fa¬ 
ctum  est,  quod  eae  virtutes  admistum  aliquid 
habeant,  quod  cum  rebus  melioribu  simul 
esse  non  poterat.  Nam  nec  fidei  obscuritas 
clarissimam  lucem  beatitudinis  ferre,  nec 
spes  cum  possessiones  conjungi,  nec  poeni¬ 
tentia  cum  innocentia  in  eodem  pectoris 
domicilio  habitare  potest.  Et  nihilominus, 
auditores,  quicquid  laudis  et  perfectionis 
tres  istae  virtutes  habent,  id  totum  in  Chri¬ 
sto  fuit.  Nam  cum  obedientia,  fructus  fidei : 
et  adhaesio  ad  summum  et  creatum  bonum, 
perfectio  spei;  et  odium  ac  detestatio  pecca¬ 
torum,  laus  poenitentiae  sit,  in  his  omnibus 
nemo  unquam,  ut  noster  liberator,  excelluit. 
Quare  si  fide,  spe  et  poenitentia  Dominus  ca- 
ruit,  certe  fidei,  spei  et  poenitentiae  fructu, 
perfectione  et  laude  minine  caruit. 

Sed  video,  quid  adhuc  animum  aliaujus 
movere  ac  perturbare  posset.  Nam  quod 
mens  illa  beatissima,  quam  Dei  verbum  una 
cum  carne  humana  suscepit,  sapientia  et 
gratia  ita  sit  plena,  ut  neque  intelligentiam 
uberiorem, neque  gratiam  ampliorem  capere 
ullo  modo  queat,  nemo  fere  est,  qui  nesciat. 
Sed  quod  his  praeclarissimis  donis  jam  inde 
ab  utero  matris  Servator  noster  praeditus 
fuerit,  ut  postea  in  sapientia  et  gratia  profi¬ 
cere, sicut  in  aetate  non  posset;  id  vero  dicet 
fortasse  quispiam,  explicandum  planius,  et 
testimonio  aliquo,  cui  fides  tuto  adhiberi  va¬ 
leat,  confirmandum  est.  Quem  igitur  vobis  sa¬ 
tis  idoneum  testem  adducemus  ?Num  erudi¬ 
tissimus  et  sanctissimus  doctor  Augustinus 
nobis  satisfacere  posse  videtur? Is  enim  libro 
altero  de  peccatorum  meritis  et  remissione, 
amplissimis  verbis  menfis  ignorantiam  et 
firmitatem, quae  caeteros  infantes  non  modico 
animi  intempore  occupatos  tenet,  a  nostro 
infante  removendam  esse  omninoexistimavit. 
Quam  plane  ignorantiam ,  inquit,  nullo  modo 
crediderim  fuisse  >n  infante  illo,  in  quo  Verbum 
caro  factum ,  ut  inhabitaret  in  nob<s:  nec  illam 
ipsius  an  mi  infirmitatem  in  Chr.  sto  parvulo 
fuerim  susp'catus ,  quam  vdemus  in  parvulis. 
Beatus  quoque  Epiphanius  in  eo  libro, quem 
Anchoratum  inscripsit  :  «  Non  ideo,  ait,  di¬ 
ctum  esse  in  Domino  Jesu  Christo  :  Proficie¬ 
bat  sapientia,  aetate  et  gratia  ;  quod  plenus 
sapientiae  et  gratiae  adhuc  puer, atque  infans 
non  esset,  sed  nimirum  sapienter  affirmat, 

concruentem  aetatem  Dominum  ad  loquen¬ 
dum  et  docendum  expectavisse,  ne  si  adhuc 
infans  loqueretur,  et  sapientiam  suam  adhuc 
puer  ostenderet,  non  homo  verus, sed  phan¬ 
tasma  juxta  Manichaeorum  errorem  existi¬ 
maretur.  »  Yerum  ego,  auditores,  testem 
habeo  Augustino  et  Epiphanio  longe  majo¬ 
rem  et  cui  fidem  non  praestare  omnino  sce¬ 
lus  nefarium  sit.  Siquidem  Jeremiam  Pro¬ 
phetam  multo  antequam  Dominus  ex  Virgine 
nasceretur  praedixisse  s^io  :  Novum  creavit 
Dominus  super  terram  :  fcemina  circumdabit 
virum.  Quae  est  haec  foemina,  nisi  Maria? 
Quis  est  hic  vir,  nisi  Dominus  Jesus,  Qui  fuit 
vir  propheta  potens  m  opere  et  sermone  ?  Audi 
Beatu'm  Hieronymum  diligentissimum  pro¬ 
phetarum  enarratorem  :  «Novam rem, inquit, 
creavit  Dominus  super  terram,  absque  viri 
semine,  absque  ullo  coitu  atque  conceptu 
foemina  circumdabit  virum  gremio  uteri  sui 
qui  juxta  incrementa  quidem  aetatis  per  va¬ 
gitus,  et  infantiam  proficere  videbitur  sapien¬ 
tia  et  aetate  (perpendite,  quaeso,  diligenter  hoc 
verbum,  sapientia  et  aetate)  sed  perfectus 
vir  in  ventre  fcemineo,  solitis  mensibus  con¬ 
tinebitur.»  Quod  si  iste  nondum  satis  aperte 
vaticinium  exposuisse  videtur,  audi,  quid 
Bernardus  homilia  altera  super  Evangelium; 
cujus  initium  est,  Missus  est ,  dicat :  «  No¬ 
vum,  inquit,  creavit  Dominus  super  terram, 
foemina  circumdabit  virum. Quae  est  haec  fce¬ 
mina?  Quis  vero  iste  vir?  Numquid  non  facile 
tibi  est  foeminam  agnoscere,  virum  circum¬ 
dantem,  cum  Mariam  videas  virum  appro¬ 
batum  a  Deo  Jesum  suo  utero  circumple¬ 
ctentem?  Virum  autem  dixerim  fuisse  Jesum 
non  solum  cum  jam  diceretur,  vir  propheta 
potens  opere  et  sermone  :  sed  etiam  cum  te- 
neraadliucinfantismembraDei  mater  blando 
vel  foveret  in  gremio  vel  gestaret  in  utero.  » 
Vir  igitur  erat  Jesus  necdum  etiam  natus; 
sed  sapientia,  non  aetate ;  animi  vigore,  non  vi¬ 
ribus  corporis;  maturitate  sensuum,  non  cor¬ 
pulentia  membrorum.  Neque  enim  minus  ha- 
bu it  sapientiae  vel  potius  non  minor  fuit 
sapientia  Jesus  conceptus,  quam  natus;  par¬ 
vus,  quam  magnus.  Sive  ergo  latens  in 
utero,  sive  vagiens  in  praesepio,  sive  jam 
grandiusculus  interrogans  doctores  in  tem¬ 
plo,  sive  jam  perfectae  aetatis  docens  in  po¬ 
pulo,  aeque  perfecte  plenus  fuit  Spiritu  san¬ 
cto  ;  nec  fuit  hora,  in  quacumque  aetate  sua, 
qua  de  plenitudine  illa,  quam  in  sui  conce¬ 
ptione  accepit  in  utero,  vel  aliquid  minue¬ 
retur,  vel  aliquid  eidem  adjiceretur  :  sed  a 

principio  perfectus,  a  principio,  inquam, 
plenus  fuit  Spiritu  sapientiae  et  intellectus ,  etc. 

Neque  vero  id  a  ratione  abhorret  :  imo 
potius  consentaneum  est  rationi.  Nam  nos 
quidem  si  sapientes  fieri  volumus,  gym¬ 
nasia  frequentare ;  si  Dei  gratiam  aut  gra¬ 
tiae  incrementum  optamus,  ad  Sacramen¬ 
ta  accedere ;  si  regnum  coelorum  ingre¬ 
di,  et  denarium  illum  diurnum  accipere 
cupimus,  tamquam  servi  in  vinea  Domini 
laborare,  et  pondus  diei  et  aestus  portare 
debemus.  Haec  vero  in  momento  non  fiunt  : 
sed  tempus  ac  spatium  ,  et  id  non  bre¬ 
ve  requirunt.  At  homini  Christo,  cui  ex  eo 
solum ,  quod  Dei  non  servus ,  sed  filius 
erat,  omnis  sapientia,  gratia  et  gloria  debe¬ 
batur,  neque  tempus,  neque  merita  expe- 
ctanda,  neque  sapientia  in  gymnasiis  inve¬ 
stiganda,  neque  gratia  in  sacramentis  quae¬ 
renda  ,  neque  laborandum  pro  gloria  et 
beatitudine  fuit  :  sed  in  quo  temporis  mo¬ 
mento  mens  illa  felicissima  a  Deo  condita  in 
corpus  humanum  infusa,  et  cum  Dei  verbo 
conjuncta  et  copulata  fuit,  in  eodem  justitia, 
sapientia,  gratia  et  gloria  penitus  repleta 
fuit.  Neque  nos  movere  debet,  quod  Apo¬ 
stolus  Paulus-  ad  Philippenses  scribens.  Do¬ 
minum  nostrum  gloriam  corporis  et  nominis 
celebrationem  obedientia  atque  humilitate 
sibi  promeruisse  testatur.  Humiliavit,  in¬ 
quit,  semetipsum ,  factui  obediens  usque  ad 
mortem ,  mortem  autem  crucis.  Nec  enim  me¬ 
ritis  illis  Dominus  obtinere  volebat,  ut  sibi, 
quae  debita  non  erant,  debita  fierent  :  sed 
ut  quae  uno  modo  ac  nomine  debebantur, 
multis  modis  ac  nominibus  deberentur. 

Quae  cum  ita  sint,  dubitare  non  possumus, 
quin  fundamentum,  quod  posuimus,  omnino 
firmum  et  stabile  sit.  Quamquam  enim  id 
Bucerus  aperte  negavit,  et  Erasmus  in  du¬ 
bium  vertit;  tamen  non  tanti  est  horum 
auctoritas  facienda,  ut  propterea  a  communi 
tam  veterum,  quam  recentium  theologorum 
sententia  recedendum  sit.  Sed  quanto  no¬ 
strum  fundamentum  est  firmius,  tanto  nobis 
propositae  sententiae  explicatio  difficilior  fit. 
Quo  enim  verius  est,  Dominum  ab  ipso 
utero  matris  sapientia  et  gratia  plenum 
fuisse,  eo  minus  verum  esse  videtur  (cum 
tamen  verissimum  et  certissimum  sit)  quod 
beatus  Lucas  affirmat,  cum  ait  :  Et  Jesus 
proficiebat  sapientia ,  aetate  et  gratia  apud 
Deum  et  homines. 

Quid  agemus,  auditores,  quo  non  verte¬ 
mus?  Quis  nobis  ifi  hoc  labyrintho  viam 


aperiet?  Quis  nobis  interpretabitur,  quomodo 
possit  in  sapientia  proficere,  qui  plenus  est 
sapientia  ?  Praestat  igitur  fortasse  prophetae 
consilium  audire,  qui  ait  :  Interroga  patrem 
tuum ,  et  annunciabit  tibi;  majores  tuos,  et 
dicent  tibi.  Interrogemus  patres,  consulamus 
majores  :  nempe  veteres  illos  theologos,  qui 
summa  cum  laude  in  verae  sapientiae  studiis 
versati  sunt.  Exponens  Origenes  primum 
caput  Jeremiee,  et  omnino  probare  volens 
illa  verba  prophetae  :  Nescio  loqui,  quia 
puer  'ego  sum,  Domino  ac  Servatori  nostro 
convenire  ;  vere  illum  in  sapientia  et  rerum 
cognitione  profecisse  contendit.  Sic  enim 
loquitur  :  «  Jesus,  inquit,  necdum  vir,  sed 
adhuc  infans,  quia  se  exinanivit  formam 
servi  accipiens,  proficiebat ;  nemo  enim  pro¬ 
ficit,  qui  est  perfectus  :  sed  ille  proficit,  qui 
indiget  profectu.  Ergo  proficiebat  aetate, 
proficiebat  sapientia,  proficiebat  gratia  apud 
Deum  et  homines.  Et  vera  de  eo  esse  ista, 
quae  dicta  sunt,  priusquam  cognoscat  puer 
bonum  aut  malum,  ut  Isaias  loquitur  :  et 
nescio  loqui,  quia  puer  ego  sum,  ut  loquitur 
Jeremias.  »  Neque  vero  B.  Ambrosius  longe 
ab  hac  sententia  abesse  videtur.  Siquidem 
in  eo  libro,  quem  de  Incarnationis  domini¬ 
cae  Sacramento  conscripsit,  sicut  divinam 
nostri  liberatoris  mentem  atque  intelligen- 
tiam  non  profecisse  :  sic  humanam  profe¬ 
cisse,  constanter  affirmat.  «  Jesus,  inquit, 
proficiebat  aetate  et  sapientia.  Quis  sensus 
proficiebat?  Si  humanus,  ergo  et  ipse  susce¬ 
ptus  est.  Si  divinus  ergo  mutabilis  per  pro¬ 
fectum.  Quod  autem  proficit,  utique  muta¬ 
tur  in  melius.  Sed  quod  divinum  est,  non 
mutatur.  Quod  ergo  mutatur,  non  utique 
divinum.  Sensus  igitur  proficiebat  huma¬ 
nus.  »  Haec  horum  illustrium  Doctorum  sen¬ 
tentia,  auditores,  tametsi  nonnullis  durior 
esse  videtur  :  tamen  si  ita  intelligatur,  ut 
debet,  verissima  est.  Nec  enim  ideo  Domi¬ 
num  asserunt  in  sapientia  profecisse  quod 
aliquid  antea  ignoraret ;  sed  quia  usu  et 
experientia  cognoscebat ,  quae  antea  sola 
scientia  et  contemplatione  didicerat.  Et 
quamquam  infusa  (ut  theologi  loquuntur) 
sapientia  semper  Dominus  sapientissimus 
fuit;  nihil  tamen  prohibet,  quin  in  ea  sa¬ 
pientia,  quam  acquisitam  vocant,  aliquando 
profecerit,  et  de  eo  vere  dicatur  :  Antequam 
sciat  puer  vocare'  patrem  et  matrem.  Et  , 
Nescio  loqui ,  quia  puer  ego  sum. 

Sed  quid  jam  de  gratiae  incremento  dice¬ 
mus  ?  Num  ad  gratiam  infusam  et  acquisitam 

recurremus?  Gratia,  auditores,  ut  initio  di¬ 
cebamus,  tanta  fuit  Domino  in  ipsa  humanae 
naturae  cum  Dei  verbo  copulatione  collata, 
ut  crescere  atque  amplificari  nullo  modo 
posset.  Nihilominus  tamen  in  gratia  profe¬ 
cisse  dictus  est,  quia  quotidie  magis  ac  ma¬ 
gis  merita  ejus  augebantur,  quibus  gloriam 
corporis  et  nominis  celebrationem  sibi,  no¬ 
bis  vero  Dei  benevolentiam  atque  amicitiam, 
et  gratiam  ac  beatitudinem  comparabat. 

Sed  ego,  auditores,  viam  aliqu&m  adhuc 
planiorem,  et  faciliorem  et  a  B.  Gregorio 
Nazianzeno,  B.  Cyrillo  Alexandrino  et Joan- 
ne  Damasceno,  sanctissimis  et  doctissimis 
viris  ad  hunc  labyrinthum  penetrandum 
aperiri  video.  Nec  enim  aliud  esse  censent 
homines  isti  sapientissimi,  Dominum  in  sa¬ 
pientia  et  gratia  profecisse  quam  sapientiam 
suam  et  gratiam  hominibus  detexisse,  ma- 
nifestamque  fecisse.  Beatus  enim  Gregorius, 
qui  sibi  theologi  cognomen  in  omnem  seter- 
nitatem  confirmavit,  oratione  in  magnum 
Basilium  :  «  Servator  noster,  inquit,  profi¬ 
ciebat  ,  quemadmodum  aetate ,  sic  etiam 
sapientia  et  gratia.  Non  quod  incrementum 
aliquod  susciperet,  (quid  enim  ex  perfectis 
ab  initio  perfectius  fuit?)  Sed  quia  haec, 
nempe  sapientia  et  gratia,  paulatim  homini¬ 
bus  detegebantur.))  B.  vero  Cyrillus  libro  in 
Jo annem  primo  :  «  Si  plena  est,  inquit,  glo¬ 
ria  ejus  gratiae  et  veritatis,  quomodo  sa¬ 
pientia,  aetate  et  gratia  profecisse  apud  Lu¬ 
cam  scribitur?  Aut  quid  accedere  potest  ad 
plenum,  ultra  quod  nihil  est?  Sed  non  ut 
verbum  aut  Deus  profecisse  intelligitur.  Ve¬ 
rum  quia  magis  eum  in  dies  homines  admi¬ 
rabantur,  illorum  potius  de  Jesu  opinio, 
quam  illius  perfecta  crescebat  gratia,  ut 
magis  in  dies  agnoscentes,  magis  illum  pro¬ 
cedere  et  gratia  crescere  arbitrabantur.  » 
Porro  Damascenus  libro  tertio  de  orthodoxa 
fide  :  «  Proficiebat,  inquit,  sapientia,  aetate 
et  gratia  :  setate  quidem  crescens  :  per  in¬ 
crementum  autem  setatis  sapientiam,  quse 
in  ipso  inerat,  in  apertum  promens.  »  Quod 
igitur  de  sapientia  et  gratia  B.  Lucas  Evan- 
gelista  scribit  :  Non  secundum  quod  erat ,  sed 
secundum  quod  apparebat ,  ut  B.  Bernardus 
loquitur  :  «  lntelligendum  est :  non  quia  vi¬ 
delicet  aliquid  ei  novum  accederet,  quod 
ante  non  haberet  :  sed  quod  accedere  vide¬ 
retur,  quando  volebat  ipse,  ut  videretur. 
Quando  enim  et  quibus  volebat,  sapiens 
apparebat :  quando,  et  quibus  volebat,  sa- 
pientior  :  quando  et  quibus  volebat,  sapien- 


tissimus.  »  Similiter  et  cum  semper  omni 
gratia  plenus  fuisset,  sive  quam  apud  Deum, 
sive  quam  apud  homir.es  habere  deberet, 
pro  suo  tamen  arbitrio  etiam  nunc  plus, 
nunc  minus  ostentabat,  prout  cernentium 
vel  meritis  congruere  vel  saluti  expedire 
sciebat.  Ac  ut  similitudine  illustrissima  rem 
totam  ob  oculos  ponamus,  aspicite  animis, 
auditores,  atque  intuemini  clarissimum  il¬ 
lum  globum,  quem  solem  nominamus.  Non¬ 
ne  sol  in  ortu  splendidus  atque  ardens  : 
post  aliquot  horas  splendidior  atque  arden- 
tior ;  in  meridie  splendissimus  atque  arden- 
tissimus  nobis  esse  videtur?  Nonne  etiam  eo 
ad  vesperam  occidente,  et  lucem  et  calorem 
ipsius  remitti,  ac  prope  extingui  vulgus 
hominum  putat?  Et  tamen  quis  nostrum 
tam  leviter  est  eruditus,  qui  nesciat,  solem 
hujusmodi  mutationibus  non  subjacere,  sed 
perpetuo  splendidissimum  atque  ardentis- 
simum  esse  ,  et  non  ipsum,  sed  ejus  ef¬ 
fectus  alios  esse  in  aurora,  alios  in  or¬ 
tu,  alios  in  meridie,  alios  in  occasu?  Ad 
eumdem  modum,  auditores  ,  lux  mun¬ 
di  ,  et  Sol  justitiae  Christus  Deus  noster, 
cum  semper  sapientiae  splendore  illustrissi¬ 
mus,  et  charitatis  flamma  ardentissimus  es¬ 
set,  tamen  in  utero  virginis  constitutus  so¬ 
lum  radios  quosdam,  tamquam  primam  au¬ 
rorae  lucem,  emittebat:  quam  pauci  quidam, 
ut  virgo  Deipara,  ut  Elizabeth,  ut  Joseph, 
ut  Zaccharias,  ut  Joannes,  conspicere  po¬ 
tuerunt.  Paulo  post  nascebatur  Christus, 
oriebatur  sol,  et  tum  eluritas  Dei  circumpa- 
stores  effulgebat,  etradii  luminis  ejus  usque  in 
Persidem  spargebantur,  et  ambulabant  gen¬ 
tes  in  lumine  ejus  et  reges  in  splendore  ortus 
ipsius.  Paulatim  sol  super  horizontem  attol¬ 
litur,  diem  quadragesimum  Christus  attin¬ 
git,  et  jam  ita  splendet,  ut  etiam  senes  ac 
pene  decrepiti  quorum  oculi  caligare  solent, 
ipsum  intueantur.  Nunc  dimittis  servum  tuum , 
Domine ,  canit  sanctus  Simeon ,  secundum 
verbum  tuum  in  pace  :  quia  viderunt  oculi 
mei  salutare  tuum,  quod  parasti  ante  faciem 
omnium  populorum ,  lumen  ad  revelationem 
gentium  et  gloriam  plebis  tuae  Israel.  Neque 
ibi  sistit  Sol  justitiae  :  sed  altius  paulo  post 
ascendit  :  annum  duodecimum  agit,  et  jam 
augeri  creditur  sapientia  et  gratia,  lumine 
et  calore,  templorum  adita  penetrat,  oculos 
doctorum  perstringit,  insolitam  lucem  om¬ 
nes  mirantur.  Demum  pervenit  ad  meri¬ 
diem,  esse  incipit  quasi  annorum  triginta  : 
et  ecce  Populus, qui  ambulat  in  tenebris,  videt 

lucem  magnam:  spargit  sol  radios  sapientiae, 
et  homines  clamant :  Numquam  sic  locutus 
est  homo ,  sicut  Ivc  homo.  Calefacit  corda 
hominum  frigidissimorum,  et  glacie  reso¬ 
luta  fluunt  imbres  lacrymarum.  0  quam 
multi,  qui  tamquam  humidi  vapores  terree 
incubabant,  vel  circum  eam  volutabantur, 
ab  hoc  sole  illustrati  et  calefacti  in  sublime 
ferri  coeperunt !  Et  post  heec  omnia  occidit 
sol,  et  tum  ita  sapientiae  splendor  et  gratiae 
ardor  remitti  visus  est,  ut  qui  sapientissimus 
putabatur,  quasi  insanus  delideretur  :  et 
qui  tamquam  innocentiae  et  sanctitatis  exem¬ 
plar  omnium  ore  celebrabatur,  quasi  prin¬ 
ceps  flagitiosorum  in  crucem  cum  latronibus 
raperetur.  Habetis  igitur  quid  sit  Proficiebat 
sapientia ,  aetate  et  gratia. 

PARS  ALTERA 

Credere  ego,  atque  optare  debeo,  audito¬ 
res  meos  ita  gratia  et  sanctimonia  augeri, 
quemadmodum  eos  sapientia  et  eruditione 
proficere  certo  scio.  Est  enim,  ut  B.  Bernardus 
loquitur,  tantum  lucere ,  vanum',  tantum  ar- 
dere ,  parum;  lucere  et  ardere ,  perfectum. 
Hinc  enim  Domini  praecursor  B.  Joannes, 
quod  Lucerna  esset  ardens  et  lucens ,  non  so¬ 
lum  propheta  et  plus  quam  propheta :  sed 
etiam  angelus  ab  ipso  Domino  meruit  appel¬ 
lari.  Sicut  ex  adverso  daemonum  princeps, 
quia  Lucifer  solum,  et  non  etiam  ignifer  esse 
voluit,  Hesperus  ex  Lucifero;  ex  Angelo  dia¬ 
bolus  factus  est.  Non  me  latet,  auditores, 
non  defuisse  olim,  neque  his  nostris  tempo¬ 
ribus  haereticos  deesse,  qui  studia  litterarum 
damnent,  et  praeter  divinae  Scripturae  volu¬ 
mina  nullos  Theologos,  nullos  Philosophos, 
nullos  historicos,  nullos  oratores  legendos 
atque  evolvendos  putent;  quique  suis  dispu¬ 
tatoribus  argumentis  et  rationibus  interdi¬ 
cant:  et  eos  quosdam  judices  librorum  esse  ve¬ 
lint,  qui  nihil,  nisi  testimonia  scripturarum 
memoriter  referre  ac  recitare  sciant.  Quod 
profecto  non  facerent,  nisi  causae  suae  peni¬ 
tus  diffiderent,  et  sapientiae  atque  eruditionis 
lumen  pertimescerent.  Certe  majores  nostri 
sapientissimi  homines,  ii  denique  et  Christia¬ 
nae  reipublicae  clarissima  lumina  et  Catholi¬ 
cae  religionis  firmissima  propugnacula,  longe 
aliud  nos  facere  docuerunt :  cum  ea  quae 
vera,  et  nostrae  fidei  consentanea  veteres 
Philosophi,  poetae  atque  historici  dixerant, 
non  solum  non  respuerunt :  sed  etiam  ab  il¬ 


lis,  tamquam  ab  iniquis  possessoribus  in 
usum  Christianum  merito  jureque  optimo 
vendicarunt.  Nam  quemadmodum  Israeliti- 
cus  ille  populus  cum  ex  iEgypto  divino 
jussu  discederet,  exeeranda  dSgyptiorum  i- 
dola  et  gravia  onera  detestans,  aurea  tantum 
et  argentea  illorum  vasa,  pretiosamque  sup- 
pellectilem  ac  vestem,  quse  non  quidem  sua 
auctoritate  sed  Deo  imperante  ab  ipsis  male 
utentibus  mutuatus  erat,  nunquam  reddenda 
asportavit!  Sic  ii  doctores  nostri,  cum  stu¬ 
dium  humanarum  doctrinarum  et  ingenua¬ 
rum  artium  emensi  sunt,  superstitiosa  solum 
figmenta  gravesque  supervacanei  laboris 
sarcinas  aspernati,  reliqua  omnia,  quae  usui 
vel  pro  se  vel  contra  adversarios  aliquando 
sibi  profutura  existimarunt,  quam  diligentis¬ 
sime  collegerunt  et  tenuerunt. 

His  armis  sese  instruxerunt  ac  munierunt 
veteres  illi  patres,  qui  Christianae  religionis 
causam  adversus  Ethnicos  susceperunt,  qui 
quidem  ipsum  etiam  Christum  quasi  male 
ratiocinantem  in  evangelio  accusare  non  du¬ 
bitabant,  et  sacrorum  voluminum  auctorita¬ 
tem  sophisticis  cavillationibus  convellere, 
gravissimosque  de  mundo,  de  homine,  de 
Angelis,  de  Deo  errores  asserere  nitebantur. 
Hoc  firmissimum  doctrinae  praesidium  egre¬ 
gia  illorum  sapientissimorum  hominum  pie¬ 
tas  sibi  paravit, quo  perditissimum  haeretico¬ 
rum  in  orthodoxam  religionem  furorem  com¬ 
pescerent,  impetum  frangerent,  audaciam 
reprimerent,  conatus  eluderent,  copias  oppri¬ 
merent,  dissiparent,  delerent.  Itaque  quod 
est  vel  in  pugna,  vel  in  omni  medendi  arte 
multo  maximum,  et  in  quo  exclamant  ho¬ 
mines  et  admirantur,  gladium  extorserunt 
hosti  de  manibus ;  et  illa  ipsa  acie  illi  caput 
amputaverunt,  qua  is  ipsorum  jugulum  pe¬ 
tebat  :  eaque  re  fecerunt  morbo  medicinam, 
ex  qua  vis  ejus  omnis  profluxerat. 

Legite  stromata  Clementis  :  legite  Justini 
apologias  et  orationem  pareneticam  ad  gen¬ 
tes;  legite  Tertulliani  apologeticum,  Hiero¬ 
nymi  libros  in  Jovianum,  Theodoreti  sermo¬ 
nes  ad  Grsecos :  denique  Cypriani,  Lactantii, 
Hilarii,  Athanasii,  Basilii,  Gregorii,  Ambro¬ 
sii,  Augustini,  Chrysostomi,  Cyrilii  volumina 
diligenter  evolvite,  et  ea  tanta  eruditionis  va¬ 
rietate,  tanta  rerum  ac  verborum  copia,  tot 
veterum  philosophorum  ac  poetarum  testi¬ 
moniis,  tot  exemplis  ab  antiquitate  petitis 
referta  esse  videbitis,  ut  nulli  sint  poetee,  nulli 
oratores,  nulli  historici,  nulli  veteres  philoso¬ 
phi,  quos  ab  eis  auctoribus,  quo  paulo  ante 

commemoravi,  lectos  non  fuisse  judicetis,  ut 
jam  mirum  nobis  non  debeat  videri,  si  bea¬ 
tus  Hieronymus  ad  Magnum  Oratorem  scri¬ 
bens  omnes  pene  omnium  doctorum  ecclesiae 
libros  ejusmodi  eruditionis  plenissimos  esse 
con firme!;.  Deinde  Alexandrinus  ille  Clemens 
libro  stromatum  primo,  nonne  reprehendit  eos, 
qui  nec  philosophiam  nec  dialecticam  attin¬ 
gere  volentes,  solam  ac  nudam  fidem  requi¬ 
rebant?  Nec  immerito,  auditores  :  «  Sancta 
quippe  rusticitas,  ut  B.  Hieronymus  adPauli- 
num  scribens  ait,  solum  sibi  prodest,  et 
quantum  aedificat  ex  vitae  merito  Ecclesiam 
Christi,  tantum  nocet,  si  destruentibus  non 
resistat.  »  Libro  vero  stromaton  sexto  idem 
ipse  vir  doctissimus  Clemens  sicut  Judaeis 
legem  ac  Prophetas,,  ita  Graecis  philosophiam, 
tamquam  proprium  testamentum,  a  Deo 
donatam  esse,  neque  alia  de  causa  ab  apo¬ 
stolo  Paulo  inexcusables appellari,  contendit. 
Origenes  autem,  qui  huic  ipsi  Clementi  in 
ecclesiastica  schola  successit,  philosophiae 
studia  vituperantibus  respondet,  ut  ex  libro 
historiae  ecclesiasticae  sexto  intelligi  potest, 
se  philosophiae  quidem  diligentem  operam 
navasse;  sed  non  absque  virorum  gravissi¬ 
morum  exemplo,  Panteni,  Heraclae  aliorum¬ 
que,  qui  cumessent  doctores  Apostolici,  ni¬ 
hilo  tamen  secius  Philosophorum  libros  le¬ 
gere,  et  in  philosophiae  studiis  exerceri  sole¬ 
bant.  Jam  vero  Theodoretus  historiae  tripar¬ 
titae  libro  octavo  Dydimum  refert  gramma¬ 
ticam,  rhetoricam,  arithmeticam,  geome¬ 
triam,  astronomiam  syllogismosque  Aristote¬ 
lis  didicisse,  quod  adversus  mendacium  ar¬ 
ma  veritatis  existerent.  Et  sermone  ad  Grae¬ 
cos  primo,  posteaquam  ostendit,  Christianos 
doctores  ex  libr*s  Ethnicorum,  spinis  relictis, 
solas  rosas  colligere  et  quasi  prudentissimas 
apes  etiam  ex  amaris  floribus  dulcissimum 
mei  conficere,  haec  verba  subjecit:  «Ac  vel- 
uti,  inquit,  corporum  curatores  e  venenatis 
feris  atque  serpentibus  salutares  medicinas 
conficiunt,  deque  ipsis  viperis  alia  quidem 
rejicientes,  alia  elixantes,  multos  harum  re¬ 
rum  praesidio  morbos  propellunt,  ita  et  nos 
vestrorum  poetarum,  historicorum,  Philoso¬ 
phorumque  monumenta  versantes  alia  ex  iis 
ut  noxia  et  pestifera  declinamus  alia  vero 
sparsim  nostrae  inferentes  doctrinae  auxilia¬ 
rem  nobis  ac  salubrem  curationem  afferi¬ 
mus.  »  Quid  de  duobus  illis  Graeciae  luminibus 
Magno  Basilio  et  Gregorio  Theologo  dicam? 
Certe  Magnus  Basilius  oratione  quarta  et 
quinquagesima  Moysen  ^Egyptiorum  et 

Danielem  Chaldaeorum  sapientiam  didicisse, 
et  tum  demum  ad  divinam  sapientiam  se 
contulisse  commemorat :  ostenditque,  qua 
ratione  Christiani  magnam  utilitatem  ex  di¬ 
sciplinis  externis,  et  vethrum  Ethnicorum  li¬ 
bris  capere  possint.  Gregorius  vero  oratione 
in  magnum  Basilium,  externaj  sapientiae  re¬ 
prehensores  acriter  reprehendit,  eamque 
Christianis  hominibusper  utilem  esse  demon¬ 
strat.  Dies  me  deficiet,  auditores,  si  quae  dici 
in  hanc  sententiampossunt,conerexpromere: 
praesertim  cum  non  solum  apostolicos  viros 
sed  ipsum  etiam  apostolum  poetas  ac  Philo¬ 
sophos  veteres  Egisse  ;  et  eorum  testimonia 
sacris  litteris  inseruisse  sciamus.  Nonne  enim 
cum  Atheniensibus  disputans  illud  ex  Arato 
testimonium  protulit,  Ipsius  enm  et  genus  su¬ 
mus?  Nonne  ad  Corinthios  scribens  ex  Eu¬ 
ripide  illud  adduxit :  Corrumpunt  mores  bo¬ 
nos  colloquia  prava  ?  Nonne  etiam  in  epistola 
ad  Titum  ex  Epimenide  philosopho  vel  ex 
poeta  Menandro-,  ut  alii  volunt,  de  Cretensi¬ 
bus  dixit  :  Cretenses  semper  mendaces  malae 
bestiae ,  ventres  pigri?  Et  testimonium  philo¬ 
sophi  vel  poetae  confirmans,  nonne  ait,  Testi¬ 
monium  hoc  verum  est? 

Quae  cum  ita  sint,  qua  fronte,  quaeso,  qui¬ 
dam  improbissimi  atque  imperitissimi  homi¬ 
nes,  qui  fidem  negaverunt,  qui  religionem 
contempserunt,  qui  moribus  corruptissimis 
semper  fuerunt,  nobis  invidiam  constare,  et 
tragedias  excitare  audent,  quod  philosopho¬ 
rum  libros  lectitemus, et  non  solum  divinae  sed 
etiam  humanae  sapientiae  studiis  animos  ex¬ 
colamus?  Intelligebat  plane  intelligebat  ille 
Christianorum  accerrimus  hostis  Julianus, 
quantas  vires  sapientia  cum  pietate  conjuncta 
ad  errores  confutandos  et  veritate  defenden¬ 
dam  haberet.  Intelligebat  profecto  sacrarum 
litterarum, quibusfidei  et  religionis  nostrae  ve¬ 
ritas  continetur,  integritatem  tueri  etiam  si 
pii,  probique  simus  sine  doctrinae  et  sapien¬ 
tiae  adjumento  nos  minime  posse,  nec  ullam 
scientiam  magis  ingenium  omnibus  discipli¬ 
nis  excultum  desiderare,  quam  sacram  scrip¬ 
turam, quae  et  propter  sermonis  simplicitatem 
et  sententiarum  obscuritatem,  quam  Hyper¬ 
batorum,  eclypseon,  anancapodotorum  alia- 
rumque  figurarum  usus  frequentissimus  effi¬ 
cit,  in  varios  sensus  trahi  potest.  Quocirca 
callidissimo  excogitato  consilio  Christianis 
omnibus,  lege  de  hoc  lata,  studiis  artium  hu¬ 
manarum  interdixit. 

Quare,  auditores  optimi,  incumbite,  ut  fa¬ 
citis,  incumbite  diligenter  in  studia  :  sed  il- 

lud  interim  non  obliviscamini,  non  lucere 
solum,  sed  etiam  ardere  :  nec  in  sapientia 
tantum,  sed  etiam  in  gratia  proficere  nos 
oportere.  Proficiebat  enim  dux  noster  sapien¬ 
tia,  xtate  et  gratia  apud  Deum  et  homines. 
Sunt  enim  omnes  disciplinae  artesque  per  se 
praeclarae,  magnae  laudabiles  :  sed  quemad¬ 
modum  si  animum  probum,  integrum,  et 
vere  Christianum  invenerint  salutares  sunt 
et  expetendae :  sic  etiam,  si  a  charitate  et 
pietate  Dei  separentur,  tamquam  gladius  in 
manu  furiosi,  et  iis  ipsis,  in  quibus  sunt, 
semper,  et  aliis  iis  saepenumero  periculum, 
damnum,  perniciemque  important.  Quid  e- 
nim  si  Christianam  morum  honestatem,  vi¬ 
taeque  probitatem  et  internam  animi  erga 
Deum  religionem  sustuleris  ?  Quid,  inquam, 
grammatico  putidius,  insolentius,  corru¬ 
ptius?  Quid  poeta  levuis,  impuruit,  petulan- 
tuis  ?  Quid  historico  mendacius  et  inep¬ 
tius?  Quid  rhetore  vel  oratore  nocentius? 
Quid  dialectico  importunius  aut  fraudulen¬ 
tius  ?  Quid  philosopho  intolerabilius  et  ma¬ 
gis  impium  ?  Quid  mathematico  vanius  aut 
dementius?  Quid  medico  damnosius  ac  pe¬ 
stilentius?  Quid  jurisconsulto  rapacius  et  in¬ 
humanius  ?  Quid  denique  theologo  inanius, 
foedius,  perniciosius  reperitur?  Fuerunt  ali¬ 
quando  atque  utinam  modo  non  sint,  non¬ 
nulli,  qui  philosophiam  evangeliis  praefere¬ 
bant,  quibus  Averroes  Paulus  erat ;  Alexan¬ 
der  Aphrodesaeus,  Petrus  :  Aristoteles,  Chri¬ 
stus  ;  Plato  non  jam  divinus,  sed  Deus  ipse. 
Qui  vero  ejusmodi  sunt,  superbiae  vento  ita 
inflantur,  ut  omnes  contemnant,  despiciant, 
nihili  faciant,  et  eos  vix  homines  putent,  qui 
de  materia  et  forma,  de  motu  et  tempore, 
deque  aliis  rebus  generis  ejusdem  loqui  non 
possunt.  Quare  mirum  non  est,  si  cum  ipsi 
Deum  qui  prima  et  summa  veritas  est,  non 
quaerant,  aDeo  quoque  destituantur,  in  repro¬ 
bum  sensum  tradantur,  et  in  errores  gravis¬ 
simos  ruere  permittantur.  Nec  enim  sine  cau¬ 
sa  Tertullianus  in  libro  adversus  Hermoge  ¬ 
nem,  philosophos  Haereticorum  patriarchas 
appellat.  Et  B.  Hieronymus  in  Luciferianos 
scribens,  haeresim  Arrianam  argumentatio¬ 
num  rivum  de  Aristotelis  fonte  mutuatum  esse 
confirmat. 

Neque  vero  humana  sapientia  solum,  sed 
etiam  divinarum  scripturarum  cognitio,  si  a 
charitate  et  humilitate  sejunctasit  plerumque 
obest,  prodest  numquam.  Neque  ullos  ho¬ 
mines  reperiri  existimo  (percipite,  quaeso,  di¬ 
ligenter  quae  dicam),  nullos,  inquam,  homines 


reperiri  existimo,  qui  circa  obitum  ita  de  fi¬ 
dei  nostrae  arduis  dogmatibus  dubitare,  et 
in  abyssum  infidelitatis  cadere  permittantur, 
ut  ii,  qui  soli  sapientiae  operam  dederunt,  et 
charitate  atque  humilitate,  dum  viverent, 
caruerunt.  Historiam  vobis  non  minus  veram, 
quam  formidabilem  narrare  volo,  ut  plane 
videatis,  quid  sit  in  sapientia  et  non  in  gratia; 
in  eruditione  et  non  in  pietate  proficere  : 
Petrus  Episcopus  Patavinus  vir  doctus,  di¬ 
sertus  et  pius,  libro  altero  de  ratione  bene 
moriendi,  duos  quosdam  viros  eruditissimos 
fuisse  refert :  quorum  alter  cum  obiisset, 
alteri  in  sua  bibliotheca  constituto  totus  ar¬ 
dens  apparuit,  territoque  amico  et  quserenti, 
cur  in  eas  poenas  incidisset  ?respondit :  Cum 
hora  illa  immineret,  qua  diem  extremum 
clausurus  eram,  ecce,  inquit,  diabolus  solitis 
suis  armis  instructus  adfuit,  interroga vitque 
de  Deo,  quid  crederem  ?  Cui  ego  :  Id  quod 
est  in  symbolo  apostolorum.  Tum  ille  :  Rem 
certe,  inquit,  gratissimam  mihi  feceris,  si 
quse  in  symbolo  continentur,  mihi  planius 
explicares.  Ego  igitur  ab  Athanasii  symbolo 
exorsus,  apostolorum  symbolum  exposui,  ut 
potui :  mihi  vero,  inquit,  ille  qua)  de  Patre 
Deo  a  te  dicta  sunt,  partim  vera,  partim  non 
vera  esse  videntur.  Illum  enim  ab  aeternitate 
Deum  esse  certo  scio  ;  sed  an  etiam  Pater 
aeternitate  esse  possit  vehementer  dubito. 
Hic  ego  exclamo,  dogma  illud  Arrianum  at¬ 
que  adeo  haereticum  esse.  Sed  ille  :  Non  est, 
inquit,  bone  vir,  clamoribus,  sed  rationibus 
disserendum.  Tu  si  probare  te  posse  confidis, 
Deum  ab  aeternitate  patrem  esse,  ac  deinde 
ab  aeternitate  filium  genuisse,  age,  incipe, 
audiam  patientissime  :  et  si  istud  eviceris, 
gravi  errore  me  liberabis.  Si  vero  contrarium 
tibi  persuadere  potero,  non  sis  ingratus,  sed 
gravi  quoque  errore  liberatum  ingenue  con¬ 
fitere.  Nec  enim  parum  refert  vera  an  falsa 
de  Deo  sentiens  moriaris.  Itaque  fretus  ego 
doctrina  et  laboribus  tot  annorum  et  longa 
exercitatione  disserendi,  pugnam  de  fidei 
dogmatibus  non  recusavi :  sed  ille  tot  scri¬ 
pturarum  testimoniis  tanta  vi  tantaque  co¬ 
pia  rationum  et  argumentationum  me  obruit, 
ut  plane  mihi  persuaserit,  neque  Filium,  ne¬ 
que  Spiritum  sanctum  esse  :  interim  e  cor¬ 
pore  egredior,  et  ante  Deum  ita,  ut  eram, 
nemque  hseresi  arriana  imbutus  sistor.  Ille 
me  propterea  in  hunc  ignem  dejecit,  qui  ta¬ 
metsi  atrocior  est  quam  ut  vos  intelligere 
aut  cogitare  possitis,  tamen  esset  utcumque 
tolerabilis,  si  finem  aliquem  habiturus  vel 

post  mille  saecula  Speraretur.  0  quanto  mihi 
utilius  fuisset,  si  minus  temporis  et  studii  in 
sapientia  quaerenda,  et  plus  in  pietate  com¬ 
paranda  potuissem.  0  me  felicem,  si  quan¬ 
tum  splendore  litterarum  enitui,  tantum  ar¬ 
dore  charitatis  flagrare  studuissem.  At  nunc 
omnium  me  studiorum  et  laborum  meorum 
pcenitet  et  semper  pcenitebit :  neque  tamen 
poenitendo  quicquam  proficiam. 

Et  si  haec  ita  se  habent,  auditores,  cur 
nos  noctes  et  dies  in  libris  evolvendis  consu¬ 
mere  audemus,  et  de  gratia  atque  amicitia 
Dei,  de  humilitate,  de  charitate,  de  virtutibus 
caeteris  numquam  cogitamus  ?  Non  igitur 
sola  eruditione  contentus  esse  vir  doctus, 
sed  multo  etiam  magis,  si  salvus  esse  velit, 
studere  debet,  ut  cum  doctrina  probitatem 
vitae  cum  luce  ardorem  et  cum  sapientia 
charitatem  atque  humilitatem  conjungat. 

Et  quonam  tandem  modo  id  faciemus  ? 
Dicam  equidem,  auditores,  modo  non  frustra 
dicam,  neque  longam  seriem  vobis  propo¬ 
nam  ;  sed  res  duas  dumtaxat,  quas  expe- 
ientia,  atque  usus  et  facillimas  et  utilissi¬ 
mas,  esse  docet,  vobis  breviter  commenda¬ 
bo.  Duo  igitur  sunt,  quee  ab  omnibus  bonarum 
artium  studiosis  observari  diligenter  velim 
et  ejus  studia  litterarum  non  modo  nihil  ob- 
futura ;  sed  etiam  vehementer  profutura  esse 
ausim  polliceri. 

Quaenam  igitur  ista  sunt  ?  Unum  est,  ut 
aliquid  quotidie  temporis  in  contemplatione 
rerum  divinarum,  ut  passionis  dominicae,  ut 
beneficiorum  Dei,  ut  finis  ultimi,  ad  quem 
effecti  et  creati  sumus,  ut  mortis,  ut  judicii, 
ut  gehennae  ponant  :  Haec  enim  contempla¬ 
tio  illustrat  mentem,  accendit  voluntatem, 
hominem  totum  immutat.  Orabat  Dominus, 

cum  in  monte  Thabor,  ut  B.  Lucas  testatur 
•  • 

in  capite  nono,  Facta  est  species  vultus  ejus 
altera  :  et  vestitus  ejus  albus  et  refulgens. 
Luna  non  illustratur,  nisi  faciem  ad  solem 
convertat,  et  in  eo  quodammodo  intueatur 
se.  Et  nos,  auditores,  illustrari  minime  pos¬ 
sum  s,  nisi  mentis  aciem  in  solem  justitiae 
defigamus.  In  contemplatione  homo  agno¬ 
scit  seipsum,  agnoscit  praesentia,  agnoscit 
futura ;  illa  caduca,  ista  sempiterna  esse 
videt  :  et  interim  communem  hominum  cae¬ 
citatem  ac  stuporem  miratur,  et  se  a  tene- , 
bris  ad  lucem  quotidie  magis  ac  magis  pro¬ 
ficere  gaudet.  Nemo,  auditores,  nemo,  mihi 
credite,  Filii  Dei  humilitatem  attente  cogi¬ 
tabit,  et  continuo  superbus  erit  :  nemo  quid 
sit  mori,  et  in  gehenna  uri,  serio  sibi  ante 

oculos  ponet,  et  mundi  lenociniis  decipi 
poterit.  Sed  quam  crebro  in  hujusmodi  con¬ 
templationibus  versari  debemus  ?  Certe  non 
rarius,  quam  bis  in  die,  ii,  quibus  horo¬ 
logiorum  cura  commissa  est,  mane  et  ve¬ 
speri  pondera  illa,  quorum  descensu  rotae 
horologiorum  aguntur,  attollunt  et  in  subli¬ 
me  suspendunt !  Nec  enim  rotae  versari  in 
orbem  possunt,  quin  pondera  illa  descen¬ 
dant  :  et  si,  cum  usque  ad  terram  descende¬ 
runt,  non  iterum  attollerentur  ,  continuo 
cursus  horologiorum^  cessaret.  Ad  eumdem 
modum,  auditores,  etiamsi  mane  per  con¬ 
templationem  erigimur,  et  Dei  in  nobis  amo¬ 
re  excitamus ;  tamen  cum  ab  oratione  dis¬ 
cedimus,  ad  ^gymnasium  pergimus,  litteris 
operum  damus,  cum  hominibus  caeteris  ver¬ 
samur,  semper  descendimus,  et  in  nobis 
Dei  amor  frigescit,  nec  aliter  fieri  potest. 
Quid  igitur  agendum  ?  Rursum  vesperi  pon¬ 
dera  horologii  attollenda  sunt  :  rursus  ad 
cordis  conclave  redeundum  est :  rursum  ad 
ignem  accendendum  vel  potius  ignis  rursum 
accendendus  est.  Siquidem  flammae  chari- 
tis,  ille  perpetuus  ignis  est,  ad  quem  nu¬ 
triendum  mane  et  vesperi  ligna  supponenda 
sunt.  Ecquis  tandem  hoc  durum,  quis  ar¬ 
duum,  quis  difficile  esse  dicere  audebit  ?  Bis 
in  die  a  studiis,  et  negotiis  reliquis  cessamus, 
ut  corpus  pascatur  :  et  iniquum  esse  cense¬ 
bimus,  bis  in  die  a  rebus  iisdem  cessare,  ut 
animus  recreetur  ?  Corpus  dormiendo  mul¬ 
tas  horas  consumit,  et  non  licebit  animo  sibi 
horam  unam,  ut  in  sinu  Dei  per  contem¬ 
plationem  quiescat  vindicare  ?  Totos  dies 
aliquando  conterimus  ut  Galeni  vel  Aristo¬ 
telis,  aut  si  vultis  Tertulliani  vel  Irenaei 
locum  unum  intelligamus  :  et  grave  nobis 
erit,  horam  unam  conterere,  ut  viam,  quae 
ducit  ad  coelum,  cognoscamus  ?  Denique 
quot  horas  quotidie  doctores  in  gymnasiis 
disputantes  auditis  ?  Cur  igitur  non  poteri¬ 
mus  spatio  horae  unius  Deum  in  cordis  gym¬ 
nasio  de  aeterna  salute  disserentem  audire  ? 
Neque  mihi  respondeatis,  quod  imperiti 
quidam  solent,  haec  monachorum,  non  stu¬ 
diosorum  studia  esse.  Nam  si  monachi  dum¬ 
taxat  regnum  coelorum  ingredi  debent,  ipsi 
dumtaxat  orent,  ipsi  contemplentur,  ipsi 
vitae  probitati  ac  pietati  incumbant.  At  si 
salvi  esse  omnes  cupimus,  cur  non  omnes 
eam  viam  ingrediemur,  quae  ad  salutem  et 
gloriam  sempiternam  ducit  ? 

Porro  alterum,  quod  ab  iis,  qui  in  sapien¬ 
tia  et  gratia  proficere  student,  mihi  requi- 

rendum,  videtur,  illud  est,  ut  quam  frequen¬ 
tissime  possunt  ad  sacrosanctam  Euchari¬ 
stiam  accedant.  Siquidem  in  eo  sacramento 
ipse  gratiae  auctor  et  donator  delitescit,  in 
eo  cibus  animorum,  in  eo  mentium  robur, 
in  eo  vita  et  salus  nostra  reposita  est.  Et 
quid  magnum  esset,  si  bonarum  artium 
studiosi,  qui  neque  uxores  neque  liberos 
neque  familiae  administrationem  habent, 
_  singulis  diebus  dominicis  dominicam  illam 
mensam  frequentarent  ?  Non  est  temeritas, 
ut  quidam  falso  putant,  ad  Domini  convi¬ 


vium  frequenter  accedere ;  sed  maxima  con¬ 
tra  temeritas  est,  credere,  se  sine  cibo  diu¬ 
tius  valere  et  vivere  posse.  Non  sine  causa 
Dominus,  et  panem,  et  panem  quotidianum 
sacramentum  illud  appellavit.  Quare,  audi¬ 
tores,  contemplationem,  nempe  fornacem 
amoris  et  Eucharistiae  sacramentum,  fontem 
videlicet  gratiae  frequentemus,  ut  hic  dum 
vivimus  in  sapientia  et  gratia  proficere,  et 
post  obitum  gloriae  ac  beatitudinis  compotes 
esse  per  Christum  valeamus,  qui  est  benedi¬ 
ctus  in  saecula.  Arnen. 


CONCIO  XVI. 


DE  DOMINICA  SEPTUAGESIMAS 

THEMA 

Nescitis  quod  ii,  qui  in  stadio  currunt,  omnes  quidem  currunt,  sed  unus  accipit 
bravium?  Sic  currite,  ut  comprehendatis.  Omnis  autem,  qui  in  agone  contendit, 
ab  omnibus  se  abstinet  :  et  illi  quidem  ut  corruptibilem  coronam  accipiant,  nos 
autem  incorruptam.  I  Cor .  ix,  v.  24. 


SYNOPSIS 

Thematis  hujus  occasione ,  pro  bravio  currenti¬ 
bus  tria  esse  necessaria  ostenditur  :  ut  scilicet 
in  stadium  admittantur,  ut  admissi  currant , 
et  ut  bene  currant.  Quae  tria  ad  spiritualem 
quoque  cursum  applicantur.  Stadium  autem 
spirituale  est  donum  justificationis ,  fidem , 
spem  et  charitalem  continens :  ad  quod  nos 
gratis  admittimus ,  contra  quam  sentiant  Pe¬ 
lagiam.  Qui  extra  hoc  stadium  currunt ,  etsi 
currunt  et  fatigantur ,  frustra  tamen  laborare 
probatur :  quod  faciunt  llceretici  et  homines 
improbi.  Deinde  currendum  et  bonis  operibus 
vacandum  esse  asseritur,  contra  Lutheri  do¬ 
ctrinam  ;  licet  solus  Christus  bravium  capiat, 
et  nos  per  ipsum.  Denique  bene  currendum  ; 
ut  comprehendamus.  Cur  et  quomodo  Christus 
asininam  nostram  tarditatem  ad  cursum  sti¬ 
mulet,  ut  nimirum  curramus  sine  intermis¬ 
sione,  quod  et  ipse  coeli  cursus  assiduus  nos 
docet,  rt  mala  punica  in  pontificia  veste  prce- 
figurarunt.  Quomodo  Deum  incomprehensi¬ 
bilem  comprehendere  possimus  a  simili  decla¬ 
ratur.  Christianis  cursoribus  exemplo  munda¬ 
norum  cursorum  oportet  abstinere  ad  omnibus 
cursum  impedientibus,  ut  sunt  maxime  ebrie¬ 
tas,  convivia  et  tripudia;  Quce  cum  Graeciam 
e ffaeminatam  perdiderint ,  etiam  regionibus 


nostris  minantur.  Germanorum  insana  et  in¬ 
famis  bibacitas pro  merito  suo  reprehenditur , 
uti  et  molles  choragorum  discipuli.  Exortatio 
denique  seria  ad  fugam  Bacchanaliorum  con¬ 
cludit. 

Apostolica  ista  sententia,  quam  hodierna 
die,  pro  ratione  temporis  explicaturi  sumus 
pulcherrima  est,  et  simul  hseresim  Pelagia- 
norum  etLutheranorum,  et  Bacchanalia  Ca¬ 
tholicorum,  quse  istis  diebus  incipere  solent, 
vehementer  flagellat.  Nescitis,  inquit,  quod 
ii,  qui  in  stadio  currunt  omnes  quidem  cur¬ 
runt,  sed  unus  accipit  bravium ?  Initio  dicit. 
Nescitis  ?  interrogando  :  quud  est  idem  ac 
si  dicere  vellet  apostolus,  non  dubito  quin  sci¬ 
atis.  Ea  enim  quae  ad  carnem  pertinent,  et 
sensibus  percipiuntur,  omnes  noverunt:  ut  si 
quis  diceret,  nescitis  quam  egregie  homines 
in  bacchanalibus  bibere  soleant  ?  Nescitis 
quo  mense  celebretur  dedicatio  ?  Ita  loquitur 
B.  Paulus.  Certe,  inquit,  scitis,  quid  faciant  ii, 
qui  currunt  in  stadio  :  sed  non  scitis  fortasse 
inde  tamquam  per  gradus  ascendere  ad 
spiritualia  et  caelestia.  Hoc  ego  vos  docebo. 
Fingite  igitur  animis  gloriam  sempiternam, 
ad  quam  creati  estis,  tamquam  aliquod  bra- 
viura  a  Deo  nobis  proponi,  et  nunc  intelli- 
getis  tria  vobis  esse  necessaria,  ut  aliquis 
propositum  bravium  consequatur.  Quie  sunt 
illa  tria  ?  Primum  est,  ut  in  stadium  ad 
currendum  admittatur  ;  Nam  qui  currunt 

extra  stadium  etiamsi  currant  velocissime, 
nihil  tamen  lucrantur  :  hoc  docet  Apostolus 
cum  ait  :  Nescitis  quod  ii ,  qui  in  stadio  cur¬ 
runt,  omnes  quidem  currunt.  Alterum  est,  ut 
cum  sunt  in  stadium  admissi,  non  se  ad  se¬ 
dendum  vel  fabulandum  vel  comedendum 
vel  dormiendum  componant,  sed  currant  : 
Nam  in  stadio  qui  sunt,  vel  currant  necesse 
est  vel  egrediantur.  Nescitis,  inquit,  quod  u, 
qui  in  stadio  currunt,  omnes  quidem  currunt, 
sed  unus  accipit  bravium  ?  Postremum  ut  non 
solum  currant  sed  bene  currant,  hoc  est, 
velociter  recto  cursu,  continenter,  sine  in¬ 
termissione  :  et  hoc  est,  quod  subdit  aposto¬ 
lus,  sic  currite  ut  comprehendatis.  Quod  re¬ 
medium  ut  curramus  bene  et  sic  curramus 
ut  non  frustra  curramus,  sed  bravium  com¬ 
prehendamus  ?  Remedium  est,  se  ab  omni¬ 
bus  quee  cursum  impediunt  abstinere.  Omnis 
autem,  qui  in  agone  contendit,  ab  omnibus  se 
abstinet.  Quod  nobis  eo  libentius,  quam  illis 
faciendum  est,  quod  illi  corruptibilem  coro¬ 
nam,  nos  incorruptibilem  accepturi  simus. 
Jam  heec  omnia  ad  spirituale  bravium  et  spi¬ 
ritualem  cursum  applicemus. 

Primum  igitur,  qui  gloriam  sempiternam 
tamquam  bravium  accepturus  est,  in  stadium 
admitti  debet.  Quid  est  hoc  stadium  ?  Donum 
justificationis,  quod  fidem,  spem  et  charita- 
tem  continet.  Nam  qui  vel  fidem  veram  non 
habent,  ut  Ethnici  :.vel  habent  quidem  fidem 
veram,  sed  mortuam,  ut  qui  inter  Catholicos 
corrupte  vivunt,  isti  vel  non  currunt  vel  ad 
bravium  non  currunt.  Nam,  ut  dicimus, 
currere  ad  bravium,  est  mereri  operibus  bo¬ 
nis  vitam  aeternam  :  quod  non  possunt  ii, 
qui  fidem  veram  et  vivam,  hoc  est  fidem, 
quee  per  charitatem  operatur,  non  habent. 
Viam,  inquit  propheta,  mandatorum  tuorum 
cucurri,  cum  dilatasti  cor  meum.  Tunc  homo 
currit,  cum  habet  cor  dilatatum.  Quid  est, 
quo  cor  dilatatur  ?  Nihil  aliud,  quam  latum 
illud  mandantum,  de  quo  idem  Propheta, 
Omnis  consummationis  vidi  finem  :  latum  man¬ 
datum  tuum  nimis,  et  omnis  consummationis, 
omnis  perfectionis,  omnis  praecepti  finis  est 
charitas,  quae  ita  lata  est,  ut  a  Deo  usque  ad 
proximum,  a  coelo  usque  ad  terram  exten¬ 
datur.  Itaque  stadium  est  justitia,  fides,  spes, 
charitas  :  et  qui  extra  stadium  illud  existen- 
tes  currunt,  frustra  laborant.  Nam  non  da¬ 
tur  bravium  currentibus,  sed  currentibus  in 
stadio.  Laborant  Haeretici  ut  Evangelium 
suum  propagent,  vigilant  dies  et  noctes, 
scribunt  multos  libros,  periculis  et  morti  se 


exponunt,  sed  frustra  :  Currunt  enim  in  in¬ 
certum,  atque  aerem  verberant.  Pari  ratione 
homines  improbi  aliquando  multum  laborant 
in  currendo  orant,  jejunant,  eleemosynas 
faciunt,  sed  quia  currunt  extra  stadium, 
fatigantur  quidem,  sed  interim  bravium  non 
apprehendunt.  Ponamus  unum  exemplum  : 
vos  multa  similia  invenire  poteritis.  Sunt 
aliqui  qui  tempore  bacchanaliorum  exeunt 
de  stadio,  ebrietate  et  choreis  et  aliis  pecca¬ 
tis  excidunt  a  gratia.  Deinde  adveniente 
quadragesima  ad  gratiam  Dei  per  poeniten¬ 
tiam  non  redeunt  ;  et  tamen  jejunant  cum 
cseteris,  fortasse  eleemosynas  majores  et 
crebriores  faciunt.  Isti  currunt  sed  non  in 
stadio  ;  laborant  cum  cseteris,  sed  non  co¬ 
ronabuntur  cum  cseteris.  Quare  ?  Quia  non 
currunt  in  stadio  :  et  opera  bona  sine  chari- 
tate  non  merentur  bravium.  Doctrina  est 
Apostolica  :  Si  linguis,  inquit,  hominum  lo¬ 
quar  et  Angelorum,  charitatem  autem  non  ha¬ 
beam,  factus  sum  velut  aes  sonans  aut  sym¬ 
bolum  tinniens.  Quamobrem,  auditores,  pri¬ 
mum  omnium  id  procurare  debemus,  ut 
admittamur  in  stadium  :  vel  si  semel  admissi, 
nostra  culpa  ejecti  simus,  iterum  per  poeni¬ 
tentiam  in  curriculum  restituamur,  quod 
tamen,  cum  habuerimus,  non  id  nostris  me¬ 
ritis,  sed  Dei  gratise  attribuere  debemus. 
Nam  sicut  ingressus  in  stadium  non  acquiri¬ 
tur  cursu,  sed  donatur  favore  et  liberalitate 
principis  :  ita  gratia  justificationis  non  red¬ 
ditur  meritis,  sed  gratis  datur.  In  quo  deci¬ 
piebantur  Pelagiani,  qui  putabant  se  ingredi 
posse  stadium,  et  currere,  etiam  non  vocati 
et  admissi.  Gratia ,  inquit  Apostolus,  salvati 
estis  per  fidem,  et  hoc  non  ex  vobis,  Dei  enim 
donum  est  :  tamquam  si  diceret,  quod  in  sta¬ 
dium  admissi  estis,  quod  est  principium  sa¬ 
lutis,  et  tales  effecti,  ut  jam  possitis  currere, 
et  bravium  promereri,  non  vobis  debebatur, 
sed  gratis  accepistis  :  Charitas  Dei  diffusa  est 
in  cordibus  nostris.  Unde  ?  Num  ex  operibus 
justitiae,  quae  fecimus  nos  ?  Nequaquam,  sed 
Per  Spiritum  sanctum,  qui  datus  est  nobis. 
Non  intraht  stadium,  quia  cucurrerunt,  sed 
ut  currant.  Non  datur  gratia,  quia  bene 
operati  sumus  ;  sed  ideo  datur,  ut  bene 
operati  possimus.  Bonis  operibus,  inquit  D. 
Augustinus,  debetur  merces,  si  fiant  :  sed 
gratia,  quee  non  debetur,  preecedit  ut  fiant. 

Estne  satis  esse  in  stadio  ?  Non  est  satis, 
sed  currere  necesse  habent,  qui  in  stadium 
intraverunt.  Dicitur  enim  curriculum,  quod 
in  eo  curratur  :  et  stadium  per  antithesin, 

quod  in  eo  non  stetur,  et  qui  forte  stare  et 
sedere  volunt,  statim  eliciuntur,  ne  sint  aliis 
impedimento.  Atque  hinc  apparet  error 
crassissimus  Lutberanorum.  Quid  docet  Lu- 
therus  ?  standum  ac  sedendum  in  curriculo, 
docet  enim  nulla  esse  opera  necessaria,  sed 
esse  bene  comedendum  et  bene  bibendum, 
et  in  utramque  aurem  dormiendum  :  et  tunc 
venturos  angelos,  qui  nos  in  nostris  plumis 
molliter  quiescentes  sine  ulla  molestia  trans¬ 
ferent  ab  bravium.  Sed  aliud  profecto  nos 
apostolus  docet,  dum  beatitudinem  comparat 
bravio  :  et  nos  non  solum  currere,  sed  etiam 
velociter  et  sine  intermissione  currere  et 
sudare,  et  quasi  in  agone  contendere  jubet. 
Itaque,  auditores  optimi,  cum  Dei  benigni¬ 
tate  in  stadium  admissi  simus,  statim  cursum 
operum  bonorum  auspicari  debemus  :  non 
licet  nobis  ullo  modo  torpere  vel  otiari  :  in 
stadio  sumus,  non  in  triclinio,  non  in  poma¬ 
rio,  non  in  conclavi  :  et  qui  secus  faciunt, 
non  mirum,  si  justo  Dei  judicio  excidunt  a 
gratia,  ad  peccata  relabuntur,  ac  de  sta¬ 
dio  expelluntur.  Illi  igitur  qui  in  sta¬ 
dio  currunt,  omnes  currunt,  nulli  stant  aut 
sedent. 

Sed  quid  sibi  vult,  quod  sequitur,  Sed 
unus  accipit  bravium ?  Num  unus  homo  dum¬ 
taxat  salvus  erit  ?  Ita  prorsus.  Unus  dum¬ 
taxat,  nempe  Christus,  sic  enim  ipse  ait  : 
Nemo  ascendit  in  coelum ,  nisi  qui  descendit  de 
coelo ,  filius  hominis  qui  est  in  coelo.  Itaque 
solus  Christus,  qui  Exultavit  ut  gigas  ad  cur¬ 
rendam  viam ,  solus,  inquam,  ipse  accipit 
bravium.  Sed  non  idcirco  nos  excludimur, 
nec  frustra  laboramus  in  currendo,  Christus 
enim  pro  se  et  pro  nobis  accepit  bravium. 
Est  enim  Christus  caput  nostrum,  et  nos 
membra  ejus  ;  ipse  est  vitis,  et  nos  palmites. 
Unus  panis ,  et  unus  corpus  multi  sumus.  Non 
legistis  de  primis  Christianis  :  Erat  multitu¬ 
dinis  credentium  cor  unum  et  anima  una  ? 
Iste  igitur  unus,  iste  Christus  unus,  in  quo 
nos  omnes  unum  sumus,  iste  accepit  bravium. 

Sequitur  :  Sic  currite,  ut  comprehendatis. 
Hoc  est  tertium  et  postremum,  quod  a  nobis 
exigitur,  si  beati  esse  velimus.  Non  satis  est- 
esse  in  stadio,  non  satis  est  currere,  sed  ne- 
cesse  est  bene  currere.  Sic  currite,  ut  com¬ 
prehendatis.  Hoc  est,  currite  ut  oportet, 
recte,  celeriter,  sine  intermissione.  Nam  ut 
in  proverbio  dici  solet :  «Non  coronantur 
verba  sed  adverbia  ».  Facere,  non  est  quod 
meretur  coronam  ;  sed  bene  facere  :  non 
currere,  sed  bene  currere.  Quis  est  qui  bene 

Tom. IX. 


currit  ?  Qui  recte,  celeriter  et  sine  intermis¬ 
sione  currit.  Recte,  hoc  est  recto  cursu,  non 
sicut  ebrii,  qui  occupant  totam  plateam,  et 
nunc  ad  unam  partem  inclinant,  nunc  ad 
aliam.  Illi  non  recte  currunt,  qui  non  recta 
intentione  in  operibus  bonis  versantur.  Venis 
ad  concionem  animo  proficiendi?  Recte  cur¬ 
ris.  Venis  animo  explorandi,  an  sint  verba 
Ciceroniana,  quse  proferimus?  Non  recte  cur¬ 
ris.  Versaris  in  studiis,  ut  Ecclesia  laboranti 
opem  feras  ?  Recte  curris.  Versaris  in  studiis, 
ut  fias  canonicus,  et  sumptibus  crucifixi  in 
delitiis  perfruaris  ?  non  recte  curris.  Doces, 
concionaris,  scribis  libros,  ut  amplificetur 
gloria  Dei,  et  multi  salvi  fiant  ?  Bene  curris. 
Hac  eadem  facis,  ut  hominibus  placeas,  et 
gloriam  propriam  quaris  ?  Non  recte  curris, 
nec  unquam  pervenies  ad  bravium.  Itaque 
dirigendus  est  cursus,  dirigenda  intentio  : 
si  distorta  est,  dicendum  cum  Propheta : 
U tinam  dirigantur  vise  mese  ad  custodiendas 
justificationes  tuas.  Deinde  celeriter  curren¬ 
dum.  Non  placent  Deo  homines  pigri,  tardi, 
socordes  :  Maledictus  homo,  qui  facit  opus 
Dei  negligenter.  Cur  putatis  prohibuisse 
Deum  Hebrais,  ne  unquam  sibi  offerent 
asinos,  et  primogenitum  asini  mutarent  ove, 
nisi  quod  tardum  et  pigrum  sit  animal,  et 
displiceat  Deo  tarditas  et  pigritia?  Cur  Deus 
tam  sape  nos  flagellat  ?  Cur  tu  in  itinere 
verberas  equum?  quia  non  diligis  eum  ?  Nou. 
Cur  igitur  ?  Ut  celeriter  currat.  Ita  etiam 
Deus  assidue  nos  verberat,  non  quia  non 
diligit ;  sed  ut  ad  propositum  nobis  bravium 
magis  festinemus.  «  Mala  qua  hic  nos  pre¬ 
munt  »,  inquit  Gregorius,  «  ad  Deum  ire 
compellunt.  »  Videt  benignissimus  Pater 
cursum  nobis,  et  cursum  velocem  esse  ne¬ 
cessarium  :  videt  hostem  humani  generis 
perpetuo  spargere  ante  pedes  et  oculos  no¬ 
stros  varias  illecebras,  ut  in  iis  colligendis 
occupati  ad  bravium  non  curramus  :  videt 
postremo  nostram  tarditatem  esse  magnam, 
nec  minorem  cupiditatem  colligendi,  qua 
damones  offerunt :  quid  igitur  facit  ?  Inge¬ 
minat  flagella,  multiplicat  verbera,  immittit 
timores  periculorum,  bellorum,  seditionum, 
immittit  agritudines,  tollit  occasiones  lu¬ 
crandi,  aufert  homines  charos,  filios,  fra¬ 
tres,  uxores  ut  hac  ratione  saltem  nos  cur¬ 
rere  faciat  viam  mandatorum  suorum.  Et 
sane  magis  nos  verberibus  indigemus,  quam 
multi  sibi  pejsuadeant.  Cur  existimatis  Do¬ 
minum,  cum  in  Jerusalem  in  die  Palmarum 
intravit  asinam,  et  pullum  ejus  ascendisse, 

nisi  ut  nostram  quasi  naturalem  et  asininam 
tarditatem  designaret  ?  Nam  ut  sancti  pene 
omnes  exponunt,  asina  illa  et  'pullus  ejus 
Judseos  et  Paganos  significabant,  super  quos 
Christus  ascendens,  et  habenis  providentise 
suae  gubernans,  et  calcaribus  ac  flagello  tri¬ 
bulationum  feriens,  ad  coelestem  Jerosoly- 
mam  perducit.  Poterat  vero  equis  vel  mulis 
populos  Judaeorum  et  Gentilium  designare, 
sed  asinis  voluit  :  ut  nos  insitae  nobis  tardi¬ 
tatis  admoneret,  nec  miraremur  si  tam  saepe 
et  tam  severe  nos  flagellat.  Et  vere,  audi¬ 
tores,  nos  tam  pigri,  tam  socordes  sumus  in 
spiritalibus  bonis,  ut  non  tam  asinino,  quam 
testudineo  gradu  moveri  videamur,  cum  ta¬ 
men  in  stadio  sumus,  et  velocissime  nobis 
currendum  esset. 

Verum  non  satis  est  recte  et  celeriter  cur¬ 
rere,  nisi  etiam  sine  intermissione  usque  ad 
bravium  in  cursu  perseveremus.  Sic  currite , 
inquit,  ut  comprehendatis.  Nam  qui  currunt 
ad  aliquod  tempus,  deinde  fatigati  subsi¬ 
stunt,  nihil  omnino  coraprehendun.  Multi 
sunt,  qui  incipiunt  bene  agere,  frequentare 
sacramenta,  abstinere  se  a  flagitiis ;  sed  in 
medio  cursu  aliquando  parva ,  aliquando 
nulla  de  causa  cessant  a  cursu  :  opera  illa 
bona  intermittunt  :  et  Deus,  cui  ista  infide¬ 
litas  et  inconstantia  maxime  displicet,  eos 
ejicit  de  curriculo  et  aliquando,  imo  vero 
frequenter  ita  obdurari  et  excaecari  permit¬ 
tit,  ut  numquam  amplius  cupiant  redire  ad 
stadium,  et  sempiterno  illo  praemio,  ad  quod 
creati  et  vocati  erant,  et  quod  facile  conse¬ 
qui  potuissent,  summa  cum  ignominia  et 
confusione  priventur.  Itaque  perseverantia 
nobis  in  isto  cursu  necessaria  est.  Videmus 
coelos  quomodo  numquam  vel  ad  momentum 
a  cursu  quiescant,  et  si  quiescerent  statim 
mundus  totus,  nisi  aliunde  suppleretur  de¬ 
fectus,  fortasse  periret.  Cur  putatis  summum 
sacerdotem  in  veteri  lege,  cum  ornatu  pon¬ 
tificio  incedebat,  in  extrema  veste  habuisse 
mala  punica,  quae  in  vertice  quasi  natura¬ 
lem  cororam  gerunt,  nisi  ut  intelligeremus, 
extrema  opera,  et  finem  atque  exitum  coro¬ 
nari,  et  eos  solos  salvos  futuros,  qui  perse¬ 
veraverint  usque  in  finem?  Sic  igitur  currite , 
ut  comprehendatis. 

Sed  quaeret  fortasse  aliquis,  quid  est  boc, 
quod  Apostolus  loquitur,  Ut  comprehendatis? 
Potestne  aliqua  res  creata,  quae  finita  est, 
comprehendere  creatorem,  qui  est  infinitus? 
Proprie  comprehendere,  hoc  est,  totum  ca¬ 
pere  et  concludere  Deum  nemo  potest; 


sed  possumus,  tamen  eum  comprehendere, 
si  comprehendere  idem  sit  quod  apprehen¬ 
dere.  Itaque  beati  omnes  Deum  cognitione 
et  amore  apprehendunt,  et  in  eo  delectantur, 
eoque  fruuntur,  satiantur,  replentur,  non 
quantum  ipse  cognosci  et  amari,  satiare, 
replere  et  delectatione  afficere  potest,  sed 
quantum  ipsi  capere  possunt.  Quemadmo¬ 
dum  enim  si  dicas  alicui :  Vade  ad  oceanum, 
et  reple  amphoram  istam  aqua  maris  quan¬ 
tum  potes  :  num  intelligis,  ut  infundat  totam 
aquam  maris,  ut  nihil  supersit,  quod  infundi 
possit?  Non  hoc  intelligis,  quod  scis  fieri 
•non  posse,  sed  ut  infundat  tantum,  quam- 
tum  amphora  capere  potest.  Ita  quoque  nos 
currimus,  ut  Deum  comprehendamus,  eo 
cor  nostrum  impleamus,  non  quantum  ipse 
implere  potest,  sed  quantum  vasa  cordium 
nostrorum  capere  et  continere  possunt. 

Omnis  autem  qui  in  agone  contendit,  ab 
omnibus  se  abstinet  :  et  illi  quidem ,  ut  cor¬ 
ruptibilem  coronam  accipiant ;  nos  autem 
incorruptam.  Perstat  in  eadem  similitudine, 
ut  nos  doceat  quid  facere  debeamus,  ut  in 
cursu  recto  et  celeri  perseveremus.  Quid 
igitur  facere  debemus?  Id  quod  faciunt  cur¬ 
sores.  Quid  faciunt  cursores?  Ab  omnibus  se 
abstinent,  quse  eos  impedire  possunt  :  a 
fornicatione,  quse  debilitat  vire§  :  a  cibis 
delicatis,  quse  delicatam  et  teneram  car¬ 
nem  efficiunt  :  a  multis  vestibus  et  oneri¬ 
bus,  quae  corpus  fatigant  :  a  nimio  potu, 
qui  mentem,  oculos,  pedes, totum  corpus  et 
animum  laedit.  Quam  egregie  putatis  cur¬ 
rerent  ebrii  ad  bravium ,  qui  super  pe¬ 
des  suos  consistere  non  possunt.  Et  si  ^ 
bravium  est  in  oriente,  ipsi  currerent  ad 
occidentem.  Ab  his  igitur  omnibus  illi  se 
abstinent,  et  nos  quoque  ad  eorum  exem¬ 
plum  abstinere  debemus.  Ac  ne  forte  tibi 
haec  nimis  molesta  et  gravia  videantur,  audi 
quid  dicat:  Et  illi  quidem,  inquit,  ut  cor¬ 
ruptibilem  coronam  accipiant ,  haec  omnia 
praestant,  et  tibi  durum  videbitur  idem  prae¬ 
stare,  ut  Incorruptam  et  immarcessibilem 
Coronam  accipias?  Magna  profecto  et  vehe¬ 
mens  persuasio,  et  argumentum,  quod  in 
die  judicii  tepidos  Christianos  incredibili 
pudore  et  confusione  afficiet.  Quid?  Nonne 
turpissimum,  et  homine  Christiano  indignis¬ 
simum  est,  ut  propter  coronam  gloriae  sem¬ 
piternae,  quae  nullo  pretio  aestimari  posset, 
propter  regnum  et  imperium  illud  amplissi¬ 
mum,  et  quod  sine  fine  durabit,  et  corpus  et 
animam  possidentis  in  summa  et  aeterna  fe- 

licitate  constituet,  non  velit  ad  paucos  dies 
in  stadio  currere,  et  a  fornicatione,  ebrie¬ 
tate,  choreis  et  aliis  nugis  abstinere?  Cum 
Ethnici  omnia  ista  et  majora  fecerint  propter 
unam  coronam  ex  myrto  Veneri  consecra¬ 
tam,  vel  ex  oleo  consecratam  Minervae,  vel 
ex  lauro  consecratam  Phoebo  :  qui  sunt  om¬ 
nes  daemones  et  spiritus  Tartarei.  Quid  illis 
proderant  coronae  ex  myrto  vel  ex  lauro, 
quorum  folia  post  paucos  dies  arescebant? 
At  tibi  numquid  proderit  corona  gloriae  quae 
corpus  et  animam  semper  virere  ac  florere 
facit?  Sed  si  haec  non  movent,  moveant 
saltem  ista  tempora,  tam  turbulenta  et  tam 
periculosa,  in  quae  incidimus.  Ego  sane  ve¬ 
hementer  timeo,  ne  si  pergamus  sicut  alias 
solemus  bacchanalia  celebrare  et  Deum  ad 
iracundiam  tot  flagitiis  provocare,  complea¬ 
tur  tandem  nostra  malitia,  compleatur  et  ira 
Domini,  et  disperdat  nos  Deus,  sicut  aliis 
multis  regnis  accidisse  videmus.  Quid  enim 
obsecro  perdidit  Graeciam,  nisi  illud  ipsum 
quod  nos  facimus?  Erant  homines  maxime 
dediti  ebrietati,  et  conviviis  ac  tripudiis,  ut 
ex  orationibus  Basilii  et  Chrysostomi  cog¬ 
nosci  potest.  Deinde  non  multum  solliciti 
erant  de  religione,  permittebant  sectas  varias 
et  haereses  crescere,  ut  lubitum  cuique  erat, 
quod  magnus  Basilius  in  epistola  quadam 
ad  Occidentales,  et  D.  Hieronymus  in  epi¬ 
stola  ad  Damasum  maxime  deplorant.  Po¬ 
stremo  sedem  Romanam,  ubi  radix  et  caput 
est  nostrse  religionis,  non  magnifaciebant, 
neque  aliud  magis  optabant,  quam  romanee 
Ecclesiae  non  subesse  :  quod  vel  ex  eo  per¬ 
spici  potest,  quod  toties  patriarcham  suum 
Constantinopolitanum,  qui  initio  erat  ulti¬ 
mus  patriarcharum,  primum  et  universalem 
patriarcham  esse  voluerunt.  Sed  quid  fecit 
Deus  ?  Quia  nimis  bibebant,  permisit  ut  eis 
dominarentur  Tureae,  qui  vinum  secundum 
legem  suam  exeerantur,  et  vineas  succidunt 
ubi  possunt.  Quia  tripudiis  dediti  erant,  ita 
severum  tyrannum  cervicibus  eorum  impo¬ 
suit,  ut  jam  gemant  sub  jugo,  et  tanto  onere 
oppressi  choreas  ducere  et  saltare,  nec  li¬ 
ceat,  nec  libeat.  Quia  de  religione  non  erant 
solliciti,  permisit  eos  excaecari,  et  veram 
fidem  ac  religionem  perdere.  Quia  postremo 
Christiano  pontifici  subjecti  esse  nolebant, 
subjecit  eos  atrocissimis  hostibus  Christiana? 
fidei.  Ita  cum  Graecis  actum  esse  videmus 
et  dolemus.  Nolo  malum  aliquod  minari, 
sed,  quaeso,  non  ipsi  nobis  exitium  et  rui* 
nam  extremam  procuremus.  Nam  Germa¬ 


niam  sororem  esse  Graeciae  quantum  ad 
ebrietatem  nemo  non  videt  :  quicquid  in¬ 
choatur,  vino  inchoatur,  quicquid  finitur, 
finitur  vino  :  Si  aliquem  invisis,  propinando 
te  salutat,  et  tu  bibendo  respondere  cogeris. 
Non  sciunt  amicos  honorare,  vel  amorem 
vel  benevolentiam  ostendere,  nisi  vocent  ad 
prandium  :  non  sciunt  prandere  cum  amicis, 
nisi  eos  ebrios,  hoc  est,  animo  mortuos  et 
corpore  pene  mortuos  dimittant.  Quae  est 
haec  infelicitas?  Bis  aut  ter  in  prandio  bibo, 
et  corpore  et  animo  bene  valeo.  Invitas  me 
ad  prandium  tuum,  certe  ut  mihi  facias  rem 
gratam,  et  vis  ut  decies  bibam,  destruam 
vinum  tuum,  et  stomachum  meum  et  si 
non  facio  indignaris?  Intelligamus,  quaeso, 
genus  quoddam  esse  stultitiae,  ita  amicos 
honorare  velle  :  discamus  sobrietatem  pa¬ 
rentem  esse  sanitatis  corporis  et  animi ; 
bibamus  ad  sitim  restinguendam,  non  ad 
libidinem  explendam;  illud  scientes,  naturae 
parum  satis  esse,  libidini  nihil  sufficere. 

Jam  de  choreis,  saltationibus  et  aliis  ille¬ 
cebris  effraenis  juventutis  nihil  est  quod  dica¬ 
mus.  Quis  enim  ignorat  multos  esse,  qui 
Lovanium  veniunt,  ut  doctores  fiant  in  Jure, 
et  fiunt  doctores  in  choreis  et  in  gladio? 
Quam  multi  sunt,  qui  cum  ad  parentes  suos 
redeunt,  si  quaeratur  ab  eis,  quid  Lovanii 
didicistis?  responsuri  sunt,  si  verum  dicere 
velint,  didicimus  vagari  totas  noctes  per  pla¬ 
teas:  didicimus  districto  gladio  bellum  gerere 
cum  lapidibus ;  didicimus  multa  et  nova 
genera  chorearum  :  didicimus  uno  haustu 
bibere  medium  poculum  :  didicimus  pecu¬ 
nias  nostras,  quae  unum  mensem  duraturae 
erant,  una  hora  consumere.  Praeclara  pro¬ 
fecto  sapientia.  Quam  sit  hoc  malum,  et 
quantorum  malorum  causa,  quis  non  videt, 
auditores?  Nam  si  qui  versantur  in  studio  sa¬ 
pientiae,  qui  tam  eruditam  et  sanctam  civi¬ 
tatem  inhabitant,  qui  suis  moribus  aliis  ho¬ 
minibus  lucere  debent,  ita  vivunt,  quid  alios, 
quaeso,  facturos  speramus?  Certe  qui  hic  in¬ 
stituuntur,  doctores  et  gubernatores,  prae¬ 
fecti  ad  judices  aliorum  locorum  erunt  :  sed 
quid  docere  poterunt  :  nisi  quod  didicerint? 
Habeatur,  obsecro,  habeatur  ab  iis,  quorum 
interest,  magna  ratio  juventutis,  unde  salus 
et  incolumitas  totius  reipublicae  dependet. 

Jam  de  negligentia  conservandae  religionis 
ac  de  conjunctione  cum  capite,  unde  salus 
membrorum  dependet,  nihil  dico.  Multitudo 
enim  haereticorum,  quae  in  tota  hac  regione 
atque  in  Flandria  potissimum  cum  Catholicis 

impune  versatur  et  augetur  in  dies,  satis 
torporem,  et  negligentiam  nostram  redar¬ 
guit. 

Quare,  auditores  optimi.  Apostolum  Pau¬ 
lum  audiamus,  atque  in  stadio  constituti  ab¬ 
stineamus  nos  ab  omnibus,  quae  a  cursu  nos 
impedire  possunt.  Quid  magnum  esset  si 
semel  nos  etiam  unum  miraculum  facere¬ 
mus  ;  et  quo  tempore  alii  scelestissime  et 
corruptissime  vivunt,  eo  nos  optime  et  san¬ 
ctissime  viveremus?  Polliceor  vobis  nos 
Deo  rem  gratissimam,  nobis  utilissimam,  et 
toti  patriae  salutarem  effecturos,  si  ad  iram 
omnipotentis  Dei  placandam,  et  eum  toti 
regioni  reconciliandum  offeramus  ei  sacri¬ 
ficium  trium  sequentium  hebdomadarum, 


ita  ut  bacchanaliorum  obliti  unusquisque 
se  domi  contineat,  nulli  videantur  homines 
larvati  vel  personati,  nulla  exerceantur  tri¬ 
pudia,  nulla  celebrentur  sumptuosa  convi¬ 
via,  nullus  inveniatur  ebrius  :  faciamus  quod 
Ecclesia  docet,  quae  hodie  peccatum  primi 
hominis  ad  memoriam  revocat,  et  laetis 
canticis  intermissis,  vesteque  lugubri  assum¬ 
pta,  et  nos  ad  luctum  et  poenitentiam  exhor¬ 
tatur  :  hoc  est,  paremus  nos  ad  quadrage¬ 
simam  ,  expiemus  confusione  et  lacrymis 
praeterita  peccata,  ut  cum  fructu  et  utilitate 
postea  jejunemus.  Quod  ut  faciamus  praestet 
nobis  Jesus  Christus,  qui  est  benedictus  in 
saecula.  Amen. 


CONCIO  XVII. 

DE  EADEM  DOMINICA 
THEMA 

Simile  est  regnum  coelorum  homini  patrifamilias,  qui  exiit  primo  mane 
conducere  operarios  in  vineam  suam.  Matth.  xx,  v.  1. 


SYNOPSIS. 

Difficultas  sensus  hujus  parabolici  ex  Origenis 
judicio  dimetitur.  Scopus  et  finis  hujus  para¬ 
bolae  investigatur ,  qui  eo  tendit,  ut  intelliga- 
mus  singulare  Dei  donum  esse,  quod  gratiae 
et  Evangelii ,  et  non  legis  veteris  et  Propheta¬ 
rum  temporibus  vocati  simus.  Paterfamilias 
iste  diligens ,  justus  et  liberalis  fuisse  ostendi¬ 
tur ;  qui  est  Deus  ipse,  ut  qui  tres  diversas  alit 
familias ,  unam  filiorum  in  coelo  :  alteram  li¬ 
bertorum  in  terris ;  tertiam  mancipiorum  in 
pistrino  gehennae.  Quomodo  Deus  in  sacris  lit¬ 
teris  dicatur  exire.  Vineam  esse  Ecclesiam ; 
operarios  vero  prcelatos  et  doctores  demon¬ 
stratur,  eorumque  officium  et  dignitas  asseri¬ 
tur.  Denarius  est  ipsa  felicitas,  sive  ipse  Dei 
Filius  (qui  accommodate  denario  compara¬ 
tur),  per  beatificam  visionem  possessus.  Per 
quinque  exitus  quinque  mundi  aetates  designari , 
quae  omnes  unius  diei  spatio  definiuntur  a 
Deo,  ut  qui,  cum  sit  aeternus,  tempus  nobis 
visum  longissimum,  brevissimum  aestimet.  Qui 
operarii  in  singulis  cetatibus  ad  quam  devo¬ 
luti  sumus  ultimam,  conducti  fuerint.  Quo¬ 
modo  e  foro  ad  vineam  eundum  sit,  ubi 
mundus  eleganti  similitudine  nundinis  com¬ 
paratur,  quarum  mercatura  puerili  ranarum 
piscationi  simillima  ;  ex  quibus  nos  paterfa¬ 
milias  increpando  evocat. 

Absoluta  tranctatione  de  vocatione  ad  laborem, 
in  secunda  parte  agit  de  vocatione  ad  merce- 
dem.  Christus  fidelis  et  prudens  est  procura¬ 


tor,  nescius  decipere,  nescius  decipi  ;  cur  a  no¬ 
vissimis  mercedem  persolvendo  incipiat.  Bea- 
titudinis  denarium  licet  singuli  operarii  ac¬ 
cipiant,  diverso  tamen  felicitatis  gradu  possL 
dere  Jovinianum  probatur,  nam  quilibet  pro 
sua  capacitate  sine  murmuratione  accipit. 
Operarii  novi  Testamenti  operariis  veteris  an¬ 
teponuntur,  quia  eorum  sunt  preestantiora 
merita ;  nam  etsi  hi  plus  laboraverint,  minus 
tamen  quam  nostri,  utpote  'quibus  copiosior 
Spiritus  sancti  gratia  communicata,  effece¬ 
runt  :  quod  figura  duorum,  qui  racemum  ex 
Palaestina  ad  Moysen  tulerunt,  aperte  demon¬ 
stratur.  Coronidem  addit  eorum,  qui  in  vinea 
Domini  vocati  otio  indulgent,  increpatio,  qui 
accipitribus  assimilantur,  cum  multi  sapien¬ 
ter  ignari  fcecundis  gallinis  similes  fiant. 


Quse  nobis  hodie  ab  Ecclesia  Catholica 
proponitur  Evangelica  similitudo,  auditores 
optimi,  eam  ita  reconditam  abstrusam  esse 
vir  doctissimus  Origenes  judicavit,  ut  ad 
eam  pro  dignitate  explicandam  ipsum  Dei 
Filium,  qui  auctor  ejus  fuit,  necessarium 
esse  constanter  assereret.  Nos  enim  tametsi 
Christi  sensum,  ut  .apostolus  loquitur,  ha¬ 
beamus  :  tamen  ita  ab  hujus  parabolae  subli¬ 
mitate  ac  profunditate  abesse  existimavit, 
ut  solum  pauca  quaedam  de  ea  supplicari,  et 
ea  dicere  atque  in  medium  adferre  possimus. 
Denique  propter  hanc  unam  parabolam  de 
Domino  ac  servatore  nostro  prophetam  ce¬ 
cinisse  affirmat :  Inclinabo  in  parabolam  au¬ 
rem  meam ,  aperiam  in  psalterio  propositionem 

meam.  Et,  Aperiam  in  parabolis  os  meum, 
eructabo  abscondita  a  constitutione  mundi.  Ac 
Origenes  quidem  de  elegantissima  et  pulcher¬ 
rima  comparatione  judicium  verissimum, 
sapientissimumque  fuisse,  non  dubitabitis, 
auditores,  si  quanto,  et  quam  gravibus  quaes¬ 
tionibus  ea  sit  obruta,  consideretis.  Ergo  ta¬ 
men  partim  temporis  augustiis  impeditus, 
partim  fretus  intelligentia  vestra  (non  enim 
ad  vulgus  imperitum  verba  facio)  multa  con¬ 
sulto  ac  de  industria  praetermittam :  et  ea  so¬ 
lum,  quae  magis  tum  ad  parabolam  expli¬ 
candam  necessaria,  tum  ad  mores  nostros 
corrigendos  utilia  esse  videbunlur,  adducam. 

Sed  antea  tamen  quam  ad  ipsius  parabo¬ 
lae  verba  explicanda  aggredior,  quem  sibi 
finem  ac  veluti  scopum  Dominus  proposue¬ 
rit,  mihi  quaerendum  atque  diligenter  inve¬ 
stigandum  esse  videtur.  Non  enim  alia  de 
causa  nonnulli  in  parabolis  exponendis  facile 
labuntur,  et  a  veritate  aberrant,  quam  quod 
verba  praecedentia  et  sequentia  non  conside¬ 
rent  ;  neque  cur,  quando  et  qua  occasione 
parabola  dicta  sit,  animadvertunt.  Hujus 
igitur  elegantissimae  similitudinis  exitus  , 
auditores,  is  est,  ut  ostendat  eos,  qui  post 
salutarem  Domini  adventum  ad  Ecclesiam 
advocantur,  et  legis  evangelicce  onus  leve  et 
iugum  suave  suscipiunt,  multo  feliciores  et 
beatiores  esse,  quam  ii  fuerint,  qui  hunc 
eumdem  Domini  adventum  praecesserunt,  et 
.gravissimam  legis  antiquae  sarcinam  porta¬ 
verunt.  Nam  cum  beatissimus  apostolorum 
princeps  Petrus  pro  se  et  pro  caeteris  aposto¬ 
lis  a  Domino  quaesivisset,  quid  mercedis  ac 
praemii  accepturi  essent  quod  spretis  omni¬ 
bus  rebus,  ipsum  secuti  fuissent  ?  Ecce,  in¬ 
quit,  nos  relinquimus  omnia  et  secuti  sumus  te: 
Qu>d ergo  eritnob^s?  Eis  Dominus  respondit  : 
Ameh  dico  vobis,  quod  vos ,  qui  reliquist  s 
omnia  et  secuti  estis  me',  in  regeneratione ,  cum 
sederit  filius  hominis  in  sede  majestatis  suae, 
sedebitis  et  Vos  super  sedes  duodecim,  judican¬ 
tes  duodecim  tribus  Israel.  Et  omnis,  qui 
reliquerit  domum,  vel  fratres,  aut  sorores, 
aut  patrem,  aut  matrem  aut  uxorem,  aut  filios 
aut  agivs  propter  nomen  meum,  centuplum 
accipiet,  et  vitam  aeternam  habebit.  Multi  au¬ 
tem  erunt  primi  novissimi,  et  novissimi  primi. 
Atque  haec  obscuriora  esse  videbantur,  quam 
ut  facile  ab  apostolis  rudibus  et  illiteratis 
hominibus  percipi  possent  :  ad  ea  ergo  illu¬ 
stranda  et  explicanda  parabolam  praesentem 
adhibuit.  Statim  enim  ait :  Simile  est  regnum 
ccelorurn  patri  familias,  et  quae  sequuntur. 


Et  parabola  expedita,  ut  quo  illa  tenderet 
intelligeremus,  rursum  illa  verba  subjecit  : 
Sic  erunt  primi  novissimi,  et  novissimi  primi. 

Itaque  scopus  ac  veluti  signum,  quod  no¬ 
stra  parabola  intuetur,  hoc  est,  ut  ii,  qui 
jam  evangelio  coruscante  vocati  sunt,  non 
modo  se  detrimentum  nullum  accepisse  ex¬ 
istiment  ex  eo,  quod  ultima  oetate,  et  mundo 
tam  senescente  vocati  sunt,  sed  etiam  singu¬ 
lari  privilegio  se  a  Deo  donatos  esse  et  pa¬ 
tribus  veteris  testamenti  praeferendos.  Ac 
denique  duodecim  tribus  Israel  in  novissima 
die  se  esse  judicaturos  intelligant.  Quam  no¬ 
strorum  temporum  beatitudine.n  illis  etiam 
verbis  Dominus  noster  ac  liberator  expres¬ 
sit,  Luc.  x.  Beati  oculi,  qui  vident,  quae  vos 
videtis.  Dico  enim  vobis,  quod  multi  propndae 
et  reges  voluerunt  videre,  quae  vos  videtis,  et 
non  viderunt :  et  audire,  quae  vos  auditis,  et  non 
audierunt  :  Et  alio  loco  :  Alius  est,  qui 
seminat ,  et  alius,  est  qui  metit.  Ego  misi  vos 
metere ,  quod  vos  non  laborasti s.  Alii  labora¬ 
verunt,  et  vos  in  labores  eorum  introistis.  Et 
Apostolus  Paulus,  cum  ad  Hebraeos  scribens 
illos  veteris  Testamenti  patres  enumerasset, 
qui  fide  maxime  enituerunt  .*  Et  hi  omnes,  in¬ 
quit,  testimonio  fidei  probati  non  acceperunt  re¬ 
promissionem ,  Deo  pro  nobis  melius  aliquid  pro¬ 
vidente,  ut  non  sine  nobis  consummarentur.  Ita¬ 
que,  auditores  huc  omnis  parabola  tendit,  ut 
nos  evangelii  et  gratiae  potius,  quam  legis  et 
prophetarum  temporibus  vocatos  esse  singu¬ 
lare  Dei  donum  et  privilegium  existimemus. 

Illis  igitur  explicatis,  perfacilis  mihi  reli¬ 
quus  cursus  orationis  ostenditur  :  fundamen¬ 
ta  enim  mihi  videor  jecisse  totius  disputatio¬ 
nis.  Ut  igitur  ad  ipsam  parobolam  jam  tan¬ 
dem  veniamus,  initio  Dominus  patremfami- 
lias  magnum  imprimis,  acdiligentem,  justum 
et  liberalem  nobis  describit.  Quod  enim  Exiit 
primo  mane  conducere  operarios  m  vineam 
suam,  diligentiae  tribuendum  est  :  Nam,  ut 
Aristoteles  in  libro  de  ratione  domus  guber¬ 
nandae,  scriptum  reliquit ;  diligens  paterfa- 
milias  sicut  ultimus  ad  lectum  se  recipere, 
sic  etiam  primus  e  lecto  surgcre,  et  ad  pro¬ 
curanda  domus  negotia  exire  debet.  Quod 
autem  iis  operariis,  quos  hora  prima  condu¬ 
xit,  denarium  diurnum  persolvit,  justitiae 
tribuo  :  quod  vero  caeteris  amplius,  quam  eis 
debebantur,  largitus  est,  liberalitati  adscri- 
bo.  Atque  hujus  patrisfamilias  nomine  Deus, 
ipse  sine  ulla  dubitatione  intelligendus  est. 
Ipse  enim  verus  magnus  paterfamilias  est,  cui 
non  una,  sed  tres  maximae,  dissimillimae  et 

in  locis  disjunctissimis  positse  familiae  sunt  : 
una  filiorum,  altera  libertorum,  tertia  man¬ 
cipiorum.  Filii  in  coelestibus  domiciliis  vi¬ 
tam  tranquillissimam  ac  felicissimam  degunt : 
liberti  interrisiu  sudore  vultus  sui  vescuntur 
pane  suo  :  mancipia  catenis  onerata  in  te¬ 
nebricosum  gehennae  pistrinum  detrusa  ac 
relegata  sunt.  Filios  quidem  paterfamilias 
nectare  ac  ambrosia  pascit,  et  torrente  vo¬ 
luptatis  potat.  Libertis  autem  calicem  volu¬ 
ptatis  spargit  interdum  felle  amaritudinis, 
et  potum  dat  In  lacrymis  quidem,  ut  psalmo¬ 
graphus  ait ;  sed  In  mensura.  At  mancipia 
fugitiva  solo  pane  tribulationis,  et  aqua 
lacrymarum  et  felle  amaritudinis,  sustentat. 
Hae  porro  tres  illae  familiae  sunt  de  quibus 
divinus  apostolus  ad  Philippenses  scribens 
ait:  In  nomi  ne  Jesu  omne  genu  flectatur , 
coelestium ,  terrestrium  et  infernorum. 

Quid  igitur  magnus  ille  paterfamilias  fe¬ 
cit  ?  Exut,  inquit,  primo  mane  conducere 
operarios  in  vineam  suam.  Quid  est  hoc,  Au¬ 
ditores  ?  Deus  exiit?  Et  unde  exiit  ?  Quonam 
ivit  ?  Numquid  non  ipse  ait  :  Coelum  et  ter¬ 
ram  ego  impleo  ?  Et  :  Coelum  mih>  sedes  est , 
terra  autem  scabellum  pedum  meorum.  Et 
rursum  :  Ego  Dom  nus ,  et  non  mutor.  Nonne 
de  ipso  Jacobus  apostolus  ait  :  Apud  quem 
non  est  transmutatio  neque  vicissitudinis  obum¬ 
brat  o.  Quo  igitur  exiit,  qui  numquam  mo¬ 
vetur,  et  semper  est  ubique  ?  Recognoscite 
mecum,  auditores,  metaphoram  divinis  lit¬ 
teris  familiarem.  Tunc  enim  exire  in  sacris 
voluminibus  dicitur  Deus,  cum  se  prodit,  et 
extra  se  aliquid  operatur.  Cum  Deus  Pater 
Deum  Filium  mente  atque  intelligentia  gi¬ 
gnit,  et  rursus  cum  Spiritus  paracletus, qui  nec 
genitor,  nec  genitus,  sed  genitoris  genitique 
suavitas  est,  a  Patre  et  Filio  tamquam  ab  uno 
principio  et  unica  spiratione  procedit  :  ope¬ 
ratur  quidem  Deus,  sed  ab  aeternitate  intra 
seipsum  sine  ullo  teste  et  sine  ullo  conscio 
operatur.  Quocirca  tunc  non  exire,  sed  in 
seipso  manere  ac  delitescere  dicitur.  At  cum 
orbem  molitur,  administrat,  gubernat,  im¬ 
mutat,  quia  extra  se  operatur,  et  manifestum 
se  facit,  propterea  tunc  exire  non  immerito 
dici  potest.  Itaque  cum  coelum  et  terram 
fabricavit,  exiit  :  cum  Noe  praeceptum  de 
arca  aedificanda  dedit,  exiit  :  cum  Abraham 
de  Ur  Chaldaeorum  eduxit,  exiit  :  cum  deni¬ 
que  homo  factus  in  terris  apparuit,  exiit  . 
cum  populum  suum  a  Pharaonica  servitute 
liberavit,  exiit. 

Et  cur  nam  exiit  ?  Nempe,  ut  conduceret 


operarios  in  vineam  suam.  Qusenam  igitur 
est  haec  vinea  ?  Qui  vero  hi  operarii  ?  Vinea 
Ecclesia  est.  Quamquam  enim  Domini  est 
terra  et  plenitudo  ejus  ;  tamen  vineam  quam¬ 
dam  ex  omni  orbe  terrarum  sibi  elegit,  et 
eam  singulari  providentia  colit,  de  qua  in 
sanctis  voluminibus  frequentissima  mentio 
est et  nos  de  ea  dicere  multa  possemus,  si 
per  tempus  liceret,  et  ad  alia  magis  necessa¬ 
ria  non  properaremus. 

Porro  operarii  sunt  ii,  quos  Deus  huic  vi- 
nese  excolendae  singulis  aetatibus  praeficit  : 
quales  olim  patriarchae,  prophetae,  sacerdo¬ 
tes  et  apostoli  fuerunt:  nunc  vero  pontifices, 
concionatores,  pastores,  doctores  et  alii  sunt, 
qui  in  hoc  unum  incumbunt,  ut  haec  vinea 
non  silvescat,  nec  spinis  aut  tribulis  obrua¬ 
tur,  nec  a  bestiis  in  eam  irrumpentibus  de¬ 
vastetur  ;  sed  floreat,  vigeat,  propagetur  et 
fructus  uberrimos  pariat.  Neque  hoc  munere 
aliud  nobilius,  excellentius,  Deo  gratius  aut 
nobis  utilius  inveniri  potest.  Sic  enim  Deus 
hanc  suam  vineam  diligit,  ut  quicquid  ab 
initio  fecit,  in  totum  Incommodum  atque 
humilitatem  hujus  vineae  fecisse  videatur. 
Quare,  qui  a  Deo  ad  hoc  tam  sublime  opus 
assumuntur,  ut  operarii  in  ejus  vinea  sint, 
certe  grave  illis  videri  non  debet,  omnibus 
negotiis  aliis,  et  curis  et  lucri«  valedicere  ; 
quin  potius  tam  excellenti  bono  gaudeant, 
et  strenuos  se  in  hac  vinea  operarios,  Deo  et 
angelis  spectatoribus,  praebeant. 

Profecto  enim  si  Deus  ad  creandum  coe¬ 
lum  hominem  aliquem  aut  angelum  admi¬ 
nistrum  habuisset,  maximo  honore  ac  di¬ 
gnitate  homo  ille,  vel  angelus  affectum  se 
fuisse  censeret.  Neque  alia  de  causa  eos, 
qui  signis  et  prodigiis  claruerunt,  admira¬ 
mur,  nisi  quod  instrumenta  Dei  in  illis  ma¬ 
gnificis,  et  vires  omnium  rerum  creatarum 
superantibus  operibus,  fuerint.  Quanto  igi¬ 
tur  jure  illorum  sublimitatem  et  excellen¬ 
tiam  suspicere,  atque  admirari  debemus, 
quibus  velut  instrumentis  ad  vineam  suam 
colendam  et  hominum  animos  illustrandos 
atque  ad  vitam  revocandos  uti  dignatur  ? 
Opus  enim  sine  dubio  nobilius  ac  praestan¬ 
tius  est  hominis  liberam  voluntatem  ad  ma¬ 
lum  propensam  ad  Deum  convertere,  quam 
coelum  ac  terram  condere  :  et  animum  dor¬ 
mientem  excitare,  quam  corpus  jam  defun¬ 
ctum  ad  vitam  a  morte  revocare.  Quid  ? 
Quod  operari  hujus  vineae,  praeterquam 
quod  opus  exercent  per  se  praeclarissimum 
atque  eximium  mercedem  etiam  tantam, 

quantam  optare  non  possent,  sine  dubio 
consequentur. 

Audite  enim  quid  sequatur  in  evangelio  : 
Conventione  autem  facta ,  inquit,  cum  opera¬ 
riis  ex  denario  diurno ,  misit  eos  in  vineam 
suam.  Quid,  obsecro,  denarium  istum  signi¬ 
ficare  existimatis?  Nihil  profecto  aliud,  quam 
aeternam  felicitatem,  vel  ipsum  Dei  filium 
designat,  in  cujus  visione  ac  possessione  no¬ 
stra  beatitudo  consistit.  Nam  quemadmodum 
denarius  figuram  principis  impressam  gerit ; 
sic  ipse  Dei  Filius,  Splendor  gloriae  Patris 
et  f[gura  substantiae  Dei  Patris  ab  apostolo 
Paulo  nominatur.  Et  quomodo  denarius  non 
figuram  modo,  sed  etiam  verba  quaedam 
continet  :  sic  etiam  Dei  Filius  non  solum 
figura,  sed  et  Verbum  Dei  Patris  est.  Rur¬ 
sum,  ut  denarius  rotunda  figura  praeditus  est, 
in  qua  nec  finis  nec  principium  invenitur  : 
sic  Filius  Dei,  ut  apostolus  loquitur  Nec  ini¬ 
tium  dierum  nec  finem  vitae  habet.  Ac  ut  pe¬ 
cuniis  'obediunt  omnia,  et  per  ipsas  omnia 
fiunt ;  sic  per  Christum  omnia  facta  sunt,  et 
omnia  Deus  Pater  ei  subjecit.  Haec  est  igitur 
merces  nostra  Et  merces  magna  nimis  :  quae 
etiam  non  injuria  denarius  appellatur,  cum  de¬ 
cem  praeceptorum  observatione  comparetur. 

Sequitur  :  Et  egressus  circa  horam  tertiam 
vidit  alios  stantes  in  foro  otiosos,  et  dixit  illis  : 
Ite  et  vos  in  vineam  meam.  Quinquies  hic  no¬ 
ster  diligens  paterfamilias  exivisse  descri¬ 
bitur  :  hora  prima,  tertia,  sexta,  nona  atque 
undecima  :  quae  horae  sic  accipiendae  sunt, 
ut  ad  initium  primae  Solem  oriri,  ad  finem 
duodecimae  occidere  eumdem  intelligamus. 

Quinquies  igitur  exivit,  quia  quinque  sunt 
mundi  aetates,  quibus  Deus  semper  alios 
atque  alios  operarios  ad  vineam  suam  colen¬ 
dam  adduxit.  Itaque  totum  tempus,  quo 
mundi  hujus  status  permanere,  et  Dei  vinea 
coli  debet,  unius  diei  spatio  definitur.  Cujus 
quidem  diei  ab  orbe  condito  usque  ad  tem¬ 
pora  Noe  hora  prima,  secunda  et  tertia  ;  a 
temporibus  Noe  usque  ad  Abrahae  vocatio¬ 
nem,  quarta,  quinta  et  sexta  ;  ab  Abrahae 
vocatione  usque  ad  Moysen  legislatorem 
septima,  octava  et  nona ;  a  Moyse  legislatore 
usque  ad  primum  Christi  adventum,  decima 
et  undecima  affluxerunt  :  a  primo  Christi 
adventu  usque  ad  secundum  hora  duodecima 
ac  postrema  peragitur.  Et  quidem  hora 
prima  Adam,  Seth,  Enoch  ;  hora  tertia  Noe, 
Sem,  Melchisedeeh  :  hora  sexta  Abraham  et 
cseteri  patriarchae  ;  hora  nona  Moyses  et 
prophetae  ;  horo  undecima  apostoli  et  eo¬ 


rum  successores  vocati  sunt.  Atque  hoc  est, 
quod  B.  Augustinus  in  libro  altero  in  Julia¬ 
num  docet,  cum  ait  :  Excellentiores  paucos 
dispensatores  suos  Deus  per  diversas  aetates 
temporum  locorumque  distantias,  sicut  ei  pla¬ 
cet  atque  expedire  judicat,  ipsi  dispensat. 

Quod  vero  nunc  horae  undecim  effluxe¬ 
rint,  et  hora  duodecima  atque  ultima  agatur, 
et  finis  diei  Solisque  occasus  immineat,  testis 
est  apostolus  Joannes  :  Filioli ,  inquit,  novis¬ 
sima  hora  est,  testis  apostolus  Paulus  :  Haec 
autem  omnia,  inquit,  in  figuris  contingebant 
illis  :  scripta  sunt  autem  ad  correptionem 
nostram,  in  quos  fines  saeculorum  devenerunt. 
Testis  denique  et  apostolus  Petrus  :  Scien¬ 
tes,  inquit,  quia  non  corruptibilibus  auro  vel 
argento  redempti  estis  de  vana  vestra  conver¬ 
satione  paternarum  traditionum  :  sed  pretio¬ 
so  sanguine  quasi  agni  immaculati  Christi 
et  incontaminati,  praecogniti  quidem  ante 
mundi  constitutionem  ;  manifestati  autem 
novissimis  temporibus  propter  vos. 

Neque  vero  mirum  nobis  videri  debet, 
spatium  tot  annorum  diem  unam  a  Domino 
nominari  !  Nam  si  nos,  qui  aliquot  annos 
vivimus,  unam  horam  vel  alteram  facile 
contemnimus,  et  spatium  brevissimum  esse 
censemus  :  cum  tamen  bestiolis  quibusdam, 
quas  Aristoteles  apud  Hypa/iim  nasci,  et 
unum  diem  vivere  affirmat,  horae  singulae  et 
singulae  aetates  videantur  et  si  istud  cogitare 
istae  bestiolae  possent  non  minoris  ipsae  unam 
horam  facerent,  quam  nos  decem  aut  quin¬ 
decim  annos  faciamus.  Quanto  magis  Deus, 
cujus  aetas  est  aeternitas  saeculorum,  et  cui 
sine  mendacio  dicitur  :  Mille  anni  ante  ocu¬ 
los  tuos  tamquam  dies  hesterna,  quae  praeteriit, 
omne  nostrum  tempus  brevissimum  esse  do¬ 
cet,  tametsi  nobis  maxime  diuturnum  esse 
videatur. 

Quare,  auditores,  si  vita  praesens  ita  est 
brevis,  ut  nemo  sit,  qui  vel  semihorae  spa¬ 
tium  vivat,  cur  tam  solliciti  in  rebus  praesen¬ 
tibus  comparandis  et  cumulandis  sumus  ? 
Contemnamus,  quaeso,  contemnamus,  inep¬ 
tias  (quod  enim  levius  huic  levitati  nomen 
imponam  ?)  et  in  illam  aeternitatem  intuea¬ 
mur  ,  quam  nos  omnes ,  qui  hic  vel  in 
summis  voluptatibus  vel  in  extremis  do¬ 
loribus  positi,  emetiri  debemus.  Vocat  nos 
Dominus  a  foro  ad  vineam ,  surdi  non  si¬ 
mus,  aures  non  claudamus,  neque  pute¬ 
mus  nos  a  quiete  ad  laborem  vel  a  labore 
ad  quietem  sed  a  labore  ad  laborem  vocari. 
Sive  in  foro  sumus,  sive  in  vinea  sumus  la- 

borandum  est.  Sed  labor  fori  inutilis,  labor 
inanis,  labor  laborem  parturiens  est  :  at  la¬ 
bor  vinese  mercedem  magnam  expectat, 
quietem  atque  otium  maximum  parit.  Audite 
enim  quibus  verbis  Dominus  nos  a  foro  ad 
vineam  suam  invitat.  Venite  ad  me  omnes , 
inquit,  qui  laboratis  et  onerati  estis,  et  ego  re¬ 
ficiam  vos.  Et  quonam  pacto,  quaeso,  nos 
reficies, Domine  ?  Tollite ,  inquit,  jugum  meum 
super  vos,  et  discite  a  me,  quia  mitis  sum  et 
humilis  corde  ;  et  invenietis  requiem  animabus 
vestris.  Jugum  enim  meum  suave  est  et  onus 
meum  leve.  Itaque  jugum  atque  onus  non 
deponere,  sed  immutare  nos  voluit  :  et  a 
labore  infructuoso  ad  laborem  fructuosum 
vocat,  cum  a  foro  ad  vineam  vocat.  Neque 
negligenter  praetereundum  est,  auditores, 
vocem  illam  Graecam  ayopa  pro  qua  nos  fo¬ 
rum  habemus  proprie  mercatum  et  nundinas 
(ut  Origenes  ait)  significare.  Quod  enim 
Pythagoras  dicere  solebat  vitam  humanam 
magno  mercatui  persimilem  esse,  id  nos 
quoque  esse  verissimum  experimur.  Quem¬ 
admodum  enim  in  nundinis  alii  merces 
suas  ostentant,  et  tabernacula  atque  umbra¬ 
cula,  tamquam  laqueos  et  retia  pecuniis 
tendunt  :  alii  subtiliori'  artificio,  nempe  cir¬ 
culatores  atque  praestigiatores  homines  can¬ 
tu,  tamquam  sibilo  aves  ad  se  trahunt,  et 
admirabili  genere  mercaturae  negotiantur  ! 
Ibique  mendacia  dominantur ;  insidiae,  doli, 
deceptiones  et  fraudes  regnant,  ac  demum 
omnia  confusis  tumultibus,  rumore  ac  stre¬ 
pitu  plena  sunt  !  Sic  etiam  in  foro  ac  nundi¬ 
nis  hujus  mundi  daemones  sunt,  qui  quasi 
versutissimi  mercatores,  ubique  figunt  sua 
tentoria,  iste  voluptates,  ille  divitias,  ille 
honores  ac  dignitates  vendit.Nam  qui  emunt, 
vel  voluptarii  sunt,  vel  avari,  vel  superbi 
atque  ambitiosi.  Omne  quod  est  in  mundo , 
clamat  evangelista  Joannes,  hoc  est,  omne 
quod  in  foro  et  nundinis  est,  aut  concupi¬ 
scentia  carnis  est,  aut  concupiscentia  oculorum 
aut  superbia  vitae.  Carnis  concupiscentia  quid 
nisi  delitias,  voluptates ,  comessationes  ? 
ebrietates  oculorum,  aurium,  narium  et  om¬ 
nium  sensuum  delectationes  emere  ?  Con¬ 
cupiscentia  oculorum  quid,  nisi  domos,  ve¬ 
stes,  possessiones  et  pecunias  quaerere?  Quae 
oculorum  concupiscentia  alio  nomine  avari¬ 
tia  non  immerito  dici  solet  :  eo  quod  avari 
oculos  solos  oblectent,  solos  oculos  pascant, 
parcissime  vivant,  sordidissime  vestiantur  : 
non  animum  sed  arcam  implere  ;  non  ven¬ 
trem  satiare,  sed  oculos  gestiant.  Porro  Su¬ 


perbia  vitae ,  quod  praeter  honorum  sedes  et 
dignitatum  splendorem  ambiret  ?  In  hoc 
igitur  foro  omnia  personant  confusis  vocibus 
mercatorum,  et  cum  alius  accedit,  alius  re¬ 
cedit  ;  alius  vendit,  alius  emit  ;  alius  vadit, 
alius  redit  ;  isti  canunt,  illi  contendunt,  mi¬ 
rum  est,  quantus  ubique  tumultus  ac  strepi¬ 
tus  excitetur.  Sed  quod  caput  omnium  malo¬ 
rum, iidem  mercatores  et  praestigiatores  sunt : 
siquidem  amaritudinem  venditant  pro  volu¬ 
ptate  ;  ignominiam  pro  dignitate,  pro  floribus 
spinas,  et  pro  auro  carbones,  qui  quoniam  ac¬ 
censi  sunt,  m o  x  ut  tan guntur,  manum  combu¬ 
runt.  Neque  hoc  solum,  sed  quod  multo  est  in¬ 
felicius,  rem  eamdem  ut  callidissimi  fcenera- 
tores  iterum  atque  iterum  vendunt.  Id  quod 
rudi,  sed  apposita,  nisi  fallor,  similitudine 
declarabo.  Vidistis  aliquando  pueros  circa 
paludes  ranarum  piscationi  operam  dantes  ? 
Ipsi  enim  ranse  alicujus  pellem  filo  alligatam 
aliis  ranis,  tamquam  escam  objiciunt,  con¬ 
tinuo  vero  non  una,  sed  multse  undique  ranse 
ad  escam  illam  accurrunt,  et  ea,  quse  cseteris 
esse  velocior  potuit,  summa  aviditate  escam, 
quam  neque  rodere  neque  devorare  potest, 
apprehendit.  Interea  vero  piscator  filum 
colligit,  escam  ad  se  trahit,  ranam  filo  ap¬ 
pensam  capit  atque  occidit,  et  escam  ab 
ejus  ore  violenter  extractam  aliis  aperto  ore 
expectantibus  objicit  :  atque  hac  demum 
ratione  sine  magnis  sumptibus,  una  atque 
eadem  ranse  alicujus  pelle  ranas  innumeras 
capit.  Hoc  est,  auditores,  hoc  plane  est,  quos 
mundus  et  dsemon  cum  hominibus  ranis 
istis  stultioribus  et  simplicioribus  faciunt. 
Nam  iisdem  penitus  rebus,  iisdem  divitiis, 
agris,  possessionibus,  quse  ssepe  hominis 
alicujus  non  solum  labore  et  sudore,  sed 
etiam  sanguine  partse  sunt,  ac  proinde  pel¬ 
les  hominum  non  injuria  dici  possunt :  istis, 
inquam,  et  hujusmodi  rebus  innumerabiles 
alios  decipiunt,  atque  ad  inferos  pertrahunt. 
Ante  centum  annos  multi  erant,  tum  hic, 
tumdn  cseteris  academiis,  qui  vel  jurispru- 
dentise,  vel  arti  medendi  vel  aliis  disciplinis 
operam  dabant.  Quorsum  tandem  audito¬ 
res  ?  nempe  ut  escam  divitiarum  et  hono¬ 
rum,  quam  eis  mundus  et  diabolus  osten¬ 
tabant,  accipere  possent.  Et  vere  arripue¬ 
runt,  et  divites  ubique  nominabantur,  et 
ore  multorum  celebrabantur  .  Sed  num- 
quid  eos  honores  easque  divitias  rodere,  ac 
devorare,  aut  certe  secum  portare  potue¬ 
runt  ?  Nullo  modo.  Vix  enim  escam  appre¬ 
henderant,  cum  ipsi  a  morte  apprehensi,  et 

escam  relinquere  coacti  fuerunt,  et  illam 
eamdem  escam  ab  aliis  quibusdam,  qui  post 
illos  nati  fuerant,  mundus  objecit  :  Et  eos 
paulo  post  nihilominus  decepit.  Illis  vero 
alii  successerunt,  qui  nunc  in  eadem  studia 
diligenter  incumbunt,  et  ore  aperto  iisdem 
divitiis  atque  honoribus  inhiant  :  quorum 
exitum  similem  aliorum  futurum,  stulti  su¬ 
mus,  si  non  providemus.  Inspicite,  quseso, 
testamenta  majorum  vestrorum,  nihil  aliud 
ibi  legetis,  quam,  hoc  uxori  relinquo,  hoc 
filiis  relinquo,  hoc  amicis  relinquo,  hoc  soda¬ 
libus  relinquo  et  ne  semel  quidem  dicunt:. 
Hoc  mecum  fero,  hoc  mihi  reservo.  Interro¬ 
gate  agros,  et  possessiones  vestras,  quot 
nomina  jam  mutaverunt  ?  olim  Petri,  deinde 
Pauli,  tum  Joannis,  nunc  Philippi,  paulo  post 
alterius  nescio  cujus  agri  et  possessiones 
dicentur.  Cur  hoc?  Nonne  quia  homines  tam¬ 
quam  ranse  capiuntur,  et  esca  semper  eadem 
manet,  et  ad  alios  homines  similiter  decipien¬ 
dos  conservatur  ?  Aspicite  nunc,  atque  in¬ 
tuemini  sedes  Pontificum,  regum,  impera¬ 
torum  :  quam  multi  ad  istas  sedes  singulis 
aetatibus  aspiraverunt  ?  et  tamen  qui  eas 
post  multos  labores  et  sudores  obtinent,  ante 
ab  iis  dejiciuntur,  et  corruunt  quam  se  in  eis  , 
ad  sedendum  componere  potuerunt.  Heri 
sedebat  unus,  hodie  moritur,  et  sedet  alius  : 
cras  iste  morietur,  et  sedebit  alius.  Atque  ita 
sedibus,  et  honoribus  semper  viventibus, 
homines  moriuntur,  et  nudi  atque  inanes  in 
alias  regiones,  ubi  perpetuo  mendici  atque 
ignobiles  erunt,  ingrediuntur. 

Haec  igitur  est  mundi  mercatura,  haec 
communis  deceptio  mortalium.  Ita  in  hoc 
foro  daemones  negotiantur.  A  quo  nos  revo¬ 
care  studens  benignissimus  hominum  ama¬ 
tor  Christus  in  terras  descendit,  ad  forum 
venit,  et  clamare  non  cessat  :  Quid  hic  statis 
tota,  die  otiosi?  Cur  in  istis  iniquis  nundinis 
tempus  teritis  ?  Heu  fugite  crudele  forum.  Ite 
m  vineam  meam ,  et  quod  justum  fuerit  dabo 
vobis.  Nonne  vobismelius  erit  in  vinea  labo¬ 
rare,  unde  mercedem  maximam  reportetis, 
quam  in  isto  turbulentissimo  foro  negotiari, 
ubi  jacturam  animarum  vestrarum  vobis  ip¬ 
sis  summis  laboribus  comparatis?  Qwd  enim 
prodest  homini ,  si  universum  mundum  lucrifa¬ 
ciat,  animae  vero  suae  detrimentum  patiatur  ? 
Aut  quam  dabit  homo  commutationem  pro  ani¬ 
ma  sua?  0  illos  beatos,  auditores,  quorum 
aures  hisce  beatis  vocibus  apertae  sunt  !  0 
illos  felices  quorum  corda  haec  salutaria  verba 
penetrant  et  qui  studia  sua,  cogitationes 


suas,  contentiones  suas  in  Dei  honorem  atque 
obsequium  referre  noverunt.  Et  cum  omni¬ 
bus  hominibus  in  hac  valle  miseriarum  labo¬ 
randum  sit,  illi  sine  dubio  vere  fortunati 
appellari  debent,  qui  Deum  ducem  secuti 
a  foro  ad  vineam  transeunt,  et  fructuose  at¬ 
que  utiliter  laborare  sciunt. 

PARS  ALTERA. 

Cum  sero  factum  esset ,  dixit  Dominus  vineae 
procuratori  suo  :  Voca  operarios ,  et  redde  illis 
mercedem ,  incipiens  a  novissimis  usque  ad  pri¬ 
mos.  Duas  vocationes  in  hac  parabola  Domi¬ 
nus  describit  :  Unam  ad  laborem  :  alteram 
ad  mercedem.  Ac  de  priori  quidem  hactenus 
aliquid  diximus.  Nunc  de  posteriori  pauca 
quaedam  dicenda  sunt.  Idem  igitur  Christus, 
qui  secundum  naturam  divinam  vineae  Do¬ 
minus  est,  secundum  humanam  est  procura¬ 
tor.  Pater  enim  non  judicat  quemquam  ;  sed 
omne  judicium  dedit  Filio.  Et  potestatem  dedit 
Filio  judicium  facere ,  quia  Filius  hominis  est. 
Ipse  enim  vere  fidelis  et  prudens  est,  quales 
Deus  procuratores  requirit  :  et  quia  fidelis 
est  nullum  decipiet,  et  quia  prudens  est  a 
nullo  decipietur.  Tunc  autem  operarios  suos 
vocabit,  cum  dicet  :  Surgite  mortui ,  venite 
ad  judicium.  Tunc  enim  omnes  qui  in  monu¬ 
mentis  sunt ,  audient  vocem  Filii  Dei  et  pro¬ 
cedent,  qui  bona  fecerunt ,  in  resurrectionem 
vitae  :  qui  vero  mala  egerunt ,  in  resurrectio¬ 
nem  judxi  i. 

Nunc  quidem,  auditores,  multi  vocantur 
ad  vineam,  qui  vel  non  audiunt,  vel  fingunt 
se  non  audire,  vel  aures  occludunt,  ut  non 
audiant,  vel  absconduntur  et  fugiunt,  ut  non 
vocentur.  At  cum  ad  mercedem  operarii  vo¬ 
cabuntur,  omnes  erigent  aures,  omnes  se 
ostentabunt  :  sed  tamen  non  sperent  se  vo¬ 
candos  ad  mercedem,  qui  ad  laborem  vocati 
laborare  non  voluerunt. 

Voca,  inquit,  operarios,  et  redde  illis  mer¬ 
cedem,  incipiens  a  novissimis  usque  od  primos. 
Sed  cur ,  quaeso ,  a  novissimis  incipitur  ? 
nonne  aequitas  postulabat,  ut  a  primis  po¬ 
tius,  quam  a  novissimis  inciperetur  ?  Hoc 
ideo  factum  est,  auditores,  ut  privilegium  sin¬ 
gulare,  etexcellentia  eorum,  qui  tempore  gra¬ 
tiae  vocati  sunt,  ostenderetur.  Tametsi  enim 
hi  omnium  postremi  ad  vineam  veniunt ;  non 
tamen  postremo,  sed  primo  loco  apud  ma¬ 
gnum  patremfamilias  eruftt.  Et  quamquam 
beati  in  die  judicii  simul  denarium  omnes 

accipient,  cum  eis  dicetur  :  Venite  benedicti 
Patris  mei,  possidete  paratum  vobis  regnum  a 
constitutione  mundi :  tamen  ii  prius  denarium 
accipere  videbuntur,  ut  Beatus  Augustinus 
ait,  qui  minus  expectaverunt  :  quemadmo¬ 
dum  si  duo  a  te  beneficium  aliquod  pete¬ 
rent  :  et  unus  post  unam  horam,  alius  post 
duodocim  horas,  id  quod  petivit  acciperet  ; 
ille  profecto  prius  beneficium  accepisse  di¬ 
ceretur,  qui  post  unam  horam,  quam  qui 
post  duodecim  horas  illud  accepit. 

Sed  jam  isti  operarii,  qua  mercede  remune¬ 
rentur,  audiamus.  Cum  venissent  ergo  qui  circa 
undecimam  horam  venerant,  acceperunt  singu¬ 
los  denarios.  Venientes  autem  et  primi  arbitrati 
sunt,  quod  plus  essent  accepturi  :  acceperuut 
autem  et  ipsi  singulos  denarios.  Et  accipientes 
murmurabant  adversus  patrem  familias,  dicen- 
te$  :  Hi  novissimi  una  hora  facerunt,  et  pares 
illos  fecisti  nobis ,  qui  portavimus  pondus  diei 
et  aestus.  Quae  verba,  auditores,  difficillimis 
et  obscurissimis  quaestionibus  plena  sunt. 
Sed  eas  tamen,  sicut  non  omnino  praeter¬ 
mittere,  ita  non  multis,  sed  paucissimis  ver¬ 
bis  expedire  decrevi .  Hic  igitur  primum 
quaero,  cur  singulos  operarios  singulis  dena¬ 
riis  donatos  fuisse  Dominus  dicat  ?  quasi 
beati  homines,  juxta  Joviniani  errorem,  pa¬ 
ribus  praemiis  afficiendi  sint,  et  unus  alio  in 
regno  coelorum  clarior  atque  illustrior  esse 
non  possit.  Sed  nodum  istum  facile  dissol¬ 
vemus,  si  cum  Beato  Augustino  denario  illo 
vitae  beatae  aeternitatem  significatam  esse 
dicamus.  Quamquam  enim  sancti  homines 
gloria  et  beatitudine  pares  non  sunt  :  tamdn 
hoc  uno  pares  sunt,  quod  omnium  felicitas 
est  sempiterna,  neque  alius,  alio  longiori 
spatio  temporis  beatitudine  perfruetur.  Ne- 
queminus  facile  eadem  quaestio  profligabitur, 
si  nos  (ut  initio  dicebamus)  denarii  nomine 
Dei  verbum,  ac  Deum  ipsum  intelligere  vo¬ 
luerimus.  Siquidem  propterea  operarii  om¬ 
nes  denarium  unum  accepisse  dicuntur,  quod 
unum  atque  «umdem  Deum  omnis  gloriae  ac 
beatitudinis  fontem  possideant.  Sed  nihilo¬ 
minus  qnemadmodura  eumdem  solem  clarius 
aquila,  quam  vespertilio  intuetur,  eumdem 
gladium  aliter  miles  fortissimus,  et  aliter 
parvus  puer  versare  potest :  eumdem  librum 
aliter,  qui  solam  grammaticam  novit,  et 
aliter,  qui  est  in  philosophiae  studiis  exerci¬ 
tatus  intelligit  :  sic  etiam  unum  atque  eum¬ 
dem  Deum,  ex  cujus  visione  beatus  est, 
quicumque  beatus  est,  alii  aliis  sese  altius  eri¬ 
gentes  proprius,  fclarius  et  felicius  contem¬ 


plantur.  Neque  vero  ex  hac  disparitate  prae¬ 
miorum  murmur  aut  quaerimonia  timenda 
est.  Nam  ii,  qui  minus  gloriae  luminis  et  fe¬ 
licitatis  accipient,  se  majoris  capaces  non 
esse  apertissime  omnino  videbunt.  Sicut 
enim  si  gigas,  et  pumilio  a  rege  pretiosis  ve¬ 
stibus  donarentur,  non  queretur  pumilio, 
quod  vestem  aeque  longam,  ac  gigas,  a  rege 
non  accepisset',-  sed  contra  congruentem 
suae  staturae  sibi  datam  esse  gauderet.  Ad 
eumdem  modum,  qui  magis  hic  in  terris 
virtutibus  ac  bonis  operibus  creverint ,  ii 
longiori  atque  ampliori  gloriae  indumento  ve¬ 
stientur  :  Et  omnes  veste  sibi  consentanea 
se  indutos  atque  ornatos  esse  laetabuntur. 

Sed  si  haec  ita  se  habent,  quid  sibi  volunt 
illa  verba  :  Et  accipientes  murmurabant  ad¬ 
versus  patrem  familias  ?  Quis  hoc  interpreta¬ 
bitur  ?  Quomodo  murmur  esse  poterit  in 
beatis?  Multis  ac  variis  modis  haec  verba 
sanctis  Patribus  explicantur.  Sed  mihi  beati 
Chrysostomi  expositio  omnium  verissima  et 
optima  esse  videtur.  Nempe  docet  vir  iste 
sapientissimus,  non  omnibus  quae  in  para¬ 
bolis  dicuntur,  aliquid  ex  altera  parte  in  re 
per  eam  parabolam  significata  respondere. 
Ut  enim  gladius  ad  secandum  quidem  insti¬ 
tutus  est,  non  tamen  ex  omni  parte  secat ; 
sic  etiam  parabolae  ad  aliquid  significandum 
fingi  solent  :  sed  non  idcirco  omnia  penitus 
significare  debent.  Plerumque  enim  nonnulla 
quae  alioqui  non  dicerentur  ac  una  de  causa 
necessario  dicenda  sunt,  ut  per  ea  sequentia 
cum  praecedentibus  connectantur.  Itaque  in 
hac  parabola  Dominus  operarios  hora  prima 
vocatos  murmurasse  finxit,  non  quod  mur¬ 
mur  in  beatis  sit  futurum,  sed  ut  inde  occa¬ 
sionem  haberet  explicandi,  qui  fieri  posset, 
ut  novissimos  faceret  primos,  et  primos  no¬ 
vissimos,  et  tamen  injustitiae  atque  iniquita¬ 
tis  reprehendi  nullo  modo  posset. 

Neque  a  veritate  aberraverimus,  si  dixe¬ 
rimus  ita  singulare  futurum  esse  privilegium 
hora  undecima  vocatorum,  ut  si  beati  in 
coelis  murmuri  atque  invidentiae  obnoxii 
essent ,  facile  murmuraturi  et  invidentia 
flagraturi  existimari  possent.  Yerum  in  illo 
pacatissimo  et  tranquillissimo  regno  ista 
non  erunt  :  imo  potius  invidentiae  charitas 
et  murmuri  congratulationes  succedent. 

Sed  video  quid  adhuc  aliquem  movere  ac 
perturbare  posset  :  aut  enim  operarii  illi,  qui 
murmurabant  mentiuntur,  aut  vere  amplius, 
quam  alii  laboraverunt,  vereque  jactare  pos¬ 
sent,  se  pondus  diei  et  aestum  portavisse. 

Quod  mentiantur,  credibile  non  est  :  neque 
Dominus  vinee  illos  mendacii  reprehendit, 
quod  certe  fecisset,  si  mentiri  illos  intelligere 
potuisset.  Si  vero  mentiuutur,  et  vere  am¬ 
plius  quam  ii  laboraverunt,  neque  mentitur, 
scriptura  divina,  quee  ait :  Qui  parce  seminat , 
parce  et  metet.  Et  rursum  :  Reddet  unicuique 
secundum  opera  ejus,  quomodo  non  est  in¬ 
justus  Deus  qui  minus  laborantes  magis  la¬ 
borantibus  anteponit  ?  erigite  animos,  au¬ 
ditores  ,  et  hujus  reconditae  quaestionis 
explicationem  accipite,  et  finem  quaestioni¬ 
bus  imponamus.  Apostoli,  Doctores,  Mar¬ 
tyres,  Virgines,  Anachoretae  et  alii,  qui  hora 
undecima  vocati  sunt,  res  propter  Dominum 
multo  majores  atque  excellentiores,  magis 
arduas,  magis  difficiles, majoris  operis,  etla- 
boris  sine  dubitatione  gesserunt,  quam  ii  ges¬ 
serint,  qui  hora  prima,  tertia,  sexta  et  nona  vo¬ 
cati  fuerunt.  Nam  ut  alia  interim  omittamus, 
qui  labores  cum  nostrorum  anachoretarum  la¬ 
boribus  conferri  possunt?  Quid  excellentius 
nostris  virginibus  ?  Quid  sublimius,  quam 
mundo,  dsemone  et  ipsis  corporibus,  sensi¬ 
bus  reclamantibus  in  terris  vitam  Angelorum 
ducere  ?  Qua?  praelia  atrociora  nostrorum 
martyrum  praeliis  unquam  fuerunt  ?  Quo 
studio,  qua  vigilantia,  quanto  ardore  animi 
doctores  nostri  in  libris  conscribendis,  scri¬ 
pturis  interpretandis,  haereticis  refellendis, 
Catholicis  confirmandis,  et  in  fide  ac  in  of¬ 
ficio  retinendis,  laboribus  se  manciparunt  ? 
Quid  vero  de  Apostolis,  nostrae  militiae  du¬ 
cibus  atque  imperatoribus  dicam  ?  quorum 
passibus  disjunctissimae  terrae  tam  cito  per¬ 
agrari  potuissent ,  quam  Apostolorum  non 
dicam  cursibus ,  sed  triumphis  illustratae 
sunt  ?  At  vero  Patriarcharum  et  Propheta¬ 
rum  temporibus,  paucis  quibusdam  exceptis, 
qui  ad  Evangelium  potius,  quam  ad  legem 
pertinebant,  vix  aliqui  fuerunt ,  qui  cum 
obscurioribus  ex  nostris  hominibus  conferri 
possint.  Ubi  tunc  erat  maxima  illa  de  omni 
orbe  ad  Christi  imperium  adjungendo  Apo- 
stolarum  sollicitudo  ?  Ubi  Doctorum  certa¬ 
mina  cum  Haereticis  ?  Ubi  exercitus  Marty¬ 
rum  ?  Ubi  Virginum  chori  ?  Ubi  agmina 
Monachorum  ?  Quare  cum  majora  nostrorum 
et  praestantiora  sint  merita,  non  est  iniquus 
Deus,  qui  eos  primos  ex  novissimis  facit,  et 
iis,  qui  primi  vocati  fuerant,  anteponit. 

Sed  si  haec  ita  sint,  cur  qui  primi  ad  vi¬ 
neam  venerant  amplius  laboravisse,  et  pon¬ 
dus  diei  et  aestus  pertulisse  se  jactant  ?  Ni¬ 
mirum,  auditores,  quia  vere  ipsi  amplius 


laboraverunt;  tametsi  res  minus  egregias, 
minusque  arduas  gesserunt.  Siquidem  un¬ 
decimae  horae  operarii  majori  felicitate  atque 
alacritate  gravissima  maximaque  onera, 
quam  ipsi  res  quasdam  leves  et  exiguas  ferre 
potuerunt.  Id  vero  ex  eo  natum  est,  quod 
Spiritns  sancti  gratia  multo  copiosior  et  ube¬ 
rior  apostolis  et  apostolicis  viris,  quam  anti¬ 
quorum  temporum  hominibus  donata  est. 
Porro  divinam  gratiam  excellentissimorum 
et  Deo  gratissimorum  operum  radicem  at¬ 
que  originem  esse  quis  vestrum  ignorat? 
Quis  apud  apostolum  aliquando  non  legit  : 
Abundantius  illis  omnibus  laboravi :  non  ego 
autem  (scilicet  solum)  sed  gratia  Dei  mecum. 
Nam  quemadmodum  ille,  qui  plaustrum 
habet,  facillime  maxima  onera  de  uno 
loco  ad  alium  ferre  potest,  quse  alius,  qui 
plaustrum  non  habet,  ne  movere  quidem 
valeret  :  sic  etiam,  qui  magna  Dei  grati  prae¬ 
ditus  est,  et  maximo  ardore  charitatis  flagrat, 
sine  labore  laborat,  et  nihil  grave,  nihil  ar¬ 
duum,  nihil  difficile  esse  putat,  quod  illi 
amor  imperat  aut  suadet.  Hoc  est  igitur  sin¬ 
gulare  privilegium  evangelii,  haec  nostro¬ 
rum  temporum  beatitudo,  ut  minus  labo¬ 
rantes  magis  ardua  et  laboriosa  opera  facia¬ 
mus. 

Quee  nostra  beatitudo  illustrissima  qua¬ 
dam  figura  in  veteri  Testamento  adumbrata 
fuit.  Nam  cum  Hebraeorum  imperator  Moy¬ 
ses  duodecim  exploratores  in  regiones  Palae¬ 
stinae  misisset,  illi  cum  ad  suos  reverteren¬ 
tur,  magnum  quemdam  palmitem  cum  suis 
uvis  praeciderunt,  et  eum  vecti  appensum 
super  humeros  duorum  hominum  imposue¬ 
runt.  Illi  igitur  qui  palmitem  cum  suis  uvis 
in  eo  pendentibus  ferebant,  quorum  unus 
praecedebat,  alter  sequebatur,  novi  ac  vete¬ 
ris  testamenti  patres  significabant  :  palmes 
autem  ipsum  Dei  Filium  servatorem  no¬ 
strum  in  cruce  sublatum  designabat.  Com¬ 
parate  nunc,  auditores,  eum,  qui  praecede¬ 
bat  cum  eo,  qui  sequebatur,  hoc  est,  eum 
qui  veteris  testamenti  personam  gerebat, 
cum  eo,  qui  novi  testamenti  patres  signifi¬ 
cabat.  Uterque  quidem  onus  ferebat ;  sed  ei, 
qui  sequebatur  palmes  pro  umbraculo  erat, 
eumque  a  solis  ardore  defendebat.  Rursum, 
si  eum  esurire  vel  sitire  contigisset ,  pal¬ 
mes  erat  ad  manum  unde  uvas  decerpere,  et 
seipsum  reficere  ac  recreare  poterat.  Itaque 
non  ei  grave  illud  onus  videbatur,  quod 
tot  commodis  ac  solatiis  levabatur?  At  is 
qui  praecedebat  non  solum  pondus  illud  sed 


441 


CONGIO  XVII.  DE  EADEM  DOMINICA  SEPTUAGESIMAE. 


etiam  aestum,  et  famem ;  et  sitim  et  lassitu¬ 
dinem  ferebat.  Nam  nec  ventrem  pascere, 
nec  oculos  oblectare  uvis,  quas  portabat  ei 
licebat.  Ad  eumdem  modum  nos,  qui  post 
Christi  adventum  ad  fidem  vocati  sumus, 
tametsi  res  arduas  credere,  res  arduas  spe¬ 
rare,  res  arduas  gerere  debemus;  tamen 
tanta  gratiae  divinae  copia,  et  Spiritus  sancti 
muneribus  donati  sumus,  tot  adjumenta 
sacramentorum  et  divinorum  voluminum 
aliarumque  rerum  maximi  solatii  habemus, 
ut  plane  suave  Domini  jugum  et  onus  leve 
esse  fateamur.  Qui  vero  Christi  adventum 
praecesserunt  ita  onere  legis  premebantur, 
et  auxiliis,  quae  commemoravimus,  destituti 
erant,  ut  pondus  diei  et  aestum  portavisse 
quodammodo  conquerantur.  Et  nihilominus 
uni  eorum  murmuranti  jure  ac  merito  pater- 
familias  ait  :  An  oculus  tuus  nequam  est, quia 
ego  bonus  sum.  Numquid  liberalitatem  inju¬ 
stitiam  vocas  ?  et  bonitatem  iniquitatem  ap¬ 
pellas  ?  Placuit  mihi,  qui  Dominus  sum,  et 
nemini  quicquam  debeo,  istis,  quos  undeci¬ 
ma  hora  vocavi,  gratiam  uberiorem  largiri, 
et  eos  benevolentia  singulari  complecti,  ut 
hac  ratione  praestantioribus  virtutum  operi¬ 
bus  eniterent,  et  ego  illos  praemiis  ampliori¬ 
bus  donare  possem. 

Sic  igitur  erunt  novissimi  primi,  et  primi 
novissimi.  Multi  enim  sunt  vocati ,  pauci  vero 
electi ,  hoc  est  multi  sunt,  qui  omnibus  aeta¬ 
tibus  et  ex  omnibus  locis  ad  laborandum  in 
hac  vinea  vocati  sunt,  et  in  regno  coelorum 
aeterna  beatitudine  perfruentur ;  sed  pauci 
sunt,  quos  singulari  privilegio  Deus  elegit, 
ut  ipso  tempore  gratiae,  et  jam  evangelio 
coruscante  ad  vineam  operarii  mitterentur. 
Haec  igitur  habui,  quae  de  hac  parabola  pro 
temporis  brevitate  dicerem.  Nunc  ad  nos  ip¬ 
sos  veniamus. 

Equidem,  auditores,  ego  vehementer  ti¬ 
meo,  ne  multi  sint  hic  inter  nos,  qui  ad  labo¬ 
randum  in  hac  vinea  conducti  sunt,  et  se 
strenue  laboraturos  promiserunt ;  et  tamen 
ita  se  gerunt,  ut  eis  optimo  jure  Dominus  di¬ 
cere  possit  :  Quid  hic  statis  tota  die  otiosi ?  Quid? 
hic  in  vinea  Domini  otiosi  statis?  crimen  erat 
otiosum  'esse  in  foro,  quid  erat  in  vinea? 
Ad  laborandum  venistis,  locum  aliorum  oc¬ 
cupatis,  et  otiosi  manibus  complicatis  alios 
laborantes  aspicitis,  et  ipsi  non  laboratis?  0 
quam  multi  operarii  dici  volunt,  qui  verba- 
rii  potius,  quam  operarii  sunt.  Nemo  seip- 
sum  fallat,  non  verbarii,  sed  operarii  merce- 
dem  accipient.  Voca,  inquit,  operarios,  et 


redde  illis  mercedem.  Non  omnis  qui  dicit  mi¬ 
hi,  Domine,  Domine,  intrabit  in  regnum  coe¬ 
lorum.  Illi  etiam,  qui  solum  quaerunt ,  quae 
sua  sunt,  et  non  quae  Jesu  Christi  operarii 
quidem  sunt,  sed  agri  sui,  non  vineae  Domi¬ 
ni.  Certe  operarii,  quos  ad  vestros  agros 
colendos  vos  conducitis,  totum  diem  labo¬ 
rant  vobis,  ita  ut  vix  unam  horam,  ut  cor¬ 
pus  curent,  assumant  sibi :  et  nisi  id  faciant, 
mercedem  a  vobis  petere  non  audent.  Et 
nos  Dei  operarii  dici  volumus,  et  maximam 
partem  diei  propriis  negotiis  procurandis 
conterimus.  Longe  aliud,  auditores,  nos  apo¬ 
stoli  et  apostolici  viri  facere  docuerunt,  qui 
cum  intelligerent  se  Dei  operarios  esse  non 
posse,  nisi  omnibus  aliis  negotiis  valedice¬ 
rent,  ^totos.se  ad  hanc  vineam  colendam, 
rebus  omnibus,  quibus  distinebantur  inter¬ 
missis,  contulerunt. 

Neque  dicat  aliquis,  Mihi  vineae  cura  com¬ 
missa  non  est  :  ego  neque  Pontifex,  neque 
pastor,  neque  condonator  :  omnes  enim 
qui  in  Ecclesia  Catholica  sumus,  ad  labo¬ 
randum  in  vinea  conducti  sumus.  Omnes  si 
non  verbo,  certe  exemplo  ecclesiam  univer¬ 
sam  juvare,  et  si  non  sermonibus,  certe  ope¬ 
ribus  condonari  debemus.  Omnes  item  ani¬ 
mas  propriae  vitem  omni  studio  ac  diligentia 
excolere,  et  ejus  curam  agere  omnes  tene¬ 
mur.  Non  possumus  autem  duobus  Dominis 
servire  :  non  possumus  in  vinea  Domini 
strenue  laborare  et  animae  salutem  diligen¬ 
ter  quaerere ;  et  simul  nostris  divitiis  cumu¬ 
landis,  honoribus  augendis  et  explendis  libi¬ 
dinibus  incumbere.  Quare  non  possum,  au¬ 
ditores,  non  vehementer  timere,  ne  illud  de 
nobis  aliquando  dicatur  :  Erunt  novissimi 
primi,  et  primi  novissimi  :  et  accidat  nobis, 
quod  gallinae  atque  accipitri  evenire  vide¬ 
mus.  Accipiter  enim  dum  vivit  nobilium  ho¬ 
minum  manibus  gestatur,  cibariis  optimis 
nutritur,  in  ipso  Domini  sui  cubiculo  locum 
habet.  Gallina  vero  si  vel  semel  e  stabulo 
egrediatur,  et  in  cubiculum  aliquod  ingre¬ 
diatur,  continuo  clamatur  post  eam,  et  ex¬ 
ire  compellitur.  Verum  in  morte  res  omnino 
alio  modo  se  habet.  Accipiter  etiim  cum  mo¬ 
ritur  in  cloacam  projicitur;  gallina  vero  ar¬ 
genteis  vel  aureis  patinis  inclusa  ad  mensam 
Domini  cum  honore  defertur.  Pari  ratione, 
auditores,  nos  qui  sapientiae  operam  damus, 
de  rebus  divinis,  de  Angelis,  de  Deo  disseri¬ 
mus,  in  atriis  Domini  pene  semper  versa¬ 
mur  ,  sacramenta  ccelestia  pertractamus, 
primi  sumus  et  domestici  ac  familiares  Dei 

esse  videmur.  Multi  vero  reperiuntur  ho¬ 
mines  illiteratr,  expertes  doctrinarum,  sim¬ 
plices,  rudes,  qui  tametsi  interdum  magno 
fervore  charitatis  flagrant,  et  velut  foecun- 
dae  galliase  ova  multa  bonorum  operum  pa- 
riunt;  tamen  novissimi  pene  ab  omnibus  judi¬ 
cantur:  et  si  semel  gymnasium  aliquod  casu 
aliquo  ingrediuntur,  sibilis,  et  pedum  sup¬ 
plosionibus  expelluntur.  Sed  veniet  tempus, 
quando  multi  novissimi  fient  primi,  multi 
primi  novissimi.  Multi  enim  sapienter  in¬ 
docti,  et  scienter  ignari,  qui  nunc  despiciun¬ 
tur,  contemnuntur,  nihili  fiunt,  ad  Antonios. 
Paulos,  Benedictos,  Franciscos  in  ccelum 
ab  Angelis  portabuntur.  Multi  vero,  qui 
scientise  vento  inflati  super  nubes,  ut  acci¬ 
pitres  volant,  ad  Aristoteles  et  Galenos  in 
gehennam  pergent.  «  Surgunt  indocti,  ait 


Beatus  Augustinus,  et  rapiunt  ccelum,  et  nos 
cum  nostris  doctrinis  demergimus  in  infer¬ 
num.  »  Ecce  quomodo  volutamur  in  carne  et 
sanguine,  ebrietati  studemus,  comessationi- 
bus  operam  damus,  in  rebus,  quae  ad  corpus 
pertinent  solliciti,  in  iis,  quae  ad  Dei  hono¬ 
rem  et  animarum  salutem  spectant,  pigri  ac 
dissoluti  sumus.  Sic  igitur  erunt  novissimi 
primi,  et  primi  novissimi .  Quae  cum  ita  sint, 
auditores,  si  ubique  primi,  ubique  Dei  fami¬ 
liares  et  domestici  esse  cupimus,  cum  galli¬ 
nae  humilitate  et  foecunditate  accipitris  velo¬ 
citatem  et  nobilitatem  conjungamus  et  sic 
hic  terris  gratia  et  in  coelis  gloria  apud  Deum 
primi  erimus,  per  Dominum  nostrum  Jesum 
Christum,  qui  est  benedictus  in  saegula. 
Amen. 

Ne  magnitudo  revelationum  extollat  me ,  datus  est  mihi  stimulus  carnis  meae ,  angelus 
Satanae,  qui  me  colaphizet.  Propter  quod  ter  Dominum  rogavi ,  ut  discederet  a  me : 
et  dixit  mihi  :  Sufficit  tibi  gratia  mea  :  nam  virtus  in  infirmitate  perficitur.  Libenter 
igitur  gloriabor  in  infirmitatibus  meis,  ut  inhabitet  in  me  virtus  Christi.  II  Cor.  xn  : 


v.  7. 


SYNOPSIS 

Providentia  Dei  in  servandis  electis  suis  a  peri¬ 
culo  pr  ce  sumptionis  et  pusillanimitatis,  navis 
gubernatori  assimilatur.  Quid  sit.  revelare. 
Revelationem  esse  triplicem ,  sensibilem ,  spiri¬ 
tualem  et  intellectualem ;  quarum  omnes  S. 
Paulus  habuit ,  ut  quibus  unis  Evangelium 
suum  acceptum  ferat.  Magnam  differentiam 
esse  inter  sapientiam  divina  revelatione  et  hu¬ 
mana  doctrina  acquisitam.  Divina  dona,  quo¬ 
rum  alioquin  non  extollere  sed  humiliare,  a- 
liquando  ex  depravata  humana  natura  ad 
superbiam  inflare.  Diabolus  duplici  de  causa 
stimulo  confertur.  Quomodo  Deus  malorum 
tentationibus  ad  suorum  gloriam  semper  uta¬ 
tur  et  usus  fuerit,  exemplis  demonstratur. 

Tentationes  esse  colaphos  daemonis,  quarum 
remedia  sunt  oratio  et  corporis  mortificatio • 
Quantopere  Deus  gaudeat  nostra  perseveran¬ 
tia  in  oratione ;  et  quomodo  aliquando  exaudit 
ad  utilitatem,  non  ad  voluntatem  orantis.  Vir¬ 
tus  in  infirmitatibus  quomodo  perficiatur. 
Sanctos  infirmitatibus  gloriari  solere,  secus 
quam  faciant  filii  hujus  saeculi.  Tandem  ad 
judicia  mundi  contemnenda  et  soli  nutui  di¬ 
vino  obsequendum  brevis  exhortatio  concludit. 


Epistola  hodierna  tota  quidem  pulcherri¬ 
ma  est ,  sed  tamen  prolixior,  quam  ut 
spatio  semihorae  explicari  possit.  Quocirca 
elegi  postremam  partem,  quod  ea  mihi  uti¬ 
liorem  doctrinam  continere  videatur.  Docet 
enim  Apostolus  quam  admirabili  providentia 
Deus  utatur  in  electis  servis  suis  ad  portum 
aeternae  salutis  dirigendis.  Nam  quemadmo¬ 
dum  periti  navium  gubernatores,  si  navim 
suam  nimis  levem  esse  et  nimis  super  aquas 
exstare  videant,  ut  periculum  sit,  ne  a  quoli¬ 
bet  vento  quamvis  exiguo  facile  evertatur, 
eam  arena  et  lapidibus  graviorem  efficiunt : 
si  vero  contra  nimis  onustam  et  demersam 
in  aquas  esse  animadvertunt,  ut  vel  progre¬ 
di  non  possit  vel  inter  fluctus  et  procellas 
graviter  periclitetur,  tunc  parte  aliqua  oneris 
et  mercium  in  mare  projecta  eam  relevant, 
atque  hac  providentia  tandem  integra  in  na¬ 
vim,  incolumes  homines,  et  salvas  merces 
ad  portum  deducunt.  Ita  quoque  Deus  navim 
animarum,  corporumque  nostrorum  simili 
providentia  inter  periculosos  fluctus  magni, 
et  ut  plurimum  turbati  maris  saeculi  hujus, 
ad  portum  salutis  dirigit.  Duo  magna  peri¬ 
cula  imminent  servis  Dei.  Unum  ne  nimirum 
deprimantur,  alterum  ne  nimium  extollan¬ 
tur.  Tunc  deprimuntur  nimium,  cum  in  ten¬ 
tationibus  et  tribulationibus  animum  despon¬ 
dent,  et  desperantes  posse  se  daemonum, 

et  carnis  ac  mundi,  tam  multis,  et  tam  gra¬ 
vibus  et  tam  assiduis  tentationibus,  et  par- 
tim  apertis,  partim  occultis  diu  resistere,  a 
spiritu  pusillanimitatis  et  desperationis  ab¬ 
sorbentur,  atque  ab  alto  virtutum  cadentes, 
haerent  deinceps  in  profundo  ,  et  in  luto 
aquarum  multarum,  animumque  adjiciunt 
ad  bona  caduca  et  fluxa,  quae  ante  contem¬ 
pserant.  Quid  tunc  facit  Deus  ?  Relevat  non¬ 
nihil  navem,  donat  illis  consolationem  ali¬ 
quam  spiritalem,  interdum  etiam  visionem 
aut  revelationem  aliquam,  ex  qua  admo¬ 
nentur,  non  defuturam  Dei  gratiam,  brevi 
tempestatem  cessaturam,  et  tranquillitatem 
secuturam.  Itaque  hoc  modo  eriguntur  in 
spem  bonam ,  et  dicunt  cum  Propheta  : 
Expectabam  eum ,  qui  salvum  me  fecit  a  pu¬ 
sillanimitate  spiritus  et  tempestate.  Quio  vero 
si  semper  consolationibus  fruerentur,  extol¬ 
lerentur  nimium, exstarent  nimis  super  aquas, 
putarent  nimis  super  aquas ,  putarent  se 
caeteris  meliores,  ac  periculum  esset  ne  a 
vento  superbiae,  qui  maxime  dominatur  in 
hoc  mari,  tandem  everterentur;  propterea 
Deus  addit  aliquid  arenae  et  lapidum,  per¬ 
mittit  eis  tentationes  et  pugnas,  et  aliquando 
etiam  sinit  eos  in  parvis  certaminibus  vinci, 
ut  intelligant,  se  non  suis  viribus,  sed  auxi¬ 
lio  Dei  vincere  et  superare  majora.  Hanc 
igitur  providentiam  Dei  circa  se  B.  Aposto¬ 
lus  agnoscebat  cum  diceret  :  Et  ne  magni¬ 
tudo  revelationum  extollat  me,  datus  est  mihi 
stimulus  carnis  meae  Angelus  Satanae ,  qui  me 
colaphizet.  Jam  singulas  partes  hujus  senten¬ 
tiae  consideremus. 

Ne  magnitudo  revelationum.  Quid  est  reve¬ 
lare?  Nihil  aliud,  quam  mysteria  alioqui 
occulta  et  secreta,  et  quasi  velo  quodam 
cooperta  aperire.  Ponamus  exemplum  :  Si 
Deus  alicui  dignetur  ostendere,  quid  sit  in 
posterum  futurum,  quod  sane  per  se  est  oc¬ 
cultissimum,  verbi  gratia,  quis  erit  post  cen¬ 
tum  annos  status  Ecclesiae  ;  a  quibus  homi¬ 
nibus  regna  et  imperia  gubernabuntur ; 
utrum  deficient  haereses,  an  crescent.  Pari 
ratione  si  Deus  aperiat  alicui  servo  suo  quid 
cogitent,  vel  quid  cupiant  alii,  et  utrum  boni 
sint  an  mali,  vel  quae  sit  veritas  alicujus 
arduae  quaestionis  de  qua  multum  inter 
homines  ambigitur,  is  procul  dubio  revela¬ 
tionem  divinam  habere,  vel  habuisse  dicetur. 

Porro  tribus  modis  mysteria  sua  Deus 
revelat.  Quaedam  enim  est  revelatio,  quae  ad 
sensus  corporeos  pertinet,  et  sensibilis  dici 
potest,  qualem  habuerunt  Abraham,  Loth, 


Jacob,  Gedeon  et  alii,  qui  Angelos  in  forma 
corporea  corporeis  oculis  viderunt,  et  per 
eos,  quae  futura  erant,  divina  revelatione 
cognoverunt.  Quaedam  vero  pertinet  ad  ima¬ 
ginationem,  et  spiritalis  appellatur,  qualis 
fuit  Pharaonis  et  Nabuchodonosor  :  quo¬ 
rum  priori  similitudine  septem  spicarum 
plenarum,  et  septem  spicarum  inanium,  ven¬ 
tura  ubertas  et  penuria  a  Deo  revelata  fuit; 
posteriori  vero  similitudine  statuae  mutatio¬ 
nes  regnorum  summorum  Deus  revelavit. 
Quaedam  postremo  ad  ipsam  mentem  atque 
intelligentiam  pertinet,  quales  fuerunt  mul¬ 
tae  revelationes  Moysis,  ut  ex  c.  xn.  lib. 
Num.  intelligi  potest  :  atque  hanc  postre¬ 
mam  et  sublimissimam  revelationem  intel¬ 
lectualem  B.  Augustinus  vocat  :  qui  secun¬ 
dum  ista  tria  genera  revelationum  tres  coelos 
distinxit,  quos  Apostolus  Paulus  in  hac  ipsa 
epistola  se  transcendisse  commemorat  :  Ha¬ 
buit  enim  ipse  omne  genus  revelationis ,  ut 
merito  dicere  posset :  Ne  magnitudo  revela¬ 
tionum  extollat  me :  sensibilem  habuit ,  cum 
ei  in  Damascum  iter  facienti  Christus  appa¬ 
ruit,  et  vocem  illam  Domini  corporeis  auri¬ 
bus  audivit :  Saule ,  Saule ,  quid  me  perseque¬ 
ris ?  Spiritalem  habuit  cum  ei  per  quietem 
Angelorum  ministerio  apparuit  vir  Macedo, 
deprecans  eum,  et  dicens  :  Transiens  in  Ma¬ 
cedoniam  adjuva  nos.  Illo  enim  modo  Deus 
ei  revelavit,  ut  B.  Lucas  testatur  Act.  xvi. 
velle  se  ut  in  Macedoniam  ad  praedicandum 
proficeretur.  Aliam  quoque  spiritualem  re¬ 
velationem  habuit  tempore  cujusdam  nau¬ 
fragii,  cum  ei  per  quietem  Angelus  apparuit 
ac  dixit :  Ne  timeas ,  Paule,  Caesari  oportet  te 
assistere ,  et  ecce  donavit  tibi  Deus  omnes ,  qui 
navigant  tecum.  Porro  intellectualem  revela¬ 
tionem  tunc  procul  dubio  habuit,  cum  usque 
ad  tertium  coelum  raptus  audivit  arcana 
verba,  quse  non  licet  homini  loqui.  Quis  enim 
vel  suspicari  possit,  quam  multa,  quam  ma¬ 
gna,  quam  abstrusa,  quam  secreta  mysteria 
de  Trinitate,  de  Christo,  de  Ecclesia  in  illo 
raptu  viderit  vel  audierit?  Tam  sublimis 
ista  una  revelatio  fuit,  ut  licet  multas  alias 
saepe  habuerit,  tamen  propter  istam  unam 
praecipue  dicat  :  Ne  magnitudo  revelationum 
extollat  me,  datus  est  mihi  stimulus  carnis 
meae,  Angelus  Satanae ,  qui  me  colaphizet. 
Neque  vero  quatuor  istas  dumtaxat  divinas 
revelationes  Apostolus  habuit,  sed  multas 
praeterea  alias.  Nam  omnem  scripturarum 
intelligentiam,  omnia  Christi  mysteria,  om- 
emn  denjque  theologiam  divina  revelatione 

habuit.  Quod  enim  ad  pedes  Gamalielis  di- 
scerat,  pene  nihil  erat  ad  eam  sapientiam, 
qua  postea  praeditus  fuit.  Itaque  ipse  idem 
ad  Galatas  scribens  :  Notum ,  inquit,  vobis 
facio  euangelium ,  quod  evangelizatum  est  a 
me ,  quia  non  est  secundum  hominem ,  neque 
enim  ego  ab  homine  accepi  illud ,  sed  per  reve¬ 
lationem  Jesu  Christi. 

Tantum  vero  interest  inter  sapientiam, 
quae  habetur  a  Deo  per  revelationem,  et  eam, 
quae  habetur  ab  homine  per  doctrinam , 
quantum  inter  diem  et  noctem.  Est  enim 
ista  humilis  et  obscura,  laboriosa,  aspera ; 
et  quod  infelicius  est,  saepe  multis  et  magnis 
erroribus  admista :  illa  vero  tota  lucida,  tota 
facilis,  tota  jucunda;  Beatus  homo ,  quem  tu 
erudieris.  Domine ,  et  de  lege  tua  docueris  eum , 
talis  fuit  sapientia  magni  Antonii,  qui  litteras 
non  noverat,  et  tamen  summos  philosophos 
et  rethores,  B.  Athanasio  teste  ,  disputando 
superavit  :  talis  fuit  D.  Francisci,  de  quo 
quidam,  ejus  temporis  doctissimus,  testimo¬ 
nium  praebuit :  Vere ,  inquit ,  hujus  patris 
scientia  instar  aquilae  pennis  in  sublime  fertur; 
nostra  graditur  humilis  super  terram.  Talis 
fuit  magna  ex  parte  B.  Bernardi  et  D.  Tho- 
mae,  quorum  uterque  plus  didicit  orando, 
quam  legendo.  Id  quod  propter  adolescentes 
sapientiae  studiosos  dixerim,  ne  forte  putent 
se  tempus  studiorum  suorum  amittere,  cum 
orationi  et  meditationi  dant  operam  :  non 
amittunt,  sed  lucrantur.  Plus  enim  discit 
hora  qui  animum  per  orationem  purgandum 
et  illustrandum  divino  lumini  saepe  offert, 
quam  alioqui  disceret  decem  diebus.  Sed  ad 
propositum  redeamus. 

Ne  magnitudo ,  inquit,  revelationum  extol¬ 
lat  me.  Non  est  natura  revelationis,  ut  homi¬ 
nem  in  superbiam  extollat :  sed  contra  po¬ 
tius  dona  Dei  hoc  proprium  habent,  ut  sem- 
per  animum  humiliorem  efficiant.  Habetis 
exemplum  in  arboribus,  quanto  enim  magis 
crescunt  in  arbore  poma,  vel  numero  vel 
magnitudine,  tanto  arbor  ramos  suos  depri¬ 
mit  ac  demittit  ad  terram  :  ita  sancti  homi¬ 
nes  quanto  plura  et  majora  recipiunt  dona 
Dei  quanto  plures  et  majores  fructus  operum 
bonorum  in  eis,  et  per  eos  Spiritus  sanctus 
producit,  tanto  ipsi  magis  fiunt  humiliores, 
et  magis  obligatos  atque  astrictos  sentiunt 
divinae  bonitati.  Aspicite  Virginem  Deipa¬ 
ram,  quae  tamquam  arbor  fcecundissima  his 
sanctis  fructibus  onustissima  erat  :  quam 
profunde  ramos  suos  inclinat ;  Magnificat 
anima  mea  Dominum  :  et  exuliavit  Spiritus 

Tom.  IX. 


meus  in  Deo  salutari  meo  :  quia  respexit  hu¬ 
militatem  ancillae  suae. 

Unde  igitur  fit,  ut  saepe  ex  donis  Dei  ho¬ 
mines  superbiant  ?  Ex  corruptione  naturae, 
quae  ita  depravata,  et  ad  seipsam  conversa 
per  peccatum  est,  ut  immoderatam  gloriam 
propriam  quaerat  :  et  si  quid  boni  habet, 
persuadet  sibi  se  a  se  bonum  illud  habere, 
ac  dicit :  Labia  nostra  a  nobis  sunt,  quis  no¬ 
ster  Dominus  est  ?  Verum  benignissimus  Pa¬ 
ter  noster,  qui  figmentum  nostrum  optime 
novit,  nec  ignorat,  quoniam  pulvis  sumus, 
etiam  huic  morbo  remedium  optimum  adhi¬ 
bet,  cum  assidue  nos  flagellat  :  et  hoc  est 
quod  sequitur  in  apostolo :  Datus  est  mihi 
stimulus  carnis  meae ,  Angelus  Satanae,  qui  me 
colaphizet.  In  quibus  verbis  duae  sunt  pul¬ 
cherrimae  metaphorae.  Primum  enim  daemo¬ 
nem  comparat  stimulo,  idque  propter  duos 
stimuli  effectus.  Nihil  enim  aliud  hoc  loco 
stimulum  vocavit,  quam  baculum  praeacu¬ 
tum.  Est  enim  in  codice  Graeco  axo'Xo<J/,  quod 
non  tam  stimulum,  hoc  est,  lignum  ferro  in 
extrema  parte,  armatum,  quam  baculum,  ut 
dicebamus ,  praeacutum  significat.  Satan 
igitur  ejusmodi  baculo  comparatur  :  pri¬ 
mum  quidem,  quia  sicut  patres  in  terris, 
posteaquam  baculo  liberos  suos  pro  aliquo 
scelere  puniendos  usi  sunt,  eum  in  ignem 
projiciunt  :  ita  quoque  Pater  noster  coelestis 
utitur  quidem  daemone  et  angelis  ejus,  im- 
probisque  hominibus  tamquam  baculo,  ut 
servos  ac  filios  suos  electos  aliquando  pu¬ 
niat,  sed  eos  postea  tamquam  ligna  arida  et 
inutilia  in  ignem  aeternum  projicit.  Deinde, 
quia  sicut  stimulus,  acutum  illud  lignum, 
quantum  est  ex  se  nihil  novit  nisi  ferire, 
pungere,  nocere  ;  et  tamen  homo,  cujus  est 
regere  et  movere  baculum,  utitur  illa  mole¬ 
stia,  illa  punctione,  illo  vulnere  in  bonum 
ejus,  qui  pungitur  et  feritur  nimirum  ut  ce¬ 
lerius  currat :  pari  ratione  Deus  noster  vidit 
Satanam  a  se  recepisse,  propriaque  volun¬ 
tate  impium,  superbum,  invidum,  nocendi 
cupidum,  denique  stimulum  quemdam  effe¬ 
ctum,  nihil  aliud  moliri,  quam  ut  homines 
vexet,  pungat,  feriat,  in  desperationem  pri¬ 
mum,  et  deinde  in  gehennam  praecipitet. 
Quid  fecit  Deus?  Ait  quodammodo  intra  se, 
Ego  quidem  possem  nullo  negotio  omnes 
conatus  hujus  ferocissimae  belluae  impedire, 
stimulum  istum  retundere,  et  frangere  pos¬ 
sem,  sed  melius  erit,  ut  permittam  Satanam 
saevire  et  tentare  quantum  velit,  et  in  ejus 
confusionem  illis  ipsis  molestiis  et  tentatio- 

nibus  utar  ad  servos  meos  illustrandos,  et 
usque  in  coelum  evehendos.  Ista  est  sapientia 
ac  providentia  admirabilis  Dei  nostri  :  quia 
sicut  medici  ex  ipsa  vipera,  quae  est  animal 
venenatissimum  et  nocentissimum,  medica-1 
mentum  faciunt  optimum  et  potentissimum 
contra  venenum  :  ita  Deus  ipsis  tentationi- 
bus  daemonum,  quae  traherent  homines  in 
gehennam  ipse  in  meritum  et  gloriam  eo- 
rumdem  hominum  convertit.  Filii  Jacob  a 
daemone  incitati  vendunt  fratrem  suum  Jo- 
seph,  et  Deus  illa  ipsa  venditione  utitur  ad 
Joseph  illustrandum  et  dominum  totius 
Agypti,  nec  non  fratrum  suorum  consti¬ 
tuendum.  Saul  Davidem  persequitur,  ut  eum 
de  medio  tollat,  et  Deus  illis  persecutionibus 
utitur,  ut  Davidem  celebriorem  et  clariorem 
reddat.  Judaei  a  daemone  acti  Christum 
morte  turpissima  interire  faciunt,  ut  non 
solum  corpus;  sed  etiam  nomen  et  famam 
ejus  simul  extinguant ;  et  Deus  ipsa  cruce  et 
passione  utitur  ad  Christum  exaltandum , 
mundum  redimendum,  Satanam  confunden¬ 
dum,  infernum  claudendum,  coelum  ape¬ 
riendum  ;  ipsam  vero  crucem  vertit  in  decus 
et  ornamentum  maximum,  ita  ut  etiam  re¬ 
ges  et  imperatores  eam  in  fronte  gerant,  ea- 
que  muniri  et  insigniri  glorientur.  Ita  igitur 
sanctum  Job,  Apostolum  Paulum,  Martyres, 
Confessores,  Virgines,  sanctos  denique  om¬ 
nes,  daemones  tentationibus  afflixerunt,  ut 
eis  multum  nocerent,  et  gratia  Dei  effecit, 
ut  illae  ipsse  tentationes  multum  eis  prodes¬ 
sent,  ut  eos  tamquam  stimuli  ad  currendum 
versus  patriam  coelestem  vehementius  inci¬ 
taret.  Multiplicatae  sunt ,  inquit  David,  infir¬ 
mitates  eorum ,  postea  acceleraverunt,  et  B. 
Gregorius ,  mala  quae  hic  nos  premunt ,  ad 
Deum  ire  compellunt.  Verum  nos  miseros 
saepe  stimulus  iste  non  tam  procedere  quam 
retrocedere  facit.  Vidistis  aliquando  malos 
quosdam  equos,  qui  quanto  magis  flagello 
et  calcaribus  feriuntur,  tanto  ipsi  magis  re¬ 
trocedunt?  Tales  nos  saepenumero  sumus, 
qui  cum  deberemus  flagelis  erudiri,  efc  pro¬ 
ficere,  atque  ad  Deum  ferventioribus  stu¬ 
diis  accedere,  nos  contra  ad  impatientiam 
vertimur,  et  novis  peccatis  longius  a  Deo  re¬ 
cedimus. 

Jam  vero  altera  metaphora  est  in  illa 
voce,  Colaphizet.  Datus  est ,  inquit,  mihi  sti¬ 
mulus  carnis  meae .  Angelus  Satanas,  qui  me 
colaphizet  :  Comparat  enim  elegantissima 
similitudine  tentationem  colaphis.  Nam 
quemadmodum  colaphi  non  tam  dolore , 


quam  pudore  afficiunt ;  ita  tentationes  ani¬ 
mas  castas  et  puras  maxima  quadam  vere¬ 
cundia  et  rubore  afficiunt.  Si  sponsa  aliqua 
pudica  et  casta,  coram  sponso,  quem  valde 
diligit,  et  a  quo  vehementer  diligitur,  ab 
aliquo  lenone  sollicitaretur,  an  non  maximo 
pudore  suffunderetur?  Ita  quoque  animae 
sanctorum,  quee  perpetuo  Deum  ante  oculos 
intuentur,  cupiunt  toto  animo  puritatem,  et 
nihil  in  se  videre,  quod  Deo  displiceat ;  et 
tamen  aliquando  pati  coguntur  foedissimas 
cogitationes  :  cupiunt  spiritus  paupertatem, 
et  tamen  aliquando  ingerunt  se  cogitationes, 
et  desideria  pecuniarum  :  cupiunt  veram 
humilitatem,  et  tamen  aliquando  sentiunt 
motus  superbiae  et  inanis  gloriae  exoriri ;  ista 
omnia  quid  sunt  aliud,  quam  colaphi  dae¬ 
monis,  qui  licet  non  noceant,  si  eis  non  con¬ 
sentiamus  ;  tamen  rubore  afficiunt,  et  tanto 
rubore,  ut  B.  Benedictus  maluerit  inter  spi¬ 
nas  jacere,  et  D.  Franciscus  in  nive  tempore 
frigidissimo  volutari,  et  sancti  cseteri  res 
gravissimas  pati,  quam  cum  isto  rubore  vi¬ 
vere.  Dicebat  aliquando  B.  Franciscus,  tole¬ 
rabilius  viro  spirituali  sine  comparatione 
aliqua,  maximum  frigus  sentire  in  carne, 
quam  vel  modicum  ardorem  libidinis  carna¬ 
lis  in  mente. 

Sed  si  haec  ita  se  habent,  quid  de  illis 
dicemus,  quorum  animae  frontem  habent 
meretriciam  et  non  solum  ad  hujusmodi  tur¬ 
pes  cogitationes  non  erubescunt,  nec  sibi 
indignantur  ut  deberent;  sed  etiam  dele¬ 
ctantur  in  eis,  et  cum  spiritu  fornicationis 
lenone  foedissimo  libenter  loquuntur?  neque 
id  solum,  sed  etiam  per  tripudia,  et  lascivas 
cantiones  et  oculorum  petulantiam  ejusmodi 
cogitationes  procurant?  Sane  ejusmodi  ani¬ 
mae  non  sponsa  Christi,  sed  scorta  daemo¬ 
niorum  sunt. 

Sed  quod  remedium  contra  colaphos  dia¬ 
boli?  Multa  sunt  remedia.  Utinam  eis  uti 
vellemus  :  sed  praecipuum  est  reddere  cola¬ 
phos  colaphis.  Daemon  te  colaphizat,  tu  cola¬ 
phiza  daemonem.  Quomodo  fiet  istud?  Duo¬ 
bus  modis,  asperitate  corporali  et  oratione. 
Non  legistis  de  illo  sancto  Patre  apud  Palla¬ 
dium,  qui  cum  tentaretur  a  Daemone,  ipse 
intolerabiles  labores  corporales  subibat.  In¬ 
terrogatus  vero  cur  hoc  faceret,  respondit : 
Vexo  vexantem  me.  Vere  enim  terretur  Dae¬ 
mon,  et  erubescit  ad  jejunia,  ad  cilicia,  ad 
orationes  sanctorum.  Utrumque  remedium 
Apostolus  Paulus  adhibebat.  De  priori  ha¬ 
buimus  dominica  praecedente.  Castigo  cor - 

pus  meum  et  in  servitutem  redigo.  De  poste¬ 
riori  habemus  hodie  :  Propter  quod  ter  Do¬ 
minum  rogavi ,  ut  discederet  a  me  :  et  dixit 
mihi :  Sufficit  tibi  gratia  mea.  Ter  Dominum 
oravit,  sicut  etiam  Dominus  in  horto  ter 
oravit,  tum  ut  intelligamus  perseverantia  in 
oratione  opus  esse;  tum  etiam,  quia  Deus 
licet  magnus  Dominus  sit ,  et  rex  magnus  su¬ 
per  omnes  Deos ,  non  tamen  fatigatur  audien¬ 
do.  Imo  potius  cupit,  ut  saepe  ad  ejus  collo¬ 
quium  accedamus,  idque  propter  nostrum 
bonum.  Nostrum  enim  est  bonum  accedere, 
sicut  bonum  ejus  qui  friget,  est  ad  ignem  acce¬ 
dere.  Itaque  sicut  tu,  si  cuperes  cum  aliquo 
ssepe  colloqui  propter  ejus  bonum,  cum  ille 
veniret  ad  te  negotii  alicujus  causa,  tu  eum 
diu  aliis  sermonibus  detineres  et  postea  di¬ 
ceres,  jam  non  superest  tempus,  ut  negotium 
tuum  expediamus,  sed  cras  redeas  :  sic  et 
Deus  ideo  prima  vice  negotium  non  expedi¬ 
vit,  ut  etiam  secundo  Apostolus  rediret  :  ne¬ 
que  rursum  secundo,  ut  etiam  tertio  rediret. 
Tertia  vero  vice  tandem  expedivit,  ne  spem 
fortasse  amitteret,  atque  animum  despon¬ 
deret. 

Sed  quid  ei  respondit  ?  Non  dixit  :  Esto 
liber  a  tentatione,  sed  :  Sufficit  tibi  gratia 
mea.  Exaudivit  quidem  apostolum,  sed  ad 
utilitatem,  ut  B.  Augustinus  loquitur,  non 
ad  voluntatem  :  non  dedit,  quod  petebat, 
quia  non  expediebat;  sed  aliquid  aliud  mul¬ 
to  salubrius  et  utilius,  nempe  magnam  gra¬ 
tiam  qua  non  solum  tentationi  non  cederet, 
sed  etiam  eam  vinceret  ac  superaret,  et  ex 
ea  gloriosissimum  nobilissimumque  trium¬ 
phum  reportaret.  Itaque  ait  :  Suffcit  tibi 
gratia  mea  et  rationem  reddens,  subjunxit, 
quia  Virtus  in  infirmitate  perficitur.  Scio 
multis  modis  sententiam  istam  a  sanctis  pa¬ 
tribus  exponi,  sicut  etiam  multas  ex  supe¬ 
rioribus;  sed  temporis  angustiae  me  pre¬ 
munt,  atque  ad  exitum  festinat  oratio.? 

Ad  quem  igitur  modum  Virtus  in  infirmi¬ 
tatibus  perficitur  ?  Plane  ad  eum  modum, 
quo  a  sapientibus  imperatoribus,  ea  pars 
murorum  vel  castrorum  magis  munitur,  ad 
quam  saepius  hostes  accedere  solent.  Vult 
Deus  aliquem  servum  suum  excellere  laude 
castitatis  :  quid  facit  ?  Permittit  eum  vehe¬ 
menter  tentari  a  spiritu  luxuriae,  ut  eo  modo 
si  cautior,  fugiat  pericula,  quaerat  remedia  : 


nec  solum  quaerat,  sed  etiam  adhibeat.  Idem 
de  fide,  de  patientia,  de  humilitate  aliisque 
virtutibus  intelligendum  est.  Illos  enim  le¬ 
gimus  in  aliqua  virtute  magis  enituisse,  qui 
de  vitio  ei  virtuti  contrario,  magis  tentati 
fuerunt.  Nec  mirum  :  majori  vigilantia, 
majori  studio,  majori  sollicitudine  eam  vir¬ 
tutem  tanquam  partem  murorum  debilio¬ 
rem,  et  saepius  ab  hostibus  tentationum 
arietibus  pulsatam  custodiebant,  vallabant, 
communiebant.  Atque  hinc  demum  nasce¬ 
batur,  ut  tanta  utilitate  perspecta,  cum  apo¬ 
stolo  in  infirmitatibus  suis  gloriarentur. 

Libenter  igitur,  inquit,  gloriabor  in  infir¬ 
mitatibus  meis ,  ut  mhabitet  in  me  virtus  Chri¬ 
sti.  Quid  est  in  infirmitatibus  gloriari  ?  Nihil 
aliud,  quam  inde  gaudere  et  animari,  unde 
mundus  dolet,  et  animum  dejicit.  Filii  hujus 
saeculi  tunc  excitantur,  et  animantur,  cum 
omnia  prospere  succedunt,  cum  ab  homini¬ 
bus  magni  fiunt,  cum  vident  se  laudari  et 
praedicari.  At  servi  Dei  contraria  via  ince¬ 
dunt,  in  infirmitatibus,  in  tentationibus,  in 
contumeliis,  in  afflictionibus  gloriantur.  Et 
quanto  magis  se  ab  hominibus  hujus  mundi 
contemni  et  conculcari  animadvertunt,  tanto 
ipsi  majorem  animum  sumunt  proficiendi  in 
via  Domini.  Intelligunt  enim  tunc  magis  se 
Deo  placere,  cum  magis  displicent  mundo, 
et  cum  magis  displicet  eis  mundus. 

Hanc  viam,  optimi  auditores,  si  sapimus 
ingredi  debemus,  non  magni  facientes  quid 
de  nobis  sentiat,  aut  cogitet  aut  loquatur 
mundus.  Nonne  Apostoli  Tamquam  purga¬ 
menta ,  et  quasi  omnium  peripsema  erant  in 
hoc  mundo  ?  et  tamen  eos  Deus  columnas 
praecipuas  in  domo  sua  esse  voluit,  eos  ele¬ 
git,  quibus  mysteria  sua  revelaret,  per  quos 
mundum  totum  illustraret,  per  quos  princi¬ 
pes  ecclesiae  constitueret.  Quicquid  homines 
dicant  tantus  est  unusquisque,  quantus  est 
apud  Deum,  non  major  aut  minor  :  falsa 
sunt  et  temeraria  hominum  judicia.  Quare 
demus  nos  operam,  ut  apud  Deum  probati 
et  perfecti  inveniamur,  et  hic  in  terris  gra¬ 
tiam,  in  coelis  gloriam  veram  et  sempiter¬ 
nam  consequamur,  per  Christum  Dominum 
nostrum,  qui  cum  Patre  et  Spiritu  sancto 
vivit  et  regnat  Deus  in  saecula  saeculorum. 
Amen. 

THEMA 

Si  linguis  hominum  loquar  et  angelorum  :  charitatem  autem  non  habeam,  factus  sum 
velut  aes  sonans  aut  cymbalum  tinniens.  Et  si  habuero  prophetiam,  et  noverim  my¬ 
steria  omnia  et  omnem  scientiam  :  et  si  habuero  omnem  fidem ,  ita  ut  montes 
transferam,  charitatem  autem  non  habuero,  nihil  sum,  etc.  I  Cor .  xm ,  v.  1. 


SYNOPSIS 

Ignorantiam  bonorum  verorum  omnium  malo¬ 
rum  radicem  esse ,  ex  perversis  hominum  ju¬ 
diciis  patescit.  Eloquentiam  multis  parasan¬ 
gis  a  charitate  superari.  Concionatores  malce 
vita:  et  exempli  sonantibus  campanis  assimi- 
lantur.  Charitati  omnem  sapientiam ,  omnem 
scientiam  cedere ,  ut  quce  sola  signum  sit ,  quo 
filii  Dei  agnoscimus.  A  majore  ad  minus 
deinde  probatur ,  temporalia  bona  sine  chari¬ 
tate  prorsus  nil  esse  :  ubi  divites  et  pauperes 
pomis  diversis  conferuntur.  Charitatem  quo¬ 
que  actus  omnes  heroicos  per  se  relinquere. 
Deinde  impulsa  quorumdam  objectio  diluitur. 
Quid  sit,  et  quibus  nobis  cognoscatur  charitas. 
Cujus  principium  et  finis  est  ipse  Deus.  Quo¬ 
modo  eadem  charitas  sese  suis  effectibus  eviden¬ 
tissime  prodat  et  probet,  qui  sunt,  bene  agere 
et  mala  pati.  Tandem  ad  charitatis  studium 
serio  invitamur,  et  incitamur. 

Altera  concionis  pars  reddit  rationem,  cur  Ec¬ 
clesia  hoc  die  nobis  tantopere  commendet  cha¬ 
ritatem  j  ut  scilicet  fures ,  qui  illam  nobis  au¬ 
ferre  conantur  aut  vitemus  aut  tollamus.  Qui 
vero  illi  furunculi  sint,  jucundissima  indicat 
parabola  filice  cujusdam  nobilis  (quce  est 
hominis  anima),  quam  quinque  diversi  proci, 
id  est,  sensus  externi ,  matrimonio  sibi  jun¬ 
gi  cupiunt,  quod l  illa  spreto  regis  filii  connu - 


bio  sequitur,  praeter  et  contra  matris  volun¬ 
tatem.  Denique  auctoritatibus  tum  sacris  tum 
profanis  in  chorearum  lasciviam  invehitur 
auctor. 

Apostolus  tamquam  medicus  peritissimus 
plagas  animorum  nostrorum  curaturus,  non 
tam  varios  multiplicesque  dolores  nostros 
considerat,  quam  ad  ipsam  radicem  morbi, 
unde  languores  omnes  nascuntur,  medica¬ 
mentum  adhibet.  Qusenam  est  radix  morbo¬ 
rum  aegritudinumque  nostrarum  ?  Non  alia 
quam  crassa  quseuam  ignorantia,  vel  potius 
caecitas, qua  pluris  facimusminora,quamma- 
jorabona.  Bona  animi tantumbonis  corporis 
praestare,  quantum  animus  praestat  corpori, 
extra  controversiam  est.  Videmus  tamen 
quotidie  homines  omnium  generum,  aeta¬ 
tum,  sexuum,  conditionum  pro  bonis  corpo¬ 
ris,  vel  acquirendis,  vel  conservandis  nihil 
non  facere  :  de  bonis  animi  majorem  par¬ 
tem  hominum  fere  nihil  curare.  Rursum  inter 
ipsa  animi  bona,  cum  quaedam  sint  speciosa, 
sed  inania,  si  sola  sint,  ut  eloquia  et  sapien¬ 
tia  :  quaedam  optima  et  utilissima,  ut  chari¬ 
tas,  humilitas,  castitas,  virtutes  caeterae  : 
videmus  homines  priora  bona,  bona  appa¬ 
rentia,  sed  non  existentia,  floribus,  quam 
fructibus,  similiora,  maximo  studio  conse¬ 
ctari,  posteriora,  quae  vera  et  solida  sunt 
bona,  et  ad  illud  bonum  perducunt,  ubi  est 
omne  bonum,  plerumque  negligere.  Quid 

non  faciunt  aliqui,  ut  variarum  linguarum 
peritiam  acquirant  ?  Quos  labores  non  supe¬ 
rant,  quos  sumptus  non  faciunt,  quas  pere¬ 
grinationes  non  suscipiunt,  ut  ad  eximiam 
eruditionem  aliquam,  vel  in  jurisprudentia, 
vel  in  arte  medicinae  vel  in  ipsa  philosophia 
aliquando  perveniant  ?  At  ut  charitate  et 
gratia  Dei,  qua  nihil  in  hoc  mundo  salubrius 
et  pretiosius  habere  possumus,  excellant, 
non  solum  plerique  nihil  faciunt,  sed  ne  co¬ 
gitant  quidem  unquam  aliquid  facere.  Certe 
si  interrogarem  multos  eorum,  qui  hic  ad¬ 
sunt,  an  cupiant  excellere  sapientia,  non 
dubito  quin  responderent,  cupimus  et  vehe¬ 
menter.  Si  rursum  quaererem,  an  cupiant 
excellere  charitate,  fortes  dicerent,  si  verum 
vellent  dicere  :  sane  numquam  cogitavimus, 
an  velimus  excellere  charitate.  Quot  sunt 
praeterea,  qui  non  parcunt  frigori,  nec  vigi¬ 
liis,  atque  ad  multam  noctem  legunt  Aristo¬ 
telem,  vel  Ciceronem,  vel  etiam  Augustinum 
et  Hieronymum,  ut  docti  et  eruditi  evadant, 
quibus  fortasse  numquam  persuaderemus, 
ut  totidem  horas,  si  non  semper,  saltem 
aliquando,  consumerent  in  oratione,  ut  ig¬ 
nem  charitatis  in  suis  pectoribus  magis 
accenderent  ?  Et  tamen  certo  scimus,  solam 
charitatem  aurum  esse  ignitum,  quo  emitur 
regnum  coelorum  :  sapientiam  et  eloquen¬ 
tiam,  si  a  charitate  sejungantur,  non  prodes¬ 
se,  sed  obesse.  Istam  igitur  tam  periculosam 
et  perniciosam  plagam  caecitatis,  qua  nos 
ut  pueri  cupimus  magis  nuces  et  poma,  quam 
aurum  et  gemmas,  parva  magnis  corporalia 
spiritualibus,  temporalia  sempiternis  ante¬ 
ponimus,  apostolus  curare  volens,  ostendit 
hodie,  nihil  penitus  esse,  quod  cum  caritate 
comparari  possit,  non  eloquentiam,  non 
sapientiam,  non  opera  alioqui  heroica  et 
illustria.  Atque  eloquentiam  quidem  audite, 
quibus  verbis  prse  charitate  deprimat,  atque 
dejiciat,  et  semper  mementote  apostolum 
esse,  qui  loquitur,  raptum  usque  ad  tertium 
coelum,  cui  tuto  et  sine  ullo  metu  fidem  adhi¬ 
bere  possumus  :  Si  linguis,  inquit,  hominum 
loquar  et  angelorum ;  charitatem  autem  non 
habeam,  factus  sum  velut  aes  sonans  aut  cymba¬ 
lum  tinniens.  Primum  non  ait,  Si  lingua  he- 
braica,  grseca,  latina  aut  aliqua  alia,  sed  si 
linguis  hominum,  hoc  est,  si  omni  genere 
linguarum,  quibus  toto  orbe  homines  utun¬ 
tur,  neque  id  solum,  sed  etiam  si  omnibus 
linguis  omnium  angelorum,  qui  verbis  non 
corporeis,  sed  spiritalibus  conceptiones  et 
cogitationes  exprimunt  suas,  et  sine  ulla 


comparatione  multo  clarius,  celerius,  effica¬ 
cius,  dulcius  loquuntur,  quam  homines  : 
si,  inquam,  his  omnibus  linguis  ego  unus 
disertissime,  ornatissime,  suavissime,  effi¬ 
cacissime  loquar,  ita  ut  quicquid  velim  fa¬ 
cile  persuadeam,  admirationi  et  stupori  sim 
omnibus,  miraculum  orbis,  et  Deus  quidam 
inter  homines  esse  videar ;  si  charitas  absit, 
nihil  sum  aliud  quam  ses  resonans  aut  cym¬ 
balum  tinniens. 

Quid  est  ses  resonans?  Monstrum  admi¬ 
rabile,  simul  surdum  et  loquax,  quis  unquam 
vidit  hominem  ab  infantia  surdum  et  non 
mutum  ?  An  portentum  non  esset,  videre 
hominem,  qui  nihil  unquam  andivisset  et 
tamen  semper  loqueretur?  Tale  monstrum 
est  campana  surdissima  et  loquacissima  : 
loquitur  aliis,  vocat  ad  conciones ,  ad 
lectiones,  ad  arma ;  et  tamen  ipsa  non  audit 
seipsam,  nec  intelligit  quod  loquitur,  et  ne 
semel  quidem  descenderet  ad  orationem 
audiendam.  Tale  monstrum  sunt  omnes  con- 
cionatores,  qui  excellunt  eloquentia,  sed 
non  charitate  :  loquuntur  aliis,  sed  non 
sibi  :  stant  in  loco  sublimi,  clamant  e  sug¬ 
gestu,  tamquam  campanee  ex  turribus ,  et 
ipsimet  nihil  aliud  faciunt,  nec  intelligunt, 
similes  sunt  fistulis,  quee  nihil  habent  prse- 
ter  vocem,  quod  aliquando  Demosteni  As- 
chines  objecit  :  totum  enim  corpus  earum 
nihil  est  aliud,  quam  collum  :  tolle  vocem, 
nihil  valent  :  tolle  collum,  nihil  sunt.  Quid 
preeterea  habet  ses  resonans  ?  Sonitum  ina¬ 
nem,  terret,  sed  non  laedit,  quando  bom- 
barda  sine  globo  tormentario  solo  pulvere 
onerata  disploditur,  edit  sonitum  maximum, 
sed  interim  mcenia  et  turres  non  cadunt  :  ita 
prorsus  qui  sine  spiritu,  sine  effectu,  sine 
charitate  condonantur,  feriunt  quidem  au¬ 
dientium  aures  sonitu  verborum;  sed  nequa¬ 
quam  dejiciunt  turres  vitiorum.  Itaque  elo¬ 
quentia,  vel  cum  charitate  conjungenda  est 
vel  nihil  valet. 

Sed  parum  esset,  si  sola  eloquentia,  et 
non  etiam  sapientia  sine  charitate  esset 
inanis  :  ideoque  ulterius  pergit  apostolus,  et 
ait,  Et  si  habuero  prophetiam,  et  noverim  my¬ 
steria  omnia  et  omnem  scientiam  :  etsi  habuero 
omnem  fidem ,  ita  ut  montes  transferam;  cha¬ 
ritatem  autem  non  habuero ,  nihil  sum.  Yide, 
quo  paulatim  ascendit  et  omnia  subjicit  cari¬ 
tati.  Si  habuero, inquit,  prophetiam,  hoc  est  do¬ 
num  preevidendi  futura,  vel  donum  explicandi 
scripturas,  juxta  illud  apostoli  Petri:  Omnis 
prophetia  Scripturae  propria  interpretatione 

non  fit :  vel  etiam  utrumque  neque  id  solum, 
sed  etiam  Noverim  mysteria  omnia  hoc  est, 
non  solum  spiritu  prophetico  aliqua  myste¬ 
ria  futura  praevideam,  sed  omnia,  quicquid 
Deus  unquam  facturus  est;  vel  non  solum 
possim  aliquam  partem  scripturarum  expo¬ 
nere,  sed  omnia  mysteria  quamvis  abdita 
et  recondita  :  neque  scripturarum  dumtaxat 
cognitionem  habeam,  sed  Omnem  praeterea 
Scientiam ,  tam  divinam,  quam  humanam 
quantam  Salomon  et  Moyses,  omnes  prophe¬ 
tae,  omnesque  Angeli  habuerunt ;  addo  et¬ 
iam  tantam  fidem,  ut  signa  et  prodigia  ede¬ 
re,  atque  adeo  montes  solo  verbo,  atque 
imperio  transferre  possem  ;  si  haec  omnia 
mihi  uni  suppetant,  et  sola  charitas  non 
suppetat,  non  dico  parum  sum,  sed  nihil 
penitus  sum.  Quamobrem  ?  Quia  omnia  ista 
sine  charitate  mortua  sunt.  Accipe  hominem 
aliquem  procerum ,  pulchrum ,  robustum, 
sanum,  vestitum  serico,  ornatum  auro,  et 
gemmis,  cujus  manus,  pedes,  oculi,  totum 
corpus,  omnia  membra,  omnes  partes  sum¬ 
mam  inter  se  proportionem  habeant ;  deni¬ 
que  Sampsone  fortiorem,  Salomone  sapien- 
tiorem,  Absalone  pulchriorem,  Augustino 
feliciorem  :  quid,  quaeso,  erit,  si  animam  tol¬ 
les?  Certe  nihil  erit.  Nam  nec  homo  dici 
poterit,  sed  statua  potius  vel  simulacrum 
mutum  :  imo  minus  quam  simulacrum  : 
simulacrum  enim  super  pedes  suos  stare 
potest,  nec  se  aut  alia  facile  corrumpit.  At 
homo  mortuus  stare  non  potest,  et  semper 
foetet,  et  magis  ac  magis  ad  corruptionem 
tendit,  donec  tandem  in  modicum  cinerem 
convertatur.  Ad  eumdem  modum,  si  quis 
abundet  omnibus  donis  spiritalibus,  dono 
linguarum,  spiritu  prophetiae,  gratia  sani¬ 
tatum,  et  charitas  desit,  quae  est  vita  virtu¬ 
tum  et  donorum,  ille  coram  Deo  mortuus 
est ,  nihil  est.  Quemadmodum  enim ,  ut 
Chrysostomus  annotavit,  non  agnoscimus, 
nos  regem  ad  sericum,  vel  aurum  vel  argen¬ 
tum,  sed  ad  purpuram  :  ita  Deus  non  agno¬ 
scit  filios  suos  electos  ad  prophetiam,  ad 
sapientiam,  ad  fidem  mortuam,  ad  miracu¬ 
la,  quae  etiam  non  filiis  communia  esse  pos¬ 
sunt  ;  sed  ad  vestem  illam  nuptialem  et 
purpuream  charitatis,  qua  insignimur,  cum 
haeredes  regni  coelestis  per  Christum  insti¬ 
tuimur. 

Quod  si  dona  ista  sublimia  et  spiritualia 
sine  charitate  mortua  sunt,  quid  tandem  de 
terrenis  et  fluxis  bonis  judicandum  est  ? 
Dicit  aliquis  :  Ego  sum  ex  illustri  familia, 


habeo  tot  famulos,  tot  equos,  tot  genera  ve¬ 
stium, tot  beneficia,  tot  possessiones,  mensam 
semper  opiparam,  non  subsum  alicui,  facio 
quod  volo.  Et  ego  securus  affirmo  si  cum  his 
omnibus  charitatem  non  habet,  nihil  est;  et 
si  absque  charitate  migrat,  Mebus  erat  ei ,  si 
natus  non  fuisset  homo  ille.  Mallem  ego  in 
aliquo  sordidissimo  stabulo  mancipium  ab¬ 
jectissimum  et  vilissimum  esse  et  charitate 
praeditus  inveniri,  quam  primus  et  nobilis¬ 
simus  omnium  hominum  absque  charitate. 
Totum  enim  tempus,  quo  hic  vivimus,  vix 
est  unus  dies  nostrae  verse  vitae,  quse  non 
diuturna  sed  aeterna  in  alio  saeculo  futura  est. 
Et  quid  prodest,  obsecro,  esse  hic  primum 
et  nobilissimum  ad  unum  diem,  et  postea 
ultimum  et  vilissimum  et  infelicissimum  in 
aeternum  ?  Ille  qui  est  primus,  nobilissimus 
ditissimus,  pulcherrimus,  sed  absque  cha¬ 
ritate,  similis  est  pomis  quibusdam,  quae 
exterius  videntur  pulcherrima,  et  optime 
rubent,  exhibent  suavem  odorem  ;  sed  intus 
habent  vermem,  qui  omnia  consumit.  Qui 
vero  est  abjectissimus,  vilissimus,  pauper¬ 
rimus,  sed  cum  charitate  et  gratia  Dei,  si¬ 
milis  est  pomis  coctis  sub  cineribus,  quae 
exterius  quidem  videntur  horrida  et  defor 
mia;  sed  tolle  corticem,  et  invenies  rem 
optimam  et  suavissimam.  Ita  prorsus,  audi¬ 
tores,  multos  videbitis  nobiles,  divites,  for¬ 
mosos,  qui  quasi  poma  pulcherrima,  eminent 
in  ramis  arborum,  sed  cum  tempore  mortis 
coliguntur,  et  cortex  aufertur,  invenitur 
vermis  peccati,  inveniuntur  animae  foetidae, 
plenae  superbia,  ambitione,  invidentia,  odiis, 
amoribus  pravis  :  denique  ad  mensam  Do¬ 
mini  non  inferuntur,  sed  in  sterquilinium 
gehennae  suibus  Tartareis  projiciuntur.  Con¬ 
tra  vero  videbitis  aliquos,  qualis  erat  Laza- 
rus,  ille  mendicus,  et  ulceribus  plenus,  qui 
videntur  quidem  oculis  hominum  homines 
nihili,  purgamentum  hujus  saeculi;  et  inte- 
rim  sunt  poma  cocta  sub  cineribus  pauper¬ 
tatis,  igne  tribulationis,  et  cum  per  mortem 
cortex  aufertur,  invenitur  dulcissimum  po¬ 
mum  ,  invenitur  anima  plena  charitate , 
plena  succo,  plena  virtutibus,  plena  gaudio, 
plena  pace,  plena  Spiritu  sancto.  Itaque 
statim,  instruitur,  et  quasi  conditur  saccaro 
et  meile  divinae  gloriae  et  mensae  summi 
Regis  manibus  Angelorum  infertur.  Ista  est 
felicitas,  iste  est  honor,  ista  est  gloria,  quam 
charitas  parit,  cujus  ambitiosi  esse  debemus. 

Sequitur,  Et  si  cbstribuero  in  cibos  paupe¬ 
rum  omnes  facultates  meas,  et  si  tradidero 

corpus  meum,  ita  ut  ardeam ;  charitatem  au¬ 
tem  non  habuero ,  nihil  mihi  prodest.  Non 
ignoro,  D.  Hieronymum  in  commentariis 
super  caput  quintum  epistolae  ad  Galatas, 
de  hac  sententia  disputasse,  et  pro  eo,  quod 
nos  legimus,  Ardeam,  ipsum  legisse  Glo- 
rier ,  sicut  etiam  in  codice  Graeco  legit  ipse 
xauy7|(jwp.ai  nos  vero  xau07}cr«uai  :  sed  parum 
refert,  nam  sententia  fere  est  eadem.  Certe 
Chrysostomus  et  Theodoretus,  Theophyla- 
ctus  etcaeteri  Graeci  xau0vfa'«>uai  legerunt.  Non 
solum  igitur  eloquentia  et  sapientia,  sed 
etiam  heroicis  operibus  major  est  chari- 
tas.  Si  distribuero,  inquit,  facultates  meas, 
non  aliquas  tantum,  ut  multi  faciunt,  sed 
omnes  penitus,  ita  ut  nihil  mihi  retineam,  si 
non  solum  mea,  sed  meipsum  quoque  pro 
aliis  impendam,  nec  solum  patiar  me  ad 
supplicia,  ad  pericula,  ad  mortem  trahi ; 
sed  ipse  me  offeram,  ip-e  me  ingeram,  ipse 
tradam  corpus  meum,  ita  ut  ardeam,  quo 
nihil  sublimius  in  operibus  cogitari  potest, 
si  charitas  absit,  nihil  mihi  prodest  cum  his 
omnibus  eleemosynis,  et  heroicis  operibus, 
ignem  aetirnum  non  evadam ;  sicut  etiam 
haeretici,  qui  necantur  et  comburuntur  pro¬ 
cul  dubio  non  evadunt.  Nam  ut  ait  B.  Cy¬ 
prianus  :  «  Haeretici  mori  possunt,  coronari 
non  possunt,  nec  est  mors  illa  fidei  corona, 
sed  pcpna  perfidiae. 

Sed  dicet  aliquis  fortasse.  Si  opera  bona 
sine  charitate  nihil  prosunt, cum  an  imadverto 
me  sine  charitate  esse,  nihil  faciam,  non  ora¬ 
tioni,  non  jejuniis,  non  eleemosynis,  non 
aliis  bonis  operibus  incumbam.  Non  ita, 
auditores,  sed  tum  maxime,  cum  in  peccatis 
sumus,  bonis  operibus  insudare  debemus,  ut 
Deum  placare  possimus.  Opera  siquidem 
bona,  etiam  sine  charitate  illa,  de  qua  lo¬ 
quitur  Apostolus,  quae  filios  Dei  nos  facit,  si 
modo  ex  animo  poenitente  et  fideli  profici¬ 
scantur,  multum  omnino  juvant ;  Deus  enim 
tametsi  gratiam  et  charitatem  non  meritis 
reddit,  sed  donat  gratis  :  disponit  nos  tamen 
per  opera  bona  ad  gratiae  et  charitatis  rece¬ 
ptionem.  Hinc  Joannes  Baptista  peccatores 
hortatur,  ut  faciant  fructus  dignos  poeni¬ 
tentiae.  Et  Daniel  regi  iniquo  consulit,  ut 
eleemosynis  peccata  sua  redimat  :  Et  Domi¬ 
nus  per  lsaiam  peccatoribus  dicit ;  Lavami¬ 
ni ,  mundi  estote  :  quiescite  agere  perverse , 
discite  benefacere  :  quaerite  judicium ,  subve¬ 
nite  oppresso ,  judicate  pupillos ,  defendite 
viduam  :  et  venite  et  arguite  me ,  dicit  Domi¬ 
nus.  Si  fuerint  peccata  vestra  ut  coccinum , 


sicut  nix  dealbabuntur ,  et  si  fuerint  rubra  ut 
vermiculus ,  sicut  lana  alba  erunt.  Quod  igitur 
Apostolus  ait,  non  sic  intelligendum  est, 
quod  opera  bona  sine  charitate  nullo  modo 
prosint ;  sed  si  sola  sint,  ad  meritum  vitae 
aeternae  non  prodesse.  Yere  enim,  qui  sine 
charitate  moritur,  cum  omnibus  suis  elee¬ 
mosynis  et  jejuniis  in  gehennam  descendit. 
Quare  perspicuum  est  nihil  esse  nobilius  et 
excellentius  charitate,  et  eam  omnibus  re¬ 
bus  aliis  sine  ulla  dubitatione  anteponendam. 

Sed  quidnam  est  ista  charitas  ?  Quae  sunt 
ejus  conditiones  ?  Unde  cognoscimus  ,  an 
charitatem  possideamus  ?  Charitas,  audito¬ 
res  optimi,  non  facile  cognosci  potest.  Est 
enim  virtus  quaedam ,  de  qua  philosophi 
numquam  locuti  sunt.  Nec  mirum  :  siquidem 
ejus  principium  et  finis  est  solus  Deus.  Vir¬ 
tutes  morales  labore  atque  industria  huma¬ 
na  acquiri  possunt ;  at  charitas  a  solo  Deo 
infunditur.  Charitas  Dei  diffusa  est  in  cordi¬ 
bus  nostris,  inquit  Apostolus,  per  Spiritum 
sanctum ,  qui  datus  esc  nobis  :  vestis  quaedam 
est  charitas  ita  nobilis  et  pretiosa,  ut  non 
possit  aliis  manibus  fieri,  quam  Dei  summi 
et  sapientissimi  opificis.  Non  est  opus  ho¬ 
minum  vel  Angelorum.  Concurrit  quidem 
liberum  arbitrium  a  Deo  excitatum  et  adju¬ 
tum,  dum  anima  vestem  istam  pretiosam 
induit  ;  non  enim,  ut  Lutherani  putant,  ita 
vestitur  anima  charitate,  ita  justificatur  ho¬ 
mo,  sicut  vestiretur  lignum  aliqua  toga, 
quod  non  sentit,  nec  movetur,  nec  juvat 
seipsum  ;  sed  tamen  vestis  a  solo  Deo  effi¬ 
citur  :  nec  vinditur  proprie,  sed  donatur. 
Superat  enim  omne  pretium.  Est  etiam  cha¬ 
ritas  planta  quaedam  peregrina,  quse  non 
nascitur  per  se  in  his  nostris  frigidis  regio¬ 
nibus,  sed  a  Deo  agricola  prudentissimo, 
ex  pomario  paradisi  in  agros  cordium  nostro¬ 
rum  aliquando  transponitur.  Atque  idcirco 
summa  diligentia  conservanda  est :  nihil  enim 
facilius  quam  ut  plantse  peregrinse  in  aliena 
terra  exarescant. 

Itaque  auctor  charitatis  est  Deus  :  finis 
quoque  verus  et  proprius  est  solus  Deus. 
Aspice  virtutes  eaeteras.  Finis  temperantiae 
est  cohibere  concupiscentiam;  finis  fortitu¬ 
dinis,  moderari  iram ;  finis  misericordiae, 
tollere  miseriam  ;  finis  vel  objectum  (ut 
theologi  loquuntur)  fidei  est  veritas  Dei; 
finis  religionis,  cultus  Dei ;  finis  spei,  bona 
sempiterna  ;  finis  charitatis  ,  Deus  ipse. 
Deum  intuetur,  Deo  inhaeret,  a  Deo  nasci¬ 
tur,  in  Deum  terminatur,  in  Deo  sedem  ha- 


152 


CONGIO  XIX.  DE  DOMINICA  QUINQUAGESIMA. 


bet,  ubi  nec  fides,  nec  spes  locum  habere 
possunt  :  et  quod  maximum  est,  non  solum 
est  in  Deo,  sed  est  ipse  Deus,  et  omnes,  quos 
inhabitat,  facit  quodammodo  Deos  :  sicut 
ignis  quicquid  apprehendit  convertit  in  ig¬ 
nem,  et  Iapis  chymicus,  si  detur,  quicquid 
tangit,  convertit  in  aurum.  Ita  charitas  Dei 
omnes,  quos  replet  facit  Deos.  Videte  qua¬ 
lem  charitatem  dederit  nobis  Pater,  inquit 
B.  Joannes,  Ut  filii  Dei  nominemus  et  simus. 
Et  B.  Petrus,  Magna ,  et  pretiosa,  inquit,  nobis 
donavit ,  ut  divinae  efficiamur  consortes  naturae. 

Quae  cum  ita  sint,  non  mirum  nobis  vide¬ 
bitur,  si  charitatem  asserui  rem  esse  subli¬ 
miorem,  quam  ut  a  nobis  perfecte  cognosci 
possit.  Sed  nihilominus  quaedam  signa 
sunt,  quibus  se  prodit,  quae  ab  apostolo  hoc 
loco  prolixe  declarantur,  cum  ait :  Charitas 
patiens  est ,  benigna  est,  non  aemulatur,  non 
agit  perperam,  etc.  Atque  imprimis  quidem 
duobus  signis,  quae  sola  explicare  volumus, 
tota  perfectio  Christianae  vitae  continetur. 
Quid  est  proprium  Christianorum?  Mala  pati 
et  bene  agere  :  reddere  siquidem  bonum  pro 
bono  et  malum  pro  malo,  etiam  ethnici  et 
publicani  noverunt :  reddere  malum  pro  bono 
proprium  est  daemonum  et  impiorum  :  at 
reddere  bonum  pro  malo,  sugere  mei  de  pe¬ 
tra  oleumque  de  saxo  durissimo,  id  vero  pro¬ 
prium  est  Christianorum.  His  igitur  duobus 
signis  se  charitas  prodit,  patientia  et  beni¬ 
gnitate  :  mala  patiendo  et  bene  agendo.  Cha¬ 
ritas,  inquit,  patiens  est,  benigna  est.  Yis  vide¬ 
re,  utrum  charitas  Dei  cor  tuum  inhabitet : 
vide  num  sis  paratus  quidlibet  pati  et  agere 
pro  gloriaDei  etsalute  proximorum,  exponere 
pecunias,  exponere  honorem,  exponere  vitam, 
contumelias  pati,  a  voluptatibus  abstinere. 
Nam  qui  diligit, omnia  tolerat, ne  amittatquod 
diligit.  Pecunias  amisisti  ?  Statim  incipis 
quaerere,  interrogare  istum,  illum  :  curris 
ad  ecclesias,  ne  forte  qui  invenit  pastori  vel 
sedituo  vero  domino  restituendas  assignave¬ 
rit.  Yel  etiam  per  praeconem  significari  ju¬ 
bes  te  partem  aliquam  donaturum  ei,  qui 
invenerit,  si  restituat.  Ista  omnia  facis,  quia 
diligis  pecunias,  si  non  dilegeres  non  move¬ 
reris.  Pari  ratione  avari  malunt  saepe  jeju¬ 
nare,  et  frigus  ac  nuditatem  pati,  quam  vi¬ 
dere  cumulum  pecuniarum  minui.  Quamob- 
rem?  Quia  diligunt  eas.  Ita  igitur  qui  Deum 
diligunt,  omnia  ferunt,  omnia  tolerant,  om¬ 
nia  patiuntur,  omnia  vincunt,  ne  Deum  of¬ 
fendant, quem  diligunt.  Quos  daemonum  con¬ 
flictus,  quae  mundi  certamina, quas  carnis  ille¬ 


cebras  in  sanctis  confessoribus  et  Virginibus 
charitas  non  superavit  ?  Quae  supplicia, quos 
cruciatus,  quas  mortes  charitas  non  vicit  in 
martyribus?  Quid  vero  Filium  Dei  ad  terras 
descendere  coegit,  nisi  charitas  ?  Quid  eum 
laboribus,  doloribus,  tentationibus,  persecu¬ 
tionibus  exposuit,  nisi  charitas  ?  Quid  eum 
cruci  affixit  et  in  cruce  continuit,  nisi  cha¬ 
ritas?  Nam  clavos  tenere  non  potuisse  Dei 
filium  Sampsone  fortiorem,  quis  dubitare 
potest?  Ergo  sola  charitas  invicta,  patiens 
est,  benigna  est.  Fortis  ut  mors  dilectio,  dura 
ut  infernus  aemulatio ,  aquae  multae  non  po¬ 
tuerunt  extinguere  charitatem.  Audi  vocem 
amantis  et  omnia  quasi  ad  certamen  provo¬ 
cantis:  Quis  nos  separabit  a  charitate  Christi  ? 
Tribulatio  ?  an  angustia  ?  an  fames  ?  an  nudi¬ 
tas/  an  periculum?  an  persecutio?  an  gladius? 
Sed  in  omnibus ,  inquit,  superamus.  Quamob- 
rem?  Unde  tanta  fortitudo,  tanta  patientia? 
Propter  eum,  inquit,  qui  dilexit  nos  :  charitas 
hoc  fecit.  Certus  sum  enim  quia  neque  mors, 
neque  vita,  neque  Angeli ,  neque  principatus, 
neque  virtutes,  neque  instantia,  neque  futura , 
neque  fortitudo ,  neque  altitudo ,  neque  profun¬ 
dum,  neque  creatura  alia  poterit  nos  separare 
a  charitate  Dei, quae  est  in  Christo  J esu  Domino 
nostro. 

Habetis  igitur,  auditores,  quantae  sint  et 
quam  eximiae  laudes  charitatis,  et  quibus  si¬ 
gnis  se  prodat.  Reliquum  est,  ut  omnes  serio 
totis  viribus  summo  studio  operam  demus, 
ut  in  ea  proficiamus.  Quis  enim  in  hoc  illu¬ 
stri  sapientiae  domicilio  frequentat  gymnasia 
vel  jurisprudentiae,  vel  medicinae,  vel  philo¬ 
sophiae  vel  theologiae,  et  non  quotidie  cogi¬ 
tat  quomodo  possit  in  sua  facultate  proficere, 
ut  tandem  cum  laude  ad  lauream  magisterii 
ac  doctoratus  perveniat,  et  non  cum  igno¬ 
minia  ac  dedecore  rejiciatur?Schola  Christi, 
auditores,  schola  charitatis  est  :  Ignem,  veni 
mittere  in  terram,  et  quid  volo  nisi  ut  accen¬ 
datur  ?  Ille  proficit  in  hac  schola,  qui  auge¬ 
tur  quotidie  charitate,  et  in  die  ultimi  judicii, 
quando  fiet  examen  generale,  et  magna  illa 
promotio  coram  toto  orbe  et  omnibus  ange¬ 
lis  Dei,  nemo  interrogabitur  de  textibus  Ari¬ 
stotelis,  nec  de  Aphorismis  Hippocratis,  nec 
de  titulis  et  paragraphis  Justiniani;  sed  om¬ 
nes  quaestiones  de  charitate  erunt.  Et  nos 
hoc  scimus,  et  tamen  non  erubescimus  tot 
annos  in  hac  schola  versari,  et  nihil  promo¬ 
veri  ?  Sed  si  nos  honor  laureae  et  gloria  ma¬ 
gisterii  non  movet,  cur  saltem  virgam  non 
timemus?  Habet  magister  noster  virgam  et 

optime  stultos  pueros  punire  novit,  sicut 
scriptum  est,  Virga  in  dorso  ejus,  qui  indiget 
corde:  et  cum  virga  non  prodest,  novit  etiam 
eos  de  schola  projicere.  Cur  tam  multi  hoc 
tempore  exeunt  de  Ecclesia,  fiunt  Galvinistee, 
fiunt  Anabaptistse,  fiunt  Luth  erani  ?  Nisi 
quia  non  proficiebant  in  schola  charitatis, 
et  ideo  magister  noster  Christus  justo  judicio 
eos  dereliquit,  et  de  gymnasio  egredi  per¬ 
misit.  Quare  si  in  schola  ista  cum  gratia  et 
benevolentia  prseceptoris  et  nostra  maxima 
utilitate  permanere  volumus  ,  nullus  dies 
praeterire  debet,  in  quo  non  saltem  cogite¬ 
mus  de  proficiendo  et  ad  perfectionem  cha¬ 
ritatis  saltem  votis  et  suspiriis  tendamus. 

I 

PARS  SECUNDA 

In  hac  posteriori  parte  concionis  nostrae 
unam  quaestionem  explicare  volumus  :  et 
quoniam  pollicitus  sum,  vobis  velle  me  die¬ 
bus  istis  aliquid  utile  simul, et  jucundum  ad- 
ferre ,  more  prudentium  medicorum ,  qui 
amaras  potiones,  vel  saccaro,  vel  meile  coo¬ 
periunt,  quaestio  nostra  non  minus  habebit 
jucunditatis  quam  utilitatis.  Quaeritur  igitur, 
cur  hodie  potissimum  legatur  in  ecclesia 
epistola  ista,  in  qua  laudes  et  praeconia  cha¬ 
ritatis  explicantur?  Respondetur,  hoc  ideo 
fieri,  quod  his  tribus  diebus  grassentur  ubi¬ 
que  latrunculi  quidam  perditissimi,  qui  infi¬ 
nitos  homines,  ac  praesertim  incautos  adole¬ 
scentes  spolient  thesauro  charitatis.  Itaque 
ecclesia  Catholica  mater  nostra,  cum  gemitu 
et  lacrymis  proponit  hodie  in  evangelio  do¬ 
minicam  passionem.  In  epistola  praeconium 
charitatis,  ut  omnes  intelligant  summa  vigi¬ 
lantia  conservandam  et  custodiendam  hoc 
tempore  charitatem,  tum  propter  eum,  qui 
dilexit  nos  usque  ad  mortem,  et  mortem 
crucis,  tum  propter  ipsum  bonum  excellen¬ 
tissimum  et  penitus  singulare  charitatis. 

Qui  sunt  igitur  latrunculi  illi  pessimi,  ut 
vel  ab  eis  caveamus,  vel  eos  comprehenda¬ 
mus,  et  in  patibulo  suspendamus?  Parabola 
quaedam  brevis  rem  totam  vobis  explicabit. 
Erat  quondam  fcemina  quaedam  prudentis- 
sima,  cui  nata  erat  unica  filia,  tam  eximiae 
pulchritudinis,  ut  nemo  eam  videret,  quin 
statim  ejus  amore  raperetur.  Crevit  postmo- 
dum  puella,  et  simul  crevit  matris  solli¬ 
citudo.  Nam  cum  virgo  jam  nubilis  esset, 
vehementer  angebatur  mater,  ut  adolescen¬ 
tem  ingenuum  et  probum  inveniret,  cui  eam 


tuto  in  matrimonio  collocaret.  Interim  vero 
dum  illa  fluctibus  cogitationum  dies  et  no¬ 
ctes  agitaretur,  ecce  adsunt  quinque  fratres, 
quos  quidem  iidem  parentes  genuerant,  sed 
ipsi  omnino  diversa  studia  secuti  fuerant. 
Nam  primogenitus  erat  leno  ;  secundus  co¬ 
quus  ;  tertius  unguentarius  :  quartus  sym¬ 
phoniacus;  postremus  politissimus,  et  pul¬ 
cherrimus  erat  pictor.  Isti  igitur  quinque 
fratres  cum  eam  puellam  misere  depetirent, 
sed  leno  praesertim  et  coquus  singuli  seorsim 
matrem  ejus  conveniunt,  et  laudes  suae  artis 
explicantes,  virginem  sibi  in  matrimonium 
dari  petunt.  Primus  leno.  Ego,  inquit,  filiam 
tuam  toto  tempore  vitae  suae  laetissime  vivere 
faciam,  ducam  in  varias  civitates,  omnes 
tabernas  mecum  visitabit,  non  erit  domus 
ubi  ducantur  choreae,  quin  ipsa  primis  vo¬ 
cetur  :  denique  voluptates  omnes,  qua  ars 
mea  promittere  potest,  quae  multae  sunt  et 
magnae,  filiae  tuae,  uxori,  ut  spero,  meae  ego 
promitto.  Intravit  deinde  coquus. Ego,  inquit, 
in  coquinis  habito  magnorum  virorum,  om¬ 
nia  genera  epularum  coquere  et  condire 
novi ;  nec  solum  cibos,  sed  etiam  vina  con¬ 
dio,  quocirca  et  coquina  et  cella  vinaria  in 
mea  est  potestate  :  utor  vero  ista  prudentia, 
ut  semper  meliores  partes,  tam  in  epulis, 
quam  in  vino  mihi  accipiam.  Audivi  enim 
magistrum  meum  saepe  dicentem,  stultos  esse 
coquos, qui  meliores  bolos  ad  mensam  domini 
portari  sinerent.  Itaque  filia  tua  mecum 
optime  et  jucundissime  habitabit ;  habebit 
semper  opipara  prandia  et  lautas  coenas  : 
vel  si  voluerit,  totus  dies  erit  prandium  vel 
coena.  Isto  exeunte,  repente  adfuit  unguen¬ 
tarius  :  Domus  mea,  inquit,  officina  est  pig¬ 
mentorum  atque  aromatum,  omnia  spirant 
suavissimos  odores,  ut  non  tam  domus  pri¬ 
vati  hominis  quam  templum  vel  sacrarium 
aliquod  odoribus  plenum  esse  videatur. Quo¬ 
circa  filia  tua,  qu£e  procul  dubio  more  csete- 
rarum  fceminarum  unguentis  et  odoratis 
aquis  valde  delectatur, nusqam  melius,  quam 
domi  mese  erit,  ibi  vestes,  sudaria,  chirothe- 
cas,  mappas,  breviter  omnia  suaviter  olentia 
habebit.  Post  unguentarium  secutus  est  sym¬ 
phoniacus,  qui  et  ipse  artem  suam  jactans  : 
Domus  mea,  inquit,  semper  personat  voci¬ 
bus  musicorum,  nunc  ludimus  fistulis,  nunc 
cytharis,  nunc  vero  organis,  nunc  omnibus 
simul  musicis  instrumentis  :  nunc  vocibus 
carmina  lasciva ,  tenerosque  amores  con¬ 
centu  suavissimo  decantamus.  Quare  filia 
tua,  si  mihi,  ut  spero,  uxor  contingat,  se 

beatam  dicere  poterit,  et  non  tam  in  terra, 
quam  in  coelo,  atque  adeo  in  paradiso  deli- 
tiarum  habitare  putabit.  Postremus  adfuit 
pictor  :  Et  quis,  inquit,  magis  filiam  tuam 
oblectare  poterit,  quam  ego,  qui  non  solum 
faciem  ejus  stibio  cerussaque  depingam,  ut 
omnium  oculis  formosissima  videatur,  sed 
etiam  totum  orbem  meo  penicillo  ante  ejus 
oculos  adducam,  ibi  videbit  prata  floribus 
quasi  depicta:  ibi  flumina,  et  lacus  et  varios 
piscium  lusus  :  ibi  maria  tumentia  et  naves 
fluctibus  agitatas  :  ibi  montes,  ibi  valles,  ibi 
silvas, ibi  civitates,  ibi  coelum  modo  serenum, 
modo  turbatum  :  ibi  prmlia  et  conflictus 
exercituum.  Denique  quicquid  oculis  desi¬ 
derare  poterit,  etiam  seipsam  et  vultum 
suum  in  tabula  vivis  coloribus  expressum 
cernet. 

Vix  abierant  quinque  isti  proci,  cum  ecce 
statim  adest  legatus  cujusdam  potentisnmi 
et  celeberrimi  imperatoris, qui  matrem  puel- 
lse  illius  conveniens  :  Domiuus  meus,  inquit, 
rex  magnus  et  potens,  quod  scire  te  non 
dubito,  unicum  filium  habet,  sapientissimum, 
optimum,  pulcherrimum,  quem  hseredem 
jam  instituit  omnium  regnorum  et  divitiarum 
suarum  :  audivit  vero  habere  te  filiam  virgi¬ 
nem,  pauperem  quidem  et  obscuram,  et  filio 
suo  nullo  modo  parem ;  sed  tamen  pulchram, 
et  ingenue  ac  liberaliter  educatam,  nec  non 
optimis  moribus  praeditam  ;  et  quia  non  in¬ 
diget,  neque  requirit  filius  ejus  in  uxore 
divitias  aut  nobilitatem,  cum  sit  per  se  di¬ 
tissimus  et  nobilissimus,  et  quod  potissimum 
est, quia  fama  audita  filiae  tuae  eam  vehemen¬ 
ter  adamavit,  me  misit,  ut  haec  tibi  signifi¬ 
carem,  cupere  se  ut  filiam  tuam  filio  suo  in 
matrimonium  tradas  :  quod  si  feceris,  et  te 
et  ipsam  in  palatium  regium  magna  cele¬ 
britate  introduci  faciet,  et  vobiscum  omnia 
sua  bona,  omnia  regna,  omnem  nobilitatem, 
omnes  titulos  honoris  communicabit. 

His  auditis,  vocat  mater  filiam,  quae  in 
altero  secretiori  cubiculo  delituerat,  et  om¬ 
nia  quae  dicta  fuerant  attentissime  audierat: 
illam,  inquam,  vocat  et  tanquam  nescienti 
exponit  breviter  conditionem  eorum  omnium 
qui  eam  in  uxorem  flagitabant.  Quia  vero 
puella,  ut  erat  levior, verbis  illorum  fratrum, 
ac  praesertim  lenonis,  qui  choreas  pollicitus 
erat,  valde  illecta  videbatur ;  coepit  mater, 
quse  sapiens  erat,  ut  diximus,  et  litteras  no¬ 
verat,  eam  vehementer  objurgare  :  Quid, 
inquit,  tibi  proderunt  saltationes  et  choreae 
illius  lenonis?  Quando  saltaveris  diu,  quid 


tandem  habebis,  nisi  lassitudinem  corporis 
et  aegritudinem  animi?  Nescis  tu  pericula 
saltationum? Quam  multae  putas  iveruntVir- 
gines  ad  choreas,  et  redierunt  meretrices? 
Ignoras  quid  acciderit  filiae  Herodiadis,  quae 
suis  tripudiis  causa  fuit,  ut  lumen  orbis, ma¬ 
gnus  ille  Joannes,  qui  Dominum  baptizave- 
rat,  extingueretur;  et  ipsa  postea,  ut  Nice- 
phorus  tradit,  cum  semel  trajiceret  flumen 
glacie  concretum,  fracta  glacie  cecidit  in 
aquas  ad  collum  ;  et  paulo  post  caput  ejus 
frigore  et  glacie  concretum  est,  deinde  re¬ 
sectum  non  ferro,  sed  glacie,  etiam  super 
ipsam  glaciem  saltationem  lethalem  exhibe¬ 
bat.  Nescis  quid  sanctus  Ambrosius  propter 
eam  dicat  :  «  Saltet,  inquit,  sed  adultera 
filia:  quse  vero  pudica  est,  orationem  discat, 
non  saltationem.  »  Quid  vero  cum  coquo  illo 
uncto  et  sordido  facies?  Et  quid  tandem  ha¬ 
bebis  cum  bene  comederis  et  biberis,  nisi 
dolorem  capitis  et  stomachi?  Non  audivisti, 
quam  atroci  supplicio  puniantur  in  gehenna, 
qui  gulse  dediti  fuerunt?  Non  legisti  de  di- 
vite  illo  epulone,  qui  tam  misere  ululabat, et 
clamabat  :  Pater  A braham,  miserere  mei ,  et 
mitte  Lazarum,  ut  intingat  extremum  digiti 
sui  in  aquam ,  ut  refingeret  linguam  meam 
quia  crucior  in  hac  flamma  ?  Et  cur  putas 
lingua  ejus  tam  atrociter  cruciabatur,  nisi 
quia  lingua  discernuntur  sapores,  et  ille  epu¬ 
labatur  quotidie  splendide? Vis  ergo  tu, filia, 
esse  tam  stulta,  ut  propter  delectationem, 
quse  non  est  longior  quam  sit  gula  tua,  inci¬ 
das  in  miseriam  sempiternam?  Jam  vero 
quid  tibi  unguentarius  ille  pollicetur,  odores? 
Quid  vanius  odoribus?  Nonne  odor  est  fumus 
quidam  ?  Certe  crede  mihi,  filia,  odores  nec 
satiant,  nec  nutriunt,  sed  corpus  et  animum 
enervant  ac  debilitant,  et  tandem  utrumque 
projiciunt  in  gehennam,  quee  est  cloaca  et 
sentina  queedam  maxima  et  profundissima, 
qua  omnes  fcetores  totius  mundi  congregari 
clebent.  Si  igitur  tam  delicata  es,  ut  sine 
odoribus  vivere  non  possis,  quomodo  tunc 
vives  in  illis  gravissimis  et  teterrimis  fcetori- 
bus  gehennee? 

Jam  de  symphoniaco  et  pictore  quid  di¬ 
cam,  filia  ?  Quid  enim  habebis  posteaquam 
audieris  concentum  illum  musicum,  et  vide¬ 
ris  tabulas  illas  depictas  ?  Non  vides  ista 
omnia,  quam  cito  finiuntur,  et  ne  vestigium 
quidem  post  se  relinquunt  ?  Quin  igitur  po¬ 
tius  amas  filium  regis,  apud  quem  ista  om¬ 
nia  non  deerunt,  et  ipse  vero  terras  et  ma¬ 
ria,  et  quicquid  desiderare  potes,  non  pi- 

ctum  sed  verum  exhibebit.  Itaque  volo,  filia, 
ut  acquiescas  consilio  meo,  et  oblita  penitus 
pictoris  mendacissimi,  symphoniaci  levis¬ 
simi,  unguentarii  vanissimi,  coqui  sordidissi¬ 
mi,  et  impurissimi  lenonis,  in  matrimonium 
filii  regis  consentias.  Tunc  virgo  matris  ser¬ 
monibus  permota  se  omnia  facturam,  qum 
mater  vellet  pollicita  est.  Redit  igitur  lega¬ 
tus  negotio  foeliciter  confecto  (ut  videbatur) 
ad  regem,  et  statim  oritur  utrinque  gau¬ 
dium  et  exultatio  magna,  utrinque  aguntur 
dies  festi. 

Sed  quid  interim  accidit?  Interea  dum 
nuptiae  parabantur,  veniunt  dies  bacchana- 
liorum,  et  nocte  quadam  transibant  aliqui 
personati  cum  tympanis  per  plateas,  ubi 
etiam  erant  quinque  illi  fratres.  Tum  stulta 
puella  quasi  ignem  haberet  in  pedibus  domi 
se  continere  non  poterat  :  tandem  fecit  mi¬ 
raculum  Lutheranum  illius  sanctimonialis 
apostatricis,  aperuit  ostium,  exivit  foras, 
exuit  pudorem,  induit  frontem  meretriciam 
et  personatos  illos  sequi 'coepit.  Sed  quid 
fecit  rex?  num  injuriam  istam  pertulit?  Non 
sane.  Sed  totum  amorem  in  odium  convertit 
et  personatos  illos  et  puellam^ simul  extremo 
supplicio  affecit. 

Hsec  est  parabola.  Quam  quidem  non  du¬ 
bito  majorem  partem  vestrum  optime  intel- 
ligere;  exponam  tamen,  sed  brevissime,  ut 
simul  intelligant  tardiores,  et  tsedio  non  af¬ 
ficiantur  celeriores.  Foemina  illa  prudens 
anima  est  humana,  quae  rationis  atque  intel- 
ligentise  compos  a  Deo  creata  est  :  proles 
ejus  est  humana  voluntas,  quae  etiam  cor  in 
sanctis  libris  dici  solet :  quinque  proci,  quin¬ 
que  sensus  sunt. 

Sensus  videndi,  qui  formis  et  coloribus 
delectatur,  est  pictor.  Sensus  audiendi,  qui 
delectatur  sonis  et  cantibus,  est  symphonia¬ 
cus.  *Sensus  olfaciendi,  qui  delectatur  odo¬ 
ribus,  est  unguentarius.  Sensus  gustandi, 
qui  delectatur  cibis  et  potibus,  est  coquus. 
Sensus  tangendi,  qui  delectatur  choreis  et 
turpibus  voluptatibus,  est  leno.  Isti  sunt 
latrunculi,  qui  istis  diebus  maxime  grassan¬ 
tur,  quos  procul  dubio  juvant  latrunculi  alii 
multo  deteriores,  quos  non  videmus;  spiri¬ 
tus  videlicet  tartarei,  spiritus  fornicationis, 
spiritus  ebrietatis ,  spiritus  comessationis, 
spiritus  tripudiorum,  spiritus  larvarum,  et 
alii  multi,  quorum  longum  esset  vel  nomina 
recensere.  Isti  mirum  est  quantam  vim  ha¬ 
beant  hoc  tempore  ad  humanam  voluntatem 
suis  blanditiis,  lenociniis,  illecebris  allicien¬ 


dam.  Porro  rex  magnus  et  potens,  Deus 
Pater  est,  Filius  regis  dominus  noster  Jesus 
Christus,  vere  sapiens,  et  speciosus  forma 
prae  filiis  hominum .  Legati  ac  nuncii  sunt 
scriptores  sancti,  per  quos  nobis  perpetuo 
dicitur  :  Filii,  praebe  mihi  cor  tuum  ;  Et  rur¬ 
sum;  Despondi  enim  vos  uni  viro,  virginem 
castam  exhibere  Christo.  Et  quidem  humana 
voluntas  consilio  ac  prudentia  rationis  ad¬ 
monita  ;  sensuum  illecebras  facile  repudiat, 
et  Dei  Filium  eligit  in  sponsum.  Ita  vidimus 
in  die  Natalis  Domini,  in  festo  trium  regum, 
in  celebritate  purificationis,  multi  ad  con¬ 
fessionem  et  communionem  accesserunt,  et  , 
quasi  arrham  hujus  sancti  et  felicis  matri¬ 
monii  susceperunt.  Sed  quid  ?  Veniunt  dies 
bacchanaliorum,  et  Stultus ,  ut  luna  mutatur , 
perdita  ista  puella  cordis  humani  contineri 
non  potest,  currit  post  latrunculos,  explorat 
diligenter  ubi  saltatur,  ubi  potatur,  ubi  can¬ 
tatur,  ubi  tympano  et  fistulis  luditur.  Et 
Deus  noster,  qui  est  Deus  zelotes  injuriam 
istam  ferre  non  potest  et  sponsam  et  latrun¬ 
culos,  hoc  est,  cor  et  corpus  perdit  in  ge¬ 
hennam.  Non  est  diu,  quod  audivimus  ali¬ 
quos  hoc  ipso  anno  ebrios  factos,  repente 
obiisse  :  quo  ierint  nescimus.  Hoc  unum 
scimus,  quod  apostolus  monet,  ebriosos  re¬ 
gnum  Dei  non  possidere.  Non  licet  modo 
per  temporis  augustias  omnes  latrunculos 
oratione  persequi  et  cum  eis  gladio  verbi 
Dei  pugnare  atque  eos  telis  rationum  et  ar¬ 
gumentorum  confodere,  quod  sane  libenter 
faceremus. 

De  choreis  tantum  dicam  unum  verbum, 
atque  ideo  potissimum,  quod  intelligam 
nonnullis  non  videri  hoc  verum  malum,  et 
sciam  Lovanii  esse  publicas  scholas,  ubi 
docetur  ars  tripudiorum.  Sed  ego  profecto, 
si  adulterium  et  fornicatio  est  malum  videre 
non  possum,  quo  modo  viros  cum  foeminis 
tripudiare  non  sit  malum,  cum  hoc  ad  illud 
maxime  provocet?  Audi  Sanctum  Job;  Pe¬ 
pigi  foedus ,  inquit,  cum  oculis ,  ut  ne  cogita¬ 
rem  quidem  de  virgine  :  et  tu  ibis,  et  saltabis 
cum  virgine,  et  saltando  ad  libidinem  te 
concitabis,  et  nihil  periculi  imminebit?  Cur 
igitur  sapiens  monet?  Cum  saltatrice  ne  as¬ 
siduus  sis,  ne  forte  pereas  inefficacia  illius > 
nisi  quia  si  possunt  palese  ad  ignem  accede¬ 
re,  et  non  comburi,  et  adolescens  potest 
cum  fseminis  tripudiare  ,  et  non  ardere. 
Quid?  Sancti  viri,  B.  Antonius,  B.  Hilarion, 
B.  Hieronymus,  in  solitudine  habitatant, 
jejuniis  et  orationibus  perpetuo  operam  da- 

bant,  et  vix  se  a  spiritu  fornicationis,  a  de¬ 
sideriis  et  cogitationibus  pravis  defende¬ 
bant;  et  tu  ad  calorem  adolescentiae  addes 
calorem  potationis,  deinde  ibis  et  ridebis, 
cantabis,  saltabis  cum  puellis,  et  nihil  mali 
suspicabor?  Sed  nolo  credatis  mihi.  Audia¬ 
mus  quid  veteres  scriptores,  tam  profani, 
quam  sacri  de  hac  re  scriptum  reliquerint. 
Marcus  Tullius,  vobis  satis,  ut  arbitrpr,  no¬ 
tus,  ita  turpitudinem  saltationum  execraba- 
tur,  ut  in  defensione  Murense  dixerit : «  Nemo 
fere  saltat  sobrius,  nisi  forte  insanit ;  et 
multarum  delitiarum  comes  est  extrema  sal¬ 
tatio.  »  Et  alio  loco  saltationem  tanquam 
crimen  turpissimum  objecit  Antonio.  Eru¬ 
besce  igitur,  Christiane,  erubesce,  vinceris 
ab  Ethnico,  et  ab  Ethnico  procul  dubio  in 
judicio  condemnaberis.  Ille  solo  naturali 
lumine  dicere  potuit,  non  esse  saltationem, 
nisi  ebriorum  vel  insanorum  et  tu  Filius 
Dei,  coelesti  lumine  illustratus,  apud  quem 
tales  ineptise  ne  nominari  quidem  debue¬ 
rant,  quando  maxime  flere  deberes,  maxime 
insanis.  Relinquamus,  profanos.  Dicas  tu 
nobis,  Ambrosi  beatissime,  senex  reveren¬ 
dissime,  lumen  Ecclesiae  Christianae,  quid 
tibi  de  choreis  et  saltationibus  videtur  ? 
«  Merito,  inquit  in  libro  tertio  de  virginibus, 
merito  inde,  hoc  est,  ex  choreis,  in  injuriam 
divinitatis  proceditur:  quid  enim  ibi  vere¬ 
cundiae  potest  esse,  ubi  saltatur,  strepitur, 
concrepatur?  »  Dicas  et  tu,  Beatissime  Hie¬ 
ronyme,  quid  sentis  de  choreis?  «  Caeterum, 
inquit,  in  libro  contra  Helvidium,  ubi  tym¬ 
pana  sonant,  tibia  clamitat,  lyria  garrit, 
cymbalum  concrepat,  quis  ibi  Dei  timor  ?» 
Transeamus  in  Orientem  :  Consulamus  quo¬ 
que  duos  ex  Patribus  Graecis.  Dicas  nobis 
Graeciae  ornamentorum  ,  os  vere  aureum, 
magne  Chrysostome,  qui  inter  alias  virtutes, 
ita  laude  jejuniorum  excellebas,  ut  jejunator 
publice  dicereris, dicas,  quaeso,  nobis  de  con¬ 
viviis  et  choreis  sententiam  tuam  :  «  Audite, 
inquit  in  hom.  49.  in  Matth.  Audite  haec 
viri,  qui  magnifica  convivia  ebrietate  plena 
consectamini,  audite,  inquam ,  et  diaboli 
barathrum  perhorrescite  :  ubi  saltus  lasci¬ 
vus,  ibi  diabolus  certe  adest.  Non  enim  ad 
tripudia  hos  pedes  nobis  praebuit  Deus,  sed 
ut  modeste  incedamus,  non  ut  impudenter 
camelorum  more  saliamus.  Quod  si  corpus 
turpe  fit  impudenter  saliendo,  quanto  magis 
animam  foedari  credendum  est?  His  tripu¬ 
diis  diabolus  saltat,  his  a  daemonum  mini¬ 


stris  homines  decipiuntur.  »  Haec  Chryso- 
stomus.  Sed  audite  postremo,  quibus  verbis 
magnus  Basilius  vir  gravissimus,  sanctissi¬ 
mus,  doctissimus  insaniam  istam  in  oratione 
contra  ebriosos  deploret:  «  Viri  simul,  in¬ 
quit,  et  foeminae  communibus  choreis  con¬ 
stitutis,  vinoso  daemoni  traditis  animis  sese 
mutuo  affectionum  stimulis  consauciarunt. 
Risus  ab  utrisque  effusi  sunt ,  cantilenae 
turpes,  habitus  meretricii,  ad  petulantiam 
irritantes.  Rides,  dic  mihi,  et  proterva  te 
oblectatione  delectas,  cum  lacrymas  fun¬ 
dere  oportuerat  et  ingemiscere  ob  praete¬ 
rita  ?  Cantilenas  canis  meretricias  ejectis 
psalmis  et  hymnis,  quos  didicisti  ?  Moves 
pedes,  et  furiose  exilis,  ac  infeliciter  tripu¬ 
dias,  cum  genua  flectere  oportuerat  ad  ora¬ 
tionem?  >)  Haec  magnus  Basilius.  Sed  relin¬ 
quamus  homines  sanctos  :  audiamus  quid 
ipse  Spiritus  sanctus,  spiritus  Veritatis,  qui 
errare  non  potest,  per  Isaiam  dicat :  Citha¬ 
rae,  inquit,  et  lyra ,  et  tympanum ,  et  tibia ,  et 
vinum  in  conviviis  vestris  et  opus  Domini  non 
respicitis  et  opera  manuum  ejus  non  conside¬ 
ratis. 

0  miseros  vos,  fecit  Deus  opus  admirabile 
in  diebus  istis,  ut  vobis  ccelum  aperiret, 
crucem  ascendit,  et  usque  ad  mortem  labo¬ 
ravit;  audistis  hoc  in  Evangelio  hodierno  : 
Ecclesia  gemit,  Angeli  stupent,  daemones 
tremunt,  et  vos  soli,  propter  quos  ista  fiunt, 
in  flagitiis  occupati,  vino  somnoque  sepulti, 
Opus  Domini  non  respicitis  et  opera  manuum 
ejus  non  consideratis.  Audite  sententiam  ju¬ 
dicis  nostri :  Propterea ,  inquit,  dilatavit  in¬ 
fernius  animam  suam  et  aperuit  os  suum  abs¬ 
que  ullo  termino.  0  si  intelligeritis  quam  sit 
horrendum  incidere  in  manus  Dei  viventis , 
quid  sit,  potare  calicem  illum  amarum  irae 
Dei,  usque  ad  foeces,  de  quo  legitis  in  Psal¬ 
mo  :  Ignis,  grando ,  nix,  glacies,  spiritus 
procellarum ,  pars  calicis  eorum.  Quis  ex  vo¬ 
bis ,  inquit  Isaias,  habitare  poterit  cum  igne 
devorante  ?  Quis  ex  vobis  habitabit  cum  ardo¬ 
ribus  sempiternis  ?  Si  non  potestis  nunc  ab 
ebrietate,  a  choreis,  a  nugis  abstinere,  quo¬ 
modo  vivas  illas  flammas  et  acerbissimum 
stridorem  dentium  ferre  poteritis?  Quare 
vigilemus  fratres,  et  thesaurum  charitatis 
contra  latrunculos  illos  diligenter  custodia¬ 
mus  et  gratiam  in  terris,  gloriam  in  coelis 
veram  et  sempiternam  consequemur,  per 
Dominum  nostrum  Jesum  Christum,  qui  est 
benedictus  inseecula.  Amen. 

Exordio  ab  excusatiuncula  de  insolita  condo¬ 
nandi  methodo  sumpto,  praemittitur  historia 
Israelitici  populi  a  servitute  Aegyptiaca  libe¬ 
rati;  quae  deinde' mystico  sensu  nobis  accommo¬ 
datur  per  Pharaonem  diabolum,  per  Moysen 
Christum,  per  JEgyptum  mundum,  per  servi¬ 
tutem  peccatum,  permarerubrum  baptismum 
praefigurari.  Magnificentia  coelestis  Jerusalem 
sacrae  Scripturce  testimoniis  probatur.  Botrus 
ex  terra  promissa  allatus  figura  Christi  cruci¬ 
fixi  :  Quam  difficile  iter  sit  ad  terram  illam 
promissionis  coelestem  D.  Antonii  exemplo  de¬ 
claratur ;  et  tamen  per  solam  hanc  tribula¬ 
tionum  viam  eo  perveniri  Christi  et  sancto¬ 
rum  exemplo  docemur.  Quomodo  Christum  de 
tribulatione  condonantem  omnes  aversentur  et 
excludant:  imo  alios  hac  pergere  volentes 
retardent  et  evocent,  quo  maxime  facere  stu¬ 
dent  ambitiosi,  luculenta  oratione  demonstra¬ 
tur. 

Altera  pars  in  tractatione  bacchanaliorum  occu¬ 
patur,  ubi  de  illorum  festorum  origine ,  incre¬ 
mento  et  decremento  agitur,  deque eorum  apud 
Christianos  restauratione  et  solemni  celebrita¬ 
te.  Deinde  Bacchus  et  Bacchi  asseclae pisci  asi¬ 
no  marino  apte  comparantur  :  eorum  mores , 
vivendi  ratio,  symposia  ex  divo  Basilio,  col¬ 
loquia  mensalia,  jucunda  et  graphica  nar¬ 
ratione  depinguntur.  Tandem  contra  ebrie¬ 


tatem,  praesertim  civitatis  Lovaniensis,  seria 
et  severa  invectio  subjungitur,  quae  sacrarum 
litterarum  testimoniis, et\duabus  horrendis  duo¬ 
rum  ebriosorum  damnatorum  historiis  stabi¬ 
litur. 

Duo  sunt,  auditores  optimi,  quse  me  hodie 
potissimum  impulerunt,  ut  novo  quodam  et 
mihi  certe  inusitato  uterer  genere  dicendi, 
atque  historiam  evangelicam,  quse  nobis  ho¬ 
dierna  die  ab  Ecclesia  Catholica  proposita 
est,  non  ut  historiam,  sicut  vere  est ;  sed  ut 
parabolam  explicarem. Unum,  quod  viderem 
Evangelium  hodiernum,  si  solius  historiae 
verba  consideranda  sunt,  planius  per  se  atque 
illustrius  esse, quam  ut  nostrse  orationis  lumen 
desideret :  Alterum,  quod  intelligerem,  idem 
evangelium,  si  secundum  spiritalem  quam¬ 
dam  abstrusamqueintelligentiam  explicetur, 
nobis  omnibus  ad  eam"viam,  quse  ducit  ad 
coelum,  inveniendam,  atque  ingrediendam 
maximam  lucem  esse  allaturum.  Porro  E- 
vangelii  principium  tale  est :  Assumpsit  Je- 
sus  duodecim  discipulos  secreto ,  et  ait  illis  : 
Ecce  ascendimus  Hierosobjmam ,  et  consumma¬ 
buntur  omnia  quae  scripta  sunt  per  Prophetas 
de  filio  hominis.  Verum  antequam  ad  hsec 
verba  Evangelii  veniamus,  pulcherrima  quse- 
dam  figura  veteris  instrumenti  prsemittenda 
est,  quse  nobis  viam  ad  Evangelium  sternet, 
atque  aditum  ad  eam  expositionem,  quam 
molimur,  aperiet. 

Cum  igitur  Israeliticus  ille  populus  quon- 

dam  ex  Agypto  divino  jussu  decederet,  si¬ 
mul  atque  Pharaonis  tyrannidem  evasisset,  et 
mare  Erythraeum  duce  Moyse  siccis  pedibus 
transivisset,  se  regiones,  quasdam  opulentis¬ 
simas  atque  uberrimas,  quae  lacte  et  meile 
fluerent,  ingressurum  existimabat.  Verum 
eis  longe  aliud,  quam  arbitrabantur,  evenit. 
Siquidem  ante  vastissimas,  desertas  atque 
incultas  solitudines  peragrare  necesse  fuit, 
quam  terram  illam  uberem,  et  lacte  et  meile 
manantem  conspicere  potuerint.  In  illis  vero 
squalidis  solitudinibus  locisque  desertis,  non 
solum  lactis  et  mellis  nimia  copia  non  abun¬ 
dabant  ;  sed  etiam  panis  et  aquae  inopia 
maxime  laborabant.  Itaque  partim  tsedio so¬ 
litudinis  illius  affecti,  partim  labore  itineris 
victi,  variisque  difficultatibus  fracti,  de  redi¬ 
tu  in  Agyptum  cogitare  coeperunt :  neque 
semel  alius  alium  excitavit,  ut  ducem  aliquem 
sibi  ipsis  eligerent,  signoque  sublato  iter  in 
Agyptum  arriperent.  Sed  cum  haec  ad  Moy¬ 
sis  aures  pervenissent,  ille  ut  princeps  vigi- 
lantissimus,  mox  duodenos  lectissimos  viros 
in  Palaestinam  direxit,  eisque  preecepit,  ut 
omnem  terram  diligentissine  perlustrarent, 
ac  regionis  totius  ubertate,  amoenitate,  pul¬ 
chritudine  et  elegantia  explorata,  ad  suos 
redirent :  futurum  enim  sapientissimus  im¬ 
perator  arbitrabatur,  ut  cum  populus  He¬ 
braeus  Palaestina}  fertilitatem  et  pulchritudi¬ 
nem  praedicari  ab  exploratoribus  audiret, 
continuo  terrae  illius  amore  inflammaretur: 
nec  solum  praeteritarum  molestiarum  obli¬ 
visceretur;  sed  etiam  ad  majores  superandos 
labores,  gravioraque  adeunda  pericula  exci¬ 
taretur.  Pergunt  igitur  exploratores,  et  die¬ 
bus  quadraginta  Palaestinam  universam  ob¬ 
eunt,  et  ad  suos  revertuntur,  et  ficus,  uvas, 
aliosque  iructus,  quorum  terra  illa  feracis¬ 
sima  est,  adferentes  et  populo  ostentantes  di¬ 
cunt:  Terra  ad  quam  peregrinando  obivimus, 
vere  fluit  lacte  etmelle,  optima,  fertilissima  et 
pulcherrima  est.  Verum  omnem  illam  dulcedi¬ 
nem  ficuum  et  uvarum,  quam  animo  jam  con¬ 
ceperant,  repente  in  amaritudinem  vertit  le¬ 
gatorum  sequens  oratio  :  Verum,  inquiunt, 
cultores  fortissimos  habet ,  et  urbes  grandes  at¬ 
que  muratas ;  populus,  quem  aspeximus,  proce¬ 
rae  staturae  est.  Ibi  vidimus  monstra  quaedam 
filiorum  Enac,  de  genere  giganteo,  quibus  com¬ 
parati  quasi  locustae  videbamur.  Haec  igitur  ex¬ 
ploratorum  oratio  quantum  animos  multitudi¬ 
nis  terree  illius  praedicatione  inflammavit,  at- 
queerexit;  tantum  eosdem  laborum  ac  diffi¬ 
cultatum  commemoratione  debilitavit  ac  fre¬ 


git.  Ita  ut  non  modo  vulgus  Hebraeorum  ter¬ 
ram  illam  ipsam  ingredi  non  vellet;  sed  etiam 
paucos  quosdam,  qui  ingredi  cupiebant,  im¬ 
pediret,  ac  pene  lapidibus  obrueret:  nihilo¬ 
minus  tamen  post  aliquot  annos  sublatis  iis, 
qui  terram  promissionis  intrare  non  volue¬ 
runt,  ac  Moyse  jam  defuncto,  Josue  filium 
Nun  ducem,  ac  principem  totius  populi  Deus 
constituit,  et  per  eum  summa  facilitate  ve¬ 
teres  Palaestinae  habitatores  a  sui  sedibus 
deturbavit,  et  in  eis  populum  suum  magni 
videlicet  Abrahami  nepotes,  collocavit.  Hsec 
igitur  est  figura :  nunc  explicationem  ejus 
accipite. 

Ad  primum,  quid  Pharao,  quid  Moyses, 
quid  Agyptus,  quid  servitus,  quid  mare 
Erythraeum,  quid  liberatio  ipsa  significet, 
quis  vel  mediocriter  in  sacris  litteris  versatus 
ignorat?  Quis  nescit  Pharaonem  Diaboli,  et 
Moysen  Christi  personam  gessisse?  Atque 
Agypto  mundum  servitute  peccatum  mari 
Erythraeo  baptismum  et  liberatione  libera¬ 
tionem  designatam  adunbratamque  fuisse? 
Tunc  igitur  rubrum  mare  transmittimus,  et 
Agypto  relicta  versus  terram  promissionis 
iter  aggredimur,  cum  baptismo  culpas  solvi¬ 
mus,  et  mundo  ac  pompis  ejus  renunciantes 
ad  coelestem  illam  Jerusalem,  quae  super  om¬ 
nium  montium  cacumina  coelestiumque  or¬ 
bium  regiones  posita  est,  properamus.  Sed 
quemadmodum  Hebraei  mari  Erythraeo  trans¬ 
misso  ante  vastissimas  desertissimasque  so¬ 
litudines  quam  terram  promissionis  intrave¬ 
runt,  sic  et  nos  non  statim  ab  aquis  bapti¬ 
smi  :  ad  quietem  et  felicitatem  transimus ; 
quin  potius  baptismo  aquae  baptismus  ignis 
succedit.  Ut  enim  Dominus  ac  liberator 
humani  generis  Christus  simul  ac  in  Jordane 
fluvio  baptizatus  est,  in  loca  deserta  se  con¬ 
tulit,  ut  a  Diabolo  tentaretur,  jejuniisque  ac 
vigiliis  operam  daret :  sic  etiam  nobis  post 
aquas  baptismi  varia  daemonum  praelia,  la¬ 
bores,  dolores,  molestiae  vincendae  ac  supe¬ 
randae  sunt.  In  baptismo  enim  Christi  mili¬ 
tiae  nomen  |damus,  Daemoni  bellum  indici¬ 
mus  :  neque  daemoni  solum,  sed  et  mundo  et 
carni.  Quocirca  ut  B.  Apostolus  ait,  Omnes 
qui  pie  volunt  vivere  in  Christe ,  persecutionem 
patientur.  Et  ut  primi  illi  sanctissimae  no¬ 
strae  fidei  ac  religionis  cultores  dicebant: 
Per  multas  tribulationes  oportet  nos  intrare  in 
regnum  coelorum. 

Quid  igitur  magna  pars  Christianorum, 
atque  hoc  potissimum  tempore  facit?  Sane 
quod  Hebraei,  non,  inquam,  fecerunt,  sed 

facere  vel  voluerunt  vel  cogitaverunt :  nem-  omnes  plateae  ejus  sternentur ,  et  per  vicos  ejus 
pe  levi  de  causa  in  J£gyptum  redeunt,  et  Alleluia  cantabitur .  Benedictus  Dommus ,  qui 
ultro  se  in  potestatem  Pharaonis  tradunt.  exaltavit  eam,  ut  sit  regnum  ejus  in  saecula 
Itaque  multo  gravius,  quam  illi  peccaverunt,  saeculorum  super  eam.  Audite  Apostolum 
nos  peccamus.  Illi  enim  verbis  et  cogitatione  Paulum,  qui  et  ipse  unus  de  exploratoribus 
saepe  in  ^Egyptum  redierunt  :  nos  autem  ver-  fuit :  Non  sunt ,  inquit,  condignae  passiones  hu- 
bis  quidem  ^Egyptum  detestamur,  moribus  jus  temporis  ad  futuram  gloriam ,  quae  revela¬ 
ro.  iEgypto  pene  semper  diversamur.  An  non  tur  m  nobis.  Denique  quod  sapostoli  omnes 
estiniEgypto,  hoc  est,  in  regno  Diaboli  et  in  exploratores  ac  testes  fide  dignissimi  sint, 
tenebris  densissimis  versari,  omni  tentationi  habemus  virum  summa  auctoritate  et  reli- 
succumbere  ?  peccandi  opportunitates  quae-  gione  et  fide  apostolum  Joannem,  qui  aper- 
rere?  vestes  compositas  non  ad  utilitatem,  tissimis  verbis  id  testatur:  Quod  audivimus , 
sed  ad  vanitatem  gestare  ?  comessationibus  inquit,  quod  vidimus  ocuhs  nostris,  quod  per- 
et  ebrietati  studere  ?  corpus  diligenter  cura-  speximus,  et  manus  nostrae  contrectaverunt, 
re  ?  animae  salutem  negligere  ?  omnes  artes  annunciavimus  vobis. 

omnesque  disciplinas  perdiscere  ?  cursus  coe-  Neque  vero  exploratores  isti  vacui  redie- 
lorum  atque  astrorum  investigare?  et  solam  runt.  Botrum  enim  mirae  magnitudinis  et 
recte  vivendi,  recte  moriendi  rationem  suavitatis,  Christum  videlicet  cruci  appen- 
ignorare  ?  Qui  summo  studio  quaerunt,  sum  attulerunt.  Quid  enim  aliud  liber  psal- 
ad  quem  modum  cum  hominibus  loqui,  cum  morum,  quid  volumina  prophetarum,  quid 
hominibus  agere,  hominum  gratiam  au-  apostolorum,  libri  sonant  quam  Christum  et 
cupari,  hominibusque  placere  debeant;  hunc  crucifixum?  David  vero  quasi  princeps 
quo  autem  modo  Deum  precibus  placent,  quidem  exploratorum  non  modo  botrum 
cum  eo  in  gratiam  redeant,  amicitiam  ejus  ostendit,  sed  etiam  ad  gustandum  invitat, 
promereantur,  non  modo  non  studiose  quse-  Gustate,  inquit,  et  videte ,  quam  suavis  est  Do- 
runt,  sed  ne  semel  quidem  cogitant,  in  minus.  Et  sane,  auditores,  quanta  sit  hujus 
quam  obscura  ^Egypto,  in  quam  crassis  botri  suavitas  illi  optime  noverunt,  qui  cru- 
tenebris,  in  quam  caeca  nocte  versantur?  cem  Domini  assidue  contemplantes  usu  at- 
Deus  igitur,  qui  haec  omnia  multo  ante  que  experientia  didicerunt.  Ex  hoc  igitur 
praevidet,  nec  ignorabat  naturam  nostram  a  fructu,  quem  hic  in  solitudine  modicum 
solitudinis  asperitate  abhorrere,  et  ^Egypti  degustamus,  facile  potest  intelligi  quanti 
delicias  vehementer  adamare,  Prophetas  et  sit  ipsius  terrae  promissionis  amoenitas,  ve- 
apostolos,  ac  imprimis  magnum  illum  Josue,  nustas,  ubertas.  Nam  si  Christus  in  cruce 
filium,  inquam,  suum  ad  nos  misit,  qui  coe-  pendens,  ubi  non  est  species  ei,  neque  decor 
lestis  Jerosolymae  venustate,  pulchritudine,  contemplantis  animum  pascit,  illustrat,  in- 
ubertate,  elegantia,  magnitudine  atque  am-  flammat,  oblectat ;  quid  obsecro  faciet, 
plitudine  explorata,  harum  rerum  prsedica-  cum  in  sede  glorise  suae  lumen  et  deco- 
tione  animos  nostros  accenderet  atque  ad  rem  indutus,  se  oculis  nostris  cernendum,  et 
eam  urbem,  vel  vi  expugnandam,  excitafret.  brachiis  charitatis  complectendum  praebebit? 

Venerunt  igitur  ad  nos  exploratores,  et  Sed  enim,  auditores,  si  nostris  explorato- 
alii  aliis  verbis ;  omnes  tamen  magnifica  ribus  credimus,  non  facile  ad  hanc  felicissi- 
quaedam  longeque  praeclarissima  de  coelesti  mam  et  pulcherrimam  regionem  perveniri 
nobis  Palaestina  retulerunt.  Audite  Davidem:  potest.  Nam  praeterquam,  quod  ipsa  civitas 
Quam  dilecta,  inquit,  tabernacula  tua,  Domine  super  altissimos  quosdam  montes  aedificata, 
virtutum,  concupiscit  et  deficit  anima  mea  in  et  moenibus,  fossis,  vallis,  munitissima  est, 
atria  Domini.  Audite  prophetam  Isaiam  :  0-  et  quamquam  est  amplissima,  tamen  portam 
culus  non  vidit,  Deus,  absque  te,  quae  praepa-  unam  dumtaxat,  eamque  humillimam  et  an- 
rasti  expectantibus  te.  Audite  Baruch  :  0  ls-  gustissima  habet.  Custodes  etiam  fortissimi 
rael  quam  magna  est  domus  Domini ,  et  quam  de  genere  giganteo  perpetuo  excubant,  cir- 
ingens  locus  possessionis  ejus.  Audite  Tobiam :  cum  eam  aditus  omnes  ooservant,  et  quan- 
Beatus  ero ,  inquit,  si  fuerint  reliquiae  seminis  tum  prudentia,  consilio  et  viribus  possunt, 
mei  ad  videndam  claritatem  Hierusalem.  Por-  contendunt  efficere,  ut  nemo  omnino  terram 
lae  Hierusalem  ex  sapphiro  et  smaragdo  aedifi-  illam  ingrediatur.  Aon  est  nobis,  inquit  teirse 
cabuntur,  et  ex  lapide  pretioso  omnis  circuitus  illius  explorator  Paulus,  Non  est  nobis  collu- 
murorumejus.  Ex  lapide  candido  et  mundo  Metatio  adversus  carnem  et  sanguinem,  adversus 

infirmos  et  debiles  ,  et  nostri  similes  hostes, 
qui  videri,  vulnerari,  occidi  possunt:  Sed 
adversus  principes  et  potestates,  adversus 
mundi  rectores  tenebrarum  harum ,  contra  spi¬ 
ritualia  nequitiae  in  coelestibus.  Isti  profecto 
hostes,  qui  telis  igneis  utuntur,  quique  sum¬ 
ma  alacritate  ubique  discurrunt.  Ejusmodi 
sane  sunt,  auditores,  ut  nos  cum  illis  compa¬ 
rati  vere  locustae,  et  minores  etiam  quam 
locustae  videamur :  et  tamen  per  medias  illo¬ 
rum  acies  transeundum  est,  si  Jerosolymam 
ingredi  cupimus.  De  magno  Antonio  Beatus 
Athanasius  refert,  eum  quadam  die  dum 
oraret  raptum  in  spiritu  ab  Angelis,  in  coe¬ 
lum  deferri  coepisse :  continuo  autem  innu¬ 
merabiles  Daemonium  legiones  occurrisse, 
qui  transitum  totis  viribus  prohiberent. 
Cumque  Angeli  a  Daemonibus  quaererent  : 
Cur  id  facerent,  cum  nulla  penitus  in  Anto¬ 
nio  crimina  invenirent  ?  Illi  usque  ab  ortu  B. 
Antonii  repetentes  omnia  ejus  errata,  etiam 
levissima  et  minima,  commemorare  coepe¬ 
runt.  Verum  Angeli  mox  daemonum  ora 
compescuerunt,  atque  dixerunt :  non  debe¬ 
re  eos  ab  ortu  peccata  repetere,  quae  Chri¬ 
sti  essent  benignitate  extincta  atque  deleta : 
sed  ea  solum,  si  qua  tamen  esse  poterant 
quae  postea  admisisset,  quam  monachus  fa¬ 
ctus  esset,  et  se  Dei  obsequio  consecras- 
set.  Et  quamquam  multa  daemones  adfere- 
bant :  tamen  non  tam  ea  Antonii  peccata, 
quam  daemonum  apertissima  mendacia 
erant,  et  liberum  Antonio  iter  ad  coelum 
aperiebatur.  Post  paululum  vero  B.  Antonius 
ad  se  rediens,  et  ea  revolvens,  quae  viderat, 
et  cibi,  et  potus,  et  somni  et  quietis  oblitus 
proximam  noctem  totam  fletibus  et  lamenta¬ 
tione  peregit,  tacitus  apud  se  cogitans  quan¬ 
ta  esset  multitudo  ac  ferocia  hostium  huma¬ 
norum,  et  quam  arduum  ac  laboriosum  per 
aerem  iter  ad  coelum.  Quod  si  tam  in  B.  An¬ 
tonium  audebant,  quem  semper  virum  belli¬ 
cosissimum  experti  fuerant,  quem  omni  ge¬ 
nere  virtutum  armatum  videbant,  cum  quo 
non  veris  criminibus  sed  solis  mendaciis 
contendere  poterant,  quid  in  nos  non  aude¬ 
bunt?  quo  impetu  nos  adorientur?  qua  liber¬ 
tate  nobis  ad  coelum  transitum  denegabunt, 
quos  a  se  devictos  ac  prostatos  non  semel, 
sed  saepius,  non  injuria  gloriari  possunt  ? 

»  Quae  cum  ita  sint,  an  dormire,  otioque  va¬ 
care  nobis  liceat,  cum  hostes  tales  habeamus, 
qui  numquam  dormiunt,  et  nihil  agunt,  ni¬ 
hil  cogitant,  nihil  moliuntur,  nisi  in  nostrum 
interitum  atque  perniciem.  Vos  ipsi,  quaeso, 


sapienter  judicate.  Sed  nos  ad  institutam 
narrationem  revertamur. 

Noster  igitur  fortissimus  et  sapientissimus 
Josue  qui  dux  et  princeps  a  Deo  electus  erat, 
ut  quos  Moyses  non  poterat,  ipse  in  verse  ac 
coelestis  Palaestinae  agros  introduceret,  pa¬ 
ratus  ad  iter,  atque  accinctus  ad  preelium, 
et  in  ipso  ingressu  terrae  promissionis  consti¬ 
tutus  tali  oratione  milites  suos  ut  in  hodier¬ 
no  Evangelio  legimus,  affatus  est  :  Ecce ,  in¬ 
quit,  ascendimus  Jerosolymam.  Nunc  terram 
promissionis  ingredimur :  tardis  et  moribun¬ 
dis  corporibus  ascendere  grave  est ;  sed  ali¬ 
ter  ad  illam,  quae  sursum  est,  Jerusalem  non 
pervenitur.  Neque  solum  ascensionis  labor 
superandus  est ;  verum  etiam  consertissimae 
inimicorum  acies  perrumpendae,  omnia  con¬ 
jecta  tela  contemnenda  per  media  hostium 
arma  transeundum,  et  multa,  magnaque  vul¬ 
nera  non  tam  scuto  propulsanda,  quam  ex¬ 
celso  fortique  animo  excipienda  sunt.  Opor¬ 
tet  enim  Christum  pati ,  et  ita  intrare  iri  glo¬ 
riam  suam.  Neque  alia  sors  militum  et  alia 
imparatoris  erit.  Verum  ne  forte  inopinati 
hostium  impetus  vos  perterreant,  atque  ani¬ 
mum  desondere  cogant,  breviter  vobis,  et 
cursum  laborum  nostrorum  et  praeliorum  ac 
certaminum  eventum  exponam.  Ecce  ascen¬ 
dimus  Jerosolymam ,  et  consummabuntur  om¬ 
nia  quae  scripta  sunt  per  Prophetas  de  Filio 
hominis.  Tradetur  enim  gentibus  et  illudetur 
et  flagellabitur  et  conspuetur :  et  posquam  fla¬ 
gellaverunt ,  occident  eum ,  et  tertia  die  resur¬ 
get.  Itaque  in  Jerusalem,  hoc  est,  ad  pacem 
et  requiem  et  gloriam  et  vitam  beatam  ac 
sempiternam  tendimus.  Haec  enim  est  via, 
quae  Jerosolymam  ducit:  neque  putet  aliquis 
se  viam  aliam  faciliorem  invenire  posse. 
Haec  est  via,  hanc  ego  primus  teram,  hanc 
omnes,  qui  salvi  esse  cupiunt,  ingrediuntur. 
Regnum  enim  coelorum  vim  patitur ,  et  violenti 
rapiunt  illud.  Audivistis  nostri  ducis  oratio¬ 
nem.  Verba  veritatis  sunt,  auditores,  falsa 
esse  non  possunt.  Coelum  et  terra  transibunt, 
verbum  Domini  non  praeteribit.  Verbum  enim 
Domini  manet  in  aeternum. 

Multi  quidem  reperiuntur,  qui  filios  Ru- 
ben  et  Gad  imitantes,  hic  in  terris  partem 
suam  habere  cupiunt,  et  frequenter  habent. 
Siquidem  Rubenitae  et  Gadditae  ut  ex  capi¬ 
te  trigesimo  secundo  Numerorum  intelligi 
potest,  antequam  terram  promissionis  ingre¬ 
derentur,  loca  quaedam  obtinuerunt,  iliisque 
contenti  nihil  in  ipsa  terra  promissionis 
quaesierunt.  Istos  igitur  Rubenitas  et  Gaddi- 

tas  multi  sunt,  qui  imitantur,  qui  futurorum 
bonorum  nullam  rationem  habentes,  solis 
praesentibus,  licet  caducis  et  fragilibus,  in¬ 
hiant  :  quibus  omnibus  cum  moriuntur,  dici¬ 
tur  :  Recordare  fili,  quod  recepisti  bona  in  vita 
tua:  ultra  Jordanem  partem  tuam  habere 
evoluisti.  At  ii,  qui  Christum  ducem  sequun¬ 
tur,  et  bonorum  coelestium  atque  aeternorum 
compotes  fieri  cupiunt,  omnes  sive  uno,  sive 
alio  modo  per  multas  tribulationes  in  coele¬ 
stem  Jerusalem  intrare  debent.  Quibus  tan¬ 
dem  gradibus  Christus,  et  omnis  ejus  exer¬ 
citus  in  gloriam  aeternam  intravit?  Nonne 
vere  Dominus  illusus,  caesus,  consputus,  spi¬ 
nis  coronatus  et  in  crucem  actus  est?  Nonne 
princeps  Apostolorum  Petrus  per  crucem 
in  coelum  ascendit?  Nonne  coapostolus 
ejus  et  collega  Paulus  propter  coelestis 
portae  humilitatem  caput  amisit?  Nonne 
Apostolus  Bartholomaeus  propter  angustias 
ejusdem  portae,  non  modo  vestibus  sed  et 
ipsa  pelle  spoliatus  est?  Nonne  caeteri  omnes 
per  exilia,  damna,  vincula,  verbera,  ignomi¬ 
nias,  patientiam,  castitatem,  sobrietatem  et 
ipsam  mortem  viam  sibi  ad  sempiternam 
beatitudinem  aperuerunt?  Haec  igitur  una 
vera  via  ad  vitam  est,  auditores :  nemo  se 
decipiat,  haec  una  est  via,  quae  tamen  deser¬ 
ta  et  inculta  atque  interclusa  jam  frondibus, 
et  virgultis  mihi  esse  videtur.  Neque  alia  de 
causa,  quam  propter  id  quod  sequitur  in 
Evangelio  :  Et  ipsi,  inquit  B.  Lucas,  nihil 
horum  intellexerunt:  et  erat  verbum  istud 
absconditum  ab  eis :  e!  non  intelligebant,  qux 
dicebantur.  Nulla  pars  est  Evangelii,  quae 
difficilius  ab  hominibus  seipsos  amantibus 
intelligatur,  quam  haec,  in  qua  de  laboribus 
et  molestiis  perferendis  agitur.  Intelligebant 
Hebraei,  quae  de  ficubus  et  uvis,  et  meile  et 
lacte  ab  exploratoribus  dicebantur :  sed  de 
bello  cum  Jebuseeis  et  Chananaeis  gerendo, 
quae  ab  iisdem  exploratoribus  dicebantur  non 
intelligebant.  Sic  et  nos,  quod  Deus  paradi¬ 
sum  voluptatis  nobis  paraverit,  satis  facile 
intelligimus  :  at  quod  per  multas  tribulatio¬ 
nes  transeundum  sit,  id  vero  nullo  modo  ca¬ 
pere  possumus.  Omnes  utillissimas  esse  tri¬ 
bulationis  affirmant,  omnes  constantiam  in 
adversis  laudant :  tribulationes  enim  cal¬ 
caria  sunt,  stimuli  sunt,  fustes  sunt,  quae  nos 
ad  regnum  coelorum  compellunt :  sed  cum  ad 
fores  sedium  nostrarum  molestia  aliqua  vel 
calamitas  pulsat,  omnes  fingunt  se  non  es¬ 
se  domi,  et  Dominam  tribulationem  exclu¬ 
dunt:  rari  sunt,  qui  cum  scribis  et  pharisseis 

Tom.  IX. 


novi  dicant :  Descendat  de  cruce  et  credimus 
ei.  Non  libenter,  Domine,  te  de  isto  sug¬ 
gestu  praedicantem  audimus  :  descende  de 
cruce  et  credimus  tibi :  de  gloria,  de  regno, 
de  beatitudine  disserere  si  volueris  te  atten¬ 
tissimis  animis  audiemus  :  at  de  castitate, 
de  sobrietate,  de  patientia,  de  cruce,  de  con¬ 
donandis  injuriis,  de  praeferendis  incommo¬ 
dis,  de  periculis  subeundis,  tetrica  oratio  est, 
obscura,  involuta,  recondita ;  non  capimus, 
non  intelligimus.  Descende  ergo  de  cruce  et 
credimus  tibi. 

Nonne  haec  vera  sunt,  auditores?  Quid 
horum  negari  potest  ?  Clamat  ipsa  veritas : 
Vx  vobis  qui  habetis  consolationes  vestras  in 
hoc  sxculo.  Quis  hoc  intelligit?  Quis  conso- 
ationes  et  voluptates  non  quaerit?  Clamat 
imperator  noster,  et  in  crucem  ascendit,  ut 
melius  audiatur :  Beati  pauperes ,  beati  mites , 
beati  qui  lugent ,  beati  qui  persecutionem  pa¬ 
tiuntur  propter  justitiam.  Quis  hoc  intelligit? 
Quis  capit?  Cui  non  aenigmata  obscurissima 
esse  videntur  ?  Quis  paupertatem  divitiis, 
et  luctum  risui,  et  persecutiones  gratiae  et 
favori  hominum  anteponit?  Nonne  hoc  tem¬ 
pore  surdis  auribus  ista  canuntur? 

Neque  vero  solum  plerique  hominum,  quae 
de  cruce  et  virtutibus  dicuntur,  non  intellli- 
gunt:  verum  etiam  eos,  qui  intelligere  co¬ 
nantur,  quoad  possunt  impediunt;  non  secus, 
ac  olim  Haebraei  illos  paucos,  qui  terram  pro¬ 
missionis  cum  Josue  ingredi  cupiebant,  non 
solum  impedire,  sed  etiam  lapidibus  obtrue- 
re  conabantur.  Nam  cum  caecus  quidam,  ut 
B.  Evangelista  commemorat,  secus  viam 
per  quam  Dominus  iter  faciebat,  sedens  et 
mendicans  magna  voce  clamare  coepisset: 
Fili  David ,  miserere  mei;  qui  prxibant ,  incre¬ 
pabant  eum  ut  taceret.  Quotidie  ista  videmus, 
auditores,  existat  enim  aliquis,  qui  sedeat 
secus  viam  cascus  ac  mendicans,  hoc  est, 
qui  nondum  viam  illam,  quae  ducit  Jeroso- 
lymam,  viam  virtutis,  amoris  Domini  sit  in¬ 
gressus,  quique  adhuc  in  communi  mor¬ 
talium  caecitate  versetur,  et  malum  putet 
bonum  et  bonum  malum;  et  falsa  ac  fra¬ 
gilia  veris  aeternisque  bonis  anteponat,  qui 
denique  sedeat,  et  nunc  aliquam  voluptatem, 
nunc  aliquam  dignitatem  emendicet,  iste  si 
forte  interius  a  Domino  illustratus  se  cae¬ 
cum  et  mendicum  esse  et  extra  viam  se¬ 
dere  animadvertat,  atque  ad  Dominum  il¬ 
lustratorem  suum  clamare  incipiat  :  Fili 
David,  miserere  mei  :  si  mendicitatem  suam 
erubescat  :  si  viles  illas  divitiarum  cumu¬ 
li 

landarum  ethonorum  augendorum  cogitatio¬ 
nes  abjiciat;  si  spretis  ornnibusrebus  magno, 
et  excelso  animo  Christum  ducem  sequi,  et 
regnum  coelorum  per  vim  capere  apud  seip- 
sum  statuat  :  quam  multos  emendatores  et 
reprehensores  habebit?  Quam  multi  conten¬ 
dent,  quantum  poterunt,  ut  eum  ab  isto  cur¬ 
su  retardent,  in  sua  mend  citate  contineant, 
ignem  desiderii,  quem  in  eo  Christus  exc- 
tavit,  extinguant?  Quem  multi  adversus  eum 
clamabunt,  ut  ipse  non  clamet,  eique  di¬ 
cent  :  Tace,  quid  est  quod  loqueris  ?  Num 
incipis  insanire?  Currebas  bene,  magnam 
de  te  spem  concitaveras,  facile  ad  aliquem 
sublimem  honoris  gradum  ascendisses  , 
numquid  amicis  et  cognatis  tuis  dedecori 
esse  cupis,  quibus  splendori  et  ornamento 
esse  debueras?  Quid  homines  dicent?  Quid 
cogitabunt?  quid  suspicabuntur?  Nempe 
te,  quod  cupiebas,  obtinere  non  potuisse, 
ac  propterea  animum  despondisse  :  neque 
repentinam  istam  mutationem  futurorum 
bonorum  desiderio,  sed  rerum  praesentium 
desperationi  :  neque  virtuti  ac  pietati,  sed 
inconstantiae,  ac  levitati  ascribent.  Haec  sunt 
diaboli  argumenta,  quae  illis  hominibus  sub¬ 
ministrabuntur,  qui  Deo  sapienliores  et  pru- 
dentiores,  vel  esse  vel  videri  volunt.  Sic 
enim  legimus  in  Evangelio  :  Qui  prae  bant , 
inquit,  increpabant  eum .  ut  taceret.  Non  di¬ 
gnantur  isti  Dominum  tamquam  ducem  se¬ 
qui  sed  praeire  contendunt.  Excitat  Dominus 
caecum,  ut  clamet  :  increpant  isti  caecum, ut 
taceat.  Sed  meus  caecus,  si  vere  sapiens  erit, 
sapienter  considerabit  carnis  prudentiam 
mortem  esse,  et  inimicos  homines  esse  do¬ 
mesticos  ejus.  Proinde  quanto  magis  ei  si¬ 
lentium  imperatur,  tanto  magis  clamabit  : 
Fili  David  miserere  mei  :  fib  Davul  miserere 
mei.  Domine,  ut  videam,  ut  aperiantur  oculi 
mei,  hoc  a  te  peto,  hoc  a  te  impetrare  disi- 
dero.  Ex  quo  tandem  fiet,  ut  a  Domino  pe¬ 
nitus  illustretur,  et  eum  summa  alacritate 
et  libertate  sequatur  et  ex  ceeco  ac  mendico 
nobilissimus  Christi  mites  evadat,  et  una 
cum  suo  imperatore  Chananeeis  et  Jebusaus 
devictis  terram  promissionis  obtineat,  et  ad 
ipsam  cuele  stem  Jerusalem  maxima  sancto¬ 
rum  hominum  et  angelorum  acclamatione 
perveniat. 

ALTERA  PARS. 

Qute  de  hodierno  Evangelio  dicenda  esse 
putavi,  habetis  jam,  auditores  optimi,  nunc 


quoniam  semihoram  adhuc  integram  habe¬ 
mus,  videndum  est,  quo  pacto  eam  utiliter 
consumamus:  nec  enim  arbitror  vos  tam 
cito  abire  velle.  Quid  igitur  dicemus,  audi¬ 
tores  ?  Nescio  an  decipiat,  certe  videmini 
mihi  aliquid  velle  de  celebritate  bacchanalio- 
rum,  quai  nunc  agit  lr,  audire.  Quamquam 
enim  hujus  festi  ne  commemoratio  quidem 
in  toto  breviario  reperiatur:  tamen  ubique 
terrarum  summa  religione  colitur,  estque 
celeberrimum,  solemnissimum,  duplex,  tri¬ 
plex,  amplius  adhuc,  si  aliquid  amp  ius  re- 
peritur,  ita  ut  transferri  nullo  modo  possit. 
Ego  quidem  non  libenter  soleo,  praesertim 
hoc  loco,  res  ludricas  rebus  seriis  miscere, 
tamen  cum  ex  rebus  ludrieis  res  seriae  colli¬ 
gi  possint,  cur  non  liceat  vel  semel  in  anno, 
et  tali  opportunitate  oblata  in  medium  ali¬ 
quid  minus  severum  afferre?  Parebo  igitur 
vobis,  et  ad  quem  modum  ad  nos  haec  sacri¬ 
lega  sacra  perveneiint,  quales  fuerint  au¬ 
ctores  vitia  et  mores  illius,  qui  hoc  ritu  et 
caeremoniis  colitur,  paucissimis  verbis  com¬ 
plectar. 

Bacchanalia  igitur  ab  vEgyptiis  primum 
celebrari  coepta  sunt.  Deinde  Orpheo  au¬ 
ctore  et  magistro,  Graeci  ac  Thebani  imprimis 
eadem  sacra  didicerunt,  ut  altero  sermone  ad 
Graecos  vir  doctissimus  Theodoretus  com¬ 
memorat  :  neque  vero  sacris  istis  alia  an¬ 
tiquiora  facile  reperiri  possunt.  Orpheus 
enim  qui  horum  rituum,  et  caeremoniarum 
non  tam  inventor  et  auctor,  quam  praedica¬ 
tor  et  propagator  fuit  omnium  graecorum 
poetarum  et  theologorum  ut  ipsi  loquuntur, 
vetustissimus  est.  Ac  ut  B.  Augustinus  lib. 
de  civit.  18.  cap.  44.  auctor,  est,  Orpheus 
vatibus  Hebraeorum  superiorum  Judicum 
aequalis  fuit.  Cum  igitur  ad  Thebas  Orpheo 
auctore  Bacchanaliorum  superstitio  perve¬ 
nisset,  non  diu  in  illis  unius  urbis  augustiis 
se  continuit.  Repente  enim  omnis  Graecia 
earum  caeremoniarum  desiderio  flagrare,  et 
eas  summa  aviditate  discere  ac  celebrare 
coepit.  Deinde  progressa  longius  foeda  su¬ 
perstitio  loca  vicina  infecit,  Alpes  transcen¬ 
dit,  Italiam  invasit,  ad  ipsam  usque  Roma¬ 
nam  urbem  penetravit.  Ad  extremum  omnia 
regna,  omnes  provincias,  totum  pene  terra¬ 
rum  orbem  complexa  impuris  ritibus,  et 
nefandis  caeremoniis  occupavit.  Verum  Se¬ 
natus  Romanorum,  si  B.  Augustino  credi¬ 
mus,  post  aliquot  annorum  spatium  ita  illo¬ 
rum  sacrorum  vel  potius  sacrilegiorum  tur¬ 
pitudinem  erubuit,  ut  ea  in  urbe  Roma 


CONGIO  XX.  DE  DOMINICA  QUINQUAGESIMA. 


celebrari  omnino  prohibuerit,  Quae  Roma¬ 
norum  constantia  vereor  ne  in  judicio  pluri¬ 
mum  nobis  ob^it,  auditores.  Nam,  quis  non 
timeat,  ne  in  judicio  Christianos  Catholicos 
Ethnici  Romani  condemnent,  quod  illi  bac- 
naliorum  ne  nomen  quidem  audire  volue¬ 
rint?  Et  homines  Christiani  non  solum 
nomen,  sed  et  rem  ipsam  hactenus  diligen¬ 
tissime  conservant?  Sed  nos  ad  rem  nobis 
propositam  redeamus. 

Posteaquam  hsec  turpis  religio  orbem  oc¬ 
cupatum,  atque  oppressum  tenuisset,  hu¬ 
mani  generis  Liberator  de  coelo  adveniens, 
quasi  salutaris  quidam  fulgor  mundo  illuxit, 
ad  cujus  exortum  continuo  omnes  errorum 
tenebrae  fugari  dissiparique  coeperunt.  Apo¬ 
stoli  enim  ardentibus  taedis  orbem  peragra¬ 
bant,  ubique  ignem  accendebant,  omnia  lo¬ 
ca  non  solum  lustrabant,  sed  etiam  illustra¬ 
bant,  et  cum  omnia  sacrilega  falsorum  deo¬ 
rum  sacra,  tum  potissimum  bacchanalia 
tamquam  Christianae  religionis  puritati,  inte¬ 
gritati  et  sobrietati  maxime  contraria  perse¬ 
quebantur  :  et  ea  de  festorum  dierum  cata¬ 
logis  et  calendariis  expungi  delerique  jube¬ 
bant.  Bacchus  igitur  ex  omni  parte  adver¬ 
sum  se  bellum  atrox  excitari  animadver¬ 
tens  tempori  paulisper  cedendum  putavit. 
Itaque  Christiani  orbis  finibus  relictis  nescio 
ubi  se  abdiderit,  alicubi  tamen  se  sine  dubio 
abdidit.  Post  aliquot  annos  cum  jamextincta 
penitus  et  nomen  et  sacra  bacchanaliorum 
crederentur,  Bacchus  iterum  ex  antro,  in 
quo  aliquandiu  latuerat  caput  erexit :  atque 
ex  administris  suis  Daunonibus  intelligens 
Christianorum  studium  in  tuenda  atque 
amplificanda  religione  deferbuisse,  aereos 
quosdam  principes,  sagaces  imprimis  atque 
disertos  ad  se  vocari  jussit,  eosque  paucis 
ante  quadragesimam  diebus  ad  vulgus  Chri¬ 
stianorum  legatos  misit,  ut  cum  illis  pro  sua 
prudentia  de  Baccho  revocando  et  restituen¬ 
dis  bacchanalibus  agerent.  Legati  venerunt, 
sed  initio  aperte  se  prodere  non  sunt  ausi, 
neque  temere  omnibus  Christianis  suaconsi- 
lia.credenda  esse  putaverunt  Itaque  obser¬ 
vatis  quibusdam,  qui  de  fide  religione  ac 
bonis  moribus  minus  solliciti  videbantur, 
quique  libentius  conviviis  interressent,  et  in 
bibendo  magis  strenue  se  gerebant,  eos  pri¬ 
mum  accesserunt,  sed  nocte  intempesta,  ne 
videlicet  agnoscerentur,  et  quanquam  non 
satis  aperte  loquebantur,  et  in  aurem  potius, 
quod  volebant,  insusurrabant,  quam  clara 
voce  dicebant,  oratio  tamen  illorum  ut  a 


majoribus  nostris  accepimus,  talis  fuit. 
Tempus  imminet,  quod  vos  quadragesi¬ 
mam  appellatis,  quo  tempore,  neque  lu¬ 
dis,  neque  jocis,  neque  conviviis  vacare  li¬ 
cet  :  sed  inedia  diuturna  corpus  affligen¬ 
dum  est:  templa  et  conciones  frequentan¬ 
dae  :  peccata  ad  memoriam  revocanda,  con¬ 
fessioneque  et  lacrymis  expianda  multa  de¬ 
nique  severa  ac  tristia  munia  obeunda  sint. 
Cur  igitur  his  paucis  diebus  animum  non 
relaxatis?  Cur  paulo  liberius  voluptatibus 
non  indulgetis?  Certe  homines  estis,  carnei 
estis.  Ista  continuatio  laborum  non  modo 
carneos,  sed  et  ferreos  homines  frangeret. 
Cum  amicus  dimittitur,  magis  caute,  quam 
alias  tractari  solet :  et  vos  nunc  a  vobis  car¬ 
nem  quodammodo  ablegatis,  et  spiritui  nu¬ 
triendo  et  confirmando  toto  quadragesimae 
tempore  diligenter  incumbetis,  cur  igitur 
carni,  vel  his  postremis  diebus  non  aliquid 
tribuitis?  Haec  et  horum  similia  Bacchi  lega¬ 
tos  dulciter  insusurrantes,  non  solum  attente, 
sed  etiam  valde  amice  homines  illi  audie¬ 
bant.  Quod  cum  ipsi  legati  animadvertis¬ 
sent,  propius  accedentes,  et  seipsos  proden¬ 
tes  dixerunt :  Bacchus  Dominus  noster,  non 
tam  suae  fortunae  impatiens,  quam  vestro¬ 
rum  laborum  misertus,  nos  ad  vos  misit;  et 
quamquam  ille  a  vobis  injuria  affectus  est, 
tamen  et  injurias  cordonare,  et  ad  vos  red¬ 
ire  paratus  est,  neque  petit,  ut  ei  suam  pri¬ 
stinam  dignitatem  et  ornamenta  restituatis  ; 
sed  hoc  solum,  ut  paucos  dies  ante  quadra¬ 
gesimam  ei  vobiscum  tuto  versari  liceat,  ut 
ejus  aliqua  saltem  memoria  conservetur. 
Placuit  haec  oratio  vulgo  Christianorum  ne¬ 
que  solum  Bacchi  petito  justa,  sed  et  hone¬ 
sta  visa  est. 

Itaque  neque  petita  venia  ab  episcopis, 
neque  sapientium  consilio  expectato,  iterum 
bacchanalia  catalogo  festorum  adscribere, 
et  dies  festos  agere  at  celebrare  coeperunt. 
Verum  talis  moderatio  ac  temperamentum 
primis  illis  temporibus  adhibebatur,  ut  Bac¬ 
chi  festum  omnino  simplex  esse  videretur. 
Non  ebrii  fiebant,  non  totas  noctes  ludebant, 
non  per  plateas  discurrebant,  non  larvas 
induebant,  non  choreas  ducebant,  non  ali¬ 
quid  denique  faciebant,  quod  Christianum, 
hoc  est  sobrium  hominem  dedeceret.  Solum 
enim  parumper  animos  relax  ibant,  et  si 
quid  ad  solitas  epulas  et  potationes  adde¬ 
bant,  omnino  modicum  erat.  Et  siquidem 
hoc  malum  non  longius  progressum  fuisset 
neque  fines  cujusdam  modera tse  remissioni* 

transivisset  (tametsi  laudandum  et  proban¬ 
dum  non  erat)  tamen  utcumque  ferri  tolera- 
rique  potuisset.  Yerum  post  aliquot  annos 
festum  simplex  semidnplex  evasit;  postmo- 
dum  etiam  duplex.  Accesserunt  vesperae  du¬ 
plices,  accessit  octava,  accessit  solemnitas 
quaedam  peculiaris:  denique  praeter  vigiliam 
et  jejunium,  et  id  omne,  quod  habent  caetera 
festa,  celebritatis  accessit  ;  jam  vero  ita  ce¬ 
lebre  factum  est  ut  se  hominem  non  putet, 
qui  his  diebus  multo  liberius  ludis,  jocis,  ci¬ 
bo,  potu,  quamalioqui  soleret,  non  indulge- 
at.  Atque  ad  id  jam  insaniae  in  toto  pene  Chri¬ 
stiano  orbe  deventum  est :  ut  non  immerito 
Mahumetanis  et  Agarenis  ludibrio  simus. 
Ecce,  inquiunt,  qualis  est  natio  Christiano¬ 
rum  :  nunc  usque  ad  fauces  ventrem  et  sto¬ 
machum  implent,  nunc  inedia  semetipsos 
cruciant,  hodie  tamquam  insani  bacchantur 
per  urbes  post  duos  dies  cinere  caput  asper¬ 
gent,  templaque  atque  aras  religiosissime 
frequentabunt:  Neque  Christianos  solum, 
sed  et  ipsum  Christum  irrident.  0  qualem, 
inquiunt,  Christiani  Deum  habent,  quam 
egregium  legislatorem,  qui  hsec  vel  prtecipit 
vel  permittit?  Non  sine  causa,  auditores, 
hodie  potissimum  Ecclesia  mater  nostra  illud 
nobis  Evangelii  verba  proponit :  Ecce  accen¬ 
dimus  Jerosolymam,  et  filius  hominis  tradetur 
gentibus ,  etc.  Neque  dubitandum  est,  quin 
multi  ad  fidei  nostrae  veritatem  converte¬ 
rentur,  nisi  Christianorum  corruptis  ac  de¬ 
pravatis  moribus  retardarentur.  Quod  enim 
a  Christo  et  ejus  sanctissima  religione  ani¬ 
mo  abalienati  sunt,  nos  ipsi  nostris  peccatis 
et  exemplis  in  causa  sumus. 

Sed  haec  hactenus :  Jam  enim  tempus  est, 
ut  de  vita  et  moribus  hujus,  quem  insani  ho¬ 
mines  colunt,  et  Bacchum  appellant,  nonni¬ 
hil  dicamus.  Et  licet  res  gestae  et  mores  ejus, 
de  quo  agimus,  longissimam  orationem  prope 
suo  jure  postularent  :  ego  tamen  ea  solum 
attingam,  quae  ab  hominibus  hujus  urbis, 
majori  religione  coli  solere  audivi.  Atque  ita 
moderabor  orationem  meam,  ut  tempus  mi¬ 
hi  praescriptum  dicendo  non  excedam. 

Piscis  quidam  reperitur,  quem  Aristoteles 
tradit  cor  in  ventre  reconditum  atque  inclu¬ 
sum  habere  :  quocirca  Epicharmus  comicus 
eleganter  unico  verbo  eum  IxTpa-jTEXoYacTpov 
appellavit,  hoc  est  a  communi  ventris  ratione 
descendentem,  Graeci  communi  vocabulo 
ovov,  nos  asinum  marinum  nominamus.  Hu¬ 
jus  igitur  monstri  Clemens  Alexandrinus  si¬ 
millimos  dicit  esse  Bacchi  sectatores.  Si  ve¬ 


ro  tales  sunt  ii,  qui  aliquam  Bacchi  simili¬ 
tudinem  inseipsis  exprimere  conantur,  certe 
licebit  nobis  Bacchum  definire,  principem  il¬ 
lorum  asinorum,  qui  cor  in  ventre  recondi- 
tumhabent.  Bacchus  igituret  ejus  sectatores, 
quod  pace  ipsorum  dicam,  primum  asinorum 
similes  sunt,  taidi,  pigri,  torpentes,  desidiosi, 
stupidi :  denique  fustibus  et  verberibus  me¬ 
lius,  quam  verbis  erudiuntur.  Haec  enim 
omnia  ex  eo  nascuntur,  quod  cor  habeant 
in  ventre.  Clamant  concionatores :  tempus 
jam  est  de  somno  surgere,  ambulandum  est, 
currendum  est,  iter  ad  coelum  est  longum, 
vita  humana  brevis  :  periculum  est,  ne  ante 
portae  claudantur,  quam  pervenire  possimus  : 
non  est  hoc  tempus  in  ludis  et  jocis  conte¬ 
rendum.  Non  audit  asinus  noster,  et  tamen 
aures  longissimas  habet.  Habet  quidem  cor, 
sed  est  inclusum  in  ventre  :  nihil  audit,  nihil 
cogitat,  nihil  quaerit,  nisi  quod  ad  ventrem, 
ad  Deum  videlicet  suum  colendum  et  sa¬ 
tiandum  pertinet:  ejus  enim  Deus  venter  est. 
Loquere  parumper  de  hordeo,  de  conviviis, 
de  potationibus,  videbis  si  asinus  excitabi¬ 
tur,  si  eriget  aures,  si  alacriter  respondebit. 
Ea  siquidem,  quae  ventrem  tangunt  cor  etiam 
tangunt.  Sed  caetera  videamus. 

Mirabimini  profecto  naturam  hujus  mon¬ 
stri  :  no  n  solum  cor  habet  in  ventre,  sed  etiam 
tale  corporis  temperamentum  ab  ipsa  natura 
sortitum  est,  ut  si  totas  noctes  insommes  du¬ 
cat,  ut  choreis  vacet,  ut  per  urbem  bacche- 
tur,  et  omnibus  coeli  injuriis  caput  exponat 
suum,  nihil  penitus  aegritudinis  contrahat. 
Si  vero  horam  unam  meditationi  rerum  di- 
divinarum  vacare  velit,  aut  ad  aliquem  ae¬ 
grotum  consolandum  noctu  pergere,  et  apud 
eum  aliquam  partem  noctis  excubare,  vel 
charitas  vel  necessitas  moiieat.  continuo  ca¬ 
put  debilitatur,  frangitur,  recreatione  indiget: 
neque  die  sequente  ante  meridiem  electo  sur¬ 
gere  potest.  Rursum  cum  omnes  libri' medi¬ 
corum  ad  bonam  corporis  valetudinem  ine¬ 
diam  utilissimam  et  crapulam  perniciosissi¬ 
mam  esse  doceant ;  tamen  noster  homo,  vel 
raro  vel  numquam  jejunat,  quod  capitis  do¬ 
lorem  timeat :  ex  nimio  autem  cibo  et  potu 
nihil  timet.  Et  cum  alii  ebreietatem  gravissi¬ 
mum  crimen  esse  putent,  ipse  exclamat,  cum 
mensse  accumbens  aliquem  vinum  cum  aqua 
miscentem  videt,  nempe  eo  modo  res  a  Deo 
creatas  temerari,  atque  adeo  sacrilegium  com- 
miti  censet :  ita  ut  nemo  unquam  ab  igne, 
sicut  iste  ab  aqua,  abhorruerit. 

Sed  quoniam  jam  ad  mensam,  nescio  quo 

modo  oratio  nostra  devoluta  est,  de  con¬ 
viviis  quoque  illius,  et  de  tota  ratione  vi¬ 
vendi  breviter,  si  non  displicet,  exponamus. 

Ratio  vivendi  quantum  ex  iis,  qui  cum  eo 
aliquando  fuerunt,  cognoscere  potui,  talis 
ab  eo  observari  solet.  Nunquam  mane  e 
lecto  surgit,  antequam  solem  intelligat  sur- 
rexisse.  Aliqui  hoc  ignaviae  ascribunt,  ego 
parcimonias  tribuo.  Id  enim  propterea  facit, 
ne  nimium  olei  in  lampade  consumatur.  Ac¬ 
cidit  tamen  plerumque,  ut  post  unam  aut 
duas  horas  suas  plumas  relinquat.  Verum 
habet  excusationem  suam  :  id  enim  fit,  vel 
quod  multitudo  ac  densitas  nubium  solis 
radios  ad  eum  pervenire  non  sinit,  vel  quod 
horologium  delirat,  et  signat  horam  sex¬ 
tam  cum  octavam,  signare  deberet.  Deinde 
ubi  surrexit  vel  obambulat  moenia  civitatis, 
vel  aliquo  ludo  vires  exercet,  ut  paulo  post 
strenue  cum  perdicibus  et  gallinis  in  mensa 
bellum  gerat.  Denique  viribus,  et  fame  et  siti 
quantum  satis  esse  videtur  excitatis,  itur  ad 
mensam  :  neque  unquam  est  solus,  semper 
aliquos  compransores  et  compotores  habet. 
Primum  verbum  pene  semper  esse  solet, 
Heus  tu,  vide,  ut  vinum  non  desit,  pocula 
semper  sint  plena.  Hic  ego,  auditores,  obruor 
jam  multitudine  lancium,  discorum,  patina¬ 
rum,  aliorumque  vasorum,  quibus  epulee 
inferuntur  :  neque  facile  possem  totam  con¬ 
vivii  celebritatem  exponere.  Sed  novi  quid 
faciam,  illa  ipsa  verbis  vobis  referam,  qui¬ 
bus  magnus  Basilius  oratione  contra  ebrio¬ 
sos  hoc  idem  convivium  aliquando  descrip¬ 
sit.  «  Incipiente  die,  inquit,  symposii  sui 
variis  tapetibus  ac  floribus  aulas  exornant, 
studiumque  suum  ac  diligentiam  in  poculo¬ 
rum  apparatu  ostentant,  ad  perfrigerandum 
vinum  craterasque  ac  phialas  velut  in  pompa 
aliqua,  ac  conventu  publico  disponentes,  ut 
vasorum  diversitas  satietatem  ipsis  suffure- 
tur,  et  poculorum  alternatio,  ac  permutatio 
longam  ipsis  ad.  potandum  immorationem 
inducat.  Accedunt  ad-  haec  quidam  sympo- 
siarchse,  et  vino  fundendo  praefecti,  ac  archi¬ 
triclini,  et  ordo  in  confusione  et  dispositio 
in  re  incomposita  excogitatur.  Ut  quemad¬ 
modum  magistratibus  exterius  ex  satellitibus 
auctoritas  augetur  :  sic  etiam  ebrietati,  vel¬ 
ut  regium  cuidam,  famulatum  adjungentes, 
opprobrium  ipsius  excellenti  studio  ac  orna¬ 
tu  contegant.  Ad  haec  coronae,  et  flores  et 
unguenta,  et  suffitus  et  innumera)  externa) 
animi  voluptates  majorem  occasionem  fru- 
entibus  faciunt.  Deinde  procul  progresso 


convivio  certamina  de  ampliori  potu  oriun¬ 
tur  :  et  horum  certaminum  praefectus  est 
diabolus,  et  victoriae  praemium  peccatum. 
Quae  oratio  turpitudinem  eorum,  quae  fiunt, 
assequi  possit  ?  Omnia  absurditate,  omnia 
confusione  referta  sunt.  Superati  ebrii  sunt, 
victores  ebrii  sunt,  ministri  vero  eos  derident, 
manus  officium  negat,  os  non  suscipit,  ven¬ 
ter  dejicit,  et  tamen  malum  non  remittit. 
Miserum  corpus  naturali  robore  exolutum 
undequaque  defluit ,  violentiam  immodici 
potus  non  sustinens.  Porro  ubi  jam  vino  ex¬ 
satiati  putantur  esse,  tunc  bibere  incipiunt, 
et  jumentorum  more  bibunt,  velut  a  fonte 
sponte  manante,  et  aequales  numero  canales 
accumbentibus  remittente.  Nam  progresso 
jam  convivio  ingreditur  ad  ipsos  adolescens 
quidam  generosos  habens  humeros,  nondum 
ebrius,  phialam  habens  magnam  vini  per- 
frigerati,  qui  depulso  ipsorum  pocillatore 
stans  in  medio  per  aliquos  canales  aequalem 
compotoribus  ebrietatem  distribuit.  Nova 
haec  est  immodestiae  mensura,  ut  aequis  por¬ 
tionibus  inter  se  bibendi  petulantiam  exer¬ 
centes,  nullus  in  bibendo  alterum  excedat. 
Inclina  te  paululum  ad  miserum  ventrem  tu¬ 
um,  disce  suscipientis  vasis  magnitudinem  : 
ne  respicias  ad  poculum,  quando  evacuatu¬ 
rus  sis  ipsum  :  sed  ad  tuum  ipsius  ventrem, 
qui  jam  dudum  expletus  est.  Usquequo  tan¬ 
dem  vinum  ?  Usquequo  ebrietas  ?  Deinceps 
consequens  est,  ut  caenum  pro  homine  fias, 
adeo  totus  admixtus  es  vino,,  et  cum  ipso 
putrefactus  et  quotidiana  crapula  vinum  o- 
leas.  Atque  hoc  corruptum  velut  vasa,  quse 
nullius  amplius  sunt  usus.  Miserabile  profe¬ 
cto  Christianis  oculis  spectaculum  :  vir  in 
eetatis  vigore  consistens,  validus  corpore, 
inter  copias  militares  splendidus,  domum 
deportatur  non  potens  se  erigere ,  neque 
propriis  pedibus  ab  re.  Yir  qui  horrendus 
esse  debebat  hostibus,  pueris  in  foro  ridendi 
occasionem  praebet,  citra  ferrum  prostratus 
est,  sine  hostibus  occisus  est.  »  Haec  Basi¬ 
lius,  qui  certe  pulcherrime  nobis  Bacchi 
convivium  depinxit. 

Sed  numquid  in  isto  convivio  nihil  dicitur? 
Numquid  more  monachorum  silentium  illis 
imperatum  est  ?  Non  sane,  auditores,  non 
sequuntur  mores  monachorum  :  imo  pene 
non  alia  de  re,  quam  de  ipsis  monachis  lo¬ 
quuntur,  istorum  simplicitatem  rident,  illo¬ 
rum  vitam  contemnunt,  aliquos  hypocritas 
et  magistros  nimis  severos,  aliquos  nimis 
liberos  et  dissolutos  vocant  :  neque  ab  ordi- 

ne  presbyterorum,  Pastorum  et  pontificum 
abstinent.  Si  quis  est  in  hoc  ordine,  qui  con¬ 
fiteri  cupiat  et  sua  peccata  non  recordatur, 
eat  ad  convivium  Bacchi,  et  ibi  omnia  dili¬ 
gentissime  enumerari  audiet.  Mirum  est 
profecto  nonnullos,  qui  rhetoricae  numquam 
operiam  dederunt,  tamen  inter  bibendum 
tam  copiose,  vel  crimina  aliorum  exaggera¬ 
re  vel  recte  facta  extenuare,  ut  facillime  per¬ 
suadeant,  etiam  si  falsa  et  incredibilia  ali¬ 
quando  narrent.  Verum  ut  ille  sapienter  ait : 

Fecundi  calices  quem  non  fecere  disertum  ? 

Temporis  brevitas  me  compellit,  audito¬ 
res,  ut  Bacchum  relinquam  cum  suis  com¬ 
potoribus  in  mensa :  sed  non  segre  feret. 
Hoc  enim  ipse  in  more  positum  habet,  ut 
multas  horas  sedeat  ad  mensam,  sed  inter¬ 
dum  etiam  prandia  cum  ccenis  conjungat. 
Hoc  unum  tamen  addam,  si  mihi  semel  ho¬ 
minem  adire  liceret,  profecto  non  tacerem 
eum  in  magno  errore  versari.  Nam  ipse  qui¬ 
dem  voluptatem  in  ebrietate  quserit,  et  tamen 
ebrietas  non  tam  conciliat,  quam  arcet  vo¬ 
luptatem.  Nam  quemadmodum  nimius  ful¬ 
gor  sensum  videndi,  et  magni  sonitus  sensum 
audiendi  corrumpunt,  moderati  autem  vo¬ 
luptatem  officiunt  ;  sic  etiam  immodicus  et 
frequentissimus  potus  sensus  languidos  et 
emortuos  reddit,  ut  omne  vinum  insipidum 
et  aquam  mixtum  illis  esse  videatur.  At  iis, 
qui  raro  et  moderate  bibunt,  omne  vinum 
sapit :  nam  et  sensus  bene  constitutos  ha¬ 
bent  et  ad  potum  accurunt  tamquam  ad 
amicum  accipiendum,  quem  multo  tempore 
non  viderunt. 

Sed  quoniam  mihi  aulam  accedere,  et  haec 
regi  ebriosorum  significare  non  licet,  his 
omissis  ad  vos  veniam,  ac  serio  vobiscum 
agam,  auditores,  et  paucis  verbis  orationem 
meam  concludam  .  A^gunturne  aliquando 
Lovanii  ista  convivia  ?  Dicetis  fortasse,  ali¬ 
quando  quidem  nos  invisit,  neque  facile 
repellere  tam  blandam  amicam  possumus  ; 
neque  nobis  tam  immane  scelus  videtur  esse, 
si  interdum  liberiores  et  jucundiores  simus. 
Quam  enim  tu  ebrietatem  dicis  nos  hilarita¬ 
tem  potius  et  jucunditatem  appellamus . 
Mihi  vero,  auditores,  tam  turpe  vitium  hoc 
esse  videtur,  ut  vehementer  probem  illius 
sancti  et  summi  pontificis  consilium  qui 
ebriosos  excommunicandos  et  ab  ecclesiis 
repellendos  censebat.  Narrabo  vobis  jucun¬ 
dam  historiam.  Cum  primum  in  has  regiones 


ingrederer,  quas  audieram  fertilissimas  et 
uberrimas  esse  circumspiciebam,  ut  formam 
vinearum  et  copiam  cernerem,  sed  cum  vi¬ 
neae  nusquam  apparerent,  et  ab  aliis  intelli- 
gerem  in  iis  locis  vinum  non  crescere,  sed 
advehi  aliunde,  quaesivi  ab  aliquo,  an  essent 
hic  praeclara  ingenia  ?  Praeclarissima,  ait 
ille  :  neque  talia  in  multis  orbis  partibus  fa¬ 
cile  reperies.  Tum  ego  :  Sane  non  injuria ; 
nam  cum  nihil  magis  ingeniis  obsit,  quam 
vinum,  hic  ubi  vinum  non  bibitur,  quomodo 
non  optima  et  acutissima  ingenia  erunt  ? 
Quid,  inquit  ille,  hic  vinum  non  bibunt? Imo 
vero  rarissimos  invenies,  qui  non  bibunt 
usque  ab  ebrietatem.  Qui  ego  :  fortasse  ru¬ 
stici  quidam  sunt  impurissimi,  qui  hoc  facere 
solent  :  nam  de  caeteris  non  auderem  tale 
aliquid  suspicari.  Tum  ille  :  Miror,  inquit, 
simplicitatem  tuam  :  et  rustici  et  non  ru¬ 
stici,  et  plebei  et  patricii  et  Philosophi  et 
Theologi,  ac  demum  pene  omnes  hoc  faciunt. 
Jam  ego  non  miror,  inquam  ego,  si  hic  vinum 
non  crescat.  Nam  singulari  Dei  providentia 
factum  est.  Si  enim  nunc  ebrii  fiunt,  cum 
vinum  aliunde  advectum  maximo  pretio 
emunt,  quid  facerent,  si  non  emerent,  sed 
unusquisque  suas  vineas  haberet  ?  Fateor 
vobis,  auditores,  ebrietas  est  omnibus  tur¬ 
pis,  et  homine  libero  indigna  ;  sed  in  ho¬ 
minibus  hujus  urbis  et  academiae  turpissima 
esse  videtur.  Et  cum  primum  hoc  vitium  do¬ 
minari  in  hac  urbe  audirem,  vix  adduci  po¬ 
teram,  ut  crederem  esse  verum.  Refugiebat 
enim  animus  meus  tale  aliquid  de  tam  pia  et 
tam  erudita  civitate  credere.  Meipsum  quo¬ 
dammodo  pudebat,  tale  aliquid  cogitare. 
Nam  si  hoc  vinum  vitium  abesset, cui,  quaeso, 
civitati  in  toto  Christiano  orbe  haec  una  ci¬ 
vitas  invideret  ?  Imo  vero,  quse  civitas  re- 
periretur,  quse  cum  hac  de  eruditione,  de 
pietate  (quse  duo  Christianae  religionis  maxi¬ 
ma  ornamenta  ac  veluti  lumina  clarissima 
sunt)  contendere  auderet  ?  Credite  mihi, 
auditores,  multa  gymnasia,  multas  acade- 
mias,  multa  musarum  domicilia  vidi,  sed 
rara  sunt,  ac  prope  nulla,  qua  cum  hac  il¬ 
lustrissima  sede  ac  veluti  arce  quadam  sa¬ 
pientiae,  vel  auditorum  multitudine,  vel  do¬ 
ctorum  celebritate  vel  loci  ipsius  commodi¬ 
tate  comparari  possint:  et  tamen  tam  densas 
tenebras  huic  splendori  turpissimum  ebrie¬ 
tatis  vitium  offundit,  ut  omnis  reliqua  gloria 
ac  celebritas,  humilis,  obscura  exigua  ac 
prope  nulla  videatur.  Quid  enim  tam  indi¬ 
gnum  homine  docto,  quam  ebrietas  ?  Quid 

tam  ingenium  hebetat,  quam  ebrietas? Quid 
tam  cum  sapientia  pugnat,  quam  ebrietas  ? 
Quse  consilia  momenti  alicujus  ab  ebriis  ho¬ 
minibus  expectabimus?  Deinde  quid  foedius, 
quid  milerius,  quid  scelestius  homine  ebrio¬ 
so  ?  Insanorum,  phreneticorum,  a  daemone 
obsessorum  multo  melior  conditio  est,  quam 
ebriorum.  Illorum  enim  omnes  miserentur  : 
et  si  quid  peccant,  omnes  ignoscendum  pu¬ 
tant;  at  ebriorum  miseretur  nemo  :  tantum¬ 
que  abest,  ut  eis  peccantibus  ignoscendum 
sit,  ut  Aristoteles  libro  de  moribus  tertio, 
duplicato  supplicio  eos  afficiendos  censeat. 
Quid? quod  nullus  est  morbus,  qui  ita  totum 
hominem  corrrumpat,  ut  ebrietas  :  febres, 
vulnera,  plagae,  aliaque  id  genus  corpus  de¬ 
bilitant,  sed  animum  non  modo  non  fran¬ 
gunt,  sed  frequenter  etiam  roborant,  ut  B. 
Apostolus  dicat :  Cum  infirmor  tunc  fortior 
sum.  Insania  contra,  ac  mentis  inopia,  nec 
non  ruditas  et  stupiditas,  animorum  aegritu¬ 
dines  sunt,  sed  corpori  nihil  nocent  :  at  e- 
brietas  tale  venenum  est,  ut  et  corpus  et 
animum  simul  inficiat.  «  Ebrietas,  inquit 
magnus  Basilius,  rationis  pernicies,  roboris 
corruptio,  senectus  immatura  brevis  tempo¬ 
ris  mors.  »  Quid  enim  aliud  sunt  ebriosi, 
quam  idola  gentium?  Oculos  habent  et  non  vi¬ 
dent  ;  aures  habent  et  non  audient  :  manus 
resolutae  sunt,  pedes  mordificati  sunt.  Sed 
quid  dicemus?  ubi  ebrietas  est,  ibi  stupra, 
ibi  adulteria,  ibi  proditiones,  ibi  cultus  idolo¬ 
rum,  ibi  omnia  flagitia  et  facimra  esse  so¬ 
lent.  Nam  ut  fimus  apes,  ita  vinum  excitat 
libidines.  Quid  Noe  patriarcham  ludibrio  fi¬ 
liorum  exposuit?  Ebrietas.  Quid  Loth  homi¬ 
nem  sanctum  alioqui  nefario  scelere  conta¬ 
minavit  ?  Ebrietas.  Quid  populum  Hebraeo¬ 
rum  vitulum  aureum  fabricare,  et  eum  pro 
Deo  colere  persuasit?  Ebrietas.  Quid  Holo- 
phernem  ita  sopivit  ut  sanctam  Judith  ingre- 
dientem,  gladium  arripientem, vagina  nudan¬ 
tem, et  caput  ipsius  amputantem  non  senti¬ 
ret?  Ebrietas.  Jacebat  enm ,  inquit  Scriptura 
divina,  ab  ebrietate  sopitus. 

Sed  ad  ipsa  divina  volumina  parumperve- 
niamus.  Audite,  quaeso,  quid  ipse  Dei  spiri¬ 
tus,  spiritus  sobrietatis  et  veritatis,  qui  docet 
nos  utilia,  per  Salomonem  dicat :  Luxuriosa , 
inquit,  res  vinum  et  tumultuosa  ebrietas :  qui¬ 
cumque  his  delectatur,  non  erit  sapiens.  Et 
rursum  :  t  ui  vae  ?  cujus  patri  vae  ?  rui  rixa  ? 
cui  fovea  ?  cui  sine  causa  vulnera  ?  cui  suffos¬ 
sio  oculorum  ?  Nonne  his ,  qui  commorantur  in 
vino  et  student  calicibus  epotandis  ?  Audite 


quid  idem  Domini  spiritus  per  Isaiam  ebriis 
comminetur  :  Vse  qui  potentes  estis  ad  biden- 
dum  vinum:  et  viri  fortes  ai  miscendam  ebrie¬ 
tatem.  Et  item  :  Vae  qui  consurgitis  mane  ad 
ebrietatem  sectandam  et  potandum  usque  ad 
vesperam ,  ut  vino  aestuetis  :  cythara,  et  lyra, 
et  tympanum ,  et  tibia ,  et  vinum ,  in  conviviis 
vestris,  et  opus  Domini  non  respicitis  nec  ope¬ 
ra  manuum  ejus  consideratis.  Propter  ea  dila¬ 
tavit  infernus  animam  suam  et  aperuit  os  suum 
absque  ullo  termino.  Quamobrem,  audito¬ 
res  ?  nonne  ut  omnes  ebriosos  absorbeat  ? 
Audite  quid  ipse  Dominus  animorum  medi- 
dicus  peritissimus,  qui  morbos  nostros  opti¬ 
me  curare  novit,  dicat  :  audite,  inquam,  a 
qua  re  nobis  cavendum  admoneat.  Attendite, 
inquit,  vobis  ne  forte  graventur  corda  vestra 
crapula,  et  ebrietate  et  curis  hujus  mundi  :  et 
veniat  super  vos  repentina  dies  illa.  Quis  ve¬ 
strum,  auditores,  si  ab  aliquo  peritissimo  me¬ 
dico  audiret :  Cavete  ne  succum  illius  herbse 
aliquo  modo  sumatis,  nisi  repente  interire 
vultis  :  quis,  inquam,  vestrum  si  hoc  audiret, 
non  sibi  diligentissime  ab  illa  herba  caveret? 
et  si  eam  in  suo  horto  crevisse  animadverte¬ 
ret  non  eam  radicitus  evelli  mandaret?  Cur 
igitur  eamdem  fidem  Christo  medico  sapien- 
tissimo  non  adhibemus,  qui  succum  ebrie¬ 
tati  incaute  sumentibus  repentinum  interi¬ 
tum  et  corporis  et  animi  comminatur  ? 
Audite  praeterea,  quid  nostrae  militiae  post 
Christum  imperator  Petrus  suis  militibus 
jubeat :  Sobrii,  inquit,  estote ,  et  vigilate ,  quia 
adversarius  vester  Diabolus,  tamquam  leo  ru¬ 
giens  circuit ,  quaerens  quem  devoret :  0  prae¬ 
ceptum  salutare  !  Sobrii,  inquit,  estote,  et 
vigilate.  Ut  vigiletis,  ut  sobrii  sitis.  Nam 
ebrii  vigilare  non  possunt.  Vigilantia  vero 
maxime  vobis  necessaria  est,  cum  hostem 
habeatis,  qui  numquam  dormit,  neque  un¬ 
quam  ebrius  est.  Oliin,  auditores,  Cartha- 
giniensesJdeo  pene  semper  hostium  suorum 
exercitus  fundebant,  quod  (ut  Aristoteles 
oeconomicorum  priore  auctor  est )  se  a  vino 
cum  dimicaturi  erant,  abstinerent.  Quid  igi¬ 
tur  nos  facere  parerit,  si  hostes  incorporeos, 
semper  vigilantes,  semper  sobrios  vincere 
voluerimus  ? 

Sed  objiciunt  nobis  communem  illum  Do- 
ctorem  orbis  apostolum  Paulum,  qui  ad 
Thimothseum  scribens  ait  :  Noli  adhuc  a- 
quam  bib  re.  0  impudentiam  incredibilem! 
Apostolum  Paulum  ebrietatis  patronum  fa¬ 
cere  non  verentur.  Et  cujus  sunt  illa  verba, 
Nolite  inebriari  vino,  in  quo  est  luxuria.  Et 

rursum  illa ;  Ebriosi  regnum  Dei  non  possi¬ 
debunt  ?  Quid,  quod  illis  ipsis  verbis,  quibus 
Timotheo  suo  vini  bibendi  licentiam  conce¬ 
dit,  vobis  omnibus  ebrietatem  et  crapulam 
interdicit  ?  Primum  enim  diligenter  monet  : 
Teipswn,  inquit ,  castum  custodi  :  deinde 
subdit :  Noli  adhuc  aquam  bibere ,  ut  intellige- 
remus  beatum  illum  Timothoeum,  quod”  Cle¬ 
mens  Alexandrinus  annotavit ,  non  vino, 
sed  aqua  perpetuo  uti  consuevisse.  Tum 
addit  :  Modico  vino  utere ,  utere,  inquit,  non 
fruere  :  nec  enim  ad  voluptatem  ;  sed  ad 
usum  vinum  concedebat.  Quod  Plinius  et¬ 
iam  fecit,  cum  ait  :  Modico  vino  uti  non 
immania  quaedam  pocula  exhaurire  debes  :  sed 
utere,  inquit,  modico  vino.  Postremo  ad¬ 
jecit  :  Propter  stomacum  et  frequentes  tuas 
infirmitates.  Nec  enim  unquam  magister 
temperantiae  vinum  bibere  atque  ab  aqua 
abstinere  Timothaeum  jussisset,  si  ille  sto- 
maco  confirmato  et  corpore  robusto  fuisset. 

Verum,  auditores,  ne  haec  documenta 
scripturarum  tamquam  verba  hominum,  et 
inanes  comminationes  contemnamus,  brevis¬ 
simas,  sed  verissimas  et  plane  formidabiles 
historias  referre  volo.  Beatissimus  Pontifex 
Gregorius  libro  quarto  dialogorum  virum 
quemdam  scribit  fuisse,  qui  cum  puellam 
quamdam  ex  sacro  fonte  suscepisset,  eam- 
que  ut  spiritalem  filiam  in  domum  suam 
induxisset,  laetitiae  et  vino  indulgere  coepit  : 
denique  ebrius  effectus  nocte  proxima  eo¬ 
dem  se  scelere  polluit,  quo  olim  Loth,  vir 
alioqui  sanctus,  se  polluerat.  Non  diu  Maje¬ 
stas  divina  tam  nefarium  scelus  inultum 
dimisit.  Septimo  enim  die  obitu  repentino 
consumptus  est.  Cum  cadaver  ipsius  de  more 
in  tumulo  collocatum  humatumque  fuisset, 
ignis  ex  ipso  sepulcro  oriri  visus  est,  qui 
non  solum  ossa  et  mortuas  ejus  carnes  ab¬ 
sumpsit;  sed  et  ipsum  tumulum  penitus  con¬ 
cremavit.  Et  si  tale  fuerit  corporis  non  sen¬ 
tientis  incendium,  quale  fuit  et  nunc  etiam 
est  incendium  animae  sentientis  ?  Num  in- 
telligitis  jam  quale  praecipitium  sit  ebrietas? 
Nec  enim  dicere  possumus  stuprum,  non 
ebrietatem  tales  poenas  commeruisse ,  nam 
si  ebrietas  non  fuisset,  neque  flagitium  il¬ 
lud  unquam  fecisset.  Sed  jam  historiam  alte¬ 
ram  audite. 


Venerabilis  Beda  capite  decimo  quinto, 
libri  quinti  historiae  Anglicanae  :  «  Novi,  in¬ 
quit,  ipse  fratrem,  quem  utinam  non  nosce¬ 
rem,  cujus  etiam  nomen,  si  hoc  aliquid 
prodesset,  dicere  possem,  positum  ia  mona¬ 
sterio  nobili ,  sed  ignobiliter  viventem. 
Serviebat  enim  multum  ebrietati  et  caeteris 
vitae  remissioris  illecebris.  Percussus  itaque 
languore,  atque  ad  extrema  perductus  vo¬ 
cavit  fratres,  et  multum  mcerens,  ac  dam¬ 
nato  similis  coepit  narrare,  quia  videret 
inferos  apertos  et  Satanam  immersum  in 
profundum  Tartari ;  Caipham  quoque  cum 
caeteris,  qui  occiderunt  Dominum  juxta  eum 
flammis  ultricibus  contraditum.  In  quorum 
vicinia,  inquit,  heu  misero  mihi,  locum  as¬ 
picio  aeternae  perditionis  esse  praeparatum. 
Audientes  haec  fratres  coeperunt  exhortari 
diligenter,  ut  vel  tunc  positus  adhuc  in  cor¬ 
pore  poenitentiam  ageret.  Respondebat  ille 
desperans  :  Non  est  mihi  modo  tempus  vi¬ 
tam  emendandi,  cum  ipse  viderim  judicium 
meum  jam  esse  completum.  Talia  dicens 
sine  viatico  salutis  obiit.  Et  corpus  ejus  in 
ultimis  monasterii  locis  humatum,  neque 
aliquis  pro  eo  Missas  facere  vel  psalmos 
cantare,  vel  saltem  orare  praesumebat.  Fa¬ 
ctum  est  hoc  nuper  in  provincia  Barnicio- 
rum,  ac  longe  lateque  diffamatum,  multos- 
que  ad  agendam,  non  differendam  scelerum 
suorum  poenitudinem  provocavit.  ».  Hacte¬ 
nus  Beda.  Cuinam  igitur,  auditores,  post 
exempla  tam  horribilia  adhuc  ebrietas  pla¬ 
cebit  ?  Iste ,  cujus  funestissimum  exitum 
commemoravimus,  non  haereticus,  non  a- 
dulter,  non  ambitiosus,  non  avarus  erat. 
Sed  quid?  Ebrietati  studebat  :  et  tamen 
prope  ipsum  Caipham  et  reliquos  Domini 
perditissimos  interfectores  in  gehennae  in¬ 
cendiis  locum  habere  meruit.  Quare  nemo, 
auditores,  qui  animae  suae  rationem  aliquam 
habet,  nemo,  inquam,  dicat  :  Non  malum 
est  ebrietas  ;  vel  :  Leve  peccatum  est  ebrie¬ 
tas  :  sed  potius  rei  turpitudinem,  damna,  in¬ 
commoda  sapienter  consideret,  et  aliquando 
tandem  ad  quietem  et  tranquillum  sobrie¬ 
tatis  portum  se  recipiat  :  quem  nobis  con¬ 
dat  Christus  Jesus,  qui  est  benedictus  io  sae¬ 
cula.  Arnen. 

THEMA 

Contendite  intrare  per  augustam  portam.  Luc.  xm,  v.  24. 


SYNOPSIS 

Captat  benevolentiam  a  frequentia  auditorum. 
Scopus  et  occasio  praesentis  sententioe ,  et  quam 
exiguus  sit  salvandorum  numerus,  explicatur. 
Porta  angusta  ipse  Christus  est  atque  ut  per 
eamdem  intremus,  ex  parte  Christi  eam  ape¬ 
riri  oportet  ;  ex  parte  autem  nostra,  ingredi. 
Enodatur  dubium,  quomodo  lex  Christi  sit 
porta  angusta,  quce  tamen  alibi  jugum  suave 
et  onus  leve  appellatur,  et  respondetur  quatuor 
modis.  Primo,  quod  prcemia  proposita  et  spes 
futurorum  leve  reddant  jugum  et  onus  facili- 
tent.  Secundo,  quod  via  virtutis  ingredienti- 
bus  initio  arcta  appareat,  quce  tamen  magis 
ac  magis  dilatatur  ;  quod  et  Homerus  et  Ari¬ 
stoteles  non  ignorasse  videntur.  Tertio  quod 
solummodo  pinguibus,  id  est,  gulosis ;  proce¬ 
ris,  hoc  est,  superbis,  et  oneratis  rerum  terre¬ 
narum  pondere  angusta  sit  porta.  Quarto, 
quod  porta  leyis  sit  angusta,  per  se  solum 
considerata,  sed  gratia  accedente  dilatetur  : 
illa  est  lex  vetus ,  haec  vero  Evangelium. 

In  altera  concionis  parte  tria  genera  hominum 
proponuntur,  qui  quidem  qucerunt  intrare, 
sed  non  possunt,  et  quartum  penitus  non  co¬ 
natur  intrare  per  angustam  hanc  portam.  Ex 
primo  genere  sunt  Judcei,  Mahumetani,  hae¬ 
retici  et  infideles  omnes  qui  quia  portas,  la¬ 
tas  sibi  ipsis  aperiunt ,  per  angustam  intrare 
nequeunt.  Secundum  genus  est  eorum,  qui 
quia  initinere  hujus  vitae  ( quce  anno  jubilcei 
comparatur )  terrenis  curis  detenti  nimium 


morantur,  tarde  pervenientes  excluduntur. 
Tertium  genus  est  eorum,  qui  quod  difficulta¬ 
tibus,  et  tribulationibus  absterrentur,  vel  quia 
modum  intrandi  non  norunt,  non  contendunt 
nec  laborant  intrare ;  ubi  modus  intrare  vo¬ 
lentes  docetur.  Quartum  infelix  genus  est  pec¬ 
catorum,  qui  Christo  vocanti  non  acquiescant, 
sed  surdis  auribus  perstant  in  errore.  Tan¬ 
dem  gravis  invectio  contra  bacchanalia  succe¬ 
dit  :  ubi  propositis  diversis  calamitatibus  pu¬ 
blicis  auctor  serio  ad  emendationem  vitee  nos 
adhortatur,  et  refutatis  quorumdam  munda¬ 
norum  objectionibus  ab  ebrietate  et  intempe¬ 
stivo  bacchanaliorum  cultu  dehortatur. 

Etsi  negare  non  possim,  auditores  optimi, 
me  non  sine  magno  dolore  animi  videre  dies 
istos  spirituali  moestitiae  ab  Ecclesia  conse¬ 
cratos,  stultissima  atque  inanissima  laetitia 
ab  hominibus  transigi  :  tamen  illud  etiam 
confiteri  debeo,  frequentia  ista  atque  con¬ 
cursu  vestro  hoc  potissimum  tempore,  in 
quo  locus  concioni  esse  non  posse  videba¬ 
tur,  me  non  mediocriter  recreari.  Intelligo 
enim  in  hac  urbe,  atque  adeo  in  hoc  illu¬ 
strissimo  sapientiae  domicilio,  sicut  multi 
hoc  tempore  toti  sunt  in  corporibus  ac  sen¬ 
sibus  oblectandis  occupati  :  ita  quoque  non 
deesse,  qui  conscientiae  curam  gerant,  et  qui 
ad  spiritales  epulas  invitari  se,  ac  deduci 
facile  patiuntur.  Et  quamquam  existimo 
multos  eorum  in  concione  adesse,  quibus 
maxime  esset  concio  necessaria  :  tamen 
non  propterea  muneri  nostro  deerimus,  sed 
imitabimur  sapientes  medicos,  qui  cum  pe- 

stis  in  urbe  grassatur,  si  eos  curare  non 
possunt,  qui  jam  peste  correpti  sunt,  saltem 
diligentiam  adbibent,  ut  corpora  adhuc  sana 
atque  integra  suis  medicamentis  a  morbo 
defendant.  Quod  ut  facile  praestare  possi¬ 
mus,  pulcherrimam  et  elegantissimam  quam¬ 
quam  sententiam  explicabimus,  quae  decimo 
tertio  capite  Evangelii  S.  Lucee  continetur, 
et  sic  quidem  intelligemus,  qusesit  via,  quae 
ducit  ad  coelum  :  deinde  quantum  ab  ea  via 
Christiani  homines  tempore  bacchanaliorum 
recedant. 

Sententia  igitur,  quam  hodie  suscepimus 
explicandam,  talis  est  :  Contendite  intrare 
per  angustam  portam  :  quia  multi  dico  vobis 
quserent  intrare,  et  non  poterunt.  Quis  est  finis, 
ac  veluti  ;  copus,  quam  sibi  in  hac  sententia 
Dominus  proposuit?  Non  alia  de  causa,  ut  ex 
verbis  superioribus  cognosci  potest,  hanc 
sententiam  Dominus  protulit,  quam  ut  os¬ 
tenderet  paucos  esse,  qui  salvantur,  mul¬ 
tos,  qui  pereunt.  Ac  proinde  eos,  qui  baccha- 
nalia  celebrant,  in  numero  salvandorum  non 
futuros.  Pinguiores  enim  et  crassiores  sunt 
Bacchi  cultores,  quam  ut  per  anguslam  por* 
tam  ingredi  valeant.  Proposuerat  igitur 
quidam  Domino  quaestionem  :  «  Si  pauci 
sunt,  qui  salvantur  ?  »  Dominus  vero  ita  sa¬ 
pienter  respondit,  ut  iisdem  verbis,  et  pau¬ 
cos  esse  diceret,  qui  salvantur,  et  simul  ra¬ 
tionem  exponeret,  cur  essent  pauci.  Con¬ 
tendite,  inquit,  intrare  per  angustam  portam. 
Qwa  multi ,  dico  vobis ,  quserent  intrare,  et 
non  poterunt.  Quod  est  idem  ac  si  apertius 
dixisset  :  omnino  sunt  pauci,  qui  salvantur, 
neque  ob  aliam  causam,  quam  quod  angu¬ 
sta  et  arcta  porta  vitae  et  salutis  sit.  Hoc 
Dominus  in  animis  nostris  infigere  conatur, 
cum  toties  repetit  :  Multi  sunt  vocati,  pauci 
vero  electi.  Et  rursum  clamat  :  Lata  porta  et 
spatiosa  via  est ,  quae  ducit  ad  perditionem  :  et 
multi  ingrediuntur  per  eam.  Quam  angusta  por¬ 
ta  et  arcta  ma  est,  quae  ducit  ad  vitam  et  pauci 
sunt ,  qui  inveniunt  eam..  Hoc  denique  et 
Isaias  illustri,  sed  horribili  similitudine  nobis 
ante  oculos  ponit.  Sic  enim  loquitur  capite 
vigesimo  quarto  :  Haec  erunt  in  medio  terrae, 
in  medio  populorum,  quomodo  si  paucae  olivae , 
quae  remanserunt  excutiantur  ex  olea;  et  ra- 
cmni,  cum  fuerit  finita  vindemia  :  hi  levabunt 
vocem  suam,  et  laudabunt,  cum  glorificatus 
fuerit  Dominus  :  hoc  est,  quam  rarae  rema¬ 
nent  olivae  in  arbore  postquam  excussa  fue¬ 
rit  :  et  quam  rare  inveniuntur  uvae  in  viti¬ 
bus  post  vindemiam  :  tam  pauci  ex  toto  nu¬ 


mero  hominum  salvabuntur. Quis  non  tremat? 
Quis  non  obliviscatur  poculorum  et  chorea¬ 
rum,  si  rem  istam  cogitare  incipiat.  Quod 
poma  in  arboribus  reperiuntur,  posteaquam 
ab  agricolis  collecta  fuerunt  ?  Fortasse  tria 
vel  quatuor,  quae  in  summitate  arboris  cum 
essent,  vel  oculos  vel  manus  colligentis  ef¬ 
fugerunt.  Et  in  vineis  post  vindemiam,  quot 
racemi  reperiuntur  ?  Certe  tam  pauci,  ut 
facilius  grana  uvarum,  quam  botri  numerari 
possint.  Quare  cum  tam  pauci  sint,  qui  salvi 
fient,  si  cum  iis  conferantur,  qui  peribunt, 
merito  de  electis  Isaias  ait  :  Hi  levabunt  vo¬ 
cem  suam,  atque  laudabunt,  cum  glorificatus 
fuerit  Dominus  :  hoc  est  cum  finito  regno  An- 
tichristi  Christus  venerit  in  nubibus  coeli  cum 
potestate  magna  et  majestate,  cum  impiorum 
innumerabiles  multitudines  in  gehennam  de¬ 
turbaverit,  cum  omnes  blasphemos,  omnes 
fornicarios,  omnes  ebriosos,  omnes  immun¬ 
dos  aeternis  incendiis  adjudicaverit  :  tunc 
pauci  illi,  qui  relicti  fuerint,  levabunt  vocem 
suam,  'atque  erumpent  in  laudes  Domini  et 
prse  gaudio  et  laetitia  toti  gestient.  Eant 
nunc,  si  placet,  homines  Christiani  et  agant 
bacchanaliasicut  Ethnici,  comedantet  bibant 
more  Epicureorum,  ducant  choreas,  induant 
personas,  discurrant  tota  nocte  per  urbem, 
bacchentur,  luxurientur,  insaniant,  et  vi¬ 
deant,  quid  paulo  post  eis  eveniet.  Profecto 
enim  si  paucissimi  sunt,  qui  salvi  fient,  in 
numero  salvandorum  isti  non  erunt,  sed 
cum  iis  potius  numerabuntur,  qui  Tenent  tym¬ 
panum  et  cytharam,  et,  Ducunt ,  in  bonis  dies 
suos,  et  in  puncto  ad  inferna  descendunt.  Ha¬ 
bemus  igitur  in  quem  finem  ac  veluti  sco¬ 
pum  tendat  hsec  sententia.  Nunc  ad  eam 
breviter  explicandam  veniamus. 

Contendite ,  inquit,  intrare  per  angustam 
portam.  Unus  fuerat,  qui  quaestionem  pro¬ 
posuerat;  Dominus  vero  non  uni,  sed  multis 
ait  :  Contendite  intrare  per  angustam  portam. 
Tametsi  enim  unus  quaestionem  proposuerat, 
tamen  multi  erant,  qui  solutionem  quaestionis 
audire  cupiebant.  Sed  quid  est  porta  illa  an¬ 
gusta,  per  quam  ingredi  jubemur?  Certe  non 
aliud,  quam  ipse  Christus.  Ipse  enim  alio 
loco  aperte  dixit  :  Ego  sum  ostium  :  per  me 
si  quis  introierit,  salvabitur.  Et  rursum  :  Ego 
sum  via,  veritas  et  v  ta.  Ad  quem  igitur  mo¬ 
dum  intratur  per  Christum?  Diio  requiruntur, 
ut  quis  per  Christum  in  coelum  ingrediatur. 
Unum  ex  parte  Christi  •  alterum  ex  parte  no¬ 
stra.  Ex  parte  Christi  quod  requiritur,  est,  ut  is 
portam  aperiat.  Ipse  enim  habet  Clavem  do - 

mus  David ,  et  aperiet ,  e?  nemo  claudet ,  claudet, 
et  nemo  aperiet.  Et  hoc  quidem  olim  est 
factum.  Tunc  enim  nobis  Christus  beatitu- 
dinis  portam  aperiebat,  cum  hic  in  terra 
agens  patiebatur,  atque  usque  ad  mortem 
Patri  obediens  erat.  Ut  enim  prioris  Adae 
inobedientia  et  superbia  portam  regni  coelo¬ 
rum  clausit :  ita  posterioris  obedientia  atque 
humilitas  eamdem  portam  reseravit.  Itaque 
quod  ex  parte  Christi  requiritur,  praesto  est : 
patet  enim  porta,  et  usque  ad  consumma¬ 
tionem  mundi  patebit.  Verum  ex  parte 
nostra  hoc  requiritur,  ut  Deo  adjuvante  por¬ 
tam  istam,  quae  jam  ut  diximus,  patet,  in¬ 
grediamur.  Ingredimur  vero,  quando  ea 
media  ad  salutem  consequendam  accipimus, 
quae  Christus  instituit,  nempe  virtutes  et 
sacramenta  :  quae  quoniam  difficilia  sunt, 
idcirco  porta  salutis,  porta  angusta  dicitur  : 
Virtutes  homini  Christiano  necessariae ,  ut 
fides,  spes,  charitas,  humilitas,  castitas, 
patientia  et  aliae,  sine  quibus  salutem  conse¬ 
qui  nullus  potest,  nonne  difficultatem  maxi¬ 
mam  continent?  Sacramenta  quoque,  ac 
praesertim  confessionis,  certe  sua,  et  magna 
difficultate  non  carent.  Quid  enim  difficilius, 
quid  magis  arduum,  quid  a  natura  hominis 
magis  abhorrens,  quam  ut  quis  hominem 
alium  adire,  atque  ei  omnia  sua  flagitia, 
omnes  foeditates,  omnes  turpitudines,  et 
maxime  arcanas  et  reconditas  explicare  te¬ 
neatur?  Augusta  est  igitur  porta ,  per  quam 
ad  latissimum  et  maximum  regnum  ingredi 
debemus. 

Sed  fortasse  quaeret  aliquis  :  Si  lex  Domini 
porta  est  angusta,  cur  idem  Dominus  alio 
loco  jugum  suum  suave  et  onus  suum  leve 
esse  affirmat?  Quomodo  ista  cohaerent, 
Contendite  intrare  per  angustam  portam  :  et, 
Jugum  meum  suave  est  et  onus  meum  leve  ? 
Multis  modis  nodus  iste  explicari  potest. 
Beatus  Chrysostomus  exponens  caput  septi¬ 
mum  Matthaei,  legem  Domini  asserit  esse 
per  se  quidem  gravem  ac  difficilem  :  sed 
tamen  simul  esse  levem  ac  suavem,  si  futura 
praemia  et  futura  supplicia  perpendantur  : 
Non  enim  sunt  condignae  passiones  hujus  tem¬ 
poris  ad  futuram  gloriam ,  quae  revelabitur  in 
nobis.  Si  aeger  propter  amorem  sanitatis 
etiam  amarissima  pharmaca  facile  sumit  : 
si  agricola  propter  spem  messis  futurae  aesti¬ 
vos  ardores  atque  hiberna  frigora  contem¬ 
nit  :  si  mercator  propter  aurum  tempestates 
ac  procellas,  et  ipsa  naufragia,  necnon  pe¬ 
ricula  latronum  et  piratarum  nihil  esse  du¬ 


cit  :  si  miles  propter  quamdam  inanem  glo¬ 
riae  et  honoris  umbram  levia  esse  putat 
onera  armorum,  famem,  sitim,  vigilias, 
labores,  vulnera,  pericula,  mortem  denique 
ipsam  :  quomodo  homini  Christiano  non  fa¬ 
cilia  ac  levia  videbuntur  quaecumque  Domi¬ 
nus  jubet,  si  is  gloriam  illam  maximam  et 
sempiternam,  quam  Deus  militibus  suis  pro¬ 
mittit,  considerare  voluerit?  Non  sine  causa 
Apostolus  ad  Ephesios  scribens,  tanta  sol¬ 
licitudine  orare  se  dicit,  ut  Deus  gloriae  det 
illis  spiritum  sapient  a?,  et,  illuminatos  oculos 
cordis,  ut  sciant,  quae  sit  spes  vocationis  ejus, 
et  quaedivtise  gloriae  haereditatis  ejus  in  sanctis. 
Intelligebat  enim  tantam  esse  coelestis  prae¬ 
mii  magnitudinem,  ut  sola  ejus  consideratio 
omnia  gravia  et  amara,  levia  et  dulcia  possit 
efficere.  «  Has  cogitationes  »,  inquit  D.  Cy¬ 
prianus  Exhortatione  ad  martirium,  «  quae 
persecutio  potest  vincere?  quae  possunt  tor¬ 
menta  superare?  Durat  fortis  et  stabilis 
religiosis  meditationibus  fundata  mens,  et 
adversus  omnes  diaboli  terrores  et  minas 
mundi  animus  immobilis  perstat,  quem  fu¬ 
turorum  fides  certa  et  solida  corroborat.  » 
Jam  vero  tormenta  quoque  ac  supplicia  fu¬ 
tura  ita  diuturna  atque  atrocia  sunt,  ut  ad 
ea  effugienda  omnes  labores,  quos  hic  in 
terris  patimur,  ne  labores  quidem  nominandi 
sint. 

Sed  et  alteram  solutionem  quaestionis  ejus¬ 
dem  breviter  si  placet  accipite.  Via  Domini 
initio  angustissima  est,  sed  paulatim  magis 
dilatatur  :  hoc  est,  ea  quae  Dominus  praecipit 
initio  dura  atque  amara  esse  videntur,  sed 
usu  tamen  paulatim  mollescunt,  et  consue¬ 
tudine  levia  suaviaque  redduntur.  Hinc  est 
illa  vox  B.  Hieronymi  :  «  Virtutes  durae  sunt 
incipienti,  molles  proficienti,  suaves  perve¬ 
nienti.  »  Et  illa  D.  Augustini  :  «  Semitae 
aequitatis  dum  inchoantur,  arctae  videntur 
et  angustae;  dum  autem  profectum  acci¬ 
piunt,  spatiosae  videntur  et  latae.  »  Hinc  Sa¬ 
lomon  in  proverbiis  ait  capite  quarto  : 
Ducam  te  per  semitas  aeqwtat'S,  quas  cum 
fueris  mgressus  non  arctabuntur  gressus  tui  : 
hoc  est,  antequam  ingrediaris,  absterreberis 
fortasse,  sed  cum  fueris  ingressus,  alacriter 
curres.  Homerus  princeps  poetarum  grae- 
corum,  vir  ethnicus,  sed  sapiens,  scribit 
Ulyssem,  cum  per  ea  loca  transire  deberet, 
ubi  Circe  faemina  maga  homines  in  belluas 
suis  praestigiis  herba  quadam  communivisse, 
cujus  nomen  est  moly,  quaeque  radices  teter- 
rimas,  sed  flores  candidissimos,  et  lacti 

quam  simillimos  habet  :  nimirum  ut  osten¬ 
deret,  viros  sapientes,  quos  in  Ulysse  descri¬ 
bebat,  ne  victi  cupiditatibus  ac  libidinibus 
variis  quasi  belluae  quaedam  efficiantur,  vir¬ 
tutis  praesidium  sibi  comparare  solere.  Vir¬ 
tutem  vero  esse  persimilem  herbae  illi,  quae 
radices  atras  et  flores  candidos  habet,  cum 
aspera  ac  difficilia  sint  virtutis  initia;  fru¬ 
ctus  vero  optimi  ac  suavissimi,  per  se  patet. 
Nam  et  philosophus,  licet  ethnicus,  id  aperte 
vidit  et  docuit,  homini  studioso  esse  volu¬ 
ptatem,  studiose  vivere.  Et  noster  sapiens 
aliis  verbis  rem  eamdem  ita  expressit,  Gau¬ 
dium  est  justo  facere  judicium. 

Sed  rursum  quaestio  nostra  alio  etiam 
modo  potest  solvi  :  Si  cum  Theophylacto 
dicamus,  a  Christo  portam  angustam  et 
viam  arctam  esse  appellatam,  non  tam  quod 
talis  sit,  quam  quod  talis  proceris,  ac  pin¬ 
guibus,  atque  onustis  Bacchi  amatoribus  et 
cultoribus  videatur.  Vere  enim  si  essent 
homines  parvi  atque  humiles,  si  multa  inu¬ 
tilia  onera  deponerent,  si  omnia  vestimenta 
penitus  exuerent,  angustiam  fortasse  in  via, 
et  porta  Domini  non  invenirent.  Nunc  vero 
nihil  aliud  cogitant,  quam  quomodo  perpe¬ 
tuo  crescant,  corpore  pinguescant,  animo 
intumescant,  extendantur,  dilatentur,  in¬ 
flentur,  neque  unquam  cessant  onerare  se 
oneribus  gravibus  curarum  ac  sollicitudinum 
terrenarum.  Et  quid  mirum,  si  hominibus 
ejusmodi  porta  regni  coelestis  arcta  atque 
augusta  esse  videatur.  Non  talis  certe  vide¬ 
batur  Apostolis  Domini,  non  talis  iis  postea 
visa  est,  qui  Apostolicam  perfectionem  imi¬ 
tati  renuntiaverunt  omnibus,  quee  posside¬ 
bant,  et  nudi  nudum  Christum  sequi  volue¬ 
runt.  Nec  enim  verbis  explicari  potest,  quam 
lata  atque  ampla  porta  Domini  illis  omnibus 
efficiatur,  qui  semel  mundum  cum  suis  pom¬ 
pis  conculcare,  spem  saeculi  omnem  contem¬ 
nere,  coelo  cor  suum  affigere,  magno  ardore 
animi  soli  Christo  adhaerere ,  et  non  solum 
terrenis  opibus  se  spoliare,  sed  et  deside¬ 
rium  et  cogitationem  a  se  penitus  abscin¬ 
dere  ac  removere  potuerunt. 

Postremo  illud  quoque  ad  nostrae  quaestio¬ 
nis  explicationem  addendum  videtur,  legem 
ac  praecepta  Domini  portam  esse  illis  angu¬ 
stam,  si  per  se  ac  soli  considerentur  :  at 
vero  si  eis  Dei  gratiam  atque  auxilium  ad¬ 
jungatur  non  portam  angustam,  sed  jugum 
suave  atque  onus  leve  appellari  debebit. 
Hoc  enim  interest  inter  legem  et  Evangelium, 
quod  lex  praecipiebat,  ut  sancti  essemus ;  non 


autem  dabat  gratiam,  perquam  homines  san¬ 
ctificarentur.  Praecipiebat,  ut  cum  Daemone 
certamen  iniremus ;  sed  arma  ad  certamen 
necessaria  non  subministrabat.  Praecipiebat, 
ut  ex  carnalibus  spirituales  efficeremur;  sed 
Spiritum  sanctum,  quo  spirituales  esse  pos¬ 
semus ,  non  donabat.  Praecipiebat,  ut  in 
coelum  proficisceremur,  sed  scalas  et  gradus, 
quibus  in  coelum  ascenditur,  nobis  non 
dabat.  Itaque  lex  erat  jugum,  sed  non  suave  : 
erat  onus,  sed  non  leve.  At  vero  Evange¬ 
lium  illa  eadem  praecipit ;  sed  simul  adju¬ 
mentum  praebet,  ut  ea  non  solum  fieri,  sed 
etiam  facile  fieri  possint.  Quare  Evangelium 
est  jugum,  sed  suave  :  et  onus,  sed  leve  :  et 
simul  via  est  angusta  et  lata  ;  aspera  et  ju¬ 
cunda.  Audite  prophetam  :  Propter  verba , 
inquit,  labiorum  tuorum ,  ego  custodivi  vias 
duras.  Ecce  jugum  et  onus  :  viam  angu¬ 
stam  et  arctam.  Audite  rursum  eumdem  .In 
via  testimoniorum  tuorum  delectatus  sum , 
sicut  in  omnibus  divitiis.  Ecce  adjumentum 
gratiae.  Et  item  :  Viam  mandatorum  tuorum 
cucurri ,  cum  dilatasti  cor  meum  :  tunc  enim 
via  dilatatur,  et  cursu  transmitti  facillime 
potest,  cum  etiam  cor  igne  charitatis  dilata¬ 
tur.  Cur,  quaeso,  sancti  omnes  opera  maxima, 
atque  admirabilia  facile  perpetrabant,  nos  ve¬ 
ro  parva  atque  exigua  non  sine  labore  perfici-  \ 
mus?  Certe  non  alia  causa  est,  nisi  quia  illi 
fervebant,  nos  frigemus.  Non  dubito,  quin 
sint  aliqui  studiosi  adolescentes,  qui  sobrie 
et  caste  vivant  :  sed  qui  de  choreis,  de  lar¬ 
vis,  de  conviviis  semper  cogitant,  fortasse 
non  credunt;  verum  decipiuntur.  Multi  enim 
etiam  hodie  adolescentes  reperiuntur,  quibus 
non  ita,  ut  illi  putant,  castitas  laboriosa,  et 
quibus  non  solum  non  molesta,  sed  etiam  est 
jucunda  sobrietas.  Ejusmodi  vero  illi  omnes 
sunt, qui  sciunt,  cujus  sunt  haec  dona :  qui  Dei 
opem  implorare,  et  ejus  gratiam  atque  amo¬ 
rem  quaerere,  et  invenire  didicerunt  :  qui 
intelligunt,  quanta  sit  in  Sacramentis  effi¬ 
cacia,  in  scripturis  adjumentum,  in  oratione 
solatium.  Postremo,  qui  adhuc  de  angustiis 
viae  Domini  conqueruntur,  nondum  mihi, 
quid  Evangelium  significet  cognovisse  viden¬ 
tur.  Quid  enim  Evangelium,  quid  gratia, 
quid  lex  amoris,  quid  Spiritus  sanctus,  quid' 
Christus,  quid  Jesus,  quid  Liberator  sonant, 
nisi  libertatem,  nisi  charitatem,  nisi  suavi¬ 
tatem,  nisi  facilitatem. 

Quae  sit  porta,  de  qua  Dominus  loquitur,  et 
cur  angusta  appellata  sit,  hactenus  exposui¬ 
mus,  nunc  verba  illa  exponenda  sunt :  Quia 
multi,  dico  vobis ,  quaerent  introire,  et  non  po¬ 
terunt.  Tria  sunt  hominum  genera,  qua? 
quaerunt  intrare,  et  tamen  non  poterunt.  Est 
etiam  quondam  genus  eorum,  qui  ne  quae¬ 
runt  quidem  intrare.  Initio  igitur  quidam 
sunt,  qui  quaerunt  in  regnum  coelorum  in¬ 
trare,  sed  idcirco  non  intrant,  quia  non  per 
angustam  portam,  sed  per  latam  quaerunt 
intrare.  Hoc  genere  continentur  Mahome- 
tani,  Haeretici,  Judaei,  infideles  denique  om¬ 
nes.  Mahometani  quaerunt  intrare,  cupiunt 
salvi  fieri;  sed  ideo  non  intrant,  ideo  non 
fiunt  salvi,  quod  non  per  augustam  portam 
Christi,  sed  per  latam  portam  Mahometis 
ingrediantur.  Mahomet  enim  cum  videret 
angustias  religionis  Christianae,  aliam  quam¬ 
dam  portam  aperuit  latam  atque  amplam, 
sed  quae  recta  ducit  ad  gehennam.  Videte 
quam  lata  sit  porta  Mahometis  :  nihil  docuit 
credendum,  quod  superet  cujusquam  intelli- 
gentiam,  non  trinitatem,  non  incarnationem 
non  mortem,  non  resurrectionem  filii  Dei. 
Nihil  etiam  docuit  sperandum,  quod  oculus 
non  viderit  et  aures  non  audierint  :  sed  flu¬ 
mina  lactis,  et  mellis  et  vini,  ventris  saturi¬ 
tatem  ,  libidinum  expletionem ,  servorum 
multitudinem,  denique  continuas  ferias  et 
perpetua  bacchanalia,  hanc  esse  doduit  bea¬ 
torum  felicitatem.  Nam  quod  permittat 
uxorum  multitudinem,  et  habenas  laxet  libi¬ 
dinibus,  et  alia  multa,  quae  purtam  illam 
latissimam  faciunt,  facile  patior  sileri.  Pari 
ratione  omnes  Haeretici  non  ferentes  angu¬ 
stias  hujus  portae  unusquisque  sibi  propriam 
portam  aperit  :  venit  Lutherus,  et  aperit 
unam  portam  usque  adeo  latam,  ut  etiamsi 
curru  vel  lectica  vehi  velles, vel  si  utrumque 
parentem  in  humeris  gestares  ;  tamen  adhuc 
satis  commode  eam  ingredi  posses.  Nulla 
continet  praecepta,  nulla  leges,  nulla  exigit 
opera  :  Jejunia  vero  et  castitatem,  dolorem 
et  satisfactionem  pro  peccatis,  atque  alia  id 
genus,  tamquam  noxia  execratur.  Denique 
ita  lata  est  haec  porta,  ut  etiam  homines 
ebrii  (qui  alioqui  diu  laborant,  ut  aedium 
suarum  fores  inveniant)per  hanc  sine  errore 
et  offensione  ingrediantur.  Veniunt  denique 
Zwinglius  et  Calvinus,  et  aliam  quamdam 
portam  adhuc  latiorem  aperiunt;  nam  angu¬ 


stias  quasdam  de  fide  augustissimi  Sacra¬ 
menti,  quas  Lutherus  reliquerat,  isti  boni 
architecti  penitus  sustulerunt,  quamquam 
haec  porta  bis  antea  aperta  a  Berengario 
semel,  semel  a  Wicleffo,  et  bis  ab  Ecclesia 
cum  ingenti  labore  obstructa,  nunc  tertio  ad 
perniciem  innumerabilium  animarum  non 
tam  aedificata,  quam  restaurata  atque  aperta 
a  Zwinglianis  et  Calvinistis  est.  Per  bas  igi¬ 
tur  portas,  quae  latissimae  sunt,  infinita  ho¬ 
minum  multitudo  ingreditur,  quos  omnes 
illis  verbis  Dominus  revocat  :  Contendite  in¬ 
trare  per  angustam  portam  :  quia  multi ,  dico 
vobis ,  quaerent  intrare ,  et  non  poterunt :  quia 
non  per  angustam  portam,  quae  sola  ducit 
ad  vitam,  ingrediuntur.  Non  vos  decipiat 
amplitudo  portae  Lutheranorum  et  Calvini- 
starum.  Quid  enim  prodest  commode, et  non 
per  angustias  intrare,  si  intretis  in  gehen¬ 
nam  ?  Imo  potius,  si  sapitis,  suspecta  sit 
vobis  ista  latitudo  portae,  ista  facilitas  fidei. 
Nam  angusta  porta,  et  arcta  via  est,  quae 
ducit  ad  fidem  :  et  fides  vere  Christiana  est 
illa,  quae  propter  sublimitatem  et  excellen¬ 
tiam  suorum  mysteriorum  illud  exigit,  ut 
intelligentia  a  voluntate  captivetur. 

Porro  alterum  genus  est  eorum,  qui  per 
angustam  quidem  portam  intrare  cupiunt, sed 
serius  veniunt, atque  idcirco  quaerent  intrare, 
et  non  poterunt.  Porta  illa,  quae  Sancta  ap¬ 
pellatur,  quam  Romae  anno  jubilaei  pontifex 
summus  aperire  solet,  tam  diu  est  aperta, 
quam  diu  tempus  jubilaei  durat.  Tempore 
illo  evoluto  subito  clauditur,  ac  deinceps 
etiam  si  rex  quispiam  adveniret  atque  in¬ 
gredi  cuperet,  ea  porta  aperiri  non  posset. 
Ad  eumdem  modum  porta  coeli,  quam  ipse 
Christus  pontifex  summus  ac  sempiternus 
sua  morte  et  passione  reseravit,  nunc  qui¬ 
dem  patet;  sed  non  nisi  jubilaeo  durante 
patebit.  Dominus  enim  cum  portam  aperuit 
simul  jubilaei  annum  instituit;  cujus  quidem 
jubilaei  spatia  tametsi  vere  ad  mundi  con¬ 
summationem  extendantur,  tamen  si  homi¬ 
nes  singulos  consideremus,  uniuscujusque 
annus  jubilaei  tam  diu  durat,  quam  diu  vita 
ipsius  durat  :  vita  deficiente  annus  jubilaei 
finitur,  et  porta  salutis  aeternis  seris  et  repa¬ 
gulis  clauditur.  Quia  vero  multi  sunt,  qui 
dum  vivunt  curis  et  sollicitudinibus  mundi 
hujus  occupati  haerent  in  itinere,  praeser¬ 
tim  cum  se  diu  adhuc  supervicturos,  et  an¬ 
num  jubilaei  longissimum  futurum  arbitran¬ 
tur,  idcirco  Dominus  eorum  praevidens  peri¬ 
culum  ita  sollicite  eos  admonet :  Contendite  • 

intrare  per  augustam  portam;  hoc  est,  nolite 
hrerere  in  via,  sed  properate,  currite,  donec 
annus  jubilaei  durat,  donec  tempus  habetis 
poenitentiae,  donec  porta  salutis  patet.  Multi 
en  m  quaerent  intrare,  sed  quia  serius  ve¬ 
niunt,  intrare  non  poterunt  :  et  frustra  pul¬ 
sabunt  portam,  frustra  dicent  :  Dom  ne,  Do- 
mme ,  apem  nobis, frustra  optabunt  unum  diem 
ad  poenitentiam.  Hac  vero,  auditores,  pro¬ 
pter  quos,  quaeso,  dicuntur?  Certe  non  pro¬ 
pter  eos,  qui  jam  obierunt,  et  stant  foris,  et 
pulsant  dicentes,  Domine ,  apem  nobis  :  illis 
enim  ista  non  prosunt,  sed  propter  nos  et 
nobis  dicuntur,  et  nobis  non  universis  sed 
singulis,  non  dicuntur  homini  cuidam  com¬ 
muni,  non  dicitur  Ideae  Platonis,  sed  mihi 
et  tibi  et  isti  et  illi.  Et  quid,  quaeso,  dicitur; 
nempe  hoc,  (aperiamus,  quaeso,  aures  cordis) 
hoc,  inquam,  dicitur  vobis  :  nunc  patet  janua 
coeli,  nunc  vestri  jubilaei  annus  agitur,  nunc 
vobis  regnum  coelorum  offertur,  nunc  invita¬ 
mini,  ut  intretis  :  nolite  omittere  opportuni¬ 
tatem  istam.  Multo  enim  citius,  quam  puta¬ 
tis,  non  cogitantibus  vobis  porta  claudetur, 
sicut  infinitis  aliis  de  improviso  clausa  est, 
et  in  aeternum  miserrimi  atque  infelicissimi 
eritis  et  horam  unam  hujus  pretiosi  tempo¬ 
ris,  quod  nudo  nihili  facitis,  toto  animo  cu¬ 
pietis,  et  non  dabitur  vobis. 

Sed  jam  ad  tertium  hominum  genus  ve¬ 
niamus.  Sunt  igitur  alii  quidam,  qui  per 
angustam  portam  et  satis  mature  ingredi 
cupiunt;  sed  tamen  victi  angustiis  portae, 
tandem  non  ingrediuntur.  His  Dominus  ait : 
Contendite  intrare  per  angustam  portam,  qwa 
mulli,  dico  vobis,  quaerent  intrare,  hoc  est, 
tentabunt,  an  possint  intrare,  periculum  fa¬ 
cient,  an  per  illas  angustias  ingredi  valeant; 
sed  quia  non  contendent  totis  viribus,  ideo 
tandem  non  intrabunt :  hoc  genere  innume¬ 
rabilis  multitudo  hominum  continetur.  Quis 
enim  enumeraret  eos,  qui  quotiescumque 
ad  confessionem  accedunt  statuunt  apud  se 
jam  deinceps  ingredi  velle  angustam  portam, 
fugere  ebrietatem,  fornicationem,  conten¬ 
tiones,  aemulationes,  rixas,  iras,  tripudia,  et 
alia,  a  quibus  nos  abstinere  Apostolus  prae- 
cepit.  Itaque  isti  queerunt  intrare,  incipiunt 
intrare,  sed  statim  atque  nonnihil  compri¬ 
muntur,  retrocedunt.  Si  unum  verbum  au¬ 
diant,  quod  eis  non  placeat,  mox  abjiciunt 
patientiam,  et  ira  succensi  de  ultione  cogi¬ 
tare  incipiunt :  sic  etiam  propositum  sobrie¬ 
tatis  et  castitatis  tamdiu  servant,  quamdiu 
peccandi  occasio  non  se  offert  :  quin  etiam 


alioqui  saepe  renovant  desideria,  ssepe  con¬ 
cipiunt  spiritum  et  numquam  pariunt.  Hos 
igitur  admonet  Dominus  :  Contend  te,  inquit, 
intrare  per  angustam  portam,  non  pascitur 
Dominus  sterilibus  desideriis,  non  sufficit 
velle  intrare,  sed  contendere  necesse  est. 
Multi  en  in,  dico  vobis,  quaerent  intrare,  multi 
volent,  multi  cupient,  multi  tentabunt,  sed 
quia  non  contendunt,  neque  vim  faciunt,  id¬ 
circo  non  intrabunt.  Regnum  enim  coelorum 
vim  patitur ,  et  violenti  rapiunt  illud.  Cum  in 
aliqua  domo  spectacula  aliqua  exhibentur, 
vel  comcedia  aut  tragoedia  aliqua  agitur, 
numquam  vidistis  quam  vehementer  se  com¬ 
primant  in  ingressa  ejus  domus?  Omnes 
cupiunt  esse  primi, et  tanto  ardore  spectandi 
aliquid  novi  ducuntur,  ut  non  magni  faciant 
illas  angustias,  neque  laborem  illum  introeun¬ 
di  considerent,  modo  spectaculis  aut  comoe¬ 
diae  interesse  valeant.  Jam  igitur  in  regno 
coelorum  ejusmodi  spectacula  exhibentur, 
ut  solo  eorum  aspectu  spectantes  felices  effi¬ 
ciantur  :  neque  sperandum  est, ut  praecedant 
nos  famuli,  qui  viam  aperiant ;  sed  unus¬ 
quisque  per  se,  sive  dives,  sive  pauper,  sive 
nobilis  sit, sive  ignobilis,  unusquisque  perse 
viam  sibi  facere,  et  trudi  ac  trudere  debet, 
si  pulcherrimis  et  felicissimis  illis  specta¬ 
culis  interesse  volumus.  Quae  cum  ita  sint, 
quis  nostrum  erit,  qui  laborem  ingrediendi 
per  angustam  portam  ferre  non  velit  ?  Quis 
non  facile  comprimi  se,  et  affligi  ad  tempus 
patiatur?  Non  dubito,  quin  multi  ingredi 
vellent ;  sed  non  possunt,  et  ideo  non  pos¬ 
sunt,  quia  non  sciunt  :  nec  enim  sine  arte 
per  angustas  et  humiles  portas  ingrediendum 
est.  Si  porta  esset  humilis,  et  tu  rectus  ince¬ 
deres,  et  caput  non  inclinares,  nonne  fron¬ 
tem  laederes,  et  tamen  non  intrares?  Sic 
etiam  si  porta  est  angusta, nisi  te  ad  modum 
crucis  conformare  scias,  et  quasi  transver¬ 
sis  lateribus  ingrediaris,  frustra  ingredi  cu¬ 
pies  :  hoc  est  igitur  quod  Dominus  ait :  Con¬ 
tend' te  intrare  per  angustam  portam  :  quia 
multi,  dico  vobis,  quaerent  intrare ,  et  non  po¬ 
terunt,  quia  nimirum  se  ad  formam  crucis 
componere  minime  sciunt,  et  modum  ingre¬ 
diendi  per  angustias  ignorant.  Itaque  debes 
te  ad  modum  crucis  conformare,  hoc  est, 
statuere  apud  te,  omnes  tribulationes,  atque 
aerumnas  forti,  atque  infracto  animo  tole¬ 
randas  esse,  et  ad  hunc  modum  facillime 
ingredieris.  Sic  Dominus,  auditores,  intravit, 
sic  enim  Oportuit  Christum  pati ,  nempe  cru¬ 
cifigi,  et  ita  intrare  in  gloriam  suam;  sic 

Apostolus  Petrus,  sic  Apostolus  Andreas,sic 
omnes  electi  in  regnum  coelorum  ingressi 
sunt.  Omnes  enim  crucis  figuram  imitati  per 
multas  tribulationes  summo  cum  labore,  an¬ 
gustias  portae  hujus  intraverunt. 

Yenio  nunc  ad  ultimum  et  infelicissimum 
hominum  genus,  nempe  ad  eos,  qui  non 
solum  non  contendunt  intrare,  sed  ne  cogi¬ 
tant  quidem,  an  velint  intrare.  Et  si  multi 
quaerent,  et  non  poterunt,  quid  de  istis  fiet, 
qui  ne  quaerunt  quidem?  Et  quam  multos 
esse  arbitramini  in  hoc  numero?  Certe  hoc 
tempore  perrari  omnino  sunt,  qui  ad  hoc 
genus  hominum  non  pertineant.  Quis  hoc 
tempore  Dei  timorem  et  suae  salutis  studium 
non  obliviscitur?  Cui  non  apte  verba  illa 
conveniunt:  Tenent  tympanum  et  cytharam, 
et  gaudent  ad  sonitum  organi;  ducunt  m  bonis 
dies  suos,  et  m  puncto  descendunt  ad  inferna , 
qui  dixerunt  Deo ,  recede  a  nobis ,  scientiam 
vrnrum  tuarum  nolumus ,  hoc  est,  per  viam 
arctam,  quam  doces,  ambulare  non  volu¬ 
mus  :  sed  viam  latam  ingrediemur,  baccha- 
nalia  celebrabimus,  tripudiis,  sonis  et  can¬ 
tibus  incumbemus.  Quis  hoc  tempore,  si 
non  verbis,  certe  factis  hoc  non  dicit  ?Nonne 
hisce  diebus  orbis  Christianus  ferme  totus 
insanit,  ut  non  immerito  Mahometanis  et 
Agarenis  ludibrio  simus.  Ecce,  inquiunt, 
qualis  est  natio  Christianorum,  nunc  usque 
ad  fauces  ventrem  et  stomachum  implent, 
nunc  inedia  semetipsos  excruciant;  hodie 
tanquam  insani  choreas  ducunt,  larvas  in¬ 
duunt,  bacchantur  per  urbes  ,  post  duos 
dies  cinere  caput  aspergent,  templaque  atque 
aras  religiosissime  frequentabunt  :  neque 
Christianos  solum, sed  ipsum  etiam  Christum 
irrident.  Et  qualem,  inquiunt,  Christiani 
Deum  habent,  quam  egregium  legislatorem, 
qui  haec  vel  praecipit  vel  permittit.  Non  sine 
causa,  auditores,  hodie  potissimum  et  Ec¬ 
clesia  mater  nostra  illa  nobis  e vangelii  verba 
proponit  :  Ecce  ascendamus  Jerosolymam ,  et 
Filius  hominis  tradetur  gentibus  ad  illuden¬ 
dum  et  conspuendum.  Vere  enim  nuncChii- 
stus  traditur  gentibus  ad  illudendum  et 
conspuendum.  Sed  numquid  Judaei  olim  im¬ 
pune  Christum  ad  illudendum  et  conspuen¬ 
dum  gentibus  tradiderunt  ?  Non  sane  siqui¬ 
dem  post  annos  quadraginta  Christus  Ju¬ 
daeos  gentibus  tradidit  non  solum  illudendos 
et  conspuendos,  sed  etiam  interficiendos 
atque  delendos.Et  quis  non  videt  nobis  idem 
ob  causam  eamdem  non  solum  aliqnando 
eventurum, sed  in  praesentia  evenire?  Nonne 


Deus  assiduis  comminationibus  nos  terret? 
Audimus  Italiam  ita  adhuc  horrendis  tremo¬ 
ribus  concuti,  ut  alicubi  homines  desertis 
civitatibus  in  tentoris  habitent,  neque  gelu 
aut  nivibus  in  urbes  compelli  possint.  Audi¬ 
mus  Germaniam  superiorem  tanta  penuria 
ac  difficultate  annonae  laborare,  ut  calceos, 
furfures,  spongias  pauperiores  comedant. 
Quis  vero  inde  multa  latrocinia  et  pestem 
gravissimam  secuturam  non  formidat?  In 
his  nostris  regionibus  quot  pagos  superiori¬ 
bus  temporibus  mare  absorpsit?  Gallia  et 
Hispania,  quam  atrocibus  bellis  proximis 
annis afflictatse  sunt?  Haeresis  vero,  quae  est 
plagaomnium  gravissima,  quandonam  vehe¬ 
menter,  quam  hoc  tempore  fuit?  Quid  de 
immanitate  Turearum  regis  dicemus? nonne 
singulis  annis  aliquas  Christianas  provincias 
suo  imperio  adjungit  et  reliquis  tamquam 
saeva  tempestas  perpetuo  imminet?  Itaque 
Deus  hoc  tempore  omnibus  p  agis,  atque  fla¬ 
gellis  simul  expugnationem  cordium  nostro¬ 
rum  aggreditur.  Clamat  enim  his  vocibus  et 
utinam  non  ad  cor  Pharaonis,  utinam  non 
surdis  auribus  clamet.  Et  quid  clamat  ?  Sit 
finis  flagitiorum,  sit  finis  libidinum,  sit  finis 
insaniae,  sit  finis  bacchanaliorum  :  alioqui 
enim,  si  sic  pergitis,  me  gentibus  illuden¬ 
dum  tradere,  pergam  et  ego  vos  gentibus 
perdendos  et  diripiendos  tradere.  Mavult 
enim  sine  dubio  Tureas  regnare,  quam  per¬ 
ditos  Christianos.  Illi  enim  contemnunt 
Deum,  quem  non  noverunt,  et  cujus  sacra¬ 
menta  non  susceperunt;  nos  vero  Deum, 
quem  novimus  et  cujus  Sacramenta  susce¬ 
pimus,  conculcamus  :  propter  nos  bla¬ 
sphematur  Dei  nomen  inter  gentes  :  nec 
solum  propter  nos  blasphematur,  sed  nos 
ipsi  illud  blasphemamus,  nos  gentibus  pe¬ 
jores  sumus.  Refert  enim  D.  Augustinus 
libro  decimo  octavo  de  civitate  Dei  capite 
decimo  tertio  ,  Senatum  Romanorum  ita 
bacchanalium  turpitudinem  exhorruisse,  ut 
ea  in  urbe  Roma  celebrari  omnino  prohi¬ 
buerit.  Itaque  surgent  Romani  in  judicio,  et 
condemnabunt  generationem  istam,  quod 
illi  bacchanaliorum  ne  nomen  quidem  ferre 
potuerunt :  et  homines  Christiani  non  solum 
nomen,  sed  et  rem  ipsam  diligenter  conser¬ 
varunt. 

At,  inquis,  nimis  est  durum,  tali  hoc  tem¬ 
pore  vitam  severam  arripere  :  nunc  omnia 
ad  laetitiam  et  voluptatem  invitant.  Imo  vero 
plane  contrarium  ego  video.  Nonne  jam  inde 
a  septuagesima  ecclesia  mater  nostra  omisit 

hymnos  et  cantica  jucunditatis,  assumpsit 
indumenta  tristitiae,  totum  hoc  tempus  poeni¬ 
tentiae  et  peccatorum  recordationi  consecra¬ 
vit?  nonne  ad  funus  sponsi  ac  liberatoris 
sui  celebrantium  praeparatur?  Nonne  pas¬ 
sionem  Domini  hodie  in  evangelio  audivi¬ 
mus?  Cujus  rei  sunt  haec  signa?  Laetitiae,  an 
tristitiae?  Quid?  quod  his  moribus,  et  hoc 
genere  vivendi  facimus  mendaces  omnes 
Sacerdotes?  Illi  clamant  in  templis  et  prae¬ 
sertim  hora  tremendi  sacrificii  populum  Chri¬ 
stianum  hoc  tempore  ob  memoriam  pecca¬ 
torum  esse  in  luctu,  et  lacrymis  et  squa¬ 
lore  ;  etinteriin  vero  major  pars  Christiano¬ 
rum  tota  est  in  conviviis,  in  potationibus,  in 
tripudiis. 

At  juvenes  sumus  :  dandum  est  aliquid 
aetati  :  et  laborum  cohtinuatio  non  solum 
homines  carneos,  sed  etiam  ferreos  frange¬ 
ret.  Imo  vero,  auditores,  quia  juvenes  sumus 
ideo  continendi  et  C(  ercendi  sumus.  Est 
enim  aetas  nostra  quasi  equus  indomitus, 
non  eget  calcaribus  ad  malum,  sponte  sua 
in  vitia  praecipitatur.  Cur  novis  fomentis  in¬ 
cendium  nostrum  augemus  ?  Deinde  cur  non 
possunt  adolescentes  aliis  honestis  oblecta¬ 
tionibus  recreari?  Num  desunt  vobis  infinita 
genera  ludorum,  quae  sine  peccato  exerceri 
possunt?  Quid  necesse  est  viros  cum  foemi- 
nis  tripudiare?  hoc  enim  est  stipulam  igni 
admovere.  Quid  necesse  est  cum  gladiis  tota 
nocte  per  urbem  discurrere,  et  in  gravi  pe¬ 
riculo,  vel  pereundi  vel  perimendi  semper 
versari?  Quid  necesse  est  cantica  lasciva 
ebrietate  condire?  Numquid  potus  sobrius 
et  honesta  symphonia  sensus  nostros  non 
oblectaret?  Denique  an  adolescentes  non 
saepius  ipsos  senes  moriendo  praeveniunt  et 
sane  dico  vobis,  nulla  aetate  homines  facilius 
in  gehennam  descendunt. 

At  major  pars  hominum  hoc  agit.  Verum 
est  id  quidem :  sed  ideo  major  pars  homi¬ 
num  aeternis  suppliciis  addicetur.  Ideo  Do¬ 
minus  ait,  paucos  esse,  qui  salvantur  :  mul¬ 
tos  vero  qui  pereunt.  Ideo  Isaias  clamat  : 
Propterea  dilatavit  infernus  animam  suam,  et 
aperuit  os  suum  sine  ullo  termino.  Quare  si 


quis  est,  qui  vere  Deum  et  animam  suam 
diligat;  si  quis  est,  qui  tamquam  bonus  mi¬ 
les  a  parte  Dei  contra  Diabolum  stare  velit ; 
si  quis  est,  quem  zelus  aliquis  tangat  hono¬ 
ris  Domini  sui ;  si  quis  est,  qui  dolorem  ali¬ 
quem  capiat,  ex  tot  et  tam  multiplicibus 
offensionibus,  atque  injuriis  Dei,  hoc  tem¬ 
pore  se  ostendat :  non  est  difficile  tempore 
pacis  militiam  profiteri  :  non  est  multum  in 
quadragesima  et  in  hebdomada  sancta  lar¬ 
vam  non  induere  ;  ebrium  non  fieri,  choreas 
non  ducere ;  sed  nunc,  ntmc  est  tempus,  ut 
se  veri  Dei  cultores  et  milites  prodant,  nunc 
totus  fere  orbis  adversus  Deum  quasi  con¬ 
spirat.  Si  rex  noster  ab  aliquo  peteret,  ut  in 
ejus  gratiam  duobus  sequentibus  diebus 
jejunaret,  aut  domi  se  contineret,  non  du¬ 
bito  quin  impetraret.  Nunc  vero  Deus  ipse, 
qui  te  condidit,  qui  te  redemit,  qui  tibi  re¬ 
gnum  coelorum  impetravit,  cui  non  solum 
tua,  sed  etiam  te  ipsum  debes,  exiguum 
unum  a  te  petit :  non  postulat,  ut  jejunes, 
non  ut  domo  non  egrediaris ;  sed  hoc  unum 
dumtaxat,  ut  Filium  suum  et  Dominum  tuum 
non  exponas  gentibus  ad  illudendum  et 
conspuendum,  ut  his  tribus  diebus  in  officio 
te  contineas  :  quis  igitur  ex  vobis  adeo  in¬ 
gratus  ac  durus,  adeo  immemor  beneficio¬ 
rum  erit,  ut  rem  tam  exiguam  pro  Deo  non 
faciat?  Ego  ipse,  qui  nihil  sum,  si  ab  aliquo 
vestrum  beneficii  loco  peterem  ut  hac  nocte 
ab  ebrietate  se  abstineret,  me  profecto  im¬ 
petraturum  sperarem  :  quanto  igitur  magis 
par  est,  ut  id  a  vobis  omnibus  impetret 
Christus,  qui  semetipsum  tradidit  pro  nobis, 
et  in  patibulo  suspendi  voluit,  ne  nos  su¬ 
spenderemur  in  gehenna?  praesertim  cum 
multo  major  sit  voluptas  futura,  quam  paulo 
post  ex  bona  conscientia  capiemus,  quam 
sit  ea  molestia,  quam  modo  libidines  com¬ 
pescendo  perferemus.  Ita  igitur  dilectissimi, 
ita,  quaeso,  contendamus  intrare  per  augu¬ 
stam  portam,  ita  sobrie  et  modeste  nos  ge¬ 
ramus,  ita  Luceat  lux  nostra  coram  homini¬ 
bus ,  ut  videant  opera  nostra  bona  et  glorifi¬ 
cent  Patrem  nostrum,  qui  in  coelis  est ,  qui 
est  benedictus  in  saecula.  Amen. 

Sacram  Scripturam  duplici  sensu  interpretari , 
Ecclesice  familiare  est ;  hinc  et  thematis  hujus 
sensus  tam  secundum  Apostolum ,  quam  se¬ 
cundum  Ecclesiam  explicatur.  Omnium  tem¬ 
porum  commoditates  quadragesimam  secum 
ad  ferre  probatur  ;  sex  tamen  praecipue  addu- 
cundur  illius  utilitates.  Prima  commoditas 
quadragesimae  est  copiae  verbi  Dei  et  concio¬ 
num  frequentiae  ;  ubi  duo  reprehenduntur  ab¬ 
usus  audiendi  conciones ,  unus  eorum ,  qui  non 
dignantur  illas  adire  et  audire  :  alter  eorum, 
qui  non  sine  debito  audiunt  :  et  quomodo  cum 
fructu  audiendae  sint  conciones  pulchra  tradi¬ 
tur  doctrina.  Secunda  quadragesimae  commo¬ 
ditas  est  orationis.  Tertia  jejunii,  ubi  triplex 
taxatur  hominum  genus ,  primum  eorum  qui 
omnino  non  jejunant,  secundum,  eorum, 
qui  male  jejunant  ;  tertium  eorum  qui,  coacti 
ct  inviti,  vel  metu  inducti  jejunant.  Quarta 
commoditas  quadragesimae  est  eleemosynae. 
Quinta  poenitentiae.  Sexta  communionis ;  ct 
quomodo  isthcec  singula  fieri  debeant  doce¬ 
tur. 

Consuevit  Ecclesia  duobus  modis  uti  ver¬ 
bis  divinae  Scripturae  :  interdum  enim  ad¬ 
ducit  in  eum  sensum,  quem  verba  praesefe- 
runt,  qui  litteralis  dicitur  :  interdum  vero  in 
aliquem  sensum  spiritalem.  Cum  celebratur 
dedicatio  templi,  Ecclesia  illud  Evangelium 
Tom. IX. 


proponit,  ubi  legimus,  Hodie  salus  huic  do¬ 
mui  facta  est.  Quse  quidem  verba  secundum 
litteralem  sensum  de  domo  Zacchaei  intel- 
ligi  debent.  Ecclesia  vero  eadem  illa  verba 
secundum  spiritalem  sensum,  de  templo  illo 
intelligi  vult,  cujus  agitur  dedicatio.  Quibus 
etiam  duobus  modis  Apostolos  ipsos  scri¬ 
pturi  instrumenti  veteris  usos  fuisse  scimus. 
Ita  igitur  hodie  verba  ista  Apostolica  ;  Hor¬ 
tamur  vos,  ne  in  vacuum  gratiam  Dei  recipia¬ 
tis,  quae  ab  apostolo  Paulo  dicta  fuerant  de 
gratia  novi  Testamenti,  applicat  Ecclesia  ad 
gratiam  quadragesimae.  Itaque  sensus  apo¬ 
stoli,  et  litteralis  talis  est  :  Yenite  jam  tem¬ 
pus  illud  acceptabile,  quod  omnes  Prophetae 
praedixerant,  et  omnes  justi  hactenus  desi¬ 
deraverant  :  Deus  enim  misit  Filium  suum, 
ut  per  eum  sibi  mundum  reconciliaret. 
Deinde  misit  nos  Apostolos  et  legatos  suos 
et  posuit  in  nobis  verbum  reconciliationis  : 
Hortamur  igitur  vos ,  ne  in  vacuum  gratiam 
Dei  recipiatis.  Yenite  reconciliamini  Deo, 
dum  est  tempus  acceptabile,  et  dum  adhuc 
durant  dies  salutis.  Sensus  vero  spiritalis, 
quo  Ecclesia  hodie  utitur,  iste  est  :  Venit 
nunc  tempus  quadragesimae,  tempus  opti¬ 
mum  saluberrimum  ,  pretiosissimum  ,  in 
quo  licet  a  morte  peccati  ad  vitam  gratiae  et 
charitatis  resurgere.  Quare  Hortamur  vos , 
ne  in  vacuum  gratiam  istam  recipiatis,  ne 
tempus  tam  pretiosum  sine  fructu  praeterire 
patiamini  :  est  enim  h'OC  tempus,  Tempus 
acceptabile  et  dies  salutis.  Omnia  tempus  ha¬ 
bent ,  inquit  Ecclesiastes,  et  suis  spatus  trans¬ 
eunt  universa  sub  ccelo.  Tempus  nascendi,  et 

tempus  moriendi.  Tempus  plantandi ,  et  tem¬ 
pus  evellendi  quod  plantatum  est.  Tempus 
occidendi ,  et  tempus  sanandi.  Tempus  de¬ 
struendi ,  et  tempus  aedificandi.  Tempus  flen¬ 
di ,  et  tempus  ridendi.  Tempus  plangendi  et 
tempus  saltandi.  Tempus  spargendi  lapides , 
et  tempus  colligendi.  Tempus  amplexandi ,  et 
tempus  longe  fieri  ab  amplexibus.  Tempus 
acquirendi ,  et  tempus  perdendi.  Tempus  cu¬ 
stodiendi ',  et  tempus  abjiciendi.  Tempus  scin¬ 
dendi et  tempus  consuendi.  Tempus  tacendi , 
et  tempus  loquendi.  Tempus  dilectionis ,  et 
tempus  odii.  Tempus  belli ,  et  tempus  pacis. 

Sed  hoc  tempus  quadragesimse,  auditores, 
omnia  illa  tempora  simul  complectitur.  Est 
enim  modo  Tempus  nascendi  et  tempus  mo¬ 
riendi;  nascendi  Deo,  et  moriendi  peccatis. 
Tempus  plantandi,  et  tempus  evellendi :  plan¬ 
tandi  virtutes,  et  evellendi  vitia.  Tempus 
occidendi,  et  tempus  sanandi  :  mortificandi 
membra  nostra,  quse  sunt  super  terram,  et 
sanandi  novum  hominem,  qui  renovatur  de 
die  in  diem.  Tempus  destruendi ,  et  tempus 
aedificandi  :  destruendi  turres  superbiae  et 
Babylonis,  aedificandi  muros  sanctae  et  glo¬ 
riosae  Jerusalem.  Tempus  flendi ,  et  tempus 
ridendi ;  flendi  ol)  amissam  gratiam  et  debita 
contracta,  ridendi  ob  spem  remissionis. 
Tempus  spargendi  lapides ,  et  tempus  colligen¬ 
di:  tempus  ut  concinnatores  spargant  verba 
Dei,  quae  sunt  lapides  illi  vivi,  quibus  occi¬ 
ditur  Goliath ;  et  tempus  ut  populi  colligant 
eadem  verba,  non  ut  res  inanes  et  inutiles, 
sed  ut  gemmas  et  lapides  pretiosissimos. 
Tempus  amplexandi  et  longe  fieri  ab  ample¬ 
xibus  :  amplexandi  Christum  sponsum  ani¬ 
mae,  et  longe  fieri  ab  amplexibus  impurissi¬ 
marum  fceminarum.  Tempus  acqwrendi ,  et 
tempus  perdendi :  perdendi  bona  temporalia 
eleemosynas  largiendo,  et  acquirendi  sem¬ 
piterna  usuram  a  Deo  recipiendo.  Nam  Qui 
miseretur  pauperis ,  fceneratur  Domino.  Tem¬ 
pus  custodiendi ,  et  tempus  abjiciendi  :  custo¬ 
diendi  bona  desideria,  quae  Deus  hoc  sancto 
tempore  inspirat,  abjiciendi  paulisper  curas 
et  sollicitudines  hujus  saeculi.  Tempus  scin¬ 
dendi ,  et  tempus  consuendi  :  scindendi  habi¬ 
tum  peccati ;  et  consuendi  vestem  innocen¬ 
tiae  :  vel  scindendi  chirographum  Diaboli,  et 
reficiendi  legem  Dei  nostri,  quam  peccando 
laceravimus.  Tempus  tacendi ,  et  tempus  lo¬ 
quendi  :  tacendi  verba  scurrilia ,  inutilia, 
otiosa  ,  lasciva ,  blasphema  ,  detractiones 
quoque  et  murmurationes,  et  loquendi  mille 
linguis  laudes  Dei,  et  gratiarum  actiones, 


quod  nos  tam  diu  ad  poenitentiam  expecta- 
verit.  Tempus  dilection>s ,  et  tempus  odii: 
dilectionis  animae  in  vitam  aeternam,  odii 
ejusdem  animae  in  hoc  mundo.  Nam  Qui 
odit  animam  suam  in  hoc  mundo ,  in  vitam 
aeternam  custodit  eam.  Tempus  belli ,  et  tem¬ 
pus  pacis  :  belli  cum  Daemone,  mundo  et 
carne,  pacis  cum  Deo,  proximo  etnobiscum. 
Cum  igitur  tantae  sint  utilitates  hujus  tem¬ 
poris,  merito  Ecclesia  nos  hortatur,  ne  gra¬ 
tiam  hujus  temporis  a  Deo  nobis  collatam 
in  vanum  recipiamus. 

Sed  quamquam  tam  multae  sunt  utilitates 
Quadragesimae,  tamen  praecipue  sunt  sex, 
juxta  numerum  dominicarum  :  Copia  verbi 
Dei,  orationis,  jejuniorum,  eleemosynarum, 
poenitentiae  et  communionis.  Siquidem  ista 
sex  tempore  quadragesimae  maxime  exer¬ 
centur  ab  iis  qui  gratiam  temporis  hujus  non 
in  vacuum  recipiunt.  Singula  breviter  expli¬ 
cemus. 

Primum  habemus  tempore  quadragesimae 
maximam  copiam  verbi  Dei,  maximam  co¬ 
piam  concionatorum,  maximam  copiam  spi¬ 
ritualium  medicorum.  Reliquo  tempore  an¬ 
ni  vix  diebus  festis  in  uno  aut  altero  templo 
habentur  conciones,  nunc  tempore  quadra¬ 
gesimae  singulis  diejms,  et  multis  in  locis 
habentur.  Quid  igitur  dicit  Ecclesia  ?  Horta¬ 
mur  vos ,  ne  in  vacuum  gratiam  Dei  recipiatis. 
Yidete  ne  frustra  dederit  vobis  Deus  tot  con- 
cionatores.  Qui  sunt,  qui  in  vacuum  gratiam 
Dei  istam  recipiunt?  Ii  sunt,  qui  vel  conciones 
non  audiunt,  vel  non  bene  audiunt.  Primum 
aliqui  non  dignantur  audire,  et  sane  magnam 
injuriam  faciunt  verbo  Dei,  et  periculum  est, 
ne  super  eos  veniat  illa  fames,  quam  Domi¬ 
nus  per  Amos  Prophetam  comminatur :  Non 
fames  panis,  sed  fames  audiendi  verbum  Do¬ 
mini.  Quid  ?  Toto  anno  concionatores  fran¬ 
gunt  sibi  caput,  ut  cogitent  quid  tibi  velint 
dicere  ;  deinde  spatio  unius  horee  ea  profe¬ 
runt,  quee  ipsi  magno  labore  et  longe  tem¬ 
pore  collegerunt,  et  tu  adhuc  eos  non  au¬ 
dies  ?  At,  inquiunt,  scimus  quid  condonator 
dicturus  est  :  nimirum,  ut  faciamus  bonum 
et  declinemus  a  malo.  Ponamus  ita  esse,  ’ 
videlicet  nihil  novi  te  a  concionatore  audi¬ 
turum.  An  propterea  conciones  frequentare 
non  debes  ?  Concio  sequidem  non  solum  ha¬ 
betur,  ut  doceantur  auditores,  quod  fortasse 
nesciunt;  sed  etiam  ut  moveantur  ad  bonum 
faciendum,  quod  sciunt,  et  non  faciunt. 
Aliud  enim  est  legere  in  cubiculo  suo  verba 
mortua,  aliud  in  concione  audire  Spiritum 

sanctum  per  vivum  organum  suum  magna 
virtute,  et  efficacia  vel  vitia  arguentem,  vel 
opera  virtutum  persuadentem.  Apostolus  Pe¬ 
trus  una  atque  brevissima  concione,  tria 
millia  hominum  convertit.  Quod  si  eadem 
illa  verba,  quae  apostolus  dixit,  in  libris  tan¬ 
tum  scripta  legissent,  fortasse  ne  unus  qui¬ 
dem  conversus  fuisset.  Quoniam  igitur  in 
cubiculo  tuo  saepe  legisti,  quid  facere  debeas, 
et  tamen  medicamentum  istud  non  profuit, 
aliud  medicamentum  experiri  nimirum  vi¬ 
vam  vocem  audire  debes.  Alii  sunt,  qui  au¬ 
diunt  quidem  conciones,  sed  ideo  in  va¬ 
cuum  gratiam  istam  recipiunt,  quod  non 
desiderio  proficiendi,  sed  curiositate  ducan¬ 
tur.  Magnus  est  hodie  abusus  hominum 
Christianorum  in  concionibus  audiendis.  Ita 
enim  plerique  ad  concionem  veniunt,  quasi 
ad  comoediam  aliquam  venirent,  ut  notent, 
ut  judicent,  ut  delectentur.  Et  sane  si  in 
egressu  a  concione  staret  in  porta  templ 
aliquis,  qui  singulos  interrogaret,  quid  tu  ex 
concione  refers  ?  Unus  diceret,  non  habet 
verba  Tulliana  :  alter  diceret,  non  habet 
bonam  vocem  :  tertius  diceret,  est  nimis 
prolixus.  Ista  referre  sciunt,  de  emendatione 
autem  morum,  sicut  erat  in  principio.  Itaque 
similes  sunt  cribro,  quod  frumenta  dejicit  et 
paleas  retinet  :  et  ideo  semper  sunt  iidern, 
numquam  ex  concionibus  proficiunt. 

Hortamur  igitur  vos,  ne  in  vacuum  gratiam 
Dei  recipiatis.  Quod  ut  praestare  possitis, 
ista  sunt  observanda:  primum,  cum  templum 
ingrederis  orare  debes  ex  animo  Deum,  ut 
concionatori  donet  memoriam  promptam, 
linguam  solutam  et  planam,  et  imprimis 
fervorem  et  efficaciam  :  loquatur  ad  cor, 
doceat  utilia,  non  ad  pompam  concionetur  : 
tibi  vero  donet  cor  docile,  mentem  illumina¬ 
tam,  animum  obedientem.  Deinde  audire 
debes  attente,  et  non  respicere  huc  atque 
illuc,  neque  fabulari  cum  sodalibus,  sicut 
aliqui  faciunt,  qui  nec  ipsi  audiunt  quid  di¬ 
catur,  et  eos  qui  audire  cupiunt  impediunt. 
Audire  etiam  debes  cum  fide,  et  animo  exe- 
quendi,  quod  utile  animse  tuae  esse  didiceris, 
sicut  aegroti  medicum  audiunt.  Si  aliquis  in 
hanc  urbem  veniret,  qui  diceret  se  remedia 
habere  optima  et  prsesentissima,  non  solum 
contra  morbos  et  aegritudines  varias,  sed 
etiam  contra  paupertatem,  et  contra  insidias 
inimicorum,  quam  libenter,  quaeso,  quanta 
intensione,  quanto  silentio  audiretur  ?  Ista 
omnia  remedia  pollicetur  et  praestat  verbum 
Dei.  Docet  enim  quomodo  possis  curari  a 


morbis  vitiorum,  quomodo  possis  fieri  dives 
gratiae  et  virtutum,  quomodo  possis  omnes 
hostes  tuos,  mundum,  carnem,  daemonem 
superare.  Postremo  concione  absoluta,  non 
debes  egredi  more  ingratorum  et  rusticorum 
hominum  insalutato  Domino  hujus  domus, 
sed  genua  flectere,  et  agere  gratias  Deo, 
quod  tibi  per  concionatorem  loqui  voluerit, 
atque  orare  ut  bonum  semen,  quod  semina¬ 
verit  in  corde  tuo,  fovere,  rigare,  conser¬ 
vare,  ad  frugem  denique  et  maturitatem 
perducere  dignetur. 

Altera  utilitas  hujus  temporis,  est  commo¬ 
ditas  orandi.  Concionator  enim  tametsi  me¬ 
dicus  est  animarum,  tamen  dicit  tibi  mor¬ 
bum  tuum  esse  gravem  et  periculosum,  et 
ideo  se  solum  non  sufficere,  sed  necesse  est 
tibi  adhuc  alium  medicum  sapientiorem 
adire.  Itaque  mittit  te  ad  orationem,  ut 
medico  illi  coelesti  ac  divino,  qui  omnes 
morbos  curare  novit,  plagas  omnes  animse 
tuse  demonstres.  Ecclesia  vero  hoc  tempore 
quadragesimee  offert  filiis  suis  magnam  oc¬ 
casionem  et  commoditatem  orandi.  Auget 
enim  preces  multas  in  divinis  officiis,  et 
subtrahit  corpori  mediam  partem  cibi,  ut 
cibus  animse,  qui  est  oratio,  hoc  tempore 
duplicetur.  Sed  quia  multi  ista  beneficia  non 
advertunt,  nec  intelligunt,  sibi  cibum  cor¬ 
poris  subtrahi,  ut  possint  mane  maturius 
surgere,  et  habeant  plus  temporis,  ad  oran¬ 
dum,  et  liberi  a  vaporibus  et  fumis,  qui  ex 
nimio  cibo  oriuntur,  et  cerebrum  opplere 
et  obscurare  solent,  ferventius,  frequentius, 
attentius,  purius,  diutius  in  oratione  versen¬ 
tur,  ideo  Ecclesia  hodie  clamat  :  Hortamur 
vos ,  ne  in  vacuum  gratiam  Dei  recipiatis: 
ecce  nunc  tempus  acceptabile,  ecce  nunc  dies 
salutis.  Constituit,  Deus  hoc  tempore  audire 
te  quam  diu  volueris,  habes  magnam  oppor¬ 
tunitatem  accedenti,  et  orandi,  vide  ne  tan¬ 
tam  commoditatem  sine  fructu  praeterire 
sinas. 

Porro  tertia  utilitas  quadragesimae  jeju¬ 
nium  est.  Non  dubito  nonnullis  non  videri 
gratiam,  nec  beneficium,  sed  poenam  potius 
et  molestiam,  et  libenter,  si  possent,  care¬ 
rent  isto  beneficio.  Sed  tamen  decipiuntur, 
et  Ecclesia  optimo  jure  jejunium  gratiam 
appellat,  cum  ait  :  Hortamur  vos,  ne  in  va¬ 
cuum  gratiam  Dei  recipiatis.  Quando  enim 
nihil  esset  aliud,  numquid  non  magnum  be¬ 
neficium  est,  quod  toto  hoc  tempore  media 
ex  parte  liberi  sumus  ab  eo  tributo,  quod 
ventri  debemus  ?  Sanctus  quidam  pater  no- 

mine  Serapion  Sidonius,  ut  Palladius  refert, 
dicebat  se  in  trium  fceneratorum  manus 
incidisse,  in  desiderium  pecuniarum,  desi¬ 
derium  voluptatum  et  voracitatem  ventris  : 
et  quidem  duobusprimis  itase tandem  satisfe¬ 
cisse,  ut  sibi  deinceps  nunquam  amplius  mo¬ 
lesti  fuerint;  tertio  vero  nunquam  satisfacere 
potuisse.  Si  enim,  inquit,  tres  dies  aut  quatuor 
praeteream,  in  quibus  debitum  tributum 
ventri  non  solvam,  statim  irascetur,  fremit, 
mortem  comminatur.  In  horum  foeneratorum 
manus  nos  omnes  incidimus,  auditores  ;  sed 
quadragesima  hoc  boni  nobis  praestat,  quod 
media  ex  parte  ab  isto  foetiore  reddendo 
nos  absolvit.  Deinde  morbus  noster  ex 
repletione  nascitur  et  idcirco  verbum  Dei 
medicus  animorum  ordinat  nobis  inediam 
quadraginta  dierum.  Sed  quid  dicit  Ecclesia? 
Hortamur  vos,  ne  in  vacuum  gratiam  Dei  re- 
cipitatis.  Videte  ne  frustra  venerit  tempus 
quadragesimae. 

Qui  sunt,  qui  in  vacuum  gratiam  Dei  re¬ 
cipiunt  ?  Tria  genera  hominum.  Primum 
quidam  sunt,  qui  nullo  modo  jejunant,  et 
isti  non  solum  in  vacuum,  sed  etiam  in  per¬ 
niciem  et  damnationem  animarum  suarum 
tempus  quadragesimae  suscipiunt.  Nam,  ut 
ait  magnus  Basibus  oratione  secunda  de 
jejunio  :  «  Angeli  hoc  tempore  per  omnes 
Ecclesias  jejunantes  describunt  :  et  minus 
periculosum  est  militi  abjecto  scuto  ad  aciem 
inimicorum  fugere,  quam  homini  Christiano 
extra  catalogum  jejunantium  inveniri  ».  Et 
B.  Ambrosius,  ut  alios  interim  praeteream  : 

«  Non  leve,  inquit,  peccatum  est  fidelibus 
indictam  quadragesimam  a  Domino  violare, 
et  jejunia  consecrata  ventris  voracitate  dis¬ 
solvere.  Scriptum  est  :  qui  dicit  se  in  Chri¬ 
sto  manere,  debet  sicut  ille  ambulavit,  et 
ipse  ambulare.  Ille,  qui  peccatum  non  ha¬ 
bebat,  quadragesimam  jejunavit  :  tu  non 
vis  quadragesimam  jejunare,  qui  peccas?» 
Hsec  Ambrosius.  Et  sane  cum  nihil  sit  in 
observationis  Catholice  Ecclesiae  antiquius, 
celebrius,  communius,  venerabilius,  solem- 
nius  jejunio  quadragesimas,  et  certum  si  hoc 
jejunium,  ut  Epiphanius,  Hieronymus,  Theo- 
philus,  Leo  et  alii  Patres  testantur  ab  ipsis 
apostolis  institutum  et  ordinatum  fuisse  :  sic 
ut  maxima  et  intolerabilis  est  haereticorum 
audacia,  qui  hoc  jejunium,  hanc  apostolicam 
traditionem,  hanc  Dei  hominis,  ut  beatus 
Ignatius  ait,  imitationem  penitus  substule- 
runt  ;  ita  maxima  et  intolerabilis  est  quo¬ 
rumdam  Catholicorum  intemperantia,  qui 


toto  hoc  tempore,  tota  jejunante  Ecclesia, 
ipsi  soli  jejunare  non  possunt  vel  non  volunt. 

Alii  sunt  qui  jejunant  quidem,  vel  certe 
putant  se  jejunare,  sed  male  jejunant.  Et 
ideo  ipsi  quoque  in  vacuum  gratiam  istam 
jejuniorum  recipiunt.  Qui  sunt  isti  ?  Illi  sunt, 
qui  usque  adeo  timent,  ne  forte  detur  va¬ 
cuum  in  stomacho,  ut  in  prandio  sumant 
duplo  amplius,  quam  antea  solerent,  et  ex 
jejunio  crapulae  occasionem  sumunt,  et  ma¬ 
gis  inepti  sunt  ex  unO  prandio  ad  legendum, 
orandum,  meditandum,  quam  antea  fierent 
ex  duobus.  Deinde  vesperi  non  quidem  cce- 
nant,  ut  ipsi  dicunt,  sed  tamen  aliquid  su¬ 
munt  Est  autem  illud  aliquid  tantum  quan¬ 
tum  sufficit,  ut  noctu  non  frigeant,  et  sequen¬ 
ti  die  non  esuriant.  Itaque  si  bene  omnia  nu¬ 
merentur  fere  plus  comedunt  cum  jejunant, 
quam  cum  non  jejunant.  Nemo  seipsum  fal¬ 
lat,  istud  jejunium  non  vocatur  :  sed  haec 
est  regula  jejuniorum  :  semel  tantum  in  die, 
et  moderate  cibus  sumendus  est,  hoc  est, 
semel  sumere  potes  quantum  natura  sufficit, 
non  quantum  libido  flagitat.  Unum  et  sim¬ 
plex  prandium,  non  duplicatum  sumi  debet. 
Tempus  sumendi  cibum  erat  olim  hora  nona, 
hoc  est,  hora  tertia  post  meridiem,  quae  est 
hora  obitus  Domini.  Quamdiuenim  Dominus 
feria  sexta  pro  nostra  salute  in  cruce  pepen¬ 
dit  vivus,  tamdiu  veteres  Christiani  in  qua¬ 
dragesima  jejunabant.  Verum  hoc  tempore 
charitate  refrigescente  cunsuetudo  obtinuit, 
ut  circa  meridiem  jejunium  solvatur.  Itaque 
circa  meridiem,  vel  paulo  ante,  vel  paulo 
post  jejunium  solvi  potest.  Vesperi  autem 
tametsi  nihil  omnino  sumendum  esset,  ta¬ 
men  licebit  semel  aut  iterum  bibere.  Et  quia 
dicunt  aliqui  potum  sine  cibo  nocere,  quam¬ 
quam  ego  textum  istud  nondum  in  Hip¬ 
pocrate  viderim,  licebit  etiam  non  tam  per 
modum  cibi,  quam  per  modum  medicinae 
duos  aut  tres  bolos,  vel  panis  vel  alterius 
cibi  sumere.  Sed  tam  multa  et  tam  varia 
velle  comedere,  quae  alicui  pauperi  ad  duo 
prandia  sufficerent,  etiamsi  tu  non  voces 
ccenam,  nullo  modo  licet. 

Alii  postremo  sunt  qui  jejunant  et  bene 
jejunant,  quantum  ad  modum  et  tempus 
sumendorum  ciborum  ;  sed  inviti,  et  quasi 
coacti,  et  omnino  servili  quodam  animo,  et 
solum  metu,  vel  Ecclesiae,  vel  parentum 
vel  superiorum  hoc  faciunt,  et  mallent  ipsi 
multa  numquam  institutam  quadragesimam. 
Non  placet  hoc  Deo  :  Hilarem  datorem  diligit 
Deus.  Tu  autem  cum  jejunas,  ait  Dominus, 

unge  caput  tuum,  et  faciem  tuam  lava ,  hoc 
est,  ut  Basilius  exponit,  exhibe  signa  laetitiae, 
noli  tristari  ob  alimoniae  subtractionem  ;  6ed 
gaude  ob  animae  curationem,  ne  pluris 
ventrem,  quam  animam  facere  videaris. 
Itaque,  fratres,  Hortamur,  vos  ne  in  vacuum 
gratiam  Dei  recipiatis.  Non  nos  praetereat 
tempus  tam  salubre,  amplectamur  libenter 
magno  animo,  summaque  alacritate  sanctam 
quadragesimam,  nutricem  animarum,  anti¬ 
dotum  peccatorum,  scutum  nostrae  militiae, 
parentem  sanitatis. 

Jam  vero  quarta  utilitas  est  eleemosyna. 
Medicus  enim  animorum  animadvertens 
morbum  nostrum  esse  gravem,  nec  sufficere 
inediam,  aliud  medicamentum  instituit,  quo 
egeruntur  excrementa  et  corpus  relevatur 
et  purgatur.  Tale  medicamentum  est  elee¬ 
mosyna,  qua  divitias  cum  Apostolo  arbitra¬ 
mur  ut  stercora;  et  facile  ac  libenter  ejici¬ 
mus,  ut  animse  sanitatem  recuperemus.  Ha¬ 
bemus  vero  in  quadragesima  magnam  elee¬ 
mosynae  faciendm  opportunitatem.  Quid 
enim  magnum  esset,  quid  nobis  deperiret, 
si  coenam,  quam  substrabimus  nobis,  pau¬ 
peribus  largiremur?  Sane  nihi  periret,  sed 
cresceret  potius  :  sicut  aquae  puteorum,  ut 
magnus  Basilius  annotavit,  si  non  haurian¬ 
tur,  decrescunt,  si  hauriantur,  crescunt  : 
sicut  etiam  frumentum,  si  in  horreis  conser¬ 
vetur  putrescit;  si  in  agro  projiciatur,  mul¬ 
tiplicatur.  Nec  unquam  fuit  ullus  vere  dedi¬ 
tus  eleemosynis  faciendis,'  qui  opibus  indi¬ 
guerit.  Deus  enim  nunquam  se  vinci  patitur 
liberalitate.  Non  mentitur  Scriptura,  quee 
dicit :  F cener  a' ur  Domino,  qui  miseretur  p  iu- 
peris.  Magnus  ille  Joannes  Alexandrinus, 
cognomento  Eleemosynarius,  quicquid  ha¬ 
bebat,  statim  dabat,  et  tamen  semper  plura 
recipiebat,  et  nesciebat.  Unde  B.  Franciscus 
hoc  donum  a  Deo  acceperat,  ut  omni  pe¬ 
tenti  aliquid  daret.  Et  certe  videmus,  Deum 
non  solum  eum  maximis  divitiis  spiritalibus 
(nam  temporales  non  cupiebat)  vivum  et 
mortuum  auxisse,  sed  etiam  tam  ingentem 
familiam  ejus  tot  millium  religiosorum,  tot 
annos  sine  ullis  reditibus  viventium,  semper 
aluisse.  Quare  Hortamur  vos ,  ne  in  vacuum 
gratiam  Dei  recipiatis.  Date  et  dabitur  vobis. 
Nolite  amittere  tempus  lucrandi:  nunc  agun¬ 
tur  nundinae  spiritales.  Simus  liberales  erga 


Deum,  et  Deus  erit  procul  dubio  liberalis 
nobiscum. 

Quinta  et  sexta  utilitas  quadragesimaj  est 
susceptio  sanctorum  sacramentorum  poeni¬ 
tentiae  et  communionis.  Quamvis  enim  alio, 
tempore  Ecclesia  solum  hortetur  et  consulat, 
ut  saluberrima  ista  Sacramenta  frequente¬ 
mus  ;  tamen  hoc  tempore  materna  auctori¬ 
tate  praecipit.  Et  quidem  confessio  peccato¬ 
rum  si  fiat  sicut  oportet,  medicina  est, 
amara  illa  quidem  et  molesta,  sed  simul 
optima  et  efficacissima,  ad  omnem  aegritudi¬ 
nem  quamvis  gravem  et  periculosam,  pro¬ 
fligandam.  Post  ea  vero  sequitur  sacra  com¬ 
munio,  medicina  tota  dulcis  et  suavis,  in 
qua  medicus  ipse  coelestis  et  divinus  ad  nos 
venit,  et  animae  dicit  :  Noli  timere,  salus  tua 
ego  sum.  Et  statim  unctione  gratiae  pristinam 
sanitatem,  et  nitorem  et  pulchritudinem  re¬ 
stituit.  Sed  quid  dicit  Ecclesia?  Hortamur 
vos,  ne  in  vacuum  gratiam  Dei  recipiatis. 
Magna  gratia  Dei  est  confessio  peccatorum  : 
sed  quid  prodest  confiteri  ex  consuetudine 
quadam  sine  dolore,  sine  poenitentia,  sine 
proposito  satisfaciendi,  sine  animo  non  rela- 
bendi?  Magna  gratia  Dei  est  sacrosancta 
communio  :  Sed  quid  prodest  thesaurum 
istum  maximum  et  incomparabilem  a  Deo 
recepisse,  si  statim  per  incuriam  et  negligen- 
tiam  nostram  illum  amittimus?  Hortamur 
vos,  ne  in  vacuum  gratiam  Dei  recipiatis.  Illi 
recipiunt  in  vacuum,  qui  post  confessionem 
et  communionem  nihil  putant  superesse, 
cum  tam  multum  omnino  supersit.  Confessio 
enim  et  communio  peccatum  delent,  sed 
habitum  malum  non  evellunt.  Itaque,  gratia 
Dei  adjuvante,  contra  malas  propensiones 
tam  diu  viriliter  pugnandum  est,  donec  ha¬ 
bitus  mali  penitus  extirpentur,  et  in  locum 
eorum  virtutes  succedant,  et  tunc  demum 
ingreditur  anima  fines  pacis  et  tranquillita¬ 
tis.  Tunc  sine  labore,  sine  tsedio,  sine  fasti¬ 
dio  in  operibus  bonis  versatur.  Tunc  per¬ 
fecta  charitas  foras  mittit  timorem  et  dolo¬ 
rem.  Tunc  dulce  est  jejunare,  dulcius  orare, 
dulcissimum  sacramenta  coelestia  frequen¬ 
tare.  Tunc  gustatur  Pax  illa,  quae  exuperat 
omnem  sensum,  quse  est  pignus  hxreditatis 
nostrae;  et  manna  absconditum,  quod  nemo 
scit,  nisi  qui  accipit,  quod  nobis  concedat 
Deus  qui  est  benedictus  in  seecula.  Amen. 

SYNOPSIS 

Tentationem  esse  duplicem ,  alteram  Christi ,  al¬ 
teram  Diaboli  ;  et  de  utraque  verba  hac  con¬ 
cione  fiunt.  Christum  nos  jejunio  tentare  qua- 
drupliciter.  Primo ,  ut  exploret,  an  vere  et  ex 
animo  ipsum  diligamus ;  et  sic  olim  Abraham, 
Jod,  Tobias  et  populus  Israeliticus  lentatos 
fuit.  Secundo  ut  cognoscat,  num  animas  no¬ 
stras  diligamus,  quod  elucescit  si  carnem  no¬ 
stram  domemus,  et  anima  de  corpore  ceu  vin¬ 
dictam  aliquam  sumat,  quam  nisi  jejunante 
corpode  refici  non  posse,  similitudinibus  os¬ 
tenditur.  Tertio  nos  Christus  tentat,  an  vero 
quoque  carnem  nostram  amemus,  quod  fit 
subtrahendo  ei  omnia  quce  nocent,  ut  scilicet 
solent  medici  cegrotantibus :  nam  et  Christum 
ipsum,  ut  idem  sequeremus,  hoc  fecisse  de¬ 
monstratur.  Quanta  sit  utilitas  jejunii  in  cor¬ 
pore  curando,  in  prolonganda  vita,  in  au¬ 
genda  re  familiari,  evidenter  probatur. 
Quarto  nos  Christus  jejunio  tentat,  num  vere 
sponsam  suam  ecclesiam  diligamus :  ubi  etiam 
quadragesimae  antiquitas  multis  patrum  te¬ 
stimoniis  contra  haereticos  novatores  asseri¬ 
tur.  Quibus  tentationibus  deinde  diabolus 
nos  aggrediatur,  et  quomodo  iis  singulis 
obviandum  sit,  docetur.  Cur  quadraginta  die¬ 
bus  praecise,  sine  interpolatione ,  omnibus 
simul  sit  jejunandum  enucleatur  Quam  mite 
et  discretum  institutum  sit  j  junium-,  quam 
commodo  tempore  ;  quosque  illud  non  obliget, 
manifestatur.  Tandem  ne  in  hoc  ullus  sibi 


blandiatur  nimium,  et  ut  serio  jejunemus  ad¬ 
monemur. 

Quemadmodum  hodierna  die  liberator  no¬ 
ster  Christus  propter  jejunium  quadraginta 
dierum  tentatur  a  diabolo,  ita  nos  omnes, 
optimi  auditores,  hoc  tempore  jejunio  die¬ 
rum  totidem  tentamur  a  Christo.  Sed  longe 
est  aliud  genus  tentationis,  quo  Diabolus 
Christum,  ab  eo,  quo  nos  tentat  Christus.  Dia¬ 
bolus  enin^tentat,  ut  ad  peccatum  nosalliciat, 
et  per  peccatum  socios  sibi  in  suppliciis,  ac 
tormentis  acquirat  :  Christus  vero  ideo  ten¬ 
tat,  ut  exploret ;  explorat  vero,  ut  tentatos 
et  probatos  merito  coronet.  Neque  vero  mi¬ 
nus  gloriosum  nobis  erit,  in  ea  tentatidne, 
qua  tentamur  a  Christo,  non  succumbere, 
quam  hodie  fuit  Domino  omnem  diabolicae 
tentationis  conatum,  et  fraudes  eludere.  Et 
sicut  tentationibus  Diaboli  a  Domino  supe¬ 
ratis,  Accesserunt  angeli,  et  ministrabant  ei  : 
ita  et  nos  si  Domino  tentante  tales  inventi 
fuerimus,  quales  oportet,  sine  ulla  dubita¬ 
tione  Angelorum  manibus  cum  triumpho  et 
gloria,  regnis  coelestibus  inferemur.  Quia 
vero  ex  his  duobus  tentationum  generibus, 
hoc  posterius  minus  est  notum,  et  tamen 
ejus  cognitio  hominibus  Christianis  perne¬ 
cessaria  est,  idcirco  statui  hodierna  concione 
de  utroque  quidem,  sed  potissimum  de  hoc 
posteriori  verba  facere. 

Ut  igitur  ad  rem  nostram  propius  acceda¬ 
mus,  jejunio  quadragesimae  tentat  nos  Do¬ 
minus  Deus  noster.  Verum  non  est  una  ac 
simplex  tentatio,  sed  varia  et  multiplex  pu¬ 
gna  quadragesimae  :  quas  tamen  tentationes 

omnes  ad  quatuor  capita  revocare  poteri¬ 
mus.  Initio  igitur  praecipit  Dominus  jeju¬ 
nium  quadragesimae,  ut  tentet,  an  vere  et  ex 
corde  eum  diligamus.  Atque  ut  tentationem 
istam  primam  facile  percipias,  finge  Deum 
ipsum  tecum  ita  loqui :  Non  ignoro,  te  car¬ 
nem  tuam  vehementer  diligere,  id  mihi  certe 
non  negabis  :  Nemo  enim  unquam  carnem 
suam  odio  habuit ,  sed  fovet  ac  nutrit  eam. 
Hinc  igitur  apparebit,  an  vere  me  magis, 
quam  tuam  carnem  diligas,  si  eam  propter 
me  parumper  affligas.  Ita  quondam  Domi¬ 
nus  egit  cum  patriarcha  Abraham  :  siquidem 
post  longam  sterilitatem  dedit  ei  filium 
unum,  et  filium  talem,  ut  in  eo  speraret 
omnes  tribus  terrae  esse  benedicendas.  Ita¬ 
que  Abraham  filium  illum  suum  incredibili 
amore  prosequebatur.  Sed  quid  tunc  egit 
Deus?  Legite  caput  vigesimum  secundum 
libri  Geneseos  :  Quae  postquam  gesta  sunt ,  in¬ 
quit  Scriptura  divina,  tentavit  Deus  Abra¬ 
ham,  et  dixit  ad  eum  :  Abraham ,  Abraham. 
At  ille  respondit  :  Adsum..  Ait  illi  :  Tolle 
filium  tuum  unigenitum,  quem  diligis  Jsaac, 
et  vade  in  terram  visionis  atque  ibi  offeres  eum 
tn  holocaustum  super  unum  montium ,  quem 
monstravero  tibi.  Magna  profecto  tentatio  : 
Tolle,  inquit,  filium  :  et  filium  non  quem¬ 
cumque  sed  unigenitum  :  et  non  unigenitum 
quemcumque,  sed  Isaac,  id  est,  illum,  pro¬ 
bum,  illum  sapientem,  illum  maximae  spei, 
illum,  quem  maxime  diligis,  illum  tolle,  ut 
occidatur,  et  concremetur  in  holocaustum. 
Neque  committes  hoc  munus  alteri,  sed  tu 
ipse  manibus  tuis  ipsum  mactabis.  Quid  igi¬ 
tur  fecit  Abraham?  Quid?  Ut  in  hac  tenta - 
tione  probatus  et  fidelis  inveniretur,  non 
cepit  consilium  ab  uxore,  et  muous  lucis  vel 
aurorae  non  expectavit,  sed  statim  nulla  in¬ 
terposita  mora  de  nocte  consurgens  ad  eum 
locum  profectus  est,  in  quo  filium  suum 
immolaturus  erat  :  et  sine  dubio  immolas- 
set,  nisi  eum  angelus  Domini  prohibuisset. 
Tum  vero  Dominus  :  Nunc,  inquit,  cognovi, 
quod  timeas  Dominum ,  quod  non  pepercisti 
unigenito  filio  tuo  propter  me.  Pari  ratione 
tentavit  Deus  filios  Israel  annos  quadraginta, 
variis  tribulationibus  eos  affligendo,  ante¬ 
quam  in  terram  promissionis,  terram  af¬ 
fluentem  lacte  et  meile  eos  introduceret. 
Hinc  Moyses  dicebat  :  Tentat  vos  Dominus 
Deus  vester  ut  palam  fiat,  utrum  diligatis  eum, 
an  non.  Et  rursum  :  Duxit  te  Dominus  Deus 
tuus  per  desertum  quadraginta  ar  nis ,  ut 
affligerei  te  atque  tentaret.  Ad  eumdem  mo¬ 


dum  tentatus  est  Job  :  ad  eumdem  modum 
Tobias,  cui  post  illam  gravem  tentationem 
angelus  ait :  Quia  justus  eras,  necesse  fuit ,  ut 
tentatio  probaret  te.  Postremo  ad  hunc  mo¬ 
dum  omnes  martyres  tentati  sunt.  Cum  enim 
capiebantur,  ligabantur,  carceribus  include¬ 
bantur,  virgis  caedebantur,  catenis  oneraban¬ 
tur,  lapidabantur,  cremabantur,  bestiis  ob¬ 
jiciebantur,  minutatim  discerpebantur,  tunc 
a  Domino  tentabantur,  ut  periculum  faceret, 
an  homines  illi  plus  Deum  suum,  quam  cor¬ 
pus  suum  diligerent.  Itaque  in  libro  Sapien¬ 
tiae  de  Martyribus  legimus  :  Deus  tentavit 
eos,  et  invenit  eos  dignos  se  :  tamquam  aurum 
in  fornace  probavit  eos,  et  quasi  holocausti 
hostiam  accepit  illos.  Hoc  igitur  idem  Deus 
agit  nobiscum  et  alias  saepe  cum  variis  ae¬ 
rumnis  et  calamitatibus  vexari  nos  patitur, 
et  nunc  potissimum,  cum  inediam  tam  lon¬ 
gam  et  carni  nostrae  tam  ingratam  praecipit. 
Quid  igitur  stulti  homines  et  mundi  hujus 
amatores  agent?  Quid?  Miserrimum  Esau 
imitabuntur  :  En,  inquit,  morior.  Quid  mihi 
proderunt  primogenita  ?  Itaque  uno  lentis  edu¬ 
lio  Vendidit  primogenita  :  et  abiit ,  parvi  pen¬ 
dens,  quod  primogenita  vindidisset.  Sic  etiam 
stulti  homines  :  En  morimur,  inquiunt, 
esurimus,  sitimus,  deficimus,  capita  dolent, 
quid  nobis  proderit  quadragesima?  Mandu¬ 
cemus  et  bibamus,  dum  vivimus  cras  enim 
moriemur  :  et  sic  abeunt,  et  parvi  pendunt, 
quod  tam  vili  pretio  infinitam  haereditatem 
vendant.  At  vero  probus  Christianus  et  fide¬ 
lis  Domino  suo,  Abrahamum  et  Jobum,  et 
Tobiam  et  sanctos  Martyres  imitabitur,  di- 
cetque  apud  se  :  Dominus  praecepit  jejunium 
quadragesimale,  ut  tentet,  an  diligam  eum. 
Nunc  igitur  tempus  est,  ut  me  prodam,  nunc 
humiliabo  in  jejunio  animam  meam,  nunc 
ostendam  me  plus  Deum ,  quam  corpus 
meum  diligere.  Dominus  vero  respondebit, 
ac  dicet  :  Euge  serve  bone,  Nunc  cognovi 
quod  times  Deum  :  quia  non  pepercisti  carni 
tuae  propter  me.  Atque  hactenus  de  tenta- 
tione  prima. 

Porro  altera  tentatio  eo  tendit,  ut  mani¬ 
festum  fiat,  utrum  vere  animam  nostram  di¬ 
ligamus.  Deus  enim  tametsi,  ut  par  est,  in 
primis  ddigi  vult,  et  maxime  omnium:  ta¬ 
men  vult  etiam  res  alias,  praesertim  animas 
nostras  diligi.  Neque  vero  fidelis  servus  dici 
potest,  qui  ita  Dominum  suum  diligit,  ut  res 
Domini  sui  non  diligat.  Haec  est  igitur  altera 
tentatio,  num  animas  nostras  diligamus.  Ne¬ 
mo  est,  qui  se  animam  et  corpus  habere,  et 

animam  esse  corpore  majorem  non  putet. 
Nemo  est  etiam,  qui  se  animam  suam  ma- 
gnifacere,  atque  adeo  eam  vehementer  dili¬ 
gere  non  existimet,  tamen  cum  ad  praxim 
devenitur,  multos  videmus,  qui  ita  se  gerunt, 
ut  non  solum  animam  non  diligere,  sed  ne¬ 
que  animam  habere  videantur.  Nam  pro  ci¬ 
bo,  et  vestibus,  et  commodis  et  voluptatibus 
corporis  semper  laborant,  ac  suum  tempus, 
ingenium,  ac  opes  consumunt ;  animae  vero 
numquam  recordantur.  Ait  igitur  Dominus  : 
Hinc  apparebit,  an  diligas  animam  tuam,  si  je¬ 
junium  quadragesimae  libenter  suscipias.  Ta¬ 
metsi  enim  jej  unium  carni  tuae  non  placeat,  ta¬ 
men  animae  utilissimum  est.  Namcum  aliquis 
singulari  certamine  dimicaturus  est,  diligen¬ 
ter  corpus  confirmatet  corroborat :  quia  cor¬ 
pus  corpori  objicere  debet.  At  anima  cum  dae¬ 
monibus  bellum  gerit,  qui  toti  sunt  spiritus, 
Non  legistis  apostolum  Paulum :  Non  est  no¬ 
bis,  inquit,  colluctatio  adversus  carnem  et  san¬ 
guinem  non  adversus  milites  carneos  bellum 
gerimus,  non  adversus  corpora,  Sed  adver¬ 
sus  Principes  et  potestates ,  adversus  mundi 
rectores  tenebrarum  harum  adversus  ,spiritua- 
lianequitiae  in  coelestibus .  Cum  igitur  non  cor¬ 
pus  cum  corpore,  sed  spiritus  cum  spiritu  pu¬ 
gnare  debeat,  spiritus  armandus,  spiritus  in¬ 
struendus,  spiritus  confirmandus,  spiritus 
impinguandus  est.  Id  vero  fieri  non  potest, 
nisi  corpus  jejuniis  spolietur  et  debilitetur. 
Siquidem  jejunium  corporis  cibus  est  animae, 
nuditas  corporis  lorica  est  animae,  infirmitas 
corporis  robur  est  animae,  Hinc  nimirum  a- 
postolus  Paulus  aiebat :  Cum  infirmor  tunc 
fortior  sum ,  hoc  est  cum  corpore  sum  debi¬ 
lior,  cum  magis  jejuno,  cum  magis  laboro, 
magis  affligor,  tunc  sum  robustior  et  melius 
valeo.  Hinc  etiam  Plato  sapientissimus  phi¬ 
losophorum  academiam  suam  in  quodam  loco 
infecto  ac  pestifero  posuit,  ut  magnus  Basi¬ 
bus  testatur,  ne  videlicet  nimia  sanitas  carnis, 
animee  sanitatem,  hoc  est  sapientiam  impedi¬ 
ret.  Est  igitur  utilissimum  jejunium  animse. 

Praeterea  caro  tua  quasi  turris  quaedam  est, 
et  tamquam  arx  munitissima,  in  qua  residet 
lex  peccati,  et  ex  qua  diabolus  semper  oppu¬ 
gnat  arcem  mentis  ac  rationis.  Diabolus 
enim  utitur  corpore  tamquam  instrumento 
ad  debellandam  animam :  et  quo  corpus  ma¬ 
gis  viget  ac  floret,  eo  est  aptius  intrumen- 
tum  Diaboli.  Cur  aegroti  ac  debiles  malis  de¬ 
sideriis  non  valde  perturbantur?  Quia  caro 
languet.  Cur  fortes  et  bene  valentes  vehe¬ 
menter  fornicationum,  et  adulteriorum  cogi¬ 


tationibus  aestuant?  Quia  floret  caro.  Cur 
tunc  maxime  ad  libidinem  incitaris,  cum 
bene  comedisti  et  bibisti?  Quia  tunc  maxime 
invenit  daemon  carnem  tuam,  instrumentum 
suum,  accommodatum  ad  expugnandam  a- 
nimam.  Quid  igitur  tibi  erit  faciendum,  si 
animam  diligis?  Nonne  fame  et  obsidione 
debellanda  erit  turris  carnis  tuae?  Nec  enim 
alia  ratione  melius,  quam  fame  ejusmodi  ar¬ 
ces  expugnari  solent. 

Postremo  anima  tua  non  petit  a  te  miseri¬ 
cordiam,  sed  justitiam.  Siquidem  caro  tua 
toto  fere  anno,  ac  praesertim  in  diebus  bac~ 
chanaliorum,  absque  ulla  misericordia  cogit 
animam  jejunare  :  nunc  vero  advenit  tempus 
quadragesimae,  hoc  est,  advenerunt  quasi 
quaedam  bacchanalia  spiritus,  et  certe  par 
est,  ut  anima  parumper  reficiatur,  et  corpus 
jejunet.  Quae  cum  ita  sint,  si  non  prorsus  es 
acceptor  personarum,  si  non  es  omnino  ini¬ 
quus,  si  vel  minimum  animam  diligis,  nonne 
coges  corpus  jejunare,,  ut  anima  recreetur? 
Quod  vero  non  possit  anima  convivia  sua  ex¬ 
ercere,  nisi  corpus  jejunet  :  neque  possit 
spiritus  sua  bacchanalia  agere,  nisi  interim 
corpus  quadragesimam  faciat,  nullo  negotio 
demonstrari  potest.  Siquidem  animae  cibus 
est  verbum  Dei  et  oratio.  Tunc  anima  pin¬ 
guescit,  cum  magno  fervore  Dominum  de¬ 
precatur  :  tunc  affluit  deliciis,  cum  nullo  im¬ 
pediente  Dei  contemplatione  frui  potest :  tunc 
mensae  omnium  generum  dapibus  instructae 
assidet,  cum  in  lectione  sanctarum  scriptu¬ 
rarum,  et  meditatione  versatur.  Haec  vero 
omnia  quis  nescit,  quantum  et  crapula  im¬ 
pediantur,  et  jejunio  adjuventur?  Qui  corpo¬ 
rali  jejunio  mentem  elevas ,  canit  his  diebus 
Ecclesia.  Accipite  similitudinem  cytharae,  te¬ 
studinis,  lyrae  atque  aliorum  ejusdem  gene¬ 
ris  musicorum  instrumentorum.  Haec  omnia, 
nisi  interius  vacua  atque  inania  essent  quem 
sonitum  ederent?  Certe  vel  obtusissimum  vel 
nullum.  Nunc  vero,  quod  vacua  sint,  ita  so¬ 
nitu  suo  aures  mulcent,  ita  oblectant,  ut  ni¬ 
hil  jucundius  audiri  possit.  Sic  etiam  audi¬ 
tores,  cum  nos  ventrem  cibo  et  potu  reple¬ 
vimus,  magis  de  somno  aut  de  luxuria,  quam 
de  oratione  cogitamus.  Et  si  ad  orandum  ac¬ 
cedimus,  non  nisi  torpentes  ac  stertentes  ora¬ 
mus.  At  post  jejunium  facillime  et  liberrime 
mens  assurgit  in  Deum  et  jucundissime  ac 
suavissime  Dei  laudes,  hymnos  ac  psalmos 
resonamus.  Magnus  Basibus  duas  elegantis- 
simas  similitudines  ad  rem  istam  explican¬ 
dam  exhibet.  Una  est  a  sole  et  vaporibu 

sumpta.  Quemadmodum  enim  crassi  illi  vapo¬ 
res,  qui  de  locis  humidis  ascendunt,  coelum 
nubibus  obducunt,  et  radios  solis  ne  ad  nos 
penetrent,  impediant:  sic  etiam  ex  crapula 
et  ebrietate  fumi  quidam,  et  quasi  vapores 
in  nobis  excitantur,  qui  ccelum  rationis  ob¬ 
scurant,  et  radios  divini  luminis  nobis  eri¬ 
piunt.  Altera  similitudo  a  fumo  et  apibus  du¬ 
citur.  Sicut  enim  apes  mellis  procreatrices 
ex  alvearibus  suis  expelluntur  fumo;  ita  sa¬ 
pientia  Dei,  quae  tanquam  apis  quaedam  in 
animis  nostris  mei  virtutum,  gratiae,  et  con¬ 
solationum  coelestium  gignere  solet,  nulla  re 
alia  facilius  quam  fumo  crapulae  et  ebrietatis 
ejicitur.  Haec  -Basibus.  Quae  cum  ita  sint, 
quanto  jure  sit  jejunandum  si  animam  no¬ 
stram  diligamus,  nemo  non  videt. 

Sequitur  tentatio  tertia,  qua  Dominus  per 
jejunium  quadragesimae  illud  explorat,  an 
vere  carnem  nostram  diligamus.  Deus  enim, 
qui  non  solum  animam,  sed  etiam  carnem 
ex  nihilo  procreavit,  utramque  naturam  di¬ 
ligit  et  utramque  in  nobis  diligi  jubet.  Hic 
vos  dicetis  fortasse  :  Haec  tentatio  placet 
nobis ;  jam  periculum  non  est,  ne  tentatione 
victi  succumbamus.  Quis  enim  unquam  car¬ 
nem  suam  odio  habuit  ?  Imo  vero  non  alia  de 
causa  jejunium  horremus,  quam  ne  carnem 
nostram,  quam  vehementer  diligimus,  offen¬ 
damus.  Quid  si  demonstrem  ego  vobis,  eos 
carnem  suam  non  diligere,  sed  odisse,  qui 
non  libenter  jejunant?An  non  constabit  tunc, 
optimo  jure  Dominum  jejunium  praecipere, 
uttentet,  an  vere  carnem  nostram,  diligamus? 
Quaero  igitur  a  vobis ;  Si  sit  aliquis  aeger  qui 
ardentissima  febri  afflictetur,  et  vehementer 
sitiens  gelidam  aquam  poscat,  medicus  dari 
prohibeat,  cognati  atque  amici  omnes  eum 
hortentur  ut  non  bibat,  et  eam  tamen  obsti¬ 
natus  in  proposito  omnino  velit  bibere, 
numquid  eum  dicemus  carnem  suam  dili¬ 
gere  ?  Ego  vero  hoc  non  dicam  :  nam  velle 
immoderatas  cupiditates  aegrotae  carnis  ex¬ 
plere  nihil  est  aliud,  quam  velle  eam  occi¬ 
dere.  Itaque  qui  amat  carnem  aegrotam,  eam 
odit  potius  quam  diligit.  Qui  vero  odit  aegro¬ 
tam,  ut  habeat  sanam  atque  idcirco  ad  tem¬ 
pus  contristat,  et  siti  et  inedia,  pharmacis  et 
potionibus,  sectionibus,  exustionibus  vexat, 
is  vere  carnem  suam  amare  dicendus  est. 
Jatn  vero  nos,  auditores,  si  verum  confiteri 
velimus,  nonne  omnes  aegrotam  et  languidam 
carnem  gestamus?  Quis  nostrum  concupi¬ 
scentiam,  et  variarum  perturbationum  multi¬ 
plicem  aegritudinem  non  experitur?  Quis  no¬ 


strum  cum  Apostolo  dicere  non  potest :  Scio 
quod  non  habitat  in  me,  hoc  est ,  in  carne  mea, 
bonum?  Et  Sentio  aliam  legem  in  membris 
meis  repugnantem  legi  mentis  meae  ?  Neque 
vero  perfecta  sanitas  ante  diem  resurrectio¬ 
nis  et  gloriosae  immortalitatis  expectanda 
est.  Interim  dum  hic  vivimus,  semper  aegroti 
sumus.  Ac  proinde  si  quis  carnem  suam  ut 
sanam  alat,  et  nutriat,  sine  dubio  eam  occi¬ 
dit.  Quae  cum  ita  sint,  si  aliquid  sapimus,  et 
vere  carnem  nostram  diligimus,  nonne  eam 
jejuniis,  et  aliis  medicamentis  affligemus:  ut 
aliquando  eam  sanam  et  immortalem  habere 
possimus  ?  Hoc  enim  est  vero  carnem  dilige¬ 
re,  nempe  ei  veram  et  perfectam  et  sempi¬ 
ternam  sanitatem  optare  ac  procurare.  Quid 
prodest  carni,  quod  eam  delicate  nutris,  si 
nutris  ad  gehennam  ?  Si  pascis,  ut  fiat  ipsa 
pabulum  ignis  aeterni?  Nonne  magis  dilige¬ 
res,  si  hic  parum  inedia  et  siti  vexares,  ut 
eam  sanam,  et  gloriosam  in  aeternum  habe¬ 
res?  hoc  est,  quodDominus  quodamloco  ait? 
Qui  amat  animam  suam ,  perdet  eam :  et  qui 
odit  in  hoc  mundo  animam  suam ,  in  vitam  ae¬ 
ternam  custodit  eam.  Qui  vitam  istam  tempo¬ 
ralem  diligit,  ac  proinde  non  patitur  ulla  mo¬ 
lestia  affici  carnem  suam,  nec  eam  jejuniis, 
vigiliis,  laboribus  affligit,  in  vitam  aeternam 
non  custodit  eam. 

Ac  ut  intelligamus,  quam  necessarium  sit 
nobis  aegrotis  more  et  legibus  aegrotorum 
vivere,  quid  ipse  medicus  noster  liber  ab 
omni  morbo  et  aegritudine  fecerit,  conside¬ 
remus.  Erat  jam,  ut  dicebamus,  medicus 
noster  Christus  omnino  sanus,  poterat  suo 
jure  vivere  ut  sanus,  non  egebat  sectione 
venae,  non  inedia,  non  pharmacis,  non  bal¬ 
neis,  non  alia  re  ulla :  et  tamen  quia  inter 
aegrotos  agebat,  vivere  voluit  ut  aegrotus. 
Sic  enim  apud  se  ratiocinabatur :  isti,  inter 
quos  ago,  et  ad  quos  curandos  veni,  omnes 
sunt  aegroti ;  et  si  cuidem  vivere  velint,  ut 
sani,  nunquam  erunt  sani.  Quid  igitur  agam? 
Ego  ipse  vivam  legibus  aegrotorum :  utar 
balneo  baptismatis,  permittam  mihi  venas 
aperiri,  longa  inedia  me  affligam,  adhibebo 
pharmacum  orationis,  et  alia  omnia,  quae 
sunt  aegrotorum,  agam.  Quamobrem,  audi¬ 
tores,  si  medicus  noster  et  medicus  sanus  je¬ 
junat,  ut  nobis  exemplum  jejunandi  praebeat, 
quanto  nos  magis  jejunare  debemus,  si  car¬ 
nem  nostram  vere  diligimus,  et  sani  ali¬ 
quando  esse  desideramus  ? 

Quid?  Quod  jejunium  non  modo  pharma¬ 
cum  est  utilissimum  ad  illam  perfectam  et 

aeternam  sanitatem  consequendam,  quse  no¬ 
bis  in  altero  saeculo  promittitur  ;  sed  etiam 
est  res  optima  et  saluberrima  ad  vitam  istam 
temporalem  conservandam  et  propagandam? 
Antiphanes  medicus  peritissimus,  ut  Clemens 
Alexandrinus  libro  secundo  paedagogi  refert, 
unam  esse  causam  pene  omnium  morborum 
asserebat,  ciborum  varietatem.  Magnus  Ba¬ 
sibus  concione  prima  de  jejunio,  jejunium 
bonae  valetudinis  parentem  appellandum  es¬ 
se  existimavit  :  medici  omnes  nonne  ad  sa¬ 
nitatem  restituendam  in  corporibus  affectis 
inediam  adhirent  ?  Nonne  vinum  et  carnem 
aegris  hominibus  interdicunt  ?  Deinde,  cur, 
quaeso,  primi  illi  homines,  qui  ante  diluvium 
vixerunt,  ad  nongentos  et  eo  amplius  annos 
pertingebant  ?  Nonne  una  causa  erat,  quia 
neque  carnibus,  neque  vino,  neque  magna 
epularum  diversitate  ;  sed  simplici  et  sobrio 
cibo  utebantur  ?  Nam  et  magnus  Basilius 
homilia  undecima  de  opere  sex  dierum,  et 
D.  Hieronymus  libro  secundo  in  Jovinianum 
hoc  tradunt  :  nempe  usum  carnium  et  vini 
ante  diluvium  non  fuisse.  At  ut  ista  nimis 
antiqua  praetereamus ,  anachoretae  nostri, 
Pauli,  Antonii ,  Macarii,  Iiilariones,  cur, 
quaeso,  pene  omnes  annum  centesimum,  vel 
etiam  transcendebant  ?  Certe  vix  aliam  cau¬ 
sam,  quam  incredibilem  sobrietatem  inve¬ 
niemus. 

Vide  praeterea,  quam  sit  utilis  carnis  so¬ 
brietas.  Quis  unquam  jejunans  alienis  pedi¬ 
bus  opus  habebat  ?  Quis  jejunans  ostium 
domus  suae  invenire  non  potuit  ?  Quis  jeju¬ 
nans  stomachum  crapula  gravatum  sensit  ? 
Quis  jejunans  caput  vertiginosum  habuit,  et 
jmnia  circumferri  et  moveri  existimavit  ? 
Quid,  quod  jejunium  est  omnium  ciborum 
optimum  condimentum  ?  Nemo  enim  ita 
laute  comedit,  ut  is,  qui  ante  jejunavit.  Vi¬ 
demus  istos  epulones,  et  perdices  et  gallinas 
fastidire,  at  iis,  qui  jejunant,  et  caepae  et  alia 
optime  sapiunt.  Itaque  qui  crapulae  et  ebrie¬ 
tati  dant  operam  summo  cum  labore  cibos 
exquisitos  et  vina  pretiosa  quaerunt  et  parant, 
et  tamen  exiguam  omnino  voluptatem  ca¬ 
piunt.  Nihil  enim  est  tam  jucundum,  quod 
non  assiduitate  vilescat.  At  homines  sobrii, 
et  frequenter  jejunantes,  ex  cibo  et  potu 
etiam  simplicissimo,  et  nullo  labore  quaesito 
maximam  capiunt  voluptatem.  Quapropter 
sapienter  sane  voluptatis  patronus  Epicurus, 
ut  D.  Hieronymus  lityo  secundo  in  Jovinia¬ 
num  refert,  pomis  atque  oleribus  dumtaxat, 
iis  qui  delicias  quaerunt,  esse  victitandum 


suadebat.  Major  enim  est  labor,  quo  reliqui 
sibi  comparantur,  quam  sit  voluptas,  qua 
comeduntur.  Neque  vere  solum  carni,  sed 
etiam  universae  rei  familiari,  atque  adeo  toti 
vitae  humanae  utilissimum  est  jejunium.  Mul¬ 
tos  crapula  et  ebrietas  ex  divitibus  paupe¬ 
res,  ex  dominis  servos  effecit  :  Sobrietas 
vero  ac  jejunium  contra,  multos  ex  paupe¬ 
ribus  divites,  ex  servis  dominos  effecit, 
a  Numera,  inquit  Basilius,  quae  domi  habes 
hodie,  et  numera  postea,  nihil  penitus  per 
jejunium  minuetur  :  at  si  convivia  exercere 
incipias,  nihil  brevi  habebis.  Venter  enim 
depositum  non  servat  ;  imo  vero  nihil  est  in 
commerciis  et  contractibus  ventre  infidelius. 
At  vero  jejunium  debiti  naturam  non  novit, 
non  olet  usuras,  mensa  jejunantis  non  stran¬ 
gulat  pupillum,  jejunantis  filium  usurae  pa¬ 
ternae  non  premunt.  »  Et  quid  adhuc  de  je¬ 
junii  utilitate,  dicemus  ?  Non  haberet  vir 
suspectas  nuptiarum  insidias,  si  uxorem  je¬ 
junantem  cerneret  :  neque  uxor  consumere¬ 
tur  zelotypia,  si  virum  in  jejunio  convivan¬ 
tem  haberet ;  si  jejunium  coleretur  nusquam 
esset  penuria,  nusquam  bella,  nusquam  car¬ 
ceres,  nusquam  patibula  :  non  haberent  op¬ 
pida  sicarios,  non  silvae  latrones,  non  mare 
piratas,  non  fabricarentur  arma  dominante 
jejunio,  sed  omnes  ubique  maxima  atque 
altissimapace  fruerentur  :  si  quidem  ex  cra¬ 
pula  oriuntur  penuriae.  Cum  enim  Dominus 
populos  nimis  pingues  esse  videt  et  inde 
lascivientes  et  rerum  abundantia  abutentes, 
tum  eos  penuria  ac  sterilitate  flagellat  :  ut 
qui  libenter  et  sponte  jejunare  non  volumus 
saltem  penuria  compellente  jejunemus.  Por¬ 
ro  ex  penurio  fraudes,  contentiones,  furta, 
parricidia  oriuntur.  Ad  haec  vero  compri¬ 
menda  et  coercenda  carceres  et  patibula 
necessaria  sunt.  Quamobrem  si  radix  om¬ 
nium  malorum  saturitas  semel  abscindere¬ 
tur,  et  ei  sobrietas,  jejuniumque  succederet, 
nihil  prohiberet,  quin  in  summa  tranquilli¬ 
tate  et  pace  viveremus. 

Sequitur  quarta  et  postrema  tentatio . 
Tentat  enim  nos  jejunio  quadragesimae  Do¬ 
minus  Deus  noster,  ut  videat  an  Dei  spon¬ 
sam  et  matrem  nostram  Ecclesiam  diligamus. 
Ecclesia  siquidem  Catholica  cum  ab  initio 
jejunium  quadrageslnale  ab  apostolis  susce¬ 
pisset,  illud  usque  ad  nostra  tempora  diligen¬ 
tissime  conservavit.  Nec  enim  existimare  de¬ 
betis,  quadragesimam  esse  rem  novam,  aut 
ante  aliquot  annos  ab  aliquo  Pontifice,  aut 
Concilio  esse  constitutam.  In  Apostolorum ca- 

nonibus,  canone  octavo,  qui  quadragesimam 
non  jejunaverint,  jubentur,  si  clerici  sunt, 
deponi  ;  si  laici  excommunicari.  D.  Ignatius 
Joannis  Apostoli  discipulus  in  epistola  ad 
Philippenses,  eos  sollicite  monet,  ut  jejunium 
quadragesimae  magni  faciant.  Quandoquidem 
qui  quadragesimam  jejunant,  non  homines 
sed  Deum  ipsum  imitantur,  qui  carnem  no¬ 
stram  pro  nobis  indutus  nostram  quadrage¬ 
simam  consecraturus  quadraginta  dies  et 
quadraginta  noctes  jejunavit.  C.  Thelespho- 
rus  summus,  ac  sanctissimus  Pontifex,  qui 
septimus  a  D.  Petro  Romanae  sedi  et  univer¬ 
sae  ecclesiae  praefuit,  non  solum  quadragesi¬ 
mae  meminit  :  sed  etiam  in  epistola  illa , 
quam  ad  universos  scribit,  praecipit,  ut  cle¬ 
rici  ab  ipsa  quinquagesima  jejunium  auspi¬ 
centur,  ita  ut  septem  integras  et  plenas 
hebdomadas  jejunent.  D.  Basilius  oratione 
secunda  de  jejunio  :  est  quidem  inquit, 
omni  tempore  jejunium  utile  volentibus  ip¬ 
sum.  Neque  Daemonum  insultus  jejunantem 
petere  audent,  et  custodes  vitae  nostrae  An¬ 
geli  libentius  perseverant,  apud  eos,  qui 
animam  purgatam  habent  per  jejunium. 
Nunc  vero,  nempe  in  quadragesima,  multo 
amplius  cum  in  omnem  terrarum  orbem 
ejus  praeconiam  annunciatur,  et  neque  in¬ 
sula  aliqua,  neque  terra  firma,  non  civitas, 
non  gens,  non  extremitas  est,  ad  quam  prae¬ 
dicatio  ipsius  non  perveniat.  Sed  et  exercitus, 
et  viatores,  et  navigatores  et  mercatores  om¬ 
nes  aequaliter  et  praeceptum  audiunt,  et  cum 
gaudio  suscipiunt.  Quare  nemo  seipsum  ex  je¬ 
junantium  catalogo  eximat,  in  quo  omnia  ge¬ 
nera,  omnis  aetas  et  omnes  dignitatum  differen¬ 
tiae  recensentur.  Angeli  sunt  qui  per  singulas 
ecclesias  jejunantes  describunt.  D.  Epipha- 
nius  libro  tertio  contra  haereses,  prope  extre¬ 
mo,  quadragesimae  jejunium  inter  apostolicas 
traditiones  numerat.  Divus  Hieronymus  in 
epistola,  quam  adversus  Montani  errores  ad 
Marcellam  scripsit:  «  Nos,  inquit,  unam  qua¬ 
dragesimam  ex  traditione  Apostolorum,  toto 
anno,  tempore  nobis  congruo  jejunamus.  » 
D.  Ambrosius  sermone  vigesimo  quinto  : 

(i  Non  enim,  inquit,  fratres,  leve  peccatum 
est  fidelibus,  indictam  quadragesimam  a 
Domino  violare,  et  jejunia  consecrata  ventris 
voracitate  dissolvere.  Scriptum  est :  Qui  di¬ 
cit  se  in  Domino  manere  debet  sicut  ille  am¬ 
bulavit,  et  ipse  ambulare.  Ille  qui  peccatum 
non  habebat  quadragesimam  jejunavit,  tu 
non  vis  quadragesimam  jejunare,  qui  pec- 
sas  ?  »  Divus  Joannes  Chrysostomus  in  ipso 


principio  operum  suorum,  in  illa  omnium 
homiliarum  prima,  non  alia  de  re,  quam  de 
quadragesimae  praestantia  et  utilitate  verba 
facit.  Theophilus  Alexandrinus  in  opere  pa¬ 
schali  :  «  Habemus,  inquit,  quadragesimam 
ab  apostoli  institutam  et  ordinatam .  »  Di¬ 
vus  Augustinus  epistola  centesima  decima  - 
nona,  quadrigesimae  observationem  ab  ipsis 
divinis  litteris,  et  veteris  et  novi  testamenti, 
desumptam  esse  demonstrat.  Denique  divus 
Leo,  ut  caeteros  omittamus,  sermone  nono 
de  quadragesima,  quadragesimae  jejunium 
ab  ipsis  apostolis  per  doctrinam  institutam 
atque  ordinatam  fuisse  luculenter  docet. 

Porro  in  Concilio  Laodiceno  ante  annos 
mille  ducentos  celebrato  frequentissima 
mentio  est  quadragesimae.  In  Concilio  Tole¬ 
tano  octavo,  capite  nono,  ita  severe  patres 
illi  quadragesimam  observandam  esse  de¬ 
cernunt,  ut  iis  et  corporis  Domini  commu¬ 
nionem  in  paschate  negent,  et  toto  anno 
carnium  usum  interdicant,  qui  absque  neces¬ 
sitate  quadragesimam  violare  ausi  sunt. 
Quae  vero  sit  talis  necessitas  non  homines 
quoscumque,  sed  solos  Domini  Sacerdotes 
dijudicare  voluerunt. 

Sed  quamquam  haec  ita  se  habeant,  quam  - 
quam  quadragesimae  observatio  a  Domini 
imitatione  profecta,  ab  apostolis  instituta, 
antiquitate  roborata,  populorum  consensio¬ 
ne  confirmata,  Ecclesiae  universae  auctoritate 
munita,  usque  ad  nostra  tempora  perdura¬ 
verit  ;  tamen  haeretici  tamquam  superstitio¬ 
nem  et  rem  inutilem  execrantur.  Quamob- 
rem  tentat  nos  Dominus  Deus  noster  hoc 
jejunio,  an  Ecclesiam  magis,  quam  Haereti¬ 
corum  synagogas  diligamus  :  tamquam  si 
diceret :  Fieri  non  potest,  ut  tibi  persuadeas, 
me  tot  luminibus  Ecclesiae;  tot  eruditissimis 
et  sanctissimis  viris,  qui  et  verbo  et  opere 
quadragesimam  docuerunt,  contemptis  qui¬ 
busdam  Lutheranis  velCalvinistis  turbulentis 
et  votifragis  hominibus,  qui  quadragesimam 
damnant  veritatem  revelasse.  Hinc  igitur 
apparebit,  si  tibi  haereses  displiceant,  si  eas 
factis  ac  operibus  refellis.  Nam  cum  Ecclesia 
quadragesimae  jejunium  doceat,  et  Haeretici 
jejunia  execrcntur,  tunc  ostendis  te  Ecclesiae 
filium  esse  et  Haereticorum  fidem  ac  morem 
detentari,  cum  illud  ipsum  jejunium  summa 
devotione  et  alacritate  suscipies,  quod  illi 
maximo  et  implacabili  odio,  tamquam  veri 
Epicuri  discipuli  ,  persequuntur  .  Habetis 
hactenus,  auditores,  quae  de  tentationibus 
illis,  quibus  a  Domino  tentamur  dicenda  esse 

hoc  tempore  existimavi :  nunc  de  tentationi- 
bus,  quibus  ob  quadragesimam  nonnulli  ten- 
tantur  a  Diabolo,  pauca  quaedam  dicenda 
sunt.  Nec  enim  dubitandum  est,  quin  sicut 
hodie  propter  jejunium  Christum  ipsum  ten- 
tare  ausus  est  idem  etiam  aliquos  nostrum 
propter  idem  jejunium  tentaturus  sit. 

Sed  nemo  turbetur,  nemo  paveat,  nemo 
trepidet  ;  non  erit  difficile  hosti  jam  fracto 
ac  debilitato  respondere.  Yicit  enim  Christus 
et  dum  vicit,  artem  vincendi  nobis  demon¬ 
stravit.  Ille  igitur  primum  cum  te  propter 
jejunium  esurientem  viderit  dicere  incipiet  : 
Cur  praecepit  tibi  Deus  ut  his  diebus  jejuna¬ 
res  ?  Putasne  fortasse  Deum  tua  esurie  et 
ventris  torsionibus  delectari  ?  Sed  responde  : 
Deum  non  esurie  aut  ventris  torsionibus  sed 
castitate,  obedientia  et  fervente  oratione, 
quae  per  jejunium  mirum  in  modum  adju¬ 
vantur,  delectari.  Rursum  ille  dicet  :  Nonne 
si  sis  praedestinatus  etiam  sine  jejunio  salvus 
eris  ?  Putasne  Deum,  ut  te  praedestinaret, 
jejunium  tuum  expectasse?  Et  rursum  tu 
responde  :  A  Deo  quidem  homines  praedesti¬ 
nari  ut  ad  gloriam  illam,  ad  quam  praedesti¬ 
nantur,  per  jejunia,  et  alia  bona  opera  per¬ 
venire  debeant.  Hoc  enim  Deus  praedestina¬ 
vit,  hoc  decreyit  ut  per  haec  media  ad  illum 
finem  perveniamus.  Diabolus  dicet :  Christus 
pro  te  jejunavit,  ut  te  hoc  labore  liberaret. 
Cur  te  frustra  crucias  jejunando,  quasi  Christi 
jejunium  sine  tuo  jejunio  ad  tuam  salutem 
non  sufficeret?  Tu  responde  :  Christus  etiam 
voluit  baptizari,  et  certe  pro  me  et  non  pro 
se  :  et  tamen  non  propterea  ego  non  debeo 
baptizari.  Sic  etiam  licet  pro  me  ipse  jeju¬ 
navit,  tamen  ego  quoque  ad  ejus  exemplum 
jejunare  debeo.  Christus  enim ,  inquit  Apo¬ 
stolus,  passus  est  pro  nobis ,  vobis  relinquens 
exemplum ,  ut  sequemmi  vestigia  ejus.  Diabo¬ 
lus  dicet  :  Postquam  omnino  jejunare  propo¬ 
suisti,  cur  saltem  non  jejunas  potius  ex  vo¬ 
luntate,  quam  ex  necessitate  ?  non  legisti  : 
«  Voluntarie  sacrificabo  tibi  ?  »  Cur  Ecclesia 
vobis  praecipit  jejunium,  nonne  melius  esset 
si  vestra  sponte  et  non  coacte  jejunaretis  ? 
Tu  vero  responde :  Quemadmodum  aegroti 
non  proprio  judicio,  sed  ex  praescripto  me¬ 
dici  medicinam  sumunt  :  ita  et  nos  ex  prae¬ 
scripto  Ecclesiae  potius,  quam  ex  sententia 
nostra  jejunare  debere.  Jejunium  praeterea 
ab  Ecclesia  imperatum  melius  est,  quam 
sponte  susceptum.  Hoc  enim  ex  una  virtute 
procedit,  nempe  ex  temperantia,  illud  ex 


duabus,  nempe  ex  temperantia  et  obedien¬ 
tia.  Et  quando  jejunium  etiam  imperatum 
ex  sola  obedientia  nasceretur,  adhuc  etiam 
tanto  esset  melius  et  praestantius,  quam  je¬ 
junium  sponte  susceptum,  quanto  virtus  obe- 
dientiae  melior  est,  quam  temperantiae.  Me¬ 
lior  est  enim  obedientia ,  quam  victimae.  Et 
hoc  est  sacrificium,  nempe  verae  obedientiae 
quod  voluntarie  non  ex  tristitia,  sed  cum 
gaudio  et  alacritate  immolare  debemus . 
Itaque  nos,  licet  ex  obedientia,  tamen  vo¬ 
luntarie  et  libenter,  cum  gaudio  et  alacritate 
in  jejunio  carnem  nostram  Deo  sacrifica¬ 
mus. 

Diabolus  dicet  :  Quid  sibi  vult  ista  nu¬ 
meri  quadragesimi  superstitio? Numquid  je¬ 
junium  triginta  vel  quinquaginta  dierum 
non  placeret  Deo?  Tu  vero  responde  :  Non 
ex  superstitione,  sed  ex  religione  et  Chri¬ 
sti  imitatione ,  et  Apostolorum  traditione 
quadraginta  dierum  jejunium  observamus. 
Primum  enim,  quia  decem  praecepta  qua- 
tuor  modis  violamus,  ore,  opere,  cogitatione, 
omissione,  idcirco  quater  decimum  nume¬ 
rum  dierum  jejunando  et  carnem  nostram 
affligendo  complemus.  Deinde  quadraginta 
dies  jejunamus,  ut  Deo  decimas  et  primitias 
totius  anni  consecremus.  Nam  dies  triginta 
septem  decimae  sunt  dierum  omnium  unius 
anni :  addimus-  vero  tres  dies  ad  triginta 
septem,  ut  non  solum  decimas,  sed  etiam 
primitias  Deo  offeramus.  Postremo  ille  nu¬ 
merus  quadragenarius ,  ut  B.  Ambrosius 
lib.  iv,  in  Lucam  admonet,  multis  modis  in 
sacris  litteris  est  consecratus.  Quadraginta 
diebus  pluit  super  terram  in  diebus  Noe, 
antequam  orbis  mundaretur;  et  nos  quadra¬ 
ginta  dies  jejunamus,  ut  in  die  judicii  dilu¬ 
vium  ignis  evadere,  et  cum  sanctis  gloriose 
et  feliciter  innovari  possimus.  Quadraginta 
annis  fuit  Hebraeus  populus  in  deserto  et 
coelesti  cibo  usus  est,  antequam  in  terram 
promissionis  terram  fluentem  lac  et  mei,  in¬ 
grederetur  ,  et  nos  quadraginta  diebus  a 
cibis  corporeis  abstinemus,  ut  cibo  coelesti 
et  pane  Angelorum  commodius  nutriamur, 
et  tandem  ad  veram  terram  promissionis 
perveniamus.  Quadraginta  dies  jejunavit 
Moyses,  ut  legem  Dei  digito  scriptam  acci¬ 
pere  mereretur,  et  nos  dies  totidem  jejuna¬ 
mus,  ut  eamdem  legem  facilius  observemus. 
Quadraginta  dies  jejunavit  Elias,  antequam 
igneo  curru  raperetur  in  coelum  :  et  nos  to- 
didem  dies  jejunamus,  ut  igne  charitatis 

succensi  ad  regna  coelestia  evehamur.  Qua¬ 
draginta  dies  jejunavit  Christus,  antequam 
se  tentandum  exponeret  Diabolo  :  et  nos 
dies  totidem  jejunamus,  ut  armis  jejuniorum 
instructi  diaboli  tentationes  facilius  supere¬ 
mus.  Quadraginta  mensibus  Dominus  Evan- 
gelium  praedicavit  et  quadraginta  horis  ja¬ 
cuit  mortuus  in  sepulcro,  et  quadraginta 
diebus  commoratus  est  redivivus  in  terris  :  et 
nos  dies  totidem  jejunamus,  ut  Domini  Evan- 
gelium  cum  fructu  audire,  et  mundo  vitiis¬ 
que  mori,  et  Deo  soli  vivere  possimus.  De¬ 
nique  secundum  legem,  qui  virgis  caedendi 
erant,  non  amplius,  quam  plagis  quadra¬ 
ginta  affici  poterant  :  et  nos  dies  quadra¬ 
ginta  jejunamus,  quia  est  jejunium  quasi 
qusedam  carnis  flagellatio,  et  numerum  qua¬ 
draginta  plagarum  secundum  leges  excedere 
prohibemur. 

Postremo  Diabolus  dicet  :  Si  quadraginta 
diebus  jejunandum  est,  cur  omnes  illos  dies 
simul  tanto  labore  jejunas?  Nonne  esset 
melius  et  facilius  in  quatuor  partes  jeju¬ 
nium  secare,  ut  decem  dies  in  vere,  decem 
in  aestate,  decem  in  autumno,  decem  in  hie¬ 
me  jejunares?  Tu  vero  respoude  :  Jejunium 
necessario  continuandum  esse,  ut  aliquando 
turris  carnis  nostrae  te  arx  vitiorum  fame 
expugnari  possit.  Quemadmodum  imperato¬ 
res  exercituum,  si  putant  se  obsidione  unius 
anni  urbem  aliquam  occupaturos,  certe  con¬ 
tinuabunt  obsidionem,  ne  forte  dum  ipsi  ab 
obsidione  cessant,  interim  civitas  illa  de 
cibo  et  potu  sibi  provideat,  ut  quas  uno  anno 
capi  poterat,  jam  ne  decem  quidem  capi 
possit.  Sic  deinde  sapientissimo  consilio  de¬ 
finitum  est  ut  omnes  uno  tempore  jejune¬ 
mus,  ut  sic  facilius  civitates  sibi  de  piscibus 
et  oleribus  prospiciunt,  et  homines  facilius 
jejunent,  cum  alter  alterum  exemplo  suo  ad 
jejunandum  trahit,  et  omnes  facilius  Deum 
placemus,  quam  si  singuli  seorsim  ac  diver¬ 
sis  temporibus  jejunaremus.  Sicut  enim  si 
ingens  aliquod  onus  trahendum  sit  a  qua¬ 
draginta  hominibus,  si  omnes  simul  ad  funem 
manus  admoveant,  facile  illud  trahent  :  si 
vero  quisque  pro  se,  et  unus  post  alium  tra¬ 
here  conetur,  omnes  fatigabuntur,  et  tamen 
onus  non  trahetur.  Ad  eumdem  modum 
Deum  ad  misericordiam  facilius  trahimus, 
si  omnes  simul  quasi  impetu  quodam  spiri¬ 
tus  et  fervoris  jejunemus,  oremus,  in  coelum 
clamemus,  quam  si  hodie  unus,  post  mensem 
alius  jejunaret. 

Quid?  Quod  nullum  tempus  commodius 

ad  jejunandum,  quam  hoc,  quod  Apostoli 
elegerunt,  potest  inveniri  ?  Nam  in  testate 
prolixitas  dierum  fastidium  gignit;  pisces 
non  sunt  adeo  salubres,  aegritudines  sunt 
frequentes.  In  hieme  ob  maximum  frigus 
externum  augetur  calor  internus  stomachi, 
ac  propterea  indigent  homines  multo  cibo. 
Praeterea  sunt  pisces  eo  tempore  nimis  hu- 
midi,  neque  facile  inveniuntur  olera,  quae 
tamen  magno  usui  sunt  in  diebus  jejunio¬ 
rum.  In  autumno  sunt  etiam  morbi  frequen¬ 
tes,  propter  crebras  temporum  mutationes, 
et  negotia  ac  labores  hominum  tunc  sunt 
plurima,  et  maxima,  propter  vindemias  et 
eaeterorum  fructuum  collectiones.  Itaque 
nullum  est  tempus  ad  jejunium  magis  aptum, 
quam  ver  praecipue  si  principium  veris  ac¬ 
cipiatur,  sicuti  nos  in  quadragesima  faci¬ 
mus  :  tunc  frigore  adhuc  durante  corpora  sunt 
sana,  tunc  pisces  sunt  optimi,  tunc  olera 
ubique  ferme  reperiuntur,  tunc  negotia  in 
agris  et  vineis  sunt  paucissima,  tunc  sanguis 
et  humores  crescunt,  tunc  homines  sicut 
caetera  animalia  magis  ad  libidinem  conci¬ 
tantur,  tunc  medicorum  omnium  sententia 
evacuatio  aliqua,  tam  pro  salute  corporum, 
quam  animarum  necessaria  est  nulla  vero 
salubrior,  facilior,  expeditior,  et  magis  se¬ 
cundum  naturam  evacuatio  reperitur,  quam 
ea,  quae  fit  per  inediam.  Itaque  vere  B.  Hie¬ 
ronymus  ad  Marcellam  ait :  «  Nos  unam  qua¬ 
dragesimam  jejunamus  tempore  nobis  con¬ 
gruo.  »  Et  vere  ecclesia  in  oratione  hesternae 
diei  jejunium  «  Animabus,  corporibusque  cu¬ 
randis  salubriter»  institutum  esse  confitetur. 

Et  vide  rursum  clementiam  Dei  et  matris 
nostrae  Ecclesiae  Catholicae,  tametsi  jejunium 
quadraginta  dierum  praecipit,  tamen  non 
hoc  praecipit,  ut  absque  cibo  ullo  jejunes» 
sicut  Dominus  et  Elias  et  Moyses  jejunave- 
runt,  illi  enim  fortiores  nobis  ac  robustiores 
erant.  Neque  Dominus  ait  :  Qui  vult  venire 
post  me ,  tollat  crucem  meam,  sed  crucem 
suam ,  hoc  est,  suis  humeris  ac  suae  infirmi¬ 
tati  ac  debilitati  accommodatam  :  neque 
rursus  praecipit,  ut  cum  jejunas,  nihil  praeter 
panem  et  aquam  accipias,  sicut  multi  san¬ 
ctorum  fecerunt  :  sed  hoc  solum,  ut  a  qui¬ 
busdam  cibis,  nempe  carnibus,  ovis  et  lacti- 
ciniis  abstineas,  et  semel  dumtaxat  in  die 
reficiaris,  idque  vel  post  meridiem  vel  non 
multo  ante  meridiem.  Quamquam  si  opti¬ 
mum  consilium  sanctorum  patrum  sequi  ve¬ 
lis,  et  duplici  cum  fructu  jejunare,  pran¬ 
dium,  quod  subtrahis  tibi,  pauperibus  lar- 

giaris,  ne  lucri  atque  avaritiae  causa  jejunare 
videaris.  Praeterea  nullum  ecclesia  ad  jeju¬ 
nium  cogit,  qui  vere  non  possit.  Itaque  ab 
hac  lege  excluduntur  senes ,  excluduntur 
foeminse,  quae  infantes  vel  utero  gerunt  vel 
uberibus  lactant,  excluduntur  et  ii,  qui  in 
laboriosis  operibus  exercentur,  et  pedibus 
iter  faciunt :  nam  qui  equitant,  bene  possunt 
jejunare,  quoniam  equi  eorum  non  jejunant. 
Isti  omnes,  et  si  qui  alii  sunt,  qui  justis  de 
causis  a  lege  jejuniorum  excluduntur  ,  id 
solum  praestare  debent,  quod  possunt.  Ac 
praesertim  pueri  paulatim  ad  jejunium  as¬ 
suefaciendi  sunt,  jejunent  hoc  anno  semel 
in  hebdomada,  anno  sequenti  bis,  et  sicut 
crescunt  aetate  et  mole  corporis,  ita  etiam 
virtute  et  bonis  moribus  augeantur. 

Sed  illum  omnibus  vigilantissime  et  omni 
animi  provisione  procurandum  est,  ne  vide¬ 
licet  caro  nos  decipiat  :  saepe  enim  fingit  se 
debilem  ac  aegrotam  et  jejunium  ferre  non 
posse  quae  tamen  si  vellet,  sine  ulla  dubita¬ 
tione  posset.  Narrabo  vobis  lepipam  histo¬ 
riam.  Audivi  aliquando  hominem  quemdam 
extitisse,  qui  cum  esset  domi  suae  in  deliciis 
enutritus,  fere  semper  aegrotabat,  et  vel 
ipsum  aerem  metuebat,  et  nisi  cibos  tenerri¬ 
mos  et  optimos  habuisset,  se  statim  moritu¬ 
rum  arbitrabatur.  Is  quodam  tempore  per 
mare  iter  faciens  incidit  in  piratas,  et  ab  iis 
ad  triremes  alligatus  diu  noctuque  sine  ulla 
intermissione  laborabat  :  ejus  cibus  erat 
panis,  isque  bis  coctus,  potus  aqua,  obso¬ 
nium  verbera.  Quis  non  diceret,  post  paucos 
dies  iste  morietur?  Et  tamen  post  paucissi¬ 
mos  menses  sanissimus ,  robustissimus  et 
pinguissimus  effectus  est.  Itaque  similis  est 
caro  nostra  animantibus  brutis,  quae  nec 
bonis  verbis,  nec  blanditiis  nec  persuasioni¬ 
bus  sed  solis  verberibus  obtemperare  didice¬ 
runt.  Alas  equum  hordeo  et  non  laboret  per 
aliquot  dies,  videbis,  si  non  statim  fiat  indo¬ 


mitus,  et  si  non  calcitrabit  et  mordebit  cum 
equitare  volueris  :  sic  est  caro  nostra,  quanto 
lautius  nutritur  tanto  fit  petulantior.  Com¬ 
parate  mihi  cum  hebdomada  sancta  dies 
bacchanaliorum,  quanta  petulantia,  quantae 
ineptia;,  quantus  tumultus,  quot  peccata, 
quot  mala  in  bacchanalibus  ?  Quis  ea  enu- 
merasset?  At  in  sancta  hebdomada,  quanta 
modestia,  quanta  gravitas,  quanta  quies, 
quantum  silentium,  quanta  sanctitas  ubique  ? 
Ipsae  profecto  piatae,  ipsum  forum  in  illis 
diebus  sanctitatem  et  religionem  mihi  spi¬ 
rare  videntur.  Quis  auctor  hujus  tantae  mu¬ 
tationis,  nisi  sobrietas,  nisi  jejunium?  Nam 
quemadmodum  aliquo  gravi  praeceptore  in 
scholam  ingrediente  tumultus  omnes  et  stre¬ 
pitus  puerorum  sedantur  :  ita  adveniente 
jejunio  risus  molles,  cantilenae  meretriciae, 
saltationes  furiosae  et  ineptiae  caeterae  ex  urbe 
discedunt. 

Aggrediamur  igitur,  aggrediamur  magno 
animo,  atque  amplectamur  Quadragesimam 
nutricem  animarum,  antidotum  peccatorum, 
sapientiae  procreatricem,  vitiorum  expultri¬ 
cem,  parentem  sanitatis.  Si  rem  tam  exi¬ 
guam,  quale  est  jejunium  pati  non  possumus  : 
quomodo  martyrium  pateremur?  Certe  isti, 
qui  quadragesimam  jejunare  non  possunt, 
si  infideles  advenirent,  non  fidem  unam,  sed 
septem  ut  Tertullianus  ait,  denegarent.  Et 
si  dies  quadraginta  cum  tot  ciborum  condi¬ 
mentis  et  varietatibus  jejunare  non  possu¬ 
mus,  quomodo  in  inferno  sempiternum  jeju¬ 
nium  ferre  poterimus?  et  tale  jejunium,  ut 
unam  guttam  aquse  semper  quaeramus,  et 
numquam  inveniamus?  Arripiamus  igitur 
sanctum  istud  militiae  spiritalis  scutum,  et 
adversus  omnes  diaboli  terrores  et  minas 
carnis  invicto  atque  infracto  animo  dimice¬ 
mus  :  esuriamus  in  terris  ut  saturemur  in 
coelis,  praestante  Domino  nostro  Jesu  Christo, 
qui  est  benedictus  in  saecula.  Amen. 


CONCIO  XXIV. 

DE  DOMINICA  SECUNDA  QUADRAGESIMAS 


THEMA 

Rogamus  vos,  et  obsecramur  in  Domino  Jesu,  ut  quemadmodum  accepistis  a  nobis, 
quomodo  oportat  vos  ambulare,  et  placere  Deo  ;  sic  et  vos  ambuletis,  ut  abundetis 
magis.  I  Thessal.  vi,  v.  4. 


SYNOPSIS. 

Pastori  tria  esse  necessaria ,  tabulas  scilicet  le¬ 
gis ,  virgam  et  manna ;  quce  omnia  D.  Paulo 
adfuisse  ex  ipsius  epistolis  probatur.  Quam 
caute  et  circumspecte  in  via  et  lege  Domini  sit 
ambulandum,  quce  recta ,  ardua  et  arcta,  esse 
multis  ostenditur,  Lutheri  impia  hceresis  con¬ 
tra  bona  opera  destruitur,  et  illorum  utilitas 
astruitur.  Quam  utile  sit  exercitium,  vesperti¬ 
num  conscientice  examen.  Quomodo  sedulo, 
expedito  et  sine  sarcinis  in  via  Domini  am¬ 
bulandum  nobis  sit,  et  quomodo  id  fieri  de¬ 
beat,  pulchra  similitudine  nobis  convenienter 
applicata  ostenditur-,  videlicet  moris  civitatis 
cujusdam  externum  regem  sibi  eligentis,  quem 
anno  revoluto  nudatum  in  insulam  incultam 
et  sterilem  ableget.  Exhortatio  denique  ad  elar¬ 
giendas  eleemosynas ,  a  dignitate  et  utilita¬ 
te  ipsius  eleganter  demonstrata,  finem  impo¬ 
nit. 

Beatissimus  Pontifex  Gregorius,  in  eo  libro, 
quem  de  cura  pastorali  conscripsit,  inter  alia 
multa,  quse  omnibus  iis,  qui  praesunt,  neces¬ 
saria  esse  docet,  imprimis  requirit,  ut  sicut 
in  arca  foederis  erant  olim  simul  cum  tabu¬ 
lis  legis,  virga  et  manna  :  ita  pastores  et 
praesides  aliorum,  in  suis  pectoribus  ha¬ 
beant  cum  eruditione  divinae  legis,  virgam 
severitatis  et  manna  clementiae,  ut  pios  et 


probos  blande  fovere  et  ad  perfectionem  in¬ 
flammare  :  improbos  vero  atque  scelestos 
severe  corripere,  ac  ut  Apostolus  loquitur 
dure  increpare  sciant.  Ista  laude,  si  quis 
alius  divinus  Apostolus  vehementer  excel- 
luit  :  Cum  enim  ad  Corinthios  scribit,  in  qui¬ 
bus  quasdam  gravia  crimina  deprehenderat, 
vide  quomodo  eos  terret :  Quid  vultis  ?  inquit, 
in  virga  veniam  ad  vos  ?  Et  rursum  ad  Gala¬ 
tas,  quos  facile  moveri  et  circumferri  omni 
vento  doctrinae  cognoverat,  0  insensati  Ga¬ 
latae,  inquit,  quis  vos  fascinavit  non  obedire 
veritati?  At  Philippenses etThessalonicenses, 
qui  firmiores  et  constantiores  erant  et  in  do¬ 
ctrina  fidei  vehementer  proficiebant,  semper 
commendat  et  consolatur,  et  tamquam  bo¬ 
nus  pater  bonos  filios  blanda  et  dulci  cohor¬ 
tatione  ad  magis  et  magis  proficiendum  im¬ 
pellit.  Et  Philippensibus  quidem  inter  alia 
sic  ait :  Fratres  mei  charissimi  et  desideratissi¬ 
mi,  gaudium  meum  et  corona  mea,  sic  state 
in  Domino,  charissimi.  Thessalonicenses  vero, 
audite,  quomodo  laudat,  et  laudando  provo¬ 
cat  ad  bonum ;  Et  vos,  inquit,  imitatores 
mei  est  tote  sicut  et  ego  Christi ,  imitatores  no¬ 
stri  facti  estis  et  Christi ,  excipientes  verbum 
m  tribulatione  multa  cum  gaudio  spiritus  san¬ 
cti  :  ita  ut  facti  sitis  forma  omnibus  credenti¬ 
bus  in  Macedonia  et  in  Achaia .  A  vobis  enim 
diffamatus  est  sermo  Domini ,  non  solum  in 
Macedonia  et  in  Achaia,  sed  in  omni  loco  fi¬ 
des  vestra,  quae  est  ad  Deum,  pro  fecta  est ,  ita 
ut  non  sic  nobis  necesse  quicquam  loqui. 

Merito  igitur  tam  bonos  et  obedientes  fi- 

lios  (quod  omnes  patres  et  pastores  imitari 
debent)  non  jubendo  et  imperando  ;  sed 
orando  et  obsecrando  hoc  loco  cohortatur. 
Rogamus ,  inquit,  vos  et  obsecramus  in  Domi¬ 
no  Jesu,  hoc  est,  si  Dominum  Jesum  dili¬ 
gitis,  sicut  certe  diligitis,  facite  quod  roga¬ 
mus.  Quid  est,  quod  rogat  ?  Id,  quod  omnes 
concionatores  a  suis  auditoribus  petunt.  Ni¬ 
mirum,  ut  Jacobus  ait :  ut  non  sint  Audito¬ 
res  tantum ,  sed  etiam  factores  verbi  :  Id  cu¬ 
pit,  quod  agricolae  a  suis  agris  cupiunt,  ut 
bonum  semen  in  eis  multiplicetur,  et  semper 
cum  fcenore  reddant,  quod  accipiunt.  Roga¬ 
mus,  inquit,  et  obsecromus ,  ut  quemadmo¬ 
dum  accepistis  a  nobis,  quomodo  vos  oporteat 
ambulare  et  placere  Deo ,  sic  et  ambuletis ,  ut 
abundetis  magis.  Laboravimus,  inquit,  in  vo¬ 
bis  verbo  et  exemplo  ostendimus,  quae  sit 
via,  quae  ducit  ad  coelum  :  docuimus,  quomo 
do, quam  caute,  quam  prudenter,  quam  consi¬ 
derate  per  hanc  viam  incedendum  sit.  Ro¬ 
gamus  igitur  et  obsecramus,  ut  sic  ambule¬ 
tis,  hoc  est,  ut  caute  ambuletis,  et  magis  ac 
magis  in  hoc  itinere  progrediamini.  Haec 
Apostolus.  Quae  quam  merito,  quantoque 
jure  ab  eo  dicantur,  facile  intelligemus,  si 
quae,  et  qualis  sit  via  Domini  diligenter 
considerare  voluerimus.  Si  super  magnum 
et  rapidum  aliquod  flumen  ab  una  ripa  ad 
aliam  pons  esset  constitutus,  qui  rectissimus 
et  angustissimus  esset,  et  praeterea  semper 
ascenderet,  certe  nemo  esset,  tam  audax, 
qui  non  admodum  caute  et  considerate  su¬ 
per  illum  incederet,  et  si  videremus  aliquos 
in  eo  saltantes  et  ludentes,  numquid  non 
horreremus  ac  trepidaremus,  et  magna 
voce  clamaremus  :  Quid  agitis  stulti  ?  Num 
non  videtis  ubi  sitis  ?  Videte  quomodo  caute 
ambuletis.  Talis  pons  est  lex  Domini,  quam 
Deus  praeparavit,  ut  ambularemus  in  ea,  et 
per  eam  ad  vitam  aeternam  intraremus.  Si 
vis  ad  vitam  ingredi ,  ait  Dominus,  serva 
mandata.  Et  sanctus  David  :  Beati  immacu¬ 
lati  in  via ,  qui  ambulant  in  lege  Domini.  Et 
rursum  :  Viam  mandatorum  tuo?'um  cucurri , 
cum  dilatasti  cor  meum. 

Est  vero  ista  via,  recta,  ardua,  angusta. 
Recta  est  lex  Domini,  quia  nihil  pravum, 
nihil  distortum,  nihil  obliquum,  nihil  vitio¬ 
sum  admittit  vel  permittit.  Leges  humanae, 
etiam  illae,  quae  bonae  et  sanctae  sunt,  multa 
vitia  nec  puniunt  nec  prohibent ,  non  solum 
interna,  ut  prava  desideria,  pravas  cogita¬ 
tiones,  pravas  affectiones,  de  quibus  judi¬ 
care  non  possunt  ,  sed  etiam  externa,  ut  ar¬ 


tem  lenonum  et  meretricum,  et  alia  quae¬ 
dam  :  At  lex  Domini  immaculata ,  et  justifi¬ 
cationes  Domini  rectae,  omnia  vitia  atque 
scelera,  tam  parva,  quam  magna  ;  tam  in¬ 
terna,  quam  externa  ;  tam  aperta,  quam 
occulta  ;  tam  cogitationum  et  verborum, 
quam  operum  et  factorum  :  Omnia  denique 
quaecumque  illa  sint,  et  prohibent  puniunt. 
Neque  mirum;  legis  enim  divae  lator  est  Deus, 
qui  tam  potens  est,  ut  nemo  effugere  possit 
manus  ejus  :  tam  sapiens,  ut  renes  et  corda 
scrutetur,  et  melius  ipse  videat,  quid  velimus 
et  cogitemus,  quam  nos  videamus  :  tam  bo¬ 
nus,  ut  omnis  iniquitas  quamvis  parva  et  exi¬ 
gua,  etiam  verborum  otiosorum  ei  displiceat. 

Itaque  recta  est  lex  Domini.  Neque  solum 
recta,  sed  etiam  ardua.  Semper  enim  ascen¬ 
dit,  et  hominem  perducit  ad  summam  et  su- 
blimississam  perfectionem.  Nihil  est  in  ho¬ 
mine  intelligentia  et  voluntate  praestantius  : 
Quocirca  culmen  perfectionishumanae,  quod 
etiam  philosophus  vidit  et  docuit,  in  intelli- 
gendo  et  amando  consistit ;  lex  autem  Domini 
ad  summam  et  perfectissimam  sapientiam  et 
charitatem  ducit.  Quantum  enim  ad  sapien¬ 
tiam  attinet,  quid  sublimius,  quam  Deum, 
qui  est  ipsa  sapientia  et  veritas  ,  facie  ad 
faciem  videre  ?  Quantum  vero  ad  charita¬ 
tem,  quid  perfectius,  quam  ita  ardenter 
inhaerere  summo  bono,  ut  ab  eo  divelli  et 
separari  non  possis  ?  Ac  utrumque  veri  et 
summi  boni  conspectum  felicissimum  et 
amorem  ardentissimum  lex  Domini  pollice¬ 
tur,  et  exhibet,  quare  similis  est  scalae, 
quam  vidit  Jacob,  quae  a  terra  usque  ad 
coelum  pertingebat,  quod  vero  arcta  atque 
angusta  sit  haec  via,  architectus,  qui  eam 
stravit  et  ambulavit  satis  aperte  non  semel, 
sed  saepius  docet  :  Arcta,  inquit,  est  via , 
quae  ducit  ad  vitam ,  et  pauci  sunt  qui  inveniunt 
eam.  Itaque  non  est  via  equorum  neque  cur- 
ruum,  sed  hominum;  et  hominum  non  ni¬ 
mis  pinguium,  nec  nimis  oneratorum. 

Verum  hoc  loco  me  continere  non  possum, 
quin  stultam  et  ridiculam  Lutheri  expositio¬ 
nem  in  medium  adferam,  ut  videatis  quam 
acutum  venenum  draco  ille  teterrimus gesta¬ 
ret  in  pectore.  Sic  igitur  scribit  in  sermone 
quodam  super  illa  verba  Domini  :  Sic 
Deus  dilexit  mundum ,  etc.  «  Ego,  inquit, 
dico  tibi,  quia  angusta  est  via,  oportet  et 
fieri  tenuem,  si  vis  per  eam  venire,  ac  per 
portam  penetrare.  Caeterum  qui  operibus 
onerati  sunt,  sicut  conchilibus  onustos  vide¬ 
mus  Jacobi  peregrinos,  ii  non  poterunt  pe- 

netrare,  ideo  oportet  te  tenuem  atque  an¬ 
gustum  fieri.  Hoc  fit  autem,  quando  in  te 
desperas  ;  si  autem  adveneris  cum  magnis 
saccis  operum  plenis,  deponere  oportebit, 
aliqui  penetrare  non  poteris  » .  Haec  Luthe- 
rus.  Qui  quidem,  ut  videtis,  more  aranea¬ 
rum,  quae  ex  dulcissimis  floribus,  unde  apes 
mella  conficiunt,  venenum  trahunt,  et  mo¬ 
re  hominum  aegrotorum,  qui  saluberrimos 
quosque  cibos  in  corruptos  humores  con¬ 
vertunt,  ex  illo  ipso  scripturae  loco,  qui  nos 
ad  opera  bona  maxime  exhortatur,  illo,  in¬ 
quam,  ipso  opera  bona  reprehendit  :  Yia, 
inquit,  est  angusta,  cave  igitur  ne  te  bonis 
operibus  oneres.  Ergo  Lutheri  sententia, 
misera  erit  Thabita,  quae,  ut  Actis  Apostolicis 
dicitur,  obntplenaopembus  bonis  et  eleemosynis, 
quas  fecerat.  Imo  juxta  veterem  haeresim, 
quam  beatus  Irenaeus  Marcioni  attribuit, 
Gain,  Sodomitae  et  omnes  improbi  et  scele¬ 
rati  homines  in  regno  ccelorum  erunt :  Abel, 
Abraham  et  omnes  sancti  erunt  in  gehenna, 
quod  illi  nudi  et  vacui,  isti  cooperti  et  pleni 
fuerint  bonis  operibus.  0  stultam  haeretico¬ 
rum  sapientiam,  quae  timet  onus  operum 
bonorum,  et  non  timet  sarcinas  flagitiorum  ! 
0  virum  prudentissimum  Lutherum,  qui 
onustus  cucullo,  obedientia  et  castitate  ti¬ 
muit  angustias  viae  quae  ducit  ad  vitam,  et 
non  timuit  onustus  uxore  et  liberis  servis  et 
ancillis,  magna  familia,  multis  divitiis,  et 
quod  caput  est,  multis  et  magnis  plaustris 
peccatorum?  Sed  quid,  quaeso,  agetLutherus, 
cum  in  die  judicii  Reddet  Deus  unicuique , 
ut  Scripturae  ubique  testantur,  secundum  ope¬ 
ra  ejus  ?  Si  beati  sint  mortui ,  qui  m  Domino 
moriuntur ,  quia  opera  eorum  sequuntur  eos ,  ut 
Apocalypsis  docet,  an  non  miseri  sunt  omnes 
ii,  qui  Luthero  adhaerentes  opera  bona  tam¬ 
quam  inutilia  rejecerunt?  Et  si  opera  bona 
cursum  nostrum  ad  salutem  impediant,  cur 
Apostolus  ad  Timotheum  scribens,  tam  serio 
divites  hujus  saeculi  exhortatur,  ut  curent 
divites  fieri  in  operibus  boms,  et  hoc  modo 
sibi  thesaurizent  fundamentum  bonum  in  fu¬ 
turum  ?  Et  cur  idem  Apostolus  Titum  insti¬ 
tuens  ait :  Fidelis  sermo  est :  et  de  his  volo  te 
confirmare,  ut  curent  bonis  operibus  prseesse , 
qui  credunt  Deo.  Hsec  sunt  bona  et  uti l>a  ho¬ 
minibus.  Deinde  Spiritu  praevidens  venturum 
Lutherum,  qui  contrarium  praedicaret,  sta- 
tim  subdit  :  Haereticum  hominem  post  unam 
aut  alteram  correptionem  devita.  Non  igitui 
opera  bona,  sed  scelera  et  pravae  atque  im¬ 
moderatae  cupiditates  sunt,  quibus  onusti 

Tom.  IX. 


esse  non  debemus.  Nam  superbia  inflat,  di¬ 
vitiae  extollunt,  deliciae  et  voluptates  humo¬ 
res  malos  nutriunt  atque  augent,  ut  superbiae, 
avaritiae  et  luxuriae  deditos  via  illa  angusta 
capere  non  possit.  At  humilitas,  paupertas, 
castitas,  virtutes  caeterae,  hominem  parvum, 
tenuem,  brevem  efficiunt,  denique  talem, 
ut  via  Domini  alioqui  arcta  atque  angusta, 
amplissima  latissimaque  esse  videatur.  Hu¬ 
militas  enim  comprimit  atque  evanescere 
facit  tumorem  malum.  Haupertas  vero  vo¬ 
luntaria  onus  divitiarum,  quasi  gibbum  ca¬ 
meli,  libenter  deponit.  Porro  castitas  quasi 
myrrha  et  tamquam  sal  exsiccat  humores 
carnales  libidinis.  Denique  opera  bona,  ope¬ 
ra  virtutum,  jejunia,  orationes,  eleemo¬ 
synae,  tantum  abest  ut  gravent,  et  impediant, 
ut  quanto  magis  crescunt,  tanto  magis  le¬ 
vem  et  expeditum  hominem  faciant,  non 
secus  atque  avium  alae  ;  avis  implumis  vo¬ 
lare  non  potest,  nascuntur  alae  incipit  vola¬ 
tus  :  crescant  alae  crescit  et  volatus. 

Habemus  igitur  viam,  de  qua  B.  Apostolus 
loquitur  legem  Domini,  et  esse  viam  rectam, 
arduam,  angustam  atque  idcirco  eum  recte 
monere,  ut  per  eam  caute  et  prudenter  am¬ 
bulemus.  Quia  enim  via  est  recta,  si  non 
recte  incedamus,  facile  labemur.  Quia  est 
ardua,  si  non  ascendamus,  nihil  proficimus. 
Quia  est  arcta,  si  onera  non  deponimus, 
frustra  per  eam  ingredi  tentamus.  Quid  igi¬ 
tur  Apostolus  dicit  ?  Rogamus  vos  et  obsecra¬ 
mus,  ut  quemadmodum  accepistis  a  nobis  quo¬ 
modo  oporteat  vos  ambulari,  sic  et  ambuletis. 
Quid  est  quod  ab  eo  accepimus  ?  Quid  nos 
docuit  ?  Id  quod  habet  alio  loco  :  Videte , 
inquit,  quomodo  caute  ambuletis.  Non  existi¬ 
metis  vos  per  prata  et  campos  ambulare  : 
ambulatis  per  pontem  rectum ,  arduum, 
angustum  :  praecedant  oculi  gressum,  vide 
ubi  pedem  ponere  debeas ;  antequam  loqua¬ 
ris,  cogita  quid  loqui  velis,  et  an  expediat 
ita  loqui.  Et  multo  magis  antequam  ad  agen¬ 
dum  aliquid  te  componas,  cogita  quid  est, 
quod  vis  agere,  an  Deo  placeat,  et  saluti 
animae  tuae  conveniat,  alioqui  incides  in  de¬ 
tractiones,  murmurationes,  testimonia  falsa, 
judicia  temeraria  et  alios  innumeros  diaboli 
laqueos,  quos  facile  vitare  ac  fugere  potuis¬ 
ses,  si  verba  et  opera  tua  judicium  rationis 
non  antevertissent.  Videte  ergo  quomodo  cau¬ 
te  ambuletis.  Quam  sunt  hodie  homines  ad 
omne  vitium  projecti,  quam  facile  detra¬ 
hunt,  quam  facile  judicant,  quam  facile 
jurant  et  pejerant,  quam  facile  lites  et  ini* 

micitias  sumant,  quam  facile  rapiunt,  si 
quid  possunt  ?  Quid  Apostolus  clamat  ?  Vi¬ 
dete  quomodo  caute  ambuletis. 

Verum  enim  vero,  auditores,  quoniam  iis, 
qui  jam  assueverunt  inconsiderate  ac  temere 
ambulare  in  ipso  cursu  difficile  esset  cogita¬ 
re,  ubi  pedem  figere  debeant :  idcirco  utilis¬ 
simum  et  saluberrimum  consilium  est,  saltem 
ad  vesperam,  antequam  ad  quietem  se  re¬ 
cipiant,  seipsos  quasi  ante  tribunal  judicii 
quotidie  sistere,  et  rationem  omnium  verbo¬ 
rum  cogitationum,  actionum,  ab  anima  sua 
petere,  ut  si  difficile  est  in  ipso  cursu  videre, 
quomodo  caute  ambulent,  saltem  non  sit 
difficile  post  cursum  cogitare,  an  caute  am¬ 
bulaverint.  Itaque  si  tibi  salus  tua  cordi 
est,  nullum  diem  praeterire  debes,  in  quo 
ad  vesperam  non  petas  a  teipso  rationem, 
quomodo  caute  ambulaveris.  Ac  primum, 
quia  est  recta,  cogita  an  verba,  cogitationes, 
opera  recta  fuerint,  an  contra  obliqua  et 
distorta.  Et  si  cogites  bene,  videbis  te  saepe 
ad  marginem  pontis  cum  maximo  periculo 
cadendi  jacuisse,  ssej/e  etiam  te  extra  pontem 
in  mediis  aquis  pene  suffocatum  invenies. 

Deinde  quia  via  est  ardua,  et  sursum 
versus  tendit,  cogita,  an  ascenderis,  an  pro¬ 
feceris,  an  sis  melior,  quam  esses  antea. 
Quod  si  non  ascendisti,  scito  te  nec  ambu¬ 
lasse.  Et  si  ambulasti,  et  non  ascendisti, 
procul  dubio  descendisti.  Id  quod  fere  accidit 
nostri  temporis  hominibus,  qui  modo  accen¬ 
dunt,  modo  descendunt,  sicut  de  Penelope 
tradunt  poetae,  quae  semper  eamdem  telam 
modo  texebat,  modo  destruebat.  Post  pau¬ 
cos  dies  aderit  Pascha,  omnes  ascendere  inci¬ 
pient,  sed  iterum  statim  descendent.  Adveniet 
postea  dies  celeberrimus  Natalis  Domini,  om¬ 
nes  turmatim  current,  omnes  cu  pient  ascende¬ 
re,  non  sufficient  ad  excipiendas  confessiones 
Sacerdotes.  Sed  quamdiu  iste  fervor  dura¬ 
bit?  Usque  ad  profestum  trium  regum,  vel 
ad  summum  ad  bacchanalia.  Ista  sunt  itinera 
Christianorum  hujus  temporis,  istum  ludum 
ludimus  toto  anno,  modo  ascendimus,  modo 
descendimus,  numquam  vero  progredimur  : 
modo  frigemus,  modo  tepemus,  numquam 
fervemus.  Et  tamen  in  hoc  mundo  non  alia 
de  causa  sumus,  quam  ut  pontem  istum  as¬ 
cendamus,  et  per  eum  ad  montem  Domini 
perveniamus,  ubi  Videbitur  Deus  deorum  in 
Sion.  Itaque,  auditores,  quia  via  est  ardua, 
quse  ducit  ad  vitam  nihil,  melius  agere  pos¬ 
sumus,  quam  cogitare  ubi  simus,  quo  ten¬ 
damus  utrum  progrediamur,  utrum  ascenda¬ 


mus,  ne  forte  veniat  nox,  in  qua  nemo  potest 
ambulare,  et  nos  adhuc  ad  initium  pontis  a 
Domino  reperiamur. 

Postremo,  quia  eadem  heec  via  non  solum 
recta  et  ardua,  sed  etiam  arcta  est  atque  an¬ 
gusta,  serio  cogitare  debemus  utrum  plu¬ 
ribus  et  majoribus  sarcinis  onusti  simus, 
quam  ut  vise  illius  angustise  non  capiant, 
Nam  profecto  quid  nobis  proderit,  hic  in 
terris  operibus  maximis  abundare,  si  eas 
nobiscum  ad  locum,  ubi  perpetuo  mansuri 
sumus,  ferre  non  poterimus  ?  Quare  cum 
certum  sit,  nos  oneribus  supervacaneis  gra 
vatos,  viam  illam  angustam  ingredi  non 
posse,  quid  utilius,  quseso,  nobis  erit,  quam 
multos  pauperes  vocare  atque  eos  rogare, 
ut  nos  in  opibus  nostris  ad  coelum  transfe¬ 
rendis  adjuvare  velint  ?  Et  aliis  demus  fe¬ 
rendos  cibos,  vestes  aliis,  aliis  pecunias  et 
sic  dispergamus,  demus  pauperibus,  ut  justi¬ 
tia  nostra  maneat  in  saeculum  saeculi.  Neque 
dubium  est ,  quin  pauperes  multos  in¬ 
veniemus  benignos  et  humanos,  qui  (hoc 
pjaesertim  tempore)  libenter  et  fideliter 
adjuvabunt. 

Legi  aliquando  in  historia  Bariaam  et 
Josaphat,  quam  B.  Joannes  Damascenus 
conscripsit  elegantissimam  et  pulcherrimam 
quamdam  parabolam  :  Erat,  inquit,  civitas 
quaedam  magna,  cujus  cives  antiqua  con¬ 
suetudine,  quae  in  legem  jam  transierat,  ex¬ 
ternum  aliquem  hominem,  et  legum  et  con¬ 
suetudinum  civitatis  illius  penitus  ignarum, 
sibi  regem  assumebant.  At  is  quidem  ad 
annum  unum  omnem  civitatem,  et  thesau¬ 
ros  ejus  urbis  maximos  in  potestate  habebat  : 
verum  anno  evoluto,  eo  nihil  tale  cogitante, 
et  in  illo  honore  ac  deliciis  suaviter  et  sine 
fortitudine  quiescente,  statim  cives  omnes 
antiqum  consuetudinis  non  immemores,  ex¬ 
citata  ^editione  in  palatium  regium  impetum 
faciebant,  et  regem  purpura  et  diademate 
spoliatum,  in  insulam  quamdam  sterilem  ac 
desertam  deportabant ;  ut  sicut  preeter  spem 
ad  regnum  evectus  in  honore  ac  delitiis  vi¬ 
xerat,  ita  preeter  spem  regno  exutus  in  squa¬ 
lore  et  sordibus  viveret.  Cseterum  accidit 
aliquando,  ut  hominem  quemdam  regno 
prseficerent,  qui  cum  animadverteret  ex  bo¬ 
nis  consiliariis  bonum  et  salutem  regis  et 
regni  pendere,  omnibus  adulatoribus  pulsis 
ex  aula,  paucos  quosdam  viros  probos  et  fi¬ 
deles  in  consilium  ascivit.  Et  sane  ista  con¬ 
siliariorum  permutatio  plus  regi  illi,  quam 
ipsum  regnum  profuit  :  statim  enim  fideles 

consiliarii  regem  de  consuetudine  civitatis, 
et  infortunio  brevi  futuro  et  secuturo  admo¬ 
nuerunt.  Ille  vero  ut  audivit  rem  esse  in  eo 
statu,  et  se  post  paululum  regnum  illud  ca¬ 
ducum  et  peregrinum  alienigenis  relicturum, 
et  pauperem  ac  nudum  in  insulam  sterilem 
ac  desertam  deportandum,  apertis  thesau¬ 
ris,  quorum  adhuc  plenam  ac  liberam  habe¬ 
bat  potestatem,  magnam  vim  auri  et  argen¬ 
ti,  nec  non  vestium  et  gemmarum,  ac  lapi¬ 
dum  pretiosorum  per  fidelissimos  famulos  in 
insulam  praemisit ,  et  palatium  aedificari, 
atque  hortos,  vineas,  servos,  ancillas,  equos, 
currus,  et  alia,  quae  necessaria  esse  vide¬ 
bantur,  comparari  jussit.  Quare  cum  postea 
evoluto  anno,  modo  caeterorum  regum  in 
insulam  nudus  ejectus  fuisset,  non  sicut  cae- 
teri  mendicare  debuit,  sed  dives  et  felix  in 
proprio  palatio  (consilium  ejus  omnibus  lau¬ 
dantibus)  vitam  duxit.  Ista  est  parabola, 
quae  cum  verbis  apostoli  Pauli  mirifice  con¬ 
sentit.  Nihil  est  enim  aliud  civitas  illa  sedi¬ 
tiosa  et  turbulenta,  quam  mundus  iste  : 
porro  rex  externus  et  peregrinus  est  homo, 
qui  ad  breve  tempus  vivit  et  regnat,  et 
liberum  est  ei  de  suis  opibus  facere,  quod 
velit,  sed  paulo  post,  cum  ipse  omnia  in  tuto 
esse  putat,  oritur  intestina  seditio,  incipiunt 
humores  altercari,  denique  tumultus  febrium 
et  aliorum  morborum,  de  corpore  animam 
extrudit,  et  solam  ac  nudam  in  aliam  quam¬ 
dam,  et  omnibus  viventibus  incognitam  re¬ 
gionem  .  deducit.  Quae  regio  ideo  sterile 
solum  esse  dicitur,  quod  in  futuro  saeculo 
nullus  sit  locus  poenitentiae,  nullus  jejuniis, 
nullus  eleemosynis,  nullus  operibus  caeteris, 
quibus  vitam  promeremur.  Adulatores  con¬ 
siliarii  daemones  sunt,  et  nostri  corporales 
sensus,  qui  numquam  cessant  nobis  in  perni¬ 
ciem  nostram  consulere,  ut  nihil  pauperibus 
demus,  etiamsi  eos  ante  oculos  nostros  fame 
ac  frigore  mori  videamus,  sed  omnia  quae 
habemus,  et  quae  non  habemus,  in  nostram 
vel  necessitatem,  vel  utilitatem,  vel  volu¬ 
ptatem  et  curiositatem,  expendamus.  Fideles 
vero  et  vere  sapientes  consiliarii,  sancti  sunt 
patres,  qui  nobis  consulunt,  nos  monent, 
nos  hortantur,  ut  dum  hic  vivimus,  dum 
licet,  dum  regnum  est  in  nostra  potestate, 
prospiciamus  nobis  in  futurum,  et  per  ma¬ 
nus  pauperum,  divitias  nostras  in  aliam 
vitam  transmittamus.  Neque  solum  monent, 
sed  etiam  objurgant,  ut  magis  terreant. 

Quod  si  hoc  te  non  movet,  ut  animae  tuse 
et  pauperum  miserearis,  moveat  saltem  id 


quod  patres  docent :  simile  furto  et  rapinae 
esse  dicunt,  cum  pauperibus  opes  tuas,  si 
possis,  non  communicas.  Audi  quid  B.  Am¬ 
brosius  dicat,  sermone  octuagesimo  primo, 
qui  inter  vere  ambrosiancs  fere  pulcherri¬ 
mus  est  :  u  Non  minus,  inquit,  est  cjiminis 
habenti  tollere  quam  cum  possis  et  abundes, 
indigentibus  denegare  ».  Audi  quid  B.  Au¬ 
gustinus  dicat  :  «  Superflua,  inquit,  diviti, 
necessaria  sunt  pauperi.  Aliena  retinet,  qui 
ista  tenet  ».  Audi  Magnum  Basilium  oratione 
illa  pulcherrima  in  verbum  divitis.  De¬ 
struam  horrea  mea  :  «  Num  injustus,  inquit, 
est  Deus,  inaequaliter  res  nobis  distribuens  ? 
Cur  tu  abundas,  ille  vero  mendicat;  nisi  ut 
tu  bonae  dispensationis  meritum  consequa¬ 
ris,  ille  vero  patientiae  bravio  decoretur  ?  At 
tu  nonne  spoliator  es  qui  quae  dispensanda 
suscepisti,  propria  reputas  ?  Esurientis  est 
panis,  quem  tu  detines ;  nudi  tunica,  quam 
in  conclavi  reservas;  discalceati  calceus, 
qui  apud  te  marcescit;  indigentis  argentum, 
quod  tu  defossum  habes.  Quare  tot  paupe¬ 
ribus  injuriam  facis,  quot  dare  valeres  ?  At, 
inquis,  pulchra  quidem  verba,  sed  pulchrius 
aurum.  0  quanti  pretii  tibi  videbitur  in  die 
illa  judicii  verbum  illud  :  Venite  benedicti 
Patris  mei,  possidete  paratum  vobis  regnum 
a  constitutione  mundi  :  esurivi  et  dedistis 
mihi  manducare  :  sitivi  et  dedistis  mihi  po¬ 
tum  :  nudus  eram,  et  cooperuistis  me.  Quan¬ 
tus  rursus  terror,  et  sudor,  et  tenebrae  tibi 
oborientur,  ubi  audieris  condemnationem : 
Ite  maledicti  in  ignem  aeternum,  qui  paratus 
est  Diabolo  et  Angelis  ejus  :  Esurivi  enim  et 
non  dedistis  mihi  manducare,  etc.  Non  illic 
raptor  excusatur,  sed  qui  bona  non  commu¬ 
nicavit  condemnatur  ».  Haec  Basilius,  sed 
audi  postremo  quid  magnus  Chrysostomus 
oratione  secunda  de  Lazaro  dicat  :  «  Disca¬ 
mus,  inquit,  quod  si  eleemosynas  non  prae¬ 
stiterimus,  pari  cum  his,  qui  spoliant,  sup¬ 
plicio  afficiemur.  Heriles  enim,  hoc  est,  Dei 
pecuniae  sunt,  undecumque  eas  collegeris. 
Et  ideo  plura  sibi  possidere  concessit  Deus, 
non  ut  in  scortationem,  temulentiam,  inglu¬ 
viem,  in  vestes  sumptuosas,  aliamque  mol¬ 
litiem  consumeres,  sed  ut  eas  egentibus  dis¬ 
tribueres  ».  Quemadmodum  enim  receptor 
quispiam,  qui  regis  pecunias  accepit,  si  ne- 
glixerit,  his  quibus  jussus  est,  distribuere, 
inque  proprias  consumpserit  delicias,  poenas 
dat;  ita  sane  et  dives  praeceptor  quispiam  est 
pecuniarum,  quae  pauperibus  distribui  debe¬ 
bant.  Itaque  cum  in  mandatis  habeat,  eas 

distribuere  conservis  suis,  si  quid  amplius, 
quam  postulet  necessitas  in  seipsum  insum¬ 
pserit,  gravissimas  ille  daturus  est  poenas. 
Certe  audistis,  qui  patres  ac  doctores  quibus 
nescio  an  quatuor  alios  sanctiores,  doctiores, 
graviores  antiquitas  habeat,  et  quibus  ver¬ 
bis,  quae  libertate,  qua  auctoritate  vos  mo¬ 
neant,  omnes  eos  cum  latronibus  et  praedo¬ 
nibus  judicandos,  qui  eleemosynas,  cum 
possunt,  conservis  suis  egentibus  non  lar¬ 
giuntur.  Sed  non  minori  libertate  et  auctori¬ 
tate  Apostolus  Joannes  clamat  dicens  ;  Qui 
habuerit  substantiam  hujus  mundi,  et  viderit 
fratrem  suum  necesse  habere  et  clauserit  vi - 
scera  sua  ab  eo,  quomodo  charitas  Dei  manet 
in  eo  ?  Certe  non  manet.  Nam  ut  idem  Apo¬ 
stolus  ait,  Debemus  non  pro  fratribus  animas 
ponere.  Sed  si  substantiam  hujus  mundi 
ponere  non  potes ,  quomodo  substantiam 
tuam,  quomodo  vitam  et  sanguinem  tuum 
pones;  ergo  incedis  plateas,  et  pauperes 


nudos  et  clamantes  vides,  et  viscera  tua  non 
commoventur,  et  fratres  et  conservos  tuos 
non  recognoscis,  qui  fortasse  in  alio  saeculo 
majores  ac  ditiores  te  erunt,  et  eorum  ope 
ac  patrocinio  indigebis,  scito  in  te  locum 
charitatem  non  habere ,  atque  adeo  tei- 
psum  tamquam  vere  mortuum  coram  Deo 
jure  deflere  potes.  Quare,  fratres,  Non  di¬ 
ligamus  verbo  neque  lingua,  sed  opere  et  veri¬ 
tate ,  hoc  praesertim  afflictissimo  ac  miserri¬ 
mo  tempore,  adjuvemus  omnes  fratres  no¬ 
stros,  illos  in  quibus  Christus  pasci  et  vestiri 
cupit.  Qui  potest,  divitiis  ;  qui  non  potest, 
affectum  saltem  et  verba  consolationis  et 
precem  apud  Deum  Patrem  nostrum  et  illo¬ 
rum,  non  neget.  Ita  liberi  et  expediti  pontem 
illum  rectum,  arduum,  angustum  ascende- 
demus,  et  per  eum  ad  montem  Domini  per¬ 
veniemus,  ubi  Videbitur  Deus  Deorum  in 
Sion ,  qui  est  super  omnia  Deus,  benedictus 
in  saecula.  Amen. 


CONCIO  XXV. 

DE  DOMINICA  TERTIA  QUADRAGESIMAE 


.  THEMA 

Estote  imitatores  Dei,  sicut  filii  charissimi ,  et  ambulate  in  dilectione,  sicut  Christus 
dilexit  nos,  et  tradidit  semetipsum  pro  nobis  oblationem  et  hostiam  Deo  in  odo' 
rem  suavitatis.  Fornicatio  autem  et  omnis  immunditia,  nec  nominetur  in  vobis* 
sicut  decet  sanctos.  Ephes.  v,  v.  1. 


SYNOPSIS 

Hac  concione  docemur ,  quomodo  et  in  quibus 
maxime  Deum  imitari  debeamus ,  in  charitate 
scilicet  et  castitate.  Charitatem  ad  exemplum 
Christi  secundum  Deum  esse  ordinandam ;  ac 
proinde  reprehendentur  secus  facientes ,  qui 
suos  amore  inordinata ,  inconstanter  verbo  so¬ 
lum  et  opere  diligunt ,  indignos  ad  dignitates 
promovent ,  et  amicos  solos  ob  commodum  ali¬ 
quod,  non  vero  inimicos  gratis  amant.  Quomo¬ 
do  Deus ,  plurimi  sancti ,  imo  tota  rerum  uni- 
versitasad  diligendum  inimicos  nos  instruant : 
et  quam  gloriosum  sit  remittere  injurias ,  e  di¬ 
verso  quam  turpis  ultionis  et  vindictae  cupi¬ 
ditas  demonstratur.  Deinde  de  castitate  agi¬ 
tur ,  quam  sit  praeclara  virtus ,  et  quam  exosa 
Deo  et  sanctis  sit  fornicatio ,  quod  multis  D. 
Pauli  testimoniis  confirmatur .  Falsae  objectio¬ 
ni  eorum ,  qui  dicunt  fornicarios  nemini  in¬ 
juriam  inferre ,  occurritur ,  et  castitatem  divina 
assistente  gratia  non  adeo ,  ut  praetenditur * 
esse  difficilem ,  probatur.  Tandem  effica- 
cissima  pro  tuenda  castitate ,  et  mentis  et  cor¬ 
poris  puritate  conservanda ,  praescribuntur  re¬ 
media. 

Magna  et  praeclara,  praestans  ac  plane 
singularis  est  ea  gloria,  ad  quam  nos  hodie 
B.  Paulus  Apostolus  invitat.  Quotquot  estis 


honoris  et  gloriae  cupidi,  adestote  animis  et 
cogitatione,  ac  mente  intuemini,  ad  quam 
sublime  fastigium,  ad  quam  excelsum  culmen 
honoris  B.  Paulus  hodierna  die  nos  ducat. 
Imitatores ,  inquit,  Dei  estote.  Potestne  aliquid 
sublimius  aut  excellentius  cogitari,  quam  ut 
homo  Deum,  terra  coelum,  opus  opificem,  fi¬ 
gmentum  figulum  imitetur?  Certe  homines 
non  parum  se  profecisse  putant,  nec  parum 
tument  ac  superbiunt,  si  vel  in  arte  dicendi 
Ciceronem,  vel  in  poesi  Yirgilium,  vel  in  phi¬ 
losophia  Aristotelem,  vel  in  praeliis  et  certa¬ 
minibus  Achillem  aut  Hectorem  recte  imi¬ 
tati  fuisse  dicantur.  Quo  ergo  loco  nos  eum 
ponemus,  qui  Deumdpsum  probe  ac  sapien¬ 
ter  imitabitur?  Quare  quicumque  prudenter 
ambitiosi  estis,  et  gloriam  non  brevem  et 
falsam,  sed  veram  et  stabilem  quaeritis,  es¬ 
tote  imitatores  Dei.  Ac  ne  forte  apud  vos  ip¬ 
sos  cogitetis,  vel  non  debere  vel  non  posse 
vos  Deum  imitari,  audite  quod  sequitur;  Sic¬ 
ut  filii,  inquit,  charissimi.  Nam  quis  filius, 
quem  pater  vehementissime  diligit,  et  qui 
parentem  optimum  etsapientissimum  habet, 
imitari  patrem  suum  vel  non  debet  vel  non 
potest?  Ergo  et  vos,  cum  sitis  filii  Dei,  et 
Spiritum  sanctum  in  cordibus  vestris  habea¬ 
tis  clamantem  :  Abba  Pater ,  quidni  Deum 
imitari  valetis  et  debetis  ?  Estote  ergo  imi¬ 
tatores  Dei ,  sicut  filii  charissimi. 

Sed  in  quo,  quaeso,  Apostole  beatissime, 
Deum  imitabimur?  Num  in  coeli  et  terrae 
creatione  ?  an  in  hominum  mortuorum  excn 

tatione?  Quod  est  opus,  quod  imitari  nos 
jubes?  Audiamus,  quid  ipse  respondeat: 
Estote,  inquit,  imitatores  Dei ,  sicut  filii  cha- 
rissimi ,  et  ambulate  in  dilectione ,  sicut  et 
Christus  dilexit  nos.  Fornicatio  autem  et  omnis 
immunditia,  nec  nominetur  in  vobis  sicut  decet 
sanctos.  Itaque  duae  sunt  praecipue  virtutes 
in  quibus  Patrem  nostrum  Deum  imitari  de¬ 
bemus  charitas  et  castitas. 

Primum  igitur,  quod  a  nobis  exigitur,  si 
Deum  imitari  velimus,  est  ut  diligamus :  et 
non  quocumque  modo  diligamus,  sed  sicut 
Christus  dilexit  nos.  In  quo  multi  decipiuntur 
qui  diligunt  quidem  proximum,  parentes, 
filios,  fratres,  amicos,  amicas  etiam  interdum 
et  lenones  ac  meretrices,  sed  ideo  Deum  ista 
sua  benevolentia  non  imitantur,  quod  non 
diligant,  sicut  Christus  dilexit  nos.  Diligunt 
aliqui  vel  amicos  vel  affines  inordinato  per- 
versoque  amore,  ita  ut  Deum  offendere  non 
formident,  modo  amicis  vel  affinibus  placeant. 
Quot  sunt,  qui  cum  amicis  tabernas  frequen¬ 
tant,  quod  soli  non  facerent  ?  Quot  qui  pro 
amicis  facile  mentiuntur,  aut  pejerant,  aut 
falsum  testimonium  dicunt,  aut  graves  ini¬ 
micitias  cum  aliis  sumunt?  Non  ita  Christus 
dilexit  nos,  qui  nihil  glorise  Dei  Patris  ante¬ 
ponebat.  Itaque  diligamus  proximum,  sed 
ordinata  charitate,  ne  forte  nobis  idola  fa¬ 
bricemus  et  res  creatas  pro  creatore  colamus. 
Alii  sunt  qui  diligunt  quidem  ordinata  cha¬ 
ritate,  sed  ad  tempus  aliquod,  deinde  oblata 
aliqua  occasione  amorem  in  odium  conver¬ 
tunt.  Non  ita  Christus  dilexit  nos,  sed  con¬ 
stanter.  Cum  dilexisset  suos,  inquit  Joannes, 
qui  erant  in  mundo ,  in  finem  dilexit  eos.  Sunt 
etiam  alii  qui  diligunt  in  finem  usque,  verum 
amore  quodam  non  solum  imperfecto,  sed 
saepe  etiam  perverso  et  noxio.  Quot  sunt, 
qui  filios  fratres,  nepotes  adolescentulos  ac 
pene  pueros  interdum,  etiam  non  pene,  sed 
penitus  pueros  onerant  ecclesiasticis  benefi¬ 
ciis  tribus  aut  quatuor,  et  ipsimet  eos  im¬ 
pellunt  ad  gehennam  ?  Et  tum  cum  ea  bene¬ 
ficia  per  fas  et  nefas  eis  procurant,  vel  etiam 
emunt,  si  necesse  est,  tunc  se  filios,  aut  fra¬ 
tres  aut  nepotes  suos  vehementer  diligere 
putant.  Quot  sunt  praeterea,  qui  si  videant 
afflines  aut  amicos  suos  velle  mundo  ac  pom¬ 
pis  ejus  renuneiare,  et  Christum  juxta  ejus 
consilia  serio  imitari,  tum  illi,  ut  signa  be¬ 
nevolentiae  demonstrent,  eos  ad  se  vocant, 
atque  a  bono  proposito  dehortari,  et  ad  mun¬ 
dum  revocare  incipiunt  ?  Non  ita  Christus 
dilexit  nos,  sed  in  vitam  aeternam.  Dilexit 


Dominus  matrem,  dilexit  Apostolos,  dilexit 
Martyres,  et  plane  sicut  oportebat.  Numerate 
palatia,  possessiones,  hortos,  vineas,  quas 
eis  attribuit.  Yae  nobis,  qui  dicimur  diligere, 
et  odio  prosequimur.  Imo  plus  nostra  bene 
volentia,  quam  odio  nocemus.  Vere  Inimici 
hominis  domestici  ejus ,  et  qui  amatores  maxi¬ 
me  videntur,  illi  saepe  hostes  et  proditores 
sunt.  Itaque  si  vis  recte  diligere,  dilige  Sic¬ 
ut  Christus  dilexit  nos.  Dilige  in  vitam  aeter¬ 
nam,  amputa  occasionem  peccandi,  quaere 
materiam  bene  agendi,  procura  salutem  ani¬ 
mae  iis,  quos  diligis. 

Sed  quid  de  illis  dicemus,  qui  diligere  non 
noverunt,  nisi  verbo  et  lingua  ?  Et  cum  ali¬ 
quid  de  suo  ponere  debent,  vel  operam  vel 
pecunias  vel  quid  aliud,  statim  dilectionis 
obliviscuntur?  Num  hoc  modo  Christus  nos  di¬ 
lexit?  Non  sane.  Audi  quid  Apostolus  dicat: 
Ambulate  in  dilectione,  sicut  Christus  dilexit 
nos ,  et  tradidit  semetipsum  pro  nobis  hostiam 
et  oblationem  Deo  in  odorem  suavitatis.  Et 
Apostolus  Joannes:  In  hoc,  inquit,  cognovi¬ 
mus  charitatem  Dei,  quod  ille  animam  suam 
pro  nobis  posuit ,  et  nos  debemus  pro  fratribus 
animas  ponere,  hoc  est  diligere  opere  et  ve¬ 
ritate.  In  hoc  Deum  imitari  debemus. 

Sed  alii  postremo  sunt,  qui  eos  dumtaxat 
diligere  solent,  a  quibus  aliquid  commodi  vel 
honoris  vel  delectationis  expectant :  gratis 
diligere,  quod  vere  est  diligere,  numquam 
didicerunt:  atque  idcirco  inimicos  nullo 
modo  diligere  possunt.  Itaque  diligunt  eo  a- 
more,  quo  muscae  etiam  diligunt,  quae  quam- 
diu  defers  vas  aliquod  plenum  meile,  tamdiu 
te  comitantur:  si  illud  alicubi  ponas  nulla 
te  sequetur  amplius.  Non  ita  Christus  dilexit 
nos,  sed  gratis,  vera,  pura,  sincera  dilectione. 
Cum  adhuc  inimici  essemus,  dilexit,  et  Patri 
per  mortem  suam  nos  reconciliavit.  Atque 
haec  est  dilectio,  de  qua  praecipue  Apostolus 
loquitur,  dilectio  eximia,  heroica,  Christia¬ 
norum  propria:  dilectio,  inquam,  inimico¬ 
rum.  Nam  cum  dixisset;  Estote  misericordes, 
donantes  invicem ,  sicut  et  Deus  in  Christo  do¬ 
navit  vobis ,  statim  subj  unxit  \  Estote  ergo  imi¬ 
tatores  Dei ,  sicut  filii  charis  simi,  etc. 

At,  inquis,  fieri  non  potest,  ut  inimicum 
diligam. Est  id  contra  naturam:  statim  atque 
inimicum  video,  totus  perturbor.  Est  quidem 
dilectio  inimici  contra  naturam,  sed  cor¬ 
ruptam  atque  depravatam,  non  contra  natu- 
turam  Dei  gratia  adjutam.  Nihil  est  impos¬ 
sibile  credenti.  Qui  revera  credit  hominem 
etiam  inimicum  a  Deo  creatum,  ad  imaginem 

Dei  effectum,  Christi  morte  et  sanguine  red¬ 
emptum  ;  et  praeterea  ejus  dilectionem  nobis 
a  Deo  praeceptam  esse,  sane  non  multum  la- 
boratin  diligendis  inimicis.  Quid,  quodDeus, 
et  tota  rerum  universitas  nos  exemplo  suo 
ad  dilectionem  inimicorum  hortatur  ?  Nonne 
Deum  offendimus  quotidie  omni  genere  flagi- 
tiorum,  et  tamen  Solem  suum  oriri  facit  su¬ 
per  bonos  et  malos  et  pluit  super  justos  et  in¬ 
justos  ?  Certe  si  Deus  cum  suis  servis  jure 
belli  agere  vellet,  sicut  et  nos  cum  nostris 
conservis  agimus,  statim  ad  primum  flagi- 
tium  omnium  elementa  operam  et  obsequium 
suum  nobis  negarent.  Terra  nos  non  substi- 
neret,  sol  non  illustraret,  ignis  non  caleface¬ 
ret,  aer  spirabilem  se  non  praeberet.  At  ve¬ 
ro  Deus  noster,  cujus  misericordiae  non  est 
numerus,  non  ita  se  gerit,  sed  permittit  no¬ 
bis,  licet  inimicis,  obsequio  elementorum 
frui.  Praeterea  ipse  nobis  vitam,  motus,  sen¬ 
sus,  vestes,  alimenta  perpetuo  subministrat, 
et  hostem  nostrum  Satanam  impedit  ac  pro¬ 
hibet,  ne  quantum  vellet  ac  posset  nobis  no¬ 
ceat.  Aspice  deinde  ac  intuere  omnes  partes 
hujus  universitatis.  Nonne  terram  in  rebus 
humanis  semper  conculcamus,  terimus,  ef¬ 
fodimus,  et  in  eam  omnes  sordes  et  omnia 
purgamenta  projicimus?  et  tamen  ipsa  a 
Deo  edocta  reddit  bonum  pro  malo,  pro¬ 
fert  nobis  herbas,  fruges,  aurum  etiam  et 
argentum  et  omnia  metalla.  Nonne  vites  et 
arbores  in  rebus,  quse  vivunt,  et  non  sen¬ 
tiunt  singulis  annis  spoliamus  et  tondemus  ? 
et  tamen  ipsae  uvas  et  poma  liberalissime  no¬ 
bis  producunt.  Nonne  canes,  in  animantibus 
brutis,  aliquando  vehementissime  verbera¬ 
mus,  et  ipsi  statim  omnium  injuriarum  obliti 
motu  caudee  nobis  blandiuntur  ?  Veniamus 
ad  homines.  Nonne  apud  Ethnicos  Caius 
Caesar  nihil  oblivisci  solebat  praeter  injurias? 
Nonne  Pericles,  ut  magnus  Basilius  testatur, 
cum  a  plebeio  et  circumforaneo  quodam 
contumeliis  et  convitiis  impeteretur,  tota  die 
patientissime  eum  audivit,  ac  deinde  vesperi 
accensa  face  domum  eum  reduxit?  Nonne  in¬ 
ter  sanctos,  in  lege  naturae,  patriarcha  Jo- 
seph  a  fratribus  suis  crudelissime  venditus  ac 
pene  necatus,  injuriam  illam  non  aliter, 
quam  multis  beneficiis  in  fratres  eollatis,  ul¬ 
cisci  voluit?  Nonne  tempore  legis  scriptae 
rex  et  Propheta  David  atrocissimo  hosti  non 
semel,  sed  saepius  benignissime  pepercit? 
Denique  in  lege  gratiae  novae  Christus,  B. 
Stephanus,  omnes  Apostoli,  omnes  martyres, 
omnes  sancti  ista  laude  enituerunt.  Maledi¬ 


cimur ,  inquit  Apostolus,  et  benedicimus:  per¬ 
secutionem  patimur  et  sustinemus :  blasphema¬ 
mur ,  et  obsecramus. 

At,  inquis,  sancti  erant  et  perfecti,  quos 
enumerasti.  Primum,  numquid  etiam  Peri¬ 
cles  et  Caesar  sancti  erant  ?  Quod  igitur  illi 
propter  gloriam  vanam  facere  potuerunt,  tu 
propter  gloriam  veram  non  poteris  ?  Deinde 
Joseph,  David,  Stephanus,  Paulus,  sancti 
erant  fateor  et  perfecti :  sed  interim  homines 
erant,  carnem  et  ossa  gestabant,  sensum, 
et  sanguinem  et  choleram  habebant.  Denique 
sancti  erant  et  perfecti :  sed  tu  quoque  san¬ 
ctus  et  perfectus  esse  debes,  alioqui  in  re¬ 
gnum  coelorum  non  intrabis.  Tibi  enim 
et  mihi  et  omnibus  dicitur :  Estote  perfecti , 
sicut  Pater  vester  coelestis  perfectus  est.  Et : 
Estote  imitatores  Dei  sicut  filii  charis  simi. 

At,  inquis,  turpe  est  et  ignominiae  plenum, 
injuriam  non  ulcisci.  Mira  res  profecto:  Deo 
gloriosum  est  parcere,  et  tibi  turpe  erit?  Est 
honorificum  Domino  et  turpe  erit  servo? 
Quis  hoc  capere  potest  ?  Aut  quid  demum 
non  persuadebit,  si  hoc  persuadet?  Deinde 
quid  unquam  de  Caesare  gloriosius  et  excel¬ 
lentius  praedicatum  est,  quam  quod  bellando 
vinceret  homines,  parcendo  vinceret  victo¬ 
riam?  Nonne  etiam  Aristoteles  docet,  homi¬ 
nes  viles  et  abjectos  esse,  qui  ignoscere  non 
noverunt  ?  et,  stomachum  esse  nimis  delica¬ 
tum,  quis  injurias  concoquere  non  possit? 
At,  inquis,  interim  homines  digito  me  osten¬ 
dent,  et  ignavum,  et  parvi  animi  esse  dicent. 
Esto.  Quid  tua?  Sine  illos  dicere  et  agere 
quicquid  velint :  nam  si  stulti  reprehendent, 
certe  Deus,  et  angeli  et  omnes  viri  sapientes 
factum  tuum  laudabunt.  Quaero  abs  te,  si 
dum  coram  judice  cum  aliquo  contendis, 
omnes  qui  adsunt  te  causam  perdidisse  dice¬ 
rent,  et  contra  solus  judex  te  vicisse  affir¬ 
maret,  nonne  omnes  illos,  qui  contrarium 
loquerentur,  contemneres,  ac  rideres?  Ita 
nunc  Deus  dicit  te  recte  facere  cum  diligis 
inimicum,  atque  inde  maximum  lucrum  et 
honorem  aliquando  relaturum  :  quid  igitur 
tua  refert,  quid  alii  garriant  ?  Estote  igitur 
imitatores  Dei ,  sicut  filii  charissimi :  Estis  fi¬ 
lii  Dei  Patris  optimi  et  beneficentissimi,  cur 
Satanam  imitari  vultis,  qui  est  homicida  ab 
initio  ?  Quid  stultius  et  miserius  iis,  qui  glo¬ 
riam  in  ultione  quaerunt  et  tamen  interim 
similes  carnifici  potius,  qui  nemini  parcit, 
quam  Deo  videri  volunt :  quamquam  perdi- 
dissimi  isti  homines,  qui  ultionibus  et  parri¬ 
cidiis  delectantur,  multo  crudeliores  sint  om- 

ni  carnifice.  Carnifex  enim  permittit  reum 
confessione  etpoenitentia  peccatum  expiare: 
deinde  sine  ira  atque  odio  eum  occidit  et 
quantum  est  in  se  minuit  supplicium.  At 
scelestissimi  isti  parricidse  tanquam  rabidi 
canes  saeviunt,  et  corpus  et  animam  enecare 
desiderant. 

Sed  jam  ad  alteram  virtutem  transeamus. 
Fornicatio  autem,  inquit,  et  omnis  immunditia , 
nec  nominetur  in  vobis ,  sicut  decet  sanctos. 
Utinam  essem  ego  ita  eloquens,  ut  possem 
auditoribus  meis,  ac  praesertim  ingenuis  ado¬ 
lescentibus  decorem,  speciem,  pulchritudi¬ 
nem,  lucem  integritatis  et  castitatis  ob  ocu¬ 
los  ponere !  0  si  scirem  vel  ex  parte  demon¬ 
strare,  quam  sit  haec  virtus,  et  per  se  exi¬ 
mia,  et  Deo  grata,  et  Angelis  amica  et  ho¬ 
mini  salutaris  !  et  quomodo  animam  illustrat, 
et  puram,  nitidam,  perspicuam  facit,  et  ido¬ 
neam  reddit  ad  fulgorem,  et  radios  divinae 
sapientiae  suscipiendos !  non  dubito  quin  mul¬ 
tos  ad  eam  diligendam,  et  tamquam  pretio¬ 
sam  margaritam  omnibus  aliis  rebus  venditis 
emendam  inflammarem  :  Vidistis  aliquando 
nitidos  quosdam  fontes,  qui  ita  lucem  conci¬ 
piunt,  ut  toti  usque  ad  profundum  illustren¬ 
tur,  ut  etiam  minimi  lapilli  atque  arenae  in 
iis  numerari  possunt?  Tales  sunt  animae  ca¬ 
stae,  quas  totas  lumen  divinae  sapientiae  pene- 
netrat,  quaeque  in  eo  lumine  Dei  voluntatem 
decorem  virtutis,  verum  et  falsum,  et  minima 
etiam  ac  levissima  quaeque  errata  vident- 
At  contra  mentes  impurae  similes  sunt  aquae 
turbidae,  in  qua  sues  jacuerunt,  quae  lucem 
non  admittit,  et  in  qua  nec  magni  etiam  la¬ 
pides  cerni  possunt.  Ita  enim  animae  homi¬ 
num -impudicorum,  in  quibus  tartareae  sues 
jacent  obscurae,  foedae,  inquinatae  sunt,  ut 
saepe  etiam  magna  peccata  et  flagitia  hor¬ 
renda  non  agnoscant.  Hinc  igitur,  Deus  tam 
saepe  nos  ad  castitatem  et  sanctitatem  exhor¬ 
tatur.  Sancti ,  inquit,  estote ,  quoniam  ego 
sanctus  sum  Dominus  Deus  vester.  Et  :  Lava¬ 
mini,  mundi  estote :  qui  fertis  vasa  Domini.  Et : 
beati  mundo  corde  quoniam  ipsi  Deumvidebunt. 
Apostolus  vero  Paulus  in  omni  fere  epistola 
clamat :  Fugite  fornicationem.  Haec  est  volun¬ 
tas  Dei  sanctificatio  vestra ,  ut  abstineatis  vos  a 
fornicatione ,  ut  sciat  unusquiquevas  suum  pos¬ 
sidere  sanctificatione  et  honore ,  non  in  passio¬ 
ne  desiderii.  Fornicatio  autem  et  omnis  im¬ 
munditia ,  nec  nominetur  in  vobis ,  sicut  decet 
sanctos.  Sectamini  pacem  et  sanctimoniam , 
sine  qua  nemo  videbit  Deum. 

Sed  occurrunt  aliqui,  et  dicunt :  Fornica¬ 


tionem,  impuras  cogitationes,  desideria  tur¬ 
pium  voluptatum,  vel  sibi  peccata  non  vide¬ 
ri,  vel  ita  levia,  ut  aspersione  aquae  lustralis 
statim  expientur.  Cui  enim,  aiunt,  injuriam 
facimus,  cum  fornicamur  vel  cum  turpia  co¬ 
gitamus  ?  Cui  facimus,  quod  nobis  non  velle¬ 
mus  fieri?  Neminem  laedimus,  neminem  con¬ 
tristamus,  neminem  vexamus.  Jam  dixi  vo¬ 
bis,  sordidas  istas  animas,  ita  turbidas,  et 
obscuras  esse,  ut  etiam  gravissima  facinora 
non  agnoscant.  Sed  adhibebimus  lumen  ora¬ 
tioni,  et  ea  si  poterimus  de  tenebris  eruta  in 
solem  ac  lumen  proferemus.  Primum,  cum 
nos  Christiani  et  non  Ethnici  simus,  etiamsi 
rationem  nullam  haberemus,  qua  ostendere 
possemus,  hsec  esse  mala  et  magna  mala, 
nonne  satis  esse  debet,  quod  Deus  et  Apo¬ 
stolus  ejus  nobis  praecipiant,  ista  fugiamus,  et 
nisi  paruerimus  mortem  sempiternam  com¬ 
minentur  ?  Apostolus  ait :  Haec  est  voluntas 
Dei  sanctificatio  vestra,  ut  abstineatis  vos 
a  fornicatione ,  et  sciat  unusquisque  vas 
suum  possidere  in  sanctificatione  et  honore. 
In  quibus  verbis  omnia  genera  impudicitiae  et 
luxuriae  continentur.  Si  Deus  ita  vult,  si 
apostolus  testatur  ita  esse,  nonne  debemus 
caput  dimittere,  humum  aspicere,  et  absque 
ulla  interrogatione  facere,  quod  praecipitur  ? 
Sed  audi,  quam  poenam  comminetur  :  Nolite 
errare  ;  inquit  Apostolus  ad  Corinthios  scri¬ 
bens,  neque  fornicarii,  neque  idolis  servientes, 
neque  adulteri,  neque  molles,  neque  masculo¬ 
rum  concubitores ,  neque  fures,  neque  avari, 
neque  ebriosi ,  neque  maledici,  neque  rapaces 
regum  Dei  possidebunt.  Rursum  in  epistola  ad 
Galatas  :  Manifesta  sunt,  inquit,  opera  carnis, 
quae  sunt  fornicatio,  immunditia,  impudicitia , 
luxuria,  idolorum  servitus,  veneficia,  inimici¬ 
tiae,  contentiones,  aemulationes ,  irae ,  rixae , 
dissensiones,  sectae ,  invidiae,  homicidia,  ebrieta¬ 
tes,  commessationes  et  his  similia :  quae  praedico 
vobis,  sicut  praedixi,  quoniam  qui  talia  agunt, 
regnum  Dei  non  consequentur.  Et  in  epistola 
hodierna :  Hoc,  inquit,  scitote  intellig entes, 
quod  omnis  fornicator,  aut  immundus ,  aut 
avarus  ( quod  est  idolorum  servitus )  non  habet 
haereditatem  in  regno  Christi  et  Dei.  Itaque 
videtis  qualia  sint  ista  crimina,  quae  a  regno 
coelorum  excludunt. 

Sed  num  est  verum,  quod  aiunt  homines 
impudici,  nulli  se  injuriam  facere?  Nullo 
modo.  Errant  toto  coelo.  Primum  enim  in¬ 
juriam  atrocissimam  faciunt  proli,  quae  na¬ 
scitur  ex  fornicatione.  Quaero  abs  te,  num 
velles  tu  ex  fornicatione  natus  esse,  ita  ut 

parentem  ignorares  tuum,  et  matrem  mere¬ 
tricem  haberes,  atque  esse  sine  fama,  sine 
haereditate,  sine  institutione?  Certe  non  vel¬ 
les.  Cur  ergo  dicis  te  nemini  facere,  quod 
non  velles  tibi  fieri,  cum  fornicaris  ?  Deinde 
faciunt  injuriam  foeminse  cum  qua  peccant, 
cujus  tanto  magis  crescit  infamia,  quanto 
magis  crescunt  fornicationes.  Praeterea  non 
fornicarii  solum,  sed  omnes  impudici,  etiam 
ii,  qui  solum  in  seipsis,  vel  cogitando,  vel 
concupiscendo  vel  aliis  modis  turpitudinem 
operantur,  injuriam  faciunt  corpori  suo. 
Nam  peccata  caetera,  ut  furta,  perjuria,  bla- 
sphemiae,  Extra  corpus  sunt:  qui  vero  impu¬ 
dicus  est,  in  corpus  suum  peccat ,  ut  Aposto¬ 
lus  ait.  Injuriam  item  faciunt  Christo,  qui 
frater  noster,  os  nostrum  et  caro  nostra  est : 
quin  etiam  Corpora  nostra  membra  Christi 
sunt,  et  ea  impudicus  tollit,  et  facit  Membra 
meretricis.  Injuriam  faciunt  Virgini  Deiparae, 
quae  mater  nostra  est,  cum  Christi  filii  ejus 
fratres  simus.  Maxime  enim  displicent  matri 
Virgini  filii  impudici.  Injuriam  faciunt  etiam 
angelo  custodi,  qui  nihil  horretmagis,  quam 
foetorem  luxuriae.  Denique  injuriam, eamque 
gravissimam  faciunt  Deo,  cujus  templum 
profanant  atque  evertunt.  Numquid  si  in 
hoc  templo,  si  inter  hos  parietes,  vellet  ali¬ 
quis  adulterium  vel  fornicationem  exercere, 
nonne  sacrilegus  ab  omnibus  haberetur  ? 
Quomodo  igitur  non  sacrilegus  erit,  qui  cor¬ 
pus  suum  vivum  templum  Spiritus  sancti 
profanare  audet?  Nescitis ,  inquit  Apostolus, 
quiamembra  vestra  templum  sunt  Spiritus  san¬ 
cti ?  Habetis  ergo,  quam  vehementer  errant 
homines  impudici,  cum  se  nemini  suis  impu¬ 
dicitiis  injuriam  facere  dicunt. 

Sed  rursum  alii,  juvenes,  inquiunt,  sumus, 
non  possumus  caste  vivere,  etiamsi  velimus. 
Et  hoc  immane  mendacium  est.  Nec  enim 
non  possunt  caste  vivere,  sed  non  volunt. 
Nec  est  impudicitia  morbus  juventutis,  sed 
corruptae  juventutis;  alioqui  quot  millia  san- 
torum  adolescentium  et  sanctarum  virginum 
in  Ecclesia exti terunt? Nonne  sanctus  Eduar- 
dus  Angliae  rex,  beatus  Henricus  Romano¬ 
rum  imperator,  et  alii  nonnulli,  cum  ipsa 
propria  conjuge,  quod  pene  videtur  incredi¬ 
bile,  in  virginitate  vixerunt?  Et  nos  non  po¬ 
terimus,  quod  illi  et  illae  ?  Numquid  illi  et  il¬ 
lae  in  semetipsis  potuerunt,  et  non  in  Domino 
Deo  suo  ?  Certe  si  rex  noster  diceret  servis  suis : 
Itote  in  Indiam,  et  naves  non  accipiatis,  sed, 
vel  super  undas  ambulando,  vel  natando,  vel 
volando  eo  pertingite ;  merito  profecto,  opti- 


moque  jure  conqueri  possent.  At  si  diceret : 
Accipite  naves  quotquot  sunt  necesssariae, 
et  eo  modo  iter  facite  ;  excusationem  non 
haberent.  Ad  eumdem  modum,  si  diceret 
Deus :  Viribus  vestris  caste  vivite,  nihilque 
auxilii  a  me  expectetis,  mirum  non  esset,  si 
obtemperare  non  possemus.  At  cum  ipse 
nobis  multa  adjumenta  polliceatur,  multa 
remedia  instituerit,  quis  ore  blasphemo  dicere 
audebit :  Non  possum  caste  vivere  ? 

Quse  sunt  igitur  ista  remedia  ?  Primum 
jejunium  et  oratio  :  Hoc  enim  genus  daemo¬ 
niorum  non  ejicitur ,  nisi  in  oratione  et  jejunio. 
Vult  Deus,  ut  intelligas  donum  suum  esse 
continentiam,  atque  a  se  eam  magno  deside¬ 
rio  petas  et  ipse  eam  tibi  procul  dubio  non 
negabit.  Quia  etiam  caro  pinguis,  tamquam 
terra  aratro  non  subacta,  semper  germinat 
malas  herbas  impurarum  cogitationum,  de¬ 
bes  eam  jejuniis  exercere  ac  subigere.  Porro 
ad  jejunium  et  orationem  addere  debes 
lectionem  piorum  librorum,  ac  praeser¬ 
tim  eorum,  quibus  vitae  sanctorum  con¬ 
tinentur,  ut  videas  quibus  modis,  qua  in¬ 
dustria,  qua  arte  spiritum  fornicationis  vice¬ 
rint  ii,  qui  nunc  coronantur  ac  triumphant  in 
coelis.  Postremo  Sacramenta  illa  potentissi- 
ma  et  saluberrima  confessionis  et  commu¬ 
nionis,  si  frequentare  volueris,  vel  octavo 
vel  quintodecimo  quoque  die,  vel  ut  mini¬ 
mum  mensibus  singulis,  profecto  vim  et 
efficaciam  hujus  medicamenti  experieris. 
In  ipso  vero  conflictus  summo  studio  obser¬ 
vare  debes,  ut  primas  cogitationes  repellas : 
Nolo  sinas  cogitationes  crescere,  inquit  B. 
Hieronymus,  dum  parvus  est  hostis  interfice. 
Beatus  qui  tenebit  et  allidet  parvulos  suos  ad 
petram.  Parvuli  nostri  primae  sunt  cogitatio¬ 
nes  :  petra  autem  Christus  est.  Itaque  si  tibi 
bene  consultum  cupis,  si  victoriam  in  isto  con¬ 
flictu  desideras,  allide  parvulos  tuos  ad  pe¬ 
tram  :  statim  atque  oboritur  turpis  cogitatio, 
defige  oculos  mentis  in  vulnera  Domini  nostri 
Jesu  Christi.  Cogita  serio  atque  attente,  ideo 
Deum  ipsum  tam  atrociter  vulnerari  voluisse, 
ne  animus  tuus  turpibus  cogitationibus  vul¬ 
neraretur.  Neque  dubites  quin  ex  illis  sacra¬ 
tissimis  fontibus  Salvatoris  scaturient  aquae, 
quae  ardorem  tuae  libidinis  cogitationum  et 
desideriorum  extingunt.  Si  vero  remedium 
istud  non  proderit,  quod  tamen  raro  ad  mo¬ 
dum  accidere  solet,  converte  oculos  mentis 
in  illas  vivas  et  sempiternas  flammas  gehen¬ 
nae,  quae  omnesimpuros  et  impudicos  crema¬ 
bunt.  Cogita  quid  erit  propter  unam  brevem, 

turpem,  exiguam  voluptatem  ignem  gehennae 
maximum  et  non  diuturnum,  sed  aeternum 
absque  ullo  fine  tolerare,  ubi  numerabis  mille 
annos,  et  iterum  mille,  et  decem  milia,  et 
mille  millia,  et  millies  mille  millia,  et  semper 
eritinitium.  Ista  aeternitas  poenarum,  dubium 
esse  non  potest,  quin  si  fideli  animo  atque 


attente  perpendatur,  statim  extinguat,  aut 
mitiget  sensum  libidinis.  Haec  sunt  igitur  re¬ 
media,  ista  sunt  arma,  istis  utamur,  et  vi¬ 
ctoriam  procul  dubio  consequemur,  praestante 
Domino  nostro  Jesu  Christo,  qui  vivit  et  re¬ 
gnat  Deus  in  saecula  saeculorum.  Amen. 


CONCIO  XXVI. 


DE  DOMINICA.  LAETARE 

THEMA 

De  Evangelio  quinque  panum.  Joan.  vi. 


% 

SYNOPSIS 

Christus,  ut  se  mundi  auctorem  et  parentem  ho¬ 
minibus  probaret,  factum  Apellis  imitari  vi¬ 
sus  est.  Quomodo  ipse  pro  humana  salute  as¬ 
sidue  discurrendo  se  fatigarit ;  verba  Christi 
homines  patienti  vi  trahebant,  idque  potissi¬ 
mum  ob  miraculorum  virtutem,  et  quare  hoc 
a  simili  ostenditur.  Conciliatio  textus  Evan- 
gelici,  qui  sibi  contradicere  videbatur.  Tres 
causae ,  cur  Christus  signa  et  prodigia  faciebat, 
asseruntur.  Undenam  omnis  hceresis  et  schi¬ 
smatum  causa  orta  sit,  luculenta  narratione 
patefit,  nempe  quod  plurimi  Christum  non 
propter  Christum,  sed  ut  de  panibus  ejus  man¬ 
ducent,  quazr^int.  Causa  redditur,  cur  Chri¬ 
stus  mons  ipse  plerumque  montibus  f  uerit  de¬ 
lectatus,  nimirum  ut  nos  eum  ad  montem 
omnium  perfectionum  sequeremur.  Cur  iti¬ 
dem  in  solitudinem  secesserit.  Praelatorum 
esse,  subditis  in  miseria  constitutis  sollicite 
providere ,  Christi  exemplo  docetur.  Panes  is¬ 
tos  figuram  fuisse  Eucharistiae  ex  multis  al¬ 
latis  probatur.  Eucharistiam  esse  cibum  bene 
valentium ,  non  cegrorum ;  et  quomodo  sordes 
pedum ,  id  est  peccata  ante  mensce  hujus  coe¬ 
lestis  accessionem  sint  abluendae  disseritur. 

Secunda  pars  reliquam  textus  explicationem 
continet ;  ubi  docemur  injurias  aequo  animo 
ferre,  Christi  exemplo,  qui  hic  et  alias  injurias 
sibi  illatas  benefactis  arguere  consuevit.  Cur 
Christus  ante  fractionem  panis,  et  non  post, 
gratias  egerit.  De  multiplicatione  panum 


paucula  quaedam  inseruntur.  Cur  potus  hic 
nulla  fiat  mentio.  Quinam  sint  fructus  elee- 
mosynce  tam  corporalis  quam  spiritualis,  de¬ 
monstratur.  Christum  singulis  annis  nobis 
panes  multiplicare,  et  aquam  in  vinum  con¬ 
vertere  probatur.  Quatuor  egestatis  causae  ad¬ 
ducuntur.  Prima  est  diffidentia  de  providen¬ 
tia  Dei.  Secunda  div itum  avaritia  et  tenacitas. 
Tertia, pauperum  superbia,  luxuria  et  ebrietas. 
Quarta,  divitum  superbia  et  luxus,  quoe  sin- 
'  gula  oratoria  ante  exaggerantur.  Tandem  ex¬ 
hortatio  ad  liberalitatem  in  pauperes  epilogi 
vices  sustinet. 

Pictorum  principem  Apellem,  auditores 
optimi,  cum  is  Rhodum  ad  Protogenem  Ve¬ 
nisset,  et  officinam  quamdam  tanto  artificio 
duxisse  scribit  Plinius,  ut  ex  ea  facile  Proto¬ 
genes  intellexerit,  Apellem  esse,  qui  ad  se 
venisset :  nec  enim  linea  tantae  tenuitatis,  ut 
prope  aciem  oculorum  effugeret,  alium, 
quam  Apellem  auctorem  habere  poterat. 
Tale  quiddam  mihi  esse  videtur,  quod  in 
hodierno  evangelio  de  mundi  hujus  archi¬ 
tecto  et  molitore  Christo  B.  Joannes  Evan- 
gelista  commemorat.  Scribitenim  eum,  cum 
ad  nos  ex  illo  suo  coelesti  domicilio  descen¬ 
disset,  et  hujus  pucherrimi  operis,  quod  a 
perfecta  absolutaque  elegantia  Graeci  xocpov 
nos  mundum  appellamus,  auctor  ac  parens 
credi  vellet :  nec  ignoraret  homines  solis 
verbis  non  facile  sibi  fidem  adhibituros  esse, 
lineam  unam  quam  nemo  omnino  imitari 
posset,  illo  suo  divino  penicillo  duxisse,  et 
rem  mundo  miraculi,  et  prodigii  plenam  os- 

tendisse.  Siquidem  quinque  panibus  et  duo¬ 
bus  piscibus  quinque  hominum  millia  pavit. 
At  si  ipsum  facinus,  et  nostram  infirmitatem 
consideres,  res  est  ejusmodi,  quam  hodie 
Dominum  effecisse  Evangelista  scribit,  ut 
vires  rerum  creatarum  exuperet,  et  omnium 
hominum,  atque  angelorum  facultatem  ac 
potentiam  vincat.  Quocirca  non  immerito, 
qui  tantae  rei  spectatores  esse  potuerunt,  au¬ 
ctorem  ex  opere  agnoscentes,  laetissimis  vo¬ 
cibus  acclamaverunt :  Hic  est  vere  Propheta , 
qui  venturus  est  in  mundum .  Quanti  vero  prae¬ 
clarissimum  hoc  signum  divini  Evangelistae 
faciendum  censuerint,  vel  exeo  cognosci  po¬ 
test,  quod  cum  alia  (nisi  fallor)  omnia  nostri 
Liberatoris  signa,  atque  prodigia  vel  ab  uno, 
vel  ab  alio  praetermissa  sint,  hoc  unum  ab 
omnibus  summa  diligentia  maximaque  con¬ 
sensione  aeternis  litteris  mandatum,  et  ad 
omnem  posteritatis  memoriam  consecratum 
est.  Adeste  igitur  animis,  auditores,  e‘t  dum 
vobis  historiam  Evangelicam,  quo  hoc  pul¬ 
cherrimum  facinus  continetur,  expono,  quae¬ 
so,  diligenter,  ut  facere  consuevitis  attendite. 

Abiit  Jesus  trans  mare  Galilaeae,  quod  est 
Tiberiadis.  Nihil  omnino  temere  aut  casu  sa- 
pientissimus  Dominus  faciebat.  «  Nec  enim 
unquam  temeritas,  ut  Tullius  ait,  cum  sa¬ 
pientia  commiscetur.  »  Cur  igitur  abiit  trans 
mare  Galilaeae  ;  quod  est  Tiberiadis?  Concio¬ 
nem,  et  longam  et  utilem  Dominus  ad  Ju¬ 
daeos  habuerat,  ut  ex  capite  superiori  intel- 
ligi  potest :  verum  cum  se  nihil  proficere 
apud  eos  animadverteret,  quod  illi  obstina¬ 
tione  quadam  voluntatis,  et  oculos,  ut  non 
viderent,  et  aures,  ut  non  audirent,  clausis¬ 
sent  egressus  ab  eis  trans  mare  Galilaeae ;  non 
secus  ac  prudens  medicus,  cum  de  salute 
aegroti  desperat,  eum  deserit,  atque  ad  alios 
curandos  studium  suum  ac  diligentiam  con¬ 
fert.  Rursum  nihil  est,  cui  minus  conveniat 
stare,  et  quiescere,  quam  soli,  cum  ipse  sit, 
qui  universo  orbi  lumen  et  calorem  impartit. 
Dominus  autem  se  justitiae  solem,  et  mundi 
lucem  esse  non  ignorabat ;  neque  ullo  modo 
oblivisci  poterat,  non  alia  de  causa  se  mundo 
tenebris  densissimis  obruto  illuxisse,  quam 
ut  suo  fulgore  tenebras  dissiparet,  et  homi¬ 
nes  in  umbra  mortis  sedentes  illustraret. 
Quocirca  pene  numquam  quiescebat,  et  nunc 
in  Galilaeam  ab  Jerusalem  descendebat, nunc 
iterum  a  Galilaea  in  Jerusalem  ascendebat, 
nunc  Samariam  obibat,  nunc  mare  transmit¬ 
tebat,  nunc  Tyri  et  Sydonis  fines  peragra¬ 
bat,  nunc  ad  urbes  et  oppida  se  confere¬ 


bat,  nunc  etiam  solitudines  et  loca  deserta 
perlustrabat.  Abiit  igitur  ex  Judaea  trans 
mare  Galilaeae,  ut  tamquam  verus  Sol  lumen 
praesentiae  suae  illis  etiam  regionibus  exhi¬ 
beret.  Deinde  non  solum  verbis,  sed  etiam 
factis  Dominus  loquebatur,  et  res  futuras  non 
tantum  multo  ante  praedicebat,  verum  eas 
etiam  interdum  rebus  gestis  imitabatur,  at¬ 
que  adumbrabat.  Excessit  igitur  ex  Judaea, 
Judaeisque  in  sua  obstinatione  et  caecitate 
relictis.  Tiberiadis  mare  transmittit  ut  jam 
nunc  ostenderet  de  Sion  legem  exituram 
ac  verbum  Domini  de  Jerusalem :  et  apostolos 
aliquando  ad  Judaeos  dicturos,  nobis  quidem 
oportebat  primum  praedicari  verbum  Domini; 
sed  quoniam  repellitis  illud  et  indignos  vos  ju¬ 
dicatis  aeternae  vitae,  ecce  convertimur  ad  Gen¬ 
tes.  Postremo  abiit  Dominus  trans  mare,  et 
in  loca  deserta  se  contulit :  tum  ut  majorem 
sitim  audiendi  verbum  Dei  in  iis,  quos  ad 
aliquod  tempus  deserebat,  excitaret  ;  tum 
ut  miraculi  patrandi  et  potestatem  suam 
ostendendi,  in  panum  et  piscium  multiplica¬ 
tione  opportunitatem  haberet.  Abiit  igitur 
trans  mare  Galilaeae  quod  est  Tiberiadis,  hoc  est, 
ultra  eum  lacum, qui  in  finibus  Galilaeae  jacet, 
quique  Tiberiadem  civitatem  afluit. 

Et  sequebatur  eum  multitudo  magna.  Yerba 
Domini,  auditores,  quasi  quaedam  jucundis¬ 
sima  symphonia,  undique  homines  attrahe- 
bant.Neque  mirum  id  nobis  videri  debet:  non 
enim  eloquens  aut  sapiens  aliquis  loquebatur; 
sed  ipsum  Dei  verbum,  ipsa  Dei  sapientia  lo¬ 
quebatur.  Certe  plusquam  Tullius  hic,  plus- 
quam  Demosthenes  hic ,  plusquam  Salo¬ 
mon  hic  :  Numquam  sic  loculus  est  homo, 
sicut  hic  homo.  Itaque  quod  falso  poetae 
de  suo  Orpheo  jactant,  id  nos  vere  de  Chri¬ 
sto  affirmare  possumus  :  Nempe  :  currebant 
post  eum,  non  quidem  arbores  et  ferae, 
figmenta  sunt  haec;  sed  rudes  et  agrestes 
homines  et  obliti  tectorum,  obliti  prolium, 
obliti  rei  familiaris,  obliti  operum  studio¬ 
rumque  suorum,  etiam  in  desertissimas  soli¬ 
tudines,  et  ad  multa  milliaria  Dominum  se¬ 
quebantur,  et  sequebatur,  inquit,  eum  multi¬ 
tudo  magna.  Solebant  'olim,  qui  columbas 
aucupabantur,  ut  magnus  Basilius  ad  Juli- 
tam  scribens  ait,  tali  quadam  arte  atque  in¬ 
dustria  uti  :  Columbam  unam,  quse  longo 
usu  ad  sedes  domini  sui  redire  didicisset, 
unguento  quodam  ungebant,  cujus  odor  gra¬ 
tissimus  esse  columbis  perhibetur,  tum  eam 
ad  hunc  modum  delibutam  dimittebant.  Illa 
de  more  per  aerem  volans  varia  loca  pera- 

grabat ;  quotquot  vero  columbae  in  eam  in¬ 
cidebant,  omnes  gratissimo  illo  odore  alle¬ 
ctae,  ei  se  adjungebant,  atque  hac  ratione, 
quae  sola  egressa  fuerat,  innumeris  deinde 
sodalibus  comitata,  et  quasi  stipata  rediit. 
At  eumdem  igitur  modum,  cum  Deus  opti¬ 
mus  et  sapientissimus  auceps  intelligeret 
homines  quasi  columbas  sine  corde  ex  para¬ 
disi  nidis  et  cubilibus  evolasse,  et  misere 
quotidie  ab  accipitribus  rapi  atque  occidi 
videret,  cuperetque  eas  ad  sua  domicilia  et 
nidos  revocare,  accepit  columbam  unam  no¬ 
stri  videlicet  liberatoris  innocentissimam 
humanitatem,  et  eam  omnium  gratiarum  et 
virtutum  unguento  perunctam  in  medium 
aliarum  columbarum  misit.  Hinc  igitur  fie¬ 
bat,  ut  quocumque  Dominus  pergeret,  mul¬ 
titudo  magna  eum  sequeretur.  Alii  siquidem 
odore  operum  allecti  currebant,  et  clama¬ 
bant  :  Bene  omnia  fecit ,  et  surdos  fecit  audire 
et  mutos  loqui :  Alius  odore  virtutum  et  in¬ 
nocentiae  delectatus  currebat,  et  clamabat  : 
Magister ,  sequar  te  quocumque  ieris.  Ecclesia 
vero  adhuc  currit  et  clamat  :  Trahe  me 
post  te,  curremus  in  odorem  unguentorum 
tuorum. 

Sequebatur  igitur  illum  multitudo  magna. 
Quamobrem?  Quia  videbant ,  inquit,  signa, 
quae  faciebat  super  his ,  qui  infirmabantur. 
Ecce  quali  odore  trahebantur  isti,  nempe 
signorum  et  prodigiorum,  Dominus  enim 
turbas  istas  coelestium  et  spiritualium  bo¬ 
norum  nondum  capaces,  curationibus  coi¬ 
porum,  veluti  quibusdam  muneribus  allicie¬ 
bat,  ut  hinc  ad  majora  ascendere,  et  animo¬ 
rum  etiam  curationem  desiderare,  atque  ab 
eo  petere  inciperent.  Nonne  apud  Horatium 
fegistis : 


Pueris  dant  crustula  blandi 

Doctores,  elementa  velint  ut  discere  prima  ? 


Ita  fieri  solet,  munusculis  quibusdam  alli- 
mtur  pueri,  ut  prima  elementa  perdiscant. 

,  ubi  adoleverint,  et  philosophorum  aut 
risconsultorum  scholas  frequentaverint, 
m  eos  profecto  puderet  accipere  crustula, 
c  etiam  Deus  cum  hominibus  facit.  Nam, 
B.  Augustinus,  libro  quinto  de  civitate 
fi  sapienter  docet,  cum  videret  homines 
lasi  pueros  res  istas  ludicras,  regna,  im- 
>ria,  opes,  honores,  et  alias  (dicam  enim) 
lgas  magnifacere,  et  ea  a  suis  idolis  et  si- 
ulacris  petere,  coepit  haec  ipsa  suis  cul- 
ribus  tradere,  ut  Constantino  et  Theodo¬ 


sio  et  aliis  nonnullis, quos, ut  ipse  Augustinus 
loquitur,  tantis  implevit  muneribus,  quanta 
nemo  auderet  optare.  Nimirum,  ut  vel  hac 
ratione  ab  idolis  homines  revocarentur. 
Deinde  vero  cum  ex  pueris  excessissent,  et 
ad  Christianorum  maturitatem  pervenissent, 
jam  non  de  crustulis,  non  de  nugis,  non  de 
terrenis  opibus  et  honoribus  ;  sed  de  regno 
coelesti,  et  gloria  illa  beata  ac  sempiterna 
cogitarent,  et  non  jam  a  paedagogis  prima 
elementa  perdiscerent,  sed  ab  ipso  Dei  verho 
Doctore  sapientissimo  audirent  :  Quaerite 
primum  regnum  Dei  et  justitiam  ejus  :  et  haec 
omnia  adjicientur  vobis.  Hsec  est  igitur  causa, 
quare  Dominus  beneficiis  curationum  turbas 
ad  se  trahebat,  ita  ut  quocumque  iret,  eum 
maxima  multitudo  sequeretur.  Et  sequebatur 
eum ,  inquit  Joannes,  maxima  multitudo ,  quia 
videbant  signa,  quae  faciebat  super  his,  qui  in¬ 
firmabantur. 

Sed  quo  pacto,  quaeso,  roget  quispiam, 
ista  vera  esse  possunt ;  Sequebatur  eum  mul¬ 
ti  udo  magna  quia  videbant  signa,  cum  paulo 
post,  hoc  in  eodem  capite  Dominus  dicat : 
Quaeritis  me,  non  quia  vidistis  signum,  sed 
quia  manducastis  de  panibus  ?  Quomodo  ista 
cohaerent?  quomodo  non  pugnant?  si  verum 
est,  quod  Evangelista  dicit  :  Sequebantur 
eum,  quia  videbant  signa  :  quomodo  verum 
est,  quod  Dominus  ait :  Quaeritis  me,  non  quia 
vidistis  signum ,  sed  quia  manducastis  de  pani¬ 
bus?  Duabus  de  causis,  auditores,  Dominus 
noster  signa  et  prodigia  faciebat.  Primum, 
ut  se  verum  Deum  ac  Dei  Filium  esse  de¬ 
monstraret.  Deinde,  ut  miserorum  aegritudi¬ 
nibus  et  necessitabus  opem  ferret.  Quibus 
tertiam,  si  placet,  addamus,  ut  aliquid  aliud 
se  facturum  polliceretur,  ac  veluti  designa¬ 
ret.  Nam  cum  lepram  curabat,  non  se  me¬ 
dicum  aut  chirurgum  profiteri  volebat  ; 
sed  nimirum  ostendere,  se  illum  esse,  qui 
nos  a  peccatorum,  quae  per  lepram  significa¬ 
bantur,  aegritudine  liberare  posset.  Et  cum 
hodie  panes  multiplicavit,  numquid  egre¬ 
gius  aliquis  pistor  haberi  aut  sola  corpora 
satiare  voluit?  Non  sane,  auditores.  Quid¬ 
nam  igitur?  Nempe  docere,  se,  ad  quem  mo¬ 
dum  corpora  panibus  divinitus  multiplicatis 
refecisset,  ad  eumdem  animos  nostros  quo¬ 
que  coelesti  pane  refecturum.  Quocirca  paulo 
post  de  sacrosancto  Eucharistiae  Sacramento 
diutissime  disputavit.  Harum  igitur  trium 
causarum,  illa  prima  ac  praecipua  erat,  ut 
se  Deum  aut  Dei  Filium  esse  confirmaret, 
et  fidem  animis  hominum  inserendo,  in  iis- 

dem  aeternae  salutis  fundamentum  jaceret. 
Quod  Apostolum  Joannem  minime  fugiebat, 
quippe,  qui  simul  atque  miraculum  de  aqua 
in  vinum  conversa  exposuit,  quasi  miracula 
finem  aperiens  ait :  Et  manifestavit  gloriam 
suam ,  et  crediderunt  in  eum  discipuli  ejus. 
Sed  quamquam  Dominus  hoc  potissimum 
intuebatur,  cum  miracula  faciebat  ut  homi¬ 
nes  ad  finem,  et  verum  Dei  cultum  adduce¬ 
ret  :  illi  tamen  praecipue  ac  pene  solum  ex¬ 
terna  beneficia  considerabant,  ut  morborum 
curationes,  ut  daemonum  ejectiones,  ut  pa¬ 
num  et  piscium  multiplicationem.  Itaque 
quod  maximi  Dominus,  ipsi  minimi  faciebant: 
quod  Dominus  minimi,  ipsi  maximi  duce¬ 
bant,  quae  cum  ita  sint,  non  solum  Domini, 
et  Evangelistae  verba  non  pugnant,  sed  ma¬ 
xime  etiam  conveniunt.  Quid  enim  B.  evan- 
lista  dixit?  Sequebatur  eum ,  inquit,  multi¬ 
tudo  maxima ,  quia  videbant  signa ,  quae  facie¬ 
bat  super  his ,  qui  infirmabantur.  Perpendite 
verba  postrema  :  Super  his,  inquit,  qui  infir¬ 
mabantur^  ut  ostenderet  eos  non  tam  propter 
signa,  quam  propter  beneficia  curationis 
Dominum  qusesivisse.  Quid  vero  ipse,  Domi¬ 
nus  ait?  Quaeritis  me,  inquit,  non  quia  vidistis 
signum,  sed  quia  manducastis  de  panibus ,  hoc 
est,  idcirco  me  quseritis,  quia  tam  praeclaro 
prodigio  gloriam  meam  et  divinitatem  agno¬ 
veritis  :  sed  quod  in  maxima  egestate  atque 
inopia  praeter  omnem  spem  refecti  a  me  et 
recreati  fueritis. 

Utinam  non  tam  aperte  in  homines  nostri 
temporis  haec  Domini  reprehensio  conveni¬ 
ret.  Quaeritis  me,  non  quia  vidistis  signum ,  sed 
quia  manducastis  de  panibus.  Ego,quidem  au¬ 
ditores,  ita  statuo,  sophismata,  haereses,  tot 
populorum  ac  regnorum  a  vera  fide  defe¬ 
ctionem,  omnes  denique  horum  funestissimo¬ 
rum  temporum  calamitates,  bella,  tumultus, 
seditiones,  non  aliunde  occasiones  habuisse, 
quam  ex  eo,  quod  pastores  et  reliqui  Domini 
Sacerdotes,  Christum  quaerebant,  non  pro¬ 
pter  Christum,  sed  ut  de  ejus  panibus  man¬ 
ducarent.  Annis  aliquot  antequam  Lutherana 
et  Calvi niana  haeresis  oriretur,  nulla  ferme 
erat,  ut  ii  testantur,  qui  etiam  tunc  vivebant, 
nulla  (inquam)  prope  erat  in  judiciis  Eccle¬ 
siasticis  severitas,  nulla  in  moribus  discipli¬ 
na,  nulla  in  sacris  litteris  eruditio,  nulla  in 
rebus  divinis  reverentia,  nulla  propemodum 
jam  erat  religio.  Eximius  ille  cleri  et  sacri 
ordinis  decor  perierat  :  vilissimo  cuique  lu¬ 
dibrio  erant  sacerdotes  :  a  populis  contem¬ 
nebantur,  despiciebantur,  gravi  diuturnaque 


laborabant  infamia.  Et  undenam  hsec  om¬ 
nia  ?  Nonne  ex  eo,  quod  pastores  ordine  prae¬ 
postero,  non  praecipue  gloriam  Christi  et 
ovium  suarum  salutem,  sed  panes  et  pisces, 
hoc  est,  redditus  et  proventus  potissimum 
in  Ecclesiasticis  muneribus  quaerebant?  certe 
Apostoli,  qui  primi  Ecclesiae  Pontifices  et 
pastores  fuerunt,  cum  viderent,  se  a  proprio 
suo  munere,  hoc  est  ab  oratione  et  concio¬ 
nibus  nonnihil  impediri,  quod  pecuniarum, 
quas  novi  Christiani  ante  eopum  pedes  proji¬ 
ciebant  et  aliarum  externarum  rerum  ratio¬ 
nem  habere  cogerentur, continuo  eam  curama 
se  rejecerunt,  atque  dixerunt :  Non  est  aequum 
nos  derelinquere  verbum  Dei,  et  ministrare 
mensis.  Considerate  ergo,  fratres ,  viros  ex  vobis 
boni  testimonii  septem,  plenos  scientia  et  sa¬ 
pientia,  quos  constituamus  super  hoc  opus,  nos 
vero  orationi  et  ministerio  verbi  instantes  eri¬ 
mus.  At  vere  paucis  ante  annis,  quam  multi 
reperiebantur  (quorum  similes  utinam  nulli 
modo  reperientur)  qui  si  non  verbis,  certe 
reipsa  et  factis  dicebant  :  Non  est  bonum 
nos,  ut  verbo  Dei  vacemus,  reddituum  et  pro¬ 
ventuum  curam  negligere.  Ponamus  in  Ec¬ 
clesia  et  in  suggestu  vicarium  unum  qui  mo¬ 
dico  stipendio  sit  contentus,  ipse  praedicet 
verbum  Dei,  ipse  ovium  curam  habeat,  nos 
vero  opibus  et  honoribus  cumulandis  et  au¬ 
gendis  instantes  erimus.  Haec  igitur  origo, 
hic  fons  malorum  omnium  fuit.  Nam  quoniam 
mores  corrupti,  vita  contaminata,  sacramen¬ 
torum  oblivio  et  religionis  contemptus,  ve- 
luti  quidam  gradus  ad  haereses  et  schismata 
sunt,  lupis  quibusdam,  illa  occasione  exortis, 
qui  pellem  ovinam  induti  innocentiam  et 
sanctimoniam  simulabant,  atque  in  Domini 
Servatoris  doctrina  caecutientes,  nescio  quam 
libertatem  Evangelicam  sibi  fingebant,  verbi 
Dei  puritatem  pollicebantur,  et  Domini  sa¬ 
cerdotes  in  invidiam  apud  populos  rapie¬ 
bant  ;  continuo  oves  Christi  non  una  aut  al¬ 
tera,  sed  integri  greges  a  pastoribus  fugere, 
atque  at  lupos  confugere  incederunt. 

Sed  haec  jam  nimis  antiqua  praetereamus  : 
utinam  saltem  nunc  nostro  malo  edocti , 
Christum  propter  Christum,  non  propter  pa¬ 
nes  quaereremus.  Utinam  nulli  essent,  qui 
canonicatus  et  ecclesiastica  beneficia  quaere¬ 
rent,  non  ut  in  vinea  Domini  laborare  pos¬ 
sint,  sed  ut  sumptibus  Domini  crucifixi  vi¬ 
vant,  et  in  labore  hominum  non  sint.  Utinam 
omnes,  quid  sibi  illa  verba  velint,  intellige- 
remus :  Primum  quaerite  regnum  Dei  et  ju¬ 
stitiam  ejus  :  et  non  ordine  praepostero,  pri- 

mum  cibum  et  vestes  et  alia  omnia  qusere- 
remus,  et  postea  regnum  coelorum,  ut  quod¬ 
dam  additamentum,  habere  vellemus  :  non 
secus  ac  ii,  qui  nucum  ac  pirorum  putamina, 
et  cortices  diligenter  colligunt,  nucleum  au¬ 
tem  et  ipsam  rei  medullam  negligunt :  quod 
extremee  et  maximse  dementiae  argumentum 
est.  Sed  ad  Evangelium  revertamur. 

Sequitur  :  Subiit  ergo  in  montem  Jesus. Quid 
mirum?  Mons  ad  montem  accessit.  Dominus 
enim  sicut  sanctus  sanctorum  est,  ita  et 
mons  montium  est.  Neque  tanto  montes  val¬ 
libus  altiores,  editiores  et  superiores  sunt, 
quantum  Evangelica  Christi  doctrina  pro¬ 
funditate  ac  sublimitate ,  omnem  omnium 
Philosophorum  sapientiam  vincit.  Deinde 
semper  Dominus  montibus  dellectatus  est. 
In  Nazareth,  quae  in  monte  sita  erat,  concipi 
voluit;  in  montibus  orabat;  in  montibus 
docebat  ;  in  monte  transfiguratus  est ;  in 
monte  mortuus  est;  ac  demum  ex  monte  in 
coelum  conscendit,  ut  jam  mirum  nobis  vi¬ 
deri  non  debeat,  si  de  eo  in  Cantico  amoris 
dicatur  :  Ecce  iste  venit  saliens  in  montibus , 
transiliens  colles.  Haec  vero  omnia  nos  eru¬ 
diunt,  ut  si  Christi  vestigia  insequi,  atque 
eum  imitari  cupimus,  vallium,  hoc  est,  hu¬ 
milium  operum  angustiis  contenti  non  simus, 
multo  etiam  minus  per  planities  vitiorum  et 
et  voluptatum  incedamus ;  sed  semper  mon¬ 
tes  ac  summa  vestigia  virtutum  et  perfectio¬ 
nis  summo  studio  consectemur.  Denique  Do¬ 
minus  verba  facturus,  et  populos  ad  montem 
perfectionis  ascendendum  provocaturus,  ipse 
prior  subiit  in  montem,  ut  pastores  et  con- 
cionatores  admoneret,  ut  primum  facerent, 
deinde  docerent.  Neque  ante  alios  in  mon¬ 
tem  virtutum  et  perfectionis  ascendendum 
excitarent,  quam  ipsi  montem  eumdem 
ascendissent.  Subiit,  inquit,  in  montem. 
Quem  montem  perfectionis  ascendere  nos 
Dominus  voluit,  quem  ipse  prior  non  ascen¬ 
derit?  Quod  virtutis  fastigium  superare  nos 
docuit,  quod  antea  ipse  non  superaverit? 
Vere  coepit  Jesus  facere  et  docere  :  Vere  Sub¬ 
iit  in  montem  Jesus.  Hortatur  ad  voluntariam 
paupertatem?  At  Vulpes,  foveas  habent ,  et  vo¬ 
lucres  coeli  nidos ;  Filius  autem  hominis  non 
habet  ubi  caput  reclinet.  Hortatur  ad  man¬ 
suetudinem  ?  At  ipse  Homo  vorax  et  potator 
vini ,  Samaritanus  et  dxmoniacus  appellatus, 
solum  hoc  respondit  :  Ego  daemonium  non 
habeo.  Hortatur  ad  fletum  amplectendum  et 
risum  fugiendum?  At  ipse  flevit  saepius,  nun¬ 
quam  autem  risit.  Hortatur  ad  orandum  et 


vigilandum  ?  At  ipse  pernoctabat  saepius  in 
oratione.  Hortatur  ad 'injurias  condonan¬ 
das?  At  ipse  in  cruce  sublatus,  et  injuria 
incredibili  affectus  orabat,  dicens  :  Pater , 
ignosce  illis ,  non  enim  sciunt  quid  faciunt. 
Hortatur  ad  obedientiam  et  humilitatem?  At 
ipse  Humiliavit  semetipsum,  factus  obediens 
usque  ad  mortem.  Hortatur  ad  charitatem  ? 
at  charitas  est,  quae  ipsum  ad  crucem  addu¬ 
xit,  atque  in  ea  usque  ad  mortem  continuit. 
Alioqui  enim  fortior  erat  quam  Sampson ; 
neque  funes  neque  clavi  tenere  illum  un¬ 
quam  potuissent.  Vere  Igitur  coepit  Jesus 
facere  et  docere.  Vere  Subiit  in  montem  Jesus, 
et  ibi.  sedebat  cum  discipulis  suis. 

Rationem  reddit  B.  Marcus,  cur  Dominus 
in  solitudinem  secesserit,  et  ibi  sederit  cum 
discipulis  suis  :  nempe  ut  paululum  ab  itine¬ 
rum  et  concionum  laboribus  conquiesceret. 
Apostoli  enim,  ut  idem  B.  Marcus  ait,  cum 
in  plurimis  locis  concionati  fuissent,  et  mul¬ 
torum  aegritudines  curavissent,  redeuntes 
Domino  referebant,  quae  gesserant  et  docue¬ 
rant.  Pertinet  enim  ad  summum  praesidem 
et  pastorem  cognoscere,  quid  praesides  mi¬ 
nores  faciant,  et  rectene,  an  secus  provin¬ 
cias  sibi  commissas  administrent.  Quocirca 
Episcopi  et  concionatores  Christiani :  non  ex 
caeremonia  aut  consuetudine  aliqua,  sed  ex 
debito  et  necessitate  summo  Pontifici  et  Ec¬ 
clesiae  universae  capiti  rerum  a  se  gestarum 
rationem  reddere  tenentur.  Et  si  id  facere 
recusent,  non  pastores,  sed  fures  et  latrones 
existimandi  sunt.  Nonne  ipse  Apostolus  scri¬ 
bens  ad  Galatas  ait,  se  in  Jerusalem  ascen¬ 
disse,  ut  Petrum  videret,  et  Evangelium 
suum  cum  eo  conferret,  Ne  forte  in  vacuum 
curreret ,  aut  cucurrisset  ?  Sed  a  proposito  non 
recedamus. 

Cum  igitur  Dominus  discipulos  suos  ex 
illis  summis  et  continuis  laboribus  defessos 
esse  videret,  et  ipse  quoque  non  minus  fes¬ 
sus  et  fatigatus  esset,  ait  :  Venite  seorsum  in 
desertum  locum,  et  requiescite  pusillum.  Subiit 
ergo  in  montem  Jesus  et  ibi  sedebat  cum  disci¬ 
pulis  suis.  Verum  vix  omnes  conse‘derant, 
atque  ad  requiescendum  paulisper  se  com¬ 
posuerant,  cum  attollens  Dominus  oculos 
vidit,  quia  multitudo  maxima  venit  ad  eum. 
Hoc  imitari  principes  et  pastores  deberent, 
nempe  ut  dum  ipsi  in  montibus  honorum  et 
dignitatum  constituti,  commode  atque  in 
deliciis  sedent,  pauperum  et  calamitosorum 
non  oblisviscerentur,  sed  aliquando  oculos 
ad  eos  converterent,  eorum  inopiae  et  cala- 

mitatibus  prospicerent.  Denique  ut  populi, 
nec  spiritalis  nec  corporalis  annon®  penuria 
et  charitate  laborent,  quam  vigilantissime 
providerent. 

Addit  hoc  loco  B.  Marcus.  Et  misertus  est 
super  eos  ;  quia  erant  sicut  oves  non  habentes 
pastorem  :  et  coepit  eos  docere  multa.  0  quale 
et  quam  illustre  exemplar  animarum  pasto¬ 
ribus  Dominus  fuit?  In  solitudinem  se  con¬ 
tulerat,  ut  paululum  a  concionum  laboribus 
requiesceret ;  et  tamen  cum  populos  fame 
verbi  Dei  laborantes  vidit,  oblitus  quietis  ite¬ 
rum  concionandi  laborem  assumpsit.  Et  con¬ 
cionem  usque  adeo  prolixam  habuit,  ut  apo¬ 
stoli  dixerint  :  Hora  jam  praeteriit ,  dimitte 
illos.  Addit  quoque  B.  Matthseus:  Et  curavit 
languidos  eorum.  Quod  mysterio  non  vacat ; 
sed  ut  percipiatur,  illud  ante  explicandum 
est  panes  istos  divinitus  multiplicatos,  ut 
Origenes  capite  decimo-quarto  Matthaeum  ex¬ 
ponens  sapienter  docet,  sacrosantae  Euchari¬ 
stiae  typum  ac  figuram  gessisse.  Primum 
eadem  penitus  caeremonia  Dominus  hodie 
panes  multiplicavit ,  et  in  ultima  ccena 
eucharistiam  consecravit.  Quid  egit  cum  pa¬ 
nes  multiplicavit?  Acceptis ,  inquit  Matthaeus, 
quinque  panibus ,  aspiciens  in  coelum  benedixit 
et  fregit ,  et  dedit  discipulis.  Quid  egit  cum 
Eucharistiam  consecravit  ?  omnino  idem. 
Deinde,  sicut  hodie  Christi  omnipotentia  alia 
corpora  vertebantur  in  panes,  ita  in  ultima 
ccena  ejusdem  omnipotentia  panis  verteba¬ 
tur  in  carnem.  Et  sicut  hodie  quinque  panes 
vere  multitudinem  incredibilem  satiave¬ 
runt,  et  tamen  nihil  ex  eis  deperditum  esse 
videbatur,  cum  duodecim  cophini  superfu¬ 
erint  :  sic  etiam  Christus,  qui  hoc  divinissimo 
sacramento  continetur,  vere  multorum  mil¬ 
lium  Christianorum  animos  pascit,  et  tamen 
semper  totus  atque  integer  perseverat.  Rur¬ 
sum,  ut  hodie  turbis  Dominus  cibum  dedit, 
et  polum  non  dedit,  quod  cibus  ille  famen 
simul  et  sitim  extingueret,  sic  etiam,  tametsi 
laici  sub  una  tantum  specie  Eucharistiam 
sumant,  non  tamen  propterea  spiritali  potu, 
hoc  est,  Christi  sanguine  fraudantur.  Postre¬ 
mo,  quemadmodum  hodie  turbse  istis  panibus 
recreatae,  Dominum  agnoverunt,  et  in  laudes 
et  actionem  gratiarum  erumpentes  dixerunt : 
Hic  est  vere  Propheta  qui  venturus  est  in  mun¬ 
dum i,  sic  etiam,  qui  hoc  maximum  et  augu¬ 
stissimum  Sacramentum,  et  religiose  et  fre¬ 
quenter  sumunt,  mirum  est,  quantum  in 
Domini  cognitione  et  amore  proficiant,  Fuit 
igitur  miraculum  hodiernum,  typus  ac  figura 


divinissimi  Sacramenti.  Nam  cum  de  eo  Sa¬ 
cramento  Dominus  longissimum  sermonem 
habiturus  esset,  voluit  antea  hoc  miraculo 
auditorum  suorum  animos  praeparare. 

Eucharistia  igitur,  ut  ad  rem  nostram  ve¬ 
niamus  cibus  quidem,  sed  sanorum  et  bene 
valentium  cibus  est.  Et  quemadmodum  ae¬ 
gri,  si  cibis  sanorum  vesci  voluerint,  se  ip¬ 
sos  interimunt  :  sic  etiam  qui  ad  hoc  divi¬ 
nissimum  Sacramentum  accedit,  et  poeni¬ 
tentiae  medicamento  peccatorum  suorum 
vulnera  non  curavit ,  si  prudens  et  sciens 
hoc  faciat,  certissimum  sibi  interitum  com¬ 
parat.  Ideo  inter  vos ,  ait  divinus  Apostolus, 
multi  infirmi  et  imbecilles ,  et  dormiunt  multi. 
Glementissimus  igitur  Dominus  noster  sicut 
Apostolorum  antea  pedes  lavit,  quam  eis 
panem  illum  divinum  et  sacrosanctum  por¬ 
rigeret  :  sic  etiam  hodie  ante  languidos  cu¬ 
rat,  quam  eos  panes  illos,  qui  Eucharistiae 
figuram  referunt,  attingere  patiatur.  0  uti- 
nam,  auditores,  in  Christianorum  animis  hoc 
altissime  documentum  infigeretur,  aliam  pro¬ 
fecto  aliam  omnino  Ecclesiae  speciem  videre¬ 
mus.  Undenam  fieri  censetis,  ut  qui  coelestia 
Sacramenta  frequentant,  adhuc  tamen  saepe 
frigidi,  torpentes,  infirmi  et  imbecilles  ma¬ 
neant?  certe  Dominus,  quem  in  Sacramento 
illo  vere  suscipimus,  Ignis  consumens  est ,  lux 
mundi  est,  cibus  exquisitissimus  est  :  Caro 
mea  vere  est  cibus ,  sanguis  meus  vere  est  po¬ 
tus.  Cur  igitur,  qui  ignem  tam  frequenter 
sumimus,  non  ardemus  ?  Cur  alios  non  in¬ 
flammamus  ?  Cur  verba  nostra  scintillae  ignis 
non  sunt?  Cur,  qui  lucem  ipsam  accipimus, 
non  fulgemus?  Cur  orbem  totum  non  illu¬ 
stramus?  Cur  vita,  mores  et  opera  nostra 
radii  quidam  lucis  non  sunt?  Cur,  qui  cibo 
tam  exquisito  vescimur,  et  ex  ipso  frumenti 
adipe  satiamur,  non  pinguescimus,  non  ro¬ 
boramur?  Non  alia  profecto  hujus  rei  causa 
est,  quam  quod  non  diligenter  antea  pedes 
nostros  abluimus,  neque  vulnera  peccato¬ 
rum  summo  studio  et  sollicitudine,  ut  par 
esset,  curamus.  Ad  confessionem  accedimus 
quidem ,  sed  sine  dolore ,  sine  proposito 
emendationis.  Medicorum  consiliis  non  ac¬ 
quiescimus,  peccandi  occasiones  non  evita¬ 
mus.  Et  quid  illa  confessio  ?  Quid  prodest 
segro,  quod  peritissimus  medicus  illum  invi¬ 
sat;  et  pharmacum  saluberrimum  sumen¬ 
dum,  et  a  certis  rebus  abstinendum  admo¬ 
neat,  si  nihil  eorum  postea  seger  faciat,  et 
consilio  suo,  non  medicorum  vivat?  Quam 
multi  sunt  etiam,  qui  cum  pedes  sordidissi- 

mus  Imbuant,  et  lutum  jam  concretum  in 
pedibus  gerant,  ipsi  tamen  unam  simplicem 
lotionem  sibi  sufficere  credunt?  Non  est  ita, 
auditores,  non  nos  ipsos  decipiamus  :  pedes 
multum  sordidi,  multum  lavandi  sunt. 
«  Quam  magna  deliquimus-,  Cyprianus  cla¬ 
mat,  tam  graviter  defleamus,  alto  vulneri 
diligens  et  longa  medicina  non  desit  :  poeni¬ 
tentia  crimine  minor  non  sit  ».  Non  igitur 
sine  causa  Dominus  ante  languidos  curavit 
quam  typicum  illis  panem  porrigeret. 

PARS  POSTERIOR. 

Longius  progressus  sum,  quam  voluissem, 
sed  non  sine  Domini  exemplo.  Ipse  enim,  ut 
paulo  ante  dicebamus ,  ita  longam  hodie 
concionem  habuit ,  ut  Apostoli  dixerint  : 
Hora  jam  praeteriit,  dimitte  illos.  Atque  us¬ 
que  ad  hunc  locum  in  evangelii  explicatione 
perveneramus.  Quid  igitur  Dominus  respon¬ 
dit?  Non  habent,  inquit,  necesse  ire,  date  illis 
vos  manducare .  Illi  enim,  qui  propter  spiri¬ 
talia  bona  terrena  lucra  interdum  negligunt, 
a  Domino  sine  ulla  dubitatione  pascuntur. 
Atque  hoc  significare  voluit,  cum  ait  :  Non 
habent  necesse  ire,  date  illis  vos  manducare. 
Cum  igitur  jam  vellet  Dominus  pulcherrimo 
atque  inusitato  miraculo  principium  facere, 
dixit  ad  Philippum  :  Unde  ememus  panes 
ut  manducent  Ju  ?  Discipulum  magister  inter¬ 
rogavit,  non  ut  ab  eo  consilium  caperet 
{Ipse  enim  sciebat,  inquit  Joannes,  quid  esset 
facturus),  sed  ut  ciborum  necessitas  explica¬ 
retur,  et  miraculum  illustrius  fieret.  Nam 
cum  ex  Philippo  audimus,  ducentorum  de¬ 
nariorum  panes  satis  futuros  non  fuisse,  ut 
modicum  quid  illa  hominum  multitudo  acci¬ 
peret  :  et  rursum  cum  ex  Andrea  cognosci¬ 
mus,  non  plures  panes,  quam  quinque,  nec 
plures  pisciculos  quam  duos,  in  tota  illa 
solitudine  inventos  fuisse,  plane  intelligi- 
mus,  magno  miraculo  fuisse  factum,  ut  tot 
hominum  millia  ex  illis  panibus  et  piscibus 
non  modicum  quid,  sed  quantum  vellent 
acciperent  :  sed  Domini  sapientiam  et  man¬ 
suetudinem  considerate.  Audierat  Philippum 
de  potestate  Domini  sui  quasi  desperantem  : 
Ducentorum ,  inquit,  denariorum  panes  non 
sufficiunt  eis  ut  unusquisque  modicum  quid 
accipiat.  Audierat  Andream  exiguae  fidei 
verba  proferentem  :  Sed  hxc,  inquit,  quid 
sunt  inter  tantos ?  Poterat  illos  merito  repre¬ 
hendere  et  quemadmodum  cum  Deus  populo 

Tom.  IX. 


Isi aelitico  in  solitudine  carnes  polliceretur, 
et  Moyses  diceret  :  Sexenta  millia  peditum 
hujus  populi  sunt,  et  tu  dicis  Dabo  eis  esum 
carnium  mense  integro ?  respondit  Dominus, 
ut  ex  capite  undecimo  libri  Numerorum 
intelligi  potest  :  Numquul  manus  Domini  in¬ 
valida  est?  hic  etiam  nunc  dicere  potuisset : 
numquicl,  o  Philippe,  manus  mea  invalida 
est?  Sed  maluit  eos  reipsa  et  beneficiis, 
quam  verbis  coarguere.  Id  quod  nobiscum 
pene  quotidie  Deus  agit.  Nos  illum  offendi¬ 
mus,  de  eo  conquerimur ,  ejus  legem  et 
praecepta  frangimus,  et  ipse  quid?  Nos  bene¬ 
ficiis  obi  uit,  solem  suum  super  nos  oriri  fa¬ 
cit,  pluvias  certis  temporibus  ad  nos  mittit, 
truges  nostras  et  omnes  fructus  ad  maturi¬ 
tatem  perducit.  Discamus  igitur,  auditores, 
discamus  ab  ipso  Deo,  ad  quem  modum  in¬ 
jurias  utiliter  ulcisci  possimus.  Si  quis  forte 
avaius,  vel  intemperans,  vel  irreligiosus, 
appelletur,  mox  cum  stomaco  respondebit : 
Non  est  ita,  mentiris  :  hoc  ferro  ostendam, 
me  virum  probum  atque  integrum  esse. 
Videte  hominis  dementiam,  et  quam  stultum 
modum  argumentandi  didicerit  :  gladio  pro¬ 
bare  vult  se  virum  probum  et  integrum 
esse.  Quid  habet  gladius  cum  probitate? 
Etiamsi  hostem  ille  suum  occidat,  numquid 
propterea  constabit  nobis,  illum  neque  ava¬ 
rum  neque  intemperantem  esse  neque  irre¬ 
ligiosum?  Optimum  igitur  et  saluberrimum 
ultionis  genus  hoc  est.  Avarum  te  appella¬ 
vit?  exhibe  te  erga  illum  ipsum  liberalem, 
obrue  illum  beneficiis.  Intemperantem  te 
esse  dixit?  Sobrie  vivito,  jejuniis  operam 
dato.  Irreligiosum  te  nominavit?  tu  templa, 
sacra,  conciones  frequentato.  Sic  enim  Vin¬ 
ces  in  bono  malum,  et  carbones  ignis  congeres 
super  caput  ejus. 

Verum,  ut  ad  institutum  revertamur,  cum 
videret  Dominus  jam  miraculi  faciendi  op¬ 
portunitatem  optimam  adesse  :  Facile,  in¬ 
quit,  homines  discumbere.  Magnifica  vere 
vox,  et  Leonis  de  tribu  Juda  animo  vere 
magno  et  excelso  digna.  Nihil  ciborum  ad¬ 
erat,  quod  mensae  inferri  posset,  et  tamen 
ait  :  Fac  te  homines  discumbere.  Deinde  su¬ 
spiciens  in  ccelum  gratias  egit.  Nos  convivio 
absoluto  gratias  agimus.  Dominus  autem 
ante  gratias  agit,  quam  convivium  inchoe¬ 
tur.  Cur  ita,  auditores?  nempe  ut  ostendat 
se  aeque  certum  esse  de  beneficio  recipiendo, 
ac  nos  sumus  de  accepto.  Ad  quem  modum 
etiam  prophetae  solent,  dum  res  futuras 
praedicunt,  tempore  praeterito  uti.  Nec  enim 

minus  certum,  quod  veri  vates  praedicunt, 
omnino  futurum,  quam  est  certum  fuisse, 
quod  jam  fuit.  Post  haec  accipit  Dominus 
panes  et  pisces,  benedicit,  frangit,  discipu¬ 
lis  porrigit.  Illi  suscepta  fragmenta  discum¬ 
bentibus  deferebant :  tum  ad  Christum  rediv 
bant,  deinde  rursum  a  Christo  ad  turbas  et 
iterum  a  turbis  ad  Christum  :  neque  aliter 
de  manibus  ejus  semper  nova  fragmenta 
panum  et  piscium  capiebant,  quam  si  ex 
perenni  aliquo  fonte  aquas  haurirent.  Multa 
hoc  loco  de  ista  admirabili  multiplicatione 
disputari  possent,  sed  quoniam  alia  quaedam 
magis  utilia  sunt  dicenda,  quae  sit  sententia 
Theologorum  de  hac  multiplicatione,  pau¬ 
cissimis  verbis  aperiam.  Non  secus,  audito¬ 
res,  in  manibus  Domini  panum  ac  piscium 
fragmenta  crescebant,  quam  tritici  grana  in 
sulcis  multiplicentur.  Nam  sicut  ex  eo  grana 
in  sulcis  multiplicantur,  quod  in  frumentum 
terra  convertitur,  sic  etiam  hodie  panis 
crescebat,  quia  Domini  nutu  in  panem  alia 
corpora  vertebantur.  Sed  quod  natura  longo 
tempore-et  multis  conversionibus  facit,  idem 
id  in  momento  et  unica  mutatione  creatoris 
omnipotentia  faciebat. 

Sed  cur,  dicat  aliquis,  nihil  de  potu  Evan- 
gelistaj  scripserunt?  Num  absque  potu  con¬ 
vivium  peractum  est,  cura  potus  melior  pars 
sit  conviviorum?  Certe  si  tale  convivium  in 
his  regionibus  fieret,  paucos  omnino  convi¬ 
vas  haberet.  Fortasse  igitur  praevidens  Do¬ 
minus  nostri  temporis  ebriosos,  absque  potu 
convivium  instruxit,  effecitque  ut  panis,  et 
piscis,  sicut  famem  sedabant,  ita  sitim  extin- 
guerent;  praesertim  cum  hoc,  ut  antea  ex¬ 
posuimus,  typo  divinissimi  Sacramenti  opti¬ 
me  convenirtt.  Fortasse  etiam  idcirco  Do¬ 
minus  sollicitus  non  fuit,  quod  fontes  vicini 
essent,  et  ex  eis  aquam  ad  bibendum  com¬ 
mode  et  sine  labore  habere  possent. 

Postremo  refectis  et  satiatis  turbis  frag¬ 
menta  diligenter  colligi  jussit.  Et  impleve¬ 
runt,  inquit  Evangelista,  duodecim  cophinos 
fragmentorum ,  ita  ut  Apostoli  singuli,  cophi¬ 
nos  singulos  referrent ,  quod  etiam  sine 
miraculo  factum  non  est.  Neque  v_ro  sine 
causa  Dominus  tantam  copiam  fragmento¬ 
rum  superesse  voluit.  Primum  enim  hoc  fa¬ 
cto  miraculum  longe  clarius  et  illustrius 
factum  est.  Deinde  quantus  sit  eleemosynae 
fructus,  non  solum  declaravit,  sed  pene  in 
ipsis  oculis  hominum  defixit.  Ecce  enim 
Apostoli  quinque  solos  panes  habebant  qui 
ne  ipsis  quidem  sufficerent  :  et  tamen  jussu 


Domini,  liberaliter  eos  cum  aliis  egentibus 
communicaverunt.  Quid  inde  factum  est? 
Primum  multitudo  incredibilis  refecta  et 
recreata  est,  deinde  ipsi  suos  panes  non  mo¬ 
do  non  amiserunt,  sed  etiam  maximo  cum 
foenore  eos  receperunt.  Ita  vobiscum  sine 
dubitatione  fiet,  auditores,  si  liberales  in 
eleemosynis  erogandis  fueritis.  Nec  enim 
mentiri  potest  qui  ait  :  Qui  miseretur  pau¬ 
peris,  f veneratur  Domino  :  Neque  vero  id  so¬ 
lum  de  corporalibus  eleemosynis  intelligen- 
dum  est ;  sed  etiam,  si  Beato  Cyrillo  credi¬ 
mus,  de  spiritalibus.  Nam  quemadmodum 
hodie  Apostoli  cum  diligenter  multitudini 
ministrassent,  plenos  cophinos  retulerunt  : 
sic  etiam  Praesules  Ecclesiarum,  pastores,  et 
concionatores,  qui  gregem  Dei  verbo  vitee 
diligenter  pascunt,  plenos  cophinos,  in  ter¬ 
ris  quidem  intelligentiee  et  gratiae,  in  coelis 
vero  glorise  et  beatitudinis  reportabunt.  Ha¬ 
betis  igitur,  auditores,  ea  quee  de  historia 
Evangelica  pro  temporis  brevitate  dicenda 
esse  putavi. 

Nunc  quaestionem  unam  quae  multorum 
animos  movere  solet,  et  cujus  explicatio,  si 
recte  percipiatur,  longe  maximam  utilitatem 
afferre  potest,  paucis  expedire  decrevimus  : 
et  tum  demum  orationi  finem  imponemus  : 
miraculum  hodiernum  tametsi  maximum  et 
praeclarissimum  est,  tamen  singulis  annis  in 
toto  orbe  terrarum  repetitur.  Qui  enim  ho¬ 
die  panes  et  pisces  multiplicavit,  idem  om¬ 
nino  annis  singulis  de  paucis  granis  segetes 
(ut  B.  Augustinus  loquitur)  creat,  et  in  ipsis 
vitibus  admirabili  ratione  et  modo  aquam 
in  vinum  convertit.  Neque  enim  qui  plantat 
est  alqwd,  neque  qui  vgat :  sed  qw  incre¬ 
mentum  dat,  Deus.  Itaque  sicut  hodie  singu¬ 
lari  miraculo  quinque  hominum  millia  satia¬ 
vit  ,  sic  etiam  perpetuo  providentiae  suae 
miraculo  singulis  annis  alimenta  procreat, 
quae  toti  orbi  sufficere  possint. 

Sed  si  haec  ita  se  habent,  unde  tot  paupe¬ 
res,  tot  inopes,  tot  mendici,  qui  vix  summis 
laboribus  victum  sibi  comparare  possunt? 
Numquid  fortassis  summus  ille  orbis  mode¬ 
rator,  non  tantum  annonae  comparare  potest, 
quantum  omnibus  hominibus  alendis  satissit? 
Quid  extenuat,  quid  obscurat  continuum  mi¬ 
raculum?  Quatuor  vitia  sunt,  auditores,  quae 
id  efficiunt,  ut  ex  hoc  ipso  evangelio  cognosci 
potest.  Unum  est  diffidentia.  Nam  sicuti 
Philippus  statim  ab  impossibili  argumentari 
coepit,  ac  dicere  :  Ducentorum  denariorum 
panes  non  sufficiunt  eis ,  ut  unusquisque  modi- 

cum  quid  accipmt  :  sic  et  nos  facimus.  Vix 
enim  credi  potest  quam  humiliter  et  abjecte 
de  Dei  providentia  in  rebus  difficilibus  et 
arduis  sentiamus,  et  plus  saepe  in  nostris 
artibus  et  fraudibus  et  mendaciis  confidimus, 
quam  in  Deo.  Quare  mirum  non  est  si  nos 
interdum  Deus  deserit,  et  difficultatibus 
obrui  sinit,  non  secus  ac  si  diceret  :  In  ve¬ 
stris  dolis  et  fraudibus  confiditis,  i psse  igitur 
fraudes  et  doli  vos  liberent,  sicut  credidi¬ 
stis,  fiet  vobis.  Haec  igitur  diffidentia  mirum 
in  modum  hujus  miraculi  splendorem  obscu¬ 
rat.  Nam  sicut  propter  incredulitatem  Naza¬ 
renorum  non  poterat  Dominus  in  ea  urbe 
multa  signa  facere  ;  ita  etiam  propter  diffi¬ 
dentiam  nostram  saepe  nobis  non  affert  eam 
opem,  quam  alioqui  afferret.  Dicam  hoc 
planius,  auditores.  Si  tibi  Judaeus  aliquis 
mille  vel  duo  millia  coronatorum  polliceatur 
et  syngrapham  ab  eo  scriptam  et  consigna¬ 
tam  habeas,  absque  ulla  sollicitudine  dormis 
et  tamen  quid  aliud  miser,  quam  syngrapham 
unius  infidelis  habes?  At  vero  non  unam, 
sed  multas  Dei  syngraphas  habemus,  quibus 
nobis  omnia  ad  vitam  istam  sustentandam 
necessaria  pollicetur  et  tamen  solliciti  ita  su¬ 
mus,  quasi  Deum  vel  impotentem  vel  men¬ 
dacem  vel  decepturum  esse  crederemus  ? 
Nonne  ipse  Dominus  ait  :  Nolite  solciti  esse 
animse  vestrae ,  quid  edatis,  aut  corpori  vestro, 
quo  induamini  :  scit  ennn  Pater  vester ,  quia 
his  omnibus  indigetis ?  Quid  apertius?  Nonne 
rursum  ait  :  Primum  quaerite  regnum  Dei  et 
justitiam  ejus,  et  haec  omnia  adjicientur  vobis? 
Nonne  Apostolus  Petrus  ait :  Omnem  sollicitu¬ 
dinem  vestram  projicientes  in  eum  ;  quoniam 
ipsi  cura  est  de  vobis  ?  Nonne  David  clamat : 
Jacta  super  Dominum  curam  tuam,  et  ipse  te 
nutriet  ?  Nonne  rursum  clamat :  Fidelis  Domi¬ 
nus  in  omnibus  verbis  suis,  et  sanctus  in  om¬ 
nibus  operibus  suis ?  0  nos  beatos,  si  intel- 
ligeremus,  quid  sit  Deum  habere  Patrem, 
omnipotentem  habere  Patrem?  Et  quid  sibi 
illa  verba  velint  :  Scit  enim  Pater  vester 
quia  his  omnibus  indigetis.  Quaere  ab  aliquo 
parvo  puero  quid  facies  cum  ista  vestis  de¬ 
trita  et  consumpta  fuerit?  Tu  parvulus  es, 
pecunias  non  habes,  artem  faciendarum  ve¬ 
stium  non  tenes  :  quid  igitur  ages?  quo  te 
vertes?  nudus  sis  in  posterum  necesse  est. 
Sed  non  terrebis  eum,  habet  enim  respon¬ 
sionem  in  promptu  :  Pater  meus,  dicet,  soli- 
citus  erit  de  hoc,  et  nihil  mihi  deesse  patie¬ 
tur.  Cur  igitur,  auditores,  non  tantum  nos 
in  Deo  confidimus,  quantum  in  suis  paren- 

tibus  confidunt  pueri?  Si  pater  noster  est, 
si  haereditatem  illam  amplissimam  nobis  do¬ 
nare  constituit,  quomodo  necessaria  ad  vi¬ 
ctum  non  suppeditabit?  certe  suppeditabit; 
neque  nobis  deesset,  si  nos  nobis  non  deesse- 
mus,  neque  manus  ei  nostra  diffidentia  liga¬ 
remus.  Sed  nos  egere  incipimus,  cum  jam 
animum  ad  furtum,  vel  ad  usuram  et  malas 
artes  adjecimus.  Atinquis:  necessitas  legem 
non  habet  :  sed  Deum  habet.  Caret  lege 
sed  norrDeo,  cui  David  clamabat  :  De  neces¬ 
sitatibus  meis  erue  me.  Et  omnia  potius  fe¬ 
renda  et  toleranda  sunt  quam  offendendus 
Deus.  Nullum  enim  est  malum  majus  pec¬ 
cato  ;  nec  ulla  jactura  cum  aeternae  salutis 
jactura  comparari  potest.  Qu  d  enim  prodest 
homini ,  si  universum  mundum  lucretur  et 
detrimentum  animae  suae  faciat? 

Sed  ad  secundum  vitium  veniamus.  Divi- 
tum  avaritia,  auditores,  alterum  vitium  est, 
quod  hoc  perpetuum  Dei  miraculum  non 
parum  obscurat.  Queeroavobis  si  rex  noster 
singulis  annis  alicui  magnam  summam  pe¬ 
cuniarum  daret,  ut  inde  omnes  hujus  urbis 
pauperes  alerentur,  si  is  cui  haec  provincia 
commissa  est,  vel  eas  pecunias  omnes,  vel 
certe  magnam  illarum  partem  in  suis  loculis 
poneret,  ac  pro  se  retineret,  nonne  miraremi¬ 
ni,  si  pauperes  fame  atque  inopia  laborarent, 
et  si  principis  liberalitas  non  appareret?  Ad 
eumdem  modum  divites  Deus  instituit,  tan- 
quam  principes  et  nutritores  pauperum.  Nam 
idcirco  illis  tantum  opum  ac  facultatum  lar¬ 
gitus  est,  quantum  non  illis  solum,  sed  et 
multis  aliis  sufficere  posset.  Sed  cum  ipsi 
omnia  recondant,  et  a  tineis  potius,  quaiiq 
ab  egenis  consumi  velint,  quid  miramur,  s 
pauperes  fame  pereunt,  et  Dei  miraculum 
obscuratur?  Poterat  quidem  Deus  omnes  ho¬ 
mines  divites,  vel  omnes  inopes  facere  :  sed 
si  omnes  divites;  ubi  tunc  esset  patientia  ?  Si 
omnes  inopes ,  ubi  liberalitas  ?  Quoniam 
igitur  tempus  hoc  ad  regnum  coelorum  pixe- 
claris  operibus  et  virtutum  actionibus  pro¬ 
merendum  nobis  tributum  est,  illud  Deus  sa¬ 
pienter  instituit  ut  alii  divites  essent,  et 
misericordia  et  liberalitate  sibi  gloriam  aeter¬ 
nam  compararent  :  alii  pauperes  essent,  et 
patientia  ac  laboribus  ad  eumdem  felicitatis 
portum  pervenirent.  Verum  avari  divites 
Andream  imitantur,  ac  dicunt  :  Habeo  qui¬ 
dem  quinque  panes,  sed  Haec  quid  sunt  inter 
tantos  ?  Quis  pauperum  petitionibus  satisfa¬ 
cere  posset?  Et  quid  si  anno  sequente  an¬ 
nonae  charitas  invalesceret,  et  ego  mihi  c 

meis  ante  non  providissem?  Neque  sum  ita 
dives,  ut  homines  putant,  imo  vere,  si  recte 
cogito,  ego  etiam  pauper  sum.  Ah  miser, 
vere  pauper  es,  pauper  charitate,  pauper 
misericordia,  pauper  gratia,  pauper  huma¬ 
nitate,  pauper  spe  gloriae  sempiternae.  Et 
quid  ita  de  anno  sequenti  sollicitus  es?  Quid 
si  coelum  rueret?  Quid  si  tunc  non  viveres  ? 
Communicent  ergo,  communicent  ii,  qui  di¬ 
vites  sunt,  opes  suas  cum  indigentibus,  et 
tum  ea,  quae  Deus  producit,  omnibus  abunde 
sufficere,  et  Dei  miraculum  splendere  ac  eni¬ 
tere  videbis. 

Tertium  vitium,  pauperum  superbia  luxu¬ 
ria  et  ebriositas.  Pauperes  illi,  quos  hodie 
tanto  miraculo  Dominus  pavit,  super  viride 
foenum  sedebant.  Quidfoeno,  nisi  caro  signi¬ 
ficatur?  Omnis  caro  foenum ,  inquit  Isaias. 
Quid  vero  viriditas,  nisi  luxuriem  et  petu¬ 
lantiam  designat?  Itaque  viride  foenum  nihil 
aliud,  quam  lascive  petulans,  indomita  ac 
luxurians  caro  est,  quam  omnes  quidem  com¬ 
primere,  omnes  coercere,  omnes  super  eam 
sedere  debemus  :  sed  pauperes  imprimis, 
quibus  ideo  Deus  abundantiam  rerum  ne¬ 
gavit,  ut  temperantiam  et  sobrietatem  me- 
ditentur.  Verum  hodie  nostri  pauperes  ve¬ 
stiri  et  epulari  volunt,  ut  divites  :  et  mirantur 
postea,  si  eis  pecunhe  deficiunt.  Quam  multi 
reperiuntur,  qui  diebus  festis  cum  suis  com- 
potatoribus  ad  tabernas  pergunt,  et  ibi  una 
hora  potando  consumunt,  quod  multis  die¬ 
bus  summis  laboribus  acquisierant?  Ut  illos 
interim  omittam;  qui  ludendo,  et  amando, 
opes  suas  ac  si  ditissimi  essent  effundunt. 
Sedeant  igitur  pauperes  super  foenum  viride, 
luxuriem  compescant,  parsimoniam  discant, 
sobrietatem  sectentur,  et  tum  Dei  providen¬ 
tiam  non  experientur  solum,  sed  ipsis  pene 
oculis  suis  videbunt. 

Quartum  ac  postremum  vitium,  est  super¬ 
bia,  et  sumptus  inordinati,  ac  pompee  non¬ 
nullorum  illustrium  hominum.  Dic  enim  eo¬ 
rum  splendor  splendorem  obscurat  provi¬ 
dentia?  Dei.  Cur,  queeso,  existimatis  hodie 
jussisse  Dominum  ut  quod  ex  quinque  pani¬ 
bus  superfuerat,  colligeretur,  neque  permit¬ 
tere,  voluisse,  ut  fragmenta  illa  perirent? 
Num  quod  famem  aut  penuriam  in  posterum 
formidaret?  Non  sane,  auditores,  non  hoc 
Dominus  formidabat,  qui  tam  facile  panes 
multiplicare,  et  de  integro  etiam  creare  po¬ 
terat.  Sed  eos  admonere  voluit,  quibus  maxi¬ 
mas  opes  largitus  vel  largiturus  erat,  ut  non 
putarent,  quod  sibi  superesset, effundendum, 


ac  dissipandum  esse  ;  sed  iutelligerent,  dili¬ 
genter  colligendum,  et  in  pauperum  cophi¬ 
nis  reponendum. Non  dedit  Deus  principibus, 
antistitibus  et  aliis  nobilibus  viris  tributa  et 
vectigalia  vel  Ecclesiastica  beneficia  vel  am¬ 
plissima  patrimonia,  ut  equos,  canes,  acci¬ 
pitres,  mimos,  amicas  alerent,  non  ut  mensas 
mille  ciborum  generibus  refertas  atque  in¬ 
structas  haberent,  non  ut  sumptus  immode-  j 
ratos  in  palatiis,  in  vestibus,  famulis,  hortis, 
vineis,  cultu  et  ornatu  corporis  facerent, 
non  ut  in  assentatores  atque  adulatores  largi 
atque  effusi,  et  in  pauperes  parci  atque 
avari  essent.  Cum  Deus  soli  copiosissimam 
illam  lucem  donavit,  jussit  ut  etiam  eam  cum 
rebus  eseteris  communicaret  :  et  in  corpo¬ 
ribus  nostris  vense  majores  ideo  sanguine 
plenissimse  sunt,  ut  venas  minores  implere 
possint,  et  si  hoc  non  faciant,  totum  corpus 
in  discrimen  adducitur.  Ita  etiam  cum  viri 
illustres  et  divites,  qui  vena?  majores  sunt, 
non  solum  venas  minores,  hoc  est,  pauperes 
non  implent;  sed  etiam  ab  illis  id  parum 
sanguinis  quod  habent,  exugunt,  dici  non 
potest,  quot  mala  oriantur,  et  quam  vehe¬ 
menter  Dei  miraculum  obscuretur.  Pauperes, 
auditores,  similes  gallinarum  sunt,  quee  ova 
pariunt,  sed  non  sibi  :  atque  ut  arborum 
radices  semper  humo  adhaerent,  et  sordida? 
ac  obrutae  terra  sunt,  ut  succum  ad  ramos 
nutriendos  et  augendos  .mittant,  sic  etiam 
pauperes  circa  terram,  et  sicut  pecudes  in 
stabulis  et  agris  versantur,  ut  nihil  divitibus 
desit.  Quis  humum  fodit?  quis  terram  ver¬ 
tit?  quis  serit?  quis  metit?  quis  arbores 
plantat?  quis  putat?  quis  colit?  quis' ovium, 
boum,  equorum  curam  gerit?  quis  efficit 
vestes?  quis  cibos  parat?  quis  domos  aedi¬ 
ficat?  Nonne  pauperes?  Itaque  pauperes  vel- 
uti  pedes  in  corpore  sunt,  qui  pro  stomaco 
divitum  semper  laborant  ;  et  tamen  tanta 
est  interdum  divitum  inhumanitas,'  ut  vix 
necessarium  victum  pauperibus  largiantur, 
quorum  sanguine  et  sudoribus  in  deliciis 
vivunt.  Si  hominem  aliquem  videretis,  qui 
caput  ornatissimo  pileo  tectum  gereret , 
manus  pulcherrimis  chirothecis,  totum  cor¬ 
pus  splendidissimis  et  superbissimis  vestibus, 
cui  nec  torques,  nec  monilia,  nec  annuli 
deessent;  et  tamen  pedibus  nudis  incederet, 
nonne  eum  stultissimum  esse  diceretis?  Quis 
eum  non  irrideret?  Quis  non  contemneret? 
etsi  ex  frigore  illo  pedum  morbum  aliquem 
contraheret,  et  inde  interiret,  nonne  omnes 
merito  hoc  illi  evenisse  censerent?  Tale 

monstrum  sunt  divites  inhumani,  qui  tantas 
opes  ac  facultates  habent,  ut  etiam  equos 
et  canes  alere  possint,  qui  ornatissime  ve¬ 
stiuntur,  lautissime  comedunt,  largissime 
bibunt,  splendidissime  habitant,  et  tamen 
non  verentur  pedes,  qui  semper  pro  ipsis 
laborant,  hoc  est,  pauperes  nudos  relinquere. 
Et  quid  mirum,  si  ex  pedum  nuditate  frigus 
concipiant,  et  intereant,  cum  erga  pauperes 
charitatem  non  habeant?  Nam  Qui  non  dili¬ 
git  manet  in  morte. 

Quare,  auditores,  quicumque  divites  sunt 
si  Dei  providentiam  illustrare  et  ipsi  valere 
et  vivere  volunt,  pedes  suos  operiant,  ege¬ 
norum  rationem  habeant.  Cum  tam  exiguo 
tempore  hic  in  terris  vivamus, cum  ad  alium 
orbem  maximis  itineribus  properemus,  cum 
iter  difficile  et  periculosum  teneamus,  cuin 
in  eo  magnae  opes  impedimento  potius  quam 
adjumento  sint,  mirum  est  profecto,  sapien¬ 
tes  homines  non  vehementer  laetari,  cum 
oneris  deponendi  vel  cum  aliis  communi¬ 
candi  occasionem  habent.  Si  vi  tempestatis 
in  aliquem  scopulum  cum  multis  sociis  dela¬ 
tus  esses,  unde  ad  terram  evadere,  nisi  na¬ 
tando,  non  posses,  et  magnam  vim  auri  et 
pecuniarum  haberes,  nonne  potius  a  sociis 


tuis  peteres,  ut  te  in  ea  ferenda  juvarent, 
quam  eam  solus  ferendo,  et  pecuniarum  et 
vitae  periculum  apertissimum  subires?  Om¬ 
nes  nos,  auditores,  nemine  prorsus  excepto, 
impetu  procellae  primi  parentis  peccato 
exortae,  in  scopulum  hujus  mundi  delati  su¬ 
mus,  ex  quo  ad  portum  beatitudinis  perve¬ 
nire  nisi  natando,  et  manibus  pedibus  labo¬ 
rando  non  possumus.  Hoc  a  me  saepius  audi¬ 
vistis,  et  singulis  concionibus  repetendum 
esset  :  nempeiter,  quod  ducit  adcoelum,  ne¬ 
que  in  curru,  neque  in  navi,  neque  in  lectica, 
neque  in  equo  ulla  ratione  confici  posse.  Iter 
arduum  est,  laboriosum  est,  periculis  plenis¬ 
simum  est.  Quocirca  viatorem  maxime  libe¬ 
rum  et  expeditum  requirit.  Ecce,  inquit  Pe¬ 
tras,  nos  rebquimus  omnia  et  secuti  sumus  te. 
Et  nos  putamus  gravissimis  divitiarum  sarci¬ 
nis  onusti  hoc  iter  emeteri  nos  posse?  Decipi¬ 
mus,  auditores,  fallimur,  toto  coelo  erramus. 
Consilium  igitur  sapientissimum  capiamus, 
partem  oneris  nostri  super  humeros  paupe¬ 
rum  imponamus  :  ut  hac  ratione  cum  nostris 
divitiis  salvi  et  incolumes  ad  portum  salutis 
perveniamus,  per  Jesum  Christum  Dominum 
nostrum ,  qui  est  benedictus  in  ssecula. 
Amen. 

IN  FESTO  ANNUNCIATIONIS  BEATAE  MARIAE 

DE  INCARNATIONE  DOMINI 

THEMA 

Jam  hiems  transiit,  imber  abiit  et  recessit  :  flores  apparuerunt  in  terra 

nostra.  Cant.  ii,  v.  11. 


SYNOPSIS 

Exordium  a  dignitate  et  solemnitate  hodierni 
festi  sumitur ,  in  quo  nimirum  felix  ver,  pulsa 
rigida  li  eme,  ob  peccatum  protoparentis  no¬ 
stri  inducta ,  rediit.  Quanta  peracta  sint  hodie 
in  sacratissimo  virginei  uteri  templo,  enarra¬ 
tur;  videlicet  creatio  corporis  absolutissimi, 
animi  prcestantissimi  et  conjunctio  Dei  cum 
homine ,  de  quibus  singulis  in  progresso  agitur. 
Pulchritudo  et  perfectio  corporis  Christi  ab 
architecti  praestantia  colligitur  ;  ubi,  quomodo 
Christus  a  Spiritu  sancto  generatus  dicatur, 
explicatur.  Corpus  Christi  quidem  ex  terra, 
sed  tamen  virginea  fuisse  formatum,  affirma¬ 
tur  et  confirmatur ,  contra  Manichceum  et  Va- 
lentinum  quorum  hic  corpus  coeleste,  ille  ve¬ 
ro  phantasticum  fuisse  asserebat.  Finis  tam 
mirabilis  corporis  fuit',  ut  esse  habitaculum 
summi  Dei ;  quod  ipsum  in  momento  temporis 
efformatum  divino  miraculo  fuisse  demonstra¬ 
tur. 

Pars  altera  explicat,  quomodo  Verbum  caro  fa¬ 
ctum  sit,  contra  hceresin  Apollinaris ;  deinde 
qualem  animam  Christus  in  tam  excellenti 
corpore  assumpserit  declaratur,  nempe  diver¬ 
sam  a  nobis,  omni  gratia,  virtute ,  scientia , 
prudentia ,  consilio,  gloria  et  beatitudine pree- 
ditam.  De  admirabili  nexu  animee  Christi 
cum  corpore  glorioso,  quomodo  sponte  sua 
mortem  obierit,  atque  de  ipsa  triumphum  re¬ 
portavit,  disseritur.  Sublimitas  mysterii  incar¬ 


nationis  convenienti  similitudine  pyr  i  sobolem 
mali  sibi  insertam  habendis  ostenditur.  Prae¬ 
terea  de  utilitate  incarnationis  agitur ,  et  cur 
Christus  potissimum  humanam  naturam  sibi 
adseiverit,  ut  videlicet  totum  mundum  aliquo 
honoris  gradu  nobilitaret.  C ommoda  incarna- 
■  tionis  narrantur,  quia  est  funiculus  ille  tri¬ 
plex.  quod  e  lacu  miseriae  extrahimur  ;  quia 
est  hostia  nos  Deo  Patri  placans  ;  quia  est  me¬ 
diatio  et  fcedus  illud  confirmans  pacem  inter 
Deum  et  hominem  ;  quia  est  via  coeli ;  quia 
est  medicamentum  plagarum  nostrarum  ;  quia 
est  cibus  in  itinere  ;  quia  denique  est  pretium 
nostrae  redemptionis.  Tandem  ut  nos  com¬ 
modis  tantis  dignos  exhibeamus,  et  maxime 
castitatem  sectemur,  gravis  exhortatio  con¬ 
cludit. 

^  \ 

Fuit  usque  adeo  potens  atque  efficax,  op¬ 
timi  auditores,  verbum  illud  imperantis  Dei, 
cum  post  peccatum  primi  hominis  ait  :  Ma¬ 
ledicta  terra  in  opere  tuo,  spinas  et  tribulos 
germinabit  tibi,  ut  repente  coelum  universum 
clauserit,  solem  prope  extinxerit,  terram 
quasi  fulmine  percusserit,  aerem  nubibus,  et 
maria  procellis  ac  tempestatibus  repleverit. 
Denique  rosas  in  spinas,  flores  in  tribulos,  et 
jucundissimum  et  spatiosissimum  ver  in  in¬ 
gratam  et  horridam  hiemem  commutarit.  Ab 
eo  die  posteaquam  Deus  universum  genushu- 
manum  gravi  anathemate  percussisset,  non 
amplius  aer  serenus,  nec  soles  blandi,  nec 
flores  redeuntis  veris  prsenuncii  videbantur, 

sed  omnia  sibi  nubes,  et  pl u vise,  et  nives,  matrem  et  virginem  ,  et  matrem  Dei  et 
et  grandines  et  nimbi  ac  procellae  vindica-  hominis  hodie  viderit.  Est  festus  dies  omni- 
bant.  At  vero  hodie,  o  l&tissima  et  clarissima  bus  fiominibus,  quod  non  solum  hodie  ab 
dies,  vox  exultationis  et  salutis  audita  est  in  exilio  revocati,  sed  etiam  in  numerum  coe- 
tabernaculis  peccatorum  ;  nempe  Hiems  lestium  civium  adscripti,  et  haeredes  gloriae, 
transat,  imber  abiit,  et  recessit  :  flores  appa-  ac  regni  amplissimi  et  sempiterni  effecti 
ruerunt  in  terra  nostra.  Erigite  jam  tandem  sint.  Est  festus  dies  ccelo  et  terrae,  elementis, 
capita  vestra,  exules  filii  Adam,  exuite  indu-  arboribus,  animantibus,  ac  ut  breviter  dicam, 
menta  moeroris,  luctus  in  gaudium,  fletus  in  toti  rerum  universitati.  Nam  cum  sit  homo 
cantum,  et  tristitia  in  laetitiam  convertatur  :  quasi  parvus  quidam  mundus,  gloria  acfeli- 
Ecce  enim  Annuncio  vobis  gaudium  magnum ,  citas  ejus,  in  ornamentum  ac  decus  univer- 
quod  erit  omni  populo,  quia  flores  apparue-  sitatis  redundat.  De  hoc  igitur  maximo  et 
runt  in  terra  nostra,  et  Deus  ex  Domino  ulti-  nobis  utilissimo  mysterio  dominicae  incarna¬ 
tionum  factus  est  pater  misericordiarum  ;  ex  tionis  duo  mihi  breviter  explicanda  esse  vi- 
hoste  amicus,  ex  judice  advocatus,  et  ana-  dentur  :  quid  novi  hodie  sit  factum,  et  in 
themate  sublato  maledictionem  in  benedi-  quem  fine  sive  quid  sit  dominica  incarnatio 
ctionem  hiemis  asperitatem  in  veris  serenita-  et  qu  e  ejus  utilitas  ? 

tem  et  spinas  ac  tribulos  in  rosas,  ac  lilia  mu-  Quid  igitur  hodie  factum  est  in  illo  beatis- 
tavit.  Jam  enim  hiems  transiit,  imber  abit  simo  templo  et  domicilio  Spiritus  sancti  ute- 
et  recessit :  flores  apparuerunt  in  terra  nostra.  ro  Mariae  ?  Ghriosa  dicta  sunt  de  te,  civitas 
Apparuit  tandem,  aquilonibus  omnibus  et  Dei.  Quae  sunt  ista  gloriosa  ?  Primum,  con- 
daemonibus  invitis,  flos  ille  candidus  et  ru-  ditum  est  quoddam  corpus  humanum  om- 
bicundus,  qui  in  Cantico  amoris  loquitur  et  nium  corporum  longe  pulcherrimum  :  dein- 
dicit  :  Ego  flos  campi  et  lilium  convallium.  de  creatus  est  animus  quidam  humanus  ani- 
Floruit  tandem  aliquando  virga  illa  Jesse,  de  morum  omnium  Iunge  praestantissimus  :  po- 
qua  Isaias  ante  praecinuit  :  Egredietur  virga  stremo  Deus  cum  homine,  arcano,  atque  re¬ 
cte  radice  Jesse  et  flos  de  radice  ejus  ascendet.  condito,  atque  inexplicabili  quodam  modo 
Et  floruit  in  Nazareth,  quae  interpretatur  conjunctus  et  copulatus  est.  Haec  tria  cum 
Florida,  et  mense  Martio,  qui  est  mensis  flo-  summa  Angelorum  admiratione  et  stupore 
rum.  totius  naturae,  et  non  minori  gloria  virginis 

Itaque,  auditores,  hodie  primum  refloruit  nostrae  hodie  facta  sunt;  et  non  alibi,  quam 
spes  nostra,  etest  haec  dies  quasi  flos  quidam  in  utero  Mariae.  Gloriosa  igitur  dicta  sunt  de 
omnium  festorum  :  nisi  enim  hodie  virga  te,  civitas  Dei. 

floruisset,  certe  post  novem  menses  fructum  Incipiamus  a  corpore.  Quis  fuit  auctor  tam 
non  peperisset.  Ac  nisi  festum  incarnationis  eximiae  fabricae  ?  ex  qua  materia  ?  in  quem 
haberemus,  nec  festum  natalis,  nec  appari-  finem  ?  et  quanto  tempore  aedificata  est? 
tionis,  nec  resurrectionis,  nec  ascensionis,  nec  Auctor  fuit  Spiritus  sanctus  materia  sanguis 
festum  sancti  ullius  haberemus.  Omnes  igi-  virginalis,  finis  ut  esset  vivum  templum  di- 
tur  dies  festi,  omnesque  Christianae  celebri-  vinitatis,  tempus,  minutissimum  ac  brevissi- 
tates  in  hoc  die  festo  et  in  hac  celebritate  simum  momentum  :  non  potest  non  esse 
tamquam  in  flore  continentur.  Neque  solum  admirabile  opus,  quod  a  tanto  opifice,  ex  tam 
est  hic  festus  dies  dierum  omnium  caput,  illustri  materia,  in  tam  sublimem  finem,  et 
principiumque  festorum  :  sed  etiam  ipse  simul  tanta  celeritate  factum  est  :  vereque 
unus  alios  omnes  in  se  dies  festos  quasi  am-  de  eo  dici  potest,  quod  scripta  divina  de 
plissimo  quodam  sinu  complectitur.  Est  enim  throno  Salominis  praedicat  :  non  esse  factum 
hodie  festus  dies  Deo  Patri,  quod  fecerit  tale  opus  in  universis  regnis. 
nuptias  Filio  suo.  Est  festus  dies  Deo  Filio,  Ac  ut  primum  de  artifice  dicamus  :  Quid 
quod  naturam  humanam  perpetuo  matri-  potentius  vel  sapientius  Deo  ?  Magna  opera 
monio  sibi  conjunxerit.  Est  festus  dies  Domini, exquisitam  omnes  voluntates  ejus.  Dei 
Spiritui  sancto,  quod  ei  splendidissimum  perfecta  sunt  opera,  ei  omnes  vix  ejus  judicia. 
temp  um  hodie  sit  erectum.  Est  dies  festus  Neque  solum  Dei,  sed  etiam  solius  Dei  est 
ordiqibus  omnium  Angelorum,  quia  ruinae  hoc  opus.  Nam  quemadmodum  architecti, 
eorum  instaurari  hodie  coeptae  sint.  Est  fe-  pictores,  sutores,  alii  que  opifices  opera 
stus  dies  Beatissimae  Mariae,  quod  inusitato  minoris  momenti  per  suos  famulos  et  ope- 
miraculo  et  privilegio  penitus  singulari  se  rarios  faciunt  at  opera  quaedam  majora  et 

excellentiora  nulli  committunt,  sed  ipsi  per 
se  et  suis  manibus  moliuntur  ;  sic  etiam 
Deus  corpora  caeterorum  hominum  tam¬ 
quam  res  parvas ,  et  quasi  domos  rusti¬ 
corum  per  suos  operarios  fabricare  solet ; 
utitur  enim  opera  solis  ,  stellarum  et 
etiam  aliorum  hominum  :  at  vero  corpus  is¬ 
tud,  de  quo  nunc  loquimur,  quod  futurum 
erat  palatium  magni  regis,  nulli  servorum 
atque  administrorum  permisit,  sed  ipse  solus 
suis  manibus  fabricavit.  Spiritus  sanctus ,  ait 
Angelus  apud  Lucam,  superveniet  in  te  et  vir¬ 
tus  Altissimi  obumbrabit  tibi.  Et  apud  Mat¬ 
thaeum  :  Quod,  inquit,  in  ea  natum  est ,  de 
Spiritu  sancto  est.  Quid  igitur  de  pulchritu¬ 
dine  et  elegantia  hujus  corporis  dicemus  ? 
quod  ipsaspeoies,  ipsa  pulchritudo,  ipse  can¬ 
dor  lucis  aeternae  per  se  procreavit  ?  Vere 
speciosus  forma  prae  filiis  hominum  fuit  Chri- 
tus.  Ecce  tu  pulcher  es,  dilecte  mi,  et  decorus , 
sponsa  in  Cantico  amoris  ait  :  Formosus 
certe  vir  fuit  Adam  :  formosa  mulier  Eva, 
formosus  Absolon,  formosa  Helena:  sed  spe¬ 
ciosus  forma  prae  filiis  hominum  non  est  nisi 
Christus.  Conferte  omnes  cum  Christo ,  et 
videbitis  quatuor  exiguas  lampades  circa  lu- 
centissimum  globum  solis,  quae  tametsi  noctu 
nonnihil  splendoris  edere  viderentur  :  tamen 
in  meridie  ,  et  sole  coruscante  umbram  po¬ 
tius,  quam  lumine  efnciunt.  Et  quantum  exi¬ 
stimatis  placebat  Deo,  et  placet  hoc  suum 
opus  ?  Certe  nobis  ea,  quae  nos  ipsi  facimus 
multo  meliora  et  pulchriora  esse  videntur, 
tametsi  saepe  non  sint,  quam  ea,  quae  alii 
faciunt.  Si  sit  in  tuo  pomario  aliqua  arbor, 
quam  tu  ipse  plantaveris,  rigaveris,  putave¬ 
ris,  colueris,  nonne  ea  tibi  multo  est  gratior 
quam  omnes,  quas  alii  plantaverunt  ?  Non¬ 
ne  ea  caeteris  omnibus  trunci  rectitudine, 
ramorum  proceritate,  florum  pulchritudine, 
fructuum  suavitate  antecellere  tibi  videtur  ? 
Quam  vehementer  te  oblectat  sedere  ad 
umbram  ejus,  carpere  de  floribus,  gustare  de 
fructibus  ?  Quis  praeterea  est  hominum,  cui 
non  proprii  filii  aliis  omnibus  formosiores, 
meliores  et  sapientiores  esse  videantur  ?  Si 
igitur  ea  quae  saepe  per  se  nullam  commen¬ 
dationem  merentur,  tamen  quod  nos  ea  fe¬ 
cerimus,  nobis  pulcherrima  et  optima  esse 
videntur  ;  quanti  faciet  Deus  artifex  sapien- 
tissimus  hoc  opus,  quod  ipse  solus  fecit, 
quodque  non  videtur,  sed  est  omnium  ope¬ 
rum  praeclarissimum  ac  pulcherrimum  ? 

Neque  vero  existimet  aliquis  propterea 
Spiritum  sanctum  esse  patroni  Christi,  quod 


fabricavit  corpus  Christi :  non  enim  ex  sub¬ 
stantia  sua  Spiritus  sanctus  genuit  Christum 
ad  eum  modum,  quo  filii  generantur  ;  sed 
ei  corpus  ex  virgineo  sanguine  procreavit, 
ad  eum  modum,  quo  figulus  efficit  vasa  ex 
luto,  et  architectus  domum  ex  lignis  et  late¬ 
ribus.  Numquid  figulos  appellatis  fortasse 
vasorum  suorum  parentes?  et  architectos 
aedificiorum  ?  Non  existimo  :  ita  igitur  et 
Spiritus  sanctus  non  pater,  non  genitor  ;  sed 
conditor,  sed  auctor,  sed  architectus,  sed 
opifex  corporis  Domini  fuit.  Haec  de  auctore. 

Jam  vero  ex  qua  materia  magnificum  hoc 
palatium  aedificatum  est  ?  Non  ex  auro  vel 
argento,  non  ex  lapide  pretioso  aut  coelesti 
aliqua  materia  ;  sed  ex  terra.  Quid  ?  ex 
terra?  tantusprinceps,  tam  potens  imperator 
domum  habebit  ex  terra?  Exigui  homun¬ 
ciones,  qui  nihil  aliud  sunt,  quam  terra,  ta¬ 
men  palatia  habere  non  dignantur  ex  terra, 
sed  ex  ultimo  Oriente  adducunt  marmora, 
columnas,  lapides  pretiosos  :  quin  etiam  la¬ 
cunaria  atque  testudines  cooperiunt  auro, 
distingunt  gemmis,  exornant  margaritis  :  et 
Deus  quem,  Coelum  et  coeli  coelorum  capere 
non  possunt,  in  domo  lutea  habitabit  ?  Admi¬ 
rabile  et  plenum  stuporis  est  hoc  quidem,  au¬ 
ditores,  et  tale,  ut  Manichaeo  et  Valentino,et 
aliis  permultis  cerebrum  prorsus  abstulerit : 
sed  tamen  verum,  et  a  nobis  constanti  fide 
asserendum  atque  credendum :  nempe  corpus 
Christi  domicilium  divinitatis,  non  phantasti¬ 
cum,  ut  Manichaeus  putavit,  neque  coeleste, 
ut  credidit  Valentinus,  sed  terrenum,  hoc  est, 
vere  ex  carnibus,  et  nervis  et  ossibus  composi¬ 
tum  fuit,  sicut  corpora  omnium  nostrum  sunt. 
De  qua  re  nemini  tutius,  quam  ipsi  Domino 
credimus.  Quid  de  se  Dominus  ait?  Palpate, 
inquit,  et  videte,  quoniam  spiritus  carnem  et 
ossa  non  habet,  sicut  me  videtis  habere.  Quid 
clarius  ?  quid  evidentius  ?  Omitto  quod  Evan- 
gelista  Joannes  :  Verbum,  ait,  non  phanta¬ 
sma,  nec  coelum,  sed  carnen  esse  factum. 
Taceo  quod  apostolus  Paulus  ad  Romanos 
scribens  Christum  Ex  semine  David  ;  et  ad 
Galatas,  eumdem  Christum  Ex  muliere  fa¬ 
stum  esse,  clarissimis  verbis  testatur.  Satis  est 
unum  illud  ipsius  Domini  testimonium,  quod 
adduximus,  ad  ostendendum,  nihil. cum  im¬ 
pudentia  et  obstinatione  Haereticorum  com¬ 
parari  posse.  Quid  non  audeat  is  qui  dicit 
Christum  non  aliud  corpus,  quam  spiritale 
et  phantasticum  habere  ?  cum  ipse  Christus 
clamet  ac  dicat  :  Palpate,  et  videte,  quia,  spi¬ 
ritus  carnen  et  ossa,  non  habet ,  sicut  me  videtis 

habere.  Et  si  haec  veterum  istorum  Hsereit- 
coruin  impudentia  intolerabilis,  sicut  vere 
est,  ita  vobis  videtur,  nemo  dubitare  debet 
circafidem  augustissimi  Sacramenti  intolera- 
bilem  quoque  esse  impudentiam  Calvinista- 
lum .  Nam  nec  apertius  Dominus  contra 
Manichaeos,  quam  contra  Calvinistas  loqui¬ 
tur  ;  nec  minus  commode  poterant  Manichaei, 
si  adhuc  magis  insanire  voluissent,  aliquo 
tropo,  aliqua  metaphora  vel  metonymia  se 
defendere  quam  hodie  faciunt  Calvin  istae. 
Neque  tamen  mirari  debemus,  si  multi  defi¬ 
ciunt  ad  calvinismum  :  nam  etiam  Manichaei 
et  omnes  Haeretici,  quantumlibet  absurdi  et 
impii  sectatores  suos  habuerunt  :  sed  nolo 
digredi  a  proposito,  nec  laetitiam  hujus  diei 
altercationibus  perturbare. 

Corpus  igitur  Salvatoris  ex  terra  composi¬ 
tum  est  :  sed  ea  terra,  terra  virgo,  terra 
sancta,  terra  conservata  ac  designata  a  Deo 
ad  hoc  opus,  jam  inde  ab  aeternitate  fuit. 
Nec  enim  decebat,  ut  si  Deus  inter  homines 
nasciturus  erat  ex  alia,  quam  ex  virgine 
nasceretur  :  sicut  nec  illud  conveniebat,  ut 
virgo  pareret,  nisi  Deum  pareret.  Deinde  si 
primus  Adam,  per  quem  peccatum  et  cor¬ 
ruptio  in  hunc  mundum  intravit,  ex  terra 
virgine  natus  est :  quanto  magis  par  erat,  ut 
secundus  Adam  integritatis  doctor  et  inno¬ 
centiae  restitutor,  ex  terra  virgine  nasceretur 
Ex  purissimis  igitur  et  virgineis  sanguini¬ 
bus  Domini  corpus  fabricatum  est. 

At  in  quem  finem  tandem  condidit  Deus 
tam  novum  et  tam  singulare  palatium  ?  Ut 
in  eo  mens  quaedam  sapientissima,  beatissi¬ 
ma  ac  divinissima  perpetuo  habitaret.  Nec 
solum  ea,  sed  ipsa  etiam  sapientia,  ipsa  be- 
atitudo,  ipsa  divinitas.  Siquidem  haec  est 
domus, Quam  elegit  Deus  in  habitationem  sibi. 
Et  de  ipsa  alio  loco  legitis  :  Sapientia  aedifi¬ 
cavit  sibi  domum.  Itaque  sapientia  Dei  ipsa 
est  quae  hoc  palatium  fabricavit,  et  non  pro 
alio,  quam  pro  se  ipsa  fabricavit.  Omnia 
quae  sunt,  a  fine,  propter  quem  fiunt  quasi 
mensuram  magnitudinis  et  excellentiae  ca¬ 
pere  solent.  Si  finis  est  parvus,  et  res  ad  fi¬ 
nem  est  parva.  Si  finis  est  magnus,  et  res  ad 
eum  finem  debet  esse  magna.  Agricolae  suf¬ 
ficit  tugurium,  homini  plebeio  necessaria  est 
major  aliqua  domus,  patritius  vel  non  me¬ 
diocre  palatium  requirit  :  at  regibus  et  im¬ 
peratoribus  nec  ipsa  palatia  sufficiunt.  Pro 
Deo  igitur  quale  domicilium,  quam  amplum, 
quam  ornatum,  quam,  sumptuosum,  quatn 
illustre  necessarium  erit  ?  Quam  domum,  ait 


ipse  per  Isaiam,  aedificabitis  mihi  ?  Quare 
cum  corpus  nostri  liberatoris  proprium  sit 
sapientiae  domicilium  et  vivum  templum  di¬ 
vinitatis,  dubitare  non  possumus  nec  debe¬ 
mus,  quin  sit  omnium  corporum  prsestantis- 
simum  atque  pulcherrimum. 

Sed  quanto  tempore  existimatis  haec  ingens 
fabrica  ad  exitum  perducta  est  ?  Quo  an¬ 
nos  putatis  Deus  in  hac  mole  erigenda  con¬ 
sumpsit?  0  inexplicabilis  potentia  creatoris  ? 
non  annos,  non  menses,  non  dies,  non  horas 
haec  fabrica  tanti  operis  postulavit  :  sed  In 
momento ,  in  ictu  oculi ,  ut  scripturae  loquun¬ 
tur,  omnia  perfecta  atque  absoluta  fuerunt. 
Arca  Noe  spatio  centum  annorum  fabricata 
est.  Templum  Domini  tempore  Salominis 
minori  spatio  quam  septem  annorum,  licet 
architecti  pene  infiniti  in  eo  operarentur,  per¬ 
fici  non  potuit  :  tempore  vero  Zorobabelis 
idem  templum  quadraginta  annis  rursum 
instauratum  est.  Porro  palatium  Salominis 
annis  tredecim  innumerabiles  architectos  et 
operarios  occupatos  tenuit.  Et  vestra  corpo¬ 
ra  in  quibus  componendis,  et  ccelum  et  ele¬ 
menta  et  omnis  natura  laborat,  ut  perfecte 
in  utero  matrum  conformentur,  non  minus, 
quam  dies  quadraginta  requirunt :  nec  enim 
omnia  membra  simul  fiunt ;  sed  primum 
formatur  cor  vel  hepar,  juxta  dogmata  me¬ 
dicorum  deinde  partes  cseterae  :  nec  omnia 
membra  simul  vivere  incipiunt,  sed  primum, 
quod  vivit,  est  cor  deinde  posteaquam  vita 
arcem  cordis  occupavit,  tum  paulatim  ad 
alias  partes  ac  membra  se  diffundit  :  neque 
statim  atque  homines  incipiunt  vivere,  vi¬ 
vunt  vita  hominis,  sed  primum  vitam  planta¬ 
rum,  deinde  animantium,  postremo  homi¬ 
num.  At  vero  Christi  corpus,  quod  auctorem 
omnipotentem  habuit,  eodem  momento,  quo 
coepit,  absolutum  perfectumque  est,  ut  ma¬ 
gnus  Basilius  oratione  in  sanctam  Christi 
nativitatem  docet,  neque  prius  vixit  unum 
genus  vitee  quam  aliud,  neque  prius  vixit  aut 
formatum  est  cor,  quam  partes  cseteree  :  sed 
uno  atque  eodem  momento,  manu  summi 
artificis  operante,  sanguis  virgineus,  quan¬ 
tus  ad  hoc  opus  necessarius  erat,  ab  alio 
sanguine  segregatus  in  vase  generationis 
positus,  inde  corpus  conformatum,  animus 
ei  infusus,  et  ad  hypostasim  divini  verbi  ne¬ 
xu  indissolubili  alligatum  est.  0  admirabile, 

0  incredibile,  0  non  imitabile,  artificium 
Dei  !  Satis  appai’et  te  summum  atque  omni¬ 
potentem  architectum,  nec  tempore,  nec 
loco,  nec  operariis  nec  instrumentis  indige- 

re  :  sed  solo  verbo,  solo  nutu,  solo  imperio 
voluntatis  res  etiam  maximas,  et  difficilimas 
operari .  Hic  est  Deus  noster ,  auditores, 
Deus  magnus ,  et  vmcens  scientiam  nostram • 
Non  est  tui  similis  Deus  in  coelo  et  in  terra 
0  quantum  de  tanto  parente  nos  Christiani 
gloriari,  o  quantum  in  ejus  potentiam  con¬ 
fidere,  in  ejus  pulchritudine  delectari,  in 
ejus  amore  conquiescere  debemus  ?  Sed 
parumper  si  placet,  respiremus. 

PARS  ALTERA. 

Gloriosa  dicta  sunt  de  te ,  civitas  Dei.  Glo¬ 
riosum  plane  corpus  illud,  quod  in  utero  vir¬ 
ginis,  tamquam  in  officina  Spiritus  sancti, 
hodie  fabricatum  est  :  sed  multo  profecto 
gloriosior  animus  ille,  qui  in  eadem  officina 
ab  eodem  Spiritu  sancto  hodie  conditus  est. 
Nam  quod  Beatus  Joannes  in  Evangelio  ait: 
Verbum  caro  facium  est ,  non  intelligimus 
cum  haeresiarcha  Apollinare,  quod  verbum 
carnen  sine  animo  assumserit  :  sed  potius, 
ut  sancti  patres  in  Ephesina  Synodo  et  Chal- 
cedonensi  exposuerunt  quod  verbum  caro 
non  inanima,  sed  animata,  et  animata  animo 
et  ratione  atque  intelligentia  praedito  factum 
sit.  Itaque  nihil  est  aliud,  verbum  factum  est 
caro,  quam  Deus  factus  est  homo.  Utitur 
vero  hoc  genere  dicendi  B.  Evangelista,  pro- 
pterea  quod  mysterium  Incarnationis  mys¬ 
terium  est  summae  humilitatis,  et  ut  Aposto¬ 
lus  loquitur,  exinanitionis  Dei  :  et  melius, 
aptius  ac  significantius  humilitas  et  exinanitio 
exponitur,  cum  dicitur  :  Verbum  factum  est 
caro ,  quam  si  factus  esse  homo  vel  anima 
diceretur. 

Ut  igitur  jam  de  creatione  hujus  nobilissi¬ 
mae,  et  praestantissimae  mentis  pauca  dica¬ 
mus  :  Quemadmodum  toti  humano  generi 
datum  est  privilegium,  animam  ratione  atque 
intelligentia  praeditam  habere,  ita  communis 
miseria  atque  calamitas  est,  ut  cum  primum 
homines  vivere  incipiun.t,  animum  habeant 
ignorantem,  insipientem,  aversum  a  Deo, 
propensum  ad  malum.  Cujus  rei  partim  Ca¬ 
tholica  fides,  partim  quotidiana  experientia 
nos  monet.  Quod  enim  omnes  ante  bapti¬ 
smum  originalis  culpae  debito  obstricti  tenea¬ 
mur,  docet  propheta  :  Ecce  enim  in  iniquita¬ 
tibus  conceptus  sum,  et  <n  peccatis  concepit  me 
mater  mea.  Docet  quoque  Apostolus  :  Per 
unum  hommem  peccatum  n  hunc  mundum  in¬ 
travit,  et  per  peccatum  mors :  ei.  ita  in  homines 


omnes  mors  pertransiit ,  in  quo  omnes  peccave¬ 
runt.  Quod  vere  multos  annos  non  solum 
absque  sapientia  et  rerum  cognitione,  sed 
etiam  absque  usu  rationis  vivamus,  testis  est 
experientia  ;  omnes  enim  primis  annis  morte 
brutorum  animantium  non  concilio  aliquo, 
sed  motu  quodam  atque  impetu  ferimus,  et 
sensus  duces ,  non  rationem ,  sequimur. 
Ignorantia  vero  ita  mentes  nostras  initio  ob¬ 
tinet,  ut  non  nisi  magno  labore,  magno  stu¬ 
dio,  magno  sumptu,  multis  annis  et  multis 
adjumentis  pelli  possit.  Nemo  est  quidem, 
qui  natura  ipsa  impellente  non  summopere 
flagret  cupiditate  sciendi  ;  sed  tantam  inte- 
rim  experiuntur  omnes  molestiam,  tantam 
'  difficultatem  in  ignorantia  propulsanda,  ut 
multi  sint  qui ,  nisi  verberibus  adigantur, 
-malint  nihil  unquam  discere,  quam  tanto 
labore  cum  ignorantia  bellum  gerere.  Hinc 
igitur  intelligemus,  quam  novum  et  quam 
gloriosum  opus  hodie  Dominus  fecerit.  Si¬ 
quidem  animum  quemdam  procreavit,  sed 
animum  justum,  animum  gloriosum,  ani¬ 
mum  gratia,  virtutibus,  cognitione,  pruden¬ 
tia,  consilio,  gloria  et  beatitudine  praeditum. 
Quid  novius,  mirabilius,  singulius,  quam  ut 
infans,  qui  lacte  nutritur,  imo  qui  gestatur 
in  utero  ;  interius  tamen  animo  et  maximis 
negotiis  occupetur,  et  mente  gerat  cogitatio¬ 
nes  maximarum  rerum,  et  jam  tunc  incipiat 
agere  cum  Deo  de  reparatione  generis  hu¬ 
mani  ?  Venit  quidem  Christus  in  terras,  In 
similitudinem  carnis  peccati ,  et  corpus  mor¬ 
tale,  ac  laboribus,  et  fame  et  siti  obnoxium 
habuit,  ut  pati  ac  mori  pro  nobis,  et  peccata 
totius  mundi  expiare  posset ,  sed  tamen 
numquam  is,  aut  peccatum  aut  ignorantiam 
novit,  qui  nequitiam  et  tenebras  nostras, 
suo  splendore  dissipaturus  erat.  Neque  vern 
existimare  debetis,  Dominum  nostrum  pau- 
latim,  et  ab  hominibus,  sicut  nos  facimus, 
didicisse.  Nec  enim  decebat,  ut  magister 
orbis  et  doctor  coelestis  hominibus  prsece- 
ptoribus  uteretur.  Id  quod  neque  scribseipsi 
et  pharisaei,  aut  ignorare  aut  negare  potue¬ 
runt  :  sed  potius  cum  admiratione  et  stupo¬ 
re  dicebant,  unde  hic  litteras  scit,  cum  non 
didicerit  ?  Dominus  vero  respondere  solitus 
erat  :  Doctrina 'mea  non  est  mea  ;  sed  ejus  qui 
misit  me,  Patris  ;  hoc  est,  sapientiam  istam , 
quam  vos  admiramini,  non  ego  vel  ab  omni¬ 
bus  didici  vel  meo  labore  quaesivi  :  sed  eam 
a  Patre,  qui  misit  me,  accepi,  ille  animum 
meum  in  momento  atque  in  puncto  temporis 
omni  sapientia  ac  eruditione  replevit.  Acci 

pite  similitudinem  istam.  Capite  vas  aliquod 
angustissimi  oris,  quales  amphorae  esse  so¬ 
lent  :  si  ejusmodi  vas  liquore  aliquo  replen¬ 
dum  sit,  nonne  oportebit  sensim  liquorem 
illum  infundere  ?Ita  sane.  Si  enim  magnam 
copiam  simul  ejus  liquoris  infundere  volue¬ 
ris,  os  vasis  nimia  illa  copia  obstruetur,  et 
liquor  peribit.  Tales  sunt  intelligentiac  no¬ 
strae,  auditores,  vasa  sunt  augustissimi  oris  : 
idcirco  paulatim  magno  labore  et  multo 
tempore  cognitio  rerum  in  animos  nostros 
non  tam  infundenda,  quam  instillanda  est. 
At  vero  Christi  animus  quasi  vas  quoddam 
amplissimum,  ore  capacissimo  praeditum  est. 
Itaque  sine  labore,  sine  tempore,  sine  mo¬ 
lestia,  maxima  copia  sapientiae  et  gratiae,  et 
gloriae  et  omnium  virtutum  ;  imo  et  absque 
mensura  in  eum  infundi  potuit.  Hinc  videli¬ 
cet  Beatus  Joannes  in  Evangelio  ait  :  Vidi¬ 
mus  eum  plenum  gratiae  et  veritatis.  Et  Apo¬ 
stolus  Paulus  :  In  Christo  omnes  thesauros 
sapientiae  et  scientiae  Dei  absconditos  esse 
confirmat. 

Jam  vero  quid  de  admirabili  nexu  dice¬ 
mus,  quo  animus  tam  illustris,  cum  tam 
pulchro  corpore  conjunctus  et  copulatus 
est  ?  Nec  est  enim  gemma  aliqua  pretiosa, 
quae  ita  suo  aureo  annulo  conveniat,  sicut 
haec  illustrissima  et  splendidissima  mens  suo 
pulcherrimo  et  optime  constituto  corpori 
convenit.  Nullus  est  animus,  qui  statim  atque 
in  corpus  ingreditur,  cum  eo  arctissimam 
amicitiam  et  familiaritatem  non  contrahat, 
ut  non  nisi  vi  postea  separari,  sejungique 
possit.  Sed  tamen  non  ita  animi  nostri  arces 
corporum  suorum  possident,  neque  ita  com¬ 
muniunt,  ut  bello  morborum  et  aegritudi¬ 
num,  vel  fame,  et  obsidione  tandem  a  morte 
non  capiantur  et  expugnentur.  At  vero  ani¬ 
mus  iste  singularis,  de  quo  nunc  loquimur, 
ita  corpus  illud  suum  possidebat,  ita  guber¬ 
nabat,  ita  moderabatur,  ut  nullum  ei  peri¬ 
culum,  vel  a  morte,  vel  a  morbo,  vel  a  fame 
vel  a  siti  ulla  ex  parte  immineret. 

At,  inquis,  tamen  aliquando  mortuus  est 
Christus,  et  animus  de  corpore,  vel  invitus, 
egredi  compulsus  est.  Imo  vero,  auditores, 
sponte  sua  et  libera  voluntate  mortuus  est 
Christus  :  et  animus  ejus  ad  tempus  exiit  de 
corpore  et  quasi  fugam  et  debilitatem  simu¬ 
lavit,  ut  mortem  alliceret,  et  pulcherrimo 
stratagemate  eam  circumveniret  et  occide¬ 
ret.  Siquidem  animo  isto  de  corpore  rece¬ 
dente,  repente  mors  idem  corpus  tamquam 
vacuam  civitatem  occupavit,  et  quasi  victrix 


ac  triumphans  in  moenibus  sua  insignia  ve¬ 
xillaque  suspendit,  neque  frigus,  pallorem, 
frigiditatem  abesse  voluit.  Sed  quid  interim 
contigit  ?  Post  tres  dies  verus  Dominus 
ejus  corporis,  Dominus  fortis  et  potens  in 
praelio  cum  jam  de  inferno  ac  daemonibus 
praeclarissime  triumphasset,  ac  castra  eo¬ 
rum,  ac  civitates  diripuisset,  ab  inferis  re¬ 
diit  ut  etiam  de  morte  et  corruptione  trium¬ 
pharet.  Itaque  repeDte  corpus  ipse  suum 
obsedit,  neque  mortem  inde  fugere  per¬ 
misit,  sed  eam  nihil  tale  cogitantem,  et  ejus¬ 
modi  vim  numquam  expertam,  de  improviso 
oppressit,  suffocavit,  interemit,  extinxit. 
Itaque  hoc  novo  et  ante  illum  diem  inaudito 
genere  stratagematis,  de  ipsa  morte  morien¬ 
do  triumphavit  :  Christus  enim  resurgens  ex 
mortuis,  jam  non  moritur ,  mors  illi  ultra  non 
dominabitur. 

Yenio  nunc  ad  tertium  et  postremum, 
quod  in  illo  Beatissimae  Virginis  Mariae  ute¬ 
ro  hodie  factum  est.  Gloriosa  dicta  sunt  de 
te,  civitas  Dei.  Gloriosa  res  plane  gloriosi 
corporis  constitutio  :  sed  nihilominus  glo¬ 
riosior  multo  gloriosissimae  animae  conditio. 
Corpus  enim  nihil  est  aliud,  quam  domici¬ 
lium  animi  :  neque  animus  a  corpore,  sed 
corpus  ab  animo  nobilitatem  et  pulchritudi¬ 
nem  sumit.  At  de  gloi’ia  et  splendore  tertii 
operis,  de  conjunctione  videlicet  Dei  cum 
homine,  quid  tandem  dicerepoterimus  ?  Nam 
illa  duo  priora,  licet  gloriosissima  per  se  sint, 
tamen  cum  tertio  comparata,  ne  gloriosa 
quidem  dici  debent.  Sane  ejusmodi  res  est 
Deus  homo,  Deus  in  carne,  ut  in  cordis  con¬ 
clavi  gustari,  et  sentiri  aliquo  modo  possit, 
sed  certe  verbis  exprimi,  effarique  non  pos¬ 
sit.  Quis  enim  explicabit,  imo  vero  quis  ani¬ 
mo  et  cogitatione  consequi  poterit, vel  quanta 
sapientia,  vel  quanta  potentia,  vel  quanta  dul¬ 
cedine  charitatis  hodie  factum  sit,  ut  unus  et 
idem  sit  Deus  et  homo;  et  nos  vere  Deum  pa¬ 
trem  et  fratrem  appellare  possimus?  Quis  non 
obstupeat,ita  Deum  fieri  hominem,  ut  neque 
personae  multiplicentur,  neque  natura?  con¬ 
fundantur,  nec  in  humanitatem  vertatur 
divinitas,  nec  divinitas  absorbeat  humani¬ 
tatem?  Accipite  similitudinem,  quae  tametsi 
procul  abest  ab  hujus  mysterii  sublimitate, 
ex  ea  nihilominus  aliquid  de  re  tanta  suspi¬ 
cari  poterimus.  Cogitate  similem  esse  Deum 
hominem  factum  alicui  piro,  quae  tres  ramos 
dumtaxat,  et  eos  omnino  aequales  inter  se 
habeat,  et  in  uno  eorum  ramorum  ramuscu¬ 
lus  quidam  mali  incertus  sit  :  quemadmo- 

dum  enim  ramusculus  ille  mali  in  arbore 
quidem  piri,  sed  non  in  quolibet  ejus  ramo 
insitus  est;  sic  etiam  humana  natura  cum 
Deo  quidem  sed  non  cum  qualibet  ejus  per¬ 
sona  conjuncta  est.  Non  enim  Pater  aut 
Spiritus  sanctus,  sed  solus  Filius  naturam 
humanam  assumpsit.  Rursum,  sicut  ramus 
ille  piri,  in  quo  est  insitus  ramusculus  mali, 
et  pirus  et  malus  diceretur,  et  pira  et  mala 
produceret ;  sic  etiam  secunda  illa  persona 
Dei,  qua3  naturam  humanam  accepit,  Deus  et 
homo  verissime  nominatur  et  opera  divina 
atque  humana  produdit.  Sicut  item,  si  ra¬ 
musculus  mali  siccaretur,  non  propterea 
ramus  piri  exsiccaretur,  quod  non  pirus  a 
malo,  sed  malus  a  piro  dependeat :  sic  etiam 
cum  humana  Christi  natura  per  mortem  in 
cruce  exaruit ,  natura  divina  ejusdem  nihil 
penitus  detrimenti  passa  est.  Postremo  , 
quemadmodum,  si  ramusculus  mali  iterum 
revivisceret  et  floreret,  non  ideo  ramus  piri 
modo  aliquo  mutaretur  :  sic  etiam  cum  Chri¬ 
stus  ab  inferis  rediit,  et  humana  ejus  natura 
refloruit,  nullam  prorsus  natura  divina  mu¬ 
tationem  accepit  :  Siquidem  humanitas  a 
divinitate,  non  divinitas  ab  humanitate  pen¬ 
debat.  Exposui  breviter  quid  in  hoc  subli¬ 
missimo  incarnationis  mysterio  contineatur. 
Nunc  de  ejus  utilitate,  et  de  hujus  beneficii 
magnitudine  pauca  dicenda  sunt,  ut  pectora 
vestra  incendantur,  et  ad  tam  liberalem  Do¬ 
minum  redamandum,  et  ei  gratias  sinceris¬ 
simo  affectu  persolvendas  inflammentur. 

Quis  est  igitur  finis  incarnationis  ?  Cur 
Deus  hodie  factus  est  homo  ?  Quis  amore 
non  incendatur,  et  ad  redamandum  tam  li¬ 
beralem  Dominum  non  inflammetur?  Cujus 
cor  non  liquefiat,  si  cogitare  aggrediatur, 
quantam  abyssum  bonitatis  et  charitatis  hoc 
tacto  Deus  ostenderit  ?  Disce,  o  homo,  disce 
quanta  in  Deo  sit  bonitas,  quanta  charitas, 
quanta  dulcedo.  Sola  impellente  bonitate, 
solaque  imperante  charitate  olim  Deus  in 
creatione  ad  quemdam  modum  naturam  at¬ 
que  essentiam  suam  nobiscum  communica¬ 
vit.  Quid  enim  est  aliud  natura  omnis  crea¬ 
ta,  quam  qusedam  exigua  atque  obscura 
participatio  Deitatis  ?  Quia  vero  in  Deo  non 
solum  natura,  sed  etiam  persona  reperitur, 
ut  nihil  nobiscum  non  communicaret,  hodie 
Verbum  caro  factum  est ,  et  personae  etiam 
suae  communionem  liberalissime  nobis  com¬ 
municavit.  Elegit  vero  sapientissimus  Deus 
naturam  humanam,  in  quam  potissimum 
boo  munus  conferret,  tum  quod  Angeli  san¬ 


cti  medico  non  indigerent  ;  tum  etiam,  ut 
beneficium  esset  communius,  latiusque  pa¬ 
teret  et  non  solum  aliquod  genus  rerum,  sed 
totus  orbis,  et  omnis  rerum  universitas  quasi 
gradum  quemdam  honoris  et  nobilitatis  as¬ 
cenderet.  Siquidem  angeli  toti  sunt  spiritus, 
reseseterae  totae  sunt  corporeae  :  solus  homo 
et  spiritu  et  corpore  praeditus  est.  Itaque  si 
Deus  naturam  angelicam  assumpsisset,  solae 
res  spirituales  hoc  munere  gauderent ;  si 
vero  corpus  aliquod,  solae  corporeae  :  at  cum 
humanam  naturam,  in  qua  omnes  naturae, 
tamquam  in  epilogo  continentur,  assumpsit, 
omnes  res  creatas  ad  majorem  quamdam 
excellentiam  et  sublimitatem  evexit.  Hinc 
beatus  Joannes  ideo  non  ait,  sic  Deus  dile- 
xit  hominem,  sed,  Sic  Deus  dilexit  mundum , 
ut  Filium  suum  unigenitum  daret. 

Ex  hac  vero  excellentissima  conjunctione 
quis  enumeret,  quot  commoda  atque  utili¬ 
tates  consecutae  sint  ?  Quid  enim  non  dedit, 
qui  Filium  suum  unigenitum  dedit  ?  aut 
Quomodo  non  et  tam  cum  illo  omnia  nobis  do¬ 
navit  ?  Cecideramus  in  profundissimum  ba- 
ratrum  miseriarum,  egebamus  aliquo,  qui 
funem  nobis  porrigeret,  idcirco  Verbum  caro 
factum  est  :  nempe  factus  est  Funiculus  tri¬ 
plex ,  qui  difficile  rumpitur,  ex  carne,  anima, 
divinitate  et  hic  ad  nos  dimissus  facile  nos 
de  lacu  illo  miseriae  et  luto  faecis  extraxit. 
Egebamus  hostia,  qua  Deum  nobis  iratum 
placaremus  :  et  erat  quidem  in  mundo  caro, 
quae  immolari  potuisset,  sed  invisam  oculis 
Dei  peccatum  efficiebat.  Idcirco  Verbum  caro 
factum  est  :  nempe  dedit  nobis  Deus  sacer¬ 
dotem  et  sacrificium  :  et  Sacerdotem  San¬ 
ctum ,  innocentem ,  impollutum ,  segregatum  a 
peccatoribus ,  et  victimam  immaculatam  et 
placentemDeo  cujus  oblatione  facillime  ipse 
placaretur.  Egebamus  mediatore,  qui  litem 
nostram  cum  Deo  componeret.  Nam  ut  homo 
suspectus  erat  Deo,  tamquam  nimis  avidus 
utilitatis  propriae  :  et  Deus  suspectus  erat  ho¬ 
mini  tamquam  zelator  honoris  et  ultor  injuria¬ 
rum.  Idcirco  Verbum  caro  factum  est ,  nempe 
mediator  advenit,  qui  Deus  et  homo  simul 
existens  causam  utriusque  fideliter  ageret, 
et  cui  tum  Deus  honorem  suum,  tum  homo 
utilitatem  propriam  committere  tutissime  ac 
liberrime  posset.  Egebamus  fcedere  aliquo 
vel  contractu,  quo  pax  jam  composita  firrna- 
Tetur,  ne  rursum  dissensione'  aliqua,  pace 
turbata,  fieret  Novissimus  error  pejor  priore. 
Idcirco  Verbum  caro  factum  est  :  nempe 
Deus  naturam  nostram  sibi  matrimonio  co- 

putavit,  atque  his  nuptiis  pax  nostra  perpe¬ 
tuo  foedere  stabilita  est.  Egebamus  via,  ac 
vetuti  ponte  aliquo,  per  quem  in  coelum 
redire  possemus ;  siquidem  per  peccatum 
coelum  a  terra  longe  recesserat  et  chaos  mag¬ 
num  inter  nos  et  sedes  beatorum  positum 
erat.  Idcirco  Verbum  caro  factum  est  :  nempe 
descendit  caro  mons  humiliatus,  vallis  im¬ 
pleta,  ac  coelum  ita  inclinatum,  et  terra  ita 
exaltata  est,  ut  se  plane  contingant,  et  facile 
atque  expeditum  et  apertum  iter  viatoribus 
praebeant.  Egebamus  medicamento,  quo  pla¬ 
gae  illse  curarentur,  quae  nobis  descendenti¬ 
bus  de  Jerusalem  in  Jericho  a  latronibus 
inflictae  fuerant.  Idcirco  Verbum  caro  factum 
est  :  nam  ante  quidem  medicus  praesto  erat, 
qui  curaret,  nec  aegroti  deerant,  qui  cura 
indigerent;  sed  medicamentum  deerat,  san¬ 
guis  Domini.  Egebamus  cibo,  qui  nos  in  iti¬ 
nere  reficeret  et  recrearet,  ne  forte  deficere¬ 
mus  in  via  :  nam  caro,  quam  comedere 
poteramus  illa  quidem  erat  ad  manus,  sed 
ea  sola  non  proderat  quicquam,  verbum  au¬ 
tem  Dei,  quod  solum  nutrire  ac  reficere  po¬ 
terat,  cibus  erat  grandium,  nec  nostris  den¬ 
tibus  aut  palato  conveniebat.  Idcirco  Ver¬ 
bum  caro  factum  est ,  nempe  dedit  nobis 
Deus  verbum  in  carne,  panem  in  lacte, 
pharmacum  salutis  meile  saccharoque  con¬ 
ditum.  Egebamus  pretio,  quo  de  miserrima 
servitute  redimeremur  :  Siquidem  per  pec¬ 
catum  non  solum  vinditi  hostibus  nostris 
fueramus,  sed  etiam  ad  eam  inopiam  et  dif¬ 
ficultatem  redacti,  ut  nemo  seipsum  liberare 
ac  redimere  posset.  Idcirco  Verbum,  caro  fa¬ 
ctum  est ,  nempe  datus  est  nobis  Dei  benigni¬ 
tate  frater  unus  dives  et  potens,  qui  nos 
omnes,  fratres  videlicet  suos,  sumptibus  suis 
et  posset  et  vellet  de  misera  captivitate  libe¬ 
rare.  Postremo  volebat  Deus  nos  omnes  de 
carcere  ad  regnum  promovere,  et  de  filiis 
Diaboli  filios  suos  facere  :  sed  ut  hoc  inte- 
rim  credere,  ac  sperare  possemus,  egeba¬ 
mus  argumento  aliquo  evidenti  amoris  Do¬ 
mini.  Quis  enim  facile  speret,  aut  credat, 
hominem  parricidam,  reum  majestatis,  sup¬ 
plicio  extremo  adjudicatum,  laqueo  ad  col¬ 
lum  appenso  ad  patibulum  jam  pergentem 
repente  revocandum,  a  rege  adoptandum  et 
de  patibulo  ad  solium  evehendum?  Idcirco, 
auditores,  Verbum  caro  factum  est.  Idcirco 
Dei  Filius  factus  est  hominis  Filius  ut  cre¬ 
derent,  ac  sperarent  filii  hominum  se  vere 
Dei  filios  aliquando  futuros.  0  verbum  sua¬ 
ve  !  0  verum  Evangelium  !  0  nuntium  fau¬ 


stissimum  et  felicissimum,  quo  promittitur 
salus  aegrotis,  indulgentia  reis,  captivis  re¬ 
demptio,  servis  liberatio,  caecis  lumen  et 
mortuis  vita. 

Haec  dies  boni  nuncii  est.  Cur  enim  de¬ 
scendit  hodie  nuntius  ille  coelestis  nisi  ut 
peccatoribus  veniam,  justis  gloriam,  Angelis 
gaudium,  toti  orbi  novnm  splendorem  no- 
vamque  laetitiam  nuntiaret  ?  Sed  pars  potis¬ 
sima  hodiernae  laetitiae  nostrae  est,  auditores, 
quod  nos  hodie  statum  mutavimus,  cum 
Deus  est  De  stercore  erigens  pauperes ,  Collo¬ 
cavit  cum  principibus  populi.  0  gloria  !  0 
nobilitas  generis  humani.  Non  apparuit  no¬ 
bis  in  igne  nec  in  nube  sed  in  carne  nostra 
vidimus  Deum  salvatorem  nostrum.  Videte 
qualem  charitatem  dedit  nobis  pater,  ut  filii 
Dei  nominemur  et  simus  yt  os  nostrum  et 
caro  nostra  sit,  ille  magnus  Christus,  qui 
nunc  sedet  in  dextris  Dei,  et  gubernacula 
clavumque  tenet  orbis  universi.  Intelligamus 
igitur,  intelligamus  dignitatem  nostram,  et 
sancta  quadam  atque  humili  superbia  elati 
erubescamus  deinceps  versari  cum  paupe¬ 
ribus,  mendicare,  stipem,  indui  laceris  pan¬ 
nis,  vesci  cibis  grossioribus  ne  forte  fratri 
nostro  seniori,  qui  princeps  est  regum  terrae , 
nostris  sordibus  et  abjecto  genere  vivendi  in¬ 
juriam  inferamus.  Qui  statum  mutant,  etiam 
mores,  et  cibos  et  amicos  mutare  solent :  ne¬ 
que  auderet  hic  in  terris  frater  principis  vel 
praesulis  -alicujus  vel  humilibus  famulis  se 
adjungere,  vel  sordidum  artificium  exercere, 
semperque  timeret,  ne  fratrem  suum  moribus 
suis  offenderet.  Ante  hunc  diem  eramus  omnes 
pauperes,  mendici,  servi,  dissipaveramus 
Substantiam  nostram,  vivendo  luxuriose ,  etiam 
porcos  pascebamus  in  solitudine.  Itaque  mi¬ 
rum  non  erat,  si  cum  bubulcis,  cum  rusticis, 
cum  Daemonibus,  cum  meretricibus  versaba¬ 
mur,  si  ventrem  de  siliquis  replere  cupieba¬ 
mus  et  carnis  sordidissimas  voluptates  quasi 
stipem  mendicabamus.  At  vero  hodie  non 
reges,  non  Pontifices,  non  imperatores,  sed 
Dii  quidam  facti  sumus,  Filii  et  haeredes 
magni  Dei  et  magni  illius  Christi  fratres  et 
cohseredes ,  qui  est  Solus  potens  rex  regum 
et  Dominus  dominantium .  0  si  aperirentur  se¬ 
mel  oculi  nostri,  et  perspicue  videremus 
quantam  injuriam  innocentissimse  et  puris- 
simse  illi  carni,  quam  hodie  Dominus  as¬ 
sumpsit  ,  inferant  omnes  adulteri ,  omnes 
fornicarii,  omnes  libidinum  et  voluptatum 
carnalium  servi  :  abstinerent  se  profecto  ab 
ejusmodi  sordibus  et  castius  deinceps  et 

continentius  viverent.  Quid?  carnem  meam 
Deus  noster  tanto  honore  dignatus  est,  ut 
eam  super  omnes  angelos  in  throno  gloriae 
suae  collocaverit,  et  ego  tam  ingratus  exi- 
stam,  ut  carnem  eamdem  servire  faciam 
libidinibus  et  Daemonibus  ?  Quid  ?  Tollam 
ego  Membra  Christi ,  et  faciam  membra  me¬ 
retricis  ?  Absit,  absit  :  alliciat  mundus,  blan¬ 
diatur  caro,  vexet,  stimulet,  incendat,  in¬ 
flammet  Satanas,  ego  tamen  Domino  bene 
propitio  non  inferam  hanc  injuriam  Domino 
meo,  qui  mede  patibulo  ad  regnum  evexit, 
et  de  vili  mancipio  fratrem  suum  ac  lilium 
fecit.  Veniat,  quaeso,  in  mentem  castissimus 
ille  Joseph,  qui  cum  ab  uxore  domini  sui  ad 
stuprum  sollicitaretur  :  «  Ecce  Dominus 
meus,  aiebat,  omnibus  mihi  traditis,  ignorat, 
quid  habeat  in  domo  sua,  nec  quicquamest, 
quod  non  sit  in  Aea  potestate  :  quomodo 
igitur  possum  hoc  malum  facere,  et  peccare 
in  Dominum  meum  »  ?  Obstrictum,  liga¬ 
tum,  vinctum  me  vi  des  beneficiis  Domini  mei 
ut  commovere,  et  peccare  in  eum  nullo  modo 
possim.  Aspiciamus  quae  comparatio  esse 
potest,  auditores,  inter  ea  beneficia,  quibus 
obstrictus  erat  Joseph,  et  ea,  quibus  nos 
hodie  obstrinxit,  atque  obligavit  Deus.  Quid 
enim  nobis  non  dedit  qui  Filium  suum  uni¬ 
genitum  dedit  ?  Aut  Quomodo  non  etiam  cum 
eo  omnia  nobis  donavit  ?  Contulit  nobis  natu¬ 
ram,  donavit  gratiam,  promisit  gloriam, 
misit  Filium  quasi  obsidem,  dedit  spiritum 
Pignus  hxreditatis  :  jussit  Angelis,  ut  nos 


custodiant,  toti  mundo,  ut  nobis  serviat  : 
ipse  vero  tamquam  amantissimus  pater  non 
removet  a  nobis  oculos  pietatis  et  providen¬ 
tiae  suae  :  et  quomodo  poterimus  igitur  tot 
vinculis  obligati  nos  commovere  ;  et  peccare 
in  tam  clementem  ac  liberalem  Dominum  ? 
praesertim  cum  is  nihil  a  nobis  petat,  nisi  ut 
statum  nostrum  et  dignitatem  conservemus. 
Quare  deinceps  ne  splendori  nostro  deesse 
videamur,  induamus  auream  illam  vestem 
charitatis,  vescamur  assidue  pane  Angelo¬ 
rum  et  regalibus  epulis,  versemur  cum  coe¬ 
lestibus  illis  principibus,  dicamusque  cum 
Paulo  :  Conversatio  nostra  in  coelis  est :  quae¬ 
ramus  delicias,  et  divitias  et  honores,  sed 
dignos  filiis  Dei  coelestis  gloriae  ambitiosi, 
coelestium  opum  avari, coelestium  voluptatum 
cupidi  simus  :  mundum  vero  et  ejus  divitias 
atque  oblectamenta  tamquam  vilissima,  et 
nostro  statu  indignissima  contemnamus , 
conculcemus,  fastidiamus,  et  in  fratrem  no¬ 
strum  seniorem  oculos  intendentes  vehe¬ 
menter  formidemus,  ne  dedecori  illi  simus, 
ne  forte  nos  ipse  coram  Angelis  Dei  in  futuro 
saeculo  erubescat,  in  fratrum  loco  habere 
tam  sordidos  homines  confundatur  :  sed  po¬ 
tius  enitamur  ita  nos  gerere,  ita  statum  no 
strum  dignitatemque  tueri,  ut  Deus  Filios, 
Christus  fratres,  Angeli  socios,  Jerusalem 
cives  nos  habere,  agnoscere  atque  excipere 
glorietur  :  quod  nobis  concedat,  qui  est  be¬ 
nedictus  in  saecula.  Arnen. 

CONCIO  XXVIII. 

IN  DOMINICA  PASSIONIS 

VEL  HEBDOMADA  SANCTA  DE  MAGNITUDINE  PASSIONIS  DOMINI 

THEMA 

0  vos  omnes,  qui  transitis  per  viam,  attendite  et  videte,  si  est  dolor, 
sicut  dolor  meus.  Thren.  i,  v.  12. 


SYNOPSIS 

Exordium  a  magnitudine  passionis  Christi  su¬ 
mitur ,  quam  assidue  considerare  par  est.  Qua- 
tuor  deinde  fontes  aperiuntur ,  ex  quibus  illa 
magnitudo  hauritur ,  quorum  primus  est  infi¬ 
nita  Dei  in  nos  charitas,  quce  gravissima  et¬ 
iam  tormenta  levissima  effecit,  quod  exemplis 
martyrum,  praesertim  D.  Ignatii  probatur. 
Secundus  fons  aprimo  ortum  trahens  est,  quod 
sibi  omnem  consolationem  in  tanta  passione 
undique  derelictus  abesse  senserit ,  quod  in  Le- 
vitico  olim  per  duos  hircos  offerri  solitos  prae¬ 
figuratum  fuit.  Tertius,  quod  in  tenerrimo , quo 
praeditus  erat,  corpore ,  haec  pertulerit.  Quar¬ 
tus,  quod  omnia  genera  tormentorum  subie¬ 
rit.  Deinde  novum  praecipua  passionis  Christi 
genera  graphice  expressa  asseruntur,  et  quasi 
representantur.  Primum  genus  est  tristitia  et 
pavor  Christi  in  monte  Oliveti,  in  quo  omni¬ 
bus  angustiis  undique  circumdatus  erat ,  cui 
cau  am  dederunt  tormenta  omnia  subeunda 
ibi  :  epreesentata,  peccata  omnia  omnium  ho- 
num  sub  oculis  spectata,  ingratitudo  hominum, 
atque  dolor  immensus  Virgini  matri  inde  ex¬ 
citandus. 

Secunda  pars,  promissa  prolixitatis  excusa¬ 
tione  alia  quinque  sequentia  passionis  Christi 
genera  enumerat.  Secundum  itaque  est,  quod 


instar  mancipii  ab  eo,  quem  ad  summam  di¬ 
gnitatem  evexerat,  vilissimo  p>relio  suis  inimi¬ 
cis  sim  venundatus  ;  ubi  fornicarii  Juda  pe¬ 
jores  esse  probantur .  Tertium,  quodJudceorum 
et  Gentilium  crudelitati  omnes  h.bence  laxaloc 
fuerint,  daemone  obccecatis  et  obstinatis  illis 
pectoribus  insolita  genera  tormentorum  sug¬ 
gerente.  Quartum,  est,  dira  illa  flagellatio, 
vilissimorum  scilicet  homuncionum  poena  : 
ubi  pia  de  illa  meditatio.  Quintum  spinea  coro¬ 
natio.  Sextum  crucis  ad  montem  Calvariae  ba- 
julatio  ;  ubi  docemur ,  quomodo  crucem  no¬ 
stram,  hoc  est,  tribulationes  sufferendo  Chri¬ 
stum  sequi  debeamus. 

Pars  tertia,  praelibatis  mortis  Calvariae  myste¬ 
riis,  ad  reliqua  tria  genera  passionis  narran¬ 
da  progreditur ;  quorum  septimum  est  ipsa 
crucifixio ,  ubi  primum  Christi  truculenta  de¬ 
nudatio,  deinde  ipsa  crucifixio  suis  coloribus 
exprimitur.  Octavum  ed,  praesentia  Matris 
dilectissimae,  ubi  passio  utrinque  resultans 
explicatur.  Nonum  et  ultimum  genus  passionis 
Christi  est,  subsannatio  astantium  et  fellea 
potatio  ;  ubi  demonstratur  omnes  Christi  sen¬ 
sus  in  cruce  passos  fuisse.  Josephi  a  fratribus 
venditi  vestis  sanguinolenta  patri  altata,  figu¬ 
ram  fuisse  corporis  Christi  declaratur ,  et 
quomodo  nostra  peccata  ipsum  in  crucem 
adigunt  ostenditur.  Deinde  subjungitur  gra¬ 
vis  ad  charitatem  et  gratitudinem  exhortatio , 
insuper  ad  contritionem  a  minori  ad  majus 

inductio.  Epilogus  denique  ostendit ,  quanto 
major  sit  poena  gehennce  supplicio  Christi ,  et 
quam  certa  peccatoribus  immineat. 

Atrocitas  suppliciorum  Domini  tanta  fuit, 
auditores  optimi,  ut  vires  humana?  atque 
angelica;  mentis  exuperet,  et  solus  Christus, 
qui  eam  pertulit,  et  solus  Deus,  qui  eam  ad 
nostram  salutem  instituit,  quanta  ejus  indi¬ 
gnitas  atque  acerbitas  fuerit  cogitatione  at¬ 
que  intelligentia  consequantur.  Petree  siqui¬ 
dem  scissae,  et  monumenta  aperta,  et  velum 
templi  laceratum,  et  sol  atque  aer  tenebris 
coopertus,  mundus  denique  totus  horrendis, 
atque  ante  illud  tempus  incognitis  monstris 
et  portentis  se  tantum  nefas  intelligere  atque 
execrari  significabant.  Neque  dubium  est, 
quin  Angeli  quoque  pacis ,  juxta  prophetam 
amore  fleverint,  inter  se  alas  colliserint,  facies 
suas  pennis  velaverint,  cum  ministri  iniqui¬ 
tatis  indignissimis  probris  et  contumeliis  af¬ 
ficiebant  Dominum  majestatis  :  sed  nihilo¬ 
minus  Dei  Filius  solum  Patrem  appellat, 
tamquam  qui  solus  ejus  rei  magnitudinem 
plane  cognosceret  :  Tu  scis,  inquit,  impro¬ 
perium  meum,  et  confusionem  meam  et  reve¬ 
rentiam  meam.  Solus  enim  Pater  plane  intel- 
ligebat,  quid  Christus  ejus  filius  pateretur, 
qui  solus  ejusdem  Christus  infinitam  sublimi¬ 
tatem  et  majestatem  cognoscebat  ;  nec  non 
quanta  ei  ex  omnibus  rebus  creatis,  atque  ab 
hominibus  potissimum  reverentia  atque  ob¬ 
servantia  deberetur.  Itaque,  tu  solus,  inquit, 
cognovisti  improperium  meum  et  confusio¬ 
nem  meam,  quia  tu  solus  non  ignoras  reve¬ 
rentiam  meam.  Sed  quamquam  haec  ita  se 
habeant,  et  licet  passionis  Domini  magnitudo 
omnem  creatam  intelligentiam  vincat,  tamen 
hortatur  nos  Dominus,  ut  quantum  possumus 
enitamur,  vim  dolorum  illorum,  et  crucia¬ 
tuum  intelligere  :  0  vos  omnes  inquit,  qui 
transitis  per  viam  ,  qui  curriculum  istud  hu¬ 
manae  vitae  perficitis,  qui  non  haeretisin  luto 
terrenarum  cupiditatum ;  sed  alis  desiderii 
ad  coelestem  Jerusalem  magnis  itineribus 
properatis  ;  Yos,  inquam,  nolite  simpliciter 
audire,  sed  Attendite  et  videte ,  si  est  dolor 
similis,  sicut  dolor  meus.  Quare  nos  hodierna 
die, tum  ut  Christo  debitas  gratias,  justasque 
referamus,  nostro  capiti,  ut  vera  et  viva 
membra  condoleamus:  tum,  ut  nos  ipsos  ad 
potentiam  ac  tolerantiam  laborum  armemus, 
et  ad  insequenda  Domini  vestigia  infracto 
animo  accedamus,  de  magnitudine  atque 
atrocitate  Passionis  Domini,  ipso  Domino 


bene  juvante,  verba  faciemus.  Ac  ut  ordine 
aliquo  rem  tantam,  tam  gravem,  tam  utilem 
explicemus,  et  facile  quicquid  dixerimus,  non 
solum  intelligere,  sed  etiam  memoria  custo¬ 
dire  possitis,  quatuor  quasi  capita  ac  veluti 
fontes  aperiemus,  ex  quibus  magnitudo  ac 
vehementia  Dominicee  passionis,  tamquam 
rapidus  torrens  profluebat,  ut  copiosas  aquas 
juxta  vaticinium  Isaiae,  De  fontibus  Salvato- 
ris  hauriamus. 

Primus  fons,  qui  fontium  CEeterorum  origo 
ac  principium  fuit,  et  jure  fons  fontium  dici 
poterat,  est  infinita  illa  charitas,  quae  in  pe¬ 
ctore  Domini,  tamquam  in  sua  ac  propria 
fornace,  perpetuo  ardebat :  cupiebat  Domi¬ 
nus,  cum  excellentissimo  modo  liberare  ge¬ 
nus  humanum,  tum  plene  atque  perfecte 
divin se  justitiae  satisfacere  :  cupiebat  ita  pla¬ 
gas,  ac  vulnera  nostra  curare,  ut  nullae  ci¬ 
catrices,  nulla  vestigia,  nulla  signa  relinque¬ 
rentur  ;  et  simul  ita  maxima  illa  crimina  lae¬ 
sae  majestatis  de  medio  tollere,  ut  nullae 
deinceps  inter  nos  et  Deum  inimicitiarum 
aut  odiorum  causae  remanerent.  Sciebat  se, 
quo  plura  et  graviora  pateretur,  eo  melius 
posse  haec  sua  opera  ad  exitum  perducere, 
et  simul  propriarum  virium  ac  fortitudinis 
conscius  intelligebat  se  quamlibet  gravem 
sarcinam,  atque  onus  suis  robustissimis  hu¬ 
meris  ferre  posse.  Itaque  hinc  fiebat,  ut  sine 
modo,  ac  sine,  mensura  se  sarcina  dolorum 
ac  laborum  oneraret.  Conjunge  mihi  sum¬ 
mam  potentiam  cum  summa  sapientia,  et 
summam  potentiam  et  summam  sapien¬ 
tiam  cum  charitate  summa  :  ac  deinde 
animo  complectere,  si  potes,  quid  inde 
fiet.  Vilissimi  homunciones,  cum  in  eorum 
cordibus  amor  donari  ac  regnare  incipit, 
quid,  quaeso,  cogitant  ?  quid  meditantur  ? 
quid  moliantur  animo?  Certe  ita  inardescunt 
interdum,  ut  infinita  atqbe  immensa  quae¬ 
dam  pro  iis  agere  vel  pati  cupiant,  quos  di¬ 
ligunt.  Cum  patriarcha  Jacob  septem  annos 
propter  Rachel  servisset,  et  adhuc  alios  se¬ 
ptem  serviturus  esset,  non  ei  tempus  istud 
tempus  annorum  quatuordecim,  sed  pauco¬ 
rum  dierum  spatium  Prse  amoris  magnitu¬ 
dine  videbatur.  Quid  vero  impurissimi  ama¬ 
tores,  non  casti,  ut  S.  Jacob,  pro  suis  mere¬ 
tricibus  semper  fecerint,  omnibus  notum  est. 
Sed  ut  omittam  de  amatoribus  feminarum  et 
aliarum  sordium  dicere,  aspicite  sanctos  ho¬ 
mines,  et  amore  divinae  pulchritudinis  ve¬ 
hementer  incensos,  ut  apostolum  Paulum, 
ut  martyrem  Ignatium,  B.  Franciscum.  Isti 

omnes  ita  rapiebantur  ab  amore,  et  extra 
seipsos  quodammodo  ducebantur,  ut  marty¬ 
ria,  verbera,  cruces,  ignominias,  ita  qurere- 
rent,  ut  aurum,  et  gemmas,  ac  lapides  pretio¬ 
sos  mercatores  quaerunt.  Neque  simplicia  mar¬ 
tyria,  simplices  cruces,  simplices  mortes,  pro 
Domino  sufficiebant  illis;  sed  duplicia, triplicia 
ac  multiplicia  desiderabant.  Audite  B.  marty¬ 
rem  Ignatium  :«  Ignoscite  mihi,  inquit  in  epi¬ 
stola  ad  Romanos,  ego  scio  quid  mihi  expe¬ 
diat  :  nunc  incipio  esse  Christi  discipulus  : 
ignis,  crux,  bestiarum  instantia,  abscissio, 
separatio,  confractio,  dissectio  membrorum, 
interitus  totius  corporis  et  flagella  diaboli  om¬ 
nia  in  me  veniant,  ut  Jesum  Christum  merear 
adipisci,  nihil  me  juvant,  quae  sunt  mundi 
hujus.  Bonum  mihi  mori  in  Christo  Jesu, 
quam  regnare  in  finibus  terrae.  »  Deinde  quis 
unquam  tanto  affectu,  et  tam  ex  animo  ami¬ 
cos  suos  rogavit,  ut  eum  ab  impendente  nece 
liberarent,  quanto  affectu  et  quam  exanimo 
idem  iste  gloriosus  Ignatius  Romanos  roga¬ 
vit,  ne  ipsius  mortem  et  passionem  impedi¬ 
rent  ?  Itaque  ardentissimi  illi  amatores  Dei 
immensa  quaedam  animo  concipiebant,  quae 
pro  Domino  pati  desiderarent :  sed  interim 
tamen  multo  minora  patiebantur,  quod  non 
responderet  in  eis  potentia  charitati.  Infinita 
pati  cupiebant :  sed  non  poterant,  et  idcirco 
Dominus  non  sinebat  eos  Tentari  supra  id, 
quod  poterant  :  sed  faciebat  cum  tentcitione 
proventum ,  ut  possent  sustinere.  At  vero  Do¬ 
minus  Christus  caput  martyrum  et  singula¬ 
ris  doctor  patientiae,  quod  multo  majori  cha- 
ritate  flagraret,  quam  ullus  unquam  sanctus, 
quis  ignorare  potest  ?  Charitas  enim  in  Chri¬ 
sto,  tamquam  in  fonte,  in  sanctis  coeteris 
tamquam  in  rivulis  erat.  Nam  De  plenitudi¬ 
ne  ejus  nos  omnes  accepimus.  Itaque  non  cu¬ 
piebat,  non  desiderabat  :  sed  ardebat  amore 
patiendi  pro  nobis  ;  et  sicut  Cervus  ad  fontes 
aquarum ,  ita  ipse  ad  calicem  passionis  anhe¬ 
labat,  cujus  sunt  illa  verba  :  Desidemo  desi¬ 
deravi  hoc  pascha  manducare  vob  scum. Et  illa  : 
Baptismo  habeo  baptizari :  et  quomodo  coar- 
ctor  usque  dum  perficiatur ?  Quid?  quod  si 
ad  hanc  infinitam  patiendi  voluntatem, 
summam  quoque  patiendi  potentiam  adjun¬ 
gamus,  quae  moles  passionis  efficietur  ?  Equi¬ 
dem,  auditores,  hoc  unum  argumentum,  si 
attente  ac  diligenter  perpendatur,  solam 
sufficit,  ut  homo  rapiatur  extra  se,  et  stupo¬ 
rem  atque  extasim  mentis  patiatur  :  et  tum 
demum  intelligere  incipiet,  quid  sit  quod 

Dominus  ait  :  Attendite  et  videte  si  est  dolor , 
sicut  dolor  meus. 

Alterum  caput,  unde  vehementia  passio¬ 
nis  Dominicae  nascebatur,  illud  est,  quod  vo¬ 
luerit  Dominus  atrocissima  supplicia  sine 
ullo  genere  consolationis  tolerare. '  Hoc  vero 
secundum  caput  ex  primo  capite,  tamquam 
rivus  ex  fonte,  sine  ulla  dubitatione  deriva¬ 
tur.  Ea  enim  regina  charitas,  quae  summos 
dolores  pati  voluit  Christum,  eadem,  inquam, 
omnes  portas  obstruxit,  quibus  aliquod  ge¬ 
nus  solatii,  sive  de  coelo,  sive  de  terra  ad 
cor  ejus  ingredi  potuisset.  Itaque  non  solum 
a  discipulis,  amicis,  affinibus:  sed  ab  ipso 
proprio  parente,  atque  adeo  a  seipso  dereli¬ 
ctus,  desertusque  fuit,  ut  solus  ille  homo 
Christus  cum  summis  doloribus  et  cruciati¬ 
bus  quodammodo  luctaretur.  Ifinc  sunt  illae 
voces  :  Factus  sum  sicut  homo  sine  adjutorio 
inter  mortuos  liber.  Et  :  Infixus  sum  in  limo 
profundi,  et  non  est  substantia  :  Et  :  Deus, 
Deus  meus ,  respice  in  me,  quare  me  dereliqui¬ 
sti ?  Hujus  rei  in  veteri  Testamento  illustris¬ 
sima  figura  prsecessit.  Quid  enim  duo  illi 
hirci  Levitici  xvi,  significabant,  qui  pno  pec¬ 
cato  populi  offerebantur  Domino,  quorum 
alter  mactabatur,  alter  in  solitudine  libere 
dimittebatur,  nisi  summum  illud  ac  divinis¬ 
simum  sacrificium,  quo  Deus  ethomo,Jesus 
Christus,  pro  peccatis  mundi  totius  oblatus 
est  Domino  ?  Sicut  enim  unus  hircorum  oc 
cidebatur,  alter  in  solitudinem  discedebat : 
ita  in  Christo  altera  naturam  ejus,  nempe 
humana  sola  cruciabatur  ;  altera  divina  vi¬ 
delicet,  quodammodo  abscedebat,  et  sociam 
suam  solam  in  suppliciis  et  tormentis  relin¬ 
quebat.  Tametsi  enim ,  quantum  attinet  ad 
nexum  hypostaticum,  verbum  Dei  humanam 
naturam  quam  semel  assumpsit,  numquam 
dimisit ;  tamen  quantum  attinet  ad  consola¬ 
tionem,  quam  patienti  humana)  natura)  af¬ 
ferre  potuisset,  et  quantum  ad  intolerabilium 
illorum  dolorum  mitigationem,  ac  tempera¬ 
mentum,  eam  omnino  deseruit.  Unde  quaeso 
martyres  sancti  in  maximis  suppliciis  canta- 
bant.,  gloriabantur,  gestiebant,  exultabant  : 
Dominus  vero,  qui  martyribus  robur  et  con¬ 
stantiam  illam  donavit,  ita  passione  immi¬ 
nente  exhorruit,  ita  contremuit,  ita  sudavit? 
certe  non  alia  causa  est,  quam  quod  mar¬ 
tyribus  Dominus  calicem  passionis  misce¬ 
bat  meile  coelestis  suavitatis,  et  saepe  majo¬ 
rem  partem  calicis  liquor  dulcissimus  occu¬ 
pabat  ut  vere  cum  propheta  dicere  possent: 

Secundam  multitudinem  dolorum  meorum  in 
corde  meo  consolationes  tuae  laetificarunt  ani¬ 
mam  meam.  Et  cum  Apostolo  Paulo  :  /ieple- 
tus  sum  consolatione,  superabundo  gaudio.  At 
ipse  Dominussibi,  ut  ante  dicebamus,  omnes 
portas  clausit,  quibus  consolatio  ad  eum  in¬ 
ferri  potuisset;  idque  non  alia  de  causa, 
quam  ut  nos  miseros  atque  ingratos  copiose 
redimeret.  Cogita  mihi  modo,  quid  sit  bibe¬ 
re  ejusmodi  calicem  passionis,  plenum  febe, 
plenum  absynthio,  plenum  teterrimis  liquo¬ 
ribus,  sine  ullo  dulcedinis  temperamento  ? 
Cogita,  quam  crucem  patereris  tu,  si  aliquo 
gravi  morbo  laborares,  et  nullum  consolato¬ 
rem  haberes;  omnes  te  desererent,  etiam 
amici,  etiam  parentes  et  uxor,  etiam  filii  tibi 
dorsum  verterent,  et  majorem  misericordiam 
exhiberi  videres  alicui  cani,  qui  jacet  vul¬ 
neratus  in  platea,  quam  tibi  ?  Jure  igitur 
Attendite,  inquit,  et  videte,  si  est  dolor,  sicut 
dolor  meus. 

Porro  tertium,  quod  peissionem  Domini 
mirum  in  modum  augebat,  fuit  teneritudo 

u  7 

ac  nobilitas  corporis  Domini.  Quis  nescit, 
quantum  intersit  inter  durum  aliquem  rusti¬ 
cumque  agricolam,  cujus  caro  laboribus  as¬ 
sueta,  solis  ardore  exusta,  imbribus,  nivi- 
bus,  ventis  ssepe  pulsata,  tense  soliditatem 
et  quasi  duritiem  induit ;  etnobilem  aliquem, 
ac  tenerum  et  in  deliciis  educatum  adole¬ 
scentem  ?  nonne  graviora  aliqua  verbera, 
quse  rusticus  ille  agricola  vix  sentiret,  tene¬ 
rum  istum  adolescentem  pene  occiderent  ? 
Jam  vero  Dominus  Christus  non  erut  ille 
quidem  in  deliciis  enutritus;  quippe  qui  ma¬ 
trem  terrenarum  opum  egentissimam,  sola 
fide  et  charitate  aliisque  virtutibus  divitem 
elegerat  :  sed  tamen  corpus  tenerrimum, 
pulcherrimum,  nobilissimum,  optime  consti¬ 
tutum,  et  temperatum  habebat,  quale  opti¬ 
mo  jure  esse  debuit,  quod  auctore  Spiritu 
sancto  ex  virgineis  purissimisque  sanguini¬ 
bus  conformatum  fabricatumque  erat. Itaque 
acerbissima  illa  supplicia,  quae  quod  ibet 
aliud  corpus,  quamvis  durum,  quamvis 
crassum,  quamvis  rusticanum,  maximis  cru¬ 
ciatibus  affecissent,  quid  quseso  suspicabi¬ 
mur  in  illo  corpore  fecisse,  quod  omnium 
prsestantissimum  fuit  ?  An  non  ergo  merito 
,  optimoque  jure  dicere  potuit  Dominus  :  At¬ 
tendite  et  videte  ,  si  est  dolor ,  sicut  dolor 
meus ? 

Sed  jam  ad  quartum  fontem  aperiendum 
aggrediamur.  Quanta  fuerit  atrocitas  suppli¬ 


ciorum  Domini  ex  eo  facile,  potest  intelligi, 
quod  non  unum  aliquod  genus  supplicii  pas¬ 
sus,  sed  poenam  quamdam  communem  et 
generalem,  quse  omnes  poenas  quasi  amplis¬ 
simo  sinu  comprehendit.  Si  respicias  eos,  a 
quibus  passus  est,  invenies  omnia  genera 
hominum,  omnem  sexum,  omnem  setatem, 
omnem  conditionem,  Judseos  et  Ethnicos, 
principes  et  populares,  dominos  et  servos, 
viros  et  heminas,  amicos  et  inimicos  simul 
quodammodo  convenisse,  etinesedem  atque 
interitum  Domini  conspirasse.  Si  respicias 
ea,  in  quibus  aliquid  passus  est,  videbis  ni¬ 
hil  penitus  esse,  in  quo  aliquid  pati  possit, 
et  in  quo  Dominus  passus  non  sit.  Siquidem 
amantissima  mater  gladio  doloris  transfixa, 
discipuli  atque  amici  fugati  ac  dissipati,  ve¬ 
stimenta  ablata,  existimatio  laesa,  animus 
moerore  oppressus.  Quid  de  corpore  dicam? 
Nonne  singula  membra  singulique  sensus 
suos  et  proprios  carnifices  habuerunt  ?  Ac 
ut  intelligatis,  vel  potius  solis  luce  clarius 
videatis,  non  fuisse  interitum  simplicem 
vel  unum  aliquot  genus  tormenti,  quo  Do¬ 
minus  extinctus  est,  sed  amarissimam 
quamdam  atque  acerbissimam  compositio¬ 
nem  innumerabilium  cruciatuum,  quorum 
singuli  per  se,  si  diligenter  atque  attente 
cogitentur,  abunde  sufficiebant,  ut  Domi¬ 
num  Christum  incredibili  dolore  ac  dede¬ 
core  afficerent  :  enumerabo  breviter  no¬ 
vem  prsccipua  genera  suppliciorum,  quse 
prseteralia  multa  illa  una  in  se  Domini  pas¬ 
sio  comprehendit. 

Primum  igitur  doloris  genus  fuit  ille  con¬ 
flictus  internus,  illa  immensa  tristitia,  illa 
anxietas  cordis,  illa  nubes  moeroris,  quse  do¬ 
minicum  cor  ita  invasit,  atque  oppressit,  ut 
eum  quasi  in  agone  mortis  extremo  consti¬ 
tueret.  Neque  id  solum,  sed  etiam  effecit,  ut 
Domiuus,  qui  toties  solus  pernoctaverat  in 
locis  desertis,  jam  ita  paveret,  ut  a  discipu¬ 
lis  quodammodo  peteret,  ne  se  solum  dere¬ 
linquerent  :  Sust<nete  hic ,  inquit,  et  vigilate 
mecum.  Neque  id  etiam  solum,  sed  et  illud 
effecit,  ut  toto  corpore  sanguinis  sudor 
erumperet,  et  tam  copiosus,  ut  ex  fronte  ac 
vultu  per  vestes  descenderet  in  terram,  eam- 
que  rigaret.  Quse  res  ejusmodi  fuit,  ut  nullo 
unquam  ssecolo  aliquid  magis  novum,  ma¬ 
gis  monstruosum,  magis  portentosum  acci¬ 
derit.  Neque  vero  magnopere  mirabimur, 
auditores,  si  intellignmus,  quam  justam  cau¬ 
sam  interni  hujus  doloris  Dominus  habuerit. 

Siquidem  anima  illa  beatissima  ante  flagel¬ 
lari  et  crucifigi,  et  fel  atque  acetum  gustare 
voluit,  quam  haec  eadem  corpus  pateretur. 
Itaque  anima  invisibili  cuidam  cruci  affixa 
fuit,  quae  sua  quatuor  brachia  et  suos  qua- 
tuor  clavos  invisibiles  habuit,  quae  erant 
quatuor  acerbissima  genera  cogitationum. 
Primum  enim  venerunt  ad  mentem  omnia 
tormenta,  quae  nocte  illa  et  sequenti  die  erat 
perpessurus,  et  quae  corpus  ordine  quodam 
unum  post  aliud  in  diversis  horis  afflictura 
erant,  ea  omnia  simul  quasi  agmine  facto  in 
animum  Domini  irruerunt.  Et  quid  mirum,  si 
tantus  exercitus  dolorum,  tam  gravium,  tam 
immitium,  tam  diuturnorum  sanctissimum 
illud  corpus  moerore  ac  tristitia  replere  po¬ 
tuerunt  ?  praesertim  cum  intelligeret  Domi¬ 
nus,  singulorum  vehementiam  et  gravitatem, 
et  certo  sciret  nihil  eorum  vel  auferendum 
vel  minuendum  ;  sed  totum  illum  calicem 
usque  ad  minimam  guttam,  Usque  ad  fxces, 
ut  Scriptura  loquitur,  sibi  exhauriendum. 
Deinde  venerunt  ad  mentem  peccata  omnia 
tam  praeterita  quam  praesentia,  et  futura,  quae 
unquam  in  Deum  ab  hominibus  vel  commissa 
sunt,  vel  deinceps  committentur.  Et  ita  mi¬ 
nute,  ita  perspicue,  ut  omnia  mea.  et  omnia 
tua, et  omnium  ac  singulorum  hominum  sigil- 
latim,  quasi  omnia  essent  praesentia  intuere¬ 
tur.  Jam  igitur  is,  qui  tanto  ardore,  et  zelo 
diligebat  honorem  Patris,  quam  vehementer 
existimatis  affligebatur,  quod  tam  innume¬ 
rabilem  multitudinem  scelerum  ac  flagitio- 
rum  nefandorum,  foedissimorum,  execrabi- 
litHn,  in  coelum  clamantium  et  Dei  honorem 
ac  majestatem  offendentium  cerneret?  Certe 
unius  hominis  peccata  sufficere  poterant,  ut 
Dominum  magis  torquerent,  quam  ipsum 
supplicium  crucis.  Quid  igitur  facerent  pec¬ 
cata  totius  mundi  ?  Non  est  intelligentia,  nec 
humana,  nec  angelica  quse  vim  hujus  dolo¬ 
ris  comprehendat.  Tertio  loco  veniebat  ad 
mentem  ingens  illa  ingratitudo,  primum 
Judseorum,  deinde  multorum  Christianorum, 
qui  sanguinem  istum  suum  pretiosum  con¬ 
culcaturi  erant  :  et  simul  videbat,  tum  hor¬ 
ribile  illud  supplicium,  quo  post  paucos  an¬ 
nos  Judan  afficiendi  erant :  tum  intolerabiles 
pcenas  gehennae,  quae  tantae  multitudini  non 
solum  Judaeorum  et  Ethnicorum,  sed  etiam 
Christianorum  parabantur.  Quae  omnia  sine 
dubio  innocentissimum  et  nostri  amantissi- 
mum  illud  cor  vehementissime  affligebant. 
Si  ita  dolet  pater  aut  mater  obitum  unius 
filii,  ut  consolationem  invenire  nullo  modo 


possit  :  quantum  credibile  est  doluisse  Do¬ 
minum  Christum  aeternum  interitum  tot 
millium  hominum,  quos  multo  ardentius, 
quam  mater  filios,  diligebat,  et  pro  quibus 
non  solum  omnibus,  sed  etiam  singulis  mil- 
lies  mori  paratissimus  erat  ?  Postremo  venie¬ 
bat  ad  mentem  gladius  ille  bis  acutus  qui 
vicera  amantissimae  Matris  penetratus  esset : 
quae  cogitatio,  quis  dubitat,  quin  frangeret 
ac  dilaceraret  pectus  dominicum  ?  PostDeum 
Patrem  neminem  ita  Dominus  diligebat,  ut 
suam  optimam  et  sanctissimam  Matrem. 
Itaque  cum  sciret,  quanta  vehementia  dolo¬ 
ris  cor  illud  pientissimum  et  innocentissi¬ 
mum  repente  adoriri  debebat,  certe  gladius 
materni  doloris  antea  a  Simeone  praedictus 
ante  cor  filii  quam  matris  penetravit,  neque 
ad  cor  matris  nisi  per  cor  filii  pertransivit. 
Haec  est  igitur  crux  interior,  isti  sunt  clavi, 
haec  est  lancea,  quae  sudorem  illum  sangui¬ 
nem  de  corpore  Domini  exprimebat.  Qui 
sicut  sudor  fuit  omnium  sudorum  monstruo¬ 
sissimus  et  horribilissimus,  ita  signum  fuit 
dolorum  et  cruciatuum  inauditorum,  et  ta¬ 
lium,  ut  cum  eis  nulla  supplicia  comparari 
possint. 

Cogita  mihi,  Dominum  Jesum  in  horto 
Getsemani  in  isto  agone  constitutum,  tam¬ 
quam  alterum  lsaac  oblatum  ad  sacrificium, 
qui  quaqua  versus  oculos  mentis  converte¬ 
bat,  omnia  crucibus  plena  essu  videbat,  ex 
omni  parte  illae  voces  in  auribus  ejus  insona¬ 
bant:  Tolle,  tolle ,  crucifige  eum.  Si  discipulos 
suos  intuebatur,  videbat  corda  eorum  pavore 
et  moerore  plena  :  si  studia  Judaeorum,  vi¬ 
debat  eos  nihil  aliud,  quam  suam  necem 
moliri,  et  jam  cum  Juda  proditore  de  modo 
et  ratione  capiendi  se  deliberare  :  si  sanctos 
Patres  in  sinu  Abrahae  quiescentes,  videbat 
eos  ardentissimis  votis  mortem  suam  implo¬ 
rare  :  si  infernum  inferiorem,  videbat  omnes 
daemones  in  suam  mortem  maxime  accensos 
et  armatos,  et  eorum  opera  brevi  futurum, 
ut  principes  Judaeorum  cum  principibus  Gen¬ 
tium  in  suam  perniciem  conspirarent  :  si  de¬ 
nique  in  coelos  oculos  levabat,  videbat  Deum 
Patrem  quasi  alterum  Abraham  cum  gladio 
districto  paratum  ad  immolandum  ;  et  simul 
intelligebat  non  venturum  nunc  angelorum 
aliquem,  qui  necem  suam  impediat,  sicut 
olim  venit,  et  mortem  lsaac  et  arietem  futu¬ 
rum.  Hinc  ille  sudor  sanguineus,  tam  copiose 
flueb  t  :  et  quales,  oro,  cruciatus  erunt,  qui 
sequentur,  quando  in  ipso  principio  nigritu¬ 
dinis  in  agone  mortis  constituitur  ?  Quid 

luno  sentiet,  cum  revera  dolores  omnes  illos 
patietur,  quando  sola  eorum  consideratio 
sudorem  sanguineum  expressit  ?Certesi  hoc 
loco  cum  ista  apud  te  cogitare  incipies,  cor 
tuum  non  moveatur  et  sudore  sanguineo  de 
corpore  Domini  erumpente  lacrymse  de  ocu¬ 
lis  tuis  non  erumpant,  scito  te  cor  lapideum, 
non  carneum  habere.  Nam  si  flere  non  poteris 
ex  amore  et  compassione,  quomodo  saltem 
propter  multitudinem  peccatorum  tuorum 
non  flebis,  cum  eorum  sola  cogitatio  Domi¬ 
num  sanguinem  sudare  coegerit  ?  Non  ferie¬ 
bant  in  horto  Dominicum  corpus  gladii  im¬ 
piorum,  non  erant  flagella,  vel'  spinee  vel 
clavi,  quae  sanguinem  illum  eliciebant  ;  sed 
scelera  tua  :  hsec  erant  spinae,  quae  cere¬ 
brum  ejus  crudelissime  penetrabant  :  haec 
erat  sarcina  illa  tam  gravis,  quee  Dominum 
opprimebeit,  et  quam  sine  sudore  portare 
non  poterat.  0  quam  caro  pretio,  Domine 
Jesu,  medicamentum  animae  meae  emere 
voluisti  ?  0  meus  verus  Adam,  qui  propter 
peccata,  non  tua,  sed  mea,  de  paradiso  eje¬ 
ctus  in  sudore  vultus  tui  lucraris  panem 
eum,  impedivit,  neque  inveniendum  nunc 
arietem,  qui  pro  se  in  holocaustum  offera¬ 
tur^  Sed  seipsum  et  Isaae  quo  me  nutrire 
ac  sustentare  decrevisti.  'Benedicat  igitur 
te  coelum,  et  terra,  et  omnis  creatura  tua  te 
laudet  et  glorificet  in  aeternum. 

PARS  SECUNDA. 

Concio  hodierna  paulo  prolixior  erit, 
quam  aliae  esse  soleant :  itaque  adhuc  semel 
requiescendum  erit,  antequam  ad  finem 
perveniamus.  Neque  vero  molestum  nobis 
esse  debet  aliquid  pati,  dum  concionem  de 
passione  audivimus :  et  si  Dominus  tres  inte¬ 
gras  horas  cum  incredibili  dolore  stetit  in 
cruce,  ut  ibi  salutem#  nostram  lucraretur, 
cur  nobis  grave  videri  debet,  adhuc  unam 
brevem  horam  pro  nostra  salute  et  Domini 
gloria  in  concione  stare  ?  Ut  igitur  ad  pro¬ 
positum  redeamus,  novem  genera  tormen¬ 
torum  in  passione  Domini  contineri  diceba¬ 
mus  :  sed  eorum  unum  dumtaxat  breviter 
explicuimus,  nunc  reliqua,  non  tam  expli¬ 
canda,  quam  enumeranda  erunt.  Nam  si 
explicari  deberent,  nec  novem  horae  nobis 
sufficerent. 

Alterum  igitur  gravissimumque  suppli- 
ciumpassusestDominus,  cumse  pretio  argen¬ 
ti,  quasi  vile  mancipium,  venumdari  vidit. 


Magna  calamitas  est,  quod  hoc  quod  natu¬ 
ra  ingenuus  ac  liber  natus  est,  tamen  pretio 
pecuniarum,  sicut  boves,  et  jumenta  venda¬ 
tur.  At  longe  profecto  est  major,  si  ab  ami¬ 
cis,  et  iis,  in  quos  beneficia  contulit,  venda¬ 
tur.  Sed  quanta  esset,  si  non  solum  ab  ami¬ 
cis  venderetur,  sed  venderetur  crudelissimis 
inimicis,  qui  non  alia  de  causa  emerent, 
quam  ut  eum  pro  sua  libidine  cruciarent  ? 
Dominus  Christus  venditus  est  et  ab  eo  ven¬ 
ditus  est,  quem  ipse  in  summo  gradu  hono¬ 
ris  ac  dignitatis  collocaverat.  Nec  enim  est 
in  terris  aliquid  majus  apostolica  dignitate. 
Et  venditus  atrocissimis  mercatoribus,  qui 
nihil  praeter  sanguinem  sitiebant.  At  quo 
pretio  venditus  est  ?  Vilitas  pretii  auget 
in  immensum  iujuriae  magnitudinem  :  Dic, 
Juda  mercator  pessime,  quo  pretio  vendis 
Christum  ?  Triginta  denariis.  Itane  tam  vile 
aestimas  Dominum  tuum  ?  majore  pretio 
bovem  unum  aut  equum  in  foro  non  ven¬ 
deres  ?  Non  te  tam  vili,  mihi  crede,  aestimat 
Dominus  Christus.  0  pretium  hominis  !  0 
vilitas  Dei !  Venditur  Deus  triginta  denariis, 
emitur  homo  sanguine  Dei.  Et  tu  fornicator, 
adulter,  avare,  quanti  facis  Dominum  ? 
Quanti  eum  vendis  !  Quid,  si  ostendam  ego 
tibi,  te  viliore  pretio  Christum  vendere, 
quam  vendidit  Judas  ?  Vendidit  Judas  Chri¬ 
stum  triginta  denariis  ;  vile  pretium,  sed 
tamen  pretium  aliquid  boni  continet,  argen¬ 
tum.  Tu  vero  quo  pretio  vendis  eum  ?  una 
fornicatione ,  una  brevissima  voluptate, 
quam  saepe  multi  labores  et  sumptus  ante¬ 
cedunt,  et  semper  dolor  et  amaritudo  con¬ 
sequitur.  Nonne  igitur  meliores  sunt  triginta 
argentei,  qui  nemini  nocent,  et  multum  prod¬ 
esse  possunt,  si  quis  eis  bene  utatur,  quam 
una  fornicatio,  quae  exhaurit  marsupium, 
delibitat  corpus,  occidit  animam  et  solum 
potest  nocere,  eaque  bene  uti  nemo  potest? 
Si  igitur  Judas  hujus  impiae  venditionis  ju¬ 
stas  et  meritas  poenas  aeterno  tempore  luet, 
quid  de  te  fiet  ?  Quae  domus  te,  nisi  gehenna, 
suscipiet  ?  Et  si  Dominus  in  horto  ardorem 
flammarum  illarum  considerans  ex  compas¬ 
sione  sanguinem  sudabat,  quid  patieris  tu 
cujus  membra  illae  ipsae  flammae  aeterno 
tempore  depascent  ?  Sed  pergamus  ad  cae- 
tera. 

Tertium  supplicium,  vel  potius  fons  qui¬ 
dam  multorum  suppliciorum  fuit,  quod  fue¬ 
rit  ea  nocte  permissum  daemoni,  ut  per  suos 
ministros  Judaeos  et  Ethnicos  exerceret  in 
Christum  omne  genus  crudelitatis.  Idque 


CONCIO  XXVIII.  IN  DOMINICA  PASSIONIS. 


229 


verum  esse,  tum  ex  eo  cognosci  potest,  quod 
Dominus  apud  Lucam  ait  :  #  Haec  est  hora 
vestra  et  potestas  tenebrarum  :  tum  etiam, 
quod  haec  erat  nostris  peccatis  debita  poena, 
et  Dominus  eam  subire  voluit  :  ut  ab  ea  nos 
vindicaret.  Dedit  olim  Deus  daemoni  pote¬ 
statem  in  corpus  B.  Job,  modo  tamen  vitam 
ejus  non  auferet :  at  Domini  corpus  sine 
ulla  exceptione  vitae,  vel  mortis  daemonis 
potestati,  traditam  fuit.:  hinc  videlicet  nata 
sunt  nova,  et  antea  numquam  audita  genera 
suppliciorum,  quibus  bellua  illa  cruenta  per 
suos  ministros  Dominum  torquebat  :  tum  ut 
odio  suo  ac  furore  satisfaceret,  tum  ut  san- 
etam  illam  animam,  si  quo  modo  fieri  posset, 
in  aliquam  notam  impatientiae  praecipitaret. 
Hinc  erant  colaphi  illi  atque  alapae,  quibus 
Dominum,  tamquam  vile  mancipium,  per¬ 
cutiebant  :  hinc  illa  sputa,  quae  in  faciem,  et 
os  Domini,  tanquam  blasphemi  cujusdam, 
impurissime  jaciebant  :  illa  indumenta,  vel 
alba,  vel  purpurea,  quibus  Dominum,  tam¬ 
quam  stultum  et  dementem  vestiebant  : 
hinc  illi  loci,  illi  risus,  illa  verba  ironica, 
illae  fictae  inclinationes,  quibus  Dominum 
gloriae  tamquam  regem  ridiculum  et  princi¬ 
pem  scurrarum  illudebant  :  hinc  denique 
fiebat,  ut  toties  et  tanta  cum  ignominia  Do¬ 
minum  ligatum,  lictoribus  stipatum,  arma¬ 
tis  militibus  undique  septum,  tamquam  pu¬ 
blicum  latronem,  per  publicas  plateas  dedu¬ 
cerent.  Et  cujus,  quaeso,  fuit  opus  si  daemonis 
non  fuit,  ille  admirabilis  contempus  Filii  Dei, 
quando  cum  Barabba  latrone  comparatus, 
et  magis  inutilis  magisque  vita  indignus  ju¬ 
dicatus  est,  quam  ille  publicus  sicarius  ?Quae 
verba  reperiri  possunt,  quibus  facinus  tam 
indignum  explicetur  ?  Quis  crederet,  aucto¬ 
rem  vitae  parentem  generis  humani  ad  terras 
descendisse,  et  in  ea  civitate,  ubi  tot  aegros 
homines*curasset,  tot  caecis  lumen,  tot  sur¬ 
dis  auditum  ,  tot  claudis  gressum ,  tot 
mortuis  vitam  restituisset,  quem  omnes  mi¬ 
seri  et  calamitosi  appellabant,  et  a  quo  om¬ 
nium  suorum  malorum  remedia  omnes  acci¬ 
piebant,  eum  cum  homine  facinorosissimo 
collatum,  et  minus  utilem  reipublicae,  com¬ 
modum  civitatis,  minus  conservandum  ac 
retinendum,  minusque  dignum  vita  ac  salute 
existimatum,  quam  illum,  qui  opinione  pa- 
tricidiorum,  et  extremae  crudelitatisxhomini- 
bus  terrori  ac  formidini  erat?  Quis  ita  potuis¬ 
set  mentem  judicibus,  consilium  hominibus 
illis  eripere,  et  eas  tenebras  animis  illorum 
offundere,  ut  pro  luce  tenebras,  pro  Deo 


latronem  eligerent,  nisi  princeps  tenebrarum  ? 
Cogita  igitur,  et  admirare,  ad  quantam  humi¬ 
litatem  majestas  illa  pro  te  descenderit 
quando  corpus  suum  daemonum  potestati 
permittere  non  recusaverit,  quod  sine  dubio 
malorum  omnium  extremum  et  maximum 
est.  Verum  ad  majora  veniamus. 

Quartum  supplicium,  fuit  illa  crudelissima 
flagellatio,  quam  Dominus  in  praetorio  a 
Romanis  carnificibus  accepit.  Quae  usque 
adeo  vehemens  fuit,  ut  omnes  metas  con¬ 
suetudinum  et  legum  excesserit,  ita  ut  Pila¬ 
tus  existimaverit  eam  abunde  ad  omnem 
rabiem  et  furorem  Judaeorum  compescen¬ 
dum  sufficere  potuisse  :  et  certe  sufficisset, 
nisi  corda  prorsus  lapidea  et  malo  daemone 
plena  habuissent.  Est  hoounumauditores,  ex 
magnis  mirabilibus  et  novis  spectaculis,  quae 
unquam  orbis  terrarum  viderit  vel  audierit. 
Quisunquamsuspicari  potuisset,  Dei  humeros 
verberibus  afficiendos  ?  Sanctus  David,  Al- 
tissimum,  inguit ,  posuisti  refugium  tuum. 
Non  accedat  ad  te  malum ,  et  flagellum  non 
appropinquabit  tabernaculo  tuo.  Quid  enim 
magis  indignum  sublimitati  et  majestati 
Dei,  quam  humilitas  et  ignominia  flagella¬ 
tionis  ?  Non  est  hoc  genus  supplici  honesto¬ 
rum  hominum  ;  sed  scurrarum,  sed  furum, 
sed  vilissimorum  mancipiorum,  et  illorum, 
qui  nullius  nominis  et  existimationis  sunt. 
Adeo  vile  fuit  temporibus  Romanorum  virgis 
caedi,  ut  nullum  Romanum  etiam  obscurris- 
simum  et  pauperrimum  hoc  supplici  genere 
affici  paterentur.  Nunc  vero  Dominus  coeli, 
opifex  mundi,  decus  hominum,  gloria  ange¬ 
lorum,  sapientia  et  virtus  Dei  Patris,  verbe¬ 
ribus  subjicietur  ?  Equidem  ego  arbitror 
omnes  choros  angelorum  ad  hoc  spectacu¬ 
lum  concurrisse,  et  attonitos  ac  stupefactos, 
eum  intuebantur  abyssum  bonitatis  et  humi¬ 
litatis  Filii  Dei,  aerem  vocibus  et  laudibus 
replevisse.  Nam  si  id  fecerunt  in  die  natali, 
quando  nihil  nisi  pannos  et  prsesepe  vide¬ 
rant,  quid  nunc  facturi  erant,  quando  etiam 
verbera  et  columnam  videbant  ?  Neque  tem¬ 
pus  neque  vires  meae  patiuntur,  ut  pro  di¬ 
gnitate  mysterium  istud  exponam.  Sed  quae- 
so  vos,  auditores  omnes,  ut  nullus  sit,  quin 
domi  suse  cum  alia  omnia,  tum  potissimum 
hoc  mysterium  diligent  ercogitet.  Quid  enim 
minus  facere  possumus  pro  Domino,  quam 
ejus  dolores  et  cruciatus  cogitare  ?  Itaque 
ingredere  animo  et  cogitatione  in  praetorium 
Pilati,  et  affer  tecum  multas lacrymas  :  nam 
certe  necessaria  sunt  ad  ea  deploranda,  quae 

ibi  fieri  videbis.  Ac  primum  aspice,  quo 
modo  Pilatus,  ut  populo  furenti  satisfaceret, 
Dominum  undique  proripi  et  nudari,  ac  re¬ 
ligari  et  virgis  caedi  jubet.  Aspice  quomodo 
truculenti  illi  et  crudeles  carnifices  sine 
ullo  signo  humanitatis  imperata  facere  aggre¬ 
diantur.  Aspice,  quam  solus  et  quam  nudus 
non  solum  vestibus,  sed  etiam  auxilio,  Do¬ 
minus  tuus  ibi  existebat  inter  tot  scelestissi¬ 
mos  et  daemone  plenos  satellites  :  ubi  nullus 
patronus,  nullus  advocatus,  nullus  erat,  qui 
unum  verbum  pro  Domino  dicere  posset.  Imo 
necullus  oculus,  qui  clementer  atque  humane 
eum  aspiceret.  Aspice  postremo,  quomodo 
incipiunt  milites  illi,  et  omnis  humanitatis  ex¬ 
pertes,  carnes  illas  virgineas  ac  tenerrimas 
jam  nudatas,  atque  ad  columnam  arctissime 
ligatas  vehementissime  verberare  et  omnia 
livoribus,  plagis,  vulneribus,  a  planta  pedis 
usque  ad  verticem  capitis  replere.  Cum  ta¬ 
men  Dominus  inter  tot  dolores  crepitusque 
plagarum,  nec  verbis  nec  signis  minaretur ; 
sed  ea  omnia  quasi  optime  meritus  summa 
humilitate  et  patientia  toleraret.  0  patientiam 
incredibilem.  0  facinus  inauditum  !  0  corda 
plusquam  adamantina,  si  ad  hoc  spectacu¬ 
lum  non  permoveamini. 

Quid  si  huc  accedat  quintum  supplicii  ac 
tormenti  genus,  quod  non  minus  ignominiae 
ac  dedecoris,  quam  doloris  et  cruciatus  ha¬ 
bet?  Egredere  igitur  anima  Christiana  post 
illa  severissima  flagella,  aspice  Regem  Sa¬ 
lomonem  in  diademate ,  quo  coronavit  eum 
mater  sua  :  aspice,  quomodo  crudelissimi 
carnifices,  et  vere  non  hominum,  sed  dae¬ 
monum  ministri  quasi  verbera  praeterita,  et 
mors  confestim  sequutura,  et  tanta  copia 
sanguinis  effusa  non  sufficeret,  coronam  de 
spinis  texuerunt  et  illi  adorando  capiti  im¬ 
posuerunt,  ut  eum  sanguinem  spinarum  vul¬ 
nera  exprimerent,  cui  virgae  ac  verbera  pe¬ 
percerant.  Quis  unquam  vidit,  vel  audivit 
vel  legit,  tale  genus  diadematis?  Quis  istud 
tam  crudele  artificium  excogitavit,  quo  ho¬ 
mines  et  torquerentur  et  illuderentur?  Hoc 
certe  Pilatus  non  jusserat,  hoc  consuetudines 
et  leges  Romanorum  non  habebant,  hoc 
apud  Judaeos  in  more  positum  non  erat. 
Huccine  pervenit  humana  crudelitas,  ut  ad 
Liberatorem  mundi  poenis  indebitis  afficien¬ 
dum  vetera  tormenta  non  sufficerent,  sed 
nova  excogitata  sint?  Tuum,  o  Diabole,  hoc 
artificium  est.  Tu  qui  es  rex  super  un  ver¬ 
sos  filos  superb  ae ,  tu  regem,  gloriae,  regem 
ridiculum  videri  voluisti;  tu  ei  spineam  co¬ 


ronam  in  officina  gehennae  fabricasti.  Sed 
nihil  obtines,  nihil  proficis,  saeva  crudelitas. 
Nam  istae  ipsae  spinae  oculos  tuos  excaeca- 
bunt,  et  nobis  medicamentum  salutis  confi¬ 
cient,  et  Christo  post  tres  dies  in  radios 
fulgoris  ac  luminis  convertentur. 

Jam  vero  sextum  crudelissimumque  sup¬ 
plicium  fuit,  ipsa  crucis  gestatio.  Solent  iis, 
qui  capite  plectendi  sunt,  oculi  antea  vela¬ 
mine  aliquo  operiri,  ne  forte  instrumentum 
illud  videant,  quod  eis  vitam  auferre  debet. 
Hic  vero  omne  genus  humanitatis  excluditur ; 
et  non  solum  Domino  oculos  non  cooperiunt, 
ne  crucem  videat,  sed  etiam  ipsam  crucem 
super  humeros  ejus  imponunt,  ut  cor  et 
oculi  prius  in  cruce  figantur  et  torqueren¬ 
tur,  quam  corpus.  Non  recusavit  benignissi¬ 
mus  Dominus  sarcinam  illam,  quam  peccata 
nostra  omni  ferro  et  plumbo  graviorem  effi- 
cubant  :  imo  vero  summa  alacritate,  quasi 
rem  diu  quaesitam  et  concupitam,  amplexus 
est  :  tametsi  enim  gravissima  esset,  tamen 
levissimaei  ex  amoris  magnitudine  videbatur. 
Itaque  licet  fessus,  debilis,  licet  plagis  et 
vulneribus  confectus,  tamen  prompto  ac 
devoto  animo  collum  subjecit  gravissimo 
jugo,  quod  ei  amor  nostrae  salutis  impone¬ 
bat  :  crucem  suscepit,  ac  sic  ibat  iter  suum 
gemens,  et  poenitentiam  agens  scelerum 
nostrorum,  et  viam  sanguine  ubique  signabat, 
ut  si  qui  essent,  qui  sua  in  humeros  cruce 
sublata  ejus  vestigia  sequi  vellent,  a  recta 
via  non  aberrarent.  Porro  Pater  et  Filius  sibi 
onus  quodam  modo  diviserant  :  Filius  quasi 
alter  Isaac  ligna  et  victimam;  Pater  quasi 
alter  Abraham  ignem  et  gladium  adferebat. 
Hajc  enim  duo,  ignis  et  gladius  ;  ignis  amo¬ 
ris  nostrse  salutis  et  gladius  divinse  justitiae, 
Dei  Filium  in  holocaustum  obtulerunt.  0  nos 
felices,  si  crucem  nostram,  et  Christum  in 
hoc  itinere  sequi  sciremus!  Consolamini, 
consolamini,  quicumque  crucem  tribulatio¬ 
num  et  aerumnarum  in  hoc  mundo  toleratis. 
Omne  gaudium •  existimate,  fratres,  cum  in 
var>as  tentationes  incidentis.  Tollite  jugum 
Domini  super  vos ,  invenietis  requem  anima- 
bus  vestris.  Dominus  Christus  cum  maxima 
consolatione  ac  refrigerio  indigebat,  tunc 
impositam  sibi  crucem  tota  alacritate  ex¬ 
pensis  brachiis  charitatis  amplexus  est.  0 
si  hoc  exemplum  imitari  sciremus,  et  in  iis 
calamitatibus  quas  a  mundo  pafimur,  non 
peteremus  a  mundo  consolationem;  si  cru¬ 
cem  Domini  patienter  ac  libenter  amplecte¬ 
remur  !  Quantam  ibi  requiem,  quantam  pa- 

cem ,  quantam  suavitatem  inveniremus  ! 
Quid  aliud  nobis  omnes  calamitates  facere 
possunt,  quam  ut  Christum  imitemur  ?  Erat 
olim  crux  horrori  et  formidini,  sed  modo, 
cum  Deus  eam  tanti  fecerit,  ut  humeris  suis 
eam  portare  voluerit,  certe  non  nisi  honori 
ac  splendori  esse  potest.  Homines  duo,  quos 
Deus  vehementius  ceeteris  amavit,  et  rebus 
omnibus  praetulit,  ii  fuerunt  Christus  et  Ma¬ 
ria.  Sed  in  quo,  quaeso,  signa  ista  singularis 
amoris  ostenduntur?  nonne  in  eo,  quod  istis 
duobus  omnium  gravissimas  cruces  impo¬ 
suit?  Sicut  non  fuit  unquam,  nec  erit  inter 
homines  mebor  Christo,  nec  inter  feeminas 
Maria ;  ita  non  fuit,  nec  erit  aliquis  magis 
hic  in  terris  afflictus  et  vexatus, quam  Chri¬ 
stus  et  Maria.  Neque  vero  te  moveat,  et  a 
cruce  ferenda  absterreat,  quod  propter  cul¬ 
pas  tuas  fortasse  affligeris.  Nam  undecum¬ 
que  veniat  tribulatio,  modo  patienter  fera¬ 
tur,  et  propter  Deum,  salutaris  crux  est.  Et 
si  quidem  pateris  propter  peccata,  crucem 
portas  boni  latronis;  vero  innocens,  magis 
gaude.  Nam  melius  perfectiusque  Christum 
et  Mariam  imitaris.  Sed  vae  illis,  vae  illis, 
qui  adorant  crucem  mortuam,  et  blasphe¬ 
mant  crucem  vivam  et  similes  Judaeorum 
sunt,  qui  prophetas  vivos  persequebantur, 
et  mortuis  sumptuosos  tumulos  erigebant. 
Quid  enim  est  aliud  adorare  et  laudare  cru¬ 
cem,  interim  paupertatem  et  ignominiam  et 
tribulationem  fugere  atque  eas  exeerari , 
quam  mortuam  crucem  venerari  et  vivam 
blasphemare  ?  Non  habebunt  partem  cum 
Christo,  qui  crucem  non  portaverunt  cum 
Christo  :  nec  poterunt  esse  Soci>  consolatio¬ 
nis  et  contemplationum,  qui  non  fuerunt 
etiam  tribulationum  et  Passionum  :  et  qui 
crucem  Christi  erubuerint  in  terris,  erube¬ 
scet  illos  Christus  in  coelis  coram  Angelis. 

PARS  ALTERA. 

Pervenimus  tandem,  auditores,  ad  sacrum 
verticem  montis  Calvariae,  atque  adeo  ad 
supremum  culmen  mysteriorum  humanae 
liberationis.  0  quam  admirabilis  est  locus 
iste.  Vere  non  est  hic  aliud ,  quam  domus  Dei 
et  porta  coeli.  Hic  mihi  scalam  illam  subli¬ 
mem  videor,  quam  vidit  olim  patriarcha 
Jacob,  quae  coelum  cum  terra  conjungit.  Vel 
potius  hic  est  paradisus  et  locus  deliciarum. 
Quid  enim  sibi  vult  pulcherrima  illa  arbor  in 
medio  hujus  horti  collocata,  in  qua  pendet 


fructus  vitae  ?  Quicquid  sit,  hic  est  domus 
orationis,  et  templum,  atque  ara,  ad  quam 
accedentibus  indulgentiae  amplissimae  confe¬ 
runtur.  Itaque  Sitientes  venite  ad  aquas. 
Hic  enim  est  mystica  illa  petra,  ex  qua 
aquae  largissime  profluxerunt.  Si  pacem 
atque  amicitiam  cum  Christo  desideratis, 
hic  est  lapis  quem  Erexit  Jacob  in  titulum 
fundens  oleum  desuper.  Si  vino  ad  vestras 
plagas  curandas  indigetis,  hic  est  botrus  de 
terra  promissionis  adductus,  in  crucis  tor¬ 
culari  diligenter  expressus  :  denique  hic  est 
vasculum  olei,  ex  quo  vidua  Elisaei,  Christi 
videlicet  Ecclesia,  omnia  sua  debita  facil¬ 
lime  dissolvet  :  tametsi  enim  vasculum  exi¬ 
guum  esse  videatur,  tamen  quamdiu  vasa, 
quae  impleantur,  non  deerunt,  pretiosus 
liquor  fluere  numquam  cessabit.  Ascenda¬ 
mus  igitur  ad  montem  Domini  pinguem, 
montem  coagulatum,  montem  In  quo  bene¬ 
placitum  est  Domino ,  non  solum  habitare, 
sed  etiam  pati  et  mori  in  eo. 

Septimum  igitur  supplicium  fuit  ipsa  cru¬ 
cifixio,  quae  est  genus  mortis  non  minus 
turpe  atque  infame,  quam  acerbum  atque 
diuturnum.  Ac  primum  mentis  oculis  in¬ 
tuere,  quomodo  durissimi  carnifices  Domi¬ 
num  iterum  omnibus  suis  vestimentis  spo¬ 
liare  aggrediuntur,  et  quanta  patientia  et 
mansuetudine  Dominus  non  contra  nititur, 
non  resistit,  et  nec  uno  verbo  injuriam  istam 
a  se  deprecatur  :  nec  aliam  ob  causam, 
quam  ut  nos,  qui  vestem  justitiae  atque  in¬ 
nocentiae  perdideramus,  sua  nuditate  vesti¬ 
ret.  0  quanta  lux  charitatis  et  bonitatis  Dei 
mentis  tuae  oculis  oborietur,  si  cogitare  inci¬ 
pias,  eum,  qui  vestit  coelum  nubibus  et  ter¬ 
ram  floribus,  jam  esse  non  solum  vestibus, 
sed  etiam  propria  pelle  quodammodo  spo¬ 
liatum?  Tuto  quidem  vitae  suae  tempore  se 
Dominus  paupertatis  ac  nuditatis  amatorem 
professus  est,  verum  numquam  magis,  quam 
in  morte.  Tunc  enim  tam  pauper  fuit,  ut 
non  haberet  ubi  caput  unum  super  se  habe¬ 
ret,  et  sicut  nudus  in  hunc  mundum  intra¬ 
vit,  ita  nudus  egredi  voluit,  ut  aperte  nobis 
declararet,  sibi  mundum  hunc  minime  pla¬ 
cuisse,  nec  sibi  de  mundi  rebus  quicquam 
adhaesisse,  ac  omnes  desipere,  ac  fallere  se- 
metipsos,  qui  Dominum  se  sequi  putant,  et 
interim  terrenas  opes  contemnere  et  con¬ 
culcare  non  sciunt. 

Perge  deinde,  ac  intuere  quemadmodum 
immites  illi  Dominum  arripiunt  et  in  cruce 
extendunt.  Dum  arripiunt  sanctas  illas  ac 

divinas  manus  et  illos  speciosos  pedes,  di¬ 
gnos  qui  perpetuo  devotis  osculis  premeren¬ 
tur,  et  eos  durissimis  clavis  vi  malleorum 
transfodiunt,  atque  ad  crucem  affigunt.  0 
quam  immensum  cruciatum  illa  hora  Domi¬ 
nus  pertulit,  cum  clavi  illi  manus  illas  te¬ 
nerrimas  et  pedes  speciosissimos,  in  quibus 
maxime  doloris  sensus  viget,  penetraverunt, 
et  carnem,  ossa,  nervos,  et  quicquid  in  illis 
corporis  partibus  continetur,  malleorum 
confregerunt !  Postremo  erigunt  formidabile 
istud  vexillum,  quod  antea  humi  fecerant, 
non  palatium  dimittunt,  sed  magna  vi  atque 
impetu  cadere  sinunt.  Contremuit  illo  casu 
sanctum  corpus  in  aere,  et  vulnera  manuum 
ac  pedum  dilatata  copiosissimum  imbrem 
sanguinis  profuderunt.  Hoc  vero  genus  mor¬ 
tis  ejusmodi  est,  auditores,  ut  qui  eo  mo¬ 
riuntur  ,  non  celeriter  extinguantur  ;  sed 
sola  vehementia  ac  diuturnitate  doloris  vi¬ 
tam  cum  morte  commutare  debeant. 

Huc  accedebat  octavum  supplicium,  quod 
ex  praesentia  pientissimae  Matris  non  tam 
corpus,  quam  cor  Domini  cruciabat.  Quis 
enim  explicabit,  quam  crucem  corda  illa 
Matris  et  Filii  paterentur,  quando  duo  illa 
coelestia  lumina  se  invicem  aspiciebant  ? 
Quando  intuebatur  Filius  vultum  illum  aman- 
tissimae  Matris  amaritudine  passionis  coo¬ 
pertum,  cor  vero  gladio  doloris  transfixum, 
et  illas  angustias  animi,  quas  patiebatur,  et 
illos  rivos  lacrymarum,  qui  ex  oculis  ejus 
ubertim  defluebant,  et  illos  gemitus,  quos  ex 
intimo  corde  pondus  illud  tam  gravis  dolo¬ 
ris  exprimebat?  fei  enim,  qui  Christum  vere 
et  ex  corde  diligunt,  cum  istam  ejus  passio¬ 
nem  contemplantur,  continere  non  possunt 
flumina  lacrymarum,  quid  fecisse  credibile 
est  Mariam,  quae  mater  erat,  et  non  oculis 
mentis  praeteritam  passionem  contemplaba¬ 
tur,  sed  oculis  corporis  praesentem  Filium  in 
tali  passione  constitutum  cernebat  ?  0  quo¬ 
ties  attollebat  mcestos  oculos,  ut  divinam  il¬ 
lam  faciem  intueretur,  et  in  medio  cursu  eos 
revocabat,  quod  aspectum  illum  cordis  tene¬ 
ritudo  sustinere  non  posset.  Ego  quidem  ar¬ 
bitror,  linguas  amborum  prae  nimio  dolore 
quasi  mutas  effectas,  vel  nihil  vel  omnino 
parum  dicere  potuisse :  sed  tamen  ad  cor 
Virginis  affectum  naturalem  Filii  multa  locu¬ 
tum  esse,  eique  dixisse:  Cur  huc  venisti,  co¬ 
lumba  mea,  unica  mea,  amata  mea,  dolor 
tuus  auget  dolorem  meum,  et  magis  tormenta 
tua  quam  supplicia  mea  me  torquent.  Rever¬ 
tere,  columba  mea,  revertere  ad  aream,  do¬ 


nec  aquae  diluvii  cessare  incipiant;  nec  enim 
hoc  loco  invenies, ubi  requiescat  pes  tuus;  ubi 
enim  orationi  et  contemplationi  vacabis,  et 
levabis  te  super  te,  ac  facilius  multo  vim 
hujus  procella?  ac  tempestatis  feres?  Verum 
ad  cor  Filii  non  pauciora  cor  Matris  respon¬ 
disse,  eique  dixisse  existimandum  est  :  Cur 
id  praecipis  mihi,  delecte  uberum  meorum  ? 
et  quomodo  possum  recedere  a  te,  nisi  rece¬ 
dam  a  me?  cum  tu  sis  vita  vitee  meee  et  anima 
animee  meee?  Ita  vero  dolor  tuus  cor  meum 
oecupavit, ut  nihil  omnino  praeter  illum  cogi¬ 
tare  possim  sinete.Tecum  igitur  animus  meus 
crucifixus  est,  ac  tecum  moriatur  ac  sepelia¬ 
tur  oportet.Ita,  auditores,  beatissima  illa  Vir¬ 
go, tametsi  apud  crucem  intolerabilem  crucem 
patiebatur,  tamen  non  propterea  fugit,  nec 
terga  vertit  cruci,  ut  nos  doceret,  crucem 
poenitentiae  et  tribulationum  non  deserere. 
Itaque  non  fugiebat,  sed  perseverabat  ;  et 
non  sedebat  nec  jacebat,  sed  stabat  tamquam 
columna  fortissima  atque  robustissima,  et 
vera  columna  Ecclesiae,  et  magistra  aposto¬ 
lorum  et  martyrum  paulo  post  futura  :  ut 
sicut  Eva  aspiciens  cum  voluptate  arborem 
mortis  nostrae  ruinae  interfuit,  ita  ipsa  aspi¬ 
ciens  cum  dolore  arborem  vitae  nostrae  libe¬ 
rationi  interesset. 

Venio  nunc  ac  postremum,  gravissimum, 
inauditum,  incredibileque  supplicium.  Nam 
cum  jam  Dei  filius  pendens  in  cruce  extre¬ 
mos,  immensos  et  innumerabiles  dolores  et 
cruciatus  pateretur,  et  quasi  pelagus  quod¬ 
dam  amaritudinis  factus  esset,  ac  denique 
eam  figuram  et  speciem  prae  se  ferret,  ut  ca¬ 
nis  sic  affectus  corda  hominum  permovere 
posset  :  tamen  hostes  ipsius  feris  crudelio¬ 
res  et  lapidibus  duriores,  non  solum  non 
movebantur,  sed  eum  irridebant,  eique  in¬ 
sultabant,  et  sales  et  facetias  in  eum  jacie¬ 
bant.  Neque  id  solum,  sed  cum  sanctissimum 
illud  corpus  prae  nimia  sanguinis  effusione 
debilitatum,  et  lingua,  et  palatum  et  partes 
interiores  exsiccatae  essent,  atque  idcirco 
Dominus  modicum  aquae  peteret  ad  eam 
sitim  atque  ardorem  temperandum,  homi¬ 
nes  illi  exuti  omnem  humanitatem,  non  modo 
aquam  ei  denegaverunt ;  sed  etiam  pro  aqua 
fel  et  acetum  obtulerunt.  0  acerbissimam 
crudelitatem  !  0  homines  feris  truculentio¬ 
res  !  Et  quid,  quaeso,  crudelius,  quid  inhu¬ 
manius,  quid  atrocius  audiri  vel  cogitari  po¬ 
test  ?  Certe  diviti  illi  avaro,  qui  in  gehenna 
cruciabatur,  etsi  aqua  negata  fuit,  at  non  fel 
amarissimum  propinatum ;  Dei  autem  Filio, 

non  modo  non  datur  quod  petit,  sed  etiam 
tormentum  ac  supplicium  augetur.  0  dulcis 
liberator  generis  humani,  quis  referet  nobis, 
quse  in  ista  cruce  pateris?  Dura  certe  pec¬ 
cata  mea  fuerunt,  et  poenitentia  tua  id  ma¬ 
nifeste  docet.  Video  te  regem  meum  in  pa¬ 
tibulo  isto  suspensum,  ubi  nihil  habes,  quo 
corpus  tuum  sustineas,  nisi  ferreos  clavos. 
Video  pondus  corporis  tui  deorsum  trahi,  et 
vulnera  manuum  ac  pedum  semper  magis 
ac  magis  dilatari  ac  dilacerari,  et  incredibi¬ 
lem  tibi  cruciatum  afferre.  Video  te  in  his 
augustiis  propter  me  constitutum,  ut  singula 
tua  membra,  singulae  partes,  singuli  sensus 
suas  cruces  et  suos  carnifices  habeant.  Oculi 
cruciantur,  non  solum  quod  propria  vulne¬ 
ra,  propriumque  sanguinem  cernebant;  sed 
etiam,  quod  Matrem  illam  pientissiraam  et 
innocentissimam  ubertim  flentem,  et  corde 
transfixo  infinito  quodam  dolore  astantem 
videbant.  Aures  cruciabantur,  quod  horren¬ 
das  illas  tlasphemias,  quae  coelum  penetra¬ 
bant,  quae  solem  obscurabant,  quae  Angelos 
exterrebant,  quae  iram  ac  furorem  Domini 
Sabaoth  vehementer  accendebant,  exaudie¬ 
bant.  Nares  cruciabantur,  quod  in  loco  gra¬ 
viter  olente  et  odorem  teterrimum  spirante 
propter  cadavera  hominum  mortuorum  sup¬ 
plicium  collocatum  sit.  Lingua  et  palatum 
cruciabantur,  quod  in  ardentissima  fame  et 
siti  nil  praeter  fel  et  acetum  obtinere  pos¬ 
sent.  Tangendi  quoque  sensus,  qui  in  toto 
corpore  diffusus  est,  toto  etiam  corpore  cru¬ 
ciabatur.  Cerno  caput  illud  splendidissimum 
et  angelis  et  hominibus  venerandum  spinis 
acutissimis  penetrari  ;  manus  illas  potentis- 
simas,  et  benignissimas  quae  coelum  fabrica¬ 
verant,  quae  tot  aegros  curaverant,  quae  pa¬ 
nes  multiplicaverant ;  et  illos  speciosos  pe¬ 
des,  qui  tantum  in  itineribus  laboraverant, 
dum  pacem  et  salutem  hominibus  nuncia- 
rent,  illas,  inquam,  illustres  manus  et  illos 
speciosos  pedes  clavis  transverberari ;  reli¬ 
quum  corpus  a  contusionibus  et  percussio¬ 
nibus  dehonestatum,  ac  sordibus,  livoribus, 
plagis,  vulneribus  repletum  aeque  conspicio, 
ut  vere  nunc  non  sit  tibi  species ,  neque  decor; 
sed  sis  vir  dolorum  sciens  infirmitatem  et  op¬ 
probriis  ac  doloribus,  quod  concupierant, 
saturatus. 

Refert  Scriptura  divina,  auditores  quon¬ 
dam  filios  Jacob  fratrem  suum  Joseph  pro¬ 
priis  vestibus  spoliasse,  et  cum  triginta  ar¬ 
genteis,  Juda  potissimum  suadente,  Madia- 
nitis  mercatoribus  vendidisse;  deinde  vestem 


ejus  sanguinem  respersam,  ad  Jacob  patrem 
suum  transmisisse,  ac  dixisset  :  Vide  utrum 
tunica  f ilii  tui  sit,  an  non  ?  Eum  vero  veste 
probe  cognita  respondisse  :  Tunica  filii  mei 
est  l  fera  pessima  comedit  eum ,  bestia  devoravit 
Joseph.  Quid  aliud  vestis  castissimi  et  in- 
nocentissimi  Joseph,  quam  corpus  Domini 
Servatoris  significat  ?  Hsec  est  illa  vestis  ta¬ 
laris,  vestis  polymita,  quam  Spiritus  san¬ 
ctus  ex  aureis  filis  atque  argenteis  con¬ 
texuerat.  Hanc  vestem  impia  synagoga,  fra¬ 
tres  Domini  secundum  carnem,  semen  Abra- 
hse  et  Jacob,  Juda  principe  atque  auctore, 
Domino  trigenta  argenteis  vendito  totam  la¬ 
ceraverunt  ac  sanguine  resperserunt:  quam 
si  quis  Deo  Patri  ira  laceratam,  ac  foedatam 
ostendat,  ut  videat,  ac  tunica  filii  sui  sit  an 
non,  certe  respondebit:  Tunica  filii  mei  est  : 
fera  pessima  comedit  eum ,  bestia  devorarit  Jo¬ 
seph.  Verum  est,  Domine  pater,  verum  est, 
fera  pessima  devoravit  *eum,  iniquitas  mea, 
superbia  mea,  inobedentia  mea  devoravit 
filium  tuum  Joseph.  0  funestum  partum  !  0 
venenatam  prolem  !  Ecce,  auditores,  ecce, 
quid  parturimus,  cum  superbia  inflamma¬ 
mur, cum  Deo  et  Ecclesiae  non  obtemperamus, 
cum  peccamus,  cum  fornicamur,  cum  ine¬ 
briamur,  feram  pessimam  parturimus,  quae 
suo  veneno  vitam  ipsam  extinguit.  0  si  in- 
telligeres,  quam  hoc  sit  verum  !  0  si  pro¬ 
funde  semel  cogitares,  non  tam  arma  Ro¬ 
manorum  et  clamores  Judaeorum,  quam  tua 
peccata,  tuas  fornicationes,  tuas  usuras,  tua 
perjuria,  tua  mendacia,  tua  flagitia  Dei  Fi¬ 
lium  occidisse,  et  tamquam  feram  pessimam 
eum  devorasse  !  0  quid  non  faceres,  quid 
non  patereris  potius,  quam  ut  peccatum,  fe¬ 
ram  tam  venenatam  et  tam  immitem,  par¬ 
turires  ? 

Verum,  bone  Jesu,  si  nos  sumus,  qui  te 
in  crucem  egimus,  et  tamen  propter  nos  vi¬ 
tam  cum  sanguine  tam  liberaliter  profudisti, 
quid  retribuemus  tibi  pro  omnibus,  quse 
tribuisti  nobis? Pete,  Domine,  et  libere  pete, 
nihil  tibi  negare  poterimus  :  vulnerasti  cor 
nostrum  charitate  tua.  Quid  igitur,  Domine 
faciemus  ?  Quse  est  merces  tua? 

Audire  cupitis,  fratres  mei,  quid  Domi¬ 
nus  petat?  Ego  dicam  vobis,  et  vere  ita  est, 
nemo  non  fidem  adhibeat :  nihil  cupit,  nihil 
optat,  nihil  sitit  Dominus  magis,  quam  sa¬ 
lutem  tuam  :  hoc  ei  omni  felle  amarius  est, 
quod  te  cupiat  ad  coelum  trahere,  et  tute  pree- 
cipites  in  gehennam.  Acerba  crux,  acerbi 
clavi,  acerbse  spinse,  acerba  vulnera  et  livo- 

res  fuerunt;  sed  nihil  acerbius  cordi  ejus, 
quam  perditio  tua.  Quis  igitur  nostrum  ita 
ingratus,  ita  immitis,  ita  crudelis  erit,  ut 
Domino  aquam  salutis  nostrse  sitienti  fel 
amarissimum  peccatorum  propinet  ?  Per 
crucem  Domini,  et  Dominum  in  ea  penden¬ 
tem  vos  oro  atque  obtestor ,  ingrediatur 
unusquisque  in  cor  suum,  et  summa  devo¬ 
tione  et  alacritate  offerat  Deo  sacrificium 
suavissimum,  cor  contritum  et  humiliatum , 
dicatque  apud  se  :  Ecce  ego  toties  Dominum 
meum  offendi,  et  toties  lapsus  sum  et  relap¬ 
sus  sum,  et  numquam  vere  peccatum  meum 
agnovi,  numquam,  ut  par  erat,  deflevi,  ex 
consuetudine  et  sola  voce  exteriore  confessus 
sum ;  nunc  ego  cum  intelligam  peccati  gra¬ 
vitatem  ex  magnitudine  passionis,  quam  Do¬ 
minus  pertulit,  cum  videam  negotium  salutis 
meae  negotium  esse  maxime  serium  (nec  enim 
pro  re  parvi  momenti  Deus  homo  factus,  et 
tanta  et  tam  atrocia  supplicia  passus)  nunc, 
inquam,  cum  haec  videam  et  intelligam,  statuo 
Deo  propitio  aliam  viam  incedere,  ad  veram 
et  perfectam  conversionem  et  confessionem 
me  praeparare,  ac  deinceps  peccatum  magis 
quam  ignem,  aquam,  serpentes,  et  quam 
ipsam  pestem  evitare.  0  deliberationem  bo¬ 
nam  !  0  te  beatum,  si  ita  feceris  1  Nam  et  tu 
hoc  pacto  reficies  cor  Domini  crucifixi,  et 
ego  tibi  nomine  Christi  polliceri  audeo,  hodie 
cum  illo  eris  in  paradiso:  hodie,  imo  ac  ho¬ 
ra,  hoc  momento  senties  te  erui  de  inferno, 
et  respirare  incipies  in  luce  libertatis  filiorum 
Dei,  modo  tibi  incipiant  hodie  peccata  vere 
displicere,  et  pristinae  fornicationes  et  sordi¬ 
dae  voluptates  tum  amplius  non  arriserint. 

At  si  haec  omnia  te  non  moveant,  si  flam¬ 
ma  amoris,  si  ignis  charitatis,  quam  hodie 
in  te  perspicue  Christus  ostendit,  et  quae  la¬ 
pides  rapit,  cor  tuum  frangere  et  emollire 
non  potest;  saltem  moveant  te  illa  formida¬ 
bilia  verba,  quae  in  ipsa  sua  passione  Domi¬ 
nus  locutus  est,  quaeque  voluit  altissime  in 
cordibus  nostris  infigi,  cum  ait  :  Nolite  flere 
super  me,  sed  super  vos  ipsas  flete.  Quia  si  in 
viruli  ligno  haec  faciunt ,  in  arido  quid  fiet? 
0  sententia  formidabilis  et  incredibilis,  nisi 
ab  ipsa  Veritate  pronuntiaretur  !  Si  in  viri¬ 


do  ligno ,  inquit,  haec  faciunt,  in  arido 
quid  fiet  idest  si  in  me,  qui  justus  sum,  qui 
sanctus,  qui  innocens  sum,  qui  humore  gra¬ 
tiae  semper  vireo,  tamen  propter  aliena  pec¬ 
cata  ita  ignis  passionis  exarsit,  et  Pater 
meus  coelestis,  ut  odium  suum  implacabile 
contra  peccatum  ostenderet,  me  naturalem 
et  unicum  filium  suum  propter  aliena  peccata 
ita  contrivit  in  mfirn,  itate,  ut  virum  dolorum 
et  novissimum  virorum  efficeret,  quis  cogi¬ 
tare  poterit,  quid  homines  peccatores  pro* 
pter  sua,  et  propria  scelera  atque  facinora 
patientur? 

Audivimus  Domini  passionem,  et  exterriti 
sumus,  neque  majus  aliquid  inveniri  posse 
credebamus.  Qualis  igitur  erit  poena  gehen¬ 
nae,  quam  ipsa  Veritas  praedicat  multo  ma¬ 
jorem  atque  atrocinrem  esse  futuram  ?  et 
vere  ita  erit.  Quando  vero  nihil  adderetur, 
nisi  'aeternitas,  nonne  hoc  sufficeret  ad  eam 
poenam  in  immensum  augendam  ?  Pependit 
Dominus  tres  horas  in  cruce,  et  omnes  mi¬ 
ramur,  et  jure  miramur,  et  jure  pavemus  et 
exterremur  ;  quid  igitur  facies  tu  in  suppli¬ 
ciis  multo  majoribus,  non  tres  honoras,  non 
tres  annos,  non  tria  saecula,  non  tres  myria- 
des  saeculorum  ;  sed  sine  ullo  fine,  et  tam 
diu, quam  diu  vivet,  et  regnabit  Deus?Neque 
permittas  tibi  a  diabolo  persuaderi, Dominum 
esse  mitem  et  clementem  et  mullo  modo 
te  damnaturum  :  Quid  ?  Ita  stupidus  eris,  ut 
hoc  tibi  persuaderi  sinas,  te  etiam  innume¬ 
ris  peccatis  obrutum  non  damnandum?  Veni, 
accede,  palpa  manibus  veritatem  :  num- 
quid  filio  suo  pepercit  cum  in  eo  non  sua, 
sed  nostra  peccata  invenit?  Audistis,  hodie, 
quam  severe  illum  exceperit.  Si  igitur  pro¬ 
prio  filio  suo  non  pepercit,  et  si  in  viridi 
ligno  haec  fecit  quomodo  tibi  ligno  arido  ad 
ignem  praeparato,  nisi  cito  ad  poenitentiam 
redeas,  et  fontibus  lacrymarum  irrigatus  vi¬ 
rere  ac  florere  incipias,  quomodo,  inquam, 
tibi  parcet  ?  Hic  igitur  sit  finis  concionis  no¬ 
strae  hodiernae,  ut  vera  ac  seria  poenitentia 
et  firmissimo  proposito  vitae  melioris  refi¬ 
ciamus  cor  Domini  crucifixi,  qui  est  benedi¬ 
ctus  in  saecula.  Arnen. 

CONCIO  XXIX. 

IN  DOMINICA  PASSIONIS 

SIVE 

IN  HEBDOMADA  SANCTA 

De  Arbore  crucis  et  quinque  fructibus  ejus,  qui  ex  ea  colligi  possunt. 


SYNOPSIS. 

Praerogativa  et  encomia  S.  crucis  tum  ab  effica¬ 
cia  et  virtute,  tum  ex  testimonio  B.  Chrysosto- 
mi  producta,  exordii  loco  praemittuntur, 
ejusque  rei  causa  redditur.  Deinde  concio  in 
quinque  partes,  seu  quinque  fructus  ab  arbore 
crucis  decerptos,  distribuitur.  Primus  fructus 
est,  cognitio  enormitatis  et  maguitudinis  pec¬ 
cati,  propter  quod  ipse  Dei  Filius  passus  est, 
ut  illud  detestaretur  :  haec  autem  magnitudo 
colligitur,  tum  ex  gravitate  poenarum,  quas 
Deus  Angelus  et  diversis  hominibus  inflixit, 
quod  etiam  similitudine  ostenditur ;  tum  ex 
magnitudine  pretii,  quia  unicum  Filium  Deus 
propter  peccata,  et  non  sua,  ita  flagellavit. 
Secundus  fructus  est,  vehementia  passionum, 
ubi  ostenditur  <  hristum  ab  omnibus  ;  in  om¬ 
nibus,  omnia  passum  esse,  atque  quindecim 
praecipua  passionis  illius  genera  ■.  narrantur. 
1.  a  dilecta  matre  separatus  fuit.  2.  a  perfido 
Juda  traditus.  3.  in  horto  in  agone  constitu¬ 
tus.  4.  per  tribunalia  diversa  circumductus.  5. 
a  discipulis  derelictus.  6.  a  vili'simis  homun¬ 
cionibus  indignissime  tractatus.  7.  latroni 
Barabbce  posthabitus.  8  dire  flagellatus.  9. 
spinis  coronatus.  10.  adpopulum  ignominiose 
productus.  11.  crucem  ipse  bajuluvit,  et  felle 
potatus\esl.  12.  crucieffixus  13.  subsannutus. 
1 4.  ob praesentiam  et  conspectum  matris  et  di¬ 
scipuli  contristatus.  15.  anima  a  corpore  se¬ 
parata  fuit.  Quae  omnia  prcecipiti  judicio  ip¬ 


si  evenerunt  omni  prorsus  solutio  destituto. 
Tandem  gravis  ad  poenitentiam  et  assiduam 
Dominicae  passionis  meditationem  succedit 
exhortatio . 

Secunda  pars  de  tribus  reliquis  fructibus  de  ar¬ 
bore  crucis  decerpendis  agit.  Tert  us  itaque 
est,  cognitio  beneficii  per  passionem  in  nos 
collati,  quod  in  tribus  maxime  elucescere  de¬ 
monstratur.  scilicet  in  considerutionebonorum 
nobis  a  Deo  datarum,  quee  quanta  sint,  vel 
ex  eo  constat,  quod  lapsis  per  peccatum  ab 
innocentiae  slatu  omnia  illa  bona  repromisit 
restiturum  ;  deinde  in  modo ,  quo  data 
sunt ;  demum  in  charitate ,  qua  donata  sunt. 
Quartos  fructus  est,  cognitio  immensae  bonita¬ 
tis  divinae,  quae  potissimum  habetur  per  con¬ 
siderationem,  quis  quid,  pro  quibus  et  qua  de 
causa  passus  sit.  Quintus  fructus  est,  tam  exi- 
m  ia  omnium  virtutum  exempla, praesertim  vero 
nobis  proponitur  Christi  humilitus,  obedien- 
tia ,  patientia,  constantia,  mansuetudo ,  chari- 
tas  et  contemptus  mundi ;  quas  proinde  /ir tu¬ 
tes  jubemur  imitari.  Tandem  ad  ferventem 
passionis  Christi  memoriam  recolendam  testi¬ 
monio  S.  Bernardi,  et  exemplo  S.  Francisciet 
S.  Clarae  docti,  vocamur. 

Encomia  Sanctae  crucis,  cujus  mysterium 
tota  sequenti  hebdomada  contemplandum, 
atque  adorandum  ab  Ecclesia  Catholica  no¬ 
bis  proponitur,  ita  sunt,  auditores  optimi, 
et  numero  infinita,  et  magnitudine  excellen¬ 
tia  et  sublimitate  ac  praestantia  singularia. 

ut  si  pro  dignitate  explicari  debeant,  im¬ 
mensam  orationem  merito  desiderarent. 
Quid  enim  est  crux  Domini  aliud,  quam 
scala  Jacob,  clavis  cceli,  anchora  salutis, 
vexillum  coelestis  militiae,  arbor  navis  eccle¬ 
siae,  lignum  vitae  in  medio  paradisi?  Ea  est 
potentia  crucis  Domini,  ut  per  eam  sanguis 
candorem,  vulnera  sanitatem,  ignominia 
gloriam,  dolor  voluptatem,  et  mors  vitam 
efficiat.  Ea  est  virtus,  ut  sine  crucis  signo, 
nec  templa  dedicentur,  nec  altaria  erigan¬ 
tur,  nec  Pontifices  inungantur,  nec  doctores 
constituantur,  nec  aquae  purgentur,  nec 
oleum  consecretur,  nec  ulla  Ecclesiastica  Sa¬ 
cramenta  vel  sacrificia,  ut  B.  Augustinus  ad¬ 
monuit,  rite  perficiantur.  Denique  crux  do¬ 
minica  operatur  miracula,  exterret  daemo¬ 
nes,  ornat  ecclesiam,  armat  frontes  fidelium, 
ac  ut  arbor  foecundissima  tantam  copiam 
optimorum  fructuum  ex  se  producit,  ut  non 
immerito  B.  Chrysostomus  adversus  gentiles 
de  Christi  divinitate  verba  faciens  in  laudem 
crucis  exclamet  :  «  Hoc  maledictum ,  hoc 
abominabile,  hoc  extremi  supplicii  symbolum 
crux  diadematibus  et  coronis  clarius  factum 
est  :  neque  enim  sic  regia  corona  ornatur 
caput,  ut  cruce,  quee  omni  cultu  dignior  est, 
et  quam  omnes  ante  abhorrebant,  ejus  figu¬ 
ram  magnopere  quaerunt.  Atque  adeo  ubi¬ 
que  ea  invenitur  apud  principes,  apud  pri¬ 
vatos,  apud  mulieres-,  apud  viros,  apud  vir¬ 
gines,  apud  nuptas,  apud  servos,  apud  libe¬ 
ros,  subinde  omnes  ea  se  signant  inscribendo 
in  nobilissimum  membrum  nostrum.  In  fronte 
enim  nostra  quasi  in  columna  quotidie  figu¬ 
ratur  :  sic  in  sacra  mensa,  sic  in  Sacerdotum 
ordinationibus,  sic  iterum  cum  corpore 
Christi  in  mysticis  ccenis  fulget.  Hanc  ubique 
celebrari  videre  licet  in  domibus,  in  foro,  in 
solitudine,  in  viis,  in  montibus,  in  collibus, 
in  vallibus,  in  mari,  in  navigiis  et  insulis,  in 
lectis,  in  vestibus,  in  armis,  in  thalamis,  in 
symposiis,  in  vasis  argenteis  et  aureis,  in 
margaritis,  in  murorum  picturis,  in  corpo¬ 
ribus  brutorum  male  affectis,  in  corporibus 
a  daemone  obsessis,  in  bellis,  in  pace,  in  die¬ 
bus,  in  noctibus,  in  delicatorum  choreis,  in 
monachorum  ordinibus  :  adeo  certatim  do¬ 
num  hoc  mirabile  rapiunt  omnes.  Mira  est 
gratia,  nullus  confunditur,  nullus  erubescit 
cogitans,  quid  maledictae  mortis  symbolum 
fuerit,  sed  omnes  ipso  magis  ornantur,  quam 
diadematum  coronis  vel  multis  gemmatis 
monilibus  et  torquibus.  Et  non  solum  non 
fugitur,  sed  et  desideratur,  et  adamatur,  et 


omnes  de  ea  solliciti  sunt,  et  ubique  fulget, 
et  sparsa  est  in  parietibus  domorum,  in  co- 
lumnibus,  in  libris,  in  civitatibus,  in  vicis, 
in  locis,  quae  habitantur  et  quae  non  habi¬ 
tantur.  Ipsius  vero  ligni,  in  quo  positum 
sanctum  corpus  Domini,  et  crucifixum  fuit, 
particulam  habere  totus  orbis  ita  contendit, 
ut  qui  parvum  quiddam  ex  illo  habent,  illud 
auro  includant,  tam  viri  quam  mulieres,  et 
cervicibus  suis  aptent  :  hinc  valde  honestati 
et  magnifici,  et  muniti  et  protecti,  licet  con- 
temnationis  fuerit  signum.  »  Haec  B.  Chry¬ 
sostomus.  Porro  ejusmodi  amplissima  ac 
splendidissima  encomia  sacratae  crucis  pas- 
sim  in  voluminibus  veterum  et  sanctorum 
Patrum  invenire  est.  Quorum  ideo  initio 
orationis  hodiernae  mentionem  facere  volui, 
ut  quantum  in  me  est,  auditoribus  meis  per¬ 
suadeam,  tota  hac  hebdomada,  quae  venera¬ 
tioni  sanctae  crucis  a  majoribus  nostris  me¬ 
rito  consecrata  est,  singulis  diebus  non  se¬ 
mel,  sed  saepius  ad  arborem  istam  semper 
virentem  et  florentem,  et  poma  proferentem 
accedere,  sub  umbra  ejus  sedere,  de  floribus 
et  fructibus  capere.  Vere  enim  crux  Domini 
lignum  est  vdx ,  pulchrum  visu  gustuque 
delectabile,  et  folia  ejus  ad  sanitatem  gen¬ 
tium  :  nec  ullum  est  spirituale  exercitium 
tutius,  facilius,  fructuosius,  efficacius  con¬ 
templatione  divinae  crucis.  Ipsa  est  lac  insi¬ 
pientium,  et  cibus  solidus  perfectorum. 

_  Animadvertite,  non  paucos  esse,  qui  non 
alium  quasi  scopum  sibi  profigunt  in  domi¬ 
nica  passione  vel  legenda  vel  audienda,  vel 
etiam  meditanda,  quam  ut  nonnihil  commo¬ 
veantur,  et  si  fieri  possit,  aliquas  lacrymas 
fundant;  quod  cum  assecuti  fuerint,  satis 
multos  et  magnos  fructus  ex  arbore  sanctae 
crucis  se  collegisse  putant.  Verum,  audito¬ 
res,  est  ille  quidem  unus  ex  fructibus,  qui 
ex  hac  sancta  arbore  decerpitur,  ut  nos 
Christo  tamquam  membra  capiti  compatia¬ 
mur,  et  pro  eo  lacrymas  ex  compassione 
fundamus,  qui  pro  nobis  in  passione  san¬ 
guinem  fudit  :  sed  alii  sunt  praeterea  plu- 
res  et  majores.  Hinc  enim  (si  sciamus 
sapienter  colligere)  veram  et  perfectam  con¬ 
versionem,  et  morum  nostrorum  emendatio¬ 
nem,  atque  adeo  vitam  et  salutem  animo¬ 
rum  nostrorum  colligemus.  Quare  ut  pro 
nostrarum  virium  tenuitate  studia  nostra,  et 
pietatem  hoc  tam  sacro  et  pretioso  tempore 
promoveamus,  de  quinque  fructibus,  qui  ex 
arbore  sanctae  crucis  praecipue  colligi  pos¬ 
sunt,  breviter  disseremus. 

Quicumque  igitur  utiliter  in  passione  do¬ 
minica  legenda  yel  contemplanda  se  exer¬ 
cere  voluerit,  quinque  praecipue  capita  con¬ 
siderare  poterit  :  magnitudinem  peccato¬ 
rum,  quorum  purgandorum  causa  Filius  Dei 
passus  est  :  vehementiam  passionis,  ac  sup¬ 
pliciorum  Domini :  excellentiam  beneficii  di¬ 
vini,  quod  in  nos  patiendo,  et  moriendo 
Christus  contulit  :  abyssum  inexhaustam 
bonitatis  Dei,  Qui  proprio  Filio  non  peper¬ 
cit ,  sed  pro  nobis  omnibus  tradidit  illum  :  et 
multitudinem  ac  praestantiam  earum  virtu¬ 
tum,  quae  in  passione  dominica,  tamquam 
speculo,  enituerunt.  Et  magnitudinem  qui¬ 
dem  peccatorum,  ut  ea  ex  animo  deteste- 
mur  :  vehementiam  passionis,  ui  Christo 
tamquam  capiti  compatiamur :  excellentiam 
beneficii  divini,  ut  eidem  debitas  gratias 
justasque  referamus  :  abyssum  inexhaustam 
%  bonitatis  Dei,  ut  Deum  ardenti  studio  reda¬ 
mare  incipiamus  :  multitudinem  Christi  vir¬ 
tutum,  ut  eas  imitemur,  et  imitando  Christo 
similes  efficiamur  :  in  qua  similitudine  su¬ 
premum  culmen  Christiana?  philosophiae  at¬ 
que  humanae  perfectionis  continetur. 

Ut  igitur  primum  fructum,  qui  est  cognitio 
tio  peccatorum,  ex  arbore  colligere  incipia¬ 
mus,  multis  et  evidentibus  signis  et  argu¬ 
mentis  olim  Deus  ostendit,  quam  vehemen¬ 
ter  sibi  peccata  displiceant,  quamque  impla¬ 
cabili  odio  ea  perpetuo  prosequatur.  Hinc 
enim  propter  peccatum  generale  diluvium 
terris  immisit  :  hinc  Sodomam  et  Gomor- 
rham  et  alias  urbes  nonnullas  igne-  et  sul¬ 
phure  concremavit  :  hinc  toties  populum 
suum  electum  gladiis  Philistaeorum,  Assy¬ 
riorum,  Romanorum  objecit  :  hinc  denique 
horrendas  et  formidabiles  illa?  flammas  ge¬ 
hennae,  et  alia  innumera  atrocissima  et  sem- 
piternasupplicia  peccatoribus  praeparavit.  De 
quibus  vere  dici  potest,  oculus  non  vidit, 
nec  auris  audivit,  nec  in  cor  hominis  ascen¬ 
derunt  tormenta  atque  supplicia,  quae  prae¬ 
paravit  Deus  offendentibus  se.  Sed  nun¬ 
quam  tam  aperte  furorem  irae  suae  contra 
peccatum  explicuit,  quam  his  novissimis 
diebus,  cum  suum  verum  et  naturalem  Fi¬ 
lium,  quo  nihil  habuit  carius,  propter  aliena 
peccata  tam  severe  percussit,  et  contrivit  in 
infirmitate  et  ea  supplicia  cum  perferre 
voluit,  quae  nemo  unquam  parricidarum, 
proditorum,  maleficorum,  in  terris  toleravit. 
Ac  ut  rem  totam  aliqua  similitudine  perspi¬ 
cuam  faciamus,  si  in  aliquo  pulcherrimo 
vasculo  liquor  corruptus,  et  graviter  olens 


inveniretur,  et  paterfamilias  fcetorem  illum 
domi  suae  non  ferens,  statim  juberet  non 
solum  effundi  liquorem,  sed  etiam  vasculum 
in  mille  partes  comminui,  et  in  cloacam 
projici,'  nonne  vehementer  is  foetor  nares 
patrisfamilias  offendisset?  Et  si  vasculum 
esset  argenteum,  nonne  adhuc  vehementius 
foetor  ei  displicuisset?  etsi  aureum,  ac  gem¬ 
mis  et  lapidibus  speciosis  ornatum,  et  nihi¬ 
lominus  frangi  et  projici  vellet,  nonne  supra 
modum  fcetorem  illum  odio  habuisset?  Si 
igitur  Deus  pater  liquorem  peccati  corru¬ 
ptissimum  et  teterrimum  ita  odit,  ut  propter 
peccatum  etiam  peccatorem  gravissime  de- 
testetur.  Odio  est  Deo ,  inquit  Sapiens,  im¬ 
pius  et  impietas  ejus.  Ac  ut  peccatum  occi¬ 
dat,  etiam  peccatorem  perdit  :  ut  in  eum 
liquorem  odium  suum  ostendat,  etiam  vas¬ 
culum  quamvis  pulchum  et  pretiosum  com¬ 
minuit.  Invenit  Deus  liquorem  peccati  in 
vasis  terreis,  sed  maximo  artificio  elabora¬ 
tis,  hoc  est  in  primis  nostris  parentibus,  et 
continuo  expulit  eos  de  paradiso,  et  sine 
appellatione  sententiam  mortis  in  nos  omnes 
tulit.  Inde  Omnes  morimur,  et  tamquam  aquae 
ditabimur  :  licet  extremum  terribilium  sit 
mors,  et  omnes  mortem  naturaliter  horrea¬ 
mus.  Invenit  quoque  Deus  liquorem  istum 
pessimum  in  vasis  argenteis ,  in  Angelis 
videlicet,  quorum  natura  plane  argentea, 
pulcherrima ,  candidissima  ac  lucidissima 
est  :  et  statim  sine  retractatione  eos  aeternae 
damnationi  adjudicavit.  Quis  non  obstupeat, 
auditores?  Primus  et  nobilissimus  omnium 
angelorum,  atque  adeo  totius  opificii  divini 
praestantissima  pars,  qui  nunc  Lucifer,  nunc 
initium  viarum  Domini,  nunc  signaculum 
similitudinis,  nunc  vero  Cherub  extentus, 
plenus  sapientia  et  perfectus  decore  in  sacris 
litteris  appellatur  :  de  quo  Ezechiel  dicit 
Propheta :  Omnis  lapis  pretiosus  ornamentum 
tuum;  et  omne  lignum  paradisi  Dei  non  est 
assimilatum  illi  et  pulchritudini  ejus,  et  aemu¬ 
lata  sunt  eum  omnia  ligna  voluptatis ,  qux 
erant  in  paradiso  :  iste,  inquam,  tam  excel¬ 
sus,  tam  pulcher,  tam  sapiens,  de  coelo 
deturbatus,  in  abyssum  detrusus,  sapientia 
et  pulchritudine  spoliatus,  miserrimus  om¬ 
nium  creaturarum  factus  est.  Nam  praeter¬ 
quam  quod  regnum  et  beatitudinem  amisit, 
et  perpetuis  atque  horribilibus  flammis  cru¬ 
ciatur  atque  in  horrendo  atque  formidabili, 
sed  justo  Dei  judicio  desertus  ac  relictus,  et 
omni  Dei  auxilio  destitutus  est,  ut  jam  in 
peccato  penitus  obstinatus  semper  desperet, 

et  incredibili  rabie  quidquid  cogitat,,  quid¬ 
quid  molitur,  quidquid  cupit,  id  totum  ad 
nocendum  r.ferat  :  ut  merito  qui  antea  Lu¬ 
cifer,  Angelus,  Cherub,  Coelestis  intelligen- 
tia,  nunc  tenebrae,  draco,  diabolus  et  Satanas 
appelletur.  Quis  hujus  taro  horrendae  muta¬ 
tionis  causa  fuit?  faetor  peccati.  Nam  in  An¬ 
gelis  suis ,  ait  Job,  reperit  pravitatem.  Et 
Apostolus  Petrus  :  Angelis  peccantibus ,  in¬ 
quit,  non  peperct  :  sed  rudentibus  inferni 
detractos ,  in  tortarum  tradidit  cruciandos ,  in 
judicum  reservari.  Et  nondum  intelligunt 
filii  Adam,  qualem  animum,  quam  iratum, 
quam  exacerbatum  Deus  gerat  contra  pecca¬ 
tum?  Propter  unam  offensam  tot  millia 
Angelorum,  hoc  est  argenteorum  vasorum 
Deus  ita  horrende  comminuit,  et  adhuc  vasa 
lignea  et  testacea  liquore  peccati  usque  ad 
fauces  imbuuntur,  et  non  timent? 

Sed  altius  ascendamus  :  nam  ea,  quae 
sunt  de  odio  Dei  contra  peccatum,  nihil 
sunt,  si  cum  iis,  quae  dicturi  sumus,  compa¬ 
rentur.  Nec  enim  magnum  est,  Deo  aliquos 
angelos  et  aliquos  homines  perdidisse,  qui 
in  momento  infinitos  alios  multo  pulchrio¬ 
res  et  nobiliores  solo  verbo  creare  potest, 
Sed  quid  dicemus,  quia  proprio  Filio  suo, 
unico,  naturali,  optimo,  sapientissimo,  vere 
vasi  aureo,  et  gemmis  ac  lapidibus  pretiosis 
ornato  non  pepercit  maxime  cum  in  eo 
peccatum  non  proprium,  sed  alienum  repe¬ 
rit?  Filius  Dei,  auditores,  nec  ut  Deus,  nec 
ut  homo  peccatum  admisit;  ipse  est  enim  de 
quo  legis  :  Qui  peccatum  non  fecit ,  nec  inven¬ 
tus  est  dolus  in  ore  ejus.  Talis  emm  decebat 
ut  nobis  esset  pontifex ,  sanctus ,  innocens , 
impollutus ,  segregatus  a  peccatoribus  et  excel 
sior  coelis  factus.  Is  nihilominus  animadver¬ 
tens  genus  humanum  sub  onere  peccati 
jacere,  nec  se  suis  viribus  erigere  posse, 
misericordia  motus,  humeros  suos  sarcinae 
nostrae  supposuit.  Peccata  nostra  sustulit,  ac 
pro  eis  se  Patri  satisfacere  velle  professus 
est.  Hinc  sunt  illae  voces  :  Supra  dorsum 
meum,  fabricaverunt  peccatores.  Et  rursum  : 
Deus,  Deus  meus  respice  in  me  quare  me 
dereliquisti ?  longe  a  salute  mea  verba  deli¬ 
ctorum  meorum.  Et  illa  B.  Joannis  :  Ecce 
agnus  Dei  :  ecce  qui  tollit  peccata  mundi. 
Quid  igitur  Pater  fecit,  licet  Filium  suum 
infinito  amore  diligeret,  licet  sciret  vitam 
Filii  sui  toti  orbi  excellentia  et  dignitate 
praestare,  licet  videret  in  vase  illo  aureo, 
humeris  Filii  sui,  non  propria,  sed  aliena 
peccata  esse  imposita  :  tamen  ut  odium 


suum  et  furorem  atque  indignationem  con¬ 
tra  peccatum  ostenderet,  Proprio  Filio  suo 
non  pepercit  :  vas  illud  aureum,  et  pretio¬ 
sissimum  confregit  :  tamquam  si  Filio  dice¬ 
ret  :  Tu  peccata  hominum  in  humeros  tuos 
suscepisti,  et  ego  ea  in  humeris  tuis  flagel¬ 
labo.  Propter  spelus  populi  mei  percussi  eum , 
ait  Dominus  Omnipotens. 

Sed  quomodo  percussit  eum?  quomodo 
flagellavit?  In  virga  virorum,  an  in  virga 
ferrea?  Quid  eum  pati  voluit?  Sane  ita  se¬ 
vere  illum  excepit,  ut  ego  nihil  dubitem, 
neminem  esse  tam  seeleratum,  tam  fune¬ 
stum,  tam  perditum,  tam  deploratum  homi¬ 
nem,  qui  non  incipiat  peccata  sua  deflere, 
atque  horrere  et  gravissime  detestari,  si 
quis  cogitare  voluerit  serio,  quid  propter  ea 
Christus  passus  sit  :  Passio  enim  Domini, 
quee  ad  exhaurienda  et  purganda  peccata 
instituta  est,  non  unum  ac  simplex  suppli¬ 
cium  fuit  :  (ut  jam  ad  alteram  partem  no- 
stree  orationis,  et  secundum  fructum  crucis 
veniamus)  sed  amara  quaedam  compositio 
infinitarum  amaritudinum.  Calcem ,  inquit, 
quem  dedit  mihi  Pater ,  non  vis  ut  bibam 
illum  ?  Et  qualis  erat  ille  calix  ?  Certe  tam 
amarus,  ut  eo  viso  cum  lacrymis  et  clamore 
valido ,  ut  naturee  horrorem  ostenderet,  ad 
Patrem  dixerit  :  Abba ,  pater ,  omma  tibi 
possibilia  sunt ,  transfer  calicem  istum  a  me: 
sed  tamen  non  quod  ego  volo ,  sed  quod  tu  vis; 
fiat  voluntas  tua.  Neque  passio  Domini  gene¬ 
rale  quoddam  supplicium  fuit,  sed  omnia 
genera  cruciatuum  ac  suppliciorum  com¬ 
prehendens.  Si  eos  aspicias,  a  quibus  passus 
est,  invenies  omnia  genera  hominum,  viros, 
feminas,  pueros,  juvenes,  senes,  principes, 
privatos,  sacerdotes,  laicos,  liberos,  servos, 
Judaeos,  paganos,  amicos,  inimicos.  Ut  enim 
pro  omnibus,  ita  quoque  ab  omnibus  passus 
est.  Nec  solum  homines  omnes,  sed  omnes 
etiam  daemones  in  ejus  necem  conspirarunt. 
Hoc  enim  est,  quod  apud  Lucam  Dominus 
ait :  Hsec  est  hora  vestra  et  potestas  tenebrarum. 
Neque  solum  impii  homines  et  daemones, 
sed  etiam  Deus  et  sancti  angeli  (tametsi  alio 
consilio,  alia  intentione,  alio  desiderio), 
Christum  ad  mortem,  et  mortem  crucis  im¬ 
pulerunt.  Hinc  enim  a  Patre  se  derelictum  in 
cruce  affirmat  :  Deus  ineus,  Deus  meus,  ut 
quid  derel  quisti  me?  Denique  ipse  seipsum 
morti  objecit.  Oblatus  est  enim  qu  a  ipse 
voluit.  Sed  ipse  se  ipsum  ex  obedientia  tra¬ 
didit;  Deus  et  Angeli  ex  charitate  ;  Judas  et 
satellites  ex  cupiditate ;  Judaei  et  daemones 

ex  invidentia;  Pilatus  et  ejus  consiliarii  ex 
timore  mundano,  ne  Caesarem  videlicet  of¬ 
fenderent,  Dei  Filium  ad  necem  tradiderunt. 

Si  deinde  ea  consideres,  in  quibus  passus 
est,  invenies  penitus  in  omnibus  nihil  inte¬ 
grum  atque  illaesum  et  relictum  fuisse.  Pas¬ 
sus  est  in  matre,  in  discipulis,  in  vestibus, 
in  fama  atque  existimatione,  in  animo,  in 
corpore,  in  omnibus  membris,  omnibus  par¬ 
tibus,  omnibus  viribus,  omnibus  sensibus. 
Nam  a  planta  pedis  usque  ad  verticem  capi¬ 
tis  non  fuit  in  eo  sanitas.  Et  vere  tunc  Non 
fuit  in  eo  sjiedes  neque  decor  :  et  vidimus 
eum ,  et  non  fuit  ei  aspectus ,  et  consideravimus 
eum,  despectum  et  novissimum  virorum ,  virum 
dolorum  et  scientem  infirmitatem  :  unde  nec 
reputavi»  us  eum. 

Si  postremo  animum  et  cogitationem  ad 
ea  convertas,  quas  passus  est,  invenies  sane 
non  fasciculum  myrrhae,  sed  multos  et  ma¬ 
gnos  fasces  dolorum,  poenarum,  cruciatuum, 
tormentorum.  Percurramus  breviter,  non 
explicando  ,  sed  enumerando  ,  quindecim 
genera  cruciatuum,  quse  in  passione  Domini 
concurrunt. 

Primum  fuit,  amara  illa  separatio  matris 
et  filii,  cum  Dominus  ad  mortem  iturus, 
arnantissimae  matri  valedixit.  Quid  enim  est, 
cogitare  matrem,  et  talem  matrem,  tam 
duro  divortio  valedicere  Filio,  et  tali  Filio, 
eunti  ad  mortem  et  talem  mortem?  Haec 
meditatio  prae  cseteris  omnibus  pectus  quam¬ 
vis  durum  disrumpere  posset. 

Alterum  fuit,  horrenda  illa  proditio  sce¬ 
lestissimi  Judae.  Quid  enim,  obsecro,  erat, 
prodi  ac  vendi  vilissimo  pretio  a  proprio 
discipulo  atrocissimis  inimicis  ?  Sane  Domi¬ 
nus  tantum  inde  dolorem  concepit,  ut  in 
medio  convivio,  ut  Joannes  refert,  turbare¬ 
tur  spiritu,  protestaretur,  ac  diceret :  Arnen , 
amen  d‘CO  vobis ,  quia  unus  ex  vobis  me 
tradet. 

Tertium  fuit,  mcestitia  illa  ingens  atque 
anxietas,  quam  in  horto  sustinuit ;  Cum  pa¬ 
vere  ac  taedere ,  et  mcestus  esse,  atque  ait  • 
tristjs  est  an»ia  mea  usque  ad  mortem  :  tam¬ 
quam  si  diceret,  Talis  me  horror  ac  mcetor 
invasit,  ut  parum  absit,  quin  vitam  exclu¬ 
dat.  Ac  deinde  Factus  in  agonia  probxms 
orabat,  et  factus  est  sudor  ejus  sicut  guttae 
sanguinis  decurrentis  in  terram  :  quo  nihil 
unquam  a  condito  orbe  magis  novum  et 
magis  horribile  apparuisse  puto.  Quid  enim 
erat  videre  hominem  alioqui  sanum  et  inco¬ 
lumem,  in  tanto  moerore,  atque  anxietate 


constitutum,  ut  de  corpore  ejus  sanguinis 
sudor  erumperet,  et  tam  abundanter,  ut  per 
frontem  ac  vestes  in  terram  decurreret  > 
eamque  rigaret? 

Quartum  fuit,  toties  duci  ac  reduci  per 
publicas  plateas,  per  tot  palatia,  per  tot 
tribunalia,  militibus  et  satellitibus  stipatum, 
manibus  ligatis  tamquam  publicum  latro¬ 
nem  ac  sicarium  in  aperto  maleficio  depre¬ 
hensum  :  quo  pudore  existimatis  ingenua, 
imo  regia  majestas  afficiebatur,  cum  toties 
in  oculis  populi,  cui  cum  tanta  laude  et 
admiratione  evangelium  praedicaverat,  non 
modeste  incedere,  ut  ejus  gravitatem  dece¬ 
bat,  sed  festinare,  vel  properare,  vel  etiam 
currere  cum  impia  illa  turba  cogebatur? 

Quintum  fuit,  fuga,  et  infidelitas  discipu¬ 
lorum,  suspendium  Judae,  negatio  Petri. 
Quam  enim  crucem  putatis  cor  Domini  pa¬ 
tiebatur,  cum  ex  duodecim,  quos  tanto  la¬ 
bore  genuerat,  educaverat,  instituerat,  quos 
tenerrime  diligebat,  quos  paulo  ante  tam 
dulci  sermone,  et  cibo  corporis  et  sanguinis 
sui  refecerat,  jam  unum  videbat  a  lupo  in¬ 
fernali  penitus  devoratum,  alterum  appre¬ 
hensum  jam  suffocari,  caeteros  omnes  fuga¬ 
tos  ac  dissipatos? 

Sextum  fuit, tot  generainjuriarum  eteontu- 
meliarum,  a  vilissimis  ministris  non  ex  aliqua 
lege,  non  ex  praecepto  magistratus,  non  ex 
sententia  praetoris,  sed  ex  sola  scelestissimo¬ 
rum  satellitum  libidine  sustinere.  Certe  enim 
non  jussit  Pilatus,  ut  eum  toties  alapis  cae¬ 
derent,  toties  in  faciem  ejus  spuerent,  toties 
caput  ejus  arundine  verberarent;  non  praece¬ 
pit,  ut  modo  alba,  modo  rubea  veste  eum 
induerent,  modo  oculos  ejus  velarent,  et 
eum  feriendo  ac  ridendo  dicerent  :  Prophe¬ 
tiza  nobis,  Christe,  quis  est ,  quite  percussit ? 
modo  genuflecterent  ante  eum  et  simulata 
reverentia  tamquam  regem  ridiculum  irri¬ 
derent.  Quis  unquam  vidit,  vel  legit  vel  au¬ 
divit  aliquem  reum  ante  judicium  et  senten¬ 
tiam  tot  contumeliis  impune  afflictum  et 
vexatum  fuisse  ? 

Septimum  fuit,  ille  incredibilis  contemptus 
Filii  Dei,  qui  cum  latrone  Barabba  compa¬ 
ratus,  et  minoris  factus  ac  judicatus  fuit, 
quam  ille  publicus  sicarius.  Quid  enim  hor¬ 
ribilius  cogitari  potest,  quam  ut  auctor  vitse, 
qui  omnia  creavit  et  conservat,  In  quo  vivi¬ 
mus,  movemur  et  sumus,  cum  homine  facino¬ 
rosissimo  conferatur,  et  minus  meritis,  ma¬ 
gisque  vita  indignus  judicetur,  quam  ille, 
qui  opinione  parricidiorum  et  extremae  cru- 

dolitatis  omnibus  terrori  et  formidini  erat? 

Octavum  fuit,  flagellatio  illa  crudelis  ad 
columnam.  Quee  prseterquam  quod  imma. 
nissima,  et  doloris  atque  ignominia)  plenis¬ 
sima  fuit,  non  est  poena  hominum  ingenuo¬ 
rum  et  liberorum,  sed  scurrarum  et  nebulo¬ 
num.  Nec  enim  homines  alicujus  nominis 
etiam  pro  maximis  facinoribus,  sed  solum 
mancipia  et  latrunculi ,  et  homines  nihili 
supplicio  verberum  subjiciuntur. 

Nonum  fuit,  illa  admirabilis  adinventio 
novi,  et  usque  ad  illud  tempus  incogniti 
diadematis,  in  quo  simul  acerrimus  dolor 
cum  intolerabili  ignominia  concurrebat. 

Decimum  fuit,  egressio  illa  ad  conspectum 
furentis  et  tumultuantis  populi  quando  vide¬ 
licet,  ut  Joannes  narrat,  et  Pilato  productus 
Exivit  foras  portans  spineam  coronam  et  pur¬ 
pureum  vestimentum ,  et  Pilatum  audivit  . 
dicentem  :  Ecce  homo.  Et  populum  accla¬ 
mantem  :  Crucifige,  crucifige  eum.  Quanta, 
obsecro,  fuit  in  ea  ostensione  confusio  ac 
verecundia,  cum  se  Dominus  videbat  in 
celeberrimo  die  paschEe  ea  specie  miserabili 
caesum,  consputum,  spinis  coronatum,  pur¬ 
pura  ad  irrisionem  indutum,  a  tanta  multi¬ 
tudine  conspui,  et  tamquam  peccatorem  et 
seductorem  ab  omnibus  existimari,  qui  ante 
quatuor  dies  tamquam  rex  et  Propheta  cum 
summo  honore  ab  eodem  populo  salutatus 
fuerat?  Quantus  item  dolor  cum  obstinatio¬ 
nem  et  ingratitudinem  ejusdem  populi  con¬ 
siderabat,  et  aperte  videbat,  eos  suam  ipso¬ 
rum  perniciem  procurare,  ac  de  eis  daemo- 
nes  triumphare,  et  per  eorum  ora  clamare  : 
Sanguis  ejus  super  nos  et  super  filios  nostros. 
Et :  Non  habemus  regem ,  wsi  Caesarem ,  quem 
numquam  antea  confiteri  voluerant? 

Undecimum  fuit,  gestatio  proprise  crucis. 
Solent  carnifices  oculos  eorum  velare,  qui 
plectendi  sunt,  ne  forte  instrumentum  vi¬ 
deant,  quod  eis  vitam  auferet  :  at  vero  Do¬ 
mino  Salvatori,  non  solum  oculos  non  vela¬ 
verunt,  ne  crucem  videret;  sed  illam  ipsam 
crucem  humeris  ejus  imposuerunt,  ut  ante 
cor  quam  corpus  crucifigeretur.  Cum  autem 
ad  montem  Calvariae  pervenerunt,  ut  quasi 
fatigatum  et  fractum  ac  viribus  exhaustum 
reficere  viderentur  (solebant  enim  ii  sac¬ 
charo  et  vino  interdum  recreari),  obtulerunt 
ei  potum.  At  quem  potum  existimatis?  Vi¬ 
num  myrrhatum  ac  felle  mixtum.  Quod  cum 
gustasset,  nec  voluit,  nec  potuit  bibere.  Quae 
major  crudelitas  fingi,  aut  cogitari  potest  ? 

Si  vinum  et  sacoharum  dare  non  cupiebant, 


cur  saltem  modicam  aquam  non  dabant  ? 
Quod  si  nec  aquam  dignabantur  porrige¬ 
re,  cur  potum  simpliciter  non  negabant  ? 
Cur  myrrham  et  fel,  qbibus  nihil  est  ama¬ 
rius  sub  specie  vini  Domino'porrigebant  ?  Si 
afflictum  consolari  pigebat,  cur  etiam  affli¬ 
ctionem  augebant  ?  Cur  ei  tam  crudeliter 
illudebant  ?  Diviti  epuloni,  si  qua  denegata 
fuit,  tamen  fel  aut  myrrha  oblata  non  fuit. 

Porro  duodecimum  fuit,  ipsa  crucifixio, 
quod  est  genus  mortis  admodum  crudele, 
prolixum  ac  turpe.  Nam  et  vulnera  in  mani¬ 
bus  et  pedibus  fiunt,  ubi  propter  nervorum 
ac  venarum  multitudinem  acutissimi  dolores 
generantur.  Et  pondus  corporis  semper  tra¬ 
hit  deorsum,  et  semper  magis  ac  magis  vul¬ 
nera  dilatantur  et  dolores  augentur,  donec 
sine  vulnere  lethali,  sola  vehementia  doloris 
anima  de  corpore  excludatur. 

Decimum  tertium  fuit  genus  quoddam 
crudelitatis  prorsus  inauditum.  Nam  cum 
Dominus  in  cruce  penderet,  et  quasi  pelagus 
quoddam  amaritudinis  prae  multitudine  poe¬ 
narum  ac  dolorum  factus  esset ;  tamen  ho¬ 
stes  ejus  feris  crudeliores  et  lapidibus  durio¬ 
res,  non  solum  non  movebantur,  sed  eum 
irridebant,  eique  insultabant,  et  sales  et  face¬ 
tias  in  eum  jaciendo  seipsos  oblectabant. 
Carnifices  vero  in  oculis  ejus  vestimenta 
ipsius,  inter  se  dividebant,  et  super  tunicam 
ejus  sortem  mittebant.  Quodque  his  multo 
gravius  erat,  unus  e  latronibus,  qui  pende¬ 
bat  in  cruce  cum  eo,  cruciatuum  propriorum 
oblitus,  quasi  ad  torquendum  caeteri  non 
sufficerent,  in  eum  convitia  et  contumelias 
congerebat. 

Decimumquartum  fuit,  matris  amantissi- 
mae  et  discipuli,  quem  diligebat,  continuus 
aspectus.  Quantum  enim  crevisse  existiman¬ 
dum  est  dolores  Salvatoris,  cum  in  omnibus 
illis  atrocissimis  cruciatus,  contumeliis,  con- 
vitiis  irrisionibus,  matrem  et  discipulum, 
quos  prae  cae teris  tenerrime  dilexerat,  semper 
ante  oculos  habebat?  praesertim  cum  perspi¬ 
cue  intelligeret,  quas  illi  cruces  ac  tormenta 
paterentur. 

Decimumquintum  et  postremum  fuit  ama¬ 
ra  illa  separatio  carnis  et  animae,  quae  qui 
dem  tanto  acerbior  erat,  quanto  se  magis 
dilexerant.  Nec  vero  fuit  unquam  inter  eas, 
sicut  in  nobis  experimur,  ulla  pugna  aut  dis¬ 
cordia  sensus  et  rationis.  Deinde  in  ipso  flore 
aetatis,  vivis  et  integris  sensibus  Dominus 
moriebatur.  Quocirca  perspicue  intelligebat 
quam  esset  amarus  calix  ille  mortis,  atque 

illa  praesertim  aetate,  et  omnes  tortiones  et 
poenas  illius  extremi  agonis  distincte  perci¬ 
piebat,  quod  aliis  hominibus  ob  emortuos 
sensus,  et  turbatam  imaginationem  accidere 
non  solet.  Intelligebat  praeterea  ,  quam  esset 
sibi  illa  mors  indebita,  et  tamen  vicit  amor 
generis  humani  :  atque  ut  nos  a  morte  libe¬ 
raret  ipse  se  morti  subjecit,  amarum  illum 
potum  deglutivit,  et  inclinato  capite  tradidit 
spiritum.  Ita  recessit  pastor  bonus,  gau¬ 
dium  orbis  terrae,  lumen  oculorum  nostro¬ 
rum.  Recessit  vero  cum  magna  angustia, 
ut  audivistis;  recessit  totus’afflictus,  totus 
laceratus,  totus  anxius,  totus  sitibundus,  to¬ 
tus  fatigatus. 

Et  quam  celeriter  haec  omnia  facta  sunt  ? 
Numquid  legitur  unquam  fuisse  .scelestissi¬ 
morum  latronum  ita  accelerata;  ita  praeci¬ 
pitata,  ita  fulminata  damnatio  ?  nonne  saltem 
in  tertium  diem  aliorum  reorum  supplicium 
differri  solet  ?  At  Dominus  Jesus  noctu  com¬ 
prehenditur,  mane  offertur  judici,  hora  ter¬ 
tia  damnatur,  ad  meridiem  crucifigitur,  et 
post  paululum  enecatur.  Quid  si  ad  haec 
omnia  adjungantur  ista  genera  tam  multa, 
tam  varia,  tam  atroeia  suppliciorum  sine  ullo 
genere  consolationis  fuisse  ?  Nam  quod  san¬ 
cti  Martyres  fortiter  et  alacriter  mortem 
oppeterent,  non  est  mirum,  eum  ineissicuti 
propter  Christum  abundabant  passiones  ita 
propter  Christum  abnndarent  consolationes. 
Christus  vero  caput  Martyrum  torcular  cal¬ 
cavit  solus  et  calicem  plenum  felle  sine  ulla 
gutta  mellis  haurire  voluit. 

Ecce  igitur ,  quam  gravis  erat  morbus 
noster,  quem  nemo  poterat  sanare,  sed  pro 
illius  curatione  Dei  Filium  necesse  fuit  occi¬ 
di.  Ecce  quam  implacabili  odio  Deus  pecca¬ 
tum  prosequatur,  qui  Filium  suum  ita  severe 
propter  aliena  peccata  flagellavit.  Vrn  nobis 
miseris,  quibus  tam  vilibus,  tam  indignis, 
tam  ingratis,  tantam  exhibuit  charitatem. 
Propter  nos  Dei  Filius  occisus  est,  propter 
nos  vulnera  doloresque  sustinuit.  Peccata 
nostra  eum  laborare  fecerunt,  peccata  no¬ 
stra  eUm  accusarunt,  flagellarunt,  spinis 
coronarunt,  cruci  affixerunt,  vitam  et  san¬ 
guinem  abstulerunt.  Et  unde  igitur  existit 
adhuc  in  nobis  tanta  facilitas  peccandi  ? 
unde  tam  parvi  facimus  peccare  ?  quasi  Dei 
offensio  nihil  esset.  Unde  post  peccatum 
cum  ad  poenitentiam  convertimur,  tam  fri¬ 
gide  ac  remisse  poenitemus  ?  Quid  ?  Chri¬ 
stus,  ut  regnum  peccati  destrueret,  tanta 
passus  est,  et  tu  tam  facile  in  cor  tuum  pee- 
Tom.  IX. 


catum  admittis  ?  tam  facile  fornicaris  ?  tam 
facile  inebriaris  ?  tam  facile  irasceris  ?  tam 
facile  pejeras,  tam  facile  quantum  in  te  est 
iterum  Dei  Filium  crucifigis  ?  Neque  vero 
putes  te  minori  supplicio  dignum  quod  non 
solus  ista  facis,  neque  solus  peccatis  tuis 
Christum  crucifixeris.  Nam  secundum  justi- 
tite  legem  non  minori  poena  mulctandus  est, 
qui  una  cum  aliis  hominem  innocentem  oc¬ 
cidit,  quam  si  solus  occideret.  Quare  si  semel 
ad  veram  et  profundam  cognitionem  pecca¬ 
torum  tuorum  pervenire  desideres,  passio¬ 
nem  Domini  diligenter  meditare,  et  cum 
videbis  impios  et  sceleratos  illos  satellites 
Christum  vexare  atque  affligere,  persuadeas 
tibi  certo  te  unum  esse  ex  illis,  et  vere  te 
non  minus  quam  illos  Christi  mortem  pro¬ 
curasse,  atque  in  ejus  necem  conspirasse. 
Cogita,  te  (quod  sane  optimo  jure  cogitare 
potes)  una  cum  illis  vere  Christum  irrisisse, 
conspuisse,  flagellasse,  spinis  coronasse,  in 
crucem  egisse,  myrrha  et  felle  potasse,  at¬ 
que  ad  extremum  crudelissime  necasse.  Si 
enim  peccata  nostra  non  fuissent,  hihil  un¬ 
quam  tale  Christus  pertulisset.  Neque  Roma¬ 
ni,  neque  Judaei,  neque  daemones  omnes  pa¬ 
res  esse  poterant,  ut  Christum  Dei  Filium  vel 
minimum  laederent,  nisi  ipse  ex  nimia  chari- 
tate,  qua  dilexit  nos,  ad  nostra  exhaurienda 
peccata,  se  doloribus,  atque  adeo  ipsi  morti 
subjicere  voluisset. 

PARS  ALTERA 

Exposuimus  breviter,  qui  sint  duo  priores 
fructus,  qui  ex  arbore  sanctae  crucis  contem¬ 
platione  et  affectu  quasi  duabus  manibus 
decerpi  debent.  Superest  ut,  qui  sint  poste¬ 
riores  tres,  paucis  explicemus. 

Tertium  igitur  fructum  esse  dicebamus, 
cognitionem  excellentissimi  beneficii,  quod 
in  nos  per  crucem  et  passionem  suam  Chri¬ 
stus  contulit.  Et  quamquam  multa  valde  de 
hoc  argumento  dici  possint,  nos  tamen  pro 
temporis  brevitate  solum  tria  capita  tribus 
verbis  ostendemus,  unde  magnitudo  summi 
liujus  beneficii  cognosci  potest.  Tria  sunt 
xgitur  potissimum  cogitanda,  qui  nobis  Chri¬ 
stus  donaverit,  qua  charitate,  quo  modo. 
Quid  est  quod  donavit?  liberatio  ab  infinitis 
malis,  communicatio  infiniti  boni.  Donavit 
enim  indulgentiam  peccatorum,  gratiam,  ju¬ 
stitiam,  libertatem,  pacem,  salutem,  redem¬ 
ptionem,  merita,  Sacramenta,  doctrinam, 

immortalitatem,  gloriam,  beatitudinem,  fe¬ 
licitatem  ;  breviter ,  bona  sua  omnia  per 
crucem  et  passionem  nobis  communicavit. 
Inde  enim  pater  et  sponsus,  et  caput  no¬ 
strum  dicitur  Christus,  quod  quicquid  habet 
pater,  ad  hsereditatem  filiorum  pertineat ; 
quicquid  habet  sponsus,  id  cum  sponsa  li¬ 
benter  communicet,  quicquid  habet  caput, 
id  facile  membris  omnibus  impertiatur.  Enu¬ 
mera  si  potes  omnia  mala,  in  quse  propter 
peccatum  primi  hominis  incidimus,  et  tum 
intelligere  incipies  aliquid  de  hujus  benefi¬ 
cii  magnitudine.  Erat  homo  ante  peccatum 
sapientior  Salomone;  comparatus  est  per  pec¬ 
catum  jumentis  insipientibus  et  sit  nilis  factus 
est.  Erat  ante  peccatum  fortior  Sampso- 
ne;  factus  est  per  peccatum  debilior  muscis 
et  pulicibus  ;  nam  ab  his  et  similibus  minu¬ 
tissimis  animantibus  se  defendere  non  po¬ 
test.  Erat  ante  peccatum  ita  superior  morte, 
ut  posset,  si  vellet,  numquam  mori ;  factus 
est  per  peccatum  ita  morti  obnoxius,  ut  velit 
nolit,  compellatur  mori.  Erat  ante  peccatum 
in  magna  pace  et  tranquillitate,  nec  secura, 
nec  cum  aliis  unum  bellum  aut  inimicitiam 
gerebat;  factus  est  post  peccatum  non  solum 
aliis  omnibus,  sed  etiam  sibi  ipsi  contrarius : 
terra  non  obedit,  sed  pro  floribus  producit 
spinas;  mare  imperium  non  patitur,  sed  sse- 
pe  naves  et  nautas  absorbet  :  animantia 
bruta  non  obtemperant,  sed  contra  potius 
hominem,  tamquam  communem  hostem 
persequuntur.  Sed  nec  ipse  sibi  homo  obe- 
dire  novit,  tanti  sunt  motus  et  tumultus  in 
humana  ista  republica  propter  seditiones  ac 
lites  sensuum  et  rationis,  propter  tumultus 
et  clamores  variarum  passionum,  ut  homo 
ssepe  in  mille  partes  distrahatur,  neque  a- 
liud  pectus  ejus,  quam  aliqua  Babylon  plena 
turbarum  et  confusionis  esse  videatur.  Erat 
homo  ante  peccatum  amicus  Dei,  ejus  gra¬ 
tia  et  favore  fruebatur;  excidit  per  pecca¬ 
tum  ab  ea  gratia,  et  in  iram,  atque  indigna¬ 
tionem  et  furorem  ejus  incurrit.  Poterat  ante 
peccatum  sine  labore,  sine  sudore,  sine  ulla 
molestia  regnum  coelorum  promereri,  inci¬ 
dit  per  peccatum  in  eam  miseriam,  ut  jam 
non  possit  suis  solis  viribus,  nisi  demereri, 
et  ruere  magis  et  magis  versus  gehennam. 
Erat  postremo  ante  peccatum  in  paradiso 
terrestri,  loco  pulcherrimo,  optimo,  amoenis¬ 
simo  :  decidit  per  peccatum  in  hoc  stabulum 
brutorum,  et  in  hoc  ipso  multi  sunt,  qui  vix 
locum  obtinere  possunt.  Jam  ab  his  omnibus 
malis,  in  quse  primus  Adam  sua  inobedien- 


tia  nos  conjecerat,  secundus  Adam  sua  obe- 
dientia  usque  ad  mortem  et  morfem  crucis, 
nos  liberavit  :  et  omnia  illa  bona,  qua?  per 
peccatum  amiseramus,  per  Christi  passio¬ 
nem  aucta  et  cumulata  recepimus.  Conferte 
beatitudinem  primi  hominis,  quam  perdidi¬ 
mus,  cum  ea  beatitudine,  quam  in  coelis 
expectamus,  quam  nobis  per  passionem  suam 
Christus  promeruit.  Erat  Adam  sapientior 
Salomone: erimus  nos  sequales  Angelis  Dei. 
Erat  Adam  fortior  Sampsone  :  erimus  nos  fer¬ 
ro, et  igne  et  leonibus  fortiores.  Poterat  Adam 
non  mori ;  nos  multo  feliciores  non  poterimus 
mori.  Fruebatur  Adam  magna  pace ;  nosfrue- 
mur  maxima,  tantaque  erit  tunc  concordia, 
corporis  et  animi,  carnis  et  spiritus,  ut  quo¬ 
cumque  voluerit  ascendere  animus,  statim 
corpus  sequatur,  etiam  super  sidera.  Erat  A- 
dam  amicus  Dei ;  erimus  nos  familiares,  in 
timi, domestici.  Poterat  Adam  non  peccare  ; 
nos  multo  beatius  non  poterimus  peccare.  Po¬ 
terat  ille  non  cadere;  nos  non  poterimus  ca¬ 
dere.  Denique  habitabat  ille  in  paradiso 
terrestri ;  habitabimus  nos  in  coelo,  in  illis 
ornatissimis  et  splendidissimis  sedibus  ac 
domiciliis  Angelorum.  Habetis  igitur  quid 
sit,  quod  Christus  nobis  donavit. 

Sed  quomodo  donavit  ?  per  se,  an  per 
alium  ?  sine  labore,  an  cum  labore  ?  mul¬ 
tum  enim  profecto  beneficium  crescit,  cum 
per  nos  ipsos,  et  cum  incommodo  et  jactura 
aliqua  nostra  amicum  adjuvamus.  Quis  igi¬ 
tur  fuit  modus  nostrae  liberationis  ?  Passio 
illa  crudelis,  cujus  quasi  summam  et  com¬ 
pendium  paulo  ante  audivistis.  Non  misit 
Christus  vicarium  Angelum  aut  Archange- 
lum  aliquem;  sed  ipse  suis  manibus  opus 
nostra?  liberationis  operari  voluit.  Et  quam¬ 
quam  poterat  una  gutta  sanguinis  aut  sudo¬ 
ris  nos  perfecte  liberare,  voluit  tamen  totum 
sanguinem  profundere,  et  ea  supplicia  et 
cruciatus  pati,  quos  audivistis  ;  seipsum 
contempsit,  ut  nos  honoraret;  seipsum  affli¬ 
xit,  ut  nos  consolaretur;  dolores  et  p<enas 
sustinuit,  ut  nobis  gaudium  ac  laetitiam  ob¬ 
tineret  ;  vulnera  et  livores  elegit,  ut  nos  a 
vulneribus  peccati  curaret  ?  Denique  cruci¬ 
figi  et  mori  voluit,  ut  nos  vitam  beatam  et 
sempiternam  haberemus.  Quare  pluris  fa¬ 
ciendus  est  modus,  quo  contulit  beneficium, 
quam  ipsum  beneficium,  quod  contulit  :  et 
majus  est  medium,  quam  remedium  quanto 
majus  et  mirabilius  est  Deum  mala  pati, 
quam  bona  facere,  sustinere  supplicia,  quam 
elargiri  munera. 

Sed  qua  charitate  haec  omnia  operatus 
est  ?  non  enim  parum  auget  magnitudinem 
doni  affectus  donantis.  Cum  a  te  pauperes 
eleemosynam  petunt,  si  eis  amicum  vultum 
ostendas^atque  dicas,  quid  petitis,  filii?  quid 
vultis  ?  qua  re  indigetis-  ?  accipite,  parum  ha¬ 
beo  parum  vobis  do,  et  si  plus  haberem  plus 
etiam  libentissime  darem  :  o  quam  bene  pla¬ 
cet  talis  eleemosyna? sane  existimaretur,  nec 
immerito,  duplo  major,  quam  sit.  Si  vero 
torvis  oculis  eos  aspicias,  ac  deinde  aliquos 
obolos  in  terram  projicias,  et  dicas:  Itote  in 
malam  crucem,  ne  mihi,  amplius  molesti 
sitis.  Illi  accipiunt  quidem  quod  datur,  sed 
non  multum  tibi  debebunt.  Qua  igitur  cha¬ 
ritate,  quo  affectu  atrocissima  illa  supplicia 
pro  nobis  pertulit  ?  id  vero  cogitari  aliquo 
modo  potest,  verbis  explicari,  atque  oratione 
comprehendi  certe,  non  potest.  Magna  sunt, 
et  multa,  quae  pro  nobis  toleravit,  sed  ma¬ 
jor,  et  copiosior  sine  comparatione  fuit  cha- 
ritas,  qua  ea  toleravit.  Tres  horas  pependit 
in  cruce,  sed  quis  potest  ambigere,  quin 
libenter  usque  ad  diem  judicii  in  ea  pepen¬ 
disset,  si  necessitas  id  postulasset  ?  certe 
charitas  ad.  hoc  patiendum,  et  multo  majora 
Christo  non  deerat.  Desiderio ,  inquit,  deside¬ 
ravi  hoc  pascha  manducare  vobiscum.  Et:  Ego 
baptismo  habeo  baptizari ,  et  quomodo  coarcto/ 
usque  cum  perficiatur  ?  Itaque  si  multum  ei 
debemus  pro  tot  suppliciis  et  tormentis,  quae 
pro  nobis  pertulit,  multo  adhuc  magis  de¬ 
bemus  pro  ea  charitate,  qua  illa  supplicia, 
atque  tormenta  pertulit. 

Jam  vero  quartus  fructus,  quem  ex  arbo¬ 
re  sanctse  crucis  habemus,  cognitio  est  illius 
profundissimae  abyssi  bonitatis  Dei  .  nullum 
est  enim  Dei  opus,  in  quo  clarius  et  splen¬ 
didius  Dei  bonitas  elucet,  quam  Passio  Sal¬ 
vatoris.  Id  quod  facile  assequeris,  et  multo 
etiam  facilius,  quam  ego  verbis  explicare 
possim,  si  in  singulis  mysteriis  crucis  Chii- 
sti  quatuor  capita  attente  consideres.  Quis 
patitur  ?  quid  patitur  ?  pro  quibus  patitur  ? 
qua  de  causa  patitur  ?  Si  primum  oculos  at¬ 
tollas  ad  eam  majestatem,  cui  astant  in  coelis 
mille  millia  myriadum  angelorum  ;  cui  terra 
ac  coelum,  et  omnia  elementa  ad  nutum  obe- 
diunt ;  qui  omnia  potest,  omnia  novit,  omnia 
regit,  omnia  gubernat,  omnia  moderatur  , 
cujus  comparatione  omnis  humana  et  ange¬ 
lica  gloria,  arcana  est  exigua,  de  qua  ita 
loquitur  Isaias  :  Vidi  Dominum  sedentem  su¬ 
per  solium  excelsum  et  elevatum ,  et  ea,  qux 
sub  ipso  erant,  replebant  templum:  Seraphim 


stabant  super  illud,  sex  alx  uni  et  sex  alae  alte¬ 
ri  :  duabus  velabant  faciem,  ejus,  et  duabus  ve¬ 
labant  pedes  ejus ,  et  duabus  volabant  et 
clamabant  alter  ad  alterum  :  Sanctus,  san¬ 
ctus ,  sanctus ,  Dominus  Deus  exercituum  ?  ple¬ 
na  est  omnis  terra  gloria  ejus.  Et  commota 
sunt  superliminaria  cardinum  a  voce  claman¬ 
tis,  et  domus  repleta  est  fumo.  Haec  enim 
dixit  Isaias,  ut  Joannes  exponit,  quando 
vidit  gloriam  Christi ,  et  locutus  est  de  eo.  Si, 
inquam,  primum  istam  tam  excelsam,  tam 
sublimem,  tam  super  omnes  res  creatas 
eminetem  majestatem  intueris,  ac  deinde 
stati m  oculos  convertas  ad  eam  humilita¬ 
tem  et  indignitatem  sputorum,  colaphorum, 
irrisionum  ,  aliarumque  poenarum,  quam 
vere  illa  majestas  sustinuit,  idque  non  pro¬ 
pter  angelos,  cherubim  aut  seraphim  :  sed 
propter  nostrum  lutum,  propter  homines,  et 
homines  peccatores,  ingratos,  blasphemos, 
superbos,  inobedientes,  fieri  non  poterit, 
quin  obstupescas,  et  cum  Habacuc  propheta 
dicas  :  Domine,  audivi  auditionem  tuam ,  et 
timui  :  consideravi  opera  tua  et  expavi.  Hinc 
enim  fieri  ssepe  solet,  ut  mentes  hominum 
nimio  stupore  adductae  mirabili  quodam 
modo  suspendantur,  et  a  sensibus  corporeis 
abstrahantur :  interdum  etiam  corpus  ipsum 
procul  a  terra  secum  trahant.  Quod  si  dein¬ 
de  cogitare  incipias,  quae  fuit  causa  hujus 
tantae  novitatis,  quae  Deum  conjunxit  cum 
luto,  vitam  cum  morte,  beatitudinem  cum 
miseria,  gloriam  coeli  cum  ignominia  crucis  ; 
et  pro  certo  cognoscas,  nullam  in  hoc  facto 
utilitatem  aut  commodum  suum  Deum  quae¬ 
sivisse,  nec  ullo  modo  nos  id  meruisse  ;  sed 
solam  et  totam  causam  fuisse,  illa  viscera 
pietatis,  illam  abyssum  bonitatis,  perennem 
illum  fontem  misericordiae  et  amoris  Dei 
nostri,  quo  sine  ullo  nostro  merito  et  absque 
ullo  suo  commodo  bonum,  esse  existimavit, 
visitare  nos  ex  alto  :  sane  non  solum  admi¬ 
raberis  et  obstupesces,  sed  senties  etiam  cor 
tuum  dilatari,  emolliri,  resolvi,  et  ignem 
quemdam  in  intimis  visceribus  accendi,  quo 
tantae  bonitati  respondere,  etteipsum  totum 
ejus  obsequio  consecrare  ac  dedicare  cupies. 
Senties  praeterea  in  corde  tuo  quemdam  no¬ 
vum  horrorem  ac  detestationem  peccatorum 
oriri  :  senties  quoque  aperiri  tibi  oculos,  et 
clare  ac  perspicue  videbis  turpitudinem 
ebrietatis,  foeditatem  luxuriae,  deformitatem 
omnium  vitiorum.  Denique  nova  quadam  et 
inusitata  vulneratus  charitate  cantare  inci¬ 
pies  :  Fulcite  me  floribus,  stipatae  me  malis. 

quia  amore  langueo.  Nam  qui  cernis  regem 
Salomonem  (ut  verbis  utar  B.  Bernardi)  in 
diademate,  quo  coronavit  eum  mater  sua  : 
qui  cernit  unicum  Patris  crucem  sibi  baju¬ 
lante,  qui  cernit  caesum  et  consputum  Domi¬ 
num  majestatis,  qui  cernit  auctorem  vitae 
et  gloriae  confixum  clavis,  percussum  lancea, 
opprobriis  saturatum,  tandem  illam  dilectam 
animam  gladius  amoris  transverberat,  atque 
idcirco  dicit  :  Fulcite  me  floribus  stipate  me 
malis,  quia  amori  langueo. 

Yenio  autem  ad  quintum  et  postremum 
fructum,  qui  multitudinem  et  praestantiam 
continet  earum  virtutum,  quae  in  passione 
Domini,  excellentius  enituerunt.  Ille  siqui¬ 
dem  cum  fructu  et  utiliter  Passionem  Domini 
meditatur,  vel  certe  audit  vel  legit,  qui  ocu¬ 
los  mentis  in  illas  heroicas  et  illustrissimas 
virtutes  defigit,  quas  inter  dolores  et  crucia¬ 
tus  tamquam  flores  inter  spinas  enitere  vi¬ 
det,  neque  vero  existimare  debemus  vitam 
et  passionem  Salvatoris  nobis  solum  ideo 
propositam  esse,  ut  eam  contemplemus  : 
sed  etiam  ut  eam,  quoad  possumus,  imite¬ 
mur.  Hinc  enim  se  non  solum  vitam  appel¬ 
lavit.  Hinc  etiam  clamat  :  Discite  a  me ,  quia 
mitis  sum  et  humilis  corde ,  et  rursum  :  Ex¬ 
emplum  dedi  vobis ,  ut  quemadmodum  ego 
feci  ita  et  vos  faciatis.  Hinc  Apostolus 
Petrus  :  Christus  passus  est  pro  nobis ,  vo¬ 
bis  relinquens  exemplum ,  ut  sequamini  ve¬ 
stigia  ejus.  Et  apostolus  Paulus  :  Appa¬ 
ruit  gratia  Dei  Salvatoris  nostri  omnibus 
hominibus  erudiens  nos,  ut  abnegantes  impie¬ 
tatem  et  saecularia  desideria ,  sobrie ,  juste  et 
■pie  vivamus  inhoc  saeculo.  Et  apostolus  Joan- 
nes  :  Ille  animam  suam  pro  nobis  posuit ,  et 
nos  debemus  pro  fratribus  animas  ponere. 
Itaque  non  satis  est  Christum  in  cruce  respi¬ 
cere,  sicut  olim  Hebraei  serpentem  ameuin 
respiciebant  ;  sed  necesse  est  etiam  ejus 
virtutes  imitari.  Sicut  enim  olim  Evee  fructus 
mortis  non  multum  nocuisset,  si  eum  solum 
aspexisset,  nen  etiam  decerpsisset  et  come¬ 
disset  :  ita  nobis  fructus  vitee,  qui  ex  arbore 
crucis  dependet,  non  multum  prodesse  po¬ 
terit,  si  eum  dumtaxat  aspiciamus  non  etiam 
decerpamus  et  comedamus.  Quare  ut  Aposto¬ 
lus  hodie  monet :  Hoc  sentite  in  vobis,  quod  et 
in  Christo  Jesu,  hoc  est,  conanimi,  conten¬ 
dite,  efficite  quan  tum  potestis,  ut  eo  modo 
affecti  sitis,  quomodo  Christum  in  passione 
praesertim  affectum  fuisse  didicistis.  Est 
enim  ipse  exemplar  et  speculum  clarissi¬ 
mum  omnium  virtutum.  Ille  cum  in  forma 


Dei  esset,  hoc  est,  curn  ejus  natura  esset  di¬ 
vina,  atque  idcirco  non  rapinam,  sed  jus 
natura}  arbitratus  est,  esse  se  aequalem  Deo  : 
tamen  Exinanivit  semet/psum,  formam  servi 
accipiens,  pedes  discipulorum  lavit  Dominus 
et  magister  existens.  Deinde  contemni,  ver¬ 
berari,  conculcari  sustinuit.  Ergo  et  vobis, 
quamvis  magni,  quamvis  nobiles,  quamvis 
sapientes  esse  videamini,  non  sit  grave  ad  ope¬ 
ra  humilia  vos  demittere,  non  sit  grave  con¬ 
temni  ac  despici,  non  sit  grave  cum  pauperi¬ 
bus  et  humilibus  (si  causa  postulet)  conver¬ 
sari  :  imo  vero  scitote  vos  vere  magnos,  et 
nobiles  et  sapientes  futuros,  cum  Christum 
perfecte  imitari,  et  vos  ipsos  nihili  facere 
didiceritis.  Christus  praeterea  factus  est  Pa¬ 
tri  obediens,  et  obediens  in  re  difficilima, 
usque  ad  mortem  et  mortem  crucis  ;  ergo 
et  vobis  non  sit  difficile  subjacere  praepositis 
vestris,  et  eis  in  omnibus  obedire.  Quam, 
qua}so,  excusationem  habere  poterunt ,  si 
non  obediant  filii  parentibus,  servi  dominis, 
discipuli  praeceptoribus,  oves  pastoribus, 
dum  eis  utilia  et  salutaria  injunguntur,  cum 
Christus  in  re  tam  ardua  in  cruce  subeunda, 
pro  nostra  salute,  tam  alacriter  Patri  obtem¬ 
peravit?  Ergo  si  cupimus  obsequium  praesta¬ 
re  Deo,  Christumque  imitari  amplectamur 
ex  animo  nobilissimam  istam  virtutem,  et 
parentibus,  praeceptoribus,  praelatis,  magi¬ 
stratibus,  magna  devotione  et  humilitate 
obediamus.  Christus  patientiam  inter  tot 
genera  sibi  succedentium  cruciatuum  ita 
conservavit,  ut  nec  verbis,  nec  minis,  nec 
signis  ullis  tot  contumelias  ulcisci  voluerit. 
Ergo  et  nobis  durum  non  videatur,  ad  ex¬ 
emplum  Christi  con  vitia  et  injurias  deglutire, 
et  eorum  penitus  oblivisci.  Christus  constan¬ 
tiam  et  perseverantiam  in  bonis  operibus  ita 
coluit,  ut  neque  flagellis,  neque  clavis,  ne¬ 
que  cruce,  neque  lancea  a  cursu  nostrae  salu¬ 
tis  procurandae  ac  perficiendae  revocari  aut 
impediri  potuerit.  Ergo  et  vobis  acerbum  non 
sit,  aliquando  in  bonis  operibus  pati  contra¬ 
dictores,  neque  facile  retro  respiciatis,  aut 
bona  inchoata  opera  relinquatis,  licet  mun¬ 
dus  et  daemones  se  opponant.  Recogitate 
eum,  qui  talem  adversum  semetipsum  sustinuit 
a  peccatoribus  contradictionem,  ut  non  fatige¬ 
mini,  animis  vestris  deficientes.  Christus  enim 
tam  insignem  mansuetudinem  in  passione 
ostendit  ut  sicut  Ovis  ad  victimam  duceretur , 
et  sicut  agnus  coram  tondente  se  obmustesce- 
ret.  Ergo  et  vobis  asperum  non  videatur, 
aliquando  inter  amicos  vel  inimicos  tacere, 

abscedere  et  obmutescere  potius,  quam  ut 
lites  et  contentiones  serantur,  unde  odia  et 
indignationes,  et  irae  et  rixae  nascuntur, 
quae  charitatem  extingunt,  Spiritum  san¬ 
ctum  contristant,  animam  et  corpus  occi¬ 
dunt.  Christus  quoque  tam  ardenti  charitate 
in  ipso  summo  ardore  passionis  flagravit,  ut 
pro  ipsis  suis  crucifixoribus  et  tortoribus 
ingenti  affectu  supplicaverit.  Ita  etiam  ar¬ 
denter  salutem  animae,  et  opera  bona  sem- 
per  sitivit,  ut  ipse  in  cruce  dolorum  suorum 
oblitus,  alterum  latronem  convertere  studue¬ 
rit,  et  converterit.  Ergo  et  nobis  dulce  sit 
charitate  flagrare,  in  salutem  animarum  in¬ 
cumbere  :  in  bonis  operibus  numquam  de¬ 
fatigari  :  unusquisque  eo  modo,  quo  potest, 
vel  publice  vel  privatim  aut  verbo  aut  exem¬ 
plo,  colloquendo,  conversando,  in  domibus, 
in  gymnasiis,  in  conviviis,  denique  semper 
et  ubique  salutem  animarum  esuriat  et  sitiat, 
et  ignem  charitatis  ubi  potest,  et  quomodo 
potest  accendat,  et  illius  desiderium  com¬ 
pleamus,  qui  dixit  :  Ignem  veni  mittere  in  ter¬ 
ram,  et  quid  volo,  nisi  ut  accendatur  ?  Chri¬ 
stus  postremo  se  ipsum  perfectissimum  et 
absolutissimum  mundi  hujus,  et  gloriae,  ac 
divitiarum  et  voluptatum  contemptorem  in 
passione  sua  nobis  exhibuit,  cum  in  cruce 
pro  nobis  pendens  non  alium  thronum  ha¬ 
buit,  quam  patibulum  :  non  aliam  coro¬ 
nam,  quam  spineam  :  non  alias  vesles,  quam 
fortasse  velum,  quo  partes  corporis  puden¬ 
dae  tegerentur,  non  alias  epulas,  quam  fel 
et  acetum  ;  non  alios  comites,  quam  duos 
suspensos  fures  ;  non  alios  in  suis  afflictio¬ 
nibus  consolatores,  quam  eos,  qui  clama¬ 
bant  :  Alios  salvos  fecit,  se  ipsum  non  potest 
salvum  facere.  Ergo  et  vobis,  fratres  mei,  si 
caput  vestrum  agnoscitis,  si  Christum'sequi 
desideratis,  si  vultis,  ut  ipse  vos  in  regno 
Patris  sui  coram  Angelis  suis  agoscat,  et 
confiteatur,  incipiat  jam  nunc  mundus  vile¬ 
scere  et  gloria  ejus  sordere  et  voluptas  desi- 
pere.  Amate  vero  quod  Christus  amavit, 
neque  timete,  ne  decipiamini.  Ipse  enim  est 
Emmanuel,  qui  novit  Reprobare  malum  et 
eligere  bonum. 

Itaque  si  quis  vere  cupit  ad  magnum  cul¬ 
men  perfectionis  brevi  tempore  pervenire, 
mundi  gloriam  contemnere,  carnis  petulan¬ 
tiam  coercere,  animi  perturbationes  sedare, 
metum  mortis  excludere,  humilitatem,  obe- 
dientiam,  patientiam,  constantiam,  man¬ 
suetudinem,  charitatem,  mundi  contemptum 
addiscere,  ac  breviter  in  hominem  alium 


transformari,  serio,  sedulo,  attente  atque 
assidue  in  libro  crucis  legendo  et  contem¬ 
plando  se  exerceat :  aspicite  atque  intuemini 
sanctos  illos  homines,  Apostolos,  Martyres, 
confessores,  quorum  vitam  et  virtutes  omnes 
admiramur.  Unde  illi,  quaeso,  in  tantam 
mentis  altitudinem,  et  puritatem  pervene¬ 
runt,  ut  angeli  quidam  terrestres  esse  vide¬ 
rentur?  unde  tantum  illud  robur  et  constan¬ 
tiam  hauserunt,  ut  daemones  non  timerent, 
sed  provocarent?  mortem  et  pericula  non 
fugerent,  sed  quaererent?  non  formidarent, 
sed  desiderarent?  Unde  tam  excelsum  divi¬ 
tiarum  et  gloriae,  et  voluptatum  contemptum 
didicerunt,  ut  pane  et  aqua,  vestibusque  vi¬ 
lissimis  contenti,  cmtera  non  solum  non  stu¬ 
diose  quaererent,  sed  etiam  oblata  respue¬ 
rent?  Nimirum  in  Cruce  Domini  ista  lege¬ 
rant.  Nam  et  Petrus  et  Andreas  amore  san¬ 
ctae  crucis  ebrii  fuerunt  :  Apostolus  vero 
Paulus,  nihil  se  scire  profitebatur,  nisi  Chri¬ 
stum  ei  hunc  eruxi  fixum  ."EX  rursum  clamabat : 
Christo  confixus  sum  cruci :  vivo  autem  jam, 
non  ego;  vivit  vero  in  me  Christus  :  Mar¬ 
tyr  Ignatius,  cujus  sunt  dulcissima  et  affectu 
plenissima  verba  :  Amor  meus  crucifixus  est, 
quanto  crucis  amplectandee  desiderio  flagra- 
rit,  testes  sint  stupendae  ejus  epistolae  et 
praesertim  ea  quae  est  ad  Romanos,  cujus 
tot  faces,  quot  verba,  tot  scintillae,  quot  syl¬ 
labae.  Porro  B.  Bernardus  unde  tantum  et 
pietate  et  eruditione  profecerit,  ipse  docet 
in  sermone  43.  in  Cantica  sententiam  illam 
exponens  :  Fasciculus  myrrhse,  dilectus  meus 
mihi,  inter  ubera  mea  commorabitur:  e  Tu  quo¬ 
que,  inquit,  si  sapis,  imitaberis  sponsae  pru¬ 
dentiam, atque  hunc  myrrhaetam  carum  fasci¬ 
culum  de  penetrali  tui  pectoris  nec  ad  horam 
patieris  avelli  :  amara  illa  omnia,  quae  pro 
te  Dominus  pertulit,  semper  in  memoria  re¬ 
tinens,  et  assidua  meditatione  revolvens, quo 
possis  dicere  et  tu  :  Fasciculus  mirrhse ,  dile¬ 
ctus  meus  mihi,  inter  ubera  mea  commora¬ 
bitur.  Et  ego,  fratres, ab  ineunte  conversione 
pro  acervo  meritorum,  quae  mihi  deesse 
sciebam,  hinc  mihi  fasciculum  colligare,  et 
inter  ubera  mea  collocare  curavi,  collectum 
ex  omnibus  anxietatibus  et  amaritudinibus 
Domini  mei.  Primum  videlicet  infantilium 
illarum  necessitatum,  deinde  laborum,  quos 
pertulit  in  praedicando,  fatigationum  in  dis¬ 
currendo,  vigiliarum  in  orando : tentationum 
in  jejunando,  lacrymarum  in  compatiendo, 
insidiarum  in  colloquendo,  postremo  peri¬ 
culorum  in  falsis  fratribus  ,  convitiorum  , 

sputorum,  colaphorum,  subsannationum, 
exprobrationum,  clavorum,  horumque  simi¬ 
lium,  quse  in  salutem  nostri  generis,  Evan- 
gelica  silva  copiosissime  noscitur  protulisse. 
Haec  meditari  dixi  sapientiam,  in  his  justitiae 
mihi  perfectionem  constitui,  in  his  plenitu¬ 
dinem  scientia?,  in  his  divitias  salutis,  in  his 
copias  meritorum  ;  haec  mihi  in  ore  frequen¬ 
ter,  sicut  vos  scitis  ;  haec  in  corde  sem- 
per  sicut  Deus  scit ;  haec  stylo  meo  ad¬ 
modum  familiaria,  ut  apparet,  haec  mea 
sublimior  interim  philosophia,  scire  Jesum 
et  hunc  crucifixum.  Hoc  reficit  viscera  par¬ 
vulorum,  hoc  replet  ubera  matrum  et  ideo 
inter  ubera  mea  commorabitur.  »  Haec  B. 
Bernardus.  Jam  B.  Franciscus  unde  meruit 
tam  singulari  divini  amoris  privilegio  in 
eamdem  crucifixi  imaginem  transformari,  et 
stigmata  Domini  nostri  in  corpore  suo  por¬ 
tare, nisi  quod  jam  ante  per  assiduam  crucis 
meditationem  totus  animo  in  Christum  cru¬ 


cifixum  transformatus  erat  ?  Floruit  ante 
multos  annos  virgo  quaedam  in  Italia  nomine 
Clara,  cujus  sanctitatem  et  vitae  ac  morum 
excellendam  (qua?  fuit  maxima)  ut  totam  ab 
amore  erga  crucem  Domini  manasse  intelli- 
geremus  inventa  est  post  obitum  ejus  et 
adhuc  hodie  cernitur  in  corde  ipsius  carneo 
imago  Domini  crucifixi  artificio  Spiritus 
sancti  mirabiliter  expressa.  Et  nos  quidem 
ista  in  corporibus  sanctorum  externa  signa 
oculis  carneis  videre  possumus,  sed  nequa¬ 
quam  videmus  quanta  eorum  animee  chari- 
tate  fulgeant,  quanto  gaudio  repleantur, 
quanta  gloria  coronentur.  Sed  aliquando 
tamen  videbimus, si  eis  similes  esse  et  eorum 
vestigiis  insistere  voluerimus  :  si  enim  cum 
ipsis  legitime  ducem  nostrum  subsecuti  cer¬ 
taverimus, eadem  quoque  beatitudinis  laurea 
coronabimur,  quod  nobis  concddat,  qui  est 
benedictus  in  ssecula.  Arnen. 

DE  RESURRECTIONE  DOMINI 


THEMA 

Hsec  est  dies ,  quam  fecit  Dominus  :  exultemus  et  leetemur  in  ea. 

Psalm.  cxyii  ,  y.  24. 


SYNOPSIS 

Exordium  de  hujus  festi  summa  celebritate  agit, 
et  ejusdem  cum  nativitatis  festivitate  institui¬ 
tur  collatio ;  tum  historia  gloriosce  resurre¬ 
ctionis  explicanda  proponitur.  Atque  in  pri¬ 
mis  patres  in  limbo  detenti ,  qui  alio  modo 
Christum  pr cp. figurarunt ,  velvaticiniis  proedi- 
xerunt ,  describantur ,  iliorumque  ex  descensu 
Christi  ad  se  gaudium  eleganter  exprimitur  : 
Christique  vicissim  loetitia  ob  tot  liberatas  et 
regeneratas  animas  exemplo  Josephi  ob  duos 
filios  sibi  natos  exultantis,  demonstratur.  Glo¬ 
riosi  corporis  resurrectio  similitudine  solis 
exorientis  describitur  :  et  figuris  Josephi ,  Mo¬ 
ysis,  Marrlochcci,  Duniclis ,  Sampsoni.s  et  Jo- 
nce  declaratur  ;  et  qua  ratione  mors  a  Christo 
devicta  et  vincta  jacet  ostenditur,  et  S.  Atlia- 
nasii  testimonio  confirmatur.  Facta  deinde  ab 
B.  Virginem  apostrophe *  illius  immensum 
gaudium,  quod  ex  praesentia  filii  redivivi  et 
sibi  apparentis,  conceperat,  dare  expli  atur\ 
et  exemplo  Jacobi,  ob  Josephum  filum ,  mor¬ 
tuum  creditum  at  vivum  perceptum,  guudio 
perfusi ,  exaggeratur  :  Hinc  quam  prompto 
adsit  solatio  Deus  his ,  qui  aliquid  pro  Christi 
nomine  sufferunt ,  demonstratur. 

Pars  posterior  enodat  quaestionem,  cur  videlicet 
festum  paschce  sit  nobile ,  <t  in  eo  celebrando 
seniper  expectetur  mensis  Martius,  et  in  eo 
tertia  hebdomada  luncc,  hujusque  dies  sextus, 
septimus  et  octavus  eligatur.  Cujus  primi  ra¬ 
tio  assignatur,  quod  Martius  in  sacris  litteris 


mensis  novorum  appelletur,  et  in  eo  omnia 
quasi  reviviscant  et  resurgant  cum  Chri¬ 
sto.  Cur  vero  in  tertia  lunari  hebdomade  aga¬ 
tur,  duplex  redditur  causa  ;  prima,  quod  a 
passione  et  resurrectione  Chisti  tertia  mundi 
cetas  inchoetur,  uti  et  tum  temporis  novus  Lu¬ 
nae  cursus  ;  secunda,  quia  luna  a  sole  disce¬ 
dens  parte  inferiore  illustratur,  sed  superiore 
obscuratur;  contra  fit,  ea  ad  solem  appropin¬ 
quante:  sic  homines,  luna  mutabiliores,  quo 
longius  a-  sole  justifice  Christo  discedunt , 
mundo  splendidiores  apparent:  contra  si  ad 
Christum  accedant,  ( ubi  obiter  religionem  inr 
gredi  volentium  im)>edicntes  institutum ,  te¬ 
xantur  .  Hinc  illo  tempore  Christus  nos  ad  so¬ 
lem  reducturus  pati  et  resurgere  voluit.  Quid 
vero  ce  tos  quosdam  dies  nempe  sextum  pas¬ 
sioni,  septimum  quieti,  et  octavum  resurre¬ 
ctioni,  elegerit,  duplex  itidem  causa  asser tur-, 
prima  ;  ut  se  ult  mis  tribus  creationis  mundi 
diebus  confirmaret.  Deinde,  ut,  quia  omnis 
sanctorum  vita  tribus  diebus  peragitur,  quid 
in  illa  agere,  sperare  et  desiderare  debeamus, 
nos  edoceret:  ubi  illud  Psalmi  xc.  Cum  ipso 
sum  in  tribulatione,  eripiam  eum  et  glorifica¬ 
bit  eum,  breviter  explicatur  Praeterea  ut  fe¬ 
riam  sextam  passionis  agamus,  si  sabbatum 
quietis  et  dominicam  resurrectionis  desidere¬ 
mus  serio  admonemur ,  et  qui  pristina  peccata 
rursum  ad  confessionem  asserunt,  per  fabu¬ 
lam  lupi  a  pastori  deprehensi  et  emendationem 
promittentis,  notantur.  Tantem  sabbatum  hu¬ 
jus  vitee  quam  sit  miserum  et  inquietum ;  e 
contra  futurce  glorice  sabbatum  felix  et  quie¬ 
tum  vivis  coloribus  depingitur. 

Dolor,  quem  tenebrae  superiorum  dierum 
attulerunt,  si  magnus  fuit;  magnam  quoque, 
optimi  auditores,  eam  laetitiam  esse  necesse 
est,  quam  ex  luce  et  splendore  hodiernae 
diei  capere  debemus. Hxc  est  enim  dies, quam 
fecit  Dominus.  Et  certe  par  est,  ut  sicut  heb¬ 
domada  superiore  capiti  nostro  tamquam 
viva  membra  et  vera  condoluimus:  ita  nunc 
eidem  in  die  gloriae  et  laetitiae  cordis  ejus 
gratulemur  :  alleluia,  alleluia.  Hxc  est  dies , 
quam  fecit  Dominus;  exultemus  et  laetemur 
in  ea.  Caeteros  dies  suo  exortu  ac  luce  sol 
facit;  sed  hanc  diem  fecit  ille,  qui  fecit  et 
solem.  Hodie  siquidem  ille  renatus  est,  qui 
suo  fulgore  et  lumine  etiam  soli  tenebras 
maximas  offundit.  Itaque  ceeteri  dies  sunt 
dies  solis,  Hxc  est  dies  quam  fecit  Dominus  ; 
exultemus  et  laetemur  in  ea.  Yidit  quidem 
orbis  terrarum,  et  alias  hanc  novam  lucem, 
cum  videlicet  ex  virgine  natus  est  Christus 
sed  tamen  clarissimum  justitiae  solem  tunc 
exorientem  cooperiebant  nubes  mortalitatis, 
comitabantur  pluviae  tribulationum,  obscu¬ 
rabant  nimbi  et  caligines  persecutionum,  et 
quod  majus  brevissimo  cursu  peracto,  iste 
idem  sol  descendit  totus  obductus  nubibus 
in  occidentem.  Itaque  fuit  illa  dies  hiberna 
quaedam  dies,  obscura,  frigida,  brevis.  At 
vero  hodie  totus  clarus,  totus  serenus,  totus 
illustris,  numquam  amplius  obiturus  sol  ju¬ 
stitiae  Christus  renatus  est. 

Conferte  diem  natalis  cum  die  resurrectio¬ 
nis.  Tunc  parvulus  vagiens  natus  est,  nunc 
gigas  potentissimus  resurrexit  :tunc  in  pago 
Bethlehcmitico  ;  nunc  in  urbe  regia  Jeroso- 
lymorum  :  tunc  in  humili  stabulo  ;  nunc  in 
excelso  monte  :  tunc  agnus  erat,  qui  suo  ba¬ 
latu  pulsabat,  ac  movebat  viscera  matris, 
nunc  vero  leo,  qui  suo  rugitu  exterruit  mor¬ 
tem,  tremefecit  gehennam,  conturbavit  ca¬ 
stra  et  principum  tenebrarum  legiones. Yide 
quid  profeceris,  vide  quid  obtinueris,  Daemo¬ 
num  et  J udoeorum crudelitas.  Occidisti  agnum 
et  resurrexit  leo  ;  non  exuit  quidem,  nec 
amisit  Dominus  mansuetudinem  ;  sed  induit 
atque  assumpsit  potestatem;  itaque  de  illo 
Joannes  quondam  dicebat:  Ecce  Agnus  Dei ; 
ecce  qui  tollit  peccata  mundi.  De  isto  alius  Joan¬ 
nes  ait :  Esse ,  inquit,  vicit  leo  de  tribu  Juda.  Et 
ipse  de  se  ipso  :  Data  est  mihi ,  inquit,  omnis 
potestas  in  ccelo  et  in  terra.  Hxc  igitur  est 
dies  quam  fecit  Dominus  :  exultemus  et  Ixte- 
mur  in  ea. 

Exultavit  hodie  caro  et  anima  Christi, 
exultavit  Mai’ia  mater  Christi,  exultaverunt 


omnes  discipuli  Christi,  exultavit  coelum, 
exultavit  terra,  et  ad  ipsas  quoque  obscuras 
inferni  regiones  pars  hujus  laetitia)  penetra¬ 
vit  :  neque  dubium  mihi  esse  videtur,  quin , 
et  ipse  quoque  sol,  sicut  in  die  passionis 
Domino  suis  tenebris  deservit  :  ita  in  die 
resurrectionis  ejus  duplicato  lumine  eidem 
Domino  deservierit. Refert  de  se  ipso  sanctus 
quidam  Pater,  singulis  dominicis  diebus  cum 
prima  luce  vel  etiam  ante  lucem  surgebat  ad 
orationem,  se  etiam  ob  hujus  diei  memoriam 
tanta  la)titia  perfundi  solitum  fuisse,  ut  sibi 
omnes  res  creatae.,  quae  in  coelo  sunt  et  quae 
in  terra, magnis  vocibus  cantare  viderentur : 
«In  resurrectione  tua,  Christe,  coelum  et 
terra  laetantur,  alleluia.  »  Quare  ut  nos  par¬ 
tem  quoque  hujus  communis  gaudii  et  exul- 
tationis  capiamus,  exponam  paucis,  et  quasi 
in  summa,  historiam  dominicae  resurrectio¬ 
nis.  Deinde  si  per  tempus  licebit,  de  myste¬ 
rio  hujus  diei  breviter  disseremus. 

Ut  igitur  ab  eo,  quod  primo  loco  posui¬ 
mus,  principium  faciamus,  posteaquam  Do¬ 
minus  Christus  cruento  certamini,  quod  a 
principio  noctis  usque  ad  horam  nonam  se¬ 
quentis  diei  protractum  fuerat,  gloriose 
trumphans  felicissimam  finem  imposuit,  ea¬ 
dem  charitate,  qua  crucem  pro  nobis  ascen¬ 
dere,  ad  sanctos  Patres  in  sinu  Abrahac  qui¬ 
escentes  descendit.  Siquidem  in  eo  loco  con¬ 
gregatae  erant  omnes  illae  sanctae  animae, 
quae  ab  orbe  condito  usque  ad  illam  horam 
in  fide  et  spe  adventus  Domini  de  corpori¬ 
bus  suis  exierant.  Ibi  erant  primi  illi  duo 
homines,  propagatores  generis  humani,  qui 
sicut  primi  fuerunt,  qui  peccaverunt  et  anti¬ 
qui  serpentis  venenum  hauserunt,  ita  primi 
in  crucem  et  passionem  Domini,  tanquam  in 
aeneum  serpentem  aspicere  et  sperare  coepe¬ 
runt.  Ibi  erat  sanctus  Abel,  qui  candidus  et 
rubicundus,  hoc  est  virgo  et  martyr  primus, 
Domini  Servatoris  typum  gessit  :  et  primus 
Dei  civitatem  sanguine  suo  dedicavit,  et 
primus  novas  illas  inferni  regiones  et  san¬ 
ctorum  sedes,  habitare  coepit.  Ibi  erat  san¬ 
ctus  ille  senex,  qui  molitione  ingentis  illius 
arese  simul  genus  humanum  conservavit,  et 
Catholica)  Christi  Ecclesise  figuram  expressit. 
Ibi  erat  magnus  ille  parens  omnium  creden¬ 
tium,  qui  primus  pactum  Dei  et  insignia 
servorum  ejus  in  carne  sua  recipere  meruit. 
Ibi  erat  exemplar  obedientiee  sanctus  Isaac, 
qui  ligna  propriis  humeris  ferens,  in  quibus 
immolandus  erat,  verum  sacrificium  ac  re¬ 
medium  totius  mundi  designavit.  Ibi  erat 

sanctus  ille  parens  duodecim  tribuum,  qui 
alienis  vestibus  peregrinoque  habitu,  bene¬ 
dictionem  patris  lucratus,  quod  in  populis 
Judaeorum  et  gentium  post  multa  stecula 
futurum  esset,  et  majorem  minori  subjicien¬ 
dum,  hoc  est,  gentes  in  Christum  credituras 
Judaeis  anteponendas,  demonstravit.  Ibi  vi¬ 
disses,  ut  alios  multos  praeteream,  unum 
prophetam  lapidatum,  alterum  sectum,  ter¬ 
tium  vecte  in  capite  percussum,  atque  alios 
aliis  modis  propter  veritatis  praedicationem 
ac  testimonium  necatos.  Ibi  quoque  erant 
tanquam  hospites  et  novi  accolae  illarum 
regionum  magnus  Baptista, et  fortunatus  ille 
senex,  qui  non  ante  potuit  egredi  de  mundo 
quam  videret  propriis  oculis  Deum  infantem, 
et  eum  in  ulnis  suis  reciperet, et  dulci  cantico 
quasi  cygnea  voce  laudaret.  Neque  deerat  in 
illa  sancta  civitate  suum  hospitium  Lazaro  illi 
pauperculo,  qui  suis  plagis  et  fame  ac  nuditate 
hunc  sibi  locum  in  sinu  Abrahae  procurabat 
cum  divesille  avarussua  purpura  et  bysso,  et 
quotidianis  sumptuosisque  conviviis  vivas  in 
gehenna  aeternasque  flammas  accendebat. 
Totusque  ille  sanctorum  chorus  ibi  orat ;  et 
gemebat  ac  suspirabat,  ut  viderent  diem 
Domini,  atque  in  medio  eorum,  quasi  ductor 
chori  regius  psaltes,  antequam  illam  suam 
lamentationem  sine  intermissione  repetebat : 
Quemadmodum  desiderat  cervus  ad  fontes 
aquarum ;  ita  desiderat  anima  mea  ad  te , 
Deus ;  fuerunt  m\hi  lacrymse  meae  panes 
die  ac  nocte ,  dum  dicitur  mihi  quotidie  : 
ubi  est  Deus  tuus  ?  At  ubi  adveniente 
Domino  viderunt  tenebras  omnes  dissipari, 
obscura  illa  loca  insolito  fulgore  illustrari, 
et  suam  ipsorum  gloriam  ac  beatitudinem 
jam  inchoari,  quse  lingua  explicare  posset, 
quid  senserint  mentes  illae  fortunatorum 
hominum  et  quanto  gaudio,  quanta  laetitia, 
quanto  tripudio  diem  illum  exegerint?  Tunc 
propheta  Jeremias  librum  lamentationum 
clausit,  quem  propter  eversionem  Jerosoly- 
mse  et  templi  profanationem  scripserat. 
Intelligebat  enim  post  tres  dies  templum  re¬ 
staurandum,  et  multo  pulchrius  post  instau¬ 
rationem  futurum,  quam  ante  restaurationem 
fuisset. Nec  ignorabat  Jerusalem  novam  exul- 
tationem  universae  terrae  apostolis  architectis 
et  Martyribus  operariis  esse  fundandam. 
Tunc  rex  et  sanctus  Propheta  David  veterum 
canticorum  oblitus,  canticum  novum  can¬ 
tare  coepit,  et  dicere  :  Benedixisti  Domine 
terram  tuam,  avertisti  captivitatem  Jacob  : 
remisisti  iniquitatem  plebis  tuae  :  operuisti 


omnia  peccata  eorum.  Tunc  et  Moyses  et  Ma¬ 
ria  sumpserunt  tympanum  in  manu  sua,  et 
una  cum  caeteris,  qui  se  videbant  jam  vere 
liberatos  de  iEgypto,  et  hostes  suos  submer¬ 
sos  in  mari  rubro  canticum  illud  inchoavit : 
Cantemus  Domino  :  gloriose  enim  magnifica- 
tus  est;  equum  et  ascensorem  dejecit  in  mare. 
Et  qua  laetitia,  quibus  vocibus,  quibus  lacry- 
mis  existimatis  primus  parens  generis  hu¬ 
mani,  ante  pedes  Filii  ac  Domini  sui  pro¬ 
stratus  dicebat  :  Venisti  tandem  diu,  expe- 
ctate  ac  desiderate  Domine  Fili,  ut  culpam 
meam  tuo  sanguine  expiares  :  non  es  obli¬ 
tus  Verbi  tui  servo  tuo ,  in  quo  mihi  spem 
dedisti.  Vicit  iter  durum  pietas,  et  laboris 
magnitudinem  amoris  magnitudo  superavit. 

Non  potest  certe  verbis  explicari  laetitia 
sanctorum  patrum  :  sed  multo  nihilominus 
major  erat  ea  voluptas,  quam  Dominus  ca¬ 
piebat  ex  ea  multitudine  animarum,  quas 
praeteritis  suis  laboribus  et  sudoribus  se  ite¬ 
rum  genuisse  ac  peperisse  cernebat.  Si  pa¬ 
triarcha  Joseph,  cum  ei  duo  filii  in  terra 
Aegypti  nati  essent,  tantam  ex  eo  volupta¬ 
tem  cepit,  ut  jam  oblivisceretur  omnium 
laborum,  quos  ante  illud  tempus  in  ^Egypto 
passus  erat,  et  primogenito  suo  Manassis 
nomen  imponeret,  dicens  :  Oblivisci  me  fecit 
Deus  omnium  laborum  meorum  et  domus  pa¬ 
tris  mei  :  quid  credibile  est  sensisse  Domi¬ 
num,  quando  post  laborem  ac  dolorem  cru¬ 
cis,  se  tot  millibus  filiorum  ac  filiarum  cir¬ 
cumdatum  vidit?  Quando  speciosa  illa  oliva, 
se  tot  ramis  undique  ornatani  et  quasi  ve¬ 
stitam  consideravit  ?  0  quam  fructuose  col¬ 
locati,  quam  utiliter  insumpti  gravissimi  illi 
dolores  Domino  videbantur,  quos  in  arbore 
crucis  proprio  sanguine  irrigando  sustinuit, 
quando  tales  fructus  eam  arborem  jam  edere 
ac  proferre  cernebat. 

Sed  quid  agimus,  Domine?  Cur  non  com¬ 
municas  partem  hujus  gloriae  cum  illo  sacro 
corpore,  quod  adhuc  te  expectat  in  sepul- 
chro?Non  recordaris  ejus  legis,  quse  ait  : 
VE  qua  pars  erit  descendentibus  ad  praelium  et 
remanentibus  ad  sarcinas  ?  Anima  quidem 
tua,  tamquam  robustior,  non  contenta 
fugasse  da3mones  de  terra,  persecuta  est  eos 
etiam  in  inferno.  Corpus  vero  priore  certa¬ 
mine,  multis  vulneribus  acceptis,  substitit 
ad  sarcinas. Cum  igitur  jam  hostium  tnorum 
exercitus  fuderis,  castra  eorum  et  civitates 
spoliaveris,  amicos  tuos,  qui  captivi  tene¬ 
bantur,  a  servitute  asserueris,  neque  in  his 
regionibus  agendum  aliquid  supersit  :  cur 

non  redis  ad  tabernaculum,  ut  cum  illo  col¬ 
lega  ac  socio  laborum  tuorum  praedam  ac 
spolia  dividas.  Erat,  auditores,  sanctum  Do¬ 
mini  corpus  in  sepulcro  et  adhuc  horribi¬ 
lem  illam  speciem  conservabat,  quam  acce¬ 
perat  in  morte.  Jacebat  super  lapidem  obvo¬ 
lutum  linteo,  pallidum,  frigidum,  cruore 
foedatum,  livoribus  plagis,  vulneribus  coo¬ 
pertum.  Medium  noctis  jam  praeterierat,  et 
coelum  ab  ea  parte,  qua  oritur  sol,  jam  albe¬ 
scere  et  illustrari  aurora  ex  oriente  incipie¬ 
bat:  tunc  sol  justitiae,  Christus  Deus  noster, 
solem  illum  quotidianum  suo  cursu  atque 
exortu  antevertere  volens,  mira  celeritate  et 
majore  potestate,  natura  obstupescente,  cor¬ 
pus  suum  excitavit,  atque  a  morte  ad  vitam 
et  ad  vitam  immortalem  revocavit.  Quanta 
et  quam  admirabilis  fuit  ista  mutatio?  et 
sanctum  illud  corpus,  de  quanta  obscuritate 
ad  quantam  gloriam,  et  quanta  velocitate 
anima  redeunte  transierit, certe  verbis  expli¬ 
cari  non  potest.  Sed  fortasse  aliqua  simili¬ 
tudine,  aliquid  de  re  tanta,  suspicari  pote¬ 
rimus.  Accedere  solet  aliquando,  ut  ad  pla¬ 
gam  obeuntis  solis  aliqua  nubes  existat,  ita 
obscura  atque  atra,  ut  intuentium  oculos 
exterreat  :  quee  tamen  si  forte  sol  occasui 
propinquans  eam  plane  suis  radiis  ferire 
possit,  ita  repente  lucere  ac  splendere,  et 
toto  aureo  effici  solet,  ut  pene  ipse  globus 
solis  esse  videatur.  Pari  ratione,  auditores, 
splendidissima  illa  mens, simul  atque  in  cor¬ 
pus  intravit,  ommes  tenebras  ejus  convertit 
in  lucem,  et  statim  ad  prsesentiam  ejus, 
gloriae  omne  squalore,  omni  deformitate, 
omnibus  sordibus  evanescentibus,  summus 
decor,  summa  gratia,  summa  lux,  summa 
species,  summa  ac  perfecta  et  sempiterna 
sanitas  omnia  illa  membra  et  totum  corpus 
occupavit.  Quis  est  iste,  qui  post  tot  procel¬ 
las  ac  tempestates  de  profundo  mari,  tam 
laetus  et  tam  formosus  egreditur?  Iste  est 
Joseph,  qui  jam  exiit  de  carcere  attonsis 
crinibus  mortalitatis,  et  indutus  vestem  im¬ 
mortalis  gloriae,  et  ipse  deinceps  dominabi¬ 
tur  in  omni  terra  dEgypti.  Quis  est  iste? Iste 
est  Moyses,  qui  jam  prodiit  ex  aqua,  et  ex 
juncea  fiscella, ut  regem  Pharaonemet  exer¬ 
citum  ejus  submergat  in  mari.  Quis  est 
iste  ?  Iste  est  Mardochaeus,  qui  jam  exuit 
saccum  et  cilicium,  et  indumenta  regia  indu¬ 
tus,  hostem  suum  Aman  in  ipsa  cruce  sus¬ 
pendit,  quam  ille  paraverat,  et  universum 
populum  ab  illa  tyrannide  et  crudelitate 
liberavit.  Quis  est  iste  ?  Iste  est  Daniel,  qui 


teterrimo  dracone  interfecto  in  lacumleonum 
immissus,  incredibili  potentia  eorum  ora 
conclusit,  et  jam  liber,  sicut  intraverat, 
exiit.  Quis  est  iste  ?  Iste  est  Sampson,  qui 
circumdatus  hostibus  et  in  civitate  Gazaeo- 
rum  inclusus,  media  nocte  surrexit,  et  non 
tam  apertis,  quam  sublatis  portis  urbis  illius 
omnia  proposita  et  consilium  hostium  suo¬ 
rum  elusit.  Quis  demum  est  iste?  Iste  est 
Jonas,  qui  in  mare  praecipitatus,  ut  eseteri 
tempestatem  evaderent,  et  a  grandi  cete 
devoratus,  tertia  demum  die,  nihil  penitus 
laesus  litto ri  redditus  est.  Nam  etsi  potuit  cete 
nostrum  Jonam  devorare,  eum  tamen  laede¬ 
re,  detinere  diutius  quam  tres  dies  non  po¬ 
tuit.  Tunc  enim  demum  intellexit  mors  se 
circumventam,  et  eum  devorare  voluisse,  a 
quo  devoranda  et  occidenda  erat.  Dominus 
enim  cum  mortem,  quae  per  peccatum  primi 
hominis  in  hunc  mundum  intraverat,  occi¬ 
dere  vellet,  id  fecit,  quod  piscatores  facere 
solent :  non  objiciunt  piscatores  nudos  ha¬ 
mos  piscibus,  sed  eos  in  esca  diligenter 
includunt, ut  pisces  accurrant  ad  capiendam 
escam,  et  interim  capiantur  ab  hamo.  Ita 
Dominus  fecit  :  Non  enim  ipsum  per  se  Dei 
verbum,  quod  mori  non  potest,  cum  sit  ipsa 
vita  et  vita  aeterna,  cum  morte  congredi  vo¬ 
luit  :  satis  enim  sciebat  ausuram  mortem  in 
tale  certamen  descendere,  sed  declinaturam 
omnino  conflictum. Qui  digitur  Dominus  fecit? 
Inclusit  hamum  ferreum  divinitatis  in  esca 
sanctae  illius  humanitatis  :  statim  mors  a 
Diabolo  incitata  cucurrit  ad  devorandam 
escam,  et  videns  Dominum  posse  esedi  ac 
vulnerari,  putavit,  etiam  omnino  posse  extin- 
gui,  atque  in  favillam  et  cineres  redigi.  Ita¬ 
que  exultans  quasi  victrix  capta  praeda,  ape¬ 
ruit  os  suum,  et  devoravit  quasi  dulcem 
escam  carnem  Servatoris  :  repente  vero  sen¬ 
tiens  guttur  suum  hamo  transfigi,  intellexit, 
quid  incaute  suscepisset.  Intellexit  vitam 
aeternam  sub  integumentis  carnis  humanae 
delitescere  :  intellexit  se  in  hamum  ferreum 
quem  fugiebat,  incidisse.  Dominus  vero 
mortem  captam  ita  fregit  ac  debilitavit,  ut 
modo  etiam  pueri  et  puellae  eam  irrideant 
atque  insultent,  ac  dicant  :  Ubi  est,  mors ,  vic¬ 
toria.  tua ?  Ubi  est,  mors ,  stimulus  tuus? 
Magnus  Athanasius,  libro  de  humanitate  Ver¬ 
bi  et  salutari  adventu  ejus,  hoc  potissimum 
argumento  demonstrat,  mortem  nihil  virium 
jam  habere,  quod  ante  adventum  Christi,  om¬ 
nes  eam  reformidabant  :  at  posteaquam  Do¬ 
minus  cum  ea  singulari  certamine  dimica  vit, 

eamque  in  cruce  perdomuit,  non  solum  viri 
graves,  et  Philosophi,  qui  de  contemnenda 
morte  multa  didicerunt;  sed  etiam  tot  pueri  , 
et  puellae  in  ipso  flore  adolescentise,  quando 
vita  jucundior  esse  solet,  carne  et  mundo 
undique  blandientibus  et  sua  fallacia  gaudia 
pollicentibus,  sola  fide  et  cruce  Domini  ar¬ 
mati  mortem  audacter  provocaverint  :  et 
multi  maluerint  pro  Christo  ad  mortem,  ad 
tormenta  contendere,  quam  praesentem  vi¬ 
tam  et  salutem  tueri.  «  Quis,  inquit,  cum 
leonem  videt,  ludibriis  exagitari  a  pueris, 
ignorat  eum,  vel  jam  mortuum  esse  vel  sal¬ 
tem  omnibus  viribus  suis  destitutum?  »  Et 
rursum:  «  Quemadmodum,  inquit,  ubi  de¬ 
bellato  per  legitimum  principem  tyranno, 
manibusque  et  pedibus  ejus  intra  vincula 
constrictis,  omnes  quotquot  ad  id  spectaculi 
superveniunt,  ludibriis  ei  insultant,  probris 
et  verberibus  proscindunt,  securi  jam  saevi¬ 
tiae  illius  et  furoris  ob  principis  sui  de  eo 
partam  victoriam  :  ita  quoque  mortem  jam 
debilitatam,  et  per  salvatorem  Dominum  no¬ 
strum  Jesum  Christum  cruce  triumphatam, 
manibus  ejus  pedibusque  obligatis,  omnes 
in  Christo  pedibus  proterunt,  martyresque 
Christo  se  praebentes  sannis,  ludibriis,  con¬ 
viciis  exagitant,  objectantes  quae  dicta  sunt 
per  Apostolum:  Absorpta  est  mors  in  victoria. 
Ubi  est,  mors,  victoria  tua  ?  'ubi  est,  mors, 
stimulus  tuus  ?  » 

At  tu,  triumphator,  posteaquam  cum  isto 
pulcherrimo  corpore  tuo  praedam  ac  spolia 
divisisti,  num  moestae  matris  tuae  non  recor¬ 
daberis,  quae  etiam  os  tuum  et  caro  tua  est? 
Ea  certe  tecum  affixa  fuit  cruci?  Cur  igitur 
etiam  tecum  non  resurget ;  Apostoli  tui  sen¬ 
tentia  est :  Sicut  socii  passionum  estis,  sic  et 
consolationis  eritis.  Jam  etiam  beatissima  ma¬ 
ter  tua,  a  die  natali,  usque  ad  diem  obi¬ 
tus,  a  praesepi  usque  ad  crucem,  nun¬ 
quam  te  deseruit :  cur  igitur  modo  etiam 
tantae  gloriae  et  laetitiae  particeps  non  erit  ? 
Serena,  Domine,  illum  solem  propter  te  ob¬ 
scuratum  :  dissipa  nubes  illas  tam  densas, 
quae  adhuc  coelum  illud  obducunt.  Claude 
cataractas  coeli,  et  reprime  copiosum  illum 
imbrem  lacrymarum,  qui  adhuc  propter  te 
ab  illis  virgineis  oculis  manare  non  cessat. 
Erat,  auditores,  Beatissima  illa  Virgo,  quan¬ 
tum  pie  conjectare  licet,  illa  horae  dominicae 
resurrectionis  clausa  in  cubilo,  et  fide  ac  spe 
ornata  atque  erecta,  vigiliis  atque  orationi¬ 
bus  operam  dabat, ac  semper  magis  ac  magis 
desiderio, atque  amore  incendebatur,  videndi 


tandemhunc novum  splendorem:  etquasifor- 
tissima  leaena  ex  intimis  praecordiis  tertia 
die  super  mortuum  filium  rugiebat,  ac  dice¬ 
bat  :  Exsurge ,  gloria  mea ,  exsurge ,  psalte¬ 
rium  et  cythara  :  Revertere  de  praelio,  nobi¬ 
lis  triumphator  :  collige  pastor  bone,  dissi- 
paitum  gregem  :  exaudi  clamores  afflictae 
matris  tuae.  Interrupit  haec  suspiria  atque 
lacrymas  benignissimus  Dominus.  Repente 
enim  paupercula  illa  domus  coelesti  lumine 
tota  completur  :  et  multo  clarior  atque  illu¬ 
strior  Dominus  oculis  matris  apparuit  cum 
appareat  oculis  nostris  lux  ipsa  meridia.  Quae 
linqua,  quae  mens,  quae  cogitatio  magnitudi¬ 
nem  ejus  laetitiae  consequatur,  quam  beatissi¬ 
ma  ista  Virgo  in  aspectu  tantae,  et  tam  deside¬ 
ratae  lucis  accepit?  0  quanta  celeritate  repressa 
suspiria,  impediti  singultus,  siccata  sunt  flu¬ 
mina  lacrymarum?  Patriarcha  Jacob  cum 
post  multas  lacrymas,  quibus  Josephum  ca¬ 
rissimum  sibi  filium,  tamquam  occisum  et  a 
bestia  devoratum  defleverat,  audivit  eum 
rursum  vivere  et  ipsum  esse,  qui  domina¬ 
retur  in  omni  terra  yEgypti,  tantam  ex  nun- 
cio  laetitiam  accepit,  quantam  animus  ejus 
capere  non  poterat.  Et  idcirco  more  eo¬ 
rum,  qui  de  gravi  somno  evigilant,  non 
poterat  penitus  ad  seipsum  redire,  neque 
omnino  credere,  id  verum  esse,  quod  audie¬ 
rat  et  posteaquam  tandem  conspectis  plau¬ 
stris  et  muneribus,  quae  Joseph  miserat, rem 
totam  credidit,  revixit ,  spiritus  ejus ,  et  ait : 
Sufficit  mihi ,  si  adhuc  Joseph  filius  meus 
vivit.  Jam  igitur ,  auditores ,  si  patriar¬ 
cha  Jacob,  qui  domi  adhuc  undecim  filios, 
et  unam  filiam,  et  filios  filiorum  vivos  habe¬ 
bat,  tam  vehementer  laetatus  est,  cum  acce¬ 
perat  duodecimum  vivere,  quem  mortuum 
esse  non  viderat,  sed  audierat,  et  facile  sus¬ 
picare  poterat  non  esse  verum,  sicut  verum 
non  erat  :  quantum  credibile  est,  exultasse 
Mariam,  quando  Filium  illum  unicum,  quem 
habebat,  et  quem  non  audierat,  sed  viderat 
in  cruce  mori :  quando,  inquam,  illum  unum 
filium,  et  talem  filium  non  ex  aliis  cognovit 
vivere,  sed  ipsa  propriis  oculis  conspexit 
vivum,  et  non  provinciae  unius  proregem, 
sed  coelorum  ac  terrarum  verum  ac  solum 
regem  et  imperatorem  effectum?  Non  possu¬ 
mus  certe,  non  possumus  ea  capere,  quae 
nunquam  experti  sumus,  et  quae  intelligen- 
tiam  nostram  longe  superant  :  ego  tamen 
illud  mihi  persuadeo,  tantam  hanc  laetitiam 
fuisse  tantumque  gaudium,  et  ita  Mariae 
totum  cor  occupasse, ut  sine  miraculo  singu- 

lari,  vis  ejus  perferri  ac  sustineri  minime 
potuerit.  0  quam  cumulati  et  celeriter,  Do¬ 
mine,  eos  consolaris,  qui  pro  te  aliquid  pa¬ 
tiuntur?  Non  magnus  vere  erit  jam  ille  prae¬ 
teritus  dolor,  si  cum  hujus  voluptatis  magni¬ 
tudine  comparetur.  0  fortunati  labores?  o 
certamina  gloriosa  servorum  et  militum  Dei, 
quae  tale  stipendium  et  tam  uberem  merce- 
dem  expectant?  Vere  felices  illi,  qui  cum  plu¬ 
rimum  patiantur  pro  Domino,  vel  in  defen¬ 
sione  pudicitiae,  vel  in  conservatione  patien¬ 
tiae,  vel  in  castris  aliarum  virtutum,  contra 
spiritales  nequitias  fortiter  dimicantes, tamen 
renuunt  hic  in  terris  consolari  :  Nam  mensu¬ 
ram  bonam ,  et  confertam  et  coagitatam  et 
superfluentem  dabunt  in  sinum  eorum. 

PARS  POSTERIOR. 

Mysteriis  praetermissis  resurrectionis,  quae¬ 
stionem  unam  dumtaxat,  tempori  maxime 
accomodatam,  nobis,  ut  spero,  non  minus 
utilem,  quam 'jucundam  exponam.  Quaero 
igitur,  quae  causa  sit,  cur  anniversarius  dies 
celebrandae  dominicae  resurrectionis  non 
redeat  ad  eumdem  anni  diem,  sicut  dies 
reliquarum  celebritatum?  Celebritas  incar¬ 
nationis  semper  incidit  in  diem  Martii  vige¬ 
simum  quintum.  Dies,  quo  natus  est  Domi¬ 
nus, semper  agitur  mense  Decembri  die  etiam 
vigesimo  quinto.  Circumcisio,  apparitio  prae¬ 
sentatio  aliaeque  celebritates  semper  ad  unum 
et  eundem  anni  diem  revertuntur.  Quae  igitur 
causa  est,  cur  dies  resurrectioni  dominicae 
consecratus  numquam  sit  idem?  et  nunc  in 
mense  Martio,  nunc  in  Aprili,  nunc  maturius 
nunc  serius  ad  nos  redeat  ? 

Primum  hoc  loco,  ut  D.  Augustinus  ad 
Januarium  scribens, hanc  ipsam  quaestionem 
edisserens,  monet  :  «  Illud  nosse  oportet,  in 
Catholica  Christi  Ecclesia,  alios  festos  dies 
in  memoriam  tantum  alicujus  rei  gestae, alios 
in  memoriam  simul  et  Sacramentum  cele¬ 
brari.  »  Prioris  generis  sunt  dies,  quo  con¬ 
ceptus,  quo  natus,  quo  circumcisus,  quo 
baptizatus  est  Dominus.  Siquidem  isti  dies, 
et  si  qui  alii  eodem  genere  continentur,  non 
alia  de  causa  sacri  et  festi  sunt,  quam  ut 
nobis  in  memoriam  revocent,  quae  beneficia 
a  Deo  illis  diebus  acceperimus,  et  nos  pro 
eis, eodem  Domino  sincero  affectu  in  psalmis 
et  hymnis  et  canticis  spiritualibus  gratias 
referamus:  Ad  hoc  vero  nihil  est  opus  aliud, 
quam  revolutum  anni  diem,  quo  res  gesta 


est,  singulari  celebritate  ac  religione  pera¬ 
gere  porro  dominica  passio  et  resurrectio, 
quas  ascensio  in  coelum  et  missio  Spiritus 
sancti  subsequuntur ,  ad  posterius  genus 
pertinent.  Nec  enim  dies  isti  ideo  solum  ce¬ 
lebrius  peraguntur,  ut  Dominum  pro  nobis 
mortem  obivisse,  ac  deinde  tertia  die  resur¬ 
rexisse  recordemur;  sed  etiam  ut  aliquid 
praeterea  a  Domino  gestum  vel  a  nobis  ge¬ 
rendum  intelligamus.  Hinc  videlicet,  ut  Pa¬ 
scha  celebretur,  expectamus  primum  men¬ 
sem  Martium,  qui  Primus  in  mensibus  anni 
et  mensis  novorum  in  sacris  litteris  ap¬ 
pellatur.  Observamus  deinde  in  eo  mense 
tertiam  hebdomadam  lunae,  nempe  a  die 
decimo  quarto, usque  ad  vigesimum  primum 
quo  tempore  lunam  diminui,  vulgus  homi¬ 
num  censet.  Postremo  in  ea  hebdomada  non 
quoscumque  dies  accipimus,  ut  Hebraei  fa¬ 
ciunt  :  sed  expectamus  ad  obitum  Domini 
celebrandum  diem  sextum,  ad  sepulturam 
diem  septimum,  ad  ressurrectionem  diem 
octavum  :  quos  etiam  tres  dies  non  temere, 
nec  sine  causa  Dei  sapientia, ut  in  eis  secun¬ 
dum  carnem  moreretur,  ut  sepulcro  quiesce¬ 
ret  et  ab  inferis  reverteretur,  expectavit. 
Quaenam  igitur  in  ipsa 'observatione  tempo¬ 
rum  et  dierum  mysteria  latent?  Cur  obser¬ 
vamus  mensem  novorum,  et  in  eo  mense 
tertiam  heddomadam  lunae, et  in  ea  hebdoma¬ 
da  diem  sextum,  septimum  etoctavum?Quid 
haec  tempora  nobis  significant?  Quae  Sacra¬ 
menta  continent?  Haec  paucis  aperienda  sunt. 

Initio  igitur  mensem  Martium  expectamus, 
quod  ipse  sit,  ut  Scripturae  loquuntur,  men¬ 
sis  novorum.  Quando  enim  quaeso,  melius, 
et  commodius  agi  potest  dominicae  resurre¬ 
ctionis  celebritas,  qua  mundus  jam  collap¬ 
sus  renovatur,  et  nos  jubemur  in  novtatate 
vitas  ambulare,  et  expurgare,  vetus  fermen¬ 
tum,  ut  simus  nova  conspertio  :  et  exuere 
veterem  hominem,  et  induere  novum ;  et 
renovari  spiritu  mentis  nostrae,  idque  de 
die  in  diem;  quam  eo  tempore,  quo  omnia 
resurgunt,  innovantur,  renascuntur,  augen¬ 
tur?  Nonne  hoc  tempore,  anno  quodammodo 
resurgente  ac  innovato,  resurgunt  in  arvis 
fruges,  ubique  in  pratis  flores,  in  arboribus 
frondes,  in  vitibus  gemmae?  Nonne  ubique 
valles  et  montes  virescentibus  herbis  et  gra¬ 
minibus  vestiuntur  ?  Nonne  redditur,  sua 
terrae  fcecunditas,  mari  tranquillitas,  aeri 
serenitas,  rebus  omnibus  vita?  Ecce  quam 
aptum  et  idoneum  tempus  elegit  sapientissi- 
mus  Deus, et  innumerae  prope  resurrectiones, 

tum  hanc  unam  Domini  resurrectionem  qua¬ 
si  famulae  et  administrae  comitarentur;  tum 
nos  omnes  ad  resurgendum,  et  vitam  ac 
mores  innovandos  et  immutandos  invita¬ 
rent. 

Exspectamus  secundo  loco  tertiam  hebdo¬ 
madam  lunae,  propter  duas  causas.  Una  est, 
quod  in  passione  ac  resurrectione  Domini 
tertia  mundi  aetas,  et  ut  beatos  Augustinus 
loquitur,  tertium  tempus  inchoetur.  Prima 
siquidem  aetas  fuit  ante  legem  ab  Adam, 
usque  ad  Moyseu  :  secunda  in  lege, a  Moyse 
usque  ad  Christum  :  tertia  post  legem,  ab 
obitu  et  resurrectione  D<  mini,  usque  ad  obi¬ 
tum  totius  mundi,  et  communem  ac  gene¬ 
ralem  resurrectionem  omnium  filiorum 
Adam.  Altera  ratio  hujus  observationis  paulo 
abstrusior  atque  obscurior,  atque  idcirco 
pluribus  verbis  explicanda.  Sol  et  luna  in 
sanctis  litteris  Deum  et  hominem  significare 
solent.  Deus  enim  passim  Sol  justitiae  nomi¬ 
natur,  Malachice  quarto  :  Vobis  timentibus 
nomen  meum  orietur  sol  justitiae.  Sapientiae 
quinto  :  Erravimus  a  via  veritatis  et  justitiae 
lumen  non  luxit  nob>s.  Et  Ecclesia  de  Christo 
non  raro  canit :  Sol  justitiae  Christus  Deus 
jioster.  Homines  vero,  ac  praecipue  post  pec¬ 
catum,  ideo  lunae  comparantur,  quia,  ut 
Ecclesiasticus  ait :  Stultus  sicut  luna  mutatur : 
et  nihil  stultius  homine  peccatore.  Perpen¬ 
dite  modo  ex  accessu  lunee  ad  solem,  vel 
recessu  ejusdem  a  sole,  quam  aperte  de- 
montretur,  quid  fiat  in  homine  cum  accedit 
ad  Deum  vel  recedit  a  Deo.  Luna  cum  ad 
solem  accedit,  illustratur  in  parte  superiori, 
qua  respicit  coelum ;  et  obscuratur  in  par¬ 
te  inferiori  qua  respicit  terram.  Cum  recedit 
a  sole,  illustratur  in  parte  inferiori,  obscu¬ 
ratur  in  parte  superiori. 

Itaque  tempore  novilunii,  cum  luna  om¬ 
nino  objecta  est  soli,  nobis  quidem,  qui  so¬ 
lum  partem  inferiorem  respicimus,  omnino 
defecisse,  et  nihil  luminis  habere  videtur  : 
et  tamen  ea  in  parte  superiori  tota  comple¬ 
tur  lumine.  Contra  autem  cum  longissime 
abest  a  sole,  et  ei  e  regione  opponitur  nobis 
plenissima  et  pulcherrima  videtur  :  et  tamen 
in  parte  superiore  tota  est  obscura.  Ad  eum- 
dem  modum,  cum  homines  per  peccatum 
a  Deo  recedunt,  eique  opponuntur,  obscu¬ 
rantur  in  parte  superiore,  illustrantur  in  in¬ 
feriore  :  hoc  est,  obliviscuntur  Dei  et  bono¬ 
rum  aeternorum,  et  omnes  vires  in  terrena 
convertunt.  Et  ut  ait  Jeremias  sapientes  sunt 
ut  faciant  mala ,  bene  autem  facere  nescie¬ 


runt.  Sapientes  sunt  secundum  carnem, 
sciunt  conservare  et  augere  divitias  ;  sciunt 
non  solum  tueri,  sed  etiam  extendere  limites 
suos  :  sciunt  pro  tribus  obolis  optime  litiga¬ 
re  :  at  vero  sapientiae  et  coelestis  doctrinae, 
nondum  alphabetum  attigerunt.  Et  isti  qui¬ 
dem,  quorum  infinitus  est  numerus  ab  ocu¬ 
lis  terree  laudantur,  celebrantur,  volitant 
per  ora  et  aures  vulgi.  Tunc  luna  est  plena, 
omnes  aspiciunt,  multi  invident,  plures  adu¬ 
lantur.  At  in  oculis  Dei  et  Angelorum  con¬ 
temnuntur,  despiciuntur,  foetent  coram  eis. 
Contra  vero  cum  aliquis  per  poenitentiam  et 
veram  conversionem  accedit  ad  Deum,  tum 
illustratur  in  parte  superiore,  oculos  suos 
convertit  ad  coelum,  eo  dirigit  omnes  radios 
suos,  ea  cogitat,  ea  diligit,  ad  ea  suspirat, 
et  interim  obscuratur  in  parte  inferiore.  Ob¬ 
liviscitur  enim  terree  et  rerum  terrenarum, 
moritur  quodammodo  mundo,  et  crucifigi¬ 
tur.  Neque  valde  studet  propagandas  soboli, 
nec  honoribus  acquirendis,  nec  patrimonio 
ampliando  :  et  isti  pauci  sunt  et  pauci  illi 
contemnuntur  et  irridentur.  Cum  enim  ali¬ 
quis  relictis  turbulentis  negotiationibus 
mundi,  serio  ad  Christum  convertitur,  et 
cum  eo  conjungi  eique  subjici  desiderat, 
quid  tum  dicunt  filii  hujus  saeculi?  quid  ju¬ 
dicant  oculi  carnis?  Nempe  eum  deficere, 
obscurari,  insanire.  Quoties  illas  voces  audi¬ 
mus  :  Adolescens  tantae  spei,  qui  tantos  pro¬ 
gressus  in  studiis  litterarum  vel  in  aula  re¬ 
gis  faciebat,  qui  familiam  suam  multis  titulis 
et  ornamentis  augere  potuisset,  ecce  quo¬ 
modo  periit,  abscondit  se  in  monasterio, 
ubi  deinceps  latebit  et  ignorabitur.  Et  qui 
in  luce  honorum  et  dignitatum  versari  po¬ 
tuisset,  nunc  in  tenebris  mouasterii  otiosus 
versabitur,  et  nec  sibi,  nec  suis,  vel  adju¬ 
mento  vel  ornamento  erit.  0  quam  vehe¬ 
menter  falleris  sapientia  carnis?  Tu  vero 
deficis,  ille  proficit.  Tu  autem  proficis  in 
oculis  hominum,  ille  proficit  in  oculis  ange¬ 
lorum.  Tu  sapis  ea,  quae  carnis  sunt ;  ille 
sapit  ea,  qua)  Dei  sunt.  Tu  diligis  ista,  quia 
meliora  non  nosti,  ille  illorum  obliviscitur, 
quia  recordatur  meliorum  :  tu  servire  potes 
Mammonae, quia  Deo  non  servis;  ille  renun- 
ciat  Mammonae,  quia  Deo  servire  cupit,  et 
nemo  potest  Deo  servire  et  Mammonae.  Sed 
tunc  intelliges,  licet  sero,  tunc  sapere  inci¬ 
pies,  cum  in  extremo  die  cum  perditis  et 
damnatis  dices  :  6  nos  insensatos,  qui  Vi¬ 
tam  illorum  aestimabamus  insaniam ,  et  finem 
illorum  sine  honora  :  ecce  quomodo  computati 

sunt  inter  filios  Dei ,  et  inter  sanctos  sors  illo¬ 
rum  est. 

Quorsum  tam  multa,  dicet  aliquis,  de 
cursu  lunee?  Omnino  ad  propositum,  audi¬ 
tores  :  Deus  enim  qui  est  Lux  vera  illumi¬ 
nans  omnem  hominem  venientem  in  hunc  mun¬ 
dum,  cum  primum  hominem  condidit,  ejus 
faciem  ad  se  convertit,  ad  eum  modum,  quo 
luna  se  habet,  cum  est  conjuncta  cum  sole. 
Itaque  tunc  homo  subjectus  Deo  illustraba¬ 
tur  interius,  gaudebat  ac  delectabatur  in 
Deo  neque  ei  valde  curae  erant  convivia, 
choreae,  aliaeque  sensuum  et  carnis  volup¬ 
tates  :  habebat  enim  alia  sine  comparatione 
majora  et  meliora.  Verum  non  diu  infelix 
homo  hac  felicitate  frui  potuit :  statim  enim 
daemone  impellente,  per  peccatum  ccepit  a 
Deo  recedere,  et  simul  faciem  ab  eo  ever¬ 
tere,  atque  ad  terram  convertere;  non  se¬ 
cus  ac  luna  facit  cum  a  sole  recedit.  Legite 
historias  rerum  gestarum  a  condito  orbe, 
ibi  plane  videbitis  post  peccatum  primi  ho¬ 
minis,  semper  hominibus  magis  et  magis  a 
Deo  recedentibus  crevisse  in  orbe  contem¬ 
ptum  atque  ignorantiam  veri  Dei;  et  simul 
auctam  prudentiam  carnis,  auctas  fraudes, 
auctam  industriam  male  agendi,  auctam  ne¬ 
quitiam  et  libidinem  fuisse.  Quid  tunc  fecit 
Deus?  expectamt  ut  compleretur  nostra  ma¬ 
litia,  et  discederent  homines  quam  longissi¬ 
me  poterant,  et  lunse  persimiles  essent.  Cum 
ad  finem  secunda}  hebdomadse,  hoc  est,  ad 
diem  decimum  quartum  pervenit,  et  tunc 
demun  hac  plenitudine  temporum  et  huma¬ 
nae  malitiee,  luna  videlicet  plena  existente, 
et  secundam  hebdomadam  complente,  misit 
Deus  Filium  suum,  ut  moriendo  ac  resurgen¬ 
do,  rursum  genus  humanum  ad  se  traheret, 
atque  ad  conjunctionem  cum  sole  revocaret. 
Itaque  sicut  initio  tertiae  hebdomadae  iterum 
luna  ad  solem  faciem  suam  convertit,  atque 
ad  eum  properat,  donec  ei  rursum  plene  ac 
perfecte  subjicitur  :  itanos  quoque  a  Christo 
de  cruce  concionante  vocati  et  excitati  ad 
Deum  convertimur;  et  qui  eramus  longe, 
efficimur  prope  :  et  quanto  magis  ei  affectu 
pietatis  propinquamus,  tanto  magis  exterior 
noster  homo  corrumpitur,  et  interior  reno¬ 
vatur  de  die  in  diem,  et  mundo  crucifigi¬ 
mur  et  morimur,  ut  soli  Deo  in  Christo  vi¬ 
vamus,  et  pascha  quotidie  agamus,  quod 
transitum  significat,  dum  transimus  de  mor¬ 
te  ad  vitam,  de  tenebris  ad  lucem,  de  vitiis 
ad  virtutes,  donec  veniat  dies  felicissimus 
novilunii,  et  luna  cum  sole,  hoc  est,  Eccle¬ 


sia  cum  Christo  plane  ac  perfecte  in  coelo 
jungatur. 

Haec  igitur  est  causa  cur  Spiritus  sanctus, 
hoc  nostrum  pascha,  atque  hunc  transitum 
non  alio  tempore,  quam  tertia  lunae  hebdo¬ 
mada  :  rion  quoscumque  dies,  sed  certos 
quosdam  Dominus  elegerit,  nempe  sextum, 
septimum  et  octavum,  et  hoc  potissimum 
triduum  nobis  moriendo,  quiescendo  et  re¬ 
surgendo  commendaverit.  Cujus  rei  duas 
quoque  causas  fuisse  video.  Prima  est  ut 
Christus  in  hoc  excellentissimo  opere  libe¬ 
rationis,  verus  Deus  Filius  ostenderetur, 
omnino  decebat,  ut  quemadmodum  Deus 
sexto  die  hominem  creaverat ;  ita  Christus 
sexta  die  eumdem  hominem,  sua  morte  ac 
passione  ad  vitam,  quam  amiserat,  instau¬ 
raret,  et  septima  die  quiesceret  ab  opere 
redemptionis.  Et  sicut  Deus  octava  die  non 
redierat  ad  aliquas  novas  res  procreandas, 
sed  solum  ad  ea  gubernanda  et  conservan¬ 
da,  quse  ante  sabbatum  creaverat  :  ita 
Christus  octava  die  resurgeret  quidem;  sed 
non  ad  laborem,  non  ad  condonandum, 
non  ad  jejunandum,  non  ad  pedes  disci¬ 
pulorum  lavandos  :  sed  dumtaxatad  Eccle¬ 
siam  administrandam  et  regendam,  quam 
sibi  proprio  sanguine  et  vita  pepererat. 
Deinde  voluit  Dominus,  ut  B.  Augustinus  in 
epistola  illa  ad  Januarium  docet,  hoc 
sacratissimo  triduo  nobis  ostendere,  quid 
agere,  et  quid  sperare  ac  desiderare  debe¬ 
remus.  Omnis  enim  vita  sanctorum  tribus 
diebus  peragitur.  Primum  excipit  nos  dies 
passionis,  dies  sextus,  in  quo  flagellamur 
tamquam  filii,  et  in  quo  dicitur  nobis  : 
Tolle  crucem  tuam  et  sequere  me.  Et  hic  qui¬ 
dem  a  die  natali  usque  ad  diem  obitus  durat. 
Sequitur  deinde  dies  sabbati,  dies  quietis, 
ab  obitu  usque  ad  resurrectionem,  quo  die 
dicitur  sanctis  :  Beati  mortui,  qui  in  Domino 
moriuntur  :  Amodo  jam  dicit  spiritus,  ut  re¬ 
quiescant  a  labor  thus  suis ,  opera  enim  illo¬ 
rum  sequuntur  illos.  Postremo  adveniet  opta¬ 
tissimus  dies  octavus,  quo  absorbebitur 
mortalis  vita,  et  Inimica  destruetur  mors ,  et 
Dominus  Christus  Conformabit  corpus  humi¬ 
litatis  nostrae ,  configuratum  corpori  claritatis 
suae  :  et  tunc  plene  ac  perfecte  resurgentes 
jam  non  moriemur,  mors  ultra  nobis  non 
dominabitur  :  quia  vero  non  resurgent  ite¬ 
rum  sancti  homines  ad  labores,  nec  requies 
illorum  illis  sceculorum  spatiis  terminabitur, 
ideo  nec  septimus  dies  finietur,  sed  conti¬ 
nuabitur  cum  octavo  :  in  quod  etiam  Moy- 

ses  significare  voluisse  videtur,  cum  in  libro 
primo  Geneseos,  soli  diei  septimo  non  ad¬ 
jungit  vesperam  :  siquidem  gloria  resurre¬ 
ctionis  non  extinguet,  sed  excipiet  et  conser¬ 
vabit,  ac  etiam  meliorem  faciet  requiem 
beatorum.  Porro  de  hoc  triduo  et  psalmo 
quodam  legimus  :  Cum  ipso  sum  in  tribula¬ 
tione ,  eripiam  eum  et  glorificabo  eum.  Est 
enim  nobiscum  in  tribulatione  Deus,  dum 
est  dies  sextus,  et  tempus  crucis  peragitur  ; 
eripiet  vero  et  liberabit  de  omni  tribulatio¬ 
ne,  atque  in  quiete  constituet,  cum  dies  sep¬ 
timus,  hoc  est,  dies  mortis  advenerit.  At 
die  octavo  tum  demum  nos  a  mortuis  exci¬ 
tabit,  et  gloriosos  ac  beatos  efficiet.  Itaque 
■  die  sexta  dicitur  :  Cum  ipso  sum  m  tribula¬ 
tione  :  die  septima,  eripiam  eum  :  die  octava 
glorificabo  eum. 

Quae  cum  ita  sint,  auditores,  omni  animi 
provisione  cavendum  est  ne  de  illorum  nu¬ 
mero  simus,  qui  rationem  hujus  sacratissi¬ 
mi  tridui  non  intelligentes,  hic  in  terris 
agere  volunt  non  diem  sextum  ut  deberent; 
sed  septimum  et  octavum,  nempe  crucem 
ferre  non  volunt,  contra  spirituales  nequi¬ 
tias  arma  sumere,  et  fortiter  dimicare  non 
volunt.  Sed  quid  illis  accidet?  Num  feriam 
sextam  et  tempus  crucis  evadent?  Non  eva¬ 
dent  sane.  Omnino  enim  tempus  crucis  age¬ 
re  debemus,  vel  in  hoc  saeculo  brevissimum 
vel  in  alio  sempiternum.  Itaque  nemo  se  ip¬ 
sum  fallat,  nemo  se  ipsum  decipiat,  nemo 
ut  hic  sabbatum  et  sabbatum  breve  ac  tur¬ 
bulentum  agat,  sabbatum  illud  pacatissimum 
et  sempiternum  quod  in  alia  vita  nobis  Do¬ 
minus  pollicetur,  amittat.  Quid  enim  stultius, 
quid  insipientius,  quam  ut  hic  ad  momentum 
laeteris,  ac  diem  festum  agas  et  incidas  in  eam 
quadragesimam,  quae  Pascha  non  expectat, 
et  in  eam  vigiliam,  quam  nullus  consequitur 
dies  festus,  et  in  eam  sextam  feriam  quae 
sabbatum  et  dominicam  post  se  non  habet. 

Quamobrem  oro  vos  atque  obtestor,  au¬ 
ditores,  ut  hoc  alte  mentibus  vestris  infiga¬ 
tis,  neque  semen  istud  veri  verbi  Dei  vobis  de 
corde  ab  ullo  daemone  auferri  sinatis  :  sen¬ 
tentiam  ac  decretum  esse  Dei,  ut  omnes  sive 
adolescentes,  sive  senes,  sive  nobiles,  sive 
ignobiles,  sive  pauperes,  sive  divites,  ad  re- 
quiem  sabbati,  et  gloriam  dominicae  resur¬ 
rectionis  non  perveniant,  nisi  hic  in  terris 
feriam  sextam  egerint  crucemque  portave¬ 
rint.  Quid  est  portare  crucem?  Quid?  Tole¬ 
rare  injurias,  reddere  bonum  pro  malo,  di¬ 
micare  viriliter  contra  vitia,  coercere  libidi¬ 


nes,  non  fornicari,  non  inebriari,  non  alias 
foediores  voluptates  consectari,  quae  nec  no¬ 
minari  honestis  vocabulis  possunt. 

At,  inquis,  tametsi  ista  non  servo,  tamen 
postea  ad  confessionem  accedo,  atque  ita 
crucem  meam  fero.  Verum  est  quidem,  ad 
confessionem  accedis,  sed  qua  contritione? 
quo  dolore?  quo  desiderio  satisfaciendi  ?  quo 
proposito  non  peccandi?  Certe  tales  confes¬ 
siones  hoc  nostro  saeculo  fiunt,  ut  ego  ve¬ 
hementissime  reformidem  illas  audire.  Nonne 
singulis  annis  promittis  sacerdoti,  te  dili¬ 
gentiam  adbibiturum, ut  non  pecces? Nonne 
statim  promissionis  oblivisceris?  Nonne  an¬ 
no  sequenti  cum  iisdem  peccatis  et  fortasse 
pluribus  et  majoribus  ed  eum  accedis?  Au¬ 
dire  vultis  sapientem  quamdam  fabulam? 
Ferunt  aliquando  lupum  a  pastore  quod  m 
in  stabulo  comprehensum  :  cumque  jam 
pastor  mortem  minitaretur,  lupum  facundia 
sua  uti  coepisse,  ac  dixisse  :  Domine,  non  am¬ 
plius  veniam,  spondeo,  promitto,  do  fidem, 
nihil  amplius  detrimenti  tuis  gregibus  infe¬ 
ram.  Pastor  vero  :  Non  me  decipies,  inquit, 
et  tunc  vero  non  amplius  redibis  si  te  in¬ 
terficiam.  Quid  ego  tibi  parcerem,  qui  non 
solum  agnos  et  oves  devoras ;  sed  etiam 
emi  stabulum  ingrederis,  etiam  sine  fame, 
solum  libidine  nocendi  omnes  oves  oc  idis? 
Tum  lupus  :  Vere,  domine ;  ex  corde,  ex 
animo  poenitet  me  nequitiee  meae,  agnosco 
stultitiam  meam,  et  deinceps,  nunc  polli¬ 
ceor,  me  nihil  unquam  accepturum,  nisi 
fames  coegerit,  et  fame  etiam  cogente,  non 
consumam  amplius,  quam  pretium  septem 
obolorum.  Tandem  pastor  misericordia  mo¬ 
tus  :  Vade,  inquit,  tu  etiam  debes  vivere, 
sed  recordare  promissionum.  Abiit  lupus, 
et  cum  in  itinere  meditaretui  sobrietatem, 
ecce  occurrit  ei  pinguissimus  quidam  ver¬ 
vex.  0  gravem  tentationern.  Et  quid  egit 
lupus?  Hic,  inquit,  habeo  prandium  praepa¬ 
ratum  :  sed  quid  respondebo  pastori,  si  hoc 
agam?  Quid  ei  respondebo  ?  Tandem  cepit 
bonum  consilium,  atque  ait  :  Iste  vervex 
nihil  valet :  ego  certe  non  illum  tribus  obo¬ 
lis  emerem.  Itaque  finxit  illum  non  valere 
tres  obolos,  et  sic  eum  devoravit.  Sequenti 
die  invenit  bovem  unum,  quem  etiam  par¬ 
vulus  vitulus  sequebatur.  Tunc  lupus  ex 
facto  priore  audacior  factus  :  Bene,  inquit, 
iste  bos  valere  potest  quatuor  obolos,  vitu¬ 
lus  tres,  tota  summa  ad  septeni  obolos  vix 
perveniet,  et  ad  eum  modum  eos  occidit. 
Itaque  hoc  modo  cum  plerisque  hominibus 

agitur,  auditores  :  exercent  toto  anno  vitam 
luporum,  veniunt,  sabbato  sancto  ad  pasto¬ 
res,  audiunt  sibi  aeternum  interitum  esse 
paratum,  omnia  se  facturos,  et  numquam 
amplius  peccaturos  esse  pollicentur.  Sed 
quid?  Venit  pacha,  occurunt  occasiones 
peccandi,  illi  statim  in  promptu  habent, 
quo  pacta  extenuent.  Invitat  aliquis  ad  ta¬ 
bernam  ;  0,  inquit,  promissi  pastori  meo,  me 
non  amplius  iturum,  Quid?  inquit.  Non  hoc 
promisisti,  sed  non  iturum,  ut  ine  ries  te  : 
ego  idem  promisi,  neque  volo  ut  inebriemur  : 
absit  hoc  a  nobis  :  sed  quoniam  jam  agitur 
pascha,  erimus  paulo  hilariores,  bibemus 
unum  poculum  vini.  Itaque  eunt,  et  redeunt 
tam  bene  poti,  ut  vix  recti  per  plateas  ince¬ 
dant.  Omitto  de  fornicationibus  et  aliis  gra¬ 
vioribus  peccatis  dicere,  nam  numquam 
esset  finis.  Summa  haec  est  singulis  annis 
eadem  peccata  ad  pastores  redeunt,  nun¬ 
quam  cumulus  diminuitur  :  et  quid  putatis 
has  confessiones  prodesse?  Si  viderem  te 
lacrymis  rigatum,  et  magno  desiderio  fla¬ 
grantem  patiendi,  et  laboriosis  operibus  Do¬ 
mino  satisfaciendi,  et  signa  in  te  verse  con¬ 
versionis  aspicerem,  tum  dicerem,  te  ferre 
crucem.  Ad  solum  peccata,  non  solum  sine 
dolore,  sed  etiam  sine  rubore  recitare,  et 
sequenti  die  in  eadem  labi,  hoc  non  est  por¬ 
tare  crucem  :  sed  crucifixum  irridere.  Ita¬ 
que  non  fers  crucem  in  confessione,  quia 
sine  dolore  et  poenitentia  confiteris.  Quando 
igitur  cruces  portas?  Quando  feriam  sextam 
agis?  Quando  Dominum  imitaris?  Certe 
nunquam.  Nunquam  igitur  ad  sabbatum 
pervenies.  Serio  et  ex  animo  loquor,  semper 
in  gehenna  feriam  sextam  ages. 

At,  inquis,  nimis  severa,  nimis  dura,  ni¬ 
mis  aspera  nobis  proponis.  Non  nego,  non 
inficior  illud.  Dura  sunt  et  amara  ;  sed  dul¬ 
cia  et  jucunda  illa  erunt,  ad  quae  ista  per¬ 
ducunt.  Et  rursum,  aspera  sunt  hsec,  sed 
asperiora  multo  erunt,  quae  iu  gehenna 
peccatores  manent.  Postremo  hanc  viam  et 
non  aliam  Dominus  Christus  et  virgo  Deipa¬ 
ra  et  omnes  sancti  tenuerunt.  - 

Quamobrem,  auditores,  viriliter  contem¬ 
namus  sabbatum  praesentis  vitee,  sabbatum 
aerumnosum,  turbulentum,  brevissimum,  mo¬ 
mentaneum,  plenum  necessitatibus  et  muta¬ 
tionibus,  in  quo  si  non  comedimus,  esuri¬ 
mus  ;  in  quo  si  non  bibimus,  sitimus  :  si 


multum  bibimus  :  inebriamur,  et  corpore 
etiam  languemus ;  si  non  dorminus,  defici¬ 
mus;  si  nimium  dorminus,  torpemus;  si  am¬ 
bulamus,  defatigamur,  et  idcirco  surgimus  ut 
ambulemus  :  si  vestimenta  non  induimus, 
frigemus,  si  induimus,  saepe  nimium  cale¬ 
mus.  Contemnamus  hoc  sabbatum,  quod 
nunquam  vacat  a  morbis  et  doloribus,  in 
quo  si  abit  unus,  succedit  alter  ;  si  abit  do¬ 
lor  dentium,  succedit  dolor  capitis;  si  con¬ 
firmatur  caput,  debilitatur  stomachus.  Con¬ 
temnamus  hoc  sabbatum  simulatum,  non 
verum.  Quomodo  enim  est  sabbatum,  quod 
est  timoribus  et  sollicitudinibus  plenum?  Si 
es  puer,  times  virgam  :  si  es  adolescens, 
morbus  amoris  te  discruciat :  si  es  vir,  cura 
familiae  tibi  somnum  et  quietem  aufert  :  si 
es  senex,  ipsa  senectus  est  tibi  oneri,  cum 
etiam  minimus  labor  senectutem  frangat  ; 
si  es  dives,  fortunarum  conservatio  tibi  ne¬ 
gotium  es  molestiam  parit  :  si  es  pauper, 
semper  cogitas  quo  pacto  tibi  victum  com¬ 
parare  poteris  :  si  es  regibus  subjectus,  ti¬ 
mes  exactiones  tributorum  :  si  es  princeps, 
times  defectionem  civitatum.  Contemnamus 
hoc  sabbatum,  ubi  nulla  aetas  est  perfecta, 
nulla  caret  vitio  ubi  juventus  est  robusta, 
sed  insana  :  senectus  sapiens,  sed  infirma. 
Contemnamus  hoc  sabbatum,  atque  ad  illud 
aspiremus,  ad  quod  hodie  nostrum  caput 
Christus,  primogenitus  ex  mortuis  et  prxmi- 
tix  dormientium  pervenit.  0  dulce  sabbatum 
sanctorum?  0  vere  felix  et  solum  felix  sab¬ 
batum  futuri  saeculi  ?  ad  te  suspirat  peregri¬ 
natio  nostra  ab  exitu  usque  ad  reditum  :  tu 
neque  fame,  neque  siti,  neque  ullo  aestu 
cruciaris;  tu  nescis  labores,  dolores  ignoras, 
curas  ac  sollicitudines  non  novisti :  te  neque 
somnus  torpere  facit,  nec  vigilia  fatigat, 
nec  timores  exterrent,  nec  molestiae  pre¬ 
munt.  Apud  te  est  juventus  sapiens  et  se¬ 
nectus  robusta  :  et  haec  tam  fortunata  aetas 
nunquam  mutabitur,  nunquam  deficiet, 
nunquam  finietur  ;  sed  peraget  annos  et  sae¬ 
cula,  et  centurias  et  myriades  saeculorum, 
et  semper  erit  idem  sabbatum,  semper  aeque 
florens  ac  virens  permanebit.  Actio  quidem 
otiosa  et  otium  plenum  dulci  negotio,  et 
sine  fastidio  satiabit,  et  cum  eo  nexum  amo¬ 
ris  conjunget,  qui  est  ipsa  beatitudo  et  vita 
aeterna,  cui  honor  et  gloria  in  saecula  saecu¬ 
lorum.  Arnen. 

Hsee  dies  boni  nuntii  est  :  si  tacuerimus  et  noluerim us  nuntiare  sceleris 

arguemur.  IV  Reg.  vii,  v.  1>. 


SYNOPSIS 

Verba  Samaritanorum  leprosorum ,  obsidionem 
urbis  suce,  Syris  fugientibus ,  solutam  nun¬ 
tiantium  ad  hodiernam  festivitatem  liberatio¬ 
ni  non  unius  urbis,  sed  totius  orbis  solemnem , 
applicatur.  Concio  D.  Petri  Cornelio  factapro 
hujus  concionis  materia  proponitur ,  in  qua 
paucis  verbis  tria  praecipua  fidei  mysteria 
complexus  est,  incarnationis,  passionis  et  re¬ 
surrectionis  Chris  i.  Bonorum  vita  comcedice, 
malorum  t>agcedice  comparatur.  Sententia 
S.  Petri,  unxit  eum  Deus  Spiritu  sancto,  et  vir¬ 
tute,  explicatur ,  quomodo  nimirum  Christus 
bis  fuerit  unctus,  semel  in-  anima  ab  initio 
incarnationis  ( quod  impie  negat  Cerinthus), 
semel  in-  corpore  in  resurrectione  ;  et  quomodo 
Christi  unctio  a  nostra  unctione  discrepet, do¬ 
cetur.  Cur  Spiritus  sancti  dona  oleum  dican¬ 
tur,  septem  efferuntur  cum  suis  amplificatio¬ 
nibus  rationes  Prima,  quia  oleum  vim  habet 
facile  penetrandi  et  emolliendi.  Secunda ;  quia 
mira  lenitate  et  virtute  an«dyna  pi  ivditum 
est.  Tertia  quia  co  in  certamen  descensuri  un¬ 
gebantur.  Quarta,  quia  res  quasd  >m  reddit 
magis  perlucidas  et  transparentes.  Quinta, 
quia  illud,  praesertim  pretiosum,  magnum  de 
se  spargit  fragrantiam.  Sexta,  quia  lentitiam 
parit ;  ubi  olei  moeroris  et  Icetitice  antiquorum 
obiter  fit  mentio.  Septima,  quia  semperhquo- 

Tom.  IX. 


ribus  caeleris  supereminet ;  quoe  omnes  pro¬ 
prietates  donis  Spiritus  sancti  etiam  conve¬ 
niunt.  Quomodo  deinde  gratia  Dei  sit  conser¬ 
vanda  et  dispensanda,  exemplo  Christi  simili¬ 
tudinibus  solis  et  columbariorum,  demonstra¬ 
tur. 

Secunda  pars  explicationem  concionis  D.  Petri 
prosequitur,  ct  obiter  ostenditur,  quod  nullus 
crucem  erubescere  debeat.  Narratur,  quam 
multis  testimoniis  sacrce  litterce  nobis  myste¬ 
rium  resurrectionis  inculcent ;  et  quam  variis 
modis  Christus  suam  voluit  confirmare  resur¬ 
rectionem,  per  Angelos,  fide  dignos  testes ,  per 
ostensionem  vulnerum,  per  operationem  vita¬ 
lem,  per  repetita  miracula.  Bcsurrectionem 
nostramvariis  argumentis  a  SS.  Patribus  pro¬ 
bari  nullum-  tamen  haberi  firmius,  quam 
Christi  resurrectionem,  ex  qua  nostra  depen¬ 
det,  convincitur.  Vita  Christi  comoedice  ccssi- 
rnilatur,  in  qua  primi  omnia  varia  et  dubia, 
media  funesta,  quas  finis  lectissimus  et  glorio¬ 
sissimus  excipit ;  hanc  item  comcediam  pluri¬ 
mos  sanctorum  egisse  declaratur.  Pro  conclu¬ 
sione  pulchra  subnectitur,  doctrina,  quomodo 
spe,  eaque  incomprehensibilis  felicitatis,  nobis 
videndum  sit. 

Licebit  enim  mihi,  auditores  optimi,  in 
tam  illustri  ac  lseta  solemnitate  ac  celebri¬ 
tate,  eodeni  apud  vos  uti  principio,  quo  le¬ 
prosi  quondam  Samaritani  nuntium  jucun- 

dissimum  in  urbem  Samariam  allaturi  inter 
se  usi  fuisse  referuntur.  Si  enim  illi, .cum  vi¬ 
dissent  illam  urbem  gravi  ac  diuturna  obsi¬ 
dione  liberatam,  exercitum  Syrorum  terrore 
de  coelo  immisso  penitus  dissipatum  ac  fu¬ 
sum,  spolia  inimicorum,  vasa,  vestes,  arma, 
copiam  bonorum  omnium  in  viis  publicis 
jacere,  quae  Syri  videlicet  dum  turbarentur 
ac  fugerent^  sponte  abjecerant,  optimo  jure 
inter  se  dixerunt  :  Haec  dies  boni,  nuntii  est  : 
si  tacuerimus  et  noluerimus  nuntiare ,  sceleris 
arguemur.  Quanto  nos  magis,  qui  non  urbem 
unam,  sed  hesterna  die  orbem  totum  vidi¬ 
mus  non  solum  longa  et  dura  obsidione  libe¬ 
ratum  ;  sed  etiam  de  faucibus  mortis  qua- 
dammodo  ereptum  et  tartareas  legiones  ita 
prostratas  ac  fractas,  ut  jam  ad  solam  me¬ 
moriam  praeteritae  victoriae  contremiscant, 
atque  ad  solum  conspectum  vexilli  nostri 
imperatoris,  nostrseque  militiae  terreantur  : 
praeterea  urbes  inimicorum  succensas,  praesi¬ 
dia  eversa,  castra  spoliata,  captivos  ereptos, 
denique  mortem  mortuam,  peccatum  occi¬ 
sum,  vitam  revocatam,  solem  coelo,  et  coe¬ 
lum  terris  restitutum.  Quanto  nos,  inquam, 
magis  dicere  debemus  :  Haec  dies  boni  nun¬ 
tii  est  :  si  tacuerimus  et  noluerimus  nun¬ 
tiare,  sceleris  arguemur.  Annuntiamus  igitur 
Vobis  gaudium  magnum ,  quod  erit  omni  po¬ 
pulo;  Quia  redditus  est  nobis  hodie  Salvator : 
Quem  enim  occiderunt  Judaei  Suspendentes 
in  ligno,  eum  suscitavit  a  mortuis  Dominus 
tertia  die ,  et  qui  in  baculo  suo  solus  trans¬ 
ivit  Jordanem,  is  duabus  turmis  comitatus 
regreditur  :  et  qui  viam  universae  carnis, 
hoc  est,  vias  mortis  pro  nobis  intravit;  is 
iterum  adinvenit,  atque  aperuit  vias  vitae. 

Porro  hoc  nuntium,  hoc  verum,  explicat 
nobis  apostolus  Petrus  in  iis  verbis,  quae  ex 
capite  decimo  Actuum  Apostolorum  ho¬ 
dierna  die  Ecclesia  nobis  proponit.  Audivi¬ 
stis  enim  inter  sacrorum  solemnia  lectionem 
ex  Actibus  Apostolorum  recitari,  ubi  Apo¬ 
stolus  Petrus,  Cornelium  Centurionem  gen¬ 
tium  primitias  Christianae  fidei  mysteriis 
imbuens  ita  concionatur  :  Vos  scitis ,  inquit, 
quod  factum  est  verbum  per  unive?'sam  Ju¬ 
daeam,  incipiens  a  Gallaea  post  baptismum , 
quod  praedicavit  Joannes ,  Jesum  a  Nazareth , 
quomodo  unxit  eum  Deus  Spiritu  sancto  et 
virtute.  Quibus  verbis  tria  praecipua,  ac  fere 
difficillima  nostrae  religionis  mysteria  summa 
brevitate  complexus  est.  Incarnationem  vi¬ 
delicet  Salvatoris  passionem  ac  resurrectio¬ 
nem.  Quamquam  nec  reliquum  cursum  vitae 


ejus  omnino  intactum  reliquit.  Ait  enim  : 
Qui  per  transi  it  bene  facundo  et  sanando  omnes 
oppressos  a  Diabolo.  Itaque  hodie  Ecclesi^ 
Catholica,  mater  nostra,  quasi .  epilogum 
quemdam  faciens  totum  cursum  Domini  ab 
initio  admirabilis  istius  conceptionis  usque 
ad  finem  felicissimae  resurrectionis  nobis  ob 
oculos  ponit.  Neque  id  absque  magna  et 
gravi  ratione.  Est  enim  cursus  Domini  si¬ 
milis  comoediae,  quae  anceps  habet  initium, 
perturbatum  medium,  sed  felicissimum  fi¬ 
nem.  Sicut  rursum  cursus  Satanae  et  divitis 
epulonis  plane  tragicus  fuit.  Initium  enim 
optimum  habuit;  sed  exitum  pessimum. 
Istos  vero  tam  diversos  fines  semper  in  me¬ 
moria  retinere,  atque  assidua  meditatione 
revolvere ,  mirum  est  profecto ,  quantum 
conferat  ad  omnem  vitam  bene  beateque 
instituendam.  Quis  enim  non  cupiat  (cum 
alterum  necesse  sit)  comoediam  potius, 
quam  tragoediam  agere?  Christum,  quam 
Daemonem  imi. ari  ?  Fiuctuari  nonnihil  in 
medio  mari,  sed  tamen  ad  portum  feliciter 
appellere,  quam  tota  navigatione  prosperis 
flatibus  ventorum  frui,  et  tandem  in  portu 
naufragium  pati?  sed  aggrediamur,  si  pla¬ 
cet,  ad  concionem  Apostoli  Petri  breviter 
explicandam. 

Vos  scitis ,  inquit,  quod  factum  est  verbum 
per  universam  Judaeam ,  inc  piens  a  Galilaea, 
post  baptismum,  quod  praedicavit  Joannes  : 
hoc  est.  Non  arbitror  vos  ignorare,  quid 
contigerit  hisce  tribus  annis  in  Judaea  et 
Galihra,  postcaquam  Joannes  baptismum 
poenitentiae  praedicavit.  Siqui  em  hebraico 
moreB.  Petrus  nomen  verbi  usurpat  ad  res 
ipsas  designandas,  quae  verbis  explicari  so¬ 
lent.  Vos  scitis ^  inquit,  verbum  caro  factum 
est.  Audivistis  sine  dubio  famam  ejus  rei, 
quae  gesfa  est.  Quia  vero  dicere  poterant, 
quam  historiam  narras?  Quid  est,  quod  con¬ 
tigit  his  tribus  annis  ?  stati m  subjungit :  Je- 
sum  a  Nazareth  :  quomodo  unxit  eum  Deus 
Spintu  sancto  et  virtute,  qui  per  transiit  bene¬ 
faciendo  et  sanando  omnes  oppressos  a  Diabolo. 
Loquor,  inquit,  de  Jesu  Nazareno,  hoc  est 
verbum,  quod  factum  est.  Profecto  enim 
pervenit  etiam  ad  vos  celebritas  nominis  et 
sapientiae  et  prodigiorum  ejus  :  Fuit  enim 
vir  Propheta, potens  in  opere  et  sermone.  Hunc 
igitur  Deus  initio  unxit  Spiritu  sancto  et  vir¬ 
tute. 

Haec  est  prima  pars  concionis,  quae  incar¬ 
nationem  divini  verbi  attingit.  Neque  enim 
semel ;  sed  his  unctus  fuisse  Christus  inve- 

nitur  :  semel  in  incarnatione,  iterum  in  re¬ 
surrectione.  Prior  unctio  proprie  ad  ani¬ 
mam  pertinuit,  tunc  enim,  in  incarnatione 
videlicet,  unctus  fuit  gratia,  sapientia,  vir¬ 
tutibus,  gloria  etiam  et  beatitudine,  sed 
animae,  non  corporis.  Posterior  unctio  fere 
corporisfuit.  In  resurrectione  siquidem  un¬ 
ctum  fuit  corpus  Dominicum  immortalitate, 
luce,  gloria,  exaltatione.  Atque  huc  pertine¬ 
re  videtur  locus  ille  Psal.  xliv,  ut  B.  Hiero¬ 
nymus  ad  Pi incipiam  scribens,  exponit:  «  Di- 
lexisti  justitiam  et  od<sti.  iniquitatem  :  pro- 
pterea  unxit  te  Deus,  Deus  tuus,  oleo  laeti¬ 
tiae  prae  conserti bus  tuis.  Propterea,  inquit, 
quia  dilexisti  justitiam ,  cum  per  passionem  et 
mortem  justum  pretium  pro  peccatis  nostris 
persolvisti,  et  unicuique  suum  tribuisti,  Deo 
patri  honorem,  hominibus  salutem,  angelis 
laetitiam,  daemonibus  confusionem  :  quia  et¬ 
iam  Odisti  iwquitatem,  et  ita  odisti,  ut  ma¬ 
lueris  crucifigi  et  mori,  quam  regnum  pec¬ 
cati  non  evertere  :  ideo  Unxit  te  Deus,  Deus 
tuus  in  die  resurrectionis,  Oleo  laetitiae ,  im¬ 
mortalitatis  et  gloriae.  Quod  idem  aliis  ver¬ 
bis  legimus  in  Apostolo  :  Humiliavit,  inquit, 
semetipsum  factus  obediens  usque  ad  mortem, 
propter  quod  et  Deus  exultavit  illum.  Hoc 
est,  unxit  illum  in  regem,  ut  acciperet  Gen¬ 
tes  haeredt  tatem  suam  et  possessionem  suam  ter¬ 
minos  terrae.  Et  non  ipse  deinceps  ulli  subji¬ 
ciatur  sed  omnia  sibi  subjiciat,  et  In  nomine 
ejus  omne  genu  flectatur  coelestium  terrestrium 
et  infernorum.  Sed  quamquam  haec  ita  se 
habent,  tamen  Apostolus  Petrus  hoc  loco 
non  de  resurrectione,  sed  de  incarnatione 
loquitur.  Neque  enim  ut  Cerinthus,  Ter¬ 
tulliano  teste  ,  blasphemavit  ,  Servator 
noster  in  infantia,  pueritia,  adolescentia 
tamen  fuit  Jesus,  deinde  anno  trigesimo 
coepit  esse  Christus,  sed  ab  ipso  primo  in¬ 
stanti  conceptionis  suae  unctus  fuit  Spiritu 
sancto  et  virtute  :  atque  adeo  ab  ipso  primo 
instanti,  quo  Verbum  caro  factum  est,  Chri¬ 
stus,  hoc  est,  unctus  et  rex,  et  Sacerdos  ac 
Propheta  optimo  jure  dici  potuit. 

Attribuitur  vero  haec  unctio  Dei  Filio  ra¬ 
tione  humanae  naturae  quam  ex  matre  his 
diebus  novissimis  assumpsit,  non  ratione 
divinae,  quam  ex  Patre  ex  aeternitate  acce¬ 
pit.  Nec  enim  Dei  Filio,  secundum  formam 
Dei,  convenit  ungi,  sed  ungere  neque  gra¬ 
tiam  et  dona  Spiritus  sancti  accipere  ;  sed 
dare.  Itaq ne  sicut  Filius  Dei  ratione  huma¬ 
nae  naturae  ambulavit,  comedit,  bibit,  passus 
est,  mortuus  est,  excitatus  est  :  sic  etiam 


ratione  ejusdem  naturae,  unctionem  Spiritus 
sancti,  hoc  est,  gratiam  et  caetera  dona,  in 
ipsa  sua  conceptione  accepit^  sed  alio  tamen 
modo  quam  nos  accipiamus.  Non  enim  un¬ 
ctionem  istam  accipimus,  ut  Filii  Dei  effi¬ 
ciamur,  Christus  vero  non  ut  fieret,  sed  quia 
erat  Filius  Dei.  Tametsi  enim  simul  in  mo¬ 
mento  uno  atque  eodem  haec  omnia  facta 
sunt,  et  natura  humana  creata  a  verbo  divi¬ 
no  assumpta,  et  unctione  Spiritus  delibuta  : 
tamen  non  ideo  a  verbo  divino  assumpta, quia 
unctione  Spiritus  delibuta,  sed  contra  ideo 
unctione  Spiritus  delibuta,  quia  a  verbo  di¬ 
vino  assumpta.  Decebat  enim  ut  ea  natura 
per  eam  admirabilem  ac  plane  -singularem 
assumptionem  sponsa  summi  regis  effecta 
omnibus  donis,  et  virtutibus  et  charismati¬ 
bus  divinis  ornaretur.  Itaque  unctio  assum¬ 
ptionem  non  prcecessit,  sed  potius  comitata 
et  secuta  est  :  hoc  est,  quod  Joannes  ait  : 
Verbum,  inquit,  caro  factum  est  :  et  vidimus 
gloriam  ejus  gloriam  quasi  unigeniti  a  patre, 
plenum  gratiae  et  veritatis.  Siquidem  primo 
loco  ponit,  quod  ordine  naturee  praecedit.  Et 
verbum ,  inquit,  caro  factum  est:  deinde  me¬ 
minit  ejus,  quod  suo  ordine  sequitur  :  Ple¬ 
num  gra'iae  et  veritatis ,  hoc  est,  unctum  Spi¬ 
ritu  sancto,  et  virtute.  Nec  frustra  addit  : 
Plenum  :  Christus  enim  non  ad  mensuram 
unctionem  Spiritus  recepit :  sed  tam  abun¬ 
danter,  ut  ab  ipso  tamquam  ex  capite  in  nos 
omnes  unctio  derivetur.  Nam  ipse  est  caput, 
unde  unguentum  Descendit  in  barbam,  hoc  est 
in  apostolos  Christo  capiti  proximos.  Deinde 
usque  In  oram  vestimenti  ejus,  hoc  est,  in 
nos  omnes.  Nos ,  enim,  omnes  de  plenitudine 
ejus  accepimus.  Atque  hinc  ipse  singulariter 
dicitur  Christus,  hoc  est,  unctus  :  nos  non 
tam  Christi  quam  Christiani  nominamur  : 
tamquam  ii,  qui  uncti  quidem  sumus  sed 
unctionem  nostram  illi  acceptam  referimus, 
qui  plenissime  et  singulariter  est  unctus. 
Hsec  igitur  est  sententia  B.  Petri,  cum  ait  : 
Unxit  eum  Deus  Spiritu  sancto  et  virtute. 

Sed  quairet  aliquis  fortasse  :  Cur  dona 
Spiritus  sancti  oleum  appellentur?  Quid  ha¬ 
bet  unctio  cum  gratia,  oleum  cum  Spiritu  ? 
Cur  potius  ait  Apostolus  Petrus,  Unxit  eum 
Spiritu  sancto,  quam  replevit  e«m  Spiritu 
sancto  ?  Non  est  hic  unus  locus,  auditores, 
in  quo  Spiritus  sanctus  oleum  appelletur  : 
imo  vero  nihil  frequentibus  Spiritus,  quum 
oleum  nominatur.  Psal.  lxxxviii.  Oleo  sancto 
meo  wiixi  eum.  Isaiaa  lxi.  Spiritus  Domini 
super  me,  eo  quod  unxerit  me.  Daniel.  ix.  Im- 

pleatur  visio  et  Prophetia,  et  tingatur  tinn¬ 
itus  san^  orwn.  Actorum  iv  :  Convenerunt 
vere  in  <  iviiate  ista  adversus  pueru  n  saw  tum 
tuum  Jesum ,  quem  unxisti,  Herodes  et  Pontius 
P  ita  tus.  Posterioris  ad  Corinthios  capite  pri¬ 
mo  :  Qui  unxit  nos  Deus ,  qui  et  sn/navt  nos 
et  dedit  pignus  spiritus  in  cordibus  noslns. 
Primae  Joannis  secundo  :  Et  vos  unctionem 
habetis ,  et  unctio  quam  a«ve  ‘is 'is  manent  in 
vobis  e'  unctio  ejus  docet  vos.  Denique  Eccle¬ 
sia  his  et  similibus  vocibus  Scripturarum 
edocta,  Spiritum  sanctum  spiritualem  un¬ 
ctionem  appellare  solet.  Quare  non  sine  mul¬ 
tis  et  magnis  rationibus  Apostolus  Petrus 
gratiam  Spiritus  sancti  oleo  comparavit , 
cum  ait :  Unxit  eum  Spiritu  sancto  et  virtute. 

Et  mihi  quidem  impraesentiarum  septem 
rationes  occurrunt,  juxta  numerum  eorum 
donorum,  quaelsaias  Propheta  Spiritui  san¬ 
cto  attribuit.  Primo,  sicut  oleum  id  proprium 
habet,  ut,  cum  sit  liquor  subtilissimus  ac 
tenuissimus,  facile,  suaviter  ac  sine  strepitu 
pene  omnia  penetret  :  sic  etiam  gratia  Spi¬ 
ritus  sancti  cordibus  lapideis,  ferisque  pecto¬ 
ribus  ita  illabitur,  et  ea  tanta  facilitate  et 
suavitate  emollit  et  convertit,  ut  nihil  admi¬ 
rabilius  cogitari  possit.  Non  enim  vim  at- 
fert,  neque  cogit ;  sed  incredibili  suavitate 
ita  se  cordibus  impiorum  insinuat,  ut  ea 
faciat  id  velle  ac  desiderare,  quod  ante  fu¬ 
giebant  et  horrebant  :  id  odisse  ac  detestari, 
quod  ante  maxime  diligebant. 

Deinde,  sicut  oleum  medicamentum  est, 
sed  molle  ac  suave,  quod  non  mordet,  sed 
fovet  :  neque  angit,  sed  lenit,  et  mitigat 
dolores,  sic  etiam  gratia  Spiritus  sancti  cu¬ 
rat  vulnera  peccatorum.  Et  adeo  potens  est 
hoc  genus  medicamenti,  ut  una  gutta  hujus 
olei  omnem  morbum,  quamvis  deploratum 
et  lethalem  facile  possit  expellere. 

Tertio,  sicut  oleo  inunguntur  athletae,  qui 
certaminibus  variis  ad  coronam  contendunt; 
sic  etiam  gratia  Spiritus  sancti  inunguntur 
Christiani,  ut  inde  roborati  et  confirmati 
nullis  tentationibus  aut  persecutionibus  ce¬ 
dant.  Id  Apostolis  accidisse  videmus.  Postea- 
quam  enim  in  die  pentecostes  oleo  isto 
copiose  delibuti  fuerunt^  non  amplius  fugam, 
propter  metum  Judieorum  aut  latebras  me¬ 
ditabantur  :  sed  robusti  et  audaces  effecti,  li¬ 
cet  pauci  et  inermes  totem  orbem  et  omnes 
daemones  provocare  atque  aggredi  non  ti¬ 
muerunt. 

Quarto,  sicut  proprium  est  olei  illustrare 
et  purgare,  vel  ut  magis  proprie  loquamur, 


res  quasdam  magis  perspicuas  et  magis 
idoneas,  atque  apertas  ad  lumen  recipien¬ 
dum  efficere,  quam  antea  per  se  essent  :  id 
quod  experimur  in  papyraceis  foliis,  quae  si 
oleo  inungantur,  instar  crystalli  lumen  ad¬ 
mittunt  et  transmittunt  :  sic  etiam  gratia 
Spiritus  sancti  purgat  oculos  animae,  atque 
eos  ita  illustrat,  et  coelestium  radiorum  ca¬ 
paces  facit,  ut  facile  spiritus  bonos  a  malis 
discernant,  nec  imprudentes  in  insidias  ac 
laqueos  deemouum  incidant,  et  sublimia  re<- 
conditaque  mysteria,  quantum  licet,  vel  ad 
salutem  necessarium  est,  sine  labore  perci¬ 
piant.  Itaque  merito  beatus  Joannes  :  Un¬ 
ctio ,  inquit,  docet  vos  de  omnibus.  Et  Aposto¬ 
lus  Paulus  :  Spiritualis  horno,  hoc  oleo  Spiritus 
sancti  inunctus,  Omnia  judicat.  Et  B.  Gre- 
gorius  :  «  Ungit,  inquit,  Spiritus  istesanctus 
oythai  aedum,  et  Psalmistam  facit  :  ungit  pa¬ 
storem,  et  Prophetam  facit  :  ungit  abstinen¬ 
tem  puerum,  et  judicem  senem  facit  :  ungit 
piscatorem,  et  praedicatorem  facit  :  ungit 
persecutorem,  et  ductorem  gentium  facit  : 
ungit  publicanum,  et  facit  Evangelistam.  » 
Et  qualis  est  ista  unctio  Spiritus  ?  Mox  ut 
tetigerit,  mentem  docet,  solumque  tetigisse 
docuisse  est. 

Quinto,  sicut  oleum,  ac  presertim  pretio¬ 
sum,  quale  est  balsamum,  et  alia  quaedam, 
suavissimum  odorem  exhalat :  legimus  enim  : 
Oleum  effusum  nomen  tuum  ;  et,  Curremus  in 
odorem  unguentorum  tuorum  :  et  Repleta  est 
domus  ex  odore  unguenti  :  Sic  etiam  gratia 
Spiritus  sancti  eam  flagrantiam  odoris  aspi¬ 
rat  iis,  quos  replet,  ut  Apostolus  dicat, 
Christi  bonus  odor  sumus  Deo  in  iis ,  qui  salvi 
fiunt ,  et  in  iis ,  qui  pereunt.  Et  sicut  malus 
odor  scelerum  ac  flagitiorum,  ita  est  malus 
et  gravis,  ut  etiam  ipsos  scelestos  ac  flagi¬ 
tiosos  offendat  :  ita  gratus  et  suavis  est, 
ut  etiam  perditos  ac  corruptos  homines  mi¬ 
rifice  afficiat  :  et  quemadmodum  foetor  pec¬ 
cati,  peccatorem  occultum  esse  non  patitur  ; 
ita  odor  virtutis  et  gratia?  semper  homines 
sanctos  manifestos  facit.  Absconderunt  se 
olim  plerique  sanctorum  in  speluncis  et  in 
cavernis  terne,  quaerebant  abditissimas  so¬ 
litudines,  locaque  deserta,  amantes  nesciri; 
sed  quanto  magis  ipsi  se  addebant,  tanto 
vehementius  et  suavius  odor  humilitatis,  ct 
sanctimoniae  spargebatur,  et  hominum  mul¬ 
titudines  ad  se  attrahebat.  Beatus  Ililarion 
cum  quasi  perpetuum  bellum  cum  honori¬ 
bus,  et  famae  celebritate  gereret,  totum  pe¬ 
ne  vitae  suae  spatium  in  fugiendo  consum- 

psit,  nec  tamen  unquam  vel  ad  paucos  dies 
latere  potuit.  Nam  quocumque  pergeret, 
statim  bonus  odor  virtutum  ejus  se  diffun¬ 
debat,  et  ad  eum  tamquam  ad  communem 
parentem  populi  accurrebant. 

Sexto  proprium  est  olei  laetitiam  et  hilari¬ 
tatem  parere.  Quamquam  enim  habebant 
veteres  tam  Ethnici  quam  Hebraei  oleum 
laetitiae  et  oleum  moeroris,  quorum  priori 
utebantur  in  conviviis,  posteriori  in  funeri¬ 
bus  :  nam  de  priori  legimus  in  psalmis  :  ut 
exhilaret  faciem  in  oleo  :  et  in  Evangelio  Tu 
autem  cum  jejunas ,  unge  caput  tuum ,  et  faciem 
tuam  lava  :  et  Maria  Magdalena  unxit  pedes 
Domini  recumbentis  :  et  Dominus  ad  Simo¬ 
nem  leprosum  :  Intravi ,  inquit,  in  domum, 
tuam ,  oleo  caput  meum  non  unxisti.  De  poste¬ 
riori,  legimus  in  litteris  divinis,  Jacob  et 
Joseph  patriarchas,  et  ipsum  orbis  conserva¬ 
torem  ac  liberatorem  defunctos,  unguentis  et 
aromatibus  conditos  fuisse.  Apud  Ethnicos 
vero  exstat  epigramma  Martialis  inFabullum, 
quo  utriusque  unguenti  mentionem  facit, 
atque  conqueritur,  se  ad  convivium  invita¬ 
tum,  unguentum  bonum,  sed  ccenam  malam 
invenisse. 

«  Unguentum,  fateor,  bonum  dedisti 

Convivis,  here  :  sed  nHiil  scidisti. 

•  Res  falsa  est,  bene  olere  et  esurire. 

Qui  non  coenat  et  ungitur,  Fabulle, 

Hic  vere  mihi  mortuus  videtur.  » 

Tametsi,  inquam,  esset  oleum  aliud  laetitiae, 
aliud  moeroris  :  tamen  gratia  Spiritus  sancti 
non  cum  oleo  illo  funesto,  quo  cadavera 
mortuorum  inunguntur;  sed  cum  oleo  laetitiae 
et  exu  tationis  cujus  est  usus  in  conviviis, 
procul  dubio  comparatur.  Sic  etiam  in  Psal¬ 
mo  quadragesimo  quarto  legimus :  Propterea 
unxit  te  Deus,  Deus  tuus,  oleo  Ixtitcx  prae  con¬ 
sortibus  tuis.  Itaque  nulli  sunt  laetiores  et 
jucundiores  hominibus  sanctis,  amicis  Dei  : 
hoc  est,  oleum  ita  omnium  laborum  et  dolo¬ 
rum,  tribulationum  ac  difficultatum,  quibus 
plenus  est  hic  mundus,  asperitatem  lenit  ac 
mitigat,  ut  ii,  qui  isto  oleo  abundant,  in  tri¬ 
bulationibus  gaudeant,  in  doloris  exultent,  in 
laboribus  et  difficultatibus  quiescant.  «Multi, 
inquit  Bernardus,  vident  crucem  nostram, 
sed  non  vident  unctionem  nostram.»  dident 
quid  patiamur  exterius,  pannosam  vestem, 
crebra  jejunia,  frequentes  vigilias,  laborem 
obedientia}, .certamen  castitatis;  sed  non  vi¬ 
dent.  quo  gaudio,  qua  pace,  qua  jucunditate 


fruamur  interius  :  quod  si  viderent,  profecto 
crucem  non  horrerent.  Quamquam  enim 
crux  est  jugum  ;  tamen  jugum  computrescit 
et  evanescit  a  facie  olei. 

Postremo,  sicut  oleum,  quasi  natura  rex, 
et  princeps  omnium  liquorum,  nulli  unquam 
subest  :  sed  omnibus  dominatur  et  super 
omnes  eminet  :  sic  etiam  gratia  Spiritus 
sancti  semper  primum  et  supremum  locum 
in  corde  nostro  habere  debet,  et  multo  ex- 
tinguitur  facilius,  quam  deprimitur. 

Quamobrem,  auditores,  omnes,  qui  he¬ 
sterna  die  vel  etiam  hodierna,  ad  Sacramen¬ 
tum  Dominici  corporis  accessimus;  et  oleum 
gratim  Dei  in  vasculis  cordium  nostrorum 
pro  mensura  divinse  benignitatis  recepimus, 
intelligamus,  quid  agere  debeamus,  ut  illud 
in  nobis  conservemus.  Intelligamus,  gratiam 
esse  unguentum  pretiosum,  quod  contineri 
non  potest,  nisi  omnibus  rebus  prteponatur. 
Intelligamus,  neque  amicis,  neque  affinibus, 
neque  propriis  facultatibus,  neque  ipsi  cor¬ 
pori  etiam  esse  parcendum,  ut  gratia  con¬ 
servetur.  Et  cum  occurrerint  animo,  vel 
etiam  oculis  aut  auribus  occasiones'  pec¬ 
candi,  intelligamus ,  nobis  tunc  optionem 
dari,  utrum  mori,  an  vivere  velimus,  cadere, 
an  stare,  oleum  pretiosissimum  amittere  an 
retinere.  Certum  est  enim,  non  posse  simul 
peccatum  et  gratiam,  mortem  et  vitam,  bal¬ 
samum  et  faetores  :  mei  et  absinthium  in 
eodem  pectore  habitare. 

Quod  si  remedium  quseritis,  ut  gratiam 
acceptam  facile  conservetis,  audite  quod 
sequitur,  in  concione  B.  Petri  apostoli.  Qui 
pertransiit,  inquit,  benefaciendo  et  sanando 
omnes  oppressos  a  'diabolo,  llemedium  om¬ 
nium  optimum,  ac  facillimum  et  naturale  est 
gratiam  Dei  assidue  exercere.  «  Nunquam 
est  amor  Dei,  inquit  Gregorius,  otiosus  : 
operatur  enim,  et  operatur  magna,  si  est,  si 
vero  operari  renuat,  amor  non  est.  »  Et  apo¬ 
stolus  Paulus  :  Gratia  Dei  sum  id  quod  sum; 
et  gratui  ejus  in  me  vacua  non  fuit :  sed  abun¬ 
dantius  ilis  omnibus  laboravi.  N«>n  frustra 
ungit  nos  Deus,  sed  ut  agamus  et  operemur, 
ad  quod  uncti  sumus  et  tam  athletse  fortissimi 
curramus,  ut  contendamus  et  pugnemus, 
alioqui  justo  Dei  judicio  unctio  nobis  subtra¬ 
hitur.  Hujus  rei  exemplum  habemus  illustris¬ 
simum  in  Christo,  qui  cum  sciret  se  unctum 
Spiritu  sancto,  ut  operaretur,  numquamerat 
otiosus,  numquam  quiescebat,  sed  peragra¬ 
bat  mudo  ista  loca,  modo  illa,  docendo,  ex¬ 
hortando,  corripiendo.  Cum  sciret  se  unctum 

virtute,  et  potentia  prodigia  facienda,  non 
habebat  eam  virtutem  tamquam  gladium  va¬ 
ginae  inclusum;  sed  eum  exercebat,  aegrotos 
curabat,  caecos  illuminabat,  daemones  ex¬ 
pellebat,  mortuos  excitabat.  Deniqu ePertran- 
sibat  benefaciendo  et  sanando  omnes  oppressos  a 
Diabolo ,  non  secus  atque  sol  iste  corporeus, 
quia  oculus  est  mundi  et  pro  se  et  pro  aliis 
copiosam  lucem  a  Deo  creatore  accepit,  nun¬ 
quam  uno.in  loco  stat,  aut  radios  et  fulgorem 
suum  retinet  sibi,  sed  oritur,  et  occidit  et 
semperin  circulos  suos  revertitur,  utomnibus 
mundi  partibus  lumen  et  calorem  impertia¬ 
tur.  Solent  ii,  qui  columbas  aucupantur,  ut 
magnus  Basibus  ad  Juli  tam  scribens  ait.  tali 
quadam  arte  atque  industria  uti.  Columbam 
unam,  quae  longo  usu  ad  aedes  domini  sui 
redire  didicit,  unguento  quodam  perungunt, 
cujus  odor  gratissimus  esse  columbis  perhi¬ 
betur.  Tunc  eam  ad  hunc  modum  delibutam 
dimittunt:  illa  deniore  per  aerem  volans  varia 
loca  et  regiones  perlustrat.  Quotquot  vero 
colombae  in  eam  incidunt,  omnes  gratissimo 
illo  odore  attractae  ei  se  adjungunt.  Ita  fit, 
ut  quae  sola  egressa  fuerat  innumeris  deinde 
sodalibus  comitata  et  quasi  stipata  redeat. 
Ad  eumdem  igitur  modum,  cum  Deus,  opti¬ 
mus  et  sapientissimus  venerator,  intelligeret 
homines,  quasi  columbas  sine  corde  de 
paradisi  nidis  et  cubilibus  evolasse,  et  mise¬ 
randum  in  modum  ab  accipitribus  inferna¬ 
libus  quotidie  rapi  ac  discerpi,  ac  devorari 
videret,  cuperetque  eos  ad  sua  domicilia, 
nidosque  revocare,  accepit  columbam  unam 
candidissimam  et  pulcherrimam,  nostri  vide¬ 
licet  liberatoris  innocentissimam  humanita¬ 
tem,  et  eam  Spiritu  sancto  et  virtute,  hoc  est, 
omnium  gratiarum  et  donorum  spiritualium 
unguento  perunctam  in  medio  aliarum  co¬ 
lumbarum  misit.  Illa  vero  Pertransiit  bene¬ 
faciendo  et  sanando ,  hoc  est,  odorem  gratiae 
suae  ubique  spargendo,  et  quocumque  per¬ 
gebat  lateri  ejus  se  populi  et  turbae  hominum 
agglomerabant.  Alii  odore  verborum  allecti 
post  eum  currebant,  et  clamabant :  Nunquam 
sic  locutus  est  homo  sicut  hic  homo.  Alii  odore 
prodigiorum  tracti  post  eum  currebant  et 
clamabant :  Bene  omnia  fecit ,  et  surdos  fecit 
aud  re  et  mutos  loqui.  Alii  odore  virtutum  et 
innocentiae  delectati  post  eum  currebant,  et 
clamabant  :  Magister,  sequar  te  quocumque 
ieris.  Et :  Beatus  venter  qw  te  portavit  et  ube¬ 
ra ,  quae  suxisti.  Ecclesia  quoque  odore  chari- 
tatis  et  gratiae  excitata,  adhuc  post  eum  cur¬ 
rit  et  clamat  :  Trahe  nos  post  te ,  curremus 


iu  odorem  unguentorum  tuorum.  Ita  columba 
ista  prudentissima  uncta  Spiritu  sancto  et 
virlute  pertransiit  benefaciendo,  et  multas 
columbas  alias  ad  coelestes  nidos  revocavit. 
Et  nos  olim  revocavit,  fratres  :  tantum  ne 
nares  animorum  nostrorum  fragantiae  odo¬ 
rum,  et  aspirationi  ejus  claudamus.  Aperite, 
quaeso,  auditores,  aperite  sensus  vestros,  per¬ 
cipite  fragrantiam  suave  olentis  gratiae  Dei, 
charitatis,  continentiae,  justitiae,  mansuetu¬ 
dinis,  pietatis,  virtutum  omnium.  Polliceor 
enim  vobis  si  semel  peifecte  sentiamus  odo¬ 
rem  unguentorum  Domini,  nemo  nostrum 
continere  poterit  se,  quin  statim  totis  viribus 
currat  post  eum  :  neque  quiescet,  donec  in 
regno  coelorum  cum  beatissimis  et  suavissi¬ 
mis  illis  spiritibus  apprehendat  :  neque  pe¬ 
riculum  erit,  neque  adolescentia,  aut  opum 
et  voluptatum  lenocinia  nos  impediant.  Sicut 
nihil  est,  quod  canes  a  cursu  impedire  pos¬ 
sit,  posteaquam  leporem  senserunt  neque 
foveae,  neque  spinae,  neque  aliud  quid  :  ita 
nihil  est  neque  secundum,  neque  adversum, 
quod  hominem  Christianum  a  Christi  vesti¬ 
giis  sequendis  deterrere  aut  avocare  queat, 
posteaquam  vere  odores  unguentorum  Do¬ 
mini  semel  olfecit. 

PARS  POSTERIOR 

Quem  occiderunt  suspendentes  in  ligno.  Haec 
est  altera  pars  concionis  apostoli,  in  qua  ex¬ 
plicanda  immorari  non  possumus,  tum  quod 
alias  de  passione  disputaverimus,  tum  quod 
modo  non  passionem ;  sed  resurrectionem 
celebremus.  Unum  tamen  praeteriri  non  de¬ 
bet  quod  est  admiratione  et  imitatione  di¬ 
gnissimum.  Existimarit  aliquis  fortasse,  Apo. 
stolos,  gloriae  Christi  praedicatores,  ignomi¬ 
niam  crucis  tegere,  abscondere  vel  certe 
dissimulare  et  extenuare  debuisse.  Et  sane 
ita  fecissent,  si  humanam  sapientiam  con¬ 
suluissent,  et  si  spiritum  hujus  mundi,  non 
spiritum,  qui  ex  Deo  est,  accepissent.  Jam 
vero  longe  aliter  egerunt  :  Nam  et  Evange- 
listse  nihil  prolixius,  quam  passionem  decri- 
pserunt:  et  Apostoli  semper  in  primis  crucis, 
et  mortis  mentionem  faciebant  :  et  non  so¬ 
lum  crucem  non  erubescant,  sed  aperte 
crucis  praedicatores  se  profitebantur.  Judaei, 
inquit  B.  Paulus,  signa  petunt ,  et  Graeci  sa¬ 
pientiam  quaerunt :  nos  ante  praedicamus  Chri¬ 
stum  crucifixum :  Judaeis  quidem  scandalum , 
gentibus  autem  stultitiam  :  ipsis  autem  vocati 

Judaeis  atque  Graecis  Christum  Dei  virtutem  et 
Dei  sapient  am.  Et  Apostolus  Anci  reas  cum 
ei  proconsul  crucis  supplicium  comminare- 
tui  :  Ego,  inquit,  si  crucem  timerem  crucis 
gloriam  non  praedicarem.  Et  Apostolus  Petrus 
in  hodierna  lectione  nihil  penitus  tegens  : 
Quem,  inquit,  occiderunt  suspendentes  in  ligno. 
Nos  vero  quid  facimus,  auditores?  Num  cru¬ 
cem  erubescimus?  Au  in  cruce  gloriamur? 
An  utrumque  simul?  Certe  cum  in  fronte 
crucem  pingimus,  aperte  profiteri  videmur, 
nos  crucem  non  horrere  nec  fugere  :  sed 
pfotitius  gloriari  nos  in  injuriis,  in  contume¬ 
liis  et  augustiis,  in  persecutionibus,  in  aliis 
omnibus,  quse  crucem  quoquo  modo  referunt. 
At  cum  ad  rem  venitur,  et  aliquid  contume¬ 
liae  .nobis  irrogatur,  statim  professionis  cru¬ 
cis  obliviscimur,  et  nisi  injuriam  nostram 
ultione  purgemus,  vehementissime  erube¬ 
scimus  :  quia  tamen  dum  crucem  formamus 
in  fronte  omnibus  clamare  videmur,  nos 
tamquam  servos  crucis,  injurias  et  contu¬ 
melias  non  erubescere.  Sed  mterim  nescio 
quo  pacto,  dum  de  resurrectione  loqui  cupio, 
semper  oratio  mea  revolvitur  ad  crucem  : 
fortasse,  quia  totum  tempus,  quo  hic  vivi¬ 
mus,  tempus  est  crucis;  gloriam  vero  resur¬ 
rectionis  adhuc  a  longe  salutamus.  Dica¬ 
mus  tamen  de  ea  tria  verba. 

Sequitur  :  Hunc  Deus  suscitavit  a  mortuis 
tertia  die ,  et  cledit  eum  manifestum  fieri  non 
omni  populo,  sed  t es  ibus  praeordinans  a  Deo , 
nobis  qui  manducavimus  et  bibimus  cum  illo , 
postquam  resurrexit  a  tuor  tuis.  Hsec  est  pars 
tertia,  et  postrema  concionis  B.  Apostoli 
Petri,  in  qua  mysterium  resurrectionis  non 
solum  proponit ;  sed  etiam  testibus  et  argu¬ 
mentis  confirmat.  Articulus  enim  resurre¬ 
ctionis,  quem  nobis  sacrte  litterse,  tam  in- 
strumeriti  veteris,  quam  novi  passim  incul¬ 
cant,  et  quem  in  symbolo  Apostolico  omnes 
Christiani  diserte  confitemur,  quanto  nobis 
utilior  et  gratior,  tanto  in  se  sub  imior,  et 
difficilior  est.  Nam  Athenienses,  ut  refert  in 
Actis  Apostolicis  B.  Lucas,  cum  audissent 
ab  Apostolo  Paulo  resurrectionem  praedicari, 
irridebant  eum.  Et  idem  Aposto  us  Paulus, 
qui  articulos  caeleros  simpliciter  praedicabat, 
articulum  resurrectionis  diligenter  confir¬ 
mandum  et  communiendum  rationibus  et 
argumentis  putavit,  ut  ex  priori  epistola  ad 
Corinthios  cognosci  potest.  Et  Apostoli  cae- 
teri,  quamquam  testes  erant  omnium  eorum, 
quae  Dominus  Jesus,  sive  ante  mortem,  sive 
post  mortem  gesserat  :  tamen  singulariter 


testes  resurrectionis  appellantur.  Actorum 
i,  Oportet ,  inquit  B.  Petrus,  ex  iis  viris,  qui 
nobtscum  sunt  congregati  in  omni  tempore, 
quo  intravit  et  exivit  inter  nos  Dominus  Jesus, 
incipiens  a  baptismate  Joannis  u*que  in  diem% 
qua  assumptus  est  a  nobis,  testem  resurrectio¬ 
nis  nobiscum  feri  unum  ex  is  fis.  Item  capite 
secundo  :  Hunc  Jesum  resuscitavit  Deus ,  cujus 
nos  omnes  testes  sumus.  Et  capite  tertio  :  Vos 
inquit,  sanctum  et  jus'um  negatis  :  et  petistis 
virum  homicidam  donari  vobis,  auctorem  vero 
vi'ae  in' er  fecistis.  Quem  Deus  suscitavit  a  mor¬ 
tuis,  cujus  nos  omnes  testes  sumus.  Et  capi¬ 
te  quarto  :  Virtute  magna  reddebant  Apo¬ 
stoli  testimonium  resurrectionis  Jesu  Christi 
Domini  nostri.  Et  in  nostra  lectione  :  Hunc , 
inquit,  suscitavit  Deus  a  mortuis  tertia  die , 
et  dedit  eum  manifestum  feri  non  omni  po¬ 
pulo;  sed  testibus  praeordinatis  a  Deo  nobis , 
qui  manducavimus  et  bibimus  cum  illo,  post- 
qu  im  resurrexit  a  mortuis.  Et  ipse  Dominus, 
ut  veritatem  resurrectionis  altissime  in  men¬ 
tibus  nostris  injungeret,  non  solumante  quam 
moreretur  se  resurrecturum,  et  resurrectu¬ 
rum  tertia  die,  non  semel,  sed  saepius  prae¬ 
dixit,  sed  etiam  cum  jam  resurrexisset,  totos 
quadraginta  dies  in  hoc  negotio  consum¬ 
psit,  frequenter  apparens  discipulis,  et  disci¬ 
pulis  non  duobus  aut  tribus,  sed  aliquando 
plus  quam  quingentis,  resurrectionem  suam 
omnibus  iis  modis  confirmans  quibus  ea  con¬ 
firmari  posse  videbatur. 

Primum  enim  angelos  misit,  qui  candore 
vestium,  et  splendore  vultus  gloriam  novae 
resurrectionis  testarentur,  et  mulieribus  di¬ 
cerent  :  Jesum  quaeritis  Nazarenum ,  cruci¬ 
fixum ;  surrexit,  non  est  hic.  Atque  hoc  An¬ 
gelorum  testimonium  multum  omnino  apud 
vos  valere  debet  :  Angeli  siquidem  cum  non 
solum  corpus,  sed  etiam  animam  intueantur, 
et  non  conjectent,  sed  vere  videant,  num 
corpus  aliquod  vere  vivat,  an  tantum  vivere 
videatur,  decipi  non  possunt.  Cum  item 
sancti  et  beati  sint,  atque  adeo  in  gratia  con¬ 
firmati,  decipere  non  possunt.  Itaque  san¬ 
ctorum  Angelorum  asserentium  Christum 
vivere,  fidele  testimonium  et  omni  acceptione 
dignissimum  est. 

Deinde  resurrectionem  suam  Dominus 
prophetis  multis  idoneis  et  fide  dignis  testi¬ 
bus  comprobavit.  Nam  ut  in  Evangelio  ho¬ 
dierno  audivimus,  cum  Dominus  ad  Cleo- 
pham  et  socium  ejus  dixisset  :  0  stulti  et 
tardi  corde  ad  credendum  in  omnibus,  quae 
locuti  sunt  prophetae  ?  Incipiens  a  Moyse  et 

omnibus  prophetis  interpretabatur  illis  in  om¬ 
nibus  scripturis ,  quae  de  ipso  erant.  Praeterea, 
quod  verum  et  solidum  corpus  haberet,  non 
aerium  aut  phantasticum,  ostendit  cum  ait  : 
Palpate  et  videte ,  quia  spiritus  carnem  et 
ossa  non  habet ,  sicut  me  videtis  habere.  Quod 
corpus  non  quomodocumque  solidum  et 
verum,  sed  etiam  humanum  haberet,  testa¬ 
batur  effigies  et  figura,  quam  eis  objiciebat, 
et  quam  apostoli  oculis  intuebantur.  Quod 
esset  omnino  corpus,  quod  crucifixum  et 
mortuum  fuerat,  testabantur  cicatrices  late¬ 
ris,  et  manuum  et  pedum,  quas  cum  ob 
alias  causas,  tum  ob  testimonium  resurre¬ 
ctionis  conservaverat.  Itaque  dicebat  :  Vi¬ 
dete  manus  meas  et  pedes  meos ,  quia  ego  ipse 
sum.  Quod  vero  in  vero  corpore  veram  quo¬ 
que  animam  haberet,  satis  aperte  demon¬ 
stravit,  cum  opera  triplicis  vitae,  vegetatricis, 
sentientis  et  intelligentis  coram  discipulis 
saepe  exercuit.  Comedebat  enim  et  bibebat, 
quod  est  hominis  viventis  :  loquebatur  et 
respondebat,  et  praesentes  salutabat,  quod 
est  vere  sentientis,  hoc  est,  audientis  et  vi¬ 
dentis.  Denique  de  scripturis  disserebat,  et 
apostolos  incredulitatis  accusabat,  quod  est 
apertum  rationis  et  intelligentiac  argumen¬ 
tum. 

Ne  vero  discipuli  ex  iis  argumentis,  qui¬ 
bus  resurrectionis  veritas  confirmabatur, 
fortasse  colligerent,  carnem  Domini  adhuc 
esse  mortalem,  et  necessitatibus  ac  dolori¬ 
bus  obnoxiam,  qualem  esse  sciebant  Lazari 
et  aliorum,  quos  Dominus  ab  inferis  excita¬ 
verat,  ostendit  eis  praeterea  corpus  suum 
esse  gloriosum,  et  nec  cibo,  nec  potu,  nec 
somno,  nec  ullis  rebus  aliis  indigere.  Nam 
non  versabatur  amplius  cum  illis,  sicut  an¬ 
tea  solebat;  sed  ostendebat  se  aliquando,  et 
paulo  post  iterum  abscondebat.  Nec,  cum 
veniebat,  aut  per  gradus  ascendebat,  aut 
januas  pulsabat  :  sed  repente  januis  clausis 
in  medio  eorum  apparebat.  Cum  vero  dis¬ 
cedebat,  pari  ratione,  non  per  gradus  pau- 
latim  descendere,  aut  per  portam  abire  vo¬ 
lebat;  sed  statim  ab  oculis  eorum  evanesce¬ 
bat.  Itaque  recte  B.  Gregorius :  «Palpandam, 
inquit,  carnem  suam  Dominus  tribuit,  quam 
januis  clausis  introduxit,  ut  esse  post  resur¬ 
rectionem  suam  ostenderet  corpus  suum,  et 
ejusdem  naturae  et  alterius  gloriae  ».  Non 
enim  januis  clausis  intrabat,  aut  repente 
evetnescebat,  quod  esset  aerium,  aut  phan¬ 
tasticum  corpus,  sed  quod  incredibili  vir¬ 
tute,  et  celeritate  praeditum  esset,  yel  quod 


in  sua  potestate  habebat,  quando  vellet  vi¬ 
deri,  et  quando  non  vellet  videri.  Postremo 
ut  nihil  ad  absolutam  et  perfectam  manife¬ 
stationem  deesset,  ostendit  eis  Dominus  se 
non  solum  corpus  et  animam;  sed  etiam  di¬ 
vinitatem  habere,  atque  ideo  esse  eumdem 
illum,  qui  ante  mortem  fuerat.  Id  vero  osten¬ 
dit,  cum  unum  ex  prioribus  miraculis  repe¬ 
tiit,  cum  videlicet  piscantibus  discipulis  ipse 
in  littore  apparuit,  et  jussit  in  dexteram  navi¬ 
gii  retia  jactari :  quod  cum  fecissent,  compre¬ 
henderunt  piscium  multitudinem  copiosam, 
nempe  pisces  magnos  centum  quinquaginta 
tres  :  Et  cum  tot  ac  tanti  essent ,  tamen  non 
est  scissum  rete ,  quod  miraculi  magnitudinem 
non  parum  auxit. 

Atque  his  quidem  modis  per  se  Dominus 
veritatem  suae  resurrectionis  asseruit;  sed 
eamdem  postea  per  servos  suos  innumeris 
signis  et  prodigiis  et  multorum  millium  for¬ 
tissimorum,  et  sanctissimorum  martyrum 
sanguine,  ita  confirmavit,  communivit,  ut 
testimonium  Dominicae  resurrectionis  vere 
credibile  factum  sit  nimis.  Quis  enim  non 
credit,  quod  angeli  testantur,  quod  Scripturae 
loquuntur,  quod  ipse  Christus  multis  modis 
ostendit,  quod  miracula  tam  multa  et  tam 
illustria  clamant,  quod  tanto  sanguine  con- 
stantissimorum  martyrum  comprobatur  , 
quod  denique  mundus  totus  ad  praedicatio¬ 
nem  piscatorum  credidit. 

Hinc  vero,  auditores,  et  nostra  resurrectio 
statuitur  :  nec  enim  est  ullum  argumentum 
efficacius  ad  nostram  confirmandam  resur¬ 
rectionem,  quam  sit  ipsa  Christi  resurrectio. 
Non  ignoro  sanctos  Patres  multas  et  efficaces 
rationes  excogitasse,  quibus  resurrectionem 
contra  Sadducseos  et  nonnullos  veteres  hae¬ 
reticos  defenderent  :  scio  S.  Irenaeum  initio 
lib.  v.  con.  Haeret,  optime  demonstrasse, 
non  esse  resurrectionem  impossibilem  :  cum 
multo  sit  facilius  substantiam  materiae  et 
substantiam  animae  per  mortem  separatas 
(quas  certum  est  non  periisse)  iterum  con¬ 
jungere,  quam  totum  hominem  ex  nihilo 
facere  :  constat  vero  Deum  id,  quod  est 
majus  et  difficilius,  procul  dubio  fecisse. 
Scio  B.  Ambrosium  in  oratione  de  fide  resur¬ 
rectionis,  B.  Augustinum  in  Epistola  quadra¬ 
gesima  nona,  S.  Gregorium  Homilia  vige¬ 
sima  super  Ezechielem,  argumentum  ad- 
ferre  ex  multis  naturae  stupendis  effectis, 
quae  nisi  experientia  videremus  quotidie  fieri 
nemo  fortasse  crederet  posse  fieri.  Quis  cre¬ 
deret  ex  uno  seminis  tantulo  grano,  quod 

prae  tenuitate  fere  aciem  oculorum  fugit, 
tantam  molem  arboris  excitari,  ut  in  eam 
homines  scalis  ascendant,  et  vix  magnis  se¬ 
curibus  ramos  ejus  praecidant?  Deinde,  ubi 
latebat  in  tam  exiguo  semine  tanta  multitudo 
ramorum,  tanta  copia  foliorum,  tanta  varie¬ 
tas  fructuum,  tanta  species  florum,  tot  sapo¬ 
res,  odores,  colores?  Scio  B.  Chrysostoraum 
oratione  prima  de  resurrectione, ab  ipsa  morte 
argumentum  de  resurrectione  petere.  Ni¬ 
hil  est  enim  quod  corrumpatur,  quod  etiam 
non  resurgat;  imo  nihil  resurgere  potest, 
quod  prius  non  corrumpatur.  Moritur  gra¬ 
num  frumenti,  surgit  in  spicam  :  moritur  se¬ 
men  piri  aut  mali,  resurgit  in  arborem  : 
moritur  vesperi  dies,  resurgit  mane.  Extin- 
guuntur  mane  et  quasi  moriuntur  lumina 
stellarum, jterum'  ad  vesperum  eadem  accen¬ 
duntur.  Pereunt  autumni  tempore  in  pratis  et 
arboribus  frondes  et  flores;  sed  rursum  om¬ 
nia  reviviscunt,  atque  resurgunt  in  vere. 
Itaque  mundus  totus  fidem  resurrectionis 
praedicat.  Quod  vero  non  eadem,  quae  antea 
fuerant;  sed  alia  in  herbis  et  arboribus  re¬ 
surgant,  non  est  quod  non  possint,  sed  quod 
necesse  non  sit  eadem  revocarn  In  homini¬ 
bus  autem  oportet  prorsus  non  alios,  sed 
eosdem  omnino  resurgere,  ut  iidem  sint, 
qui  hic  patiuntur,  et  qui  ibi  coronabuntur, 
qui  hic  deliciantur  et  qui  ibi  poenas  luent. 
Hinc  enim  fit,  ut  ibidem  Chrysostomus  an¬ 
notavit,  ut  viri  sancti,  atque  amici  Dei  hic 
mercedem  suorum  laborum  non  recipiant; 
sed  posteaquatn  juste  et  pie  et  sobrie  inno- 
centerque  diu  vixerunt ,  tandem  crudeli 
aliqua  morte  saepe  de  medio  tollantur  :  ni¬ 
mirum  ut  sic  abeuntes  clament,  esse  post 
mortem  aliam  vitam,  esse  resurrectionem, 
esse  judicium,  in  quo  praemia  et  supplicia 
pro  uniuscujusque  meritis  distribuentur. 
Scio  Tertullianum  in  libro  de  resurrectione 
carnis,  pulcherrimum  et  invictissimum  ar¬ 
gumentum  ducere  ex  eo,  quod  nihil  fere  hic 
anima,  nisi  cum  carne  et  per  carnem  opera¬ 
tur.  «'Caro,  inquit,  abluitur,  ut  anima  emacu¬ 
letur  :  caro  ungitur,  ut  anima  consecretur ; 
caro  signatur,  ut  anima  muniatur  :  caro  ma¬ 
nus  impositione  adumbratur,  ut  anima  spiritu 
illuminetur:  caro  Christi  corpore  vescitur,  ut 
anima  de  Deo  saginetur  :  non  possunt  ergo 
separari  in  mercede,  quos  opera  conjungunt.» 
Deinde  jejunia,  vigiliae,  caelibatus,  virginitas, 
viduitas  et  alia  quotidiana,  quae  offerimus 
Deo  nostro  de  nobis  ipsis  sacrificia,  quo 
pacto,  quaeso,  invenirentur  sine  carne,  et 

ipsa  martyria,  carceres,  vincula,  exilia^ 
bestiae,  cruces,  ignes  quomodo  tolerarentur 
nisi  per  carnem?  Quis  igitur  credat  carnem, 
quae  animae  in  omnibus  socia  fuit,  in  sola 
gloria  resurrectionis  sociam  non  futuram? 
Scio  ista  et  alia  permulta  in  voluminibus 
Patrum  inveniri;  sed  interim  tamen  nullum 
esse  video  argumentum  potentius  et  effica¬ 
cius  eo,  quo  apostolus  Paulus  in  epistola 
priori  ad  Corinthios  utitur  :  Si  Christus ,  in¬ 
quit,  prsed  catur  quod  resurrexit  a  mortuis , 
quomodo  quidam  dicunt,  in  vobis ,  quoniam 
resurrectio  mortuorum  non  est?  et:  Si  mortui 
non  resurgunt ,  neque  Christus  resurrexit.  Ita¬ 
que  tale  est  argumentum  Apostoli  :  Christus 
sine  ulla  dubitatione  resurrexit,  non  est  igi¬ 
tur  impossibilis  resurrectio  :  quod  enim 
factum  est,  quomodo  non  poterit  fieri  ?  Rur¬ 
sum  :  Christus  caput  est  nostrum  et  certe 
resurrexit,  igitur  etiam  nos  omnes  resurge¬ 
mus.  Non  enim  debet  esse  caput  sine  cor¬ 
pore.  Item  :  Christus  est  Adam  secundus 
et  surrexit,  igitur,  et  nos,  qui  ejus  filii 
sumus ,  cum  per  baptismum  nos  rege¬ 
neraverit,  procul  dubio  resurgemus.  Nam  si 
potuit  pri  ms  Adam  cadendo  nos  omnes  deji¬ 
cere,  quomodo  non  potuit  secundus  Adam 
multo  et  fortior  et  potentior  resurgendo  nos 
omnes  erigere  ?  Est  igitur  Christi  resurrectio 
verum  et  solidum  fundamentum  nostrae  re¬ 
surrectionis.  Atque  inde  est  quod  tam  mul¬ 
tis  et  gravibus  testimoniis  Scripturarum,  An¬ 
gelorum,  Apostolorum,  miraculorum,  san¬ 
guinis  et  mortis  innumerabilium  Martyrum. 
Deus  hanc  veritatem  confirmari  voluit. 

Habetis  igitur  quis  tandem  .fuerit  exitus, 
quam  gloriosus,  quam  laetus,  quam  expeten¬ 
dus  admirandae  illius  comoediae,  quam  hic  in 
terris,  quodammodo  Christus  exhibuit.  Nam 
infantia  Salvatoris,  pueritia,  adolescentia,  ju¬ 
ventus  ad  tempus  usque  passionis,  quasi  qua- 
tuor  primi  actus,  varios  et  ancipites  exitus 
habuerunt.  Nunc  enim  Dominus  laudabatur, 
nunc  vituperabatur,  nunc  quaerebatur,  nunc 
fugabatur,  nunc  esuriebat  ettentabatur,nunc 
accedebant  Angeli  et  ministrabant  ei  :  nunc 
gloria  signorum,  et  prodigiorum  coruscabat, 
nunc  abscondebat  se,  et  tamquam  imbecil¬ 
lis  et  infirmus  latitabat,  nunc  eum  require¬ 
bant  ut  facerent  eum  regem  nunc,  vero  aut 
lapidibus  obruere  aut  de  vertice  montis  prae¬ 
cipitare  cogitabant  :  nunc  audiebat  turmas 
acclamantes,  quia  Propheta  magnus  surrexit 
in  nobis ,  et ,  hic  est  vere  Propheta ,  qui  ventu¬ 
rus  est  in  mundum.  Et,  Bene  omnia  fecit ,  et 

surdos  fecit  audire  et  mutos  loqui.  Nunc  e 
contrario  :  Ecce  homo  vorax  et  po'ator  vini. 
Et  :  !\onne  benedicimus  nos,  quia  Samarita¬ 
nus  es  tu  et  daemonium  habes  ?  Et :  Non  est 
h.ic  homo  a  Deo,  qui  sabbatum  non  custodit. 
Et  :  In  Deelzebub  principe  daemoniorum, ej  cit 
daemonia.  Deinde  secuta  est  passio  quasi 
quintus  et  postremus  actus  comoedia?,  cujus 
tempus  non  amplius  anceps  et  varium,  sed 
totem  funestum  et  confusum  ac  perturbatum 
fuit.  Discipuli  fugerunt,  miracula  fere  cessa¬ 
runt  :  amici  omnes  latebant :  denique  omnia 
plena  metus,  infidelitatis,  extrema?  miseriae 
et  calamitatis  videbantur ;  ita  ut  aliqui  di¬ 
scipulorum  dicerent :  Nos  autem  sperabamus, 
hoc  est,  jam  desperamus  eum  esse  redem¬ 
ptorem  Israel.  Sed  tandem  ista  omnia  more 
comoediarum  faustissimum  exitum  habue¬ 
runt.  Passionem  enim  excepit  resurrectio  , 
mortem  immortalitas  ,  gloria  ignominiam, 
virtus  infirmitatem,  serenitas  tempestatem. 
Quem  enim  o aderunt  suspendentes  in  ligno, 
hunc  Deus  suscitavit  a  moriu  s  tertia  dm.  Su¬ 
scitavit  vero,  nunquam  amplius  moriturum 
nec  laboraturum,  neque  aliquid  passurum, 
sed  gloriosum,  illustrem,  potentem,  regem 
et  gloriam  universorum  semper  futurum. 

Quanta  est  haec  gloria,  auditores,  quanta 
felicitas,  vivere  vitam  beatam  sine  metu 
mortis,  sine  periculis,  sine  molestia?  habere 
corpus  splendidius  sole,  robustius  ferro,  agi¬ 
lius  vento?  denique  totum  spiritale,  hoc  est, 
omnino  subjectum  spiritui?  ut  quemadmo¬ 
dum  modo  anima  sequitur  corpus,  ut  si  cor¬ 
pus  cadat,  etiam  anima  cum  eo  cadat:  ita 
tunc  corpus  animam  sequatur,  et  anima  as¬ 
cendente,  etiam  cum  ea  corpus  accendat: 
idque  sine  ulla  molestia  aut  labore.  Hic  est 
finis,  quo  tendunt  omnes  ii,  qui  iu  humeros 
cruce  sublata  Christi  vestigiis  semper  in  i- 
stunt.  Ha?c  est  comoedia,  quam  agunt  omnes 
ii,  quos  hic  in  terris  in  laboribus,  et  aerum¬ 
nis,  in  tentationibus  et  persecutionibus  pa¬ 
cem  et  patientiam  conservare  videmus.  Co¬ 
moediam  istam  egit  sanctus  Job,  qui  in  suis 
maximis  calamitatibus  spe  f  licisshni  hu¬ 
jus  finis,  seipsum  his  verbis  consolabatur : 
Scio  quod  Redemptor  meus  vivit ,  et  in  novis¬ 
simo  d  e  de  terra  surrecturus  sum,  et  rursum 
circumdabor  pelle  mea:  et  in  carne  mea  videbo 
Deum  Salvatorem  meum  quem  visurus  ium 
ego  ipse,  et  oculi  mei  <  onspectun  sunt,  et  non 
altus.  Reposita  est  haec  spes  mea  in  sinu  meo. 
Comoediam  istam  egit  Lazarus  iste  mendicus, 
qui  aliquando  ad  fores  divitis  ulceribus  ple¬ 


nus,  totus  famelicus  et  sitibundus  jacebat  : 
sed  postea  in  sinum  Abrahae  Angelicis  ma¬ 
nibus  delatus  usque  ad  hanc  diem  in  gloria 
et  benedictione  fuit,  et  erit  in  a?ternum.  Co¬ 
moediam  istam  egerunt  omnes  Apostoli, 
omnes  Martyres,  omnes  confessores,  qui 
Sobrie,  juste ,  et  pie  vixerunt,  expectantes 
beatam  spem  et  adventum  gloriae  magni  Dei. 
Eos  nos,  auditores,  imitari,  et  comoediam 
eamdem  agere  debemus.  «  Fiducia  Christia¬ 
norum,  inquit  Tertullianus,  resurrectio  mor¬ 
tuorum  »  imo  vero  fiducia  ista  et  spes,  vita 
probi  et  sapientis  Christiani  esse  debet. 

Quid  Aristoteles  de  juvenibus  dicit?  nempe 
eos  spe  vivere,  sicut  senes  vivunt  memoria. 
Senes  dicunt,  vidi  hoc,  v  di  illud,  tabe  bel¬ 
lum,  talia  spectacula,  tales  triumphos.  At  ju¬ 
venes  dicunt,  spero  me  hoc  et  illud  aliquan¬ 
do  visurum.  Nos  vero,  si  vere  Christiani 
sumus,  si  veterem  hominem  exuimus  et  no¬ 
vum  induimus,  si  cum  Christo  resurrexi¬ 
mus,  certe  non  senes,  sed  juvenes,  sed 
pueri,  sed  infantes  simus  :  nobisvero  dictum  : 
Quasi  modo  gewti  infantes  lac  concupiscite. 
Ergo  non  memoria  sed  spe  vivere  debemus, 
Exspectantes  illam  beatum  spem  et  adventum 
gloriae  magni  Dei :  quando  Reformabit  corpus 
humilitatis  nostrae ,  configuratum  corpori  clari¬ 
tatis  suae.  Quid,  quaeso,  inter  nobiles,  et  inter 
sordidos  famulos  interest?  Nonne,  qui  sor¬ 
didi  et  viles  propter  stipendium  serviunt  pau¬ 
corum  nummorum,  quos  in  menses  velannos 
accipiunt?  Nobiles  vero  et  ingenui  nul¬ 
lum  stipendium  habent,  sed  spe  serviunt  et 
expectatione  magnae  alicujus  dignitatis  vel 
praefectura?.  Tales  servi  nobiles,  ingenui, 
magni  et  excelsi  animi  esse  debemus,  et 
praesentibus  non  contenti  spe  vivere  futuro¬ 
rum  bonorum  :  atque  oculos  conjectos  ha¬ 
bere  In  beatam  illam  spernet  adventum  gloriae 
magni.  Dei.  Non  dixit  Apostolus,  illudregnum, 
illam  gloriam,  illam  beatitudinem,  sed  con¬ 
fuso  modo  (quia  res  explicari  non  potest)  illam 
beatam  spem,  rem  illam  eximiam,  maximam, 
infinitam,  spe  et  exspectatione  dignissimam, 
quae  hic  in  terris  neque  videri,  neque  cogi¬ 
tari,  sed  solum  credi  et  sperari  potest.  O 
Christiani,  S'  consurrexist  s  cum  Christo, 
quae  sursum  sunt  quaerite ,  ubi  Christus  est  in 
dextera  Dei  sedens  ;  quae  sursum  sunt  sapite, 
non  quae  super  terram .  O  cives  sanctorum  et 
domestici  Dei,  cur  aliquando  oculos  ad  illam 
gloriam  non  attollimus,  cum  in  adventu  ma¬ 
gni  Dei  apparebimus  cum  ipso  in  gloria,  et 
Similes  ei  er  imus,  et  videbimus  eum  sicuti  est  ? 

Quse  erit  illa  majestas,  quando  in  lucidis  nu¬ 
bibus  sublimes,  et  toti  mundo  conspicui  cum 
Christo  sedebimus,  et  infra  pedes  nostros, 
magnos  illos  reges  quondam  et  m  marchas 
orbis  nudo  latere  palpitare  videbimus?  Quae 
erit  illa  felicitas,  cum  nos  de  nostra  gloria  et 
incolumitate  securi,  una  cum  Christo,  non 
solum  reges  et  principes  terree :  sed  etiam 
Angelos  apostatas  judicabimus?  Sane  si  ista 
cogitaremus,  si  sursum  oculos  haberemus, 
ubi  caput  nostrum  est  Christus,  durum  no¬ 
bis  non  videretur,  hic  ad  duos  dies  contra 
vitia  et  peccata  fortiter  pugnare,  et  carnem 
nostram  ad  tempus  contristare.  Contra  vero, 
quam  horribilis  et  funesta  erit  illorum  tra¬ 
goedia,  qui  Satanam  et  divitem  epulonem 
imitati,  hic  in  terris  bonos  dies  habere  vo¬ 
luerunt,  insuis  conviviis  splendidis,  et  in  sua 


purpura  et  bisso  acquieverunt;  et  crucem 
Domini  semper  horruerunt  ac  fugerunt :  qui 
resurgent  quidem,  sed  ad  poenam, 'non  ad 
gloriam.  Qui  semper  vivent,  ut  semper 
moriantur  :  quorum  vita  numquam  finie¬ 
tur,  ut  neque  ipsorum  tormenta  finien¬ 
tur  :  qui  semper  ardebunt,  et  numquam 
absumentur  ,  ut  pabulum  ac  fomentum 
e*se  possint  ignis  qui  non  extinguetur,  et 
vermis  qui  non  morietur.  Sed  nolo  laetitiam 
hujus  diei  istis  moeroribus  obscurare.  Vos, 
auditores,  qui  Sufferentiam  Job  audistis  et  fi¬ 
nem  Domini  vidistis ,  cum  omnibus  sanctis 
amplectimi  crucem  in  terris,  et  vos  in  illa  die 
cum  iisdem  amplectetur  Christus  in  coelis,  qui 
est  super  omnia  Deus  benedictus  in  saecula. 
Arnen. 

CONCIO  XXXII. 

DE  DOMINICA  QUARTA  POST  PASCHA 


THEMA 


Vado  ad  cum  qui  misit  me,  et  nemo  ex  vobis  interrogat  me,  quo  vadis? 

Joan.  xvi,  v.  5. 


SYNOPSIS  ■ 

More  eorum,  qui  in  longinquas  terras  iter  pa¬ 
rant ,  Christus  terras  relicturus  familiaribus 
suis  primo  reditum  pollicetur ,  deinde  utilita¬ 
tem  discessus  sui  ostendit  ac  denique  illos  non 
sine  solatio  relictum  iri  respondet ;  quce  tria, 
hac  concione  potissimum  explicantur.  Enoda¬ 
tur  perqjlexa  qi> ceslio,  quomoclo  Christus  ad 
Patrem  vadat ,  praemissis  quibusdam  prcelu- 
diis ,  quid  nimirum  sit  de  mundo  recedere, 
quid  nemine  homines  immundi  indigetentur- 
Deinde  tres  gradus  ex  mundo  transeundi  as¬ 
truuntur,  de  quorum  tertio  Christum  in  ho¬ 
dierno  Evcingelio  intelligendus  est.  Aut  etiam 
( prout  aliqui  exponunt )  opinione  et  existi¬ 
matione  hominum ,  Christus  vadit  ad  Patrem , 
Utilitates  hujus  sententiae,  vado  ad  eum  qui 
me  misit,  enumerantur,  et  quomodo  nobis 
ad  Deum  sit  eundum  docetur,  nempe ,  non 
procrastinando ,  et  falsis  mundi  blandi 
mentis  aures  occludendo,  quod  a  simili  e- 
jus  ,  qui  ad  supplicium  ducitur  ,  suadetur . 
Ostendit  item  nos  in  hoc  mundo  peregrina¬ 
ri,  et  semper  esse  in  via.  Eamdem  demum 
(quasi  stimulum  ad  bonum ,  et  freenum  ad 
malum  esse ,  luculenta  amplificatione  declara¬ 
tur. 

In  secunda  parte  reliquum  Evcingelii  explicatur 
ct  enucleatur,  pussim  autem  inseritur,  unde 
fiat,  quod  humanum  cor  in  gaudio  in  immen¬ 


sum  quasi  amplietur,  et  in  tristitia  contraha¬ 
tur.  Taxantur  parentes,  qui  filios  suos  falso  ct 
perverso  p>  osequuntur  amore.  Quomodo  pa¬ 
stores,  et  praesertim  p>  celat  i  et  episcopi  verita¬ 
tem  intrepide  praedicare  oporteat ,  etiamsi 
auditorum  animi  inde  vulnerentur  et  tristen- 
tur  :  idque  exemplo  chirurgorum,  qui  in 
sectionibus  non  moventur  aeg,  i  doloribus.  Sub¬ 
nectitur  prcelcrea  triplex  expositio,  cur  Spi¬ 
ritus  sanctus  non  venerit,  antequam  Christus 
abierit :  prima  explicatur  passioni  et  morti 
Domini,  ubi  occuritur  objectioni,  quodo  nimi¬ 
rum  sancti  Patres  ante  Christi  adventum  gra¬ 
tiam  acceperint.  Secunda,  exp  icatur  de  re¬ 
surrectione  Christi  ;  tertia  demum  intelligitur 
de  ascensione  Domini.  Tandem  doctrina  prae¬ 
scribitur,  quomodo  spretis  terrenis  et  caducis 
virtutem  induere ,  et  ad  ccelica  rapi  debeamus, 
quod  a  simili  avium  alas  visco  illitas  ha¬ 
bentium,  et  ab  exemplo  multorum  sanctorum 
amplificatur,  et  seria,  exhortatione  concludi¬ 
tur , 

« 

Est  hoc  in  more  positum,  optimi  audito¬ 
res,  ut  ii,  qui  vel  terra  vel  mari  longam,  ali¬ 
quam  profectionem  instituunt,  uxorem  ac 
liberos,  quos  interentes,  et  eam  profectionem 
iniquo  animo  ferentes,  vident,  dulcibus  ver¬ 
bis  ac  promissionibus  consolentur.  Ac  <610 
praecipue  sunt,  quibus  dolorem  illum,  tristi¬ 
tiamque  suorum  lenire  ac  mitigare  solent, 
spes  reversionis  atque  utilitas  profectionis  : 

quibus  etiam  addunt  interdum  non  cos  de¬ 
sertos  jure  existimari  posse,  qui  fidei  ac  vi¬ 
gilantiae  firmi  alicujus  fidelisque  amici  com¬ 
mendati  sunt.  Humani  generis  assertor  ac 
liberator  Jesus  Christus,  dum  hic  in  terris 
cum  hominibus  versaretur,  pater  erat  exi- 
guse,  sed  sanctrn  ac  religiosae  cujusdam  fa¬ 
miliae,  quam  et  ipse  vehementer  diligebat, 
et  a  qua  vicissim  non  mediocriter  diligeba¬ 
tur.  Quapropter  cum  ab  ea  discedere,  et  in 
regiones  longe  positas,  in  alium  videlicet 
orbem,  proficisci  pararet,  multis  ac  variis 
sermonibus  eam  consolari,  ac  ut  illum  ejus 
discessum,  magno  animo  ferre,  persuadere 
coepit.  Primum  enim  se  brevi  reversurum 
pollicitus  est.  Iterum ,  inquit,  videbo  vos  et 
gaudebit  cor  vestrum.  Modicum  et  non  videbitis 
me.  Deinde  fructum  atque  utilitatem  suae 
profectionis  ostendit :  Expedit ,  inquit, vobis  ut 
ego  vadam.  Et :  Vado  parare  vobis  locum.  Et, 
Si  abiero  et  praeparavero  vobis  locum  iterum 
veniam ,  et  accipiam  eos  ad  me  ipsum  ;  ut  ubi 
ego  sum ,  et  vos  sitis.  Postremo  non  se  eos 
orplianos  relicturum  :  sed  Spiritum  qui  ani¬ 
mos  eorum  confirmet,  roboret  consoletur, 
se  missurum  constanter  promisit.  Rogabo, 
inquit,  Patrem ,  et  alium  Paracletum  dabit  vo¬ 
bis ,  ut  maneat  vobiscum  in  aeternum.  Cum 
autem  venerit  ille  Spiritus  veritatis ,  docebit 
vos  omnem  veritatem.  Non  erum  loquetur  a 
semetipso :  sed  quaecumque  audiet  loquetur  : 
et  quae  ventura  sunt  annuntiabit  vobis.  Atque 
haec  fere  sunt,  quae  in  hujus  et  superioris 
Dominicae  Evangeliis  continentur :  et  in  qui¬ 
bus  exponendis  atque  illustrandis  hodie 
potissimum  versari  debet  dratio  nostra. 

Initium  igitur  Evangelii  tale  est:  Vado  ad 
eum,  qui  me  misit,  et  nemo  ex  vobis  interrogat 
me,  quo  vadis  ?  S^d  quia  haec  locutus  sum 
vobis,  tr>st  tia  implevit  cor  vestrum.  Evange- 
lium  hodiernum,  auditores,  quanto  planio¬ 
rem  superficiem  habere  videtur,  tanto  ab¬ 
strusiores  latebras  in  recessu  habet.  Quare 
solum  ea  pars  fortasse,  quam  recitari  audi¬ 
vistis,  explicari  inpraAentiarum  poterit.  Re¬ 
liquum  tametsi  non  minus  abditum,  atque 
obscurum  est,  temporis  tamen  angustiis 
impediti  in  aiiud  commodius  tempus  diffe¬ 
remus.  Etenim  si  solum  quid  verba  signifi¬ 
cent,  considerandum  sit,  quid  apertius  ea 
sententia,  Vado  ad  eum,  qui  me  misit  ?  At  si 
rem  ipsam  diligenter  contemplari,  perpen- 
dereque  volueris,  vix  aliam  sententiam  ma¬ 
gis  reconditam  et  magis  obscuram  invenies. 
Vado,  inquit,  ad  eum,  qui  me  misit.  Quis 

vadit?  Ad  quem  vadit  ?  Deus  'ad  Deum  : 
Verbum  et  sapientia  ad  Verbi  et  sapien¬ 
tiae  genitorem.  Omitto,  Deum  ubique  esse, 
omnia  replere,  propterea  proficisci  ac  lo¬ 
cum  mutare  non  posse.  Sint  illa  levia,  facile 
ad  ista  responderi  possit.  Quid?  Quod  ipse 
Dei  Filius  ait  :  Ego  in  Patre ,  et  Pater  in  me 
est.  Et  rursum  :  Pater  in  me  manens  ipse 
facit  opera ;  et  qui  me  misit,  mecum  est.  Si 
igitur  Dei  Filius  semperest  in  Patre,  et  Deus 
Pater  semper  est  in  Filio,  quomodo  nunc  ait : 
Vado  ad  eum  qw  misit  me  ?  Num  fortasse 
Deus  Pater  a  Filio  suo  recesserat?  et  quo¬ 
modo  Pater  sine  verbo  et  sapientia  a  se  ge¬ 
nita,  esse  potest?  At  non  secundum  eam  na¬ 
turam,  quam  habet  a  Deo  Patre,  dicet  for¬ 
tasse  quispiam,  sed  secundum  eam  naturam, 
quam  h:ibet  ex  Virgine  Christus  ad  Patrem 
vadit.  Quamquam  enim  secundum  priorem 
divinamque  naturam  Dei  Filius  semper  est 
in  Patre,  et  unum  atque  idem  est  cum  Pa¬ 
tre  ;  tamen  secundum  posteriorem,  quee  hu¬ 
mana  et  creata  est,  nihil  prohibet,  quin  ad 
Deum  Patrem  proficisci  possit.  Verum  haec 
responsio,  auditores,  non  tam  evolvit,  quam 
involvit  quaestionem.  Nam  quemadmodum 
Deus  Pater  a  Verbo  suo  separari  non  potest, 
ita  nec  Dei  Verbum  ab  eo  sejungi  ulla  ratio¬ 
ne  potest.  Sed  tam  Deus  Pater,  quam  ver¬ 
bum  ipsius  semper  eam  naturam  inhabita¬ 
bunt,  quam  Dei  Filius  ex  matre  Virgine  pro 
nostra  salute  suscepit. 

Ad  quem  igitur  modum  Dominus  noster, 
sive  secundum  divinam,  sive  secundum  hu¬ 
manam  naturam  ad  Deum  Patrem  vadit, 
cum  eum  in  semetipso  inhabitantem  habeat  ? 
Quseslionem  istam,  et  breviter  et  utiliter, 
nisi  fallor,  expediemus,  si  primum  in  univer¬ 
sum  exposuerimus,  quid  sit  de  mundo  re¬ 
cedere,  et  ad  Deum  accedere,  quod  passim 
in  Evangeliis  et  aliis  divinis  litteris  cum  ab 
ipso  Domino,  tum  ab  Apostolis  repeti  solet. 
Exivi,  inquit,  a  Patre,  et  veni  in  mundum  : 
Iterum  relinquo  mundum  et  vado  ad  Patrem. 

Quid  igitur  tandem  est  mundus?  Et  ad 
quem  modum  exit  aliquis  de  mundo?  Duo 
sunt,  quee  mundi  nomine  in  sanctis  volumi¬ 
nibus  designantur  unum  bonum,  alterum 
malum.  Primum  enim  haec  universitas 
rerum  earum,  qiue  sub  aspectum  nostrum 
cadunt,  mundus  appellatur  :  et  hic.  quidem 
est  mundus  bonus.  Vidit  enim  Deus  cuncta , 
quae  fecerat,  et  erant  non  modo  bona,  sed 
etiam  valde  bona.  Malus  autem  mundus, 
mali  ac  depravati  homines  sunt :  De  quibus 

Dominus  ait  :  Si  odit  vos  mundus ,  scitote , 
quia  me  priorem  vobis  od'0  hcibu  t.  Et :  pi'o  his 
rogo ,  non  pro  mundo.  Et :  Hi  de  mundo  non 
sunt ,  sicut  et  ego  non  sum  de  mundo. 

At  cur,  quasso,  mundi  nomen  immundi 
atque  inquinati  homines  sortiuntur?  An  non 
mnlto  rectius  tam  prseclara  nominis  appel¬ 
latio  mundis  ac  sanctis  hominibus  conveni¬ 
ret?  Dicam,  au  lito  res,  Dusc  sunt  partes  in 
nobis,  una  mentis  rationis,  consiliisque  par¬ 
ticeps,  altera  expers  rationis,  agrestis,  fera  et 
immanis,  in  qua  sunt  sensus,  et  omnes  ani¬ 
morum  motus  atque  impetus.  Ac  prior  qui¬ 
dem  cum  angelis,  posterior  cum  bestiis 
nobis  communis  est.  Ille  igitur  summus  ac 
sapientissimus  rerum  opifex  Deus,  mundum 
hoc  inferiorem,  qui  et  proprie  mundus  no¬ 
minatur,  sedem  esse  voluit  saltem  ad 
tempus  corporum  humanorum,  et  ejus  par¬ 
tis,  quue  nobis  est  communis  cum  bestiis ; 
animis  vero  ratione  atque  intelligentia  prae¬ 
ditis,  non  terram,  sed  coelum  attribuit :  ne¬ 
que  res  istas  caducas  et  fragiles,  sed  illas 
divinas  ac  sempiternas  sedes  animorum  con¬ 
stituit.  Itaque  homo  sicut  partim  bestia, 
partim  angelus  est ;  ita  simul  et  corpore  in 
terris  cum  bestiis,  et  animo  in  coelis  cum 
angelis  habitare  debebat.  Nam  quemadmo¬ 
dum  civitas  non  tam  domos  ac  plateas, 
quam  cives  ipsos,  qui  eam  incolunt,  signifi¬ 
cat  :  sic  etiam  mundus  non  tam  aerem  istum, 
et  terram,  quam  homines  et  bestias,  quce  in 
ipso  sunt,  designat.  Qui  sunt  ii  homines, 
qui  toti  in  mundo  cum  best  is  versantur? 
nempe  ii,  qui  cum  Apostolo  dicere  non  pos¬ 
sunt.  Conversatio  nostra  in  ccel  s  est.  Et,  qui 
cum  in  honore  essent,  non  intellexerunt  :  et 
idcirco  comparati  sunt  jumentis  insipienti¬ 
bus,  et  similes  facti  sunt  illis.  Illi  igitur  omnes 
immundi,  mundi  nomine  continentur. 

Jam  vero  quia  plerique  hominum  rerum 
praesentium  ac  terrenarum  quasi  quodam 
lenocinio  decepti,  propriae  sedis  animorum 
obliviscuntur,  et  ad  terram  oculos  tam  corpo¬ 
ris  quam  mentis  convertunt :  et  sicut  corpo¬ 
ribus  per  terram  repunt,  sic  etiam  animis 
circum  terram  volutantur,  hoc  est,  terram 
cogitant,  terram  amant,  te  ram  colunt,  ter¬ 
ram  venerantur,  adque  adeo  toti  et  corpore 
et  animo  in  terris  sunt  :  Ubi  enim  est  thesau¬ 
rus  tuus ,  ibi  est  et  cor  tuum  :  hinc  factum  est, 
ut  mundi  hujus  inferioris  amatores,  quod 
toti  et  corpore,  et  animo  in  mundo  sint, 
mui  di  quoque  appellationem  invenerint: 
nam  cum  animo  extra  ac  supra  mundum, 


nempe  in  ipso  Deo  habitare  debuissent; 
ipsi  tamen  sublimi  illa  sede  relicta  in  terris 
nidos  suos  ac  quasi  domicilia  posuerunt,  et 
mundi  ac  mutarum  pecudum  cives  esse  vo¬ 
luerunt.  Ejusmodi  vero,  auditores,  omnes 
essemus,  nisi  Dei  Filius,  qui  vere  non  erat 
de  mundo,  ad  mundum  venisset  et  nobis  re¬ 
ditum  de  mundo  in  coelum  ostendisset  atque 
aperuisset.  Omnes  enim  ad  terram  oculos 
declinavercmus.  Non  erat  qui  faceret  bonum 
non  erat  usque  ad  unum.  Sic  Deus  dilexit 
mundum  ut  Filium  suum  unigenitum  daret. 

Tunc  autem  de  mundo  exire,  et  ad  Deum 
accedere  incipimus,  cum  fide  illustrante  ani¬ 
mos  nostros,  spe  erigente  corda  notra,  et 
charitate  inflammante  atque  accendente 
pectora  nostra,  Deum  cognoscere,  de  Deo  co¬ 
gitare,  Deum  diligere  atque  ad  Deum  suspi¬ 
rare  incipimus.  Sic  enin  non  quidem  corpo¬ 
re,  sed  animo  terras  deserimus,  et  in  illam 
antiquam  sedem  ac  domum  nostram  pe  rvola- 
mus.  Animus  enim  tametsi  corpore  inclusus, 
tamen  eminet  foras,  et  ea  quae  supra  mun¬ 
dum  sunt  quibusdam  quasi  passibus  contem¬ 
plationis  et  amoris  peragrans  cum  Apostolo 
dicit :  Conversatio  nostra  in  coelis  est. 

At  numquid  hoc  modo  Liberator  noster  ad 
Deum  ibat,  cum  diceret;  Vado  ad  eum,  qui 
misit  me?  Et  apertius  eodem  loco  :  Relinquo 
mundum ,  et  vado  ad  Patrem  ?  Nullo  modo, 
auditores.  Hic  enim  transitus  de  mundo  ad 
Deum,  quem  modo  descripsimus,  non  aliis, 
quam  perditis  ac  sceleratis  hominibus  con¬ 
venire  potest.  Ipsi  enim  cum  primum  con¬ 
vertuntur,  primum  istum  gradum  ascen¬ 
dunt.  Itaque  non’  ipse  modo  Dominus,  sed  ne 
discipuli  quidem  ejus  hac  ratione  ad  Deum 
ire  necesse  habebant.  Nonne  enim  Dominus 
ait :  Mundus  eos  odio  habui',  quia  non  suat  de 
mundo  sicut  et  ego  non  sum  de  mundo  ?  Et  alio 
loco  :  Vos  de  deorsum  estis,  ego  de  supernis 
sum  :  vos  de  mundo  hoc  estis ,  ego  non  sum  de 
hoc  mundo.  Si  ergo  de  mundo  non  erat,  de 
mundo  eum  exire  nulla  necessitas  compelle¬ 
bat. 

Est  igitur  alius  gradus  ascendendus  nobis. 
Nam  qui  fide,  spe  et  charitate  praediti  sunt, 
exierunt  illi  quidem  de  mundo,  atque  ad 
Deum  accedere  inceperunt;  sed  nondum  ad 
ipsa  penetralia  domus  Domini  pervenerunt. 
Adhuc  hserent  in  vestibulo,  adhuc  in  atriis 
versantur  :  sed  tum  demum  longissime  rece¬ 
dent  a  mundo,  et  ipsum  Dei  thalamum  in¬ 
gredientur,  cum  fidei  visio,  spei  possessio, 
et  charitati  imperfectae  charitas  perfecta 

succedet  :  cum  lumine  gloriae  illustrati  Do¬ 
minum  sibi  dicentem  audient :  Euge  serve 
bone  et  fidei s ,  intra  in  gaudium  Domini  tui. 

At  ne  nunc  quidem  invenimus,  quomodo 
nostram  quoestionem  dissolvamus.  Dominus 
enim  in  ipso  suae  conceptionis  exordio  se¬ 
cundum  istum  gradum  ascendit.  Siquidem 
mens  ilia  beatissima  simul  atque  a  Deo  ef¬ 
fecta,  et  cum  Dei  verbo  conjuncta,  et  copu¬ 
lata  fuit,  sapientia,  gratia,  gloria  et  beatitu- 
dine  plena  fuit.  Itaque  si  de  isto  altero  gradu 
sermo  sit,  non  poterat  Dominus  vere  dicere, 
Vado  ad  eum,  qui  misit  me:  cum  semper 
apud  eum  ab  ipsa  sua  conceptione  fuisset. 
Ascendamus  igitur  aliius. 

Est  enim  tertius  quidam  ac  supremus 
gradus,  quem  Dominus  nondum  fortasse 
conscenderat,  cum  aiebat :  Vado  ad  eum,  qui 
misit  me.  Hactenus  solum  unam  hominis 
partem,  nempe,  animum,  de  mundo  extra¬ 
ximus,  atque  eum  in  suum  pristinum  domi¬ 
cilium  revocavimus.  Quare  cum  etiam  cor¬ 
pus  humanum  gloria},  atque  immortalitatis 
compos  efficietur,  et  ab  omnibus  mundi 
hujus  necessitatibus  liberabitur:  cum  nec 
cibo,  nec  potu,  nec  solnno,  nec  vestibus, 
nec  pecuniis,  nec  domibus,  nec  aliis  id  genus 
rebus  egebit ;  tum  demum  plane  exibit  de 
mundo,  tum  proxime  ad  Deum  accedet,  cum 
iter  suum  conficiet,  et  tertium  atque  adeo 
postremum  harum  scalarum  gradum  ascen¬ 
det.  Iste  igitur  gradus  adhuc  Domino  supe¬ 
randus  erat,  ac  de  ipso  loquebatur,  cum  di¬ 
cebat:  Exim  a  Patre  et  veni  in  mundum:  Ite¬ 
rum  relinquo  mundum ,  et  vado  ad  Patrem  i 
Quid  est,  Exivi  a  Patre  et  veni  in  mundum  ? 
Nimirum  hoc  corpus  humanum  suscepi,  fa¬ 
mi,  siti,  frigori,  calori,  aerumnis,  calamitati¬ 
bus,  plagis,  vulneribus,  et  ipsi  interitui  ob¬ 
noxium.  Denique  tale,  qualia  sunt  ea,  quae 
hic  in  mundo  atque  infra  lunam  mortalitatis 
et  corruptionis  jugo  ac  pondere  premuntur. 
Quid  est :  Iterum  rei  nquo  mundum  et  vado  ad 
Patrem  ?  Non  quidem  exuo  ac  relinquo  cor¬ 
pus  humanum,  ut  falso  quidam  haeretici  pu¬ 
taverunt  (quod  enim  semel  assumpsit,  num- 
quam  dimisit)  sed  exuo  spolia  mortalitatis 
et  corruptionis.  Deinceps  enim  corpus  huma¬ 
num  geram,  sed  gloriosum  et  immortale, 
quod  vitam  vivet  non  eam,  quam  res  fragi¬ 
les  et  caducae,  quae  infra  lunam  et  in  mundo 
sunt,  vivunt;  sed  quam  mentes  beatae  et 
sempiternae,  ac  ipse  Deus  vivit,  nempe  quie- 
tam, tranquillam,  jucundam  et  a  servitute  cor¬ 
ruptionis  et  aerumnarum  liberam.  Hoc  aperte 


Dominus  ostendit,  cum  post  resurrectionem 
ad  discipulos  ait :  Hxc  sunt  verba ,  quae  locu¬ 
tus  sum  ad  vos,  cum  adhuc  essem  vobiscum. 
Quid  sibi  volunt  haec  verba:  Cum  adhuc 
essem  vobiscum ?  An  non  tunc  erat  cum  illis, 
quando  cum  illis  loquebatur  ?  Cum  adhuc, 
inquit,  essem  vobiscum ,  hoc  est.  cum  adhuc 
mortalis  cibo  et  potu  indigens,  laboribus  et 
doloribus  obnoxius  essem,  sicut  vos  omnes 
estis.  Jam  enim  vobiscum  non  sum,  sed  cum 
Patre,  quia  vitam  illam  etiam  corpore  vivo, 
quam  Pater  ipse  vivit,  nempe  omnis  miseriae 
et  mutationis  expertem. 

Invenimus  igitur  tamdem,  quid  sibi  Do¬ 
minus  voluit,  cum  ait :  Vado  ad  eum ,  qui 
misit  me.  Quamquam  et  alio  quodam  modo 
sententiam  istam  intelligi  posse  video.  Vado , 
inquit,  ad  eum  qui  misit  me.  Quomodo  vadit? 
Opinione  et  existimatione  hominum.  Fre¬ 
quenter  Dominus  se  Dei  Filium  dixerat,  et 
se  in  Patre  et  Patrem  in  se  esse  non  semel 
affirmaverat :  ediderat  signa  ac  prodigia,  ut 
hominibus  fidem  faceret :  ipsi  tamen  non¬ 
dum  adduci  poterant,  ut  crederent.  Quid 
igitur  Dominus  ait  ?  Vado  ad  eum  qui  misit 
me.  Nunc  tandem  homines  credent,  nunc  in- 
telligent,  nuc  fatebuntur  me  verum  Deum 
ac  Dei  Filium  esse  in  Patre,  et  Patrem  in  me 
esse,  nempe  cum  in  crucem  tollar,  cum  ab 
inferis  excitabor,  cum  in  coelum  ascendam. 
Cum  exaltaveritis ,  ait  quodam  loco  Dominus,' 
Filium  hominis ,  tunc  cognoscetis,  quia  ego 
sum.  Tunc  fide,  opinione  et  confessione  ve¬ 
stra  ad  Deum  vadam.  Atque  ita  omnino  eve¬ 
nisse  videmus.  Nam  cum  Dominus  abivisset, 
tunc  centurio  exclamavit  :  Vere  filius  l)ei 
erat  iste.  Cum  ab  inferis  vivus  redivisset 
tunc  B.  Thomas  ait  :  Dominus  meus  et  Deus 
meus.  Cum  denique  in  coelum  ascendisset, 
tunc  omnis  lingua  confessa  est,  (Ju*a  Domi¬ 
nus  Jesus  Christus  in  glor  a  est  Dei  Patris. 
Tunc  ipse  Christus  nunciari  atque  adorari, 
tunc  ejus  nomen  in  toto  orbe  terrarum  cla¬ 
rum  atque  illustre  esse  coepit.  Itaque  si  cor¬ 
poris  gloriam  spectes,  vere  ivit  Dominus,  si 
animi  beatitudinem  et  majestatem  divinita¬ 
tis,  sola  hominum  existimatione  ac  fide,  Dei 
Filius  ad  dexteram  Patris  ascendit. 

At  nullamne  utilitatem  ex  hac  Domini 
sententia,  vel  ad  mores  corrigendos,  vel  ad 
promovendam  vel  amplificandam  pietatem 
capiemus?  Imo  vero  longe  maximam,  si 
crebro  apud  nos  ipsos  cogitabimus,  nos  quo¬ 
que  ad  eum,  qui  nos  misit,  proficisci.  Siqui¬ 
dem  multa  sunt,  quae  maximo  cum  emolu- 

mento  ab  hominibus  cogitari  solent;  sed 
nescio  an  aliud  cum  majore,  quam  lioc, 
Vudo  cum  qui  me  misit.  Experire  semel  vim 
hujus  contemplationis.  Intra  in  cubiculum 
tuum,  et  juxta  consilium  Domini,  clauso 
ostio,  es  cogitationibus  aliis  paulisper  exclu¬ 
sis  revoca  te  ad  cor  tuuin  :  ibique  in  maxi¬ 
ma  quiete  ac  silentio  constitutus  cogitare 
incipias,  Vado  ad  eu  »  qui  misit  me.  Yado, 
inquit,  non  vadam.  Non  igitur  verum  est, 
quod  mundus,  et  ii,  qui  mundum  diligunt, 
mihi  dicere  solent,  multum  temporis  adhuc 
tibi  superest,  potes  adhuc  multos  annos  in 
utramque  aurem  dormire,  nihil  adhuc  im¬ 
minet  periculi,  detur  aliquid  setati,  non  om¬ 
nia  voluptatibus  denegentur  :  cum  senueris, 
et  gravi  aliquo  morbo  afflictaberis,  tunc  ad 
alium  orbem  tibi  proficiscendum  erit,  ac 
tum  demum  cum  parueris  voluptatibus,  iliis¬ 
que  satiatus  sponte  tua  eas  abjeceris,  atque 
contempseris,  tum  te  ad  Dei  amorem,  aberra¬ 
torum  poenitentiam  revocabis.  Falsi  sunt, 
hostes  animae  meae  sunt,  qui  hoc  mihi  praedi¬ 
cant.  Ego  enim  non  vadam;  sed  nunc  vado, 
nempe  hodie,  hac  hora,  hoc  momento  vado  : 
fortasse  etiam  non  procul  ab  eo  loco  absum, 
ubi  me  judex  meus  expectat.  Nonne  hodie 
pervenire  possem  ?Et  quid  si  rationibus  meis 
nondum  compositis  pervenirem  et  tam  mul¬ 
torum,  tam  gravium  criminum  reus  inveni¬ 
ret  ?  Quid  de  me  fieret  ?  Quo  me  verterem? 
Ad  quem  confugerem  ?  Vado  enim  ad  eum , 
qui  me  misit ,  nempe  ut  ei  rationem  rerum 
omnium  a  me  gestarum  atque  administrata¬ 
rum  reddam.  Q  quam  vere  ac  sapienter  ille 
ait  :  Stultorum  infinitus  est  numerus.  0  quam 
multi  reperiuntur,  qui  solum,  quomodo  va¬ 
dant,  et  non  quo  vadant  attendentes,  lsetis- 
tissimi  atque  jucundissimi  sunt  :  qui  si  cor' 
haberent,  et  vel  semel  quo  vadant,  intueren- 
Lur,  toti  contremiscerent,  nec  aliud  eis  li¬ 
beret,  quam  flere.  Nam  profecto  cum  ad 
supplicium  aliquis  ducitur,  si  is,  quo  vadat, 
oblivisceretur,  magno  honori  sibi  duceret, 
quod  tanta  hominum  multitudo  eum  prose¬ 
quatur,  et  praetorem  quidem  suae  aulae  ma¬ 
gistrum  esse  cogitaret ;  satellites  vero  prae¬ 
toris  sui  corporis  custodes,  reliquam  multi- 
tudidem  servos  atque  administros,  illum 
etiam  horribilem  campanee  sonitum  honoris 
gratia  edi  censeret  :  nonne  homo  stultissimus 
atque  amentissimus  jure  ab  omnibus  judi- 
mus  caretur?  Nonne  ei  merito  diceremus: 
Ah  miser,  quo  vadis?  Nonne  vides  te  ad  sup¬ 
plicium  duci  ?  Nonne  post  horam  unam  isti 


omnes,  qui  tecum  sunt,  ad  suas  aedes  redi¬ 
bunt,  et  tu  in  patibulo  appensus  cibus  cor¬ 
vorum  eris?  Et  quidnam  interest,  quaeso  vos, 
inter  istum  et  illos  magnos  atque  opulentos 
homines,  qui  Ducunt  in  bonis  dies  suos ,  qui 
tenent  tympanum  et  cytharam ,  et  in  puncto 
descendunt  ad  inferna  ?  Certe  enim  ipsi  etiam 
vadunt,  et  ad  supplicium  sempiternum  va¬ 
dunt  :  opes  autem  et  honores,  servi  atque 
amici,  quibus  ipsi  stipati  animos  attollunt  et 
se  aliquid  amplius,  Ijuain  homines  esse  pu¬ 
tant  nihil  sunt  aliud,  quam  satellites,  qui 
eos  usque  an  patibulum  persequuntur  :  et 
tamen  rident,  ludunt,  jocantur,  tamquam 
si  vel  iter  nunquam  finiendum  esset ,  vel 
non  ad  patibulum,  sed  ad  regnum  aliquod 
adipiscendum  properarent.  Ego  igitur  ista 
non  imitabor  :  sed  cum  me  intelligam  ad 
eum  ire,  qui  me  misit,  illud  diligentissime 
providebo,  ut  in  hoc  itinere  ita  me  compa¬ 
rem,  ita  res  meas  componam,  ut  cum  ad 
eum  pervenero,  qui  me  misit,  non  judicem 
severum,  sed  clementissimum  patrem  expe¬ 
riar.  Jam  igitur,  nisi  fallor,  plane  videtis, 
auditores,  quam  facile  possit  haec  meditatio 
hominem  ad  cor  atque  ad  curam  propriae 
salutis  revocare. 

Quanta)  vero  utilitatis  haec  eadem  senten¬ 
tia  vobis  esse  videtur,  cum  hospites  et  pe- 
grinos  esse  admoneat  ?  Vado  ad  eum  qui  me 
misit.  Si  vado,  ergo  haec  vita  via  quidem 
est,  mundus  vero  non  domicilium,  sed  hospi¬ 
tium.  Non  igitur  diu  hic  haerere  possum.  At 
cur  de  palatiis  fabricandis  et  possessionibus 
ampliandis  sollicitus  sum  ?  Certe  viatores 
caeteri  illud  diligenter  provident,  ne  aliquid 
in  hospitio  relinquant,  ne  cultrum  quidem 
unum,  omnia  vel  secunt  ferunt  vel  praemit¬ 
tunt.  Cur  idem  ego  non  facio  ?  Cur  tam 
stultus  sum ,  ut  omnes  omnes  meas  fa¬ 
cultates  ita  iis  rebus  consumam,  quae  as¬ 
portari  non  possunt,  sed  necessario  in  hospi¬ 
tio  relinquendae  sunt  ?  Cur  divitias  meas 
per  manus  pauperum  in  patriam  non  trans¬ 
mitto  ?  Cur  non  facio  mihi,  juxta  consilium 
Domini  Sacculos  qui  no»  veterascunt ,  thesau¬ 
rum  non  deficientem  in  coelis  ? 

Si  vero  probi  et  sancti  sumus,  quid  ju¬ 
cundus  cogitare  possumus,  praesertim  cum 
in  mediis  aerumnis  et  calamitatibus  versa¬ 
mur,  quam  hoc,  Vado  ad  eu> qui  misit  me  ? 
Dura  sunt,  aspera  sunt,  gravia  sunt,  quae 
me  circumstant  :  sed,  Vado  ad  eum ,  qui  misit 
me.  Ille  me  consolabitur,  ille  reddet  merce- 
dem.  Ille  finem  laboribus  et  certaminibus 

imponet.  Bene  agere  et  malum  pati,  quod 
est  proprium  Christianorum,  difficile  atque 
arduum  est  :  injurias  non  ulcisci,  aspernari 
pulchritudinem  rerum,  non  odore  ullo,  non 
tactu,  non  ullis  moveri  voluptatibus,  coer¬ 
cere  omnes  cupiditates,  domum  ac  facultates 
relinquere,  patriam,  ac  conjugem  et  liberos 
deserere  ,  exilium  voluntarium  sustinere 
propter  regnum  Dei,  cum  appetitu  gloriae, 
cum  vitiis  r  ceteris,  cum  ipsis  daemonibus 
perpetuo  bellum  genere,  res  magni  laboris 
ac  difficultatis  est.  Sed  Vado  ad  eum ,  qui  mi¬ 
sit  me  :  ad  pacem,  ad  quietem,  ad  gaudium, 
ad  fontem  bonorum,  ad  Oceanum  volupta¬ 
tum  :  brevi  labores  omnes  finientur,  et  eis 
deliciae  finem  nullum  habiturae  succedent. 
Hoc  est,  auditores,  hoc,  Vado  ad  eum ,  qui 
me  misit ,  quod  B.  Stephano  lapides  dulces 
faciebat,  quod  beato  Laurentio  flammas 
ignis  mitigabat,  quod  Martyres  omnes  ita 
consolabatur  ,  ut  contumeliam  decus,  in¬ 
juriam  gloriam,  exilium  patriam,  contem¬ 
ptum  honorem  vel  amplissimum  ducerent. 
Quae  cum  ita  sint,  auditores,  si  vitam  inte¬ 
gram  et  incorruptam  ducere  volumus,  quic- 
quid  cogitemus,  quicquid  agimus,  quicquid 
molimur,  illud  semper  animo  in  nobis  ob- 
versetur,  Vado  ad  eum ,  qui  me  misit.  Nam  si 
bonum  est,  quod  agimus,  tanto  diligentius 
et  studiosius  illud  agemus  :  si  vero  malum, 
ab  eo,  etiam  si  delectet,  procul  dubio  desi¬ 
stemus  Atque  hac  ratio ue  hujus  sententiae 
recordatio,  quasi  stimulus  quidam  incitabit 
ad  bona,  et  tamquam  fraenum  quoddam  com¬ 
pescet  ac  retinebit  a  malis. 

PARS  POSTERIOR. 

Vado  ad  eum ,  qui  misit  me  :  et  nemo  ex  vo¬ 
bis  interrogat  rne,  quo  vadis  ?  Non  poterat 
sapientissimus  Dominus,  auditores,  tam  fa¬ 
cile  oblivisci  Apostolum  Petrum  non  multo 
ante  dixisse  :  Do  ine ,  quo  vadis  ?  Et  Aposto¬ 
lum  Thomam.  Domine ,  nescimus  quo  vadis , 
et  quomodo  possumus  viam  scire  ?  Quo  circa 
quod  nunc  ait  :  Nemo  ex  vobis  interrogat  me , 
quo  vadis  ?  non  sic  accipiendum  est,  quasi 
dicere  velit,  nunqnam  apostolos  quaesivisse 
ab  eo,  quonam  iret.  Solum  eos  reprehendit, 
quod  cum  ardea,  nempe  initio  illius  noctis, 
saepe  quaererent  ab  eo,  quo  iret,  nunc  quasi 
muti  et  elingues  effecti  nihil  penitus  loque¬ 
retur.  Initio  enim  cum  Dominus  tam  aperte 
loqueretur  significaret  tamen  se  brevi  ali- 

quo  iturum  omnes  Apostoli  solliciti  esse  vi¬ 
debantur,  et  cognoscere  cupiebant  ab  eo, 
quonam  iturus  esset  :  at  posteaquam  aperte 
intellexerunt,  ad  mortem  illa  ipsa  nocte  eum 
profecturum,  nec  non  malp,  quae  eis  immi¬ 
nebant,  absque  synagogis,  inquit  Dominus, 
facient  vos.  Et  :  Venit  hora ,  ut.  omnis,  qui 
interficit  vos ,  arbitretur  obsequium  se  praestare 
Deo ,  illi  tam  atrocem  magistri  sui  necem, 
quam  proprias  calamitates  considerantes, 
animum  penitus  abjecerant,  mutique  effecti 
nihil  amplius  loqui  potuerunt.  Quare  Domi¬ 
nus,  1 1  eos  erigat,  et  consoletur,  parvitatem 
illam  animorum  ipsorum  dulciter  reprehen¬ 
dit  :  Vado ,  inquit,  cid  eum  qui  me  misit ,  et 
nemo  ex  vobis  jam  amplius  interrogat  me  quo 
vadis  ?  Reddit  vero  rationem  hujus  rei  :  Sed 
quia ,  inquit ,  h%c  locutus  sum  vobis ,  tristitia 
implevit  cor  vistrum 

Tristitia  igitur  est,  quae  vobis  loquendi 
facultatem,  vel  certe  voluntatem  abstulit. 
Admirabilis  plane  natura  est  cordis  humani. 
Si  laetitiam  excipere  debeat,  non  latum,  non 
amplum,  sed  immensum  atque  infinitum  est. 
Itaque  mundus  totus  ipsum  replere  ac  sa¬ 
tiare  non  potest ,  neque  ante  satiabitur, 
quam  gaudium  inveniat ,  majus ,  quam 
ipsius  capacitas  sit,  ita  ut  non  tam  gaudium 
recipere,  quam  recipi  a  gaudio  debeat,  ei- 
que  dicatur:  Intra  in  gaudium  Domini  tui : 
non  gaudium  intret  in  te  :  nec  enim  capere 
illud  posses,  sed  tu  potius  Intra  in  gaudium 
Domini  tui :  hoc  enim  ipse  Deus  est.  De  quo 
Beatus  Joannes  ait  :  Major  est  Deus  corde 
nostro.  Si  vero  tristitia  in  ipsum  infundatur, 
usque  adeo  exiguum  atque  angustum  est, 
ut  vel  una  tristitia)  gutta  ipsum  pcenitus  oc¬ 
cupare  ac  replere  possit.  Sed  quia ,  inquit, 
haec  locutus  sum  vobis ,  tristitia  implevit  cor 
vestrum.  Quotidie  hoc  experimur,  simus  ali¬ 
quando  liberi  a  curis,  hilares,  laeti  fabulamur 
ridemus,  canimus  :  affertur  nobis  triste  ali¬ 
quod  nuntium,  ut  parentem  obiisse,  ut  na¬ 
vem  cum  mercibus  amissam  esse,  mox  sol 
occidit  nobis  in  meridie ;  omnia  nigra  at¬ 
que  obscura  esse  videntur,  et  omnis  illa  lae¬ 
titiae  lux  in  momento  tamquam  fumus  eva¬ 
nescit.  Tristitia  enim  quasi  crassa  quaedam 
nubes  incubat  cordi  nostro  ,  quae  nullam 
partem  nobis  quietis  et  jucunditatis  impartit. 
Quid,  obsecro,  hujus  rei  causam  esse  puta¬ 
tis  ?  Undenam  est,  ut  unum  atque  idem  cor 
modo  latissimum,  modo  angustissimum  esse 
videatur  ?  Aspicite,  auditores,  atq-ue  intue¬ 
mini  terrae  vermiculos,  limaces,  testudines  et 

alia  animantia  generis  ejusdem.  Cum  forte 
in  loco  aliquo  aprico  et  soli  exposito  jacent, 
simul  atque  gratum  quemdam  ac  suavem 
calorem  sentire  incipiunt,  extenduntur,  dila¬ 
tantur  aperiuntur,  ut  calorem  videlicet  illum 
excipiat :  at  cum  ab  aliquo  punguntur,  aut 
feriuntur  mox  contrahunt  sese,  et  in  angus¬ 
tum  se  reducunt.  Talis  est  etiam  natura  cordis 
humani  :  si  bonum  aliquod  ac  laetum  infe¬ 
ratur,  expandit  sese,  et  omnes  sinus  ac  la¬ 
tebras  suas  explicat,  si  vero  malum  ac  triste 
sit,  quod  infertur,  clausit  se,  et  exiguum 
effecit,  quantum  potest.  Videmus  adolescen¬ 
tes,  quo  tempore  baccb analia  vicina  esse 
dicuntur,  et  jam  homines  de  choreis  de  lu¬ 
sibus,  de  conviviis,  de  potationibus  loqui  in¬ 
cipiunt,  nescio  quo  modo  sibi  cor  dilatari, 
gaudere,  ac  gestire  se  sentiunt  :  ubi  vero 
recedere  baccanalia,  et  quadragesimae,  je¬ 
juniorum  et  confessionis  tempus  prope  esse 
animadveitunt,  contrahit  se  animus,  et  in 
seipso  quasi  angulum,  ubi  se  abscondat,  et 
latebras  quaerit. 

Humanum  igitur  cor  ideo  satiari  non  po¬ 
test  delectatione,  tristitia  vero  mox  reple¬ 
tur,  quod  cum  perfunditur  gaudio,  dilatatur 
atque  extenditur;  cum  vero  triste  aliquid 
patitur,  contrahitur,  in  angustumque  redu¬ 
citur.  Ait  igitur  Dominus  Quia  haec  locutus 
sum  vobis,  tristitia  implevt  cor  vestrum. 

Sed  ego  veritatem  dico  vobis ,  expedit  vobis , 
ut  ego  vadam.  Apostoli  Dominum  diligebant, 
sed  non  perfecte  ordinateque  diligebant. 
Eum  salvum  ac  incolumen  esse,  et  non  atroci 
illo  supplicii  genere  interire  voluissent,  sed 
eximiam  illam  gloriam,  quae  ex  obitu  Domini 
consecutura  erat,  et  mundi  totius  salutem  ac 
liberationem  non  intuebantur.  At  vero  Domi¬ 
nus,  qui  vere  ac  perfecte  discipulos  suos 
amabat,  non  tam  quid  impraesentiarum  ipsi 
cuperent,  quam  quid  ipsis  utile  esset,  at¬ 
tendebat. 

Itaque  aiebat:  Tametsi  propter  ea,  quae 
locutus  sum  vobis,  tristitia  impleverit  cor 
vestrum,  non  ideo  tamen  praetermittam,  et 
loqui  et  agere  quod  vobis  utile  est.  Vos  enim 
non  perfecte  me  diligitis,  ego  perfecte  vos 
diligo.  Si  enim  diligeretis  me,  gauderetis  uti¬ 
que,  quia  vado  ad  Patrem.  Non  quia  ad 
mortem  vado,  gauderetis ,  sed  quia  per 
mortem  ad  Patrem  et  ad  gloriam  vado. 

Exprimitur  hoc  loco,  auditores,  et  quid  ii 
facere  soleant,  qui  terrena  sapiunt  et  quid  ii 
facere  debeant,  qui  coelestem  magistrum 
imitari  cupiunt.  Multi  reperiuntur,  qui  vel 


liberos,  vel  nepotes,  vel  affines,  vel  necessa¬ 
rios  alios  suos  maxime  oderunt  et  tamen  eos 
vehementissime  amore  prosequi  se  arbitran¬ 
tur.  Nam  si  forte  beneficium  aliquod  Eccle¬ 
siasticum  eis  piscari,  et  humeros  eorum  licet 
infirmos  ac  debiles  curis  atque  administra- 
tionibus  ecclesiarum  onerare  possint,  ut 
pondere  illo  oppressi  concidant,  et  misera¬ 
bili  ruina  usque  in  gehennam  praecipitentur, 
tunc  illi  gaudent,  tunc  filios  vel  nepotes  suos 
vere  diligere  se  gloriantur.  Neque  minus 
gaudent,  si  eos  in  aula  principis  alicujus, 
ubi  nihil  nisi  adulari,  invidere,  ambire, 
principem  suum  tamquam  idolum  colere, 
et  salutis  susejacturam  facere  discant,  col¬ 
locare  possint.  Quid  de  illis  dicemus,  qui  tunc 
exultant,  et  filiis  suis  magna  caritatis  argu¬ 
menta  ostendere  se  putant,  si  eis  domum 
refertam  magnis  operibus,  et  facultatibus 
relinquant,  quas  ipsi  nimirum  vel  fraudibus, 
vel  usuris  vel  aliis  malis  artibus  acquisie¬ 
runt  ?  Si  vere  ipsorum  liberi,  vere  liberi  et 
expediti  esse  velint,  et  onera  ista  sibi  imponi 
recusent,  atque  ad  ordinem  aliquem  homi¬ 
num  religiosorum  se  conferant,  tunc  tristitia 
implet  corda  illorum.  Et  cui  dubium  esse 
potest,  odium  potius,  quam  amorem  esse, 
quo  illi  filios  suos  prosequuntur  ?  Nam  si 
vere  filios  suos  diligerent,  gauderent  utique 
quando  per  crucem  ad  Patrem  vadunt ;  non 
quando  per  ambitionem  et  superbiam  ad 
gehennam  ruunt. 

Sed  quid  ii  facient,  qui  Dominum  imitan¬ 
tur?  Qu.d  idem  omnino,  quod  Dominus  fecit. 
Quia,  inquit,  haec  locutus  sum  vobis,  tristitia 
implevit  cor  vestrum.  Sed  ego  veritatem  dico 
vobis,  expedit  vobis ,  ut  ego  vadam.  Haec  om¬ 
nes  concionatores,  omnes  pastores,  omnes 
Episcopi,  omnes  principes  diligenter  atten¬ 
dere,  et  animis  suis,  mentibusque  mandere 
deberent. 

Concionatores  primum,  si  recte  munere 
suo  fungi  volunt,  numquam  debent  a  di¬ 
cenda  veritate  deterreri,  etiamsi  populi  mole¬ 
ste  illam  laturi  esse  videantur,  etiamsi  obse¬ 
quium  amicos,  veritas  odium  pariat.  Vere 
enim  infelix  est  orator,  et  melius  ei  fuisset 
fodere  vel  mendicare,  atque  aratorem  potius, 
quam  oratorem  agere,  qui  suam  non  Dei 
gloriam  quaerit,  quique  a  populis  diligi,  et 
laudari  cupit  et  non  ut  Deus  diligatur  et 
laudetur  efficere  studet.  Quaero  enim  a  vobis 
cum  sponsus  ad  sponsam  per  famulum  suum 
munusculum  aliquod  mittit,  si  famulus  ille 
eo  munusculo  dominae  suae  placere,  et  ejus 

amorem  sibi  conciliare  studeret,  nonne 
adulterium  cogitatione  perpetrasse,  et  do¬ 
mino  suo  ingratus  et  infidelis  extitisse  judi¬ 
caretur?  Ad  eumdem  modum  cum  sponsus 
ille  coelestis  Ecclesiae  sponsae  per  concinna¬ 
torem  aliquem  suum  munera  verbi  Dei,  et 
scripturarum  explicationem  transmittit,  siis 
inde  formosus  atque  elegans  videri  cupiat, 
et  missis  reprehensionibus  blando  quodam 
utatur  genere  dicendi,  ut  Ecclesiam  Christi 
sponsam  ad  se  diligendum  et  laudandum 
alliciat,  nonne  adulterii  affectati  reus  apud 
Dominum  suum  agetur?  Debet  quidem 
Christianus  orator,  ut  magnus  Gregorius  al¬ 
tera  parte  curae  pastoralis  monet,  ita  vivere 
ac  loqui,  ut  a  Dei  populo  diligatur,  quando 
enim  libenter,  et  cum  fructu  audietur  qui 
non  diligitur?  Sed  tamen  ita  placere  h:>mi- 
bus  velle  debet,  ut  per  ipsum  magis  sponsus 
coelestis  ac  Dominus  diligatur.  Quare  probus 
atque  integer  concionator  annuntiet  populo 
Dei  scelera  eorum  et  domui  Jacob  peccata 
eorum.  Et  si  id  moleste  ferant,  aperte  dicat : 
Quia  hsec  locutus  sum  vobis  tristitia  implevit 
cor  vestrum  :  sed  ego  veritatem  d  eo  vob<s,  ex¬ 
pedit  vobis, ut  hoc  dicam.  Et  si  hoc  oratores 
facere  debent,  quanto  magis  praesules  ac 
principes  ecclesiarum  ?  Si  canes  vigilare  et 
excubias  agere  circa  gregem  Domini  debent, 
quanto  magis  pastores  ?  Canes  enim,  hoc 
est,  oratores,  nihil  aliud  quam  clamare  et 
latrare  possunt ;  at  pastorum  est  non  verbis 
tantum,  sed  fustibus  etiam  et  verberibus  gre¬ 
gem  Domini  in  bonis  pascuis  continere.  Et  si 
oves  indignantur,  dicat  bonus  pastor  :  Quia 
haec  feci  vobis ,  tristitia  implev  i  cor  vestrum. 
Sed  ego  veritatem  dico  vobis  ;  expedite  vobis, 
ut  hoc  faciam.  Ad  exempla  veniamus.  Re¬ 
gnat  in  hac  provincia  turpissimum  illud  vi¬ 
tium  ebrietatis  :  nisi  forte,  quia  hsec  toties 
dico  vobis,  tristitia  implet  cor  vestrum  ;  Sed 
ego  ventatem  dico  vobis ;  expedit  vobis,  ut  hsec 
dicam  :  Regnat  in  hac  provincia  foedissimum 
vitium  ebrietatis.  Ego  quidem  quod  ad  me 
attinebat,  ssepius  feci,  credo  etiam  idem  fe¬ 
cisse  eos,  qui  apud  vos  auctoritate  et  liber¬ 
tate  multo  amplius,  quam  ego,  valent  et 
valere  debent.  Sed  quid  jam  pastores  ?quid 
episcopi  facere  deberent  ?  Nempe  cogitare 
apud  se,  ac  dicere,  Sacrosancti  canones  ju¬ 
bent,  ebriosos  excommunicari,  atque  ab  ec¬ 
clesiis  omnino  arceri.  Si  sint  isti  canones 
inclusi  in  tabulis,  tamquam  gladii  in  vaginis 
reconditi,  distringantur  aliquando,  eorum 
aciem  hebescere  diutius  non  patiamur,  sen¬ 


tiant  ebriosi  pastores  Ecclesiae  non  deesse. 

At  si  hoc  flat,  tristitia  implebit  corda  ci¬ 
vium  :  implebit  quidem  ;  sed  paulo  post 
tristitia  illa  vertetur  in  gaudium  et  vulnus 
uni  membro  inflictum  totius  corporis  pariet 
sanitatem.  Si  mendicus  corporum  a  membro 
aliquo  praecidendo  non  terretur  ex  eo,  quod 
scit  aegrotum  iniquissime  id  esse  laturum, 
quanto  magis  a  vitiis  amputandis  terreri  non 
debet  medicus  animorum  ?  Quid  yero  bonus 
atque  humilis  Christianus  ab  Antistite  suo- 
baculo  pastorali  percussus  dicet  ?  Nempe 
cum  Psalmographo  canet  ?  Corripiet  me  ju¬ 
stus  in  misericordia  et  increpabit  me  :  oleum 
autem  peccatoris  non  impinguet  caput  meum. 
Nam  si  medico,  qui  corpus  curat  (ut  in  eadem 
similitudine  persistamus )  posteaquam  tibi 
amarissimum  pharmacum  propinavit,  inedia 
te  pene  consumpsit,  venam  secuit,  sangui¬ 
nem  abstulit,  multis  ac  variis  modis  te  ve¬ 
xavit,  tu  gratiam  habes,  munera  largiris, 
sapientissimum  medicum  esse  dicis  :  cur 
eodem  animo  erga  spiritalem  medicum  non 
eris,  qui  te  a  graviore  morbo  nullis  tuis 
sumptibus  1  herare  cupit  ?  vestigia  igitur 
Domini  omnes  sequamur,  omnes  libenter  di¬ 
scamus  et  libentiusaudiamus  :  Qwahaec  locu¬ 
tus  sum  vobis,  tr'Stit  a  implevit  cor  vestrum. 
Sed  ego  veritatem  dico  vobis,  expedit  vobis , 
ut  hoc  faciam. 

Si  enim  non  abiero,  Paracletus  non  veniet 
ad  vos.  Si  autem  abiero  mittam  eum  ad  vos. 
Quid  est  hoc,  auditores.  Si  emm  non  abiero , 
Paracletus  non  veniet  ad  vos  ?  Quis  non  pu- 
.tasset  omnino  contrario  modo  dicendum 
fuisse  ?  Nempe,  si  abiero,  si  a  vobis  recesse¬ 
ro,  Paracletus  non  veniet  ad  vos  :  diligit 
enim  spiritus  sapientiae  et  veritatis  ipsam 
Dei  sapientiam  et  veritatem.  Neque  Spiritus 
sanctus  Dominicum  corpus  exeerari  potest  ; 
cujus  ipse  opife"x  et  fabricator  fuit.  Sic  enim 
quodam  loco  in  Evangelio  legimus :  Joseph  fili 
David  noli  timere  accipere  Mariam  conjugem 
tuam  :  quod  enim  in  ea  natum  est ,  de  Spiritu 
sancto  est.  Cur  igitur  ait,  Sinon  obiero,  Para¬ 
cletus  non  veniet  ad  vos  ?  Non  minus  pulchra, 
quam  utilis  et  facilis  est  ista  quaestio.  Nec 
uno  tantum,  sed  multis  ac  variis  modis  ex¬ 
pediri  potest.  Nam  cum  Dominus  ad  Patrem 
suum  proficiscens  tria  potissimum  quasi  sta¬ 
dia  conficere,  seu  potius  tamquam  tres  gra¬ 
dus  ascendere  deberet,  mortem,  resurre¬ 
ctionem,  ascensionem,  de  singulis  seorsim 
recte  ac  vere  dicere  potuit  :  Si  non  abiero, 
Paracletus  non  veniet  ad  vos. 

Primum  igitur  ait :  Sinon  abiero ,  hoc  est, 
si  mortuus  non  fuero,  Paracletus  non  veniet 
ad  vos.  Nec  enim  donum  Spiritus  sancti  ad 
homines  mitti  poterat,  nisi  prius  pace  inter 
Deum  et  hominem  confirmata  :  hoc  vero 
Dei  propositum  et  consilium  fuit  fut  Aposto¬ 
lus  ad  Colossenses  scribens  ait)  ut  per  cru¬ 
cem  et  sanguinem  Christi  homo  cum  Deo  in 
gratiam  atque  amicitiam  rediret :  In  ipso,  in¬ 
quit,  'comnlacwt,  omnem  plenitud  nem  inhabi¬ 
tare,  et  per  eum  reconciliare  omn  a  m  ipsum , 
pacificans  per  sanguinem  crucis  ejus,  sire  quae 
in  terris ,  sive  quae  in  coelis  sunt.  Ait  igitur  : 
Expedit  vobis ,  ut  ego  vadam.  Si  enim  non 
abiero ,  si  sanguine  meo  pacem  inter  Deum 
et  hominem  non  composuero,  Paracletus  non 
veniet. 

At  multi  ex  antiquis  Patribus,  ut  patriar¬ 
chae  et  prophetae  ut  alii  nonnulli,  justi  et 
Deo  grati  fuerunt  :  neque  justi  et  Deo  errati 
esse  potuissent  nisi  fide,  spe  et  charitnte  prae- 
diti  fuissent.  Haec  vero  omnia  munera  sunt 
Spiritus  sancti :  Charitas  Dei,  inquit  Aposto¬ 
lus  Paulus,  d  j fusa  est  in  cordibus  nostris  per 
Sp>r  tum  sanctum ,  qui  datus  est  nobis.Ne  nerat 
igitur  ad  priscos  illos  Patres  Spiritus  sanctus, 
et  tamen  Christus  neque  natus,  neque  mor¬ 
tuus  adhuc  fuerat.  Quid  est  igitur  :  Si  non 
abiero ,  Paracletus  non  ven  et  ad  vos  ?  Veteres 
illi  Patres,  auditores,  Spiritum  quidem  san¬ 
ctum  acceperunt,  sed  gratia  ac  benignitate 
ejusdem  Domini  ac  Servatoris  nostri  Jesu 
Christi.  Sanguis  enim  ipsius  non  solum  post- 
eaquam  effusus  est;  sed  jam  inde  ab  initio 
mundi  non  quidem  effusus,  sed  certissime 
effundendus,  Dei  Patris  iram  atque  indigna¬ 
tionem  placavit.  Hinc  enim  in  Apocalypsi 
Agnus  Dei  Ab  origine  mundi  occisus  dicitur. 

Sed  ad  alteram  expositionem  veniamus. 
Si  non  obiero ,  inquit,  hoc  est,  si  non  resur¬ 
rexero,  Paracletus  non  veniet.  Neque  vero  de 
quocumque  adventu  Spiritus  sancti  sermo 
est,  sed  de  conspicuo  et  celebri  quodam  ad¬ 
ventu,  qualis  ille  fuit,  cujus  memoriam  in 
Pentecoste  anniversario  ritu,  statisque  caere- 
moniis  veneramur  et  colimus.  Non  enim 
decebat,  ut  cum  noster  imperator  Christus 
et  sibi  corporis  gloriam,  et  nobis  Spiritus 
sancti  donum  moriendo  promeruisset,  antea 
nobis  donum  Spiritus  sancti,  quam  ei  gloria 
sua  redderetur.  Hoc  nimirum  est,  quod  bea¬ 
tus  Joannes  quodam  loco  ait  :  Nondum  erat 
Spiritus  sanctus  datus  qwa  Jesu<  nondum  erat 
glori ficatus.  Ait  igitur  :  Expedit  vobis  :  ut 
ego  vadam .  Nam  si  non  abiero,  si  corporis 


gloriam  consecutus  non  fuero,  Paracletus 
non  ven  et  ad  vos.  Intuemini  fontes,  auditores. 
Num  ex  fontibus  aqua  redundare  potest,  an¬ 
tequam  ipsi  penitus  pleni  sunt  ?  Certe  non 
potest.  Sic  igitur  cum  omnis  gratiae  fons 
Christus  sit,  ratio  ipsa  hoc  exigebat,  ut  pri¬ 
mum  Christus  grat  a  et  gloria  tam  animo, 
quam  corpore  repleretur  ;  et  tum  demum  ex 
ipso  in  alios  et  gratia  rt  gloria,  et  caetera 
Spiritus  sancti  munera  redundarent. 

Porro  tertia  expositio  :  Expedit  vobis ,  ut 
ego  vadem  :  si  non  abiero,  hoc  est,  si  coelum 
non  conscendero,  et  tamquam  magnus  Sa¬ 
cerdos  in  sancta  sanctorum  introiero.  Para¬ 
cletus  non  vernet  ad  vos.  Cur  ita  ?  Quam- 
obrem  ?  Nempe,  quia  tanta  res  est  praesentia 
atque  adventus  Spiritus  sancti,  ut  nisi  advo¬ 
catum  haberemus  apud  Patrem,  ipsum  Dei 
Filium,  qui  appareret  vultui  Dei  pro  nobis, 
et  interpellaret  pro  nobis  ;  numquam  ad  nos 
Spiritus  sanctus  mitteretur.  Hoc  est,  quod 
Dominus  discipulis  suis  pollicebatur  :  Roga¬ 
bo,  inquit,  Patrem,  et  alium  Paracletum  dabit 
vobis,  qui  maneat  vobiscum  in  aeternum.  Jure 
igitur  ait  :  Expedit  vobis,  ut  ego  vadam.  Si 
enim  non  abiero ,  et  Patrem  pro  vobis  non 
rogavero,  Paracletus  non  veniet  ad  vos. 

Sed  beatissimus  pater  Augustinus,  nec 
non  sancti  Patres  nostri,  Gregorius  et  Ber- 
nardus,  quartam  et  postremam  eorumdem 
verborum  explicationem  meditati  sunt.  Quid 
igitur  sibi  volunt  illa  verba  :  Si  non  abiero , 
Paracletus  non  veniet  ad  vos-  ?  Nisi  carnis  hu¬ 
jus  praesentia  vobis  subtrahatur,  Spiritus 
sancti  praesentiam  plene  ac  perfecte  animus 
vester  capere  non  potest.  Expedit  ergo  vobis, 
ut  ego  vadam.  Si  enim  non  abiero  Paracletus 
non  veniet,  si  lac  non  subtraxero,  cibus  soli¬ 
dus  vobis  non  dabitur.  Nisi  carnis  cogitatio¬ 
nes  exueritis,  virtutem  ex  alto  nunquam  in¬ 
duetis.  Nihil  est,  auditores  (  ut  cum  hac  ex¬ 
positione  orationem  nostram  finiamus,)  quod 
ita  Spiritus  sancti  adventum  ac  praesentiam 
impediat,  ut  amor  rerum  terrenarum ;  nec 
solum  earum,  quae  sine  peccato  haberi  non 
possunt,  sed  illarum  etiam  quas  licite  atque 
optimo  jure  possidemus.  Amor  enim  nihil 
aliud,  quam  viscum  quoddam  tenacissimum 
est.  Si  igitur  eo  cordium  nostrorum  alae  te¬ 
neantur,  ad  quem  modum  sursum  libere  ten¬ 
dere,  et  ea  quae  spiritus  sunt  sapere  et  cogi¬ 
tare  poterimus  ?  Nonne  videmus  aviculas,  si 
forte  extremas  alas,  non,  inquam,  visco,  sed 
vel  modico  luto  impeditas  habeant,  volare 
eas  nullo  modo  posse  ?  Accidit  quidem  non- 

numquam,  ut  etiam  ii,  qui  nondum  penitus 
terrenum  amorem  exuerunt,  Spiritus  sancti 
consolationibus  perfundantur  :  verum  ille 
Spiiitus  sanctus  transiens,  non  Spiritus  per¬ 
manens  est.  Allicit  enim  ea  ratione  Deus,  at¬ 
que  attrahit  ad  se,  corda  hominum  imper¬ 
fectorum.  At  illse  divinae  illustrationes,  illae, 
inquam,  deliciae  spirituales,  illae  coelestes 
consolationes,  quae  hominem  ebrium  amore 
faciunt,  ei  cibi  ac  somni  oblivionem  indu¬ 
cunt,  quae  integros  dies  et  noctes  in  altissima 
contemplatione  suspensum  hominem  tenent, 
et  tanto  interdum  impetu,  tantaque  vi  ani¬ 
mam  sursum  rapiunt,  ut  etiam  corpus  abri¬ 
piant,  et  procul  a  terra  contra  ejus  naturam 
ferant,  illorum  dumtaxat  sunt,  qui  omnem 
amorem  alium  tamquam  corruptum  liquo¬ 
rem  de  suis  cordibus  effuderunt,  qui  vere 
dicere  possunt  :  Renuit  consolar i  anima  no¬ 
stra  :  memores  fuimus,  Dei,  et  delectati  su¬ 
mus.  Qui  non  solum  in  cibo  et  potu,  in  ve¬ 
stibus,  in  agris,  in  domibus  delicias  non 
quaerunt  :  sed  non  sine  dolore  ac  molestia 
id  suscipiunt,  quod  naturae  necessitas  po¬ 
stulat.  Tales  Beatus  Antonius,  Benedictus, 
Bernardus,  Franciscus,  Dominicus,  ac  in 
primis  apostoli  omnes  fuerunt,  quos  Domi¬ 
nus  quasi  ablactare,  et  ex  pueris  v  ros  perfe¬ 
ctos  efficere  volens,  eis  dicebat  :  Expedit 
vobis ,  ut  ego  vadam.  Si  enim  non  abiero  Pa¬ 
racletus  non  veniet  ad  vos. 

Sed  si  haec  ita  se  habent,  quando  nos,  au¬ 
ditores,  Paracletum  illum  sperare  poteri¬ 
mus,  qui  tantum  ab  illa  vitae  ratione  absu¬ 
mus  ?  Qui  carnem  sapimus,  in  carne  semi¬ 
namus,  carnem  fovemus  ?  Et  quam  tandem 
carnem  ?  Eine  similem,  quam  Apostoli  dili¬ 
gebant?  An  vero  carnem  peccatricem,  geni¬ 
tam  in  peccato,  assuetum  peccato?  «  Errat, 
errat  omnino,  inquit  Bernardus,  si  quis  coe¬ 
lestem  illam  dulcedinem  huic  cineri,  divi¬ 
num  illud  balsamum  huic  veneno,  charisma¬ 
ta  illa  spiritus  misceri  posse  hujusmodi  ille¬ 
cebris  arbitratur.  Quis  enim  sectans  lenoci¬ 
nia  carnis  suae  sperare  audeat  gratiam  illam 
spiritus  vehementis,  quam  ne  cum  ipsa  qui¬ 
dem  Verbi  carne  obtinere  apostoli  potue¬ 
runt  ?  »  Nos  igitur,  dilectissimi,  si  tantae 
gratiae  praeparari  cupimus,  a  delectationibus 
miseris  et  caducis  consolationibus  evacuare 
corda  nostra  studeamus ,  praesertim  hoc 
tempore,  quo  diem  illum  expectamus,  quem 
ipse  Spiritus  Paracletus  adventu  suo  illustra¬ 
vit,  ac  nobis  sacratissimum  ac  celeberrimum 
effecit,  ut  sua  nos  visitatione,  sua  consolati¬ 
one,  sua  confirmatione  dignetur  Spiritus 
ille  benignus,  Spiritus  dulcis,  Spiritus  fortis, 
qui  cum  Patre  et  Filio  vivit  et  regnat  in 
saecula  saeculorum.  Amen. 

IN  FERIIS  ROGATIONUM 

DE  ORATIONE. 


SYNOPSIS 

Tota  hcec  concio,  uti  et  sequens ,  de  oratione 
tractat ;  ubi  primum  oratio  in  vocalem  et 
mentalem  dirimitur ,  atque  cum  hcec  illum 
multum  praestantia  antecellat ,  ideo  de  men¬ 
tali  potissimum  hic  sermo  instuitur .  Quod  om¬ 
ni  statui  orationis  studium  sit  necessarium  in 
primis  multis  S.  Scripturoe  testimoniis  cumu¬ 
latis  probatur,  atque  illudhominis  Christiani 
proprium  esse  convincitur.  Objectio  diluitur, 
quomodo  nimirum  illud  Lucae  intelligendum 
sit:  Oportetseaiper orare etnumquam  deficere. 
Quanta  nobis  offeratur  perpetuo  orandi  occa¬ 
sio,  asseritur,  et  auctoritate  D.  Basilii  confir¬ 
matur.  Eam  ex  Adce  peccato  devolutum  in 
nos  esse  miseriam ,  ut  omnia  bona,  ut  pulli 
implumes  cibum,  emendicare  cogamus.  Nul¬ 
lum  opus  bonum  sine  oratione  suam  perfe¬ 
ctionem  habere  posse  a  simili  declaratur  : 
et  quomodo  magna  cura  cor  conservandum 
sit  ( quod  fit.  maxime  meditatione j  testimo¬ 
niis ,  et  similitudinibus  simulacri,  rigidi 
et  fridigi  ferri  demonstratur.  Demum  effica¬ 
cia  orationis  ad  animum  transfigurandum, 
exemplo  Christi  et  accipitris  similitudine  ma¬ 
nifestatur. 

Initium  secundce  partis  a  simili  pharmacorum 
probat ,  orationem  internumomnes procearre  ; 
et  quomodo  et  Philosophi  sententia ,  virum 
bonum  quadratum  esse  oporteat,  multis  do¬ 
cetur.  Qua  ratione  eadem  oratio  comp^cen- 
tiam  divinarum  rerum,  et  nauseam  terrena¬ 
rum  pariat,  mentemque  elevet,  similitudine  et 


exemplis  S.  Augustini  et  S.  Benedicti,  confir¬ 
matur.  Quod  itidem  remedium  naturale  sit 
pro  libidine  restinguenda,  quee  quanta  diffi¬ 
cultate  superetur ,  ex  ipsa  immundi  spiritus , 
divo  Antonio  comparentis,  narratione  osten¬ 
ditur.  Tandem  enumeratis  summatim  pluri¬ 
mis  orutionis  commodis,  ejusdem  praeclara 
encomia,  et  digna  epitheta  subnectuntur;  ubi 
effectus  quidam  adducuntur,  et  quantopere  hoc 
studium  sanctis  cordi  fuerit,  multis  historiis 
palam  sit.  Quce  omnia  gravis  ad  orationem 
exhortatio  excipit. 

Duo  sunt,  quae  hoc  sacro  tempore  toto  or¬ 
be  terrarum  in  Ecclesia  Catholica  maxime 
frequentantur,  jejunium  et  oratio  :  sed  ta¬ 
men  partes  potiores  non  jejunii  sed  ora¬ 
tionis  sunt.  Jejunium  enim  propter  oratio¬ 
nem,  non  oratio  propter  jejunium  instituta 
est.  Itaque  jejunium  diebus  dominicis  inter¬ 
mittitur,  oratio  vero  non  modo  non  inter¬ 
mittitur,  sed  etiam  illis  ipsis  diebus  augetur. 
Quamobrem  ut  non  sine  fructu  hoc  sanctis¬ 
simum  et  saluberrimum  tempus  nos  praeter 
eat,  sicut  concione  superiore,  de  jejunio, 
ita  concione  hodierna  et  sequenti  de  ora¬ 
tione  verba  faciemus.  Ac  quamquam  va¬ 
ria  et  multa  suut,  quae  de  hoc  argumento 
dici  possent,  nos  tamen  non  eloquentiam 
ostentare,  sed  studium  pietatis  promovere, 
et  auditoribus  nostris  non  voluptatem  ac 
delectationem  ;  sed  utilitatem  atque  emolu¬ 
mentum  dicendo  adferre  cupientes,  solum 
de  utilitate,  vel  potius  de  necessitate  oratio¬ 
nis  et  modo  ac  ratione  orationis  pro  tempo¬ 
ris  brevitate  disserimus.  Et  quidem  si  Domi- 

nus,  ut  spero,  votis  nostris  pro  sua  incredi¬ 
bili  bonitate  aspiraverit,  et  vos  attente  ac 
diligenter  (ut  semper  hactenus  fecistis)  ea, 
quae  a  nobis  dicentur,  audieritis,  efficiam 
profecto,  ut  neminem  vestrum  suae  diligen¬ 
tiae,  et  studii  aut  laboris  pomiteat. 

Nunc  ad  rem  ipsam  explicandam  aggre¬ 
dior,  si  de  quo  genere  orationis  potissimum 
disserendum  sit,  paucis  antea  exposuero. 
Etenim  duo  sunt  orationis  genera,  unum, 
quod  solo  corde  et  cogitatione  perficitur  : 
alterum,  quod  corde  simul  et  ore.  Nam  ter¬ 
tium  illud,  quod  solo  strepitu  sonituque  ver¬ 
borum  constat,  tametsi  hodie  maxime  ab 
hominibus  usurpetur,  tamen  nomen  oratio¬ 
nis  nequaquam  meretur  :  estque  a  nobis  pe¬ 
nitus  omittendum,  ne  forte  a  Domino  audia¬ 
mus  :  H<c  populus  labiis  me  honorat ,  cor  au¬ 
tem  eorum  longe  est  a  me.  At  vero  ex  duo¬ 
bus  primis  generibus  illud  prius  magis  a 
sanctis  Patribus  laudari  et  commendari  vi¬ 
demus  :  nempe  udior  et  efticacior  est  ora¬ 
tio  solius  cordis  et  mentis,  quam  oratio  oris 
ac  vocis,  etiam  si  verbis  et  vocibus  aliqua 
attentio  cordis  non  desit.  Nam  qui  voce 
orat,  et  psalmos  vel  canit  vel  legit,  brevi 
tempore  multa  percurrit,  neque  ad  medul¬ 
lam,  et  quasi  succum  eorum,  quae  legit,  per¬ 
venire  potest.  Qui  vero  intrat  in  cor,  et  si¬ 
lentio  cogitat  et  meditatur,  omnia  diligenter 
considerat  ac  perpendit.  Itaque  plus  proficet 
aliquis,  si  mysterium  unum  dumtaxat  Domi¬ 
nicae  passionis  attente  consideret  et  medite- 
tur,  quam  si  eodem  tempore  bis  aut  ter  to¬ 
tam  historiam  Passionis,  et  omnia  ejus  mi- 
steria  cursim  legat  :  neque  vero  ad  hoc  de¬ 
monstrandum  necesse  nobis  erit  ex  locis  Ari¬ 
stotelis  vel  Ciceronis  argumenta  deprome¬ 
re  :  experientia  quotidiana  nos  docet.  Nam 
cum  horas,  vel  psalmos  poenilentiales,  vel 
alias  aliquas  pias  orationes  legimus,  vix  at¬ 
tentionem  in  officio  continemus.  Incipimus 
legere  orationem  dominicam,  et  stati m  qua¬ 
si  nescientibus  nobis  cor  inde  se  proripit,  et 
per  forum,  per  gymnasium  et  per  totam  ur¬ 
bem, aliquando  etiam  extra  urbem  per  silvas  et 
campos  vagatur.  Interdum  quoque,  quod  est 
multo  gravius,  et  in  quo  vehementer  offen¬ 
ditur  Deus,  ipsa  sphaeristeria  et  tabernas  in¬ 
gredimur,  et  aliquando  absolvimus  semel,  et 
repetimus  iterum  eamdem  orationem,  ante¬ 
quam  cor  a  sua  deambulatione  revertatur. 
Itaque  incidimus,  velimus  nolimus,  in  illud 
tertium  genus  orationis,  quod  solo  strepitu 
verborum,  motuque  labiorum  constat.  Et 


-m 

cum  surgimus  ab  oratione  ejusmodi,  ita  fri¬ 
gidi  sumus,  sicut  antea  eramus  :  ita  facile 
ridemus,  et  jocamur  et  fabulamur,  sicut  an¬ 
tea  faciebamus.  At  vero  ex  meditatione  et 
contemplatione  rerum  divinarum  toti  incen¬ 
si,  toti  graves,  toti  serii,  toti  mutati  surgi¬ 
mus.  Quocirca  oratio  vocis  et  verborum,  si¬ 
milis  mihi  videtur  esse  pluviae  sesti  va3,  quae 
cum  impetu  et  sonitu  descendit  et  terree  su¬ 
perficiem  lavat,  sed  ad  viscera  et  intima  ejus 
non  penetrat.  Oratio  vero  cordis,  et  profun¬ 
da  rerum  contemplatio  similis  est  minutae 
pluvise  cuidam,  quse  cum  silentio  cadit,  sed 
perseverat  diu,  et  profundissime  terram  pe¬ 
netrat,  atque  inebriat,  et  eam  multo  humore 
gravidam,  atque  aptissimam  ad  flores  et  fru¬ 
ctus  producendos  relinquit  :  nos  igitur  de 
hoc  genere  orationis,  quod  corde  et  cogita¬ 
tione  fit,  potissimum  disserere  instituimus. 

Atque  ut  intelligatis  non  solum  monachis 
et  sacerdotibus,  sed  omnibus  penitus  Chri¬ 
stianis,  et  iis,  qui  salvi  fieri  cupiunt,  oratio¬ 
nis  hujus  studium  necessarium  esse,  a  testi¬ 
moniis  divinarum  litterarum  principium  fa¬ 
ciemus.  Porro  tam  multa,  et  tot  locis  et  sen¬ 
tentiarum  gravitate,  tantoque  pondere  ver¬ 
borum  Spiritus  sanctus  in  divinis  litteris  de 
orationis  necessitate  locutus  est,  ut  nullum 
amplificationibus  nostris  locum  reliquerit. 
Proferam  pauca  de  multis.  Non  impediaris 
(inquit  Spiritus  sanctus)  orare  semper.  Hoc 
est,  nullum  negotium  sit  tam  grave,  tam 
utile,  tam  necessarium,  quo  te  impediri  ab 
orationis  assiduitate  patiaris.  Isaiae.  lxii.  Qui 
remmiscimini  Domini,  inquit,  ne  taceatis ,  et 
ne  detis  silentium  ei ,  hoc  est,  perpetuo  et  si¬ 
ne  intermissione  c’ ametis  ad  Deum.  David 
Propheta  in  plurimis  psalmis  nihil  magis, 
quam  studium  orationis,  et  laudem  Dei  no¬ 
bis  commendat.  Dominus  vero  ac  liberator 
noster  Christus,  quid,  quseso,  tam  saepe, 
quid  tam  sollicite,  quid  tam  diserte  nos  mo¬ 
net,  quam  ut  semper  oremus?  Marci  xm. 
Videte ,  inquit,  vigilate  et  orate,  nescdis  emm 
quando  tempus  fiet.  Lucse  xvm.  Oportet  sem¬ 
per  orare  et  nunquam  deficere.  Non  inquit, 
expedit,  convenit,  bonum  est  ;  sed  oportet 
necesse  est  :  non  aliquando,  non  saepe,  non 
frequentissime,  sed,  semper  orare,  et  nun¬ 
quam  deficere.  Tantam  igitur  emphasim  ha¬ 
bent  hsec  verba?  Et  rursum  capite  xxi.  Vi¬ 
gilate,  inquit,  omn>  tempore  orantes ;  ut  di¬ 
gni  habeamini  fugere  omnia  ista,  quse  futura 
sunt,  et  stare  ante  Filium  hominis.  Neque  ve¬ 
ro  solum  verbis;  sed  multo  magis  exemplo 

suo  nos  docuit,  quanta  sit  necessitas  oratio¬ 
nis.  Nam,  ut  Beatus  Lucas  testatur,  saepe 
ascendebat  Dominus  in  montes,  et  inquire¬ 
bat  loca  deserta,  ut  vacaret  orationi  :  ssepe 
etiam  integras  noctes  orando  consumebat. 
Certissimum  vero  est,  ut  Divus  Ambrosius 
monet,  id  non  fecisse  Dominum,  quod  ipse 
ejusmodi  adjumento  indigeret ;  sed  ut  nos 
exemplo  suo  institueret  atque  erudiret.  Quid 
jam  de  Apostolo  dicam  ?  Iu  qua  epistola  non 
inter  praecipua  opera  usum  et  frequentiam 
orati  unis  commendat?  Philippensibus  scri¬ 
bit  :  Nihil  solliciti  sitis  ;  sed  in  omni  oratione 
et  obsecrat  one,  cum  gratiarum  actione  petitio¬ 
nes  vestrse  innotescant  apud  Deum.  Colossen¬ 
sibus  scribit  :  Orationi  instate ,  vigilantes  in 
ea  in  gratiarum  actione.  Thessalonicensibus 
scribit  :  Semper  gaudete  ;  sine  intermissione 
orate,  in  omnibus  gratias  agite  :  luec  est  enim 
voluntas  Dei  Timotheo  scribit  :  Obsecro  igitur 
primum  omnium  fieri  obsecrat  ones,  orationes , 
postulationes ,  grat  arum  actiones  pro  omnibus 
hominibus ,  pro  regibus  et  omnibus ,  qui  m  su¬ 
blimitate  sunt  ut  quietam  et  tranquillam  vitam 
agamus  n  omni  pietate  et  castitate.  Et  rur¬ 
sum  :  Volo  viros  orare  in  omni  loco ,  levantes 
puras  manus  sine  ira  et  disceptatione.  Et  rur¬ 
sum  :  Qux  vere  vidua  est  et  desolata ,  speret  in 
Deum  et  instet  obsecrationibus  et  orationibus 
nocte  ac  die.  Haec  et  alia  permulta  passim 
inveniuntur  non  solum  in  epistolis  Pauli,  sed 
in  omnibus  litteris  divinis,  ex  quibus  planis¬ 
simum  illud  efticitur,  non  minus  necessarium 
esse  animae  cibum  orationis,  quam  sit  corpori 
panis,  et  ignis  et  aqua. 

Postremo  ita  propria  est  haec  virtus  Chri¬ 
stianorum,  ut  per  eam  Deus  populum  suum 
ab  omnibus  aliis  gentibus  separare  voluisse 
videatur.  Sic  enim  legimus  in  Isaia  :  Domus 
mea  domus  orationis  vocabitur  cunctis  popu- 
hs,  tamquam  si  diceret  :  Aliae  gentes  sicut 
vivunt  ex  terra,  ita  corda  et  cogitationes  eo¬ 
rum  non  sunt,  tusi  in  terra.  At  Ecclesia  mea 
novum  hominum  genus,  sicut  de  coelo  vi¬ 
tam  habebit,  et  de  coelo  omne  bonum  et  fe¬ 
licitatem  expectabit,  ita  oculos  semper  habe¬ 
bit  sublatos  in  coelum,  ac  mente  et  cogita¬ 
tione  morabitur  semper  in  coelo.  Itaque  Do¬ 
mus  mea  domus  orationis  vocabitur  cunctis 
populis. 

Sed  video  scopulum  mihi  objectum,  ad 
quem  ne  navis  orationis  meae  illidatur,  pro¬ 
videndum  est.  Occurret  enim  fortassis  ali¬ 
quis,  ac  diceret :  Quomodo  tandem  hoc  fieri 
potest,  ut  semper  oremus?  Non  comedemus, 


non  bibemus,  non  dormiemus,  non  quiesce¬ 
mus  ?  Quis  potest  semper  orare,  et  nunquam 
deficere?  Non  defuerunt,  qui  existimarent 
nimis  difficile  esse  semper  orare,  atque  dice¬ 
rent,  idcirco  orationis  nomine  omnia  bona 
opera  intelligenda.  Is  enim  semper  bene 
orat,  qui  semper  bene  vivit,  et  certe  si  quis 
hoc  velit  dicere,  omne  opus  bonum  esse 
orationem,  non  valde  repugnabo.  Sed  tamen 
non  hoc  Dominus  significare  voluit,  cum  ait : 
Oportet  semper  orare ,  et  nunquam  deficere. 
Imo  vero  non  quocumque  opere  bono,  sed. 
de  vera  oratione  dumtaxat  sine  ulla  du¬ 
bitatione  locutus  est.  Nam  cur,  obsecro,  sta- 
tim  addidisset  similitudinem  de  vidua  illa, 
quee  judicem  durum  atque  inhumanum  per¬ 
severantia,  atque  importunitate  orationis  fle¬ 
xit  ?  Et  illam  de  amico  petente  tres  panes, 
quos  non,  quod  amicus  esset,  sed  importu¬ 
nitate  nimia  obtinuit,  nisi  demonstrare  vo¬ 
luisset,  quantum  valeat  Deprecatio  justi  assi¬ 
dua?  Deinde  nonne  Dominus  aperte  dixisset : 
Oportet  bene  agere,  si  hoc  significare  vole¬ 
bat?  Hoc  igitur  firmum  ac  ratum,  tum  hunc 
locum  evangelii,  tum  alios  paulo  ante  nota¬ 
tos  de  vera  oratione  intelligendos  esse,  et  iis 
orationis  studium  non  solum  Carthusianis, 
aut  Franciscanis,  sed  omnibus  Christianis 
commendari.  Neque  vero  dicendum  nobis 
erit,  fieri  non  posse  id,  quod  Dominus  prse- 
cipit.  Non  enim  ita  mathematice  intelligi- 
mus,  semper  esse  orandum,  ut  nec  ad  mo¬ 
mentum  quidem  temporis  ab  oratione  ces¬ 
sandum  sit,  sed  solum  quam  saepissime  et 
quam  diligentissime  orationi  sit  vacandum, 
neque  propter  alia  bona  opera  minus  neces¬ 
saria  utilissimum  ac  saluberrimum  oratio¬ 
nis  studium  esse  omittendum.  Quemadmo¬ 
dum  si  alieni  medicus  diceret:  Vide  ut  sem¬ 
per  comedas,  neque  unquam  intermittas, 
non  intelligeremus  eum  totos  dies  et  totas 
noctes  in  mensa  sedere  debere,  sed  non  de¬ 
bere  eum  suis  temporibus  a  prandio,  vel  a 
cnena  propter  alias  occupationes  vel  studia 
abstinere  :  neque  hic  loquendi  modus  in  sa¬ 
cris  litteris  novus  aut  inusitatus  est.  In  Psal¬ 
mo  primo  in  laudibus  viri  justi  ponitur  :  Sed 
in  lege  Domini  meditatur  clm  ac  nocte.  Nemo 
vero  ita  stupidus  est,  ut  existimet  solum  eum 
virum  justum  esse,  qui  non  comedit,  non 
bibit,  non  ambulat,  non  loquitur,  sed  perpe¬ 
tuo  absque  ulla  intermissione  in  lege  Domi¬ 
ni  meditatur.  Itaque  ille  semper  orare  et 
nunquam  deficere  dicendus  est,  qui  singulis 
diebus  habet  suas  horas  orationi  consecra- 

tas,  et  in  illis  nunquam  se  ab  oratione  avo¬ 
cari  patitur,  reliquo  vero  tempore  semper 
id  facit,  cum  commode  fieri  potest. 

Verum  enimvero,  auditores  multo  frequen¬ 
tius  homo  orare,  atque  adeo  mente  et  co¬ 
gitatione  cum  Deo  conjungi,  et  potest  et  de¬ 
bet,  quam  multi  sibi  persuadeant.  Si  enim 
aliquis  amore  captus  vel  dignitatis  vel  femi¬ 
nee  alicujus,  semper  cogitat  de  eo,  quod 
amat  :  et  neque  dies  neque  noctes,  neque 
dormiens  neque  vigilans  quiescit :  si  ambu¬ 
lat,  lacrymatur  :  si  comedit ,  suspirat  :  si 
dormit,  somniat:  et  omni  tempore,  omni 
loco,  omni  actione  occurrit  animo  res  ama¬ 
ta  :  ubique  eam  videt,  ubique  eam  audit, 
neque  prandium,  neque  coma,  neque  nego¬ 
tia  alia  eum  impediunt,  quin  semper  anima 
volvat  formam  et  speciem  rei  amatae  :  quid 
mirum,  si  animus  humanus  cognita  semel, 
atque  perspecta  excellentia  divinae  pulchri¬ 
tudinis,  ita  flamma  amoris  accendatur,  ut 
non  possit  ab  ea  incredibili  venustate  cordis 
oculos  removere,  et  ibi  semper  animum 
quasi  affixum  vel  ligatum  habeat,  ubi  the¬ 
saurum  suum  habet  ?  Ad  hunc  modum  D. 
Basilius  exponit  illa  verba  apostoli  Pauli, 
sine  intermissione  orate,  ac  docet,  nihil  nos 
agere,  nihil  videre,  nihil  audire,  quod  nos 
ad  Deum  orandum  non  invitet.  Et  si  vere 
Deum  diligimus,  non  solum  dum  vigilamus : 
sed  dum  dormimus  de  Deo  cogitaros  : 

«  Accumbens  mensae  ora :  esurus  panem,  lar¬ 
gitori  gratiam  rependito  :  suffulciens  fir- 
mansque  infirmiores  corporis  vires  vino,  e- 
jus  fac  memineris,  qui  hoc  te  dono  imperti- 
rit,  ad  inferendam  cordi  tuo  lsetitiam ,  ad 
multiplicium  infirmitatum  non  mediocre  so¬ 
lamen.  Nulla  tibi  est  sumendi  edulii  neces¬ 
sitas  ?  Cave  te  praetereat  ejus  memoria,  cu¬ 
jus  liberali  beneficio  explesti  ventrem.  Tuni¬ 
cam  indueris?  Gratiam  agito  benigno  datori. 
Amiciris  pallio  ?Fac  in  te  augescat  intentior 
erga  Deum  charitas,  qui  contegumenta  gra¬ 
tuito  largitus  est  hiemi  aestatique  accomo- 
data,  quibus  et  vita  conservetur,  et  obvele¬ 
tur  turpitudo.  Tibine  dies  expletus  abiit?  illi 
referto  gratias,  qui  solem  quidem  nobis  ni¬ 
hil  tale  commeritis  indulsit  in  divinae  opera¬ 
tionis  mysterium  :  ignem  vero  contulit  illu¬ 
strandae  nocti,  utque  subserviat  reliquis 
vitae  commoditatibus.  Ipsa  rursum  nox  alias 
ad  orationem  suggerere  poterit  occasiones.» 
Haec  magnus  Basilius.  Hac  igitur  quaestione 
explicata,  et  divinae  Scripturae  testimoniis 
expeditis,  ad  necessitatem  et  utilitatem  ora¬ 

tionis  demonstrandam  propius  accedamus. 

Quanta  sit  necessitas  orationis,  nemo  sane 
intelligere  potest,  qui  non  intelligit,  in  quam 
profundam  miseriarum  abyssum  homo  inci¬ 
derit  per  peccatum  :  quae  quidem  tanta  est, 
ut  humanis  verbis  explicari  non  possit.  Scri¬ 
ptura  divina  refert,  nostros  primos  parentes 
simul  atque  in  peccatum  illud  inobedientiae 
lapsi  fuerunt,  se  nudos  agnovisse.  Yere  enim 
tunc  nudi  effecti,  et  innocentia,  gratia,  justi¬ 
tia  aliisque  permultis  bonis  spoliati  sumus. 
Neque  solum  spoliati  bonis,  sed  induti,  et 
quasi  cooperti  omnibus  malis,  ut  illud  Psal¬ 
mographi  rectissime  conveniat :  Induit  male¬ 
dictionem  sicut  vestimentum ,  et  intravit  sicut 
aqua  in  interiora  ejus,  et  sicut  oleum  in  ossi¬ 
bus  ejus.  Certe  grave  admodum  fuisse,  si 
maledictio  illa  Dei  solum  ut  vestimentum  to¬ 
tum  hominem  a  planta  pedis  usque  ad  verti¬ 
cem  corporis  cooperuisset :  verum  justitia  Dei 
hoc  supplicio  contenta  non  fuit ;  sed  voluit 
etiam,  ut  ea  maledictio  sicut  aqua  in  interio¬ 
ra  hominis  penetraret,  ut  non  solum  exterius 
sed  etiam  interius  homines  punirentur.  Quia 
vero  aqua  liquor  quidam  est  crassus,  ut  qui 
non  facile  omnia  penetrare  potest,  ne  putare¬ 
mus  aliquam  partem  so  idiorem,  et  duriorem 
istam  maledictionem  effugere  potuisse,  ad¬ 
didit  sanctus  propheta  et  sicut  oleum  q uod  est 
in  liquoribus  subtilissimum,  etmaxime  aptum 
ad  penetrandum,  in  ossibus ,  quae  sunt 
partes  in  homine  secretissimae  atque  duris¬ 
simae.  Itaque  maledictio  illa  cooperuit  car¬ 
nem  humanam,  sicut  vestimentum  :  intravit 
vero  sicut  aqua  in  animam  sentientem,  et 
omnes  ejus  motus  et  sensus  :  et  sicut  oleum 
mentem  ipsam  ac  voluntatem  ,  atque  adeo 
subtilissimas  et  maxime  reconditas  partes 
penetravit,  et  in  eam  inopiam  et  difficulta¬ 
tem  spiritualium  opum  homo  redactus  est, 
ut  non  possit  ex  se  tamquam  ex  se,  agere, 
vel  loqui  vel  cogitare  aliquid,  quod  Deo  sit 
gratum:  neque  dicere,  Dominus  Deus,  nisi 
adjutus  a  Spiritu  sancto. 

Quaero  igitur  a  vobis  quid  remedii  super- 
est  homini,  tam  mendico,  tam  misero,  tam 
nudo,  tam  debili,  qui  neque  patrimonium 
habet,  neque  artem  aliquam  novit,  neque 
robustus  ac  sanus  est,  ut  fodiendo  ac  labo¬ 
rando  sibi  victum  quaerat?  Quid,  inquam,  ei 
remedii,  nisi  ut  si  fodere  non  valeat,  saltem 
mendicare  non  erubescat?  Hoc  plane  supe- 
rest,hoc  sane  necesse  facere  habet,  nisi  fame 
perire  velit:  nempe  semper  orare  et  nunquam 
deficere  :  semper  mendicare,  semper  pulsare 

ad  fores  illas  divinae  misericordiae,  ac  cum 
propheta  dicere,  mendicus  sum,  Domine,  me¬ 
mor  sis  mei.  Et  sicut  nos  docuit  Dominus,  Pa~ 
nem  nostrum  quotidianum  da  nobis  hodie.  Quae¬ 
ro  igitur  a  vobis,  quid  agere  debet  pullus  hi¬ 
rundinis  aut  passeris,  cum  nec  plumas  nec 
alas  habet,  nec  ullo  modo  cibum  per  se  quae¬ 
rere  sibi  potest?  Quid  ei  superest  nisi  ut  re¬ 
pleat  aerem  clamoribus  et  querelis  ac  gemi¬ 
tibus  viscera  parentum  pulset?  Ad  eumdem 
modum  si  homo  propter  peccatum  magis  nu¬ 
dus  ac  debilis  et  inops  omnium  rerum  effectus 
est,  quam  sit  illa  avis  quae  recens  prodiit  ex 
ovo,  quid  ei  faciendum  est  aliud,  quam  no¬ 
ctes  et  dies  clamandum  ad  Deum  et  piis  ge¬ 
mitibus  pulsanda  viscera  Dei  Patris  ?  intelli- 
gebat  sane  hoc  rex  Ezechias,  atque  idcirco 
in  oratione  aiebat :  Sicut  pullus  hirundinis  sic 
clamabo,  meditabor  ut  columba.  Itaque,  au¬ 
ditores,  post  illud  magnum  naufragium,  post 
illam  jacturam  omnium  bonorum,  quam 
passi  sumus  per  peccatum,  unicum  et  sin¬ 
gulare  remedium  nostrum  ad  omnia  mala 
propulsanda  et  omnia  bona  adipiscenda, 
oratio  est.  Et  ipse  maxime  ditescet  qui  sciet 
optime  et  importunissime  mendicare,  et 
semper  orabit  et  nunquam  deficiet. 

Venio  nunc  ad  alteram  utilitatem,  vel  ne¬ 
cessitatem  orationis  magis  particularem.  Ego 
enim  illud  mihi  verissime  affirmare  posse 
videor,  sine  studio  internse  orationis  (de  hac 
enim  loquimur)  neminem  unquam  hominem 
spiritualem  futurum,  neque  ad  ullum  perfe¬ 
ctionis  gradum  perventurum.  Videmus  mul¬ 
tos,  qui  aliquoties  singulis  annis  ad  Pceni- 
tentise  Sacramentum  accedunt,  et  satis 
diligenter,  quantum  humana  imbecillitas 
patitur,  omnes  sordes  et  maculas  peccato¬ 
rum  expiare  conantur  :  et  tamen  numquam 
proficiunt,  semper  sunt  iidem,  et  si  post  octo 
dies  a  confessione  peracta  iterum  ad  confes¬ 
sionem  redeant,  non  pauciora  aut  minora 
peccata  ferunt,  quam  antea  attulerant.  Atque 
ut  aliquid  majus  et  tamen  verum,  dicamus, 
videmus  interdum  aliquos  homines  religio¬ 
sos  et  non  paucos  Sacerdotes,  qui  officio  et 
vestibus  sanctimoniam  profitentur,  neque 
hoc  solum,  sed  legunt  assidue  divinas  litte¬ 
ras,  frequenter,  si  non  quotidie,  rem  divi¬ 
nam  celebrant,  neque  uxores  aut  liberos 
habent  sed  sunt  ipsi  liberi  ab  omnibus  iis 
curis  et  sollicitudinibus,  quse  eos  a  studiis 
rerum  divinarum  avocare  vel  impedire  po¬ 
tuissent;  et  tamen  ita  sunt  aridi,  ita  sine 
spiritu,  ita  frigidi  in  amore  Domini,  ita  fer¬ 


ventes  in  amore  sseculi,  ita  saccum  plenum 
habent  ira,  invidentia,  cupiditate,  ut  nihil  a 
saecularibus  differre  videantur,  horum  om¬ 
nium  illa  una  est  causa,  quod  non  intrant  in 
cor,  neque  curant  aliud,  quam  hominem 
externum.  Sicut  barbam  et  capillos ,  vel 
tondent  vel  radunt,  ita  peccata  resecanda 
esse  putant,  et  quid  mirum,  si  ita  rursum 
pullulant  peccata,  sicut  renascuntur  iterum 
capilli  cum  radices  maneant?  At  vero  in¬ 
terna  oratio  illa  est,  quse  penetrat  usque  ad 
profunda  animae,  et  cordis  et  spiritus,  et  non 
tondet  vel  secat,  sed  1’adicitus  evellit  vitia. 

Scitisne,  qualia  sunt  jejunia,  eleemosynae, 
confessio  peccatorum,  lectio  Scripturarum 
et  alia  ejusdem  generis  opera  sine  oratione 
interna?  Sunt  quasi  medicamenta  quaedam 
externa,  qualia  sunt  balnea,  vel  unguenta 
vel  fomenta  quae  extrinsecus  adhibentur 
corporibus  aegrotorum.  At  plaga  nostra, au¬ 
ditores,  interna  est,  aegritudo  nostra  in  inti¬ 
mis  visceribus  delitescit,  in  recessu  cordis 
est  morbus  noster,,  ibi  est  apostema.  Ce 
corde  en  m  exeunt  cogitationes  malae ,  homi¬ 
cidia,  adulteria ,  fornicationes ,  furta ,  falsa 
testmonia,  blasphemiae.  Ibi  sunt  radices  vi¬ 
tiorum,  ibi  est  adhibenda  curatio.  Omni  cu¬ 
stodia,  inquit  Sapiens,  serva  cor  tuum,  quo¬ 
niam  ex  eo  vita  procedit,  tamquam  si  diceret, 
si  manibus  et  pedibus,  et  auribus  et  naribus 
careas  :  modo  cor  integrum  maneat,  homo 
eris  tametsi  deformis  et  debilis.  At  si  manus 
et  pedes  et  aures  et  nares  et  membra  csetera 
tibi  sint,  si  cor  non  vivat,  homo  non  eris 
nihilque  differes  a  simulacro.  Sic  etiam  si 
neque  jejunare,  neque  eleemosynas  facere, 
neque  docere,  aut  concionari  valeat,  si  ta¬ 
men  homo  interior  bene  se  habeat,  salva  res 
est.  Nam  et  Deo  places,  et  ejus  amicus  et 
et  filius  es  :  si  vero  illa  omnia  praestare  po- 
*  tes,  et  tamen  homo  interior  non  vivis,  nihil 
es  aliud,  quam  aes  sonans  et  cymbalum  tin¬ 
niens,  vel  simulacrum  artificiose  depictum 
et  ornatum,  sed  mortuum.  Quocirca  omni 
custodia  servandum  est  cor, quia  ex  ipso  vita 
procedit.  Cordi  procurandus  est  cibus,  ne 
deficiat,  procurandus  est  ignis,  ne  frigeat 
vel  obduretur,  nulla  siquidem  re  facilius  ob¬ 
duratur  vel  extinguitur  cor,  quam  frigore. 
Ignem  vero  quid  accendit,  nisi  meditatio? 
Psalmographus  ait  :  In  meditatione  mea  exar¬ 
descet  igms.  Et  sicut  rigidum  atque  obscu¬ 
rum  aliquod  ferrum  quod  nulla  vi  nec  ullis 
malleorum  ictibus  flecti  posse  videtur  tamen 
si  in  ignem  conjiciatur,  statim  accidentur  et 

illustratui'  et  in  quam  partem  volueris  sine 
labore  flectitur,  sic  enim  ejus  peccatoris, 
qui  dum  frigidus  atque  obscurus  est,  flecti 
ad  bonum  neque  admonitionibus  neque  ca¬ 
stigationibus  potest,  statim  tamen  cum  in 
istam  fornacem,  de  qua  loquimur,  injicitur, 
statim  atque  ad  seipsum  redire,  et  profunda 
meditatione  mysteria  nostrae  fidei,  ut  Domini 
passionem  et  gloriam  beatorum,  ut  gehennae 
supplicia,  cogitare  incipit  repente  et  in  ejus 
intimis  medullis  ignis  quidam  excitatur,  quo 
animus  ejus  accenditur  et  illustratur,  et  nullo 
negotio  non  solum  flectitur,  sed  etiam  quo¬ 
dammodo  liquescit.  Atque  inde  incipit  vera 
et  perfecta  conversio  peccatoris. 

Rem  ita  se  habere.  Dominus  noster  he¬ 
sterna  die  sua  illustrissima  transfiguratione 
demonstravit.  Sic  enim  pulcherrimum  hoc 
mysterium  B.  Lucas  describit  :  Assumpsit , 
inquit,  Petrum,  et  Jacobum  et  Joannem.,  et 
ascendit  in  montem  ut  oraret :  et  facta  est , 
dum  oraret ,  species  vultus  ejus  altera,  et  ve¬ 
stitus  ejus  albus  et  refulgens.  Poterat  certe 
Dominus,  si  voluisset,  etiam  sine  oratione 
transfigurari.  At  idcirco  voluit  id  in  oratione 
fieri,  ut  nobis  ostenderet,  quantam  vim  ha¬ 
beat  oratio  ad  animas  transfigurandas.  Ita¬ 
que  in  oratione  transfiguratur  animus  :  in 
oratione  facies  animae  fit  sole  clarior  et  nive 
candidior.  Porro  hoc  idem  in  lib.  sancti 
Job  Dominus  significare  voluisse  videtur, 
cum  ait  :  Numquid  per  sapientiam  tuam 
plumescit  accipiter ,  expandens  alas  suas  ad 
austrum?  Admirabile  profecto  est,  quod 
sciat  accipiter  tam  facile  excutere  veteres 
plumas,  et  producere  novas,  atque  idcirco 
quaerat  aerem  calidum,  et  ad  austrum  se 
convertat,  ut  eo  calore  aperiantur  et  dila¬ 
tentur  pori  :  deinde  expandat ,  concutiat 
atque  agitet  alas,  ut  eo  motu  alarum  vete¬ 
res  plumae  ejiciantur,  et  mox  novae  exorian¬ 
tur.  At  quanto  mirabilius,  quod  possit  ani¬ 
mus  humanus  tanta  facilitate  exuere  veterem 
hominem  etinduere  novum :  exuere  Adamum 
et  induere  Christum  :  exuere  carnem  et  in¬ 
duere  spiritum  :  exuere  cogitationes  et  amo¬ 
rem  ac  desideria  rerum  terrenarum, et  indue¬ 
re  aliam  mentem,  alios  mores,  alia  desideria 
neque  aliud  jam,  quam  Deum  et  res  coelestes 
concupiscere?  Quanta  est  hmc  mutatio, 
quanta  conversio?  Vere  Mutaho  est  dexterae 
excelsi  :  et  tamen  non  solum  fieri ;  sed  etiam 
facile  fieri  haec  mutatio  potest.  Si  accipitrem, 
de  quo  jam  diximus,  imitari  velimus,  hoc 
est,  si  vultum  et  faciem  nostree  animse  ad 


illam  meridianam  lucem,  ad  illos  radios  ac¬ 
censos  Solis  justitiae  convertamus,  atque  in 
eam  lucem  defixis  oculis  interim  alas  desi¬ 
derii  expandamus,  atque  agitemus  petentes, 
obsecrantes,  flagitantes  non  verbis,  sed  ge¬ 
mitibus,  sed  lacrymis,  sed  suspiriis,  ut  de¬ 
tur  nobis  spiritus  bonus.  0  quam  facile  isto 
calore  spiritus  aperiuntur  pori  ?  0  quam  cito 
ista  agitatione  alarum  plumee  veteres  ejiciun¬ 
tur?  0  quanta  celeritate  et  facilitate  renova¬ 
tur,  Ut  aquilae  juventus  nostra?  Magna  est 
igitur  et  admirabilis  virtus  et  efficacitas  ora¬ 
tionis. 


PARS  POSTERIOR. 

Quemadmodum  iisdem  fere  medicamentis 
in  humanis  corporibus  et  efficitur  sanitas,  et 
conservatur  :  pari  ratione  in  mentibus  hu¬ 
manis  unum  atque  idem  pharmacum  oratio¬ 
nis,  non  solum  virtutum  sanitatem  efficit, 
sed  etiam  conservat  effectum  nec  solum  mor¬ 
bos  vitiorum  contractos  expellit,  quod  paulo 
ante  docuimus ;  sed  etiam  prohibet ,  ne 
deinceps  tales  aegritudines  contrahantur, 
quae  est  altera  utilitas  orationis.  Ea  siqui¬ 
dem.  quae  hominem  de  statu  deturbare,  et 
a  recta  via,  quam  ingressurus  erat,  revocare 
solent,  prosperitatum  atque  adversitatum 
vicissitudines  sunt.  Rebus  adversis  animus 
dejicitur,  prosperis  elevatur  atque  ascendit 
in  mirabilibus  super  se.  Utroque  autem 
modo  tandem  cadit  :  multi  propter  calami¬ 
tates  atque  aerumnas  a  Deo  et  virtutis  via 
ceciderunt,  atque  ad  peccata,  ad  blasphe- 
mias,  ad  furta,  ad  parricidia,  ad  despera¬ 
tionem  se  converterunt.  Multi  rursum  ob 
fortunarum,  et  amicorum,  et  dignitatum  et 
rerum  omnium  affluentiam  obliviscuntur 
Dei  et  beneficiorum  ejus  et  quasi  jam  Deo 
non  egeant  ,  ejus  gratiam  et  amicitiam 
non  magni  faciunt,  facileque,  si  detur  occa¬ 
sio,  sicut  frequentissime  datur  legem  Domini 
et  prsecepta  ejus  violare  non  verentur.  Utri¬ 
que  vero  tandem  pereunt,  et  gehennae  addi¬ 
cuntur.  Itaque  praeclare  Philosophus  libro 
de  moribus  primo,  hominem  felicem  et  pro¬ 
bum  docet  quadratum  esse  debere,  hoc  est, 
similem  talo,  qui  quocumque  projiciatur, 
semper  recte  cadit.  Is  enim  vere  felix  et 
probus  (si  tamen  felicitas  est  ulla  in  hac  vita) 
dicendus  est,  qui  omnem  fortunam  mode¬ 
rate  ferre  potest,  et  neque  adversis  dejicitur, 
neque  prosperis  elevatur.  Porro  hanc  feli- 

citatem,  hanc  animi  constantem  et  diutinam 
sanitatem,  hanc  veram  et  stabilem  tranquil¬ 
litatem,  hanc  jucundissimam  et  gratissimam 
mentis  serenitatem,  nulla  alia  re  facilius, 
ijuam  studio  orationis  et  contemplationis 
acquiremus.  Nihil  enim  est  aliud  orare  et 
contemp'ari,  quam  agere  cum  Deo,  agere 
de  rebus  maximi  momenti,  de  regno,  de 
«eternitate,  de  bono,  in  quo  sunt  omnia  bona. 
Quare  sicut  ii,  qui  admittuntur  ad  regis  con¬ 
silium,  et  agunt  ibi  de  provinciis,  de  exer¬ 
citibus,  de  bellis,  de  legationibus  magnorum 
principum,  et  aliis  rebus  magnis  :  cum 
postea  redeunt  ad  suas  privatas  domos,  et  iis 
referuntur  privata  quaedam  et  minima  nego¬ 
tia,  de  agro,  de  vinea,  de  colligendis  fructi¬ 
bus,  de  equo,  de  bove,  de  ancilla,  de  famulo, 
vix  ea  dignantur  audire ;  sed  fastidiunt  ac 
contemnunt,  tamquam  res  nullius  momenti. 
Habent  enim,  caput  plenum  curis  et  cogita¬ 
tionibus  magnarum  rerum.  Sic  etiam  qui 
agunt  cum  Deo,  et  agunt  de  magnis  illis 
negotiis  regni  cmlestis,  et  bonorum  nunquam 
finiendorum,  nec  non  de  praeliis  et  certa¬ 
minibus,  quae  contra  potentes  et  invisibiles 
hostes  gerenda  sunt  cum  ad  negotia  istius 
vitae  oculos  convertunt,  omnia  fastidiunt  ac 
contemnunt,  tamquam  inanissimas  nugas. 
Vident  enim  esse  omnia  ista  fragilia  et  ca¬ 
duca,  et  avibus  persimilia,  quae  quando 
maxime  teneri  videntur,  tum  maxime  fu¬ 
giunt,  et  nihil  in  manibus  praeter  aliquas 
plumas  relinquunt.  Non  recordamini  sancti 
illius  senis,  de  quo  aliquando  vobis  ex  hoc 
loco  retulf,  quod  is,  cum  ab  oratione  surge- 
bat,  oculos  claudere  solebat,  neque  solem 
aut  coelum  aut  aliquam  creatam  pulchritudi¬ 
nem  aspicere  dignabatur,  sed  aiebat  :  Clau¬ 
damini  oculi,  claudamini,  nihil  enim  jam  est 
pulchri,  quod  aspicere  possitis.  Quid, quaeso, 
in  illo  sancto  ac  regio  Propheta  Davide  effe¬ 
cerat,  ut  regni  gloriam  et  abundantiam  divi¬ 
tiarum  ita  contemneret,  ut  ex  animo  dicere 
posset.  Quid  mihi  est  in  cielo  et  a  te  quid  vo¬ 
tu  super  terram  ?  Deficit  caro  mea  et  cor 
meum  :  Deus  cordis  mei,  , 1  pars  mea ,  Deus  in 
aeternum ,  nisi  studium  orationis,  nisi  contem¬ 
platio  divinorum?  Sed  accipite  similitudinem 
aliam. 

Qui  montes  excelsos  et  turres  altissimas 
conscendunt,  nonne  cum  deorsum  aspiciunt, 
omnia  parva  et  exigua  esse  censent?  Quid 
putant  homines  nisi  formicas?  Quid  boves 
et  camelos,  nisi  capras  et  oves?  pecunias 
autem  et  vestes  et  alia  minuta  ne  vident  qui¬ 


dem.  Jam  igitur  quid  est  oratio,  nisi  ascensio 
mentis  in  Deum  ?  et  quam  alta  turris  est  Deus? 
Quis  mathematicus,  et  quo  geometrico  qua¬ 
drante  altitudinem  hujus  turris  metiatur? 
Quse  moles  Babylonica,  quis  Caucasus  aut 
Olympus,  cum  Dei  sublimitate  comparetur? 
Ejusmodi  arx  est  Deus,  ut  inde  res,  et  altis- 
simee  et  longe  inferius  positse  conspiciantur. 
Deus  enim  Alta  a  longe  cognoscit ,  atque  id¬ 
circo  solus  altissimus  vere  nominatur  et  est. 
Illi  igitur,  qui  per  orationem  et  contempla¬ 
tionem  quasi  per  gradus  quosdam  ascendunt 
in  Deum,  explicari  non  potest,  quam  exigua, 
quam  minuta,  quam  vilia  esse  putant  ea, 
quee  hic  jacent  in  terris,  ac  propterea  non 
magnifaciunt  ea  neque  vehementer  diligunt; 
sed  sciunt  abundare,  sciunt  penuriam  pati. 
Si  habeant  res  istas  terrenas  non  extolluntur  : 
si  non  habeant,  non  dejiciuntur  :  si  crescant 
opibus,  ac  honoribus  augeantur  non  effe¬ 
runt  se  inani  laetitia  :  si  contra  incidant  in 
calamitates,  si  divitiis  vel  dignitatibus  spo¬ 
lientur,  non  propterea  sunt  animo  tristiore, 
sed  ubique  et  semper  tranquillitatem  et  sere¬ 
nitatem  animi  conservant  et  tamquam  homi¬ 
nes  vere  quadrati  semper  recte  cadunt,  nec 
ulla  fortuna,  vel  prospera  vel  adversa  frangi 
possunt.  Conferte  si  placet  aliquem  filium 
hujus  saeculi,  qui  habitet  in  superficie  terrae, 
cum  aliquo  Dei  servo  cujus  perpetuum  do¬ 
micilium  sit  in  Deo  :  nempe  filius  hujus  sae¬ 
culi  si  tres  obolos  amittat,  totam  viciniam 
commovebit  :  si  aliquid  pecuniae  lucretur, 
vel  ad  aliquam  dignitatem  ascendat,  hoc 
est,  conscendat  tumulum  unius  palmi,  non 
capiet  se  prae  gaudio  :  si  injuriam  aliquam 
accipiat,  si  non  dicatur  optimus  et  sapi- 
entissimus  totius  civitatis,  non  poterit  in¬ 
juriam  illam  deglutire  :  sed  statim  provo¬ 
cabit  ad  arma,  fremet,  rugiet,  excandescet, 
et  nisi  injuriam  suam  ulciscatur,  vitam  sibi 
acerbam  esse  putabit.  Et  undenam  haec  om¬ 
nia  nisi  quod  iste  jacet  in  terris,  et  ei  etiam 
res  parvae  magnae  esse  videntur?  Aspicit 
injuriam  sibi  illatam  tamquam  fluctus  quos¬ 
dam,  atque  undas  maris,  et  timet  ne  ab  illis 
opprimatur  et  obruatur  :  at  servus  Dei,  qui 
sedem  suam  habet  in  Deo,  et  cor  suum  af¬ 
fixit  coelo,  superior  est  omnibus  rebus  crea¬ 
tis,  et  nihil  ei  nocere  potest  :  Alt  ss  mus 
posuit  tabernaculum  suum,  non  accedet  ad 
eum  malum ,  et  flagellum  non  appropinquabit 
tabernaculo  ejus,  et  ista  inferiora,  vel  bona 
vel  mala,  nec  aspicere,  nec  de  eis  cogitare 
dignabitur. 

B.  Augustinus  libro  suarum  confessionum 
nono,  referens  sermonem  illum,  quem  cum 
beata  Monica  matre  apud  Ostia  Tyberina  de 
Deo,  de  gloria  beatorum  habuerat,  affirmat, 
se  et  ilbun  cogitando  et  loquendo  gradatim 
omnes  res  creatas  transcendisse,  et  arcem 
illam  altissimam  vetee  beatitudinis  toto 
ictu  cordis  modice  attigisse,  ibique  mundum 
totum  inter  verba  ita  iis  viluisse  cum  omni¬ 
bus  delectationibus  suis,  ut  omnes  corporeae 
voluptates,  prae  illa  beatae  vitae  jucunditate 
non  comparatione,  sed  ne  commemoratione 
quidem  dignae  visae  sint.  Et  si  D.  Augustino 
de  Deo  loquenti,  et  divitias  illas  coelestes 
cogitatione  modica  attingenti,  ita  mundus 
cum  omnibus  delectationibus  suis  vilescebat, 
quam  vehementer  existimatis  et  ipsi,  et  aliis 
sanctis  hominibus  mundus  totus,  non  in¬ 
quam,  vilescebat,  parum  est  hoc,  sed  fasti¬ 
dio,  sed  oneri,  sed  labori  erat,  cum  ad  mul¬ 
tas  horas  cubiculis  suis  inclusi  profunda  et 
diuturna  contemplatione  non  modice  attin¬ 
gebant  ,  sed  ingrediebantur,  perambula¬ 
bant,  sed  peragrabant  campos  illos,  ubi  pas¬ 
cit  Deus  Israelem  in  aeternum  pabulo  veri¬ 
tatis?  0  quam  aegre  inde  avellebantur?  0 
quomodo  servire  corporis  necessitatibus  eru¬ 
bescebant?  0  quam  ex  animo  cum  Petro  di¬ 
cebant  :  Praeceptor ,  bonum  est  nos  hic  esse , 
faciamus  tria  tabernacula. 

B.  quoque  Gregorius  libro  altero  Dialogo¬ 
rum  de  divo  Benedicto  illud  refert,  eum  ali¬ 
quando  cum  tempus  nocturnae  orationis 
praevenisset,  et  aliis  djrmientibus  ipse  vigi¬ 
liis  et  contemplationibus  operam  daret,  re¬ 
pente  quadam  luce  circumfusum  orbem  to¬ 
tum  quasi  sub  uno  solis  radio  ante  se  collo¬ 
catum  conspexisse.  Ne  vero  hoc  alicui  incre¬ 
dibile  videatur,  addit  sanctissimus  Pater, 
non  mirum  videri  debere,  si  ante  oculos 
Beati  Benedicti  totus  orbis  angustissimus 
fuit,  quando  is  non  in  terra  jacebat,  sed 
levaverat  se  super  se,  et  seipsum,  atque  om¬ 
nes  res  creatas  transcendens  in  Deum  quasi 
turrim  immensae  sublimitatis  conscenderat. 
Quamobrem,  auditores,  si  quis  est,  qui  mun¬ 
dum  et  res  creatas  contemnere  ac  despicere 
cupit,  si  quis  prosperis  eventibus  non  extolli, 
nec  adversis  casibus  perturbari  desiderat,  si 
quis  ab  amore  et  cupiditate  rerum  fragilium 
et  terrenarum  liberari,  et  secure  ac  tran¬ 
quille  in  Domino  vivere,  et  mortem  non  so¬ 
lum  sine  metu,  sed  etiam  cum  gaudio  et  ala¬ 
critate  expectare  velit,  is  debet  sese  colligere 
et  captare  tempora  et  loca  apta  meditationi, 


et  serio  internse  orationi  operam  dare. 

Non  me  fugit,  esse  multas  et  varias  dae¬ 
monum  molitiones  :  non  ignoro  magnam 
partem  adolescenlum  detineri  visco  carna¬ 
lium  voluptatum  :  scio  inter  omnia  Chri¬ 
stianorum  certamina  omnium  ferme atrocis- 
sima  essa  praelia  castitatis.  Legi  apud  Bea¬ 
tum  Athanasium  Daemonem  ipsum ,  cum 
aliquando  D.  Antonio  quasi  puer  horridus 
et  niger,  Dei  jussu,  apparuisset,  ita  locutum 
esse  :  Ego  sum  fornicationis  amicus  :  ego 
multimoda  adversus  omnes  adolescentes 
turpitudinis  arma  suscepi,  hinc  et  spiritus 
fornicationis  vocor.  Quantos  pudice  vivere 
disponentes  fefelli?  quam  multos  strenue 
incipientes  ad  sordes  pristinas  redire  per¬ 
suasi?  Ego  sum,  propter  quem  Propheta 
lapsos  increpat  dicens  :  Spiritu  fornicationis 
seducti  estis.  Et  revera  illi  per  me  fuerant 
supplantati.  Ego  sum,  qu:  teipsum  saepe 
tentavi,  et  semper  repulsus  sum  :  multos 
seduxi,  multos  decepi  :  nunc  autem  ut  a 
cseteris  sanctis,  ita  et  tuo  sum  labore  supe¬ 
ratus. 

Haec  omnia,  auditores,  ut  dicebam,  non 
ignoro,  et  si  nui  illud  vel  mea,  vel  aliorum 
experientia  didici,  inter  tot  mundi  et  carnis 
et  Daemonis  tentationes  non  posse  hominem, 
ac  praesertim  adolescentem,  sine  studio  inti¬ 
mae  orationis  bene  beateque  vivere.  Nam 
jejunia  et  corporis  castigationes  sunt  qui¬ 
dem  utilia,  et  certe  omnino  adhibenda  in 
remedium  :  sed  sola  nullo  modo  sufliciunt. 
Sunt  enim  amara  quaedam  pharmaca,  et 
quasi  violenta  remedia.  At  studium  oratio¬ 
nis  medicamentum  est  naturale,  atque  idcir¬ 
co  effieacissimum,  et  facillimum.  Ea  siqui¬ 
dem  est  nostra  notura,  ut  sine  amore,  et 
laetitia  et  voluptate  aliqua  vivere  non  possi¬ 
mus.  Et  sicut  ingenui  pueri  magis  blanditiis 
et  munusculis,  quam  minis  et  verberibus  in 
studiis  litterarum  proficiunt  :  ita  et  nos  qui 
cor  nobile,  ingenuum,  liberale  sortiti  sumus, 
multo  lacilius  consolatione  coelesti,  quam 
corporis  castigationibus  a  voluptatibus  no¬ 
xiis  et  peccatorum  delectationibus  avocamur. 
Itaque  non  est  mirum,  si  multi  carnales 
voluptates,  tamquam  insani  et  amentes  in 
suam  perniciem  persequantur,  cum  et  cor 
humanum  ex  amore  vivat,  et  illi  adhuc  spi¬ 
ritales  delicias  et  divinas  vo  uptates  igno¬ 
rent.  Sed  assuescant  isti  vacare  Deo,  expe¬ 
riantur  semel  hoc  genus  medicamenti,  sta¬ 
tuant  serio  certis  horis  internse  orationi  sese 
dedere,  et  sine  dubio  mundus  illis  vilescet, 

et  caro  desipiet,  et  Daemonis  machina  tam¬ 
quam  fumus  evanescet  :  et  tunc  videbunt 
quantam  pacem,  quantam  tranquillitatem, 
quantum  laetitiam,  quantam  copiam  bonorum 
eis  studium  orationis  attulerit.  S  em  per  gau¬ 
dete,  inquit  Apostolus,  sine  intermissione  orate, 
tamquamsi  diceret,  si  vultis semper  gaudere, 
semper  orate.  Ille  enim  semper  gaudet,  qui 
per  orationem  unus  spiritus  fit  cum  Deo, 
qui  est  ipsum  gaudium,  ipsa  laetitia,  mare 
mellis  et  fons  indeficiens  voluptatis. 

Multa  ac  prope  infinita  mihi  occurrunt, 
quae  de  orationis  necessitate,  et  utilitate  dici 
possent  :  sed  quoniam  tempus  est  breve, 
neque  vos  nimis  longa,  oratione  detinere 
volo,  percurram  celerrime,  quae  supersunt, 
nec  tam  explicabo,  quam  enumerabo  utili¬ 
tates  orationis.  Quid  igitur  facit  oratio? 
Evehit  mentem  in  Deum,  et  eam  quasi  ligat 
cum  eo,  atque  unum  spiritum  facit  ex  duo¬ 
bus.  Quid  rursum  facit  oratio?  Id  facit,  ut 
homo  levet  se  supra  se  et  super  omnes  res 
creatas,  atque  in  Deo  abysso  dulcedinis  et 
suavitatis  seipsum  immergat.  Quid  facit 
oratio?  Capit  quodammodo  Deum ,  et  in 
corde  orantis  tamquam  in  suo  regno  ac  tem¬ 
plo  collocat,  ut  eum  orans  possideat,  atque 
amet,  ac  eo  secure  et  libere  perfruatur. 
Quid  facit  oratio?  Id  facit,  ut  anima  Deum, 
et  Deus  animam  vicissim  respiciat.  Hic  vero 
respectus  majoris  virtutis  ,  et  efficacitatis 
est,  quam  aspectus  omnium  planctarum. 
Quid  facit  oratio?  Collocat  orantem  quasi 
ad  pedes  Domini,  ubi  doctrinam  coelestem 
et  verba  vitee  eeternee  audiat,  et  cum  sponsa 
in  Cantico  amoris  dicat  :  Anima  mea  lique¬ 
facta  est,  ubi  dilectus  locutus  est.  Quid  facit 
oratio?  Occidit  hominem  veterem,  parturit 
novum,  evellit  vitia  plantat  virtutes.  Quid  fa¬ 
cit  oratio  ?  Contemptum  parit,  et  fastidium  o- 
mnium  rerum  terrenarum,  et  orantem  fortem 
in  adversis,  temperatum  in  prosperis,  secu¬ 
rum  in  dubiis,  in  omnibus  jucundum,  tran¬ 
quillum  et  hilarem  reddit.  Quid  denique  fa¬ 
cit  oratio?  Erigit,  ungit,  illustrat,  inflammat 
animam  orantis,  ut  ea  hic  erecta,  uncta,  illu¬ 
strata,  inflammata  contempletur  Deum,  con¬ 
templando  amet,  amando  gustet,  gustando 
quiescat,  atque  in  ea  quiete,  eam  gloriam  ac 
beatitudinem  obtineat  totam,  quae  hic  in  ter¬ 
ris  obtineri  potest. 

Itaque  nihil  est  aliud  oratio  ,  quam  pa¬ 
scuum  animae ,  quam  amplexus  atque  oscu¬ 
lum  Dei,  quam  sabbatum  spiritale,  quam  sal¬ 
tus  Libani,  quam  domus  deliciarum.  Oratio 


nihil  est  aliud,  quam  speculum  candissimum 
atque  clarissimum,  in  quo  mens  humana 
seipsam,  et  Deum  et  res  omnes  intuetur. 
Oratio  nihil  est  aliud,  quam  vita  virtutum, 
interitus  vitiorum,  fons  et  origo  bonorum 
omnium.  Oratio  nihil  est  aliud,  quam  lac 
incipientium  ,  cibus  solidus  perfectorum  , 
medicamentum  debilium,  suffragium  defun¬ 
ctorum,  commune  refugium  totius  Ecclesiae. 
Oratio  nihil  est  aliud,  quam  portus  in  mari, 
umbraculum  in  sole,  in  praelio  scutum  et 
in  triumpho  corona.  Oratio  nihil  est  aliud, 
quam  altera  scala  Jacob,  et  porta  quaedam 
regia,  qua  intratur  nullo  prohibente  ad  cor 
Dei.  Oratio  nihil  est  aliud,  quam  primitiae 
quaedam  gloriae  futurae,  et  manna  abscon¬ 
ditum,  omnem  continens  in  se  saporis  sua¬ 
vitatem.  Oratio  nihil  est  aliud,  quam  regina 
quaedam,  cui  eleemosynae,  jejunia,  cantus 
Psalmorum,  habitatio  solitudinis,  libri,  ima¬ 
gines,  oratoria,  templa  deserviunt.  Oratio 
nihil  est  aliud,  quam  optima  illa  pars,  quam 
elegit  sibi  Maria,  quae  judicio  atque  senten¬ 
tia  Dei  anteposita  fuit  excellentissimo  illi 
operi,  in  quo  Martha  soror  ipsius  occupa- 
butur.  Denique  oratio  nihil  est  aliud,  quam 
instrumentum  quoddam  commune  ac  gene¬ 
rale,  quo  in  omnibus  nostris  operibus  indi¬ 
gemur,  sine  quo  nihil,  et  cum  quo  omnia 
etiam  difficillima  et  gravissima  possumus. 
Alioquin  quod  miraculum  unquamfactum  est 
sine  oratione?  Quod  genus  gratiae  et  bene¬ 
ficii  sine  oratione  a  Deo  impetratum  est? 
Quot  et  quantas  victorias  in  atrocissimis 
bellis  oratio  reportavit?  Quibus  viribus  aut 
artibus  sancti  homines  morbos  curarunt, 
Daemones  fugarunt,  mortem. superarunt,  fe¬ 
ras  placarunt,  flammis  imperarunt,  elemen¬ 
torum  ordinem  et  cursum  astrorum  commu¬ 
tarunt?  Nonne  viribus  orationis?  Quibus  ar¬ 
mis  dimicarunt,  et  vicerunt  Moyses,  Josue, 
Gedeon,  Jephte,  David,  Ezechias,  Josaphat, 
nobiles  Macchabaei,  et  nostri  Constantini  aut 
Theodosii?  nonne  armis  orationis? 

Postremo,  quid  aliud  sancti  homines  ma¬ 
gis,  quam  orationem  frequentarunt?  Quis 
unquam  sanctorum  extitit,  qui  non  omni 
contentione  animae  in  hoc  studium  in¬ 
cumberet  ?  Sanctus  sanctorum  Dominus 
noster  Christus,  qui  oratione  non  indigebat, 
solus,  ut  eos  doceret,  pernoctabat  in  oratio¬ 
ne  :  neque  egredi  voluit  ad  concionem,  nisi 
oratione  praemissa,  et  jejunio  Jquadraginta 
dierum,  neque  passioni,  et  morti  se  obtulit 
sine  ferventi  et  prolixa  oratione.  Sanctus 

David  et  si  maximis  negotiis  et  occupatio¬ 
nibus  distineretur  (quippe  cui  tanti  regni 
administratio  incumbebat),  tamen  septies  in 
die  se  ad  orandum  recipiebat,  et  cum  non 
sufficeret  dies,  etiam  media  nocte  surgebat, 
ut  ipse  ait,  ad  confitendum  Domino.  Tem¬ 
pore  nascentis  Ecclesiee  preecipua  Christia¬ 
norum  occupatio  oratio  erat.  Erant ,  inquit 
B.  Lucas,  snnper  in  templo  laudantes  et  bene¬ 
dicentes  Deum.  Et  rursum  idem  D.  Lucas 
alio  loco  :  Hi  omnes ,  inquit,  erant  perseve¬ 
rantes  unanimiter ,  in  oratione  cum  mulieribus 
et  Maria  matre  Jesu.  De  S.  Bartholomseo 
legimus,  eum  centies  per  diem,  et  centies 
per  noctem  genua  flectere  solitum  fuisse  ad 
orationem.  De  S.  Jacobo  item  Apostolo  fer¬ 
tur,  eum  callos  in  genibus  per  assiduitatem 
orationis  more  camelorum  habuisse.  De  apo¬ 
stolis  omnibus  simul  scribit  B.  Lucas  eos  com¬ 
muni  consensione  munus  distribuendarum 
rerum  temporalium  ab  se  ablegasse,  et  se¬ 
ptem  diaconis  commisisse,  ut  libere  ipsi  ora¬ 
tioni  et  contemplationi  vacare  possent.Beatis- 
simus  pater  Franciscus  tanti  fecit  orationis 
studium,  ut  neque  propter  conciones,  neque 
propter  animarum  conversionem  orationem 
interrumpere  vellet,  donec  divina  revelatio¬ 
ne  ei  munus  concionandi  imponeretur.  Bea¬ 
tissimus  quoque  pater  Dominicus  ita  tempus 


sibi  dividebat,  ut  dies  consumeret  concio- 
nando,  noctes  orando,  atque  idcirco  tam 
eximius  fructus  ejus  conciones  consequeba¬ 
tur  :  quia  nimirum,  quod  erat  interdiu  di¬ 
cturus  concionando,  id  noctu  discebat 
orando.  Omitto  de  D.  Antonio,  B.  Benedicto 
et  aliis  sanctis  hominibus  dicere.  Nam  eo¬ 
rum  vita  pene  tota  nihil  aliud,  quam  oratio 
erat  :  et  ideo  fugiebant  civitates,  habitabant 
solitudines  ut  semper  orationi  vacarent. 

Qum  cum  ita  sint,  si  tales  et  tanti  viri,  ita 
sollicite  et  assidue  gratiam  Dei  in  oratione 
emendicabant,  lumen  flagitabant,  opem 
implorabant,  cum  essent  tamen  pleni  Spiri¬ 
tu  sancto,  et  spiritualibus  opibus  ditissimi, 
quid  nos  facere  par  esset,  qui  vere  pauperes 
et  mendici  sumus  ?  Heec  profecto  est  causa, 
cur  illi  plus  una  concione,  quam  nos  decem 
concionibus  proficiamus,  quod  illi  divites 
humiles  erant,  nos  sumus  pauperes  superbi  : 
illi  spem  suam  ponebant  in  Deo  ;  nos  sajpe 
in  nostra  sapientia  vel  eloquentia  ponimus. 
Ad  hanc  igitur  utilissimam,  et  saluberrimam 
virtutem  vos  cohortor,  auditores,  ad  hanc 
vos  provoco  atque  invito,  si  recto  et  brevi 
et  facili  et  securo  itinere  ad  summum  bo¬ 
num  et  vitam  beatam  ac  sempiternam  per¬ 
venire  cupitis,  quam  nobis  omnibus  conce¬ 
dat,  qui  est  benedictus  in  ssecula.  Arnen. 

SYNOPSIS 

Praemissa  exordii  loco  probatione  necessitatis 
orationis ,  de  ratione  et  modo  bene  orandi  di¬ 
cendum  esse  proponitur  :  atque  in  partes  quin¬ 
que  oratio  bona  dividitur ,  in  prae  parationem, 
lectionem ,  ipsam  meditationem ,  gratiarum  a- 
ctionem  et  petitionem ,  de  quibus  singulis  in 
progressu  agitur.  Ac  primum  quam  necessario 
praeparatio  orationem  praecedat,  testimoniis 
et  similibus  ostenditur :  et  quod  ea  duobus  mo¬ 
dis  fieri  debeut  docetur ,  primo ,  commissa 
peccata  Deo  confitendo,  et  de  iis  dolendo. 
Deinde,  considerundo  divince  majestatis  ma¬ 
gnitudinem,  quo  Deo  quasi  reverentia  qu  cedam 
exhibetur,  et  animus  ab  evagatione  retinetur  ; 
quibus  insuper  modus  finiendi  praeparat ionem 
subjungitur.  Ad  lectionem  discendendo  medi¬ 
tationi  preemittendam ,  duo  praescribuntur  in 
ea  servandi  modi ;  unus,  quo  aliquem  textus  sa  - 
erae  Scripturae  legamus  :  alter,  qui  etiam  ex¬ 
peditior,  quo  capita  decerpamus  ;  ubi  elegan- 
tissima  narratione  ostenditur,  huic  rei  nihil 
esse  aptius,  quam  Passionem  Dominicam,  quae 
vitae  nostrae  norma  virtutum  omnium  lucidissi¬ 
mum  est  speculum. 

Posterior  pars  in  tribus  reliquis  partibus  expli¬ 
candis  occupatur;  atque  quid  sit,  et  quomodo 
perfici  debeat  meditatio,  similibus  intelligen- 
tice,  custodum  portarum  civitatis  et  canum 
venaticorum,  docetur  ;  eamdemque  constanter 
frequentandam  esse  suadetur  Deinde,  ut  per¬ 
agenda,  unde  sumenda,  el  quam  grata  Deo 
sit  gratiarum  actio,  demonstratur.  In  peti¬ 
tione  duo  observanda  monentur,  quid,  et  pro 


quibus  scilicet,  et  quomodo  patendum  ;  ubi 
obiter  declaratur,  quam  magnum  malum  sit 
sui  ignoranti  ' .  Quatuor  ad  here  conditiones 
orationem  habere  debere  asseritur,  ut  nimi¬ 
rum  sit  confidens,  quum  efficiunt  merita 
Christi,  bonitas  Dei,  et  ejus  jjromissionum 
certitudo  ;  ut  sit  humilis  ;  ut  perseverans ;  ut 
denique  charitate  ferventi  fiat.  Tandem  ora¬ 
tionem  bonam  semper  a  Deo  exaudiri,  non  ta¬ 
men  semper  impleri ,  quia  non  expedit,  pro¬ 
batur.  Quibus  singulis  d  centi  amplificat  one 
exornatis ,  epilogus  ad  orationis  studium  nos 
invitat. 

Sicut  nemo  est,  qui  ut  aes  alienum  dissol¬ 
vat,  artis  suae  instrumenta,  atque  arma, 
quibus  victum  sibi  quaerit  vendere  teneatur  : 
sic  etiam,  optimi  auditores,  nemo  qui  pro¬ 
pter  quascumque  occupationes  etiam  maxi¬ 
me  sanctas,  et  saluti  proximorum  vel  utiles 
vel  necessarias,  studium  orationis  debet  om¬ 
nino  deserere,  cum  sit  oratio  instrumentum 
commune  ac  generale  hominis  Christiani, 
ad  omne  opus  bonum  recte  exercendum  ne¬ 
cessarium.  Nam  sicut  ille  architectus,  vel  su¬ 
tor,  qui  propter  debita  dissolvenda  suae  artis 
instrumenta  amittit, nec  sibi  nec  aliis  prodesse 
potest  :  sed  cogitur  ille  ipse  cum  universa  fa¬ 
milia  sua,  vel  misere  mendicare,  vel  fame  et 
nuditate  interire :  sic  etiam  homo  Christianus, 
si  propter  occupationes  alias,  orationis  obli¬ 
viscatur,  brevi  ad  id  inopiae,  et  difficultatis 
redigetur,  ut  jam  nec  ipse  vitam  suae  animae 
substentare,  nec  alii  vitam  spiritualem  suppe¬ 
ditare  valeat.  Quid  enim  aget,  qui  illud  instru¬ 
mentum  amisit,  quod  et  sibi  et  aliis  victum, 
et  indumenta  et  res  alias  ad  vitam  conservan- 

dam  necessarias  lucrabatur  ?  Quae  cum  ita 
sint,  neminem  vestrum  arbitror  esse,  qui 
non  vehementer  cupiat  in  tam  utili  studio 
diligenter  versari.  Sed  erunt  fortasse  non 
pauci,  qui  dicent,  velle  se,  et  valde  etiam 
velle  in  studium  orationis  incumbere,  prae¬ 
sertim  hoc  tempore,  quod  totum  est  ab  Ec¬ 
clesia  jejuniis  et  orationibus  consecratum  ; 
sed  se  ignorare,  quo  pacto  id  fieri  debeat, 
nec  unquam  solo  corde  et  cogitatione  orare 
didicisse.  Ego  igitur  hodierna  die  ejusmodi 
hominis  pro  mea  tenuitate,  atque  inopia, 
consilium  et  auxilium  feram. 

Jam  vero  ita  de  ratione  orandi  Deum  ipso 
Domino  adjuvante  disputabo,  ut  nullus  etiam¬ 
si  tardiori  ingenio  praeditus  sit  in  oratione 
integras  horas  cum  utilitate,  et  facilitate  et 
jucunditate  consumere,  modo  velit,  non  va¬ 
leat.  Etenim  cum  ad  orandum  Deum  accidi¬ 
mus,  non  totum  illud  tempus,  quod  huic 
studio  attribuere  decrevimus,  in  sola  consi¬ 
deratione  et  meditatione  consumendum  est ; 
sed  quinque  partes  plena  atque  perfecta  oratio 
habere  debet.  Sunt  vero  illae  partes  quasi 
quinque  diversa  genera  spiritualium  epula¬ 
rum  quibus  animae  convivium  non  solum  sine 
fastidio,  sed  etiam  cum  delectatione  conti¬ 
nuatur.  Quae  sunt  igitur  istae  partes  oratio¬ 
nis  ?  et  quibus  nominibus  appellantur  ?  Una 
dici  potest  praeparatio  :  altera  lectio  :  tertia 
ipsa  est  meditatio  vel  contemplatio  :  quarta 
gratiarum  actio  :  quinta  postulatio  vel  peti¬ 
tio.  Itaque  meditatio,  quae  praecipua  est,  et 
in  qua  major  pars  temporis  poni  debet,  me¬ 
dium  locum  tenet,  sed  eam,  quatuor  quasi 
sodales  et  sociae  comitantur,  duae  praece¬ 
dunt,  praeparatio  et  lectio  :  duae  sequuntur, 
actio  gratiarum  et  petitio. 

Jam  vero  de  singulis  seorsim  pauca  quae¬ 
dam  dicenda  sunt.  Ac  primum  de  praepara¬ 
tione,  in  qua  multum  omnino,  ac  pene  to¬ 
tum  tamquam  in  radice  et  fundamento 
caeterarum  partium  positum  est.  Multi  sunt, 
qui  non  alia  de  causa  toto  tempore  orationis 
mente  per  varia  loca  vagantur,  et  sine  ullo 
fructu,  ac  utilitate  surgunt  ab  oratione, 
quam  quod  antea  non  recte  statuerunt  ani¬ 
mum  praeparare.  Est  enim  prima  illa  pars 
quasi  principium  vel  prooemium  quoddam 
orationis.  Scitis  vero  quanti  faciant  omnes 
dicendi  Magistri  accurata  principia  quibus 
animi  audientium  ad  reliquam  dictionem 
praeparantur.  Multum  enim  refert,  quomodo 
quis  audiatur,  attentene  et  amice  an  cum 
strepitu  et  fastidio.  Verum  rhetorica  Spiri- 
Tom. IX. 


tus  sancti  docet  quidem  animum  esse  prae¬ 
parandum,  sed  oratoris,  non  auditoris.  Nec 
enim  periculum  est,  ut  Deus,  ad  quem  lo¬ 
quimur,  suo  muneri  desit  :  vel  si  auditoris 
praeparandus  est  animus,  certe  non  alia  de 
causa,  quam  quod  ipse  orator  in  hac  oratio¬ 
ne  sit  auditor.  Plus  enim  omnino,  qui  bene 
orat,  audit,  quam  loquitur.  Audiam ,  inquit 
Propheta  David,  quid  loquatur  in  me  Domi¬ 
nus  Deus.  Et  Samuel  :  Loquere ,  inquit,  quia 
audit  servus  tuus.  Sed  de  ista  parte  orationis, 
ac  ejus  necessitate  Spiritum  sanctum  ipsum 
audiamus.  Loquitur  in  Scripturis  Spiritus 
sanctus,  et  ait :  Non  impediaris  orare  semper  : 
et  ne  verearis  usque  ad  mortem  justificari. 
Ante  orationem  praepara  animam  tuam  et  noli 
esse  quasi  homo ,  qui  tentat  Deum.  Primum 
inquit :  Non  impediaris  orare  semper ,  hoc  est, 
assiduus  esto  in  oratione  :  neque  facile  per¬ 
mittas  te  ab  ea  occasione  aliorum  negotio¬ 
rum  avocari.  Verum  ut  cum  fructu  id  facias, 
ante  orationem  praepara  animam  tuam,  et 
noli  esse  quasi  homo,  qui  tentat  Deum.  Siqui¬ 
dem  is  dicitur  tentare  Deum,  qui  expectat, 
ut  aliquid  miraculo  fiat,  quod  alioqui  sine 
miraculo  fieri  potuisset.  Cum  Dominus  a 
Diabolo  tentaretur,  ut  de  pinnaculo  templi 
seipsum  praecipitaret,  respondit  :  Scriptum 
est :  Non  tentabis  Dominum  Deum  tuum  : 
quibus  verbis  satis  aperte  declaravit,  nihil 
aliud  esse  quam  tentare  Deum,  velle  mani¬ 
bus  Angelorum  ferri  deorsum,  cum  possis 
per  gradus  commode  per  te  ipsum  descen¬ 
dere.  Cum  igitur  praeparatio  ante  orationem 
maxime  necessaria  sit,  ut  quis  fructuose  at¬ 
que  utiliter  oret,  velle  absque  praeparatione 
istum  fructum  consequi,  nihil  aliud  est,  quam 
miraculum  non  necessarium  expetere,  atque 
adeo  Deum  tentare.  Quemadmodum  etiam 
si  quis  regem  adiret  animo  imparatus,  et 
neque  in  ingressione  caput  aperiret,  neque 
corporis  inclinatione  reverentiam  regi  exhi¬ 
beret,  neque  sciret  ipse  quid  vellet  dicere, 
nonne  patientiam  regis  vehementer  tentaret  ? 
Valde  mitis  profecto  esset  rex,  si  tanta  ru¬ 
sticitate  hominis  non  offenderetur.  Ad  eum- 
dem  modum  cum  nos  absque  animi  praepa¬ 
ratione  ad  colloquendum  cum  Deo  accedi¬ 
mus,  quid  aliud,  quam  ejus  patientiam  et  man¬ 
suetudinem  exercemus  ?  Ideo  secundum  B. 
Aug.  in  Psalmo  lxxxv.  legis  :  Quoniam  tu, 
Domine ,  suavis  et  mitis,  et  multae  misericor¬ 
diae  :  ideo  legis  illud :  Mitis,  quoniam  tolerat 
Deus  tot  corda  precantium,  et  diversas  res 
cogitantium.  Omitto  dicere ,  et  noxias,  omitto 

dicere,  aliquando  perversas  et  inimicas  Deo  : 
ipsas  superfluas  cogitare  injuria  est  ejus ,  cum 
quo  loqui  coeperas.  Ergo  Ante  orationem 
praepara  animam  tuam ,  et  noli  esse  sicut  homo 
qui  tent at  Deum . 

Postremo,  ut  plane  intelligatur,  quam  sit 
praeparatio  necessaria,  nihil  est  aliud  ani¬ 
mum  ante  orationem  praeparare,  quam  lyram 
vel  cytharam  temperare.  Si  lyra  vel  cythara 
non  temperetur.  Ita  ut  nervi  atque  chordae 
partim  intente,  partim  remisse,  cum  tan¬ 
guntur,  varios  concentus  efficiant,  etiam  si 
is,  qui  ludit,  doctissimus  ludendi  sit,  soni¬ 
tus  tamen  inconditus,  et  insuavis  erit,  et  au¬ 
res  potius  offendet,  quam  mulcebit.  Sic 
etiam  oratio  nostra,  si  a  bene  praeparato 
corde,  tamquam  lyra  temperata,  procedat, 
quasi  jucundissima  symphonia  in  Dei  auri¬ 
bus  resonabit  :  sin  minus,  vel  non  placebit 
vel  etiam  displicebit :  et  sicut  scriptum  est, 
vel  Dominus  non  exaudiet ,  vel  etiam,  quod 
multo  est  gravius,  et  formidabilius,  fiet  nobis 
oratio  in  peccatum.  Itaque  dubitandum  non 
est,  quin  ante  orationem  aliqua  sit  praeparatio 
adhibenda. 

Sed  qualis  erit  ista  praeparatio  ?  Quid  tan¬ 
dem  agendum  est  nobis,  ut  animum  praepa¬ 
remus?  Duo  requiruntur  ad  plenam  et  per¬ 
fectam  praeparationem,  tametsi  alterum  eo¬ 
rum  non  semper  erit  usque  adeo  necessa¬ 
rium.  Unum  est,  ut  si  conscientia  admonen¬ 
te  recorderis  te  in  aliquod  paccatum  incidis¬ 
se,  quod  nondum  poenitentia  expiatum  sit, 
illud  primo  loco  confitearis  Domino  in  ora¬ 
tione  et  interna  poenitentia  ac  dolore  pro  eo 
Domino  satisfacias.  Cum  enim  hoc  facimus, 
quasi  calceamenta  solvimus  de  pedibus 
nostris,  ut  cum  Moyse  terram  sanctam  in¬ 
gredi  et  visiones  magnas  videre  possimus  : 
et  tamquam  vestimenta  <mm  populo  Hebrae¬ 
orum  lavamus,  ut  Domino  occurere,  atque 
eum  excipere,  valeamus.  Quod  si  non  so¬ 
lum  Deum,  sed  etiam  proximum  offendisse 
te  vides,  non  solum  a  Domino  veniam  depre¬ 
cari,  sed  etiam  cum  proximo  tuo  saltem 
animo  et  propositio  in  gratiam  redire  debes. 
Sic  enim  Dominus  ipse  apud  Mathseum 
praecipit :  Si  offers  munus  tuum ,  inquit,  ante 
altare  et  ibi  recordatus  fueris ,  quod  frater 
tuus  habet  aliquid  adversum  te,  relinque  ibi 
munus  tuum  ante  altare ,  et  vade  prius  recon¬ 
ciliari  fratri  tuo  :  et  tunc  veniens  offer  munus 
tuum.  Nam  ut  B.  August.  libro  priore  de 
sermone  Domini  in  monte  c.  20.  hunc  locum 
exponens  ait  :  «  Templum  Dei  animus  no¬ 


ster  est  :  altare  fides,  munus  oratio  » .  Cum 
ergo  in  templo  cordis  super  altare  fidei  mu¬ 
nus  orationis  offerre  volumus,  certe  non  pi¬ 
gro  modo  corporis,  sed  celerrimo  charitatis 
affectu  ad  fratrem ,  quem  forte  laesimus  , 
pergendum  est,  deinde  redeundum,  hoc  est, 
ad  id,  quod  agere  coeperamus,  est  intentio 
revocanda.  Hoc  genus  praeparationis  nos  do¬ 
cet  Scriptura,  docet  Ecclesia,  docet  natura. 
Docet  Scriptura,  cum  in  Proverbiis  ait  :  Ju¬ 
stus  in  principio  sermonis  accusator  est  sui. 
Et  rursum  apud  Isaiam  :  Dic  tu  prior  iniqui¬ 
tates  tuas ,  ut  justificeris.  Siquidem  hostis  ge¬ 
neris  humani  non  ignorans,  quod  si  nos 
culpas  nostras  agnoverimus,  et  nos  ipsos 
damnaverimus,  sine  dubio  justificabimur  : 
si  vero  nobis  tacentibus  vel  etiam  culpas 
excusantibus,  ille  nos,  quod  fiet  sine  dubio, 
in  judicio  coram  Domino  prior  accusaverit, 
sine  dubio  condemnabimur.  Nihil  cupit,  ne¬ 
que  aliud  molitur,  quam  nobis  eripere  de 
corde  recordationem  peccatorum,  ut  ipse 
prior  nos  accuset.  Ait  igitur  Spiritus  sanctus 
per  prophetam,  non  committas,  ut  ille  te 
praeveniat  accusando,  et  condemneris  ;  Sed 
Dic  tu  prior  iniquitates  tuas,  ut  justificeris. 
Neque  solum  Scriptura,  sed  etiam  Ecclesia 
hoc  nos  docet.  Ea  siquidem  tamquam  spiri¬ 
tualis,  et  divinae  rhetoricae  perifcissima,  num- 
quam  sacrificium  illud  tremendum  Agni  im¬ 
maculati  auspicatur,  quin  antea  generalem 
confessionem  clara  voce  pronunciet.  Postre¬ 
mo  natura  quoque  hoc  ipsum  docet.  Omnes 
enim,  cum  ab  aliquo  aliquid  petere  volumus, 
si  eum  fortasse  laesimus,  natura  cogente  prius 
errati  veniam  petimus,  quam  aliquid  aliud 
petere  audeamus.  Hoc  est  igitur  primum, 
quo  animus  ante  orationem  praeparatur. 

Porro  alterum,  idque  magis  adhuc  neces¬ 
sarium,  id  quod  numquam  praetermitti  de¬ 
beret,  illud  est,  ut  brevissimo  aliquo  spatio 
temporis,  magnitudinem  atque  sublimitatem 
majestatis  Domini  consideremus.  Haec  enim 
consideratio  docebit  nos,  quanto  metu, 
quanta  humilitate,  quanta  observantia,  quan¬ 
ta  attentione  loqui  debeamus.  Homo  quidem 
unus  ex  vermiculis  terrae  agit  cum  Domino 
tantae  sublimitatis,  et  de  re  tanti  momenti, 
quanti  est  nostra  perpetua  salus.  Itaque  cum 
primum  ad  orationem  accedis,  illud  cogita, 
coelum,  et  terram,  et  pulchritudinem  solis, 
et  numerum  stellarum,  et  gloriam  omnium 
Angelorum,  ac  denique  totam  hanc'  rerum 
universitatem  nihil  esse  aliud  comparatam 
cum  Deo,  ut  Sapiens  ait,  quam  guttam  unam 

Roris  antelucani.  Quid  est  una  gutta  roris? 
Quid  magis  minutum,  magis  exiguum,  ma¬ 
gis  fragile,  magis  vile?  Quod  si  totus  orbis, 
magna  haec  moles,  et  omnis  angelorum 
magnitudo  atque  potentia  est  una  Gutta  ro- 
rk  Qoram  Deo:  quid  eris  tu,  qui  minima 
portio  universitatis  es?  Si  columnse  coelo¬ 
rum  coram  Deo  tremunt,  Cherubim  et  Se¬ 
raphim  facies  suas  velant,  neque  audent, 
in  eam  majestatem  aciem  oculorum  inten¬ 
dere,  sed  perpetuo  metu  quodam  a  tanta 
majestate  profecto  et  ingenti  stupore,  quasi 
attoniti  clamant,  Sanctus,  Sanctus ,  Sanctus 
Dominus  Deus  exercituum ,  quanto  affectu  et 
quam  ex  animo  tibi  cum  Abrahamo  dicen¬ 
dum  erit :  Loquar  ad  Dominum  meum  cum  sim 
pulvis  et  cinis ?  Est  vero  haec  consideratio 
quasi  profunda  quaedam  inclinatio  et  reve¬ 
rentia,  quam  anima  exhibet  Deo  cum  in  ejus 
palatium,  atque  ante  thronum  Majestatis 
ejus  ingreditur  :  non  secus,  atque  ii  faciunt, 
qui  cum  regem  adeunt,  in  ipso  primo  in¬ 
gressu  totius  corporis  inclinatione  reveren¬ 
tiam  quamdam  exhibent  regi.  Et  rursum 
consideratione  ista  quasi  habenis,  quibus¬ 
dam  continetur  animus,  ne,  sicut  alias,  per 
varia  loca  temere  discurrat  atque  vagetur. 
Si  enim,  qui  reges  alloqui  debent,  compo¬ 
nunt  vultum,  componunt  oculos,  compo¬ 
nunt  pedes,  vestes,  verba,  diligentissimeque 
provident,  ne  aliquid  inconsiderate  coram 
mortali  rege ,  vel  faciant  vel  loquantur ; 
quanto  magis  par  est,  ut  pulvis  terree  cum 
summa,  humilitate,  summoque  metu  ac  re¬ 
verentia  cum  Deo  loquatur,  quem  Laudant 
Angeli ,  adorant  Dominationes ,  tremunt  Pote¬ 
states  ? 

Verum  posteaquam  aliquamdiu  ista  consi¬ 
deratione  te  excitaveris,  convertere  debes 
oculos  cordis  ad  Deum  et  ante  divitem  illam 
mensam  te  constituere,  sicut  parvi  catelli 
faciunt,  cum  ante  mensam  dominorum  suo¬ 
rum  positi  oculos  in  eos  intendunt  :  ibique 
magno  affectu  atque  ardore  animi  cum  pro¬ 
pheta  dicere  :  Ad  te  levavi  oculos  meos ,  qui 
habitas  in  coelis.  Ecce  sicut  oculi  servorum  m 
manibus  dominorum  suorum  :  sicut  oculi  an¬ 
cillae  in  manibus  dominx  sux,  ita  oculi  no¬ 
stri  ad  Dominum  Deum  nostrum  donec  mise¬ 
reatur  nostri  :  miserere  nostri,  Domine ,  mise¬ 
rere  nostri.  Et  :  Panem  nostrum  quotidianum 
da  nobis  hodie.  His  verbis,  vel  aliqua  alia 
brevi  oratione  praeparatio  terminanda  erit. 

Sequitur  deinde  lectio  eorum  verborum, 
quje  nobis  eo  tempore  consideranda  propo¬ 


suerimus.  Nam  qui  cupit  cum  fructu  atque 
utiliter  meditari,  is  debet  certam  aliquam 
materiam  accipere  in  cujus  consideratione 
se  exerceat,  non  vagari  huc  atque  illuc,  et 
modo  unum,  modo  aliud  cogitare,  prout 
animo  se  obtulerit.  Materia  vero  ad  medita¬ 
tionem  accommodata  sunt  primum  omnia 
verba  divinae  Scripturae,  ac  praesertim  Evan  - 
geliorum  et  psalmorum  ;  deinde  res  ipsae, 
quae  in  Scripturis  continentur,  sed  breviter 
collectae  et  quasi  ad  quaedam  capita  revoca¬ 
tae.  Itaque  duobus  modis  Scripturis  sanctis 
in  meditatione  uti  possumus.  Uno  modo  si 
librum  aliquem  vel  Psalmum  divinae  Scriptu¬ 
rae  considerandum  accipiamus,  et  singulis 
diebus  unum  caput  vel  medium  vel  unam 
sententiam  ejus  libri  consideremus.  Latet 
enim  in  verbis  Scripturae  Spiritus  Domini 
super  mei  dulcis  quem  qui  diligenti  medita¬ 
tione  invenire  poterit,  sentiet  animam  suam 
admirabiliter  refici,  satiari,  impinguari,  con¬ 
firmari,  denique  laetitia  et  delectatione  per¬ 
fundi  :  et  si  quidem  hoc  modo  uti  voluerimus 
statim  finita  praeparatione  legendum  etiam 
caput  illud  vel  sententia  illa,  super  qua  me¬ 
ditatio  futura  erit.  Alter  modus,  quo  Scriptu¬ 
ris  utimur  in  meditationibus,  est  expeditior 
et  facilior  et  saltem  incipientibus  utilior, 
cum  videlicet  non  accipimus  singula  verba 
Scripturae,  sed  ex  iis  excerpimus  capita  po- 
tiora,  ut  de  morte,  de  judiciis,  de  suppliciis 
gehennae,  de  gloria  beatorum,  de  conceptio¬ 
ne,  de  ortu,  de  baptismo,  de  miraculis,  de 
doctrina,  de. passione,  de  obitfr  Domini,  de 
beneficiis  Dei,  ut  creatione,  conservatione, 
gubernatione,  liberatione,  et  aliis  infinitis  : 
nec  non  de  perfectionibus  et  laudibus  Dei, 
ut  potentia,  sapientia,  bonitate ,  justitia, 
clementia,  pulchritudine,  magnitudine,  de 
miseriis  hujus  vitae,  de  turpitudine  peccati, 
de  insidiis  daemonum,  de  fallacia  mundi, 
denique  de  iis  omnibus  rebus,  quae  nos  vel 
ad  amorem  Creatoris  vel  ad  odium  peccati, 
vel  ad  contemptum  mundi  et  praesentium 
vanitatum,  inflammare  possunt.  Et  si  hic 
modus  meditandi  magis  placuerit,  tum  prae¬ 
paratione  absoluta,  loco  lectionis,  solum  erit 
ad  memoriam  revocandum  caput  illud,  in 
cujus  consideratione  illo  tempore  occupari 
decreverimus. 

Sed  quamquam  tam  multa  sunt,  quae  me¬ 
ditationis  materiam  subministrare  possunt  : 
nihil  tamen  dulcius  nihilque  fructuosius  co¬ 
gitatur,  quam  passio  Domini.  Nam  si  universa 
vita  Domini,  ut  Magnus  Rasilius  ait,  dc 

constitutionibus  monachorum,  nihil  est  ali¬ 
ud,  quam  speculum  quoddam  clarissimum 
atque  exemplar  perfectissimum  omnium  vir¬ 
tutum,  quod  sibi  ante  oculos  proponere  de¬ 
bent  omnes,  qui  pie  et  sancte  vivere  volunt, 
quid  de  ipsa  passione  dicemus?  Qua,1  rosae 
inter  spinas  ita  micant  ut  illae  Domini  excel¬ 
lentissimae  virtutes  inter  illa  Domini  atrocis- 
sima  supplicia?  Vere  D.  Bernardus  ait  :  In 
omnibus  mirabilibus ,  qux  egisti ,  mirabilior 
passio  tua ,  Domine  Jesu. 

Itaque  si  quis  est,  qui  intelligere  velit, 
quantum  hactenus  profecerit  vel  quantum 
absit  a  perfectione,  quid  virtutum  habeat, 
quid  ei  desit,  frequenter  se  in  hoc  speculo 
intueatur.  Christus  enim  passus  est  pro  nobis, 
vobis  relinquens  exemplum,  ut  sequamini  ve¬ 
stigia  ejus.  Qui  cum  malediceretur ,  non  male¬ 
dicebat,  cum  pateretur,  non  comminabatur  : 
Tradebat  enim  judicanti  se  injuste.  Neque 
hoc  speculum  solum  ostendit  maculas  vi¬ 
tiorum;  sed  etiam  juvat  ad  illas  abs¬ 
tergendas.  Quis  enim  superbia  inflari  pote¬ 
rit  si  altissimam  illam  humilitatem  conside¬ 
ret,  qua  dominus  majestatis  et  rex  Angelo¬ 
rum  sibi  Barabbam  latronem  anteponi  et  in 
patibulo  nudus  ad  supplicium  simul  et  igno¬ 
miniam  suspendi  toleravit?  Quis  ad  levissi¬ 
mam  injuriam  sibi  illatam  continuo  ira  excan¬ 
descet,  si  incredibilem  Domini  patientiam 
inter  tot  genera  succendentium  cruciatuum 
contempletur  ?  Quis  animum  in  laboribus  et 
periculis  despondebit,  si  eximiam  illam  for¬ 
titudinem  cogitet  qua  Dominus  tam  intre¬ 
pide  hostibus  suis  occurrit,  et  morsibus  ac 
furori  quasi  belluarum  imminentium  se  ob¬ 
jecit?  Quis  perseverantiam  in  bonis  operi¬ 
bus,  etiam  laboriosis  ac  difficilibus,  non  con¬ 
servabit,  si  constantiam  perpendat,  qua  Do¬ 
minus  in  oratione  et  suppliciis  usus  est,  do¬ 
nec  ad  finem  perduceret  negotium  salutis 
nostrae  ?  Quis  flamma  amoris  non  succende¬ 
tur,  si  ardentissimam  illam  charitatem  con¬ 
sideret,  quae  sola  Dominum  gloriae  in  pati¬ 
bulo  inter  latrones  quasi  ligatum  continuit  : 
quasque  sola  effecit,  ut  cum  is  in  cruce  mo- 
riens  quasi  testamentum  conderet,  ac  bona 
sua  divideret,  et  animam  Patri,  matrem  disci¬ 
pulo,  corpus  sepulcro,  carnificibus  vestes,  et 
paradisum  latroni  reliquerat,  in  capite,  testa¬ 
menti  (0  flamma  amoris !  0  fornax  caritatis  !) 
in  capite,  inquam,  Testamenti,  inipsoprin. 
cipio  hostium  suorum  et  illusorum  meminerit 
et  eos  ingenti  affectu  Domino  commendarit? 
Quis  inhumanus  et  immisericors  esse  pote¬ 


rit,  si  copiosam  illam  Domini  misericordiam 
contempletur,  qua  sarcinas  atque  onera  mun¬ 
di  totius  in  humeros  suos  tamquam  propria 
sustulit?  Quis  jugum  obedientiae  non  liben¬ 
ter  feret,  si  obedientiam  illam  singularem 
mentis  oculis  intueatur,  qua  Filius  Dei  usque 
ad  mortem,  et  mortem  crucis  Patri  obedi- 
ens  fuit?  Quis  asper,  quis  immitis,  quis  erit 
difficilis,  si  illam  admirabilem  Domini  man¬ 
suetudinem  videat,  qua  sicut  Ovis  ad  occisio¬ 
nem  ductus  et  sicut  agnus  coram  tondente  se 
obmutuit?  Quis  postremo  divitias  mundi,  et 
gloriam  et  voluptatem  non  contemnet ,  si 
in  hoc  speculum  oculos  mentis  defigat?  Si 
regem  regum  et  orbis  verum  monarcham 
ita  nudum,  ita  afflictum,  ita  contemptum  in 
cruce  respiciat,  ubi  non  alium  thronum  ha¬ 
beat,  quam  patibulum,  non  aliam  coronam, 
quam  spineam;  non  alias  epulas,  quam  fel 
et  acetum  ,  non  alios  laterum  stipatores , 
quam  duos  suspensos  fures,  non  alios  in  tot 
calamitatibus  consolatores,  quam  illos  cru¬ 
delissimos  illusores,  qui  moventes  capita  sua 
dicebant  :  Vah,  cpui  destruis  templum  Dei,  et 
in  triduo  reaedificas  illud  :  salva  temetipsum, 
si  Filius  Dei  es.  0  si  diebus  singulis  in  hoc 
speculo  vultum  anima3  nostrae  considerare¬ 
mus,  quam  facile  injurias  condonaremus, 
aerumnas  pateremur,  juste  et  pie  et  sobrie  vi¬ 
veremus.  (0  quam  pura,  quam  nitida,  quam 
splendida  essent  opera  nostra  !)  0  quam  ve¬ 
hementer  luceret  lux  nostra  coram  homini¬ 
bus,  si  sordes  omnes  et  maculas  animae  in 
hoc  speculo  videremus,  si  eas  fontibus  lacry- 
marum  diebus  singulis  ablueremus  ! 

Ecce  igitur  vobis  quanta  multitudo  prae- 
stantissimarum  virtutum,  et  quam  excellen¬ 
ter  clareat  in  crucis  mysterio  :  et  quanta 
utilitas  atque  fructus  ex  harum  rerum  con¬ 
templatione  percipiatur;  sed  paulisper  jam, 
si  placet,  quiescamus. 

PARS  POSTERIOR 

Diximus  de  praeparatione ,  et  lectione ; 
nunc  de  meditatione,  gratiarum  actione  et 
petitione  breviter  dicendum  erit. 

Posteaquam  igitur  praeparatione  praemis¬ 
sa  vel  sententiam  aliquam  Scripturae  divi¬ 
nae  legerimus  vel  mysterium  aliquod  ad  me¬ 
moriam  nobis  revocaverimus,  animo  erecto 
atque  praesenti  super  ea  sententia  vel  my¬ 
sterio  cogitare  incipiamus,  et  summa  atten¬ 
tione  ac  silentio  omnia,  quae  in  iis  verbis  vel 

rebus  continentur,  diligenti  meditatione  lu¬ 
stremus.  Ea  vero  meditatio  arida  et  quasi 
jejuna  esse  non  debet,  sed  pinguedine  affe¬ 
ctus  et  oleo  charitatis  perungenda  erit,  quee 
duo  dum  conjunguntur,  non  jam  meditatio, 
sed  contemplatio  dici  solet,  nihil  enim  est 
aliud  contemplatio,  quam  sapida  quaedam ,  ac 
dulcis  et  affectu  plena  capitatio. Dicam  hoc  pla¬ 
nius.  Inveniuntur  nonnulli,  qui  profundissi¬ 
ma  atque  attentissima  meditatione  de  Deo, 
de  Christo,  de  passione  Domini,  de  bonitate 
Dei  et  aliis  rebus  ejusdem  generis  cogitant, 
ac  praesertim  si  de  hujusmodi  rebus  in  gym¬ 
nasio  disputare,  aut  in  templo  facere  debe¬ 
ant  verba,  et  in  iis  rationes  et  causas  inve¬ 
stigant,  et  mysteria  maxime  abdita,  et  re¬ 
condita  eruunt  :  sed  interim  affectus  jeju¬ 
nat,  et  ipsi  in  sua  ariditate  remanent,  sine 
amore  de  amore  cogitant,  et  sine  ullo  sensu 
doloris  dolores  Domini  meditantur  :  quin 
etiam  sine  compassione  in  passione,  et  sine 
lacrymis  in  lacrymis  Domini  considerandis 
versantur.  Non  est  i>ta  meditatio,  de  qua  lo¬ 
quimur.  Ista  enim  ad  studium  doctrinae,  et 
ad  mentem  acuendam  et  exornandam  perti¬ 
net  :  nos  vero  de  ea  loquimur,  de  qua  ani¬ 
mus  devotione  impinguandus,  et  flamma  di¬ 
vini  amoris  accendendus  est.  Itaque  in  hac 
meditatione  non  curiose ,  sed  simpliciter 
'  versandum  est,  et  omnis  cognitio  ad  affe¬ 
ctum  alendum,  et  roborandum  referenda  est. 

Una  vel  altera  similitudine  rem  totam  ex¬ 
plicabo.  Intelligentia  non  secus  agere  debet 
cum  voluntate  atque  agit  nutrix  cum  aliquo 
parvo  puero,  quem  alendum  atque  educan¬ 
dum  suscepit.  Quid  facere  debet  nutrix  ? 
Primum  cibos  duriores  ac  solidiores  ipsa 
dentibus  terere,  deinde  ita  confusos  in  os 
pueri  mittere  debet  ut  is  eos  degi  uti  at,  at¬ 
que  inde  nutriatur  atque  sustentetur.  Quod 
si  nutrix  illa  quse  cibos  pro  pueris  in  partes 
minutiores  dividendos  accepit,  capta  volup¬ 
tate  comedendi  eos  totos  consumat,  nonne 
fame  enecabitur  puer  ?  Ad  eumdem  modum 
mens  atque  intelligentia,  in  meditatione  tam¬ 
quam  nutrix  voluntatis  adhibenda  est  ut  ea 
videlicet  praeparet  spiritales  cibos,  ac  dein¬ 
de  sic  paratos  offerat  comedendos  voluntati. 
Quocirca  non  debet  intelligentia  totum  tem¬ 
pus  sibi  vindicare,  sed  statim  atque  invene¬ 
rit  aliquid,  illud  transmittere  fideliter  ad  vo¬ 
luntatem,  ut  ea  quoque  ad  hunc  modum  su¬ 
stentetur  ac  reficiatur.  ./Equum  est  quidem 
ut  eorum,  quae  deferuntur,  ut  vendantur  in 
foro  aliquid  in  porta  civitatis  relinquatur. 

Sed  si  ii,  qui  civitates  custodiunt  omnia  sibi 
acciperent,  neque  aliquid  ad  forum  deferri 
paterentur,  certe  periculum  esset,  ne  civi¬ 
tas  illa  fame  conficeretur.  Sic  etiam,  si  in¬ 
telligentia,  quae  est  quasi  prima  janua  ani¬ 
mi  nostri,  omnem  annonam  spiritalem  re¬ 
tineat  sibi,  misera  nostra  voluntas  tota  jeju¬ 
na,  arida,  expers  omnis  boni  remanebit.  Ve¬ 
natorum  canes  si  bene  sunt  instituti,  non  de¬ 
vorant  lepores,  quos  capiunt  :  sed  eos  inte¬ 
gros  fideliter  dominis  suis  custodiunt.  Pari 
ratione  mens  nostra,  ubi  spiritali  venatione 
praedam  reconditae  alicujus  veritatis  nacta 
fuerit,  non  eam  devorare ,  sed  voluntati 
offerre  debet,  ut  exquisito  illo  cibo  ipsa 
tamquam  domina  perfruatur. 

Atque  haec  quidem  de  meditatione  suffice¬ 
re  possunt  :  siquidem  hoc  genus  orationis 
exerceri,  sentiri  et  gustari  potest,  verbis  ex¬ 
plicari  et  doceri  plane  non  potest.  Tamen 
illud  unum  addam,  si  quis  vere  cupiat  in 
via  Domini  proficere,  et  ad  aliquem  perfe¬ 
ctionis  gradum  pervenire,  non  debere  eum 
contentum  esse  parvis  rebus,  sicut  quidam 
faciunt,  qui  si  tres  lacrymas  fundere,  vel  ali¬ 
quam  cordis  teneritudinem,  atque  internam 
motionem  sentire  possint,  existimant  se  jam 
in  portu  navigare.  Non  hic  finis  hujus  ope¬ 
ris.  Legimus  enim  in  Evangelio,  semen , 
quod  cecidit  super  terram  lapidosam,  conti¬ 
nuo  exortum  esse,  sed  paulo  post  exaruisse. 
Sic  etiam  multos  videmus,  qui  cum  gaudio 
suscipiunt  verbum,  et  in  oratione  aliqua  spi¬ 
ritali  laetitia  perfunduntur  :  tamen  ad  pri¬ 
mam  tentalionem  cadunt,  si  aliqua  peccan¬ 
di  occasio  se  offerat,  si  ad  aliquod  flagitium 
invitentur,  si  unum  verbum  audiant,  quod 
eis  non  placeat,  statim  ostendunt  quid  sint  : 
nempe  ostendunt  se  terram  esse  lapidosam, 
et  in  eis  semen  devotionis  atque  amoris  Do¬ 
mini  radices  non  gessisse.  Quemadmodum 
igitur,  ut  terra  flores  et  fructus  germinare 
possit,  non  sufficit  una  vel  altera  Gutti  roris 
antelucani ,  sed  copiosa  pluvia  necessaria  est, 
quse  neque  a  vento,  neque  a  sole  exsiccari 
possit  :  sic  etiam  nos  in  meditationibus  no- 
,  stris  ingentem  imbrem  lacrymarum  exoptare 
debemus,  qui  neque  vento  tribulationum  ne¬ 
que  ardore  libidinum  exsiccetur  :  ut  animus 
noster  hac  salutari  pluvia  totus  perfusus, 
castitate,  sobrietate,  patientia  aliisque  vir¬ 
tutibus  instar  prati  pulcherrimi,  quasi  venu¬ 
stissima  florum  varietate  vestiatur.  Neque 
vero,  si  quis  non  statim  hunc  eximium  fru¬ 
ctum  consequatur,  desperare  debet  :  sed  il- 

lud  cogitet,  in  lignis  viridibus  et  humore 
plenis  ignem  excitandum  esse. 

Quaero  a  vobis,  si  quis  velit,  ut  ligna  viri¬ 
dia  et  adhuc  madida  flammam  concipiant, 
nonne  debet  patienter  antea  non  solum  ex¬ 
spectare  ;  sed  etiam  fumum  perferre  et  diu 
etiam  flare  ?  Sic  etiam,  si  cupis  flammam  il¬ 
lam  salutarem  amoris  Domini  in  corde  tuo 
succendi,  interdum  necesse  erit  paulisper 
expectare,  nec  non  fumum  malarum,  et  inu¬ 
tilium  cogitationum  patienter  aliquando  to¬ 
lerare.  Bonum  est,  inquit  Jeremias  Threno- 
rum  capite  tertio,  praestolari  cum  silentio  sa¬ 
lutare  Dei.  Et  rursum  Habacuc  :  Si  moram 
fecerit,  expecta  eum  :  veniens  enim  veniet  et 
non  tardabit.  Et  Propheta  David  :  Expe- 
ctans  expectavi  Dominum.  Heec  igitur  de  me¬ 
ditatione  sufficiant. 

Post  meditationem  continuo  sequi  debet 
dulcissima  quaedam,  et  ex  imo  cordis  ducta 
gratiarum  actio,  et  ne  filum  orationis  inter¬ 
rumpatur,  ex  ipsa  meditatione  occasio  sumi 
poterit  Deum  laudandi,  et  ei  pro  acceptis 
beneficiis  gratias  persolvendi.  Nihil  est  enim 
quod  sit  materia  meditationis,  quod  etiam 
ad  Deum  laudandum,  et  ei  gratias  agendas 
non  invitet.  Si  de  passione  Domini  cogitasti, 
age  gratias  Deo,  quod  tam  caro  pretio  te  red¬ 
emerit.  Si  de  gravitate  peccatorum ,  age 
gratias  Deo,  quod  adhuc  ad  poenitentiam  te 
expectaverit.  •  Si  de  gloria  regni  coelestis, 
age  gratias  Deo,  quod  te  ad  tam  eximium 
finem  procreaverit.  Si  de  cruciatibus  gehen¬ 
nae,  age  gratias  Deo,  quod  in  eos  te  jam  sae¬ 
pius  meritum,  sicut  multos  alios,  non  prae¬ 
cipitaverit.  Atque  idem  de  aliis  meditationi¬ 
bus  simili  modo  intelligatur  :  poterunt  enim 
cum  hoc  uno  beneficio  alia  omnia,  tam  com¬ 
munia,  quam  propria  Dei  beneficia  conjun¬ 
gi,  et  pro  omnibus  simul  sincerissimae  gra¬ 
tiae  rependi. 

Porro  hoc  munus  laudum  et  actionis  gra¬ 
tiarum,  gratissimum  Deo  sacrificium  est  : 
hoc  est  illud  suavissimum  thymiama,  quod 
semper  coram  Deo  in  illis  aris  mentium  bea¬ 
tarum  sumat.  Petitiones,  obsecrationes,  po¬ 
stulationes  cessabunt  aliquando,  sed  laudes, 
et  gratiarum  actionis  sacrificium  nunquam 
cessabit.  Beati  qui  habitant  in  domo  tua, 
Domine ;  in  saecula  saeculorum  laudabunt  te. 
Denique  nihil  melius,  ut  B.  Augustinus  epi¬ 
stola  septuagesima  secunda  ad  Valerium  ait, 
vel  corde  cogitamus  vel  ore  proferimus,  vel 
calamo  scribimus  quam  duo  illa  verba,  Deo 
gratias ,  nihilque  est,  quod  dici  brevius  vel 


audiri  dulcius,  vel  intelligi  grandius  vel  agi 
possit  fructuosius. 

Venio  nunc  ad  postremam  et  utilissimam 
partem  orationis,  nempe  ad  ipsam  postula¬ 
tionem,  quae  etiam  proprio  vocabulo  oratio 
dici  potest.  De  petitione  duo  breviter  expli¬ 
canda  sunt :  quid  sit  petendum,  et  quomodo. 
Quid  igitur  est  petendum?  Primum  omnium 
cognitio  ac  lumen  postulandum  mihi  esse 
videtur,  quo  morbos  nostros  et  aegritudines 
cognoscamus.  Una  siquidem  ex  maximis  ca¬ 
lamitatibus  nostris  ea  est,  quod  ulcera  et 
vulnera  animae  nostrae  non  videamus  :  nemo 
ita  rudis,  ita  agrestis,  ita  stupidus  invenitur, 
qui  si  corpore  laboret,  non  statim  se  aegro¬ 
tare  animadvertat,  et  verbis  et  nutibus  mor¬ 
bum  suum  ostendere  non  possit,  etiam  pueri 
trium  annorum,  etiam  pecudes  mutae,  vel 
gemitu,  vel  rugitu,  vel  ululatu  vel  aliquo 
alio  signo  aegritudinem  suam  produnt.  Ac 
ut  longius  progrediamur ,  ipse  quodam¬ 
modo  plantae,  ipsa  gramina,  ipsae  frondes 
et  flores  pallore  et  siccitate  languorem  suum 
ostendunt.  Solus  est  homo  noster  interior, 
mens  nostra,  anima  nostra,  cor  nostrum 
spirituale,  quod  ssepenumero  gravissime  la¬ 
borat  et  vulneribus  confectum  jacet,  et  ta¬ 
men  nihil  sentit,  neque  dicere  potest.  Hoc 
mihi  dolet.  0  quam  multis  illa  Beati  Joannis 
verba  conveniunt  :  Dicis,  quia  dives  sum  et 
locupletatus,  et  nullius  egeo  :  et  nescis  quia  tu 
es  miser  et  miserabilis,  et  pauper  et  nudus  et 
caecus.  0  quam  multi  gerunt  animam  suam 
cruentam  et  maculis  confectam  vel  etiam 
mortuam  :  et  tamen  sunt  hilares,  et  de  me¬ 
dico  ne  cogitant  quidem  ?  0  quam  multi  se¬ 
dent  jam  jucundi  in  conviviis  vel  in  sympo¬ 
siis,  quibas  jam  paratur  locus  in  gehenna, 
et  si  eis  dicatur,  contemnunt,  rident,  non 
pallent,  non  tremunt,  et  ne  cogitant  quidem 
de  mutanda  vita. 

Quoniam  igitur  Quid  oremus,  sicut  oportet , 
nescimus,  primum  omnium  petamus  a  Deo, 
ut  aperiantur  oculi  nostri,  ut  spiritus  adju¬ 
vet  infirmitatem  nostram,  ut  morbos  et  ae¬ 
gritudines  nostras  omnes  cognoscamus.  De¬ 
inde  eas  probe  cognitas  sigillatim  aperiamus 
medico  illi  coelesti  ac  divinissimo,  atque  ab 
illo  humillima  et  ardentissima  supplicatione 
flagitemus,  ut  is  unctione  gratise  suae  eas 
curare  pro  sua  infinita  clementia  ac  benigni¬ 
tate  dignetur  :  neque  solum  vitiorum  cura¬ 
tionem,  sed  et  virtutum  incrementum  et 
conservationem  postulemus,  ac  praecipue  fi¬ 
dei,  spei  et  charitatis,  nec  non  humilitatis, 

castitatis,  poenitentise,  patientiae,  justitiae  ac 
sobrietatis  :  neque  vero  pro  nobis  solum,  sed 
etiam  pro  orbe  universo  preces  effundamus, 
ut  omnes  homines  unum  et  verum  Deum  ag¬ 
noscant,  colant,  venerentur,  adorent  :  pro 
pastoribus  et  Sacerdotibus  Ecclesiae,  ut  ii 
fideles  omnes  ad  salutis  portum  sua  vigilan¬ 
tia  et  sollicitudine  dirigant  :  pro  regibus  et 
principibus,  ut  quietam,  et  tranquillam  vi¬ 
tam  agamus  in  omni  pietate  et  castitate.  Ne¬ 
que  pro  capitibus  solum;  sed  etiam  pro 
membris  Ecclesiae  universae  orabimus  :  pro 
defunctis  quoque,  ut  eis  gloriam  et  requiem 
aeternam  largiatur.  Postremo  omnibus  ami¬ 
cis,  affinibus,  benefactoribus  nostris,  omni¬ 
bus  afflictis,  captivis,  aegrotis,  morientibus, 
opus  misericordiae  exiguo  labore  impende¬ 
mus,  si  eos,  et  eorum  calamitates  atque  ae¬ 
rumnas  in  illis  benignissimis  manibus  repo¬ 
namus,  quae  cruci  affixae  pro  omnium  salute 
et  liberatione  fuerunt.  Haec  igitur  in  oratione 
postulanda  sunt. 

Sed  quomodo  postulabimus?  Quatuor  con¬ 
ditiones  bonae  orationis  in  sacris  litteris  in¬ 
venimus.  Quatuor  enim  virtutes  sunt,  quae 
orationem  perpetuo  comitari  debent,  dum  ea 
pto  nobis  in  palatio  magni  regis  legatione 
fungitur,  nempe  fides,  humilitas,  perseve¬ 
rantia,  cbaritas. 

Initio  fides  seu  fiducia  potius,  necessaria 
est,  ut  omnino  credamus,  non  solum  posse 
Deum  facere  sed  plane  facturum,  quod  peti¬ 
mus.  Quaecumque  orantes  petitis,  inquit  Do¬ 
minus,  credite,  quia  accipietis  et  evenient  vo¬ 
bis.  Neque  difficile  vobis  erit  ita  confidere, 
si  super  meritis  Christi,  super  infinita  beni¬ 
gnitate  Dei,  super  certitudine  ac  veritate 
promissionum  ejus  innitamini.  Haec  tria,  me¬ 
ritum  Christi  infinitum,  quod  totum  est  no¬ 
strum,  bonitas  Dei  inexplicabilis,  quae  nulla 
gravitate  ac  magnitudine  peccatorum  vinci 
potest  et  firmitas  atque  constantia  promis¬ 
sionum  Dei,  quae  tanta  est  ut  potius  ccelurn 
et  terra,  et  omnis  natura  concidere  possit, 
quam  ut  unum  de  verbis  Domini  non  com¬ 
pleatur  :  haec,  inquam,  tria  quasi  tres  ancho- 
rae  sunt,  quae  navim  fiduciae  nostrae  ita 
confirmant,  ac  stabilem  reddunt  ut  nullo 
modo  fluctuare  possit.  Neminem  terreat  ma¬ 
gnitudo  vel  numerus  peccatorum,  modo  tibi 
peccata  non  placeant,  sed  ea  vere  et  ex  ani¬ 
mo  detesteris  et  concipias  magnitudinem 
pretii  nostri,  et  amplitudinem  viscerum  Dei 
et  firmitatem  atque  constantiam  promis¬ 
sionum  ejus  et  tum  praeclara  fiducia  adeas 


thronum  gratiae  ejus  et  sine  dubio  quicquid 
petieris,  impetrabis,  omnia  possibilia  sunt 
credenti,  etiamsi  Peccata  tua  fuerint  ut  cocci¬ 
num,  quasi  nix  dealbabuntur  et  si  fuerint  ru¬ 
bra  quasi  vermiculus,  velut  lana  alba  erunt. 

Neque  tamen  hoc  sufficit:  sed  illud  secun¬ 
do  loco  necessarium  est,  ut  cum  summa  hu¬ 
militate  atque  animi  demissione  ad  orandum 
Dominum  accedamus.  Deus  enim  superbis 
resistit,  humilibus  autem  dat  gratiam.  Hanc 
rhetoricam  docet  nos  Christus,  cum  in  prin¬ 
cipio  orationis  dominicae  ait  :  Pater  noster 
gui  es  in  coelis.  Sicut  enim  Deum  patrem  no¬ 
strum  appellamus,  ut  fiduciam  atque  amorem 
in  nobis  excitemus  :  ita  etiam  in  coelis  cum 
majestate  :  et  gloria  sedentem  agnoscere  nos 
profitemur,  ut  metum  et  reverentiam  tantae 
majestati  debitam  concipiamus.  Est  enim 
vere  Deus  pater  noster,  sed  non  pater  terre¬ 
nus,  non  mortalis,  non  similis  nobis ;  sed 
Pater  coelestis,  Pater  divinus,  Pater  subli¬ 
mis,  Pater,  qui  nos  non  naturaliter  genuit, 
sed  misericorditer  adoptavit.  Neque  solum 
verbo  sed  etiam  exemplo  nos  docuit  Chri¬ 
stus.  Itaque  cum  in  horto  Patri  supplicare 
vellet,  non  stabat,  neque  sedebat,  sed  proci¬ 
dit  in  faciem  suam,  et  in  eo  modo  orabat.  De¬ 
nique  Evangelicus  publicanus  undenam,  ob¬ 
secro,  veniam  et  misericordiam  impetravit, 
nisi  ex  humilitate  ? 

Porro  tertio  loco  perseverantia  quam  sit 
nobis  in  oratione  necessaria,  vel  ex  vidua 
illa,  quee  sua  importunitate  Judicis  inclemen¬ 
tiam  superavit  :  vel  ex  amico  illo,  qui  tres 
panes  sola  perseverantia  orationis  obtinuit ; 
vel  ex  muliere  Chanansea,  quse  toties  repul¬ 
sa,  tanquam  vere  canis  per  unam  portam 
exibat,  etstatim  injurise  oblita,  et  verberi¬ 
bus  excussis  per  alteram  intrabat  :  vel  ex 
Apostolo  Paulo,  qui  ter  Dominum  pro  una 
re  atque  eadem  rogavit,  facile  potest  intel- 
ligi. 

Sed  postrema  atque  potissima  conditio  ora¬ 
tionis  est,  ut  cum  affectu  et  fervore  fiat.  Ora¬ 
tio  enim  optime  atque  convenientissime 
comparatur  thuri  :  thus  enim,  neque  sursum 
tendere,  neque  odorem  ullum  exhibere  pot¬ 
est,  nisi  in  ignem  cunjiciatur.  Itaque,  audito¬ 
res,  si  orationem  nostram  coelos  penetrare, 
si  ad  aures  Dei  pervenire  volumus,  currum 
igneum  ei  faciamus,  necesse  est.  Nam  verba 
frigida,  verba  languentia,  verba  mortua, 
nubes  non  transcendunt.  Ideo  in  oratione 
Dominica  dicimus  :  Pater  noster ,  qui  es  in 
coelis ,  ut  intel  ligamus,  vehementer  nobis 

clamandum  esse,  si  nos  in  terra  constituti  ah 
eo,  qui  est  in  coelo,  exaudire  velimus.  Scri¬ 
ptura  divina,  ubique  ferme  et  in  psalmis  po¬ 
tissimum  ferventem  orationem  nomine  cla¬ 
moris  appellat.  Clamores  vero  sine  dubita- 
lione  non  oris,  sed  cordis  intelligendi  sunt  : 
nempe  suspiria,  gemitus,  lacrymae  cordis 
clamores,  ignita  desideria.  Haec  sunt,  quae 
Domino,  quicquid  volumus  persuadent,  non 
egemus  Ciceronis  vel  Demosthenis  eloquen¬ 
tia  ,  neque  composita  longaque  oratione. 
Deus  enim  vocem  desideriorum  et  lacryma- 1 
rum  facilius  multo,  quam  politorum  verbo¬ 
rum  exaudit.  Non  legistis  :  Desiderium  pau¬ 
perum  exaudivit  Dominus?  Et:  Desiderium  cor¬ 
dis  ejus  tribuisti  ei?  Cum  populus  contra  Do¬ 
minum  murmuraret,  et  Moyses  pro  eodem 
populo  Dominum  precaretur,  et  nihil  tamen, 
quae  audiri  possent  voce  corporis  loqueretur. 
Dominus  ait  :  Quid  clamas  ad  me?  nempe 
cordis  ipsius  vehementem  clamorem  audie¬ 
bat.  Haec  est  igitur  postrema  conditio  per- 
fectee  et  Deo  gratae  orationis. 

Quod  si  his  omnibus  adhibitis  conditioni¬ 
bus,  adhuc  fortasse  Deus  nos  exaudire  non 
velle  videbitur,  certi  tamen  sumus,  deside¬ 
rium  nostrum  omnino  exaudiri.  Deus  enim 
solus  videt,  quid  nobis  expediat  :  et  simul 
videt  nos  nihil  cupere  aliud,  quam  quod 
vere  bonum  et  salutare  est.  Si  interdum  vel 
noxium  vel  minus  bonum  aliquid  petimus  il¬ 
lud  nobis  in  alia  majora,  et  meliora  bona 
commutat.  Itaque  ipse  tanquam  bonus  pater, 
ea  solum  nobis  concedit,  quae  aeternae  saluti 
nostrae  utilia  esse  novit.  Et  ad  hunc  modum 


verum  et  primum  desiderium  nostrum  sem- 
per  exaudit.  Nonne  si  nudam  et  simplicem 
petitionem  respiciamus,  Deus  exaudivit  dia¬ 
bolum  et  non  exaudivit  Apostolum?  Oravit 
Diabolus,  ut  ingrederetur  in  porcos,  et  illi 
concessum  est  :  oravit  Apostolus,  ut  Satan 
recederet  ab  illo,  et  non  potuit  impetrare,  et 
tamen  quis  dubitat,  quin  altiore  et  secretio¬ 
re  quodam  modo  magis  Apostolum,  quam 
Diabolum  Deus  exaudierit?  Tu  petis  fortasse 
a  Domino  sanitatem,  petis  divitias,  et  unde 
scis  eam  sanitatem  et  eas  divitias  tibi  occa- 

i 

sionem  peccandi,  et  causam  mortis  et  inopiae 
sempiternae  non  futuras?  Et  rursum,  unde 
nosti  aegritudinem  et  inopiam  istam,  quam 
pateris,  tibi  coronam  gloriae  non  fabricatu¬ 
ram?  Et  si  haec  scires,  nonne  magis  patien¬ 
tiam  et  fortitudinem,  quam  sanitatem  et  di¬ 
vitias  peteres?  Haec  est  ergo  benignitas  Dei 
nostri,  vere  patris,  vere  misericordis.  Non 
dat,  quod  petis,  quia  nescis,  qui  petas  :  et 
illud  dat,  quod  vere  cupis  et  omnino  peteres, 
si  scires  petere. 

Quae  cum  ita  sint,  agamus  nos,  auditoras, 
partes  fdiorum  bonorum,  et  Deus  sine  dubio 
partes  aget  boni  parentis.  Delectemur  In  Do¬ 
mino,  et  dabit  nobis  petitiones  cordis  nostri. 
Si  enim  Vos,  cum  sitis  mali,  nostis  bona  data 
dare  filiis  vestris  :  quanto  magis  Pater  vester 
de  coelo  dabit  spiritum  bonum  petentibus  se  ? 
Quaeramus  et  inveniemus  :  petamus  et  acci¬ 
piemus,  pulsemus  et  aperietur  nobis  a  re¬ 
gnante  Domino  nostro  Jesu  Christo,  qui  est 
benedictus  in  saecula.  Arnen. 


CONCIO  XXXV. 

DE  ASCENSIONE  DOMINI 


THEMA 

Ascendens  in  altum,  captivam  duxit  captivitatem,  dedit  dona  hominibus. 

Ephes.  iv ,  v.  8, 


SYNOPSIS 

Ab  occasione  ascensionis  Christi  et  Spiritus  san¬ 
cti  missione,  sumpto  exordio ,  ratio  redditur, 
cur  non  ante  Christi  ascensionem  Spiritus  san¬ 
ctus  descenderit ;  deque  ascensione  prcesens 
instituitur  concio.  Atque  rejectis  variis  Hcere - 
ticorum  erroribus,  vera  doctrina,  quisnam, et 
quo  modo  in  coelum  ascenderit,  asseritur ;  ubi 
illa  sententia :  Nemo  ascendit,  in  coelum,  nisi  qui 
descenditde  coelo,  explicatur.  Investigatur,  quo¬ 
nam  Christus  ascenderit ;  et  an  in  coelo  stet  an 
sedeat.  Excusatur  et  explicatur  illa  verborum 
geminatio-,  captivam  duxit  captivitatem.  Quibus 
vinculis  nos  Deus  sibi  obstrinxerit ;  et  in  quce, 
illis  excussis,  inciderimus,  pulchro  discursu 
exaggeratur,  scilicet  in  jugum  falsce  necessi¬ 
tatis  et  voluptatis,  ubi  vitia  nonnulla  gravi 
invectione  reprehenduntur.  Quomodo  ruptis 
diaboli  vinculis,  relicto  tamen  necessitatis  jugo 
nos  Christus  arctiori  vinculo ,  redemptionisni- 
mirum,  sibi  obstrinxerit,  disseritur. 

Pars  altera  ostendit,  non  tam  Angelis,  quam 
hominibus  gaudii  ansam  per  ascensionem 
Christi,  esse  datam ;  dederit  hominibus  enar¬ 
ratur,  scilicet  Spiritum  sanctum,  Christum 
advocatum,  Fidei,  Spei  et  Charitatis  augmen¬ 
tum.  Cur  quadraginta  dies  cum  discipulis 
conversari  voluerit  Christus,  antequam  ascen¬ 
deret,  quomodo  ab  iis  avulsus  ascenderit,  qui¬ 
bus  insuper  comitibus  stipatus  fuerit,  dilucide 


tractatur.  Homines  natura  sua  ascendere  de¬ 
siderare,  et  quam  perverse  aliqui  id  faciant ; 
ubi  de  monte  potentice  et  monte  sapientice, 
quos  mortales  potissimum  ascendere  nituntur , 
plurima  non  tam  jucunda,  quam  utilia  ha¬ 
bentur.  Quam  praeterea  viam  ascendendam 
Christus  nobis  prcescriba  t,  abnegationem  nempe 
sui  docetur,  et  ratione,  quod  nemo  in  coelum 
ascendat,  nisi  prius  crucem  tulerit,  ad  finem 
usque  diserte  corroborabat. 

Divinae  sapientiae  et  justitiae  ratio  postula¬ 
bat,  ornatissimi  auditores,  utpax  illa, quae  tan¬ 
dem  inter  coelum  et  terram  summa  cum  homi¬ 
num  utilitate  et  Angelorum  laetitia  Christo 
auctore  composita  fuerat,  ultro  citro  que  missis 
muneribus  confirmaretur.  Ac  terra  quidem, 
quae  jam  tot  annis  coelum  aeneum  experta, 
solisque  ardoribus  exusta  omnino  arida  et 
exsiccata  fuerat,  nihil  aliud,  quam  imbrem 
Spiritus  sancti,  et  pluviam  illam  voluntariam 
sitiebat,  quam  (ut  Psalmographus  canit)  se¬ 
gregaret  Deus  haereditati  suae.  Quamquam 
enim  antiquis  temporibus  super  montes  ter¬ 
rae,  Patriarchas,  inquam,  et  Prophetas  gut¬ 
tae  aliquae  illius  aquae  deciderant :  tamen 
fluminis  impetus  solam  adhuc  laetificabat  ci¬ 
vitatem  Dei.  Contra  vero  coelum  fructum  il¬ 
lum  terrae  sublimem,  carnem  videlicet  Sal¬ 
vatoris,  jam  gloriosam  et  immortalem,  qua 
nihil  melius  ae  nobilius  orbis  terrarum  un¬ 
quam  habuit,  jam  dudum  cernere  cupiebat. 
Cum  igitur  et  terra  spiritum  coelo,  et  coelum 

terree  carnem  invideret,  illud  Deus  sapienter 
constituit,  ut  Christi  caro  eveheretur  in  coe¬ 
lum  et  Spiritus  sanctus  mitteretur  in  terras 
ac  deinceps  mutuis  istis  officiis  inter  coelum 
et  terram  foedere  stabilito,  et  Angelis  ad 
terras  et  hominibus  ad  coelum  nunquam  am¬ 
plius  essent  aditus  interclusi ;  sed  liberis  ac 
latis  itineribus  quocumque  tempore  profici¬ 
sci  liceret. 

Quia  vero  bellorum  faces  hominum  nequi¬ 
tia  primum  accensse,  atque  a  terris  tam  atro¬ 
cis  dissidii  exordium  cepit,  illud  coelites  pro¬ 
pe  suo  jure  petere  videbantur,  ut  non  ante 
descenderet  Spiritus  sanctus  in  terras,  quam 
Christi  gloriosa  caro  regnis  coelestibus  infer¬ 
retur.  Id  quod  non  obscure  Dominus  signifi¬ 
cavit  cum  diceret  :  Expedit  vobis,  ut  ego  va¬ 
dam.  Si  enim  non  abiero,  Paracletus  non  ve¬ 
niet  ad  vos.  Inde  siquidem  par  erat,  ut  pacis 
munera  principium  sumerent,  unde  initium 
discordise  ac  bella  susceperant.  Hinc  igitur 
benignissimus  Christus,  cum  jam  victor  ab 
inferis  rediisset,  Daemonum  principem  alli- 
gasset,  inferni  claustra  confregisset,  sanctos 
Patres  de  carceribus  liberasset,  mortem  in¬ 
teremisset,  discipulos  docuisset,  sacramenta 
instituisset,  ut  votis  tandem  coelitum  satis¬ 
faceret,  et  simul  nostrae  utilitati  consuleret, 
ac  celeberrima  ac  illustrissima  die  spoliis 
inimicorum  onustus,  daemonibus  rugientibus 
angelis  acclamantibus,  mundi  elementis  pro¬ 
pe  gestientibus,  non  laurea  mortali  insigni¬ 
tus,  sed  immortalitatis  diademate  corona¬ 
tus,  non  triumphali  curru  in  Capitolium  coe¬ 
lorum  invectus,  sed  vi  sua  et  propria  super 
coelos  ascendens,  de  tartareis  legionibus, 
clarissime  ac  laetissime  triumphavit. 

Hujus  vero  tantae  celebritatis  tantorumque 
gaudiorum  non  minima  pars  nostra  est,  au¬ 
ditores  ,  hodie  siquidem  cum  Christo  coelos 
penetravimus.  Hodie  regni  coelestis  posses¬ 
sionem  accepimus.  Hodie  super  Cherubim  et 
Seraphim  ad  dexteram  Dei  conscendimus  ; 
et  quamquam  haec  omnia  laetissimos  mihi  ad 
dicendum  campos  aperiant :  tamen  ego  ora¬ 
tionem  meam  brevissimae  cujusdam  senten¬ 
tiae  quasi  cancellis  quibusdam  includam,  ne. 
que  facile  eam  extra  illos  egredi  aut  longius 
vagari  permittam.  Ea  sententia  Apostoli 
Pauli  est.  Ipse  enim  ad  Ephesios  scribens, 
ac  de  hodierno  triumpho  verba  faciens  ait  : 
Ascendens  in  altum ,  captivam  duxit  captivita¬ 
tem  :  dedit  dona  hominibus.  Quam  sententiam 
ex  Psalmo  lxvii.  verbis  paululum  immutatis, 
accepisse  videtur.  Nam  cum  Propheta  dixis 


set  :  Ascendisti  in  altum,  cepisit  captivita¬ 
tem :,  accepisti  dona  in  hominibus.  Apostolus 
dixit  :  Ascendens  in  altum ,  captivam  duxit 
captivitatem  :  dedit  dona  hominibus. 

In  hujus  igitur  propositse  nobis  sententise 
explicatione  illud  imprimis  quseri  posse  vi¬ 
deo,  quis  ille  sit,  qui  ascendit?  Nam  nec 
propheta,  nec  Apostolus  id  satis  expressit. 
Ascendens ,  inquit,  in  altum.  Quisnam  ?  Hae¬ 
retici  Nestoriani,  qui  duos  Christos  praedica¬ 
bant,  unum  Deum,  alterum  hominem,  eum 
Christum  dumtaxat  in  coelum  ascendisse  af¬ 
firmare  compellebantur,  qui  solum  esset  ho¬ 
mo.  Appellitse  contra,  qui  Christum  non  ex 
Virgine,  sed  ex  elementis  carnem  accepisse, 
et  eam,  a  mortuis  excitaretur,  mundo  reddi¬ 
disse  praedicabant,  illud  etiam  asserebant, 
Verbum  Dei,  sicut  cum  de  coelo  ad  terram 
descendit,  carnem  suam  non  attulerat,  sic 
etiam  cum  de  terris  ad  coelum  ascendit, 
nullam  omnino  carnem  secum  extulisse  : 
neque  aliter  intelligi  posse,  quod  Dominus 
ait  :  Nemo  ascendit  in  coelum ,  nisi  qui  de¬ 
scendit  de  coelo,  Filius  hominis  qui  est  in  coelo. 
Nam  carnem  illam,  quam  Dei  Filius  hic  in 
terris  gessit,  de  coelo  non  descendisse  illu¬ 
strius  est,  quam  ut  sit  a  nobis  necesse  mon¬ 
strari.  Porro  in  eadem  hseresi  eos  omnes 
constat  fuisse,  qui  vel  in  Christo  naturam 
humanam  penitus  non  agnoscebant,  ut  Cer- 
donistse  :  vel  eam  in  divinam  esse  conver¬ 
sam  asserebant,  quod  Eutychianos  docuisse 
planum  omnino  ac  perspicuum  est. 

Verum  istos  omnes  ille  ipse,  quem  hodie 
veneramur,  imperatoris  nostri  triumphus, 
gloriosaque  in  coelum  ascensio  reprehendit, 
aliis  testibus  non  indigemus,  ipsa  per  se  Do¬ 
minica  ascensio  satis  loquitur.  Nec  enim  fie¬ 
ri  potest,  ut  is  coelum  ascendat,  qui  solum 
est  homo,  ut  somniant  Nestoriani  :  aut  so¬ 
lum  est  Deus,  ut  Apellitse,  Cerdonistse,  at¬ 
que  Eutychiani  delirant.  Nam  qui  solum  est 
homo,  evehi  quidem,  et  in  sublime  ferri  ab 
alio  potest  :  at  evehere  se  ipsum,  coelos  om¬ 
nes  transcendere,  atque  ad  ipsam  Dei  Pa¬ 
tris  dexteram  penetrare  per  se  certe  non  po¬ 
test.  Qui  vero  solum  est  Deus,  semper  et 
ubique,  et  totus,  nec  ulla  temporum  aut  lo¬ 
corum  permutatione  mutatur. 

Hoc  sane  Ecclesia  Catholica  mater  nostra 
probe  intelligens,  Virginem  illam,  quam  or¬ 
bis  Reginam,  Deique  parentem  appellare 
non  dubitat,  quamque  et  animo  et  corpore? 
sempiterno  sevo  in  coelis  frui  cum  Filio  con- 
-  fitetur,  assumptam  esse  ad  coelum  dicit,  as- 

cendisse  in  coelum  non  dicit.  Yere  enim  ipsa 
veritas  ait  :  Nemo  ascendit  in  coelum ,  nisi  qul 
descendit  de  coelo ,  Filius  hominis  qui  est  in 
coelo.  Evehuntur  alii,  assumuntur,  extollun¬ 
tur  :  is  vero  solus  non  ab  alio  accepta  ac 
mendicata,  sed  sua  ac  propria  virtute  eoelos 
ascendit,  qui  simul  et  Dei  Filius  et  Yirginis 
filius  est,  ut  evehi  possit  ex  uno  et  evehere 
possit  ab  altero.  Quod  vero  Haeretici  negant, 
Christi  carnem  in  coelum  ascendisse,  quia  de 
coelo  non  descendit  :  Et  Nemo  ascendit  in 
coelum ,  nisi  qui  descendit  de  coelo,  nullam 
prorsus  vim  habet.  Nam  ut  Augustinus  libro 
de  agone  Christiano  sapienter  docet,  non 
Christi  carnem,  sed  Christum  carne  quasi 
vestitum  in  coelum  ascendisse  praedicamus. 
Quemadmodum  enim  si  quis  de  monte  ali¬ 
quo  nudus  descenderet,  ac  deinde  non  am¬ 
plius  nudus,  sed  vestitus  ascenderet,  recte 
diceremus  de  eo,  qui  descenderit,  ipse  est,  et 
qui  ascendit,  et  nemo  ascendit  in  montem, 
nisi  qui  descendit  de  monte.  Sic  etiam  , 
quamvis  Dei  verbum  carne  humana  vesti¬ 
tum  in  coelum  'ascenderit,  cum  antea  sine  ea 
ad  terras  descendisset,  vere  tamen  de  se  ait : 
Nemo  ascendit  in  coelum ,  nisi  qui  descendit 
de  coelo ,  Filius  hominis  qui  est  in  coelo.  Caro 
enim  non  tam  ascendit,  quam  evecta  est,  ip¬ 
so  evehente  qui  ascendit.  Habemus  igitur, 
quis  ille  sit,  qui  ascendit.  Superest  ut  videa¬ 
mus,  quo  ascenderit. 

Quoniam  igitur  ascendit  ?  Quo  ?  In  altum. 
Sic  enim  Apostolus  ait  :  Ascendens ,  inquit, 
in  altum ,  nempe  super  omnes  coelos  et 
super  res  creatas.  Ascendit  ita,  ut  B.  Cy¬ 
prianus  dicat,  Gherubim  et  Seraphim  beatos 
pedes  Domini  ambire.  Talis  enim  locus  eum 
decebat,  qui  non  adoptione,  sed  natura  Filius 
erat  Dei,  quique  ut  orbis  praeses  totius  uni¬ 
versitatis  clavum  et  gubernacula  capiebat. 

At  numquid  sedere  aut  stare  in  coelo  Do¬ 
minus  existimandus  est  ?  Ista  quaestio  vide¬ 
tur  habere  nonnihil  curiositatis  :  tamen  sua 
etiam  utilitate  non  caret.  Breviter  igitur 
eam  expediamus.  Si  verum  ac  naturalem  si¬ 
tum  consideremus,  non  sedere  aut  jacere, 
sed  stare  Dominicum  corpus  existimare  de¬ 
bemus.  Sedere  enim  ac  jacere  infirmitatis 
ac  imbecillitatis  est.  Corpora  vero  gloriosa 
ac  immortalia  sicut  fatigari  ac  laborare  non 
possunt,  ita  nec  infirma  aut  imbecillia  esse 
possunt.  Quod  si  nonnunquam  in  sanctis  vo¬ 
luminibus  Christus  sedere  dicitur  id  secun¬ 
dum  metaphoram  intelligendum  est.  Nam 
etiam  et  Deus  Pater  interdum  sedere  dicitur, 


cum  tamen  proprie  nec  stare  nec  sedere 
possit,  quippe  qui  corpus  non  habet.  Solum 
igitur  Christi  gloriam  singularem  ac  plane 
regiam,  et  summam  illam  Judicis  majesta¬ 
tem  divinae  litterae  nobis  significant,  cum 
Dei  Filium  sedere  ad  dexteram  Dei  Patris 
tradunt.  Hinc  enim  de  sanctis  caeteris  esse 
eos  a  dextris  Dei  saepe  legimus.  Sedere  au¬ 
tem  a  dextris  Dei,  est  in  illa  ipsa  gloria  et 
regno  sceptrum  tenere  et  caput  ac  regem 
caeterorum  esse,  quod  soli  Christo  conveni¬ 
re  nemo  fere  Christianorum  ignorat. 

Sequitur  ,  captivam  duxit  captivitatem.. 
Non  me  fugit,  propriam  esse  phrasim  He¬ 
braeorum,  ut  dicant  captivam  ducere  capti¬ 
vitatem,  quod  nos  brevius,  captivos  duce¬ 
re  vel  captivos  facere,  diceremus.  Nam  et 
in  psalmo,  unde  haec  nostra  sententia  sum¬ 
pta  est,  tametsi  secundum  versionem  Septu¬ 
aginta  interpretum  legatur  :  Ascendisti  in  al¬ 
tum  ,  cepisti  captivitatem ,  tamen  secundum 
B.  Hieronymi  versionem,  quae  magis  ad 
Hebraicam  veritatem  accedit,  legitur  ;  As¬ 
cendisti  in  excelsum ,  captivam  duxisti  ca¬ 
ptivitatem.  Et  capite  xxi  Deuteronomii,  quo 
loco  nostri  codices  habent  :  Captivos  duxe¬ 
ris,  Hebraei  codices  habent :  Captivam  cepe¬ 
ris  captivitatem.  Et  capite  xxvm.  libri  poste¬ 
rioris  Paralipomenon,  pro  eo,  quod  nos  ha¬ 
bemus  :  Reducite  captivos ,  quos  adduxistis ; 
Hebraei  habent :  Reducere  captivitatem ,  quam 
captivam  duxistis.  Sed  quamquam  haec  ita  se 
habent,  nihil  tamen  prohibet,  quin  aliquam 
causam  hujus  elegantissimae  geminationis 
reddamus.  Quid  igitur  est,  Captivam  duxit 
captivitatem  ?  hoc  est,  quos  captivos  ac  vin¬ 
ctos  invenit,  nontam  liberavit  ac  solvit,  quam 
eis  catenas  et  vincula  commutavit,  et  ex 
captivis  Diaboli  suos  captivos  fecit.  Quae  sa¬ 
ne  felicissima,  et  maxime  expetibilis  commu¬ 
tatio  fuit.  Qui  enim  antea  superbissimi  ty¬ 
ranni  mancipia  erant,  nunc  ejus  imperatoris 
administri  sunt,  cui  servire,  non  tam  servi¬ 
re,  quam  regnare  est,  et  qui  olim  ferreis 
atque  aeneis  catenis  onerati  erant,  nunc 
argenteas  atque  aureas  gerunt,  ut  eis  non 
tam  oneri,  quam  honori,  pro  catenis  torques, 
pro  vinculis  monilia  esse  videantur. 

Quoniam  attente  me  de  his  vinculis  disse¬ 
rentem  auditis,  planius  hoc  dicam  et  paulo 
altius  repetam,  auditores.  Magna  et  praeclara 
quaedam  res  est  homo,  praestans  ac  sane 
singularis  humani  animi  vis  atque  potestas, 
pro  qua  tanquam  pro  urbe  quadam  aut  arce 
pulcherrima  et  munitissima  imperator  coe- 


300 


CONCIO  XXXV.  DE  ASCENSIONE  DOMINT. 


lestis  ac  Pater  luminum  cum  daemonum  ac 
tenebrarum  principe  summa  vi  semper  de¬ 
certavit.  Ea  vero  est  utriusque  principis  ho¬ 
minem  in  sua  potestate  retinendi  cupiditas, 
ut  quicumque  eum  capiat,  ita  catenis  et  vin¬ 
culis  revinciat,  ut  non  modo  rion  fugere, 
sed  ne  commovere  quidem  se  possit.  Ac 
Deus  in  primis,  qui  hominem,  ut  ejus  au¬ 
ctor  ac  parens  optimo  jure  possidebat,  si¬ 
mul  atque  eum  condidit,  arctissimis  quibus¬ 
dam  nexibus,  ne  forte  diffugeret,  colligavit. 
Quinam  isti  ne*xus  ?  quaenam  ista  vi-ncula 
fuerunt  ?  Dominum  ipsum  per  Osi  e  Prophe¬ 
tam  loquentem  audiamus  :  In  funiculis ,  in¬ 
quit,  Adam  traham  eos :  in  vinculis  charitatis. 
Itaque  funiculi  Adam,  quibus  videlicet  initio 
revinctus  est  Adam,  nexus  amoris,  vincula 
charitatis  fuerunt.  Et  quidnam  aliud  nexus 
amoris,  et  vincula  charitatis,  quam  dona 
ac  beneficia  sunt  :  nonne  enim  etiam  in 
communi  sermone  nos  beneficiis  obstringi  et 
obligari  dicimus  ?  Et  quid  obstringi  et  obli¬ 
gari,  nisi  fortiter  stringi  et  arcte  ligari  signi¬ 
ficat?  Deus  igitur  hominem  retinere  cupiens, 
circumdedit  animo  et  corpori  multa  et  ma¬ 
gna  vincula  beneficiorum,  cum  ei  naturam 
illam  praeclaram  condidit,  gratiam  atque 
amicitiam  suam  donavit,  beatitudinem,  glo¬ 
riam  et  felicitatem  promisit.  Iste  funiculus 
triplex  fuit,  qui,  ut  Sapiens  ait,  difficile  rum¬ 
pitur.  Verum  infelix  Adam,  spe  quadam 
falsae  libertatis  deceptus,  vires  suas  et  robur 
in  suam  perniciem  experiri  voluit,  et  male 
fortis  impetu  facto  vincula  rupit  et  jugum 
excussit.  Num  in  Jeremia  Propheta  queri¬ 
moniam  illam  Dei  nunquam  legistis  ?  A  sae¬ 
culo  confregisti  jugum  meum ,  rupisti  vincula 
mea  ?  Sed  quid  tum  servo  fugitivo  isti  con¬ 
tigit  ?  Liberae  evasit,  an  in  servitutem  vere 
miseram  et  luctuosam  incidit  ?  Audite  rur¬ 
sum,  quid  Dominus  per  Danielem  prophe¬ 
tam  dicit :  Vinciatur  ferro  et  aere  in  herbis  foris 
et  rore  coeli  conspergatur  et  cum  feris  sit  pa¬ 
bulum  ejus.  Id  vero  ita  omnino  factum  fuisse, 
quis  vestrum  ignorat,  auditores  ?  Quid  hoc 
nostrum  exilium  ?  Quid  tot  ferini  motus  ? 
Quid  tot  impetus  effraenati  ?  Quid  tot  labores 
ac  dolores?  Quid  tot  aerumnae  et  calamitates 
clamant  ?  Excussit  igitur  homo  jugum  au¬ 
reum  Dei  et  statim  ei  impositum  fuit  jugum 
plumbeum  diaboli.  Fregit  vincula  serica,  et 
injecti  fuerunt  ei  compedes  aerei  :  effectus 
est  enim  mancipium  diaboli,  qui  primum 
vinculis  peccatorum  eum  arctissime  colliga¬ 
vit  :  deinde  duplicem  ei  catenam  circumde¬ 


dit,  quarum  altera  necessitatis,  altera  volu¬ 
ptatis  dicitur.  An  non  trahimus  fortasse 
catenam  necessitatis,  qui  edere,  bibere,  ve¬ 
stiri,  spoliari,  dormire  quotidie  necesse  ha¬ 
bemus?  Et  quam  gravis  ac  laboriosa  est 
hajc  catena  ?  Nonne  in  sudore  vultus  nostri 
vescimur  pane  nostro  ?  Quam  multi  labores 
et  sudores  necessarii  sunt,  ut  cibum  et  po¬ 
tum,  et  vestes  et  alia  quibus  egemus  nobis 
comparare  possimus  ? 

Sed  est  adhuc  alia  quaedam  catena  non 
verae  sed  falsae  necessitatis,  quam  homines 
sponte  sibi  ipsis  imponunt,  quasi  vera  ne¬ 
cessitas  non  sit  satis,  et  quamquam  eam  si 
vellent  statim  excuterent  ;  tamen  ita  non¬ 
nulli  ea  sunt  impediti,  ut  nullo  modo  ab  ea 
'expediri  posse  videantur.  Persuasit  diabo- 
lushominibus,acpraesertimnostrae  aetatis  ado¬ 
lescentibus,  non  posse  eos  dignitatem  suam 
atque  existimationem  tueri,  nisi  fiant  id, 
quod  caeteri  faciunt.  Videt  aliquis  nescio 
quem  alium  singulis  mensibus  vestes  mutare, 
statim  dicit  apud  se  :  Non  sum  ego  illo  infe¬ 
rior,  oportet  etiam  me  idem  facere,  alioquin 
omnes  me  avarum  et  sordidum  dicent.  Ecce 
catenam  falsae  necessitatis.  Videt  aliquis  ad¬ 
venisse  quemdam  adolescentem,  qui  praeter 
alia  ornamenta,  etiam  nescio  quod  appen¬ 
sum  ad  collum  gerat,  fortasse  retia  sunt,  ut 
se  a  diabolo  irretitum  esse  omnibus  mani¬ 
festum  fiat  :  continuo  omnes  alii  tamquam 
simii  quidam  imitantur,  et  nisi  id  faciant, 
honoris  sui  jacturam  facere  se  arbitrantur. 
Non  sit  vobis,  quseso,  molestum  hsec  audire. 
Cogor  enim  hoc  dicere.  Nam  si  tacerem, 
ipsemet  in  retia  Diaboli  caderem.  Invitatur 
aliquis  ad  potationem,  fortasse  non  cuperet 
ipse  ire,  tamen  ne  rusticus,  et  inurbanus 
appelletur,  pergit  cum  cseteris  :  quod  si  di¬ 
camus,  cur  ita  agis  ?  Ille  nobis  respondet. 
Ego  quidem  non  ignoro  vitium  esse  ebrieta¬ 
tem  ;  optarem  etiam  si  possem  a  nemine 
invitari,  non  libenter  intersum  potationibus 
et  conviviis,  sed  quid  agerem  ?  iste  est  no- 
strse  patriee  mos,  si  velim  cum  cseteris  vi¬ 
vere  necesse  est,  ut  sic  agam  :  alioquin 
enim  omnibus  contemptui  et  ludibrio  essem, 
censor  morum  et  emendator  superbissimus 
appellarer.  0  infelicitatem  nostrorum  tem¬ 
porum.  Siccine  Diabolus  nobis  imponit  ? 
Siccino  falsum  honorem  pro  vero  colere  no¬ 
bis  suadet  ?  Verus  enim  honor,  auditores,  ex 
veris  virtutibus  nascitur,  quod  etiam  ethnici 
philosophi  non  ignorarunt.  Verus  honor 
prudentiam,  justitiam,  temperantiam,  so- 

brietatem,  gravitatem  consequitur.  Metuis 
jacturam  honoris  facere,  si  vanos  adolescen¬ 
tes  non  imiteris  et  non  metuis,  si  tu  vanus 
etiam  efficiaris  ?  Times  hominum  maledico¬ 
rum  linguas,  si  amico  ad  potationem  invi¬ 
tanti  non  pareas  :  et  non  times  proborum 
hominum,  ne  dicam  Dei,  justas  reprehen¬ 
siones,  si  pareas  ?  Quid  ?  Erubescis  vocari 
sobrius,  et  non  erubescis  vocari  ebrius  ? 
Ego  sane  non  video,  quid  infelicius  Ecclesiee 
Christi  accidere  possit.  Et  quid  fiet  tempo¬ 
ribus  Antichristi,  si  jam  pudet  nos  virtu¬ 
tum,  et  non  pudet  vitiorum  ?  Erubescis  con¬ 
fiteri  te  sobrium  esse  velle  ?  erubesce  etiam 
te  Christianum  esse  ;  nam  Christus  preecepit 
sobrietatem.  Erubescis  si  castus  nominaris  ? 
Erubesce  etiam  si  Christianus  nominaris  ; 
Christus  enim  castitatem  docuit.  Erubesce, 
si  injuriam  accipias  et  non  ulciscaris  eam  ? 
erubesce  etiam  quod  baptizatus  es  :  hujus¬ 
modi  homines  injurias  condonare  tenentur. 
Erubescunt  alii  si  pauperes  et  humiles  esse 
eos  contingat  ?  Erubescant  etiam  quod 
Christo  nomen  dederint,  qui  pauperrimus 
fuit  et  fabri  filius  appellatus  est.  Dirumpa¬ 
mus ,  auditores,  dirumpamus ,  quseso,  vincula 
ista  :  projiciamus  a  nobis  jugum  falsa?  neces¬ 
sitatis.  Ego  enim  non  dubito,  si  quis  semel 
inciperet  contemnere  vestium  vanitates,  re¬ 
cusare  etiam  in  magnis  conviviis  tam  fre¬ 
quentes  propinationes,  et  verum  ac  probum 
Christianum  non  solum  fide,  sed  etiam  mo¬ 
ribus  referre,  non  esset  ille,  ut  aliqui  putant, 
ludibrio  atque  ostentui,  sed  potius,  mihi  cre¬ 
dite,  venerationi  et  admirationi  :  nec  tam¬ 
quam  rusticus  et  inurbanus  contemneretur, 
sed  ut  vir  gravis  et  sapiens  ab  omnibus 
commendaretur.  Heec  enim  catena  falsse  ne¬ 
cessitatis  non  aliud  fundamentum  quam  ina¬ 
nem  quamdam  formidinem  et  falsam  per¬ 
suasionem  habet. 

Quid  jam  de  catena  voluptatis  dicemus  ? 
Illa  non  una,  sed  multiplex  est.  Tot  enim 
sunt  laquei  voluptatum,  quod  ea  sunt,  quse 
sensus  nostros  blande  afficiunt.  Sed  quam¬ 
quam  hsec  omnia  laquei  sunt,  tamen  stulti 
homines  ita  currunt  ad  ea,  tamquam  si  non 
capiendi  a  laqueo,  sed  capturi  magnam  ali¬ 
quam  prsedam  ipsi  essent.  Clamat  Sapiens- 
res  omnes  creatas  tentationem,  et  rnuscipu, 
lam  esse  pedibus  insipientium,  homines 
vero  ut  se  vere  insipientes  ostendant,  crea¬ 
toris  obliti,  res  creatas  vehementissimo  de¬ 
siderio  concupiscunt.  Clamat  apostolus  Pau¬ 
lus  :  Fugite  fornicationem  :  laqueus  enim 


diaboli  est :  at  homines  quanto  magis  abster¬ 
rentur,  tanto  cupidius  ad  istum  laqueum 
currunt.  Clamat  idem  Apostolus  :  Qui  volunt 
divites  fieri,  incidunt  in  tentationem,  et  in  la¬ 
queum  Diaboli ,  at  vero  quotusquisque  est, 
qui  non  doleat  se  parum  fortiter  his  vincu¬ 
lis  obstrictum  esse  ?  Clamant  divina?  Scriptu¬ 
rae  :  Judicium  durissimum  his,  qui  praesunt , 
fiet\  at  homines  non  solum  fugiunt  ab  hono¬ 
rum  et  dignitatum  laqueis,  sed  etiam  certa- 
tim  contendunt,  quis  prior  collum  in  laqueum 
injiciat.  Et  quod  gravius  est,  invident  ca¬ 
ptis,  qui  capi  non  potuerpnt.  Rogo  vos,  si 
unum,  si  duos,  si  quinque,  si  decem  homines 
impingere  in  lapidem,  aut  cadere  in  foveam 
aliquam  videremus,  nonne  tot  casibus  alio¬ 
rum  nos  tandem  cauti  et  prudentes  efflice- 
remur  ?  Cur  igitur  cauti  non  efficimur  ?  cum 
tam  multos  quotidie  his  laqueis  capi  misere- 
que  interire  conspicimus  ?  Sed  ad  nostrum 
captivum  revertamur. 

Quid  igitur  Deus  fecit,  cum  hominem 
suum,  quem  tot  vinculis  beneficiorum  in 
creatione  sibi  obstrinxerat,  in  laqueum  Dia¬ 
boli  incidisse  et  ab  eo  captum  et  multiplici¬ 
bus  catenis  circumdatum  teneri  animadver¬ 
tit?  ait  intra  se  :  Descendamus,  et  liberemus 
fugitivum  nostrum  :  nam  circumventus  et 
deceptus  a  Diabolo  est,  qui  nullum  unquam 
poneret  modum  suae  tyrannidi,  atque  immo¬ 
derato  illi  imperio,  quod  super  miserum 
genus  humanum  exercet.  Verum  cum  ho¬ 
minem  liberaverimus,  duplicemus  ei  catenas 
et  multo  arctioribus  nexibus  eum  ligemus, 
quam  initio  ligatus  fuisset.  Venit  igitur  filius 
Dei,  singulare  certamen  cum  Diabolo  iniit,  ac 
brevi  eum  prostravit  atque  ad  deditionem 
compulit  :  mox  vero  hominem  a  Diaboli  et 
peccati  potestate  expedivit,  atque  in  veram 
libertatem  asseruit;  sed  tamen  catenas  ne¬ 
cessitatis  ab  eo  auferre  non  voluit,  intellige- 
bat  enim  tantam  esse  hominis  impudentiam, 
ut  si  penitus  a  catenis  expediretur,  facile 
negaturus  fuisset,  se  unquam  diaboli  man¬ 
cipium  extitisse,  nec  dicere  cum  Pharisseis 
dubitasset  :  Nos  liberi  sumus ,  et  nemini 
servivimus  unquam.  Ait  igitur  Dominus,  ut 
semper  hujus  beneficii  recorderis,  reliqui 
tibi  signa  servitutis,  catenas  necessitatis,  ut 
adhuc  in  labore  vultus  tui  vescaris  pane  tuo, 
adhuc  in  membris  tuis  senties  legem  repug¬ 
nantem  legi  mentis  tua?  ut  adhuc  morbis  et 
vulneribus  et  ipsi  interitui  subjaceas.  Veniet 
tamen  tempus,  quando  te- penitus  ab  istis 
etiam  vinculis  liberabo. 


302 


CONCIO  XXXV.  DE  ASCENSIONE  DOMINI. 


Sed  qusenam  sunt  ista  vincula  arctiora, 
quibus  Dominus  iterum  hominem  alligavit  ? 
Beneficia  sunt  redemptionis,  auditores,  quae 
quidem  et  plura  et  majora  sunt  quam  bene¬ 
ficia  creationis.  In  creatione  siquidem  dedit 
nobis  Dominus  sua ;  in  redemptione  autem 
dedit  sua,  et  accepit  nostra.  Ecce  nobis  vin¬ 
cula  duplicata  :  dedit,  inquam,  in  redem¬ 
ptione  sua  dona,  charismata,  gloriam,  gra¬ 
tiam  :  accepit  vero  nostra,  labores,  verbera, 
dolores,  maledicta,  plagas,  mortem  denique 
ipsam,  nonne  haec  sunt  vincula  duplica  ta  ? 
Vere  ingratus  est,  qui  non  se  obligatum  at¬ 
que  obstrictum  his'  vinculis  sentit.  Quid  ? 
quod  in  creatione  Dixit  et  facta  sunt  non  labo¬ 
ravit,  non  sudavit,  at  in  redemptione  non  sic, 
sed  usque  ad  mortem  sudavit  nec  sudorem  so¬ 
lum  et  eum  sanguineum,  sed  totum  etiam  san¬ 
guinem  suumprofudit.  Vere  igitur  Ascendens 
in  altum ,  captivam  duxit  captivitatem,  quando 
tot,  et  tanta  dona  hominibus  dedit  quando  nos 
solvit  a  vinculis  peccatorum,  quando  liga¬ 
vit  vinculis  beneficiorum,  quando  nos  omnes 
sic  feliciter  colligatos  in  triumphum  duxit. 
Omnes  enim  si  non  re,  certe  spe  cum  ipso 
ascendimus  :  nam,  ut  Apostolus  ait  :  Convi¬ 
vificavit  nos  in  Christo,  et  conresuscitavit ,  et 
consedere  fecit  in  coelestibus. 

PARS  POSTERIOR. 

Sunt  fortasse,  qui  non  tam  gaudendum 
quam  dolendum  esse  putent,  quod  Dominus 
Ecclesia  sua  quam  sibi  proprio  sanguine 
comparavit,  quasi  deserta  ad  ccelum  ascen¬ 
derit  :  vel  si  gaudendum  sit,  angelis  certe, 
non  hominibus, quod  enim  angeli  receperunt, 
homines  amiserunt.  Videant  tamen,  qui  ista 
sentiunt,  ne  forte  ab  ipso  Domino  audiant  ; 
Si  di  ligeretis  me,  gauderetis  utique :  quia  vado 
ad  Patrem.  Vere  enim,  auditores,  expedivit 
nobis  ut  liberator  noster  in  coelum  ascende¬ 
ret.  Ascendens  enim  in  altum ,  non  solum 
captivam  duxit  captivitatem,  quod  ad  ejus 
gloriam  et  triumphum  pertinebat;  sed  etiam 
Dona  dedit  hominibus,  quod  ad  nostram  uti¬ 
litatem  et  emolumentum  pertinet.  Tanta 
vero  et  tot  sunt  ea  dona,  quae  Dominus  as¬ 
cendens  hominibus  dedit,  ut  Apostoli  sola 
eorum  spe  et  promissione  erecti,  non  modo 
Domino  recedente  non  fleverint,  verum  et¬ 
iam  in  Jerusalem  cum  maximo  gaudio  et 
exultatione  redierunt,  ut  ex  postremis  verbis 
Evangelii  secundum  Lucam  intelligi  potest. 


Quae  igitur  ista  dona  fuerunt?  Hoc  enim 
dumtaxat  nobis  explicandum  superest.  Pri¬ 
mum  et  maximum  donum,  quod  et  radix,  et 
primum  omnium  donorum  fuit,  Spiritus  san¬ 
ctus  est.  Hoc  enim  eximium  donum  simul 
atque  Dei  Filius  ad  Patrem  suum  pervenit, 
Apostolis  suis  procuravit,  et  post  decem  dies 
super  illos,  ut  divinae  Scripturae  loquuntur, 
effudit.  Dextera  igitur  Dei  exaltatus ,  inquit 
B.  Petrus,  E  t  promissione  Spiritus  sancti  ac¬ 
cepta  a  Patre  effudit  hunc,  quem  vos  videtis  et 
auditis.  Alterum  donum  est  quod  ipse  Dei 
Filius  ideo  potissimum  introierit  in  sancta 
sanctorum,  et  tabernaculum  illud  non  manu- 
factum,  ut  semper  Appareat  vultus  Dei  pro 
nobis,  et  eum  interpellet  pro  nobis.  Non 
enim,  inquit  Apostolus  Paulus,  in  manufacta 
sancta  Jesus  introivit  exemplaria  verorum ; 
sed  in  ipsum  coelum,  ut  appareat  nunc  vultui 
Dei  pro  nobis.  Et  B.  Joannes  ;  Haec ,  inquit, 
scribo  vobis,  ut  non  peccetis :  sed  et  si  quis  pec¬ 
caverit  ,  advocatum  habemus  apud  Patrem 
Jesum  Christum  justum.  Quid?  Nonne  hoc 
singulare  donum,  atque  excellentissimum 
munus  est?  Quid  jucundius  homo  peccator 
cogitare  potest?  Quid  felicius,  quam  in  tam 
formidabili  judicio,  ubi  de  aeterna  salute  agi¬ 
tur,  judicem  habere  patrem,  advocatum  vero 
fratrem?Quis  desperet?  Quisanimum  despon¬ 
deat?  Quis  causae  suae  diffidat,  etiamsi  maxi¬ 
morum  innumerabiliumque  criminum  reus 
sit,  si  modo  hoc  apud  se  cogitet,  apud  patrem 
judicem  se  fratrem  advocatum  habere.  Ter¬ 
tium  autem  et  postremum  genus  donorum, 
quod  Dominus  ascendens  in  altum  humano 
generi  contulit,  illud  mihi  esse  videtur,  quod 
illae  tres  principes  virtutes,  Fides,  Spes,  Cha- 
ritas,  hinc  in  nobis  mirum inmodum  nutrian¬ 
tur,  confirmentur,  augeantur.  Fides,  quia  cre¬ 
dimus  in  eum,  quem  non  vidimus.  Et  Beati 
qui  non  viderunt,  et  crediderunt.  Spes  quia  si 
caput  nostrum  coelos  penetravit,  membra 
quoque  eosdem  penetratura  confidimus.  Cha- 
ritas  in  Deum,  et  amor  rerum  coelestium,  ac 
spiritualium,  quia  cum  Christum,  in  quo  spes 
ac  salus,  et  omne  bonum  nostrum  situm  est, 
in  coelum  ascendisse  credimus,  nos  quoque 
vota  eo  et  suspiria  nostra  transmittimus,  et 
Paulum  Apostolum  intentis  auribus  audimus, 
cum  ait :  Quae  sursum  sunt  quaerite,  ubi  Chri¬ 
stus  est  in  dextera  Dei  sedens :  quae  sursum  sunt 
sapite,  non  quae  super  terram.  Ascendens  igi¬ 
tur  Christus  in  altum  captivam  duxit  captivi¬ 
tatem  :  dedit  dona  hominibus. 

At  quando  tandem  et  quo  ordine  ascea- 

dit?  Post  dies  quadraginta  a  resurrectione 
sua  ascendit.  Cur  tanto  tempore  expectavit? 
Ut  praeberet  Seipsum  vivum  post  passionem 
suam  in  multis  argumentis ,  ut  Christianam 
rempublicam  constitueret,  ut  Apostolo  Petro 
Ecclesiae  clavum  et  gubernacula  traderet,  ut 
poenitentiae  Sacramentum,  et  alia,  si  quae 
supererant,  institueret,  ut  Apostolos  infor¬ 
maret,  atque  ad  Spiritus  sancti  adventum 
praepararet  ut  demum  charitatem  atque  hu¬ 
militatem  suam  nobis  adhuc  vehementius 
commendaret.  Maxime  enim  profecto  illae 
virtutes  in  Domino  extremis  illis  diebus  eni¬ 
tuerunt,  cum  jam  vitam  angelorum  non  so¬ 
lum  animo,  sed  etiam  corpore  viveret,  et 
tamen  frequentissime  et  familiarissime  cum 
discipulis  suis  mortalibus  et  abjectis  homi¬ 
nibus  versaretur. 

Porro  modum  atque  ordinem  ascensionis 
disertis  verbis  explicat  B.  Lucas  :  Eduxit , 
inquit,  eos  foras  in  Bethaniam ,  et  elevatis 
manibus  suis  benedixit  eis  :  et  factum  est 
dum  benediceret  illis ,  recessit  ab  eis ,  et  fere¬ 
batur  in  coelum.  Itaque  Dominus,  qui  in  Je- 
rusalem  in  urbe  totius  Palaestinae  celeberri¬ 
ma,  et  coram  toto  orbe  terrarum  in  crucem 
cum  maxima  ignominia  agi  voluit,  idem  ex 
monte  quodam  pene  deserto,  et  coram  pau¬ 
cis  testibus  in  coelum  gloriosus  ascendit,  ut 
contumelias  et  ignominias  etiam  publicas 
libenter  amplecti ;  gloriam  vero  et  celebri¬ 
tatem  fugere,  hoc  etiam  postremo  facto  nos 
doceret.  Benedixit  vero,  hoc  est  bene  suis 
discipulis,  ut  eis  valediceret,  precatus  est. 
Fortasse  etiam  hoc  ipsum  invictissimae  cru¬ 
cis  super  illos  signum  expressit,  atque  inde 
apostoli  idipsum  usurpare  coeperunt.  Ac  tum 
demum  cunctis  videntibus,  et  eum  animis  et 
oculis  prosequentibus,  sensim  ab  eis  rece¬ 
dere  atque  elevari  coepit.  Et  benedicens  eis 
ferebatur  in  coelum ,  ut  jam  tum  discere  inci¬ 
perent,  supplices  oculos,  et  manus  in  coelum 
attollere,  de  coelo  auxilium  expectare,  in  coelo 
cor  suum  affigere,  ubi  thesaurum  suum  esse 
non  ignorarent.  Cum  autem  tam  satis  procul 
a  terra  in  sublime  ascendisset,  candidissima 
quaedam  nubes  suscepit  eum  ab  oculis  eo¬ 
rum.  Nec  vero  nubes  ideo  apparuit,  ut  vehi¬ 
culum  esset  Christo  ;  sed  partim  ut  ejus 
gloriam  et  majestatem  augeret,  partim  ne 
Apostoli  diutius  intimis  oculis  animisque  sus¬ 
pensis  eum  prosequerentur. 

Et  quid  jam  de  multitudine  hominum  et 
angelorum,  qui  eum  comitabantur,  dice¬ 
mus?  Hunc  enim  magnus  ille  Jacob  refere¬ 


bat,  cum  de  seipso  quodam  loco  ait :  In  ba¬ 
culo  meo  transivi  Jordanem ,  et  nunc  cum 
duabus  turmis  regredior.  Solus  descendit 
Christus  de  coelo,  solus  Jordanem  passio¬ 
nis  baculo  crucis  innixus  trajecit.  Torcu¬ 
lar,  inquit,  calcavi  solus  et  de  gentibus  non 
est  vir  mecum.  At  non  solus  ad  coelum,  atque 
ad  Patrem  regressus  est.  Nam  turmis  dua¬ 
bus,  altera  hominum,  altera  angelorum  co¬ 
mitatus  ascendit.  Et  qua  pompa?  qua  cele¬ 
britate  ?  quibus  gaudiis  illum  ascendisse,  et 
triumphum  suum  egisse  putatis  ?  Si  ecclesia 
militans  inter  bellorum  tumultus,  et  strepi¬ 
tus  tubarum  canit,  quid  illa  victrix  et  trium¬ 
phans  Ecclesia  faciet?  Si  laetentur  homines 
in  terris,  quid  ipsi  angeli  facient  in  coelis? 
0  si  quis  hodie  audiret  organa,  psalteria, 
cytharas,  concentum  illum  et  symphoniam, 
quibus  resonant  templa  et  plateae  coelestis 
Jerusalem?0  si  cernere  posset  nova  illa 
spectacula,  tripudia,  choros,  triumphos  spi¬ 
rituum  beatorum.  0  quam  cito  liquefieret 
anima  ejus.  0  quibus  vocibus  caneret  :  As- 
cendit  Dominus  in  jubilo;  allelluia,  allelluia. 
Et  Dominus  in  voce  tubae  ;  allelluia,  allelluia. 
Et :  Trahe  me  post  te  :  curremus  in  odorem 
unguentorum  tuorum.  0  quis  dabit  mihi  pen¬ 
nas  sicut  columba  ?  et  volabo  et  requiescam. 

An  non  vos  etiam  ascendere  desideratis, 
auditores?  Certe  desideratis.  Id  mihi  pro¬ 
fecto  non  negabitis.  Nam  si  Philosophus  ait: 
Omnis  homo  naturaliter  scire  desiderat , 
cum  tamen  plerique  ad  litteras  perdiscendas 
fustibus  et  verberibus  adigantur,  quanto  nos 
verius  dicemus,  omnis  homo  naturaliter  as¬ 
cendere,  et  sursum  ferri  desiderat?  Cur  no¬ 
stri  adolescentes  tam  diligenter  incumbunt 
in  studia?  Ut  ascendant.  Cur  alii  tam  laeti 
proficiscuntur  ad  bella,  et  eligunt  potius  in 
castris  vitam  miserrimam  ducere  ,  quam 
domi  suae  commode  et  quiete  vivere?  Ut 
ascendant.  Cur  etiam  interdum  aliqui  mo¬ 
nachi  fiunt,  ethumilitatem  profitentur?  nonne 
ut  Abbates  fiant,  et  ascendant?  Tanta  est  in 
hoc  nobilissimo  animante  ,  quamvis  saepe 
perversa  ascendendi  cupido.  Nec  mirum, 
auditores.  Nam  sedes,  et  quasi  elementum 
mentium  nostrarum  sursum  est.  Cur  ignis 
tendit  sursum?  Cur  terra  deorsum?  Nonne, 
quia  ignis  elementum  sursum,  et  terra  ele¬ 
mentum  deorsum  ?  Quoniam  igitur  elemen¬ 
tum  nostrum  sursum  est,  ac  de  ccelis  animas 
habemus  idcirco  eo  rapi  animus  desiderat  : 
nam  quemadmodum  pisces  extra  aquam 
moriuntur,  et  res  omnes  extra  sua  et  propria 

loca  diutius  conservari  non  possunt  :  sic 
etiam  animis  nostris  non  est  bene  in  regio¬ 
nibus  istis,  ubi  Corpus ,  quod  corrumpitur , 
aggravat  animam ,  et  terrena  inhabitatio  de¬ 
primit  sensum  multa  cogitantem .  Nec  enim 
minus  animus  suffocatur  in  corpore ,  quam 
corpus  suffocatur  in  aquis.  Et  quamquam 
eum  blanditiis  delinire  ac  detinere  caro  no¬ 
stra  conetur,  quippe  quae  novit,  quantum 
ejus  conjunctione  et  societate  indigeat,  ta¬ 
men  facere  non  potest,  quin  interdum  animi 
natura  se  prodat,  et  ad  loca  editiora  et  su¬ 
blimiora  suspiret.  Hoc  igitur  firmum  sit  et  ra¬ 
tum,  auditores,  omnes  homines  naturaliter  lo¬ 
ca  alta  atque  adeo  ipsum  coelum  desiderare. 

Sed  quid  interim  illis  accidit  ?  Idem  om¬ 
nino,  quod  pueris  accidere  solet?  Aspiciunt 
aliquando  pueri  vertices  montium,  a  quibus 
coelum  ex  quadam  oculorum  deceptione  non 
amplius  uno  palmo  abesse  videtur.  Illi  igi¬ 
tur  quia  nondum  ratione  sensuum  errorem 
corrigere  didicerunt,  vere  coelum  non  am¬ 
plius  uno  palmo  abesse  a  montium  vertici¬ 
bus  arbitrantur,  atque  aiunt.  0  si  montem 
illum  conscenderem,  profecto  coelum  mani¬ 
bus  attingerem.  Sic  etiam  cum  interdum 
pueri  illi,  qui  in  vallibus  habitant.  Solem 
oriri  ex  montibus  vident,  putant  ipsi  si  in 
montibus  illis  fuissent,  se  omnino  solem 
attingere  potuisse  :  at  cum  postea  aliqua 
data  opportunitate  montes  illos  superant, 
tunc  demum  in  quanto  errore  versarentur, 
intelligunt.  Ad  eumdem  modum  in  terris 
loca  quaedam  editiora  videmus,  licet  non 
tam  montes,  quam  colles  seu  tumuli  quidam 
potius  dici  deberent. 

Atque  ut,  quod  volumus  exemplis  planum 
fiat,  duos  ex  illis  montibus  nominabimus  : 
unus  potentiae,  alter  scientiae  mons  appella¬ 
tur.  Cogitat  aliquis  vel  regiam,  vel  pontifi¬ 
ciam  vel  imperatoriam  majestatem  :  intue¬ 
tur  opum  affluentiam,  purpuree  splendorem, 
numerum  famulorum,  amplitudinem  digni¬ 
tatis,  illustres  titulos,  gloriosa  cognomina, 
continuo  ardere  incipit  desiderio  ascenden¬ 
di.  0  qualis  mons,  inquit,  est  ille?  quam 
excelsus?  quam  sublimis?  profecto  etiam 
mihi  nubes  superare  videtur.  0  si  semel  ad 
ejus  verticem  pervenirem ,  nonne  coelum 
contingerem?  Nonne  ita  beatus  ac  felix  om¬ 
nino  essem ,  ut  deus  quidam  inter  homines 
dici  possem?  Age  igitur  excitemus  indu¬ 
striam,  manibus  ac  pedibus  reptare  incipia¬ 
mus.  Ac  aliquando  quidem  fit,  ut  post  mul¬ 
tos  annos  in  rependo  consumptos  perveniat 


quis  ad  summum  montium.  Verum  cum  ibi 
est,  et  multitudine  negotiorum  molestiarum, 
curarum,  sollicitudinum  obrui  se  videt,  ut 
quietem  nullam  capere  possit,  omnia  plena 
periculis  ac  suspicionibus  animadvertit  :  illa 
civitas  defecit,  illa  defectionem  minatur,  illa 
in  officio  vix  contineri  potest :  undique  sup¬ 
plices  libelli,  undique  querimoniae  adveniunt. 
Et  ad  haec  omnia  morbis  et  aegritudinibus 
non  minus  vexatur,  quam  olim  cum  priva¬ 
tus  esset,  tum  demum  se  deceptum  intelli- 
git,  et  nihil  aliud  est,  inquit,  esse  regem  aut 
pontificem,  quam  hoc?  Putabam  me  beatum 
futurum,  et  miserior  mihi  nunc  esse  videor, 
quam  umquam  fuerim.  Hic  ille  mons  est, 
quem  Diabolus  primus  ascendere  aggressus 
©st.  In  coelum ,  inquit,  conscendam  :  super 
astra  Dei  exaltabo  solium  meum.  Sed  non 
bene  ei  successit.  Nam  repente  tamquam 
fulgur  cecidit  e  coelo,  et  ex  Angelo  optimo 
et  pulcherrimo,  perditissimus  et  foedissimus 
Diabolus  factus  est. 

Quid  jam  de  monte  sapientiae  dicam?  Si 
procul  aspiciatur,  o  quam  sublimis,  quam 
speciosus  esse  videtur  iis,  quos  amoris  sti¬ 
mulus  concitat?  Quid  enim  splendidius  aut 
gloriosius  nomine  sapientiae  ?  Certe  vulgus 
hominum  putat  nihil  penitus  latere  Philoso¬ 
phos,  sed  eos  omnia  abdita,  atque  arcana 
naturae  penetrare  :  tamen  vos,  auditores,  qui 
montem  illum  ascendistis,  nonne  plane  vi¬ 
detis,  vix  exiguum  tumulum  dici  posse  ? 
Quid  certum?  Quid  exploratum  quid  non 
dubium?  quid  non  sub  judice  adhuc  posi¬ 
tum  in  universa  philosophia  reperitur?  Nihil 
mihi  aliud,  quam  virum ,  in  ea  videre  videor, 
virum  omnes  replet,  atque  occupat  libros 
Philosophorum.  Et  quid  aliud  istud  virum , 
si  in  eo  finis  constituatur,  si  humilitas  absit, 
quam  utres  efficere  potest?  Et  utres,  in¬ 
quam,  non  tam  sapientia  et  cognitione  veri¬ 
tatis,  quam  superbia  et  vento  vanitatis  in¬ 
flatos?  Ita  quidam  veterum  Philosophorum 
intonant,  ut  quidam  hominis  appellationem 
aequivoce,  ut  ipsi  loquuntur,  de  Philosopho, 
et  non  Philosopho,  dici  asseverarent.  Ad 
istum  montem  primus  noster  parens  aditum 
aperire  conatus  est.  Ille  enim  est,  qui  cupi¬ 
ditate  sciendi  bonum  et  malum  ascendere 
voluit  in  montem  sapientiae,  et  miserabili 
ruina  in  vallem  ignorantiae  praecipitatus  est. 

Quid  igitur?  An  studium  sapientiae  negli- 
gendum  et  gymnasia  omnia  claudenda  sunt  ? 
Non  hoc  dico,  auditores,  imo  vero  aperian¬ 
tur,  dilatentur,  amplificentur,  si  opus  est 

domicilia  sapientiae.  Quid  igitur  nos  ab  isto 
monte  absterres?  Quid  sapientiae  studiosos 
reprehendis?  Eos  dumtaxat  reprehendimus, 
auditores,  qui  finem  ultimum  sibi  in  hujus 
ascensione  constituunt :  quique  propterea  de 
pietate  ac  probitate,  quae  vera  via  ad  beati- 
tudinem  est,  aut  parum,  aut  nihil  solliciti 
esse  videntur.  Nam  profecto,  qui  hoc  agunt,, 
in  maximo  errore  versantur,  cum  propter 
umbram  quamdam,  vel  potestatis  vel  sapien¬ 
tiae,  veram  et  potestatem  et  sapientiam  per¬ 
dant.  Nam  ut  caetera  interim  omittamus, 
quis  istius  potentiae  et  sapientiae  finis  est? 
Nonne  gloria  quaedam  et  celebritas  apud 
homines?  Ista  vero  gloria  quam  alte  ascen¬ 
dit?  quam  longe  lateque  propagari  potest  ? 
Quis  non  videt,  quantis  angustiis  gloria  hu¬ 
mana  etiamsi  dilatari  velit  circumscribatur, 
cum  nec  Alexandri  nec  Aristotelis,  quorum 
alter  ad  summam  potentiam,  alter  ad  sum- 
man  sapientiam  pervenisse  putatur,  nomen 
et  fama  vel  Causasum  montem  transcendere 
(ut  Tullius  loquitur),  vel  Gangem  fluvium 
transnatare  unquam  potuerit?  Num  quidem 
putatis,  vel  in  aere  apud  Daemones,  vel  in 
coelo  apud  Angelos  magni  unquam  famam 
esse,  vel  potentiam  Alexandri  vel  sapientiam 
Aristotelis?  Nihil  minus.  Deinde  quid  illis 
prodest,  quod  hic  nominentur,  ubi  non  sunt, 
cum  ibi  torqueantur,  ubi  sunt  ?  quod  si  id 
illis  summis  hominibus  accidit  quid  iis  eve¬ 
niet  qui  cum  illis  nulla  ex  parte  comparandi 
sunt?  Nonne  igitur  summa  dementia  est, 
omne  suum  tempus,  omne  suum  ingenium, 
omnes  suas  vires  in  ea  gloria  acquirenda 
consumere,  quae  acumen  ipsum  ac  tectum 
propriarum  a3dium  non  transcendit?  Et  ta¬ 
men  horum  amentium  hominum  non  ma¬ 
gnus,  sed  infinitus  numerus  est. 

Hos  igitur  montes  contemnamus,  quorum 
ascensus  difficillimus  est  et  periculosissimus, 
ad  quorum  culmen  pauci  parveniunt,  et 
pauci  illi  saepe  deorsum  graviore  casu  prae¬ 
cipitantur,  ut  ex  ipsa  primi  Angeli  et  primi 
hominis  ruina  intelligere  potuistis. Et  mirum 
est,  homines,  quorum  vestigia  imitantur, 
eorum  praecipitia  non  perhorrescere.  Sed 
illum  potius  imitemur,  qui  nonalia  de  causa 
ad  nos  descendit,  quam  ut  nobis  viam  de¬ 
monstraret  ascendendi.  Quod  autem  verissi¬ 
mam  certissimamque  viam  ducuerit,  nonne 
hodie  ipsa  sua  ascensione  apertissime  com¬ 
probavit?  Nonne  ipse  unus  vere  ascendit  eo, 
quo  nec  homo  nec  diabolus  ascendere  T>o- 
tuerunt  ? 

Tom.  IX. 


At  quam  tandem  viam  ipse  docuit?Nempe 
viam  quamdam  mundi  sapientibus  et  poten¬ 
tibus  omnino  incognitam. Nam  quia  in  Dei 
sapientia  non  cognovit  mundus  per  sapientiam 
Deum ,  hoc  est,  quia  per  montem  sapientiae 
ad  Deum  pervenire  non  potuerunt  (atque 
idem  de  monte  potentiae  dici  potest)  placuit 
Deo  per  stultitiam  (addere  possumus  et  infir¬ 
mitatem)  Praedicationis  salvos  facere  creden¬ 
tes.  Quid  enim  stultius,  quid  infirmius  mundi 
sapientibus  et  potentibus  videri  poterat, 
quam  ipsam  Dei  virtutem  et  sapientiam  pen¬ 
dere  in  patibulo  crucis,  cum  summa  ignomi¬ 
nia  voluisse?  Crucem  igitur  viam  ad  vitam  et 
gradum  ad  coelum,  et  sibi  Dominus  et  nobis 
omnibus  fecit.  Oportuit ,  inquit,  Christum  pati 
et  sic  intrare  in  gloriam  suam.  Et  hoc  quidem 
de  se.  De  nobis  autem  audite  quid  dicat : 
Qui  vult  venire  post  me,  inquit,  non  solis  Mo¬ 
nachis,  non  solis  Presbyteris  loquitur,  sed 
omnibus,  qui  ad  regnum  coelorum  eum  se¬ 
qui  desiderant,  Qui  vult  venire ,  inquit,  post 
me.  Omnes  nos,  Domine,  cupimus  venire - 
post  te.  Sed  quid  agemus,  ut  veniamus  post 
te?  Abneget ,  inquit,  semetipsum.  Quid  est, 
Domine,  Abneget  semetipsum?  Non  intelligi- 
mus,  in  parabolis  loqui  videris.  Nondum, 
inquit,  viam  vobis  ostendi,  sed  quid  opus  sit 
ad  eam  ascendendam,  admoneo,  ne  forte,  si 
imparati  inveniatis,  frustra  eam  ingredi  ni¬ 
tamini.  Via  ista  maxime  ardua  est,  homines 
omnino  nudos  et  expeditos  requirit:  propte¬ 
rea  dixi  vobis  :  Abneget  semetipsum ,  hoc  est, 
non  solum  sarcinas  non  necessarias  deponere, 
sed  etiam  seipsum  relinquere,  ac  seipsum 
quodammodo  spoliare  debet,  quicumque 
vult  venire  post  me.  Tunc  enim  vere  nudus, 
mihique  simillimus  erit.  Et  cum  talis  fuerit, 
Tollat  crucem  suam  et  sequatur  me.  Haec  igi¬ 
tur  est  via,  auditores  :  vel  hesterna  celebri¬ 
tas  vos  admoneat.  Nonne  enim  heri  inven¬ 
tionem  crucis,  hodie  Domini  ascensionem 
celebravimus?  Et  quid  hoc  aliud  significat, 
quam  in  coelum  per  crucem  ascendi  ?  Quo 
vado ,  inquit  Dominus,  scitis  et  viam  scitis. 
Verum  loqueris,  Domine.  Nam  et  in  coelum 
ivisse,  et  per  crucem  ivisse  non  ignoramus. 

Quamobrem,  auditores,  suscipiamus,  quae- 
so,  singuli  cruces  nostras,  et  sequamur  Do¬ 
minum  crucifixum.  Ille  morbo  'aliquo  vexa¬ 
tur  :  ferat  aequo  animo,  et  gratias  agat  Deo 
et  tollat  crucem  suam.  Alius  uxorem  habet 
morosam,  difficilem,  iraeundam  :  ferat  aequo 
animo,  gratias  agat  Deo  et  tollat  crucem 
suam.  Alius  pro  admonitione  convitium,  pro 

beneficio  injuriam  accipit:  ferat  aequo  animo, 
gratias  agat  Deo  et  tollat  crucem  suam. 
Alius  nemini  obesse  et  multis  prodesse  stu¬ 
det,  tamen  ei  magnam  bonorum  partem 
fures  diripiunt:  ferat  aequo  animo  et  tollat 
crucem  suam.  Alii  vel  uxor,  vel  filii  moriun¬ 
tur,  vel  ipse  in  carcerem  truditur  et  in  exi¬ 
lium  mittitur,  opibus  spoliatur :  ferat  aequo 
animo  et  tollat  crucem  suam.  Sed  multi 
sunt,  qui  crucem,  quam  ipsi  sibi  imponunt, 
etiamsi  gravissima  sit,  libenter  ferunt  :  at 
eam  crucem,  quam  Dominus  eis  imponit,  to¬ 
lerare  non  possunt.  Jejunant,  vigilant,  orant, 
eleemosynas  largiuntur.  At  si  morbo  aliquo 
afflictari  incipiant,  ferre  non  possunt,  indi¬ 
gnantur,  conqueruntur.  Quidam  interdum 
se  etiam  verberibus  caedunt  et  ab  aliis  nec 
verbum  unum  asperius  pati  possunt.  Et  quid 
hoc,  nisi  genus  quoddam  extremae  dementiae 
est?  Teipsum  convenio.  Quid?  Cum  aegrotas, 
et  pharmacum  sumendum  est,  sumisne 
quantum  tibi,  an  quantum  medico  tuo  vide¬ 
tur?  Certe  non  quantum  tibi  sed  quantum 
medico  videtur.  Tu  enim ,  etiamsi  artem 
medendi  didicisses ,  tamen  vel  nimio  de¬ 
siderio  sanitatis  nimium  pharmaci  sume¬ 
res  ,  vel  nimio  tui  amore  nimis  parum 
acciperes.  Medicus  vero  pro  sua  prudentia 
ad  aegritudinem  tuam  pharmacum  suum 
accommodabit.  Sic  etiam  in  crucem  pro  ani¬ 
mae  salute  diligenda  saepe  homines  vel  ni¬ 


mia  severitate  vel  nimia  indulgentia  pec¬ 
cant.  Deus  vero,  qui  intime  nos  et  naturam 
nostram,  morbos  nostros  et  vires  nostras 
cognoscit,  quique  incredibili  quodam  ac  vere 
paterno  amore  nos  diligit,  eam  nobis  cru¬ 
cem  imponit,  quae  nostris  humeris  convenit, 
neque  Tentari  nos  sinit,  supra  id ,  quod  pos¬ 
sumus,  quin  etiam  facit  cum  tematione  pro¬ 
ventum,  ut  possimus  sustinere.  Id  igitur  li¬ 
bentissime  omnes  toleremus,  quod  Deo,  ac 
patri,  et  medico  animorum  nostrorum  vide¬ 
bitur,  sive  aegritudines,  sive  bonorum  dire¬ 
ptiones,  sive  liberorum  amissionem,  sive 
convitia  et  injurias  proximorum,  sive  quid¬ 
vis  aliud  pati  necesse  sit.  Id  enim  nos  igno¬ 
rare  non  expedit  neminem  prorsus  sine  cruce 
ad  coelum  pervenire  posse.  Deus  enim  quos 
diligit,  corripit :  castigat  autem  omnem  filium , 
quem  recipit.  Atque  adeo  hoc  verum  est,  au¬ 
ditores,  ut  etiam  Filium  suum  illum  natura¬ 
lem  atque  unigenitum,  qui  peccatum  non 
fecit,  nec  inventus  est  dolus  in  ore  ejus,  ca¬ 
stigare  voluerit.  Quia  vero  is  carnem  non 
habebat  in  qua  pati  posset,  Verbum  caro 
factum  est  et  habitavit  in  nobis.  Illud  etiam 
pro  comperto  habeamus,  quanto  crucem 
majorem  feremus,  tanto  latiorem  et  com¬ 
modiorem  viam  nos  ad  coelum  atque  beati- 
tudinem  habere,  ad  quam  nos  perducat, 
qui  est  benedictus  in  saecula.  Arnen.  • 


I 


CONCIO  XXXVI. 

IN  DIE  PENTECOSTES 

DE 

MISSIONE  ET  PERSONA  SPIRITUS  SANCTI 


SYNOPSIS 

Captata  benevolentia  in  principio  statim  propo¬ 
nitur,  quidnam  praesenti  concione  sit  dicen¬ 
dum.  Spiritum  sanctum  Patris  et  Filii  nexum 
esse  subtili  discursu  declaratur .  Enim  a  Patre 
et  Filio  mitti  probatur ;  ejusque  divinitas  ab 
impia  hceresi  Arii  et  Eunomii  multis  sacrce 
Scripturae,  auctoritatibus  vindicatur  ;  ubimis- 
sionem  non  superioris  solum ,  sed  aequalis  esse 
ostenditur.  Triplex  ut  producendi,  sicmitten- 
di  ratio  in  divinis  dilucide  asseritur,  et  qua  ex 
illis  Spiritus  sanctus  mittatur ,  contra  Macedo- 
nianos  Spiritum  sanctum  inter  creaturas  col¬ 
locantes,  disputatur.  Quid  in  divinis  sit,  per¬ 
sonam  aliquam  mitti ,  diserte  declaratur.  Tot 
modis  Spiritum  sanctum  hominibus  inspirari 
quod  dona  ipsius  sunt,  probatur.  Haereticorum 
argumento  contra  Spiritum  sanctum  diluun¬ 
tur,  et  ii  suo  quasi  gladio  jugulantur.  Multis 
denique  exemplis  ex  Haereticorum  tum  veterum 
fcece  propositis,  patefit,  quantopere  illisemper 
Scripturas  corrumpendo  ad  sua  dogmata  fle¬ 
ctere  studuerint. 

In  parte  posteriore  speciatim  agitur  de  missione 
Spiritus  sancti  in  Pedecoste  facta ,  et  cur  in 
forma  ignis,  linguarum  et  sonitus  apparuerit , 
causae  assignantur.  Quam  sint  ncccssarl a  verbi 
Dei  prxconi  sapientia,  charilas  et  donum  ora¬ 
tionis  ;  et  quibus  gratia  miraculorum  sit  ne¬ 
cessaria,  docetur.  Qua  deinde  scientia  apostoli 
prxditi  fuerint ,  et  an  rerum  naturalium  cog¬ 
nitionem  habuerint,  disceptatur.  Qug  modo 


et  quanto  temporis  spatio  Udem  donum  lin¬ 
guarum  sint  adepti,  et  qua  miraculorum  gra -» 
tia  donati,  narratur.  Charitatis  insuper,  qua 
inflammati  fuerant ,  mirandi  effectus  in  me¬ 
dium  adducuntur.  Charitatis  perfectae  duo 
signa  traduntur,  et  ob  eorumdemnegligentiam 
nostri  saeculi  mores  graviter  taxantur.  Tan¬ 
dem  quomodo  cliaritas  ipsis  signis  sit  osten¬ 
denda,  conclusionis  loco  docetur. 

Coelestium  munerum  magnitudo,  et  divi¬ 
norum  beneficiorum  praestantia  tanta  est, 
auditores  optimi,  ut  vires  humanae  mentis 
exsuperet,  et  omnium  mortalium  intelligen- 
tiam  vincat :  nec  immerito  ita  divina  pro¬ 
videntia,  sapientiaque  constituit,  ut  quod  as¬ 
sequi  prae  rerum  mole  ratio  nostra  non  pote¬ 
rat,  id  fides  religioque  conciperet :  et  naturae 
mortalis  imbecillitatem  firma  constansque 
fidei  persuasio  susciperet.  Pentecosten  hodie 
agimus,  et  sancti  Spiritus  in  terras  adventum, 
et  divini  constantiam  fidemque  promissi,  ac 
mysterium  maximum  more  institutoque  ma¬ 
jorum  hodie  veneramur  ac  colimus.  Re  quo 
quidem  mysterio  tam  abdito  et  recondito, 
ut  nostrorum  animorum  effugiat  aciem  et 
in  tam  frequenti  ac  erudita  concione,  qua¬ 
lem  hic  hodierna  die  conspicio,  mihi  verba 
facturo,  idem  ille  sacer  Spiritus,  qui  et  ora 
mutorum  solvit  et  linguas  infantium  disertas 
reddit,  pectori  animoque  meo  illapsus  eam 
ad  dicendum  facultatem  et  copiam  tribuat, 
qua  ipsius  incomprehensam,  inexplicabilem* 
que  naturam,  deinde  gloriosum  adventum, 
singularia  munera,  incredibilem  vim  poten- 

tiam,  majestatem,  non  dico  pro  dignitate 
demonstrare  (id  enim  ne  coelestibus  quidem 
aeternisque  illis  mentibus  licet)  sed  quoad  et 
mortalis  ingenii  tenuitas  et  definiti  temporis 
brevitas  patitur,  aliquo  modo  quasi  valeam 
attingere.  Postremo  docere  quibus  potissi¬ 
mum  rationibus  tam  dignum  sanctu mque 
hospitem  accipere  et  nobiscum  retinere  pos¬ 
simus. 

Quid  igitur  Spiritus  sanctus,  nisi  admira¬ 
bilis  et  indissolubilis  quidam  Patris  ac  Filii 
nexus,  inexplicabilisque  communio  ?  Cum 
enim  tam  Pater,  quam  Filius  Spiritus  sit  et 
sanctus,  ut  ex  nomine,  quod  utrique  conve¬ 
nit,  utriusque  communio  significetur,  am¬ 
borum  donum  Spiritus  sanctus  aptissime 
nominatur  :  et  quod  .communiter  vocantur 
et  singuli,  hoc  proprie  appellari  oportuit 
eum,  qui  non  alter  est  eorum  sed  in  quo 
utriusque  communitas  reperitur.  Itaque  nec 
Patris  est  solius  nec  Filii,  sed  amborum,  ut 
communem,  quo  sese  mutuo  amant,  amorem 
et  charitatem  ostendat.  Atque  hic  admirabi¬ 
lis  in  illa  beatissima  Trinitate  complexus  non 
genitus,  sed  genitoris,  genitique  suavitas^ 
totam  hanc  rerum  universitatem  a  se  produ¬ 
ctam  ingenti  munificentia  et  bonitate  per¬ 
fundens,  atque  conservans  Patri  et  Filio,  ex 
quibus  tamquam  ex  uno  principio  et  unica 
spiratione  procedit  &p.oousto<;,  et  aequalis  vita 
natura  vivens,  et  viventium  origo  ac  parens, 
Deus  ex  Deo,  et  homines  deos  efficiens,  vis 
praepotens  et  infirmorum  robur  ac  firmitas 
semper  proficiens, complens  omnia,  tempore, 
specie,  atque  habitu  carens,  libere  agens, 
solutus  ac  liber,  segregatus  ab  omni  mate¬ 
ria  et  concretione  mortali :  Spiritus  sanctus, 
non  spiritus  ventorum,  non  angelicus,  non 
corporeus,  non  aereus,  sed  Spiritus  opifex, 
Spiritus  Deus,  Spiritus  tertia  sempiternae 
Trinitatis  hypostasis,  constanti  fide  et  inte¬ 
gra  religione  a  nobis  creditur,  asseritur, 
colitur,  adoratur. 

Jam  vero  ut  ad  missionem  ipsam  Spiritus 
Paracleti,  qui  magis  ad  celebritatem  hodier¬ 
nam  pertinet,  veniamus,  res  est  ejusmodi, 
quam  modo  auspicamur,  ut  non  minus  at¬ 
tentionem  vestram,  quam  nostram  diligen¬ 
tiam  requirat.  Duo  siquidem  nobis  in  hac 
missione  consideranda  sunt:  unde  videlicet 
et  quo  Spiritus  sanctus  mittatur.  Omne  enim, 
quod  mittitur,  ab  aliquo  et  ad  aliquem  mit¬ 
titur,  ac  Spiritus  sanctus  a  Patre  quidem  et 
Filio  missus  est.  Sic  enim  legimus:  Cum  ve¬ 
nerit  ille  Spiritus  veritatis ,  quem  mittet  Pater 


in  nomine  meo.  Et  rursum :  Si  non  abiero  Pa¬ 
racletus  non  veniet  ad  vos.  Si  autem  abiero , 
mittam  eum  ad  vos.  Itaque  Dominus  utrumque 
disertis  verbis  affirmavit.  Et  Pater,  inquit, 
mittet,  et  ego  mittam. 

Verum  non  facile  est  explicare,  quomodo 
una  divina  persona  ab  alia  mitti  possit.  Hinc 
enim  potissimum,  ut  B.  Augustinus  libro  al¬ 
tero  de  Trinitate  refert,  occasionem  accepe¬ 
runt  Ariani  blasphemias  suas  in  Spiritum 
sanctum  evomendi.  Cum  enim  ex  divinis 
voluminibus  cognoscerent,  Spiritum  san¬ 
ctum  a  Patre  et  Filio  mitti,  et  rursum  vide¬ 
rent,  semper  eum,  qui  mittitur,  minorem 
atque  inferiorem  eo,  qui  mittit  (servi  enim  a 
dominis  et  milites  ab  imperatoribus  mitti 
solent)  ad  id  insaniae  prolapsi  sunt,  ut  dice¬ 
rent,  Spiritum  sanctum  nec  vere  Deum,  nec 
Patri  et  Filio  aequalem;  sed  rem  creatam, 
Patrisque  ac  Filii  administram  esse :  quam¬ 
quam  primus,  qui  bellum  tam  nefarium 
contra  Spiritum  sanctum  movit  (si  magno 
Basilio  credimus)  impius  Eunomius  fuerit, 
sed  plena  sunt  volumina  Prophetarum,  pleni 
codices  Evangelioyum  ,  plena  Apostolo¬ 
rum  monumenta,  plena  scripta  et  lucubra¬ 
tiones  sanctissimorum  atque  eruditissimo¬ 
rum  testimoniis.  Passim  in  divinis  litteris 
Spiritus  sancti  majestas  ac  divinitas  asseri¬ 
tur  et  preedicatur.  Quid?  Esse  ubique,  cujus 
est,  nisi  Dei?  At  Psalmographus  ait :  Quo  ibo 
a  Spiritu  tuo  ?  et  quo  a  facie  tua  fugiam  ? 
Omnia  replere,  cujus  est,  nisi  Dei?  At  Sa¬ 
piens  ait  :  Spiritus  Domini  replevit  orbem 
terrarum.  Omnia  cognoscere,  cujus  est,  nisi 
Dei  ?  At  Apostolus  ait :  Spiritus  omnia  scru¬ 
tatur. ,  etiam  profunda  Dei.  Operari  omnia,  et 
divina  charismata  elargiri,  cujus  est,  nisi 
Dei?  At  idem  Apostolus  ait:  Hsec  autem  om¬ 
nia  operatur  unus  atque  idem  Spiritus ,  divi¬ 
dens  singulis  prout  vult.  Creare  et  ccelos  ip¬ 
sos  stabilire,  cujus  est,  nisi  Dei?  At  regius 
Propheta  ai t:  Emitte  Spiritum  tuum ,  et  crea¬ 
buntur ,  et  renovabis  faciem  terree.  Et  rursus  : 
Verbo  Domini  coeli  firmati  sunt ,  et  Spiritu 
oris  ejus  omnis  virtus  eorum.  Habere  templum, 
cui,  quseso,  convenit,  nisi  Deo?  At  de  Spi¬ 
ritu  sancto  Apostolus  ait  :  An  nescitis ,  quia 
membra  vestra  templum  sunt  Spiritus  sancti  ? 
Glorificate  ergo,  inquit,  et  portate  Deum  in 
corpore  vestro.  Atque  hoc  Augustini,  aut  si 
mavultis,  beati  Pauli  argumentum' est.  Quis 
praeterea  ille  est,  qui  per  Prophetas  loqui 
consuevit?  Nonne  Deus?  Sic  enim  legis: 
Benedictus  Dominus  Deus  Israel ,  quia  visita- 

vit,  et  fecit  redemptionem  plebis  suse :  et  erexit 
cornu  salutis  nobis  in  domo  David  pueri  sui: 
sicut  locutus  est  per  os  sanctorum,  quia  saeculo 
sunt  Prophetarum  ejus.  At  ego,  inquit  ma¬ 
gnus  Athanasius,  Apostolum  Petrum  au¬ 
dio  dicentem  Deum  istum,  qui  per  prophetas 
locutus  est,  Spiritum  sanctum  esse.  Non  enim , 
inquit,  humana  voluntate  allata  est  aliquando 
prophetia  :  sed  Spiritu  sancto  inspirati  locuti 
sunt  sancti  Dei  homines.  Postremo,  ut  cum 
argumento  invictissimo  Basilii  Magni  dispu¬ 
tationi  finem  imponamus,  nonne  clarissimis 
atque  apertissimis  verbis  princeps  apostolo- 
tum  Petrus  Spiritum  sanctum  Deum  esse 
docuit,  cum  in  Actis  apostolicis  ait :  Anania, 
cur  tentavit  Satanas  cor  tuum  mentiri  te  Spi¬ 
ritui  sancto  ?  Non  es,  inquit,  mentitus  homini¬ 
bus, sed  Deo. Quid  clarius?  quid  apertius?  quid 
evidentius?  Cum,  inquit,  mentitus  sis  Spi¬ 
ritui  sancto,  non  es  mentitus  hominibus,  sed 
Deo.  Habemus  igitur  mitti  quidem  Spiritum 
sanctum  a  Patre  et  Filio :  sed  non  propterea 
minorem  aut  alterius  naturse  a  Patre  et 
Filio. 

At  numquid  non  illud  est  verum  inferiores 
et  minores  a  superioribus  et  majoribus  mit¬ 
ti  ?  Duobus  modis,  auditores,  alicui  convenit 
mittere,  imperando  et  producendo.  Nam  et 
milites  mitti  ad  bellum  ab  imperatoribus  di¬ 
cimus  :  et  rursum  flores  et  fructus  ab  arbo¬ 
ribus,  et  radios  ac  splendorem  a  rebus  per¬ 
lucidis  emitti  affirmamus.  Ac  illa  quidem 
prior  missio;  quse  nascitur  ab  imperio,  mit¬ 
tentem  superiorem  et  missum  inferiorem  re¬ 
quirit.  Sed  ea  in  Deo  locum  habere  non  po¬ 
test,  ubi  non  solum  est  aequalis,  sed  una  at¬ 
que  eadem  trium  personarum  natura,  po¬ 
tentia,  sapientia,  bonitas  atque  majestas. 
Missio  vero  posterior,  quae  non  imperio,  sed 
productione  continetur,  mittentem  et  missum 
omnino  aequales  postulat.  Nec  enim  flores 
vilioris  naturae,  quam  ipsae  arbores  sunt.  Et 
haec  est  missio,  quam  divinis  personis,  Filio 
videlicet  et  Spiritui  sancto,  ut  ex  divinis  lit¬ 
teris  didicimus,  attribuimus.  Hinc  enim  Do¬ 
minus  quodam  lochait :  Ego  ex  Deo  processi , 
et  veni:  non  enim  a  meipso  veni ,  sed  ille  me 
misit.  Quid  est,  A  me  ipso  non  veni,  sed  ille 
me  misit  ?  id  est,  quod  paulo  ante  dicebat, 
Ego  ex  Deo  processi ,  hoc  est,  non  a  me  esse, 
et  naturam  habeo,  sed  ex  Patre  quasi  ger¬ 
men  ex  planta,  et  tanquam  ex  luce  splendor 
natus  sum. 

Verum  illud,  auditores,  praetermittendum 
non  est,  Deum  sicut  tribus  modis  producit, 

ita  etiam  tribus  modis  ac  rationibus  mittere : 
id  quod  ignoratum  Macedonianis  gravissime 
errandi  et  haeresim  perniciosissimam  con¬ 
dendi  occasionem  dedit.  Ac  ut  rem  totam 
sub  aspectum  subjiciamus,  Macedoniani  pu¬ 
tabant  duobus  modis  dumtaxat  a  Deo  aliquid 
produci  posse,  creatione  videlicet  et  genera¬ 
tione.  Ac  Angelos  quidem  et  res  creatas 
creatione  :  solum  autem  Verbum  generatione 
productum  esse.  Ac  proinde  Deum  Verbi 
quidem  patrem,  rerum  autem  cseterarum 
opificem  et  creatorem  dici  debere  :  ex  quo 
etiam  illud  asserebant,  Verbum,  eo  quod 
vere  Filius  ac  vere  germen  esset  Patris  om¬ 
nino  8p.oouatov  et  sequales  esse  Patri, in  quo  ab 
Arianis  ad  Catholicos  deficiebant:  res  vero 
cseteras,  quod  non  genitae  ex  Deo,  sed  ex 
nihilo  effectae  ac  procreatae  essent,  alterius 
penitus  naturae  atque  substantiae,  et  longe 
Deo  inferiores  existere.  Verum  qui  de  Verbo 
Dei,  et  rebus  creatis  recte  sentiebant  ac  lo¬ 
quebantur,  de  Spiritu  sancto  tamen  omnino 
impia  ac  blasphema  proferebant.  Cum  enim 
jam  sibi  persuasissent,  id,  quod  non  gigni¬ 
tur,  neque  est  a  se,  omnino  creari :  et  rur¬ 
sum  intelligerent,  Spiritum  sanctum  non 
gigni  a  Patre,  neque  Filium  in  sacris  litteris 
appellari  (est  enim  vere  Dei  Verbum  unige¬ 
nitum,  neque  plures  Filios,  quam  unum 
Deus  habere  potuit)  dualitatem  pro  trinitate 
impie  ac  nefarie  excogitaverunt,  et  Spiritum 
sanctum  a  Patre  et  Filio  separantes,  eum  in 
serie  rerum  creatarum  collocaverunt :  inde 
videlicet  semi-Ariani,  ac  Spiritus  sancti 
hostes,  optimo  jure  appellati  sunt.  At  vero 
Christi  sponsa  ac  mater  nostra  Ecclesia  Ca¬ 
tholica,  quae  et  sponsi  secretorum  conscia 
est,  et  filios  suos  in  tantis  rebus  errare  non 
patitur,  sicut  non  dualitatem,  sed  trinitatem 
in  Deo  agnoscit ;  sic  etiam  non  duobus,  sed 
tribus  modis  eum  operari,  ac  producere 
confitetur,  nempe  generatione,  spiratione, 
creatione.  Generatione  Filium,  spiratione 
Spiritum,  creatione  res  cseteras.  Nec  enim 
minus  est  efficax  ac  foecundus  amor  in  Deo, 
quam  cognitio  :  quamquam  id  intelligere 
Macedoniani  non  potuerunt.  Quare  sicut 
intelligendo,  ac  seipsum  quasi  speculum 
quoddam  intuendo,  Deus  Pater,  imaginem 
sui  ipsius,  nempe  Verbum,  gignit,  sic  etiam 
infinito  amore  se  Pater  ac  Filius  diligendo 
Spiritum  sanctum,  non  duabus  sed  unica 
spiratione  producunt.  Et  quemadmodum 
Pater,  cum  Filium  generat,  non  aliam  quam 
vuiaqi  ipsius  naturam  et  potentiam  etsapion- 

tiam  et  bonitatem  cum  eo  communicat:  sic 
etiam  Pater  et  Filius,  cum  flammam  illam 
divini  amoris  spirant  non  aliam,  quam  suam 
ipsorum  naturam,  potentiam,  sapientiam, 
bonitatem  cum  Spiritu  sancto  communicant. 
Spiritus  igitur  sanctus  a  Patre  et  Filio,  non 
creatione  ut  angeli;  neque  generatione,  ut 
Verbum;  sed  spiratione  procedit:  ac  proinde 
mittitur  non  tamquam  servus  a  domino,  sed 
tamquam  spiritus  ab  eo,  cujus  est  spiritus  : 
quae  missio  non  imperium  sed  productionem 
designat. 

Itaque  paucis  multa  complectar,  Deus 
Pater  a  nemine  mitti  potest  ac  in  sacris  lit¬ 
teris  venisse  reperitur,  missus  fuisse  (ut  D. 
Augustinus  libro  altero  de  Trinitate  monet) 
non  reperitur :  quia  neminem  habet,  a  quo 
procedat.  Filius  a  solo  Patre  mittti  potest, 
quia  a  solo  Patre  procedit :  Spiritus  sanctus  a 
Patre  et  Filio  :  quia  a  Patre  Filioque  proce¬ 
dit.  Angeli  vero  tamquam  servi  a  Patre,  et 
Filio  et  Spiritu  sancto  mittuntur  :  quia  a  Pa¬ 
tre  et  Filio  et  Spiritu  sancto  non  generatione 
aut  spiratione,  sed  affectione  et  creatione 
procedunt.  Hactenus  igitur  unde  Spiritus 
sanctus  mittatur  vidimus  :  nunc  quonam 
mittatur  breviter  videamus.  Hsec  enim  duo 
in  missione  Spiritus  sancti  explicanda  pro¬ 
posuimus. 

Quonam  igitur  missus  Spiritus  sanctus 
est?  Divinae  personee,  auditores,  ut  brevi  ora¬ 
tione  rem  totam  absolvam,  ad  ea  loca  mitti 
aut  venire  dicuntur  in  quibus  aliqua  nova 
ratione  et  modo  esse  aut  habitare  incipiunt. 
Deus  enim  cum  semper  ubique  sit  praesens, 
et  ccelum  et  terram  praesentia  sua  ac  maje¬ 
state  compleat,  nullo  modo  potest  ad  ali¬ 
quem  locum  venire  vel  mitti  in  quo  ante¬ 
quam  venire,  vel  mitti  diceretur,  non  esset. 
Ad  eum  igitur  locum  venit,  vel  mitti  potest 
Deus,  in  quo  est  quidem  sed  non  eo  modo 
est,  quo  cum  venerit  vel  missus  fuerit,  erit. 
Ad  exempla  veniamus.  Dei  Filius  una  cum 
Patre  et  Spiritu  sancto  semper  in  orbe  ter¬ 
rarum  fuit :  In  mundo  erat ,  ait  Evangelista 
Joannes,  et  mundus  eum  non  cognovit.  At  Dei 
Filius  certo  quodam  modo,  nempe  carne  hu¬ 
mana  vestitus,  non  semper  fuit  in  mundo. 
Quare  tunc  missus  est,  tunc  ln  propria  venit , 
tunc  exivit  a  Patre,  et  venit  in  mundum, 
cum  Verbum  caro  factum  est ,  visum  in  terris, 
et  cum  hominibus  conversatum  est.  Hinc 
videlicet  Apostolus  Paulus  cum  ad  Galatas 
scribens,  ac  de  Filii  Dei  adventu  verba  faci¬ 
ens  dixisset :  At  ubi  venit  plenitudo  temporis 


misit  Deus  Filium  suum ,  continuo  subjecit  et 
ait :  Factum  ex  muliere ,  factum  sub  lege  :  ut 
intelligeremus,  fieri  ex  muliere  esse  mitti. 
Idque  B.  Augustinus  libro  altero  de  Trini¬ 
tate  sapienter  admonuit.  Ad  eumdem  igi¬ 
tur  modum  nihil  est  aliud  Spiritum  sanctum 
mitti  ad  homines,  quam  in  eis  nova  ratione 
et  modo  inhabitare,  atque  esse  incipere. 

Qusenam  est  ista  nova  ratio,  iste  novus 
modus  ?  Non  unus  aut  simplex  ;  sed  varius 
ac  multiplex  modus  est.  Tot  enim  modis 
Spiritus  sanctus  hominibus  inspiratur,  quod 
ipsius  Spiritus  sancti  virtutes  ac  dona  enu¬ 
merantur.  Erat  aliquis  Ethnicus  vel  Hsereti- 
cus,  convertitur  ad  veram  fidem  ad  eum  Spi¬ 
ritus  sanctus  missus  est.  Antea  siquidem  non 
in  eo  habitabat  Spiritus  sanctus  per  fidem 
et  charitatem  nunc  habitat  in  eo  per  fidem 
et  charitatem.  Erat  aliquis  iu  Ecclesia  fide 
integra,  sed  corruptis  moribus,  fide  Catholi¬ 
cus,  sed  moribus  Ethnicus,  avarus,  impurus, 
superbus  ;  convertitur  ad  Deum,  pcenitentiae 
sacramento  purgatur,  ad  eum  Spiritus  san¬ 
ctus  est  missus.  Antea  siquidem  non  habi¬ 
tabat  Spiritus  sanctus  in  eo  per  gratiam,  per 
castitatem,  per  humilitatem:  nunc  in  eo  istis 
omnibus  modis  incipit  habitare.  Quocirca 
virtutes  istae  nos  tam  virtutes,  quam  Spiri¬ 
tus  in  sacris 'litteris  appellantur.  Requiescet , 
inquit  lsaias,  super  eum  spiritus  Domini ,  spi¬ 
ritus  sapientiae  et  intellectus,  spiritus  consilii 
et  fortitudinis,  spiritus  scientiae  et  pietatis  et 
replebit  eum  spiritus  timoris  Domini.  Et  Apo¬ 
stolus  Paulus  :  Divisiones ,  inquit,  gratiarum 
sunt  idem  autem  spiritus ,  hoc  est:  Non  omnes 
earadem  gratiam  habent,  sed  alius  gratiam 
sanitatum,  alius  donum  linguarum,  alius 
donum  fidei,  alius  donum  sapientiae  :  omnes 
tamen  eumdum  spiritum  inhabitantem  ha¬ 
bent  qui  et  eorum  donorum  est  auctor  et 
per  ea  dona  in  singulis  operatur.  Ecce  igitur 
quid  sit  missio  Spiritus  sancti. 

Sed  Haereticorum  imperitiam  vel  impro¬ 
bitatem  potius  considerate.  Nihil  eorum, 
quae  diximus,  eos  movet :  vel  enim  ea  loca 
Scripturarum,  quae  nos  adduximus,  non  le¬ 
gerunt,  vel  si  legerunt  non  intellexerunt. 
Sed  quo  quaedam  testimonia  (ut  ex  magno 
Athanasio,  magnoque  Basilio,  nec  non  ex 
B.  Ambrosio  cognosci  potest)  invenerunt, 
in  quorum  altero  varie  exultarent,  in  altero 
trepidarent.  Ac  pro  se  quidem  illud  ex  Amos 
Propheta  afferebant :  Ecce  ego  formans  toni¬ 
truum,  et  creans  spiritum.  Quid  apertius, 
inquiunt  ?  An  non  hic  clarissimis  verbis  cre- 

ari  Spiritus  sanctus  dictus  est  ?  sed  quid, 
obsecro,  virium  hoc  argumentum  habet? 
Quis  nescit  spiritum  in  Scripturis  modo  fla¬ 
tum  ventorum,  modo  animam,  modo  men¬ 
tem,  atque  intelligentiam dici?  Quod  vero  A- 
mos  Propheta  non  de  Spiritu  sancto  ;  sed  de 
spiritu  ventorum  loquatur,  vel  ex  praecedenti¬ 
bus  verbis  intelligi  potest :  Ego ,  inquit,  for¬ 
mans  tonitruum  et  creans  spiritum.  Quid  ha¬ 
bet  commune  Spiritus  sancti  productio  cum 
formatione  tonitruum?  Nonne  credibilius 
est  multo,  post  tonitruum  creationem  de 
ventorum  creatione  Prophetam  esse  locu¬ 
tum  ?  Itaque  Hebraei  codices  non  spiritum, 
sed  ventum  in  illo  ipso  loco  habent. 

Audite  vero  quid  contra  se  in  sanctis  litte¬ 
ris  invenerunt,  cum  evangelium  B.  Joannis 
Ariani  quidam  legerunt,  et  ad  eum  locum 
pervenissent,  ubi  Dominus  ait:  Spiritus  est 
Deus,  et  eos  qui  eum  adorant,  in  spiritu  et 
veritate  oportet  adorare.  Quid  hoc  est,  inqui¬ 
unt  :  Spiritus  est  Deus  ?  Ergone  tam  aperte 
Evangelista  scripsit:  Spiritus  est  Deus ?  Potu- 
itne  hoc  apertius  dicere?  Spiritus ,  inquit, 
est  Deus.  Et  tamen  nos  dicimus  :  Spiritus  non 
est  Deus.  Quid  agemus?  quo  nos  vertemus? 
Quid  consilii  capiemus  ?  adfuit  continuo 
spiritus  mendax,  et  eis  pro  tempore  utilissi¬ 
mum,  ut  putabant,  contra  Spiritum  veritatis 
consilium  inspiravit.  Itaque  aiunt,  locus  iste 
explicari  non  potest:  sed  numquid  deleri 
aut  abradi  pon  potest  ?  Certe  potest,  atque 
in  momento,  (ut  B.  Ambrosius  lib.  m.  de 
Spiritu  sancto  auctor  est)  tria  illa  verba, 
Spiritus  est  Deus ,  non  amplius  in  codicibus 
Arianorum  apparuerunt.  Ita  argumenta  re¬ 
fellere  Haeretici  didicerunt.  Verum  plus  eis  illa 
litura,  quam  littera  illa  nocuit.  Antea  siqui¬ 
dem  dicere  potuissent,  non  tam  verbis  illis 
affirmari  Spiritum  sanctum  esse  Deum  quam 
Deum  Patrem  non  corpus  sed  spiritum  esse. 
At  vero  nunc  sibi  ipsis  omnem  defensionis 
viam  atque  aditum  praecluserunt.  Vel  enim 
de  Patre  ea  verba  dicta  esse  volunt,  vel  de 
Spiritu  :  Si  de  Patre  cur  ea  sustulerunt? 
Num  etiam  hoc  dicere  audebunt  Deum  Pa¬ 
trem  corpus  non  spiritum  esse  ?  Si  vero  de 
Spiritu,  ergo  Spiritum  sanctum  ab  ipso  Do¬ 
mino  Deum  esse  appellatum,  sua  illa  litura 
confitentur.  Intelligitisne  quantus  sit  furor, 
quanta  rabies  haereticorum?  Stomachantur 
cum  Christo  quod  aliud  loquatur,  quam  ipsi 
vellent :  malentque  textum  Evangelii,  quam 
suas  perversas  opiniones  mutare.  Sic  etiam 
hodie  indignantur  B.  Jaeobo  Lutherani,  quod 


tam  aperte  fidem  sine  operibus  mortuam 
esse  pronuntiet:  nec  minus  offenduntur, 
quod  in  libris  Maccbabaeorum  suffragia  et 
oblationes  pro  defunctis  laudari  intelligunt. 
Irascuntur  Domino  Zwingliani  et  Calvinistae, 
quod  cum  ipsi  dicunt,  Eucharistia  non  est 
corpus  Domini,  Dominus  tara  aperte  dicat : 
Hoc  est  corpus  meum.  Et  si  possent,  quam 
libenter  putatis  illum  locum  delerent  vel 
depravarent,  vel  suum  illud  {significat)  pro 
nostro  (es^)in  Evangelium  intruderent,  quan¬ 
doquidem  eorum  stultissimus  quidam  Ca- 
rolstadius  dicere  ausus  est  ccenam  domi¬ 
nicam  illis  verbis  constare ;  Accipite  et  man¬ 
ducate.  Quod  vero  sequitur  :  Hoc  est  corpus 
meum ,  ad  propositum  non  facere.  0  linguam 
praecidendam. 

Date  mihi  veniam,  auditores,  ut  quia  huc 
oratio  mea  devoluta  est,  adhuc  pauca  quae¬ 
dam  de  hoc  eodem  argumento  dicam,  ut  in- 
telligatis  non  solos  Arianos  Scripturarum 
loca  depravare  consuevisse  sed  commune 
facinus  hostium  Christi,  Judaeorum  et  Haere¬ 
ticorum  esse,  ut  hinc  Haereticos  a  Catholicis 
internoscere  facile  possitis.  Nonne  sanctus 
Justinus  fortissimus  et  clarissimus  martyr  in 
dialogo,  quem  habuit  cum  Tryphone,  ipsa 
luce  clarius  ostendit  :  Hebraeos  non  unam, 
sed  multas  sententias  ex  veteri  instrumento 
sustulisse,  ne  convenire  cum  Evangelio  vide¬ 
rentur?  Nonne  beatissimus  Martyr  Irenaeus 
lib.  i,  in  Valentinum,  capite  vigesimo  nono, 
Marcionem  ostendit  omnia  loca  ex  Evange- 
liis,  et  epistolis  Apostolicis  abrasisse,  quae 
contra  suam  haeresim  faciebant  ?  Nonne  eti¬ 
am  Tertulianus  lib.  quinto  in  Marcionem, 
spongiam  Marcionis  irridet,  quae  licet  multa 
in  divinis  litteris  delevisset,  multa  tamen 
adhuc  imprudens  reliquerat,  unde  Marcio¬ 
nis  opinio  refelli  posset?  Nonne  magnus  ille 
Dionysius  Corinthius,  ut  est  apud  Eusebium 
lib.  iv.  historiarum  Ecclesiasticarum  :  Quid 
mirum,  inquit,  si  dominica  verba  sanctae  Scri¬ 
pturae  falsare  conati  sunt,  qui  vilia  haec  quae 
nos  scripsimus,  corruperunt  ?  Nonne  Cyrillus 
in  utroque  ad  Successum  epistola  de  Nesto- 
rianis  conqueritur,  quod  epistolam  magni 
Athanasii  ad  Epictetum  scriptam  ita  corru¬ 
perunt,  aliis  detractis,  aliis  suppositis,  ut 
jam  nihil  aliud  quam  haeresim  Nestorianam 
sonaret?  Nonne  etiam  in  sexta  Synodo,  Act. 
ix.  ab  ipsis  Romanis  pontificiis  legatis  plane 
convicti  sunt  Haeretici  Monothelitae,  multa 
loca,  vel  sustulisse  vel  corrupisse  in  libris 
-«sanctorum  Patrum,  Athanasii,  Ambrosii  at- 

que  Chrysostomi?  Sed  inauditum  facinus 
audite  Apollinaristarum.  Cum  aliquando 
temporibus  Damasi  Papa3  (ut  Ruffinus  in 
Apologia  pro  libris  Origenis  refert)  Catholici 
cum  Apollinaristis  disputarent,  nostrique  hoc 
est  Catholici,  pro  se  libellum  quemdam  ma¬ 
gni  Anastasii  protulissent,  eum  librum  Hae¬ 
retici  sibi  ad  breve  tempus  concedi  postu¬ 
laverunt :  tum  ex  eo  primum,  quod  pro  ipsis 
non  faciebat,  deleverunt:  deinde  illud  ipsum 
pessimo  calidissimo  que  excogitato  consilio 
rescripserunt,  ut  vera  illa  catholicaque  sen¬ 
tentia,  non  ab  Athanasio  posita:  sed  a  nostris 
supposita,  et  liber  corruptus  non  ab  haereticis 
sed  Catholicis  videretur.  Quid,  obsecro,  ma¬ 
gis  impium,  quid  hac  improbitate  improbi¬ 
us?  Quid  hac  vere  satanica  versutia  callidi¬ 
us  excogitari  potest !  0  quale  portentum!  0 
quam  horrendum  monstrum  est  homo  Hae¬ 
reticus  1  0  ijuam  vere  et  sapienter  magnus 
et  apostolicus  vir  Polycarpus  Marcioni  occur¬ 
rens  ait:  «  Agnosco  te  primogenitum  Sata¬ 
nae.  »  Quid  de  nostri  temporis  Haereticis  di¬ 
cemus?  Num  meliores  sunt,  quam  patres  eo¬ 
rum  ?  Num  majorum  suorum  non  expressam 
imaginem  referunt  !  Quando  de  uno  Luthe- 
ro  testantur  ii,  qui  libros  ejus  diligentissime 
perlegerunt,  in  sola  versione  Testamenti 
novi  amplius  quam  mille  loca  eum  mutasse, 
praeterquam  quod  integros  libros  de  Scrip¬ 
turarum  sanctorum  Canone  tot  Conciliorum, 
tot  Pontificum,  tot  Patrum,  tanta  totius  Ec¬ 
clesiae  consensione  suscepto  penitus  rejecit. 
An  non  videtur  vobis  spongiam  Marcionis 
mutuo  accepisse?  Neque  una  Evangelii  ver¬ 
sione  vel  potius  eversione  contentus  fuit  no¬ 
vus  iste  patriarcha  Haereticorum,  sed  saepius 
cudit  et  recudit  et  semper  aliud  atque  aliud 
Evangelium,  ut  verum  esse  probaret,  quod 
alio  quodam  loco  ait,  nempe  non  esse  tantum 
quatuor  Evangelistas  et  quatuor  Evangelia. 
Verum  loquitur.  Namipse  plura  quam  septem 
brevi  tempore  edidit  inter  se  maxime  dissimi¬ 
lia  Evangelia,  et  jamplenus  est  mundus  Evan- 
gelistarum.  Omitto  de  Calvinistis  et  recentio- 
ribus  Hiereticis  dicere.  Nam  nec  ego  finem 
ullum  invenirem,  etplerique  vestrum  de  hi¬ 
sce  rebus  usque  ad  nauseam,  vel  per  se  lege¬ 
runt  vel  ex  aliis  cognoverunt.  Quae  cum  ita 
sint,  perspicuum  est,  id  proprium  esse  Haere¬ 
ticorum,  ut  non  Scripturas  divinas  suae  fidei 
regulam,  sed  fidem  suam  Scripturarum  di¬ 
vinarum  regulam  esse  velint :  nec  tam  ipso¬ 
rum  dogmata  cum  verbo  Dei  consentiant, 
quam  ut  verbum  Dei  cum  ipsorum  impiis 


dogmatibus  velit  nolit  consentiat,  suis  nefa¬ 
riis  depravationibus,  truncationibus  et  abra¬ 
sionibus  faciant:  tametsi  nihil  magis,  quam 
purum  et  sincerum  Dei  verbum  mendacissi¬ 
me  et  arrogantissime  habere  se  jactent.  Ve¬ 
rum,  ut  B.  Ambrosius  ait  :  Illorum  stipen¬ 
dium  est  quod  dum  ipsi  delent  de  Scripturis 
verba  veritatis,  delet  eos  veritas  de  libro  sum¬ 
mae  et  sempiternae  felicitatis.  Sed  jam,  si  pla¬ 
cet,  paulisper  quiescamus. 

PARS  POSTERIOR. 

Emersisse  jam  e  vadis  ac  scopulos  prae¬ 
tervecta  oratio  nostra  videtur.  Quocirca  mihi 
perjucundus  et  perfacilis  reliquus  cursus 
ostenditur.  Hactenus  enim  de  ipsa  missione 
Spiritus  sancti  in  universum  disseruimus  : 
nunc  ad  ipsam  hodiernam  missionem  ve¬ 
niendum  est  et  ad  quem  modum  hodie  Spi¬ 
ritus  sanctus  ad  Apostolos  venerit ;  et  quae 
munera  secum  attulerit,  paucis  explican¬ 
dum. 

Quomodo  igitur  tandem  Spiritus  sanctus 
a  Patre  et  Filio  missus  advenit?  quibus  signis 
se  prodidit?  qua  specie  se  ostendit?  Novo 
nimirum  et  inusitato  more.  Non  enim  in  co¬ 
lumna  nubis  vel  ignis  quemadmodum  He¬ 
braeos  olim  cum  HHgyptiacae  servitutis  jugo 
ereptos  duce  Moyse  interdiu  noctuque  profi¬ 
ciscentes  deduceret :  non  in  columbae  specie 
quae  super  Christum,  cum  Jordanis  aquis  a 
Joanne  perfusus  ac  delibutus  esset,  apparuit, 
ut  divinae  gratiae  in  eo  omnem  exuperantiam 
designaret  non  in  levi  flatu,  sive  oris  Spiri¬ 
tu,  sicut  paulo  ante  cum  eosdem  Apostolos 
Dominus  a  mortuis  excitatus  afflaverat,  iisque 
in  hominum  animas  jus  omne  potestatemque 
permiserat  :  non  denique  mortali  aliquo  aut 
psallente,  sicut  ad  Elisaeum  vatem  aut  con¬ 
donante,  quemadmodum  ad  Cornelium  Cen¬ 
turionem  :  neque  in  silentio,  sicut  ad  Virgi¬ 
nem  Deiparam  venit  :  sed  cum  in  superiori 
parte  domus  Apostoli,  ubi  eos  vel  judaicae 
impietatis  et  crudelitatis  furor  ac  rabies  vel 
potius  flagrans  religionis  ardor  divinumque 
studium  continebat,  cuncti  piis  precationi¬ 
bus  et  supplicationibus  toto  pectore  animo¬ 
que  incumberent,  et  promissum  Numen  ef¬ 
flagitarent  ac  expectarent.  Factus  est  repente 
de  coelo  sonus,  tamquam  advenientis  spiritus 
vehementis  :  et  replevit  totam  domum  ubi  erant 
sedentes  et  apparuerunt  illis  dispertitae  linguae 
tamquam  ignis ,  seditque  super  singulos  eorum. 


CONGIO  XNXYI.  IN 

Et  repleti  sunt  omnes  Spiritu  sancto,  et  coepe¬ 
runt  loqui  variis  linguis ,  prout  Spiritus  san¬ 
ctus  dabat  eloqui  illis .  Nova  et  insolita  spe¬ 
cies,  sed  quse  tacitam  vim  numinis  indicet  : 
neque  minus  emolumenti,  quam  admiratio¬ 
nis  afferat  et  stuporis.  Etenim  sonum  ad¬ 
ventu  suo  Spiritus  sanctus  edit,  ut  adversa¬ 
rios  superbosque  perterreat  atque  percel¬ 
lat  :  linguas  prsefert,  ut  ignaros  doceat  atque 
instituat;:  ignem  imitatur,  in  quo  splendor  et 
calor  invenitur  ut  obscuros  illustret  et  fri¬ 
gidos  calefaciat  et  accendat:  terret  potentia, 
erudit  sapientia,  amore  inflammat,  ut  unus 
atque  idem  spiritus  (quia  una  est  cum  Patre 
Filioque  substantia)  non  modo  quod  ipsi, 
verum  etiam  quod  illorum  personis  tribui¬ 
tur,  praj  se  ferat,  et  quatuor  illa  munera 
largiatur.  Quatuor  enim  dona  sunt,  audito¬ 
res,  quibus  Apostoli  potissimum  indigebant, 
queeque  in  eos  benignitate  Spiritus  sancti 
hodie  collata  fuerunt,  sapientia,  charitas,  do¬ 
num  linguarum,  gratia  miraculorum.  Quid 
enim  eximius  ille  splendor  ignis,  nisi  lucem 
sapientite?  Quid  ille  ejusdem  ignis  calor, 
nisi  fervorem  charitatis?  Quid  ipsse  linguae 
nisi  eloquentiam?  Quid  sonus  vehemens,  nisi 
tonitrua  miraculorum  per  apostolos  edendo¬ 
rum  significabant  ? 

At  vero  his  omnibus  donis  et  charismati¬ 
bus  ad  suum  munus  recte  obeundum  indi¬ 
guisse  Apostolos  quis  ignorat?  Hodie  siqui¬ 
dem  Apostoli  praecones  evangelii,  et  forma 
atque  exemplar  Christianorum  oratorum 
constituebantur.  Existat  autem  concionator 
aliquis,  qui  non  fulgeat  luce  sapientiae,  quid 
obsecro  efficiet?  Nonne  caecus  caecis  duca¬ 
tum  praestabit,  et  tam  ipse,  quam  ii,  a  qui¬ 
bus  auditur  in  foveam  cadent?  Existat  de¬ 
inde  alius,  qui  luceat  quidem,  sed  non  ar- 
deat,  sapiens  sed  improbus,  nonne  quantum 
sapientia  et  verbis  aedificabit,  tantum  vitio 
et  moribus  destruet?  Ut  illud  omittam,  quod 
qui  spiritum  ad  fervorem  non  accepit  num- 
quam  se  periculis  exponet,  nunquam  vitia 
reprehendere  audebit,  nunquam  auditores 
suos  accendet.  Ignis  enim  et  fervor  charita¬ 
tis,  non  eruditio  et  sapientia  accendit.  Porro 
existat  tertius,  qui  Spiritum  sapientiae  et 
charitatis  acceperit,  sed  lingua  non  valeat, 
neque  oratione  sensa  animi  sui  exprimere 
possit,  qui  haereat,  balbutiat,  taedium  gignat, 
risum  moveat,  non  illum  gratam  indicem 
voluptatis,  qui  leporem  et  gratiam  dicentis 
consequitur  ;  sed  illum  infaustum  et  ab  ora¬ 
toribus  fugiendum,  quem  imperitia  atque 


DIE  'PENTECOSTES,  313 

infantia  oratoris  extorquet,  quid  obsecro,  iste 
unquam  persuadebit?  Non  igitur  sine  sa¬ 
pientia,  charitate  et  dono  orationis  aliquis 
umquam  absolutus  concionator  erit.  Nam 
gratia  miraculorum  non  omnibus,  sed  iis 
duntaxat  necessaria  est,  qui  novam  aliquam 
legem  aut  religionem  persuadere  conantur. 
Quemadmodum  enim  litterae  pontificiae  et 
regiae  diligenter  obsignantur,  et  certis  qui¬ 
busdam  signis  appensis  muniuntur,  et  si  ob¬ 
signatae  non  essent,  fidem  non  facerent  :  sic 
etiam  fidei  et  religionis  praedicatio  obsignata 
esse  debet  sigillo  prodigiorum.  Illi  autem, 
inquit  B.  Marcus,  profecti  ubique  praedicave¬ 
runt,  Domino  coaperante  et  sermonem  confir¬ 
mante  sequentibus  signis.  Quod  si  Germani, 
Bohemi,  Angli,  Galli  intellexissent,  nun¬ 
quam  novis  illis  praedicatoribus. fidem  adhi¬ 
buissent.  Nonne  enim  magna  stultitia  fuit, 
novas  litteras  tamquam  a  Deo  recipere,  quae 
tamen  consueto  sigillo  obsignatae  non  es¬ 
sent?  Praesertim  cum  adhuc  exstarent  veteres 
litterae  novis  istis  plane  contrariae,  quas  ini¬ 
tio  nascentis  Ecclesiae  non  nisi  Dei  sigillo 
diligenter  perspecto  receperant?  Nam  nos, 
auditores,  signa  et  prodigia  edere  non  de¬ 
bemus,  quippe  qui  non  fidem  ac  religio¬ 
nem  novam  praedicamus,  sed  in  veteri  fide 
ac  religione  homines  continere  studemus, 
neque  litteras  novas,  sed  veteres,  et  eas  ve¬ 
teribus  signis  communitas  vobis  afferimus. 
Illorum  esset  miracula  facere,  qui  nova  et 
inaudita  nostris  auribus  inferunt  :  quod  ta¬ 
men  nec  adhuc  fecerunt,  nec  in  omnem  ae¬ 
ternitatem  facient.  Nisi  fortasse  aliqua  non 
vera,  sed  mendacia,  et  apparentia  signa  fa¬ 
ciant,  qualia  futura  Antichristi  prodigia 
Apostolus  docet.  Nec  enim  sigillo  suo  litte¬ 
ras  non  suas  Deus  obsignare,  aut  testis  fal- 
sitatis  et  mendaciorum  esse  potest.  Sed  a 
proposito  non  recedamus. 

Hodie  igitur  chorus  ille  B.  Apostolorum 
Spiritu  sancto  auctore,  sapientia,  charitate, 
nec  non  dono  linguarum  et  gratia  miracu¬ 
lorum  ornatus  fuit.  Ac  ut  de  singulis  istis 
praeclaris  muneribus  paucissimis  verbis  dis¬ 
seramus,  intelligere  vultis,  auditores,  quam 
hodie  sapientiam  apostoli  a  Spiritu  sancto  di¬ 
dicerunt?  Earum  rerum  scientiam  conse¬ 
cuti  sunt  ad  quam  mens  humana  suis  ac  pro¬ 
priis  viribus  pervenire  non  potest.  Confiteor 
tibi  Pater  (Dominus  ait),  quia  abscondisti  haec 
a  sapientibus  et  prudentibus ,  et  revelasti  ea 
parvulis.  Itaque  Apostoli  scientiam  salutis, 
cognitionem  Trinitatis,  incarnationis,  sacra- 

mentorum,  fidei,  spei  et  charitatis,  ac  csete- 
rorum  perfectissimam  habuerunt.  Justum 
deduxit  Dominus  per  vias  rectas ,  ait  Sapiens, 
et  ostendit  illi  regnum  Dei.  Nam  philosophos 
quidem  Deus  ad  se  deducebat,  sed  per  vias 
quasdam  obliquas  ac  longas  :  per  ipsam  vi¬ 
delicet  rerum  creatarum  cognitionem.  Hinc 
nimirum  Apostolus  Paulus  posteaquam  de 
philosophis  ait :  Quod  notum  est  Dei  manife¬ 
stum  est  in  illis ,  Deus  enim  in  illis  manifestavit ; 
et  ne  forte  crederemus  eos  raptos  fuisse  in 
tertium  coelum  et  ibi  audivisse  arcana  verba, 
continuo  subjecit,  et  ait :  Invisibilia  enim  ip¬ 
sius  per  ea ,  quse  facta  sunt ,  a  creatura  mundi 
intellecta  conspiciuntur.  Itaque  Doctores  phi¬ 
losophorum  coeli,  et  elementa  fuerunt :  Coeli 
enarrant  gloriam  Dei ,  et  opera  manuum  ejus 
annuntiat  firmamentum.  At  Apostolos  ipse 
Spiritus  veritatis  per  vias  rectas  et  breves 
deduxit  cum  eis  ipse  per  se,  non  per  cogni¬ 
tionem  rerum  creatarum  innotuit. 

Rerum  vero  naturalium,  non  omnino  con¬ 
stat,  an  Apostoli  periti  fuerint,  ac  non  fuisse 
multo  credibilius  est.  Non  enim  ad  eorum 
institutum  illa  sapientia  faciebat.  Nec  enim 
a  Spiritu  sancto  docebantur,  ut  in  aliquo 
gymnasio  physicam  vel  metaphysicam  pro¬ 
fiterentur.  Quo  igitur  hsec  eorum  institutio 
pertinebat?  Quo  ?  Ad  dandam  scientiam  sa¬ 
lutis  pb-bi  ejus ,  in  remissionem  peccatorum. 
Apostoli  dicebant ;  Domine ,  nescimus ,  quo  va¬ 
dis  :  et  quomodo  possumus  viam  scire  ?  Hoc 
igitur  Spiritus  sanctus  docuit,  nempe  finem 
et  medium  quo  sit  eundum  et  per  quam  viam 
sit  eundum.  Quocirca  beatissimus  doctor 
Augustinus,  cum  aliquando  cum  Felice  quo¬ 
dam  Manichseo  disputaret,  et  a  Felice  audi¬ 
ret,  propterea  Manichseum  Spiritum  san¬ 
ctum  videri,  quod  docuerit  omnem  verita¬ 
tem,  ac  multa  de  fabrica  mundi,  de  diebus 
ac  noctibus,  de  cursu  solis  et  luna3  in  suis 
voluminibus  reliquerit,  respondet:  Spiritum 
sanctum  longe  alias  veritates  docuisse  :  nam 
christianos ,  inquit,  facere  volebat ,  non  ma¬ 
thematicos.  Y os  Manichaei  cum  Spiritum  san¬ 
ctum  expectabatis,  aliquem doctorem mathe¬ 
maticum  expectabatis,  sed  toto  coelo  aberra¬ 
vistis.  Nemini  tamen  dubium  esse  potest, 
si  beatis  Apostolis  cum  sapientibus  mundi 
disputare  necesse  fuisset,  quin  eis  Spiritus 
sanctus  adfuisset  et  argumenta  optima  et  re¬ 
sponsiones  verissimas  subministrasset.  Nam 
de  B.  Antonio,  qui  sapientia  non  humana, 
sed  divina,  et  plane  Apostolica  preeditus 
erat,  magnus  Athanasius  scribit,  ab  eo  sum¬ 


mos  etiam  Philosophos  superatos  et  confu¬ 
tatos  fuisse.  Atque  hsec  quidem  de  sapientia. 

Porro  linguarum  varietatem  Apostoli  a 
Spiritu  sancto  adepti  sunt  :  sed  non  erant 
ese  linguse  politiores  et  ornatiores,  quam 
aliorum  hominum  essent,  grsece  loqui  pote¬ 
rant,  sed  non  copiosius  quam  Demosthenes  : 
latine  loqui  poterant,  sed  non  ornatius, 
quam  Marcus  Tullius.  Media  enim  cum  fine 
convenire  debent.  Qui  erat,  fidem  ac  legem 
Domini,  non  verborum  apparatu,  et  copia, 
ac  pondere  et  gravitate  orationis ;  sed  vir¬ 
tute  spiritus,  et  signis  ac  prodigiis  persua¬ 
dere  :  ut  ejus  fidei  ac  legis  homines  quidem 
prsecones  et  administri;  Deus  autem  inspi¬ 
rator  et  doctor  videretur.  Itaque  linguae 
Apostolorum  non  politae,  sed  ignitae  erant, 
ut  jam  in  posterum  homines  ignei,  linguis 
igneis,  verba  ignea  et  coelestia  loquerentur. 

At  quanto  tempore  divinam  istam  sapien¬ 
tiam  et  eloquentiam  didicerunt?  In  momen¬ 
to,  auditores.  Admirabilis  doctor  Spiritus 
sanctus  est ;  mox  ut  tetigerit  mentem,  do¬ 
cuit  :  solumque  tetigisse  docuisse  est.  Felix, 
qui  ad  ejus  gymnasium  potest  admitti.  Ac 
ut  rem  istam  apposita  similitudine  illustre¬ 
mus,  quantum  inter  scriptionem  et  impres¬ 
sionem  interest,  tantum  mihi  interesse  vide¬ 
tur  inter  eum  modum  quo  nos  discimus  et 
eum,  ad  quem  Apostoli  dedicerunt.  Quid  in¬ 
terest  inter  eos,  qui  calamo  scribunt  et  eos, 
qui  prelo  in  litteris  imprimendis  utuntur  ? 
Hoc  interest,  quod  ii,  qui  manu  et  calamo 
scribunt,  sensim  procedunt,  ac  primum  lit¬ 
teram  unam,  deinde  aliam,  syllabam  unam, 
deinde  aliam ,  dictionem  unam,  deinde 
aliam  formant  ac  ssepe  characteres  insequa- 
les,  distorti,  imperfecti,  nec  sine  multis  et 
magnis  lituris  fiunt.  At  hi,  qui  prelo  utuntur, 
celerrime  totum  atque  integrum  folium  cha¬ 
racteribus  replent,  nec  prius  litteram  unam, 
quam  aliam  ;  sed  omnes  simul  in  tabellam 
imprimunt,  notasque  perfectas,,  directas, 
aequales,  sine  maculis  et  lituris  informant. 
Pari  ratione,  auditores,  nos  cum  philoso¬ 
phiam,  cum  eloquentiam,  cun  theologiam 
discimus,  non  prelo  utimur;  sed  quasi  cala¬ 
mo  quodam  in  animis  nostris  scribimus.  At¬ 
que  idcirco  multis  indigemus  annis,  hodie 
rem  unam,  cras  alteram  cognoscimus,  et  id 
non  sine  maculis  et  lituris.  Nam  cum  una 
vera  sententia  multi  errores  falsseque  opi¬ 
niones  se  miscent.  At  in  mentibus  Apostolo¬ 
rum  Spiritus  sanctus  quasi  prelo  quodam 
usus,  incorruptam  sapientiam,  et  eloquen- 

tiam  in  momento,  sine  ullis  erroribus  im¬ 
pressit.  0  admirabile  !  0  plane  divinum  !  0 
non  imitabile  magisterium  S.  Spiritus  in 
puncto  temporis  doctores  Theologos  et  sum¬ 
mos  oratores  facit.  Beatus  homo ,  quem  tu 
erudieris ,  Domine.  Vere  lingua  tua  calamus 
scribae  velociter  scribentis. 

Sed  quid  jam  de  gratia  miraculorum  et 
charitate  dicemus  ?  Acceperunt  illi  quidem 
signorum  edendorum  eximiam  potestatem, 
ut  magna,  ut  mirabilia,  ut  stupenda  effice¬ 
rent.  Nonne  beatissimus  princeps  Apostolo¬ 
rum  Petrus,  ut  de  aliis  taceamus,  Ananiam 
et  Sapphiram  unico  verbo  tamquam  fulmine 
quodam  percussos,  prostravit  ac  sustulit  ? 
Nonne  rursum  Tabitham  eadem  facilitate  ab 
inferis  revocavit  :  Nonne  ad  solam  umbram 
ipsius  omnia  morborum  genera  curabantur? 
Nihilominus  tamen,  auditores,  non  semper 
ea  potestate  uti  pro  suo  arbitrio  poterant. 
Sed  tunc  solum,  cum  eos  Spiritus  sanctus, 
ipsorum  inhabitator,  admonebat.  Itaque 
apostolus  Paulus  cum  saepius  virgis  caede¬ 
retur,  non  ipse  sua  vulnera  miraculo  repente 
curabat :  sed  ea  lavari  et  curari  ab  aliis  si¬ 
nebat.  Cumque  Timothaeum  suum  gravi  et 
diuturno  laborare  morbo  non  ignoraret, 
non  ei  dicebat,  esto  sanus,  sed  humana  re¬ 
media  eum  adhibere  volebat.  Noli ,  inquit, 
adhuc  aquam  bibere ,  utere  modico  vino  propter 
stomachum  et  frequentes  tuas  infirmitates. 

At  divina  charitas  illa  est,  auditores,  quam 
hodie  prae  caeteris  donis  abundantissime  A- 
postolica  illa  pectora  receperunt.  Et  quidem 
charitatem  filii  erga  patrem,  sponsae  erga 
Spiritum  sanctum,  sponsi  erga  sapientiam 
increatam,  patris  ac  matris  erga  omnes  pro¬ 
ximos  Apostolica  vox  est ;  Filioli  mei ,  quos 
iterum  parturio ,  donec  formetur  Christus  in 
vobis.  Et  :si  decem  millia  paedagogorum  habea¬ 
tis  in  Christo  ,  sed  non  multos  patres :  per 
E vangelium  enim  in  Christo  Jesu  ego  vos  ge¬ 
nui.  Ista  praeterea  charitas  ita  corda  eorum 
roboraverat,  ita  metum  omnem  expulerat, 
ut  qui  antea  fores  claudebant,  jam  ne  ora 
quidem  claudere  dignarentur  propter  me¬ 
tum  Judaeorum.  Nam  sicut  lateres,  quia 
terrei  et  lutei  sunt,  antequam  coquantur,  et 
molles,  teneri,  infirmi,  nullum  impetum  su¬ 
stinere  levissimoque  ictu  frangi  possunt:  at 
postquam  in  fornace  ad  ignem  admoti,  ac 
diligenter  excocti  fuerint,  ita  duri  ac  firmi 
efficiuntur,  ut  ad  eos  frangendos  ferrei  mal¬ 
lei  necessarii  sint :  ad  eundem  modum  A- 
postoli  carnei,  hoc  est,  lutea  et  mollia  corda 


ante  gerebant,  ut  ad  unius  verbi  sonitum 
frangi  possent,  sed  posteaquam  Spiritus  san¬ 
ctus  in  eorum  pectoribus  vehementius  spi¬ 
rans,  maximum  ignem  divinae  charitatis  ac¬ 
cendit,  ita  corda  eorum  obduravit,  ita  confir- 
mataac  roborata  sunt,  ut  qui  ante  ad  unius  an¬ 
cillae  vocem  formidabant,  nunc  inter  magis¬ 
tratuum  ac  tyrannorum  minas,  saevitiamque 
imperterriti,  robur  animi  ac  magnitudinem 
suam  declararent.  Qui  etiam  dum  in  custo¬ 
dias  dantur,  dum  in  vincula  conjiciuntur, 
dum  catenis  onerantur,  dum  virgis  caedun¬ 
tur,  dum  exquisitis  tormentorum  generibus 
excruciantur,  tunc  maxime  gaudent,  laetan¬ 
tur,  exultant,  quod  digni  divinitus  habean¬ 
tur,  qui  pro  Christi  nomine  contumeliis  et 
p cenis  afficiantur,  et  qui  antea  cum  perjurio 
Christum  se  nosse  negabant,  nunc  pro  eo  in 
suppliciis  gloriantur  et  hujus  divini  Spiritus 
igne  succensi  parum  ducunt  esse,  quod 
Christi  causa  patiantur,  et  qui  verbis  nuper 
terrebantur,  nunc  tormentis  et  cruciatibus 
confirmantur  atque  corroborantur,  et  Chri¬ 
stum  Dominum  non  solum  verbis,  sed  etiam 
moribus  et  mortibus  confitentur  et  amoris 
magnitudine,  contempta  injuriarum  multi¬ 
tudine  et  sanguinis  profusione  testantur. 

Credere  ergo,  aut  certe  optare  debeo, 
singulis,  qui  hic  adsunt,  datum  esse  Spiri¬ 
tum  sapientiae  :  Spiritum  vero  fervoris  tri¬ 
butum  nobis  omnibus  ita  velim,  auditores, 
ut  maxime  necessarium  hoc  potissimum 
tempore,  esse  non  dubito.  Multi  sunt  in  hac 
urbe  sapientes,  multi  eloquentes ;  sed  haud 
scio,  an  itidem  illo  charitatis  igne  sint  suc¬ 
censi.  Certe  signa  Spiritus  sancti  non  modo 
audistis ;  sed  prope  etiam  oculis  vestris, 
cum  de  Apostolis  loqueremur,  vidistis.  Cha¬ 
ritas  foras  mittit  timorem.  Ecce  signum  u- 
num.  Vera  charitas  in  contumeliis  et  injuriis 
gloriatur,  et  semper  parum  judicat  esse, 
quod  patitur.  Ecce  alterum.  Non  addam 
plura,  unusquisque  in  animum  suum  pau¬ 
lisper  ingrediatur,  et  quasi  manu  quadam 
diligentis  considerationis  ignem  istum  ex¬ 
ploret.  Multi  fortasse  timent,  ne  comburan¬ 
tur,  qui  glaciem  potius,  quam  ignem  inve¬ 
nient.  Vidistine  fratrem  tuum  aliquando 
peccantem  ?  Vidi.  Eumne  fraterna  admo¬ 
nitione  corripuisti  ?  Non.  Quamobrem  ?  Ne 
illi  displicerem,  metuebam.  At  perfecta  cha¬ 
ritas  foras  mittit  timorem.  Quam  saepe  ad 
poenitentiae  et  Eucharistiae  sacramenta  acce¬ 
dis  ?  Semel  aut  iterum  in  anno.  Et  quam 
saepe  comedis.  Ter  aut  quater  in  die.  Et 

animus  tuus  non  comedet,  nisi  bis  in  anno  ? 
Quid  si  octavo  quoquo  die  ad  mensam  Do¬ 
minicam  accederes  ?  0,  ne  hypocrita  dicar 
ab  hominibus,  pertimesco.  Eia  miser,  Per¬ 
fecta  charitas  foras  mittit  timorem.  Quam 
saepe  ad  choreas,  ad  ludos,  ad  convivia,  ubi 
ebrietates,  et  comes  ebrietatis  luxuria  reg¬ 
nat,  ubi  quodammodo  certo  scis,  te  in  Deum 
tuumgraviter  peccaturum :  quoties,  inquam, 
ad  haec  invitatus  non  ivisti,  et  ejusmodi  mu¬ 
nera  fortiter  recusasti  ?  Quod  sciam,  nun¬ 
quam.  Cur  ita  ?  Ne  amicos  meos  offendam. 
Eia,  caece  :  ergo  tu  magis  homines,  quam 
Deum  offendere  reformidas  ?  At  perfecta 
charitas  foras  mittit  timorem.  Num  aegros, 
inopes,  afflictos  invisere  et  consolari  consue¬ 
visti  ?  Non  sane.  Cur  ?  Pudet  me  cum  ejus¬ 
modi  hominibus  versari.  Perfecta  charitas 
foras  mittit  timorem. 

Vera  praeterea  charitas  in  contumeliis  et 
injuriis  gloriatur,  omnemque  crucem  liben¬ 
ter  perfert,  quam  Deus  nobis  imponit.  Tu 
vexaris  fortasse  morbis,  ille  uxorem  habet 
difficilem,  iracundam,  morosam  :  pro  admo¬ 
nitione  convitium,  pro  beneficio  injuriam 
accipis  :  alii,  vel  uxor,  vel  liberi  moriuntur, 
vel  ipse  in  carcerem  truditur  :  in  exilium 
mittitur,  opibus  spoliatur  :  fertisne  aequo 
animo  ?  Agitis  gratias  Deo?  Nihil  minus. 
Ergo  Spiritum  ad  fervorem,  mihi  credite, 
non  accepistis.  0  quam  rara  est  haec  avis  in 
terris  ?  Quam  multos  videmus  hodie,  qui 
crucem,  quam  sibi  imponunt,  libenter  fe¬ 
runt,  eam  vero  crucem  ferre  non  possunt 
quam  eis  Christus  imponit.  Jejunant,  orant, 
vigilant  ,  peregrinantur ,  eleemosynasque 
largiuntur,  et  tamen  si  Domini  imperio  at¬ 
que  voluntate  morbo  aliquo  gravius  affli¬ 
ctentur,  ferre  non  possunt,  conqueruntur, 
indignantur.  Nonnulli  etiam  verberibus  se- 
ipsos  caedunt,  qui  ne  verbum  quidem  unum 
ab  aliis  ferre  poterunt.  Quid  ?  Nonne  hoc 
genus  quoddam  extremae  dementiae  est  ?  Te 
ipsum  judicem  hujus  rei  constituo.  Cum 


aegrotas,  pharnacumne  sumis  quantum  tibi 
videtur,  an  quantum  medico  tuo  videtur  ? 
Certe  non  quantum  tibi,  sed  quantum  me¬ 
dico  tuo  videtur.  Tu  enim  etiamsi  artem 
medendi  didicisses,  vel  nimio  salutis  desi¬ 
derio  nimium  pharmaci  sumeres,  vel  nimio 
tui  amore  nimis  parum  acciperes.  At  medi¬ 
cus  tuus  pro  sua  prudentia  ad  aegritudinem 
tuam  pharmacum  accommodabit.  Sic  etiam 
in  cruce  pro  animae  salute  diligenda  saepius 
homines,  vel  nimia  severitate  vel  nimia  in¬ 
dulgentia  peccant  :  Deus  vero,  qui  intime 
nos  et  naturam  nostram,  et  morbos  nostros 
et  vires  nostras,  hoc  est,  figmentum  nostrum 
agnoscit,  eam  semper  crucem  nobis  imponit, 
quae  humeris  nostris  convenit  :  neque  Ten- 
tari  nos  sinit  supra  id  quod  possumus  :  quin 
etiam  facit  cum  tentatione  proventum ,  ut  pos¬ 
simus  sustinere. 

Quae  cum  ita  sint,  auditores,  tunc  nos 
Spiritum  sanctum  accepisse  monstrabimus, 
et  eum  nobis  retinere  poterimus,  cum  id 
omne  libentissime  perferemus,  quod  Deo,  et 
patri  et  medico  animorum  nostrorum  vide¬ 
bitur,  Deus  enim,  quos  diligit,  corripit  : 
Castigat  autem  omnem  filium,  quem  recipit. 
Ac  ut  ille  se  patrem  ostendit,  cum  corripit  : 
ita  nos  filios  esse,  cum  correptionem  liben¬ 
ter  suscipimus  demonstramus.  Atque  id  us¬ 
que  adeo  verum  est,  auditores,  Deum  quos 
diligit  corripere,  et  omnem  filium,  quem 
recipit,  castigare,  ut  etiam  filium  illum  na¬ 
turalem  atque  unigenitum,  Qui  peccatum  non 
fecit ,  nec  inventus  est  dolus  in  ore  ejus ,  casti¬ 
gare  voluerit.  Quia  vero  is  carnem,  in  qua 
pati  possit,  non  habebat.  Verbum  caro  fa¬ 
ctum  est  et  habitavit  in  nobis.  Illud  postremo 
numquam  obliviscamur,  auditores,  quanto 
crucem  graviorem  et  majorem  propter  Deum 
ferimus,  tanto  nos  Deo  gratiores  et  vicinio¬ 
res  esse  :  viamque  tanto  latiorem  et  com¬ 
modiorem  ad  coelum,  atque  ad  aeternam 
felicitatem  habere,  ad  quam  nos  perducat, 
qui  sine  fine  vivit  et  regnat.  Arnen, 

QVJE  EST  DOMINICA  INFRA  OCTAVAM 

CORPORIS  CHRISTI 

DE  VENERABILI  SACRAMENTO  EUCHARISTIAE. 


THEMA 

Homo  quidam  fecit  ccenam  magnam.  Luc.  xiv ,  v.  16. 


SYNOPSIS 

Prcelibata  SS.  Eucharistice  dignitate  et  praee¬ 
minentia,  eam  vere  esse  ccenam  magnam  con¬ 
tra  Haereticos  nostri  temporis,  defenditur  :  et 
veritas  corporis  Christi  in  eadem  iribus  potis¬ 
simum  argumentis  astruitur.  Quia  illius  insti¬ 
tutio  erat  lex ,  erat  testamentum ,  erat  munus , 
quce  singula  non  admittunt  figuratam  locu¬ 
tionem.  Eadem  veritas  SS.  Patrum  auctori¬ 
tatibus  in  medium  adductis ,  et  firmis  inde 
rationibus  erutis ,  demonstratur,  ut  Irencei, 
Hilarii,  Cyrilli,  E piphanii,  Augustini.  Quanto 
praeterea  cultu  veteres  patres  SS.  Euchari¬ 
stiam  sint  pro  se  cuti,  in  perceptione ,  adoratione 
invocatione,  aspectu  et  sermone,  ostenditur. 
Tandem  per  brevem  enumerationem  priorum 
argumento  a  minore  ad  majus  veritas  et 
praestantia  Eucharistiae  probatur. 

Parte  secunda  detegitur  astutia  Haereticorum, 
testimonia  Patrum,  auctoritates  novem  Con¬ 
ciliorum,  et  miraculorum  experientium,  de 
hac  veritate  SS.  Eucharistice,  evertere  niten¬ 
tium.  Argument a  deinde  a  sanctitate  Patrum 
Eucharistiam  colentium  afferuntur ;  et  quo¬ 


modo  a  miraculis  argumentari  liceat,  osten¬ 
ditur.  Repraesentatur  actio  Eucharistica,  qua¬ 
si  in  judicio  extremo  agatur ,  quid  nos,  quid 
Haeretici  excusationis  sint  allaturi.  Sumpta 
occasione  ex  Evangelii  textu,  superbia,  avari¬ 
tia,  curiositas  et  libido,  potissimae  hceresium 
causae  statuuntur  :  ubi  etiam  de  avaris  et  am¬ 
bitiosis  jucunda  canum  venaticorum  immisce¬ 
tur  similitudo.  Insuper  explicatur,  quam 
multos  sensualitas  praecipitat,  quam  multos 
voluptas,  et  falsa  libertas  in  hoeresi  detineat, 
qui  omnes  olim  a  caena  Agni  excludentur  probe 
illusi.  Exponitur  quoque,  quinam  sint  illi 
pauperes,  cceci,  debiles,  claudi,  caena  digni 
habiti.  Tandem  ad  frequentem  Eucharistice 
sumptionem ,  quce  vera  ejus  est  veneratio,  serio 
invitamur. 

Multa,  et  varia  sunt,  auditores  optimi, pri¬ 
vilegia  singularia,  prseclaraque  ornamenta, 
quibus  Ecclesia  Catholica,  mater  nostra,  se 
Dei  munere  condecoratam,  et  Judaeorum 
synagogae  quasi  testimonio  quodam  claris¬ 
simo  atque  illustrissimo  antepositam  merito 
jureque  optimo  gloriatur.  Sed  nihil  est,  in 
quo  ita  splendeant  singulares  honores  Ecclej, 

siee,  ut  illud  augustissimum  et  vere  maxi¬ 
mum  corporis  et  sanguinis  Domini  Sacra¬ 
mentum.  Quid  enim  habent  omnia  Sacra¬ 
menta,  omnes  ceremoniae,  omnia  sacrificia 
Judaeorum,  si  cum  hocuno  Christianorum  et 
Sacramento  simul  et  sacrificio  comparen¬ 
tur;  quid  oves  et  boves,  quid  arietes  et  tauri 
sunt,  si  cum  ipsa  divini  Verbi  carne  in¬ 
tegerrima  et  sanctissima  conferantur?  Quis 
non  videt,  quantum  intersit  inter  manna 
veteris  synagogae,  et  hunc  coelestem  cibum 
Ecclesiae?  Inter  aquam  de  petra  fluentem  et 
illum  gloriosum  sanguinem  de  Christi  latere 
promanantem?  Neque  vero  solum  antiquae 
legis  ritibus  et  ceremoniis  :  sed  etiam  omni¬ 
bus  Evangelicis  Sacramentis  et  dignitatis 
pondere  et  utilitatis  ubertate,  hoc  unum,  de 
quo  loquimur,  Sacramentum  divinissimum 
antecellit.  Id  enim,  quod  est  illis  beatis,  ac 
prope  divinis  mentibus  ordo  seraphicus,  in 
globis  coelestibus  coelum  empyreum,  in  stel¬ 
lis  ac  sideribus  sol,  ignis  in  elementis,  homo 
in  animantibus,  pinus  in  arboribus,  aurum 
in  metallis,  in  virtutibus  charitas,  et  in  arti¬ 
bus  et  disciplinis  theologia,  id  est  in  Eccle¬ 
siasticis  Sacramentis,  et  omnibus  privilegiis 
ac  praerogativis  Ecclesiae  summum  ac  divi¬ 
nissimum  Eucharistiae  Sacramentum.  Quo¬ 
circa  mater  Ecclesia  tantis  ac  tam  singulari¬ 
bus  cumulata,  et  honestata  muneribus,  me¬ 
rito  et  ipsa  laetatur,  et  filios  suos  ad  spiritua¬ 
lem  animorum  laetitiam,  hisce  potissimum 
diebus  hujus  tanti  Sacramenti  institutioni 
consecratis,  accendit. 

Unum  est,  quod  communem  istam  laeti¬ 
tiam  vehementer  impedire  et  bonis  omnibus 
nonmediocremmoerorem  ac  tristitiam  afferre 
videtur,  furor  videlicet  insanus  atque  effre¬ 
nata  rabies  haereticorum,  qui  ore  nefario  ac 
sacrilego  Domini  corpus  Eucharistiae  Sacra¬ 
mento  non  contineri,  sed  dumtaxat  signifi¬ 
cari  contendunt. 

Verum  eis  mater  nostra  Ecclesia  Catholica 
Evangelium  hodiernum  sapienter  opponit, 
et  ad  eorum  phrenesim  curandam,  quasi 
medicamentum  quoddam  plenissimum  ad- 
fert  :  Homo  quidam ,  inquit,  fecit  cccnam  ma¬ 
gnam ,  et  vocavit  mullos.  Etenim  quid  aliud 
coena  ista  magna,  quam  corporis  et  san¬ 
guinis  Domini  Sacramentum  designat?  Nam 
si  ciborum  abundantiam,  et  copiam  quajris, 
ita  magna  est,  ut  cum  toto  orbe  terrarum 
eadem  celebretur,  et  jam  tot  saeculis  tot  ho¬ 
minum  millia  satiaverit, adhuc  tamen  mensae 
plenissimae  ac  refertissimae  sint.  Si  verum 


ciborum  eorumdem  nobilitatem  atque  excel¬ 
lentiam  spectes,  dapes  sunt  Angelorum,  om¬ 
nem  saporis  suavitatem  omneque  delecta¬ 
mentum  in  se  habentes.  Sed  exorti  sunt 
infaustis  auspiciis  quidam  filii  tenebrarum 
qui  ccenae  hujus  magnitudinem  extenuare  et 
splendorem  obscurare  totis  viribus  suis  co¬ 
nantur. Et  quid  tandem  illi  aiunt  ?  Quomodo, 
inquiunt,  frustum  panis  coenam  magnam 
appellatis  ?  Certe  si  ab  aliquo  ad  ccenam 
invitemini,  et  nihil  ab  eo,  nisi  modicum 
panis  accipiatis,  eam  non  modo  non  ccenam 
magnam,  sed  nec  ccenam  quidem  nominan¬ 
dam  censebitis.  Sic  isti  tamquam  vere  phre¬ 
netici  contra  medicum  suum  insaniunt  :  et 
quasi  venenum  quoddam  pestiferum,  salu¬ 
berrimum  medicamentum  evomunt.  Non  va¬ 
cat  mihi,  auditores,  hoc  tempore  argumen¬ 
tum  hoc  accurate  tractare,  nostra  tueri, 
aliena  refellere,  ac  demum  pro  dignitate  de 
tam  sublimi  mysterio  disputare  ,  dabitur 
alias  fortasse  melior  opportunitas. Nunc  vero 
cum  longiorem  orationem  temporis  angu- 
stise  minime  patiantur,  hoc  ero  contentus 
uno,  si  paucis,  sed  apertis  et  invictis  rationi¬ 
bus  ostendere  potuero,  Eucharistise  Sacra¬ 
mentum  optimo  jure  ccenam  magnam  ab 
Ecclesia  nominari. 

Primum  igitur  habemus  sententiam  illam 
expressi  verbi  Dei  apud  Matthajum,  Marcum 
et  Lucam  :  Accipite  et  manducate  :  Hoc  est 
corpus  meum.  Cur  vero  non  pudet  expressi 
verbi  Dei  prsedicatores  ab  expresso  verbo 
Dei  ad  nescio  quas  metaphoras  et  metony- 
mas  descendere?  Perpendite,  quseso  vos, 
auditores,  vim  hujus  rationis.  Certe  leges  ac 
decreta  perspicue ,  proprie  ,  simpliciter , 
non  figurate,  non  obscure  non  perplexe  ef¬ 
ferri  debent.  Alioquin  enim  nemo  esset, 
quem  non  ignorantia  excusaret,  omnes  enim, 
qui  contra  legem  facerent,  dicere  possent  : 
Verba  legis  non  intelligebam  :  aperte  lo¬ 
quatur  legislator,  si  legem  suam  violari 
non  vult.  Jam  vero  quis  unquam  Christianus 
dubitavit,  cum  Dominus  Sacramentum  insti¬ 
tuit,  simul  etiam  prsecepisse,  legemque  tu¬ 
lisse,  ut  idem  Sacramentum  in  Ecclesia  Sa¬ 
cerdotibus  conficeretur  ?  Hoc  facite,  ait,  in 
meam  commemorationem. Cium  igitur  heec  Do¬ 
mini  verba  legem  contineant,  obscura  pro¬ 
fecto  ac  figurata  esse  non  debent, nisi  Domi¬ 
num  omnium  legislatorum  insipientissimum 
facere  velimus,  quod  non  solum  dicere,  sed 
vel  cogitare  blasphemum  ac  sacrilegum  est. 

Deinde,  Testamenta  nonne  etiam  propriis 

ac  usitatis  vocabulis  constare  debent?  Nisi 
enim,  vel  qui  Testamentum  facit,  insanus 
est,  vel  inter  filios  suos  discordias  ac  sedi¬ 
tiones  exoriri  post  obitum  suum  desiderat, 
semper  qui  testatur  apertissimis  et  maxime 
propriis  verbis  loqui  consuevit :  metaphorae, 
ac  metonymiae  in  testamentis  locum  habere 
non  possunt.  Cum  testator  ait, domum  meam 
Joanni filio  meorelinquo, quis  unquam  intelli- 
get  non  veram,  sed  pictam  domum  Testamento 
esse  relictam?  Quare  cum  hujus  Sacramenti 
institutio  non  solum  lex  quaedam,  sed  etiam 
Testamentum  Domini  fuerit,  ut  ipse  ait  :  Hic 
est  sanguis  meus  novi  Testamenti,  qui  pro  mul¬ 
tis  effundetur  in  remissionem  peccatorum  :  certe 
nullo  modo  figurata  oratione  pronuncianda 
erat.  Nec  enim  Dominus,  aut  insanus  erat,  aut 
in  Ecclesia  sua  dissensiones  ac  tumultus  esse 
volebat  :  quin  potius  ait  :  Pacem  relinquo 
vobis ,  pacem  meam  do  vobis.  Et  rursum  : 
Habete  sal  in  vobis  et  pacem  habete  inter  vos. 

Praeterea  quaero  a  vobis,  auditores, si  prin¬ 
ceps  aliquis  centum  coronatos  aureos  alicui 
vestrum  se  daturum  polliceretur,  ac  deinde 
in  pulchra  tabella  eos  depictos  mitteret, quid 
vobis  de  ista  liberalitate  videretur?Etsi  forte 
qui  pictos  aureos  pro  veris  accepit,de  princi¬ 
pe  suo  conqueretur,  eique  princeps  diceret: 
Non  mireris  :  nam  coronati,  quos  accepisti 
per  quamdam  metonymiam  veri  coronati  dici 
possunt.  Quis  non  eum,  qui  munus  accepit, 
et  re  et  verbis  ab  eo  principe  derideri  existi¬ 
maret  ?  Ad  eumdera  modum  carnem  suam 
in  cibum  se  daturum  Christum  pollicitus  : 
Panis ,  inquit,  quem  ego  dabo ,  caro  mea  est 
pro  mundi  vita.  Quaero  igitur,  cum  Sacra¬ 
mentum  instituit,  quidnam  dedit? Pariem  an 
carnem?  Dices  fortasse  :  Dedit  quidem  pa¬ 
nem,  sed  qui  per  figuram  quamdam  caro 
dici  potest.  Praeclarum  vero  munus.  Ergo  Do¬ 
minus  nos  deridere  ac  decipere  voluit,  cum 
tamen  sicut  ipse  decipi  non  potest,  quia  sa¬ 
pientia  est,  ita  nec  decipere  possit,  quia 
veritas,  justitia  et  bonitas  est  ?  Dedit  igitur, 
quod  promisit  :  nec  frustum  panis,  sed  cce- 
nam  vere  magnam  et  epulis  exquisitissimis 
instructam  nobis  exhibuit. 

Ad  alterum  argumentum  veniamus.  Quia 
vero  hostes  Christi  ita  vetustate  delectantur, 
ut  nullius  auctoritatem  admittant,  qui  ante 
mille  annos  non  floruerit,  ab  illis  vetustissi¬ 
mis  patribus  unum  argumentum  vel  alterum 
petemus.  Omitto  enim  singulorum  testimo¬ 
nium  percensere.  Ea  enim  quamquam  aper¬ 
tissima  sint,  tamen  miris  modis  in  varios 


sensus  ab  Haereticis  torqueri  solent.  Atferam 
igitur  argumenta  quaedam,  quae  torqueri  in 
alium  sensum  nullo  modo  possunt. 

Initio  igitur  usque  adeo  primis  illis  tempo¬ 
ribus  tam  apud  catholicos,  quam  apud  hae¬ 
reticos  compertum  atque  exploratum  erat, 
verum  ac  naturale  Domini  corpus  in  Eucha¬ 
ristia  contineri,  ut  nonnulli  ex  optimis  et 
sanctissimis  Patribus  hoc  uno  catholico  dog¬ 
mate,  tamquam  certo  quodam  principio,  vel 
ad  aliqua  dogmata  illustranda  vel  ad  varias 
haereses  refellendas  uterentur.  Quod  dum 
vobis  expono,  quaeso,  diligenter,  ut  facere 
soletis,  attendite. 

Scriptor  vetustissimus  martyrque  beatissi¬ 
mus  Irenaeus  cap.  4.  lib.  iv.  in  Yalentinum, 
demonstraturus  Christum  illius  Dei  Filium 
esse,  qui  mundum  condidisset,  atque  adeo 
ipsum  Christum,  tamquam  Verbum  Patris, 
mundi  opificem  atque  architectum  fuisse, 
quod  Valentinus  aperte  negavit,  hoc  argu¬ 
mento  usus  est.  Si  Christus  rerum  auctor  ac 
parens  non  est,  certe  eas  commutare  ac  ver¬ 
tere  in  alias  naturas  non  potest  :  Valentinia¬ 
ni  autem  fatentur  panem  in  carnem  a  Chri¬ 
sto  converti  :  quomodo  igitur  negant  eum 
mundi  conditorem  fuisse  ?  Verba  vero  ejus 
haec  sunt  :  «  Quomodo  autem,  inquit,  con¬ 
stabit  eis,  eum  panem,  in  quo  gratiae  actae 
sunt,,  corpus  esse  Domini  sui  et  calicem  san¬ 
guinis  ejus,  si  non  ipsum  fabricatoris  mundi 
filium  dicant,  id  est,  verbum  ejus,  per  quod 
lignum  fructificat,  defluunt  fontes,  dat  pri¬ 
mum  quidem  fcenum,  deinde  spicam,  deinde 
plenum  triticum  in  spica  ?  »  Percipiant  vim 
argumenti,  et  tum  respondeant  Calvinistae, 
si  possunt.  Nam  si  Eucharistia  nihil  aliud, 
quam  panis  esset,  nec  ulla  fieret  vi  consecra¬ 
tionis  transmutatio,  nullas  omnino  vires  B. 
Irenaei  argumentum  haberet.  Quid  quod  ex 
eodem  principio  in  eodem  capite  alteram 
Valentini  haeresim  expugnat?  Summa  ratio¬ 
nis  hujus  est  :  Ideo  corpora  nostra  gloriosae 
immortalitatis  capacia  esse,  quia  cum  glo¬ 
rioso  et  immortali  Christi  corpore  conjun¬ 
guntur.  Id  quod  B.  Cyrillus  libro  decimo 
in  Joannem  paulo  apertius  is  verbis  asse¬ 
ruit  :  Non  poterat,  inquit,  aliter  corrupti¬ 
bilis  haec  natura  «  ad  incorruptam  vitam 
traduci,  nisi  naturalis  vitae  corpus  cum  ea 
conjungeretur.  »  Ponamus  jam,  auditores, 
nihil  aliud  esse  Eucharistiam,  quam  panem, 
quid  omnes  istae  rationes  efficiunt  ?  Plane 
nihil.  Panis  enim  non  minus  corruptibilis 
est,  quam  corpora  nostra  sunt.  Illustrat  vero 

rem  totam  sanctus  Irenaeus  elegantissima 
similitudine,  «  Quemadmodum,  inquit,  panis 
post  consecrationem  Eucharistia  est,  con¬ 
stans  duabus  rebus,  terrena  et  coelesti.  » 
(Nam  accidentia  panis  terrena  et  corrupti¬ 
bilia  sunt  ;  Christi  corpus  coeleste  est  et  im¬ 
mortale)  «  Sic  etiam  corpora  nostra,  praece¬ 
pta  Eucharistia  ,  quia  unum  cum  Christo 
corpus  efficiuntur,  partim  terrena,  partim 
coelestia  sunt  :  et  re  quidem  corruptibilia, 
spe  autem  incorruptibilia.  » 

Jam  vero  B.  Hilarius  libro  octavo  de  Trini¬ 
tate,  et  beatus  Cyrillus  in  Joannem  decimo, 
et  undecimo  cum  adversus  haeresim  Ariano- 
rum  demonstrare  vellent,  Deum  Patrem  et 
Deum  Filium  non  sola  consensione  volupta¬ 
tum  (  ut  Ariani  dicebant),  sed  naturali  con¬ 
junctione,  ac  nexu  copulari,  ab  Eucharistia 
argumentum  accipiunt.  Ac  beatus  Hilarius 
quidem  ita  loquitur  :  «  Eos  nunc,  qui  inter 
Patrem  et  Filium  voluntatis  ingerunt  unita¬ 
tem,  interrogo  :  utrumne  per  naturae  veri¬ 
tatem  hodie  Christus  in  nobis  sit,  an  per 
concordiam  voluntatis?  Si  enim  vere  Verbum 
caro  factum  est,  et  nos  vere  Verbum  car¬ 
nem  cibo  Dominico  sumimus,  quomodo  non 
naturaliter  in  nobis  manere  existimandus  est  ? 
Quisquis  ergo  naturaliter  Patrem  in  Christo 
negabit,  neget  potius  naturaliter,  vel  se  in 
Christo  vel  Christum  sibi  inesse.  »  Ac  ne 
forte  aliquis  Berengarius  non  naturaliter, 
nec  vere  nec  corporaliter  Christum  nobis  per 
Eucharistiae  sumptionem  conjungi  diceret, 
addidit  beatissimus  doctor,  et  ait  :  «  De  na¬ 
turali  enim  in  nobis  Christi  veritate,  quae 
dicimus,  nisi  ab  eo  discimus,  stulte  atque 
impie  dicimus.  Ipse  enim  ait :  Caro  meavere 
est  esca,  et  sanguis  meus  vere  est  potus.  Qui 
edit  meam  carnem,  et  bibit  meum  sangui¬ 
nem,  in  me  manet,  et  ego  in  eo.  De  veritate 
carnis  ct  sanguinis  non  est  relictus  ambi¬ 
gendi  locus.  Nunc  enim  et  ipsius  Domini 
professione,  et  fide  nostra  vere  caro  est  et  vere 
sanguis  est,  et  haec  accepta  atque  hausta  id 
efficiunt,  ut  et  nos  in  Christo,  et  Christus  in 
nobis  sit.  Anne,  inquit,  hoc  veritas  non  est? 
Contingat  plane  his  verum  non  esse,  qui 
Christum  Jesum  verum  esse  Deum  negant.  » 
Haec  Hilarius.  Beatus  vero  Cyrillus  his  ver¬ 
bis  illud  ipsum  demonstrare  contendit :  «Non 
negamus,  inquit,  recta  nos  fide  charita- 
teque  sincera  Christo  spiritualiter  conjungi: 
sed  nullam  nobis  conjunctionis  rationem  se¬ 
cundum  carnem  cum  illo  esse,  id  profecto 
pernegamus,  idque  a  divinis  Scripturis  om¬ 


nino  alienum  dicimus.  Ac  fortasse  putat 
ignotam  nobis  mysticae  benedictionis  virtu¬ 
tem  esse  ?  Quae  cum  in  nobis  fiat,  nonne 
corporaliter  quoque  facit  communicatione 
carnis  Christi,  Christum  in  nobis  habitare  ? 
Cum  enim  membra  fidelium  membra  Christi 
sunt  ?  Membra  igitur  Christi  faciam  membra 
meretricis  ?»  Quoniam,  inquit  B.  Hilarius 
et  Cyrillus,  Christi  corpus  naturaliter  et  vere 
cum  corpore  nostro  conjungitur,  et  nos  unum 
cum  Christo  non  conversione,  sed  conjun¬ 
ctione  naturarum  efficimur,  quis  dicere 
audebit,  Deum  Patrem  et  Deum  Filium  non 
naturaliter,  sed  sola  voluntatum  concordia 
unum  esse  ?  Et  quid,  obsecro,  auditores,  hae 
rationes  valerent,  si  aliquid  sententia  adver¬ 
sariorum  valeret. 

Porro  D.  Epiphanius  in  eo  libro,  quem 
Ancoratum  inscripsit,  de  imagine  Dei,  quae 
est  in  homine,  verba  faciens  atque  ostendere 
volens,  vere  in  nobis  esse  imaginem  Dei, 
tametsi  nulla  ex  parte  Deo  similes  esse  vi¬ 
deamur,  ab  Eucharistia  argumentum  sumit. 
Credimus  enim  constanti  atque  integra  fide, 
verum  Christi  corpus  in  Eucharistia  conti¬ 
neri  :  et  tamen  nulla  esse  similitudo  videtur 
inter  Christum  et  eam  formam,  quam  in  al¬ 
tari  corporeis  oculis  cernimus  :  verba  vero 
ejus  haec  sunt  :  «  Et  quot  sunt,  inquit,  quae 
similia  sunt  ?  Videmus  enim,  quod  Salvator 
accepit  in  manus  suas  veluti  Evangelista 
habet,  qui  surrexit  a  ccena  et  accepit  haec 
(nimirum  panem)  et  cum  gratias  egisset, 
dixit  :  Hoc  corpus  meum  est,  hoc,  et  hoc. 
Et  videmus,  quod  non  aequale  est  neque 
simile,  non  imagini  in  carne,  non  invisibili 
deitati,  non  lineamentis  membrorum  :  hoc 
enim,  nempe  quod  extrinsecus  in  Sacramento 
videmus,  est  rotundae  figurae,  et  insensibile, 
quantum  ad  potentiam,  et  voluit  per  gratiam 
dicere,  hoc  meum  est,  hoc,  et  hoc,  et  nemo 
non  fidem  habet  sermoni,  »  praeter  Z  winglia- 
nos  videlicet  et  Calvinistas  !  Sed  audiant  ipsi 
quod  sequitur  :  «  Qui  enim,  inquit,  non  cre¬ 
dit  esse  ipsum  verum,  sicut  dixit  is,  excidit 
a  gratia  et  salute.  »  Quantam  integritatem, 
quantam  sinceritatem  spirant  haec  verba  vere 
sancti  et  admirabilis  Patris  ? 

Sed  postremo  loco  argumentum  etiam 
unum  aut  alterum  petamus  a  beatissimo  et 
eruditissimo  pontifice  August.  Is  enim  c.  10 
lib.  ni.  de  Trinitate,  explicaturus  ad  quem 
modum  Angeli  in  quibusdam  corporeis  formis 
appareant,  licet  nos,  quemadmodum  eae 
formae  ab  Angelis  fiant,  ignoremus  :  «  Illas 

etiam  nubes,  inquit,  vel  ignes  quomodo  fe¬ 
cerunt  vel  assumpserunt  Angeli  ?  Quis  novit 
hominum  ?  Sicut  infantes  non  noverunt, 
quod  in  altari  ponitur  et  peracta  pietatis 
celebratione  consumitur,  unde  vel  quomodo 
conficiatur  unde  in  usum  religionis  assuma¬ 
tur  :  et  si  nunquam  discant,  experimento 
vel  suo  vel  aliorum,  et  numquajn  illam  spe¬ 
ciem  rerum  videant,  nisi  inter  celebrationes 
sacramentorum,  cum  offertur  et  datur,  dica- 
turque  illis  auctoritate  gravissima,  cujus 
corpus  et  sanguis  sit,  nihil  aliud  credent, 
nisi  omnino  in  illa  specie  Dominum  oculis 
apparuisse  mortalium  ;  et  de  latere  tali  per¬ 
cusso  liquorem  illum  omnino  fluxisse.  »  Per¬ 
pendite,  quaeso,  similitudinem  istam.  Licet, 
inquit,  ignoremus,  ad  quem  modum  nubes 
illae  vel  ignes  fiant,  in  quibus  angeli  homi¬ 
nibus  apparere  soliti  sunt,  illud  tamen  com¬ 
perto  habemus,  vere  angelos  in  formis  illis 
apparuisse  :  sicut  illi  qui  nunquam  didice¬ 
runt  experimento  suo  vel  aliorum,  quid  illud 
sit,  quod  ponitur  in  altari  :  et  tamen  firmis¬ 
sime  credunt  in  illa  specie  vere  esse  Domi¬ 
num,  qui  oculis  apparuit  mortalium,  et  de 
latere  ejus  percusso  illum  omnino  fluxisse 
liquorem.  Cur  enim  id  non  crederent,  cum 
auctoritate  gravissima  sanctarum  Scriptura¬ 
rum  admoneantur  ?  Quamobrem,  auditores, 
omnino  perspicuum  esse  arbitror,  apud  ve¬ 
teres  Patres,  ad  quos  tamen  haeretici  nostri 
temporis  appellare  nequaquam  verentur, 
usque  adeo  firmum  ac  ratum  catholicorum 
dogma  de  Eucharistiae  sacramento  fuisse,  ut 
ex  eo  res  dubias  explicare,  obscuras  illu¬ 
strare,  errores  refellere,  veritatem  statuere 
atque  asserere  minime  dubitarent. 

Sed  quid  de  veneratione  et  cultu,  quo  tan¬ 
tum  Sacramentum  primi  illi  patres  prose¬ 
quebantur  dicemus  ?  Equidem,  auditores, 
ego  sic  statuo,  neminem  prorsus  de  fide 
illorum  sanctissimorum  Patrum  dubitare 
posse,  qui  diligenter  considerare  voluerit 
quo  honore  illi  hoc  Sacramentum  colerent. 
Primum  enim  non  nisi  jejuni  illud  percipere 
audebant.  «  Placuit  (inquit  B.  Angustinus 
ad  Januarium)  Spiritui  sancto,  utin  honorem 
tanti  sacramenti  in  os  Christiani  prius  domi¬ 
nicum  corpus  intraret  quam  exteri  cibi.  »  Id 
quod  etiam  Tertullianus  libro  secundo  ad 
uxorem  affirmat.  Deinde  summa  diligentia 
providebant,  ne  aliquid  Eucharistiae  in  ter¬ 
ram  caderet.  Origenes  enim  homilia  13  in 
Exodum  ait  :  «  Nostis,  qui  divinis  mysteriis 
interesse  consuevistis,  quomodo  cum  susci- 
Tom.  IX. 


pitis  corpus  Domini,  cum  omni  cautela  et 
veneratione  servatis  ne  ex  eo  parum  quid 
decidat,  ne  consecrati  muneris  aliquid  dila¬ 
batur.  Reos  enim  vos  creditis  et  recte  credi¬ 
tis,  si  quid  inde  per  negligentiam  decidat.  », 
Ut  omittam  illud,  quod  olim  in  aureis  pre¬ 
tiosis  vasculis  panem  istud  coelestem  recon¬ 
debant,  ut  ex  sexta  synodo  cognosci  potest. 
Hinc  videlicet  B.  Victor  Uticensis  libro  primo 
Wandalicae  persecutionis,  tamquam  immane 
facinus  Arianorum  refert,  quod  illi  Euchari¬ 
stiam  a  Catholicis  consecratam  in  terram 
abjecerunt,  pollutisque  pedibus  calcaverunt. 
Beatus  vero  Optatus  Milevitanus  libro  altero 
contra  Donatistas,  conqueritur  de  episcopis 
Docatistarum,  quod  tantum  Sacramentum 
canibus  porrigere  non  sint  veriti  :  sed  conti¬ 
nuo  canes  rabie  accensi,  auctores  tanti  sce¬ 
leris  lacerasse  affirmat.  Quid  ?  Quod  hoc 
Sacramentum,  tamquam  in  quo  Deus  ipse 
admirabili  ratione  et  modo  vere  delitesceret, 
adorare  non  dubitabant  ?  Audite  enim  quid 
B.  Ambrosius  capite  duodecimo  libri  tertii 
de  Spiritu  sancto  dicat :  «  Videamus,  inquit, 
ne  terram  illam  adorandam  dicat  propheta, 
quam  Dominus  Jesus  in  carnis  assumptione 
suscepit.  Itaque  per  scabellum  terra  intelli- 
gitur,  per  terram  autem  caro  Christi,  quam 
hodie  quoque  in  mysteriis  adoramus  ,  et 
quam  Apostoli  in  Domino  Jesu,  ut  supra 
diximus,  adorarunt.  »  Beatus  quoque  Augu¬ 
stinus  in  Psalmum  xxxvm  scribens  ait  : 
Quia  in  ipsa  carne  hic  ambulavit,  et  ipsam 
carnem  manducandam  ad  salutem  dedit, 
nemo  autem  illam  carnem  manducat,  nisi 
prius  adoraverit,  inventum  est  quemadmo¬ 
dum  adoretur  tale  scabellum  pedum  Domini, 
et  non  solum  non  peccamus  adorando  sed 
peccamus  non  adorando.  »  Atque  usque 
adeo  id  verum  est,  auditores,  ut  Ethnici  pro¬ 
pter  istam  Eucharistiae  adorationem  Cererem 
et  Bacchum  a  Christianis  coli  existimarent,  ut 
B.  Augustinus  contra  Faustumlibro  vigesimo 
auctor  est  :  neque  solum  veteres  illi  Patres 
Christum  in  Eucharistia  adorabant  ;  sed 
etiam  certis  verbis  invocabant.  Magnus  enim 
Basibus  libro  de  Spiritu  sancto  :  «  Invoca¬ 
tionis,  inquit,  verba  cum  ostenditur  panis 
Eucharistiae,  et  poculum  benedictionis,  quis 
sanctorum  inscripto  nobis  reliquit  :»  Agit  in 
eo  loco  de  traditionibus,  et  hanc  Christi  in¬ 
vocationem  in  Eucharistia  non  scriptis,  sed 
traditione  contineri  demonstrat.  Neque  vero 
contenti  sancti  illi  Patres  fuerunt,  quod  ipsi 
tam  eximium  cultum  ac  venerationem  Chri- 

sto  in  Eucharistia  existenti  exhiberent  :  sed 
etiam  aliquid  ad  hoc  addere  cupientes,  con¬ 
stituerunt,  ut  catechumeni  tanta  mysteria  ne 
cernere  quidem  permitterentur.  «  Non  ini¬ 
tiatis  ( inquit  magnus  Basilius  loco  paulo  , 
ante  notato,  de  sacramento  Eucharistiae 
verba  faciens)  nec  itueri  fas  est.  »  Id  quod 
et  beatus  Augustinus  et  alii  Patres  non  se¬ 
mel  affirmant.  Sed  quod  omnem  excellen¬ 
tiam  ac  dignitatem  mihi  superare  videtur, 
illud  est,  quod  sicut  olim  Hebraei  Dei  nomen 
Tetragrammaton  pronuntiare  non  audebant, 
ita  etiam  tanta  veneratione  hoc  divinissimum 
sacramentum  optimi  illi  Patres  proseque¬ 
bantur,  ut  de  eo  vix  loqui  apertius  auderent. 
Hinc  videlicet  B.  Augustinus  frequenter  illud 
repetit  :  «  Norunt  fideles.  »  Et  B.  Chrysost. 

«  Novistis  vos  qui  estis  initiati.  » 

Quae  cum  ita  sint,  nonne  solis  luce  clarius 
est  haereticos  nostri  temporis  in  densissimis 
ignorantiae  tenebris  versari?  Nam  si  pona¬ 
mus,  nihil  aliud  quam  triticeum  panem  Eu¬ 
charistiam  esse,  unde  ei  tantus  cultus  tan¬ 
taque  veneratio  debetur?  Certe  aqua  bapti¬ 
smi  majori  honore  digna,  quam  Eucharistiae 
sacramentum  esset.  Nam  si  pannis  Euchari¬ 
stiae  Christi  corpus  significat,  et  aqua  bapti¬ 
smi  Spiritum  sanctum, qui  sine  comparatione 
Christi  corpore  major  est,  designat.  At  quis 
unquam  audivit  aquam  baptismi  aureis  va¬ 
sculis  inclusam  aut  adoratam  aut  invocatam 
fuisse?  Quis  unquam  audivit  eos  homines 
reos  fuisse,  quorum  culpa  aqua  baptismi 
periisset?  alioquin  enim  magno  scelere  te¬ 
nerentur  astricti  sancti  illi,  qui  interdum  in 
fluminibus  baptizabant.  Quis  unquam  audi¬ 
vit  prohibitos  esse  catechumenos,  ne  bapti¬ 
smi  aquam  conspicerent?  Quis  unquam  audi¬ 
vit  sanctos  Patres  non  fuisse  ausos  de  bapti- 
smajaqua  apertius  loqui.  Aliud  igitur,  quam 
aqua  baptismi  Eucharistia  est  :  vere  ccena 
magna  et  plane  divina  est.  Vere  caeci  et  duces 
caecorum  haeretici  sunt.  Eosigitur  relinquentes 
Ecclesiae  fidem,  Patrum  consensionem,  ver¬ 
borum  Christi  veram  intelligentiam  ample¬ 
ctamur,  tueamur,  conservemus,  retineamus. 

* 

PARS  POSTERIOR 

Haeretici  nostri  temporis  vulpeculis  illis 
mihi  significari  videntur,  de  quibus  in  canti¬ 
ce  rum  Canticis  dicitur  :  Capite  nobis  vulpe- 
cu  as  quae  demoliuntur  vineas.  Audite  enim  cal¬ 
lidi  simum  istarum  vulpecularum  consilium. 


Cum  intelligerent,  baeresim  istam  de  augu¬ 
stissimo  Sacramento  post  annum  millesimum 
a  Servatoris  adventu  auctore  Berengario  ex¬ 
ortam  esse,  ac  post  illud  tempus,  et  Patres 
et  Concilia  non  solum  aperte  et  perspicue, 
sed  etiam  ex  proposito  adversus  eam  haere- 
sim  decreta  et  libros  composuisse,  suspicati 
sunt  antiquiores  Patres  nihil  de  hac  re,  nisi 
obscure  et  involute  scripsisse  :  quippe  quae 
eorum  temporibus  nondum  in  controversiam 
vocarentur.  Itaque  communi  sententia  de¬ 
creverunt  eos  omnes  sanctos  Patres,  qui 
ante  annum  millesimum  non  extiterunt  qui¬ 
que  adversus  hanc  heeresim  scripserunt  ne¬ 
que  vere  sanctos  esse  neque  ad  veram  Ec¬ 
clesiam  pertinere.  Eos  vero,  qui  primis  quin¬ 
gentis  annis  floruerunt,  ad  veram  Ecclesiam 
pertinere  :  sed  nihil  aperte  scriptum  de  Sa¬ 
cramento  Eucharistiae  posteritati  reliquisse. 
Verum  in  utroque  turpissime  lapsi  sunt.  Nam 
ut  vetustissimos  illos  Patres  ita  aperte  locu¬ 
tos  esse  ostendimus,  ut  apertius  non  potu¬ 
erint  :  sic  nunc  posteriores,  ut  B.  Anselmum, 
B.  Bernardum,  B.  Malachiam,  B.  Domini¬ 
cum,  B.  Fransciscum,  B.  Bonaventuram.  B. 
Thomam  et  alios  quam  plurimos  adhuc  recen- 
tiores,quos  Haeretici  nostros  esse  etnobiscum 
sentire  de  boc  Sacramento  Eucharistiae  con¬ 
fitentur,  ad  veram  Ecclesiam  pertinere  bre¬ 
viter  ostendemus.  Omitto  enim  novem  Con¬ 
cilia  hoc  tempore  celebrata,  in  quibus  haec 
veritas  perspicuis  verbis,  vel  statuitur  vel  as¬ 
seritur  :  nempe  Tridentinum  sub  Julio,  Flo¬ 
rentinum  sub  Eugenio,  Constantiense  sub 
Martino,  Lateranense  sub  Innocentio,  item 
Lateranense  sub  Gregorio,  atque  aliud  sub 
Nicolao,  nec  non  Turonense  sub  Victore, 
Vercellense  sub  Leone  et  Nicenum  secundum 
sub  Adriano.  Nam  extremae  dementiae  est, 
putare,  tantum  numerum  sanctorum  Ponti¬ 
ficum,  qui  hisce  Conciliis  interfuerunt  in  re 
tanti  momenti  dormivisse  :  et  plus  unum 
Berengarium,  unum  Wicleffum,  unumZwin- 
glium  quam  tot  Ecclesiae  lumina  vidisse.  Ni¬ 
hil  dico,  quam  sit  absurdum  credere,  Eccle¬ 
siam  Christi  tot  saeculis,  vel  in  solis  Sacra- 
mentariis,  paucis  et  turbulentis  hominibus, 
delituisse  :  vel  ab  obitu  Berengarii  usque  ad 
ortum  Wicleffi  totis  trecentis  annis,  aut  nus¬ 
quam  fuisse,  aut  occultam,  et  tenebris  plus- 
quam  cimmeriis  ita  obrutam,  ut  si  quis 
aliquem  ad  eam  deferri,  juxta  Domini  prae¬ 
ceptum  vellet,  is  lucernam  accendere  ad  eam 
pervestigandam  deberet.  Taceo,  quod  ipse 
Diabolus,  hostis  humani  generis  atrocissi- 

mus,  aperte  cum  Luthero  suo  per  Germa¬ 
niam  pene  universam  vicario,  disputans,  ut 
ipse  quodam  loco  testatur,  ei  persuadere 
hanc  haeresim  conatus  est.  Et  quis  dubitare 
potest,  Diabolum  patrem  mendacii,  nihil 
aliud  persuadere  quam  mendacium  voluisse? 
Nam  et  B.  Episcopus  Fulbertus,  cum  diem 
extremum  ageret,  sic  Diabolum  cernere  af¬ 
firmabat,  qui  tenui  flatu  homines  ad  Beren- 
garium  impellebat.  Praetermitto  signa  et 
prodigia,  ac  visiones  innumeras,  quibus 
Deus  hoc  nostrum  catholicum  dogma  con¬ 
firmavit,  quae  ex  B.  Cypriano,  Chrysostomo, 
Optato,  Bernardo,  et  aliis  viris  summa  fide 
et  religione  praeditis  adducere  possemus,  si 
angustiis  temporis  non  praeureremur. 

Haec  omnia,  et  alia  permulta,  quae  mihi 
magno  adjumento  esse  possent,  facile  patior 
sileri :  hoc  solum  teneo,  hic  haereo,  hoc  sum 
contentus  uno :  si  vere  Christi  corpus  in  Sa¬ 
cramento  Eucharistiae  non  continetur,  ergo 
Beatus  Anselmus,  B.  Bernardus,  Dominicus, 
Franciscus,  aliique  quamplurimi,  idololatrae 
Deoque  invisi  fuerunt  :  nam  eos  nobiscum 
sensisse  etiam  adversarii  nostri  confitentur. 
At  si  idololatrae  erant,  quomodo  signis  et 
prodigiis  vivi  mortuique  claruerunt?  Nisi 
enim  omnes  historias  negare  velimus,  multa 
et  magna  fuerunt  beati  Anselmi  miracula,  et 
plura  et  majora  B.  Bernardi,  plane  singula¬ 
ria  Malachiae  Hibernorum  Episcopi,  maxima 
B.  Dominici,  innumera  B.  Francisci.  Quin 
etiam  hisce  temporibus,  pene  nostra  memo¬ 
ria,  alius  quidam  B.  Franciscus,  auctor  or¬ 
dinis  Minimorum,  tot  ac  tantis  miraculis,  co- 
ruscavit,  ut  plane  admirabile  sit  :  et  tamen 
isti  omnes  romano  pontifici  semper  paru¬ 
erunt,  ab  Ecclesia  Catholica  nunquam  reces¬ 
serunt,  Christum  in  Eucharistia  summa  re¬ 
ligione  adoraverunt,  ac  demum  sententiam 
nostram,  vel  libris  vel  sermonibus  vel  operi¬ 
bus  confirmaverunt.  Deinde  miracula,  quae 
per  istos  servos  suos  Deus  effecit,  hujusmodi 
sunt,  ut  nec  Diaboli  nec  Angelorum,  sed  so¬ 
lius  opera  Dei  fieri  possint:  qualia  sunt,  sen¬ 
suum  restitutiones,  et  mortuorum  ab  inferis 
excitationes.  Et,  quamquam  cum  fides  vera 
confirmanda  est,  et  per  probos  et  per  im¬ 
probos  signa  et  prodigia  fieri  possint;  tamen 
cum  non  fides  in  dubium  vocatur,  sed  Deus 
servum  aliquem  suum  illustrare  ac  celebrare 
vult :  tunc  non  nisi  per  probos  et  Dei  amicos 
edi  miracul  i  possunt.  Deus  enim  testis  fal- 
sitatis  et  mendaciorum  esse  nullo  modo 
potest.  Jam  vero,  neque  B.  Malachias  cum 


mortuum  quemdam  ab  inferis  revocavit,  ut 
B.  Bernardus  auctor  est,  Domini  fidem  mira¬ 
culo  non  necessario  confirmare  voluit  :  et 
cum  ad  implorationem  B.  Francisci,  ut  bea¬ 
tus  Bonaventura  scribit,  non  unus,  sed  plu- 
res  mortui  resuscitarentur,  quis  dubitare 
potest,  quin  ea  miracula  ad  gloriam  tanti 
viri  hominibus  demonstrandam  fierent?  Quae 
cum  ita  sint,  quis  non  obstupeat  Patres  no¬ 
stros  idololatras  esse,  et  signis  et  prodigiis 
coruscare?  Hostes  vero  nostros  et  evangeli- 
stas  esse,  et  nec  unam  muscam  in  vitam 
restituere  unquam  potuisse?  Atque  idolola¬ 
tras  quidem  nostros  honores  contempsisse, 
divitias  conculcasse,  impetum  repressisse, 
omnibus  injurias  condonasse,  et  vitam  in 
terris  Angelorum  duxisse  :  Apostolos  vero 
istos  novos  honorum  cupidissimos,  orbem 
terrarum  suis  tumultibus  conturbare,  divina 
atque  humana  jura  frangere,  carnis  libidines 
non  compescere,  sed  explere,  et  daemonum 
potius,  quam  hominum  vitam  ducere? 

Intelligere  vultis,  quam  nos  justam  et 
bonam  causam  habeamus,  auditores?  Pro¬ 
ponite  vobis  extremi  judicii  diem,  et  quod 
nos  de  Eucharistiae  Sacramento  credidimus, 
falsum  omnino  atque  absurdum  (quod  tamen 
fieri  non  potest)  fuisse  :  cum  Dominus  quae¬ 
ret  a  nobis  :  Cur  vos  ita  de  meo  Sacramento 
credidistis?  Cur  hostiam  illam  adorastis? 
Nonne  secure  dicemus  :  Imo,  Domine  Deus, 
si  error  est,  tu  nos  decepisti.  Primum  enim 
verbum  tuum  audieramus  :  Hoc  est  corpus 
meum.  Numquid  tibi  de  te  fidem  praestare 
don  debebamus?  Deinde  ejusmodi  signis  ac 
prodigiis  id  saepius  confirmatum  est,  quae 
nisi  a  te  nunquam  fieri  potuissent.  Ad  haec 
audiebamus  Daemonem  contendere  totis  viri¬ 
bus,  ut  hoc,  quod  credimus,  non  credere¬ 
mus,  et  quid  aliud  patrem  mendacii,  quam 
mendacium  persuadere  velle  credere  potera¬ 
mus  !  Postremo  videbamus  consensionem 
Ecclesiae  tuae,  majorumque  nostrorum  vesti¬ 
gia  sequebamur,  ac  eorum  praesertim,  qui 
singulari  dono  gratiae  tuae,  tum  signis  ac 
prodigiis,  tum  vitae  ac  morum  sanctimonia, 
quasi  clarissima  quaedam  lumina  enitebant. 
Quare  si  error  est,  tu  nos,  Domine,  decepi¬ 
sti.  Haec  nos  tuto  sine  dubio  diceremus. 
Quia  vero  falsum  esse  non  potest,  quod  tam 
aperte  a  Veritatis  ore  processit,  illud  potius 
videamus,  quid  responsuri  sint  Calvinistao, 
cum  eis  Dominus  in  formidabili  illo  judicio 
dicet  :  Et  quidnam  vos,  genimina  prava 
atque  perversa,  impulit,  ut  ex  ovili  meo  ad 

luporum  coetus  et  caveas  lugeretis?  Respon¬ 
debunt  fortasse  r  Nos  Calvinus  decepit.  At 
Dominus  :  Et  quid  in  Calvino  videbatis, 
propter  quod  antiquam  fidem  deserere,  et 
novam  tam  facile  recipere  vobis  liberet? 
Quibus  miraculis  ille  sua  dogmata  compro¬ 
bavit?  Ad  quem  modum  se  vere  Apostolum 
meum  esse  vobis  ostendit?  Numquid  Apo¬ 
stolus  meus  vobis  non  dixerat :  etiamsi  A  nge- 
lus  de  coelo  evangelizaverit  vobis ,  praeterquam 
quod  evangelizavimus  pobis,  anathema  sit  ?  Si 
Angelo  de  coelo  contra  fidem  jam  receptam 
credere  non  debebatis,  quanto  minus  impu¬ 
ris  quibusdam  et  seditiosis  hominibus?  At, 
Domine  Deus,  corrupti  mores  antistitum  Ec¬ 
clesiae  tuae  nos  de  ea  egredi  compulerunt. 
Et  quales  sunt  Haereticorum  mores  ?  An  non 
praeterea  de  malis  pastoribus  vos  monueram : 
Quae  dicunt  facite  :  quae  faciunt  facere  no¬ 
lite?  Itaque  obmutescent,  nescientes  omnino 
quid  dicant.  Causae  siquidem,  quae  illos  in  hae- 
resim  istam  praecipitarunt,  tres  omnino  ac 
quatuorsunt.  Sed  eas  in  judicio  vel  qui  non 
licebit  vel  quia  illos  pudebit,  nullo  modo 
commemorabunt. 

Quae  vero  istae  causae  sint,  jam  ex  Evan- 
gelio  discere  potuistis.  Homo  quidam  (inquit 
Dominus)  fecit  ccenam  magnam ,  et  vocavit 
multos.  Illi  autem  coeperunt  omnes  simul  ex¬ 
cusare.  Primus  dixit  :  Villam  emi ,  et  necesse 
habeo  exire  et  videre  illam  :  rogo  te,  habe  me 
excusatum.  Alter  dixit :  Juga  boum  emi  quin¬ 
que ,  et  eo  probare  illa ,  rogo  te,  habe  me  excu- 
cusatum.  Et  alius  dixit  :  Uxorem  duxi,  et 
ideo  non  possum  venire.  Nam  et  B.  Augusti¬ 
nus  et  Gregorius  docent,  qui  villam  emit, 
aut  superbus  aut  avarus  est.  Qui  juga  boum 
emit,  curiosus  est.  Qui  duxit  uxorem,  volu¬ 
ptuarius  est.  Ille  siquidem,  qui  villam  emit, 
aut  hoc  ideo  fecit,  ut  aliquos  subjectos  ha¬ 
beret  et  dominus  vocaretur,  et  est  superbus  : 
aut  ideo,  ut  eam  villam  diligenter  excolendo 
amplius  lucraretur  et  avarus  est.  Quinque 
vero  juga  boum  quid  aliud,  quam  quinque 
sensus  nostros  designare  possunt?  Recte  enim 
non  quinque  boves,  sed  quinque  juga  boum 
dicitur,  cum  omnes  sensus  pene  geminati 
sint.  Ille  igitur,  qui  juga  boum  emit  quin¬ 
que,  hoc  est  qui  sensibus  ducitur,  et  nihil 
credit,  quod  non  videt,  curiosus  optimo  jure 
nominatur.  Nam  qui  uxorem  duxit,  non  ideo 
voluptuarius  appellandus  est,  quod  uxorem 
ducere  peccatum  sit,  sed  quod  plerique  vo¬ 
luptatem  potissimum,  et  expletionem  libidi¬ 
num  iti  matrimonio  quaerant. 


Haec  igitur  quatuor  superbia,  avaritia^ 
curiositas,  voluptas,  innumerabiles  homines 
ad  haeresim  pertrahunt,  atque  in  ea  quasi 
catenis  quibusdam  revinctos  tenent.  Si  per 
tempus  liceret,  longissimum  indicem  expli¬ 
carem  eorum,  qui  non  alia  de  causa  ab  Eccle¬ 
sia  defecerunt,  quam  quod  episcopi  aut  car¬ 
dinales  esse  non  potuerunt.  Quam  multos 
etiam  ad  haeresim  invitavit  illa  templorum 
spoliatio,  simulacrorum  confractio,  altarium 
eversio,  urbium  populatio,  unde  ipsi  maxime 
ditescere,  credebantur?  Isti  igitur  vere  di¬ 
cunt  :  Villam  emi  :  avaritiae  vel  ambitionis 
mancipium  factus  sum.  In  Ecclesia  Catholica 
neque  ad  honores  ascendere,  neque  commode 
lucrari  possum :  quare  necesse  habeo  de  Eccle¬ 
sia  exire,  et  ad  videndam  villam  me  conferre. 
Recte  vero  ait  :  Necesse  habeo  exire  et  videre 
illam.  Ambitiosi  enim  atque  avari,  honores 
suos  atque  opes  solum  cernunt,  nec  aliter 
eas  possidere  possunt.  Ne  timueris,  cum  di¬ 
ves  facturus  fuerit  homo,  et  cum  multiplicata 
fuerit  gloria  domus  ejus  :  quoniam  cum  inter¬ 
ierit,  non  sumet  omnia,  neque  descendet  cum 
eo  gloria  ejus.  Accipite  illustrem  similitudi¬ 
nem,  et  eam  memoriae  diligenter  commen¬ 
date.  Venatores  simul  atque  praedam  vide¬ 
runt,  eam  canibus  suis  ostendunt  et  clamare 
incipiunt :  Cape,  cape,  rape,  rape  et  tum 
canes  cursu  incitatissimo  ad  praedam  accur¬ 
runt.  Sed  cum  primum  apprehenderunt  eam,  - 
ecce  adsunt  venatores,  et  quibusdam  baculis 
capita  canum  suorum  percutiunt,  etclamant : 
Relinque,  relinque,  desere,  desere,  atque  hac 
ratione  canibus  suis  praedam  ostendunt,  ut 
eam  videant,  sed  non  possideant  :  ut  eam 
cum  labore  capiant ,  sed  mox  captam  cum 
dolore  relinquant.  Idem  omnino  avaris  atque 
ambitiosis  hominibus  contingit.  Diabolus 
enim  antiquus  venator,  eis  tanquam  canibus 
aliquam  praedam  ostendit,  ut  lucrum  aliquod 
ut  aliquam  dignitatem  :  et  tum  clamat :  Eia 
rape,  cape,  per  fas  et  per  refas,  assentare, 
mentire,  nega  fidem,  nega  religionem,  sic 
ditescitur,  sic  ascenditur.  Verum  ubi  hono¬ 
rem  aliquem  adepti  fuerunt,  vel  opes  aliquas 
congregaverunt,  tunc  adest  mors,  et  longe 
aliud  carmen  intonans  ait:  Relinque, desere, 
et  nudus  ac  solus,  velis  nolis,  ad  aeternos 
cruciatus  descende.  At  vero  benignissimus 
Dominus  noster  ex  adverso  hic  quidem  dum 
vivimus  clamat: relinquo,  desere  opes,  hono¬ 
res,  villam,  domum,  liberos,  uxorem,  si  ita 
res  postulat,  propter  regnum  Dei,  At  cum 
morimur,  tunc  dicere  incipit,  nunc  cape, 


CONGIO  XXXVII.  DE  DOMINICA  SECUNDA  POST  PENTECOSTEN. 


325 


nunc  implere,  nunc  satiare  veris  divitiis, 
vere  ac  solidis  voluptatibus.  Se^l  ad  propo¬ 
situm  redeamus. 

Porro  multi  sunt,  qui  non  tam  propter 
opes  et  honores  in  haeresim  incidunt,  quam 
quod  sensibus  ducuntur  :  et  nil  credere  vo¬ 
lunt,  quod  non  capiunt.  Isti  igitur  cum  ad- 
nimadvertunt,  sensus  vere  omnes  clamare, 
nihil  aliud,  quam  panem  et  vinum  Euchari¬ 
stia)  Sacramentum  esse  :  juga  boum  quin¬ 
que,  inquiunt,  emimus  :  quinque  nostris  sen¬ 
sibus  magis,  quam  vestris  argumentis  cre¬ 
dimus  :  atque  idcirco  de  Ecclesia  egredi  ne- 
cesse  habemus.  Verum  istos  omnes  me  au¬ 
ctore  contemnite  ac  despicite ,  auditores. 
Qualis  enim  Deus  esset, si  eum,  non,  inquam, 
sensus  humanus,  sed  ipsa  mens  humana  ca¬ 
pere  posset,  quae  vix  formicae  naturam  ple¬ 
ne  ac  perfecte  capit?  Cum  aliquando  impius 
Eunomius  se  Deum  comprehendere  jactaret, 
magnus  Basilius  ad  eum  litteras  dedit,  in 
quibhs  de  formicae  natura  viginti,  et  eo  am¬ 
plius  quaestiones  proponit  quarum  cum  ne 
unam  quidem  plane  dissolvere  Eunomius 
potuisset,  tum  vero  ille  ait  :  Si  minutissimae 
formicae  naturam  nondum  cognitione  appre¬ 
hendisti,  quomodo  incomprehensibilis  Dei 
naturam  te  intelligere  gloriaris.  Habeant  igi¬ 
tur  sibi  Haeretici  deum  suum,  qui  nihil  fa¬ 
cere  potest,  quod  ipsi  non  capiant  :  nos  ve¬ 
ro  Deum  nostrum  vere  magnum  habeamus, 
qui  Major  est  corde  nostro ,  ut  Joannes  Apo¬ 
stolus  ait  :  qui  sapientiam  atque  intelligen- 
tiam  nostram  vincit.  Quin  etiam  gloricmur 
nos  Deum  habere,  qui  majora,  magis  abdi¬ 
ta,  magis  abstrusa,  magis  recondita,  efficere 
potest,  quam  ut  ea  mens  nostra  capere  pos¬ 
sit.  Ei  nihilominus  fidem  in  omnibus,  qua) 
ad  nos,  vel  per  Ecclesiam  vel  per  Scripturas 
loquitur,'  adhibeamus  :  quia  Fidelis  Domi¬ 
nus  in  omnibus  verbis  suis ,  et  sanctus  in  omni¬ 
bus  operibus  suis.  «Credamus  ubique  Deo  (in¬ 
quit  Chrysostomus  homilia  octuagesima  ter¬ 
tia  in  Matthaeum)  nec  repugnemus  ,  etiamsi 
sensui  et  cogitationi  nostra)  absurdum  esse 
videatur.  » 

Jam  vero  quis  nobis  enumerabit  eos,  qui 
compedibus  voluptatum  impediti  ad  Eccle¬ 
siam  redire  non  possunt?  Quot  homines  Deo 
dicati,  quot  Monachi,  quot  Presbyteri  nefa¬ 
rio  matrimonio  sacrilegisque  nuptiis  uxores 
sibi  inter  Haereticos  adjunxerunt  :  qui  pro¬ 
inde  aiunt :  Uxorem  duxi,  ideo  non  possum  ve¬ 
nire  ? 

Quam  vero  multi  sunt,  quos  nihil  aliud  in 


hreresi  detinet,  quam  falsa  illa  libertas  fran¬ 
gendi  impune  jejunia,  confessione  non  ex¬ 
piandi  peccata,  pontificum  decretis  non  obe- 
.diendi  ?  Isti  igitur  omnes  cum  Dominus  per 
servos  suos  ad  ccenam  magnam  invitat,  Ro¬ 
go  te ,  inquiunt,  habe  me  excusatum.  Sed  ad 
eumdem  modum,  auditores,  cum  ex  hac  vi¬ 
ta  discesserint,  et  ad  coenam  nuptiarum  Agni 
admitti  cupient,  Dominus  eis  cum  irrisione 
dicet :  Rogo  vos  habete  me  excusatum  :  Vo¬ 
cavi,  et  renuistis  ;  extendi  manus  meas ,  et  con¬ 
tempsistis  :  nunc  Ego  quoque  in  interitu  ve- 
stro ,  ridebo  ;  rogo  vos  habete  me  excusatum. 
Cum  vos  quondam  vocarem,  negotiis  impe¬ 
diti  venire  non  poteratis,  apud  me  excusatio¬ 
nem  invenire  cupiebatis  :  nunc  ego  etiam 
negotiis  quibusdam  distineor,  non  possum 
surgere,  et  aperire  vobis  :  Rogo  vos,  habete 
me  excusatum.  Hrec  tunc  Dominus  illis  re¬ 
spondebit. 

Sed  interim  praecipit  servis  suis,  ut  pau¬ 
peres,  et  caicos,  ac  debiles  et  claudos  ad 
convivium  introducant.  Et  qui  sunt  paupe¬ 
res,  nisi  humiles,  et  spiritu  pauperes,  qui 
nec  ambitioni  nec  avaritiae  student  :  et  vil¬ 
lam  non  emunt  sed  vendunt,  et  pecunias 
pauperibus  largiuntur  ?  Qui  sunt  caeci,  nisi 
qui  judices  mysteriorum  Dei  non  oculos  sed 
aures  esse  volunt?  Fides  enim  ex  auditu ,  non 
ex  aspectu.  Et  cum  oculi  dicunt,  nos  pa¬ 
nem  videmus  :  aures  vero,  nos  Christi  cor¬ 
pus  esse  ex  ipso  Domino  audivimus  :  ipsi 
aures  patefaciunt,  eruunt  vero  oculos;  ma¬ 
lunt  vero  cami  intrare  iu  regnum  Dei,  quam 
bene  videntes  mitti  in  gehennam  ignis.  Et 
qui  sunt  debiles,  nisi  qui  castigant  corpus 
suum  et  in  servitutem  redigunt,  qui  jejuniis, 
qui  vigiliis,  qui  orationibus,  qui  ciliciis  cor¬ 
pus  debilitant,  diabolique  arma  retundunt, 
ut  animus  fortis  atque  robustus  efficiatur? 
Postremo  claudi  illi  sunt,  qui  Deum  ut  par 
est,  vehementius,  quam  res  creatas  diligunt. 
Pedes  enim  affectus  designant  :  et  tunc  ho¬ 
mo  utiliter  claudus  est,  et  ad  coenam  ma¬ 
gnam  idoneus,  cum  dextrum  pedem,  hoc  est, 
amorem  in  Deum  longiorem  et  majorem  ha¬ 
bet,  quam  pedem  sinistrum,  qui  amorem 
in  res  creatas  significat.  Ita  nimirum  clau¬ 
dus  evasit  magnus  ille  patriarcha  Jacob 
posteaquam  usque  ad  auroram  cum  Deo  lu¬ 
ctatus  est. 

Habetis  igitur,  auditores,  de  Evangelio 
hodierno  quae  ad  praBsentem  solemnitatem 
accommodate  dicenda  esse  putavimus  :  re¬ 
liquum  est,  ut  Sacramentum  saluberrimum 

non  frustra  esse  institutum  patiamur.  Nam 
quemadmodum  panis  triticeus,  qui  cibus  est 
corporis,  non  ideo  tanto  labore  efficitur,  ut 
solum  videatur,  sed  ut  manducetur,  atque 
hac  ratione  sustentet,  nutriat,  augeat  vitam, 
et  vires  corporis  humani  :  sic  etiam  panis 
vitre  et  Angelorum,  non  ideo  nobis  tribui¬ 
tur,  ut  eum  solum  intueamur  et  veneremur, 
sed  etiam  ut  eum  frequentius  sumamus,  et 
eo  animos  nostros  reficiamus,  et  recreemus. 
Multi  sunt  in  hac  urbe,  qui  prseclare  et  ma¬ 
gnifice  de  tanto  Sacramento  loquuntur  et 
sentiunt,  et  illud  certatim  honorare  conten¬ 
dunt.  Sed,  mihi  credite,  illi  maxime  hoe 
honorant,  qui  ipsum  pura  atque  integra 


conscientia  frequentare  student.  Et  cur,  ob¬ 
secro,  tantum  in  nobis  refrixit  charitas? 
Cur  vita  et  mores  nostri  tantum  absunt  a 
vita  et  moribus  primorum  illorum  Christia¬ 
norum,  ut  illi  veri,  nos  depicti  Christiani  es¬ 
se  videamur?  nisi  quia  obliti  sumus  come¬ 
dere  panem  nostrum  :  illi  vero,  ut  ab  Apo¬ 
stolis  didicerant,  quotidie  ad  hunc  utilissi¬ 
mum  et  saluberrimum  cibum  accedebant? 
Inde  nimirum  fortes,  inde  robusti,  inde  ala¬ 
cres,  inde  ad  martyrium,  et  omnes  labores 
subeundos  idonei  erant.  Illorpm  ergo  simi¬ 
les  esse  studeamus  in  terris ,  ut  consortes 
quoque  esse  mereamur  in  coelis,  per  Chri¬ 
stum  Dominum  nostrum.  Arnen. 

SYNOPSIS 

Exordii  loco  Scripturce  testimonii s  probatur, 

■  concionatores ,  quales  et  Apostoli  fuerunt,  Spi¬ 
ritus  sancti  esse  organa ;  tum  de  hodierno 
evangelio  instituitur  concio.  Atque  primo  tres 
causce  assignantur,  cur  hoc  Evangelium  ho¬ 
die  recitetur;  quarum  prima,  ut  videamus, 
quanta  possit  homo  (qui  ex  se  nihil  boni  potest) 
divina  adjutus  gratia.  Altera,  ut  peccata  spi¬ 
ritus,  ex  quorum  nume.  o  etiam  est  ambitio, 
quae  hodierno  evangelio  reprehenditur,  cavea¬ 
mus,  utpote  periculosiora  quam  carnis.  Tertia , 
quia  ostenso  D.  Jacobi  defectu  hinc  illustrior 
apparet,  quod  a  simili  vestis  novae  resartae  et 
vulnerum  Christi  declaratur.  Quam  coeca  sit 
ambitio,  ut  quae  etiam  bona  in  malam  partem 
et  peccatum  trahat ;  quamque  eadem  sit  ver¬ 
sipellis,  ut  quae  more  vulpecularum  sustinet, 
ut  regnet,  se  subjicit,  ut  praesit.  Ratio  reddi¬ 
tur,  cur  Christus  quaesierit,  quidnam  velint  hi 
duo  discipuli  ?  Quam  difficulter  a  rerum  ter¬ 
renarum  cupiditate  abstrahamur.  Apostolo¬ 
rum  pe <  cw  erit  in  ratione,  qualitate,  fme,  et  re, 
explicatur.  Quam  sit  plena  periculi  res  pr ce¬ 
laturus  ecclesiasticas  ambire,  Patrum  testimo¬ 
niis  probatur ;  et  quid  iisdem  D.  Bernardus 
graviter  intonet :  aliae  praeterea  pro  episcopatu 
appetendo  objectiones  diluuntur.  Denique  quam 
secuturus  sit  locus  humilis ;  quam  lubricus 


sublimis,  exemplis  Saulis  et  Davidis  confir¬ 
matur. 

Secunda  pars  ostendit  Romanorum  exemplo , 
semper  laborem  prcecedere  debere  praemia  ; 
cur  deinde  passio  Chri  ti  et  dolores  calix  die 
catur,  varice  afferuntur  rationes.  Docentur 
etiam  pastores,  quomodo  crucem  tum  corpo¬ 
ris  tum  cordis  pro  ovibus  suis,  S.  Pauli  exem¬ 
plo,  non  debeant  subterfugere.  Serio  praeterea 
reprehenduntur  ambitiosi ,  qui  itaobccecantur, 
ut  multo  plura  quam  possint,  sibi  praesumant, 
%t  onera  quantumvis  gravia ,  sibi  levia  fingant- 
Quantum  sit  Dei  donum,  martyrii  calice  po¬ 
tari  :  et  quisnam  sit  calix  et  crux  hujus 
mundi,  explicatur.  Quod  calicem  Domini  non 
nisi  cum  ipso  et  per  ipsum,  ut  qui  interius 
confortet ,  bibamus,  ostenditur.  Explicatio  loci 
illius :  Sedere  ad  dexteram  meam  et  sinistram, 
non  est  meum  dare  vobis,  varia  a  variis  affer¬ 
tur,  et  vera  illa  contra  hceresim  arianam 
asseritur.  Conclusio  demum  apta  similitudine 
personam  comoedice  probat,  coelum  non  per¬ 
sonis,  sed  virtutibus,  sed  actionibus  impartiri; 
ac  proinde  ad  crucem  ferendam  et  calicem  bi¬ 
bendum  exemplo  sanctorum, praesertim  S.  Ja¬ 
cobi,  imo  ipsius  Christi ,  hortatur. 

Neminem  vestrum  esse  arbitror,  optimi  at 
que  ornatissimi  auditores,  qui  in  sacris  volu¬ 
minibus  aliquando  non  legerit,  quid  illis  He¬ 
braeis  apparitoribus  acciderit,  quos  Hebraeo¬ 
rum  rex  Saul  ad  Davidem  domi  suae  necan- 

dum  miserat  :  nempe  quo  pacto  non  Davi- 
dem,  ut  putabant,  sed  pro  eo  mutum  ac  fri¬ 
gidum  simulacrum,  quod  Michol,  femina 
prudentissima  ac  salutis  viri  sui  studiosissi¬ 
ma,  callide  in  lectulo  composuerat,  invene¬ 
runt.  Idem  omnino  auditoribus  meis  hodier¬ 
na  die,  nisi  fallor  eveniet.  Profecto  enim  non 
alia  de  causa  huc  tam  frequentes  conveni¬ 
stis,  nisi  ut  hominem  de  rebus  divinis  con¬ 
donantem  audiatis.  Ego  vero  vehementer  ti¬ 
meo,  ne  non  hominem  audire,  sed  statuam 
vobis  spectare  necesse  sit.  Sed  cur  ego,  au¬ 
ditores,  simulacrum  videri  tantopere  timeam, 
cum  hoc  ipsum  ardenter  optare,  et  a  Domi¬ 
no  sperare,  ac  perpetuo  petere  nos  oporteat? 
Nec  enim  fuit  aliquando  ullus  Evangelicae 
doctrinae,  catholicorumque  dogmatum  verus 
praedicator,  qui  dum  suggestum  ascenderat, 
hominis  personam  non  deposuerit,  et  sibi 
conscius  statuam  se  esse,  organum  divino 
Spiritui  non  praebuerat.  Muta  sunt  simula¬ 
cra,  Os  habent  et  non  loquentur ,  oculos  habent 
et  non  videbunt.  Denique  nihil  ex  se,  nisi  sta¬ 
re  et  silere  noverunt.  Quod  si  loqui  et  re¬ 
sponsa  dare  Ethnicis  videbantur,  non  ipsa 
erant  simulacra,  quae  hoc  praestabant,  sed 
impurissimi  Daemones,  simulacrorum  inha¬ 
bitatores,  ad  imitationem  humanae  vocis  so¬ 
nitum  excitabant,  ut  quorum  imitabantur 
voces,  ab  eis  venerationem  et  cultum  extor¬ 
querent.  Ad  eumdem  modum  oratores  Chri¬ 
stiani  suggestum  conscendunt,  ora  aperiunt  : 
sed  alius  est,  qui  per  illos  et  in  illis  Christi¬ 
anam  plebem  alloquitur.  Dilata  os  tuum,  ait 
Dominus  ad  Prophetam,  et  ego  adimplebo  il¬ 
lud  :  et  ad  Apostolos  idem  Dominus  :  Non 
vos  estis,  qui  loquimini,  sed  Spiritus  Patris  ve¬ 
stri  qui  loquitur  in  vobis.  An  non  erant  om¬ 
nes  Prophetae  excellentes  concionatores  ? 
Quis  eorum  non  frequentissime  ac  pene  ter¬ 
tio  quoque  verbo  repetebat :  Dicit  Dominus, 
dicit  Dominus  ?  Apostolus  vero  Paulus,  sum¬ 
mus  Evangelii  praedicator,  qui  ab  Jerusalem 
usque  ad  Illyricum  Christi  Ecclesiam  propa¬ 
gavit,  nonne  de  seipso  testatur,  ac  dicit  :  An 
experimentum  quxritis  ejus  qui  in  me  loqui¬ 
tur  Christus?  De  beatissimo  autem  proto- 
martyre  Stephano  nunquam  legistis  :  Non 
poterant  resistere  sapientiae  ejus  et  spiritus  qui 
loquebatur.  Quid,  quod  ipse  Dominus,  ver¬ 
bum  ac  sapientia  sempiterni  Patris,  non  sua, 
sed  Patris  verba  se  loqui  confirmat,  cum  ait  : 
Sermonem,  quem  audistis ,  non  est  meus ,  sed 
ejus,  qui  misit  me,  Patris.  Denique  quam- 
obrem,  obsecro,  in  die  Pentecostes  in  lingua¬ 


rum  specie  sese  Spiritus  sanctus  ostendit. 
Quia  nimirum  Apostoli,  qui  primi  futuri 
erant  sanctissimae  nostrae  fidei  praedicatores, 
non  suis  ipsorum  sed  Spiritus  sancti  lingua 
locuturi  erant,  ac  de  ipsis  scribi  non  multo 
post  debebat  :  Loquebantur  variis  linguis, 
prout  Spiritus  sanctus  dabat  eloqui  illis.  Qua¬ 
re  si  ille  idem  sacer  Spiritus,  qui  ora  muto¬ 
rum  solvit,  et  linguas  infantium  disertas  red¬ 
dit,  pectori  animoque  meo  illabi,  et  me, 
tamquam  statuam  et  simulacrum  aliquod  , 
inhabitare  dignetur,  non  dubito,  quin  ea  di¬ 
cturi  simus,  quae  tum  spiritualem  animis  no¬ 
stris  laetitiam,  tum  emolumentum  maximum 
sunt  allatura. 

Agonem  hodie  beatissimi  Apostoli  Jacobi, 
et  eum  diem,  in  quo  coelum  triumphator  in¬ 
travit,  sacris  anniversariis,  statisque  caere¬ 
moniis  veneramur  et  colimus.  De  quo  qui¬ 
dem  Apostolo,  cum  historiam  sane  utilem 
nostri  temporis  praesertim  hominibus  beatus 
Evangelista  texerit,  et  eamdem  inter  sacra 
missarum  solemnia  publice  decantari  Eccle¬ 
siae  universae  placuerit,  nihil  mihi  magis  ac¬ 
commodatum  tum  tempori  tum  auditoribus 
explicari  posse  hac  ipsa,  de  qua  nunc  loqui¬ 
mur,  historia  visum  est.  Eam  igitur  si 
placet  inspiciamus,  et  quantum  definiti 
temporis  brevitas  patitur,  explicemus. 

Accessit  ad  Jesum  mater  filiorum  Zebedoei 
cum  filiis  suis  adorans,  et  petens  aliquid  ab  eo. 
Video  mentes  omnium  vestrum,  auditores, 
suspensas  expectatione  tacita  pendere,  et 
Evangelica  narratione  permotas  vehementer 
mirari.  Cur  ha)c  potissimum  historia  hodie 
decantetur,  in  qua  nihil  de  laudibus  aut  vir¬ 
tutibus  apostoli  Jacobi  sit  positum,  sed  con¬ 
tra  quae  elationem  ejus  prodat,  insipientiam 
accuset,  et  gravissimum  ambitionis  crimen 
complectatur.  Quonam  pacto ,  vos  quaeso, 
ista  cohaerent ;  ut  quem  beatum  ac  Dei  ami¬ 
cum  asserimus,  ejus  interim  vitia  publice¬ 
mus?  Cujus  nomen,  ut  sancti  hoc  esQ  ut  ju¬ 
sti  ut  prudentis,  ut  temperati,  ut  pii,  ut  ina¬ 
nis  gloriae,  et  rerum  omnium  praesentium 
contemptoris  cum  cantu  et  laetitia  celebra¬ 
mus,  eum  et  imperitum  et  gloriae  cupidum, 
atque  adeo  ambitiosum  ab  omnibus  cogno¬ 
sci  velimus?  ac  propterea  historiam,  qua3  id 
continet  palam  in  templis  ex  edito  loco  reci¬ 
temus?  Multae  sunt  causae,  auditores,  quae, 
majores  nostros,  homines  optimos  ac  sapi- 
entissimos,  ut  hanc  hodie  nobis  historiam 
proponerent,  impulerunt. 

Primo,  ut  intelligeremus,  quid  homo  per 

se,  et  a  Deo  destitutus  possit  :  et  contra  quid 
possit,  si  Deum  suorum  operum  auctorem 
habeat,  et  eum  in  omnibus  suis  actionibus 
ducem  sequatur.  Quid  enim,  obsecro,  quid, 
inquam,  homo  solius  rationis  vi  adjutus  pot¬ 
est?  Peccare  quidem,  et  labi  ac  deficere  pot¬ 
est  :  improbus,  impurus, avarus,  elatus,  per¬ 
jurus,  adulter  esse  potest.  At  bonum  ali¬ 
quid  sine  Deo  non  modo  agere,  sed  ne  cogi¬ 
tare  quidem  potest.  Non  sumus  sufficientes, 
inquit  Apostolus  Paulus,  cogitare  aliquid  ex 
nobis  tamquam  ex  nobis.  At  vero  quodnam 
fastigium  virtutis  ac  perfectionis  tam  excel¬ 
sum  reperitur,  ad  quod  homo  pervenire,  Do¬ 
mino  adjuvante,  non  possit?  Omnia  possum, 
inquit  idem  Paulus,  in  eo,  qui  me  confortat , 
sive  labores  tolerandi,  sive  pericula  adeun¬ 
da,  sive  mors  oppetenda,  sive  morte  aliquid 
adhuc  gravius  sit  perferendum,  id  vero  li¬ 
benter  et  sequo  animo  pati  et  tolerare  pos¬ 
sum.  Siquidem  Omnia  possum,  omnia,  in¬ 
quam,  nihil  excipio,  plane  omnia  possum  in 
eo,  qui  me  confortat.  Porro  D.  Jacobus,  cu¬ 
jus  hodie  memoriam  veneramur,  mentiri  nos 
minime  patietur.  Ecce  enim  iste,  qui  ali¬ 
quando  sibi  ac  prudentiae  suae  relictus,  hu¬ 
manum  aliquid  passus  est,  primasque  sedes 
ambitiose  quaerere,  ac  labores  fugere,  ac 
otium,  et  quietem  consectari  visus  est;  post¬ 
ea  per  Dei  gratiam  ad  illud  sanctitatis  cul¬ 
men  pervenit,  ut  daemones  coram  ipso  stare 
non  auderent;  et  viam  illam,  quae  ducit  ad 
ccelum,  angustissimam  et  difficillimam  tan_ 
to  mentis  fervore  cucurrit,  ut,  Apostolis  cae- 
teris  longo  intervallo  post  se  relictis,  regnum 
coelorum  cum  palma  martyrii  primus  intra¬ 
verit.  Merito  igitur,  jureque  optimo  glorio¬ 
sissimi  Jacobi  nobis  hodie  imbecillitas  ante 
oculos  ponitur,  ut  Domini  ac  Dei  nostri  po¬ 
tentiam  ac  sapientiam  admiremur,  qui  non 
solum  Apostolum  ex  piscatore ;  sed  virum 
sanctissimum  ex  peccatore,  et  ex  ignorantia 
ac  tenebris  lumen  clarissimum  toti  orbi  ter¬ 
rarum  produxit. 

Altera  ratio  est ,  ut  hoc  exemplo  docea¬ 
mur,  ambitionis  virum  omni  animi  provisio¬ 
ne  esse-cavendum.  Duo  siquidem  genera  vi. 
tiorum-sunt  :  alia  enim  carnis,  alia  spiritus 
peccata  dici  possunt,  juxta  illud  Apostoli  : 
Charissimi,  emundemus  nos  ab  omni  inquina¬ 
mento  carnis  et  spiritus.  Ac  priore  quidem  in¬ 
famem  hominem  apud  homines  reddunt ; 
posteriora  apud  Deum.  Illa  bestiis  hominem 
similem  faciunt  ;  ista  daemonibus.  Denique 
lia,  quod  appareant,  et  in  oculis  omnium 


sint,  facile  caveri  et  evitari  possunt  :  at  ista, 
quod  occulta  sint,  et  in  hominum  pectoribus 
lateant,  plerumque  in  illis  etiam,  qui  alioqui 
sanctissimi  et  optimi  censebantur,  inventa 
sunt.  Hujus  generis  ambitio  est,  quae  si  in 
coetu  Apostolorum  locum  invenit,  ubi  virtu¬ 
tum  omnium  disciplina  vigebat,  ubi  Christus 
ipse  doctor  erat,  qui  non  solum  verbis,  sed 
etiam  reipsa,  et  factis  ad  nullam  virtutem 
magis,  quam  ad  humilitatem  hortabatur, 
quis  nostrum  ab  hac  peste  tutus  erit,  nisi  om¬ 
ni  adhibita  diligentia,  totisque  viribus  in  sa¬ 
lutem  suam  incumbat?  Proponitur  ergo  no¬ 
bis,  ac  in  memoriam  revocatur  hoc  factum 
Apostoli,  ut  quanto  studio,  quantaque  vigi¬ 
lantia  ambitio  cavenda  sit  admoneamur, 
quam  in  tanti  tamque  eximii  viri  pectus  pe¬ 
netrasse  videmus. 

Est  item,  auditores,  et  alia  ratio,  cur  ho¬ 
die  haec  historia  potissimum  recitetur,  nem¬ 
pe  quia  haec  commemoratio  ambitionis  B. 
Jacobi  nescio  quo  pacto  clariorem  ipsum  et 
illustriorem  efficere  mihi  videtur.  Id  quod 
hac  similitudine  intelligi  fortasse  poterit.  In¬ 
duit  quis  hodie  novam  et  pretiosam  vestem, 
sed  casu  fit,  ut,  dum  ex  foribus  egreditur, 
vestis  clavo,  qui  forte  ex  pariete  promine¬ 
bat,  implicata  alicubi  laceretur,  ille  vestem 
aureis  filis  resarciri  jubet,  tantoque  artificio 
resarcitur,  ut  jam  non  casu  fracta,  sed  de 
industria  scissa  esse  videatur.  Quis  praeterea 
dubitare  potest,  quin  Dominicum  corpus 
lanceae  et  clavorum  vulneribus  vehementer 
dehonestatum  fuerit:  at  vero  nunc  adeo  si¬ 
gna  illa  vulnerum  in  Dominico  corpore  mi¬ 
cant,  tantumque  gratiae  et  decoris  divinis 
Domini  membris  addunt,  ut  non  tam  ferro 
mortalium  ad  ignominiam  membra  lacerata, 
quam  summa  artificis  manu  ad  gloriam 
auro  et  gemmis  distincta  judicentur  fuisse. 
Pari  ratione  peccatum  foedat,  commaculat, 
vulnerat,  lacerat,  deformem  denique  et  in¬ 
visum  hominibus  reddit  peccantem ;  sed  si 
fontibus  lacrymarum  macula  diluatur,  et  poe¬ 
nitentiae  medicamento  vulnus  peccati  cure¬ 
tur,  tantus  accedit  animae  decor,  ut  magis 
Gaudium  fiat  in  ccelo  pro  uno  peccatore  poeni¬ 
tentiam  agente ,  quam  super  nonaginta  novem 
justis,  qui  non  egent  poenitentia.  Cum  igitur, 
auditores,  Ubi  abundavit  delictum,  supera - 
bundaverit  gratia ,  et  levis  culpa  ambitionis 
gravi  pondere  meritorum  obruta,  et  divino¬ 
rum  charismatum  fontibus  tamquam  abluta 
atque  deleta,  novorum  gaudiorum  materiam 
nobis  attulerit,  quid  miramur,  si  hac  ipsa  die 

divo  Jacobo  sacra,  erroris  ipsius  historia  re¬ 
citetur  ? 

Sed  ipsa  jam  sua  narrationis  verba  consi¬ 
deranda  ac  perpendenda  sunt :  Tunc  accessit 
mater  filiorum  Zebedsei.  Tunc,  inquit.  Quan- 
donam,  obsecro  ?  Nempe,  cum  Dominus  de 
cruce  et  vulneribus  loqueretur :  Cum  enim 
diceret :  E cce  ascendamus  Jerosolimam, et  Filius 
hommis  tradetur  principibus  Sacerdotum  et 
Scribis,  et  condemnabunt  eum  morte,  et  tradent 
eum  gentibus,  ad  illudendum,  et  fagellandum 
et  crucifigendum.  Tunc  accessit  ad  eum  mater 
filiorum  Zebedaei,  primas  sedes  pro  filiis 
postulatura.  Intelligitisne,  quam  caeca,  quam 
inconsiderata,  quam  importuna  sit  ambitio  ? 
Quid  affinitatis  habet  vituperium  crucis  cum 
regni  fastigio?  Dominus  de  labore  et  crucia¬ 
tibus  agit,  et  tu  sedes  et  otium  postulas? 
Sed  sit  hoc  in  ambitione  levissimum.  Tran¬ 
seamus  ad  caetera. 

Tunc ,  inquit,  accessit.  Quisnam?  Mater 
-  f liorum  Zebedsei.  Femina  erat,  auditores, 
Domino  secundum  carnem  affinitate  con¬ 
juncta,  atque  inde  videlicet  suum  esse  pu¬ 
tabat,  ut  Dominum  admoneret,  ne  affinibus 
suis  in  regno  aliquos  alios  anteponeret.  Au¬ 
dierat  fortasse,  duodecim  Apostolis  duode¬ 
cim  sedes  esse  promissas  :  quare  pro  filiis 
sollicita,  ne  forte  postremas  sedes  aut  certe 
non  primas  obtinerent ,  Dominum  adiit, 
Adorans  et  petens  aliquid  ab  eo.  Memini  me 
aliquando  ex  philosopho  didicisse  :  Omne, 
quod  recipitur,  ad  modum  recipientis  recipi, 
ut  in  vase  rotundo  rotundam  formam  aqua 
suscipiat,  in  quadrato  quadratam  et  de  aliis 
ad  eumdem  modum.  Videas  hominem  inte¬ 
grum,  et  sanum  quicquid  alimenti  sumat  id 
totum  in  succum  et  sanguinem  incorruptum 
convertere;  aeger  etiam  optimos  et  alioqui 
saluberrimos  cibos  in  noxios  humores  conver¬ 
tit.  Pari  ratione  vir  pius  et  sanctus,  et  ut 
Apostolus  loquitur,  spiritualis,  quicquid  illi 
detur,  sive  divitiae,  sive  magistratus,  sive 
Ecclesiastica  beneficia,  denique  quicquid  il¬ 
lud  sit,  id  totum  efficit  spirituale,  atque  uti¬ 
tur  ad  ampliorem  gloriam  in  regno  coelo¬ 
rum  promerendam.  Is  vero,  qui  blandissi¬ 
mae  dominae  voluptatis  lenociniis  deceptus, 
nihil  quaerit,  nihil  appetit,  nihil  optat  am¬ 
plius,  nisi  praesentia  bona,  licet  fragilia  et 
caduca :  quicquid  habere  potest,  etiam  Sa¬ 
cerdotia  et  animarum  gubernationem  et  Sa¬ 
cramentorum  administrationem ,  ad  opes 
cumulandas  et  divitias  angendas  traducit. 
Quid  de  Haereticis  dicam  ?  An  est  quisquam, 


qui  ignoret,  sententias  divinorum,  librorum, 
qui  in  ore  Catholici  hominis  veritatem  confir- 
mant, inore Hae retici ad  errores  confirmando 
valere?  Quse  cum  ita  sint,  profecto  mirum  es¬ 
ses  non  debet  si  mater  filiorum  Zebedsei,  quse 
cum  Domino  cognationem  habebat, eam  ambi¬ 
tioni  suse  et  commodis  filiorum  servire  voluit : 
tametsi  potius  illi  ad  amicitiam  Dei  et  cha¬ 
rismata  spiritualia  comparanda  valere  de¬ 
buisset.  Accessit  igitur  adorans,  et  petens  ali¬ 
quid  ab  eo. 

Ecce  vobis  etiam  ambitionis  perversitatem. 
Omnis  ambitiosus  est  versipellis  :  descendit, 
ut  ascendat :  repit  per  humum,  ut  volet  su¬ 
per  aerem  :  subjicit  seipsum ,  ac  servit,  ut 
dominetur  et  regnet.  Adorans  et  petens  ali¬ 
quid  ab  eo.  Qui  montes  arduos  et  excelsos 
ascendere  volunt,  non  recta  sursum  tendunt, 
sed  per  ambages  et  circuitus  quosdam,  unde 
ambitio  nomen  accepit.  Vulpecula  quoque 
animalium  callidissima  mortuam  esse  se 
fingit  ascendere  aves  ,  et  volitare  et  ludere 
super  se  patitur,  interdum  etiam  carpi  et 
vellicari,  ut  illa  post  paululum  in  aves  con¬ 
versa,  super  eas  ascendere,  et  non  carpere, 
sed  lacerare ;  non  vellicare,  sed  devorare 
possit.  Ad  eumdem  modum  videas  ambitio¬ 
sum  hominem  ,  qui  forte  conjecit  oculos  in 
divitem  aliquem  canonicatum  vel  pastoratum 
vel  episcopatum,  mox  praelatum  salutare  in¬ 
cipit,  adulari,  obsequi,  famulum  humilem  se 
dicit ;  ad  omnia,  quae  imperantur,  paratum. 
Si  forte  a  praelato  illo  injuriam  accipiat,  fert 
aequo  animo  :  si  rideatur,  tolerat :  si  verbe¬ 
retur,  patitur,  si  quid  imperetur,  obtempe¬ 
rat,  interim  tamen  superbiam  alit  in  pectore 
et  quo  modo  super  dominum  suum  ascendat, 
perpetuo  cogitat.  0  vulpecula,  vulpecula, 
nihil  in  te  praeter  pellem  est  boni  :  nihil,  in¬ 
quam,  nisi  facies  ista  exterior  et  signa  prae¬ 
clara  humilitatis :  idcirco  tibi  pellis  ista  de¬ 
trahetur,  et  in  gehennae  flammas  quod  mini¬ 
me  cogitas,  praecipitaberis. 

Audiamus  Domini  responsum  :  Ait  illi: 
Quid  vis ?  B.  Evangelista  Marcus  planius  ex¬ 
plicat,  quid  illud  Aliquid  esset,  quod  femi¬ 
na  ista  petiit,  et  quod  Evangelista  Matthaeus 
non  expressit.  Ait  enim ,  filios  Zebedeei 
dixisse  :  Magister,  volumus,  ut  quodcumque 
petierimus  facias  nobis.  Stulta  plane  et  ambi¬ 
tiosa  petitio,  tametsi  non  nihil  ejus  turpitudo 
minuitur,  quod  ad  Christum  dirigatur,  qui 
omnipotens  est,  et  quaecumque  voluerit,  et 
cuicumque  voluerit ,  largiri  potest :  nec  ali¬ 
quem  hiabet,  cui  rerum  a  se  gestarum  ratio- 


CONCIO  XXXVIII.  DE  SANCTO  JACOBO. 


331 


nem  reddere  teneatur.  Ut  igitur  Dominus 
hanc  petendi  rationem  tan,  absurdam  repre¬ 
henderet,  ait:  Quid  visi  Non  decet  sapien¬ 
tiam  meam,  ut  quicquid  petieris,  me  factu¬ 
rum  pollicear :  sed  explicatum  quid  velis, 
ut  si  justa  petitio  fuerit,  admittatur,  si  autem 
injusta,  repellatur.  Neque  vero  Dominus  ideo 
rogavit,  quid  velit,  quia  ipse  non  sciret, 
cum  ipse,  et  solus  ipse  noverit  omnia  corda 
filiorum  hominum  :  sed  id  propterea  fecit, 
ut  intelligerent  caeteri,  qui  tunc  aderant, 
iniquam  esse  petitionem  :  tum  etiam,  quia 
quod  ipse  non  probat,  nescire  se  dicit,  ut  in 
eo  loco  :  Arnen  dico  vobis ,  nescio  vos.  Et  rur¬ 
sum  :  Arnen  dico  vobis ,  quia  nunquam  novi  vos. 

Explicat  igitur  planius  mulier,  quid  velit, 
et  ait :  Dtc,  ut  hi  duo  filii  mei  sedeant  unus 
ad  dexteram  tuam ,  et  unus  ad  sinistram  in  re¬ 
gno  tuo.  Tanta  est,  auditores,  naturae  hu¬ 
manae  post  peccatum  cum  iis  rebus,  quae 
sensus  nostros  afficiunt,  contracta  necessi¬ 
tudo,  tantoque  pondere  et  impetu  in  res  istas 
corporeas  ferimur,  ut  non  sine  gravi  et  diu¬ 
turno  labore  ab  eis  animum  avocare,  et  in 
aeterna  et  sola  vera  bona  eum  figere,  et  col¬ 
locare  possimus.  Hinc  videlicet  apostoli,  ta¬ 
metsi  Dominum  paupertatem  consectari,  et 
regnum  fugere  et  spiritualia  bona  praedicare 
videbant,  persuadere  tamen  sibi  ipsis  non 
poterant,  eum  non  esse  in  Palaestina,  et  Hie¬ 
rusalem  regnaturum ,  testaturque  sacer  E van- 
gelista,  cum  Dominus  de  cruce  et  cruciatibus 
loqueretur,  eos  numquam  intelligere  po¬ 
tuisse  :  imo  vero,  cum  Dominus  jam  a  mor¬ 
tuis  excitatus  fuisset  ab  eo  petebant :  Domine , 
si  in  tempore  hoc  restitues  regnum  Israell 
Sed  in  die  Pentecostes ,  cum  Spiritum  veri¬ 
tatis  accepissent,  tum  demum  divino  fulgore 
illustrati,  quae  Sursum  sunt  sapere  et  quaerere 
inceperunt,  et  Non  quae  super  terram.  Ex  illa 
igitur  priori  ignorantia  et  rerum  praesentium 
cupiditate  petitio  prima  processit.  Dic  ut  hi 
duo  filii  mei  sedeant  unus  ad  dexteram  tuam 
et  unus  ad  sinistram  in  regno  tuo. 

Cui  Dominus  sapientissime  respondit :  Ne¬ 
scitis  quid  petatis.  Alloquitur  nunc  Dominus 
filios,  licet  matris  interrogatio  fuerit  :  quia 
eum  minime  latebat  matrem  verba  filio¬ 
rum  esse  locutam.  Itaque  B.  Marcus,  ut 
paulo  ante  vidimus,  eam  petitionem  non  ma¬ 
tri,  sed  filiis  tribuit.  Mater  enim  a  filiis 
edocta,  quid  petere  deberet,  et  ab  iisdem 
deducta  ad  Doiftinum  fuit.  Sed  videte  Do¬ 
mini  sapientiam,  non  tacet,  ne  discipuli 
tamquam  reprehensione  indigni  se  contemni 


putarent :  neque  in  Judaea  regnum  se  habi¬ 
turum  inficiatur,  quia  nondum  spirituale 
regnum  intelligere  poterant,  et  tamen  regna¬ 
turum  Dominum  omnino  credebant :  neque 
asserit,  se  facturum,  quod,  petunt,  ne  disci¬ 
pulos  ca^teros  offenderet ;  neque  negat  tamen 
primas  sedes  se  illis  daturum,  ne  et  matrem 
et  filios  moerore  conficeret.  Quid  igitur  ait? 
Nescitis ,  inquit,  quid  petatis.  Fecit  enim  id, 
quod  interdum  magni  principes  facere  so¬ 
lent,  cum  eis  libelli  supplicum  offeruntur. 

Nam  si  forte  contingat,  ut  alicujus  libel¬ 
lus  offeratur,  cui  princeps  negare  non  au¬ 
deat  id,  quod  petit  :  neque  tamen  id  velit 
concedere,  rescribere  solet,  eum  libellum 
non  esse  ea  forma  conscriptum,  qua  debuit, 
neque  ea  ratione  oportuisse  peti.  Idem  hic 
Dominus  facit  :  neque  enim  facturum  se, 
quod  petunt,  aut  ait  aut  negat  :  sed  petitio¬ 
nem  in  multis  deficere  causatur,  affirmatque 
illos  ignorare,  quid  sit  illud,  quod  petant  ; 
et  quidem  non  injuria,  nam  ea  petitio  pri¬ 
mum  deficiebat  in  ratione,  qua  ad  petendum 
movebantur  :  deinde  in  qualitate  eorum, 
qute  petebant,  tum  in  fine  propter  quem 
potebant,  postremo  in  ipsa  re,  quam  pe¬ 
tebant.  Prima  enim  ratio,  qua  ad  peten¬ 
das  primas  sedes  impellebantur,  erat  affini¬ 
tas  et  cognatio  secundum  carnem,  quae  si 
ipsos  ad  petendum  incitare  potuit,  Dominum 
tamen  ad  concedendum  movere  non  debuit, 
illi  vero  qui  petebant,  inepti  eo  tempore 
minimequc  idonei  erant  ad  illum  honoris 
gradum,  quem  petebant.  Porro  finis,  quem 
sibi,  dum  peterent,  proposuerant,  otium 
erat,  et  quies,  qua;  iis,  qui  nondum  labora¬ 
verant,  minime  debebatur.  Res  denique  quam 
petebant,  erant  primae  sedes  in  regno  Pa¬ 
laestinae,  cum  potius  coeleste  ac  spirituale  ali¬ 
quod  donum  a  rege  coelorum  petere  opor¬ 
tuerit.  0  utinam,  auditores,  non  tam  apte  in 
haec  nostra  tempora,  haec  Domini  responsio 
conveniret.  Nescitis  quid  petatis .  Petit  aliquis 
in  Ecclesia  Dei  locum  altiorem,  Ecclesiasti¬ 
cum  beneficium,  pastoratum,  pontificatum, 
nescis  mihi  crede,  quid  petas,  scies  autem 
postea,  quando  jam  scire  nihil  proderit.  Exi¬ 
stimas  enim  divitias  ac  delicias,  butyrum  et 
mei  petere,  invenies  autem  rem  laboris  et 
doloris,  fellis  et  amaritudinis  plenam.  Vel 
enim  fungi  munere  tuo  pro  viribus  eliges,  et 
nihil  gravius,  nihil  difficilius,  nihil  amarius, 
nihil  tristius  ullo  unquam  tempore  pertu¬ 
listi,  semper  animo  excubare,  quietem  nul¬ 
lam  capere  te  oportebit.  Vel  iis  curis  et  sol- 

licitudinibus  praetermissis,  totam  te  volupta¬ 
tibus  dabis,  quibus  vix  degustatis  perpetuo 
cruciandum  gehenna  suscipiet.  Nescis,  mihi 
crede,  quid  petas  et  saepius  tibi  patibulum 
utilius,  quam  dignitatem  ecclesiasticam  pe¬ 
teres.  «Locum  (inquit  D.  Bernardus  ad  Eu- 
genium)  altiorem  sortitus  es,  sed  non  tutio¬ 
rem  ;  sublimiorem  sed  non  securiorem.»  Ni¬ 
hil  estin  hac  vita,  ait  Augustinus  ad  Valerium, 
et  maxime  hoc  tempore,  facilius  et  laetius 
et  hominibus  acceptabilius  Episcopi  aut 
Presbyteri  aut  Diaconi  officio  si  perfuncto¬ 
rie  et  adulatorie  res  agatur,  sed  nihil  a- 
pud  Deum  miserius,  et  tristius  et  damnabi¬ 
lius. »  Hinc  B.,Chrysostomus  in  vocem  illam 
horribilem  quidem,  sed  veram  aliquando 
erupit.  «  Non  temere,  inquit,  dico,  sed  ut 
affectus  sum  sentio.  Non  arbitror  inter  Sa¬ 
cerdotes  multos  esse,  qui  salvi  fiant,  seu 
multo  plures,  qui  pereant.  Unius  enim  ani¬ 
mae  perditio  tantam  habet  jacturam,  ut  nul¬ 
la  ratione  possit  aestimari.  Etenim,  si  unius 
animae  salus  tanti  est,  ut  ob  hanc  Filius  Dei 
fieret  homo,  tantaque  pateretur;  perditio 
cogita  quantam  conciliabit  poenam?  Quod 
etiam  alii  peccant  Sacerdotibus  imputatur  : 
sicut  cum  ovis  a  lupo  rapitur,  culpa  recidit 
in  pastorem.  Nescitis  »  ergo  «  nescitis,  quid 
petatis.  »  Ac  de  seipso  libro  de  sacerdotio 
ait  :  «  Ab  eo  ipso  die,  in  quo  tu  mihi  episco¬ 
patus  suspicionem  injecisti,  factum  est  iden- 
tidem,ut  corpus  hoc  ab  anima  propemodum 
dissolveretur,  tam  ingens  pavor,  tam  ingens 
mcestitia  animam  meamoccupavit.Nam  cum 
apud  me  considerarem  Christi  sponsse  glo¬ 
riam,  sanctimoniam,  venustatem  spiritualem, 
prudentiam  ornatum;  tum  vero  animi  mei  vitia 
expenderem  fiebat  ut  assiduis  tum  illam,  tum 
me  gemitibus  luctibusque  prosequerer.  Nesci¬ 
tis»  ergo,  «nescitis  quid  petatis.» Deinde, quis 
nostrum  ignorat,  aut  in  Apostolo  aliquando 
non  legit,  Ecclesiam  Dei  esse  corpus  Christi, 
ut  alii  in  eo  sint  oculi,  aures  alii,  lingua  alii, 
alii  manus,  alii  pedes?  Quanta  igitur  per¬ 
versitas  est,  si  auris,  lingua  aut  manus,  ocu¬ 
los  esse  velit?  Ad  audiendum,  frater,  voca¬ 
tus  es,  non  ad  loquendum.  Quod  si  non 
audire,  cum  sis  auris,  sed  loqui  volueris, 
neque  audies  neque  loqueris.  Non  audies, 
quia  non  vis  :  non  loqueris,  quia  non  potes. 
Quid  ergo  superest,  nisi  ut  tamquam  inutile 
membrum  abscindaris, et  in  ignem  mittaris? 
Ita  pereunt  multi,  auditores,  ita  nonnulli  ex 
sedibus  ad  gehennee  incendium  devolvuntur, 
qui,  si  in  humili  loco  manere  voluissent, 


beati  jam  et  felices  bonis  coelestibus  poti¬ 
rentur.  Nescitis  ergo,  nescitis  quid  petatis. 

At  alliciunt  ilice  sine  labore  partae  opes, 
sedes  honoris,  fastigium  dignitatis.  Cantabo 
tibi,  frater,  canticum  Beati  Bernardi :  «  Cle¬ 
ricus,  qui  habet  partem  in  terra,  non  habe¬ 
bit  partem  in  coelo  » .  Et  item  :  «  Clericus  si 
quidpiam  habuerit  praeter  Dominum  pars 
ejus  non  erit  Dominus  ».  Et  rursum  :  «  Res 
pauperum  non  pauperibus  dare,  par  sacri¬ 
legii  crimen  esse  dignoscitur  :  sane  patri¬ 
monio  pauperum,  facultatibus  Ecclesiarum 
sacrilega  crudelitate  subripitur,  quidquid 
ministri  et  dispensatores,  non  utique  domini 
et  possessores,  ultra  victum  accipiunt  et  ve¬ 
stitum  ».  Et  rursum  :  «  Vae,  vae  tibi,  clerice; 
mors  in  olla  carnium,  mors  in  hujusmodi 
deliciis  est.  Nam  populi  constat  esse  peccata 
quae  comedis  ;  sumptus  Ecclesiasticos  gratis 
habere  te  putas,  sed  bonum  erit  magis  fo¬ 
dere  aut  mendicare.  Peccata  enim  populi 
comedis  ;  ac  si  propria  tibi  minus  sufficere 
viderentur  sollicitus  esto  tamquam  rationem 
redditurus  pro  iis,  gemitus  fundere,  dignos 
agere  poenitentiae  fructus  :  alioqui  ea  nove¬ 
ris  tibi  imputanda,  quae  modo  inter  delicias 
comedis,  et  parvi  pendis,  et  dissimulas  tam¬ 
quam  nihil  attinentia  tibi.  Venient,  venient 
ante  tribunal  Christi,  audietur  populorum 
querela  gravis,  accusatio  dura,  quorum  vi¬ 
xere  stipendiis,  nec  diluere  peccata  ».  In- 
telligitisnc  ?  Nescitis  ergo,  nescitis  quid  petatis. 

At,  Qui  Episcopatum  desiderat ,  bonum  opus 
desiderat ,  verba  sunt  Apostoli  Pauli.  Episco¬ 
patus,  frater,  optima  res  est,  sed  eum  desi¬ 
derare,  malum  est.  Nam  et  qui  Deum  desi¬ 
derat,  rem  excellentissimam  desiderat  et 
diabolus  tamen,  qui  Deus  esse  vel  Deo  simi¬ 
lis  esse  desideravit,  ex  paradiso  deliciarum 
tamquam  fulgur,  in  inferni  barathrum  ruit. 
In  episcopatu  siquidem  animarum  guber¬ 
natio,  fastigium  sedis,  divitiae  et  honores 
reperiuntur.  Si  gubernationem  animarum 
desideras,  rem  periculi  plenam  desideras,  et 
Qui  amat  periculum  peribit  in  dio.  Si  fasti¬ 
gium  sedis,  superbiis  :  si  divitias  avarus  : 
si  honores,  ambitiosus  es.  At  charitas  me 
ad  id  petendum  impellit.  Cave  ne  decipia¬ 
ris.  Nam  Charitas  non  est  ambitiosa ;  neque 
quaerit  quae  sua  sunt ,  sed  quae  Domini  nostri 
Jesu  Christi.  At  Ecclesia  interim  bonis  pasto¬ 
ribus  destituitur,  si  qui  sint  idonei  non  se 
produnt.  Quid  ad  me,  et  quid  ad  te?  Curam 
istam  Domino  relinquamus.  Numquid  quia 
Beatus  Gregorius  hsec  onera  fugiebat,  quia 

B.  Ambrosius  fugiebat,  quia  B.  Augustinus 
et  Ghrysostomus  fugiebant,  ideo  Ecclesia 
pastoribus  earuit?  Imo  vero  istos  ipsos,  qui 
tantopere  fugiebant  et  Deum  tamen  minime 
latebant,  ad  Ecclesia)  gubernacula  Dominus 
evehebat.  Itaque  sanctos  multos,  qui  episco¬ 
patus  fugerint,  legimus  :  aliquem  qui  appe¬ 
tierit  vel  quaesierit,  non  legimus.  Numquid 
sanctissimi  et  eruditissimi  illi  Patres  ex 
Apostolo  non  didicerant ;  Qui  episcopatum 
desiderat,  bonum  opus  desiderat  ?  Et  si  didi¬ 
cerant,  cur  fugiebant?  cur  abscondebantur, 
ne  pontifices  fierent?  Numquid  Apostolo  non 
credebant?  Credebant  plane  :  sed  interim 
intelligebant,  non  Episcopi  sedes,  sed  Epi¬ 
scopi  virtutes,  quae  multae  sunt  et  magnae, 
esse  desiderandas  :  Oportet  enim  Episcopum 
irreprehensibilem  esse,  sobrium,  prudentem, 
ornatum,  pudicum,  hospitalem,  doctorem ,  et 
alia  quae  ad  Timotheum  B.  Paulus  late  pro¬ 
sequitur.  Nescitis  ergo  necis t is,  quid  petatis , 
quicumque  dignitates  Ecclesiasticas  peti¬ 
tis. 

Denique  videre  vultis ,  quam  omni  luce 
clarius  sit,  humilem  locum  esse  securum , 
sublimen  locum  esse  periculosum?  Aspicite 
atque  intuemini  primos  reges  Hebraeorum, 
Davidem  et  Saulem.  Saul,  cum  privatus 
esset,  erat  omnium  Hebraeorum,  Scriptura 
divina  teste,  sicut  corpore  maximus  ita  mo¬ 
ribus  optimus  :  evehitur  ad  regnum,  conti¬ 
nuo  efficitur  omnium  pessimus,  Deo  rebel¬ 
lis,  bene  de  se  meritis  ingratus,  amicis  infi¬ 
dus.  Itaque  Davidem  tanto  atrocius  perse¬ 
quebatur,  quanto  plura  et  majora  beneficia 
ab  eo  recipiebat.  Ipse  vero  sanctus  David, 
cum  similiter  privatus  et  facultatum  pau¬ 
perrimus  esset,  virtutibus  ditissimus  erat, 
ita,  ut  ne  hostem  quidem  suum  sibi  a  Deo 
in  manibus  datum  lsedere  voluerit.  At  ubi 
ad  regni  gubernacula  conscendit ,  adulte¬ 
rium  homicidio  copulavit  :  et  qui  privatus 
hosti  pepercit,  idem  rex  devotum  sibi  famu¬ 
lum  crudeliter  interfecit.  Quse  cum  ita  sint, 
auditores,  quis  in  poster uqi  loca  sublimia  et 
primas  sedes  affectabit?  Si  Saul  et  David, 
qui  non  regnum  appetebant,  sed  a  Deo 
vocati,  sceptra  oblata  susceperant,  tam  mi¬ 
sere  corruerint ,  quis  impune  se  ingeret? 
quis  sedium  fastigia  non  horrebit?  quis  Veri¬ 
tati  non  credet  praedicanti  atque  dicenti  : 
Nescitis  quid  petatis  ? 


PARS  POSTERIOR. 

i 

Potestis  bibere  calicem,  quem  ego  bibi/urus 
sum?  Beatissimus  pontifex  Augustinus  refert 
in  libro  quinto  de  civitate  Dei,  olim  Romae 
templum  virtutis  et  templum  honoris  fuisse, 
quae  quidem  duo  templa  tali  aedificio  fue¬ 
runt  aedificata,  ut  nemini  ad  templum  ho¬ 
noris  aditus  pateret,  nisi  per  templum  vir¬ 
tutis.  Ex  quo  veteres  illi  Romani,  qui  hono¬ 
rum  cupidissimi  erant,  intelligi  voluerunt, 
honorem  esse  praemium  virtutis.  Tale  ali¬ 
quid,  auditores,  mihi  Dominus  significare 
videtur,  cum  ait:  Nescitis  quid  petatis.  Pote¬ 
stis  bibere  calicem ,  (puem  ego  bibiturus  sum  ? 
Tamquam  si  dicere  voluisset  :  Crux,  et  reg¬ 
num  ita  se  habent,  ut  nemo  ascendere  pos¬ 
sit  in  coelum,  nisi  per  crucem  :  nemo  seip- 
sum  fallat,  ad  epulas  Paschatis,  nisi  per 
jejunium  quadragesimae  nemo  perveniet. 
Non  coronab  tur,  nisi  qui  legitime  certaverit. 
Regnum  coelorum  vim  patitur,  et  violenti  ra¬ 
piunt  illud.  Quare,  si  vos,  qui  primas  sedes 
in  regno  nunc  petitis,  intellige retis,  quantis 
laboribus,  sudoribus,  curis,  incommodis, 
cruciatibus  etiam  et  tormentis  regnum  coe¬ 
lorum  vobis  sit  comparandum,  non  tam  in¬ 
considerate  fortasse  in  eo  primos  honores 
peteretis. 

Idcirco  ait :  Nescitis  quid  petatis.  Potestis 
bibere  calicem ,  quem  ego  bibiturus  sum  ?  Et 
simul,  auditores,  videte  Domini  sapientiam. 
Poterat  enim  jure  discipulos  suos  ambitio¬ 
nis  arguere,  ac  dicere  :  0  discipulorum  am¬ 
bitiosissimi,  et  quandonam  id  meruistis? 
Ostendite  labores,  quos  tolerastis?  videamus 
sanguinem,  quem  fudistis  ?  ubi  sunt  merita? 
ubi  virtutum  opera?  Haec  est  illa  humilitas, 
quam  vos  docui?  Ita  mundum  contemnere 
didicistis?  Sed  non  erant  eo  tempore  tam 
atrocis  reprehensionis  capaces ,  spiritalis 
militia)  tirones  :  quocirca  reprehensionem 
suam  ita  Dominus  temperavit,  ut  ignorantia 
potius,  quam  ambitione  lapsi  fuisse  disci¬ 
puli  viderentur  :  Nescitis,  inquit,  quid  peta¬ 
tis.  Potestis  bibere  calicem ,  quem  ego  bibi  tu- 
rus  sum  ? 

Sed  cur  nam,  dicet  aliquis,  tormenta  et 
dolores  calicem  Dominus  nominavit?  Hujus 
rei,  auditores,  multa)  sunt  causa).  Primum 
enim  ideo  Dominus  labores  suos  cibo,  ut  est 
apud  Joannem,et  dolores  potui  comparavit, 
ut  intelligeremus,  neminem  apud  nos  tam 
libenter  exquisitissimos  cibos  comedere, aut 

vina  suavissima  bibere,  quam  ipse  pro  nobis 
non  modo  libenter, sed  etiam  cupide  labores 
ferebat  et  dolores  patiebatur  :  deinde  potus 
restinguit  sitim,  et  propterea  nihil  est,  quod 
homines  siti  stimulati  magis,  quam  potum 
desiderent.  Vehementissima  sitis  vel  maxi¬ 
mis  divitiis  aquse  poculum  anteponeret.  Do¬ 
minus  noster  Jesus  Christus,  auditores,  sa¬ 
lutem  nostram  non  cupiebat,  sed  ardentis¬ 
sime  sitiebat  :  infiniti  amoris  flammam  in 
pectore  tamquam  in  fornace  Dominus  nu¬ 
triebat.  Ardebat  plane,  ardebat  patiendi  cu¬ 
piditate.  Ex  quanta  siti,  obsecro,  ex  quanto 
ardore  illa  verba  prodibant  :  Desiderio  desi¬ 
deravi  hoc  pascha  manducare  vobiscum?  Et : 
Baptismo  habeo  baptizari  et  quomodo  coarctor 
usque  dum  perficiatur  ?  Hinc  igitur  Dominus 
poenas  et  tormenta,  qua)  sitim  illam  restin¬ 
guebant,  calicem  et  dulce  refrigerium, voluit 
appellare.  Praeterea  calix  quamtumvis  ma¬ 
gnus  et  plenus  brevissimo  tempore  hauri¬ 
tur.  Non  enim  quemadmodum  cibus,  qui 
dentibus  teri,  et  huc  atque  illuc  volvi  et  re¬ 
volvi  lingua)  ministerio  debet ,  antequam 
glutiatur;  sed  in  momento  tangit,  sentitur  et 
transit.  Quare  Dominus  admonere  nos  voluit 
de  brevitate  laborum  et  poenarum,  quae  in 
hoc  saeculo  perferenda  sunt.  Pertulit  Domi¬ 
nus  acerbissimos  cruciatus ;  verum  est  id 
quidem,  sed  tamen  celerrime  transierunt, 
quemadmodum  citissime  calix  etiam  plenus 
hauritur.  At  post  hujus  brevissimae  vitae  cur¬ 
riculum,  non  calices,  sed  torrentes  et  maria 
poenarum  vel  gaudiorum  inveniemus.  Qui 
enim  hic  calicemDomini  libenter  biberunt, ibi, 
non  calice,  sed  torrente  voluptatis  potabun¬ 
tur.  Qui  autem  hic  calicem  Domini  respue¬ 
runt,  praecipitabuntur  ibi  In  stagnum  ignis 
et  sulphuris,  quae  est  mors  secunda.  Verum 
igitur  est,  quod  Apostolus  Paulus  ad  Corin¬ 
thios  scribit  dicens  :  Id  enim  quod  in  praesenti 
momentaneum  est ,  et  leve  tribulationis  nostrae , 
supra  modum  in  sublimitate  aeternum  glom se 
pondus  operatur  in  nobis.  Rursum  ,  calix 
ebriosos  homines  et  furiosos  facere  solet.  Id, 
quod  Noe  Patriarchae  legimus  accedisse  :  ex 
quo  et  nudatus  filio  ad  ignominiam  patuit. 
Quod  si  ita  est,  quidni  passio  Domini  calix 
verissime  nominetur  :  cum  eum  ita  salutis 
nostra)  ebrium  fecerit,  ut  nudari  se  vestibus 
omnibus,  et  in  crucem  agi,  et  in  ea  pendere 
ad  mortem  usque  in  conspectu  maximae 
multitudinis  minime  recusaverit?  Neque  so¬ 
lum  ebrietatem,  sed  etiam  sumnum  calix 
inducit  :  quod  et  in  Domino  passionis  calix 


efficit.  Nam  ubi  calicem  illum'  exhausit,  de 
quo  scriptum  est  :Calix  meus  inebrians  quam 
praeclarus  est,  mox  dormire  coepit,  et  cum 
triduo  in  eo  summo  peregisset ,  surrexit , 
Tamquam  potens  crapulatus  a  vino.  Denique, 
auditores,  in  calice  interdum  amara,  sed  sa¬ 
lubris,  et  ad  morbum  expellendum  apta 
potio  sumitur.  0  praeclarum  mysterium.  0 
vere  sapienset  salutare  Servatoris  inventum! 
Gravi  morbo,  auditores,  jamdudum  genus 
humanum  afflictabatur,  mors  erat  ^n  januis, 
medicamentum  illi  necessarium  erat  :  sed 
pharmacum  tam  amarum  et  tam  potens  im¬ 
becilla  et  tenera  hominum  natura  minime 
patiebatur.  Quid  igitur  mater,  et  nutrix  no¬ 
stra  divina  sapientia  fecit?  nempe  quod  nu¬ 
trices  facere  solent  :  qua)  cum  vident  infan- 
tulbs  suos  laborare,  et  amaram  potionem 
tam  teneram  a)tatem  ferre  non  posse,  ipsa) 
pharmacum  sumunt,  ipsse  amarum  calicem 
bibunt,  ut  inde  lac  salutare  infantuli  sugant. 
Ad  eumdem  modum,  auditores,  nutrix  no¬ 
stra  sapientia  Bci,  trabea  carnis  induta, non 
egebat  quidem  ullo  pro  se  medicamento, 
quae  Peccatum  non  fecit  :  nec  dolus  inventus 
est  m  ore  ejus,  pro  nobis  tamen,  tamquam 
bona  nutrix,  calicem  passionis  accepit ,  ut 
lac  Sacramentorum  nobis  praeberet.  Quare, 
auditores,  Quasi  modo  genti  infantes,  lac  con¬ 
cupiscamus,  si  nostra  sancta  nutrix  ad  cali¬ 
cem  bibendum  pigra  non  fuit,  qua  poena 
digni  erimus  si  nos  ad  lac  quaerendum  pigri 
simus  ?  Sed  jam  de  calice  satis  multa  dicta 
sunt,  caetera  videamus. 

Post  illa  enim  verba  :  Potestis  bibere  cali¬ 
cem,  quem  ego  bibiturus  sum,  addit  S.  Marcus, 
aut  baptismo,  quo  ego  baptizor  baptizari ? 
Quae  verba  leguntur  etiam  in  codice  greeeo 
B.  Matthei.  Neque  vero,  quee  hic  de  bapti¬ 
smate  dicuntur,  mysterio  carent.  Dominus 
enim  duplicem  crucem  passus  est,  unam  in 
corpore,  alteram  in  corde.  Nam  et  desiderio 
nostra)  salutis,  et  patiendi  cupiditate  et  dolo¬ 
re,  quem  ex  pra)scientia  periturorum  homi¬ 
num  cupiebat,  vehementissime  cruciabatur 
in  corde  :  et  simul  atrocissimo  clavorum, 
et  spinarum,  verberum  et  plagarum  suppli¬ 
cio  torquebatur  in  corpore.  Crux  illa  inteiior 
calicis  nomine  significata  est.  Exterior  vero 
baptismatis  appellatione.  Siquidem  calix 
hominem  purgat  interieras,  baptisjna  eum¬ 
dem  lavat  exterius.  Neque  injuria  Dominus 
petit  a  discipulis,  an  et  calicem  bibere,  et 
baptismate  baptizari  possint :  nam  praelatos, 
et  principes  et  pastores,  quales  illi  fieri  cu- 

piebant,  utramque  crucem  et  cordis,  et  cor¬ 
poris  ferre  necessarium  est.  Nam  et  vigilare 
super  gregem,  et  de  bonis  pascuis  cogitare 
et  contra  varios  ovium  morbos  medicamenta, 
et  quod  caput  est,  maximo  desiderio  salutis 
ovium  flagrare  et  aestuare  debent.  Et  haec 
quidem  est  crux  interior.  Deinde  etiam,  ut 
crucem  interiorem  ferant,  concionandum 
est,  saepe  etiam  itinera  facienda,  pauperum 
hominum  querelae  patienter  audiendae,  per¬ 
versorum  inimicitiae  non  timendae,  vitia  et 
verbis  et  reipsa  ac  factis  extirpanda,  deni¬ 
que  multa  illis  pericula  subeunda,  multae 
molestiae  superandae,  mors  ipsa,  si  fuerit 
opus,  fortiter  appetenda  est.  Vultisne  ut  hu¬ 
jus  rei  testem  vobis  gravissimum  adduca¬ 
mus  ?  Testis  sit  nobis  Apostolus  Paulus.  Quo 
pacto,  quaeso,  persuades  nobis,  Apostole 
beatissime,  te  Christi  ministrum,  id  est,  Ec¬ 
clesiae  episcopum  esse  ?  Miwstri ,  inquit, 
Christi  sunt  ?  Et  ego  (ut  minus  sapiens  dico) 
plus  ego.  Quamobrem  obsecro  ?  Audite  ra¬ 
tiones  :  In  laboribus  plurimis ,  in  carcembus 
abundantius,  in  plagis  supra  modum ,  in  mor¬ 
tibus  frequenter.  A  Judaeis  quinquies ,  quadra¬ 
genas,  una  minus,  accepi.  Ter  virgis  caesus 
sum :  semel  lapidatus  sum ,  ter  naufragium  feci, 
nocte  et  clie  profundo  maris  fui.  In  itineribus 
saepe ,  periculis  fluminum ,  periculis  latronum, 
periculis  ex  gentibus ,  periculis  in  civita¬ 
te,  periculis  in  solitudine ,  periculis  in  mari, 
periculis  in  falsis  fratribus.  In  labore,  in  ae¬ 
rumnis,  in  vigiliis  multis,  in  fame,  in  siti  :  in 
jejuniis  multiis,  in  frigore  et  nuditate,  praeter 
ea,  quae  extrinsecus  sunt,  praeter  crucem, 
inquit,  istam  exteriorem,  instantia  mea  quo¬ 
tidiana,  sollicitudo  omnium  Ecclesiarum. 
Quis  infirmatur,  et  ego  non  infirmor  ?  Quis 
scandalizatur ,  et  ego  non  uror  ?  Vere  ergo  B. 
Paulus  et  calicem  Domini  bibebat,  et  sangui¬ 
nis  baptismate  lavabatur. 

Caeterum  quidnam  B.  Jacobus  et  Joannes 
Domino  respondeant :  audiamus.  Dicunt  ei  : 
Possumus.  Ex  ambitione  quid,  nisi  caeca 
et  inconsiderata  temeritas  nasci  poterat  ? 
Dicunt  ei  :  Possumus.  Philosophi  dicere 
solent,  propterea  solem,  dum  oritur  aut 
occidit,  majorem  spectantibus  apparere, 
quam  in  meridie,  quod  in  ortu  et  occasu  per 
interpositos  quosdam  vapores  cernendum 
se  praebeat.  Eodem  modo  ambitiosus  ma¬ 
jores  arbitratur  vires  suas,  quam  sunt ;  quia 
per  interpositos  cupiditatis  suae  crassissimos 
vapores  eas  intuetqr.  Hac  ergo  ratione  et 
Apostoli  decepti,  Dicunt  ei  :  Possumus.  Haec 


est  illa  praeclara  virtus,  quam  in  B.  Ja- 
cobo  nostri  temporis  homines  imitantur. 
Nam  si  forte  petebatur  ab  iis,  qui  onera  Ec- 
clesiaistica  et  curam  animarum  quaerunt : 
Num  castus  esse  potes,  respondet  alacriter  : 
Possum.  Num  gregem  tibi  commissum  verbo 
Dei  assidue  pascere  potes?  Possum.  Num 
praeter  victum  et  vestitum  nihil  amplius  ac¬ 
cipere  de  sumptibus  Ecclesiasticis, ^  et  reli¬ 
quum  egenis  dispensare  potes  ?  Possum  : 
Num  animum  pro  ovibus  tuis,  si  necessitas 
postulet,  ponere  potes  ?  Possum.  At  ubimon 
verbis,  sed  facto  opus  est,  nihil  possunt,  le¬ 
vissimae  tentationi  succumbunt,  super  gre¬ 
gem  dormiunt,  super  honores  vigilant :  de 
prolixitate  breviarii,  de  beneficii  tenuitate 
queruntur,  ovium  recordantur  numquam, 
opum  obliviscuntur  numquam.  Etundenam, 
quaeso,  tam  caeca  temeritas,  ut  ad  omnia, 
Possumus ,  respondeant  ?  Nimirum ,  audi¬ 
tores,  quia  per  interjectos  ambitionis  vapo¬ 
res  vires  suas  intuebantur.  Deinde  idem  am¬ 
bitiosis  accidit,  quod  evenire  iis  solet,  qui  ex 
edito  aliquo  loco  ea,  quae  deorsum  jacent, 
intuentur.  Scipio  Africanus,  quem  Cicero 
per  quietem  in  coelum  ascendisse  finxit,  cum 
ex  orbe  lacteo  mundum  hunc  inferiorem 
contemplaretur,  vastissimas  regiones  quasi 
maculas  quasdam  ac  veluti  puncta  cernebat : 
et  contra  stellarum  globos  inter  quos  ipse 
tunc  erat,  tantae  molis  esse  videbat,  ut  di¬ 
ceret  ab  illis  orbem  terrarum  facile  superari. 
Eodem  plane  modo,  auditores,  ambitiosus  ex 
excelso  monte  superbiae,  in  quem  jam  con¬ 
scendit,  onera  praelatorum,  quae  multa  et 
maxima  sunt,  veluti  humilia  et  vilia,  et 
humi  jacentia  ac  longe  posita  cernit :  Atque 
ideo  non  mirum  est,  si  parva,  et  levia,  et 
humeris  suis  longe  inferiora  esse  dijudicat  : 
at  opes  et  honores  et  caetera  commoda,  quae 
ante  oculos  obversantur,  imo  quae  in  corde 
habere  se  videt,  magni  facit,  et  vere  eximia 
et  excellentia  bona  esse  censet.  Hinc  nimi¬ 
rum  perversa  illa  et  exeerabilis  consuetudo 
in  Ecclesiam  invecta  est,  ut  animarum  guber¬ 
natio  per  alios  procuretur,  redditus  nemine 
commitantur.  0  ambitiose  caece,  siccine  Apo¬ 
stolorum  proprium  munus  committis  aliis  ; 
Judae  provinciam  reservas  tibi?  Descende, 
descende,  caece  de  monte,  discute  vaporem 
cupiditatis,  remove  nubem  ambitionis,  acce¬ 
de  ad  curam  animarum  propius,  magni¬ 
tudinem,  difficultates,  pericula  intuere,  et 
tunc,  si  audes,  responde,  Possum.  Geete- 
rum  quicquid  ipse  dicas,  teipsum  fortasse 


336 


CONGIO  XXXVIII.  DE  SANCTO  JACOBO. 


falles,  Dominum  certe  non  falles.  Sed  de  vo¬ 
bis ,  auditores,  spero  meliora  et  viciniora 
saluti.  Ad  Evangelium  igitur  revertamur. 

Ait  illis :  Calicem  quidem  meum  bibetis, sedere 
autem  ad  dexteram  meam  et  sinistram ,  non  est 
meum  dare  vobis  ;  sed  quibus  paratum  est  a  Pa¬ 
tre  meo.  Videte  rursum  atque  imitamini  Domi- 
nisapientiam.  Certeilla  responsio;  Possumus, 
magis  fqit  temeraria  quam  fuit  ambitiosa  pe¬ 
titio.  Ex  quo  etiam  acerbiori  reprehensione 
digni  erant  :  Dominus  tamen  maturissimo 
consilio,  neque  illo  indignatur  neque  eos  ob¬ 
jurgat  ;  non  enim  omnia  vitia  eodem  die 
reprehendenda  sunt :  sed.  hodie  unum,  cras 
alterum,  postridie  tertium,  atque  ista  sensim 
omniaextirpantur.  Cum  ergo  Dominus  cerne¬ 
ret  verum  esse,  quodilli  responderant,  quam¬ 
quam  nescirent,  quo  pacto  id  implendum 
esset,  non  enim  viribus  naturae,  ut  ipsi  exi¬ 
stimabant  ;  sed  gratia  Dei,  calicem  bibituri 
erant.  Ait  illis  :  Calicem  quidem  meum  bibetis. 
Dominus  noster,  auditores,  consuevit  amicis 
ac  familiaribus  suis  calicem  istum  laborum 
et  molestiarum  propinare,  quemadmodum 
vos  in  conuiviis  vestris  facere  soletis  :  et  quo 
quid  domino  magis  est  familiaris,  eo  prius 
et  frequentibus  calicem  istum  Dominus  ei 
propinat.  Idcirco  ait :  Calicem  quidem  meum , 
ut  mihi  conjunctissimi  atque  amicissimi, 
bibetis.  Ex  quo  intelligi  potest,  quam  carus 
B.  Jacobus  Domino  fuerit,  cum  ipsi  omnium 
primo  inter  Apostolos  martyrii  calix  a  Domi¬ 
no  propinatus  sit.  Sed  rursum  Calicem,  ait 
non  vestrum,  sed  Meum ,  quia  pro  justitia 
pati  et  martyrium  ferre,  non  est  humanae 
infirmitatis,  sed  benignitatis  divinae  Vobis 
donatum  est,  inquit  Apostolus  Paulus,  pro 
Christo  non  solum,  ut  in  eum  credatis,  sed 
etiam  ut  pro  illo  patiamini.  Et  B.  Episcopus 
et  martyr  Cyprianus,  cum  in  sermone  de 
lapsis  ostendisset,  quam  multi  tempore  per¬ 
secutionis  a  Domino  defecissent,  ad  forum 
ultro  concurrissent,  Daemonibus  immolas- 
sent,  Christo  renuntiassent :  Corona,  inquit, 
de  Dei  benignitate  descendit,  et  non  potest  ac  - 
dpi,  nisi  fuerit  hora  sumendi.  Legite  episto¬ 
lam  Plinii  ad  Trajanum,  et  ubi  cognoveritis, 
quam  facile  multi  a  Christo  ad  idola  tormen¬ 
tis  territi  revertuntur,  dicite  martyrium  Dei 
donum  excellentissimum  esse  ;  et  non  teme¬ 
re  Dominum  dixisse  judicabitis  ;  Calicem 
meum  bibetis ,  quem  scilicet  nisi  ex  me  habe¬ 
re  minime  potestis. 

Est  item  et  alio  ratio  quare  suum  dixerit 
calicem,  quem  non  ipse,  sed  discipuli  bibi¬ 


turi  erant  :  nempe  quia  multi  imo  vero  om¬ 
nes  homines  laborum  calicem  bibunt,  sed 
non  omnes  calicem  Domini  bibunt.  Respicite 
divites,  avaros,  numquid  calicem  non  bi¬ 
bunt  ?  numquid  crucem  non  ferunt  ?  maxi¬ 
me  vero  et  crucem  ferunt  et  calicem  bibunt. 
Nam  nec  noctu  dormiunt,  nec  interdiu  quie¬ 
scunt  ;  ssepe  in  itineribus,  semper  in  nego¬ 
tiis  versantur  :  in  numerandis  autem  pecu¬ 
niis,  et  tempus,  et  manus  et  cerebrum  con¬ 
terunt  :  fraudes  cogitant,  lucris  inhiant,  opes 
aucupantur  :  et  interim  tamen  nihil  retibus 
suis,  nisi  timores  et  dolores,  curas  et  solli¬ 
citudines  capiunt.  Pauperem  vident?  Suspi¬ 
cantur  furem.  Divitem  vident  ?  Suspicantur 
latronem.  Ferunt  igitur  crucem  et  bibunt 
calicem,  sed  Judee,  non  Domini.  Quid  de 
ambitiosis  hominibus  dicam  ?  0  quam  gran¬ 
de,  et  quam  amarum  poculum  bibunt,  dum 
ad  honores  anhelant,  suspirant  ad  cathedras, 
cum  isto  aequari,  illum  superare  contendunt, 
et  quem  praeire  sibi  vel  uno  passu  videant, 
invidentiae  rabie  consumuntur.  Crux  -ista 
crux  mali  latronis  est,  et  istum  calicem  Dia¬ 
bolus,  non  Dominus  propinavit.  Porro  Hae¬ 
retici  et  isti  calicem  bibunt  :  nam  et  concio¬ 
num  laborem  libenter  tolerant,  et  facultati¬ 
bus  interdum  spoliari,  et  caedi  et  cremari, 
sed  non  tam  fortiter,  quam  pertinaciter  fe¬ 
runt  :  neque  tamen  inde  praemia  ulla  aut 
coronam  reportant ;  sed  potius  ex  brevibus 
suppliciis  transeunt  ad  aeterna.  Quid  ita  ? 
Quia  non  calicem  Domini,  sed  Diaboli  bibere 
voluerunt,  et  idcirco  supplicium,  quod  pro 
haeresi  patiuntur,  Non  est,  ut  Cyprianus  ait, 
fidei  corona ,  sed  poena  perfid>se.  Quamobrem 
illis  dicitur  solum  :  Calicem  meum  bibetis ; 
qui  pro  justitia,  pro  veritate,  pro  Christo  , 
non  pro  avaritia,  pro  ambitione,  pro  haeresi 
labores  et  cruciatus  alacriter  subeunt  et  pa¬ 
tiuntur.  / 

Sed  interim  alia,  nec  minus  apta  hujus 
loci  intelligentia  mihi  se  offert  :  fortasse 
enim  calicem  meum  maluit  dicere,  quam  ve¬ 
strum  :  quia  nunquam  servus  Christi  cali¬ 
cem  bibit,  quin  etiam  cum  illo  Dominus 
bibat.  Calicem  ;  inquit,  meum  bibetis,  quia 
nunquam  sine  me  illum  bibetis.  Cum  Domi¬ 
nus  Petro  ex  urbe  fugienti  occurrisset,  in¬ 
terrogatus  ab  illo,  quonam  iret  ?  respondis¬ 
se  fertur  (ut  Hegesippus  in  historia  sua  scri¬ 
ptum  reliquit)  Eo  Romam,  iterum  crucifigi , 
tamquam  si  diceret  :  Tu  quidem,  Petre,  pro 
me,  sed  non  sine  me  in  crucem  agendus  es. 
Undenam,  obsecro,  erat,  ut  Dominus  in 

liorto,  cura  obitura  sibi  imminere  cerneret, 
timeret  et  mcestus  esset  ;  Andreas  autem 
ante  crucem,  Laurentius  in  craticula  exulta- 
ret?  Et  cur  Dominus  Patrem  rogavit,  ut  ca¬ 
licem  passionis  ab  eo  transferret,  et  aposto¬ 
li  eumdem  calicem  bibere  ardentissime  de¬ 
siderarunt?  Numquid  famuli  Domino  fortio- 
ses  erant-?  Minime  vero,  auditores.  Sed 
cum  Apostoli  et  Martyres  calicem  bibe¬ 
rent,  Dominus  eos  juvabat  :  cum  Dominus 
biberet,  nemo  1  juvabat.  Torcular ,  inquit, 
calcavi  solus  et  de  gentibus  non  est  vir  mecum. 
Itaque  dum  Martyres  cruciarentur  exterius, 
eos  Dominus  reficiebat  et  recreabat  inte¬ 
rius  :  et  calicem  fellis  non  sine  mellis  admix¬ 
tione  illis  propinari  sinebat.  Et  ideo  Ibant 
gaudentes  a  conspectu  concilii ,  quia  digni  ha¬ 
biti  sunt  pro  nomine  Jesu  contumeliam  pati. 
At  ipse  Dominus  calicem  plenum  fellis  et  ab- 
synthii,  sine  ulla  dulcis  liquoris  admistione 
ebibere  voluit.  Merito  igitur  calicem  suum 
Dominus  dixit,  quem  non  nisi  per  ipsum,  et 
pro  ipso,  et  non  sine  ipso  discipuli  bibituri 
erant. 

Sequitur  :  Sedere  autem  ad  dexteram  meam 
et  sinistram ,  non  est  meum  dare^vobis,  sed  qui¬ 
dem  paratum  est  a  Patre  meo.  Multas  ejus 
loci  apud  veteres  expositiones  invenio.  Ac  in 
primis  non  defuerunt,  qui  dicerent,  eas  se¬ 
des  Moysi  atque  Eliae  esse  paratas,  ut  quem¬ 
admodum  in  monte  Dominus  in  medio  eo¬ 
rum  apparuit,  ita  perpetuo  sit  futurus  in  glo¬ 
ria.  Quorum  sententiam  sicut  B.  Hilario 
placuisse  scio,  ita  beato  Hieronymo  et  po¬ 
sterioribus  minime  probatam  esse  video. 
Ariani  vero,  ut  B.  Ambrosius  libro  de  fide 
quinto  testis  est,  hic  doceri  existimabant, 
Filium  Dei  non  esse  Patri  aequalem,  sed  po¬ 
testate  longe  inferiorem,  cum  sedem  in  re¬ 
gno,  cui  voluerit,  dare  non  possit.  Verum 
haec  Arianorum  opinio,  seu  potius  gravissi¬ 
mus  et  perniciosissimus  error,  facile  refelle¬ 
tur,  si  vel  cum  B.  Augustino  haec  Domini 
verba  ad  formam  servi  referamus,  et  sensus 
sit :  Non  est  meum  dare  vobis,  sed  quibus  pa¬ 
ratum  est  a  Patre  meo,  hoc  est,  non  pietate 
humana,  sed  auctoritate  divina  gloriam 
regni  coelestis  impartior.  Idcirco  iis  est 
meum  eam  donare,  quibus  ab  ipsa  aeterni¬ 
tate  sempiternus  Pater,  non  sine  Filio  tamen, 
paravit.  Vel  certe  cum  Nanzianzeno,  cum 
Hieronymo,  cum  Ghrysostomo  aliisque  san¬ 
ctis  et  eruditis  patribus  dicamus  ;  regnum 
coelorum  non  cuique,  sed  laborantibus  cei- 
tantibus  et  vincentibus  esse  paratum,  atque 
Tom.  IX. 


idcirco  jure  Dominum  affirmasse,  non  esse 
suum,  qui  sapientissimus  et  justissimus  est, 
illud  ambitiosis  et  elatis  concedere.  Ut  au¬ 
tem  exemplo  rem  totam  illustremus  :  Finge 
potissimum  aliquem  regem  coronam  auream 
eurrentibus  in  stadio  constituisse,  et  eam 
auctori  se  daturum  promisisse,  numquid  si 
■  amicus  aliquis  regis  a  rege  contenderet,  ut 
ea  sibi  propter  amicitiam  corona  daretur, 
numquid,  inquam,  non  merito  audiret  : 
Non  est  meum,  hoc  est,  aequitatis  et  justitise 
meae  non  est,  ut  eam  coronam  propter  ami¬ 
citiam  largiar  tibi,  quam  mercedem  laboris 
et  virtutis  in  stadio  decertantium  esse  volui? 
Eodem  plane  modo  Dominus  respondet  : 
non  enim  propterea,  inquit,  quod  aliqua 
cogitatione  mecum  copulati  estis  idcirco 
primae  sedes  in  regno  dandae  sunt,  cum, 
ese  jam  sint  fortiter  certantibus  praeparatae  : 
sed  tum  demum  eas  a  me  obtinere  poteritis5 
quum  tam  grandi  praemio  tum  gratia  mea. 
Quum  industria  et  labore  vestro  dignos  vos 
efficietis. 

Verum  hinc,  auditores,  eam  conclusionem 
effici  video,  quae  et  nobis  summam  utilitatem 
et  consolationem  afferre  potest,  quam  quae¬ 
so,  diligenter  animis  nostris  mentibusque 
mandemus.  Qusenam  igitur  est  ista  conclu¬ 
sio  ?  Begnum  coelorum  non  personis,  sed 
virtutibus  dari  :  neque  enim  regibus,  ponti¬ 
ficibus,  magistratibus,  nobilibus,  divitibus  : 
aut  contra,  privatis,  obscuribus,  pauperibus, 
promitti  videtis  :  sed  iis  dumtaxat,  qui  in 
quocumque  fuerint  statu,  in  eo  bene  se  ges¬ 
serint  et  virtutum  operibus  enituerint.  Nec  B. 
Jacobus  ideo  regnum  coelorum  intravit,  quia 
Apostolus  fuit ;  sed  quia  bene  in  Apostolatu 
se  gessit.  Agimus  enim  in  hujus  mundi  thea¬ 
tro  vel  uti  quamdam  comoediam,  Deo  judice, 
et  Angelis  spectatoribus.  Dum  comoediae  a- 
guntur,  iste  personam  regis,  ille  pontificis  re¬ 
praesentat:  alius  agit  servum,  alius  dominum, 
alius  plebeium,  alius  patritium,  alius  rusti 
cum,  alius  magistratum.  Quo  autem  spectant 
omnes  actores?  Ut  regem  potius,  quam  villi¬ 
cum  agant?  Minime  vero.  Quoftam  igitur? 
Nimirum  eo,  ut  suam  personam,  qusecumque 
illa  sit,  apte  et  composite  repraesentent.  Saepe 
enim  accidit,  ut  is,  qui  servum  vilissimum 
egit,  quia  eam  personam  bene  est  imitatus, 
miris  laudibus  ab  omnibus  extollatur.  Is 
vero,  qui  regem  repraesentabat,  quod  frigi¬ 
dus  in  agendo  fuerit,  conviciis  et  sibilis  ex¬ 
plodatur'.  Ita  prorsus,  auditores,  se  nostra 
res  habet  :  Comoediam  agimus,  et  ideo  illi 

contingit  regis  persona,  isti  Pontificis,  ille 
Theologum,  iste  jurisconsultum  agit,  alius 
laicum,  alius  clericum  repraesentat,  et  inte- 
rim  Deus  est  Judex,  qui  non  terretur  sce¬ 
ptris  regum,  neque  tiaris  Pontificum,  neque 
purpuris  imperatorum,  sed  eos  commendat, 
et  praemio  afficit,  qui  suam  personam  bene 
gesserunt,  illos  contra  reprehendit,  et  tor¬ 
mentis  addicit,  qui  secus  fecerunt.  Judas 
Apostolus,  hoc  est,  Episcopus  et  Doctorerat, 
Stephanus  Diaconus,  hoc  est,  minister  et 
discipulus  fuit,  exacta  tamen  comoedia  Ju¬ 
das  ex  theatro  explosus?  in  gehennae  incen¬ 
dium  ruit;  Beatus  Stephanus  totius  comoe¬ 
diae  plausibus  exceptus  ad  coelum  cum 
honore  sublatus  fuit.  Quamobrem  ?  Quia 
Stephanus  discipuli  personam  egit  bene ; 
Judas  autem  personam  Apostoli  egit  male. 
Itaque  contingere  potest,  et  saepe,  ni  fallor, 
contingit  ut  rex,  et  Pontifex  et  jurisconsul¬ 
tus  et  Theologus,  aeternis  cruciatibus  adju¬ 
dicentur,  et  Pontificis  cocus  et  regis  manci¬ 
pium,  et  alius  ,  nescio  quis,  imperitus  et 
plebeius  aeternis  praemiis  affecti  beatis  An¬ 
gelorum  agminibus  inserantur,  nec  imme¬ 
rito  :  cum  illi  sublimes  illas  personas  non 
bene  praesentaverint  isti  autem  suas,  licet 
viles,  et  abjectas  personas  praeclare  et  ele¬ 
ganter  gesterint.  Hinc  Beatus  Gregorius  ait: 
«  In  examine  justi  Judicis  mutat  merita 
ordinum  qualitas  actionum.  ».  Et  B.  Hiero¬ 
nymus  :  «  Cernis,  inquit,  scribens  in  Jovi- 
nianum,  quod  Episcopus,  Presbyter  et  Dia¬ 
conus  non  ideo  sint  beati,  quia  Episcopi  vel 
Presbyteri  sunt  vel  Diaconi,  sed  si  virtutes 
habuerint  nominum  suorum  et  officiorum. 
Alioqui  si  Diaconus  sanctior  Episcopo  suo 
fuerit,  non  ex  eo  quod  inferiori  gradu  est, 
apud  Christum  deterior  erit.  » 

Frustra  igitur  auditores,  frustra  mortales 
ad  sublimiora  semper  anhelant,  cum  in  eo 
potius  vehementer  laborandum  sit,  ut  in  eo 
gradu,  in  quo  positi  sumus,  ita  nos  gera¬ 
mus,  ut  divinae  majestatis  oculis  minime 
displiceamus.  In  quo  Beatissimus  Jacobus 
maxime  eniffiit.  Cum  enim  Apostoli  perso¬ 
nam  ageret,  et  ex  piscatore  mutorum  anima¬ 
lium  piscator  hominum  esset  effectus,  itaserio 
provinciam  sibi  commissam  administravit, 
ut  etiam,  cum  ad  supplicium  duceretur,  sui 
muneris  minime  immemor,  hominem  quem¬ 


dam  piscatus  sit,  et  non  solum  fidei,  sed 
martyrii  quoque  consortem  habuerit ,  ut 
Clemens  Alexandrinus  et  Eusebius  Caesarien¬ 
sis  scriptum  reliquerunt.  Deinde  cum  mar¬ 
tyris  personam  agere  et  calicem  Domini 
bibere  deberet,  tanta  constantia  et  alacritate 
id  egit,  ut  vel  ut  signifer  agminis  Apostolici 
primus  certamen  iniret,  atque  ex  certamine 
coronam  reportare  meruerit.  Sed  quanto 
ille  beatior,  quod  calicem  tam  amarum  tan¬ 
ta  alacritate  biberit,  tanto  nos  infeliciores, 
qui  eum  nec  videre  quidem,  nec  olfacere 
sustinemus.  Et  tamen,  auditores,  cogitandum 
nobis  esset,  ac  dicendum,  si  beatissimi 
Christi  discipuli,  si  invictissimi  martyres,  si 
hic  ipse  Apostolus  eximius  Jacobus,  si  ma¬ 
ter  Filii  Dei,  si  ipse  Filius  Dei,  non  nisi  ca¬ 
lice  laborum  et  dolorum  epotato  regnum 
coelorum  ingredi  potuerunt ;  quis  ego  sum, 
qui  sine  ullo  sensu  doloris  in  lecto  plumaceo 
ad  coelum  per  Angelos  me  transferri  debere 
praesumam  ?  Numquid  Dominus  vehemen¬ 
tius  me  diligit,  quam  illos  dilexerit  ?  Num¬ 
quid  mea  praesentia  illi  tantopere  necessaria 
est,  ut  sine  me  regnum  coelorum  consistere 
non  possit  ?  Et  si  calicem  istum  Domini  hic 
ad  tempus  ferre  non  valeo  quomodo  calicem 
irae  Domini  ferre  valebo,  quem  perpetuo 
-peccatores  in  inferno  bibere  compelluntur.? 
.cie  quo  mihi  Seri  tura  praedicat,  dicens  : 
Ignis  grando ,  nix  glacie  s,  spiritus  procellarum, 
pars  calicis  eorum.  Nemo  igitur,  auditores, 
nem^o  se  fallat,  si  ad  eam  gloriam  cupimus 
pervenire,  ad  quam  effecti  et  creati  sumus , 
ad  quam  hodie  Beatissimus  Jacobus  perve¬ 
nit,  eadem  nobis  via  capienda  est,  quam  ille 
suscepit,  serio  de  animae  salute  cogitandum, 
neque  solum  cogitandum  ;  sed  reipsa  et  fa¬ 
ctis  omni  diligentia  procuranda.  Neque  tem¬ 
pus  expectandum.  Nam  tempus  est  breve, 
iter  est  longum,  socordia  humana  magna 
est,  et  animae  negotium  negotium  nego¬ 
tiorum  est.  Quare,  auditores,  vos,  simul 
et  meipsum  oro  atque  obtestor,  ut  in  eo  dis¬ 
soluti  et  negligentes  non  simus,  in  quo  ve¬ 
rum  et  solum  bonum  nostrum  positum  est, 
ut  tandem  aliquando  ad  eum,  in  quem  cre¬ 
dimus,  perveniamus,  Jesum  Christum  Domi¬ 
num  nostrum,  qui  est  benedictus  in  saecula. 
Arnen. 

Nisi  granum  frumenti  cadens  in  terram  mortuum  fuerit ,  ipsum  solum  manet. 

Jocrn.  xii  ,  v.  24. 


SYNOPSIS 

Breve  S.  Laurentii  Martxjris  encomium  exordii 
vices  sibi  vendicat ,  et  ad  propositum  thema 
accingitur  oratio.  In  primis  itaque  praemitti¬ 
tur,  quem  scopum  Christus ,  dum  haec  loque¬ 
batur,  propositum  habuerit ■  Quomodo  Chri- 
tus,  creator  et  creatura,  et  in  duplici  suo  ad¬ 
ventu,  maximus  et  minimus  fuerit,  ex  occa - 
sioneseminum  sinapis ct  frumenti ,  ostenditur. 
Duce  causae  afferuntur,  cur  Christus  se  grano 
frumenti  comparet :  una  sumitur  ex  ipsius 
grani  virtute  et  proprietate  :  altera  ex  fructu, 
quem  producit ;  ubi  Catholicorum  Lcclesia, 
non  vero  Haereticorum,  spicee  ex  Christo  grano 
ortae  apte  assimilatur.  Quod  sine  Christi 
morte  muddus  salvari  non  potuisset ,  sed  so¬ 
lus  ipse  justus  fuisset,  probutur  ;  unde  quan¬ 
tum  fructum  moriendo  attulerit,  figuris  Adce 
dormientis ,  B.uchel  parturientis ,  Moysis  pe¬ 
tram  percutient  is ,  et  similitudine  agricnlce  se¬ 
minantis  demonstratur.  Quod  Lccles  a  Ca¬ 
tholica  in  suo  incremento  semper  et  ubique  ea¬ 
dem  manserit,  contra  vero  Haereticorum  do- 
gmata  variare,  vacillare  et  facile  arescere  af¬ 
firmare  exemplis  confirmatur .  Per  verba  dein¬ 
de  textus  triplex  in  fnngitur  error  :  primus , 
eorum,  quiob  mortuum  granum  Christum,  se 
animam  suam  amando  posse  salvari,  existi¬ 
mant  :  secundus  Lutheranorum,  fidem  absque 
operibus  sufficere  credentium ■  Tertius  deni¬ 
que,  otiosorum,  qui  soli  manere  volunt,  nec 


fructum  bonorum  operum  requiri  ad  perfe¬ 
ctionem  autumant  Quce  vita  amanda,  quee 
odio  prosequenda  ;  et-,  quomodo  aliquando  in 
corpus  nostrum  scevire,  non  attentis  ejus  que¬ 
relis,  oporteat,  docetur  ;  atque  medici  exem¬ 
plo,  rei  natura  et  experientia ,  malum  malo 
pellere  solitis,  comprobatur.  Quomodo  prae¬ 
terea  ad  id  nos  ducet  Martyrum  constantia  et 
pnvsertim  D.  Laurentii,  cujus certamert brevi¬ 
ter  narratur.  Tandem  ad  mortificationem 
corporis  et  injuriae  tolerantiam ,  loco  conclu¬ 
sionis  efficax  consequitur  adhortatio. 

Clarior  Laurentii  flammis,  quam  solis  luce 
dies,  et  illustrissimo  martyrio  ad  aeternam 
posteritatis  memoriam  consecratus,  tantam 
mihi  ad  dicendum  alacritatem  affert,  optimi 
auditores,  quantam  haec  tam  praeclari  trium¬ 
phi  commemoratio  et  Ecclesiae  universae 
laetitia  debet  afferre.  Hic  enim  invictissimus 
Christi  miles  et  clarissimus  martyr,  adole¬ 
scens  egregius,  fide  eruditus,  pietate  conspi¬ 
cuus,  Spiritus  sancti  igne  succensus,  divino 
lumine  illustratus,  omni  fortitudine  insignis, 
sapientia  praestans,  sanctitate  perfectus,  sig¬ 
nis  et  prodigiis  admirandus,  morte  denique 
et  martyrio  gloriosus,  eum  sempiternae  illius 
beatieque  vitae  desiderio  flagraret,  ejus  glo¬ 
riam,  qui  vita  est  omnium,  assereret,  et  fa¬ 
cultates  Ecclesiae  in  pauperum  sinibus  pie 
reconderet,  hujus  brevissimae  lucis  usuram 
cum  immortalitatis  munere  commutavit  : 
ab  hominibus  quidem  in  terris  injuste  dani- 


340 


CONGIO  XXXIX.  DE  SANCTO  LAURENTIO. 


natus,  sed  a  Christo  jure  et  merito  in  coelum 
sublatus,  et  florenti  laurea,  pretiosis  lapidi¬ 
bus  gemmisque  clarissimis  coronatus. 

Et  quidem  si  de  laudibus  tanti  martyris 
dicere  vellem,  metuendum  mihi  profecto  es¬ 
set,  ne  dies  potius  in  tam  illustri  causa  me 
versantem,  quam  oratio  desereret.  Verum 
Evangelica  illa  et  dominica  verba,  quse  inter 
sacra  missarum  soleinnia  recitari  audivistis, 
me  rapiunt  ad  se,  et  elegantissima  illa  simi¬ 
litudo  de  grano  frumenti,  quod  nisi  moria¬ 
tur,  fructum  afferre  non  potest,  me  quodam¬ 
modo  cogit,  ut  eseteris  omnibus  argumentis 
praetermissis  ad  eam  explicandam  aggrediar. 
Tantam  enim  utilitatem,  tantumque  emolu¬ 
mentum  cum  ad  fidem  confirmandam,  tum 
ad  mores  corrigendos,  in  ejus  expositione 
positum  esse  video  ;  ut  non  sine  causa  mihi 
persuadeam,  ipso  quoque  Beatissimo  Lau¬ 
rentio  gratiorem  hanc  orationem  futuram, 
quam  si  solum  ejus  laudes  praedicantem. 
Nec  enim  in  tam  perfectae  tamque  excellentis 
charitatis  gradu  constitutus,  magis  de  suis 
encomiis,  quam  de  nostra  utilitate  sollicitus 
esse  ulla  ratione  posset. 

Sacra  igitur  evangelii  verba  audiamus  et 
ea  Domino  inspirante  breviter  explicemus  : 
Nisi  granum  frumenti  cadens  in  terram  mor¬ 
tuum  fuerit,  ipsum  solum  manet.  Si  autem  mor¬ 
tuum  fuerit ,  multum  fructum  affert.  Qui  amat 
animam  suam  in  hoc  mundo,  in  vitam  aeternam 
custodit  eam.  Antequam  ad  ipsa  Evangelii 
verba  explicanda  accedamus,  illud  est  nobis 
veluti  fundamentum  jaciendum,  cum  sibi 
finem  ac  scopum  in  hac  parabola  Dominum 
proposuisse,  ut  intelligamus,  Deum  omnino 
decrevisse  nemini  ad  regnum  coelorum,  nisi 
per  crucem ,  aditum  aperire.  Videt  enim 
Deus  nos,  etiamsi  Christiani,  etiamsi  Catho¬ 
lici,  etiamsi  clerici  simus,  nihil  tamen  aliud 
perpetuo  cogitare  quam  quomodo  in  otio 
esse  et  in  honoribus  crescere  et  divitiis  hu¬ 
meros  onerare  possimus.  Videt  haec,  inquam, 
Deus,  et  nostri  misertus  clamat  :  0,  o  quo 
pergitis?  Non  est  ista  via,  quae  ducit  ad 
coelum  :  sed  potius  quomodo  laboretis,  et 
parvuli  efficiamini,  et  non  solum  divitiarum, 
sed  etiam  propriarum  vestium  onere  suble¬ 
vemini,  considerare  debetis.  Siquidem  reg¬ 
num  coelorum,  tametsi  amplissimum,  latissi¬ 
mum  et  maximum  est,  tamen  portam  humil¬ 
limam  et  augustissimam  habet.  Et  quia  nos 
id  non  videmur  intelligere  posse,  ideo  nihil 
frequentius  in  Evangelio  Dominus  repetere 
solet.  Cam  igitur  post  solemnem  illum  in¬ 


gressum  in  Jerusalem,  quando  cum  olivarum 
et  palmarum  ramis  leetissimisque  acclama- 
.tionibus  Jerosolyma  Servatori  suo  obviam 
processit,,  gentiles  quidam,  ac  celebritate 
permoti  Dominum  videre  desiderarent,  id- 
que  Dominus  ex  Andrea  et  Philippo  cogno¬ 
visset,  tamquam  bona  occasione  sibi  oblata, 
dicere  coepit  :  Nisi  granum  frumenti  cadens 
in  terram  mortuum  fuerit,  ipsum  solum  manet , 
tamquam  si  dicere  voluisset  :  Erit  quidem 
tempus,  quando  me  gentes  requirent,  et  de 
numero  fient  ovium  mearum,  et  vocem  meam 
audient,  et  Fiet  unum  ovile  et  unus  pastor , 
et  tunc  laudes  meee,  et  nomen  et  gloria  ubi¬ 
que  celebrabuntur.  Sed  nondum  venit  hora 
ista.  Ante  mihi  fortis  armatus,  qui  custodit 
atrium  suum,  debellandus,  et  vasa  ejus  diri¬ 
pienda,  et  Adse  peccatum  expiandum,  et 
mors,  quam  incurristis,  exterminanda,  et 
vita,  quam  perdidistis,  reparanda  est.  Ut 
enim  granum  frumenti  non  prius  frugem  ex 
se  fundit,  quam  terree  complexu  et  calore 
solis  tepefactum,  et  corruptum  fueritis  ita 
neque  ego  ante  salutis  humanae  fructum 
ferre  potero,  quam  vitam  pro  vobis  et  san¬ 
guinem  fudero.  Habetis  igitur,  auditores, 
et  scopum  parabolae,  et  unde  Dominus  ejus 
dicendae  occasionem  habuerit.  Nunc  simili¬ 
tudinem  ipsam  exponamus. 

Nisi  granum  frumenti  cadens  in  terram 
mortuum  fuerit ,  ipsum  solum  manet.  Dominus 
noster,  auditores,' duobus  seminibus  se  di¬ 
versis  temporibus  comparavit,  grano  sinapis, 
ut  est  apud  Matthaeum,  et  grano  frumenti, 
seminum  videlicet  omnium  minimo  et  maxi¬ 
mo.  Nam  granum  sinapis  omnium  seminum 
minimum  esse  ex  Evangelio  didicimus  :  fru¬ 
menti  autem  granum  aut  maximum,  vel 
certe  in  maximis  esse,  experientia  rerum 
magistra  nos  docet.  Quid  igitur  hic  myste¬ 
rium?  Quod  Sacramentum  laitere  existima¬ 
tis  ?  Nimirum  illud  hic  latet  mysterium,  quod 
Nestorius,  aliique  Haeretici  multi  intelligere 
nunquam  potuerunt.  Quid  enim  est  maxi¬ 
mum,  nisi  Deus?  quid  minimum,  nisi  crea¬ 
tura?  Solus  igitur  Christus  maximus  et  mi¬ 
nimus  est,  qui  cum  in  forma  Dei  esset ;  semet- 
ipsum  exinanivit ,  formam  servi  accipiens. 
Sic  enim  tunc  divina  atque  humana  natura 
in  unaun  colere  personam,  ut  unus  prorsus 
atque  idem  creator  esset  et  creatura,  termi¬ 
natus  atque  immensus,  genitus  ab  aeternitate 
et  ortus  in  tempore,  dominus  et  servus,  ver¬ 
bum  et  caro,  Deus  et  homo,  maximus  et 
minimus.  Deinde  cum  duo  sint  adventus 

Salvatoris  ;  unus,  quem  fuisse  jam  credimus, 
alter,  quem  esse  futurum  minime  dubita¬ 
mus;  in  illo  minimus  apparuit,  in  isto  maxi¬ 
mus  apparebit.  Quid?  Quod  in  ipso  etiam 
priori  adventu  et  minimum  et  maximum  Do¬ 
minum  cernere  licet.  Nam  qui  nascitur  in 
stabulo,  et  pannis  involvitur,  et  in  praesepio 
reclinatur,  qui  adhuc  infans  vulnera  excipere, 
et  regum  impetum  effugere,  et  in  dEgyptum 
ire  compellitur,  qui  pro  beneficiis  injurias, 
pro  verbis  salutaribus  convitia,  pro  curatio¬ 
nibus  maledicta  et  verbera,  et  necem  repor¬ 
tat,  qui  denique  albis  indumentis  ut  insanus 
vestitur,  qui  spineam  coronam,  et  sceptrum 
arundineum  et  purpuram  jam  detritam,  ut 
rex  ridiculus,  ferre  cogitur  :  cui  Barabbas 
homicida  et  vir  sceleratissimus  anteponitur, 
qui  virgis  caeditur  ut  reus,  in  crucem  agitur 
ut  latro,  in  medio  latronum  moritur  ut  prin- 
cepsfurum  et  flagitiosissimis  flagitiosior,num- 
quid  noa  minimus  et  novissimus  virorum  tihi 
esse  videtur?  Contra  vero,  nonne  maximus  est 
ille,  qui  nascitur  ex  Virgine,  cujus  ortum 
Angeli  cum  cantu  et  laetitia  celebrant,  quem 
vix  dum  natura  stella  prodit.  Reges  metuunt, 
Magi  venerantur,  qui  siccis  pedibus  ambulat 
super  aquas,  qui  ventis,  et  tempestatibus 
imperat  et  obediunt,  qui  caecis  visum,  surdis 
auditum,  claudis  gressum,  aegris  incolumi¬ 
tatem,  et  mortuis  vitam  reddit  :  quo  mo- 
riente  terra  tremit,  lapides  franguntur,  se¬ 
pulcra  aperiuntur,  velum  scinditur,  sol 
deficit,  coelum  ipsum  tenebris  densissimis 
obducitur  :  qui  denique  post  triduum  devicta 
morte  et  inferni  carceribus  reseratis  mundo 
redivivus  apparuit?  Vere  igitur  Dominus 
Christus  et  minimus,  et  maximus  :  ct  gra¬ 
num  sinapis  et  granum  frumenti. 

Multa  hic,  auditores,  de  grano  frumenti 
dici  possent  :  quia  magnitudine,  specie,  sa¬ 
pore,  utilitate,  caeteris  seminibus  antecellit, 
et  quia,  quod  est  in  corporibus  coelum,  in 
sideribus  sol,  ignis  in  elementis,  aurum  in 
metallis,  in  virtutibus  charitas,  et  in  ani¬ 
mantibus  homo,  id  est  in  seminibus  granum 
frumenti.  Multae  rationes  coacervari  possent, 
cur  Dominus  huic  potissimum  grano  se  com¬ 
parare  voluerit.  Caeterum  nec  mihi  haec  per¬ 
sequi  per  temporis  augustias  licet,  et  faci¬ 
liora  sunt,  quam  ut  nostra  explicatione 
indigeant.  Duas  igitur  dumtaxat  hujus  rei 
causas  aperiam,  quarum  altera  ex  ipso  grano 
sumitur  :  altera  ex  fructu,  quem  producit. 

Ut  igitur  primam  grani  vim,  et  naturam 
contemplemur, granum  frumenti, et  quodlibet 

aliud  semen  exiguum  est  mole,  sed  virtute 
tantum  est  ut  plane  incredibile  sit  iis,  qui 
usu  vim  illius  non  didicerunt.  Constituamus 
enim  ante  oculps  -  arboris  alicujus  miram 
magnitudinem,  ligni  duritiem,  corticis  aspe¬ 
ritatem,  ramorum  varietatem,  foliorum  vi¬ 
riditatem,  florum  pulchritudinem,  fructuum 
denique  colorem,  saporem,  odorem,  spe¬ 
ciem  consideremus.  Quis,  obscero,  harum 
rerum  tam  dissimilium,  et  disparium,  tam 
discrepantium  originem  exiguum  granum 
fuisse  non  miretur ?  quis  non  stupeat?  quis 
facile  credat?  Ubi  enim  in  tam  parvo  se¬ 
mine  ligni  durities,  ubi  corticis  asperitas  , 
ubi  saporis  odorisque  magnitudo,  ubertas 
fructuum,  viriditas  foliorum?  et  tamen  haec 
omnia  latent  in  semine  :  et  quod  magis  est 
admirandum,  ipsum  semen  latet  in  semine. 
Ex  semine  quippe  producitur  radix,  ex  radice 
procedit  virgultum,  ex  virgulto  oritur  fru¬ 
ctus,  ex  fructu  rursum  oritur  semen.  In  se¬ 
mine  igitur  et  radix,  et  virgultum,  et  fru¬ 
ctus,  et  ipsum  semen  delitescit.  Deinde  quis 
capiet,  ipsum  semen,  quamdiu  integrum  est, 
et  incorruptum,  vim  nullam  exercere  posse  : 
ubi  autem  corruptum  et  dissolutum  fuerit, 
tunc  radices,  et  truncum  et  ramos  et  flores 
et  fructus,  et  omnem  illam  arboris  molem  ex 
se  fundere?  Quae  cum  ita  sint,  non  sine 
causa  Dominus  grano  vel  semini  comparare 
se  voluit.  Aspicite  enim  atque  intuemini  Ec¬ 
clesiae  magnitudinem,  sublimitatem,  maje¬ 
statem  ,  senatum  Apostolorum  ,  Martyrum 
agmina,  Virginumque  ccetus  ,  Pontifices  , 
Presbyteros,  Diaconos,  aliosque  gradus  infe¬ 
riores,  tam  multos,  et  tam  diversos  ordines 
hominum  religiosorum,  aliaque  maxima  et 
innumerabilia  Ecclesiae  ornamenta  consi¬ 
derate.  Undenam,  obsecro,  prodierunt  haec 
omnia,  nisi  ex  illo  crucifixo  Salvatore  ?  ex 
illo,  inquam,  semine,  quod  mole  tam  parvum 
videbatur,  cum  virtute  maximum  esset.  Vere 
igitur  Christus  et  granum,  et  semen,  cum  ex 
ipso,  qui  tam  humilis  et  abjectus  apparebat, 
illa  Ecclesiae  arbor  processerit,  quae  extendit 
ramos  suos  ad  ultimas  usque  orientis  et 
abeuntis  solis,  aquilonis,  austrique  partes  et 
cujus  umbra  cunctum  operuit  orbem  terra¬ 
rum. 

Porro  altera  ratio  ex  ipsa  spica,  quae  fru¬ 
ctus  est  grani  et  seminis,  de  quo  loquimur, 
colligi  potest.  Quid  enim  est  spica,  nisi  mul¬ 
titudo  granorum,  non  sparsa,  neque  con¬ 
fusa  ;  sed  composita,  cohaerens,  ordinata,  et 
contra  avium  morsum  munita  callo  arista- 

rum?  Talis,  auditores,  talis  omnino  est  illa 
Ecclesiae  spica,  quae  ex  Christo  semine  pro¬ 
diit.  Primum  non  tam  arcte  grana  in  spica 
sibi  invicem  copulata  sunt,  <quam  sunt  vere 
Christianorum  et  Catholicorum  animi  fidei 
et  charitatis  nexibus  colligati.  Erat,  inquit, 
B.  Lucas  in  Actis  Apostolorum,  multitudinis 
credentium  cor  unum  et  anima  una ,  hoc  est, 
grana  multa  erant,  sed  spica  una  erat.  Et 
modo  quoque  vere  credentium  est  cor  unum 
ct  anima  una.  Idem  sapimus,idem  sentimus 
omnes,  grana  multa  sumus,  sed  spica  una 
sumus.  Quamquam  enim,  qui  in  peccatis 
versantur,  charitatis  vincula  fregerunt ;  ta¬ 
men  si  vere  credentes  et  catholici  sunt,  ejus¬ 
dem  fidei  nexibus  in  eadem  Ecclesiae  spica 
cum  caeteris  colligantur.  Quid  enim  existi¬ 
matis  responsuros,  si  interrogentur  de  Ec¬ 
clesia,  de  Sacramentis,  de  Pontifice,  de 
purgatorio,  de  justificatione,  cie  merito,  de 
arbitrii  libertate,  aliisque  rebus  ad  fidem 
pertinentibus  ,  Catholicos ,  qui  degunt  in 
Hispaniis?  Idem  quod  nos.  Et  qui  degunt  in 
Italia?  Idem.  Et  qui  in  Gallia  et  Germania? 
Idem.  Et  qui  in  Asia  atque  Africa?  Idem.  Et 
qui  orbem  nuper  inventum,  et  latissimas 
Indorum  regiones  colunt?  Omnino  idem.  Et 
patres,  avi,  atavi,  majores  denique  nostri,  si 
similiter  interrogati  fuissent,  quid  quaeso, 
respondissent?  Plane  hoc  idem.  Qui  vero 
erunt  post  nos,  nepotes,  inquam  et  posteri 
nostri,  de  fide  quid  sentient?  Idem  omnino 
quod  nos.  Quicumque  igitur  Catholici  su¬ 
mus,  grana  multa  sumus,  sed  spicae  unius 
grana  sumus.  At  Lutheranorum  et  Calvini- 
starum  synagogae  quid?  Christi  spicae  ?  Non. 
Quid  igitur?  Infelix  lolium  et  steriles  avenae 
sunt,  cum  in  eadem  provincia,  in  eadem 
civitate,  in  eadem  domo,  pluribus  linguis 
isti  loquantur,  quam  loquerentur  olim  in 
turri  Babylonica,  qui  eam  aedificabant,  neque 
sciunt  ipsi  hoc  anno,  quid  sequenti  anno 
credituri  sunt. 

Deinde,  ut  grana  in  spica  pulcherrimo 
quodam  ordine  posita  sunt,  ut  alia  sint  infe¬ 
riora,  alia  superiora,  ita  vero  in  Christi  vera 
Ecclesia  non  omnes  sunt  Sacerdotes,  non 
omnes  docto  res,  non  omnes  pastores;  sed 
ordine  quodam  alii  aliis  muneribus  praefi¬ 
ciuntur.  Quemadmodum  et  in  coelesti  hie- 
rarchia  non  omnes  sunt  Angeli,  neque  om¬ 
nes  Archangeli,  neque  omnes  Principatus, 
neque  omnes  Potestates,  et  in  corporibus 
nostris  non  quodlibet  membrum  est  oculus, 
aut  auris,  aut  lingua,  aut  manus  ergo  Lu- 


therana  respublica,  ubi  omnes  sunt  oculi’ 
vel  pctius  ubi  nullus  est  oculus,  sed  omnes 
sunt  lingua,  palatum  et  venter;  non  spica, 
aut  respublica  aut  corpus  est  Christi,  sed 
chaos  antiquum  rudis  indigestaque  moles, 
et  eo  tandem  praecipitanda,  Ubi  nullus  est 
ordo,  sed  sempiternus  horror  inhabitat.  Deni¬ 
que  quemadmodum  spica  munita  est  vallo 
aristarum,  ita  Christi  Ecclesia  Terribilis  est , 
ut  castrorum  acies  ordinata.  Habemus  enim 
scutum  fidei,  galeam  salutis,  thoracem  justi¬ 
tiae,  et  gladium  spiritus,  quod  est  verbum 
Dei.  Cum  igitur  tantum  sit  inter  granum  et 
Ecclesiam  similitudo,  nemini  profecto  mirum 
jam  videri  debet,  si  grano  frumenti  potius, 
quam  aliis  seminibus  seipsum  Dominus  coim 
paraverit. 

Ait  igitur  :  Nisi  granum  frumenti  cadens  in 
terram,  mortuum  fuerit ,  ipsum  solum  manet. 
Quamquam  enim  Christi  actiones  infinitam 
vim  ad  promerendum  haberent,  et  quodlibet 
Christi  opus,  etiam  minimum,  sufficere  po¬ 
tuisset  ad  omnia  totius  humani  generis  pec¬ 
cata  purganda  atque  delenda,  quia  tamen 
aeterno  consilio  Deus  optimus  et  sapientissi- 
mus  decreverat,  ut  non  nisi  per  mortem 
Filii  sui  orbis  terree  salutem  consequeretur, 
idcirco  verissime  Dominus  ait :  Nisi  granum 
frumenti  cadens  in  terram ,  mortuum  fuerit: 
ipsum  solum  manet.  Quod  vero  tale  fuerit  Dei 
consilium,  quale  nos  diximus,  testis  est  D. 
Lucas,  qui  in  actis  Apostolorum  ait  :  Conve¬ 
nerunt  vero  in  civitate  ista  adversus  sanctum 
puerum  tuum  desum,  quem  unxisti ,  Herodes 
et  Pontius  Pilatus  cum  gentibus  ei  papulis 
Israel  facere  quae  manus  tua  et  consilium 
tuum  decreverunt  fieri.  Id,  quod  et  Apostolus 
Paulus  non  obscure  declarat,  cum  ad  Colos¬ 
senses  ait  :  Et  ipse  est  caput  corporis  Eccle¬ 
siae,  qui  est  principium,  primogenitus  ex  mor¬ 
tuis,  ut  sit  in  omnibus  ipse  primatum  tenens  : 
quia  in  ipso  complacuit  omnem  plenitudinem 
inhabitare  :  et  per  eum  reconciliare  omnia  in 
ipsum,  pacificans  per  sanguinem  crucis  ejus, 
sive  quae  in  terris,  sive  quae  in  coelis  sunt. 
Deinde  sanctus  David  et  omnes  Prophetae 
dum  tam  multa  et  tam  perspicua  de  obitu 
Christi  praedicunt,  quid  aliud,  quam  hoc 
magnum  et  immutabile  Dei  decretum  homi¬ 
nibus  praedicant.  Quid  postremo  mors  inno¬ 
centis  Abel,  obedientia  usque  ad  mortem 
Isaac,  venditio  Patriarchae  Joseph,  et  tot 
sacrificia  in  lege  instituta,  nisi  hoc  unum  et 
maximum  sacrificium  significabant  ?«  Hujus 
sacrificii,  Augustinus  ait,  multiplicia  varia- 


CONGIO  XXXIX.  DE  SANCTO  LAURENTIO. 


que  signa  erani  sacrificia  prisca  sanctorum, 
cum  hoc  unum  per  multa  figuraretur,  tam¬ 
quam  verbis  multis  res  una  diceretur,  et 
sine  fastidio  multum  commendaretur.  » 

Igitur  Nisi  granum  frumenti  mortuum  fue¬ 
rit ,  ipsum  solum  manet.  Et  vere,  auditores, 
ipsum  inquam,  manet.  Nam  cum  mors,  poe¬ 
na,  et  stipendium  peccati  sit,  Qui  peccatum 
non  fecit,  nec  inventus  est  dolus  in  ore  ejus ,  et 
qui  Inter  mortuos  liber ,  lioc  est,  innocens 
inter  peccatores  et  inter  injustos  justus  erat, 
mortis  imperio  subjacere  non  debuit.  Et 
certe  nisi  propter  nos  moriendo  aliorum 
onera  ferre,  et  qute  non  rapuit  exsolvere 
decrevisset,  nemo  illum  non  modo  interfi¬ 
cere,  sed  nec  laedere  unquam  potuisset.  Ego , 
inquit,  pono  animam  meam,  nemo  tollit  eam  a 
sed  ego  pono  eam  a  rne  ipso ,  et  potestatem 
habeo  ponendi  eam.  Ego  dormivi ,  inquit,  ego 
sponte,  voluntate,  non  necessitate  dormivi, 
Et  soporatus  sum  et  exurrexi.  Ipsum  igitur, 
nisi  voluntarie  moriatur,  manet,  non  mori¬ 
tur,  non  corrumpitur,  non  dissolvitur,  et 
solum’ manet.  Cum  enim  omnium  nostrum, 
qui  in  Adam  mortui  sumus,  salus  et  vita  ab 
istius  unius  grani  morte,  et  passione  pende¬ 
ret,  si  ipsum  mori  non  voluisset,  quis  no¬ 
strum  vivere  potuisset?  Nuque  igitur  Patriar¬ 
chae,  neque  Prophetae,  neque  Apostoli,  neque 
Martyres,  neque  Confessores,  neque  Virgi¬ 
nes  ,  neque  cactera  beatorum  hominum 
agmina  coelum  tenuissent,  neque  in  poste¬ 
rum  aliquis  ad  illas  beatissimas  sedes  aspi¬ 
rare  potuisset,  si  Christus  Dominus  suo  san¬ 
guine  nos  non  abluisset  et  crucis  ligno,  vel- 
uti  quadam  clave,  coelum  non  aperuisset, 
sed  ipse  solus,  qui  solus  justus  et  innocens 
erat,  salvus  et  beatus  fuisset.  Nisi  igitur 
granum  frumenti  mortuum  fuerit ,  ipsum  so¬ 
lum  manet. 

Sed  enim  auditores,  ideo  Dominus  carnem 
suscepit,  et  novus  Adam,  et  granum  frumenti 
dici  voluit,  non  ut  otiosus  esset,  et  fructum 
nullum  adferret,  sed  potius,  ut  pater  fieret  fu¬ 
turi  saeculi,  et  ut  segetes,  quae  ex  corrupto  se¬ 
mine  tabidae  et, corruptae  natae  fuerant,  ite¬ 
rum  ex  incorrupto  atque  integro  semine  na¬ 
scerentur  et  incorruptae  atque  integrae  fie¬ 
rent.  Oportet ,  inquit,  vos  nasci  denuo  :  ex 
patre  servo  servi  nati  estis,  iterum  ergo  ex 
patre  libero  nasci  debetis,  ut  liberi  sitis. 
Idcirco  sequitur,  et  ait  :  Si  autem  mortuum 
fuerit ,  multum  fructum  affert.  Initio  enim 
cum  ex  primo  Adam  mater  omnium  gen¬ 
tium  Eva  fieri  deberet,  immisit  Dominus 

soporem  in  Adam,  et  dum  ipse  dormire 
ecce  de  latere  ejus  Domino  jubente  Eva 
procedit.  Evigilabat  Adam,  videt  sibi  da¬ 
tum  adjutorium  simile  sibi,  et  ait  :  Hoc 
nunc  os  ex  ossibus  meis ,  et  caro  de  carne 
mea ,  adhaeret  uxori  suae,  et  ecce  duo  sunt  in 
carne  una.  Sacramentum  hoc  magnum  est, 
auditores,  ego  autem  dico  in  Christo ,  et  in 
Ecclesia.  Quis  enim  Adam  novus  et  coele¬ 
stis,  nisi  Christus?  Quaenam  Eva  mater  no¬ 
stra,  nisi  Ecclesia?  Dormit  igitur  Adam  in 
paradiso,  moritur  Christus  in  cruce  :  ex 
Adee  costa  fabricatur  Eva,  ex  Christi  latere 
procedit  Ecclesia  :  Eva  uxor  efficitur  Adae, 
Ecclesia  sponsa  efficitur  Christi:  ibi  sunt  duo 
in  carne  una;  hic  autem  non  sunt  duo,  sed 
una  caro.  Hoc  est  igitur :  Si  autem  mortuum 
fuerit ,  multum  fructum  affert. 

Rursum  pulcherrima  Rachel  bis  peperit 
filios  :  semel  quidem  cum  gaudio  et  laetitia, 
et  Joseph,  hoc  est,  augmentum  nominavit. 
Iterum  autem  cum  tam  acerbis  cruciatibus, 
ut  dum  filium  in  lucem  ederet,  ipsa  migra¬ 
ret  ex  luce,  et  prolem  illam  filium  doloris 
sui  voluit  appellare,  sed  pater  lilium  dexte¬ 
rae  nominavit.  0  mysterium  adorandum.  0 
nobis  utilissimum  sacramentum.  Quid  enim 
Rachel  pulcherrima ,  nisi  sapientiam  Dei 
significat?  quae  candor  lucis  x'ernx,  et  specu¬ 
lum  sine  macula  et  luci  comparata  invenitur 
prior.  Haec  igitur  a  terna  sapientia  bis  homi¬ 
nem  peperit,  auditores  :  semel  creando,  ite¬ 
rum  recreando,  ut  jure  ac  merito  dicere 
possit  :  Filioli  mei ,  quos  iterum  parturio  : 
verum  dum  crearet,  minime  laborabat,  imo 
et  ludebat.  Sic  enim  legis  :  Cum  eo  eram 
cuncta  componens  et  delectabar  per  singulos 
dies  ludens  coram  eo  omni  tempore ,  ludens  in 
orbe  terrarum.  Et  tunc  hominem  Joseph,  id 
est,  augmentum  appellavit.  Siquidem  ait  : 
Crescite  et  multiplicamini  et  replete  terram. 
At  cum  secundo  eadem  sapientia  carne  ve¬ 
stita  filium  pareret,  numquid  sine  labore  id 
fecit?  Non  sane,  auditores,  sed  laboravit, 
sudavit,  fatigata  est.  Et  idem  doluit,  gemuit, 
clamavit,  et  tandem  moriendo  filium  enixa 
est,  quem  ipsa  quidem  filium  doloris  Sui 
dicere  potuisset;  sed  Pater  seternus  dextree 
et  beatitudinis  filium  esse  voluit  :  hoc  igitur 
est  :  Si  autem  mortuum  fuerit ,  multum  fru¬ 
dum  affert. 

Stabat  aliquando  Moyses  coram  silice,  et 
'virgam  in  manu  tenebat  et  populis  sitienti¬ 
bus  petram  percutere  non  audebat,  sed  aie¬ 
bat  :  Nuru  ex  petra  hac  vobis  aquam  elicere 

poterimus?  Percursit  tamen  virga  silicem,  et 
ecce  largissimae  aquae  profluxerunt.  Ita 
plane,  auditores,  apparuit  quondam  in  Sion 
lapis  magnus,  lapis  angularis,  lapis  offensio¬ 
nis  et  petra  scandali  :  populus  sitiebat  et 
lapis  clamabat  :  Si  quis  sitit ,  veniat  ad  me 
et  bibat.  Verum  Mosaici  Sacerdotes  et  Scri¬ 
bae  et  Pharisaei  impingebant  in  eum;  et 
dicebant :  Non  est  hic  homo  a  Deo ,  qui  sabba¬ 
tum.  non  custodit.  Scimus ,  quia  hic  homo  pec¬ 
cator  est.  Nathanael  quoque  dicebat :  A  Na¬ 
zareth  potest  aliquid  boni  esse  ?  Sed  percute 
Judaeae  petram,  feri  silicem  rebellis  et  incre¬ 
dule.  Percutit  Judaeus  lapidem,  clavos  figit, 
pectus  fodit,  et  ecce  scaturiunt  fontes  cha¬ 
rismatum,  pluunt  imbres  Sacramentorum, 
currunt  flumina  sanguinis  pretiosi,  quae  pec¬ 
catorum  maculas  abluunt,  virtutum  plantu- 
las  irrigant,  et  sitim  terrenae  cupiditatis  ex- 
tinguunt.  Hoc  est  igitur  :  Si  autem  mortuum 
fuerit ,  multum  fructum  affert. 

Denique,  ut  in  proposita  similitudine  ma¬ 
neamus  seminat  in  lacrymis  agricola  nudum 
granum,  ut  paulo  post  in  exultatione  metat. 
Emoritur  quidem  illud,  sed  mox  resurgit, 
neque  solum  neque  nudum,  sed  virescentibus 
foliis  quasi  vestitum,  et  multis  sibi  similibus 
granis  ex  omni  parte  stipatum.  Ad  eumdem 
modum,  auditores,  Christus  solus  et  nudus 
veluti  semen  in  terrae  visceribus  jacuit  re¬ 
conditus;  sed  post  triduum  exurrexif,  im¬ 
mortalitatem,  gloriam,  et  lumen  et  decorem 
indutus  :  et  Ecclesiam  simul  ad  vitam  et  lu¬ 
cem  revocavit.  Itaque  ipse  culmus,  ecclesia 
spica,  ipse  caput,  Ecclesia  corpus, dpse  ra¬ 
dix,  Ecclesia  virgultum,  seu  potius  arbor 
pulcherrima  et  maxima  est.  Hoc  est  igitur  : 
Si  autem  mortuum  fuerit ,  multum  fructum 
affert. 

Verum  auditores,  in  initio  haec  spica  more 
caeterarum  frugum  parva  et  tenera  erat,  sed 
paulatim  Domino  incrementum  dante  ad 
eam  magnitudinem  pervenit.  Haeretici  cla¬ 
mant,  non  erant  in  Ecclesia  temporibus 
Apostolorum  tot  templa,  tot  ornamenta,  tot 
aurea  vasa  atque  argentea,  tot  caeremoniae, 
tot  festa,  tot  sermones  :  non  erant,  quia  spi¬ 
ca  recens  orta,  nisi  parva  esse  non  poterat. 
Sed  numquid  propterea  nunquam  esse  de¬ 
buerunt  ?  An  vero,  quia  in  mense  Novembri 
in  arvis  vix  herba  conspicitur,  in  Julio  et 
Augusto  messis  esse  non  debet?'  Et  quia 
puer  in  primis  annis,  neque  dentes  neque 
barbam  habet,  in  maturitate,  postea  barba 
et  dentibus  carere  debet  ? 


Crevit  igitur  Ecclesia,  et  multum  vehe- 
menterque  profecit,  scientia,  intelligentia, 
sapientia ;  ornatu  et  cultu  rerum  divinarum 
aucta  est  :  eadem  est  tamen  quse  antea  erat, 
sicut  et  eos  pueri,  adolescentes  et  viri  non 
alii,  sed  iisdem  prorsus  sumus.  Nam  quem¬ 
admodum  nondum  crescimus  et  augemur, 
non  alia  membra  acquirimus,  quse  initio  non 
haberemus,  sed  illa  ipsa,  qua}  parva  in  pue¬ 
ris  erant,  magna  fiunt  in  viris  :  et  caput  et 
gente  pilis  quodammodo  vestiuntur,  et  totum 
corpus,  quod  nudum  ex  utero  matris  in  lucem 
prodierat,  indumentis  ornatur.  Ita  prorsus, 
auditores,  dum  crescit  Ecclesia,  non  alios  fi¬ 
dei  articulos,  aut  alia  Sacramenta  aut  alia 
Evangelia  acquirit,  quae  antea  non  haberet ; 
sed  haec  ipsa  explicantur  ornantur  illustran¬ 
tur.  Initio  nascentis  Ecclesia?,  quot  erant  ar¬ 
ticuli  fidei?  Duodecim.  At  modo  quot  sunt? 
Numquid  viginti  quatuor?  Minime  :  sed  om¬ 
nino  duodecim.  Et  tamen,  quse  in  illis  articulis 
breviter  continentur,  in  Concilio  Nicaeno  et 
Constantinopolitano  quodam  modo  explicata 
creverunt.  Et  Sacramenta  quot  erant  Apo¬ 
stolorum  temporibus?  Plane  septem.  Neque 
plura  aut  modo  sunt  aut  unquam  fuerunt. 
Et  hsec  tamen  sanctissimis  eseremoniis,  et 
aureis  atque  argenteis  vasis,  et  pulcherrimo 
apparatu  a  religiosissimis  pontificibus,  qui 
decorem  domus  Domini  dilexerunt ,  ornata 
atque  instructa,  majora  et  augustiora  quo¬ 
dam  modo  esse  videntur.  Idem  de  rebus 
eseteris,  quibus  aucta  est  Ecclesia,  si  per 
tempus  liceret,  dicere  possumus. 

Sed  illi  sunt,  auditores,  illi,  qui  hujus 
spicee  incremento  invidentes,  eam  eradicare 
conantur  :  non  nocet  domui,  qui  super  eam 
eedificat,  sed  qui  ejus  diruit  fundamenta  : 
neque  officit  arbori,  qui  eam  erigit,  et  ra¬ 
mos  explicare,  et  flores  ac  fructus  parere 
facit,  sed  multum  obest,  qui  radices  ejus 
evellere  molitur.  Et  hoc  est,  quod  haeretici 
faciunt,  dum  modo  unum  articulum,  modo 
unum  sacramentum,  modo  unum  canonicum 
librum,  modo  ipsum  Sacramentum  de  Eccle¬ 
sia  tollere  nituntur.  Et  quia  id  non  valent 
efficere  (nam  Portae  inferi  non  praevalebunt 
adversus  eam)  venit  Satan,  et  infelices  ali¬ 
quot  ramos  et  jam  igni  destinatos,  ab  Eccle¬ 
siae  trunco  praecidit,  et  in  sterili  solo  figit 
potius,  quam  plantat,  et  tunc  exultantes 
Haeretici  vociferantur,  et  dicunt :  Ecce  hic 
est  Christus,  haec  est  arbor  Ecclesiae,  quae 
parva  est,  ut  erat  olim  apostolicis  tempori¬ 
bus  :  recognoscite  fidei  puritatem,  sinceri- 

tatem ,  simplicitatem.  Sed  non  credimus 
vobis  :  nam  vera  spica  ex  Christi  semine 
orta  et  vera  arbor  Ecclesiae  non  potest,  tam 
recens  et  tam  exigua  esse,  quae  jam  a  pluri¬ 
bus  quam  mille  quingentis  annis  orta  est. 
Jam  adolevit ,  jam  radices  altissimas  ac 
profundissimas  habet,  et  ramos  suos  A  mari 
usque  ad  mare,  et  a  flumine  usque  ad  termi¬ 
nos  orbis  terrarum  extendit. 

Verum  Deo  gratias,  auditores,  rami  isti 
praecisi,  nullis  nisi  sibi,  efficere  potuerunt. 
Siquidem  ipsi,  quia  radices  non  habent, 
arescent  omnino,  et  pabulum  fient  ignis  ae¬ 
terni.  Ex  arbore  autem  Ecclesiae  novi  et  me¬ 
liores  rami  pro  illis  pullulabunt.  Quis  hoc 
ignorat,  auditores?  Quis  hoc  usu  tam  longo 
non  didicit?  Ubi  enim  jam  sunt  Haeretici 
Ariani,  qui  orbem  pene  totum  jam  sibi  subi- 
gerant,  ut  Beatus  Hieronymus  diceret :  Inge¬ 
muit  totusorbis,  et  Arianum  se  esse  miratu*  est. 
Ubi  sunt  Sabelliani?  Ubi  Macedoniani?  Ubi 
Donatistae?  Ubi  Manichaei  ?  Ubi  tot  alia  infelicia 
monstra;  nec  ipsi,  nec  libri  nec  templa,  nec 
dogmata  illorum  apparent;:  et  nisi  in  volumi¬ 
nibus  Catholicorum  eorum  nomina  legere¬ 
mus,  fortasse  nec  si  aliquando  fuissent,  intelli- 
gerepossemus.  Necmirum ;  nam  rami  praecisi 
erant  nec  sine  radicibus  vivere  diutius  pote¬ 
rant.  At  Ecclesiae  arbor,  semper  jfloruit  ma¬ 
gis  ac  magis  ;  et  quam  radices  habent  in 
coelo,  concuti,  agitari  ramis  et  foliis  spo¬ 
liari  potest;  sed  eradicari,  et  penitus  exscin¬ 
di  aut  dejici  minime  potest. 

Quae  cnm  ita  sint,  auditores,  dubitare  non 
possumus,  nec  debemus,  quin  etiam  rami 
recens  praecisi,  Lutherani  inquam  et  Calvi- 
nistae,  quamquam  vigorem  quemdam  adhuc 
retinere  et  conservare  videantur,  arescere 
tandem,  et  sempiternis  flammis  cremari  de¬ 
beant,  nisi  Dei  benignitate  in  arborem  Ec¬ 
clesiae  rursum  inserantur.  Erit  etiam  tempus 
Domino  aspirante,  quando  ne  vestigium  qui¬ 
dem  hujus  incendii,  quod  modo  restingui 
non  posse  videtur,  apparebit  :  Deus  enim 
idcirco  ad  tempus  haereses  oriri,  et  ramos 
Ecclesiae  praecidi  permittit,  ut  Ecclesiae  pur¬ 
getur  et  confirmetur,  et  novis  prodeuntibus 
ramis,  revirescat  et  innovetur. 

Sequitur.  Qui  amat  animam  suam ,  perdet 
eam ,  et  qui  odit  animam  suam  in  hoc  mundo 
in  vitam  aeternam  custodit  eam.  Dominus 
noster,  auditores,  hactenus  de  seipso,  verba 
fecit,  atque  ostendit,  quo  pacto  viam  nobis 
ad  coelum  aperire  ac  sternere  decrevisset  : 
#  nunc  de  nobis  sermonem  instituit,  ac  docet, 


quid  nobis  faciendum  sit,  si  ad  eam  gloriam 
cupimus  pervenire,  ad  quam  ipse,  tamquam 
dux  et  princeps  noster,  viam  munivit :  et 
una  atque  eadem  sententia  tribus  simul  fal¬ 
sis  opinionibus,  quae  ex  praecedenti  oriri 
posse  videbantur,  occurrit.  1 

Primum  enim  opinari  aliquis  potuisset, 
omnes  homines  salvos  futuros,  et  regnum 
coelorum  adepturos  esse.  Nam  si  pro  omni¬ 
bus  granum  frumenti  mortuum  est,  et  ineffi¬ 
cax  seminis  virtus  esse  non  potuit,  cur  non 
omnes  resurgere  ad  vitam,  et  ad  gloriam 
debent?  Verum  Dominus  respondet,  non 
omnes,  imo  nec  majorem  partem  hominum, 
sed  paucos  quosdam  salvos  fore.  Siquidem 
ait  etiamsi  granum  frumenti  moriatur,  et 
fructum  multum  afferat,  tamen  Qui  amat 
animam  suam,  perdet  eam  :  et  qui  mihi  mini¬ 
strat ,  me  sequatur.  Numeremus,  auditores, 
eos,  qui  animam  suam,  hoc  est,  vitam  suam 
non  diligunt,  et  qui  Christum  per  arctam 
illam  et  difficilem  viam  sequuntur ;  fortasse 
non  multos,  fortasse  paucos,  fortasse  nec 
unum  in  hac  tam  frequenti  concione  repe- 
riemus.  Non  vos  decipiam,  auditores,  non 
adulabor  vobis.  Popule  mi ,  qui  te  beatum 
dicunt ,  ipsi  te  decipiunt :  non  ita  ego  a  Do¬ 
mino  didici,  quem  auditores  suos  reprehen¬ 
disse  frequenter  lego,  laudasse  numquam 
lego.  Et  praecursor  Domini  Joannes  Baptista 
initio  concionis  aiebat  :  Genimina  vipera¬ 
rum ,  quis  vobis  ostendit  fugere  a  ventura  ira  ? 
Haec  ejus  exordia  erant,  ita  benevolentiam 
et  gratiam  sibi  conciliabat.  ' 

Paucos  igitur,  paucos,  si  verum  dicere 
volumus,  numerare  poterimus,  qui  vitam 
suam  oderint  in  hoc  mundo,  millies  eam 
periculis  exponere  sunt  parati  potius  quam 
vel  levissime  Dominum  suum  offendant. 
Qui  autem  v»am  illam  lapidum  et  spinarum 
plenam  cum  Domino  ingredi  velint,  nescio 
an  aliquos  simus  inventuri  :  quando  non 
solum  ii,  qui  mundo  palam  inserviunt,  sed 
etiam  clerici  et  ministri  Domini  nihil  aliud, 
quam  otium  et  quietem  consectantur.  Vi¬ 
deas  adolescentem  ornatis  moribus,  et  prae¬ 
claro  ingenio  philosophiae  et  theologiae  ope¬ 
ram  dare,  petas  ab  eo,  quo  spectant  illa 
studia?  quo  illi  diuturni  nocturnique  labo¬ 
res  diriguntur?  num,  ut  armis  Domini  sui 
tam  bene  instructus  in  solem  et  arenam 
descendat?  nam,  ut  in  agro,  num,  ut  in  vi¬ 
nea  Christi  laboret?  Non  sane,  hoc  respon¬ 
debit  ;  sed,  ut  divitem  canonicatum  habere 
possit,  ac  deinceps  tranquille  et  quiete  vi- 

vat,  et  In  labore  hominum  non  sit ;  et  nescit 
miser  eos,  qui  in  labore  hominum  hic  ad 
tempus  esse  nolunt,  in  laborem  dromonum 
perpetuo  esse  venturos.  Profecto  si  mentis 
oculos  in  eam  viam,  qum  ducit,  ad  inferos, 
intendere  volueritis,  videbitis  eam  tam  fre¬ 
quentem,  tam  celebratam,  tot  curribus,  et 
equis  refertam,  ut  vix  tantam  hominum 
multitudinem  capere  possit,  invicem  se  com¬ 
primunt,  alius  alium  pellit,  ad  gehennae 
incendium  festinant,  tamquam  si  propera¬ 
rent  ad  nuptias.  At  contra  via  illa,  quae  du¬ 
cit  ad  coelum,  deserta  et  invia  quotidie  ma¬ 
gis  ac  magis  efficitur.  Vise  Sion  lugent,  eo 
quod  non  s/nt  qui  veniant  ad  solemnitatem : 
ibi  crescit  herba,  Christus  pene  solus  est 
ibi,  et  interim  clamat :  Qui  ministrat  mihi, 
me  sequatur.  0  saltem  vos,  qui  ministri  mei 
dicimini,  o  clerici,  o  Sacerdotes,  quid  vos 
cum  via  lata,  quae  ducit  ad  inferos  ?  cur  me 
non  sequimini?  cur  animarum  salutem  ne- 
gligitis?  cur  spinas  horretis?  cur  molestias 
fugitis?  cur  talentum  absconditis?  Tempus 
fuit,  auditores,  quando  se  Christo  homines 
commendarent;  nunc  mihi  opus  esse  vide¬ 
tur,  ut  nos  hominibus  Christum  commen¬ 
demus.  Ne,  quseso,  fratres,  ne  ita  solum 
Christum  relinquamus,  sed  singuli  potius 
in  humeros  cruce  sublata  tantum  ducem 
per  tribulos  et  saxa,  per  clavos  et  lanceas 
persequamur,  ut  cum  pauci  sint,  qui  salvi 
fiunt,  ex  illis  paucis  esse  digni  simus. 

Verum  enimvero,  auditores,  non  ideo 
pauci  qui  resurgent  ad  vitam,  quod  ineffi¬ 
cax  aut  sterile  fuerit  granum  frumenti,  quod 
pro  nobis  mortuum  est  :  sed  quia  socordia 
et  nequitia  sua  homines,  vel  misceri  se  in 
spicam,  et  ejus  effici  grana  non  sinunt,  vel 
jam  grana  spicee  effecta  excuti  se,  et  in  ter¬ 
ram  dejici,  et  ab  avibus  coeli,  id  est,  daemo¬ 
nibus  devorari  facile  patiuntur.  Sic  igitur 
profigatur  quaestio  prima. 

Sed  ecce  adest Lutheranus  nescio  quis,  qui 
unum  errorem  ex  verbis  Domini  confirmat, 
et  ait :  Si  granum  frumenti  mortuum  est, 
ut  multum  est,  et  multum  fructum  attulit, 
hoc  est,  humani  generis  salutem  procuravit, 
nihil  profecto  nobis  efficiendum  dimisit :  sed 
velimus  nolimus  ,  modo  tamen  credamus, 
salvi  erimus.  Falleris,  Lutherane,  falleris. 
Non  est  ita.  Sed  licet  frumenti  granum 
mortuum  sit  et  fructum  multum  attulerit, 
nisi  tamen  Oderit  animam  suam,  perdet  eam. 
Itaque  .non  solum  credere  nos  jubet,  sed 
etiam  animam  nostram  odisse,  et  ejus  ves¬ 


tigia  sequi  :  sic  etiam  dicit  Apostolus  Pe¬ 
trus  :  Christus  passus  est  pro  nobis  vobis  relin¬ 
quens  exemplum  ut  sequamini  vestigia  ejus. 
Quod  exemplum,  Beatissime  Petre,  quae 
vestigia,  sequi  nos  jubes?  Numquid  fidei 
exemplum?  ut  sicut  ille  credit,  ita  et  nos 
credamus?  At  in  Domino,  qui  faciem  Patris 
semper  videbat,  fides  locum  habere  non 
potuit.  Quid  igitur  exemplum ,  queenam 
igitur  vestigia?  Ipsum  audiamus  :  Qui  cum 
malediceretur ,  non  maledicebat ,  cum  patere¬ 
tur ■,  non  comminabatur.  Haec  igitur  vestigia 
sequi  debemus,  si  salvi  esse  velimus  :  paten¬ 
tium,  constantiam,  fortitudinem,  et  caeteras 
praeclaras  et  Christiano  nomine  dignas  virtu¬ 
tes. 

Jam  vero  postremus  error  quorumdam 
est  nimis  torpentium  et  desidiosorum.  Inve¬ 
nias  enim  nonnullos,  qui  cum  audierint  ver¬ 
bo  illa  Dominica  :  Nisi  granum  frumenti  ca¬ 
dens  in  terram  mortuum  fuerit ,  ipsum  solum 
manet :  si  autem  mortuum  fuerit ,  multum 
fructum  affert ,  referunt  ad  se  atque  aiunt  : 
Nisi  granum  frumenti  cadens  in  terram  mor¬ 
tuum  fuemt ,  non  addidit,  putrescet,  confrin¬ 
getur,  in  ignem  mittetur  :  sed  ipsum  solum 
manet.  Igitur  manebo,  et  salvus  ero,  etiam¬ 
si  fructum  non  attulero.  Erras,  frater,  falle¬ 
ris,  deciperis  :  non  enim  de  te,  sed  de  se 
Dominus  ait  :  Nisi  granum  frumenti  cadens 
in  terram,  mortuum  fuerit ,  ipsum  solum  ma¬ 
net.  De  te  autem  audi,  quid  dicat :  Qui  amat 
animam  suam ,  perdet  eam ,  hoc  est,  qui  pati 
et  mori,  ut  fructum  multum  adferat,  nolu¬ 
erit,  non  dico,  ipse  solus  manet;  sed  perdet 
animam  suam.  Vides  quam  bene  Deminus 
errorem  tuum  et  falsam  opinionem  refellat? 

O  utinam,  auditores,  aperiat  Dominus  au¬ 
res  cordium  nostrorum,  et  intelligamus  ver¬ 
bum  veritatis.  Nemo  dicat  :  Non  occidam  : 
non  moechabor  :  non  falsum  testimonium 
dicam  :  a  rebus  alienis  mentem,  oculos, 
manus  abstinebo.  De  caffero  autem  mihi 
vivam,  ad  proximorum  calamitates  oculos 
claudam,  otium  et  quietem  consectabor  : 
nemo,  inquam,  hsec  dicat :  Siquidem  hodie 
necessitas  nobis  imposita  est,  aut  fructum, 
quantum  possumus,  afferendi  aut  certe  ani¬ 
mam  nostram  perdendi. 

Neque  hoc  novum  est  atque  inauditum, 
auditores.  Recolite  mecum  Evangelium  :  qui 
talentum  in  sudario  conservavit,  et  domino 
repetente  integrum  restituit,  numquid  non 
audivit  :  Inutilem  servum  ejicite  in  tenebras 
exteriores  ?  Quamobrem  ?  nunquam  talentum  * 

dissipavit?  numquid  amisit?  numquid  non 
diligenter  custodivit  ?  Custodivit  sane,  et 
integrum,  ut  diximus,  restituit  :  sed  cum 
usura  reddere  debuit,  quod  accepit.  Et  quia 
id  non  fecit,  merito  audivit  :  Inutilem  servum 
ejicite  in  tenebras  exteriores  .Quae  cum  ita  sint, 
auditores,  excutamus  torporem,  operi  ma¬ 
num  admoveamus ,  proximorum  salutem 
cum  Christo  sitiamus,  et  talentum,  quod 
accepimus,  cum  feenore  reddere  Domino 
studeamus. 

Video,  auditores,  me  telam,  quam  incepi, 
propter  temporis  angustias,  non  posse  perfi¬ 
cere  :  faciam  igitur  id,  quod  viatores  facere 
solent,  qui  tametsi  proposuerint  ad  urbem 
aliquam  pervenire  ;  tamen  ubi  solem  occum¬ 
bere  vident,  ad  illud  hospitium  divertunt, 
quod  primum  occurrit.  Sic,  inquam,  et  ego, 
cum  telam  texere  totam  non  possim,  ubi 
horam  fluxisse  cognovero  ,  orationis  mea? 
filum  praecidam.  Quemadmodum  igitur  illa 
sententia  Servatoris :  Qui  amat  animam  suam 
■perdet  eam ,  tres  perniciosi  errores  refellan¬ 
tur,  hactenus  audivistis  :  sequitur,  ut  illam 
ipsam  sententiam  breviter  explicemus. 

Qui  amat .  inquit,  animam  suam  perdet 
eam.  Duo  sunt  nobis  hoc  loco  fundamenta 
constituenda.  Unum,  anima?  nomine  vitam 
hic  esse  significatam,  ut  Cyrillus,  Augusti¬ 
nus  et  Chrysostomus  docent.  Alterum,  non 
omnino  hic  vitee  amorem  prohiberi,  alioqui 
non  adderet  Dominus  :  Qui  autem  oderit  ani¬ 
mam.  suam  in  hoc  mundo ,  in  v<tam  aeternam 
custodit  eam.  Vitam  igitur  in  hoc  mundo 
dumtaxat  odisse,  in  altero  autem  amare  et 
custodire  jubemur.  At  vero,  cur  et  quomodo 
vitam  in  hoc  mundo  odisse,  in  altero  dilige¬ 
re  debeamus,  audite. 

Atque  ut  exemplis  rem  totam  ob  oculos 
proponamus,  fingite  febri  ardentissima  ali¬ 
quem  laborare,  eaque  stimulatum  vehemen¬ 
ter  sitire,  et  ab  iis,  qui  domi  sunt,  magnis 
contendere  precibus,  ut  sibi  aquae  poculum 
adferatur.  Porro  medicum  interea  accersi- 
tum  adesse,  et  ubi  ex  concitatiore  motu  ve¬ 
nae  febrium  exploravit,  ad  aegrum  converti, 
et  dicere  :  Vena  renuntiat  febrim,  idcirco 
vide,  ne  forte  incautus  gelidam  aquam  bi¬ 
bas  :  si  enim  id  feceris,  primo  quidem  modi¬ 
cum  levaberis,  deinde  tamen  multo  gravius 
vehementiusque  afflictaberis.  Quod  si  tunc 
aeger  medico  responderet,  ac  diceret  :  quo¬ 
modo  tam  saevius  in  carnem  meam  unquam 
esse  potero,  ut  ei  etiam  aquae  poculum  dene¬ 
gem?  Arctioribus,  medice,  arctioribus  nexi¬ 


bus  charitatis  cum  ea  sum  colligatus,  quam 
ut  eam  ulla  ratione  contristare  possim.  Non¬ 
ne  medicus  jure  cum  stomacho  diceret  : 
Agas,  ut  lubet,  vivas  ratione  tua,  qui  mea 
non  potes  :  verumtamen  illud  scito,  quod 
si  carnem  tuam  sic  affectam, ut  est,  diligere, 
et  eam  minime  contristare  volueris,  interfi¬ 
cies  eam  :  si  vero  ad  tempus  carnem  aegro¬ 
tam  oderis,  et  eam  pharmacis,  inedia,  cau¬ 
teriis  aliisque  medicamentis  saevieris, eam  sa¬ 
nam, integram  et  benevolentem  in  non  modi¬ 
cum  tempus  conservabis. 

Pari  ratione,  auditores,  si  natura  nostra 
in  eo  vigore  et  integritate  permansisset  quam 
a  Deo  effectore  in  sua  conditione  receperat, 
nunquam  Dei  verbum,  medicus  humani  ge¬ 
neris,  diceret  :  Qui  amat  suam  animam,  per¬ 
det.  eam ,  neque  jejuniorum  aut  vigiliarum 
aut  ipsius  martyrii  nomen  unquam  audivis¬ 
semus.  Verum  quando  per  peccatum  primi 
hominis  in  gravissimum  morbum  incidimus, 
plane  nobis  necessarium  est  medici  consi¬ 
lium  audire, pharmaca  ab  illo  constituta  non 
spernere,  et  in  aegram  naturam  nostram  ad 
tempus  saevire, ut  eam  sanam  et  incorruptam 
in  aeternitate  custodire  possimus.  Nam  etsi 
interdum  baptismi  salutaribus  aquis ,  vel 
poenitentiae  medicamento  vulnus  peccati 
curatum  est;  tamen  et  saepe  in  morbum 
recidimus,  et  semper  fomes  et  concupiscen¬ 
tia,  radix  peccatorum, nobiscum  perseverat. 
Unde  tam  multae,*  et  tam  distortae  ac  tam 
effrenatae  appetitiones  perpetuo  pullulant,  ut 
Apostolus  Paulus  dicere  cogeretur  :  Scio, 
quia  non  habitat  in  me, hoc  est ,  in  carne  mea, 
bonum. 

Est  autem  haec  natura  rerum,  auditores, 
ut  clavus  clavo  trudatur,  et  venenum  vene¬ 
no,  et  malum  malo,  et  perturbatio  perturba¬ 
tione  pellatur.  Hausit  quis  venenum ,  vel 
nequitia  inimicorum  vel  incuria  domestico¬ 
rum?  mox  pharmacum  ex  venenis  variis 
compositum  sumere  jubetur.  JSger  est  ali¬ 
quis,  et  consolatione  et  refectione  indigere 
videtur?  medicus  tamen  afflictum  rursum 
affligit,  et  venam  secat,  membrum  urit  aut 
medicamentum  bibere  cogit,  quod  stoma¬ 
chum  segri  totum  conturbat.  Quid  ita?  nimi¬ 
rum,  ut  humorum  temperamentum  morbi 
perturbatione  sublatum  medicamenti  per¬ 
turbatione  restituatur.  Sic  etiam  ille,  qui 
homicidium  fecit,  reipublicae  membrum 
praecidit,  ac  proinde  quietem  illi  et  tranquil¬ 
litatem  abstulit  :  venit  judex,  et  homicidam 
agit  in  crucem,  atque  ita  membrum  alterum 

reipublicae  prsecidendo,  quietem  illi  et  tran¬ 
quillitatem  reddit.  Ita  plane,  ita,  auditores, 
Deus  facere  solet.  Siquidem  malum  culpae 
curat  malo  poenae  :  ac  propterea  peccatores 
in  gehenna  poenarum  nunquam  deseret, quia 
nec  ipsi  deserent  unquam  malum  culpae. 
Superbia  eorum ,  qui  te  oderunt,  ait  David,  as¬ 
cendit  semper.  Hincigiturbenignissimuset  sa- 
pientissimus  medicus  noster  Christus,  dum  in 
corpore  sumus,  dum  morbus  curationis  est 
capax,  quando  quis  nostrum  peccat,  poeni¬ 
tentiae  pharmacum  proponit ,  et  ne  quis 
potionis  amaritudinem  causetur,  addit,  et 
dicit :  Qui  amat  animam  suam  perdet  eam. 

Quid  igitur  nos  facere  oportet,  auditores  ? 
Plane,  quod  aegri  facere  solent  vel  debent. 
Ut  enim  illi_,  dum  medicus  contra  aegritudi¬ 
nem  praeliatur,  non  debent  a  partibus  aegri¬ 
tudinis  contra  medicum  stare, sic  enim  num- 
quam  morbus  debellaretur  :  sed  cum  medici 
dextera  suas  dextSras  jungere,  et  communi 
consilio  bellum  gerere  contra  morbum  :  ita 
et  nos,  cum  Deus  non  in  corpora  nostra  (ut 
sapienter  D.  Basilius  ait)  sed  in  peccata 
nostra  desaeviat,  ideo  crucem  in  humeros 
tollere,  et  gemitus  fundere,  et  orare,  et  vigi¬ 
lare,  et  jenunare  nos  jubet,  ut  aliquando  pec¬ 
cati  pestis  radicitus  eruatur,  et  sanitatem 
perfectam  in  coelis  consequi  possimus. 

Audire  non  debemus,  quid  aegra,  et  insa¬ 
na,  et  futurorum  bonorum  nescia  caro,  vel 
cupiat,  vel  postulet, vel  quaeratur  :  sed  cum 
Deo  medico  sapientissimo  et  salutis  nostrae 
studiosissimo  dextras  jungere,  et  in  nos  ipsos 
saevos  ad  tempus  et  crudeles  existere  decet. 
Igitur  si  peccasti, frater,  confitere  :  si  rapui¬ 
sti,  restitue  :  si  petulans  caro  turpes  ingerit, 
cogitationes,  et  in  flagitia  te  impellit,  corpus 
caede  flagellis,  coerce  jejuniis ,  compesce 
ciliciis,  humi  cubationibus  reprime.  Et  si 
dura  ista  tibi  videntur,  duriora  erunt  tor¬ 
menta  gehennae,  et  si  carnem  tuam,  quam 
diligis,  contristare  vel  modicum  times,audi : 
Qui  amat  animam  suam  perdet  eam.  Si  qui 
injuria  te,  aut  contumeliis  affecerunt,  non 
illis  irascaris,  sed  potius  ut  bene  de  te  meri¬ 
tos  amplectere.  Siquidem  ut  Beatissimus 
Franciscus  dicere  solebat  :  Qui  nos  vexant 
illi  partes  nostras  contra  pessimum  inimi¬ 
cum,  carnem  videlicet  nostram,  quam  nos 
ipsi  domare  non  possumus,  capiunt.  Et  si 
hoc  tamquam  nimis  crudele  factum  exhor¬ 
res,  audi :  Qui  amat  animam  suam ,  perdet 
eam. 

Aspiciamus,  fratres,  atque  imitemur  Chri¬ 


sti  martyres  invictissimos  et  milites  Domini 
strenuissimos  licet  virgas  expediri,  et  gla¬ 
dios  nudari  et  ignes  accendi,  et  bestias  inci¬ 
tari,  et  cruces  aptari,  et  alia  innumerabilia 
atque  exquisitissima  supplicia  diaboli  nequi¬ 
tia  excogitata, parari  viderent, minime  tamen 
moveri  aut  flecti  ullo  modo  poterant.  Quam- 
obrem,  charissimi  ?  Nempe,  quia  ista  Do¬ 
mini  verba  in  cordibus  suis  jam  scripta 
legebant  :  Qui  amat  animam  suam,  perdet 
eam  :  et,  qui  oderit  animam  suam  in  hoc 
inundo,  in  vitam  xternam  custodit  eam. 

Ac  ut  de  cseteris  sanctis  Martyribus  dice¬ 
re  omittamus,  certe  noster  Beatissimus  Lau¬ 
rentius,  cujus  inclyto  martyrio  Ecclesia  illu¬ 
strata  hodie  potissimum  exultat  et  gaudet, 
cum  esset  adhuc  adolescens, et  in  ipso  plane 
flore  aetatis,  quando  jucundior  vita  homini¬ 
bus  esse  solet,  et  cum  non  aereum  corpus,  nec 
lapideum  sed  carneum  et  sensibus  praeditum 
haberet,  sicut  nos  omnes  habemus,  et  inte- 
rim  sibi  tam  acerbum,  tam  atrox,  tam  inau~ 
ditum  supplicii  genus  praeparari  videret,  ut 
lento  igne  corpus  torrendum,  et  longissimis 
cruciatibus  vifa  sibi  finienda  esset,  numquid 
tamen  ingemuit?  numquid  fidem  abnegavit? 
numquid  non  tyrannum  irrisit?  Et  unde  in 
tam  tenero  et  delicato  adolescente  tanta  ani¬ 
mi  fortitudo  ?  tantum  robur?  tanta  constan¬ 
tia?  Nimirum,  quia  non  surdis  auribus  au¬ 
dierat  :  Qui  amat  animam  suam  perdet  eam  ; 
et  qui  oderit  animam  suam  in  hoc  mundo,  in 
vitam  xternam  custodit  eam.  Astabat  cruen¬ 
tus  carnifex, ferream  craticulam  praeparabat, 
nudatum  adolescentem,  et  virgis  crudelis¬ 
sime  caesum,  super  eam  extendebat,  arden¬ 
tes  prunas  supponebat,  jam  stridor  tenerae 
carnis  audiebatur,  jam  sacrificii  odor  diffun¬ 
debatur,  jam  membra  delicata  solvebantur, 
et  interim  aures  martyris  beatissimi  sire- 
narum  illae  voces  feriebant :  Parce  adole¬ 
scens  infelix,  parce  aetatis  flori  :  quid  mag¬ 
num  est  in  Christum  aliquid  dicere?  nega 
fidem,  et  vive ;  dic  unum  verbum,  et  tantis 
cruciatibus  libera.  At  ille,  quia  non  extrin¬ 
secus  verba  sonantia,  sed  . intrinsecus  sibi  lo- 
quentem,  et  magnis  clamoribus  repetentem: 
Qui  amat  animam  suam  perdet  eam,  vigilan¬ 
ter  attendebat,  licet  corpore  semiusto,  laetus 
tamen  et  hilaris  tyrannum  irridebat. 

Audierat  plane,  audierat  Beatissimus  Lau¬ 
rentius  et  in  corde  penitus  reposuerat  illa 
verba  :  Qui  mihi  ministrat,  me  sequatur,  et 
ubi  ego  sum,  illic  ei  minister  meus  erit :  se 
Christi  Diaconum,  hoc  est,  ministrum  esse 

noverat  idcirco  in  qua  urbe  Sacratum  Do¬ 
mini  sanguinem  ministrabat,  in  ea  pro  Do¬ 
mini  fide  sanguinem  suum  fundere  gestiebat. 
Nec  ejus  spem,  et  desiderium  Dominus  fe¬ 
fellit.  Sanguinem  igitur  fudit,  imperatorem 
in  praelio  non  deseruit  :  propterea  laurea 
juxta  suum  nomen  coronari,  et  coelestem 
Jerusalem  triumphator' intrare,  et  ubi  Chri¬ 
stus  est,  et  ipse  tamquam  fidelis  minister, 
esse  promeruit. 

Nos  autem,  auditores,  quid  ?  numquid 
solum  audire  et  laudare,  et  admirari  gesta 
sanctorum,  et  eorum  labores  momentaneos, 
et  gloriam  diuturnam  et  praemia  sempiterna 
debemus?  Cur  non  potius  Uriam  illum  imi¬ 
tamur,  cui  ex  castris  venienti,  cum  diceret 
David,  ut  in  domum  suam  abiret,  et  quieti  • 
paulisper  se  traderet, fortiter  omnino  respon¬ 
dit  :  Dominus  meus  Joab ,  et  servi  Domini  mei 
super  faciem  terrae  manent ,  et  ego  ingrediar 
domum  meam ,  ut  comedam  et  bibam ,  et  dor¬ 
miam  cum  uxore  mea  ?  Per  salutem  tuam  et 
per  salutem  animae  tuae,  non  faciam  rem  hanc. 
Dominus  meus  Joab,  auditores,  imperator, 
inquam, noster  Christus  scalam  crucis  ascen¬ 
dit, ut  regnum  coelorum  pro  nobis  expugnet : 
plagas  excipit,  lanceis  foditur,  vulneribus 
conficitur,  neque  tamen  descendit  :  et  servi 
Domini  mei  omnes  sunt  in  acie,  alii  lapidan¬ 
tur,  alii  secantur,  alii  decerpuntur,  alii  be¬ 
stiis  objiciuntur,  alii  flammis  torrentur,  alii 
circumeunt  in  melotis,  in  pellibus  caprinis, 
egentes,  angustiati,  afflicti,  quibus  dignus 
non  erat  mundus,  in  solitudinibus  errantes, 
in  montibus,  in  speluncis  et  in  cavernis  ter¬ 
ree,  alii  mundo,  et  deliciis  valedicentes  in 
monasteriis  reconduntur,  et  ibi  jugiter  obe- 
dientiee  holocaustum  offerunt  Domino, donec 
transeant  dies  mali,  et  spiritus  dicat,  ut  re¬ 
quiescant  a  laboribus  suis  :  et  nos  in  umbra¬ 
culis  sedentes  otiosi,  manibus  complicatis, 
horas  et  dies,  et  menses  et  annos  numera¬ 
mus  :  comedimus  et  bibimus,  ludimus  et 
ridemus,  ducimus  In  bonis  dies  nostros  et  in 
puncto  ad  inferna  descendimus. 

0  quam  multi  sunt,  auditores,  qui  inconsi¬ 
derate  viventes  ante  se  in  gehennae  incendiis 
vident,  quam  de  illis  coeperunt  cogitare  ? 
Nunc,  nunc,  hac  hora,  hoc  momento  inci¬ 
piamus,  fratres.  Numquid  non  legistis  de 
templo  Salomonis,  quo  pacto  dum  erigere¬ 
tur*  sonitus  mallei  non  est  auditus  ?  Siqui¬ 
dem  in  alio  distantissimo  loco  lapides  polie¬ 


bantur  et  accommodabantur ,  ut  cum  ad 
templum  deferrentur  super  aedificium  impo¬ 
siti  optime  cum  aliis  cohaererent.  Ad  eum- 
dem  modum  in  coelorum  regno,  ubi  vivis  ex 
lapidibus  Jerusalem  construitur,  mallei  so¬ 
nitus  non  auditur,  non  ibi  labores  jejuniorum 
tolerandi,  non  eleemosynae  faciendae,  non 
injuriae  perferendae  ,  non  salus  animarum 
procuranda  est  ;  sed  hic  tunsionibus,  pres¬ 
suris  poliuntur  lapides,  ibi  autem  disponun¬ 
tur  permansuri  per  manum  artificis. 

Neque  dicat  aliquis  :  Ego  quidem  percuti 
et  poliri,  vexari  et  cruciari,  martyrium  ferre 
et  sanguinem  fundere  pro  Domino  sum  pa¬ 
ratus,  sed  abest  persecutor.  Non  credimus, 
frater,  non  credimus,  neque  facile  id  nobis 
persuadebis.  Nam  si  martyrium  ferre  potes, 
quare  si  quis  te  torve  aspiciat,  ferre  non  po¬ 
tes  ?  Si  sanguinem  dare  potes,  cur  pecunias 
dare  non  potes  ?  Si  vulnera  excipere  potes, 
cur  verbum  unum,  quod  per  aerem  volat, 
et  corpus  non  tangit,  patienter,  audire  non 
potes  ?  Si  in  vinculis,  et  carceribus  et  equu¬ 
leis  pro  Christo  manere  potes,  cur  jejunare, 
orare,  horas  canonicas  paulo  prolixiores  re¬ 
citare  non  potes?  Cum  igitur  ista  minima  et 
levia  non  possis,  neque  illa  magna  et  gravia 
posses.  Et  si  persecutor  adesset,  non  unam 
fidem,  sed  septem,  ut  ait  Tertullianus,  ab¬ 
negares. 

Quocirca,  auditores,  per  salutem  anima¬ 
rum  vestrarum,  per  capita  vestra  oro  vos, 
statuite  aliquando,  imo  vero  statuamus  jam, 
num  regnum  coelorum  adipisci  velimus  et  si 
quidem  id  volumus  intelligamus,  non  esse 
istum  ludum  puerorum,  neque  in  ultimis 
negotiis  ponendum  ;  sed  primum  id  maxime 
velle  et  ardentissime  cupere  et  quotidie  a 
Domino  petere  non  vocibus  tantum,  sed  ge¬ 
mitibus  et  suspiriis,  et  perpetuo  de  eo  cogi- 
gitare  debemus.  Deinde  operi  manus  admo¬ 
vendae  sunt,  et  nulla  lucri  spiritalis  occasio 
dimittenda,  nullis  parcendum  laboribus, 
omnia  pericula,  et  difficultates  animi  fortitu¬ 
dine  superandae  sunt  :  omnibus  autem  et 
mundi  blanditiis  et  carnis  illecebris,  diaboli 
molitionibus,  terroribus,  minis,  tamquam 
scutum  opponamus  illa  Domini  verba :  Qui 
amat  animam  suam ,  perdet  eam.  Haec  verba 
semper  in  ore,  semper  in  corde  volvamus 
ut  ad  eum,  qui  illa  protulit,  perveniamus  Je- 
sum  Christum  Dominum  nostrum,  qui  est  be¬ 
nedictus  in  saecula.  Arnen. 

Intravit  Jesus  in  quoddam  castellum,  et  mulier  quaedam,  Martha  nomine, 
excepit  illum  in  domum  suam.  Luc.  x,  v.  38. 


SYNOPSIS 

Utilitates  festivitatum  sanetorum ,  et  cuuscc  as¬ 
sumptionis  B.  Virginis  breviter  narrat  ce,  exor¬ 
dii  vices  subeunt ;  et  ad  explicationem  evange- 
lii praeparatur  oratio.  Quomodo  nostra  anima 
sit  spiritualis  domus  Dei ,  quam  in  firma  fide 
fundare  oportet,  secus  quam  faciunt  liceretici, 
paganiet  Judcci.  Quomodo  Christus  et  Petrus 
sint  Ecclesice  fundamenta  subordinata  ;  et  cur 
Haeretici  extra  hcec  fundamenta  in  arena  ae¬ 
difice  nt,  pulchro  discursu  probatur.  Fidei  ar¬ 
ticulos  ad  unum  omnes  esse  tenendos,  vulgari 
quidem,  sed  apposita  similitudine  calcei ,  doce¬ 
tur.  In  spirituali  domo  supra  fidem  fundata 
spem  loco  parietum  esse  debere,  demonstra¬ 
tur  ;  qua  ratione  spes  omnia  gravia  facilitet, 
et  quam  vana  sit  imyiorum  spes ,  seu  potius 
praesumptio,  testimonio  Sapientiae  confirma¬ 
tur.  Ne  tamen  hcec  spes  in  temeritatem  dege¬ 
neret,  tecto  char, tutis,  secundum  S.  Scripturos 
doctrinam,  sariatecta  est  custodienda ;  ac 
proinde  domus  spiritualis  fundamento  fidei 
■innititur,  parietibus  spei  erigitur  et  lecto  cha- 
ritatis  perficitur. 

Secunda  pars  in  laudibus  B.  Virginis  occupatur, 
ubi  primum  ipsius  firma  fides,  singularis  spes 
et  perfecta  charitas  digne  extollitur ;  elliusquc 
exercitia  et  desideria  post  ascensionem  Christi 
ad  finem  usque  vitae  describuntur.  Tandem 
obitus  ipsius  breviter  narratur,  ubi  deinde  pro¬ 


batur,  corpus  B.  Virginis  etiam  in  coelum  as¬ 
sumptum  fuisse.  Quantis  praeterea  gaudiis  in 
vicem  superatorum  olim  sub  crucem  dolorum 
perfusa  sit,  mira  amplificatione  adducitur. 
Virginem  Deiparam  esse  mulierem  amictam- 
sole  Apocalysis ,  et  quae  sint  duodecim  stellae- 
in  corona  illius  ;  et  quomodo  lunam  sub  pedi¬ 
bus  habeat ,  eleganter  declaratur.  Epilogus 
denique  nos  ad  imitationem  virtutum  B.  Vir¬ 
ginis  invitat,  atque,  ut  patrocinium  ejusdem 
imploremus,  graviter  admonet. 

Cum  omnes  festi  dies,  quibus  divorum  pie 
memoriam  ac  vitam  religiose  prosequimur 
(ornatissimi  auditores)  nos  ad  spem  beatitu- 
dinis  et  immortalitatis  ascendere, atque  ad  ea 
praemia  consequenda,  ad  quae  illi  pervene¬ 
runt,  quasi  stimuli  quidam  nobis  esse  debe¬ 
rent  ;  tum  vero  maxime  hodiernae  diei  sum¬ 
mam  laetissimamque  celebritatem  id  nobis 
efficere,  regni  coelestis  amorem  animis  no¬ 
stris  inserere,  mentes  erigere,  desideria  in¬ 
flammare  et  stimulos  concitare,  par  esset. 
Beata  siquidem  Virgo,  non  Deus,  non  ange¬ 
lus  sed  homo  tantum  erat,  ejusdem  naturae, 
ejusdem  mortalitatis,  cujus  nos  omnes  su¬ 
mus  :  quin  etiam,  quod  magis  est  admiran¬ 
dum,  humilioris.  Nam  feminarum  naturam 
infirmiorem  et  humiliorem  esse,  quam  viro¬ 
rum  natura  sit,  quis  ignorat  ?  et  tamen  hanc 
ipsam  virginem,  natura  hominem,  sexu  fe¬ 
minam,  conditione  mortalem,  ex  hominibus 
natam,  inter  homines  educatam,  qu?e  ali- 

quando  esurivit,  sitivit,  fatigata  est,  jam 
terree  montes,  spatia  elementorum,  ccelorum 
regiones  transcendisse,  et  super  omnes  om¬ 
nium  Angelorum  choros,  ut  Ecclesia  canit? 
exaltatam,  proxime  ad  divinum  Numen  ac¬ 
cessisse  credimus .  Nec  solum  animo  ita 
illustratam,  ut  intelligentiam,  ac  sapientiam 
Cherubim  et  Seraphim,  aliarumque  sempi¬ 
ternarum  ,  ac  prope  divinarum  mentium 
longe  superest,  sed  etiam  corpore  quasi  ve¬ 
stitam  immortali  et  glorioso,  tantaque  luce 
praedito,  ut  hujus  solis  splendor  cum  eo  nul¬ 
la  ex  parte  comparari  possit.  Haec  igitur 
omnia  nihil  dubito,  quin  omnium  vestrum 
animos  feriant,  atque  in  eis  ccelestis  gloriae 
desiderium  vehemens,  et  flammam  amoris 
accendant.  Sed,  quid  consilii  capiemus,  ut 
ad  eam  gloriam  aliquando  pervenire  possi¬ 
mus  ?  Quis  explicabit  nobis,  quam  viam  pru- 
dentissiroa  illa  Virgo  tenuerit  ?  Nam  et  coe¬ 
lum  sublimius  est,  quam  ut  ad  ipsum  scalae 
admoveri  possint,  et  nos  natura  ita  compa¬ 
rati  sumus  ut  semper  ad  imum  pondere 
nostro  feramur.  Atque  utinam  vel  pennas 
haberemus,  sicue  columbae,  ut  volando  ali¬ 
quid  experiri  liceret. 

Ego  quidem,  auditores,  diu  apud  me  co¬ 
gitans,  quibus  gradibus  hodie  Virgo  Deipara 
coelos  ascenderit,  video,  eam  non  tam  suis 
ac  propriis  viribus  ascendisse,  quam  a  Dei 
Filio  assumptam,  atque  ad  eam  gloriam 
evectam  admirabili  ratione  et  modo  fuisse. 
Nec  sane  immerito.  Nam  cum  aliquando 
idem  ipse  Dei  Filius  de  coelis  ad  terras  de¬ 
scenderet,  et  in  propria  quidem  veniret,  sed 
sui  eum  minime  reciperent,  haec  una  optima 
atque  sapientissima,  summa  alacritate  oc¬ 
currens,  excepit  illum  in  domum  suam.  Quid 
mirum  igitur  cum  ipsa  ex  hoc  nostro  orbe  in 
alium  commigravit,  si  clementissimus  Domi¬ 
nus  ei  vicem  reddere,  et  eam  excipere  in 
suam  regionem  voluit?  Id  enim  ratio  hospitii 
postulare  videtur,  ut  qui  amice  ab  alio  exci¬ 
pitur,  is  quoque  alium  libenter  excipiat.  At¬ 
que  haec  causa  est  quantum  opinor,  cur  Ec¬ 
clesia  Catholica  mater  nostra  historiam  illam 
Evangclicam  hodie  nobis  proponat ,  cujus 
initium  est.  Intravit  Jesus  tn  quoddam  castel¬ 
lum  :  et  mulier  quaedam,  Martha  nomine ,  ex¬ 
cepit  illum  in  domum  suam  ;  et  huic  erat  soror 
nomine  Maria.  Nomine  siquidem  Marthae  et 
Mariae  una  Domini  Mater  significatur,  quae 
et  sollicitudine  Martha,  et  contemplatione 
vere  Maria  fuit.  Quae  cum  ita  sint,  nihil  me 
utilius  explicare  posse  hodierna  dic  existi¬ 


mavi  quam  haec  duo  :  ad  quem  modum  vi¬ 
delicet  olim  Maria  Christum  et  hodie  Chri¬ 
stus  Mariam  exceperit. 

Ut  igitur  de  eo,  quod  prius  est,  prius  dica¬ 
mus,  cum  Dominus  in  terras  ad  opus  nostrae 
liberationis  adveniret ,  omnes  ferme  alias 
domos,  vel  a  daemonibus  occupatas  vel  se- 
midirutas  vel  parum  munitas,  vel  saltem 
minus  ornatas  et  instructas  invenit.  Itaque 
in  domum  Virginis  Mariae,  quam  unam  in¬ 
star  arcis  munitissimam  et  instructissimam 
esse  vidit,  se  recepit. 

Quaerat  forsan  aliquis,  qualis  haec  sit  do¬ 
mus,  ad  quem  modum  fabricata,  quod  fun¬ 
damentum,  quos  paries,  quod  tectum  ha¬ 
beat  ?  ((  Domus  Dei,  inquit  beatissimus  do- 
ctor  Augustinus  sermone  22  de  verbis  Apo¬ 
stoli,  credendo  fundatur,  sperando  erigitur, 
diligendo  perficitur.  »  Habet  igitur  domus 
haec  fundamentum  fidei,  parietes  spei,  te¬ 
ctum  charitatis.  Certe  Ecclesia  in  oratione 
hujus  hebdomadae  nihil  aliud  postulare  vide¬ 
tur  :  «  Omnipotens  sempiterne  Deus,  inquit, 
da  nobis  fidei,  spei  et  charitatis  augmentum. » 
Ecce  domum.  At  in  quem  finem  ?  Et :  «  Ut 
mereamur,  inquit,  assequi,  quod  promittis.  >> 
Quid  promittit  et  praecipit  Deus  ?  Promittit 
nobis  domum  in  ccelo,  si  nos  illi  hic  in  terris 
domum  exhibeamus.  Ergo  ut  mereamur  as¬ 
sequi  domum  illam,  quam  promittis,  fac  nos 
libenter  et  gratis  animis  domum  aedificare, 
quam  praecipis.  Beati  plane,  qui  ejusmodi 
domum  in  suis  animis  habent.  Haec  enim 
sedes  sapientiae  est,  hanc  Elegit  Dominus  in 
habitationem  sibi.  Et  quo  tendunt  omnes 
conciones,  omnia  Sacramenta,  omnia  praes 
cepta,  omnia  consilia,  omnes  divinae  litterae, 
omnes  patrum  lucubrationes,  omnes  nostrae 
contentiones  ?  nonne  huc,  ut  in  animis  no¬ 
stris  haec  domus  aedificetur  ?  atque  in  eam 
Dominum,  dum  vivimus,  recipiamus,  ut  ipse 
nos  in  aeterna  sua  tabernacula  post  obitum 
recipiat  ?  Domus  igitur  Dei  credendo  funda¬ 
tur  :  fides  enim  est  fundamentum  initiumqne 
justitiae.  Sine  fide ,  inquit  Apostolus  Paulus, 
impossibile  est  placere  Deo.  Et  rursum  :  Acce¬ 
dentem  ad  Deum  oportet  credere ,  quia  est ,  et 
quod  remunerator  sit  inquirentibus  se. 

Verum  enim  vero  omni  animi  provisione 
cavendum  est,  ne  forte  super  arenam  et  non 
super  petram  fundamentum  nostrum  collo¬ 
cemus.  Nam,  ut  ipse  Dominus  apud  Lucam 
admonere  dignatus  est,  Qui  fodit  in  altum,  et, 
ponit  fundamentum  super  petram,  ille  sapiens 
architecusest :  itiundatione  autem  facta  illidi- 

tur  flumen  domui  illi ,  sed  non  potest  eam  move¬ 
re  :  fundata  est  enim  supra  petram  :  Qui  vero 
aedificat  Domum  suam  super  terram ,  stultus 
est  :  mox  enim  ut  ad  eam  illiditur  flumen, 
corruit,  et  fit  Ruina  domus  illius  magna.  Cur 
quaeso  Haeretici,  Judaei,  Pagani,  orant,  jeju¬ 
nant,  eleemosynas  faciunt,  et  tamen  omni¬ 
bus  suis  operibus  gehennae  incendium  evita¬ 
re  non  possunt.  Cur  ?  Quia  fundamentum 
suum  super  arenam  posuerunt.  Credunt  illi, 
sperant,  amant,  domum  aedificant,  sed  super 
arenam,  non  super  petram.  Quid  est  petra  ? 
Christus.  Petra  autem ,  ait  Apostolus,  erat 
Christus.  Et  :  Fundamentum  aliud  nemo  po¬ 
test  ponere ,  praeter  id ,  quod  positum  est ,  quod 
est  Christus  Jesus.  Itaque  Pagani,  Judaei 
Haeretici  credunt,  sed  non  Christo,  nec  in 
Christum  :  fundamentum  ponunt,  sed  non 
super  petram  :  propterea  cum  moriuntur,  fit 
ruina  domus  eorum  magna  :  omnia  enim, 
quae  pro  salute  animarum  suarum  operari 
studuerunt,  repente  corruunt  ;  et  ipsi  cum 
operibus  suis  in  gehennae  barathrum  praeci¬ 
pitantur.  Fides  altare  illud  est  (ut  sapienter 
divus  Augustinus  docet)  super  quod  operum 
sacrificia  poni  debent.  Cum  offers,  inquit  Do¬ 
minus,  munus  tuum  ad  altare ,  hoc  altare  est 
fides  in  Christum  :  offerunt  Pagani  sacrificia, 
offerunt  Judaei,  offerunt  Haeretici  :  sed  Deo 
non  placent,  quia  non  super  altare  efferuntur. 

Dicat  aliquis  :  Numquid  Haeretici  non  cre¬ 
dunt  ia  Christum  ?  Et  quid  aliud,  quam 
Evangelium  sonant? Cur  igitur  super  petram 
fundamentum  non  ponunt  ?  Haeretici  omnes 
supra  Christum  quidem,  auditores,  funda¬ 
mentum  suum  collocare  se  putant,  sed  ve¬ 
hementer  aberrant :  opinione  et  existimatio¬ 
ne  sua  super  petram  fundamentum  ponunt, 
re  autem  vera  super  arenam  ponunt.  Perci¬ 
pite,  quaeso  diligenter,  quae  dicam  :  duae 
sunt  petrae  super  quas  aedes  nostras  fundare 
debemus  :  prior  Christus,  posterior  Petrus. 
De  priore  Apostolus  ait :  Fundamentum  aliud 
nemo  potest  ponere,  prseter  id  quod  positum 
est ,  quod  est  Christus  Jesus.  De  posteriore 
Dominus  ait  :  Et  ego  dico  tibi,  quia  tu  es 
Petrus  et  super  hanc  petram  aedificabo  Eccle¬ 
siam  meam.  At  si  Fundamentum  aliud  nemo 
potest  ponere,  quomodo  nos  Petrum  tamquam 
fundamentum  aliud  ponimus  ?  Dicam,  audi¬ 
tores  :  nos  Christum  et  Petrum  non  ex  aequo 
fundamenta  facimus,  sed  primum  lapidem 
ponimus  Christum,  deinde  super  hunc  lapi¬ 
dem  collocamus  Petrum.  Itaque  non  Christus 
a  Petro,  sed  Petrus  a  Christo  tamquam  a 


fundamento  sustentatur.  Fundamentum  igi¬ 
tur  primum,  et  quod  super  alio  fundamento 
non  innititur,  solus  est  Christus,  ac  de  eo 
Apostolus  ait  :  Fundamentum ,  videlicet  pri¬ 
mum,  nemo  potest  ponere  praeter  id  quod  posi¬ 
tum  est,  quod  est  Christus  Jesus. 

Jam  vero  quemadmodum  et  Christus  et 
Petrus  fundamenta  sunt,  breviter,  si  placet, 
explicemus.  Christus  ideo  primum  ac  praeci¬ 
puum  fidei  nostrae  fundamentum  est,  quod 
ea  omnia  credimus  esse  vera,  quae  Christus, 
quae  Dei  sapientia,  quae  veritas  prima,  quae 
mentiri  non  potest,  sive  per  Scripturam,  sive 
alio  modo  nobis  revelavit.  Credimus  Deum 
nostrum  unum  et  trinum  esse  :  credimus  De 
verbum  naturam  humanam  suscepisse  :  cre 
dimus  nos  omnes  in  ultima  die  a  mortuis 
excitandos.  Cur  ista  credimus  ?  Quia  Petrus, 
quia  Paulus,  quia  Joannes  sic  docuit  ?  Ne¬ 
quaquam.  Cur  igitur  ?  Quia  veritas  prima, 
nempe  Deus,  in  quem  mendacium  non  cadit, 
haec  ita  esse  revelare  dignatus  est.  Itaque 
fides  nostra  super  Christo,  qui  veritas  est, 
tamquam  super  firmissimo  fundamento  inni¬ 
titur.  Atque  hactenus,  auditores,  ab  haereti¬ 
cis  non  discrepamus.  Siquidem  et  illi  palam 
affirmant,  quicquid  Christum  dixisse  consti¬ 
terit,  omnino  esse  credendum.  Et  si  nihil 
aliud  requireretur,  nullus  inveniretur  haere¬ 
ticus.  Quid  igitur  haereticum  facit? in  quo, 
dissensio  posita  est  ?  quidnam  in  quaestione 
versatur  ?  Nimirum  hoc.  Quid  illud  sit,  quod 
Christus  sine  dubio  revelavit.  Multa  enim  illi 
a  Christo  veritate  prima  revelata  esse  con¬ 
tendunt,  quae  nos  ab  ipso  mendacii  parente 
revelata  dicimus.  Et  contra,  multa  illi  fig¬ 
menta  esse  putant,  quorum  nos  auctorem 
non  alium,  quam  Deum  agnoscimus.  Quis 
igitur  erit  judex  ?  Num  Christus  Dei  sapien¬ 
tia,  in  Ecclesia  nullum  reliquit,  ad  quem  in 
rebus  dubiis  recurramus  ?  Plane  reliquit. 
Alioqui  enim  finalem  rempublicam  habere¬ 
mus  ? Quis  igitur  ille  est?  Fremant  Haeretici 
omnes  licet,  non  alius,  quam  Petrus.  Illum 
enim  vicarium  suum  constituit,  illum  post  se 
Ecclesia:  petram  etfundamentum  fecit.  Illum 
in  cathedra,  tamquam  omnium  Christiano¬ 
rum  doctorem  et  magistrum  posuit.  Illi  uni 
ait  :  Ego  oravi  pro  te,  ut  non  deficiat  fides 
tua  et  tu  aliquando  conversus  confirma  fratres 
tuos.  Illi  ait  -.  Pasce  agnos  meos  ;  Pasce  oves 
meus,  hoc  est,  et  matres  et  filios  et  Episcopos 
et  plebeios,  unus  tu  pascere  doctrina  et  ver¬ 
bo  veritatis  debes.  Ecce  igitur  vobis  quem¬ 
admodum  Petrus  post  Christum  Ecclesiae 

fundamentum  est.  Christo  credimus  quicquid 
ille  revelare  dignatur  :  sed  quid  revelet  vel 
revelaverit  Christus  a  Petro,  et  ejus  succes¬ 
soribus  in  eadem  cathedra  sedentibus,  dici¬ 
mus.  Quae  cum  ita  sint,  cum  Haeretici  omnes 
super  hanc  posteriorem  petram  aedificare, 
cum  a  Petro  et  ejus  successoribus  discere 
dedignentur,  et  ex  suis  capitibus  dogmata 
fidei  sibi  fingant,  quid  mirum ,  si  toto  coelo 
aberrant  et  super  arenam  aedificant,  cum 
super  Christum  aedificare  se  credunt  ?  Atque 
haec  quidem  de  fundamento  domus  esse  po¬ 
tuissent  satis,  nisi  quidam  mihi  necessario 
admonendi  essent  quos  in  maximo  errore 
versari  intelligo. 

Nonnulli  sunt,  auditores,  qui  omnia  ferme 
constanti  fide  tenent,  quae  Catholici  homines 
tenent  :  unum  est  aut  alterum  dumtaxat, 
quod  nondum  sibi  plane  persuadere  potue¬ 
runt  ut  purgatorium  existere,  ut  sacras  ima¬ 
gines  venerandas  esse,  ut  summum  Pontifi¬ 
cem  esse  Christi  vicarium  et  Ecclesiae  uni¬ 
versae  caput,  et  quoniam  multa  sunt,  quae 
credunt,  unum  dumtaxat  aut  alterum,  quod 
non  credunt,  idque  minimi  ponderis,  si  cum 
articulis  caeteris  conferatur,  existimant  se 
satis  bene  super  Christum  fundamentum  po¬ 
suisse.  Quid,  inquiunt,  etsi  in  illo  uno,  quod 
adhuc  credere  non  possum  errarem,  num- 
quid  Dominus  in  judicio  ad  illud  unum  re¬ 
spiciet  ?  Et  tam  multa  et  tam  difficilia,  quae 
credidi,  non  rescipiet  ?  Ita  nimirum  isti  sibi 
blandiuntur ;  quibus  ego  serio  denuntio,  eos  a 
gratia  excidisse,  super  arenam  fundanflfentum 
jecisse,  et  nullam  cum  Christo  partem  habitu¬ 
ros.  Unus  Dominus,  una  fides ,  unum  baptisma. 
Aut  integre  fides  habetur,  aut  non  habetur 
penitus.  Quaero  abs  te  (ut  rem  ipsam  crasso 
exemplo  ostendam)  cum  tu  calceos  tibi  a  su¬ 
tore  fieri  jubes  si  cum  perfecti,  absolutique 
sunt,  uno  digito  sunt  pedibus  tuis  breviores, 
num  eos  induere,  num  eis  uti  potes  ?  Dices, 
Non  possum.  At  non  sunt  nisi  uno  digito 
breviores,  cur  non  potes  cum  tam  parum  illis 
ad  justam  mensuram  desit?  Ut  igitur  calcei 
tui,  aut  aequales  sunt  pedibus  tuis  aut  nihil 
penitus  valent  :  sic  etiam  fides  aut  integra 
est,  aut  fides  non  est.  Nemo  igitur  seipsum 
fallat.  Si  domum  aedificare  cupimus,  quae  a 
ventis  et  pluviis  moveri  non  possit,  super 
utramque  petram,  hoc  est,  super  Christum 
et  Petrum  fundamentum  ponere  debemus. 

Jacto  verai  fidei  fundamento,  parietes  spei 
erigendi  sunt.  Nec  enim  secus  a  fide  nascitur 
spes,  ac  parietes  a  fundamento  surgunt.  Nam 
Tom.  IX. 


cum  Deum  esse ,  et  liberatorem  hominum 
esso,  et  gloriam  sempiternam  diligentibus  se 
paravisse  credimus,  continuo  sperare  inci¬ 
pimus,  ejus  benignitate  et  misericordia  nos 
aliquando  tandem  per  opera  bona,  quasi  per 
gradus  quosdam,  ad  eam  gloriam  perventu¬ 
ros.  Mirum  vero  profecto  est,  quantum  hxc 
spes  animos  nostros  erigat,  et  ad  omnes  la¬ 
bores  perferendos  idoneos  faciat  :  Qui  spe¬ 
rant  in  Domino ,  inquit  Isaias,  mutabvmt  for¬ 
titudinem ,  assument  pennas  ut  aquilae:  current 
et  non  laborabunt  :  volabunt  et  non  deficient. 
Hic  est  eximius  fructus  hujus  prae  clari  ssiuice 
virtutis  ut  hominem  praesentem,  robustum, 
fortem,  erectum  efficiat,  et  a  laboribus  dif¬ 
ficultatem,  a  doloribus  poenam,  a  felle  ama¬ 
ritudinem,  ab  aerumnis  et  calamitatibus 
moestitiam  et  animi  dejectionem  auferat,  et 
ii  quidem,  qui  in  actione  inter  homines  ver¬ 
santur,  Current  et  non  laborabunt :  illi  vero, 
qui  in  contemplatione  rerum  coelestium  et 
divinarum  versantur,  Volabunt  et  non  defi¬ 
cient.  Equidem,  auditores,  ego  sic  statuo, 
nihil  omnino  grave  aut  arduum  ei  videri 
posse,  qui  semel  probe  intellexerit,  quam 
excelsa  atque  sublimis  sit  spes  Christiano¬ 
rum  hominum.  Quid  enim  Judaei  aut  Pagani 
sperant,  nisi  res  quasdam  exiguas  et  quae 
corporis  delicias  non  transcendunt  ?  At  vero 
Christiani  homines  Deum  ipsum  fontem  et 
oceanum  omnium  bonorum  aliquando  se 
plane,  sicut  est,  esse  visuros  et  possessuros 
confidunt.  Quod  quidem  bonum  tantum  est, 
ut  non  modo,  cogitationem  et  intelligentiam 
sed  et  desiderium  nostrum  longe  superet  : 
ut  illa  minora  interim  omittam,  quod  ali¬ 
quando  non  solum  animis  angelis  aequales, 
sed  etiam  corporibus  sole  illustriores  et  cla¬ 
riores  effecti,  non  attingemus,  ut  ille  ait, 
Vertice  sidera ;  sed  calcabimus  pedibus  side¬ 
ra,  et  eam  regionem  perpetuo  '  inColemus, 
a  qua  tam  procul  abest  omne  malum,  quam 
procul  a  gehenna  abest  omne  bonum.  In- 
telligebat  hoc  Apostolus  Paulus,  cum  aiebat : 
Existimo  enim  quod  non  sunt  condignae  passio¬ 
nes  hujus  temporis  ad  futuram  gloriam ,  quae 
revelabitur  in  nobis.  Et :  Id  enim ,  quid  in  prae¬ 
senti  momentaneum  est ,  et  leve  tribulationis 
nostrae ,  supra  modum  in  sublimitate  aeternum 
gloriae  pondus  operatur  in  nobis. 

Verum  ad  quem  modum  de  fide  paulo 
ante  dicebamus,  cavendum  esse  ne  super 
arenam  fundamentum  poneremus  :  ita  et 
nunc  de  spe  admonendum  existimamus,  ne 
ea  super  Baculo  arundineo  innitatur.  Multi 

sunt  enim,  qui  quidem  beatitudinem  et  im¬ 
mortalitatem  sibi  proponunt;  sed  ad  eam, 
vel  per  affluentiam  opum  vel  per  amplitu¬ 
dinem  dignitatum,  vel  per  ami  itias  et 
necessitudines  principum  ascensuros  se  cre¬ 
dunt.  Isti  omnes  ponunt  Carnem  brac/vum 
suum,  hoc  est,  super  re  maxime  infirma  et 
fragili  innituntur  :  sedificant  parietes,  sed 
ex  luto,  non  ex  marmore,  ita,  ut  levissimo 
ictu  dejici  possunt.  Audite,  quid  ipsa  Sa¬ 
pientia  de  ejusmodi  architectis  dicat  :  Spes 
impii  quasi  lanugo  est ,  quae  a  vento  tollitur  : 
et  tamquam  spuma  gracilis ,  quae  a  procella 
dispergitur  :  et  tamquam  fumus ,  qui  a  vento 
defusus  est  ;  et  tamquam  memoria  hospitis 
unius  diei  praetereuntis.  Et  quid,  obsecro,  fa¬ 
cilius  cadit,  quam  lanugo  ?  Quid  facilius 
dissolvitur,  quam  spuma  ?  Si  opes  fures  di¬ 
ripiant,  et  ubi  erit  spes  avari  ?  Si  propter 
aliquam,  sive  veram  sive  falsam  suspicionem 
a  gratia  principis  aliquis  excidat,  ubi  mane¬ 
bit  spes  ambitiosi  ?  Ergo  Spes  impii  quasi 
lanugo  est  ;  et  tamquam  spuma ,  qutv  a  pro¬ 
cella  dispergitur.  Et  quando  nihil  penitus 
horum  occideret,  nonne  tandem  aderit  mors, 
et  uno  impetu  luteos  istos  muros  dejiciet  ? 
Nam  proptere  Sapientia  addit,  atque  ait  :  et 
tamquam  fumus, qui  a  vento  d'  /fusus  est ;  et  tam¬ 
quam  memoria  hospitis  unius  diei  praetereun¬ 
tis.  Aspicite  vestros  caminos,  nonne  tantum 
fumus  ascendit,  quanta  est  longitudo  ca¬ 
mini  ?  Ita  sane  :  nam  simul  atque  caminus 
deficit,  fumus  a  vento  diffunditur  et  in  auras 
evanescit.  Pari  ratione  spes  impii  tam  diu 
durat,  quam  diu  vita  ipsa  durat  :  vita  defi¬ 
ciente,  spes  omnis,  quae  inopibus  et  honori¬ 
bus  posita  erat,  continuo  deMcit,  et  parietes 
corruunt  ;  ergo  Spes  impi  tamquam  fumus 
est ,  quia  vento  diffunditur.  Quid  amplius? 
Et  tamquam  memoria ,  inquit,  hospitis  unius 
diei  praetereuntis.  Illustrissima  sane  similitudo, 
et  ipsa  Dei  sapientia  digna.  Cum  amicus  ali¬ 
quis,  quem  multis  annis  non  vidimus,  iter 
faciens  ad  nos  divertit,  quo  apparatu,  quee 
laetitia,  quo  studio  illum  excipimus  ?  Nihil 
loquimur,  nisi  de  eo  ;  nihil  cogitamus,  nisi 
de  eo  :  nihil  agimus,  nisi  pro  eo  :  toti 
denique  sumus  i-i  eo  curando  occupati. 
At  posteaquam  die  sequenti  recessit,  alia 
negotia  occurrunt  animo,  et  statim  ami¬ 
ci  hospitis  obliviscimur.  Ad  euindem  mo¬ 
dum  cum  in  hunc  mundum  ingredimur,  qui 
(ut  ssepe  vos  aumonuij  non  domicilium,  sed 
hospitium  est,  continuo  ah  amicis,  affinibus, 
honoribus,  voluptatibus,  tamquam  hospitio 


excipimur,  omnia  nos  circumstant ,  omnia 
ad  se  capienda  et  cumulanda  invitant.  At 
ubi  mors,  quasi  nox  qusedam,  vitee  diem 
claudit,  nosque  de  hospitio  recedere  cogi¬ 
mur1,  omnia  nos  deserunt,  et  domum  seter- 
mm  ob  irionis  ingredimur,  illi  quidem,  qui 
remanent  in  hospitio,  satis  in  iis  excipiendis 
qui  adveniunt,  occupantur-  :  nec  eorum  qui 
recedunt,  diutius  recordari  possunt.  Quid 
igitur  Spes  impii  est  nisi  memoria  hospitis 
unius  diei  praetereuntis. 

Rursum  alii  quidam  sunt,  qui  in  Deo  spe¬ 
rant,  sed  male  et  perverse  sperant :  nimi¬ 
rum  ii,  qui  Deum  suis  flagitiis  et  facinori¬ 
bus  ad  iram  provocare  non  cessant  :  et  ta¬ 
men  securi  dormiunt,  sperantque  se  ab  eo 
aeternam  beatitudinem  accepturos.  Ista,  au¬ 
ditores,, non  tam  spes(vana,  quam  temeritas 
et  ipnesumptio  est.  Quid,  inimicitias  cum 
Deo  perpetuas  geris,  et  ab  eo  praemium 
speras,  cum  supplicium  potius  reformidare 
deberes  ?  Non  frustra  ait  Scriptura  divina  : 
Spera  in  Domino  et  fac  bonitatem.  Non  sunt 
ista  separanda,  spera  in  Deo  et  fac  bonum. 
Spes  enim  ideo  non  confundit ,  quia  charitas 
Dei  diffusa  est  in  cordibus  nostris  per  Spiri¬ 
tum  sanctum,  qui  datus  est  nobis.  Nam  quem- 
adimdun  parietes  nisi  tectum  superpona¬ 
tur,  facile  moventur  et  nutant  :  tecto  autem 
superposito,  conii rmanturatque  stabiliuntur; 
sic  etiam  spes  nostra  firma  constansque  esse 
non  potest  nisi  eam  charitas  et  opera  bona 
comitentur. 

Tectum  igitur  charilatisad  hanc  spiritua- 
lemfubricam  perficiendam  plane  necessarium 
est:  neque  vero  ad  parietes  confirmandos  ta¬ 
men.  sed  etiam  quia  domiciuum  sine  tecto, 
necaba3stu,neca  frigore, nec  a  flatibus  vento¬ 
rum,  nec  ab  imbribus,  etprocellis,nec  abaliis 
multis  et  gravibus  cadi  injuriis  satis  tueri  po¬ 
test.  Porro,  quam  npte  charitas  tectum  dica¬ 
tur,  quis  non  videt  ?Nam  si  tectum  a  tegendo 
dicitur,  certe  tertum  est  charitas.  Beati , 
quorum  remissae  sunt ,  iniquitates ,  et  quorum 
tecta  sunt  peccata,  inquit  David.  Et  quid, 
obsecro,  tegit  peccata,  nisi  charitas?  Chari¬ 
tas,  inquit  Apostolus  Petrus,  operit  multitu¬ 
dinem  peccatorum,  Et  :  Remissa  sunt  e  peccata 
multa,  ait  Dominus,  quoniam  dilexit  multum. 

’  Si  tectum  c.  t  pars  altissima  et  amplissima 
domicilii,  recle  tectum  est  charitas.  Nunc, 
inq  iit  Apostolus  Paulus,  manent  tria  htvc, 
fides  spes ;  charitas  major  autem ,  sublimior, 
celsior,  latior,  horum  est  charitas.  Si  denique 
tecto  absolvitur,  perficiturque  domus,  certa 

tectum  est  charitas.  Omnis  consummationis 
vidi  finem,  latum  mandatum  tuum  nimis.  Ani¬ 
madverti,  inquit  regius  Psaltes,  intellexi, 
cognovi,  omnis  perfectionis  atque  absolutio¬ 
nis  domicilii  spiritalis  finem  esse  latissiinum 
atque  amplissimum  illud  mandatum,  quod 
et  Deum,  et  proximos  et  inimicos  compre¬ 
hendit.  Domus  igitur,  optimi  auditores, 
quam  Elegit  Deus  in  habitationem  sibi ,  cre¬ 
dendo  fundatur,  sperando  erigitur,  diligen¬ 
do  perficitur. 

» 

PARS  POSTERIOR. 

Ex  iis  domibus,  quae  credendo  fundantur, 
sperando  eriguntur,  diligendo  perficiuntur, 
constat  Jerusalem  Civitas  regis  magni,  non 
illa,  quae  sursum  est,  quae  laetatur  atque 
triumphat  in  cudis  ;  sed  ista,  quae  adhuc  est 
deorsum,  et  peregrinatur  in  terris, 

Sed  si  sanctorum  Ecclesia  Jerusalem  di¬ 
cit  ir,  quid  M  iriam  fuisse  dicemus,  nisi 
arcem  Sion  vel  templum  Salomonis  ?  Si 
omnes  animae  justae  senes  sunt  sapientiae, 
quid  tandem  esse  Mariam  existimabimus  ? 
Qmo  omnium  istorum  uno  Christo  excepto 
justissima  fuit,  et  ipsum  Solem  justitiae  pe- 
perit  ?  Singulari  igitur  ratione  et  modo 
Elegit  Mariam  Dominus  in  habitationem  sibi. 
Quantum  fidei,  quantum  spei,  q  tantum 
charitatis  in  Maria  extitisse  censetis  :  Beata 
quae  cred<dist',  exclamat  Elisabeth.  quoniam 
perficiuntur  in  te, quae  ibctasunt  tibia  Dnmino. 
Quam  alte  Maria  fundamentum  jecerat  fidei, 
quae  cum  se  nihil  aliud  quam  humilem  et 
exiguam  ancillam  crederet,  credidi  ,  tamen 
ad  mysterium  incomprehensum,  ad  commer¬ 
cium  admirabile,  ad  inscrulabile  sacro  san¬ 
ctum  a  Domino  se  electam,  et  inusitato  mi¬ 
raculo  supra  ordinem  naturae  sine  ullo  ex¬ 
emplo  cum  virginitate  fecunditatem  copu¬ 
landam,  et  se  vere  parentem  Dei  atque 
hominis  mox  futuram.  Fundamenta  ejus  in 
montibus  sanctis,  patriarchis  videlicet  et  pro¬ 
phetis,  propterea  diligit  Dommus  portus  Sion 
super  omina  tabernacula  Jacob.  Vere  fuit 
filia  Abra  hac,  cujus,  egregia  fides  singulari 
praeconio  in  sanctis  litteras  celebratur.  Fide 
obtulit  Abraham,  ut  Apostolus  ait,  fihum 
suum  Isaac,  arbitrans  quia  potens  est  Deus  et  a 
mortuis  excitare.  Et  quid  minus  fecit  Maria? 
Nonne  et  ipsa  fide  obtulit  Filium  suum  Do¬ 
minum  nostrum  Jesum  Christum,  cum  in 
monte  illo  funesto  juxta  crucis  patibulum 


staret  ?  et  cur  die  tertia  cum  aliis  sanctis 
mulieribus  ad  ungendum  Dominum  venisse 
non  legitur,  nisi  quia  firmissima  fide  crede¬ 
bat,  non  esse  eum  in  tumulo  requirendum 
qui  juxta  verbum  suum  jam  ab  inferis  re¬ 
di  isset.  Nec  enim  suspicari  fas  est,  eam  ti¬ 
more  perterritam  ad  sepulcrum  cum  caderis 
sanctis  feminis  non  venisse.  Quomodo  enim 
timebat,  quae  ipso  turbulentissimo  tempore 
Judaeis  fui  entibus,  disciplis  fugientibus,  om¬ 
nibus  mortem  intentantibus  juxta  crucem 
imperterrita  stabat  ?  Enituit  igitur  fides  in 
Maria,  propterea  Elegit  eam  Dominus  Deus 
in  habitationem  sibi. 

Neque  vero  de  spe  et  charitate  Mariae  pau¬ 
ciora  dicenda  essent,  si  per  otium  nobis  li¬ 
ceret.  Tanto  siquidem  fidei  fundamento  pa¬ 
rietes  spei  et  tectum  charitatis  respondere 
par  est.  Quocirca  nonnulli  id,  quod  legimus 
in  Psalmo,  Singulariter  in  spe  constituisti  me, 
non  immerito  transferunt  in  Mariam.  Quo¬ 
modo  enim  non  singulari  spe  praedita  Maria 
fuisset,  quae  t  >t  et  tanta  pignora  divinae  di¬ 
lectionis  acceperat  ?  Nos  gloriam  illam  bea¬ 
tam  servi  speramus  a  Domino  :  quomodo 
non  magis  eam  mater  speraret  a  (ilio  ?  aut 
quomodo  sempiterna  et  coelestia  bona  sim¬ 
pliciter  non  speraret  Maria,  quae  omnia  fra¬ 
gilia  et  terrena  tanto  menlis  ardore  despe¬ 
xerat?  Singulariter  igitur  in  spe  Maria  con¬ 
stituta  fuit,  propterea  Elegit  eam  Deus  in 
habitationem  sibi. 

Porro  charitas,  regina  virtutum,  in  qua 
magis,  quam  in  ipsa  orbis  regina  enituisset  ? 
Si  perfecta  charitas  in  rebus  adversis  potius 
cognoscitur,  quam  in  secundis  quomodo  non 
perfecta  charitas  in  Maria,  quae  omnium 
molestiarum  et  passionum  Christi  sociafuit? 
quae  a  primo  die  usque  ad  ultimum  fidelis¬ 
sima  perseverant  ?  quae  maximum  illud  et 
postremum  lancea  vulnus  pro  Filio  suo  ipsa 
animo  crucifixa  excepit?  Nec  enim  tunc  in 
pect  re  Domini  anima  Domini  fuit,  sed  anima 
Mariae,  quae,  ut  D.  Bernardus  loquitur,  inde 
nequibat  evelli,  Si  perfecta  charitas  foras 
mittit  timorem  :  quomodo  non  perfecte  cha¬ 
ritas  in  Maria,  quae  in  medio  tumultu  mili¬ 
tum  strepituque  armorum,  amicis  omnibus 
recedentibus,  ipsa  charitatis  nexibus  colli¬ 
gata  a  cruce  Domini  non  recedebat?  Si  ma¬ 
jorem.  hac  dilectionem  nemo  habet ,  ut  animam 
ponat  quis  pro  an  t' cis  suis  :  quam  excellens 
charitas  Mariae  fuit,  quae  filium  illum  pro 
amicis  posuit, quem  multo  vehementius, quam 
animam  suam  diligebat?  Si  demum  charita- 

fis  est  implere  praecepta ,  quid  de  Mariae 
charitate  dicemus,  quae  incredibili  mentis 
fervore,  antequam  Evangelica  consilia  orbi 
promulgarentur,  sola  magistra  charitate, 
consilium  perpetuae  virginitatis  arripuit  ? 
i  os  a  est  igitur  Mater  -pulchrae  dilectionis ,  ipsa 
mulier  amicta  sole ,  ipsa  rubus  ardens ,  ipsa 
gratia  plena,  ipsa  est  illa  amica ,  illa  columba , 
illa  formosa  et  speciosa ,  illa  soror ,  et  sponsa 
quam  introduxit  rex  in  cellam,  vinariam ,  et 
'  in  quam  ordinavit  charitatem.  Ipsa  est  do¬ 
mus  David,  ipso  sedes  Salomonis,  ipsa  arca 
foederis,  quam  elegit  Dominus  in  habitatio¬ 
nem  sibi.  Ipsa  denique  est  illa,  quae  venien¬ 
tem  Dominum  et  in  castellum  quoddam  in¬ 
trantem,  ut  hodierna  die  toto  orbe  terrarum 
Ecclesia  canit,  excepit  lseta  in  domum  suam. 

Quemadmodum  summo  apparatu  in  hoc 
nostro  exilio  Maria  Dominum  exceperit 
hactenus  explicuimus.  Sequitur  ut  quo  ap¬ 
paratu  hodie  ipsa  a  Domino  excepta  fuerit 
breviter  exponamus.  Nemini  dubium  esse 
puto,  Virginem  Beatissimam  post  gloriosam 
Domini  ascensionem,  quotidie  ardentissimis 
desideriis,  summisque  votis  cupivisse  dis¬ 
solvi  et  esse  cum  Christo  :  mihique  omnino 
credibile  videtur,  quod  a  nonnullis  dicitur^ 
nihil  ei  dulcius  in  hac  vita  fuisse,  quam  fre¬ 
quenter  sanctissima  illa  loca,  si  non  corpore, 
certe  animo  et  cogitatione  lustrare,  in  qui¬ 
bus  Filium  suum  et  Dominum,  vel  egisse 
aliquid  vel  passum  fuisse  meminerat.  Itaque 
nunc  descendebat  in  Bethlehem,  nunc  ascen¬ 
debat  Hierosolymam,  nunc  morabatur  in 
Golgotha,  nunc  ingrediebatur  sepulcrum, 
nunc  Bethaniam,  nunc  montem  Olivarum, 
unde  Dominus  in  coelum  ascenderat,  invi¬ 
sebat,  et  quis  ambigare  potest,  quin  saepius 
illa  verba  peteret  :  Quemadmodum  desiderat 
cervus  ad  fontes  aquarum ,  ita  desiderat  ani¬ 
ma  mea  ad  te,  Deus.  De  Silvano  Abbate  legi¬ 
mus,  eum,  cum  surgeret  ab  oratione,  ac 
magnitudinem  et  pulchritudinem  Deicontem- 
platus  esset,  ita  contemnere  et  despicere  so¬ 
litum  res  omnes  creatas,  ut  oculos  clauderet, 
nec  eas  aspicere  dignaretur  :  quin  etiam  ad 
oculos, suos  diceret.  Claudamini  oculi,  clau¬ 
damini,  nihil  est  in  orbe  jam  pulchri,  quod  vi¬ 
dere  possitis.  Etsi  haec  Beato  Silvarfo  accide¬ 
bant,  quid  de  illa  dicemus,  quae  tanto  clarius 
Dei  bonitatem,  sapientiam,  pulchritudinem, 
majestatem,  contemplationis  oculis  intueba¬ 
tur,  quanto  saepius,  et  familiarius  et  liberius 
cum  ipso  Dei  verbo  triginta  tribus  annis  con¬ 
versata  fuerat?  Itaque  dicebat  et  ipsa  :  Clau¬ 


damini,  oculi,  claudamini  ;  nihil  est  enim 
pulchri,  quod  jam  videre  possitis.  Sitivit 
anima  mea  ad  Deum  fontem  vivum ,  quando 
veniam ,  et  apparebo  ante  faciem  Dei  mei ? 
Fuerunt  mihi  lacrymae  meae  panes  die  ac  no¬ 
cte  ;  dum  dicitur  mihi :  Ubi  est  Deus  tuus  ? 
Hei  mei  quia  incolatus  meus  prolongatus  est. 
Quis  dabit  mihi  pennas  sicut  columbae ,  et  volabo 
et  requiescam  ?  Atque  ad  hunc  modum  bea¬ 
tissima  Virgo  divini  amoris  flamma  accensa 
totum  illud  tempus  transegit,  quod  ab  as¬ 
censione  Domini  usque  ad  suum  extremum 
diem  intercessit.  % 

Verum  hodierna  laetissima  et  clarissima 
die,  vivendi  curriculo  probe  confecto  a  Do¬ 
mino  tandem  promeruit  audire  :  Jam  hiems 
transiit ,  imber  abiit  et  recessit :  surge  amica 
mea ,  et  veni.  Equidem,  auditores,  ego  mihi 
persuadeo,  ad  hoc  verbum  non  expavisse, 
sicut  olim  cum  ab  Angelo  salutaretur,  sed 
liquefactum  plane  fuisse  cor  Mariae.  Sed  de¬ 
inde,  vel  oratione,  vel  cogitatione  consequi 
poterit,  quale  gaudium  illud  fuerit,  cum  fi¬ 
lium  suum  omnibus  Angelorum  ordinibus 
comitatum  ad  se  venientem  vidit  ?  et  cum 
in  ejus  clementissimas  ac  benignissimas  ma¬ 
nus  secura  ac  laeta  spiritum  illum  sanctissi¬ 
mum  exhalavit?  et  cum  demum  tota  coelestis 
Jerusalem  reginae  suae  obviam  procedente, 
ipsa  enixa  super  delictum  Deliciis  affluens, 
in  vestitu  deaurato,  circumdata  varietate,  sicut 
virgula  fumi  de  hujus  mundi  deserto,  Apo¬ 
stolis  acclamantibus,  Angelis  plaudentibus, 
aereis  potestatibus  fugientibus  mundi  ele¬ 
mentis  probe  gestientibus,  in  coelestes  re¬ 
giones  ascendit  ? 

At  numquid  solus  Mariae  animus  evolavit 
in  coelum  ?  et  quid  tandem  de  sanctissimo 
illo  corpore  factum  est  ?  ubi  jacet  ?  ubi  la¬ 
tet  ?  quis  locus  thesaurum  illum  habet  ? 
Breviter  hoc  expediam,  auditores  optimi,  et 
orationi  meae  finem  imponam.  Cum  homines 
primum  in  hunc  nostrum  orbem  terrarum 
ingrediuntur,  corpus  praecedit,  anima  sub¬ 
sequitur.  Nam  cum  haec  regio  proprie  cor¬ 
porum  locus  sit,  ratio  ipsa  postulat,  ut  cor¬ 
pus,  tamquam  hujus  urbis  civis,  primum 
adveniat,  et  animae,  tamquam  peregrinae, 
aditum  patefaciat ;  at  cum  ex  hoc  orbe  ter¬ 
rarum  in  coelestes  regiones  commigrandum 
est,  contrario  modo  res  agitur.  Animus  enim, 
tamquam  ejus  urbis  civis,  statim  admittitur: 
corpus  vero,  tamquam  peregrinum,  usque 
ad  ultimum  judicii  diem  residere  cogitur  in 
sepulcro,  et  tum  demum  in  gratiam  animo- 

rum  in  ccelum  etiam  corpora  admittentur. 
Verum,  auditores,  lex  ista  privatorum  homi¬ 
num  est,  non  regis  aut  reginse.  Nec  enim 
reges  et  domini  in  suis  regnis  et  ditionibus 
aliorum  patrociniis  indigent;  sed  possunt 
ipsi'pro  suo  arbitratu  ducere  secum,  quos 
volunt,  sive  ii  cives,  sive  peregrini  sint. 
Quin  etiam  licet  eis,  quos  volunt  pellere, 
quos  volunt  revocare.  Quocirca  liberator  at 
que  assertor  noster  Christus  quia  non  pri¬ 
vatus  civis,  sed  rex  ac  Dominus  coelestis 
Jerusalem  erat,  simul  et  corpus,  et  animam 
in  coelorum  regnum  invexit  :  neque  multo 
secus  de  ipsa  regis  matre  atque  orbis  domi¬ 
na  sentire  ac  loqui  debemus.  Nimirum  Dei 
Filius  post  obitum  beatissimae  suae  matris 
non  diu  corpus  illud  separatum  jacere  in 
tumulo  passus  est ;  sed  illud  pro  privilegio 
singulari  post  modicum  tempus  et  revocavit 
ad  vitam  et  evexit  ad  gloriam.  Nec  enim  dece¬ 
bat,  ut  cujus  anima  corruptionem  non  vide¬ 
rat, ejus  corpus  corruptionem  videret. Et  quis, 
obsecro,  credere  posset,  arcam  sanctitatis, 
domicilium  verbi,  terpplum  Spiritum  sancti 
corruisse  ?  Exhorret  plane  animus  meus  vel 
cogitare  carnem  illam  virgineam,  quce  Deum 
genuit,  peperit,  aluit,  gestavit,  vel  in  cine¬ 
rem  esse  conversam,  vel  in  escam  vermibus 
traditam.  Et  quomodo  fieri  posset,  ut  cor¬ 
pus  tantse  Virginis  adhuc  esset  in  terris,  et 
jam  tot  sseculis  incognitum  et  sine  ullo  ho¬ 
nore  jaceret?  Quid?  homines  ex  ultimis 
orientis  et  obeuntis  soljs,  aquilonis,  austri¬ 
que  partibus  ad  corpora  principium  Aposto¬ 
lorum  Romam  concurrunt :  corpus  B.  Jacobi 
est  et  fuit  jam  tot  annis  toto  orbe  celeberri¬ 
mum  :  ossa  Martyrum  et  caeterorum  clivo¬ 
rum  aureis  et  argenteis  thecis  includuntur, 
et  singulari  Dei  providentia  tot  sanctorum 
corpora,  quse  latebant,  summa  Christiano¬ 
rum  laetitia  diversis  temporibus  inventasunt. 
Adeo  non  patitur  justissimus  Deus  Deus  cor¬ 
pora  servorum  debito  cultu  et  honore  pri¬ 
vari  :  et  nos  dicemus  Filio  Dei  matrem 
ipsam  suam  ita  parum  caram,  ne  dicam  ita 
vilem  esse,  ut  corpus  ejus  in  aliquo  deserto 
loco  contemptum,  neglectum,  oblivione  se- 
pultum,  jam  tot  saeculis  sine  ullis  honoribus 
delitescere  patiatur  ?  Non  ita  est,  auditores, 
sed  probe  retinens  Dei  Filius  verba  illa  Pa¬ 
tris  :  Ingredere  in  requiem  tuam ,  tu  et  arca  san¬ 
ctificationis  tuse  :  neque  ignorans  arcam  san¬ 
ctificationis  suae  esse  corpus  Beatissimae  ma¬ 
tris  suae,  posteaquam  ipse  prior  in  requiem 
suam  gloriosus  intraverat,  prima  quoque  tem- 

pore  arcam  illam  sanctissimam, universa  cce- 
lesti  Jerosolyma  exultante,  in  templum  ver 
ac  summi  Salomonisinduxit,  ettunc  renovata 
suntgaudiasupernorum  civium;  renovata  tri¬ 
pudia,  renovati  triumphi,  (fui  propter  adven¬ 
tum  tantaiVirginis  agebantur.Numquid  legis¬ 
tis,  qua  laetitia,  qua  pompa,  quibus  plausibus 
arca  Domini,  vel  in  domum  David  vel  in 
templum  Salomonis  initio  ducta  fuerit  ? 
Quid  igitur  mirum,  si  arcam  hanc  sine  com¬ 
paratione  praestantiorem  et  sanctiorem , 
cum  cantu  et  laetitia  omnium  illarum  aeter¬ 
narum,  et  prope  divinarum  mentium  in  coe¬ 
lestia  templa  Dominus  introduxerit  ? 

Sed  si  magna  fuerunt,  ac  pene  incredibilia 
gaudia  caeterorum,  quid  ipsam  Virginem 
Beatissimam  sensisse  cogitandum  est  ?  Ac 
tum  praesertim,  cum  primum  pedes  intulit 
in  illius  sublissimae  ac  pulcherrimae  civitatis 
januas,  cujus  splendorem,  cujus  delicias, 
cujus  gloriam,  nec  hominum  nec  Angelorum 
linguae  explicare  pro  dignitate  possent  ?  Et 
quantam,  obsecro,  laetitiam  ei  primus  aspe¬ 
ctus  attulit  ?  O  quantum  interest  inter  hunc 
diem,  et  eum  quo  aliquando  in  Golgotha 
coram  Filio  suo  cruci  affixo  stetit  ?  Quid 
enim  tunc  cernere  poterat,  quod  non  et 
moerorem  ac  tristitiam  augeret?  Si  montem, 
in  quo  erat,  considerabat,  ubique  mortis 
vestigia  et  horrorem  videbat  :  si  ad  coelum 
oculos  levabat,  solem  et  lunam  moerentes, 
ct  aerem  tenebricosum  et  diem  in  noctem 
conversum  intuebatur.  Si  eos,  qui  juxta  ac 
prope  se  erant  aspiciebat ,  hinc  quidem 
Joannem  afflictissimum  et  collacrymantem, 
inde  vero  turbas  insanientium  et  furentium 
militum,  et  Judaeorum  cernebat.  Si  demum 
in  eum  qui  cruci  appensus  erat  oculos  in¬ 
tendebat  videbat  Christum,  id  est,  animam 
et  cor  et  omne  suum  bonum,  gaudium  cordis 
sui  et  lumen  oculorum  suorum  exti netum  : 
et  tum  vere  vaticinium  illud  implebatur  : 
Et  tuam  ipsius  animam  pertransibit  gladius. 
At  vero  hodie  ita  sunt  omnia  illa  tristia  et 
luctuosa  spectacula  in  jucunda  et  felicia 
commutata,  ut  quaquam  versus  oculos  suos 
convertat,  nihil  penitus  spectet,  quod  eam 
summa  laetitia  non  afficiat.  Aspicit  enim 
locum,  et  videt  paradisum  voluptatis,  hortum 
deliciarum,  urbem  regis  magni,  portas  ex 
auro  mundo,  plateas  lapidibus  pretiosis, 
gemmisque  clarissimis  stratas.  Aspicit  in¬ 
colas  regionis,  et  videt  illustrissimas  et  ma¬ 
ximas  acies  angelorum,  ornatissimum  coetum 
Partriarcharum,  longissimum  ordinem  san- 

ctissimorum  vatum,  necnon  sanctas  mulie¬ 
res,  quse  sexus  infirmitatem  animi  robore  et 
magnitudine  superarunt.  Aspicit  sedentem 
in  throno,  et  videt  Filium  suum  cloi ise  et 
honore  coronatum,  et  lumine  amictum  sicut 
vestimento,  coeli  et  terree  atque  adeo  orbis 
totius  gubernacula  tenentem  intuetur  :  ca¬ 
put  non  jam  spinis,  sed  radiis  coronatur. 
Intuetur  oculos  solis  luce  clariore?,  signa 
manuum  et  pedum  omnibus  carbunc  dis 
pulchriora,  auream  quoque  portam  lateris, 
primum  quidem  ad  ignominiatu  ab  insano 
milite  reseratam,  sed  ad  gloriam  postea  a 
Christo  resurgente  conservatam.  Postremo 
aspicit  et  seipsam,  et  videt  se  super  omnes 
omnium  Angelorum  ordines  exaltatam,  in 
omnibus  rebus  creatis  principem  locum  te¬ 
nere  :  videt  omnium  beatorum  principum 
oculos  in  se  unam  esse  conjectos  :  videt  se 
sole  amictum  et  stellis  duodecim  coronatam, 
sub  pedibus  lunam  habere.  Et  quanta  est 
haec  gloria  ?  Quanta  haec  majestas  ?  Et 
quantam  affert  secum  materiam  gaudio¬ 
rum  ?  Egredimini  filix  Sion.  Egredimini 
mentes  Christianae,  et  Videte  reginam  ve¬ 
stram  in  diademate ,  quo  coronavit  eam  Filius 
suu=.  Videte  reginam  vestram,  quam  laudant 
astia  matutina,  et  cujus  pulch,  itudinem  sui 
et  luna  mipantur. 

Porro  gloriam  istam  imperatricis  nostrae 
se  vidisse  Joanr.es  in  Apocalypsi  testatur  : 
Signum  magnum ,  inquit,  apparu  i  in  coelo  : 
Multer  amicta  sole ,  et  luna  sub  pedibus  ejus, 
et  in  cad  te  ejus  comma  st.ell  irum  duode¬ 
cim.  Quid  enim  aliud  mulier  amica  sol  e, 
quam  Mariam  in  abyssum  divinae  lucis 
quasi  immersam  significat,  ut  sicut  ipsa 
quondam  Deum  vestiit,  ita  quoque  nunc 
ipsa  a  Deo  quodammodo  vestiatur?  Quid  vero 
corona  designat  stellarum  duodecim;  nisi 
quicquid  eminet  sparsim  in  omnibus  mem¬ 
bris  Ecclesiae,  quae  omnino  duodecim  sunt, 
id  totum  in  Mariae  corona  fulgere  ?  nimirum 
in  Patriarchis  enituit  fides,  in  Prophet  s  cog¬ 
nitio  futurorum,  in  Apostolis  charitas,  in 
Martyribus  fortitudo,  intelligentia,  i.i  docto- 
rihus,  sanctimonia  in  Sacerdotibus,  con¬ 
templatio  in  Eremitis,  in  Monachis  humili¬ 
tas,  in  Virginibus  puritas,  in  Viduis  conti¬ 
nentia,  in  maritis  et  maritatis  fuecund  tas. 
Jam  vero,  quis  audeat  inficiari  extitissc  in 
Maria  fidem  Patriarcharum,  lumen  Prop he¬ 
rum,  fervorem  Apostolorum,  nec  non  Mar- 
tyrum fortitudinem, doctorum  intelligentiam, 
Confessorum  patientiam,  sanctimoniam  Sa¬ 


cerdotum, contemplationem  Anachoretarum, 
humilitatem  Monachorum,  postremo  virgi¬ 
num  puritatem,  continentiam  Viduarum, 
foecundilatem  conjugatorum.  Et  quemadmo¬ 
dum  hic  in  terris  ex  omnibus  omnium  ordi¬ 
num  donis  et  virtutibus  Mariae  corona  intex¬ 
ta  fuit  :  sic  etiam  nunc  in  coelis,  quicquid 
gloriae  et  splendoris  fulget  in  coronis  ordi¬ 
num  singulorum,  id  totum  admirabili  quodam 
et  divino  peni. us  artificio  in  Mariae  diadema¬ 
te  variu  clarissimoque  fulgore  coruscat.  Haec 
est  igitur  In  capite  ejus  corona  stellarum  duo¬ 
decim.  Porro,  et  luna  sub  pedibus  ejus  Quid¬ 
ni  enim  luna  sub  pedibus  ejus  sit.  quam  sol 
vestit,  et  stellae  coronant  ?  Luna  mutationem 
in  sanctis  litteris  significare  solet  :  et  Maria 
hodie  om  is  mutationis  expers  facta  est.  Er¬ 
go  Et  luna  sub  pedibus  ejus.  Luna  praeterea 
Ecclesiam  universam  designat  ;  et  Maria 
hodie  thronum  tam  sublimen  singulari  Dei 
munere  sortita  est,  ut  non  solum  Eccledam 
istam,  quae  peregrinatur  in  terris,  sed  etiam 
illam,  quae  triumphat  in  coelis,  sub  pedibus 
suis  videat  :  nempe  collum  est  inter  caput 
et  corpus  reliquum  medium  :  media  in' er 
Christum  et  Ecclesiam  Maria  :  eigo  Et  luna 
sub  pedibus  ejus.  Neque  minus  apte  ho¬ 
mines  peccatores  luna  significare  potest, 
stultus  enim ,  inquit  sapiens,  ut  luna  mutatur: 
ju-tus  autem  ut  sol  permanet.  Et  quis  nescit, 
Mariam  singularem  advocatam  et  patronam 
esse  hominum  peccatorum  :  Vultum  tuum , 
inquitDavid,  deprecabuntur  omnes  dimtes  ple¬ 
bis  :  ergo  et  luria  sub  pedibus  ejus.  Postremo 
Diabolus  quoque  lunae  nomine  intelligitur. 
Ip  e  e.-t  enim  omnium  stultorum  et  peccato¬ 
rum  princeps,  qui  p  ane  ul  luna,  mutatus 
est,  cum  ex  Angelo  optimo  et  pulcherrimo, 
nequissimus  et  teterrimus  Diabolus  factus 
est.  Eum  vero  Maria  non  solum  sub  pedibus 
habet,  sed  et  pedibus  suis  caput  ejus  contri¬ 
vit  :  Et  luna  sub  pedibus  ejus. 

Hu.jc  habui,  auditores  optimi ,  quae  de  ho¬ 
dierna  celebritate  pro  temporis  brevitate 
dicerem.  Reliquum  est,  ut  si  aliquando  in 
regnum  illud  coeleste  a  Domin.»  recipi,  si 
in-  requiem  et  gaudium  Domini  ingredi,  si 
reginam  nostram  in  diademate,  quo  hodie 
coronata  est,  intueri  desideramus,  beatae 
Mariae  vestigiis  insistamus,  eamq  le,  quan¬ 
tum  nostra  infirmitas  patitur,  imitemur. 
Audivistis,  quid  Maria  Virgo  prudentissima 
fecerit;  nempe  excepit  Dominum  in  domum 
suam,  in  domum  fide  fundatam,  spe  ere¬ 
ctam,  charitate  perfectam  :  in  hoc  eam  imi- 

tari  debemus.  Fundemus,  fundemus,  audi¬ 
tores,  domicilium  nostrum  supra  firmam 
petram  N  n  simus  instabiles  et  flu  tuam  es , 
nec  0  ni  vento  doi  trinae  cirrum  feramur , 
quemadmodum  illi  faciunt,  qui  ubi  semel 
cU‘ca  lidem  naufragaverunt,  perpetuo  tam¬ 
quam  undic  insta!)  les  fluctuant,  et  singulis 
annis  fidem  commutant.  Habemus  Christum 
Petram,  illi  fide  ad  laereamus  :  habemus  et 
Petrum  petram,  ab  illo  quiequid  credendum 
sit,  discamus  .  habemu  Ecclesiam  Dei  vivi, 
columnam  et  firmamentum  veritatis,  quae 
nospeperit,  quae  nos  aluit,  quae  nos  instituit, 
in  ejus  gremio  sequire  c  nquiescamus.  Ne¬ 
que  vero  sperem  is  In  in  er  o  divitiarum , 
in  Deo  vivo ,  qui  vera  et  stabi  ia  bona  in  se 
sperantibus  prsepiravit,  quae  Ner  oculus  vi¬ 
dit,  ner  auris  audivi r  nec  in  cor  ho'i<inis  as¬ 
cenderunt.  Neque  minus  tectum,  quam  pa¬ 


rietes  et  fundamentum  nobis  curae  sit :  pa¬ 
rietibus  jam  erectis,  tectum  charitatis  super 
ponamus,  diligamus  Deum,  diligamus  pro¬ 
ximum  et  Non  lingua  et  verbo ,  sed  opere  et 
veri’a'e  di ' i/ /arnus  :  non  parcamus  pecuniis, 
non  parcamus  laboribus,  non  parcamus  vi- 
tm  et  sanguini,  ut  amplum  et  sumptuosum 
habeamus  tectum  charitatia^uia  vero  hu¬ 
jus  tanti  operis  praecipuus  auctor  et  archi¬ 
tectus  Deus  est  :  Nisi  enim  Dominus  sedifica- 
veri'  domum ,  in  vanu  ■<  laboraverunt  qui  aedi¬ 
ficant  ea  /i.  Beatae  Mariae  pedibus  provolva¬ 
mur,  ejus  patrocinium  Imploremus,  ejus 
preces  flagitemus,  eam  advocatam-  apud 
Deum  habere  toto  animo  cupiamus,  ut  per 
eam  Deus  in  animis  nostris  domicilium  sibi 
aedificare,  atque  in  eo  semper  habitare  dig¬ 
netur,  qui  est  benedictus  in  saecula.  Amen. 

CONCIO  XU. 


DE  SANCTO  BAETHOLOMjEO 

THEMA 

Hfflc  mando  vobis,  ut  diligatis  invicem.  Joan.  xv,  v.  17, 


SYNOPSIS 

Exordium  sibi  vindicat  charitas  a  S.  Joanne 
Evangelista  tantopere  inculcata ,  caque  pro 
concionis  materia  proposita  ,  quid  de  eadem 
potissimum  dicendum  sit  praemittitur.  Sine 
charitate  neminem  divitem  dici  posse  demon¬ 
stratur,  ut  quce  hominis  sit  vita ,  ignis ,  aqua, 
tectum ,  cibus ,  potus ,  vestis,  arma  et  pecunia 
quae  singula  in  progressu  exaggerantur.  Ac 
primo,  quomodo  charitas  vita  sit ,  simul  et 
sententia  D.  Jacobi,  fides  sine  operibus  mortua 
est,  explicatur.  Quam,  necessaria  sit  ad  homi¬ 
nis  perfectionem  charitas,  pulchra  quadam 
inductione  ostenditur.  Charitatem  ignem  esse, 
ex  variis  inter  ignem  et  charitatem  propor¬ 
tionibus  declaratur ;  ubi  deinde  iste  ignis  in¬ 
veniendus, et  quomodo  idem  tribulationis  aqua 
nutriatur  et  prosperitatis  oleo  exlinguatur , 
affirmatur,  et  eventibus  quotidianis  confir¬ 
matur.  Quomodo  item  eadem  charitas  aqua 
sit,  et  proprietatibus  variis  aquee  palam  red¬ 
ditur,  ubi  obiter  causa  assignatur,  cur  Apo¬ 
stolus  admoneat,  qui  stat  videat  ne  cadat.  De 
hujus  demum  aquee  miranda  virtute  in  restin¬ 
guenda  siti  terrenarum  rerum,  multa  affe¬ 
runtur. 

Altera  pars  reliquum  propositi  prosequitur,  at¬ 
que  primis  'probatur  charitatem  domum  esse, 
eumque  altissimam ,  in  qua  justi  de  die  sole 
prosperitatis  non  utuntur,  neque  nocte  luna 
adversitatis  vexantur,  quod  multorum  exem¬ 


plis  sanctorum  confirmatur ;  quomodo  Deus  in 
amante,  et  amans  in  Deo  maneat.  Probato 
deinde,  charitatem  esse  cibum  et  potum,  qui 
in  vino,  oleo  et  pane  potissimum  consistit, 
disseritur,  qua  ratione  charitas  vinum,  et  o- 
leum  sit ;  et  quia  panis  cibus  est  robustorum 
et  agrestium,  illius  loco  lac  amantibus  mini¬ 
stratur  :  ubi  convenienti  similitudine  canum 
venaticorum  declaratur,  quomodo  mortales 
antequam  suavitatem  Domini  gustaverint,  in 
incertum  ferantur.  Ut  insuper  charitas  sit  ve¬ 
stitus  et  lorica,  et  quomodo  iis  indui  et  armari 
oporteat,  docemur.  Quod  charitas  denique  pe¬ 
cunia  sit,  et  quam  studiose  cavandum,  ne  hanc 
habeamus  adulterinam  ;  quamque  necessaria 
ea  sit  Ecclesix  pastoribus  luculenter  explica¬ 
tur.  Charitatis  comites  perpetuas  esse  sapien¬ 
tiam  et  eloquentiam  asseritur.  Tandem  apo¬ 
strophe  ad  D.  Bartholomeeum,  qua  venia  pe¬ 
titur,  quod  de  illo  non  pro  materice  digni¬ 
tate  sit  prolixior  facta  mentio,  finem  imponit. 

Evangelista  Joannes,  optimi  auditores, 
cum  Ephesi  moraretur,  et  usque  ad  ultimam 
senectutem  pervenisset,  ut  vix  inter  discipu¬ 
lorum  manus  ad  Ecclesiam  deferretur,  nec 
ejus  vox  aut  latera  concionandi  laborem 
ferre  diutius  possent,  nihil  aliud  nisi,  Filio¬ 
li,  diligite  alterutrum. ,  in  singulis  concionibus 
dicere  solebat.  Itaque  discipuli,  ut  sanctissi¬ 
mus  dodtor  Hieronymus  in  Commentariis 
epistolee  ad  Galatas  scriptum  reliquit,  tsedio 
jam  affecti,  quod  eadem  semper  audirent, 

aliquando  dixerunt :  Magister ,  quare  semper 
hoc  loqueris ?  Qui  respondit :  Quia  praeceptum 
Domini  est,  et  si  solum  fiat ,  sufficit.  Prseclara 
vero  vox,  et  Beato  Joanne,  viro  sancto  ac 
sapiente  digna.  Nec  enim  ea  sententia  aut 
aut  plenius  aut  brevius  aliquid  dici  vel  ex¬ 
cogitari  potuit.  Siquidem  ea  significatur,  hoc 
uno  charitatis  praecepto,  praecepta  omnia 
contineri :  et  qui  charitatem  habeat,  eum 
omnes  virtutes  habere.  Ex  quo  non  sine 
causa  in  festis  diebus  Beatorum  Apostolorum 
et  principum  Ecclesiae,  illae  Evangeliorum 
historiae  publice  in  tempus  decantari  solent, 
in  quibus  hujus  excellentissimae  virtutis,  seu 
potius  virtutum  omnium  principis  commen¬ 
datio  continetur.  Qualis  ea  est :  Haec  mando 
vobis ,  ut  diligatis  invicem.  Et  rursum  illa  : 
Hoc  est  praeceptum  meum ,  ut  diligatis  invicem. 
Sic  enim  dicebat,  ut  principes  orbis  terra¬ 
rum  et  Christianae  reipublicae  maxima  lumi¬ 
na,  in  ea  virtute  quae  princeps  et  regina 
virtutum  est,  maxime  cognoscerentur  enitu¬ 
isse.  Cum  igitur  et  Evangelia,  quae  in  diebus 
festis  Apostolorum  legi  in  Ecclesia  consueve¬ 
runt  ad  dicendum  de  charitate  me  invitent 
et  provocent  ad  hoc  ipsum  B.  Apostoli  Bar- 
tholomaei  martyrium  illustrissimum,  quod 
quanto  magis  atrox  et  exquisitum  fuit  tanto 
perfectioris  et  excellentioris  charitatis  argu¬ 
mentum  extitit :  et  demum  emolumentum, 
atque  utilitas  maxima,  quam  ex  hac  oratio¬ 
ne  percipi  posse  video,  me  ad  idem  alliciat, 
ac  pene  impellat,  de  nulla  re  aut  nobis  ma¬ 
gis  salutari  aut  tempori  accommodata  dicere 
potero,  quam  de  hac  virtutum  principe  cha¬ 
ritate. 

Hoc  igitur  nobis  hodie  propositum  sit, 
non  quidem  in  illis  qusestionibus  laborare, 
cur  Deus  nobis  charitatem  preecipiat,  cum 
ea  donum  ipsius  maximum  et  prmstantissi- 
mum  sit?  et  quomodo  charitas  a  gratia  diffe¬ 
rat  ?  quam  habeat  naturam  ?  quam  habeat 
sedem?  quomodo  crescat?  quomodo  minua¬ 
tur?  Hsec  enim  in  gymnasiis  commodius, 
quam  in  suggestis,  et  concionibus  explican¬ 
tur.  Sed  eos  fructus,  eaque  commoda  percen¬ 
sere,  et  exemplis  appositis  illustrare,  queese- 
cum  charitas  solet  adferre,  ut  eorum  magni¬ 
tudine  et  copia,  tamquam  quibusdam  stimu¬ 
lis,  ad  eam  virtutem,  vel  comparandam  vel 
augendam,  vel  conservandam  et  retinendam 
incitemur.  Non  tam  enim  naturam  charitatis 
investigare,  et  de  ea  sapienter  et  copiose 
disserere,  quam  ejus  igne  fervere  et  frigidos 
inflammare  Dominus  jubet.  Quod  igitur 


constanter  asserimus,  et  quod  aptissimis  ar¬ 
gumentis  Domono  bene  juvante  confirma¬ 
re  conabimur,  tale  est,  charitatem  parentem 
et  nutricem  esse  omnium  bonorum  ut  si  lo¬ 
qui  possit,  verissime  dicat :  Omnibus  omnia 
facta  sum ,  et  qui  eam  sit  consecutus  cum 
Sapiente  pronuntiet:  Venerunt  autem  mihi 
omnia  bona  pariter  cum  illa :  et  demum  jure 
optimo  B.  Joannes  dixisse  videatur:  Filioli 
diligite  alterutrum :  quia  praeceptum  Domini 
est ,  quod  si  solum  fiat  sufficit. 

Dicam  hoc  planius,  auditores.  Existat  hic 
in  oculis  omnium  nostrum  vir  aliquis  potens, 
purpura  et  bysso  indutus,  auro  et  gemmis 
ornatus,  stipatus  undique  famulis,  et  qui 
marmorea  palatia,  pecuniarum  acervos, 
agros,  vineas,  hortos,  pecora,  servos  et  an¬ 
cillas  habeat,  et  solum  charitatem  non  ha¬ 
beat  :  hunc  assero  pauperem  et  nudum,  et 
nec  domum,  nec  pecunias,  nec  cibos,  nec 
vestes  habere,  et  miserum,  et  mancum  ac 
membris  omnibus  captum  ac  debilem,  imo 
et  mortuum  esse.  Contra  vero  alius  nobis 
sistatur,  et  sit  hic  ipse  gloriosissimus  Bar- 
tholommus,  quem  ita  mente  concipiamus, 
ut  erat  eo  tempore,  Cum  ab  insanis  judicibus 
pelle  detracta,  ludibrioque  expositus,  non 
homo  vulneribus  confectus,  sed  ipse  totus 
ingens  plaga  et  horrendum  vulnus  videba¬ 
tur  :  certe  iste  non  modo  auro,  et  argento, 
et  agris  et  tecto,  et  cibariis  et  vestibus,  sed 
ipsa  pelle  indigere  videbatur,  et  tamen  quia 
charitate  non  indigebat,  eum  ego  pecuniis, 
domibus,  cibariis,  vestibus,  aliisque  rebus 
omnibus  affluentem  ac  redundantem  assero. 
Quale  igitur  bonum  sit  charitas  ;  et  quantum 
pro  ea,  vel  acquirenda  vel  retinenda  labora¬ 
re  par  sit,  cogitare.  Ut  autem  ad  certa  capi¬ 
ta  hsec  omnia  revocemus,  charitatem  vitam, 
ignem,  aquam,  tectum,  cibum,  potum,  indu¬ 
mentum,  arma  et  pecunias  esse  confirmo. 
Neque  arbitrior  aliquid  esse  relictum  quod 
homines  desiderare  possunt. 

Primum  igitur  et  maximum,  quod  homi¬ 
nibus  esse  videtur,  et  in  quo  conservando, 
quam  diligentissime  omnes  laborant,  vita 
ipsa  est.  Pellem  pro  pelle  dabit  homo  et 
cuncta ,  quae  habet  pro  anima  sua ,  hoc  est,  non 
solum  pecunias  et  csetera  bona  externa,  sed 
et  ipsam  pellem  periculis  objiciet,  ut  pellem 
conservet.  Nam  si  quis  districto  gladio  ca¬ 
put,  unde  vita  dependet  ferire,  conetur,  non¬ 
ne  vestem  incidendam  et  brachium  ipsum 
vulnerandum  opponet,  ut  salvum  et  incolu¬ 
me  caput  custodiatur  ?  Vita  igitur  nihil  ca- 

rius,  nihil  dulcius,  nihil  majus  homices  ha¬ 
bent.  Jam  vero  charitatem  esse  vitam  te¬ 
stis  est  Apostolus  Joannes.  Qui  non  dilgit , 
manet  in  morte.  Neque  vero  qualiscumquc  vi¬ 
ta  charitas  est,  sed  coelestis  ac  prope  divi¬ 
na :  Videte  inquit  idem  Apostolus,  qualem 
charitatem  dedit  nobis  Pater,  ut  (ilii  Dei  no¬ 
minemur  et  simus.  Et  Apostolus  Petrus:  Ma¬ 
xima  et  pretiosa  vobis  promissa  donavit  ut 
per  h se c  effi damini  d  v  nae  consortes  naturae. 
Quantum  sit  huc  donum,  auditores,  plane 
est  inexplicabile  :  et  non  solum  verbis  decla¬ 
rari  non  potest,  sed  ne  cogitatione  quidem 
comprehendi.  Primum  enim,  qui  hanc  vitam 
vivunt,  ii  sunt,  qui  in  segno  coelorum  Deum 
perpetuo  laudabunt.  Non  mortui  laudabunt 
te ,  Domine ;  sed  nos,  qu>  vivimus ,  benedicimus 
Domino.  Deinde  iidem  sunt  qui  jure  suo  cor¬ 
poris  Dominici  sacramento  divinissimo  nu¬ 
triuntur.  Non  enim  mortuorum,  sed  viventi¬ 
um  cibus  est.  Postremo,  quemadmodum 
animus  noster  mentis  et  rationis  compos, 
dum  corpore  isto  conjungitur,  non  solum 
efficit,  ut  corpus  ipsum  vivat,  sed  etiam  ut 
omnium  sensuum  organa  vivant,  et  munera 
sua  ac  functiones  exercere  possint:  ita  etiam 
a  charitate,  quae  ipsius  vitae  vita  et  animae 
anima  est,  non  ipse  modo  animus  perficitur 
et  formatur  ;  sed  virtutes  omnes,  quae  veluti 
facultates  et  vires  sunt  hominis  interioris, 
ab  ea  formantur  et  animantur,  ut  earum 
actiones  vim  et  efficaciam  habeant  ad  glori¬ 
am  regni  coelestis  promerendam.  Hinc  vide¬ 
licet  Beatus  Paulus  quae  caeterarum  virtu¬ 
tum  propria  sunt,  uni  charitati  attribuit : 
Charitas ,  inquit,  patiens  est ,  benigna  est,  cha¬ 
ritas  non  aemulatur ,  non  agit  perperam ,  non 
inflatur ,  non  est  ambitiosa ,  non  quaerit  quae 
sua  sunt ,  non  irritatur  non  cogitat  malum 
et  non  gaudet  super  iniquitate ,  congaudet  autem 
veritati.  Omnia  suffert,  omnia  credit ,  omnia 
sperat ,  omnia  sustinet.  Et  alio  loco  fidem' per 
dilectionem  operari  confirmat  quomodo  et 
justitiam,  et  temperantiam  et  caeteras  virtu¬ 
tes  per  charitatem  operari  verissime  dici  po¬ 
test  ac  debet.  Vultis,  ut  exemplis  rem  istam 
ob  oculos  proponam?  Qui  sunt  medicinae  ar¬ 
tis  periti,  nonne  dicunt,  medicamenta  nul¬ 
lam  vim  in  corpus  affectum  habere,  nisi  a 
naturali  calore  formetur,  et  tamquam  ani¬ 
metur?  Sane  hoc  dicunt:  Imo  vero  nemo 
non  dicit,  qui  magnum  illum  Hyppocratem 
diligenter  lectitarit,  qui  medicamentum  as¬ 
serit  non  esse  id,  quod  curat,  sed  naturam, 
quse  pharmaco  tamquam  instrumento  utitur 


ad  curandum.  Ita  igitur  et  fides  non  opera¬ 
tur,  ni-i  ab  illo  vivo  et  divino  igne  churitatis, 
quasi  vitam  recipiat.  Ex  quo  sapienter  ab 
Apostolo  Jacobo,  fides  sme  operibus  mortua 
nominatur. 

Neque  vero  ita  est  hoc  accipiendum,  qua¬ 
si  fides  naturam  suam  et  nomen  ami;tat,  et 
omnino  nihil  sit,  si  a  charitate  separata  sit, 
sed  eo  modo  fidem  sine  charitate  mortuam 
esse  dicimus,  quo  eas  aquas,  qme  in  paludi¬ 
bus  jacent,  mortuas  appellamus:  non  quod 
vere  ac  proprie  aquse  non  sint:  sed  quod 
more  fontium  et  fluviorum  non  moveantur, 
non  fluant,  non  labantur.  Quare  B.  Jacobus 
prudentissime,  et  quasi  seipsurn  explicans, 
ut  is,  qui  spiritu  jam  futuras  haereses  prae¬ 
videbat,  non  ait,  fidem  sine  operibus  mor¬ 
tuam  esse,  sicut  homo  sine  anima,  mortuus 
est :  siquidem  homo  sine  anima  non  modo 
mortuus  est,  sed  omnino  homo  non  est. 
Quid  igitur  B.  Apostolus  dixit?  Sicut  cor¬ 
pus ,  inquit,  sine  spiritu  mortuum  est.  sic  et  fi¬ 
des  sine  operibus  mortua  est.  Jam  vero  cor¬ 
pus  sine  spiritu  mortuum  quidem  est,  sed 
verissime  tamen  corpus  est.  Sic  igitur  et  fi¬ 
des  sine  charitate  fides  est,  sed  viva  non  est. 
quod  adulteris,  meretricibus,  lenonibus,  ali¬ 
isque  sceleratis  hominibus,  et  in  ipsis  daemo¬ 
nibus  apparet.  Nam  Et  Daemones  credunt ,  et 
contremiscunt ,  quamquam  non  leve  discri¬ 
men  est,  inter  Diaboli  et  peccatorum  homi¬ 
num  fidem.  Hi  enim  fidem  infusam  et  veram, 
licet  mortuam,  retinent,  illi  autem  non  a- 
liam  fidem  habent,  nisi  quam  ipsi  sibi  com¬ 
paraverunt.  Hsec  propter  Haereticos  dicta 
sint. 

Ut  igitur  ad  rem  nostram  revertamur, 
charitatem  animae  vitam  esse  hactenus,  ni 
fallor,  accepistis:  nunc  ut  quam  haec  vita 
homini  non  modo  utilis,  sed  plane  necessa¬ 
ria  sit,  intelligatis,  constituendum  et  confir¬ 
mandum  nobis  est,  neminem  sine  charitate 
integrum,  perfectum  et  absolutum  hominem 
esse  posse,  sed  plane  mutilum  et  imperfe¬ 
ctum.  Tunc  enim  unaquaeque  res  perfecta, 
et  absoluta  dici.ur,  cum  talis  est,  ut  cum  suo 
fine  propter  quem  est  effecta,  conjungi  et 
copulari  possit.  Quis,  obsecro,  aedium  fi¬ 
nis  est?  Habitatio.  Quamdiu  igitur  cedes, 
aut  tecto,  aut  aliquo  pariete  carent,  ut  habi¬ 
tari  non  possint  tamdiu  imperfectae  et  non 
absolutce  sunt.  Quis  brutorum  animantium 
finis  est?  Ea  sensibus  probe  percipere,  quae 
naturae  eorum  consentanea  sunt.  Non  igitur 
perfectum  est  animal,  si  vel  sensum  videndi, 

aut  audiendi,  aut  gustandi  aut  aliquo  alio 
carent,  vel  non  careat  illis  quidem,  sed  cor¬ 
ruptos  et  depravatos  habeat.  Neque  rursum 
perfectum  dici  posset,  si 'praeter  sensus  istos 
aliquo  habitu,  quem  minime  haberet,  ei  ad 
sentiendum  opus  esset.  Jam  igitur  quis  ho.- 
minis  ipsius  finis  et  summum  bonum  est? 
Certe,  vel  ipso  Philosopho  teste,  non  alius 
est  hominis  finis,  quam  actio  animae  secun¬ 
dum  optimam  et  perfectissimam  virtutem. 
Sic  enim,  ut  verba  ipsius  proferamus,  in  li¬ 
bro  de  moribus  p.imo  scriptum  reliquit: 
Humanum  bonum  actio  animae  secundum  vir¬ 
tutum  est ,  et  si  plures  sunt  hominis  virtutes , 
secundum  optimam  et  perfectiss  mam.  Quse- 
nam  igitur  est  haec  optima  et  perfectissima 
virtus?  Scio  quid  Philosophus  responderet, 
sed  malo  Apostolum  audire,  qui  cum  ad 
Corinthios  scribens  excellentissimas  virtutes 
enumeraret  ait:  Nuw  autem  manent  tria  haec 
fides ,  spes ,  Charitas  :  major  autem  horum  est 
Charitas.  Et  rursum  ad  Colossenses:  Super 
omnia  autem  charitatem  habete ,  quae  est  vin¬ 
culum  perfection  s.  Charitas  igitur  illa  op¬ 
tima  et  maxima  virtus  est,  quse  prsestantis- 
simam  partem  animae  nostrae  cum  Deo,  fon¬ 
te  omnium  bonorum,  conjungit.  Quare  tum 
demum  perfectus  et  absolutus  homo  dici  po¬ 
test,  cum  charitatem  habet.  Et  hoc  est, 
quod  Beatissimus  martyr  Irenaeus  significare 
volebat,  cum  diceret,  hominem  tribus  con¬ 
stare,  animo,  corpore  et  Spiritu  sancto. 
Quia  nimirum  perfectus  homo  sine  chaiitate 
non  est.  Et  Charitas  Dei  diffusa  est  <n  cordi¬ 
bus  nostris  per  Spiritum  sancum ,  qui  datus 
est  nobis.  Neque  aliud  Ecclesiasten  voluisse 
crediderim,  cum  ait:  Deum  time  et  mandata 
ejus  observa  hoc  est  enim  omnis  homo.  Idem 
est,  ac  si  apeitius  dixisset:  Tunc  hemo  to¬ 
tus  perfectus  et  absolutus  est  homo,  cura 
Deum  timet  et  mandata  ejus  observat,  quia 
vero,  qui  diligit  proximum,  legem  implevit, 
et  Domini  praeceptum  hoc  est,  ut  diligamus 
invicem,  propterea  est  totus  et  perfectus 
homo,  cum  ex  toto  corde,  ex  tota  anima,  ex 
tota  mente  et  ex  omnibus  viribus  Deum  di¬ 
ligit  et  proximum  suum,  sicut  seipsum.  Ha¬ 
bemus  igitur  charitatem  esse  vitam. 

Postquam  nihil  est  homini  magis  necessa¬ 
rium,  quam  ignis  et  aqua,  quippe  cum  ei, 
cui  aqua  et  igni  interdictum  est,  ipsam  quo¬ 
que  vitam  esse  interdictam  necessesit.  Cha¬ 
ritas  vero  utrumque,  hoc  est,  aqua  et  ignis 
est.  Ac  ut  de  igne,  qui  nobilior  est,  prius  di¬ 
camus,  numquid  non  de  charitate  Dominus 


loquebatur,  cum  diceret:  Ignem  veni  mittere 
in  terram,  et  quid  volo,  nisi  ut  accendatur  ? 
Et  Deus  ipse  cui*  Ignis  consumens  ab  Apostolo 
nominatur,  nisi  quia  ipsa  charitas  Deus  est , 
ideo  et  gnis  consumens  est.  Denique  quid 
dicimus  amantes  ardere?  Cur  poeta  de 
amante  dixit  : 

.«  Et  caeco  carpitur  igni?  > 

ac  ut  de  nostris  potius  loquamur,  cur  disci¬ 
puli  duo  ab  oppido  Emmaus  venientes  dice¬ 
bant  :  Nonne  cor  nostrum  ardens  erat  in  no¬ 
bis,  dum  loqueretur  in  via  et  aperiret  no¬ 
bis  Scripturas  ?  Certe  non  alia  de  causa,  et 
sacri  et  profani  scriptores  et  ipsum  homi¬ 
num  vulgus  ita  loquitur,  et  nisi  quia  omnino 
similes  sunt  ignis  et  charitatis effectus.  Ac  ut 
eseteros  omittamus,  ignis  semper  ascendit, 
quia  sursum  est  locus,  ncc  ipse  solum,  sed 
ea  etiam,  quse  circa  terram  volutantur,  si 
calorem  concipiant,  sursum  tendere  com¬ 
pelluntur.  Videas  interdum  paulo  ante  lucem 
terram  nebulis  et  vaporibus  coopertam  ubi 
autem  igneus  sol  exoritur,  et  ex  loco  supe¬ 
riori  vapores  calefacit,  et  ignem  in  eos  quo¬ 
dammodo  jaculatur  mox  ascendere,  et  in 
sublime  ferri  incipiunt.  Ita  plane,  auditores, 
et  charitas  facit.  Homines  enim  natura  ter¬ 
restria  animantia,  hoc  est  graves  et  frigidi 
erant  et  suopte  nutu  ac  pondere  ad  terram 
ferebantur,  et  nihil,  nisi  terrenum  et  cadu¬ 
cum  et  fragile  noverant  cogitare.  Venit  au¬ 
tem  sol  justitise  Christus  Dominus  no;ter,  et 
super  nostrum  horizontem  apparens,  clara 
voce  clamavit:  Ego  autem  si  exaltatus 
fuero  a  terra  omnia  traham  ad  me  ipsum. 
Neque  dixit  et  non  fecit,  sed  fecit  om¬ 
nino,  sicut  dixit.  Ascendit  enim  in  coelum, 
et  post  decem  dies  ignem  misit  in  terram, 
calefecit  vapores,  qui  volutabantur  adhuc 
circum  terras,  et  ecce  repente  attollunt  ca¬ 
pita,  relinquunt  terram,  et  domos  et  agros 
et  parentes,  et  liberos  et  pecunias  et  volup- 
tes  et  clamant :  Trahe  nos  post  te  ;  curremus 
in  odorem  unguentorum  tuorum.  Cur  tot  mil¬ 
lia  sanctorum  hominum  initio  nascentis  Ec- 
clesise,  spretis  omnibus,  quse  in  terris  pos¬ 
sidebant,  ad  martyrium  cucurrerunt,  nisi 
quia  vapores  calefacti  a  Sole  justitiae  sursum 
trahebantur?  Et  quid,  obsecro,  sanctos  illos 
Patres  Antonios,  Paulos,  Hilariones,  Maca- 
rios,  Benedictos  et  alios  tam  multos,  ex  ur¬ 
bibus  expellebat,  in  eremos  agebat,  et  pro 
conviviis  jejunia,  pro  sumno  vigilias,  pro 

mollibus  indumentis  cilicia,  pro  frequentia 
solitudinem,  pro  quiete  ac  otio  labores  tam 
duros  et  tam  diuturnos  eligere  faciebat,  nisi 
illa  flamma  divini  amoris,  quoe  ab  eo  in  ip¬ 
sorum  cordibus  accensa  fuerat  qui  dicebat: 
Ignem  veni  mittere  in  terram  et  quid  volo,  nisi 
ut  ascendatur  ?  Quid  postremo  Beatissimum 
Franciscum,  ut  de  ceeteris  taceam,  et  mundi 
totius  et  pene  sui  ipsius  oblivisci,  et  solum 
coelum  intueri,  ad  ipsum  suspirare,  ipsum 
solum  sitire  cogebat,  nisi  ignis  divinus,  nisi 
incendium,  quod  tam  magnum  in  tam  exi¬ 
guo  pectore  Dominus  excitaverat,  ut  quasi 
in  illis  augustiis  se  continere  non  valens, 
in  quinque  locis  corpusculum  aperuerit,  et 
inde  tamquam  ex  fornace  violenter  eruperit? 
0  vis  admiranda !  0  potentia  incredibilis  cha- 
ritatis!  Quicumque  igitur,  auditores,  ad  illas 
sedes  ^eatorum  aspiramus,  frustra  agimus, 
quicquid  agimus,  si  duri  et  frigidi  lapides 
permanemus,  et  charitatis  incendio  non  fla¬ 
gramus  non  enim  coelum,  sed  centrum  lapi¬ 
dum  locus  est.  Hinc  enim  Judseis  Dominus  ali¬ 
quando  dicebat :  Quo  ego  vado  vos ,  non  potestis 
venire:  nimirum,  quia  ipse  ignis  erat,  et  sur¬ 
sum  habitat  :  Judsei  autem  terra  et  lapides 
erant,  et  nisi  deorsum  ire  non  poterant.  Et 
nos  quoque  si  charitatis  igne  accensi  non 
sumus,  merito  a  Domino  audimus  :  Quo  ego 
vado ,  vos  non  potestis  venire. 

Verum  quia  nobis  longa  restat  via,  et  ad 
eam  transmittendam  breve  tempus  consti¬ 
tutum  est,  non  ambulare,  sed  currere  neces¬ 
sarium  erit  :  ut  igitur  paucis  multa  comple¬ 
ctar,  et  cseteras  ignis  et  charitatis  compara¬ 
tiones  ostendam  potius ,  quam  exponam. 
Ignis  rubiginem  ferri,  charitas  rubiginem. 
peccati  consumit.  Remissa  sunt  ei  peccata 
multa ,  quoniam  dilexit  multum.  Ignis  aurum 
a  coeteris  metallis,  charitas  sanctos  et  pios 
a  peccatoribus  sejungit  :  In  hoc  cognoscent 
omnes ,  quod  discipuli  mei  estis  si  dilectionem 
habueritis  ad  invicem.  Tamquam  diceret,  ut 
B.  Augustinus  exponit,  alia  munera  mea 
habere  vobiscum  possunt  etiam  non  mei  :• 
non  solum  naturam,  vitam,  sensus  rationem, 
et  eam  salutem,  quse  hominibus  pecoribus¬ 
que  communis  est ,  verum  etiam  linguas, 
Sacramenta,  fidem,  scientiam,  distributio¬ 
nem  rerum  suarum  pauperibus,  et  traditio¬ 
nem  corporis  sui,  ut  ardeant ;  sed  quoniam 
charitatem  non  habent,  ut  cymbala  concre¬ 
pant,  nihil  sunt,  nihil  illis  prodest  :  nihil 
ergo  in  illis,  quamvis  bonis  muneribus  meis, 
quae  habere  possunt  etiam  non  discipuli 


mei.  Sed  in  hoc  cognoscent  omnes  quod  disci¬ 
puli  mei  estis,  si  dilectionem  habueritis  ad  in¬ 
vicem. 

Sed  roget  fortasse  quispiam ;  et  ubinam 
hic  ignis  invenitur?  Audi  regium  Psaltem: 
In  meditatione  mea  exardescet  ignis.  Et  vere 
ita  est.  Nam  dominicce  passionis  et  rerum 
coelestium  assidua  comtemplatio  vere  for¬ 
nax  est,  ubi  divini  amoris  flamma  succendi¬ 
tur.  Quid  enim  est  oratio ,  nisi  ascensio 
mentis  in  Deum,  qui  ignis  est  et  unus  spi 
ritus  sit  cum  eo,  et  illustratur  et  inflammatur, 
cum  studio  orationis  et  contemplationis  va¬ 
cat  :  neque  poterit  unquam,  mihi  credite, 
ad  aliquem  perfectae  charitatis  gradum  per¬ 
venire,  qui  non  serio,  et  totis  viribus  in  hoc 
pium,  et  vere  sanctum  et  salutare  studium 
incubuerit. 

Ut  autem,  et  quo  pabulo  nutriri  hic  ignis 
debeat,  et  quibus  rebus  extinguatur  perci¬ 
piatis,  illucl  considerare  debetis,  non  esse 
similem  flammam  charitatis  illi  igni,  quo 
ubique  et  passim  homines  utuntur,  qui 
aquis  extinguitur  et  oleo  succenditur  sed 
potius  illi,  qui  admirabili  quodam  artificio 
excitatur,  et  contrario  modo,  atque  alius 
ignis,  oleo  extinguitur,  et  aqua  pascitur  et 
nutritur.  Quid  enim  aliud  aqua  significat, 
quam  vexationes,  calamitates,  aerumnas, 
inopiam,  aegritudinem,  tormenta,  supplicia, 
exilia,  damna  et  alias  res  naturae  nostrae 
contrarias  atque  adversas?  De  quibus  Domi¬ 
nus  per  prophetam  ait  :  Intraverunt  aquae 
usque  ad  animam  meam,  Oleum  autem,  quid, 
nisi  blanditias  et  delicias,  commoda  et  volu¬ 
ptates  designat?  Oleum  autem  peccatoris , 
inquit  idem  Propheta,  non  impinguet  caput 
meum.  Ignis  igitur  charitatis  non  vulgaris 
est  ignis,  sed  in  officina  summi  artificis  ela¬ 
boratur  :  oleo,  hoc  est,  otio  et  voluptatibus 
corporis  praefocatur ;  aquis  autem  tribula¬ 
tionum  et  poenarum  nutritur  :  Aquae  multae 
non  potuerunt  exlinguere  charitatem.  Ita  legis 
in  cantico  amoris.  Hinc  Dominus  sanctos 
famulos  suos  Apostolos  et  Martyres,  et  ip¬ 
sam  integerrimam  et  optimam  matrem  suam 
in  quibus  hunc  ignem  conservare  volebat, 
non  deliciis  affluere,  non  opibus  abundare, 
non  honoribus  multis  ac  dignitatibus  cla¬ 
rere,  sed  per  multas  tribulationes  transire, 
et  sic  intrare  in  regnum  coelorum  voluit, 
hoc  est  enim  pabulum  charitatis.  At  contra 
ignis  amoris  rerum  creatarum  qui  ubique 
reperitur,  et  quem  omnes  in  suis  sedibus, 
imo  et  in  cubiculis  accendunt,  oleo,  ut  dixi- 

mus,  deliciarum  nutritur  et  aquis  tribulatio¬ 
num  extinguitur.  Cur  enim  existimatis  Deum 
his  diebus  tantam  copiam  aquarum  super 
nos  effudisse,  nisi  quia  ignem  istum  amoris 
rerum  terrenarum  nimium  crescere  perspi¬ 
ciebat?  Ingrati  igitur  sumus,  si  de  eo  con¬ 
querimur,  cum  ille,  ne  ab  igne  consuma¬ 
mur  pluvias  mittit.  0  utinam,  auditores, voces 
istas  Dei  nostri  blande  ac  benigne,  ad  se 
vocantis  audiremus.  Ut  enim  mater,  cum 
filium  jam  a  lacte  abstrahere,  et  cibo  soli¬ 
diori  assuefacere  cupit,  felle  et  absynthio 
aspergit  ubera  nutricis,  ita  benignissimus  et 
nostri  amantissimus  Deus  noster ,  quia  nos 
non  cibum  istum,  qui  perit,  sed  qui  perma¬ 
net  in  vitam  seternam,  vult  quaerere,  quia 
amorem  carnis  extinguere,  et  secum  ascen¬ 
dere  cupit,  ideo  omnes  nostras  voluptates 
amaritudine  aspergit;  hinc  pestem  minatur, 
inde  famem,  hinc  bella,  inde  hsereses  oriri 
permittit  :  in  aestate  serenitatem  negat,  in 
hieme  fortasse  pluvias  denegabit,  ut  ali¬ 
quando  evigilemus,  et  Quae  sursum  sunt  sa- 
pere,  quae  su?'sum  sunt  quairere  incipiamus, 
et  Non  quae  super  terram.  Si  enim  hanc  bre¬ 
vem  et  exiguam  mundi  dulcedinem  tanto 
felle  admixtam,  adhuc  tam  vehementer  ada¬ 
mamus,  quid  faceremus ,  si  felle  admixta 
non  esset?  Si  omnia  prospere  et  ad  votum 
succederent,  quis  de  coelesti  gloria  cogita¬ 
ret?  Quis  non  perpetuo  hic  in  terris  vivere 
vellet?  Gratias  igitur  gratias  tibi  agimus, 
Domine,  qui  nos  dulci  baculo  tuo,  licet  invi¬ 
tos,  ad  summum  et  verum  bonum  nostrum 
redire  compellis.  Sed  satis  inulta  de  igne. 
Nunc  de  aqua  breviter  explicemus. 

Charitatem  igitur  aquam  esse  docet  Do¬ 
minus  per  Ezecbielem  :  Effundam ,  inquit, 
super  vos  aquam  mundam  et  mundabimini  ab 
omnibus  inquinamentis  vestris.  Cur  autem 
charitas  aqua  dicatur,  explicat  B.  Martyr 
lrenaeus  in  libro  tertio  contra  Valentinum  : 
a  Ut  enim,  inquit,  ex  multis  granis  unus 
panis  efficitur ,  quia  aqua  veluti  quodam 
glutino  invicem  copulantur  et  multa  pulveris 
grana,  si  aquae  humor  accedat,  unum  late¬ 
rem  faciunt,  alioqui  vero  sicca  grana  sine 
humore  in  unum  coalescere  quomodo  pos¬ 
sunt?  Ita  quoque  et  nos,  qui  terrae  ac  pulve¬ 
ris  grana  sumus.  Pulvis  es,  ait  Dominus,  et 
in  pulverem  reverteris  ;  numquam  per  nos, 
vel  nobiscum  conjungi  vel  cum  Deo  possu¬ 
mus  :  sed  accedit  humor  charitatis  et  ita 
nos  cum  hominibus  caeteris  copulat  ut  Apo¬ 
stolus  dicat,  unus  panis  et  unum  corpus 


multi  sumus  ».  Et  rursum  ita  cum  Deo  nos 
unit,  ut  idem  Apostolus  confirmet  :  Qui  ad¬ 
haeret  Domino  unum  spiritum  cum  eo  effici. 
Est  vero  tam  fortis,  atque  indissolubilis  haec 
unio,  ut  in  sanctis  Martyribus  prius  corpus 
ab  anima,  quam  animus  a  Deo  separetur  : 
et  in  Beatissimo  Apostolo  Bartholomaeo 
saevissimi  carnifices  pellem  a  carne  sejun¬ 
gere  possent,  cor  tamen  ipsius  a  Deo  sejun¬ 
gere  nunquam  possent.  Quid  de  apostolo 
Paulo  dicemus?  qui  ad  Romanos  scribens, 
et  quod  nos  dicimus,  confirmans,  ait  :  Quis 
nos  separabit  a  charitate  Christi ?  Tribulatio ? 
an  angustia?  an  fames ?  an  nuditas  ?  an  peri¬ 
culum?  an  persecutio  ?  an  gladius?  Sicut  scri¬ 
ptum  est  :  Quia  propter  te  mortificamur  tota 
die  :  aestimati  sumus  sicut  oves  occisionis  sed 
in  his  omnibus  superamus  propter  eum,  qui 
dilexit  nos.  Ecce  aquam ,  ecce  humorem  , 
ecce  gluten.  Propter  eum ,  inquit,  qui  dilexit 
nos.  Et  addit  :  Certus  sum  enim,  quia  neque 
mors ,  neque  vita ,  neque  Angeli,  neque  Prin¬ 
cipatus,  neque  Virtutes ,  neque  instantia,  ne¬ 
que  futura,  neque  fortitudo,  neque  altitudo , 
neque  profundum ,  neque  creatura  alia  poterit 
nos  separare  a  charitate  Dei,  quae  est  in  Chri¬ 
sto  Jesu  Domino  nostro.  Fortis  igitur  ut  mors 
dilectio,  dura  ut  infernus  aemulatio  :  neque 
gluten  est  aliquod,  quod  cum  ea  comparari 
possit. 

Quid  igitur,  dicat  aliquis,  semper  vigilare, 
semper  timere,  semper  animo  excubare  ju¬ 
bemur,  ne  a  charitate  excidamus  ?  cur  Apo¬ 
stolus  tam  sollicite  monet,  ut  qui  stat,  videat 
ne  cadat,  si  neque  mors  neque  vita,  neque 
coelum,  neque  terra,  neque  Angeli,  neque 
Doemones,  neque  creatura  alia  potest  nos 
separare  a  charitate  Dei,  quse  est  in  Christo 
Domino  nostro  ?  Insidias,  auditores,  insidias, 
dolos  cavere  nos  jubet.  Ut  enim  arx  aliqua 
munitissima  viribus  expugnari  non  potest, 
et  tamen  insidiis  et  proditione  capi  potest, 
ita  nexum  istum  admirabilem  charitatis , 
omne  quod  est,  dissolvere  non  valet;  et  ta¬ 
men  id,  quod  nihil  est,  peccatum  videlicet, 
non  modo  solvere,  sed  etiam  frangere  et 
violenter  disrumpere  valet.  Peccata  nostra, 
ait  propheta,  diviserunt  inter  nos  et  Deum 
nostrum.  Et  sicut  Troianos,  quos 

«  Non  anni  donmen;  decem,  non  mille  carinae.  » 

parvus  homuncio,  sed  callidus,  sed  vafer, 
sed  versipellis,  nomine  Sion,  ad  exitium, 
et  ultimam  perniciem  adduxerit  :  sic  et  nos 

totius  mundi  atque  inferni  vires  a  Deo  sepa¬ 
rare  non  valent,  et  peccatum,  quod  nihiJ 
est,  valet. 

Sed  rursum  charitas  aqua  nominatur, 
quia  sitim  restinguit.  Nemo  est,  auditores, 
qui  non  sitibundus  nascatur.  Ex  uteris  ma¬ 
trum  infinitas  cupiditates  nobiscum  trahi¬ 
mus,  nisi  potius  ab  illis  trahimur,  quae  nos 
perpetuo  miris  modis  excruciant,  et  plane 
sedari,  nisi  hac  aqua,  non  possunt.  Qui 
biberit ,  inquit  Dominus,  ex  aqua ,  quam  ego 
d  "bo  ei ,  non  sitiet  in  aeternum.  Sed  Qui  biberit 
ex  aqua  hac,  ex  aqua,  inquam,  quam  mun¬ 
dus  habet,  Sitiet  iterum.  Ecce  sitis  aureos 
nummos  centum,  dantur,  incipis  sitire  du¬ 
centos.  Sitis  unam  aliquando  voluptatem, 
adipisceris,  incipis  aliam  confestim  sitire,  et 
numquam  est  finis  ;  quia  Qui  bibent  ex  aqua 
hac,  sitiet  iterum.  Istae  enim. 

Quo  plus  autem  potae,  plus  sitiuntur  aquae, 
falsae  sunt,  a  mane  sunt,  sitim  accendunt, 
nen  extinguunt.  At  Qui  biberit  ex  aqua,  quam 
ego  dabo  ei,  non  sitiet  in  aeternum.  Veritas 
haec  dicit,  et  verum  dicit.  Nam  gustato  spi¬ 
ritu,  desipit  omnis  caro.  Non  ante  igitur 
speremus,  auditores,  nos  sitim  terrenae  cupi¬ 
ditatis  extinguere  posse,  quam  hanc  Domini 
aquam  bibamus.  Tunc  enim  F>et  in  nobis 
fons  aquae  salientis  in  vitam  aeternam.  Nam  si 
Philosophis  credimus,  quantum  aqua  de¬ 
scendit,  tantum  a  cendit.  Haec  igitur  aqua, 
quae  de  ccelo  descendit  ( Omne  enim  datum 
optimum  et  omne  donum  perfectum  desursum 
est ,  descendens  a  Patre  luminum ),  procul  du¬ 
bio  et  ad  ecelum  usque  conscendet,  et  Fiet 
fons  aquae  salient  s ,  et  secum  abripientis  vasa 
sua,  corda  videlicet  nostra  /n  vitam  aeternam. 
Et  cum  caeterae  aquae  nihil  nisi  frigefacere 
noverint,  haec  aqua,  quia  coelestis  est,  refri¬ 
gerat  et  accendit.  Ea  est  enim  virtus  coelo¬ 
rum,  ut  contrarios  et  pugnantes  effectus 
producant.  Ut  igitur  ad  unum  atque  eum- 
dem  solem  et  cera  liquescit  et  lutum  dura¬ 
tur,  sic  ad  hujus  coelestis  aquae  aspersionem 
mens  amore  divinorum  incalesci t  et  sensus 
et  caro  et  tota  haec  inferior  portio  refrige¬ 
ratur.  Postremo  aquae  ctoterae  funibus  cum 
labore  trahuntur  sursum;  hae  autem  preci¬ 
bus  ac  suspiriis  trahuntur  deorsum. 

PARS  POSTERIOR. 

Charitatem  instar  omnium  bonorum,  hoc 
est,  vitae,  ignis,  aquae,  tecti,  cibi,  potus,  ve¬ 


stis,  loricae,  et  pecuniarum  nobis  esse,  initio 
asseruimus.  At  de  vita,  igne  et  aqua  satis, 
ni  fallor,  explicuimus,  nunc  de  caeteris  di¬ 
cendum  est.  Et  quamquam  multo  plura  su¬ 
persint,  quam  ut  semihorae  spatio  expediri 
possint  si  pro  dignitate  explicari  debeant, 
tamen  ita  mihi  moderabor,  ut  tempus  prae¬ 
sci  iptum  et  definitum  non  excedam. 

Is  igitur  qui  vitam  et  ignem  et  aquam  jam 
habet  de  domo  fortasse  sollicitus  erit,  sed 
habeat  charitatem  et  domum  habet  non  late¬ 
ritiam  aut  marmoream,  sed  plane  coelestem 
ac  divinam.  Nam  Qui  manet  in  char itate,  in 
Deo  manet ,  et  Deus  in  eo.  Magna  est  enim  ac 
praepotens  vis  amoris  et  cor  amantis  rapit 
ac  transfeit  in  rem  amatam.  Anima,  inquit 
Augustinus,  magis  est  ubi  amat,  quam  ubi 
an  mat.  Et  rursum  Dominus  :  CJbi  est  thesau¬ 
rus  tuus ,  ibi  est  et  cor  tuum.  Cur  quaeris  cor 
tuum  in  pectore  tuo?  Ubi  est  thesaurus  tuus 
ibi  est  et  cor  tuum.  Et  quia  corpora  nostra, 
anima  recedente,  deficiunt,  ideo  qui  Deum 
amant,  deficere  ac  languere  se  dicunt  :  si 
videritis  Dilectum,  inquit  sponsa,  renuntiate 
ei  quia  amore  langueo.  Et  sanctus  David: 
Deficit  cor  meum  et  ca /  o  mea,  Deus  cordis  mei 
et  pars  mea.  Deus  in  aeternum.  Et  idem  ille 
Propheta  flebiliter  aliquando  canebat:  Cor 
meum  dereliquit  me  :  avolaverat  enim  in  pe¬ 
ctus  rei  amatae.  Quicumque  igitur  Deum 
amant, in  Deo  tamquam  in  proprio  domicilio 
commorantur. 

Sed  dices  :  Quomodo  qui  Deum  amat,  in 
Deo  manet,  et  Deus  in  eo?  Numquid  in  suo 
habitatore  domicilium  habitare  potest?  Po¬ 
test  plane,  si  et  amatus  amantem  redamare 
potest.  Tu  pecunias  diligis? in  pecuniis  ma¬ 
nes,  sed  non  pecuniae  in  te  manent,  quia 
redamare  amantem  non  noverunt.  Deus  au¬ 
tem  diligentes  se  diligit,  imo  vero  prius  ipse 
diligit,  quam  diligatur.  Qui  clibgit  me, Domi¬ 
nus  ait,  diligetur  a  Patre  meo,  et  ud  eum  ve¬ 
niemus,  et  mansionem  apud  cum  faciemus. 
Ergo  qui  manet  in  charitate,  qura  diligit 
Deum  manet  in  Deo,  et  quia  vicissim  diligi¬ 
tur  a  Deo,  Deus  manet  in  ipso. 

O  nos  beatos,  auditores,  si  talem  domum 
nobis  comparare,  et  eam,  quocumque  pergi¬ 
mus,  nobiscum  circumferre  studeremus,  ut 
Diogenes  de  suo  dolio  satagebat, fortasse  non 
tam  frequenter  incesti  essemus,  nec  tum 
saepe  damna  accepta  defleremus,  sed  de  no¬ 
bis  caneret  propheta  David  :  Altissimurn  po¬ 
suisti  refuguim  tuum  non  accedet  ad  te  malum 
et  flagellum,  non  appropinquabit  tabernaculo 

tuo.  Contenderent  hostes  nostri  arcus  suos; 
sed  ad  arcem  istam  jacula  non  pervenirent, 
neque  Sol  per  diem  ustularet  'e,  neque  luna 
per  nocent.  Quid  enim  dies,  auditores,  nisi 
tempus  prosperum  significat?  Tunc  enim 
quia  lux  micat  secunda;  fu: tunse,  multi  nu¬ 
merantur  amiri :  omnes  te  ostentant,  omnes 
blandiuntur,  omnes  adulantur.  Quid  vero 
nox  designat,  nisi  fortunam  adversam?Tunc 
enim  tamquam  si  densissimis  tenebris  obru¬ 
tus  esses,  nemo  te  videt,  nemo  cognoscit, 
transis  per  plateas?  nemo  occurrit,  nemo 
salutat  :  quseris  amicos?  nemo  te  novit: 
quaeris  aftines?se  tibi  conjunctos  omnes  ne¬ 
gant.  Quod  si  iterum  lux  tibi  prosperitatis 
oriretur,  mox  innumerabiles  cognatos,  con¬ 
sobrinos,  nepotes  et  pronepotes  haberes.  Et 
qui  paulo  ante  in  tenebris  adversitatis  affi¬ 
nitatem  videre  non  poterant,  nunc  arctissi¬ 
mam  conjunctionem  viderent.  Dies  igitur 
secundum,  nox  adversum  tempus  significat. 
Acin  die  quidem  sol  hoc  est, concupiscentiae 
ardor  exurit.  Qui  enim  cernunt  sibi  quodli¬ 
bet  licere.  ac  impune  esse  cupiditates  suas 
explere,  mirum  est,  in  quae  scelerum  ac  fla- 
gitiot  uin  praecipitia  nonnunquam  dilabantur. 
At  vero  in  nocte  luna,  hoc  est,  inconstantia 
et  mutabilitas  nocet.  Quoniam  enim  tunc  ex 
claris  obscuri,  pauperes  ex  opulentis,  ex 
felicibus  miseri  efficiuntur,  saepe  vim  adver¬ 
sae  fortunae  non  ferentes,  vel  ad  laqueos,  vel 
ad  aquas,  vel  ad  venenum  vel  ad  gladium 
currunt. 

Sed  haec  omnia,  auditores,  illis  accidunt» 
qui  domum  non  habent. Nam  qui  se  abscon¬ 
dunt  In  abscondito  tabernaculi  Domini  sui, 
eos  nec,  Sol  per  diem  mit,  nec,  Luna  per 
noctem.  Certe  Sanctus  Abraham,  et  rex  Eze- 
chias,  et  imperator  Theodosius,  et  Pontifex 
Gregorius,  et  rex  Gallorum  Ludovicus,  et 
Boemorum  Weneeslaus,  et  Hungarurum  Ste- 
phanus,  et  Anglorum  Ofwaldus,  et  alii  per¬ 
multi  in  die  fuerunt  :  divitiis,  honoribus  et 
aliis  hujus  mundi  bonis  abundabant  :  num- 
quid  propterea  a  sole  exusti  sunt?  numquid 
divitiae  talibus  obfuerunt?  numquid  non 
magis  per  eas  sibi  gradum  ad  coelum  effece¬ 
runt?  Et  hoc  unde  ?  Nisi  quia  in  charitale 
manentes,  in  Deo  manebant,  et  Dei  amorem 
rebus  omnibus  caducis  et  fragilibus  antepo¬ 
nebant?  Istu  enim  non  magnopere  diligun¬ 
tur,  nisi  ab  iis,  qui  meliora  diligere  non  no¬ 
verunt.  Rursum  autem  sanctus  Job,  et  pene 
omnes  Prophetae  et  Apostoli  ac  Martyres 
Domini  in  nocte  fuerunt.  Audi  quid  Aposto¬ 


lus  dicat  :  Usque  in  hanc  horam  et  esurimus 
er  si' imus,  et  nudi  sumus,  et  colaphis  caedi- 
mur ,  et  instabiles  sumus  et  laboramus  operan¬ 
tes  mani'us  nostris ,  maledicimur  e  benedici¬ 
mus,  persecutionem  patiatur  et  sus  ineinus, 
blasphema  >  ur  et  obsecramus  t  inquam  purga¬ 
men'  a  hujus  mundi  facti  sumus  omnium  perip¬ 
sema  usque  adhuc,  et  cum  lauta  pafereutur, 
non  propterea  tristes  erant,  sed  e  contrario 
gaudebant  in  infirmitatibus  :  quia  Vinus  in 
infirmitate  perficitur, scientes  quia  tri  uimio 
P'itien'i  im  opem  ur  patient  in  autem  probatio¬ 
nem  pro’ at/o  vero, spem  spes  awemnonconfun- 
di  .  Quare?  Quin  churvos  Dei(\ ides  quo  pacto 
omnia  charitati accepta  referuntur)  diffusa  est 
incordibus  nostris. Isti  igitur,  quiain Deo  pro¬ 
ferunt-  nidum  suum,  nihil  amittebant,  quia 
nihil  diligebant,  nisi  in  Deo,  qui  amitti,  aut 
perire  nullo  modo  potest.  Yis  et  tu  non  sen¬ 
tire  jacturas?  non  diligas  res  perituras  :  sed 
ibi  fige  mansionem  tu  im,  ibi  cor  tuum  re¬ 
quiescat,  ubi  nihil  transit, sed  vera  et  seterna 
et  stabilia  sunt  bona. 

Jam  vero  sedibus  constitutis,  victus  est 
quaerendus.  Quid  enim  juvat  amplam  et  ele¬ 
gantem  domum  sed  vacuam  rebus  omnibus 
possidere ?  Verum  non  longius  abire  debe¬ 
mus,  ut  victum  quaeramus,  nam  ipsa  chari- 
tas,  quae  domus  est,  etiam  victus  est.  Ad 
victum  enim  tria  omnino  necessaria  esse 
videntur  panis,  oleum  et  vinum  juxta  illud 
Psalmi  :  A  fructu  frumen  i  vini  et  olei  sui 
multiplica' i  sunt .  Et  item  Jeremias  ait :  Con- 
fluen'  ad  bona  Domini  super  frumen  o  e'  vino 
e'  o  eo. In  Genesi  quoque  non  legislis, quibus 
veibis  patriarcha Isaac  Jacob  filio  suo  .  ene- 
dixerit?  Det  tibi ,  inquit,  Deus  de  rore  coeli 
■  et  de  pinguedine  terrae  uband  nfmrn  frumenti 
et  vini  e'  olei. Et  in  eodem  capite  loquens  ad 
Esau  :  Frumento,  inquit,  vino  et  oleo  stabilivi 
eunt  e'  'ibi  pas'  haec,  fil>  mi,  alni  quid  fa¬ 
ci im?  Is  enim  onTnia,  qua;  ad  vicium  perti¬ 
nent,  habere  videtur,  qui  frumentum, viuum 
et  oleum  habeat. 

Charitas, auditores,  vinum  est.  In’mdnxit 
me  in  cell  m  nn  trium ,  ei  i  rdinuvit  in  me 
ch  rit  iiem.  Ut  enim  vinum  homines  ebrios 
et  furiosos  facit,  ita  charitas  sanctos  viros 
ad  eam  sapieutissimam  dementiam  adducere 
solet,  ut  in  rebus  adversis,  summisque  diffi- 
culta  ibus  giorientur,  et  contumeliam  decus, 
injuriam  gloriam,  contemptum  honorem  vel 
amplissimum  ducant.  Quid  enim  illud  erat, 
quod  in  sanctis  hominibus  faciebat,  ut  nihil 
arduum,  nihil  grave, nihil  difficile  esse  puta- 

rent,  ut  omnia  se  posse  pro  Domino  crede¬ 
rent,  difficultatem  nunquam  causarent,  nisi 
sobria  et  sancta  vini  hujus  ebrietas?  Nonne 
ebrius  Benedictus,  nonne  ebrius  Franciscus, 
quorum  alter  in  spinis  tamquam  in  rosis, 
alter  in  nive  tamquam  in  plumis  volutatus 
est? Nonne  ebrius  Bartholomseus,qui  pellem 
ita  sibi  detrahi  passus  est  ac  si  veste  solum 
aliqua  spoliaretur?  nonne  ebrii  et  musto 
pleni  omnes  Apostoli,  qui  cum  duodecim 
tamen  essent,  totum  tamen  orbem  aggredi 
non  timuerunt?  Ad  hanc  ebrietatem  sponsus 
invitat,  qui  Tamquam  potens  crapultus  a 
vino ,  in  cantico  amoris  dicit  :  Comedite  aici; 
et  bibite  et  inebriamini  charissimi.  Hoc  enim 
non  est  Vinum  in  quo  est  luxuria ,  sed  vinum 
(jerminans  virgines!  Hoc  item  est  illud  vjnum 
quod  quia  novum  est, non  nisi  in  utres  novos 
poni  debet.  Quocirca,  auditores,  si  quando 
nobis  pro  Domino  pericula  subeunda  sunt, 
vel  caro  petulans  edomanda,  vel  Diaboli 
molitionibus  resistendum,  et  ne  succumba¬ 
mus  vehementer  timemus, cur  non  ad  vinum 
et  ebrietatem  istam  confugimus?  Qui  ultimo 
supplicio  afficiendi  sunt,  in  aliquibus  locis, 
usque  ad  ebrietatem  bibere  compelluntur, et 
quamquam  non  bona  consuetudo  est,  tamen 
id  propterea  fit,  ut  qui  ad  tale  supplicium 
ducuntur,  tamquam  mentis  inopes,  sensum 
doloris  vel  nullum  vel  minimum  capiant.  Ita 
igitur  et  nos,  si  Dei  amore  ebrii  effici  volue¬ 
rimus,  res  maximas  minimo  negotio  perage¬ 
mus,  sine  labore  laborabimus,  et  summos 
dolores  sine  sensu  doloris  perferemus. 

Charitas  rursum  oleum  est.  Primum  qui¬ 
dem  quia  curat  vulnera  peccatorum,  deinde 
quia,  ut  oleum  super  omnes  liquores  ascen¬ 
dit,  ita  charitas,  quae  excellentissima  virtus 
est,  nisi  supremum  in  corde  locum  habeat, 
in  corde  esse  minime  dignatur.  Postremo, 
quia  summam  homini  laetitiam  adfert  : 
Propterea ,  inquit,  unxit  te  Deus ,  Deus  tuus 
oleo  laetitiae.  Et  item  :  Ut  exhilaret  faciem  in 
oleo.  Hinc  videlicet  Dominus  ait  :  Tu  autem 
cumjejunas ,  unge  caput  tuum ,  hoc  est, Letum 
et  hilarem  te  praebe.  Et  vere,  auditores, nulli 
tamquam  tam  jucundi  et  leeti  fuerunt  quam 
Dei  amici,  quorum  deliciae  hoc  oleum  fuit, 
qui  in  tribulationibus  gaudebant  quorum  et 
lacrymai  dulces  erant.  Multi  vident,  ait  B. 
Bernardus,  crucem  nostram ,  sed  non  vident 
unctionem  nostram.  Quam  si  viderent,  profecto 
crucem  non  horrerent.  Nam  et  si  crux  jugum 
videtur ,  tamen  computrescit  jugum  a  facie 
olei.  Charitas  igitur  et  vinum  et  oleum  est. 


Sed  numquid  est  etiam  panis?  Non  sane. 
Charitas,  inquam,  panis  non  est  :  nec  inju¬ 
ria.  Nam  hic  non  messorum,  non  rustico¬ 
rum,  non  robustorum,  sed  amantium  cibum 
quaerimus.  Amantes  autem  aegri  et  languidi 
sunt.  Stipate  me  malis ,  quia  amore  langueo , 
ait  sponsa.  Charitas  igitur  non  panis  est, 
sed  pro  pane  lac  est.  Talis  enim  cibus  ad 
languidos  reficiendos  accommodatus  e  st. Me¬ 
liora  sunt  (inquit  sponsa)  ubera  tua  vino.  Et 
Isaias  :  Venite  emite  absque  argento  et  absque 
ulla  commutatione  vinum  et  lac.  Lac  igitur, 
auditores,  cibus,  quo  sponsa  cordium  nostro¬ 
rum  amatores  suos  alere,  nutrire,  reficere 
etiam  et  recreare  solet.  Quid  enim  est  lac, 
nisi  inexplicabilis  et  eximia,  et  omnem  sen¬ 
sum  exuperans  quaedam  dulcedo, quam  vere 
spiritales,  et  qui  mundum  propter  Dominum 
contempserunt,  ex  uberibus  sponsae  inter¬ 
dum  sugunt?  auditores,  et  dicam  qui  plane 
hujus  lactis  est  expers,  neque  vel  semel  gu¬ 
stavit,  quam  suavis  est  Dominus,  quietus  et 
tranquillus  nunquam  esse  potest.  Vidistis 
aliquando  canes  in  venatione,  quo  pacto  dum 
leporem  aut  perdicem  pervestigant  semper 
incertos  et  vagos  cursum  ineunt?  nunc  hac 
nunc  illae  discurrunt,  nunc  montes  ascen¬ 
dunt,  nunc  per  valles  impetu  feruntur,  nunc 
prata  vel  arva  circumeunt  :  at  ubi  olfaciendi 
sensu  praedam,  licet  longe  positam,  sense¬ 
runt,  mox  ad  eam  cursum  dirigunt,  nec 
amplius  incerte  vagantur.  Pari  ratione 
mortales  omnes  veluti  quidam  canes  nihil 
aliud,  quam  beatitudinem  et  felicitatem 
venamur.  Sed  quamdiu  odorem  aliquem 
Dei,  in  quo  solo  nostra  beatitudo  posita  est, 
spiritalibus  naribus  non  haurimus,  tamdiu 
incerti  et  vagi  sunt  gressus  nostri;  nunc  post 
istam,  nunc  post  illam  voluptatem  currimus 
et  ubi  videmus  eas  non  esse  leporem,  quem 
quaerimus,  mutamus  consilium,  et  honores 
ac  dignitates  venari  incipimus.  Ubi  autem 
jam  multum  lassi  umbram  quamdam  amoris 
apprehendimus,  et  nec  ibi  esse  cernimus 
leporem,  quem  quaerimus,  iterum  nos  ipsos 
excitamus  et  scientiam  rerum  et  cognitionem 
persequimur, tamquam  ibi  certissimam  quie¬ 
tem  et  tranquillitatem  inventuri.  Sed  ubi 
omnia  plena  opinionibus,  plena  labyrinthis, 
plena  difficultatibus,  et  veritatem  in  abdito 
positam  esse  videmus,  quasi  consilii  inopes, 
iterum  aut  pecunias  aut  voluptates  corporis 
consectamur.  Ita  ambulamus  Vias  difficiles, 
et  tempus,  et  vestes,  et  membra  in  venatione 
terimus  :  et  tamen,  quod  quaerimus,  non  in- 

venimus.  Quaerimus  enim  quietem, et  volu¬ 
ptatem,  et  nisi  labores  et  dolores, et  timores 
et  sollicitudines  capimus.  Et  merito.  Nam 
petimus  a  mari  dulcedinem,  a  spinis  uvas,  a 
tribulis  ficus.  At  si  forte  Dei  benignitate,  et 
industria  ac  labore  nostro  semel  perfecte  cor 
convertimus  ad  Dominum  et  odorem  verse 
felicitatis  sentimus,  et  ex  uberibus  ejus,  vel 
modicum  lactis  sugimus,  tunc  diriguntur 
gressus  nostri,  et  vultus  nostri  non  amplius  in 
diversa  mutantur  :  nulli  tunc  circuitus,  nulli 
anfractus,  nulli  ascensus  aut  descensus  :  sed 
iter  rectum  et  expeditum,  nec  ad  dextram 
nec  ad  sinistram,  semper  illares,  semper 
gaudentes  ad  coelum  recta  tendimus.  Consu¬ 
lite,  obsecro,  consulite  vitas  sanctorum,  ut 
Benedicti,  ut  Dominici,  ut  Francisci,  ut  alio¬ 
rum  :  et  quales  ante  conversionem  et  quales 
post  conversionem  fuerint,  considerate  :  et 
plane  videbitis  omnino  verum  esse  quod  di¬ 
cimus.  Sed  quia  tempus  transit  et  nos  trans¬ 
imus  et  caetera. 

Post  victum  igitur  sequitur  vestitus.  Sic 
enim  Apostolus  ait  :  Habentes  alimenta  et 
quibus  tegamur,  his  contenti  simus.  Charitas, 
auditores,  sicut  victus,  ita  et  vestitus  est. 
Charitas ,  inquit  Apostolus  Petrus,  operit  mul¬ 
titudinem  peccatorum.  Haec  est  illa  vestis  nu¬ 
ptialis,  sine  qua  tutum  omnino  non  est  inve¬ 
niri,  cum  ad  Domini  convivium  introduci¬ 
mur.  Haec  vestis  amplissima  et  maxima  debet 
esse  ut  etiam  proximorum  nuditatem  et  igno¬ 
miniam  tegat.  Yides  fratrem  tuum  a  Diabolo 
circumventum  in  crimen  aliquod  incurris¬ 
se?  Noli  illum  Cham,  Noe  filium,  imitari, 
noli  caeteris  prodere,  quod  vidisti,  noli  fratri 
tuo  aliquid  mali  nominis  conflare ;  sed  operi 
plagas  ejus  veste  charitatis,  et  eas  curare 
potius,  quam  aliis  ostendere  satage.  Hanc  ve¬ 
stem  Beatissimus  Bartholomaeus  ne  amitte¬ 
ret,  non  solum  alias  vestes  omnes,  sedet  ip¬ 
sam  pellem  sibi  detrahi  passus  est.  Ut  enim 
latrones  in  silvis  non  vitae  hominum,  sed 
marsupiis  insidiantur  :  gladios  quidem  dis¬ 
tringunt,  et  mortem  intentant ;  non  tamen 
animam  sed  marsupium  petunt  :  ita  nostrae 
fidei  persecutores  a  Diabolo  incitati,  non  ideo 
fortissimos  Martyres  tam  diris  suppliciis  cru¬ 
ciabant,  quia  poenis]  eorum  et  cruciatibus 
delectarentur  ;  sed  quia  fidei  gemmam  pre¬ 
tiosam  et  charitatis  ornatissimam  vestem  eis 
detrahere  gestiebant.  Intellexit  hoc  Beatissi¬ 
mus  Bartholomaeus,  et  bene  sibi  conscius 
thesauri,  quem  gestabat,  naturale  pallium 
corporis  sui  latronibus  in  deserto  dimisit ; 
Tom. IX. 


et  in  tabernaculum  Domini  sui  cum  the¬ 
sauro  fidei  et  veste  charitatis  aufugit. 

Neque  solum  vestis  est  charitas,  sed  eti¬ 
am  lorica.  Nam,  ut  Apostolus  docet  :  chari¬ 
tas  omnia  suffert  :  et  ut  sponsa  dicit  in  Can¬ 
tico  :  Fortis ,  ut  mors  dilectio  :  dura, ut  infer¬ 
nus  aemulatio.  Hanc  loricam  Dominus  disci¬ 
pulis  promittebat,  cum  aiebat  :  Vos  autem 
sedete  in  civitate  quoadusque  induamini  vir¬ 
tute  ex  alto.  Hinc  videlicet  Apostoli,  ubi  in 
die  Pentecostes  loricam  istam  induissent , 
non  amplius  fugam  propter  metum  Judaeo¬ 
rum,  non  tenebras  meditabantur  :  sed  libe¬ 
rius  tunc,  et  audacius  in  publico  versaban¬ 
tur,  veritatemque  promulgabant,  quam  ti¬ 
midius  ante  delitescerent. 

Sed  ut  jam  ad  extremam  orationis  partem 
veniamus.  Si  quid  est,  quod  propter  vitam, 
ignem,  aquam,  domum,  victum  et  indumen¬ 
ta  quis  requirat,  id  omne  pecuniis  emi  pot¬ 
est.  Quare  postremo  loco  charitas  etiam  pe¬ 
cuniis  comparatur.  Suadeo  tibi  (Dominus  lo¬ 
quitur  in  Apocalypsi)  emere  a  me  aurum  ig¬ 
nitum.  In  regno  coelorum,  auditores,  nulfi 
nummi,  nisi  aurei  accipiuntur  :  aerei  autem 
atque  argentei  nisi  auro  tecti  sint,  omnino 
rejiciuntur  :  hoc  est,  (ut  apertius  loquar) 
charitas  est  velut  aurum,  quae  coelum  com¬ 
parare  potest :  fides  autem,  et  castitas,  et 
caeterae  virtutes,  velut  nummi  aerei  aut  ar¬ 
gentei  sunt  :  et  nisi  auro  tegantur,  id  est, 
cum  charitate  jungantur,  non  recipiuntur  a 
rege  coelorum  :  neque,  etiamsi  multa  millia 
talium  nummorum  numerarentur,  gloriam 
illam  unquam  emere  valerent.  Inspicite 
nunc,  auditores,  inspicite  loculos  vestros.  0 
quam  multi  sunt,  qui  se  divites  putant,  et 
auro  abundare  se  credunt,  et  interim  tamen 
nisi  aurichalcum  habent,  vel  folia  quaedam, 
quae  colorem  auri  et  sonitum  quemdam  ha¬ 
bent,  sed  pondus  et  aestimationem  auri  non 
habent.  Isti  sunt,  qui  diligunt  Verbo  et  lin¬ 
gua  non  opere  et  veritate.  0  quam  multi  repe- 
riuntur  hoc  tempore,  qui  si  verba  spectes , 
charitate  plenissimi  videntur  :  pecunias  et 
vestes,  et  domum  etseipsos  offerunt,  et  ami¬ 
cis  dicunt.  Quicquid  est  meum,  pariter  est  et 
tuum  utere,  fruere  bonis  meis,  non  secus 
ac  tuis  :  operam  meam  in  nullo  sive  loco, 
sive  tempore  desiderabis.  At  ubi  reipsa  ali¬ 
quid  ab  illis  petitur,  nihil  habent,  nihil  va¬ 
lent,  nihil  possunt  :  pecunias  fures  rapue¬ 
runt  :  vestes  tineae  comederunt :  frumentum 
totum  est  consumptum.  Ah  miser,  charitas 
ista,  charitas  aulicorum  est,  non  charitas 

Christianorum  est.  Siccine  aurichalcum  ven¬ 
ditis  pro  auro,  et  judicium  Dei  non  timetis? 
Feminam  unam  his  diebus  vidimus  in  pati¬ 
bulo,  quia  adulterinum  argentum  in  hanc 
urbem  afferebat  :  sed  o  quam  multos  pariter 
in  patibulis  videremus,  si  de  omnibus  sup¬ 
plicium  sumeretur,  qui  non  pro  argento  stan¬ 
num,  sed  pro  auro  aurichalcum  venditant? 
Cur  igitur  tam  stultus  es,  ut  cujus  facta  imi¬ 
taris,  ejus  exitium  non  perhorrescas?  Sed 
enim,  auditores,  incidimus  in  foecem  saecu¬ 
lorum,  in  illa,  inquam,  tempora  incidimus, 
de  quibus  Apostolus  praedicebat  :  Futuros  in 
eis  Homines  sine  affectione  seipsos  amantes.  0 
quomodo  obscuratum  est  aurum ,  mutatus  est  co¬ 
lor  optimus  !  Ubinam  est  hoc  tempore  cha- 
ritas  illa  primorum  Christianorum,  quorum 
Erat  cor  unum ,  et  anima  una  ?  Nec  quisquam 
eorum ,  quae  possidebat ,  aliquid  suum  esse  dice¬ 
bat  :  et  ideo  nullus  Egens  erat  inter  illos.  Ubi 
est  charitas  illa  Beatissimi  Martini,  qui  pal¬ 
lium  dimidium  habere  voluit,  ut  charitatis 
vestem  integram  retineret?  Ubi  charitas 
Paulini,  qui  cum  nihil  jam  praeter  seipsum 
haberet,  se  quoque  ipsum  vendi  voluit,  ut 
viduae  filius  redimetur?  Exulat,  charitas  : 
ad  inopiam  redacti  sumus,  volentes  divites 
fieri,  pauperes  facti  sumus. 

Yerum  enimvero,  auditores,  quicumque 
pastores,  aut  esse  debetis  aut  jam  estis,  vos, 
inquam,  arcam  auro  plenam  habere  neces- 
se  est  :  profecto  enim  recordamini,  cum  Do¬ 
minus  Apostolum  Petrum  primum  et  sum¬ 
mum  Pastorem  efficere  vellet  quidnam  pe¬ 
tierit  ab  eo  :  Num  quidnam  rogavit,  ex  quam 
illustri  stirpe  descendisset,  aut  quem  patrem, 
quem  avum,  proavum,  atavum,  quos  majo¬ 
res  habuisset  ?  Aut  quot  praedia,  quot  famu¬ 
los,  quam  supellectilem  haberet?  aut  quot 
annos  in  curia  versatus  fuisset  ?  Non  sane, 
non  haec  Dominus  rogavit.  Sed  quid?  Si- 
mon  Joannis,  diligis  me  plus  his  ?  hoc  est, 
marsupium  charitatis  estne  tibi  majus  et 
plenius  quam  his?  Et  B.  Chrysostomus  in 
altero  dialogo  de  sacerdotio,  qua  ratione 
convincit,  suum  illum  Basilium  dignissimum 
pontificatu  fuisse?  nonne  quod  bonus  ille 
Basilius,  cum  salutem  proximi  in  discrimen 
adduci  videret,  ipse  se  in  aperta  pericula 
conjecit  ?  cum  hoc  ejus  factum  ab  amicis  re¬ 
prehenderetur,  ait  :  Non  aliter  ego  amare 
didici  nisi ,  ut  pro  fratribus  animam  ponam. 
Yidetis  igitur,  videtis,  quomodo  charitas  au¬ 
rum  sit. 

Sed  forte  his  aliquis  non  contentus  divitias 


mentis,  hoc  est,  sapientiamxet  eloquentiam 
requirat.  Yerum  et  hoc  charitas  habet.  Nam 
aurum  ignitum,  cum  pondere  et  colore  et¬ 
iam  lucem  et  sonitum  habet.  Quid  vero  lux, 
nisi  sapientiam?  quid  sonitus,  nisi  eloquen¬ 
tiam  ostendit?  Hinc  B.  Joannes  ait  :  Unctio 
docebit  vos.  Et  quid  unctio  ,  nisi  charitas  ? 
Et  ipse  Dominus  :  Jam  non  d'Cnm  vos  servos, 
sed  amicos ,  quia  quaecumque  audivi  a  Patre 
meo ,  nota  feci  vobis.  Mysteria  igitur  et  arca¬ 
na  divinae  sapientiae  amicis,  id  est,  iis,  qui 
diligunt,  et  diliguntur  nota  fiunt.  Hinc  B. 
Bernardus  et  B.  Thomas  Aquinas  plura  ora¬ 
tione,  quam  lectione  didicerunt.  Hinc  beatus 
ille  et  magnus  Antonius  alioqui  simplex  et 
imperitus,  doctissimos  Philosophos  confuta¬ 
vit.  De  eloquentia  vero  quid  dicam?  quando 
charitas  magistra  sanctorum,  ipsa  rhetorica 
efficacius  persuadeat?  Yidete  matres,  quando 
filios  retinere  conantur,  ne  pergant  ad  bellum» 
quam  multa  faciunt,  et  dicunt  ad  persuaden¬ 
dum  accommodata?  Quis, obsecro,  eas  rheto¬ 
ricari,  quis  pandere  capillos,  quis  ubera  osten¬ 
tare,  quis  .gestationem  in  utero,  quis  partus 
dolorem,  quis  laborem  educationis  commemo¬ 
rare  docuit?  nonne  charitas  eloquentiae  etom- 
nium  bonorum  mater?  Charitas  enim  verbo¬ 
rum  et  sententiarum  vim,  copiam,  ornatum 
deesse  non  patitur.  Quis  nostrum  aliquando 
tam  fructuose  concionabitur,  utB.  Franciscus 
concionabatur,  qui  non  verba  cogitabat,  et 
ignem  charitatis  accendebat?  Sanctus  Atha- 
nasius  refert,  cum  B.  Antonius  ab  Episcopis 
^Egypti  accersitus  Alexandriae  contra  Arri- 
anos  Haereticos  praedicaret,  innumerabiles 
homines  ad  Christi  fidem  esse  conversos  : 
neque  tamen  B.  Antonius  Tulliana  volumina, 
sed  charitatis  liber  eloquentiam  edocuerat. 
0  utinam  oratores  Christiani  in  hoc  omnes 
incumberent,  ut  verba  non  tam  polita,  quam 
ignita  proferrent  :  neque  tam  aures  delacta- 
rent ,  quam  corda  succenderent  :  fortasse 
enim  aliam  Ecclesise  faciem  videremus.  Quid 
paleis  ad  triticum?  ait  Dominus :  Numquid  non 
verba  mea  sunt  quasi  ignis ,  et  quasi  malleus 
conterens  petras?  Ignis  est  verbum  Dei,  mal¬ 
leus  est  verbum  Domini  :  non  ergo  molle  et 
languidum,  sed  vivum  et  efficax  esse,  et  non 
mulcere,  sed  terrere  ;  non  adulari,  sed  mina¬ 
ri  :  non  refrigerare,  sed  inflammare  debet. 

Sed  tu,  o  Beatissime  Bartholomaee  !  Apo- 
stolicum  sidus  !  O  Martyrum  decus  !  O  In¬ 
diae  lumen  !0  Ecclesiae  ornamentum,  igno¬ 
sce,  quaeso,  ignosce  supplicio  tuo.  Tibi  jam 
sermo  deberetur,  neque  materia  deesset.  Tu 

pro  Christo  Lycaoniam,  Indiam,  Armeniam 
peragrasti.  Tu  reges  et  populos  ad  Christi 
imperium  adjunxisti  :  tu  gladio  verbi  Dei 
vicisti  gentes,  immanitate  barbaras,  multitu¬ 
dine  innumerabiles,  locis  infinitas.  Bonum 
certamen  certasti,  cursum  consummasti,  fidem 
servasti.  Tu  pro  Christo  in  terris  mortalibus 
spoliis  exutus  fortiter  occubuisti.  Tu  a  Chri¬ 
sto  in  coelis  stolam  decoris  indutus  gloriose 
triumphasti  :  et  si  caeteri  commilitones  tui, 
in  qua  parte  corporis  vulnera  susceperunt, 
in  ea  praecipuo  splendore  clarebunt,  quid 
corpore  splendidius  aut  admirabilius  tuo  » 


quod  totum  ea  gloria,  eo  fulgore  micabit? 
Et  quantam  haec  nobis  ad  dicendum  materi¬ 
am,  quantam  ad  ornandum  copiam,  quan¬ 
tam  facultatem  ad  agendum  ministrarent  ? 
Sed  charitas,  de  qua  loquimur,  non  patitur, 
ut  auditores  meos,  cultores  tuos,  audiendo 
fessos  amplius  defatigem.  Tu  igitur,  o  bea¬ 
tissime,  de  coelo  nos  respice,  et  ignem  illum, 
quo  in  terris  flagrasti,  quo  aditum  tibi  in  lo¬ 
cum  istum  aperuisti,  a  Christo  nobis  oratio¬ 
nibus  impetra ;  ut  qui  de  te  gaudemus  in 
terris  tecum  perpetuo  laetemur  in  coelis. 
Arnen. 


CONCIO  XLI1 


DE  NATIVITATE  BEATiE  MAREE  VIRGINIS 


THEMA 


Quae  est  ista ,  quae  progreditur  quasi  aurora  consurgens ,  pulchra  ut  luna , 
ut  sol,  terribilis  ut  castrorum  acies  ordinata?  Cant.  vi ,  v.  y. 


electa 


SYNOPSIS 

Illustrium  feminarum  laudes  propositis  earum 
prceclare  gestis  a  vulgi  opinione  vindicantur : 
et  ad  propositum  thema  divince  Virgini  ap¬ 
plicandum  et  explicandum  descenditur.  Quan¬ 
tam  laetitiam  nativitas  B.  Virginis  loti  uni¬ 
verso  attulerit  declaratur ,  et  a  simili  aurorae 
amplificatur.  Maria  eleganti  comparatione 
lunae  assim ilatur ,  ubi  quasi  p‘r  transennam 
luna;  magnitudo  ex  sacris  litteris  et  Patribus 
contra  astrologorum  scita  ostenditur.  Dignitas 
et  excellentia  Dei  parce  Virginis  contra  Luthe- 
rum  eidem  omnes  homines  aequantem ,  ferven 
ter  defenditur ,  et  testimoniis  Patrum,  et  Chry " 
sostomi,  Epiphanii ,  Augustini ,  Ambrosii 
Hieronymi, Bernardi  et  Anselmi  confirmatur , 
ubi  etiam  a  quarumdam  haeresum  enumera¬ 
tione  probatur,  Haereticos  semper  medio  re¬ 
licto,  virtutis  sede,  ad  extrema  exorbitare. 
Quomodo  ex  imputativa  justitia  perverse  Lu- 
therus  ratiocinetur  et  seducatur;  et  apia  ra¬ 
tione  justitia  in  homine  a  Deo  proveniat,  lu¬ 
culentis  argumentis  colligitur.  Quam  variis 
modis  Maria  pulchrior  sit  luna,  et  electa  ut 
sol,  docetur.  Deinde  corpus  Ecclesice  mysti¬ 
cum  in  sua  membra  convenienti  divisione  di¬ 
rimitur,  in  epio  Christus  caput,  Spiritus 
Sanctus  cor,  B.  Virgo  collum,  Prxlati  hume¬ 
ri,  martyres  et  doctorcs  brachia,  Prophetce 
pectus,  pocnitcntes  renes,  virgines  viscera, 


Monachi  genua,  conjugati  pedes,  et  demum 
Ecclesiastici  stomachus  sunt.  Subnectuntur 
praeterea  varia  aeque  pulcherrima  D.  Virginis 
encomia ;  simul  et  causa  redditur,  cur  illa 
castrorum  acies  ordinata  dicatur.  Dux  denique 
utilitates,  paupertatis  scilicet  et  laborum  to¬ 
lerantia  :  et  adversitatum  modesta  sine  que¬ 
rimoniis  perpessio,  nobis  B.  Virginis  Deiparae 
exemplo  propositos,  juncta  ejusdem  invocatione 
concludunt. 

Feminarum  genus,  auditores  optimi, 
ineptum  minimeque  idoneum  ad  res  magnas 
et  praeclaras  gerendas,  vel  quod  animi' mag¬ 
nitudine,  prudentia  et  consilio  careant,  vel 
quod  ab  ipsa  natura  insitam  quamdam  timi¬ 
ditatem,  levitatem  et  tarditatem  habeant, 
plerique  omnes  existimant.  Yerum  si  sacra 
volumina  diligenter  evolvere  voluerimus, 
intelligemus  profecto,  feminas  non  paucas 
fortissimis  etiam  viris  in  sanctis  litteris  an¬ 
teponi.  Ac  propterea  non  temere  de  omni¬ 
bus  pronunciandum,  nec  facile  sententiam 
esse  ferendam.  Quid  enim,  obsecro  excel¬ 
lentius,  quid  sublimius  viri  commemorare 
possunt,  quam  quod  gravi  et  sapienti  ora¬ 
tione  mentes  hominum  flectant  ?  quod  pru¬ 
dentia,  consilio,  auctoritate  Concilia  coetus¬ 
que  hominum  jure  sociatos,  qui  civitates 
appellantur,  moderentur  ac  regnant  ?  quod 
urbes  expugnent?  quod  exercitibus  impe¬ 
rent?  quod  nec  plagis,  vulneribus  nec  mor¬ 
tibus  terreantur?  Istae  enim  sunt  laudes,  in 

quibus  tamquam  propriis  viri  se  jactant,  et 
quibus  se  superiores  feminis  esse,  arbitran¬ 
tur.  Verum  consulite  sacram  historiam  :  le¬ 
gite  orationem  quam  habuit  Abigail  uxor 
Nabal  ad  David,  et  plane  videbitis  tantis  elo¬ 
quentiae  et  prudentiae  opibus  instructum 
animum  mulieris,  ut  majores  in  viro  jure 
desiderari  non  possint.  Dum  enim  vir  fortis¬ 
simus  David  cum  quadragentis  militibus 
armatus  descenderet,  ut  Nabal,  et  uxorem 
et  liberos,  et  servos  et  pecora  ejus  interfice¬ 
ret,  atque  deleret,  occurrit  ei  Abigail,  et 
ubi  Nabal  ipse  prae  timore  loqui  non  potuis¬ 
set,  ipsa  imperterrita  in  medio  armorum, 
coram  hoste  sibi  irato,  et  furore  justissimo 
succenso  ita  egit,  ita  crimen  diluit,  ita  deni¬ 
que  locuta  est,  ut  non  modo  David  placare¬ 
tur,  ut  omnem  injuriam  condonaret ;  sed 
etiam  ita  ingenio  et  facundia  ejus  delectare¬ 
tur,  ut  eam  mortuo  Nabal  in  uxorem  ducere 
desideraverit.  Quid  Debora?  Nonne  et  Pro¬ 
phetae,  et  Judicis  et  imperatoris  munere 
functa  est?  nonne  exercitum  ductavit?  nonne 
populo  praefuit?  nonne  principes  et  primo¬ 
res  regni  in  officio  continuit?  Quid  vidua 
illa  honestissima,  quid,  inquam,  Judith? 
Nonne  ducem  exercitus  potentissimum  IIo- 
lophernem,  qui  orbem  totum  armis  domare 
aggrediebatur,  interemit?  nonne  patriam  libe¬ 
ravit?  Nonne  auctor  salutis  suis  civibus  fuit? 
Esther  autem  pulcherrima  et  sanctissima 
nonne  vastitatem  et  caedem  ad  omni  gente 
Judaeorum  avertit?  nonne  gladius  ab  eorum 
omnium  cervicibus  amovit?  nonne  incen¬ 
dium  ab  Aman  accensum  prudentia,  et  con 
silio  pene  sola  restinxit?  Jam  vero  quid  di¬ 
cam  de  fortitudine  animique  magnitudine 
Theclae,  Agnetis,  Ceciliae,  Catharinae,  Barba¬ 
rae,  aliarumque  non  quatuor  aut  quinque» 
sed  pene  innumerabilium  castissimarum , 
fortissimarumque  virginum,  quae  et  carnis 
propriae  cupiditates,  et  mundi  blanditias  et 
daemonum  machinamenta,  et  bestias,  et  cru¬ 
ces,  et  rotas,  et  ignes  et  gladios  superave¬ 
runt?  Si  de  iis  dicere  aggrediar,  immen¬ 
sam  orationem  suscipiam.  Verum  enimvero, 
auditores,  quando  genus  feminarum  nihil 
horum,  quae  diximus  haberet,  jure  tamen 
ac  merito  propter  eam  solam,  quae  hodierna 
die  mundo  veluti  fulgor  salutaris  illuxit, 
vehementer  laetari,  gaudere  et  gloriari  pos¬ 
set.  Haec  enim  una  post  Deum  et  Christum 
in  tota  rerum  universitate  parem  omnino 
non  habet ;  nec  solum  hominum  sed  etiam 
Angelorum  splendori  Jiujus  unius  gloria  te¬ 


nebras  maximas  offundit.  Ac  me  quidem,  ut 
nihil  est,  quod  magis  delectat,  ita  nihil  est 
quod  terreat  magis,  quam  laudes  et  gloriam 
Virginis  praedicare.  Siquidam  tam  alte  sen¬ 
tiunt  omnes,  ut  par  est,  de  excellentia  Ma¬ 
tris  Dei,  ut  nihil  dicit  possit  tam  sublime, 
quod  non  humile  et  abjectum,  et  inferius 
ejus  laudibus  videatur.  Te  igitur,  Virgo 
beata,  quae  nobis  a  Deo  stella  maris,  et  dux 
ac  regina  constituta  es,  te,  inquam,  appello, 
tuam  opem  imploro.  Tu  mihi  vocem,  et 
verba  et  vires  suppedita,  ut  ea  per  te  dicam, 
de  te,  quae  Deo  et  tibi  honorem  et  gloriam, 
et  nobis  ulilitatem  aliquam  ac  emolumentum 
afferant. 

Ut  igitur  non  vagetur,  sed  certam  sedem 
habeat  oratio  mea,  illa  verba  explicanda 
suscepi,  quae  in  Canticis  canticorum  de  hac 
Virgine  scripta  esse  Ecclesia  universa  testa¬ 
tur,  quae  talia  sunt :  Quae  est  ista ,  quae  pro¬ 
greditur  quasi  aurora  consurgens ,  pulchra  ut 
luna ,  electa  ut  sol,  terribilis  ut  castrorum 
actes  ordinata ?  Etenim  hac  sententia  edoce¬ 
mur,  Virginem  nostram  longe  aliter  natam 
esse,  quam  caeteri  Adee  filii  nasci  soleant. 
Non  enim  tenebris  circumdata  peccatorum  ; 
sed  gratiae  splendore  illustris,  quasi  aurora 
valde  rutilans  orbi  temirum  illuxit :  nec 
originalis  culpas  maculis  foedata,  sed  pulchra, 
ut  luna  :  nec  velut  una  de  turba,  sed  instar 
solis  electa  :  nec  Diaboli  imperio  addicta, 
sed  daemonibus  omnibus  ut  castrorum  acies 
ordinata,  formidabilis  atque  tremenda.  Quid 
enim  est  aurora,  nisi  medium  quoddam  inter 
noctem  et  diem?  Vere  igitur  Maria  ut  au¬ 
rora  consurgens  apparuit ,  quae  mater  Chri¬ 
sti,  justitiae  Solis,  existens,  et  nostras  salutis 
exordium,  et  media  inter  legem  et  gratiam, 
hoc  est,  inter  noctem  et  diem  fuit.  Cum  no¬ 
ctis  tenebrae,  quae  mundum  involverant,  et 
loca  omnia  horrore  et  metu  repleverant, 
aurora  exoriente  fugere  incipiunt,  qua  lae¬ 
titia,  quaeso,  mundus  hic  omnes  afficitur? 
Aviculae  omnes  quam  laetis  vocibus  diem 
salutant?  Nonno  et  coelum,  et  terra,  et  om¬ 
nis  natura  gaudere  ac  probe  gestire  vide¬ 
tur?  Quod  si  haec  fiunt,  cum  quotidie  aurora 
ad  nos  revertatur,  quid  fieret,  si  forte  aliquan¬ 
do  contingeret,  ut  Deo  sic  providente,  per 
unam  aut  alteram  hebdomadam  noctem  per¬ 
petuam  haberemus,  et  solis  aspectu  eo  tem¬ 
pore  privati  essemus  ,  neque  sciremus  extin 
ctusne  esset,  an  virtute  aliqua  superiore 
detentus,  redire  ad  nos,  et  orbem  nostrum 
illustrare  non  posset?  Quid  jobsecro,  agere- 

mus?  Qui  gemitus,  qui  clamores  exaudiren¬ 
tur?  Quis  enim  laetitiae  in  illis  tenebris,  in 
eo  horrore  locus  esset?  Quis  edere,  quis 
bibere,  quis  dormire,  quis  loqui  auderet  ? 
Quam  saepe  ad  Orientem  miseros  et  lacry- 
mabundos  oculos  converteremus?  At  ubi 
aurorae  tam  diu  et  tam  cupide  expectatae 
primus  fulgor  appareret,  et  solem  ac  diem 
certissime  venturum  praenuntiaret ,  quis 
prae  laetitia  capere  seipsum  posset?  quis 
non  exultaret  ?  quis  non  clamaret?  Quae 
cum  ita  sint,  quis  explicare  queat,  auditores, 
quid  senserint  sancti  Patres  nostri,  Patriar¬ 
chae,  inquam,  et  Prophetae  et  caeteri  justi, 
qui  per  saecula  in  tenebris  fuerant,  quando- 
Mariam  velut  auroram  ortam  esse  didice¬ 
runt?  et  choros  Angelorum,  quem  plausum 
dedisse,  quibus  vocibus,  qua  laetitia,  quo 
cantu  hunc  ortum  excepisse  existimatis  ? 
Ego  sane  mihi  persuadeo,  non  modo  Ange¬ 
los  et  homines  sed  etiam  solem  et  lunam,  et 
ceetera  sidera,  coelum  quoque ,  et  elementa 
et  totam  hanc  rerum  universitatem  exultasse : 
quippe  cum  Christi  Servatoris  adventu,  et 
divnee  atque  humanae  naturae  conjunctione 
illustranda  et  exornanda  esset.  Sancti  igitur 
Patres  cum  admiratione  et  gaudio  hodie 
dicunt :  Quae  est  ista ,  quae  progreditur  quasi 
aurora  consurgens  ?  Daemones  quoque  et 
omnis  exercitus  inferorum  cum  stupore  si¬ 
mul  et  horrore  exclamant  :  Quae  est  ista , 
quae  progreditur  quasi  aurora  consurgens  ? 
Angeli  vero  non  semel,  sed  saepe  cantibus 
ingeminant  :  Quae  est  ista,  quae  progreditur 
quasi  aurora  consurgens  ?  Nostrum ,  audi¬ 
tores,  est  tanta  laetitia  et  gaudio  respondere, 
ac  dicere  :  Maria  est ,  quae  progreditur  quasi 
aurora  consurgens.  Nec  enim  tam  illustri 
die  alia  aurora  digna  erat,  nec  aliam  auro¬ 
ram  talis  dies  postulabat. 

Sequitur,  pulchra  ut  luna.  Si  quis  est,  au¬ 
ditores,  qui  plane  cognoscere  cupiat,  cui 
similis  sit  nostra  Virgo,  attollat  aliquando, 
oculos  in  coelum,  auratum  illud  gemmisque 
distinctum  lacunar,  quod  Deus  terne  pavi¬ 
mento  floribus  quasi  depicto  superimposuit 
intueatur,  ubi  viderit  tot  lumina,  tam  nitida 
et  tam  splendentia,  quse  coelum ,  ut  prata 
flores  exornant,  non  existimet  ea  splendorem 
illum  ex  seipsis  habere.  Nam  sol  dux  et 
princeps,  et  moderator  luminum  reliquo¬ 
rum,  ipse  est  mundi  oculus,  et  fons  luminis, 
qui  omnia  sidera  sua  luce  lustrat,  et  com¬ 
plet.  Verum  lunae,  tamquam  sorori  ac  spon¬ 
sae  longe  majorem  luminis  copiam  tribuit. 


Ita  cogitare  debemus,  auditores,  sanctos 
omnes  in  coelis  veluti  stellas  fulgere,  Ma¬ 
riam  ut  lunam,  Christum  ut  solem.  Quam¬ 
quam  enim  sanctorum  alii  magis,  alii  minus 
lucent,  ut  Apostolus  ait;  Alia  claritas  solis, 
alia  lunae ,  alia  stellarum;  tamen  omnes, 
quicquid  luminis  habent,  a  sole  habent,  hoc 
est,  quicquid  gratise,  quicquid  gloriae,  quic¬ 
quid  potentiae,  quicquid  sapientiae,  quicquid 
beatitudinis  habent,  a  Christo  habent,  qui 
gratiae,  et  gloriae  et  uomnim  bonorum  fons 
est.  Et  quemmadmodum  luna  pene  incredi¬ 
biliter  magnitudine,  decore  et  claritate  stel¬ 
lis  caeteris  antecellit,  et  ipsi  soli  quam  simil¬ 
lima  est :  ita  et  Mariae  gloria  pene  incredi¬ 
biliter  major  est  sanctorum  omnium  gloria. 
Et  sicut  luna  luce  aliena,  et  radiis  solis  ac¬ 
censa  convertitur,  sic  et  Maria  non  secus  ac 
alii  coelites,  quicquid  habet  decoris  et  lumi¬ 
nis  id  totum  Christo  soli  acceptum  refert. 

Neque  objeceris  mihi  astrologorum  decre¬ 
ta,  qui  lunam  pene  minimam  stellarum  esse 
volunt.  Primum  enim  neque  ipsi  id  facile 
demonstrabunt,  neque  nos,  si  negare  id  vo¬ 
luerimus  :  propterea  haeretici  erimus,  prae¬ 
sertim  cum  Moyses  tam  aperte  dicat,  fecisse 
Deum  duo  luminaria  magna,  luminare  ma¬ 
jus,  videlicet  solem,  ut  praeesset  diei  et  lu¬ 
minare  minus,  hoc  est,  lunam,  ut  praeesset 
nocti.  Deinde  B.  Augustinus  cap.  16  lib.  xxi 
super  Genesim,  nonne  apertissime  docet, 
multo  esse  melius  Scripturae  divinae  et  lunae 
magnitudine  ,  quam  astrologis  credere  , 
cum  ipsi  non  solum  luna,  sed  etiam  sole 
stellas  aliquas  majores  esse  contendant. 
Quod,  ut  eo  loco  idem  Augustinus  ait,  nisi 
absurdissime  dici  non  potest.  Quid  Magnus 
Basilius  Hom.  6  quae  est  de  opere  quartae 
diei,  stellarum  globos  uno  solis  globo  exce¬ 
pto,  a  lunae  magnitudine  superari  confir¬ 
mat.  Neque  ab  hac  sententia  B.  Chrysosto- 
mus  et  B.  Ambrosius  absunt.  Verum  quic¬ 
quid  de  hac  controversia  statuendum  sit, 
neque  enim  astrologorum  inimicitias  geren¬ 
das  mihi  esse  unquam  putavi,  illud  certe 
asserimus,  gloria  Virginis  nostrae  tanto  ex¬ 
cellentiorem  esse  gloria  caelitum  ceetero- 
rum,  quanto  lunae  decor  et  magnitudo,  de¬ 
corem  et  magnitudinem  luminum  reliquo¬ 
rum,  vel  vincit,  vel  vincere  aspectibus  nostris 
videtur. 

Alia  quaestio  est,  auditores,  quam  ego 
pluris  facio,  et  ad  quam  profligandam  mihi 
vocem,  et  latera,  et  impetum  et  ardorem 
ministrari  vehementer  cupio.  Lutherus  enim 

luteus  plane,  et  qui  nihil,  nisi  in  luto  et  coe- 
no  volutari  desiderabat,  in  sermone,  quem 
habuit  aliquando  de  natali  die  B.  Virginis, 
matris  Dei  in  istam  vocem  blasphemo  atque 
impuro  ore  prorupit:  Omnes  Christiani  aeque 
magni  sumus,  sicut  Mater  Dei ,  et  seque  sancti, 
sicut  ipsa.  0  linguam  praecidendam  !  0  bla- 
sphemiam  inauditam  !  Dignare  me  laudare 
te,  virgo  sacrata  :  da  mihi  virtutem'  contra 
hostes  tuos.  Tunc  Deiparae  Virgini  aequalis, 
qui  castitatem  vovisti,  et  monachus  monia- 
lem,  hoc  est,  sacrilegus  sacrilegam  uxorem 
duxisti  ?  qui  paupertatem  voluntariam  pro¬ 
fessus  es,  et  templa,  atque  altaria  spoliasti  ? 
qui  obedientice  jugo  collum  subjecisti,  et 
jugum  postmodum  excussisti,  et  sacra  vin¬ 
cula  disrupisti,  et  majoribus  tuis,  et  san¬ 
ctis  pontificibus,  et  Ecclesiae  matri,  et  Deo 
parenti  obtemperare  recusasti  ?  Tu  qui  glo¬ 
riam  Deo,  sanctis  venerationem,  templis  or¬ 
natum  vim  sacramentis  ,  cultum  debitum 
imaginibus  sacris,  canonicis  libris-  auctorita¬ 
tem,  majoribus  obedientiam,  et  multis  milli¬ 
bus  miserorum,  et  per  te  deceptorum  homi¬ 
num  vitam  et  salutem  aeternam  eripuisti  ? 
Et  quomodo  tam  excors,  tam  stultus  est,  ut 
tam  aperte  tecum  ipse  pugnes,  ut  cui  te  pa¬ 
rem  esse  dicis,  ejus  diem  festum  celebres, 
et  de  laudibus  ejus  ad  populum  verba  facias  ? 
Sed  enim  auditores,  verum  est  proverbium 
graecum,  xaxou  xopaxo 5  xaxov  tbov,  mali  corvi 
malum  ovum  :  quales  parentes  tales  filii.  Jo- 
vinianus  enim,  quem  nostris  temporibus  Lu- 
therus  expressit,  qui  (ut  B.  Hieronymus  te¬ 
statur)  virginitatem  matrimonia  aequabat, 
jejunia  reprehendebat,  ut  Epicuri  vel  Aristip¬ 
pi  discipulum  diceres  ;  item  peccata  paria 
et  virtutes  pares  et  praemia  paria,  juxta  Stoi¬ 
corum  haeresim,  asserebat  ;  neque  aliquid 
interesse  volebat  inter  gloriam  Virginis  Dei¬ 
parae,  et  eorum  infantium,  qui  mox  suscepto 
baptismate  moriuntur.  Sanctus  quoque  mar¬ 
tyr  Irenaeus,  c.  24  lib.  i  contra  Valentinum 
scribit,  Carpocratis  sectatores  eo  impudentiae 
devenisse,  ut  non  modo  Virginis,  sed  ipsi 
etiam  Christo  se  pares  dicere  auderent.  Ecce 
quales  magistros  Lutherus  imitatus  est  ! 
Nam  si  non  istos,  sed  eorum  antagonistas, 
sanctos  illos  Patres,  qui  eorum  haereses  re¬ 
fellerunt,  illa,  inquam,  Ecclesiae  lumina,  quae 
horum  tenebras  dissiparunt,  imitari  voluis¬ 
set,  perfecto  non  tam  absurdas  opiniones 
neque  errores  tam  crassos  in  Germaniam 
suam  invexisset. 

Audite  enim  quid  B.  Ghrysostomus  in  Li- 


turgia  dicat  :  Ut  vere  dignum  ac  justum  est, 
glorificare  te  Deiparam,  et  semper  beatissi¬ 
mam,  et  penitus  incontaminatam  Matrem  Dei 
nostri,  honoratiorem  Cherubim,  et  gloriosio¬ 
rem  incomparabiliter  Seraphim,  quae  citra 
corruptionem  Deum  peperisti,  vere  Deiparam 
te  magnificamus.  Quid  est  Luthere  ?  Audis, 
quid  hoc  Dei  oraculum,  et  vere  aureum  os, 
et  Graeciae  ornamentum  dicat?  Si  Dei  Mater 
honoratior  Cherubim  et  gloriosior  incompa¬ 
rabiliter  Seraphim  est  ,  quomodo  omnes 
Christiani  aeque  magni  sumus,  sicut  Mater 
Dei  et  aeque  sancti,  sicut  ipsa  ?  Numquid 
omnes  honoratiores  Cherubim,  et  gloriosio¬ 
res  incomparabiliter  Seraphim  sumus  ?  Quid 
de  illo  sancto  sene  Epiphanio  dicam  ?  Qui 
cap.  lxxviii  libri  tertii  contra  Haereses,  tan¬ 
tam  videri  hujus  Virginis  excellentiam  con¬ 
fitetur,  ut  vehementer  dubitet,  an  singulari 
privilegio  ipsa  una,  quae  vitam  ex  se  genuit, 
mortis  imperio  non  subjacuerit. 

Ac  ut  intelligatis,  haereticos  semper  extre¬ 
ma  sectari,  non  medium,  in  quo  virtus  est 
posita,  in  capite  sequenti  idem  Epiphanius 
refert,  haereticos  quosdam  eo  usque  Virginem 
nostram  extulisse,  ut  ei,  tamquam  Deo,  sa¬ 
crificium  immolarent.  Ecce  vias  haeretico¬ 
rum.  Sabellius  unam  naturam  in  una  dum¬ 
taxat  persona  in  Deo  constituit,  et  ad  Judai- 
smum  defecit.  Arius  contra  tres  personas 
trium  differentium  naturarum  asserit,  et  ad 
paganismum  deficit.  Pelagius  naturam  atque 
arbitrium  nostrum  liberum  extollit,  et  etiam 
sine  gratia  posse  nos  non  peccare  confir¬ 
mans,  plusquam  angelos  facit.  Lutherus  ex 
adverso  liberum  arbitrium  auferens,  et  sem¬ 
per  peccare  nos  asserens,  inferiores  belluis 
facit.  Denique  ut  caeteros  omittamus,  Colly- 
ridiani  Virginem  Dei  Matrem,  tamquam  al¬ 
terum  Deum,  colunt.  Lutherani  eidem  opti¬ 
mae  et  sanctissimae  Virgini  impurissimos 
homines,  vel  dicam  pecudes  aequare  conten¬ 
dunt.  Illa  igitur,  illa 'via  regia  est,  per  quam 
Ecclesia  Catholica  mater  nostra  nos  ducit, 
quae  et  trinitatem  personarum  in  naturae 
unitate  agnoscit,  et  cum  arbitratu  libero 
gratiam  jungit,  et  Virginem  nostram  non 
tamquam  Deum,  sed  tamquam  Dei  Matremj 
et  corporis  Ecclesiae  nobilissimum  et  prae- 
stantissimum  membrum  veneratur  et  colit. 
Et  quidem  ex  partibus  orienti  duos  istos 
gravissimos  testes  produxisse  sufficiat. 

Veniamus  ad  meridiem,  quaeramus  et  ibi 
nostrae  Virgini  testimonium.  Quomodo  obse¬ 
cro,  testem  magis  idoneum  Augustino  repe- 

riemus  ?  Dic  igitur,  Augustine  sanctissime  et 
eruditissime,  dic  Virgini  Deiparae  testimo¬ 
nium.  «  Excepta  sancta  Virgine  Maria  : 
(loquitur  de  natura  et  gratia  contra  Pelagi- 
anos,  estque  cap.  36.)  de  qua  propter  ho¬ 
norem  Domini  nullam  prorsus,  cum  de  pec¬ 
catis  agitur,  habere  volo  quaestionem.  Inde 
enim  scimus,  quod  ei  plus  gratiae  collatum 
fuerit  ad  vincendum  omni  ex  parte  pecca¬ 
tum,  quae  concipere  ac  parere  meruit  eum, 
quem  constat  nullum  habuisse  peccatum. 
Haec  ergo  Virgine  excepta  si  omnes  illos  san¬ 
ctos  et  sanctas,  cum  hic  viverent,  congregare 
possemus,  et  interrogare  :  Utrum  essent  sine 
peccato  ?  quid  fuisse  responsuros  putamus  ? 
Utrum  hoc,  quod  iste  dicet,  an  quod  Joannes 
Apostolus  ?  Rogo  vos,  quantalibet  fuerint  in 
hoc  corpore  excellentia  sanctitatis  si  interro¬ 
gari  potuissent,  una  voce  clamassent  :  Si 
dixerimus,  quia  peccatum  non  habemus, 
nos  ipsos  seducimus,  et  veritas  in  nobis  non 
est.  »  Haec  Augustinus.  Qui,  ut  audivistis, 
tres  gradus  constituit.  In  primo  Christum 
posuit,  de  quo  ait  :  «  Quem  constat  nullum 
habuisse  peccatum,  »  nimirum,  quia  Dei 
Filius  ac  Dominus  erat,  et  hoc  habebat  a 
natura,  ut  peccare  non  posset.  In  secundo 
B.  Virginem  collocavit,  cui  gratiam  tributam 
asserit  ad  vincendum  omni  ex  parte  pecca¬ 
tum  :  ac  si  apertius  dixisset,  nec  ipsam  Vir¬ 
ginem  ullum  habuisse  peccatum  verum  id 
non  naturee  ipsius,  sed  gratiae  Salvatoris 
fuisse.  In  tertio  ac  postremo  sanctos  caeteros 
constituit,  quos  omnes  peccatum  habuisse 
constanter  asseruit.  Sed  cur  obsecro,  Augu¬ 
stine  beatissime,  sanctam  Virginem  excipis, 
cum  de  peccatis  agitur  ?  Gur  eam  a  caeteris 
separas  ?  An  nescis  omnes  Christianos  ita 
esse  magnos  et  sanctos  sicut  Dei  Matrem  ? 
Ita  est,  inquit,  nescio,  et  utinam  nec  Anglia 
unquam  didicisset. 

Pergamus  ad  aquilonem,  et  Mediolanen¬ 
sem  Ambrosium  ac  Stridonensem  Hierony¬ 
mum  interrogemus.  Dic,  antistes  optime, 
dic,  Italiae  decus,  dic  nostrae  Virgini  testimo¬ 
nium.  Audite,  quid  libro  secundo  de  Virgi¬ 
nibus  Ambrosius  dicat.  «  Quid  nobilius  Ddi 
Matre  ?  Quid  splendidius  ea,  quam  splendor 
elegit  ?  Quid  castius  ea,  quae  corpus  sine 
corporis  contagione  generavit?  Talis  fuit 
Maria  ut  ejus  unius  vita  omnium  sit  disci¬ 
plina.  »  Dic  et  tu,  Hieronyme  beatissime, 
dic  testimonium  Mariae.  Te  enim,  qui  lin¬ 
guarum  peritissimus  et  vas  eruditionis  es, 
latere  nihil  potest  :  nec  decet,  ut  qui  Ma¬ 


riae  speluncam  obtines,  non  dicas  testimo¬ 
nium  Mariae.  «  Taceo,  inquit  in  prologo 
super  Sophoniam,  de  Anna  et  Elizabeth, 
et  caeteris  sanctis  mulieribus,  quarum  velut 
siderum  igniculos  clarum  Mariae  lumen  ab¬ 
scondit.  »  0  praeclarum  et  luculentum  testi¬ 
monium.  Ergo»  non  omnes  Christiani  aeque 
magni  et  sancti  sunt  sicut  Mater  Dei,  si 
sanctissimae  feminae  et  alioqui  clarissima 
lumina  cum  Mariae  comparatae  parvi  igni¬ 
culi  sunt  ;  imo  nec  ut  igniculos  clarum 
Mariae  lumen  videri  permittit. 

Non  gravemur,  auditores,  propter  gloriam 
Mariae  occidentis  etiam  regiones  perlustrare  ; 
siquidem  in  ea  plaga  beatum  Bernardum  et 
beatum  Anselmum  reperiemus,  in  quorum 
voluminibus  quot  sunt  litterae,  tot  fere  sunt 
nostrae  Virginis  testimonia.  Dic  ergo,  sancte 
senex,  dic,  Bernarde,  castissimae  Virginis 
amator,  dic  testimonium  Mariae.  «  Non  est 
equidem,  inquit,  quod  me  magis  delectet, 
sed  nec  est  quod  terreat  magis,  quam  de 
gloria  Virginis  Mariae  habere  sermonem.  Ut 
enim  sileam  interim  ineffabile  privilegium 
meritorum,  ac  praerogativam  pienitus  singu¬ 
larem,  tanto  eam  devotionis  affectu  ample¬ 
ctuntur,  honorant,  suscipiunt,  ut  dignum  est 
universi  (Lutheranis  videlicet  exceptis),  ut 
licet  de  eo  loqui  gestiant  omnes,  tamen  quic- 
quid  dicitur,  de  indicibili,  eo  ipso  quod  dici 
potuerit,  minus  gratum  sit,  minus  placeat, 
minus  acceptetur.  »  Sic  ait  sermone  tertio 
de  Assumptione.  Jam  vero,  Anselme praesul 
ornatissime,  et  Occidentislumen,  utultimum, 
ita  gravissimum,  dic  nostrae  Virgini  testimo¬ 
nium.  Audite  quid  capite  decimoctavo  de 
conceptu  virginali  dicat.  «  Decuit,  ut  ea 
puritate  Virgo  niteret,  qua  major  sub  Deo 
nequit  intelligi.  »  Itane,  Anselme  beatissi¬ 
me  ?  Quis  ergo,  nisi  impudentissimus,  et  va¬ 
nissimus  et  superbissimus  sit,  se  tanta  Vir¬ 
gini  comparare  audeat  ?  Quid,  quod  ipsa 
natura  clamat  et  Anselmi  testimonio  testi¬ 
monium  dicat  ?  Nam  quis  ita  stupidus  est, 
ut  non  videat  etiam  in  corporibus  ea  puriora 
et  nobiliora  esse  quae  altiora  et  superiora 
sunt  ?  Nonne  aqua  purior  est,  quam  terra  ? 
et  aer,  quam  aqua  ?  et  ignis,  quam  aer  ?  et 
coelum,  quam  ignis  ?  Et  mentes  angelica? 
numquid  non  pene  in  immensum  puritate  et 
excellentia  vincunt  globos  coelorum  ?  Illa 
ergo  Virgo  Deipara,  quae  terrae  montes,  et 
spatia  elementorum,  et  coelorum  regiones 
transcendens,  et  super  omnes  omnium  an¬ 
gelorum  choros,  ut  Ecclesia  canit,  exaltata 

proxime  ad  Deum  accessit,  nonne  ea  puri¬ 
tate,  et  decore  et  gloria  debuit  enitere,  qua 
major  sub  Deo  nequit  intelligi  ? 

Heec  igitur  testimonia  tot  sanctorum  ho¬ 
minum,  quis  tam  stultus  et  tam  improbus 
erit,  qui  non  unius  apostatae  testimonio  an¬ 
teponat  ?  Certe  Deus  ipse  ita  mihi  de  Luthe- 
ranorum  ,  vel  stupiditate  vel  improbitate 
conqueri  videtur  :  quomodo  fieri  potuit  ut 
credere  aliquando  possetis,  me  Deum  ac 
Dominum  vestrum  ,  qui  sapientissimus  et 
optimus  sum,  tot  sanctissimos,  integerri¬ 
mos,  eruditissimos  viros  qui  signis  ac  prodi¬ 
giis  claruerunt,  qui  vitae  sanctimonia  et  eru¬ 
ditione  tamquam  sidera  in  Ecclesias  firma¬ 
mento  praefulserunt,  quos  columnas  in  domo 
mea,  quos  oculos  in  corpore  meo  esse  volui, 
me,  inquam,  hos  omnes  abjecisse  ac  dereli¬ 
quisse,  et  ad  unum  impurissimum  Lutherum 
accessisse,  et  ipsi  veritatem  aperuisse,  qui  me 
tot  injuriis  affecit,  per  quem  nomen  meum 
in  germania  blasphematur,  qui  Ecclesiam 
domum  meam  perturbavit,  concussit,  foeda¬ 
vit,  qui  mihi  gratissima  sacrificia,  virgines, 
inquam,  sacras  eripuit  et  daemonibus  immo¬ 
lavit  :  qui  denique  tot  animarum  millia 
meo  sanguine  expiata,  meoque  characte¬ 
re  insignita,  in  gehennae  barathrum  praeci¬ 
pitavit  ?  Haec  ergo  cum  dicat  Dominus  no¬ 
ster,  quis  tam  juxta  querimonia  non  move¬ 
atur  ?  Quis  Lutheranorum  nomen  et  mores, 
et  facta  et  dicta  non  exhorreat  ?  Nos  ego, 
auditores,  Deo  parenti,  et  Ecclesiae  matri, 
et  sanctis  pastoribus,  ac  doctoribus  nostris 
adhaerentes  laetis  vocibus  confiteamur,  san¬ 
ctam  Virginem  Deiparam  tanto  sanctis  cae- 
teris  praestare,  quanto  luna  caeteris  sideri¬ 
bus  antecellit. 

Antequam  ad  caetera  progrediamur,  for¬ 
tasse  aliquis  intelligere  cupit,  qua  ratione 
adductus  Lutherus  in  eam  tam  grandem 
blasphemiam  eruperit?  Dicam,  auditores, 
et  eo  libentius,  quod  videpm  id  utilissimum 
esse  ad  fontem  et  originem  caeterorum  erro¬ 
rum  illius  hominis  cognoscendam.  Illud  igi¬ 
tur  tanquam  firmissimum  principium  sibi 
persuasit,  justitiam,  qua  justi  nominamur 
et  siimus,  non  in  nobis  vere  ac  proprie ;  sed 
in  solo  Christo  esse,  ac  propterea  justos 
nos  esse  ac  dici,  quod  Christi  justitia  nobis 
imputetur.  Ex  quo  fit,  ut  eadem  omnes  justi¬ 
tia  justi  simus,  quicumque  eam,  quse  in 
Christo  est,  justitiam  fide  quasi  manu  quadam 
apprehendimus.  Hinc  videlicet  tamquam  ex 
fonte  rivuli  illi  errorum  profluxerunt,  sola  fide 


hominem  justificari  :  si  fides  non  amittatur, 
justitiam  amitti  non  posse,  peccata  non  de¬ 
leri,  sed  abscondi  et  non  imputari,  hominem, 
modo  credat,  dubitare  non  posse  nec  debere 
de  sua  justitia,  justas  actiones  omnes  esse 
peccata,  non  esse  justorum  alium  alio  magis 
justum,  ex  quo  tandem  blasphemia  illa  ma¬ 
navit  :  «  Omnes  Christiani  seque  magni  su¬ 
mus,  sicut  Mater  Dei,  et  seque  sancti,  sicut 
ipsa.  »  Ita  verum  est,  quod  quodam  loco 
Philosophus  ait  :  Si  semel  aliquid  absurdum 
admittatur,  infinita  postea  sequi.  Sed  quanto, 
quseso,  efficacius,  et  verius  conclusisset,  si 
argumentum  invertere  et  contrario  modo 
ratiocinari  voluisset?  Nimirum  si  hoc  tam¬ 
quam  principium  accepisset, non  omnes  justos 
seque  justos  esse  sed  alium  alio  justiorem, 
quod  tam  verum  tamque  exploratum  est,  ut 
pene  oculis  ipsis  perspici  et  manibus  tangi 
possit;  prsesertim  cum  Apostolus  dicat  : 
Aliam  esse  claritatem  solis,  aliam  lunse  , 
aliam  stellarum  :  et  stellam  a  stella  in  clari¬ 
tate  differre.  Si  hoc,  inquam  tamquam  prin¬ 
cipium  accepisset ,  nonne  perspicue  inde 
concluderet :  Unumquemque  nostrum  suam 
habere  justitiam?  et  quamquam  justitia  no¬ 
stra  a  Christi  justitia,  tamquam  a  causa, 
sit,  tamen  nos  justos  non  ab  ea  justitia 
dici,  quae  in  Christo  est,  sed  ab  ea,  quae 
in  nobis  a  Christo  est?  Quemadmodum 
enim  lux  a  sole  in  luna  etastris,  et  in  ipso  aere 
diffunditur,  ita  etiam  ut  Apostolus  ait,  Cha- 
ritas  Dei  diffusa  est  in  cordibus  nostris  per 
Spiritum  sanctum ,  qui  datus  est  nobis.  Jam 
vero  luna  et  stellae,  et  ipse  aer  vere  ac  pro¬ 
prie  in  se  lumen  habent.  Et  quamquam  non 
a  se,  non  tamen  ea,  luce  lucent,  quae  est 
in  sole,  sed  ea  quam  ipsa  habent  a  sole. 
Sic  igitur,  ut  sapienter  in  Synodo  Triden- 
tina  definitum  est,  et  nos,  non  quidem  a 
nobis,  sed  in  nobis  tamen  vere  manentem 
justitiam  habemus  :  nec  ea  justitia  justi  su¬ 
mus,  qua  justus  est  Deus.  Hinc  B.  Cyrillus 
c.  24.  1.  ix,  in  Joannem  :  « Impressa,  inquit, 
in  nobis  charitas,  qua  invicem  diligimus, 
sincerum  atque  integrum  suae  conjunctionis 
vestigium  est.  »  Quid  clarius  ?  Quibus  verbis 
apertius  significare  potuit,  charitatem,  quae 
ipsa  justitia  est,  non  imputari  tantum;  sed 
vere  inhairentem  esse,  quam  illis,  «Impressa 
in  nobis  charitas  est  »  ?  Beatus  quoque  Au¬ 
gustinus  in  Joannem,  tractatu  26,  apertis¬ 
sime  rem  istam  demonstrat  :  «  Quid  est, 
inquit,  justitia  Dei,  et  justitia  hominis?  Ju¬ 
stitia  Dei  dicitur  non  qua  justus  est  Deus 

sed  quam  dat  homini  Deus,  ut  justus  sit 
homo  per  Deum.  »  Quibus  verbis  ostendit 
sanctissimus  Pater,  eam  justitiam  quae  in 
nobis  est,  et  Dei  justitiam  et  hominis  justi¬ 
tiam  esse  Dei,  quia  a  Deo  est;  hominis, 
quia  in  homine  est.  Sed  de  iis  fortasse  nimis 
multa. 

Ut  igitur  ad  propositum  argumentum  re¬ 
vertamur  :  Pulchra  est  Maria,  ut  luna  :  nec 
id  solum,  sed  pulchrior,  quam  luna.  Luna 
siquidem  numquam  certis  maculis  caret ; 
Maria  vero  Tota  'pulchra  est,  et  macula  non 
est  in  ea.  Luna  raro  tota  completur  lumine, 
et  modo  magna,  modo  parva,  modo  nulla 
apparet  :  Maria  autem  sernper  gratia  et 
gloria  plena  est  nec  ulla  temporum  permu¬ 
tatione  mutatur.  Denique  propterea  Maria 
pulchrior  est,  quam  luna,  quia  simul  electa 
est,  ut  sol.  An  non  perspicitis,  quam  elegan¬ 
ter  Scriptura  divina  omnem  mundi  pulchri¬ 
tudinem  conferat  in  Mariam?  Quid  enim  ha¬ 
bemus  nisi  noctem  et  diem  et  medium  inter 
noctem  et  diem?  In  nocte,  quid  pulchrius 
luna?  In  die  quid  clarius  sole?  Inter  no¬ 
ctem  et  diem  quid  aurora  splendidius? 
Omnem  ergo  pulchritudinem  jure  sibi  vindi¬ 
cat  Maria,  quse  progreditur  ut  aurora  consur¬ 
gens,  pulchra  ut  luna ,  electa  ut  sol.  0  quam 
pulcher  et  decorus  est  ille  fulgor  salutaris 
quem  solem  nominamus,  quod  spectaculum 
jucundius  esse  potest,  quam  praeclarum  illud 
jubar  intueri,  cum  post  longas  horrore  ple¬ 
nissimas  tenebras  noctis,  quas  tot  millia 
stellarum  dissipare  non  poterant,  super  no¬ 
strum  horizontem  apparens,  omnia  sua  luce 
perfundit  ?  Quid  porro  esset  vita  nostra  sine 
sole,  cum  ipse  non  solum  lucem  et  calorem 
tam  liberaliter  largiatur ;  sed  sit  quasi  com¬ 
munis  quidam  parens  omnium  viventium? 
nam  sine  ipso,  nec  arva  fruges,  nec  prata 
flores,  nec  uvas  vineae,  nec  arbores  poma, 
nec  animantia  vitam  haberent.  Jure  igitur 
ac  merito  beneficiorum  Dei  sapientissimus 
aestimator  Beatissimus  Pater  Franciscus, 
cum  solem  oriri  videbat,  incredibili  mentis 
fervore  ad  Deum  laudandum  excitabatur, 
quod  tam  benigne  tantum  et  tam  salutare 
ac  decorum  jubar  quotidie  mortalibus  in- 
cfulgeret.  Magna  igitur  et  praeclara  res 
est  sol. 

Sed  vultis,  dicam,  auditores,  quid  longe 
majus,  et  melius  et  splendidius  sit,  quam 
sol?  Ille,  inquam,  ille  sol,  qui  fecit  hunc  so¬ 
lem  Christus,  sol  justitiae,  splendor  gloriae, 
verbum  Patris,  lux  hominum,  decus  Ange¬ 


lorum.  Corporeum  hunc  solem  etiam  belluae 
cernere  possunt,  at  illum  solem  sola  munda 
corda  conspiciunt.  Quocirca  sapienter  idem 
B.  Franciscus;  cum  ei  suaderetur  a  medico, 
ut  oculos  a  lacrymis  abstineret,  nisi  vellet 
solis  aspectu  privari,  respondisse  fertur  : 
a  Non  est,  frater  medice,  ob  amorem  istius 
luminis,  quod  habemus  commune  cum  mu¬ 
scis,  visio  sempiternae  atque  internae  lucis 
repellenda  vel  modicum.  »  Neque  sol  est, 
auditores,  qui  fruges  nobis,  et  flores  et  ar¬ 
borum  fructus  et  animantium  foetus  atfert, 
sed  Christus,  rerum  omnium  opifex,  ipse  est, 
qui  ista  per  solem,  tamquam  per  famulum 
ad  nos  mittit.  Rogo  te,  cum  amici  tui  servus 
heri  sui  nomine  tibi  munusculum  aliquod 
affert,  utri  gratias  agis?  Utri  magis  acce¬ 
ptum  refers  ?  Herone,  qui  misit,  an  servo, 
qui  tulit?  Non  servo,  qui  tulit.  Cum  igitur 
id  omne,  quod  per  solem  accipimus,  a 
Christo  donetur,  licet  a  sole,  tamquam  fa¬ 
mulo,  adferatur;  non  soli,  sed  Christo  ha¬ 
bendae  sunt  gratiae.  Atque  hic  est  sol,  cui 
similem  esse  Mariam  divinae  litterae  praedi¬ 
cant,  cum  aiunt  :  Electa,  ut  sol.  Ut  enim 
Christus  est  Electus  ex  millibus  virorum, 
(ut  in  Canticis  dicitur)  ita  et  Maria  est  electa 
in  millibus  feminarum.  Et  sicut  inter  na¬ 
tos  mulierum  non  surrexit  major  homine 
Christo ;  ita  inter  natas  mulierum  non  sur¬ 
rexit  major  Virgine  Maria.  Eminet  Christus 
velut  Malus  inter  ligna’,  floret  Maria  velut 
lilium  inter  spinas.  Christus  caput  est  Eccle¬ 
siam  ;  et  Maria  collum  est  Ecclesiae.  Omnia 
munera ,  omnes  gratiae,  omnes  coelestes 
influxus  a  Christo,  tamquam  a  capite,  et  per 
'Mariam,  quasi  per  collum  in  Ecclesiae  corpus 
descendunt.  Plures  sunt  in  corpore  manus, 
plura  brachia,  plures  humeri,  plures  tibiae, 
plures  pedes:  sed  unum  est  caput  et  unum 
est  collum.  Ita  et  in  Ecclesia  plures  sunt 
Apostoli,  plures  Martyres,  plures  Confesso¬ 
res,  plures  Virgines,  plures  viduae  ;  sed  unus 
est  Filius  Dei,  et  una  est  Mater  Dei. 

Ac  ut  quod  dicimus  clarius  et  illustrius 
fiat,  ad  elegantissimam  illam  comparationem 
Apostoli  Pauli,  qui  Ecclesiam  corpori  hu¬ 
mano  similem  facit,  paulisper,  si  placet, 
animum  convertamus  et  ad  memoriam  revo¬ 
cemus. 

Ecclesia  igitur  integrum  quoddam  et  pul¬ 
cherrimum  corpus  est,  cujus  caput  est  Chri¬ 
stus,  Deus  ethomo.  Ipsum,  inquit  Apostolus, 
dedit  caput  super  omnem  Ecclesiam.  Quid  est 
caput?  Principium  corporis.  Caput  igitur 

Christus,  qui  ait  :  Ego  sum  principium,  qui 
et  loquor  vobis.  Quid  habet  caput  prse  caete- 
ris  membris?  Hoc  habet,  quod  cum  reli¬ 
quum  corpus  uno  sensu  dumtaxat,  eoque 
omnium  abjectissimo  praeditum  sit,  in  capite 
omnes  vigent.  Ergo  caput  est  Christus,  iu 
quo  sunt  oculi  providentiae,  quibus  semper 
nos  respicit  :  aures  clementiae,  quibus  sem¬ 
per  nos  audit,  nasus  judicii,  quo  bonos  a 
malis  secernit,  et  palatum  experentiae,  quo 
de  virtutibus  electorum  periculum  facit. 
Quod  est  praeterea  capitis  munus?  Sensum 
et  motum,  omnibus  membris  suppeditare  : 
Christus  igitur  caput,  qui  sensum  et  motum ; 
id  est,  fidem  et  charitatem  et  caeteras  virtu¬ 
tes  ac  dona  liberalissime  fidelibus  impertitur. 
Et  quamquam  interdum  sensuum  aliquorum 
functionem  hominibus  permittit,  vel  potius 
committit,  ut  doctoribus  oculorum,  praedica¬ 
toribus  linguae,  et  pastoribus  oculorum,  au¬ 
rium,  narium  et  caeterorum ;  munus  tamen 
tribuendi  sensum  et  motum,  quod  capitis 
est  maxime  proprium  sibi  uni  reservat. 

Cor  autem,  quod  in  medio  corpore  invi¬ 
sum,  atque  non  aspectabile  residet,  et  per 
omnia  membra  vitam  et  calorem  spargit, 
Spiritus  sanctus  est,  qui  non  est  humana 
carne  vestitus,  ut  cerni  possit,  sicut  caput 
nostrum  Christus.  Mentiuntur  enim,  men¬ 
tiuntur  qui  vel  Melchisedechum  vel  Mani- 
chaeum  Spiritum  sanctum  esse  volebant. 
Non  est  aspectabilis,  nec  videtur  Spiritus 
sanctus,  et  tamen  occulto  et  admirabili  quo¬ 
dam  modo  Ecclesiam  regit  ac  fovet  et  ei 
vitam  et  calorem  tribuit. 

Jam  vero  collum,  ut  diximus,  Virgo  Mater 
est  :  ipsa  est  enim  capiti  proxima,  ipsa  cor¬ 
pus  cum  capite  jungit,  per  ipsam  coelestes 
capitis  influxus  in  membra  descendunt. 

Porro  humeri  Apostoli,  et  Episcopi  ac  pa¬ 
stores  caeteri  dici  possunt.  Ut  enim  super 
humeros  onera  imponuntur,  ita  super  Apos¬ 
tolos  aedificata  Ecclesia  est,  et  nunc  quoque 
Episcoporum  ac  pastorum  humeris  susten¬ 
tatur.  Hinc  episcopatus  non  honor,  sed  onus 
a  sanctis  Patribus  dicebatur.  Hinc  etiam  pon¬ 
tifex  summus,  cui  gravissimum  onus  imposi¬ 
tum  est,  se  servum  servorum  appellat.  Et 
sicut  Aaron,  figura  Pontificum  Ecclesiae,  in 
superhumerali  nomina  filiorum  Israel  scri¬ 
pta  gerebat;  ita  Pontifices  nostri  non  no¬ 
mina,  sed  animas  Christianorum  humeris 
suis  impositas,  tamquam  boni  pastores  ad 
regnum  coelorum  ferre  debent. 

Brachia  vero  qui,  nisi  Martyres  fuerunt? 


qui  scuto,  et  gladio  verbi  Dei  armati  cruen¬ 
tum  bellum  cum  hostibus  Ecclesiae  commise¬ 
runt,  et  sanguinem  proprium  effundentes 
acies  inferorum  fuderunt,  dissiparunt,  pro¬ 
fligarunt.  Nec  solum  Martyres,  sed  etiam 
Doctores  brachia  fuerunt.  Nam  cum  duo 
sint  genera  hostium  Ecclesiae  unum  Paga¬ 
norum,  alterum  haereticorum  :  contra  pri¬ 
mos  martyres  dimicarunt;  Doctores  contra 
secundos.  Illi  cominus  gladiis  et  pugionibus: 
isti  eminus  jaculis  et  sagittis.  Et  quidem 
Martyrum  bellum  atrocius,  Doctorum  peri¬ 
culosius  :  utrumque  gloriosum  est,  et  lau¬ 
ream  ac  triumphum  suis  bellatoribus  utrum¬ 
que  parit. 

Pectus  autem  qui,  nisi  Prophetae  dici  de¬ 
bent?  Ipsi  enim  secreta  Spiritus  sancti,  qui 
cor  est,  noverunt,  ipsi  futura  praedixerunt, 
quae  latebant  in  pectore  Domini.  Et  sicut 
cor  in  pectore ,  ita  spiritus  sanctus  in 
Prophetis  potissimum  habitabat  :  Non  enim 
humana  voluntate ,  ut  ait  Apostolus  Petrus, 
alata  est  aliquando  prophetia  :  sed  Spiritu 
sancto  inspirati  locuti  sunt  sancti  Dei  homines. 
Hinc  inter  Apostolos  solus  Joannes  propheta 
fuit,  et  Apocalypsim  scripsit  plenam  myste¬ 
riorum,  quia  solus  ipse  supra  pectus  Domini 
recubuit. 

Renes  vero  illi  sunt,  qui  pcenitentiae,  jeju¬ 
niis,  vigiliis,  aliisque  id  genus  rebus  incum¬ 
bunt,  et  renes  ac  lumbos  accincti  contra 
libidines  ac  voluptates  fortiter  pugnant.  Est 
enim  et  hoc  grave  et  periculosum  belli  genus. 
Nam,  ut  ait  Job,  Diaboli  potestas  potissimum 
in  lumbis  dominatur. 

Viscera  virgines  sunt.  Non  secus  enim  ac 
viscera  cordi,  ita  ipsae  Domino  adhaerent,  et 
ab  eo  foventur,  diliguntur,  custodiuntur.  0 
si  intelligerent  pecudes  istce  haeretici  nostri 
temporis,  Veneris  cultores,  animalia  ventris, 
quanti  meriti  sint  virgines  apud  Deum,  quo¬ 
modo  sequantur  Agnum  quocumque  ierit ,  et 
cantent  Canticum  novum ,  quod  nemo  cantare 
potest,  qui  virgo  non  sit.  0  si  legissent  apud 
Isaiam  :  Non  dicat  eunuchus;  Ecce  ego  lignum 
aridum,  quia  haec  dicit  Dominus  eunuchis :  Qui 
custodierint  sabbata  mea ,  et  elegerint,  quae 
ego  volui,  et  tenuerint  foedus  meum,  dabo  eis 
in  domo  mea,  et  in  muris  meis  locum  et  nomen 
melius  a  filiis  et  filiabus ,  nomen  sem¬ 
piternum  dabo  eis,  quod  non  peribit.  Itaque 
Eunuchi  qui  seipsos  castraverpnt  propter 
regnum  Dei,  locum  et  nomen  melius  habe¬ 
bunt  a  filiis  et  filiabus, nomen  videlicet  sponsi 
et  sponsse,  et  thalamum  in  palatio  Omni- 

potentis  Regis.  0  si  hoc  facerent  canes  isti 
flores  virginitatis.  0  si  viderent  quantum  Ec¬ 
clesia  virginibus  condecoratur.  0  si  scirent 
lupi  isti  rapaces,  se  viscera  Domini  lacerare, 
et  ab  ejus  corpore  violenter  abstrahere,  dum 
sacras  virgines  nubere  cogunt,  fortasse  non 
tam  furiose  et  impie  in  sanctam  et  dulcem, 
et  Domino  dilectam  virginitatem  debaccha¬ 
rentur. 

Genua,  auditores,  illi  sunt,  qui  genibus 
flexis,  fundendis  precibus,  vel  in  eremis  vel 
in  monasteriis  reconditi  semper  incumbunt. 

Denique  pedes,  qui  duo  sunt  et  terram 
perpetuo  tangunt,  matrimonio  copulatos  de¬ 
signant  :  qui  licet  divisi  sint,  ut  Apostolus 
ait,  et  de  rebus  terrenis  aliquando  cogitare 
pene  illis  necessarium  sit  :  tamen  si  perma¬ 
neant  in  fide  et  charitate,  et  operibus  bonis 
divites  fieri  satagant,  bonum  gradum  sibi 
acquirent.  Ecce  igitur  quale  sit  corpus  Ec¬ 
clesiae. 

Sed  ubi  stomachum  partem  corporis  tam 
necessariam  reliquimus  ?  Certe  nisi  hic  tam 
multos  clericos  vidissem,  fortasse  stomachi 
oblitus  fuissem.  Stomachus  igitur,  auditores, 
qui  latet  in  corpore,  et  cordi  proximis  est,  et 
cibus  coquit,  et  omnibus  membris  alimentum 
subministras,  clerici  sunt.  Ipsi  enim  primum 
latere  debent,  nec  implicari  negotiis  saccula¬ 
ribus.  Deinde  cordi,  hoc  est,  Spiritui  sancto 
vicini  esse  debent,  ut  calorem  ad  cibos  pro 
toto  corpore  coquendos  habeant.  Postremo 
ipsi  solliciti  esse  debent,  quomodo  membris 
omnibus  spiritualia  alimenta  praebeant.Locus 
hic  admonebat,  ut  multa  clericis  dicerem ; 
sed  tempus  admonet  ut  nihil  dicam.  Quid 
agemus,  auditores?  consilium  reperi  nec  isti 
nec  illi,  sed  dividatur  :  nec  multa,  nec  nihil, 
sed  pauca  quaedam  dicantur.  A  stomacho 
bona  valetudo  corporis  dependet.  Medicus, 
cum  aegrum  visitat,  primum  de  stomacho, 
quo  pacto  suo  munere  fungatur.  Et  Domi¬ 
nus,  cum  Jerosolymam  intrabat,  primum 
omnium  ad  templum  se  conferebat ;  et  men¬ 
tes  et  vendentes  ejiciebat.  Et  nunc,  audito¬ 
res,  tempus  est,  ut  incipiat  judicium  a  domo 
Dei.  Quis  non  videt,  quam  graviterafflictetur 
corpus  Ecclesiae  ?  quam  atroci  et  quam  diu¬ 
turno  morbo  laboret?  quam  debilitatem  et 
lassitudinem  membra  omnia  prae  se  ferant  ? 
Et  hoc  funde,  nisi  quia  stomachus  calorem 
ad  cibos  concoquendos  non  habet?  Si  clerici, 
qui  duces  aliorum,  et  matres  et  nutrices  esse 
debent,  lac  non  habent,  perfectionem  igno¬ 
rant,  quomodo  ceeteros  alere,  docere  ac  du¬ 


cere  possunt?  Soror  nostra  parva  est ,  et  ubera 
non  habet :  quid  faciemus  sorori  nostrae  in  die , 
quando  alloquenda  est ?  Quid?  quod  Haeretici 
nihil  habent  in  ore,  quam  corruptos  mores 
clericorum?  Qui  igitur  illis  discedendi  occa¬ 
sionem  fortasse  aliquando  dedimus,  obsecro, 
et  redeundi  occasionem  demus.  Conserve¬ 
mus,  conservemus,  auditores,  ignem  chari- 
tatis,  muneribus  nostris  dilligenter  incumba¬ 
mus,  et  tum  sine  dubio  sanitas  sua  et  pri¬ 
stinae  vires  Ecclesiae  corpori  restituentur. 

Ecce  igitur  quale  corpus  Ecclesiae,  in  quo 
quis  non  videt,  quam  praeclaram  et  quam 
insignem  partem  Virgo  Mater  obtineat  ?  Nihil 
est  enim  in  toto  corpore,  quod  magis  emi¬ 
neat,  et  magis  ornari  soleat,  quam  caput  et 
collum.  Caput  ornatur  diademate,  collum 
aureo  torque,  et  monilibus  ex  aureo  et  gem¬ 
mis  condecoratur.  Sic  igitur  caput  nostrum 
Christus  est,  omni  gratia  et  gloria  ornatum. 
Ad  ipsum  autem  proxime  Maria,  quae  collum 
est,  accedit,  ut  verissime  dicatur:  Electa ,  ut 
sol.  Zeuxis  excellentissimus  pictor,  cum  for¬ 
mosissimam  imaginem  pingere  vellet,  fertur 
multas  pulcherrimas  virgines  ante  conspe¬ 
ctum  suum  constituisse,  ut  unius  frontem  alte¬ 
rius  oculos  exprimeret,  hujus  imitaretur  ma¬ 
nus,  illius  pedes  :  denique  illud  a  singulis 
accipies,  in  quo  maxime  enitebant,  pulcher¬ 
rimam  imaginem  efficeret.  Sic  etiam 

«  Si  parva  licet  componere  magnis.  » 

summus  artifex  Deus  noster,  cum  collum 
istud  Ecclesiae  ornatissimum  esse  vellet  quic- 
quid  decoris  et  gratiae  in  cseteris  sanctis 
posuerat  vel  positurus  erat,  id  totum  trans¬ 
tulit  in  Mariam,  ut  merito  primis  verbis 
Gabriel  Archangelus  diceret  :  Ave  gratia 
plena.  Etenim  Maria  est  arca  foederis  auro 
purissimo  contecta  :  Maria  est  thronus  Salo¬ 
monis,  de  quo  Scriptura  dicit.  Non  est  factum 
tale  opus  in  universis  regnis  :  Maria  est  tem¬ 
plum  Dei,  civitas  sancta,  sedes  sapientiae,  do¬ 
micilium  Spiritus  sancti.  Maria  Rebecca  est 
pulchrior,  Anna  religiosior,  Abigail  pruden- 
tior,  Judith  fortior,  Debora  sapientior.  Maria 
patriarcharum  et  regum  est  filia,  magistra 

Angelorum, Martyrum  fortitudo,  Confessorum 

solamen,  et  virginum  decus.  Maria  ut  luna 
lucet  incipientibus,  ut  aurora  proficientibus, 
ut  sol  perfectis  :  Daemones  autem.  Ut  castro¬ 
rum  acies  ordinata ,  perterret.  Nominatur 
Maria,  et  Tartara  tremunt  :  nominatur  Ma- 

ria,  et  exultat  coelum  :  nominatur  Maria,  et 
corda  sanctorum  liquescunt.  0  illos  miseros, 
auditores,  qui  tale  collum  non  recognoscunt, 
non  venerantur,  non  colunt!  Ut  enim  mem¬ 
brum  aliquod,  sia  capite  influxum  recipere 
velit,  et  per  collum  illum  recipere  dedignetur, 
arescet  omnino  et  morietur  :  ita  et  Haeretici, 
qui  vitam  a  Christo  et  gratiam  cupiunt, 
et  per  Mariam  habere  recusant,  jejuni  et 
aridi  manent,  et  perpetuo  permanebunt.  Non 
sic  sancti  Patres  nostri,  non  sic  :  sed  omnes 
cultores  et  amatores  hujus  sanctissimae  Vir¬ 
ginis  fuerunt.  Quae  quidem  in  hoc  etiam 
ostenditur  electa  esse  ut  sol  ,  quod  sicut 
Christus  sol  diligit  misericordiam  et  judi¬ 
cium,  habetque  cum  lenitate  conjunctam 
severitatem,  et  est  pater  et  est  judex  :  ita 
Virgo  sancta  pulchra  est  ut  luna,  blanda 
ut  aurora,  ut  sol  aspectabilis  et  jucunda; 
simulque  terribilis  est,  ut  castrorum  acies  or¬ 
dinata.  Illa  priora  mansuetam  matrem ,  ista 
posteriora  potentem  reginam  ostendunt. 

Multa,  hic  dicenda  essent,  sed  breviter 
pertransibo.  Quotquot  nascimur  ex  Adam, 
auditores,  exercitum  habemus,  membrorum, 
sensuum,  virium,  facultatum  sed  dissipatum 
et  sine  ordine.  Ratio  enim,  quae  imperatoris 
obtinet  munus,  imperat  quidem,  sed  ei  ab 
exercitu  non  obeditur.  Atque  hinc  fit,  ut 
hostis  humani  generis  facillime  exercitum 
istum  fundat  ac  proflig.  Non  sic  nostra 
Virgo,  non  sic  :  sed  ita  prodiit  in  lucem,  Ut 
castrorum  acies  ordinata.  Ratio  imperabat, 
sensus  parebat  :  nec  sensus  contra  Deum 
unquam  insurgebat.  Et  propterea  omni  ar¬ 
morum  et  praesidiorum  genere  Mariae  exer¬ 
citus*  instructus  erat.  Illi  aequitas  contra  ini¬ 
quitatem  :  temperantia  contra  luxuriam ; 
fortitudo  contra  ignaviam,  prudentia  contra 
temeritatem  :  honestas  contra  turpitudinem: 
fides  contra  incredulitatem  :  pietas  contra 
scelus  :  omnes  virtutes  contra  omnia  vitia 
in  illo  exercitu  stabant.  Quocirca  Diabolus 
magna  daemonum  caterva  comitante  cum  ad 
Mariam  accessit,  et  ubi  eam  talem  expertus 
est,  fugere  coepit  et  clamare  :  Castra  Dei 
sunt  hxc  :  fugiamus  Israelem.  Non  est  ista 
sicut  esetera :  Caput  meum  doleo ,  caput  meum 
doleo :  numquid  forte  haec  est  illa,  de  qua 
olim  audivi :  Ipsa  conteret  caput  tuum  ?  Vere 
ipsa  est.  Jam  sentio  ,  jam  conteret  caput 
meum.  Atque  hic  esset  finis  orationis. 

Sed  nihil  nos,  auditores,  utilitatis,  nihil 
emolumenti  domum  referemus  ?  Nimirum 
magnam  utilitatem  salutaria  documenta, 


optimum  laboris  nostri  fructum  capiemus, 
si  istam  tantam  potentem,  tam  excelsam  re¬ 
ginam  qualis  fuerit,  dum  hic  viveret,  conside¬ 
remus.  Vixit  enim,  auditores,  Mater  Dei  et 
orbis  Domina  in  extrema  paupertate  manibus 
victum  quaeritabat. Et  quamquam  pro  peccatis 
satisfacere  opus  ei  non  erat ;  tamen,  utbealus 
Ambrosius  ait,  in  libro  secundo  de  virginibus 
jejuniis,  vigiliis  et  orationibus  corpusculum 
affligebat.  Labores  autem  et  dolores,  itinera 
et  fugas,  timores  et  vexationes,  quas  propter 
Dominum,  sive  dum  ipse  viveret  mortalis,  sive 
in  morte,  sive  post  mortem  passa  est,  quis 
nu  merare  valeat?  Et  vim  illius  gladii,  qui 
animam  illius  pertransiit,  quis  pro  dignitate 
valeat  explicare?  Cur  hoc,  auditores,  cur 
hoc?  Num  Dominus  ista  non  videbat?  num 
opem  ferre  non  poterat?  Num  Virginem  non 
dilligebat?  Nihil  horum  dici  potest.  Quid 
igitur  dicemus?  0  dives  paupertas?  0  nobilis 
humilitas  !  0  dulces  tribulationes !  Quam 
pauci  thesaurum  in  vobis  tamquam  in  agro 
reconditum,  noverunt;  in  magno  errore 
versamur,  auditores,  laboremus  ignorantia 
nimis  crassa.  Ab  hac  nos  Deus  Mariae  ex¬ 
emplo  liberare  voluit.  Quotus  quisque  enim 
est,  qui  non  magni  faciat  opes,  honores, 
voluptates?  et  tamen  si  vere  aliquid  essent, 
credere  posses  tam  exiguam  eorum  portio¬ 
nem  Mariae  Deum  daturum  fuisse  ?  Dicit  igi¬ 
tur  Deus  :  Ego  justus  ac  sapiens  sum,  et  ta¬ 
men  res  istas  aeternas  saepe  largior  peccato¬ 
ribus  et  non  largior  justis.  Non  igitur  credas 
res  pretiosas.  Ego  enim  sum,  qui  dixi  :  No¬ 
lite  projicere  margaritas  ante  porcos ,  non  ergo 
margaritae,  non  aurum,  non  argentum  sunt : 
sed  mala  putrida,  et  quisquiliae,  quas  illis  ut 
porcis  projicio.  Quare,  auditores,  discamus 
hic  vera  a  falsis  bonis  ;  aurum  a  carbonibus 
internoscere.  Noli  divitiis  te  onerare,  nis 
velis  esse,  ut  Arnobius  ait,  viator  onustus  in 
parvo  itinere.  Quid  stultius  eo  qui  usque 
Mechliniam  profecturus,  onerat  se  panibus 
et  vestibus  ac  magna  supellectile,  quasi  trien- 
num  in  itinere  esset  futurus  ?  Et  tamen  hoc 
stulto  stultiores  nos  sumus,  qui  tres  dies  in 
hoc  saeculo  supervicturi,  viaticum  in  mille 
annos  comparare  studemus.  Numquid  non 
utilius  ac  melius  esset,  pauperes  advocare 
ac  dicere  :  Eia  ;  fratres,  levate  me  hoc  one¬ 
re,  comedite  cibos,  induite  vestes  istas  :  nec 
enim  in  urbe,  ad  quam  tendimus,  hsec  nobis 
usui  erunt. 

Deinde  aliam  adhuc  utilitatem  Mariae  ex¬ 
emplum  nobis  affert,  nimirum  ut  cum  in 

varias  tentationes  inciderimus,  non  conque¬ 
ramur.  Numquid  enim  non  praeclare  nobis- 
cum  agitur,  similes  Marise  efficimur?  Mater 
Dei  sine  peccato  existens  nihil  in  hac  vita, 
nisi  tribulationes  invenit,  et  tu  terrae  vermi¬ 
culus,  in  peccatis  natus,  in  peccatis  vivis,  et 
tamen  indignaris,  si  non  omnia  pro  voto 
succedunt?  Discamus  ergo,  discamus  exem¬ 
plo  Mariae,  quod  Christianorum  est  proprium, 


bona  agere  et  mala  'pati.  Tu  autem,  Virgo 
beata,  quae  quicquid  velis  impetrare  potes, 
ut  regina  nos  rege  :  ut  mater  fove,  ut  pa¬ 
trona. tuere  :  ut  stella  maris  in  hoc  Oceano 
profundo  et  tam  aestuoso- viam  nobis  ad  por¬ 
tum  ostende,  ut  aliquando  tandem  e  vadis 
emergamus,  ac  scopulos  omnes  praetervecti 
ad  portum  aeternae  salutis  feliciter  perve¬ 
niamus.  Amen. 

THEMA 


Diliges  Dominum  Deum  tuum  ex  toto  corde  tuo ,  et  in  tota  anima  tua  : 
hoc  est  maximum  et  primum  mandatum.  Matth.  xxn,  v.  37 ,  Mare,  xn ,  v.  30. 


SYNOPSIS 

Quomodo  prudentia  et  charitas ,  virtutum  om¬ 
nium  reginae,  in  Christi  responsionibus  ubi¬ 
que  enituerint ;  et  quomodo  ille  in  triplici 
genere  quaestionum ,  sibi  proponi  solitarum, 
videlicet  utilium ,  curiosarum ,  recto  fine  caren¬ 
tium,  se  habuerit ,  aliquibus  Euangeliorum 
locis  manifestatur.  Quam  caute  cum  Haereti¬ 
cis  sitineunda  disputatio  exemplis  SS.  Patrum 
praesertim  sancti  Antonii  et  Macarii  abbatis 
ostenditur.  Hinc  ad  legisperiti  quaestionem 
hodierno  in  Evangelio  propositam  descendi¬ 
tur ;  illius  difficultas  proponitur,  quanta  pru¬ 
dentia  in  illa  solvenda,  simul  et  notanda, 
Pharisaeorum  iniapxitate ,  usus  fuerit  Christus 
declaratur.  Quinque deinrationes  assignantur, 
cur  mandatum  charitatis  dicatur  primum  et 
maximum.  Prima  est,  illius  finis.  Secunda, 
ejus  amplitudo.  Tertia ,  p>rcemium.  Quarta, 
id,  quod  praecipit,  quod  est  charitas.  Quinta, 
modus,  quo  diligere  Deum  praecipit;  cujus 
etiam  explicatio  ex  D.  Gregorio  Nysseno  et 
Augustino  affertur,  et  insuper  auctoris  ipsius 
subjungitur.  Quomodo  et  cur  Deus  sine  modo 
sit  diligendus,  docetur :  et  quomodo  itidem  ille 
nos  sine  modo  diligat,  ex  innumeris  ih  nos 
collatis  beneficiis  eleganter  probatur.  Gravis 
tandem  in  ingratos  invectio  priorem  partem 
concionis  concludit. 

Unde  fiat ,  quod  tam  paucos  nos  amemus,  et  ta¬ 
men  ipsi  ab  omnibus  amari  cupiamus,  aucto¬ 
ris  sententia  affertur ,  et  stabilitur.  Cur  non 


etiam  specialis  lex  de  diligendo  seipsum  data 
sit,  causa  assignatur ,  et  de  frxnanda  philan- 
tia,  insignis  doctrina  subjungitur.  Justa  re¬ 
prehensione  describuntur  nostra  tempora ,  in 
quibus  tam  frigide  salus  proximorum ,  et  poe¬ 
nitentia  in  calamitatibus  publicis,  secus  quam 
olim ,  tractatur.  Propositis  deinde  pro  exem¬ 
plo  dilectionis  proximi  duobus  SS.  Stephanis, 
disseritur,  queenam  sit  maxima  expedita  et 
secura  via  ad  cliaritatem ;  nempe  cognitio  rei 
amanclce  ;  nec  solum  cognitio  theorica  sed  ei 
p>ractica.  Deum  in  intimis  cordis  penetrabili¬ 
bus  quaerendum  esse;  ad  quae  per  ferventes 
preces  et  per  adversitates  viam  aperiri,  pul¬ 
chro  discursu  probatur  ;  ad  eamque  quaeren¬ 
dam,  inventam,  ingrediendam,  brevi  exhorta¬ 
tione  finitur. 

Si  quantum  hujusce  Evangelii  historia 
continet  utilitatis,  et  doctrinae,  tantum  esset 
in  me  ad  eam  enarrandam  et  explicandam 
facultatis,  non  dubito,  auditores  optimi  quin 
longe  majorem  et  uberiorem  fructum  ex  hac 
una  oratione  ,  quam  ex  multis  aliis  capere¬ 
mus.  Et  enim  duae  sunt  omnium  duces ,  et 
tamquam  reginae  virtutum,  Prudentia  et 
charitas  :  charitas  movet,  prudentia  regit  : 
sine  prudentia  caecae,  sine  charitate  mortuae 
sunt :  itaque  charitas  vita,  prudentia  lumen 
virtutum  est :  porro  Evangelium  hodiernum 
utramque  complectitur.  Nam  et  exemplo  Do¬ 
mini  prudentiam,  et  praecepto  Domini  cha- 
ritatem  docet.  Ut  enim  Dominicum  pectus 
domicilium  erat  omnium  virtutum,  ita  re- 

sponsa  ejus  semper  erant,  et  igne  charitatis 
inflammata  et  prudentiae  sale  condita. 

Ut  igitur  prudentiae  documentum  videa¬ 
mus,  nota  quod  tria  genera  quaestionum  Do¬ 
mino  proponi  solebant ;  unum  utilium  et  sa¬ 
lutarium,  alterum  curiosarum  et  inutilium 
tertium  utilium  quidem,  non  recto  et  bono, 
sed  iniquo  et  perverso  consilio  ac  voluntate. 
Ad  primas  quidem  quaestiones,  quod  omnino 
bonae  essent,  semper  Dominus  respondebat. 
Ad  secundas,  quod  nihil  boni  haberent,  num- 
quam  respondebat.  Ad  tertias,  quod  partim 
essent  bonae,  et  partim,  non  bonae  interdum 
aperte,  interdum  obscure  respondebat :  vero 
tamquam  responsione  indignas  contemne¬ 
bat.  Primo  genere  continentur  quaestiones 
nonnullae  Apostolorum,  ut  illa  :  Quare  nos  non 
potuimus  ejicere  illum  ?  Quibus  Dominus  ait  : 
Propter  incredulitatem  vestram.  Hoc  autem 
genus  daemoniorum  non  ejicitur ,  nisi  per  ora¬ 
tionem  et  jejunium.  Ejusdem  generis  est  illa 
quaestio  Apostoli  Petri :  Quoties  peccabit  in  me 
frater  meus ,  et  dimittam  ei  ?  usque  septies  ? 
Cui  Dominus  :  Non  dico  tibi  usque  septies  sed 
■usque  septuagies  septies.  Secundi  generis  est 
illa  quaestio  discipulorum  :  Si  in  tempore  hoc 
restitues  regnum  Israel  ?  Quibus  Dominus  : 
Non  est  vestrum  nosse  tempora  vel  momenta , 
quae  Pater  posuit  in  sua  potes  ale.  Et  iila  B. 
Petri  :  Hic  autem  quid  ?  Cui  Dominus  :  Quid 
ad  te  ?  Tu  me  sequere.  Yidetis  quo  pacto  cu¬ 
riosis  quaestionibus  praetermissis  solas  utiles 
dissolvebat?  Jam  vero  tertium  genus  totam 
est  Scribarum,  et  Pharisaeorum  qui  utilia 
quidemetsalutariasaepepetebaint,  tamen  quia 
non  discendi  voluntate,  sed  accusandi  et  re¬ 
prehendendi  cupiditate  ad  interrogandum 
Dominum  incitabantur,  propterea  non  sem¬ 
per  apertum  responsum  accipiebant,  sed  tunc 
solum,  cum  Dominus  ex  responsione  sua  fru¬ 
ctum  aliquem  redundaturum  in  auditores  per¬ 
spiciebat.  Itaque  cum  scribae  et  seniores  ali¬ 
quando  dicerent :  Dic  nobis,  in  qua  potestate 
haec  facis  ;  et  quis  tibi  dedit  hanc  potestatem  ? 
non  inutile  illis  fuisset,  si  Dominus  illis  re¬ 
spondisset  :  Ego,  qui  Dei  Filius  naturalis 
sum,  a  quo  potui,  nisi  a  Patre  Deo  potesta¬ 
tem  accipere  ?  Sed  non  erant  hujus  veritatis 
capaces  ita  atque  odio  excaecatae  mentes  Ju¬ 
daeorum.  Ideo  prudentissime  Dominus  ait  : 
Inferrogabo  vos  et  ego  unum  sermonem ,  quem 
si  dixeritis  mihi ,  et  ego  dicam  vobis,  in  qua 
potestate  haec  facio.  Baptismum  Jo annis  unde 
erat,  e  coelo  an  ex  hominibus  ?  Dicunt  ei:  Ne¬ 
scimus.  Ait  illis  et  ipse :  Nec  ego  dico  vobis, 


in  qua  potestate  haec  facio.  Rursum,  cum 
Pharisaeorum  discipuli  cum  Herodianis  a 
Domino  peterent:  Licetne  censum  dare  Caesari 
an  non  ?  Videns  Dominus  calliditatem  et  ne¬ 
quitiam  eorum,  caute  et  prudenter  respon¬ 
dit,  ut  et  veritatem  aperiret,  et  tamen  ab 
aliis  reprehendi  non  posset.  Ait  enim  :  Red¬ 
dite  quae  sunt  Caesaris ,  Caesari :  Et  quae  sunt 
Dei,  Deo.  Postremo  quod  habemus  in  Evan- 
gelio  prae  omnibus  continetur,  cum  Pharisaei 
Dominum  convenissent,  et  interrogaret  eum 
unus  ex  eis  legisdoctor,  tentans  eum  :  Ma¬ 
gister,  quod  est  mandatum  magnum  in  lege  ? 
Apertissimis  verbis  Dominus  respondit  : 
Diliges  Dominum  Deum  tuum  ex  toto  corde 
tuo ,  et  in  tota  anima  tua,  et  in  tota  mente  tua. 
Tametsi  enim  illi  iniqua  intentione  petebant, 
tamen  bonum  erat  valde,  quod  petebant  ;  et 
Dominus  praevidebat  eum  legisperitum  non 
clausurum  oculos  veritati.  Itaque,  ut  Beatus 
Marcus  refert,  legisperitus  veritati  cedens 
responsum  Domini  comprobavit ;  et  Domi¬ 
nus  videns  eum  perversam  voluntatem  de¬ 
posuisse,  illum  commendans,  ait  :  Non  es 
longe  a  regno  Dei. 

Haec  est  igitur  prudentia,  quam  sancti  Pa¬ 
tres  nostri  Dominum  imitantes  insuis  sermo¬ 
nibus  adhibebant,  sive  cumEthnicis,sive  cum 
Haereticis  disputarent.  Quod  si  autem  ullo 
unquam  tempore  haec  prudentia  necessaria 
fuit,  certe  nunc  est,  quando  tam  multae  et 
tam  perniciosae  haeresesclim  a  majoribus  no¬ 
stris  sanctissimis  viris  confutatae,  damnatae, 
sepultae,  nunc  iterum  ab  impurissimis  et  sce¬ 
leratissimis  hominibus  in  lucem  revocantur, 
et  quasi  ab  inferis  excitantur.  Non  igitur 
quilibet  cum  haereticis  disputare  debet  :  et 
ii,  qui  debent,  nec  in  omni  tempore,  nec 
cum  quibusvis  facere  debent.  Sed  quid  di¬ 
cam,  quid  in  plerisque  locis  pessima  quaedam 
consuetudo  inolevit,  ut  inter  patinas  et  po¬ 
cula  de  fide  et  Sacramentis  Catholici  cum 
Haereticis  disputent,  nec  tam  argumentis  et 
rationibus,  quam  conviciis  et  clamoribus 
rem  agant  ?  Et  quidem  Catholici  imperite, 
haeretici  improbe,  utrique  periculos  faciunt. 
Istae  enim  disputationes  utilitatis  nihil,  in¬ 
commodi  plurimum  habent.  Nam  nec  pro¬ 
pterea  Catholici  fidei  suae  firmius  adhaere¬ 
bunt,  et  Haereticis  contentione  illa  exacer¬ 
batis  et  vino  calefactis,  immanissimas  bla- 
sphemias  in  Deum,  et  in  sanctos  evomendi 
praebetur  occasio.  Certe  magnus  Antonius, 
ut  sanctus  Athanasius  de  eo  refert,  non 
solum  non  disputare,  sed  nec  loqui  cum 

haereticis  dignabatur.  Et  B.  Macarius,  ut 
Cassianus  in  collatione  15  scriptura  reliquit, 
cura  Eunomianus  quidam  dialectis  sophi¬ 
smatibus,  et  inani  loquacitate  ^Egypti  popu¬ 
los  deciperet,  noluit  cura  eo  argumentis 
agere,  quorum  imperita  illa  multitudo  jam 
pene  decepta  capax  non  erat  :  sed  haereti¬ 
cum  hominem,  et  omnem  illam  multitudi¬ 
nem  ad  sepulcrum  mortuorum  deduxit, 
atque  ibi  non  verbis,  sed  miraculis  Haereti¬ 
cum  fugavit,  et  circumventum  populum  ad 
fidei  integritatem  revocavit.  Ac  de  pruden¬ 
tia  quidem  hactenus. 

Nunc  si  quis  forte  putet,  levem  esse  quae¬ 
stionem,  quam  Pharisaei  Domino  proposue¬ 
runt,  nec  esse  minus  puerilem,  quam  si  nunc 
doctissimus  aliquis  Theologus  ab  alio  item 
doctissimo  Theologo  quaereret,  quot  sunt 
Ecclesiae  Sacramenta  ?  vel  quia  sit  potissi¬ 
mum  Sacramentorum  ?  is  audiat  non  modo 
non  levem,  nec  puerilem,  sed  gravissimam 
et  difficillimam  quaestionem  fuisse.  Siquidem 
praecepta  legis  Judaeorum  ab  ipsis  Judaeis 
sexcenta  ettredecim  nu'merabantur  et  usque 
adeo  admixta  sunt  magna  cum  parvis,  ut 
Origenes  super  hunc  locum  dicat,  Hebraeo¬ 
rum  doctores  ab  ipso  tempore  Moysis  sem-  . 
per  de  hac  re  contendisse,  ne  uri  quam  certi 
aliquid  invenire  potuisse.  Praesertim  cum 
hoc  dilectionis  praeceptum  non  inter  prima, 
sed  inter  postrema  et  in  ultimo  libro  legis, 
hoc  est,  Deuteronomii  c.  vi.  tandem  conspi- 
ciatur.  Augebant  vero  Pharisaei  difficultatem, 
quia  non  solum  de  maximo,  sed  et  de  primo 
mandato  petebant.  Cum  enim  dicat  Mat¬ 
thaeus,  eos  interrogasse  de  magno  mandato, 
et  Marcus  eamdem  historiam  texens  dicat, 
eos  interrogasse  de  primo,  compertum  om¬ 
nino  atque  exploratum  nobis  esse  debet,  eos 
de  primo  et  maximo  quaesivisse.  Quod  qui¬ 
dem  callidissime  fecerunt.  Arbitrabantur  enim 
nullum  esse  fortasse  primum  simul  et  maxi¬ 
mum,  cum  in  Decalogo  primum  illud  sit  : 
Audi  Israel ,  Dominus  Deus  heus  Deus  unus 
est.  Quo  tamen  primo  mandato  majus  esse 
videtur  dilectionis  mandatum,  sicut  lide 
posterior  quidem,  sed  major  tamen  est  cha- 
ritas.  Aiunt  igitur  :  Videamus  an  iste  fabri  fi¬ 
lius,  et  qui  litteras  nunquam  didicit,  ab  ista 
quaestione  se  expediet.  Magister,  quod  est 
primum  et  maximum  mandatum  in  lege  ? 
Sed  quid  ait  Scriptura  divina?  Frustra  ja- 
citur  rete  ante  oculos  pennatorum.  Et :  Aon 
est  sapientia ,  non  est  prudentia ,  non  est  consi¬ 
lium  contra  Dominum.  Nam  Dominus  est 

Tom.  IX. 


quidem  fabri  filius,  sed  ejus  fabri,  qui  coe¬ 
lum  et  terram  fabricavit,  et  litteras  numquam 
didicit,  quia  in  eo  Absconditi  sunt  omnes 
thesauri  scientiae  et  sapientiae  Dei.  Dominus 
igitur,  qui  auctor  legis  illius  fuerat,  quia 
plane  intelligebat  mandatum  dilectionis  non 
solum  esse  maximum  et  praestantissimum, 
sed  etiam  primum,  non  quod  in  libro  legis 
primo  loco  scriptum  sit,  sed  quod  primum 
fuerit  in  intentione  legislatoris,  idcirco  ait: 
Diliges  Dominum  Deum  tuum  ex  toto  corde 
tuo ,  et  in  to'a  anima  tua  et  in  tota  men'e  tua  : 
hoc  est  primum  et  maximum  mandat um.  Et 
simul  videte  Domini  sapientiam,  non  solum 
respondet,  et  nodum  quaestionis  dissolvit, 
sed‘una  illis  iniquitatem  ipsorum,  et  mentis 
perversitatem  ante  oculos  ponit.  Occulto 
enim  et  tacito  quodam  more  Dominus  hoc 
illis  dicit  :  Cognoscere  vultis,  quid  sit  pri¬ 
mum  et  maximum  mandatum  ?  Illud  est, 
quod  vos  vere  ignorare,  et  minime  omnium 
custodire  videmini,  dum  ad  me  tentandum 
compositis  verbis  et  simulata  religione  acce¬ 
ditis.  Nam  dilectionis  mandatum  summum 
et  antiquissimum  est,  et  tamen  vos  odii  atque 
invidiae  stimulis  ad  me  tentandum  incita¬ 
mini. 

Sed  nos,  auditores,  Scribas  et  Pharisseos 
relinquamus  et  Domini  mandatum  diligenter 
consideremus.  Duo  nobis  de  hoc  primo  et 
summo  mandato  dicenda  'esse  videntur. 
Unum,  quare  primum  et  maximum  manda¬ 
tum  appelletur:  Alterum  quid  sibi  velint  illa 
verba :  Diliges  Dominum  Deum  tuum  ex  toto 
corde  tuo ,  et  in  tota  anima  tua,  et  in  tota 
mente  tua.  Ut  igitur  ab  eo,  quod  primo  loco 
positum  est,  incipiamus,  quinque  sunt  cau¬ 
sa?,  propter  quos  dilectionis  mandatum  est 
primum  et  summum. 

Quaenam  est  prima  ratio?  Nimirum  ista  ; 
quia  dilectionis  mandatum  est  finis  omnium 
mandatorum  :  Finis  praecepti  est  charitas , 
inquit  Paulus :  nec  solum  praecepti,  sed  et 
legis  et  Prophetarum,  sed  omnium  virtutum, 
omnium  donorum,  omnium  Sacramentorum, 
omnium  denique  qi.ae  Dominus  in  terris  egit5 
et  quae  sancti  postmodum  egerunt,  et  quae  in 
posterum  usque  ad  mundi  consummationem 
agent.  Haec  enim  omnia  eo  tendunt,  ut  ho¬ 
minem  cum  Deo,  fonte  omnium  bonorum, 
perfecte  conjungant,  quod  nisi  per  charita- 
tem  fieri  non  potest.  Haec  est  glutinum,  hac»; 
est  vinculum,  quod  cum  Deo  nos  unit.  Hinc 
videlicet  in  coelesti  illa  JeruSalem,  ubi  per  - 
fecta  charitas  in  omnibus  est,  et  ubi  Deu  s 

est  omnia  in  omnibus ,  nec  fides,  nec  leges,  nec 
Sacramenta  locum  habent.  Ut  enim  cum  do¬ 
mus  aedificatur,  multi  pontes,  multa  instru¬ 
menta,  multse  machinae  necessariae  sunt : 
at  postquam  tectum  est  superpositum,  et  do¬ 
mus  perfectionem  atque  absolutionem  acce¬ 
pit,  tunc  destruuntur  pontes,  instrumenta  et 
machinae  removentur :  ita  dum  in  animis 
nostris  Dei  domus  aedificatur,  multarum  vir¬ 
tutum,  legum,  Sacramentorum,  aliarumque 
rerum  adjumentis  opus  habemus :  at  ubi  per¬ 
fectae  charitatis  tecto  superposito  domus  haec, 
ad  finem  et  consummationem  suam  pervenit, 
tunc  sola  charitas  manet,  Sive  prophetiae 
evacuabuntur ,  sive  linguae  cessabunt ,  sive 
scientia  destruetur.  Mandatum  igitur  dilectio¬ 
nis,  quia  finis  mandatorum  est,  ideo  primum 
et  maximum  est. 

Altera  ratio  ex  eo  sumitur,  quod  manda¬ 
tum  dilectionis  ita  mandata  omnia  compre¬ 
hendit,  ut  latius  pateat  ipsum  solum,  quam 
alia  simul  omnia.  Nam  qui  Deum  ex  toto 
corde  diligit,  certe  omnia  alia  diligit,  quae 
Deus  ipse  diligit,  et  ea  magis  diligit,  qum  a 
Deo  magis  diligi  novit.  Deus  autem  diligit 
omnia  quse  sunt,  et  nihil  odit  eorum,  quae 
fecit :  sed  »ea  tamen  praecipuo  amore  com¬ 
plectitur  quae  ad  suam  ipsius  imaginem  et  si¬ 
militudinem  fecit.  Quare  nemo  est,  qui  vere 
et  ex  corde  Deum  diligit, 'qui  proximum  si¬ 
mul  non  diligat :  Qui  vero  proximum  diligit , 
legem  implevit.  Dilige,  inquit  Augustinus,  et 
fac  quod  vis.  Nam  Jus'o  non  est  lex  posita  : 
sine  lege  enim  legem  impletis.  Quid  enim  a- 
liud  leges  volunt,  quam  ut  malum  non  fiat  ? 
At  dilectio  malum  non  operatur.  Nam  quo¬ 
modo  fieri  potest,  ut  qui  proximum  diligit, 
aut  ei  pecunias  suffuretur,  aut  uxor  em  ejus 
adulteret,  aut  contra  eum  falsum  testimo¬ 
nium  dicat,  aut  ipsum  occidere,  vel  vulne¬ 
rare,  vel  percutere,  vel  etiam  laedere  inimi¬ 
cum  possit?  Deinde  nonne  haec  est  Apostoli 
Pauli  clarissima  et  efficacissima  demonstra¬ 
tio  ?  Dilectio  malum  non  operatur;  ergo  pleni- 
'  tudo  legis  est  dilectio.  Vere  igitur  Propheta 
de  char itate  loquens  ait  :  Latum  mandatum 
tuum  nimis.  Et  ipse  Dominus  :  Hoc  est  pri¬ 
mum  et  maximum  mandatum. 

Porro  tertia  hujus  rei  ratio  est,  quia  pri¬ 
mum,  suminum  et  maximum  hoc  mandatum 
implentibus  Deus  maxima  quaeque  promisit. 
Audi  enim  quid  Apostolus  dicat :  Oculos  non 
vidit ,  nec  auns  audivit,  nec  in  cor  hominis  as¬ 
cendit,  quae  praeparavit  Deus.  Quibus?  Cre¬ 
dentibus  solum?  Non.  Signa  et  prodigia  eden¬ 


tibus?  Minime.  Eruditis  in  lege?  Magistris 
et  Doctoribus?  Nequaquam.  Quibus  igitur? 
Iis  qui  diligunt  illum.  0  si  verba  illa  cor  no¬ 
strum  penetrarent.  Nec  in  cor  hominis  ascen¬ 
dit  ,  quae  praeparavit  Deus  diligentibus  se. 
0  quam  cito  puerilia  negotia  dimitteremus, 
pueriles  cogitationes  deponeremus,  etDomini 
amorem  omni  animi  provisione  quaereremus, 
Quid  enim  est  illud  :Nec  in  cor  hominis  ascendit. 
Nimirum  hoc  multa  vidisti,  multa  legisti, 
sed  nihil  ista  sunt.  Ascende  altius  :  cogita, 
exopta  voluptates,  opes,  honores,  fastigia, 
regna,  imperia.  Ascende  in  coelum,  super 
coelum,  ultra  coelum,  ultra  omnes  terras, 
ultra  omnia  maria  :  quaere,  investiga,  cogita 
et  concupisce,  si  potes  :  et  tamen  habeas  pro 
comperto  ex  ejus  veritatis  testimonio,  quae 
nec  falli,  nec  fallere  potest,  cogitationem  et 
desiderium  tuum  adhuc  esse  longe  inferius 
eo  bono,  eaque  gloria,  quam  Deus  tibi,  tibi, 
inquam,  qui  hic  ades,  et  praeparavit,  et 
reipsa  dabit,  si  dilexeris  eum.  Nonne  igitur 
primum  et  summum  mandatum  est,  cui  sum¬ 
mum  et  maximum  praemium  jure  debetur? 

Jam  vero  quarta  ratio  ex  ipsa  charitate 
sumitur  quae  hoc  mandato  praecipitur.  Cha¬ 
ritate  enim  nihil  prius,  nec  majus  habemus, 
quod  Deo  dare  possimus.  Siquidem  charitas 
radix,  fons  et  origo  est  omnium  bonorum. 
Si  forte  incipis  aliquem  diligere,  et  in  eo  a- 
moris  donum  collocare,  nihil  est,  quod  ipsi 
postea  non  libentissime  dones,  nihil  quod 
pro  eo  non  facias.  At  contra,  si  non  diligas, 
quam  multae  machinae  adhibendae  erunt,  ut 
ei  vel  minimum  obolum  largiaris?  Et  hoc 
unde?  nisi  quod  aperto  fonte  charitatis  fluunt 
rivuli  donorum.  At  eo  clauso,  vix  parvae  gut¬ 
tae  summo  labore  exprimi  queunt.  Qui  turpi 
atque  insano  amore  feminas  prosequuntur, 
quicquid  habent  nonne  illis  tanta  facilitate 
largiuntur,  ut  semper  parum  se  dedisse  pu¬ 
tent,  nisi  ipsi  ad  extremam  inopiam  redi¬ 
gantur  ?  At  Christi  pauperibus  si  forte  num¬ 
mum  vilissimum  casu  aliquo  dare  debeant, 
quia  nec  Christum,  nec  ejus  pauperes  dili¬ 
gunt,  quoties  supirabunt,  antequam  marsu¬ 
pium  aperiant?  Itaque  si  diligis,  nihil  clau¬ 
sum,  nihil  obsignatum  habes  :  si  non  diligis, 
ita  sunt  omnia  clausa,  ut  nullis  clavibus  re¬ 
serari  possint.  Quare  videtur  quidem  Deus 
noster  parum  petere,  dum  pro  tam  multis 
et  tam  magnis  beneficiis,  quae  quotidie  in 
nos  confert,  nihil  nisi  amorem  nostrum  petit. 
Nam  si  reges  et  principesn  ostri  non  alia  ve¬ 
ctigalia  et  tributa  exigerent,  quam  ut  eos  di- 

ligeremus,  certe  nimium  liberales  judica¬ 
rentur,  et  tamen,  auditores,  nullum  poterat 
Deus  majus  tributum  petere  tributo  charita- 
tis.  Est  hoc  exiguum  quidem,  et  longe  impar 
beneficiis  ejus,  tamen  nihil  majus  nos  habe¬ 
mus.  Nec  vero  injuria'  rem  tam  grandem 
Deus  petit :  Ipse  e nim  prior  dilexit  nos ,  et  sic¬ 
ut  inter  ea,  quse  nos  offerimus  Deo,  nihil  est 
excellentius  charitate  ;  ita  inter  ea,  quse  no¬ 
bis  largitur  Deus,  nihil  est  sublimius  chari¬ 
tate.  Nam  vita,  salus,  incolumitas,  gratia, 
virtutes,  sacramenta,  coelum,  terra,  anirnen- 
tia,  plantae  et  alia  quaecumque,  quae  nobis 
dedit  Deus,  finita  sunt;  sola  charitas,  qua 
nos  diligit,  et  qua  ista  dedit,  et  majora  etiam 
dabit,  sola,  inquam,  est  infinita.  Nos,  audito¬ 
res,  si  uberem  messem,  si  sanitatem,  si  pa¬ 
cem  habeamus,  si  lucra  nostra  crescant,  si 
honores  augeantur,  si  negotia  prospere  suc¬ 
cedant,  haec  consideramus  :  et  quia  haec  fi¬ 
nita  sunt,  non  nisi  finitas  et  exiguas  Deo  gra¬ 
tias  agimus.  Sed  si  amorem  illum  cogitare¬ 
mus,  unde  manant  haec  omnia,  o  quam 
infinitas,  et  quam  sine  modo  gratias  agere¬ 
mus.  Certe  si  diceretur  tibi,  rex  Philippus  ita 
te  diligit,  ut  de  te  cum  primoribus  regni  lo¬ 
quatur,  ac  deteperpetuo  pene  cogitet,  nonne 
hoc  tibi  tantum  videretur,  ut  vix  adduci  pos¬ 
ses,  ut  crederes  esse  verum  ?  Quid  ergo  fa¬ 
cere  debes,  cum  verissime  dicere  possis,  Rex 
regum  et  Dominus  dominantium ,  Deus  de  me 
cogitat  et  ab  aeterno  cogitavit.  Ac  de  te  Pa¬ 
ter  cum  Filio  et  Spiritu  sancto  locutus  est. 
Ipse  mihi  panem,  quo  vescor,  indumenta, 
quibus  operior,  largittir  :  et  hoc  est  parum 
ac  pene  nihil,  si  cum  amore,  quo  me  prose¬ 
quitur,  comparetur.  Huic  igitur  tanto  mu¬ 
neri,  quod  munus  aliud  debebatur,  si  munus 
charitatis  non  debebatur?  Jure  igitur  Deus 
in  lege  carnem  sacrificiorum  Sacerdotibus 
concedebat:  adipem  autenf,  qui  est  circa 
cor,  semper  reservabat  sibi :  illud  recte  sig¬ 
nificans,  affectum  cordis  et  vectigal  charitatis 
sibi  uni  deberi.  Ac  propterea  dilectionis 
mandatum,  quod  rem  primam,  et  maximam 
prsecipit ,  primum  et  maximum  esse  con¬ 
stat. 

Jam  quinta  ac  postrema  ratio  ex  modo 
charitatis  quo  Deum  amare  jubemur,  accipi¬ 
tur.  Modus  enim  quo  Deus  diligi  debet,  ut 
Bernardus  ait,  est  sine  modo  et  mensura  si¬ 
ne  mensura,  et  terminus  sine  termino. 

Atque  hoc  est,  quod  ipse  Dominus  signifi¬ 
care  voluit,  cum  ait :  Diliges  Dominum  Deum 
tuum  ex  toto  corde  tuo ,  et  m  tota  anima  tua  et 


in  tota  mente  tua.  Quse  quidem  verba  (ut  ea 
jam,  sicut  promisimus,  explicemus)  non  uno 
atque  eodem  modo,  sed  diverso  ac  vario  a 
sanctis  Patribus  exponi  video.  Verum  quia 
res  ista  non  est  tanti  ponderis,  ut  in  ea  mul¬ 
tum  temporis  consumi  debeat,  duas  referam 
dumtaxat,  et  quidem  brevissime,  sanctorum 
Patrum  explicationes. 

Gregorius  igitur  Nyssenus  Magni  Basilii 
frater,  in  libro  de  Creatione  hominis,  tribus 
illis  vocabulis,  corde,  anima  et  mente,  ita 
tres  animse  nostra;  partes  comprehendit,  ut 
cor  ad  partem  vegetantem,  animam  ad  sen- 
tentiem,  mentem  ad  intelligentem  referat,  et 
hujus  mandati  sensum  esse  velit,  ut  omnibus 
animse  nostrae  partibus  Domino,  a  quo  illas 
habemus,  serviamus.  B.  vero  Augustinus  li¬ 
bro  altero  Meditationum  capite  secundo, 
tribus  illis  nominibus,  corde,  anima,  mente, 
tres  intelligentis-animaefacultates  significari 
existimat,  ut  cor  intelligentiam,  anima  volun¬ 
tatem,  memoriam  mens  designet.  Nec  multo 
aliter  mandatum  hoc  explicat  in  primo  libro 
de  doctrina  Christiana  cap.  22.  At  has  duas 
expositiones,  aliae  pene  omnes  mihi  revocari 
posse  videntur. 

Et  quidem  horum  Ecclesiae  luminum  expo¬ 
sitionem  non  rejicio,  imo  vero  complector  ac 
suscipio.  Sed  fortasse  tamen  dicere  posse¬ 
mus,  etiam  sic  istum  locum  intelligi  posse, 
utilia  tria  vocabula  augendae  orationis  gratia 
pro  uno  ponantur,  et  nihil  aliud  sibi  velint, 
quam  summo  amore  et  sine  ullo  modo  Deum 
esse  diligendum.  Nam  si  quis  in  sacris  volu¬ 
minibus  vel  mediocriter  sit  versatus,  intelli- 
git  profecto  unum  pro  alio  non  semel,  sed 
saepius  in  sacris  litteris  usurpari.  Id  vero  ex 
eo  etiam  confirmantur,  quod  in  capite  sexto 
Deuteronomii,  et  capite  duodecimo  Evangelii 
secundumMarcum,  additur,  tamquam  supe¬ 
riorum  explicatio  :  Ex  tota  virtute  tua.  Vel  ut 
beatus  Lucas  habet  :  Et  ex  omnibus  viribus 
tuis.  Ac  ne  quis  existimet  vires  in  eo  loco, 
non  vim  ac  vehementiam  amoris,  sed  animi 
facultates  significare,  omnes  codices  Graeci, 
tamB.  Marci,  quam  B.  Lucae  proprium  voca¬ 
bulum  habent,  ita  ut  sensus  sit  ex  omni  vir¬ 
tute  et  potentia,  quantum  potes  et  quantum 
vales.  Guin  igitur  trium  illorum  vocabulorum 
veluti  explicatio  quaedam  sit  id,  quod  additur, 
Et  ex  tota  virtute  tua,  sensus  praecepti,  ni  fal¬ 
lor  hic  erit  :  Diliges  Dominum  Deum  tuum 
maximo  ac  sincerissimo  affectu  cordis  tui, 
quantum  potes,  quantum  vales,  ita  ut  in 
nulla  re  alia  majorem  conatum  adhibeas, 

quam  in  hac,  ut  diligas  Dominum  Deum  tuum 
sine  modo  et  sine  mensura. 

Sed  cur  dicat  aliquis,  sine  modo  diligen¬ 
dus  est  Deus?  Cur?  Quia  Deus  bonum  est 
sine  modo,  bonum  est  infinitum,  bonum  est 
immensum.  An  est  quisquam,  qui  hoc  igno¬ 
ret,  nihil  nisi  bonum  posse  diligi,  et  bonum 
mensuram  dilectionis  esse,  ut  majus  bonum 
magis,  et  minus  bonum  diligatur  minus? 
Cur  igitur  omne,  quod  Deus  non  est,  bo¬ 
num  quidem  sit,  sed  finitum  ac  terminatum, 
et  solus  Deus  infinitus  atque  immensus  sit : 
amori  omnium  rerum  creatarum  statuen¬ 
dus  est  modus,  solusque  Dei  amor  esse  de¬ 
bet  sine  modo.  Deinde,  nonne  Philosophus 
libro  de  Rcpublica  primo  et  ipsa  experientia 
docet,  appetitionem  finis  esse  sine  modo  cum 
eorum  omnium,  quae  propter  finem  expetun¬ 
tur,  sit  aliquis  modus?  Nam  cum  morbo  ali¬ 
quo  graviter  afflictaris,  et  ad  te  medicum 
vocas,  admones  quidem,  ut  modum  adhi¬ 
beat  medicamentis,  ut  inediam  cum  modo 
jubeat;  ut  sanguinem  si  minuere  velit,  cum 
modo  minuat ;  ut  potionem  nec  nimis  ama¬ 
ram  nec  nimis  potentem  nec  nimis  mul¬ 
tam  sumi  praecipiat.  At  numquid  mones,  ut 
cum  modo  sanitatem  in  corpus  affectum  in¬ 
ducat,  caveatque  ne  nimis  sanum  te  faciat? 
Non  plane,  non  id  mones.  Quamobrem  ? 
Quia  sanitas  finis  est,  et  finis  amor  modum 
non  habet.  Cum  igitur  Deus  verus  et  summus 
finis  omnium  nostrum  sit,  sine  modo  et  sine 
mensura  diligendus  est. 

Quid?  quod  ipse  Deus  sine  modo  nos  di¬ 
ligit.  Profecto,  si  quid  est,  quod  nobis  per¬ 
suadere  possit,  Deum  esse  sine  modo  dili¬ 
gendum,  hoc  certe  est. Nonne  pauperes  divi- 
tum  amicitias  expetere,  et  non  divites  pau¬ 
perum  solent?  Deus  noster,  auditores,  hoc 
est,  aeternitas,  immensitas,  omnipotentia, 
sapientia,  bonitas,  principium  est  et  finis 
omnium  rerum,  qui  bonis  nostris  non  indi¬ 
get,  cujus  est  coelum  et  terra,  et  quicquid 
coeli  ambitu  continetur,  sine  modo  nos  dili¬ 
git,  nos  terrae  vermiculus  humi  jacentes,  qui 
nihil  sumus  et  nihil  habemus  ex  nobis,  nos, 
inquam,  tantillos  tantus  Deus  diligit  sine 
modo,  et  ab  aeternitate  dilexit,  et  nos  modum 
quaeremus  in  amore?  Taceo,  quod  cum  non¬ 
dum  essemus,  a  solo  amore  persuasus  nos 
creavit.  Omitto,  quod  ad  suam  ipsius  ima¬ 
ginem  et  similitudinem  nos  fecit.  Nihil  dico, 
quod  nos  inter  tot  verum  genera  ab  ipso 
creata  solos  orbis  dominos,  et  socios  Ange¬ 
lorum  esse  voluit  :  quod  corpus  nostrum  tot 


membris,  et  animum  tot  viribus  ornavit, 
quod  armavit  prudentia,  instruxit  eloquentia, 
sapientia  et  lumine  illustravit.  Haec  omnia 
et  alia  innumerabilia  et  maxima  amoris 
illius  argumenta  praetermitto.  Illud  unum 
silere  non  possum,  quod  cum  adhuc  inimici 
essemus,  quia  pro  illis  beneficiis  nos  illum 
injuriis  affeceramus,  propter  nimiam  cha- 
ritatem,  qua  dilexit  nos,  Filium  suum  quem 
infinito  amore  prosequebatur,  ad  nos  misit. 
Hoc  teneo, auditores, hic  haereo, hoc  sum  con¬ 
tentus  uno.  Omitto  ac  negligeo  caetera  :  Sic 
Deus  dilexit  mundum,  ut  Filium  suum  unige¬ 
nitum  daret.  Sic ,  inquam,  sic  sine  modo,  sic 
sine  termino,  sic  sine  mensura,  sic  supra 
omnem  et  hominum  et  Angelorum  intelli- 
gentiam  Deus  dilexit  mundum ,  hoc  est,  ho¬ 
minem,  qui  parvus  est  mundus,  licet  valde 
immundas,  inquinatus,  distortus,  perversus, 
ut.  Filium  suum ,  non  adoptione,  sed  natura 
primogenitum,  unigenitum  Deum,  Deo  ae¬ 
qualem,  daret.  Jam  vero  ipse  Deus  Dei  Filius, 
quem  modum  adhibuit  in  amore?  Moyses  et 
Elias  dum  cum  ipso  loquerentur  in  monte, 
quid  nisi  excessum  ejus  dicebant ,  quem  com¬ 
pleturus  erat  in  Jerusalem  ?  Excessit  ergo, 
excessit  Dominus  modum.  At  in  qua  re  illum 
excessit,  in  cibo  et  potu?  At  jejunavit  qua¬ 
draginta  diebus  et  quadraginta  noctibus.  In 
cultu  et  numero  vestimentorum.  At  nisi 
duas  pauperes  vestes  habuisse  legitur.  In 
somno  et  quiete?  At  pernoctabat  saepe  in 
oratione.  In  quaerendis  et  cumulandis  divi¬ 
tiis  ?  At  vulpes  foveas  habent  et  volucres  coeli 
nidos,  Filius  autem  hominis  non  habebat  ubi 
caput  reclinaret.  In  nulla  re  igitur  Dominus 
modum  excessit,  praeterquam  in  amore. Nam 
cum  non  ille  nobis,  sed  nos  illi  debitores  es¬ 
semus,  ipse  tamen  prior  ad  nos  venit,  ut 
pacem  offerret:  et  cum  una  sudoris  vel  san¬ 
guinis  gutta  orBem  totum  abluere  posset, 
voluit  tamen,  ut  tot  spinae  capiti  ejus  infi¬ 
gerentur,  tot  clavi  carnem  ipsius  transver¬ 
berarent,  tot  verberibus  terga  lacerarentur, 
et  tot  tamque  exquisitis  doloribus  ac  suppli¬ 
ciis  et  corpus  et  animus  cruciaretur.  Non 
credis, frater,  amorem  in  te  Domini  infinitum, 
ac  sine  modo  fuisse  ?  Aspice,  quaeso,  signum 
illud,  intuere  simulacrum  Domini  tui,  nu¬ 
mera  plagas,  si  potes,  numera  vulnera,  nu¬ 
mera  livores.  Quot  enim  sunt  in  corpore  Do¬ 
mini  plagae,  quot  livores,  tot  et  multo  plura 
sunt  in  ejus  corde  vulnera  amoris,  et  tot 
sunt  etiam  ejus  amoris  testimonia.  Inspice  a 
planta  pedis  usque  ad  verticem  capitis,  ubi 

vides  sanitatem?  Quod  membrum  cernis  non 
afflictum?  Omnia  igitur  Domini  membra, 
omnia  supplicia,  omnes  poenae,  voces  quae¬ 
dam  sunt,  si  aures  surdas  non  habes,  et  in¬ 
genti  clamore  amoris  excessum  contestan¬ 
tur.  Quis  igitur  tam  multis  et  tam  idoneis 
testibus  non  credat?  Quis  credat,  et  non 
confestim  flammam  amoris  concipiat?  Hoc 
est,  hoc  est,  auditores,  quod  sanctos  viros 
pene  amentes  efficiebat:  propter  hoc  nihil 
esse  putabant  fortunis  privari,  ab  honoribus 
dejici,  suppliciis  torqueri,  ignominiis,  ae¬ 
rumnis,  poenis,  exiliis,  morte  mulctari.  Isti 
vero,  ut  ait  Ecclesiastes,  oculos  habebant 
in  capite ,  cum  contra  stulti  eos  habere  in 
calcaneis  videantur.  Nihil  enim  stulti  respi¬ 
ciunt,  nisi  terram;  nihil  cogitant,  nisi  ter¬ 
ram;  nihil  nisi  terram  admirantur;  nihil 
nisi  terram  concupiscunt.  At  sapientes  ocu¬ 
los  habent  in  capite,  et  quod  est  caput  no¬ 
strum,  nisi  Christus?  Christum  igitur  intuen¬ 
tur,  amorem  ejus  taciti  cogitant,  et  ex  illo 
amore  tamquam  ex  igne  in  suis  pectoribus 
similem  ignem  accendunt.  Et  sicut  serpens 
animalium  prudentissimus,  ita  caput  diligit 
et  custodit,  ut  cauterum  corpus  verberibus 
et  ictibus  exponat,  modo  caput  abscondere, 
tegere,  salvum  et  incolume  custodire  possit : 
ita  et  ipsi  caput  nostrum  Christum  ita  ex 
corde  diligebant,  ut  facultates  direptioni, 
corpus  flagellis,  seipsos  ignominiae  ac  dede¬ 
cori  libenter  offerrent,  modo  Christi  capitis 
honorem  et  gloriam  integram  et  incolumem 
conservarent  :  Non  sic  impii ,  non  sic  :  sed 
Domini  amoris  obliti,  ut  vel  minimam  con¬ 
sequantur  voluptatem,  vel  aliquam  honoris 
falsam  umbram  consectentur,  vel  quinque 
miseros  nummos  suis  pecuniis  addant,  usu¬ 
ris,  mendaciis,  assentationibus  et  sexcentis 
aliis  turpissimis  facinoribus  sese  dedunt,  et 
contra  Deum  tam  benignum  amatorem  suum 
bellum  gerunt.  Hxccme  recidis  Domino,  fili 
stulte  et  insipiens  ?  Ecquid  unquam  injuriae 
tibi  fecit  Deus,  ut  tam  atrociter  in  eum  arma 
sumeres?  Te  nobilem  creaturam  ex  nihilo 
fecit,  te  principem  orbis  terree  constituit,  te 
unum  mentis  et  rationis  compotem  esse 
voluit.  Ecquid  injuriae  tibi  fecit  Deus?  Effe¬ 
cit  terram  propter  te,  aquam  et  aerem  pro 
te,  animantia  et  plantas,  et  flores,  segetes  et 
fructus  et  ipsum  coelum,  et  solem  et  sidera 
propter  te.  Ecqnid  injuriae  tibi  fecit  Deus? 
Misit  Filium  suum  ad  te,  ut  jejunaret,  ut  la¬ 
boraret,  ut  tentaretur,  ut  affligeretur,  ut  co¬ 
laphis  caederetur,  ut  spinis  coronaretur,  ut 


vitam  et  sanguinem  funderet  propter  te. 
Ecquid  injuriae  tibi  fecit  Deus,  Christus  Do¬ 
minus  meus  et  Dominus  tuus,  in  illo,  inquam, 
die,  quando  propter  nimiam  charitatem 
suam,  Proposito  sibi  gaudio,  sustinuit  crucem, 
confusione  contempta  ?  Siccine  reddis  Domino 
vicem  amoris?  Icleone  charitatis ille  modum 
excessit,  ut  tu  ingratitudinis  modum  excede¬ 
res?  Sed  finis  sit,  auditores,  et  modicum 
quiescamus,  ut  ad  ea,  quae  sequuntur,  vires 
aliquas  habere  possimus. 

* 

PARS  POSTERIOR 

Secundum  autem  simile  est  huic:  Diliges 
proximum  tuum  sicut  teipsum.  Duas  arbores 
prae  caeteris  insignes  Deus  initio  posuerat  in 
paradiso  voluptatis:  unam  scientiae,  alteram 
vitae  et  quidem  nosterprimus  parens,  arbore 
vitae  praetermissa,  in  arborem  scientia^  ocu¬ 
los  et  manus  conjecit.  Inde  videlicet,  nisi 
fallor,,  insitam  omnes  habemus  admirabilem 
quandam  sciendi  cupiditatem,  ut  Philoso¬ 
phus  dicat :  Omnis  homo  naturaliter  scire  de¬ 
siderat.  Inde  etiam  factum  est  fortasse,  ut 
tam  parum  de  arbore  vitae  solliciti  simus, 
quam  quidem  vitae  arborem  non  aliam  quam 
charitatem  esse  Joannes  Evangelista  testa¬ 
tur,  cum  ait :  Qui  non  diligit ,  manet  in  morte. 
Verum  quam  non  modo  inutiliter,  sed  etiam 
inscienter  fecerit  Adam,  cum  vitae  arbori 
scientiae  arborem  anteposuit;  hinc  perspi¬ 
cuum  esse  potest,  quod  vitam,  quam  ne¬ 
glexerat,  amisit;  et  scientiam, -quam  quaerebat, 
non  invenit:  quin  potius  in  crassissimas  igno¬ 
rantiae  tenebras  posteritatem  suam  conjecit. 
Eae  vero  tenebrae  cum  aliis  rebus  multis,  tum 
maxime  in  amore  se  produnt.  Nam  quotus- 
quisque  est,  qui  non  existimet  melius  e^se 
diligi,  quam  diligere?  Verbis  quidem  poterit 
aliquis  id  negare,  sed  certe  reipsa  et  factis, 
quod  nos  dicimus,  verum  esse  clamabit. Nam 
diligi  ab  universo  orbe,  et  ab  omnibus  ho¬ 
minum  ordinibus  vellemus,  et  ab  omnibus 
dona  et  beneficia  libenter  accipimus.  At 
quam  paucos  nos  diligimus?  Quam  aegre 
nostras  facultates  aliis  elargimur? Quid  dico 
elargimur?  Vix  adduci  possumus,  ut  sine 
fmnore  commodemus.  Et  tamen  vere  Domi¬ 
nos  ait :  Beatius  est  magis  dare,  quam  accipere. 
Si  beatius  est,  ergo  utilius,  ergo  melius,  ergo 
gloriosius.  Nos  ergo  vehementer  erramus, 
qui  bonum,  utilitaitem  et  gloriam  quaerimus, 
et  tamen  accipimus  libentius,  quam  damus. 

Deinde  charitas  omnibus  gemmis  et  marga¬ 
ritis  est  pretiosior.  Quam  quis,  obsecro, 
possidet,  qui  diligitur,  an  qui  diligit?  Certe 
qui  diligit,  non  qui  diligitur.Denique  quando 
magnus  ille  paterfamilias  mercedem  opera¬ 
riis  reddet,  quos  putatis  majori  praemio  affi¬ 
ciet,  eosne,  qui  fuerint  magis  ab  aliis  dilecti, 
an  eos,  qui  alios  magis  dilexerunt?  Nimium 
stupidus  est,  qui  hoc  judicare  non  potest. 
Quid?  quod  ipse  Philosophus  in  libro  de  Mo¬ 
ribus  octavo,  eos  irridet,  qui  amicitias  expe¬ 
tunt,  non  ut  ament,  sed  ut  amentur?  Quare 
noster  legislator  Deus,  ut  ab  hac  ignorantia 
nos  liberaret,  ot  a  scientiae-  arbore  ad  vitae 
arborem  adduceret,  in  prima  sua  lege  ait : 
Diliges  Dominum  Deum  tuum  ex  toto  corde 
tuo ,  et  proximum  tuum  sicut  teipsum. 

Sed  dicet  aliquis  :  Ecce  audio  legem  ferri, 
ut  diligam  Deum,  et  rursum  legem,  ut  dili¬ 
gam  proximum  :  et  ubinam  est  lex,  ut  dili¬ 
gam  quoque  meipsum?  Ubinam  est?  Nus¬ 
quam  est.  Lege,  relege,  volve,  revolve  sa¬ 
cram  Scripturam,  et  de  amore  tui  ipsius  mi¬ 
rum,  ubique  silentium  invenies.  Cur  ita? 
Nempe  quia  in  hac  arte  diligendi  seipsum 
omnes  doctores,  et  plus  etiam  quam  docto- 
res  sumus.  Ubi  enim  invenies  hominem  tam 
rudem,  tam  agrestem,  tam  imperitum,  qui 
sententiam  illam  non  didicerit :  Charitas  in¬ 
cipit  a  seipso  ?  Certe  si  petas  aliquid  ab  ali¬ 
quo,  etiam  rustico  et  illitterato,  quod  tamen 
sine  aliquo  ipsius  incommodo  fieri  non  pos¬ 
sit,  statim  audias  :  0  amice,  charitas  incipit  a 
seipso.  Itaque  sicut  timendum  non  est  ne  ni¬ 
mium  diligamus  Deum,  ita  timendum  non 
est,  ne  parum  diligamus  nos  ipsos.  Imo  sicut 
amor  in  Deum  calcaribus  indiget,  ita  amor 
in  nos  ipsos  frseno,  atque  habenis  indigere 
videtur.  Quocirca  legislator  Deus  non  prae¬ 
cipit  quidem  ut  nos  diligamus,  nec  enim 
necesse  erat :  sed  sciens  nos  id  naturali  lege 
facturos,  hoc  solum  jubet,  ut  proximos  sicut 
nos  ipsos  diligamus.  Apostolus  vero  Paulus 
modum  praescribens,  quo  nos  erga  Deum, 
proximos  et  nos  ipsos  gerere  debeamus,  ait : 
Apparuit  gratia  Dei  Salvatoris  nostri  omni¬ 
bus  hominibus ,  erudiens  nos ,  ut  abnegantes 
impietatem  et  saecularia  desideria,  sobrie,  juste 
et  pie  vivamus  in  hoc  saeculo.  Ecce  quo  pacto 
vitae  ratio  nobis  instituenda  est :  in  Deum  pii, 
in  proximum  justi,  in  nos  ipsos  sobrii  esse 
debemus.  Quid  est  hominem  esse  pium  in 
Deum?  hoc  est,  ut  eum  toto  cotde,  tota 
anima,  tota  mente  et  ex  omnibus  viribus 
suis  diligat,  colat,  suscipiat,  veneretur.  Quo 


pacto  in  proximum  justi  erimus  ?  Si  eum,  ut 
nosipsos  diligamus  ;  si  quod  nobis  fieri  non 
volumus,  alteri  non  faciamus  ;  si  reddamus 
omnibus  debita,  cui  vectigal,  vectigal;  cui 
tributum,  tributum ;  cui  honorem,  honorem; 
cui  timorem,  timorem.  Si  denique  cum  plo¬ 
rantibus  ploremus,  cum  gaudentibus  gau¬ 
deamus,  et  invicem  in  hoc  itinere  dum  a 
Domini  peregrinamur,  onera  nostra  porte¬ 
mus.  Quid  est  postremo,  ut  sobrie  in  hoc 
saeculo  vivamus?  Nimirum  hoc  ut  amor, 
nostri  mensuram  non  excedat,  ut  ab  illicitis 
et  supervacaneis  voluptatibus  corpus  et  ani¬ 
mam  abstineamus  :  licitas  autem  et  necessa¬ 
rias,  quales  eae  sunt,  quae  cibum,  potum, 
quietem  et  indumenta  consequuntur,  sobrie, 
temperate  et  cum  maximo  modo  capiamus, 
nisi  ab  illis  capi,  irretiri,  suffocari  et  opprimi 
velimus.  Verum  his  nostris  miserrimis  et 
calamitosissimis  temporibus,  amor  suiipsius 
vasa  cordium  humanorum  ita  replevit,  ut 
charitati  in  Deum  ac  proximum  nullus  jam 
relictus  esse  locus  videatur :  ita  lolium  infe- 
licissimum  execrabilis  philautiae  in  horto 
pectoris  humani  succrescit,  ut  Deus,  ubi 
serat  bonum  triticum  charitatis  non  inve¬ 
niat. 

Dicet  aliquis,  ista  tua  nimia  amplificatio 
est;  non  ita  rem  parvam  exaggerare,  et  ma¬ 
gnam  facere  debes.  0  utinam,  auditores,  ita 
se  res  haberet:  utinam  probare  non  possem, 
quod  proposui,  quam  libenterjamjam  ora¬ 
tionem  concluderem  et  descenderem.  Sed 
non  ita  se  res  habet,  non  amplifico,  non 
exaggero,  extenuo  potius  ac  diminuo,  quia 
verba,  quibus  pro  dignitate  hoc  dicam,  non 
habeo.  Nonne  etiam  silentibus  nobis  res  ip¬ 
sae  clamant,  illustrantur,  erumpunt?  Quid 
enim  est  aliquem  prosequi  charitate  ?  Nonne 
carum  ilium  habere?  Jam  vero  quis  ille  est, 
cui  anima  proximi  sui  aeque  sit  cara  ac 
prsedia,  vel  pecuniae  ?  Amisisti  nummum 
unum,  et  domum  everris,  ut  illum  invenias  : 
nullus  est  in  domo  a  quo  non  scisciteris,  si 
vidit,  si  invenit.  Cur,  obsecro,  ita  turbaris? 
Cur  tam  sollicitus  es  in  quaerenda  pecunia  ? 
Nonne,  quia  tibi  cara  erat?  Ergo  si  anima 
proximi  tui,  non  dico  carior,  ut  deberet, 
sed  saltem  aeque .  cara  esset  ac  pecunia, 
quomodo  tam  dissolutus  ac  negligens  esses 
in  ea  quaerenda,  quando  eam periisse  vides? 
Deinde  equus  e  stabulo  aufugit,  quam  multos 
mittis,  qui  quaerant?  Nonne  totam  commoves 
viciniam?  Cur  ita?  Quia  tibi  equus  tuus 
carus  erat.  At  quam  saepe  animam  proximi 

a  Diabolo  pertrahi  ad  interitum  vidisti,  sive 
hseresis,  sive  blasphemiae,  sive  flagitii  aut 
facinoris  alicujus  laqueo  implicatam,  et 
numquid  ingemuisti?  Numquid  vel  minimum 
suspirium  emisisti?  Si  vero  audiat  aliquis, 
merces  suas  in  Oceanum  decidisse,  vel  ab 
aliquo  honoris  gradu  dejectum  se  esse,  quot 
noctes  insomnes  ducet? per  quot  menses  vel 
annos  de  ea  re  cogitabit,  et  consolationem 
nullam  admittere  volet?  Et  nunc  audimus 
quotidie  stragem  et  caedem  animarum, quam 
Diabolus  per  Haereticos  ministros  suos  in  tam 
multis  locis  exercet,  et  jacemus,  et  non  mo¬ 
vemur  tamquam  si  fratres  nostri  et  membra 
nostra  non  essent  illi,  qui  pereunt,  et  tam¬ 
quam  de  illis  diligendis  prmceptum  nullum 
haberemus. 

Sed  quid  de  calamitatibus  et  aerumnis, 
quae  Galliam  apprehenderunt,  dicam  ?  Ecce 
enim  quibus  fluctibus  haeresum  et  bellorum 
jactetur  vetusta  et  nobilis  Ecclesia  Gallicana? 
quae  pericula  immineant  tam  nobili  membro 
Ecclesiae  ?  quam  miserabilem  illius  regni 
statum  ac  speciem  cernimus  ?  Et  tamen  nul¬ 
lum  adhu,c  in  his  partibus  doloris  et  mresti- 
tiae  signum  vidi.  Si  ejusdem  corporis  mem¬ 
bra  sumus,  quomodo  uno  membro  tam  gravi¬ 
ter  atfecto,  non  condolent  caetera  membra  ? 
Perpendite,  quaeso,  quae  dicam  et  animis 
vestris  mentibusque  mandate.  Legite  Judi¬ 
cum  et  Regum  historias,  plane  videbitis  hoc 
in  more  positum  apud  Judaeos  fuisse,  ut  cum 
a  Deo  affligerentur,  semper  ad  poenitentiam, 
ad  lacrymas,  ad  jejunia,  ad  cilicia  confuge¬ 
rent  :  et  numquam  non  placabatur  Deus,  et 
pacem  illis  ac  serenitatem  restituebat.  Jam 
vero  si  certum  et  exploratum  est,  quod  B. 
Paulus  ait,  quod  quidem  est  certissimum  et 
exploratissimum,  et  sacris  litteris,  rationi¬ 
bus  et  experientia  confirmari  posset  :  ni¬ 
mium  Judaeos  cum  Christianis  comparatos 
non.  viros,  sed  pueros  fuisse,  et  idcirco  le¬ 
gem  tamquam  paedagogum  accepisse  ,  quis 
non  miretur,  quis  non  stupeat,  quod  cum 
opus  esset,  illi  tam  aspera  poenitentiae  ge¬ 
nera  su  ciperent,  et  publica  jejunia  tam 
magnis  quam  parvis  indicerent,  et  clama¬ 
rent  Ad  Dominum  in  fortitudine ,  et  semper 
Dominum  placarent,  et  hac  ratione  omnia 
Dei  flagella  deprecarentur;  et  nos  qui  cum 
illis  comparati  viri  dicimur,  in  tam  gravibus 
periculis,  quae  non  Galliae  modo,  sed  univer¬ 
sae  Ecclesiae  imminent,  non  moveamur  ? 
Nam  si  forte  aliquid  instituatur,  erit  suppli¬ 
catio  aliqua,  quae  tamen  tepidissime  sine 


ullo  affectu,  sine  ullis  lacrymis,  sine  jejuniis, 
sine  ciliciis  transigitur  neque  ullus  fere  erit, 
qui  vel  modicum  a  solitis  deliciis,  conviviis, 
compotationibus,  ludis  et  jocis  abstineat. 
Ecquod  signum  hoc  vobis  esse  videtur?  Ego 
certe  vereor,  ne  phrenetici  signum  sit,  qui 
quanto  magis  obitui  propinquat,  tanto  mi¬ 
nus  morbi  gravitatem  sentit.  Haec  igitur  non 
dialectica  vel  topica  argumenta,  sed  plane 
demonstrationes  evidentissimae  sunt,  quae 
nobis  proximos  nostros  caros  non  esse  'con¬ 
vincunt,  et  convincent  in  judicio  coram  sum¬ 
mo  et  aequissimo  judice  Deo. 

Videre  vultis,  auditores,  verum  dilectorem 
proximorum  ?  Veniat  vobis  in  mentem  bea¬ 
tissimus  Stephanus  protomartyr,  qui  cum 
lapidum  imbrem  sustineret,  pro  se  quidem 
stans  orabat,  pro  lapidatoribus  autem  in 
genua  procumbebat  :  -  illi  lapides  in  eum, 
ipse  preces  pro  illis  ingeminabat  :  quia  plus^ 
de  eorum  facinore,  quam  de  suis  vulneribus  - 
sollicitus  erat  :  et  plus  eorum  animas,  quam 
suum  corpus  diligebat.  Et  apud  Beatum 
Gregorium  in  dialogis  de  altero  Stephano 
non  legistis,  qui  cum  audiret  omnes  suas 
segetes  a  scelerato  quodam  igne  immisso 
consumptas  fuisse,  pro  se  nihil  doluit  ?  Nam 
cum  alii  dicerent :  Heu,  heu,  pater  Stepha- 
ne ,  quid  contigit  tibi?  Ille  respondebat. 
Heu,  heu,  quid  contigit  illi,  qui  hoc  fecit? 
mihi  enim  nihil  contigit.  Isti  igitur  vere 
proximum  sicut  seipsos  diligebant. 

Cupio,  auditores  optimi,  ut  in  judicium 
conveniamus.  Rogo,  multum  comedere  et 
ventrem  cibis  implere,  et  tamen  eos  non 
concoquere,  et  inde  non  nutriri,  quid  pro¬ 
dest?  Quid  juvat?  Satius  fuisset  profecto 
jejunare.  Ad  eumdcm  modum,  audiri  concio-v 
nes  multas  et  prolixas,  et  inde  non  fieri  me¬ 
liores,  nec  nutriri  aut  augeri,  nullo  modo  utile 
est.  Nam  Servus  sciens  voluntatem  domini  sui , 
et  non  faciens ,  vapulabt  multis.  Non  dubito, 
quin  de  charitate  multa  in  gymnasiis  vestris 
audiatis :  multum  interest  tamen  in  gymnasio 
aliquid,  vel  in  concione  audire.  Nam  in 
gymnasiis  discimus,  ut  sciamus  :  in  concio¬ 
ne  discere  debemus,  ut  faciamus  :  ibi  do- 
ctcrcs  thcorici,  hic  practici  fieri  debemus. 
Cum  igitur  omnis  perfectio  Christiani  homi¬ 
nis  in  eo  posiLa  sit,  ut  quam  maximam  cha- 
ritatem  adipiscatur,  vultis,  ut  qua}  vita  ma¬ 
xima  sit  expedita,  ut  parvo  cum  labore,  et 
nullo  cum  errore  ad  palatium  charitatis  du¬ 
cat,  breviter  aperiamus  ? 

Illud  igitur  primum  tamquam  fundamen- 


392  CONCIO  XLlil.  DE  DOMINICA  DECIMA  SEPTIMA  POST  PENTECOSTEN. 


tum  jaciamus,  amorem  a  cognitione  pende¬ 
re.  Nihil  enim,  ut  Augustinus  et  experientia 
docent,  diligi  potest  non  cognitum.  Quam 
multa  sunt  apud  dEthinpcs,  apud  Arabes, 
apud  Indos  optima  et  pulcherrima,  quae  nos 
non  movent,  quia  non  novimus  et,  et  tamen 
si  semel  videremus,  foitasse  magnam  et  no¬ 
bis  cupiditatem  excitarent.  Ista  igitur  prar- 
sentia  bona  diligimus.  Quamobrem  ?  Quia 
semper  nobis  ante  oculos  observantur,  et 
quousque  non  incipimus  meliora  gustare, 
eo  usque  non  poterimus  ab  illis  avelli.  Pete 
ab  avaris  hominibus,  num  in  pecuniis  au¬ 
gendis  non  laborent  ?  maxime  laborare,  et 
quietem  nullam  capere  se  dicent.  Rursum 
pete,  num  eas,  pecunias  secum  sint  in  infer¬ 
num  ablaturi  ?  nisi  plane  desipiant,  non  se 
ablaturos,  sed  hic  relicturos  respondebunt. 
Cur  ergo  tantis  et  tam  inutilibus  laboribus 
se  conficiunt  ?  cur  eis  valedicunt  ?  Quia  talis 
*  est  natura  nostra,  ut  si  meliora  non  videat, 
id  quod  possidet,  numquam  derelinquat. 
Idem  de  voluptariis,  ambitiosis  aliisque  sce¬ 
leratis  hominibus  dicere  possemus.  Hoc  igi¬ 
tur  firmum  sit  et  ratum,  ut  mundum  con¬ 
temnere,  et  Deum  vehementer  diligere  pos¬ 
simus,  esse  nobis  cognoscenda  et  gustanda 
meliora,  quam  ea  sint,  qua}  mundus  habet. 

Dicat  quispiam  :  Nihil  novi  nobis  dicis. 
Ecquis  nescis  Deum  esse  bonum  longe  me¬ 
lius,  quam  sint  ulla  bona  creata  ?  Quis  ne¬ 
scit?  Multi  nesciunt, 'et  nulli  nesciunt;  nulli 
nesciunt  theorice,  et  multi  nesciunt  practice- 
Et  haec  posterior  cognitio  necessaria  est  ad 
diligendum  Deum.  Fides  Christianorum  , 
fateor,  tam  sublimis  est,  ut  vel  unus  articu¬ 
lus  sufficere  possit  ad  hominem  probum  et 
sanctum  efficiendum,  si  diligenter  conside¬ 
retur,  perpendatur  animo  et  memoriae  infiga¬ 
tur.  Qui  enim  attente  cogitabit  Deum  im¬ 
mortalem  mortalem  fieri,  et  mori  voluisse, 
ut  peccatum  extingueret  atque  deleret,  et 
manum  extendere  poterit  ad  aliquod  pec¬ 
catum  vel  levissimum  perpetrandum  ?  Non 
igitur  fide,  et  cognitio  theorica  deest,  sed 
consideratio  et  practica  deest.  Habemus 
enim  fidem  tamquam  gladium  in  vagina 
reconditum,  et  taihquam  pharmacum  in  of¬ 
ficina  pharmacopola?.  Quid  prodest  gladium 
domi  appensum  habere  et  medicamentum 
reperiri  apud  pharmacopolam,  si  nec  ense 
cum  hostis  adest,  nec  pharmaco,  cum  aegro¬ 
tas,  utaris?  Quicumque  igitur  et  amicitiam 
Dei,  et  colloquia  illa  super  me  let  favum  dul¬ 
ciora  pervenire  volunt,  ii  debent  non  totum 


tempus  Aristoteli,  vel  Galeno,  vel  Justi¬ 
niano,  vel  Ciceroni,  vel  Virgilio  dare  ;  sed 
aliquas  horas  pro  animae  utilitate  sancta 
quadam  versutia  sibi  suffurari,  ut  alterius 
vitae  negotiis  ,  et  lectioni,  quam  Deus  in 
corde  legit,  vacare  possint. 

Verum  hoc  opus,  hic  labor,  auditores. 
Nam  Deus  est  intimior  intimis  nostris  :  non 
in  foro,  non  in  plateis,  non  in  campis  inve¬ 
nitur  Deus  :  sed  sicut  intra*  corpus  est  ani¬ 
ma,  cor  seu  mens  ;  ita  intra  mentem  et  cor 
est  Deus.  Quocirca  prius  laborare  debemus, 
ut  ad  cor  nostrum  viam  inveniamus.  Et 
quantum  mea  tenuitas  sapit,  hic  est  primus 
et  maximus  passus,  quem  homo  superare 
debet,  ut  ex  mundi  amore  ad  Dei  amorem 
transeat.  Quo  superato  labore,  facillimus  et 
jucundissimus  reliquus  cursus  ostenditur. 
Nam  ubi  quis  cor  suum  intrare  potuit,  fa¬ 
cillime  inde  transit  ad  Deum,  et  tunc  illi  Deus 
dulcescit,  tunc  mundus  desipit,  tunc  corpori 
necessaria  prabere  onus  maximum  judicat, 
tunc  Deo  vacare  atque  assistere  veras  epulas 
putat;  tunc  denique  homo  spiritalis,  homo 
interior,  homo  Dei  dici  potest  et  d»bet.  Un- 
denam  esse  putatis,  ut  Magnus  Antonius  et 
Beatus  Franciscus  tanta  facilitate  pernocta¬ 
rent  in  oratione  ?  ut  Beatus  Isaac  (quod  Gre- 
gorius  in  Dialogis  refert)  integrum  triduum 
in  oratione  cum  jucunditate  consumeret  ;- 
et  nos  fatigemur  si  minimam  horulam  in 
oratione  esse  contingat  ?  Non  alia  causa  est, 
nisi  quiasancti  illi  Patres  viam  ad  cor  optime 
tenebant,  et  inde  statim  latissimas  illas 
regiones  intrabant,  qua}  sunt  ultra  cor  : 
ubi  tam  multa  et  tam  varia  conspiciebant, 
ut  satiari  delectatione  non  possent.  At  nos 
ante  ostium  cordis  erramus  in  tenebris,  quas 
in  eo  loco,  et  eo  potissimum  tempore  prin¬ 
ceps  tenebrarum  effundit,  ne  cor  nostrum 
ingredi  possimus,  et  idcirco  molestum  et 
longum  tempus  nobis  esse  videtur. 

Quid  igitur  agendum  est  nobis,  auditores? 
precibus,  et  votis,  et  suspiriis  clamandum  ad 
Deum,  ut  illuminet  vultum  suum  super  nos , 
et  tenebras  nostras  suo  lumine  dissipet,  ut 
ipse  ad  corda  nostra  nos  ducat,  ipse  por¬ 
tam  aperiat,  ipse  introducat.  Nec  dubitandum 
de  benignitate  Domini :  Nam  si  patres  homi¬ 
num  norunt  Bona  data  dare  filiis  suis,  quanto 
magis  Pater  noster  Deus  dabit  spiritum  bo¬ 
num  petentibus  se  ?  Imo  Hsec  est  voluntas  Dei, 
sanctificatio  vestra.  Nec  aliam  ob  causam 
aliquando,  ex  divitibus  inopes,  ex  claris  ob¬ 
scuros,  ex  valentibus  aegros,  servos  suos 

solet  efficere,  nisi  ut  viam  cordis  inveniat. 
Ducam  eos,  ait  Dominus,  in  solitudinem,  et  ibi 
loquar  ad  cor  ejus .  Et  quando  ducit  in  solitu¬ 
dinem,  nisi  quando  tribulationibus  vexat  ?  ( 
Cum  enim  Deus  videt  hominem  propter  ni¬ 
miam  prosperitatem,  turbis  adulatorum  cir¬ 
cumdari,  negotiisque  saeculi  hujus  ita  impli¬ 
cari,  ut  sibi  vacare  non  possit,  tum  ait :  Iste 
Filius  noster  nimium  amicis  abundat,  qui 
tamen- non  ipsum  diligunt,  sed  sicut  apes  et 
muscae  advolant,  ad  mei  divitiarum  et  ho¬ 
norum  ejus,  ergo  onere  illum  sublevabo  an¬ 
tequam  succumbat  :  auferamus  ei  vas  illud 
mellis,  quod  gestat  in  humeris,  et  apes  ac 
muscae  confestim  discedent.  Efficit  igitur,  ut 
ille  fortunatus  homo  fortunas  suas  amittat, 
e  gratia  principum  excidat,  in  morbum  inci¬ 
dat,  in  vincula  conjiciatur,  et  tunc  ab  omni¬ 
bus  desertus,  in  solitudine  incipit  habitare  : 
atque  ibi  Deus,  qui  eum  ad  solitudinem  ad¬ 
duxit,  statim  occurrit  et  loquitur  ad  cor  ejus, 
et  dicit :  Yides  quomodo  amici  illi  tui,  in 
quibus  confidebas,  non  te,  sed  mei  honorum 
opumque  tuarum  diligebant  ?  Et  opes  illae 
tuae,  quas  numquam  te  amissurum  putabas, 
nonne  vides  quomodo  ut  tenues  vapores 
evanuerint  ?  Ubi  est  sanitas  pristina  ?  Quo 
robur  corporis,  quo  principum  gratia,  quo 
adulationes  hominum  recesserunt?  Non  in- 
telligis,  nihil  infra  lunam  esse,  nisi  caducum 
et  fragile  ?  et  verum,  et  summum  et  solidum 
bonum  tuum  me  esse  solum  qui  solus  amicus 
fidelis  sum,  et  in  tribulationibus  non  desero, 
et  nec  in  morte,  nec  post  mortem  familia¬ 
res  et  dilectos  derelinquo?  Tum  ille  haec 
audiens  ,  verissima  esse  experientia  sua 
cognoscens,  paradisum  invenit  in  solitudine, 
agitque  gratias  Deo,  quod  dulci  baculo  suo 


illum  excitaverit,  et  pauca  abstulerit,  sed 
multa  contulerit  :  et  etiam  optione  data 
nullo  modo  ad  statum  pristinum  rediret , 
nec  minimam  cordis  voluptatem  cum  om¬ 
nibus  corporis  deliciis  commutaret.  Haec 
eo  spectant,  auditores,  ut  intelligamus  mun¬ 
dum  contemni,  et  Deum  diligi  perfecte  non 
posse,  nisi  quam  suavis  sit  Dominus  gustare 
incipiamus  :  quod  numquam  fiet,  nisi  in  cor 
nostrum  intrare,  et  ibi  commorari  discamus. 

Quapropter  auditores,  quicumque  salutis 
nostrae  rationem  aliquam  habemus,  quicum¬ 
que  videmus,  quam  fugacia,  quam  fallacia, 
quam  brevia  et  instabilia  sint  vitae  praesen¬ 
tis  gaudia  ;  quicumque  intelligimus  ,  nos 
maximis  itineribus  ad  mortem  properare, 
et  cras  non  esse,  obsecro,  ut  alterius  vitae 
bonis,  veris  et  sempiternis,  mente,  cogitatio¬ 
ne,  amore  inhaereamus,  de  illis  cogitemus, 
de  illis  loquamus,  ad  illa  suspiremus  :  ea¬ 
rum  divitiarum  avari,  eorum  honorum  am¬ 
bitiosi  ,  illarum  cupiditatum  cupidi  simus. 
Qui  tempus  habemus,  tempus  non  expecte- 
mus,  hic  jam  in  terris  vitam  illam  incipia¬ 
mus.  Si  quis  est,  qui  lectionem  illam  DSmini 
in  gymnasio  cordis  sui  frequentare  nondum 
ccepit,  incipiat,  obsecro,  experiatur  :  et  tum 
non  mihi,  sed  sibi  ipsi  credet :  hodie  prin¬ 
cipium  audiendi  faciat,  horam  aliquam,  ut 
dicebam,  aliis  negotiis  suffuretur,  ut  sibi  ac 
Domino  vacet.  Nam  si  amicus  ab  eo  id  pe¬ 
teret,  certe  faceret,  quanto  magis  ergo  id 
facere  debet  pro  anima  sua?  Neque  hoc  dis¬ 
pendium  temporis  ,  sed  lucrum  aeternitatis 
erit,  et  vitae  beatae  et  sempiternae,  ad  quam 
nos  pervenire  faciat,  qui  est  benedictus  in 
saecula.  Amen. 

THEMA 

Simile  factum  est  regnum  coelorum  homini  regi,  qui  fecit  nuptias  filio  suo,  et  misit 
servos  suos  vocare  invitatos  ad  nuptias,  et  nolebant  venire.  Iterum  misit  alios 
servos,  etc.  Usque  ad  finem.  Mattii,  xxn. 


SYNOPSIS 

Ubi  in  principio  ostensum  est ,  nos  regnum  Dei, 
et  vicissvn  Deum  nostrum  regnum  esse,  ad 
explicand  m  parabolam  prceparatur  oratio, 
et  per  regi  ;n  Deus,  per  regis  filium  Verbum 
Dei,  per  sponsam  humana  natura,  per  nu¬ 
ptias  incarnatio  nuptis  comparetur,  septem 
rationes  afferuntur,  nempe  sponsio,  mutuus 
consensus,  carnis  unitas,  indissolubilitas,  ho¬ 
norum  communio,  nova  cognatio  et  finis;  qui 
hic  sextuplex  recensetur,  proles,  remedium 
contra  peccatum,  pax,  familiee  conservatio > 
opes  et  amor ;  qs  ce  omnia  ut  in  hominum 
nuptiis  fiunt,  ita  in  incarnatione  facta  esse 
ostenduntur.  Affirmatur  Patriarchas  et  Pro¬ 
phetas  esse  servos  illos,  quibus  Deus  ud  futuras 
incarnationis  nuptias  gentem  Hebraeam  invi¬ 
tabat,  carumque  queeti  m  invitationum  voces 
adducuntur  !  Ad  praesentes  vero  convocarunt 
invitatos  primo  Joannes  baptista  ct  Apostoli : 
secundo  Udem  Apostoli ,  po>!  acceptionem  Spi¬ 
ritus  sancti  quasi  alii  refecti  Judaeorum  invi¬ 
tatorum  venir  erecusani ium  malitia  ex  divitiis 
et  deliciis,  depingitur,  et  quanto  errore  multi 
christiani  hoc  imitentur,  subjuncta  seria  re¬ 
prehensione  declaratur.  Hujus  conviviis  magna 
pars  Christus  ipse ,  tauri  vero  et  altilia  pro¬ 


phetae  fuisse  probantur,  ejusque  rei  rationes 
allegantur. 

In  parte  alteea  docetur  ex  D.  Basilio,  quomo¬ 
do  Deus  irasci  dicatur.  Quomodo  idem  Deus 
de  Judceis  suarum  nuptiarum  contemptoribus 
vindictam  sumpserit  per  Titum  et  Vespasia¬ 
num,  qui  non  modo  successu  felicissimo  Hiero - 
solymam  irreparabili  clade  expugnarunt, sed 
et  ab  ipso  Deo  praemiis  remunerati  videntur. 
Quomodo  gentes  vocati ;  et  cur  in  viis  fuisse 
dicantur,  explicatur.  Quando  rex  convivas 
suos  visurus  intrabit,  nempe  in  consummatio¬ 
ne  mundi,  indicatur.  Per  unum  malum 
hoc  loco  omnes  malos  designari  decla¬ 
ratur.  Cur  idem  amicus  dicatur,  triplex  ex¬ 
plicatio.  Lutheranorum  deinde  duo  errores 
refelluntur  ;  primus ,  in  Ecclesia  non  esse  ma¬ 
los:  aiier,  per  vestem  nuptialem  fidem  desi¬ 
gnari,  cum  tamen  charitatem  significet.  Ex¬ 
plicatur  demum,  quid  sit  manum  et  pedum 
ligatio ;  cquid  tenebrer,  exteriores-,  epiid  fletus 
et  stridor  dentium,  el  brevi  narratiuncula  poe¬ 
narum  gehennae  concluditur. 

Quam  vere  ac  sapienter,  auditores  in 
psalmis  Propheta  cecinerit  :  Universae  viae 
Domini,  misericordia  et  v  er  itas.  Et  rursum  : 
Misericordiam  et  judicium  cantabo  tibi  Domi¬ 
ni,  ita  plane  ea,  quee  in  hodierno  Evangelio 
continetur,  similitudo  declarat,  ut  vere  sit 

excors  et  stupidus,  qui  id  non  videt.  Nihil 
enim  aliud  in  ea  parabola  Domino  proposi¬ 
tum  est,  quam  ut  misericordiam  et  benigni¬ 
tatem,  et  item  severitatem  ac  justitiam  osten¬ 
dat,  quibus  Deus  in  Judaeos  primum,  deinde 
etiam  in  gentes  et  hactenus  usus  est,  in  po¬ 
sterum  etiam  utetur.  Quae  omnia  quoniam  ex 
ipsius  parabolae  explicatione  intelligi  pote¬ 
runt,  orationem  non  ponam  in  ejus  argu¬ 
mento  longiorem. 

Principium  igitur  elegantissimae  et  maxi¬ 
me  appositae  illius  similitudinis  tale  est.  Si¬ 
mile  factum  est  regnum  ccelorum  homini  regi , 
qui  facit  nuptias  filio  suo.  Regnum  coelorum 
quam  varias  ac  multiplices  significationes  in 
sanctis  litteris  habeat,  nemo  nostrum,  nisi 
fallor,  ignorat.  Nunc  enim  Ecclesiam,  nunc 
coelestem  beatitudinem,  nunc  ipsum  Deum, 
nunc  ejus  gratiam,  nunc  divinam  legem  de¬ 
signat.  Non  desunt,  qui  hoc  loco  Deum  ipsum 
regnum  coelorum  appellatum  esse  velint.  Et 
id  quidem  non  sine  causa  !  Nam  et  nos  re¬ 
gnum  Dei;  et  Deus  regnum  nostrum  est.  Nos 
regnum  ejus  sumus,  quia  regnat  in  nobis, 
dum  ejus  gubernationi  sponte  subjicimur,  et 
voluntati  ac  prseceptis  ejus  obtemperamus. 
Ipse  regnum  nostrum  est,  quia  in  eo  omne  bo¬ 
num,  omnis  splendor,  omnes  opes,  omnes  de¬ 
liciae  nostree  positae  sunt.  Et  qui  Deum  possi¬ 
det,  rem  possidet  omni  regno  atque  imperio 
ampliorem,  jucundiorem,  illustriorem.  Mihi 
tamen,  auditores,  Origenis  expositio  vehe¬ 
menter  probatur,  qui  regnum  coelorum  non  - 
cum  homine  rege,  sed  cum  regno  hominis 
regis  comparari  hoc  loco  existimavit  :  ita  ut 
regem  regi,  filium  regis  filio  regis,  reginam 
reginae,  nuptias  nuptiis,  invitatos  invitatis, 
ministros  ministris,  et  exercitum  exercitui 
per  quamdam  similitudinem  conferamus. 
Rex  igitur  Deus  est,  regis  filius  Verbum 
Dei,  nuptiae  incarnatio,  sponsa  humana  na¬ 
tura. 

Porro  quam  apte  Dominus  reconditum 
incarnationis  mysterium  nuptias  appellave¬ 
rit,  planissime  intelligemus,si  ad  ea,  quse  in 
nuptiis  hominum  fiunt  animum  convertere, 
et  ad  memoriam  paulisper  revocare  velimus. 
Initio  igitur  antequam  nuptiae  celebrentur, 
sponsio  fieri  solet, et  matrimonium  contrahi, 
per  verba  ut  loquuntur,  de  futuro.  Id  vero 
nonne  Deus  fecit,  cum  tam  saepe  Patriarchis 
et  Prophetis  matrimonium  hoc  facturum 
etiam  cum  juramento  promisit?Quam  certus 
de  hac  sponsione  sapientissimus  'Salomon 
fuit,  qui  tanto  ante  istarum  nuptiarum  tem¬ 


pus  jucundissimum  cecinit  epithalamium, 
Canticum  Canticorum?  Deinde  ut  matrimo¬ 
nium  rite  perficiatur  u  ri  usque  partis  con¬ 
sensio  necessaria  est.  In  hic  autem  sanctis¬ 
simis  nuptiis  voluntatem  Filii  sui  Deus  per 
Gabrielem  Archangelum  Mariae  significavit. 
Maria  vero,  quae  mater  sponsae  erat  pro  filia 
sua  respondit  :  Ecce  ancilla  Domini  fiat  mihi 
secundum  verbum  tuum.  Et  quemadmodum  per 
matrimonium  fit,  ut  vir  et  uxor  duo  sint  in 
carne  una,  vel  potius  non  sint  duo,  sed  una 
caro, ita  per  hoc  adorandum  et  sacrosanctum 
mysterium  factum  est,  ut  divina  atque  hu¬ 
mana  natura  tam  arctis  atque  insolubilibus 
nexibus  conjungerentur,  ut  non  duae,  sed 
una  atque  eadem  esset  ambarum  hypostasis. 
Et  eum  cmnis  matrimonii  vinculum  tale  sit, 
ut  nisi  per  mortem  solvi  non  possit  :  hoc 
unum,  de  quo  loquimur,  ita  caeteris  omni¬ 
bus  antecellit,  ut  nec  in  morte  solvi  potuerit. 
Cum  enim  assertor  ac  liberator  noster  cum 
morte  singulari  certamine  dimicaret,  potuit 
quidem  Domini  corpus  ad  tempus  ab  anima 
separari,  Deus  tamen  ab  eo  corpore  eaque 
anima,  hoc  est,  sponsus  a  sponsa  divelli  nec 
ad  momentum  potuit. Matrimonium  praeterea 
apud  homines  facit,  ut  omnia  insignia, ;omnes 
illustres  tituli,  omnes  honorum  appellationes 
quse  sponsi  prius  erant,  sint  deinceps  ei  cum 
sponsa  communes,  id  quod  omnino  per  in¬ 
carnationem  factum  esse  videmus.  Nam  et 
homo  mundi  opifex,  effector  prodigiorum, 
orbis  liberator,  Angelorum  et  hominum  ca¬ 
put,  ut  rex  et  princeps  nominatur,  quse  ta¬ 
men  solius  s-  onsi,  antequam  matrimonium 
fieret,  appellationes  erant.  Et  contra,  Deus 
feminae  filius,  cibi  et  potus  indigens,  morti 
obnoxius,  imo  et  mortuus  appellatus  est,  quse 
omnia  sponsse  ante  illud  tempus  fuerant.  Et 
quomodo  per  matrimonium  nova  quadam 
cognatione  sponsi  et  sponsse  junguntur  affi¬ 
nes  :  et  sponsi  necessarii  ac  familiares,  cum 
sponsse  necessariis  ac  familiaribus  amicitias 
ineunt :  ita  per  hoc  mysterium  quicumque 
homines  sumus,  quia  humanitati  illi,  quse 
cum  verbo  copulata  est,  naturse  affinitate 
Conjungimur,  ipsius  verbi  affines  quodam¬ 
modo  effecti  sumus,  et  angeli,  qui  Dei  mini¬ 
stri  et  familiares  semper  fuerunt,  jam  cum 
hominibus  ita  versantur,  ut  eos  non  tamquam 
inferiores,  sed  tamquam  socios  et  conservos 
habere  velint. 

Jam  vero  finis,  propter  quem  matrimonia 
celebrantur,  nuptiis  Verbi  et  humanitatis  mi¬ 
nime  deest :  propagatio  humanse  naturse,  et 

remedium  contra  peccatum. Si  vero  non  tam 
nuptiarum,  quam  ipsorum  nubentium  finem 
considerare  volueris,  eum  quadripartitum 
esse  videbis.  Sunt  enim,  qui  propterca  jun¬ 
gunt  matrimonia,  ut  pacem  cum  parentibus 
vel  fratribus  sponsi  vel  sponsse  componant. 
Sunt  etiam, qui  non  alia  de  causa  ad  nuptias 
adducuntur,  quam  ne  illustris  aliqua  domus 
sine  haerede  manens  penitus  extinguatur.  Et 
sunt,  qui  nihil  aliud  in  matrimonio  spectant, 
quam  ut  haereditatem  sponsae  vel  sponsi  con¬ 
sequantur.  Sunt  postremo,  qui  solo  sponsi 
et  sponsae  amore  incitati  ad  nuptias  veniunt. 
Propter  quem  horum  finium  ,  auditores, 
nuptias  Verbi  et  humanitatis  esse  celebratas 
existimatis?  Si  vere  sapientes  judices  estis, 
non  propter  unum  aliquem  horum  finium, sed 
propter  omnes  simul  respondebitis.  Nam 
quod  hujus  matrimonii  finis  sit  proles,  Joan- 
nes  evangelista  testatur  cum  ait :  Quotquot 
autem  receperunt  eum,  dedit  eis  potestatem 
filios  Dei  fieri ,  his,  qui  credunt  in  nomine  ejus 
qui  non  ex  sanguinibus ,  neque  ex  voluntate 
carnis,  neque  ex  voluntate  viri,  sed  ex  Deo 
nati  sunt.  Et  Verbum  caro  factum  est.  Idem 
est  enim  ac  si  apertius  dixisset,  quotquot  Dei 
filii  et  regni  coelestis  haeredes  sumus,  omnes 
hujus  sacrosancti  matrimonii  fructus  sumus. 
Non  enim  ad  tam  sublimem  honoris  gradum 
evehimur,  quia  ex  viro  et  femina  generati, 
sed  quia  ex  ipso  Deo  nati  sumus.  Et  quonam 
tandem  pacto  ex  ipso  Yieo?  Et  Turiam, inquit, 
caro  factum  est  :  tamquam  si  diceret,  Deus 
Verbum  humanae  carni  tamquam  sponsae 
copulatum  est, et  nos  omnes  novo  etinaudito 
quodam  modo  ad  vitam  aeternam  generavit. 
Hinc  videlicet  ipse  Dominus  de  Apostolis 
suis  dicebat  :  Numquid  possunt  filii  sponsi,' 
filii  nuptiarum  quamdiu  sponsus  cum  illis  est, 
jejunare?  Et  apertius  alio  loco  eosdem  filio¬ 
los  appellabat :  Filioli ,  adhuc  modicum  vobis- 
cum  sum.  Qu6d  autem  remedium  etiam 
contra  peccatum  finis  hujus  matrimonii  fue¬ 
rit,  nemo  Christianorum  est  qui  nesciat, prae¬ 
sertim  cum  Apostolus  dicat :  Fidelis  sermo  et 
omni  acceptione  dignus,  quod  C/imstus  Jesus 
venit  m  hunc  mundum  peccatores  salvos  face¬ 
re,  quorum  primus  ego  sum.  De  pace  vero, 
quid  dicam  ?  Nam  quis  nescit  atrocissimum 
illud  bellum, quod  humanum  genus  cum  Deo 
gerebat  hoc  matrimonio  salutari  sublatum 
fuisse,  et  pacem  tam  firmam  ac  stabilem 
inter  coelum  et  terram  esse  compositam,  ut 
ipsi  ccelites  in  his  nostris  regionibus,  quo 
tempore  matrimonium  hoc  celebratur,  cum 


cantu  et  laetitia  dicerent :  Gloria  in  altissimis 
Deo ;  et  in  terra,  pax  hominibus  bonx  volunta- 
fts?Num  non  est  pacis  evidentissimum  argu¬ 
mentum,  quod  nobis  ad  coelum  semper  adi¬ 
tus  pateat  :  et  angeli  tam  frequenter  et  tam 
familiariter  hic  in  terris  sanctorum  hominum 
colloquiis  misceantur?  Porro  si  nupti 33  istae 
non  fuissent,  quis  non  videt  quam  illustris 
familia  funditus  periisset?  Nam  genus  hu¬ 
manum  jam  sterile  efinfoecundum  effectum 
totum  erat  interiturum,  nisi  hoc  sancto  ma¬ 
trimonio  refloruisset, et  domui  tam  praBclarae 
jam  inclinatai  et  plane  collabenti  his  sanctis 
nuptiis  Dominus  succurrisset.  Nam  cum  aliis 
multis  de  causis,  tum  etiam  propter  hoc, 
cum  angeli  et  homines  perirent,  Deus  non 
cum  Angelis,  sed  cum  hominibus  matrimo¬ 
nium  jungere  voluit, quia  nimirum  non  omnis 
angelorum  familia  perierat,  sed  pauci  de 
multis.  At  hominum  domus  tota  ab  inferis 
absorbenda  erat,  nisi  hoc  matrimonium  in¬ 
tercederet.  Quare  Misericordiae  Domini ,  quia 
non  sumus  consumpti  omnes  nos.  Nisi  enim 
Dominus  exercituum  reliquisset  nobis  semen , 
quasi  Sodoma  fuissemus ,  et  quasi  Gomorrha 
similes  essemus.  Postremo  sicut  humanam 
naturam  ad  has  nuptias,  sponsi  hmreditas 
opes  infinitae  incitare  poterant,  ita  Deum 
ipsum  nihil  nisi  vehementissimus  amor  ad 
hoc  matrimonium  provocavit.  Sic  enim  Deus 
dilexit  mundum  ut  Filium  suum  unigenitum 
daret.  Cum  igitur  tam  multiplicia  sint  harum 
nuptiarum  bona,  merito  jureque  optimo,  ut 
in  nuptiis  hominum  fieri  solet,  tunc  Angeli 
tripudiis,  choreis,  cantibus  et  sonis  diem 
festum  egerunt  et  usque  ad  aerem  nostrum 
descendentes,  ut  idem  facerent  hominibus 
persuaserunt.  Habemus  igitur  quid  illud  sit, 
Simile  est  regnum  coelorum  homini  regi ,  qui 
fecit  nuptias  filio  suo. 

Sequitur  :  Et  misit  servos  suos  vocare  invi¬ 
tatos  ad  nuptias.  Non  ignoro,  auditores,  de 
istis  servis  diversos  diversa  sentire,  et  eos  ab 
aliis  ad  apostolos,  ab  aliis  prophetas  et  pa¬ 
triarchas  referri  :  nihilominus  tamen  sine 
dubitatione  dicendum  mihi  esse  videtur, non 
eosdem  esse,  qui  ad  futuras  nuptias  regis 
amicos  invitarunt,  et  qui  ipso  tempore  nup¬ 
tiarum  invitatis  ut  venirent  significarunt.Non 
enim  Evangelium  dicit  :  Misit  servos  suos 
invitare,  sed  Convocare  jam  invitatos,  ut  ad 
nuptias  convenirent.  Constat  autem,  et  om¬ 
nium  consensione  perspicuum  atque  apertum 
est,  eos,  qui  ad  invitandum  missi  sunt,  Pa¬ 
triarchas  et  Prophetas  fuisse,  qui  quidem 

hoc  in  mandatis  habebant,  ut  Domum 
Israel  et  omnem  populum  Hebraeorum  (isti 
enim  sunt,  quos  ad  nuptias  Dominus  invita¬ 
vit  :  nam  et  ex  ea  gente  sponsa  assumenda 
erat)  hoc,  inquam,  in  mandatis  habebant,  ut 
eum  populum  erudirent,  ut  Messiam  ventu¬ 
rum  praedicarent,  ut  serio  illis  denunciarent 
tempus  nuptiarum  instare,  ac  propterea 
paratos  illos  esse  debere ,  ut  quocumque 
tempore  ad  nuptias  advocentur,  non  tunc 
vestem  nuptialem  quaerere  incipiant,  sed 
rebus  omnibus  multo  ante  comparatis,  ob¬ 
viam  sponso  et  sponsae  ad  nuptias  celebran¬ 
das  cum  alacritate  et  gaudio  proficiscan¬ 
tur. 

Vultis,  auditores,  invitantium  voces  audi¬ 
re  ?  Patriarcha  Jacob  ait  :  Non  auferetur 
sceptrum  de  Juda ,  et  dux  de  femore  ejus ,  do¬ 
nec  veniat ,  qui  mittendus  est ,  et  ipse  erit, 
expectatio  gentium.  Ligans  ad  vineam  pullum 
suum. et  ad  vitem, o  fili  mi,  asinam  suam. Lava¬ 
bit  in  vino  stolam  suam  et  in  sanguine  uv se  pal¬ 
lium  suum.  Pulchriores  sunt  oculi  ejus  vino , 
et  dentes  ejus  lacte  candidiores .  Salutare 
tuum  expectabo ,  Domine .  Moyses  ait  :  Pro¬ 
phetam  de  gente  tua  et  de  fratribus  tuis  S'cut 
me,  suscitabit  tibi  Dominus  Deus  tuus  ipsum 
audies.  Propheta  David  ait  :  Descendet  sicut 
pluvia  in  vellus,  et  sicut  stillicidia  stillantia 
super  terram. Orietur  in  diebus  ejus  in  justitia 
et  abundantia  pacis ,  donec  auferatur  luna ,  et 
dominabitur  a  mari  usque  ad  mare  et  a  flu¬ 
mine  usque  ad  terminos  drbts  terrarum.  Be¬ 
nedicentur  in  ipso  omnes  tribus  terree ,  omnes 
gentes  magnificabunt  eum.  Salomon  ait:  Ecce 
iste  venit  saliens  in  montibus, transiliens  colles. 
Isaias  ait  :  Propter  S  onnon  tacebo, et  propter 
Jerusalem  non  quiescam ,  donec  egrediatur  ut 
splendor  justus  ejus, et  salvator  ejus  ut  lampas 
accendatur ,  et  videbunt  gentes  justum  tuum , 
et  cuncti  reges  inclytum  tuum.  Transite,  trans¬ 
ite  per  portas ,  praeparate  viam  populo ,  pla¬ 
num  facite  iter ,  eligite  lapides, et  elevate  signum 
ad  populos.  Ecce  Dominus  auditum  fecit  in 
extremis  terras ,  dicite  fihx  Sion  :  Ecce  salva¬ 
tor  tuus  venit,  ecce  merces  ejus  cum  eo,  et  opus 
ejus  coram  illo.  Aggaeus  ait  :  N olite  timere, 
quia  hsec  d<cit  Dominus  exercituum  :  Adhuc 
unum  modicum  est,  et  ego  commovebo  cadum 
et  terram,  et  mare  et  aridam  et  movebo  omnes 
gentes  et  veniet  desideratus  cunctis  gentibus. 
Zacharias  ait  :  Exulta  scitis  filia  Sion,  jubila, 
filia  Jerusalem  :  Ecce  rex  tuus  veniet  tibi  ju¬ 
stus  et  salvator  ipse  pauper,  et  ascendens  su¬ 
per  asinam  et  super  pullum  filium  asinx.  De- 

nique  Habacuc,  ut  eseteros  omittam,  ait  : 
Aclhuc  visus  procul  et  apparebit  in  finem,  et 
non  mentietur.  Si  moram  fecerit,  expecta  illum 
quia  veniens  veniet,  et  non  tardabit.  Hoc  est, 
sponsum  advenientem  video  sed  adhuc  longe 
positum.  Sed  qui  veritas  est,  non  mentietur 
et  in  fine  smculorum  apparebit;  quare  si 
moram  fecerit,  expecta  illum,  quia  veniens 
veniet, et  non  tardabit.  Istae  ergo  sunt  voces, 
quibus  Deus  per  servos  suos,  patriarchas  et 
prophetas,  gentem  Hebrmorum  ad  nuptias 
incarnationis  invitabat,  et  ad  Messiam  reci¬ 
piendum  praeparabat. 

Cum  autem  tempus  nuptiarum  advenisset, 
hoc  est  Christus  Deus  et  homo  in  terris  appa¬ 
ruisset,  ut  ii,  qui  fuerunt  a  Prophetis  et  Pa¬ 
triarchis  invitati,  ad  nuptias  venirent,  vide¬ 
licet  per  fidem  et  charitatem  Christo  adhae¬ 
rerent  ,  tunc  misit  Dominus  servos  suos 
vocare  invitatos  ad  nuptias.  Quinam  igitur 
servi  isti,  nisi  Joannes  Baptista,  Apostoli  et 
discipuli  Domini  fuerunt?  Isti  enim  sunt, qui 
omnium  primi  Dominum  advenisse  Judaeo¬ 
rum  populis  nuntiarunt  :  et  quanta  maxima 
sollicitudine  poterant  invitatos  ad  nuptias 
convocabant.  Sed  quoniam  ut  Evangelium 
loquitur,  Judaei  semel  vocati  noluerunt  ve¬ 
nire,  idcirco  iterum  misit  alios  servos.  Qui 
sunt  igitur  servi,  qui  secundo  ad  invitatos 
Judaeos  mittuntur?  Iidem  Apostoli  et  disci¬ 
puli  sunt,  qui  etiam  primo, hoc  est, ante  obi¬ 
tum  Domini  missi  fuerant  :  sed  tamen  alii 
jure  optimo  nominantur,  quia  nunc  Spiri¬ 
tum  sanctum,  qui  homines  alios  facit,  acce¬ 
perunt,  quem  primo  illo  tempore  non  acce¬ 
perant.  Numquid  verba  Samuelis  ad  Saul 
non  legistis,  quibus  ait  :  Insiliet  in  te  Spiri¬ 
tus  Domini,  et  mutaberis  in  virum  alium  ? 
Apostoli  igitur  post  adventum  Spiritus  sancti 
plane  alii  erant,  quia  alia  facundia,  alia  eru¬ 
ditione  ,  alia  efficacia,  aliis  viribus,  alio 
ardore,  alio  impetu  praedicabant.  Nam  et 
ipsi  auditores  jam  eos  ut  longe  alios  admi¬ 
rabantur. 

Sequitur  :  Dicite  invitatis:  Ecce  prandium 
meum  paravi ,  tauri  mei  et  altilia  occisa  sunt, 
ei  omnia  parata,  venite  ad  nuptias.  Ideo  enim 
fortasse,  qui  fuerant  invitati,  non  venerunt, 
quia  nihil  de  prandia  audierunt.  Dominus 
igitur  prandium  lautissimum  et  maxime  opi¬ 
parum  instruxit.  Ejus  vero  prandii  magna 
pars  Christus  ipse  fuit.  Ipse  enim  est  Agnus 
optimus  et  tenerrimus, ejus  corpus  est  panis, 
ejus  sanguis  est  vinum.  Quae  omnia  tempore 
passionis  cocta,  condita  et  parata  fuerunt. 

Et  quoniam  prandium  circa  meridiem  sit,  et 
meridies  hora  sexta  apud  Hebraeos  erat, 
idcirco  Dominus  sexta  mundi  aetate,  et  hora 
etiam  diei  sexta  in  crucem  agi  et  immolari 
voluit. Porro  tauri  et  altilia  propheta;  Domini 
sunt ,  qui  pene  omnes  propter  Dominum 
necati  fuerunt.  Cur  tauri  Prophetae  dicantur 
perspicuum  est  :  nam  ut  tauri  valentissimi, 
Hebraeorum  idololatriae. impietati,  et  aliis  fla- 
gitiis  et  facinoribus  resistebant  :  Dedi  faciem 
tuam  (aloquitur  Dominus  Ezechielem)  valen- 
iiorem  faciebus  eurum,  et  frontem  tv.im  dvh 
riorem  frontibus  eorum.  Deinde  tauri  vitulos 
gignunt,  et  Prophetae  Apostolos  genuerunt. 
Pro  fratribus  luis ,  inquit  Propheta,  nati  sunt 
tibi  filii ,  constitues  eos  principes  super  omnem 
terram.  Nec  sine  causa  iidem  Prophetae  alti¬ 
lia  nominantur.  Nam  illae  aves,  altilia  dici 
solent,  quae  in  hunc  usum  domi  aluntur  et 
pinguefiunt,  ut  deliciae  convivarum  sint  :  et 
prophetas,  si  contemplationis  sublimitatem 
spectes, vere  alis  et  pennis  instructos  dices  : 
si  devotionis  pinguedinem  respicias,  vere 
altilia  et  saginata  esse  videbis.  Nec  mysterio 
vacat  quod  in  codicibus  graecis  tauri  et  alti¬ 
lia  non  simpliciter  occisa,  sed  TeOugeva,  hoc 
est,  immolata  nominantur.Hoc  enim  in  more 
positum  apud  veteres  Hebraeos  erat,  ut  nu¬ 
ptiarum  convivia  ex  immolatis  animalibus 
fierent  :  et  ipsius  Domini  ac  Prophetarum 
mortes,  nonne  sacrificia  quaedam  fuerunt? 
Yere  igitur  post  passionem  Domini  Deus 
dicere  potuit :  Prandium  meum,  paravi ,  tauri 
mei  et  altilia  occisa ,  et  immolata  sunt . 

Sed  quid  tum  Hebraei  fecerunt?  Num  tanto 
convivii  apparatu  allecti  ad  nuptias  perrexe¬ 
runt?  Evangelium  audiamus  :  Illi  autem, 
inquit,  neglexerunt,  et  abierunt  alius  in  villam 
suam,  alius  ad  negotiationem  suam,  reliqui 
vero  tenuerunt  servos  ejus,  et  contumeliis  affe¬ 
ctos  occiderunt.  Quid  est  hoc,  auditores?  Quis 
unqdam  audivit  talia?  Quis  tragcediaih  tam 
funestam  unquam  vidit?  Quae  est  haec  fero¬ 
citas, ut  prandium  offerentes  vulneribus  con¬ 
ficiant?  Et  quonam  vocabantur?  Nonne  ad 
nuptias?  Quis  non  libenter  ad  nuptias  venit? 
0  perversitas  filiorum  Adae.  Ad  nuptias  ma¬ 
ximas  et  celeberrimas  vocantur  et  renuunt. 
Cur  hoc, auditores?  Et  dixi  saepius,  et  adhuc 
dicam  :  deliciae  et  divitiae  laquei  Diabol1 
sunt,  quibus  stulti  homines  irretiti  se  ad 
gaudia  trahi  putant,  et  ad  inferni  supplicia 
pertrahuntur.  Cur  isti  ad  nuptias  Domini  non 
iverunt?  Nonne  quia  vel  deliciarum  laqueo 
ad  villam  vel  divitiarum  nexibus  ad  negotia 


et  lucra  trahebantur?  Non  enim  in  villam 
ibant,  ut  foderent,  aut  ararent,  sed  ut  com¬ 
modius  et  liberius  piscationi,  aucupio,  vena¬ 
tioni  et  aliis  voluptatibus  possent  vacare. Nec 
enim  credibile  est,  tantum  regem  agricolas 
et  messores  ad  nuptias  invitasse.  Illi  igitur 
pigri,  illi  tardi  ad  fidem  suscipiendam  fue¬ 
runt,  qui  istis  laqueis  implicati  erant.  Num- 
quid  de  Phariseeis  non  audistis,  cum  Domi¬ 
nus  de  contemptu  divitiarum  dissereret  ; 
Audiebant,  omnia  haec  Pharisaei ,  qui  erant  ava¬ 
ri,  et  deridebant  illum?  Et  apud  B.  Marty¬ 
rem  Cyprianum  in  sermone  de  lapsis  non 
legistis,  illos  in  persecutionibus  maxime  de¬ 
fecisse,  qui  cum  opibus  abundabant,  fugere 
de  civitatibus  ut  facultates  suas  relinquere 
non  audebant?  Quod  vero  nonnulli  Judaeo¬ 
rum  servos  Domini  tenuerint,  injuriis  affe¬ 
cerint,  et  occiderint,  illustrius  est  quam  ut 
sita  me  necesse  narrari.  Petrum  Apostolum 
catenis  et  vinculis  onerarunt  Apostolum 
Paulum  quinquies  quadragenis  uno  minus 
verberibus  affecerunt,  beatum  protomarty- 
rem  Stephanum  lapidarunt,  et  duos  Jacobos 
alterum  gladio  extinxerunt,  alterum  praeci¬ 
pitio  sustulerunt.  Verum  quid  unquam  po¬ 
tuerunt?  Nec  mirum,  auditores,  si  hoc  Ju¬ 
daeis  accidebat,  ut  nuptias  Domini  tamquam 
supplicium  exhorrerent,  cum  idem  pene 
nostris  hominibus  contingat.  Quam  multi 
enim  reperiuntur,  qui  dum  a  nobis  ad  stu¬ 
dium  Christianae  perfectionis  invitantur,  se 
ad  vincula  et  carceres  invitari  putant?  Qui¬ 
que  dum  eis  sobrietatem,  jejunia,  morum 
compositionem,  verborum  gravitatem  et 
quod  caput  est,  rerum  coelestium  ac  divina¬ 
rum  contemplationem  assiduam  commen¬ 
damus,  sibi  incestissimum  et  infelicissimum, 
et  maxime  horridum  et  perturbatum  vitae 
genus  laudari  existimant?  Ne,  quaeso  vos, 
ne  ista  cogitetis.  Ad  nuptias,  ad  gaudium, 
ad  alacritatem,  ad  veram  pacem  et  tranquil¬ 
litatem  invitamini.  Quanto  enim  animus  ac 
mens  corporis  sensibus  praestant,  tanto  cor¬ 
dis  gaudia  et  voluptates,  quae  in  contempla¬ 
tione  percipiuntur,  omnibus  corporis  oble¬ 
ctamentis  et  gaudiis  antecellunt.  Certe  ma¬ 
jores  nostri,  viri  sanctissimi,  Antonii,  Pauli, 
Hilariones,  Macarii,  Hieronymi,  quorum  alii 
nonaginta,  alii  centum,  alii  plures  annos 
vixerunt, numquam  ad  tam  provectas  aetates 
pervenire  potuissent  nisi  summa  animi  ala¬ 
critate,  pace,  quiete,  laetitia  et  gaudio  vitam 
transegissent.  Non  ficte,  non  simulate,  non 
fallaciter,  sed  vere  ipsa  veritas  ait  :  Venite 

ad  me  omnes,  qui  laboratis  et  onerati  estis,  et 
ego  reficiam  vos.  Tollite  jugum  meum  super 
vos,  et  discite  a  me,  quia  mitis  sum  et  humilis 
corde  et  invenietis  requiem  ammabus  vestris. 
Jugum  enim  meum  suave  est  et  onus  meum  leve. 
Quid  asperi  in  his  Domini  verbis  apparet? 
Num  non  adnuptias  et  delicias  nos  invitat? 
Illi,  illi  sunt, auditores,  qui  verbis  quidem  ad 
nuptias,  re  autem  vera  ad  summos  labores 
vocantur,  quos  Pharao  crudelissimus  in  ope¬ 
ribus  duris  luti  et  laterum  occupatos  tenet, 
quique,  ut  stulti  venatores  post  parvum  le¬ 
pusculum  totum  diem  consumunt,  vestes 
lacerant,  calceos  frangunt,  vires  amittunt, 
et  tamdem  aut  nihil  capiunt,  aut  praedam 
tam  exiguam,  ut  nec  minimam  illius  facturae 
partem  compensare  possit.  Isti  sunt  qui 
honoribus  et  luciis  inserviunt,  et  tot  suorum 
laborum  mercedem  nullam ,  nisi  fortasse 
pcenas  accipient,  qui  aliquando  apud  infe¬ 
ros  dicent  :  Lassati  sumus  in  via  iniquitatis 
et  perditionis.  Ambulavimus  vias  difficiles. 
Justitiae  lumen  non  luxit  nobis.  0  si  nonnullis 
qui  ut  ista  credant,  adduci  non  possunt,  vel 
ad  momentum  temporis  experirentur,  quam 
sincera,  quam  vera,  quam  sapida  gaudia, 
probam,  piam  et  sanctam  vitam  consequan¬ 
tur,  intelligerent  profecto  plus  mellis  in  via 
Domini  reperiri,  quam  ipsi  credere  unquam 
potuerunt. 

PARS  POSTERIOR. 

Rex  autem ,  cum  haec  audisset ,  iratus  est. 
Dominus  noster,  auditores,  sapientissime, 
quem  antea  hominem  regem,  nunc  solum 
regem  appellat.  Nam  homo  nomen  humani¬ 
tatis,  rex  nomen  potestatis  est.  Et  sicut  ei, 
qui  nuptias  celebrat,  nomen  humanitatis, ita 
ei,  qui  iratus  describitur,  nomen  convenit 
potestatis. 

Sed  quomodo,  roget  quispiam,  Deus  ira¬ 
scitur  ?Numquid  in  Deum  affectus  et  per¬ 
turbationes  cadere  possunt ?Magnus  Basibus 
Psalmum  trigesimum  septimum  exponens 
ita  respondet,  ut  dicat  iram  et  alios  motus 
non  proprie, sed  per  quandam  similitudinem 
Deo  attribui.  Tunc  enim  irasci  dicitur  Deus 
cum  id  facit  sine  perturbatione,  quod  cum 
perturbatione  nos  facimus.  Quid  illi  faciunt, 
qui  vehementer  alicui  irascuntur?  Quid? In 
illum  pugnis,  morsibus,  calcibus  invehuntur 
quicquid  ad  manus  venit  pro  telo  ad  eum 
vexandum  et  lacerandum  assumunt.  Tunc 


igitur  Deus  irasci  dicendus  est,  cum  sine  per¬ 
turbatione  talia  agit,  hoc  est,  cum  fame , 
peste,  beilo,  aliisque  armorum  generibus  de 
sceleratis  hominibus  poenas  sumit.  Quid  igi¬ 
tur  iste  rex  iratus  effecit  ?  Missis,  inquit 
Evangelisfa,  exercitibus  suis  perdidit  homici¬ 
das  illos,  e  i.  civitatem  illorum  succendit.  Fecit 
enim  Deus  cura  Hebraeis,  ne  forte  conquere¬ 
rentur,  id  quod  lex  ipsorum  postulabat.  Ju¬ 
daei  enim  legem  habebant,  ut  cum  ad  ali¬ 
quam  urbem  expugnandam  proficiscerentur, 
primo  hostibus  suis  pacem  offerrent,  si  vero 
pacem  hostes  recusarent,  eos  ad  unum 
usque  occiderent,  ut  ex  cap.x.  Deuteronomii 
cognosci  potest.  Sic  igitur  Deus,  et  semel  et 
iterum  pacem  et  salutem  populo  Judaeorum 
obtulit.  Ubi  autem  illos  non  pacem,  sed  bel¬ 
lum  concupiscere  vidit  :  dilexistis  maledi¬ 
ctionem,  et  veniet  vobis,  noluistis  benedi¬ 
ctionem, et  elongabitur  a  vobis.  Itaque  misit 
Vespasianum  et  Titum  cum  maximis  et  in¬ 
structissimis  copiis,  qui  tali  clade  genus  Ju¬ 
daeorum  affecerunt,  ut  curari  adhuc  ea  vul¬ 
nera  non  potuerint.  Et  id  quidem  nec  Judaei 
inficiantur,  nec  etiam,  si  maxime  vellent, 
ulla  ratione  possent.  Nam  praeterquam  quod 
Josephus  et  Hegesippus  eam  historiam  lit¬ 
teris  mandaverunt,  exstat  adhuc  Romae  arcus 
Vespasiani  et  Titi  triumphalis,  in  quo  arca 
testamenti,  et  candelabrum  et  alia  Hebraeo¬ 
rum  ornamenta  ad  aeternam  posteritatis  me¬ 
moriam  in  marmore  incisa  conspiciuntur,  et 
quod  sine  singulari  Dei  providentia  factum 
esse  non  arbitror,  in  tot  arcus,  romanorum 
imperatorum  nullus  fere  est,  qui  ita  integer 
et  conspicuus,  ut  hic,  de  quo  loquimur,  per¬ 
severet.  Quid  vero  Vespasiani  et  Titi  exerci¬ 
tum,  suum  exercitum  boc  loco  Dominus 
vocet,  sententia  est  B.  Hieronymi  etB.Chry- 
sostomi,  et  aliorum  nonnullorum  Patrum. 
Deinde  in  eo  bello  ita  prospere  omnia  Roma¬ 
nis,  ita  sinistre  omnia  Judaeis  succedebant, 
ut  ipsimet  hostes  animadveiderent,  et  palam 
affirment,  non  tam  se  quam  Deum  Judaeo¬ 
rum  contra  Judaeos  bellum  gerere. Postremo 
et  illud  accedit,  quod  Deus  Vespasianum  et 
Titum,  et  totum  Romanorum  imperium  am¬ 
plissimo  praemio  remuneravit.  Nam  Vespa¬ 
sianus  et  Titus  ex  praefectis  unius  exercitus 
imperatores  et  principes  orbis  terrarum  eva¬ 
serunt  et  imperium  Romanorum,  quod  eo 
tempore  bellis  civilibus  ardebat,  et  turbu¬ 
lentissimis  factionibus  totum  erat  perturba¬ 
tum  ;  mox  bello  Judaico  confecto  multis  annis 
singulari  Dei  beneficio  pacatum  et  tranquil- 

Ium  fuit.  Neque  est  hoc  novum  aut  inaudi¬ 
tum,  auditores.  Nam  ob  similem  causam 
dedit  aliquando  Deus  yEgyptum  diripiendam 
et  spoliandam  exercitui  Nabuchodonosor 
regis  Babylonis.  Sic  enim  legimus  in  c.  xxix. 
Ezcchielis  :  Filii  hominis  Nabuchodonosor  rex 
Babylonis  servire  fecit  exercitum  suum  servi¬ 
tute  magna  adversus  Tyrum.  Omne  caput 
decalvatum ,  et  omnis  humerus  depilatus  est, 
et  merces  non  reddita  est ,  neque  exercitui  ejus 
de  Tyro,  pro  servitute,  qua  servivit  mihi  ad¬ 
versus  eam.  Propterea  haec  dicit  Dominus 
Deus  :  Ecce  ego  dabo  Nabuchodonosor  regem 
Babylonis  in  terra  xEgypjti  et  accipiet  multi¬ 
tudinem  ejus ,  et  depraedabitur  manubias  ejus , 
et  diripiet  spolia  ejus,  et  erit  merces  exercitus 
illius ,  et  operi,  quo  servivit  adversus  eam. 
Dedi  ei  terram  xEgypti,  pro  eo,  quod  labora¬ 
verit  mihi,  ait  Dominus  Deus. 

Hactenus,  auditores,  misericordiam  et  ju¬ 
dicium  in  populum  Israel  audivimus,  super- 
est  ut  misericordiam  pariter  et  judicium  in 
gentes  audiamus.  Ait  igitur  Dominus  servis 
suis  :  Nuptix  quidem  paratae  sunt,  sed  qui  in¬ 
vitati  erant,  non  fuerunt  digni.  Ite  ergo  ad 
exitus  viarum.,  et  quoscumque  inveneritis,  vo¬ 
cate  ad  nuptias.  Et  egressi  servi  ejus  in  vias 
congregaverunt  omnes  quos  invenerunt,  bonos 
et  malos,  et  impletae  sunt  nuptiae  discumben¬ 
tium.  Hoc  autem  tunc  factum  est,  auditores, 
cum  Apostoli  videntes  Judaeos  repellere  a 
se  verbum  Dei,  et  Indignos  se  judicare,  ut 
Apostolus  ait,  FE ternae  vitae,  a  Deo  admpniti 
gentibus  praedicare  aggressi  sunt.  Quae  qui¬ 
dem  Gentes  non  in  urbe,  sed  in  viis  esse 
dicuntur  :  quia  non  sub  unam  legem,  nec 
sub  unius  veri  Dei  cultum  et  religionem  vi¬ 
vebant,  sed  quisque  suum  idolum  pro  Deo 
venerabatur,  ac  pene  plures  dii,  quam  cul¬ 
tores  erant.  Sed  quid  ait  Scriptura  divina? 
Annuntiaverunt,  et  Multiplicati  sunt  super 
numerum.  Statim  enim  ubi  Apostolicae  tubae 
insonuere  ex  omni  plaga  orbis  terrarum,  ab 
ultimis  usque  orientis  et  occidentis  solis, 
aquilonis  austrique  partibus  frequentissimi 
homines  ad  nuptias  Agni  convenire  coepe¬ 
runt. 

Intravit  autem  rex, ut  videret  discumbentes. 
Quando  futurum  arbitramini,  auditores,  ut 
intret  rex,  et  videat  discumbentes?  Et  quan¬ 
do  nuptiae  plente  erunt?Nempe  circa  mundi 
consummationem.  Quando  enim,  qui  debent 
in  Ecclesiam  intrare,  omnes  intraverint, tunc 
et  ipse  Dominus  intrabit,  ut  videam,  qui 
nuptiis  interesse  digni  sint,  et  qui  vestem  nu¬ 


ptialem  habeat,  et  qui  non  habeat.  Ut  enim 
Eusebius  Emissenus  docet,  cum  Deus  ma¬ 
lum  fieri  videt,  et  patitur,  tolerat,  dissimu¬ 
lat,  non  punit,  sed  ad  poenitentiam  pecca¬ 
tores  expectat,  tunc  quodammodo  foris  esse 
videtur;  sicut  cum  pueri  ludunt,  clamant, 
perstrepunt,  vociferantur,  dicimus  praece¬ 
ptorum  non  esse  domi.  Tunc  igitur  Deus 
intrabit  quando  non  amplius  peccata  dissi¬ 
mulans,  ad  videndum  et  judicandum  veniet. 
0  quam  acutos  oculos  Dominus  habet!  Nec 
aquilae,  nec  lyncis  oculi  cum  Domini  oculis 
comparari  possunt.  Nam  propterea  in  Can¬ 
ticis  Canticorum  nomine  caprea;  sponsus 
designatur,  quia  caprea  oculos  perspicassi- 
mos  habet.  Itaque  nemo  dicere  poterit,  ab-, 
scondar  in  angulo,  parvus  sum,  non  me  vi¬ 
debit.  Quid  ?  Quod  non  solum  oculos  optimos 
habet,  sed  etiam  lucernas  accensurus  est  ? 
Nunquam  verba  illa  Domini  horroris  et  for¬ 
midinis  plena  apud  Sophoniam  non  legistis: 
Scrutabor  Jerusalem  in  lucernh,  et  visitabo 
super  viros  defixos  in  faecibus  suis  ?  Nihil  ergo 
tam  abditum,  nihil  tam  reconditum,  nihil 
tam  exiguum  erit,  quod  Deus  non  discutiat. 
Quid  levius  otioso  verbo?  Et  tamen  ipsa  Ve¬ 
ritas  non  joco,  sed  serio  dicit :  Quoniam  'omne 
verbum  otiosum ,  quod  locuti  fuerint  homines, 
reddent  rationem  de  eo  in  die  judici.  0  quam 
multa  nunc  caecae  nostrae  prudentiae  bona  et 
sancta  videntur,  quae  coram  illis  lucernis 
iniqua  et  mala  esse  omnes  videbunt !  * 

Sed  quid  sequitur  in  Evangelio?  Quot  ini¬ 
quos  homines  Deus  inveniet  admistos  cum 
bonis?  Ec  vidit,  inquit,  ibi  hominem  non  ve¬ 
stitum  veste  nuptiali.  Quod  est  hoc,  audito¬ 
res?  Ergo  unus  tantum  inter- tot  millia  dis¬ 
cumbentium  sine  veste  nuptiali  invenietur? 
Quid  igitur  nos  doctores  exterrent,  cum  di¬ 
cunt  multo  plures  esse,  qui  pereunt,  quam 
qui  salvi  fiunt?  Verum  dicunt,  ita  est,  plu- 
res  omnino  Daemoniorum  quam  Angelorum 
socii  erunt.  Nam  iste  unus,  magnus  gigas 
est,  et  multam  illia  impiorum  comprehendit. 
Siquidem  omnes  scelerati,  de  quibus  paulo 
ante  dixit,  Congregaverunt  omnes ,  quos  inve¬ 
nerunt,  bonos  et  malos,  omnes,  inquam,  isti 
mali  hujus  unius  nomine  designantur.  Cujus 
rei  causa  est,  vel,  ut  Hieronymus  dicit,  quia 
omnes  mali  scelerum  fiedere  et  nefaria  so¬ 
cietate  conjuncti  et  copulati  sunt.  Sic  adul¬ 
teri  et  adulterae  in  flagitio,  sic  fures  et  latro¬ 
nes  in  facinore,  sic  omnes  in  oppugnatione 
veritatis  copulantur.  Vel  certe,  quia  pecca¬ 
tores  etiam  innumerabiles,  ita  contemnuntur 

a  Deo,  ut  pluris  apud  eum  fiat  unus  ju¬ 
stus,  quam  mille  impii.  Nonne  propter  de¬ 
cem  justos  omni  regioni  Sodomorum  et  Go- 
niorrhseorum  Dominus  pepercisset  ?Eltamen 
propter  tot  millia  impiorum  non  peper¬ 
cit.  De  beatissimo  quoque  Francisco  mihi 
videor  aliquando  legisse,  propter  eura  so¬ 
lum  famem  in  orbem  terree  immissam 
non  esse.  Ut  igitur  Deus  ostendat,  non  se 
jacturam  aliquam  facere,  si  multa  millia 
sceleratorum  hominum  pereant,  illa  omnia 
unius  hominis  nomine  significavit. 

Verum  quid  misero  huic  homini  Dominus 
ait?  Amice ,  quomodo  huc  intrasti  non  habens 
vestem  nuptialem?  Amicum  appellat,  vel 
propter  fidem  informem  et  characterem  ba¬ 
ptismi,  quem  in  eo,  ut  signum  sure  militiae 
recognoscit;  vel  quia  miser  ille  amicus  videri 
voluit,  cum  ad  nuptias  intraverit  :  vel  certe 
ironice. 

Sed  ubi  nunc  sunt  Haeretici  Lutherani, 
qui  malos  in  Ecclesia  non  esse  contendunt? 
Utrum  tandem  iste  bonus  erat,  an  malus? 
Si  bonus,  cur  reprehenditur?  Si  malus  quo¬ 
modo  intravit?  Dicturi  sunt  forta-se,  istum 
malum  fuisse,  quia  veste  nuptiali,  hoc  est, 
fide  carebat.  Sic  enim  nudio  apud  eos  locum 
istum  exponi.  Verum  unquam  rem  involvendo 
se  involvent.  Nam  qui  fidem  non  habet  illis  ip¬ 
sis  testibus  ctmalus  est,  etin  Ecclesia  non  est. 
Iste  autem  vestem  nuptialem,  hoc  est,  fidem, 
ut  ipsi  exponunt,  non  habet,  et  tamen  in  Ec¬ 
clesia  est.  Nam  si  negare  voluerint,  Domino 
contradicent,  qui  ait  :  quomodo  huc  intrasti 
non  habens  vestem  nuptialem ?  Quae  cum  ita 
sint,  auditores,  ex  hoc  uno  loco  duo  Luthe- 
ranorum  errores  apertissime  refelluntur? 
unus,  solos  esse  bonos  in  Ecclesia  :  alter, 
veste  nuptiali  fidem  esse  significatam.  Siqui¬ 
dem  hinc  plane  perspicuum  est,  usque  ad 
mundi  consummationem  malos  esse  cum 
bonis  admistos,  et  nuptialem  vestem  non 
fidem,  sed  charitatem  significare.  Nam  si  iste 
fide  caruisset,  in  Ecclesiam  non  inlrasset.  Ut 
enim  D.  Gregorius  hoc  loco  ait  :  Sine  chari- 
tate  ingrediuntur  :  sine  fide  ingreditur  nemo , 
Deinde  charitas  est,  quae  nuptias  maxime 
decet.  Charitas  est.  quae  ut  vestis  amplissima 
operit  multitudinem  peccatorum.  Charitas  est, 
quae  bonos  a  malis  distinguit.  Nam  fidem 
habere,  sacramenta  suscipere,  signa  et  pro¬ 
digia  edere,  montes  transferre,  facultates  in 
sinu  pauperum  erogare,  corpus  suum  tra¬ 
dere,  ita  ut  ardeat,  possunt  etiam  mali  : 
charitatem  malus,  nullus  non  bonus,  nullus 
Tom.  IX. 


non  Dei  amicus  habere  potest.  Quare  B. 
Chrysostomus  homilia  nona  in  Joannem, 
quasi  Lutheranorum  perniciosissimam  hac- 
resim  praevideret  :  Nolimus,  inquit,  no¬ 
limus,  dilectissimi,  fidem  nobis  ad  salutem 
satis  esse  existimare  :  nam  nisi  vitam  puram 
exhibuerimus,  et  haec  coelesti  vocatione  digna 
nos  induerimus  charitatis  vestimenta,  cum 
illo  misero  excludemur. 

Jam  vero,  auditores,  postrema  Evangelii 
verba  audiamus,  et  finis  orationis  sit  :  Tunc 
ait  rex  ministris  :  Ligatis  manibus  et  pedibus 
ejus  mittite  eum  in  tenebras  exteriores  :  ibi 
erit  fletus  et  stridor  dentium.  Multi  enim  sunt 
vocati ,  pauci  vero  electi.  0  sententia  formi¬ 
dabilis!  0  conditio  peccatoris  omni  lacry- 
marurn  fonte  lugenda !  Manus  primum  ac 
pedes  aeternis  vinculis  colligantur,  ut  adul¬ 
teria,  ut  latrocinia,  ut  commessationes  et 
ebrietates,  ut  alia  vitia  in  posterum  exer¬ 
cere,  etiamsi  maxime  velit,  non  possit  : 
deinde  ut  qui  bonum  facere  cum  potuit  no¬ 
luit,  jam  ita  vinculis  obstinationis  revinctus 
sit,  ut  bonum  nec  agere,  nec  cogitare,  nec 
velle  amplius  queat. 

Tenebrae  vero  exteriores  jacturam  sum¬ 
mi  boni,  quod  in  aspectu  increatas  lucis 
consistit,  plane  designant:  nam  ut  idcirco 
tenebrae  exteriores  dicuntur.  Non  enim  lu¬ 
men  intelligentiae  naturale,  atque  adeo  in¬ 
ternum  tollunt,  sed  illud  aliud  lumen,  quod 
in  sanctis  membris  lux  inereata  diffundit. 
Quod  quidem  gravissimum  et  beatissimum 
lumen  externum  dici  potest,  si  cum  naturali 
intelligentiae  lumine  conferatur.  Porro  tene¬ 
brae  istae  non  tam  externae,  quam  exterio¬ 
res  a  Domino  nominantur,  ut  quia  tam 
crassae  erunt,  ut  pene  exterioribus  sensibus 
percipi  queant  :  vel  ut  D.  Augustinus  ad 
Honoratum  scribens  ait,  quia  peccatores 
dum  vivunt  in  exteris  tenebris  sunt,  post 
mortem  autem  in  exteriores,  hoc  est,  longe 
densiores  projiciuntur.  Nam  nunc  quidem 
iniqui  omnes  in  tenebris  sunt,  sed  exteris 
tantum,  unde  eripi  possunt  :  tunc  autem 
in  exterioribus,  hoc  est,  crassioribus  erunt, 
unde  eripi  nullo  unquam  tempore  poterunt. 
Denique  exteriores  dicuntur,  quia,  ut  idem 
Augustinus  docet,  quanto  lumen  sanctorum 
interius  et  jucundius  penetrabit,  tanto  tene¬ 
brae  impiorum  exterius  et  horribilius  se  dif¬ 
fundent. 

Fletus  autem  ac  stridor  dentium  quici  nisi 
horribiles  dios  et  sempiternos  cruciatus  cor¬ 
poris  et  animi  declarant?  0 Ui i  quidem, audi- 

36 


4 


402  CONGIO  XLIV.  DE  DOMINICA  DECIMA  NONA  POST  PENTECOSTEN. 


tores,  quam  atroces,  quam  inauditi,  quam 
intolerabiles  sint,  neminem  esse,  arbitror, 
qui,  non  dico  verbis,  explicare,  sed  vel  animo 
et  cogitatione  consequi  valeat.  Id  enim  vires 
humanse  mentis  exuperat,  et  omnem  mor¬ 
talium  intelligentiam  vincit.  Nam  si  quis 
hic  in  terris  dentium  dolore  teneatur,  ge¬ 
mit,  rugit,  ardorem  intolerabilem  in  ore 
habere  se  dicit,  ac  pene  inops  mentis  et 
rationis  efficitur  :  non  dormire,  non  quie¬ 
scere,  non  voluptatem  aliquam  capere,  sed 
solum  dolorem  suum  cogitare,  atque  huc 
illuc  se  jactare,  se  miserum,  se  infelicem 
appellare  potest  :  et  tamen  quantus  est  iste 
dolor?  Si  tempus  consideres,  numquam  ad 
unum  diem  perseverat;  si  quam  late  pateat 
spectes,  non  totum  corpus,  sed  exiguam 
omnino  particulam  occupat.  Deinde  ipse 
dolor  quantusquantus  sit,  quot  medicamen¬ 
tis  leniri  et  mitigari  solet?  Hinc  medicus 
consolatur,  inde  blandiuntur  amici  :  sequo 
animo  feras,  celeriter  pertransibit,  visitatio 
Dei  est,  qui  corripit  quos  diligit. 

Si  igitur  dolor  tam  modicus,  tam  brevis, 
tot  consolationibus  admistus ,  intolerabilis 
videtur  quid  de  illis  cruciatibus  cogitare  de¬ 
bemus,  qui  erunt  in  immensum  atrociores, 
qui  totum  corpus,  omnia  membra,  omnia 
ossa,  omnes  nervos,  omnes  medullas  occu¬ 
pabunt,  qui  non  diem  aut  mensem,  aut  an¬ 


num  unum,  sed  in  omnem  aeternitatem  per¬ 
durabunt  ;  quando  tortores  multi,  consola¬ 
tor  nullus  invenietur?  Quis  poterit  habitare 
de  vobis ,  inquit  Isaias,  cum  igne  devorante? 
Quis  habitabit  ex  vobis  cum  ardoribus  sempi¬ 
ternis?  Non  putemus  carnem  seneam  aut 
corpus  marmoreum  nos  habituros.  Nam 
caro  caro  erit,  et  nervi  nervi  erunt,  et  sen¬ 
sus  sensus  erunt.  Certe  his  diebus  homines 
supplicio  affici  vidistis ,  ferventibus  aquis 
coqui  vidistis,  flammarum  incendio  cremari 
vidistis.  Ego  quidem  spectacula  ista  non 
vidi,  sed  arbitror  tamen  neminem  vestrum 
interfuisse,  qui  non  sit  vehementer  commo¬ 
tus.  Et  si  ad  unam  horam  supplicia  illa  pro- 
tacta  fuissent,,  quis  vestrum  continere  la- 
crymas  potuisset?  0  csecitas  cordis  humani  ! 
0  dissolutio  !  0  vecordia !  0  stupiditas  !  in 
alieno  dolore,  qui  ad  momentum  durat, 
continere  lacrymas  non  valemus  :  et  inte- 
rim  quse  nobis  ipsis  imminent  supplicia, 
sine  ulla  comparatione  acerbiora,  et  quse 
tam  diu  vivent,  quam  diu  Deus  ipse  vivet, 
quomodo  effugiamus  non  providemus.  Di¬ 
scamus  ergo,  discamus,  auditores,  aliorum 
exemplo,  quid  nobis,  dum  per  Dei  misericor¬ 
diam  licet,  faciendum  sit  :  descendamus 
stepe,  dum  vivimus,  cogitatione  in  gehennam, 
ut  ab  ea  in  morte  liberi  esse  per  Christum  me¬ 
reamur,  qui  est  benedictus  in  seecula.  Arnen. 

Ideo  assimilatum  est  regnum  coelorum  homini  regi,  qui  voluit  rationem  ponere 
cum  servis  suis,  etc.  Usque  ad  finem.  Alatih.  xvm,  v.  23.^ 


SYNOPSIS 

Brevis  commendatio  gratitudinis ,  et  detestatio 
ingratitudinis ,  hujus  scilicet  concionis  mate¬ 
ria ,  loco  exordii  praeeunt.  Quem  scopum  Chri¬ 
stus  in  prcesenti  parabola  sibi  propositum  ha¬ 
buerit  ;  quare  S.  Petrus  speciatim  numerum 
septenarium  commemoret ;  et  num  tamquam 
sacerdos ,  vel  tamquam  privatus  potestatem 
acceperit  peccata  remittendi,  breviter  trans¬ 
currendo  explicatur.  Per  regnum  coelorum 
hoc  loco  Ecclesiam  intelligi  demonstratur ;  et 
quare  ita  dicatur,  ostenditur.  Quanta  sit  sum¬ 
ma,  decem  millia  talenta,  ex  Budceo,  quidque, 
eadem  significent  asseritur.  Peccatores  non 
esse  solvendo  debita  affirmatur  ;  et  temeritas 
de  gratia  Dei  praesumentium  serio  reprehen¬ 
ditur.  Error  Pelagii  servitutem  peccatoris  sub 
Diabolo  negantis  refellitur  ;  et  quomodo  ser¬ 
vitus  illa  diverso  respectu  justa  et  justitia  fue¬ 
rit  declaratur.  Quid  per  uxorem  et  filios  in- 
telligatur,  Eusebii  et  Theophylacti  sententia 
adducitur.  Duplex  enodatur  quaestio,  prima , 
cur  servus  iste  tantopere  horruerit  servitutem, 
cum  tamen  jam  coeperat  peccando  servus  esse  : 
altera,  unde  tantam  spem  ab  acre  alieno  tam 
gravi  se  liberandi  conceperit.  Justificationem 
respectu  Christi  esse  justitiam  ;  respectu  nostri 
vero  misericordiam,  probatur.  Tandem  pars 
prior  in  laudem  humilitatis  desinit. 

Pars  altera  gravem  in  primis  continet  ingrati ¬ 


tudinis  et  vindictae  cupiditatis  animadversio- 
dem.  Deinde  indicat  angelos  et  sanctos,  no¬ 
stros  esse  conservos.  Injurias  non  demittere 
debere,  non  item  pecunias,  nisi  saltem  spatium 
solutionis  dando,  affirmatur.  Peccata  semel 
dimissa  secundum  se  numquam  redire;  sed 
iteratas  poenas  augere ,  a  simili  docetur.  Quam 
periculosa  sit  poenitentias  procrastinatio ,  iti¬ 
dem  a  simili  mercatoris  ad  nundinas  profe¬ 
cturi  man  festatur.  Hinc  ut  tempus  acceptabi- 
lem  in  tempore  amplectamus,  epilogus  admo¬ 
net. 

Quemadmodum  beneficiorum  acceptorum 
recordatio,  et  accepta  retinere  et  accipere 
nova  meretur  :  non  secus,  ornatissimi  audi¬ 
tores,  ingrati  animi  crimen,  cum  vetera  be¬ 
neficia  tollit,  tum  novis  omnium  aditum  in¬ 
tercludit.  Ut  enim  flumina  ideo  constantem 
perpetuo  cursum  tenent,  quia  Ad  locum,  un¬ 
de  exeunt ,  revertuntur ,  ut  iterum  fluant  : 
et  nisi  hoc  facerent,  Oceano  exhausto  con- 
festim  a  cursu  cessarent  :  ita  dona  illa  opti¬ 
ma,  et  data  perfecta,  quae  secundum  beati 
Jacobi  sententiam,  De  sursum  sunt,  et  a  Pa¬ 
tre  luminum  descendunt ,  nisi  sursum  ite¬ 
rum  per  grati  animi  significationem  ascen¬ 
dant,  veluti  exhausto  fonte  coelestium  gra¬ 
tiarum  pluere  posse,  ac  descendere  am¬ 
plius  non  videntur.  Nam  et  terra  ferrea,  et 
coelum  aeneum  ingratis  efficitur,  ut  nec  illud 
pluere,  nec  illa  parere  flores  ac  fructus  am¬ 
plius  queant.  Quee  omnia  cum  Dominus  in  ea 
parabola,  quam  inter  sacrarum  missarum 

solemnia  recitari  audivistis,  elegantissime 
comprehenderit,  nostrae  partes  esse  viden¬ 
tur,  ut  eam  quanta  maxime  perspicuitate, 
brevitate  et  diligentia  possumus,  explicemus. 

Ideo  assimilatum  <st  regnum  coelorum  ho¬ 
mini  regi ,  qui  voluit  rationem  ponere  cum  ser¬ 
res  suis ,  etc.  Duo  nobis  potissimum  de  pro¬ 
posita  similitudine  dicenda  esse  videntur: 
unum,  quem  sibi  Dominus  in  hac  parabola 
finem  nc  veluti  scopum  proposuerit  :  alte¬ 
rum,  quid  ipsa  parabola,  et  quae  in  ea  conti¬ 
nentur,  sibi  velint.  Acfinis  quidem  et  scopus 
parabolae  quis  sit,  ex  iis  verbis,  quae  proxime 
similitudinem  antecedunt  intelligi  potest. 
Ait  enim  Evangelista  Matthaeus  :  Accedens 
Petrus  ad  Jesum  dix>t  :  Domine ,  quoties  pec¬ 
cabit  in  me  frater  meus,  et  dimittam  ei?  Usque 
septies ?  Quem  numerum  idcirco  B.  Petrus 
commemoravit,  vel  quiasey>fdes  cadit  justus : 
vel,  quia  septem  sint  veluti  capita  omnium 
peccatorum  :  vel  certe,  quia  decem  manda¬ 
torum  septem  omnino  sunt,  quae  de  proximi 
charitate  praecipiuntur,  et  ne  injuriis  ullis  af¬ 
ficiantur  cavetur.  Ait  illi  Dominus :  Non  dico 
Ubi  usque  septies,  sed  usque  septuagies  septies. 
Quibus  verbis  certum  numerum  ac  defi¬ 
nitum  pro  incerto  et  indefinito  posuit.  Illud 
sine  dubio  significare  volens,  quoties  inju¬ 
riam  proximus  fecerit,  toties  injuriam 
proximo  esse  condonandam.  Et  ne  exi¬ 
stimaret  aliquis  nimis  grave  ac  mole¬ 
stum  esse  toties  proximorum  peccatis  igno¬ 
scere  :  vel  id  facere  ad  consilium  pertinere, 
non  ad  praeceptum  :  liberalitate  quadam  ac 
benignitate,  non  etiam  necessitate  fieri  :  pro- 
pterea  Dominus  addit  :  Ideo  assimilatum  est 
regnum  coelorum  homini  regi ,  qui  voluit 
rationem  ponere  cum  servis  suis ,  etc. 
Hoc  igitur  domino  in  hac  parabola  pro¬ 
positum  est,  ut  admoneat  atque  ostendat, 
cuma  nobis  a  Deo  debita  remittuntur,  atque 
condonantur,  tum  nobis  imponi  necessita¬ 
tem,  ut  proximos  nostros  a  similibus  debitis 
relaxemus. 

Non  me  fugit,  auditores,  hoc  loco  a  theo¬ 
logis  disputari  doctoribus,  utrum  Beatus  Pe¬ 
trus  hic  de  remittendis  peccatis  mandatum 
receperit,  ut  privatus,  an. ut  Sacerdos  et 
Pontifex.  Duplicem  enim  personam,  ut  opti¬ 
me  nostis,  D.  Petrus  gerebat.  Verum  ista 
quaestio  cum  facilem,  tum  etiam  perspicuam 
habet  dissolutionem.  Siquidem  omnino  ne- 
cesse  habemus  dicere,  Apostolo  Petro  non 
ut  sacerdoti,  sed  ut  privato  praeceptum  fuis¬ 
se,  ut  septies,  hoc  est,  semper  peccata  proxi¬ 


mis  condonaret.  Primum  enim  Apostolus 
Petrus  erat  quidem  eo  tempore  designatus 
Pontifex,  ut  ex  c.  xvi  Matthaei  intelligi  po¬ 
test  :  ait  enim  illi  Dominus  :  Tues  Petrus ,  et 
super  hanc  petram  sedificabo  Ecclesiam  meam. 
Sed  tamen  nondum  claves  illas  acceperat, 
nec  magistratum  inierat  :  ac  tum  demum 
summum  pontificatum  adeptus  est,  cum  ei 
tertio  Dominus  diceret:  Pasce  oves  meas. 
Deinde  non  semper  debita  sacerdos  remit¬ 
tere  debet,  sed  tunc  solum,  cum  debitor  ve¬ 
re  et  ex  corde  d  olere  se  dicit,  et  cum  si 
quid  rapuit  se  restiturum  pollicetur.  Denique 
ipsa  Apostoli  Petri  interrogatio  satis  per¬ 
spicue,  quod  nos  dicimus,  verum  esse  decla¬ 
rat.  Ait  enim  :  Quoties  peccabit  in  me  frater 
meus,  et  dimittam  ei?  Atqui,  si  non  ut  priva¬ 
tus,  sed  ut  Sacerdos  loqueretur,  non  dice¬ 
ret  :  Quoties  peccabit  in  me  frater  meus ,  et 
dimittam  ei?  Sed  quoties,  Domine,  peccabit 
in  te  frater  meus,  et  dimitam  ei  ?  Peccata 
enim,  quae  ac  sacerdotibus  relaxantur,  non 
in  sacerdotem,  sed  in  ipsum  Deum  sunt. 
Quemadmodum  et  ipsi  Sacerdotes,  dum  hoc 
faciunt,  non  suam  ipsorum,  sed  ipsius  Dei 
personam  gerunt.  At  de  fine  quidem  et  sco¬ 
po  similitudinis  hactenus.  Nunc  verba  ipsa 
evangelii  et  totam  parabolae  seriem  videa¬ 
mus. 

Assimilatum  est  regnum  coelorum  homini  re¬ 
gi,  qui  voluit  rationem  ponere  cum  servis  suis. 
Quid  hoc  loco  regnum  coelorum  potissimum 
designet,  non  est  omnino  certum  atque  ex¬ 
ploratum.  Nam  si  verba  respicias,  ipse  Deus 
regnum  cadorum  intelligitur  :  Deus  enim 
est,  qui  homini  regi  comparari,  et  rationem 
ponere  cum  servis  suis  voluit  :  Si  vero  non 
tam  quid  verba  videantur  significare,  quam 
quid  Dominus  velit,  perpendere  diligenter 
volueris,  intelliges  profecto  per  regnum  coe¬ 
lorum  nihil  hoc  loco  aliud,  quam  Ecclesiam 
significari.  Nec  enim  solum  Dominus  ait  : 
Assimilatum  est  regnum  aviorum  homini  regi, 
sed  Homini  regi,  qui  voluit  rat  onem  ponere 
cum  servis  suis,  et  quae  sequuntur  usque  ad 
finem  parabolae.  Ilaque  simifitudo  non  ad 
hominem  regem  lantummodo,  sed  ad  ea  om¬ 
nia,  quae  in  parabola  narrantur,  referri  de¬ 
bet  :  et  non  tam  persona  cum  persona , 
quam  negotium  cum  negotio  referri,  ut  hanc 
verba  Domini  sententiam  faciant.  Quem¬ 
admodum  in  regnis  hominum  accidere  so¬ 
let,  ut  si  rex  magna  debita  suis  servis  re¬ 
mittat,  velit  etiam,  ut  idem  faciant  servi 
cum  conservis  suis,  si  eos  forte  debitores  ha- 

beant  :  et  si  secus  faciant,  ens  ut  ingratos  et 
regiae  liberalitatis  immemores  punit.  Ita  pla¬ 
ne  in  regno  coelorum,  quod  ipsa  Ecclesia 
e^t,  contingit.  Dominus  enim,  qui  in  hoc  re¬ 
gno  dominatur,  quotidie  debita  ingentia  ac 
pene  infinita  suis  servis  liberalissime  con¬ 
donat  ;  sed  tamen  ab  eis  hoc  tributum  exi¬ 
git,  ut  eadem  benignitate  erga  conservos  de¬ 
bitores  utantur.  Et  si  non  faciant,  quantum 
in  condonandis  debitis  benignus  ac  liberalis 
fuit,  tantum  in  puniendo  severus  ac  formida¬ 
bilis  erit. 

Nec  enim  injuria  regnum  coelorum  Eccle¬ 
sia  nominatur  :  quamquam  enim  in  terris 
commoratur,  tamen  coelestem  regem,  coele¬ 
stes  custodes,  coelestes  leges,  coelestia  Sa¬ 
cramenta,  cmlestia  arma,  coelestia  praesidia, 
coelestes  denique  pollicitationes  habet.  In  ter¬ 
ris  versatur,  verum  sedes  habet  in  coelo. 
Nam  qui  in  hujus  regni  negotiis,  vel  medio¬ 
criter  sunt  versati,  ii  sane  intelligunt,  nos 
hic  advenas  et  inquilinos  esse,  et  in  tentoriis 
ac  tabernaculis  habitare,  et  aliquando  tan¬ 
dem  nos  esse  a  nostro  coelesti  rege  in  code- 
stia  domicilia  transferendos.  Nec  enim  ha¬ 
bemus  hic  manentem  civitatem ,  sed  futuram 
inquirimus.  Itaque  vix  dici  potest  in  quanto 
errore,  in  quantis  tenebris,  in  quam  caeca 
ignorantiae  n  cte  versentur  nonnulli,  qui  in 
Ecclesia  quidem,  hoc  est,  in  regno  coelorum 
manere,  et  cmlestis  reipublicre  partem  se  es¬ 
se  jactant  :  et  interim  tamen  toti  in  terrenis 
palatiis  erigendis,  in  terrenis  possessionibus 
amplificandis,  in  terrenis  divitiis  augendis, 
in  terrenis  honoribus  comparandis,  in  terre¬ 
nis  voluptatibus  undique  summo  studio  con¬ 
quirendis  occupantur.  Nesciunt  isti,  mihi 
credite  nesciunt  quid  sibi  regnum  coelorum 
velit.  Non  ista  Domini  Jesu  Christi  regis  no¬ 
stri,  non  ista  Apostolorum  principum  Eccle¬ 
siae,  non  ista  Martyrum,  non  ista  procerum 
reliquorum  fuerunt.  Quicumque  igitur  in  re¬ 
gno  coelorum  terrenos  animos  gerunt,  in  Ec¬ 
clesia  quidem  dum  vivunt  manent,  et  'fidem 
licet  mortuam,  retinent.  Sed  tamen  tunc  non 
manebunt,  cum  ab  exilio  Ecclesia  revocabi¬ 
tur,  et  in  proprias,  hoc  est,  coelestes  sedes  ; 
cum  ingenti  laetitia  hominum  et  Angelorum 
commigrabit.  Et  quid  miserius  est,  quam  in 
Ecclesia  esse  dum  exulat,  non  esse  clum  re¬ 
gnat? 

Regnum  igitur  cadorum  Ecclesia  est  :  in 
quo  regno  cum  rex  aliquando  rationen  pone¬ 
re  vellet  cum  servis  suis ,  hoc  est,  intelligere 
ac  videre,  qui  creditores  ac  debitores  regio¬ 


rum  thesaurorum  essent,  Oblatus  est  ei  unus, 
qui  debebat  ei  decem  millia  talenta  :  quae 
quidem  pecunia,  si  ad  nostras  pecunias,  re¬ 
vocetur,  efficit  sexagies  centena  millia  coro¬ 
natorum,  ut  vir  eruditissimus  Budacus,  et  in 
iis  rebus  non  mediooriter  exercitatus  anno¬ 
tavit.  Verum  ad  rem  nostram  nihil  aliud  de¬ 
bitum  decem  millium  talentorum  significare 
videtur,  quam  crimen  universae  legis  viola¬ 
tae.  Deus  enim  admirabile  quoddam  negotia¬ 
tionis  genus  cum  servis  suis  exercet.  Propo¬ 
nit  enim  decem  praecepta,  omni  studio,  om¬ 
ni  cura,  omni  diligentia  et  sollicitudine  cu¬ 
stodienda.  Et  quicumque  totis  viribus  labo¬ 
raverit,  ut  ea  custodiat,  ei  Deus  debitor  esse 
dignatur  decem  millium  tadentorum,  ita  pro 
singulis  praeceptis  mille  talenta,  hoc  est  glo¬ 
riam  infinitam  ac  sempiternam  recipiet. 
Quicumque  autem  ea  contempserit,  fregerit, 
violaverit ;  is  contra^  Deo  mi  le  talenta,  hoc 
est,  poenam  ac  supplicium  sempiternum  pro 
singulis  praeceptis  violatis  debebit.  Iste  igi¬ 
tur  qui  decem  talentorum  debitor  erat ,  ho¬ 
mines  impios  ac  sceleratos  designat.  Tunc 
vero  ejusmodi  homines  Deo  offerri  dicuntur, 
cum  conscientia  stimulante  et  gratia  Dei 
praeveniente  res  suas  gestas  discutere  apud 
seipsos  incipiunt,  et  incredibilis  summae  de¬ 
bitores  se  esse  cognoscunt. 

Sequitur  enim  in  evangelio,  Cum  autem 
non  haberet  unde  redderet.  Cum  omnes  ho¬ 
minis  vires,  omnes  opes,  omnes  facultates, 
nullo  modo  tam  grandi  debito  pares  esse 
possint  :  praeterquam  enim  quod  nihil  no¬ 
strum  habemus  :  Quid  enim  h  ibes,  quod  non 
accepisti  ?  i.lud  ipsum,  quod  habemus,  fini¬ 
tum  et  terminatum  est  atque  exiguum  : 
aeris  autem  alieni  magnitudo,  et  lethalium 
criminum  gravitas  finem .  ac  terminum  ha¬ 
bet.  Quocirca  verissime  peccator  non  habet, 
unde  reddat.  Et  quemadmodum  homo  seip- 
sum  interficere  potest  :  et  ab  inferis  gra¬ 
dum  revocare,  et  seipsum  excitare  nullo 
modo  potest  :  ita  p  ane  peccare  quidem,  et 
aes  alienum  infinitum  conflare  unusquisque 
per  se  potest,  redire  autem  cum  Deo  in  gra¬ 
tiam,  culpas  expiare  et  eus  alienum  dissol¬ 
vere,  Dei  gratia  non  praeveniente,  nemo  po¬ 
test.  Respexit  Dominum  Petrum,  et  coepit 
flere  :  et  si  numquam  Petrum  Dominus  re¬ 
spexisset,  flere  Petrus  numquam  incepisset. 
Cur  enim  apud  inferos  perpetuae  tenebrae 
sunt,  et  damnatorum  corda  in  glacie  sunt 
durata  ?  Nonne,  quia  iliorum  sic  exigentibus 
meritis  divinae  misericordiae  radius  in  eum 

locum  numquam  defigitur,  neque  in  omni 
aeternitate  defigetur?  Quis  igitur  stultitiam 
eorum,  et  caecam  temeritatem  satis  poterit 
admirari,  qui  aiunt  :  Peccata  peccatis  ad¬ 
damus,  nam  postea  confitebimur,  et  omnia 
simul  expiabimus.  Heu-  miser,  et  unde  tibi 
praevenientem  Dei  gratiam  audes  polliceri  ? 
Et  si  Deus  non  praeveniat,  quando  tu  ad 
poenitentiam  salutarem  pervenies  ?  Quod  si 
haec  pericula,  tam  ingentia,  tam  evidentia 
aliquando  homines  cogitarent,  fortasse  non 
tam  facile,  ut  faciunt,  in  peccata  prolabe- 
rentur.  Nunc  enim  tanta  facilitate  quidam 
ore  impuro  blasphemias  evomunt,  et  in  alia 
facinora  se  praecipitant,  ut  quasi  in  manibus 
suis  Dei  misericordiam  habere  videantur. 
Sed  ad  Evangelium  redeamus. 

Cum  igitur  ille  debitor  solvendo  non  es¬ 
set,  Jussit  eum  dominus  venundari ,  et  uxorem 
ejus ,  et  filios  et  omnia ,  quse  habebat ,  et  reddi. 
Hsec  est  illa  Evangelii  pars,  auditores,  quam 
Pelagius,  gratise  Dei  hostis  acerrimus  intel- 
ligere  non  potuit.  Nam  Filium  Dei  humana 
carne  vestitum  in  terris  apparuisse  confite¬ 
batur  ille,  sed  tantum  propterea  eum  venisse 
dicebat,  ut  nos  instrueret  atque  erudiret, 
non  ut  a  servitute  et  captivitate,  quam  ille 
nullam  esse  putabat,  nos  liberaret.  Verum  si 
res  ita  se  habet,  cur  hoc  loco  Dominus  ait  : 
Jussit  eum  dominus  venundari ,  et  uxorem 
ejus  et  filios  et  omnia  quse  habebat ,  et  reddi  ? 
Cur  Isaias  ait  :  Gratis  venundati  estis ,  et 
sine  argento  redimemini  ?  Cur  Apostolus  ait : 
Ut  resipiscant  a  Diaboli  laqueis,  a  quo  captivi 
tenentur  ad  ipsius  voluntatem  ?  Cur  in  Scri¬ 
pturis  sacris,  nunc  Princeps  mundi ,  nunc 
Princeps  tenebrarum  Diabolus  appellatur  ? 
Cur  tam  seepe  Dominus  in  sacris  volumini¬ 
bus  redemptor,  servator,  liberator  humani 
generis  vocatur  ?  Catholica  igitur  mater  no¬ 
stra  Ecclesia  longe  aliter  sentit  ac  docet. 
Asserit  enim  hominem  per  peccatum  in  po¬ 
testatem  ac  ditionem  Diaboli  devenire,  et  ab 
ea  nisi  per  Christum  vindicem  nostrae  liber¬ 
tatis  eripi  non  posse,  ipse  enim  est,  qui  for¬ 
tem  armatum  alligavit,  et  omnia  vasa  ac 
spolia  ejus  diripuit.  Deinde  etiam  illud  ca¬ 
tholici  Patres  confitentur,  potestatem  in  ge¬ 
nus  humanum  non  a  Deo  traditam  fuisse 
Diabolo,  sed  diabolum  callide  hominem  de¬ 
cepisse,  deceptum  tyrannice  oppressisse, 
homine  tamen  seipsum  voluntarie  subji¬ 
ciente,  et  Deo  non  quidem  jubente,  sed  ta¬ 
men  justissime  permittente.  Audite  enim 
quid  B.  Augustinus  libro  tertio  de  Trinitate 


dicta  :  Quadam  justitia  Dei  in  potestate  Dia¬ 
boli  genus  humanum  traditum  esse.  Et  infra  : 
Modus  autem  ipse,  quo  traditus  est  homo  in 
Diaboli  potestatem,  non  ita  debet  in telligi 
tamquam  hoc  Deus  fecerit  aut  fieri  jusserit, 
sed  quod  tantum  permisserit:  juste  tamen.  B. 
quoque  Cyrillus  (ut  ex  duorum  gravissimo¬ 
rum  testium  ore,  unius  latini,  alterius  graeci, 
hsec  veritas  confirmetur)  capite  xi  lib.  x  in 
Joannem,  exponens  illa  verba  Domini,  Ve¬ 
nit  enim  princeps  hujus  mundi ,  etc.,  sic  loqui¬ 
tur  :  Quem,  inquit,  non  ideo  mundi  princi¬ 
pem  appellat,  quia  ejus  vere  dominus  sit :  sed 
quod  tyrannice  decepit  et  rapuit  eos  ;  subjecit 
enim  sibi  delictis  hominem,  et  ab  ovili  divino 
abstractum  vi  detinebat.  Quare  non  injuria  a 
tyrannide  sua  dejectus  est.  At  si  tyrannice 
nos  Diabolus  opprimebat,  cur,  quaeso,  ro¬ 
get  quispiam,  non  vi  illum  Dominus  ab  hac 
tyrannide  deturbavit  ?  Cur  secundum  justi¬ 
tiae  leges  cum  eo  agere  voluit  ?  Nimirum, 
auditores,  quia  tametsi  Diabolus  tyrannice 
opprimebat  nos;  tamen  justeab  illo  opprime¬ 
bamur,  et  una  atque  eadem  injustissimi  ty¬ 
ranni  justissima  servitus  erat.  Si  Diabolum 
opprimentem  consideres,  tyrannus  erat  :  si 
hominem  oppressum,  justa  servitus  erat.  Nam 
Diabolus  decipere  hominem  et  tyrannidem 
aucupari  non  debebat  :  homo  tamen,  quia 
sponte  ac  voluntate  libera  peccata  consensit, 
merito  Diaboli  jugo  oppressus  fuit.  Itaque  ille 
injuste  dominus  :  n^s  tamen  jure  servi  era¬ 
mus  :  ac  propterea  secundum  aequitatis  ac 
justitiae  leges  ac  jura  liberandi.  Neque  vero  in¬ 
credibile  nobi  videri  debet,  unam  atque  eam- 
dem  captivitatem  justam  et  injustam,  bonam 
et  malam  fuisse.  Nam  quid  melius,  et  pejus 
Domini  nece  ?  Si  ipsum  qui  patiebatur  re-  * 
spicias,  nonne  dices,  necem  illam  pretiosam 
et  salutarem  fuisse  ?  Si  contra  impios  homi¬ 
nes,  qui  Dominum  interficiebant,  consideres, 
quid  nece  illa  magis  nefarium  ?  quid  exe- 
crabilius  ? 

Dominus  igitur  ut  ad  rem  redeamus,  ser¬ 
vum,  qui  solvendo  non  erat,  jussit  venun¬ 
dari  :  hoc  est,  peccato  et  inobedientia  ho¬ 
minis  exacerbatus,  eum  juste  deseruit,  et  in 
potestatem  Diaboli  venire  permisit.  Sed 
quid  uxorem,  et  filios  significare  dicemus  ? 
Eusebius  Emissenus  uxorem  animam,  et  fi¬ 
lios  sensus  interpretatur.  Yerum  Theophy- 
lactus,  ni  fallor,  magis  accommodate,  uxo¬ 
rem  carnem,  et  filios  opera  significare  voluit. 
Ut  enim  uxor  imbecillior  et  insipientiorviro 
est,  et  propterea  viro  subjecta  esse  debet : 

♦  ita  caro  menti  atque  animo,  qui  viri  locum 
obtinet,  subjici,  et  ab  eo  regi  et  gubernari, 
debet.  In  animo  enim,  non  in  carne  pru¬ 
dentia  ac  sapientia  est.  Deinde  ut  Eva  vi¬ 
rum  ad  peccandum  adduxit,  ita  caro  est, 
quae  animo  turpes  atque  illicitas  cogitatio¬ 
nes  suggerit,  et  eum  saepenumero  ad  pec¬ 
candum  inclinat.  Porro  istorum  conjugum 
filii  opera  ipsa  sunt  :  quae  opera,  et  qui 
actus,  quoniam  voluntarii,  filii  et  vere  liberi 
sunt :  si  viro  similiores  sunt,  quam  uxori, 
hoc  est,  si  animo  dominante  et  carne  ob¬ 
temperante  gignuntur,  boni  ac  religiosi  filii 
sunt,  et  fructus  spiritus  ab  Apostolo  nomi¬ 
nantur.  Si  vero  uxori  sunt  similiores  quam 
viro;  secundum  carnis  concupiscentiam  pro¬ 
creantur,  opera  carnis  ab  Apostolo  eodem 
dici  solent,  et  nefarii  et  furciferi  filii  sunt. 
Haec  omnia,  nempe  vir,  uxor  et  filii  animus, 
caro  et  opera  in  diaboli  ditionem  veniunt, 
cum  homines  peccant. 

Caeterum  iste  debitor  quamquam  sum¬ 
mam  integram  se  solvere  posse  non  videbat, 
tamen  triste  nomen  servitutis  •  exhorrens, . 
continuo  abjecit  se  ad  pedes  domini  sui,  et 
ait :  Patientiam  habe  in  me ,  et  omnia  reddam 
tibi.  Videtis  quo  pacto,  sicut  superbia  pec¬ 
catorum  omnium  origo  fuit,  ita  humilitas 
initium  justitiae  est.  Verum  hoc  loco  duas 
graves  quaestiones  oriri  posse  video.  Quo¬ 
modo  iste  oret,  ne  servituti  addicatur,  cum 
jam  tamen  coeperit  esse  servus,  quando 
debitor  esse  coepit  ?  Statim  enim  atque  ali¬ 
quis  peccat,  Diaboli  servus  efficitur.  Vere, 
auditores,  praeclare  omnino  cum  isto  debi¬ 
tore  agetur,  si  quam  facile  nos  nodum  istum 
solverimus,  tam  ipse  facile  aes  alienum  pos¬ 
sit  dissolvere  ;  nos  enim  mox  omnem  diffi¬ 
cultatem  profligabimus,  si  dicamus,  dupli¬ 
cem  esse  venditionem  ;  unam  absolutam, 
secundum  quam  id,  quod  venditur,  sine 
ulla  spe  redemptionis  venditur  :  alteram 
non  absolutam,  quae  tunc  fit,  cum  venditor 
sibi  retinet  redimendi  potestatem.  Primo  ge¬ 
nere  continetur  venditio  eorum  omnium  qui 
teterrimis  gehennae  carceribus  addicti  sunt. 
Illi  enim  soli  sunt,  qui  sine  ulla  spe  redem¬ 
ptionis  in  potestatem  Diaboli  pervenerunt. 
Secundo  genere  venditionis  venditi  sunt 
omnes  peccatores,  qui  hic  in  terris  commo¬ 
rantur  :  nec  enim  spem  redemptionis  ante 
amittunt,  quam  vitae  curriculum  sibi  a  Do¬ 
mino  constitutum  confecerunt. 

Verum  hic  oritur  alia  quaestio  :  Undenam 
speraret  se  tantum  aes  alienum  posse  dis¬ 


solvere  ?  Jam  enim  ostendimus,  quodlibet 
lettiale  crimen  .  tam  grande  debitum  esse, 
ut  omnium  mortalium  facultatem  exuperet. 
Quo  igitur  iste  spectabat  ?  Quodnam  perfu¬ 
gium  habebat  ?  Cur  tam  audacter  adjecit : 
Patientiam  habe  in  me ,  et  omnia  reddam  tibi  ? 
Dicam,  auditores,  magnum  illum  amicum 
totius  generis  nostri  cogitabat  :  illum,  in¬ 
quam,  primogenitum  inter  multos  fratres, 
quem  advocatum  habemus  apud  Patrem, 
ille  enim  qui  cum  esset  Dominus  noster, 
frater  noster  fieri  voluit,  marsupium  plenis¬ 
simum  habet,  et  nulli  fratrum  suorum  ad 
aes  alienum  dissolvendum  pecunias  peten¬ 
tibus  denegare  solet.  Nam  et  in  hunc  usum 
infinitas  illas  divitias  comparavit,  ut  fratri¬ 
bus  suis  ipsius  opem  implorantibus  adju¬ 
mento  esse  possit.  Ait  igitur  iste,  Domini  sui 
et  fratris  sui  liberaliter  fretus,  Patientiam 
habe  in  me,  conec  cum  advocato  generis 
mei,  filio  tuo  et  fratre,  et  Domino  meo  in 
gratiam  redeam,  atque  ab  eo  petam  pecu¬ 
nias,  et  tunc  omnia  reddam  tibi.  Nam  si 
culpa  mea  offensio  est  infinita,  et  meritum 
Domini  mei  satisfactio  est  infinita. 

Misertus  autem  Dominus  servi  illius ,  dimi¬ 
sit  eum ,  et  debitum  dimisit  ei.  Quid  est  hoc, 
auditores,  non  poterimus  hodie  a  quaestio- 
nibus  liberari  ?  Ecce  enim  statim  oborda  est 
alia  quaestio  :  Si  Christus  pro  suo  debitore 
ses  alienum  dissolvit,  cur  nunc  Evangelista 
dicit,  Miserius  ejus  dimisit  eum ,  et  debitum 
dimisit  ei  ?  Quid,  obsecro,  dimisit  ei,  si  pro 
eo  Christus  plenissime  satisfecit  ?  Nimirum 
magnum  in  his  verbis  mysterium  latet.  Cum 
enim  aliquis  ex  impio  justus  efficitur,  sem- 
per  Deus  et  justitiam  et  misericordiam  suam 
ostendit.  Justitiam  erga  Christum,  qui  gra¬ 
tiam,  et  pacem  et  salutem  nobis  proprii  san¬ 
guinis  effusione  promeruit  ;  misericordiam 
erga  homines,  quibus  non  propter  eorum 
praecedentia  merita,  quae  nulla  erant ;  sed 
propter  suam  maximam  benignitatem  ac 
liberali tatem  meiita  Christi  largitur,  et  per 
ea  gratiam  et  justitiam  donat.  Quae  omnia 
Apostolus  ad  Romanos  scribens  paucissimis 
verbis  ita  complexus  est  :  Justificati  gratis 
per  gratiam  ipsius  per  redemptionem  quse  est 
in  Christo  Jesu.  Quid  enim  ista  verba  signi¬ 
ficant  ?  Ut  quid  gratiam  Dei  cum  redemp¬ 
tione  Christi  Apostolus  copulavit  ?  Nempe, 
ut  ostenderet  nostram  reconciliationem  Chri¬ 
sto  debitam,  nobis  indebitam  :  Christo  ju¬ 
stitiam,  nobis  gratiam  esse.  Vere  igitur 
evangelista  Matthaeus  dicit :  Miserius  dominus 

servi  illius  dimisit  eum ,  et  debitum  dimisit  ei. 

Verum  quis  hoc  loco  laudes  humilitatis 
sine  scelere  tacitus  praeteriret.  Nam  quis 
non  videt,  quantum  momenti  in  tam  difficili 
causa,  ad  remissionem  tanti  debiti  humili¬ 
tas  habuerit  ?  Ut  leo  fortissimus  bestiarum , 
qui  ad  nullius  expavescit  occursum ,  solis 
exiguis  et  impotentibus  animabus  parcere  so¬ 
let  :  ita  rex  ac  Dominus  noster, qui  Leo  de  tribu 
Juba  nominari  dignatus  est,  et  mallis  habeat, 
sed  humilia  respicit,  et  superbis  resistit,  hu¬ 
milibus  autem  clat  graiam.  Quae  vbtus  Do¬ 
mino  virtutum  humilitate  familiarior  fuit  ? 
Quae  sententia  ex  ore  ejus  sacrosancto  fre¬ 
quentibus  prodiit,  quam  illa  :  Arnen  dico 
vobis ,  qui  se  humiliat ,  exaltabitur ,  et  qui  se 
exaltat  humiliabitur.  De  Achab  quoque  viro 
nefario,  et  sceleratissimo  in  libris  Regum 
non  legistis  ?  Factus  est  sermo  Donum  ad 
Eliam  Thesb'ten  da  ens:  Sarge ,  et  descende 
in  occursu'//  reg  s  A  chi.b,  regis  Israel ,  qu  est 
in  Samaria.  Ecce  ad  vineam  Nabot/i  descen¬ 
dit,  ut  possideat  eam ,  etc.  Si  mortuus  fuerit 
Achab  m  duitate,  comeden'  eum  canes  :  Si  au¬ 
tem  mortuus  fueri '  in  agro,  comedent  eum  vo¬ 
lucres  cael  :  et  tamen  iste  Achab  sub  alis  hu¬ 
militatis  securus  latuit,  et  Domini  furorem  op¬ 
time  declinavit.  Nam  paulo  post  in  iisdem  sa¬ 
cris  litteris  ita  legimus  :  Et  factus  est  sermo 
Domini  ad  Eliam  ThesbUen,  dicens  :  Nonne 
vidisti  Achab  humiliatum  coram  me  ?  Quia 
igitur  humiliatus  est  mei  causa ,  non  inducam 
malum  in  diebus  ejus.  0  dulce  nomen  humi¬ 
litatis.  0  virtus  praeclarissima,  mundi  sapien¬ 
tibus  minime  nota,  sed  ab  ipsa  Dei  sapientia 
mirifice  commendata.  Tu  furorem  justissi¬ 
mum  Omnipotentis  Dei  placasti,  tu  manus 
ejus  dulciter  colligasti,  te  unam  Daemones 
reformidant,  te  coelites  omnes  apertis  bra¬ 
chiis  complectuntur,  tu  custos  omnium  fun¬ 
damentumque  virtutum.  Qui  colligit  sine  te 
spargit,  qui  non  aedificat  super  te,  destruit, 
qui  te  repellit  a  se,  etiam  si  sedem  haberet  in 
coelo,  a  Domino  repelletur  et  qui  in  sinu 
collocat  te,  etiamsi  in  coeno  peccatorum  ja¬ 
ceret,  in  sinu  Domini  collocabitur.  Sine  te 
virgines  a  coeli  foribus  excluduntur,  et  mere¬ 
trices  per  te  cum  cantu  et  laetitia  coelum 
ingrediuntur.  Diligamusitaque,  suspiciamus, 
complectamur,  auditores,  parentem,  nutri¬ 
cem,  custodem  omnium  virtutum  ;  ut  qui  cul¬ 
tui  Dei  et  sacrosancta}  religioni  mancipati 
sumus,  fundamento  religionis  non  careamus, 
et  qui  hisce  sanctis  nexibus  revincti  non 
sunt  et  mundi  negotiis  liberius  implicantur, 


sub  alis  humilitatis  a  da?monis  insidiis  tuti 
sint. 

PARS  POSTEBIOR. 

Egressus  autem  servus  ille,  invenit  unum  de 
conservis  suis,  qui  debebat  ei  centum  denarios, 
et  tenens  suffocabat  eum  dicens  :  Redde,  quod 
debes.  Ecce  nobis  non  adumbratum,  sed  ex¬ 
pressum  exemplar  ingratitudinis.  Habebat 
iste  servus  creditorem  et  debitorem  :  credi¬ 
tori  debebat  decem  millia  talenta,  hoc  est, 
sexagies  centena  millia  coronatorum  :  a  de¬ 
bitore  autem  centum  denarii,  h<>c  est  circiter 
decem  coronati  sibi  debebantur.  Abjicit  se 
ad  pedes  creditoris  tempus  et  spatium  roga¬ 
turus  et  debiti  totius  remissionem  consequi¬ 
tur.  Paulo  post  eadem  die,  fortassis  eadem 
hora  videt  conservum  suum  debitorem  suum 
pariter  tempus  et  spatium  rogaturum  pro¬ 
cidisse,  et  non  modo  debitum  non  relaxat, 
sed  nec  hora}  unius  dilationem  concedit. 
Nonne  hoc  est  ingratissimi  animi  signum  ? 
Quo  pacto  enim  cum  illa  ipsa  verb  i  ex  ore 
sui  debitoris  audiret  quibus  ipse  gratia  et 
remissionem  adeptus  erat,  non  erubuit  ? 
Quomodo  cum  ad  suos  pedes,  non  servum, 
sed  conservum,  jacentem  vidit,  furorem  non 
deposuit  ? 

Quosnam  igitur,  auditores,  tangit  haec 
parabola  ?  lino  vero  quos  non  tangit  ?  Quo¬ 
tus  enim  quisque  est,  qui  si  vel  minimam 
injuriam  accipiat,  eam  cum  fcenore  hoc  no¬ 
stro  infelicissime  tempore  non  reddat  ?  Te 
torve  aliquis  intuitus  est  ?  tu  non  sibi  satis¬ 
factum  putas,  si  par  pari  referas  et  torve 
etiam  illum  aspicias,  sed  quiescere  numquam 
potes,  donec  eum  damno  aliquo  vel  dede¬ 
core  affectum  videas.  Age  vero  yideamus  ; 
si  quotiescumque  tu  Deum  offendisti,  ille 
confestim  poenas  de  te  sumere  voluisset,  ubi, 
quaeso,  nunc  esses?  Quoties  jam  aeternis  sup¬ 
pliciis  adjudicatus  esses?  Si  igitur  Deus  tuus 
tam  patienter  sustinuit,  imo  debitum  infini¬ 
tum  tam  saepe  liberalissime  condonavit,  qua 
fronte  tu  de  injuriis  tuis  levissimis  ac  pene 
nullis  verbum  facere  audes  ?  Equidem,  au¬ 
ditores,  duritiem  cordis  humani  satis  admi¬ 
rari  non  valeo,  dum  apud  me  mente  pertra¬ 
cto,  Deum  ipsum,  ut  in  libro  de  patientia 
Tertullianus  demonstrat,  Deum,  inquam, 
ipsum  exemplar  patiendae  esse  voluisse, 
dum  tot  tantaque  beneficia  in  hostes  suos 
quotidie  confert;  homines  autem  injurias  sibi 
ab  hominibus  illatos  tanti  facere,  ut  sibi  po- 

tius  moriendum  putent,  quam  injurias  non 
ulciscendas.  Quid  ?  Quod  eadem  abjectionis 
et  humiliationis  significatio  Deum  permovit 
et  hominem  non  permovit  ?  Certe  patriar¬ 
cha  Jacob  ab  Angelo  audivit  :  Nequaquam 
Jacob  appellabitur  nomen  tuum,  sed  Israel. 
Qui  si  contra  Deum  fortis  fuisti,  quanto  magis 
contra  homines  praevalebis  ?  Et  tamen,  audito¬ 
res,  humilitas  servi  regem  Deum  placare 
valuit,  et  humilitas  conservi  conservum  pla¬ 
care  non  valuit.  Sed  quid  mirum,  hominis 
humilitatem  lapideum  et  plane  adamantinum 
hominis  cor  non  commovisse,  cum  nec  ipsius 
Dei,  quo  nihil  majus  dici  aut  excogitari  po¬ 
test,  humilitas  ipsum  commoverit.  Venit 
enim  Filius  Dei,  et  se  ut  amentem,  ut  furem, 
ut  legis  violatorem  teneri,  vinciri,  verberari 
permisit,  nec  non  faciem  suam  conspui,  ma¬ 
nus  colligari,  membra  omnia  lacerari  sinit, 
ut  his  duabus  fortissimis  machinis  patientise 
et  humilitatis,  duas  inunitissimas  et  pene 
inexpugnabiles  arces  prosterneret  atque  de¬ 
jiceret  iram  videlicet  Omnipotentis  Dei  et 
arrogantiam  cordis  humani.  Et  quidem  prio¬ 
rem  arcem  continuo  prostravit  :  nam  ira 
atque  indignatio  Dei,  justissimo  furore  in 
genus  humanum  succensa,  Christi  patientia 
et  humilitate  victa  statim  quievit  et  omni¬ 
potens  illud  pectus  mutissimum  et  clemen- 
tissimum  est  effectum.  At  arcem  no  itrm  su¬ 
perbias  minime  prostravit.  Adhuc  regnat 
Araalec  :  adhuc  superbimus,  adhuc  inju¬ 
riarum  recordamur  :  adhuc  arrogantissimus 
ille  vermiculus,  si  levissime  pungatur,  totum 
se  concitat  nec  potest  quiescere.  Obstupescis 
tu,  quia  Deum  usque  adeo  abjectum  vides, 
ut  tamquam  lat^o  scelestissimus  pendeat 
in  cruce  ?  Ego  autem  obstupesco,  quia  post 
tantam  Filii  Dei  humilitatem,  adhuc  te  su¬ 
perbum,  arrogantem,  injuriarum  memorem 
esse  video.  Quomodo  pharmacumtam  potens 
superbiae  tuse  vulnus  non  curavit  ?  Qui  fieri 
potuit,  ut  tanta  vis  humilitatis  turrim  arro¬ 
gantiae  tuae  non  debellarit  ?  Parum  igitur, 
parum  omnino  propheta  dixit,  qui  cor  ho¬ 
minis,  Cor  lapideum  nominavit  :  et  jure  ac 
merito  Ecclesia  canit  :  Deus ,  qui  omnipoten¬ 
tiam  tuam  parcendo  maxime ,  et  miserando ,  hoc 
est,  hominem  ex  injusto  justum,  et  cor  ipsum 
carneum  cx  lapideo  faciendo,  Manifestas. 

Verum  quid  sequitur  in  Evangelio  ?  Vi¬ 
dentes  ,  inquit,  conservi  ejus,  qux  fiebant , 
contristati  sunt  valde.  Conservi  ist' ,  audito¬ 
res,  sancti  Angeli  et  sancti  homines  sunt} 
qualis  erat  ille  qui  dicebat :  Vidi  praevarican¬ 


tes ,  et  tabescebam  :  qui  non  propterea  de 
perversitate  et  ingratitudine  peccatorum 
conqueratur  apud  Dominum,  quod  illum  la¬ 
tere  aliquid  existiment,  sed  ut  ipse,  qui  solug 
potest,  remedium  aliquod  tantis  malis  adhi¬ 
beat. 

Tunc  igitur  vocavit  eum.  Haec  posterior 
vocatio  sine  ulla  dubitatio  in  obitu  uniuscu¬ 
jusque  erit.  Tunc  enim  illa  vox,  tamquam 
tonitruum  vehementissimum,  hominem  suae 
conscientia;  conscium  perterrebit.  Neque  ibi 
finis  erit.  Sed  horribile  illud  tonitruum  a 
fulgure  sempiternae  damnationis  confestira 
excipietur.  Tradetur  enim  tortoribus  debitor 
et  tamdiu  cruciandus  erit,  quam  debitum 
non  dissolvetur,  et  sicut  debitum,  cum  infini¬ 
tum  sit,  dissolvi  nunquam  totum  poterit  :  ita 
nec  supplicia  finem  ullum  unquam  habebunt. 

Sed  fortasse  movet  aliquem  argumentum, 
quod  Dominus  in  persona  regis  facere  vide¬ 
tur,  quasi  dicat  :  Ego  tibi  pecunias,  quas 
mihi  debebas  condonavi,  igitur  et  te  fratri 
tuo  pecunias,  quas  tibi  debet,  condonare 
oportet.  Non  enim  aequum  boc  esse  videtur, 
si  creditor  meus  liberalis  esse  voluit,  quo 
jure,  qua  lege,  qua  aequitate  ego  quoque 
teneor  esse  liberalis?  Primum,  auditores, 
non  hoc  Dominus  ait.  Sed  quid?  Nonne  ergo , 
inquit,  oponu>t  et  te  m  serem  conservi  tui  ? 
hoc  est,  si  debitum  relaxare  non  tibi  place¬ 
bat,  nonne  saltem  oportuit,  ut  misertus 
conservi  tui  dilationem  aliquam  concederes? 
Nam  licet  pecuniarum  debitum  condonare 
debitoribus  non  teneamur,  quamquam  si¬ 
mile  debitum  nobis  creditor  noster  condo¬ 
naverit,  tamen  misericordiam  et  humilitatem 
aliquam  exhibere  semper  tenemur.  Id  enim 
quod  nobis  fieri  cupimus  et  aliis  facere  nos 
debemus.  Et  praesertim  debitor  hic  Evan- 
gelicus  misericors  esse  debuit  erga  conser¬ 
vum  ,  quia  si  secus  faceret ,  id  contem¬ 
ptum  regis  facere  videretur.  Et  idcirco  Do¬ 
minus  de  industria  personam  non  aliam 
quam  regis  introduxit.  Neque  vero  a  scopo 
aberrabimus  si  dicamus,  aliud  esse  de  pe¬ 
cuniis,  aliud  de  injuriis  loqui.  Nam  legem 
illam  habemus  in  Evangelio  frequentissime 
repetitam,  ut  qui  facinorum  suorum  a  Deo 
relaxationem  cupit  habere,  ipse  quoque'  in¬ 
jurias  atque  offensiones  inimicis  suis  relaxet. 
Date ,  inquit  Dominus,  et  dabitur  vobis.  Di¬ 
mittite,  et  dimittemini.  Et  rursum  :  Si  dimi¬ 
seritis  hominibus  peccata  eorum ,  dimi  tet  et 
vobis  Pater  vester  coelestis  delicta  vestra.  Si 
autem  non  dimiseritis  hominibus :  nec  Pater 

vester  dimittet  vobis  peccata  vestra.  Item ; 
Beati  misericordes ,  quoniam  ipsi  misericor- 
diaui  conse  quentur .  Denique  hinc  est  quod 
memores  hujus  praecepti  in  oratione  Domi¬ 
nica  dicere  solemus:  Dimitte  n  bis  debita 
nostra ,  sicut  et  nos  dimittimus  debitoribus  no¬ 
stris. 

Verum  hinc,  auditores,  quaestio  confestim 
alia  exoritur.  Siquidem  ex  hac  Domini  sen¬ 
tentia  omnino  sequi  videtur,  quod  peccata 
olim  admissa,  et  per  poenitentiam  expiata 
iterum  redeant.  Ait  enim  :  Iratus  dominus 
ejus  tradidit  eum  tortoribus ,  quoadusque  red¬ 
deret  universum  debitum.  Quod  si  ita  esset, 
quomodo,  quaeso,  intelligere  debemus,  quod 
Apostolus  ait  :  Sine  poenitentia  esse  Dei  do¬ 
na ?  Et  quod  Ezechiel;  quotiescumque  inge¬ 
muerit  peccator  iniquitatem  ejus  ,  Deum 
non  amplius  recordaturum  ?  Ita  igitur  ad 
istam  quaestionem  respondebimus,  ut  dica¬ 
mus  peccata  quidem  ipsa  secundum  se  num- 
quam  redire  ;  vere  enim  Apostolus  ait  :  Sine 
poenitentia  esse  Dei  dona ;  neque  mentitur 
Propheta,  qui  ait:  Quotiescumque  ingemuerit 
peccator  iniquitatem  ejus  non  recordaturum 
Deum ;  redire  tamen  eadem  peccata  per 
quemdum  modum  dicnntur,  quia  nimirum 
efficiunt,  ut  peccatum,  quod  post  aliorum 
remissionem  perpetratur,  multo  gravius  sit, 
quam  alioqui  fuisset,  et  multo  etiam  gravius 
et  severius  puniatur.  Id  enim  exigit  pec¬ 
cantis  ingratitudo.  Quemadmodum  enim 
puerorum  institutores  (ut  exemplo  notissimo 
rem  illustremus)  ubi  semel  atque  iterum 
discipulorum  suorum  erratis  ignoverunt, 
cum  tertio  peccant,  tunc  illis  dicunt  :  Errasti 
semel,  et  peperci :  iterasti,  et  iterum  peperci : 
tu  vero  patientia  mea  abuteris,  et  quotidie 
evadis  deterior  :  si  igitur  posthac,  vel  levis¬ 
simum  errorem  commiseris,  de  omnibus  si¬ 
mul  tuis  erratis,  mihi  crede,  poenas  dabis. 
Ita  et  Deus  facit.  Cum  saepius  nostris  erratis 
ignoverit,  et  tamen  pergimus  eum  offende¬ 
re,  non  poenitet  illum  quidem  benignitatis 
ac  misericordiae  suae,  qua  nobis  toties  debita 
condonavit  :  sed  tamen  id  nostra  exigente 
ingratitudine  pro  ultimis  et  non  expiatis 
delictis  ,  maximis  et  atrocissimis  suppliciis 
et  cruciatibus  nos  addicit. 

Sed  cur,  obsecro,  iste,  miserrimus  atque 
infelicissimus,  nunc  secundo  non  se  ad  pe¬ 
des  sui  regis  abjecit  ?  Cur  non  dixit :  Patien¬ 
tiam  habe  in  me,  et  omnia  reddam  tibi ?  Fortasse 
enim  et  nunc,  vel  remissionem,  vel  certe 
dilationem  promeruisset.  Nimirum  id  non 


fecit,  quia  divino  sic  agente  judicio,  qui 
peccata  peccatis  addunt,  et  pcenitentiam 
usque  ad  obitum  differunt,  donum  fiduciae 
et  humilitatis  saepe  non  habent.  Imo  ipsi 
contra  seipsos  damnationis  sententiam  di¬ 
cunt.  Atque  haec  est  justissima  poena  malae 
fiduciae.  Qui  enim  dum  viverent  vias  suas 
corrigere  noluerunt,  freti  poenitentia,  quam 
sibi  ipsis  in  ultima  aetate  promittebant,  ju¬ 
stissimo  Dei  judicio,  hac  poena  mulctantur, 
ut  cum  ad  extremum  spatium  veniunt,  tum 
se  poenitentiam  agere  fructuose  non  credant. 
Quibus  idem  plane  contingit,  quod  impru¬ 
denti  cuidam  mercatori  evenit  :  qui  cum 
equos  mercibus  onustos  ad  nundinas  duce¬ 
ret,  et  animadverteret  eorum  equorum  tres 
juvenes  et  alacres  esse,  unum  jam  senem 
atque  infirmum,  dicere  coepit  apud  se.  Quod 
si  juvenes  et  optimi  isti  equi  propter  sarcinas 
laederentur,  quam  grandem  jacturam  ego 
facerem.  Ita  onus,  quod  equi  quatuor  ferre 
debebant,  totum  super  senem  et  debilem 
illum  equum  imponit.  Ferat,  inquit,  ut  pote¬ 
rit  :  et  si  cum  ad  nundinas  pervenero,  mo¬ 
riatur,  non  magnam  propterea  jacturam  fa¬ 
ciam.  Coepit  itaque  imprudens  mercator 
debilem  equum  supra  vires  onerare,  et  ecce 
statim  cecidit  sub  onere,  e!  non  solum  equum 
unum  mercator  amisit,  sed  etiam  equorum 
onus,  et  adhuc  etiam  corium  equi  jam  mor¬ 
tui  super  illos  juvenes  equos  imponendum 
fuit.  0  quam  multos  hujus  mercatoris  similes 
inveniemus?  Quis  eos  numerare  poterit,  au¬ 
ditores,  qui  cum  quatuor  aetates  ad  poeni¬ 
tentiam  agendam  a  Domino  acceperint,  ado¬ 
lescentium,  juventutem,  virilem  aetatem  et 
senectutem,  ita  tamen  apud  se  stultissime 
ratiocinantur,  et  dicunt  :  Juvenes  sumus, 
non  est  hoc  tempus  poenitentiae.  Juventus 
flos  aetatum  :  eam  igitur  prius  colligamus 
quam  marcescat,  coronemur  rosis,  perfun¬ 
damur  unguentis,  Nullum  sit  pratum  quod 
non  pertranseat  luxuria  nostra ,  ubique  relin¬ 
quamus  signa  laeti  itae.  Veniet  ad  ultimum, 
sero,  utimam  post  mille  annos  veniet,  ve¬ 
niet,  inquam,  debilis  et  tristis  senectus,  tunc 
frui  voluptatibus  non  poterimus,  tum  toti 
Deo,  poenitentiae,  religioni  operam  dabimus. 
0  stulta  ratiocinatio  !  0  consilium  perditis¬ 
simum!  non  senectus,  sed  juventus  tempus 
est  poenitentiae,  nec  enim  senes 'ciliciorum, 
jejuniorum,  peregrinationum,  humicubatio- 
num,  et  aliorum  poenitentiae  laborum  pa¬ 
tientes  sunt.  Quid?  Quod  saepe  homines  hac 
nostra  aetate  ad  senectutem  non  perveniunt ; 

et  qui  perveniunt  non  modo  poenitentiae 
oneribus  non  gravari,  sed  ab  omnibus  curis 
et  sollicitudinibus  relaxari  volunt.  Igitur 
Nunc  tempus  acceptabile ,  nunc  dies  salutis  : 
quaeramus  Dominum ,  dum  inveniri  potest  : 
invocemus  Eum  dum  prope  est.  Veniet  tem¬ 
pus,  veniet,  mihi  credite,  cum  unam  horam 
desiderabimus  hujus  tam  pretiosi  et  saluta¬ 
ris  temporis,  quod  nunc  tam  inutiliter,  tam 
inconsiderante  in  negotiis  puerilibus  plane, 
et  in  nugis  et  jocis  consumimus,  et  non  im¬ 


petrabimus.  Tunc  enim  clave  aeternitatis 
divinae  misericordiae  porta  claudetur, et  ju¬ 
stitiae  et  ultionis  aperietur.  Tunc  deceptis 
istis  hominibus  continget,  ut  qui  dum  vive¬ 
rent  poenitentiam  agere  fructuose  non  vo¬ 
luerunt,  apud  inferos,  in  omni  aeternitate, 
sine  ullo  emolumento  poenitentiam  agere, 
intolerabilibus  illis  suppliciis  compellantur, 
quae  nos  effugere  Jesus  Christus  concedat 
qui  est  benedictus  in  saecula.  Arnen. 

Mortis  meditationem  veram  esse  sapientiam,  ali¬ 
ter  quam  pro  mente  Platonis ,  probatur  et  am¬ 
plificatur;  quam  proinde  Diabolus  et  menti¬ 
bus  humanis  eripere  conatur.  Proposito  dein¬ 
de  ordine  dicendi,  exaggeratur,  quam  im¬ 
provisa  et  inopina  sit  mors,  ut  quas  omnia 
consilia  humana  turbat  et  evertit ;  et  quam 
amara  ejusdem  cogitatio,  praesertim  autem 
animae  a  corpore  separatio,  in  qua  cogitationi 
occurrunt  tum  animae,  tum  corporis  status, 
sepulchri  squalor,  sententiae  incertitudo,  quod 
exemplo  regis  captivi  illustratur,  judicii  rigor, 
peccatorum  pungens  conscientia,  et  interior 
pugna,  daemonum  praesentia  et  tentatio,  mor¬ 
tis  denique  certitudo  ;  quae  singula  eleganti¬ 
bus,  ut  solet,  amplificationibus  in  prima  con¬ 
cionis  parte  pertractantur. 

Pars  posterior  commendatione  animarum  in 
purgatorio  exorditur,  et  quantce  utilitatis  et 
pietatis  opus  sit,  illis  subvenire  ostendit. 
Deinde  nos  ipsi  nobismet  commendamur. 
Quam  efficax  medicamentum  sit  fortis  medi¬ 
tatio,  non  tamen  solum  auditum,  sed  et  inti¬ 
me  receptum  et  probe  digestum,  declaratur, 
et  exemplo  monachi  cujusdam  redivivi  ex  Cli- 
maco  confirmatur.  Deditur  postmodum  ad 
institutum  sermonem  et  graviter  ea  proponun¬ 
tur ,  quae  post  mortem  homini  eveniunt, 


ut  sunt  circa  corpus,  fcetor  et  horror  ;  circa 
exequias,  fovea  paucorum  pedum  et  lin¬ 
teum,  quod  etiam,  potentissimis  regibus  non 
aliter  evenit.  Reprcesentantur  praeterea  ani¬ 
mis  ea  quae  circa  Dei  tribunal  sunt  futura , 
et  parte  judicis  severi  et  aequi,  judicii  strictis¬ 
simi,  inquisitionis  exactissimae:  accusatorum 
daemonum,  quae  omnia  suis  coloribus  depin¬ 
guntur.  Tandem  ad  praeparationem  mortis 
invitamur,  et  sub  nomine  Belgii  et  Brabantioe 
omnes  a  crapula  abstrahimur. 

Etsi  princeps  ingenii  et  doctrinae  Plato, 
cum  sapientiam  mortis  meditationem  esse 
definivit,  non  eo  spectavit,  ut  frequenter  de 
obitu  cogitandum  esse  hominibus  persuade¬ 
ret  :  tamen  in  hanc  quoque  sententiam  mihi 
verissime  videor  affirmare  posse,  veram 
mortalium  sapientiam,  esse  mortis  medita¬ 
tionem.  Nam  ea  demum  vera  sapientia  est, 
omnes  actiones  suas  ipso  fine,  ad  quem  re¬ 
feruntur,  tamquam  regula  quadam  ita  me¬ 
tiri,  ut  nec  ab  eo  unquam  dissentiant,  nec 
jure  reprehendi  ah  aliquo  possint.  Jam  vero 
cum  humanae  vitae  fines  plurimi  sint,  eorum 
unum  obitum  ipsum  esse,  quis,  quaeso,  inficia- 
bitur  ?  Huc  igitur  omnia  studia,  huc  omnes 
curae,  huc  omnes  cogitationes  dirigi  debent, 
ut  vivendi  curriculum  a  Deo  nobis  conces¬ 
sum,  ita  conficiamus,  ut  cum  voluptate  et 
laetitia  ad  exitum  perveniamus.  Equidem, 
auditores,  sic  statuo,  hinc  omnes  hominum 

errores  principium  ducere,  quod  vitee  finem, 
quem  perpetuo  ob  oculos  habere  debent, 
obliviscuntur.  Hinc  enim  superbia ,  hinc 
ambitio,  hinc  immoderata  corporis  cura  : 
hinc  ille  turres,  quas  super  arenam  fabrica¬ 
mus,  initium  sumunt.  Etenim  si  quales  post 
paucissimos  dies  futuri  simus,  aliquando 
cogitaremus,  ratio  nostra  vivendi  humilior 
fortasse,  et  moderatior  esset.  Quis  animos 
elatos  haberet ,  si  in  sepulcris  aliquando 
humanum  pulverem  intueretur  ?  Quis  ven¬ 
trem  pro  Deo  coleret ,  si  eum  vermium 
escam  paul#  post  esse  futurum  serio  cogita¬ 
ret  ?  Quis  amore  divitiarum  incitatus,  per 
omnes  terras  et  omnia  maria  velut  insanus 
curreret,  si  se  praeter  illud  vilissimum  indu¬ 
mentum  ,  quo  cadaver  est  involvendum, 
omnia  relicturum  intelligeret  ?  Omnes  deni¬ 
que  nostri  errores  corrigerentur,  si  mortem 
tamquam  scopum  prae  oculis  haberemus. 
Hinc  videlicet  illi  philosophi,  qui  Brachma- 
nes  sunt  appellati,  ante  ipsarum  suarum 
sedium  fores,  aperta  sepulcra  habere  vole¬ 
bant,  ut  sive  ingrederentur,  sive  egrederen¬ 
tur,  mortis  memoriam  praesentem  haberent, 
et  ea  tamquam  frseno,  libidines  omnes  cohi¬ 
berent.  Et  Jeremise  prophetae  aliquando 
Deus  ait  :  Descende  in  domum  figuli ,  et  ibi 
audies  verba  mea.  Certe  poterat  etiam  Deus 
alibi,  quam  ubi  circa  lutum  homines  occu¬ 
pantur,  alloqui  sanctum  prophetam  ;  sed 
tamen  non  sine  sapientissimo  consilio  ita 
constituit.  Si  quidem  nos  omnes  admonere 
volebat ,  sepulcra,  in  quibus  universum 
humanum  lutum  tamquam  in  domo  figuli 
congregatur,  gymnasium  esse  verse  sapien¬ 
tiae.  Ibi  enim  loquitur  Deus,  et  profundissi¬ 
ma,  maximeque  recondita  suae  sapientiae 
arcana,  auditoribus  suis  exponit.  Ibi  non 
dialecticis  sophismatibus  ;  sedevidentissimis 
demonstrationibus  ante  oculos  ponit  vitae 
brevitatem,  carnis  miseriam,  mundi  dece¬ 
ptiones,  rerum  praesentium  vanitatem,  et 
quo  tandem  recidat  omnis  humana  pulchri¬ 
tudo,  et  universa  mundi  gloria. 

Quae  cum  ita  sint,  dubitare  nec  possimus, 
nec  debemus,  quin  daemon  atrocissimus  hu¬ 
mani  generis  hostis,  contendat  quantum 
potest,  ut  mortis  saluberrimam  memoriam 
de  nostris  mentibus  auferat.  Alioquin  enim 
quomodo  fieri  posset,  ut  rei  tam  formidabi¬ 
lis,  et  quam  fugere  aut  declinare  nullo  modo 
possimus,  unquam  oblivisceremur  ?  Si  levis 
suspicio  jacturae  alicujus,  vel  facultatum  vel 
honoris  tantum  apud  nos  valet,  ut  somnum 


saepenumero  nobisau  ferat,  quid  mortis  certis¬ 
simae  cogitatio  facere  deberet,  quae  omnibus 
terribilibus  terribilior  est  ?  Quare  sicut  ii, 
qui  in  publicis  ludis  ad  scopum  tela  dirigere 
debent,  multo  ante  diem  illum  meditantur, 
et  plurima  tela,  manus  et  arcum  exercentes 
consumant,  ut  in  die  ludorum  praemii  sco¬ 
pum  attingant  :  et  quemadmodum  ii,  qui 
singulari  certamine  dimicaturi  sunt,  quotidie 
de  suis  viribus,  de  armis,  de  peritia  praeli- 
andi  periculum  faciunt,  vigilantissimeque 
provident,  qua  ratione  variis  ictibus  occur¬ 
rere  possint,  ut  in  ipso  vero  certamine  ex 
tanto  honoris  ac  vitae  discrimine  feliciter 
possint  evadere  :  ita  non,  auditores,  quibus 
praemium  sine  ulla  comparatione  maji^s 
propositum  est,  si  bene  nos  mori  contingat ; 
et  qui  si  secus  eveniat,  damno  ac  dedecore 
inexplicabili  mulctandi  sumus,  dum  per  Dei 
misericordiam  licet  cog  tatione  frequenter 
moriamur,  ut  cum  vere  moriendum  erit, 
bene  beateque  mortem  excipiamus. 

Ordinem  vero  oratio  nostra  non  alium 
habebit  quam  illum,  quem  ipse  obitus  secum 
afferre  solet.  Etenim  illi  qui  ad  bravium 
aspirant,  quod  cursui  equorum  propositum 
est,  equos  suos  frequenter  per  stadium  du¬ 
cunt,  ut  omnia  loca,  omnes  angulos,  omnes 
lapides,  omnia  impedimenta,  quae  in  eo 
sunt,  videant,  ut  cum  dies  certaminis  aderit, 
stadium  recognoscant, et  a  nullis  impedimen¬ 
tis  occurrentibus  in  cursu  retardentur;  ita 
et  nos,  qui  (velimus  nolimus)  stadium  morti, 
metiri  debemus,  optimum  erit,  si  jam  cogi¬ 
tatione  et  memoria  cursum  istum  aspiciamus, 
et  omnia,  quae  in  eo  sunt,  diligenter  consi¬ 
deremus  :  praesertim  cum  iter  obscurrissi- 
mum,  anfractibus  et  impedimentis  variis 
refertissimum,  et  usque  adeo  periculosum  sit, 
ut  pauci  omnino  sint,  qui  feliciter  illud  eme¬ 
tiantur.  Qui  vere  in  eo  labuntur,  nullam 
amplius  in  omnem  aeternitatem  spem  salutis 
inventuri  sunt. 

Ut  igitur  inde  incipiamus,  unde  hoc  atro- 
cissisimum  praelium  exordium  sumit,  illud 
primum  considerare,  ac  perpendere  debe¬ 
mus,  tum  maxime  mortem  advenire  solere, 
cum  minus  homines  de  ea  cogitant.  Hinc 
est  illa  vox  apostoli  Pauli  :  Dies  Domini ,  sic¬ 
ut  fur  in  nocte ,  ita  veniet :  Et  ipsius  Domini 
in  Apocalypsi  :  Ecce  venio  sicut  fur.  Siqui¬ 
dem  fures  hoc  proprium  habent,  ut  tunc 
domos  ad  furtum  faciendum  ingrediantur, 
cum  homines  altius  dormiunt,  et  cum  minus 
tale  aliquid  suspicantur.  Idem  etiam  per 

Amos  prophetam  Dominus  ait  :  In  die  illa 
{dicit  Dominus  Deus)  occidet  sol  in  meridie , 
et  tenebrescere  faciam  terram  in  die  lumi¬ 
nis  ?  Quam  formidabilia  sunt  haec  verba,  si 
diligenter  considerentur,  auditores  ?  Quid 
enim  est,  Occidet  sol  in  meridie ,  et  tene¬ 
brescere  faciam  terram  in  die  luminis  ?  Ni¬ 
mirum  hoc,  cum  homines  meridiem  suse 
aetatis  esse  putant,  cum  plurimos  annos  se 
victuros  adhuc  arbitrantur,  cum  de  lucris, 
de  negotiis,  de  aedificiis,  de  honoribus,  de 
nuptiis,  de  voluptatibus  cogitant,  cum  dicunt 
animae  suae  :  Anima ,  habes  multa  bona  repo¬ 
sita  tn  annos  plurimos  ,  requiesce ,  comede , 
bibe ,  laetare  :  tunc  illis  repente  dicitur  :  Ecce 
.  mors  est  in  foribus,  stulte ,  hac  nocte  repetent 
a  te  animam  tuam ,  et  quae  parasti ,  cujus 
erunt  ?  Tunc  inopinata  mors  omnia  nostra 
consilia  eludit ,  omnes  cogitationum  telas 
praecidit,  et  omnes  illas  turres  in  aere  fabri¬ 
catas  unico  ictu  dejicit  atque  prosternit.  0 
quam  amarum  est  hoc  nuntium  !  0  quale 
vulnus  recipit  nor  peccatoris  et  praesentem 
vitam  vehementer  diligentis,  cum  ei  medi¬ 
cus  dicit,  non  amplius  de  vita,  sed  de  morte 
cogitandum  esse.  Yir  fortis  ac  strenuus  erat 
rex  Hebraeorum  Saul ,  multis  praeliis  inter¬ 
fuerat,  multos  homines  interfecerat,  multas 
etiam  praeclaras  res  gesserat,  tamen  ubi  a 
Samuele,  qui  jam  obierat,  audivit  :  Cras  tu 
et  filii  tui  mecurn  erilis ,  hoc  est,  cras  in  bello 
tu  cum  filiis  tuis  certissime  morietis  ;  conti¬ 
nuo  vehementissimo  timore  perculsus  ceci¬ 
dit  semivivus  in  terram.  Quid  ergo  sentiet 
tunc  unusquisque  nostrum,  cum  tale  nun¬ 
tium  accipiet?  Hic  enim  primum  sese  offe¬ 
rent  cogitationi  omnia  quae  diligebat,  a  qui¬ 
bus  omnino  velit  nolit  avellendus  per  mor¬ 
tem,  ac  separandus  erit.  Corpus  quidem 
morietur  semel,  sed  cor  toties  morietur 
quot  ea  sunt,  quae  diligebat.  Tunc  vere  in 
tenebras  lux  clarissima  convertetur,  quia 
tunc  quae  ante  majorem  laetitiam  afferebant? 
horribiles  carnifices  erunt,  vehementiusque 
cruciabunt.  Jucundissima  res  est  iis,  qui 
vivunt  ,  dulces  filios  ,  dilectam  conjugem 
videre,  opes  intueri,  honorum  recordari,  de 
futuris  et  praeteritis  voluptatibus  cogitare  : 
at  haec  omnia,  quales  cruces,  quam  amara} 
potiones  in  obitu  erunt  !  Solent  eo  tempore 
prudentes  conjuges  abscedere,  et  dulces  filii 
ante  conspectum  patris  venire  non  permit¬ 
tuntur  :  ne  praesentia  sua,  et  inferre,  et  sus¬ 
cipere  tam  acerbos  dolores  compellantur. 
Nam  quia  tunc,  qui  moritur,  in  tam  distan 
Tom.  IX. 


tem  et  ignotam  regionem  proficiscitur,  et 
iter  est  tam  longum,  quod  tunc  moriens 
ingreditur,  dolor  non  pateretur,  ut  regulas 
bonorum  morum  in  ea  separatione  servaret. 
Sed  si  ab  istis  rebus,  quae  hominem  non 
contingunt,  et  externae,  sicut  appellantur,  ita 
sunt,  tam  durum  est  avelli  quam,  quaeso, 
amarum  erit  corpus  ab  anima  separari  ?  Si 
duo  peregrini,  qui  unum  aut  alterum  diem 
simul  iter  fecerunt,  non  sine  dolore  ab  invi¬ 
cem  separantur,  quid  fiet  cum  disjungentur 
duo  tam  intime  familiares  ,  et  tam  vehementi 
amore  se  invicem  prosequentes,  quales  sunt 
corpus  et  anima  quae  ab  ipso  utero  matris 
semper  jucundissime  vixerunt,  et  tot  bene¬ 
ficiis  se  invicem  obstrinxerunt  ?  Si  bos 
mugire  solet ,  cum  ab  eo  bove  abstra¬ 
hitur  ,  cum  quo  aratrum  trahere  consue¬ 
vit,  qualem  mugitum  unusquisque  nostrum 
dabit,  cum  a  corpore  animus  abstrahetur  ? 
Quid  erit,  cum  corpori  dicet :  Jam  in  poste- 
mum  iter  sine  te  facere  debeo  ?  Quid  cum 
corpus  animae  respondebit :  Et  ego  quo  pacto 
esse  potero  sine  te,  a  quo  et  vitam,  et  motum 
et  sensum  habebam  ?  Tunc  igitur  et  animus 
flebiliter  iterum,  et  iterum  repetet  :  Siccine 
separas  amara  mors  ?  Siccine  separas  amara 
mors. 

Verum  cum  hujus  tam  acerbae  separatio¬ 
nis  cogitatio  altissimas  in  animo  radices  fixe¬ 
rit,  tunc  doloribus  dolores  succedent.  Oc¬ 
curret  enim  confestim  animo,  quam  mirabilis 
conditio,  et  corpus  et  animum  post  separa¬ 
tionem  expectet.  Ac  primum  cum  apud  se 
revolvere  incipiet,  corpus  post  paucissimas 
horas  in  obscurissimo  tumulo  claudendum 
esse,  tam  abjectae  et  miserae  conditionis  ab 
admiratione  cessare  non  poterit.  Quid  ?  Cor¬ 
pus  quod  nunc  vivit,  quod  spirat,  quod  vi¬ 
det,  quod  loquitur,  quod  audit,  quod  in  lectu¬ 
lo  requiescit,  post  unam  horam  in  momento 
caecum,  surdum,  mutum,  sine  sensu,  sine 
spiritu,  sine  vita  efficietur  ?  Corpus  tam 
multiplicibus  deliciis  enutritum,  cujus  ventri 
ac  gulae  terrae  ac  maria  serviebant,  cujus 
indumenta  erant  byssus  ac  sericum,  cui  dum 
viveret  lectulus  mollissimus  parabatur,  pro¬ 
pter  quod  ut  a  frigore  et  calore  et  ab  ipso 
aere  defenderetur,  mille  artes  excogitabantur, 
quod  nisi  in  amplis  domibus  habitare  non 
poterat ;  nunc  in  domo  tam  tetra,  tam  gra¬ 
viter  olente,  ossibus  et  vermibus  plena,  cum 
cadaveribus  mortuis  in  posterum  habitabit  ? 
Ergo  ne  amplo  palatio  humile  sepulcrum  ; 
niolli  lectulo  humus  horrida  ;  vestibus  pre- 

tiosis  vilissimum  linteum,  deliciis  putredo, 
odoribus  fcetor  ;  et  famulis  vermes  succe¬ 
dent  ?  Et  ista  quidem  sepulcri  cogitatio 
vehementissime  hominem  in  illis  augustiis 
constitutum  perterrebit :  sed  tamen  multo 
vehementius  perhorrescet  unusquisque  no¬ 
strum,  cum  quae  sors  animam  maneat,  co¬ 
gitare  incipiet.  Tunc  enim  cum  in  illam  aeter- 
nitatem  oculos  infiget,  ei  novam  illam  regio¬ 
nem  ,  et  viventibus  omnibus  incognitam 
intuebitur,  quam  ipse  tunc  solus  et  nudus 
ingredi  debebit  :  et  rursum  intelliget  in  ea, 
et  gloriam,  et  miseriam  sempiternam  inve¬ 
niri,  et  nescit  utra  sors  sibi  continget,  dici 
non  potest,  quo  metu,  qua  sollicitudine,  qua 
anxietate  torquebitur.  Quid  ?  Pro  comperto 
habere  post  duas  horas  vel  in  aeternis  gau¬ 
diis  vel  in  aeternis  suppliciis  se  futurum, 
nonne  est  crux  omni  cruce  atrocior  ?  (Nam 
de  purgatorio  nihil  dicimus,  non  quod  locum 
illum  non  esse  credamus,  sed  quod  qui  in  eo 
degunt,  cum  certi  de  sua  salute  sint,  inter 
beatos,  ac  felices  numerentur.)  Quamquam 
enim  spes  erigit  animum  ;  tamen  recordatio 
peccatorum  et  cogitatio  divinae  justitiae  timo¬ 
rem  expelli  non  sinunt  ;  praesertim  dum  ad 
mentem  veniet,  judicia  Dei  esse  abyssum 
multam.  Et  sicut  Jacob  cum  filiis  Joseph 
benedicere  vellet,  manus  commutavit,  et 
dexteram  super  minorem,  sinistram  super 
majorem  natu  posuit ;  ita  et  Deus  interdum 
facere  solet.  Nam  quis  nescit  latronem  ex 
patibulo  in  coelum  ascendisse,  Judam  ex 
culmine  apostolatus  in  gehennae  incendia 
descendisse  ?  Hac  igitur  incertitudo  senten¬ 
tiae,  vel  aeternae  beatitudinis  vel  cruciatuum 
sempiternorum,  quam  post  duas  horas  au¬ 
dire  debet,  explicabile  non  est  quam,  vehe¬ 
menter  in  illo  statu  positum  affligat. 

Ac  ut  exemplo  aliquo  rem  istam  illustre¬ 
mus,  attendite.  Si  Christianus  aliquis  rex  in 
manus  barbarorum  devenisset,  et  legatis 
Christianorum  regis  liberationem  a  barbaris 
petentibus,  et  munera  ac  pecuniarum  mag¬ 
nam  summam  afferentibus,  princeps  ille  bar¬ 
barus  constitueret,  ut  regis  vita  et  mors  sor¬ 
tibus  committeretur,  et  si  quidem  sors  illi 
faveret,  in  suum  regnum  cuni  honore  resti¬ 
tueretur  ;  si  vero  sors  illi  contraria  esset,  in 
ardentem  fornacem  vivus  projiceretur  :  rogo 
vos,  cum  jam  dies  sortis  adesset,  et  rex  ille 
infelix  hanc  ardentem  fornacem,  et  vivos 
illos  flampiarum  globos  intueretur,  inde  suos 
legatos  mcestos  conspiceret,  et  in  conspectu 
maximee  multitudinis,  quse  ad  spectaculum 


illud  concurrisset,  omnibus  silentibus,  et 
rei  exitum  expectantibus  nec  non  pro 
salute  regis  trepidantibus,  jam  praetor  ma¬ 
num  ad  urnam  mitteret,  ut  scriptam  re¬ 
gis  sententiam  educeret  :  vos,  inquam  ro¬ 
go,  quo  animo  rex  ille  esset,  quam  turbato 
vultu,  quam  pavidus,  quam  territus  ?  Quid 
Deo  non  offerret,  ut  ex  tanto  periculo  eum 
eriperet  ?  Jam  vero  quid  hoc  est,  auditores, 
si  cum  eo  periculo,  de  quo  loquimur,  et  quod 
omnibus  nobis,  qui  hic  adsumus,  imminet, 
et  in  quo  unusquisque  nostrum  brevi  se  vi¬ 
debit,  quid,  inquam,  est  si  cum  hoc  periculo 
conferatur,  nisi  tenuis  umbra  vel  somnium? 
Quanto  regnum,  ad  quod  aspiras,  est  am¬ 
plius  !  quanto  fornax,  quam  times,  formida¬ 
bilior!  Hinc  enim  aderunt  angeli  ut  in  coelum 
nos  evehant  :  inde  daemones  ut  in  gehennae 
incendia  nos  praecipitent ;  et  nemo  nostrum 
certo  scire  poterit,  utrum  horum  duorum, 
tam  dissimilium,  tam  disparium,  tam  di¬ 
versorum  exituum  post  unam  horam  sor¬ 
tiri  debeat.  Cogita  igitur  quale  tum  cor  tuum 
in  illo  periculo  erit,  quam  pavidum,  quam 
humile,  quam  dejectum  ante  oculos  ejus,  qui 
solus  ex  tanto  discrimine  eruere  potest. 
Equidem  arbitror,  nullum  omnino  reperiri 
posse,  qui  rem  tantam,  ita  ut  est,  exprimere 
vel  explicare  possit. 

Verum  huic  perturbationi  alia  longe  major 
succedet,  cum  in  mentem  veniet  ratio,  quam 
de  omnibus  verbis,  actionibus  et  cogitationi¬ 
bus  Deo  reddere  debemus.  Nam  et  per  se 
horrendum  est  cum  Deo  in  judicium  intrare  ? 
et  hunc  ipsum  horrorem  daemones  mirum  in 
modum  augebunt.  Ut  enim  ipsi  dum  vivimus 
Dei  misericordiam  nobis  praedicant  et  ampli¬ 
ficant,  et  quantum  possunt  contendunt  effi¬ 
cere,  ut  de  justitia  ac  judiciis  Deo  non  cogi¬ 
temus  ;  ita  tunc  ex  adverso  misericordiam 
extenuant,  et  magnitudinem  ac  severitatem 
divinae  justitiae  ante  oculos  ponunt.  Ibi  igitur 
peccator  totus  tremere,  ac  in  desperationem 
declinare  incipiet  :  nec  non  ita  apud  se  ra¬ 
tiocinabitur  :  Si  Deus  proprio  Filio  suo  pro¬ 
pter  aliena  peccata  non  pepercit,  unde  par¬ 
cet  mihi  qui  tam  multorum  mihi  conscius 
delictorum  sum  ?  Si  in  ligno  viridi  haec  fa¬ 
ciunt.  in  ondo  quid  fiet  ?  Si  prophetae,  si 
martyres  posteaquam  tot  annos  innocentis¬ 
sime  vixerant,  non  nisi  per  supplicia  regnum 
coelorum  ingressi  sunt,  quis  locus  me,  nisi 
gehenna  suscipiet,  qui  nullius  boni  mihi 
conscius  sum  ?  Si  non  mentitur  Scriptura, 
quae  dicit :  Reddet  unicuique  secundum  opera 

ejus,  ego  quires  tam  nefarias  gessi,  quid  nisi 
aeternos  cruciatus  expecto  ?  Si  verum  quod 
Apostolus  ait :  Quae  seminaverit  homo ,  haec  me¬ 
tet,  quid  nisi  mortem  eeternam  metet,  qui  tam 
execrabilem  sementem  fecit?  Si  nihil  inqui¬ 
natum  in  Dei  regnum  intrabit,  quomodo  ego, 
qui  totus  sordidus  sum ,  sperare  possum 
ingressum  tam  beatum  ?  Tunc  igitur  omnia 
peccata,  qute  dum  viveret  tanta  facilitate 
perpetravit,  velut  agmen  hostium  irruent 
in  hominem  peccatorem.  Tunc  oculos  poena¬ 
rum  timor  aperiret,  quot  clauserat  sopor 
culpae.  Tunc  ambitio,  tunc  furta,  tunc  adul¬ 
teria,  tunc  fornicationes,  tunc  commessatio- 
nes,  tunc  ebrietates,  tunc  verba  et  cogitatio¬ 
nes  impurae,  tunc  dissolutio  ac  socordia  in 
bonis  operihus,  tunc  demum  et  ipsa  otiosa 
verba  ad  mentem  venient,  et  o  quam  gravia 
videbuntur,  quae  nunc  tam  levia  videntur,  et 
quae  cum  tanta  jucunditate  perpetrantur, 
quam  atrociter  tunc  animum  peccatoris  tor¬ 
quebunt. 

Post  haec  omnia  cura  jam  anima  festinat 
ad  exitum,  tunc  pia  mater  Ecclesia  coelesti¬ 
bus  Sacramentis  filios  suos  communit,  et 
omnium  sanctorum  in  tam  ingenti  periculo 
opem  implorat.  Quid  enim  illae  voces  signi¬ 
ficant  quae  circa  morientem  saepius  repetun¬ 
tur,  sancte  Petre,  ora  pro  eo,  sancte  Paule 
ora  pro  eo;  nisi  tantum  morituro  tunc  peri¬ 
culum  imminere,  ut  ad  omnia  coelorum  ta¬ 
bernacula  pulsandum,  et  omnes  sanctos  im¬ 
plorandos  esse,  ut  animae  in  tantis  augustiis 
constitutae  adjumento  sint.  Nam  quis  explicet 
postremum  illum  agonem,  in  quo  anima,  et 
cum  gravissima  valetudine,  et  cum  dajmo- 
num  insidiis,  et  cum  timore  futuri  judicii, 
uno  tempore  bellum  gerit?  Primum  enim  illa 
ultima  perturbatio,  et  omnium  sensuum  ti¬ 
tubatio,  velut  vicinae  mortis  praenuncia  quam 
vehementer  exterret?  cum  intumescit  pectus, 
vox  raucescit,  oculi  excavantur,  pedes  mo¬ 
riuntur,  genua  frigefiunt,  vultus  pallescit,  et 
omnes  artus  frigidum  sudorem  emittunt? 

Et  haec  quidem  gravia  et  horrore  plena, 
quae  extrinsecus  apparent ;  sed  ea  sine  com¬ 
paratione  graviora  et  horribiliora,  quae  intus 
geruntur.  De  Beato  Hilarione  sanctus  Hie¬ 
ronymus  scriptum  reliquit,  eum  dum  viveret 
nihil  magis  optasse,  quam  dissolvi,  et  esse 
cum  Christo,  et  tamen  in  extremo  agone 
constitutus,  ita  perterritus  est,  ut  exitum  ani¬ 
ma  ejus  quodammodo  recusaret,  et  his  ver¬ 
bis  eam  vir  sanctus  alloqueretur  :  Egredere 
anima,  egredere ,  septuaginta  annis  servivisti 


Deo  et  mori  times  ?  Si  igitur  in  obitu  timuit 
ille,  qui  tot  annis  servierat  Domino,  quid  fa¬ 
cient  illi,  qui  totidem  annis  Diabolo  servie¬ 
runt,  et  nefariis  suis  sceleribus  Deum  ad 
iracundiam  provocaverunt?  quo  ibunt?  quem 
implorabunt?  quid  consilii  capient?  Si  sur¬ 
sum  aspicient,  districtum  gladium  divinse 
justitiae  videbunt:  si  deorsum,  hinc  tumulum 
apertum  inde  gehennae  barathrum  intueban¬ 
tur.  Si  tempus  praeteritum,  omnia  tamquam 
umbram  praeteriisse  conspicient,  si  futurum, 
saeculorum  aeternitatem  sine  fine  duraturam 
cernent. 

Daemonum  vero  impetus,  qui  tum  omnes 
nervos  suos  contendent,  quonam  pacto, 
quaeso,  sustinebunt?  B.  Gregorius  quem¬ 
dam  fuisse  refert,  qui  cum  in  extremo  illo 
tempore  cum  Daemonibus  disputare  cogere¬ 
tur,  victus  fortasse  Daemonum  argumentis 
tremere,  pallere,  sudare  vehementer  coepit, 
oculos  ad  parietem  convertebat,  et  in  eo  loco 
continuo  Daemones  apparebant.  Denique  hor- 
ribilli  voce  clamabant :  Inducias  vel  usque 
mane,  inducias  vel  usque  mane,  sed  quia 
dum  potuit,  bene  agere  voluit,  tunc  cum 
voluit,  minime  potuit.  Nam  induciae  concessae 
non  sunt,  sed  in  ea  voce  non  Deo,  sed  Diabo¬ 
lo  spiritum  reddidit.  Quid  igitur,  auditores, 
quid  homines  peccatores  in  simili  statu  positi 
facturi  sunt?  Egredi  non  volent,  retrocedere 
non  poterunt,  et  in  eo  statu  permanere  diu¬ 
tius  eis  non  permittetur.  O  si  intelligere  pos¬ 
semus,  quale  sit  hoc  praelium,  quanti  pon¬ 
deris  in  illa  hora  negotio  transigantur  pro¬ 
fecto  alii,  alii  omnino,  quam  ante  hac  fuimus, 
deinceps  essemus.  Et  tamen  quid  prohibet, 
quin  haec  intelligamus  ?  Quis  enim  aliquid 
horum  negare  aut  inficiari  potest?  Numquid 
non  sunt  omnia  solis  luce  clariora  ?  Numquid 
aliquis  nostrum  dubitare  potest,  se  in  statu, 
quem  descripsimus ,  aliquando  futurum  ? 
Nonne  et  fides  docet,  et  natura  testatur  et 
ipsa  experientia  chimat  nullum  nasci  non 
moriturum?  Quis  nostrum  majorum  suorum 
catalogum  usque  ad  Adam  proferre  non  po¬ 
test?  et  tamen  ex  tam  multis  majoribus,  qui 
aliquando  vixerunt,  quam  multos?  solum 
duos;  quam  multos?  unum  tantum;  quam 
multos?  nullum  numerare  possunt,  qui  vivat 
aut  vivere  aliquando  non  desinat.  Deinde 
quis  nescit  illud  fortasse ,  ut  sapienter  Augu¬ 
stinus  in  omnibus  ferme  rebus  humanis  locum 
habere  preeter  quam  in  morte.  Nasceturno 
puer?  fortasse.  Natus  vero  putas  adolebit? 
fortasse.  Litteras  discet?  fortasse.  Uxorem 

ducet?  fortasse.  Liberos  gignet?  fortasse.  est  in  bonumne,  an  in  malum  hominem 
An  morietur?  omnino,  plane,  sine  dubita-  conferatur.  Bonus  enim  beneficii  memor  erit, 
tione  morietur  :  Hic  solum  fortasse  locum  et  pro  te  Deum  exorabit,  ut  tibi  pro  parvis 
habere  non  potest.  magna,  pro  terrenis  cmlestia  largiatur.  At 

Cum  igitur,  auditores,  nobis  omnibus,  qui  improbus,  vel  non  orabit  vel  orans  non  au- 
hic  adsumus,  compertissimum  et  exploratis-  dietur  :  Scimus  enim  quia  peccatores  Deus 
simum  sit,  nos  paulo  post  ad  eum  statum  non  exaudit.  De  justitia  vero  et  probitate 
deventuros,  in  quo  toto  corde  desiderabimus  sanctarum  illarum  mentium,  quae  in  purga- 
ab  omni  scelere  nos  continuisse,  omnium  torio  degunt,  quis  jure  ambigere  potest? 
virtutum  opera  exercuisse,  in  omni  sanctitate  Quamobrem  pro  illarum  liberatione  satagere, 
vixisse,  et  nec  momentum  unum  sine  spiri-  vere  nihil  est  aliud,  quam  amicos  multos 
tuali  lucro  nobis  preeteriisse,  stultos  homines  #  nobis  conciliare,  qui  cum  defecerimus,  in 
non  imitemur,  qui  solum  praesentia  intuen-  aeterna  tabernacula  nos  recipiant.  Nec  enim 
tur.  Provideamus  prudenter  futura,  et  ita  periculum  est  ne  cum  in  gloria  et  gaudio 
divina  aspirante  gratia  nos  comparemus,  ut  Domini  sui  erunt,  more  illius  pincernae  apud 
illa  hora,  quae  caeteris  principium  dolorum  Pharaonem,  nostrorum  beneficiorum  oblivi- 


est,  nobis  gaudiorum  et  felicitas  esse  possit. 
Sed  jam  paululum  quiescamus,  et  paucis, 
quod  restat,  absolvamus. 

PARS  SECUNDA. 

Duo  genera  pauperum  vobis  commendare 
debeo,  antequam  ad  alteram  partem  oratio¬ 
nis  accedam.  Primum  enim  tempus  me  mo¬ 
net,  ut  vobis  sanctos  illos  pauperes  commen¬ 
dem,  qui  in  purgatorio  degunt.  Et  certe  si 
quantum  ipsi  vestra  liberalitate  indigent,  tan¬ 
tum  esset  in  me  ad  hoc  vobis  persuadendum 
facultatis,  non  dubito,  quin  hodie  multum 
vestris  eleemosynis  recrearentur.  Nam  sive 
commodum  eorum,  sive  fructum  vestrum, 
sive  jus  ipsum  postulet  respiciatis,  ipsa  luce 
clarius  esse  videbitis,  optimum  atque  utilis¬ 
simum  esse,  mortuorum  animis  opem  facere. 


scantur.  Jus  vero  quid,  obsecro,  postulat? 
Nonne  ut  cum  de  eleemosyna  elargienda 
cogitas,  minus  egenti  magis  egentem  ante¬ 
ponas?  Quis  vero  illo  calamitosior  est,  qui  et 
in  maximis  serumnis  versatur,  et  nec  seip- 
sum  juvare, jnec  aliorum  opem  implorare  po¬ 
test?  Quare  quam  maxime  possum  vobis  ani¬ 
mas  defunctorum  commendatas  esse  cupio. 

Neque  vero  viventes  pauperes  de  nobis 
conqueri  potuerunt,  quasi  eleemosynas  ve¬ 
stras  ab  illis  ad  mortuos  transferamus.  Nam 
si  vultis  potestis  utrique  uno  tempore  satis¬ 
facere  :  Qui  enim  miseretur  pauperis ,  fcene- 
ratur  Domino ,  ut  Scriptura  testatur.  Quare 
si  de  facultatibus  vestris  viventibus  paupe¬ 
ribus  aliquid  tribuatis,  et  deinceps  foenus, 
quod  pro  illis  a  Deo  accepturi,  et  vestris 
spiritualibus  loculis  addituri  eratis,  in  ani¬ 
marum  fidelium  liberationem  transferre  vo¬ 
lueritis,  et  viventibus  simul  et  mortuis  pau- 
Ac  primum  quidem  vix  dici  potest,  quam  peribus  adjumento  esse  poteritis.  Ac  de  com- 


parvo  labore  possimus  efficere  ut  ab  into¬ 
lerabilibus  cruciatibus  anima  una ,  vel 
plures,  aut  omnino  liberentur  aut  saltem 
ad  tempus  releventur.  Qui  vero  animam 
unam  eripit  a  cruciatibus  purgatorii,  non 
solum  ei  minuit  tempus  pcense,  sed  etiam 
auget  tempus  gloriae.  Quod  beneficium 
tantum  est,  ut  vix  aestimari  possit.  Ita¬ 
que  majus  beneficium  in  mortuum  homi¬ 
nem  conferre  te  puto,  si  pro  liberatione 
ejus  aliquid  facis,  quam  si  conferres  in  ali- 


mendatione  quidem  pauperum  mortuorum 
hactenus. 

Nunc  vos  ipsos  vobis  commendare  cupio. 
Siquidem  animae  vestrae  sunt  illud  alterum 
genus inopum  de  quo  agerebam.  Quemadmo¬ 
dum  igitur,  auditores,  inter  medicamenta  illa 
potentius  et  efficacius  operantur,  quae  usque 
ad  ipsa  viscera  penetrant,  quam  quae  solum 
extrinsecus  corpori  adhibentur  :  sic  inter 
monita  ac  documenta  salutaria,  illa  quae  ab 
ore  concionatoris  ad  aures  usque  auditorum 
quem  viventem  pauperem,  et  ei  omnes  tuas  perveniunt,  et  ibi  quiescunt  parum  omnino 


facultates  largireris.  Jam  si  fructum  etiam 
tantum  spectare  volueris  nullo  modo  dubi¬ 
tare  debes,  quin  fructuosius  omnino  sit  mor¬ 
tuis,  quam  viventibus  opem  ferre.  Eleemo¬ 
syna  quidem  semper  fructuosa  est,  si  pro¬ 
pter  Deum  fiat,  sed  tamen  non  parum  inter- 


aut  nihil  efficiunt  :  at  illa  multum  prosunt, 
quee  in  animo  reconduntur,  ac  diligenter 
considerantur  ac  perpenduntur.  Quocirca  si 
cupitis  magnam  eleemosynam  animis  vestris 
elargiri,  accipite  consilium  meum.  Hodie  vel 
cras  unusquisque  sibi  unam  horam  eligat,  et 

ingressus  cubiculum  suum  tacite  et  quiete 
apud  se  ea,  quae  de  morte  diximus,  et  dicturi 
sumus  revolvat,  et  ipsemet  potentiam  hujus 
pharmaci  sine  dubio  admirabitur.  Nam  mor¬ 
tis  meditatio  incredibilem  vim  habet  ad  ho¬ 
minem  a  mundi  nugis  abstrahendum,  et  ad 
seria  revocandum.  Nec  enim  mentiri  potest, 
qui  ait  :  Memorare  novissima  tua ,  et  in  aeter¬ 
num  non  peccabis. 

B.  Joannes  Climacus  refert,  monachum 
quemdam  sui  temporis  fuisse,  qui  cum  ne- 
gligentius  vixisset,  quam  monachum  vivere 
par  est,  et  jam  ad  exitum  pervenisset,  raptus 
de  hac  vita,  et  ad  tribunal  aeterni  judicis 
adductus  fuit  :  tamen  divina  providentia, 
tum  propter  illum,  tum  propter  nos,  ita  ju¬ 
bente,  ad  vitam  iterum  revocatus  est.  Quid 
in  eo  judicio  expertus  fuerat,  verbis  quidem 
referre  vel  non  potuit  vel  non  voluit ;  sed 
tamen  factis  apertissime  demonstravit.  Nam 
primum  cellae  suae  aditu  lapidibus  obstructo, 
ita  in  suo  angustissimo  cubiculo  se  conclusit, 
ut  se  commovere  vix  posset.  Deinde  pane 
solum  et  aqua  usque  ad  vitae  finem  vesci  vo¬ 
luit.  Tum  per  duodecim  annos,  hoc  est,  toto 
reliquo  tempore,  quo  hic  in  terris  supervixit, 
e  cubiculo  nunquam  egressus  est,  nec  cum 
aliquo  est  collocutus.  Imo  quod  magis  est 
admirandum  nec  oculos  ab  eo  loco  unquam 
removit,  in  quem  primo  conjecti  fuerant ; 
sed  omnino  attonitus  et  stupefactus,  ea  sem- 
per  animo  ac  mente  agitabat  ac  revolvebat, 
quae  in  alio  saeculo  vidisset,  nec  unquam 
ferventes  lacrymse  in  ejus  oculis  quoad  vixit 
defecerunt.  Cum  vero  obitus  illius  iterum 
immineret,  obsecratus  a  fratribus,  ut  eis  de 
ratione  sancte  ac  religiose  vivendi  aliquid 
diceret,  hoc  solum  ait  :  Nemo  qui  vere  mor¬ 
tis  memoriam  agnoverit ,  unquam  peccabit. 
Quae  sententia  incredibilis  nobis  videri  pos¬ 
set,  nisi  etiam  divinae  litterae  nobis  praedica¬ 
rent  :  Memorare  novissima  tua ,  et  in  aeternum 
non  peccabis.  Haec  igitur  vir  sanctus  scribit, 
et  de  eo  scribit,  quem  ipsemet  suis  oculis 
vidit,  et  cui  semel,  et  iterum  morienti  cum 
aliis  multis  astitit.  Ex  quo  perspicuum  fit, 
quae  dicebamus,  nimirum  mortis  memoriam 
pharmacum  esse  utilissimum,  ac  saluberri¬ 
mum,  cujus  si  singulis  hebdomadis  semel 
potionem  unam  sumeremus,  vel  raro  vel 
nunquam  in  lethalem  morbum  incideremus. 

Sed  tamen,  auditores,  servanda  est  regula 
medicorum,  qui  aiunt,  post  sumptam  medi¬ 
cam  potionem  aliquantulum  esse  quiescen¬ 
dum,  et  si  fieri  posset  etiam  dormiendum. 


Qui  concionem  audit,  vel  per  se  aliquid  legit, 
pharmacum  quodammodo  sumit ;  sed  nisi 
postea  in  quiete  ac  somino  meditationis  de 
illis  apud  se  in  silentio  cogitet,  parum  omni¬ 
no  proficit.Quocirca,  ut  initio  dicebam,  opta¬ 
rem,  quin  etiam  vos,  oro  atque  obsecro,  ut 
sumpto  hoc  pharmaco,  quod  nunc  animis 
vestris  per  aures  vestras  infundo,  sanctae 
meditationis  somnum  aliquem  capiatis.  Et 
si  adhuc  magis  fructuosam  hanc  medicinam 
vobis  esse  desideratis,  non  debetis  mortem, 
tamquam  rem  alienam,  et  post  centum  an¬ 
nos  futuram  cogitare  ;  sed  existimet  unus¬ 
quisque  cum  ad  meditationem  accedit,  se 
jam  in  lecto  decumbere,  et  ad  caput  accen¬ 
sam  candelam  habere,  ad  latus  vero  Sacer¬ 
dotem  adesse,  qui  animam  ipsius  solitis  pre¬ 
cibus  Deo  commendet.  Atque  ita  compositus 
cogitare  incipiat  corporis  dolores,  animi 
formidines,  sensuum  titubationes,  et  quo¬ 
modo  paulo  post  erunt  omnia,  quee  diligebat, 
relinquenda  :  corpus  vermium  escam  futu¬ 
rum,  et  animum  ad  severissimum  Dei  judi¬ 
cium  rapiendum. 

Ut  igitur  ad  nostrae  narrationis  seriem  re¬ 
vertamur,  hactenus  quid  morienti  usque  ad 
ipsum  exitum  accidat  explicuimus.  Nunc 
quid  post  illam  tristem  et  horrore  plenam 
corporis  ab  animo  separationem,  cum  cor¬ 
pore  et  animo  fiat  considerare  debemus. 
Ac  primum  quidem  corpus  ad  sepulcrum 
'deducamus,  deinde  animum  quoque  ad  Dei 
tribunal  prosequemur. 

Animo  igitur  e  corpore,  tamquam  ex  an¬ 
tiquo  carcere,  egresso,  jacet  ibi  non  am¬ 
plius  corpus  humanum,  sed  vilissimum  at¬ 
que  abjectissimum  cadaver,  sine  vita,  sine 
sensu,  sine  viribus,  et  tam  foedum  ac  horri¬ 
bile,  ut  vix  ejus  aspectus  tolerari  possit,  de¬ 
nique  tale  est  corpus  equi  aut  canis,  quod 
in  campis  mortuum  jacet,  et  omnes  qui  trans¬ 
eunt,  nares  occludunt  et  gressum  accele¬ 
rant,  ne  conspectum  ejus  ferre,  et  fcetorem 
illum  teterrimum  haurire  diutius  compellan¬ 
tur.  Tale,  inquam,  remanet  corpus  huma¬ 
num,  etiamsi  pontificis  aut  imperatoris  ca¬ 
daver  sit.  Quid,  obsecro,  apud  homines  plu¬ 
ris  sit,  quam  principis  corpus  ?  Quid  contra 
magis  abjectum  et  vile  esse  potest,  quam 
idem  corpus  jam  defunctum?  Ubi  enim  nunc 
est  alia  antiqua  majestas,  illa  amplitudo,  illa 
auctoritas,  quam  tremebant,  qui  intueban¬ 
tur,  et  non  nisi  apertis  capitibus,  et  genibus 
flexis  coram  illa  esse  permittebantur?  Quo 
abiit  omnis  illa  tam  bene  instructa  pompa  ? 


/<22 


CONGIO  I.  DE  MORTE. 


Verum  aliquid  erat,  an  somnium  et  umbra 
erat?  Post  haec  funus  paratur,  quod  quidem 
est  solum  munus,  quod  ex  omnibus  divitiis 
et  regnis  secum  homines  auferre  possunt  et 
hoc  ipsum  adhuc  non  auferrent,  nisi  viventes 
hac  ratione  sum  dignitati  ac  existimationi 
consultum  esse  putarent.  Vere  enim  Pro¬ 
pheta  David  ait:  Ne  timueris  cum  dives  factus 
fuerit  homo ,  et  cum  multiplicata  fuerit  gloria 
domus  ejus  :  quoniam  cum  interierit ,  non  su¬ 
met  omnia ,  neque  descendet  cum  eo  gloria  ejus. 
Hic  jam  fovea  septem  aut  octo  pedum  ex¬ 
cavatur,  etiamsi  Alexandro  Magno  parare¬ 
tur,  quem  totus  orbi  capere  non  poterat,  at¬ 
que  in  eo  loco  seternam  domum  et  'solium 
perpetuum  cadaver  acquirit  :  cui  quidem 
advenienti  vermes  occurrunt  et  aliorum  mor¬ 
tuosum  ossa  loco  cedere  coguntur.  In  hac 
domo  perpetuse  oblivionis  et  silentii  linteo 
obvolutum,  ac  manibus  et  pedibus  colligatis 
cadaver  includitur,  quamquam  et  ille  super¬ 
vacaneus  labor  est  :  non  enim  ex  illo  carcere 
effugeret,  etiamsi  manus  et  pedes  solutos 
haberet.  Ii,  qui  Jezabelem reginam  viderunt, 
cum  pulchritudine  singulari  prsedita  esset, 
et  amplissimi  regni  splendore  fulgeret  et 
post  eamdem  viderunt,  quando  Dei  provi¬ 
dentia  sic  volente,  eam  canes  laceraverant, 
et  nihil  nisi  capitis  ossa,  et  extremos  pedes 
ac  summas  manus  reliquerant,  stupefacti 
dicebant :  Haeccine est  illa  Jezabel?  Et  omnes 
qui  per  ea  loca  transibant,  iterum  atque  ite¬ 
rum  repetebant  :  Haeccine  est  illa  Jezabel  ? 
haeccine  est  illa  Jezabel?  Haeccine  est  illa  tam 
excellens  regina,  tam  potens,  tam  illustris, 
quam  omnes  metuebant,  quae  regnum  uni¬ 
versum  administrabat,  in  cujus  manus  vita 
et  mors  omnium  regi  subjectorum  posita 
erat?  Jam  vero  si  nos  quoque  saltem  cogita¬ 
tione  descendamus  ad  sepulcra  principum 
et  regum  eorum,  quorum  gloriam  et  maje¬ 
statem  vidimus,  dum  hic  in  terris  nobiscum 
versarentur,  et  horribiles  illas  figuras,  quas 
nunc  praebe  ferunt  intueamur,  numquid  non 
stupefacti  exclamabimur  :  Haeccine  est  illa 
Jezabel  ?  Haec  est  illa  facies,  quam  ego  tam 
vivam,  tam  hilarem  aliquando  conspexi?  Hi 
sunt  illi  oculi,  quorum  nutus  homines  per¬ 
terrebat?  Hoc  est  illud  corpus  tam  tenerum, 
tam  elegans,  tam  adornatum  ?  Et  ubi  est  lin¬ 
gua,  quae  tam  diserta,  tam  erudita,  tam  vo¬ 
lubilis  erat,  et  cujus  praecepto  regna  atque 
imperia  movebantur?  Ubi  sunt  crines  aurei? 
Ubi  aureum  diadema?  Ubi  sceptrum?  Ubi 
purpura?  Quonam,  obsecro,  ordines  obse¬ 


quentium  famulorum,  quo  lautissima  illa  con¬ 
vivia,  quo  aucupia,  venationes,  symphoniae, 
facetiae,  assentationes,  aliaque  innumerabi¬ 
les  delictiae  recesserunt?  Ergone  illa  omnia, 
ut  fumus,  continuo  evanuerunt,  et  nihil  jam 
praeter  cinerem,  horrorem  et  fcetorem  reli¬ 
ctum  est?  Intelligebat  plane,  intelligebat 
Deus,  quam  grave  jugum  super  filios  Adae  im¬ 
ponebat,  cum  diceret  :  Memento  homo ,  quia 
pulvis  es ,  et  in  pulverem  reverteris.  Sed  jam 
corpore  in  tumulo  derelicto,  quo  pacto  ani¬ 
mus  novum  illum  orbem’  ingrediatur  consi¬ 
deremus. 

Continuo  igitur  animus  carne  solutus  in¬ 
cognitam  regionem  peragrare  aggreditur, 
ubi  est  coelum  novum  et  terra  nova,  novum 
genus  incolarum,  nova  jura,  novi  mores, 
novae  consuetudines  et  nova  forma  judicio¬ 
rum  et  nova  omnino  ratio  vivendi.  Quid  igi¬ 
tur  tunc  miser  peregrinus  faciet,  cum  in  tam 
insolita  regione,  horrore  et  umbra  mortis 
plena  se  solum  videbit?  Quo  pacto  se  a  fero¬ 
cissimis  illis  latronibus  et  horribilibus  mon¬ 
stris  defendet,  qui  in  illis  vastissimis  solitu¬ 
dinibus  viatores  aggrediuntur,  nisi  dum  vi¬ 
veret  angelorum  praesidia  promeruerit?  For¬ 
midabile  profecto  est  hoc  iter,  sed  tamen 
longe  formidabilius  est  judicium,  quod  ineo 
loco  exercetur.  Quis,  obsecro,  explicare 
queat,  quam  aequus  judex,  quam  severum 
judicium,  quam  diligens  inquisitio,  quam 
multi  et  quam  solliciti  accusatores?  Judex 
quidem  aequissimus  erit,  et  nihil  plane  sine 
praemio  aut  poena  dimittet.  Et  apud  eum 
tunc  nec  lacrymae  valebunt,  nec  preces  au¬ 
dientur,  nec  promissiones  admittentur,  nec 
poenitentia  fructuosa  erit,  opes  autem  et  il¬ 
lustres  tituli  et  generis  nobilitas  et  doctora- 
tus,  et  pontificatus  et  sceptra  ac  diademata 
multo  minus  proderunt ,  imo  Durissimum 
judicium  his ,  qui  praesunt  fiet  et  potentes  poten¬ 
ter  tormenta  patientur.  Judicium  vero  secun¬ 
dum  eam  legem  fiet,  quae  ait  :  Oculum  pro 
oculo ,  dentem  pro  dente ,  manum  pro  manu, 
pedem  pro  pede ,  adustionem  pro  adustionei 
vulnus  pro  vulnere ,  livorem  pro  livore.  Porro 
inquisitio  tam  exacta,  tam  diligens,  tam  ac¬ 
curata  erit,  ut,  nec  unum  otiosum  verbum, 
nec  una  levis  cogitatio  praetereunda  sit.  Non 
enim  joco,  sed  serio  Veritas  ait  :  Omne  ver¬ 
bum  ot  osum,quod  locuti  fuerint  homines,  red¬ 
dent  rationem  de  eo  in  die  judicii.  Etsi  otiosa 
verba  tam  severe  judicabuntur;  quid  de  ad¬ 
ulteriis,  furtis,  rapinis,  fornicationibus,  am¬ 
bitionibus,  comessationibus,  ebrietatibus  et 

blasphemiis  fiet  ?  lEt  si  tunc  justus  vix  salva¬ 
bitur,  ut  Petrus  ait  Apostolus,  Impius  et  pec¬ 
cator  ubi  parebunt?  Quid,  obsecro,  respon¬ 
debimus,  cum  de  vita,  de  fortunis,  de  hono¬ 
ribus,  de  ingenio,  de  eruditione,  de  inspira¬ 
tionibus,  de  occasionibus  bene  vivendi  et  de 
ipso  tempore  a  nobis  ratio  postulabitur?  0 
quam  multi,  qui  nunc  cum  tanta  facilitate 
peccant,  quasi  Deum  ligneum  et  lapideum 
haberemus,  qui  nihil  videret  et  nihil  posset, 
tunc  attoniti  et  infinita  confusione  ac  rubore 
perfusi  illic  obmutescent.  Jam  vero  quid  de 
accusatoribus  nostris  dicemus,  quando  solus 
eorum  conspectus  nosperterrebit?  Procedent 
ergo  Daemones,  et  ante  tribunal  judicis  con¬ 
stituti  dicere  incipient  :  Non  potes,  o  rectis¬ 
sime  atque  aequissime  judex,  non  istos  reos 
condemnare,  siquidem  ipsi  nostri  hactenus 
semper  fuerunt.  Tui  erant,  quia  ad  imaginem 
tuam  eos  creasti ;  sed  nostri  facti  sunt,  quia 
tuam  imaginem  spreverunt,  et  nostram  di- 
lexerunt.  Jugum  tuum  abjecerunt,  et  no¬ 
strum  libenter  susceperunt.  Legem  tuam, 
praecepta  tua,  consilia  tua,  admonitiones  tuas 
contempserunt,  et  nostris  libentissime  pa¬ 
ruerunt.  Spiritum  nostrum  et  non  tuum, 
mores  nostros  et  non  tuos,  vestigia  nostra  et 
non  tua  sequi  voluerunt.  Denique  vide  quam 
omnino  semper  nostri  fuerunt.  Tu  naturam 
illis  dedisti,  gloriam  promisisti,  pro  illis  in 
cruce  pependisti ;  nos  contra  nihil  illis  dedi¬ 
mus,  nihil  promisimus,  nihil  pro  illis  passi 
sumus,  et  tamen  obedientiam  denegaverunt 
tibi,  praestiterunt  nobis.  Tu  si  quid  jubebas, 
si  jejunare,  si  orare,  si  pecunias  pauperibus 
elargiri,  si  injurias  inimicis  condonare,  si 
sobrios  esse,  si  ebrietatem  eos  fugere  volebas, 
vel  non  faciebant  vel  inviti  et  cum  lacrymis 
faciebant ;  at  nos  commessationes  et  ebrie¬ 
tates,  et  alia  vitia  non  tam  imperabamus, , 
quam  suadebamus,  vet  continuo  obtempera¬ 
bant  et  adhuc  amplius  quam  praecipiebamus 
faciebant,  Hortabamur  ut  jurarent,  et  ipsi 
pejerabant  :  ut  injurias  suas  ulciscerentur, 
et  ipsi  pro  quadam  falsi  honoris  umbra 
vitam  ponebant:  ut  paulo  amplius  biberent, 
quam  par  sit,  et  ipsi  quotidie  ebrii  usque  ad 


vomitum  efficiebantur.  Numquid  ergo  nostri 
non  fuerunt?  Quare  si  verum  est  aliquando 
dixisti :  Reddite  quae  sunt  Caesari  Caesaris ,  et 
quae  sunt  Dei  Deo  ;  non  potes  nunc  istos  no¬ 
bis  non  reddere  qui  nostri  sunt,  et  nobis  de¬ 
bentur.  Quod  si  tunc  his  auditis  sententia 
judicis  erit,  ut  sempiternis  incendiis  addica¬ 
ris,  quales  augustiae  animum  tuum  apprehen¬ 
dent?  Quid  ages?  Quid  loqueris?  quem  appel¬ 
labis  ?  ad  quem  confugies  ?  O  qualis  laetitia  ?  O 
quam  grandis  exultatio,  tunc  propter  te  in  ta¬ 
bernaculis  hostium  tuorum  erit.  Exultabunt 
enim  tamquam  victores  capta  praeda.  Tunc 
implebitur  quod  Jeremias  ait :  Aperuerunt 
super  te  os  suum  omnes  inimici  tui  :  sibilave- 
runt  et  fremuerunt  dentibus ,  et  dixerunt :  de¬ 
vorabimus,  en  ista  est  dies,  quam  expectaba- 
mus  :  invenimus,  vidimus.  Tunc  cithara  tua 
vertetur  in  luctum  et  cantus  tuus  in  vocem 
flentium.  Tunc  dies  laetitiae  tuae  finietur,  et 
sempiternis  tenebris  involveris.  Tunc  aeter¬ 
nitatis  clave  porta  voluptatibus  omnibus 
claudetur,  et  doloribus,  ac  suspiriis  ape¬ 
rietur. 

Quae  cum  ita  sint,  auditores,  rebus  nostris 
sapienter  prospiciamus,  consiliumque  ca¬ 
piamus  ab  eo,  qui  ante  advocatus,  quam  ju¬ 
dex  esse  voluit.  Nemo  est  enim,  qui  ita  no¬ 
verit,  quid  nobis  ad  illum  diem  necessarium 
sit,  ut  is,  qui  causam  nostram  j  udicare  debet. 
Is  igitur  clamat:  A ttendite vobis  ne  graventur 
corda  vestra  in  crapula  et  ebrietate  et  curis 
hujus  vitae,  et  superveniat  in  vos  repentina 
dies  illa.  O  Lovanium  !  O  Brabantia!  O  Bel¬ 
gium!  vide  ne  crapula,  vide  ne  ebrietas, 
quse  tibi  tam  familiaris  esse  solet,  vide  ne 
curae  et  sollicitudines  hujus  mundi,  te  mor¬ 
tis  et  judicii  oblivisci  faciant.  Non  possum 
tibi  non  vehementer  timere,  cum  illud  ipsum 
vitium  tibi  familiarissimum  esse  cognoscam, 
quod  maxime  omnium  fugiendum  esse,  tam 
sollicite  Dominus  admonere  voluit.  Vigile¬ 
mus,  fratres,  sobrii  simus,  orationi  vacemus, 
caute  ambulemus,  mortem  frequenter  cogi¬ 
temus,  ut  nobis  non  ad  gehennam  janua, 
sed  aditus  ad  vitam  et  gloriam  per  Christum 
sit,  qui  est  benedictus  in  saecula.  Amen. 

SYNOPSIS 

Utilitas  timoris  judiciorum  Dei  contra  Luthera- 
nos  variis  sacrce  Scripturoe  et  Patrum  testi¬ 
moniis  asseritur.  Hac  quasi  via  strata  oratio  ^ 
de  Judicio  extremo  habenda  promittitur ,  quce 
in  duo  capit.a  dividitur ;  unum  de  magnitudi¬ 
ne  illius  et  signis  formidabilibus  prcecedenti- 
bus  aget,  alterum  de  mortuorum  resurrectione, 
et  Judicis  adventu  tractabit.  Diem  judicii  fore 
horrendam  vel  ex  eo  ostenditur,  quod  ea  dies 
Domini  in  sacris  litteris  revocetur  ;  et  in  ea 
generalis  erit  conflictus,  cujus  magnitudo  sa¬ 
crce  Scripturae  auctoritate  probatur.  Signa 
praevia  describuntur,  et  rerum  tremenda  fa¬ 
cies  graphice  ob  oculos  ponitur :  quam  in  im¬ 
mensum  metus  futurorum  ex  praesentibus  con¬ 
ceptus  augebit.  Quomodo  haec  eadem  bonis 
gaudio,  malis  terrori  sint  futura  diserte  ex¬ 
plicatur. 

Pars  posterior  exorditur  ab  utilitate  et  oppor¬ 
tunitate  sermonis  de  extremo  judicio  habendi. 
Deinde  ad  alterum  orationis  caput  descendi¬ 
tur,  ad  resurrectionem  scilicet  mortuorum. 
Ac  in  primis  de  disparitate  corporum  resurre¬ 
cturorum  agitur.  Beatorum  corporum  cum 
anima  Ixta  et  festiva  conjunctio ;  et  impiorum 
e  contratrio  querelas ,  suis  coloribus  depingun¬ 
tur.  Reprassentatur  deinde  judicis  adventus, 
damnatorum  ploratus  ejusque  varice  causae 
adducuntur.  Operum  tam  bonorum,  quam 
malorum ,  imo  et  cogitationum  libros  aperien¬ 
dos  esse  declaratur.  Bonos  judicium  futurum 
magis  hic  timere  quam  malos,  exemplo  Davi- 
dis,  Pauli  et  Job,  ostenditur.  Affertur  exem¬ 
plum  ex  Joanne  Climaco  de  Stephano  Mona¬ 
cho  quodam  in  dubio  salutis  aut  perditionis 


mortuo.  Praedicta  terribilia  omnia  longe  supe¬ 
rabit,  tremendi  judicis  damnatos  in  abyssum 
ablegantis  sententiae  promulgatio.  Epilogus 
denique  nobis  seriam  et  severam  ad  judi¬ 
cium  extremum  praeparationem  per  simili¬ 
tudinem  laurea  doctorali  insigniendorum  in¬ 
culcat. 

Cum  omnes  Lutheranorum  errores  mihi  et 
absurdi  et  perniciosi  videantur,  auditores 
optimi,  tum  illum  absurdissimum  et  perni¬ 
ciosissimum  semper  judicavi,  quem  in  ho¬ 
minum  pectoribus  inserere  conantur,  cum 
aiunt :  timorem  illum,  qui  ex  cogitatione  ju¬ 
diciorum  Dei  et  cruciatuum  gehennae  oriri 
solet,  hominem  hypocritam  et  magis  reum 
efficere.  Primum  enim  haec  sententia  aucto¬ 
ribus  suis  viam  ad  salutem  praecludit :  Nam 
cum  Timor  Domini  initium  sapientiae  sit,  et 
plerique  omnes  metu  pcenarum  et  supplicio¬ 
rum  a  flagitiis  et  sceleribus  abstrahantur,  et 
ad  bonam  ac  sanam  mentem  revocentur,  qui 
timorem  istum  a  pectoribus  suis  excludunt, 
ipsi  sibi  januam  poenitentiae  salutaris  occlu¬ 
dunt.  Ut  enim  Scriptura  divina  testatur  : 
Timor  Domini  expellit  peccatum;  et :  Qui  sine 
timore  est ,  non  poterit  justificari.  Quod  ele¬ 
ganti  similitudine  B.  Augustinus  ostendit : 
«  Si  nullus,  inquit,  est  timor,  non  est  qua  in¬ 
tret  charitas  :  sicut  videmus  per  setam  in¬ 
troduci  linum,  quando  aliquid  suitur  :  seta 
prius  intrat,  sed  nisi  seta  exeat,  non  succedit 
linum.  Sic  timor  primo  occupat  mentem :  non 
autem  ibi  remanet  timor  quia  ideo  intravit,  ut 
introduceret  charitatem.  »  Deinde  blasphe- 
mam  in  Deum  et  contumeliosam  esse  illam 
vocem  Lutheri  quis  non  videt?  Nec  enim 
Deus  hypocritas  homines  et  peccatores  fa¬ 
cere  potest,  et  tamen  ipse  est,  qui  saepe  nos 

in  peccatis  dormientes  excitat,  et  timorem 
illum  salutarem  in  animis  nostris  ingenerat. 
Quorsum  enim  Dominus  tam  frequenter  te¬ 
nebras  exteriores,  dentium  cruciatum,  incen¬ 
dia  sempiterna  et  alia  gebennse  supplicia  in 
Evangelio  comminatur,  nisi  ut  metu  saltem 
poenarum  a  flagitiis  et  facinoribus  mentem, 
oculos,  manus  abstineamus?  In  quem,  obse¬ 
cro,  sensum  Lutherani  verbailla  torquebunt? 
Ne  terreamini  ab  his ,  qui  occidunt  corpus,  post 
haec  autem  non  habent  amplius  quid  faciant. 
Ostendam  vobis ,  quem  timeat  is:  timete  eum  qui 
postquam  occiderit  corpus ,  potestatem  habet  cor¬ 
pus  et  animam  perdendi  in  gehennam.  Ita  dico 
vobis,  hunc  timete.  Et  mater  nostra  Ec¬ 
clesia  Catholica,  num  hypocritas  filios  suos 
efficere  contendit?  Et  tamen  ut  ad  natalem 
Domini  celebrandum  nos  praepareret,  ju¬ 
dicium  horroris  et  formidinis  plenum  hodier¬ 
na  die  nobis  proponit.  Neque  Magnus  Dn si¬ 
lius  hypocritas  homines  facere  nititur,  cum 
dicit :  <(  Timor  salutaris,  qui  ad  sanctitatem 
deducit,  et  animae  divinitus  insitus  est,  qua¬ 
lis  existat,  si  cupis  audire,  attende.  Quando 
forte  ad  aliquod  peccatum  te  videris  para¬ 
tum,  illud  horribile  mandatum  et  Christi  ju¬ 
dicium  cogita,  in  quo  judex  in  alto  sedens 
tribunali,  circumfusos  undique  populos  co¬ 
ram  habebit,  astabitque  omnis  creatura,  e- 
jus  adventum  gloriosum  exhorrens,  rationem 
gestorum  redditura.  Hsec  tu  timebis.  Hoc 
demum  timore  institutus’quodam  quasifrseno 
a  pravis  concupiscentiis  animam  tuam  cohi¬ 
bebis.  »  Neque D.  Ambrosius  virginem  illam 
corruptam  hypocritam  studebat  efficere, 
cum  et  persuaderet,  ut  sibi  gehennae  incen¬ 
dia  et  tenebras  exteriores  ante  oculos  pone¬ 
ret.  Sanctus  quoque  Hieronymus  hypocrita 
non  erat,  cum  de  seipso  confiteretur,  et  ad 
Eustochium  scribens  diceret :  Ille  ego,  sum, 
qui  ob  gehennae  metum,  tali  me  carcere  ip¬ 
se  damnaveram.  Quid  Augustinus?  Nonne 
initium  conversionis  suae  attribuit  timori, 
quem  de  futuro  judicio  semel  conceptum,  et 
in  medio  aestu  libidinum  semper  retinuit? 
Denique  tantum  abest  ut  metus  iste  malus 
aut  periculosus  sit,  ut  non  modo  utilis,  sed 
plane  necessarius  censeri  debeat.  Nam,  ut 
sapienter  Tertullianus  ratiocinatur,  cum  via, 
quae  ducit  ad  inferos,  latissima  et  facillima 
sit,  nonne  omnes  per  eam  incederent,  si  ni- 
hilinea  timeretur?  Horremus  nunc  terribiles 
minas  creatoris,  et  vix  ab  ea  via  declinamus  : 
quid  fieret,  si  nihil  Deus  comminaretur,  et 
omnibus  impune  in  cceno  vitiorum  sese  vo¬ 


lutare  liceret?  Hoc  igitur  firmum  sit  et  ra¬ 
tum,  auditores,  quasi  parentem  et  custodem 
justitiae,  temperantiae,  charitatis  et  omnium 
virtutum  esse  Domini  timorem.  Quem  qui¬ 
dem  in  nobis  cum  alia  multa  gignere  so¬ 
lent,  tum  potissimum  recordatio  magnae 
illius  diei,  in  qua  omnes  omnium  hominum 
causae  judicandae,  et  omnia  negotia  finienda 
sunt.  Quodcircarem  vobis  non  ingratam  me 
facturum  esse  censui,  si  de  futuro  judicio 
quod  Ecclesia  in  hodierno  Evangelio  nobis 
proponit,  hodie  verba  facerem. 

Ac  ut  dispositionem  nostrae  orationis  in- 
telligatis,  ea,  quae  de  divino  judicio  dicturi 
sumus,  ad  duo  capita  revocabimus.  Primum 
enim  de  magnitudine  ac  horrore  illius  diei, 
et  signis  formidabilibus,  quae  illam  praece¬ 
dent,  deinde  de  mortuorum  excitatione  et 
judicis  adventu,  breviter  et  perspicue,  quan¬ 
tum  in  nobis  erit,  disseremus. 

Etenim  usque  adeo  formidabilia  et  horrore 
plena  sunt,  quae  de  illa  die  nobis  sacrae  litte¬ 
rae  praedicant,  ut  nisi  eorum  auctor  esset 
Deus,  omnino  incredibilia  videri  possent. 
Quocirca  liberator  et  assertor  noster  Chri- 
tus,  cum  aliquando  de  hac  die  coram  disci¬ 
pulis  suis  disseruisset,  intelligeretque  ea, 
quae  dixerat,  pene  vincere  hominum  fidem,, 
quasi  jusjurandum  interponens  ait  :  Arnen 
dico  vobis,  quia  non  praeterebit  generatio  haec , 
donec  omnia  haec  fiant.  Coelum  et  terra  tran¬ 
sibunt,  verba  autem  mea  non  praeteribunt.  Cum 
aliquando  divinus  Apostolus  (ut  inActisLucas 
Evangelista  scriptum  reliquit)  de  judicio 
extremo  coram  praefecto  Palaestinae  verba 
faceret,  ita  vehementer  homo  romanus  et 
idolorum  cultor  perterritus  est,  ut  pavere  ac 
trepidare  inciperet.  Ex  quo  perspicuum  sit, 
magna  omnino  et  horribilia  fuisse,  quae  de 
futuro  judicio  Apostolus  disserebat,  quando 
solus  eorum  sonitus  satis  fuit  ad  hominem 
Ethnicum,  et  qui  ea  fortasse  non  credebat, 
perterrendum.  Quod  si  haec  futuri  judicii 
commemoratio  tantum  valuit  apud  Ethnicum, 
quantum  apud  nos  valere  deberet,  qui  usque 
adeo,  quae  de  hoc  judicio  in  sacris  litteris 
continentur,  vera  esse  credimus,  ut  ad  ea 
confirmanda  et  defendenda  mortem  etiam 
oppetere  parati  simus  ? 

Ac  magnitudo  quidem  et  horror  illius  ul¬ 
timae  diei,  vel  ex  eo  cognosci  potest,  quod 
dies  magna  et  dies  Domini  in  sacris  litteris 
appellatur.  An  non  vere  magna  erit  dies, 
quae  omnes  omnium  saeculorum  tam  praeter¬ 
itas,  quam  futuras  dies  comprehendet?  in 

illa  enim  die  omnium  praeteritarum  dierum 
rationem  homines  reddent :  in  illa  die  the¬ 
saurum  illum  infinitum  irae  atque  indigna¬ 
tionis  suae  peus  effundet,  quem  omnium 
praeteritorum  saeculorutnspatio  congregavit : 
in  illa  die  cessabunt  motus  coelorum,  side¬ 
rum  conversiones,  ortus  atque  obitus  rerum 
mortalium,  dierum  ac  mensium  vicissitudi¬ 
nes,  et  omnes  hominum  cogitationes,  omnia 
studia,  omnes  artes,  omnes  disciplinae,  omnia 
negotia  et  omnia  consilia  aeterno  silentio  con¬ 
quiescent.  Denique  in  illa  die  irrevocabili 
summi  atque  aeterni  judicis  sententia  ac  defi¬ 
nitione  constituetur,  quem  statum  unusqui¬ 
sque  nostrum  sortiri,  et  in  omni  saeculorum 
aeternitatem  retinere  debeat.  Tunc  enim  Ubi¬ 
cumque  ceciderit  lignum,  sive  ad  austrum,  sive 
ad  aquilonem,  ibi  erit  in  aeternum.  Itaque  non 
sine  causa  dies  magna  appellatur,  quae 
omnium  dierum  magnitudinem  in  se  com¬ 
plectitur. 

Neque  vero  immerito  etiam  diem  Domini 
sacrae  litterae  vocaverunt :  ut  enim  omnes 
praecedentes  dies,  hominum  dies  appellantur, 
quod  in  illis  vigilent  homines,  ut  efficiant, 
quicquid  velint,  et  Deus  ferat,  patiatur,  tole¬ 
ret,  expectet,  dormiat  quodammodo,  et 
quiescat :  sic  tunc  dies  Domini  illucescet,  in 
qua  vigilabit  ipse,  et  efficiet  quicquid  volet, 
et  nostrum  erit,  velimus  nolimuspati  ac  tole¬ 
rare.  Tu  nunc  blasphemas,  pejeras,  ebrietati 
studes,  tuas  libidines  exples,  et  Deus  ad  om¬ 
nia  tacet.  Cur  ita?  Quia  dies  iste,  dies  tuus 
est.  Sed  veniet,  mihi  crede,  veniet  dies  Do¬ 
mini,  qui  eam  diuturno  silentio  finem  impo¬ 
net,  ut  omnes  suas  injurias  ulciscetur.  Itaque 
dies  duas  dumtaxat  omnis  aeternitas  compre¬ 
hendit,  unum  hominis,  alterum  Dei.  In  illo 
vigilant  homines  et  Deus  dormit;  in  isto  dor¬ 
mient  homines  et  vigilabit  Deus. 

Porro  hujus  rei  figura  illustrissima  prae¬ 
cessisse  mihi!  videtur  in  eversione  Jerusalem. 
Aliquando  enim  populus  Judaeorum  prophe¬ 
tas  interficiebat,  sacerdotia  vendebat,  ava¬ 
ritiae  studebat,  denique  Deum  ipsum  homi¬ 
nem  factum  in  crucem  agebat:  et  ad  haec 
omnia  Deus  dormiebat.  Quamobrem,  audito¬ 
res?  Nempe  quia  dies  illorum  nondum  tota 
praeterierat.  Quod  apertissime  Domini  illis 
verbis  significavit :  0  si  cognovisses  et  tu,  et 
quidem  in  hac  die  tua,  quce  ad  pacem  tibi, 
et  quae  sequuntur.  Illuxit  autem  post  paulu¬ 
lum  dies  Domini  et  ecce  evertitur  Jerusalem, 
et  omnis  populus  partim  servituti  miserrimae 
mancipatur,  partim  gladio  cadit,  partim  fame 


extinguitur,  incendio  concrematur.  Sic  igitur 
nunc  nostra  dies  agitur,  confestim  autem 
Domini  dies  consequetur,  quam  horribilis 
futura  sit,  non  quidem  plane  intelligere, 
sed  tamen  quasi  subolfacere  ex  praesentibus 
calamitatibus  possumus.  Nam  ut  B.  Clemens 
in  Recognitionibus  se  a  B.  Petro  didicisse 
commemorat,  diem  quamdam  Deus  jam  ab 
aeternitate  designavit,  in  qua  exercitus  om¬ 
nium  poenarum,  cum  exercitu  omnium  cul¬ 
parum  toto  impetu  confligat,  et  eam  diem, 
diem  Domini  Scripturae  nominare  solent. 
Yerum  quemadmodum  in  praeliis  hominum 
ante  ultimum  et  generalem  conflictum,  mul¬ 
tae  excursiones  et  brevia  certamina  fieri  so¬ 
lent  :  sic  ante  magnum  et  maxime  formida¬ 
bile  illud  certamen,  quod  in  die  Domini 
futurum  est,  consuevit  Deus  cum  agminibus 
suis  excursiones  quasdam  facere  et  nunc  fa¬ 
mem,  nunc  pestem,  nunc  bellum,  nunc  mo- 
tusterrarum,  nunc  aquarum  illuviones,  nunc 
terrae  siccitatem,  quasi  equites  armatos  ad 
nos  mittit :  qui  cum  aliquo  damno  nos  affe¬ 
cerint,  retrocedant,  et  in  sua  castra  se  reci¬ 
piant.  Si*  igitur  pestem,  et  bellum,  et  famem, 
et  terrsemotus  et  alia  id  genus  tantopere 
formidamus,  cum  initia  dolorum  etbreves  ex¬ 
cursiones  sint,  quid  obsecro  fiet,  cum  ultimus 
ac  generalis  conflictus  agetur  ?  Audite  enim 
quibus  verbis  conflictum  istum  Sapientia  no¬ 
bis  describit.  Accipiet,  inquit,  armaturam  ze¬ 
lus  illius,  et  armabit  creaturam  ad  ultionem 
inimicorum.  Induet  pro  thorace  justitiam,  et 
accipiet  pro  galea  judicium  certum.  Sumet  scu¬ 
tum  inexpugnabile  aequitatem,  acuet  autem 
duram  iram  in  lanceam,  et  pugnabit  cum  illo 
orbis  terrarum  contra  insensatos.  Ibuntdirecte 
emissiones  fulgurum ,  et  tamquam  a  bene 
curvato  arcu  nubium  exterminabuntur,  et  ad 
cerium  locum  insilient,  et  a  petrosa  ira  plena 
mittentur  grandines.  Excandescet  in  illos  aqua 
maris  et  flumina  concurrent  duriter.  Contra 
illos  stabit  spiritus  virtutis,  et  tamquam  turbo 
venti  dividet  illos.  Propheta  autem  Sophonias 
verbis  adhuc  magis  formidabilibus  rem  eam- 
dem  nobis  proponit  :  Juxta  est,  inquit,  dies 
Domini  magnus,  juxta  est  et  velox  nimis.  Vox 
diei  Domini  amara.  Tribulabitur  ibi  fortis. 
Dies  irae,  dies  tribulationis  et  angustiae,  dies 
calamitatis  et  miseriae ,  dies  tenebrarum  et 
caliginis ,  dies  nebulae  et  turbinis,  dies  tubae  et 
clangoris  super  civitates  munitas  et  super  an¬ 
gulos  excelsos.  Et  tribulabo  homines,  et  ambu¬ 
labunt,  ut  caeci:  quia  Domino  peccaverunt.  Et 
effundetur  sanguis  eorum  sicut  humus,  et  cor- 

pora  eorum  sicut  stercora.  Sed  et  argentum 
eorum,  et  aurum  eorum  non  poterit  liberare 
eos  in  die  irge  Domini.  In  igne  zeli  ejus  devo¬ 
rabitur  omnis  terra ,  quia  consummationem  cum 
festinatione  faciet  cunctis  habitantibus  terram. 

Quod  si  adhuc  planius  cognoscere  cupi¬ 
mus  magnitudinem  horroremque  illius  ul¬ 
timae  diei,  ad  ea  signa,  quae  diem  illum  prae¬ 
cedent,  paulisper  animum  convertamus,  et 
in  memoriam  revocemus.  Ante  igitur  quam 
magna  illa  dies  illucescat,  coeli  et  terra  et 
omnia  elementa  signa  dabunt  :  Erunt  enim 
signa  in  sole  et  luna  et  stellis  :  et  in  terris 
'pressura  gentium  prx  confusione  sonitus  ma¬ 
ris  et  fluctuum,  arescentibus  hominibus  prx  ti¬ 
more  ex  expectatione ,  qux  supervenient  univer¬ 
so  orbi.  Ut  enim  cum  homo,  qui  parvus  est 
mundus,  ad  exitum  appropinquat,  humores 
in  eo  velut  elementa  quadam  conturbantur, 
et  oculi  qui  instar  solis  et  lunae  sunt,  obscu¬ 
rantur,  et  reliqui  sensus  quasi  stellae  mino¬ 
res  paulatim  decidunt  ac  deliciunt,  et  mens 
ac  ratio  velut  virtus  coeli  a  sua  sede  move¬ 
tur,  vagatur  et  errat  :  sic  in  obitu  atque  oc¬ 
casu  totius  hujus  machinae,  quae  magnus 
mundus  appellatur,  sol  vertetur  in  tenebras, 
et  luna  in  sanguinem,  et  stellae  cadent  de 
coelo,  ac  demum  orbis  totus  finem  suum 
adesse  praesentiet,  et  prius  horrendo  sonitu 
contremiscet,  ac  mutabitur,  quam  penitus 
ruat  et  collabatur.  Verum,  auditores,  si  coe¬ 
lum  et  sol  deficiet,  et  sidera  corruent,  quid, 
quaeso,  in  terra  et  mari  et  aere  fiet?  Si  mun¬ 
dus  hic  inferior  (quod  etiam  ethnici  Philo¬ 
sophi  cognoverunt)  a  coelestibus  globis  re¬ 
gitur,  et  gubernatur,  in  quo  statu  elementa 
erunt,  cum  virtutes  coelorum  movebuntur, 
et  motus  extraordinarios  sidera  peragent , 
et  ad  naturalem  ordinem  sese  revocare  non 
poterunt  ?  Qualis  aer  tunc  erit  ?  Nonne  tur¬ 
binibus,  nimbis,  coruscationibus,  tonitruis 
et  crinitis  sideribus  plenus  ?  Qualis  terra? 
Nonne  horrendis  tremoribus  et  vastis  hiati- 
tibus  plena  erit  ?  Tales  tunc  terraemotus  fu¬ 
turi  perhibentur,  ut  non  modo  turres  et 
aedilicia  privata  prosternant  ;  sed  integras 
ac  totas  urbes  evertant  et  hiatus  ejusmodi, 
ut  maximos  montes  et  totas  civitates  absor¬ 
beant.  Sed  mare  prae  caeteris  elementis, 
nunc  ferox  et  saevium  existet,  et  usque  adeo 
fluctus  ejus  intumescent,  ut  omnem  orbem 
terrarum  obruere  velle  videantur.  Mugitus 
autem  et  fremitus  ferocium  undarum,  et  re¬ 
sonantium  fluctuum,  etiam  procul  positos 
perterrebunt  vehementissime.  Quid,  obsecro, 


tunc  homines  facient  ?  quid  loquentur  ?  quam 
pavidi,  quam  attoniti,  et  quam  inopes  virium 
et  consilii  erunt  ?  Quod  ipsa  Veritas  de  ho¬ 
minibus  in  illo  statu  positis  loquitur  ejusmodi 
est,  ut  amplificationibus  nostris  locum  nul¬ 
lum  reliquerit.  Ait  enim  :  Arescentibus  ho¬ 
minibus  prx  timore  et  expectatione ,  qux  su¬ 
pervenient  universo  orbi.  Quantam,  quantam 
emphasim  habent  haec  verba  ?  Arescent  igi¬ 
tur  prae  timore,  et  pallescent,  et  dicent :  Quid 
sibi  haec  prodigia  volunt  ?  Quid  putas  haec 
monstra  tam  insueta  portendunt  ?  Quid 
mundus  ita  parturiens  comminatur  ?  Quem 
finem  haec  tam  novae,  et  tam  insolitae  rerum 
omnium  conversiones  habebunt  ?  Cum  au¬ 
tem  se  mutuo  homines  intuebuntur,  et  fa¬ 
cies  illas  pallentes  et  mortis  figuram  prae  se 
ferentes  videbunQ  dici  non  potest,  quantum 
in  eis  metus  et  horror  augebuntur.  Itaque 
tunc  munera  omnia  publica,  et  etiam  privata 
cessabunt.  Nemo  forum,  nemo  gymnasium, 
nemo  curiam  frequentabit.  Nemo  tunc  ho¬ 
norum  ambitiosus,  nemo  pecuniarum  cupi¬ 
dus,  nemo  voluptatum  insectator  invenietur. 
Nam  usque  adeo  pavor  et  trepidatio  corda 
humana  replebit,  ut  nec  parentum,  nec  ami¬ 
corum,  nec  magistratuum,  nec  principum, 
imo  nec  cibi,  nec  potus  homines  recorden¬ 
tur,  sed  in  id  solum  omnes  incumbent,  ut 
loca  tuta  ab  aquarum  illuyionibus  et  terree 
hiatibus  et  tremoribus  nanciscantur. 

Et  prsesentia  quidem  mala  ac  molesta 
erunt,  sed  sine  comparatione  graviora  et 
molestiora,  quse  timebuntur  futura.  Nam 
cum  ingenti  pavore  ac  trepidatione  expecta- 
bunt,  quid  tandem  pariant  monstra  tam 
nova,  et  quem  exitum  habebunt,  tam  hor¬ 
renda  principia  :  et  interim  mala  futura 
praesenti  sua  formidine  metientur.  Hic  verba 
desunt,  auditores,  nec  inveniri  oratio  potest, 
qua  res  tanta  ita  ut  est,  et  pro  dignitate  de¬ 
claretur.  Qui  per  mare  aliquando  iter  fece¬ 
runt,  et  vim  nimborum,  ac  procellse  experti 
sunt,  intelligent  ac  probabunt  profecto  quse 
dicam.  Cum  in  mari  aliqua  tempestas  exo¬ 
ritur,  et  navem  insani  fluctus  jactare  inci¬ 
piunt,  simul  atque  homines,  qui  in  ea  sunt, 
caput  attollunt,  et  coelum  crebris  ignibus 
micare,  et  horrendis  fragoribus  concuti,  nec 
non  ventorum  furentium  impetu  mare  to¬ 
tum  a  suis  sedibus  commoveri,  et  se  nunc 
in  summis  fluctibus  pendere,  nunc  ad  abys¬ 
sum  descendere  animadvertunt  ,  confe- 
stim  plorare,  pavere,  trepidare,  misericor¬ 
diam  implorare,  vota  multiplicare,  tempus 

pcenitentise  postulare,  omnibus  sanctis  salu¬ 
tem  suam  commendare,  denique  de  morum 
correctione  cogitare  ac  proponere  meliora 
incipiunt.  Cogita  igitur,  quo  animo  tunc 
homines  erunt,  cum  et  coelum,  et  terra  et 
omnia  elementa  suam  ac  propriam  tempesta¬ 
tem  excitabunt  :  cum  sol  horrendis  tenebris 
horrorem  incutiet,  et  luna  in  sanguinem 
conversa,  juxta  prophetae  vaticinium,  in- 
tuentes  perterrebit  :  et  stellae  suis  casibus 
minabuntur;  cadent  enim  creberrimae,  ut 
coelum  omne  caecum  sine  ullis  luminibus 
appareat,  et  aer  assiduis  coruscationibus 
micabit,  et  frequentibus  fragoribus  immu¬ 
giet,  et  mare  ferociens,  atque  insaniens  in 
immensum  excrescet,  et  montes  altissimi, 
terraemotibus  concussi  cum  ingenti  sonitu 
concidant.  Quis  tunc  edere,  quis  bibere, 
quis  dormire,  quis  vel  minimam  quietem 
capere,  inter  tot  procellas  et  tempestates, 
audebit  ?  0  miseros  atque  infortunatos  ho¬ 
mines  peccatores,  quorum  capitibus  haec 
omnia  signa  mortem  et  extremam  calamita¬ 
tem  portendunt  !  0  illos  felices,  et  ter  et 
quater  et  decies  ac  millies  beatos,  quos  con¬ 
scientia  recte  sanctorum  laetos  ac  securos 
efficiet  ?  Eadem  enim  prodigia,  et  malis 
hiemem  ac  procellas,  et  bonis  aestatem  ac  se¬ 
renitatem  adesse  significabunt.  Illis  initia 
dolorum;  istis  principia  gaudiorum  erunt.  0 
quam  laetis  vocibus  cum  Propheta  cantabunt : 
Deus  noster  refugium  et  virtus ,  adjutor  in 
tribulationibus ,  quae  invenerunt  nos  nimis. 
Propterea  non  timebimus  dum  turbabitur  ter¬ 
ra ,  et  transferentur  montes  in  cor  maris  ? 
Hos  enim  dulcissimis  illis  verbis  Dominus 
consolabitur  :  His  autem  fieri  incipientibus , 
respicite  et  levate  capita  vestra  quoniam 
appropinquat  redemptio  vestra.  0  qualem 
voluptatem  percipient  ex  omnibus  operibus 
bonis,  quorum  sibi  conscii  erunt  !  0  quam 
jucunde  jejunia,  eleemosynae,  orationes  et 
alia  id  genus  opera,  ad  mentem  venient  ! 
et  fructus  poenitentiae,  qui  nunc  tam  amari 
videntur,  o  quam  suaves  tunc  et  amoeni  vi¬ 
debuntur  !  Contra  vero,  iniquos  et  scelera¬ 
tos  homines  omnium  operum  suorum  pceni- 
tebit,  et  gaudium  eorum  in  luctum,  et  risus 
in  fletum,  et  mellis  dulcedo  in  fellis  amari¬ 
tudinem,  et  omnis  voluptas  praeterita  in  do¬ 
lorem  ac  tristitiam  convertetur. 


PARS  SECUNDA. 

Nonnulli  quibus  ea  oratio,  quam  de  morte 
habuimus,  aliquid  emolumenti  attulisse  visa 
est,  mihi  significaruntj  rem  me  cum  Deo 
gratam,  tunc  auditoribus  utilem  facturum, 
si  de  aliis  quoque  novissimis  verba  facerem. 
Quatuor  ea  sunt,  ut  nostis,  mors,  judicium, 
cruciatus  gehennae  et  gloria  beatorum.  Ego 
vero  horum  consilio  libentissime  acquievi, 
quod  viderem  non  solum  utile,  sed  etiam 
tempori  accommodum  esse  de  novissimis 
disputare.  Est  enim  hoc  tempus  Parasceve 
ad  Natalem  Domini  celebrandum ;  qua  re 
autem  melius  praeparari  poterimus,  quam 
memoria  et  cogitatione  novissimorum  ?  No¬ 
vissima  enim  attente  et  diligenter  cogitata 
timorem  sanctum  in  animis  inferunt,  a  pec¬ 
catis  avocant,  in  officio  continent,  torporem 
expellunt,  diligentiam  excitant,  vigilantem 
denique  et  solertem  suum  contemplatorem 
efficiunt.  Utilitas  vero,  quae  ex  cogitatione 
ac  memoria  extremi  judicii  capi  potest,  tanta 
est,  auditores,  ut  non  alia  de  causa  Ecclesia 
mater  nostra  Evangelium,  in  quo  de  judicio 
disputatur,  non  semel  aut  bis  sicut  caeteras 
historias  Evangelicas,  sed  saepius  nobis  pro¬ 
ponat.  Nam  et  hac  die  dominica  et  praece¬ 
dente  et  feria  secunda  post  primam  domini¬ 
cam  quadragesimae,  et  rursum  cum  parabo¬ 
lam  zizaniorum  vel  sagenae  missae  in  mare, 
vel  alias  nonnullas  in  sacris  missarum  so- 
lemniis  legendas  assumit,  semper  nobis  ju¬ 
dicii  diem  in  memoriam  revocat.  Yere  enim 
B.  Ambrosius  ad  virginem  lapsam  scribens 
ait,  si  mente  cernerent  homines  peccatores, 
quale  judicium  imminet  mundo,  sensus  hu¬ 
manus  non  dispergeretur  vanitate  saeculari, 
si  non  infidelitate  gravaretur.  Et  B.  Augu¬ 
stinus  affirmat,  si  nullum  aliud  Evangelium 
Christiani  homines  audirent,  quam  illud,  in 
quo  judicii  praedicatio  continetur,  illud 
unum  satis  posse,  et  perversos  a  sceleribus 
abstrahere  et  abstractos  in  officios  continere. 
Sed  tamen,  sicut  cum  de  morte  agerem, 
admonuisse  me  memini,  in  audiendo  parum, 
in  meditando  multum  fructus  atque  emolu¬ 
menti  positum  est.  Ut  igitur  nostrae  narra¬ 
tionis  seriem  prosequamur,  hactenus  et  ma¬ 
gnitudinem  ultimae  illius  diei,  et  signa  prae¬ 
cedentia  explicuimus,  nunc  de  mortuorum 
resurrectione  et  judicis  adventu,  quod  unum 
superest,  breviter  dicamus. 

Post  illa  igitur  signa  et  prodigia,  quae  diem 

Domini  praecedent,  archangelus  de  coelo  de¬ 
scendet  nt  apostolus  Paulus  ad  Thessaloni- 
censes  scribens  testatur,  et  horrendo  sonitu 
tubae  signum  dabit  mortuis  omnibus,  ut  re¬ 
surgant,  et  ad  judiciun^Dei  conveniant.  Haec 
est  illa  tuba,  quam  beatus  pater  Hierony¬ 
mus  sive  comederet, sive  biberet, semper  se  au¬ 
dire  putabat.  Et  merito.  Quis  enim  ab  hac  ci¬ 
tatione  appellare,  quishoc  judiciumrecusare, 
quis  morbum  aut  negotium  aut  aliam  causam 
praetexere  poterit  ?  Tunc  igitur  mors  omnia 
spolia,  quae  mundo  abstulerat,  in  momento 
reddere  compelletur,  et  ipsa  ultra  omnes 
terras,  et  omnia  maria,  ultra  mundum  et 
fines  omnium  viventium  in  aeternum  exilium 
relegabitur.  Nam  ut  beatus  Joannes  in 
Apocalypsi  refert,  tunc  mare  mortuos,  quos 
absorbuerat  reddet,  et  mors  atque  infernus 
similiter  facient.  Quale  igitur  spectaculum 
erit,  cum  terra,  et  mare  tot  corpora,  tam 
dissimilia,  tam  differentia,  tam  disparia 
ubique  parturient  et  cum  ad  unum  atque 
eumdem  locum,  tot  exercitus  ex  omni  orbe 
terrarum  concurrent  ?  Siquidem  in  eo  loco 
parens  omnium  gentium  Adam  omnem  suam 
posteritatem  in  unum  convenisse  mirabitur. 
Ibi  Xerxes,  Darios,  Alexandros,  Csesares  et 
alios  orbis  monarchas  intuebimur  ;  sed  ta¬ 
men  alium  habitum,  alios  mores  et  aliam 
omnino  mentem,  quam  cum  hic  viverent, 
pree  se  ferentes.  Ut  enim  Beatus  Hieronymus 
ait  :  «  Tunc  ad  vocem  tubae  pavebit  terra, 
cum  populis  lugubre  mundus  immugiet,  et 
tribus  ad  tribum  pectora  ferient,  potentissi- 
mi  quondam  reges  nudo  latere  palpitabunt. 
Exibebitur  cum  prole  sua  Venus  :  Tunc 
ignitus  Jupiter  adducetur  ;  et  cum  suis  stul¬ 
tus  Plato  discipulis,  Aristoteli  argumenta 
non  proderunt.  » 

Cseteruin  quamquam  omnes  homines  ad 
vitam  revocabuntur,  multum  tamen  inter¬ 
erit  inter  corpora,  quae  sanctis  hominibus 
restituentur,  et  quae  improbi  ac  scele¬ 
rati  recipient.  Illa  enim  sole  clariora  et 
pulchriora  incredibili  luce  fulgebunt;  ista 
autem  foedissima,  teterrima,  et  ipsa  morte 
horribiliora  erunt.  Qua,  quaeso,  voluptate 
beatae  mentes  afficientur,  cum  suis  corpori¬ 
bus,  quasi  dulcissimis  fratribus,  post  exili¬ 
um  tam  longum  iterum  conjungentur,  sepa¬ 
rationis  metum  nullum  amplius  in  omnem 
aeternitatem  habiturae.  Quid,  obsecro,  sen¬ 
tiet  caro,  cum  ex  pulvere  excitabitur,  et  in¬ 
solitam  lucem  accipiet  ?  Ei  animus  occur¬ 
ret  ac  dicet  :  Soror  et  sponsa  jucundissima 


salve  :  Jam  hiems  transiit ,  imber  abiit  et  re¬ 
cessit  ,  surge ,  amica  mea,  et  veni,  implevit  De¬ 
us  desiderium  nostrum.  Tu  comes  itinerum 
et  laborum  meorum  fuisti  :  tu  mecum  per¬ 
secutiones  et  injurias  propter  Deum  pertu¬ 
listi  :  tu  jejuniorum  et  vigiliarum  laborem, 
tu  crucem  poenitentiae,  tu  victus  difficulta¬ 
tem,  tu  rerum  omnium  inopiam  mecum  su¬ 
perasti.  Quam  saepe  tibi  cibum  ac  potum  ut 
Dominum  in  pauperibus  aleres,  eripuisti? 
quam  saepe  vestes,  ut  nudum  Dominum  ve¬ 
stires,  tibi  ipsi  detraxisti  ?  ^Equitas  igitur  ac 
ratio  postulat,  ut  quae  mecum  in  lacrymis 
seminasti,  mecum  etiam  in  exultatione  me¬ 
tas.  Et  quae  in  laboribus  comes  fuisti,  in  vo¬ 
luptatibus  etiam  comes  efficiaris,  et  partem 
harum  divitiarum,  et  gloriae  modo  recipias, 
quae  mihi,  ut  eas  lucrarer,  adjumento  fuisti. 
Tunc  igitur  animus  carnem,  et  caro  animum 
dulciter  complectetur,  et  felicissimis  atque 
indissolubilibus  nexibus  simul  colligabuntur 
Et  o  quam  laetis  vocibus  cantabunt  :  Ecce 
quam  bonum ,  et  quam  jucundum  habitare 
fratres  in  unum.  Et  vere  in  unum;  nec  enim 
deinceps  appetitio  cum  voluntate,  nec  sen¬ 
sus  cum  ratione  pugnabit ;  sed  pacis  ac  con¬ 
sensionis  perpetuae  foedere  copulati  coelesti¬ 
bus  delici^  et  gaudiis  aeternis  perfrueutur. 
At  contra  qua  cruce  torquebitur  animus  pec¬ 
catoris,  cum  ei  corpus  illud  obscurum,  gra¬ 
ve,  deforme,  squalidum  atque  horridum  offe¬ 
retur  ?  Qutbus  verbis  existimatis  se  mutuo 
salutabunt?  O  corpus  infelix,  animus  dicet, 
tu  initium  ac  finis  calamitatis  meae  :  tu  me 
ad  haec  supplicia  tuis  lenociniis  pertraxisti 
et  modo  non  quasi  in  domum,  in  qua  quie¬ 
scam,  sed  velut  in  carcerem,  in  quo  torque¬ 
ar,  in  te  iterum  vel  invitus  ingredi  cogor . 
Haeccine  est  illa  caro,  propter  quaim  tam  sae¬ 
pe  comessationibus  et  ebrietatibus  operam 
dedi?  Propter  quam  tot  fornicationes,  tot  sa¬ 
crilegia,  tot  adulteria  perpetravi?  Haeccine 
est  illa  facies,  quam  tanto  studio  a  sole  ne 
nigresceret  defendebam  ?  O  palatum  infeli- 
cissimum !  propter  te  ego  terras  ac  maria 
fatigabam.  O  venter  infortunate]!  et  quomo¬ 
do  tam  stultus  fui,  ut  te  pro  Deo  venerarer, 
et  colerem.  Ergone  propter  istum  abjectis¬ 
simum  truncum,  propter  hanc  omnium  sor¬ 
dium  et  immunditiarum  foedissimam  senti¬ 
nam,  regnum  coelorum  amisi  et  supplicia 
sempiterna  mihi  ispi  comparavi?  O  furiae!  O 
spiritus  Tartarei,  quid  moramini  ?  cur  me 
non  discerpitis?  cur  ad  nihilum  me  non  red¬ 
igitis  ?  Haec  igitur  atque  alia  generis  ejus 

dem,  tunc  animus  in  carnem  suam  cum  in¬ 
genti  rabie  atque  odio  dicturus  est :  quam 
tamen  dum  hic  in  terris  in  illa  moraretur, 
usque  adeo  diligebat,  ut  illam  tamquam 
deam  ac  dominam  suam  coleret,  atque  ut 
ejus  libidinibus  satisfaceret,  Dei  legem  ac 
preecepta  frangere  et  violare  non  vereretur. 

Postea  vero  quam  omnes  resurrexerint, 
et  in  loco,  quem  Dominus  ad  hanc  judicii 
celebritatem  designaverit,  congregati  fuerint 
tunc  apparebit  in  nubibus  cceli  cum  potesta¬ 
te  magna  et  majestate  is  quem  Deus  judicem 
vivorum  ac  mortuorum  constituit.  Neque  so¬ 
lus  veniet,  sed  innumerabili  multitudine 
coelestium  principum  undique  stipatus.  Me¬ 
tus  vero,  qui  ab  ea  majestate  proficiscetur, 
tantus  erit,  ut  Isaias  Propheta  dicat  :  Ingre¬ 
dientur  scissuras  petrarum  et  in  cavernas  sa¬ 
xorum ,  et  in  voragines  terrae  A  facie  formi¬ 
dinis  Domini  et  a  gloria  majestatis  ejus ,  cum 
surrexerit  percutere  terram.  Apostolus  autem 
Joannes  addit  et  dicit :  Vidi  thronum  magnum 
candidum  et  sedentem  super  eum ,  a  cujus 
conspectu  fugit  coelum  et  terra ,  et  locus  non  est 
inventus  eis.  Quamobrem,  obsecro,  fugitis,  o 
coelum  et  terra  ?  cur  abscondimini  ?  cur  for¬ 
midatis?  Quid  in  Deum  atque  effectorem  ve¬ 
strum  peccastis  ?  Tu  terra  nonne  semper 
herbas  virentes  ut  tibi  fuerat  imperatum 
protulisti  ?  Et  tu  coelum,  nonne  in  orbem 
agi  jussum  ,  nec  ad  momentunj  unquam 
quievisti?  Sed  fortasse  nomine  cceli  acr terrae 
Angelos  atque  homines  sanctos  divinae  lit¬ 
terae  intelligi  voluerunt.  Quid  igitur  vos,  o 
divini  spiritus,  et  mentes  beatissimae  trepi¬ 
datis?  quid  egistis?  quid  peccastis?  cur  fu¬ 
gitis?  cur  timetis  ?  Nimirum,  auditores,  non 
ideo  formidabunt,  quod  sibi  ab  aliqua  poena 
aut  supplicio  pertimescant;  sed  quemad¬ 
modum,  cum  Oceani  fluctus  intumescunt, 
atque  insaniunt,  etiam  ii  trepidare  solent, 
qui  in  littore  constituti  nihil  detrimenti  pati 
possunt,  sic  cum  Deus  iram  atque  indignati¬ 
onem  suam  in  homines  impios  effundere 
coeperit,  sancti  quoque,  quibus  nihil  pericu¬ 
li  imminebit,  quodammodo  trepidabunt.  Sed 
si  sancti  pavebunt,  quomodo  impii  non  pa¬ 
vebunt?  Si  cocli columnse  contremiscent,  quid 
ligna  putrefacta  atque  arida  factura  sunt? 

Equidem,  auditores,  simul  atque  Deus  ap¬ 
paruerit,  et  fronte,  oculis,  superciliis,  vultu 
denique  toto  iram  atque  indignationem 
suam  ostenderit,  continuo  fragor  et  ululatus 
magnus  in  populis  excitabitur.  Tunc  enim, 
ut  ipse  Dominus  ait ,Pla,ngent  omnes  tribus  ter¬ 


rae.  Aspicient  enim  in  eum  quem  confixerunt, et 
plangent  cum  planctu  quasi  super  unigenitum 
et  dolebunt  super  eum  sicut  doleri  solei  in  mor¬ 
te  primogeniti.  Et  o  quam  multas  causas 
plorandi,  et  ejulandi  miseri  atque  infelices 
habebunt.  Plorabunt,  quia  remedium  nullum 
suis  malis  inveniri  posse  videbunt.  Plorabunt 
quia  poenitentiam  jam  nimis  seram,  et  in¬ 
fructuosam  esse  cognoscent.  Plorabunt,  quia 
nec  a  sententia  Dei  appellare,  nec  judicium 
imminens  fugere  poterunt.  Et  tamen  judicio 
interesse,  et  sententiam  eeternee  damnatio¬ 
nis  audire,  intolerabile  illis  videbitur.  Plora¬ 
bunt,  quia  dum  hic  in  terris  viverent,  bene 
monentes  contempserunt.  Plorabunt,  quia 
voluptates,  quse  velut  umbra  transierunt, 
immortales  dolores,  et  nunquam  finiendos 
cruciatus  illis  pepererunt.  Denique  ut  ab  om¬ 
nibus  partibus  obsessi,  et  in  angustias  inex¬ 
plicabiles  redacti,  omnis  consilii  et  auxilii 
inopes,  plorabunt  quia  nec  plorando  et  pe¬ 
ctus  ac  faciem  lacerando  se  quicquam  pro¬ 
ficere  animadvertent.  Nec  tamen  his  gemi¬ 
tibus  et  clamoribus  judex  ullo  modo  commo¬ 
vebitur  ;  sed  potius  plorantes  a  gaudentibus 
hoc  est,  impios  a  piis  Separabit ,  sicut  pastor 
segregat  oves  ab  haedis ,  et  statuet  pios  quidem 
a  dextris  suis,  impios  autem  a  sinistris. 

Continuo  autem  singulorum  causee  discu- 
ti  incipient,  neque  periculum  erit,  ne  alicu- 
jus  delicti  Deus  non  recordetur.  Si  quidem 
omnia  in  libros  relata  videbimus,  et  ex  libris 
illis  omnes  homines  judicabuntur.  Et  vidi 
(inquit  Evangelista  Joannes)  mortuos  magnos 
et  pusillos ,  stantes  in  conspectu  throni ,  et  libri 
aperti  sunt :  et  alius  liber  apertus  est ,  qui  est 
vitae ,  et  judicati  sunt  mortui  ex  his ,  quae  scri- 
pia  erunt  in  libris ,  secundum  opera  ipsorum. 
Itaque,  auditores,  omnia  opera  nostra  in  li¬ 
bros  referuntur.  Yixdum  fornicationem  ani¬ 
mo  perpetrasti,  cum  in  libro  Dei  scriptum 
id  flagitium  invenitur.  Et  quidnam,  obsecro, 
in  libris  istis  scribi  existimatis?  Numquid  so¬ 
la  sacrilegia  et  parricidia  et  perjuria  et  cee- 
tera  crimina  ejusdem  generis?  Decipitur, 
qui  sibi  hoc  persuadet.  Nam  et  cogitationes 
impurse  et  verba  otiosa  et  risus  immodera¬ 
tus  :  nec  ista  solum,  sed  etiam  opera  bona 
omissa,  vel  non  ad  finem  bonum  relata,  in 
judicium  adducentur.  Tu  fortasse  dicturus 
es,  non  pejeravi,  neque  ebrius  fui.  Respon¬ 
debit  vero  judex,  ac  dicet :  At  filius  tuus  pe¬ 
jeravit,  famulus  tuus  ebrius  fuit,  cur  id  fieri 
non  prohibuisti  ?  Cur  remedium  nullum  adhi¬ 
buisti?  Atque  idem  de  ceeteris  vitiis  intelligi 

volo.  Tanta  est  enim  sublimitas  Christianae 
integritatis  ac  purifatis,  ut  nullum  nsc  mi¬ 
nimum  vitium  ^Christianis  hominibus  per¬ 
mittatur. 

Sed  si  haec  ita  se  habent,  undenam,  obse¬ 
cro,  in  nobis,  qui  ista  verissima  et  certissi¬ 
ma  esse  non  dubitamus,  tanta  dissolutio, 
tanta  incuria,  tantus  torpor  existit?  Unde 
securitatem  concipimus  ?  Unde  nobis  blan¬ 
dimur,  tam  severo  judicio  nostris  capitibus 
imminente?  Quid,  quaeso,  in  causa  est,  ut 
quibus  timendum  est,  non  timeant,  et  qui 
vix  rationem  ullam  timendi  habent,  ii  ma¬ 
xime  timent?  Sanctus  erat  Propheta  David, 
et  tamen  ita  hoc  judicium  formidabat,  ut 
diceret  :  Non  intres  in  judicium  cum  servo 
tuo ,  Domine  :  quia  non  justificabitur  in  con¬ 
spectu  tuo  omnis  vivens.  Sanctus  erat  Aposto¬ 
lus  Paulus,  et  tamen  ait  :  Nihil  mihi  conscius 
sum  sed  non  in  hoc  justificatus  sum :  qui  autem 
judicat  me ,  Dominus  est.  Idem  enim  est,  ac 
si  apertius  dixisset  :  Ideo  me  justum  pro- 
nunciare  non  audeo,  quia  qui  judicat  me  Do¬ 
minus  est.  Siquidem  oculi  Domini  ejusmodi 
sunt,  ut  stellae  non  sint  mundae  coram  eis  : 
et  ibi  saepe  reperiant  pravitatem  ubi  nos  ni¬ 
hil  nisi  sanctitatem  videbamus.  Denique 
sanctus  erat,  ut  caeteros  omittamus  et  Dei 
amicus  Job,  et  tamen  dicebat  :  Quid  faciam 
cum  surrexerit  ad  judicandum  Deus  ?  et  cum 
quaesierit  quid  respondebo  illi  ?  Quae  verba, 
auditores,  quam  pavidum  cor,  et  metu  ple¬ 
num  nobis  demonstrant?  Quid ,  inquit,  fa¬ 
ciam  cum  surrexerit  ad  judicandum  Deus ? 
Una  me  cogitatio  me  affligit,  clavus  unus  in¬ 
fixus  inhaeret  cordi  meo,  qui  mihi  minimam 
quietem  capere  non  permittit.  Quid  agam  ? 
quid  loquar?  Quo  ibo?  Quid  consilii  capiam  ? 
cum  mecum  in  judicio  Deus  contendere  vo¬ 
luerit?  Cur,  quaeso,  vir  iste  Dei  ore  laudatus, 
et  tam  justus  ac  simplex,  ut  dicere  sine  men¬ 
dacio  posset  :  Oculus  fui  caeco  et  pes  claudo , 
et  item  :  Non  me  reprehendit  cor  meum  in 
omni  vita  mea  ;  cur,  inquam  tam  singularis 
innocentiae  vir,  ita  Dei  judicium  reformidat? 
Nempe,  quia  novit  Deum  non  oculos  car¬ 
neos  habere,  et  longe  aliter  judicare,  quam 
homines  judicant.  Quod  ut  adhuc  planius 
fiat,  historiam  non  minus  veram,  quam  for¬ 
midabilem  narrabo. 

Beatus  pater  Joannes  Climacus  monachum 
quemdam  nomine  Stephanum  virum  fuisse 
refert  tantae  sanctitatis  atque  innocentiae,  ut 
leopardum  ^ferocem  alioqui  et  immitem  fe¬ 
ram,  quasi  catellum  mitissimum  aleret.  Is 


igitur  cum  annos  circiter  quadraginta  in 
eremo  vixisset,  jejuniis,  lacrymis,  orationi¬ 
bus  aliisque  virtutum  operibus  ornatus,  cor¬ 
dis  puritati  assidue  studuisset,  ad  exitum 
pervenit;  cum  autem  in  extremo  illo  agone 
constitutus  a  Daemonibus  multorum  crimi¬ 
num  reus  fieret,  repente  obstupuit  animo,  et 
apertis  oculis  nunc  ad  dexteram,  nunc  ad 
sinistram  lectuli  partem  se  convertebat,  et 
quasi  ab  eo  vitae  praeteritae  ratio  exigeretur, 
clara  voce  respondebat,  aliquando  quidem : 
Ita  sane,  revera  ita  est ;  sed  poenitentia  et 
lacrymis  crimen  dilui;  aliquando  vero  :  non 
est  ita,  mentimini,  hoc  ego  non  feci.  Deinde 
rursum  :  verum  loquimini,  sed  flevi,  sed 
ministravi.  In  quibusdam  tamen  aliquando 
aiebat,  vere  me  accusatis,  et  quid  respon¬ 
deam  non  habeo.  Atque  ita  obiit,  ambiguum 
omnino  relinquens,  salvusne  an  reprobus 
esset.  Jam  igitur  si  vir  tantus,  qui  annos  cir¬ 
citer  quadraginta  in  eremo  vixit,  et  sibimet 
omnibus  deliciis  interdictis  soli  Deo  vacavit, 
et  adhuc  signis  et  prodigiis  claruit,  aliquid 
tamen  sibi  a  daemonibus  objici  audivit,  de 
quo  rationem  reddere  non  posset,  quid  no¬ 
bis  accidet,  in  illo  severo  judicio,  ubi  Deus 
scrutabitur  Jerusalem  in  lucernisl  Equidem, 
auditores,  qui  rem  istam  attente  et  serio 
cogitaret,  non  dubito  quin  eo  admirationis 
ac  stuporis  deveniret,  ut  somnum  omitteret, 
et  cibi  ac  potus  oblivisceretur. 

Caeterum  omnium  hominum  causis  dili¬ 
gentissime  et  accuratissime  discussis,  pro¬ 
feret  judex  in  impios  aeternae  damnationis 
irrevocabilem  sententiam.  Discedite  a  me 
maledicti  in  ignem  seternum,  qui  paratus  est 
Diabolo  et  Angelis  ejus.  0  verbum  asperum, 
quod  qui  audierit,  tinnient  ambae  aures  ejus. 
0  sententia  intolerabilis,  quae  omni  bono 
spolias,  et  omne  malum  adducis.  Maledixit 
aliquando  ficulneae  Dominus,  et 'continuo 
non  modo  folia,  sed  et  truncus  et  radices 
penitus  arueruut.  Nec  minus  efficax  erit  illa 
ultimae  diei  formidabilis  maledictio.  Nam 
super  quos  ceciderit,  eos  velut  grando  quae¬ 
dam  aduret,  et  usque  adeo  humore  gratiae 
divinae  destitutos  relinquet,  ut  nunquam  am¬ 
plius  boni  aliquid,  vel  agere,  vel  loqui  vel 
cogitare  vel  sperare  possint.  Tunc  igitur 
impii  sententiae  hujusmodi  fulmine  percussi 
montibus  dicent,  Cadite  super  nos  ;  et  col¬ 
libus,  operite  nos.  Tunc  ponent  in  coelum  os 
suum,  et  immanes  blasphemias  in  Deum  ju¬ 
dicem  evoment.  Tunc  maledicent  diei,  et 
horae,  ,in  qua  nati  sunt,  et  parentibus  qui 

eos  genuerunt,  et  uberibus  quse  eos  aluerunt, 
et  aeri,  quem  spiraverunt,  et  terree  quam 
calcaverunt.  Sed  non  diutius  in  preesentem 
judicem  haec  dicere  eis  licebit  :  Repente 
enim  spiritus  Domini  involvet  eos,  et  in  abys¬ 
sum  magno  impetu  prsecipitabit,  id  quod  his 
verbis  in  Apocalypsi  refert  Evangelista  Joan- 
nes  :  Et  sustulit  unus  Angelus  fortis  lapidem, 
quasimolarem  magnum, et  misit  in  mare  dicens, 
hoc  impetu  mittetur  Babylon  civitas  illa  ma¬ 
gna,  et  ultra  jam  non  invenietur  :  et  claude¬ 
tur  abyssus  portis  seris"et  repagulis  ferreis , 
quae  nulla  vi  perrumpi  et  nulla  arte  reserari 
poterunt.  Ibi  autem  bibent  de  calice  irae  Do¬ 
mini,  et  fumus  tormentorum  eorum  ascendet 
in  saecula  saeculorum  :  nec  habebunt  requiem 
die  ac  nocte.  Justi  ex  adverso  plense  beatitu- 
dinis  et  glorise  sempiternae  compotes  effecti, 
in  laudes  Domini  et  gratiarum  actiones  ora 
reserabunt,  et  cum  cantu  et  laetitia  Dominum 
atque  imperatorem  suum  ad  coeli  gaudia  re¬ 
vertentem  prosequentur,  et  comitabuntur  et 
cum  eo  sine  fine  regnabunt,  et  bonis  coelesti¬ 
bus  ac  sempiternis  perfruentur.  Et  quinam 
erunt,  Domine  Deus,  quibus  sors  tam  beata 
contingent?  si  tribulationes  pati  necesse  est, 
hic  tunde  verberibus,  hic  flagellis  afflige, 
hic  ure,  hic  seca,  ut  in  aeternum  parcas. 

Verum  nos,  auditores,  usquequo  haec  de 
judicio  litterae  sacrae  nos  docent,  tamquam 
aniles  fabulas  vel  historias  nihil  ad  nos  per¬ 
tinentes,  audiemus?  Si  vera  sunt,  si  negari 
non  possunt,  si  nostra  res  agitur,  si  pericu¬ 
lum  magnum  omnibus  imminet,  ne  in  aeter¬ 
num  pereamus,  cur  non  excitamur,  ante¬ 
quam  mortis  nocte  ac  tenebris  obruamur? 
Cur,  qui  tempus  habemus,  tempus  expecta- 
mus?  Percipite,  quaeso,  quae  dico,  et  animus 
vestris  mentibusque  mandate.  Solent  in 
quibusdam  regionibus  iis,  qui  doctoratus 
laurea  donandi  sunt  quaestiones  quaedam 
explicandae  assignari,  et  spatium  temporis, 
horis  quatuor  et  viginti  definiri.  Quae  cum 
ita  sint,  nonne  stultissimi  essent,  si  suis  quae¬ 
stionibus  praetermissis,  aliis  studiis  et  nego¬ 
tiis  illo  ipso  tempore  operam  darent?  Essent 
plane  :  et  idcirco  hoc  illi  intelligentes,  sese  in 
.cubiculis  claudunt,  et  parum,  aut  nihil  cibi 


et  somni  capientes  illis  suis  quaestionibus  to¬ 
tos  se  dedunt.  Et  si  forte  ad  eos  familiares 
accedant,  et  ad  convivium,  ad  venationem, 
ad  piscationem,  ad  alia  oblectamenta  invi¬ 
tent,  cum  stomacho  illis  respondent,  cras 
lauream  doctoratus  capere  vel  infamia  insi¬ 
gni  notari  necesse  est,  et  quaestiones  mihi 
difficilimee  propositae  sunt  et  spatium  tempo¬ 
ris  brevissimum  conceditur  et  audetis  me  a 
studio  et  meditatione  avocare  ?  Sic  illi  re¬ 
spondentis  :  quia  Pruclentiores  sunt  filii  hujus 
saeculi  filiis  lucis  in  generatione  sua.  Discamus 
igitur  vel  saltem  ab  illis,  tametsi  potius  illi 
a  nobis  discere  prudentiam  debuerunt.  Co¬ 
gitemus  diem  illum,  in  quo  coram  Deo  et 
angelis  et  omni  orbe  terrarum  ad  quaestiones 
difficillimas  respondendum  erit,  et  vel  corona 
gloriae  decorandi  vel  ignominia  infinita  affi¬ 
ciendi  erimus.  Cogitemus  nobis  temporis 
spatium  omnino  breve  praescriptum  et  defini¬ 
tum  esse,  quod  cur,  quaeso,  totum  in  Cicerone 
et  Aristotele  evolvendo  terimus?  0  insipien¬ 
tia!  0  tenebrae  filiorum  Adam!  Omne  studi¬ 
um,  omnem  curam,  omnem  aetatem  ponimus 
in  rerum  natura  perscrutanda  et  cursu  side¬ 
rum  investigando,  de  quibus  in  judicio  non 
interrogabimur,  et  virtutum  atque  operum 
bonorum  rationem  nullam  habemus  :  a  qui¬ 
bus  tamen  gloria,  vel  ignominia  sempiterna 
dependet.  Non  reprehendo  rerum  cognitio¬ 
nem  et  studia  litterarum  :  sed  nimiam  in  iis 
sollicitudinem  et  nimium  in  virtutibus  et 
operibus  bonis  torporem  vitupero.  Clauda¬ 
mus  igitur  nos  in  cubiculis  cordium  nostro¬ 
rum,  atque  ibi  serio  aliquando  statuamus, 
inanes  nugas  omittendas  esse,  et  in  ea  totis 
viribus  incumbendum,  de  quibus  judici  no¬ 
stro  rationem  reddere  nos  oportebit ;  carni 
autem  et  mundo  ad  inania  lucra  et  falsos 
honores  et  fallaces  delicias  nos  invitantibus, 
libere  respondeamus,  ad  ea  nobis  tempus 
non  suppetere,  judicium  nimirum  severum 
imminere,  non  esse  pre  brevibus  et  caducis 
Eeternorum  jacturam  faciendam.  Quod  si  fe¬ 
cerimus,  et  in  morte  securi  et  judicio  parati 
inveniemur  ut  respondeamus  ei,  qui  est  be¬ 
nedictus  in  ssecula.  Arnen. 

Loco  exordii  duorum  magnorum  malorum  tres 
assignantur  cnusee  :  primum  malum ,  quod 
tam  mulli  inveniantur  infideles  :  alterum  quod 
fideles  ijjsi  tam  libere  peccent.  Causa ?  hujus 
rei  sunt ,  prima  inconsideratio ,  secunda  igno¬ 
rantia  gravitatis  peccati  f quam  ex  offensi  di¬ 
gnitate,  remedii  prces'  nlia  et  proposita  poena 
metiendam  esse  docetur)  tertia  philautia,  quoe 
plurimos  in  errores  induxit ;  cui  tamen  occur¬ 
ritur ,  considerando ,  quam  severe  Deus  in  An¬ 
gelos,  imo  in  ijisum  Filium  aliorum  peccata 
animadverterit.  Obviatur  stupidae  quarumdam 
interrogationi  de  poenarum  gehennee  certitu¬ 
dine,  per  rationem  ct  apologum  vulpis  vestigia 
non  redeuntia  considerantis.  Deinde  ad  poe¬ 
nam  gehennae  descenditur,  queo  duplex  a 
theologis  statuitur  -.poena  damni  ct  poena  sen¬ 
sus  ;  atque  in  primis  de  poena  damni  agitur, 
qux  sine  comparatione  major  ixili  pie  na  apud, 
Romanos.  Quanta  praeterea  poena  sit  summi 
boni  amisso ,  testimonio  S.  Chrysostomo  ac 
similitudine  pueri  plebei  ce  sortis  in  regnum 
substituendi,  sed  paedagogi  monita  negli gen¬ 
tis,  dilucida  amplificatione  accommodata,  de¬ 
monstratur.  Graphice  insuper  depingitur  poe¬ 
na  sensuum,  ct  primo  quidem  internorum ,  uti 
sunt  phantasia,  memoria,  inlclligentia  et  vo¬ 
luntas,  quomoclo  nimirum  singuli  sint  excru¬ 
ciandi •  damnatorum  etiam  mis-  r  discursus  <  t 

i 

horrenda  blusphcmia  finem  primae  parti  ad¬ 
dunt. 

Prcemissa  in  secunda  parte  visione  Jeremice, 
eaque  breviter  explicata,  ostenditur  a  contra¬ 
rio  generalem  omnium  membrorum  cruciatum 
futurum;  ac  deinde  singillatim  de  sensibus 

Tom.  IX. 


externis  agitur.  Atque  inprirnis  quomodo  oculi 
terribili  daemonum  aspectu  et  personarum 
praesentia,  quae  quoquo  modo  causa  peccati 
fuerunt,  affligentur ,  exemplis  declaratur ;  ubi 
serio  juventutis  seductores  taxantur.  Aurium 
tormenta  adducuntur,  et  Syllae  dictatoris  cru¬ 
deli  facto  exaggerantur .  Modus  poenarum  sen¬ 
sus  olfactus  per  historiam  4996  Martyrum 
in  uno  cnrcere  inclusorum  atque  auctoritate 
Virgilii  adumbratur,  Cruciatus  gustus  ex  di- 
vile  epulone  guttam  aquae  flagitantis  proba¬ 
tur.  Sensum  tactus  inloler  bili  frigori  et  ca¬ 
lore  esse  cruciandum.  Poena,  eaque  perpetua, 
qua  membra  singula  sunt  affligenda ,  parti- 
culatim  explicatur :  et  quomodo  aeternitas  al¬ 
tius  considerand  i  sit,  epilogus  brevi  dictorum 
anacephalccosi  comprehendit. 

Duo  sunt,  auditores  optimi,  quae  mihi  de 
initiis  et  progressu  Christianae  religionis  co¬ 
gitanti,  et  memoria  signa  et  prodigia  nostri, 
liberatoris  repetenti,  maxime  admiranda  ac 
pene  incredibilia  videri  solent.  Unum,  in¬ 
veniri  aliquos,  qui  nostram  sanctissimam 
fidem  amplecti  recusent :  alterum  eos  pecca¬ 
re  audere,  qui  eam  fidem  susceperant.  Nam 
quis  non  miretur,  post  fidei  nostrae  praedica¬ 
tionem,  t  t  prophetarum  vaticiniis  promis¬ 
sam,  tanta  populorum  consensione  suscep¬ 
tam,  tanto  miraculorum  numero  fundatam, 
spe  nutritam,  charitate  auctam,  antiquitate 
roboratam.  Episcoporum  successione  con¬ 
firmatam,  ipsa  denique  Romanae  Ecclesiae 
auctoritate  munitam,  adhuc  aliquos  reperiri 
quibus  Catholica  Christi  doctrina  minus 
probetur,  et  novarum  sectarum  auctoribus 
magistriqus  errorum  nomina  dare  non  ve¬ 
rentur?  Quis  item  audiens,  credidisse  non¬ 
nullos,  iis,  qui  Dei  legem  violaverint,  asterna 

supplicia  esse  proposita,  et  tamen  eos  ipsos, 
qui  id  crediderunt,  summa  facilitate  atque 
audacia  in  Deum  peccare,  non  obstupescat? 
Etenim  si  edicto  regis  cautum  esset,  ne  quis 
certa  hora  portas  civitatis  egrederetur,  sus¬ 
pendio  proposito,  quis  ita  stultus  et  s,use  sa¬ 
lutis  negligens  inveniretur,  qui  ea  ipsa  hora 
coram  multis  testibus  pedem  extra  portam 
efferre  tentaret  ?  Et  si  forte  causa  aliqua  id 
faceret,  nonne  postea  non  solum  testes,  sed 
portam  etiam  ipsam  tamquam  patrati  cri¬ 
minis  consciam  pertimesceret?  Unde  igitur 
fieri  dicemus,  ut  cum  Christianis  omnibus 
jam  persuasum  sit,  Deum  Optimum  Maxi¬ 
mum  irrevocabili  sententia  statuisse,  ut  qui 
legis  ipsius  violatae  reus  diem  extremum 
clauserit,  aeternis  vinculis  reus  alligetur, 
et  suppliciis  inexplicabilibus  sine  ullo  fi¬ 
ne  torquetur  ;  nihilominus  tam  multos  quo¬ 
tidie  videamus,  qui  nec  compulsi,  nec  ro¬ 
gati  saepe  etiam  nec  invitati,  sponte  sua 
et  libera  voluntate,  ac  libenti  animo  Deum 
offendant;  quin  etiam  occasiones  quaerant 
peccandi,  et  inventis  gaudeant,  doleant  non 
inventis? 

Mihi  quidem,  auditores,  hujus  rei  tres 
praecipuae  causae  esse  videntur,  inconsidera- 
tio,  ignorantia,  et  amor  suiipsius,  quem 
Graeci  <piXoumav  commodius,  et  significan¬ 
tius  dicunt.  Etenim  inconsideratio  non  mini¬ 
ma  causa,  imo  fortasse  praecipua  ratio  est, 
cur  nos  a  peccando  non  revocet  periculum, 
quod  nobis  omnibus  impendet,  cruciatuum 
sempiternorum.  Nec  enim  permultis  fides 
deest ;  sed  attenta  diligensque  consideratio 
eorum,  quae  fides  proponit  ac  docet,  maxi¬ 
me  deest.  Quocirca  rem  Deo  gratissimam 
et  vobis  utilissimam  me  facturum  existima¬ 
vi  si  quemadmodum  concione  superiori  pro¬ 
misi,  hodie  vobis  ad  memoriam  revocem  et 
in  ipsis  prope  oculis  ponam  quam  horribilia, 
quam  attrocia,  quam  diuturna  supplicia  im¬ 
piis  sceleratisque  hominibus  Deus  paraverit. 
Sed  antea  tamen,  quam  de  gehennae  crucia¬ 
tibus  dicere  incipiam,  duce  ilice  reliquae 
causce,  quas  paulo  ante  commemoravi  refel- 
lendce  sunt. 

Initio  igitur  quia  peccati  gravitatem  et 
magnitudinem  ignoramus,  propterea  vix 
adduci  possumus,  ut  credamus,  cruciatus 
gehennse  tales  esse,  quales  sacrae  litterae  ne¬ 
fariis  hominibus  comminantur.  Quod  his 
verbis  D.  Augustinus  affirmat  :  «  Sed  ideo, 
inquit,  pcena  aeterna  dura  et  injusta  sensi¬ 
bus  videtur  humanis,  quia  in  hac  infirmitate 


moribundorum  sensuum  deest  ille  sensus  al- 
tissimae  purissimaeque  sapientiae,  quo  possit 
sentiri,  quantum  nefas  in  illa  prima  praeva¬ 
ricatione  commissum  sit  ».  Profecto  enim 
si  culpae  gravitatem  intelligeremus,  de  pte- 
narum  acerbitate  minime  dubitaremus.  Vul¬ 
tis  autem  ut  uno  verbo  dicam  quanta  sit  gra¬ 
vitas  peccati?  Tanta  est.  auditores,  quantam 
animus  noster  complecti  nullo  modo  potest. 
Nam  vires  humanae  mentis  exuperat,  et  om¬ 
nem  mortalium  intelligentiam  vincit :  sk 
enim  offensionis  magnitudinem  ipsius  offen¬ 
si  dignitate  ac  nobilitate  metiri  oportet,  cer¬ 
te  peccatum,  quod  infinitam  dignitatem  no¬ 
bilitatemque  laedit,  malum  infinitum  atque 
immensum  erit.  Denique  quam  periculosus, 
et  quam  gravis  sit  morbus  peccati,  ex  ipsius 
medici,  et  medicamentorum,  quae  ad  ipsum 
curandum  necessaria  sunt,  praestantia  ac  di¬ 
gnitate  cognosces.  Cum  enim  aliquem  ita 
aegrotare  audimus,  ut  iis  medicis,  qui  in  ur¬ 
be  sunt,  non  contentus,  undique  peritissimos 
medicos,  et  ex  distentissimis  locis  accersat, 
et  medicamentis  exquisitissimis,  et  maximis 
sumptibus  comparatis  opus  habeat,  nos  quo¬ 
que,  qui  medici  non  sumus,  gravissimo  ali¬ 
quo  morbi  genere  hominem  illum  laborare 
asserimus.  Quid  igitur  de  peccati  morbo  co¬ 
gitare  debemus,  quem  omnium  angelorum 
atque  hominum  sapientia,  ingenium,  poten¬ 
tia,  vires,  curare  nunquam  potuissent?  Et 
plane  genus  humanum  totum  morbus  ille  ad 
interitum  perduxisset,  nisi  ex  ipso  sinu  Pa¬ 
tris  Dei  sapientia  descendisset,  et  medicinam 
exouisitissimam  ex  ipso  sui  corporis  dignis¬ 
simi  sanguine  confecisset.  Certe,  auditores, 
quando  nullum  aliud  argumentum  ad  gravi¬ 
tatem  peccati  demonstrandam  haberemus, 
hoc  unum  tale  est,  ut  plane  omnibus  persua¬ 
dere  possit,  quamlibet  culpam  in  Deum  ad¬ 
missam  scelus  esse  tam  immane,  ut  de  poe¬ 
na  ei  culpae  debita  jure  optimo  dicere  possi¬ 
mus  :  Oculus  non  vidit,  auris  non  audivit, 
in  cor  hominis  non  ascenderunt  supplicia, 
ac  tormenta,  quae  praeparavit  Deus  offen¬ 
dentibus  se.  Cur  enim  Deus,  cui  ipsa  sapi¬ 
entia  est,  et  homo  fieri,  et  in  crucem  agi, 
et  mori  voluisset,  ut  regnum  peccati  destru¬ 
eret,  nisi  res  magnas,  et  creatas  vires  exu- 
perans  exterminatio  peccati  fuisset?  Haec 
igitur  si  aliquando  cogitaremus  non  ita  fa¬ 
ciles  ad  peccandum  essemus,  et  de  gehen¬ 
nae  cruciatibus  multo  aliter  sentiremus.  Sed 
jam  ad  alteram  causam  nostri  torporis  ve¬ 
niamus. 

Amor  suiipsius,  execrabilisque  philautia, 
mirum  est,  auditores,  quamdam  vim  habeat 
ad  persuadendum.  Est  enim  tam  blanda 
conciliatrix,  et  quasi  suadela  potens  natura, 
ut  ejus  suasu  plerique  omnes  facile  credant 
quamquam  improbe  et  scelerate  vivant,  ta¬ 
men  aut  nullas,  aut  breves  et  exiguas  poenas 
se  daturos.  Hinc  enim  primum  orta  est  illa 
sententia  quorumdam  Philosophorum,  qui 
ut  Aristoteles  scriptum  reliquit,  res  praecla¬ 
re  gestas  sibi  ipsis  tribuebant,  et  earum  au¬ 
ctores  se  credi,  atque  haberi  cupiebant:  fla- 
gitiorum  autem  et  scelerum,  quae  interdum 
committebant,  omnem  culpam  in  externam 
quamdam  causam  rejiciebant.  Itaque  si  bene 
aliquid  egissent,  praemiis  affici;  si  male,  poe¬ 
nam  luere  nullam  volebant.  Porro  ex  eadem 
radice  Christianorum  etiam  scriptorum  illi 
errores  pullularunt,  quos  lib.  xii  de  Civit. 
Dei  D.  Augustinus  et  commemorat  et  refel¬ 
lit.  Alii  enim  nullas  esse  poenas  aeternas 
Christianis  Catholicis,  licet  corrupte  viven¬ 
tibus,  paratas,  crediderunt:  cilii  non  solum 
catholicos,  sed  Haereticos  etiam,  qui  cum  ca¬ 
tholici  aliquando  fuissent,  a  poenis  aeternis 
suis  sententiis  liberaverunt,  alii  nullum  Sa¬ 
cramento  baptismatis  initiatum,  sive  Catho¬ 
licum  sive  Haereticum,  aeternis  suppliciis 
adduci  posse  asseruerunt.  Alii  progressi  lon¬ 
gius,  homines  omnes  sive  Christiani,  sive 
Judaei,  sive  Ethnici  sint,  extremo  judicio  sal¬ 
vandos  esse,  vel  suis  ipsorum  meritis  et  alio¬ 
rum  patrocinio  et  suffragiis  putaverunt.  Alii 
denique  non  hominibus  solum,  sed  daemoni¬ 
bus  quoque  spein  veniae  et  salutis  aeter¬ 
nae  adeptionem  promiserunt.  Quos  ‘omnes 
quid  nisi  execrabilis  philautia,  ita  male  mi¬ 
sericordes,  et  tam  abjecte  de  cruciatibus 
gehennae  sentientes  effecit?  Quae  cum  ita 
sint,  mirum  profecto  nobis  non  debet  esse, 
si  haec  eadem  philautia,  his  etiam  nostris 
temporibus  in  nonnullis  efficiat,  ut  difficile 
atque  aegre  in  animos  suos  inducant,  aeter¬ 
norum  intolerabiliumque  suppliciorum  si¬ 
bi  periculum  imminere,  nec  non  ut  stulte 
apud  se  ratiocinentur,  ac  dicant:  Certe  nun¬ 
quam  me  Deus  tam  grandi  pretio  redemis¬ 
set,  et  tanta  propter  me  hic  in  terris  pertu¬ 
lisset,  si  propter  blasphemiam  unam  vel  a- 
liud  aliquod  crimen,  aeternis  me  carceribus 
mancipare  in  animo  habuisse^. 

Verum  occurcndum  est,  auditores,  huic 
falsae  et  perniciosae  opinioni,  et  quam  de¬ 
bili  fundamento  innitatur  demonstrandum. 
Quaero  igitur  a  vobis  si  rex  noster  obscurum 


aliquem  hominem  adamare  incipiat,  ad  ho¬ 
nores  evehat,  publicis  muneribus  ornet,  de¬ 
nique  arci  totius  imperii  sui  instructissimae, 
ac  pulcherrimae  illum  praeficiat ;  si  is  cum 
hostibus  in  regem  suum  conspiret,  atque 
arcem  suae  curae  commissam,  in  manus  illo¬ 
rum  venire  patiatur  :  postea  vero  casu  ali¬ 
quo  capi  eum  et  ad  suum  regem  adduci 
contingat  quid  regem  facturum  existimatis, 
num  quia  proditorem  istum  vehementer  ali¬ 
quando  dilexit,  de  eo  poenas  proditoribus 
debitas  non  sumet?  Certe  sumet  et  eo 
atrociores  quo  majora  beneficia  in  illum  an¬ 
te  contulerat.  Sic  igitur,  tametsi  Deus  nos 
vehementer  dilexit,  cum  Filium  suum  ad 
nos  misit,  et  eum  pro  liberatione  nostra 
tam  multa  pati  ac  tolerare  voluit,  ta¬ 
men  nihilo  secius  nos  aeternis  cruciatibus 
puniet,  si  ad  castra  hostium  transfugeri¬ 
mus,  et  arcem  animse  nostrae  daemonibus 
prodiderimus.  An  est  quisquam  qui  patriar¬ 
chae  Joseph  historiam  vel  non  audierit  vel 
non  legerit?  Is  enim  cum  venditus  a  fratri¬ 
bus  suis,  atque  in  JSgyptum  adductus  fuisset 
emit  eum  princeps  exerciius  Pharaonis,  et 
ita  vehementer  eum  dilexit,  ut  omni  domui 
illum  praeficeret,  et  omnium  fortunarum 
suarum  administrationem  illi  commiserit. 
Et  tamen  simul  atque  suspicari  coepit,  ab  eo 
conjugem  suam  sollicitatam  de  stupro  fuis¬ 
se,  vehementisime  commotus,  non  modo 
eum  a  praefectura  domus  deturbavit,  sed 
etiam  in  teterrimum  carcerem  conjecit. 
Quid  de  damnatis  Angelis  dicemus?  Nonne 
daemonum  princeps  princeps  angelorum  fu¬ 
it?  Ita  sane.  NamutB.  Gregorius,  et  eo  mul¬ 
to  antiquior  Tertullianus,  et  alii  permulti  Ec¬ 
clesiastici  scriptores  docent,  primus  et  no¬ 
bilissimus  omnium  Angelorum,  atque  adeo 
totius  opificii  divini  praestantissima  pars  ille 
fuit,  qui  nunc  humillimus,  miserrimus  et  ab¬ 
jectissimus  est.  Hinc  in  sacris  litteris  nunc 
Lucifer ,  nunc  principium  viarum  Dei ,  nunc 
signaculum  similitudinis ,  plenus  sapientia  et 
perfectus  decore  nominatur.  Atque  de  eo 
Ezechiel  Propheta  dicit :  Omnis  lapis  pretio¬ 
sus  operimentum  tuum.  Et  rursum  :  Omne  li¬ 
gnum  paradisi  Dei  non  est  assimilatum  illi  et 
'pulchritudini  ejus.  Et  item:  Et  aemulata  sunt 
eum  omnia  ligna  voluptatis  quae  erant  in  pa¬ 
radiso  Dei.  Jam  igitur  si  praestantissimus, 
sapientissimus  et  maximus  omnium  Angelo¬ 
rum  propter  peccatum  unum  e  coelo  extur¬ 
batus,  et  in  abyssum  praecipitatus  fuit ;  un¬ 
de  nos  cum  in  cceno  innumerabilium  pec- 

catorum  haeremus,  de  Dei  nobis  benevolen¬ 
tia  et  charitate  blandimur?  Quid?  quod  non 
Angelos  modo,  sed  ipsam  etiam  Filium 
propter  peccata  Deus  afflixit.  Nihil  est,  audi¬ 
tores,  quod  Deus  diligat  vehementius,  quam 
ipsum  verum  et  naturalem  Filium,  et  tamen 
cum  is  peccata  nostra  in  humeros  suos  sus¬ 
tulit,  et  pro  eis  satisfacere  se  velle  professus 
est,  percussit  eum  Deus,  et  contrivit  In  in¬ 
firmitate, ,  ut  Isaias  Propheta  loquitur,  et  eos 
dolores  ac  supplicia  perferre  eum  voluit, 
quse  nemo  unquam  hominum  hic  in  terris 
toleravit.  Magnum  ergo  et  implacabile  Dei 
odium  contra  peccatum  est,  quando  in  ipso 
Filio,  ita  severe  alienum  scelus  ulciscitur. 
Sed  Si  in  viridi  ligno  haec  faciunt,  in  arido 
quid  fiet  ?  Si  Dominum  ipsum  omnium  flori¬ 
bus  ornatum,  et  omni  gratia  et  decore  spiri¬ 
tuali  virentem  passionis  flamma  ex  alienis 
sceleribus  excitata,  ita  vehementer  exussit, 
ut  Novissimum  virorum  et  virum  dolorum  il¬ 
lum  efficeret;  quid  in  lignis  aridis,  hoc  est, 
in  hominibus  humore  gratiae  et  virtutum 
destitutis  gehennae  fornax  efficiet,  quem  tot 
flagitia,  tot  facinora,  tot  scelera  succende¬ 
runt?  Ilaec  igitur  cum  ita  se  habeant,  dubita¬ 
re,  auditores,  nullo  modo  debemus  quin  ge¬ 
hennae  supplicio  inexplicabilia  atque  intole¬ 
rabilia  sint. 

Sed  adhuc  tamen  mihi  videor  audire  ne¬ 
scio  quem  obstrepentem,  ac  dicentem : 
Ecquis  unquam  ex  gehenna  rediit,  qui  haec 
vera  esse  renuntiaret?  0  stultam  interroga¬ 
tionem.  Imo  propterea  vehementius  carcer 
ille  est  timendus,,  quod  ex  eo  nullus  u  in¬ 
quam  reverti  potuerit.  Si  enim  aliqui  redi- 
reut,  omnes  sperare  possent,  se  aliquan¬ 
do  redituros.  Nunc  autem  cum  nullus  un¬ 
quam  revertatur  argumentum  est,  puteum 
illum  tam  profundum  esse,  ut  nemo  inde 
emergere  possit.  Quam  prudentiam,  si  non 
aliunde,  vel  ab  ipsis  fabulis  discamus.  Eae 
siquidem  tradunt,  vulpem  cum  multa  ad  le¬ 
onem  introeuntia,  et  nulla  exeuntia  vestigia 
cerneret,  non  dixisse  apud  se  :  Nemo  redit, 
qui  periculum  aliquod  apud  leonem  esse 
renunciet,  nihil  igitur  apud  eum  periculi 
erit.  Hoc,  inquam,  eam  dixisse  non  tiadunt; 
sed  contra,  propterea  vehementer  ad  leo¬ 
nem  accedere  timuisse,  quod  multa  animan¬ 
tia  ad  ipsum  proficisci,  et  nulla  inde  reverti 
cernebat.  Quid?  quod  multi  ad  vitam  di¬ 
vina  ope  revocati  sunt,  qui  et  verbis  et  fa¬ 
ctis  magnitudinem  earum  poenarum  non 
modo  non  explicari,  sed  neque  cogitari  a 


nobis  posse  testati  sunt?  De  quibus  multa 
Beatus  Gregorius,  Joannes  Climacus  et  ali 
nonnulli  sancti  et  eruditi  homines  retule¬ 
runt. 

Venio  nunc  ad  illud  quod  est  proprium 
orationis  nostra).  Quemadmodum  in  pec¬ 
cato  quolibet  duse  perversitates  reperiuntur, 
aversio  a  summo  et  inereato  bono,  et  conver¬ 
sio  ad  bonum  exiguum  et  creatum ;  sic  in 
poena,  qure  ei  culpae  respondet,  duo  dolores 
reperiuntur.  Unus,  qui  ex  amissione  sempi¬ 
terna)  beati tudinis,  alter,  qui  ex  suppliciis 
et  tormentis,  quae  corpori  et  animo  infe¬ 
rentur,  oritur.  Quos  duos  cruciatus,  poe¬ 
nam  damni  et  poenam  sensus  theologi  vo¬ 
cant. 

Ac  ut  de  amissione  felicitatis,  quae  poena 
gravior,  prius  dicamus  :  Nulla  potest,  audi¬ 
tores,  poena  tam  immanis,  aut  fingi  aut  cogi¬ 
tari,  quae  a  jactura  summi  boni  non  vinca¬ 
tur.  Etenim  si  ignis  ardor  corpori  admotus 
ita  cruciat,  ut  tolerari  non  possit,  cum  ta¬ 
men  solum  auferat  bonam  corporis  constitu- 
tiouem  et  naturale  temperamentum,  quod 
bonum  omnino  modicum  et  exiguum  est, 
quam  vehementer  torquebit  illa  avulsio  ac 
separatio  a  Deo,  cujus  solus  conspectus  tan¬ 
tum  est  bonum,  ul  repente  beatum  ac  feli¬ 
cem  hominem  efficiat?  Supplicium  ingens 
ac  pene  omnium  gravissimum,  Romanis 
civibus  videbatur,  cum  propter  maxima  ali¬ 
qua  crimina  ab  urbe  abesse  et  civium  con¬ 
spectu  privari,  et  in  insulis  quibusdam  se- 
midesertis  inter  barbaros  habitare  cogeban¬ 
tur.  Quocirca  Marcus  Tullius,  cum  ab  exilio 
revocatus  quasi  novum  orbem  ingressus 
esset,  et  colum  cum  terra  commutasset, 
stupefactus  aiebat :  Quee  species  Italia)?  quee 
celebritas  oppidorum?  quee forma  regionum? 
qui  agri  ?  quse  fruges  ?  quee  pulchritudo 
urbis?  qute  humanitas  civium  !  quee  reipu- 
blica)  dignitas?  quse  vestra  majestas?  Quan¬ 
tum  igitur  doloris  percipiant  ii,  qui  a  coeli 
palatiis,  a  republica  sanctorum,  ab  illis 
felicissimis  regionibus,  ubi  regnat  pax,  cha- 
ritas,  tranquilitas,  gaudium,  ubi  resonat  vox 
laudis  et  exultationis,  et  perpetuum  alleluia 
cantatur,  ab  illa  denique  purissima  luce, 
qua)  la)tos  ac  beatos  efficit  intuentes  abesse, 

et  in  teterrimis  carceribus,  et  omnium 

sordium  foedissima  sentina,  Ubi  nullus  ordo, 
sed  sempiternus  horror  inhabitat ,  ubi  nulla 
vox,  nisi  gementium  et  blasphemantium, 
ubi  nullus  sonus,  nisi  percutientium  malle¬ 
orum,  et  flagellorum  audietur,  cum  dsemo- 

uibus  omaibus  barbaris  immanioribus,  et 
cum  omni  scelestissimorum  hominum  col¬ 
luvie  perpetuo  versari  cogentur? 

Sed  video,  quod  nonnulli  vitae  praesentis 
amatores  dicturi  sunt  :  Numquid  inpiaesen- 
tiarum  istis  omnibus  rebus,  quas  comme¬ 
morasti,  non  caremus?  Quis  nostrum  in 
coeli  palatiis  versatur?  Quis  illa  luce  puris¬ 
sima  fruitur?  Et  numquid  propter  ea  trista¬ 
mur  ?  numquid  torquemur  ?  Imo  vero  si 
nobis  in  corpore  isto  semper  esse,  et  bonis 
praesentibus  frui  liceret  numquid  de  bonis 
illis  coelestibus  cogitaremus?  Haec  est,  audi¬ 
tores,  communis  imperitorum  hominum  de¬ 
ceptio,  qui  nesciunt  nos  post  mortem  alios 
oculos,  et  aliam  rerum  cogitationem  atque 
intelligentiam  habituros,  quam  nunc  habea¬ 
mus.  Quod  B.  Chrysostomus  pulchre  his 
verbis  expressit :  «  Qui  in  gehenna  uritur,  et 
coelorum  regnum  prorsus  amittit.  Quae  certe 
pcena  major  est,  quam  cruciatus  ille  flam¬ 
marum.  Novi  autem,  quia  plutimi  perti¬ 
mescunt  gehennam,  ego  tamen  illius  gloriae 
amissionem  multo  amarius,  quam  ipsius  ge¬ 
hennae  dico  esse  supplicium.  Si  vero  id  non 
possum  sermone  monstrare,  nihil  est  omnino 
mirandum.  Neque  enim  novimus  illorum 
beatituclinem  praemiorum,  ut  infelicitatem 
quoque  de  eorum  amissione  scire  possimus. 
Nos  autem  hanc  absque  dubio  discemus, 
cum  experimento  coeperimus  edoceri.  Itaque 
tunc  operientur  oculi,  tunc  velamen  aufe¬ 
retur,  tunc  cum  ingenti  dolore  impii  vide¬ 
bunt,  quid  inter  bonum  aeternum  et  sum¬ 
mum,  et  haec  fragilia  et  caduca  discriminis 
sit.  » 

Ac  ut  rem  istam  quantum  possumus  illu¬ 
stremus,  hanc,  si  placet,  comparationem  acci¬ 
pite.  Rex  quidam  potentissimus,  cum  filium 
nullum  haberet,  qui  in  regni  administratione 
succederet,  puerumque  nescio  quem  elegan¬ 
tem  et  forma  liberali,  sed  obscurum  et  te¬ 
nuem,  conspicatus  aliquando  fuisset,  eum  ad 
se  vocari,  et  paedagogis  instituendum  tradi 
jussit :  deinde  in  testamento  scriptum  reli¬ 
quit,  ut  si  puer  ille  ,  cum  adoleverit,  erudi¬ 
tus,  sapiens,  gravis,  omni  genere  virtutum 
ornatus,  et  denique  ad  clavum  reipublicae 
regendum  idoneus  inveniatur,  rex  et  prin¬ 
ceps  legitimus  habeatur,  atque  in  solio  re¬ 
gum  collocatus,  diademate  et  sceptro  insi¬ 
gnitus,  totius  regni  gubernacula  suscipiat. 
Si  secus  eveniat  tamquam  omnium  ignavis¬ 
simus  ,  catenis  onustus  ad  triremes  cum 
ignominia  et  dedecore  ,  quo  dignus  est,  eji¬ 


ciatur.  Continuo  principis  imperio  ministri 
ejus  obtemperant.  Adducitur  puer,  paeda¬ 
gogis  traditur,  ut  litteris  et  moribus  imbua¬ 
tur,  diligentia  adhibetur.  Sed  ille  ab  aliis 
puerulis  illectus,  nec  quid  secum  ageretur 
intelligens,  simul  atque  magister  domo  pe¬ 
dem  extulerat,  librum  in  imum  angulum 
projiciebat,  et  diem  totum  in  quibusdam 
domunculis  ex  fragmentis  vasorum  erigen¬ 
dis,  et  aliis  puerilibus  ludis  conterebat.  Circa 
vesperam  paedagogus  redibat,  rationem  le¬ 
ctionis  exigebat,  puerulus  vix  ubi  librum  re¬ 
liquisset  recordari  poterat.  Commotus  paeda¬ 
gogus  verberibus  puerum  efficiebat,  pede 
domunculas  ab  illo  fabricatas  evertebat,  ei- 
que  dicebat  :  (3  si  intelligere  posses,  quid 
istis  tuis  puerilibus  oblectamentis  amittas,  et 
quantum  tibi  detrimenti  negligentia  in  edi¬ 
scendis  litteris  adferat  !  Sed  intelliges  paulo 
post,  quando  istud  intelligere  nil  proderit. 
Ille  quod  vere  puer  esset ,  propter  verbera 
et  objurgationem  paedagogi  flebat;  sed  multo 
magis  propter  domunculae  eversionem.  De 
verbis  autem  magistri,  et  regis  testamento 
nihil  cogitabat,  quin  etiam  die  sequenti  ver¬ 
berum  et  objurgationis  oblitus,  iterum  do¬ 
munculam  extruebat,  et  in  suis  consuetis 
ludis  puerilibus  occupabatur.  Tandem  cum 
adolevisset,  et  eum  rudem  atque  imperitum, 
et  omino  ineptum  ad  regnum  gubernandum 
regiae  voluntatis  exeeutores  vidissent,  coram 
eo  primum  regis  testamentum  legerunt, 
deinde  vinculis  alligatum  ad  triremes  cum 
ignominia  maxima  expulerunt.  Quid,  obse¬ 
cro,  illum  magis  flevisse,  quid  acerbius  tu¬ 
lisse  existimatis,  remigandi  laborem  an  regni 
amissionem  ?  Ego  certe  sic  statuo,  illum 
quod  triremibus  mancipare! ur,  vehementis¬ 
sime  doluisse:  nec  enim  statum  infeliciorem 
hinc  in  terris  inveniri  posse  arbitror  :  siqui¬ 
dem  nullius  rei,  qui  sunt  triremibus  addicti, 
praeterquam  verberum  copiam  habent  :  ta¬ 
men  sine  ulla  dubitatione  ,  multo  gravius 
atque  iniquius  accepisse  illum  censeo,  quod 
regni  amplissimi  et  maximi  honore  spolia¬ 
retur.  Quid  enim  miserius,  quid  infelicius 
dici  aut  cogitari  potest,  quam  propter  nugas 
pueriles  regni  pulcherrimi  et  nobilissimi 
jacturam  fecisse?  Haec,  igitur  parabola  quem 
nostrum  non  tangit,  auditores?  Nos  enim 
omnes  dum  hic  in  terris  vivimus,  pueri  su¬ 
mus  :  nihil  altum  sapimus,  nihil  sublime  co¬ 
gitamus  :  toti  sumus  in  rebus  ludicris  et  nu¬ 
gis  puerilibus  occupati.  Quanta  sollicitudine 
domos  luteas  extruimus?  quae  nisi  paulo 

majores  essent,  in  quo  ab  illis  puerorum  do¬ 
munculis  differrent?  Sic  etiam  studia  mer¬ 
catorum,  ambitiones  clericorum  et  aulico¬ 
rum,  molitiones  artificum,  regum  ac  princi- 
pum  contentiones  de  civitatibus,  de  provin¬ 
ciis,  de  regnis  :  nec  non  lites  privatorum  de 
possessionibus,  de  stillicidiis,  de  limitibus 
nugae  sunt,  sed  paulo  majores,  quam  illee 
puerorum,  et  idcirco,  ut  Augustinus  ait,  ne¬ 
gotia  nominantur.  Sed  tametsi  haec  omnia, 
quse  commemoravi  nugae  sint,  si  cum  ulte¬ 
rius  vitae  negotiis  comparentur ;  tamen  ita 
plerosque  occupatos  tenent,  ut  de  negotio 
regni  coelestis,  quod  unum,  verum  ac  serium 
negotium  est,  cogitare  non  possint.  Videt 
haec  paedagogus  coelestis,  qui  nos  instituen¬ 
dos  suscepit,  ut  ad  regnum  coelorum  cape- 
scendum  idonei  inveniamur,  et  nostras  vices 
dolens  clamare  non  cessat :  Usquequo,  parvu¬ 
li ',  diligitis  infantiam,  et  stulti  ea  quae  sibi  sunt 
noxia ,  cupient  ?  Ut  quid  diligitis  vanitatem ,  et 
quaeritis  mendacium ?  Deinde  pede  evertit  do¬ 
munculas.  Saepe  enim  consilia  nostra  eludit. 
Expectabat  mercator  navem  onustam  mer¬ 
cibus  ex  Oriente,  et  ecce  audit  naufragio 
facto  merces  omnes  in  Oceanum  decidisse. 
Alius  nescio  quis,  omnem  spem  suam  in  filio 
collocaverat  ,  eum  doctorem,  canonicum, 
Pontificem  brevi  futurum  confidebat :  deni¬ 
que  super  ipsum  altassimas  cogitationum 
turres  fabricabat,  et  ecce  audit  illum  febri¬ 
cula  quadam  correptum  decubuisse,  et  post 
paucos  dies  extremum  diem  clausisse.  Alius 
invitatus  acf  nuptias, ad  optimum  prandium, 
ad  egregiam  potationem  se  comparabat ;  et 
ecce  in  morbum  incidit,  et  a  vino  abstinere, 
et  inedia  morbum  curare  cogitur.  Quis,  ob¬ 
secro,  nobis  ista  facit?  Quis  ita  hominum 
consilia,  et  cogitationes  eludit?  Paedagogus 
noster,  auditores,  qui  non  quod  nos  oderit, 
sed  quod  vehementer  diligat,  haec  facit.  Im¬ 
pedimenta  enim  abscindere  cupit,  quae  nos 
ad  coelum  currentes  retardant,  et  ne  lectione 
coelesti  operam  demus  efficiunt.  Verum  nos 
puerorum  vere  insipientium  more  eversio¬ 
nem  domuncularum,  facultatum  terrenarum 
jacturam  et  caetera  Domini  verbera  iniquo 
animo  ferimus,  et  iterum  ad  easdem  domun¬ 
culas  construendas  aggredimur,  et  de  regno 
coelorum,  ad  quod  per  ista  flagella  vocamur, 
non  cogitamus.  Sed  veniet,  mihi  credite  , 
veniet  tempus,  quando  per  januam  mortis 
alium  orbem  ingrediemur,  et  ibi  statim  vi¬ 
ros  atque  adultos  nos  esse  videbimus,  nemo 
enin  in  illa  nova  regione  puer  inveniri  po¬ 


test.  Nam  omnes,  cum  hinc  egrediuntur,  in 
ipso  itenere  in  viros  commutantur.  Ibi  dice¬ 
tur  nobis:  vobis  quidem  regnum  coelorum  et 
pulcherima  illa  domicilia  parata  erant,  si 
verte  sapientia?  dare  operum  voluissetis  : 
sed  quia  pueri  stulti  esse  voluistis,  et  paeda- 
gogi  vocem  atque  admonitiones  contempsi¬ 
stis,  cum  ignominia  ac  dedecore  in  tenebras 
exteriores  projiciemini ,  ubi  Erit  fletus  et 
stridor  dentium,  et  alii  cruciatus  ac  supplicia 
sempiterna.  Quid  tunc  dicturi  sumus,  audi¬ 
tores?  Quid  nobis  tunc  de  istis  domunculis, 
de  istis  ludicris  honoribus,  de  istis  puerilibus 
negotiis  videbitur,  quando  solis  luce  clarius 
intuebimur  bonorum  inexplicabilium  vere 
permanentium,  et  nunquam  periturorum, 
propter  umbras  et  somnia  quaedam  jacturam 
nos  fecisse?  0  cum  quanto  animi  dolore 
tunc  dicent  homines  peccatores:  Quid  nobis 
profuit  superbia  ?  aut  divitiarum  jactantia, 
quid  contulit  nobis  ?  Quid  profuit  per  omnes 
terras  et  omnia  maria  discurrere,  ut  opes 
congregaremus?  quid  profuit  in  palatiis 
principum  cum  tanto  labore  versari,  et  tanta 
arte  magnis  honoribus,  hoc  est,  terrae  ac  ci¬ 
neri  adulari,  ut  honores  aliquos  assequere¬ 
mur?  Quid  profuit  ingenium  torquere,  et 
noctes  integras  vigilare ,  ut  obscurissimos 
scriptores  intelligere,  et  inde  nescio  quam 
auram  captare  possemus  ?  Ecce  enim  haec 
omnia  tanquam  umbra  transierunt,  et  ve¬ 
ros  honores,  veras  divitias,  veras  volupta¬ 
tes,  veram  sapientiam,  verum  et  summum 
et  aeternum  bonum  ignoravimus,  et  sine  ulla 
spe  recuperationis  amisimus.  Tantus  erit  hic 
dolor,  auditores,  ut  quamquam  certo  sciant 
damnati  omnes,  sibi  omnes  aditus  ad  aeter¬ 
nam  beatitudinem  interclusos,  et  chaos  ma¬ 
ximum  inter  ipsos  et  locum  beatorum  inter¬ 
positum,  tamen  naturali  desiderio  impel¬ 
lente,  ab  illis  vocibus  cessare  non  poterunt : 
Domine ,  Domine,  aperi  nobis  :  Domine,  Do¬ 
mine,  aperi  nobis.  Noster  igitur  sapientissi- 
mus  doctor  Joannes  Chrisostomus  ait  :  into¬ 
lerabilis  quidem  res  est  etiam  gehenna  : 
quis  nesciat  et  supplicium  illud  esse  horri¬ 
bile?  Tamen  si  mille  aliquis  ponat  gehennas, 
nihil  tale  dicturus  est,  quale  est  a  beatae 
illius  gloria?  honore  depelli,  exosumque  esse 
Christo,  et  audire  ab  illo  Non  novi  vos  :  atque 
argui,  quod  esurienti  et  sitienti  negaverimus 
cibum  et  potum.  Est  enim  satius  mille  ful¬ 
mina  sustinere,  quam  vultum  illum  mansue¬ 
tudinis  pietatisque,  nos  tum  aversantem  vi¬ 
dere,  et  illos  totius  tranquillitatis  oculos  ne- 

quaquam  nos  aspicere  sustinentes.  Quid? 
quod  summi  boni  jactura  omnium  aliorum 
bonorum  jacturam  secum  adfert?  Nec  enim 
oculi  damnatorum  speciem  ullam  pulchram, 
nec  aures  eorum  ullos  dulces  concentus, 
nec  sensus  olfaciendi  odorem  suavem,  nec 
sensus  gustandi  saporem  ullum  jucundum  , 
nec  sensum  tangendi  quicquam  amplius 
molle  percipiet.  Qui  enim  a  Dei  consortio 
semel  excludetur,  in  Oceanum  omnium  ca¬ 
lamitatum  et  aerumnarum  sine  ulla  spe  eva¬ 
sionis  uno  tempore  demergetur.  Atque  heee 
quidam  de  jactura  summi  boni  habui  quae 
dicerem. 

Nunc  ad  eum  cruciatum  veniamus,  quem 
ideo  poenam  sensum  Theologi  vocaverunt, 
quod  sensibus  et  viribus,  tam  externis  cor¬ 
poris,  quam  internis  animae  admovendus  sit. 
Ac  ut  de  sensuum  internorum  supplicio  prius 
dicamus  :  quatuor  sunt,  quae  ad  rem  propo¬ 
sitam  pertinent,  animae  facultates,  quae  miris 
in  gehenna  supplicii  torquebuntur.  Prima 
enim  ea,  quam  Graeci  phantasiam,  nos  cogi¬ 
tationem  dicere  possumus.  Secunda  memo¬ 
ria.  Tertia  intelligentia.  Postrema  voluntas. 

Cogitatio  igitur  cruciabitur  vehementissi- 
ma  quadam  comprehensione  eorum  tormen¬ 
torum, in  quibus  tunc  eteorpus  etanimusver- 
sabuntur.Namsi  nunc  gravis  aliquis  dolor  ita 
sibi  cogitationem  vindicat, ut  homo  non  pos¬ 
sit,  etiam  si  maxime  velit,  de  eo  dolore  non 
cogitare,  quid  gehennae  supplicia,  quae  sine 
comparatione  majora  erunt,  in  animis  dam¬ 
natorum  efficient?  Et  cogitatio  igitur  dolores 
acuet  etdolorescogitationem  excitabunt;  et  se 
mutuo  ita  fovebunt,  utnullumlocum  in  animo, 
et  corpore  damnatorum  quieti  permittant. 
Istae  igiturerunt  perpetuae  contemplationes 
eorum  qui  dum  hic  fructuose  possent  haec 
meditari  non  voluerunt,  et  qui  hic  utilissimis 
cogitationibus  tamquam  fraeno  libidinum  uti 
dedignantur,  eas  tunc  ut  crudelissimos  car¬ 
nifices  patientur. 

Deinde  memoria  non  exigua  etiam  crux 
animis  damnatorum  erit,  cum  antiquae  feli¬ 
citatis,  et  praeteritarum  voluptatum  recor¬ 
dari  incipiet,  propter  quas  ad  ea  tormenta 
devenerunt.  Tunc  enim  tandem  intelligent, 
quanto  sale  aspersae,  et  quam  acri  pipere 
conditm  illae  epulm  fuerint,  quae  olim  tam 
dulces  illis  videbantur.  Sed  multo  etiam  ve¬ 
hementius  torquebuntur,  cum  voluptatum 
praeteritarum  brevitatem,  cum  praesentium 
dolorum  aeternitate  comparabunt.  Nam  quis 
tam  eruditus  mathematicus  inveniri  posset, 


qui  nobis  explicaret,  quanto  spatio  tempus 
ab  aeternitate  superetur?  Quales  igitur  mu¬ 
gitus  daibunt,  et  qualia  suspiria  ex  imis  prae¬ 
cordiis  trahent,  cum  diligenter  subductis 
rationibus,  invenient,  voluptates  vix  ad  pun¬ 
ctum  temporis  durasse,  et  velut  umbram  ac 
somnium  praeterisse  :  dolores  autem  finem 
et  terminum  nullum  habituros? 

Yerum  intelligentia,  sicut  facultas  prae- 
stantior  et  perspicacior  est,  ita  cruce  intole¬ 
rabiliore  torquebitur.  In  hac  facultate  ille 
‘vermis  existet,  quem  tam  saepe  divinae  lit¬ 
terae  peccatoribus  comminantur, cum  aiunt  : 
Vermis  eorum  non  morietur ,  et  ignis  eorum 
non  extinguetur.  Nam  ut  vermis  ex  ligno 
oritur,  et  ipsum  lignum  unde  est  ortus  per¬ 
petuo.  rodit ;  sic  iste  vermis  nascitur  ex  pec¬ 
cato,  et  cum  peccato  perpeluurfi  bellum 
gerit.  Nihil  enim  est  aliud,  quam  perpetua 
quaedam,  et  rabie  ac  desperatione  plena  poe¬ 
nitentia,  ac  dolor, quem  ex  peccatis  capiunt, 
cum  intelligunt  propter  ea  se  regnum  coelo¬ 
rum  amisisse,  et  illos  inexplicabiles  crucia¬ 
tus  incurrisse.  In  Genesi  legimus,  habuisse 
quondam  Aegyptios  septem  annos  tantae  fer¬ 
tilitatis  atque  abundantiae,  ut  loca,  in  quibus 
frumenta  reconderent,  non  haberent,  deinde 
septem  annos  alios  tantae  sterilitatis  ac  pe¬ 
nuriae,  ut  pecunias,  agros,  jumenta  et  seip- 
sos  pro  frumento  tradere  cogerentur.  Quo 
tempore  posteriore,  quid  explicare  posset, 
quam  vehementer  eos  poenitebat,  quod  tam 
negligentes  in  cpnservando  frumento  fuis¬ 
sent,  quando  ejus  copia  eorum  horrea  re¬ 
dundabant?  Et  quod  tempus  futurae  penuriae 
non  providissent,  quando  frumentum  dili¬ 
genter  servatum  eos  non  modo  ab  inopia  et 
fame  liberasset,  sed  etiam  ditissimos  effecis¬ 
set?  Talis  est  vermis  damnatorum,  audito¬ 
res,  qui  nec  noctes  nec  dies  quiescit,  sed  per~ 
petuo  mordet,  rodit,  consumit,  depascit 
viscera  miserorum;  nec  umquam  oblivisci 
possunt  tam  praeclarae  opportunitatis,  quam 
hic  in  terris  habuerunt,  non  solum  poenas 
eas  parvo  negotio,  evadendi ;  sed  etiam  re¬ 
gnum  coelorum  vilissimo  pretio  comparandi. 
Itaque  perpetuo  ipsi  secum  altercantur,  et 
dicunt  :  Nos  miseros,  quibus  regnum  coelo¬ 
rum  offerebatur  et  gratis  donabatur  :  quin 
etiam  obsecratum  est,  ut  illud  acciperemus, 
et  renuimus.  Si  vel  peccatorum  nos  poenituis- 
set,  et  ea  ipsimet  confessi  fuissemus,  omnia 
condonabantur.  Quid  magnum  erat  poenite¬ 
re?  quid  magnum  confiteri?  Si  misericor¬ 
diam  implorabamus,  facillime  concedeba- 

tur:  si  Dei  opem  postulabamus,  praesto  erat  : 
si  vel  poculum  aquae  frigidae  propter  Deum 
dedissemus, vitam  aeternam  consequebamus, 
et  nunc  perpetuo  jejunabimur,  affligemur, 
et  fructum  nullum  reportabimus.  0  tempus 
illud  aureum,  et  quod  jam  praeteriit,  nec  in 
aeternum  revertetur !  Et  quidnam  mmdus 
offerebat, ut  tam  terribilem  Deum  provocare 
ad  iracundiam  auderemus?  Etiamsi  omnia 
regna  et  omnia  imperia  totius  orbis  obtulis¬ 
set, et  illis  multis  annorum  millibus  tranquille 
frui  nobis  licuisset,  quid  erat  illud  tamen,  si 
cum  levissima  harum  poenarum  sempiter¬ 
narum  compararetur?  Cum  igitur  non  regna, 
neque  imperia,  neque  saeculorum  diuturni¬ 
tatem,  sed  umbram  quamdam  amarissimae 
voluptatis  obtulerit,  propter  hanc  nos  pon¬ 
dus  ferre  debemus  cruciatuum  sempiterno¬ 
rum  ?0  cur  tam  caeci,  cur  tam  stulti  fuimus? 
Quis  nobis  mentem  abstulit ,  quis  oculos 
clausit,  quis  aures  obstruxit?  Quis  nos  ita 
fascinavit,  ut  haec  supplicia  nunquam  cogi¬ 
taremus  :  ut  in  haec  tempora  nunquam  re¬ 
spiceremus;  ut  hanc  inopiam  nunquam  prae¬ 
videremus  ;  et  bene  monentes  non  audire¬ 
mus?  Et  si  haec  intelligentia  patietur,  quid 
tandem  de  voluntate  dicemus  quae  praecipua 
causa  peccatorum  est? 

Voluntas  igitur  rabida  quadam  invidia 
perpetuo  cruciabitur,  quam  de  ipsius  Dei, 
et  omnium  sanctorum  gloria  et  honore  con¬ 
cipiet.  Ut  enim  Psalmographus  ait:  Peccator 
videbit,  et  irascetur ,  dentibus  suis  fremet  et 
tabescet :  nec  enim  quod  cupit  consequetur, 
nam  Desiderium  peccatorum  peribit.  Hinc 
autem  odium  implacabile  contra  Deum  in 
iisdem  peccatorum  voluntatibus  orietur  :  ex 
odio  vero  horrenda  illa  maledicta  et  blasphe- 
miae  inauditee  nascentur,  quae  in  eorum  lin- 
guisetore  nunquam  deficiunt.  Quoniam  enim 
tunc  hinc  spem  recuperandae  salutis  nulla 
habebunt,  certoque  scient  se  nunquam  am¬ 
plius  cum  Deo  in  gratiam  redituros,  neque 
cruciatus  unquam  finiendos,  aut  muniendos, 
et  illinc  Deum  esse  videbunt, qui  eos  tamquam 
catena  quadam  alligatos  in  illis  perpetuis  sup- 
pliciistenet,et  ipsum  esse  qui  in  eosab  alto  ful¬ 
mina  jaculatur,  et  suo  omnipotenti  flatu  for¬ 
naces  illas  gehennae  succendit,  tamquam  ra¬ 
bidi  canes  ferocient,  et  nunquam  a  latratu, 
blasphemiis  et  contumeliis  cessabunt.  Male¬ 
dicent  Deo,  quod  eos  creaverit,  et  morti  ad¬ 
dixerit,  et  tamen  eos  semper  interficiendo, 
numquam  penitus  interficiat.  Maledicent 
ejus  tunc  potentiae,  quod  tam  vehementer 


illos  torqueat.  Maledicent  ejus  sapientiae, 
quod  eam  nullum  ipsorum  flagitium  fugere 
valeat.  Maledicent  ejus  benignitati,  quod 
pro  illis  versa  sit  in  sententiam  et  asperita¬ 
tem.  Maledicent  ejus  cruci  et  sanguini  super 
eam  effuso,  quod  tam  multis  profuerit.  Ma¬ 
ledicent  Iteginae  cadorum,  quod  tam  multis 
peccatoribusjanua  vitae  et  misericordiae  fuit, 
et  illis  noverca  crudelis  fuisse  videbitur. 
Denique  sanctis  omnibus  maledicent,  quod 
eos  laetari  et  gaudere  de  ipsorum  tormentis 
intclligent.  Ista  erit  illorum  perpetua  sym¬ 
phonia.  Istae  horae  matutinas  et  vespertinae. 
Isti  Psalmi  atque  Hymni,  qui  in  istis  fune¬ 
stissimis  templis  Dasmonum  cantabuntur. 
Ubi  sulphur  pro  thure,  pro  cereis  fumus  ex 
pice  et  igne  egrediens,  et  pro  citharis  atque 
organis  stridor  catenarum,  sonitus  verberum 
et  malleorum  erunt. 

Jam  vero  si  sola  rerum  tam  horrendarum 
commemoratio,  terrorem  incutit,  honorem 
generat,  quid  erit  in  eo  ipso  loco  perpetuo 
commorari  ubi  haec  dicuntur  et  audiuntur? 
Et  quid  ergo  nos  facere  par  est,  ne  tam  fu¬ 
nestis  celebritatibus  interesse  cogamur?  Sed 
modicum  quiescamus. 

PARS  SECUNDA 

Propheta  Jeremias  duos  calathos  plenos 
ficubus  sibi  a  Domino  ostensos  fuisse  com¬ 
memorat  :  quorum  unus  ficus  bonas  conti¬ 
nebat  et  bonas  valde,  alter 'ficus  malas  et 
malas  valde,  ut  comedi  nulla  ratione  possent. 
Quibus  duobus  ficuum  generibus  duos  homi¬ 
num  status  post  hanc  vitam,  nisi  fallor,  de¬ 
signavit.  Omnes  enim  vel  statum  bonum, 
bonum  valde,  vel  malum,  malum  valde  obti¬ 
nebimus.  Nec  enim  est  aliquis  medius  status 
inter  statum  beatorum,  qui  est  bonus,  bonus 
valde  et  statum  perditorum,  qui  est  malus, 
malus  .valde.  Nam  ignis  purgatorius,  qui 
medius  esse  videtur, usque  ad  certum  quod¬ 
dam  et  finitum  tempus  manebit,  et  demum 
omnes,  qui  in  eo  sunt  vel  erunt,  sempiternae 
felicitatis  et  gloriae  compotes  efficientur,  et 
ad  statum  bonum, bonum  valde  pertinebunt. 
Et  quidem  quod  status  beatorum  sit  bonus 
et  bonus  valde,  proxima  concione  Dei  aspi¬ 
rante  demonstrabimus.  Quod  vero  status 
damnatorum  sit  malus,  et  malus  valde,  par- 
tim  ex  iis,  quae  diximus,  partim  ex  iis,  quae 
jam  dicemus, intelligi  poterit. Hactenus  enim 
eum  dolorem,  qui  ex  amissione  summi  boni 

oritur,  et  quem  internas  animse  vires  patiun¬ 
tur,  maximum  atque  inexplicabilem  esse, 
quoad  potuimus  ,  ostendimus.  Nunc  eum 
etiam  dolorem  atrocissimum  esse  demonstra¬ 
bimus,  quem  in  externis  sensibus  hominum 
damnatorum  ipsa  supplicia  et  cruciatus  effi¬ 
cient. 

Initio  igitur  ,  quemadmodum  praemium 
beatorum  non  est  unum  aliquod  certum  bo¬ 
num  sejunctum  ac  separatum  ab  aliis,  sed 
quoddam  commune  ac  generale  bonum,  quo 
omnia  bona  et  omnes  delectationes  ac  deli¬ 
ciae  continentur, atque  ita  a  Boetio  definitur, 
«Status  omnium  bonorum  aggregationeper- 
fectus.»  Sic  poena  damnatorum  non  estunum 
aliquod  genus  doloris,  ut  capitis,  ut  renum, 
ut  dentium,  ut  oculorum,  sed  est  poena  quae¬ 
dam  generalis,  quce  omnes  omnium  mem¬ 
brorum  et  compagum  et  sensuum  dolores 
comprehendit.  Hic  in  terris,  sicut  bonum 
illud  generale  beatorum,  ita  malum  istud 
generale  damnatorum, numquam  experimur. 
Nam  qui  oculis  dolet,  non  simtil  dentibus 
dolet,  et  qui  dentibus,  non  simul  oculis,  et 
sic  de  caeteris  ad  eumdem  modum.  At  apud 
inferos  atrocissimi  dolores,  et  in  capite  et  in 
oculis  et  in  pectore  et  in  renibus,  denique  in 
omnibus  compagibus,  omnibus  nervis,  omni¬ 
bus  medullis,  omnibus  viribus  et  sensibus 
uno  tempore  perferentur  :  uti  enim  peccator 
omnibus  membris  contra  Deum  usus  est,  sic 
etiam  in  omnibus  membris  patietur, et  nulla 
nec  minima  pars  erit, quae  suum  ac  proprium 
tortorem  et  carnificem  non  habeat.  Rogo 
vos,  si  unus  aliquis  nostrum  spatio  unius 
diei,  generali  ista  poena  torqueretur,  quid 
sentiret?  quam  longam  diem  illam  esse  ju¬ 
dicaret?  Nonne  singula  momenta  mensibus 
longiora,  et  horse  singulae  annis  diuturniores 
illi  vidcrentur?Equidem,  auditores,  si  canem 
unum  in  plateis  tot  dolorum  generibus  simul 
torqueri  videremus,  non  dubito  quid  vehe¬ 
mentissime  commoveremur.  Haec  igitur  poena, 
hic  dolor  est,  si  tamen  ulla  ratione  explicari 
potest,  quo  damnati  homines  non  unius  diei 
spatio,  sed  in  omni  sacculorum  aeternitate 
apud  inferos  cruciabuntur.  Sed  jam  haec 
omnia  poenarum  genera  paulo  diligentius 
atque  occurrentius  consideremus. 

Oculi,  quia  omnia  inspiciunt,  merito  pri¬ 
mo  loco  inspiciendos  se  offerunt.  Isti  igitur 
oculi,  qui  nunc  satiari  delectatione  non  pos¬ 
sunt,  qui  pulchras  formas  tanta  aviditate  con¬ 
spiciunt,  qui  ad  ludicra  nugatorum  spectacula 
intuenda  tamquam  principes  curiositatis  con- 


festirn  advolant,  qui  ut  impurissimi  lenones, 
tam  frequenter  meretricias  imagines  in  cor¬ 
dis  cubiculum  introducunt, qui  solas  inopum 
et  miserorum  calamitates  et  aerumnas  videre 
non  queunt,  qua  cruce  putatis  apud  inferos 
torquebuntur  ?  Sane  horrendas  primum  dae- 
monum  figuras  videbunt.  Est  vero  tam  hor¬ 
ribile  diabolum  intueri,  ut  nonnulli  sensum, 
nonnulli  vitam  amisisse  in  ipso  aspectu  Dae¬ 
monis  referantur.  D.  Bernardus  nonagesi¬ 
mum  psalmum  exponens,  quemdam  ex  suis 
Monachis  refert  fuisse, qui  cum  ei  nocte  qua¬ 
dam  horribilis  quadam  figura  se  ostendisset, 
tota  illa  die  vix  rationis  compos  fuit,  nun¬ 
quam  se  securum  esse  putabat.  Denique  in 
tam  horribilem  vocem  prorupit,  ut  omnes 
monachos,  quitum  forte  dormiebant,  excita¬ 
verit,  vehementissimeque  perterruerit.  Cas¬ 
sianus  quoque  in  Collationibus  refert, tantum 
extitisse  aliquando  apud  veteres  Anachore¬ 
tas  Damonis  terrorem,  qui  eis  variis,  sed 
horrendis  semper  figuris  se  prodebat,  ut  nec 
soli  habitare,  nec  ii,  qui  in  eadem  cella  mo¬ 
rabantur,  simul  omnes  dormire  auderent. 
Itaque  aliis  dormientibus,  alii  in  excubiis 
vigilabant,  et  nunquam  Psalmos  et  Hymnos 
canere  intermittebant.  Jam  igitur  si  Damo- 
nes  hic  in  nostris  regionibus  tantum  in  nos 
imperii  sibi  assumunt  et  tam  vehementer 
eos  formidamus,  quid,  quaso,  in  suis  regio¬ 
nibus  facturi  sunt,  ubi  neque  timebunt  exor¬ 
cismos,  neque  aquam  lustralem, neque  merita 
et  orationes  sanctorum?  Si  hic  ita  grassan¬ 
tur,  unde  tam  potenter  expelluntur,  quid  ibi 
facient,  ubi  dominantur  et  regnant?  Si  ho¬ 
mini  coemeterium  aliquod  ingredienti  sola 
suspicio  pr&sentia  illorum,  et  erigi  capillos, 
et  vocem  faucibus  haerere  facit,  qualis  motus 
peccatores  invadet,  cum  in  illo  communi 
damnatorum  coemeterio  horrore  et  umbra 
mortis  pleno,  obviam  tot  monstra,  tot  phan¬ 
tasmata,  tot  chimaeras  habebunt?  Deinde 
quam  crucem  patientur  oculi  damnatorum, 
cum  uxores  et  parentes  et  filios  in  iisdem 
suppliciis  intuebuntur  ?Egesippus  de  excidio 
Jerusalem  scriptum  reliquit,  Alexandrum 
Hyrcani  filium  et  ducem  Hebraeorum,  cum 
atrocissimas  poenas  de  certis  hominibus 
sumere  vellet,  jussisse,  ut  octingenti  simul 
in  media  urbe  in  cruces  tollerentur,  et  cum 
adhu:  viverent,  ante  eorum  conspectus  uxo¬ 
res  et  liberi  singulorum  .crudelissime  truci¬ 
darentur,  ut  hac  ratione  non  una,  sed  multis 
mortibus  miseri  interirent.  Neque  vero  hoc 
supplicii  genus  apud  inferos  deest.  Ibi  igitur 

cum  ingenti  dolore,  et  filii  parentes  et  pa¬ 
rentes  filios,  et  viri  uxores  et  uxores  viros  et 
omnes  qui  aliis  causa  peccandi  fuerunt,  se 
cum  illis  in  cruciatibus  gehennae  videbunt. 
Ego  quidem,  auditores,  in  hac  florenti  aca- 
demia  tantam,  tam  modestam, tam  quietam, 
tam  studiosam, et  vere  religiosamjuventutem 
ali  atque  institui,  partim  ex  aliis  audiens, 
partim  etiam  ipsemet  videns,  vehementer 
gaudeo,  et  communi  omnium  nostrum  Do¬ 
mino  gratias  ago  ;  sed  tamen  molestissime 
fero,  quod  inter  tot  probos  adolescentes, 
nescio  quos  corruptos  et  corruptores  versari 
intelligo, qui  simplices  circumveniunt, et  nunc 
ad  compotationes,  nunc  ad  choreas,  nunc 
ad  alia  libidinum  incitamenta  suis  verbis  al¬ 
liciunt.  Sed  vae  tibi,  vir  nequam,  daemonis 
imitator,  pestis  adolescentiae.  Siccine  tan¬ 
tum  bonum  invidere  et  eripere  audes  reipu- 
blicae  ?  Et  quid  ages,  cum  te  una  cum  illis, 
quos  decepisti,  in  illis  vivis  flammarum  in¬ 
cendiis  videbis?  0  quam  saepe  tunc  dices: 
Pereat  illa  dies,  qua  te  primum  vidi,  qua 
alloqui  ac  decipere  aggressus  sum  :  te  enim 
in  vitium  ebrietatis,  et  alia  scelera  ac  flagilia, 
et  me  in  haec  supplicia  uno  tempore  praeci¬ 
pitavi.  Tibi  vero  iile  respondebit,  pereat  illa 
dies,  quae  te  latronem  ac  carnificem  animae 
meae  obtulit,  et  qua  tuis  venenatis  sermoni¬ 
bus  aurespraebui.  Ilaec  carminum  alternatio¬ 
ne,  haec  symphonia  illorum  miserorum  erit. 
Sed  haec  symphonia  nos  monet,  ut  jam  ab 
oculis  ad  aures  transeamus. 

Aures  igitur,  quae  usque  adeo  lascivis  can¬ 
tibus  delectabantur,  et  ad  proximorum  de- 
Hactiones  atque  infamiam  gaudebant,  quae¬ 
que  in  foro  circulatores  per  multas  horas 
sine  labore  audivissent,  in  templo  autem 
concione  unius  horulae  defatigabantur,  nihil 
apud  inferos,  nisi  gemitus,  rugitus,  ululatus, 
contumelias,  blasphemias  et  maledicta  au¬ 
diturae  sunt.  Nam  quemadmodum  in  regno 
beatorum  semper  laudes  divinae,  et  dulcissi¬ 
mum  alleluia  cantatur;  sic  in  carceribus 
damnatorum  perpetuo  clamores  et  blasphe- 
m;ae  resonabunt.  Isti  erunt  hymni,  qui  ad 
sonitum  malleorum  et  verberum  cantabun¬ 
tur.  Memini  me  apud  Plutarchum  in  Sylla 
aliquando  legisse,  severum  illum  dictatorem 
quadam  die  sex  hominum  millia  in  parvo 
circo  congregari  mandasse,  et  simul  in  tem¬ 
plo,  quod  non  procul  ab  eo  circo  aberat,  se¬ 
natum  coegisse; deinde  militibus  imperasse, 
ut  cum  ipse  in  senatu  orationem  haberet, 
tum  ipsi  sex  illa  hominum  millia,  quam  ce¬ 


lerrime  possent,  trucidarent.  Itaque  ubi  Sylla 
dictator  verba  facere  ad  senatores  aggredi¬ 
tur,  continuo  exaudiuntur  innumerabiles  cre¬ 
pitus  atque  ictus  ferientium  gladiorum,  eo¬ 
rum  clamoribus,  et  gemitibus  admixti,  qui 
trucidabantur,  et  quamquam  dictator  sena¬ 
tores  admonebat,  ut  iis,  quae  dicebantur  at¬ 
tenderent,  non  curiose,  quse  foris  agerentur, 
considerarent;  tamen  attoniti  omnes  et  pa¬ 
vidi  effecti  vix  in  ea  concione  contineri  pote¬ 
rant.  Hinc  igitur  cogitare  possumus,  qualem 
symphoniam,  qualia  organa,  quales  citharas 
audiremus,  si  semel  nobis  ad  fores  gehennae 
aures  admovere  liceret,  ubi  non  sex  millia, 
sed  multo  sine  comparatione  plura,  perpetuo 
caeduntur,  verberantur,  percutiuntur,  ulu¬ 
lant,  rugiunt,  exclamant. 

Quid  vero  de  sensu  olfaciendi  dicemus  ? 
Nulla  reperiri  sentina  tam  immunda,  nulla 
tam  graviter  olens  cloaca  inveniri  potest, 
quae  cum  gehennae  lacu  comparari  possit,  in 
quem  omnes  totius  orbis  sordes  projiciendae 
sunt.  D.  Victor  Africanus  describens  suppli¬ 
cia,  quae  Wandali  ariani  sanctis  martyribus 
inferebant,  unam  ex  atrocissimis  poenis  eo¬ 
rum,  carceris  fcetorem  fuisse  confirmat.  Sic 
enim  loquitur  de  quatuor  millibus  nongentis 
nonaginta  sex  Martyribus,  qui  simul  in  eo¬ 
dem  carcere  torquebantur.  Jactabantur,  in¬ 
quit,  confessores  Christi  super  invicem,  an¬ 
gustia  coarctante  unus  super  alium,  ut 
agmina  locustarum,  et  ut  proprie  dicatur, 
ut  grana  pretiosissima  frumentorum.  In  qua 
constipatione  secedenti  ad  naturale  officium 
nulla  ratio  sinebat  loci,  sed  stercora  et  uri¬ 
nam  urgente  necessitate  ibidem  faciebant, 
ut  ille  tunc  foetor  et  horror  universa  poena¬ 
rum  genera  superaret.  Ad  quas  aliquando 
dantes  ingentia  munera  Mauri,  dormienti¬ 
bus  Wandalis,  vix  clam  admissi  sumus  in¬ 
trare,  qui  introeuntes  velut  in  gurgite  luti 
usque  ad  genua  coepimus  mergi  :  Illud  tunc 
J  ere  miae  videntes  fuisse  completum  :  Qui 
nutriebantur  in  croceis,  amplexati  sunt  ster¬ 
cora.  Conferte  nunc,  auditores,  hanc  Marty¬ 
rum  poenam  cum  suppliciis  damnatorum. 
In  carcere  confessorum  Christi  pauci  quidam 
erant,  in  carcere  gehennae  innumerabiles 
homines  erunt.  In  illo  solae  aliquot  hominum 
sordes  fcetorem  excitabant,  in  isto  omnes 
totius  mundi  sordes,  omnes  faeces,  omnis  col¬ 
luvio,  omnis  denique  teter  et  gravis  odor 
congregabitur.  Si  igitur  illius  carceris  foetor 
omnia  poenarum  genera  superabat,  quis  ge¬ 
hennae  fcetorem  sine  ulla  comparatione  gra- 

viorem  et  horribiliorem  tolerare  poterit? 
Quis  item  sine  horrore  legere  potest,  novum 
illud  tormenti  genus,  sive  id  verum,  sive  fal¬ 
sum  sit,  quod  latinus  poetadescribit,cumait : 

Mortua  quin  etiam  jungebat  corpora  vivis, 
Componens  manibusque  manus  atque  oribus  ora. 
Tormenti  genus  :  et  sanie  taboque  fluentes 
Complexu  in  misero,  longa  sic  morte  necabat. 

Quid?  Nonne  hoc  est  horrendum,  non  solum 
aspectu,  sed  etiam  auditu,  ut  homo  vivus  ac 
sanus  cum  mortuo  cadavere  colligetur,  ut 
os  vivi  cum  ore  mortui  conjungatur,  ut 
inspiratione  teterrimi  illius  foeteris,  et  cor¬ 
ruptione  ac  vermibus  a  cadavere  egredien- 
tibus  homo  miserrimus  contabescat,  et  a 
mortuo  vivus  extinguatur?  Sed  si  hoc  genus 
supplicii  durum  atque  immane,  sicut  est,  ita 
nobis  videtur,  quid  de  gehennae  foetore  dice¬ 
mus,  qui  ex  tot  spurcissimis  corporibus 
orietur  ? 

Sed  si  haec  odoratus  patitur,  gustanti  sen¬ 
sus,  qui  multo  plurium  et  graviorum  crimi¬ 
num  causa  esse  solet,  numquid  immunis  a 
supplicio  erit?  Non  sane,  auditores,  verum 
tunc  primum  intelligent  homines  ebriosi 
atque  impurissimi  belluones,  quanti  exqui¬ 
sitas  epulas  et  potationes  illas  emerint  quas 
hic  tam  vili  pretio  se  emisse  arbitrabuntur. 
Iste  igitur  sensus  incredibili  fame  et  siti  tor¬ 
quebitur,  et  qui  nunc  duorum  dierum  jeju¬ 
nium  ferre  non  possunt,  et  nisi  usque  ad 
ebrietatem  et  vomitum  biberint,  se  naturae 
satisfecisse  non  putant,  tali  tunc  inedia,  et 
siti  cruciabuntur,  ut  major  neque  cogitari, 
neque  fingi  possit.  Quem  non  moveat  illa 
vox  divitis  Evangelici  :  Pater  Abraham , 
miserere  mei ,  et  mitte  Lazarum  ut  intingat 
extremum  chgiti  sui  in  aquam,  ut  refrigeret 
linguam  meam ,  quia  crucior  in  hac  flamma  ? 
Quae  major  inopia  cogitari  potest?  Quid  mi¬ 
nus  petere,  poterat  iste  dives,  qui  quon¬ 
dam  epulabatur  quotidie  splendide  ?  Non  au¬ 
det  plenum  aqua  poculum  petere,  cui  olim 
exquisitissima  vina  non  sufficiebant,  sed 
neque  postulat  ut  manum  totam,  imo  quod 
magis  admirandum  est,  nec  ut  totum  digi¬ 
tum  Lazarus  in  aquam  intingat,  sed  extre¬ 
mam  dumtaxat  digiti  partem,  et  hoc  ip¬ 
sum  impetrare  non  valuit.  Quae  propterea 
nobis  narrantur,  ut  intelligamus,  ita  gene¬ 
ralem  fuisse  illam  interdicti  et  excommuni¬ 
cationis  sententiam,  quam  Dominus  protulit 
in  damnatos,  ut  nemo  sit,  qui  eis  vel  mini¬ 


mum  consilium  aut  auxilium  praebere  pos¬ 
sit.  Itaque  quocumque  oculos  vertent,  quo¬ 
cumque  manus  extendent,  ad  omne  con¬ 
silium  atque  auxilium  sibi  aditum  inter¬ 
clusum  cognoscent.  Et  quemadmodum  ii, 
qui  in  medium  Oceanum  ceciderunt,  dum 
suffocantur,  et  cum  morte  luctantur,  fre¬ 
quenter  manus  ac  pedes  extendunt ;  sed 
nihil  nisi  liquidam  aquam  inveniunt,  quae 
omnes  illorumconatus  et  contentiones  eludit; 
sic  ii,  qui  in  illud  altissimum  miseriarum 
pelagus  lapsi  sunt,  et  in  eo  perpetuo  suffo¬ 
cantur,  omnium  rerum  opem,  etiam  mortis 
ipsius  implorant  sed  frustra.  Nemo  est  enim, 
qui  minimam  opem  illis  adferre  ulla  ratione 
possit.  Utrum  tandem  haec  vera  sunt,  audi¬ 
tores?  Unde  didicimus?  Quis  ista  narravit? 
Num  Homerus,  num  Plato,  num  Virgilius? 
Ipsa  veritas,  ipsa  Dei  sapientia,  is  qui  men¬ 
tiri  non  potest,  haec  locutus  est.  Est  igitur 
fides  in  orbe?  Utuntur  homines  ratione? 
Judicare  aliquid  possunt?  Unde  in  illis,  qui 
ista  credunt,  tantus  torquor  existit?  Qui  in 
aliis  minoribus  malis  arcendis  tam  diligentes 
sumus,  cur  ista,  quomodo  evadamus,  non 
providemus  ? 

Neque  tamen  sunt  hae  omnium  poenarum 
gravissimae ,  adhuc  aliae  multo  graviores 
supersunt.  Siquidem  sensus  tangendi,  pro¬ 
pter  quem  tot  tlagitia,  tot  scelera,  tot  sacri¬ 
legia,  tot  stupra,  tot  adulteria  perpetrantur, 
divinae  justitiae  ratio  postulat,  ut  multo  atro¬ 
cius,  quam  caeteri  sensus  torqueatur.  Itaque 
tortor  hujus  sensus  ignis  erit ,  tam  potens, 
tam  vivus,  tam  efficax,  ut  noster  ignis  cum 
eo  comparatus  non  verus,  sed  pictus  esse 
videatur.  Nam  cum  in  hunc  usum  dumtaxat 
a  Deo  creatus  sit,  ut  justitiae  ipsius  instru¬ 
mentum  existat,  dubitare  non  possumus 
quin  vehementissime  afflicturus  et  crucia¬ 
turus  sit.  Siquidem,  auditores,  si  quis  at¬ 
tente  cogitaret,  quid  doloris  perciperet,  si 
in  ardentem  aliquam  fornacem  vivus  injice¬ 
retur,  et  ore  fornacis  diligenter  occluso  ad 
unam  horam  ibi  relinqueretur,  non  quidem 
plane  intelligeret ;  sed  tamen  aliquo  modo 
subolfaceret,  quid  sit  apud  inferos  vivere. 
Quaeso  vos,  qui  humeri  vivas  illas  flammas 
tolerare  poterunt?  Quod  pectus  illa  suppli¬ 
ciorum  aeternitate  non  frangeretur?  Quis  de 
vobis,  inquit  Isaias,  habitare  poterit  cum 
ardoribus  sempiternis  ?  Quid?  quod  cum  hac 
poena  alia  non  minor  conjungetur?  Nec  enim 
ignis  ardore  solum,  sed  intolei*abili  etiam 
frigore  cruciabuntur.  Nam  si  B.  Basilio 

/idem  adhibemus,  nullus  pene  cruciatus  est, 
qui  cum  eo  comparari  possit,  quem  vehe- 
raentissimi  frigoris  asperitas  infert.  Ut  enim 
ipse  oratione  in  quadraginta  Martyres  de¬ 
clarat,  cum  saevissimus  ac  truculentissimus 
quidam  tyrannus  inexplicabili  supplicio 
sanctos  illos  Martyres  torquere  vellet,  con¬ 
siderare  co>pit  asperrimam  hiemen  tunc 
vigere,  et  regionem,  in  qua  erant,  natura 
frigiuissimam  esse,  ita  ut  super  maximum 
quemdam  lacum  in  glaciem  conversum,  ho¬ 
mines  cum  jumentis  et  plaustris  iter  face¬ 
rent  et  maxima  flumina  a  cursu  cessassent, 
et  non  tam  flumina  quam  vise  stratse  mar¬ 
moribus  viderentur.  Itaque  nocte  quadam 
observata,  in  qua  vehementissime  boreas 
flaret,  sanctos  Martyres  nudos  sub  dio  esse 
praecepit  et  diuturnis  explicabilibusque  cru¬ 
ciatibus  interire. 

Hic  igitur,  auditores,  ludus  est  damnato¬ 
rum,  haec  alternatio  delectationum,  a  calore 
nimio  ad  aquas  nivium,  et  ab  aquis  nivium 
ad  calorem  nimium,  ut  Job  loquitur,  trans¬ 
ferentur.  Neque  hcec  figmenta,  nec  fabulae 
poetarum  sunt.  Audite  enim  quid  ipse  Do¬ 
minus  Jobum  alloquens  dicit  :  Numquid  in¬ 
gressus  es  thesauros  niuis,  aut  thesauros  gran¬ 
dinis  aspexisti ,  quae  praeparavi  in  tempus 
hostis  in  diem  pugnae  etbellt  ?  Audite  Psalmo¬ 
graphum  :  Ignis  et  sulphur  et  spiritus  pro¬ 
cellarum  pars  calics  eorum.  Et  si  haec  pars 
tam  est  amara  quid  erit  totum  calicem  ex¬ 
haurire?  0  homines  infelices,  quanto  melius 
vobis  fuisset,  sinunquam  nati  fuissetis?  0  mi¬ 
serabiles  oculi,  quos  horrendae  daemonum  fi¬ 
gurae  terrebunt,  quos  fumus  demissimus  cru¬ 
ciabit,  qui  semper  aperti  ad  vestras  intuen¬ 
das  miserias  eritis  !  0  miserabiles  aures, 
quae  sonitum  flagellorum  et  blasphemias  ac 
gemitum  miserorum  semper  audietis.  0  mi¬ 
serabiles  nares,  quae  fcetorem  loci  spurcis¬ 
simi,  et  corporum  spurcissimorum  semper 
haurietis!  0  miserabiles  ventres  et  ora  mise¬ 
rabilia,  quae  inedia  sempiterna  et  fame  ac  siti 
intolerabili  torquebimini!  0  membra  mise¬ 
rabilia,  quae  puteum  illum  sulphureas  flam¬ 
mas  evomentem  incoletis !  Num  annos  decem 
aut  viginti  aut  centum  aut  miile  ?  Non  sane. 
Nam  et  hoc  aliquod  genus  consolationis 
esset.  Verum  in  aeternum  et  ultra,  si  ultra 
inveniri  potest.  0  verbum  breve,  rem  nobis 
tam  diuturnam  significans! 

Haec  aeternitas,  auditores,  res  est  ejusmodi, 
ut  sine  ea  nullum  supplicium  grave,  cum  ea 
nullum  leve  judicari  possit,  et  tamen  hoc 


sale  p cenae  damnatorum  condiendae  sunt. 
Primum  enim  tot  saeculis  torquebuntur,  quot 
stellae  lucent  in  ecelo  ,  deinde  quot  arena¬ 
rum  grana  jacent  in  littore,  tum  quot  gut¬ 
tae  aquarum  inveniuntur  in  mari.  Et  his  evo¬ 
lutis  iterum  dolores  incipient,  et  sine  ullo 
fine  rota  ista  versabitur.  S/cut  oves,  inquit, 
in  inferno  positi  sunt,  mors  depascet  eos.  Ut 
enim  oves  summa  folia  herbarum  depascunt 
et  radices  non  evellunt,  ut  iterum  herbae 
nascantur,  et  iterum  tonderi  ab  ovibus  pos¬ 
sint;  sic  in  pascuis  gehennae,  ubi  oves  dam¬ 
nati,  pascua  tormenta,  et  pastor  ovium  mors 
est,  damnati  ad  pascua  a  morte  deducti  tor¬ 
menta  semper  depascent,  nec  pabula  ista 
unquam  finientur,  neque  Domini  calix, quem 
bibent,  umquam  exhaurietur.  Tamdiu  carcer 
gehennae  manebit,  quamdiu  regnum  coelo- 
rum  manebit. Tamdiu  torquebuntur  damnati, 
quamdiu  laetabuntur  beati.  Denique  tamdiu 
reprobi  morientur,  quamdiu  Deus  ipse  vivet. 
Et  nisi  desinat  esse  Deus,  quod  est,  non  de¬ 
sinent  ipsi  esse,  quod  sunt.  0  vita  mortifera. 
0  mors  immortalis,  et  quomodo  tandem  te 
appellabimus?  Vitam  an  mortem?  Si  vita  es, 
quomodo  occidis?  Si  mors  es,  quomodo  du¬ 
ras?  Neque  igitur  vita,  neque  mors  dicenda 
es.  Nam  utrumque  horum  boni  aliquid  ha¬ 
bet.  Vita  quietem  et  mors  finem.  Tu  vero 
^  neque  quietem  neque  finem  habes.  Quid 
igitur  te  esse  dicemur,  nisi  ut  totum  mali, 
quod  et  vita  et  mors  habet?  A  morte  enim 
cruciatus,  a  vita  durationem  accepisti.  Et 
vitam  igitur,  et  mortem  eo  bono,  quod  in 
illis  erat,  spoliavit  Deus,  et  in  te  posuit  reli¬ 
quum. 0  venenata  compositio  !  0  pharmacum 
amarum  !  quo  ex  calice  Domini  omnes  pec¬ 
catores  potabuntur. 

Magna  profecto  res  esset,  auditores,  si  vel 
mediocriter  intelligere  possemus,  quid  sit 
aeternitas  poenarum.  Haec  enim  sola  cogita¬ 
tio,  tamquam  frsenum  quoddain,  omnes  no¬ 
stras  libidines  coerceret,  et  ita  nostrae  vitae 
moderaretur,  ut  non  Christiani  modo,  sed 
etiam  Monachi  vel  Anachoretae  sanctissimi 
omnes  videremur.  Cogita  enim  crucem , 
quam  patitur  spatio  unius  noctis  is ,  qui 
gravi  aliquo  morbo  afficitur,  quam  frequen¬ 
ter  se  nunc  ad  istam,  nunc  ad  illam  partem 
convertit,  quam  longa  illa  nox  esse  videtur, 
quomodo  numerat  omnes  horas,  et  quam 
diuturnam  unamquamque  earum  esse  judi¬ 
cat,  quo  desiderio  aurorae  ac  lucis  tenetur, 
quam  saepe  rogat  quantum  adhuc  noctis  su¬ 
persit,  et  num  lucis  radii  apparere  incipiant. 

Jam  vero  sitam  ingens  iste  dolor  nobis  fesse 
videtur,  qualis  erit  eorum,  qui  non  lectulo 
molli,  sed  in  vivis  atque  ardentissimis  flam¬ 
mis  jacebunt,  toto  spatio  illius  noctis,  quae 
auroram  non  habet  nec  diei  lucem  expectat? 
0  profundissima  obscuritas!  0  nox  aeterna  ! 
0  nox!  0  nox  ipsius  Dei  ore  maledicta,  quae 
lucem  diei  et  aurorae  splendorem  non  vide¬ 
bis.  Verum,  auditores,  si  sola  hujus  aeterni¬ 
tatis  cogitatio  nos  perterret,  quid  erit  non 
cogitare,  sed  reipsa  in  aeternis  suppliciis  ver¬ 
sari?  Tam  horrenda  profecto  res  est  sine 
fine  torqueri,  ut  quando  unus  dumtaxat  ex 
Adae  filiis  tali  supplicio  mulctandus  esset, 
merito  omnibus  pavendum  ac  trepidandum 
esset.  Unde  igitur  sit,  ut  nunc  non  movea¬ 


mur,  cum  certissime  sciamus  infinitum  esse 
numerum  stultorum  et  viam,  quae  ducit  ad 
vitam,  angustam,  et  paucos  qui  inveniunt 
eam,  et  viam  perditionis  latissimam  et  in¬ 
numerabiles,  qui  per  eam  incedunt?  Si  ista 
non  credimus,  ubi  est  fides  nostra?  Si  cre¬ 
dimus,  ubi  judicium?  Si. sanae  mentis  sumus, 
si  fidem  Scripturis  adhibemus,  quo  pacto 
nobis  tam  horrendo  periculo  imminente  ad¬ 
huc  dormimus?  Qui  fieri  potest,  ut  crapula 
et  ebrietas  adhuc  placeant?  Adhuc  otiose 
vivere  delectet?  Excitemur  igitur, aliquando 
torporem  excutiamus,  ut  in  terris  gratiam, 
deinde  post  obitum  gloriam  Dominus  lar¬ 
giatur,  qui  esi  in  saecula  benedictus.  Arnen. 


CONCIO  IV. 


DE 


BEATITUDINE  COELESTI  ET  GLORIA  BEATORUM 


* 


SYNOPSIS 

A  figura  Abrahami  terram  promissam  lustrare 
- jussi ,  beatitudinem  a  nobis  in  terris  cogita¬ 
tione  esse  peragrandam,  exordium  docet. 
Eamdem  beatitudinem  esse  maxime  notam  et 
minime  notam  probatur :  illud ,  quia  innata 
est  cuique  ejus  aliqua  cognitio  ;  hoc,  quia  de 
nulla  rc  tam  diversae  fuerunt  Philosophorum 
veterum  opiniones ,  cujus  rei  duplex  assigna¬ 
tur  ratio.  Quod  felicitas  non  in  sapientia  hu¬ 
mana,  neque  in  divitiis,  nec  in  potentia,  nec 
in  honoribus  neque  demum  in  voluptatibus 
consistere  possit,  ostenditur.  Veram  tamen  fe¬ 
licitatem  in  se  continere  infinitas  divitias,  im¬ 
mensam,  potentiam,  incomparabiles  dignita¬ 
tes  ( ubi  vanitas  honorum  mundanorum  ob 
oculos  ponitur ),  et  incomprehensibilem  volun¬ 
tatem,  quae  omnia  fuse  et  eleganter  priori  par¬ 
te  pertractantur. 

Cur  proxime  sequens  concio  de  humana  miseria 
instituatur,  causa  redditur.  Dona,  quibus  bea¬ 
torum  corpora  sunt  donanda,  eniimerantur, 
ut  sunt,  prccter  alia  pulchritudo,  impassibili- 
ias,  agilitas  et  subtilitas,  claritas,  sensuum 
denique  omnium  delectatio,  atque  in  primis 
oculorum  ex  intuitu  beatorum,  praesertim 
multorum  et  variorum  Martyrum,  B.  Virginis , 
imo  ipsius  Dei  Filii :  aurium  ex  suavissima 
symphonia  omnigenarum  vocum  et  instru¬ 
mentorum,  siquidem  aequum  esse  videntur  ut 
corpus,  quod  miseriae  fuit  particeps,  etiam 
praemiorum  aequalitate  congaudeat.  Locus 
deinde  coelestis  beatitudinis  describitur,  ejus- 
que  sublimitas ,  amplitudo ,  pulchritudo  et  ve¬ 


nustas  multis  commendatur  praecipue  vero  a 
multitudine,  nobilitate,  pare  et  concordia  in¬ 
habitantium.  Praeterea  quasi  per  antithe - 
sim  proponitur  ingressus  coelestis  gloriae, 
occursus  sanctorum,  et  de  superatis  mundi 
miseriis  victoria  et  triumphus.  Tandem  con¬ 
clusione  ad  caelestem  patriam  exhortatoria  fi¬ 
nitur. 

Cum  Deus  Optimus  Maximus  Abrahse  Pa¬ 
triarcha}  regiones  Palaestinae  se  daturum  pol¬ 
liceretur,  id  ei  simul’ praecepit,  ut  omnia  illa 
loca  diligenter  circuiret  ac  peragraret :  Om¬ 
nem  terram,  inquit,  quam  conspicis  tibi  dabo , 
et  semini  tuo  usque  in  sempiternum.  Surge  er¬ 
go,  et  perambula  terram  in  longitudine  sua  : 
quia  tibi  daturus  sum  eam.  Qua}  verba,  optimi 
auditores,  nobis  etiam,  quibus  regnum  coe¬ 
lorum  promissum  est  a  Domino,  dicta  esse 
merito,  jureque  optimo  existimare  debemus. 
Nec  enim  aliquis  in  illa  felicissima  loca  in¬ 
gredi  permittitur,  neque  ad  ea  alicui  aditus 
unquam  patebit,  qui  ea  non  diu,  multumque 
desideraverit,  et  ad  ea  vehementissime  non 
aspiraverit.  Quis  vero  tanta  cupiditate  ejus 
pulcherrima}  regionis  videndae  flagrabit, 
quanta  nos  flagrare  par  est,  si  nihil  de  ejus 
excellentia  et  pulchritudine  noverit?  Quare 
surgendum  nobis  paulisper  est,  et  terree  co¬ 
gitationes  et  negotia  relinquenda  sunt,  ut 
alis  spiritus  in  sublimes  illas  ac  illustres  re¬ 
giones  delati,  longitudinem  aeternitatis  et  la¬ 
titudinem  felicitatis  earum  inspicere  et  con¬ 
templari  attente  ac  diligenter  valeamus.  Et 
quamquam  multa  ac  varia  sunt,  quae  de  sem¬ 
piterna  felicitate  reguoque  cielorum  dici 
possunt,  nobis  tamen  duo  potissimum  hoc 
tempore,  et  his  auditoribus  dicenda  esse  vi- 

dentur.  Primum  enim  de  ipsa  beatitudineac 
felicitate  ;  deinde  de  regionibus  ac  domiciliis 
beatorum ,  quoad  angustia)  temporis  patien¬ 
tur,  disserendum  erit. 

Principio  igitur  beatitudo  propter  sui  exi¬ 
miam  atque  excellentem  naturam  id  ferre 
proprium  habet,  ut  maxime  nota  et  minime 
nota  esse  videatur.  Eam  enim  rem  quamdam 
optimam,  et  praeclarissimam  esse,  ac  ut  Boe¬ 
tius  ait,  statum  omnium  bonorum  aggrega¬ 
tione  perfectum,  quem  adeptus  qui  sit,  nihil 
quaerat,  nihil  appetat,  nihil  optetamplius,  ne¬ 
mo  fere  est  qui  nesciat  cum  enim  omnibus  ho¬ 
minibus  amor  quidam  bealitudinis  a  natura 
insitus  sit,  et  quod  penitus  ignoratur,  amari 
non  possit :  cognitionem  quoque  beatitudinis 
aliquam  omnibus  hominibus  ab  ipsa  natura 
insitam  esse  necessc  est.  Quid  tamen  illud  sit, 
in  cujus  possessione  beatitudo  consistat,  et 
quod  hominem  collocet  in  eo  statu,  quem 
esse  diximus,  omnium  bonorum  aggregatio¬ 
ne  perfectum,  id  vero  usque  adeo  priscis 
saeculis  obscurum  fuit,  ut  nulla  qurestio  sit, 
cujus  major  discrepantium  opinionum  per¬ 
plexitas  olim  inter  Philosophos  fuerit.  Hinc 
enim  alii  in  rerumscienliaet  contemplatione : 
alii  in  virtute, quam  noverant,  hominis  bea- 
titudinem  posuerunt :  alii  voluptate  metiri 
cuncta  voluerunt :  alii  ad  ea,  quse  prima  se¬ 
cundum  naturam  nominabant,  omnia  retule¬ 
runt  :  alii  nescio  quam  indolentiam,  seu  va¬ 
cuitatem  expetendorum  extremum  et  ulti¬ 
mum  statuerunt  :  alii  virtutis  usum  cum 
vita)  perfectae  prosperitate  copulaverunt : 
fuerunt  etiam  alii,  qui  honestatem  vel  volu¬ 
ptatem  addiderunt,  vel  vacuitatem  doloris 
adjunxerunt.  Denique  ut  ex  Varrone  D.  Au¬ 
gustinus  ostendit,  usque  ad  ducentas  octo¬ 
ginta  sex  opiniones  de  summo  bono  discre¬ 
pantes  pervenerunt. 

Et  quamquam  veteres  Philosophi  maximo 
abore,  perpetuo  studio  etsummacontentione 
animi  summum  illud  bonum  investigare  co¬ 
nati  sint,  tamen  duplici,  potissimum  de  cau¬ 
sa  a  veritate  longissime  aberraverunt. 
Primum,  quod  id,  quod  unum  et  simplissi¬ 
mum  est,  in  multas  ipsi  partes  ac  vel  uti 
membra  secuerunt.  Cum  enim  probe  intelli- 
gerent,  qui  vere  felix  ac  beatus  appellandus 
sit,  affluentem  divitiis,  prseditum  potestate, 
clarum  atque  illustrem  esse  oportere,  neque 
ei  honestas,  licitasque  voluptates  ac  delicias 
deesse  debere  :  et  rursum  cum  ha)C  omnia 
et  alia  permulta,  qua)  status  hominis  beati 
prope  suo  jure  postulase  videtur,  non  posse 


in  una  aliqua  re  inveniri  arbitrarentur,  ad 
multarum  rerum  adjumenta  confugerunt  et 
multorum  diversorumque  honorum  aggre¬ 
gationem,  beatitudinem  definierunt. 

Deinde  altera  illius  errandi  causa  fuit,  quod, 
infra  lunam,  ubi  nihil  est,  nisi  mortale  et 
caducum,  prseteranimosgeneri  hominumDei 
munere  datos,  beatitudinem  qua)sierunt.  Ex 
quo  errore  ille  antea  commemoratus  error 
dimanavit.  Nam  idcirco  nihil  unum  invenire 
poterunt,  cui  omnes  beatitudinis  partes  cou- 
venircnt,  quod  non  aeternitate,  ubi  erat,  sed 
in  tempore,  ubi  non  erat,  illud  investigare 
voluerunt.  Etenim  si  veri  judices  atque  aesti¬ 
matores  rerum  praesentium  sumus,  non  du¬ 
bito,  quin  et  divitias  tam  animi,  quam  cor¬ 
poris,  et  potestatem,  et  honores,  et  volup¬ 
tates,  et  alia  ,  quae  hic  in  terris  inveniri 
possunt,  non  modo,  non  partes  ac  membra, 
sed  vix  umbras  quasdam  verse  beatitudinis 
esse  judicabimus.  Quales  enim  hic  animi  di¬ 
vitias  habere  possumus,  ubi  ille  omnium 
judicio  sapientissimus  existimatur,  qui  hoc 
unum  se  scire,  quod  nihil  sciret,  constantis¬ 
sime  praedicabat  ?  et  ubi  alius  quidam  ex 
sapientioribus  asserebat,  maximam  partem 
eorum,  qua)  scimus,  minimam  partem  esse 
eorum  quae  ignoramus.  Deinde  si  de  divitiis 
corporis  agatur,  quae  sitim  excitare  et  non 
sedare  possunt  ?  Quae  corpori  somnum  et 
et  animo  quietem  auferunt  ?  Quae  unum  di¬ 
vitem  non  faciunt,  nisi  faciant  alterum  pau¬ 
perem  ?  Quae  quo  sunt  ampliores,  eo  pluri- 
ribus  custodibus  indigent  ?  Quae  denique  ab 
ipsa  Veritate  spinis  comparatae  sunt  :  Et  po¬ 
testas  qualis  tandem  hic  in  terris  invenitur, 
quando  reges  ac  principes,  qui  omnium  ho¬ 
minum  potentissimi  esse  videntur,  sic  infirmi 
ac  debiles  sunt,  ut  sine  multis  militibus,  sine 
multis  bellicis  tormentis,  sine  multis  machi¬ 
nis  ac  praesidiis,  sine  multis  et  magnis  sum¬ 
ptibus,  tuti  esse  non  possint?  Atii,  qui  vere 
felices  ac  beati  sunt,  nullius  opem  deside¬ 
rant,  neque  adjumenta  rebus  aliis  petunt; 
sed  in  seipsis  inveniunt,  unde  sufficiant  ad 
omnium  hostium  impetus  propulsandos.  Ho¬ 
nores  vero  ac  dignitates,  quas  hic  in  terris 
invenimus,  nonne  fortunae  ludibrio  expositae 
sunt  ?  Nonne  odium,  invidiam,  suspiciones 
vix  aut  ne  vix  quidem  effugiunt  ?  nonne 
homines  quales  sint  ostendunt,  ac  saepe  ri¬ 
diculos  faciunt  ?  Quemadmodum  enim  qui 
edito  loco  collocatur,  non  proptereapulchrior 
est,  quod  plures  in  eum  intuantur ;  sed  qua¬ 
lis  sit  pluribus  innotescit  :  sic  magistratus 

et  gradus  et  sedes  locorum,  non  Immines 
sapientes  reddunt,  sed  quales  sunt,  omnibus 
manifestum  faciunt.  Et  ssepe  fit,  ut  qui  pri¬ 
vatus  cum  esset  prudens,  et  gravis  existima¬ 
batur,  ad  magistratum  evectus,  levem  et 
stultum  adeo  ridiculum  omnibus  se  prodat. 
Denique  quales  nostra  voluptates  sunt, 
qua  usum  rationis  impediunt,  intelligentia 
lumen  obscurant,  mentis  aciem  hebetant,  et 
poenitentiam  ac  dolorem  secum  ferunt  ? 
Quando  vero  nihil  horum, qua  diximus,  esset, 
et  nec  pauperes  divitia,  nec  imbecilles  po¬ 
testas,  nec  obscuri  honores,  nec  amara  vo¬ 
luptas  ?  sed  omnia  praei  ara,  omnia  excelsa, 
omnia  angusta  hic  infra  lunam  invenirentur, 
nonne  vel  propterea  hominem  beatum  non 
facerent,  quod  non  modo  non  aterna,  sed 
ne  diuturna  quidem  esse  possint?  Nam  cum 
his  demum  dicendus  sit  (utD.  Augustinus  ait) 
qui  habet  in  omne  quod  vult,  et  nihil  mali  vult, 
cum  tandem  is,  qui  beatus  dicitur,  moriatur, 
vel  ipso  nolente,  vel  ipso  volente  fit :  si  ipso 
nolente,  jam  non  habet  omne  quod  vult,  cogi¬ 
tur  enim  mori,  cum  maxime  cupit  vivere, 
adeoque  beatus  non  est  :  si  ipso  volente, 
neque  tunc  beatus  erit,  quia  male  aliquid 
vult,  mortem  videlicet  ipsam  :  qua  tantum 
est  malum,  ut  Deus  quasi  calumniam,  de 
tam  venenati  germinis  procreatione  a  se  re¬ 
pellens  scribi  voluerit  se  mortem  non  fecis¬ 
se,  sed  invidia  Diaboli  eam  in  orbem  terra¬ 
rum  aditum  habuisse. 

Qua  cum  ita  sint  dubitare  ,  auditores, 
nulla  ratione  debemus,  quin  vera  beatitudo 
supra  lunam,  et  solem,  et  supra  temporum 
vicissitudines  quarenda  sit.  Mundi  vero  sa¬ 
pientes  beatitudinem  veram  investigasse 
quidem,  non  ideo  invenisse  quod  eam  ubi 
non  erat  quarere,  atque  investigare  volue¬ 
rint.  Ubinam  igitur  beatitudinem  invenie¬ 
mus  ?  Nempe,  auditores,  non  alibi,  quam  in 
Deo.  Tunc  enim  demum  beati  erimus,  cum 
Deo  (qui  natura  beatus  est)  similes  erimus. 
Erimus  autem  similes  Deo,  cum  eum  vide¬ 
bimus  sicuti  est.  Sic  enim  magnus  ide  Theo¬ 
logus  Joanr.es  Evangelista  nos  docuit,  cum 
ait  :  Cftarissimi ,  nunc  filii  Dei  sumus,  et  non¬ 
dum  apparuit  quid  erimus ,  scimus  autem ,  quia 
cqm  apparuerit ,  similes  ei  erimus ,  quia  vide¬ 
bimus  eum  sicuti  est.  Sed  mihi  videor  logi¬ 
cum  nescio  quem  audire,  qui  vehementer 
miratur,  quomodo  ista  cohareant :  Sim  lesei 
erimus ,  quia  vidi  bimus  eum  sicuti  est  ?  Quam 
multos  enim  sicuti  sunt  videmus,  et  non 
continuo  similes  illorum  efficimur  ?  Sed  ta¬ 


men,  auditores,  et  vere  et  sapienter  et  plane 
Theologice  S.  Joannes  ait  :  Similes  erimus , 
quia  videbimus  eum  sicuti  est.  Id  enim,  unde 
beatus  est,  quicumque  beatus  est,  sive  is 
Deus,  sive  Angelus,  sive  homo  sit,  nihil 
est  aliud,  quam  prima  ac  summa  verita¬ 
tis,  qua  Deus  ipse  est,  non  qualiscumque 
cognitio,  sed  clarissima  et  apertissima  visio. 
Quare  sicut  ex  eo  beatus  Deus  quod  seip- 
sum,  optimam  videlicet  ac  summam  verita¬ 
tem  sicuti  est,  intuetur;  ita  nos  quoque  pro 
modulo  nostro  beati  et  Deo  similes  erimus, 
cum  eum,  nempe  primam  ac  summam  ve¬ 
ritatem  sicuti  est,  intuebimur.  Deinde  si  luna 
ac  stella  lumen  concipiunt,  et  similes  solis 
efficiuntur,  cum  ei  opposita  in  eum  quo¬ 
dammodo  intuentur  ;  quanto  magis  mentes 
purgatissima  beatorum  divinumlumen  con¬ 
cipient,  et  Deo  similes  erunt,  cum  non  am¬ 
plius  per  speculum  neque  in  anigmate  ;  sed 
facie  ad  faciem  justitia  Solem,  et  lucem  in- 
creatani  aspicient?  Vera  igitur  ac  sola  nostra 
beatitudo  in  Dei  visione  consistit,  quod  illis 
verbis  Dominus  affirmavit  :  Beati  mundo 
corde ,  quoniam  ipsi  Deum  videbunt.  Et  illis  : 
Haec  est  vita  aeterna ,  ut  cognoscant  te  solum 
Deum  verum,  et  quem  misisti.  Jesum  Christum. 
Qua  quidem  beatitudo,  tametsi  una  ac  sim¬ 
plicissima  res  est  :  tamen  et  divitias,  pote¬ 
statem  et  honores,  et  voluptatem  et  alia  bona, 
qua  mens  humana  desiderare  potest,  et 
multo  etiam  plura,  ad  qua  nos  humi  strqti, 
nec  desiderio  quidem  pertingere  possumus 
comprehendit.  Hoq  est  enim  quod  Apostolus 
ait  :  Oculus  non  vidit,  nec  auris  audivit,  nec  in 
cor  hominis  ascendit ,  quae  praeparavit  Deus 
diligentibus  se. 

Ac  ut  a  divitiis  ordinamur,  quales,  obsecro 
divitia  beatorum  erunt,  quando  Deus  ipse, 
et  cibus  et  potus  et  vestis  et  domus  et  pos¬ 
sessio  et  pecunia  illorum  erit  ?  Quando  ita 
rebus  omnibus  abundabunt,  ut  nihil  sibi 
deesse  putent,  nihil  curent  amplius,  contenti 
denique  ac  satiati  facultatibus  atque  opibus 
conquiescent.  Nec  enim  arca ,  ut  sapienter 
Tullius  ait,  sed  animus  dives  appellandus  est. 
Hic  quidem  in  terris  nemo  dives  est  (nec 
enim  fieri  potest,  ut  animus  noster  explea¬ 
tur)  et  merito  nominari  possit.  Major  enim 
est  cordis  humani  capacitas,  quam  ut  eam 
orbis  etiam  totus  possit  replere.  Si  quis  glo¬ 
bum  quantumvis  magnum  super  immensum 
triangulum  poneret,  nonne  stultus  esset,  si 
eo  globo  immensam  illam  trium  angulorum 
capacitatem  conaretur  explere  ?  Sane  esset. 

Nec  enim  fieri  potest,  ut  triangulus  globum 
comprehendat,  et  extremi  anguli  vacui  at¬ 
que  inanes  non  relinquantur.  Quare  cum 
res  omnes  creatse  globum  quemdam,  mag¬ 
num  illum  quidem,  sed  tamen  certis  terminis 
ac  limitibus  comprehensum  efficiant,  et  ani¬ 
mus  noster  tribus  immensas  capacitatis  facul¬ 
tatibus,  intelligentia,  memoria  et  voluntate 
praiditus  quasi  quidem  infinitus  triangulas 
sit;  nullo  modo  fieri  potent,  ut  res  creatae, 
etiamsi  omnes  uni  concederentur,  amplitu¬ 
dinem  et  vaslitatein  animi  humani  penitus 
impleant.  Tunc  igitur  tandem  iste  triangulus 
humanus  explebitur,  et  dives  erit,  et  penitus 
conquiescet,  cum  Deum  ipsum  possidebit, 
qui  in  Trinitate  personarum  subsistens,  qui¬ 
dam  triangulus  immensus,  ac  nullis  spatiis 
ac  regionibus  definitus  est.  Vere  enim  Psal¬ 
mographus  ait  :  Satiabor  cum  apparuerit 
gloria  tua.  Porro  hanc  abundantiam  rerum 
omnium  Dominus  promittebat,  cum  diceret : 
Mensuram  bonam  et  confertam  et  coagitatam 
et  supereffluentem  dabunt  in  sinum  oestrum. 
Et  rursum  :  Arnen  dico  vobis ,  super  omnia  bo¬ 
na  sua  constituet  eum.  Quse  ubertas  sermonis 
filiarum  divitiarum  ubertatem  atque  affluen¬ 
tiam  explicare  poterit,  quam  his  verbis  ve¬ 
racissimis  Dominus  sanctis  hominibus  pol- 
licitur?  Sane  is  solus  bona  beatorum  nume¬ 
rabit,  qui  Dei  ipsius  bona  numerare  potest. 
Vere  enim  ipsa  Veritas  ait :  Arnen  dico  vobis , 
super  omnia  bona  constituet  eum.  Atque  ha?c 
quidem  de  divitiis. 

Quid  vero  de  potestate  beatorum  dice¬ 
mus?  quando  non  modo  nihil  eis  nocere 
poterit,  quippe  qui  in  arce  altissima  ac  mu¬ 
nitissima  constituti,  et  lorica  immortalitatis 
induti  erunt  :  sed  etiam  omnipotentem  quo¬ 
dammodo  voluntatem  atque  animum  ge¬ 
rent  ?  Is  enim  omnipotens  vere  nominatur, 
et  est,  qui  id  totum,  quod  voluerit,  efficere 
potest,  et  nihil  plane  reperitur,  quod  ejus 
voluntati  resistat.  Talis  autem  natura  ipsa 
solus  Deus  noster  est,  qui  quxeumque  voluit 
fec  t  m  coelo  et  in  terra  ;  et  non  est  qui  possit 
resistere  voluntati  ejus  ?  Jam  vero  beatorum 
voluntates,  quis  ignorat,  ita  cum  Dei  volun¬ 
tate  conjunctas  esse  et  copulatas,  ut  pene 
una  atque  eadem  esse  videatur,  nihil  enim 
ipsi  volunt,  quod  Deus  non  velit  :  nihil  Deo 
placet,  quod  ipsis  non  placeat ,  et  id  maxi¬ 
me  fieri  cupiunt,  quod  Deo  potissimum  pla¬ 
cere  intedigunt.  Hac  igitur  ratione  quicquid 
sancti  volunt  efficitur,  et  nihil  efficitur,  quod 
ipsi  non  velint.  Proinde  non  modo  potentes, 
Tom. IX. 

sed  plane  omnipotentes  illos  esse,  quis  jure 
infic‘ari  potest?  De  qua  potestate  illa  divini 
Psaltis  verba  sunt  :  Exultabunt  sancti  in 
gloria ,  h viabuntur  in  cubibbus  suis.  Exalta¬ 
tiones  De>  in  gutture  eorum ,  et  gladii  ancipi - 
tes  ii  manibus  eorum  ;  ad  facendam  vndi- 
ctam  >n  nationibus,  increpationes  in  populis. 
Ad  alligandos  reges  eorum  in  co  » pedibus,  et 
nobiles  eorum  in  manicis  'ferreis.  Ut  faciant 
in  eis  judicium  conscriptum ,  gloria  hxc  est 
omnibus  sanet>s  ejus. 

Neque  vero  hac  potestate  minores  hono¬ 
res,  dignitates,  nomen,  splendor  et  gloria 
sanctorum  erunt.  Nam  si  principes,  si  reges, 
si  Dei  familiares,  si  filii,  si  dii  quodammodo 
erunt,  et  in  ipsa  Dei  throno  sedebunt,  quo¬ 
modo  non  illustrissimi  et  clarissimi  et  glo¬ 
riosissimi  erunt?  Audite  enim  quid  ipse  Do¬ 
minus  dicat  :  Qui  vicerit,  dabo  ei  sedere  me- 
cum  hi  throno  meo,  sicut  et  ego  vici  et  sedi 
cum  patre  meo,  in  throno  ejus.  0  gloria  incre¬ 
dibilis  !  et  quorum  laborum,  quorum  certa¬ 
minum,  quorum  dolorum  obliviscuntur  ii, 
qui  victoria?  palma,  diademate,  ac  sceptro 
insignes  coram  omnibus  coeli  princibus  ip¬ 
sius  Dei  manibus  in  trono  altissime  et  illu¬ 
strissimo  collocabuntur  ?  Merito  exclamas, 
Apostole  Paule  :  Non  sunt  condignx  passio¬ 
nes  hujus  temporis  ad  futuram  gloriam,  qux 
revelabitur  >n  nobis.  Et  rursum  :  Id  enim , 
quod  in  prxsenti  est  momentaneum,  et  leve 
tribulationis  nostrx,  supra  modum  in  sublimi¬ 
tas  x  ternum  alo  rise  pondus  operatur  in  nobis. 
Merito,  David  Sancte,  gloria  ista  oculos  tuos 
perstringit,  cum  ait  :  Mihi  autem  nimis  ho¬ 
norati  sunt  amici  tui ,  Deus,  nimis  confortatus 
est  principatus  eorum .  Quare  contemnite,  au¬ 
ditores,  et  deridete  eos,  qui  vel  in  bellis  ad¬ 
ministrandis  vel  in  gerendis  rebuspublicis  : 
vel  in  libris  conscribendis,  vel  in  statuis  et  co¬ 
lumnis  et  aedificiis  exstruendis  omne  suum 
tempus  et  corporis  atque  animi  vires  consu¬ 
munt,  ut  gloriam  aliquam  et  celebrit  Rem  ser¬ 
monis  hominum  consequantur.  Primum  enim 
quid  illis  proderit  hic,  ubi  non  erunt,  laudari, 
cum  in  gehenna,  ubi  erunt,  torquebuntur  ? 
Deinde,  quam  multos  istorum  spes  ista  nova 
fefellit?  Etecce  D.  Antonius,  D.  Benedictus, 
D.  Franciscus,  homines  simplices,  et  exper¬ 
tes  litterarum  gloriam  fugitant,  honores 
contemnunt,  aurum  tamquam  lutum  con¬ 
culcant,  et  tamen  brevissimo  spatio  splen¬ 
dorem  illum  apud  mortales  etiam  conse¬ 
quuntur,  ad  quem  nemo  mundi  sapientum 
et  potentum  maximis  laboribus,  incredibili 

studio  et  summa  animi  contentione  perveni¬ 
re  potuit.  Quam  multos  in  orbe  Christiano 
reperietis,  qui  nomen  Julii  vel  Alexandri  vel 
Aristotelis  vel  Ciceronis  numquam  audie¬ 
runt  ?  At  qui  de  Beato  Francisco,  Beato 
Antonio,  Beato  Benedicto,  et  aliis  permultis 
vitee  sanctitate  et  signis  et  prodigiis  claris, 
nihil  audierit,  nescio  si  vel  unum  invenire 
poterimus.  Et  nos,  qui  ista  nomina  in  vete¬ 
rum  libris  invenimus,  cum  Alexandri  vel 
Aristotelis  recordamur,  quantam  tandem 
reverentiae  significationem  illorum  nomini 
exhibemus  ?  Plane  modicam  omnino  vel 
nullam.  At  sanctorum  memoriam  nonne 
statuis,  templis,  altaribus,  diebus  festis, 
hymnis,  cantibus  et  omni  laetitia  ac  celebri¬ 
tate  prosequimur  ?  Quid  ?  Nonne  Christiani 
Pontifices,  reges,  imperatores,  Sanctorum 
statuis  caput  aperiunt,  et  eos  apud  Deum 
patronos  et  advocatos  habere  cupiunt?  Et 
hoc  unde,  auditores,  nisi  quia  mundi  sapien¬ 
tes  gloriae  fundamenta  super  arenam  vel 
super  aerem  potius  jacere  voluerunt.  Alii 
ex  libris,  quos  summo  laboro  conscribunt, 
nomen  et  gloriam  aucupantur.  Quid  facilius, 
quam  si  liber  comburatur  ?  Alii  in  statuis 
et  monumentis  gloriae  fundamentum  ponunt. 
Quid  facilius,  quam  si  simulacrum  fran¬ 
gatur?  Alii  magnificum  aedificium  testem  ac 
praeconem  suae  nobilitatis  habere  volunt. 
Quid  facilius,  quam  si  aedificium  ruat?  At 
nostri  Francisci,  et  Antoniii  et  ailii  viri  san¬ 
ctissimi  supra  firmissimam  petram  funda¬ 
mentum  jecerunt.  Nempe  enim  in  fide,  in 
charitate,  in  patientia,  in  castitate,  in  tem¬ 
perantia,  in  sobrietate,  in  contemptu  rerum 
praesentium,  et  desideiio  aeternarum  excel¬ 
lere  et  enitere,  vere  magni  et  praestantis 
animi  esse  putaverunt. 

Voluptas  superest  ex  iis  rebus,  quas  ad 
felicitatem  necessarias  esse  di  ebamus.  Ve¬ 
rum  nullum,  auditores,  tantum  flumen  inge¬ 
nii,  nulla  dicendi,  aut  scribendi  tanta  vis 
tantaque  copia  reperitur,  quae  vel  minimam 
partem  ejus  voluptatis  explicare  posdt,  quae 
ex  ipsius  Dei  visione  percipitur.  Tria  enim 
sunt  quae  ad  voluptatem  excitandam  requi¬ 
runtur  :  primo,  vis  animae  capax  voluptatis, 
quales  sunt  in  homine  sensus  etintelligentia: 
deinderes  ipsa,  quae  ad  eam  animae  vim  admo¬ 
ta  gignit  voluptatem, quales  in  rebus  corpora¬ 
tis  colores,  odores,  sapores  et  alia  id  genus 
sunt  :  postremo  ulriusque  conjunctio  ct  co¬ 
pulatio.  Et  quanto  vis  animae  prsestantior,  et 
res  objecta  excellentior  et  conjunctio  arctior 


et  major  existit,  tanto  voluptas,  quae  ex  illis 
principiis  oritur,  vehementior  majorque  per¬ 
cipitur.  Quae  cum  ita  se  habeant,  quis  vel  ora¬ 
tione  vel  cogitatione  consequi  valeat,  quem 
spnsum  voluptatis  sancti  percipiunt,  cum 
ipsorum  intelligentia,  vis  animae  praestantissi. 
ma,cum  Deo  summo  et  infinito  bono  ita  con¬ 
jungitur,  ut  unus  spiiitus  sit  cum  eo  ?0  quale 
est  illud  osculum  !  0  quales  illi  amplexus  ! 
0  quale  connubium,  auditores  !  Quid,  obse¬ 
cro,  erit,  vultum  illum,  illam  lucem,  illam 
speciem  intueri,  quam  laudant  astra  matu¬ 
tina,  et  cujus  pulchritudinem  sol  et  luna 
mirantur  ?  Quid  erit  bonum  illud  generale, 
in  quo  omnia  bona  continentur;  et  mundum 
illum  vere  magnum,  qui  omnes  alios  mundos 
comprehendit,  possidere  ?  Si  regina  Saba, 
cum  Salomonem  vidisset,  et  audivisset,  stu¬ 
pefacta  dicebat :  Beati  ciri  tui ,  et  beati  servi 
tui ,  qui  stant  coram  te  semper  et  audiunt  sa¬ 
pientiam  tuam  :  quid  erit  summum  illum 
Salomonem,  aeternam  illam  sapientiam,  pri¬ 
mam  atque  increafam  illam  veritatem  sem¬ 
per  audire?  0  quale  illud  gaudium  erit  cum 
uno  aspectu  altissimum,  et  maxime  recondi¬ 
tum  adorandae  Trinitatis  arcanum  intuebi¬ 
mur,  et  cum  simul  Deum  et  res  omnes  in 
Deo  videbimus  ?  Quid  enim  non  videbit,  qui 
videntem  omnia  videbit  ?  Tunc  igitur  tandem 
mens  humana  quiescet,  neque  intelligentiam 
uberiorem  desiderabit,  cum  ante  oculos  id 
totum,  quod  intelligi  potest,  habebit.  Tunc 
et  voluntas  humana  quiescet,  cum  eo  bono 
fucretur,  in  quo  caetera  bona,  tamquam  in 
fonte  et  oceano  bonorum  omnium  continen¬ 
tur.  Tunc  illae  tres  virtutes,  quibus  Deum 
modo  veneramur  et  colimus,  praemium  suum 
accipient,  cum  visio  fidei,  possessio  spei,  et 
charitati  imperfectae  charitas  perfecta  suc¬ 
cedet.  Tunc  demum  cantabitur  canticum 
illud  quod  licet  semper  cantetur,  semper  ta¬ 
men  est  novum  :  Sicut  enim  corpora  beato¬ 
rum  nunquam  senescent,  sic  laetitia,  gloria 
et  voluptas  eorum  viridis  semper  et  florida 
permanebit. 

.  PARS  SECUNDA. 

Concione  proxima,  quae  die  Dominico  se¬ 
quenti  habebitur,  constitui,  Domino  bene 
juvanle,  de  miseria  humanae  vitae,  verba 
facere,  ut  iatelligamus,  non  modo  futura, 
qualia  sunt  novissima,  de  quibus  hactenus 
egimus  ;  sed  etiam  praesentia  nos  ad  mundi 
contemptum  et  Dei  amorem  incitare.  Spero 


CONGIO  IV.  DE  BEATITUDINE  COELESTI  ET  GLORIA  BEATORUM. 


autera  considerationem  humanae  miseriae, 
vel  seque  utilem  ac  novissimorum  considera¬ 
tionem  futuram  vel  etiam  utiliorem.  Novis¬ 
sima  enim,  ut  mors,  judicium,  gehennae  et 
gloria  beatorum  clamant  quidem,  et  maxima 
voce  clamant,  ut  mundi  blanditiis  non  acqui¬ 
escamus,  et  cantum  sirenarum  non  audia¬ 
mus,  et  aliquando  voluptati,  quae  simul  blan¬ 
ditur,  et  decipit,  valedicamus  ;  sed  tamen 
quia  procul  posita  vel  sunt,  vel  esse,  licCt 
falso  putantur,  propterea  eorum  vocem  non 
exaudimus,  nisi  mentem  et  aures  erigamus, 
et  in  magno  silentio  constituti,  diligentissime 
voces  illas  attendamus.  At  praesentes  huma¬ 
nae  vitae  calamitates  nobiscum  versantur,  no- 
biscum  vivunt,  nobiscum  iter  faciunt  deni- 
que  nunquam  nos  deserunt,  et  earum  clamo¬ 
res  non  possumus  non  exaudire,  nisi  torte 
aures  nostrae  hoc  sonitu  oppletae  obsurdue¬ 
rint  ;  sicut  quibusdam  Nili  accolis  aures  ob 
continuum  sonum  occalluerunt.  Iloc  igitur 
argumentum  proximae  concionis  erit. 

Liberalissimus  ac  beneficentissimus  Deus 
noster,  sicut  non  solum  Isaac  patriarchae, 
quem  elegerat,  sed  etiam  Ismaeli  propter 
Isaac  et  propter  Abraham.  benedixit ;  sic  non 
solum  animos  beatorum  gloriosos  et  illustres 
efficiet  ;  sed  etiam  corpora,  propter  affinita¬ 
tem  et  cognationem,  quae  illis  cum  animis 
intercedit,  beneficiis  multis  et  magnis  affi¬ 
ciet.  Primum  enim  si  animis  scientiae  et  sa¬ 
pientiae  divitiis  affluet,  corpori  quoque  sua3  ac 
propriae  opes  non  deerunt,  quae  sunt  robur, 
sanitas,  pulchritudo,  possessio  regionis  am¬ 
plissimae  et  pulcherrimae,  de  qua  paulo  post 
dicturi  sumus.  Deinde  si  animus  potens,  et 
modo  quodam  omnipotens  erit,  et  corpus 
immortalitatis  veste  contectum  atque  arma¬ 
tum  ejusmodi  erit,  ut  nunquam  fame,  neque 
siti  cruciari,  neque  morbis  frangi,  neque  igne 
torreri,  neque  ferro  aperiri  aut  sauciari  ulla 
ratione  possit.  Tanta  praeterea  agilitate  prae¬ 
ditum,  et  usque  adeo  mentis,  ac  rationis 
imperio  obtemperabit,  ut  sine  labore,  nullo 
negotio,  summa  facilitate  super  omnes 
coelos  ascendet.  Quam  jucundum  spectacu¬ 
lum  erit,  auditores,  cum  terram  super  coe¬ 
lum  videbimus  et  cum  haec  corpora,  quae 
nunc  parvum  collem  sine  labore  superare 
non  possunt,  tunc  instar  fulminum  velocis¬ 
sime  ubique  discurrent.  Si  rursum  animus 
gloria  et  honore  insignis,  illustrissimus  et 
clarissimus  erit,  corpus  quoque  tanta  luce 
micabit,  ut  Dominus  dicat  :  Tunc  justi  ful¬ 
gebunt  sicut  sol  in  regno  Patris  eorum.  Si 

vero  sol  unus  dumtaxat  orbem  totum  illu¬ 
strare  et  sua  luce  complere  potest ;  si  tanta 
est  jubaris  illius  majestas,  ut  a  nonnullis 
tanquam  numen  divinum  coli  potuerit  :  si 
deniqueqjarens  laetitiae,  mundi  oculus  et  fons 
luminis  a  veteribus  est  appellatus,  quid  erit, 
cum  tot  corpora  beatorum,  hoc  est  tot  soles, 
tot  lampades,  tot  luminaria  clarissima  coe¬ 
lestem  Jerusalem  illustrabunt  ?  Postremo  si 
animus  atque  mens  deliciis  inexplicabilibus 
perfruetur,  suae  quoque  non  deerunt  corpori 
honestissimae  et  maximae  voluptates.  Siqui¬ 
dem  omnes  sensus  res  sibi  maxime  congru¬ 
entes  percipient,  et  sine  fastidio  incredibili 
delectatione  satiabuntur. 

Oculos  primum  loci  amoenitas,  et  corpo¬ 
rum  beatorum  species  et  gloria  delectabit. 
Ibi  enim  patriarcharum  coetum,  ibi  agmina 
prophetarum,  ibi  senatum  apostolorum,  ibi 
martyrum  palmas,  ibi  virginum  coronas,  ibi 
confessorum  et  monachorum  diademata  in¬ 
tuebimur.  Si  verum  est,  quod  sapientissi- 
mus  Augustinus  verum  esse  putavit,  nempe 
martyres  beatissimos  in  ea  corporis  parte, 
in  qua  potissimum  supplicia  propter  Deum 
pertulerunt,  signa  quaedam  virtutis,  splendo¬ 
rem  videlicet,  et  decorem  eximium  habitu¬ 
ros,  quale  spectaculum  erit,  omnem  illam 
tot  signorum  verse  fortitudinis  venustissimam 
diversitatem  unico  intuitu  cernere,  quse  in 
corporibus  tanti  et  tam  invicti  exercitus 
apparebit  ?  Stephanus  protomartyr  ,  velut 
signifer  quidam  agminis  gloriosi  tot  pretiosis 
lapidibus  gemmisque  micantibus  insignis 
erit,  quot  ejus  corpus  a  lapidatoribus  plagas 
accepit.  Ibi  Stephani  beatissimi  comes,  et 
collega  Laurentius  toto  corpore  multo  splen¬ 
didior  et  clarior  erit,  quam  ese  flammse  fue¬ 
rint,  quse  ipsum  tyranni  jussu  concremave¬ 
runt.  IbicorpusapostoliBartholomsei  omnem 
purpuram  quantumvis  pretiosam  splendore 
ac  lumine  superabit.  Ibi  colla  Baptistae  et 
Pauli  velut  quadam  torque  ex  auro  purissi¬ 
mo  incredibili  decore  fulgebunt.  Quale  con¬ 
vivium  corpus  intercisi  Jacobi,  quale  Agnetis, 
et  Theclse,  Caeciliae,  et  Catharinse,  quale  tot 
aliorum  praeclarissimorum  atque  invictissi¬ 
morum  martyrum,  quorum  vix  nomina  sci¬ 
mus  ,  qualo,  inquam,  convivium,  quales 
epulas  oculis  nostris  praebebunt?  Quis  vero 
deliciis  putatis  oculi  nostri  fruentur,  cum 
supra  omnes  angelorum  choros,  reginam 
illam  Deique  matrem  videbunt,  cujus  tanta 
est  gloria  atque  majestas,  ut  ipsa  sola  cho¬ 
rum  unum,  decimum  videlicet  et  postremum 

«fficiat,  cujus  pulchritudinem  Angeli  suspi¬ 
ciunt,  et  de  cujus  magnitudine  homines  glo¬ 
riantur  ?  Et  ad  hrcc  omnia  quid  erit  ipsum 
Dei  Filium  Christum  in  solio  gloria}  sure  co  - 
locatum  intueri  ?  Fi  mortales  homines  hic  in 
terris  gaudere  et  diem  festum  agere  solent, 
cum  affin  m  ahquem  suum  Cardinalem  aut 
Pontificem  renuntiatum  esse  intelligunt, 
quam  voluptatem,  obsecro,  capiemus  cntn 
Dominum  illum,  qui  frater  noster,  os  nostrum 
et  caro  nostra e-t,  regem,  imneratorem,  et 
monarchnm  orbis  esse  videbimus  ?  Quam 
jucunda  res  erit  cernere  hominem,  creato¬ 
rem  hominum  ?  Quam  libenter  homines  inter 
Angelos  erunt,  cum  totius  familiae  patrem  et 
Dominum,  non  angelum,  sed  hominem  esse 
conspicient  ?  Atque  haec  quidem  delectatio 
oculorum  erit. 

Porro  aures  perpetuo  psalteria,  organa, 
citharas  vocesque  illas  puri  simas  et  jucun¬ 
dissimas  audient  quae  omnem  tristitiam  pel¬ 
lere  et  omnia  humana  corda  quantiimvis 
ferocia  et  exacerbata  mansuefacere  possent. 
De  Beatissimo  Patre  Francisco  beatus  Bona- 
ventura  scribit,  cum  aliquando  cithara  quae¬ 
dam  Angeli  opera  in  (‘jus  auribus  insenuis¬ 
set,  tanta  eum  voluptate  affectum  fuisse,  ut 
hoc  saeculum  cum  a’io  se  crederet  commu¬ 
tasse.  Quid  igitur  sentiet  unusquisque,  cum 
choris  Angelorum  interesse  et  hymnos  illos 
de  canticis  Sion,  et  audire  et  cantare  nobis 
licebit  ? 

Neque  vero  olfaciendi,  et  gustandi  sensus 
voluptatibus  suis  carebunt  :  sed  plane  refi¬ 
cientur  et  recreabuntur  odoribus  fragrantis- 
simis  et  sapori:  us  jucundissimis,  non  quales  ' 
hic  in  terris  habemus,  sed  quales  ‘tutu: 
illius  praestantiam  et  sublimitatem  decebunt. 
Neque  enim  ad  naturae  defectum,  sed  ad 
gloriae  et  felicitatis  incrementum  erunt. 

Hac  igitur  ratione  justissimus  Deus  effi¬ 
ciet,  ut  ea  corpora,  qum  cum  animis  suis 
laboraverunt,  cum  iisdem  in  cadi  palatiis 
semper  exuitent.  JEquum  est  enim,  ut  qui 
pauperes  propter  Christum  libenter  fuerunt, 
ii  regni  coelestis  opes  amplissimas  recipiant. 
.Equum  est,  ut  qui  debiles  atque  infirmi 
hominibus  visi  sunt,  et  propter  Deum  catenis 
onerabantur,  virgis  caedebantur,  bestiis  obji¬ 
ciebantur,  in  cruces  tollebantur,  igne  et  feno 
crudelissime  necabantur,  vim  vi  non  repu¬ 
lerunt.  neque  hostibus  suis  penitus  restite¬ 
runt,  ii  potentissimi  fiant,  et  non  improbis 
hominibus  modo,  sed  omnibus  etiam  Daemo¬ 
nibus  formidabiles  sint  atque  tremendi. 


M  pium  est,  ut  qui  propter  Deum  humiles 
atque  abjecti  esse  voluerunt, et  se  contemni, 
conculcari,  nihili  fieri,  palienter  atque  liben¬ 
ter  passi  sunt  ;  ii  clarissimi  atque  illustrissi¬ 
mi  in  regno  coelorum  efficiantur.  iEquum 
est  postremo,  ut  qui  consolationem  ex  rebus 
creatis  non  quaesierunt,  imo  deliciis  omni¬ 
bus  sibiipsis  interdixerunt,  et  in  fame  et  siti, 
in  jejuniis  et  vigiliis  Domino  servierunt  et 
carnis  libidines  fortiter  compresserunt;  ii 
deliciis  et  voluptatibus  maximis  et  sempiter¬ 
nis  in  coelestibus  domiciliis  perfruantur. 

Habetis  h  ictenus,  auditores,  non  expres¬ 
sum  quidem,  sed  tamen  leviter  adumbratum 
praemium  ac  stipendium,  quod  animis  et  cor¬ 
poribus  beatorum  Deus  paravit.  Nunc  de 
ipso  loco,  in  quotam  praeclarum  stipendium 
persolvitur,  quanta  maxima  possumus  bre¬ 
vitate  dicamus. 

Illa  igitur  felici 'sima  regio  beatorum,  quae 
coelestis  Jeru  sal  em  merito  nominatur,  tantum 
sublimitate,  amphtudine  et  pulchritudine 
reliquas  omnes  regiones  exsuperat,  quantum 
ejus  habitatores  sapientia,  nobilitate  et  pro¬ 
latate  reliquarum  omnium  regionum  habi¬ 
tat  tribus  praestant.  Si  de  sublimitate  illius 
urbis  certior  fieri  cupis,  solem  et  lunam  et 
stellas  caeteras  intuere.  Unde  est  enim,  ut 
aliquae  stellae  tam  exiguae  nobis  esse  videan¬ 
tur.  cum  tamen  earum  globi  tertae  magni¬ 
tudinem  facile  vincant,  nisi  ex  eo  quod  inter 
eas,  et  nos  pene  immensa  spatia  intercedunt? 
Quantam  igitur  sublimitatem  urbem  illam 
obtinere  dicemus,  quae  super  omnes  montes, 
super  omnia  elementa,  super  omnes  coelos 
supra  mutationum  et  temporum  omnium 
vicissitudines  posita  est?  Porre  amplitudi¬ 
nem  non  minorem  esse,  quam  sublimitas 
ipsa  sit,  ex  eodem  siderum  aspectu  cogno¬ 
scere  facile  possumus.  Si  enitn  eae  sunt  ma¬ 
gnitudines  omnium,  quas  esse  numquam 
suspicati  sumus,  sique  principes  orbis  terrae 
tantum  spati  im  omnes  simul  in  potestate 
non  habent,  quanta  est  unius  exigui  sideris 
magnitudo;  et  si  stellae  innumerab.leslucent 
in  ca*lo,  et  multo  etiam  plures  in  eo  esse  et 
lucere  possent,  quanta  tandem  cadi  ipsius 
amplitudo  et  capacitas  erit?  Vere  igitur 
Propheta  Baruch  exclamavit :  0  Israel ,  quam 
magna  est  domus  Dei  et  ingens  locus  possessio¬ 
nis  ejus.  Jam  vero  quid  de  pulchritudine, 
elegantia  atque  amoenitate  paradisi  delicia¬ 
rum  dicemus?  Noster  hic  orbis  terrarum, 
qui  stabulum  pecudum  et  locus  exilii  et  val¬ 
lis  miseriae  et  lacrymarum  est,  tanto  artificio 

ab  illo  summo  architecto  fabricatus  est,  ut 
pon  domus  belluarurn  sed  hortus  delicia¬ 
rum  esse  videatur.  Obsecro,  quse  species 
hujus  amplissimi  theatri?  Quae  pulchritudo 
hujus  maximae  domus,  qua)  ccelum  ut  tectum 
aureum,  et  terram  ut  pavimentum  floridum 
habet?  Et  in  ipso  solo  terrarum,  quae  cele¬ 
britas  oppidorum  ?quae  majestas  urbium?quse 
maria?  qui  lacus?  quae  flumina?  quam  venu¬ 
stas  silvarum?  quae  species  collium?  quae 
amoenitas  vallium  ?  Vere  potissimum  inounte, 
cum  coelum  serenum  et  aer  tepidior  esse 
solet  :  terra  vero  ubique  parturit  herbescen- 
tem  viriditatem,  et  prata  floribus  vestita  et 
quasi  coloribus  variis  depicta  cernuntur,  et 
omnes  arbores  folia,  omnes  vineae  pampinos, 
omnia  arva  fruges  proferunt.  Et  si  haec  ita 
se  habent,  quantum  artificii  eumdem  illum 
mundi  conditorem  et  parentem  Deum  in  illo 
coelesti  domicilio  aedificando  posuisse  par 
est,  quod  praetorium  imperatoris,  paradisus 
voluptatum,  et  vere  hoi  tus  deliciarum  regum 
et  principum  est  ?  Si  ejus  domicilii  partem 
exteriorem,  quam  hinc  spectare  nobis  etiam 
licet,  tam  illustrem  et  tot  luminibus  quasi 
tot  lapidibus  pretiosis  gemmisque  clarissi¬ 
mis  ornatum  esse  Deus  voluit :  quid  de  parte 
interiore,  quam  soli  beatorum  oculi  cernere 
possunt,  suspicari  et  cogitare  debemus.  Sane 
Apostolus  et  Evangelista  Joannes  in  Apoca¬ 
lypsi,  verbis  forta.se  non  quibus  voluit,  sed 
quibus  potuit,  urbis  illius  pulchritudinem  et 
majestatem  expressit,  cum  ait :  Erat  structura 
muri  ejus  ex  lapide  j aspide ;  ipsa  veru  civitas- 
aurum  mundum ,  simile  vitro  mundo  :  et  fun¬ 
damenta  muri  civitatis  omni  lapide  pretioso 
ornata.  Et  singulx  portx  erant  ex  singulis 
margaritis ,  et  platea  civitatis  aurum  mundum 
tamquam  vitrum  pellucidum.  Et  templum  non 
vidi  in  ea  :  Dominum  enim  Deus  Omnipotens 
templum  illius  est  et  agnus.  Et  civitas  non 
eget  sole  neque  luna ,  ut  luceant  in  ea.  ISarn 
claritas  Dei  illuminavit  eam ,  et  lucerna  ejus 
est  agnus.  Et  ambulabunt  gentes  in  lumine 
ejus,  et  reges  terrx  afferent  gloriam  suam  et 
honorem  in  illam.  Et  portx  ejus  non  clauden¬ 
tur  per  diem ,  nox  enim  non  erit  illic.  Et  affe¬ 
rent  gloriam  et  honorem  gentium  in  illam. 
Non  intrabit  in  illam  aliquid,  coinquinatum 
aut  abominationem  faciens  et  mendacium ,  nisi 
qui  scripti  sunt  in  libro  vitx  agni.  IRcc  est 
descripiio  civitatis  cujus  pulchritudinem  us¬ 
que  adeo  regius  Pro  heta  miratur,  ut  dicat : 
Quam  dilecta  tabernacula  tua.  Domine  virtu¬ 
tum,  concupiscit  et  deficit  anima  mea  in  atria 

Domini  :  beati  qui  habitant  in  domo  tua ,  Do¬ 
mine,  in  scecula  saeculorum  laudabunt  te.  Quia 
melior  est  dies  una  in  atriis  tuis  super  millia. 
Et  si  in  atriis  tanta  venustas,  quanta  in 
domo  interiori,  in  aulis,  in  cubiculis  erit? 

Verum  eniinvero,  auditores,  praecipua  laus 
civitatis  est,  si  multos  sivcs,  si  nobiles,  si 
quietos,  et  tranquillos  habeat,  qua)  omnia 
in  hac  nostra,  de  qua  loquimur  urbe,  singu¬ 
lariter  eximia  et  praestantia  sunt.  Numerus 
enim  coelestium  civium  plane  innumerabilis 
est.  Natu  si  de  Angelis  sanctis  loquamur, 
nonne  Job  sanctissimus  ait  :  Nurnqud  est 
numerus  m  litum  ejus ?  Et  David  Propheta  : 
Currus  Dei  decem  m  lhbus  multiplex  rndlta 
laetantium.  Et  S.  Daniel  :  Millia  millium  mi¬ 
nistrabant  ei,  e  deces  miles  centena  milia 
assistebant  ei.  Et  ipse  Dominus  :  Putus  quia 
non  possum  rogare  Patrem  meum  ;  et  exhibebit 
mihi  modo  plusquam  duodecim  legiones  Ange¬ 
lorum  ?  Denique  magnus  ille  Areopagita  Dio¬ 
nysius  nonne  ait,  multi  sunt  beati  exercitus 
supernarum  mentium  infirmam  et  constri¬ 
ctam  excedentes  nosti  orum  mateiialium  nu¬ 
merorum  commensurationem?  A  qua  sen¬ 
tentia,  neque  D.  Athunasius,  neque  D.  Hie¬ 
ronymus,  neque  B.  ‘Gregarius  neque  alii 
nonnulli  sancti  et  eruditi  Patres  abesse  vi¬ 
dentur. 

\ 

Si  vero  de  sanctis  hominibus  ,  qui  il¬ 
lam  urbem  habitabunt,  sermo  sit,  audite 
quid  in  Apocalypsi  B.  Joannes  se  vidisse 
commemorat:  Vidi,  inquit,  turbam  magnam, 
quam  dinumerare  nemo  poterat  ex  omnibus 
gent  bus,  et  tribubus,  et  populi a,  et  linguis, 
stantes  ante  thronum,  et  n  conspectu  Agni, 
am  icti  stolis  albis,  et  palmx  in  manibus  eorum. 
Neque  vero  multitudo  tanta  confusionem, 
sed  potius  summus  ipsius  ordo  pulchritudi¬ 
nem  et  decorem  maximum  pariet. 

Jam  vero,  quid  de  nobilitate  coelestium  ci¬ 
vium  dicemus,  quando  triumphatores,  reges, 
principes,  Dei  filii  et  Dii  quodammodo,  quod 
nomen  longe  clarissimum  est  omnes  coeli 
habitatores  erunt?  Siquidem  ex  omnibus 
gentibus  et  tribubus  et  linguis  et  populis,  ex 
omnibus  regnis  et  provinciis  orbis  terree,  et 
ex  omnibus  hor  inibus,  qui  sunt,  erunt  et 
fuerunt,  summa  tantum  nobilitas  et  ipse  flos 
eligetur.  Cum  summus  Pontifex  in  supplica¬ 
tionibus  procedit,  toto  senatu  Patrum  pur¬ 
puratorum  eum  prosequenle ,  mirum  est 
profecto  studia  et  concursum  hominum  cer¬ 
nere,  qui  ad  ilium  intuendum  confluunt. 
Quale  igitur  spectaculum  erit,  omnem  illam 

innumerabilem  multitudinem  beatissimarum 
mentium  et  illustrissimorum  hominum  unico 
intuitu  spectare?  Res  ista  sano  ejusmodi  est, 
ut  si  attente,  diligenterque  cogitetur,  attoni¬ 
tum  hominem  et  stupefactum  reddere  possit. 
Quid?  unus  angelus  dumtaxat  etiamsi  infimi 
ordinis  sit,  multo  pulchrior  est,  quam  id 
omne,  quod  oculis  corporeis  conspici  po¬ 
test.  Quid  igitur  erit,  non  Angelum  unum, 
sed  omnem  exercitum  angelorum  spectare, 
et  omnium  munera  ac  functiones  et  gloriam 
ac  beatitudinem  intelligere? 

Porro  tranquillitas  et  pax  et  animorum 
consensio  quanta  sit  in  eo  loco,  ipsum  no¬ 
men  civitatis  declarat.  Non  enim  sine  causa 
Jerusalem,  hoc  est,  visio  pacis,  appellata  est. 
Itaque  nec  superbia  in  ea  locum  habet,  quee 
efficere  solet,  ut  inferiores  a  superioribus 
contemnantur  :  nec  invidentia,  quae  inferio¬ 
res  contra  superiores  accendit ;  sed  amor  et 
caritas  ubique  dominatur  et  regnat  ,  quae 
bonum  singulorum  facit  bonum  omnium  et 
bonum  omnium  efficit  bonum  singulorum. 
Ibi  vere  est  corpus  unum,  cor  unum  et  anima 
una,  ibi  Deus  unus  est  omnia  in  omnibus. 
Unde,  obsecro,  fit,  ut  civis  civem  magis  di¬ 
ligat,  quam  externum,  et  frater  fratrem  ma¬ 
gis,  quam  alium  hominem  et  caput  pedem 
sui  corporis  magis,  quam  oculum  alterius 
corporis  ?  Nempe  ex  eo,  quod  cives  urbem 
communem,  et  fratres  domum  communem, 
et  membra  ejusdem  corporis  vitam,  victum 
et  vestes  communes  habent.  Quanta  igitur 
conjunctio,  quantus  amor  inter  omnes  beatos 
erit,  quibus  unus  atque  idem  Deus,  patria, 
palatium,  vita,  cibus,  potus,  indumentum  ac 
demum  omnia  omnibus  erit?  Laetitia  plane, 
quae  ex  hac  conjunctione  nascetur,  et  quam 
singuli  de  beatitudine  omnium  capient , 
tanta  erit,  ut  eam  nulla  oratio  explicare  pos¬ 
sit.  Si  duorum  sapientum  et  proborum  ho¬ 
minum  amicitia  tam  est  dulcis,  ut  ille  dixe¬ 
rit,  solem  e  mundo  tollere  videntur,  qui 
amicitiam  e  mundo  tollunt,  quam  jucundum 
erit  cum  tot  sapientissimis  et  optimis  vir  is 
perpetuo  conversari?  Cum  Apostolis  loqui? 
cum  Prophetis  conferre?  agere  cum  marty¬ 
ribus?  cum  Ductoribus  et  Episcopis  sanctis¬ 
simis  vivere? 

Cogita  igitur  qualis  tibi  dies  illucescet,  si 
probe  ac  religiose  vixeris?  quando  emenso 
vitee  hujus  bievissimo  curriculo  a  morte  ad 
immortalitatem  transibis,  et  in  portis  feli- 
cissimse  illius  urbis  primum  vestigium  pones, 
ubi  perpetuo  festi  dies  aguntur  in  eorum  gra- 


tiam,  qui  ex  hoc  preelio  hostibus  devictis, 
et  spoliis  inimicorum  onusti,  locum  illum 
triumphis  sanctorum  consecratum,  ingre¬ 
diuntur.  0  quale  gaudium  animus  tuus  per¬ 
cipiet,  cum  tot  principes  nobilissimi  tibi  ad¬ 
venienti  occurrent,  in  amplexus  et  oscula 
ruent,  de  adventu  novi  fratris  inter  se  cum 
ingenti  laetitia  colloquentur,  ac  demum  tibi 
undique  circumfusi  ad  thronum  summi  im¬ 
peratoris  cum  tympanis  et  organis  te  dedu¬ 
cent,  ibique  victorias  tuas  praedicare  inci¬ 
pient,  atque  recensebunt  eleemosynas,  jeju¬ 
nia,  orationes,  integritatem  atque  innocen¬ 
tiam  vitae,  patientiam  in  adversis,  modera¬ 
tionem  inprosperis.  denique  justitiam,  tem¬ 
perantiam,  castitatem,  sobrietatem.  0  qua¬ 
lem  voluptatem  ex  singulis  tuis  bonis  ope¬ 
ribus  capies.  0  quomodo  tunc  pretium  ac 
dignitatem  virtutis  intelliges. 

At  ubi  in  portu  tranquillissimo  et  tutissimo 
te  positum  cogitabis,  et  oculos  paulisper  con¬ 
vertes  ad  oceani  fluctus,  super  quos  trans¬ 
ivisti,  et  scopulos,  vada,  procellas,  vim  ven¬ 
torum,  festum  aquarum  et  praedonum  ac 
piratarum  multitudinem  intueberis,  o  quam 
vehementer  evasisse  te  gaudebis?  O  quibus 
verbis  liberatori  ac  Deo  tuo  gratias  ages 
O  quam  saepe  repetes  :  Nisi  quia  Dominus 
adjuvit  me ,  paulo  minus  inferno  habitasset 
anima  mea,  et  tum  potiss  mum,  cum  nume¬ 
rum  illum  infinitum  pereuntium  videbis, 
et  te  unum  ex  numero  liberatorum  et  feli¬ 
cium  esse  cognosces. O  regnum  beatissimum  ! 
O  incolae  beatissimi  !  quibus  jam  tentationes 
et  insidiae  longissime  recesserunt,  jam  gla¬ 
diis  et  loricis,  palmae  et  diademata  succes¬ 
serunt  :  jam  tuto  somnum  et  quietem  capere 
possunt  oculi,  quos  assiduae  vigiliae  atque 
excubiae  apertos  tenuerunt.  Jam  Sanctus  Hie¬ 
ronymus  a  jejuniis  et  lacrymis,  et  pectoris 
tunsione  cessare  potest.  Jam  Beatus  Paulus 
et  Beatus  Antonius  qui  solitudines  desertis¬ 
simas  sectabantur,  ut  occasiones  peccato¬ 
rum  fugerent,  sine  periculo  versari  in  medio 
foro  coelestis  Jerusalem  possunt.  O  laetissima 
patria  !  O  dulci  -  gloria !  O  societas  fortunata  ! 
O  mater  nostra  Jerusalem !  cujus  fundamenta 
in  montibus  s  metis,  ad  quos  nec  jacula  ho¬ 
stium  cruentorum,  nec  sibilus  antiqui  ser¬ 
pentis,  nec  turbines  aut  nimbi,  aut  procellae 
pervenient  :  Temeritas  videtur  concupiscere 
te,  sed  quisnarn  vivere  sine  tui  desiderio 
potest?  Heu  mihi,  quia  incolatus  meus  pro¬ 
longatus  est  :  habitavi  cum  habitantibus  Ce¬ 
dar ,  multum  incola  fuit  anima,  mea. 

Filii  Adam.  haec  patria  vestra  :  oves  Chri¬ 
sti,  hoc  vestrum  ovile,  haec  pascua  vestra  : 
columbae  seductae  nou  habentes  cor,  hic 
vester  nidus,  haec  requies  vestra.  Quid  agitis? 
Quo  curritis?  Quid  persequimini?  Cur  tan¬ 
tum  bonum,  tam  leviter  vobis  eripi  sinitis? 
Cur  non  fortiter  tanto  stipendio  proposito 
dimicatis?  Hic  tempus  certaminis,  illic 
triumphi.  Hic  sementem  facere,  ibi  metere 
oportet.  Cur  uvas  colligitis  antequam  matu¬ 
rescant  ?  Cur  otio  et  voluptatibus  ante  tem¬ 
pus  vacamus?  An  nescitis  quid  Jeremias  Pro¬ 
pheta  clamet?  Omnis  homo ,  qui  comederit 
uvas  acerbas,  obstupescent  dentes  ejus.  Nunc 
aestus  viget,  nunc  uvae  acerbae  sunt  :  nunc 
aestus  ferendus  et  tolerandus  est.  In  cudo 
autumni  jucunditate,  et  uvis  maturis  frui 
licebit.  Qui  vero  haec  non  inteliigens  uvis 


acerbis  hic  vesci  voluerit,  maturas  certe 
num quam  habebit.  Et  non  miretur,  si  dentes 
ejus  apud  inferosobstupescent.  Vanum  est  vo¬ 
bis  ante  lucem  surgere.  Lux  nostra  Dominus 
Christus,  hic  sedit,  hic  jacu  t,  honores  fugit, 
despici  voluit  :  at  post  obitum  tandem  sur- 
rexit,  gloria  et  honore  coronatus  in  coelum 
ascendit.  Vanum  igitur  vobis  ante  lucem 
istam  surgere ,  sed  Surgite  postquam  sederitis 
qui  manducatis  panem  doloris.  Nunc  sedea¬ 
mus,  fratres,  nunc  humiles  simus,  nunc  la¬ 
boremus,  nunc  nesciri  cupiamus.  Tunc 
autem  Cum  dederit  dilectis  suis  somnum , 
plane  somnum,  mortem  placidam  et  jucun¬ 
dam  :  Ecce  hxreditas  Domini  :  tunc  surge- 
mus,  et  honoribus,  ac  voluptatibus  per  Chri¬ 
stum  perfruemur,  qui  est  benedictus  in 
sacculu.  Arnen. 

SYNOPSIS 

Prcclibata  utilitate,  e.v  jugi  miseriae  humanae  et 
vitee  fragilitate  consideratione,  resultante , 
thema  concionis  ex  cap.  xiv  Jobi  desumitur. 
Ubi  primum  adducitur,  ex  quam  /  ili  mate¬ 
ria  homo  compositus  sit,  nempe  ex  terra,  ea- 
que  abjectissima  :  cujus  memoriam  vel  ipsum 
nomen  homo,  ah  humo  deductum,  refricat. 
Hominis  conceptionem  omnium  etiam  j/lanta- 
rum  productione  foediore  n  esse,  ut;  ote  a  qua 
Christus  ipse  abhorruit,  et  a  virgine,  non  a 
femina  corrupta,  concipi  voluit.  Status  miser 
foetus  in  utero  materno  inclusi  describitur. 
Miseria  ]>urientis,  infantis  nuditas  et  indigen¬ 
tia  explicatur;  et  quantum  a  superbi  ■  abstra¬ 
here  debeat  hominem  ortus  innotescit.  Huma¬ 
nae  vitee  brevitas  d  pingitur,  et  cp.am  variis 
rebus  ea  u  variis  comparetur ,  narratur.  Qu  im 
mirum  sit,  hominem  mori,  cum  tamen  ex 
forma  constet  immortali.  Quamvis  sil  miseria¬ 
rum  humanarum  magnus  Oceanus,  tamen 
paucarum  hominem  esse  capacem,  vel  ex  histo¬ 
ria  A  manis  vel  experientia  probator.  Deinde 
particulatim  miseriae  singulorum  sensuum, 
imaginativee,  intellectus  tam  speculativi, 
quum  praei  ici,  et  voluntatis  pulcherrime,  ut 
omnia,  declarantur  ;  atque  celatum  singula¬ 
rum  calamitates  breviter  perstringuntur. 

Altera  pars  producit  miserias ,  quae  homini  a  re¬ 
bus  circumstantibus  evenire  consueverunt ,  ni¬ 
mirum  a  coelo  et  elementis,  a  brutis ,  ab  homi¬ 
nibus,  a  Dtvmonibus,  ab  Angelis,  a  Deo  i]>so, 
imo  a  se  ipso.  Frugi  litus  humaner,  viloe,  ejus - 
que  causa:,  ostenditur;  fallacia  et  instabili¬ 
tas  ejusdem  rationibus  et  similitudinibus  de¬ 
monstratur.  Inter  tot  miserias  h  inc  non  esse 
postremam,  quod  Deus  omnia  mala  prae¬ 


sens  observet.  Miseriarum  vero  ultimam  esse 
mortem;  cujus  cogi'ationem  superbiam  do¬ 
mare,  pavonis  exemplo  ducetur.  Et  quia  nec 
brevissimu  vita  certa  est,  idcirco  epi'ogus  nos 
ad  vigilantiam  duabus  similitudinibus  viam 
munit ,  convivae  scilicet  de  venenato  aliquo  cibo 
inter  cceter os  admoniti,  et  militum  in  fircesiaiis 
excubitarum,  ut  hoc  modo  expediti  Christo  oc¬ 
currere  possimus. 

Nihil  est,  auditores  optimi,  quod  ita  mundi 
deceptiones  et  rerum  praesentium  vanitatem 
ante oculoshominumponat,  utincertitudinis, 
brevitatis,  fragilitatis  et  aliarum  eerumnarum 
et  ca  amitatum  humanae  vitae  quam  attenta 
diligcn^que  consideratio.  Omnis  enim  huma¬ 
na  superbia  et  universa  mundi  gloria,  cum 
vitam  ipsam  humanam  tamquam  sedem  et 
fundamentum  habeat,  certe  non  potest  diu¬ 
tius  permanere,  quam  vita  ipsa  permanet. 
Itaque  divitiae,  dignitates,  honores,  magistra¬ 
tus,  et  alia,  quae  homines  hic  in  terra  suspi¬ 
ciunt,  saepe  quidem  adhuc  viventem  dese¬ 
runt  :  numquam  tamen  longius,  quam  usque 
ad  sepulcrum  hominem  persequuntur.  Tunc 
enim  cum  fundamentum  aedificii  ruit,  totum 
aedificium  ruere  necesse  est.  Quare  si  verum 
est,  quod  i  Ile  gravis  poeta  dicere  solebat,  vi¬ 
tam  praesentem  nihil  aliud,  quam  umbrae  so¬ 
mnium  esse,  quid  fandem  humanae  gloriae 
pompa  erit,  quae  brevior  adhuc  et  fragilior, 
quam  ipsa  vita  est?  Haec  sane  consideratio 
oculos  multorum  aperuit,  in  iliisque  effecit, 
ut  omnem  hominum  caecitatem  demirari  inci¬ 
perent.  Quod  ut  in  nobis  quoque  eTficere  pos¬ 
sit,  de  miseriis  humanae  vitae,  et  perspicue  et 
accurate,  quantum  in  nobis  erit,  et  temporis 
praescripti  brevLas  patietur,  hodie,  sicut  pol¬ 
liciti  sumus,  disseremus.  Ac  ut  facilius,  quae 
dicentur  a  nobis,  memoria  custodiri  possint, 

notissima  illa  verba  Job  explicabimus  :  Homo 
natus  de  muliere ,  brevi  vivens  tempore ,  reple¬ 
tur  mulns  miseriis.  Qui  quasi  flos  egreditur  et 
conteritur ,  et  fugit  velut  umbra  et  nunquam 
in  eodem  statu  permanet. 

Sljatuse  atque  aedificia,  et  alia  id  genus 
Opera,  non  parum  ex  materia,  ex  qua  fiunt 
commendari  vel  vituperari  solent.  Quare  S. 
Job,  doctor  sapientissimus,  quippe  qui  eam 
ab  ipsa  experientia,  optima  rerum  magistra, 
didicerat,  ne  aliquid  in  hac  descriptione 
humanarum  calamitatum  desiderarem^  pb 
ipsa  mateiia>  sx  qua  homo  compositus  fuit, 
exordiri  voluisse  videtur,  cum  ait  :  Homo 
natus  de  muliere.  Homo  enim  quemadmodum 
ex  duabus  partibus  maxime  differentibus 
constat,  quarum  una  nobilissima,  altera  ab¬ 
jectissima  est,  sic  etiam  duo  nomina  habet, 
unum  summa}  nobilitatis,  alterum  extremae 
objectionis  et  humilitatis.  Nunc  enim  vir 
quod  nobilitatis ;  nunc  homo,  quod  abjeciio- 
nis  nomen  est  appellatur.  Et  viri  quidem 
appellatio  formam,  hominis  vero  materiam, 
ex  quibus  hoc  animal  compositum  est,  de¬ 
signare  videntur.  Job  igitur  non  viri,  sed 
hominis  nomine  uti  voluit,  ut  materia}  igno¬ 
bilitatem  ostenderet,  ex  qua  hoc  animal  su- 
superbissimum  constat.  Homo  enim  ideo  ab 
humo  dictus  est,  quod  ex  humo  effectus  et 
procreatus  sit.  Quocirca  primus  homo  Adam 
ab  ipso  Deo  nominatus  est.  Nihil  enim  aliud 
Adam  significat,  si  Magno  Gregorio  fidem 
adhibeamus,  quam  rubram  terram.  Quod 
etiam  ad  augendam  hominis  ignobilitatem 
facit.  Nam  cum  terramultis  generibus  conti¬ 
neatur,  nulla  tamen  rubra  pejor  ac  sterilior 
invenitur.  Neque  vero  terra  quaelibet,  sed 
limus,  quae  pars  sordidissima  est,  ut  Scriptu¬ 
ra  divina  testatur  materia  humanae  consti¬ 
tutionis  fuit.  Inter  omnia  elementa,  terra 
ultimum  locum  tenet ,  inter  omnes  terrae 
partes  nulla  est  limo  vilior  atque  abjectior. 
Quare  ex  ea  materia  conditus  homo  est,  qua 
nulla  vilior  atque  abjectior  invenitur.  Quod 
sane  iEgyptii  veteres  intelligebant.  Qui  cum 
annis  singulis  diem  suum  natalem  celebra¬ 
rent,  illas  herbas  in  manibus  suis  gestare 
solebant,  quae  in  coenosis  paludibus  oriun¬ 
tur.  Haec  enim  ceremonia  significare  vole¬ 
bant,  naturae  cognationem  atque  affinitatem, 
quae  nobis  hominibus  cum  juncis,  et  paleis 
intercedit,  cum  utrique  quasi  communem 
parentem,  limum  ac  camum  agnoscamus. 

Sed  tamen  hoc  ab  illis  nos  differimus, 
quod  nostra  in  uteris  matrum  conformatio 


atque  ortus ,  multo  foedior  ac  sordidior , 
quam  herbarum  illarum  est  :  id  quod  noster 
doctor  expressit,  cum  ait:  Nilus  de  muliere. 
His  enim  paucissimis  verbis,  non  paucas 
humanae  conditionis  miserias  complexus  est. 
Primum  enim  ipse  modus,  quo  in  uteris  fe¬ 
minarum  homines  conformantur,  non  est  res 
digna,  quae  narretur  aut  conspiciatur ;  sed 
clausis  oculis  transeundum  est,  ne  rem  tam 
foedam  atque  horribilem  intueri  necesse  sit. 
Sed  unum  dicam,  usque  adeo  foedam  homi¬ 
num  1  '*  ":- 

■  -wnvcpuuncui  esse,  ui  me  ciemenuss*- 

mus  Dominus,  qui  omnes  nostras  aerumnas 
et  calamitates  perpeti  decreverat,  ut  ab  eis 
nos  liberaret;  tamen  hanc  unam  ferre  nullo 
modo  volpit.  Et  qui  sibi  turpe  non  esse  judica¬ 
vit,  conspui,  vinciri,  verberari  atque  in  cru¬ 
cem  agi,  tamen  indignum  omnino  sua  maje¬ 
state  censuitjutadeummodum  conciperetur, 
ad  quem  reliqui  homines  concipi  solent. 
Itaque  non  ex  muliere  femina  vitiata,  sed  ex 
virgine  castissima  atque  integerrima  ;  neque 
viri  alicujus,  sed  Spiritus  sancti  opera  nasci 
voluit. 

Deinde  cum  homo  jam  conceptus  est,  non¬ 
ne  maximae  calamitates  sunt,  spatio  tot 
mensium  in  utero  matris  tamquam  in  car- 
cere  vitam  degere  ?  angustissime  et  in  te- 
nebiis  habi  are  ?  foedissimi  domicilii  odo¬ 
rem  teterrimum  haurire  ?  stercoribus  atque 
urina  in  volutum  esse?  ad  matris  terga  vultum 
conversum  habere?  per  umbilicum  alimenta 
sumere  ?  per  os  matris  reddere  aerem  et  ac¬ 
cipere  ?  in  momentis  singulis  de  vita  pericli¬ 
tari  ?  Atque  haec  omnia  verissima  sunt,  et 
illis  duobus  verbis  exprimuntur  :  Naius  de 
muliere. 

Jam  vero  cum  in  lucem  prodeundum  est, 
nonne  miseria  inexplicabilis  vobis  esse  vi¬ 
detur,  ut  plerumque  puer  nondum  natus 
parricida  sit,  et  (fi  vitam  auferat,  a  qua  vitae 
beneficium  recepit?  Et  quamquam  hoc  non 
semper  accidat,  semper  tamen  eos  dolores 
mulier  in  pariendo  tolerat,  quos  nunquam 
suspicata  esset.  Qui  quidem  dolores,  quam 
vehementes  atque  atroces  sint,  vel  ex  eo  in- 
telligi  potest,  quod  sacrae  litterae  cum  mag¬ 
num  aliquem  cruciatum  significare  volunt, 
dolorem  paturientis  dicunt. 

Sed  aliam  adhuc  miseriam, id  illis  verbis  : 
Notus  de  mulere ,  latere  video.  Nam  cum 
mulier  res  mollis,  infirma,  debilis,  inops 
consilii  et  virium  sit,  qui  nascitur  ex  muliere, 
quomodo  fortis  esse  poterit  ?  Atque  rem  ita 
se  habere  experientia  ipsa  clamat.  Nascitur 

enim  homo  nudus,  inermis,  infirmus,  igno¬ 
rans,  omni  consilio  et  auxilio  destitutus. 
Ambulare  non  potest,  loqui  nescit,  neque 
seipsum  juvare,  neque  aliorum  opem  implo¬ 
rare  novit.  Denique  nihil  ei  aliud  libet  quam 
plorare,  nimirum  ut  nobis  suas  miserias  ex¬ 
plicet.  Nascitur  enim  ad  laborem,  exui  a 
patria,  inimicus  Dei,  paucos  dies  victurus,  et 
illis  ipsis  diebus  quietem  nullam  habiturus. 
Animantia  caetera  cum  vestibus  suis  nascun¬ 
tur,  quae  a  frigore  et  calore  ea  defendunt. 
Alia  enim  squamis,  alia  plumis,  alia  pilis, 
alia  tbstis  operta,  in  lucem  prodeunt.  Aibo 
res  etiam  suos  cortices,  eosque  interdum 
non  simplices,  sed  duplices  ettriplie.es  ha¬ 
bent.  Solus  homo  sine  ullo  genere  vestium  et 
omnibus  coeli  injuriis  expositus  nascitur. 
Rursusanimantia  esetera  illa  ipsa  hora, qua  ex 
uteris  matrum  procedunt,  victum  sibi  quae- 
rere  incipiunt.  Alia  natant,  alia  volant,  alia 
repunt,  alia  gradiuntur,  et  sine  ulla  duce  ad 
ubera  matrum  occurrunt.  Solus  homo  nihil 
horum  efficere  potest,  ne  comedere  quidem, 
nisi  ab  alio  doceatur.  Unum  est  dumtaxat, 
ut  dicebamus,  quod  per  seipsum  novit,  nem¬ 
pe  flere.  Id  unum  a  magistro  non  accipimus, 
neque  didicimus,  sed  ab  ipsa  natura  arri¬ 
puimus,  hausimus,  expressimus.  Quocirca 
omnes  cum  in  hunc  orbem  ingredimur,  ut 
artis,  quam  novimus  speciem  aliquod  osten¬ 
damus,  gemere  ac  plorare  incipimus.  Solum 
enim  Zoroastrem  ea  die,  qua  natus  est,  ri¬ 
sisse  antiquitas  tradidit.  Neque  enim  boni 
aliquid  monstrosus  ille  risus  portendit,  ut 
Augustinus  Doctor  sapientissimus  annotavit : 
siquidem  magicarum  artium  primus  auctor 
atque  inventor  fuit. 

Ecce  igitur  ex  quibus  principiis  illud  ani¬ 
mal  oriatur,  quo  tamen  ad  superbiam  se 
natum  existimat,  et  omnia  miscet,  invertit, 
perturbat,  subigit  terras,  fatigat  maria.  Ne¬ 
que  ipsum  orbis  totum  capere  posse  videtur. 
Et  cum  haec  omnia  facit,  adhuc  tamen  neque 
iram  compescere,  neque  libidines  fraenare, 
neque  reliquos  animae  motus  coercere,  ne¬ 
que  seipsum  vincere,  neque  Diaboli  tentatio- 
nibus  resistere  potest,  ut  se  natum  muliere, 
hoc  est,  ex  infirmitate  et  mollitie  sernper 
recordetur. 

Sequitur,  Brevi  vivens  tempore.  Ecce  vobis 
aliam  et  non  exiguam  calamitatem.  Tota  na¬ 
tura  vehementissime  ac  diutissime  in  hac 
humani  corporis  fabricatione  laboravit,  et 
vix  aedificium  ac  exitum  est  pei'ductum,  cum 
vitium  facere  et  ruinam  minari,  quin  etiam 


certissime  ruiturum  et  casurum  dicitur.  Vix 
homo  in  orbem  est  ingressus,  cum  de  egres¬ 
sione,  ut  cogitet,  admonetur,  \et  qui  cum 
labore  intravit,  cum  dolore  exire  compelli¬ 
tur.  Ne  vero  nostra  vita  diuturna  alicui  vi¬ 
deatur,  audite  sanctum  Job,  qui  post  illas 
multiplices  tentationes  adhuc  centum  qua- 
dragintaannos  supervixit  ;  et  tamen  de  vitae 
brevitate  conqueritur  :  Homo  naius  de  mu¬ 
liere ,  brevi  vivens  tempore.  Et  rursum  :  Breves 
dies  hominis  sunt ,  numerus  mensium  ejus  apud 
te  est.  Jacob  Patriarcha  a  Pharaone  interro- 
gutua,  quot  annos  jam  egisset,  respondit  : 
Dies  peregrinationis  mese  centum  triginta  an¬ 
norum  sunt  ; pauci  et  mali.  Ecce  iste  magnus 
Patriarcha  centum  triginta  annos,  paucos 
dies  appellat,  et  vi  am  tot  annorum  brevis¬ 
simam  peregrinationem  esse  dicit,  et  nos 
pisces  ephemeri  vix  unum  diem  supervivi¬ 
mus,  et  nobis  de  vitae  diuturnitate  blandi¬ 
mur  ?  Quid  S.  Daviil  ?  nonne  ait  :  Dies 
annorum  nostrorum  in  ipsis  septuaginta  anni?' 
Si  autem  in  potentatibus  octoginta  anni,  et 
amplius  eorum  labor  et  dolor  ?  Itaque  summa 
annorum  nostrorum  ad  quam  tamen  non 
omnes  perveniunt,  septuaginta  annorum  est, 
in  robustioribus  autem  octoginta.  A  quibus 
si  primum  eos  annos  detrahamus,  quos  in¬ 
fantia  et  pueritia  absorbet  :  nec  enim  toto 
illo  tempore  vitam  hominis  vivimus,  nec 
ratione  et  consilio  gubernamur  :  sed  impetu 
quodam  et  motu  ferimur,  non  secus  ac  si 
pecudes  quaedam  mentis  atque  intelligentiae 
expertes  essemus,  si  rursum  illud  etiam  tem¬ 
pus  auferamus,  quod  nobis  dormientibus 
praeterit  :  nam  cum  dormimus,  non  modo 
non  hominis,  sed  ne  bruti  quidem  vitam 
agimus.  Itaque  tempus  illud  non  vitee  sed 
mortis  potius  cujusdam  esse  videtur.  Quo¬ 
circa  eleganter  latinus  poeta  consanguineum 
lethi  soporem  esse  dixit.  Si,  inquam,  omne 
istud  pueritiae  et  somni  tempus  auferamus, 
quod  superest,  vix  spatium  quadraginta  anj 
norum  erit.  Quod  si  cum  aeternitate  confe¬ 
ratur,  quid  brevius,  quid  vilius,  quid  ab¬ 
jectius  hac  nostra  vita  cogitari  potest  ?  Fin¬ 
gite  animo  vos  in  clauso  atque  obscuro  aliquo 
cubiculo  scintillam  unam  videre,  quae  pau¬ 
lisper  discurrat  et  confestim  postea  extin- 
guatur,  et  ei  vitam  humanam  simillimam 
esse  minime  dubitetis.  Ut  enim  ea  scintilla, 
et  ante  et  retro  tenebras  habet;  ipsa  vero 
lucet  quidem,  sed  ubi  modicum  volitavit, 
extinguitur  :  sic  humana  vita  tempus  prae¬ 
teritum  et  praesens  et  futurum  habere  dici- 

tur ;  sed  tamen  et  praeteritum  nihil  est,  et 
futurum  nihil  est;  utrumque  enim  obscurum 
et  mortis  tenebris  involutum  atque  obrutum 
est.  Solum  pratens  aliquid  vitae  et  luminis 
habet,  et  hoc  ipsum  vix  esse  coepit,  cum 
extinguitur.  Hinc  videlicet  quidam  Philoso¬ 
phus,  cum  interrogaretur,  quid  de  vita  hu¬ 
mana  sentiret,  in  orbem  semel  se  convertit, 
et  abiit,  illud  sine  dubio  significare  volens, 
nihil  aliud  esse  vitam  nostram,-  quam  inci¬ 
tatissimam  conversionem.  Hinc  etiam  Apo¬ 
stolus  Jacobus  vapori  vitam  humanam  com¬ 
paravit.  Et  veterum  sapientum  alii  pisci 
ephemero,  qui  eodem  die,  qua  nascitur, 
moritur  :  alii  palmo  :  alii  puncto  :  alii  flam¬ 
mee,  quae  ex  stuppa  vel  paleis  excitatur  :  alii 
bullis,  quae  ex  guttis  pluviarum  in  aquas 
decidentibus  oriuntur  :  alii  fceno  :  alii  flori  : 
alii  herbae  :  alii  umbrae,  alii  somno,  vitam 
humanam  similem  esse  dixerunt.  Pindarus 
nec  umbram  nec  somnium;  sed  umbrae  scm- 
nium  appellavit.  Quid  somnio  vanius  ?  Quid 
nihilo  vicinius  quam  umbra  ?  Quid  igitur 
humana  vita  erit,  si  non  umbra,  sed  umbrae 
somnium  est.  Neque  haec  rethorica  amplifi¬ 
catio  vobis  videri  debet,  auditores  :  nam  si 
tanta  moles,  quanta  hic  est  totus  orbis  ter¬ 
rarum,  vix  punctum  unum  esse  videtur,  si 
cum  cceli  amplitudine  conferatur,  quid  erit 
brevitas  vitae  nostrae,  si  cuin  illa  infinita  sae¬ 
culorum  aeternitate  comparetur? 

Rem  plane  admirabilem  ac  monstruosam 
contingere  in  vita  humana  videmus,  ut  ho¬ 
mo  vix  natus  moriatur,  cum  tamen  formam 
habeat  immortalem.  Res  caeterae  quamdiu 
forma  ipsorum  manet,  tamdiu  etiam  ipsae 
manent.  Non  corruit  domus,  si  non  ejus  for¬ 
ma  ac  figura  dissolvitur.  Non  moritur  bru¬ 
tum,  nisi  ejus  anima,  quae  forma  ipsius  est, 
esse  desinat.  At  homo  formam  habet,  quae 
numquam  dissolvitur  ,  videlicet  animum 
compotem  rationis ;  et  tamen  ipse  vix  ad 
brevissimum  tempus  vivit.  vSed  alia  res  lon¬ 
ge  adhuc  monstruosior  in  hoc  animali  con¬ 
spicitur,  quod  cum  ratione  et  consilio  prae¬ 
sit,  et  vitam  praesentem  umbrae  somnium  esse 
sciat,  futuram ,  autem  finem  ac  terminum 
nullum  habituram,  vigilantissime  tamen  vitae 
praesenti,  quae  hodie  est,  et  cras  non  est 
prospiciat ;  de  futura  autem,  quae  est  aeter¬ 
na,  ne  cogitet  quidem.  Nescio  quod  mon_ 
strum  aut  portentum  unquam  inveniri  pote¬ 
rit,  si  hoc  monstrum  aut  portentum  non  est. 

Sed  jam  caetera  videamus.  Vitam  huma¬ 
nam  brevissimam  esse  doctor  noster  sanctus 


Job  hactenus  docuit.  Audite  nunc,  quo  pacto 
nos  consoletur,  ut  aequo  animo  hanc  brevi¬ 
tatem  toleremus  :  Homo ,  inquit,  natus  de 
muliere,  brevi  vivens  tempore.  Quid  dicturum 
illum  putatis  ?  jucunde,  quiete  ac  tranquille 
vivit  ?  Audite  :  Repletur  mults  miseriis.  Sin¬ 
gula  verba  emphasim  habent.  Repletur ,  in¬ 
quit,  usque  ad  summum,  ita  ut  locus  nullus 
vacuus  relinquatur.  Et  quo  liquore  imple¬ 
tur  ?  Miseriis.  Et  quot  nam?  Tribus  aut  qua" 
tuor?  Non  est  ausus  eas  numerare,  quia 
numquam  sinivisset.  Idcirco  breviter  ait  : 
Repletur  multis  miseriis.  Ac  primum  quidem, 
auditores,  etiamsi  miseriae  nostrae  paucissi¬ 
mae  essent,  adhuc  tamen  homo  facillime 
repleretur.  S:qnidem  angusta  vasa  facile 
complentur.  Humanum  autem  cor,  sicut  ad 
bona  recipienda  capacissimum  atque  ampli- 
cissimum  est,  ita  ut  res  omnes  creatae  ipsum 
explere  non  possint ;  sic  ad  mala  toleranda 
angustissimum  esse  videtur,  ita  ut  vel  mi¬ 
nima  calamitate  possit  repleri.  Exempla 
sunt  ad  manum.  Cum  noctu  in  tuo  lectulo 
te  ad  dormiendum  composuisti,  si  pulex  unus 
in  aurem  ingrediatur,  nonne  ita  te  torquet 
ac  vexat,  ut  noctem  totam  insomnem  ducas  ? 
Ita  sane.  Cur  ita  ?  Nempe  quia  homo  cala¬ 
mitatibus  facile  repletur.  In  libro  Esther 
nunquam  legistis,  quid  principi  cuidam  illu¬ 
strissimo,  nomine  Aman,  aliquando  contige¬ 
rit?  Erat  is  nobilissimus  omnium  principum, 
qui  in  aula  Assueri  regis  versabantur,  divi¬ 
tiis,  honoribus,  potestate,  splendore  et  rebus 
omnibus  affluebat,  quas  mens  humana  desi¬ 
derare  potest;  tamen  quia  Marclochaeus  Ju¬ 
daeus  quadam  die  caput  sibi  non  aperuit,  ita 
commotus  ac  dolore  atque  ira  repletus  est, 
ut  Scriptura  divina  de  eo  testetur,  ac  dicat : 
Reversus  in  domum  suam ,  convocavit  ad  se 
amicos  suos  et  Zares  uxorem  suam ,  et  exposuit 
illis  magnitudinem  divitiarum  suarum ,  filio- 
rumque  turbam  et  quanta  eum  gloria  super 
omnes  principes  et  servos  suos  rex  elevasset. 
Et  post  haec  ait :  Regina  quoque  Esther  nul¬ 
lum  alium  vocavit  ad  convivium  cum  Pege, 
praeter  me ,  apud  quam  etiam  cras  cum  rege 
pransurus  sum.  Et  cum  haec  omnia  habeam , 
nihil  me  habere  puto ,  quamdiu  videro  Mar- 
dochaeum  Judaeum  sedentem  ante  fores  regias. 
Quin  etiam  de  omni  gente  Judaeorum  delen¬ 
da  propter  hanc  unam  causam  cogitare  coe¬ 
pit.  Sed  Deus  in  caput  ipsius  omne  malum, 
quod  Judaeis  paraverat,  convertit.  Num  in- 
telligitis,  quam  levis  miseria  hominem  tam 
fortunatum  plane  miserum  et  infelicem  red- 

dere  potuit  ?  et  quam  exigua  gutta  fellis 
quam  copiam  mellis  amaram  affecit?  Hodie 
quoque  si  mercator  aliquis,  qui  multa  millia 
coronatorum  aureorum  singulis  annis  lucra¬ 
tur,  jacturam  semel  faciat  quindecim  obo¬ 
lorum,  numquid  non  se  mercatorem  infor¬ 
tunatum,  et  cui  nihil  pro  voto  succedat* 
appellabit  ?  Atque  idem  de  ambitiosis  et 
vo  uptariis  hominibus  dicere  possemus  si 
per  tempus  liceret  :  facile  ergo  miseriis  ho¬ 
mo  repletur,  quia  exiguum  atque  angustum 
vasculum  est. 

Sed  numquid  propterea  solum?  Non  sane. 

Vere  enim  humanae  miseriae  multae  et  ma- 

\ 

gnm  sunt.  Et  cum  vita  nostra  omnium  alia¬ 
rum  rerum  penuriam  patiatur,  solarum  ca¬ 
lamitatum  maximam  copiam  habet;  et  cum 
ad  reliqua  brevissima  sit,  ad  hoc  solum  sse- 
penumero  valde  diuturna  est,  ut  multis  ac 
variis  miseriis  homo  miserrimus  repleatur. 
Ac  ut  de  peccatorum  ab  scelerum  miseria 
nihil  dicam,  quse  tamen  maxima  est,  et  ma¬ 
gnam  partem  occupat  cordis  humani,  non 
est  membrum,  non  est  sensus,  non  est  facul¬ 
tas  in  homine,  quae  hic  in  terris  suam  ge¬ 
hennam  non  patiatur.  Deinde  omnia  ele¬ 
menta,  omnia  animantia,  omnes  Daemones, 
Angeli  quoque,  et  ipse  Deus  contra  hunc 
unum  Adrn  filium  conspiiasse  atque  arma 
sumpsisse  videntur. 

Sensus  tangendi,  ut  hinc  potissimum  or¬ 
diamur,  quot  generibus  febrium,  apostema¬ 
tum,  ulcerum,  plagarum  et  aliorum  morbo¬ 
rum  affligitur?  Plena  sunt  volumina  medi¬ 
corum  aegritudinibus  et  remediis  contra 
ipsas  eegr.tudines;  et  tamen  quotidie  novae 
species  morborum,  et  nova  contra  ipsos  re¬ 
media  inveniuntur,  tt  inter  ipsa  remedia 
utinam  vel  unum  reperiretur,  quod  non  ve¬ 
hementius,  quam  ipse  morbus  hominem 
aegrotum  vexaret.  Inediae  longissimae,  pbar- 
maca  amarissima,  venarum  incisiones, 
membrorum  adustiones,  dentium  evulsiones, 
remedia  morborum  sunt,  ut  jam  ego  non 
mirer,  si  plerique  hominum  magis  laborare 
et  mori,  quam  remediis  istis  uli  velint. 
Deinde  eumdem  ipsum  sensum  tangendi, 
nunc  immoderatus  calor,  nunc  immodera¬ 
tum  frigus,  nunc  immoderata  siccitas,  nunc 
immoderatus  humor  laedit.  Sensum  autem 
gustandi  modo  fames,  modo  sitis,  modo  ci¬ 
baria  incondita,  amara,  acida,  falsa  discru¬ 
ciant.  Sensus  olfaciendi,  quot  fiet  ores,  quot 
graves  anhelitus,  quot  res  male  olentes 
ferre  cogitur?  Sensus  audiendi,  quot  inju¬ 


rias,  quot  maledicta,  quot  mala  nuntia  ati- 
dit,  qui  vel  uti  acutissimi  mucforieS  Cor  ip¬ 
sius  transverberant?  Et  sensus  videndi,  quam 
multa  non  cernit,  quae  vellet ;  et  quum  multa 
cernit,  qum  non  vellet? 

Deinde  cogitatio  quam  frequenter  spectris, 
somniis,  phantasmatibus  deluditur?  Si  quem 
in  loco  obscuro  ac  deserto  solum  esse  casu 
aliquo  hecesse  sit,  is  quam  vehementer  labo¬ 
rat,  ut  cogitationem  continere  possit,  ne 
monstra  horrenda  ac  formidabilia  sibi  fin¬ 
gat?  Tanta  vero  vis  est  cogitationis,  ut  nullo 
periculo  imminente,  erigi  capillos,  et  frigi¬ 
dum  sudoiem  erumpere,  et  nullo  perse- 
quente  hominem  fugere  et  exclamare  com¬ 
pellat. 

Quid  jam  de  intelligentia  ac  mento  dice¬ 
mus?  (Jute  ludibrio  errorum  ex,  osita,  ssepe 
falsi tatem  recipit  pro  veritate.  Mihi  sane  de 
sectis  innumerabilibus  Philosophorum  co¬ 
gitanti,  qui  etiam  de  rebus  levissimis  alter¬ 
cantur,  mens  humana  similis  videri  solet 
parvulo  puerulo,  cui  nodus  inextricabilis 
oblatus  est,  et  ipse  contendit  quantum  po¬ 
test,  ut  eum  solvat,  f  t  cum  ex  una  parte  no¬ 
dus  incipit  aperiri,  ille  gestit,  exui  tat,  excla¬ 
mat,  et  interiin  non  videt  ex  altera  parte 
nodum  magis  claudi.  Sic  enim  Deus  hanc 
rerum  universitatem  condidit,  deinde  menti 
humante  illam  inspic  endam  objicit,  atque 
ait :  Rationes  et  causas  harum  omnium  rerum 
scrutare,  atque  investiga,  si  potes;  et  simul 
mirabilem  in  ea  sciendi  cupiditatem  insevit. 
Hinc  hominum  ingenia  exeiceri  in  rerum 
natura  coeperunt.  Sed  quia  rei  \ critas  pro¬ 
fundior  atque  obscurior  est,  quam  ut  ab  hu¬ 
mana  intelligentia  in  corporis  carcere  con¬ 
stituta,  erui  possit;  propterea  in  tot  tamque 
varias  sectas  philosophi  abierunt,  et  tot  inter 
ipsos  natai  sunt  de  rebus  omnibus,  etiam 
minutissimis,  dissensiones.  Ex  qua  re  mundus 
est  ortus?  Ex  igne,  inquit  Heraclitus.  Non 
est  ita, inquit  Anaximenes;  sed  ex  aere.  Er¬ 
ratis  ambo,  inquit  Thales;  nam  ex  aqua 
mundus  constat.  0  quam  egregie  fallimini, 
clamat  Democritus;  cum  ex  atomis  corpu¬ 
sculis  principium  mundus  habeat :  atque  ita 
inter  se  altercantur,  dum  falsitas  vestem  ve¬ 
ritatis  induta  omnes  deludit.  Hoc  est  enim 
quod  Sapiens  ait:  Mundum  tradidit  disputa¬ 
tioni  eorum ,  ut  non  inveniat  homo  opus,  quod 
operatus  est  Deus  ab  initio ,  usque  ad  finem.Et 
rursum  :  Hanc  occupationem  pessimam ,  id  est, 
laboris  et  afflictionis  plenam,  dedit  Deus  filiis 
hominum ,  ut  occuparentur  in  ea. 

Sed  major  adhuc  miseria  practicam  intel- 
ligentiam  occupatam  tenet.  Nam  quot  mo¬ 
dos,  quot  rationes,  quot  vias  excogitat,  ut  ad 
gradus  alti  ores  ascendere,  et  in  opinione  at¬ 
que  existimatione  hominum  crescere  possit? 
Quocirca  vere  Psalmographus  ait  :  Anni 
nostri  sicut  aranea  meditabuntur.  Ut  enim 
aranea  toto  vitee  suee  tPinpore  in  telis  texen¬ 
dis  occupatur,  et  ex  suis  ipsius  visceribus 
extrahit  ea  fila,  quibus  retia  ad  muscas  ca¬ 
piendas  efficiat,  et  saepe  fit,  ut  cum  aranea 
nihil  mali  suspicatur,  famulusaliquis  domum 
purgaturus  accedat,  et  telam  cum  aranea 
scopis  abreptam  in  ignem  projiciat.  Sic 
etiam  magna  pars  hominum,  omne  suum 
ingenium,  omnes  suas  vires  consumit,  ve- 
hementissimeque  laborat,,  ut  retia  parata 
habeat,  quibus  muscas  honorum  et  divitia¬ 
rum  aucupetur.  Et  cum  mullas  muscas  ce¬ 
pisse  se  gloriantur,  et  sibi  quietem  in  poste¬ 
rum  pollicentur,  ecce  mors,  Dei  administra, 
cum  scopis  diversarum  aegritudinum  adest, 
et  homines  istos  in  utramque  aurem  dor¬ 
mientes  arripit,  et  in  gehennae  incendium 
projicit,  afque  ita  opus  cum  architecto  simul 
in  momento  temporis  perit. 

Neque  vero  immunis  a  miseriis  voluntas 
gxistit ;  imo  vero  quis  numeret  appetitus, 
amores,  odia,  suspiciones,  zelotypias,  spes 
vanas,  invidias,  timores  et  molestias  volun¬ 
tatis  humanae?  Nihil  sine  formidine  aggredi 
audet.  Si  male  agit,  timet  judices,  exilium, 
verbera,  ignominiam,  cruciatus.  Si  bene 
agit,  linguas  timet  obtrectatorum,  quid  iste 
dicet,  qu  d  i  le  cogitab  t?  Iste  nimis  sanctum, 
ille  hypocritam  suspicabi  ur.  Si  dives  est, 
timet  latrones;  si  pauper,  metuit  creditores. 
Si  amat,  zelotypia  illum  consumit;  si  odit, 
odium  illum  excruciat.  Deinde  quis  explicet, 
quanta  cupiditate  omnes  flagrent  statum 
suum  cum  statu  alterius  commutare.  Omnes 
enim  aliorum  statum  meliorem,  quietiorem 
et  beatiorem  esse  existimant,  quam  suum. 
Agricolae  mercatores,  mercatores  agricolas 
beatos  appellant.  Privati  magistratibus  in¬ 
vident  potestatem  et  tribunalia  ;  magistra¬ 
tus  privatorum  hortum,  et  tranquillitatem 
laudant.  Clerici  statum  laicorum,  laiei  statum 
clericorum  tranquilliorem  esse  contendunt: 
et  hoc  est  argumentum,  nullum  plane  non 
miserum  atque  infelicem  esse.  Cum  nemo 
sua  sorte  contentus  vivat,  et  Laudent  omnes 
(ut  ille  ait)  diversa  sequen/es ,  et  segros  ho¬ 
mines  imitentur,  qui  nunc  ad  istam,  nunc  ad 


illam  lectuli  partem  se  convertunt,  et  nus¬ 
quam  tamen  quietem  invenire  possunt. 

Intuere  post  haec  omnes  aetates,  quam  im¬ 
becillis,  quam  ignorans  pueritia,  quam  levis 
adolescentia,  quam  rapida  juventus,  quam 
gravis  et  molesta  senectus?  Quid  est  puer, 
nisi  brutum  hominis  figuram  prae  se  ferens? 
Quid  adolescens,  nisi  equus  indomitus? 
Quid  senex,  nisi  domicilium  omnium  aegri¬ 
tudinum  et  dolorum?  Et  in  omnibus  istis  ae¬ 
tatibus  quanta  multitudine  miserrimarum 
necessitatum  obruimur?  quotidie  comedere, 
quotidie  bibere,  quotidie  dormire,  quotidie 
spoliari,  quotidie  vestiri,  quotidie  aliis  in¬ 
numerabilibus  necessitatibus  servire  cogi¬ 
mur,  et,  quod  multo  miserius  atque  infelicius 
est,  tot  laboribus  et  sudoribus  occupationes 
istas  nobis  emere  necesse  est,  ut  jam  mirum 
non  esse  videatur,  si  Democrito  et  Heraclito 
in  mentem  venit,  ut  eorum  alter  fieret  sem- 
per,  alter  semper  rideret :  nempe  ille  mise¬ 
rias,  iste  vanitates  humanae  vitae  sapientis¬ 
sime  considerabat. 

PARS  SECUNDA. 

Humanae  vitae  calamitates  ita  graves  et 
midtiplices  sunt,  ut  Ecclesiasticus  dicat  : 
Occupatio  magna  creata  est  omnibus  homini¬ 
bus,  et  jugum  grave  super  filios  Adam  a  die 
exitus  de  ventre  matris  eorum  usque  in  diem 
sepullurse  in  matrem  omnium..  Beatus  quoque 
Bernardus  scribere  ausus  est,  vitam  praesen¬ 
tem  paulo  minus  infelicem  sibi  videri  ea, 
quam  damnati  in  inferis  gehennae  carceribus 
trahunt.  Quis  enim,  obsecro,  non  obstupeat, 
si  cogitare  incipiat  omnia  quae  nos  circum¬ 
stant,  in  unum  genus  humanum  saevire,  at¬ 
que  impetum  facere,  quasi  ea,  quae  hacte- 
nuscommemoravimus,ad sinum  humani  cor¬ 
dis  miseriis  replendum  non  sufficerent?  Ille 
clarissimus  fulgor  quem  solem  nominamus, 
qui  quasi  quidam  communis  pater  omnium 
viventium  est,  aliquando  radiis  suis  ita  sae¬ 
vit,  ut  omnia  comburat ;  aliquando  tam  longe 
recedit,  ut  omnia  frigore  moriantur.  Terra 
vero,  quae  nostra  communis  mater  esse  di¬ 
citur,  quot  homines  quotidie  suis  praecipi¬ 
tiis,  voraginibus,  tremoribus  absorbet?  Et 
si  parentes  nostri  sic  agunt  nobiscum,  quid 
de  stellis  et  elementis caeterisexpectabimus  ? 
Quid  effundent  io  nos  Luna,  Saturnus,  Mer¬ 
curius,  Mars?  Quid  facient  maria?  Quam 


462 


CONCIO  y.  DE  MISERIA  HUMANA  VIT^. 


multos  quotidie  devorabunt?  Et  vere  tot  sco¬ 
puli,  tot  vada,  tot  syrtes,  tot  Charybdes,  tot 
loca  periculosa  inveniuntur  in  mari,  ut  dif¬ 
ficillimum  omnino  sit  evadere  naufragium. 
Mors  autem  ab  iis,  qui  vehuntur  in  mari, 
nunquam  longius  abest,  quam  sit  asserum 
illorum  crassitudo,  ex  quibus  navis  compo¬ 
sita  est.  Quid  jam  de  nostro  aere  dicemus? 
Nonne  frequentissime  levi  de  causa  corrum¬ 
pitur,  et  nebulas,  caligines,  pestes  et  aegri¬ 
tudines  generat  ? 

Neque  vero  animantia  bruta  principem 
suum  hominem  reverentur,  et  non  solum 
leones,  ursi,  tigres,  dracones  et  aliae  feree 
majores,  sed  ipsee  etiam  muscae,  culices,  pu¬ 
lices  et  alia  minutissima  animalcula,  mirum 
est,  quam  vehementer  hominem  torqueant, 
vexent,  affligant,  discrucient. 

Atque  utinam  sola  bruta  nobiscum  bella 
gererent  et  nihil  ab  ipsis  hominibus  timere¬ 
mus.  Verum  non  ita  se  res  habet.  Quid  enim 
tot  gladii,  tot  sagittae,  tot  bombardee,  tanta 
copia  pulveris  tormentarii,  tot  moles,  tot 
machinae,  quas  homines  invenerunt,  sibi 
volunt?  Nonne  plures  gladius,  quam  morbus 
absumit?  Ab  uno  Julio  Caesare,  qui  clemen- 
tissimus  fuisse  dicitur,  historiae  tradunt,  un¬ 
decies  centena  millia  hominum  in  diversis 
proeliis  necata  fuisse.  Et  si  vir  clementissi- 
musid  fecit,  quid  tot  crudelissimos  tyrannos 
fecisse  suspicari  et  cogitare  debemus?Quid? 
quod  nec  terree,  nec  maria,  nec  loca  deser¬ 
ta,  nec  publicoe  plateae,  nec  privatae  domus 
a  furibus,  latronibus,  piratis,  tuta  sunt  ? 
Nonne  aegrorum  vastationes,  urbium  popu¬ 
lationes,  fortunarum  direptiones,  incendia 
doni  orum,  vincula,  verbera,  ignominiam, 
plagas  et  ipsam  mortem  quotidie  homines 
ab  hominibus  patiuntur?  Et  hoc  est  illud 
animal,  quod  politicum,  quod  sociale,  quod 
humanum,  et  quod  sine  cornibus  et  ungui¬ 
bus  nascitur,  ut  pacem  et  charitatem  colat. 
Quid?  quod  non  solum  hostes,  sed  et  amici, 
et  pacis  ac  justitiae  defensores  in  homines 
saeviunt? Neque  aliter  fleri  potest.  Interro¬ 
gate  praetores  et  praesides  urbium  quot  car¬ 
ceres,  quot  genera  compeclum  ac  vinculo¬ 
rum,  quot  supplicia,  quot  patibula,  quot 
rotas  paratas  habeant;  et  in  quos  tandem? 
Nonne  in  homines?  0  homo,  domus  cala¬ 
mitatum,  et  adhuc  domari  non  potes?  Adhuc 
superbis?  Adhuc  erigeris ?Et  quot  praeterea 
sollicitudinibus  et  curis  propter  uxorem, 
filios,  fratres  aliosque  conjunctos  et  neces¬ 


sarios  angitur?  Si  eos  odit,  odium  illum 
excruciat;  si  diligit,  amor  illum  consumat  ; 
si  filiis  caret,  torquetur  habendi  desiderio  ; 
si  eos  habet,  angitur  amittendi  metu. 

Neque  solum  corporeos  hostes,  quos  vi¬ 
dere  et  evitare  nobis  licet;  sed,  quod  multo 
est  infelicius,  etiam  incorporeos,  a  quibus 
ipsi  videmur,  et  quos  videre  non  possumus, 
habemus.  Daemones  enim  qui  callidissimi, 
saevissimi  et  potentissimi  numero  et  viribus 
sunt,  nihil  agunt,  nihil  moliuntur,  nihil  co¬ 
gitant  aliud,  quam  quomodo  tentare,  deci¬ 
pere,  laedere,  ac  in  gehennam  praecipitare 
homines  possint. 

Sancti  etiam  Angeli  nonnunquam  in  ho¬ 
mines  arma  capiunt.  Qui  enim  Sodomam  et 
Gomorrham  cum  habitatoribus  igni  et  sul¬ 
phure  cremaverunt?  Angeli.  Qui  centum 
octoginta  quinque  hominum  millia  in  castris 
Sennaclrerib  trucidarunt?  Angeli.  Qui  tot 
plagis  et  mortibus  /Egyptum  affecerunt  ? 
Angeli.  Qui  cum  Josue  contra  Chananoeos 
et  Jebusoeos ;  cum  Macchabeeis  contra  Ly- 
siam  et  exercitum  ejus  pugnaverunt?  An¬ 
geli.  Qui  denique  cum,  Theodosius  imperator 
contra  Persas  et  Sarracenos  dimicaret,  cir¬ 
citer  centum  millia  Sarracenos  in  fluvium 
Euphratem  praecipitaverunt?  Angeli. 

Neque  Angeli  solum,  sed  ipse  etiam  Deu,s 
interdum  cum  homine,  tamquam  cum  ho¬ 
ste,  se  gerit  ;  Cur  faciem  tuam  abscondis ,  in¬ 
quit  Job,  et  arbitraris  me  inimicum  tuum  ? 
Quid  hoc  est.  Domine  Deus  ?  etiam  tu  qui 
parens  et  custos  meus  esse  solebas,  jam  mihi 
bellum  indixisti,  et  mecum,  ut  cum  hoste, 
te  geris  ! 

Atque  ad  haec  omnia  accedit  bellum  inte¬ 
stinum,  quod  homo  secum  perpetuo  gerit. 
Quis  enim  non  experitur  inimicitias  et  con¬ 
tentiones  appetituset  voluntatis,  sensus  et  ra¬ 
tionis  ?  Quis  non  aliquando  contrarias  appe¬ 
titiones,  et  contraria  judicia  simul  habet,  ut 
ipsemet  homo  seipsum  non  intelligat,  ut 
nesciat  ipse  quid  velit?  Quis  igitur  jam  non 
videt,  quam  vere  Job  dixerit  f  Repletur 
mul  is  miseriis  ?  Quis  non  cernit  nunc  vilissi¬ 
mum  vermem,  quem  hominem  nominamus, 
quasi  in  centro  sphoeroe  constitutum,  ut  ad 
eum  omni  ex  parte  miseriae  pluant,  et  om¬ 
nia  tela  ac  spicula  diligantur? 

Sed  jam  quod  sequitur  vidmmus.  Qui 
quasi  flos  egreditur  et  conteritur.  Pergit  enu¬ 
merare  praeclaras  conditiones  humanae  vitae. 
Eam  enim  brevem  et  miseram  esse  hactenus 

docuit;  nunc  addit  fragilem  quoque  et  fal¬ 
lacem  esse.  Qui  quasi  flos  egreditur  et  conte¬ 
ritur.  Res  sane  pulcherr  ima  et  venustissima 
est  flos;  sed  tamen  idcirco  nihil  fit,  quod 
nihil  magis  fragile  et  caducuili  inveniatur. 
Sic  eliam  homo,  cum  adhuc  puer  vel  ado¬ 
lescens  est,  admirabili  specie  ac  venustate 
praeditus  esse  videtur  :  sed  cur  id  magni  fieri 
debet,  cum  omni  vitro  fragilius  sit?  Certe 
vitrum  in  multa  saecula  integrum  servari 
posset,  si  clausum  in  arca  diligentissime  cu¬ 
stodiretur  :  at  homo  sive  custodiatur,  sive 
non  custodiatur,  diu  servari  non  potest  : 
siquidem  mortis  causam  in  venis  et  visceri¬ 
bus  inclusam  habet.  Deinde  quid  hac  nostra 
carnea  domo  fragilius,  quae  unico  aspectu 
dejici  prosternique  potest?  Bullae,  quae  fiunt 
in  aquis,  tenui  flatu  dissolvuntur  quaedam 
sed  non  intuitu.  At  homo  si  ab  aliquo  venenato 
oculo  conspiciatur,  continuo  languere  inci¬ 
pit,  et  saepe  etiam  moritur.  0  arx  munitissi¬ 
ma,  quae  sine  tonitruis  bombardarum  solo 
intuitu  dejici  potest!  Neque  vero  mirandum 
est,  si  hoc  pueris  contingat,  quorum  adhuc 
est  recens  aedificium,  sed  quod  viri  jam  ma¬ 
turi,  levioribus  aliquando  de  causis  repente 
intereant,  id  vero  aliquid  justae  admirationis 
habet.  Nam  quis  nescit,  modicum  frigoris, 
modicum  caloris,  aciculam  unam,  morsum 
unius  exigui  anguis,  denique  sexcentas  res 
alias  minutissimas  hominem  vita  spoliare 
posse?  Si  quaeras,  quid  Lucium  Crassum, 
summum  illum  suae  aetatis  oratorem,  inter¬ 
fecerit,  tibi  Marcus  Tullius  respondebit,  eum 
quadam  die  paulo  vehementius  dum  oraret, 
incaluisse,  inde  septimo  die  lateris  dolore 
consumptum.  Quid?  quod  plerumque  nulla 
ratio  obitus  hominum  reddi  potest  ?  In  Sy¬ 
nodo  Fiorentina  litteris  proditum  est,  Con- 
stantinopolitanum  Patriarcham,  nomine  Jo- 
sephum,  vesperi  sanum  ac  valentem  in  cu¬ 
biculum  se  recepisse,  et  mortuum  mane 
inventum  fuisse.  Neque  id  singulis  centum 
annis  semel  contingere  existimare  debemus, 
ego  enim  senex  certe  non  sum,  tam  multos 
tamen  repente  obiisse  cognovi,  ut  longissi¬ 
mum  catalogum  nominibus  repente  sublato¬ 
rum  hominum  possim  implere.  Verum  enim 
vero,  auditores ,  si  sapienter  rem  totam 
consideremus,  non  mirabimur,  hominis  vi¬ 
tam  plana  fragilem,  et  caducam,  et  flori 
simillimam  esse;  sed  contra  jure  mirari  de¬ 
beremus,  si  paulo  firmior  ac  robustior  esset. 
Si  domum  luteam  plenam  rimis  videretis, 
miraremini,  si  levis  impulsus  eam  dejiceret? 


Non  sane.  Jam  igitur  quid  miramur,  si  cor¬ 
pus  humanum  quod  nihil  est  aliud,  quam  ex 
luto  recenti  compositum  aedificium,  levi  flatu 
ventorum  facile  corruit?  Et  cur,  obsecro, 
tam  facile  cursus  horologiorum  impeditur  ? 
cur  tam  crebro  sunt  falsa  ?  Cur  aliquando 
penitus  a  suo  cursu  cessant?  Nonne  quia  tot 
rot;  s,  et  tanto  artificio  constitutas  habent, 
ut  si  vel  una  impediatur,  omnes  impediantur? 
Quod  si  hoc  in  horologiis  ferreis  contingit , 
quanto  facilius  in  humano  horologio  contin¬ 
gere  poterit,  quod  majori  artificio,  et  non  ex 
ferro,  sed  ex  Iulo  fabricatum  est?  Non  igitur 
nobis  corporis  humani  fragilitas,  sed  animi 
humani  stultitia  admirationi  sit,  quae  super 
tam  fragile  fundamentum,  tam  altas  turres 
erigere  consuevit. 

Porro  altera  miseria,  quae  floris  compa¬ 
ratione  nobis  significatur,  deceptio  est  hu¬ 
manae  vitee,  quae  quidem  maxima  miseria 
est.  Nam  sicut  virtus  simulata  duplex  vitium 
est ;  sic  ficta  felicitas,  duplex  est  calamitas. 
Si  vita  praesens  talem  se  ostenderet, qualis  est 
non  multum  ejus  miseria  nobis  obesset.  Sed 
nunc  ideo  mirum  in  modum  nos  laedit,  quae 
falsissima  est.  Et  cum  sit  foeda,  pro  pulchra 
se  venditat  :  cum  semper  mutetur,  stabilis 
et  constans  vult  videri,  cum  sit  brevissima, 
tam  diuturnam  se  simulat,  ut  homines  dece¬ 
pti  ad  omnes  suas  libidines  explendas  se 
tempus  habituros  credent,  et  adhuc  ad  poe¬ 
nitentiam  agendam  satis  multum  spatii  su- 
perfuturum.  Flos  cum  mane  colligitur,  ru¬ 
bet,  nitet,  colorem  denique  maxime  vivum 
et  permanentem  habere  videtur,  tamen  paulo 
post  marcescit,  et  omnem  speciem  ac  deco¬ 
rem  amittit.  Saepe  etiam  venustus  ille  color 
suavem  odorem  pollicetur  et  nihilominus 
si  propius  accesseris  teterrimum  odorem 
percipies.  Talis  est  humana  pulchritudo. 
Hodie  adolescentem  formosissimum  vide¬ 
bis  ;  cras,  si  levi  febricula  forte  corripiatur, 
pallentem ,  squalidum  et  mortis  figuram 
prae  se  ferentem  cernes.  Cur  ita?  Nempe, 
quia  Homo  quasi  flos  egreditur  et  conteritur. 
Et  illo  ipso  tempore,  quo  floret,  tametsi 
oculis  nostris,  qui  solam  extremam  superfi¬ 
ciem  intuentur,  pulcher  esse  videatur,  ta¬ 
men  si  quod  intrinsecus  in  ipsis  viscerum 
recessibus  lateat,  cernere  aliquo  modo  pos¬ 
sem  us,  plane  sepulcrum  dealbatum  hominem 
esse  judicaremus.  Quid  enim  homo,  nisi  va¬ 
sculum  corruptum,  in  quo  quicquid  ponitur, 
statim  corrumpitur;  et  quae  tam  immunda 
cloaca  reperitur,  unde  tot  sordes  et  tam 

graviter  olentes  et  ex  tot  partibus  egrediun¬ 
tur  ?  Multa)  herba),  nonnullae  arbores,  ali¬ 
quot  etiam  animantia  odorem  suavissimum 
spirant,  cum  homine  vero  satis  praeclare 
ageretur,  si  non  foeteret.  Ecce  igitur  quid  sit, 
Quasi  flos  egreditur  et  conteritur. 

Sequitur  :  Et  fugit  vellit  umbra ,  et  nun¬ 
quam  in  eodem  statu  permanet.  Quarum  dua¬ 
rum  sententiarum  posterior  prioris  explicatio 
est.  Utraque  autem  magnam  quamdam  hu¬ 
manae  vitae  calamitatem  declarat.  Non  enim 
solum  brevis,  misera,  fragilis  et  fallax  est, 
sed  etiam  instabilis  atque  inconstans.  Est 
vero  ab  iis  horologiis  sumpta  similitudo,  in 
quibus  umbra  numerum  horarum  designat. 
Ut  enim  umbra  ulla  semper  movetur,  et 
spatium  in  horologio  mutat,  et  horas  diver¬ 
sas  ostendit,  tametsi  stare  oculis  nostris  vi¬ 
deatur  :  sic  etiam  vita  nostra  semper  est 
alia,  et  nec  ad  momentum  temporis  quidem 
quiescit.  Ii  qui  navi  vehuntur,  licet  jaceant, 
sedeant,  dormiant,  semper  tamen  iter  confi¬ 
ciunt,  et  spatio  aliqua  transmittunt.  Sic  et 
nos,  auditores,  laboremus,  quiescamus,  vi¬ 
gilemus,  dormiamus,  scribamus,  legamus, 
quidquid  voluerimus,  faciamus  ,  semper  ta¬ 
men  magis  ac  magis  ad  portum  nostrum, 
qui  est  mors,  appropinquamus.  Hinc  videli¬ 
cet,  S.  Job.  dies  suos  velociores  cursore 
fuisse  conqueritur.  Nam  cursorem  etiamsi 
magna  negotia  festinare  cogunt,  aliquando 
tamen  etiam  quiescere  necessitas  naturse 
compellit.  At  anni  nostri,  nec.ad  punctum 
temporis  propter  ullam  necessitatem  quie¬ 
scere  permittuntur.  Fugit  igitur  homo  vehit 
umbra,  et  >  umquam  in  eodem  statu  permanet. 

Aspicite  nunc,  auditores,  atque  intuemini 
homines  setates,  et  apertissime  humana)  vi¬ 
tae  mutationes  cognoscetis.  Pueritia  tam 
animo,  quam  corpore  est  imbecilla  :  Inven¬ 
tus  animo  imbecilla,  corpore  robusta;  aetas 
matura,  et  animo  et  corpore  robusta;  sene¬ 
ctus  animo  robusta,  corpore  imbecilla  :  aetas 
decrepita  rursum,  tam  animo  quam  corpore 
imbecilla  :  Fugit  ergo  velut  umbra  et  nun¬ 
quam  in  eodem  statu  permanet.  Quid  quod 
nunc  sapiens,  nunc  insipiens,  nunc  laetus, 
nunc  maestus,  nunc  sanus,  nunc  aeger,  nunc 
robustus,  nunc  imbecillis,  nunc  amat,  nunc 
odit,  nunc  timet,  nunc  sperat,  nunc  ridet, 
nunc  plorat,  nunc  vult,  nunc  non  vult.  De¬ 
nique  nec  luna  nobis  tot  facies  ostendit, 
neque  Protheus  in  tot  formas  se  convertebat, 
chamaeleon  tot  colores  permutabat,  quot 
sunt  hominum  quotidianae  ac  pene  repenti¬ 


nae  mutationes.  Et  dignum  ducis  super  hujus¬ 
cemodi  aperire  oculos  tuos ,  et  adducere  eum 
tecum  in  judicium  ?  0  clementissime  Pater 
noster  Deus,  non  est  satis,  quod  iste  vermi¬ 
culus,  qui  nominatur  homo,  vitam  vivit 
brevissimam,  miserrimam,  caducam,  falla¬ 
cem  et  inconstantem?  Cur  etiam  hoc  ad  cu¬ 
mulum  calamitatum  addis,  ut  tu  Deus  oculos 
ab  eo  nunquam  removeas,  et  passus  ejus 
numeres,  et  verba  et  cogitationes  consideres, 
et  tamquam  severus  magister  nullum  erra¬ 
tum  impunitum  dimittas  ?  Et  dignum  ducis 
super  hujuscemodi  aperire  oculos  tuos,  et  ad¬ 
ducere  eum  tecum  in  judicium  ?  Quam  cru¬ 
cem,  quas  molestias  patit  parvus  puer,  quam 
nec  unam  lineam  recte  ducere  novit,  cum 
magistrum  sibi  astare,  et  manum,  et  virgam 
attollere,  et  omnes  erratus  observare  videt  ? 
Non  minor  formido  nos  occupatos  teneret, 
auditores,  si  Deum  a  nobis  nunquam  oculos 
removere,  et  omnia  opera  nostra  conside¬ 
rare,  ut  secundum  ea  nos  judicet,  aliquando 
cogitaremus.  0  nos  miseros,  auditores,  si 
hicc  intelligimus  ;  miseriores,  si  non  intelli- 
gimus!  Quod  quidem  maximae  parti  homi¬ 
num  accidere,  quis  non  videt?  Quam  multi 
enim  reperiuntur,  qui  quasi  illis  reliquae 
calamitates  non  sufficerent,  etiam  istam 
patiuntur,  ut  tamquam  phrenetici  vivant,  et 
suas  miserias  non  cognoscant?  Jamintelligo 
quam  sapienter  B.  Gregorius  dixerit  solos 
primos  parenti  s  nostros,  qui  beatitudinem 
status  illius  gustaverant,  in  quo  il.os  initio 
Deus  posuerat,  miserias,  in  quibus  versa¬ 
mur,  plane intelligere  potuisse.  At  nos  eorum 
filii,  qui  in  exi  io  nati,  et  in  valle  miseriarum 
educati  sumus,  sicut  nihil  de  felicitate  sta¬ 
tus  illius  novimus;  ita  parum  omnino  de 
nostri  status  miseriis  intelligimus.  Imo  vero 
ita  plerisque  natale  suum  placet  ut  liceret, 
de  exilio  patriam,  de  carcere  domum  pro¬ 
priam  facerent. 

Verum  neque  hoc  hactenus  licuit,  neque 
unquam  licebit.  Nam  mors  tamquam  epilo- 
gusomniumcalamitatum,  omnium  hominum 
vitam  concludit.  Ha)c  est  illa  ultima  et  ma¬ 
xima  calamitas,  quam  fugere  aut  declinare 
nullus  unquam  potuit.  Qui  enim  cum  labore 
vivimus,  cum  dolore  mori  debemus.  Non¬ 
nulli  quidem  fuerunt,  qui  se  remedia  contra 
mortem  habere  jactarent,  sed  et  ii,  quibus 
remedia  ista  promittebant,  et  ipsi,  qui  pro¬ 
mittebant,  perierunt,  et  se  mendaces  suo 
ipsorum  exitu  demonstraverunt.  Quid  ?  Pa¬ 
triarcha;  mortui  sunt,  Propheta)  mortui 

sunt,  Apostoli  mortui  sunt,  virgo  Deipara 
mortua  est,  ipse  Dominus  Christus  mortuus 
est  :  reges  moriuntur,  imperatores  moriun¬ 
tur,  Pontifices  moriuntur,  et  audebit  ali¬ 
quis  sperare  se  non  moriturum  ?  Imo  vero, 
auditores,  vix  homo  conceptus  in  utero  est, 
et  jam  ad  mortem  condemnatus  est.  Cum 
vero  ex  utero  egreditur,  ex  carcere  egredi¬ 
tur,  non  ut  sit  liber, sed  ut  ad  patibulum  dedu¬ 
catur.  Itaque  omnes  idcirco  fugimus  velut 
unbra,  et  nunquam  in  eodem  statu  permane¬ 
mus,  qui  perpetuo  tendimus  ad  patibulum, 
sed  alii  ad  unum  miliare,  alii  ad  duo,  alii  ad 
tria,  alii  ad  plura  progrediuntur  atque  hinc 
fit  ut  alii  maturius,  alii  tardius  moriantur. 

Quae  cum  ita  sint,  quis  nostram  stupidi¬ 
tatem  et  insaniam  interpretetur  ?  At  patibu- 
bulum  pergimus  et  in  itinere  saltamus  , 
ridemus,  jucundi'  sumus,  tamquam  si  ad 
nuptias  pergeremus?  Sed  in  hoc  errore  ideo 
versamur,  quia  nunquam  de  morte,  ad  quam 
maximis  itineribus  currimus,  cogitamus. 
Pavo  gloriosum  animal,  cum  venutissimam 
illam  rotam  quam  ex  pulcherrimis  suis  pen¬ 
nis  efficere  solet  intuetur,  gaudet,  laetatur, 
gestit,  nunc  istam,  nunc  illam  partem  suae 
rotae  circumspicit.  At  cum  in  pedes,  quos 
nigerrimos  et  turpissimos  habet,  oculos  con¬ 
jicit,  continuo  cum  stridore  et  gemitu  alas 
demittit,  rotamque  dissolvit.  Ad  eumdem 
modum,  auditores,  non  pauci  reperiuntur, 
qui  cum  se  divitiis  atque  honoribus  afflixere 
vident,  gloriantur,  et  sui  ipsorum  amore  ca¬ 
pti  suam  fortunam  suspiciunt,  seipsos  admi¬ 
rantur,  nec  non  in  multos  annos,  quid  sibi 
sit  faciendum,  proponunt.  Hoc  anno,  in¬ 
quiunt,  magistratum  illum,  anno  sequente 
illum  geremus ;  deinde  provinciam  illam 
administrabimus,  tum  palatium  in  ea  urbe 
aedificabimus, cui  hortos  illos  et  illam  vineam 
adjungemus.  Atque  hac  ratione  telas  cogi» 
tationum  in  immensum  extendunt,  qui  si 
-aliquando  pedes  ipsi  suos  intuerentur?  si 
extremum,  si  finem,  si  exitum  suum  mor¬ 
tem  esse  cogitarent,  si  dicerent  aliquando  : 
magistratus  geremus,  provincias  admini¬ 
strabimus,  palatia  erigemus,  et  post  haec 
omnia  quid  erit?  Certe  moriemur,  et  haec 
omnia  deseremus.  0  quam  celeriter  alas 
demitterent,  superbiam  exuerent,  mentem, 
consilia,  vitam  et  mores  commutarent  ! 

Sed  age  videamus,  num  hoc  vitae  spatium 
saltem,  etiamsi  brevissimum  sit,  nobis  tuto 
polliceri  possimus;  ita  ut  certo  sciamus,  nos 
usque  ad  annum  quinquagesimum  vel  sexa- 
Tom.  IX. 


gesimurn  sine  dubitatione  victuros?  Non 
multum,  auditores,  laborandum  est,  ut  hoc 
investigemus.  Nam  excepto  rege  Ezechia, 
cui  Dominus  annos  quindecim  donavit,  ex¬ 
perientia  ipsa  clamat,  nec  punctum  tempo¬ 
ris  ita  esse  in  nostra  potestate,  ut  certe  affir¬ 
mare  possimus,  in  illo  nos  non  morituros. 
Sive  enim  comedimus,  sive  dormimus,  sive 
iter  facimus  sive  quiescimus,  in  periculis 
semper  versamur-.  Quocirca  non  sine  causa 
tam  frequenter  in  evangelio  Dominus  ck- 
mat  :  Vigilate ,  quia  nescitis  qua  hora  filius 
hominis  veniet.  0  si  vim  rationis  hujus  intel- 
ligere  omnino  possemus,  quantum  utilitatis 
atque  emolumenti  hodie  ex  hac  una  concio¬ 
ne  referremus!  Vigilate ,  inquit,  quia  nescitis 
qua  hora  Filius  hominis  veniet.  Quod  est  idem, 
ac  si -apertius  dixisset:  Quia  horam  illam 
nescitis ,  horis  omnibus  vigilate.  Et  quia 
diem  illuni  nescitis,  diebus  omnibus  vigilate. 
Et  quia  mensem  atque  annum  illum  nesci¬ 
tis,  omnibus  annis  et  mensibus  vigilate. 

At  ut  rem  istam  similitudine  aliqua  illu¬ 
stremus  :  Si  ad  convivium  aliquod  invitatus 
fuisses,  et  cum  jam  mensae  accumberes,  et 
multa  ac  varia  ciborum  genera  ante  te  posi¬ 
ta  cerneres,  si  familiaris  aliquis  tuus  secreto 
te  admoneret,  ac  dicerel,  in  tanta  copia  ci¬ 
borum  unum  quemdam  esse,  in  quo  vene¬ 
num  lateat:  quid  ageres?  quid  acciperes? 
quem  cibum  attingere  auderes?  Nonne  om¬ 
nes  tibi  suspecti  essent?  Ego  sane  sic  arbi¬ 
tror,  etiamsi  vehementissime  esurires,  ta¬ 
men  ne  in  illum  incideres,  in  quo  venenum 
latet,  ab  omnibus  manum  abstineres.  Quaero 
nunc  abste ,  quot  annos  adhuc  te  vivere 
posse  putas?  Dicturus  es,  fortasse  circiter 
triginta  aut  quadraginta.  Liberaliter  tecurn 
agam.  Do  tibi  ut  vivere  possis  etiam  sex- 
aginta.  Jam  igitur  pro  comperto  habes, 
et  hoc  minime  negabis,  in  aliquo  horum 
sexaginta  annorum  mortem  tuam  latere,  et 
penitus  te  ignorare,  quis  ille  annus  sit.  Quae 
cum  ita  sint,  quomodo  non  omnes  tuos  dies 
suspectos  habes?  quomodo  non  omnes  refor¬ 
midas?  quomodo  non  in  omnibus  vigilas? 
Non  audes  e  tot  cibis  vel  unum  contingere, 
quia  familiaris  tuus,  qui  mentiri  et  te  deci¬ 
pere  potest,  te  admonuit  de  veneno;  et  non 
timebis  neque  vigilabis  omnibus  diebus  vi¬ 
tae  tuae,  cum  Deus,  qui  mentiri  non  potest,  te 
admonere  dignatus  sit,  in  uno  illorum  die¬ 
rum  mortem  tuam  latitare?  Quid,  obsecro, 
responderi  ad  hoc  argumentum  potest  ? 

Sed  adhuc  aliud  argumentum  audite.  Cur 

in  aciebus  et  praesidiis  perpetuo  milites  ex¬ 
cubare  et  vigilare  solent?  Nonne  ex  eo, 
quod  nesciunt  qua  hora  venturi  sint  hostes? 
Profecto  enim  si  hoc  scirent,  multis  vigiliis, 
et  laboribus  parcerent.  Sed  idcirco  semper  in 
armis,  semper  parati,  semper  vigilantes  sunt, 
ne  tunc  forte  dormiant,  et  inermes  atque  im¬ 
parati  inveniantur,  cum  hostes  arcem  oppu¬ 
gnare  incipient.  Cum  igitur  unusquisque  no¬ 
stram  arcem  unam,  nempe  animam  suam, 
custodiendam  acceperit,  et  quam  arcem,  au¬ 
ditores?  nempe  eam,  quam  ipse  Dei  Filius 
proprii  sanguinis  effusione  a  Daemonum 
.tyrannide  liberavit  :  eam  vero  perpetuo  ho¬ 
stes  obsideant,  qui  nunquam  dormiunt,  et 
semper  insidias  et  molitiones  et  machina¬ 
menta  contra  eam  excogitent,  et  nos  incauti, 
dissoluti,  inconsiderati  erimus?  Hostis  sem¬ 
per  vigilat;  nos  semper  dormiemus  ?  Hostis 
non  comedit,  non  bibit,  non  mercaturam 
exercet,  non  ambit  honores,  denique  nihil 
penitus  agit,  ut  totum  se  in  expugnatione 
animarum  nostrarum  occupet,  et  nos  othnia 
alia  agemus,  de  omnibus  aliis  rebus  cogita¬ 
bimus,  in  omnibus  solliciti  ac  diligentes  eri¬ 
mus,  et  solum  arcis  nostrse  propugnationem 


negligemus?  vigilemus  ergo,  vigilemus,  quia 
nescimus  diem  neque  horam. 

Cum  igitur,  auditores,  vita  praesens  talis 
sit,  qualem  audivistis,  neque  remedium  ul¬ 
lum  contra  mortis  venenum  reperiatur,  per 
Jesum  Christum  Dominum  nostrum,  et  per 
salutem  vestram  vos  oro  atque  obtestor,  ut 
rebus  vestris  mature  et  sapienter  consulatis. 
Et  quoniam,  nisi  nos  ipsos  periculosissime 
fallere  volumus,  in  rebus  praesentibus  spem 
nullam  ponere  possumus ,  obsecro ,  ut  ad 
bona  futura,  animum,  vota,  cogitationes  et 
contentiones  nostras  transferamus.  Ibi,  ibi, 
auditores,  nostra  fixa  sint  corda,  ubi  vera 
sunt  gaudia  :  et  tamquam  ii,  qui  de  rebus 
praesentibus  desperabimus,  regnum  coelo¬ 
rum  violenter  ingredi  statuamus.  Neque  no¬ 
bis  imperator  deerit,  quem  sequamur,  post 
octo  dies  dux  Israel  Jesus  adveniet.  Et  quo¬ 
niam  sine  sarcinis,  sine  impedimentis  nudus 
et  expeditus  veniet,  nos  quoque  sarcinas 
relinquamus,  impedimenta  abjiciamus,  nudi 
et  expediti  Domino  occurramus,  ut  hac  ra¬ 
tione  commodius  et  celerius  in  terram  pro¬ 
missionis,  cum  ipso  et  per  ipsum  ingredia¬ 
mur,  qui  est  benedictus  in  saecula.  Arnen. 


CONCIONES 


SUPER 


MISSUS  EST  ANGELUS  GABRIEL 


ETC. 


/ 


* 


J’ 


CONCIO  PRIMA. 


SUPER 

MISSUS  EST  ANGELUS  GABRIEL  A  DEO  IN  CIVITATEM  GALILHLE ,  CUI  NOMEN 

NAZARETH,  etc.  Lucae  i,  v.  26. 

Habita  Lovanii  Dominica  prima  Adventus. 


SYNOPSIS 

Significato  instituto,  de  dominicae  scilicet  incar¬ 
nationis  mysterio  agendi,  in  primis* breviter 
solemnitas  Angelicae  legationis  ostenditur , 
quam  commendat  mittentis  dignitas ,  ejus  ad 
quam  mittitur  praestantia,  inlernuncii  emi. 
nentia  et  negotii  magnitudo.  Occasio  verbo¬ 
rum,  quibus  utitur  euangelista,  indicatur  Cur 
Christus  aequinoctio  verno  conceptus,  solstitio , 
hiberno  natus ;  Joannes  vero  Buplistu  aequi¬ 
noctio  autumnali  conceptus  et  solstitio  festivo 
natus  fuerit,  duplex  ussignulur  hujus  rei  mi - 
sterium.  Dignitas  Angelorum  extollitur-,  et 
cur  Angelus  adB.  Virginem  missus  sit,  qua- 
tuor  redduntur  causce.  Cur  Gubriel,  wpole 
summus  aliquis  Angelorum  huic  legationi  sit 
destinatus,  et  quam  bene  nomen  Gabriel,  huic 
legationi  conveniat  demonstratur.  Numinis 
Dei  triplex  etymologia,  ej usque  occurrutior 
consideratio  affertur,  ex  qua  triplex  nobis  hau¬ 
rienda  proponitur  utilitas  :  nam  fiduciam 
exci  dat ,  torporem  expellit ,  advigilandum  exu- 
scitat.  Quantopere  deinde  praesentiae  Dei  con¬ 
sideratio  nos  a  peccato  abstrahere  debeat,  ra¬ 
tionibus,  et  exemplo  Ercmitcv  scortum  conver¬ 
tentis,  docetur. 

Pars  posterior  de  legationis  loco  et  persona ,  ad 
quam  direita  fuit,  agit.  Cur  Christus  in  Na¬ 
zareth  concipi  voluerit  tres  causce  cum  ratio¬ 
nibus  adferuntur  ;  et  quantopere  Christus  de¬ 
lectetur  flore  virginitatis  et  celatis ,  ex  occasione 
ostenditur.  Cur  B.  Virginis  consensum  Deus 


requisiverit.  Cur  itidem  Matrem  Dei  Virginem 
esse  oportuerit,  rationibus  quinque  allatis  de¬ 
claratur.  Judaeorum  error  ct  Basilio  Magno 
et  D.  Hieronymo  refutatur.  Quare  Maria  fue¬ 
rit  desponsatu ,  ex  SS.  Patribus  sex  enume¬ 
rantur  causce.  Quali  viro  fuerit  desponsatu , 
ubi  eju\  cum  Josepho.  comparatio  instituitur. 
Tandem  nomen  Mariae  miris  ut,  par  est ,  ex¬ 
tollitur  encomiis,  et  ut  illud  veneremur,  gravis 
admonet  conclusio. 

Dominici  adventus  sacrum  tempu  et  sua 
celebritate  et  nostra  consuetudine  nos  mo¬ 
net  optimi  atque  ornatissimi  auditores,  ut 
conciones  variis  de  causis  hactenus  inter¬ 
missas  nunc  demum,  Deo  auctore,  repeta¬ 
mus.  Quia  vero  superioribus  annis  de  Evan- 
geliis  et  epistolis,  quae  hoc  tempore  inter 
sacrorum  solemnia  in  Ecclesia  recitantur, 
locuti  sumus,  iis  in  praesentiarum  omissis, 
historiam  dominicae  incarnationis,  quarn 
B.  Lucas  Evangelista  conscripsit,  quaeque 
pulcherrima  et  suavissima,  et  tempori  ma¬ 
gis  consentanea,  Domino  adjuvante,  expo¬ 
nendam  suscipiemus.  Sed  necesse  est,  an¬ 
tequam  ad  ipsa  B.  Evangelistae  verba 
explicanda  veniamus,  pauca  dicere  de  ma¬ 
gnitudine  atque  excellentia  totius  legationis, 
quam  idem  B.  Lucas  divinitus  admonitus 
atque  edoctus  scribere  instituit.  Sic  enim 
fiet,  ut  opus  non  sit  a  vobis  petere,  ut  dili¬ 
genter  attenteque  audiatis.  Neque  enim  hoc 
argumentum  nostra  commendatione  indi¬ 
get,  sed  ipsum  per  se  non  attentionem  ac 

diligentiam  modo  impetrabit,  sed  etiam 
admirationem  ac  stuporem  incredibilem 
excitabit. 

Quatuor  omnino  res  sunt,  qua)  legationem 
aliquam  illustrare  solent :  auctoritas  ejus  ad 
quem  legatio  mittitur,  dignitas  mittentis  , 
praestantia  legati,  pondus  ac  magnitudo 
negotii.  Qua)  quidem  in  hac  una  legatione, 
ita  sunt  omnia  magna  atque  eximia  ut  talem 
alteram  orbis  terrarum  nullo  unquam  tem¬ 
pore  viderit.  Is  enim,  qui  legatummittit,  Deus 
est.  Quid  vero  est  Deus?  Magnus  Dominus 
et  rex  magnus  super  omnes  deos  :  qui  solo 
nutu  aufert  spiritum  principum,  terribilis  apud 
omnes  reges  terrae ;  rex  regum  et  Dominus 
dominantium  :  cujus  potentia,  sapientia,  bo¬ 
nitas,  majestas,  ita  nullis  terminis  coerce¬ 
tur,  ita  nullo  fine  concluditur,  ita  modum  et 
mensuram  omnem  excedit,  ut  ne  suspicari 
quidem  tantam  magnitudinem  cogitando 
possimus.  Ea  vero,  ad  quam  legatio  mitti¬ 
tur  virgo  quaedam  est,  quae  suam  quidem  a 
clarissimis  viris,  Patriarchis,  Prophetis, 
ducibus,  regibus  originem  trahit;  sed  eos 
omnes  vera)  nobilitatis  splendore  longo  in¬ 
tervallo  post  se  relinquit.  Neque  enim  fuit 
unquam,  neque  deinceps  est  futura  talis  al¬ 
tera  virgo,  quam  solam  optimo  jure  lumen 
ac  decus  orbis  terra),  domicilium  virtutum, 
aciem  sanctitatis,  florem  ipsum  generis  hu¬ 
mani  nominare  possumus.  Atque  is,  qui  tanta 
legatione  fungitur  est  Angelus  Gabriel,  vir¬ 
gine  quidem,  ad  quam  mittitur.,  divinae  gra¬ 
tiae  muneribus  et  charismatibus  minor,  sed 
certe  natura)  praestantia  et  dotibus  major. 
Unus  enim  est  de  magnis  illis  principibus  ac 
senatoribus,  qui  in  aula  coelestis  regni  divi¬ 
norum  Sacramentorum  et  mysteriorum  con¬ 
scii  et  participes  astant  perpetuo  coram  Deo. 
Jam  vero  de  negotii  magnitudine  ac  pon¬ 
dera,  quod  hac  legatione  peragitur,  quid 
dicemus?  Est  enim  ejusmodi,  ut  ab  ea  salus 
totius  humani  generis  dependeat.  Neque 
negotium  majus  aut  admirabilius,  aut  nobis 
omnibus  utilius,  salutarius,  suavius  ulla  un¬ 
quam  legatione  confectum  est.  Hoc  enim 
agitur,  ut  humana  natura  Dei  Filio  stabili 
matrimonio  adjungatur,  atque  hujus  affini¬ 
tatis  gratia  genus  humanum  aeternae  morti 
adjudicatum  de  ipsis  faucibus  mortis  eripia¬ 
tur  et  ad  imperium  coeleste  ac  sempiternum 
evehatur. 

Qua)  cum  ita  sint,  necesse  non  erit  a  vobis 
attentionem  aut  diligentiam  auscultandi  pe¬ 
tere  ;  sed  potius  omnes  simul,  cum  Apo¬ 


stolo  Paulo,  a  Deo  nostro  flagitemus,  Ut  det 
nobis  spiritum  sapientiae  et  revelationis  in  agni¬ 
tione  ejus ,  illuminatos  oculds  cordis  nostri  :  ut 
cognoscamus  magnum  illud  pietatis  Sacra¬ 
mentum,  quod  ab  Angelo  nuntiatum,  ab 
Evangelista  conscriptum,  ab  Apostolis  prae¬ 
dicatum,  a  mundo  creditum,  universa  hoc 
tempdre  colit  ac  veneratur  Ecclesia.  Venia¬ 
mus  nunc,  si  placet,  ad  initium  hujus  divinae 
historiae  breviter  -explicandum. 

In  mense  autem  sexto,  missus  est  Angelus  Ga¬ 
briel  a  Deo  in  civitatem  Galilaeae,  cui  nomen 
Nazareth ,  ad  virginem  desponsatam  viro , 
cui  nomen  erat  Joseph ,  de  domo  David  :  et 
nomen  virginis  Maria ,  etc. 

Exordium  est  hoc  historiae  accurratissi- 
mum  et  pulcherrimum,  quo  tempus  et  locus 
rei  gestae,  nec  non  personarum,  quae  rem 
tantam  peregerunt,  nomina  et  conditiones 
brevissime  describuntur.  Exposuerat  enim 
paulo  ante  B.  Lucas  Praecursoris  Domini 
conceptionem,  admirabilem  illam  quidem  et 
miracufis  prodigiisque  plenam  ;  sed  nullo 
modo  cum  novitate  et  miraculo  conceptionis 
dominicae  comparandam.  Proptereacum  di¬ 
xisset  :  Concepit  Elizabeth ,  et  occultabat  se 
mensibus  quinque ,  dicens  :  Sic  fecit  mihi  Do¬ 
minus  in  diebus ,  quibus  respexit  auferre  op¬ 
probrium  meum  inter  homines  :  statim  subje¬ 
cit  :  In  mense  autem  sexto ,  a  conceptione 
videlicet  Praecursoris,  Missus  est  Angelus 
Gabriel  a  Deo  in  civitatem  Galilaeae ,  etc.  Quasi 
dicere  vellet,  rem  magnam  exposui,  mulie¬ 
rem  videlicet  anum  et  sterilem,  praeter  om¬ 
nem  naturae  ordinem  concepisse  :  nunc  vero 
multo  majorem  et  difficiliorem,  nempe  con¬ 
ceptionem,  et  partum  virginis  enarrare  ag¬ 
gredior.  Illud  enim  quamquam  raro,  ali¬ 
quando  tamen  factum  esse  meminimus,  et 
exemplum  Sarae,  Rebeccae,  Rachelis,  Annae 
et  aliarum  nonnullarum  sterilium  femina¬ 
rum  in  ipsis  divinis  voluminibus  legimus. 
Hoc  vero,  neque  factum  est  unquam,  neque 
fiet,  ut  merito  de  hac  virgine  ille  Christianus 
poeta  cecinerit  : 

Nec  primam  similem  visa  est,  nec  habere  sequen- 
‘  [tem.] 

Sed  mysterium  ejus  temporis,  quod  sa¬ 
pientia  Dei  tam  ad  praecursoris  sui  concep¬ 
tionem  et  nativitatem  elegit,  silentio  praete- 
riri  non  debet.  Quis  enim  casu  factum  sibi 

persuadere  poterit,  ut  praecursor  et  Dominus 
quatuor  praecipuos  dies  totius  anni,  duo 
aequinoctia  et  duo  solstitia  inter  se  quodam¬ 
modo  diviserint?  Ut  praecursor  in  aequi¬ 
noctio  autumni  conciperetur ,  in  solstitio 
aestivo  nasceretur  ,  Dominus  vero  aequi¬ 
noctium  veris  eligeret  ad  conceptionem,  et 
solstitium  hibernum  ad  nativitatem  ?  Quid 
igitur  haec  sibi  volunt  ?  si  casu  facta  non 
sunt,  ergo  mysterio  non  vacant.  Joannes 
(auditores)  legem,  Christus  Evangelium  si¬ 
gnificabat  :  propterea  non  immerito  Joannes 
in  aequinoctio  autumni?  Christus  in  aequino¬ 
ctio  veris  concipitur.  Quemadmodum  enim 
tempore  autumnalis  aequinoctii  collectioni 
frugum  et  fructuum  finis  imponitur,  cadunt 
folia  de  arboribus,  omniaque,  quae  in  agris 
sunt  arescere  et  interire  incipiunt :  Ita  Joan- 
ne  adveniente  lex  Moysis  interitui  appropin¬ 
quabat,  omnesque  caeremoniae  illae  legales, 
et  sabbata  et  neomeniae  et  sacrificia,  quasi 
arentia  folia  decidebant  :  Lex  enim  et  Pro¬ 
pheta  usque  ad  Joannem  :  Et  sicut,  ineunte 
vere,  novus  annus  inchoatur,  et  omnia  virere 
ac  florere  incipiunt,  erumpunt  de  vitibus  et 
arboribus  gemmae,  ac  omnis  ubique  terra 
herbescente  viriditate  quasi  vestitur  ;  ita 
Christo  ad  terras  descendente,  novus  popu¬ 
lus,  novae  leges,  nova  sacrificia,  nova  Sacra¬ 
menta,  novae  caeremoniae  inchoabantur.  Et 
haec  deinceps  sola  virere  ac  florere,  et  per 
omnem  terram  disseminari  ac  propagari, 
augeri  et  confirmari  oportebat.  Joannes  prae¬ 
terea  hominis  veteris;  Christus  hominis  novi 
figuram  gerebat.  Proinde  optimo  jure  na¬ 
scitur  Joannes  in  aestivo  solstitio  et  Christus 
in  hiberno.  Quemadmodum  enim  in  aestivo 
solstitio  sole  recedente  dies  minuuntur ;  in  hi¬ 
berno  vero  sole  redeunte  crescunt:  ita  Joan¬ 
nes  adventu  suo  veterem  hominem  paulatim 
minui  debere  significabat;  Christus  autem 
novum  hominem  crescere  jam  oportere  de¬ 
monstrabat.  Hinc  est  illa  vox  ejusdem  Bea¬ 
tissimi  Joannis:  Illum  oportet  crescere,  me 
autem  minui .  Hinc  etiam  quod  majus  admi¬ 
rabilius  est,  scimus  Joannem,  quem  minui 
oportebat,  capite  fuisse  diminutum  :  Chri¬ 
stum  autem,  quem  oportebat  crescere,  in 
crucem  sublatum,  exaltatum  actumque  fuis¬ 
se  :  recte  igitur  et  divino  prorsus  consilio, 
sexto  mense  a  conceptione  Joannis,  hoc  est, 
die  martii  vigesima  quinta,  quo  etiam  die 
mundus  conditus  a  multis  non  sine  causa  cre¬ 
ditur,  mundi  liberator  atque  assertor,  Patre 
raitteqte,  Spiritus  sancto  operante,  Angelo 


nuntiante,  virgine  concipiente,  in  utero  ma¬ 
tris  humana  carne  indutus  apparuit.  Atque 
haec  quidem  de  ejus  tempore  :  nunc  de  ipso 
legato  dicamus. 

Missus  est  Angelus  Gabriel.  Angeli  (audito¬ 
res)  mentes  quaedam  sunt  spiritales,  sempi¬ 
ternae,  coelestes  ac  prope  divinae.  Eorum  lo¬ 
cus  coelum  empyreum.  Ibi  enim  tamquam 
praesides  orbis  ab  imperatore  Deo  collocati 
sunt.  Eorum  divitiae  thesaurus  quidam  est 
infinitus  sapientiae.  Eorum  officium  perpetuo 
amore  creatoris  ardere,  ejus  pulchritudinem 
et  magnitudinem  admirari,  diligere  et  lau¬ 
dare  et  semper  cum  stupore  clamare  :  San¬ 
ctus ,  sanctus ,  sanctus  Dominus  Deus  Sabaoth . 
Porro  naturae  praestantissimae  et  pulcherrimae 
sunt,  adeo  ut  merito  homines,  cum  aliquem 
a  pulchritudine  laudare  volunt,  eum  Angeli¬ 
cam  faciem  habere  dicant  :  merito  quoque 
D.  Ambrosius  Angelos  flores  universitatis 
appellandos  putaverit.  Potentia  vero  tanta, 
tamque  incredibili  praediti  sunt  Angeli  ut  unus 
eorum  pene  in  puncto  temporis  centum  oc¬ 
toginta  quinque  millia  hominum  interfecisse 
legatur.  Talis  igitur  tantusque  nuntius  mul¬ 
tis  magnisque  de  causis  missus  est.  Primum, 
ut  ex  dignitate  legati,  auctoritatem  mittentis 
et  legationis  magnitudinem  intelligeremus. 
Deinde  ut  liberatio  ruinae  responderet :  et  sic¬ 
ut  olim  ad  nostram  quaerendam  perniciem 
infernus  motus  est,  et  de  grege  suo  malum 
angelum  misit,  qui  mulierem  in  paradiso 
circumventam  falleret,  ac  per  eam  primus 
Adam  necaretur,  et  ejus  morte  nos  omnes 
periremus  ;  ita  postmodum  ad  nostram  libe¬ 
rationem  procurandam  moveretur  ccelum, 
sanctumque  Angelum  de  suo  coetu  emitteret, 
qui  virginem  suo  obsequio  salutaret,  et  ex  ea 
secundus  Adam  nasceretur,  cujus  gratia  nos 
omnes  a  morte  ad  vitam  rediremus.  Prae¬ 
terea  cum  secunda  persona  divinissimae  Tri¬ 
nitatis  carnem  humanam  susceptura  esset, 
secundumque  peccatum  ejus  adventu  pur¬ 
gandum  ac  delendum  (primum  enim  primi 
angeli,  secundum  primi  hominis  peccatum 
fuit;  res  ipsa  postulabat,  ut  nuntium  istud 
non  alia  quam  secundum,  hoc  est,  Angelica 
natura  quod  cum  cognata  sit  Angelis  virgi¬ 
nitas,  et  in  carne  praeter  carnem  vivere  non 
sit  humana  vita,  sed  Angelica  ;  perno  melius 
et  congruentius,  ad  Virginem  casfissimam  et 
integerrimam  mitti  potuit,  quam  Angelus. 
Quamquam  enim  conditione  naturae  B.  Ma¬ 
ria  homo  ;  tamen  vitae  puritate  Angelus  ter¬ 
restris  erat,  et  corpore  quidem  versabatur 

in  terris,  sed  certe  vita,  moribus,  animo, 
desiderio,  contemplatione,  mentis  fervore, 
perpetuo  habitabat  in  coelo.  Quis  vero  melius 
ad  Angelum  terrestrem,  quam  Angelus  coe¬ 
lestis  mitteretur  ? 

Missus  est  igitur  Angelus  :  Et  Angelus  non 
quicumque,  sed  Gabriel :  quem  non  imme¬ 
rito  Virginis  custodem  et  non  de  minoribus 
aliquem  ,  sed  unum  de  primis  et  summis 
principibus  esse,  D.  Bernardus  hunc  locum 
exponens  ,  existimat,  quamquam  enim  cse- 
terorum  hominum  infimi  ordinis  Angeli  cu¬ 
stodes  credantur  :  tamen  ea,  quse  Mater  Dei 
et  Angelorum  regina  quandoque  futura  et 
super  choros  Angelorum  exaltanda  erat,  quid 
mirum,  si  unum  de  summis  angelis  custodem 
habuisse  dicatur  ?  Et  licet  multo  crebrius 
minores,  quam  majores  mittantur  ;  tamen  et 
ad  Isaiam  unum  de  Seraphim  volasse  legi¬ 
mus.  Et  Apostolus  ad  Hebraeos  scribens  te¬ 
statur,  Omnes  esse  administratorios  spiritus 
in  ministerium  missos,  propter  eos,  qui  hsere- 
ditatem  capient  salutis.  Neque  dicere  possu¬ 
mus,  divinum  Apostolum  non  de  omnibus 
sed  solum  de  minoribus  loqui.  De  iis  enim 
sine  dubitatione  loquitur,  de  quibus  paulo 
ante  dixerat:  A dorent  eum  omnes  Angeli  Dei. 
Et:  Cui  enim  dixit  aliquando  Angelorum :  Fi¬ 
lius  meus  es  tu ,  ego  hodie  genui  te?  Et :  Ego  ero 
illi  in  patrem ,  et  ipse  erit  mihi  in  filium  ?  Et : 
Sede  a  dextris  meis ,  quoadusque  pqnam  inimi¬ 
cos  tuos  scabellum  pedum  tuorum  2  stat  m 
enim  nulla  interposita  sententia  sequitur  : 
Nonne  omnes  sunt  administratorii  spiritus ,  in 
ministerium  missi ,  propter  eos ,  qui  hse  redit  a- 
tem  capient  salutis.  Jam  vero  quis  dubitare 
potest,  quis  omnino  Angelis,  neque  minori¬ 
bus,  neque  majoribus,  neque  ipsis  Cherubim 
et  Seraphim,  nunquam  a  Deo  dictum  fuisse  ; 
Filius  meus  es  tu,  ego  hodie  genui  te :  Et :  Sede 
a  dextris  meis.  Neque  enim  Angelorum 
quamvis  excellentium  et  sublimium,  sed  Dei 
solius  est  sedere  ;  illis  vero  tamquam  famulis 
et  administris  stare  et  ministrare  convenit. 
Itaque  sicut  pontifex  maximus  princeps  Ec¬ 
clesiasticae  hicrarchise,  communia  et  vulga¬ 
ria  negotia,  per  privatos  homines  procurat ; 
sed  legationes  tamen  ad  summos  reges,  non 
nisi  summis  principibus  purpuratisque  sena¬ 
toribus  credit  :  sic  etianl  Deum  hierarchise 
coelestis  caput  ac  regem,  credibile  est,  ut 
plurimum  minores  Angelos  ad  terras  mitte¬ 
re  ;  sed  tamen  ad  nuntia  perferenda  rerum 
maximarum,  qualis  imprimis  Verbi  divini 


incarnatio  fuit,  non  Angelos  quoscumque, 
sed  primos  ac  summos  destinare. 

Neque  vero  nomen  Gabrielis  a  legatione 
dissentit,  quid  enim  est  Gabriel,  si  vim  no¬ 
minis  considerare  velis  nisi  fortitudo  Dei  ? 
Quid  autem  fortius,  potentius,  mirabilius 
nuntiari  poterat,  quam  Virginem  parituram, 
creatorem  creandum,  seternum  nasciturum, 
beatum  passurum,  immortalem  moriturum, 
unum  et  eumdem  simul  domi  et  foris,  in  pa¬ 
tria  et  in  exilio,  in  diliciis  summis  et  in  sum¬ 
mis  doloribus  futurum  ?  Denique  eum,  qui 
mundum  totum  pugillo  complectitur,  in  utero 
feminee  unius  claudendum  ?  Quare  merito 
jureque  optimo  Arcbangelus  Gabriel  tanti 
mysterii  nuntius  missus  est.  Qui  etiam  quod 
hujus  Sacramenti  prse  cseteris  Angelis  ar¬ 
cana  cognoverit,  vel  ex  eo.  intelligi  potest, 
quod  ipse  idem,  et  olim  Danielem  docuit 
numerum  hebdomadarum,  quse  supererant 
usque  ad  Christum ,  et  deinceps  pontifici 
Zaccharise  praedixit  conceptionem,  nomen, 
vitam  et  mores  Praecursoris. 

Venio  nunc  ad  eum,  a  quo  legatio  missa 
est.  Quis  igitur  legatum  misit  ?  Deus  Missus 
est  A  ngelus  Gabriel  a  Deo.  Tribus  modis  Dei 
nomen  exponitur,  ut  ex  Theodoreto  et Joan- 
ne  Damasceno  intelligi  potest.  Nam  et  a  ver¬ 
bo  Oietv,  quod  est  currere  vel  a  verbo  aiOetv, 
quod  ardere  ?  vel  a  verbo  OsaeOou,  quod  est, 
videre  vel  providere,  Dei  nomen  deduci 
posse  censuerunt.  Hse  vero  expositiones  om¬ 
nes  huic  loco  pulcherrime  atque  apertissime 
conveniunt.  Nam  si  Deus  a  currendo  dicitur 
quando,  quaeso,  magis  cucurrit,  quam  cum 
naturam  assumpsit  humanam  ?  quando  Exul- 
tamt  ut  gigas  ad  currendam  viam  ?  quando 
Venit  quasi  caprea  cervusque  camporum, 
saliens  in  montibus ,  transiliens  colles  ?  Si  vero 
dicitur  a  comburendo,  quando,  quseso,  ma¬ 
gis  vim  flabmiarum  suarum  ostendit,  quam 
cum  Ignem  venit  mittere  in  terram,  et  eas  fa¬ 
ces  amoris  in  cordibus  sanctorum  accendit, 
quse  nullis  aquis  tribulationum  unquam  re¬ 
stingui  potuerunt?  Si  postrem  oa  videndo  sive 
providendo  nomen  Deus  accepit,  quando 
majore  ratione  Deus  dici  potuit,  quam  cum 
afflictionem  nostram  et  miserrimam  captivi¬ 
tatem  vidit,  et  liberatorem  potentissimum 
no  is  providit?  Nam  ut  Clemens  Alexandri¬ 
nus  sapienter  annotavit,  in  nulla  re  magis 
elucet  sapientia  Dei,  quam  in  adventu  Ser¬ 
vatoris.  Sicut  enim  princeps  ille  pictorum 
Apelles,  ut  refert  Plinius,  ex  una  subtilissi-' 
raa  linea,  summo  artificio  in  tabula  depicta, 

a  Protogene  cognitus  est  :  sic  etiam  Deus, 
ut  provisor  et  procurator  rerum  humanarum 
agnoscetur,  argumentum  providentiae  per 
incarnationem  Filii  ostendit,  quod  nullum 
majus  evidentius  desiderari  potest .  Quid 
enim  facere  potuit  Deus,  quod  non  fecit  ?  se 
ipsum  nobis  dedit  ;  quid  amplius  postulabi¬ 
mus  ?  Quis  modo  dicere  poterit  :  Dereliquit 
Dominus  terram ;  cifea  cardines  coeli  peram¬ 
bulat  nec  nostra  considerat  ?  Quomodo  enim 
dereliquit  terram ,  qui  nullo  suo  commodo,  ob 
solam  hominum  salutem  descendit  ad  ter¬ 
ram  ?  Aut  quomodo  Nostra  non  considerat, 
qui  civis  noster,  frater  noster,  os  nostrum  et 
caro  nostra  est,  ut  aerumnas  et  calamitates 
nostras  tolleret,  et  bona  sua  omnia  nobiscum 
communicaret  ?  Qui  hominis  Filius  factus 
est,  ut  nos  faceret  filios  Dei  ?  Et  de  coelo  de¬ 
scendit  ad  terram  ut  nos  de  terra  transferret 
ad  coelum  ?  Quae  cum  ita  sint,  vere  u  Deo, 
hoc  est,  a  currente,  ab  urente,  a  vidente  et 
.  providente  Angelus  Gabriel  missus  est. 

Sednullamne  nos  utilitatem  hinc  capiemus? 
Neque  enim  solum  Evangelicum  exponere, 
sed  etiam  ex  Evangelii  expositionem  admo¬ 
nendi  et  cohortandi  sumere  debemus.  Nul- 
lamne  igitur  ex  nomine  Dei  utilitatem  capie¬ 
mus?  Imo  vero,  magnam  omnino,  si  sapimus. 
Nam  et  fiduciam  excitare,  et  torporem  excu¬ 
tere,  et  vigilantiam  comparare  ,  ex  ejus 
nominis  interpretatione  possumus.  Primum, 
quantam  fiduciam  in  quibusvis  adversis 
rebus  nobis  Dei  nomen  afferret,  si  menti 
atque  animo  infixum  haberemus ,  Deum 
nostrum,  qui  nostri  curam  gerit  maximam 
nosque  diligit  vehementissime,  tanta  veloci¬ 
tate  afflictis  succurrere  solere,  ut  a  currendo 
nomen  acceperit.  Et  quid  causae  esse  potest, 
cur  non  omni  fiducia,  omnem  sollicitudi¬ 
nem  nostram  in  Deum  projiciamus  ?  Ignorat 
fortasse,  quid  agamus,  ubi  sumus,  quid  to¬ 
leremus  ?  At  ita  omnia  ubique  videt,  ut  a 
vivendo  nomen  traxerit.  Sed  forsitan  non 
potest  nos  juvare  ?  At  idcirco  ab  urendo 
nomen  habere  voluit,  quod  sit  ignis  consu¬ 
mens ,  et  nihil  omnino  ejus  potentiae,  virtuti, 
efficacitati  resistere  possit?  Quid  igitur  super, 
est?  Num  dicturus  es  :  Videt  quidem  Deus 
et  potest,  sed  non  consuevit,  nisi  raro  admo¬ 
dum  miseris  opem  ferre  ?  Minime  vero.  Nam 
propterea  currens  dici  voluit,  quam  ubique 
summa,  incredibilique  celeritate  semper  ac¬ 
currere,  et  omnibus  se  invocantibus  atque  in 
se  confidentibus  adesse  soleat.  Consule  divi¬ 
nas  litteras,  nihil  frequentius  invenies,  quam : 


In  te,  Domine ,  speravi ,  non  confundar  in  aeter¬ 
num  .  Et :  Nullus  speravit  in  Domino  et  confu¬ 
sus  est.  Et :  Quoniam  in  me  speravit ,  libera¬ 
bo  eum.  Et  :  Omnem  sollicitudinem  vestram 
projicientes  in  eum ,  quoniam  ipsi  cura  est  de 
vobis.  Experti  sunt  profecto,  nisi  fallor,  plu¬ 
rimi  superioribus  mensibus  in  illa  bellorum 
et  periculorum  magnitudine,  communique 
totius  patriae  trepidatione,  qualis  clypeus  sit 
fiducia  in  Deum.  Certe  enim  parentem  et 
propugnatorem  babemus  ,  cujus  auxilium 
neque  acies  armatae  impedire  ;  neque  sagit¬ 
tae  globique  tormentarii  praevenire,  neque 
valles,  neque  montes,  neque  flumina,  neque 
maria,  neque  fossae,  neque  moenia,  neque 
obstacula  ulla  retardare  possunt. 

Deinde  ad  torporem  ex  animis  nostris  ex¬ 
cutiendum  quantum  valet,  quaeso,  saepe  ac 
serio 'considerare  parentem  nostrum  Deum, 
ignem  consumentem  esse,  et  ab  urendo  no¬ 
men  accedisse  ?  Nam  si  filii  Dei  nominamur 
et  sumus,  parenti  nostropersimiles,  et  si  non 
ignes  tamen  igniti  esse  debemus.  Quid  ?  quod 
non  solum  ex  divino  igne  nati  sumus  ;  sed 
etiam  igne  divino  quotidie  -alimur  ?  Quid 
enim  est  aliud  corpus  Dominicum,  quo  a 
Deo  in  hoc  exilio  pascimur,  quam  ignis  spi¬ 
ritalis  ?  Nec  immerito,  auditores,  nascimur 
ex  igne,  et  igne  nutrimur,  et  ignes  nos  fieri 
necesse  est.  Siquidem  elementum  nostrum, 
quotendimus,  et  in  quo  tamquam  in  loco  natu¬ 
rali  quiescemus,  sursum  est,  ccelum  est.  Sur¬ 
sum, quo  non  terra,  non  aqua,  non  etiam  aer, 
sed  solus  ignis  ascendit.  Hinc  enim  Dominus 
prse  aliis  frigore  torpentibus  Judaeis  aliquan¬ 
do  dicebat  :  Quo  ego  vado ,  vos  non  potestis 
venire.  Ibat  enim  Dominus  sursum,  illi  vero, 
qui  marmorei  ac  ferrei  erant,  quo  irent  nisi 
deorsum  ?  sed  omittamus  Judaeos  etnosipsos 
consideremus.  Vis,  frater,  conjecturam  de  te 
ipso  facere,  atque  utcumque  cog  oscere,  an 
ad  filios  Dei  Christique  fratres  et  haeredes 
regni  pertineas  nec  ne  ?  Admove  manus 
pectori,  vide  quid  ibi  reperias.  Sentis  coi¬ 
tuum  ardere  ?  anhelas  ad  elementum  ignis  ? 
ad  coelestem*  patriam,  ad  sedes  beatorum  ? 
Ardes  desiderio  Deo  placendi,  ejus  honorem 
promovendi,  animas  proximorum  adjuvan¬ 
di  ?  Num  eos,  qui  tecum  versantur,  accen¬ 
dis  ?  Num  scintillae  divini  amoiis  de  corde 
tuo  per  os  tuum  prodeunt?  Quid  est,  quod 
loqueris  ?  Quid  agis  ?  Quid  meditaris  ?  Quo 
studia  tua,  et  cogitationes  tuas  dirigis?  Nam 
si  Dei,  hoc  est,  ignis  es  filius,  et  si  igne  spiri¬ 
tuali  aleriSj,  non  potest  certe  non  ardere.  Si 

vero  glaciem  sentis  in  pectore,  si  perpetuo 
terram  intueris,  si  de  coelo  isti  regno,  quae 
regio  est  ignis,  numquam  cogitas,  si  eos  qui 
te  tangunt,  tecumque  versantur,  efficis  frigi¬ 
diores,  male  profecto  tecum  agitur,  et  nisi 
mature  provides  tibi,  actum  est  de  te.  Istud 
enim  frigus  [quid  aliud  quam  signum  mortis 
est  ? 

Sed  ad  postremum  documentum,  quod  ex 
nomine  Dei  sumi  potest,  veniamus,  scilicet 
quod  ex  hujus  nominis  consideratione  ad 
vigilantiam  excitemur.  Hoc  enim  interest, 
auditores,  inter  deos  Ethnicorum  et  Deum 
Christianorum,  quod  illi  videntur,  sed  non 
vident  ;  hic  vero  videt,  sed  non  videtur.  Nam 
Simulacra  gentium  argentum  et  aurum  :  opera 

manuum  hominum  :  oculos  habent  et  non  vide- 

7  / 

bum.  At  vero  Deus  noster,  quem  nemo  vidit 
unquam,  quique  posuit  tenebras  latibulum 
suum ,  et  qui  vere  est  Deus  absconditus ,  nihil 
est.  quod  non  videat.  Num  enim,  qui  finxit 
oculum  non  considerat  ?  Nonne  oculi  Domini 
contemplantur  in  omni  loco  bonos  ac  malos  ? 
et  Non  est  ulla  creatura  invisibilis  in  con¬ 
spectu  ejus ,  omnia  autem  nuda  sunt  et  aper¬ 
ta  coram  oculis  ejus.  Denique  ita  omnia  videt, 
ut  a  videndo  nomen  trahere  voluerit.  Re>. 
cte  igitur  veteres  ^Egyptii,  Dei  naturam 
exprimere  volentes,  oculum  sceptro  regali 
superpositum  depinxerunt  :  nimirum  ,  ut 
omnes  eam  imaginem  intuentes  intelligere- 
mus,  Deum  nihil  esse  aliud,  quam  oculum 
omnia  videntem,  et  auctoritate  ac  potestate 
plane  regia,  quod  sceptro  designatur,  prae¬ 
ditum,  neque  malum  ullum  impunitum, 
neque  ullum  bonum  irremuneratum  dimit¬ 
tentem  .  0  utinam  eam  imaginem ,  ocu¬ 
lum  divinum  sceptro  regali  superpositum 
exprimentem,  semper  in  corde  expressam 
haberemus,  sicut  habebat  B  Abraham,  qui  a 
Domino  audierat  :  Ambula  coram  me  et  esto 
perfectus  :  et  magnus  ille  Elias,  qui  tam 
crebro  repetebat :  Vivit  Dominus  Deus  Israel , 
in  cujus  conspectu  hodie  sto.  Et  regius  vates 
David,  qui  providebat  Dominum  in  conspectu 
suo  semper ,  ut  ipse  quodam  loco  in  psalmis 
testatur.  Equidem  iste  divinus  oculus  super¬ 
positus  sceptro  suo,  et  impressus  cordi  tuo, 
a  quo  tandem  flagitio  tenon  revocaret  ?Quis 
enim  vel  agere  vel  loqui,  vel  cogitare  turpe 
aliquid  auderet  si  ab  oculo  Dei  videri  serio 
.existimaret?  Nam  si  media  nocte,  cum  solus 
in  cubiculo  es,  et  forte  adulterium  vel  forni, 
oationem,  dsemone  suggerente  animo  volvis, 
et  ea  cogitatione  te  oblectas,  si  te  a  me  vi¬ 


deri  crederes,  non  saltem  erubesceres  ?  Sic 
opinor.  Et  tamen  quis  aut  qualis  ego  sum  ? 
Homo  peccator,  conservus  tuus,  et  qui  in 
idem  flagitium  si  Deus  permitteret,  facile 
possem  incidere.  Et  qui  tibi  obest,  quod  te 
viderem  ?  Num  ego  te  perpetuis  flammis 
adjudicare,  vel  saltem  aliquo  tormenti  ge¬ 
nere  afficere  possum  ?  Nihil  horum.  Quid 
igitur  fieret,  quam  vehementer  erubesceres, 
quanta  contentione  cum  vitiis  pugnares, 
si  tu  quicquid  agis,  quicquid  cogitas,  quic- 
quid  moliaris  etiamsi  in  abditissimis  reces¬ 
sibus  cordis  tui  deliteas,  tamen  ab  eo  cerni 
tibi  serio  persuaderes,  qui  te  creavit  et 
conservat,  qui  te  sanguine  suo  redemit, 
qui  te  beatum  et  miserum  facere  potest,  in 
cujus  voluntate  vita  tua  est,  et  cui  nihil 
displicet  magis  quam  peccatum  ?  In  men¬ 
tem  vobis,  quseso,  veniat  sanctus  ille  Ere¬ 
mita,  qui  ad  meretricem  ingressus  et  fla- 
gitii  committendi  se  cupidum  simulans, 
secretius  cubiculum  petiit,  in  quod  deductus 
magis  remotum  postulabat,  affirmans  emori' 
se  malle,  quam  in  tali  crimine  deprehendi  : 
ulterius  autem  ingresso  aiebat  scortum  :  En 
locum,  ubi  praeter  Deum  nemo  nos  videre 
poterit,  cui  tandem  ille  ergone  hoc  parum 
tibi  videtur,  quod  nos  Deus  videat  ?  eamque 
materiam  ita  deduxit,  ut  quam  meretricem 
invenerat,  Dei  gratia  adjuvante,  continen¬ 
tem  relinqueret.  Habetis  igitur  quantam  uti¬ 
litatem  ex  solo  Dei  nomine  percipere  possu¬ 
mus.  Paulisper  quiescamus  et  mox  ad  ctetera 
veniamus. 

PARS  SECUNDA 

Diximus  de  tempore  legationis,  de  legato 
et  de  rege,  a  quo  legatus  missus  est  :  super- 
est  ut  de  loco  et  persona,  ad  quam  lega¬ 
tus  mittitur,  dicamus. 

Sequitur  igitur  :  In  civitatem  Galilaeae ,  ctn 
nomen  Nazareth.  Hic  est  locus,  quem  Dei  Fi¬ 
lius  prse  omnibus  locis  orbis  terrae  adventu  suo 
consecrare  atque  ornare  dignatus  est.  Tres 
vero  causre  potissimum  mihi  esse  viden¬ 
tur,  cur  Nazareth  potius  quam  aliam  urbem 
Palcestinse  ad  conceptionem  suam  Dominus 
elegerit.  Primum  erat  Nazareth  Galilaeae 
civitas  obscura,  propter  quod  neque  reges, 
neque  prophetas,  neque  alios  viros  illustres, 
ut  alise  multa)  civitates,  unquam  peperisset. 
Hinc  est  enim  illa  vox  Pharisaeorum  ad  Nico- 
demum  :  Scrutare  Scriptura ,  et  vide,  quia  a 
Galilaea  Propheta  non  surgit.  Et  illa  Natha- 

naelis  ad  Philippum  :  A  Nazareth  potest  ali¬ 
quid  boni  esse  ?  Deinde  in  ea  non  Hebraei 
srlum,  sed  etiam  Ethnici  versabantur,  ex 
quo  Galilaea  gentium  ab  Isaia  Propheta  di¬ 
cta  est  :  Terra  Nephtalim  et  terra  Zabulon 
via  moris  trans  Jordanem  Galilaeae  gentium. 
Postremo,  si  nominis  interpretationem  quae- 
ras,  sancta  ac  segregata  et  florens  interpre¬ 
tatur.  Dominus  igitur  in  civitate  Nazareth 
concipi  voluit;  primum  quidem  quod  sicut 
Nazareth  obscura  atque  humilis  habebatur,  ita 
ipse  non  utregnaretacdominaretur, veniebat, 
sed  ut  serviret  et  contemneretur,  ut  maledi¬ 
ceretur,  ut  occideretur,  ut  verbo  et  exemplo 
nos  ad  humilitatem  mundique  contemptum 
hortaretur.  Deinde,  quod  sicut  Nazareth  He¬ 
braeos  simul  et  Gentiles  complectebatur,  sic 
ipse  et  Hebraeos  et  Gentes  amplissimo  sinu 
gratiae  et  misericordiae  sum  complecti  vole¬ 
bat.  Parum  est,  Dominus  ait,  ut  sis  mihi  ser¬ 
vus  ad  suscitandas  tribus  Jacob  ei  faeces  Israel 
convertendas  :  ecce  dedi  te  in  lucem  gentium, 
ut  sis  salus  mea  usque  ad  extremum  terrae. 
Postremo  quod  sicut  Nazareth,  licet  obscura 
et  vilis  haberetur,  tamen  sancta,  separata, 
florida  interpretatur,  sic  ipse  humilis,  pau¬ 
per,  despectus  esse  voluit,  sed  non  pecca¬ 
tor  :  imo  vero  Sanctus,  innocens ,  impollutus , 
segregatus  a  peccatoribus ,  excelsior  coelis  fa¬ 
ctus,  et  omnium  virtutum  floribus  ornatus 
sed  potius  non  floribus  ornatus,  sed  flos  ipse 
Candulus  et  rubicundus,  flos  campi  et  lilium 
convallium.  Candidus  enim  innocentia,  rubi¬ 
cundus  charitate  :  de  quo  Sanctus  lsaias  : 
Egredietur  virga  de  radice  Jesse  et  flos  de 
radice  ejus  ascendet,  et  requiescet  super  eum 
Spiritus  Domini.  Ex  eo  vero,  auditores, 
quod  Christus  flos  campi  et  lilium  convallium 
ex  urbe  florida,  et  mense  martio,  qui  est 
mensis  florum  pulullare  voluit,  illud  ego  in- 
telligo,  eum  vehementer  delectari  floribus, 
et  licet  omnes  homines,  qui  serio  recte  vi¬ 
vere  instituunt,  recipiat,  tamen  singulari 
quodam  amore  eos  complectitur,  in  quibus 
florem  sancta)  virginitatis,  florem  suavissimi 
odoris  invenerit.  Sicut  etiam  quamvis  nul¬ 
lam  aetatem  a  poenitentia  et  regno  coelorum 
excludat,  tamen  quis  dubitare  potest,  eos 
esse  Christo  multo  chariores,  multoque  ab 
eo  vehementius  diligi,  qui  non  faecem  se¬ 
nectutis,  sed  florem  adolescentia)  in  obse¬ 
quium  ejus  consecrarunt  ? 

Sequitur:  Ad  Virginem  desponsatam  viro, 
cui  nomen  erat  Joseph,  de  domo  David,  et  no¬ 
men  virginis  Maria. Est  hoc  in  more  positum, 


auditores,  ut  cum  nuptiae  celebrandae  sunt, 
non  ante  matrimonium  concludatur,  quam 
sponsae  consensus  requiratur.  Ita  quondam 
cum  servus  Abrahse  Rebeccam  pro  Isaaco 
uxorem  postularet,  parentes  et  fratres  re¬ 
spondisse  legimus  :  Vocernus  puellam  et  quae¬ 
ramus  ejus  voluntatem. Sic  igitur  et  nunc  cum 
esset  humana  natura  Ycrbo  Dei  matrimonio 
copulanda,  misit  Deus  Angelum  suum  ad 
virginem  ut  ejus  quodammodo  consensum 
et  voluntatem  requireret.  Poterat  quidem 
Deus,  etiam  Virginis  non  expectata  volun¬ 
tate,  matrimonium  istud  concludere  :  sed 
tamen  et  majore  cum  merito  Mariae,  et  cum 
illustriore  gratia  et  dignatione  Dei  ejusmodi 
voluntas  expectata  est. 

Porro  matrem  liberatoris  multis  de  causis 
virginem  esse  decuit.  Primum,  ne- Filius 
Dei,  quod  turpissimum  videri  poterat,  duos 
patres  haberet.  Deinde,  ne  qui  peccata  tol¬ 
lere  veniebat,  ipse  in  peccato  nasceretur. 
Rursum  ut  sicut  in  coelo  patrem  habet  sine 
matre,  sic  in  terra  matrem  haberet  sine  pa¬ 
tre.  Praeterea,  ut  sicut  Adam  sine  patre  et 
'sine  matre  natus  est,  nos  vero  ex  utroque 
parente  nascimur,  Eva  patrem  habuit  sine 
matre,  ita  unus  esset,  qui  quadratum  gene¬ 
rationum  impleret  et  ex  matre  sine  patre 
nasceretur.  Postremo,  ut  verbis  utar  D.  Au¬ 
gustini,  «  Oportebat  caput  nostrum  propter 
miraculum  secundum  carnem  nasci  de  virgi¬ 
ne,  quo  significaret  membra  sua  de  virgine 
Ecclesio  secundum  spiritum  nascitura.  »  Et 
sane  si  corpus  primi  Adae  ex  limo  terrae  fa¬ 
bricatum  non  ab  Angelo  aliquo,  sed  a  solo  Deo 
formatum  effectumque  est,  quanto  majore 
ratione  corpus  secundi  Adae,  ex  integerrima, 
virgineaque  carne,  non  opera  viri  alicujus, 
sed  sola  Spiritus  sancti  virtute  procreandum 
fuerat?  Et  si  olim  nascente  mundo  ad  illam 
solam  vocem  imperantis  Dei,  Germinet  terra 
herbam  virentem,  omnis  ubique  terra  nullo 
suscepto  semine  in  momento  concepit  ac  pe- 
pef-it  herbam  omnis  generis,  quanto  magis 
conveniebat,  ut  mundo  renascente,  ad  im¬ 
perium  solius  Dei  sine  ullo  humano  semine 
terra  nostra  conciperet,  et  daret  fructum 
suum?  Quocirca  verum  est  omnino  vatici¬ 
nium  Isaiae  :  Ecce  virgo  concipiet  et  pariet 
filium.  - 

Quod  vero  insania  ac.  pertinacia  Judaeorum 
objicit,  hebrseum  vocabulum,  quod  eo  loco 
lsaias  posuit,  non  tam  virginem,  quam  puel¬ 
lam  significare  nemmem  movere  debet.Nam 
ut  Magnus  Basilius  hanc  ipsam  objectionem 

refellens  annotavit,  tamquam  magnum  pro¬ 
digium  Isaias  ponit,  virginem  parituram. 
Quale  autem  prodigium  est,  puellam  viro 
conjunctam  et  liberis  operam  dantem,  tan¬ 
dem  concipere  et  parere?  Nonne  feminas 
nuptas  quotidie  parere  audimus?  Deinde  ut 
Beatus  Hieronymus,  Hebraicae  linguae  peri- 
tissimus,  sapienter  ostendit,  verbum  illud 
Hebraeum  Alma ,  puellam  quidem  significat, 
sed  puellam  absconditam,  magnaque  paren¬ 
tum  diligentia  custoditam,  et  quae  virorum 
aspectibus  numquam  patet;  neque  in  divinis 
litteris  unquam  pro  non  virgine  ponitur. Ita¬ 
que  recte  Septuaginta  interpretes  non  puel¬ 
lam,  sed  virginem  transtulerunt,  recteque 
nos  beatissimam  Deiparam  peregrinae  illi 
plantae  comparabimus, quae  simul  et  fructum 
profert  et  retinet  florem.  Ipsa  enim  inter 
mulieres  sola  fructum  nuptiarum  protulit, 
et  florem  virginitatis  non  amisit. 

Sed  cur,  quaeso,  virgo  Deum  paritura  de¬ 
sponsabatur  viro?  Sic  enim  legimus:  Ad 
Virginem  desponsatam  viro.  Veteres  Patres, 
Ignatius  apud  Hieronymum  in  Matth.  i.Ori- 
genes  homilia  de  vigilia  Nativitatis,  Basilius 
oratione  de  Nativitate,  Ambrosius  in  Lucam 
lib.  ii.  Hieronymus  contra  Helvidiam  et  in 
Matth.  lib.  i.  et  Bernardus  serm.  2.  super 
Missus  est ,  hujus  desponsationis  sex  causas 
tradiderunt.  Primam,  ne  Virgo  Maria  adul¬ 
tera  crederetur  ab  iis,  quibus  hoc  mysterium 
ad  tempus  occultum  esse  oportebat. Alleram, 
ut  solatium  atque  auxilium  comitis  haberet, 
cum  erat  fugiendum  in  vEgyptum.  Tertiam, 
ut  per  Josephi  genealogiam  Mariae,  atque 
adeo  Christi  ipsius  secundum  carnem  origo 
monstraretur.  Quartam,  ut  beata  Maria  Jo- 
sephum  testem  pudicitiae  suae  gravissimum, 
fideque  dignissimum  haberet.  Quintam,  ne 
virginibus  sinistra  opinione  viventibus  vela¬ 
men  excusationis  praeberetur,  si  dici  posset, 
etiam  Matrem  Domini  aliquando  infamia 
impudicitiae  laborasse.  Postremam,  quam 
ex  divo  Ignatio  doctores  caeteri  didicerunt, 
ut  beatae  Mariae  partus,  cum  virginitate  con¬ 
junctus,  ad  tempus  diabolo  celaretur.  Quam¬ 
quam  enim  naturae  celeritate  ac  subtilitate 
facile  Diabolus  omnia  penetrat,  nec  ullis 
portis  aut  parietibus  excludi  potest ;  tamen 
quin  divina  virtute  impeditus,  neque  ad  vir¬ 
ginem  propinquare  neque  mysterium  par¬ 
tus  virginei  videre  potuerit,  minime  dubita¬ 
mus. 

Fuit  igitur  Virgo  Beatissima  viro  despon¬ 
sata,  et  viro  sine  dubitatione  optimo  et  san¬ 


ctissimo.  Si  enim  in  matrimoniis  caeteris 
prudentia  hominum  in  primis  requirit,  ut 
vir  et  mulier  sint  opibus,  nobilitate,  aetate 
omnibusque  rebus  aliis,  quantum  fieri  po¬ 
test,  pares,  quanto  magis  credendum  est 
Deum  hujus  castissimi  matrimonii  auctorem 
illud  voluisse,  ut  qui  suae  matris  sponsus 
eligi  deberet  ,  esset  ei  non  solum  aetate 
et  nobilitate,  sed  etiam  morum  integri¬ 
tate  vitaeque  probitate,  quam  maxime  si¬ 
milis?  Itaque  sicut  Maria  a  stirpe  regia  de¬ 
scendebat  ;  -ita  et  Joseph.  Sicut  Maria  ado- 
lescentula;  ita  et  Joseph,  non  omnino  senex, 
(ut  pingitur)  sed  maturus  juvenis  erat,  alio- 
quin  neque  ei  in  itineribus,  in  puero  ferendo 
atque  educando,  aliisque  periculis  et  labori¬ 
bus  subeundis,  multum  prodesse,  neque  vir¬ 
ginem  adulterii  suspicione  liberare  potuis¬ 
set.  Quae  tamen  praecipue  causae  desponsa¬ 
tionis,  matrimoniique  fuerunt,  et  quod  majus 
et  gloriosius  est,  sicut  Maria  virgo  ;  ita  et 
Joseph.  Sicut  Maria  sapientia  et  prudentia 
spirituali  ornatissima  ;  ita  et  Joseph.  Deni¬ 
que  sicut  Maria  Deum  ipsum  filium  suum 
appellare  potuit,  ita  et  Joseph.  Alioqui  virgo 
ipsa  non  diceret:  Fili,  cur  fecisti  nobis  sic? 
Ecce  pater  tuus  et  ego  dolentes  quaerebamus 
te.  Et  quamquam  Deus  Christus  non  natura 
Filius  sicut  Mariae,  ita  etiam  et  Joseph  fue¬ 
rit,  tamen  magis  ac  verius  filius  ejus  fuit, 
quam  si  adoptione  fuisset.  Erat  enim  verus 
Filius  verae  conjugis  ejus.  Sed  quicquid  de 
hoc  sit,  cui  parum  videtur  Sanctum  Joseph 
patrem  Dei  saltem  dici  atque  haberi  potuisse 
imo  et  oportuisse  ac  decuisse  quid  ei  ma¬ 
gnum  videatur  ignoro. 

Sed  ut  ad  finem  orationis  veniamus  :  se¬ 
quitur  postremo  :  Et  nomen  virginis  Maria. 
Merito  B.  Lucas  hujus  virginis  nomen  tam 
diligenter  expressit,  quo  nullum  post  Dei  et 
Christi  nomen,  neque  dulcius,  neque  vene¬ 
rabilius,  neque  salutarius,  in  auribus  eorum 
qui  verum  Deum  agnoscunt,  insonare  potest. 
E(  nomen  virginis  Maria.  Quoties  hoc  nomen 
audimus,  toties  nobis  in  memoriam  vi  nire 
deberet  magna  illa  mater  humani  generis, 
quee  nobis  Deum  Majestatis,  affinem, fratrem 
parentem  effecit.  Unde  nobis  omnia  bona, 
qure  habemus ,  et  quse  deinceps  habituri 
sumus  tamquam  ex  fonte  quodam  profluxe¬ 
runt.  Et  nomen  virginis  Maria.  Maria,  audi¬ 
tores,  domina,  illuminata  et  mare  amaritu¬ 
dinis  interpretatur.  Et  quidni  domina  ac 
regina  dicatur,  quee  veri  Dei,  qui  solus  est 
Dominus,  vera  mater  nominatur,  et  est?  Quis 

vero  dubitet  eam  illuminatam  appellare, quae 
veram  lucem  mundo  peperit?  Si  Moyses  40 
dies  cum  Domino  familiariter  colloquens,  ita 
luce  perfusus  est,  ut  in  ejus  vultum  filii 
Israel  oculos  intendere  non  valerent,  quid  de 
.ea  existimare  par  est,  quae  ipsum  justitiae 
Solem  in  utero,  in  sinu,  in  ulnis  gestavit,  et 
non  dies  quadraginta,  sed  annis  amplius 
triginta,  cum  eo  intime  ac  familiariter  in 
eadem  domo,  in  eadem  mensa  versata  est? 
At  mare  amarum  nunc  quidem  non  est,  sed 
certe  fuit  Maria,  cum  hic  in  terris  viveret, 
fuit  enim  filio  suo  in  omni  labore  ac  tribula¬ 
tione  socia,  in  paupertate,  in  itineribus,  in 
persecutionibus,  in  doloribus,  in  angustiis 
individua  comes  :  Deus  enim  quos  diligit 
affligi  permittit  in  hoc  saeculo,  ut  postea 
tanto  gloriosius  coronet  in  coelo.  Itaque  haec 
ipsa  virgo,  quae  quondam  mare  amaritudinis 
erat, nunc  stella  maris  effecta, et  super  omnes 
coelos  exaltata,  radios  suos  ubique  diffundit, 
nec  est  qui  se  abscondat  a  calore  ejus,  nec 
frustrae  ejus  fulgorem  mundus  intuetur,  ac 
post  Deum  et  Christum  in  ea  confidit.  Nam 
quia  mare  amaritudinis  fuit,  nostrasque  ca¬ 
lamitates  experta  est, compati  nobis  et  condo¬ 
lere  novit :  quia  regina  est,  quicquid  volue¬ 
rit,  a  rege  fbio  impetrare  potest  :  quia  illu¬ 
minata  est,  nostras  aerumnas  et  calamitates 
non  ignorat.  Quamobrem,  auditores,  quot¬ 


quot  in  mari  hujus  sseculi  inter  tot  pericula 
navigamus,  si  mergi  non  volumus,  respicia- 
mus  stellam,  invocemus  Mariam.  Si  ventis 
agitamur  tentationum,  si  ad  scopulos  allidi¬ 
mur  tribulationum  ,  respiciamus  stellam  , 
invocemus  Mariam.  Si  avaritia,  si  ambitione 
si  carnis  illecebra  naviculam  concusserit 
mentis,  respiciamus  stellam,  invocemus  Ma¬ 
riam.  Si  criminum  immanitate  turbati,  con¬ 
scientia  foeditate  confusi,  judicii  horrore 
perterriti,  barathro  tristitiee  absorberi  inci¬ 
pimus,  respiciamus  stellam,  invocemus  Ma¬ 
riam.  In  periculis,  in  doloribus,  in  angustiis, 
in  rebus  dubiis,  in  omni  denique  itineris  et 
navigationis  liujus  labore,  respiciamus  stel¬ 
lam,  invocemus  Mariam.  Non  enim  frustra 
dictum  est,  Et  nomen  Virginis  Maria.  Nemo 
est  prorsus,  qui  aliquo  nomine  ad  Mariae 
thronum  aditum  non  habeat.  Si  virgo  es, 
invoca  virginum  Virginem,  si  matrimonio 
copulatus,  invoca  matrem  et  sponsam  Dei  : 
si  dives  ac  nobilis,  invoca  coeli  reginam,  si 
miser  atque  afflictus,  invoca  amaritudinis 
mare,  si  peccator,  invoca  matrem  misericor- 
dise  :  si  justus, invoca  matrem  Solis  justitiae. 
Ita  omnes  experientia  discent,  quam  vere  di¬ 
ctum  sit.  Et  nomen  Virginis  Maria.  Ejus 
interim  unigenito  Domino  nostro  sit  omnis 
honor  et  gloria  in  saecula  saeculorum.  Arnen. 

SYNOPSIS 

Concio  haec  secunda  angelicae  salutationis  verba 
explicanda  suscipit ,  et  Xaipe  Graecum  latine 
significet,  interpretatur ;  et  D.  Virginis  cum 
Eva  instituitur  antithesis.  Tres  ob  causas  Ma¬ 
riam  posse  dici  gratiam  plenam  declaratur, 
quod  nempe  gratiosissima,  quod  mater  fontis 
omnium  gratiarum ,  quod  omnibus  gratiae  do¬ 
nis  refertissima,  et  ab  omni  peccato  semper  li¬ 
bera,  quod  variis  testimoniis  confirmatur. 
Amor  vanitatum  mundanarum  atque  homi¬ 
num  caecitas  suis  coloribus  graphice  depingi¬ 
tur.  Quomodo  Dominus  fuerit  cum  Maria,  di¬ 
lucide  exponitur.  Quomodo  sola  Maria  a  com¬ 
muni  mulierum  maledictione  exempta  fuerit 
et  quomodo  ob  florem  virginitatis,  et  fructum 
foecunditatis  sit  benedicta  declaratur.  Quot  fi¬ 
lios  peperit  B.  Virgo ,  ostenditur.  Mysterium 
nominis  Mariae,  quod  ex  primis  litteris  quin¬ 
que  nobilissimarum  feminarum  constat ,  qua¬ 
rum  singularum  virtutes  Maria  unitas  ex¬ 
pressit,  nimirum  Mariae  Moysis  sororis,  An¬ 
nae  matris  Samuelis,  Ruth,  Judith,  Abigail. 

In  parte  secunda  tres  enodantur  quaestiones. 
Prima,  cur  concionatores  initium  dicendi  ab 
angelica  salutatione  faciant,  cujus  duplex  af¬ 
fertur  causa  Secunda,  qua  specie  Gabriel  B. 
Virgini  apparuerit,  ubi  triplex  Angelorum 
apparitio  adducitur,  in  corpore ,  in  imagine, 
in  natura-,  sic  etiam  tripliciter  videntur  ab 
hominibus,  oculis  corporis,  cordis  et  mentis  : 
hoc  vero  loco  in  corpore  cereo  apparuisse  af¬ 
firmatur,  Ubinam  B,  Virgo  ab  Angelo  fuerit 


inventa,  nempe  in  cubiculo  conclusa.  Atque 
hinc  eruitur  pulchra  doctrina,  quam  tutum 
sit  secum  habitare :  et  quam  jjericulosum  com¬ 
parationibus  et  tripudiis  interesse,  quod  etiam 
ad  finem  usque  extenditur. 

Beatissimam  Deiparam,  auditores  optimi, 
cujus  hodierna  die  felicem,  totique  mundo 
salutarem  conceptionem  in  vespertinis  pre¬ 
cibus,  solito,  debitoque  cultu,  venerari  coe¬ 
pimus,  multi  veterum  sanctorum  excellen¬ 
tibus  ingeniis,  summaque  animi  contentione 
et  singulari,  ac  prope  incredibili  devotione 
laudum  praeconiis  certatim  attollere,  ornare 
ac  praedicare  conati  sunt:  sed  nihil  unquam 
gloriosius,  nihil  majus,  nihil  splendidius, 
nihil  ipsi  Virgini  jucundius  dici  potuit,  quam 
id,  quod  Archangelus  Gabriel  nova  illa  et 
inaudita  salutatione  quam  ipsa  quoque  Virgo 
mirata  est,  non  suo,  sed  Dei  nomine  protulit, 
cum  ait :  Ave  'gratia  plena ,  Dominus  tecum , 
benedicta  tu  in  mulieribus.  Quam  quidem 
salutationem,  cum  ea  in  historia  Evangelica, 
quam  explicandam  suscepimus  hodierna 
oratione  suo  ordine  explicanda  se  offerat, 
eidem  nos  gratissimis  animis,  et  simul  no- 
strse  orationis  obsequium,  in  hac  ejus  laetis¬ 
sima  celebritate  tamquam  munusculum  ali¬ 
quod  offeremus. 

Angelus  igitur  Gabriel  ad  Virginem  in¬ 
gressus,  eam  tamquam  Dei  parentem  cceli- 
que  reginam  mox  futuram,  primum  reveren¬ 
ter  salutat  :  deinde  tribus  amplissimis  titulis 
honorat.  Ac  verbum  quidem  Graecum  Xoupe 
quo  B.  Lucas  salutationem  expressit,  non 
solum  avere ,  sed  etiam  gaudere  significat. 
Nec  ulla  potuit  Angelus  uti  voce  magis  apta 

et  apposita.  Quse  enim  verse  salutis  auctorem 
conceptura,  illum,  quem  Eva  miseris  morta¬ 
libus  moerorem  in  gentem  invexerat,  erat 
sempiterno  gaudio  commutatura,  quoniam 
alio,  quam  salutis,  et  gaudii  vocabulo  appel¬ 
lari  opportebat?  Deinde  quam  pulchre  fa¬ 
ctum  est,  ut  in  ipso  primo  verbo,  quo  nun¬ 
tium  salutis,  et  prima  gaudia  mundo  adfe- 
runtur,  nomen  primse  nostrae  matris  eisdem 
litteris,  sed  ordine  converso,  legamus  ex¬ 
pressum?  Illa  siquidem  dicebatur  Eva  et 
prima  vox  hujus  nuntii  salutaris  est  Ave: 
quo  quid  aliud  significatur,  quam  donatam 
esse  nobis  alteram  Evam,  alteram  commu¬ 
nem  matrem,  sed  multis  priorQcontrariam  ? 
Illa  enim  fructum  vetitum  carpens,  paradi. 
sum  clausit,  gehennam  apperuit,  mortem 
accersivit,  laboribus  et  doloribus,  plagis  et 
vulneribus  aditum  praebuit  :  ista  contra , 
fructum  salutarem  proferens  ,  paradisum 
nobis  restituit,  a  gehenna  liberavit,  mortem 
extinxit,  labores  sustulit,  morbos  curavit. Ita¬ 
que  haec  mater  omnium  viventium  et  bea¬ 
torum  dici  potest,  illa  mater  omnium  mori- 
entium  et  miserorum.  Illa  a  viro  mortali  ap¬ 
pellata  est  Eva,  ista  merito  jureque  optimo 
ab  Angelo  dicitur  Ave.  Ave,  inquit,  Virgo 
beata,  neque  enim  tu  anathemate  et  excom¬ 
municatione  illa  teneris,  qua  filii  Adam,  ut 
tibi  Ave  dici  non  liceat,  quin  potius  brevi  ex 
te  nascetur  summus  quidem  Pontifex,  cujus 
auctoritate  benedicentur  atque  ab  excommu¬ 
nicatione  absolventur  omnes  gentes.  Nec  so¬ 
lum  Ave  sed  etiam  Gaude ,  mater  felicissima. 
Ecce  enim  annuntio  gaudium  magnum,  quod 
erit  primum  tibi,  deinde  etiam  omni  populo. 
Jam  de  te  coelum  exultat,  exultabit  postmo- 
dum  et  terra.  Nunc  Angeli  gaudent,  gau¬ 
debunt  paulo  post  et  homines,  et  te  beatam 
dicent,  tibique  gratias  agent  omnes  genera¬ 
tiones. 

Ave  igitur  gratia  plena.  Tribus  modis 
fuisse  mihi  videtur  B.  Maria  gratia  plena. 
Primum  enim  gratia  plena  dici  potest,  quod 
gratiosissima  prae  omnibus  rebus  creatis 
apud  Deum  fuerit.  Sic  enim  angelus  haec  sua 
verba  paulo  inferius  explicat :  Ne  timeas ,  in¬ 
quit,  Maria,  invenisti  enim  gratiam  apud  De¬ 
um.  Ecce  concipies  in  utero  et  paries  filium. 
Non  est  quod  timeas  tu,  quam  Deus  prae  om¬ 
nibus  rebus  diligit,  quae  adeo  ei  charissima 
es,  ac  tantopere  placuisti,  ut  singulari  pror- 
sug  privilegio,  te  unam  ad  hoc  elegerit,  ut 
ejus  filii  sis  mater,  cujus  Deus  ipse  est  pater. 
Et  sicut  ipse  sine  uxoris  consortio  filium  ge¬ 


nuit  :  ita  quoque  tu  sine  mariti  opera  prolem 
concipies. 

Deinde  gratia  plena  dicitur,  quia  ipsum 
gratiae  et  salutis  fontem,  et  omnium  bono¬ 
rum  auctorem  in  utero  suo  tamquam  in  san¬ 
ctissimo  templo  habitantem  habuerit,  quo- 
qup  omnis  gratiae  plenitudo  quae  postea  per 
omnem  terram  diffundenda  erat,  in  unius 
virginis  sinum,  admirabili  ratione  et  modo 
se  infuderit.  Atque  huc  respicit  pulcherrima 
illa  figura  de  rore  et  vellere,  quam  ex  li¬ 
bro  Judicum  cognoscere  potuistis.  Quemad¬ 
modum  enim  tempore  Gedeonis  primum  so¬ 
lum  vellus,  deinde  area  tota  coelesti  rore 
perfusa  est,  sic  etiam  distillantibus  coelis, 
primum  soli  Mariae  quae  merito  puritatis  et 
innocentiae  callidissimo  et  tenuissimo  velle¬ 
ri  comparatur,  tota  se  infundit  plenitudo  di¬ 
vinitatis,  deinde  ex  ea  plenitudine  nos  om¬ 
nes  accipimus,  qui  vere  sine  illa  non  aliud 
quam  terra  arida  sumus.  Id  quod  apertius 
regius  Vates  David  ostendit,  cum  ait:  De¬ 
scendit  sicut  pluvia  in  vellus  et  sicut  stillicidia 
stillantia  super  terram.  Pluvia  siquidem  vo¬ 
luntaria  quam  segregavit  Deus  haereditati 
suae,  placide  prius  et  absque  strepitu  opera¬ 
tionis  humanae,  suo  se  quietissimo  illapsu 
virgineum  demisit  in  uterum,  postmodum 
vero  ubique  terrarum  diffusa  est  per  ora 
praedicatorum  nec  jam  Sicut  pluvia  in  vellus, 
sed  Sicut  stillicidia  stillantia  super  terram, 
cum  quodam  verborum  strepitu,  ac  sonitu 
miraculorum  decidit.  Nam  et  In  omnem  ter¬ 
ram  exivit  sonus  eorum. 

Postremo  gratia  plena  beata  Maria  appel¬ 
latur,  et  est,  quod  gratiae  donis,  fide,  spe, 
charitate,  prudentia,  justitia,  temperantia, 
fortitudine,  timore,  pietate,  humilitate,  aliis¬ 
que  magnis  virtutibus,  muneribusque  divi¬ 
nis  prae  omnibus  Angelis  et  hominibus  reple¬ 
ta  fuerit.  Si  enim  quando  quis  ad  fontem 
magis  accedit,  et  aquam  puriorem,  et  in 
majore  copia  haurire  potest,  et  quo  quis  ad 
solem  propinquat  magis  eo  magis  luce  solis 
completur,  Beatissima  Deipara,  numquid 
non  plena  gratia,  quae  fonti  gratiarum  con¬ 
junctissima  fuit?  Numet  justitiam  in  omnibus 
non  induit,  quae  ipsum  justitiae  Solem  carnis 
nube  vestivit?  virtutibus  vero  quibus  carere 
potuit  Mater  Domini  virtutum  ?  Deinde  cum 
inter  se  maxime  pugnant  peccatum  et  gra¬ 
tia,  et  simul  in  eodem  pectore  versari  non 
possint,  num  illa  gratia  plena  non  fuit, 
quae  omni  peccato  non  solum  mortali  sed 
etiam  veniali  vacua  semper  fuit? 

Sed  unde  hoc  scimus  ?  Cur  rem  tam  ma¬ 
gnam  ac  diffficilem,  ut  vix  fieri  posse  videa¬ 
tur,  sine  ullis  testibus  credemus  ?  Quid  enim 
majus,  ac  difficilius,  quam  per  viam  vitee 
hujus  viam  luto  et  sordibus  plenam,  ubi  alii 
usque  ad  verticem  ingrediuntur  feminam 
unam  iter  facere,  et  pedes  suos  non  solum  a 
sordibus  et  luto,  sed  etiam  a  minutissimo 
pulvere  mundos  conservare  potuisse?  Quis 
igitur  hoc  nobis  persuadet?  Primum  sponsus 
ejus  Spiritus  veritatis,  cum  de  ea  in  cantico 
amoris  quasi  gloriatur,  ac  dicit:  Sicut  lilium 
inter  spinas ,  sic  amica  mea  inter  filias.  Et  rur¬ 
sum  apertius  :  Tota  pulchra  est ,  amica  mea ,  et 
macula  non  est  in  te.  Deinde  Ecclesia  mater 
nostra,  de  hoc  prsestantissimo  et  pulcherri¬ 
mo,  et  omnium  suorum  gloriosissimo  mem¬ 
bro  idem  confitetur,  cum  anathema  dici  iis, 
qui  hominem  semel  justificatum,  affirmant 
omnia  venialia  peccata  toto  vitae  tempore 
vitare  posse,  nisi  ex  Dei  privilegio  speciali, 
quale  Beatissimae  Virgini  concessum,  eadem 
Synodus  Ecclesiam  tenere  confirmat.  Num 
id  sancti  Pafres  Dei  et  Virginis  ardentissimi 
et  castissimi  amatores  non  praedicant?  Audi 
beatum  Ambrosium  psalm.  cxviii  extremum 
versum  explicantem:  «  Suscipe,  inquit,  me 
non  ex  Sara,  sed  ex  Maria,  ut  incorrupta  sit 
virgo  :  sed  virgo  per  gratiam  ab  omni  inte¬ 
gra  labe  peccati.  »  Audi  Beatum  Augusti¬ 
num  de  natura  et  gratia  disputantem:  «  Ex¬ 
cepta,  inquit,  Sancta  Virgine  Maria,  de  qua 
propter  honorem  Domini,  nullam  prorsus, 
cum  de  peccatis  agitur  habere  volo  quaestio¬ 
nem.  Inde  enim  scimus,  quod  ei  plus  gratiae 
collatum  fuerit  vincendum  omni  ex  parte 
peccatum,  quae  concipere  et  parere  meruit 
eum,  quem  constat  nullum  habuisse  pecca¬ 
tum.  »  Hac  igitur  Virgine  excepta  si  omnes 
sanctos  et  sanctas,  cum  hic  viverent,  congre¬ 
gare  possemus,  et  interrogare,  utrum  essent 
sine  peccato,  una  voce  clamassent,  neque 
humilius  neque  verius  :  Si  dixerimus ,  quia 
peccatum  non  habemus ,  nos  ipsos  seducimus , 
et  veritas  in  nobis  non  est.  AudiB.  Bernardum 
in  epistola  ad  canonicos  Lugdunenses  : 
«  Ego,  inquit,  puto,  quod  copiosior  sancti¬ 
ficationis  benedictio  in  eam  descenderit, 
quae  ipsius  non  solum  sanctificaret  ortum, 
sed  et  vitam  ab  omni  deinceps  peccato  cu¬ 
stodiret  immunem,  quod  nemini  alteri  in 
natis  mulierum  creditur  esse  donatum.  De¬ 
cuit  nimirum  reginam  virginum  singulari 
privilegio  sanctitatis  absque  omni  peccato 
ducere  vitam,  quae  dum  peccati  mortisque 


pareret  peremptorem,  munus  vitae  et  justi¬ 
tiae  obtineret  omnibus.  »Quid  de  Athanasio, 
deNazianzeno.  deChrysostomo,  de  aliis  Grae¬ 
cis  Patribus  referam  cum  iipassim  Virginem 
nostram  integritate  et  puritate  ipsis  beatissi¬ 
mis  spiritibus  Cherubitu  et  Seraphim  ante¬ 
ponant  ?  quid  de  illo  sene  sanctissimo 
Ephrem,  qui  in  oratione  de  laudibus  Dei¬ 
parae,  infinitis  pene  verborum  ornamentis,  et 
splendidissimis  nominibus  ac  laudum  titulis 
eam  honorat?  «  Intemerata,  inquit,  prorsus- 
que  pura  virgo  Deipara,  regina  omnium, 
spes  desperantium,  domina  nostra  gloriosis¬ 
sima,  eademque  optima ;  sublimior  coelicolis, 
purior  solis  radiis  et  splendoribus,  honora¬ 
tior  Cherubim,  sanctior  Seraphim  et  sine 
comparatione  caeleris  omnibus  superis  exer¬ 
citibus  gloriosior.  »  Quae  cum  ita  sint,  dubi¬ 
tari  non  potest  quin  Yirgo  Beatissima,  sicut 
nullo  unquam  nec  mortali  nec  veniali  pecca¬ 
to  contaminata  fuit,  .ita  fuerit  etiam  omni 
gratia  et  splendore  virtutum  ornata. 

Accedit  postremo,  quod  Deus  superbis  re¬ 
sistit,  humilibus  autem  dat  gratiam.  Neque 
enim  montes'  sed  valles  implentur  :  Inter 
medium  montium  (inquit  Propheta) pertrans- 
ibunt  aquse.  Non  in  verticibus  montium,  sed 
in  profundis  vallium  aquae  congregantur,  et 
quo  vallis  profundior,  eo  majorem  aquarum 
copiam  recipiet.  Illa  igitur  Virgo,  quae  quan¬ 
to  major  erat,  tanto  humiliabat  se  in  omni¬ 
bus,  et  tamquam  vas  quoddam  amplissi¬ 
mum  et  capacissimum,  omnique  vanitate 
vacuum  erat,  quomodo  non  gratia  usque  ad 
summum  repleretur  ?  Nos  vero,  auditores, 
qui  toti  vanitate  pleni  sumus,  quid  mirum  si 
tam  parum  coelestium  bonorum  posside¬ 
mus  ?  Alioqui  Deus  noster  mare  gratiarum 
immensum  et  infinitum,  et  quod  exhauriri 
numquam  potest,  in  nos  effunderet,  aut 
certe  quotidie  divinis  charismatibus  augeret, 
si  locum  in  nobis  ullum  inveniret.  Qui  enim 
Filium  suum  unigenitum  tam  liberaliter 
dedit,  quomodo  non  cum  illo  omnia  nobis 
donaret?  Sed  amor  vanitatis,  amor  mundi, 
amor  luti,  amor  tripudiorum,  amor  potatio¬ 
num,  amor  puerilium  nugarum,  ita  cor  no¬ 
strum  occupavit,  ut  locum  nullum  vacuum 
reliquerit.  Quotus  quisque  est,  qui  non  ali¬ 
qua  vanitate  tamquam  visco  teneatur  ?  unus 
delectatur  vestibus,  et  incredebili  curiositate 
tamquam  sponsa  aliqua  comptus  et  ornatus 
incedit,  et  insatiabili  desiderio  varias  formas 
calceorum,  caligarum,  palliorum,  pileorum 
aliarumque  vestium  quae  nomina  nondum 

habent  investigat  :  et  nisi  omni  accuratissi¬ 
me  incisa,  elaborata,  ornata  fuerint,  frigus 
non  pellunt,  neque  simplicibus  contentus  nisi 
triplicia  et  quadruplicia  indumenta  habeat, 
quibus  etiam  perticae  domi  vestiantur,  nihil 
se  habere  putat.  Alius  omni  genere  musico¬ 
rum  instrumentorum  ludit,  omnes  lusiones, 
artem  etiam  gladiatoriam  didicit,  omnem 
tripudiorum  et  saltationum  varietatem  novit, 
omnes  amatorias  cantiones  memoria  tenet, 
et  qui  est  ejusmodi,  non  curiosus  aut  vanus, 
sed  elegans  et  politus  appellatur,  quasi  ad 
ista  perdiscenda  nati  sumus,  quasi  tempus 
hujus  vitee,  non  ad  peccata  deflenda  rece¬ 
perimus,  quasi  non  in  exilio,  non  in  terra 
aliena,  non  regione  hostium  sed  in  patria 
versaremur  :  quasi  Christus  magna  voce  non 
clamaverit  :  Vae  vobis,  qui  ridetis ;  quia  fle¬ 
bitis,  quasi  mors  non  instet  a  tergo,  et  jam- 
jam  nos  abreptura  videatur.  Quid  de  aliis 
multo  adhuc  miserioribus  dicemus  ?  Quot 
sunt,  qui  cor  ambitione  plenum  gestantes, 
nihil  unquam  somniant,  nisi  de  gradibus,  de 
titulis,  de  honoribus  ?  Quot  sunt,  qui  amore 
irretiti  feminarum,  ita  luto  et  cceno  carna¬ 
lium  cogitationum  ac  desideriorum  pleni 
sunt  ut  per  oculos,  per  aures,  per  nares,  per 
linguam  c oenum  effluat,  et  alios  etiam  con¬ 
taminet  ?  Sed  usquequo  parvuli  diligent  in¬ 
fantiam  et  stulti  ea  quae  sibi  sunt  noxia,  cu¬ 
pient  ?  Usquequo  diligemus  vanitatem  et  quee- 
remus  mendacium  ?  Habet  Deus  manus  auro 
et  argento  plenas,  in  sinum  nostrum  proji¬ 
cere,  eumque  implere  paratus  est,  si  modo 
plumbum  nostrum  rejicere  velimus.  Habet 
balsamum,  vinumque  dulcissimum  ;  eoque 
cor  nostrum  replere  desiderat,  si  modo  lu¬ 
tum  et  ccenum  nostrum  effundamus  ;  et  nos 
mercatores  insipientissimi  ad  illas  veras  et 
sempiternas  opes,  quas  Deus  gratis  nobis 
venderet,  oculos  clausos  habemus,  ad  ista 
vero  caduca  et  fluxa,  quse  maximo  pretio 
vix  emuntur,  tamen  oculos  apertos  et  inten¬ 
tos  semper  retinemus.  Et  sicut  qui  dicebat  : 
Villam  emi ,  necesse  habeo  exire  et  videre 
illam ,  qui  villam  nondum  viderat,  et  tamen 
usque  adeo  diligebat,  ut  pro  ea  coenam  divi¬ 
nam  contemneret  :  nondum  viderat,  et  ta¬ 
men  ita  vinculis  amoris  ab  ea  tenebatur,  ut 
necesse  haberet  omnia  relinquere,  exire,  et 
videre  illam  :  ita  nos,  auditores,  villam  hujus 
mundi,  mare  istud  magnum,  in  quod  in¬ 
fluunt  omnia  flumina  vanitatum,  nondum 
vidimus,  nondum  bene  novimus,  nescimus 
quantum  in  eo  amaritudinis,  quantum  labo- 
Tom.  IX. 


rum,  quantum  periculorum,  quam  duri 
scopuli  sub  aquis  mollissimis  lateant,  et 
tamen  ita  diligimus,  ut  pro  eo  Deum  animae¬ 
que  salutem,  vitam  beatam  negligamus. 
Clamat  Deus  :  Redite  praevaricatores  ad  cor 
et  nos  tamen  adhuc  dicimus  :  Necesse  habeo 
exire  et  videre  villam.  Quae  est  haec  necessi¬ 
tas?  Quis  te  compellit?  Quis  urget?  Nonne 
si  cor  haberes,  animae  salus  prae  omnibus 
rebus  te  movere  et  urgere  deberet?  0  si  cor 
nostrum  semel  totum  effunderemus  ut  nihil 
ibi  vanitatis  remaneret,  si  exueremus, ac  de¬ 
poneremus  omnem  mundi  amorem,  si  pectus 
vacuum  et  purgatum  et  paratum  Deo  exhi¬ 
beremus,  certe  Deus,  qui  vacuum  non  mi¬ 
nus,  quam  natura  exhorret,  continuo  illud 
balsamo  pretioso  gratiae  et  virtutum  reple¬ 
ret,  et  tunc  experientia  disceremus,  quam 
excellenti  bono  illa  fruebatur,  cum  dictum 
est  ab  Angelo  :  Gratia  plena. 

Sequitur,  Dominus  tecum.  Quibus  duobus 
verbis  singularis  quaedam  providentia  Dei 
erga  Mariam  explicatur.  Dominus  tecum,  in¬ 
quit,  hoc  est,  merito  laetari  et  gauderepotes, 
virgo  sanctissima ;  nam  quicquid  agere  in¬ 
stituas,  quocumque  te  vertas,  Dominus  tibi 
adest,  ut  dirigat  gressus  tuos,  ut  in  nullo  te 
opere  errare  patiatur,  ipse  oculis  providen¬ 
tiae  suae  semper  te  respicit,  ille  adjutor 
et  protector  tuus  est.  Simili  genere  locutio¬ 
nis  legimus  a  Samuele  dictum  ad  Saul  : 
Post  haec  insiliet  in  te  Spiritus  Domini,  et 
mutaberis  in  virum  alium,  et  tunc  Fac  quae¬ 
cumque  invenerit  manus  tua  :  quia  Dominus 
tecum  est.  Quasi  dicere  vellet  cum  advenien¬ 
te  Spiritu  Dei  in  te,  mutatus  fueris  in  virum 
alterum,  age  quicquid  volueris,  quia  Spiritu 
Dei  ageris,  et  Dominus  in  omnibus  tibi  ade¬ 
rit  et  cuncta  opera  tua  prospere  succedent. 
Sicut  enim  cum  populus  contra  Dei  volunta¬ 
tem  praelium  adversus  Amalec  suscipere 
vellet,  Moysen  dixisse  legimus  :  Nolite  ascen¬ 
dere,  non  enim  est  Dominus  vobiscum ;  hoc 
est,  non  adjuvat  vos  Dominus,  propterea 
si  ascenditis,  corruetis  coram  inimicis  vestris. 
Denique  in  eadem  significatione  Angelus  ad 
Gedeonem  Dominus  tecum ,  inquit,  virorum 
fortissime.  Quam  salutationem  ille  prudenter 
intelligens,  respondit  continuo  :  Obsecro,  mi 
Domine ,  si  Dominus  nobiscum  est,  cur  appre¬ 
henderunt  nos  hxc  omnia  ?  Ita  Dominus  cum 
Maria  fuit,  propterea  quod  ei  providentia 
et  auxilio  quodam  singulari  semper  adfuit, 
et  ita  singulari,  ut  nunquam  in  peccatum 
ullum  non  solum  mortale  :  sed  nc  veniale 

quidem  (ut  ante  diximus)  incedere  permise¬ 
rit  :  cum  aliis  viris  sanctis  et  amicis  Dei  sa¬ 
tis  praeclare  agitur,  si  Dominus  ita  cum  illis 
sit,  ut  cum  ceciderint  supponat  manum, 
et  eos  collidi  et  conteri  penitus  non  patiatur  : 
at  cum  Maria  longe  aliter  fuit,  quam  non 
solum  non  collidi,  sed  neque  cadere  unquam 
passus  est.  Fortasse  etiam  ad  conceptionem 
divini  Verbi  Angelus  respexit,  cum  ait  : 
Dominus  tecum.  Tunc  enim  non  solum  Do¬ 
minus  cum  Virgine,  sed  etiam  solus  Domi¬ 
nus  cum  sola  Virgine  fuit.  Neque  enim  ad 
opus  Dominicae  incarnationis,  opus  maxi¬ 
mum  et  divinissimum,  et  angelis  et  homini¬ 
bus  adorandum,  ulli  omnino  praeter  Deum 
et  Virginem  convenerunt. 

Jam  vero  tertium  et  postremum  Virginis 
en  comium  est  :  Benedicta  tu  in  mulieribus. 
Quod  quidem  non  ita  accipiendum,  quasi 
ipsa  sit  prae  caeteris,  hoc  est  magis,  quam 
caeterae  benedicta  ;  sed  quasi  caeterae  omnes 
maledictioni  obnoxiae  fuerint  et  ipsa  sola  in 
toto  genere  feminarum  benedicta.  Aliae  si¬ 
quidem  omnes  vel  filios  non  procreabant,  et 
maledictionem  ac  notam  sterilitatis  effugere 
non  poterant :  vel  procreabant  illos  quidem, 
sed  Evae  maledictionem  incurrebant,  cui  di¬ 
ctum  legimus,  cum  a  Domino  malediceretur  : 
In  dolore  paries  filios  et  sub  viri  potestate  eris  : 
at  Virgo  Beatissima  sola  inter  mulieres  be¬ 
nedicta  utramque  maledictionem  declinavit. 
Nam  nec  sterilis  fuit,  nec  cum  dolore  pepe- 
rit.  Sicut  enim  Eva  superbiae  vento  inflata, 
amplius  quam  par  erat  crescere  volens,  ita 
exigua  et  angusta  evasit,  ut  in  ejus  utero 
minima  etiam  proles  angustias  pateretur, 
nec  sine  labore  portari,  nec  sine  dolore,  eo- 
que  maximo  et  acerbisssimo  deponi  posset  : 
ita  Virgo  Deipara  humilitatis  virtute  coelo 
major,  terra  fortior  et  orbe  toto  latior  effe¬ 
cta  eum  sine  labore  portavit,  qui  portat  or¬ 
bem,  et  quem  coelum  et  coeli  coelorum  non 
capiunt,  eum  ipsa  utero  suo  conclusit,  sine 
molestia  tulit,  sine  gemitibus  peperit.  Dein¬ 
de  duo  sunt,  propter  quam  mulieres  bene¬ 
dici  ac  laudari  solent,  fructus  foecunditatis 
et  flos  virginitatis  :  quorum  tamen  alterum 
amittet  necessario,  quorum  alterum  elegerit. 
Proinde  sola  Maria  inter  mulieres  benedicta, 
quee  gloriam  virginitatis  laude  fecunditatis 
cumulare  potuit.  At  qualis  tandem  est  ea 
fcecunditas,  dicat  aliquis  quam  in  Maria 
tantopere  praedicamus  ?  Quot  filios,  quaeso, 
procreavit  ?  Num  duos  aut  tres  saltem  nu¬ 
merare  poterimus  ?  Unum  quidem,  audito¬ 


res,  dumtaxat  Virgo  sanctissima  Filium  pe¬ 
perit,  sed  ita  tamen  unum,  ut  ille  solus 
et  major  et  melior  omnibus  filiis  aliarum  fe¬ 
minarum  sit  :  sicut  etiam  Deum  omnibus 
rebus  creatis  naturae  foecunditate  antepone¬ 
re  non  dubitamus  :  non  quod  filios  multos, 
sed  quod  unum  infinitum  et  immensum  ge¬ 
neraverit.  Praeterea  si  omnes  pii  et  sancti 
viri  Christi  fratres  sunt,  certe  etiam  Mari® 
filii  sunt,  atque  ad  ejus  clementissimum  si¬ 
num,  et  materna  ejus  ubera  pertinere  cre¬ 
dendi  sunt.  Itaque  sicut  Apostolus  Paulus 
Christum  non  unigenitum  Patris,  sed  pri¬ 
mogenitum  appellat  :  Et  non  cognoscebat 
eam,  inquit,  donec  peperit  filium  suum  primo¬ 
genitum.  Et  Divus  Lucas  :  Et  factum  est,  in¬ 
quit,  cum  esset  ibi,  impleti  sunt  dies  ut  pare¬ 
ret,  et  peperit  filium  suum  primogenitum. 
Quae  cum  ita  sint  vere  Maria  benedicta  in 
mulieribus,  hoc  est,  foecundissima  super 
omnes  mulieres,  cujus  tantum  numerum  fi¬ 
liorum  videmus,  ut  vere  nunc  sit  semen  ejus 
sicut  stellae  cceli,  et  sicut  arena  maris,  quae 
prae  multitudine  numerari  non  potest. 

Quinque  nobilissimas  feminas,  et  prae  cae¬ 
teris  benedictas,  in  sacris  voluminibus  legi¬ 
mus,  Mariam  sororem  Moysis,  Annam  ma¬ 
trem  Samuelis,  Ruth,  Judith,  Abigail  :  ea¬ 
rum  vero  nomina,  si  prima  littera  singulo¬ 
rum  capiatur,  nostrae  virginis  nomen  com¬ 
ponunt,  ut  intelligamus  eas  omnes  beatae 
Mariae  quasi  typos  et  figuras  fuisse,  et  eas 
omnes  laudes  unam  Mariam  simul  com¬ 
plexam,  quae  in  aliis  sparsae  et  separatae  fue¬ 
runt.  Haec  igitur  est  Maria,  quae  prima  inter 
mulieres  mare  rubrum  saeculi  hujus  siccis 
pedibus  ab  humore  carnalium  voluptatum 
peitiansire  potuit,  et  ideo  chorus  virginum 
ducens,  prima  cantare  meruit  :  Cantemus 
Domino  gloriose  enim  magni ficatus  est,  equum 
et  ascensorem  dejecit  in  mare.  Haec  est  Anna 
illa  felicissima,  quae  post  multas  lacrymas, 
multa  jejunia,  tandem  a  Deo  filium  multo 
Samuele  majorem,  obtinuit,  eumque  statim 
ab  infantia  in  templum  allatum  Domino  con¬ 
secravit.  Haec  est  illa  Ruth  Moabitis,  quae 
oblita  populum  suum,  et  domum  patris  sui, 
a  sene  Booz  audire  meruit  :  Benedicta  es 
filia  tua  Domino,  qui  non  es  secuta  juvenes 
pauperes,  sive  divites  ;  plenam  mercedem  reci¬ 
pias  a  Domino  Deo  Israel,  ad  quem  venisti  et 
sub  cujus  confugisti  alas  :  vere  enim  Maria 
non  solum  populum  suum  et  domum  patris 
sui,  sed  etiam  totum  mundum  oblita,  ad 
Deum  Israel  et  alas  ejus  confugit,  neque 


/ 


CONCIO  II.  SUPER  MISSUS  EST,  etc. 


483 


juvenes  pauperes  secuta  est,  sed  ditissimum 
antiquum  dierum  sponsum  habere  voluit. 
Haec  est  fortissima  et  castissima  Judith,  quse 
non  caput  Holofernis  amputavit,  sed  caput 
draconis  conculcavit  et  contrivit,  et  idcirco 
benedicit  eam  omnis  Ecclesia  sanctorum  di¬ 
cens  :  Benedicta  tu  a  Domino  in  omni  taber¬ 
naculo  Jacob  :  Tu  gloria  Jerusalem,  tu  laeti¬ 
tia  Israel ,  tu  honorificentia  populi  nostri,  eo 
quod  castitatem  amaveris ,  ideo  et  manus  Do¬ 
mini  confortavit  te,  et  ideo  eris  benedicta  in 
aeternum.  Haec  est  illa  prudentissima  et  pul¬ 
cherrima  Abigail,  quae  Davidis  iram  justissi¬ 
ma  indignatione  succensam  contra  stultum 
Nabal  mitigare  potuit,  et  ab  eo  audivit  : 
Benedictum  eloquium  tuum ,  et  benedicta  tu , 
quae  prohibuisti  me  hodie ,  ne  irem  ad  sangui¬ 
nem  et  ulciscerer  me  manu  mea, ,  Quis  enim 
est  Nabal,  nisi  homo  peccator,  et  quis  est 
David,  nisi  Deus,  et  quae  est  Abigail,  nisi 
Maria,  quae  vere  mater  misericordiae  et  pec¬ 
catoribus  justissimam  Dei  iram  precibus 
suis  et  intercessione  avertit  ? 

PARS  SECUNDA 

Angelicam  salutationem  breviter  explicui¬ 
mus,  sequenti  die  Dominica,  Virginis  re¬ 
sponsionem  (si  tamen  Deo  placuerit)  expone¬ 
mus.  Nunc  quia  parum  temporis  superest, 
nec  solum  quaestiunculas,  nec  inutiles,  nec 
injucundas,  nec  a  proposito  alienas  propo¬ 
nam  et  solvam. 

Quaero  igitur  primum ,  quae  causa  sit,  cur 
omnes  concionatores  initium  dieendi  a  salu¬ 
tatione  Angelica  faciant  ?  Unde  enim  tanta 
dignitas  salutionis  Angelicae ,  ut  ea  potius 
oratores  utantur  ,  quam  alia  prece  ?  Duae 
mihi  in  praesentiarum  rationes  occurrunt. 
Primum  enim  illud  concionatores  fortasse 
cogitant,  beatissimam  Deiparam,  qua  die  sa¬ 
lutationem  Angelicam  audivit,  ea  verbum 
Dei,  quod  antea,  neque  videri  neque  audiri, 
neque  capi  poterat,  humana  carne  quasi 
vestivisse,  atque  etfecisse  ,  ut  non  solum 
videri  et  audiri,  sed  etiam  manibus  tangi 
potuerit,  juxta  illud  B.  Joannis  :  Quod  audi¬ 
vimus,  quod  vidimus  oculis  nostris ,  et  manus 
nostrae  contrectaverunt ,  de  verbo  vitae.  Itaque 
proptera  eamdem  virginem  initio  dicendi 
omnes  salutant,  ut  ipsi  quoque  precibus  ejus 
adjuti,  eam  copiam,  eam  facultatem,  eam 
ubertatem,  eam  facilitatem  orationis  obti¬ 
neant,  qua  verbum  Dei,  quid  pertractandum 


susceperint,  ita  plenum  atque  perspicuum  fa¬ 
ciant,  ut  pene  manibus  sentiri  possit,  et  ab 
omnibus  qui  audiunt,  etiam  tardioribus  et 
rudioribus  capiatur.  Deinde  munus  concio- 
natoris,  munus  Angelicum  est,  et  sicut  An¬ 
gelus  Gabriel  ad  Virginem  desponsatam  viro 
missus  est,  ut  ea  virtute  Spiritus  sancti  con¬ 
ciperet  Filium  Dei ;  ita  concionatores  ad 
Ecclesiam  mittuntur,  quam  Apostolus  Pau¬ 
lus  despondit :  Uni  viro  virginem  castam  exhi¬ 
bere  Christo ,  ut  ea  quoque  Filium  Dei  fide 
concipiat,  charitate  pariat,  bonis  operibus 
nutriat.  Quocirca  merito  virginem  Dei  Ma¬ 
trem  salutant,  ut  quae  ab  Angelo  salutata 
Christum  non  solum  spiritu,  sed  etiam  carne 
concepit,  illud  eis  a  Domino  precibus  suis 
obtineat,  ut  et  ipsi  Angelica  puritate  munere 
suo  fungantur,  et  Ecclesiee  virginis,  ad  quam 
mittuntur,  felix  conceptus  partusque  succe¬ 
dat. 

Altera  quaestio  est,  qua  specie  Angelus 
Gabriel  beatissimae  Deiparae  se  ostenderit  ? 
Quemadmodum  enim  tribus  oculis  diverso¬ 
rum  generum  homines  vident,  oculos  corpo¬ 
ris,  oculos  cordis,  oculos  mentis  :  sic  etiam 
tribus  modis  Angeli  hominibus  se  videndos 
exhibere  solent,  in  corpore,  in  imagine,  in  na¬ 
tura.  Ac  ut  a  postremo  incipiamus,  in  sua,  ac 
propria  substantia  et  natura  non  nisi  oculo 
mentis  Angeli  videri  possunt.  Sunt  enim  na¬ 
tura  mentes  quaedam  spirituales,  ab  omni 
materia  liberae,  omnisque  corporeae  qualitatis 
expertes.  Spiritus  autem  ac  mens,  spiritu 
dumtaxat  ac  mente  comprehendi  potest.  Ita¬ 
que  Angelorum  substantiam  atque  naturam, 
ita  ut  est  in  se  solae  mentes  beaitorum  vident. 
Porro  in  imagine  Angeli  oculo  cordis  viden¬ 
tur,  hoc  est,  sensu  quodam  interno,  qui  a 
Graecis  cpavraata,  a  nobis  cogitatio  dici  potest. 
Ita  sanctus  Joseph  Beatae  Mariae  sponsus,  ita 
Magi,  qui  ex  Perside  ad  Christi  incunabula 
stella  duce  venerunt,  ita  alii  nonnulli  san¬ 
ctos  Angelos  per  quietem  vidisse  credendi 
sunt.  Legimus  enim  apud  Matthaeum  :  Ecce 
Angelus  Domini  apparuit  in  somnis  Joseph. 
Et  rursum  de  Magis  :  Et  responso  accepto  in 
somnis  ne  redirent  ad  Herodem ,  per  aliam 
viam  reversi  sunt  in  regionem  suam.  Jam  vero 
luminibus  istis  oculisque  corporis  in  corpore 
ex  aere  assumpto  Angeli  videntur  :  non  enim 
proprio  ac  naturali,  quod  nullum  habent, 
neque  in  corpore  aliquo  vere  humano,  quasi 
Angeli  naturam  nostram  aliquando  ita  assu¬ 
mant,  ut  unus  et  idem  verus  Angelus  et  verus 
homo  dici  possit.  Id  enim  Origenes  sensit? 

ejusque  sententiam  tamquam  explosum  erro¬ 
rem  divus  Hieronymus  in  Malachiam  et  Ag- 
gseum  scribens  reprehendit,  gst  enim  solius 
Dei  propriam  summumque  ac  singulare  mi¬ 
raculum  supra  naturae  potestatem,  supra in- 
telligentiam  rationis,  et  penitus  sine  ullo 
exemplo  solique  Dei  Filio  reservatum,  ut 
duabus  perfectis  naturis  in  unam  coeuntibus 
personam,  unrrs  et  idem  verus  Deus  et  verus 
homo  esse.  Corpora  igitur,  quibus  Angeli 
Abrahse,  Loth,  Josue,  Gedeon,  Tobiae  aliisque 
tam  multis  non  solum  se  audiendos,  sed 
etiam  manibus  tangendos  praebuerunt,  ex 
aere  sumpta  erant.  Possunt  enim  Angeli  vir¬ 
tute  quadam  admirabili  atque  arte ,  qua 
praediti  sunt,  aerem  in  corpus  densum,  ac 
solidum  cogere,  eidemque  varias  membro¬ 
rum  figuras  variosque  colores  attribuere,  at¬ 
que  ea  corpora  ita  movere,  ut  humana  vera 
ac  viva,  non  quidem  sint,  sed  tamen  omnino 
esse  videantur.  Qua  igitur  forma  Archange- 
lus  Gabriel  Beatae  Mariae  virgini  apparuit? 
Qua  specie  sese  prodidit?  Dubitari  non  po¬ 
test,  auditores,  quin  in  corpore  assumpto. 
Quid  enim  aliud  [illa  verba  significant  :  Et 
ingressus  Angelus  ad  eam  dixit :  nisi  Ange¬ 
lum  Gabrielem  corpus  accepisse,  quo  ad 
virginem  ingrederetur,  quo  loqueretur,  quo 
cerneretur?  Deinde  oportebat  Virginem  cer¬ 
tissimam  esse  de  nuntio,  et  multo  sunt  cer¬ 
tiora,  quae  in  luce  videmus,  quam  quae  nocte 
somniamus,  et  quae  auribus  corporis,  au¬ 
diuntur,  quam  quae  sola  cogitatione  capiun¬ 
tur.  Illud  etiam  conveniebat;  ut  sanctus 
Angelus  Beatae  Virgini  apparens,  eam  for¬ 
mam  susciperet,  ac  suscipiendo  honoraret, 
quam  ab  ipso  Deo  paulo  post  suscipiendam 
et  consecrandam  esse  nequaquam  ignora¬ 
bat.  Itaque  pulcherrimi  atque  splendidissimi 
juvenis  formam  imitatus  est,  sed  habitu  quo¬ 
dam,  et  specie  augustiore,  quam  caeteri  ho¬ 
mines  videri  soleant,  ut  facile  possit  intelligi 
aliquid  hominem  majus  et  praestantius  in  eo 
corpore  latere,  neque  hominem  mortalem, 
sed  Angelum  coelestem  advenisse. 

Sed  ubi,  quaeso, Virginem  nostram  sanctus 
Angelus  offendit  ?  Haec  enim  est  postrema 
quaestio ,  quae  nobis  explicanda  superest. 
Num  igitur  angelus  Gabriel  virginem  no¬ 
stram  in  plateis  vagantem  reperit?  Aut  certe 
in  domo  aliqua,  ubi  convivium  celebraretur, 
et  saltationes  ac  tripudia  ageretur  ?  Minime 
vero.  Neque  enim  tunc  licentiati  et  docto- 
res  creabantur,  si  adolescentes  et  puellas  ad 
choreas  ducendas  invitarent ,  et  ignem  ad 


stupam  admoventes,  concupiscentiae  flammis 
augerent.  Neque  sancti  angeli  ejusmodi  do¬ 
mos  praesentia  sua  aut  visitatione  dignantur. 
Ubinam  ergo  sanctus  Angelus  virginem  no¬ 
stram  reperit?  Domi  suse  clausam  in  cubiculo, 
ut  veras  virgines  decet :  «  Sola,  inquit  B.  Am- 
brosius  in  penetralibus,  quse  nemo  virorum  vi¬ 
deret  solus  Angelus  reperiret.  »  EtB.  Bernar- 
dus :  «Suspicandum,  inquit,  nonestquodaper- 
tum  invenerit  Angelus  ostiolum  Virginis.  Clau¬ 
serat  illa  hora  suum  super  se  habitaculum 
virgo  prudentissima,  sed  hominibus,  non  An¬ 
gelis.  Proinde  etsi  ad  eam  potuit  intrare  Ange¬ 
lus,  sed  nulli  hominum  facilius  patebat  acces¬ 
sus.»  Atque  hoc  est,  quod  B.  Lucas  expressit, 
cum  ait :  Ingressus  Angelus  ad  eam.  Et  quod 
de  ea  in  Canticis  canticorum  legimus,  dicente 
sponso  :  Hortus  conclusus  soror  mea  sponsa , 
hortus  conclusus ,  fons  signatus.  Preciosas  et 
nobiles  plantas,  et  quae  de  ultimis  terris  al¬ 
lata},  vix  usquam  inveniuntur,  non  solemus 
in  apertis  campis  collocare,  ubi  et  ventis,  et 
frigoribus  et  bestiis  et  latronibus  pateant  : 
sed  in  conclusis  munitisque  pomariis.  Ita 
igitur  et  B.  Maria  merito  domi  se  contine¬ 
bat,  quod  esset  planta  illa  singularis,  cujus 
„  pretium  procul  et  de  ultimis  finibus ,  et  quse 
fructum  saluberrimum  ad  salutem  omnium 
gentium  paritura  erat. 

Quid  vero  nos  hinc  colligere  debemus  ? 
Illud  nimirum,  ut  si  ab  Angelis  sanctis  visi¬ 
tari,  si  eorum  colloquiis  frui,  si  gratia  Dei 
repleri,  si  Dei  Filium  sanctis  desideriis  con¬ 
cipere,  et  bonis  operibus  parere  volumus, 
discamus  habitare  nobiscum,  diligere  solitu¬ 
dinem,  fugere  frequentiam  hominum,  eorum 
praesertim,  qui  nihil  nisi  de  mundo  cogitant; 
sa}pe  in  cubiculum  cordis  intrare,  ibique 
extra  tumultum  et  strepitum  rerum  hujus 
mundi  obstructis  diligenter  portis  ac  fene¬ 
stris  sensuum  corporis  nostri, cum  Deo  et  san¬ 
ctis,  angelis  confabulari,  et  de  rebus  vere 
magnis  cum  eis  conferre,  de  vita  aeterna,  de 
salutate  animae ,  de  magnitudine  coelestis 
gloriae,  de  horrore  atque  aeternitate  poena¬ 
rum  gehennae,  de  illa  humilissima  atque  ar- 
dentissima  charitate,  qua  Deus  ita  nos  di- 
lexit,  ut  Filium  suum  unigenitum  daret.  Ne¬ 
que  dixeris  mihi,  ista  est  vita  perfectorum, 
non  omnes  possumus  esse  perfecti.  Haec  enim 
est  vita  Christianorum,  qui  omnes  perfecti 
esse  debent,  ut  sint  filii  Patris  sui,  qui  in 
coelis  est.  Deinde,  qui  hic  sumus,  magna  ex 
parte  vel  homines  ecclesiastici,  vel  bonarum 
artium  studiosi  sumus :  et  homo  quidem  Ec- 

clesise,  homo  Dei,  homo  sacratus,  quid  aliud 
cogitare  debet,  quam  quomodo  placeat  Deo  ? 
Quid  ei  tam  proprium  esse  potest,  quam  ha¬ 
bitare  secum,  et  dies  noctes  in  lege  Domini 
meditari?  Qui  vero  ad  studia  doctrinae,  ho¬ 
nestarum  artium  huc  venerunt,  si  opibus  sa¬ 
pientiae  et  eruditionis  pectus  implere  desi¬ 
derant  certe  ita  agere  debent,  ut  semper 
oratio  lectioni  et  lectio  orationi  succedat. 

Si  vero  haec  ita  se  habent,  quanto  jure  au¬ 
ditores  meos,  et  praesertim  ingenuos  adole¬ 
scentes,  admonere  possum  ut  convivia  decli¬ 
nent,  sphaeristeria  fugiant,  symposia  dete- 
stentur,  a  tripudiis  et  saltationibus  tamquam 
ab  igne  se  abstineant?  Si  enim  Apostolus 
Paulus  scurrilitatem,  et  stultiloquium,  et  hu¬ 
jusmodi  alia ,  quae  ad  rem  non  pertinent, 
tam  severe  prohibet,  ut  ne  nominari  velit 
inter  nos,  Sicut  decet  sanctos,  quanto  magis 
insanium  tripudiorum  et  chorearum  vetuis¬ 
set,  quae  non  solum  ad  rem  non  pertinet, 
nec  solum  vana  et  otiosa,  sed  etiam  pericu¬ 
losa,  et  perniciosa  est?  Etsi  Angelus  sanctus 
dominos  invenire,  et  orationi  vel  lectioni  in¬ 
tentos  esse  desiderat ,  quomodo  credibile ; 
eum  ad  ea  loca  venturum,  ubi  compotatio¬ 
nes  vel  tripudia  exercentur,  et  ubi  daemonum 
catervas  adesse  imo  et  praeesse  dubitari  non 
potest?  Nam  et  B.  ChrysostomirS  ait  :  «  Ubi 
saltus  lascivus,  ibi  Diabolus  certe  adest,  et  his 
tripudiis  Diabolus  saltat.  »  0  si  quis  vobis  in 
mediis  choreis  oculos  aperiret,  ut  daemonum 
frequentiam  tripudiantibus  admixtam  cer¬ 
nere  possetis  !  0  si  quis  vobis  aliquando  de¬ 
monstraret,  quanta  illi  sollicitudine  ad. sin¬ 
gulos  saltantium  accedant,  et  invisibilibus  fol¬ 
libus  concupiscentiae  fornacem  virorum  erga 
mulieres ,  et  mulierum  erga  viros  accen¬ 
dere  satagant ,  et  quomodo  ipsi  quoque 
saltent  ,  quomodo  tripudient  ,  quomodo 
gestiant,  quomodo  inter  se  clament :  Euge , 
euge ,  devorabimus  ,  devorabimus  eos.  'Ac 
tum  praesertim ,  cum  aliquos  vident  foe¬ 
dis  amoribus  implicatos;  quibus  offenditur 
Deus,  impediuntur  ingenia,  exhauriuntur 
marsupia,  optimae  spei  adolescentes  perdun¬ 
tur,  et  domus  ac  civitates  stupris,  atque 
adulteriis  replentur,  multique  se  filias  virgi¬ 
nes  habere  credunt,  ante  eas  uteros  gestare 
vident,  quam  de  nuptiis  cogitare  coeperint. 
Ista  enim  sunt  lucra  chorearum,  lucra  Dae¬ 
monum,  damna  hominum.  Itaque  recte  D. 
Ambrosius  :  «  Saltet,  inquit,  sed  adulterae 
filia  quae  vero  pudica  est,  quae  casta  eff,  re¬ 
ligionem  discat,  non  saltationem.  »  Neque 


vero  te  saltationibus  operam  dare  dicas,  ut 
corpus  exerceas.  Non  enim  desunt  mille  ar¬ 
tes  corpus  exercendi.  Si  domi  pomarium 
habes,  sume  sarculum  vel  ligonem,  et  in 
horto  aliquid  operis  facito,  neque  tibi  turpe 
esse  ducas,  quod  summi  reges  Assuerus , 
Cyrus  aliique  plures  sibi  honestum  ac  de¬ 
corum  putaverunt.  Quod  si  id  non  placet, 
egredere  civitatem,  perambula  campos  aper¬ 
tos,  ubi  neminem  offendes,  neque  ab  aliquo 
offenderis,  ibique  si  cupis  currito,  saltato 
quantum  libet  :  at  cum  puellis  choreas  du¬ 
cere,  et  tanto  animse  periculo  ac  detrimento 
corpus  exercere,  nulla  ratio  permittit.  Quid 
enim?  Num  ut  digitum  curares  caput  tibi 
faceres  amputari?  Non  opinor.  At  multo 
certe  nobilior  est  anima  corpore,  quam  caput 
digito.  Quae  igitur  est  ista  prudentia,  pro  sa¬ 
nitate  corporis,  animae  vitam  in  discrimen 
adducere  ?  Sed,  inquis,  ego  me  ipsum  satis 
novi,  et  saepius  choreis  interfui,  nec  unquam 
turpe  aliquid  cogitavi.  Sit  plane  ut  dicis 
quamquam  aegre  omnino  id  credi  potest.  Sed 
unde  nosti  semper  ita  esse  futurum  ?  Et  quod 
scis,  quod  illa  patiatur,  cum  qua  tripudias  ? 
Quid  cogitet,  quid  cupiat,. quid  meditetur, 
quomodo  uratur?  At  non  eo  animo,  inquies, 
ad  choreas  accedo,  ut  aliqua  ad  libidinem 
concitetur.  Recte.  Sed  si  quis  tibi  colaphum 
infigeret  ac  diceret  :  Noli  aegre  ferre,  non 
enim  eo  animo  feci,  ut  tibi  nocerem,  quid 
tibi  videretur?  Num  tibi  igitur  placet,  utpro- 
pterea  anima  illa  pereat,  pro  qua  Christus 
mortuus  est?  Apostolus  Paulus  non  comedet 
carnes  in  aeternum,  si  in  eo  frater  scandali¬ 
zatur;  et  tu  ab  una  eaque  minima  voluptate 
non  abstinebis,  ne  proximam  tuam,  animam, 
occidas?  Si  oculus  tuus  scandalizat  te,  hoc 
est,  si  occasionem  peccandi  tibi  praebet, 
eruere  eum  juberis,  et  projicere  abs  te.  Et 
consuetudinem  istam  abscindere,  et  proji¬ 
cere  abs  te  non  poteris,  quae  tantam  occa¬ 
sionem  et  tibi  et  aliis  praebet,  et  majorem 
vix  cogitare  possimus?  Juvenis  quidam  for¬ 
mosissimus,  ut  D.  Augustinus  lib.  Quaest.  ve¬ 
ter.  et  novi  Testamenti  quaestione  115.  au¬ 
ctor  est,  cum  videret  multas  feminas  propter 
sui  corporis  formam,  turpibus  desideriis  uri, 
ipse  sibi  faciem  turpi  vulnere  dehonestavit, 
idque  eo  solum  fecit,  quod  Christiamus esset, 
nulloque  modo  ferendum  esse  judicans,  ut 
Christianis  Christianus  peccandi  materiam 
afferret.  Et  tu  tam  delicatus  Christianus  eris, 
ut  non  saltem  exigua  delectione  carere  pos¬ 
sis,  ne  ubi  et  aliis  peccandi  materiam  prae- 

so,  at  nos  recordemur  esse  Christianos,  et 
ejusmodi  vanitatibus  repudiatis  cor  nostrum 
ad  Angelorum  illustrationem,  et  divinam  vi- 
beas  ?  Sed  nolo  esse  prolixior;  tantum  quse- 


sitationem,  ac  Spiritus  sancti  consolationem 
preeparemus.  Cui  cum  Patre  et  Filio  omnis 
honor  et  gloria  iri  ssecula  seeculoriim.  Amen. 

CONCIO  III. 


SUPER 

MISSUS  EST  ANGELUS  GABRIEL  A  DEO  IN  CIVITATEM  GALILjEjE,  CUI  NOMEN 

NAZARETH,  etc.  Lucae  i,  v.  26. 


SYNOPSIS 

Textus  Evangelici  continuatur  explicatio ;  et 
quomodo  B.  Virgo  Angelicam  salutationem 
exceperit  praesens  declarat  concio.  Ubi  praeci¬ 
pue  quinque  virtutes  in  B.  Maria  eluxisse  di¬ 
sertis  verbis  manifestatur ,  scilicet  verecun¬ 
diam,  virginitatem, constantium,  prudentiam 
et  humilitatem,  quarum  priores  duce  turba¬ 
tionem  et  metum  ;  duae  sequentes  silentium 
et  cogitationem  in  Virgine  excitarunt:  quasom- 
nes  comitata  est  eximia  humilitas.  Tres  humi¬ 
litatis  gradus  enarrantur,  et  quanto  studio 
Christus  triginta  annis  integris  hanc  virtutem 
docuerit,  ostenditur.  Quam  pauci  ad  primum 
gradum ,  pauciores  ad  secundum,  paucis¬ 
simi  ad  summum  pertingant,  cum  lucu¬ 
lentia  superbice  humanae  descriptione,  de¬ 
claratur,  et  quam  perfecte  ad  summum  il¬ 
lum  humilitatis  gradum  Maria  penetraverit, 
et  qucenam  vero  sit  humilitas,  priori  parte 
docetur. 

Pars  altera  aliam  textus  particulam  explican¬ 
dam  suscipit,  ostendendum  se  offert ,  quomodo 
apparitio  boni  Angeli  a  daemoniaca  discerni 
possit.  Quanta  sit  dignitas  esse  Matrem  Dei. 
Haereticorum  variorum,  Christum  ex  Maria 
corpus  sumpsisse  negantium,  impice  blasphe- 
mioe  redarguuntur.  Quam  necessarium  fuerit, 
mundi  salvatorem  Deum  et  hominem  esse , 
demonstratur.  Varii  modi,  quibus  Christus  in 
Jesu  fuit  praefiguratus,  enumerantur.  Quanta 
sit  vis  nominis  Jesu  multis  testimoniis  proba¬ 
tur  :  et  mysterium  quinque  litterarum  ejus 


enucleatur.  Tandem  quatuor  genera  homi¬ 
num  producuntur.  Primum  eorum,  qui 
Jesum  concipere  omnino  non  volunt.  Secun¬ 
dum  eorum,  qui  conceptum  sua  negligentia 
enecant.  Tertium  eorum,  qui  jam  natum  non 
conservant.  Quartum  denique  eorum,  qui  B. 
Virginis  exemplo  eum  usque  ad  mortem  con¬ 
servant. 

\ 

Quam  vere  ac  sapienter,  auditores  optimi, 
Beatus  Ambrosius  beatissimae  Deiparae  lau¬ 
des  praedicans  dixerit  :  Talis  fuit  Maria ,  ut 
ejus  unius  vita  omnium  disciplina  sit.  Cum  ex 
aliis  multis  divinae  Scripturae  locis,  tum  vel 
maxime  ex  eo,  qui  hodierna  oratione  tractan¬ 
dus  occurrit,  facile  potest  intelligi.  Etenim 
ex  historia  evan gelica  dominicae  Incarnationis 
hodie  suo  ordine  par  illa  explicancfa  se  of¬ 
fert,  in  qua  B.  Lucas  exponit,  ad  quem  mo¬ 
dum  virgo  sanctissima  angelicam  salutatio¬ 
nem  exceperit.  Qui  quidem  locus  plures  fere 
virginis  praeclaras  virtutes  indicat,  quam, 
verba  contineat. 

Quae  cum  audisset ,  inquit  Beatus  Lucas, 
turbata  est  in  sermone  ejus ,  et  cogitabat  qualis 
esset  ista  salutatio.  Quis  in  isto  silentio  et 
commotione,  tacitaque  Virginis  cogitatione, 
virgineam  teneramque  verecundiam,  pru¬ 
dentiae  zelum  singularem,  virilem  in  femina 
constantiam,  consilium,  ac  prudentiam  ad¬ 
mirabilem,  veram  profundamque  humilita¬ 
tem  elucere  non  videat?  Duae  siquidem  prio¬ 
res  virtutes,  verecundia  et  virginitas,  turba¬ 
tionem  et  metum  ;  duae  posteriores,  constan¬ 
tia  atque  prudentia,  silentium  et  cogitatio¬ 
nem  in  animo  virginis  pepererunt.  Porro 

humilitas,  quae  quinta  et  postrema,  sed  non 
postremo  loco  ponenda  est,  tam  ad  turba¬ 
tionem,  quam  ad  congitationem  merito  re¬ 
ferri  potest. 

Primum  igitur,  ut  singulas  virtutes  in  vir¬ 
gine  breviter  ostendamus,  non  consueverat 
sancta  Virgo  cum  viris,  ac  praesertim  ado¬ 
lescentibus,  et  in  cubiculo  et  sine  teste  sola 
cum  solis  confabulari,  propterea  cum  repen- 
teangelum,  formam  pulcherrimi  juvenis  prae 
se  ferentem,  in  cubiculum  ingressum  vidit,  et 
se  blande  salutantem  audivit,  merito  ex  ve¬ 
recundia  turbata  est.  Nunquam  enim  ut  bea-, 
tus  Hieronymus  ad  Eustochium  scribit,  eo 
modo  a  viro  salutata  fuerat.  Deinde  virgo 
sapientissima  non  ignorabat  feminarum  be¬ 
nedictionem  ad  fecunditatem  praecipue  re¬ 
ferri  solere.  Legerat  enim  profecto  :  Et  crea¬ 
vit  Deus  hominem,  ad  imaginem  et  similitudi¬ 
nem  suam,  masculum  et  feminam  creavit  eos : 
benedixitque  illis  Deus  et  ait :  Crescite  et  mul¬ 
tiplicamini ,  et  replete  terram,  i jt4tem  :  Dixit 
quoque  Deus  ad  Abraham  :  Sarai  uxorem 
tuam  non  vocabis  Sarai ,  sed  Saram;  et  bene¬ 
dicam  illi ,  et  ex  illa  dabo  tibi  filium ,  et  rur¬ 
sum  :  Super  Jsmael  quoque  exaudivi  te :  ecce 
benedicam  ei,  et  augebo  et  multiplicabo  eum 
valde;  etinfra :  Benedicam  tibi ,  et  multiplicabo 
semen  tuum  sicut  stellas  coeli ,  et  sicut  arenam , 
quse  est  in  littore  maris.  In  quibus  et  aliis 
multis  similibus  locis,  nihil  est  aliud  Deum 
alicui  benedicere,  quam  fcecunditatem  ad 
filios  procreandos  tribuere.  Cum  igitur  se 
benedictam  in  mulieribus  salutari  audiret, 
quid  aliud  suspicari  poterat,  quam  sibi  exi¬ 
miam  fcecunditatem  ab  Angelo  promitti? 
Cum  vero  ea  fcecunditas,  cum  proposito  vir¬ 
ginitatis,  quod  animo  conceperat,  et  voto 
etiam  coram  Deo  firmaverat,  tam  aperte  pug¬ 
naret,  nonne  merito  virgo  castissima,  de 
thesauro  virginitatis  suse  vehementer  solli¬ 
cita,  turbari  debuit,  et  cogitare  qualis  esset 
ista  salutatio  ?  Itaque  Turbata  est  in  sermone 
ejus,  et  cogitabat ,  cur  ego  benedicta  in  mu¬ 
lieribus  salutor,  quae  jam  dudum  benedi¬ 
ctioni  feminarum  nuntium  remisi?  Quid  mihi 
cum  foecunditate,  quse  soli  Deo  placere  et 
virum  omnino  ignorare  decrevi  ? 

Verum  quamquam  verecundia  et  virgini¬ 
tas  alicujus  commotionis  et  timoris  causa 
erant,  tamen  non  ita  perturbata  est,  ut  inops 
consilii  fieret,  nesciretque  quid  agere  debe¬ 
ret,  sed  contra  potius,  quod  summse  con- 
stantise  et  prudentise  fuit,  animo  prsesenti  ac 
erecto  apud  se  tacita,  cogitabat,  quid  sibi 


vellet  ea  salutatio,  et  omnia  verba,  quse  ab 
angelo  audierat,  diligenter  secum  animo  ex¬ 
pendebat.  Nondumscriptum  erat  ab  apostolo 
Jacobo  :  Sit  autem  omnis  homo  velox  ad  au¬ 
diendum. ,  tardus  autem  ad  loquendum ,  atque  id 
tamen  virgo  prudentissima  a  Spiritu  sancto 
edocta  solerter  observabat.  Prima  parens 
generis  humani  cum  non  angelum,  sed  co¬ 
lubrum  humana  voce  loquentem,  et  non  rem 
quamcumque,  sed  divinitatem  pollicentem 
audiret,  non  tantae  prudentiae  fuit,  ut  si  tur¬ 
bari  nolebat,  saltem  apud  se  parumper  cogi¬ 
taret,  qualis  ea  promissio  esset  ;  sed  incre¬ 
dibili  levitate  serpenti  credens,  Deo  incre¬ 
dula,  seipsam  et  nos  Omnes,  quos  quasi  in 
utero  gestabat,  in  hanc  vallem  aerumnarum 
misera  praecipitavit.  Contra  vero  Zaccharias, 
cum  Gabriel  Angelus  in  templo  astitisset,  et 
filium  Dei  nomine  promisisset,  non  solum 
vehementer  perturbatus  est,  et  magnus  Ti¬ 
mor ■,  ut  beatus  Lucas  ait,  irruit  super  eum,  sed 
etiam  quasi  oblitus,  quam  multi  ante  se,  et 
senes  et  steriles  Dei  beneficio  filios  insignes 
genuissent,  angeli  verbis  fidem,  ut  par  erat, 
non  adhibuit.  At  virgo  fortissima  et  sapien  • 
tissima,  inter  levitatem  atque  audaciam 
Evae,  et  tarditatem  ac  metum  extremum 
Zaccharise  media  incessit,  et  nec  ad  dextram 
nec  ad  sinistram  declinans,  turbata  quidem 
est  ex  verecundia  et  zelo  pudicitiae,  sed  inte- 
rim  ex  fortitudine,  et  prudentia  animo  infra¬ 
cto  Cogitabat  qualis  esset  ea  salutatio. 

Quinta  restat  causa  turbationis  ac  silentii 
beatae  Mariae,  quse,  ut  ante  diximus,  ejus 
maxima  et  profundissima  humilitas  fuit. 
Quamquam  enim  gratia  et  virtutibus  plenis¬ 
sima,  et  apud  Deum  gratiosissima  erat;  ta¬ 
men  nihil  horum  in  se  agnoscebat  et  quanto 
apud  Deum  major  et  sublimior,  tanto  in  ocu¬ 
lis  suis  abjectior  et  vilior  erat.  Itaque  pro¬ 
pterea  cum  se  tantis  laudibus  ab  Angelo  prae¬ 
dicari,  gratia  plenam  appellari  et  omnibus 
feminis  anteponi  videret,  non  potuit  non 
commoveri  et  cogitare,  quid  sibi  vellet  ista 
salutatio.  Justus  enim  dum  laudator  in  facie, 
flagellatur  in  corde  :  et  ut  Sapiens  ait :  Quo, 
modo  probatur  in  conflatorio  argentum  et  in 
fornace  aurum  ;  sic  probatur  homo  ore  lau¬ 
dantis.  Et  quoniam  haec  est  praecipua  causa, 
cur  Virgo  sanctissima  non  statim  Angelo  re¬ 
sponderit,  ut  perspicue  intelligatur,  quam 
praeclara  et  rara  sit  virtus,  quam  beata  Ma¬ 
ria  ista  sua  turbatione  nos  docuit.  Enumere¬ 
mus  (si  placet)  humilitatis  gradus. 

Quot  sunt  humilitatis  gradus  ?  Tres.  Uhus 

incipientium,  alter  proficientium,  tertius 
perfectorum.  Primus  eorum  est,  qui  seipsos 
in  speculo  veritatis  inspicientes  et  sordes  et 
maculas  suas  turpitudinem  ac  foeditatem 
suam  cognoscentes,  sibi  displicere  ac  seipsos 
horrere  incipiunt.  Alter  eorum  est,  qui  non 
solum  ipsi  seipsos  pauperes,  et  nudos  ac  pec¬ 
catores  agnoscunt ;  sed  etiam  gaudent  se  ab 
aliis  tales  haberi,  quales  ipsi  se  habent.  Quo¬ 
circa  nec  falsas  laudes  admittunt,  nec  vera 
vitia  excusant ;  nec  adulatores  patiuntur,  nec 
justos  reprehensores  segre  ferunt,  quin  po¬ 
tius  sicut  ipsi  sibi  displicent,  suamque  tur¬ 
pitudinem  oderunt,  ita  ab  aliis  contemni  ac 
despici,  et  tamquam  purgamenta  hujus  mun¬ 
di  rejici  desiderant.  Tertius  eorum  est,  qui 
cum  multis  et  magnis  Dei  donis  praediti  sint, 
atque  ad  culmen  perfectionis  ascenderint, 
tamen,  viles  atque  abjecti  sunt  in  oculis  suis, 
neque  se  ulli  aliorum,  aut  verbis  aut  ia,  Lis 
anteponunt;  sed  omnibus  potius  ex  vera  hu¬ 
militatis  virtute  subjiciunt :  non  secus  atque 
arbor  quo  magis  fructibus  oneratur,  eo  ma¬ 
gis  ramos  suos  ad  terram  inclinat.  Hic  est 
summus  ac  supremus  humilitatis  gradus  : 
hic  vertex  humanae  perfectionis  :  huc  Maria 
vel  sola  vel  cum  paucis  admodum  ascendit. 
Haec  est  altissima  illa  Philosophia,  ad  quam 
docendam  Dei  Filius  de  ccelo  descendit : 
nam  cum  ad  caetera  tradenda  tres  annos  suf¬ 
ficere  putaverit,  in  hac  una  ostendenda,  totos 
triginta  annos  consumere  voluit :  quamquam 
nec  aliis  tribus  unquam  ab  hujus  virtutis 
commendatione  cessavit.  Quid  enim  putatis 
Dominum  a  die, 'qua  natus  est,  usque  ad  an¬ 
num  trigesimum  fecisse  ?  Certe  neque  popu¬ 
los  docuit,  neque  signa  et  prodigia  fecit,  ne¬ 
que  ulla  praeclara  opera  in  conspectu  po¬ 
puli  edidit  :  nam  nec  praecursorem  suum 
praevenire  debuit,  quem  constat  anno  aetatis 
Domini  trigesimo  ex  eremo  primum  pro- 
diisse  :  et  aperte  B.  Joannes  mutationem 
aquae  in  vinum,  quae  post  annum  Domini 
trigesimum  facta  est,  initium  signorum  ejus 
scribit  fuisse.  Denique  si  magnifica  illa  opera 
multo  ante  annum  trigesimum  efficere  coe¬ 
pisset,  quomodo  ita  obscurum  ejus  nomen  ac 
fama  tamdiu  esse  potuisset,  ut  etiam  post 
annum  trigesimum,  faber  et  fabri  filius  ap¬ 
pellaretur,  cum  postcaquam  miraculis  coru¬ 
scare  coepit,  brevissimo  tempore  ita  iu  tota 
Palaestina  innotuerit,  ut  filius  David  etiam  a 
caecis  vocaretur  ?  Quid  igitur  toto  illo  tem¬ 
pore  egit  ?  Num  semper  otiosus  fuit,  qui  ad 
salutem  nostram  procurandam  venerat?  Imo 


vero  nunquam  minus  otiosus  fuit.  Quid  igi¬ 
tur  egit  ?  Gladium  humilitatis  fabrificavit, 
quo  superbissimo  giganti  Goliath  caput  am¬ 
putaret  :  hoc  est,  seipsum  exemplum  per¬ 
fectissimae  et  verissimae  humilitatis  consti¬ 
tuit,  ut  merito  dicere  posset  :  Discite  a  me , 
quia  mitis  sum  et  humilis  corde.  Quanta  enim 
illa  humilitas  erat  hominem  Deum  et  sibi  suae 
conscium  majestatis,  inter  homines  quasi 
unum  de  turba  versari  et  fabrum  et  fabri  fi¬ 
lium,  hominem  rudem,  imperitum,  simpli¬ 
cem  haberi?  Si  quis  nostrum  aliqua  erudi¬ 
tione  vel  nobilitate  utcumque  clarus  forte  ad 
eum  locum  deveniat,  ubi  ejus  eruditio  aut 
nobilitas  ignoretur,  et  errore  hominum  tam¬ 
quam  indoctus  et  obscurus  contemnatur, 
quomodo  is  uretur  interius  ?  Quam  vehe¬ 
menter  cupiet  occasionem  aliquam  offerri, 
qua  seipsum  prodat  ?  Ut  igitur  nos  quamvis 
magnam  tum  nobilitatem,  tum  eruditionem 
consecuti,  et  nobiles  et  sapientes  videamur ; 
tamen  ignorari,  contemni,  despici,  nihili  fie¬ 
ri  velle  disceremus  Dominus  noster  tam  lon¬ 
go  tempore,  ignorari,  contemni,  despici,  ni¬ 
hili  fieri,  rusticus,  imperitus,  inutilis  haberi 
voluit.  Credibile  siquidem  est,  homines  ,  qui 
eum  ab  infantia  noverant,  saepe  dicere  soli¬ 
tos,  oquam  egregie  nostram  exspectationem 
iste  fefellit?  cum  esset  puer  magnam  de  se 
spem  concitavit,  multa  promittebat,  vide¬ 
batur  aliquid  magni  futurus,  et  ecce  jam 
crevit  et  neque  litteras  novit,  neque  saltem 
procurat,  ut  discat,  nihil  facit,  quod  non 
quilibet  facere  posset.  At  de  quo  tandem  et 
quamdiu  ista  dicebantur,  auditores?  Nempe 
de  eo,  qui  Deus  erat,  summa  et  infinita  sa¬ 
pientia,  et  non  dies  paucos,  sed  annos  mul¬ 
tos  ista  dicebantur.  0  utinam  ex  tanta  medi¬ 
cina  morbum  nostrum,  et  ex  tanta  miseri¬ 
cordia  miseriam  nostram  intelligeremus. 
Magna  enim  miseria  est  superbus  homo  ;  sed 
major  misericordia  est  humilis  Deus  :  et  ex 
tam  immensa  misericordia,  nondum  mise¬ 
riam  nostram  intelligimus.  Certe  enim  Deus 
doctrinam  humilitatis  non  multis,  sed  paucis 
vel  paucissimis  potius  ac  rarissimis  persua¬ 
sit.  Quotus  enim  quisque  est,  qui  vel  primum 
gradum  humilitatis  attigerit  ?  Ubi  sunt,  qui 
seipsos  vere  cognoscunt,  et  qui  sibi  displi¬ 
ceant,  qui  seipsos  oderint,  qui  se  vere  malos, 
vere  inutiles,  vere  abjectos  et  viles  existi¬ 
ment  ?  Et  tamen  Apostolus  clamat  :  Qui  se 
existimat  aliquid  esse,  cum  nihil  sit,  ipse  se 
seducit.  Non  ait.  Qui  se  magnum,  optimum, 
sanctissimum,  sed  qui  aliquid  se  putat,  qui 

aliquid  se  valere,  aliquo  loco  dignus  sibi  esse 
videtur,  ipse  se  seducit.  Neque  Dominus  ait, 
cum  legem  transgressi  fueritis,  tum  dicite 
servi  inutiles  sumus :  sed  Cum  feceritis ,  in¬ 
quit,  omnia ,  equae  praecepta  sunt  vobis ,  tum 
Dicite :  Servi  inutiles  sumus :  quae  debuimus 
facere  fecimus .  At  si  in  primo  atque  infimo 
gradu  humilitatis,  tam  paucos  invenimus, 
quanto  pauciores  reperiemus,  in  secundo  ? 
Ubinam  gentium  quaeremus  eos,  qui  licet 
ipsi  utcumque  se  noverint,  tamen  ab  aliis  ta¬ 
les  haberi,  ac  dici  velint,  quales  ipsi  se  esse 
sciunt?  Nonne  quotidie  id  experimur,  ut  si 
nostrae  falsae  laudes  praedicentur  statim  ani¬ 
mo  intumescamus,  vultum  ad  gravitatem 
componamus,  ac  tales  nos  esse  credi  cupia¬ 
mus?  Et  contra,  si  nostra  vera  vitia,  quae 
nos  ipsi  conscientia  teste  in  nobis  cognosci¬ 
mus,  ab  aliis  reprehendantur,  nonne  statim 
erigimur,  indignamur ,  commovemur,  et 
verbum  tam  leve  et  tam  verum  longo  tem¬ 
pore  concoquere,  ac  digerere  non  valemus? 
Quod  si  aliquando  nos  ipsi  vel  laudes  no¬ 
stras  refellimus,  aut  extenuamus,  vel  certe 
nostra  vitia  accusamus ;  nonne  si  in  intimas 
latebras  cordis  penetremus,  ibi  videbimus  ea 
omnia  ex  majore  superbia  proficisci,  qua  su¬ 
perbi  dici  timemus  et  humiles  haberi  desi¬ 
deramus  ?  Quid  ?  In  ipsa  confessione  pecca¬ 
torum,  quam  tamquam  rei.  lajsse  majestatis 
divinse  ad  pedes  sacerdotis  deponimus,  post- 
eaquam  scelera  atque  flagitia  nostra  con¬ 
fessi  ac  detestati  sumus,  si  in  ea  Sacerdos 
paulo  vehementius  invehatur,  nosque  paulo 
acrius  reprehendat,  nonne  aliquando  mole¬ 
stissime  ferimus,  et  quasi  injuriam  accepis¬ 
semus,  commovemur,  et  ea  vel  extenuare 
vel  excusare,  vel  etiam  negare  conamur, 
quae  confessi  sumus  ?0  superbiam,  o  nequi¬ 
tiam,  o  hypocrisin  cordis  humani.  Yere 
hypocritae  sumus  et  nostra  conscientia 
teste  sumus  et  tamen  dici  nolumus.  Vere 
Mendaces  filii  hominum  ut.  decipiant ,  et  dece- 
piantur  De  vanitate  in  id  ipsum.  Yere  quam- 
diu  tales  surnus,  non  in  veritate,  sed  in  va¬ 
nitate  ambulamus.  Vere  Pravum  est  cor  ho¬ 
minis  et  inscrutabile ,  et  (quis  cognoscet  illud  ? 
Sed  si  haec  ita  se  habent,  num  spes  ulla  re  ¬ 
manet  ut  aliquos  in  tertio  ac  summo  gradu 
reperiamus?  Si  pauci  sunt  qui  in  suis  sordi¬ 
bus  non  delectentur,  et  pauciores,  qui  vera 
sua  vitia  reprehendi  sinant,  si  paucissimi,  quj 
falsis  laudibus  non  gaudeant,  si  pene  nulli, 
qui  sine  fundamento  et  ad  solam  suspicionem 
boni,  quod  se  habere  vel  esse,  sibi  videntur, 


non  superbiant  ubinam  erunt,  qui  vere  mul¬ 
tis  et  magnis  Dei  donis  ornati,  aliis  nec  se 
praeferant,  nec  praeferri  velint  ?  «  Et  tamen, 
ut  D.  Augustinus  loquitur,  non  utile  solum, 
sed  etiam  plane  necessarium  est,  ut  men¬ 
sura  humilitatis  uniuscujusque  ex  mensura 
magnitudinis  ipsius  sit,  juxta  illud  Sapien¬ 
tis  :  Quanto  magnus  es ,  tanto  humilia  te  in 
omnibus.  Magnitudini  enim  est  periculosa 
superbia,  quae  amplius  amplioribus  insidia¬ 
tur.  »  Alioqui  vir  magnus,  vir  doctus,  vir 
sapiens,  addo  etiam  vir  castus,  vir  fortis,  vir 
misericors,  quid  aliud  sine  humilitate  erit, 
quam  magna  arbor  sine  radicibus  vel  ma¬ 
gna  domus  sine  fundamento,  quae  levi  ven¬ 
torum  aut  aquarum  impulsu  prosternitur? 
Et  sane  sicut  accensa  candela ,  quantum 
aliis  prodest,  tantum  sibi  nocet,  quae  arden- 
do  et  lucendo  seipsam  paulatim  consumit,  et 
quanto  magis  excitatur,  ut  clarius  luceat, 
tanto  seipsam  celerius  perimit ;  sic  et  qui. 
doctrina  et  eruditione  illustres  alios  docent 
nisi  in  humilitate  fundati  et  radicati  sint, 
quantum  aliis  prosunt,  tantum  sibipsis  no¬ 
cent  et  saepe  instar  aquae  alios  purgant,  et 
coelo  dignos  efficiunt,  et  ipsi  interim  super¬ 
biae  cceno  sordescunt  et  in  cloacam  gehen¬ 
nae  projiciuntur.  Sed  ad  Virginem  nostram 
redeamus. 

Quicquid  de  aliis  sit,  beatissimam  Deipa¬ 
ram  in  hoc  summo  et  excellentissimo  gradu 
humilitatis  perpetuo  conversatam  esse,  du¬ 
bitari  non  potest.  Vere  enim  gratia  plena, 
vere  benedicta  in  mulieribus  fuit  :  nec  An¬ 
gelus  sanctus  a  mendacio  et  assentatione  le¬ 
gationem  suam  exordiri  voluisset.  Itaque 
habuit  prorsus  unde  pree  omnibus  Angelis 
et  hominibus  gloriari  posset.  Sed  numquid 
fecit  ?  Nihil  minus.  Tantum  enim  abest,  ut 
magnitudinem  atque  excellentiam  virtutum 
suarum  unquam  jactaverit,  ut  eam  ne  agno¬ 
verit  quidem.  Hinc  enim  audita  illa  magni¬ 
fica  angeli  salutatione,  vehementer  miraba¬ 
tur,  et  Cogitabat  qualis  esset,  ista  salutatio , 
unde  sibi  tantse  laudes  tribuerentur,  quarum 
ne  minimam  quidem  partem  in  se  agnosce¬ 
bat.  Hinc  etiam  postea  cum  Dei  Filium,  non 
spe  ac  desiderio,  sed  reipsa  jam  gestaret  in 
utero,  et  non  Angelo  credere  necesse  habe¬ 
ret,  sed  ipsa  sentiret,  sine  viri  opera  se  con¬ 
cepisse,  et  lumine  Spiritus  sancti  mentem 
ejus  illustrante  aperte  cognosceret,  Deum 
verum,  veri  Dei  Filium  esse,  quem  utero 
suo  gerebat,  nihil  inde  animus  ejus  intumuit 
sed  statim  Exurgens  ascendit  in  montana 

cum  festinatione ,  ut  cognatam  Elisabeth  sa¬ 
lutaret  et  major  minori,  mater  Dei  matri 
praecursoris,  regina  ancillae  ad  tres  menses 
ministraret.  Et  cum  ab  ea  summis  laudibus 
efferretur,  atque  audiret :  Unde  hoc  mihi ,  ut 
veniat  mater  Domini  mei  ad  me  ?  Et  :  Bene- 
c  icta  tu  in  mulieribus ,  et  benedictus  fructus 
venti  is  tui.  Et :  Beata  quae  credidisti ,  quoniam 
'perficientur  in  te,  quae  dicta  surit  tibi  a  Domi¬ 
no.  quid  humilis  Virgo  respondit  ?Numquid 
a  lquid  suae  virginitati,  suae  sanctitati,  suis 
meritis  attribuit  ?  Nihil  omnino  :  sed  totum 
gratiae  ac  benignitati  Domini  adscripsit : 
Magnificat,  inquit,  anima  mea  Dominum ,  et 
exultavit  spiritus  meus  in  Deo  salutari  meo  : 
quia  respexit  humilitatem  ancillae  suae.  Ubi 
non  virtutem  humilitatis  praedicat  ;  sed  ab¬ 
jectionem,  parvitatem,  nihileitatem,  nihi¬ 
lum  suum  agnoscit.  Propterea  inquit :  Ma¬ 
gnificat  anima  mea  Dominum ,  quia  nihil  in 
me  diguum  tanto  suo  munere  videns,  tamen 
abjectionem  et  vilitatem  meam  respicere 
dignatus  est.  Haec  est  humilitas,  auditores, 
humanitas  vera,  humilitas  cordis ,  quam 
imitari  debemus,  quae  seipsam  deprimit  et 
Deum  exaltat.  Vis  Deum  valde  efferre,  lau¬ 
dare,  exaltare?  Imitare  Mariam,  deprime 
atque  humilia  teipsum.  Sicut  enim  in  libra 
quantum  una  lanx  deprimitur,  tantum  altera 
elevatur,  ita  quanto  minus  sibi  homines  tri¬ 
buunt,  tanto  plus  tribuunt  Deo,  et  quo  se 
magis  deprimunt,  eo  magis  Deum  extollunt. 
Et  contra  homines  impii  atque  superbi, 
quanto  sibi  plus  tribuunt,  tanto  minus  tri¬ 
buunt  Deo,  et  quo  seipsos  magis  extollunt, 
eo  Deum  magis  deprimunt.  Quia  vero  Deus 
honorantes  se  honorat,  et  contemnentes  se 
contemnit,  inde  vere,  qui  se  usque  ad  pro¬ 
fundum  humiliaverit,  usque  ad  coelum  exal¬ 
tabitur,  et  qui  se  usque  ad  coelum  exaltave¬ 
rit,  usque  ad  profundum  inferni  demergetur. 

PARS  SECUNDA. 

Quoniam  B.  Maria,  audita  Angeli  saluta¬ 
tione,  nihil  respondit,  sed  Turbata  in  sermone 
ejus ,  cogitabat  qualis  esset  ista  salutatio ,  pro- 
terea  sanctus  Angelus  antequam  legationem 
suam  exponat,  animum  Virginis  ab  omni 
metu  et  suspicione  doli  et  insidiarum  libe¬ 
rare  cupiens  :  Ne  timeas ,  inquit,  Maria ,  in¬ 
venisti  enim  gratiam  apud  Deum.  Proprio 
nomine  eam  appellat,  et  ne  timeat  jubet,  ut 
se  familiarem  et  amicum  doceat,  a  quo  nihil 

mali  timendum  sit.  Magnus  Antonius  apud 
Athanasium  de  Angelis  et  Daemonibus  dispu¬ 
tans,  eo  bonorum  et  malorum  visitationem 
angelorum  internosci  ac  discerni  posse  de- 
monstrat,  quod  Angeli  sancti,  licet  initio 
nonnihil  exterreant,  tamen  continuo  metum 
et  pavorem  omnem  abstergunt,  et  gaudium 
ac'  laetitiam  in  animis  relinquunt  eorum, 
quos  visitant ;  Daemones  vero  horrorem  in¬ 
cutiunt,  sed  animum  refovere  et  consolari 
nequaquam  noverunt,  quin  potius  pavorem 
duplicant,  .stuporem  ingerunt,  et  usque  ad 
profundam  impietatis  foveam,  ut  homines 
sibi  prosternantur,  impellunt.  Hinc  Angelus 
Raphael  Tobiae  parentibus  ait  :  Pax  vobis, 
nolite  timere.  Et  Angelus  Gabriel  Prophetae 
Danieli :  Noli  metuere  Daniel.  Et  Zacehariae  : 
Ne  timeas  Zaccharia.  Et  pastoribus  :  Nolite 
timere.  Hinc  etiam  modo  idem  Gabriel,  ut  se 
vere  Angelum  sanctum  demonstraret  :  Ne 
timeas ,  inquit,  Maria  :  nihil  hic  fallaciae,  ni¬ 
hil  adulationis,  nihil  insidiarum  suspiceris, 
neque  mireris,  quod  te  gratia  plenam  et 
benedictam  in  mulieribus  salutaverim  ;  In¬ 
venisti  enim  gratiam  apud  Deum.  Ille  te  ta¬ 
lem  gratia^  et  benignitate  sua  fecit,  qualem 
dixi.  Neque  ego  id  meritis  tuis,  quae  ipsa 
non  agnoscis,  sed  dono  gratiae  Dei  totum 
adscribo. 

Qua  oratione  finita,  et  omni  ex  animo 
Virginis  metu  depulso  Angelus  Gabriel  his 
verbis  nuntium  quod  afferebat,  exponit  : 
Ecce  concipies  in  utero  et  paries  filium  et  vo¬ 
cabis  nomen  ejus  Jesum  :  hic  erit  magnus ,  et 
filius  Altissimi  vocabitur  et  dabit  illi  Domi¬ 
nus  Deus  sedem  David  patris  ejus  et  regnabit 
in  domo  Jacob  in  aeternum,  et  regni  ejus  non 
erit  finis.  Haec  est  tota  atque  integra  legatio, 
cujus  nos  hodie  priorem  partem  breviter  ex¬ 
ponemus  :  posteriorem  in  Dominicam  se¬ 
quentem  differemus.  Primis  igitur  verbis 
alludere  voluit  Angelus  ad  vaticinium  Isaiae, 
ut  Virgo  prudens  nuncium  audiens,  ex  ipsa 
forma  verborum  intelligat,  se  illam  felicissi¬ 
mam  mulierem  esse,  quam  Isaiae  vaticinium 
intuetur.  Sicut  enim  Isaias  dixerat  :  Ecce 
virgo  concipiet  et  pariet  filium  et  vocabitur 
nomen  ejus  Emmanuel :  ita  et  Angelus  dicit : 
Ecce  concipies  et  paries  filium,  et  vocabis  no¬ 
men  ejus  Jesum.  ’ 

Porro  his  verbis  primum  summa  et  infinita 
quaedam  nobilitas,  atque  dignitas  B.  Mariae 
explicatur  ut  merito  exclamare  potuerit  : 
Ex  hoc  beatam  me  dicent  omnes  generationes. 
Quia  fecit  mihi  magna  qui  potens  est,  et  san- 

ctum  nomen  ejus  :  nam  cum  mater  et  filius 
inter  se  referantur  :  sicut  Filius  Dei  est  in¬ 
finitum  quoddam  bonum  ;  ita  matrem  esse 
Dei  tanta  et  tam  eximia  praestantia  est,  ut 
prope  infinita  esse  videatur.  Accedit  vero  ad 
cumulum  felicitatis,  quod  hoc  tam  excellenti 
bono,  non  solum  beata  Maria  fruitur,  sed 
sola  ipsa  fruitur.  Multi  enim  Patriarchae, 
multi  Prophetae,  multi  reges,  multi  Apostoli, 
multi  martyres,  multae  Virgines  fuerunt  :  at 
mater  et  Virgo  et  Mater  Dei,  sola  Maria 
fuit,  ejus  lioc  solius  privilegium  est.  In 
caeteris  multum  est,  si  anima  tam  pura  et 
sancta  reperiatur,  ut  Dei  sapientiam  ho¬ 
spitio  recipere  digna  sit :  neque  majus  aliquid 
ponere  sapiens  in  laudibus  sanctorum  po¬ 
tuit,  quam  quod  anima  justi  sedes  sit  sa¬ 
pientiae.  Quanta  igitur  felicitas,  quanta  pu¬ 
ritas,  quanta  integritas  Mariae,  cujus  non 
anima  modo,  sed  etiam  et  caro  sedes  est 
sapientiae  ?  Cui  ab  Angelo  dicitur  :  Ecce 
concipies  et  paries  filium  :  et  quae  sine  men¬ 
dacio  dicere  poterat  :  Cor  meum  et  caro  mea 
exaltaverunt  in  Deum  vivum.  Et :  Sitivit  ani¬ 
ma  mea  in  te ,  quam  multipliciter  tibi,  caro 
mea. 

Deinde  haec  ipsa  verba  :  Ecce  concipies 
et  paries  filium ,  omnes  illas  haereticas  bla- 
sphemias  refellunt,  quas  olim  Marcion, 
Apelles, Manichaeus  et  nostris  diebus  Schwen- 
ckfeldiani,  et  quidam  Anabaptistarum  com¬ 
menti  sunt,  nihil  ex  Maria  Christum  acce¬ 
pisse.  Ac  praesertim  blasphemiam  evertunt 
Valentini,  qui  ut  est  apud  Tertullianum, 
Christum  de  coelo  corpus  attulisse,  et  per 
Mariam  tamquam  per  fistulam  transiisse, 
docebat,  nec  non  scelestissimi  Copronymi, 
qui  ut  refert  Suidas,  Christum  auro,  Mariam  , 
loculis  comparabat,  ut  sicut  loculi  tam  diu 
ihagnifiunt,  donec  pleni  sunt  auro  :  ita  Ma¬ 
riam  eo  solum  tempore  colendam  atque  ho¬ 
norandam  efficeret,  quo  Christum  gestabat 
in  utero.  Verum  hsec  et  hujusmodi  blasphe- 
mias  et  horrenda  deliria,  nec  tam  errores, 
quam  furores  hominum  perditissimorum, 
uno  verbo  Evangelista,  vel  potius  Angelus  Ga- 
briel  apertissime  confutavit,  cum  ait  :  Et  pa¬ 
nes  filium.  Aliud  est  enim  Christum  in  utero 
Maria}  utcumque  fuisse,  aliud  ita  fuisse  ut 
ab  ipsa  conceptus  ac  genitus,  et  verus  ac 
naturalis  ejus  filius  fuerit.  Alioqui  etiam  in 
ulnis  Simeonis  eumdem  Christum  olim  fuisse 
scimus,  et  nunc  in  manibus  sacerdotum, 
dum  tremenda  mysteria  peraguntur,  et  in 
ore  Christianorum,  qui  coelestia  Sacramenta 


percipiunt,  esse  non  dubitamus  ;  et  tamen 
quis  umquam  tam  stultus  inventus  est,  qui 
propterea  vel  Simeonem  vel  Sacerdotes  vel 
Christianos  cseteros,  etiamsi  quotidie  Sa¬ 
cramenta  perciperent,  cum  Beatissima  Dei¬ 
para  comparandos  censeret  ?  Non  igitur 
Christus  verus  Deus  et  verus  homo  in  Maria 
tamquam  aer  in  fistula,  vel  tamquam  aurum 
in  crumena  fuit,  sed  tamquam  germen  in 
vite,  tamquam  flos  et  fructus  in  arbore'  et 
tamquam  verus  filius  in  utero  verte  matris, 
Ecce  concipies  in  utero  et  paries  fiiium.  Hoc 
Isaias  prsedixit,  hoc  Angelus  nuntiavit,  hoc 
Evangelista  conscripsit,  hoc  nos  credimus, 
asserimus,  extollimus,  praedicamus.  Itaque 
sicut  inter  mortales  regis  mater,  non  tunc 
solum  regis  mater  vocatur,  cum  regem  fi¬ 
lium  habet  in  utero,  nec  tum  solum  colitur, 
et  honoratur  ;  sed  multo  magis  postea,  cum 
filius  ejus  in  solio  regali,  conspicitur  :  quem¬ 
admodum  de  Bethsabee,  matre  Salomonis 
legimus,  quam  Salomon  rex  sapientissimus, 
in  throno  sublimi,  ad  dextram  suam  sedere 
volebat  :  ita  quoque  Beata  Maria  non  solum 
fuit,  sed  etiam  est  Mater  Dei  :  nec  tunc  so¬ 
lum  honoranda  erat,  cum  Filium  Dei  ac 
suum  gerebat  in  utero,  sed  nunc  etiam  cum 
filius  ejus  de  principe  mundi  gloriosissi¬ 
me  triumphavit,  et  non  solum  ipse  in  solio 
regali  ad  dexteram  Patris  sedet,  sed  etiam 
matrem  suam  in  throno  sublimi  super  omnes 
choros  Angelorum  collocavit.  Atque  hsec  de 
eo  dicta  sint  quam  Angelus  ait  :  Ecce  conci¬ 
pies  et  paries  filium. 

Sequitur  :  Et  vocabis  nomen  ejus  Jesum. 
Quod  idem  mihi  esse  videtur  cum  eo  quod 
Isaias  ait :  Et  vocabitur  nomen  ejus  Emma- 
nuel.  Quod  enim  est  Emmanuel  ?  Nobiscum 
Deus .  Quid  est  Jesus  ?  Salvator ,  id  est,  ho¬ 
mo  Deus  :  Ipse  enim ,  inquit  B.  Mathams, 
hujus  nominis  rationem  reddens,  Salvum  fa¬ 
ciet.  populum  suum  a  peccatis  eorum.  Talis 
autem  salvator  nisi  Emmanuel,  nisi  nobis¬ 
cum  Deus,  nisi  homo  Deus,  esse  non  pote¬ 
rat.  Oportebat  enim  salvatorem  generis  hu¬ 
mani,  cui  propter  Adse  peccatum,  tam  cru¬ 
deliter  ac  tyrannice  mors  dominabatur, 
moriendo  mortem  occidere  et  vitam  resur¬ 
gendo  reparare.  Jam  vero  solus  homo  mori 
poterat  :  sed  mortem  occidere  et  vitam  re¬ 
parare  non  poterat.  Quam  multi  jam  cum 
morte  bellum  gesserant,  et  omnes  victi,  ac 
prostrati  succubuerant,  et  nullus  eam  non 
solum  occidere,  sed  ne  vulnerare  quidempo- 
terat.  Solus  autem  Deus  mortem  occidere  et 

vitam  reparare  poterat,  sed  mori  ipse  non 
poterat,  quare  factus  est  Deus  homo,  quo 
mori  posset  ex  uno  et  mortem  occidere 
posset  ex  altero.  Atque  hic  est  Emmanuel, 
hic  est  Jesus,  hic  est  vere  Salvator  mundi. 

Et  vocabis  nomen  ejus  Jesum.  Merito  Maria 
omnium  prima  filium  suum  Jesum  appel¬ 
lare  potuit,  quae  ab  eo  est  conservata  ante¬ 
quam  nata,  et  cui  tam  singulariter  Jesus,  hoc 
est,  salvator  fuit,  ut  eam  toto  vitee  tempore 
a  peccato  immunem  conservaret,  quod 
nemini  alteri,  ut  oratione  superiore  diceba¬ 
mus,  donatum  esse  creditur.  Tu  igitur  om- 
-  nium  prima  vocabis  nomen  ejus  Jesum. 
Tres  homines  hujus  nominis  in  Scripturis 
fuisse  legimus,  Jesum  Sirach,  Jesum  Joze- 
dech  et  Jesum  Nave  :  qui  omnes  nostri  Jesu 
figuram  et  typum  gesserunt  ;  sed  praecipue 
Jesus  Nave.  Siquidem  Jesus  Sirach,  propter 
sapientiam,  Jesus  Jozedech  propter  Sacer¬ 
dotium,  sed  Jesus  Nave  propter  salutem, 
quam  attulit  populo,  quem  de  solitudine  in 
terram  promissionis  introduxit,  nostri  veri 
et  summi  Servatoris  nomen  praetulerunt. 
Verum  cum  nostro  Jesu  Jesum  filium  Nave 
comparemus.  Ille  filius  Nun,  quod  aeternus 
seu  permanens  interpretatur  :  iste  Filius 
Dei,  qui  solus  habet  immortalitatem.  Ille, 
Moyse  defuncto,  populum  circumcisione 
purgavit,  qui  ejus  tempore  semper  fuerat 
incircumcisus  :  iste  lege  vetere,  quae  per 
Moysen  significabatur,  sublata,  spirituali 
circumcisione  effecit,  ut  qui  incircumcisi  cor¬ 
dibus  auribusque  semper  Spiritui  sancto  re¬ 
sistebant,  jam  corpora  sua  templa  Spiritus 
sancti  exhibeant.  Ille  moenia  Hierichuntina, 
non  arietibus  aut  bellicis  machinis,  sed  sa¬ 
cerdotalium  tubarum  clangore  subvertit  : 
iste  toto  orbe  idolorum  fana  Apostolorum  et 
Martyrum  praedicatione  prostravit.  Ille  cum 
Gabaonistis  acie  decertans  solem  et  lunam 
stitit  :  iste  adversus  aerias  nequitias  in  monte 
Calvariae  confligens  solem  et  lunam  tene¬ 
brarum  velo  involvit.  Illo  hostes  Dei  debel¬ 
lante  pluit  Deus  super  eos  lapides  et  gran¬ 
dinem  de  coelo,  iste  sub  mundi  finem  pug¬ 
nans  spiritu  oris  sui  contra  insensatos, 
Pluet  super  peccatores  laqueos ,  ignis,  grando , 
nix,  glacies ,  spiritus  procellarum  ejus.  Ille 
peracto  bello  duodecim  tribubus  sorte  ter¬ 
ram  divisit  sibi  nihil  reservans,  sed  oblatam 
portionem  acceptans  :  iste  in  coelesti  patria 
suis  commilitonibus  distribuet,  his  martyrii 
palmam,  illis  doctoratus  aureolam,  aliis  vir¬ 
ginitatis  lilium,  ipse  interim,  cum  summum 


et  infinitum  bonum  sit,  scipso  contentus  erit, 
iri  mediis  tamen  suorum  pectoribus  admis¬ 
sus,  gratiarum  actiones  hilari  vultu  susci¬ 
piet. 

Et  vocabis  nomen  ejus  Jesum.  Innumera 
pene  sunt  encomia,  quae  de  hoc  magno  no¬ 
mine  in  Scripturis  legimus.  In  hoc  nomine 
certum  praesidium  constitutum  habemus  : 
Turris  fortitudinis ,  inquit  Sapiens,  nomen  Do¬ 
mini.  In  hoc  nomine  fiunt  miracula :  In  no¬ 
mine  meo  daemonia  ejicient ,  linguis  loquentur 
novis ,  serpentes  tollent ,  et  si  mortiferum  quid 
biberint ,  non  eis  nocebit :  super  aegros  manus 
imponent ,  et  bene  habebunt.  In  hoc  nomine 
petimus  a  Deo  quicquid  volumus  et  impetra¬ 
mus  :  Arnen  dico  vobis ,  quicquid  petieritis 
Patrem  in  nomine  meo ,  dabit  vobis.  In  hoc 
nomine  remissionem  peccatorum  accipimus  : 
Huic  omnes  Prophetae ,  inquit  D.  Petrus,  te¬ 
stimonium  perhibent ,  remissionem  peccatorum 
accipere  in  nomine  ejus.  In  hoc  nomine  quic¬ 
quid  agimus,  si  bonum  et  sanctum  esse  ve¬ 
limus,  fieri  debet  :  Omne,  quodcumque  agitis , 
inquit  Apostolus,  sive  in  verbo ,  sive  in  opere , 
omnia  in  nomine  Domini  nostri  Jesu  Christi 
facite.  Tanta  est  hujus  nominis  dulcedo, 
tanta  suavitas,  ut  pro  eo  pati  Apostoli  deli¬ 
cias  magnas  esse  ducerent.  Ibant  Apostoli 
gaudentes  a  conspectu  concilii ,  quoniam  digni 
habiti  sunt  pro  nomine  Jesu  contumeliam  pati. 
Et  Apostolus  Paulus,  et  etiam  Evangelista 
Joannes  tertio  fere  quoque  verbo  in  suis 
litteris  nomen  istud  inserere  voluerunt.  Nam 
in  paucis  epistolis  D.  Pauli  ducenties  et 
vicies  :  et  in  Evangelio  Joannis,  quod  est 
omnium  pene  brevissimum,  aclhuc  saepius 
quam  ducenties  et  vicies,  hoc  nomen  scri¬ 
ptum  legimus.  Ita  vehementer,  ita  dulciter, 
ita  suaviter,  in  ore  et  corde  eorum  sapiebat. 
Denique  tam  suave  est  hoc  nomen,  ut  a 
sponso  Oleum  effusum  nominetur  :  tam  salu¬ 
tare,  ut  Non  sit  aliud  nomen  sub  coelo,  in  quo 
oporteat  nos  salvos  fieri;  tam  venerabile 
ut  in  eo  solo  Flectatur .  omne  genu  coelestium , 
terrestrium ,  et  infernorum. 

Neque  vero  numerus  litterarum  in  isto 
nomine,  Quod  est  super  omne  nomen  mysterio 
vacare  credendus  est.  Quinque  enim  litteras 
babet,  vel  propterea  quod  Deum  et  hominem 
significat.  Nam  cum  Dei  nomen  quatuor  lit¬ 
terarum  sit,  una  addi  debuit,  ad  humanam 
designandam  naturam;  vel  certe  quod  illa 
quinque  nomina,  quae  sunt  apud  Isaiam  : 
Admirabilis ,  consiliarius ,  Deus  fortis ,  pater 
futuri  saeculi ,  princeps  pacis,  hoc  unum  nomen 

complectitur.  Fuit  enim  vere  noster  Jesus 
admirabilis  in  parabolis,  consiliarius  in  do¬ 
ctrina,  Deus  fortis  in  praelio  contra  Diabolum, 
pater  faturi  saeculi ,  cum  tamquam  alter 
Adam  novos  filios  genuit,  et  princeps  pacis? 
cum  inter  Deum  et  hominem  pacem  resti¬ 
tuit.  Yel  si  vultis,  admirabilis  fuit  nascendo, 
consiliarius  vivendo,  pater  faturi  seeculi  re¬ 
surgendo,  princeps  pacis  tamquam  media¬ 
tor  ad  Deum  ascendendo.  Num  etiam  quotidie 
in  conversione  peccatorum  Jesum  nostrum 
admirabilem, consiliarium,  Deum  fortem,  pa¬ 
trem  futuri  seeculi  et  principem  pacis  nos 
experimur?  Quis  enim  hominem  mundi  la¬ 
queis  irretitum,  qui  nihil  nisi  de  pompis,  de 
choreis,  de  conviviis,  de  voluptatibus,  de 
vanitatibus  cogitare  noverat,  tanta  et  tam 
repentina  mutatione  aliquando  ita  convertit, 
ut  alius  homo  esse  videatur,  nisi  ille  qui  est 
admirabilis?  Quis  eumdem  jam  Deo  servire 
cupientem,  tam  sapienter  ad  statum  et  locum 
sibi,  et  proposito  convenientem  dirigit,  nisi 
ille  qui  vere  est  consiliarius?  Quis  vero  tiro¬ 
nibus  Dei  in  militia  contra  Daemonum  et  ho¬ 
minum  tam  varias  ac  multiplices  tentationes, 
robur,  et  constantiam  praebet,  nisi  Deus 
fortis?  Quis  eosdem  unius  moris  in  domo, 
in  summa  castitate  et  charitate  vivere  facit, 
ut  non  homines,  sed  angeli,  nec  filii  hujus 
seeculi  sed  futuri  esse  videantur,  nisi  pater 
futuri  seeculi?  Quis  postremo  in  terra  ho¬ 
stium  adhuc  positis  pacem  illam  gustare 
facit,  quee  exuperat  omnem  sensum,  et  tam¬ 
quam  manna  eos  in  solitudine  pascit,  nisi 
is,  qui  vere  est  princeps  pacis? 

Verum  non  omnibus,  auditores,  heec  omnia 
est  Jesus,  sed  illis  dumtaxat,  qui  ad  exem¬ 
plum  B.  Mariee,  non  solum  concipiunt;  sed 
etiam  pariunt  filium  :  nec  solum  pariunt 
filium,  sed  etiam  filium  suum  Jesum  vocare 
possunt.  Sunt  enim  quatuor  hominum  ge¬ 
nera,  quse  si  breviter  enumeravero,  finem  fa¬ 
ciam.  Primum  genus  est  eorum,  qui  raro 
aut  numquam  concipiunt,  et  seepe  de  indu¬ 
stria  timentes  concipere,  ad  conciones  non 
veniunt  :  isti  vero  miserrimi  et  infelicissimi 
a  salute  longissime  absunt,  aperte  siquidem 
Spiritui  sancto  resistunt,  de  quo  solo  spiritus 
salutis  concipi  potest. 

Alterum  genus  eorum,  qui  bona  desideria 
concipiunt  quidem,  sed  vires  pariendi  non 
habent.  Audiunt  mundum  esse  proditorem , 
et  fallacem,  et  jam  innumeros  homines  cir¬ 
cumvenisse,  atque  ad  gehennam  suis  lenoci¬ 
niis  pertraxisse;  audiunt  mortem  instare, nos 


non  posse  diu  in  voluptatibus  vivere,  in  morte 
vero  omnium,  quse  hic  agimus,  severissimo  et 
■potentissimo  judici  reddendam  esse  rati¬ 
onem  :  audiunt  beatam  et  quietam,  et  facilem 
et  suavem  esse  vitam  eorum,  qui  Deo  servire 
et  placere  student,  et  sempiternam  merce- 
dem  eis  in  coelo  post  mortem  conservari  : 
his  vero  auditis  bona  desideria  de  Spiritu 
sancto  concipiunt,  mundi  vanitatibus  renun¬ 
tiandi,  choreas  et  potationes  fugiendi,  fre¬ 
quenter  et  serio  peccata  confitendi,  sed 
tamen  more  stultarum  feminarum,  quse  post¬ 
quam  conceperunt,  non  se  diligenter  custo¬ 
diendo  ,  quin  etiam  currendo ,  saltando , 
ludendo  in  utero  prolem  occidunt.  Et  quan¬ 
tum  hoc  est  detrimentum  ei ,  qui  concepe¬ 
rat?  Quanta  injuria  Spiritui  sancto?  Animse 
siquidem  nostrse  post  Adse  peccatum,  in¬ 
credibili  sterilitate  damnatae,  non  nisi  sin¬ 
gulari  Dei  favore  ac  beneficio  Spiritus  sancti 
sancta  desideria  concipere  possunt;  et  tu 
beneficium  tam  singulare,  quod  spiritum 
salutis  conceperis,  quod  in  utero  Jesum  ha¬ 
beas,  tam  parvi  facies?  Quid  si  nunquam 
amplius  Spiritus  sanctus  te  respicere  digne¬ 
tur?  Quid  si  in  tua  sterilitate  in  aeternum  re¬ 
linquaris?  Quid  si  propterea  ad  salutem  non 
pervenias,  qui  tamen  facile  pervenisses,  si 
conceptum  in  uterum  Jesum  non  occidisses? 

Jam  vero  in  tertio  genere  alii  sunt  qui 
concipiunt  et  pariunt,  sed  prolem  conservare 
ac  nutrire  non  valent  usque  ad  diem  octa¬ 
vum,  in  quo  vocandum  erat  nomen  ejus 
Jesus.  Atque  isti  quidem  quo  saluti  propin¬ 
quiores,  eo  miseriores,  quod  ab  illa  nihilo¬ 
minus  tam  infeliciter  excidant.  Isti  sunt, 
qui  bona  desideria  implere  incipiunt,  ad 
confessionem,  ad  communionem  accedunt, 
a  fornicatione,  ab  ebrietate  aliisque  scele¬ 
ribus  se  abstinent;  sed  quamdiu?  Donec 
Herodes  non  quaerit  puerum  ad  perdendum 
eum,  donec  tentatio  non  exsurgit,  donec  ab 
amicis  et  sodalibus  non  invitantur  :  et  quid 
prodest  homini  in  concipiendo  et  pariendo 
laborasse,  si  ante  Herodi  necandus  offe¬ 
ratur,  quam  vocetur  nomen  ejus  Jesus  ? 
Numquid  salvare  poterit,  si  ad  octavum  diem 
non  perveniat  et  non  vocetur  nomen  ejus 
Jesus  ? 

Illi  igitur  soli  felices,  qui  B.  Mariam  imi¬ 
tati,  concipiunt  desiderando,  pariunt  bene 
operando  et  vocant  nomen  filii  sui  Jesum 
usque  ad  mortem  perseverando,  quod  nobis 
concedat ,  qui  est  benedictus  in  saecula. 
Arnen. 

NAZARETH,  etc.  Lucae  i,  v.  26. 


SYNOPSIS 

Per  brevem  praefatiunculam  hac  praesenti  cum 
superiore  annexa  concione ,  declaratur ,  cur 
angelus  dicat  :  Hic  magnus  erit,  cum  Christus 
jam  antea  ab  ceterno  fuerit  magnus.  Varice  fi- 
gurae  et  vaticinia  de  Christo  adducuntur.  Va¬ 
rice  idem  hcereses  circa  illius  nativitatem 
exortae  refutantur.  Ostenditur  quod  notum, 
fuerit  Judaeis  Messiam  filium  David,  ejusque 
regnum  ceternum  futurum.  Dissolvitur  quae¬ 
stio  duplex  ;  prior,  quomodo  Angelus  dicere 
potuerit  Christum  regem  futurum ,  cum  illum 
honorem  hic  in  terris  semper  subterfugerit ; 
et  ipsi  Judaei  cum  latent  negarint ;  ubi  ele¬ 
gans  inter  Christi  et  Davidis  regnum  insti¬ 
tuitur  comparatio.  Altera  quaestio ,  quomodo 
Christus  in  bonos  et  matos  imperium ,  sed 
diverso  modo ,  exerceat ;  ubi  assignatur  dif¬ 
ferentia  inter  Christi  regnum,  cui  servire  re¬ 
gnare  est ,  et  regna  mundana.  Christi  et  san¬ 
ctorum  regnum  perpetuum  futurum  asseri¬ 
tur,  et  ad  illud  consequendum  efficaciter  ad¬ 
monemur. 

Pars  posterior  prudens  B.  Virginis  explicat  re¬ 
sponsum,  quamque  de  virginitate  custodienda 
fuerit  sollicita,  ex  D.  Augustino  et  Bernardo 
probatur.  Demonstratur  magnae  fortitudinis 
argumentum  fuisse  in  Virgine  Deipara,  quod 
illa  prima  Deo  virginitatem  sine  exemplo  vo¬ 
verit',  unde  jure  merito  primitice  virginum 
dici  debet.  Virginitatis  encomia  ex  diversis  au¬ 
ctoribus  collecta  in  medium  adducuntur.  At¬ 


que  e  contrario  luxuria  nostri  temporis,  prae¬ 
sertim  inter  clericos,  severa  reprehensione  ta¬ 
xatur. 

Legationis  di  vinee  summam,  auditores  op¬ 
timi,  qua  Servatoris  adventus  nuntiabatur, 
orator  insignis  Archangelus  Gabriel  his  po¬ 
tissimum  verbis  comprehendit :  Ecce  concipies 
in  utero  et  paries  filium ,  et  vocabis  nomen  ejus 
Jesum.  Hic  erit  magnus,  et  filius  Altissimi  vo¬ 
cabitur.  Et  dabit  illi  Dominus  Deus  sedem  Da¬ 
vid  patris  ejus,  et  regnabit  in  domo  Jacob  in 
aeternum,  et  regni  ejus  non  erit  finis.  Cujus 
quidem  legationis  partem  priorem,  quee  con¬ 
ceptionem,  atque  ortum  et  nomen  Servato¬ 
ris  complectitur,  exposuimus  oratione  supe¬ 
riore  :  nunc  sola  posterior  explicanda  re¬ 
stat,  quee  conditio,  et  gradus  ac  dignitas 
Servatoris  continetur. 

Prosequitur  igitur  cursum  orationis  suee 
coelestis  legatus,  et  ait  :  Hic  erit  magnus ,  et 
filius  Altissimi  vocabitur.  Magnus  erat  Chri¬ 
stus  antequam  de  Virgine  nasceretur  :  nam 
In  principio  erat  Verbum ,  et  Verbum  erat  apud 
Deum,  et  Deus  erat  Verbum  :  quod  si  Deus, 
certe  et  magnus.  Nam  quis  magnus,  sicut 
Deus  noster?  Neque  magnus  est  Deus,  quod 
una  aut  altera  laude  excellat,  quomodo 
Magnum  Alexandrum  et  Magnum  Pompeium 
ethnici  dixerunt :  et  nostri  Magnum  Atlia- 
nasium  et  Magnum  Basilium,  sed  quod  om¬ 
nibus  modis  sit  magnus.  Magnus  natura,  quia 
infinitus :  magnus  quantitate,  quia  immensus : 
magnus  qualitate,  quia  justissimus  :  magnus 
potentia,  quia  omnipotens  :  magnus  cogni¬ 
tione,  quia  sapientissimus  :  magnus  bonita- 

te,  quia  optimus  :  magnus  forma,  quia  pul¬ 
cherrimus  :  magnus  loco,  quia  supremus: 
magnus  duratione,  quia  sempiternus.  Itaque 
magnus  erat  Dei  filius  in  sinu  Patris  existens 
neque  ad  sinum  matris  descendit,  ut  cre¬ 
sceret,  cum  potius  hunc  descensum  Filii  Dei 
de  sinu  patris  in  sinum  matris,  Apostolus 
Exinanitionem ,  et  Propheta  Minorationem  ap¬ 
pellare  soleat :  et  aperte  Isaias  dicat :  Parvulus 
natus  est  nobis  et  filius  datus  estnobis.  Cur  igitur 
Angelus  ait :  Hic  erit  magnus ,  quasi  ante  non 
fuisset?  Nonne  verius  dicere  poterat,  hic 
erat  quidem  magnus,  sed  jam  fiet  parvus? 
Ita  sane  loqui  debuisset,  si  de  Christo  secun¬ 
dum  formam  Dei  loqueretur.  Nunc  vero  quia 
de  Christo  loquitur,  non  secundum  eam  na¬ 
turam,  quam  a  Patre  jam  acceperat,  sed  se¬ 
cundum  eam,  quam  a  matre  jam  accepturus 
erat,  ideo  rectissime  et  verissime  ait  :  Hic 
erit  magnus.  Erat  enim  Christus  ac  fuit  sem- 
per  Deus  magnus,  sed  non  homo  magnus. 
Quare  factum  est  verbum  caro,  ut  qui  erat 
magnus  Deus,  fieret  etiam  magnus  homo, 
magnus  rex,  magnus  Sacerdos,  magnus  Pro¬ 
pheta,  potens  in  opere  et  sermone ,  eique  a  po¬ 
pulis  acclamaretur,  Quia  Propheta  magnus 
surrexit  in  nobis  ;  et  quia  Deus  visitavit  ple¬ 
bem  suam. 

Porro  de  magnitudine  ejus  nihil  amplius 
dicam,  quam  ipsum  esse,  quem  omnes  figu¬ 
rae  veteris  instrumenti,  omnes  res  gestae  Pa¬ 
triarcharum  atque  omnia  vaticinia  prophe¬ 
tarum  intuentur.  Ipse  est  semen  mulieris, 
de  quo  in  cap  m  lib.  Gen.  scriptum  legimus? 
futurum  aliquando,  ut  caput  serpentis  con¬ 
teret.  Ipse  est  Melchisedecb,  qui  panem  et 
vinum  novo  ritu  in  sacrificium  obtulit.  Ipse 
estlsaac,  qui  ligna  propriis  humeris  tulit,  in 
quibus  immolandus  erat.  Ipse  est  Joseph 
primum  a  fratribus,  Juda  auctore,  venditus, 
deinde  etiam  ab  zEgyptiis,  mundi  salvator 
appellatus.  Ipse  est  Josue,  qui  Moyse  defun¬ 
cto  in  terram  promissionis  populum  introdu¬ 
xit.  Ipse  est  Sampson  ab  infantia  Nazaraeus 
quem  non  funes,  non  vincula  tenere,  sed  so¬ 
lum  amor  Dalilae,  hoc  est,  Ecclesiae  ligare , 
et  illudendum  hostibus  suis  praebere  potuit, 
et  qui  moriendo  inimicos  suos  simul  omnes 
occidit.  Ipse  est  David  puer  parvulus ,  rufus 
et  pulcher  aspectu,  qui  licet  invidentibus  et 
repugnantibus  fratribus,  tamen  in  ligno  et 
lapide  cum  superbissimo  Goliath  pugnavit 
et  vicit.  Ac  ut  caetera  praetermittam,  quae 
pene  sunt  infinita,  ipse  est  Emmanuel  apud 
Isaiam  :  Germen  justum  apud  Jeremiam  : 


Pastor  unus  et  piinceps  apud  Ezechielem  : 
Lapis  de  monte  excisus  sine  manibus  apud 
Danielem  :  Rex  Sion  justus  et  salvator  apud 
Zachariam  :  Dominator  Israel  apud  Micheam 
Desideratus  omnibus  gentibus  apud  Aggaeum  : 
Doctor  justitiae  apud  Joelem  :  et  Sol  justitiae 
apud  Malachiam.  Hic  igitur  erit  magnus. 

Verum  ne  Yirgo  beata  fortasse  crederet 
nihil  aliud,  quam  magnum  hominem  se  pa¬ 
rituram,  et  quia  Spiritus  sanctus  praevide¬ 
bat  venturos  jSimones,  et  Samosatenos,  et 
Arios  et  Nestorios,  et  multa  ejusdem  gene¬ 
ris  monstra  atque  portenta,  qui  cum  legis¬ 
sent  in  Evangelio  veritatis  :  Hic  erit  magnus, 
dicturi  erant,  Christum  vel  ante  Mariam  non 
fuisse  verum  Deum,  vel  esse  quidem  Deum, 
sed  alium  ab  eo,  quem  virgo  peperisset  : 
propterea  contra  omnes  futuros  errores  An¬ 
gelus  sanctus,  postquam  dixerat  :  Hic  erit 
magnus ,  addidit  continuo  :  Et  Filius  Altissi- 
mi  vocabitur.  Non  enim  hoc  futurum  erat,  ut 
Christus  esset  Filius  Altissimi,  sicut  futurum 
erat,  ut  esset  homo  et  magnus  homo,  sed  jam 
erat,  et  ab  seternitate  fuerat  filius  Altissimi, 
licet  in  sinu  Patris  delitesceret,  nec  agno¬ 
sceretur  nec  vocaretur  ab^hominibus.  Itaque 
de  illo  ipso,  qui  jam  erat  Filius  Altissimi, 
non  de  alio  aliquo,  ut  somniat  Nestorius, 
Angelus  ait  :  Hic  erit  magnus ,  scilicet  ho- 
*  mo  ;  et  Filius  Altissimi,  sicut  est  verus,  ita 
agnoscetur  deinceps  et  vocabitur.  Quod  si 
autem  B.  Mari®  filius,  est  etiam  Filius  Al¬ 
tissimi,  fallitur  Ebion,  decipitur  Samosate- 
nus,  errat  Arius,  somniat  ac  delirat  Nestorius. 
Pater  enim  altissimus  non  in  tempore,  sed 
ab  aeterno  Filium  genuit,  juxta  Micheae  Pro¬ 
phetae  vaticinium  :  Et  tu  Bethlehem  terra  Ju¬ 
da,  nequaquam  minima  es  in  principibus  Ju¬ 
da  ;  ex  te  enim  exiet  dux,  qui  regat ,  populum 
meum  Israel,  et  egressus  ejus  ab  initio  a  die¬ 
bus  aeternitatis,  ex  quo  Ebionis  et  Samosate- 
ni  error  abunde  confutatur.  Deinde  sicut  ho¬ 
mo  hominem  gignit,  leo  leonem ;  ita  Deus 
Deum,  omnipotens  omnipotentem,  infinitus 
infinitum,  altissimus  altissimum  sine  dubio 
generavit,  Qui  non  rapinam  arbitretur  esse  se 
aequalem  Deo,  id  quod  Arii  perniciosam  hae- 
resim  penitus  destruit.  Postremo  si  ille  ipse 
quem  beata  Maria  concepit  et  peperit,  Filius 
erat  Altissimi,  unde  somniat  Nestorius  alium 
esse  Dei,  alium  Mariae  filium  ?  Nonne  Ange¬ 
lus  aperte  clamat  :  Hic  erit  magnus,,  nempe 
quem  tu  virgo  sancta  concipies  et  paries,  hic 
ipse  et  non  alius  aliquis  erit  magnus,  et  ipse 
idem  filius  Altissimi  vocabitur. 

Sequitur  :  Et  dabit  illi  Dominus  sedem  Da- 
vid  patris  ejus  et  regnabit  in  domo  Jacob  in 
aeternum,  et  regni  ejus  non  erit  finis.  Quibus 
verbis  Angelus  docet  magnum  istum  filium, 
quem  Beatae  Virgini  promittit,  ipsum  esse 
Christum  et  Messiam,  quem  populus  Hebrae¬ 
us  tanto  desiderio  semper  expectabat.  Po¬ 
tuisset  enim  virgo  prudentissima  non  sine 
causa  mirari,  cur  tantus  filius  sibi  promitte¬ 
retur,  et  quae  ratio  esset  tantae,  et  tam  inso¬ 
litae  novitatis,  ut  Filius  Altissimi  filius  femi¬ 
nae  esse  deberet.  Sed  eam  admirationem  sus¬ 
tulit  Angelus,  cum  eum,  quem  venturum 
nuntiabat,  Messiam  esse  docuit.  Non  enim 
ignorabat  Virgo  sapientissima,  Messiam  a 
Deo  promissum  expectari,  eumque  filium 
David  et  regem  futurum,  et  non  suo  tantum 
saeculo,  ut  alii  reges,  sed  in  aeternum  regna¬ 
turum.  Legerat  enim,  cum  in  aliis  multis  lo¬ 
cis  de  Christo  multa,  tum  illud  apud  Isaiam, 
ubi  apertissime,  de  Christo  loquitur  :  Super 
solium  David ,  et  super  regnum  ejus  sedebit , 
ut  confirmet  illud  et  corroboret  in  judicio  et 
justitia ,  amodo  et  usque  in  sempiternum.  Et 
usque  adeo  et  omnibus  Hebraeis  promissum 
erat,  Christum  ex  semine  David  nasciturum, 
et  aeternum  regnaturum,  ut  in  Evangelio  ip¬ 
sas  turbas  dixisse  legamus  :  Numquid  a  Ga¬ 
lilaea  venit  Christus ?  Nonne  Scriptura  dicit , 
quia  ex  semine  David  et  Bethlehem  castello , 
ubi  erat  David ,  venit  Christus  ?  Et  alio  loco  .* 
Nos  audivimus  ex  lege ,  quia  Christus  manet 
in  aeternum ,  et  quomodo  tu  dicis.  Oportet  ex¬ 
altari  filium  hominis  ?  Quis  est  iste  Filius  ho¬ 
minis ?  Cum  igitur  virgo  sanctissima  optime 
sciret  Christum  venturum,  de  semine  David 
nasciturum,  regem  in  Israel  futurum,  et  in 
omnem  aeternitatem  regnaturum,  mox  ut 
audivit  :  Et  dabit  illi  Dominus  Deus  sedem 
David  patris  ejus ,  mox  intellexit,  non  alium, 
quam  Messiam  illum  celeberrimum,  tot  sae¬ 
culis  expectatum,  tot  vaticiniis  decantatum, 
tot  votis  ac  suspiriis  desideratum,  ab  Ange¬ 
lo  sibi  promitti. 

Verum  ex  iis,  quae  dicta  sunt,  duas  quae¬ 
stiones  exoriri  video,  quae  breviter  solven¬ 
dae  atque  explicandae  sunt.  Primum  igitur 
quaeret  fortassis  aliquis,  cum  ex  Evangelio 
didicerimus,  Christum  in  terra  regem  non 
fuisse,  quid  est,  quod  modo  angelus  dicit  : 
Dabit  illi  Dominus  Deus  sedem  David  patris 
ejus  et  regnabit  in  domo  Jacob  in  aeternum  et 
regni  ejus  non  erit  finis?  Quomodo  sedit  in 
solio  David  patris  sui,  qui  ne  rex  a  turbis 
fieret  de  conspectu  earum  se  eripuit,  et  in 
Tom.  IX. 

montem  solus  fugit?  Aut  quomodo  regnabit 
in  domo  Jacob  in  aeternum,  quem  ipsa  do¬ 
mus  Jacob,  non  solum  regem  suum  coram 
Pilato  negavit,  sed  etiam  ad  necem  tamquam 
reum  postulavit?  Ita  est,  auditores  :  non  se¬ 
dit  Christus  in  eo  solio,  in  quo  David,  et  Sa¬ 
lomon,  et  Isaias  et  Ezechias,  et  alii  tam  mul¬ 
ti  reges  Hebraeorum  sederunt,  sed  neque  de 
ea  sede  Angelus  locutus  est  :  neque  enim 
decebat,  ut  rex  coeli  et  terrae,  qui  sedit  super 
Cherubim,  in  angustissimo  angulo  orbis  ter¬ 
rae,  tamquam  unus  de  turba  regulorum  im¬ 
peraret  :  neque  Deus  etiam  cum  David  lo¬ 
quebatur  :  De  fructu  ventris  tui  poncim  su¬ 
per  sedem  tuam;  et  thronus  ejus  sicut  sol  in 
conspectu  meo ,  et  sicut  luna  perfecta  in  aeter¬ 
num  et  testit  in  coelo  fidelis ,  Thronum  illum 
intelligi  volebat,  quem  non  diu  post  ab  As¬ 
syriis,  deinde  ab  Herode,  tum  a  Romanis,  et 
nunc  demum  a  Tureis  occupari  passus  est ; 
sed  eum  potius,  quem  ille  significabat.  Sic¬ 
ut  enim  duas  novimus  Jerosolymas  ,  unam 
in  terra,  alteram  in  coelo,  et  duas  circumci¬ 
siones,  unam  in  carne,  alteram  in  Spiritu, 
et  Filios  carnis  Abrahee,  a  filiis  fidei  Abra- 
hse  ab  apostolo  edocti  facile  discernimus  : 
ita  quoque  duo  solia  'David  et  duas  domos 
Jacob  agnoscere  debemus. 

Quemadmodum  enim  si  rex  aliquis  unum 
ex  principibus  suis  ducem  crearet,  et  in  ta¬ 
bula  depicta  regionem  ostendens  diceret, 
omnem  hanc  provinciam,  ista  oppida,  hos 
portus  tibi  dono  dedi,  certe  non  intelligere- 
mus  regionem  illam  dumtaxat  depictam , 
quam  digito  tunc  ostendit,  a  rege  esse  dona¬ 
tam,  sed  veram  provinciam,  veros  pagos  et 
portus,  quorum  in  tabula  expressee  imagines 
cernebantur  :  sic  etiam  cum  Angelus  ad  vir¬ 
ginem  de  Christo  ait  :  Dabit  illi  Dominus 
Deus  sedem  David,  non  typicam,  sed  veram, 
non  temporalem,  sed  seternam  intellexit, 
cujus  illa  ita  expresse  imaginem  preetulit, 
ut  Christi  regnum  sedes  David  aptissime 
nominetur.  Nullum  enim  fuit  unquam  reg¬ 
num,  Christi  regno  similius  quam  regno 
David,  qui  ab  ipsa  pene  infantia  rex  inun¬ 
ctus  fuit,  nec  tamen  ad  regnum,  nisi  per¬ 
varios  et  multiplices  labores  pervenire  po¬ 
tuit  :  et  Christus  in  ipsa  sua  conceptione 
unctus  fuit  Spiritu  sancto,  et  virtute,  et  a 
magis  ex  Perside  venientibus  vix  dum  natus 
rex  Judaeorum  salutatus  est  :  Ubi  est  qui  na¬ 
tus  est  rex  Judaeorum  ?  Et  Isaias  de  eo  :  Parvu¬ 
lus  natus  est  nobis  et  filius  datus  est  nobis  ei 
factus  est  principatus .  super  humerum  ejus  : 

Et  tamen  multa  eum  pati  necesse  fuit,  ut 
ipse  idem  diceret:  Nonne  oportuit  pati  Chri¬ 
stum  et  ita  intrare  in  gloria  sua?  Accipit  igi¬ 
tur  Christus  sedem  David  patris  sui.  David 
praeterea  cum  iis  regnare  coepit,  qui  (ut 
Scriptura  loquitur)  erant  in  angustia  consti¬ 
tuti ’,  et  oppressi  sere  alieno  et  amaro  animo  ; 
denique  cum  pauperibus  exulibus,  fugitivis  : 
et  Christus  cum  peccatoribus,  publicanis, 
meretricibus,  qui  debita  peccatorum  suorum 
agnoscentes,  et  pro  iis  gementes,  relictis 
omnibus  mundo  fugiebant,  regnum  suum 
auspicatus  est.  Denique  regnum  Davidis  ma¬ 
gnis  continuisque  praeliis  inchoatum  auctum¬ 
que  est,  sed  postmodum  tempore  Salomonis, 
devictis  ubique  hostibus  ac  belli  terroribus 
ac  tumultibus  sopitis  pacatissimum  fuit  :  et 
Christi  regnum  cum  persecutionibus  coepit, 
persecutionibus  crevit,  et  usque  nunc  bella 
contra  Haereticos,  contra  vitia,  contra  daemo¬ 
nes  Christi  Ecclesiae  nunquam  defuerunt. 
Semper  in  acie  armatos  et  paratos  esse  nos 
oportet,  neque  tutum  est  nobis  unquam,  vel 
justitiae  loricam  exuere  vel  galeam  salutis 
deponere,  vel  fidei  scutum  abjicere,  vel  gla¬ 
dium  verbi  Dei  ad  manus  non  habere  ;  sed 
post  ultimi  judicii  diem  cum  rex  noster  non 
amplius  David,  sed  Salomon  dicetur,  hosti¬ 
bus  Ecclesiae  cum  ipso  principe  Diabolo  in 
gehennam  detrusis,  et  vinculis  aeternis  ad 
ignes  sempiternos  alligatis,  tum  demum  po¬ 
sitis  armis,  fmitisque  praeliis,  laeta  felicique 
pace,  ubique  regnante,  in  toto  Christi  impe¬ 
rio  Alleluia  cantabitur.  Quae  cum  ita  sint? 
accepit  prorsus  rex  noster  sedem  David  pa¬ 
tris  sui. 

Altera  quaestio  est,  cur  imperium  Christo 
sola  domo  Jacob,  quae  fidelium  Ecclesiam  de¬ 
signat,  promitittur?  Et  regnabit,  inquit,  in 
domo  Jacob  in  aeternum.  Nonne  etiam  domo 
Esaii,  hoc  est,  super  impios  et  sceleratos  re¬ 
gnabit,  et  regnat?  Et  qui  sunt  illi,  quos  reget 
ln  virga  ferrea ,  et  tamquam  vas  figuli  con¬ 
fringet?  Nunc  ipse  ait;  Data  est  mihi  omnis 
potestas  in  coelo  et  in  terra?  Nonne  ipse  est, 
ut  Joannes  ait,  Princeps  regum  terrae ,  et 
habet  in  vestimento  et  femore  suo  scriptum, 
Rex  regum  'et  Dominus  dominantium ?  Nonne 
ipse  percutiet  gentes,  ut  idem  Joannes  ait, 
et  dabit  Carnes  regum  et  carnes  tribunorum 
et  carnes  fortium  avibus  coeli,  et  bestiis  terrae 
comedendas?  Regnabit  quidem  et  regnat, 
auditores,  liberator  noster  in  domo  Jacob, 
et  in  domo  Esaii,  hoc  est,  in  Ecclesia  fidelium 
et  electorum,  et  super  multitudinem  infide¬ 


lium  et  impiorum  ;  sed  alio  atque  alio  modo. 
Siquidem  in  domo  Esau  regnat  per  justitiam, 
impios  et  sceleratos  regit  In  virga  ferrea  et 
tanquam  vas  figuli  confriget  eos  :  illi  jugum 
praeceptorum  Domini  excutiunt  per  inobe- 
dientiam,  sed  imponetur  eis  jugum  poenarum 
et  suppliciorum,  quod  excutere  non  valebunt 
per  justitiam  :  manum  divinae  misericordiae 
subterfugiunt,  sed  manum  divinae  justitiae 
non  effugient. 

Denique  tamquam  mancipia  fugitiva  aeter¬ 
no  pistrino  teterrimisque  gehennae  crucia¬ 
tibus  tamdem  mulctabuntur.  At  vero  in 
domo  Jacob  longe  aliter  regnat: nam  poten- 
tissima  mirabilique  gratia  cordibus  servorum 
suorum  illabitur,  eaque  sceptro  atque  im¬ 
perio  suo  suaviter  subjicit,  sibique  ea  amo¬ 
ris  et  obedientiae  tributum  solvere  facit. 
Quia  vero  modus  iste  regnandi  proprius  est 
Christo,  idcirco  sanctus  Angelus  solius  regni 
super  domum  Jacob  mentionem  faciendam 
esse  judicavit. 

Non  ita  Nabuchodonosor,  neque  Cyrus, 
neque  Alexander,  neque  Augustus,  neque 
David,  neque  Salomon,  neque  nostri  Con¬ 
stantini  et  Theodosii,  et  Caroli  unquam  re¬ 
gnaverunt.  Isti  enim  solis  corporibus  impe¬ 
rare,  sola  corpora  movere,  et  nisi  paruis¬ 
sent,  sola  corpora  necare  poterant  :  Christus 
vero  in  domo  Jacob,  in  Ecclesia  sanctorum, 
in  cordibus  electorum  ita  regnat,  ut  animos 
et  voluntates  moveat,  et  eas  ad  omne  suum 
obsequium  paratas,  et  promptas  efficiat,  re¬ 
plens  eas  fide,  spe,  charitate,  justitia,  pace, 
gaudio,  quae  idcirco  regnum  Domini  Aposto¬ 
lus  nominavil.  Non  est,  inquit,  regnum  Dei 
esca  et  potus,  sed  justitia,  et  pax  et  gaudium 
in  Spiritu  sancto  :  in  quibus  vero  ita  regnat 
Christus,  et  ipsi  sine  dubio  regnant  cum 
Christo  :  nam  servire  Deo ,  regnare  est.  Hinc 
est  illa  vox  felicium  sanctorum  :  Redemisti 
nos,  Domine  Deus,  in  sanguine  tuo,  et  fecisti 
nos  Deo  nostro  regnum  et  sacerdotes,  et  regna¬ 
bimus  super  terram.  Et  vere,  quo  magis  se 
homo  subjicit  Deo,  et  ei  servire,  placere 
et  obtemperare  studet,  eo  magis  omnes  res 
inferiores  sibi  subjectas  et  obedientes  expe¬ 
ritur.  Unde,  quaeso,  Daniel  inter  leones  tam¬ 
quam  inter  oves  mansuetissimas  jacuit? 
Unde  magnus  ille  Gregorius  Neocaesarius 
Episcopus,  montem  loco  movit,  lacum  exsic¬ 
cavit,  flumen  compescuit?  Unde  Antonio, 
Hilarioni ,  Benedicto,  Fra n cisco  ,  aliisque 
sanctis  viris  (ut  de  Apostolis  interim  taceam) 
mundi  elementa,  bestiae  terrae  et  ipsi  daemo- 

nes  superbissimi,  quasi  ad  nutum  obtempe¬ 
rabant?  Nonne  ex  eo  quia  ipsi  perfecte  ohe- 
diebant  Deo,  et  Christus  in  eis  regnabat,  et 
ipsi  simul  cum  Christo  regnabant?  Atque 
ista  quidem  gloria  miraculorum  quasi  regni 
specimen  exterius  apparebat  :  sed  lumen 
et  splendorem  regni  Dei,  qui  intus  latebat, 
admirabilem  illam  justitiam,  pacem  illam, 
Qux  exsuperat  omnem  sensum,  gaudium  illud, 
omnes  humanas  voluptates  longe  superans, 
quis  explicare  posset?  Omnis  gloria  filix 
regis  (inquit  David)  ab  intus ,  et  vere  ab 
intus  :  Nam  regnum  Dei  intra  nos  est  :  extra 
vero  persecutiones  potius,  labores,  pauper¬ 
tatem,  ignominias  Christus  electos  suos  ex¬ 
spectare  atque  habere  jussit.  Sicut  enim  qui 
multum  auri  et  argenti,  et  lapidum  pretio¬ 
sorum  secum  portant,  si  sylvas  transire  de¬ 
beant,  ubi  latrones  versantur,  vestes  laceras 
et  sordidas  induunt  et  extremam  inopiam 
simulant  :  sic  etiam  sancti  homines,  qui 
thesaurum  regni  secum  habent,  donec  in 
sylvis  hujus  saeculi  iter  facere  coguntur,  ubi 
non  dubitant  innumeros  inveniri ,  abjecti 
et  viles  ct  pauperes  exterius  inveniri  volunt. 
Quis  Beatam  Franciscum  sacco  suo  involu¬ 
tum  atque  horridum  videns,  non  mendicum 
aliquem  homunculum  esse  putasset?  Et  ta¬ 
men  rex  magnus  erat  et  purpuram,  ac  dia¬ 
dema  et  sceptrum  regni,  sacco  illo  pruden¬ 
ter  abscondebat,  ne  a  latronibus  cognosce¬ 
retur.  Sed  cum  ad  patriam  suam  sancti 
pervenerint,  ubi  sine  hoste,  sine  metu,  sine 
periculo  ullo  regnabunt,  tum  demum  laceras 
vestes  abjicient,  vestem  gloriae  assument,  et 
toti  pulchri,  toti  lucidi,  toti  gloriosi  interius 
atque  exterius  apparebunt.  Hic  enim  regnum 
Dei  solum  inchoatur,  sed  in  coelo  perficietur, 
ac  praesertim  in  die  ultiitii  judicii,  cum 
Reformabit  Dominus  corpus  humilitatis  no¬ 
strae  configuratum  corpori  claritatis  sux ;  et 
cum  sanctis  omnibus  a  summo  rege  dicetur; 
Venite  benedicti  Patris  mei ,  percipite  regnum, 
quod  vobis  paratum  est  ab  origine  mundi. 
Quod  regnum  quotidie  petimus,  cum  in  ora¬ 
tione  Dominica  dicimus  :  Adveniat  regnum 
tuum. 

Et  quamdiu  regnum  istud  in  domo  Jacob 
permanebit?  decem  annis?  viginti  annis? 
Angelum  sanctum  audiamus  :  Et  regnabit, 
in  domo  Jacob  in  aeternum ,  et  regni  ejus  non 
erit  finis.  Quando  etiam  sancti  cum  eo  regna¬ 
bunt  in  aeternum,  et  regni  eorum  non  erit  finis. 
0  regnum  lucidum, regnum  pacatum,  regnum 
gloriosum,  et  cum  his  omnibus  in  omni 


aeternitate  sine  ullo  fine  duraturum.  Et  quid 
est,  fratres,  quod  permansura  non  ambiunt, 
qui  ambiunt  transitura?  Quis  nos  fascina¬ 
vit  caducos  honores  auro  comparare  et  nolle 
gratis  accipere  sempiternos?  Quaeso  vos,  si 
modo  optio  nobis  daretur  et  posset  fieri, 
quis  non  mallet  se  Antonium  vel  Franciscum 
fuisse,  quam  Caesarem  vel  Alexandrum? 
Quis  non  mallet  cum  illis  paucos  dies,  in 
fame  et  siti,  in  frigore  et  nuditate,  in  labo¬ 
ribus  etaerumnis  Domino  servivisse,  et  nunc 
in  cmlis  cum  iisdem  sine  fine  regnare,  quam 
cum  istis  brevissimo  tempore  mundi  monar¬ 
chiam  tenuisse,  et  nunc  in  gehenna  cum 
iisdem  sine  fine  cruciari?  Isti  ut  monarchac 
toti  orbi  imperarunt  deliciis,  divitiis  et  hono¬ 
ribus  abundarunt;  sed  haec  omniaunoprope- 
modum  momento  abierunt ,  eaque  poena, 
ignominia  et  confusio  inexplicabilis  conse¬ 
cutae  sunt;  dies  paucos  laeti  exegerunt  nec  ea 
laetitia  sine  tristitia  fuit,  et  jam  tot  saeculis 
calicem  irae  Dei,  plenum  absynthio  sine  ulla 
intermissione  biberunt,  tot  saeculis  jam  habi¬ 
tarunt  cum  igne  devorante,  et  sudarunt  in 
ardoribus  sempiternis,  nec  ullum  finem  ca¬ 
lamitatum  expectare  licet.  Illi  vero  dies  pau¬ 
cos  in  laboribus  et  aerumnis  Domino  servie¬ 
runt,  contempti  a  quibusdam  aliquando,  ab 
aliis  honorati,  quamvis  honorem  illuni  non 
quaererent,  sed  fugerent,  externis  opibus 
caruerunt,  sed  a  molestiis  ac  sollicitudini¬ 
bus,  quae  divitias  consequuntur,  liberrimi 
fuerunt,  nec  tamen  eorum  aliquem  fame 
periisse  audivimus  :  quos  ipsos  post  mor¬ 
tem  coelestis  Jerusalem  excepit,  ubi  saeculis 
multis  feliciter  jam  regnarunt.  Atqui  nunc 
optio  datur,  et  potest  fieri  vel  potius  debet 
omnino  fieri,  non  quidem  ut  fueris  Caesar 
vel  Alexander,  Antonius  aut  Franciscus,  sed 
certe  ut  sis  deinceps  vel  stultis  Ethnicis  vel 
sapientibus  Christianis  similis,  et  vel  ad  do¬ 
mum  Esau  pertineas,  et  in  virga  ferrea  rega¬ 
ris,  et  tamquam  vas  figuli  confringaris  vel 
in  domo  Jacob  numereris,  et  cum  Christo 
regnes  in  aeternum.  Et  cum  optio  ista  detur, 
cum  possis  talis  fieri,  qualem  te  fuisse  desi¬ 
derares,  si  jam  obiisses,  cum  tanti  hoc  refe¬ 
rat,  ut  nihil  prorsus  sit  cum  hoc  negotio 
comparandum, cur,  quaeso,  teipsum  ita  fallis? 
Cur  quasi  unus  de  insipientibus  agis?  Cur 
non  ita  vivere  instituis,  quomodo  te  vixisse 
paulo  post  optabis?  Me  miserum,  praeterit 
figura  hujus  mundi,  volat  irrevocabile  tem¬ 
pus,  videmus  quotidie  homines  mori,  nos 
ipsi  statim  moriemur,  certo  scimus  summis 

votis  nos  tunc  optaturos,  bene,  sancte,  caste 
vitam  traduxisse  :  et  tamen  quasi  quod  mi 
lethargo  correpti  non  movemur,  non  excita¬ 
mur, non  semel  dicimus  :  Dormivi  satis,  mea 
res  agitur,  nolo  mihi  amplius  mundus  impo¬ 
nat,  nolo  propter  temporalia  amittere  sem¬ 
piterna.  Fratres,  qui  stipendium  cupit,  jam 
nunc  militare  incipiat  :  qui  magnus  in  coelo 
esse  desiderat,  hic  magnus  virtutibus  esse 
studeat.  Hic  enim  parantur  officia,  hic  de¬ 
cernuntur  loca,  hic  honores  designantur,  et 
qui  hic  bene  vivendo  coelestis  haereditatis 
non  acceperit  codicillos,  post  mortem  certe 
mendicum  et  vacuum  se  inveniet. 


PARS  SECUNDA. 


Dixit  autem  Maria  ad  Angelum ;  Quomodo 
fiel  istud ,  quoniam  virum  non  cognosco  ?  Lau¬ 
davimus  superiore  oratione,  Beatissimam 
Mariam  de  silentio,  nunc  multo  magis  de 
gravi  et  sapiente  responsione  laudanda  est. 
Legimus  enim  in  libro  Ecclesiastici  :  Ado¬ 
lescens,  loquere  in  tuo  causa  vix.  Si  bis  inter¬ 
rogatus  fueris ,  habeat  caput  responsum  tuum : 
in  multis  esto  quasi  inscius,  et  audi  tacens 
simul  et  quaerens.  Quod  praeceptum  Yirgo 
sancta  diligenter  et  sapienter  observavit. 
Salutatur  ab  Angelo,  et  compellatur  semel, 
et  nihil  respondet,  sed  cogitat  secum  quid 
sibi  velit  ea  salutatio  :  compellatur  secundo, 
et  tum  caput,  seu  initium  incipit  habere  re¬ 
sponsum  ejus  :  neque  tunc  multa  loquaciter 
garrit,  sed  una,  eaque  brevissima  interroga¬ 
tione  complectitur  id  totum,  quod  eam  ab 
Angelo  quaerere  oportebat  :  Quomodo  fiet 
istud  quoniam  virum  non  cognosco  ?  Felix  Eva, 
si  cum  a  serpente  audivit  :  In  quacumque 
die  comederitis ,  aperientur  oculi  vestri ,  et 
eritis  sicut  dii ,  continuo  respondisset,  quo¬ 
modo  fiet  istud?  qui  fieri  potest,  ut  come¬ 
dentes  de  ligno,  quod  Deus  prohibuit,  effi¬ 
ciamur  sicut  dii  ?  Itaque  ex  ejus  errore  Maria 
prudentior  facta,  etiam  Angelo  respondere 
non  timuit  :  Quomodo  fet  istud  ? 

Verum  quod  in  hac  Virginis  nostrae  re- 
ponsione  sive  interrogatione  potissimum 
admiramur,  est  incredibile  studium,  novus 
et  inauditus  ardor  virginitatis  conservandae. 
Primum  enim  ex  hoc  loco  apertissime  cog¬ 
noscitur,  Virginem  Mariam  virginitatem  non 
solum  elegisse,  sed  etiam  voto  confirmasse ; 


alioqui  nulla  prorsus  esset  causa,  quam  red¬ 
dit  quaestionis  suae,  cum  ait  :  Quomodo  fet 
istud  quoniam  virum  non  cognosco  ?  Jam  e- 
nim  nupta  erat  viro,  et  si  nupta  non  fuisset, 
nubere,  virum  cognoscere,  de  viro  concipere 
et  parere  certe  potuisset.  Ita  locum  istum 
D.  Augustinus  intelligendum  docet.  Quo¬ 
modo  fet  istud ,  ait  Virgo ,  quoniam  virum 
non  cognosco  ?  «  Quod  profecto,  inquit  non 
diceret,  nisi  Deo  virginem  se  ante  novisset. 
Sed  quia  hoc  Israelitarum  mores  adhuc  re¬ 
cusabant,  desponsata  est  viro  justo,  non 
violenter  ablaturo,  sed  potius  contra  violen¬ 
tos  custodituro,  quod  illa  jam  voverat  ».  Et 
B.  Bernardus  hunc  ipsum  exponens  locum  : 
<(  Non  dubitabat,  inquit,  de  facto,  sed  modum 
requirit  et  ordinem.  Nec  enim  quaerit  :  An 
fiet  istud,  sed,  quomodo  fiet  istud.  Quasi 
dicat,  cum  sciat  Dominus  meus ,  testis  con¬ 
scientiae  meae,  votum  esse  ancillae  suae  non 
cognoscere  virum,  qua  lege,  quo  ordine 
placebit  ei,  ut  fiat  istud  ?  Si  oportuit  me 
frangere  votum ,  ut  pariam  talem  filium  et 
gaudebo  de  filio,  etdolebo  de  proposito,  fiat 
tamen  voluntas  ejus.  Sin  vero  virgo  conci¬ 
piam  virgo  et  pariam,  quod  utique,  si  pla¬ 
cuerit  ei  impossibile  non  erit,  tunc  scio  vere 
quia  respexit  humilitatem  ancillae  suae  :  Quo¬ 
modo  ergo  fet  istud ,  quoniam  virum  non 
cognosco  ?  »  Itaque  ,  auditores,  sicut  viri 
religiosi  certorum  ordinum,  cum  dicunt  : 
Nos  vinum  non  bibimus  aut  carnibus  non 
vescimur,  non  id  significare  volunt  se  tunc 
non  bibere  vinum  nec  vesci  carnibus  cum 
id  loquuntur,  sed  lege  se  et  voto  prohiberi, 
ne  unquam  aut  vinum  bibant  aut  carnibus 
vescantur  :  Sic  etiam  Virgo  Beata,  cum  ait, 
Virum  non  cognosco ,  nihil  intelligi  voluit 
aliud,  quam  voto  se  obstrinxisse  coram  Deo 
virginitatem  perpetuo  servaturam.  Haec  ve¬ 
ro  quanta  est  laus  ?  Mulierem  fortem  quis  in¬ 
veniet  ?  Procul  et  de  ultimis  finibus  pretium 
ejus.  Quae  major  fortitudo  cogitari  potest, 
qua  ut  nobilis  adolescentula,  ad  palmam 
praeclarissimae  et  difficillimae  virtutis ,  per 
iter  insuetum  et  invium  secuturis  virginibus 
exemplo  suo  aditum  aperire,  et  tamquam 
dux  praeire  tentaverit  ?  Si  nunc  magnum 
est  virginitatem  conservare,  cum  eam  Dei 
Filius  docuit ,  Apostolus  consuluit,  patres 
laudarunt,  multi  sexus  utriusque  tenuerunt 
et  exemplo  suo  servari  posse  demonstrarunt, 
quanto  majus  singularem  istam  Virginem 
et  virginum  reginam  tunc  ad  palmam  hujus 
nobilissimae  virtutis  adspirare  potuisse,  cum 

neque  praeceptum  habuerat,  neque  consi¬ 
lium  audierat,  neque  viderat  exemplum  et 
cum  nullo  in  pretio  apud  homines  habeba¬ 
tur? 

Neque  vero  existimet  aliquis,  se  gloriam 
istam  singularem  Virginis  Deiparae  extenuare 
posse,  si  dicat  eam  non  ante  de  voto  virgi¬ 
nitatis  cogitasse,  quam  se  matrem  Dei  futu¬ 
ram  esse  praesciret,  nam  ut  D.  Augustinus 
sapienter  monet,  et  verba  ipsa  Virginis  a- 
perte  docent,  virginitatem  Deo  dicavit,  cum 
adhuc  quod  esset  conceptura  nesciret.  Sicut 
igitur  primitiae  resurgentium  Christus  pri¬ 
mitiae  credentium  Apostoli ;  ita  primitiae  vir¬ 
ginum  Maria  et  sicut  primitiae  aliis  fructibus 
ejusdem  generis  excellunt,  ita  Mariae  virgi¬ 
nitas  magis  Deo,  quam  aliorum  omnium  vir¬ 
ginitas  placuit. 

Neque  solum  ex  hoc  loco,  primum  florem 
Ecclesiae  divinam  Mariam  fuisse  cognosci¬ 
mus,  sed  etiam  ad  ejus  perpetuam  virgini¬ 
tatem  contra  Helvidianos  asserendam,  te- 
stimonium firmissimum  habemus  :  quae  enim 
thesaurum  virginitatis  sedibus  et  regnis  an¬ 
teponeret,  qua  unquam  spe,  quibus  promissis 
eam  sibi  deinceps  auferri  pateretur  ?  Si  qua 
puella,  licet  obscuris  et  pauperibus  parenti¬ 
bus  nata,  oblatum  sibi  summi  alicujus  regis 
connubium  amore  virginitatis  recusaret, 
num  credibile  esset  ulla  alia  ratione  eam 
aliquando  flectendam?  Jam  igitur  Beatissi¬ 
ma  Maria,  si  Angelo  veritatis  tantum  filium 
promittente,  nempe  regem  et  regem  seter- 
num,  et  quod  his  omnibus  majus  est,  Deum 
verum,  ita  ut  certo  sciret  se  Dei  matrem, 
orbis  dominam,  Angelorum  reginam  esse 
posse,  tamen  virginitatis  ab  amore  non  re¬ 
cessit,  sed  ait  :  Quomodo  fiet  istud  quoniam 
virum  non  cognosco  ?  Quibus,  queeso,  machi¬ 
nis  ,  quibus  motibus  firmissimam  turrim 
animi  ejus  dejici  unquam  potuisse  crede¬ 
mus?  Nemo  igitur  de  fortissima  Virgine  tale 
aliquid,  quod  nefas  est,  suspicetur,  sed  hinc 
potius  quanti  virginitatis  thesaurus  fieri  de¬ 
beat,  omnes  discamus,  quem  a  Virgine  Dei 
Matre  tam  ardenter  amatum,  tantoque  stu¬ 
dio  conservatum  videmus. 

Nec  immerito  Dei  mater  futura,  virginita¬ 
tis  decus  tam  vehementer  adamavit,  quod 
ab  ipso  Deo  maximi  fieri  Spiritu  sancto  do¬ 
cente  cognoverat.  Nondum  quidem  scriptum 
erat  in  Evangelio  veritatis  :  Sunt  eunuchi, 
qui  se  castraverunt  propter  regnum  coelorum. 
Qui  potest  capere  capiat.  Nondum  scriptum 
erat  ab  Apostolo  Paulo  :  De  virginibus  prse- 


ceptum  Domini  non  habeo ,  consilium  autem  do , 
tamquam  misericordiam  consecutus  a  Domino , 
ut  sim  fidelis  :  Existimo  ergo  hoc  bonum  esse 
propter  instantem  necessitatem ,  quoniam  bo¬ 
num  est  homini  sic  esse.  Et :  Mulier  innupta  et 
virgo  cogitat ,  quae  Domini  sunt ,  ut  sit  san¬ 
cta  et  corpore  et  spiritu.  Et:  Qui  jungit  matri¬ 
monio  virginem  suam ,  bene  facit ,  et  qui  non 
jungit ,  melius  facit.  Nondum  scriptum  erat 
ab  Apostolo  Joanne,  virgines  dumtaxat,  et 
qui  cum  mulieribus  non  sunt  coinquinati, 
sequi  Agnum  quocumque  ierit,  et  canticum 
novum  cantare,  quod  nemo  alius  cantare 
potest.  Nondum  scriptum  erat  a  Cypriano : 
«  Flos  est  virginum  coetus  Ecclesiastici  ger¬ 
minis,  decus  atque  ornamentum  gratiae  spi¬ 
ritalis,  laeta  indoles  laudis  et  honoris,  opus 
integrum  atque  incorruptum,  illustrior  por¬ 
tio  gregis  Christi  gaudet  per  illas  et  in  illis  : 
largiter  floret  Ecclesiae  matris  gloriosa  foe- 
cunditas,  quantoque  plus  copiosa  virginitas 
numero  suo  addit,  tanto  gaudium  matris 
augescit.  Magna  Dei  virgines  merces  manet; 
praemium  grande  virtutis,  munus  maximum 
castitatis.  »  Nondum  virginitatis  laudes  Ec? 
clesiasticae  illae  tubae,  Athanasius,  Basilius, 
Ambrosius,  Augustinus,  Hieronymus  decan¬ 
taverant  ;  sed  tamen  Virginem  nostram  un¬ 
ctio  Spiritus  sancti  de  omnibus  docuerat, 
jamque  Patrem  suum  David  dicentem  au¬ 
dierat  :  Audi ,  filia ,  et  vide ,  et  inclina  aurum 
tuam ,  et  obliviscere  populum  tuum ,  et  do¬ 
mum  patris  tui ,  et  concupisset  rex  decorem, 
tuam ,  quoniam  ipse  est  dominus  Deus  tuus. 
Et  :  vultum  tuum  deprecabuntur  omnes  divi¬ 
tes  plebis.  Et  :  Adducentur  regi  virgines 
post  eam ,  proximae  ejus  afferentur  tibi.  Nec 
illud  Isaiae  vel  Dei  potius  per  Isaiam  ad 
eunuchos,  qui  se  castraverunt  propter  reg¬ 
num  coelorum ,  dictum  ignorabat  :  Haec 
dicit  Dominus  eunuchis  :  Dabo  eis  in  domo 
mea  et  in  muris  meis  locum  et  nomen  melius 
a  filiis  et  filiabus  nomen  sempiternum  dabo 
eis ,  quocl  non  peribit.  Quanta,  quaeso,  est 
haec  promissio  ?  Cujus  animum  ad  aman¬ 
dam  castitatem  non  alliciat?  Dabo  eis,  in¬ 
quit,  locum  et  nomen  melius  a  filiis  et  filiabus. 
Quis  capiat  quid  sit  virginitas  apud  Deum, 
cui  loco  et  nomen  filiorum  et  filiarum  pa¬ 
rum  est,  et  aliquid  majus,  nobilius,  illu¬ 
strius,  gloriosius  praeparatur?  Et  quid  est, 
obsecro,  Agnum  sequi  quocumque  ierit  ? 

«  Quo  ire  putamus  hunc  agnum  ?  Ad  quos 
saltus  et  prata  ?  ubi  credo  (ut  verbis  S.  Au¬ 
gustini  utar)  sunt  gramina  gaudia,  non  gau- 

dia,  saeculi  hujus  vana,  insana,  mendacia, 
neque  gaudia,  qualia  in  ipso  regno  Dei  cae- 
teris  non  virginibus  erunt,  sed  a  caeterorum 
omnium  gaudiorum  sorte  distincta  »,  gaudia 
maxima  et  inexplicabilia  et  propria  virgi¬ 
num  Christi.  Et  qualis  erit  gloria,  cum  om¬ 
nis  multitudo  sanctorum  virgines  Christi  vi¬ 
debit,  agnum  sequi,  ipsi  sequi  non  poterunt 
et  videbit,  nec  invidebit ;  sed  collaetando,  illis 
quod  in  se  non  habet,  habebit  in  illis?  et 
qualis  voluptas  illa  erit,  cum  ad  nuptias 
Agni  cantabunt  virgines,  canticum  novum, 
non  quale  cantat  universa  Ecclesia,  cui  di¬ 
citur  :  Cantate  Domino  canticum  novum  can¬ 
tate  Domino  omnis  terra;  sed  canticum  dul¬ 
cius  multoque  suavius,  quod  sola  ora  virgi¬ 
nea  canere  digna  erunt,  canticum  proprium 
virginum,  quod  caeteri  sancti  dicere  non 
poterunt,  sed  tantum  audire  poterunt,  et 
delectari  fratrum  suorum  tam  excellenti 
bono  ;  Virgines  vero  qui  et  canere  et  audire 
poterunt,  jucundius  exultabunt,  feliciusque 
regnabunt?  Quae  cum  ita  sint,  non  mirum, 
si  vero  sapiens,  pretium  virginitatis  intelli- 
.  gens  Angelo  respondet  :  Quomodo  fiet  istud , 
quoniam  virum  non  cognosco  ?  Et  vos,  fra¬ 
tres,  praesumite,*  fidite,  roboramini,  perma¬ 
nete  qui  redditis  Domino  Deo  vestro  vota 
perpetuae  continentiae.  Vos  etiam,  qui  hoc 
nondum  vovistis,  qui  potestis  capere  capite  : 
perseveranter  currite,  ut  comprehendatis. 
Ardua  quidem  militia,  sed  infinitum  stipen¬ 
dium,  dura  certamina,  sed  immortalis  co¬ 
rona.  Terret  mundus,  minatur  Diabolus,  re¬ 
pugnat  caro,  sed  consolatur,  et  invitat  Deus. 
Neque  ipsa  virginum  regina,  et  post  eam 
tot  millia  sanctorum  et  sanctarum  virginum 
in  seipsis  potuerunt,  quod  potuerunt,  sed  in 
Domino  Deo  suo. 

Sed  quid  ego  in  tam  corrupto  saeculo  de 
virginitate  disputo.  Utinam  ab  adulteriis,  a 
fornicationibus  sordidis,  a  desideriis  pravis, 
a  verbis  lascivis,  ab  aspectibus  impudicis,  ab 
occultis  et  horrendis  flagitiis,  quae  filii  ge¬ 
hennae  in  seipsis  operantur ,  contumelia 
corpora  sua  afficientes,  quae  nominare  non 
audeo,  hujus  saeculi  homines  se  abstinerent. 
Utinam  vel  in  tenera  aetate  locum  castitas 
inveniret,  et  non  etiam  pueri  vix  dum  nati 
omnia  genera  turpitudinum  discerent,  lo¬ 
querentur,  exercerent.  Utinam  majores  natu, 
qui  uxores  ducere  decreverunt,  tales  se  illis 
conservarent,  quales  eas  invenire  deside¬ 
rant.  Utinam  qui  matrimonio  juncti  supt, 
suis  thoris  contenti,  exemplo  suo  uxores  do¬ 


cerent  ,  quantam  pudicitiam,  a  Christianis 
conjugibus  Deus  requirat.  Utinam  in  ordine 
ministrorum  Dei  nulli  reperientur  qui  tre¬ 
menda  mysteria  impudicis  manibus  tracta-, 
re,  impudico  ore,  et  corde  sumere  auderent. 
Et  quanta  est  haec  injuria  terribili  illi  maje¬ 
stati?  Quid?  Cujus  Pater  feminam  nescit,  cujus 
Mater  virgo  est,  cujus  ministri  angeli  sunt, 
ejus  tu  purissimum  et  sacratissimum  corpus 
manibus  impudicis  contingere,  et  in  sordi¬ 
dum  ac  coenosum  pectus  excipere  audebis  ? 
Parumne  tibi  videtur  templum  Dei,  corpus 
tuum  polluisse,  nisi  etiam  polluas  et  Deum 
tuum?  Et  si  Qui  templum  Dei  violaverit ,  dis¬ 
perdet  illum  Deus ,  quid  oro  illi  fiet,  qui  Deum 
ipsum  polluere  ac  violare  conatur  ?  Num 
quia  solus  in  cubiculo,  sine  conscio,  sine 
teste  vel  cogitationibus  sordidis  ac  desideriis 
impudicis  polluis  animam  tuam,  vel  quod 
horrendum  et  nefandum  flagitium  est,  et 
contumelia  afficis  corpus  tuum,  putas  te  o- 
culos  Dei  latere?  Falleris,  impudice,  falleris. 
Clarius  eaDeus  videt,  quam  tu  ipse  ea  videas. 
Nec  solumDeus  videt,  sed  etiam  tempore 
suo  in  die  ultimi  judicii,  ab  omnibus  homi¬ 
nibus  ea  videri  faciet.  Tu  quidem  in  tenebris 
scelus  operaris,  Deus  vero  in  conspectu  solis 
hujus  tamquam  in  theatro  toti  mundo  tur¬ 
pitudinem  tuam  spectandam  exhibebit.  0 
qualis  erit  ea  confusio,  cum  eos,  qui  habitu 
et  professione,  saepe  etiam  opinione  homi¬ 
num  sancti  videbantur,  turpissima  quaeque 
cogitasse  et  egisse  mundus  totus  intelliget? 
Sed  fortasse  perpauci  aut  nulli  sunt  hic  tales. 
Id  ego  vehementer  cupio,  sed  tamen  haec 
dicere  volui,  ut  etiam  in  posterum  non  sint, 
ac  ut  omnes  intelligant  Angelica  puritate  ni¬ 
tere,  et  solis  radiis  mundiores  eos  esse  de¬ 
bere,  qui  agnum  immaculatum,  qui  Dei  et 
Virginis  filium,  qui  corpus  a  Spiritu  sancto 
formatum,  manibus  quotidie  tractant,  et  qui 
aliis  hominibus,  tamquam  soles  quidam  in 
firmamento  Ecclesiae  constituti,  vitae  et  mo¬ 
rum  splendore  praelucere  debent. 

Caeterum  omnes,  auditores,  si  non  solum 
poenas  impudicis  constitutas  effugere,  sed 
praemia  castis  hominibus  praeparata  prome¬ 
reri  cupimus;  ad  exemplum  Dominae  nostrae, 
matris  Dei  nostri,  zelum  magnum  pudicitiae 
concipiamus,  atque  hoc  praesertim  tempore, 
quo  diem  natalem  Domini  celebraturi  actu- 
rique  sumus.  Si  enim  oriente  sole  bruta 
animantia  in  antris  et  speluncis  suis  abscon¬ 
duntur  :  num  Sole  justitiae  exoriente,  homi¬ 
nes  impudici,  brutis  animantibus  stupidio- 

res,  in  publicum  prodire,  basilicas  intrare, 
tremenda  mysteria  vel  sumere  vel  cernere 
audebunt?  Num  inter  choros  Angelorum, 
quibus  eo  die  plenae  erunt  ecclesiae,  sordidis¬ 
simae  sues  impune  apparere  tentabunt? 
Quare  ut  nemo  nostrum  in  tam  laeta  celebri¬ 
tate  merito  abscondi  debeat,  ut  nemo  con¬ 

fundatur,  ut  omnes  cum  gaudio  et  laetitia 
spirituali  diem  illum  celebremus,  nemo  se 
brutis  impudice  vivendo  similem  efficiat, 
sed  Angelos  potius  et  Angelorum  reginam, 
vitae  sanctitate  ac  puritate  imitetur.  Quod 
nobis  concedat,  qui  est  benedictus  in  saecula 
saeculorum.  Amen. 

CONCIO  V. 


SUPER 

MISSUS  EST  ANGELUS  GABR1EL  A  DEO  IN  CIVITATEM  GALILjEjE,  CUI  NOMEN 

NAZARETH,  etc.  Lucae  i,  v.  26. 


SYNOPSIS 

Connxione  hujus  concionis  cum  superiore  prce- 
missa ,  duo  in  incarnatione  consideranda  pro¬ 
ponuntur  ;  unum ,  toti  Trinitati  commune; 
alterum ,  soli  Verbi  per  sonce  peculiare.  Causae 
assignantur ,  cur  incarnatio  Spiritui  sancto 
attribuatur,  cum  sit  opus  toti  Trinitati  com¬ 
mune.  Quantae  deinde  charitatis  opus  illa 
fuerit,  per  oppositionem  Dei  et  hominis  ma¬ 
nifestatur.  Quid  sit  virtus  Altissimi,  et  cur 
incarnatio  per  obumbrationem  significetur, 
patefit.  Christum  peculiari  ratione  sanctum 
dici,  affirmatur  ;  et  num  Spiritus  sanctus  pa¬ 
ler  Christi  dici  possit,  disputatur.  Ostenden¬ 
do  demum  quanta  reverentia  nomini  et  cor¬ 
pori  Christi  debeatur ,  graviter  reprehendun¬ 
tur  blasphemi ;  et  taxatur  sacerdotum  negli- 
gentia  et  spurcities  in  conservandis  vasis  et 
linteaminibus  altari  inservientibus. 

Pars  altera  textus  explicationem  continuando 
quinque  affert  causas,  ob  quas  Angelus  Vir¬ 
gini  concepturae  praecursoris  conceptionem 
manifestavit.  Enodatur  insuper  illa  dubitatio, 
quomodo  potuerit  Elizabetha  cognata  fuisse 
Maria),  cum  ex  familiis  diversis  genitae  fue¬ 
rint  ;  quod  multis  exemplis  fieri  potuisse  affir¬ 
matur.  Exponitur  praeterea,  quam  brevibus 
verbis  multas  virtutes  B.  Virgo  respondendo 
ostenderit,  prcesertim  vero  humilitatem,  fi¬ 
dem ,  obedientiam  et  charitatem.  Narratio  et¬ 
iam  breviter  Christi  conceptionis  modo,  ele¬ 
ganti  similitudine  generis  humani  liberatio  ob 
■  oculos  ponitur ,  et  cur  aliqui  non  salventur 


causa  affertur.  Tandem  duplici  sale  patientice 
scilicet  et  misericordiae  proposito,  quinam 
hoc  vel  illo  condiendi  sint,  ad  finem  usque  do¬ 
cetur. 

Si  coelestium  mysteriorum  magnitudini, 
de  quibus  hodierna  die,  adjuvante  Domino, 
dicturi  sumus,  parem  orationem  aliqua  sal¬ 
tem  ex  parte  afferre  possemus,  non  dubita¬ 
rem,  opt  ini  auditores,  quin  es  sent  omnes 
facile  intellecturi,  quantum  lino  use  hominum 
a  linguis  Angelorum  differan!.  Disserendum 
est  enim  de  illa  Angeli  sapientia,  qua  simul 
paucissimis  verbis ,  et  Virginis  quaestioni 
respondetur,  et  totum  dominicse  incarnatio¬ 
nis  sacramentum  explicatur.  Quaesierat  Virgo 
castissima,  de  thesauro  virginitatis  suae  ve 
hemsnter  sollicita,  ad  quem  modum  futu 
rum  esset,  ut  ipsa  juxta  Angeli  promissio¬ 
nem  conciperet,  et  pareret  filium,  quae  Deo 
virginitatem  suam  novo  exemplo  jam  dedi¬ 
cavisset.  Ei  vero  quaestioni  ita  sanctus  re¬ 
spondet  archangclus,  ut  doceat,  eam  sicut 
novo  exemplo  virginitatem  suam  Deo  dedi¬ 
caverat,  in  novo  et  inaudito  prorsus  modo 
concepturam,  non  ex  semine  viri,  sed  opera 
Spiritus  sancti  :  neque  virginitatem  eo  con¬ 
ceptu  partuque  violandam,  sed  ornandam. 
Spiritus  sanctus ,  inquit,  superveniet  in  te,  et 
virtus  Altissimi  obumbrabit  tibi.  Ideoque,  et 
quod  nascetur  ex  te  sanctum ,  vocabitur  Filius 
Dei. 

Duo  quaedam,  auditores,  in  incarnationis 
sacramento  praecipue  consideranda  sunt. 
Unum  toti  divinae  augustissimaeque  Trinitati 
commune  :  alterum  solius  personae  Verbi 
proprium.  Utrumque  vero  sanctus  Angelum 

iis  verbis,  qiise  modo  recitati  audistis  com¬ 
prehendit.  AC  toti  quidem  Beatissimae  Tri¬ 
nitate  commune  fuit,  in  omne,  quod  in  in¬ 
carnatione  dominica  ad  Deum,  tamquam  ad 
efficientem  causam  refertur,  ut  animae  Ser¬ 
vatoris  creatio ,  ut  corporis  conformatio  , 
ut  animae  cum  corpore  conjunctio,  ut  animae 
et  corporis  cum  divinitate  copulatio.  Deus 
enim  potentia,  sapientia,  voluntate,  imperio 
operatur.  Una  vero  potentia,  una  sapientia, 
una  voluntas,  unum  imperium,  sicut  una 
natura  atque  substantia  in  Patre  et  Filio  et 
Spiritu  sancto  est.  Itaque  (ut  verbis  utar  D. 
Leonis)  «  Quidquid  in  dispositione  rerum 
omnium  agit  divina  moderatio  ex  totius  ve¬ 
nit  providentia  Trinitatis.  Una  est  ibi  beni¬ 
gnitas  misericordiae,  una  censura  justitiae  : 
nec  aliquid  est  in  actione  divisum,  ubi  nihil 
est  in  voluntate  diversum  ».  At  vero  solius 
personaeVerbi  proprium  fuit,  humanam  nd 
ram  ad  subsistentiae  propriae  consortium  ita 
assumere,  ut  ea  natura  non  humana  et  crea¬ 
ta,  sed  a  divina  etincreata  hypostasi  susten¬ 
tetur.  Quam  enim  una  est  in  Trinitate  natu¬ 
ra,  una  operatio,  una  voluntas;  tamen  non 
est  una  subsistentia,  una  hypostasis,  una 
persona,  sed  tres,  alioqui  Trinitatem  nullam 
haberemus  :  ex  tribus  vero  divinis  personis 
Patre,  Filio  et  Spiritu  sancto,  sola  persona 
Filii  suam  ac  propriam  subsistentiam  sive 
hypostasim  cum  natura  humana  communi¬ 
cavit.  Nec  enim  Pater  aut  Spiritus  sanctus, 
sed  solum  Verbum  caro  facium.  Sed  jam  ad 
ipsa  Angeli  verba  veniendum  est. 

Spiritus  sanctus  superveniet  in  te.  Quibus 
verbis  efficientem  causam  dominicae  Incar¬ 
nationis  ostendit.  Quamquam  enim,  ut  paulo 
ante  dicebamus,  efficiens  causa  hujus  excel¬ 
lentissimi  operis  tota  Trinitas  fuit ;  tota  Tri¬ 
nitas  animam  Christi  creavit,  tota“  Trinitas 
corpus  ejusdem  in  utero  Virginis  conforma¬ 
vit,  tota  Trinitas  animam  cum  corpore,  et 
corpus  et  animam  cum  Verbi  divini  hypo¬ 
stasi  copulavit ;  tamen  secundum  consuetu¬ 
dinem  Scripturarum,  totum  hoc  opus  Spiri¬ 
tui  sancto  tribuitur.  Neque  id  siue  causa. 
Primum  enim  quemadmodum  vox  ista  cor¬ 
porea,  qua  verbum  nostrae  mentis  spirituale 
et  incorporeum  quasi  vestimus,  ut  auribus 
corporeis  sentiri  possit,  a  spiritu  oris  hu¬ 
mani  formatur ;  ita  decebat,  ut  opus  illud, 
quo  verbum  divinum  humana  carne  tam¬ 
quam  voce  corporea  vestitum  est,  spiritui 
oris  Domini  tribueretur,  qua  videlicet  per 
hujusmodi  similitudines  ad  intelligentiam 


aliquam  tanti  mysterii  perveniremus.  Dein¬ 
de,  consuevit  Scriptura  divina  ea  opera  per¬ 
sonis  singulis  attribuere,  quae  cum  earum 
proprietatibus  magis  conveniunt.  Ut  quoniam 
personae  Patris  proprium  est  principio  ca¬ 
rere,  et  Filii  et  Spiritus  sancti  principium 
esse,  inde  potentia,  et  ea,  quae  ad  potentiam 
pertinent,  qualis  est  orbis  creatio  et  conser¬ 
vatio  Patri  potissimum  tribuuntur.  Quia 
personae  Filii  proprium  est  a  Patre  per 
actum  sapientiae  et  cognitionis  generari  j 
inde  sapientia,  et  ea  quae  sapientiae  sunt,  ut 
rerum  gubernatio,  providentia,  dispositio, 
Filio  tribui  solent.  Postremo,  quia  personae 
Spiritus  sancti  proprium  est  amorem  esse 
Patris  et  Filii,  atque  ab  eis  per  actum  cha- 
ritatis  non  duabus,  sed  unica  spiratione  pro¬ 
cedere,  inde  charitas,  misericordia,  benigni¬ 
tas,  bonitas,  et  ea,  quae  a  charitate  et  boni¬ 
tate  divina  proveniunt,  Spiritui  sancto  prae¬ 
cipue  adscribuntur.  Hinc  igitur  incarnationis 
Dominicae  Spiritus  sanctus  auctor  merito 
jureque  optimo  praedicatur.  Spiritus  san¬ 
ctus. ,  inquit,  superveniet  in  te,  et  rursum  : 
Quod  in  ea  natum  est  de  Spiritu  sancto  est. 
Non  quod  Pater  et  Filius  in  hoc  opere  nihil 
egerint,  sed  quod  opus  Incarnationis,  opus 
maximae  et  infinitae  charitatis  fuerit  :  Per 
viscera  misericordiae  Dei  nostri ,  inquit  Zac- 
charias,  in  quibus  visitavit  nos  oriens  ex  alto; 
et  Apostolus  Paulus :  Apparuit  benignitas  et 
humanitas  Salvatoris  nostid  Dei.  Et  Evange- 
lista  Joannes :  In  hoc  apparuit  charitas  Dei 
in  nobis ,  quoniam  Filium  suum  unigenitum 
misit  Deus  in  mundum,  ut  vivamus  per  eum. 
Et  ipse  Dominus  magnitudinem  hujus  amo¬ 
ris  quasi  vehementer  admirans  :  Sic  Deus , 
inquit,  dilexit  mundum,  ut  Filium  suum  uni¬ 
genitum  daret.  Patriarcharum  et  Propheta¬ 
rum  temporibus  guttae  spiritualium  dono¬ 
rum,  quasi  pignora  quaedam  divini  in  nos 
amoris  aliquando  cadebant;  sed  novissime 
istis  diebus  apertae  sunt  cataractae  coeli,  et 
tamquam  diluvium  quoddam  charismatum 
divinorum  effusum  est  super  terram.  Qui 
enim  Filium  suum  tam  liberaliter  dedit,  Quo¬ 
modo  non  etiam  cum  illo  vobis  omnia  donavit? 
Sic  igitur,  Sic  Deus  dilexit  mundum  ut  Filium 
suum  unigenitum  daret.  Magnum  profecto 
clementiae  signum  est,  ab  ingrato  et  fugitivo 
mancipio  poenas  non  quaerere  :  majus,  post 
multa  et  gravia  latrocinia  atque  scelera  in 
gratiam  ac  benevolentiam  illud  recipere  : 
maximum,  non  in  gratiam  solum  recipere, 
sed  etiam  novis  muneribus  et  beneficiis  or- 

nare.  Sed  haec  omnia  quamvis  rara,  quamvis 
eximia,  quamvis  mirabilia,  aliquando  tamen 
et  intra  homines  audiuntur  :  at  quis  capiet, 
vile  mancipium  furari,  et  pro  eo  filium  re¬ 
gis,  rege  jubente,  suspendi?  Sic  igitur  Deus 
dilexit  mundum  ut  Filium,  suum,  unigenitum 
daret. 

Nos  vermiculi  superbissimi  vestium  mul¬ 
titudine  et  pulchritudine  luxuriamur,  et  Deus 
Filium  suum  pro  nobis  mittit,  ut  tempore 
frigidissimo  nudus  jaceat  in  praesepi.  Nos  in 
conviviis  inter  patinas  et  pocula  potando  et 
fabulando  multas  horas  conterimus:  et  Deus 
Filium  suum  pro  nobis  mittit,  ut  fame  et 
siti  innocentissimum  corpus  suum  affligat. 
Nos  otiosi  lusibus  variis  oblectamur,  et  can¬ 
tando  ac  ridendo  tempus  transigimus  :  et 
Deus  Filium  suum  pro  nobis  mittit,  ut  de 
nostra  salute  sollicitus  (ne  forte  in  aeternum 
pereamus)  peregrinetur,  concio  netur,  labo¬ 
ret,  quietem  nullam  capiat,  integras  noctes 
pro  nobis  orando  consumat.  Nos  terra  et 
cinis  minimas  verborum  injurias  sine  sto¬ 
macho  devorare  non  possumus  :  et  Deus 
Filium  suum  pro  nobis  mittit,  ut  maledicta 
et  contumelias,  ut  sputa  et  alapas  accipiat» 
ut  virgis  caedi,  ut  spinis  coronari,  ut  vulne¬ 
rari  atque  occidi  se  aequo  animo  patiatur. 
Sic  igitur ,  sic  sine  modo,  sine  mensura,  su¬ 
pra  intelligentiam,  supra  rationem  Deus  di¬ 
lexit  mundum ,  hoc  est,  hominem  cceno  pec¬ 
catorum  a  planta  pedis  usque  ad  verticem 
capitis  sordidum  atque  immundum;  Ut  Fi¬ 
lium  suum ,  eumque  unigenitum,  optimum, 
sapientissimum  ,  pulcherrimum ,  sanctissi¬ 
mum,  Daret.  Quamobrem,  si  opera  illa,  quae 
a  divina  benignitate  et  charitate  procedunt, 
Spiritui  sancto  tribuenda  sunt,  certe  imprimis 
dominicae  incarnationis  opus  sibi  Spiritus 
sanctus  optimo  jure  vendicare  potest.  Atque 
haec  quidem  de  eo  dicta  sint,  quod  Angelus 
ait  :  Spiritus  sanctus  superveniet  in  te. 

Explicat  deinde  alteram  partem  dominicae 
incarnationis,  quam  solius  personae  Filii  Dei 
propriam  esse  diximus:  Et  virtus  Altissimi 
obumbrabit  tibi.  Quid  enim  est  aliud  virtus 
Altissimi,  quam  Verbum  illud  potentissimum, 
per  quod  facta  sunt  omnia  :  et  quod  Isaias 
Brachium  Domini ,  et  Apostolus  Paulus  Vir¬ 
tutem  et  sapientiam  Dei  appellare  solent : 
Consurge  ,  consurge  ,  induere  fortitudinem, 
brachium  Domini ,  inquit  Isaias.  Et  rursum  : 
Quis  credidit  auditui  nostro ,  et  brachium  Do¬ 
mini  cui  revelatum  est?  Apostolus  vero  Pau¬ 
lus  :  Nos ,  inquit,  prsedicamus  Christum  cruci¬ 


fixum  ,  Judaeis  quidem  scandalum  Gentibus 
a:ut,em  stultitiam  :  ipsis  autem  vocatis  Judaeis 
et  Graecis  Christum  Dei  virtutem  et  Dei  sa¬ 
pientiam.  Itaque  tunc  virtus  Altissimi  Bea¬ 
tissimam  Virginem  obumbravit  cum  maje¬ 
stas  Filii  Dei,  quasi  lucidissima  quaedam 
nubes,  super  eam  descendit,  et  humanam 
naturam  opera  Spiritus  sancti  de  purissima 
ejus  carne  formatam,  sibi  arctissimo  atque 
indissolubili  nexu  copulavit.  Neque  moveat 
quemquam,  quod  Angelus  non  ait,  obumbra¬ 
bit  te,  Sed  obumbrabit  tibi:  Graeca  siquidem 
vox  £7n<maC<o,  quo  Lucas  usus  est,  idem  sig¬ 
nificat,  sive  cum  dativo,  sive  cum  accusa¬ 
tivo  jungatur;  et  sicut  hoc  loco  legimus, 
Obumbrabit  tibi ,  ita  c.  ix.  ubi  de  transfigu¬ 
ratione  agitur,  legimus  apud  eumdem  Evan- 
gelistam  ;  Facta  est  nubes  et  obumbravit  eos. 

Sed  cur,  quaeso  (roget  quispiam)  descen¬ 
sus  iste  Filii  Dei  obumbrationis  vocabulo 
explicatus  est?  Primum,  ad  secretum  hujus 
mysterii  designandum.  Siquidem  secretis¬ 
simo  atque  arcano  prorsus  modo  quasi  in 
umbra,  sola  divinitas,  cum  sola  Virgine  con¬ 
ceptum  est  operata  divinum.  Non  oculus 
humanus,  sed  ne  Angelicus  quidem  eo  pene¬ 
trare  potuit  :  Deus  enim  qui  lux  est  et  lucem 
inhabitat  inaccessibilem ,  totam  illa  hora  feli¬ 
cissimam  Virginem,  suae  majestatis  gloria 
cooperuit  :  et  hoc  est :  Et  virtus  Altissimi 
obumbrabit  tibi.  Deinde,  ut  omnes  intellige- 
rent,  non  ita  Dei  Filium  in  uterum  matris 
descendisse,  ut  more  caeterorum  infantium 
ibi  esset  inclusu?,  et  extra  Virginis  uterum 
nusquam  esset,  propterea  Angelus  ait  :  Et 
virtus  Altissimi  obumbrabit  tibi ,  hoc  est,  ad 
modum  ingentis  nubis  totam  te  virtus  Altis¬ 
simi  comprehendet  :  in  utero  tuo  erit  et  in 
te  manebit,  et  tu  in  eo,  vesties  illum,  et  ve¬ 
stieris  ab  illo.  Vesties  tu  illum  substantia 
carnis,  vestiet  ille  te  gloria  suae  majestatis  : 
vesties  solem  nube  ,  et  sole-  ipsa  felicius 
multo  vestieris,  Et  virtus  Altissimi  obum¬ 
brabit  tibi.  Postremo,  quia  mirari  potuisset 
aliquis,  quomodo  lucis  inaccessibilis  acces¬ 
sum  ferre,  solis  amictum  sustinere,  et  in 
tam  vehementi  fervore  subsistere  tam  fra¬ 
gilis  natura  potuerit,  ideo  etiam  ait  Ange¬ 
lus  :  Et  virtus  Altissimi  obumbrabit  tibi  : 
idem  enim  justitiae  Sol,  qui  Virginem  totam 
praesentiae  suae  luce  vestivit,  idem,  inquam, 
potentia  sua  infinita  atque  virtute  umbracu¬ 
lum  ei  fecit,  «  Nec  mirum  (ut  verbis  utar 
D.  Bernardi  si  sub  tali  umbraculo,  talis  etiam 
a  muliere  sustineatur  amictus.  » 

Sequitur  :  Ideoque  et  quod  nascetur  ex  te 
sanctum  vocabitur  Filius  Dei.  Apte  omnino 
et  apposite,  auditores  :  Angelus  ait,  Quod 
noscetur  ex  te  sanctum;  non  enim  Christus 
homo,  sicut  cseteri  sancti,  sed  singulariter 
et  modo  quodam  ipsi  soli  proprio  sanctus 
fuit.  Cseteri  omnes  vel  peccatores  nascuntur, 
et  postea  sancti  fiunt :  vel  nascuntur  quidem 
sancti,  ut  Jeremias,  et  Joannes,  sed  in  pec¬ 
catis  concepti  fuerunt.  Quod  si  D.  Mariam 
sine  peccato  conceptam  fuisse  placet,  tamen 
ex  dono  gratiee,  non  ex  natura  conceptionis 
talis  fuisse  credenda  est.  Solus  Christus  non 
ex  complexu  conjugii,  sed  de  Spiritu  sancto 
ex  virgine  conceptus  est,  ex  ipsa  natura  et 
genere  conceptionis  sanctus  est.  Solus  ipse 
ea  excellentissima  sanctitate  pollet,  ut  nec 
peccatum  fecerit,  nec  facere  potuerit.  Itaque 
non  injuria  a  Daniele  Sanctus  sanctorum ,  et 
hoc  loco  Sanctus  absque  ulla  additione  no¬ 
minatur. 

Ideoque ,  inquit,  et  quod  nascetur  ex  te  san¬ 
ctum ,  vocabitur  Filius  Dei.  Sed  quid  sibi  vult 
illud  :  Ideoquel  Quare  ideo ?  Num,  quia  Spi¬ 
ritus  sanctus  superveniet  in  te,  ideoque  et 
quod  nascetur  ex  te  sanctum,  vocabitur  Fi- 
!ius  Dei  ?  Ut  sicut  Pater  genuit  Verbum  secun¬ 
dum  formam  Dei,  ita  Spiritus  sanctus  ge¬ 
nuerit  Verbum  secundum  formam  servi  ? 
Minime  vero.  Neque  enim  Spiritus  sanctus 
ulla  ratione  pater  Verbi  dici  potest.  Nam 
non  quicumque  aliquid  agit,  continuo  pater 
illius  est,  alioqui  et  figulis  vasorum  et  sutor 
calceorum,  et  architectus  se*dium,  et  omnis 
artifex  sui  operis  pater  diceretur;  sed  is 
dumtaxat  patris  nomine  dignus  censendus 
est,  qui  ex  sua  et  propria  substantia  filios 
gignit.  Itaque  Verbum  secundum  formam 
Dei  patrem  agnoscit  in  coelo,  dum  Ex  quo 
omnis  paternitas  in  coelo  et  in  terra  nomina, 
tur  ;  secundum  formam  servi  matrem  agno¬ 
scit  in  terra  eam,  quee  ab  Angelo  plena  gra¬ 
tia  salutatur.  Nam  et  a  Deo  Patre  substan¬ 
tiam  divinitatis  et  a  Virgine  matre  substan¬ 
tiam  carnis  accepit.  Porro  Spiritus  sanctus, 
qui  corpus  Filii  Dei,  non  ex  sua,  sed  ex  sola 
Virginis  substantia  fabricavit,  non  utique  pa¬ 
ter  aut  genitor,  sed  opifex  et  architectus  cor¬ 
poris  Dominici  vocari  debet.  Non  igitur  quia 
Spiritus  sanctus  superveniet  in  te ,  sed  quia 
Virtus  Altissimi  obumbrabit  tibi;  ideo  quod  na¬ 
scetur  ex  te  sanctum j  vocabitur  Filius  Dei. 
Nam  cum  verus  et  naturalis  Dei  Filius,  qui 
et  verbum,  et  sapientia  et  brachium  et  vir¬ 
tus  Altissimi  nominatur,  ipse  in  uterum  ma¬ 


tris  descenderit,  et  humanam  carnem  ex  ea 
assumptam  ad  hypostasim  suam  adjunxerit, 
inde  videlicet  qui  conceptus  et  natus  de  Vir¬ 
gine  est,  non  Virginis  solius,  sed  etiam  Dei 
Filius  appellatur. 

Ait  igitur  :  Ideoque  et  quod  nascetur  ex  te 
sanctum ,  vocabitur  Filius  Dei.  At  quis  non 
obstupeat,  cum  quanto  verborum  honore 
Archangelus  nominet,  quod  vilissimi  homi¬ 
nes  tam  facile  vel  manibus  tractant  vel  ore 
sumunt  vel  lingua  blasphemant  ?  Certe  de 
Christo  homine  loquitur,  nec  satis  esse  pu¬ 
tavit,  si  diceret  :  Sanctus  ille  puer,  infans  ille 
venerabilis,  qui  ex  te  nascetur :  sed  quasi  nul¬ 
lum  nomen  excellentiam  sanctitatis  ejus  expli¬ 
caret,  generali  voce  uti  maluit  :  Ideoque ,  in¬ 
quit,  et  quod  nascetur  ex  te  sanctum ,  vocabitur 
Filius  Dei.  Ubi  sunt  modo,  quisanctum  sancto? 
rum,  ad  quem  nominandum  satis  magnum 
nomen  Angelus  invenire  non  potuit,  tanta 
felicitate  blasphemant,  ut  saepe  etiam  nulla  de 
causa  jocando  ac  ridendo  id  faciant?  Qui  si 
intelligerentin  quantam  majestatem  os  suum 
aperiunt,  quam  graviter  totam  aulam  coe¬ 
lestis  regni  offendunt,  et  quam  atrocia  sup¬ 
plicia  ipsis  interim  in  gehenna  parentur, 
mallent  profecto  labia  sibi  unum  cum  altero 
consui  vel  certe  lingua  carere,  quam  vel 
otiose  tam  venerabile  nomen  usurpare.  Ubi 
sunt  etiam,  qui  hunc  eumdem  Sanctum  san¬ 
ctorum,  quem  Angelus  nominare  non  audet, 
his  proximis  feriis  in  domicilium  pectoris 
sui  cum  aliquo  honore  introduxerunt,  sed 
paulo  post  propter  aliquaftn  fallacissimam 
voluptatem  et  verissimam  vanitatem,  majore 
cum  ignominia  ejecerunt?  Quale  judicium, 
quaeso,  fiet  iis,  qui  thesaurum  gratise  Dei, 
qui  carnem  illam  de  Spiritu  sancto  conce¬ 
ptam,  et  cum  ipsa  Verbi  persona  tam  singu¬ 
lariter  copulatam  contemnunt ,  ut  ei  vel 
inanissimas  nugas  anteponant?  Quid  enim 
ei  non  anteponerent,  qui  pro  aspectu  unius 
mulierculas,  pro  una  saltatione,  pro  uno  vini 
poculo,  Christum  vendunt?  Certe  majori 
pretio  a  Juda  traditore  venditum  eum  fuisse 
legimus.  Et  tamen  de  illo  scriptum  est :  Vse 
homini  illi ,  per  quem  Filius  hominis  tradetur; 
bonum  ei  erat ,  si  natus  non  fuisset  homo  ille. 
Ubi  sunt  postremo  sacerdotes  Domini,  qui 
hunc  Sanctum  sanctorum,  cum  tremenda 
mysteria  peraguntur,  in  ara  praesentem,  et 
multitudine  Angelorum  stipatum  esse  non 
dubitant,  et  nihilominus  quasi  non  eum  vi¬ 
derent,  vel  ab  eo  non  viderentur,  incredibili 
festinatione,  sine  spiritu,  sine  affectu,  sine 


808 


CONGIO  Y.  SUPER  MISSUS  EST ,  etc. 


timore  et  tremore  sacra  perficiunt,  et  quod 
pudet  dicere,  vel  potius  horreo  dicere,  sor¬ 
didissimis  linteis,  quae  corporalia  vocamus» 
qualia  in  mensa  famulorum  suorum  pone¬ 
re  erubescerent ,  illud  sanctum  involvunt , 
quod  Angelus  nominare  non  audebat?  Omit¬ 
to,  quod  altaria  plena  sint  saepe  pulveribus  : 
taceo,  quod  etiam  araneis  liceat  circum  aras 
Dei  suas  telas  extendere  et  muscas  aucupa¬ 
ri.  Praetereo,  quod  in  tam  magno  atque  hor¬ 
rendo  sacrificio  saepe  unam  particulam  can¬ 
delae  dumtaxat  videamus,  eamque  tam  te¬ 
nuem,  ut  vel  modicus  ventus  eam  non  solum 
extinguere,  sed  etiam  totam  de  altari  exsuf¬ 
flare  possit.  Nihil  dico,  quod  saepe  ministri 
tanto  sacrificio  adhibeantur  pueri  dissoluti, 
petulantes,  procaces,  qui  semper  oculos  huc 
atque  illuc  circumferunt,  vel  turpiter  sedent 
vel  astant  impudenter.  Denique  ita  sine  ulla 
pietate  ac  devotione  ministrant,  ac  respon¬ 
dent,  ut  aliquid  aliud  agere  videantur,  nec 
postea  tamen  corripiuntur,  ut  saltem  intelli- 
gant  se  male  agere.  Sed  tamen  haec  omnia 
facile  patior  sileri,  sint  parva  et  levia,  si  ita 
placet,  quamquam  Deo  non  placeat;  sed 
quod  ipsa  corporalia,  quibus  Domini  sacro¬ 
sanctum  corpus  imponitur,  ita  sordeant, 
quod  purificatoria,  quibus  sacer  calix  purga¬ 
tur,  ita  quibusdam  locis  nigra,  turpia,  olen¬ 
tia  et  pene  corrupta  sint,  ut  nauseam  provo¬ 
cent,  et  vix  manibus  sine  horrore  tangi  pos¬ 
sint,  haec  profecto  tolerari  nullo  pacto  debe¬ 
rent,  nec  certe  tolerarentur,  si  ii,  ad  quos 
pertinet  ista  curare,  decorem  domus  Domini 
diligerent,  et  si  Dominum  suum,  propter 
quem  ab  hominibus  honorantur,  ipsi  hono¬ 
rarent.  Sed  ad  vos,  o  Sacerdotes,  ait  Domi¬ 
nus  per  Malachiam,  qui  despicitis  nomen 
meum,  et  Vos  ?'ecessistis  de  via ,  et  scandali¬ 
zastis  plurimos  in  lege ;  propterea  et  ego  dedi 
vos  contemptibiles ,  humiles  omnibus  populis. 
Sed  nolo  ulterius  verenda  patrum  detegere 
quae,  magis  tegere  cuperem,  si  non  res  ipsae 
clamarent,  illustrarentur,  eruperent.  Quia 
vero  non  dubito,  multos  esse  in  ordine  Sa¬ 
cerdotum  viros  probos  et  doctos,  quibus  lieec 
displiceant,  eos  ego  cohortatos  volo,  ut  ze¬ 
lum  magnum  honoris  Domini  concipiant,  et 
eos,  qui  Sanctum  sanctorum  ita  contemnunt, 
admoneant,  castigent,  confundant ,  verbis 
non  parcant,  neque  dubitent,  apud  Deum 
sed  pro  eo  zelo  bonum  gradum  acquisituros 
et  magnam  fiduciam  in  Domino. 


PARS  SECUNDA 

Sequitur.  Et  ecce  Elizabeth  cognata  tua ,  et 
ipsa  concepit  filium  in  senectute  sua.  Et  hic 
mensis  est  sextus  illi ,  quse  vocatur  sterilis ,  quia 
non  erit  impossibile  apud  Deum  omne  verbum. 
Multis  de  causis  Angelus  sanctus  posteaquam 
ad  quaestionem  Virginis  respondit,  et  incar¬ 
nationis  dominicae  Sacramentum  exposuit, 
de  conceptione  praecursoris  beatissimam 
Mariam  certiorem  facit.  Prima  causa  est,  ut 
eam,  licet  credentem,  tamen  quia  res  diffi¬ 
cillima  credenda  proponebatur,  adhuc  magis 
in  fide  confirmet.  Tametsi  enim  minus  est,  si 
unum  cum  altero  conferatur,  quod  anus  ste¬ 
rilis,  quam  quod  virgo  concipiat,  tamen 
utrumque,  Deo  facillimum  est,  utrumque 
naturae  vires  ac  potentiam  superat  :  quocir¬ 
ca  non  inepte  unum  ex  altero  confirmatur. 
Atque  hanc  rationem  Angelus  reddit  cum 
ait  :  Quia  non  erit  impossibile  apud  Deum 
omne  verbum  :  quasi  dicere  velit  :  Haec  tibi 
de  Elizabeth  cognata  tua  significare  volui,  ut 
intelligas,  quia  non  erit  impossibile  apud 
Deum  omne  verbum.  Altera  causa  est,  ut 
dum  sterilis  conceptus  Virgini  nunciatur,  et 
dum  miraculum  miraculo  additur,  gaudium 
etiam  gaudio  cumuletur.  Tertia,  ut  miracu¬ 
lum  Dei,  quod  praesertim  non  parum  ad  in; 
carnationis  mysterium  pertinebat  prius  sciret 
virgo  per  Angelum,  quam  audiret  ab  homi¬ 
ne,  et  Dei  mater  mox  futura,  etiam  consi¬ 
liorum  Dei  particeps  fieret.  Quarta,  ut  dum 
nunc  Servatoris,  nunc  praecursoris  edocetur 
adventus,  rerum  tempus  et  ordinem  tenens, 
ipsa  melius  postmodum  scriptoribus  ac  prae¬ 
dicatoribus  Evangelii  reseraret  veritatem. 
Quinta,  ut  audiens  cognatam  vetulam  ac 
gravidam,  cogitet  adolescentula  de  obsequio, 
atque  interim  locus  et  occasio  detur  praecur¬ 
sori  in  utero  matris  exultandi,  et  officii  sui 
Domino  quasdam  quasi  primitias  offerendi. 

Sed  quaeret  aliquis  fortasse,  quomodo  po¬ 
tuit  Elizabeth  cognata  esse  Mariae?  Nonne  D. 
Lucas  initio  Evangelicae  suae  historiae  ait 
aperte,  Elizabeth  de  filiabus  Aaron  fuisse? 
Nonne  B.  Mariam  certum  est  esse  de  filiabus 
David?  Alioquin  enim  neque  Angelus  dixis¬ 
set  :  Dabit  illi  Dominus  Deus  sedem  David  pa¬ 
tris  ejus.  Neque  B.  Matthaeus  initio  Evange¬ 
lii  scriberet  :  Liber  generationis  Jesu  Christi 
filii  David  filii  A  braham.  Neque  Apostolus  ad 
Romanos  scribens  de  Christo  diceret  :  Qui 

factus  est  ex  semine  David  secundum  carnem. 
Denique  neque  ipse  Dominus  in  extrema 
Apocalypsi  se  radicem  et  genus  David,  stel¬ 
lam  splendidam  et  matutinam  appellaret. 
Constat  enim  Christum  non  aliter  esse  Fi¬ 
lium  David,  quam  ratione  Mariae.  At  in  libro 
Numerorum  jubentur  feminee  viros  non  su¬ 
mere,  nisi  de  sua  tribu.  Quomodo  igitur  fie¬ 
ri  potuit,  ut  cognata  esset  Mariae  Elizabeth, 
cum  una  de  tribu  Levi,  ac  de  filiabus  Aaron, 
altera  de  tribu  Juda,  et  de  filiabus  David  esse 
cognoscatur?  Verum  quaestionis  hujus  facilis 
est  et  aperta  responsio.  Neque  enim  in  po¬ 
stremo  capite  libri  Numerorum  lex  lata  de 
nuptiis,  ad  omnes  mulieres  debet  extendi, 
sed  solum  ad  eas,  quae  fratres  nullos  habent- 
Tales  erant  filiae  Salphaad,  quarum  occasio1 
ne  qui  Scripturas  legunt,  legem  illam  latam 
fuisse  sciunt.  Feminae  enim,  quae  fratres  non 
habent,  juxta  aliam  legem  ejusdem  libri  Nu¬ 
merorum  in  paternam  haereditatem  succe¬ 
dunt,  et  ipsae  dumtaxat  viros  ducere,  nisi  de 
sua  tribu  non  poterant  :  ne  videlicet  haere- 
ditas  de  una  tribu  in  alteram  flecteretur,  et 
sortes  et  possessiones  tribuum  confunderen¬ 
tur.  Caeterum  aliis  omnibus,  quae  haeredes 
non  erant,  liberum  erat  plane  nubere  qui¬ 
bus  vellent.  Itaque  Moyses,  qui  legem  illam 
promulgavit,  uxorem  Zephoram  Madianiti- 
dem  duxit  :  Aaron  de  tribu  Levi  uxorem 
habuit  Elizabetham  de  tribu  Juda  :  Booz  de 
tribu  Juda  Ruth  Moabitidem  accepit  uxo¬ 
rem  :  David  quoque  de  tribu  Juda,  Michol 
filiam  Saul  de  tribu  Benjanim  :  et  Salomon 
filius  ejus  filiam  regis  Pharaonis  in  matri¬ 
monio  habuerunt.  Denique  Joiadas  pontifex 
(ut  caeteros  omittam)  Josabeth  filiam  Joram 
et  sororem  Ochozise  regum  Juda  uxorem  ha¬ 
buisse  legitur.  Quae  cum  ita  se  habeant,  mi¬ 
rum  profecto  esse  non  debet,  si  Maria  de 
tribu  Juda  et  familia  David  cognatam  Eliza¬ 
beth  habere  potuit  de  tribu  Levi,  ac  de  filia¬ 
bus  Aaron.  Quid  enim  prohibeat,  quo  minus 
aliqua  soror  beatae  Annae,  virum  duceret  de 
filiabus  Aaron,  atque  inde  existeret  Eliza¬ 
beth?  Sicut  beata  Anna  Joachimo  nupsit  de 
filiis  David,  ex  quo  nata  est  Maria  :  quin 
non  solum  nihil  prohibeat,  sed  etiam  valde 
deceat,  ut  Messias  rex  et  pontifex  futurus, 
cum  utraque  familia,  regia  scilicet  et  ponti- 
cia,  cognationem  haberet.  Vere  igitur  An¬ 
gelus  ait  :  Ecce  Elizabeth  cognata  tua. 

Sequitur  deinde,  et  ait :  Et  ipsa,  concepit 
filium  in  senectute  sua ,  et  hic  mensis  est  sextus 
illi,  quae  vocatur  sterilis.  Quibus  verbis  satis 

aperte  demonstrat, conceptionem  prsecursori- 
divino  miraculo  adscribendamesse.  NamElis 
zabeth  jam  anus  erat,  et  naturaliter  vires  ad 
concipiendum  et  pariendum  non  habebat, 
et  prseterea  senectuti  sterilitas  accedebat, 
quse  usque  adeo  omnibus  nota  erat,  ut  vulgo 
sterilis  appellaretur. 

Concludit  tandem  Angelus  orationem 
suam,  atque  ait  :  Quia  non  erit  impossibile 
apud  Deum  omne  verbum,  Ubi  vel  more  He- 
brseorum,  verbum  ponit  pro  eo,  quod  signi¬ 
ficatur  verbo,  ut  eo  loco  :  Transeamus  usque 
Bethlehem  et  videamus  hoc  verbum  quod  fa¬ 
ctum  est.  Vel  certe  divinam  promissionem 
verbum  vocavit,  ut  sensus  sit,  Deum  quic- 
quid  loquitur  facere,  quicquid  promittit  fa¬ 
cile  praestare  posse  :  non  sicut  homines,  qui 
suae  imbecillitatis  ignari  multa  saepe  polli¬ 
centur,  quae  praestare  non  possunt. 

Jam  vero  his  omnibus  diligenter  auditis, 
virgo  sanctissima  certa  de  nuntio  ac  de  vir¬ 
ginitate  secura)  statim  respondit  :  Ecce  an¬ 
cilla  Domini,  fiat  mihi  secundum  verbum  tuum. 
Praeclara  sententia  et  Virgine  Dei  matre  di¬ 
gna.  Quot  enim  illustrissimas  virtutes  his 
paucissimis  verbis  prodidit?  Quantam  ver¬ 
borum  moderationem?  Quam  profundam 
humilitatem  ?  Quam  firmam  fidem?  Quam 
promptam  obedientiam?  Quam  ardentem 
charitatem.  Ecce  ancilla  Domini  fiat  mihi  se¬ 
cundum  verbum  tuum.  Quid  brevius,  vere¬ 
cundius,  moderatius,  sapientius  dici  potuit? 
Una  eademque  brevissima  sententia,  et  Deo 
pollicetur  obsequium,  et  nuntio  defert  ho¬ 
norem.  Sed  quanta  humilitate  ?  Ecce ,  inquit, 
ancilla  Domini.  Nondum  viderat  in  Ecclesia 
Sacerdotes,  antequam  divinum  corpus  acci¬ 
piant,  indignos  tanto  hospite  se  profiteri,  ac 
dicere  :  Domine ,  non  sum  dignus ,  ut  intres  sub 
tectum' meum.  Atque  id  tamen  Virgo  humilis 
eumdem  Christum  castis  visceribus  excep¬ 
tura,  diligenter  observat,  cum  honore  ma¬ 
tris  oblato,  se  ancillam  potius  agnoscit  ac 
profitetur  :  Ecce  ancilla  Domini. 

Quse  vero  sequuntur  :  Fiat  mihi  secundum 
verbum  tuum ,  quantse  fidei  verba  sunt?  Quam 
nihil  penitus  dubitat,  quse  ita  loquitur?  Abra- 
hse  fidem  Paulus  Apostolus  ad  Romanos 
scribens  miris  laudibus  preedicat :  Qui  contra 
spem ,  inquit,  in  spem  credidit ,  ut  feret  pater 
multarum  gentium  ;  et :  Non  infirmatus  est  fide, 
nec  consideravit  corpus  suum  emor  tuum  cum  jam 
fere  centum  esset  annorum  neque  emortuam  vul¬ 
vam  Sarx.  At  certe  tanto  maj  orem  fides  Marise , 
quam  fides  Abrahse,  quanto  majus  et  mira- 

bilius  est  virginem  concipere,  quam  senem 
generare.  Itaque  multo  ipsa  magis  Contra 
spem  in  spem  credidit ,  ut  fieret  mater  Domi¬ 
ni  sui.  Neque  consideravit  portam  uteri  sui 
voto  virginitatis  obstructam  ac  munitam. 
In  repromissione  etiam  Dei  non  haesitavit  dif¬ 
fidentia  sed  confortata  est  fule ,  dans  gloriam 
Deo,  plenissime  sciens  quia  quaecumque  pro¬ 
mittit,  potens  est  facere. 

Denique  ait :  Ecce  ancilla  Domini.  Jam 
vero  de  obedientiee  promptitudine  nihil  est 
quod  dicam.  Ipsa  enim  ejus  oratio  quid 
aliud,  quam  summam  in  obediendo  alacri¬ 
tatem  spirat?  Non  enim  cogitavit  :  Quid  ma¬ 
ritus  meus  dicet,  si  me  gravidam  videat? 
Neque  ab  Angelo  petiit,  ut  ipse  Joseph  my¬ 
sterium  revelaret  :  neque  inopiam  suam  con¬ 
siderans  metuere  coepit,  ne  Filium  Del,  ut 
par  erat,  alere  non  posset.  Nihil  horum  co  • 
gitavit  vel  timuit,  sed  parata  suspiciones  ma¬ 
riti  sustinere,  parata  pro  filio  stipem  mendi¬ 
care,  si  opus  esset,  solo  obediendi  studio  fer¬ 
vens  ;  Ecce,  inquit,  ancilla  Domini ,  fat  mihi 
secundum  verbum  tuum. 

At  de  charitate  quid  tandem  dicemus? 
Quamvis  zelus  honoris  divini  humanseque 
liberationis  virgineum  ejus  pectus  exurebat, 
quse  promissione  audita  de  adventu  Serva¬ 
toris,  non  contenta  preebere  consensum, 
etiam  preces,  dhsideria,  ,vot&,  addenda  pu¬ 
tavit  :  Ecce,  inquit,  ancilla  Domini ,  fiat  mihi 
ut  locutus  es.  Non  solum  divinse  voluntati 
assentior,  sed  etiam  opto  ac  peto,  ut  Fiat 
mihi  secundum  verbum  tuum. 

Qua  oratione  finita,  nulla  interposita  mo¬ 
ra,  credibile  est  Spiritum  sanctum  in  eam 
supervenisse,  et  mirabili  artificio  de  purissi¬ 
mo  ejus  sanguine,  quantum  satis  erat,  in 
locum  conceptioni  attributum  separasse,  at¬ 
que  ex  eo  pulcherrimum  corpus  in  puncto 
temporis  formasse,  eoque  animam  prgestan- 
tissimam,  non  solum  mente  et  ratione  praedi¬ 
tam,  sed  etiam  sapientia,  et  gratia  ac  virtu¬ 
tibus  plenam  infudisse,  neque  alio  postea 
tempore,  sed  in  eodem  prorsus  momento  Al- 
tissimi  virtutem,  leternum  Dei  verbum  de 
sinu  Patris  in  uterum  matris  descendisse  et 
carnem  illam  a  Spiritu  sancto  formatam,  et 
mente  sapientissima  atque  optima  animatam, 
sibi  Eeterno  felicissimoque  matrimonio  adjun¬ 
xisse.  Tunc  igitur  primum  jacta  sunt  funda¬ 
menta  nostra;  liberationis.  Tunc  spes  nobis 
effulsit  recuperandae,  antiqute  libertatis. Tunc 
Virgine  Dei  matre  novo  atque  insolito  genere 
gaudii  perfusa,  totaque  ccelesti  curia  exul- 


tante,  cani  v  coepit,  quod  his  diebus  mater 
Ecclesia  tanta  significatione  laetitia;,  cum 
cantu  et  gaudio  spirituali  toties  repetit  : 
Verbum  caro  factum  est  et  habitavit  in  nobis. 
Tunc  artificio  Spiritus  sancti  novus  homo 
novo  modo  conceptus,  venit  in  mundum, qui 
nos  omnes  ablata  peccati  vetustate  renova¬ 
ret,  et  de  miseris  atque  afflictis  felices  et 
beatos  efficeret. 

Ac  ut  humanam  liberationem  brevi  simili¬ 
tudine  comprehendam  et  illustrem,  et  tunc 
demum  dicendi  finem  faciam,  quaeso, animad¬ 
vertite.  Quemadmodum  si  princeps  aliquis 
in  pomario  suo  manibus  propriis  cedrum 
arborem  plantasset,  eamque  vehementer 
diligeret, summoque  studio  ac  diligentia  con¬ 
servaret  :  deinde  exorta  tempestate  cedrus 
aresceret,  et  omnia  ejus  poma  adhuc  imma¬ 
tura  deciderent:  adveniret  vero  post  aliquod 
tempus  artifex  aliquis  admirabilis,  qui  ce¬ 
drum  aliud  natur  te  ac  generis  ejusdem  cum 
iis,  quee  aruerant  sed  integrum,  totum  ac 
virens,  et  odorem  suavissimum  spirans, non 
ex  arbore  excitaret,  sed  novo  atque  insolito 
more  manibus  suis  ipse  formaret, et  saccharo 
ac  meile  summa  arte  conditum  regi  gustan¬ 
dum  o  tlerret  :  rex  autem  ita  eo  delectaretur 
ut  statim  apud  se  constitueret ,  magnam 
eorum,  quee  ceciderant,  pomorum  partem 
de  humo  colligere,  similique  modo  condita 
in  apothecis  suis  perpetuo  conservare  : 
ita  prorsus  casus  et  liberatio  nostri  generis 
se  habet.  Plantaverat  enim  olim  Deus  natu¬ 
ram  humanam  quasi  pulcherrimam  cedrum 
in  paradiso  voluptatis,  eamque  tamquam  a 
se  satam,  nutritam,  auctam,  vehementer,  ut 
par  erat,  diligebat.  Accidit  vero  ut  coorta 
tempestate,  vento  superbiae  concussa  atque 
agitata,  tandem  a  radicibus  arefieret,  et 
omnia  ejus  poma  adhuc  immatura  corrue¬ 
rent,  hoc  est,  nos  omnes  qui  ab  Adamo, 
tamquam  a  radice  dependebamus  ipso  pec¬ 
cante  et  per  peccatum  arescente  mirabili 
casu  ad  terram  afflicti  atqUe  illisi  pene  mor¬ 
tui  jaceremus.  Verum  cum  multo  jam  tem¬ 
pore  quasi  poma  semicorrupta  suibusque 
infernalibus  apposita-  jacuissemus  ,  adfuit 
tandem  Spiritus  sanctus,  artifex  sapientissi- 
mus,  qui  optimo  excogitato  consilio,  novum 
quemdam  hominem,  quasi  novum  cedrum, 
Servatorem  videlicet  nostrum,  non  ex  cor¬ 
rupta  radice,  non  ex  viri  semine,  qui  non 
nisi  Adee  filius  esse  potuisset,  sed  novo  inau- 
ditoque  miraculo,  sua  virtute  atque  arte  ex 
virginis  carne  formavit,  nec  solum  innocen- 

tiae  viridate  pulcherrimum  et  omnium  virtu¬ 
tum  odore  suavissimum  esse  voluit, sed  etiam 
meile  ac  saccharo  divinae  gloriae  coelestisque 
felicitatis  condivit.  Hinc  enim  apud  Isaiam 
de  ista  novo  cedro  legimus  :  Ecce  virgo  con¬ 
cipiet  et  pariet  filium,  et  vocabitur  nomen  ejus 
Emmanuel ;  butyrum  et  mei  comeclet ,  ut  sciat 
reprobare  malum  et  eligere  bonum.  Nos  qui¬ 
dem  omnes,  auditores,  prius  malum  Dei  gra¬ 
tia  adjuti  reprobamus,  et  bonum  eligimus, 
denique  et  multum  bonis  operibus  insuda¬ 
mus,  quam  ad  butyrum  et  mei  suavissimum 
divinae  coelestisque  beatitudinis  gustandum 
admittamur.  At  noster  Emmanuel  Christus, 
in  ipsa  sua  conceptione  butyrum  et  mei  divi¬ 
nae  gloriae  non  gustavit  modo,  sed  abundan¬ 
ter  etiam  comedit.  Et  quis  nostrum  de  tor¬ 
rente  voluptatis,  nisi  in  patria  bibet,  ubi 
Fluminis  impetus  fetificat  civitatem  Dei  ? 
Noster  vero  Emmanuel  De  torrente  in  via 
bibit.  Fuit  enim  semper,  et  in  ipso  quoque 
utero  beatus. Itaque  cedrum  novum  et  suave 
ac  meile  et  saccharo  conditum  Christus  est, 
qui  quidem  Deo  Patri  oblatus,  ita  vehemen¬ 
ter  placuit,  ita  majestatem  ejus  oblectavit, 
ut  certo  constituerit,  nos  omnes  ex  humo 
colligere,  deque  ipsis  faucibus  daemonum 
eripere,  a  sordibus  et  corruptione  purgare, 
ac  demum  saccharo  beatitudinis  conditos  in 
coelestibus  apothecis  collocare ,  hoc  est  , 
magnos,  illustres,  beatos,'  felicissimos,  im¬ 
mortales  ,  Angelorum  et  Archangelorum 
cives,  atque  adeo  deos  quosdam  efficere. 

Sed  numquid  omnes  eo  perveniemus,  ut 
meile  ac  saccharo  condiamur? Minime  vero, 
auditores.  Sed  tamen  vae  illis,  qui  non  per¬ 
venient.  Melius  erat  eis,  si  nati  non  fuissent. 
Sed  cur  non  omnes  pervenient?  In  promptu 
est  causa  :  nos  enim,  ut  ante  dicebam,  per 
peccatum  quasi  poma  corrupta  jacebamus  : 
corrupta  vero  poma  prius  a  corruptione 
purganda  et  lavanda,  et  sale  atque  aceto 
conficienda  et  praeparanda  sunt,  quam  meile 
et  saccharo  condiantur.  Jam  vero  multi  sunt 
qui  meile  et  saccharo  condiri  cupiunt  :  sed 
pauci  qui  a  corruptione  purgari  et  lavari  et 
sale  atque  aceto  confici  velint.  Purgamur 
enim  et  lavamur  a  sordibus  peccatorum 
aquis  baptismi  et  lacrymis  poenitentiae  et 
quidem  baptizati  omnes  sumus,  sed  sordes 
post  baptismum  contractas  Deus  novit, quam 
multi  vere  diluant.  Certe  lacrymee  verae  con¬ 
tritionis,  ita  sunt  hoc  tempore  pretiosae  ac 
rarae,  ut  vix  unquam  reperiantur. 

Porro  aceti  et  salis  duo  sunt  genera,  quo¬ 


rum  altero  necessario  condiri  debent  omnes 
qui  ad  mei  et  saccharum  divinae  gloriae  prae¬ 
parantur.  Unum  dicitur  patientia,  alterum 
eleemosyna.  Sal  patientiae  pauperibus,  sal 
misericordia)  divitibus  datur.  Itaque  quot¬ 
quot  inopia  rerum  externarum  ac  facultate 
laborant,  intelligant  sale  patientiae  se  con¬ 
diendos  esse  ,  nec  animo  dejiciantur ,  nec 
contra  Deum  murmurent,  nec  divitibus  res 
istas  caducas  ac  fragiles  invideant,  sed  intel¬ 
ligant  et  probent  consilium  Dei,  qui  omnium 
curam  gerit,  et  optime  novit  qui  sale  patien¬ 
tiae,  qui  sale  misericordiae  condiri  debeant. 
Et  quamquam  inopia  res  est  per  se  insipida 
et  ingrata,  tamen  si  salem  patientiae  habeas, 
etiam  hic  in  terris  sapere  et  dulcescere  tibi 
incipiet.  Quotquot  vero  divites  estis,  intelligite 
sale  misericordiae  vos  condiendos,  etsi  non 
pati,  saltem  compati ;  si  non  dolere,  saltem 
condolere  aliis  debere :  compati  vero  et  con¬ 
dolere  non  verbis  tantum,  sed  opere  et  veri¬ 
tate.  Tu  pecuniis  abundas  et  vestibus,  et 
lignis  et  cibo,  et  potu,  et  idcirco  neque  fame, 
neque  siti,  neque  frigore  unquam  vexaris. 
Quid  igitur  ages  ?  Salem  tuum  accipies, nosti 
pauperes  inultos,  qui  nihil  horum  habent, 
qui  fame  pereunt,  qui  frigore  moriuntur  : 
compatere  illis  ex  animo,  adjuva  quantum 
potes  :  alioqui  enim  si  neque  pateris, 
neque  compateris,  et  nec  sale  patientiae,  nec 
sale  misericordiae  condiris,  non  video  quae 
spes  tibi  remaneat.  Noverat  Deus  te  delica¬ 
tum  ac  tenerum  futurum,  nec  per  viam  du¬ 
ram  atque  asperam  inopiae  et  miseriae  facile 
ambulaturum,  propterea  divitem  te  esse 
voluit,  ut  saltem  per  viam  misericordiae  ac 
eleemosynarum,  quae  planior  et  facilior  est, 
ad  salutem  pervenires.  Quod  si  neque  hoc 
tibi  placet,  quid  superest,  nisi  ut  excidas  a 
salute  atque  a  regno  beatitudinis  excluda¬ 
ris?  0  si  divites  homines  intelligerent,quam 
vili  pretio  nunc  infiniti  et  immortales  thesauri 
emi  possent,  longe  aliter  opes  suas  consu¬ 
merent.  Cum  urbes  vi  captae  spoliantur  ac 
diripiuntur,  milites,  qui  eas  diripuerunt  ni¬ 
hilo  fere  res  maximas  et  pretiosissimas  ven¬ 
dunt,  quae  alio  tempore  multo  auro  vix  emi 
potuissent.  Atque  hoc  tempus  nunc  agitur, 
auditores,  Regnum  enim  coelorum  vim  pati¬ 
tur ,  et  violenti  rapiunt  illud:  Christus  autem 
qui  jam  illud  obsedit,  oppugnavit,  occupa¬ 
vit,  spoliavit,  nunc  vilissimo  pretio  ac  fere 
nullo,  spolia  illa  divina,  indumenta  illa  glo¬ 
riae,  coelestia  illa  palatia  vendit.  Nunc  vel 
calice  aqua)  frigidae,  sempiternae  divitiae  emi 

possunt.  At  vero  post  mortem,  nullae  pecu¬ 
niae,  nulli  labores,  nec  ipsa  vita  sufficiet,  ut 
vel  exigua  domuncula,  in  regno  cceloruin 
ematur.  Quare  agite  nunc,  divites, et  caducas 
opes,  ludibria  ista  fortunae,  quae  et  alioqui 
hic  relinquetis,  cum  aeternis  et  immortalibus 


commutate  :  de  iniquo  mammona  facite  vo¬ 
bis  amicos,  qui  vos,  cum  defeceritis,  in 
aeterna  recipient  tabernacula.  Deinde  ita 
agite,  ut  pro  parvis  magna,  pro  terrenis 
coelestia,  pro  temporalibus  aeterna  aliquando 
recipiatis.  Arnen. 

Exordium  breviter  causam  reddit ,  cur  potissi¬ 
mum  hcec  argumenta  tractanda  suscipian¬ 
tur ,  nimirum  ob  periculosa  et  tot  sectis  hcv- 
resum  refertce  haec  nostra  tempora.  Duas 
res  Catholica  in  Ecclesia  contineri ,  lumen 
fidei  internum  et  no  (ce  qucedam  externce  ; 
et  qu  cenam  ilice  sint ,  ex  Divo  Augustino  pro¬ 
batur.  Docetur ,  lumen  fidei  se  per  modum 
intellectus  principiorum  habire.  Fidei  neces¬ 
sitas  contra  Pelagianos,  multis  astruitur , 
ejusque  efficacia  et  praestantia  variis  simili¬ 
tudinibus  asseritur.  Ostenditur  prxterea  qui¬ 
bus  item  amittatur.  Causce  assignantur ,  cur 
tam  facile  et  tam  brevi  multce  hccreses  tan¬ 
tum  sumpserint  incrementum .  Tandem  gra¬ 
viter  reprehenduntur  ii ,  qui  fideles  verbis , 
factis  tamen  fidem  negant ;  qui  proinde  Deum 
irritant ,  ut  nos  in  infidelitatem  labi  patia¬ 
tur. 

Cum  semper  maxime  necessarium  esse 
duxi,  optimi  auditores,  in  ea  Ecclesia  per¬ 
manere,  in  qua  vera  atque  orthodoxa  fides, 
verus  Dei  cultus,  vera  remissio  peccatorum, 
verum  salutis  atque  aeternae  hseredilatis  pi¬ 
gnus  repentur  ;  tum  hoc  potissimum  tem¬ 
pore,  quando  propter  haeresum  et  scctaium 
multitudinem,  tam  densse  errorum  tenebi se 
toti  pene  orbi  terrarum  offusae  sunt,  et  nox 
tam  tetra  mundum  prope  u  liversum  occupa¬ 
vit  atque  involvit,  ut  jam  periculosa  illa  tem¬ 
pora  adesse  videantur,  de  quibus  Dominus 
in  Evangelio  :  Multi ,  inquit,  surgent pseudo¬ 
prophetas  ,  et  seducent  multos  :  et  quoniam 
abundavit  iniquitas  refrigescet  chantas  mul¬ 
torum.  Et  rursum  :  Cum  venerit  Filius  homi¬ 
nis ,  putas  inveniet  fidem  in  terra  ? 


Aspicite  enim,  et  intuemini  faciem  orbis 
terrarum,  quot  in  eo  reperiuntur  athei,  Pa¬ 
gani,  Judaei?  Quot  regiones,  quot  regna, 
quot  provinciae  a  Christo  ad  Mahumetismum 
defecerunt?  Schisma  atque  haeresis  Graeco¬ 
rum,  Jacobitarum,  Nestorianornm  nonne 
Orientem  pene  totum  absumpsit  ?  Septen- 
trionem  nonne  lues  Ariana,  Sabellica,  Lu- 
therana  ex  magna  etiam  parte  Graecorum  ta¬ 
bes,  penitus  infecit?  Africam  universam,  ubi 
quondam  tot  sedes  Archiepiscoporum  et  Epis¬ 
coporum  fuerant,  nonne  partim Mauri,  Maho- 
meti  sectatores,  partim  Aethiopes,  solo  nomi¬ 
ne  Christiani,  et  vera  Christi  Ecclesia  jam  olim 
separati,  occupant?  Quid  de  Occidente  dice¬ 
mus?  Quis  enumeret  sectas  Confessionista- 
rum,  Anabaptistarum,  Calvin  istarum?  nonne 
tot  fere  haereses  spatio  quinquaginta  anno¬ 
rum  nostris  diebus  exortae  sunt,  quot  ab 
Apostolorum  temporibus,  per  totos  mille  et 
quingentos  annos?  Praeterea  avaritia,  su¬ 
perbia,  luxuria,  ambitio,  doli,  fraudes,  men¬ 
dacia  ;'omnia  vifia,  omnia  scelera,  omnia  fla- 
gitiasibi  pectora  atque  animos  mortalium  ita 
vindicarunt,  ut  periculum  sit,  ne  In  errorem 
inducantur ,  si  fieri  possit,  etiam  electi ,  ac  di¬ 
cere  incipiant :  Estne  Deus  in  nobis?  sumus 
haereditas  et  peculium  Domini,  an  non? 

Sed  quamquam  haec  ita  se  habeant,  manet 
tamen  sententia  Domini  :  Qui  perseverave¬ 
rit  usque  in  finem ,  hic  salvus  erit.  Manet  sen 
tentia  Beatissimi  Cypriani:  «Quisquis  ille  est, 
et  qualiscumque,  Christianus  non  est,  qui  in 
Ecclesia  Christi  non  est.  »  Et  alio  loco  : 

«  Quisquis  ab  Ecclesia  separatus  adulte¬ 
rae  jungitur,  a  promissis  Ecclesiae  separatur, 
nec  pertinet  a..  Christi  praemia;  qui  relin¬ 
quit  Ecclesiam  Christi,  alienus  est,  profanus 
est,  hostis  est,  habere  non  potest  Deum  pa¬ 
trem,  qui  nou  habet  Ecclesiam  matrem.  » 
Si  potuit  evadere,  qui  extra  arcam  Noefuit, 
et  qui  extra  Ecclesiam  pacis  fuerit,  evadet. 

<  tuo niam  igitur  extra  veram  Christi  Eccle¬ 
siam  neque  salus,  neque  remissio  peccato¬ 
rum  reperitur,  et  tamen  tam  grande  pericu¬ 
lum  nobis,  boclic  ubique  imminet  ab  istis 
latronibus  atrocissimis  animarum ,  neque 
aliud  facilius  est,  quam  ut  homines  incauti 
ab  arce  Ecclesiae  aberrantes,  in  laqueos  ac 
retia  infidelitatis  incurrant;  nihil  me  fru¬ 
ctuosius  atque  utilius  in  concionibus  istius 
anni  tractare  posse  existimavi,  quam  argu¬ 
menta  aliquot,  quibus  perspicue  ostendatur, 
religionem,  quam  Dei  beneficio  amplexi  su¬ 
mus,  omnibus  sectis  ac  superstitionibus  Ju¬ 
daeorum  ac  Paganorum,  imo  Haereticorum 
etiam,  jure  ab  omnibus,  qui  sapiunt,  ante¬ 
poni,  et  eam  solam  esse,  qua  Deus  pie  san- 
cteque  colatur,'  quaeque  cultores  suos  ad 
verum  aeternae  felicitatis  portum  perdu¬ 
cat. 

Quia  vero  haec  disputatio  pene  tota  in  fi¬ 
dei  confirmatione  versabitur  ut  etiam  ali¬ 
quid  detur  moribus,  conciones  nostras  in 
duas  partes  dividemus  in  priori  argumento, 
quod  jam  diximus,  explicabimus  :  posteriori 
primam  sententiam  ejus  epistolae,  quae  inter 
sacrorum  solemnia  lecta  fuerit,  ad  morum 
aedificationem  exponemus. 

Duo  sunt,  quae  nos  praecipue  movent  ad 
credendum,  lumen  fidei  internum,  et’  argu¬ 
menta  quaedam  externa.  Atque  argumenta 
quidem,  de  quibus  agere  instituimus,  sunt 
omnino  duodecim  :  nempe  religionis  Chri¬ 
stianae  veritas,  puritas,  efficacitas,  antiqui¬ 
tas,  amplitudo,  firmitas,  lumen  propheticum 
gloria  miraculorum,  probitas  vitee,  testimo¬ 
nium  ac  approbatio  inimicorum,  mores  Ec¬ 
clesiae  veteris  et  mores  veterum  haeretico¬ 
rum.  Quae  argumenta  non  quidem  omnia, 
sed  eorum  aliqua,  quid  in  D.  Augustino 
viro  sanctissimo  atque  doctissimo  effecerint, 
'olim  ipse  in  libro,  quem  contra  epistolam 
Manichaei,  quam  vocant  Fundamenti,  scri¬ 
psit,  his  verbis  docet  :  «  Multa  sunt,  inquit, 
quae  in  gremio  Ecclesiae  Catholicae  me  ju¬ 
stissime  teneant,.  Tenet  consensio  populo¬ 
rum  et  gentium  :  tenet  auctoritas  miraculis 
inchoata,  spe  nutrita,  charitate  aucta,  vetu¬ 
state  firmata  :  tenet  ab  ipsa  sede  Petri  Apo¬ 
stoli  successio  Sacerdotum.  »  Haec  ille  vir, 
qui  non  minus  divino  lumine  quam  acerrimo 
gravissimoque  judicio  praeditus  erat,  quique 
omnium  optime,  quid  inter  sanam  doctri¬ 
nam  Ecclesiae  et  insana  haereticorum  dog¬ 
mata  intersit,  judicare  poterat. 

Ac  de  argumentis  quidem  externis  alias, 


hodie  solum  de  lumine  fidei :  quam  eximium 
sit,  quam  necessarium  Dei  donum,  et  qua 
cura  et  sollicitudine  conservandum,  pro 
tempore  disseremus.  Etenim  lumen  fidei 
non  mihi  minus  necessarium  esse  videtur 
ad  ea  dogmata  credenda,  quae  nobis  Eccle¬ 
sia  catholica  proponit,  quam  sit  lumen  intel- 
ligentiae  naturale  ad  prima  principia  cogno¬ 
scenda.  Quemadmodum  enim  omnes  homi¬ 
nes  naturali  quodam  lumine  praediti  sunt, 
quo  prima  principia,  sine  labore,  sine  argu¬ 
mentis,  vera  esse  intelligunt  :  nec  enim  est 
quisquam,  qui  rationes  et  argumenta  petat, 
cum  ejusmodi  principia  proponuntur,  scili¬ 
cet  :  bonum  esse  prosequendum,  malum  fu¬ 
giendum,  tria  plura  esse,  quam  duo,  tria  et  duo 
esse  quinque  :  sic  etiam  omnes  Christiani  lu¬ 
mine  quodam  divino  et  supernaturali  aDeo  il- 
lusirati,  principia  prima  nostrae  fidei,  etiam¬ 
si  difficilia  et  rationem  excedentia,  verissima 
esse  et  certissima  confitentur.  Quaenam  est 
causa,  cur  bruta  animantia  doceri  non  pos¬ 
sunt?  Accipe  brutum  aliquod  animal,  equum, 
accipitrem,  vide  utrum  possis  ei  persuadere 
aliquam  veritatem.  Certe  non  poteris,  etiam¬ 
si  omnem  dialecticam  et  rhetoricam  adhi¬ 
beres.  Unde  hoc?  Quia  naturali  lumine  in- 
telligent  ae  caret.  Ad  eumdem  modum  om¬ 
nes  nostrae  conciones,  nec  solum  conciones, 
sed  omnia  alia  nostra  signa,  et  prodigia 
non  sufficiunt,  ut  fidem  nostram  Ethnicis  et 
Haereticis  persuademus,  nisi  Deus  ipse  do- 
ctor  accedat,  et  mentem  eorum  hoc  divino 
lumine  illustret. 

Pelagiani  quidem  divinae  gratiae  contem¬ 
ptores  et  suarum  virium  superbissimi  lau¬ 
datores  affirmare  non  dubitabant,  nos  isto 
lumine  non  usque  adeo  indigere,  neque  fi¬ 
dem  alia  ratione  in  sacris  litteris  donum  Dei 
appellari ,  quam  quod  gratia  et  dono  Dei 
fiat,  ut  Scripturas  sanctas  et  praedicationes 
Evangelii  habeamus.  Sed  longe  aliud  nobis, 
Christus  ostendit,  aliud  Apostoli  docuerunt, 
aliud  experientia  et  usus  testatur.  Quid  enim 
non  viderunt,  et  audierunt,  qui  Christum  ip¬ 
sum,  lioc  est,  verbum  et  Sapientiam  Patris 
condonantem  et  signa  facientem  viderunt 
et  audierunt?  Et  tamen  beatus  Joannes  de 
eis  scriptum  reliquit  :  Cum  autem  tanta  sig¬ 
na  fecisset  coram  eis ,  non  credebant  in  eum. 
Quid  sapientius  Sapientia?  Quid  eloquentius 
Verbo?  Quid  sanctius  eo,  qui  dicere  poterat : 
Quis  ex  vobis  arguet  me  de  peccato  ?  Quid  eo 
mirabilius,  qui  etiam  quatriduanos  mortuos 
solo  verbo  ac  imperio  ad  vitam  revocabat  ? 

Et  tamen  cum  tanta  signa  fecisset,  tantus 
ac  talis  esset,  non  credebant  in  eum.  Ita¬ 
que  recte  Dominus  dicebat  eis  :  Omnis ,  qui 
audivit  a  Patre  et  didicit ,  venit  ad  me.  Sunt 
quidam  ex  vobis ,  qui  non  credunt :  propterea 
dixi  vobis ,  quia  nemo  potest  venire  ad  me,  nisi 
fuerit  ei  datum  a  Patre  meo.  Apostolus  Pau¬ 
lus  ante  conversionem  certe  audierat,  si  non 
alios,  saltem  beatum  Stephanum  Plenum 
Spiritu  sancto  ita  concionantem,  ut  nemo 
posset  Resistere  sapientix  et  spiritui ,  qui  lo¬ 
quebatur  in  eo,  eumque  viderat  Signa  maxi¬ 
ma  et  prodigia  in  populo  facientem,  et  nihi¬ 
lominus  tanto  odio  fidem  nostram  perseque¬ 
batur,  ut  aliquando  Spirans  minarum  et  cx- 
dis  in  discipulos  Domini ,  epistolas  peteret  a 
principe  Sacerdotum  In  Damascum  ad  Syna¬ 
gogas,  ut  si  quos  invenisset  hujus  vix  viros 
ac  mulieres ,  eos  vinctos  perduceret  in  Jeru- 
salem.  At  posteaquam  Circumfulsit  eum  lux 
de  coelo ,  quae  oculos  ejus  excsecavit  et  men¬ 
tem  illustravit,  repente  totus  mutatus  est,  et 
qui  antea  Christi  nomen  persequebatur,  is 
postea  coram  regibus  et  principibus  toto 
orbe  idem  portavit;  et  qui  Ecclesiam  antea 
omnibus  viribus  devastabat,  is  postea  in  iis¬ 
dem  aedificandis  Ecclesiis  plus  omnibus  labo¬ 
ravit;  et  qui  stulta  et  ridicula  esse  dicebat, 
quee  a  Christianis  dicebantur,  is  postea  so¬ 
lam  Christi  Ecclesiam  solam  columnam  ac 
firmamentum  veritatis  solus  appellavit.  Quae 
tantae  et  tam  mirabilis  mutationis  causa  fuit? 
Quis  in  momento  Paulo  persuasit,  id  quod 
antea,  nec  verba,  nec  miracula  persuadere 
potuerant?  Certe  non  aliud,  quam  unctio 
Spiritus  sancti;  unctio  docuit  eum,  internum 
doctorein  ac  testem,  habuit  eum  ,  de  quo 
beatus  Joannes  aiebat  :  Qui  credit  in  Filium 
Dei ,  habet  testimonium  Dei  m  semetipso.  Non 
legistis  quid  B.  Augustinus  de  hoc  testimo¬ 
nio  dicat?  «  Audiam,  inquit,  et  intelligam 
quomodo  in  principio  fecisti  coelum  et  ter¬ 
ram  :  scripsit  hoc  Moyses,  scripsit  et  abiit, 
transivit  hinc  ad  te,  neque  enim  nunc  ante 
me  est.  Nam  si  esset,  tenerem  eum,  et  roga¬ 
rem  eum,  et  per  te  obsecrarem,  ut  mihi  ista 
panderet,  praeberem  aures  corporis  mei  so¬ 
nis  erumpentibus  ex  ore  ejus;  et  si  hebraea 
voce  loqueretur  ,  frustra  pulsaret  sensum, 
necmodo  mentem  ineam  quicquam  tangeret; 
si  autem  latine  scirem, quid  diceret.  Sed  unde 
scirem,  an  verum  diceret,  quodsi  et  hoc 
scirem  num  et  ab  illo  scirem?  intus  utique, 
mihi  intus  in  domicilio  cogitationis,  nec 
Hebreea,  nec  Graeca,  nec  Latina,  nec  barbara 


veritas,  sine  oris  ac  linguae  organis,  sine 
stripitu  syllabarum  diceret.  Verum  dicit,  et 
ego  statim  certus  confidenter  illi  homini  tuo 
dicerem,  verum  dicis.  »  Hoc  igitur  est  lumen 
fidei,  auditores,  testimonium  quoddam  Dei 
quo  intus  in  domicilio  cordis  dicitur  nobis. 
Ita  est.  nihil  haesites.  Argumentum  est  non 
apparentium ,  quo  videlicet  hoc  credit,  quod 
non  videt:  vel  potius  et  B.  Augustinus  scri¬ 
bit,  quo  certissime  videt ,  nondum  se  videre , 
quod  credit.  Atque  hoc  argumentum,  hoc 
lumen,  hoc  testimonium  Dei  internum,  si 
cum  externis  illis  argumentis  ac  testimoniis 
adjungatur  (de  quibus  in  aliis  sequentibus 
concionibus  disseremus),  ita  manifestum  et 
perspicuum  efficiet,  credibilia,  et  omnibus 
sectarum  atque  haeresum  decretis  antepo¬ 
nenda  esse,  quae  nos  Ecclesia  Catholica  docet, 
ut  nemo  sit,  qui  non  exclamet :  Testimonia 
tua  credibilia  facta  sunt  nimis. 

Quae  cum  ita  sint,  non  arbitror  nobis  esse 
diutius  laborandum,  ut  vos  hortemur,  uthoc 
eximium  Dei  donum,  hoc  coeleste  ac  divinum 
lumen  omni  animi  providentia  conservetis  : 
praesertim  hoc  tempore,  quo  tam  facile  illud 
in  tam  multis  ab  eo  vento,  qui  ab  aquilone 
spirat,  exfingui  videmus.  Si  quidem  miserum 
est  et  amarum  a  Domino  separari,  et  jactu¬ 
ram  facere  charitatis  :  sed  multo  miserius 
est  et  amarius  circa  fidem  naufragare.  Quid 
enim  est  fides  nisi  semen,  nisi  radix,  nisi 
basis  fundamentumquc  justitiae  ?  Quis  magis 
arbori  nocuit,  qui  ei  solum  truncum  praeci¬ 
dit,  an  qui  eam  funditus  eradicavit?  Quis 
majus  detrimentum  attulit  aedibus,  qui  te¬ 
ctum  diruit,  an  qui  fundamentum  evertit? 
Quanto  labore  jaciuntur  fundamenta  ?  Certe 
non  parum  fecit  qui  fundamenta  jecit.  Et 
in' arboribus  licet  radix  sine  trunco  et  ramis 
fructus  non  ferat ;  tamen  si  denuo  sol  eam 
respiciat,  si  rursum  coelestibus  imbribus  ir- 
giretur,  iterum  ex  ea  et  truncus  et  rami  pul¬ 
lulabunt.  Sic  etiam  quamquam  fides  sine 
charitate  mortua  sit,  neque  fructus  bonorum 
et  Deo  gratorum  operum  pariat,  tamen  si 
Sol  justitiae  Christus  Dominus  Deus  noster, 
miser. cordiae  radiis  agrum  cordis  iterum  re¬ 
spiciat,  et  eum  pluvia  voluntaria,  aqua  Spi- 
ritussancti,  lacrymis compunctionis  inebriet, 
o  quanta  celeritate  charitas  iterum  pullula¬ 
bit,  et  inde  flores  et  fructus  bonorum  operum 
renaseentur.  Itaque  magnum  donum  est 
etiam  fides  mortua  et  informis,  et  omni  co¬ 
natu  ac  viribus  conservanda. 

At  quibus  rebus  conservatur  fides  ?  Bonis 

operibus,  auditores.  Quibus  rebus  tandem 
amittitur?  Operibus  malis,  flagitiis,  facino- 
bus,  luxuria,  ebrietate,  avaritia.  Non  dico 
ego  quidem,  ut  Lutherani  mentiuntur  ac  de¬ 
lirant,  Omne  peccatum  esse  infidelitatem,  et 
esse  non  posse  m  peccatoribus  fidem  :  hoc  ego 
non  dico,  novi  enim  Ecclesiam  sagenam  esse 
plenam  bonis  et  malis  piscibus;  nec  illud 
ignoro,  in  Ecclesia  neminem  esse  posse  sine 
fide.  Quid  igitur  dicimus?  nempe  peccato- 
rum  multitudinem,  peccandi  facilitatem, 
consuetudinem  corrupte  vivendi  viam  esse, 
et  quasi  gradus  quosdam  ad  infidelitatem. 
Homines  enim  ita  comparati  a  natura  sunt, 
ut  id  facile  ac  libenter  credant,  quod  cu¬ 
piunt,  quod  placet,  quod  delectat.  Non  est 
difficile  voluptariis  et  carnalibus  hominibus 
persuadere,  Sacerdotes  uxoratos  esse  debe¬ 
re,  castitatem  impossibilem  esse,  jejunia  esse 
superflua,  ciborum  delectum  esse  supersti¬ 
tiosum.  Non  est  apud  avaros  difficile  usuras 
excusare,  apud  ambitiosos  simoniam,  apud 
luxurios  fornicationem.  Legite  Evangelium 
Lucae  :  Audiebant,  inquit,  omnia  haec  Pkari- 
ssei ,  quierant  avari ,  et  deridebant  eum.  Non 
credebant  Pharisaei  disserenti  Domino,  ac 
dicenti  :  Nemo  potest  duobus  dominis  servire 
non  potestis  Deo  servire  et  mammonae,  quin  et 
deridebant  eum.  Quare?  Quia  erant  avari, 
neque  a  mammona  avelli  se  patiebantur. 
Rursus  alio  loco  ad  ambitiosos  :  Quomodo , 
inquit  Dominus,  vos  potestis  credere ,  qui  glo¬ 
riam  ab  invicem  accipitis  et  gloriam ,  quae  a 
solo  Deo  est  non  (piseritis ?  Non  miror,  inquit, 
quod  non  creditis  ;  mirarer  potius,  si  crede¬ 
retis,  quando  superbia  et  ambitio  ita  oculos 
vestros  excsecavit,  ut  humilem  incessum, 
honorum  contemptum,  agnoscere  non  possi¬ 
tis.  Accepissent  sane  Pharisaei  libenter 
Christum,  si  non  crucem,  nec  humilitatem 
praedicasse!,  sed  Primos  discubitus  in  convi¬ 
viis ,  primas  cathedras  in  synagogis ,  salutatio¬ 
nes  inforo ,  denique  opes  et  honores  sectato¬ 
ribus  suis  promississet.  Itaque  non  mirum 
est,  si  tam  multi  et  tam  facile  Mahometo 
primum  deinde  Luthero  nostris  temporibus 
carnis  libertatem  praedicantibus,  et  habenas 
libidinibus  laxantibus  se  adjunxerint.  Erant 
enim  utroque  tempore,  ut  ex  historiis  co¬ 
gnosci  potest,  mores  hominum  Christiano¬ 
rum  magna  ex  parte  corruptissimi  :  Sacra¬ 
menta,  religio,  disciplina  Ecclesiastica  con¬ 
temnebantur,  conculcabantur,  et  regnabant 
omnia  genera  vitiorum,  ita  ut  homines  jam 
ita  affecti,  Sanam  doctrinam  non  sustinerent, 


sed  quaerebant  sibi  magistros  prurientes  auri¬ 
bus.  Non  fiebant  haeretici,  quod  nemo  eis 
haereses  praedicaret;  sed  ipsi  jam  satis  erant 
ad  haereses  suspiciendas  praeparati  :  ligna 
erantarida  atque  ad  flammam  concipiendam 
maxime  idonea,  solum  desiderabatur,  qui 
ignem  mitteret  et  accenderet.  Non  defuit 
Diabolus  muneri  suo,  sed  repente  ministros 
excitavit,  qui  et  sermonibus  et  operibus 
ignem  accenderent.  Et  jam  videmus  tantum 
brevi  tempore  plerisque  in  locis  incendium 
excitatum,  quantum  multis  annis  et  magno 
labore  restingui  non  poterit. 

Quare,  fratres  mei ,  aliorum  exemplo 
edocti,  Ambulate  dum  lucem  habetis ,  ne  tene¬ 
brae  vos  comprehendant :  laborate,  operamini, 
nolite  torpere,  ne  vos  sicut  multos  alios  in¬ 
fidelitatis  tenebrae  comprehendant.  Et  sicut 
is ,  qui  noctu  et  flatibus  ventis  lucernam 
manu  tenens  iter  facit,  opponit  manum  lu¬ 
mini  :  ita  et  nos,  auditores,  opponamus  ma¬ 
nus  bonorum  operum  sanctae  fidei,  ne  ven¬ 
torum  flatibus,  qui  regionem  istam  perflare 
coeperunt,  extinguatur,  et  nos  tenebrae  com¬ 
prehendant.  Vis,  frater,  non  amittere  fidem 
erga  sacramenta? honora  sacramenta  :  ute¬ 
re  sacramentis  :  accede  frequenter  et  ex 
animo  ad  confessionem,  communica  sanctis 
mysteriis.  Vis  non  amittere  fidem  erga  je¬ 
junia,  erga  indulgentias,  erga  bona  opera  ? 
Ama  jejunium  ,  amplectere  indulgentias 
cum  opportunitas  datur,  exerce  te  assidue 
in  bonis  operibus.  Alioquin  quid  mirum  est, 
si  Deus  permittat  te  circa  fidem  naufragare? 

Sane,  fratres,  nos  ridiculi  sumus,  et  plus 
quam  paradoxa  dicere  videmur.  Dicimus  et 
certo  asserimus,  sacram  Eucharistiam  fon¬ 
tem  ipsum  gratiae  et  omniuip  bonorum  con¬ 
tinere,  tamen  vix  singulis  annis,  et  tunc 
compulsi  ac  sumendam  eam  accedimus. 
Quid  est  hoc,  quod  agimus?  Intelligimus, 
quae  dicimus?  Quis  credet  nobis?  si  dicere¬ 
mus,  in  tali  parte  urbis  jacet  acervus  maxi¬ 
mus  pecuniarum  et  licet  omnibus  accipere 
inde,  quantum  volunt;  quis  non  statim  iret? 
Certe  plateae  non  caperent  euntes  homines  et 
redeuntes.  Sic  etiam  clamamus  contra  Hae¬ 
reticos,  sacrosanctam  Eucharistiam  verum, 
verissimum  ipsissimumque  Christum  Deum 
et  hominem  continere.  Interim  tamen  ita 
nos  gerimus,  ut  nihil  minus  credere  videa¬ 
mur.  Sacra  alteria  in  plerisque  locis  sunt 
plena  pulveris,  dependent  hinc  inde  telae 
aranearum  ;  corporalia,  purificatoria,  sacra 
vasa  ita  in  multis  locis  sunt  sordida,  ut  vo- 

mitum  provocare  possint.  Sacerdos  ipse  tam 
praecipitanter,  ita  indevote,  ita  frigide  sacra 
illa  et  Angelis  tremenda  mysteria  peragit, 
ut  clamare  omnibus  videatur,  se  neque  Chri¬ 
sti,  neque  angelorum  praesentiam  agnoscere. 
0  quam  atroces  poenas  luent,  qui  recipiunt 
pecunias  beneficiorum  et  in  usum  Ecclesiae 
unum  obolum  non  expendunt. 

Quae  cum  ita  sint,  nolite  mirari,  si  tollitur 
a  vobis  regnum  Dei,  et  datur  aliis,  qui  nunc 
recens  in  oriente  et  occidente,  et  in  novo 
orbe  convertuntur.  Deus  enim  ita  nobiscum 
agit.  Vos,  inquit,  contemnitis  poenitentiam, 
tollam  a  vobis  sacramentum  Poenitentiae, 
contemnitis  Eucharistiam,  tollam  eam  a  vo¬ 
bis.  Contemnitis  Sacerdotes,  tollam  a  vobis 
Sacerdotes.  Vos  enim  ita  agitis,  quasi  haec 
nihil  sint,  et  ego  permittam,  ut  veniant  ho¬ 
mines,  qui  serio  dicent  haec  nihil  esse,  et  id 
vobis  in  perniciem  et  damnationem  anima¬ 


rum  vestrarum  persuadeant  :  extinguam 
modicum  lumen,  quod  in  vobis  est  :  patiar 
ut  tenebrae  vos  comprehendant,  et  in  tene¬ 
bris  vivatis,  in  tenebris  moriamini,  et  ex  te¬ 
nebris  interioribus  ad  tenebras  exteriores 
in  gehennam  descendatis.  Neque  fides  mea 
detrimentum  patietur.  Nam  si  hic  minuatur, 
alibi  propagabitur.  Et  hoc  ita  esse  quis  non 
videt,  auditores?  Quam  multi  quotidie  con¬ 
vertuntur  in  oriente,  in  regionibus  latissimis 
Indiarum?  Quam  multi  in  septentrione,  in 
regnis  Japoniae?  Quam  multi  in  occidente,  in 
regnis  Americae  ?  Quam  multi  in  meridie,  in 
regnis  Brasiliae  et  in  finibus  Africae  ?  Fides 
recedit,  auditores,  abit  ipsa  a  nobis,  neque 
ipsa  detrimentum  patitur  quae  alibi  propa¬ 
gatur,  sed  nos  detrimentum  patiemur,  nos 
tenebris  involvemur.  Ergo  Ambulate ,  dum 
lucem  habetis ,  ne  tenebrx  vos  comprehendant. 
Arnen. 

SYNOPSIS 

Praeparatione  quadam  ad  dicendum  praemissa , 
enumerantur  argumenta  fidei  externa ,  inter 
quae  primum  antiquitas  Ecclesiae  Catholicae, 
de  qua  et  praesens  habetur  concio.  Atque  in 
primis  nostrae  legis  antiquitas  et  comparatione 
sacrarum  et  prof anarum  litterarum  atqueea- 
rumdem  auctorum  dilucide  ostenditur  ;  et  a 
contrario  omnium  Haereticorum  novitas  vel 
ex  uno  Luthero  manifestatur ,  et  in  medium 
adducitur.  Nugatorium  huc  super  re  Haereti¬ 
corum  effugium  refutatur  et  valido  dilemmate 
retunditur.  Origo  Papatus  investigatur,  et 
quam  plurimis  SS.  Patrum  et  conciliorum  te¬ 
stimoniis  stabilitur.  Hceretici  SS.  patres  adu¬ 
latores  censentes ,  ipsi  Christi  testimonio  redar¬ 
guuntur.  Non  modo  Petro,  sedet  successoribus 
commissam  esse  universalis  Ecclesiae  curam, 
probatur.  In  nomine  papistarum  et  homou- 
sianorum  merito  esse  nobis  gloriandum  as¬ 
seritur;  et  Haereticis  sua  novitas  per  Pa¬ 
trum  auctoritatis  di  ersas  exprobalur.  Ac 
demum  ut  novitatem  istam  fugiamus  admo¬ 
nemur. 

Duo  sunt,  optimi  auditores,  quse  nos  ad 
eam  fidem  et  religionem,  quam  in  baptismate 
suscepimus,  et  quam  in  Ecclesia  Catholica 
didicimus,  et  ad  hunc  usque  diem  professi 
sumus,  conservandam  ac  retinendam  in  pri¬ 
mis  juvant;  lumen  fidei  internum,  quod 
diffusum  est  in  cordibus  nostris  per  Spiritum 
sanctum,  qui  datus  est  nobis  :  argumenta 
etiam  ac  testimonia  quaidam  externa,  quae 
si  diligenter  inspiciuntur  ac  considerentur, 
perpendanturque,  non  parum  lucis  adferent 


ad  illustrandam  nostrae  fidei  veritatem.  Ac 
de  lumine  quidem  fidei,  quas  vires  habeat, 
et  quanta  cura  ac  sollicitudine  sit  conser¬ 
vandum,  ea  disseruimus  oratione  superiori, 
quae  hoc  loco  et  hoc  tempore  disserenda  esse 
existimavimus.  Nunc  argumenta  illa  externa 
proponenda  sunt  atque  explicanda,  ut  ca¬ 
tholicum  hominem  et  salutis  suae  studiosum, 
tam  adversus  praesentes,  quam  adversus 
futuros  Christianae  religionis  hostes  arme¬ 
mus,  et  super  firmam  petram  jam  gratia 
Dei  collocatum  ita  confirmemus  ac  stabilia¬ 
mus,  ut  nulla  vi  nulloque  impetu  eorum 
ventorum,  qui  a  spiritibus  erroris  et  sedu¬ 
ctionis  excitati,  ab  aquilone  perpetuo  spi¬ 
rant,  commoveri  possit. 

Radix  igitur  et  quasi  fons  externorum  ar¬ 
gumentorum  est  excellentia  atque  praestan¬ 
tia  nostrae  legis.  Ea  siquidem  multa  comple¬ 
ctitur,  quibus  omnibus  sectis  et  superstitioni¬ 
bus  Paganorum  et  Haereticorum  facile  ante¬ 
cellit,  videlicet:  antiquitatem,  amplitudinem, 
firmitatem,  veritatem,  puritatem,  efficacita¬ 
tem,  lumen  propheticum,  splendorem  mira¬ 
culorum,  probitatem  vitae,  et  alia  quae  con¬ 
cione  superiori  enumeravimus.  Hodie  solum 
de  primo  argumento,  nempe  de  antiquitate 
disseremus  :  ceetera  suum  locum  in  concio¬ 
nibus  sequentibus  habebunt. 

Initio  igitur  lex  nostra  vetustissima  est 
sive  scripturam,  qua  ea  continetur,  sive  re¬ 
ligionem  ipsam  considerare  volueris.  Quem¬ 
admodum  enim  Deus  prior  est  diabolo,  et 
bonum  prius,  quam  malum,  et  veritas  prior 
mendacio  ;  ita  Scriptura  Dei  et  civitas  et  re¬ 
ligio  Dei  prior  omnino  est,  quam  scriptura 
et  civitas  et  superstitio  diaboli :  ut  B.  Augu¬ 
stinus  et  Tertullianus  evidenter  ostendunt. 
Libri  quos  Moyses  noster  conscripsit,  non 
solum  libros,  sed  et  ipsos  deos  et  oracula, 

et  templa  gentilium  multis  sseculis  vincunt. 
Ac  Philosophi  quidem  omnes  Graecorum, 
partim  aequales,  partim  posteriores,  nullo 
modo  superiores  nostris  prophetis  fuerunt. 
Porro  Orpheus,  Musaeus,  Linus,  inventores 
Graecarum  fabularum  primi  ante  prophetas, 
quidem  nostros,  sed  non  ante  Moysen  exti- 
terunt.  Itaque  Graecorum  superstitio,  sine 
ulla  dubitatione,  multo  est  nostra  religione 
recentior.  Jam  vero  sapientia,  quam  vocant 
./Egyptiorum  ante  Moysen  nostrum  aliqua 
jam  fuisse  reperitur  :  alioqui  non  diceret  in 
Actis  Apostolorum  B.  Stephanus,  eruditum 
fuisse  Moysen  in  omni  sapientia  ./Egyptio- 
rum  :  sed  num  jEgyptii  sapientes  priores 
patriarchis  nostris  fuerunt  ?  Nonne  ab  ipsis 
in  terra  eorum  peregrinantibus,  omnem  sa¬ 
pientiam  hauserunt?  Nonne  Isis,  quae  litte¬ 
ras  docuit  .Egyptios,  temporibus  nepotem 
Abrahae  nata  esse  perhibetur  ?  Quid  veru  de 
Enoch  dicemus,  qui  septimus  fuit  ab  Adam 
et  membrum  Ecclesiae  nostrae  existens,  de 
temporibus  nostris  prophetavit,  ut  B.  Apo¬ 
stolus  Judas  in  epistola  sua  canonica  scri- 
stum  reliquit. 

Sed  et  haec  nimis  antiqua,  neque  hoc 
tempore  adeo  necessaria  praetereamus,  et 
Ecclesiae  aetatem,  non  ab  initio  mundi,  sed 
ad  eo  tempore  consideremus,  quo  liberator 
noster  Christus  filios  Dei,  quierant  dispersi, 
congregare  ccepit.  Certe  Christiana  religio 
non  heri  aut  nudiustertius,  sed  mille  quin¬ 
gentis  septuaginta  annis. a  Christo  Dei  et 
Virginis  Mariae  Filio,  inchoata  in  Palaestina 
primum,  deinde  toto  orbe  usque  ad  ulti¬ 
mum  terrae  seminata  et  propagata  est.  Sic 
..enim  prophetae  praedixerant  :  De  Sion  exi¬ 
bit  lex,  et  verbum  Domini  de  Hierusalem.  Et 
rursum  :  Parum  est  ut  sis  mihi  servus  ad 
suscitandas  tribus  Jacob  et  fseces  Israel  con¬ 
vertendas.  Ecce  dedi  te  in  lucem  gentium ,  ut 
sis  salus  mea  usque  ad  extremum  terrae. 

Jam  vero  quis  nesciat  omnes  haereses  esse 
posteriores  ?  Certe  enim  Ariani  ante  Arium 
non  erant,  neque  Macedoniani  ante  Macedo¬ 
nium,  neque  Nestoriani  ante  Nestorium,  ne¬ 
que  Pelagiam  ante  Pelagium,  neque  Mahu- 
metani  ante  Mahumetum,  neque  Lutherani 
ante  Lutherum.  Hos  vero  omnes,  quis  igno¬ 
rat  post  annum  trecentesimum  vel  quadrin¬ 
gentesimum  vel  quingentesimum  vel  milesi¬ 
mum  quingentesimum  a  Christi  Servatoris 
adventu  exortos  esse?  Non  magnum  argu¬ 
mentum  veritatis  est,  quod  nos  possumus 
ita  origines  singularum  heeresum  ostendere. 


ut  nominemus  auctorem,  notemus  annum, 
designemus  locum,  ostendamus  causam  vel 
occasionem  potius  novorum  dogmatum  ? 
Ac  ponamus  exemplum  in  Luthero.  Quis  ne¬ 
scit  sectam  vel  sectas  potius  eorum  qui  di¬ 
cuntur  Lutherani,  auctore  Luthero  quondam 
Monacho  Augustiniano  anno  decimo  septimo 
supra  millesimum  quingentesimum  a  partu 
Virginis,  Wittenbergae,  quod  oppidum  est 
Saxonise,  occasione  indulgentiarum  a  Leone 
decimo  Pontifice  concessarum,  primum  ince¬ 
pisse?  Nam  ante  illum  annum,  neque  unquam 
vel  per  somnium  nomen  lutheranorum  au¬ 
ditum  est  :  sed  neque  ipse  Lutherus  tunc  erat 
Luth eranus,  imo  vero  in  Catholica  Ecclesia 
Sacerdotem  et  Doctorem  et  Monachum  et 
romani  Pontificis  obedientem  filium  se  pro¬ 
fitebatur.  Deinde  quando  primum  se  ab  Ec¬ 
clesia  Romana  separavit,  nullum  penitus  in¬ 
venit  suae  se c Lee,  sed  Ipse  primus  nulli  succe¬ 
dens ,  et  a  seipso  incipiens  (utB.  Cyprianus  de 
Novatiano  loquitur),  novum  hominum  coetum 
congregare  ccepit.  Erant  enim  tunc  tempo¬ 
ris  sectae  variee  et  permultae  praeter  roma- 
nam,  hoc  est,  veram  et  Catholicam  religio¬ 
nem,  ut  Judaeorum,  Paganorum,  Graecorum, 
Jacobitarum,  Armenorum,  Waldesium,  et 
Bohemorum,  sive  Hussitarum.  Certum  est 
autem,  vel  ipso  Luthero  teste,  nullam  earum 
sectarum,  quae  tunc  extabant,  ei  placuisse, 
ab  Ecclesia  vero  Romana  sponte  sua  eum 
recessisse.  Quid  igitur  superest,  nisi  ut  no¬ 
vam  haeresim  condiderit?  Nam  si  non  est 
ita,  ostendat  originem  antiquiorum,  nume¬ 
ret  suos  praedecessores,  notet  loca  et  tem¬ 
pora,  ubi  et  quando  fuerunt.  Nam  nisi  pro¬ 
fecto  in  aliquo  abditissimo  penuario  invene¬ 
rit  aliquos  suae  sectae  doctores  et  antistites, 
et  eos  ibidem  perpetuo  inclusos  continuerit, 
suspicari  non  possumus,  vel  unum,  qui  eum 
in  ea  haeresi  praecesserit. 

Dicet  fortasse,  se  nullum  quidem  invenis¬ 
se,  sed  non  ideo  novam  religionem  inchoas¬ 
se,  imo  potius  veterem,  quae  Christi  et  Apo¬ 
stolorum  temporibus  florebat,  excitasse.  Sed 
solis  luce  clarius  est,  nullum  unquam  aper¬ 
tius  cum  Christi  et  Apostolorum  dogmatibus 
pugnasse.  Numquid  extincta  erat,  ut  eam 
Lutherus  quasi  ab  inferis  revocare  deberet? 
Et  si  res  ita  se  habet,  ubi  est  illud  :  Ecce  ego 
vobiscum  sum  ommibus  diebus  usque  ad  con¬ 
summationem  saeculi  ?  Ubi  est  illud  :  Super 
hanc  petram  aedificabo  Ecclesmm  meam ,  et 
portae  inferi  non  praevalebunt  adversus  eam  ? 
Ubi  est  illud  :  Ego  rogavi  pro  tey  ut  non  de- 

ficiat  fides  tua  /  Ubi  est  illud  :  Regni  ejus 
non  erit  finis  ?  Ubi  illud  Cypriani  :  a  Ad  Ro¬ 
manam  Ecclesiam  perfidia  non  potest  habere 
accessum?  »  Et  illud  Hieronymi:  «Roma¬ 
nam  fidem  Apostolico  ore  laudatam  praesti* 
gias  non  recipere,  et  etiamsi  Angelus  aliter 
annuntiet,  quam  praedicatum  est,  Pauli  Apo¬ 
stoli  auctoritate  munitum  non  posse  muta* 
ri  ?  »  Et  illud  D.  Bernardus  :  «  Dignum  ar¬ 
bitror  ibi  potissimum  (nempe  in  Ecclesia  Ro¬ 
mana),  resarciri  damna  fidei,  ubi  possit 
fides  sentire  defectum  ?  »  Quod  si  non  per¬ 
ierat,  sicut  vere  non  perierat,  ubinam  erat 
antequam  Lutherus  exoriretur?  Num  apud 
Judseos  aut  apud  Mahumetanos?  an  apud 
Armenos  et  Graecos?  an  apud  Waldenses  et ' 
Hussitas?  At  apud  ista  monstra  et  portenta, 
vel  ipso  Luthero  judice,  non  erat.  Quid  ergo 
restat,  nisi  ut  in  Romana  Ecclesia,  quse  sola 
reliqua  est,  vera  Christi  fides  et  religo  per¬ 
maneret?  Quid  horum  negari  aut  infirmari 
potest  ? 

Hoc  igitur  teneo,  auditores,  hic  haereo. 
Vel  perierat  vera  religio,  cum  Lutherus  pro¬ 
diit  vel  non  perierat.  Si  perierat,  etiam 
Christi  promissio  periit,  et  Veritas  mentita 
est,  quae  eam  non  perituram  affirmavit.  Si 
non  perierat,  apud  aliquos  erat  :  at  non  apud 
Pagan  os,  vel  Judaeos,  vel  Graecos,  vel  Hussitas ; 
igitur  apud  Romanos.  Igitur  Lutherus  a 
Romana  Ecclesia  discedens,  a  vera  et  an¬ 
tiqua  religione  discessit,  et  falsam  ac  novam 
fabrificavit. 

Ostendant  nunc  haeretici ,  si  possunt ,  quo 
loco,  quo  auctore  coeperit  ea  religio  et  fides, 
quam  impugnant ;  quam  nos  antiquam,  illi 
recentem;  nos  veram,  illi  falsam  ;  nos  catho¬ 
licam  ,  isti  papisticam  appellant.  Quis  est 
error  Papistarum  praecipuus  ?  Certe  non 
alius,  si  aliquis,  quam  Romanum  Papam  to¬ 
ti  orbi  Christi  nomine  praesidere,  et  non  so¬ 
lum  populorum  ,  sed  etiam  Episcoporum 
omnium,  Episcopum  et  Patrem  et  Docto- 
rem  esse.  Nam  ab  hac  haeresi(xut  ipsi  putant) 
tamquam  prima  et  praecipua  nos  -Papistas 
vocant  et  vocandos  censuerunt.  Videamus 
igitur,  quando  coeperit  hic  error.  Dicite, 
Lutherani,  quo  tempore  papismus  pro  Chri¬ 
stianismo  introductus  est?  Fortasse  regnum 
Pontificum  regno  scholasticorum  Theologo¬ 
rum  coepit?  nempe  tempore  Innocentii  ter¬ 
tii,  quando  Lateranense  Concilium  celebra¬ 
tum  est,  et  in  eo  Ecclesia  Romana  mater  et 
magistra  omnium  Ecclesiarum  appellata,  et 
Preedicatorum  ac  Minorum  familiae  exortae 


sunt.  At  ego  lego  B.  Bernardum  illis  omni¬ 
bus  superiorem,  virum  doctrina,  miraculis, 
et  vitae  sanctitate  clarissimum,  ita  ad  Euge- 
nium  Romanum  Pontificem  scribentem  : 
«  Sunt  quidem  et  alii  coeli  janitores  et  gre¬ 
gum  pastores,  sed  tu  tanto  gloriosius,  quanto 
et  differentius  utrumque  prae  caeteris  nomen 
haeredasti :  habent  enim  illi  sibi  assignatos 
greges,  singuli  singulos  :  tibi  universi  cre¬ 
diti,  uni  unius  nec  modo  ovium,  sed  et  pa¬ 
storum  tu  unus  ovium  pastor.  Ergo  juxta 
canones  tuos  alii  in  partem  sollicitudinis,  tu 
in  plenitudinem  potestatis  vocatus  es.  Alio¬ 
rum  potestas  certis  arctatur  limitibus,  tua 
extenditur  et  in  ipsos,  qui  super  alios  pote¬ 
statem  acceperunt.  Nonne  si  causa  extiterit, 
tu  Episcopo  coelum  claudere,  tu  ipsum  ab 
episcopatu  deponere,  etiam  et  tradere  Sa¬ 
tanae  potes?»  Sed  fortasse  B.  Bernardus  Eu- 
genio,  Monacho  sui  ordinis,  adulabatur  et 
idcirco  non  Theologi  scholastici ,  sed  B. 
Bernardus  primus  Papistarum  haeresim  ex¬ 
cogitavit.  Quid  igitur  de  Magno  Gregorio 
dicemus?  qui  multis  saeculis  Bernardo  supe¬ 
rior  ad  Mauritium  imperatorem  ita  scribit : 
«  Cunctis  Evangelium  scientibus  liquet,  quod 
voce  dominica  sancto  et  omnium  Apostolo¬ 
rum  principi  Petro  Apostolo  totius  Ecclesiae 
cura  commissa  est.  »  Quid  de  Beatissimo 
Leone?  qui  sermone  de  anniversario  suae 
assumptionis  die  ita  loquitur  :  «  De  toto 
mundo  unius  Petrus  eligitur,  qui  et  univer¬ 
sarum  gentium  vocationi,  et  omnibus  Apo¬ 
stolis,  cunctis  Ecclesiae  patribus  praeponatur  : 
ut  quamvis  in  populo  Dei  multi  Sacerdotes 
sint,  multique  pastores,  omnes  tamen  regat 
Petrus,  quos  principaliter  regit  Christus.  » 
Sed  fortasse  et  Gregorius  et  Leo  propriae 
sedis  causam  agentes  istam  haeresim  primo 
invenerunt.  Quid  igitur  toti  Chalcedonensi 
Synodo  maximae  et  sanctissimae  responde¬ 
bimus,  qui  Leonem  pontificem  universalem 
patriarcham  et  Romanam  Ecclesiam  caput 
omnium  Ecclesiarum  appellavit?  Quid  Ni¬ 
caeno  concilio  ex  generalibus  primo  et  anti¬ 
quissimo,  quod  statuit  Episcopos  omnes  e 
toto  orbe  ad  Romanum  Pontificem  tanquam 
ad  supremum  judicem  appellare  et  ad  Ro¬ 
manam  sedem  tamquam  ad  matrem  confu¬ 
gere  posse?  Id  quod  et  Athanasius  et  Mar¬ 
cellus  ,  et  Paulus  ,  et  Chrysostomus ,  et 
Thcodoretus  et  alii  Patres  de  suis  sedibus 
pulsi,  saepe  fecerunt.  Quid  respondebimus 
Beatissimo  Gyrillo  Alexandriae  Episcopo,  qui 
in  Thesauro  de  Romano  pontifico  loquens  : 

«  Ut  membra,  inquit,  maneamus  in  capite 
nostro  Apostolico  throno  Romanorum  pon¬ 
tificum,  a  quo  nostrum  est  quaerere  quid 
tenere,  quid  credere  debeamus?  »  Quid  re¬ 
spondebimus  magno  Athanasio,  qui  epistola 
ad  Marcum  Romanum  Pontificem  univer¬ 
salis  Ecclesiae  Papam, et  Romanam  Ecclesiam 
caput  et  magistram  omnium  Ecclesiarum 
appelat?Quid  respondebimus  magno  Chry- 
sostomo,  qui  ait:  «  Petrum  universo  orbi 
Christus  praeposuit?  »  Et  rursum  :  «  Eccle¬ 
siae  pater  et  caput  homo  piscator  atque 
ignobilis?  »  Quid  sancto  Optato  Milevitano  , 
qui  inquit:  «  Negare  non  potes,  scire  te  in 
urbe  Roma  Petro  primo  cathedram  epi¬ 
scopalem  esse  collocatam  in  qua  sederit 
omnium  Apostolorum  caput  Petrus  :  unde 
et  Cephas  appellatus  est  in  qua  una  cathe¬ 
dra  unitas  ab  omnibus  servaretur,  ne  ca?teri 
Apostoli  singulas  sibi  cathedras  defende¬ 
rent,  ubi  jam  schismaticus  et  peccator  esset, 
qui  contra  singularem  cathedram  alteram 
collocasset?  »  Quid  respondebimus  S.  Mar¬ 
tyri  Irenseo,  qui  docet :  «  Ad  Ecclesiam  Ro¬ 
manam,  maximam  et  antiquissimam,  pro¬ 
pter  potentiorem  principalitatem  necesse  esse 
convenire  omnem  Ecclesiam,  hoc  est,  eos 
qui  sunt  undique  fideles?»  Quid  responde¬ 
bimus  sanctissimo  pontifici  et  Martyri,  et 
Apostolorum  discipulo  Anacleto?  qui,  «  Haec 
sacrosancta,  inquit,  Romana  et  Apostolica 
Ecclesia ,  non  ab  Apostolis ,  sed  ab  ipso 
Domino  Salvatore  nostro  primatum  obtinuit, 
et  eminentiam  potestatis  super  universas 
Ecclesias  et  totum  populi  Christiani  gregem 
assecuta  est  ?  »  Quid  aliis  vetustissimis  et 
sanctissimis  Patribus  Graecis  et  Latinis  re¬ 
spondebimus,  quorum  gravissimis  testimoniis 
ita  abundamus  ut  adversarios  nostros  plane 
obruere,  et  ad  singula  quae  ipsi  proferunt, 
nos  centum  et  eo  amplius  proferre  possimus. 

At,  inquiunt,  multi  quidem  veterum  hoc 
dixerunt,  sed  adulabantur  pontificibus.  0 
impudentiam  haereticam  !  ergone  Irenaeus, 
Cyrillus,  Chrysostomus,  Optatus  et  alii  Pa¬ 
tres  integerrimi,  sapientissimi,  optimi  Pon¬ 
tificibus  adularentur?  et  quamobrem  tandem? 
ut  opes  ab  iis  consequerentur?  At  pontifices 
eo  tempore  pauperrimi  temporalium  divitia¬ 
rum,  solis  virtutibus  divites  erant.  Ut  Epi¬ 
scopatum  sibi  compararent?  At  episcopatus 
eo  tempore  janua  mortis  erat.  Nam  primi  qui 
rapiebantur  ad  necem  et  ad  martyria,  erant 
Episcopi.  Non  itaque  sanctissimi  patres  adu¬ 
labantur  Pontificibus,  quibus  potius  liberri¬ 


me  in  faciem  restitissent,  si  aliquid  prrnter 
fas  aut  aequum  sibi  usupare  voluissent.  Sed 
esto,  adulabantur.  Numquid  et  Christus  B. 
Petro  adulabatur?  Quid  igitur  Christo  re¬ 
spondebimus?  qui,  ut  S.  Joannes  comme¬ 
morat,  Petrum  nomine  proprio  appellans, 
et  addito  nomine  parentis  ab  alio  Simone 
discernens,  et  interrogatione  quadam  ab 
aliis  apostolis  aptissime  separans  :  Simon , 
inquit,  Joannis,  diligis  me  plus  his?  Et  sta- 
tim :  Pasce  agnos  meos.  Et  rursum  :  Pasce 
agnos  meos.  Et  tertio  :  Pasce  oves  meas.  Tibi, 
inquit,  Simoni  Filio  Joannis,  qui  me  amplius 
caeteris  diligis,  tibi  universum  gregem  meam 
pascendum  committo,  hoc  est,  agnos  et 
et  o-ses.  Agnos  videlicet  populum  Gentilem  : 
et  oves,  Episcopos  videlicet,  qui  quasi  ma¬ 
tres  et  nutrices  populorum  sunt.  Quid  : 
obsecro,  ebrius  dici  poterat  ?  Quid  eviden¬ 
tius?  Quid  expressius?  Illi  igitur  Petri  oves, 
et  agni  esse  recusant,  qui  Christum  pasto¬ 
rem  primum  et  praecipuum  non  agnoscunt, 
et  in  die  judicii  cum  hoedis  a  sinistris  collocari 
cupiunt.  Nam  profecto,  qui  Christi  Vicarium 
hic  in  terris  non  sequuntur  tamquam  oves, 
illi  in  die  judicii  cum  hcedis  ad  sinistram 
collocabuntur. 

Neque  vero  putandum  est,  soli  Petro  et 
non  successoribus  ejus  hanc  amplissimam 
potestatem  esse  collatam  a  Christo.  Neque 
enim  Christus  Ecclesiam  instituebat,  quse 
viginti  aut  triginta  annos  duntaxat  perma¬ 
neret  :  et  si  Apostolicis  temporibus  caput  in 
Ecclesia  necessarium  erat,  ut  schismatis  oc¬ 
casio  tolleretur  ,  ut  Hieronymus  loquitur 
contra  Joviniaum,  quando  Christiani  pauci 
erant  et  boni,  et  Episcopi  erant  Apostoli  qui 
neque  contra  fidem  errare,  neque  mortaliter 
peccare  poterant;  certe  posterioribus  tem¬ 
poribus  non  minus  Ecclesia  summo  Pontifice 
indigebat,  quam  corpus  capite ,  quam  exer¬ 
citus  imperatore,  quam  navis  inter  fluctus 
et  procellas  constituta  duce  et  gubernatore 
indigeat. 

Habemus  ergo,  non  papismum,  sed  lu- 
theraoismum  esse  novum  ,  neque  nobis 
quicquam  obest,  quod  Haeretici  nunc  homou- 
sianos,  nunc  Papistas  nos  vocent.  Imo  vero 
hsec  ipsa  vocabula  vetustatem  et  nobilitatem 
Ecclesia?  nostree  designant.  Quid  enim  est, 
Christum  esse  Patri  ogoouctov,  nisi  naturam 
et  divinitatem  cum  Patre  habere  commu¬ 
nem?  Ergo  Homousiani  cum  dicimur,  a 
Christi  substantia  et  divinitate  nominamur. 
Pari  ratione,  si  ita  nos  Papistse  a  Papa,  ut 


524 


CONCIO  II.  DE  ANTIQUITATE  CATHOLICAE  ECCLESLE. 


Lutherani  a  Luthero  dicuntur,  quis  non 
videat  quanto  sunt  papistee  Lutheranis  et 
Calvinistis  antiquiores  ?  Nam  et  Clemens, 
et  Petrus  et  ipse  Christus  Papae,  id  est,  pa¬ 
trum  Patres  et  Pontifices  summi  fuerunt. 
Itaque  vocent  nos  Haeretici  Papistas  ,  vocent 
Homousianos,  nunquam  tamen  ab  alio  certo 
homine,  sicut  nos  illos  a  Luthero  et  Calvino, 
jure  potuerunt  vocare. 

Quae  cum  ita  sint,  auditores,  tuto  nos  in 
arce  Ecclesiae  constituti  omnes  haereticos, 
homines  novos  irridemus,  eis  cum  Tertul¬ 
liano  dicimus :  «  Qui  estis  vos?  Unde  et 
quando  venistis? Unde  modo  proditis?  Ubi 
latuistis  tam  diu  ?  Nunquam  hactenus  de 
vobis  audivimus.  »  Et  cum  B.  Optato  :«  Vos 
vestrae  cathedrae  originem  ostendite  qui  vo¬ 
bis  vultis  sanctam  Ecclesiam  vindicare.  »  Et 
cum  Beatissimo  Hilario  :  «  Sero  venistis, 
nimis  tarde  surrexistis.  Jam  olim  didicimus, 
quid  de  Christo  et  Ecclesia  et  Sacramentis 
credere  debeamus.  Non  bona  suspicio  est, 
quod  nunc  primum  apparetis.  Siquidem  bo¬ 
num  frumentum  non  post,  sed  ante  zizania 
et  seminatum  est  et  natum  est. »  Recte  quo¬ 
que  cum  beato  Hieronymo  graviter  illos  ad¬ 
monemus  :  «  Quisquis  es,  assertor  novorum 
dogmatum,  quaeso  te,  ut  parcas  Romanis 
auribus  :  parcas  fidei,  quae  Apostolico  ore 
laudata  est.  Cur  post  annos  quadringentos 
docere  nos  niteris,  quod  antea  nescivimus  ? 
Cur  profers  in  medium ,  quod  Petrus  et 
Paulus  edere  noluerunt?  Usque  ad  banc 
diem  sine  vestra  ista  doctrina  Christianus 
mundus  fuit.  Illam  fidem  senex  tenebo,  in 
qua  puer  natus  sum.  »  Et  recte  eumdem 


Hieronymum  paterne  admonentem  audimus : 
tt  Sicubi  audieris,  inquit,  eos  qui  dicuntur 
Christiani,  non  a  Domino  Jesu  Christo,  sed 
a  quocumque  alio  nuncupari,  ut  Marcioni- 
tas,  Valentinianos,  Campenses  sive  Monten- 
ses,  scito,  non  Ecclesiam  Christi,  sed  Anti-  ! 
christi  synagogam  esse.  Ex  hoc  enim  ipso, 
quod  postea  instituti  sunt,  eos  se  esse  judi¬ 
cant  quos  Apostolus  futuros  pronuntiavit.  » 
Recte  postremo  Apostolum  Paulum  terribi¬ 
liter  comminantem,  formidamus  :  Sed  licet 
nos  aut  Angelus  de  coelo  evangelizet  vobis, 
praeterquam  quod  evangelizavimus  vobis,  ana¬ 
thema  sit. 

Intelligitis  tandem  quanto  timore,  quanta 
cura,  quanta  sollicitudine,  quanto  zelo  sit  no¬ 
vitas  fugienda, antiquitas  conservanda, quan¬ 
do  nec  ipsis  Apostolis  atque  angelis  liberum 
aut  integrum  est  aliter  docere,  quam  semel 
docuerunt.  Sed  licet,  inquit,  nos.  Quid  est 
nos  ?  Sed  licet,  inquit,  Petrus,  licet  Andreas, 
licet  Joannes,  licet  ego,  licet  chorus  Aposto- 
licus,  adeo  etiam  omnis  exercitus  Angelo¬ 
rum  Evangelizet  vobis  ,  praeterquam  quod 
evangelizavimus  vobis,  anathema  sit.  Ac  ne 
forte  putaremus  hoc  verbum  ei  incaute  exci¬ 
disse,  nec  eum  ex  animo  dixisse,  iterum 
repetit  :  Sicut  praediximus  vobis ,  et  nunc  ite¬ 
rum  dico  :  si  quis  vobis  evangelizaverit  praeter 
id  quod  accepistis,  anathema  sit.  Quare  cum 
nec  Apostolis,  nec  Angelis,  liceat  novam 
aliquam  fidem  condere,  sine  dubio  nec  nobis 
licet,  nisi  cum  detrimento  nostrae  salutis  et 
pernicie  animarum  nostrarum  eam  reci¬ 
pere. 

Ad  probandam  fidei  orthodoxa;  firmitatem , 
quinque  in  primis  afferuntur  argwnema  fir¬ 
missima, quoe  ex  historia  conversionis  gentium 
desumpta  sunt.  Inu  t  i  luitur  deinde  comparatio 
inter  doctrinam  fidelium  et  Philosophorum 
gentilium.  Amplitudo  Catholicae  et  universa¬ 
lis  Ecclesiae ,  et  paucUas  Haereticorum  idem 
sentientium  sibi  opponuntur  :  Firmitas  et  du- 
ratio  Romanae  Ecclesiae  ostenditur ,  atque  Ro¬ 
manorum  pontificum  continuae  successiones 
ex  multis  Patrum  testimoniis  abunde  proba¬ 
tur.  Quam  variis  et  gravibus  persecutionibus 
Ecclesia  ab  ipsa  sua  origine  semper  impetita 
fuerit ,  quae  inde  nihilominus  magis  solidata 
incrementa  sumpsit ;  quod  tamquam  firmum 
argumentum  propositi  confirmandi  adduci¬ 
tur. 

Argumenta,  quae  hodierna  oratione,  Do¬ 
mino  adjuvante,  pertractanda  atque  expo¬ 
nenda  sunt,  si  accurate  ac  diligenter  expli¬ 
centur,  non  dubito,  optimi  auditores,  quin 
magnum  adjumentum  ad  veram  et  antiquam 
fidem  confirmandam  allatura  sint. Nam  cum 
Catholicam  atque  orthodoxam  nostram  Reli¬ 
gionem  esse  vetustissimam,  oratione  supe¬ 
riori  demonstraverimus,  recto  ordine  sequi¬ 
tur,  ut  de  amplitudine  et  firmitate  ejusdem 
Religionis  disseramus.  Heec  vero  sunt  argu¬ 
menta  duo  cum  primis  patentia  atque  effi¬ 
cacia  ad  omnes  profanas  Haereticorum  novi¬ 
tates  repellendas  et  fidem  veterem,  sacro - 
sanctamque  Religionem  in  pristino  statu 
atque  honore  retinendam. 

Ac  primum,  conversio  totius  orbis  argu¬ 


mentum  est  multis  nominibus  invictissimum 
et  admiratione  atque  stupore  dignissimum,, 
quod  tam  innumera  hominum  multitudo 
omnium  gentium, omnium  aetatum,  omnium 
conditionum,  pauperes,  divites,  nobiles, 
ignobiles,  eruditi,  ineruditi,  viri,  mulieres, 
juvenes,  senes,  tanta  fuerint  celeritate  et 
facilitate  conversi.  Deinde,  quod  ad  praedi¬ 
cationem  hominum  ignotorum,  pauperum 
et  abjectorum,  ncc  usque  adeo  eloquentium, 
antiquas  leges  et  ritus  majorum  suorum  ab¬ 
jecerint.  Tertio,  quod  Christi  legem,  legem 
carni  et  sanguini  contrariam,  legem  quae 
nihil  in  hoc  saeculo  nisi  cruces  et  tribulatio¬ 
nes  promittat,  tanta  alacritate  ac  devotione 
susceperint.  Quarto,  quod  non  solum  sus¬ 
ceperint,  sed  ita  susceperint,  ut  millies  tor¬ 
queri  et  mori,  totumque  sanguinem  profun¬ 
dere  maluerint,  quam  legem  semel  suscep¬ 
tam  deserere.  Postremo,  quod  ita  res  evene¬ 
rint,  sicut  prophetae  ante  praedixerant :  ac 
ut  alios  praetereamus,  Adorabunt  eum,  inquit 
David,  omnes  reges  terrae ,  omnes  gentes  ser¬ 
vient  ei,  et  rursum  '.Dominabitur  a  mari  usque 
ad  mare,  et  a  flumine  usque  ad  terminos  orbis 
terrarum  ;  et  alibi :  Postula  a  me,  et  dabo  tibi 
gentes  haereditatem  tuam.  Cujus  rei  illustris¬ 
sima  figura  in  die  Pentecostes  mundo  demon¬ 
strata  est.  Tunc  enim  non  solum  in  una  at¬ 
que  eadem  domo, quae  totius  Ecclesiae  typum 
gerebat  omnium  gentium  linguis  Deus  lau¬ 
dabatur  a  fidelibus,  sed  etiam  cum  primum 
Apostoli  legem  Evangelicamin  urbe  Jeroso- 
lyma,tamquamprsecones  Dei, clarissima  voce 
promulgarent,  erant  in  ea  urbe  simul  con¬ 
gregati  Parthi,  Medi,  Elamitae  et  qui  habita¬ 
bant  Mesopotamiam,  Judaeam  et  Cappado¬ 
ciam, Pontumet  Asiam, Phrygiam  etPamphy- 
liam,  ^Egyptum  et  Libyam, necnon  Romani, 

Arabes,  Cretes,  et  uno  verbo,  homines  de 
omni  natione,  quae  sub  coelo  est.  Quod  nihil 
aliud,  quam  Ecclesiae  universitatem  et  am¬ 
plitudinem  significabat.  Sane  qui  ex  hoc  ar¬ 
gumento  non  intelligit,  Christianam  legem 
veri  et  omnipotentis  Dei  esse  legem,  non 
video,  quo  pacto  non  ratione  atque  intelli- 
gentia  carere  existimandus  sit. 

Si  Philosophi  Paganorum  et  haeresim  in¬ 
ventores  multos  ad  suos  errores  pertrahe¬ 
rent,  minime  mirum  videri  deberet.  Nihil 
enim  ii  docent,  quod  rationem  superest : 
nihil  praecipiunt,  quod  facile  fieri  non  pos¬ 
sit.  Denique  sectae  eorum  vise  sunt  latse,  nec 
ullas  augustias  vel  in  rebus  credendis  vel  in 
perficiendis  habent.  At  persuadere  homini¬ 
bus,  unam  atque  eamdem  naturam  in  tribus 
personis  existere,  hominem  in  patibulo  crucis 
suspensum  esse  Deum,  virginem  quamdam 
sine  detrimento  virginitatis  concepisse  et 
peperisse,  omnes  homines  in  sua  ac  propria 
carne  resurrecturos,  e.tiam  eos,  quos  incen¬ 
dium  absumpsit  vel  belluae  devorarunt;  prae- 
terea,  diligendos  inimicos,  non  reddendum 
malum  pro  malo,  ferendas  calamitates,  con¬ 
donandas  injurias,  contemnendos  honores, 
et  alia  id  genus  altissima  et  subtilissima 
dogmata,  quis  potuit  nisi  Deus?  Unde  B. 
Augustinus  lib.  contra  epistolam  Manichaei, 
quae  Fundamenti  appellatur  :  «  Quis,  inquit, 
tantam  multitudinem  induceret  ad  legem 
carni  et  sanguini  contrariam,  nisi  Deus  ?  » 
Et  lib.  xxn  de  Civitate  Dei,  aperte  ostendit, 
esse  quidem  arduum  ac  pene  incredibile, 
mortuos  resurrecturos,  sed  non  minus  in¬ 
credibile,  mundum  pene  totum  credidisse 
rem  tam  incredibilem  :  sed  omnium  maxime 
incredibile,  id  mundo  non  ab  eloquentissi- 
mis  et  sapientissimis  philosophis,  nec  multis 
annorum  centuriis,  sed  ab  humilibus  pisca¬ 
toribus,  paucissimis  annis  esse  persuasum. 
Ille  igitur,  quo  auctore  brevissimo  tempore 
oracula  toto  orbe,  quasi  lapidibus  obstructis 
obmutuerunt  et  Daemonum  cultus  et  sacrifi¬ 
cia  cessaverunt,  et  omnes  pene  homines  le¬ 
gem  carni  et  sanguini  contrariam  suscepe¬ 
runt,  quis  esse  potest,  nisi  Deus? 

Legite  librum  Beati  Athanasii  de  humili¬ 
tate  Yerbi  vel  certe  sermonem  Theodoreti 
de  legibus  ad  Graecos,  ibi  videbitis,  quantis 
conatibus  summi  philosophi,  praestantissimi 
ingeniis  maximaque  eloquentia, quam  parum 
profecerint.  Yix  enim  ullus  est  eorum,  qui 
aliquos  paucos,  saltem  e  vicinia,  ad  suas 
leges  pertrahere  potuerit.  «  At  nunc  illi  pi¬ 


scatores,  inquit  Theodoretus,  sutorque  ten¬ 
toriorum  cunctis  nationibus  legem  Evange- 
licam  detulerunt,  neque  solum  Romanos, 
quique  vivunt  sub  Romano  imperio ;  sed 
Scythas  quoque  et  Sauromatas  et  Indos: 
praeterea  .Ethiopes,  Persas,  Syros,  Hirca- 
nos,  Britannos,  Cimmerios,  Germanos,  utque 
semel  dicatur  omne  hominum  genus  natio¬ 
nesque  omnes  Crucifixi  leges  accipere  per¬ 
suaserunt.  »  Neque  est  haec  amplificatio 
Theodoreti,  auditores,  nam  et  D.  Leo  fide 
dignissimus  testis,  sermone  de  nativitate  Pe¬ 
tri  et  Pauli,  Romanam  urbem  alloquens  : 
«  Per  sacram,  inquit,  B.  Petri  sedem  caput 
orbis  effecta  latius  praesides  religione  divina, 
quam  dominatione  terrena.  Quamvis  enim 
multis  antea  victoriis  jus  imperii  tui  terra 
marique  protuleris  ;  minus  tamen  est,  quod 
tibi  bellicus  labor  subdidit,  quam  quod  pax 
Christiana  subjecit.  »  Itaque  temporibus  B. 
Leonis  major  erat  orbis  Christianus,  quam 
orbis  Romanus  et  plures  populi  Romano 
pontifici,  quam  Romano  imperatori  pare¬ 
bant.  Et  quod  majus  est,  beatus  Martyr  Ire- 
naeus,  qui  temporibus  Apostolorum  fuit  vici¬ 
nissimus  lib.  i.  contra  haereses  :  «  Hanc  prae- 
dicationem,  inquit,  et  hanc  fidem  cum  acce¬ 
pit  Ecclesia,  et  quidem  in  universum  mun¬ 
dum  disseminata  diligenter  custodit,  quasi 
unam  domum  inhabitans  et  similiter  credit 
quasi  unam  animam  habens  et  unum  cor, 
ut  constanter  praedicat,  docet,  et  tradit 
quasi  unum  possidens  os  :  neque  hae  quae  in 
Germania  fundatae  sunt  Ecclesiae,  aliter  cre¬ 
dunt,  neque  hae  quae  in  Iberis,  neque  hae 
quae  in  Celtis,  neque  hae  quae  in  oriente,  ne¬ 
que  hae  quae  in  occidente,  neque  hae  quae  in 
iEgypto,  neque  hae  quae  in  Libya,  neque  hae 
quae  in  medio  mundi  sunt  constitutae,  sed 
sicut  sol  omni  creaturae  Dei  in  universo 
mundo  unus  et  idem  est;  sic  et  lumen  et 
praedicatio  veritatis  ubique  lucet  et  illuminat 
omnes  homines,  qui  volunt  ad  agnitionem 
veritatis  venire.  »  Haec  B.  Irenaeus.  Quid? 
quod  ipsis  apostolicis  temporibus  jam  pene 
in  toto  orbe  Evangelium  coruscabat?  Apo¬ 
stolus  enim  Paulus  est,  qui  ad  Ecclesiam  Co- 
lossensem  scribens,  ait  :  «  Si  tamen  perma¬ 
netis  in  fide  fundati,  et  stabiles  et  immobiles 
a  spe  Evanyelii,  quod  audistis,  quod  praedi¬ 
catum  est  in  universa  creatura,  quae  sub  coelo 
est.  » 

Habemus  igitur,  quanta  celeritate,  quan¬ 
toque  miraculo  in  omnem  orbem  terrarum 
sese  Religio  sancta  diffuderit,  et  diversissi- 

mas  gentes,  linguis,  moribus, regionibus  dis¬ 
sitas,  tanta  pace  conjunxerit,  ut  omnes 
unam  domum  inhabitare,  et  unum  cor, 
unum  os,  unum  animum  habere  videantur. 
Quae  unquam  haeresis,  licet  facilia  et  credi¬ 
bilia  praedicans,  ac  carni  et  sanguini  blan- 
diens,  et  principum  atque  imperatorum  fulta 
praesidiis,  hos  progressus  habuit?  Quae  un¬ 
quam,  non  dico  orbem  totum,  sed  totam 
provinciam  aliquam  occupavit  ?  Valentiniani 
et  Marcionitae  in  magnam  quidem  multitu¬ 
dinem  excreverant,  sed  Irenaeo  teste,  vix 
duo  aut  tres  in  tanta  multitudine  de  eisdem 
rebus  eadem  dicebant.  Ariani  ‘orbem  pene 
totum  infecerant,  sed  neque  ipsi  de  rebus 
iisdem  eadem  loquebantur.  Vixdum  enim 
Ariana  haeresis  nata  erat,  cum  in  varias  dis¬ 
sentientes  sectas  divisa  est.  Aliud  Acatiani, 
aliud  Eunomiani,'  aliud  Macedoniani  de 
summis  nostrae  fidei  mysteriis  dicebant:  ta¬ 
men  omnes  unum  et  eumdem  Arium  paren¬ 
tem  agnoscebant.  Impietas  Mahumetana 
magnam  partem  Africae  atque  Asiae  absump¬ 
sit:  sed  ipsa  quoque,  praeterquam  quod  in 
sectas  varias  supra  septuaginta  in  ipso  suo 
exordio  divisa  perhibetur,  numquid  ali¬ 
quando  Italiam,  Galliam,  Germaniam  occu¬ 
pavit,  alias  que  orbis  Christiani  regiones, 
sicut  Catholica  Christi  Ecclesia  orientem  et 
meridiem  tenuit,  et  ex  parte  etiam  nunc 
tenet?  Haeretici  nostri  temporis  quando 
Asiam  et  Africam  viderunt  ?  Quando  nomen 
Lutheri  aut  Calvini  in  vEgypto,  Libya, 
Arabia,  iEthiopia,  Perside  auditum  est?  Et 
in  isto  angulo  orbis  terrarum,  ubi  nidum 
suum  posuerunt,  nonne  ita  sunt  inter  se  di¬ 
visi,  ut  vix  duo  reperiantur,  qui  secum  in 
omnibus  consentiant?  Nonne  eis  cum  B. 
Augustino  dicere  possumus  :  «  Vos  autem  et 
tam  pauci  et  tam  turbulenti  et  tam  novi,  ne¬ 
mini  dubium  est,  quin  nihil  dignum  auctori¬ 
tate  praeferatis  ?  »  Non  est  igitur,  nec  fuit  una 
aliqua  hominum  congregatio  idem  dicentium 
ac  sentientium,  et  Deum  eumdem  iisdem  ri¬ 
tibus  ac  caeremoniis  colentium,  qui  totum 
orbem  occupaverit,  praeter  Christi  veram  et 
orthodoxam  Ecclesiam,  quae  sola  optimo  jui  e, 
invitis  et  reclamantibus  haereticis,  catholicae 
et  universalis  nomen  semper  obtinuit. 

Sed  fortasse  ista  religio,  sicut  celeriter 
crevit,  ita  est  et  celeriter  extincta.  Non  est 
ita,  auditores,  sed  contra  potius,  ita  fiianas 
et  altas  radices  jecit,  ut  nullum  unquam  im¬ 
perium  armis  et  exercitibus  munitum,  et  ab 
hominibus  prudentia  et  eloquentia  excellen¬ 


tibus  gubernatum,  tam  diu  durare  et  per¬ 
manere  potuerit.  Atque  hoc  est  argumentum 
alterum,  quod  jam  sequitur  explicandum. 
Ac  ut  omittam  regna  atque  imperia  saecu- 
laria,  quae  sicut  armis  inchoantur  et  augen¬ 
tur,  ita  etiam  armis  debilitantur  et  evertun¬ 
tur  :  haereses  omnes  nonne  post  Ecclesiam 
exortae,  et  ante  Ecclesiam  extinctae  sunt? 
Recenset  Irenaeus  Haereticorum  sectas  va¬ 
rias  post  Christi  Ascensionem  circiter  vi- 
ginti, Tertullianus  viginti  septem,  Epiphanius 
octoginta,  Theodoretus  septuaginta  sex, 
Damascenus  centum,  Augustinus  octoginta 
octo,  Philastrius  centum  viginti  octo :  ex 
illis  omnibus  non  vel  una  reperitur,  quae  ali¬ 
quando  funditus  non  interierit.  Ubi  sunt 
modo  Simoniani,  Menandriani,  Marcionitae 
et  alia  tam  multa  genera  sectarum?  Nec 
ipsi,  nec  eorum  successores,  nec  eorum  li¬ 
bri,  nec  monumenta  ulla  remanserunt,  et 
nisi  eorum  nomina  in  libris  Catholicorum 
Patrum, qui  cum  eis  decertarunt,  legeremus, 
nec  si  unquam  ejusmodi  sectae  extitissent, 
scire  possemus.  Excitantur  quidem  hoc  tem¬ 
pore  atque  ab  inferis  revocantur  veterum 
errores,  sed  propterea  aliquando  non  inte¬ 
rierunt  ?  Certe  Theodoretus  tempore  suo 
testatur,  omnes  antiquas  haereses,  paucis 
exceptis,  plane  defecisse.  Quid  haeresis  aria¬ 
na,  quae  magnam  partem  orbis  infecerat,  et 
imperatores,  reges,  Episcopos  sine  ullo  nu¬ 
mero  deceperat,  ita  ut  plane  immortalis  vi¬ 
deretur,  nonne  ita  tandem  defecit,  atque 
extincta  et  sepuita  fuit,  ut  multis  annorum 
centuriis,  nec  nomen  ejus  in  orbe  terrarum 
extiterit?  Sed  quid  imus  tam  procul?  Hae¬ 
resis  Lutherana  nonne  temporibus  nostris 
exorta,  jam.  plane  exaruit  ?  Tametsi  enim 
multi  sunt,  quos  Lutheranos  vocamus,  ta¬ 
men  paucissimi  sunt,  qui  ipsa  dogmata  Lu¬ 
theri,  ut  tradita  sunt,  integra  et  inviolata 
custodiant.  Et  si  is  nunc  ab  inferis  rediret, 
periculum  esset,  ne  nullum  inveniret,  qui  se 
recognosceret.  Sed  nec  ipse  sua  dogmata 
amplius  cognosceret,  ita  nepotes  ac  posteri 
ejus  in  aliam  formam  Lutheranam  fidem  at¬ 
que  evangelium  redegerunt.  Ecclesia  vero 
Christi  super  firmam  petram  aedificata,  nul¬ 
lis  unquam  procellis  aut  tempestatibus 
everti  potuit.  Semper  enim  Romana  Eccle¬ 
sia,  quae  caput  est  Ecclesiarum,  mansit:  nec 
unquam  defecit  in  Apostolica  sede  Sacerdo¬ 
tum  successio  nec  unquam  homines  aliqui, 
imo  nunquam  populi  aut  Episcopi  defece¬ 
runt,  qui  cum  isto  capite  tamquam  vera 

membra  cohaererent.  Saepe  capta  atque 
eversa  fuit  Roma,  saepe  dominos  mutavit  : 
nunc  eam  principes  Pagani,  nunc  imperato¬ 
res  Christiani,  nunc  reges  Ariani  tenuerunt, 
ea  tamen  fidem  nunquam  mutavit.  Cecidit 
sedes  Augusti,  sed  Petri  sedes  nunquam 
cecidit.  Interrumpi  potuit  serie-:  romanorum 
imperatorum,  sed  Pontificum  series  et  Petri 
successorum  nunquam  potuit.  Et  quod  ma¬ 
gis  admirandum,  ex  Ecclesiis  caeteris  eae 
solae  diuturnae  et  stabiles  esse  potuerunt, 
quae  se  ab  isto  capite  non  separaverunt.  Ubi 
quaeso,  nunc  est  patriarcha  Alexandrinus? 
Ubi  Antiochenus  ?  Ubi  Constantinopolitanus  ? 
Ubi  Jerosolymitanus  ?  Ubi  sunt  sedes  atque 
Ecclesiae  Africanae?  Ubi  sunt  Ecclesiae  ab 
Apostolis  fundatae,  Corinthia,  Ephesina, 
Thessalonicensis,  Colossensis,  Philippensis  ? 
Nonne  statim  atque  ab  Ecclesia  Romana  re¬ 
cesserunt,  tamquam  rami  a  radice  praecisi 
exaruerunt? 

Atque  ista  perpetuitas,  ista  continuatio, 
ista  constantia  Religionis,  ista  nunquam  inter¬ 
rupta  series  et  summorum  in  Ecclesia  prin¬ 
cipali  successio  Sacerdotum,  argumentum 
illud  est,  quo  semper  majores  nostri  ora 
haereticorum  obstruxerunt.  Cum  enim  haere¬ 
tici  apud  se  veram  Ecclesiam  et  sinceram 
doctrinam  esse  jactarent,  quaerebant  ab  eis 
patres  nostri,  Catholici  doctores,  et  unde 
vobis  haec  doctrina  ?  Per  quorum  manus  a 
Christo  ad  vos  devenit  ?  Ostendite  successio¬ 
nem  Episcoporum  vestrorum.  Quod  cum 
facere  non  possent,  obmutescebant.  Ipsi  ve¬ 
ro  sancti  Patres,  tametsi  in  suis  propriis 
Ecclesiis  et  sedibus  perpetuam  successionem 
Episcoporum  demonstrare  non  poterant, 
eam  tamen  in  Romana  sede,  cujus  ipsi  mem¬ 
bra  erant,  aptissime  demonstrabant.  B.  Ire- 
naeus  lib.  m.  contra  haereses  :  «  Maximae, 
inquit,  et  antiquissimae  et  omnibus  cognitae, 
et  a  gloriosissimis  duobus  Apostolis  Petro  et 
Paulo  Romae  fundatae  et  constitutae  Ecclesiae, 
eam  quam  habent  ab  Apostolis  traditionem 
et  annuntiatam  hominibus  fidem,  per  suc¬ 
cessionem  Episcoporum  pervenientem  usque 
ad  nos  judicantes,  confundimur  omnes  eos, 
qui  quoquo  modo  vel  per  sui  placentiam 
malam  vel  vanam  gloriam  et  caecitatem  et 
malam  sententiam,  praeter  quam  oportet, 
colligunt.  Ad  hanc  enim  Ecclesiam  propter 
potentiorem  principalitatem,  necesse  est, 
convenire  omnem  Ecclesiam,  hoc  est,  qui 
undique  sunt  fideles,  in  qua  semper  ab  his, 
qui  sunt  undique,  conservata  est  ea,  quae  est 


ab  Apostolis  traditio.  »  Haec  B.  Irenaeus. 
Quibus  dictis  enumerat  ordine  Romanos 
Pontifices  ab  Apostolo  Petro  usque  ad  S. 
Eleutherium,  cujus  tempore  ipse  vivebat, 
tunc  demum  subdit  :  «  Hac  igitur  ordinatio¬ 
ne  et  successione  ea  quae  est  ab  Apostolis  in 
Ecclesia  traditio,  et  veritatis  praedicatio, 
pervenit  usque  ad  nos,  efc  est  plenissima  haec 
ostensio.  »  Jam  vero  Septimius  Tertullianus 
lib.  de  praescriptione  adversus  haereticos  : 
((Edant,  inquit, haeretici  origines  Ecclesiarum 
suarum;  evolvant  ordines  Episcoporum  suo¬ 
rum,  ita  ner  successionem  ab  initio  decurren- 
tem  ut  primus  ille  Episcopus  aliquem  ex  Apo¬ 
stolis  vel  apostolicis  viris,  qui  cum  Apostolis 
perseveraverit,  “habuerit  auctorem  et  ante¬ 
cessorem.  Hoc  enim  modo  Ecclesiae  Aposto- 
licae  sensus  suos  referunt  :  sicut  Romanorum 
Ecclesia  B.  Clementem  a  sancto  Petro  ordi¬ 
natum  refert.  Confingant  tale  quid  haeretici. 
Quid  enim  illis  post  blasphemiam  illicitum 
est  ?  »  Pori'o  B“  Cyprianus  epistola  sexta, 
lib.  primo  de  Novatio  haeresiarcha  loquens  : 
«  Pastor,  inquit,  haberi  quomodo  potest, 
qui  manente  vero  pastore,  et  in  Ecclesia  Dei 
ordinatione  succedanea  praesidente,  nemini 
succedens,  et  a  seipso  incipiens,  alienus  fit 
et  profanus  ?  »  Quae  verba  nonne  optimo 
jure,  et  Luthero  et  Calvino  et  omnibus  hae¬ 
resiarchis  convenire  possunt  ?  Nonne  unus¬ 
quisque  eorum  nemini  succedens  a  seipso 
incepit  ?  Sed  quid  de  Optato,  Epiphanio, 
Augustino,  Hieronymo  dicemus  ?  Nonne  D. 
Optatus  libro  secundo  contra  Parmenianum, 
posteaquam  enumeratis  omnibus  Romanis 
Pontificibus  Catholicae  Ecclesiae  originem  et 
continuationem  ostendit,  Hereticis  quasi  in¬ 
sultans  :  «  Vestrae,  inquit,  cathedrae  vos 
originem  reddite,  qui  vobis  vultis  sanctam 
Ecclesiam  vendicare.  »  Nonne  D.  Epipha- 
nius  contra  haeresim  vigesimam  septimam 
scribens,  et  B.  Augustinus  in  epistola  165. 
ad  idem  propositum  eorumdem  Romanorum 
Pontificum  indicem  texuerunt  ?  Et  si  quae¬ 
ramus  a  Beato  Augustino,  quid  eum  tam  fir¬ 
miter  in  gremio  Ecclesiae  catholicae  tenuerit, 
nonne  respondebit,  quod  in  libro  contra  : 
Epistolam  Fundamenti  scriptum  reliquit  : 
«  Tenet  me  in  ipsa  sede  Petri  Apostoli,  cui 
pascendas  oves  suas  post  resurrectionem 
Dominus  commendavit,  usque  ad  praesen¬ 
tem  episcopatum  successio  sacerdotum  ? 
Quod  si  postremo  a  B.  Hieronymo  consilium 
petamus,  in  qua  potissimum  Ecclesia  sit  per¬ 
manendum,  nonne  respondebit, 'quod  in  dia- 

logocontraLuciferianosposuit:  «  Brevem  tibi 
apertamque  animi  mei  sententiam  proferam  : 
in  ea  Ecclesia  est  permanendam,  quae  ab 
Apostolis  fundata  usque  ad  hanc  diem  durat. » 

Quse  cum  ita  sint,  auditores,  quis  non 
videt,  quale  et  quantum  sit  hoc  argumen¬ 
tum  ?  Cur  enim  sancti  Patres  tanta  sollicitu¬ 
dine  Romanorum  Pontificum  indicem  texe¬ 
bant?  Et  si  Irenseus  tanti  fecit  tredecim 
Romanorum  Pontificum  non  interruptam 
seriem,  et  Ecclesiae  ad  centum  et  octoginta 
annos  continuationem  :  si  Optatus,  Epipha- 
nius,  Hieronymus,  Augustinus,  ianti  fecerunt 
seriem  et  continuationem  non  multo  longio¬ 
rem,  nempe  annorum  quadringentorum  et 
sexaginta,  etromanorum  pontificum  ad  sum¬ 
mum  quadraginta  ;  quid  hoc  tempore  dice¬ 
rent,  quomodo  exultarent?  quomodo  trium¬ 
pharent,  qua  libertate  Lutheranis  et  Calvi- 
nistis  ora  obstruerent,  si  in  Ecclesiam  eam- 
dem  annis  mille  quingentis  et  septuaginta 
permansisse,  et  Romanos  Pontifices  supra 
ducentos  numerari,  et  numquam  eorum  inter¬ 
ruptam  seriem  successionemque  viderent  ? 

Sed  fortasse  non  habuit  catholica  Ecclesia 
hostes  ullos,  qui  eam  impugnarent ;  imo 
vero  nihil  umquam  tanta  hostium  multitu¬ 
dine,  tanta  potentia,  tantis  viribus  oppugna¬ 
tum  est.  Coeperunt  initio  Judaei  Christi  Ec¬ 
clesias  devastare,  sed  eum  hoc  de  more  non 
bene  succederet,  imperatores  orbis  daemon 
excitavit.  Itaque  monarchae  potentissimi  5 
non  unus,  aut  duo  sed  decem  aut  duodecim 
variis  temporibus  totis  sui  imperii  viribus 
nomen  Christianum  delere  aggressi  sunt. 
Sed  quid  tandem  profecerunt?  0  rem  incre¬ 
dibilem  et  tamen  veram ;  deleverunt  impera¬ 
tores  Romani  urbes  potentissimas,  fuderunt 
exercitus  barbarorum  innumerabiles,  do¬ 
muerunt  armis  ferociss:mas  nationes  et  Chri¬ 
sti  Ecclesiam  sola  patientia  ac  fide  armatam 
et  non  repugnantem  nec  resistentem  vincere 
non  potuerunt.  Mactabantur  sancti  martyres 
usque  ad  carnificum  defatigationem  et  gla¬ 
diorum  obtusionem,  et  semper  major,  ac 
major  Christianorum  numerus  apparebat. 
Itaque  recte  Tertullianus  martyrum  sangui¬ 
nem  semen  appellavit.  Et  B.  Leo  sermone 
de  S.  Petro  et  Paulo  :  «  Non  minuitur,  in¬ 
quit,  persecutionibus  Ecclesia,  sed  augetur, 
et  semper  ager  Dominicus  segete  ditiori  ve¬ 
stitur,  dum  grana,  quse  singula  cadunt, 
multiplicata  nascuntur.  »  Ita  est,  auditores, 
occidebatur  unus,  et  convertebantur  decem. 


occidebantur  decem  et  convertebantur  cen¬ 
tum,  occidebantur  centum  et  convertebantur 
mille.  Et  quemadmodum  aquce  diluvii  do¬ 
micilia  regum  et  principum  operiebant,  et 
prosternebant  :  Arcam  vero  Noe  in  sublime 
ferebant  et  extollebant  ita  prorsus  perse¬ 
cutiones  mundi  regna  et  imperia  evertunt, 
sed  Christi  Ecclesiam  semper  sublimiorem 
et  illustriorem  reddunt.  Quid  de  philosophis 
et  oratoribus  dicam  ?  Quibus  sapientia;  et 
eloquentia?  facibus  prisci  ilii  philosophi  et 
rhetores  contra  Christianam  religionem  in 
hominum  pectoribus  odium  incendere  cona¬ 
bantur  ?  Quam  multa  scripsit  Porphyrius  ? 
quam  multa  apostata  Julianus  ?  quam  multa 
Libanius  sophista  ?  quam  multa  epicureus 
Celsus  ?  quam  multa  platonicus  Proclus  ? 
quam  multa  omnium  hominum  scelestissi¬ 
mus  Lucianus  ?  Quid  ?  quod  publice  edeban¬ 
tur  acta  Pilati,  in  quibus  multa  turpissima  et 
contumeliosissima  fingebantur  de  Christo, 
et  ea  prseceptores  pueros  suos  docere  com¬ 
pellebantur  ut  cum  ipso  pene  lacte  odium 
contra  Christum  imbiberent  ?  et  tamen  de 
omnibus  tandem  invictissima  triumphavit 
Ecclesia.  Finierunt  demum  aliquando  bella, 
et  persecutiones  Ethnicorum,  sed  repente 
eis  Haereticorum  arma,  multo  graviora  et 
periculosiora  successerunt.  0  quaties  daemon 
haereticorum  acies  renovavit  ?  0  quot  victo¬ 
rias,  quot  palmas,  quot  triumphos  Christi 
Ecclesia  reportavit.  Vincebantur  Sabelliani, 
succedebant  eis  Arriani.  Vincebantur  Ariani, 
succedebant  eis  Nesto riani .  Vincebantur 
Nestoriani,  succedebant  eis  Eutychiani.  Jure 
igitur  ac  merito  D.  Augustinus  lib.  de 
Utilitate  credendi  exclamat :  <c  Dubitabimus 
nos  ejus  Ecclesiae  condere  gremio,  quae 
usque  ad  confessionem  generis  humani 
ab  Apostolica  sede  per  successionem  Epi¬ 
scoporum,  frustra  Haereticis  circum  latran¬ 
tibus,  culmen  auctoritatis  obtinuit  ?  Et  nos, 
auditores,  dubitabimus  eam  Ecclesiam  non 
esse  de  faece  Lutheranorum  triumphaturam, 
quae  de  centum  et  eo  amplius  haereticorum 
exercitibus  triumphavit  ?  Quare  certissimi 
simus  Romanam  Ecclesiam  eam  esse  adver¬ 
sus  quam  portae  inferi  non  praevalebunt : 
Et  regnum  istud,  juxta  Danielem,  quod  in 
aeternum  non  dissipabitur ,  et  regnum  ejus  al¬ 
teri  populo  non  tradetur ,  comminuet  autem 
et  consumet  universa  regna ,  et  ipsum  stabit 
in  aeternum  ;  de  quo  Angelus  ad  Mariam  : 
Et  regni  ejus  non  erit  finis. 

CONCIO  IV. 


DE  VERITATE  ET  CONSONANTIA  CATHOLICA  DOCTRINAS 


SYNOPSIS 

De  veritate  et  consonantia  Catholicae  doctrince 
dicturus  probat,  veritatem  semper  sibi  con¬ 
stare,  mendacium  vero  contra  sibi  contradi¬ 
cere,  quod  etiam  ipsius  Lulheri  testimonio 
confirmat.  Consonantia  in  primis  ostenditur 
sacrae  Scripturae,  et  exempli  loco  plurima  de 
Christo  testimonia  ex  veteri  Testamento  addu¬ 
cuntur,  quibus  totidem  ex  novo  respondent. 
Concordia  Conciliorum  et  decretalium  iribus 
potissimis  argumentis  confirmatur.  Manife¬ 
statur  rei  veritas  de  Synodo  Fr  anco  for  diensi, 
quam  Haeretici  in  suum  favorem  trahere  ni¬ 
tuntur.  Aliae  nonnullae  objectiones  Haeretico¬ 
rum  diluuntur,  quibus  contra  Conciliorum 
consonantiam  insurgunt.  Haereticorum  sin¬ 
gulorum  perpetuum  dissidium,  longissimam 
seriem  enumerando ,  patefit.  Quo  theologi  scho¬ 
lastici  dissentiant ;  quomodo  item  Haeretici  in¬ 
ter  se  et  contra  se  ipsos  pugnent  declaratur,  et 
a  tribus  haeresiarchis,  Simone  mago  primo, 
Ario  medio  et  Luthero  extremo  probatur  Qua 
ratione  Lutherus  undique  sibi  contradicat, 
adductis  pluribus  ex  ipsius  scriptis  locis  sibi 
contradicentibus,  ob  oculos  ponitur .  Hincetiam 
ei  et  aliis  haereticis  locus  ex  Apocalypsi  conve¬ 
nienter  applicatur. 

Veritatis  certissimum  signum  esse  conso¬ 
nantiam  doctrinae,  errores  vero  ac  mendacia 
semper  seipsa  destruere,  usque  adeo  verum 
et  omnibus  notum  ac  perspectum  est,  audi¬ 
tores  optimi,  ut  id  non  solum  viri  sapientes 
doceant,  sed  etiam  confirmet  vulgus,  et  ipsi 
quoque  mendaces  veritatis  hostes,  saepe  fa¬ 
teri  vel  inviti  cogantur.  Nam  quemadmodum 


inter  virtutes  et  vitia  illud  interesse  scimus, 
quod  virtutes  quasi  chorum  quemdam  fa¬ 
ciunt,  et  sunt  inter  se  quadam  naturae  cogna¬ 
tione,  et  societate  ita  conjunctae  et  copula¬ 
tae,  ut  omnes  juventur  ab  omnibus,  et  nulla 
a  ceeteris  sejuncta  ac  separata,  vim  et  dignita¬ 
tem  ac  perfectionem  suam  retinere  possit  : 
contra  vero  in  republica  vitiorum,  jus  coli¬ 
tur  nullum,  nulla  sunt  foedera  pacis,  sed 
perpetuo  litigat  avaritia  cum  prodigalitate, 
cum  pusillanimitate  contendit  audacia,  et 
de  caeteris  ad  enmdem  modum  :  pari  ratione 
non  solum  verum  cum  vero  non  pugnat,  sed 
etiam  veritas  ornat  et  illustrat  veritatem; 
mendacia  vero  superbiae  plena  sunt,  et  unum 
alterum  non  patitur,  atque  idcirco  semper 
dissident  inter  se,  et  unum  evertitur  atque 
destruitur  ab  altero.  Hinc  enim  vulgo  ab 
indoctis  passiin  dici  audimus,  Oportet  men¬ 
dacem  esse  memorem ,  cum  nihil  facilius  et 
quasi  naturalius  sit,  quam  in  fabulis  narran¬ 
dis,  et  praesertim  si  prolixae  sint,  et  ex  mul¬ 
tis  mendaciis  constent,  narratorem  oblivi¬ 
sci  sui,  etsecum  pugnare.  Nec  solum  vulgus, 
sed  adversarii  nostri,  huic  veritati  testimo¬ 
nium  praebent,  atque  omnium  nomine  unius  • 
Martini  Lutheri  testimonium  apertissimum  et 
verissimum  recitabo,  ut  omnes  intelligant 
Catholicos  et  Haereticos,  qui  in  aliis  rebus 
pene  omnibus  dissident,  inter  se  in  hoc  uno 
principio  mirifice  convenire.  Is  igitur  in  libro, 
quem  de  monasticis  Votis  scripsit,  his  ver¬ 
bis  nos  admonet  :  «  Mendacia,  certius  dig¬ 
noscere  non  potes,  quam  quando  sibimet 
ipsis  contraria  ;  a  Deo  enim  ordinatum  est, 
ut  impii  semper  seipsos  confundant,  et  ut 
mendacia  non  consonent,  sed  semper  contra 
semetipsa  testentur.  »  Testimonium  hoc 
verum  est,  auditores,  et  nos  in  ejus  discu¬ 
tiendis  sententiis  eo  libenter  utemur.  Disse- 

rendura  est  enim  hodierna  oratione  de  veri¬ 
tate  seu  consonantia  et  concordia  admirabili 
Catholicae  doctrinae,  quae  est  quarta  laus 
nostrae  Religionis,  et  post  antiquitatem,  am¬ 
plitudinem  et  tirmitatem  de  quibus  superio¬ 
ribus  concionibus  egimus  jam  recto  ordine 
qaurto  loco  sequitur  explicanda. 

Scripturas  igitur  nostras,  necnon  Conci¬ 
liorum  decreta  et  summorum  Pontificum  de¬ 
finitiones,  verissima  esse  et  a  Spiritu  verita¬ 
tis  dictata,  satis  abunde  testatur  incredibilis 
quaedam  et  plane  divina  consensio,  quae  in 
Scripturis  sanctis  et  Christianis  dogmatibus 
reperitur.  Ac  ut  do  Scripturis  propter  Mahu- 
metanos  et  Ethnicos,  qui  eas  non  recipiunt, 
prius  dicamus.  Quanta,  quaeso,  admiratione 
ac  stupore  dignum  est  scriptores  sanctos  non 
unum  aut  duos,  sed  multos  et  varios  fuisse, 
et  variis  linguis,  occasionibus,  locis,  tempo¬ 
ribus  scripsisse,  et  nihilominus  ita  secum  in 
omnibus  consentire,  ut  ab  initio  Geneseos 
usque  ad  extremam  Apocalypsim,  nulla  in 
eis  dissensio  reperiatur :  unum  atque  eum- 
dem  multa  scribere,  et  nunquam  a  se  dis¬ 
sentire,  magnum  est  multos  de  multis  et  va¬ 
riis  rebus  disputare,  et  unum  cum  alio  nun¬ 
quam  pugnare,  simile  prodigio  est.  Quid 
igitur  de  scriptoribus  sanctis  dicemus?  qui 
non  solum  multi  et  varii  fuerunt,  sed  ita  lo¬ 
cis  dissiti  ut  saepe  inter  unum  et  alium  infi¬ 
nita  maris  et  terrarum  spatia  interjacerent, 
ita  temporibus  separati,  ut  saepe  unus  alium 
non  solum  numquam  viderit,  sed  nec  de  eo 
quicquam  unquam  audierit,  et  tamen  ita 
scripserunt,  ut  sancti  libri  non  a  multis,  sed 
ab  uno  quasi  pluribus  linguis  et  calamis 
scripti  esse  videantur.  Quocirca  divino  pror¬ 
sus  consilio  Spiritus  sancti,  ut  B.  Augusti¬ 
nus  xviii  de  Civ.  Dei,  sapienter  monet,  nec 
nimis  multi  nec  nimis  pauci  sancti  scriptores 
esse  debuerunt :  non  nimis  multi,  ne  multi¬ 
tudine  vilesceret  quod  clarum  religione  esse 
oporteret :  non  nimis  pauci,  utsemper  in  eis 
esset  praedicanda  et  admiranda  consensio. 
Porro  sanctae  Scripturae  non  ea  solum  ratione 
aliae  aliis, posteriores  posterioribus  cohaerere 
dicendae  sunt,  quodsecum  non  pugnent,  quod 
est  unum  genus  concordiae  ;  sed  etiam  quod 
quicquid  vetus  Scriptura  futurum  praedixit, 
id  totum  Scriptura  nova  factum  atque  im¬ 
pletum  esse  demonstret,  quod  est  aliud  con¬ 
cordiae  genus,  multo  sine  ulla  comparatione 
nobilius.  Cujus  rei  typum  gerebant  duo  Se¬ 
raphim  illi  qui  ut  apud  prophetam  Isaiam 
legimus,  admirabili  consensione  clamabant 


alter  ad  alterum  :  Sanctus ,  sanctus ,  sanctus , 
Dominus  Deus  exercituum :  nec  non  duo  Che- 
rubim,  quae  alis  tegebant  propitiatorium, 
unde  Deus  loquebatur,  et  quorum  vultus 
alter  ad  alterum  semper  intuebantur.  Haec 
enim  sunt  duo  Testamenta,  vetus  et  novum, 
quae  ita  se  invicem  aspiciunt,  et  alterum  ad 
alteram  clamat,  ut  quicquid  unum  loquitur 
promittendo,  alterum  repetat  adimplendo. 
Exemplum  ponamus,  in  Christo,  cujus  jam 
imminet  dies  natalis,  et  quem  omnino  divi¬ 
nae  paginae  tamquam  finem  et  scopum  in¬ 
tuentur.  Vetus  testamentum  dicit :  Ecce  virgo 
concipiet  in  utero  et  pariet  filium  ;  novum  re¬ 
spondet  :  Quod  in  ea,  nempe  in  virgine  Ma¬ 
ria,  na'um  est,  de  Spiruu  sancto  est.  Vetus 
dicit :  Et  tu  Bethlehem  terra  Juda  nequaquam 
minima  es  in  principibus  Juda ,  ex  te  enim 
egredietur  qui  sit  dominator  in  Israel;  novum 
respondet  :  Cum  ergo  natus  esset  Jesus  in 
Bethlehem  Juda.  Vetus  dicit  :  Orietur  stella 
ex  Jacob;  novum  respondet  :  Vidimus  stel¬ 
lam  ejus  in  oriente.  Vetus  dicit  :  Omnes  de 
Saba  venient ,  aurum  et  thus  deferentes  ;  no¬ 
vum  respondet  :  Obtulerunt  ei  munera  au¬ 
rum,  thus  et  myrrham.  Vetus  dicit :  Dabitur 
ei  nomen  novum,  quod  os  Domini  nominabit ; 
novum  respondet  :  Vocatum  est  nomen  ejus 
Jesus,  quod  vocatum  est  ab  Angelo  priusquam 
in  utero  conciperetur.  Vetus  dicit  :  Ecce  Do¬ 
minus  ascendet  super  nubem  levem,  et  ingre¬ 
dietur  JEgyptum ;  novum  respondet :  Accipe 
puerum  et  matrem  ejus ,  et  fuge  in  MSgyptum. 
Vetus  dicit  :  In  mari  via  tua  et  semitae  tuae  in 
aequis  multis ;  novum  respondet :  Venit  Jesus 
ambulans  super  mare.  Vetus  dicit  :  Mittam  ad 
eos  piscatores  et  piscabuntur  eos;  novum  re¬ 
spondet  :  Venite  post  me  et  faciam  vos  fieri 
piscatores  hominum.  Vetus  dicit  :  Prophetam 
suscitabit  tibi  Dominus  de  fra  tribus  tuis ;  novum 
respondet :  Quia  hic  est  vere  propheta,  qui 
venturus  est  in  mundum.  Vetus  dicit  :  Ape¬ 
riam  in  parabolis  os  meum,  novum  respondet: 
Locutus  est  eis  midta  in  parabolis.  Vetus  di¬ 
cit  :  Tunc  aperientur  oculi  caecorum,  et  aures 
surdorum  patebunt ;  tunc  saliet  sicut  cervus 
claudus,  et  aperta  erit  lingua  mutorum  ;  no¬ 
vum  respondet  :  Caeci  vident ,  claudi  ambu¬ 
lant,  leprosi  mundantur,  surdi  audiunt ,  mor¬ 
tui  resurgunt.  Vetus  dicit  :  Ecce  Rex  tuus  ve¬ 
niet  tibi  justus  et  salvator ;  novum  respon¬ 
det  :  Adduxerunt  asinam  et  pullum ,  et  impo¬ 
suerunt  super  eos  vestimenta  sua,  et  eum  desu¬ 
per  sedere  fecerunt.  Ve, tus  dicit:  Appenderunt 
mercedem  meam  trigenta  argenteos ;  novum 

respondet  :  At  illi  constituerunt  ei  triginta 
argenteos.  Vetus  dicit  :  Dabit  percutienti  se 
maxillam,  saturabitur  opprobriis ;  novum  re¬ 
spondet  :  Tunc  expuerunt  in  faciem  ejus  et 
colaphis  eum  ceciderunt.  Vetus  dicit  :  Post 
hebdomadas  sexaginta  duas  occidetur  Christus; 
novum  respondet  :  Christus  factus  est  obe- 
diens  usque  ad  mortem ,  mortem  autem  crucis. 
Vetus  dicit  :  Et  non  erit  populus,  qui  eum 
nega 'urus  est ;  novum  respondet  :  Responde¬ 
runt  pontifices,  non  habemus  regem,  nisi  Cae¬ 
sarem.  Vetus  dicit  :  Et  cum  sceleratis  depu¬ 
tatus  est ;  novum  respondet  :  Crucifixi  sunt 
cum  eo  duo  latrones.  Vetus  dicit  :  Diviserunt 
sibiic  -timenta  mea ,  et  super  vestem  meam  mi¬ 
serunt  sortem;  novum  respondet :  Diviserunt 
vestimenta  ejus  sortem  mittentes.  Vetus  dicit : 
Os  non  comminuetis  exeo;  novum  respondet : 
Ut  viderunt  eum  jam  mortuum,  non  fregerunt 
ejus  crura.  Vetus  dicit  :  Non  derelinques  ani¬ 
mam  meam  in  inferno,  nec  dabis  sanctum 
tuum,  videre  corruptionem  ;  novum  respon¬ 
det  :  Hunc  Deus  suscitavit  a  mortuis.  Vetus 
dicit  :  Ascendit  pandens  iter  ante  eos;  novum 
respondet :  Videntibus  illis  elevatus  est,  et  nu¬ 
bes  suscepit  eum  ab  oculis  eorum.  Vetus  dicit : 
Effundam  spiritum  meum  omnem  carnem ; 
novum  respondet  :  Effudit  hunc  quem  vos 
videtis  et  auditis.  Vetus  dicit  :  Dedi  te  in  lu¬ 
cem  gentium,  ut  sis  salus  mea  usque  ad  extre¬ 
mum  terrae; novum  respondet \  Audientes  au¬ 
tem  gentes  gavisae  sunt,  et  glorificabant  ver¬ 
bum  Domini,  et  crediderunt  quotquot  erant 
praeordinati  ad  vitam  aeternam.  0  consensio 
incredibilis!  0  concentus  !  0  harmonia  vere 
divina  divinarum  litterarum  !  Ecquis  erit  ita 
stupidus;  vel  obstinatus,  qui  tam  admirabili 
concordia  Scripturarum  nostrarum  perspe¬ 
cta,  ea  a  Spiritu  sancto,  ab  ipsa  Sapientia  et 
Veritate  profecta  esse  non  confiteatur? Quod 
si  vellemus  omnia  loca  percurrere,  dies  non 
sufficeret;  et  si  non  verba  solum,  sed  etiam 
res  gestas  et  umbras  ac  figuras  cum  rebus 
figuratis  atque  adumbratis  conferre  conare¬ 
mur,  immensam  orationem  susciperemus. 

Neque  vero  Scripturce  dumtaxat,  sed  etiam 
omnia  probatorum  Conciliorum  Catholicae 
Ecclesiae  a  primo  Nicaeno  usque  ad  ultimum 
Tridentinum,  et  omnium  summorum  Pontifi¬ 
cum  a  B.  Petro  usque  ad  Gregorium  deci¬ 
mum  tertium,  definitiones  atque  decreta, 
ita  sibi  cohaerent,  ita  secum  in  omnibus  con¬ 
sentiunt,  ut  quamvis  diversis  locis,  diversis 
temporibus,  a  diversis  Patribus  contra  di¬ 
versas  et  saepe  contrarias  heereses  pro¬ 


mulgata  atque  edita  sint,  nulla  tamen  in  eis, 
audacter  dicimus,  nihil  timemus,  nulla  in  eis 
vel  minima  discordia  reperiatur.  Cujus  rei 
argumentum  est  .primum,  quod  omnia  si¬ 
mul  recipit  ac  veneratur  Catholica  Christi 
Ecclesia,  quod  certe  non  faceret,  si  unum 
cum  alio  ulla  ratione  pugnaret.  Deinde, 
quod  non  exstat, neque  unquam  legimus  aut 
audivimus,  extitisse  Concilium  aliquod  vere 
Catholicum,  in  quo  prius  aliquod  Conci¬ 
lium,  aut  omnino  aut  ex  parte  repudiatum 
vel  reprehensum  fuerit  :  sed  potius  contra 
videmus  posteriora  semper  venerari  priora, 
eorum  vestigiis  insistere ,  et  sua  decreta 
eorum  decretis  annectere ,  quasi  catenas 
catenis  et  annulos  annulis,  quibus  fortissime 
astringitur,  vincitur,  conservatur  et  exorna¬ 
tur  Ecclesia  :  et  quse  a  prioribus  ssepe  dicta 
sunt,  ea  a  posterioribus  confirmari,  exponi, 
illustrari,  augeri :  nunquam  tamen  destrui 
aut  everti.  Postremo,  quod  adversarii  nostri 
nullam  adhuc  pugnantem  sententiam  in  no¬ 
stris  dogmatibus  atque  decretis  ostendere 
potuerunt.  Sed  fortasse  non  sunt  conati : 
Quid?  Non  sunt  conati?  Ita  perstringit  tan¬ 
ta  lux  veritatis  oculos  omnium  haereticorum, 
ut  nihil  aliud  egerint  his  quadraginta  annis, 
quam  omnes  historias  evolvere  et  omnes 
angulos  bibliothecarum  diligentissime  per¬ 
scrutari,  ut  aliquid  tandem  invenirent,  in 
quo  nostra  Concilia  reprehenderent.  Sed 
nihil  tandem  praeter  nugas  inanissimas  pro¬ 
ferre  potuerunt,  ut  de  eis  vere  Propheta  di¬ 
xisse  videatur  :  Peccator  videbit  et  irascetur, 
dentibus  suis  fremet  et  tabescet  :  et  ad  ulti¬ 
mum,  Desiderium  peccatorum  peribit.  Nec 
enim  fieri  potest,  ut  illa  Ecclesia  non  sibi 
constet,  quae  ore  Apostolico  Columna  et  fir¬ 
mamentum  veritatis  appellata  est  :  quae  pa¬ 
storem  et  doctorem  sequitur  eum,  cui  di¬ 
ctum  est  a  Veritate  :  Ego  pro  te  rogavi,  ut 
non  deficiat  fides  tua. 

Invenerunt  ante  paucos  annos,  cum  jam 
diu  laborassent  ac  sudassent  in  quaerendo, 
Synodum  quamdam  Francofordiensem,  ja¬ 
centem  in  pulveribus,  et  fortasse  cum  blattis 
et  tineis  bellum  gerentem  :  legerunt  in  ea, 
patres  anathema  dixisse  Concilio  cuidam 
Constantinopolitano,  in  quo  nescio  quid  de 
imaginibus  decretum  fuerat,  statim  trium- 
phabundi  exclamare  coeperunt:  Ecce  qualia 
sunt  concilia  papistarum,  unum  alteri  dicit 
anathema  ?  Ecce  quomodo  Synodus  Franco- 
fordiensis  septimam  Synodum  damnavit,  in 
qua  receptus  ac  approbatus  fuerat  usus 

imaginum  ?  Sed  scitis  quid  isti  suo  triumpho 
consecuti  sint?  Nihil  aliud,  quam  ut  notam 
imperitiae  vel  improbitatis  effugere  non  pos¬ 
sint.  Siquidem  toti  mundo  notum  est,  septi¬ 
mam  Synodum  non  Constantinopolitanam, 
sed  Nicaenam  secundam  fuisse  ;  illam  autem 
Synodum  Constantinopolitanam,  quam  Sy¬ 
nodus  Francofordiensis  damnat,  non  Conci¬ 
lium  Ecclesiae,  sed  comitia  Iconomachorum 
fuisse,  quae  etiam  septima  Synodus  repudia¬ 
vit.  Jam  igitur  vel  historiam  illam  sciebant 
adversarii  vel  non  sciebant  :  si  non  sciebant, 
imperiti  erant;  si  sciebant,  et  tamen  populos 
circumvenire  suis  mendaciis  volebant,  im¬ 
probi  sunt;  atque  eis  recte  cum  divo  Hilario 
dicere  possumus  :  «  0  vos  scelesti,  siccine 
de  Ecclesia  ludibrium  facere  voluistis?  » 
Neque  meliora  sunt,  auditores,  argumen¬ 
ta  caetera.  Objiciunt  enim,  Synodum  Arimi¬ 
nensem,  quae  pugnat  cum  Nicaena  :  Syno¬ 
dum  Ephesinam  secundam,  quae  pugnat  cum 
Chalcedonensi  :  Synodum  Cathaginiensem 
quae  Papa  Stephanus  reprobavit.  Sed  obji¬ 
ciant  ista  pueris  et  mulierculis.  Quis  enim 
ignorat  Synodum  Ariminensem,  Ephesinam 
secundam,  Cathaginiensem  sub  Cypriano, 
et  alias  nonnullas  quas  nobis  objiciunt,  non 
Concilia  Catholica,  neque  a  summis  Ponti¬ 
ficibus  probata ;  sed  potius  semper  rejecta 
et  reprobata  ab  Ecclesia  fuisse.  Nos  vero 
id  solum  asserimus,  et  nullo  negotio  proba¬ 
mus  ac  defendimus,  nullum  esse  Concilium 
a  Romano  Pontifice  confirmatum,  quod  cum 
alio  Concilio  pariter  confirmato  non  conso¬ 
net.  Et  hoc  est  argumentum,  in  quo  merito 
exultamus  et  triumphamus.  Ista  enim  admi¬ 
rabilis  concordia  et  harmonia  Catholicorum 
dogmatum  illustrissimum  atque  evidentissi- 
mum  est  testimonium  praesentiae  Spiritus 
sancti. 

Piget  profecto  ac  pudet  referre,  quales 
nugas  soleant  afferre  haeretici  contra  pri¬ 
mam,  quartam  ac  septimam  Synodum,  con¬ 
tra  Romanam  sub  Nicolao  secundo,  contra 
Constantiensem,  et  quasdam  alias,  atque 
adeo  contra  ipsam  primam  in  urbe  Heroso- 
lyma  ab  Apostolis  celebratam.  Ponam  exem¬ 
plum  unum,  ex  quo  qualia  sint  caetera,  faci¬ 
le  possit  intelligi.  Reprehendunt,  in  primis 
sanctissimi  isti  homines,  et  castitati  praeci¬ 
pui  amatores,  Chalcedonensem  Synodorum 
omnium  maximam  in  qua  sexcenti  et  triginta 
Patres  convenerunt.  Sed  cur,  putatis?  Quid 
ibi  dissonantiae  a  caeleris  invenerunt  ?  ni¬ 
mirum  ingens  blasphemia  eis  visa,  quod  in 


eo  Concilio  cavetur,  ne  Monachi  et  Virgines 
Deo  sacrae,  post  promissam  ad  devotam 
Deo  castitatem  perpetuam,  ullo  pacto  ad 
matrimonia  et  nuptias  admittantur.  Quaeso 
vos,  qui  ista  tamquam  errores  in  Conciliis 
reprehendunt,  frontem  habent,  an  sunt  ho¬ 
mines  sine  fronte?  Sani  sunt  an  insani?  So¬ 
brii  an  ebrii?  Vigilant  an  dormiunt?  Quando 
enim  Ecclesia  oppositum  docuit  ?  Quando 
id  non  probavit?  Quando  non  praedicavit? 
Quid  ergo  sanctum  Concilium  statuere  de¬ 
bebat  ?  Ut  Virgines  et  Monachi  datam  Deo 
fidem  non  servarent  ?  nempe  id  voluissent 
Lutherani.  At  religio  et  natura,  et  ipse 
sensus  communis  reclamat. 

Conferte  modo  ,  si  placet,  Jerusalem 
cum  Babylon,  tam  admirabilem  Catholicae 
doctrinae  concordiam  cum  sectis  et  dissen¬ 
sionibus  Haereticorum.  Quando,  quaeso,  Pa¬ 
ganorum  atque  Haereticorum  Babylon  in 
suo  gremio  non  simul  fovit  innumeras  con¬ 
troversias  hominum  dissentientium,  non  de 
agris  et  domibus,  sed  de  primis  ac  summis 
divinitatis  mysteriis?Ae  ut  omittam  veterum 
philosophorum  dissensiones,  quae  multis  no¬ 
tae  sunt,  et  quarum  non  paucas  B.  Augusti¬ 
nus  recenset  libro  de  Civit,  xvm,  c.  41.  Quae 
unquam  haeresis  fuit,  quae  in  ipso  suo 
exordio  multas  et  inter  se  pugnantes  sectas 
non  pepererit?  Certe  a  Simone  Mago  haere¬ 
siarcharum  principe  sunt  Menandriani,  Ba- 
silidiani,  Saturniani.  A  secta  Gnoslicorum 
Carpocratiani ,  Cajani,  Ophitae,  Setheani, 
Valentiniani.  Rursum  a  Valentino  Secundia- 
ni,  Ptolomaei,  Marcitae,  Colorbusii,  Arechon- 
tici  et  alii  plures.  Ab  haeresi  Cerdonis  Mar- 
cionistae,  Lucianistae,  Apellistae,  Manichaei. 
Ab  haeresi  Gataphrygarum  haereses  aliae  aE- 
schinis,  Blasti,  Florini,  Tertulliani  et  alio¬ 
rum  sine  ullo  numero.  Donatistas  in  multas 
ac  varias  sectas  divisos  fuisse,  testatur  libro 
primo  de  hacresibusB.  Augustinus.  Ab  Aria- 
na  peste  natos  fuisse  Eunomianos,  Macedo- 
nianos,  et  omnes  fere  posteriores  haereses, 
quae  in  oriente  extiterunt,  et  ipsum  quoque 
Mahumetismum  omnibus  vel  mediocriter  in 
historiis  versatis  notum  est.  Jam  vero  Hus- 
sitas  in  Bohemia  in  sectas  varias  disectos  at¬ 
que  distractos,  Orebitarum,  Adamitarum  et 
Orphanorum,  omnes  novimus.  Postremo 
nostris  temporibus  Lutherus,  quam  numero¬ 
sam  familiam  genuerit,  et  quomodo  viderit 
filios  filiorum  in  tertiam  et  quartam  genera¬ 
tionem,  sectae  innumerabiles  Confessionista- 
rum,  Anabaptistarum  et  Sacramentariorum 

satis  aperte  declarant.  Itaque  videtis  haere- 
tftjos  semper  sibi  similes  fuisse,  et  sicut  sem¬ 
per  pax,  veritas,  et  concordia  vinculum 
Catholicae  Ecclesiae  fuit ;  ita  lites  et  dissen¬ 
siones  et  sectarum  multitudinem  in  haereti¬ 
corum  caulis  numquam  defuisse  patet. 

Offenduntur  Luthera  ni  dissensionibus  scho¬ 
lasticorum  Theologorum  ;  sed  miseri  non 
intelligunt,  se  festucam  in  oculis  aliorum  vi¬ 
dere,  trabem  in  oculis  suis  non  videre. 
Scholastici  siquidem  Doctores  ac  praesertim 
B.  Thomas  et  Bonaventura,  sanctissimi  at¬ 
que  eruditissimi  viri,  et.  caeteri  omnes  dis¬ 
sentiunt  quidem  inter  se  aliquando,  sed 
sicut  etiam  Beatus  Hieronymus  et  Divus  Au¬ 
gustinus,  Ghrysostomus  et  Epiphanius,  Cy¬ 
prianus  et  B.  Stephanus,  B.  Anicetus  et  B. 
Polycarpus;  et  ut  altius  repetam  B.  Aposto¬ 
lus  Barnabas  et  Paulus  dissentiebant.  Sed 
primum  servata  compage  charitatis  :  dein¬ 
de  cum  humilitate  et  moderatione,  sine 
convitiis  et  maledictis  :  postremo,  de  rebus 
iis  ut  plurimum,  quae  ad  fidem  et  ad  salu¬ 
tem  non  admodum  pertinebant.  Nam  in  iis 
quae  sine  detrimento  salutis  ignorari  non 
possunt,  quaeque  ad  ipsa  fidei  pertinent 
fundamenta,  tam  veteres  (ut  Beatus  Augu¬ 
stinus  libro  primo  contra  Julianum  ostendit) 
quam  recentiores  Theologi,  ut  ex  eorum  li¬ 
bris  potest  cogno-ci,  mirifice  consentiunt. 
Et  si  quid  aliqui  aliter  sapiunt,  subjiciunt  se 
tamen  et  judicium  suum  Ecclesiae  definitioni. 
Ea  vero  (quippequae  a  Spiritu  Dei  vivit,  et  ab 
eo  gubernatur  et  regitur)  facile  verum  a  falso, 
aurum  ab  aurichalco,  triticum  a  zizaniis  se¬ 
parat.  Itaque  remanet  semper  in  Ecclesia  lu¬ 
men  et  pax  et  gaudium  in  Spiritu  sancto  et 
est  semper  Multitudinis  credentium ,  quan¬ 
tum  attinet  ad  fidem  :  Cor  unum  et  anima 
una.  Sectarii  vero  tantis  odiis  tantaque  ani¬ 
morum  acerbitate  contendunt,  ut  plura  fere 
sint  in  eorum  libris  convitia,  quam  verba. 
Neque  res  quasdam  leviores  reconditioris 
doctrinae  ad  ingenia  exercenda,  ut  schola¬ 
stici  faciunt,  sed  ipsos  articulos  Apostolici 
Symboli  ad  fidem  evertendam  et  labefacien¬ 
dam  in  dubium  et  in  quaestionem  vocant. 
Peragrate  Germaniam,  tot  invenietis  reli¬ 
giones,  quot  loca.  Quid  ego  dixi  loca  ?  Non 
est  civitas,  non  est  pagus,  non  est  domus, 
non  est  cubiculum  tam  exiguum,  ubi  saltem 
duo  reperiantur  (sunt  autem  semper  ut  mi¬ 
nimum  duo  :  nullus  enim  audet,  fortasse 
propter  latrones,  sine  socia  cubitare)  non 
est,  inquam,  cubiculum  tam  exiguum  ubi 


non  sit  una  parva  turris  Babylonica  Ipsi- 
met  confitentur,  ita  inter  se  dissentire,  ut 
spes  pacis  et  concordiae  nulla  sit. 

Sed  parum  esset,  si  solum  alii  ab  aliis,  et 
non  etiam  quilibet  a  seipso,  discordaret.  Ac 
ut  de  omnibus  sectis  judicium  ferre  possitis, 
cum  tamen  gratia  brevitatis  non  omnes  enu¬ 
meravimus,  attingam  primam,  mediam  et 
extremam,  caeteras  praetermittam.  Heeresis 
omnium  prima  Simonis  magi  fuit.  Ille  igi¬ 
tur  nonne  sicut  primus  haeresim  condidit, 
ita  primus  secum  pugnare  coepit?  Ipse  enim 
D.  Epiphanio  et  Augustino  testibus,  docuit 
aliquando,  legem  Dei  non  esse  a  Deo,  sed  a 
sinistra  virtute  ;  et  omnes,  qui  vetus  Testa¬ 
mentum  recipiunt,  in  aeternum  perituros. 
Deinde  sui  oblitus  affirmare  non  dubitavit, 
se  Deum  summum  et  verum  esse,  ac  in  Sa¬ 
maria  apparuisse  ut  Patrem,  in  Judaea  ut 
Filium,  in  Gentibus,  ut  Spiritum  sanctum  : 
et  eumdem  se  in  monte  Sina  legem  veterem 
per  manum  Moysis  Judaeis  dedisse.  Ariani, 
quorum  secta  in  serie  sectarum,  quasi  me¬ 
dium  locum  tenet,  nonne  ita  leves  et  incon¬ 
stantes  fuerunt,  ut  singulis  fere  annis,  et  fi¬ 
dem  et  symbolum  mutarent?  et  jam  non  di¬ 
cerent,  sic  docet  fides  Apostolica,  sed  sic 
docet  fides  tali  anno  edita  vel  tali  anno  ? 
Hinc  est  illa  B.  Hilarii  justissima  querimonia 
ad  Constantium  Augustum  :  «  Secta,  inquit, 
fides  temporum  potius,  quam  evangeliorum, 
dum  et  secundum  annos  scribitur  et  secun¬ 
dum  baptismi  confessionem  non  tenetur. 
Periculosum  nobis  admodum  est  atque 
etiam  miserabile,  tot  nunc  fides  existere, 
quot  voluntates  :  nam  dum  plures  fiunt,  ad 
id  coeperunt  esse,  ne  ulla  sit.  »  Et  rursum 
libro  primo  ad  eumdem  Constantium,  Aria- 
nos  comparat  aedificatoribus  imperitis,  qui¬ 
bus  sua  semper  displicent,  et  qui  semper 
destruunt,  ut  semper  aedificent  :  «  Novis, 
inquit,  vetera  subvertis,  nova  ista  rursum 
innovata  emendatione  scindis ,  emendata 
autem  iterum  emendanda  condemnas. »  Haec 
ille  de  Arianis,sed  quae  non  minus  in  Luthc- 
ranos  quadrant,  quorum  est  secta  sicut  no¬ 
vissima,  ita  etiam  pestilentissima.  Quoties 
enim,  quaeso,  illam,  suam  Augustanam  con¬ 
fessionem,  tantopere  apud  eos  celebratam, 
commutarunt?  Nonne  et  apud  illos  fides 
est  annorum  potius,  quam  evangeliorum ? 
Nonne  ipsi  etiam  semper  destruunt,  ut  sem¬ 
per  aedificent?  Quam  levem  Spiritum  san¬ 
ctum,  si  tamen  Spiritum  sanctum,  et  non 
potius  nequam,  Lutherani  habent? 

Sed  fortasse  Lutheri  discipuli  sibi  non 
constant,  Lutherus  vero,  qui  notam  menda¬ 
cii  docuit  esse  certissimam,  a  seipso  dissen¬ 
tire,  nunquam  ispe  a  seipso  dissensit?  Imo, 
auditores,  sine  mendacio  et  amplificatione 
dici  potest,  nullum  unquam  Haereticorum 
suiipsius  et  dictorum  suorum  fuisse  tam 
parum  memorem,  quam  Lutberum.  Quid  ? 
nonne  exstant  integri  libri  a  viris  doctissimis 
conscripti,  qui  nihil  aliud,  quam  Lutheri 
antilogias  et  pugnantes  inter  se  sententias 
continent?  Quid?  Quod  de  uno  articulo,  de 
communione  videlicet  sub  altera  specie  vel 
sub  utraque  specie,  triginta  sex  inveniuntur 
in  ejus  libris  contrariae  sententiae.  Ac  ut  ni¬ 
hil  dicam,  quod  Missam  aliquando  non  so¬ 
lum  pariem  summam  et  compendium  Evan- 
gelii  esse  voluit,  aliquando  nihil  magis  de¬ 
testatus  atque  execratus  est  ;  ut  taceam , 
quod  Sacramenta  Ecclesiastica,  modo  se¬ 
ptem,  modo  tria,  modo  duo,  modo  unum 
dumtaxat  esse  affirmavit.  Ut  praetermittam, 
quod  aliquando  in  Romani  Pontificis  prima¬ 
tum  nihil  dici  vere  posse  asseruit,  aliquando 
tam  multa  et  tam  contumeliosa  ipse  dixit, 
quanta  aures  piorum  ferre  non  possunt.  Ut 
ne  verbum  quidem  faciam,  quod  aliquando 
Joannem  Hus  tamquam  seductorem  et  Hae¬ 
reticum  publice  exhorruit,  aliquando  eum- 
dem  Joannem  et  sanctum  martyrem,  et  om¬ 
nes  ejus  articulos  Catholicos  et  Apostolicos 
appellavit.  Sicut  etiam  Joannem,  Magistrum 
suum  Wiclephum  jure  ab  Ecclesia  damnatum 
esse  docuit,  aliquando  eumdem  et  sanctissi¬ 
mum  et  optimum  doctorem  praedicavit,  et 
animam  suam  cum  anima  ipsius  esse  desi¬ 
deravit.  Ut  haec  et  similia  facile  patiar  sileri, 
unum  solum  ejus  opusculum  consideremus. 
Audite,  quid  in  sua  Babylonica  captivitate 
de  fidei  virtute  et  efficacia  dicat  :  «  Tam  di¬ 
ves,  inquit,  est  homo  Christianus  sive  bapti- 
zatus,  ut  etiam  volens  non  possit  perdere  sa¬ 
lutem  suam  quantiscumque  peccatis,  nisi 
nolit  credere.  »  Et  rursum  :  «  Nec  alia  via 
potest  homo  cum  Deo  convenire  aut  agere, 
quam  per  fidem,  opero  ille  nihil  curat.  »  At 
in  libro  de  visitatione  Saxonica,  quem  poste¬ 
rius  scripsit,  audite,  quam  aperte  istud  prae- 
cipuum  dogma  suum  evertat  :  «  Multi,  in¬ 
quit,  dum  audierunt,  ut  solummodo  cre¬ 
dant,  omnia  ipsis  peccata  remitti,  fingunt 
sibi  fidem,  et  putant  se  mundos  esse,  per 
quod  fiunt  temerarii  ac  securi  ejusmodi  au¬ 
tem  carnalis  securitas  prior  est  omni  er¬ 
rore  qui  ante  hoc  tempus  unquam  fuit.  » 


Haec  ille.  Quid,  quaeso,  nos  aliud  contra  eum 
dicere  possemus,  quam  quod  ipse  dicit  ?  Si 
credere  sola  fide  sibi  peccata  remitti  figmen¬ 
tum  est,  temeritas  est,  carnalis  securitas  est, 
error  gravissimus  est,  ut  ipse  jam  dicit,  cur, 
quaeso,  super  hoc  fundamentum  Evange- 
lium  et  omnem  suam  doctrinam  aedificavit  ? 
Quid  ?  quod  in  eodem  libro  de  visitatione 
Saxonica,  omnem  prorsus  doctrinam  suam 
evertit.  In  eo  libro  docet,  hominem  esse  li¬ 
beri  arbitrii  ad  facienda  vel  omittenda,  ut 
ipse  loquitur,  opera  externa.  In  eo  libro  do¬ 
cet,  Deum  requirere  a  nobis  non  solum 
fidem,  sed  externam  etiam  justitiam.  Ineo 
libro  eos  reprehendit,  qui  Christianam  liber¬ 
tatem  esse  putabant,  non  obedire  Nuperiori¬ 
bus,  non  jejunare,  comedere  carnes  in  qua¬ 
dragesima,  non  confiteri  peccata.  In  eodem 
libro  docet  ac  suadet,  Tureis  resistendum, 
et  cum  eis  bellum  audacter  gerendum.  De¬ 
nique  de  Missis,  de  psalmodia,  de  diebus  fe¬ 
stis,  de  excommunicatione,  de  campanis,  de 
scholis,  de  Superintendentibus  (sic  enim 
Episcopos  novo  nomine  appellandos  censuit) 
de  Hymno  Te  Deum  laudamus ,  et  cantico, 
Benedictus ,  in  precibus  matutinis  legendo, 
nova  praecepta  ac  decreta,  quae  numquam 
reperit  in  verba  Dei  plura,  in  uno  libro  con¬ 
gessit,  quam  omnes  Romani  Pontifices  un¬ 
quam  constituerunt.  Attamen  etiam  pueri 
sciunt,  semper  antea  Lutherum  contrarium 
docuisse.  Quid  saepius  repetit,  quam  liberum 
arbitrium  esse  rem  de  solo  titulo,  vel  figmen¬ 
tum  in  rebus  et  titulum  sine  re  ?  Quid 
saepius  moaet,  quam  Deum  praeter  fidem 
nihil  a  nobis  exigere  ?  Quid  saepius  docet, 
quam  libertatem  Christianam  omnes  homi¬ 
nes  tecisse  pares,  omnes  Sacerdotes,  omnes 
episcopos,  omnes  Pontifices,  etiam  feminas 
et  pueros  ?  Quid  saepius  clamat,  quam  Tur¬ 
eis  resistere,  esse  bellum  gerere  cum  Deo  : 
Tjuid  inculcat  saepius,  quam  Evangelium 
nulla  praecepta  ac  leges  humanas  tolerare  ? 
Ac  ne  ipsum  quidem  Evangelium  legem  ul¬ 
lam  aut  praeceptum  continere  et  vehementer 
cavendum,  ne  de  Christo  Moysen  et  de  Evan- 
gelio  legem  faciamus  ?  Quid  saepius  ridet, 
quam  Missas,  campanas,  psalmodias,  dies 
festos,  excommunicationes  ?  Quae  cum  ita 
sint,  quis  erit  tam  caecus,  qui  ex  symbolo, 
quod  nobis  ipse  dedit  ad  mendacia  cogno¬ 
scenda,  non  facile  videat  esse  omnia  figmen¬ 
ta. et  mendacia,  quae  docuit. 

Legimus  in  Apocalypsi :  Et  quinius  Ange¬ 
lus  tuba  cecinit ,  et  vidi  stellam  de  coelo  ceci- 

disse  in  terram:  et  data  est  ei  clavis  putei  abys¬ 
si ,  et  aperuit  puteum  abyssi ,  et  ascendit  fumus 
putei  sicut  fumus  fornacis  magnse ,  et  obscura¬ 
tus  est  solet  aer  de  fumo  putei.  Vaticinium  is¬ 
tud  quis  non  videt  diebus  nostris  in  Luthero 
esse  completum  ?  Siquidem  ante  Lutheri  ca¬ 
sum  erat  pene  universus  occidens  labii  unius 
et  sermonum  eorumdem,  summa  quoque  lux 
concordiae  et  unitatis  erat  in  Ecclesia.  Ceci¬ 
dit  Lutherus  de  firmamento  Catholicae  Ec¬ 
clesiae,  ubi  tamquam  stella  quaedam  lumine 
verae  fidei  et  orthodoxae  doctrinae  eruditione 
lucebat.  Accepit  elavem  erroris  et  seductio¬ 
nis,  aperuit  puteum  abyssi,  et  ecce  tanta  vis 
fumi  erupit  de  puteo,  et  Germaniam  fere 
totam  involvit,  ut  non  solum  justitiae 
Solem  Christum  Jesum,  Deum  nostrum 
tenebris  errorum  obscuratum  jam  non  vi¬ 
deat,  sed  nec  amicus  amicum,  nec  frater 
fratrem,  nec  pater  filium,  nec  filius  patrem, 
nec  mater  filiam,  nec  filia  matrem  agnoscat. 
Ecce  vobis  quam  mirabile  fecerit  Deus  inter 


possessiones  Israel,  et  possessiones  .Egyptio- 
rum,  quanto  miraculo  separaverit  Israel  ab 
AEgypto.  Ubicumque  AEgyptii  sunt  hoc  est 
Haeretici,  qui  sedent  Super  ollas  carnium ,  ei 
quorum  Deus  venter  est,  ibi  sunttenebrae  adeo 
horribiles  atque  palpabiles,  ut  se  mutuo  in 
eadem  domo  non  agnoscant.  In  terra  autem 
Jesse,  ubi  veri  Israelitse  et  Catholicae  Eccle¬ 
siae  filii  sunt,  ibi  lux  est  et  tanta  lux,  ut  fra¬ 
tres  nostros  etiam  apud  Indos  et  extremum 
orientem  positos  agnoscamus.  Quare  conser¬ 
vemus,  auditores,  hanc  lucem,  enitamur 
bonis  operibus,  ita  lucere  In  medio  nationis 
pravse ,  ut  simus  quasi  lucernae  ardentes  In 
caliginoso  loco ,  et  Ecclesia  Catholica  verum 
coelum  et  verum  firmamentum,  plenum  mul¬ 
tis,  et  magnis  luminibus  videatur,  ut  postre¬ 
mo  videntes  ethnici  atque  Haeretici  lumen  fi¬ 
dei  operumque  nostrorum,  tenebras  suas 
agnoscant,  et  ab  iis  ad  veram  lucem  aliquan¬ 
do  Domino  propitio  convertantur. 

Ostenditur ,  legem  Dei  hoc  singulare  habere,  quod 
omni  errore  careat ,  siquidem  vel  ipso  Lu - 
thero  teste ,  unicus  error  arguit  legem  non  esse 
Dei.  Puritas  Ecclesiae  ex  sacra  Scriptura ,  Co- 
nonihus  et  decretis  Pontificum  et  Conciliorum 
atque  institutionibus  SS.  Patrum  sufficienter 
patere  confirmatur.  Quam  ridiculos  se  faciant 
haeretici  pravam  vitam  nobis  objiciendo,  vel 
unius  Luiheri  inconstantia  deprehenditur.  Ob 
oculos  ponitur  impuritas  et  absurditas  legum 
quarundam  gentilium,  eorumdem  etiam,  qui 
apud  eos  sapientissimi  et  sanctissimi  haben¬ 
tur;  quales  fuere  Lycurgus,  Plato  et  Aristo¬ 
teles,  Lex  mahumetana,  quae  tamquam  farra¬ 
go  omnium  hceresium,  quanta  impuritate  sca¬ 
teat,  explanatur.  Ad  legem  Haereticorum  de¬ 
scendendo,  praecipui  quidam  Lutheri  et  secta¬ 
riorum  errores  enarrantur,  et  obiter  refellun¬ 
tur;  quos  tamen  omnes  superat  ille,  qui 
Deum  causam  et  auctorem  peccati  faciunt. 
Demonstratur  ex  impuritate  doctrinae  sequi 
impuritatem  vitee ;  et  per  consequens,  Luthe _ 
rus  polluta  sua  doctrina  malorum  Iliada 
Europae  invexisse  convincitur. 

Religionem  Christianam  solam  esse  veram 
et  a  Deo  institutam  religionem,  et  in  ea  sola 
remissionem  peccatorum,  et  spem  salutis  at¬ 
que  haereditatis  aeternae  pignus  reperiri  ex 
antiquitate,  amplitudine,  firmitate  et  conso¬ 
nantia  atque  concordia  admirabili  Catholicae 
doctrinae,  quibus  ea  omnibus  sectis  et  super¬ 
stitionibus  antecellit,  sine  controversia  satis, 
ut  arbitror  superioribus  orationibus  demon¬ 
stravimus.  Sequitur  nunc,  optimi  auditores, 
ut  ex  puritate  et  sinceritate  ejusdem  doctri¬ 


nae  Domino  bene  juvante,  rem  eamdem  os¬ 
tendamus.  Id  enim  est  quintum  ex  iis,  quae 
in  nostra  oratione  prima  explicanda  propo¬ 
suimus. 

Est  igitur  legis  nostrae  singulare  privile¬ 
gium,  eximia  quaedam  puritas.  Nam  cum 
omnes  sectae  et  leges  Philosophorum  Paga¬ 
norum,  Haereticorum  cum  aliquibus  veris 
sententiis,  aliquos  simul  exploratos  errores 
et  cum  paucis  vitae  humanae  non  inutilibus 
institutis,  multa  probitati  ethonestati  morum 
adversa  contineant,  sola  Lex  Domini  vere 
immaculata ,  nullum  omnino  errorem  cum 
tam  multis  et  sublimibus  veris  sententiis, 
quas  praedicat,  nec  ullum  turpe  praeceptum 
cum  innumeris  sanctissimis,  et  hominum  so¬ 
cietati  utilissimis  et  saluberrimis  institutio¬ 
nibus  admixtum  habet,  quod  est  argumen¬ 
tum  apertissimum  et  maximum,  solam  no¬ 
stram  legem  veri  Dei  esse  legem.  Nec  enim 
fieri  potest,  ut  cum  Dei  perfecta  sint  opera, 
ipseque  sit  ipsa  sapientia  et  bonitas,  ut  ali¬ 
quid  falsum  vel  turpe  recipiat.  Et  non  solum 
nostri,  sed  etiam  adversarii  confitentur,  u- 
num  solum  exploratum  errorem  sufficere,  ut 
aliqua  lex  jure  non  Dei,  sed  hominum  vel 
etiam  daemonum  lex  esse  judicetur.  Certe 
Martinus  Lutherus  in  Emseri  librum  scri¬ 
bens,  ita  loquitur:  «Si  semel  deprehenderer 
ita  mentitus,  falsus  et  crasse  stolidus,  jam 
mea  doctrina  et  honor  et  fides  et  fidelitas  fi¬ 
nem  penitus  haberet.  Unusquique  me  pro 
nequam  et  infami  nebulone,  ut  aequum  est 
habiturus  esset.  »  Rursus  idem  de  ccena 
Christi  verba  faciens :  «  Quando  Schwer- 
meri,  inquit,  in  uno  articulo  falsi  manifeste 
deprehenderentur,  per  hoc  essemus  nos  suf¬ 
ficienter  a  Deo  admoniti,  ne  eis  credere¬ 
mus.  »  Item  contra  Angliaj  regem  Henricum  : 
«  Quis  credat,  inquit,  eum  velle  in  loco  ve¬ 
rum  dicere,  qui  tam  manifeste  ac  impuden- 

t^r  hoc  in  loco  mentitur?»  Quae  Martini 
Lutheri  apertissima  et  verissima  testimonia 
diligenter  retinenda  et  memoriae  commen¬ 
danda  sunt,  erunt  enim  causas  nostrae  paulo 
post  non  parum  utilia. 

Jam  igitur  Catholicam  Ecclesias  nostrae 
doctrinam,  ea  qua  dicimus  puritate  et  since¬ 
ritate  nitere  nullo  negotio  etiam  ab  homini¬ 
bus  mediocriter  eruditis  ostendi  ac  defendi 
potest.  Legite  Scripturas  divinas,  legite  ca¬ 
nones  et  decreta  Pontificum  et  Conciliorum, 
legite  sanctorum  Patrum  institutiones,  ut 
Basilii,  Augustini,  Benedicti,  Francisci,  certe 
videbitis  nihil  turpe,  nihil  flagitiosum,  nihi{ 
iniquum  in  Ecclesia  Catholica  doceri,  et  con¬ 
tra  naturalem  legem  perfecte  exprimi,  Deum 
ut  finem  omnibus  praeponi,  omnes  homines 
inter  se  vinculo  pacis  et  charitatis  conjungi 
coli  et  laudari  omnes  virtutes,  omnia  vitia 
reprehendi  et  prohiberi.  Testes  sunt  vita  et 
mores  sanctorum;  nemo  enim  unquam  per¬ 
fecte  legem  Evangelicam  observare  conatus 
est,  qui  non  homo  integerrimus  et  sanctis¬ 
simus,  omnibus  venerandus  et  admirandus 
evaserit.  Praedicantur  quidem  in  Ecclesia 
mysteria  sublimia,  et  quae  rationem  omnem 
et  intelligentiam  superant:  sedet  B.  Thomas 
Aquinas,  ut  alii  non  pauci  ostenderunt,  nul¬ 
lum  esse  Christianorum  mysterium,  quod 
'cum  evidenti  et  aperta  ratione  naturali  pu¬ 
gnet.  Posse  etiam  Deum  multa  facere  subli¬ 
miora  et  abstrusiora,  quam  ut  eft  nos  cogno¬ 
scere  possimus,  stultus  est,  qui  non  intelligit, 
cum  videamus  in  rebus  villissimis  et  abje¬ 
ctissimis  vos  vehementer  caecutire.  Quis  enim 
hominum  posset,  vel  unius  formicae  aut  apis 
aut  alterius  vermiculi  plene  et  perfecte  natu¬ 
ram  expliepre?  Pari  ratione  multa  praecipit 
vel  consulit  catholica  dcctrina,  difficilia,  ar¬ 
dua  ut  dilectionem  inimicorum,  perpetuum 
coelibatum,  voluntariam  paupertatem,  sed 
quid  horum  cum  probitate  et  honestate  pug¬ 
nat?  Quid  non  admirandum  et  suspiciendum 
potius,  quam  vituperandum  et  contemnen¬ 
dum  est? 

Huc  accedit,  quod  nihil  adhuc  adversarii 
nostri  reperire  potuerunt,  in  quo  cum  leges 
nostras  reprehenderent,  non  ipsi  potius  re- 
diculi  omnibus  appaierent.  Piget  profecto  ac 
pudet  eorum  nugas  retexere.  At  multa  sunt 
flagitia  et  scelera  papistarum,  et  in  Eccle¬ 
siasticis  praecipue  regnat  ambitio,  dominatur 
avaritia,  viget  et  floret  luxui  ia,  usura,  simo- 
niae,  concubinae,  omnem  religionem  obscu¬ 
rarunt  ac  foedarunt.  Negare  non  possumus 


nec  volumus,  multos  in  Ecclesia  corrupte  et 
contaminate  vivere,  sed  unde  probabunt  no¬ 
bis  haeretici,  malos  istos  mores,  quos  in  ho¬ 
minibus  Ecclesiae  reprehendunt,  ex  Ecclesiae 
doctrina  proficisci?  An  non  eosdem  malos 
mores  nos  ipsi  semper  reprehendimus?  An 
non  mater  Ecclesia  usuras,  simonias,  concu¬ 
binatum,  et  alia,  quae  nobis  objiciunt,  sem¬ 
per  prohibet?  semper  punit?  semper  deplo¬ 
rat?  semper  detestatur  ?  Si  ergo  Lutheranis 
mali  nostri  mores  displicent,  quare  leges  et 
praecepta  Ecclesiae,  quibus  prohibentur  et 
puniuntur,  non  placent?  Fuit  illa  insania  et 
inconstantia  Lutheri,  cum  magna  contentio¬ 
ne  corruptos  mores  Ecclesiasticorum  argue¬ 
bat,  et  simul  canones  SS.  Patrum,  quibus 
mores  illi  prohibebantur,  publice  exurebat  : 
nonne  simul  voces  illas  suas  et  omnem  con¬ 
tentionem  condemnabat?  Numquid  non  illis 
flaminis  praedicare  omnibus  videbatur,  exu¬ 
stis  canonibus,  qui  legem  vivendi  contine¬ 
bant,  licere  jam  omnibusimpune,  et  sine  le¬ 
gibus  ac  regula  vivere,  et  nihil  jam  iniquum, 
nihil  nefarium,  nihil  sacrilegum  esse? 

Conferamus  modo,  si  placet,  castitatem 
Ecclesiae  cum  synagogarum  satanae  corru¬ 
ptionibus,  legite  librum  Theodoreti  primum 
ad  Graecos,  intelligetis  ex  eo,  nullas  unquam 
leges  veterum  ethnicorum  extitisse,  qui  non 
errores  aliquos,  quasi  maculas  habuerint, 
et  eas  ipsas  leges  turpissimas  et  humano  ge¬ 
neri  incommodas  maxime  fuisse,  easque 
praecipue,  quae  maximo  erant  in  pretio.  Per¬ 
sae  incestis  nuptiis  contra  omne  jus  humani¬ 
tatis  matribus  miscebantur.  Ab  Hyrcanis  et 
Bactris  homines  senes  non  propter  flagitia, 
sed  ex  consuetudine  religionis,  canibus  ad 
hoc  ipsum  nutritis  devorandi  objiciebantur. 
Apud  Scythas,  ii  qui  ad  animam  agentibus 
prae  caeteris  amabantur,  cum  mortuis  vivi  in 
sepulcris  confodiebantur.  Apud  Massagetas, 
ab  ipsis  affinibus  senes  publica  lege,  honoris 
gratia,  mactabantur,  et  devorabantur,  ut 
nimirum  non  mortua  et  inania,  sed  viva  et 
animata  sepulcra  suis  exhiberent.  A  Cartha- 
giniensibuset  aliis  multis  populis  proprii  filii 
jugulabantur. 

Sed  fortasse  erant  barbarae  istae  nationes, 
et  idcirco  barbaris  et  crudelibus  legibus 
vivebant  ?  Lycurgi  tamen ,  Platonis  at¬ 
que  Aristotelis  leges  optimae  et  sanctissimae 
habebantur:  imo  nihil  inquinatius,  nihil  tur¬ 
pius,  nihil  inhumanius.  Siquidem  leges  Ly¬ 
curgi  non  solum  adulteria,  sed  etiam  nefan¬ 
dum  illud  flagitium  permittebant,  propter 

quod  Sodoma  et  Gomorrha  igne  et  sulphure 
de  coelo  emisso  conflagarat.  Plato  vero  prae¬ 
terquam  quod  uxores  communes  esse,  etfoe- 
minas  non  minus,  quam  viros  in  palaestris 
nudas  exerceri,  et  equestrem  artem  discere 
volebat,  quae  turpissima  et  foedissima  sunt, 
illam  etiam  crudelissimam  et  plus  quam  bar¬ 
baram  legem  tulit,  ut  viri  et  foeminae,  postea- 
quam  aetatem  ad  gignendum  idoneam  exces¬ 
sissent,  explerent  quidem  pro  suo  arbitratu 
libidines  suas,  sed  conceptum  foetum  vivum 
numquam  ederent,  vel  si  casu  aliquo  ede¬ 
rent  eum  fame  ac  frigore  enecarent  :  quam 
legem  etiam  Aristoteli  Philosophorum  sapien- 
tissimo,  placuisse  videmus.  Quid?  Quod 
Plato  non  solum  vitium  illud  horiendum,  et 
contra  naturam  cum  Lycurgo  permisit;  sed 
etiam,  qui  eo  se  exercerent  beatos  post  hanc 
vitam  futuros,  et  praemia  magna  recepturos 
promisit?  Ecce  igitur  quales  ejus  hominis 
leges  fuerunt,  quem  veteres  deum  Philoso¬ 
phorum  et  divinum  appellandum  censuerunt 
ettamensolum  pauca  de  moribus  attigi.  Som¬ 
nia  et  deliria  Philosophorum  circa  Deum, 
de  industria  praetermisi,  ne  ego  ipse  delirare 
viderer,  si  in  eis  recensendis  occuparer.  Nara 
profecto  sapientius  mihi  fuisse  videtur  ali¬ 
quando  vulgus  Etnicorum  qui  Jovem  adul¬ 
terum,  et  Venerem  meretricem,  et  Mercu- 
'  rium  furem,  et  Vulcanum  claudum,  vel 
certe  Solem  et  Lunam  et  stellas  colebant, 
quam  Philosophi  isti,  qui  tanto  fastu  sapien¬ 
tiam  suam  jactabant.  Illi  enim  saltem  res  a- 
liquas,  quae- erant  vel  fuerant,  isti  sua  som¬ 
nia  et  phantasmata  pro  Deo  venerabantur. 
De  quibus  Apostolus  ad  Romanos  scribens  ; 
Evanuerunt ,  inquit,  in  cogitationibus  suis ,  et 
obscuratum  est  insipiens  cor  eorum ,  dicentes 
emm  se  esse  sapientes ,  stulti  facti  sunt.  Pro¬ 
pter  quod  trad'dit  eos  Deus  in  desideria  cordis 
eorum ,  in  immunditiam ,  ut  contumeliis  affi¬ 
ciunt  corpora  sua.  Tradidit  eos  in  reprobum 
sensum ,  ut  faciant  ea ,  quae  non  conveniunt. 

Jam  vero  lexMahumeti  impurissimi,  quam 
multa  habet  cum  apertissima  ratione  et  mo¬ 
rum  honestate  pugnantia  ?  Nihil  est  aliud 
lex  Mahumeti,  ut  ex  libro  Joannis  Damasceni 
de  centum  haeresibus  cognosci  potest,  quam 
monstrum  quoddam  horrendum,  informe, 
ingens,  ex  multis  haeresibus  et  superstitioni¬ 
bus  conflatum.  A  Judaeis  habet  horrorem 
carnis  suilla},  multitudinem  uxorum,  libel¬ 
lum  repudii,  circumcisionem,  creberrima 
baptismata.  Ab  haereticis  Arianis  habet 
Verbum  Dei  non  esse  Filium,  neque  Patri 


consubstantialem,  sed  creatum  et  servum.  A 
Nestorianis  habet  Christum  Dominum  de 
virgine  quidem  natum,  sed  solum  esse  ho¬ 
minem,  non  etiam  Deum.  A  Manichaeis  ha¬ 
bet.  Christum  neque  passum  neque  mortuum 
esse,  et  a  vino  perpetuo  abstinendum.  Ab 
Aristippo  et  Epicuro  habet  summam  beati- 
tudinem  in  hortorum  amcenitate  et  uxorum 
multitudine  cibo  et  potu  aliisque  corporis 
voluptatibus  positam  esse.  Porro  jejunium 
religiose  colunt  Mahumetani,  sed  ab  ortu 
solis  usque  ad  occasum:  noctu  vero  quando 
periculum  non  est,  ne  saltem  a  sole  videan¬ 
tur  et  apud  suum  Deum  violati  jejunii  rei  ac¬ 
cusentur,  liberum  esse  comedere  et  bibere 
usque  ad  satietatem.  Neque  jejunant  quovis 
tempore,  sed  dumtaxat  in  diebus  caniculari¬ 
bus  contra  omnem  rationem  et  humanitatem, 
tunc  enim  jejunium  corporibus  humanis  ma¬ 
xime  noxium  est,  et  ad  libidines  compri¬ 
mendas  non  usque  adeo  necessarium.  Po¬ 
stremo,  quod  maxime  stultitiae  signum  est, 
cum  lege  Moysis  et  Christi  Evangelio  pu¬ 
gnat,  et  tamen  Christum  et  Moysen  tamquam 
Prophetas  veracissimos  et  sanctissimos  ve¬ 
neratur.  Itaque  Mahumeti  propositum  non 
fuit  aliud,  quam  omnem  difficultatem  profli¬ 
gare,  quam  Christiani  homines  in  credendo 
et  operando  patiuntur.  Quia  difficile  erat, 
unica  uxore  contentum  esse  et  eam  non  posse 
dimittere ,  adh  esit  Judaeis.  Quia  difficile 
erat,  credere  unam  essentiam  in  tribus  per¬ 
sonis  subsistere,  adhaesit  Arianis.  Quia  diffi¬ 
cile  erat  credere  unam  personam  esse  in  dua¬ 
bus  naturis,  adhaesit  Nestorianis.  Quia  diffi¬ 
cile  erat  credere  Deum  Christum  pati  et  mori 
voluisse,  adhaesit  Manichaeis.  Quia  difficile 
erat,  propter  spiritualia  et  futura,  quae  non 
videntur,  contemnere  corporalia  et  praesen¬ 
tia,  quae  videntur,  adhaesit  Aristippo  et  Epi¬ 
cureis.  Quia  difficileerat  postremo,  Cht istum 
et  Moysen,  tam  perspicue  sanctos  et  Dei  ami¬ 
cos  non  recipere  et  non  minus  difficile  cum 
lege  Moysis  et  Evangelio  Christi  suam  legem 
conjungere,  Christum  et  Moysen  recepit,  sed 
legem  et  Evangelium  repudiavit. 

Venio  nunc  ad  Haereticos.  Habet  quidem 
omnis  haeresis  speciem  boni  et  veri,  si  non 
aliud,  saltem  veritatis  et  pietatis  pollicitatio¬ 
nem  :  ahoquin  sectatores  non  haberet.  Sed 
hoc  interest  inter  Ecclesiam  Christi  et  Haere¬ 
ticorum  synagogam,  quod  Ecclesiae  doctrina 
nihil  penitus  habeat  vel  rectae  rationi  vel  bo¬ 
nis  moribus  contrarium.  Haeresis  vero  nulla 
est,  quae  non  aliquos  evidentes  et  manifestos 

errores  contineat.  Sunt  omnes  Haeretici  si¬ 
miles  iis,  qui  dicuntur  lunatici,  qui  aliquan¬ 
do  lucida  intervalla  habent,  et  videntur  sa- 
pere,  modo  autem  delirant.  Ac  ut  Gnosticos 
et  Manichaeos  aliosque  veteres,  gratia  brevi¬ 
tatis,  praetereamus,  qui  hoc  ipso,  quod  defe¬ 
cerunt,  satis  ostendunt,  se  veram  fidem  et 
religionem  numquam  habuisse  :  Joannes  Wi- 
cleff  Patriarcha  Haereticorum  nostri  tempo¬ 
ris,  nonne  claris  et  disertis  verbis  inter 
alia  turpisssima  dogmata,  quae  in  Concilio 
Constantiensi  enumerantur  et  reprobantur, 
asserebat :  «  Deum  debere  obedire  Dia¬ 
bolo  ?  »  Quis  phreneticus,  quis  furiosus, 
etiam  totus  Diabolo  plenus,  haec  diceret  ? 
Quae  dubitatio  esse  potest,  an  hoc  sit  ve¬ 
rum  an  falsum  ?  Joannes  Hus  licet  nihil 
doceret  aliud,  nonne  hoc  ipso  se  impium, 
et  Dei  ac  veritatis  hostem  probavit,  quod 
Wicleffum  pro  Apostolo  et  Evangelista  re¬ 
cepit  ?  Martinus  Lutherus  cultor  et  laudator 
utriusque  Joannis  Wicleffi  et  Hus,  nonne 
simul  etiam  illorum  insanis  erroribus  et 
furoribus  potius  implicatur  ?  Sed  hic  jam 
tanta  et  tam  vasta,  sed  tamen  confusa  erro¬ 
rum  silva  et  mendaciorum  se  offert,  ut  si 
eam  ingrediar,  non  facile  confidam,  me  egre¬ 
di  posse. 

Omitto  primum,  quod  Lutherus  ita  frae- 
num  libidinibus  laxavit,  ut  liceat  per  ejus 
Evangelium  moechari  et  fornicari,  cum  Chri¬ 
sti  Evangelium  etiam  aspectum  impudicum 
prohibuerit :  liceat  Christo  fidem  datam  de 
virginitate  non  servare,  imo  non  liceat  serva¬ 
re,  cum  Christus  ipse  et  Apostolus  ejus  tantis 
laudibus  virginitatem  extulerint  et  verbo  et 
exemplo  homines  ad  eam  colendam  inflam¬ 
maverint  :  liceat  postremo  omnia  scelera  ac 
flagitia  impune  perpetrare,  imo  aliquid  boni 
agere  non  liceat,  sed  peccet  omnis,  qui  bene 
agere  conatur,  cum  Evangelium  totum,  et 
omnis  divina  Scriptura  ad  vitia  fugienda 
et  virtutes  consectandas,  et  opera  bona  cum 
recta  et  sana  fide  conjungenda  nos  hortetur. 

Omitto,  quod  non  solum  epistolam  Jacobi 
et  Judae  et  alia  queedam,  sed  etiam  ipsa 
Evangelia  Matthaei,  Marci,  Lucae,  penitus 
nihil  facit.  Nam  in  praefatione  super  novum 
testamentum  claris  verbis  docet,  abolendam 
esse  communem  illam  opinionem,  quod 
sunt  tantum  quatuor  Evangelia.  Unicum 
enim  et  pulchrum  esse  Joannis  Evangelium 
et  verum.  Ex  quo  apte  sequitur,  vel  nulla 
vel  fueda  esse  Matthaei,  Marci,  Lucae  Evan¬ 
gelia,  Neque  alia  de  causa  tam  severus  con¬ 


tra  Matthaeum,  Marcum  et  Lucam  extitit, 
quam  quod  Evangelia  ab  eis  conscripta,  le¬ 
ges  et  praecepta  vivendi  continere  et  operum 
bonorum  necessitatem  et  persuadere  vide¬ 
rentur. 

Omitto,  quod  Lutherus  una  cum  Wi- 
clepho  et  Calvino,  aliisque  sectariis  pene 
omnibus  quin  etiam  cum  Stoicis  et  Manichae¬ 
is  affirmare  non  timet,  nihil  esse  liberum  vel 
contingens,  sed  fatali  omnia  et  absoluta  ne¬ 
cessitate  evenire. 

Omitto  quod  Zwinglium  Nestorianismi  re¬ 
prehendens,  incidit  ipse  nescio  an  volens, 
an  imprudens,  in  errorem  multo  graviorem 
nempe  in  Euthychianismum  :  «  Negotium, 
inquit,  alicubi  fuit  mihi  cum  Nestorianis 
(Zwinglianos  intelligens)  qui  pertinacissime 
disputabant,  quod  Christi  divinitas  non  pos¬ 
set  pati.  »  Itaque  existimavit  Lutherus  Chri¬ 
sti  divinitatem  posse  pati.  Unde  fluxit  illud 
Andreae  Musculi  praeclarum  dogma,  divinita¬ 
tem  in  cruce  passam  et  mortuam.  Quo  furo¬ 
re  quid,  quaeso,  furiosius  cogitare  potest? 
Putatis  intelligunt,  quid  sit :  «  Divinitas  in 
cruce  mortua  est?  n,  Nonne  divinitas  est 
aeternitas?  Nonne  de  ratione  et  essentia  ejus 
est  semper  esse  ?  Quomodo  igitur  divinitas 
mori  potest?  Potestne  aeternitas  aliquando 
non  esse  ?  Quae  est  haec  insania  Lutheri  et 
discipulorum  ejus?  qui  in  re  tam  facili  tam 
facile  hallucinantur,  quid  facient  in  rebus 
difficilioribus  ? 

Omitto  quod  Philippus  in  apologia  pro  sua 
confessione  Augustana,  omnino  contendit, 
ante  tempora  Gregorii,  hoc  est,  ante  annum 
sexcentesimum,  nullum  veterum  meminisse 
invocationis  sanctorum  :  cum  tamen  nullus 
veterum  non  meminerit.  Meminit  B.  Au¬ 
gustinus  tractatu  84  in  Joannem:  meminit 
Hieronymus  in  Epitaphio  S.  Paulae:  memi¬ 
nit  Ambrosius  in  libro  de  viduis :  meminit 
Maximus  in  oratione  in  Sanctam  Agnetem  : 
meminit  Nazianzenus  oratione  in  Basililium : 
meminit  Basilius  in  oratione  in  quadraginta 
Martyres,  breviter  omnes  meminerunt. 

Omitto  quod  Calvinus  in  illa  praeclara  sua 
institutione,  numerum  ordinum  minorum 
commentum  esse  docet  Canonistarum  et  Sor- 
bonistarum,  cum  sigillatim  omnium  mino¬ 
rum  ordinum  meminerit  B.  Ignatius  in  epi¬ 
stola  ad  Antiochenos :  meminerit  B.  Clemens 
secundus  a  Beato  Petro  Romanus  pontifex 
in  epistola  ab  Fabianum  Antiochenum:  me¬ 
minerit  quartum  Concilium  Cartaginiense, 
meminerint  alii  plures,  qui  Sorbonistas  et 

Canonistas  multis  saeculis  antecesserunt.  An 
non  Eusebius  Caesariensis  libro  sexto  Eccle¬ 
siasticarum  historiarum  ex  epistola  Cornelii 
refert,  in  unius  Romanae  Ecclesiae  clero  fuis¬ 
se  temporibus  illis  circa  annum  Domini  du¬ 
centesimum  quinquagesimum,  presbyteros 
quadragenta  quinque,  Diaconos  septem,  sul- 
diaconos  septem,  Acolytos  quadragenta  duos, 
exorcitas  cum  lectoribus  et  ostiariis  quin- 
quagentaduos?  poteratne  igitur  splendidius  et 
illustrius  Calvinus  in  hac  parte  mentiri. 

Ista  omnia  et  alia  infinita  mendacia  aper¬ 
tissima,  quae  defendi,  et  excusari  nullo  modo 
possunt,  etiamsi  coelum  cum  terra  misce¬ 
rent,  et  omnes  dsemones  ab  inferis  excita¬ 
rent,  quibus  illi  imperitos  populos  misere 
circumveniunt,  facile  patior  sileri.  Unum 
dumtaxat,  in  quo  sectari  pene  omnes  con¬ 
veniunt  commorabor.  Nam  ut  ex  Luthero 
didicimus,  cum  unum  exploratum  errorem 
aliquo  detegimus,  satis  a  Deo  admoniti  su¬ 
mus,  ne  ei  deinceps  in  aliquo  credamus. 
Lutherus  igitur  in  libro  de  libero  arbitrio,  et 
Calvinus  lib.  primo  ^Institutionum  capite 
octavo  et  alibi  frequenter,  ex  Wicletfo  acce- 
ceptum  dogma  mordicus  defendunt.  «  Om¬ 
nium  scelerum  et  flagitiorum  causam  effi¬ 
cientem  esse  Deum,  ipsum  velle  ipsum  con¬ 
stituere,  ut  peccata  fiant.,)  Quam  Sententiam 
Philippus  Melanchthon  Annotat,  in  episto¬ 
lam  ad  Romanos, illustrare  volens  ore  sacri¬ 
lege  affirmare  non  dubitavit  :  «  Non  minus 
proprium  opus  Dei  Judee  proditionem,  quam 
vocationem  Pauli  fuisse.  »  Quid  vobis  de 
istis  dogmatibus  videtur?  Nonne  invenerunt 
sectarii  nostri  temporis  turpiores  magistros, 
quod  imitantur ,  quam  Manichaeos  ,  quos 
semper  Ecclesia  Catholica  tamquam  omnium 
scelestissimos  et  impurissimos  exhorruit?  et 
tamen  eos  ipsos  imitari  non  contenti  quan¬ 
tum  ad  impietatem  et  blaspbemiam,  eos 
longo  post  se  intervallo  reliquerunt.  Mani¬ 
chaei  enim  auctorem  quidem  peccatorum 
Deum  fatebantur, sed  Deum  quemdam, quem 
ipsi  fingebant  nalura  ipsa  malum,  quem 
etiam  materiam  et  Daemonem  vocabant.  Ne¬ 
que  tam  stulti  unquam  fuerunt  Manichaei,  ut 
in  bonum  et  verum  Deum  peccatorum  cau¬ 
sam  referrent.At  novi  isti  magistri  in  Israel, 
ipsi  summo  et  bono  et  vero  Deo  causam  pec¬ 
catorum  attribuunt  :  horret  sane  animus, 
fugit  mens,  haec  tam  profana,  tam  nefanda, 
tam  perniciosa  referre.  An  Judaei  perfidi,  an 
immanes  Tureae,  barbaraeque  gentes  de  Deo 
non  rectius  saepe  philosophantur?  Quis  non 


videt  ab  istis,  qui  omnem  sapientiam  sibi 
assumunt  prima  fidei  elementa,  vel  crasse 
nesciri  vel  insane  contemni  vel  superbe 
violari?  Quid  vero  si  Beatus  Hilarius  nunc 
adesset,  an  non  in  vocem  illam  sibi  consue¬ 
tam  erumperet  :  «  0  miseras  aures  meas, 
quae  tam  funestae  vocis  sonum  audierunt.  » 
Et  Beatus  Irenaeus  numquid  non  diceret, 
quod  contra  Florinum  istam  ipsam  haeresim 
introducentem,  aliquando  dixit  :  «  Haec  dog¬ 
mata  sanam  doctrinam  non  habent.  Haec 
dogmata  dissentiunt  ab  Ecclesia  :  haec  dog¬ 
mata  in  summam  impietatem  eos  conjiciunt 
qui  eis  obtemperant.Haec  dogmata  ne  haere¬ 
tici  quidem  unquam  fuissent  ausi  pronun¬ 
tiare.  »  Itaque  non  Haeretici  sunt,  sed  plus 
quam  Haeretici  sunt,  qui  haec  dicunt.  Quod 
si  et  Apostolicus  vir  Polycarpus  nunc  ades¬ 
set,  an  non  suas  obturaret  aures,  ac  pro  con¬ 
suetudine  sua  gemens  iterum  diceret  :  «0 
bone  Deus,  in  quae  me  tempora  reservasti, 
ut  haec  audirem?  »  Quid  enim  hac  blasphe- 
mia  intolerabilius  ?  Ergone  Deus  est  auctor 
peccatorum  ?  ergo  ex  veritate  mendacium, 
ex  ipsa  bonitate  flagitia,  ex  luce  tenebrae, ex 
dulcedine  et  suavitate  fel  et  absynthium 
peccatorum  nascitur?  Cur  igitur  B.  Irenaeus, 
B.  Basilius  et  alii  Patres  libros  inscribunt, 
quod  Deus  non  sit  auctor  peccatorum?  Cur 
ipsa  Scriptura  tam  expresse  ait  :  Nemini 
mandavit  impie  agere ,  et  nemini  dedit  peccan¬ 
di  spatium ,  odio  est  Deo  impius ,  et  impietas 
ejus  ?  Cur  Apostolus  clamat  :  Numquid  ini¬ 
quitas  apud  Deum ?  A6s2V?alioquin  quomodo 
judicabit  Deus  hunc  mundum?  Si  Deus,  in¬ 
quit,  est  auctor  peccatorum,  qua  fronte  in 
judicio  puniet  peccatores?  Si  non  minus  est 
opus  Dei  proditio  Judae,  quam  conversio 
Pauli,  qua  aequitate  Judam  tormentis  addi¬ 
cet,  Paulo  attribuet  gloriam  sempiternam? 
Quae  tyrannis  immanior  cogitari  potest, quam 
ut  Deus  vivos  et  mortuos  puniat  peccatores, 
quos  si  sectariis  credamus,  peccare  coegit? 
Certe  videtis  qualia  sint  dogmata  secta¬ 
riorum:  et  putatis  credibile  esse  per  ora  tam 
impia  et  sacrilega  Spiritum  sanctum  loqui 
potuisse? 

Quae  cum  ita  sint,  mirum  non  est,  si  tam 
profana  dogmata  profanos  penitus  et  Paga¬ 
nos  mores  introduxerint.  Neque  id  nos  soli, 
sed  ipsi  etiam  conqueruntur  et  deplorant. 
Ipse  enim  Lutherus  est  qui  in  sermone  quo¬ 
dam  de  Adventu  conqueritur, homines  multo 
esse  deteriores  tempore  sui  Evangelii  quam 
fuerint  unquam  inpapatu.  Audite  vero  quam 

serio  Paulus  Huberus,  qui  post  Lutherum  et 
Philippum  archisynagogus  extitit,  in  praefa- 
tione  super  commentaria  Philippi  in  episto¬ 
lam  ad  Corinthios,  mores  suorum  deplorat : 
«  Videbis,  inquit,  religionis  et  libertatis 
Christianae  foedissimum  abusum,  contemp¬ 
tum  et  neglectum  sancti  mysterii,  disputa¬ 
tionum  profanitatem,  direptionem  bonorum 
ecclesiae,  ingratitudinem  erga  fideles  mini¬ 
stros,  disciplinae  laxationem,  effrenem  con¬ 
tumaciam  juventutis  et  aliorum  vitiorum  se¬ 
getem  in  dies  uberrimam  succrescere;  quae 
mala  intuens  non  potest  non  vehementer 
animus  percelli,  et  interdum  quassari  flucti¬ 
bus  dubitationum,  ambigens  an  hic  coetus 
possit  esse  Ecclesia,  in  quo  tantum  sit  distra¬ 
ctionum,  confusionum  et  enormium  vitio¬ 
rum.  »  Haec  ille. 

Sed  cessent  istae  vanae  Lutheranorum 
querimoniae. Quis  enim  et  sibi  et  nobis  pacem 
et  serenitatem  abstulit?  Quis  tantos  mutus, 
tantos  tumultus,  tantas  et  tam  implacabiles 
tempestates  excitavit?  Quis  tot  latrocinio¬ 
rum  et  caedum,  tot  sacrilegiorum  causa  fuit? 
Quis  tantum  luti,  et  coeni  fornicationum  et 
adulteriorum  fecit?  Quis  tantam  corruptio¬ 
nem  morum,  tantumque  cumulum  vitiorum 
in  Europam  invexit?  An  non  Lutherus  et 
ejus  posteritas,  cum  docuerunt  Deum  bona 
opera  non  requirere,  imo  etiam  rejicere? 
Cur  igitur  homines  bene  agerent?  Clamave¬ 
runt  ex  ipso  suggestu,  esse  impossibilem 


castitatem,  et  «  si  non  vult  uxor,  veniat  an¬ 
cilla  »  :  cur  ig'tur  miratur,  si  omnia  implen¬ 
tur  adulteriis?  Admonuerunt  auditores  suos, 
Christianam  libertatem  omnes  homines  fe¬ 
cisse  pares,  et  nullum  esse  superiorem,  nul¬ 
lum  inferiorem  ;  cur  igitur  conqueruntur,  si 
eis  populi  non  obediunt?  Persuaserunt  mi¬ 
seris  hominibus,  non  esse  hominem  liberi 
arbitrii,  ab  ipso  Deo  cogi  ad  peccandum  : 
cum  vero  facit,  quod  in  se  est,  peccare  mor-i 
taliter  :  praeterea  sola  fide  remitti  peccata, 
nullam  requiri  contritionem,  nullam  confes¬ 
sionem,  nullam  satisfactionem,  et  quid, 
quaeso,  hinc  sequitur;  nisi  quod  homines  sine 
ullo  ullo  metu,  sine  ullo  pudore,  sine  ullo 
fraeno,  summa  libertate  et  audacia  sese  in 
omnia  vitiorum  barathra  praecipitent?  Cur 
enim  conei.tur  bene  agere,  si  nec  possunt 
nec  est  necessum,  et  perinde  est  quicquid 
agant?  Vidit  haec  infelix  Lutherus,  et  idcirco 
tanto  labore  in  illa  sua  Saxonica  visitatione 
conatus  est  postea  contra  suum  ipsius  evan- 
gelium  tam  multis  praeceptis  et  institutis  vi¬ 
tiis  et  sceleribus  occulere.  Sed  frustra  sunt 
omnia,  nisi  ad  veram  fidem  et  puram  doctri¬ 
nam  castamque  revertantur.  Nec  enim  po¬ 
test  malum  semen  doctrinae  bonam  segetem 
operum  producere  :  neque  malus  corvus 
bonum  ovum  :  et  ut  Dominus  ait :  Non  potest 
arbor  mala  fructus  bonos  facere.  Haec  de 
puritate  doctrinae  catholicae  sufficiant. 

SYNOPSIS 

Ut  sol  et  luna  in  coelo,  oculi  in  corpore  se  ha¬ 
bent  ;  ita  lumen  miraculorum  et  Prophetice 
in  Ecclesia  Catholica  se  habere  di  claratur. 
Atque  ut  demonstretur ,  gloriam  miraculorum 
semper  in  Ecclesia  viguisse ,  sedecim  a  Chri¬ 
sti  adventu  seriatim  recensentur  scrcula ,  in 
quibus  singulis  homines  sanctitate  claros  et 
miraculis  illustres  extitisse  ostenditur  :  Maxi¬ 
me  vero  praeter  alios  plurimos  celebrantur 
passim  Blandina  femina  Martyr ,  milites  in 
Marci  Aurelii  imperatoris  exercitu  Christiani, 
Grcgorius  Neoccesariensis  Episcopus ,  B  Eu- 
genius ,  S.  Joannes  papa ,  Marcus  Monachus, 
S.  Maurus  et  B.  Pater  Benedictus ,  Episcopi 
quidam  ab  Arianis  linguis  preeeisis  loquentes , 
B.  Malachias ,  S.  Bernardus ,  S.  Dominicus, 
S.  Franciscus,  S.  Catharina  Senensis,  S.  Fran- 
ciscus  de  Paula;  qui  postremus  per  accuratam 
comparationem  Luthero,  utpote  suo  coaetaneo, 
opponitur.  Tandem  miracula  quce  nostro  hoc 
saeculo  in  lndiis  a  B.  Francisco  Xaverio  so¬ 
cietatis  Jesu  edita  sunt,  narrantur ,  et  ad 
fidem  tot  miraculis  stabilitam  conservandam 
serio  admonemur. 

Quemadmodum  optimus  ille  et  sapientis* 
simus  artifex  Deus  magnum  hunc  globum, 
quem  cernimus  et  in  quo  habitamus,  duobus 
clarissimis  luminibus  sole  et  luna,  quasi 
duobus  oculis,  tum  ad  speciem  et  decorem 
universi,  tum  ad  utilitatem  et  commodum 
rerum  viventium  exornavit;  et  in  corpore  hu¬ 
mano  quod  tamquam  parvus  mundus  quidam 
est,  et  cum  ipso  magno  mundo  partium  mul¬ 
titudine  et  varietate  contendit,  duos  oculos, 


quasi  solem  et  lunam,  in  summo  vertice  po¬ 
suit.  Ita  quoque,  optimi  auditores,  Ecclesiam 
suam  Christus  quam  instar  corporis  cujus- 
dam  optime  constituti,  et  tamquam  coelum 
quoddam  et  firmamentum,  esse  voluit,  duo¬ 
bus  maximis  luminibus,  splendore  miracu¬ 
lorum  et  luce  prophetica,  ita  illustravit,  et 
ab  omnibus  Satante  synagogis  separavit, l# ut 
vere  sint  caeci,  qui  eam  non  vident.  Surge 
illuminare  Hierusalem ,  quia  ecce  tenebrae  ope¬ 
rient  terram  et  caligo  populos :  super  te  autem 
orietur  Dominus  et  gloria  ejus  in  te  videbitur. 
Hoc  est  discrimen  inter  Hierusalem,  quae  est 
Christi  Ecclesia, civitas  Domini, civitas  sancta, 
civitas  regis  magni,  civitas  super  montem 
posita  et  terras  ac  populos  Ethnicorum  et 
Haereticorum,  quod,  cum  terras  et  populos 
eorum  tenebrae  operuerint  et  caligo  involve¬ 
rit,  sola  Hierusalem  coelesti  luce  micat,  sola 
claret  miraculis,  sola  fulget  prophetico  lumi¬ 
ne,  sola  radios  suos  in  omnem  partem  orbis 
terrae  diffundit,  et  oculos  sanos  Catholicorum 
illustrat,  aegros  Haereticorum  excaecat. 

Atque  haec  sunt  argumenta  duo,  de  nu¬ 
mero  illorum  duodecim,  quaeque  initio  Ad¬ 
ventus  proposuimus,  quae  hodierna  et  duabus 
sequentibus  orationibus  ad  fidei  et  religionis 
nostrae  confirmationem  explicanda  sunt.  Ac 
de  miraculis  quidem  primo  loco  dicturi, 
ostendimus  primum  ab  apostolicis  tempori¬ 
bus  nullis,  unquam  saeculis  Catholicae  Eccle¬ 
siae  multa  et  praeclara  miracula  defuisse. 
Deinde  videbimus,  quid  ad  ea  miracula  Hae¬ 
retici  respondere  soleant.  Postremo,  ut 
etiam  Haereticos  sua  laude  non  fraudemus, 
eorum  miracula  breviter  commemorabimus. 

Percurramus  igitur,  si  placet,  sedecim 
saecula,  quorum  ab  adventu  Servatoris  quin¬ 
decim  jam  effluxerunt,  sextum  decimum 
nunc  agitur.  De  primo  saeculo  nihil  est  quod 

dicamus.  Exstant  enim  in  manibus  omnium 
et  toto  orbe  leguntur  volumina  Evangeli- 
orum,  Liber  Actuum  Apostolorum,  Hegesippi, 
Eusebii  et  aliorum  veterum  historiae,  quibus 
vel  Christi  vel  Apostolorum  ejus  miracula 
continentur. 

Alterum  saeculum,  quod  ab  anno  Domini 
centesimo  usque  ad  ducentesimum  duravit, 
sanguine  et  prodigiis  sanctorum  Martyrum 
et  virorum  apostolicorum  illustrissimum  fuit. 
Tunc  enim  sanctis  Martyribus  fere  omnibus 
commune  erat,  ut  eos  ignis  et  leones  aliaeque 
feroces  belluae  attingere  non  auderent  cujus 
miraculi,  ut  communis,  ac  pene  vulgaris  me¬ 
minit  etiam  S.  Martyr  Ignatius  in  epistola  ad 
Romanos.  Unum  dumtaxat  miraculum  ejus 
saeculi  recensebo.  Floruit  ea  tempestate  in 
Galliis  inter  alios  celeberrimos  Martyres 
Lugdunenses  (ut  Eusebius  initio  libri  iv. 
Historiarum  Ecclesiasticarum  scriptum  reli¬ 
quit),  femina  quaedam  nomine  Blandina, 
quae  cum  putaretur  ab  omnibus  ob  nimiam 
corporis  teneritudinem  statim  in  primis  sup¬ 
pliciis  defectura,  tamen  Dei  virtute  confir¬ 
mata,  inaudita,  atque  exquisitissima  tormenta 
a  mane  usque  ad  vesperam  per  multos  dies 
cum  admiratione  omnium  superavit.  Porro 
interrogata,  unde  tantas  vires  haberet  ad 
patiendum,  respondebat,  se  quoties  vocem 
illam  bonse  confessionis  emisit  :  a  Christiana 
sum  » ,  toties  sibi  vires  in  integrum  restau¬ 
ratas  fuisse.  Quod  miraculum  alio  illustriori 
miraculo  cumulavit  :  saepius  enim  ferocissi¬ 
mis  feris  objecta,  nihil  unquam  ab  eis  laesio¬ 
nis  aut  molestiae  pati  potuit.  Atque  haec  duo 
genera  miraculorum  majori  parti  sanctorum 
Martyrum,  illis  temporibus  communissima 
fuerunt.  Eodem  tempore  cum  imperaitor 
Marcus  Aurelius  in  Germania  bellum  gereret, 
et  undique  montibus  conclusus  ipse  cum 
eximio  exercitu  maxima  fame  et  siti  laboia— 
ret,  et  ab  innumerabili  Marcomanorum, 
Quadorum,  Wand  lorum,  Sarmatarum,  et 
Suevorum  multitudine  premi  atque  obrui  se 
videret,  vota  diis  patriis  de  more  Paganorum 
nuncupabat;  sed  cum  diu  orati  atque  obse¬ 
crati  dii  nullam  opem  tantis  malis  afferrent, 
Christianos  rogavit,  quorum  aliquos  in  exer¬ 
citu  esse  didicerat,  ut  ipsi  pro  sua  et  cuncti 
exercitus  salute  Christo  supplicarent.  Et  ecce 
statim  atque  Christiani  illi  milites  in  genua 
procubuissent  ac  Deo  preces  efferre  coepe¬ 
runt  magna  vis  diversi  generis  pluviae  ef¬ 
fusa  est,  quae  Romanos  quidem  largissime  et 
sine  injuria  reficiebat;  barbaros  autem  igne 


et  grandine,  crebrisque  fulminum  ictibus 
perterritos,  praesertim  cum  plurimi  occide¬ 
rentur,  in  fugam  convertebat,  quorum  terga 
Romani  usque  ad  internecionem  caedentes, 
gloriosissimam  victoriam,  et  omnibus  anti¬ 
quorum  tabulis  praeferendam,  rudi  parvoque 
militum  numero,  potentissimo  Christi  au¬ 
xilio  reportarunt.  Haec  vero  ita  se  habere 
testatur  Tertullianus  ad  Scapulam  et  in  Apo¬ 
logetico  :  testatur  Eusebius  in  quinto  Histo¬ 
rice  Eccles.  libro  capite  5;  testatur  Paulus 
Orosius  libro  septimo  suae  Historiae  :  testatur 
ipse  Marcus  imperator  in  litteris  ad  Senatum 
datis,  quae  nuper  ex  Vaticana  Bibliotheca  in 
lucem  prodierunt.  Denique  testatur  nomen 
novum  ejus  legionis,  ex  tunc  enim  legio  illa 
Christianorum,  legio  fulminea  vel  fulminatrix 
appellata  est. 

Jam  vero  tertium  saeculum  multos  peperit 
viros  illustres  ex  sanctitate  ac  miraculis  cla¬ 
ros.  Sed  omnium  illustrissimus  et  clarissimus 
fuit  magnus  ille  Gregorius  Neocaesariensis 
Episcopus,  qui  ob  operum  admirabilium 
perpetrationem  magnus  et  mirificus  a  Graecis 
dictus  est.  Nam  et  montes  transtulit,  lacus 
exsiccavit  et  baculo  suo  in  terram  defixo, 
qui  postea  in  arborem  excrevit,  fluminis  im¬ 
petum  exercuit  et  feminam  quamdam  a 
morte  ad  vitam  revocavit,  ac  oraculo  Apol¬ 
linis  respondendi  facultatem  quando  placuit, 
ademit,  et  quando  placuit,  restituit.  Haec 
vero  non  Ruffini  commenda  sunt,  ut  Magde- 
hurgenses  historiae  somniant :  nam  et  Basilii 
Magni  in  libro  de  Spiritu  sancto,  et  Nysseni 
in  historia,  quam  de  vita  et  gestis  ejus,  de 
quo  loquimur  Magni  Gregorii  accurate  con¬ 
scripsit,  et  B.  Hieronymi  lib.  de  viris  illu¬ 
stribus  aliorumque  veterum  et  sanctorum 
Patrum  testimonio  comprobantur. 

Porro  quartum  saeculum,  si  quod  aliud, 
virorum  sanctissimorum  signis  ac  prodigiis 
clarissimorum  feracissimum  fuit.  Tunc  in 
Orientem  claruerunt  S.  Antonius,  Hilarion, 
Nicolaus  Mirensis,  B.  Mairtinus  Turonensis, 
B.  Ambrosius  Mediolanensis,  aliique  plures, 
'quorum  innumera  et  maxima  miracula  ma¬ 
gnus  Athanasius,  B.  Hieronymus,  Gregorius 
■  Nyssenus,  Sulpitius,  Palladius,  Zozomenus. 
Socrates,  Theodoretus,  divusque  Paulinus 
memoriae  prodiderunt. 

Quinto  saeculo  cum  in  aliis  locis,  tum  po¬ 
tissimum  in  Africa  tempore  Wandalicae  per¬ 
secui  ionis,  multi  sancti  homines  signis  et 
prodigiis  enituerunt.  In  eo  fuit.  B.  Eugenius, 
quem  Victor  Uticensis  libro  altero  Wandalicae 

persecutionis  scribit  caeco  quidam  in  tota 
civitate  notissimo  ad  invocationem  augu¬ 
stissimae  Trinitatis,  quam  Ariani  tunc  oppu¬ 
gnabant  edito  signo  crucis  lumen  restituisse, 
Sed  illustrissima  sunt  ea  viginti  duo  mira¬ 
cula,  quae  B.  Augustinus  Jibro  vigesimo  se¬ 
cundo  de  Civit,  suis  temporibus  hoc  ipso 
quinto  saeculo  edita  fuisse  commemorat,  qui 
etiam  addit,  vix  minimam  partem  miracu¬ 
lorum  se  attigisse,  atque  affirmat  multos  li¬ 
bros  scribendos  fuisse,  si  vel  sola  miracula, 
quse  ad  solas  reliquias  Protomartyris  Ste- 
phani  in  sola  Africa  sola  biennio  edita  fuerant, 
recenseri  debuissent. 

Sseculum  sextum  quanto  numero  maximo¬ 
rum  prodigiorum  illustre  fuerit,  ex  libris  iv 
dialogorum  B.  Gregorii  Romani  et  ex  histo¬ 
ria  Gregorii  Turonensis  facile  cognosci  po¬ 
test.  Scio  rideri  hos  libros  ab  hsereticis;  sed 
ipsi  potius  ridendi  ac  simul  deplorandi  sunt. 
Magnus  enim  Gregorius  non  ea  scribit,  quse 
ante  duo  vel  tria  annorum  milia factaTuerant, 
sed  gesta  et  miracula  sanctorum  sui  sseculi, 
et  prsesertim  Italorum,  quse  ipse  omnium 
optime  noverat,  et  quse  facillime  ob  recen¬ 
tem  memoriam  a  multis  reprehendi  potuis¬ 
sent,  si  falsa  fuissent.  Itaque  velint  nolint 
Haeretici,  eo  sseculo  omnia  apostolica  signa 
revocata  sunt.  Tunc  S.  Joannes  Pontifex 
Romanus  Constantinopoli  omni  populo  in¬ 
spectante  coeco  lumen  restituit :  tunc  S.  Aga- 
pitus,  et  ipse  Romanus  Pontifex  in  eodem 
inspectante  populo  post  sacrorum  solemnia 
claudum  simul  et  mutum  curavit :  tunc  Mar¬ 
cus  Monachus  magnam  rupem  orando  loco 
movit  :  tunc  S.  Maurus  B.  Benedicti  disci¬ 
pulus  super  aquas  siccis  pedibus  ambulavit : 
tunc  beatissimorum  et  innumerabilium  san¬ 
ctorum  parens  Benedictus, inter  alia  miracula 
quibus  quotidie  coruscabat,  puerum  quem¬ 
dam  casu  ruentis  parietis  oppressum,  et  non 
solum  extinctum,  sed  etiam  confractum  et 
contritum,  ut  non  nisi  in  sacco  portari  po¬ 
tuerit,  orando  ad  vitam  et  sanitatem  subito 
revocavit tunc  in  Africa  catholici  quidam 
episcopi  ab  Arianis  radicitus  praecisis  linguis 
rectissime  et  plenissime  loquebantur.  Et  B. 
Gregorius  lib.  iii.  Dial.  c.  32.  se  episcopum 
quemdem  senem  vidisse  affirmat,  qui  eos 
sanctos  Episcopos  sine  linguis  loquentes  au¬ 
divit.  Asserit  quoque  unum  eorum,  cum  in 
peccatum  quoddam  luxuriae  incidisset,  statim 
donum  loquendi  sive  linguam  amisisse,  ut 
intelligant  fornicarii  et  impudici  homines, 
quantum  Deo  nostro  flagitiosa  et  impudica 

vita  displiceat ,  qui  donum,  quod  propter 
bonam  confessionem  contulerat,  propter  for¬ 
nicationem  abstulerat. 

Jam  septimo  sseculo  Christi  Ecclesiam  non 
periisse,  ut  multi  haereticorum  mentiuntur; 
sed  magnum  incrementum  suscepisse,  testis 
est  insula  Britannia,  quse  illo  sseculo  ad  prae¬ 
dicationem,  et  signa  et  prodigia  B.  Augu¬ 
stini  et  sociorum  ejus  fidem  Christi  recepit? 
testis  venerabilis  Beda,  qui  in  historia  gentis 
suse  miracula  ejusdem  B.  Augustini,  necnon 
B.  Melliti  et  sanctissimi  regis  Oswaldi  et 
aliorum  commemorat. 

Porro  sseculum  octavum  in  eadem  insula 
Britannia  tunc  recens  ad  fidem  conversa,  ut 
alias  interim  Ecclesise  Catholicae  partes 
omittamus,  multos  edidit  viros  clarissimos, 
ac  in  primis  sanctum  Cuthbertum  et  sanctum 
Joannem,  quorum  virtutes  et  miracula,  in 
quibus  etiam  et  mortuorum  excitationes  con¬ 
tinentur,  venerabilis  ille  Beda  in  eadem 
historia  memoriae  tradidit. 

Tria  sequentia  non  tam  viris  sanctis  et 
prodigiorum  effectoribus,  quam  bonis  et  di¬ 
ligentibus  scriptoribus  claruerunt.  Habet 
tamen  sseculum  nonum,  licet  sterile  admo¬ 
dum  fuisse  videatur,  cum  aliis  nonnullis  a- 
gnum  illum  Tharasium  Constantinopolita- 
num  Patriarcham,  qui  in  septima  Synodo 
contra  Iconomachos  pro  vera  fide  acerrime 
pugnavit,  quam  hoc  tempore  Calvini  sectato¬ 
res  acerrime  impugnant,  qui  miraculis  non 
exiguis  claruit,  ut  ex  Ignatio  Nicaeno',  qui 
vitam  ejus  litteris  mandavit,  intelligi  potest. 
Vidit  et  idem  saeculum  nonum,  in  posteriore 
translatione  corporis  sancti  Remigii  Rhe- 
morurn  archiepiscopi,  omnia  pene  morba- 
rum  genera  divinitus  curari. 

Decimum  saeculum  tametsi  scriptorum 
penuria  maxime  laboret,  habet  tamen  nihi¬ 
lominus,  praeter  alios  quosdam  illustrissi¬ 
mum  regem  Bohemorum  Wenceslaum  : 
habet  S.  Conradum,  habet  S.  Udalricum. 
Postremo,  ut  caeteros  omittam,  celeberri¬ 
mum  illum  Romualdum  Ravennatem,  cujus 
vitam  et  miracula  Petrus  Damianus  conscri¬ 
psit. 

Undecimum  saeculum,  in  Anglia  felicissi¬ 
mum  regem  et  virginem  Edwardum ;  nec 
non  sanctissimum  et  erudissimum  episcopum 
Anselmum  ;  in  Italia  vero  B.  Petrum  Da- 
mianum,  et  B.  Joannem  Gualbertum,  quo¬ 
rum  habemus  miracula  multa  et  magna  a 
fide  dignis  et  probatis  auctoribus,  tametsi 
minus  eloquentibus,  conscripta. 

Jam  quinque  ultima  saecula  ab  hsereticis 
nostri  temporis  maxime  contemnuntur  :  sed 
mihi,  quantum  attinet  ad  miracula,  floren- 
tissima  et  felicissima  esse  videntur.  Habuit 
enim  Romana  Ecclesia  sacculo  duodecimo, 
ut  alios  omittam  pene  infimtos,  duo  illa 
clarissima  lumina,  B.  Bernardum  et  B.  Ma- 
lachiam,  quorum  uterque  Romanae  sedi  ad¬ 
dictissimus  fuit,  quod  nec  haeretici  negant, 
uterque  signis  innumerabilibus  claruit,  quod 
negare,  etiamsi  velint,  non  possunt.  De  B. 
Malachia  ita  loquitur  B.  Bernardus,  postea- 
quam  non  nulla  ejus  miracula  enumeravit  : 
«Haec,  inquit,  dicta  sunt  pauca  quidem  deplu- 
ribus,  sed  multa  pro  tempore :  unde  satis  appa¬ 
ret,  Malachias  meus  quantus  in  meritis  fuit, 
qui  multus  in  signis  extitit.  Quo  enim  antiquo¬ 
rum  genere  miraculorum  Malachias'  non 
claruit?  Si  bene  advertimus,  pauca  ipsa, 
quae  dicta  sunt,  id  clare  docent,  non  pro¬ 
phetia  defuit  illi,  non  revelatio,  non  ultio  im¬ 
piorum,  non  gratia  sanitatum,  non  mutatio 
mentium,  non  denique  mortuorum  suscita¬ 
tio.  »  Beati  vero  Bernardi  (in  quo  ita  sum¬ 
ma  Religio  et  pietas  cum  summa  eruditione 
et  eloquentia  conjuncta  fuit,  ut  merito  a  non¬ 
nullis  Apostolus  XIII  nominetur)  signa  et  pro¬ 
digia  tam  multa,  tam  varia,  tum  admirabilia 
fuerunt,  ut  si  pro  dignitate  referantur,  mul¬ 
tos  libros  occupare  possint :  ego  sane  istis  die¬ 
bus  conatus  sum  eamiracula  enumerare,  quae 
in  quinque  libris  de  vita  ejus  conscriptis,  ab 
ipso  edita  referuntur :  sed  fateor,  multitudine 
victus  destiti.  Quid  enim  enumerarem,  cum 
uno  solum  die  et  uno  in  loco  circa  pagum 
quemdam  Constantiensis  dioecesis  ceecos  un¬ 
decim,  mancos  decem,  claudos  decem  et 
octo,  sola  manuum  impositione  curasse,  ii 
qui  viderant,  attestentur  ? 

Jam  saeculo  tertio  decimo  excitavit  Deus 
in  Ecclesia  sua  duo  alia  lumina  clarissima 
B.  Dominicum  et  B.  Franciscum,  qui  tum 
per  se,  tum  per  alios  suse  familiae  sanctissi¬ 
mos  viros  mundum  totum  innumerabilibus, 
et  maximis  signis  et  progidiis  illustrarunt. 
Ac  B.  Dominicus  quidem,  praeter  alia  mino¬ 
ra,  tres  mortuos  homines,  dum  in  terris  vi¬ 
veret,  ad  vitam  revocavit :  post  obitum  vero 
adhuc  plures  sua  apud  Deum  intercessione 
revocasse  fertuf.  Beatus  vero  Franciscus 
nullum  fere  diem  sine  multis  et  magnis  mi¬ 
raculis  transigebat  ;  nec  solum  dum  viveret 
inter  homines,  sed  etiam  dum  ad  coeleste  do¬ 
micilium  commigrasset,  signorum  gloria  in 
hominum  utilitatem  coruscabat  :  ex  quibus 


beatus  Bonaventura,  qui  vitam  ejus  diligen¬ 
ter  scripsit,  supra  nonaginta  commemorat, 
atque  in  iis  octo  mortuos  excitatos  et  septem 
caecos  curatos  refert.  Sed  signum  maximum 
et  singulare,  ac  quasi  prodigium  prodigio¬ 
rum  sacra  illa  stigmata  fuerunt.  Quid  enim, 
quaeso,  erat,  videre  hominem,  Christum  ip¬ 
sum  et  hunc  crucifixum,  in  suo  corpore  ad 
vivum  referentem  ?  manus  et  pedes  (ut  ver¬ 
bis  utar  D.  Boaaventurae)  clavis  divinitus 
transfixae  videbantur,  clavorum  capitibus  in 
interiori  parte  manuum  et  superiori  parte 
pedum  apparentibus,  et  eorum  acuminibus 
existentibus  ex  adverso,  erantque  clavorum 
capita  in  manibus  et  pedibus  rotunda  et  ni¬ 
gra  :  ipsa  vero  acumina  oblunga,  retorta  et 
quasi  repercussa,  et  de  ipsa  carne  surgentia 
et  carnem  reliquam  excedentia.  Dextrum 
quoque  latus  quasi  lancea  percussum,  rubra 
cicatrice  obductum  et  saepe  sanguinem  sa¬ 
crum  ostendebat.  Sane  qui  virum  istum  tam 
humilem ,  tam  sanctum ,  tam  sapientem, 
tanta  gloria  signorum  coruscantem,  ab  ipsis 
Domini  crucifixi  sacris  stigmatibus  in  testi¬ 
monium  ardentissime  charitatis  consignatum 
Dei  amicum  et  singularem  amicum  fuisse, 
et  veram  fidem  coluisse  et  docuisse  non  cre¬ 
dit,  cum  obstinatis  Daemonibus  optimo  jure 
numerari  potest.  Fidem  vero  ejus  nostram 
fidem  esse,  Haeretici  non  negant,  et  quando 
etiam  negarent,  testamentum  ejus  clamat, 
in  quo  nihil  magis  fratribus  suis  et  nobis 
omnibus,  quam  fidem  Romanae  Ecclesiae 
commendavit.  De  Sacramento  Dominici  cor¬ 
poris  ita  sentiebat,  ut  diceret,  eos,  qui  vide¬ 
rent  speciem  illam  panis  oculis  externis,  et 
oculo  interno  verum  Christi  corpus  sub  ea 
specie  existere  non  credunt,  non  minus  ad 
gehennam  condemnari  quam  Scribas  et  Pha- 
risaeos,  qui  Christi  humanam  naturam  vide¬ 
bant,  et  in  ea  divinam  delitescere,  credere 
non  volebant. 

Saeculo  quarto  decimo  praeter  alios  obscu¬ 
riores  sanctos  duae  admirabiles  feminae 
claruerunt,  Brigitta  Sveca  et  Catharina  Se- 
nencis  ;  ac  ut  de  posteriori,  quae  mihi  notior 
est,  aliquid  dicam,  ea  non  solum  ab  infantia 
sua  sponsum  animae  suae  Christum  incredi¬ 
bili  fervore  dilexit,  et  multis  et  magnis  mi¬ 
raculis  claruit;  sed  etiam,  quod  magis  ad¬ 
mirandum  est,  tanta  sapientia  divinitus 
infusa,  tantaque  efficacia  dicendi  praedita 
fuit;  ut  plures  ipsa  homines  peccatores  pri¬ 
vatis  colloquiis  ad  Deum  converteret,  quam 
multi  simul  concionatores  convertere  potuis- 

sent.  Unum  ejus  factum  breviter  comme¬ 
morabo.  Erat  quidam  eo  tempore  celeberri¬ 
mus  peccator,  cujus  conversionem  pene 
omnes  desperaverant  :  istum  igitur  B.  Ca- 
tharina  cum  aliquando  convenire  coepisset, 
multa  de  salute  animae  ipsius  loqui  coepit, 
sed  cum  ille  verbis  sanctae  virginis  quasi  lapis 
non  flecteretur,  illa  paululum  collecto  spi¬ 
ritu  intra  se  breviter  oravit,  et  statim  percus¬ 
sit  Dominus  petram  et  fluxerunt  aquae.  Ille 
siquidem  totus  perfusus  lacrymis,  corde  la¬ 
pideo  in  cor  carneum  repentina  mutatione 
converso,  poenitentiam  promisit  et  inchoavit. 
Tum  beata  illa  quasi  subridens  :  Disce, 
inquit,  quid  intersit  inter  dulcedinem  Patris 
nostri  Dei  et  hominum  duritiam  :  tam  longa 
oratione  tecum  egi,  et  numquam  me  audire 
voluisti ;  oravi  Deum  oratione  brevissima , 
et  statim  audivit. 

Saeculo  quinto  decimo  multa  lumina  in 
Ecclesia  sua  Deus  accendit,  ex  quibus  duo 
mihi  occurrunt  impraesentiarum :  B.  Vincen- 
tius  Ordinis  Praedicatorum  et  B.  Bernardus 
ordinis  Minorum  ;  utriusque  vitam  miraculis 
illustrem  scribit  Archiepiscopus  Antoninus, 
qui  eodem  saeculo  sanctitate  ,  eruditione  et 
miraculis  claruit.  Ista  Haeretici  non  solum 
non  credunt,  sed  nec  scire  quidem  dignan¬ 
tur,  quod  auctorem  receutiorem  habeant,  et 
testimoniis  veterum  destituantur  :  quasi  vere 
potuerunt  veteres  de  rebus  novis  scribere. 
Sed  cur,  quaeso,  B.  Antonio  de  miraculis 
eorum  sanctorum  non  credam,  qui  ejus  ae¬ 
tate  floruerunt,  et  credam  istis  insanis  ho¬ 
minibus,  qui  heri  aut  nudi ustertius  nati  sunt? 

Postremo  hoc  nostro  saeculo  illo  fere  tem¬ 
pore,  quo  Martinus  Lutherus  sua  zizania 
seminare  coepit,  floruit  in  Italia  alius  quidam 
Franciscus,  auctor  et  parens  hominum  illo¬ 
rum  religiosorum,  qui  in  Gallia  Boni  homi¬ 
nes,  in  Italia  Minimi  dicuntur,  qui  tam  mul¬ 
tis  et  eximiis  signis  enituit,  iit  nullus  sit 
ex  veteribus,  cum  quo  merito  comparari 
possit,  et  nonnullos  adhuc  hodie  superesse 
credibile  est,  qui  ea  signa  ut  ipsi  viderunt, 
vel  ab  ipsis  audierunt,  .qui  viderunt.  Ita¬ 
que  eodem  fere  tempore  (perpendite  quae¬ 
so  rem  istam)  homines  duo  contrarii  inter 
se  extiterunt,  Lutherus  in  germania,  Fran¬ 
ciscus  in  Italia.  Lutherus  cucullam,  quam 
habebat  abjecit;  Franciscus  induit  quam 
non  habebat.  Lutherus  docuit  nihil  valere 
jejunium  et  ciborum  delectum  esse  super¬ 
stitiosum  ;  Franciscus  ordinem  instituit,  in 
quo  qui  vivere  volunt ,  frequenter  jejunare 


et  perpetuo  a  carnibus  et  lacticiniis  se  ab¬ 
stinere  debent.  Lutherus  coelibatum,  obe- 
dientiam  et  voluntariam  paupertatem  tam¬ 
quam  res  inanes  et  hominum  commenta 
detestatus  est;  Franciscus  res  easdem  tam¬ 
quam  utilissima  Christi  consilia  incredibili 
devotione  complexus  est.  Lutherus  quotquot 
potuit  ex  monasteriis  ad  saeculum  vocavit ; 
Franciscus  quotquot  potuit  a  sarculo  pertra¬ 
xit  ad  monasteria.  Lutherus  Leonem  deci¬ 
mum  Antichristum  videri  et  haberi  voluit, 
Franciscus  eidem  Leoni,  cum  nondum  esset 
Pontifex,  pontificatum  praedixit ,  eique  ut 
vero  Christi  Vicario  Ordinem  suum  debita 
humilitate  ac  devotione  subjecit.  Uter  isto¬ 
rum  a  recto  tramite  deflexit  ?  Franciscus  an 
Lutherus?  Nam  uterque  recta  via  procul 
dubio  non  incedebant,  cum  eorum  vita  et 
mores  et  studia  essent  contraria  omnino. 
Sed  quod  haeremus  in  plano  ?  Quid  caliga¬ 
mus  in  sole  ?  An  non  Deus  ipse  quaestionem 
istam  dissolvit,  cum  unum  miraculis  maxi¬ 
mis  ornaverit  ;  alterum  vitiis  et  sceleribus 
cooperiri  permiserit?  Quid?  Praedicat  B. 
ille  Franciscus  adhaerendum  apostolicae  Sedi, 
frequentanda  jejunia,  colendum  coelibatum, 
sanctos  invocandos,  eorum  reliquias  et  ima¬ 
gines  honorandas,  et  miraculis  coruscat; 
praedicat  Lutherus  omnino  contrarium,  et 
ne  pulicem  quidem  unum  unquam  excitare 
potuit,  et  nos  dubitavimus  a  qua  parte  stet 
veritas?  An  non  Deus  cum  B.  Francisco  do¬ 
ctrinam  et  mores  miraculis  coelitus  confir¬ 
mat,  simul  Lutheri  doctrinam  et  mores  illis 
omnino  contrarius  contemnebat? 

Quid?  Quod  etiam  nostra  memoria  in  ex¬ 
tremo  Oriente  et  Septentrione,  in  ludiis  et 
insula  Japonia,  a  Catholicis  praedicatoribus 
in  ejus  fidei  confirmationem,  quam  Lutherus 
et  Calvinus  impugnant,  omnia  genera  mira¬ 
culorum  esse  patrata  constat?  Unum  solum 
exemplum  si  recitavero  finem  faciam.  Scri¬ 
bit  B.  Franciscus  Xaverius ,  homo  nostri 
ordinis,  qui  ab  India  usque  ad,Japonam  per 
immensum  spatium  maris,  et  terrarum  Chri¬ 
sti  Evangelium  seminavit,  et  multa  homi¬ 
num  millia  a  tenebris  errorum  ad  lucem 
veritatis  adduxit;  scribit,  inquam,  ad  ipsum 
generalem  praepositum  nostrae  Societatis  cui 
(certe  mentiri  nunquam  auderet)  se  cum  es¬ 
set  pene  solus,  et  per  se  omnibus,  qui  cura¬ 
tionem  corporis ,  aut  animi  postulabant, 
satisfacere  non  posset,  missise  pueros  recens 
baptizatos,  qui  symbolum  Apostolicum  et 
Christianas  preces  super  aegros  recitarent, 

et  multos  eo  modo  non  solum  torpore  sana¬ 
tos,  sed  etiam  beneficio  commotos  ad  fidem 
et  baptismum  accessisse.  De  ipso  vero  Fran- 
cisco  viro  sancto,  scribunt  ii,  qui  cum  eo 
versati  sunt,  quique  eum  saepe  viderunt  et 
audierunt,  eum  raro  admodum  orationem 
Dominicam  super  aegrotos  recitasse,  quin 
statim  curarentur  :  nec  solum  aegros  quos¬ 
cumque,  sed  etiam  mutos,  surdos,  caecos, 
paralyticos,  oratione  et  manuum  impositione 
curasse,  daemones  ejecisse,  mortuos  excitas¬ 
se,  et  quod  majus  est,  corpus  ejus  virgineum 
(nam  virgo  erat)  adhuc  integrum,  incorru¬ 
ptum,  vividum  et  suavem  odorem  spirans 
perdurare,  cum  tamen  initio  totos  quindecim 
menses  in  calce  defossum  jacuerit.  Quid  un¬ 
quam  tale  Haeretici  fecerunt  ?  Proferant  ipsi 
sua  miracula.  Ista  faciunt  ii,  quos  non  Lu- 
therus,  non  Calvinus,  sed  Romanus  Pontifex 
ad  praedicandum  mittit,  quique  novum  or¬ 


bem  a  cultu  idolorum,  non  ad  Lutherani- 
smum,  vel  Calvinismum  sed  ad  obedientiam 
Romanae  sedis  adducunt. 

Quare  nos,  auditores  optimi,  habentes 
fidem  tot  miraculis  confirmatam,  ut  vere 
cum  Richardo  et  S.  Victore  dicere  possimus, 
si  error  est  quem  tenemus,  tu,  Domine,  nos 
decepisti,  habente  litteras  Deo  sigillo  mag¬ 
ni  regis  divinitus  consignatas,  atque  muni¬ 
tas,  eas,  quaeso,  omni  diligentia  conserue- 
mus  :  neque  committamus,  ut  litteris  Dei 
quibus  solis  haeredes  regni  coelestis  instituti 
sumus,  dolo  Haereticorum,  nobis  ereptis, 
ipsi  suas  tabulas  nullo  sigillo  communitas 
obtrudant.  Tabulae  enim  Haereticorum  tabu¬ 
lae  mortis  sunt,  et  testimonium  infernorum^ 
iisque  litteris  persimiles,  quas  Urias  Hethae- 
us  ferebat,  quae  nihil  aliud,  quam  ejus 
damnationem  et  necem  continebant. 

DE  MIRACULIS  HAERETICORUM 


SYNOPSIS 

Objectiones  Hcereticorum  contra  gloriam  mira¬ 
culorum  diluuntur  ;  qui  in  primis  illa  sim¬ 
pliciter  negant,  quod  absurdissimum  esse  con¬ 
firmatur.  Deinde,  en  fieri  doemonum  prccsti- 
* 

giis  impudenter  blaterant,  qua  objectione  se 
Phurisceis,  et  Iloereticis  priscis  conforment, 
ubi  daemonem  non  posse  vera  miracula  facere 
convincitur ,  et  Calvini  mendacium  diluitur. 
Praeterea  objiciunt,  illa  non  esse  necessaria 
nec  firma  :  quod  tamen  falsum  esse  multis 
sacrae  Scripturae  testimoniis  probatur ,  et  qua 
de  causa  Joannes  Baptista  nullum  ediderit 
miraculum  disseritur.  Cur  etiam  mali  ali¬ 
quando  faciunt  miracula ,  e.iponitur.  Modus 
effugiendi  optimus  Haereticis  suggeritur,  ut 
nimirum  vicissim  miracula  fingant.  Enume¬ 
rantur  deinde  Haereticorum  miracula ,  ut 
sunt  Simonis  magi,  Manichaei,  Iionatistarum, 
Arii,  Cyrolce  Episcopi  ariani,  Eunomiani, 
Polychronii  veterum ;  n<  stri  vero  temporis. 
T\ndem  quid  impudens  Lutherus  pro  mira¬ 
culo  habeat,  cum  detestatione  miraculorum 
Hcereticorum,  ostenditur. 

Apostolicam  fidem,  auditores  optimi,  quam 
semper  docuit  atque  docet  Apostolica  et  Ca¬ 
tholica  Christi  Ecclesia,  ingenti  gloria  mira¬ 
culorum  singulis  aetatibus  coruscare  oratione 
superiori,  quod  meminisse  vos  puto,  ex  hoc 
loco  docuimus.  Nunc  nebulae  quaedam,  eae- 
que  pertenues,  quibus  Haeretici  fulgorem 
prodigiorum  nostrorum  obscurare  conantur, 
luce  veritatis  dissipatae  sunt. 

Quid  igitur  afferunt  primo  loco?  Negant 
ea  miracula  a  nostris  edita,  quae  recensui¬ 
mus.  Asserunt,  multa  de  Antonio  etHilario- 


ne  ab  Athanasio  et  Hieronymo  fabulosa  nar¬ 
rari  ;  D.  Hieronymum  in  Paulo  et  Malcho,ut 
bonum  rhetorem  lusisse,  non  historiam  serio 
scripsisse ;  Gregorium  in  Dialogis  multa 
mentitum ;  Palladium  multorum  vitam  edi¬ 
disse,  qui  numquam  vixerunt  :  et  simili  ra¬ 
tione  ab  aliis  se  parvo  negotio  expediunt. 
Quid  istis  hominibus  faciemus?  Quod  argu¬ 
mentum  ista  responsione  non  solvent.  Pro¬ 
ponimus  vitam  sancti  Pauli,  et  miraculum 
duorum  leonum,  qui  coram  B.  Antonio  se¬ 
pulcrum  B.  Pauli  unguibus  effoderunt.  Re¬ 
spondent,  fabulam  esse  duorum  leonum,  et 
Paulum  ipsum  numquam  extitisse.  At  scri¬ 
psit  Hieronymus.  Hieronymus,  inquiunt,  non 
scripsit  serio  ;  sed  lusit,  ut  rhetor.  At  S.  Hie¬ 
ronymus  in  extrema  narratione  optat  sibi 
tunicam  B.  Pauli  cum  meritis  ejus.  Respon¬ 
dent,  est  color  Rhetoricus.  At  Hieronymus 
in  praefatione  vitae  B.  Hilarionis  conqueritur 
de  iis,  qui  docent  Paulum  nunquam  extitis¬ 
se  :  et  in  libro  de  viris  illustribus  in  Antonio 
affirmat  B.  Antonium  ea  narrasse  de  Paulo 
quae  ipse  litteris  commendavit.  Iste  ipse,  in¬ 
quiunt,  est  alius  color. 

Sed  si  ita  disputandum  est,  quid  prohibet, 
quin  et  nos  dicamus,  historiam  Magdebur- 
gensium.  Unde  didicimus  istos  novos  colores 
rhetoricos  fabulam  esse?  historiam  Illyricum- 
cum  sociis  non  serio  scripsisse,  sed  loco? 
Itaque  insania  est  nimis  aperta,  ea  velle  ne¬ 
gare  facta,  quae  illustrissimi  et  fide  dignissi¬ 
mi  scriptores  facta  esse  tradunt.  Quid?  Non 
credemus  Athanasio  ?  Non  credemus  Basilio  ? 
Non  Hieronymo?  Non  Augustino?  Non  utri¬ 
que  Gregorio?Non  Bedae?  Non  Bernardo? 
Non  Bonaventurae  ?  Non  caeteris  viris  san¬ 
ctissimis  et  doctissimis,  et  qui  suo  tempore 
miracula  scripserunt?  Credemus  vero  Mag- 
deburgensibus,  quorum  'quotidie  crassissimi 

errores  et  apertissima  mendacia  deteguntur? 
et  credemus  de  iis  rebus,  quseante  mille  an¬ 
nos  contigerunt?  Quae  major  stultitia  cogi¬ 
tari  potest,  quam  non  credere  Athanasio  de 
Antonio,  et  Hieronymo  de  Hilarione,  Ber- 
nardo  de  Malachia,  qui  eorum  temporibus 
vixerunt;  et  credere  hominibus  de  iisdem, 
qui  eos  nunquam,  neque  per  somnium  vide¬ 
runt?  Huc  accedit,  quod  multa  eorum  mira¬ 
culorum,  quae  concione  superiore  circa  fi¬ 
nem  commemoravimus,  adhuc  viventes  et 
oculatos  habere  testes  credibile  est. 

Altera  Haereticorum  responsio  est,  non¬ 
nulla  a  nostris  prodigia  facta  esse  quidem, 
sed  praestigiis  Daemonum,  non  virtute  divi¬ 
na,  sicut  etiam  Antichristus  miracula  faciet, 
si  Apostolo  credimus.  Nam  et  Magdeburgen- 
ses  Beatissimum  Martinum  necromanticum, 
et  B.  Brigittam  magam  fuisse  volunt.  Imo 
Martinus  Lutherus  et  Calvinus  passim  san¬ 
ctorum  miracula  praestigiis  attribuunt.  Et 
Calvinus  quidem  praefatione  insuas  institu¬ 
tiones  invictissimo  argumento  sibi  visus  est 
demonstrasse,  vera  miracula  aliquando  Dae¬ 
monum  arte  fieri.  Docet  enim,  olim  AEgy- 
ptios  sepultum  apud  se  J  eremiam  Prophetam, 
sacrificiis  aliisque  honoribus  prosecutos,  at¬ 
que  adeo  sancto  Propheta  ad  idololatriam 
abusos  et  tamen  ea  sepulcri  veneratione, 
quae  apertissima  erat  idolatria,  multa  bene¬ 
ficia,  quasi  divino  miraculo  esse  consecu¬ 
tos. 

Sed  vultis  dicam,  quid  hac  tam  acuta 
responsione  nobilia  ista  ingenia  assequantur  ? 
Illud  assequuntur,  ut  se  veros  nepotes  atque 
haeredes  Judaeorum,  Ethnicorum  et  veterum 
haereticorum  esse  prodant.  An  non  et  Phari- 
seei  de  Christo  dicebant  :ln  Beelzebud  princi¬ 
pe  daemoniorum  ejicit  daemonial  An  non  san¬ 
ctos  Martyres  propter  admirabilia  signa  et 
prodigia,  quae  farciebant :  cum  eos  famelici 
leones  attingere  non  auderent,  et  ignis,  quo 
nihil  est  voracius,  eis  appropinquare  quo¬ 
dammodo  formidaret,  passim  Ethnici  ma¬ 
gos,  necromanticos  appellabant?  An  non 
Beatus  Hieronymus  in  lib.  contra  Vigilan¬ 
tium,  Eunomio  et  Vigilantio  impurissimis 
Haereticis,  haeresim  istam  placuisse  docet, 
qui  miracula  sanctorum  daemonum  praesti¬ 
giis  adscribunt?  An  non  S.  Ambrosius  ser¬ 
mone  56  de  Gervasio  et  Prothasio,  in  Aria- 
nos  sui  temporis  invehitur,  quod  miracula, 
quae  toto  inspectante  populo  ad  sanctorum 
reliquias  publice  fiebant,  soli  ipsi  calumnia¬ 
rentur,  et  vera  miracula  esse  negarent?  An 


non  sanctus  Victor  Uticensis  libro  altero  de 
persecutione  Vandalica  testis  est  fide  dignis¬ 
simus,  cum  in  Afiica  S.  Eugenius  in  fide  Tri¬ 
nitatis  notissimo  quidam  caeco  lumen  resti¬ 
tuisset,  statim  Arianos  clamasse,  id  Eugenii 
maleficiis  procuratum,  et  magis  caecum  il¬ 
lum  interrogationibus  variis  Arianos  vexas¬ 
se,  quam  olim  Pharisaei  caecum  a  Domino 
curatum  vexarunt?  Multa  talia  exempla  a- 
ferri  possent,  ex  quibus  facile  discimus,  Hae¬ 
reticos  nostri  temporis  nihil  penitus  a  majo¬ 
ribus  suis  degenerare. 

Sed  quando  nihil  istorum  esset,  quis  un¬ 
quam  audivit,  Daemonum  praestigiis  caecos, 
aut  surdos  curari  vel  mortuos  ad  vitam  re¬ 
vocari?  Alia  sunt,  quae  Daemonum  prestigiis 
fieri  solent,  ea  videlicet,  quae  neque  rei  crea¬ 
tae  potentiam  superant,  neque  in  hominum 
commodum  et  utilitatem  sed  in  ruinam  et 
detrimentum  cedunt.  Poterit  magus  Dae¬ 
monum  praestigiis  stannum  pro  argento,  et 
cuprum  vel  etiam  carbones  pro  auro  tibi 
dare,  poterit  homines  et  jumenta,  Deo  per¬ 
mittente,  vexare,  debilitare,  sensuum  fun¬ 
ctionibus  privare,  sauciare  etiam  et  interfi¬ 
cere,  poterit  segetes  comburere,  domos  e- 
vertere,  arbores  radicare,  ignem  aliunde  al¬ 
latum  quasi  de  coelo  demittere  :  ista  et  simi¬ 
lia  facere  possunt  et  faciunt  aliquando  Dae- 
mones  et  magi  Daemonum  cultores.  Nam  et 
in  historia  S.  Job  talia  facta  fuisse  legimus  : 
et  etiam  talia  futura  Antichristi  miracula, 
satis  aperte  D.  Paulus  docet,  cum  ea  mira¬ 
cula  appellat  mendacia.  Sic  enim  loquitur 
in  epistola  posteriori  ad  Thessalonicenses  : 
Cujus,  inquit,  est  adventus  secundum  opera¬ 
tionem  Satanae  in  omni  virtute  et  signis  et  pro¬ 
digiis  mendacibus.  At  vera  miracula,  quae 
omnem  potentiam  creatam  hominum,  Dae¬ 
monum,  Angelorum  et  universae  creaturae 
vincunt,  et  in  hominum  commodum  et  utili¬ 
tatem  fiunt,  ut  excitatio  mortuorum,  caeco¬ 
rum,  et  surdorum  liberatio,  mentium  pene¬ 
tratio  et  conversio,  qualia  a  sanctis  homini¬ 
bus  facta  fuisse  docuimus,  Daemonum  prae¬ 
stigiis  adscribi  non  possunt. 

Quod  vero  Calvinus  adducit  de  miraculis 
Jeremiae,  quae  hominibus  illis  quasi  divinitus 
praestabantur,  qui  sanctum  Prophetam  tam¬ 
quam  aliquem  deum  sacrificiis  aliisque  divi¬ 
nis  honoribus  colebant,  non  est  argumen¬ 
tum,  sed  mendacium  apertum,  qualibus  ple¬ 
na  sunt  scripta  sectariorum.  Epiphanius 
enim  et  Isidorus  in  vita  Jeremiae  tradunt 
quidem,  quod  in  pretio  et  veneratione  apud 

^Egyptios  erat,  ideoque  non  immerito  mira¬ 
cula  fieri,  non  solum  Christianis,  sed  etiam 
Ethnicis  beneficia  multa  praistari,  quod  cau¬ 
sam  nostram  vehementer  juvat  :  sed  vel 
iEgyptios  vel  alios  quoscumque  sacrificiis 
divinisque  honoribus  Jeremiam  aut  sepul¬ 
crum  prosecutos,  nusquam  legitur,  nisi  apud 
Calvinum.  Itaque  hoc  ipsum  argumentum 
eis  maxime  nocet.  Si  enim  Deus  propter  S. 
Prophetae  merita,  etiam  Ethnicis  beneficia 
praestabat;  quomodo  non  credibile  est  (quod 
tamen  Haeretici  non  credunt)  propter  inter¬ 
cessionem  et  merita  sanctorum  Martyrum 
ipsis  Christianis  et  fidelibus  eadem  beneficia 
posse  praestari  ? 

Dicent,  non  magnifacienda  esse  miracula, 
etiam  vera,  quod  illa  quidem  aliquando  sint 
divina  testimonia,  sed  neque  necessaria,  ne¬ 
que  firma.  Nam  quod  necessaria  non  sint, 
unus  Joannes  Baptista  docet,  qui  Signum 
quidem  fecit  nullum ,  utEvangelium  loquitur: 
et  tamen  Fuit  homo  missus  a  Deo ,  ut  testi¬ 
monium  perhiberet  veritati.  Quod  vero  infir¬ 
ma  ac  debilia,  vel  exeo  cognosci  potest, quod 
etiam  per  improbos  et  sceleratos  homines 
aliquando  Deus  miracula  operetur  :  Multi 
dicent  mihi ,  ait  Dominus,  in  illa  die :  Domi- 
ne ,  Domine ,  nonne  in  nomine  tuo  prophetavi¬ 
mus  et  in  nomine  tuo  daemonia  ejecimus  et  in 
nomine  tuo  virtutes  multas  fecimus  ?  Et  nunc 
confitebor  illis ,  quia  nunquam  novi  vos. 

Sed  facilis  est  et  aperta  responsio  :  Scri¬ 
pturae  siquidem  illustriores  sunt  quam  util¬ 
iorum  tenebris  obscurari  possint.  Nam  si  non 
sint  miracula  ad  fidem  persuadendum  neces¬ 
saria,  cur  Dominus  ait :  Si  opera  non  fecis¬ 
sem  in  eis ,  quae  nemo  alius  fecit,  peccatum  non 
haberent  ?  Cur  idem  Dominus,  cum  Apostolos 
ad  praedicandum  misit,  simul  signorum  fa¬ 
ciendorum  potestatem  attribuit?  Euntes ,  in¬ 
quit,  praedicate  dicentes  :  Appropinquavit  reg¬ 
num  coelorum,  infirmos  curate ,  mortubs  su¬ 
scitate,  leprosos  mundate ,  Daemones  ejicite. 
Si  vero  infirma  ac  debilia  testimonia  sunt, 
cur  Dominus  per  Isaiam  verum  Christum  a 
pseudoprophetis  internosci  volens,  tamquam 
signum  certissimum  dedit,  patrationem  mi¬ 
raculorum?  Deus  ipse,  inquit,  veniet  et  salva¬ 
bit  nos?  et  tamquam  aliquis  quaesisset,  quod 
signum  das  nobis  adventus  ejus?  Tunc,  in¬ 
quit,  aperientur  oculi  caecorum  et  aures  surdo¬ 
rum  patebunt  :  tunc  saliet  sicut  cervus  claudus 
et  soluta  erit  lingua  mutorum.  Si  non  sint 
miracula  firma  testimonia,  cur  Dominus  di¬ 
scipulis  Joannis  quaerentibus,  an  ipse  esset 


verus  Messias,  coram  eis,  ut  Lucas  ait,  In 
ipsa  hora  curavit  multos  a  languoribus  et  pla¬ 
gis  et  spiritibus  malis ,  et  caecis  multis  visum  do¬ 
navit,  et  tunc  respondit  :  Euntes  renuntiate 
Joanni,  quae  audistis  et  vidistis  ;  caeci  vident, 
claudi  ambulant,  leprosi  mundantur ,  surdi  au¬ 
diunt,  mortui  resurgunt ,  pauperes  evangeli- 
zantur?  Si  non  sint  miracula  firma  testimo¬ 
nia,  cur  Deus  Judaeorum  incredulitatem  illis 
verbis  castigavit :  Si  mihi  non  creditis,  operi¬ 
bus  credite? Et :  Ego  testimonium  habeo  majus 
Joanne :  Opera  quae  ego  facio  in  nomine  Patris 
mei,  illa  sunt,  quae  testimonium  perhibent  de 
me  ?  Si  non  sint  miracula  firma  testimonia, 
cur  nos  Apostolus  exterret  illis  terribilibus 
verbis  :  Quomodo,  inquit,  nos  effugiemus,  si 
tantam  neglexerimus  salutem  ?  quae  cum  initium 
accepisset  enarrari  per  Dominum,  ab  eis  qui 
audierunt ,  in  nos  confirmata  est  :  contestante 
Deo  signis  ac  portentis  ac  variis  virtutibus  et 
Spiritus  sancti  distributionibus  ?  Et  in  lege 
veteri  cur  Dominus  tam  frequenter,  ut  Judaeos 
in  fide  et  religione  contineat,  ad  memoriam 
revocat  illa  ostenta  et  prodigia,  quae  fecit  in 
iEgypto?  Non  igitur  supervacanea  et  infirma, 
sed  necessaria  et  firmissima  sunt  veramira- 
cula  ad  fidem  et  religionem  confirmandam. 
Non  vero  inficior,  auditores,  tantam  fidem  lu- 
theranis  esse,  ut  vere  nullis  miraculis  indi¬ 
geant.  Quis  enim  neget  eos  magnam  fidem 
habere,  qui  credunt  se  etiamsi  inquinatissime 
vivant,  tamen  amicos  Dei  esse  et  optimum 
locum  in  regno  coelorum  habituros  ?  Stulti 
sumus,  si  Lutheranos  insigniter  credulos 
non  arbitramur,  qui  apostatae  Luthero  prae¬ 
dicanti  malum  esse  bonum  et  bonum  malum, 
album  nigrum,  et  nigrum  album,  et  omnia 
dogmata  pietatis  evertenti  sine  ullis  signis  et 
prodigiis  credere  potuerunt.  At  nos  qui  ho¬ 
mines  sumus  modicae  fidei,  et  illud  sapientis, 
formidamus  :  Qui  cito  credit ,  levis  est  corde ,  . 
eam  fidem,  quam  cum  infinitis  et  maximis, 
et  soli  Deo  propriis  miraculis  confirmatam 
scimus,  Deo  propitio  non  facile  deserimus. 

At  Joannes  Baptista  signum  fecit  nullum. 
Ita  est,  sed  neque  necesse  erat,  neque  opoi'- 
tebat,  ne  si  ad  illam  eximiam  vitae  sauctita- 
tem  miracula  accessissent.  Christum  postea 
similia  facientem,  populi  vel  contemnerent 
vel  non  magnifacerent,  Deinde,  non  est  mi¬ 
rum,  si  Joannem,  etiarn  sine  miraculis,  po¬ 
puli  audiebantet  venerabantur.  Nam  et  san¬ 
ctissimam  atque  innocentissimam  vitam  du¬ 
cebat,  et  ab  ecclesia  ejus  temporis,  et  a 
principibus  Sacerdotum  et  Scribis  et  Phari- 

seeis,  apud  quos  tunc  vera  fides  conservaba¬ 
tur,  testimonium  habebat.  At  nos  quomodo 
Novatores  istos  audire  poterimus,  quos  Ec- 
.  clesia  Christi  et  summus  Sacerdos  anathe¬ 
matis  fulmine  percusserunt,  tamquam  mor¬ 
bidas  oves  a  reliquo  grege  separaverunt,  et 
quos  scimus  non  solum  miracula  non  edere, 
sed  etiam  scelestissime  et  corruptissime  vi¬ 
vere  ? 

Quod  vero  dicunt,  per  improbos  etiam 
aliquando  fieri  miracula,  atque  idcirco  san¬ 
ctos  homines,  qui  in  Ecclesia  Catholica  sig¬ 
nis  enituerunt  et  prodigiis ,  cum  illis  suis 
prodigiis  impios  et  Dei  hostes  esse  potuisse, 
facile  refellitur.  Siquidem  vera  miracula, 
cum  veri  Dei  testimonia  sint,  frustra  nun¬ 
quam  fiunt,  sed  vel  fidem  veram  confir¬ 
mant,  et  tunc  tam  per  probos  quam  per 
improbos  fieri  possunt  :  vel  non  tam  Chri¬ 
sti  fidem,  quam  servorum  Christi  vitee  san¬ 
ctitatem  et  excellentiam  declarant,  et  tunc 
nemo  dubitat,  quin  per  solos  pios  et  probos 
fiant.  Deus  enim  qui  ipsa  veritas  est,  te¬ 
stis  mendacii  esse  non  potest.  Eligant  jam 
Heeretici  quod  volunt  :  vel  miracula  sancto¬ 
rum  Benedicti,  Francisci,  Bernardi,  Mala- 
chiae  et  aliorum,  quos  nobis,  hoc  est, Romanee 
•Ecclesiae,  libenter  concedunt  fidem  Christi 
confirmabant  ;  vel  sanctitatem  eorum  de¬ 
clarabant.  Si  fidem  confirmabant,  vera  est 
nostra  fides  falsa  fides  Lutheranorum ,  nec 
enim  illi  aliam  fidem,  quam  suam,  quae  eadem 
nostra  est,  confirmabant.  Si  vero  eorum  san¬ 
ctitatem  declarabat  Deus  per  miracula  illa, 
igitur  vere  sancti  et  Dei  amici  erant  Benedi¬ 
ctus,  Bernard  us,  Malachias,  Franciscus  et  cee- 
teri,  quos  diximus.  Sanctos  vero  Dei  amicos, 
quis  nescit  sine  vera  fide  et  religione  esse  non 
potuisse  ?  cum  sit  fides  radix,  principium, 
fundamentum  justitiae,  et  Impossibile  sit,  ut 
Apostolus  ait,  sine  fide  placere  Deo.  Quod  si 
vera  fuit  sanctorum  nostrorum  fides,  falsa 
est  fides  Haereticorum,  quae  cum  illa  ex  dia¬ 
metro  pugnat.  Itaque  quocumque  se  ver¬ 
tant;  quicquid  elegerint  aut  dixerint,  se  pe¬ 
nitus  captos  et,  irretitos  invenient. 

6’ed  docebo  ego  illos  optimam  viam  ela- 
bendi,  neque  mihi  succenseatis,  si  eis  ali¬ 
quam  opem  fero  :  debemus  enim  etiam  ini¬ 
micorum  misereri.  Quid  igitur  ipsi  respon¬ 
debunt?  Si  sapiant,  miracula  miraculis  oppo¬ 
nent.  Multa  sunt  enim  et  admirabilia  valde 
prodigia  haereticorum.  Nam  ut  omittam  Pro¬ 
phetas  Baal,  qui  cum  Elia  Propheta  Domini 
contendentes  flammam  de  coelo  ad  holocaus¬ 


tum  incendendum  demittere  voluerunt,  et  sa¬ 
ne  fecissent,  nisi  Baal  eo  tempore  dormivis¬ 
set  :  certe  animus  bonus  miracula  faciendi  non 
defuit.  Ut  nihil  dicam  de  miraculo  illo  stu¬ 
pendo  Dathan  et  Abiron  qui  vestiti  et  cal¬ 
ceati  cum  liberis  suis  et  uxoribus,  et  omni 
substantia  sua  vi  vi  descenderunt  in  infernum. 
Ut  taceam  de  miraculis  iEgyptiorum  mago¬ 
rum,  qui  Deo  permittente  suis  praestigiis 
virgas  in  dracones  converterunt,  et  eodem 
non  permittente,  mimutissimas  muscas  ex~ 
citare  non  potuerunt.  Ac  ut  ista  et  nonnulla 
alia  miracula  pseudo-prophetarum  veteris 
instrumenti  praeteream,  quis  non  admiretur 
celeberrimum  Simonis  Magi  primi  haeresiar¬ 
chae  prodigium  ?  qui  ut  Hegesippus  auctor 
est,  mortuum  hominem  ad  vitam  revocare 
voluit,  sed  cum  hoc  ei  non  successisset,  et 
Apostolus  Petrus  eum  mortuum  postea  ex- 
citasset,  offensus  injuriis  Galilaeorum  (sic 
enim  sanctos  Apostolos  Petrum  et  -Paulum 
appellabat)  in  coelum  evolare  decrevit.  Sed 
scitis  quid  acciderit  ?  Cum  hoc  miraculum 
tota  Roma  inspectante  futurum  esset,  etiam 
Galilaei,  hoc  est,  Apostoli,  adfuerunt  :  et  Si- 
mon  Magus  ferentibus  eum  daemonibus  per 
aerem  volare,  et  Apostolis  Petrus  ad  terram 
prostratus  Dominum  orare  coepit.  Pervenit 
autem  prior  in  coelum  oratio,  quam  volatus, 
et  a  Domino  impetravit,  ut  is  qui  jam  volare 
sciebat  et  pedibus  non  indigebat,  continuo 
graviori  lapsu  pedf  s  amitteret.  Itaque  infelix 
Simon,  quasi  fulmine  quodam  ad  terras  de¬ 
jectus  supervixit  quidem  aliquamdiu,  sed 
cruribus  fractis,  ut  qui  non  contentus  am¬ 
bulare,  sed  etiam  volare  voluerat,  jam  nec 
volare  posset,  nec  ambulare. 

Sequitur  miraculum  Minichsei,  qui  utEpi- 
phanius  haeresi  sexagesima  sexta,  et  Theo- 
doretus  libro  altero  fabularum  Haereticarum 
scriptum  reliquerunt,  cum  se  Spiritum  san¬ 
ctum  esse,  et  omnia  nosse  et  posse  praedica¬ 
ret,  rogatus  ut  filium  regis  Persarum,  qui 
morbo  aliquo,  forte  non  usque  adeo  gravi 
laborabat,  susciperet  curandum,  atque  eo 
modo  sapientiam  et  potentiam  suam  osten¬ 
deret,  assensit.  Sed  paucis  post  diebus  ita 
illum  suis  medicamentiscuravit,  utnumquam 
amplius  deinceps  non  solum  medico,  sed 
nec  cibo,  nec  potu  indigerit.  Quare  rex  Per¬ 
sarum  graviter  (ut  par  erat)  contra  Mani- 
chaeum  commotus,  statim  arundine  praeacu¬ 
ta,  ei  viventi  et  videnti  pellem  detrahi,  et 
deinde  canibus  jussit  objici  devorandum. 

Jam  Donatistae,  quorum  heeresis  non  diu 

post  haeresim  Manichaeorum  orta  est,  duo 
vera  miracula  ediderunt,  sed  inviti,  et  id¬ 
circo  laudem  non  merentur.  Scribit  D.  Opta¬ 
tus  libro  altero  contra  Parmenianum,  voluis¬ 
se  Donatistas  plusquam  impio  et  nefario  mi¬ 
raculo  tentare,  utrum  Domini  sacratissimum 
corpus,  quod  in  Eucharistiae  Sacramento 
continetur,  possit  a  canibus  devorari.  Et 
utrum  ampulla  sancti  Chrismatis,  quo  homi- 
nesChristiani  confirmantur,  ita  firmaesset,  ut 
allisa  ad  lapides  non  frangeretur.  Itaque  sa¬ 
crosanctam  Eucharistiam,  quod  horreo  di¬ 
cere,  canibus  obtulerunt  :  et  ampullam  san¬ 
cti  Chrismatis  per  fenestras  magna  vi  proje¬ 
cerunt  :  sed  statim  quidem  canes  iidem  rabie 
accensi  ,  ipsos  suos  dominos  dentibus  la¬ 
niarunt  ;  et  ampulla  sancti  Chrismatis  an- 
•  gelica  manu  suscepta ,  inter  durissimos 
lapides  integra  et  illaesa  consedit. 

Porro  Arius  magnus  ille  princeps  Haereti- 
corum,  qui  nostris  diebus  in  Luthero  et  Cal¬ 
vino,  ut  suo  loco  demonstrabimus,  resurre¬ 
xit,  unus  fuit  de  numero  illorum,  qui  in 
morte  primum  incipiunt  miraculis  coruscare. 
Is  enim  cum  aliquando  in  urbe  Constantino- 
politana  magna  multitudine  stipatus  Episco¬ 
porum  et  aliorum  suae 'sectae  Haereticorum, 
ad  templum  procederet,  ut  etiam  invito  epi¬ 
scopo  in  communionem  fidelium  reciperetur, 
accidit,  ut  ad  quamdam  naturae  necessitatem 
ad  publica  loca  declinare  deberet.  Itaque 
perrexit  ad  locum,  et  interim  (quod  sane  pul¬ 
cherrimum  erat)  omnis  illa  caterva  Episco¬ 
porum  magnorumque  virorum  Arium  exo¬ 
nerantem  alvum  in  platea  praestolabatur. 
Sed  cum  diu  jam  exspectassent  et  Arianus 
reverti  non  velle  videretur,  mittunt  qui  eum 
vocarent :  ille  vero  fidelissimo  miraculo  inte¬ 
stinis  ac  visceribus  omnibus  in  latrinas  effu¬ 
sis,  jam  daemonibus  foetidam  animam  per¬ 
petuis  flammis  cruciandam  reddiderat.  Rem 
ita  se  habere  testatur  Epiphanius  haeresi 
sexagesima  nona,  testatur  Ruffinus  et  Theo- 
doretus,  uterque  in  libro  historiarum  Eccle¬ 
siasticarum  primo. 

At  quo  loco  tandem  ponemus  illustrissi¬ 
mum  prodigium  Cyrolae  Episcopi  Ariani  ? 
Iste  siquidem,  ut  Beatus  Gregorius  Turo- 
nensis  libro  secundo  historiarum  scriptum 
reliquit,  cum  vidisset  sanctum  Eugenium 
Episcopum  Catholicum,  signo  crucis  notissi¬ 
mo  cuidam  caeco  lumen  et  oculos  restituisse, 
voluit,  ipse  quoque  tale  quid  agere,  homi¬ 
nem  quemdam  ignotum  quinquaginta  num¬ 
mis  aureis  subornavit,  qui  se  coecum  finge¬ 


ret,  acrepente  lumen  oculorum  ab  eo  se  rece¬ 
pisse  dicere.  Re  igitur  ita  composita,  prae- 
tereunte  quadam  die  Cyrola  Haeretico  cum 
sancto  Eugenio,  et  duobus  aliis  Episcopis, 
is  qui  se  caecum  simulabat,  magna  lugubri- 
que  voce  Cyrolam  appellare  coepit  ?  Audi 
me  (inquit),  mi  Beatissime  Cyrola,  audi  me, 
sancte  Sacerdos  Dei ,  respice  caecitatem 
meam,  experiar  ego  medicamenta,  quae  sae¬ 
pe  caeci  a  te  reliqui  meruerunt,  quae  leprosi 
experti  sunt,  quae  ipsi  etiam  mortui  persen¬ 
serunt.  Tunc  Cyrola  homo  misericors,  non  se 
diu  rogari  passus  est,  sed  statim  accedens, 
et  manum  ejus  oculis  admovens  :  Per  fidem, 
inquit,  nostram,  et  rectam,  quam  de  Deo 
habemus,  persuasionem,  facessant  tenebrae 
ab  oculis  tuis.  Vix  ille  haec  dixerat,  cum  infe¬ 
licem  impostorem  tantus  oculorum  cruciatus 
invasit,  ut  eos  manus  quanta  poterat  vi  com¬ 
primere  cogeretur,  ne  forsitan  e  capite  pro¬ 
silirent  :  mox  clamare  coepit  :  Vae  mihi,  qui 
Deum  propter  pecuniam  irridere  voluit.  Et 
ad  Cyrolam  :  Ecce  aurum  tuum,  quod  ab¬ 
stulisti.  Quod  cum  ille  praestare  non  posset, 
nec  tentare  auderet,  sanctus  Eugenius  Epi¬ 
scopus,  ad  aeternam  Arianorum  confusionem, 
hominem  illum  jam  vere  caecum  et  baeresim 
Atianam  detestantem,  edito  signo  crucis 
pristinae  sanitati  restituit. 

Eodem  fere  tempore,  vel  non  multo  ante, 
Eunomianus  quidam,  ut  ex  Collatione  de¬ 
cima  quinta  Cassiani  didicimus,  AEgypti  po¬ 
pulos  Aristotelicis  syllogismis  ab  orthodoxa 
fide  ad  suam  baeresim  pertrahere  conabatur. 
Ea  re  audita,  S.  Macarius  Haereticum  conve¬ 
nit,  et  Eliam  Prophetam  immitatus,  eum  ad 
miraculum  faciendum,  hoc  est,  ad  mortuum 
excitandum  invitavit  :  assentit  Haereticus. 
Quid  enim  coram  populis,  quos  circumvene¬ 
rat,  aliud  facere  auderet  ?  sed  tamen  sapien¬ 
ter  intelligens,  syllogismis  Aristotelicis  nun¬ 
quam  esse  mortuos  excitatos, clam  se  subdu¬ 
xit,  et  fuga  pudori  suo  et  confusioni  consu¬ 
luit,  nec  unquam  amplius  in  illis  regionibus 
apparuit. 

Porro  miraculum  Polychronii  celeberri¬ 
mum  fuit,  sed  artias  ex  hoc  loco  vobis  reci¬ 
tavi.  Is  enim  tempore  sextae  synodi,  ut  ex  ea 
synodo  act.  15.  cognosci  potest,  in  maxima 
populi  frequentia  mortuum  hominem  exci¬ 
tare  conatus  est,  ad  haeresim  Monothelita- 
rum  confirmandam  :  sed  accidit  illi  quod 
superioribus,  gloriam  falsam  quaesivit  et 
ignominiam  veram  invenit.  Mortuus  enim 
non  revixit,  sed  ipse  auctus  cognomine  novi 

Simonis  Magi,  cum  summo  dedecore  in  exi¬ 
lium  deportatus  est. 

Sapientior  fuit  Haereticus  quidam  de  grege 
Iconoclastarum,  cujus  miraculum  a  Paulo 
Diacono  libro  ultimo  rerum  -  Romanarum 
explicatur.  Is  in  quodam  sepulcro  se  abscon¬ 
dit,  atque  inde  voces  dabat,  et  Constanti¬ 
num  Copronimum  imperatorem  pessimum» 
qui  tunc  contra  sacras  imagines  bellum  ge¬ 
rebat,  mirifice  commendabat,  ut  eo  com¬ 
mento  populus  terreretur,  et  Iconoclastarum 
haeresim  etiam  hominum  mortuorum  testi¬ 
monio  confirmari  putaret.  Ista  sunt  com¬ 
menda  ridicula  et  miracula  puerilia  Haereti- 
corum. 

Sed  de  nostri  temporis  Haereticis  quidnam 
dicemus ?Num  a  suis  majoribus  degenerant? 
Nullo  modo.  Est  enim  genus  illud  hominum 
a  Daemone  penitus  obsessum.  Calvini  quoque 
miraculum,  quo  fertur  hominem  vere  vivum 
occidisse,  quem  simulate  mortuum  excitare 
volebat,  toto  orbe  celebratur.  Martinus  Lu- 
therus  et  in  vita,  et  in  morte  miraculis  cla¬ 
ruit.  Nam  ut  ex  epistola  cujusdam  Germani 
Mansfeldensis  civis,  de  obitu  Lutheri  scripta 
didicimus,  is  dum  vivere  praeter  alia  multa 
in  singulis  prandiis  et  coenis  unum  sextarium 
vini  dulcis  et  exotici  bibebat  :  quod  intelli- 
gite,  absque  cervisia  et  aliis  generibus  vini. 
In  morte  praeterquam,  quod  non  aegrotavit, 
nisi  paucas  horas,  et  ore  contorto  et  toto 
uno  latere  denigrato,  mortuus  est.  Numquid 
non  magnum  miraculum  fuit,  quod  in  ma¬ 
ximis  frigoribus,  quando  corpora  ad  integros 
menses  durare  solent,  illud  quarto  die  aut 
quinto  intolerabilem  fcetorem  spirabat  licet 
stanneo  loculo  diligentissime  clausum  esset. 
Ante  annos  paulo  amplius  quam  centum  obiit 
Beatus  Laurentius  Justinianus,  primum  Pa¬ 
triarcha  Venetorum,  Papista  et  Monachus,  et 
ut  ille  scribit,  et  qui  ejus  miracula  in  primo 
filio  expertus,  sexaginta  septem  dies  inhu¬ 
matus  mansit,  s^mper  odorem  suavissimum 
spirans,  incorruptus,  vividus,  genis  rubenti¬ 
bus  ,  et  tamen  febri  putrida  laboraverat, 
unde  medici  putabant  eum  vix  unam  horam 
sine  fcetore  duraturum.  Talia  vero  miracula 
sunt  nostris  sanctis  propria.  Sed  ad  Luthe- 
rum  redeo. 

Quis  non  miretur  gratiam  daemonum  ex¬ 
pellendorum,  qua  praeditus  erat  Lutherus? 
Is  enim  ut  Staphylus,  qui  toti  actioni  inter¬ 
luit,  testatur,  aliquando  Daemonem  ex  qua¬ 
dam  muliercula  ejicere  voluit  :  sed  con- 
festim  ita  a  Daemone  territus  et  in  tanta  ne¬ 


cessitate  alvum  exonerandi  conjectus  fuit,  ut 
quam  citissime  se  ex  eo  loco  proripere  vel¬ 
let.  Verum  Daemon  ita  fores  obstruxerat,  ut 
necesse  fuerit  Staphylo  securi  fores  effringe¬ 
re  et  eo  modo  magno  exorcistae  Luthero 
viam  patefacere. 

Unum  addo  miraculum  multo  recentius  et 
illustrius,  et  finem  facio.  Ante  annos  qua- 
tuordecim  inter  Hungariam  et  Poloniam  non 
procul  ab  urbe  Cracovia,  unus  ex  fratribus 
Evangelicis  tanto  desiderio  incensus  erat  no¬ 
vae  istud  doctrinae  propagandae,  ut  etiam  ficto 
miraculo  ad  rem  tantam  in  perniciem  innu¬ 
merabilium  animarum  abuti  voluerit.  Itaque 
cum  Matthaeo  quodam  et  ejus  uxore  conve¬ 
nit,  ut  certa  die  Matthaeus  tamquam  mor¬ 
tuus  ad  sepulcrum  efferretur  :  uxor  vero 
de  more  afflicta  et  ejulans  funus  proseque¬ 
retur.  Venit  dies  constituta,  effertur  defun¬ 
ctus  ad  Ecclesiam,  ibi  novus  iste  Simon  as¬ 
cendit  suggestum  ,  et  longa  oratione  rena- 
scentis  Evangelii  gloriam  amplificavit :  tum 
affirmat  se  tam  certum  ac  securum  esse  de 
sua  doctrina,  ut  nihil  dubitet  Deum  ipsum 
eam  miraculo  confirmaturum,  et  quoniam 
tunc  allati  defuncti  pulchra  occasio  se  obtu¬ 
lerat,  ad  eum  conversus,  magna  voce  excla¬ 
mans  :In  nomine,  inquit,  Christi,  cujus  ho¬ 
die  evangelio  testimonium  prsebui,  Matthaee, 
surge.  Respiciunt  omnes.  Matthaeus  non  sur- 
git.  Ille  rursum  majori  voce :  Tibi  dico,  in¬ 
quit,  Matthaee,  surge  :  sed  sane  clamare  po¬ 
tuisset  usque  ad  mortem ;  Matthaeus  enim 
jam  vere  extinctus,  vere  ad  inferos  descen¬ 
derat. 

Quae  cum  ita  sint,  quae  dubitatio  remane¬ 
re  potest,  utrum  errent  sectarii,  Deoque 
displiceant,  an  non?  Quis  non  aperte  vi¬ 
deat,  in  quam  tetra  nocte  versentur,  qui 
non  solum  Ecclesiam  Dei  vivi,  nova  luce  no¬ 
vorum  miraculorum  omni  aetate  fulgentem, 
atque  in  monte  positam  non  vident,  sed  etiam 
ut  ab  ea  oculos  Catholicorum  avertant,  fictis 
et  vere  mendacibus  signis  et  prodigiis  abu¬ 
tuntur?  Perpendite,  quaeso,  quam  vehemen¬ 
ter  se  splendor  ille,  illa  gloria,  iste  fulgor 
tantorum  miraculorum,  quibus  omnibus  sae¬ 
culis  Catholica  Ecclesia  illustris  fuit,  aegros 
haereticorum  oculos  vexarit,  ut  Lutherum 
nescientem  quo  se  verteret,  et  tamen  cupi¬ 
entem  summis  votis  aliquid,  invenire,  quod 
nobis  imponeret,  non  pudueHt  tamquam 
miraculum  praedicare,  turpissimam  fugam 
unius  sanctimonialis  virginis  de  monasterio. 
Ista,  inquit,  sunt  vera  miracula.  Quid  dae- 

monum  torsiones  et  expulsiones  sunt,  si  cum 
isto  admirabili  Dei  opere  conferantur?  0 
tenebras  palpabiles  !  0  plagam  caecitatis  !  0 
peccatum  in  Spiritum  sanctum  !  Opus  nefa¬ 
rium,  scelestissimum,  diaboli  arte  procura¬ 
tum,  miraculo  divino  attribuit!  Hoc  sane 
supererat,  ut  qui  vera  opera  Dei  Daemonum 
praestigiis  attribuerat ,  jam  opus  Diaboli 
apertissimum  inaudita  blasphemia  Deo  ad- 
scriberet.  Vere  percussit  eos  Dominus  plaga 
crudeli,  in  furore  suo  percussit  eos  plaga 
caecitatis  et  obdurationis,  ut  dicant  bonum 


malum  et  malum  bonum.  Istane  sunt  mira¬ 
cula,  de  monasterio  fugere,  de  Monacha 
apostatam,  de  virgine  meretricem,  de  spon¬ 
sa  Christi  scortum  fieri  Antichristi?  Habeant 
sibi  sane  ista  miracula  :  tale  miraculum  fe¬ 
cit  Satan,  cum  de  Angelo  pulcherrimo  et 
optimo  foedissimus  ac  nequissimus  Diabolus 
factus  est,  ista  miracula  replent  gehennam 
ista  miracula  plangit  ,  Ecclesia.  Nimis 
enim  frequenter,  et  nimis  facile  fiunt  ista 
miracula. 

CONCIO  Vi II. 

DE  DONO  PROPHETIAE 


SYNOPSIS 

Brevicula  propositione  prcemissa,  donum  pro¬ 
phetice  soli  Deo  competere ,  et  iis ,  quibus  ab 
illo  peculiariter  datum  est ,  probatur  •  quod¬ 
que  illud  semper  fuerit  et  sit  evidens  vere  Ec- 
clesice  signum ,  ab  enumeratione  multorum 
Prophetarum  Testamenti  veteris  confirmatur , 
et  quomodo  ii  cum  Evangelio  consentiant 
speciatim  ostenditur.  Transitur  deinde  ad 
Testamentum  novum ,  et  plurimi  sancti ,  qui 
dono  prophetice  enituerunt,  nominatim  enar¬ 
rantur.  Quantopere  dcemones  per  oracula  di¬ 
vinitatem  effectarint,  et  qualia  illa  fuepint, 
declaratur.  Lutheri  diversa  qiuedam  vatici¬ 
nia  producuntur.  Vaticinium  item  Munceri 
et  quarumdam  Anabaptistarum ,  cum  refuta¬ 
tione  multorum  mendaciorum,  adducuntur. 

Splendorem  miraculorum  et  lumen  pro¬ 
pheticum,  auditores  optimi,  quasi  duos  pul¬ 
cherrimos  et  clarissimos  oculos  in  corpore 
Ecclesiae  eminere,  et  orbem  totum  suis  ful¬ 
goribus  illustrare  omnes,  qui  prorsus  caeci 
non  sunt,  facile  indicabunt.  Ac  nos  quidem, 
qui  non  solum  Dei  benignitate  in  horum 
oculorum  contemplatione  vehementer  dele¬ 
ctamur,  et  per  eos  in  amorem  pulchritudi¬ 
nis  Ecclesiae  Catholicae  magis  ac  magis  sem¬ 
per  rapimur;  sed  etiam  cum  aliis,  ac  prae¬ 
sertim  miseris  et  infelicibus  Haereticis  dolo 
Satanae  circumventis,  hoc  bonum,  quo  nos 
fruimur,  communicare  vellemus,  de  utroque 
lumine  ante  duas  hebdomadas  verba  facere 
instituimus.  Et  quidem  de  splendore  mira¬ 
culorum  oratione  proxima  et  superiore  pau¬ 
ca  quidem  de  pluribus ;  sed  tamen  satis  mul¬ 


ta  pro  temporis  brevitate  dicta,  esse  non  du¬ 
bito  :  nunc  ratio  atque  ordo  argumentorum 
postulat  ut  de  altero  oculo,  de  luce  videli¬ 
cet  prophetica,  breviter  disseramus. 

Praedictio  igitur  futurorum,  ut  ab  excel¬ 
lentia  et  praestantia  hujus  luminis  ordiamur, 
tantae  sublimitatis  est,  ut  soli  vero  Deo  ,  ©t 
iis  quibus  Deus  singulari  privilegio  hoc  do¬ 
navit,  convenire  possit.  Ea  siquidem  futura, 
quae  creatas  causas,  non  necessarias,  sed  li¬ 
beras  habent,  vel  certe  tales,  ut  impediri 
possint  (nam  de  his  loquimur,  quae  nec  in 
se,  nec  in  causis  suis  ceito  existunt),  nec  in 
se,  nec  in  causis  ab  ulla  sive  humana,  sive 
Angelica  intelligentia  cognoscuntur.  Una 
dumtaxat  est  causa,  Dei  voluntas, in  qua  res 
omnes,  quae  quoquo  modo  fututae  sunt,  sive 
necessario,  sive  libere,  certo  existunt,  et  jam 
inde  ab  aeternitate  extiterunt.  Sed  quis  cogno¬ 
vit  sensum  Dominii  aut  quis  consiliarius  ejus 
fuit?  Certe  sicut  nemo  novit  quid  sit  in  homi¬ 
ne,  nisi  spiritus  hominis  :  ita  nemo  novit  quid 
sit  in  Deo,  nisi  spiritus  Dei,  et  cui  voluerit  Spi- 
rius  revelare.  !\on  enim  humr.na  voluntate ,  ut 
Apostolus  Petrus  testatur,  allata  est  aliquando 
Prophetia  :sed  Spiritu  sancto  inspirati  locuti- 
sunt  sancti  Dei  homines.  Et :  Bem  dictus  Domi¬ 
nus  Deus  Israel ,  qui  locutus  est  per  os  sancto¬ 
rum  ,  qw  a  saeculo  sunt  prophetarum  ejus. 
Multi  furiam  enim  multisque  modis  olim  loquens 
Deus  Patribus  in  Prophetis.  Hinc  apud  Isai- 
am  capite  xli  Spiritus  sanctus  loquitur  et  di¬ 
cit  :  Annuntiate ,  quae  ventura  sunt  in  futu¬ 
rum,  et  sciemus  qu<a  dii  estis  vos.  Et  rursum 
capite  sequenti :  Ego  Dominus ,  hoc  est  nomen 
meum  gloriam  meam  altem  non  dabo ,  et  lau¬ 
dem  meam  sculptdibus.  Quae  prima  fuerunt , 
ecce  venerunt ,  nova  quoque  ego  annuntio ,  an¬ 
tequam  oriantur ,  audita  vobis  faciam.  Haec 
est  igitur  gloria  singularis  veri  Dei,  quam 

certe  sculptilibus  non  dabit  :  nbque  a  falsis 
diis  falsisque  Prophetis  occupari  permittet, 
quae  ventura  sunt  annuntiare,  antequam 
oriantur  audita  facere.  Quocirca  in  libro 
Deuteronomii  capite  decimo  octavo,  idem 
Spiritus  sanctus  :  Propheta ,  inquit,  qui  ar¬ 
rogantia  depravatus  voluerit  loqui  in  nomine 
meo ,  quae  ego  non  praecepi  illi ,  ut  diceret ,  aut 
in  nomine  alenorum  deorum ,  interficietur. 
Quod  si  tacita  cogitatione  responderis  :  Quo¬ 
modo  possum  intelhgere  verbum ,  quod  Domi¬ 
nus  non  est  locutus ?  Hoc  habebis  signum, 
quod  in  nomine  Domini  Propheta  ille  praedi¬ 
xerit,  et  non  evenerit ,  hoc  Dominus  non  est 
locutus,  sed  per  tumorem  an  mi  sui  Propheta 
confinxit ,  et  idcirco  non  timebis  eum. 

Quamobrem,  auditores,  cum  pr, 'edictio  fu¬ 
turorum  ita  Deo  propria  sit,  ut  ad  eam  nul¬ 
lo  modo  vel  homines  vel  Daemones  vel  san¬ 
cti  etiam  Angeli  sine  Dei  revelatione  aspira¬ 
re  possint,  nemo  dubitare  debet,  eam  solam 
veri  Dei  Ecclesiam  esse,  in  qua  verum  lu¬ 
men  propheticum  reperitur.  Quare  si  osten¬ 
derimus,  solam  Romanam  Ecclesiam  hoc 
praeclaro  lumine  semper  ornatam  fuisse,  ne¬ 
cessarie  et  perspicue  efficietur,  solam  Ro¬ 
manam  Ecclesiam  veram  veri  Dei  Ecclesiam 
esse,  quicquid  latrent  omnes  Daemonum  sy¬ 
nagogae. 

Jam  igitur  in  Ecclesia  Catholica,  in  qua 
sumus,  quis  negare  potest  non  solum  ab  ad¬ 
ventu  Servatoris,  sed  etiam  ab  exordio  mun¬ 
di,  omnibus  fere  saeculis  prophetiam  floruis¬ 
se.  Nam  ante  diluvium  Adam,  Enoch,  et 
Noe  prophetae  fuerunt.  Adam,  D.  Hierony¬ 
mo  teste,  capite  quinto  in  epistolam  ad  Ephe¬ 
sios,  et  divo  Prospero  initio  libri  de  promis¬ 
sionibus  et  praedictionibus  Dei  :  nam  Chri¬ 
sti  et  Ecclesiae  matrimonium  praedixit.  Enoch 
Propheta  fuisse,  et  de  novissimis  tempori¬ 
bus  multa  praedixisse,  Apostolus  Judas  in 
epistola  sua  testatur.  Porro  Noe,  cum  ver¬ 
bis,  tum  operibus,  dum  ingentem  illam  arcam 
fabricabat,  generalem  eluvionem  futuram 
praedicasse  et  homines  ejus  temporis  ei  non 
credidisse ,  Apostolus  Petrus  in  epistola 
priori  testis  est.  Post  diluvium  vere  Abra- 
ham,  Isaac,  Jacob,  Joseph,  Moysen,  Davi- 
dem,  Salomonem,  quatuor  Prophetas  majo¬ 
res,  et  duodecim  minores,  et  alios  praeterea 
multos,  vel  sermonibus,  vel  operibus,  vel  li¬ 
bris  scriptis  multa  de  Christo,  de  Ecclesia, 
de  haereticis,  de  futuro  judicio  vaticinatos, 
nemo  fere  Christianorum  ignorat.  Ac  ut  po¬ 
namus  exemplum  in  Christo,  cujus  brevi 


passionem  et  resurrectionem  celebraturi  su¬ 
mus,  et  quem  omnes  divinae  paginae  tan- 
quam  finem  et  scopum  intuentur;  quis  non 
miretur  nihil  de  Christo  legi  in  libris  instru¬ 
menti  novi,  quod  non  legatur  praedictum  in 
libris  instrumenti  veteris?  Hujus  rei  typum 
gerebant  duo  illi  Seraphici  spiritus,  qui  ut 
apud  Isaiam  prophetam  videre  est,  admira¬ 
bili  consensione  Clamabant  alter  ad  alterum , 
Sanctus ,  sanctus,  sanctus  Dominus  Deus  Sa¬ 
baoth.  Nec  non  duo  Cherubim,  qui,  ut  in  Exo¬ 
do  legimus,  alis  tegebant  propitiatorium,  et 
quorum  alter  alterum  semper  intuebatur. 
Haec  enim  sunt  duo  Testamenta,  vetus  et  no¬ 
vum,  quae  ita  se  invicem  aspiciunt  et  unum 
ad  alterum  clamat,  ut  quicquid  unum  loqui¬ 
tur  promittendo  et  praedicendo,  alterum  re¬ 
petat  jam  factum,  et  impletum  asserendo. 
Conceptus  est  Christus  de  virgine?  Praedixit 
hoc  Isaias  :  Ecce  virgo  concipiet  et  pariet  fi¬ 
lium.  Natus  est  in  Bethleem  Judae?  Praedixit 
hoc  Michaeas  :  Et  tu  Bethleem  terra  Juda,  ne¬ 
quaquam  minima  es  in  principibus  Juda,  ex  te 
ewm  ex  et  dux,  qui  regat  populum  meum  Is¬ 
rael.  Reges  primitiae  gentium  ad  eum  mune¬ 
ra  detulerunt  ?  Praedixit  hoc  David  :  Reges 
Tharsis  et  insulae  munera  offerent ,  reges  Ara¬ 
bum  et  Saba  dona  adducent.  Preesentatus 
fuit  Christus  in  templo  ?  Praedixit  Malachias  : 
Statim  veniet  ad  templum  sanctum  suum  do¬ 
minator,  quem  vos  quaeritis,  et  Angelus  Te. 
stamenti ,  quem  vos  vultis.  Fugit  deinde  in 
^Egyptum  ?  Praedixit  hoc  Osee  :  Ex  sEgypto 
vocavi  filium  meum.  Locutus  est  in  parabo¬ 
lis  ?  Praedixit  hoc  David  :  Aperiam  in  para¬ 
bolis  os  meum.  Caecos,  surdos,  claudos,  mu¬ 
tos  curavit?  Praedixit  hoc  Isaias  :  Deus  ipse 
veniet  et  salvabit  nos.  Tunc  aperientur  oculi 
caecorum,  et  aures  surdorum  patebunt,  tunc 
saliet  sicut  cervus  claudus  et  aperta  erit  lin¬ 
gua  mutorum.  Ambulavit  super  aquas?  Prae¬ 
dixit  hoc  David  :  In  mari  via  tua  et  semitae 
tuae  in  aquis  multis.  Sedit  super  asinam  et 
pullum  ejus?  Praedixit  hoc  Zacharias  :  Ecce 
rex  tuus  veniet  tibi  justus  et  Salvator  ipse 
pauper  et  ascendens  super  asinam  et  super  pul¬ 
lum  filium  asinae.  Proditus  fuit  a  discipulo? 
Praedixit  hoc  David  :  Qui  edebat  panes  meos 
magnificavit  super  me  supplantationem.  Tri¬ 
ginta  argenteis  venditus  fuit.  Praedixit  hoc 
Zacharias  :  Appenderunt  mercedem  meam 
triginta  argenteos.  Contumeliis  et  colaphis 
affectus?  Praedixit  hoc  Jeremias  :  Dabit 
percutienti  se  maxillam,  saturabitur  oppro- 
priis.  Reges  genti,um  et  principes  Ju- 

deeorum  in  ejus  necem  conspirarunt  ? 
Prsedixit  hoc  David  :  Astiterunt  reges  terree 
et  principes  convenerun >  in  unum  adversus 
Christum  ejus.  Flagellis  caesus  fuit?  Praedi¬ 
xit  hoc  Isaias  :  Corpus  meum  dedi  per cutien- 
tibus  et  genas  meas  vellentibus.  Quod  si  velle¬ 
mus  omnia  vaticinia  de  Christo  percurrere, 
dies  non  sufficeret  :  et  si  non  verba  solum, 
sed  etiam  res  gestas  et  umbras  ac  figuras 
cum  rebus  adumbratis  et  expressis  confer¬ 
rem,  immensam  orationem  susciperemus. 
Magnum  igitur  et  invictum  contra  Judaeos  et 
Paganos  ex  ista  tantorum  et  tam  multorum 
vaticiniorum  impletione  colligimus,  et  cum 
Apostolo  Petro  merito  gloriamur  habere  nos 
Firmiorem  propheticum  sermonem ,  cui  bene¬ 
facimus  Attendentes  tamquam  lucernae  lucenti 
in  caliginoso  loco. 

Sed  ut  ad  novum  testamentum  veniamus. 
An  non  Christus  ipse,  magister  et  doctor 
omnium  Prophetarum,  apertissimis  verbis 
excidium  urbis  Jerosolymse  prsedixit  ?  At 
numquid  post  annos  quadraginta  non  ita,  ut 
praedixerat,  evenit  ?  Quamvis  enim  Jose- 
phum  et  Hegesippum,  qui  rem  totam  dili¬ 
gentissime  scripserunt ,  non  haberemus, 
abunde  sufficeret  arcus  triumphalis  Vespa¬ 
siano  et  Tito  erectus  qui  adhuc  Romae  aliis 
pene  omnibus  vel  eversis  vel  sepultis,  inte¬ 
ger  et  conspicuus  perseverat  :  in  ea  siqui¬ 
dem  arca  Testamenti,  candelabrum  aliaque 
Hebraeorum  ornamenta,  nec  non  ipsorum 
Hebraeorum  turba  manibus  post  tergum  re¬ 
victis,  ad  memoriam  posteritatis  semper  in 
marmore  incisa  conspiciuntur.  Deinde  Apo- 
stolicis  temporibus,  numquid  non  Apostolus 
Petrus,  Apostolus  Paulus,  Apostolus  Joannes 
et  Apostolus  Judas  uno  eodemque  spiritu  de 
futuris  Haereticis  multa  praedixerunt,  quae 
oculis  nostris  jam  impleri  videmus  ?  Nonne 
etiam  Propheta  Agabus  -  et  filiae  Philippi 
Diaconi  et  alii  nonnulli,  eodem  tempore  lu¬ 
mine  isto  prophetico  enituerunt  ?  Jam  vero 
Gregorium  Neoceesariensem  magnum  ilium 
et  admirabilem  Prophetam  fuisse  scribit 
magnus  Basibus.  De  B.  Antonio  celeberrimo 
et  toti  orbi  notissimo,  B.  Athanasius  refert, 
praedixisse  eum  vastationem  illam  Ecclesiae, 
quae  per  Arianos  facta  est,  cum  altaria  ever¬ 
terunt,  sacra  vasa  contaminaverunt,  sacer¬ 
dotes  occiderunt,  virgines  sacras  stuprave¬ 
runt,  orbem  denique  totum  suis  tumultibus 
et  seditionibus,  sicut  hodie  Galvinistae  fa¬ 
ciunt,  turbaverunt.  De  quodam  sancto  Ana¬ 
choreta  qui  Joannes  dicebatur,  et  Palladius 


et  Theodoretus  et  alii  complures  historici 
prodiderunt,  eum  ita  celebrem  in  vaticiniis 
fuisse,  ut  imperator  Theodosius  nunquam 
bellum  aliquod  egressus  sit,'  quin  eum  antea 
tamquam  oraculum  consuluerit,  et  ab  eo  to¬ 
tum  bellum  eventum  audierit.  B.  Benedi¬ 
ctum  regi  Totilae  praedixisse  ,  eum  urbem 
Romam  occupaturum,  deinde  mare  transit¬ 
urum,  tantum  novem  annos  regnaturum, 
postremo  anno  decimo  moriturum,  et  omnia 
sicut  ipse  pronuntiaverat  evenisse  B.  Gre- 
gorius  testatur.  B.  Malachiam  Hibernorum 
Episcopum,  prophetico  lumine  claruisse  te- 
stus  est  fide  dignissimus  Bernardus.  Ipsum 
vero  B.  Bernardum  non  unum  aliquot,  sed 
multa  praedixisse,  et  omnia  prorsus  juxta 
ejus  vaticinium  evenisse,  testantur  libri  de 
ejus  vita  et  gestis  conscripti.  Unum  ejus  va¬ 
ticinium  commemorabo.  Praedixit  aliquando 
Andreae  quidam,  eum  brevi  Cistertiensem 
Monachum  futurum.  Ille  hoc  audito  obstu¬ 
puit.  Nihil  enim  unquam  minus  somniave¬ 
rat,  imo  nihil  magis  unquam  exhorruerat. 
Itaque  cum  stomacho  ait  :  In  hoc  scio  fal¬ 
sum  te  esse  Prophetam.  Hoc  enim  certus 
sum,  te  locutum  esse  verbum,  quod  omnino 
non  fiet.  Hoc  ego  tibi  coram  rege  et  princi¬ 
pibus,  in  omni  publico  conventu  imprope¬ 
rare  non  parcam,  ut  tua  omnibus  falsitas 
innotescat.  Deinde  abiit  pene  furiosus,  bla¬ 
sphemans  et  imprecans  sancto  illi  mona¬ 
sterio  extremum  exitium  :  neque  solum  mo¬ 
nasterium,  sed  totam  illam  vallem  radicitus 
eversam  videre  cupiebat.  Quid  postea  fa¬ 
ctum  est?  0  rem  admirabilem  ac  pene  in¬ 
credibilem  !  Yix  nox  una  preeterierat,  ille 
totus  mutatas,  morse  impatiens  ante  ex  ortam 
lucem  currit  ad  monasterium,  postulat  ha¬ 
bitum,  efficitur  monachus.  Quid  hic  dicent 
hseretici  ?  Quis  tantam  mutationem,  quse  a 
sola  dextera  Excelsi  fieri  poterat  B.  Bernardo 
demonstravit,  nisi  Deus  ?  Quid  de  B.  Fran- 
cisco  dicemus  ?  Quam  multa  de  eo  refert  B. 
Bonaventura  ?  Erat  aliquando  bellum  inter 
Paganos  et  Christianos,  instabat  jam  dies 
certaminis,  servus  Dei  Franciscus  totum 
belli  eventum  ante  prospiciens  Christianis 
significavit,  ut  eo  die  se  a  prselio  abstine¬ 
rent,  alioquin  videre  se  maguam  stragem 
Christianorum  futuram.  Non  crediderunt 
homini  Dei,  sed  freti  multitudine  et  putentia 
conflictum  inierunt.  Repente  enim  juxta  va¬ 
ticinium  viri  sancti  exercitus  Christianorum 
fusus  est,  et  omnes  fere  vel  capti  sunt  vel 
interfecti.  B.  Catharina  Senensis  numquid 

non  aperte  praedixit  schisma  illud  inter  Ur¬ 
banum  et  Clementem,  quo  nullum  acrius 
horribilius,  diuturnius  Ecclesia  unquam  vi¬ 
dit  ?  Sed  longum  esset,  minimeque  necessa¬ 
rium  omnes  Prophetas  Catholicae  Ecclesiae 
recensere.  Hoc  in  summa  et  sine  amplifica¬ 
tione  dixerim,  auditores  optimi,  vaticinia 
sanctorum,  et  eorum  sanctorum,  quos  no¬ 
stros  fuisse ,  hoc  est,  Romanae  Ecclesiae 
membra  fuisse  omnes  haeretici  confitentur, 
esse  pene  sine  ullo  numero.  Legi  ego  bonam 
partem  historiarum,  quibus  vitae  sanctorum 
catholicae  Ecclesiae  continentur,  et  sine  men¬ 
dacio  affirmare  possum,  vix  ullum  fuisse 
sanctum  hominem,  ac  praesertim  his  quinque 
saeculis  postremis,  quae  tantopere  displicent 
haereticis,  qui  hoc  excellentissimo  et  nobi¬ 
lissimo  Dei  munere  praeditus  non  fuerit. 
Multos  praeterea  enumerare  possem  nostrae 
fidei  et  religionis  sanctos  homines,  qui  non 
solum  dono  prophetiae,  sed  etiam  admiran¬ 
dis  visionibus  et  revelationibus,  et  quod  su¬ 
blimius  est,  gratia  cordium  cognoscendorum 
et  spirituum  discernendorum  ornati  fuerunt. 
Neque  solum  praeteritis  saeculis,  sed  etiam 
hoc  nostra  aetate,  sicut  miracula,  ita  pro¬ 
phetiae  donum  Ecclesiae  Catholicae  non  de¬ 
fuit.  Habemus  enim  praeter  alios  multos, 
duos  illos  Franciscos,  auctorem  ordinis  Mi¬ 
nimorum  et  Xaverium  inter  patres  Societatis 
Jesu  antesignanum  et  Indiae  novum  Aposto¬ 
lum,  de  quibus  alias  diximus,  qui  hoc  nostro 
saeculo  ac  pene  memoria  non  solum  multis 
et  magnis  miraculis  clarurerunt  ;  sed  etiam 
multa  divina  revelatione  praeviderunt,  et  eo 
modo  sicut  praedixerant,  evenerunt. 

Quid  unquam  talae  synagogae  Daemonio¬ 
rum  habuerunt  ?  Proferant,  quaeso ,  suas 
praedictiones.  Quis  non  obstupeat  nostros 
Papistas,  idololatras,  Dei  hostes,  non  solum 
miraculis,  sed  etiam  prophetiae  lumine  eni¬ 
tere  :  istos  vero  fratres  Evangelicos,  nihil  sci¬ 
re,  nisi  mentiri? Nam  daemones  quidem  sem- 
per  hanc  laudem  praedicendi  futura  tamquam 
veram  divinitatis  notam  affectaverunt.  Hinc 
videlicet  ante  Christi  adventum  tot  in  locis 
oracula  Apollinis,  Clarii,  Pythii,  Delii,  Do¬ 
donaei  celebrabantur,  quae  tamen  omnia 
Dei  in  carne  adveniente  repente  obmutue¬ 
runt.  Id  quod  non  ex  nostris  solum  B.  An¬ 
tonius  apud  Athanasium,  sed  eliam  Plutar- 
chus  ex  gentibus,  tamquam  rem  maxime 
miram  et  prodigiosam  annotaverunt.  Inde 
siquidem  Plutarchus  librum  inscripsit,  ut 
est  apud  Theodoretum  in  libro  de  oraculis, 


quae  defecerunt  :  et  causam  quaerit  tam  no¬ 
vae  et  tam  mirabilis  mutationis.  Quid  enim 
admirabilius,  quam  tanta  celebritate  omni¬ 
bus  oraculis  toto  orbe  silentium  indici,  et 
ora  eorum  quasi  lapidibus  in  aeternum  ob¬ 
strui. 

Sed  quales,  quaeso,  erant  daemonum  prae¬ 
dictiones  ?  Interdum  obscurrissimas  amba¬ 
ges  et  enigmata  respondebant,  ut  quicquid 
eveniret,  ipsi  verum  praedixisse  viderentur, 
et  culpa  tota  caderet  in  interpretes.  Inter¬ 
dum  aperte  quidem  et  perspicue  loqueban¬ 
tur,  sed  ea  praedicebant,  quae  ipsi  Deo  per¬ 
mittente  facturi  erant  vel  quae  jam  coepta 
erant  fieri,  quod  non  est  tam  divinare  vel 
conjectare,  quam  praesentia  absentibus  nun¬ 
tiare. 

Neque  praestantiora  sunt  Haereticorum 
vaticinia  :  exempla  multa  in  medium  afferre 
possem,  si  falsa  vaticiinia  pseudopropheta¬ 
rum,  tam  veteris  quam  novi  Testamenti  per¬ 
currere  nobis  liceret,  sed  quoniam  temporis 
angustiis  premimur,  solum  de  falsis  praedi¬ 
ctionibus  Haereticorum  nostri  temporis  pauca 
dicemus. 

Martinus  Lutherus  et  sua  et  suorum  opi¬ 
nione  propheta  fuit.  Hoc  enim  ipse  de  se  in 
libro  quodam  ad  Germanos  pro  scholis 
Christianis  erigendis  scribit  :  «  Neque  vos, 
inquit,  impedire  debet,  quod  aliqui  glorian¬ 
tur  de  spiritu,  et  Scripturas  parvi  faciunt  . 
sed  bone  amice,  spiritus  huc,  spiritus  illuc  ! 
ego  quoque  fui  in  spiritu,  atque  etiam  vidi 
spiritus  forte  plus  quam  illi  ipsi  adhuc  intra 
annum  videbunt.  »  Deinde  nihil  saepius  re¬ 
petit,  quam  os  suum  os  Christi  et  verba 
sua  esse  verba  Christi  :  et,  certum  'se 
ess>e,  doctrinam  suam  se  habere  de  ccelo. 
Videamus  igitur  quid  ei  spiritus  revela¬ 
verit.  Quid,  quaeso,  iste  tam  insignis  Pro^ 
pheta,  qui  fuit  in  spiritu  et  vidit  spiritug 
plus  quam  alii  intra  unum  annum  videbunt  s 
quid  futurum  praedixit  :  Praedixit  primum  in 
libro  contra  Thomam  Muncerum  post  an¬ 
nos  duos  a  vaticinio,  ita  Romanam  Eccle¬ 
siam  ruituram,  ut  neque  Pontifices,  neque 
Cardinales,  neque  Episcopi,  neque  Presby¬ 
teri,  neque  Monachi,  neque  Moniales,  ne¬ 
que  templa,  neque  turres,  neque  campanae 
usquam  amplius  repedentur.  Ait  praeterea 
in  responsione  contra  regem  Angliae  Henri- 
cum  :  (i  Dogmata  mea  stabunt,  et  Papa  ca¬ 
det  invitis  onmibu^  portis  inferi  et  potesta¬ 
tibus  acris  et  terrae  et  maris  ».  At  quid  tan¬ 
dem  evenit  ?  Praeterierunt  anni  sex  et  qua- 

draginta,  et  papa  stat  vel  sedet  potius ; 
Cardinales,  Episcopi,  Praesbyteri,  Monachi, 
Moniales  augentur  in  dies  :  templa  et  turres 
vel  instaurari ,  si  labebantur,  vel  integro 
aedificari  vidi :  cadere  vel  cecidisse  non  scio, 
nisi  ex  parte  hic  Lovanii  turrim  sancti  Pe¬ 
tri.  Doctrinam  vero  Lutheri  jam  pene  fun* 
ditus  interiisse,  vel  ex  eo  cognosci  potest, 
quod  paucissimi  sunt  veri  Lutherani,  et  illa 
ipsa  dogmata,  quae  Lutherus  pro  oraculo 
habere  voluit,'jam  non  solum  Catholici,  sed 
etiam  discipuli  ejus  execrantur.  «  Non  igitur 
vaticinium  illud  Dominus  locutus  est,  sed 
per  tumorem  animi  sui  Propheta  confinxit  : 
et  idcirco  non  timebimus  eum».  Rursum 
alias  praefatione  super  Alcoranum  praedixit 
idem  Lutherus,  prope  diem  futurum,  ut  Ma- 
humetani  ad  fidem  Christi  juxta  Evangelium 
suum,  non  juxta  Romanam  Ecclesiam,  con¬ 
verterentur.  At  numquid  et  in  hoc  Piopheta 
mendax  inventus  non  est?  Ego  ipse  vidi 
Romae  Mahumetanos  baptizari,  nec  raro  ve¬ 
niunt  aliqui  ad  fidem.  In  Indiis  vero  non 
pauci,  sed  multi  Mahumeti  cultores  ad  fidem 
Christi  et  Ecclesiae  Romanae  obedientiam 
conversi  sunt,  et  convertuntur  in  dies  :  Lu¬ 
therani  vero  proferant  vel  unum  si  possunt, 
a  Non  igitur  hoc  Dominus  locutus  est,  sed 
per  tumorem  animi  sui  Propheta  confinxit  ; 
et  idcirco  non  timebimus  eum  ».  Postfemo, 
ut  alia  ejus  vaticinia  praeteieam,  cum  ante 
annos  aliquos  rustici  a  Lutheranis  excitati 
tumultuarentur,  et  contra  principes  suos  ac 
dominos  arma  coepissent,  tunc  Martinus  Lu¬ 
therus  sese  vatem  ostentabat,  et  non  rusticos, 
sed  Deum  ipsum  contra  principes  pugnare 
dicebat,  et  ultimum  exitum  extremamque 
ruinam  principibus  vaticinabatur.  Sed  quid 
tandem  factum  est  ?  Rustici  csesi  sunt,  prin¬ 
cipes  superiores  evasere.  Quid  tum  Luthe¬ 
rus  ?  Num  erubuit  ?  Falsum  se  Prophetam 
agnovit  ?  Nihil  minus.  Sed  quasi  nihil  antea 
pro  rusticis  dixisset,  coepit  contra  eosdem 
rusticos  maledicentiam  suam  exercere,  et 
videns  sibi  non  successisse  vaticinium  de  fu¬ 
turis,  coepit  vaticinari  de  praeteritis.  «  Ego 
sane,  inquit,  arbitror  nullum  daemonem  in 
gehenna  remansisse,  sed  omnes  in  rusticos 
illos  seditiosos  et  pessimos  nebulones  ascen¬ 
disse.»  «Nonigitur  vaticinium  illud  Dominus 


locutus  erat,  sed  per  tumorem  animi  sui 
Propheta  confinxerat  :  et  idcirco  non  time¬ 
bimus  eum  ». 

Quid  Thomas  Muncerus,  Lutheri  probatis¬ 
simus  discipulus?  Nonne  multitudini  rusti¬ 
corum,  quibus  pr  ai  erat,  Dei  nomine  et  aucto¬ 
ritate  tamquam  unus  aliquis  ex  prophetis, 
ita  victoriam  certissimam  pollicebatur,  ut  se 
alterum  Gedeonem  diceret  :  jactaretque 
omnes  globos  bombardarum  in  s  ia  manica 
sine  laesione  se  excepturum  ?  Et  tamen  rustici 
ceesi  sunt,  et  ipse  ne  unum  quidem  ictum 
gladii  sine  laesione  sustinere  potuit.  Non  igi¬ 
tur  Dominus  victoriam  illam  locutus  erat, 
sed  per  tumorem  animi  sui  Propheta  con¬ 
finxerat,  et  idcirco  non  timebimus  eum. 

Ante  paucos  annos  cum  Anabaptistae  qui¬ 
dam  Calabriam  Italiae  provinciam  occupas- 
sent,  et  tandem  comprehensi  cum  extremo 
supplicio  afficiendi  essent,  palam  affirma¬ 
bant  (ut  ex  viro  quodam  magno  et  fide  dig¬ 
nissimo,  qui,  si  recte  memini,  supplicio 
interfuerat,  accepi)  se  nihil  detrimenti  pas¬ 
suros,  si  de  altis  turribus  dejicerentur,  sta- 
tim  enim  adfuturos  Angelos,  qui  eos  excipe¬ 
rent,  ne  forte  ad  lapides  pedes  suos  offen¬ 
derent.  Dejecti  sunt  infelicissimi  ex  turribus, 
et  non  pedes  tantum,  sed  capita  et  colla  of¬ 
fenderunt  ad  lapides,  et  prius  ad  terram  per¬ 
venerunt,  et  capita  omnes  fregerunt,  ac  ce¬ 
rebris  suis  plateas  resperserunt,  quam  An¬ 
gelis  vacaret  eis  opem  ferre.  Exempla  talia 
proferri  possunt  sine  ullo  numero.  Nam  sicut 
vera  Catholicorum  sanctorum  vaticinia  prope 
sunt  infinita;  ita  haereticorum  mendacia,  et 
falsae  praedicationes  numerum  omnem  exce¬ 
dunt.  Quoties  Pseudomartyres  istis  nostris 
diebus  asseverarunt  se  etiam  in  mediis 
flammis  non  comburendos?  et  tamen  postea 
combusti  sunt  usque  ad  cineres.  Quoties 
contra  se  in  momento  absumendos  affirma¬ 
runt?  et  licet  pulvere  tormentario  onusti 
essent,  tamen  ad  longissimum  tempus  ante¬ 
quam  mori  possent  torquebantur?  ex  quo 
sine  dubio,  si  excaecati  penitus  et  obstinati 
non  essent,  i ntelli gerent,  tandem  aliquando 
se  Spiritum  veritatis  deseruisse,  et  spiritus 
erroris,  et  seductionis  in  suam  aliorumque 
perniciem,  et  sempiternum  exitium  adhee- 
sisse. 

DE  PROBITATE  DOCTORUM  ECCLESIAS ,  ET  SCELERIBUS  HAERETICORUM 


SYNOPSIS 

Deum  suos  sanctos  potentia,  sapientia ,  et  cha- 
ritate  sibi  conformare ,  ostenditur ,  et  a  san¬ 
ctitate  Doctorum  Ecclesiae  probatur  :  ubi  Apo¬ 
stolorum,  Patrum  et  multorum  religiosorum 
mira  sanctitas  extollitur,  et  quam  utile  sit 
vitas  sanctorum  legere ,  declaratur.  E  contra¬ 
rio,  qualesnam  fuerint  assertores  naganismi 
ct  Mahumetismi  breviter  ob  oculos  ponitur. 
Decem  deinde  haeresiarchae  enumerantur,  ad¬ 
ditis  causis ,  quee  illos  ad  haeresim  impule¬ 
runt.  Praeterea  diligentiori  trutina  examina¬ 
tur  vitee  probitas  haereticorum,  atque  in  primis 
impudentia  et  superbia  ( quee  speciatim  in 
Luthero  deprehenditur),  eorum  maledicentia, 
familiaritas  cum  diabolo  et  varia  fraudulen¬ 
tia  suis  circumstantiis  demonstratur.  Quales 
Martyres  ei  qualia  martyrologia  habeant 
Hceretici,  et  quem  fidem  Udem  sortiantur,  ab 
enumeratione  miseriae  quorumdam  rportis  os¬ 
tenditur. 

Quemadmodum  iu  Deo,  quem  unum  in 
Trinitate  et  Trinum  in  unitate  veneramur, 
tria  quaedam  singulariter  eminent,  potentia^ 
sapientia,  bonitas;  ita  quoque,  auditores, 
singulares  amicos  et  filios  suos,  Patres  ac 
Doctores  nostros  Deus',  ut  sibi  quam  simil¬ 
limos,  et  gentibus  omnibus  suspiciendos 
atque  admirabiles  redderet,  potentissimos, 
sapientissimos ,  optimos  ,  sanctissimosque 
esse  voluit.  Primum  ea  potentia  eos  arma¬ 
vit,  qua  multa  praeter  solitum  cursum,  ordi¬ 
nemque  naturae  in  elementis,  in  arboribus^ 
in  brutis  animantibus,  in  ipsis  hominibus 
plane  admirabilia  et  singularia  facerent. 
Tqm.  IX. 


Deinde  sapientia  ita  mentes  eorum  instruxit, 
ut  non  solum  praesentia  etprmterifca  cerne¬ 
rent  ;  sed  etiam  futura  multo  ante  praevide¬ 
rent  atque  praedicerent.  Postremo  dilatavit 
corda  eorum  summa  atque  ardentissima 
charitate,  tum  ut  ipsi  magno  animo  opus 
aggrederentur;  tum  ut  ii,  qui  convertendi 
per  eos  erant,  non  solum  verbis  et  miracu¬ 
lis  sed  etiam  exemplis  et  vitae  probitate  mo¬ 
verentur.  Atque  haec  tria,  splendor  mira¬ 
culorum,  lumen  propheticum  et  vitae  probi¬ 
tas,  quibus  praediti  fuerunt  praedicatores  et 
Doctores  nostrae  legis,  et  quibus  omnes  in¬ 
ventores  sectarum  atqnc  haeresum  c arue¬ 
runt,  sunt  argumenta  ex  duodecim  illis . 
quae  nobis  explicanda  proposuimus.  Quare 
cum  praeteritis  orationibus  de  gloria  mira¬ 
culorum  et  luce  prophetica,  hoc  est,  de  po¬ 
tentia  et  sapientia  Doctorum  Ecclesiai  dispu¬ 
taverimus,  restat  nunc,  ut  de  probitate  et 
integritate  eorumdem  disseramus. 

Praedicatores  igitur  nostrae  legis,  tam  ii. 
qui  primi  ad  nos  fidem  detulerunt  et  Evari- 
gelium,  quam  ii  quos  deinde  singulis  saeculis 
Deus  excitavit  ad  fidem  eamdem  confirmau- 
daim  vel  propagandam,  quales  fuerint,  quam 
pii,  quam  justi,  quam  religiosi  totus  mundus 
novit.  Aspicite  primum  Apostolos.  Quid  su¬ 
blimius  atque  excellentius  moribus  Aposto- 
licis  ?  Homi  nes  eran  t  di  vini ,  nihil  in  b  o  c  muu  d  o 
quaerebant,  aurum  contemnebant,  honores 
fugiebant,  omnia  sustinebant,  charitate  fla¬ 
grabant,  legem  naturae  perfectissime  ob¬ 
servabant,  cum  omnibus  hominibus  pacem 
habebant,  omnes  homines  salvos  facere  cu¬ 
piebant,  atque  idcirco  omnes  provincias  et  re¬ 
giones,  quamlibet  barbaras,  omnes  terras  et 
omnia  maria  perlustrabant:  ad  labores  prom¬ 
pti,  ad  pericula  imperterriti,  ad  mortem  para¬ 
tissimi,  vivi  denique  st  mortui  miraculis  clari. 

Amor  Dei  quasi  currus  igneus  ferebat  eos  : 
nihil  erat  penitus,  neque  mors,  neque  vita> 
neque  praesentia,  neque  futura,  neque  dae¬ 
mones,  neque  homines,  qui  eos  ab  instituto 
cursu  honoris  Dei  propagandi  et  animas 
hominum  salvandi,  revocare  possent.  Isti 
sunt  Patres  nostri,  isti  dracones  nostrae  fidei, 
istos  magistros  et  doctores  habuimus.  Aspi¬ 
cite  deinde  sanctos  illos  homines,  quos  Pa¬ 
tres  et  doctores  vocamus,  lumina  illa  cla¬ 
rissima,  quae  Deus  in  firmamento  Ecclesiae 
lucere  voluit,  ut  iis  omnes  Haereticorum  te¬ 
nebrae  dissiparentur,  ut  Irenaeum,  Cypria¬ 
num,  Hilarium,  Athanasium,  Basilium,  duos 
Gregorios,  Ambrosium,  Hieronymum,  Au¬ 
gustinum,  Chrysostomum,  Cyrillum.  Yita  et 
mores  eorum  nonne  in  iis  monumentis,  quae 
nobis  reliquerunt,  quasi  in  speculis  quibus¬ 
dam  elucent?  Nam  Ex  abundantia  cordis  os 
loquitur.  Quanta,  obsecro,  apparet  in  libris 
sanctorum  Patrum  cum  summa  eruditione 
conjuncta  humilitas? Quanta  puritas  animi? 
Quanta  moderatio  ?  Quanta  sobrietas  ?  nihil 
ibi  obscoenum,  nihil  turpe,  nihil  subdolum, 
nihil  arrogans,  nihil  inflatum.  Quam  multis 
modis  Spiritus  sanctus,  qui  eorum  pectora 
inhabitabat,  in  paginis  eorum  se  prodit? 
quis  legere  potest  attente  Cyprianum,  qui 
non  statim  ardeat  amore  martyrii?  Quis  in 
Augustino  diligenter  versatus  est,  qui  non 
profundissimam  didicerit  humilitatem?  Quis 
Hieronymum  ssepe  evolvit,  qui  non  virgini¬ 
tatem  et  jejunium  adamare  incipiat?  Spirant 
scripta  sanctorum,  religionem,  castitatem, 
integritatem,  charitatem.  «  Isti  sunt  igitur 
Episcopi  et  pastores  (ut  verbis  utar  D.  Augu¬ 
stini)  docti,  graves,  sancti,  veritatis  acerrimi 
defensores,  qui  Catholicam  fidem  in  lacte 
suxerunt,  in  cibo  sumpserunt  :  cujus  lac  et 
cibum  parvis  magnisque  ministraverunt.  » 
Talibus  post  Apostolos  sancta  Ecclesia  plan. 
tatoribus,  rigatoribus,  aedificatoribus,  pa¬ 
storibus,  nutritoribus  crevit.  Aspice  postre¬ 
mo  Anachoretarum  et  aliorum  hominum 
religiosorum  duces,  quos  diversis  tempori¬ 
bus  Ecclesiae  suae  senescenti  tamquam  co¬ 
lumnas  firmissimas  Deus  donavit  ut  Anto¬ 
nium,  Hilarionem,  duos  Macarios,  Benedi- 
dictum,  Bernardum,  Dominicum,  Franci- 
scum.  Quid  perfectius,  quid  gravius,  quid 
maturius  eorum  moribus?  Homines  erant 
integerrimi,  patientissimi,  cum  Deo  conjun¬ 
ctissimi,  gloriae  et  voluptatum  usque  ad  stu¬ 
porem  et  miraculum  contemptores  :  perno¬ 
ctabant  in  orationibus,  gloriabantur  in  cruce 


et  laboribus,  jejuniis  pascebantur,  in  contu¬ 
meliis  laetabantur,  quasi  carbones  igniti,  toti 
flamma  quadam  divini  amoris  succensi  in 
Deum  ferebantur  et  rapiebantur.  Quis  un¬ 
quam  eorum  vel  contentiones,  vel  rixas,  vel 
clamores,  aut  verba  non  dico  inflata,  vel  ob¬ 
scena,  vel  scurrilia,  vel  turpia;  sed  otiosa 
unquam  audivit?  Denique  ut  B.  Augustinus 
in  libro  de  moribus  Ecclesiae  Catholicae  no¬ 
tat,  in  tantum  processerat  temperantia  et 
continentia  sanctorum  Catholicae  fidei  Chri¬ 
stianorum,  ut  restringenda  nonnullis  et  ad 
humanos  fines  revocanda  videretur  :  usque 
adeo  supra  hominum  illorum  animos  eva¬ 
sisse  ab  iis  etiam,  quibus  id  displicet,  indi¬ 
catur.  Utinam  dignarentur  Haeretici,  et  qui 
inter  Catholicos  perdite  et  corrupte  vivunt, 
legere  vitas  sanctorum  :  sane  non  multum 
nobis  in  eorum  conversione  laborandum  es¬ 
set.  Plus  enim  omnino  loquuntur,  et  magis 
virtutem  persuadent  simplices  illae  historiae, 
facta  et  exempla  sanctorum,  quam  omnes 
conciones.  Scio  ego  aliquos,  qui  millies  con¬ 
ciones  audierant,  et  libros  multos  legerant, 
et  tamen  semper  erant  iidem  :  rogati  deinde 
ut  vitas  sanctorum  aliquando  legerent,  asper¬ 
nabantur  initio,  ettamenposte  aubi ceperunt, 
brevissimo  tempore  toti  mutati  viri  sanctis¬ 
simi  et  perfectissimi  facti  sunt.  Habetis  Atha¬ 
nasium,  Hieronymum,  Sulpicium ,  Palladium , 
Theodoretum,  Gregorium  Romanum,  Grego- 
rium  Turonensem,  Bedatn,  Metaphrastem, 
et  nuper  Lippomanum  et  Surium,  qui  vitas 
sanctorum  vel  ipsi  conscripserunt,  vel  ab  aliis 
scriptas  collegerunt.  Ab  eis  petant  solidum 
cibum  animae,  qui  in  fide  viva  et  vera  pro¬ 
ficere  desiderant,  Theologi  et  doctores  hae- 
reses  refellunt  argumentis  verborum :  sancti 
vero,  quorum  vitas  vos  legere  cupio,  easdem 
refellunt  argumentis  factorum.  Illi  quasi  di¬ 
gito  et  voce  demonstrant,  quae  sit  via,  quae 
ducit  ad  coelum  :  isti  viam  ipsam  ingrediun¬ 
tur,  et  nos  suis  passibus  et  vestigiis  multo 
facilius  et  fidelius  docent. 

Conferte  modo,  si  placet,  cum  tantis  et 
talibus  praedicatores  paganismi  vel  haeresum 
et  sectarum  inventores.  Qui  fuerunt  praedi¬ 
catores  paganismi  ?  Nonne  turba  quaedam 
Poetarum,  hoc  est,  hominum  levium,  men¬ 
dacium,  flagitiosorum  :  qui  ut  vitia  et  sce¬ 
lera  hominibus  commendarent,'  deos  quos¬ 
dam  omnibus  vitiis  coopertos  induxerunt, 
et  eorum  furta,  et  adulteria,  bella,  lites,  con¬ 
tentiones,  dolos,  fraudes,  mendacia  cum  can¬ 
tu  et  versibus,  ad  nos  detulerunt,  ut  quis- 

quis  ea  fecisset,  non  homines  perditos,  sed 
coelestes  deos  imitatus  videretur?  De  Mahu- 
mete  tametsi  multa  haberem  omnino  turpia 
et  horrenda,  quae  referrem,  tamen  quod 
secta  illa,  ut  alias  ostendimus,  nihil  sit  aliud 
quam  monstrum  quoddam  ex  Judaismo  , 
Arianismo,  Nestorianismo,  Manichseismo  et 
aliis  quibusdam  haeresibus,  et  superstitio¬ 
nibus  conflatum  ut  refutatur,  satis  est  si  hae- 
reses  istae  refellantur.  Ad  Haereticos  veniam. 

Haeresiarchae  igitur  nonne  omnes  ambi¬ 
tiosi,  omnes  superbi,  omnes  impuri,  omnes 
flagitiosi  fuerunt?  nonne  omnes  sicut  per¬ 
dite  vixerunt,  ita  quoque  misere  perierunt  ? 
Consideremus  initium ,  medium  et  finem 
cursus  praecipuorum  haeresiarcharum.  Quan¬ 
tum  ad  initium,  quod  si  vobis  ostendam  om¬ 
nes  praecipuos  haeresiarchas  vel  ambitione, 
vel  contentione,  vel  invidentia,  vel  denique 
privato  aliquo  affectu  stimulatos  de  Ecclesia 
recessisse,  an  non  tunc  apertissime  constabit 
eorum  sectas  non  a  Deo  esse  sed  a  Diabolo  ! 
Aspiciamus  decem  primarios  et  celeberrimos 
haeresiarchas.  Nam  de  omnibus  dicere  an¬ 
gustiae  temporis  non  paterentur. 

Quis  princeps  fuit  omnium  Haereticorum? 
Si  Hegesippo  et  Eusebio  credimus,  Thebulus 
fuit.  At  is,  ut  ex  Hegesippo  refert  Eusebius, 
ideo  hseresim  excogitavit,  et  Ecclesiam  us¬ 
que  ad  illa  tempora  virginem  corrumpere 
tentavit,  quod  in  petitione  episcopatus  re¬ 
pulsam  passus  esset.  Superbia  igitur  atque 
ambitio  initium  heeresibus  dedit. 

Quis  fuit  deinde  secundus?  Simon  Magus. 
At  is  pecuniis  emere  voluit  pontificiam  au¬ 
ctoritatem  Spiritum  sanctum  communican¬ 
di  :  cum  ei  hoc  non  successisset,  liaeresim 
fabricavit. 

Quis  tertius?  Yalentinus.  At  eum  egres¬ 
sum  de  Ecclesia  et  haeresiarcham  factum, 
quod  alium  vidisset  adeptum  episcopatum, 
quem  ipse  ambiebat,  testatur  lertullianus 
in  lib.  quem  adversus  hujus  Valentini  haere- 
sim  conscripsit. 

Quis  quartus  ?  Marcion  Ponticus.  At  is 
propter  stuprum  virgini  illatum  ab  Ecclesiae 
communione  praecisus,  Romamque  profe¬ 
ctus,  non  solum  absolutionem  petiit,  sed 
etiam  praefecturam  Ecclesiasticam  ambivit, 
quam  cum  non  impetrasset,  Romanis  Pre¬ 
sbyteris  indignabundus  ait  :  «  Ibo  igitur  et 
Ecclesiam  vestram  scindam.  »  Atque  ab  eo 
tempore  hseresim  suam  pestilentissimam  et 
perniciosissimam  disseminare  coepit.  Rem 


ita  se  habere  partim  ex  Tertulliano  de  prae¬ 
scriptionibus  adversus  haereticos,  partim  ex 
Epiphanio  in  hseresi  Marcionis  facile  cogno¬ 
sci  potest. 

Quis  fuit  quintus?  Montanus.  At  eum  re¬ 
fert  Theodoretus  1.  m  de  fabulis  Haeretico¬ 
rum,  sola  cupiditate  primum  locum  obti¬ 
nendi,  hseresim  suam  condidisse. 

Quis  fuit  sextus  ?  Novatianus.  At  eum 
maximo  desiderio  Romanum  episcopatum 
flagrasse,  et  cum  eum  adipisci  non  potuis¬ 
set,  simul  hseresim  et  schisma  in  Ecclesiam 
induxisse,  refert  Eusebius  ex  epistola  qua¬ 
dam  R.  Cornelii  1.  iv.  hisf.  Ecclesiasticarum. 

Quis  septimus?  Arius.  Atis  quoque  auctore 
Theodoreto  initio  1.  iv.  de  fabulis  Haereti¬ 
corum,  invidentiae  stimulis  agitatus,  quod 
S.  Alexandrum  compresby ter um suum  ad  epi¬ 
scopatum  evectum  et  sibi  praelatum  videret, 
occasionem  accepit  de  Ecclesia  recedendi. 

Quis  octavus?  Macedonius.  At  is  nonne  eo, 
quod  episcopatu  Constantinopolitano  ab  ipsis 
Arianis  privatus  fuisset,  ut  injuriam  suam 
ulcisceretur,  novam  hoeresim  excogitavit  ? 

Quis  nonus?  Nestorius.  At  enim  quis  igno¬ 
rat  quanta  simulatione  et  hypocrisi  episco¬ 
patum  Constantinopolitanum  ambierit?  Re¬ 
fert  enim  Theodoretus  1.  iv  Fabularum  hae¬ 
reticarum  ,  cum  multos  annos ,  et  colore 
vestium  et  pallore  vultus  et  verborum  com¬ 
positorum  artificio  et  omnis  sanctitatis  si¬ 
mulatione,  se  in  animos  et  benevolentiam 
vulgi  in  eum  finem  insinuasse. 

Quis  decimus?  Martinus  Lutherus,  auctor 
et  parens  omnium  Haereticorum  nostri  tem¬ 
poris.  At  is  nonne  in  Lipsica  disputatione 
vocem  illam  emisit,  se  nec  propter  Deum 
incepisse  nec  propter  Deum  cessaturum  ? 
Quid  clarius  ?  quid  apertius?  quid  illustrius  ? 
Deinde  in  epistola  illa  notissima  ad  Argen- 
tinenses ;  nonne  diserte  affirmat,  se  non 
Christi  amore,  sed  papae  odio  inflammatum 
tragoediam  illam  suam  excitasse  ?  Unde  vero 
odium  illud  primo  conceperit,  omnibus  no¬ 
tum  est,  nimirum  ex  ambitione  et  avaritia. 
Quod  enim  munus  publicandarum  indul¬ 
gentiarum,  unde  monasterium  ejus  honorem 
et  lucrum  referebat,  ab  co  ad  praedicatores 
translatum  fuisset,  ideo  Lutherus  injuriae  et 
jacturae  illius  impatiens  contra  indulgentias 
primum,  deinde  contra  Pontificem,  postre¬ 
mo  contra  fidem  et  omnia  Christiana  do¬ 
gmata  scribere,  docere  et  praedicare  coepit. 
Haec  igitur  de  primordiis  haereseon. 

Jam  in  reliqua  vita  si  quis  omnia  omnium 
haeresiarcharum  scelera  prosequi  vellet,  im¬ 
mensam  orationem  susciperet  :  attingam 
solum  pauca  paucorum,  ex  quibus  facile  de 
cseteris  judicari  possit.  Initio  quanta,  quaeso, 
fuit  omnium  haeresiarcharum,  sed  praecipue 
Lutheri  et  Calvini  jactantia  ?  Simon  magus 
se  Deum  esse  jactabat  :  testis  Irenaeuslib.  i. 
contra  haereses.  Menander  Simonis  discipu¬ 
lus  se  missum  esse  Salvatorem  mundi  asse¬ 
rebat;  teste  Eusebio  lib.  v  Historiarum. 
Carpocratianorum  aliqui  se  Domino  Jesu 
aequales,  aliqui  etiam  majores  et  potentiores 
praedicabant;  teste  Theodoreto  lib.  i  de  fa¬ 
bulis  Haereticorum.  Montanus  se  Spiritum 
sanctum  Paracletum  ;  testis  magnus  Basilius 
lib.  ii  in  Eunomium.  Noetus  se  Moysen  et 
fratrem  suum  Aaronem  ;  testis  Epiphanius 
in  heeresi  ejusdem.  Manichaeus  se  quoque 
Spiritum  sanctum,  sicut  olim  Montanus,  fa¬ 
ciebat  :  testis  Augustinus  lib.  de  Haeresibus. 
Nestorius  se  primum  et  solum  Scripturas 
probe  intellexisse,  et  omnes  Patres,  Marty¬ 
res,  et  Confessores  totamque  Ecclesiam  ante 
se  errasse  praedicabat;  ut  Vincentius  Liri- 
nensis  in  commonitorio  testis  est.  Arium, 
Dioscorum,  Eutychem  incredibili  superbia 
Patres  contempsisse,  ex  prima  actione  septi¬ 
mae  Synodi  cognosci  potest.  Ac  ut  ad  no¬ 
stros  veniamus,  num  Lutherus  se  os  Christi, 
et  Heliam  tertium,  Osiander  Enoch  secun¬ 
dum,  Thomas  Muncerus  Gedeonem,  Serve- 
tus  unicum  orbis  prophetam,  David  Geor- 
gius  verum  Messiam,  alii  novos  Prophetas, 
Apostolos,  Evangelistas  se  esse  praedicare 
erubuerunt?  Num  Lutherus  in  libro  contra 
regem  Angliae  Hernicum,  et  alibi  saepe,  non 
ait:  «  Divina  majestas  mecum  facit,  ut  nihil 
curem,  si  mille  Augustini,  si  mille  Cypriani, 
mille  Ecclesiae  Henricianae  contra  me  sta¬ 
rent?  Augustinus  et  Cyprianus,  sicut  omnes 
electi  errare  potuerunt  et  erraverunt.  »  Et 
rursum  :  «  Ego  vero  adversus  dicta  Patrum, 
hominum,  Angelorum,  pono  aon  antiquum 
Ecclesiae  usum,  sed  unius  majestatis  aeternae 
verbum  et  Evangelium.  »  0  venter  piger! 
mada  bestia !  Quasi  vero  sancti  Patres  et 
sancti  Angeli  et  antiquus  Ecclesiae  usus  con¬ 
tra  verbum  Dei,  et  Evangelium  pugnaret ? 
A  que  ejusmodi  verba  tumida,  inflata,  su¬ 
perba,  in  singulis  paginis  librorum  ejus  re- 
periuntur.  Num  Calvinus  in  libro  de  Coena 
Domini,  non  aperte  conii tetur,  omnes  vete¬ 
res  missam  sacrificium  appellasse  et  tamen 


inquit :  «  Ego  minime  probo.  »  Num  in  In¬ 
stitutionibus  non  ait :  «  Haec  fabula  de  limbo 
Patrum,  ad  quos  liberandos  Christum  de¬ 
scendisse  narrant,  tametsi  magnos  habeat 
auctores,  nihil  tamen  aliud  quam  fabula 
est?  »  Nonne  ibidem  in  tantum  superbia!  ex¬ 
cessum  erupit,  ut  B.  Hieronymum  asinum 
appellare  non  dubitaverit?  0  virum  sapien- 
tissimum  Calvinum,  qui  plus  videre  potuit 
solus,  quam  omnes  Patres  et  tota  simul  Ec¬ 
clesia  !  et  cujus  comparatione  B.  Hierony¬ 
mus,  alioqui  doctor  maximus  et  sanctissi¬ 
mus,  nihil  aliud  quam  asinus  est !  0  Dei 
amicum  singularem,  cui  tandem  revelatum 
est  fabulas  fuisse,  quas  hactenus  Ecclesia 
pro  veris  dogmatibus  habuit ! 

Sed  ut  ad  Lutherum  parumper  redeamus, 
exstat  liber  quidam  de  actis  in  conventu 
Wormatiensi,  ubi  ab  imperatore  Carolo  et 
reliquis  Germaniae  principibus,  Lutheri  causa 
initio  cognita  fuit.  In  eo  libro  miris  laudibus 
attollitur  Lutherus,  et  cum  nomen  potentis- 
simi  imperatoris  semper  fere  nudum  pona¬ 
tur.  ut,  «Carolus  hoc  dixit,  Carolus  illud 
egit;  »  cum  de  Luthero  mentio  est  alias 
Scribitur,  «  Doctor  Martin us,  Lutherus  pro 
sua  incredibili  humanitate  et  comitate  beni¬ 
gne  respondit  :  »  alias,  «  Benignissimus  pa¬ 
ter  benignissime  respondit.  »  Quis,  obsecro, 
librum  illum  conscripsit  ?  Non  alius,  quam 
Lutherus.  Credibile  non  videtur,  sed  tamen 
est  ita.  Finxerunt  igitur  unquam  poetae  ta¬ 
lem  Thrasonem,  qualem  se  Lutherus  reipsa 
nobis  exhibuit  ?  Tametsi  enim  liber  sine  no¬ 
mine  auctoris  prodierit,  certum  est  tamen 
eu  ;i  foetum  esse  Lutheri.  Nam  in  illo  ipso 
libro  Lutherus  commentitia!  persona!  oblitus 
quodam  loco  de  se  ita  ait  :  «  His  itaque 
actis,  imperii  actor  asperioribus  verbis  ob¬ 
jurgans,  ait  nihil  me  ad  rem  ipsam  respon¬ 
disse,  nec  debere  ab  oecumenicis  semel  Sy¬ 
nodis  definita  a  me  rursum  in  quaestionem 
vocari  :  proinde  expectari  a  me  planum  et 
simplex  responsum,  utrum  erroribus  renun- 
ciare  vellem,  nec  ne.  Tum  ego  ita  respon¬ 
di  :  «Quid  vobis  videtur?  Potest  ne  horum 
superbia  majore  arrogantia  fastuque  ullis 
verbis  amplificari  ?  An  non  toti  pleni 
erant  eo  spiriiu,  qui  est  Rex  superunioer- 
sos  filios  superbiae  ?  An  non  Spiritu  sancto 
prorsus  vacui,  qui  Superbis  resistit ,  humili¬ 
bus  dat  gratiam,  et  non  requiescit,  nisi  super 
humiles  et  contritos  et  timentes  sermones 
Dei? 

Jam  vero  quid  de  maledicentia  et  scurri¬ 
litatibus,  de  convitiis  et  verborum  turpitu¬ 
dinibus  dicemus?  Vix  una  sententia  integra 
in  libris  eorum  sine  conviciis  et  maledictis 
reperitur,  Lutherus  vero  loqui  non  poterat, 
nisi  tertio  quoque  verbo  porcos,  asinos,  dia¬ 
bolos,  stercora,  merdas  nominari  t,  ut  pe¬ 
ctus  ejus  quasi  putrefacta  sentina  vel  im¬ 
mundissima  latrina  nihil  nisi  teterrimos  foe- 
tores  spirare  posse  videretur.  Unde  merito 
aliqui  Lutherum  stercoreum  prophetam  ap¬ 
pellandum  esse  definierunt.  Certe  non  toties 
Apostolus  Paulus  et  sancti  Patres  nostri  no¬ 
men  Dei  et  Christi,  quoties  novi  isti  Evan- 
gelistse  nomen  Diaboli  in  suis  voluminibus 
reliquerunt  :  Nec  mirum,  Ex  abundantia 
enim  cordis  os  loquitur. 

Et  non  minus  isti  Diabolo  et  Angelis  ejus, 
quam  sancti  Patres  Deo  et  beatis  spiritibus 
familiares  erant.  Et  Lutherus  quidem  satis 
ingenue  in  suo  libro  de  Missa  singulari  con¬ 
fitetur,  inter  se  et  Diabolum  magnum  inter¬ 
cessisse  familiaritatem,  et  se  cum  eo  am¬ 
plius,  quam  unum  modium  salis  comedisse, 
et  eo  magistro  ac  doctore  multa  didicisse, 
Zwinglius  quoque  non  obscure,  in  libro, 
quem  Eucharistia)  supplementum  inscri¬ 
psit,  se  nocturno  quodam  spiritu  in  argu¬ 
mentis  contra  Sacramenta  excogitandis  adju¬ 
tum  esse  docet,  quem  ater  esset  an  -albus, 
dignoscere  non  potuerit.  Sed  quis  ambigat, 
atrum,  tartareum  et  teterrimum  fuisse?  An¬ 
gelus  enim  lucis  claritatem  suam  non  ab¬ 
scondit,  neque  mentem,  quam  visitat,  in 
horrore  et  tenebris  deserit.  Porro  Calvinus 
ad.  Bucerum  scribens,  aperte  testatur,  non 
esse  ingenii,  sed  genii  sui  morem  numquam 
in  scribendo  a  convitiis  et  maledictis  absti¬ 
nere. 

Aliud  vitium  omnibus  haeresiarchis,  tam 
veteribus,  quam  novis  commune  fuit,  quod 
fraudibus,  dolis,  technis,  fictis  miraculis, 
apertis  mendaciis  et  Scripturarum  corrupte¬ 
lis,  sectas  suas  promovere  semper  studue¬ 
rint.  Cum  Ariani  aboleri  vellent  vocem  il¬ 
lam  6p.ooucrtov,  qua  divinitas  Christi  et  maje¬ 
stas  asseritur,  ut  ex  Ruffino  lib.  x  historia¬ 
rum  c.  21  intelligi  potest,  ab  Episcopis 
Latinis  linguae  Graecae  imperitis  in  Arimi¬ 
nensi  Concilio  quaerebant ;  num  in  Christum 
an  potius  in  Homousion  credere  vellent  : 
quasi  tantum  interesset  inter  Christum  et 
Homousion,  quantum  inter  Christum  et  An- 
tichristum  :  ut  eo  dolo  Catholicos  Episco¬ 
pos  circumvenirent,  sicut  etiam  circumve¬ 


nerunt.  Dolus  item  Apollinistarum,  ex  eo¬ 
dem  Ruffino  in  Apologia  pro  Origine  notis¬ 
simus  est.  Cum  enim  aliquando  librum 
quemdam  B.  Athanasii  a  Catholicis,  cum 
finibus  disputabant,  accepissent  mutuo,  om¬ 
nia  loca,  quae  contra  se  faciebant,  deleve¬ 
runt.  Ac  deinde  incredibili  versutia  rescri¬ 
pserunt,  ut  non  tam  ab  Athanasio  posita, 
quam  a  nostris  supposita,  et  librum  illum 
non  Haeretici  sed  Catholici  corrupisse  ac 
depravasse  viderentur.  Arianos  verba  illa 
de  Joannis  Evangelio  delevisse,  Spiritus  est 
Deus ,  testis  est  fide  dignissimus  Ambrosius 
lib.  in  de  Spiritu  sancto.  Marcionem  ex  om¬ 
nibus  Scripturis,  ea  quae  contra  suam  haere- 
sim  faciebant  abrasisse,  testes  sunt  Irenseus 
lib.  i  contra  Yalentinum  et  Tertullianus  lib. 
v  contra  Marcionem;  et  Cyrillus  in  utraque 
ad  Successum  epistola,  conqueritur  Episto¬ 
lam  B.  Athanasii  ad  Epictetum,  ita  Nesto- 
rianos  corrupisse,  aliis  detractis,  aliis  sup¬ 
positis.  ut  jam  nihil  aliud,  quam  haeresim 
Nestorianam  sonaret.  In  sexta  Synodo  actio¬ 
ne  nona  ab  ipsis  Romani  Pontificis  legatis 
plane  convicti  sunt  Haeretici,  multa  loca  vel 
sustulisse  vel  corrupisse  in  libris  sanctorum 
Patrum,  Athanasii,  Ambrosii  atque  Chryso- 
stomi.  At  Lutheranorum  et  Calvinistarum 
mendacia,  doli,  fraudes,  corruptelae  pene 
sunt  in  linitae.  Unde  Hieronymus  Emserus 
praefatione  annotationum  in  novum  Testa¬ 
mentum  Lutheri,  constanter  profitetur,  Mar- 
tinum  Lutherum  non  solum  omnes  libros, 
sed  omnia  fere  capita  Bibliorum  corrupisse, 
ac  fere  mille  quadringentos  errores  Haereti¬ 
cos  et  mendacia  immiscuisse.  Ac  ut  non  ea¬ 
mus  procul,  nonne  in  epistola  hodierna, 
quam  explicaturi  sumus,  abstulit  illa  verba  : 
Ut  abstineatis  vos  a  fornicatione ?  Et  merito 
sane.  Nimis  enim  aperte  pugnabant  cum 
illo  dogmate  lutherano  :  Si  non  vult  uxor, 
veniat  ancilla.  Itaque  extingui  debuerunt.  Et 
in  epistola  Jacobi,  quam  tamen  stramineam 
appellat;  nonne  illa  verba;  Ostende  mihi  fi¬ 
dem  tuam  sine  operibus.  Lutherus  de  more 
depravavit  :  Ostende  mihi  fidem  cum  operi¬ 
bus ?  In  epistola  ad  Romanos,  ubi  legimus  : 
Arbitramur  hominem  justificari  per  fidem  : 
nonne  ipse  corrupit  :  Arbitramur  hominem 
solutu  justificari  per  fidem  ?  Cumque  amicus 
quidam  quiereret,  cur  addidisset  illam  vo¬ 
cem  solum  arrogantia  intolerabili  respon¬ 
dit  :  «  Si  papista  tuus,  inquit,  multa  vult 
•mrrire  de  hac  voce  solum  ei  confestim  re¬ 
spondeto':  Doctor  Martinus  Lutherus  vult 

sic  habere,  aitque  Papistam  et  asinum  esse 
unum.  Sic  volo,  sic  jubeo,  sit  pro  ratione 
voluntas.  Nolumus  enim  Papistarum  esse 
discipuli,  sed  magistri  ac  judices.  »  Surius 
pagina  261.  deinde  sectarii,  nonne  omnes 
miseris  populis  persuaserunt,  ea  nos  cre¬ 
dere,  quae  nunquam  somniavimus?  et  multa 
esse  nuper  inventa,  ut  ordines  minores,  san¬ 
ctorum  invocationem,  imaginum  veneratio¬ 
nem  ?  quae  tamen  in  libris  veterum  passim 
inveniuntur.  Nonne  fictis  miraculis  (quod 
alias  ostendimus)  fidem  suam  propagare  vo¬ 
luerunt?  Nonne,  ut  suis  persuaderent,  se 
quoque  magnum  numerum  sanctorum  Mar¬ 
tyrum  et  Confessorum  habere,  et  Foxus  et 
alii  martyrologia  composuerunt,  ut  ea  omni 
genere  nebulonum  repleverunt?  Unum  dum¬ 
taxat  exemplum  proponam.  Certe  Foxus  ho¬ 
minem  quemdam  nomine  Guilelmum  Cubri- 
sium  in  numerum  sanctorum  Martyrum 
retulit.  Et  sane  si  sciret  vulgus  Haeretico¬ 
rum,  quis  Cubrisius  ille  fuerit,  nihil  dubito, 
quin  statirn  totum  martyrologium  laceraret. 
Ille  enim,  ut  ex  ipsa  ejus  confessione  cogno¬ 
sci  potest,  ideo  vivus  adus!us  est,  quod  as¬ 
sereret  Christum  non  venisse  mundi  redem¬ 
ptorem,  sed  futurum  mundi  deceptorem,  et 
nomen  Christi  foedum  esse  nomen,  et  illud 
se  ubicumque  in  libris  reperisset,  destru¬ 
xisse,  et  omnes,  qui  in  nomine  Christi  credi¬ 
derunt,  ad  gehennam  esse  damnatos.  Deni¬ 
que  nunquam,  se  Christi  nomen  esse  confes¬ 
surum.  Ecce  vobis  qualem  Daemonem  pro 
sancto  colendum  Martyre  proposuit  ille,  et 
quibus  dolis  caeteri  populos  decipiunt.  Quae¬ 
so  vos,  potestne  ista  perfidia  ullo  modo 
excusari  ?  Etiamsi  vera  esset  doctrina  Haere¬ 
ticorum,  num  fictis  prodigiis,  apertis  menda¬ 


ciis,  Scripturae  corruptelis  eam  confirmare 
debuerunt?  Nonne  satius  est  millies  obmu¬ 
tescere,  quam  semel  mentiri?  Quid  unquam 
tale  in  libris  Catholicorum  invenerunt  ? 
Quod  erit  unquam  opus  Diaboli,  si  hoc  non 
est? 

Sed  ut  ad  extremam  orationem  venia¬ 
mus,  numquid  exitus  Haereticorum  ab  eo¬ 
rum  vita  unquam  discrepavit?  Nullo  modo. 
HorrendumSimonis,  Manichaei,  Arii  interitum 
alias  recensuimus.  Martinus  Lutherus  nonne 
sicut  Epicureo  more  vixit,  ita  quoque  more 
Epicureo  extinctus  est?  Nam  cum  nocte  qua¬ 
dam  optimam  ccenam  sumpsisset,  sicut  sem- 
per  solebat  et  fabulis  et  facetiis  omnibus  con¬ 
vivis  risum  movisset,  in  lecto  molli  ac  pre¬ 
tioso,  ut  ille  quondam  dives  epulo,  post 
paucas  horas  ore  contorto  animam  Diabolo 
reddidit.  Quis  unquam  sanctorum  ita  mor¬ 
tuus  est?  Calvinum  nonne  viri  fide  dignis¬ 
simi  retulerunt,  et  scripserunt,  a  vermibus 
consumptum  expirasse,  sicut  olim  Antio¬ 
chum  et  Herodem?  Zwinglium  nonne  in 
bello,  quod  Catholici  Helvetii  cum  Haereticis 
Helvetiis  pro  fide  felicissime  gesserunt,  mi¬ 
sere  trucidatus  est  ?  OEcolampadius  nonne 
Zwinglii  morte  audita  post  triduum  repente 
obiit?  Carolstadium  nonne  ipsi  Basileenses 
Ecclesiastae,  in  epistola,  quam  de  ejus  obitu 
ediderunt,  a  Diabolo  occisum  volunt?  Habe¬ 
tis  igitur  quales  praedicatores  Ecclesia,  et 
quales  Haereticorum  synagogae  semper  ha¬ 
buerunt.  Inter  quos  tantum  inlerest,  quan¬ 
tum  inter  diem  et  noctem, inter  lucem  et  tene¬ 
bras,  inter  Deum  et  Diabolum,  interChristum 
et  Belial,  inter  bonum  et  malum,  inter  verum 
et  falsum,  inter  aurum  et  carbones. 

SYNOPSIS 

Christianissimum  imperatorem  Theodosium  imi¬ 
tatus  auctor,  duabus  subsequentibus  concioni¬ 
bus,  fide  et  moribus  tam  Catholicorum  et 
Haereticorum  veterum  comparatis,  haereticos 
convincere  aggreditur.  Atque  Novatorum  hae- 
reses  de  fide  sine  operibus,  de  libero  arbitrio, 
de  Deo  causa  peccati,  de  resurrectione  uni¬ 
versali,  de  realitate  Christi  m  Eucharistia , 
de  humanitate  Christi,  de  incarnatione  ejus¬ 
dem,  de  poenitia  et  confessione  tollenda,  de 
SS.  Trinitate ,  de  Baptismi  necessitate,  de 
dignitate  sacerdotum,  dc  precibus  pro  mor¬ 
tuis  offerendis,  de  virginitate ,  de  sanctorum 
invocatione,  de  peccato  originali  el  justifica¬ 
tione,  de  omnipotentia  Christi,  de  usu  Eucha- 
ristice,  de  Deo  passo,  de  sanctorum  imagini¬ 
bus,  de  consubstantialitate  Filii  cum  Patre  : 
has ,  inquam,  hcereses  omnes  veterum  haereti¬ 
corum,  et  quorum  fuisse  deliramenta  jam- 
dudum  condemnata,  dilucide  disseritur. 
D.  Hieronymus  a  calumnia  Lutheri ,  de 
verbo  Homousion,  vindicatur.  Quam  bene 
conveniat  Luthero  et  Calvino  cum  Ario  inmul.- 
lis  apparet.  Qua  ratione  ex  falsis  haereti¬ 
corum  dogmatibus  in  pejus  semper  ruat 
mu,ndus  :  adeo  ut  misero  huic  nostro  aevo 
Diabolus  omnibus  vinculis  solutis  Ubere  gras¬ 
sari  videatur ,  ut  eleganter,  sic  vere  demon¬ 
stratur. 

Ouo  consilio  senior  Theodosius,  Christia- 
nissimus  ac  potentissimus  imperator,  et  ideo 
potentissimus ,  quia  Ghristianissimus  ,  ali¬ 
quando  in  Haereticis  profligandis  usus  fuisse 
legitur,  eo  mihi  potissimum ,  auditores  opti¬ 


mi,  utendum  esse  in  tam  multis,  et  tam  va¬ 
riis  diversorum  haereticorum  erroribus  re¬ 
fellendis  hac  nostra  tempestate  videtur.  Is 
enim,  ut  Socrates  in  quinto  libro  historia¬ 
rum  scriptum  reliquit,  cum  videret  propter 
Arium,  Eunomium  et  Macedonium  Ecclesias 
Orientis  in  sectas  atque  haereses  innumera¬ 
biles  esse  distractas,  patronos  singularum 
sectarum  ad  se  vocari  jussit,  atque  ab  eis 
quaesivit,  num  eos  magistros  ac  doctores 
audire  ac  sequi  parati  essent,  quos  ante 
exortam  haeresim  Arianam  catholicos  atque 
orthodoxos  fuisse,  et  Ecclesiam  Dei  probe  ad¬ 
ministrasse  constaret  ?  Ea  vero  sola  interro¬ 
gatione  admirabile  est ,  in  quantas  angu¬ 
stias  Christianus  imperator  turbam  illam  hae¬ 
reticorum  conjecerit.  Nam  neque  judices 
illos  ab  imperatore  propositos  accipere  con¬ 
scientia  profanarum  novitatum  eos  patie¬ 
batur  :  neque  rursum  eorum  judicium  recu¬ 
sare  ulla  vel  justa  vel  apparente  ratione  po¬ 
terant.  Ad  eumdem  igitur  modum  nos  hodie 
et  oratione  sequente  cum  Haereticis  nostri 
temporis  agemus.  Comparabimus  enim  fidem 
et  mores ,  tam  Catholicorum  quam  Haereti¬ 
corum  recentium,  cum  fide  et  moribus  Ca¬ 
tholicorum  et  Haereticorum  veterum.  Nam 
fides  et  mores  Ecclesiae  veteris  et  veterum 
Haereticorum  (quod  vos  meminisse  puto)  sunt 
duo  argumenta  pene  postrema  ex  illis  duo¬ 
decim,  quae  vobis  in  concionibus  hujus  anni 
explicanda  suscepimus.  Etsi  ostendere  pote¬ 
rimus,  fidem,  religionem,  vitam,  mores  Lu- 
theranorum  ,  Zwinglianorum ,  Anabaptista- 
rum,  Calvinistarum,  non  similia,  sed  prorsus 
eadem  esse  cum  fide,  religione,  vita,  mori¬ 
bus  veterum  perditissimorum  et  millies  dam¬ 
natorum  Haereticorum,  tum  demum  pete¬ 
mus,  ut  sicut  illos  Haereticos  omnes  commu¬ 
nibus  votis  exeeramur,  anathematizamus, 

geternis  cruciatibus  addicimus ,  ita  novos  is¬ 
tos,  qui  eamdem  fidem,  eamdem  religionem, 
eosdem  mores  coluerunt  ac  tenuerunt ,  pari 
anathemate  ac  supplicio  dignos  judicetis.  Et 
contra  fidem  ac  religionem  Catholicae  Eccle¬ 
sia?,  quae  nunc  est,  tamquam  rectam  et  piam 
retinendam  et  conservandam  censeatis , 
quam  sancti  illi  Patres  olim  tenuerunt  et  co¬ 
luerunt,  quos  tamquam  vere  pios  et  ortho¬ 
doxos  omnes  hoc  tempore  tam  Catholici , 
quam  Haeretici  amplectimur  et  veneramur. 

Ut  igitur  de  fide  primum,  deinde  de  mo¬ 
ribus  dicamus,  quodLutherus  nostris  tempo¬ 
ribus  docuit  et  tamquam  fundamentum 
quoddam  suae  doctrinae  esse  voluit,  «  Fidem 
sine  operibus  ad  sailutem  sufficere,  et  tam 
divitem  esse  hominem  Christianum,  ut  etiam 
volens  perdere  non  possit  salutem  suam  quan- 
tiscumque  peccatis  modo  nolit  credere  :  » 
certe  olim  omnino  idem  pseudoapostolis  et 
Eunomiani  docuerunt.  De  pseudoapostolis  ita 
loquitur  Augustinus  in  libro  de  fide  et  ope¬ 
ribus,  c.  14.  :  «  Jam  illud  excutiendum  est  a 
cordibus  religiosis,  ne  mala  severitate  salu¬ 
tem  suam  perdant,  si  ad  eam  obtinendam 
sufficere  solam  fidem  putaverint :  bene  au¬ 
tem  vivere,  et  bonis  operibus  viam  Dei  tenere 
neglexerint.  Nam  etiam  temporibus  Aposto¬ 
lorum  ,  non  intellectis  quibusdam  obscuris 
sententiis  apostoli  Pauli,  hoc  eum  quidam 
arbitrati  sunt  dicere.  »  Et  paulo  infra  : 
«  Quoniam  ergo  inquit,  haec  opinio  tunc  fue¬ 
rat  exorta,  aliae  apostolicae  epistolae  Petri, 
Joannis,  Jacobi,  Judae  contra  eam  maxime 
dirigunt  intentionem,  et  vehementer  ad- 
struunt,  fidem  sine  operibus  nihil  prodesse. 
Sicut  etiam  ipse  Paulus  non  quamlibet  fidem, 
qua  in  Deum  credimus,  sed  eam  salubrem 
planeque  Evangelicam  definivit,  cujus  opera 
ex  dilectione  procedunt.  »  Haec  Augustinus, 
eamdem haeresim  et  jam  Simonismagi  fuisse, 
testatur  R.  Irenaeus  libro  r.  contra  Valenti- 
num,  capite  vigesimo.  Eunomimn  vero  ani¬ 
mo  et  corpore  leprosum,  et  omnium  pene 
Haereticorum  scelestissimum,  D.  Epiphamius 
initio  libri  tertii  contra  haereses,  et  B.  Au¬ 
gustinus  de  haeresibus,  cap.  55  tradunt  ita 
inimicum  bonis  operibus  fuisse,  ut  diceret, 
fidem  solaim  sufficere  :  opera  vero  usque 
adeo  non  necessaria,  ut  enim  scortationes 
et  ailia  peccata  nihil  noceant,  modo  homo 
credat.  Quod  nonne  est  idem  cum  eo,  quod 
Eutherus  ait  :  «  Non  posse  hominem  Chri¬ 
stianum  perdere  salutem  suam  quantiscum- 
que  peccatis,  nisi  nolit  credere  ?  Itaque  Lu- 


therani  se  proles  esse  pseudoapostolorum 
quos  Apostoli  ipsi  damnaverunt,  et  Simonis 
atque  Eunomii  discipulos,  nisi  frontem  om¬ 
nino  amiserint,  negare  non  possunt. 

Rursum  vero,  quod  Lutherus  et  Calvinus, 
et  sectarii  pene  omnes  docent,  «  hominem 
non  esse  liberi  arbitrii,  et  omnia  absoluta 
necessitate  evenire,  »  quod  est  alterum  no- 
vse  doctrinae  fundamentum  :  olim  idem  om¬ 
nino  docuerunt  primo  Simoniani,  teste  D. 
Clemente  lib.  m  Recognitionum ;  deinde 
Manichaei,  teste  D.  Hieronymo  praefatione  in 
Dialogum  suum  contra  Pelagianos. 

Quod  WiclefTus,  Lutherus,  Melanchtou, 
Calvinus  et  caeteri  docent :  «  Deum  vere  pro¬ 
prie  non  permittendo,  sed  efficiendo  cau¬ 
sam  esse  omnium  peccatorum  »,  olim  Simon 
magus,  docuit,  teste  Yincentio  in  commoni¬ 
torio  :  deinde  etiam  Florinus,  teste  Eusebio 
lib.  v  historiarum,  c.  20. 

Quod  libertini  et  Servetus  in  Gallia,  vel 
ipso  teste  Calvino  ,  <c  Corporum  resurrectio¬ 
nem  futuram  esse  negant  »  ,  haeresis  est  an¬ 
tiquissima  ,  quam  Apostolus  Paulus  in  Hy¬ 
menaeo  et  Phileto,  et  B.  Epiphanius  in  Si¬ 
mone  mago  et  Menandro  reprehendunt. 

Quod  Sacramentarii  docent,  «  Sacrosan- 
tam  Eucharistiam  non  esse  veram  carnem 
Domini  »  ,  idem  iisdem  verbis  quidam  per¬ 
diti  homines  initio  nascentis  Ecclesiae  docue¬ 
runt,  quos  Ignatis  Joannis  Apostoli  disci¬ 
pulus  refellit,  teste  Theodoreto  dialogo  3.  qui 
inscribitur  Impatibilis. 

Quod  nonnulli  Anabaptistarum  docent , 
((  Christum  solum  esse  hominem,  non  etiam 
Deum,  et  antequam  de  Yirgine  nasceretur, 
non  fuisse,  »  olim  Ebionitse,  Paulus  Samo- 
satenus,  et  Photinus  docuerunt. 

Quod  rursum  Anabaptistae  docent,  «  Chri¬ 
stum  de  Yirgine  Maria  nihil  sumpsisse,  sed 
corpus  vel  coeleste,  vel  ex  elementis  habuis¬ 
se  et  per  Virginem  tamquam  per  rimulam 
aut  p‘er  fistulam  transisse,. »  quid  est  aliud, 
quam  ad  veritatem  Verbi  Dei  et  Christianam 
religionem  penitus  abolendam ,  impiorum 
Doctorum,  Valentini  et  Apellis^extinctos  re¬ 
vocare  furores  et  horrenda  deliria  innovare? 
Nam  eorum  Haereticorum  ista  fuisse  somni;i 
testatur  Tertullianus  lib.  de  Praescriptionibus 
Haereticorum.  Neque  vero  putetis  istum  Ana¬ 
baptistarum  lurorem  esse  sopitum.  Nondum 
annus  praeteriit,  ex  quo  |in  parte  quadam 
Germaniae  (quod  sane  pudet  referre)  Anaba- 
ptistis  publica  facta  fuit  potestas,  de  ista  quae¬ 
stione  disputandi,  an  substantiam  carnis  suae 

Christus  ex  Virgine  Maria,  an  aliunde  assum¬ 
pserit?  Ecce  quo  nos  isti  novatores  deduxe¬ 
runt,  ut  jam  publice  inter  Christianos  dis¬ 
putetur,  an  Christus  sit  homo  et  Filius  Ma¬ 
riae?  Sed  pergamus  ad  caetera. 

Quod  poenitentiam  et  confessionem  secta¬ 
rii  hodie  tollunt,  idem  olim  Montanistae  et 
Novatiani  fecerunt,  teste  B.  Hieronymo  in 
epistola  ad  Marcellam  de  erroribus  Montani, 
etTheodereto  lib.  iii  de  fabulis  Haereticorum. 

Quod  Michael  Servetus,  quem  Calvinus, 
tametsi  alioqui  condiscipulum  suum  ,  extre¬ 
mo  supplicio  affecit,  aperte  sacrosanctam 
Trinitatem  impius  negavit,  et  quam  subli¬ 
mes  in  coelo  Spiritus  Seraphim  ter  adoran¬ 
dam  esse  noctes  et  dies  profitentur ,  ipse 
homo  impurus  et  blasphemiae  spiritu  plenus, 
triceps  monstrum  ac  cerberum  quemdam 
tripartitum,  sed  et  diabolicum  phantasma  et 
illusionem  Satanae,  et  deos  imaginari  <  t 
tres  Daemoniorum  spiritus,  et  Geryonis  mon¬ 
strum  audet  appellare  :  unde  in  Transilva- 
nia  existunt  hodie  ministri,  qui  B.  Augusti¬ 
num  et  alios  veteres,  qui  tres  veras  et  subsi¬ 
stentes  personas  in  Deo  statuunt,  Trinitarios 
et  Sophistas  vocant  :  nonne  haec  est  ipsissi¬ 
ma  haeresis  Noethi  et  Sabelli,  quam  Ecclesia 
semper  exhorruit?  et  quam  D.  Basilius,  Au¬ 
gustus,  omnes  Patres  et  omnia  Concilia  dam. 
naverunt. 

Quod  Lutherus  et  Calvinus  praeterea  ba¬ 
ptismum  aquae  non  vult  esse  necessarium, 
nonne  iisdem  verbis  idem  blasphemabant  et 
docebant  Manichaei  ?  De  quibus  illud  etiam 
Theodoretus  refert,  libro  de  fabulis  Haere¬ 
ticorum  ,  egregie  videlicet  eos  praestigiis  uti 
consuevisse,  et  scelerata  quaedam  mysteria 
atque  orgia  habuisse ,  quibus  ita  auditores 
suos  dementabant,  et  Satanae  possidendos  tra¬ 
debant,  ut  omnino  aegre  ac  difficile  converti 
possent.  Quae  omnia  quis  ambigere  potest, 
non  minus  in  nostros  Anabaptistas,  quam  in 
Manichaeos  convenire?  Nam  quis  ignorat,  ha¬ 
bere  Anabaptistas  sua  secreta,  sua  orgia,  suas 
incantationes,  quibus  ita  se  Daemonibus  tra¬ 
dunt,  ita  ab  eis  possidentur,  ut  sint  ipsi  om¬ 
nium  Haereticorum  obstinatissimi,  licet  nul¬ 
la  extiterit,  unquam  secta  turpior  aut  absur¬ 
dior?  Sed  pergamus. 

Quod  Lutherus  docuit,  «  Etiam  pueros  et 
feminas  esse  Sacerdotes  »  ,  et  Anglicana 
synagoga  non  solum  feminam,  sed  feminam 
spuriam  et  Haereticam,  summum  caput  Eccle¬ 
siae  suae  Anglicanae  esse  docent:  nonne  idem 


omnino  olim  Pepusitae  docuerunt :  testes 
sunt  Epiphanius  et  Augustinus  in  catalogo 
Haereticorum. 

Quod  sectarii  hodie  docent,  «  Non  esse 
pro  mortuis  suffragium  offer, endum ,  nec 
statuta  Ecclesiae  jejunia  observanda  »  , 
nonne  Ariani  idem  prorsus  ante  mille  annos 
docuerunt?  Nonne  propterea Haeretici  ab  Ec¬ 
clesia  habiti  sunt?  Non  idcirco  Epiphanius  et 
Augustinus  eos  in  catalogo  Haereticorum  re¬ 
tulerunt  ? 

Quod  Lutherus  docuit,  «  Virginitatem  non 
praestare  matrimonio,  peccata  esse  paria, 
omnes  aeque  sanctos,  jejunia  nihil  prodes¬ 
se  »,  nonne  olim  docuit  Jovinianus  Stoicus 
simul  et  Epicureus,  quem  B.  Hieromymus 
duobus  gravissimis  libris  confutavit  ? 

Quod  Lutherani,  Zwingliani,  Galvinistae, 
omnes  sectarii  simul  contra  sanctos  et  eo¬ 
rum  reliquias  fremunt,  et  nec  eos  tamquam 
intercessores  et  advocatos  apud  Deum  invo¬ 
cari,  nec  etiam  honorari  volunt  :  nonne 
eodem  furore  idem  voluit  olim  Vigilantius, 
cujus  audaciam  B.  Hieronymus,  acerrimus 
veritatis  propugnator,  libro  adversus  eum 
doctissime  et  eloquentissime  scripto,  respuit 
et  fregit  ?  Quamquam  Genturiatores  Magde- 
burgici  pro  sua  in  Deum  et  sanctos  pietate, 
incredibili  metamorphosi  Vigilantium  vel 
potius  ebrium  Dormitantium,  Divo  Hierony¬ 
mo  anteponere  non  verentur,  et  non  tam 
Vigilantium  a  Beato  Hieronymo  contutatum, 
quam  B.  Hieronymum  a  Vigilantio  emenda¬ 
tum  videri  volunt  :  et  tamen  indignantur,  si 
eos  novatores  appellemus.  Quid,  quasso,  est 
novare  et  mundum  invertere,  si  hoc  non 
est  ?  Quis  unquam  his  mille  annis  audivit 
non  Vigilantium  Haereticum  et  B.  Hierony¬ 
mum  Gatholieum  sed  B.  Hieronymum  Hae¬ 
reticum  et  Vigilantium  catholicum  fuisse  ? 
Nonne  hac  lege  etiam  magnum  Leonem  Hae¬ 
reticum,  Eutychem  Catholicum  :  B.  Cyril- 
lum  Haereticum,  Nestorium  Catholicum  ;  B. 
Augustinum  Haereticum,  Pelagium  Catholi¬ 
cum  :  D.  Basilium  Haereticum,  Enomium 
Catholicum  :  B.  Athanasium  Haereticum, 
Arium  Catholicum  ;  Irenaeum  Haereticum, 
Valentinum  Catholicum  ;  Cyprianum  Haere¬ 
ticum,  Novatianum  Catholicum  ;  ac  brevi¬ 
ter  B.  Petrum  Haereticum,  Simonem  magum 
Catholicum  faciemus  ?  Sed  ad  seriem  oratio¬ 
nis  redeamus. 

Quod  Zwinglius,  Bucerus ,  Calvinus  et 
quidam  alii  volunt,  «  filios  Christianorum 

nasci  sine  peccato  et  haeredes  regni,  et  posse 
hominem  naturae  viribus  sibi  beatitudinem 
aeternam  comparare,  »  sicut  Catonem  et 
Scipionem  putat  Zwinglius  comparasse  ; 
nonne  est  haeresis  Pelagiana,  quam  D.  Au¬ 
gustinus  toto  fere  septimo  tomo  operum 
suorum  expugnat  ? 

Quod  Lutherus  epistolam  ad.  Haebreeos 
exponens  asserit,  «Christum  non  esse  homi¬ 
nem  omnipotentem,  »  ex  quo  sequitur  non 
esse  hominem  Deum  ;  atque  «  duas  esse  in 
Christo  personas,  »  unde  non  desunt  hodie, 
qui  dicant  sanctam  Mariam  non  esse  Dei 
genitricem,  nonne  est  ipsa  haeresis  Nestori a- 
na,  quam  Ecclesia  universa  in  prima  Ephe- 
sina  synodo  damnavit. 

Quod  multi  Lutheranorum  docent,  «  non 
esse  corpus  Domini  in  Eucharistia  extra 
sumptionem  et  usum  Sacramenti»,  nonne 
idem  olim  duo  docuerunt,  quos  B.  Cyrillus 
in  epistola  ad  Calosirium  insinare  affirmat  ? 

Quod  Lutherus  in  libro  de  Conciliis,  «Chri¬ 
sti  divinitatem  passam  esse  »  docet  ;  et  Ser- 
vetus  ac  Schwenckfeldius,  et  alia  quaedam 
plusquam  insana  capita,  naturam  Christi 
humanam  ac  divinam  confundant,  nonne 
est  haeresis  Eutychiana,  quam  Synodus 
Chalcedonensis  omnium  maxima  et  illustris¬ 
sima  confutavit  ? 

Quod  Calvinistae  tanto  furore  saeviunt  in 
sacras  sanctorum  imagines,  et  omnem  peni¬ 
tus  memoriam  crucis  Christi,  et  nostrae  li¬ 
berationis  sublatam  videre  vellent,  nonne 
ille  idem  furor  est  et  impietas,  quae  ante 
annos  octingentas  in  Oriente  grassabatur, 
et  contra  quam  Synodus  Nicaena  secunda 
frequentissima  et  sanctissima  convenit  ? 

Quid  jam  de  Ariana  peste  dicemus,  quam 
ad  ultimum  tamquam  omnium  gravissimam 
et  perniciosissimam  reservare  voluimus  ? 
Certe  Arii  Haereticorum  omnium  pestilen¬ 
tissimi  et  contra  quem  Synodus  prima  Ni¬ 
caena  antiquissima  habita  est,  Haeresis  prae¬ 
cipua  fuit,  Filium  Dei  non  esse  homousion 
Patri,  hoc  est  ejusdem  naturae  atque  essen¬ 
tiae  cum  Patre  :  testes  sunt  Augustinus  et 
Epiphanius  ac  p;  ne  omnes  Patres.  Nullus 
enim  fere  est  veterum,  qui  itam  haeresim 
non  confutaverit.  Porro  blasphemiam  istam, 
quae  totam  religionem  Christianam  evertit, 
nonne  Luthcro  et  Calvino,  et  eorum  discipu¬ 
lis  placuisse  facillime  demonstrari  potest  ? 
Primus  Lutherus  contra  Jacobum  Latomum 
virum  eruditissimum  scribens,  nonne  ait: 


«  Anima  mea  odit  hoc  verbum  Homou - 

0 

sion  ?  »  Quid,  quaeso,  vel  sentiret  vel  diceret 
aliud  Arius,  si  ab  inferis  redivivus  adesset  ? 
Nara  tota  illa  tragoedia,  quae  Ecclesiam  mi¬ 
sere  foedavit  ac  vastavit,  propter  hanc  unam 
vocem  excitata  est,  cum  Patres  Catholici 
nihil  aliud  suis  libris  et  conciliis  conaren¬ 
tur,  quam  hanc  sententiam  stabilire,  quae 
Christum  homousion  Patri,  hoc  est,  Deum 
verum,  Patri  aequalem,  consubstantialem 
esse  docet.  Haeretici  contra  nihil  aliud  de¬ 
cem  conciliabulis  suis  quin,  etiaih  armis  et 
exercitibus  molirentur,  quam  hanc  vocem 
abolere,  et  non  solum  de  symbolo  et  Conci¬ 
liis,  sed  etiam  de  dictionariis  tollere.  Unde 
etiam  Catholicos  hoc  nomine  Homousianos 
probrose  vocitabant.  Sed  audite  inauditam 
impietatem  et  calumniam  ac  mendacium 
perniciosissimum  ejusdem  Lutheri,  in  eodem 
illo  contra  Latomum  libro,  non  contentus 
dixisse  :  «  Anima  mea  odit  hoc  verbum  Ho¬ 
mousion,  »  addit  etiam  D.  Hieronymum  hanc 
ipsam  vocem  recipere  non  voluisse,  quod 
nescio  quid  veneni  latere  in  syllabis  arbitra¬ 
retur.  Quid  faciemus  hominibus  istis,  qui  non 
sciunt  causam  suam  tueri,  nisi  mendaciis  ? 
Nam  D.  Hieronymus  in  illo  ipso  loco,  quem 
Lutherus  adducit,  qui  est  in  epistola  ad  Da- 
masum  de  Hypostasibus,  saepius  recipit, 
amplectitur,  praedicat,  homousion  Trinita¬ 
tem  :  venenum  autem  latere  aliquod  in  syl¬ 
labis  arbitratur,  non  vocis  «  Homousion, 
sed  vocis  Hypostaseon. »  Sic  enim  loquitur  : 
o  Proh  dolor,  post  Nicaenam  fidem,  post 
Alexandrinum  juncto  pariter  Occidente  de¬ 
cretum,  trium  hypostaseon  ab  Arianorum 
praesule  et  Campensibus  novellum  a  me 
homine  Romano  nomen  exigitur  :  qui,  quae¬ 
so,  ista  Apostoli  prodidere  ?  Quis  novus  ma¬ 
gister  gentium  Paulus  haec  docuit  ?  Interro¬ 
gemus,  quid  tres  hypostases  posse  arbitretur 
intelligi  :  tres  personas  aiunt.  Respondemus 
nos  ita  credere.  Non  sufficit  sensus,  ipsum 
nomen  efflagitant,  quia  nescio  quid  veneni 
in  syllabis  latet :  «  Ecce  auditis  ubi  venenum 
latere  dicat  scilicet  in  nomine  «  Hypostasis,  » 
quod  est  ambiguum,  et  substantiam  et  per¬ 
sonam  significare  potest.  Ideo  enim  cupie¬ 
bant  Ariani  tres  personas,  tres  hypostases 
dici,  ut  tres  substantiae  in  Deo  esse  putaren¬ 
tur,  atque  adeo  homousion  tolleretur.  Itaque 
tantum  abest,  ut  D.  Hieronymo  vox  «  Ho¬ 
mousion  »  displicuerit,  ut  potius  solo  metu, 
ne  ea  vox  nobis  ab  Arianls  eriperetur,  treS 

personas,  tres  hypostases  dicere  formidave¬ 
rit.  Quseso  vos,  quale  scelus  est  hoc,  simul 
B.  Hieronymum,  Haereticorum  malleum, 
mendacio  Arrianum  facere,  et  ea  calumnia 
simplicium  animos  circumvenire  ?  Quid  ? 
Quod  non  solum  nomen  «Homousion,  »  sed 
etiam  nomen  «  Trinitatis  »  Luthero  displi¬ 
cuit,  ut  ipse  confitetur,  et  ex  Germanorum 
litaniis  illam  pulcherrimam  et  antiquissimam 
precandi  formulam  submovet  :  «  Sancta 
Trinitas  unus  Deus,  miserere  nobis.  » 

Sed  ad  Calvinum  veniamus.  Is  primum, 
quod  magni  criminis  suspicione  non  vacat, 
cum  in  Genesim  et  in  Joannem  scribit,  alio 
detorquet  testimonia,  quae  fidem  sanctissimae 
Trinitatis  et  divinitatis  Christi  non  parum 
illustrant.  Deinde  in  Synodo  quadam  Lausa- 
nensi  (ut  Petrus  Carolus,  qui  eidem  Synodo 
interfuit, ad  cardinalem  Lotharingum  scripsit) 
confiteri  nunquam  voluit,  Christum  Deum 
esse  de  Deo  vel  ex  substantia  Patris  :  imo  vero 
pulcherrima  et  signi^cantissima  illa  verba 
Symboli  :  «Deum  de  Deo,  lumen  de  lumine, 
Deum  verum  de  Deo  vero,  »  absurdam  et 
ridiculam  battologiam  appellavit.  Nomen 
Trinitatis  quod  Ciceroni  esset  insuetum,  non 
probavit  ;  Symbolum  Nicaenum,  contra  Aria- 
nos  ante  mille  ducentos  annos  editum  mini¬ 
me  recepit  :  Symbolo  B.  Athanasii  se  neque 
credere,  neque  discredere  ait,  donec  illud  ad 
Scripturarum  normam  examinasse!.  Quid 
quseso,  unquam  magis  fecerunt  vel  dixerunt 
Ariani  ?  Sed  quando  horum  nihil  esset  ;  quo 
pacto  Calvinum  ab  Ariana  impietate  excu¬ 
sare  poterunt,  cum  ille  disertis  verbis  velit 
illa  verba  Pauli  :  Tunc  ei  ipse  filius  subje¬ 
ctus  erit  ei ,  qui  subjecit  sibi  omnia,  ad 
utramque  Christi  naturam,  esse  referen¬ 
dam  ?  si  docet  Calvinus  secendum  utrum¬ 
que  naturam  divinam  et  humanam,  Christum 
Patri  esse  subjiciendum,  quomodo  non  docet 
Christi  divinitatem  etiam  esse  diversam  a 
Patris  divinitate,  atque  adeo  Deum  Filium. 
Deo  Patre  esse  minorem,  quae  est  ipsissima 
hseresis  Ariana  ? 

Itaque  videtis  quo  Novatores  isti  tendant. 
Ab  indulgentiis  inceperunt,  et  paulatim,  eo 
rem  deducunt,  ut  Trinitatem,  Incarnatio¬ 
nem,  omnia,  mysteria  omnia  Sacramenta 
nobis  tollant,  mundum  faciant  arianum,  et 
Christi  religionem  penitus  extinguant.  Nam 
ex  istis  fontibus  processerunt,  qui  nunc  aper¬ 


te  praedicant,  unum  et  solum  Deum  esse 
Patrem,  et  Christum  Dei  Filium  Deo  Patre 
minorem,  etpropterea  Symbolum  beati  Atha¬ 
nasii,  Symbolum  Sathanasii  contumeliose 
vocant.  Porro  Arianismus  nonne  aperte  ducit 
in  Paganismum,  qualem  jam  in  Polonia  ex¬ 
citatum  audimus,  ubi  non  desunt,  qui  docent 
esse  tres  omnipotentes,  tres  seternos ,  tres 
essentias, tres  deos?  Ex  Paganismo  vero  nonne 
in  atheismum  veniemus?  Iste  scopus,  iste  finis, 
illud  propositum  Satanse  est,  ut  tandem  Chri¬ 
stianos  homines  atheos  efficiat,  qualis  fuit,Lu, 
thero  teste,  Carolstadius,  qui  tamen  est  pater 
omnium  hujus  temporis  Sacramentoriorum. 
Graviter  enim  Lutherus  asseruit,  usque  adeo 
Carolstadium  atheum  fuisse,  ut  nullum  esse 
crediderit,  neque  in  cadis,  neque  in  terris 
Deum.  Et  nondum  intelligunt  misere  seductae 
Germania  et  Gallia,  quo  spiritu  ducantur  stulti 
atque  impii  pseudoprophetae,  qui  eas  dece¬ 
perunt  ?  Qui  si  stulti  atque  impii  non  essent, 
non  ita  temere  in  primos  ac  praecipuos  fidei 
articulos,  quibus  aeternae  salutis  nostrae  sum¬ 
ma  continetur,  impingerent :  neque  e  Satanae 
spiritu  eadem  nobis  profana  dogmata  depro¬ 
merent,  quae  blasphemi  olim  Haeresiarchae, 
totius  orbis  judicio  saepe  damnati,  ad  firma¬ 
menta  religionis  atque  omnis  doctrinae  Chri¬ 
stianae  prima  fundamenta  evertenda  sacri¬ 
lege  fabrificarunt.  Quis  non  credit,  Satanam 
hoc  tempore  vinculis  esse  solutum  omnibus, 
qui  adversus  Dominum  et  Christum  ejus 
tam  aperto  marte,  tanto  rerum  successu 
grassatur,  et  per  suos  istos  satellites  et  mi¬ 
nistros,  tantis  ludibriis  Deum  immortalem 
afficit  omnemque  subsannat  Ecclesiam  ?  Et 
haereses  quas  olim  diversis  temporibus  exci¬ 
tavit,  nunc  omnes  simul  instaurat,  ut  quo 
minus  temporis  in  suo  regno  sibi  superesse 
videt,  eo  studiosius  in  hoc  unum  totus  in¬ 
cumbat,  ut  quod  Paulus  vocat  Mysterium 
iniquitatis ,  in  suis  filiis  uterque  Antichristi 
praecursoribus  strenue  operetur. 

Sed  finis  sit.  Jam  enim  nisi  fallor  intelli- 
gitis,  fidem  Haereticorum  veterum  et  novo- 
vum  eadem  prorsus  fuisse  ;  sicut  patrem 
camdem  spiritum  seductionis  et  mepdacii 
omnes  habuerunt ;  ac  proinde  eadem  nos  ra¬ 
tione  Lutherum,  Zwmglium,  Calvinum  et cae- 
teras  pestes  execrari  debere,  qua  Simonem, 
Manichaeum,  Arium  et  alia  vetera  monstra 
atque  portenta  execramur. 

SYNOPSIS 

Moribus  potissimum  Hcereticos  a  catholicis  di¬ 
scerni  affirmatur  ;  atque  ad  morum  compa¬ 
rationem  institutam  nostrorum  Haereticorum 
cum  veteribus  descenditur.  Omnes  hcereticos 
Ecclesiam  Romanam  oppugnasse ,  testimoniis 
S.  Augustini ,  Optati  Milevitani ,  Ambrosii 
et  Hieronymi  confirmatur ;  quod  idem  Hcere¬ 
ticos  nostri  saeculi  facere  ostenditur.  Atque 
hinc  hanc  veram  esse  Ecclesiam,  supra  petram 
portas  inferi  et  insultus  haereticorum  sper¬ 
nentem  fundatam ,  evidenter  concluditur. 
Hcereticos  solummodo  verbum  Dei  scriptum 
recipere  probatur  ;  ubi  de  traditionum  neces¬ 
sitate  et  energia  multa  interserunt,  et  varice 
caeremoniae  per  truditionem  acceptae  enar¬ 
rantur.  Quod  Haereticis  solemne  sit  scripturas 
rejicere,  receptas  vero  mutilare  et  depravare, 
id  cquocl  vel  in  uno  Luthero  manifestum  sit. 
Scelera  et  immanitates  quee  veteribus  haere¬ 
ticis  cum  recentioribus  sunt  communes,  ex 
fide  dignis  auctoribus  longa  narratione  ad¬ 
ducuntur  ;  ubi  Arianorum  cf  Donatis! arum, 
crudelitas  praesertim  describitur,  quam  Lu- 
therani  et  Calvanistce  sinon  superant. saltem 
adaequare  deprehenduntur. 

Ouee  duse  res  in  Ecclesia  Catholicos  ab 
haereticis  hoc  tempore  maxime  secernunt, 
eaedem  ambae  ab  ipso  Christi  Servatoris  ad  .. 
ventu  eosdem  ab  omnibus  sectis  separave¬ 
runt,  sapientia  et  justitia,  fides  et  mores. 
Quemadmodum  enim,  optimi  auditores, 
semper  Ecclesiae  Catholicae  sapientia  cum 
Haereticorum  ignorantia,  veritas  cum  erro¬ 
ribus,  fides  cum  infidelitate  pugnavit :  ita 


quoque  semper  Ecclesiae  probitas,  integritas, 
innocentia,  pudor,  humilitas,  gravitas,  cum 
haereticorum  sceleribus,  corruptelis,  flagitiis, 
impudentia,  arrogantia,  levitate  conflixit- 
Ac  fidem  quidem  vel  perfidiam  potius  vete¬ 
rum  Haereticorum,  cum  opinionibus  variis 
atque  haeresibus,  quae  hoc  nostro  calamito¬ 
sissimo  tempore  in  Europa  grassantur, 
comparavimus  superiori  oratione,  et  satis, 
nisi  fallor,  ostendimus,  nihil  modo  sectarios 
docere,  quod  non  ante  mille  annos  in  suis 
primis  auctoribus,  illis  blasphemis  haeresiar¬ 
chis,  quorum  nunc  vix  nomina  supersunt, 
orbis  totius  judicio  Ecclesia  universa  dam¬ 
naverit.  Hodie,  sicut  promisimus,  mores 
Haereticorum  veterum  cum  moribus  Haereti¬ 
corum  novorum  conferemus,  ut  omni  ex  par¬ 
te  similitudo  appareat,  nec  ullus  dubitare 
possit,  quin  Haeretici  isti  novi  ejusdem  Sata¬ 
nae  soboles  sint,  cujus  prisci  illi  quondam 
fuerunt. 

Ut  igitur  a  primo  ordiamur,  nihil  commu¬ 
nius  Haereticis  fuit,  quam  Romanam  Eccle¬ 
siam  atque  Apostolicam  fidem  insectari  at¬ 
que  odisse.  Neque  mirum.  Nam  etiam  fures 
praetorem  et  judices  oderunt.  Praeterea  no¬ 
vit  Daemon,  ubi  sit  fundamentum  Ecclesiae  : 
ubi  sit  arx  religionis,  ex  qua  fontes  coelestis 
sapientiae  deriventur;  itaque  semper  eo  su¬ 
as  acies,  sua  arma,  suos  arietes  direxit. 
Testimoniis  plurimis  abundare  possemus,  si 
vel  temporis  brevitas  pateretur  vel  causa 
flagitaret:  sed  quoniam  neque  licet,  neque 
volo  nimium  immorari,  contentus  ero,  si  in 
singulis  capitibus  explicandis,  paucos  graves 
et  probatos  testes  adhibuero. 

Pro  deat  imprimis  beatissimus  et  doctissi¬ 
mus  Augustinus.  Is  enim  in  libro  secundo 
contra  litteras  Petiliani,  capite  quinto/ ita 
haereticum  Donatistam  alloquitur  :  «  Ca¬ 
thedra  tibi  quid  fecit  Ecclesia?  Romanae,  in 

qua  Petrus  sedit,  et  in  qua  hodie  Ana- 
stasius  sedet?  Quare  appellas  cathedram 
'pestilentiae  Cathedram  Apostolicam  ?  Si 
propter  homines,  quos  putas  legem  lo¬ 
qui  et  non  facere,  numquid  Dominus  Je- 
sus  propter  Pharisaeos,  de  quibus  ait  :  Di¬ 
cunt  et  non  faciunt,  cathedrae,  in  qua  sede¬ 
bant,  ullam  injuriam  fecit?  Nonne  illam  ca¬ 
thedram  Moysi  commendavit,  et  illos  serva¬ 
to  cathedrse  honore  redarguit?  ait  enim  : 
Super  cathedram  Moysis  sedent :  quae  dicunt , 
facit  :  quae  autem  faciunt ,  facere  nolite. 
Dicunt  enim  et  non  faciunt.  Haec  si  cogitare¬ 
tis,  non  propter  homines,  quos  infamatis, 
blasphemaretis  cathedram  Apostolicam,  cui 
non  communicatis.  »  Haec  ille.  Cum  quo  et 
sanctum  Optatum  Milevitanum  conjungere 
possumus,  qui  in  libro  contra  Parmenianum, 
his  verbis  Donatistas  hostes  fuisse  cathedrae 
Apostolicae  docet  :  «Claves  salutares,  inquit, 
accepisse  legimus  Petrum  scilicet  nostrum  : 
unde  ergo  est,  quod  claves  vobis,  Donatistae, 
usurpare  contenditis,  qui  contra  cathedram 
Petri  vestris  praesumptionibus,  et  audaciis 
sacrilegio  militatis?  »  Heec  Optatus.  Porro 
B.  Ambrosius  oratione  funebri  in  Satyrum 
fratrem  suum :  «  Advocavit,  inquit,  ad  se 
Episcopum  (de  Satyro  loquitur)  nec  ullam 
veram  putavit,  nisi  verse  fidei  gratiam,  per- 
cunctatusque,  ex  eo  est,  utrumnam  cum 
Episcopis  Catholicis,  hoc  est,  Ecclesia  Ro¬ 
mana  conveniret  ?  »  Itaque  iidem  tunc 
erant,  B.  Ambrosio  teste  Episcopi  Catholici, 
qui  cum  Romana  Ecclesia  conveniebant:  ii¬ 
dem  Haeretici,  qui  ab  ea  dissentiebant.  Ad¬ 
damus  his  tribus  et  quartum  testem  beatis¬ 
simum  Hieronymum,  cujus  est  illa  praeclara 
et  omnibus  nota  vox:  «  Qui  cathedrse  Petri 
jungitur,  meus  est.  »  Beatus  igitur  Hiero¬ 
nymus  Mare  elise  Epitaphium  describens,  ac 
de  B.  Athanasio  et  B.  Petro  ejus  successore 
loquens,  affirmat  duos  illos  sanctissimos  et 
doctissimos  Alexandrinos  Patriarchas  haere- 
sitn  Arianam  fugientes,  se  ad  Romanam  Ec¬ 
clesiam  tamquam  ad  tutissimum  sute  com¬ 
munionis  portum  contulisse.  Ex  quo  facile 
intelligimus,  quantum  Romana  Ecclesia  et 
hseresis  Ariana,  eo  tempore  dissiderent  : 
quandoquidem  hostes  Arianorum  omnium 
accerrimi  et  maximi  ad  Romanam  Ecclesiam, 
tamquam  ad  opposita  castra,  vel,  ut  loquitur 
Beatus  Hieronymus,  tamquam  ad  portum 
tranquillissimum  et  tutissimum  confugerunt. 

Jam  vero  nostri  temporis  Haereticos  eo¬ 
dem  odio  vel  graviori,  Ecclesiam  Romanam 


insectari  nemo  est  qui  nesciat.  Nam  et  Be- 
rengarius  Sacramentariorum  primus  parens, 
ita  Romanam  Ecclesiam  insectatur,  ut  Leo¬ 
nem  nonum  «  sanctissimum  et  reverendissi¬ 
mum  Ecclesiae  Dei  speculum  (ut  verbis  utar 
Guilmundi,  qui  eo  tempore  floruit  et  scripsit) 
summum  non  Pontificem,  sed  pontificem  at¬ 
que  pulpificem  contumeliose  vocaret.  »  Lu- 
therani  vero  et  Calvinistae  atque  sectarii  ese- 
teri,  Arianorum  et  Donatistarum  verissimi 
haeredes,  non  alia  de  causa  non  Papistas 
nominandos  censuerunt,  quam  quod  Aposto- 
licse  Sedi  cum  Athanasio,  Ambrosio,  Hiero¬ 
nymo,  Augustino,  Optato  et  cae  teris  sanctis 
Patribus  adhaereamus. 

Sed  scitis  quid  hoc  suo  in  Romanam  Ec¬ 
clesiam  odio  faciant  omnes  haeretici?  Nihil 
aliud,  quam  ut  quasi  certissima  quadam 
nota  intelligamus,  Romanam  Ecclesiam,  ve¬ 
ram  veri  Dei  esse  Ecclesiam.  Nam  ut  D.  Au¬ 
gustinus  in  libro  primo  de  Symbolo  ad  Ca¬ 
techumenos  sapienter  admonuit ;  «  Ea  sine 
dubitatione  vera  Ecclesia  est,  quae  contra 
omnes  haereticos  pugnat,  et  quam  omnes 
haereses  impugnant,  sed  non  expugnant : 
quod  fundata  supra  firmam  petram  nun¬ 
quam  ruat,  neque  adversus  eam  portae  infe¬ 
rorum  praevalere  possint.  »  Porro  notam 
istam  Romanae  Ecclesiae  optime  convenire, 
iste  ipse  Haereticorum  omnium  in  eam  unam 
furor  et  rabies  satis  docet.  Evolvite  indices 
Haereticorum,  tam  veterum  quam  recentium  : 
legite  diligenter  historias  atque  Concilia  et 
perspicue  intelligetis,  nullam  hae  re  sim  un¬ 
quam  extitisse,  quae  se  a  Romanae  Ecclesiae 
communione  non  separaverit,  et  quam  Ro¬ 
mani  Pontifices,  vel  per  se  vel  per  Concilia 
quibus  vel  ipsi  vel  eorum  vicarii  praefuerunt, 
non  damnaverint.  Itaque  Romana  Ecclesia 
quasi  firmissimus  quidam  scopulus,  in  isto  va- 
tissimo  hujus  mundi  Oceano,  semperstemi- 
net,  atque  ad  eam  variarum  haeresum  tam¬ 
quam  tumentes  atque  spumentes  fluctus,  spi¬ 
ritus  Satanae  impulsi,  si«gulissj)eculis  allidun¬ 
tur  et  franguntur.  Irruit  in  eam  haeresis  Si- 
moniana,  fluctus  ingens  sane  et  horrisonus ; 
sed  statim  alliditur  et  frangitur.  Irruit  hae¬ 
resis  Ariana  :  alliditur  et  frangitur.  Irruit 
haeresis  Nestoriana :  alliditur  et  frangitur. 
Irruit  haeresis  Eutycliiana,  hseresis  Pelagia- 
na,  haereses  eseterse;  sed  omnes  cum  magno 
fragore  ac  sonitu  ad  eamdem  petram  tandem 
alliduntur  et  franguntur.  Quare  Haeretici 
quanto  magis  contra  Ecclesiam  istam  fre¬ 
munt,  tanto  magis  intelligentibus  et  sapien- 

tibus  clamant,  eam  veram  Ecclesiam  esse, 
nosque  magis  ad  eam  impellunt  atque  com¬ 
pellunt,  ut  cum  B.  Augustino  dicamus  :  «  Du¬ 
bitabimus  nos  ejus  Ecclesise  condere  gremio, 
quae  usque  ad  confessionem  generis  humani 
ab  Apostolica  sede  per  Episcoporum  succes¬ 
sionem  frustra  circumlatrantibus  Haereticis 
culmen  majestatis  obtinuit  ?  »  Sed  jam  ad 
alios  Haereticorum  mores  veniamus. 

Secundo  loco  omnibus  veteribus  haereticis 
commune  fuit,  a  traditionibus,  a  Conciliis, 
a  Patribus  ad  Scripturas  appellare,  atque 
adeo  solum  verbum  Dei  scriptum  velle  reci¬ 
pere.  Ita  Yalentinus  etMarcion  Haeretici  ve¬ 
tustissimi  fecerunt,  testibus  Irenaeo  libro  ter¬ 
tio  contra  haereses  et  Tertulliano  libro  de 
praescriptionibus  Haereticorum.  Ita  Arius  et 
Aerius,  teste  Epiphanio  in  haeresibus  eorum- 
dem.  Ita  Nestorius,  Eutyches,  Dioscorus  et 
Iconomachi,  teste  Ancyrano  Basilio,  cujus 
oratio  in  septima  generali  Synodo  scripta 
continetur.' Sed  audiamus  ipsa  verba  unius 
ex  primis  satrapis  Arianornm,  quae  cum 
audierimus,  non  tam  priscum  illum  Ari- 
anum,  quam  novum  aliquem  Lutheranum 
nos  audivisse  existimabimus.  Beatus  igitur 
Augustinus  initio  libri  primi  contra  Maximi¬ 
num,  ipsum  Maximinum  Episcopum  Ariano- 
rum  loquentem,  et  fundamentum  doctrinae 
suae  jacentem  introducit :  «Maximinus  dixit : 
si  quid  de  divinis  Scripturis  protuleris,  quod 
commune  est  cum  omnibus,  necesse  est  ut 
audiamus.  Haec  vero  voces,  quae  extra  Scri¬ 
pturam  sunt,  nullo  casu  a  nobis  suscipiuntur, 
cum  ipse  Dominus  moneat  nos,  et  dicat :  Sine 
causa  colunt  me,  docentes  mandata  et  prae¬ 
cepta  hominum  .  »  Haec  ille.  Quas  voces  eas¬ 
dem  nonne  frequentissime  usurpavit  Luthe- 
rus  ?  Nonne  eaedem  sunt  hodie,  et  fuerunt 
semper  omnium  sectariorum?Nonne  Lutheri 
secta  exoriente,  in  monetis  et  in  vestibus  ma¬ 
gnis  litteris  in 'Germania  scribebatur:  «  Ver¬ 
bum  Domini  manet  in  aeternum?  »  Quam¬ 
quam  stulti  sunt  et  ridiculi  omnes  Haeretici, 
qui  verbum  Dei  ad  solas  Scripturas  alligare 
volunt,  et  quicquid  scriptum  non  est,  id  non 
verbum  Dei,  sed  mandata  et  praecepta  homi¬ 
num  vocant.  Quasi  vei-o  barbarae ‘gentes, 
quibus  praedicatum  est  Evangelium,  et  Scri¬ 
pturas  numquam  viderunt,  verbum  Dei  non 
habuerint  ?de  quibus  ita  B.  Irenaeusiu  tertio 
libro  contra  haereses,  capite  quarto  :  «  Quid, 
inquit,  si  neque  Apostoli  quidem  Scripturas 
nobis  reliquissent,  nonne  oportebat  ordinem 
sequi  traditionis  qua  tradiderunt  iis,  quibus 


Ecclesias  committebant? Cui  ordinationi  as- 
sentiunt  multae  gentes  barbarorum  eorum, 
qui  in  Christum  credunt, sine  charactere, vel 
atramento  scriptam  habentes  per  Christum 
in  cordibus  suis  salutem  et  veterem  traditio¬ 
nem  diligenter  custodientes:  quibus  si  ali¬ 
quis  annuntiaverit  ea,  quae  ab  haereticis  adin- 
venta  sunt,  proprio  sermone  eorum  collo- 
quens,  statim  concludentes  aures  longo  lon¬ 
gius  fugient,  ne  audire  quidem  sustinentes 
blasphemum  colloquium.  »  Haec  est  vis  tra¬ 
ditionis,  quae  non  sicut  verbum  scriptum 
adulterari  aut  corrumpi  potest.  Quid?  Quod 
si  traditiones,  necessario  etiam,  ut  Magnus 
Basillius  testatur,  scripturas  ipsas  repudiare 
debemus?  Nec  enim  alio  modo,  quam  tradi¬ 
tione,  quae  sint  verae  Scripturae,  quod  sil  ve¬ 
rum  Evangelium,  quae  sint  verae  epistolae 
Apostolorum  scimus.  Cur  Epistolam  ad  Ro¬ 
manos  recipimus,  et  epistolam  ad  Laodicen¬ 
ses  non  recipimus,  cum  utraque  exstet,  et 
epistolae  cujusdam  ad  Laodicenses  memine¬ 
rit  Apostolus  in  Epistola  ad  Colossenses  : 
Epistolae  autem  ad  Romanos  nunquam  memi¬ 
nerit?  Certe  vel  sunt  omnes  Scripturae  rejici¬ 
endae  vel  omnes  etiam  apocryphae  recipien¬ 
dae,  vel  ad  traditionem  non  scriptam  recur¬ 
rendum.  Magnum  igitur  Basilium  audia¬ 
mus:»  Dogmata,  inquit  capite  27  de  Spiritu 
sancto,  quae  in  Ecclesia  servantur  ac  praedi¬ 
cantur,  partim  ex  conscripta  doctrina  habe¬ 
mus,  partim  ex  Apostolorum  traditione  ad 
nos  delata  in  mysterio  recepimus.  Quae  utra¬ 
que  eamdem  ad  pietatem  vim  habent,  et  ne¬ 
mo  his  contradicit,  qui  vel  modicam  saltem 
Ecclesiasticorum  j urium  experientiam  habet. 
Si  enim  aggrederemur  non  scripto  proditas 
consuetudines,  velut  non  magnam  vim  ha¬ 
bentes,  rejicere,  imprudentes  etiam  ipsis 
evangelii  partibus  damnum  inferemus.  » 
Deinde  traditiones  nonnultas  enumerans  illa 
ipsa  ponit,  quae  Haeretici  nostri  temporis  vo¬ 
lunt  incredibili  mendacio,  heri  aut  nudiuster- 
tius  excogitata  fuisse:  quod  signamur  cruce, 
quod  aquam  benedicimus,  quod  item  oleum 
beneditimus  quod  Baptismum  percepturi 
renuntiamus  diabolo,  et  angelis  ejus,  quod 
ter  mergimur  in  sacrum  fontem,  quod  post 
baptismum  sacro  chrismate  inungimur,  quod 
genibus  flexis  oramus,  quod  in  altaris  sacri¬ 
ficio  sacrosanctam  Eucharistiam  populo 
osten  dimiis,  et  certis  verbis  adoramus,  quod 
post  Pascha  quinquagenta  dies  lsetitia  spiri¬ 
tali  transigimus,  quod  templa  atque  oratoria 
orientem  versus  fabricamus.  Hsec  atque  hu- 

jusmodi  non  commenta  nova,  ut  haeretici 
delirant,  sed  antiquas  traditiones  affirmat 
magnus  Basilius  :  sicut  etiam  quod  pro  de¬ 
functis  sacrificium  offerimus,  et  quod  die¬ 
bus  dominicis  non  jejunamus,  quod  sum¬ 
ma  diligentia,  cavemus,  ne  corpus  domini¬ 
cum  in  terram  decidat,  traditiones  sunt  Apo- 
stolicse,  teste  Tertulliano  in  libro  de  corona 
militis.  Quod  unam  quadragesimam  obser¬ 
vamus, traditio  est  Apostolica,  teste  B.  Hie¬ 
ronymo  in  Epistola  ad  Marcellum,  de  errori¬ 
bus  Montani.  Quod  crucem  et  imagines  Chri¬ 
sti  et  sanctorum  veneramur,  traditio  est 
Apostolica,  teste  Joanne  Damasceno  libro 
quarto  de  fide,  capite  tertio.  Atque  idem  de 
aliis  Ecclesiae  Catholicae  observationibus 
ostendere  possemus.  Itaque  videtis,  qui  hoc 
tempore  cum  antiquis  Haereticis  traditiones 
formidantibus  et  ideo  repudientibus  :  et  qui 
cum  antiquis  Catholicis  traditiones  recipien¬ 
tibus  et  venerantibus,  conveniant. 

Tertio  loco  priscis  haereticis  commune 
fuit,  ex  ipsa  divina  Scriptura  eos  dumtaxat 
libros  recipere,  qui  contra  ipsorum  haeresim 
non  faciebant,  et  illos  ipsos  egregie  corrum¬ 
pere  ac  depravare.  Ista  fuit  semper  admira¬ 
bilis  diaboli  versutia.  Initio  Haereticis  per¬ 
suasit,  ut  Scripturam  solam  pro  verbo  Dei 
reciperent,  atque  hoc  modo  magnam  partem 
sanae  doctrinae  eis  eripuit.  Deinde  iisdem  per¬ 
suasit,  ut  modo  unum  librum,  modo  alium 
de  corpore  sanctarum  Scripturarum  reseca¬ 
rent,  et  hoc  modo  aliam  partem  verbi  Dei  ab 
illis  abstulit.  Persuasit  postremo,  ut  ad  suas 
opiniones  commode  defendendas,  illos  ipsos 
libros,  quos  recipiebant,  variis  in  locis  sine 
ullo  scrupulo  depravarent,  atque  ita  tandem 
iis,  qui  tantopere  de  verbo  Dei  gloriantur,  so¬ 
lum  et  nudum  nomen  verbi  Dei  Diabolus  reli¬ 
quit  :  et  tamen  ipsi  hsec  non  intelligunt,  sed 
pergunt  in  suam  perniciem  insanire  ac  furere, 
etseipsos  et  multos  alios  praecipitare,  quo 
spiritus  deceptionis  atque  mendacii  eos  com¬ 
pellit.  Ha3c  ita  se  habere  nullo  negotio  de¬ 
monstrari  potest :  nam  totum  instrumentum 
vetus  rejecisse  Cerdonitas  et  Manichaeos  te¬ 
statur  D.  Augustinus  de  Haeresibus  capite  21 
et  46.  Ex  quatuor  Evangelistis  solum  B. 
Matthaeum  recepisse  Ebionitas,  Marcionitas 
vero  solum  Lucam,  testis  est  Irena3us  libro 
primo  contra  Valentinum.Acta  Apostolorum 
et  omnes  epistolas  B. Pauli  Severianos  repu¬ 
diasse, testis  est  Eusebius  libro  quarto  Histo¬ 
riarum  Ecclesiasticarum.  Denique  Evange- 
um  secundum  Joannem  et  Apocalypsim 


rejecisse  Alogianos,  testis  est  D.  Augustinus 
de  sermone  Domini  in  monte  cap.  40.  Jam 
istam  ipsam  viam  ambulasse  Lutherum, 
eamque  suos  discipulos  docuisse,  non  alio, 
quam  ejus  testimonio  confirmabimus.  Primo 
enim  in  sermone  quodam,  de  Moyse,  quem 
anno  millesimo  quingentesimo  vigesimo  sex¬ 
to,  Wittembergse  dicitur  habuisse  ,  ita  in 
vetus  Testamentum  insanivit,  ut  decem  prae¬ 
cepta  recipi  non  velit  :  et  ridiculis  argumen¬ 
tis  omnino  contendit  probare,  nihil  ad  nos 
Moysen  pertinere,  ita  ut  qui  eum  sermonem 
legit,  non  hominem  Christianum,  sed  vel 
Tuream  nescio  quem,  vel  Cerdonem  aut  Ma- 
nichseum  loqui  putet.  Deinde  praefatione  in 
novum  Testamentum,  ita  Evangelia  Marci, 
Matthaei  et  Lucae  contemnit  ac  despicit,  ut 
admirabile  sit.  Monet  in  primis  ut  falsam 
opinionem  aboleamus,  quod  sint  quatuor 
Evangelia.  Deinde  addit,  Joannis  Evange- 
lium  esse  unicum  pulchrum,  verum  ac  prin¬ 
cipale  Evangelium,  aliisque  tribus  longe  ac 
longe  praeferendum  et  anteponendum  :  adeo 
ut  etiam  Pauli  et  Petri  epistolae  ,  longe 
praecedant  tria  illa  Evangelia  Matthaei  , 
Marci  et  Lucae.  Qualis  est  haec  blasphemia, 
auditores  ?Nonne  satis  aperte  tria  Evangelia 
repudiare  videtur?  Nam  qui  opponit  Evan¬ 
gelium  Joannis  aliis  tribus,  et  cum  affirmat 
illud  nunc  esse  unicum,  pulchrum,  et  verum, 
nonne  simul  docet  alia  tria  nec  esse  pulchra 
nec  vera,  ac  ne  Evangelia  quidem?  Quid? 
Quod  in  sermone  Pharisaeo  et  publicano 
beatum  Lucam  aperte  irridet  ac  reprehendit, 
quod  ubique  resonet  opera?  Quid?  Quod 
perspicue  et  sine  involucris  libros  Maccha- 
baeorum,  epistolam  ad  Hebimos,  epistolam 
beati  Jacobi ,  secundam  Petri ,  secundam 
Joannis  eripuit?  Quid?  Quod  illos  ipsos  li¬ 
bros,  quos  eis  permisit,  mille  modis  depra¬ 
vavit?  Ecce  igitur  vobis,  ad  quantas  angu¬ 
stias  verbum  Dei  illi  redegerunt.  Qui  tamen 
nihil  in  ore  habent,  aliud,  quam  verbum 
Dei,  verbum  Dei.  Non  sic  Ecclesia  Dei  vivi, 
non  sic  :  sed  integrum  canonem  sanctarum 
Scripturarum  ab  initio  recepit,  et  ad  hanc 
usque  diem  conservavit.  Illum  enim  ipsum 
numerum  librorum  sanctorum,  quem  ante 
annos  mille,  in  Concilio  Carthaginiensi  tertio 
Ecclesiam  recepisse  videmus,  etiam  nostris 
diebus  in  Concilio  Tiidentino  et  non  diu  ante 
in  Florentino  recepit. 

Jam  quarto  loco  illud,  auditores,  com¬ 
mune  ac  vulgare  fuit  Haereticis  antiquis 
ac  praesertim  Donatistis  et  Arianis,  quod 

nostris  Lutheranis  ac  Calvinistis  familiaris¬ 
simum  semper  fuisse, ac  esse  non  audivimus 
sed  vidimus  :  non  legimus,  sed  experti  su¬ 
mus  :  nimirum  seditiones  excitare,  altaria 
evertere,  Sacramenta  polluere,  calices  ven¬ 
dere,  Sacerdotes  interficere,  templa  spo¬ 
liare.  Audite  quid  magnus  Athanasius  in 
historia  de  vita  et  gestis  magni  Antonii  dicat : 
«  Post  annos  duos,  inquit,  saeva  Arianorum 
irrupit  insania  :  tunc  Ecclesiarum  fuerunt 
rapinae,  tunc  divinorum  temeratio  vasorum, 
tunc  poliatis  Ethnicorum  manibus  sacra  pol¬ 
luta  sunt  mysteria.  Proh  scelus,  horret  ani¬ 
mus  replicare,  quae  gesta  sunt  :  Virginum 
matronarumque  ereptus  pudor ,  sanguis 
ovium  Christi  in  templo  effusus  veneranda 
respersit  ailtaria.  »  Haec  B.  Athanasius.  Qui 
similia,  vel  etiam  majora  et  graviora  de 
Arianorum  crudelitate  refert  in  Apologia 
pro  fuga  sua.  Porro  iidem  Ariani  ut  crude¬ 
litatem  impudentia  cumularent,  post  hujus¬ 
modi  caedes,  ut  lib.  iv  Historiarum  refert 
Theodoretus,  unum  aliquem  in  ipso  templo 
totum  nudum  ad  suggestum  mittebant,  qui 
ita  ad  impudicitiam  et  turpitudinem  horta¬ 
batur,  ut  non  in  templo,  sed  in  prostibulo 
tamquam  Veneris  orator  ad  meretrices  ver¬ 
ba  facere  videretur.  Audite  quid  sanctus 
Victor  initio  libri  primi  de  Wandalica  per¬ 
secutione  de  iisdem  Arianis  dicat  :  «  In  Ec¬ 
clesiis,  »  inquit,  «  basilicisque  et  coemeteriis 
ac  monasteriis  sceleratius  saeviebant.  Quanti 
tunc  ab  eis  praeclari  Pontifices,  et  nobiles 
Sacerdotes  diversis  poenarum  generibus  ex- 
tincti  sunt,  ut  traderent,  si  quid  auri  vel 
argenti  proprium  vel  Ecclesiasticum  habe¬ 
rent.  Et  dum  haec,  quae  erant,  urgentibus 
poenis  facilius  proderentur,  iterum  crudeli¬ 
bus  tormentis  oblatores  urgebant,  autuman¬ 
tes  quamdam  partem,  non  totum  esse  obla¬ 
tum  :  et  quanto  amplius  dabant,  tanto 
amplius  quempiam  habere  credebant.  Aliis 
palorum  vestibus  ora  reserantes,  foetidum 
ccenum  ob  confessionem  pecuniae  faucibus 
ingerebant.  Nonnullos  in  frontibus  et  tibiis 
nervis  remugientibus  torquendo  cruciabant. 
Plerisque  aquam  marinam,  aliis  acetum, 
amurcam  liquamenque,  et  alia  multa  atque 
crudelia  sine  misericordia  porrigebant.  Non 
infirmior  sexus,  non  consideratio  nobilitatis, 
non  reverentia  Sacerdotatis  crudeles  animos 
mitigabat :  quin  imo  exaggerabatur  ira  furo¬ 
ris,  ubi  honorem  conspexerant.  Sed  etiam 
parvulos  ab  uberibus  rapiens  maternis  bar¬ 
barus  furor  insontem  infantiam  elidebat  ad 


terram.  Alii  parvulum  pedibus  tenentes  a 
meatu  prorsus  naturali  usque  ad  arcem  ca" 
pitis  dissipabant.  »  Et  paulo  infra  :  «  Tem¬ 
pore,  »  inquit,»  quo  Sacramenta  Dei  populo 
porrigebantur,  introeuntes  Ariani  maximo 
furore  corpus  Christi  et  sanguinem  pavimen¬ 
tis  sparserunt,  et  illud  pollutis  pedibus  cal¬ 
caverunt.  »  Hsec  B.  Victor.  Cujus  tres  libri 
de  Wandalica  persecutione  nihil  fere  aliud 
continent,  quam  hujusmodi  crudelia  atque 
horrenda  facinora  Arianorum,  qui  pro  fide 
quidem  se  pugnare  dicebant,  sed  interim  re- 
ipsa  pro  auro  atque  argento,  et  suis  explen¬ 
dis  libidinibus ,  ut  audivistis,  pugnabant. 
Quorum  Calvinistse  sicut  fidem  imitantur,  ut 
superiori  oratione  docuimus,  utrum  etiam 
mores  exprimant,  res  ipsa  clamat.  Sed  duo 
verba  de  Donatistis  prius. 

Audite  quid  sanctus  Optatus  libro  sexto 
contra  Parmenianum  de  impietate  Donati- 
starum  dicat  :  «  Quid  est,  »  inquit,  «  altare, 
nisi  sedes  corporis  et  sanguinis  Christi? Haec 
omnia  furor  hic  aut  rasit  aut  fregit  aut  re¬ 
movit.  Atque  hoc  immane  facinus  gemina¬ 
tum  est  dum  fregistis  et  calices  Christi  san¬ 
guinem  portatores,  quorum  species  revo¬ 
castis  in  Massas,  mercem  nefariis  nundinis 
procurantes,  ad  quas  nec  emptores  eligere 
voluistis,  sacrilegi  dura  inconsiderate  vendi¬ 
distis  :  emerunt  forsan  in  usum  suum  sor¬ 
didae  mulieres,  emerunt  pagani  facturi  vasa, 
in  quibus  incenderent  idolis  suis.  0  scelus 
nefarium  !  0  facinus  inauditum ,  auferre 
Deo,  quod  idolis  praestes, subducere  Christo, 
quod  proficiat  sacrilegio  !  »  Sed  audiamus 
postremo  quid  B.  Augustinus  in  psalmo  de¬ 
cimo  de  iisdem  Donatistis  dicat  :  «  An  forte 
dices»,  inquit,  «  quod  scriptum  est :  Ex 
operibus  eorum  cognoscetis  eos  ?  Video  plane 
mira  opera ,  quotidianas  violentias  Cir¬ 
cumcellionum  sub  Episcopis  et  Presbyte¬ 
ris  ducibus  circumquaque  volitare,  et  terri¬ 
biles  fustes  Israelis  vocari.  »  Idem  in  e  pisto- 
la  quinquagesima  ad  Bonifacium  comitem  : 
«Taceo  »,  inquit,  «  crudelissimas  caedes,  et 
domorum  depraedationes,  per  nocturnas  ag¬ 
gressiones,  et  incendia  non  solum  privatorum 
habitaculorum, “sed  etiam  Ecclesiarum,  in 
quas  flammas  non  defuerunt,  qui  etiam  codi¬ 
ces  dominicos  mitterent.  »  Et  paulo  ante  : 
«  Episcopum,  »  inquit,  «  Vagiensem  stantem 
ad  altare  irruentes  horrendo  impetuet  furore 
crudeli,  fustibus  et  hujusmodi  telis,  lignis 
denique  ejusdem  altaris  effractis  immaniter 
ceciderunt,  pugione  etiam  percusserunt.  » 

Audistis  quid  Haeretici  veteres  olim  fece¬ 
rint  et  quomodo  Evangelii  ac  religionis  prae- 
textu  misere  Ecclesias  foedaverint  ac  de- 
vastaverint.  Quae  omnia  solis  mutatis  no¬ 
minibus,  nonne  ita  in  novatores  conveniunt, 
ut  illi  ,veteres  Lutherani  et  Calvinistae,  isti 
novi  Ariani  et  Donatistae  dici  posse  videan¬ 
tur?  Nonne  Lutherus  aliquando  serio  asse¬ 
ruit,  eam  indolem  esse  Evangelii,  ut  bella 
et  seditiones  moveat.?  Nonne  occasione  lu- 
theranarum  seditionum  Hungariam  regnum 
florentissimum  et  Christianae  reipublicae  per¬ 
necessarium  amisimus?  Nonne  occasiones 
earumdem  seditionum  Turearum  imperato¬ 
rem  Viennam  usque  cum  innumerabili  exer¬ 
citu  traxerunt,  et  in  magnam  spem  totius 
Europae  occupandae  erexerunt?  Nonne  in 
Germania  propter  Lutheranas  seditiones  bre¬ 
vissimo  tempore  supra  centum  millia  rusti¬ 
corum  caesa  sunt?  Nonne  monasteria  atque 
castra  tam  multa  vexata,  direpta,  eversa  in 
tota  Germania,  ut  in  sola  Franconia  aliqui 
ad  trecenta  numeraverint?  Nonne  Zwinglii 
dictum  celebratur  :  «  Evangelium  vult  san¬ 
guinem  » ?  Nonne  vere  sanguinarii  Zwin¬ 
glii  Evangelium  omnem  Helvetiorum  regio¬ 
nem  caedibus  et  sanguine  replevit? 

Sed  ad  Gallos  veniamus.  Nonne  in  ipsa 
urbe  Parisiorum  ante  annos  decem  furentes 
per  plateas  scelerati  Calvinistae  strictis  gla¬ 
diis  personabant  :  <<  Evangelium  evange¬ 
lium  »  ?  Quot  fana,  quot  monasteria,  quot 
pagos,  quot  oppida  spoliarunt  ac  diripuerunt 
Calvinistae  ?  Quot  in  locis  altaria  everterunt, 
sacros  calices  rapuerunt,  sacras  imagines 
confregerunt,  sanctorum  reliquias  disperse¬ 
runt?  et  quorum  sanctorum  ?  Illustrissimo¬ 
rum,  maximorum :  B.  Irenaei,  B.  Martini,B. 
Hilarii,  combusserunt,  et  in  aquas  vel  cloa¬ 
cas  abjecerunt.  Sacramenta  coelestia  ad  ter¬ 
ram  sparserunt,  pedibus  conculcaverunt, 
avibus  objecerunt,  globis  tormentariis  peti¬ 
verunt.  Quid  vero  de  caedibus  horrendis,  et 
ipsa  crudelitate  crudelioribus  dicemus,  quas 
vel  ad  pecunias  extorquendas  vel  ad  vires 
experiendas  vel  ad  delectationem  et  volupta¬ 
tem  capiendam  in  infinitis  locis  exercuerunt? 
Nonne  infantes,  ut  olim  Ariani,  medios  divi¬ 
serunt?  Nonne  Sacerdotum  vultus  excoria¬ 
verunt?  Nonne  eorum  capita  uno  ictu  in 
duas  partes  secuerunt? Nonne  auricas  Eccle¬ 
siasticorum  pro  monilibus  et  torquibus  ge¬ 
staverunt?  Nonne  aliquibus,  viventibus  et 


videntibus  viscera  lento  gradu  explicuerunt? 
Nonne  plurimos  ad  stipitem  alligatos  ictibus 
bombardarum  animi  gratia  petiverunt  ? 
Nonne  multos  in  puteos  conjecerunt?Nonne 
aliquos  etiam  vivos  sepelierunt?  Nonne  Sa¬ 
cerdotem  quemdam  in  Genomarum  civitate 
amputatam  sui  corporis  partem  pudendam 
devorare  coegerunt  :  ac  deinde  vi  ventrem 
aperuerunt,  ut  videre  possent,  num  conco¬ 
queret  edulium  hujusmodi  stomachus  hu¬ 
manus?  Nonne  prope  Aureliam  cum  ingenui 
aliquot  pueri  in  turri  cujusdam  Ecclesiae 
metu  Calvinistarum  latitarent,  impiissimi  Cal¬ 
vinistae  eos  simul  cum  Ecclesia  combusse¬ 
runt,  et  aliquos  fuga  per  fenestras  elapsos  ite¬ 
rum  in  incendium  vivos  rejecerunt?  Nonne 
ista  omnia  et  multo  plura,  quae  nunquam  re¬ 
censeri  possent,  adhuc  hodie  vivos  et  oculatos 
testes  habent?  Nonne  crudelitatem  omnem 
tyrannorum  barbarorum,  immanium  fera¬ 
rum  atque  etiam  Daemonum  ipsorum  supe¬ 
rant?  Omnes  omnium  qui  fuerunt  unquam 
tyrannorum  annales  ac  historias  legite,  nec 
non  omnes,  seu  barbarorum, seuHaereticorum 
res  crudelissime  gestas,  tragicas  item  poeta¬ 
rum  fabulas  ac  fictiones  quas  ad  homines 
terrendos  excogitaverunt,  speluncas  atque 
antra  tigridum,  ursorum,  leonum,  perlu¬ 
strate,  nulla  profecto  unquam,  nec  inter  ho¬ 
mines,  nec  inter  feras,  nec  inter  ipsos  infer¬ 
nales  Daemones  talia  crudelitatis  exempla 
reperietis  :  ut 'jam  mihi  meliores  et  huma¬ 
niores  anthropophagi  et  tigrides  vel  etiam 
Daemones,  quam  Calvinistae  videantur  :  tan¬ 
tum  abest, ut  eis  vel  micam  religionis  divinae 
aut  Christianae  pietatis  tribuendam  censeam. 
Neque  vero  putetis  esse  jam  caedibus  Calvi- 
nistas  satiatos.  Nondum  est  biennium,  ex 
quo  quadragintasimul  fratres  meos, ac  deinde 
post  aliquot  menses  quindecim  aut  sedecim 
ejusdem  nostrae  Societatis  inter  Lusitaniam 
et  Brasiliam  interceptos,  eo  nomine,  quod 
ad  Barbaras  nationes  Christianae  fidei  propa¬ 
gandae  causa  navigarent,  multis  vulneribus 
confectos  in  mare  projecerunt,  ut  duplici 
morte  interirent,  et  simul  ferrum  et  aquas 
experirentur. 

De  Anabaptistis  nihil  dicam,  sola  historia 
illa  tragica  Monasteriensis  ,  quam  omnes 
noverunt,  satis  docet,  Anabaptistas,  si  se¬ 
mel  caput  attollere  permittantur  ,  decies 
Calvinistis  truculentiores  et  crudeliores  futu¬ 
ros. 

DE  MORIBUS  H£RETICORUM,  EFFICACIA  DOCTRINAJ  CATHOLICiE 
ET  TESTIMONIO  ADVERSARIORUM. 


SYNOPSIS 

Prosequitur  alios  haereticorum  mores  :  atque 
enumeratis  in  priori  concione  quatuor  prae¬ 
cipuis  jan  quinio  loco  ponit ,  quod  omnibus 
hceresibus  sit  commune  in  plures  sectas  divi¬ 
di ,  quodet  testimonio  et  experientia  nutum  fit. 
Deinde  in  illo  quoque  hcerelicis  convenit ,  quod 
omnes  dicunt  Ecclesiam  errasse.  Praeterea 
quod  omnes  odio  Vatiniano  prosequantur 
Monachos  et  qua  de  causa  illud-,  ubi  vitee  mo¬ 
nastica  laudes  S.  Augustini  auctoritate  asse¬ 
runtur.  Quod  vero  nostri  haeretici  ordinibus 
omnibus  careant,  non  modo  a  catholicis ,  sed 
et  a  veteribus  haereticis  discrepare  videntur. 
Transitur  deinde  ad  reliquas  duas  verae  Ec¬ 
clesiae  notas  :  efficaciam  scilicet  doctrince  Ca¬ 
tholicae  et  testimonia  inimicorum.  Quanta 
itaque  sit  efficacia  Catholicce  doctrinae  fquam 
non  in  verborum  lenociniis  consistere  variis 
similibus  probatur),  ex  gestarum  rerum  Phi¬ 
losophorum  veterum  cum  Catholicorum  c.cli- 
bus  comparatione  dilucide  manifestatur. 
Aliquot  Ethnicorum  de  chrisliana  probitate 
testimonia,  simul  et  causae,  cur  multi  a  lege 
Catholicorum  abhorreant,  afferuntur. Tandem 
per  brevem  anacephaleosin  superiorum  con¬ 
cionum  argumenta  repetuntur  ac  proinde 
duodecim  verae  Ecclesiae  at  totidem  haeretica¬ 
rum  notae  enumerantur.  Quam  magnum  sit 
donum  vera  fides  et  quantopere  oporteat  vi¬ 
tare  haereticos,  historia  ex  Thcodoreto  ad¬ 
ducta  acsolutari  adhortatione  docetur. 

Die  dominica  propter  quamdam  altaris 
dedicationem,  quae  in  hoc  templo  celebratur, 
concio  haberi  non  poterit,  sicut  etiam,  si 


meministis,  duobus  superioribus  annis  eadem 
de  causa,  eo  die  intermissa  est.  Itaque  proxi¬ 
ma  concio  in  dominicam  palmarum  differe¬ 
tur,  atque  in  ea,  Deo  bene  adjuvante,  ali¬ 
quid  de  Passione  Domini  disseremus,  et 
fortasse  septem  verba,  quae  in  cruce  Domi¬ 
nus  locutus  est,  breviter  explicabimus.  Hodie 
vero  in  posteriori  parte  nostrae  orationis, 
ea ,  quae  ad  argumenta  contra  haereticos 
pertinent,  necessario  absolvenda  putavimus  : 
tum  quod  sequentes  orationes  temporis,  in 
quod  incidunt,  celebritas,  totas  sibi  jure  suo 
vendicet :  tum  etiam,  quod  epistola  hodierna 
ita  sit  obscura  et  magnis  quaestionibus  im¬ 
plicata  ut  melius  in  gymnasiis  scholastico 
more,  quam  in  concione,  oratione  ista  popu¬ 
lari  explicari  possit. 

Ut  igitur  ad  primum  institutum  redeamus, 
explicuimjis  quatuor  praecipuos  mores,  tam 
veterum ,  quam  recentium  Haereticorum. 
Quinto  loco  commune  priscis  Haereticis  fuit, 
statim  in  ipso  initio  in  sectas  varias  ac  inter  se 
penitus  dissentientes  dissecari.  Nam  de 
Valentiniano  testatur  B.  Irenaeus  libro  contra 
haereses  primo,  non  fuisse  inter  eos  duos  aut 
tres,  qui  de  rebus  iisdem  eadem  respon¬ 
derent.  Arianos  statim  in  Acacianos,  Euno- 
mianos  et  Macedonios  fuisse  divisos,  omni¬ 
bus  notum  est.  Sicut  etiam  Manichaeos  in 
Catharistas ,  Macharios  et  proprie  dictos 
Manichaeos.  Porro  de  Donatistis,  ut  omittam 
caetei^os,  de  quibus  alias  disseruimus,  ita 
loquitur  Augustinus  1.  m  c.  4  contra  epi¬ 
stolam  Parmeniani  :  «  In  ipsa,  inquit,  Africa 
dicant  Donatistae  Carthaginienses,  vel  qui¬ 
cumque  sunt  in  civitate  Carthaginis,  quot 
partes  per  Numidiam  et  Mauritaniam  factae 
sunt  de  ipsa  parte  Donati  ?  »  Et  rursum 
lib.  i  de  Baptismo  contra  Donatistas,  c.  6 
haeresim  Donati  in  multa  minutissima  frusta 

concisam  suo  tempore  fuisse  commemorat. 
De  nostri  temporis  Haereticis  non  est  necesse 
dicere.  Quis  enim  ignorat,  ad  hanc  diem 
ferme  ad 'centum  sectas  varias  ac  diversas 
excrevisse  familiam  Lutberanorum  quando 
unquam  magis,  quam  hoc  tempore  enituit 
nota  falsi  Evangelii?  Credo  sane  posteri 
nostri  vix  credent  spatio  annorum  quinqua¬ 
ginta  haeresim  unam  in  centum  haereses  di¬ 
versas  distrahi  aut  dissecari  potuisse.  Itaque 
quod  magnus  Basilius  oratione  de  opere  sex 
dierum  de  Philosophis  affirmat  sufficere  eos 
inter  se  ad  suam  ipsorum  eversionem  dis¬ 
sidere,  cum  quod  unus  asserit,  alter  continuo 
neget,  id  nos  multo  majore  ratione  de  haere¬ 
ticis  dicemus. 

Sexto  loco  Haereticis  veteribus  commune 
fuit,  cum  ad  argumenta  Doctorum  Catholi-j 
eorum  respondet^  non  possunt,  impudenter 
asserere  totam  Ecclesiam  ante  se  errasse  vel 
etiam  funditus  interiisse  :  id  Ncstorium  con¬ 
suevisse  dicere,  testatur  Vincentius  in  com¬ 
monitorio.  Idem  B.  Augustinus  de  Unitate 
Ecclesiae  e.  12,  Donastistis  attribuit  :  «  Isti, 
inquit,  vel  "fallaciter  agentes  colligunt  de 
Scripturis  talia,  quae  vel  in  malos  bonis 
usque  in  finem  permixtos,  vel  de  vastatione 
prioris  populi  Judaeorum  dicta  reperiuntur  : 
et  volunt  ea  detorquere  in  Ecclesiam  Dei,  ut 
tanquam  defecisse  ac  periisse  de  toto  orbe 
videatur.  »  Haec  ille  de  Donatistis.  Quae  ea¬ 
dem  non  minus  in  nostros  Luther  mos  et 
Calvinistas,  quam  in  Donatistas  veteres  con¬ 
veniunt.  Cum  enim  Catholici  rogent,  ubi- 
nam  esset  Eeclesia  antequam  Lutherus  na¬ 
sceretur,  non  pudet  eos  respondere,  eam 
tunc  extinctam  ac  sepultam  in  tenebris,  ne¬ 
scio  quibus,  jacuisse  :  quae  est  apertissima 
et  maxima  blasphemia  contra  Dominicam 
promissionem  :  Rogavi ,  inquit  Dominus, 
pro  te ,  Petre ,  ut  non  deficiat  fides  tua.  Et 
rursum  :  Ecce  ego  vobiscum  sum  omnibus 
diebus ,  usque  ad  consummati  mem  saeculi. 

Porro  septimo  loco  Haereticis  veteribus 
commune  fuit  summo  odio  Monachos  et  mo¬ 
nasticam  vitam  insectari.  Nam  ut  omittam 
Arianos,  qui  etiam  ipsas  solitudines  locaque 
deserta  penetrabant,  ut  Monachos  caperent 
atque  occiderent,  quique  ut  Ituffinus  est 
auctor  1.  ix  Historiar.  c.  3.  aliquando  tria 
simul  monachorum  millia  delere  agressi 
sunt.  Audite  quid  B.  Augustinus  in  Psalmo 
cxxxn  de  Donatistis  dicat  :  «  Quando  vos, 
inquit,  recte  haereticis  de  Circumcellionibus 
insultare  coeperitis,  ut  erubescendo  salven¬ 


tur,  illi  nobis  insultant  de  monachis.  Primo 
si  comparandi  sunt,  vos  videte.  Quid  opus 
est,  ut  verbis  nostris  comparentur  ebriosi 
cum  sobriis,  praei pites  cum  consideratis, 
furentes  cum  simplicibus,  vagantes  cum  con¬ 
gregatis?  Sed  tamen  dicere  consueverunt, 
quid  sibi  vult  nomen  Monachorum?  Quanto 
melius  dicimus  nos,  quid  sibi  vult  nomen 
Circumcellionum?  »  Certe  videtis  quorum 
sint  proles  ii,  qui  hodie  tanto  furore  bacchan¬ 
tur  in  Monachos,  ut  ne  nomen  quidem  au¬ 
dire  sustineant.  Alia  fuit  Ecclesiae  veteris 
religio,  alia  devotio,  alia  pietas,  quae  mo¬ 
nasticam  vitam  ab  Apostolicis  temporibus 
semper  est  admirata.  Sane  encomia  anti¬ 
quorum  Monachorum  talia  in  libris  sancto¬ 
rum  Patrum  passim  leguntur,  ut  nonnullis 
etiam  nimia  videantur  :  «  Quis,  inquit  D. 
Augustinus  in  libro  de  moribus  Ecclesiae, 
non  illos  miretur  et  praedicet?  qui  con¬ 
temptis  atque  desertis  mundi  hujus  ille¬ 
cebris  in  communem  vitam  castissimam 
sanctissimamque  congregati  simul  aeta¬ 
tem  agunt,  viventes  in  orationibus,  in  lectio¬ 
nibus,  in  disputationibus;  nulla  superbia 
lividi,  sed  modesti,  verecundi,  pacati,  con¬ 
cordissimam  vitam  et  intensissimam  in  Deum 
gratissimum  munus  offerunt,  a  quo  ista 
posse  meruerunt.  Nemo  quicquid  possidet 
proprium,  nemo  cuiquam  onerosus  est.  » 
Haec  Augustinus.  At  Haeretici  semper  torvis 
oculis  monachos  aspexerunt.  Sed  cur, quaeso  ? 
Quid  eis  nocuerunt?  Quid  rapuerunt?  In 
quo  tandem  offenderunt?  Nonne  si  saperent, 
magnas  gratias  monachorum  regno  (ut  ipsi 
vocant)  agere  deberent?  Nam  si  Monachi 
non  fuissent,  nunquam  ipsi  fortasse  suum 
Apostolum  Lutherum,  nec  tam  multos  alios 
Prophetas  et  Evangelistas  habuissent.  Sed 
video  quis  Haereticos  in  tam  acerbum  odinm 
contra  Monachos  impulerit,  nimirum  spiri¬ 
tus  ille  mendax,  qui,  ut  ait  apud  Athana- 
sium  magnus  Antonius  omnes  Christianos 
vehementer  odit,  sed  Monachos  et  Virgines 
Angelorum  vitam  in  terris  imitantes,  tolerare 
non  potest. 

Octavo  et  postremo  loco  commune  est  novis 
Haere  ticis,  neque  Episcopos,  neque  Presby¬ 
teros,  neque  Diaconos,  neque  Ordines  habe¬ 
re,  in  quo  non  solum  a  catholicis,  sed  etiam 
ad  Haereticis  veteribus  discrepant.  Nam  cum 
ante  hoc  semper  omnes,  tam  Catholici,  quam 
Haeretici  nostri  temporis  cum  fide  et  religione 
etiam  nomina  religionis  amiserunt.  Et  sicut 
ex  Christianis  Lutherani,  vel  Calvinistae  ita 

etiam  ex  Episcopis  superintendentes, ex  Pre¬ 
sbyteris  ministri  facti  sunt  :  At  cur,  obse¬ 
cro,  ista  nomina  rejecerunt?  Num  ea  in 
sacris  litteris  non  invenerunt?  Certe  super¬ 
intendentes  in  Scripturis  sacris  nunquamlegi : 
at  Episcopos,  Presbyteros,  Diaconos  in  Apo- 
stolicis  Actis,  et  in  Epistolis  B.  Pauli  passim 
legi.  Audite  vero  quod  B.  Iguatius  Aposto¬ 
lorum  discipulus  ad  Antiochenses  scribat, 
quorum  ipse  Episcopus  erat  :  «  Saluto,  in¬ 
quit,  sanctum  Presbyterum  vestrum,  saluto 
sanctos  Diaconos,  saluto  Subdiaconos,  le¬ 
ctores,  cantores,  ostiarios,  laborantes,  exor¬ 
cistas  atque  confessores  :  saluto  pudicissi- 
mas  virgines  :  saluto  plebem  Domini  a 
minimo  usque  ad  maximum  et  omnes  soro¬ 
res  meas  in  Domino.  »  Porro  Ecclesia  Ro¬ 
mana  tempore  B.  Cornelii  Pontificis  et  Mar¬ 
tyris,  ut  Eusebius  1.  vi.  Historiarum  auctor 
est,  Presbyteros  viginti  quatuor,  Diaconos 
septem,  Subdiaconos  septem,  acolytos  qua¬ 
draginta  duos,  exorcistas,  lectbres  et  ostia¬ 
rios  simul  quinquaginta  duos,  viduas  cum 
pauperibus  mille  quingentas  habuit.  In  li¬ 
bris  autem  sanctorum  Patrum  fere  non  <  st 
pagina,  in  qua  Episcopi,  Presbyteri,  Dia¬ 
coni,  Subdiaconi  et  ordines  caeteri ,  sed 
et  Sacerdotes,  quod  nomen  Haere. ici  ma¬ 
xime  execrantur,  non  cum  honore  no¬ 
minentur.  Quare  perspicuum  est ,  nova¬ 
tores  et  sectarios  nostri  temporis,  qui  nihil 
horum  habent,  et  materiam,  et  formam,  et 
rem,  et  nomen,  et  fidem  et  mores  antiquae  et 
Christianae  vitae  religionis  penitus  ami¬ 
sisse. 

Habetis  hactenus  argumenta  decem,  quibus 
ostendere  voluimus  (ac  ni  fallor  ostendimus), 
solam  Catholicam  ac  Romanam  Ecclesiam 
veram  veri  Dei  Ecclesiam  esse. Reliqua  sunt 
duo,  undecimum  et  duodi  cimum,  efficacia 
nostrae  doctrinae  et  testimonium  atque  appro¬ 
batio  inimicorum,  quae  tribus  verbis  expe¬ 
diri  possunt. 

Una  igitur  ex  praecipuis  ac  singularibus 
Catholicae  doctrinae  laudibus,  efficacia  est  : 
Si  quidem  Lex  Domini  immacula  a  convertit 
animas ,  testimonium  Domini  fidele  sapientiam 
praestat  parvulis.  Et  :  Sermo  homini  vivus  est 
et  efficax  et  penetrabilior  omm  gladio  ancipiti. 
Scripturae  profanae  quasi  statuae  quaedam 
sunt  magno  laboratae  artificio  et  optimis  co¬ 
loribus  depictae  ;  sed  mortuae  spiritum  vitae, 
et  sensum  ac  motum  nullum  habent,  et  spe¬ 
cies  illa  externa  externos  hominis  sensus 
nonnihil  oblectat,  praeterea  nihil.  At  vero 


Lex  Domini  immaculata ,  non  tam  pompa 
aut  lenocinio  verborum,  non  numeris  et  co¬ 
loribus,  sed  Spiritu  Dei  vivi,  quem  in  se 
habet,  convertit  animas,  illustrat  mentes, 
accendit  voluntates,  erigit  homines  ad  Deum, 
omnia  caduca  et  mortalia  contemnere  facit. 
Quam  multi  una  sola  sententia  hujus  Scri¬ 
pturae  lecta  vel  audita,  perfecte  ad  Deum 
conversi  sunt?  Hoc  de  B.  Antonio,  hoc  de 
B.  Augustino,  hoc  de  B.  Benedicto,  hoc  de 
multis  aliis  legimus.  Nunquam  experti  estis, 
non  posse  vos  legere  Scripturam  illam,  ac 
praesertim  extremam  partem  Evangelii  Joan- 
nis,  quid  cor  in  lacrymas  melleas,  ac  dulcis¬ 
simas  liquefiat?  Unde  tanta  virtus  eorum 
verborum?  Non  est  ibi  rhetorica  Tullii,  sed 
rhetorica  Spiritus  sancti,  quae  non  indiget 
luminibus  orationis, neque  coloribus,  aut  nu¬ 
meris  ad  movendum.  Rhetorica  Tullii  tota 
est  externa,  sicut  etiam  sapientia  mundi 
tota  est  in  superficie,  intus  vero  nihil  habet : 
at  omnis  decor  divinae  rhetoricae  ab  intus 
est.  Itaque  sicut  margaritae  et  uniones,  qui 
tanti  ab  hominibus  fiunt,  vilissimae  testae 
innascuntur,  eaque  nutriuntur,, augentur  et 
occultantur;  et  lapides  pretiosi  gemmaeque 
clarissimae  quae  ornandis  regum  capitibus 
destinantur,  alio  quodam  abjectissimo  atque 
obscurissimo  lapide  vestiuntur  :  et  aurum 
atque  aigentum,  aliaque  metalla,  qua¬ 
rum  amore  homines  fere  insaniunt,  terra 
atque  arena,  quibus  nihil  est  vilius,  obtegun¬ 
tur  :  et  sicut  aurum,  poste  aquam  impressis 
notis,  regioque  charactere  obsignatum  est 
non  in  aureis  loculis  conditur,  sed  in  thecis 
ligneis  aut  coriaceis  conservatur  :  denique 
sicut  animus  humanus,  quo  nihil  in  rebus 
creatis  praestantius,  atque  excellentius  repe- 
ritur,  non  in  corpore  aliquo  sidereo  ac  coe¬ 
lesti,  vel  certe  aureo  aut  argenteo;  sed  in 
luteis  et  moribundis  membris  a  Deo  artifice 
sapientissimo  inclusus  est  :  ita  quoque  sen¬ 
sus  illi  arcani  et  divini,  sublimissimi  atque 
elficacissimi  divinarum  Scripturarum  sim¬ 
plicibus  et  planis,  nulicque  fuco  vitiatis  ver¬ 
bis  contiueri  debuerunt. 

Si  vero  Catholicae  doctrinae  vim  et  effica¬ 


ciam  plane  cognoscere  desideratis,  conferte 
Christiana  tempora  cum  aut  quis  illis  tem¬ 
poribus  quibus  ubique  florebant  ac  regna¬ 
bant  doctrinae  Philosophorum  :  •  i  tunc  vel 
unum  hominem  vidissent  opes  et  honores 
contemnere,  totus  mundus  admirabatur 
ita  ut  unius  Epicteti  lucernam  tribus  milli¬ 
bus  drachmarum,  ob  vitae  admirationem, 

venditam  fuisse  Lucianus  tradat.  At  Chri¬ 
stianis  temporibus,  doctrina  Evangeli  coru¬ 
scante,  quot  millia  hominum  id  fecerunt,  et 
quotidie  faciunt?  Tunc  si  unus  aut  alter  cae- 
libem  vitam  ducere  visus  fuisset,  instar  pro¬ 
digii  erat  :  at  chrigtianis  temporibus  quot 
millia  non  virorum  solum,  sed  etiam  femi¬ 
narum  nobilium,  divitum ,  juvenum  solo 
Christi  amore  castissimam  vitam  vel  in  vir¬ 
ginitate  vel  in  viduitate  duxerunt?  Tunc  si 
unum  aliquem  fortiter  mortem  oppetere  con¬ 
tigisset,  ordnes  stupebant,  atque  is  omnium 
ore  celebrabatur  :  at  Christianis  temporibus 
quot  millia  vel  potius  quot  millium  millia 
sanctorum  Martyrum  omnium  generum  et 
omnium  aetatum  non  solum  fortiter ,  sed 
etiam  alacriter,  pro  Christo  cruces  et  ignes 
et  bestias  et  gladios  toleraverunt?  Haec  igi¬ 
tur  est  virtus  et  efficacia  catholicae  doctrinae. 
Non  habent  quidem  haereticorum  synagogae 
heroicas  illas  virtutes,  non  habent  homines, 
qui  patrem  et  matrem,  fratres  et  sorores, 
domos  aut  agros  juxta  Christi  consilium  re¬ 
linquunt  :  non  habent  eunuchos,  qui  se  ca¬ 
strare  voluerunt  propter  regnum  Dei  :  sed 
Ecclesia  Catholica  habet,  velint  nolint  Hae¬ 
retici  :  habet  etiam  hodie  multa  millia  Sa¬ 
cerdotum,  sanctorum  religiosorum,  sanctis¬ 
simarum  virginum,  qui  non  verbis  sed  fa¬ 
ctis  haereticos  refellunt,  et  operibus  ostendunt 
Deo  adjuvante  posse  fieri,  quod  Haeretici 
non  posse  fieri  blasphemant.  In  una  sola 
Florentia  oppido  Italiae  non  ignoto,  non  pau¬ 
ciora  quam  sexaginta  virginum  numerantur 
monasteria,  et  in  plerisque  ducentae  aut  tre¬ 
centae,  vel  etiam  plures  virgines  Deo  sacrae 
Angelicam  vitam  et  puritatem  aemulantur. 

Venio  nunc  ad  duodecimum  et  postremum 
argumentum.  Tanta  vis  est,  auditores,  veri¬ 
tatis  et  sanctitatis,  quae  in  sola  Ecclesia 
Catholica  reperitur,  ut  eam  etiam  hostes 
nostri  approbare  et  laudare  cogantur  :  Non 
enim  est  Deus  noster,  ut  dii  eorum,  et  inimici 
nostri  sunt  judices  /  nota  est  Plinii  secundi 
epistola  ad  Trajanum,  qua  innocentiam  Chri¬ 
stianorum,  quos  ipse  ex  Trajani  praecepto 
variis  suppliciis  afficiebat,  attestatur  :  atque 
affirmat  Christianos  non  esse  fures ,  non 
adulteros,  non  parricidas,  non  seditiosos;  in 
hoc  solum  peccare,  quod  horis  antelucanis 
Deum  hymnis  et  laudibus  celebrent ;  quod¬ 
que  Christo  semel  datam  fidem  usque  ad 
mortem  constantissime  servent.  Nota  est 
etiam  epistola  Marci  Aurelii  sapientissimi 
imperatoris  ad  senatum  populumque  Roma¬ 


num,  qua  suorum  deorum  imbecijitatem,  et 
Christi  potentiam,  quam  ipse  Germanico 
bello  expertus  fuerat  luculenter  ostendit. 
Refert  quoque  Tertullianus  in  Apologetico, 
ita  prospectam  fuisse  Christi  persecutoribus 
innocentiam  Christianorum,  ut  licet  in  omnes 
saevirent,  et  passim  necari  juberent,  nollent 
tamen  discuti  causam  eorum  quod  certo 
scirent,  eos  nullius  criminis  convinci  posse. 
B.  Antonium,  B.  *Hilarionem  etiam  Ethnici 
venerabantur,  ut  B.  Athanasius  et  B.  Hie¬ 
ronymus  tradunt.  Sultanus  cultor  Mahu- 
metis,  cum  ad  eum  B.  Franciscus  Evan- 
gelii  praedicandi  causa  navigasset,  incredi¬ 
bile  est ,  quam  vehementer  sancti  ijlius 
Christi  servi  sanctitatem  et  innocentiam  ad¬ 
miratus  et  veneratus  sit,  ut  vere  tunc  di¬ 
cere  liceret :  Non  est  Deus  noster,  ut  dii  eo¬ 
rum,  et  inimici  nostri  sunt  judices.  Hodie 
quoque  in  orbe  nuper  invento,  cum  vident 
Ethnici  novorum  Christianorum  religiosam 
gravitatem,  modestiam,  sobrietatem,  casti¬ 
tatem,  charitatem,  patientiam,  mundi  con¬ 
temptum  et  lor.ge  alios  esse  mores,  aliam 
sanctitatem,  aliam  severitatem  Christiano¬ 
rum  Sacerdotum,  quam  Sacerdotum  idolo¬ 
rum,  adyiirantur,  obstupescunt,  convertun¬ 
tur,  et  c&cunt,  vere  non  est  Deus  sicut  Deus 
Christianorum.  Denique  nemo  unquam  in¬ 
ventus  est,  qui  lege  nostra  diligenter  per¬ 
specta,  non  eam  laudaverit  atque  probave¬ 
rit.  Nec  ullus  unquam  serio  studiosus  ac 
sollicitus  fuit  salutis  suce, quin  tandem  Chri¬ 
stianam  religionem  non  elegerit  et  eam 
omnibus  sectis  et  superstitionibus  non  prae¬ 
tulerit. 

Quod  si  multi  nihilominus  legem  nostram 
oderunt  et  ab  ea  vehementer  abhorrent,  in 
causa  suut  primum  corrupti  et  depravati 
mores  nonnullorum  Christianorum  :  quod 
si  secundum  legem  nostram,  si  secundum 
Evangelium  viveremus,  o  quam  facile  esset 
Ethnicos  omnes  et  hajreticos,  vel  conver¬ 
tere  vel  confundere,  ut  neque  os  aperire 
contra  Ecclesiam  et  religionem  nostram  au¬ 
derent.  Sed  quia  nos  perdite  vivimus,  et  qui 
legem  nostram  ignorant,  putant  ea,  quae 
nos  facimus  contra  legem,  lege  jubente  aut 
permittente  fieri,  ideoque  ipsam  tamquam 
fontem  et  radicem  vitiorum  nostrorum  exe- 
crantur.  Deinde  sunt  etiam  in  causa  innu¬ 
mera  mendacia ,  quae  Diabolus  per  suos 
ministros  semper  spargere  consuevit.  Cur 
initio  nascentis  Ecclesiae  nonnulli  Christia¬ 
nos  maximo  odio  persequantur  ?  Quia  Dia- 

holi  opera  sparsum  orat  in  vulgus,  Christia¬ 
nos  caput  asini  adorare  atque  adeo  idola- 
tras  esse.  Cur  hodie  multi  simplices  Haere¬ 
tici  pontificem  ut  Antechristum,  Ecclesiam 
ut  Babylonem  detestantur  ?  Quia  praecones 
novi  Evangelii  miseris  populis  persuaserunt, 
nos  Evangelium  abjecisse,  nec  aliud  quam 
humanam  sapientiam  et  sophistarum  quae¬ 
stiones  explicare  :  sanctos  homines  Deo  re¬ 
licto  solum  invocare  :  imagines  pro  Deo 
colere  :  Christi  passionem  contemnere  : 
propriis  operibus  velle  gratiam  et  justifica¬ 
tionem  promereri,  ut  gratia  jam  non  sit  gra¬ 
tia,  sed  merces.  Praeterea  nos  multa  intro¬ 
duxisse,  quorum  veteres  nunquam  memine¬ 
runt,  ut  oblationem  pro  defunctis,  signum 
crucis,  sanctorum  invocationem,  cultum  ima¬ 
ginum,  benedictionem  aquae  et  olei,  et  quae¬ 
dam  alia.  Quae  sunt  omnia  apertissima  men¬ 
dacia  et  crassissima,  sane  tam  crassa,  ut 
pene  manibus  tangi  et  sentiri  possint.  Nam 
paulo  ante  ex  Magno  Basilio  ostendimus  ista 
omnia  esse  Apostolicas  traditiones  :  et  ta¬ 
men  ita  sunt  alte  in  animis  eorum  infixa,  et 
tam  firmas  radices  jecerunt,  ut  etiam  si  nos 
audiant  aperte  clamare  et  jurare  nos  non 
ita  credere,  non  eam  esse  Catholicam  do¬ 
ctrinam,  ista  esse  mendacia,  etiamsi  videant 
nos  innumeris  testimoniis  Scripturarum,  Pa¬ 
trum  ratione  nostra  dogmata  confirmare, 
tamen  non  credunt  et  malunt  de  nobis  suis 
deceptoribus  quam  nobisipsis  credere, etsatis 
fortiter  omnia  nostra  argumenta  se  refellere 
putant,  si  dicant  :  «  Tu  es  Papista,  ergo  asi¬ 
nus,  asinus  non  novit  argumentari,  ergo 
tuum  argumentum  nihil  valet.  »  Sed  ape¬ 
riant  miseri  oculos,  deponant  falsam  per¬ 
suasionem,  intelligant  quid  Ecclesia  semper 
docuerit,  et  videbunt  se  vehementer  dece¬ 
ptos,  et  in  causa  aeternae  salutis  sibi  ab  ipsis 
pseudoprophetis  egregie  fuisse  impositum. 

Habetis  ergo  argumenta  duodecim,  quo¬ 
rum  singula  sufficiunt  ad  hominem  Catholi¬ 
cum  in  sua  fide  confirmandum,  et  haereti- 
cum  a  sua  perfidia  convertendum,  nisi 
sponte  velint  lumini  ac  veritati  oculos  clau¬ 
dere.  Si  quis  hic  est  inter  nos,  qui  vel  si¬ 
nistre  sentiat  de  fide  vel  certe  haesitet  ac  du¬ 
bitet,  eum  ego  per  salutem  animae  suae  ora¬ 
tum  volo,  ut  depositis  passionibus  atque 
affectionibus  privatis,  quae  et  oculos  sapien- 
tum  caligare  faciunt,  solo  studio  veritatis 
atque  amore  illius,  qui  dilexit  nos  et  tradi¬ 
dit  semetipsum  pro  nobis,  ista  duodecim 
argumenta  diligenter  consideret  :  cogitet 


ostendisse  nos  atque  apertius  et  prolixius 
ostendere  paratos,  si  opus  sit,  Catholicam 
atque  Apostolicam  Ecclesiam,  cujus  pastor 
est  Episcopus  Romanus,  primo  esse  anti¬ 
quissimam,  nec  ullum  ejus  auctorem  inve¬ 
niri,  nisi  Deum.  Deinde  toto  orbe  aliquando 
diffusam  fuisse  juxta  vaticinia  Prophetarum, 
et  hodie  quoque  magnam  partem  Europae, 
Asiae  et  Africae  obtinere.  Tertio,  nunquam 
penitus  defecisse,  tametsi  Judaei,  Pagani, 
Haeretici,  Philosophi,  Imperatores,  Tyranni 
eam  saepe  delere  atque  extinguere  aggressi 
sint.  Quarto  nunquam  secum  pugnasse,  ne¬ 
que  contrarium  docuisse,  licet  multa  in 
multis  conciliis  variis  temporibus  definierit. 
Quinto,  nihil  unquam  docuisse,  quod  vel 
cum  certa  ratione  vel  cum  honestate  et  pro¬ 
bitate  morum  pugnet.  Sexto,  miraculis  ma- 
ximiset  innumeris  omnibus  saeculis  enituisse, 
et  hoc  nostro  saeculo  enitere.  Septimo,  pro¬ 
phetico  lumine,  dono  videlicet  praevidendi  et 
praedicendi  futura,  omnibus  quidem  saeculis, 
etiam  hoc  nostro,  praeditam  atque  ornatam 
fuisse  et  esse.  Octavo,  praedicatores  ac  pro¬ 
pagatores  nostra)  legis  viros  fuisse  ita  excel¬ 
lentis  et  eximiae  sanctitatis,  ut  certum  sit 
eos,  nisi  Dei  homines  esse  nullo  modo  po¬ 
tuisse.  Nono,  eamdem  prorsus  fidem  et  re¬ 
ligionem  Ecclesiam  Romanam  modo  colere, 
quam  ante  mille  annos  vera  Christi  Ecclesia 
coluit.  Decimo,  eosdem  esse  mores  Ecclesiae, 
quae  nunc  est,  et  veteris  Ecclesiae:  tametsi 
haec  duo  argumenta  propter  angustias  tem¬ 
poris  explicare  non  potui,  sicut  voluissem. 
Undecimo,  doctrinam  nostrae  Ecclesiae  esse 
efficacissimam.  Duodecimo,  etiam  hostes 
atque  inimicos  nostrae  Ecclesiae  veritati  et 
innocentiae  attestari. 

Cogitet  deinde,  ostendisse  nos  et  rursum 
ostendere  et  defendere  paratos,  si  opus  sit, 
omnem  heeresim  atque  adeo  omnia  dogmata 
Lutheranorum,  Anabaptistarum,  Calvini- 
starum  esse  nova,  et  nullo  modo  a  Christo  sed 
a  Luthero  incepisse.  Deinde,  nunquam  vel 
unam  integram  provinciam  aut  regionem 
occupasse.  Tertio,  antiquas  haereses  omnes 
defecisse  nunc  vero  non  continuari,  sed 
excitari,  et  quasi  ab  inferis  revocari.  Quarto, 
haeresim  omnem,  sed  maxime  Lutheranorum, 
perpetuo  secum  pugnare,  atque  de  una  et 
eadem  re  contraria  loqui.  Quinto,  omnem 
haeresim  semper  aliquid  docere  rectae  rationi 
et  bonis  moribus  adversum.  Sexto,  Haereti¬ 
cos,  ac  praesertim  nostri  temporis,  nullis 
miraculis,  nisi  fictis  et  simulatis  clarere. 

Septimo,  haereticos  multa  praedicere  futura, 
et  nihil  eorum  evenire,  quod  in  Luthero  et 
Lutheranis  pene  manibus  tangi  potest.  Oc¬ 
tavo,  haeresiarchas  omnes  fuisse  viros  pes¬ 
simos  :  id  quod  in  nostris  omnes  norunt, 
siquidem  ipsa  faex  orbis  Christiani  homines 
apostatae,  sanguinarii,  rapaces,  ambitiosi, 
voluptarii  ad  eos  defecerunt.  Et  deinde  non 
alio  modo,  quam  mendaciis,  fraudibus, 
Scripturarum  corruptelis  et  falsis  miraculis 
sectas  suas  promovere  voluerunt.  Quae  sunt 
omnia  solis  luce  clariora.  Nono  Haereticos 
nostri  temporis  easdem  haereses  docere  ac 
docuisse,  quae  olim  Simon  Magus,  Manichaeus, 
Arius,  Nestorius  et  caeteri  docuerunt  quos 
omnes  communibus  votis  merito  execramur. 
Decimo,  eosdem  nostros  novatores  eorum- 
dem  veterum  Haereticorum  perditos  mores 
et  scelera,  atque  flagitia  et  horrenda  facinora 
non  solum  imitari, sed  etiam  superare. Unde¬ 
cimo,  doctrinam  Haereticorum  sterilem,  at¬ 
que  inefficacem  esse.  Duodecimo,  Haereticos 
solum  a  seipsis  testimonium  habere,  caete- 
ris  vero  omnibus  hominibus,  etiam  Tureis 
et  Paganis  merito  esse  invisos.  Ista  si  cogi¬ 
tent  et  serio  cogitent, perpendant,  examinent, 
invenient  profecto  extra  viam  salutis  omnes 
eos  ambulare,  qui  ab  Ecclesia  antiqua  et  ca¬ 
tholica  atque  Apostolica  recesserunt.  Atque 
haec  quidem  ad  Haereticos. 

Yobis  vero,  auditores,  id  quod  saepe  a  me 
audistis,  in  memoriam  revocabo,  ut  cogitetis 
donum  Dei  maximum  et  singulare  esse  do¬ 
num  fidei  verae  et  ejus  tamquam  sponsae 
pulcherrimae  et  charissimae,  ardentissimi 
amatores  ac  plane  zelotes  esse  velitis.  Non 
sine  causa  sancti  Patres,  nec  loqui  quidem 
cum  Haereticis  audebant.  Magnus  Antonius 
apud  Athanasium  nunquam  amicabilia  verba 
Haereticis  dixit  :  discipulis  vero  suis  praece¬ 
pit,  ut  ne  prope  quidem  Haereticos  unquam 
accederent,  non  secus  atque  prope  eos  acce¬ 
dere  formidamus,  qui  peste  laborant.  Et  sane 
haeresis  pestis  perniciosa  et  contagiosa  ad¬ 
haeret  verbis,  adhaeret  libris,  solo  colloquio 
inspiratur.  Quo  circa  libros,  colloquia,  fami¬ 
liaritatem  omnium  Haereticorum  fugere  de¬ 
bemus,  et  magno  odio  prosequi, non  quidem 


homines,  sed  pestem, sed  haeresim,  sed  vitia 
illorum. 

Scribit  Theodoretus  pulcherrimum  et  imi¬ 
tatione  dignissimum  exemplum.  Cum  ali¬ 
quando  Valens  haereticus  imperator  episco¬ 
pum  quemdam  sanctum  nomine  Eusebiumin 
exilium  ejecisset,  et  Eunomium  Haereticum 
in  ejus  locum  suffecisset,  populus  vero  urbis 
illius  retinens  salutaria  monita  antiqui  et 
veri  pastoris  Eusebii,  Episcopum  Haereticum 
nunquam  adiit,  nunquam  audivit,  nunquam 
salutavit,  tametsi  sciret  hominem  humanis¬ 
simum  et  mitissimum  esse.  Concionabatur 
Haereticus,  sed  scamnis  et  parietibus.  Deinde 
cum  Episcopus  idem  Haereticus  in  balneis 
publicis  se  lavisset,  nullus  deinceps  in  iis 
balneis  lavari  voluit,  donec  totam  aquam, 
quae  Haereticum  tetigerat,  ejecisset.  Cumque 
Eunomius  ita  solitarius,  et  omnibus  exosus 
vivere  non  posset,  sponte  sua  discessit. 
Ariani  rursum  alium  Episcopum  Haereticum 
nomine  Lucium  eo  mittunt  :  sed  populus  in 
priori  sua  constantia  et  Catholicae  fidei  soli¬ 
ditate  perseveravit.  Cumque  aliquando  Lu¬ 
cius  Haereticus  asello  insidens  per  forum 
transiret,  accidit  ut  pila  lusoria,  qua  tunc 
multi  pueri  in  eo  foro  ludebant,  pedem 
aselli  tangeret,  quo  Haereticus  utebatur  : 
statim  pueri  omnes  exclamantes  pilam  arri¬ 
puerunt,  et  maximum  ignem  extruentes  in 
medias  flammas  eam  conjecerunt.Iste  fervor, 
iste  zelus,  ille  ardor  fuit  veteris  Ecclesiae. 
Hunc  si  Germani,  si  Bohemi,  si  Angli,  si 
Galli  imitari  voluissent,  aliam  faciem  Eccle¬ 
siae  videremus.  Sed  quoniam  illi  stulti  fue¬ 
runt,  nos  eorum  saltem  exemplo  sapiamus  : 
et  praesertim  adolescentes  caveant  sibi  a  li¬ 
bris  prohibitis,  fugiant  colloquia  eorum, 
quos  male  de  religione  loqui  audiunt :  sciant 
haereses,  quae  grassantur  hoc  tempore,  esse 
omnium  quae  unquam  fuerunt,  pestilentissi¬ 
mas  :  intelligant  amicitiam  cum  Haereticis, 
esse  suam  certissimam  perniciem;  atque  ita 
ab  eis  caveant,  ut  ipsi  Domino  fidem  in  bap¬ 
tismo  datam  servent,  et  ipsis  Dominus  glo¬ 
riam  et  beatitudinem  sempiternam  largiatur» 
Arnen. 

CONCIO  PRIMA. 


DE  TRIBULATIONE 


SYNOPSIS 

Auctoris  propositum  et  occasio  harum  concio¬ 
num  loco  exordii  indicatur ;  simul  et  obje¬ 
ctioni  occurritur ,  cur  de  tribulatione  tempore 
calamitoso  agatur ,  et  quanta  undique  sit  mi¬ 
seriarum  abundantia  ostenditur.  Tribulatio¬ 
nis  etymon  a  planta  ejusque  definitio  cum 
suis  rationibus  assignatur,  et  quanta  sit  tri¬ 
bulatio  amissio  Dei  declaratur  Aliud  insuper 
etymon  hujus  voculx,  a  genere  quodam  vehi¬ 
culi.  triticum  a  paleis  segregantis  et  trituran¬ 
tis  ductum,  tribulationi  accommodatur,  quce 
et  ipsa  bonos  a  malis  separat ,  quod  testimonio 
S.  Cypriani  et  aliorum  comprobatur.  Quid 
prosint  et  quomodo  invaluerint  hccreses  no¬ 
stri  temporis  in  prima  parte  absolvitur. 

In  secunda  parte  daplex  tribulatio  ex  sacris  lit¬ 
teris  colligitur,  praesentis  nimirum  et  futurae 
vitae;  haec  aeterna,  illa  temporalis.  Enume¬ 
rantur  deinde  varice  tribui  diones  temporales 
quarum  plurima  multitudo  hominem  obruit , 
quales  sunt  a  parte  sensuum  externorum , 
tum  a  parte  intellectus ,  memoriae  et  volunta¬ 
tis.  Postea  enumerantur  ea,  quce  extrinsecus 
turmaiim  ingruunt  a  sole,  a  terra,  ab  Angelis 
et  Daemonibus .  Omnium  vero  praecipuae  tri¬ 
bulationes  sunt  tres,  ptstis,  fames ,  bellum, 
quce  cum  sua  amplificatione  ad  finem  usque 
extenduntur. 

Cum  a  Deo,  patre  orphanorum  et  judice 
viduarum,  optimi  auditores,  hodierna  die* 
humili  prece  flagitarem,  ut  qui  justo  suo  ju¬ 
dicio  colamitosam  hanc  regionem,  tam  insi¬ 
gnem  alioqui  partem  heereditatis  suse  adeo 
graviter  nostris  diebus  castigari  et  flagellari 
voluit,  idem  ipse  mihi  ad  dicendum  argu¬ 


mentum  inspiraret,  quo  auditores  meos  in 
tanto  patriae  luctu  aliqua  saltem  ex  parte 
consolarer,  occurrit  animo  in  primis  ista 
ipsa  communis  patriae  calamitas,  de  qua  si 
accurate  dicerem,  videbam  facile  futurum, 
ut  inde  ingentem  moerorem  ac  detrimen¬ 
tum  non  exiguam  jamdudum  coepimus,  inde 
non  minorem  utilitatem  et  consolationem 
caperemus.  Neque  enim  frustra  scriptum 
legimus  :  Virga  tua  et  baculus  tuus  ipsa  me 
consolata  sunt.  Et  :  Bonum  mihi,  quia  humi¬ 
liasti  me,  ut  discam  justificationes  tuas.  Secun¬ 
dum  multitudinem  dolorum  meorum  in  corde 
meo ,  consolationes  tuae  laetificaverunt  animam 
meam  :  Deus  enim  more  sapientis  medici, 
non  vulnerat,  nisi  ut  sanet  :  neque  perdit, 
nisi  ut  servet  :  vulnerat  carnem,  ut  sanet 
mentem  :  perdit  corpus,  ut  servet  animam. 
Itaque  statui,  auctore  atque  adjutore  Deo, 
hodierna  et  sequentibus  Dominicis  diebus  ad 
ferias  usque  paschalis,  octo  vel  decem  ora¬ 
tionibus  de  tribulatione  disserere.  Ac  pri¬ 
mum  de  nomine  ac  natura  tribulationis  : 
deinde  de  multiplici  earum  genere  et  varie¬ 
tate  :  tum  de  causis  et  effectibus ;  postremo 
de  remediis  atque  armis  tribulationum  di¬ 
cere. 

Sed  erunt  fortasse  nonnulli,  qui  dicent, 
quid  opus  est  in  tam  tristi  oratione  versari  ? 
An  satis  tibi  non  esse  videtur,  si  tribulatio¬ 
nes  continuo  patimur,  nisi  etiam  earum, 
tam  crebra  commemoratione  molestia  nos 
afficias  et  afflictos  magis  affligas?  Atque, 
auditores-,  non  ideo  de  tribulatione  disse¬ 
rere  instituimus,  ut  affligamus  afflictos,  sed 
ut  eos  potius  consolemur  :  Dominus  dedit 
mihi  Unguam  eruditam ,  inquit  Isaias,  ut 
sciam  sustentare  eum ,  qui  lassus  est  verbo. 
Scriptura  divina  est  heee  lingua,  cujus  elo¬ 
quia  dulciora  super  mei  et  favum,  mirifice 
recreant  et  consolantur  exules  filios  Adam. 

Quocirca  magnus  ille  Jonathas,  Judae  Mac- 
chabsei  frater,  in  angustiis  illis  maximis 
acerbissimorum  bellorum,  quae  libri  Mac- 
chabaeorum  continent,  Scripturarum  assi¬ 
duam  lectionem  tanti  faciebat,  ut  Spartiatis 
scribens  affirmaret,  se  sanctorum  librorum 
consolatione  contentum  nulla  re  alia  indi¬ 
gere.  Itaque  nostra  haec  de  tribulatione  sus¬ 
cepta  disputatio  ,  propterea  quod  tota  de 
fontibus  Scripturarum  deprometur,  tristis 
aut  ingrata  nullo  modo  esse  poterit.  Quod  si 
etiam  nonnullis  triptis  videretur,  tamen  jam 
ab  Apostolo  et  ab  ipso  Domino  edocti  sumus, 
non  continuo  praetermitendum  esse  id,  quod 
tristitiam  aliquam  afferat,  si  modo  saluti 
animarum  expediat.  Sed  quia  hsec  dixi  vobis, 
ait  Dominus,  tristitia  implevit  cor  vestrum.  Sed 
ego  veritatem  dico  vobis ,  expedit  vobis  ut  ego 
vadam.  Et  Apostolus  Paulus :  Et  si  contristavi , 
inquit,  vos  in  epistola ,  non  me  pimitet :  etsipce- 
nitet ,  videns  quod  epistola  illa  {et  si  ad  horam) 
vos  contristavit,  nunc  gaudeo ,  non  quia  contri¬ 
stati  estis ,  sed  quia  contristati  estis  ad  poeni¬ 
tentiam  :  contristati  enim  estis  secundum 
Deum ,  ut  in  nullo  detrimentum  patiamini  ex 
nobis.  Quae  enim  secundum  Deum  tristitia  est , 
poenitentiam  in  salutem  stabilem  operatur ,  sae¬ 
culi  autem  tristitia  mortem  operatur.  Ecce 
enim  hoc  ipsum ,  secundum  Deum  contristari 
vos ,  quantam  in  vobis  operatur  sollicitudinem, 
sed  defensionem ,  sed  indignationem ,  sed  timo¬ 
rem t,  sed  desiderium ,  sed  aemulationem ,  sed 
vindictam.  Salutaris  tristitia  quse  revocat  a 
peccando  et  hominem  de  iniquo  justum  ac 
de  impio  facit  sanctum.  Quse  cum  ita  sint, 
nihil  est,  quod  tristitiam  ex  orationibus  de 
tribulatione  metuamus.  Vel  enim  non  trista¬ 
bimur  omnino,  vel  si  tristabimur,  tristitia 
nostra,  non  tristitia  hujus  sseculi  erit,  quse 
exsiccat  et  consumit  corpus ,  et  animam 
occidit  :  sed  tristitia  secundum  Deum,  tri¬ 
stitia  sancta  et  salutaris,  quse  lsetam  et  pin¬ 
guem  et  divitem  efficit  animam,  quse  poeni¬ 
tentiam,  sollicitudinem,  studium,  ardorem, 
sanctimoniam  parit. 

Neque  vero  solum  non  injucunda,  nec  in¬ 
suavis,  sed  etiam  utilis  et  fructuosa  dispu¬ 
tatio  erit.  Nam  si  cseteris  in  rebus  sapiens 
arte  quadam  opus  habet,  qua  seipsum  gu¬ 
bernet  et  regat,  quanto  magis  in  rebus  ad¬ 
versis,  quse  tantam  vim  habent  ad  huma¬ 
num  animum  dejiciendum  ac  prosternen¬ 
dum,  ut  hinc  hsereses,  hinc  desperatio,  hinc 
furta,  hinc  adulteria,  hinc  homicidia,  hinc 
omnia  scelera  nata  esse  videantur  :  et  qui¬ 


bus  ita  homines  omnes  abundant,  ut  sive 
magni,  sive  parvi,  sive  mediocres,  sive  divi¬ 
tes,  sive  pauperes,  sive  clari,  sive  obscuri, 
sive  privati  simus,  semper  plus  calamitatis, 
quam  felicitatis  habeamus.  Siquidem  ab  eo 
die,  quo  dictum  est :  Maledicta  terra  in  ope¬ 
re  tuo ;  spinas  et  tribulos  germinabit  tibi , 
nulla  unquam  terra  inventa  est,  qnae  spina¬ 
rum  et  tribulorum  ferax  non  fuerit  :  fru¬ 
menti  penuriam  et  vini  et  olei  et  fructuum 
caeterorum  charitatem  seepe  videmus,  certe 
penuriam  tribulationum  nunquam  vidimus 
si  mali  sumus,  ambulamus  Vias  difficiles , 
lassamur  in  via  iniquitatis  et  perditionis ,  ut 
Sapiens  ait,  si  boni,  per  multas  tribulationes 
oportet  nos  intrare  in  regnum  coelorum ,  ut  in 
Actis  Apostolorum  legimus.  Denique  Spiri¬ 
tus  sanctus  ait :  Occupatio  magna  creata  est 
omnibus ,  et  jugum  grave  super  filios  Adae. 
Quamdiu?  A  die  exitus  de  ventre  matris  eo¬ 
rum  usque  in  diem  sepulturae  in  matrem  om¬ 
nium.  Nullusne  excipitur?  Nullus  omnino. 
A  residente ,  inquit,  super  sedem  gloriosam 
usque  ad  humilitatem  in  terra  et  cinere  :  ab 
eo ,  qui  utitur  hyacintho  et  portat  coronam , 
usque  ad  eum ,  qui  operitur  lino  crudo.  Itaque 
nullus  excipitur,  non  magnus,  non  parvus, 
non  dives,  non  pauper,  non  justus,  non  pec¬ 
cator,  et  saepe  qui  beatissimi  et  felicissimi 
nobis  videntur,  ii  magis  quam  caeteri  cru¬ 
ciantur.  Cum  igitur  magnae  sint  vires  tribu¬ 
lationum,  et  earum  tanta  sit  ubique  copia 
et  necessario  nobis  per  medias  acies  terro¬ 
rum  et  periculorum  transeundum  sit,  opti¬ 
mum  erit  si  earum  naturam  et  varietatem, 
causas  etiam  et  effectus  perdiscamus,  atque 
ad  eas  superandas  arma  nobis  de  armamen¬ 
tario  Scripturarum  divinarum  compare¬ 
mus. 

Tribulationis  vocabulum,  ut  a  nomine  et 
definitione  exordiamur,  licet  apud  auctores 
profanos  perraro  legatur,  tamen  in  sanctis 
voluminibus  frequentissimum  est,  et  vel  a 
tribulo  vel  a  tribula  vel  ab  utroque  deduci¬ 
tur.  Est  autem  tribulus  herba  quaedam  spi¬ 
nis  minutis,  et  praeduris  instructa,  a  qua 
veteres,  qui  fere  nudis  pedibus  incedebant, 
et  eam  herbam  non  facile  ab  aliis  interno¬ 
scebant  frequenter  laedebantur.  Inde  pun¬ 
ctio  illa  tribulorum ,  quam  acutus  quidam 
sensus  doloris  sequebatur,  tribulatio  nomi¬ 
nata  est.  Atque  ab  eo  uno  genere  molestiae 
nomen  tribulationis  postea  translatum  est  ad 
omnem  afflictionem  significandam  ,  quam 
homines  et  animantia  caetera  patiuntur,  vel 

cum  proprio  bono  spoliantur,  vel  contrarium 
malum  recipere  atque  amplecti,  velint  no¬ 
lint,  compelluntur.  Habent  sensus  omnes 
atque  vires  animantium,  propria  quaedam 
atque  naturae  suae  consentanea  bona ;  ut 
sensus  videndi  pulchros  colores:  sensus  au¬ 
diendi  bonos  concentus  :  sensus  olfaciendi 
suaves  odores  :  sensus  gustandi  jucundos 
sapores  :  et  de  caeteris  ad  eumdem  modum  : 
quae  cum  praesentia  esse  sentiunt,  extendun¬ 
tur,  dilatantur,  aperiuntur,  ut  ea  videlicet 
tota  recipiant :  cum  vero  vel  absunt  ea  bona 
vel  eorum  contraria  inferuntur,  mox  con¬ 
trahunt  sese  et  in  angustum  deducunt.  Vi¬ 
demus  saepe  limaces,  testudines  aliosque 
vermiculos  terrae,  cum  forte  in  aliquo  loco 
solis  radiis  exposito  jacent :  simul  atque  gra¬ 
tum  quemdam  ac  suavem  calorem  sentire 
incipiunt,  extendi,  dilatari,  aperiri,  expli¬ 
cari  :  at  si  ab  aliquo  pungantur  aut  ferian¬ 
tur,  subito  contrahi,  atque  ad  exiguum  et 
angustum  redigi,  quantum  possunt.  At  ut 
de  hominibus  potius  quam  de  vermibus  lo¬ 
quamur ,  quo  tempore  feriae  dedicationis 
Ecclesiae  vel  bacchanaiia  appropinquant,  et 
jam  homines  de  choreis,  de  larvis,  de  lusi¬ 
bus,  de  potationibus,  de  conviviis  loqui  in¬ 
cipiunt,  nescio  quomodo  humanus  animus 
gaudet,  dilatatur,  expanditur,  sese  et  omnes 
sinus  ac  latebras  suas  explicat;  at  cum  festis 
laetisque  diebus  recedentibus,  jejuniorum  ac 
poenitentiae  dies  adveniunt,  contrahit  se,  et 
in  seipso,  quasi  angulum  ubi  se  abscondat, 
et  latebras  quaerit.  Hinc  est  illud  quod  vulgo 
dici  solet,  tribulationem  sequuntur  angu¬ 
stiae.  Tribulatio  et  angu  tia  in  omnem  ani¬ 
mam  hominis  operantis  malum ,  ait  Apostolus 
Paulus.  Et  rursum  alio  loco  :  Ex  multa  tri¬ 
bulatione  et  angustia  cordis  scripsi  vobis.  Et 
regius  Psaltes  :  Tribulatio  et  angustia  inve¬ 
nerunt  me ,  et  elegantissime  alibi  cum  tribu¬ 
lationem  in  consolationem  mutatam  signifi¬ 
care  veilet  :  ln  tribulatione ,  inquit,  dilatasti 
mihi  :  nam  cum  tribulatio  angustias,  conso¬ 
latio  dilatationem  efficiat,  quid  est,  In  tri¬ 
bulatione  dilatasti ,  quam  tribulationem  in 
consolationem  commutasti? 

Illa  igitur  afflictio  atque  molestia,  quse  ex 
praesentia  mali  vel  ex  absentia  boni  genera¬ 
tur;  et  contrahit  atque  in  augustum  animum 
deducit,  tribulatio  nominatur.  Ex  qua  defi¬ 
nitione  facile  potest  intelligi,  quod  si  inte¬ 
gros  sensus  haberemus,  nulla  nobis  gravior 
tribulatio  videretur,  quam  Deum  amittere. 
Quanto  enim  bonum  est  majus  et  praestantius, 


quod  amittitur,  tanto  tribulatio  major,  quae 
jacturam  illam  sequitur,  videri  debet.  Quid 
enim  perdis,  cum  perdis  pecunias?  Modi¬ 
cum  terrae.  Quid  perdis,  cum  perdis  honores? 
Modicum  fumi.  Quid  perdis,  cum  morbo  la¬ 
boras?  Modicum  sanitatis.  Quid  perdis,  cum 
filius  moritur?  Vermiculum  unum,  qui  ea 
lege  natus  est,  ut  aliquando  moreretur.  An  non 
tristaris  et  tribularis  cum  ista  perdis?  Certe 
ita.  Tu  igitur  res  vilissimas  perdis,  et  vehe¬ 
menter  doles  :  perdis  vero  Deum,  summum 
et  sempiternum  bonum,  et  nihil  doles?  Quid 
hoc  aliud  tibi  significare  videtur,  quam  quod 
sensus  corruptos,  quod  palatum  cordis  de¬ 
pravatum  habeas,  et  idcirco  amarum  dulce 
et  dulce  amarum  esse  putes?  Hinc  igitur 
Deus,  medicus  animarum  optimus  etsapien- 
tissimus,  tribulationes  multas  quasi  potiones 
amaras,  nobis  dari  jubet.  Aufert  tibi  divi¬ 
tias,  aufert  honores,  aufert  sanitatem,  aufert 
uxorem  et  liberos,  quos  tantum  diligimus, 
ut  hinc  disceremus, quam  sit  grave  atque  ama¬ 
rum  Deum  amittere,  qui  istis  rebus  omnibus 
multo  est  melior  atque  utilior.  Denique  par¬ 
vas  tribulationes  immittit,  ut  a  magna  tribu¬ 
latione  nos  liberet,  et  anima  hoc  intelligens 
ad  Deum  serio  convertatur,  ilii  soli  adhae¬ 
reat,  atque  in  eo  tamquam  in  portu  aliquo 
tranquillissimo  atque  tutissimo  conquie¬ 
scat. 

Jam  vero  tribula,  vel  tribulum,  genus  est 
vehiculi,  quo  in  area  frumenta  teruntur,  at¬ 
que  a  paleis  separantur  :  et  sic  poeta: 

«  Tribulaeque  Irabaeque,  et  iniquo  pondere  rastra.  » 

Et  Scriptura  :  Populum,  qui  erat  in  Rabba, 
eduxit  David,  et  fecit  super  eos  tribulas  ei  tra¬ 
has  et  ferrata  carpenta  transire,  ita  ut  disse¬ 
carentur  et  contererentur.  Et  capite  sequenti 
dixit  Ornam  ad  David  :  Ecce ,  inquit,  do  boves 
in  holocaustum  et  tribulas  in  ligna  et  triticum 
in  sacrificium.  Pono  a  tribula  tribulationis 
nomen  aptissime  deducitur,  tum  quod  tribu¬ 
latio  instar  cujusdam  tribulae,  dum  premit  ac 
terit,  simul  etiam  purgat  :  tum  quod  tribu¬ 
latio  non  minus  bo oos  a  malis  separat, quam 
triticum  a  paleis  tribula  sejungit.  Pacis  ac 
prosperitatis  tempore  omnes  Christiani  esse 
videntur,  et  Deo  gratias  agere  eumque  lau¬ 
dare  noverunt;  at  si  communis  ac  publica 
tribulatio  occiderit,  qualis  est  pestilens  mor¬ 
bus,  qualis  caritas  annonae,  qualis  aquarum 
eluvio,  ut  ea  fuit,  quam  initio  hujus  anni 
passi  sumus,  tum  demum  boni  separantur  a 

malis,  tum  veri  et  probi  servi  Dei  noscuntur. 
Tum  enim  videre  est  aliquos,  qui  ponunt  in 
coelum  os  suum  et  blasphemis  atque  sacrile¬ 
gis  maledictis  impatientiam  suam  testantur: 
et  contra  aliquos,  qui  ad  exemplum  S.  Jobi 
nihil  loquuntur  aliud,  quam,  Dominus  dedit , 
Dominus  abstulit;  sit  nomen  Domini,  bene¬ 
dictum ,  et  :  Si  bona  suscepimus  de  manu  Do¬ 
mini  mala  autem  quare  non  sustineamus  ? 
Augustinus  libro  primo  Civit,  cap.8.  «Sicut 
sub  uno  igne  aurum  rutilat,  palea  fumat :  sic 
in  eadem  afflictione  mali  Deum  detestanturat- 
que  blasphemantboni  autem  precantur  et  lau¬ 
dant.»  Ita  omnes  Ecclesiae  persecutiones  nihil 
aliud,  quam  tribulae  quaedam  videntur  fuis¬ 
se,  quibus  Deus  aream  suam  purgare  voluit. 
Nam  ut  Caesariensis  Eusebius  et  B.  Martyr 
Cyprianus  annotarunt,  quando  longa  pax 
datur  Ecclesiae,  semper  paleae  multiplican¬ 
tur.  Paulatim  enim  inertia,  dissolutio,  tor¬ 
por  irrepunt  :  deinde  subintrant  etiam  vb 
tia  graviora,  fornicationes,  comessationes, 
ebrietates  :  postremo,  nullum  crimen  exclu¬ 
ditur,  non  usurae,  non  simoniae,  non  adulte¬ 
ria,  non  parricidia,  non  sacrilegia.  Quid  tum 
agit  divina  censura  :  tribulas  immittit  in 
aream  suam,  laxat  habenas  hostibus  Eccle¬ 
siae,  Ethnicis,  Haereticis,  Daemonibus  ut  tri¬ 
ticum  a  paleis  separetur,  et  qui  probati  sunt, 
manifesti  fiant.  Audite  Beatum  Cyprianum 
de  suis  temporibus  disserentem,  et  simul  de 
nostris  temporibus  cogitate  :  «  Quia,  inquit, 
traditam  nobis  divinitus  disciplinam  pax 
longa  corruperat,  jacentem  fidem,  et  pene 
dixeram  dormientem  censura  coelestis  ere¬ 
xit  :  studebant  augendo  patrimonio  singuli 
et  obliti  quid  credentes,  aut  sub  Apostolis 
ante  fecissent  aut  semper  facere  deberent, 
insatiabili  cupiditatis  ardore  ampliandis  fa¬ 
cultatibus  incubabant.  Non  in  Sacerdotibus 
religio  devota,  non  in  ministris  fides  integra, 
non  in  operibus  misericordia,  non  in  mori¬ 
bus  disciplina.  Corrupta  baiba  est  viris,  in 
feminis  forma  fucata  :  adulterati  post  Dei 
manus,  oculi,  capilli  mendacio  colorati,  ad 
decipienda  corda  simplicium,  callida}  frau¬ 
des,  circumveniendis  fiatribus,  subdolae  vo¬ 
luntates.  Non  jurare  tantum  temera,  sed  ad 
hoc  etiam  pejerare.  Praepositos  superbo  tu¬ 
more  contemnere,  venenato  sibi  ore  male¬ 
dicere,  odiis  pertinacibus  sibi  invicem  dis¬ 
sidere.  Episcopi  plurimi,  quo;  et  ornamento 
esse  oportet  caeteris  etexiinplo,  divina  pro¬ 
curatione  contempta,  procuratores  rerum 
saecularium  fieri,  derelicta  cathedra,  plebe 


deserta,  per  alienas  provincias  oberrantes 
negotiationis  quaestuosae  nundinas  aucupa¬ 
ri,  »  et  quae  sequuntur.  Quae  quidem  eo  per¬ 
tinent,  auditores,  ut  intelligamus,  multum 
paleae  pacis  tempore  in  area  dominica  exti- 
tisse.  Audite  vero,  quid  persecutione  succe¬ 
dente,  et  tribula  aream  expurgante  factum 
sit.  «  Ad  primum,  inquit,  statim  verba  mi¬ 
nantis  inimici  maximus  fratrum  numerus  fi¬ 
dem  suam  perdidit,  nec  prostratus  est  per¬ 
secutionis  impetu,  sed  voluntario  lapsu  se 
ipse  prostravit.  Non  expectaverunt  saltem, 
ut  interrogati  negarent,  ut  thus  accenderent 
apprehensi.  Ante  aciem  multi  victi,  sine  con¬ 
gressione  prostrati,  nec  hoc  sibi  reliquerunt, 
ut  sacrificare  idolis  viderentur  inviti  :  ultro 
ad  forum  currere,  ad  mortem  sponte  prope¬ 
rare,  quasi  hoc  olim  cuperent,  quasi  ample¬ 
cterentur  occasionem  datam,  quam  semper 
optassent.  »  Haec  B.  Cyprianus.  Quae  quidem 
omnia  nostris  diebus  numquid  non  vidimus 
saepe,  et  adhuc  etiam  videmus?  Certe  ante¬ 
quam  graves  istae  tribulationes  orirentur, quas 
Lutheri  etZwinglii  et  aliorum  pseudoprophe¬ 
tarum  haereses  attulerunt,  tantum  erat  paleae 
in  Ecclesia,  quantum  area  vix  capi  etcontineri 
poterat.  Nulla  prope  erat  in  judiciis  Eccle¬ 
siasticis  severitas,  nulla  in  moribus  discipli¬ 
na,  nulla  in  sacris  litteris  eruditio,  nulla  in 
rebus  divinis  reverentia,  nulla  propemodum 
recta  erat  religio,  parumque  aberat,  ne  Chri¬ 
stus  a  Christianorum  coetibus  et  conventibus 
excluderetur.  Eximius  ille  et  sacri  ordinis 
decor  pene  perierat  :  vilissimo  cuique  ludi¬ 
brio  erant  Sacerdotes,  a  populis  contemne¬ 
bantur,  despiciebantur,  gravi  diuturnaque 
laborabant  infamia  :  multa  beneficia  simul 
possidere,  canes  et  equos  bonis  Ecclesiasticis 
alere,  concubinam  domi  retinere,  vix  pecca¬ 
ta  esse  putabantur.  Ebrietas  autem  etiam 
laudabatur.  Sacramenta  vero  coelestia,  pa¬ 
nis  ille  divinus  et  quotidianus,  ita  venerat 
in  oblivionem,  ut  si  quis  ssepius,  'quam  semel 
in  anno  eo  refici  vellet,  tamquam  nimis  san¬ 
ctus  et  hypocrita  notabatur.  Sed  et  ipsa  di¬ 
vina  atque  tremenda  sacrificia  debito  cultu 
atque  honore  indignissime  privabantur.  Ita¬ 
que  Dei  justitiam,  ut  ad  tanta  corrigenda 
delicta  remediis  severioribus  uteretur,  et 
solitas  tribulas  per  aream  circumduceret, 
nostra  flagitia  coegerunt.  Et  quantum  paleae 
de  area  dominica  avolarit,  quantumque  in¬ 
de  Ecclesia  revelata  sit,  haeresibus  ortis, jam 
videmus.  Nam  qui  facile  de  Ecclesia  exie¬ 
runt,  atque  ad  Haereticos  defecerunt,  qui 

Christo  et  ejus  vicario  derelicto,  vel  Luthero 
vel  Calvino  vel  aliis  pseudoprophetis  se  ad¬ 
junxerunt,  quid  aliud  quam  paleae  erant? 
Erant  certe  etiam  ante  paleae,  erant  homines 
leves  parati  circumferri  Omni  vento  doctri¬ 
nae ,  sed  ventus  deerat,  qui  eos  circumrerret. 
Erant  jam  antea  ventris  et  Veneris  cultores, 
et  perlibenter  accepissent,  jejunia  non  pro¬ 
desse,  virginitatem  non  licere,  confessionem 
non  requiri,  inutilem  et  supervacaneam  esse 
satisfactionem,  sed  nemo  eis 'ista  praedica¬ 
bat.  Quid  igiturmirum,  cum  ventus  ab  Aqui¬ 
lone  exortus  aream  dominicam  perflare  coe¬ 
pit,  si  multae  paleae  extra  aream  evolaverint? 
Atque  utinam  jam  finis  esset  :  u tinam  qui 
remanserunt  area  omnino  purgata  ad  acer¬ 
vos  tritici  omnes  pertinerent,  brevi  enim 
flagellis  ac  tribulis  remotis  tribulationem 
exortam  conquiescere  videremus.  Sed  quo¬ 
niam  iidem  sumus,  qui  semper  fuimus,  et 
morum  emendationem  vel  exiguam  vel  nul¬ 
lam  videmus,  ego  quidem  vehementer  me¬ 
tuo,  ne  gravibus  istis  incommodis,  quae  ha¬ 
ctenus  passi  sumus,  etiam  graviora  succe¬ 
dant.  Sed  paulisper  quiescamds. 

/ 

PARS  SECUNDA. 

Exposuimus  breviter,  quid  tribulatio  sit, 
nunc  de  generibus,  de  multitudine,  de  va¬ 
rietate  tribulationum  pauca  dicenda  sunt. 
Atque  in  divinis  quidem  litteris  tribulatio¬ 
num  duo  genera  nefariis  scelestisque  homi¬ 
nibus  parata  esse  legimus  :  unum  aeterna¬ 
rum  in  gehenna;  alterum  temporalium  in 
hoc  saeculo :  Via  peccantium  complanata  lapi¬ 
dibus  et  in  fine  diorum  inferi  et  tenebrae  et 
poenae.  Quibus  verbis  utrumque  genus  tribu¬ 
lationis  breviter  Sapiens  complexus  est. Nam 
veluti,  si  reus  quidam  per  iter  asperum  ac 
molestum  ducatur  ad  crucem  duo  genera 
tormentorum  experitur,  laborem  itineris  et 
cruciatum  mortis  :  ita  etiam  hic  quidem  in 
terris  vita  perditorum  hominum  quasi  via 
quaedam  est  Complanata  lapidibus ,  id  est, 
dura,  difficilis,  laboriosa;  atque  haec  est  tri¬ 
bulatio  prior.  Deinde  post  mortem  in  ge¬ 
henna  manent  eos  Inferi ,  tenebrae  et  pcenae  ; 
quae  est  tribulatio  posterior.  Vultis  idem  alio 
modo  ab  eodem  Ecclesiastico  audire?  Quasi 
romphxa  bis  acuta  omnis  iniquitas ,  plagae  il¬ 
lius  non  est  sanitas.  Magna  proiecto  vis  est 
peccatorum,  quae  tamen  tanta  facilitate  per¬ 
petrantur.  Omnis ,  inquit,  iniquitas ,  quod- 


cumque  lethale  crimen,  quamvis  exiguum  et 
leve  nobis  videatur  :  una  fornicatio,  una 
ebrietas,  vel  etiam  unum  fornicationis  et 
ebrietatis  desiderium,  si  libera  consentiente 
voluntate  plenum  perfectumque  sit,  quasi 
gladius  quidam  est  bis  acutus  atque  uno  ic¬ 
tu  duo  vulnera  peccatori  infligit  :  unum  est 
poena  ac  tribulatio  temporalis,  alterum  cru¬ 
ciatus  ac  supplicium  sempiternum.  Atque  ea 
est  plaga,  cujus  Non  est  sanitas.  Nam  In  in¬ 
ferno  nulla  est  redemptio.  En  quam  lethale 
venenum  bibunt,  qui  vel  semel  lethale  cri¬ 
men  admittunt. 

Sed  ne  solus  Ecclesiasticus  duo  ista  tribu¬ 
lationum  genera  nobis  comminari  putetur, 
audiamus  etiam  unum aliquemex Prophetis. 
Qmd  cogitatis ,  inquit  Nahum,  contra  Domi¬ 
num  ?  consummationem  ipse  faciet.  Non  con¬ 
surget  duplex  tribulatio  :  hoc  est,  duo  sunt 
quidem  genera  tribulationum;  sed  tamen, 
qui  hoc  saeculo  non  ob  scelera  sua  priorem 
tribulationem  patietur,  is  certe  in  saeculo 
futuro  posteriorem  non  sentiet.  Nam  Non 
consurget  duplex  tribulatio.  Recordare ,  fili, 
inquit  Abraham,  qwaVecepisti  bona  in  vita 
tua ,  Laznrus  similiter  mala  :  nunc  autem  hic 
consolatur,  iu  vero  cruciaris.  Addamus  ad¬ 
huc  si  placeat  unum  testimonium  :  In  sex, 
inquit,  tribulationibus  Iberabit  te,  et  in  se¬ 
ptima  non  tanget  te  malum.  Quae  sunt  sex  tri¬ 
bulationes?  Omnes  augustiee  atque  aerumnae 
et  calamitates  hujus  vitae.  Sex  diebus  opera¬ 
beris  et  factes  omnia  opera  tua ;  septimo  autem 
die  sabbatum  l>orn/ni  est.  Non  faces  omne 
opus  m  eo.  Quae  est  tribulatio  septima?  Cru¬ 
ciatus  gehennae,  et  supplicium  illud  horren¬ 
dum,  quod  eos  manet,  qui  post  hanc  vitam 
ad  sabbatum  beatorum  non  pervenient  : 
quod  quidem  propterea  septimum  dicitur, 
quia  eo  ipso  tempore  impios  cruciabit,  quo 
beati  in  coelum  sabbatum  agent,  et  tamdiu 
durabit,  quamdiu  sabbatum  beatorum  dura¬ 
bit. 

Habemus  igitur  ex  .divinis  litteris, alias  es¬ 
se  temporales,  alias  aeternas  tribulationes. 
Ac  temporales  quidem  tot  sunt,  ut  eas  nul¬ 
lus,  quamvis  perfectus  arithmeticus  enume¬ 
rare  possit  :  non  tot  sidera  lucent  in  ccelo, 
neque  tot  pulveris  grana  jacent  in  littore 
maris,  neque  tot  floribus  aut  frondibus  pra¬ 
ta  vel  nemora  vestiuntur  in  vere,  quot  ge¬ 
neribus  calamitatum  atque  aerumnarum 
obruitur  quotidie  ac  pene  suffocatur  genera¬ 
tio  liliorum  Adaj.  At  si  praesentes  tribulatio¬ 
nes  aegre  numerari  possunt,  quid  agemus 


592 


CONGIO  I.  DE  TRIBULATIONE. 


cum  futuris,  quae  non  modo  mensuras  nu¬ 
merorum  vincunt,  sed  etiam  temporum  spa¬ 
tia  ita  superant,  ut  cum  ipsa  aeternitate  con¬ 
tendant?  Res  est  sane  admirationis  ac  stu¬ 
poris  plena,  quod  vilem  hunc  abjectumque 
vermiculum  Deus  tot  aerumnarum  procellis 
ac  tempestatibus  jactari  voluerit,  ut  si  par¬ 
tes  et  membra  corporis  ejus  percurras,  in 
oceanum  tribulationum  a  planta  pedis  usque 
ad-serticem  capitis  immersum  videas.  Si  vi¬ 
res  ac  potentias  animae  ejus  respicias,  nul¬ 
lam  prorsus  invenies,  quae  etiam  hic  in  ter¬ 
ris  suam  gehennam  non  patiatur.  Si  ea, quae 
ipsum  circumstant,  intuearis,  coelum  et  ter¬ 
ram,  elementa,  caetera  animantia  bruta,  An¬ 
gelos,  Daemones,  omnia  videas  contra  unum 
hominem  quodammodo  conspirasse,  ut  qua¬ 
si  in  centro  sphaerae,  tamquam  scopus  qui¬ 
dam  constitutus  videatur,  quo  ex  omni  parte 
omnium  rerum  creatarum  tela  dirigantur. 
Considera  sensum  tangendi,  quot  genera  fe¬ 
brium,  apostematum,  ulcerum,  plagarum, 
eum  affligunt?  At  si  multae  sunt  aegritudi¬ 
nes,  multa  quoque  sunt  remedia.  Ita  est  fa¬ 
teor.  Sed  qualia  tandem  sunt  ista  remedia? 
Num  vel  unum  invenitur,  quod  nos  vehe¬ 
mentius,  quam  ipse  morbus,  hominem  aegro¬ 
tum  vexet?  Inedia,  pharmaca.,  potiones  ama¬ 
rae,  venarum  incisiones,  membrorum  adu¬ 
stiones,  dentium  evulsiones,  remedia  mor¬ 
borum  sunt  :  ut  jam  ego  non  mirer,  si  G. 
Marius,  ut  Plutarchusest  auctor,  posteaquam 
varices  unius  cruris  sibi  secari  magna  con¬ 
stantia  passus  esset,  alterum  crus  curari  no¬ 
luit;  sed  ait:  «  Non  est  dignum  tanto  dolore 
remedium.  »  Neque  sol^im  cum  aegri  sumus, 
sed  etiam  cum  valemus,  multum  patimur. 
Nam  si  aestas  est,  immodicus  calor  languere 
non  cogit  :  si  hiems,  immodicum  frigus,  ni¬ 
ves,  pruinae,  glacies  nos  torquent.  Deinde 
sensum  gustandi  modo  fames,  modo  sitis, 
modo  cibaria  incondita,  amara,  acida,  falsa 
discruciant.  Sensus  olfaciendi,  quotfoetores, 
quot  graves  anhelitus,  interdum  patitur? 
Sensus  audiendi,  quot  injurias,  quot  male¬ 
dicta,  quot  mala  nuntia  audit,  quae  veluti 
acutissimi  mucrones  usque  ad  intimum  cor¬ 
dis  penetrant?  Sensus  videndi,  quam  multa 
quotidie  cernit,  quse  non  vellet?  Quam  mul¬ 
ta  vellet,  quse  non  cernit?  Quam  multa 
etiam  grata  et  pulchra  videt,  quse  habere 
non  potest?  Et  quanto  attentius  in  ea  defi¬ 
gitur,  tanto  magis  cor  desiderio  vulneratur, 
uritur,  torquetur.  Sensus  interni  quam  fre¬ 
quenter  vanis  imaginibus,  spectris,  somniis, 


phantasmatibus  deluduntur?  Quam  ssepe 
nulla  de  causa  cum  in  tenebris  vel  in  cseme- 
terio  vel  in  nemore  aliquo  soli  versamur, 
adeo  terribilia  monstra  ac  spectra  sibi  ani¬ 
mus  fingit,  ut  erigantur  capilli,  frigidus  su¬ 
dor  toto  corpore  manet,  ac  ssepius  ad  mor¬ 
tem  usque  timeamus.  Jam  intelligentia,  por¬ 
tio  animi  tam  illustris,  quanto  labore,  quan¬ 
to  tempore  naturas  rerum  etiam  vilissima¬ 
rum  vix  perdiscit  :  quam  ssepe  decepta  er¬ 
rorem  pro  veritate  complectitur?  experiun¬ 
tur  homines  docti,  quam  vere  scripserit  Sa¬ 
lomon  :  Hanc  occupationem  pessimam ,  id  est, 
laboris  et  afflictionis  plenam,  dedit  Deus  fi¬ 
liis  hominum,  ut  occuparentur  in  ea  :  et  mun¬ 
dum  tradidit  disputationi  eorum ,  ut  non  inve¬ 
niat  homo  opus,  quod  operatus  est  Deus,  ab 
initio  usque  ad  finem.  Sed  major  adhuc  mi¬ 
seria  practicam  intelligentiam  occupatam 
tenet,  de  ea  mille  immanissimas  cogitationes 
suscipit,  vel  chimseras  potius  sibi  fingit,  ac 
mille  artes,  mille  rationes,  mille  vias  exco¬ 
gitat  quibus  ad  gradus  altiores  ascendere, et 
in  opinione  atque  existimatione  hominum 
crescere  possit.  Memoria  custos  et  thesaurus 
omnium  rerum,  quam  frequenter  nos  eludit? 
Quam  ssepe  in  medio  cursu  oratores  desti¬ 
tuit?  Cui  non  aliquando  contingit,  ut  id  quod 
maxime  cupit,  et  quod  alias  sponte  sua  oc¬ 
currisset,  recordari  nullo  modo  possit?  Ve¬ 
niamus  ad  voluntatem.  Quis, quseso, unquam 
enumeret  appetitus  varios,  amores,  odia, 
suspiciones,  zelotypias,  spes  vanas,  inviden¬ 
tias,  timores,  molestias  voluntatis  humanae? 
Nihil  sine  formidine  aggredi  audet.  Si  male 
agit,  timet  judices,  exilium,  verbera,  igno¬ 
miniam,  cruciatus  :  si  bene  agit,  timet  lin¬ 
guas  maledicorum  atque  invidorum  :  Quid 
iste  dicet?  quid  iste  cogitabit?  postremo  ti¬ 
met  mortem,  videt  se  omnia  relicturum,  quae 
diligebat,  vellet  saltem  filios  divites  relin¬ 
quere  :  relinquit  onustos  aere  alieno.  Itaque 
undique  miserrimus  filius  Adae  aquis  tribu¬ 
lationum  immersus,  qua  exurgere  possit  om¬ 
nino  non  videt. 

Sed  parum  esset  si  omnis  hominis  labor 
ac  difficultas  ex  interna  infirmitate  ac  debi¬ 
litate  sensuum  et  membrorum  ejus  profici¬ 
sceretur,  nihilque  iis,  quae  extra  hominem 
sunt,  timeri  oporteret.  Verum  ut  initio  dice¬ 
bamus,  coelum,  terra,  aqua,  ignis,  aer,  ani¬ 
mantia,  Daemones,  Angeli,  mundus  denique 
totus  contra  genus  nostrum  post  Adae  pec¬ 
catum  conspirasse  atque  arma  sumpsisse 
videntur.  Ille  clarissimus  fulgor,  quem  solem 

nominamus,  nonne  aliquando  radiis  suis  ita 
saevit  ,  ut  omnia  excoquat  atque  adurat  ?, 
Aliquando  adeo  procul  a  nobis  recedit,  ut 
omnia  frigore  constringi  atque  emori  patia¬ 
tur.  Terra  vero,  quae  nostra  communis  pa¬ 
rens  esse  dicitur,  quot  homines  quotidie  suis 
praecipitiis,  voraginibus,  tremoribus,  hiati¬ 
bus,  ruihis  absorbet  ?  Quid  de  mari  et  de 
ejus  filiis  fluminibus  et  lacubus  dicemus  ? 
Quanto  in  metu  sunt  qui  navigant  mare  ? 
Quam  aegre  evadunt  naufragium  ?  Quam 
saepe  mortem  ante  oculos  obversantem  vi¬ 
dent  ?  Deinde  quot  pirata)  ?  quot  scopuli  ? 
quot  vada  ?  quot  brevia  ?  quot  Syrtes  ?  quot 
Charybdes  ?  quot  loca  periculosissima  atque 
importunissima  reperiuntur  in  mari  ?  Ut 
omittam  quantae  sint  miseria),  viclere  se  per 
alienum  elementum,  quasi  ligneo  carcero 
inclusum,  ad  arbitrium  ventorum  pendere 
de  fluctibus,  et  semper  jactari  atque  agitari 
potius  quam  duci?  Porro  flumina  quantas 
sa?pe  clades  afferant  civitatibus,  ante  annos 
ferme  19  tota  prope  Italia,  maximo  suo  in. 
commodo  sensit.  Quid  vero  initio  hujus 
anni,  tam  exiguus  fluvius  in  hac  urbe  fece¬ 
rit,  vos  melius  nostis.  Ignis  et  aer  elementa 
tam  necessaria,  quid  mali  non  pariunt,  cum 
Dei  Omnipotentis  jussu  contra  homines  ira¬ 
scuntur  ?  Quam  est  horrendum  cum  domus 
aut  civitas  aliqua  igni  .corripitur,  haurire 
tetrum  illum  odorem,  videre  volantes  globos 
illos  flammarum,  sonitum  et  fragorem  elc. 
menti  furentis  audire  ?  At  vero  aer,  qui  fre¬ 
quenter  levi  de  causa  corrumpitur,  et  ne¬ 
bulas,  caligines,  pestes,  aegritudines  gene¬ 
rat  ?  et  nimbi,  grandines,  procella),  fulgura, 
tonitrua  unde  nobis  existunt,  nisi  ex  aere? 
Neque  vero  animantia  bruta  principem  suum 
hominem  reverentur  :  nec  solum  ursi,  tigres, 
leones,  serp*entes,  sed  etiam  muscae,  culices, 
pulices  et  alia  minutissima  animalia,  ita 
hominem  vexant,  ut  nullam  ei  quietem  im¬ 
pertiant.  Atque  utinam  sola  bruta  animalia 
nobiscum  bellum  gererent  et  nihil  homines 
ab  hominibus  timeremus.  Verum  non  ita  se 
res  habet  ;  nam  praeterquam  quod  nec  ter¬ 
ra),  nec  maria,  nec  loca  deserta,  nec  publi¬ 
cae  plateae,  nec  privatae  domus,  a  furibus,  a 
latronibus  tutae  sunt  :  nullum  fere  habet 
homo  majorem  et  potentiorem  et  crude¬ 
liorem  inimicum,  quam  alium  hominem. 
Nonne  propter  levissimas  injurias  verbo¬ 
rum,  propter  parum  terrae,  propter  opi¬ 
niones  honorum  occiduntur  homines?  Quid? 
Quod  non  solum  hostes,  sed  etiam  amici,  et 
Tom.  IX. 


pacis  ac  justitiae  defensores  in  homines  sae¬ 
viunt?  Neque  aliter  fieri  potest.  Quid  enim 
tot  carceres,  tot  patibula,  tot  rotae,  tot  alia 
infinita  genera  suppliciorum  sibi  volunt  ?  Et 
quot  praeterea  sollicitudinibus  et  curis  pro¬ 
pter  uxorem,  filios,  fratres,  aliosque  conjun¬ 
ctos  et  necessarios  homines  cruciantur?  Si 
eos  oderis,  odium  te  torquet  :  si  amas,  amor 
te  consumit.  Qui  filiis  caret,  angitur  habendi 
desiderio  :  qui  habet,  angitur  amittendi  me¬ 
tu.  Neque  solum  corporeos  hostes,  quos 
videre,  et  evitare  nobis  licet,  sed  quod  multo 
est  infelicius,  etiam  incorporeos,  a  quibus 
videmur,  et  quos  videre  non  possumus,  ha¬ 
bemus  Daemones  enim,  qui  versutissimi,  cru¬ 
delissimi  et  potentissimi  numero  et  viribus 
sunt  nihil  aliud  negotii  videntur  habere,  quam 
tentandi,  decipiendi,  vexandi,  tribulandi,  pra)- 
cipitandi  miseros  filios  Adae.  Sancti  etiam 
Angeli  nonnunquam  Dei  jussu  in  homines 
arma  capiunt  :  Angeli  Sodomam  et  Gomor- 
rham  everterunt  :  Angeli  tot  cladibus  Mgy- 
ptum  affecerunt  :  Angeli  tot  millia  in  castris 
Sennacherib  trucidaverunt  :  Angeli  cum 
Josue  contra  Chananeos  et  Jebusaeos  ;  cum 
Macchabaeis  contra  Lysiam,  et  exercitum 
ejus  pugnaverunt  ;  Angeli  denique  tempore 
junioris  Theodosii  circiter  centum  millia 
Sarracenorum  in  flumen  Euphratem  praeci¬ 
pitaverunt. 

Sed  ut  ad  epilogum  aliquando  tandem 
veniamus  quamquam  humanae  tribulationes 
nullo  numero  comprehendi  possunt,  tria 
tamen  sunt  quasi  capita  quaedam,  et  tam¬ 
quam  fontes  tribulationum,  pestis,  fames, 
bellum.  Pestis  ejusmodi  tribulatio  est,  ut 
brevissimo  spatio  temporis  creberrimas  ur¬ 
bes  desertas  efficiat.  Tunc  unus  alium  ju¬ 
vare  non  potest,  tunc  nihil  divitiae,  nihil  ho¬ 
nores,  nihil  parentes  et  affines  possunt  : 
tunc  multi  sine  Sacramentis,  sine  ulla  con¬ 
solatione  atque  auxilio  spirituali,  quasi  canes 
aut  equi  moriuntur.  Fames  deinde  magnum 
flagellum  Dei  est,  cum  vides  tibi  victum  de¬ 
ficere,  nescis  quo  to  vertas,  sentis  te  mori 
sino  morbo,  nec  remedium  ullum  adhibere 
potes.  Inde  videlicet  multi  ad  furta,  ad  ho¬ 
micidia,  ad  sacrilegia  adducuntur.  Inde 
multae  ad  pudicitiam  suam  vendendam,  et 
prostituendam  impelluntur.  Inde  quod  gra¬ 
vissimum  atque  acerbissimum  est,  contra 
omnia  jura  naturae,  aliquando  matres  pro¬ 
prios  filios  devorare  coguntur.  Bellum  po¬ 
stremo  quid  mali  non  parit  ?  Agrorum  va¬ 
stationes,  urbium  populationes,  fortunarum 

direptiones,  stupra,  credes,  incendia,  nonne 
fructus  bellorum  sunt  ?  Quam  multi  in  hac 
afflicta  et  calamitosa  regione  ante  unum  an¬ 
num  divites  erant,  qui  nunc  sunt  pauperes? 
Quam  multi  filios  et  fratres  habebant,  qui 
modo  non  habent?  Quid  ?  Quod  bellum,  ut 
plurimum  pestem  et  penuriam  post  se  re¬ 
linquit  ?  Haic  omnia  mala  atque  incommoda, 
auditores,  Deus  partim  immittit,  partira 
permittit,  tum  ut  discamus,  unde  omnia 
bona  nobis  proveniant,  tum  ut  bonis  rebus, 
quas  Deus  ad  utilitatem  nostram  creavit, 
nos  in  nostram  perniciem  non  abutamur. 
Nos  enim  srepe  cum  floremus  et  bonis  om¬ 
nibus  abundamus,  id  totum  vel  na  turee  vel 
fortunae  vel  industriae  nostrae  tribuimus. 
Quid  igitur  Deus?  Ego,  inquit,  ea  tibi  de¬ 
deram,  tu  vero  me  auctorem  non  agnoscis  ? 
En  illa  tibi  rursum  auferam,  ut  incommodo 
tuo  discas,  quis  auctor  et  donator  bonorum 
sit  omnium.  Nos  item  cum  divitiis  et  hono¬ 
ribus  atque  aliis  bonis  affluimus  illis  uti  ne¬ 
scimus,  sed  ad  convivia,  ad  ebrietates,  ad 
scortationes  illis  abutimur.  Quid  igitur 
Deus?  Ego,  inquit,  tibi  divitias  dederam,  ut 
inde  gradus  efficeres,  quibus  in  coelum 
ascenderes  :  ut  faceres  tibi  Amicos  de  mam¬ 
mona  iniquitatis ,  ut  vestem  gloriae  et  locum 
aliquem  in  coelo  comparares  :  tu  vero  con¬ 
tra  gradus  tibi  facis  ad  gehennam,  et  tam¬ 


quam  insipientissimus  mercator,  nihil  emis, 
nisi  funem,  quo  teipsum  suspendas.  En  igi¬ 
tur  auferam  tibi  divitias,  auferam  dignitates, 
ut  quando  dives  et  honoratus  coelum  intrare 
non  potes,  saltem  pauperet  obscurus  ingre¬ 
diaris.  Et  nos  quidem,  auditores,  vere  nulla 
re  alia,  quam  plagis  et  verberibus  digni  su¬ 
mus  :  tamen  si  ad  poenitentiam,  ad  sobrie¬ 
tatem,  ad  humilitatem  serio  convertamur 
sperandum  est  omnino,  Deum  no«trum,  qui 
pius  et  misericors  est.  Et  praestabilis  super 
malitia ,  tandem  aliquando  benedictione  ma¬ 
ledictionem  mutaturum.  Nec  enim  ignoratis, 
quod  patriarcha  Jacob  aliquando  fecerit, 
cum  magnopere  metuebat,  ne  maledictio¬ 
nem  pro  benedictione  a  patre  reciperet, 
nempe  consilio  matris  indumenta  mutavit, 
et  indutus  vestibus  primogeniti  ad  Isaac 
patrem  suum  accessit,  atque  ea  demum  ra¬ 
tione  benedictionem  pro  maledictione  repor¬ 
tavit.  Ita  nos,  auditores,  licet  flagellis  et 
tribulationibus  dignissimi  simus,  tamen  si 
vestes  mutemus,  si  filii  primogeniti,  id  est, 
Christi  Servatoris  nostri  indumenta  suma¬ 
mus,  quae  sunt  innocentia,  castitas,  sobrietas, 
eseterseque  virtutes,  dubium  non  est,  quin 
benedictionem  pro  maledictione  capiemus 
et  omnes  plagae  tribulationum  ac  flagella 
cessabunt,  quod  nobis  concedat,  qui  est  in 
ssecula  benedictus.  Arnen. 

SYNOPSIS 

De  causis  tribulationum  verba  facturus,  Deum 
effectricem  causam  illarum  constituit ,  idque 
sacrae  Scripturae  testimoniis  confirmat ;  et 
quibus  plerumque  instrumentis  Deus  nobiscum 
quasi  veliletur,  indicat.  Duce  deinde  statuun¬ 
tur  tribulationum  origines  divina  providentia 
et  peccatum  ;  ubi  similitudinibus  et  auctorita¬ 
tibus  veteres  Philosophi  providentiam  Dei  ne¬ 
gare  ausi ,  redarguuntur.  Duplex  docetur  esse 
ratio,  qua  nos  Deus  cruciat,  vel  iis  scilicet, 
quce  sine  sua  culpa  nocent ;  vel  iis,  quae  non 
nisi  peccando  id  agunt,  atque  hcec  suis  exem¬ 
plis  illustrata  proferuntur.  Deum  non  esse 
causam  peccati  ostenditur  :  tribus  tamen  mo¬ 
dis  Deum  ad  malum  concurrere ,  nimirum  coo¬ 
perando  in  bono  malis  conjuncto,  permitten¬ 
do  fieri  malum,  et  ex  patrato  malo  majus 
bonum  eruendo ,  adductis  similitudinibus  pro¬ 
batur,  et  auditores  in  spem  boni  eriguntur. 

Pars  posterior  pulchre,  ut  omnia,  docet  homi¬ 
nem,  licet  in  summis  gratiis  sit  creatus  tamen 
ob  inobedientiam  morti  obnoxium  factum  , 
quce  est  poena  omnium  severissima  ;  praeser¬ 
tim  cum  non  possit  evitari :  Atque  hinc  neces¬ 
sariam  esse  ad  illam  praeparationem  affir¬ 
matur.  Peccatum  non  modo  mortis,  sed  et 
omnium  aliarim  calam  itatum  esse  causam 
astruitur,  ubi  multis  aggregatis  exemplis  do¬ 
cetur,  quod  calamitates  publicus  semper  prae¬ 
cesserit  peccatum,  uti  et  in  nostri  temporis 
moribus  illud  demonstratur.  Inde  epilogus 
graviter  peccata,  maxime  vero  frigidam  qua- 
dragesimalis  jejunii  observationem,  tax  t. 

Ingressi  Dominica  superiore  cie  tribula¬ 
tione  disputatio Qera  eo  animo  sumus,  audi¬ 
tores  optimi ,  ut  toto  hoc  sacro  inediae  tem¬ 


pore,  quod  est  si  quod  aliud  tempus  sanctae 
tribulationis,  in  ea  versaremur  et  eam  si  ullo 
modo  heri  poterit,  octo  vel  decem  oratioui- 
bus  absolveremus  :  et  quamquam  nobis  mul¬ 
ta  occurrebant,  quae  de  tribulatione  dici 
potuissent,  nos  tamen  ea,  quae  hoc  tempore 
dicenda  esse  duximus,  ad  quinque  quasi  ca¬ 
pita  revocavimus  :  Naturam  ,  varietatem, 
causas,  effectus,  remedia  sive  arma  tribula¬ 
tionum.  Ac  de  natura  quidem  et  varietate 
diximus  concione  superiore,  nunc  de  causis, 
Domino  adjuvante,  dicemus. 

Quacnam  igitur  est  efficiens  causa  tribula¬ 
tionum  ?  Deus.  Ita  enim  sacrae  litterae  ubique 
nos  docent.  Bona  et  mala,  inquit  Ecclesiasti¬ 
cus,  vita  et  mors,  paupertas  et  honestas ,  a  Deo 
sunt.  Et  apud  Isaiam  :  Ego  Dominus  et  non 
est  alter ,  formans  lucem  et  creans  tenebras, 
faciens  pacem,  et  creans  malum .  Ego  Domi¬ 
nus  faciens  omnia  haec.  Et  Amos  nonne  magna 
voce  clamat  :  Si  erit  malum  in  civitate ,  quod 
non  fecerit  Dominus ?  Denique  ut  alia,  prope 
infinita  testimonia  praetermittam,  sanctus  ille 
Job,  cum  omnes  suos  opes,  cum  omnes 
filios  et  filias,  cum  ipsam  corporis  sanitatem 
una  die  perdidisset,  cum  eam  jacturam  par- 
tim  a  Sabaeis,  partirn  a  Chaldaeis,, partira  ab 
igne,  partim  avento  Daemonis  arte  concitato 
se  accepisse  didicisset,  num  forte  dixit,  Do¬ 
minus  dedit,  Dia!  olus  abstulit  ?  Minime  vero. 
Sed  quid?  Dominus  dedit ,  inquit,  Dominus 
abstulit,  sit  nomen  Domini  benedictum.  Neque 
rursum  ait :  Si  bona  suscepimus  de  manu  Dei , 
mala  de  manu  Diaboli  quare  non  sustinea¬ 
mus ?  Non  ita  vir  sanctus  et  sapiens  locutus 
est  :  Sed  :  Si  bona  suscepimus  de  manu  Do - 
mini,  mala  de  ejusdem  videlicet  manu,  quare 
non  sustineamus  ?  Quamobrem,  auditores  , 
sive  grando,  sive  pruina,  sive  aquarum  elu¬ 
vio,  sive  nimbi, sive  procellae, sive  fures, sive 
latrones,  sive  Ethnici,  sive  Hairetici,  sive 
Angeli,  sive  Daemones,  sive  coelum,  sive  ter- 

i  a,  nos  cruciet  quovis  modo,  et  undecumque 
tribulatio  veniat,  ille  nobis  metuendus,  ille 
orandus,  ille  placandus  est,  cujus  imperio  res 
omnes  creatae,  sive  volentes,  sive  nolentes 
obsequuntur  .  Ipse  est,  qui  armat  Creatu¬ 
ram  ad  ultionem  mimicorum.  Pro  ipso  pugnat 
orbis  terree  Contra  insensatos.  Denique  Ignis , 
grando ,  wx,  glacies ,  spiritus  procellarum , 
cum  in  homines  irascuntur  et  saeviunt,  quid 
aliud,  quseso,  Faciunt ,  quam  verbum  ejus  ? 

cribitin  Recognitionibus  B.  Clemens,  Deum 
)  i  die  ultimi  judicii  quasi  generali  conflictu, 
quam  flagitiis  et  sceleribus  hominum  perdi¬ 
torum  pugnaturum,  et  tunc  futuram  magnam 
illam  tribulationem,  quam  Dominus  tanto 
ante  praedixit,  qualis  neque  fuit  ab  initio, 
neque  postea  erit.  Sedinterim  ne  forte  putent 
homines,  Deum  semperdormire,  ut  idem  Cle¬ 
mens  ait,  frequenter  ad  nos  cum  suis  mili- 
i ibus  excurrit,  et  brevibus  praeliis  nunc  uno 
in  loco,  nunc  alio  aliqua  clade  hostes  suos 
afficit.  Ponamus  exemplum  unum  aut  alte¬ 
rum.  Corrumpitur  interdum  aer,  generatur 
inde  pestis,  quae  brevissimo  tempore  multa 
millia  hominum  assumit.  Alio  tempore  oritur 
bellum  inter  duos  reges,  et  omnia  stupris  et 
rapinis,  caedibus  atque  incendiis  replentur. 
Rursum  alias  nivibus  liquefactis  intumescunt 
llumina,  et  magna  detrimenta  civitatibus 
adferunt.  Crebro  item  cum  aibores  ubique 
llorent,  et  in  agris  virentes  segetes  magnam 
spem  ubertatis  ostendunt,  repente  aquiloni¬ 
bus  flantibus  gelu  et  frigore  omnia  constrin¬ 
guntur,  et  pereunt.  Quid  ista  esse  putatis? 
Solum  res  quasdam  naturales,  coeli  ac  pla¬ 
netarum  effectus?  Ita  sane  philosophantur, 
qui  Deum  ignorant  :  sed  revera  secundum 
nracula  Prophetarum,  milites  Dei  sunt,  qui 
cum  vitiis  nostris  confligunt.  Tdcirco  vero 
perpetuo  tribulationes  istae  non  durant,  ne¬ 
que  mundum  totum  evertunt,  quia  tempus 
generalis  conflictus*  nondum  venit.  Itaque 
imperat  Deus  pesti,  penuriae,  aquis,  pruinis, 
frigoribus  ut  sint  quasi  equites  quidam  levis 
armatura?  et  cum  ad  nos  celeriter  excurrerint, 
seque  nobis  ostenderint,  et  aliquo  damno 
atque  incommoda  nos  affecerint,  gradum 
paulatim  revocent,  et  in  castra  se  recipiant. 
-Sed  potentiam  suam  Deus  eo  potissimum 
ostendit,  quod  non  strenuis  militibus,  sed 
muribus,  culicibus,  muscis,  maximas  poten- 
lissimasque  gentes  debellare  solet.  Hinc  M- 
gyptum  non  ursis  et  leonibus,  sed  muscis  et 
tanis  et  locustis  d evastavit.  Hinc  Azotum 
ut  liber  primus  Regum  narrat,  murium  mul¬ 


titudine  pene  totam  delevit.  Hinc  moenia 
urbis  Jericho,  non  arietibus  vel  magnis  glo¬ 
bis  bombardarum,  sed  solo  clangore  sacer¬ 
dotalium  tubarum  evertit.  Hinc  etiam  tem¬ 
pore  Gedeonis  lagenarum  complosione  tuba¬ 
rumque  sonitu  castra  Madianitarum  fudit. 
Hinc  ad  preces  Episcopi  Jacobi,  Nisibin  ur¬ 
bem  a  diuturna  obsidione  solis  culicibus  libe¬ 
ravit.  Nam  utTheodoretus  scriptum  reliquit, 
cum  Sapor  rex  Persarum  eam  urbem  obside¬ 
ret,  Episcopus  ejus  loci  B.  Jacobus  a  Sancto 
Ephrem  Syro  aliisque  piis  viris  rogatus  con¬ 
scendit  moenia,  et  ut  vidit  multitudinem  bar¬ 
barorum  tamquam  locustas  omnia  quaqua- 
versum  replevisse,  id  unum  a  Deo  precatus 
est,  ut  minutissimis  animalculis  quales  sunt 
culices,  tumorem  eorum  comprimeret  et  su¬ 
perbiam  cohiberet.  Repente  vero  immisit 
Deus  quasi  nubes  et  examina  culicum  in 
exercitum  barbarorum ,  qui  nares  equorum 
et  elephantorum  ingressi,  mox  eos  huc  atque 
illuc  sine  ordine  currere  ,  bacchari,  furere, 
et  tota  castra  turbare  ac  dissipare  in  puncto 
temporis  coegerunt.  Habemus  igitur  Deum 
efficientem  causam  esse  tribulationum. 

Sed  queenara  est  via,  quae  porta,  perquam 
tribulationes  in  orbem  terrarum  intrarunt  ? 
Duas,  auditores,  video  esse  quasi  portas, 
quibus  tribulatio  ad  nos  venit  :  una  est  pro¬ 
videntia  Dei  :  altera  peccatum,  ac  preeeipue 
primum  illud  quod  in  paradiso  a  parentibus 
humani  generis  commissum  est.  At  ut  de 
providentia,  quae  prior  est,  prius  etiam  disse¬ 
ramus,  non  defuerunt  olim  Philosophi,  si 
tamen  eo  nomine  digni  runt,  qui  omnem  p  ro- 
videntiam  ac  procurationem  rerum  huma¬ 
narum  a  Deo  sustulerunt,  quorum  princeps 
(ut  Lactantius  docet)  Democritus  et  Epicurus 
videntur  fuisse.  Quoniam  enim  in  otio  vivere, 
et  vacare  ab  omni  munere  pulcherrimum 
quiddam  esse  judicabant,  atque  adeo  pul¬ 
chrum,  ut  in  eo  potissimum  summum  bo¬ 
num  collocarent ,  proptei  ea  no  miserum 
Deum  facere  viderentur,  si  ei  totius  mundi 
procurationem  imponerent,  ab  omni  eum 
mundi  gubernatione  atque  administratione 
suis  sententiis  liberaverunt.  Quam  praeclaram 
philosophandi  rationem  Lutherus  quoque  et 
posteri  ejus  amplexi,  quoniam  durum  ac 
difficile  esse  censebant,  certis  diebus  a  car¬ 
nibus  se  abstinere,  Sacerdotes  et  Monachos 
uxores  non  ducere,  peccata  per  confessionem 
et  poenitentiam  expiare,  docere  coeperunt, 
nihil  horum  a  Deo  esse  profectum;  Neque  id 
solum,  sed  Deo  etiam  ista  omnia  displicere. 

Perversi  philosophi  isti  sunt,  auditores,  qui 
secundum  suas  cupiditates  Dei  voluntatem 
metiuntur  :  ad  quem  modum,  si  ratio  esset 
in  belluis  ,  quaelibet  sibi  similem  Deum  esse 
contenderet.  Longe  aliter  Prophetae,  aliter 
Apostoli ,  aliter  Deus  ipse  nos  docuit.  Et 
quidem  tantum  interest  inter  Philosophorum 
et  Prophetarum  de  Deo  cognitionem,  ut  B. 
Justinus  sapienter  annotavit,  quantum  inter 
duos  homines,  qui  de  sententia  regis  conten¬ 
derent,  et  eurum  alteri  rex  ipse  mentem  suam 
aperuisset,  alter  regem  ne  vidisset  quidem 
unquam  sed  ex  suo  sensu,  de  sensu  regis 
divinare  vellet.  Ita  enim  Philosophis  labo¬ 
rantibus  in  investigatione  veritatis,  et  ex 
motibus,  signis ,  conjecturis,  effectibus  de 
Deo  judicantibus,  atque  inde  et  contrarias 
vias  abeuntibus,  Deus  Apostolos  et  Prophe¬ 
tas  elegit,  et  alios  scriptores  sanctos  quibus 
seipsum  inspiraret,  eosque  docuit,  se  rerum 
omnium  etiam  vilium  et  minutarum  curam 
gerere ,  et  sine  labore  ,  sine  molestia ,  sine 
sollicitudine,  sine  faticatione,  summa  qua¬ 
dam  pace  et  tranquillitate  res  omnes  creatas 
conservare,  dirigere,  gubernare.  Audi  Pro¬ 
phetam  Ezechielem  :  Iniquitas  ,  inquit,  do¬ 
mus  Israel ,  et  domus  Juda  magna  est  nimis 
valde ,  et  repleta  est  terra  sanguinibus ,  et  civi¬ 
tas  repleta  est  aversione.  Quamobrem  ?  Rogo, 
quse  heec  iniquitas?  Dixerunt  enim ,  inquit, 
Dereliquit  Dominus  terram,  et  Dominus  non 
videt.  Igitur  et  meus  non  parcet  oculus ,  neque 
miserebor.  Et  quam  graviter  ostenditur  Deus 
perniciosa  hseresi ,  quee  divinam  providen¬ 
tiam  tollit  ?  Audi  Sapientem  :  Pus  Ilum  et 
magnum  ipse  fecit ,  et  aequaliter  est  et  cura  de 
omnibus.  Et  :  Attingit  igitur  a  fine  usque  ad 
finem  fortiter  ,  et  disponit  omnia  suaviter.  Et 
alibi  :  Tua  autem ,  Pater ,  providentia  ab  initio 
cuncta  gubernat.  Audi  verbum  ipsum  Patris 
ore  proprio  divinam  providentiam  praedi¬ 
cans  :  Nonne  duo  passeres  asse  veneunt ,  et 
unus  ex  illis  non  cadit  in  terram  sine  Patre 
vestro  ?  vestn  autem  et  capilli  capitis  omnes 
numerati  sunt?  Quid?  Quod  non  Scripturae 
solum,  sed  et  ordo  iste  pulcherrimus  quo  res 
tam  varias,  tam  dispares,  tam  diversas,  tam 
inter  se  naturis  et  locis  dissidentes  gubernari 
cernimus,  providentiam  aliquam  in  mundo 
esse  clamat?  Yeluti  si  citharam  aliquam  (ut 
ait  Magnus  Athanasius)  audires  e  longinquo 
vario  aequabiliter  concentu  resonantem , 
etiamsi  citharoedum  non  videres,  tamen  sta- 
tim  intelligeres ,  eam  non  per  se  moveri, 
.nec  ab  aliquo  mure,  aut  fele,  sed  ab  homine, 


eoque  docto  et  perito  pulsari  :  et  si  currum 
vel  navim  procul  cerneres  summa  quadam 
ratione  atque  ordine  procedere  saxa  decli¬ 
nare,  vias  meliores  eligere,  etiamsi  aurigam 
vel  magistrum  navis  non  videres, esse  tamen 
et  aurigam,  qui  currum,  et  nautas,  qui  na¬ 
vim,  dirigerent,  minime  dubitares. 

Cum  igitur  extra  controversiam  sit,  mun¬ 
dum  hunc  universum  divina  providentia  gu¬ 
bernari,  quonam  pacto,  qua3so,  ratione  pro- 
videntise  Deus  auctor  tribulationum  dici  de¬ 
bet?  Duobus  modis.  Interdum  iis  homines 
cruciat,  quae  sine  ulla  sua  culpa  aliis  nocent  : 
interdum  iis,  qua}  non  nisi  peccando  id  agunt. 
Quod  attinet  ad  primum  modum,  multa  sunt 
exempla  :  cum  ignis  domum  comburit,  cum 
lupus  devorat  agnum,  cum  pestis  hominem 
occidit,  nulla  sua  culpa  id  faciunt  ,  at  nou 
sine  providentia  Creatoris.  Quare  sine  culpa? 
Quare  non  sine  providentia?  Sine  culpa, 
quia,  naturam  sequuntur  suam  :  non  sine 
providentia,  quia  naturre  leges  a  divina  pro¬ 
videntia  datae  sunt.  Etenim  Deus,  ut  B.  Ju¬ 
stinus  et  B.  Augustinus  docent,  duo  genera 
rerum  in  hac  universitate  esse  voluit :  unum 
temporalium,  alterum  aeternarum.  Et  qui¬ 
dem  res  aeternae,  ut  Angeli,  ut  coeli  et  sol  et 
luna,  et  stellae  caeterae,  generatione  non 
egent,  ut  conserventur.  Sicut  etiam  homines 
cum  adepta  corporis  immortalitate,  aequales 
Angelis  erunt,  neque  nubent  amplius,  neque 
nubentur.  Res  vero  fluxae  et  caducae,  quae 
diutius  pei manere  non  possunt,  ortu  atque 
interitu  opus  habent,  ut  aliis  recedentibus, 
aliae  succedant,  et  eo  modo  si  non  res  singu¬ 
lae  saltem  singula  rerum  genera  conserven¬ 
tur,  non  secus  atque  in  oratione  fleri  vide¬ 
mus,  ubi  non  omnes  voces  sonant  atque  au¬ 
diuntur  simul,  id  enim  fieri  non  potest,  sed 
ordine  quodam  aliis  abeuntibus,  aliis  venien¬ 
tibus  oratio  conficitur.  Est  vero  in  hoc  genere 
rerum  ejusmodi  ordo  a  divina  providentia 
constitutus,  ut  semper  debilius  potentia  i 
cedat,  atque  ad  eum  modum  unum  alatur  et 
conservetur  ex  alio.  Leo  fortior  est  ove,  igi¬ 
tur  jure  suo  devorat  ovem,  et  conservatur. 
Ovis  fortior  est  herbis,  igitur  jure  suo  pasci¬ 
tur  herbis,  et  conservatur.  Iicrbse  terra  sunt 
fortiores,  igitur  jure  suo  succum  trahunt  ex 
terra,  et  conservantur.  Pari  ratione  cum  do¬ 
les  capite  vel  pede ,  ille  dolor  ab  humore 
quodam  efficitur,  qui  est  potentior  et  fortior 
corpore  tuo,  atque  idcirco  sine  culpa  sua 
optimo  jure  dominatur,  et  vincit :  ea  est  enim 
lex  «equa  et  bona  providentise  Dei. 

Veniamus  nunc  si  placet  ad  alterum  mo¬ 
dum,  quo  utitur  Deus  ad  homines  crucian¬ 
dos,  non  sine  culpa  eorum,  qui  cruciant. 
Cum  latrones  in  silvis  viatores  vel  spoliant, 
vel  occidunt  :  cum  haeretici  nostri  temporis 
more  veterum  persecutorum  Sacerdotes  et 
Monachos  vexant  :  cum  avari  mercatores 
qui  usuris  multos  pauperes  de  divitibus,  et 
multos  mendicos  de  pauperibus  faciunt  : 
cum  judices  et  advocati  lites  semper  protra¬ 
hendo  miseros  homines  ad  extremam  pau¬ 
pertatem  redigunt  :  cum  petulantes  juvenes 
parentum  pecunias  in  sphaeristeriis  perdunt : 
cum  aliqui  bis  nequam  non  contenti  soli 
perire,  etiam  alios  a  proposito  pie  sancte- 
que  vivendi  revocant  vel  impediunt ,  ma¬ 
gnae  certe  tribulationes,  sed  non  sine  gravi 
culpa  eorum  accidunt,  qui  auctores  earum 
existunt  :  dum  enim  haec  agunt,  Dei  legem 
non  solum  non  servant,  sed  etiam  violant. 
Nec  enim  Deus  tantum  non  praecipit,  sed 
aperte  etiam  prohibet  furta,  homicidia,  usu¬ 
ras,  iniquitatem,  petulantiam,  improbita¬ 
tem.  Num  igitur  ista  sine  providentia  divina 
fiunt?  Nullo  modo.  At  quo  pacto  fieri  potest, 
ut  se  Deus  in  ejusmodi  sceleribus  immi¬ 
sceat?  Tribus  modis.  Primum  cooperando 
in  eo,  quod  bonum  est:  deinde  permittendo 
fieri,  quod  est  malum  :  postremo  ex  patrato 
jam  malo  majus  aliquod  bonum  eruendo. 

Sed  antea  tamen  quam  hoc  explicemus,  a 
nostra  oratione  immanis  ista  blasphemia  re¬ 
moveatur,  qua  novi  Evangelistse,  Melancthon 
et  Calvinus,  Evangelium  suum  ornare  vo¬ 
luerunt,  quod  Deus  sit  auctor  peccatorum  : 
Deus  enim,  qui  summum  ac  sempiternum 
est  bonum,  peccati  auctor  esse  non  magis 
potest,  quam  humor  exsiccare,  quam  frigus 
calefacere,  quam  sestus  refrigerare  :  Mundi 
sunt  oculi  tui ,  inquit  Sanctus  Habacuc,  ne 
videas  malum ,  et  respicere  ad  iniquitates  non 
poter  s.  Odio  sunt  Deo  impius  et  impietas  ejus, 
ait  Sapiens.  Deinde  quis  prohibet  peccata? 
Deus.  Quis  punit  ir.  hoc  mundo  peccatores  ? 
Idem  Deus.  Quis  illis  in  saeculo  futuro  para¬ 
vit  gehennam?  Nonne  Deus?  Et  unde  igitur 
incredibile  est  auctorem  esse  peccatorum 
Deum?  Absit  omnino,  absitab  animis  et  vo¬ 
cibus  piorum  tam  immanis  blasphemia.  Sed 
tamen  tribus  illis  modis  quos  diximus,  scele¬ 
ribus  hominum  se  interserit  Dei  providentia. 

Primum  cooperando  in  eo,  quod  bonum 
est.  Nihil  enim  est  tam  malum,  quodaliquod 
bonum  conjunctum  non  habeat,  et  nullum 
est  tam  exiguum  bonum,  quod  a  Deo,  fonte 


et  Oceano  bonorum  omnium,  non  sit.  Accipe 
hominem  claudum,  ut  hoc  exemplo  rem  to¬ 
tam  illustrem.  Quid  est  hominem  claudicare? 
Est  ambulare,  sed  perverse.  Ambulare  bo¬ 
num  est,  perverse  malum.  Unde  homo  habet 
illud  bonum,  quod  ambulet?  Ab  imperio  vo¬ 
luntatis,  a  spiritibus,  musculis,  nervis  aliis¬ 
que  instrumentis  animai  motricis.  Unde  il¬ 
lud  malum,  quod  perverse?  Num  a  volunta¬ 
te  ?  Non  certe.  Mallet  enim,  si  posset  non 
claudicare.  Unde  igitur?  A  tibise  nimis  bre¬ 
vis  vel  nimis  curva!  perversitate.  Ad  eum- 
dem  modum  cum  latro  viatorem  occidit,  et 
manum  extendit,  gladiumque  vibrat,  et  eum 
perimit,  quem  non  debet.  Quod  igitur  ma¬ 
num  extendat  et  gladium  vibrat,  et  bonum 
est,  et  a  Deo  est.  Alioqui  etiam  carnifex  et 
milites  peccarent,  cum  simili  ratione  manus 
extendunt,  et  gladios  vibrant.  Quod  vero 
eum.  perimit,  quem  non 'debet,  malum  est, 
et  non  a  Deo,  sed  a  sola  hominis  iniqua  et 
perversa  voluntate  est,  quam  quidem  Deus 
nec  impellit,  nec  hortatur,  nec  juvat  ad  ma¬ 
lum  ;  sed  tamen  permittit  agere,  quod  cupit : 
qui  est  secundus  modus,  quo  se  Deus  in  pec¬ 
catis  admiscet.  Et  quamquam  posset  mal  m 
non  permittere,  et  si  non  permitteret,  non  fie¬ 
ret;  tamen  quia  humanam  voluntatem  libe¬ 
ram  creavit,  et  ut  magnus  Dionysius  docet, 
non  est  Dei  corrumpere,  sed  conversare  na¬ 
turas:  «Melius  esse  judicat,  »  ut  verbis  utar 
D.  Augustini,  «  de  malis  bona  facere,  quam 
nulla  mala  esse  permittere.»  Et  hic  esttra  tius 
modus,  et  postremus,  quo  in  peccatis  locum 
providentia  Dei  habet.  Quare  tu  patei  is  do¬ 
mi  tuse  ligna  comburi?  Quia  vides  majora 
bona  inde  tibi  nasci,  quam  sit  damnum  illud 
paucorum  lignorum  :  nempe  inde  coquun¬ 
tur  cibi,  calefiunt  homines,  illustratu:  do¬ 
mus.  Pari  ratione  Deus  numquam  peccata 
ulla  esse  sineret, nisi  tam  esset  potens  nt  va¬ 
leret,  tam  prudens  ut  sciret,  tam  bonus  ut 
vellet  majora  bona  ex  iis  efficere.  Quod  ma¬ 
jus  malum  esse  potuit,  quam  tot  Prophetas, 
tot  Apostolos,  tot  Martyres,  et  Christum  i- 
psum  verum  Filium  Dei  occidi?  Num  Deus 
impedire  non  potuit?  Facillime.  Sed  noluit. 
Et  nunc  quantam  gloriam  etfelicitatem  ipsis, 
qui  passi  sunt,  quantam  laudem  et  honorem 
Deo,  pro  quo  passi  sunt,  quantam  salutem, 
quanta  commoda  quanta,  commoda,  quanta 
emolumenta  toti  mundo  mortes  et  passiones 
eorum  attulerunt?  Nec  unquam  Ecclesia  per¬ 
secutiones  Ethnicorum  vel  Haereticorum  passa 
est,  quin  effecta  sit  clarior,  illustrior,  melior, 

doctior,  vigilantior,  ac  demum  tamquam  au¬ 
rum  iu  fornace  purior  non  exierit,  Quce  cum 
ita  sint,  hoc  etiam  tempore,  auditores,  licet 
omnia  sacra  et  profana,  misceri,  et  sursum 
ac  deorsum  ferri  videamus,  sperandum  est 
tamen,  cum  non  sit  abbreviata  manus  Do¬ 
mini,  ex  tantis  malis  magnum  aliquod  bo¬ 
num  Deum  esse  effecturum,  et  post  tam  saevas 
tempestates  et  procellas  aliquando  quietem 
et  serenitatem  redituram. 

PARS  SECUNDA. 

Duas  esse  dicebamus  quasi  vias,  vel  por¬ 
tas,  quibus  ad  nos  ingrediuntur  tribulatio¬ 
nes,  providentiam  Dei  et  peccata  nostra.  De 
priore  jam  diximus,  nunc  de  posteriore  di¬ 
camus.  Homo  igitur,  si  naturam  ejus  dum¬ 
taxat  considerare  velis,  talis  initio  creari  de¬ 
buit  vel  certe  potuit,  quales  sunt  res  ceete- 
rae,  quse  secundum  legem  divinae  providen¬ 
tiae  aerumnis,  et  calamitatibus,  et  ipsi  morti 
obnoxiae  sunt  :  cum  semper  infirmior  ac  de¬ 
bilior  a  potentiore  et  fortiore  consumatur  : 
sed  tamen  voluit  Deus  singulari  gratiae  be¬ 
neficio  hominem  ita  creare  armatum  atque 
instructum,  ut  posset,  si  vellet,  et  morte  et 
miseriis  esse  superior.  Itaque  sicut  carnes, 
quae  natura  sua  facile  corrumpi  solent,  arte 
quadam  condiuntur  sale  et  conservantur  : 
sic  etiam  hominem  per  se  ac  natura  sua 
mortalem  et  fragilem,  Deus  mirabili  quodam 
artificio  gratiae  suae  sale  ita  condivit,  ut  si 
salem  illum  retinere  vellet,  neque  unquam 
moreretur,  neque  ullas  aerumnas  vel  calami¬ 
tates  pateretur.  Poterat  vero  salem  retinere, 
si  mandatum,  quod  acceperat,  quod  unum 
et  facillimum  erat,  conservare  voluisset. 
Quis  hoc  docet?  Spiritus  sanctus.  Sic  enim 
loquitur  apud  Ecclesiasticum: Deus  ab  ini/io 
constituit  hominem ,  et  reliquit  illum  in  manu 
consilii  sui :  adjecit  mandata  et  praecepta  sua : 
si  volueris  mandata  servare ,  conservabunt  te. 
Verum  noluit  Adam  servare  mandata.  Quid 
igitur  Deus?  ltane,  inquit,  durum  est  tibi 
salem  retinere  ?  Non  vis  mandata  servare, 
nec  illa  conservabunt  te.  More  igitur  rerum 
caeterarum  naturae  tuae  relictus  corrumpe¬ 
ris,  et  putresces.  Nam  Pulvis  es  et  in  pulve¬ 
rem  reverteris.  Atque  eo  die  totum  humanum 
genus  una  sententia  adjudicatum  est.  Ma-' 
gnum  profecto  judicium,  et  quod  unum  ab¬ 
unde  sufficeret,  si  oculos  cordis  apertos  et 
pufgatos  haberemus,  ad  omnem  peccati  gra¬ 


vitatem  et  magnitudinem  aperiendam.  Se¬ 
vera  illa  sententia  fuit,  qua  Deus  Pharaonem 
cum  omnibus  curribus,  et  equitibus  suis,  ita 
fluctibus  Erythraei  maris  involvit,  ut  ne  unus 
quidem  evaserit  :  severior  adhuc  fortasse 
illa,  qua  Sodomam  et  Gomorrham  et  alias 
nonnullas  civitates  igne  et  sulphure  demisso 
de  coelo  conflagrare  voluit :  severissimo  vero 
illa,  qua  totum  orbem  temporibus  Noe,  et 
omnes  homines,  qui  tunc  videbant,  iis  ex¬ 
ceptis  qui  in  arca  erant,  aquis  diluviHnter- 
fecit;  sed  nulla  sententia,  nullum  judicium 
cum  isto  comparari  potest,  quo  propter 
unum  Adae  peccatum  omnes  homines,  qui 
unquam  futuri  essent,  etiamsi  mundus  mille 
myriades  annorum  permaneret,  certissima 
morte  condemnati  sunt.  Grande  certe  pec¬ 
catum  immanae  scelus,  quod  tam  severa  at¬ 
que  atroci  sententia  puniri  debuit.  Scribit 
quidem  Gaienus,  nescio  quem  extitisse,  qui 
re  remedium  contra  mortem  habere  profite¬ 
retur  :  at  ille  idem  seipsum  suo  remedio  li¬ 
berare  non  potuit.  Scribit  quoque  Tertullia¬ 
nus,  Menandrum  Haereticum  jactere  solitum 
fuisse,  omnes  qui  suo  baptismo  abluerentur, 
mox  evasuros  immortales.  Verum  ne  ipse 
quidem  suo  tam  potenti  baptismo  mortem 
suffocare  potuit.  Nam  et  ipse  mortuus  est,  et 
discipuli  ejus  omnes  mortui  sunt:  nec  solum 
isti,  qui  mille  mortibus  digni^. erant,  sed 
omnes  etiam  Patriarchae,  Gmi^es  Prophetae, 
omnes  Apostoli  mortui  sunt.  Malus  ille  Jean- 
nes,  quo  Mejor  inter  natos  mulierum  non 
surrexit ,  mortuus  est.  Ipsa  Deipara  Virgo, 
omnium  rerum  creatarum  longe  optima  et 
sanctissima  mortua  est.  Enoch  et  Elias  non¬ 
dum  mortui  sunt,  sed  morientur  tamen.  De¬ 
nique  Filius  Dei,  Qui  peccatum  non  fecit ,  nec 
inventus  est  dolus  m  ore  ejus ,  tamen  propter 
aliena  peccata  et  ipse  mortuus  est.  Quare 
quicquid  stulti  homines  vaticinentur  et  som¬ 
nient,  nihil  certius  nobis  esse  potest,  quam 
quod  cum  nascimur,  sententiam  mortis  no- 
biscum  afferamus,  et  simus  omnes  similes 
illis  aegrotis,  de  quorum  vita  medici  omnes 
jam  desperaverunt,  sed  solum  variis  potio¬ 
nibus  aluntur  et  sustentantur,  ut  unum  aut 
alterum  diem  diutius  vivant,  et  vel  testa¬ 
mentum  facere  vel  peccata  confiteri  Sacerdo¬ 
tibus  possint.  Ita  enim  nos  omnes,  non  ideo 
comedimus,  bibimus,  dormimus,  ut  nunquam 
moriamur  :  id  enim  fieri  non  potest;  sed  ut 
ad  paucos  dies  vitam  nostram  producamus, 
atque  interim  operibus  bonis,  eleemosynis, 
jejuniis,  precibus,  nos  ad  mortem  praepare- 

mus  :  ut  quemadmodum  piratse  in  medio 
mari  a  satellitibus  regis  comprehensi  ad  lit¬ 
tus  perducuntur,  ut  in  patibulis  ibi  suspen¬ 
dantur,  spem  vitee  longioris  non  habent, 
quam  sit  spatium  illud  maris  inter  navem 
et  littus  interjectum  :  ita  nos  omnes,  qui 
mare  saeculi  hujus  navigamus,  quasi  piratse 
quidam  a  ministris  divinae  justitiae  jamdu- 
dum  comprehensi,  captique  tenemur,  et 
cum  ad  certum  quemdam  locum  aetatis  no¬ 
strae  pervenerimus,  ibi  sine  dubio  absque 
ulla  misericordia  trucidamur.  Et  nos  hoc 
scimus,  auditores,  et  tamen  in  itinere  tam 
funesto  libet  cantare,  libet  saltare,  libet  jo¬ 
cari,  libet  inebriari,  libet  luxuriari.  Vae  mi¬ 
seris  nobis.  Quid  faceremus,  si  non  ad  mor¬ 
tem,  non  ad  judicium  illud  horrendum  et 
formidabile,  sed  ad  convivium  vel  ad  nu¬ 
ptias  pergeremus  ? 

Habemus  igitur,  peccatum  primi  hominis 
fuisse,  quod  morti  immanissimae,  et  teterri- 
mae  belluae  aditum  aperuit,  quod  et:am  di¬ 
vinae  Scripturae  non  tacent  :  Per  unum  ho¬ 
minem ,  inquit  Apostolus  Paulus,  peccatum 
in  hunc  mundum  intravit ,  et  per  peccatum 
mors ,  et  ita  in  omnes  homines  mors  pertrans- 
iit.  Et  in  libro  Sapientiae  loquitur  Spi:  itas 
sanctus,  et  ait  :  Deus  creavit  hominem,  inex¬ 
terminabilem.  Invidia  autem  Diu  boli  mors  in¬ 
travit  in  orbem  terrarum.  Et  rursum  :  Deus , 
inquit,  mortem  non  fecit ,  nec  laetatur  in  per¬ 
ditione  vivorum  : sed  impii  manibus  et  verbis 
accersierunt  illam ,  quasi  dicere  velit,  non 
cupit  Deus,  ut  homines  moriantur,  sed  ta¬ 
men  recte  se  habet  fustis  super  dorsum 
asini  et  aptissime  perdent  fures  in  patibulis. 
Itaque  sicut  judex  non  mentitur,  cum  ait 
latroni,  non  ego  te,  latro,  suspendo,  sed  fur¬ 
tum  tuum  est,  quod  te  agit  in  crucem  :  sic 
etiam  Deus,  licet  impios  et  nefarios  homines 
morte  damnaverit,  rectissime  tamen  dicitur, 
mortem  non  fecisse,  propterea  quod  nun¬ 
quam  eam  in  humanum  genus  immisisset, 
nisi  antea  homo  peccasset.  Jam  vero  quod 
de  morte  dictum  est,  idem  de  fame,  siti,  de 
frigore,  de  morbis,  de  vulneribus,  de  aliis 
aerumnis  et  calamitatibus  potest  ac  debet in- 
telligi.  Siquidem  omnis  exercitus  tribulatio¬ 
nis,  ducem  suum  atque  imperatorem  se¬ 
quens,  mortem  videlicet,  per  eamdem  pec¬ 
cati  portam  ad  nos  venit,  et  sicut  de  morte 
legimus  in  Apostolo,  Stipendium  peccati 
mors  :  Ita  de  tribulationibus  eseteris  legimus 
in  Proverbiis,  Miseros  facit  pupulos  peccatum. 
Mannus  Basijius,  et  qui  eumsequiturB.  Am¬ 


brosius,  rosas  sine  spinis  ante  peccatum 
fuisse  confirmant;  postea  vero  quam  pro¬ 
pter  peccatum  terree  dictum  est,  Maledicta 
terra  in  opere  tuo  :  spinas  et  tribulos  germi¬ 
nabit  tibi ,  natas  quidem  esse  spinas  sine  ro¬ 
sis,  sed  non  rosas  sine  spinis.  Ex  quo  intel- 
ligimus,  si  primus  homo  non  peccasset,  ha¬ 
bituros  nos  fuisse  sine  spinis,  sine  ulla  mo¬ 
lestia  virentes  rosas,  multas  et  magnas  vo¬ 
luptates  :  postea  vero  quam  peccavit,  posse 
quidem  nos  tribulis,  hoc  est,  tribulationi¬ 
bus  variis  sine  ullo  genere  florum,  hoc  est, 
consolationis  abundare;  sed  ullo  flore,  ulla 
delectatione  frui,  quae  spinam  suam  mole¬ 
stia  admixtam  nos  habeat,  nullo  modo  pos¬ 
se.  Ante  peccatum,  via  quae  ducit  ad  coelum 
quasi  planities  qusedam  florentissima  et  pul¬ 
cherrima  :  nunc  vero  post  peccatum,  mons 
est  arduus  et  praeruptus,  spinis,  feris,  latro¬ 
nibus  plenus. 

Verum  enimvero,  auditores,  aequum  non 
est,  ut  solum  de  primo  nostro  parente  con¬ 
queramur  :  enim  propter  illud  primum,  et 
unum  Adre  peccatum  dumtaxat,  sed  etiam 
propter  innumerabilia,  quae  addidimus  et 
addimus  quotidie,  tribulationes  ad  nos  ve¬ 
niunt.  Legite  sacras  omnes  et  Ecclesiasticas 
historias,  et  aperte  videbitis,  nullas  unquam 
persecutiones,  nullas  afflictiones,  nullas  pla¬ 
gas,  nulla  flagella  in  Ecclesia  extitisse,  qui¬ 
bus  aditum  hominum  peccata  non  praebue¬ 
rint.  Afflixit  Deus  olim  gentem  Hebraeorum, 
nunc  per  Philistseos,  nunc  per  Madianitas, 
nunc  per  Assyrios,  nunc  per  Romanos  :  at 
semper  ante  peccaverant,  et  Deum  ad  ira¬ 
cundiam  provocaverant,  ut  liber  Judicum, 
libri  Regum,  liber  Tobiae,  liber  Judith  et 
libri  omnium  Prophetarum  docent.  Afflixit 
olim  Deus  Ecclesiam  Christianorum  per  Ne- 
rones,  per  Domitianos,  per  Decios,  per  Dio- 
cletianos,  per  alios  tam  multos  et  tam  acer¬ 
bos  persecutores  :  at  ex  B.  Cypriano  et  ex 
Caesariensi  Eusebio  dominicasuperiore  osten¬ 
dimus,  earum  omnium  persecutionum  cau¬ 
sam  fuisse  vitia  Christianorum.  Afflixit  Deus 
olim  Africam,  Italiam,  Hispaniam,  Galliam, 
partim  per  Hunnos,  partim  per  Wandalos, 
partim  per  Gothos  :  at  eas  plagas  peccata 
hominum  exegisse,  cum  D.  Augustinus  in 
epistola,  quae  est  de  afflictionibus  piorum, 
tum  Victor  Africanus  in  libro  de  Wandalica 
persecutione,  constanter  affirmant.  Afflixit 
olim  Deus,  et  nunc  etiam  frequenter  affligit 
populum  suum,  modo  fame,  modo  bello, 
modo  peste,  modo  grandine,  aut  pruinis, 

modo  terree  motibus  modo  aquarum  eluvio¬ 
nibus  :  at  horum  omnium  causam  esse  pec¬ 
cata,  Magnus  Basilius  etD.  Gregorius  Theo¬ 
logus  luculenter  ostendunt.  Afflixit  Deus 
Ecclesiam  Graecam  per  immanes  illas  et  tru¬ 
culentas  belluas  imperatores  vel  tyrannos 
potius  Turearum  :  at  quis  ignorat,  Graecos 
in  Spiritum  sanctum  fuisse  et  esse  blasphe- 
mos?  et  cum  in  Conciliis  Lateranensi,  Lug¬ 
dunensi,  Florentino  errorem  suum  apertis¬ 
simis  Scripturarum  testimoniis  convicti  re¬ 
vocaverint,  semper  tamen  ad  vomitum  suum., 
more  canum,  rediisse?  Quis  nescit  Graeco¬ 
rum  superbiam  nunquam  aequo  animo  Ro¬ 
mano  Pontifici  pastori  ac  Doctori  universo¬ 
rum  obtemperare  potuisse  ?  Quis  item  igno¬ 
rat,  apud  eos  ebrietatem,  comessationes, 
saltationes,  aliasque  insan  as  semper  reg¬ 
nasse  ?  Et  quoniam  adhuc  haeresis  et  schi¬ 
sma  et  corrupti  mores  apud  eos  ma 
ideo  etiam  virga  Dei  et  flagellum  super  eos 
manet. 

Sed  ut  ad  nos  ipsos  tandem  veniamus, 
afflixit  Deus  et  affligit  tot  plagis  calamitosam 
hanc  provinciam,  ut  pestem,  penuriam,  bel¬ 
lum  quas  alias  seorsim  mitti  solent,  uno  tem¬ 
pore  in  nos  irruisse  videamus.  At  nimis  est 
caecus,  qui  causas  horum  malorum  non  vi¬ 
det.  Non  est,  quod  elementa  vel  sidera,  vel 
homines,  vel  Daemones  accusemus,  cum  ra¬ 
dix  amara  tribulationum  nostra  dissolutio, 
atque  socordia  in  conservanda  et  tenenda 
fide,  nostra  corrupta  ac  depravata  vita,  qua 
spiritum  fere  extinximus ,  nostra  scelera 
atque  flagitia,  quibus  graviter  offendimus, 
fuerint.  Nunc  enimvnihil  novi  nobis  accidit, 
olim  haec  praedicta  et  praenuntiata  nobis 
sunt.  Si  autem ,  inquit  Spiritus  sanctus  per 
os  David,  dereliquerint  filii  tui  legem  meam 
et  in  judiciis  meis  non  ambulaverint :  si  justi¬ 
tias  meas  profanaverint ,  et  mandata  mea  non 
custodierint ;  visitabo  invirga  iniquitates  eorum 
et  in  verberibus  peccata  eorum  :  Et  apud  Ag- 
gaeum  :  Hsec  elicit  Dominus  exercituum  :  Po¬ 
nite  corda  vestra  super  vias  vestras  :  Semi¬ 
nastis  multum  et  intulistis  parum  :  comedistis 
et  non  estis  saturati  :  bibistis  et  non  estis  ine¬ 
briati  :  operuistis  vos  et  non  estis  calefacti  :  et 
qui  mercedes  congregavit ,  misit  eas  in  sacchlum 
pertusum.  'Respexistis  »d  amplius ,  et  ecce  fa¬ 
ctum  est  minus ,  et  intulistis  in  domum ,  et  exsu- 
flavi  illud.  Quam  oh  causam  dicit  Dominus 
exercituum  :  Quia  domus  mea  deserta  est ,  et 
vos  festinastis  unusquisque  in  domum  suam  : 
propter  hoc  super  vos  prohibiti  sunt  coeli y  ne 


darent  rorem ,  et  terra  prohibita  est ,  ne  daret 
germen  suum ,  et  vocavi  siccitatem  super  ter¬ 
ram ,  et  super  montes ,  et  super  triticum ,  et 
super  vinum ,  et  super  oleum  et  quaecumque 
profert  humus ;  et  super  homines  et  super 
jumenta  et  super  omnem,  laborem  manuum . 
Alloquitur  Propheta  sanctus  populum  He¬ 
braeum  ,  eumque  vehementer  reprehen¬ 
dit,  quod  cum  de  ea  captivitate  Babylo¬ 
nis  rediisset,  et  primum  omnium  de  aedifi¬ 
canda  domo  Dei  cogitare  debuisset,  ipsi  de 
suis  privatis  rebus,  de  suis  domibus,  de  suis 
vineis,  de  suis  facultatibus  cogitavit.  Atque 
ea  de  causa  demonstrat  posteriorem  calami¬ 
tatem  penuriae  ac  sterilitatis  accidisse.  Quae 
tota  reprehensio  utinam  in  nos,  atque  in 
nostra  tempora  non  aptissime  conveniret, 
auditores.  An  obliti  estis  ante  paucos  annos 
similia  iis,  quae  nunc  patimur,  huic  toti 
provinciae  accidisse?  an  etiam  simul  non  re¬ 
cordamini,  quam  celeriter  tanti  motus  et 
tumultus  conquieverunt?  Quid  igitur  ces¬ 
sante  tribulatione  agere  debuissemus?  Certe 
unusquisque  pro  virili  sua  parte,  emenda¬ 
tioni  morum,  conversioni  Haereticorum,  Ec¬ 
clesiae  denique  aedificationi  operam  dare 
debuimus  ut  suus  cultus  atque  honor  Deo 
imprimis,  deinde  sanctis  Sacramentis,  tem¬ 
plis,  altaribus  redderetur.  Sed  numquid  fe¬ 
cimus  ?  Numquid  non  festinaverunt  omnes 
in  domos  suas,  et  domus  Domini  deserta 
est?  Quis  damna  temporalium  bonorum 
primo  quoque  tempore  resarcire  non  voluit? 
At  fidei  et  religionis  de  morum  et  pietatis 
damnis,  quam  pauci  solliciti  fuerunt?  Cui 
domus  eversa  et  combusta  fuerat,  numquid 
eam  iterum  aedificavit?  Cui  arbores  succisae, 
numquid  eas  iterum  plantavit?  Cui  pecora 
vel  jumenta  sublata,  numquid  ea  iterum  sibi 
comparavit  ?  At  num  aliqui  de  instauranda 
Ecclesia,  de  sanandis  Haereticis,  serio  cogi¬ 
taverunt?  Num  qui  beneficia  male  parta 
habebant,  ea  restituerunt?  Num  qui  de 
beneficiis  Ecclesiae  vivunt ,  et  qui  nihil 
agunt  pro  Ecclesia,  nunc  saltem  horas 
canonicas  legere  inceperunt  ?  Num  festi 
dies,  ut  Christianos  decet,  non  convi¬ 
viis,  et  lusionibus,  sed  sanctis  precibus  et 
lectionibus  jam  celebrantur?  Num  avari¬ 
tia,  impudicitia,  simonia,  ebrietas,  aliaque 
tam  multa  vitia,  quse  nobis  antea  domina¬ 
bantur,  nunc  tolluntur  vel  saltem  minuun¬ 
tur?  Num  hoc  sacrum  et  venerabile  quadra¬ 
gesimae  jejunium  sancte  et  religiose  serva¬ 
tur?  Exposuerunt  quidem  episcopi  vestri 

sancte  et  sapienter  in  sua  Mechlinicnsi  Sy¬ 
nodo,  sine  periculo  lethalis  criminis  sacro¬ 
sanctum  hoc  jeranium  non  posse  violari,  sed 
quam  multi  enumerantur  Lovanii,  qui  sine 
ullo  scrupulo,  solemnissimum,  antiquissi¬ 
mum,  celeberrimum  saluberrimumque  hoc 
jejunium  temerare  non  metuunt? 

At,  inquis,  imo  vero,  vel  omnes,  vel  pene 
omnes  jejunamus  :  nara  et  a  carnibus  atque 
ovis  nos  abstinemus,  et  semel  dumtaxat 
prandemus  in  die.  Ita  est,  fateor,  semel 
prandetis  ;  sed  ccenati?  etiam  semel.  Minime 
vero,  inquis.  Nec  enim  coena,  sed  ccenula 
vocantur,  quam  ad  vesperam  sumimus.  At 
ccenula  ista  vestra,  si  talis  est,  qualem  au¬ 
dio,  non  minus  violat  jejunium,  quam  si 
vocaretur  ccena.  Intelligo  enim  apud  ple- 
rosque  hoc  solum  differre  ccenulas  a  magnis 
ccenis,  quod  in  coenulis  non  totae  mappae 


super  mensas  extenduntur:  alioqui  et  panis, 
et  ficus,  et  uvae,  et  pisces,  et  olera  et  alia 
permulta  in  coenulis  istis  comeduntur,  atque 
interim  jejunium  sacrosanctum  irredetur,  et 
Propter  escam  perit  anima,  pro  qua  Chri¬ 
stus  mortuus  est.  Quid  igitur,  si  rursum 
plagae,  rursum  flagella,  rursum  tribulationes 
nobis  immittuntur?  Nam  si  prioribus  eru¬ 
diri  atque  emendari  voluissemus,  certe  po¬ 
sterioribus  opus  non  fuisset. 

Quamobrem,  auditores,  si  cessare  cupi¬ 
mus  tribulationes,  ad  radicem  securim  po¬ 
namus,  emendemus  vitam,  corrigamus  mo¬ 
res,  expiemus  peccata,  serio  et  ex  animo 
convertamur  ad  Deum,  et  itum  sine  dubio, 
qui  nos  juste  pro  peccatis  afflixit,  idem  ipse 
pro  misericordia  et  benignitate  consolabitur, 
qui  est  benedictus  in  saecula.  Amen. 

SYNOPSIS 

De  fructibus  tribulationum  haec  tertia  agit  ora¬ 
tio.  Atque  in  primis  explicatur,  quomodo  tri¬ 
bulatio  secundum  triplicem  respectum  bonita¬ 
tem  aut  malitiam  sortiat  ur,  quee  in  progressu 
diligenter  enucleantur.  Hinc  fructus  malus  Iri 
bulationis ,  quem  ista  in  mala  terra  producit , 
triplex  assignatur.  Primus  est  jactura  bono¬ 
rum  temporalium ,  ubi  multos  ob  solam  ap¬ 
prehensionem  falsi  mali  affligi  ostenditur. 
Secundus  est  lapsus  in  omnia  vitia ,  cujus  rei 
potissima  docetur  esse  causa  impatientia, quod 
■in  ethnicis ,  fidelibus  et  omni  genere  peccato¬ 
rum  probatur  Tertius  est  obstinatio  in  malo, 
quee  et  illa  originem  suam  impatientia:  debet. 
Descenditur  deinde  ad  enumerandos  fructus 
bor\os ,  quos  tribulatio  in  mala  terra  profert, 
quorum  itidem  tres.  Primus,  quod  per  tribu~ 
lationes  a  certis  flagitiis  prohibeant  ur  improbi. 
Secundus,  quod  providentiam  Dei  illustrent, 
et  faciant  ut  aliis  exemplo  sint,  uti  historiis 
sacris  et  profanis  confirmatur.  Tertius,  quod 
insuper  misericordiam  et  justitiam  divinam 
arguant  quod  exemplo  solis  explicatur  et  suis 
rationibus  stabilitur. 

Parte  secunda  quinque  indicantur  modi,  quibus 
Dei  providentia  bonorum  et  malorum  vitam 
gubernare  posset ,  et  cur  ultimo,  quo  bonis  et 
malis  indifferenter  bona  vel  mala  indulget, 
in  hoc  mundo  potissimum  utatur ,  et  cur  vi- 
cissim  non  ccetcris  uti  velit ,  causa:  assignan¬ 
tur.  Praeterea quatuor  afferuntur ausoe,  quare 
Deus  impiis  serpe  bona  temporalia ,  etsi  non 
donat,  tamen  permittit  :  quarum  prima  est, 
ob  libertatem  arbitrii  nobis  congenitum.  Se¬ 
cunda,  ob  inexhaustam  Dei  miscricurdiamt 
qua  variis  modis  homines  ad  se  trahit.  Tertia, 


ob  justitiam  divinam  ,  quam  tribus  modis 
exercet.  Quarta  ,  ob  electorum  utilitatem. 
Tandem  spiritualium  bonorum,  quee  non  nisi 
bonis  contingunt,  praestantia  declaratur,  si¬ 
milibusque  et  exemplis  illustratur. 

Antequam  de  fructibus  tribulationis,  audi¬ 
tores  optimi,  dicam,  ea  quee  hoc  tempore  di¬ 
cenda  arbitror,  quaique  suo  jure  postulat 
ordo  nostrae  disputationis,  exponam  brevi¬ 
ter  ;  quemadmodum  fructus,  vel  semper  bo¬ 
nos  vel  semper  malos,  vel  nunc  quidem  bo¬ 
nos,  nunc  vero  malos  arbor  tribulationis 
pariat.  Etenim  aliter  de  tribulatione  judica¬ 
mus,  cum"  eam  secundum  se  ac  naturam 
suam,  et  ut  a  peccato  procedit,  inspicimus  : 
aliter  cum  ad  ejus  auctorem  Deum,  provi¬ 
dentiamque  divinam  mentem  animumque 
convertimus  :  et  aliter  cum  ad  terram,  in 
quam  cadit,  hoc  est,  homines  quos  ea  vel 
punit  vel  probat,  consideramus.  Et  si  qui¬ 
dem  ipsa  secundum  se  ac  naturam  suam  in- 
spiciatur,  cum  nihil  sit  aliud  quam  malum, 
quam  dolor,  quam  molestia,  calamitas,  af¬ 
flictio,  quee  aliud  malum,  peccatum  videli¬ 
cet,  consequitur,  certe  nisi  malos  fructus 
parere  non  potest  :  Nec  enim  potest  arbor 
mala  bonus  fructus  facere.  Si  vero  tribulatio¬ 
nis  auctor  Deus  cogitetur,  cujus  providentia 
Attingit  a  fine  usque  ad  finem  fortiter,  et  dis¬ 
ponit  omnia  suaviter,  et  quem  optimum  et 
justissimum  esse  nemo  tam  est  improbus, 
qui  negat,  nemo  tam  imperitus,  qui  ignoret, 
tribulationis  fructus,  nisi  boni  esse  non  pos¬ 
sunt  :  Nec  enim  potest  arbor  bona  malos 
fructus  facere.  At  si  terim  varietatem,  in 
quam  tribulatio  cadit,  hoc  est,  homines  bo¬ 
nos  vel  malos,  ad  quos  mittitur,  considere¬ 
mus,  tum  pro  terree  varietate,  varios  esse 
videbimus  fructus  tribulationis  :  siquidem 
una  atque  eadem  tribulatio,  idem  morbus, 

eadem  inopia  in  homine  probo,  qui  ex  tri¬ 
bulatione  proficere  studet,  (quam  bonam 
terram  hoc  loco  nominamus)  optimos  et  dul¬ 
cissimos  fructus  facit  :  in  improbo  vero,  qui 
nec  ad  horam  patientiam  conservare  novit 
(quam  malam  terram  esse  dicimus)  fructus 
pessimos  et  amarissimos  producit. 

Ut  igitur  ab  his  posterioribus,  quae  bre¬ 
vius  et  facilius  ostendi  possunt,  ordiamur, 
primus  amarus  fructus  tribulationis,  quem 
omnes  satis  per  se  noverunt,  est  jactura  ac 
detrimentum  bonorum  temporalium.  Nulla 
enim  tribulatio  est  quae  vel  opes,  vel  hono¬ 
res,  vel  sanitatem,  veQ  parentes,  filios,  fra¬ 
tres,  amicos,  vel  certe  otium,  pacem,  quie¬ 
tem,  tranquillitatem  animi  non  tollat.  Inter¬ 
dum  enim  inveniuntur  quidam,  qui  bonis 
externis  et  corpore  ita  florent,  ut  in  eorum 
pectoribus  nullus  locus  tribulationi  esse 
posse  videatur  :  sed  interim  aliqua  falsa  opi¬ 
nione  dedecoris,  vel  alterius  mali,  quod  se 
pati  credunt,  re  autem  vera  ipsi  sibi  fingunt, 
et  apud  se  animo  et  cogitatione  vehemen¬ 
ter  exaggerant,  magis  cruciantur  ac  torquen¬ 
tur,  quam  omnes  segri  et  mendici  suis  mor¬ 
bis  et  doloribus.  Exemplum  habemus  in  libro 
Esther,  ubi  legimus,  Aman  fuisse  unum  de 
primis  principibus  regni  Persarum,  qui  cum 
opibus  abundaret,  afflueret  voluptatibus, 
gradu  honoris  et  dignitate  omnibus  ejus  re¬ 
gni  principibus  anteiret,  prole  numerosissi¬ 
ma  et  pulcherrima  felicissimus  haberetur, 
denique  auctoritate  et  gratia  tantum  apud 
summum  illum  orbis  monarcham  valeret, 
ut  eum  ille  parentem  suum  appellaret  :  ta¬ 
men  quoniam  Mardocheeus  quidam  Judaeus, 
et  transeunti  non  assurgebat,  neque  pileum 
honoris  gratia  deponebat,  se  miserrimum 
atque  infelicissimum  esse  putabat,  atque  eo 
dolore  stimulatus,  neque  noctes,  neque  dies 
quiescebat.  Ita  igitur  tribulatio  etiam  ditis¬ 
simos  et  potentissimos  quandoque  vexat. 

Alter  fructus  multo  adhuc  pejor  et  acer¬ 
bior,  est  lapsus  quidam  miserabilis,  sive 
praecipitium  potius  in  omne  genus  vitiorum. 
Si  quidem  haeresis,  desperatio,  furia,  adul¬ 
teria,  sacrilegia,  peccata  caetera  inde  Iere 
nascuntur  omnia,  quod  nesciant  homines 
tempore  tribulationis  patientiam  conserva¬ 
re.  Quare  tam  multi  olim  inter  Ethnicos 
cum  Democrito  et  Epicuro  divinam  pro¬ 
videntiam  tollebant  ?  Quia  cum  viderent 
aliquando  sceleratis  omnia  ad  votum  suc¬ 
cedere  ;  secus  autem  sibi,  et  aliis,  quos 
pios  et  probos  esse  existimabant,  et  simul 


ejusmodi  tribulationem  aequo  animo  ferre 
non  possent,  cogitare  incipiebant ;  haec  non 
bene  se  habent  :  si  ulla  esset  in  mundo  Dei 
providentia,  quomodo  res  humanae  non  ali¬ 
ter  gubernarentur?  Ergo  fortuna  et  casus 
dominantur  in  rebus.  Manducemus  et  biba¬ 
mus ,  cras  enim  moriemur.  Neque  enim  solum 
Ethnici,  sed  etiam  populus  Dei  aliquando 
propter  tribulationem  de  providentia  dubi¬ 
tavit.  Legimus  enim  populum  Hebraeum 
cum  aquae  penuriam  pateretur,  dicere  ince¬ 
pisse  :  Estne  Dominus  in  nobis  an  non  ?  In 
libro  quoque  Judicum,  cum  Madianitae,  qu1 
erant  homines  feri  et  sylvestres,  et  per  a- 
gros  incerta  sede  vagabantur,  quod  etiam 
Scythae  et  Arabes  facere  dicuntur  :  cum  in¬ 
quam,  Madianitae  essent  hostes  Hebraeorum, 
et  annis  singulis  ad  initium  aetatis  regiones 
eorum  cum  omnibus  armentis  et  gregibus 
suis  ingrederentur,  et  omnia  quaquaversum 
more  locustarum  devastarent,  apparuit  An¬ 
gelus  Gedeoni,  atque  ait  :  Dominus  tecum , 
virorum  fortissime.  Cui  mox  ille  respondit  : 
Obsecro ,  mi  Domine ,  si  Dominus  nobiscum 
est ,  cur  ergo  apprehenderunt  nos  haec  omnia  ? 
Ubi  sunt  mirabilia  ejus ,  quae  narraverunt  pa¬ 
tres  nostri ?  Quid  ?  quod  Propheta  de  seipso 
scribit  :  Quam  bonus  Israel  Deus  his,  qui  re¬ 
cto  sunt  corde.  Mei  autem  pene  moti  sunt  pe¬ 
des ,  pene  effusi  sunt  gressus  mei  :  quia  zelavi 
super  iniquos,  pacem  peccatorum  videns.  Quia 
non  est.  respectus  morti  eorum  et  firmamentum 
in  plaga  eorum.  In  labore  hominum  non  sunt; 
et  cum  hominibus  non  flagellabuntur.  Et  dixi: 
Ergo  sine  causa  justificavi  cor  meum  et  lavi 
ini  er  innocentes  manui  meas ?  Et  fui  flagella¬ 
tus  tota  die,  et  castigatio  mea  in  matutinis  ? 
Parum,  inquit,  abfuit,  quin  ego  quoque  vi¬ 
dens  tam  praeclare  cum  peccatoribus  agi,  in 
errorem  inciderem,  etjam  poenitere  incipe¬ 
ret,  quod  justitiam  atque  innocentiam  tanto 
studio  quaesivissem. 

Deinde  quaenam,  quaeso,  fuit  origo  caete- 
rarum  haeresum?  An  non  meministis  quan¬ 
tam  multitudinem  haeresiarcharum  anno 
superiore,  hoc  ipso  tempore  vobis  ostende¬ 
rim,  qui  non  alia  de  causa  novas  haereses 
condiderunt,  quam  quod  episcopatum  ob¬ 
tinere  in  Ecclesia  Catholica  non  potuerant  ? 
Itaque  illis  omnibus  ambitio  tribulationem 
generabat.  Angebantur,  cruciabantur,  tor¬ 
quebantur,  ardebant  ascendendi  et  praesiden¬ 
di  desiderio.  Quia  vero  cupiditatem  illam, 
neque  in  Ecclesia  Catholica  explere  poterant, 
neque  virtute  humilitatis  et  patientiae  coercere 

didicerant,  inde  quasi  amentesac  furentes  de 
Ecclesia  sese  ejiciebant.  En  quam  facile  tri¬ 
bulatio  de  providentia  dubitare  facit  ? 

Sed  parum  esset,  si  solum  fides  provi¬ 
dentiae  propter  tribulationem  in  discrimen 
adducerentur,  nisi  etiam  ceetera  omnia  vitia 
ex  isto  fonte  redundarent.  Nam  cur  tam 
multi  omnibus  saeculis  inventi  sunt  fures  ? 
quia  pauci  tribulationem,  quam  parit  inopia, 
ferre  sciunt.  Cur  tam  crebra  ubique  patran¬ 
tur  homicidia  ?  Quia  pauci  tribulationem, 
quam  parit  iracundia,-  tolerare  noverunt. 
Cur  tot  passim  admittuntur  stupra,  incestus, 
adulteria,  sacrilegia  ?  Quia  tribulationem 
carnis,  stimulos  videlicet  concupiscentiae,  et 
daemonum  tentationes  pauci  superare  didi¬ 
cerunt.  Cur  nonnulli  interdum  contra  om¬ 
nem  rationem  propensionemque  naturae  sibi 
manus  inferunt,  seque  ipsos  occidunt  ?  Quia 
vincendarum  tribulationum  artem  non  te¬ 
nent,  sed  veluti  quidam  equi,  qui  ad  quam- 
libet  umbram  exterrentur,  ut  saxum  vel 
truncum  declinent,  in  quaevis  praecipitia  se 
projiciunt  :  ita  ipsi  calamitatem  praesentem 
non  valentes  ferre,  nihil  cogitant,  quo  tan¬ 
dem  devenient,  si  seipsos  interimant ;  sed 
clausis  ad  caetera  omnia  oculis  id  unum  spe-- 
ctant,  ut  se  a  tribulatione  praesenti  quocum¬ 
que  modo  eripiant,  maluntque  a  seipsis  per 
mortem  fugere,  quam  tribulationem  non 
fugere,  quamquam  eo  modo  fugiendi  in  aliam 
tribulationem  incidant,  a  qua  fugere  num- 
quam  valebunt.  Postremo,  quod  multi  ma¬ 
ledicta  et  contumelias  in  Deum  et  sanctos 
evomant,  quod  magos  et  divinatores  adeant, 
quod  daemonum  opem  implorent,  seque  illis 
tradant,  quid  aliud,  quam  fructus  amari  et 
venenati  sunt,  quos  arbor  tribulationis  de 
radice  peccati  procedens  in  agro  sterili  ac 
lapidoso  impii  pectoris  producit  ? 

Jam  tertius  ac  postremus  fructus  tribula¬ 
tionum  omnium  pessimus  et  acerbissimus, 
obstinatio  quaedam  est,  atque  obduratio» 
cordis  in  malo,  atque  adeo  verissimus  et 
certissimus  gradus  ad  gehennam.  Nam  quem¬ 
admodum  lutum,  quo  magis  radiis  solis  ex¬ 
coquitur,  eo  magis  duratur,  cum  ceetera  fe¬ 
re  omnia  ad  solem  atque  ignem  admota 
mollescant,  sic  etiam  homines  impii,  qui  cor 
non  carneum,  sed  luteum  vel  lapideum  ha¬ 
bent,  quoad  ad  ignem  tribulationis  admo¬ 
ventur  propius,  eo  seepe  indurantur  magis. 
Cujus  rei  exemplum  illustrissimum  in  Pha- 
raone  habemus  qui  quanto  magis  flagella¬ 
batur,  tanto  magis  indurabatur,  donec  re~ 


gnum  et  filium  et  vitam  et  animam  amisit. 
Hi  sunt  igitur  fructus  tribulationis,  cum  in 
malam  terram  cadit;  spoliat  primum  tem¬ 
poralibus  bonis,  deinde  trahit  atque  impellit 
in  omne  genus  vitiorum,  postremo  cordis 
obstinationem  operando  recto  tramite  ducit 
ad  gehennam. 

Sed  quamquam  arbor  ista  tribulationis, 
auditores,  nihil  unquam  boni  pareret  in  ma¬ 
la  terra,  si  solum  ex  ipsa  terra  succum  atque 
alimentum  traheret;  quia  tarnen  de  coelo 
etiam  irrigatur,  et  rorem  percipit  providen¬ 
tiae  divinae,  propterea  nonnullos  etiam  bonos 
fructus  in  mala  terra  aliquando  producit. 
Nam  et  revocat  homines  impios  a  certo  ge¬ 
nere  peccatorum,  et  providentiam  divinam 
illustrat  ad  magnam  aliorum  hominum  uti¬ 
litatem,  et  misericordiam  atque  justitiam 
Dei  quam  longe  lateque  pateant,  ostendit. 

Incipiamus  a  primo.  Dico  impios  homines 
per  tribulationem  impediri  a  certo  genere 
flagitiorum, tametsi  in  alia  queedamper  eam- 
dem  tribulationem  impellantur.  Duo  sunt 
genera  peccatorum  :  quaedam  tunc  potissi¬ 
mum  perpetrantur,  cum  animus  premitur, 
atque  in  angustiis  et  amaritudine  quadam  se 
esse  videt,  qualia  sunt  odium,  ira,  inviden¬ 
tia,  blasphemiae,  homicidia,  et  haec  quidem 
tribulatione  ut  plui  imum  non  minuuntur, sed 
crescunt.  Alia  sunt  flagitia,  quae  cordis  dila¬ 
tationem  atque  expensionem,  gaudium  et 
laetitiam  exigunt,  ut  crapula,  ebrietas,  luxu¬ 
ria,  saltationes,  cantus  lascivi,  lusiones  om¬ 
nes,  atque  haec  sunt,  quae  tribulatione  tam¬ 
quam  severo  aliquo  judicevel  censore  adve¬ 
niente, aut  cessant  omnino  aut  saltem  magna 
ex  parte  minuuntur.  Qui  enim  gravi  aliqua 
tribulatione  vexantur,  neque  tempus,  neque 
animum  habent  luxuriandi,  saepe  etiam  ne¬ 
que  facultatem.  Cur  hoc  anno  Lovanii,  Me- 
chliniae ,  Antuerpiae  atque  in  aliis  multis 
hujus  provinciae  celeberrimis  oppidis,  soli¬ 
tum  furorem  atque  amentiam  bacchanalio- 
rum  non  vidimus?Cur  nulli  in  plateis  occur¬ 
rebant  ebrii?  nulli  larvati,  nullae  audieban¬ 
tur  citharae,  nulli  cantus?  Cur  nullae  age¬ 
bantur  comoediae  ?  Cur  rara,  eaque  sobria 
convivia ?Quis  istam  sapientiam  et  sobrieta¬ 
tem  tantos  populos  tam  repente  docuit?  An 
non  domina  tribulatio?  Certe  omnes  hujus 
provinciae  doctores  etconcionatores  quamvis 
eruditi  et  diserti,  etiamsi  diebus  singulis 
contra  bacchanalia  disputare  vel  declamare 
voluissent,  nunquam  tantum  perfecissent, 
quantum  brevi  tempore  tribulatio  perfecit. 

Hunc  igitur  optimum  et  suavissimum  fru¬ 
ctum  de  arbore  amara  tribulationis,  ille 
nobis  produxit. qui  elicere  novit  Mei  de  petra 
oleumque  de  saxo  durissimo. 

Veniamus  ad  alterum  fructum.  Quid  prae¬ 
terea  tribulatio  facit,  cum  in  malam  terram 
cadit?  Illustrat,  ut  dicebamus,  providentiam 
Dei.  Nam  cum  est  aliquis  homo  nefarius  et 
sceleratus,  qui  vel  usuris  dives  effectus  est 
vel  multa  Ecclesiastica  beneficia  per  simo- 
niam  acquisivit,  vel  concubinam  aut  mere¬ 
tricem  alit,  vel  superbe  ac  tyrannice  cum 
omnibus  se  gerit,  si  is  casu  aliquo  in  gravem 
tribulationem  incidat,  et  mendicus  ac  miser 
de  divite  et  florente  fiat,  tunc  omnes,  qui 
eum  noverunt,  dicere  inter  se  incipiunt,  en 
videtis  Deum  esse  in  hoc  mundo  et  judicia 
ejus  non  semper  dormire.  Itaque  unus  puni¬ 
tur  et  mille  trepidant,  mille  admonentur, 
mille  corriguutur.  Denique  facit  Deus  id, 
quod  judices  hujus  mundi  facere  solent. 
Nollent  judices  ullum  esse  furem  et  homici¬ 
dam,  qui  ultimo  supplicio  afficiendus  esset, 
tamen  quia  oportet  justitiae  satisfacere,  cum 
aliquis  reus  illis  offertur  dicunt  :  Perditus 
iste  homo  omnino  debet  mori.  Quando  igi¬ 
tur  eum  juste  liberare  non  possumus,  facia¬ 
mus,  ut  publice  et  cum  solemnitate  moria¬ 
tur,  ut  si  ceeteris  in  vita  non  profuit,  saltem 
aliquid  prosit  in  morte. Itaque  primum  diem 
nundinarum  expectari  jubent,  quo  maximi 
concursus  hominum  ad  urbem  fieri  solent. 
Deinde  in  medio  foro  conspicuum  atque 
editum  theatrum  extrui,  tum  circa  meridiem 
bis  aut  ter  pulsari  maximam  campanam 
totius  civitatis;  et  tum  demum  in  conspectu 
totius  populi  producunt  reum,eumque  manu 
carnificis  cum  ignominia,  et  cruciatu  ma¬ 
ctant.  Pari  ratione  Deus  interdum  aliquos 
manifesta  ac  publica  tribulatione  punit,  ut 
ceeteri  omnes  eorum  exemplo  moveantur  et 
corrigantur.  Exempla  hujus  rei  pene  sunt 
infinita  in  Scripturis  sanctis.  Ita  enim  Pha- 
raonem,  ita  Core,  et  Dathan  et  Abiron,  ita 
Nabal  Carmelum, ita  Jezabel  uxorem  Achab, 
ita  Antiochum  et  Herodem  legimus  fuisse 
punitos.  Sed  neque  Ethnicis  exempla  sua 
defuerunt,  quibus  providentiam  et  judicia 
Dei  pene  manibus  tangere  ac  sentire  potue¬ 
runt.  Scribit  Gregorius  Nyssenus  initio  libri 
de  Providentia,  poetam  quemdam  nomine 
Ibicum  apud  Ethnicos  fuisse,  quia  Cum  a 
quibusdam  clam  occideretur,  et  nullum,  ne¬ 
que  adjutorem  neque  testem  insidiarum 
haberet,  grues  forte  supervolantes  intuens, 


dixit  :  0  grues,  indices  estote,  quaeso,  necis 
meee.  »  Contigit  vero  non  diu  post,  ut  cum 
homicidae  illi  Corinthi  publico  spectaculo 
interessent.iterum  grues  supervolarent, quos 
illi  cum  vidissent  ridendo  inter  se  dixerunt; 
Ecce  ultores  Ibici.  Quidam  autem  eorum, 
qui  prope  illos  in  theatro  assederat,  quique 
Ibicum  interemptum  fuisse  non  ignorabat, 
retulit  ad  principem,  quod  audierat.  Mox 
illi  comprehensi  et  quaestionibus  admoti  cri¬ 
men  confitentur,  et  extremo  supplicio  affi¬ 
ciuntur.  Scribit  quoque  Eusebius  Caesarien¬ 
sis, in  historia  veterum  Ethnicorum  exstare, 
cum  lex  esset,  quae  sacrilegos  aut  praecipites 
ex  alto  dejici,  aut  in  mari  submergi,  aut 
igne  cremari  juberet,  cumque  tres  simul 
perditi  homines,  Philomelus.  Onomarchus 
et  Phaylus  Delphicum  templum  spoliassent, 
omnes  brevi  tempore  secundum  legem  di¬ 
vinitus  dedisse  supplicia.  Unum  enim  cum 
per  aspera  scanderet  loca,  praecipitem  deci¬ 
disse,  atque  ita  esse  extinctum  :  alterum 
cum  secundum  littus  maris  equitaret  in  pro¬ 
fundo  lapsum  una  cum  equo  periisse,  porro 
tertium  sacro  igni  eodem  tempore  esse  con¬ 
sumptum.  Quae  omnia  quis  nisi  amens  casu 
accidisse  putabit?  Quid?  Omnes  tres  iisdem 
temporibus  propter  idem  delictum,  non  aliis 
suppliciis,  quam  lex  volebat,  esse  punitos 
nonne  apertissime  providentiam  Dei  scelerum 
et  flagitiorum  ultricem  esse  clamat? 

Neque  vero  providentiam  solum,  sed  etiam 
misericordiam  et  justitiam  Dei  tribulatio 
illustrat,  qui  erat  tertius  et  postremus  fru¬ 
ctus,  quem  in  mala  terra  producit.  Deus 
enim  ut  B.  Augustinus  scribit  persimilis  esse 
videtur  soli,  qui  toti  mundo  prodesse  cu¬ 
piens,  omnia  loca  sua  luce  complet,  sed 
interini  tamen,  sicut  oculos  puros,  sanos, 
vegetos,  fortes  habenti  blandius  et  tranquil¬ 
lius  apparet ;  ita  in  oculos  aegros,  et  lippos, 
quasi  tela  aspera  jaculatur  :  sic  etiam  et 
Deus,  qui  natura  sua  optimus  et  liberalissi¬ 
mus  est,  initio  ingredi  in  animos  nostros  et 
eos  totos  luce  suae  bunitatis  perfundere,  ac 
donis  et  charismatibus  divinis  implere  desi¬ 
derat  ;  verum,  ut  videt  animam  perversam 
refugere,  lippos  oculos  claudere,  ad  bona 
creata  converti,  tum  demum  et  ipse  quo¬ 
dammodo  pervertitur  :  sicut  in  Psalmo  le¬ 
gitur  :  Cum  sancto  sanctus  eris,  et  cum  per¬ 
verso  perverteris,  hoc  est,  ita  se  gerit,  ita 
hominem  punit  ac  tribulat,  ut  asper  et  per¬ 
versus  videatur.  Quam  bonus  Israel  Deus , 
inquit  David ;  sed  quibusnam  ?//<$,  qui  recto 

sunt  corde.  Illis  enim  suavis  et  bonns  est 
Deus  qui  recto  sunt  corde,  qui  optime  cum 
regula  divina  consentiunt,  quibus  omnia 
placent,  quique  omnia  probant,  qum  placent 
et  probantur  Deo.  At  vero  iis,  qui  perverso 
ac  dstorto  sunt  corde,  non  potest  regula 
rectissima  cordis  divini  non  dura  atque 
aspera  videri.  Sed  haec  est  lex  aeterna,  haec 
est  justitia,  haec  est  aequitas,  ut  mali  male 
pereant,  et  amarum  illis  detur  qui  dulce 
recusant:  et  qui  nolunt  benedictionem  elon¬ 
getur  ab  eis.  Et  sicut  unus  clavus  altero 
clavo  truditur  ;  et  qui  venenum  hausit, altero 
veneno  curatur;  ita  venenum  culpae  veneno 
poenae  tolli  debet.  Et  quoniam  pro  mensura 
morbi  mensura  medicinae  sumatur,  necesse 
est, idcirco  tamdiu  tribulatio  durat,  quamdiu 
peccatum  durat.  Hinc  enim  damnatorum 
tribulatio  in  gehenna  non  finitur,  quia  pec¬ 
catum  errum  numquam  finitur.  0  utinam 
ad  hanc  severam  Dei  justitiam  oculos  ali¬ 
quando  converteremus.  Quis  esset  ille  judex 
tam  crudelis,  tam  saevus,  tam  inhumanus, 
qui  reum  aliquem  fractis  omnibus  membris 
in  rota,  vel  ad  ignem  ferreis  catenis  alliga¬ 
tum  multos  dies  vivere  sciret,  et  quotidie 
eum  videret,  quotidie  audiret,  et  tamen  non 
misereretur?  At  hoc  ipsum  non  crudeliter, 
sed  juste  facit  Deus.  Semper  enim  gravis¬ 
sime  foetet  in  naribus  ejus  peccatum  damna¬ 
torum  :  Superbia  eorum ,  qui  te  oderunt,  ascen¬ 
dit  semper. Idcirco  neque  Deus, neque  Angeli, 
neque  sancti  unquam  damnatorum  miseren¬ 
tur.  Aspice  sanctum  Abraham  adeo  ille  erat 
mitis,  et  misericors,  cum  hic  in  terris  vive¬ 
ret,  ut  sexies  pro  Sodomitis  supplicaverit  : 
nunc  vero  post  mortem,  quia  justitia  regnat, 
nec  pro  uno  divite  epulone  vel  semel  unum 
verbum  loqui  voluit.  Habetis  igitur  qui  sint 
fructus  tribulationis,  cum  forte  in  malam 
terram  cadit.  Paulisper  quiescamus. 

PARS  SECUNDA. 

Exposuimus ,  cur  Deus  tribulationibus 
impios  quandoque  flagellet  :  nunc  quoniam 
eadem  est  disciplina  contrariorum,  expone¬ 
mus  breviter,  cur  etiam  aliquando  multa 
bona  iisdem  largiatur.  De  tribulationibus 
vero  et  prosperitatibus  justorum  dominica 
proxima  Domino  volente,  disserere  incipie¬ 
mus. 

Quinque  modis  poterat  providentia  Dei 
vitam  justorum  atque  impiorum  in  hoc  mun¬ 


do  gubernare  :  vel  ita  ut  justis  semper  bona 
impiis  semper  mala  tribueret  :  vel  contra  ut 
jusi  is  semper  mala,  impiis  semper  bona  : 
vel  ut  tam  justis, quam  impiis  semper  mala  : 
vel  tam  justis,  quam  injustis  semper  bona  : 
vel  postremo,  ut  nullis  sive  justis  sive  impiis, 
aut  semper  bona  aut  semper  mala ;  sed  con¬ 
fusione  ac  promixtione  quadam,  et  justis 
modo  bona,  modo  mala, et  impiis  modo  bona, 
modo  mala  largiretur.  Ex  his  quinque  gene¬ 
ribus  sive  formis  gubernationis,  quamquam 
nulla  uriqua  poterat  videri  :  et  prima  non 
modo  non  iniqua,  sed  optima  et  justissima 
erat,  ut  videlicet  omnibus  justis  semper 
bona  :  omnibus  impiis  semper  mala  tribue¬ 
rentur,  eaque  utitur  Deus  (  ut  Gregorius 
Theologus  ostendit), in  omnem  aeternitatem, 
in  futuro  saeculo,  ubi  nulli  boni  non  semper 
beati;  nulli  mali  non  semper  miseri  et  infe¬ 
lices  erunt  :  tamen  postremam  tamquam 
aptissimam  praesenti  rerum  statui  Deus  ele¬ 
git,  ut  videlicet  bona  et  mala  ita  confunde¬ 
ret,  ut  neque  res  adversae,  neque  prosperae 
justos  aut  injustos,  satis  aperte  demonstra¬ 
rent.  «Quis  novit,»  inquit  in  eodem  loco 
Nazianzenus,  «  utrum  hic  propter  malitiam 
plectatur,  ille  vero  propter  virtutem  extol¬ 
latur,  et  non  potius  e  converso  hic  propter 
malitiam  exaltetur, quo  graviusetiam  cadat; 
illevero  propter  virtutem  tamquam  aurum 
in  camino  probetur  ?  Alius  igitur  in  his 
audax  sit  et  confidens,  seu  potius  nemo  sit. 
Ego  omnino  supplicium,  quod  hic  irrogatur, 
pravitatis  adseribere  non  audeo,  quemad¬ 
modum  nec  pietati  remissionem  malorum. 
Nam  est  quidem  nonnunquam  adversitas  im¬ 
proborum  et  prosperitas  bonorum,  at  non 
semper  nec  omnino.»  Hsec  ille.  Porro  hujus 
rei,  auditores,  ratio  est,  quod  status  praesens 
status  fidei  sit.  Nam  fide  justificamur,  ex 
fide  vivimus,  per  fidem  ambulamus,  fidei 
vero  status  hoc  exigit,  ut  ratio,  qua  regimur 
et  gubernamur,  neque  nimis  perspicua,  ne¬ 
que  nimis  obscura  sit ;  sed  medio  quodam 
modo  se  habeat, sicut  media  est  aurora  inter 
tenebras  noctis  et  lucem  meridiei.  Nam  si 
nimis  esset  clara,  non  indigeremus  fide  :  si 
nimis  obscura,  facile  perderemus  fidem. 

Prima  igitur  illa  ratio  gubernandi,  ut  om¬ 
nes  pii  semper  floreant ,  omnes  impii  in 
serumnis  et  calamitatibus  semper  versentur, 
nimis  aperta  et  perspicua  est,  atque  hoc 
tempore  idcirco  minus  idonea.  Siquidem 
impii,  si  ita  mundus  regeretur,  salutem  de¬ 
sperarent,  vel  solum  timore  pcense  atque  spe 

praemii  temporalis  Dei  legem  servarent.Deus 
vero  non  servorum,  sed  liberorum  Deus 
esse  vult,  neque  coactis  atque  invitis,  sed 
spontaneis  et  promptis  obsequiis  delectatur. 
Itaque  ut  intelligant  homines  bona  et  mala 
ista  temporalia,  non  esse  ultimum  praemium 
ac  pcenam  virtutum  ac  vitiorum  :  nec  sem- 
per  bonis  istis  caducis  consolatur  justos,  nec 
semper  contrariis  malis  castigat  et  punit 
injustos. 

Jam  vero  tres,  quae  sequuntur  formae  gu¬ 
bernandi,  secunda  tertia,  quarta  ac  secunda 
potissimum,  nimis  obscurant  providentiam 
Dei.  Quid  enim  si  perpetuo,  dum  bic  vivi¬ 
mus,  omnes  impios  laetos  atque  alacres  voli¬ 
tare,  omnes  probos  miseros  atque  afflictos 
lugere  videremus,  quam  gravis  esset  tenta- 
tio  infirmioribus?  In  quanto  periculo  versa¬ 
retur  fides?  Neque  enim  omnes  boni  conti¬ 
nuo  perfecti  esse  possunt,  atque  instar  Pauli 
et  Francisci  toti  mundo  crucifixi,  omnia 
tamquam  stercus  arbitrantur  propter  Chri¬ 
stum.  Si  modo  cum  aliquando  bonos  premi, 
improbos  exultare  cernimus  tot  audiuntur 
ubique  querimonise,  parumque  abest,  ne  ali¬ 
quando  dicant  :  Estne  Dominus  in  nobis ,  an 
non  ?  Et  illud  Prophetae  :  Ergo  sine  c<msa 
justificavi  cor  meum  et  lavavi  inter  innocentes 
manus  meas?  Quid  tunc  fieret?  quis  patien¬ 
tiam  conservaret,  quis  in  fide  perseveraret, 
si  semper  improbi  laeti  ac  felices  triumpha¬ 
rent?  Quae  cum  ita  sint,  recte  B.  Augustinus 
docet,  Deum,  quamquam  semper  multa  lar- 
'  gitur  hostibus,  quae  negat  filiis,  ut  fidem  et 
patientiam  nostram  exerceat ;  tamen  saepe 
etiam  aperte  impios  flagellare  et  praemiis 
afficere  pios,  ut  providentiam  suam  osten¬ 
dat  :  atque  ad  hunc  modum  fides  nec  a  ni¬ 
mia  luce  evacuetur,  nec  a  nimiis  tenebris 
extinguatur. 

Atque  haec  quidem  quaedam  generalis  est 
ratio  cur  saepe  improbis  bona  temporalia 
Deus  largiatur.  Veniamus  nunc,  si  placet, 
ad  alias  magis  proprias  et  particulares  ra¬ 
tiones. 

Quaeris,  car  homines  impii,  nefarii,  ho¬ 
stes  Dei  qui  mille  crucibus  digni  sunt,  tam 
lacile  ditescant,  floreant,  omnia,  vel  pene 
omnia  sua  negotia  pro  voto  perficiant? Petis, 
quo  pacto  cum  ejusmodi  tam  secundis  even¬ 
tibus  impiorum  cohaereat  providentia  et  gu¬ 
bernatio  Dei?  Respondeo  primum,  impios 
homines  multa  saepe  lucrari,  possidere  ac 
retinere  quae  Deus  illis  non  donavit,  sed  tan¬ 
tum  acquirere  atque  habere  permisit.  Num 


enim  existimas  ei,  qui  usuris  et  fraudibus 
dives  effectus  est,  Deum  opes,  illas  donas¬ 
se  ?  Num  injustus  est  Deus?  Num  sibi  con¬ 
trarius?  Nonne  ipse  usuras  et  fraudes  pro¬ 
hibet  ?  Non  igitur  ipse  divitias  impiis  donat, 
quamquam  habere  permittat. 

Cur  autem  id  permittat,  multae  sunt  cau¬ 
sae.  Prima,  quoniam  humanam  naturam  cum 
arbitrii  libertate  creavit,  et  sicut  peccatum 
non  tollit  naturam,  ita  nec  libertatem.  Ita¬ 
que  liberas,  voluntates  pro  sua  libertate 
agere  sinit;  quod  maxime  decet  providen¬ 
tiam  summi  et  sapientissimi  moderatoris. 

Altera  causa  est,  quam  etiam  B.  Augu¬ 
stinus  reddit  in  eodem  loco,  ut  illam  dul¬ 
cissimam  et  inexhaustam  misericordiam 
suam  ostendat,  cujus  amplissimus  sinus  nul¬ 
los  neque  bonos,  neque  malos  excludit,  ad 
cujus  imitationem  nos  provocat,  cum  ait: 
Diligite  inimicos  vestros ,  benefacite  his,  qui 
oderunt  vos ;  ut  sitis  flii  Patris  vestri ,  qui  in 
coelis  est,  qui  solem  suum  oriri  facit  super  bo¬ 
nos  et  malos  et  pluit  super  justos  et  injustos. 
Neque  solum  in  eo  Dei  misericordia  decla¬ 
ratur,  quod  bona  temporalia  inimicis  suis 
concedit  :  sed  etiam  quod  per  ea  bona  tam¬ 
quam  per  quaedam  munuscula,  eos  ad  con¬ 
versionem  et  poenitentiam  attrahere  atque 
allicere  studet.  Nam  profecto,  si  quicquam 
saperes,  apud  te  cogitare  deberes,  unde  mihi 
tantae  opes,  tanta  commoda,  tanta  affluen¬ 
tia  omnium  rerum  ?  Domus,  agri,  servi,  pe¬ 
cuniae  ?  Num  ea  mecumtuli,  cum  nascerer? 
At  nudus  natus  sum.  Num  illa  meo  ingenio 
comparavi  ?  At  multi  meliori  ingenio  prae¬ 
diti  adhuc  in  sua  inopia  remanent.  Quid  si 
ego  ex  patre  divite  natus  sum,  quis  me  de 
tali  parente  nasci  fecit  ?  Quam  multi  me  ju¬ 
stiores  et  meliores,  qui  quotidie  de  paupe¬ 
ribus  nascuntur  ?  Deus  igitur,  Deus  est,  qui 
me  sua  bonitate  et  benignitate  praevenit. 
Nolo  esse  ingratus  tantis  beneficiis,  volo 
deinceps  secundum  ejus  leges  vitam  meam 
instituere.  Sed  alio  modo  etiam  Deus  mise¬ 
ricordiam  suam  cum  peccatoribus  ostendit. 
Id  enim  efficit,  cum  eis  bona  ista  tempora¬ 
lia  habere  permittit,  ut  si  omnino  peccare 
volunt,  saltem  minus  peccent.  Quidam  enim 
reperiuntur,  qui  si  non  habeant,  unde  suae 
libidini  satisfaciunt,  mox  ad  maledicta  se 
convertunt,  vel  insidiantur,  furantur,  occi¬ 
dunt.  Quid  igitur  Deus  ?  Alligemus,  inquit, 
hunc  draconem,  projiciamus  in  os  ejus  hae- 
reditatem,  et  illas  pecunias,  licet  male  par¬ 
tas,  tamen  eum  habere  sinamus.  Quod  si 

cum  his  omnibus  ipsius  furor  non  quiescit, 
non  multum  oberit,  descendet  magis  pinguis 
ad  gehennam  et  suibus  illis  erit  similis,  qui  di¬ 
ligenter  nutriuntur,  ut  mactentur  pinguiores. 

Jam  tertia  causa  est,  ut  simul  cum  miseri¬ 
cordia  etiam  justitia  ostendatur.  Primum 
enim  nullus  est  tam  malus,  quin  aliquid  boni 
aliquando  faciat;  Deus  autem  omnium  bono¬ 
rum  remunerator  promptissimus  et  liberalis¬ 
simus  est.  Itaque  licet  posset  avaros  homines 
impedire,  ne  usuris  et  fraudibus  lucraren¬ 
tur,  sinit  tamen  eos  lucrari,  ut  mercedem 
suam  hic  recipiant  exigui  boni,  quod  forte 
gesserunt,  quandoquidem  post  hanc  vitam 
nihil  eos,  nisi  supplicia  manent,  itaque  D. 
Augustinus,  bonis  moribus  et  artibus  Roma¬ 
norum  eximiam  illam  gloriam  tam  excellen¬ 
tis  imperii,  tamquam  mercedem  quamdam  a 
Deo  redditam  esse  confirmat.  Ita  quoque 
propheta  Ezechiel  exercitui  Nabuchodonosor 
diripiendam  JSgyptum  traditam  fuisse  a  Deo 
docet  tamquam  stipendium  quoddam  quia 
pugnaverant  contra  Tyrum.  Deinde  ostendi¬ 
tur  etiam  in  eo  divina  justitia,  quod  saepe 
concedit  iratus,  quod  negaret  propitius.  Vi¬ 
det  Deus  aliquem  qui  unum  habet  Ecclesia¬ 
sticum  beneficium  et  posset  ex  eo  commode 
et  quiete  et  sancte  et  religiose  vivere  :  inte- 
rim  videt  eum  non  posse  quiescere,  frequen¬ 
tare  curiam,  assentari  praelatis  omnemque 
lapidem  movere, ut  adhuc  alterum,  ettertium 
obtineat.  Quid  igitur  Deus?  Tu,  inquit  ma¬ 
nibus  et  pedibus  quaeris  perditionem  tuam. 
Age  justitiam  ostendamus,  fiat  tibi  sicut  vis, 
sentias  tuo  malo,  qu  e  tu  quaeris  non  esse 
beneficia,  sed  supplicia.  Sinamus  eum  dor¬ 
sum  onerare  sacco  beneficiorum,  qui  eum 
deprimat  ac  demergat  in  gehennam.  Postre¬ 
mo  illo  etiam  modo  divina  justitia  declarat, 
quod  saipe  Drus  unum  impium  per  alterum 
punit.  Unus  malis  artibus  dives  evasit  ;  quid 
agit  justitia  et  providentia  Dei  ?  Permittit 
alium  venire,  qui  similibus  artibus  eum  spo¬ 
liat  omnibus,  quae  sibi  pepererat.  Sed  vide 
suavitatem  ac  dulcedinem  Dei,  qui  cum  ira¬ 
tus  fuerit misericordiie recordatur,  etiam  cum 
isto  rigore  justitiae  misericordi  e  lenitatem  ad¬ 
miscet.  Saepe  enim  facit  ut  qui  male  agendo 
peccati  turpitudinem  agnoscere  non  poterat, 
is  mala  patiendo  eam  agnoscat,  atque  inde  ad 
cor  per  poenitentiam  converta  ur.  Avarus 
quispiam  multo  tempore  a  pauperibus  usuras 
acceperat,  et  lucri  desiderio  excaecatus  nun¬ 
quam  turpitudinem  ejus  iniquitatis  videre 
potuerat :  deinde  justo  Dei  judicio,  ad  eam 
Tom. IX. 


inopiam  et  difficultatem  redigitur,  ut  pecu¬ 
nias  restituendas  cum  foe.nore  petere  ipse 
cogat  ir,  et  tum  demum  peccati  foeditatem  in 
a’ io  incipit  videre,  quam  in  se  videre  non 
poterat.  Tunc  incipit  cogitare  ac  dicere  : 
bone  Deus,  qurc  est  h;ec  iniquitas  tam  aper¬ 
ta,  ut  ego  recipiam  unum,  et  exigam  decem  ? 
H:cccine  est  charitas  Christianorum  ?  Itane 
proximi  in  Ecclesia  adjuvantur?  Cum  vero 
ad  seipsum  et  pr  eteritam  suam  vitam  oculos 
convertit  et  se  quoque  talem  fuisse  olim  re¬ 
cordatur,  tum  vero  et  seipsum,  et  plagas  ac 
foeditatem  suam  agnoscit.  (Juod  vero  de 
avaro  diximus,  idem  de  iracundo,  de  super¬ 
bo,  de  lascivo,  de  ebrioso  potest  ac  debet 
intelligi. 

Ouarta  et  postrema  ratio  est,  utilitas  ele¬ 
ctorum.  Nam  ut  B.  Augustinus  sapienter 
monet ,  praeterquam  quod  prosperitatibus 
impiorum  exercentur  et  probantur  electi  ; 
voluit  etiam  Deus  bona  haec  temporalia  bo¬ 
nis  et  malis  esse  communia,  ne  boni  ea  tam¬ 
quam  magna  Dei  munera  concupiscant. 
Videtur  enim  nobis  dicere  Deus  :  Adeone 
insipientes  estis,  ut  credatis  me  bona  ista 
temporalia, si  alicujus  momenti  essent,  tamen 
tam  impudic  s,  avaris,  ebriosis,  tyrannis, 
latronibus,  hostibus  meis  donaturum  fuisse? 
An  ego  sapiens  et  justus  non  sum  ?  Num  ego 
non  dixi  :  Nolite  projicere  margaritas  ante 
porcos  ?  (Juin  potius  intelligitis,  ista  peccato¬ 
ribus  tamquam  panem  et  aquam  mancipiis 
clari ,  vobis  autem  integram  haereditatem  in 
codis,  amplissima  regna  et  imperia  conser¬ 
vari.  Cur  igitur  tanto  studio  ista  quamtis  ? 
cur  ita  istis  in  hoc  itinere  vos  oneratis  ?  cur 
non  pauperes  conservos  vestros  in  exilio,  et 
collegas  futuros  in  regno  convocatis,  ac  dici¬ 
tis  •  Eia  fratres,  accipite  partem  oneris  no¬ 
stri,  nec  enim  ista  in  patria  ad  quam  imus, 
necessaria  erunt,  et  nos  levius  et  expeditius 
proficiscemur?  Habet:s  rationes,  cur  in  hoc 
saiculo  saepe  Deus  temporalia  bona  impiis 
largiatur. 

Verum  enim  vero,  auditores, quamquam  bo¬ 
na  et  mala  ista  exigua,  quae  praecipue  ad  cor¬ 
pus  pertinent,  Deus  confundere  aepermimere 
saepe  voluerit,  tamen  magna  et  vera  illa  nona 
vel  mala,qu  e  ad  spiritum  spectant, nurnquam 
miscet,  id  quod  utinam  hoc  tempore'a  multis 
intelligeretur.  (Juae  sunt,  quaeso  vos,  majora 
et  preestantiora  bona,  animi  an  corporis  ? 
carnis  an  spiritus  ?  Certe  animi,  certe  spiri¬ 
tus.  Nam  quemadmodum  oculi  sanitatem 
pluris  facimus,  quam  digiti,  quia  oculus  est 

39 


610 


CONCIO  IIT.  DE  TRIBULATIONE. 


digito  praestantior ;  et  sicut  si  mendicus  quis¬ 
piam  vehementer  verberetur,  nemo  se  op¬ 
ponit  ;  at  si  filius  regis  vel  leviter  tangatur, 
regnum  totum  commovetur,  quia  purpura 
regia  mirifice  splendet  in  oculis  hominum, 
panni  vero  mendicorum,  ut  sordes  contem¬ 
nuntur  :  ita  quoque  animi  bona,  ut  gratia, 
sapientia,  justitia,  charitas,  virtutes  eaeterae? 
dona  et  charismata  Spiritus  sancti  multo  sunt 
majora  et  praestantiora  corporis  bonis,  opi¬ 
bus,  voluptatibus,  robore,  pulchritudine,  sa¬ 
nitate.  Nam  et  animus  corpore  sine  ulla 
comparatione  est  excellentior  :  praeterea  sola 
animi  bona  hominem  bonum  et  divitem  et 
beatum  et  contentum  et  felicem  reddunt. 

Atque  haec  sunt  bona  vere  bona  quae ' 
etiam  in  hoc  mundo  non  dantur,  nisi  bo¬ 
nis.  Existat  hic  aliquis,  qualis  erat  san¬ 
ctus  Job  vel  Lazarus  ille  mendicus  qui  totus 
sit  a  planta  pedis  usque  ad  verticem  capitis 
aerumnis  et  calamitatibus  coopertus  ;  ingre¬ 
dere  animum  ejus  ,  reperies  eum  hilarem, 
tranquillum,  quietum,  plenum  pace,  chari- 
tate,  patientia,  gaudio  et  qui  in  doloribus 
invenerit  id,  quod  homines  improbi  quaerunt, 
et  nunquam  inveniunt  in  deliciis.  Non  legistis 
in  Actis  Apostolicis  de  Paulo  et  Sila,  qui  cum 
virgis  caesi  multas  plagas  accepissent,  ac 
deinde  coinpedibus  constricti  in  teterrimum 
carcerem  conjecti  fuissent,  media  nocte  psal¬ 
mos  et  hymnos  Domino  laetissime  decanta¬ 
bant  ?  Nec  mirum.  Ipse  enim  Apostolus  Pau¬ 
lus  in  tribulationibus  suis,  non  mendaciter 
dicere  solitus  erat :  Repletus  sum  consolatione , 
superabundo  gaudio  in  omni  tribulatione  no¬ 
stra.  Et :  Sicut  abundant  passiones  Christi  in 


nobis  ;  ita  et  per  Christi  abundat  consolatio 
nostra .  Existat  deinde  hic  alius,  qualis  erat 
epulo  ille  purpuratus,  vel  aliquis  Nero  aut 
Decius  aut  Maximinus,  qui  corporis  et  caete- 
ris  bonis  omnibus  abundet ;  ingredere  ani¬ 
mum  ejus,  reperies  eum  turpulentum,  in¬ 
quietum,  et  insatiabilem,  plenum  odio,  invi¬ 
dentia,  suspicionibus,  superbum  ,  elatum  : 
arrogantem ,  foetentem  denique  tamquam 
omnium  sordium  sentinam,  vel  quasi  sepul¬ 
crum  aliquod  dealbatum.  Ita  igitur  Deus 
animi  bona,  quae  vera  et  magna  sunt  bona, 
non  miscet  :  licet  permisceat  ea  quae  etiam 
ab  Ethnicis  fortunae  ludibria  appellata  sunt, 
quae  quasi  mutuo  hic-accipitur,  quae  velimus 
nolimus,  brevi  relinquenda  sunt,  et  quse  nec 
preemia,  nec  poenae  animorum  esse  possunt. 
Quomodo  enim  exiguo  poculo  Oceani  aqua 
tota  contineri  non  potest  ;  ita  gloria,  et  sup¬ 
plicia  animorum,  quse  sempiterna  esse  de¬ 
bent,  ad  paucorum  dierum  augustias,  quibus 
nunc  vivimus,  contrahi  non  possunt. 

Quse  cum  ita  sint ,  auditores,  fragilibus 
atque  instabilibus  bonis  contemptis,  eo  men¬ 
tem  atque  animum  dirigamus,  ubi  vera  et 
sempiterna  suntbona.  Quid  his  quadragesimse 
diebus,  quibus  in  itinere  sumus,  nobis  con¬ 
tingat,  sive  malum,  sive  bonum,  sive  tribu¬ 
latio,  sive  consolatio,  sive  pluvia,  sive  sereni¬ 
tas,  parum  certe  curare  debemus,  modo  se¬ 
curi  et  laeti,  conscientia  benefactorum  nos 
consolante  et  erigente,  ad  illam  aeternam  et 
beatam  domum  perveniamus,  ubi  vivitur  et 
regnatur  per  omnia  saecula  saeculorum. 
Arnen. 

SYNOPSIS 

Tractat  ista  concio  de  fructibus  tribulationis , 
quando  ea  in  bonam  terram  cadit ;  quos  ta¬ 
men  fructus  cognosci  in  altera  vita,  exemplo 
puerorum  sub  disciplina  viventium ,  declara¬ 
tur.  Explicatq  itaque  breviter  modo ,  quo  ex 
malo ,  qualis  est  tribulatio ,  aliquid  boni  fieri 
possit;  tres  fructus  tribulationis  in  bonam 
terram  cadentis  statuuntur ,  qui  sunt  purgare , 
illustrare,  perficere.  Ostenditur  autem  tribu¬ 
lationem  purgare  triplici  modo.  Primo  pec¬ 
cata  diluendo ,  ubi  etiam  gravitas  peccatorum, 
quae  tollit,  ob  oculos  ponitur.  Secundo ,  pur¬ 
gatorii  poenas  minuendo  ,  id  quod  simili,  so¬ 
ciorum  simul  hospitium  intrantium  dilucida¬ 
tur.  Tertio  prohibendo  ne  sordes  expurgata; 
denuo  contrahantur  ;  ubi  etiam  tres  omnium 
malorum  fontes  ex  epistola  Sancti  Joannis 
adstruuntur,  quos  tribulatio  omnes  obstruere 
solet ,  simul  et  ab  imminente  malo  praeservare : 
unde  ad  eam  tolerandam  aequo  animo  incita¬ 
mur. 

Pars  altera  duos  reliquos  prosequitur  propositos 
fructus  equorum  secundus  est  illustrare.  Hinc 
tribulatio  felli  Tobice ,  collyrio  Joannis,  et  so¬ 
litudini  Osee  aptissime  assimilatur.  Docetur 
tribulationem  illustrare,  ut  videamus  quatuor. 
i.  Quae  infra  nos  sunt,  qualia  sunt  infernus 
et  res  omnes  corporales ,  et  quomodo  hoc  fiat 
pulchra  amplificatione  interseritur.  2.  Quae 
supra  nos,  ut  est  Deus,  Angeli,  et  omnes  san¬ 
cti  quod  in  Ilebraeo  populo,  Ethnicis ,  et  ma¬ 
xime  in  Juliano  apostata  apparet.  3.  Quce 
circa  nos  sunt ,  ut  sunt  amici  et  familiares, 
ubi  tribulatio  scala;  Jacob,  et  torculari  com¬ 
paratur.  4.  Quce  sunt  in  nobis  ipsis,  quid  sci¬ 


licet  possimus  sine  Deo,  quid  item  cum  Deo. 
Tertius  fructus  est  perficere,  quo  loco  proba¬ 
tur  perfectionem  istam  in  charitate  consi¬ 
stere.  Tandem  Deus  ,  qui  nos  affligit,  fabris , 
nutricibus,  venatoribus  et  equitibus  congruen¬ 
ter  assimilatur,  ejusque  rei  causa  discutitur. 

Tribulationis  fructus,  auditores  optimi,  de 
quibus  hodierna  die,  adjuvante  Domino,  di¬ 
cturi  sumus,  usque  adeo  copia  et  nobilitate 
excellunt,  ut  ego  facile  mihi  ipse  persuadeam, 
eos  a  minime  prorsus  ad  plenum  intelligi 
posse,  donec  ad  illam  aeternam  et  beatam 
domum  ad  quam  nunc  per  ipsas  tribulatio¬ 
nes  tendimus,  perveniamus.  Etenim  simile 
aliquid  nobis  contingit,  quod  pueris  evenire 
solet  toto  illo  tempore,  quo  subjecti  censurae 
ac  ferulae  praeceptorum  ac  parentum  in  litte¬ 
rario  ludo  et  labore  versantur.  Certe  enim  si 
quaeras  a  pueris,  quid  ipsi  de  virgis  et  verbe¬ 
ribus  judicent,  dicent,  nihil  gravius  atque 
acerbius,  et  quod  ipsi  magis  oderunt  in  orbe 
reperiri.  Sed  propterea  de  exigua  illa  mole¬ 
stia,  tam  inique  sentiunt,  quod  nondum  cer¬ 
nant,  quam  pulchri,  et  quam  suaves  non 
modo  flores,  sed  etiam  fructus  sapientiae  et 
eruditionis,  de  illis  duris,  ut  videntur,  atque 
horridis  spinis  verberum  et  virgarum  orian¬ 
tur.  Itaque  postea  cum  ad  maturam  aetatem 
perveniunt,  et  nomine  doctrinae  ac  morum 
ubique  se  commendari  intelligunt,  et  ea  de 
causa  nihil  sibi,  neque  opes  ad  vitam,  neque 
honores  ad  dignitatem  conservandam  ac 
tuendam  unquam  posse  deesse  :  et  simul  vi¬ 
dent,  si  metus,  et  castigatio  parentis  et  ma¬ 
gistri  defuissent,  seneque  litteras,  neque  mo¬ 
res,  neque  educationem  habituros,  neque 
aliud,  quam  idiotas,  quam  rusticos,  forte 
etiam  quam  sicarios  et  latruneulos  futuros 


612 


CONGIO  IV.  DE  TRIBULATIONE. 


fuisse  ;  tunc  demum  ferulee  ac  virgee  utilita¬ 
tem  agoscun',  et  correctoribus  et  emenda¬ 
toribus  suis  magistris  et  parentibus  debitas 
gratias  justasque  referunt.  Sic  etiam  nos, 
auditores,  dum  in  laboribus  et  tribulationi¬ 
bus  quasi  in  ludo  litterario  versamur,  nihil 
novimus,  nisi  gemere  et  plorare  ;  at  cum  in 
coelo  tribulationis  finitis  in  libro  di  vinee  pro- 
videntiee  legemus,  si  modo  una,  modo  altera 
tribulatione  tamquam  ferula  quadam  casti¬ 
gari  non  essemus,  fuisse  nos  cum  impiis  ad 
eeterna  supplicia  descensuros  :  tum  certe 
pretium  intelligemus  tribulationum  :  Tunc 
implebitur  gaudio  os  nostrum ,  et  Ungua  nostra 
exultatione.  Tunc  securi  laetique  cantabi¬ 
mus  :  Laetati  sumus  pro  diebus ,  quibus  nos 
humiliasti  ;  annis ,  quibus  vidimus  mala. 
Transivimus  per  ignem  et  aquam ,  et  eduxisti 
nos  in  refrigerium.  Quamobrem  recte  Apo¬ 
stolus  Paulus  :  Omnis ,  inquit,  disciplina  in 
praesenti  quidem  non  videtur  esse  gaudii ,  sed 
moeroris  :  postea  vero  fimetum  pacatissimus 
exercitatis  per  eam  reddet  justitiae. 

Sed  quamquam  res  ita,  ut  diximus,  se 
habeat,  et  fructus  tribulationis  non  ante 
plane  cognoscere  poterimus,  quam  ad  vitam 
beatorum,  omnis  miseriae  et  tribulationis 
expertem,  pervenerimus  :  tamen  hic  etiam 
multum  refert,  diligenter  et  saepe  de  eis  lo¬ 
qui  et  cogitare,  ut  earum  suavitate  atque 
utilitate  confirmati,  neque  praesentibus  ca¬ 
lamitatibus  frangamur,  neque  futuras  ma¬ 
gnopere  metuamus,  et  ex  utrisque  in  vera 
pietate  et  religione  proficiamus. 

Aggrediar  igitur  ad  eos  fructus,  quos  in 
bona  terra,  hoc  est,  in  hominibus,  qui  ex  ea 
juvari  cupiunt,  tribulatio  parit,  diligenter 
explicandos  :  si  tamen  antea  breviter  expo¬ 
suero,  quemadmodum  intelligamus,  quod 
dicimus,  et  saepe  repetendum  nobis  erit,  tri¬ 
bulationem,  quae  per  se  nisi  mala  esse  non 
potest,  bonos  fructus  facere.  Exponit  istam 
loquendi  formulam  D.  Augustinus  lib.  xm 
Civit,  c.  h.  5  et  6  quibus  in  locis  docet,  mor¬ 
tem  et  miserias  in  hominibus  sanctis  bonos 
fructus  facere  ;  non  ita  et  jam  accipiendum, 
quasi  quod  erat  antea  malum,  postea  fiat 
bonum,  vel  tamquam  id,  quod  est  malum, 
sit  per  se  causa  boni  :  id  enim  fieri  non  po¬ 
test  :  sed  illud  ejusmodi  sententiis  significa¬ 
ri,  Deum  et  sanctos  homines,  occasione  mali 
utuntur  male  etiam  bono,  ita  bonos  uti  bene 
etiam  malo.  Aspicite  et  intuemini  sanctos 
Martyres,  num  illi  mortem,  extremum  ma¬ 
lorum,  in  maximum  et  excellentissimum  bo¬ 


num  non  convertebant  ?  At  num  propterea 
effides  illa  sanctissimorum  Martyrum  erat 
bona?  Nullo  pacto.  Sed  Deus  erat  bonus, 
qui  sua  potentia.  Martyres  erant  boni,  qui 
sua  patientia  illo  modo  utebantur  bene.  Sicut 
etiam  non  ideo  petra  est  dulcis  aut  saxum 
molle,  quia  Deus  sua  omnipotentia  educit 
Mei  de  petra  oleumque  de  saxo  durissimo. 

Quot  igitur  sunt  fructus  tribulationis,  cum 
forte  in  bonam  terram  cadit? Tres :  purgare, 
illustrare,  perficere  :  quse  sunt  tria  illa  hie- 
rarchica  opera,  quae  magnus  Dionysius  in 
libro  de  Eccles.  hierarchia  describit.  Incipia¬ 
mus  a  primo.  Quo  pacto  tribulatio  purgat  ? 
Tribus  modis.  Nam  et  sordes  peccatorum 
jam  contractas  eluit ;  et  poenas,  quae  sceleri¬ 
bus  debentur,  minuit  ;  et  ne  iterum  sordes 
contrahantur,  facit. 

Primus  igitur  et  praestantissimus  fructus 
tribulationis  est,  qui  eluat  sordes  peccato¬ 
rum.  Unde  hoc  habemus?  Ex  divinis  litteris. 
Sic  enim  legimus  :  Benedictum  est  nomen 
tuum  Deus  patrum  nostrorum ,  qui  cum  iratus 
fueris,  misericordiam  facis ,  et  in  tempore  tri¬ 
bulationis  peccata  dimittis  his,  qui  invocant  te. 
Et  in  libro  Ecclesiastici  :  Quoniam  pius  (in¬ 
quit  Spiritus  sanctus)  et  misericors  est  Deus , 
et  remittet  in  die  tribulationis  peccata.  Sed 
quomodo,  inquies?  qua  via  ?  quo  ordine  per 
tribulationes  Deus  peccata  remittit  ?  Dicam, 
auditores,  et  dicam  plan::  aperte,  ut  intelli- 
gatur.  Tribulatio  id  habet  proprium,  ut  ho¬ 
minem  revocet  et  reducat  ad  se,  sicut  contra 
prosperitas  eum  abducit  atque  avocat  procul 
a  se  :  non  secus  atque  in  ipsa  carne  fieri  vi¬ 
demus,  qui  cum  ab  aliquo  pungitur,  con¬ 
trahitur,  cum  bene  habet,  extenditur.  Audi 
sanctum  David  :  Conversus  sum ,  inquit. 
Quando  ?  In  aerumna  mea,  dum  configitur  spi¬ 
na.  Audi  Dominum,  quid  de  homine  illo  pro¬ 
digo  dicat,  qui  cum  divitiis  abundaret,  ab¬ 
ierat  in  regionem  longinquam,  et  cum  egere 
coepisset,  In  se  reversus,  dixit  :  Quanti  mer¬ 
cenarii  in  domo  patris  mei  abundant  panibus , 
ego  autem  hic  fame  pereo.  Surgam  et  ibo  ad 
patrem  meum ,  1 1  dicam  ei  :  Pater ,  peccavi  in 
coelum,  et  coram  te.  Veniamus  ad  praxim.  Vi¬ 
deas  adolescentem  nobilem,  divitem,  sanum, 
florentem,  nunquam  esse  domi  :  sed  hodie 
ad  venationem,  cras  ad  aucupium,  alio  die 
ad  convivia,  ad  potationes  ad  officinas  gla¬ 
diatorum,  ad  magistros  chorearum  ire  :  de¬ 
nique  sicut  corpore,  sic  etiam  animo  semper 
vagari,  ad  cor  nunquan  redire,  de  Deo,  de 
morte,  de  judicio  nunquam  cogitare.  Adve- 

niat  tribulatio,  incidat  in  gravem  morbum, 
vel  quod  facile  fieri  potest,  propter  aliquod 
scelus  rapiatur  ad  carcerem,  damnatur  ad 
mortem  ;  statim  incipiet  mores  mutare,  ad 
seipsum  reverti,  et  ubi  viderit  animam  suam 
totam  sordidam,  totam  foetentem ,  totam 
plagis  et  vulneribus  peccatorum  confectam, 
et  quod  si  ita  ex  hoc  mundo  exeat,  aeternam 
mortem  evadere  non  poterit :  tunc  demum 
totus  concussus  convertetur  ad  Deum,  et 
dicet:  Ad  Dominum ,  cum  tribularer ,  clamavi , 
et  exaudivit  me.  Miserere  mei  Deus  secundum 
magnam  misericordiam  tuam.  Tibi  soli  peccavi 
et  malum  coram  te  feci.  Neque,  eo  contentus 
Sacerdotem  advocabit,  crimen  confitebitur 
poenitentiam  recipiet,  et  eo  modo  tandem  ad 
gratiam  et  misericordiam  perveniet.  Dic  mi¬ 
hi,  sceleste,  quis  te  modo  cogit  confiteri,  nisi 
tormentum,  nisi  tribulatio  ?  eras  antea  tam 
superbus,  tam  arrogans,  tam  obstinatus,  et 
confiteri  nolebas  id,  quod  eras  :  tunc  si  quis 
dixisset,  non  esse  te  optimum  et  sapientissi- 
mum  omnium  hominum,  eum  tu  vivum  de¬ 
vorare  voluisses.  Quod  igitur  Deus  fecit  ? 
Quaestionibus  te  admovit,  misit  tortorem,  qui 
tormentis  a  te  confessionem  extorqueret.  Et 
qua  de  causa  extorqueret  ?  ut  confitentem 
ageret  in  crucem  ?  Minime  vero.  Non  est 
Deus  noster,  ut  praetores  mundi  :  illi  reum  si 
confiteatur,  occidunt,  si  neget,  absolvunt.  At 
contra  Deus,  si  confitearis,  absolvit  ;  si  ne¬ 
ges,  occidit.  0  suavissimum  etamantissimum 
nostri  generis  Deum,  qui  non  alia  de  causa 
nos  flagellat,  quam  ut  a  morte  peccatorum 
ad  veram  vitam  redire  nos  cogat  !  Itaque  ad 
hunc  modum  per  tribulationem  ad  veniam 
peccatorum,  et  misericordiam  pervenitur, 
quod  quidem  tantum  beneficium  est,  quan¬ 
tum  mens  humana  cogitando  assequi  non 
potest.  Quis  enim  unquam  sapiet,  quam 
grave  malum  sit  peccatum  ?  Quis  tibi  un¬ 
quam  explicabit,  quid  supplicii  merearis, 
cum  Deum  a  domo  tua,  anima  tua,  violenter 
expellis  ?  Si  horrendum  est  facinus,  a  servis 
proditoribus  regem  ab  ipsa  sua  regia  detur¬ 
bari  :  si  flagitium  atrocissimum,  sponsum  a 
sponsa  propter  adulteri  amorem  ejici  de 
thalamo  :  si  impietas  inaudita,  patrem  et 
matrem  propria  domo  a  filiis  excludi  ;  quo 
nomine  scelus  illud  appellabimus,  quo  tu 
tantulus  homuncio,  tu  unus  de  terrae  ver¬ 
miculis,  Deum,  cui  plus  multo,  quam  regi, 
quam  sponso,  quam  patri  et  matri  debes, 
de  domo  illa  expellis,  quam  ipse  suis  ma¬ 
nibus  fabricavit,  suo  sanguine  instauravit, 

suo  baptismate  consecravit  ?  Magnum  igitur 
est  pretium,  magna  utilitas  tribulationis, 
quae  a  scelere  tam  immani  atque  atroci  ani¬ 
mum  purgat. 

Quid  praeterea  tribulatio  facit?  minuit  cru¬ 
ciatum,  quem  post  hanc  vitam  in  purgatorio 
luere  deberemus.  Accipe  similitudinem.  Si 
duo  socii  tabernam  simul  ingrediantur,  et 
uterque  usque  ad  satietatem  comedat  et  bi¬ 
bat,  deinde  ad  vesperam,  cum  est  hora  sol¬ 
vendi,  alter  clam  inde  se  subducens,  deserat 
sodalem  suunq,  num  is,  qui  solus  manet,  to¬ 
tum  solvere  non  cogetur?  Cogetur  sane, 
etiam  si  pallium  in  taberna  relinquere  de¬ 
beret  :  sic  etiam,  auditores,  animus  et  cor¬ 
pus  socii  quidam  sunt,  simul  ingrediuntur 
tabernam  hujus  mundi,  simul  comedunt  et 
bibunt  :  et  quamquam  animus  superbiendo, 
corpus  luxuriando  peccant,  simul  tamen  de¬ 
bitum  peccatorum  contrahunt  :  verum  mor¬ 
tis  vespera  adveniente,  cum  jam  est  hora 
solvendi,  alter  sociorum,  corpus  videlicet, 
deserens  sodalem  suum,  atque  ab  eo  fugiens 
sub  terram  in  sepulcro  se  abscondit  :  porro 
animus  solus  rapitur  continuo  ad  carcerem, 
et  vincula  purgatorii,  ibique  severissime  ex¬ 
cipitur  et  flagellatur,  nec  ante  dimittitur 
quam  et  pro  se  et  pro  socio  usque  ad  ulti¬ 
mum  quadrantem  satisfecerit.  Ne  igitur  no¬ 
bis  id  contingat,  quid  facit  Deus  ?  Tribula¬ 
tionem  aliquam  permittit  super  nos  venire 
quas  corpus  cogat,  et  jam  si  nolit,  solvere 
partem  suam,  antequam  ab  animo  per  mor¬ 
tem  separetur.  Quod  vero  Deus  ita  cogat, 
magnum  beneficium.  Nam  omnino  debita 
so  venda  sunt.  Non  est  quod  quisquam  se 
decipiat.  Sordes  multas  contraxisti  ?  Purgari 
debes.  Comedisti  et  bibisti  ?  Solvere  debes. 
Cum  delectatione  peccasti  ?  Cum  dolore 
puniri  debes.  Quod  si  hic,  dum  vivis,  neque 
tribulationes  oblatas  a  Deo  libenter  admittis, 
neque  per  te  castigationem  ullam,  ac  prae¬ 
sertim  jejuniorum  et  eleemosynarum  assu¬ 
mis,  nihil  dubites  in  purgatorio  omnem  poe¬ 
nam,  quam  debes,  exactissime  te  persolutu¬ 
rum.  Cur  enim  putas  pauca  ante  diem  ultimi 
judicii  futuram  magnam  illam  tribulationem, 
quam  Dominus  tanto  ante  prajdixit,  qualis 
non  fuit  ab  initio  mundi  neque  postea  erit, 
nisi  ut  exponit  D.  Irenseus,  ut  omnes  electi, 
qui  tunc  in  vivis  erunt,  perfecte  purgati, 
statim  post  judicium  ad  Coelum  evolare  pos¬ 
sint  ?  Neque  enim  post  eum  diem  amplius 
erit,  vel  tempus  vel  locus  purgatorii.  Quare 
cum  evadere  non  possis,  quin  solvas  alicubi, 

quanto  melius  atque  utilius  tibi  est,  ut  caro 
partem  suam  hic  solvat,  quam  ut  in  purga¬ 
torio  summa  tota  exigatur  ab  anima  ?  Prae¬ 
sertim  cum  sine  ulla  comparatione  mitius  ac 
remissius  cum  debitoribus  agatur  in  hoc  sae¬ 
culo,  quam  in  futuro.  Sicut  enim  nostri  mer¬ 
catores  multo  vilius  merces  suas  vendunt,  si 
prompta  et  parata  pecunia  numeretur,  quam 
si  in  longum  tempus  solutio  differatur  :  ita 
quoque  et  Deus  multo  clementius  agit,  si 
hic,  dum  vivimus,  alacriter  patiendo  satis¬ 
facere  velis,  quam  si  post  obitum  in  futurum 
saeculum  differas  solutionem. 

Sed  jam  tertium  modum  et  postremum 
videamus,  quo  tribulatio  purgat.  Quid  igitur 
est  tribulatio  ?  Pharmacum  saluberrimum, 
quod  praiservat  a  malo  peccati.  Nam  qui 
rebus  omnibus  abundant,  qui  semper  fruun- 
tur  pace,  qui  nihil  molestiarum  habent,  totos 
se  desidise  atque  otio  dedunt  :  Multam  vero 
malitiam  docuit  otiositas ,  inquit  Ecclesiasti¬ 
cus.  Et  Moyses  :  Incrassatus  est  dilectus ,  et 
recalcitravit;  Incrassatus,  impinguatus ,  dilata¬ 
tus,  dereliquit  Deum  factorem  suum  et  reces¬ 
sit  a  Deo  salutari  suo.  Et  propheta  Ezechiel : 
Ecce  haec  fuit  iniquitas  Sodomae,  superbia, 
saturitas  panis  et  abundantia  et  otium  ipsius 
et  filiorum  ejus.  Hinc  in  libro  Judicum  aper¬ 
te  legis,  nunquam  voluisse  Deum  Chana- 
neos  omnino  deleri,  ne  si  filiis  Israel  bella 
Ethnicorum  deessent,  otio  diffluere  atque  ad 
omnia  vitia  declinare  inciperent.  Dubitabant 
olim  Romani,  num  expediret  delere  Cartha¬ 
ginem  ?  Scipio  Nasica,  qui  unus  ex  senatu 
optimus  judicatus  erat,  contendebat  non  ex¬ 
pedire,  ne  terrore  illius  semulse  civitatis  su¬ 
blato  juventus  Romana  nimis  pinguis,  nimis 
secura  atque  otiosa  fleret  :  et  inde  innumera 
flagitia  atque  scelera  in  urbem  irruerent, 
quse  plus  Romano  imperio,  quam  omnia  ex¬ 
terna  bella  nocerent.  Nec  eum  sententia 
fefellit,  reipsa  probatum  est,  quam  verum 
diceret.  Nam  cum  senatus  (utB.  Augustinus 
notat)  Catonis  potius,  qui  contrarium  sua¬ 
debat,  quam  Scipionis  sequi  voluisset  consi¬ 
lium,  deleta  Carthagine,  magno  terrore  urbis 
Romanse  depulso  atque  extincto,  tanta  de 
rebus  prosperis  orta  mala  subsecuta  sunt, 
tam  atrocia  bella  intestina  ,  tam  seevse 
cruentaeque  seditiones,  tantus  proscriptio¬ 
num  ac  rapinarum  furor,  ut  Romani  plura 
et  crudeliora  paterentur  a  civibus  quam 
unquam  metuere  potuissent  ab  hostibus. 
Quid  igitur  tribulatio  facit  ?  Continet  homi¬ 
nes  in  officio ,  excitat  homines  torpentes, 


occupat  vigilantes,  excludit  otium,  luxuriam, 
desidiam,  securitatem. 

At  quomodo  id  facit  ?  Nempe  cohibendo 
ac  debilitando  belluam  istam  immanem, 
quam  intus  habemus,  quse  dicitur  concupi¬ 
scentia,  quae  mater  est  omnium  flagitiorum, 
et  quasi  hydra  qusedam  trium  capitum  vel 
alter  cerberus  infernalis.  Quse  sunt  tria  illa 
capita  ?  Apostolus  Joannes  in  sua  epistola 
nos  docebit  :  Omne,  quod  est  in  mundo,  in¬ 
quit,  concupiscentia  carnis  est,  aut  concupi¬ 
scentia  oculorum,  aut  superbia  vitae.  Ista  tria 
sunt  capita,  tres  radices,  tres  fontes  vitio¬ 
rum.  A  concupiscentia  carnis  oriuntur  cra- 
pulee.  ebrietates,  fornicationes,  adulteria,  et 
his  similia.  A  concupiscentia  oculorum,  quse 
alio  nomine  dicuntur  avaritia,  nascuntur 
furta,  rapinse,  usurse,  lites,  contentiones,  et 
ille  amor  immoderatus  semper  conjungendi 
domos  ad  domos,  agros  ad  agros,  beneficia 
ad  beneficia,  pecunias  ad  pecunias.  A  su¬ 
perbia  vitse  existit  ambitio,  simonia,  con¬ 
vicia,  contumelia  ,  homicidia  ,  certaminia 
singularia,  multitudo  equorum  et  servorum, 
denique  pompse  et  vanitates  innumerae.  Ad¬ 
versus  hanc  hydram  et  cerberum  istum  mit¬ 
tit  Deus  tribulationes  :  contra  carnis  concu¬ 
piscentiam  segritudines  :  contra  conseupi- 
scentiam  oculorum ,  paupertatem  :  co'ntra 
superbiam  vitse,  notas  ignominise  sempiter¬ 
nas.  Ita  sapientissimus  et  nostri  amantissi- 
mus  Deus  pugnat  pro  nobis  contra  inimicum 
nostrum,  quem  nos  domare  et  coercere  num- 
quam  possemus.  Disce  igitur,  o  homo,  disce 
aliquando  bonitatem  et  Dei  sapientiam.  Tu 
dicis  :  Ego  nemini  sum  molestus,  studeo  re¬ 
bus  meis,  adjuvo  cseteros  quantum  possum, 
nihil  ago  mali  :  Cur  ergo  tribulationibus 
flagellor  ?  cur  mihi  invertitur  domus  ?  diri¬ 
piuntur  fortunse  ?  dissipantur  liberi  ?  Cur 
ego  modo  capitis,  modo  stomachi,  modo 
dentium  dolorem  patior  ?  Nimirum,  quia 
praeservari  debes  a  morbo  peccati.  Diligit  te 
Dominus  Deus  tuus,  et  quia  videt  in  te,  licet 
bona3  sis  voluntatis,  adhuc  tamen  hydram 
concupiscentiae  vivere,  eam  tribulationibus 
domare  ac  debilitare  cupit.  Numquid  tu 
melior  Apostolo  Paulo  ?  At  ille  vir  tantus, 
tam  intimus  amicus  Dei,  nonne  alicubi  ait  : 
Scio  quod  non  habitat  in  me,  hoc  est,  in  carne 
mea,  bonum  ?  Agnoscebat  videlicet  hydram, 
agnoscebat  cerberum  tricipitem  intus  in  pe¬ 
ctore  semper  mordentem  et  latrantem,  et 
idcirco  non  contentus  tribulationibus,  quas 
patiebatur  ab  aliis,  ipse  etiam  carnem  suam 

affligebat  :  Ego ,  inquit,  castigo  corpus  meum 
et  in  servitutem  redigo ,  ne  forte  cum  aliis  prae¬ 
dicaverim,  ipse  reprobus  efficiar. 

Cum  igitur  omnes  post  Adse  peccatum 
aegroti  simus,  morbo  isto  concupiscentiae 
omnes  laboremus,  cur  molestum  nobis  esse 
debet,  si  medicus  noster,  Deus,  tamquam 
aegrotos,  non  tamquam  sanos  in  hoc  mundo, 
nos  gubernat,  et  pro  morbi  varietate  varia 
pharmaca  tribulationum  sumere  nos  jubet  ? 
Certe  ut  Magnus  Basilius  ait  :  «  Nemo  medi¬ 
cum  corporis  sui  unquam  reprehendit,  quod 
venam  secuerit  vel  carnem  adusserit,  vel 
inediam  instituerit  vel  amaram  potionem 
sumere  praeceperit  ;  sed  laudavit  potius 
tamquam  doctum  et  sapientem,  et  gratias 
egit  ac  pecunias  obtulit  :  quia  satis  intelli- 
gunt  omnes,  medicum  non  cum  aegroto  sed 
cum  morbo  pro  aegroto  bellum  gerere.  » 
Ad  eumdem  igitur  modum,  auditores,  et  nos, 
si  sapimus,  agemus  cum  Domino  Deo  nostro, 
qui  est  medicus  animorum  longe  optimus  et 
doctissimus,  et  non  cum  homine,  sed  cum 
peccato  suis  tribulationibus  pugnat  :  non 
solum  ejus  providentiam  non  arguemus,  sed 
etiam  ei  gratias  debitas  agemus.  Nec  tantum 
de  ipso  medico  non  conqueremur,  sed  neque 
de  instrumentis,  quibus  ad  salutem  nostram 
uti  voluit.  Nunquam  prudentes  aegros  dicere 
audimus,  medicus  placet,  sed  ferrum,  quo 
utitur,  non  placet.  Quis  enim  melius  novit, 
quo  instrumento  sit  utendum,  quam  ipse 
medicus,  qui  ullo  uti  debet  ?  Quare  nos  quo¬ 
que,  si  Deus  nobis  medicus  placet,  ut  placere 
debet,  si  medendi  artem,  qua  utitur,  non 
possumus  non  probare,  etiam  de  instrumen¬ 
tis,  de  hominibus,  quibus  nos  tribulat,  con¬ 
queri  non  debemus,  ne  Deum  docere  atque 
instruere,  quae  summa  est  insania,  velle  vi¬ 
deamur. 

SECUNDA  PARS. 

Quemadmodum  tribulatio  hominem  pur¬ 
get,  qui  erat  primus  ejus  fructus,  cum  forte 
in  bonam  terram  cadit,  hactenus  exposui¬ 
mus  :  sequitur,  ut  alios  duos  fructus  perse¬ 
quar,  qui  ad  illustrationem  et  perfectionem 
pertinent. 

Ac  primum  quidem,  ut  ab  illustratione 
incipiamus,  tribulatio  mihi  persimilis  esse 
videtur  felli,  quo  Tobiae  oculos  ab  Angelo 
Raphaele  curatos  esse  novimus.  Poterat  enim 
Angelus  sanctus  multis  aliis  rebus,  vel  etiam 
sine  ullis  rebus  tamquam  minister  Omnipo¬ 


tentis  Dei, Tobise  oculos  restituere  :  sed  voluit 
felle,  quod  est  amarissimum,  et  felle  piscis, 
qui  salsum  elementum  incolit,  id  facere,  ut 
nobis  fructum  atque  utilitatem  tribulationis 
ostenderet  ,  quae  quamvis  salsa,  quamvis 
amara,  quamvis  in  mari  turbulento  hujus 
saeculi  oriatur,  tamen  si  reote  utamur,  non 
parum  luminis  internis  oculis  afferre  potest. 
Aptissime  quoque  in  Apocalypsi  eadem  tri¬ 
bulatio  collyrio  comparari  mihi  videtur. 
Collyrio ,  inquit  Dominus,  inunge  oculos  tuo$9 
ut  videas  :  ego  quos  amo ,  arguo  et  castigo. 
Collyrium  enim  ex  pulveribus  quibusdam 
efficitur,  qui  rodunt  et  consumunt  pravos 
humores  qui  in  oculis  interdum  existire  so¬ 
lent.  Tribulatio  autem  simili  quodam  modo 
inanes  non  humores,  sed  amores  atque  affe¬ 
ctus  rodit,  qui  mirum  in  modum  oculos 
mentis  impediunt,  ne  rectum  et  bonum  vi¬ 
dere,  ac  judicare  possint.  Homines  enim, 
quod  etiam  philosophus  vidit  et  docuit,  ut 
affecti  sunt  ipsi,  ita  plerumque  de  rebus  judi¬ 
cant.  Quid  ergo  Dominus  ait  ?  Tu,  inquit, 
non  bene  vides,  pravos  humores  habes  in 
oculis,  sine  adhiberi  tibi  collyrium  tribula¬ 
tionis,  ut  videas.  Ac  ne  forte  dubitares,  eum 
de  tribulationis  medicamento  loqui,  statim 
subjungit  :  Ego  enim ,  quos  amo ,  arguo  et 
castigo.  Postremo,  tribulatio  terra  illa  de- 
sferta  et  solitudo  est,  de  qua  loquitur  Domi¬ 
nus  per  Osee  :  Ecce  ego  ducam  eam  in  soli¬ 
tudinem  et  loquar  ad  cor  ejus.  Quae  est  haec 
solitudo,  nisi  tribulatio  ?  Siquidem 

«  Tempore  felici  multi  numerantur  amici  :  > 

si  divitiis  et  honoribus  affluas,  turba  soda¬ 
lium  et  adulatorum,  numquam  te  relinquit  : 
et  Deus  quidam  vellet  tibi  de  negotio  salutis 
tuse  aliquid  loqui,  sed  audientiam  obtinere 
non  potest.  Quid  igitur  agit  ?  Deponit  po¬ 
tentes  de  sede,  de  divite  pauperem,  de  claro 
obscurum  facit  :  ita  recedentibus  falsis  ami¬ 
cis  derelinqueris  solus,  ita  cultor  atque  ha¬ 
bitator  efficeris  solitudinis,  et  tum  venit 
Deus  et  loquitur  ad  cor  tuum,  et  luce  sa- 
pientise  suse  interiores  oculos  tuos  totos 
illustrat. 

Sed  quid  illud  est,  quod  tribulatio  videre 
facit?  Non  est  unum -aliquid,  sed  multa 
et  varia  :  nimirum  ea,  quae  sunt  infra  te, 
quee  supra  te,  quse  circum  te,  atque  ad  ulti- 
•mum  etiam  teipsum.  Magna  sane  lux,  magna 
eruditio ,  quam  domina  magistra  nostra 
tribulatio  affert. 

Quse  sunt  ea,  qufe  jacent  infra  nos  ?  Pri¬ 
mum  inferi,  deinde  res  omnes  corporales. 
Nos  enim,  qui  animo  et  corpore  praediti  su¬ 
mus  quasi  medium  locum  incolimus,  inter 
corporum  et  spirituum  regiones,  et  omnia 
corpora  cernimus  infra  nos,  omnes  spiritus 
supra  nos.  Atque  inferos  quidem  ex  tribula¬ 
tione  facile  cognoscimus  :  nam  cum  aliquo 
dentium  vel  capitis  stomachi  dolore  labora¬ 
mus,  tunc  dicimus  :  Si  tantulus  dolor  it  i  cru¬ 
ciat,  quid  faciet  ignis  gehenna.*  ?  si  modo 
una  tantum  parle  corporis  dolemus,  et  brevi 
sanitatem  speramus  et  tot  remedia,  tot  sola- 
tia,  tot  consolatores  habemus,  et  tamen  vix 
dolorem  toleramus,  quid  erit  apud  inferos 
toto  corpore,  et  animo  torqueri,  et  finem 
nullum  exspectare,  et  nullum  remedium,  nul¬ 
lum  solatium,  nullum  consolatorem  habere  ? 
Vere  igitur  clamat  Isaias  :  Quis  poterit  ha¬ 
bitare  de  vobis  cum  igne  devorant ;  ?  Aut  quis 
habitabit  ex  vobis  cum  ardoribus  sempiternis  ? 

Verum  non  inferos  solum,  sed  etiam  res 
corporeas  tribulatio  cognoscere  facit.  Siqui¬ 
dem  in  cognitione  et  aestimatione  corpora¬ 
lium  rerum  duobus  contrariis  modis  decipi¬ 
mur.  Quidam  res  istas  corporeas,  et  opes,  ut 
sanitatem,  cum  habent,  non  pane  cogno¬ 
scunt,  neque  tanti  ficiunt,  quanti  deberent, 
nec  unquam  cogitant  unde  esead  nos  veni  tnt, 
quis  eas  conservare  et  augere,  imminuerte 
etiam  et  auferre  possit  :  atque  idc  reo  neque 
Deo  gratias  agunt,  et  facile  pecunias  suas 
profundunt,  facilius  etiam  nimis  comeden¬ 
do,  nimis  bibendo,  nimis  ludendo,  variorum 
morborum  periculo  se  exponunt  :  at  cum 
tribulatio  adest,  cum  inopia  premi  incipiunt, 
tunc  discunt,  quam  pulchra  virtus  sit  parci¬ 
monia  :  et  cum  aliquo  morbo  laborant,  tunc 
dicunt :  0  quam  suave  et  dulce  est  bene  va¬ 
lere  ?  0  quam  praeclarum  Dei  donum  est 
sanitas  !  0  qui  fruuntur  tam  excellenti  bono, 
quanto  jure  agere  gratias  Deo  auctori  debe¬ 
rent?  Atque  idem  de  pace,  de  fortunis,  de 
aliis  rebus  generis  ejusdem  dictum  esse  : 
intelligatur.  Omnia  enim  melius  ab  entia, 
quam  praesentia  cognoscuntur  atque  aesti¬ 
mantur.  Quidam  alii  suut,  qui  ad  alterum 
extremum  declinantes,  multo  pluris  ista  fa¬ 
ciunt,  quam  revera  facienda  sint.  Nam  cum 
sint  fragilia  et  caduca,  et  sine  ullo  dubio 
casura  et  peritura,  tamen  non  minus  eis 
adhaerent,  quam  si  forent  sempiter  :a  :  non 
minus  eis  serviunt,  quam  si  dii  quidam  vel* 
idola  essent.  Quocb  ea  non  immerito  Aposto¬ 
lus  avaritiam  idolorum  servitutem  nomina¬ 


vit  :  et  de  quibusdam  ait  :  Quorum  Deus 
venter  est.  quorum  finis  interitus ,  et  gloria  in 
confusione  ipsorum ,  qui  terrena  xapiunt.  At 
cum  adest  magistra  tribulatio,  et  il  i  omnia, 
qu;e  magno  labore  et  sudore  multis  annis 
sibi  comparaverant,  aliquando  in  puncto 
temporis  amittunt,  tum  dicunt  :  0  quam 
eramus  nos  insipientes,  qui  vanitatem  non 
credebamus  esse  vanitatem,  et  res  caducas 
nunquam  casuras,  res  fragiles  nunquam 
fi  angendas  :  nunc  intelligimus,  non  aurum 
esse  omne  quod  lucet,  neque  tanti  ista 
temporalia  aestimanda,  quanti  venduntur 
atque  emuntur  in  nundinis  stultorum.  Prae¬ 
clare  sane,  auditores,  Gregorius  Theolo¬ 
gus  ;  «  Nihil,  inquit,  in  rebus  humanis  sta¬ 
bile  est,  nihil  quod  in  eodem  statu  semper 
maneat  :  sed  circulus  quidam  res  nostras 
circumrotat,  et  varias  ssepe  fert  mutationes, 
nonnunquam  in  die  uno,  frequenter  in  hora  : 
ac  ventis  potius  credendum  est  instabilibus 
nec  non  vestigiis  navis  per  mare  curentis, 
noctiumque  somnis  fallacibus,  et  iis  quoque, 
quae  pueri  ludentes  in  arena  fingunt,  quam 
prosperitati  humai.se.  »  Haec  ille.  At  quo¬ 
tus  quisque  est  qui  ista  in  prosperitate 
noverit,  et  e  contra  quotus  quisque  est,  qui 
ista  in  tribulatione  non  noverit  ?  Novi  ego 
viros  clarissimos,  opulentissimos,  florentissi- 
mosque  infra  paucos  menses  exutos  honori¬ 
bus,  spoliatos  facultatibus,  in  vincula  conje¬ 
ctos,  et  tandem  cum  ignominia  ultimo  sup¬ 
plicio  affectos,  qui  tamen  adeo  multum  ex 
tribulatione  profecerunt,  ita  mundum  et  ejus 
inanissimas  et  mendacissimas  voluptates 
contemnere  didicerunt,  ita  sancte,  ita  pie, 
ita  religiose  diem  extremum  clauserunt,  ut 
admirabile  esset.  Tanta  igitur,  auditores, 
est  utilitas  tribulationis. 

Sed  quid  praeterea  tribulatio  videre  facit? 
Id  quod  est  supra  nos,  nempe  Deum,  Ange¬ 
los  sanctos,  qui  simul  vivunt  cum  Deo  et 
regnant.  Nam  tempore  prosperitatis  facile 
Deum  et  sanctos  obliviscimur  :  at  cum  tri¬ 
bulatio  a  iqua  forte  ingruerit,  si  in  mari 
vento  saeviente  jactamur,  vel  hostes  a  tergo 
insequentes  videamus,  si  fulmina  cadere  de 
cado,  si  terram  sub  pedibus  concuti,  si  ar¬ 
cere,  si  ruere  domum,  tunc  invocatur  Deus, 
tunc  sanctorum  agnoscitur  patrocinium, 
tunc  breves  sunt  litaniae,  nullus  sanctorum 
negligitur,  evolvitur  calendarium  totum.  De 
pupulo  Hebraeorum  legimus  in  Exodo,  nec 
non  in  libris  Judicum  et  Regum  tempore 
pacis  et  prosperitatis  saepe  vel  aureos  vitulos 

vel  Baalim  et  Astaroth,  vel  alia  gentium 
idola  pro  Deo  adorasse  :  tempore  vero  tri¬ 
bulationis  semper  idolis  contemptis  ad  unius 
veri  Dei  numen  confugisse.  Hinc  enim  sunt 
illae  voces  sancti  David  :  Imple  faciet  eorum 
ignom/ma,  et  quaerent  nomen  tuum,  domine. 
Et  rursum  :  Cum  occuleret  eos ,  quaerebant 
eum,  et  revertebantur ,  et  diluculo  veniebant  ad 
eum.  Scribit  quoque  Lactantius,  ipsos  idolo- 
latrasqui  tempore  prosperitatis  alacres  cur¬ 
runt  ad  simulacra,  iis  libant ,  iis  sacrificant, 
ea  coronant,  tempore  tribulationis  non  Jo¬ 
vem  aut  Martem,  non  idola  ulla  invocare, 
sed  oculos  ac  manus  ad  ccelum  tollere,  unum 
Deum  obtestari,  atque  ab  ejus  divino  atque 
unico  munere  misericordiam  et  veniam  im¬ 
plorare.  At  ubi  relinquimus  impium  illum 
apostatam,  Christique  hostem  atrocissimum 
Julianum?  enim,  ut  Gregorius  Theolo-.es 
scribit,  cum  aliquando  in  adytum  multis 
inaccessum  et  horrendum  cum  suis  necro- 
manticis  deemones  consulturus  descendisset, 
et  jam  sonitus  quosdam  insuetos  audiret,  nec 
non  teterrimos  odores  sentiret  ac  ignea 
quscdam  spectra  et  phantasmata  videret,  re 
inexpectata  vehementer  perculsus,  subito  ad 
signum  crucis,  Christianorum  clypeum,  con¬ 
fugit,  et  eum  sibi  adjutorem  fecit,  quem 
persequebatur.  Praevaluit  signum  crucis, 
evanescunt  spectra,  Daemones  superantur, 
solvuntur  timores.  Quid  inde  ?  Ut  se  Julia¬ 
nus  collegit,  rursum  animatur,  rursum  Dae¬ 
mones  advocantur:  sed  iterum  etiam  redeunt 
spectra,  iterum  timores,  denuoque  signum 
repetitur,  denuo  Daemones  compescuntur. 
Ita  igitur,  auditores,  illustrat  tribulatio,  ut 
etiam  caecos,  etiam  ethnicos,  etiam  idolola- 
tras,  etiam  Dei  juratos  hostes,  etiam  homines 
profligatissimos  sursum  aspicere,  et  verum 
ac  solum  Dei  nostri  numen  agnoscere  faciat. 

Veniamus  ad  ea,  quae  circa  nos  sunt,  ad 
homines  videlicet  caeteros ,  ad  fratres ,  ad 
proximos  nostros  :  num  tribulatio  docet  ani¬ 
mos  veros  a  falsis,  homines  probos  ab  im¬ 
probis  separare  ?  Et  quidem  optime  et  facil¬ 
lime.  Pulchre  enim  Tertullianus  tribulatio¬ 
nem  comparat  paleae,  quae  in  area  purgat 
frumenta.  Quando  prospe 'itate  frueris,  et 
tamquam  in  area  quietus  jaces  multae  pa¬ 
leae  amicorum  tibi  adhaereat,  multi  gnatones 
se  tibi  adjungunt.  At  si  paleae  tribulationis 
te  agitare,  et  sursum  projicere  ac  jactare  in¬ 
cipiat,  statim  paleae  recedunt,  et  tu  solus  in 
aream  redis.  Neque  solum  tribulatione  do¬ 
cente  amicos  tuos  falsos  a  veris  cognoscis, 


sed  etiam  amicos  Dei  falsos  a  veris  discer¬ 
nis.  Nam  ut  idem  eodem  loco  docet  Tertul¬ 
lianus,  persimilis  est  tribulatio  scalae,  quam 
vidit  patriarcha  Jacob,  per  quam  Angeli 
quidam  ascendebant  quidam  descendebant. 
Sic  enim  et  in  tribulatione  veri  Dei  serVi  sem¬ 
per  magis  ac  magis  per  patientiam  ad  Deum 
ascendunt :  amici  vero  mundi,  qui  pati  non 
didicerunt,  scmpermagis  ac  magis  ad  interos 
per  impatientiam  suam  descendunt.  Nec  dis¬ 
similis  est  tribulatio  torculari,  in  quo  oleum 
secernitur  ab  amurca,  et  tornaci,  in  qua  au¬ 
rum  et  plumbum  et  caetera  metalla,  qualia 
sunt,  apparent,  ut  B.  Augustinus  eleganter 
docet. 

Sed  quid  postremo  tribulatio  videre  facit? 
Tcipsum  :  quid  sis,  quid  valeas,  quid  possis 
per  te,  quid  possis  cum  Deo.  Quid  homo  per 
seipsum  potest  ?  Nihil.  Non  sumus  sufficien¬ 
tes  cogitare  aliquid  ex  nobis ,  tamquam  ex  no¬ 
bis ,  inquii  Apostolus.  Quid  potest  cum  Deo? 
Omnia.  Omnia  possum ,  inquit  idem  doctor, 
in  eo,  qui  me  confortat .  At  hoc  totum  nun¬ 
quam  melius,  quam  in  tribulatione  cogno¬ 
scimus.  Nam  saepe  multa  putamus  nos  posse : 
proponimus,  promittimus,  vovemus  jejunia, 
peregrinationes,  opera  ceetera  :  verum  ad 
primam  tentationem  prosternimur,  et  ve¬ 
niente  jubilaeo  opertet  statim  vota  commu¬ 
tari.  Recte  igitur  S.  Jeremias:  Ego ,  inquit, 
vir  videns  paupertatem  meam  in  virga  indig¬ 
nationis  ejus.  Tempore  tribulationis  ino¬ 
piam  nostram,  pulverem  nostrum,  nihilum 
nostrum  agnoscimus  :  e  contra  quoque  ante¬ 
quam  tribulatio  adsit,  aliquando  trepidamus, 
animum  despondemus,  nihil  ferre  nos  posse 
putamus,  et  tamen  in  ipsa  tribulatione,  Do¬ 
mino  adjuvante,  ita  nos  gerimus,  ut  nos  ipsi 
miremur,  tam  facile  nos  ferre  ea,  quae  ante 
gravissima  atque  intolerabilia  videbantur. 
Itaque  et  nihil  per  nos  possumus,  et  omnia 
possumus  cum  Deo,  et  hoc  nihil  melius 
quam  tribulatio  docet.  Atque  haec  quidem  de 
secundo  fructu. 

De  tertio  et  postremo  quamquam  multa 
dicenda  fuissent,  quia  temporis  angustiis 
premor,  dicam  solum  tria  verba,  et  linem 
faciam.  Tertius  igitur  fructus  tribulationis 
est  perficere.  Quid  est.  in  qu)  potissimum 
perfectio  humana  consistit?  Charitas.  Inter¬ 
rogate,  si  placet  Apostolum  Paulum.  Quae 
est  Legis  plenitudo  ?  Charitas.  Quis  Finis 
praecepti  ?  Charitas.  Quod  est  Vinculum  per¬ 
fectionis?  Eadem  charitas.  Quid  jam  tribula¬ 
tio  facit?  Provocat  hominem  atque  impellit. 

vel  si  vultis,  etiam  compellit  et  cogit  ad 
amorem  Dei  :  felix  necessitas,  quae  ad  me¬ 
liora  compellit  ;  Vidistis  aliquando  fabros, 
qui  ut  ferrum  celerius  calefaciant,  modicum 
aquae  aspergunt  super  ignem  :  non  enim 
aqua  illa  ignem  extinguit,  sed  per  antiperi- 
stasim,  ut  Philosophi  loquuntur,  magis  ac¬ 
cendit.  Ita  quoque  in  te  ignis  charitatis,  quo 
diligis  Deum,  quoniam  enim  ille  ignis  ad 
multa  alia  se  extendit,  ad  uxorem,  ad  libe¬ 
ros,  ad  opes,  ad  honores,  propterea  exiguus 
ac  debilis  est ,  nec  multum  servet  circa 
Deum  :  quid  igitur  faber  noster  ille  sapien- 
tissimus,  qui  coelum  et  terram  fabricavit, 
quid  ille  facit  ?  Spargit  aquam  tribulationis, 
aufert  uxorem,  tollit  e  medio  liberos,  spoliat 
opibus,  exuit  honoribus.  Quamobrem?  Ut 
ignis  charitatis  contrahat  vires  suas,  colligat 
se  totum  circa  centrum,  ubi  est  Deus,  ubi¬ 
que  vehementer  ardeat  atque  ferveat.  Vidi¬ 
stis  etiam  aliquando  prudentes  nutrices,  quae 
ut  infantes  a  lacte  avocare,  atque  ad  solidos 
cibos  provocare  possint,  aliquid  absynthii 
ponunt  super  capita  mamillarum  :  sic  etiam 
Deus  spargit  amaritudines  varias,  super  ma¬ 
millas  carnalium  voluptatum,  ut  aliquando 
tandem  ablactemur,  et  solidum  justitiae  ci¬ 
bum,  cibum  sapientiae,  cibum  charitatis,  ci¬ 
bum  omnis  virtutis  et  perfectionis  quaeramus. 
Vidistis  postremo  sapientes  venatores  atque 


aucupes,  qui  saepe  canes  et  accipitres  suos 
jejunare  cogunt,  ut  libentius  postea  ad  prae¬ 
dam  capiendam  accurant.  Vidistis  equites 
et  aurigas,  qui  equos  suos  modo  calcaribus 
feriunt,  modo  fustibus  tundunt,  modo  cla¬ 
moribus  terrent  :  num  ut  occidant?  Nequa¬ 
quam,  sed  utmagis  excitentad  ambulandum : 
ita  Deus,  auditores,  modo  cogit  nos  jeju¬ 
nare,  modo  pungit,  modo  flagellat,  ut  non 
haereamus  in  via,  et  via  longa  et  periculosa, 
via  plena  insidiarum  et  laqueorum,  sed  cur¬ 
ramus,  transeamus  celeriter,  apprehenda¬ 
mus  vitam  aeternam.  Ibi  tempus  et  locus  erit 
quiescendi,  quando  ad  nos  Malum  non  acce¬ 
det  et  flagellum  non  appropinquabit  taberna¬ 
culo  nostro.  Interim  vae  illis,  qui  obliviscuntur 
esse  se  filios  Adae.  Vae  illis,  qui  sibi  paradi¬ 
sum  faciunt  in  hoc  mundo.  Vae  illis,  qui 
otiari  volunt  et  quiescere,  dum  tempus  est  cur¬ 
rendi  et  laborandi.  Tunc  demum  se  deceptos 
invenient ,  cum  errorem  suum  emendare 
non  poterunt.  Quare,  auditores,  si  sapien¬ 
tius  agere,  et  nobis  utilius  consulere  volu¬ 
mus,  intelligamus  fructum  tribulationum, 
conveniamus  cum  Domino  Deo  nostro ,  si 
pungit,  curramus;  si  flagellat  incitemur.  Ita 
facile  et  celerite^  ad  vitam  perveniemus 
aeternam,  ipso  adjuvante,  qui  est  benedictus 
in  saecula.  Arnen. 

SYNOPSIS 

Enumeratis  quibusdam  viris  sanctis  tum  veteris 
Testamenti ,  tum  Christianorum  Ecclesiae ,  qui 
etiam  in  hac  vita  prospere  vixerunt  cur  Deus 
aliquando  bonos  florere  prosperitatibus  velit , 
quinque  assignantur  causae.  Prima ,  ut  se 
summum  omnium  rectorem  ostenderet.  Se¬ 
cunda ,  ut  referelletur  error  Manichaei ,  docen¬ 
tis ,  omnia,  corpora  esse  mala  et  non  a  Deo. 
Tertia ,  ut  ostenderet  non  esse  in  se  malum 
possidere  divitias,  quod  falso  affirmabant 
Apostolici.  Quarta ,  ut  manifestaret  quanta 
benevolentia  suos  prosequeretur,  quod  et  a 
simili  medici  diversis  aegrotis  diversa  remedia 
praescribentis  declaratur ;  ubi  etiam  apparet, 
ex  bonis  hujus  mundi  futurorum  bonorum 
posse  colligi  excellentiam.  Quinta,  ut  sic  pau¬ 
peribus  et  afflictis  provideret,  atque  inde  cog¬ 
noscerent  divites  se  non  sibi  esse  divites.  Exin¬ 
de  quoque  colligitur  divina  potentia,  quod 
aliquibus  similibus  docetur. Quomodo  demum 
divitiis  uti  oporteat,  pulchra  praescribitur 
doctrina. 

Explicatis  in  concionibus  superioribus  natura, 
varietate ,  causis  et  effectibus  tribulationis, 
jam  in  hac  secunda  parte  de  armis  et  reme¬ 
diis  contra  eamdem,  agere  incipitur,  et  verba 
S.  Pauli  militem  Christianum  instruentis,  ex¬ 
plicanda  suscipiuntur.  In  prcesenliarum  vero 
agitur  de  cingulo,  quod  proprium  militis 
symbolum ,  per  quod  castitatem  designari 
ostenditur ,  idque  quatuor  de  causis.  Primo 
quia  ut  cingulum  lumbos  constringit ,  ita  ca¬ 
stitas  libidinem  coercet,  ubi  de  duplici  tracta¬ 
tur  castitate,  matrimonii  scilicet  et  coelibatus. 
Secundo,  quia  ut  cingulum  sustinet  gladium, 
ita  ^astitas  ad  Verbum  Dei  f qui  gladius  spi¬ 


ritualis)  conducit.  Tertio ,  quia  uti  cingulum 
partem  superiorem  ab  inferiore  separat  sic 
castitas  partem  hominis  brutalem,  a  parte 
ratione  praedita,  quod  convenienti  lampadis 
similitudine  illustratur.  Quarto,  quia  facit 
expeditos  ad  iter,  et  conjugatos  quidem  libe¬ 
rat  a  zelotypia  et  amore  externo,  ccelibes  vero 
a  gubernatione  uxoris,  sollicitudine  liberorum 
et  lucrandi  cupiditate.  Explicatur  deinde  cin¬ 
gulum  verum, nimirum  castitatem  non  ficlam, 
sed  solum  propter  Deum  esse  debere.  Docetur 
praeterea  castitatis  cingulum  a  solo  Deo  com¬ 
parari,  idque  mortificationis  pretio,  custo¬ 
diendo  sensus,  vitando  prava  consortia,  fre¬ 
quenti  confessioni  et  sacra  lectioni  vacando, 
insuper  oratione  et  jejunio ,  exemplo  mul¬ 
torum  sanctorum  libidinis  insultus  retun- 
dtndo. 

Etsi  plerique  sanctorum,  auditores  optimi, 
non  sine  multis  variisque  tribulationibus  vi¬ 
tam  in  hoc  mundo  duxerint,  tamen  non  de¬ 
fuerunt  etiam,  qui  vel  magnis  opibus  abun¬ 
darent  vel  summis  honoribus  clarerent,  vel 
bella  feliciter  gererent,  et  multis  magni^que 
victoriis  Dei  beneficio  potirentur.  Etenim  si 
volueritis  ad  sacras  divinasque  historias 
cogitationem  paulisper  convertere  et  ad  me¬ 
moriam  revocare,  invenietis  primo  magnum 
illum  Abrahamum,  non  tam  patriarcham  et 
Prophetam,  quam  patriarcharum  et  Prophe¬ 
tarum  omnium  patrem,  virum  integerrimum 
et  sanctissimum,  adeoque  eximium  Dei 
cultorem  atque  amicum,  ut  Dominus  coeli  et 
terree  singulari  quadam  ratione  Deus  Abra- 
ham  nominari  voluerit,  qui  nihilominus 
usque  adeo  dives  auri  atque  argenti,  ar¬ 
mentorum  et  gregum,  servorum  et  ancilla¬ 
rum  fuit,  ut,  Scriptura  divina  teste,  vix  eum 
terra  capere  posset  :  aliquando  etiam  cum 

servis  et  pastoribus  suis,  quatuor  potentissi- 
raos  reges  qui  simul  copias  suas  conjunxe¬ 
rant,  uno  praelio  superaret.  Invenietis  deind» 
patriarcham  Jacob,  qui  cum  solus  ad  Laban 
affinem  suum  profectus  esset,  post  paucos 
annos  ditissimus  rediit,  nec  unquam  ei 
technae  et  fraudes  Laban,  Domino  ipsum 
gubernante  et  protegente,  nocere  potuerunt. 
Quid  de  Joseph  viro  castissimo  atque  optimo 
dicemus  ?  Scriptura  divina  ait  :  Erat  vir  in 
cunctis  prospere  agens  :  et  a  rege  Pharaone 
toti  ^Egypto  praepositus,  non  tam  oeconomus 
aut  prorex,  quam  alter  Pharao  videbatur. 
Omitto  de  David,  de  Salomone,  de  Josia,  de 
Ezechia,  de  Macchabaeis,  de  aliis  multis  di¬ 
cere,  qui  et  viri  sancti  Deique  amici  et  simul 
reges  et  principes  ditissimi  potentissimique 
fuerunt. 

Veniamus  ad  Ecclesiam  Christianorum.  An 
est  quisquam,  qui  de  gloria  et  prosperitate 
Magni  Constantini  nunquam  audierit?«  Quem 
ut  B.  Augustini  verbis  utar,  tantis  terrenis 
implevit  muneribus  Deus,  quanta  optare  r.ul- 
lusauderet.  »  Quis  ignorat  vel  in  Eusebio  Cae¬ 
sariensi  aliquando  non  legit,  quanto  mira¬ 
culo  isMaxentium  tyrannum  sine  ulla  suorum 
strage  superaverit  ?  Jam  vero  Theodosius 
senior  optimus  et  sanctissimus  imperator, 
ut  Theodoretus  scribit,  primum  Gothos  in 
Thracia,  deinde  Maximum  et  Eugenium  ty¬ 
rannos  in  Gallis  cum  parvo  exercitu  tribus 
praeliis^  orando  potius,  quam  pugnando  de¬ 
bellavit.  Theodosius  junior,  ut  Socrates  au¬ 
ctor  est,  Persas  et  Sarracenos,  nec  non 
tyrannum  quemdam  nomine  Joannem , 
non  tam  hominibus,  quam  Angelis  pugnan¬ 
tibus,  vicit.  Honorius  Theodosii  senioris  fi¬ 
lius,  ut  Beatus  Augustinus  refert,  copias  in¬ 
numerabiles  Gothorum  in  media  Italia  tanta 
felicitate  ac  celeritate  delevit,  ut  ne  uno 
quidem  militum  Romanorum,  non  dicam 
extincto,  sed  nec  vulnerato,  supra  centum 
millia  Gothorum  una  die  ceciderint,  et  simul 
rex  ipse  Gothus  et  liberi  capti  necatique 
fuerint.  Porro  Caroli  Magni  pietas  et  religio, 
et  simul  potentia,  gloria  et  opes  ac  victoria 
notiora  sunt  omnibus,  quam  ut  a  me  ne- 
cesse  sit  narrari.  Ejusmodi  vero  prseclaras 
divinasque  victorias,  tam  veteres,  quam  re¬ 
centes  prope  innumeras  proferre  facillimum 
mihi  esset,  si  locus  et  tempus  postularent, 
bed  pauca  ista,  quse  diximus,  satis  osten¬ 
dunt  id,  quod  nobis  propositum  erat,  non 
solum  res  adversas,  sed  etiam  prosperas 
bonis  et  malis  in  hoc  mundo  esse  commu¬ 


nes,  praesertim  cum  non  ignoremus  non 
qualescumque  Christianos,  sed  excellentis¬ 
simos  atque  in  divorum  numerum  relatos, 
aliquando  maximorum  regnorum  guberna¬ 
cula  tenuisse,  qualis  in  Gallia  Ludovicus,  in 
Anglia  Edwardus,  in  Germania  Henricus, 
in  Bohemia  Wenceslaus,  in  Hungaria  Ste- 
phanus  fuit. 

Quare  cum  oratione  superiore  exposueri¬ 
mus,  quo  fructu  providentia  Dei  probos  ac 
pios  homines  vexari  saepenumero  patiatur, 
nunc  illud  explicandum  superest,  ad  quem 
finem  eadem  providentia  Dei,  temporali 
prosperitate  servos  atque  amicos  suos  ali¬ 
quando  florere  velit.  Ac  mihi  quidem  prae¬ 
cipue  hujus  rei  causae  quinque  esse  viden¬ 
tur. 

Primum  enim  se  rerum  omnium  summum 
rectorem  ac  moderatorem  esse  Deus  osten¬ 
dere,  et  simul  Manichaeorum  et  Apostolico- 
rum  errores  refellere  voluisse  videtur.  Quid 
Manichaei  docebant  ?  Omnia  corpora  esse 
mala,  et  non  a  Deo,  sed  a  Diabolo,  qui 
princeps  tenebrarum  et  Deus  hujus  saeculi 
in  Scripturis  dicitur,  dispensari.  Gravis  et 
perniciosus  error,  sed  qui  nullo  negotio  de 
Scripturis  sanctis  confutatur.  Ac  ut  caetera 
praetermittam,  audi,  quid  sanctus  Daniel 
dicat  :  Tibi  dicitur  Nabuchodonosor  rex ,  reg¬ 
num  tuum  transibit  a  te,  et  ab  hominibus 
ej 'Cient  te,  et  cum  bestiis  et  feris  erit  hab datio 
tua  :  fcenum  quasi  bos  comedes ,  et  septem 
tempora  mutabuntur  super  te,  donec  scias 
quod  dominetur  Excelsus  in  regno  hominum , 
et  cuicumque  voluerit ,  det  illud.  Verum  non 
alia  ratione  Deus  melius  et  facilius  errorem 
istum  evertit  quam  cum  regna  et  opes  ter¬ 
renas  servis  atque  amicis  suis  largitur.  Nam 
si  princeps  tenebrarum  mundum  hunc  in¬ 
feriorem  gubernaret,  unde  servis  Dei  regna 
et  imperia  ?  Num  draco  ille  teterrimus  ho¬ 
stes  suos  provinciis  suis  praeficeret  ?  Et  si 
opes  terrenae  per  se  malae  et  perniciosae  es¬ 
sent,  num  eas  Deus  amicis  suis,  quos  tam 
vehementer  diligit,  largiretur  ?  Secundus 
error  veterum  quorumdam  Haereticorum 
fuit,  qui,  ut  D.  Augustinus  refert,  affirma¬ 
bant,  non  licere  Christianis  proprias  opes  et 
et  facultates  possidere,  neque  posse  eos  sal¬ 
vos  fieri,  qui  more  Apostolorum  et  religio¬ 
sorum  pauperes  non  essent.  Itaque  ea  quae 
Christi  Ecclesia  semper  intellixit  esse  consi¬ 
lia,  ipsi  praecepta  esse  voluerunt,  atque  idcir¬ 
co  sectatores  suos  specioso  nomine  Aposto- 
licos  nominaverunt.  Tale  aliquid  Apostata 


CONGIO  V.  DE  TRIBULATIONE. 


621 


quoque  Julianus,  vel  sentiebat,  vel  certe,  ut 
erat  versutus  et  callidus,  sentire  se  simula¬ 
bat.  Scribit  enim  Giegorius  Nazianzenus, 
tulisse  eum  leges,  ne  liceret  Christianis  ge¬ 
rere  magistratus,  neque  ulla  ratione  se  de¬ 
fendere,  etiamsi  spoliarentur,  csederentur 
si  de  urbibus  ejicerentur,  si  plus  quam  ty¬ 
rannice  opprimerentur.  Causam  vero  hujus 
legis  reddidisse,  ut  Christianos  cogeret,  vel 
invitos  Evangelium  observare,  ubi  scriptum 
esse  dicebat,  ne  judicaremus,  ne  gladium 
portaremus, ne  proprium  aliquid  possidere¬ 
mus,  ut  palium  auferenti  etiam  tunicam  da¬ 
remus,  ut  unam  maxillam  ferienti,  alteram 
continuo  praeberemus  :  denique  ut  omnia 
praesentia  tamquam  si  non  essent,  pro  nihilo 
duceremus.  Quid  igitur  Deus  facit  ?  Evehit 
aliquanda  veros  et  fideles  amicos  suos  ad 
magistratus,  ad  regna,  ad  imperia,  vult  eos 
magnos  opes  possidere  atquo  administrare, 
ut  omnes  intelligant,  non  esse  ista  prohibita 
atque  interdicta  Christianis,  et  quod  si  qui¬ 
dam  vel  etiam  multi  divites  ad  inferos  dam¬ 
nantur,  id  non  eo  fieri,  quod  malum  sit  pos¬ 
sidere  divitias,  sed  quod  ipsi  nesciant  uti 
divitiis,  nec  tam  ipsi  opes  possideant,  quam 
ab  opibus  tamquam  mancipia  vilissima  pos¬ 
sideantur.  Alioqui  enim  quo  pacto  Abraham 
et  David  et  Tobias  et  B.  Gregorius,  B.  Ludovi- 
cus,  B.  Edwardus  aliique  tam  multi  sanctis¬ 
simi  viri,  qui  divites  fuerunt,  in  coelum 
ascendissent,  si  nullis  divitibus  coelum  pate¬ 
ret  ?  Quare  sicut  in  coetu  symphoniacorum 
ille  commendatur,  qui  bene  canit,  sive  acuta 
voce  sive  gravi  uti  debeat,  id  en  irnearum  re¬ 
fert  :  ille  autem  vituperatur,  qui  male  canit, 
quacumque  tandem  voce  utinecesse  sit  :  ad 
eumdem  modum  illos  Deus  probatae  laudat, 
et  sempiternis  praemiis  honorat,  qui  in  suo  sta¬ 
tu,  quicumque  ille  sit,  sive  altus,  sive  humilis, 
sive  clarus,  sive  obscurus,  bene  se  gerunt  : 
illos  arguit  et  vituperat,  et  perpetuis  afficit 
suppliciis,  qui  in  suo  statu,  quicumque  ille 
sit,  male  se  gerunt.  Itaque  non  divitiae,  sed 
usus  malus  divitiarum  Christianis  homini¬ 
bus  prohibitus  est. 

Jam  quarta  ratio  est,  ut  etiam  Deus  in 
hoc  mundo'  ostendat,  quanta  benevolentia 
servos  et  filios  suos  prosequatur,  et  quantam 
prosperitatem  omnibus  largiretur,  si  ita  ex¬ 
pediret,  et  quanta  sit  illa  gloria  atque  felici¬ 
tas,  qua  tempore  suo  omnes  donabit.  Hic 
igitur  est  fructus  prospei  itatis  sanctorum,  ut 
intelligant  homines  Deum  usque  adeo  ami¬ 
cos  suos  diligere,  ut  etiam  res  minimse  ac 


vilissimse  ipsorum  ei  curae  sint.  Nolite  tan¬ 
gere  Christos  meos ,  ait  per  os  David,  et  per 
Zacchariam  :  Qui  tetigerit  vos,  tangit  pupil¬ 
lam  oculi  mei.  Quod  si  non  semper  servos 
suos  liberat  a  tribulationibus  id  facit,  quia 
novit  eorum  saluti  non  expedire,  id  quod 
pulcherrima  elegantissiraaque  similitudine 
Boetius  illustrat.  Si  medicus,  inquit,  aegrotos 
duos  simul  invisa! ,  et  uni  amarissimam  po¬ 
tionem  clari  jubeat,  alterum  quem  forte  lon¬ 
ga  aegritudine  fractum  ac  debilitatum  videt, 
optimis  carnibus,  et  vino  refici  praecipiat, 
quis  eum  reprehendere  audebit  ?  Et  si  prior 
ille  aeger  diceret,  curita  mecum  injuste  agis, 
o  medice  ?  Quid  ego  tibi  nocui,  ut  mihi  vi¬ 
num  et  carnem  dari  prohibeas,  et  praeterea 
amarissimo  isto  pharmaco  me  vexes,  cum 
tamen  socium  meum  in  deliciis  esse  velis  ? 
Nonne  optimo  jure  medicus  responderet  :  - 
Quid  mea  interest,  quid  tu  sumas  ?  Ego  tam 
libenter  optima  et  dulcissima  quaeque  te  su¬ 
mere  permitterem,  quam  illum,  sed  aliud 
morbus  tuus,  aliud  illius  requirit  :  et  si  te 
carnibus  et  vino  alerem,  sicut  illum,  te  non 
curarem,  sed  occiderem.  Itaque  non  minori 
benevolentiatibi  amarum  pharmacum,  quam 
illi  suavissimum  vinum  dari  jubeo.  Pari  ra¬ 
tione  Deus,  qui  languores  nostros  et  mor¬ 
borum  varietatem  optime  cognoscit,  non  ex 
odio  aut  invidentia,  sed  ex  arte,  ex  provi¬ 
dentia,  ex  vera  et  perfecta  charitate  alios 
servorum  suorum  temporali  prosperitate 
tamquam  vino  et  carnibus  recreat,  alios, 
quorum  contrariam  aegritudinem  esse  cer¬ 
nit,  pharmaco  paupertatis  et  tribulationis 
purgat  :  sed  tamen  tempore  suo  cum  ad 
patriam  nostram  coelestem  pervenerimus, 
tunc  omnes  simul  amicos  et  filios  suos  aeterna 
prosperitate  consolabitur.  Ea  vero  quanta 
futura  sit,  ex  iis  bonis,  quae  hic  in  terris 
sanctis  hominibus  quandoque  donat,  facile 
si  non  inte  ligere,  saltem  conjectare  et  su¬ 
spicari  possumus.  Si  enim  in  hoc  stabulo, 
ubi  cum  belluis  habitamus,  et  quo  non  ut 
deliciis  fruamur,  venimus,  sed  ut  poeniten¬ 
tiam  delictorum  agamus,  et  tamquam  rei 
leesse  Majestatis  ad  metalla  damnati  sumus, 
homo  enim  ad  laborem  nascitur,  sicut  avis 
ad  volandum,  tamen  Deus  tot  commodis 
servos  suos  abundare  voluit  :  quid,  quaeso, 
sperandum  est,  nobis  in  coelo,  in  patria,  in 
regno,  in  ipsa  domo  patris  nostri  esse  para¬ 
tum  ?  Magnus  igitur  fructus  est  prosperitatis 
sanctorum,  quae  ut  divinum  in  nos  amorem 
tam  luculenter  ostendit,  et  animos  nostros 

erigit  ad  bona  maxima  et  sempiterna  firma 
fide  et  spe  desideranda. 

Veniamus  ad  quintam  et  postremam  ra¬ 
tionem,  quare  Deus  aliquos  servos  suos  vel 
multis  opibus  affluere  vel  in  summis  honori¬ 
bus  constitui  voluit  ?  Quare,  putatis,  nisi  ut 
eo  modo  pauperum  inopiae  et  difficultatibus 
provideret  ?  Voluit  quidem  Deus  multos 
esse  in  mundo  pauperes  et  viros  sanctos  at¬ 
que  in  libro  vitae  scriptos  majori  ea  parte 
non  abundare  divitiis,  propterea  quod,  vento 
tribulationis  flante,  multo  tutius  et  facilius 
versus  portum  salutis  navigatur,  quam  flan¬ 
te  vento  prosperitatis,  ut  ante  dicebamus  : 
sed  quamquam  res  ita  se  habeat,  tamen  non 
vult  Deus  pauperes  a  divitibus  destitui,  sed 
juvari  ac  foveri.  Impia  et  diabolica  est  illa 
vox  eorum,  qui  dicunt,  si  vellet  Deus,  pos¬ 
set  statim  omnes  pauperes  divites  facere  ; 
sed  non  vult,  placet  ei  ut  sint  pauperes,  ut 
patiantur,  ut  laborent,  ut  fame  et  frigore 
enecentur.  Ergo  ne  Deo  contrarii  esse  videa¬ 
mur,  vociferentur,  et  clament,  quantum  ve¬ 
lint,  nihil  eis  dabimus.  Impia  et  diabolica 
vox,  et  quam  Gregorius  Nazianzenus  in  illa 
sua  pulcherrima  oratione  de  cura  pauperum 
habenda,  summa  eloquentia  redarguit.  Deus 
enim  ideo  multos  pauperes  esse  voluit  ut  tu, 
qui  dives  es,  occasionem  habeas  misericor¬ 
diae  et  liberalitatis  exercendae.  Atque  idcir¬ 
co  nihil  frequentius  in  Scripturis  sanctis, 
quam  pauperum  curam  commendat.  Verum 
quoniam  non  ignorabat,  impios  homines  ni¬ 
hil  nisi  seipsos  quaerere,  seipsos  amare,  om¬ 
nia  ad  seipsos  per  fas  et  nefas  rapere,  pro- 
terea  etiam  aliquos  de  suis  servis  divites  et 
potentes  esse  voluit,  qui  quasi  parentes  vel 
oeconomi  pauperum  essent.  Nam  si  nunc 
cum  aliqui  sint  divites  et  nobiles,  et  poten¬ 
tes  boni,  tamen  adhuc  miserrime  pauperes 
tractantur,  quid,  quaeso,  fieret,  si  omnes  di¬ 
vites,  omnes  nobiles,  omnes  principes  essent 
mali !  Quo  pacto  mundus  non  continuo  inter¬ 
iret?  Itaque  quotquot  divites  estis,  intelli- 
gite,  datas  esse  vobis  divitias  ea  conditione, 
ut  eas  cum  pauperibus  communicetis.  Estis 
enim  in  corpore  Ecclesiae,  sicut  venae  majo¬ 
res  in  corpore  animalis,  quae  ideo  sanguine 
abundant,  ut  omnes  venas  minores  repleant, 
et  sicut  sol,  qui  non  sibi  soli,  sed  toti  mundo, 
lumen  et  calorem  accepit :  et  tamquam  fon¬ 
tes  quidam,  qui  aquam  non  sibi  retinere, 
sed  effundere  liberaliter,  et  totam  terram 
irrigare  debent.  Ita  magnus  Papa  Gregorius 
faciebat,  qui  praeter  tria  millia  sanctimo¬ 


nialium  virginum,  et  innumeros  pauperes, 
quos  Romee  perpetuo  alebat,  totius  pene 
orbis  pauperes  diligentissime  variis  modis 
investigabat.  Ita  Dominus  discipulos  suos 
facere  docuit  ;  cum  panes  quinque  dum¬ 
taxat  secum  haberent,  tamen  eos  benigne 
ac  liberalliter  turbis  pauperum  distribui  fecit : 
ac  ut  fructum  eleemosynarum  intelligere- 
mus,  idem  Dominus  potentia  sua  effecit,  ut 
non  solum  quinque  illi  panes  quinque  milli¬ 
bus  hominum  abunde  sufficerent,  sed  etiam 
ut  Apostoli  pro  quinque,  quos  dederunt,  pa¬ 
nibus,  duodecim  cophinos  plenos  recipe¬ 
rent.  Quod  vero  de  divitiis  dictum  est,  idem 
de  honoribus  et  potentia  dictum  esse  intelli- 
gatur.  Quia  enim  improbi  homines  et  seipsos 
amantes,  si  pro  se  apud  principem  vel  ma¬ 
gistram  agere  volunt,  diligentissime  et  pru¬ 
dentissime  id  faciunt,  nec  aliquid  praeter¬ 
mittunt,  quod  ad  causam  suam  promoven¬ 
dam  valeat  :  at  si  pro  aliquo  paupere  loqui 
debeant  vel  nihil  agunt  omnino,  vel  tardis¬ 
sime  ac  frigidissime  agunt  :  propterea  Deus 
aliquos  servos  suos  magnos  et  potentes  esse 
voluit,  ut  ad  eos  tamquam  ad  communes 
quosdam  parentes,  viduse,  orphani,  paupe¬ 
res,  miseri  denique  et  calamitosi  omnes  li¬ 
bere  confugerent.  Quod  utinam  homines 
hujus  seeculi  intelligerent.  Utinam,  qui  divi¬ 
tes  et  potentes  sant,  aliquando  cogitarent, 
ea  conditione  sibi  opes  et  honores  accepisse, 
ut  proximos  suos  magis  juvarent  nec  un¬ 
quam  obliviscerentur  sibi,  cum  de  hac  vita 
migrabunt,  dicendum  a  Domino  :  Redde 
rationem  villicationis  tuse ,  majorem  certe 
videremus  pauperum  curam,  pauciores  au¬ 
diremus  querelas,  saepius  et  manifestius  Dei 
beneficentiam  et  liberalitatem  in  nos  experi¬ 
remur.  Ea  siquidem  est  natura  Dei,  ut 
nunquam  vincatur  liberalitate  et  ingratos  ni¬ 
hilominus  severissime  puniat. 

Altera  ratio  est,  ut  Deus  potentiam  suam 
ostendat.  Quamquam  enim,  ut  diximus,  licet 
hominibus  Christianis  divitias  possidere,  ta¬ 
men  res  maxima  et  difficillima  est  hominem 
divitem  et  in  maximis  honoribus  constitu¬ 
tum  ad  aeternam  salutem  pervenire.  Nonne 
esset  magna  ars,  efficere,  ut  camelus  per  fo¬ 
ramen  acus  transiret?  At  Veritas  ipsa  docet : 
Facilius ,  esse,  camelum  transire  per  foramen 
acus  quam  divitem  intrare  in  regnum  coelorum. 
Nonne  etiam  magna  ars  esset  semper  adver¬ 
so  vento  navigare,  et  tamdem  feliciter  adpor- 
tum  appellere  ?  At  omnes  divites  adverso  et 
prorsus  contrario  vento  navigant.  Quamquam 

enim  vulgus  divitias  prosperitatem,  et  tribu¬ 
lationem  adversitatem  vocant,  tamen  revera 
tribulatio,  quae  a  mari  hujus  saeculi  recedere 
atque  ad  Deum  verum  salutis  portum  acce¬ 
dere  facit,  ventus  prosper  dici  debet.  Divi¬ 
tiae  vero  atque  honores,  quae  ad  medium 
maris  compellunt,  venti  contrarii  optimo 
jure  nominari  possunt.  Cum  igitur  omnes 
divites  contrario  vento  navigent,  '  nonne 
magna  industria  uti  debent,  si  ad  portum 
salutis  pertingere  volunt  ?  Hinc  nimirum  est 
illa  vox  Domini  Servatoris  :  Quam  difficile 
qui  divitias  habent ,  in  regnum  coelorum  intra¬ 
bunt.  Et  illa  Apostoli  Pauli  :  Scio  abundare , 
scio  et  penuriam  pati.  Quem  locum  diligenter 
considerat  B.  Augustinus.  Nam  sicut  penu¬ 
riam  pati  quorumcumque  est,  at  scire  penu¬ 
riam  pati  paucorum  ?  ita  abundare  quilibet 
potest,  sed  scire  abundare,  non  nisi  perfe¬ 
ctorum  et  magnorum  est.  Hinc  et  alio  loco 
Scriptura  tam  vehementer  laudat  eum,  qui 
potuit  transgredi  et  non  est  transgressus  : 
non  enim  magnum  est,  si  pauperes  sobrii 
sint,  qui  unde  crapulam  exerceant,  non  ha¬ 
bent  :  neque  si  multos  famulos  non  requi¬ 
rant,  qui  vix  seipsos  sustentare  possunt  :  at 
quod  homo  potens,  dives,  magnus,  qui  et  fa¬ 
cile  et  impune  multa  scelera  patrare  potest, 
tamen  modestiam,  humilitatem,  castitatem 
conservet,  vere  magnum  et  admirabile  est  : 
Quis  est  hic  et  laudabimus  eum  ?  fecit  enim 
'mirabilia  in  vita  sua.  Ista  igitur  miracula 
Deus  ostendit,  cum  servis  suis  maximas 
opes  et  summos  honores  tribuit  :  quod  enim 
Impossibile  est  apud  homines  ,  ut  Dominus 
ait  :  Apud  Deum  possibile  est.  Quod  majus 
miraculum  fieri  potest,  quam  quod  de  san¬ 
cto  Edwardo  rege  Angliae  legimus  ?  Is  cum 
omnibus  bonis  externis  et  corporis  floreret, 
non  solum  in  tanta  potestate  modum,  in 
tanto  fastigio  humilitatem,  in  tanta  copia 
atque  affluentia  rerum  omnium  sobrietatem 
seniper  retinuit  :  et  non  solum  ab  adulteriis 
et  fornicatione  alienus  vixit,  sed  et  cum  ipsa 
sua  uxore,  nec  adolescentiae  stimulis  victus, 
nec  amore  liberorum  superatus,  perpetuam 
virginitatem  coluit. 

At  quomodo  tandem  ista  miracula  fiunt  ? 
Quo  pacto  id  assequemur,  ut  honores  et  di¬ 
vitiae  ingressum  ad  regnum  coelorum  non 
impediant  ?  Nimirum  si  ea  non  super  hume¬ 
ros,  neque  in  capite  ponamus,  ne  nos  depri¬ 
mant  ad  gehennam,  sed  sub  pedibus,  ut  per 
eas  tamquam  per  gradus  ascendamus  in  coe¬ 
lum.  Si  quis  non  posset  ascendere  in  locum 


aliquem,  et  propterea  ei  scabellum  daretur, 
ipse  nesciens  usum  scabelli  poneret  illud  in 
capite,  quis  non  rideret  ?  0  stulte,  quis  te 
docuit  scabellum  ponere  in  capite  ?  Pone 
sub  pedibus,  et  bene  ascendes.  Ita  etiam  et 
tu  non  ponas  opes  tuas  in  humeros,  vel  in 
capite,  sed  sub  pedibus,  et  bene  in  coelo¬ 
rum  intrabis.  Quod  si  autem  eas  sub  pedi¬ 
bus  collocare  non  audes,  certe  foris  extra 
cubiculum  cordis  eas  teneas,  et  non  noce¬ 
bunt.  Quaero  enim  abs  te,  si  amicus  aliquis 
tuus  diceret  tibi,  quseso  te,  ut  serves  mihi 
hoc  pallium,  donec  redeam,  et  quidem  ne¬ 
scio  quando  redibo,  an  media  nocte  an  circa 
auroram  an  alio  tempore,  sed  quandocum- 
que  rediero,  fac  obsecro,  ut  statim  illud  ha¬ 
beam.  Quid  tu  responderes?  Nonne  diceres: 
Ego  quidem  pallium  tuum  servabo,,  sed  non 
in  cubiculo  meo.  Nolo  enim  propter  pallium 
tuum  media  nocte  vel  circa  auroram  excita¬ 
ri  :  ponam  illud  in  atrio  juxta  portam,  ut 
quando  volueris  venias  et  accipias.  Ita 
prorsus,  auditores,  ita  sancti  fecerunt.  Vi¬ 
debant  sibi  divitias  a  Deo  tamquam  deposi¬ 
tum  dari  servandum  ad  tempus,  et  brevi  re¬ 
stituendum,  quam  videlicet  Domino  placuis¬ 
set  :  atque  idcirco  non  eas  in  cubiculum 
cordis  admittere,  non  eas  amare  ac  diligere 
tamquam  proprias  voluerunt,  sed  foris  extra 
portam  eas  collocarunt,  ut  quandocunque 
Dominus  veniret,  easque  repeteret,  ipsi  pa¬ 
cem  et  quietem  suam  non  amitterent,  sed 
cum  B.  Job  dicerent  :  Dominus  dedit ,  Domi¬ 
nus  abstulit ,  sit  nomen  Domini  benedictum. 

o 

PARS  SECUNDA. 

Quae  de  tribulatione  dicenda  nobis  hoc 
tempore  videbantur,  si  bene  meministis,  ad 
quinque  capita  revocavimus,  quae  erant,  na¬ 
tura,  varietas,  causee,  effectus,  et  remedia 
sive  arma  tribulationum.  Expedivimus  qua- 
tuor  prima  capita,  nunc  ad  quintum  et  po¬ 
stremum  quod  est  omnium  utilissimum,  Do¬ 
mino  adjuvante,  veniendum  est. 

Quae  sint  arma  Christianae  militiae,  Aposto¬ 
lus  Paulus  his  verbis  docet :  Assumite ,  in¬ 
quit,  armaturas  Dei ,  ut  possitis  resistere  in 
die  malo ,  et  in  omnibus  perfecti  stare.  State 
ergo  succincti  lumbros  vestros  in  veritate ,  et 
induti  loricam  justitiae,  calceati  pedes  in  prae¬ 
paratione  E vangelii pacis :  in  omnibus  sumen¬ 
tes  scutum  fidei ,  in  quo  possitis  omnia  tela  ne¬ 
quissimi  ignea  extinguere  ;  et  galeam  salutis 

assumite ,et  gladium  spiritus  (quod  est  verbum 
Dei)  per  omnem  orationem  et  obsecrationem, 
orantes  omni  tempore.  Quorum  verborum 
haec  sententia  est  :  Incidimus,  fratres,  in¬ 
quit  Apostolus,  in  tempora  turbulenta  et  pe¬ 
riculosa  a  fronte  atque  a  tergo,  a  dextris 
et  a  sinistris  hostes  potentissimos  et  crude¬ 
lissimos  habemus.  Quare  Assumite  armatu¬ 
ram  Dei,  non  clypeum  aut  hastam  dumtaxat ; 

,  sed  omne  genus  armorum  (id  enim  signifi¬ 
cat  verbum  Graecum  iravo7rAta,  quo  Aposto¬ 
lus  usus  est).  Ut  possdis  res>stere  in  die  malo , 
hrc  est,  in  tempore  tribulationis.  Dicuntur^ 
enim  dies  tribulationis  dies  ma’i,  quia  non 
clari,  non  leeti,  non  sereni,  non  tranquilli, 
sed  tetri,  obscuri,  molesti,  turbulenti  sunt. 
Et  in  omnibus  perfecti  stare ,  hoc  est,  quic- 
quid  acciderit,  sive  pestis,  sive  fames,  sive 
bellum,  sive  aliud  genus  tribulationis  nun¬ 
quam  frangi  aut  prosterni.  Pulchre  philoso¬ 
phus  virum  sapientem  et  perfectum  compa¬ 
rat  talo  vel  pilse,  quae  quoniam  perfectissi¬ 
ma  figura  praedita  sunt,  eodem  se  modo  ha¬ 
bent,  nec  unquam  nisi  recte  cadunt.  Sume 
pilam  vel  talum,  projice  sursum  ac  deorsnm, 
volve  ac  revolve  quantumlibet,  nunquam 
efficies,  ut  non  recte  cadant.  Tales  sunt  viri 
perfecti,  qui  ulla  neque  prosperitate,  neque 
adversitate  moventur,  neque  divitiis  et  hono¬ 
ribus  extolluntur,  neque  inopia  et  ignomi¬ 
nia,  dejici un tu r.  Talis  erat  in  primis  Aposto¬ 
lus  Paulus,  reipsa  non  verbo  philosophus, 
cujus  illa  verba  sunt  in  epistola  ad  Philip¬ 
penses  :  Ego  enim  didici ,  in  quibus  sum  suffi¬ 
ciens  esse  :  scio  abundare,  scio  et  penuriam 
pati ,  et  satiari  et  esurire,  ubique  et  in  omni¬ 
bus  institutus  sum.  Tales  quoque  nos  omnes 
esse  cupit,  cum  ait  :  Ut  possitis  resistere  in 
die  malo,  et  in  omnibus  perfecti  stare.  S/ate 
ergo  succincti  lumbos  vestros  in  veritate ,  etc. 
Describit  nobis  militem,  non  equitem,  sed 
peditem,  omnibus  rebus,  quse  ad  bellum  re¬ 
quiruntur,  armatum  atque  i  :structum.  Pri¬ 
mo  loco  habeat,  necesse  est,  cingulum  mili¬ 
tare,  deinde  loricam,  tum  calceos  in  pedibus, 
quarto  loco  clypeum  ad  sinistram  manum, 
quinto  gladium  in  dextra,  sexto  ac  prostre- 
mo  ad  caput  tegendum  ac  muniendum  ae- 
rea  galea  comparanda  est.  Ubi  vero  miles 
noster  ita  instru,ctus  atque  armatus  erit,  sine 
ullo  timore  certus  de  victoria  hostes  suos 
aggrediatur.  Ac  ut  magis  eos  perterreat,  non 
in  silentio  procedat,  sed  more  militum  Ge- 
deonis  magno  clamore  irruat  in  acies  inimi¬ 
corum  :  id  quod  ultimo  loco  imperator  no¬ 


ster  monet,  cum  ait  :  Per  omnem  dationem 
e>  obsecrationem  orantes  omni,  tempore.  Haec 
est  sententia  D.  Pauli  breviter  explicata. 
Jam  de  singulis  arm  s  seorsum  dicendum 
est.  Hodie  igitur,  qui  i  parum  temporis  supe- 
rest  solum  dicemus  de  cingulo. 

State  ergo,  inquit,  succincti  lumbos  vestros 
in  veritate.  Cingulum  istud  quamquam  non 
uno  mo'do  a  Doctoribus  sanctis  exponatur, 
aptissime  tamen  a  nobis  in  praesentiarum 
intelligetur  virtus  castitatis,  de  qua  duo  bre¬ 
viter  exponemus.  Primum,  cur  virtus  casti¬ 
tatis  cingulum  appelletur,  ex  quo  simul 
cognosci  poterit,  quae  sint  cinguli  hujus  uti¬ 
litates  :  deinde  quibus  in  officinis  ejusmodi 
cingula  conficiantur,  et  vendantur,  ut  inde 
quisque  unum  sibi,  si  velit,  comparare  pos¬ 
sit. 

Primum  igitur  cinguli  nomine  castitas 
designatur,  quod  sicut  cingulum  lumbos  con¬ 
stringit,  ita  ut  virtus  castitatis  libidinem, 
quae  in  lumbis  potissimum  residet,  continet 
et  coercet.  Hinc  D.  Gregorius  dominicam 
illam  sententiam  exponens  :  Sint  lumbi  ve¬ 
stri  praecincti  et  lucernae  ardentes  in  manibus 
vestris.  Tunc,  inquit,  lumbos  nostros  praecin¬ 
gimus ,  cum  carnis  luxuriam  per  continentiam 
coarctamus.  Sunt  autem  duo  genera  cingu¬ 
lorum,  unum  utcumque  longum  et  latum  ; 
alterum  brevius  et  angustius.  Cingulum  lon¬ 
gum  et  latum  est  castitas  matrimonii,  quod 
iis  accommodatum  est,  qui  pinguiores  sunt, 
et  grassos  magnosque  ventres  gerunt,  nec 
se  nimium  c  instringi  facile  patiuntur.  Cin¬ 
gulum  brevius  et  angustius  est  castitas  coe¬ 
libatus,  quod  viduis  et  virginibus,  atque  iis 
omnibus  servit,  qui  aequo  animo  ferunt  ve¬ 
hementer  constringi,  modo  venusti  ac  for¬ 
mosi  Deo  ,  et  sanctis  Angelis  videri  possint. 
Atque  altero  horum  necessario  uti  debet 
quicumque  Deo  militare  et  stipendium  vitee 
aeternae  obtinere  cupit.  Nullum  enim  apud 
veros  Dei  cultores  et  milites  tertium  genus 
cinguli  reperitur.  Et  sicut  cingulum  militare 
adeo  proprium  legitimae  militiae  ornamen¬ 
tum  apud  veteres  erat,  ut  idem  apud  eos  esset 
cingulum  deponere  et  militia  se  abdicare  : 
quocirca  et  impius  Julianus,  ut  Ruffinus  te¬ 
statur,  cum  edicto  publico  Christianos  a 
militia  prohiberet,  nihil  scribebat  aliud  , 
quam  ne  cingulum  Christianis  daretur  :  sic 
etiam  virtus  castitatis  proprium  ornamen¬ 
tum  Christianae  divinaeque  militiae  est.  Per¬ 
mittit  quidem  Synagoga  Judaeorum  uxorum 
multitudinem,  et  libellum  repudii  :  lex  vero 

impurissimi  Mahometis  praeter  gregem  ma¬ 
ximum  uxorum,  etiam  omnes  ancillas  libi¬ 
dini  dominorum  subjicit  :  Haeretici  quoque 
nostri  temporis  etiam  Monachis  et  sacerdo¬ 
tibus  uxores,  et  Virginibus  Deo  sacratis  ma¬ 
ritos  attribuunt,  sed  propterea  omnes  isti, 
qui  cingulum  militare  non  habent,  a  legitima 
Dei  militia  excluduntur.  Sola  Christi. Eccle¬ 
sia  ,  quae  cingulum  castitatis  religiose  ac 
diligenter  servat,  vere  dici  potest  Castrorum 
acies  ordinata.  Quae  cum  ita  sint,  non  dicat 
impudicus,  fornicari  nihil  est  aut  leve  pecca¬ 
tum  est.  Una  siquidem  fornicatio  sufficit,  ut 
cingulum  exuaris,  utomnia  perdas,  ut  tam¬ 
quam  militiae  spiritualis  desertor  ab  impe¬ 
ratore  Deo  gravissime  puniaris. 

Altera  causa,  cur  castitas  cingulo  compa¬ 
retur,  est,  quod  sicut  cingulum  militare 
continet  et  conservat  gladium;  sic  etiam 
virtus  castitatis  facile  comprehendit  et  servat 
Verbum  Dei,  qui  est  gladius  spiritalis.  Multi 
saepe,  ut  scripturas  intelligant,  varios  libros 
conquirunt,  multa  adhibent  commentaria, 
et  bene  faciunt,  sed  tamen  optimus  commen¬ 
tarius  est  castitas  et  puritas  animi.  Nam  in 
sordidam  animam  non  intrabit  Sapientia ; 
et :  Beati  mundo  corde ,  quoniam  ipsi  Deum 
videbunt.  Magnus  Antonius,  ut  in  ejus  vita 
scribit  Athanasius,  cum  aliquos  videret,  qui 
vehementer  mirabantur,  Deemones  aliquan¬ 
do  praedicere  posse  futura,  dicere  illis  sole¬ 
bat  :  Habeat  homo  Christianus  purum  cor ,  et 
non  dubito ,  eum  plura  scire  posse ,  quam  Dsc- 
mones.  Et  revera  Sanctus  ipse  Antonius  pro¬ 
pter  eximiam,  quam  Dei  dono  et  suo  ipsius 
labore  ademptus  fuerat  animae  puritatem, 
non  solum  Scripturas  per  se  intelligebat,  et 
futura  atque  absentia  tamquam  praesentia 
cernebat;  sed  etiam  saepe  animas  ex  hac 
vita  migrantes,  et  in  coelum  evolantes  cla¬ 
rissime  videbat.  Itaque  stude  puritati,  purga 
oculum  cordis,  eme  tibi  cingulum  castitatis, 
et  tu  ipse  experieris  plus  te  proficere  in  in- 
telligentia  Scripturarum  sola  meditatione, 
et  plura  et  solidiora  et  dulciora  te  invenire, 
quibus  et  teipsuin,  et  alios  ut  spirituali 
cibo  consolari,  ac  recreare  poteris,  quam  si 
multas  horas  in  legendis  commentariis  con¬ 
sumeres. 

Jam  tertia  ratio  cur  cingulo  castitas  com¬ 
paretur,  pulcherrima  et  verissima  est.  Nam, 
ut  Magnus  Basilius  docet,  Deus  initio  com¬ 
posuit  hominem  ex  duabus  naturis,  quasi 
Centaurum  quemdam,  qui  a  capite  usque  ad 
pectus  formam  humanam  pree  se  ferret,  et 
Tom. IX. 


mente  ac  ratione  vigeret  :  ab  umbilico  vero 
et  lumbis  usque  ad  pedes  equi  naturam  fe¬ 
ram  ac  sylvestrem  haberet.  Verum  ne  forte 
pars  inferior  atque  equina  limites  suos  tran¬ 
scenderet,  et  totus  homo  quasi  equus  indo¬ 
mitus  fieret,  et  ei  per  Jeremiam  merito  di¬ 
ceretur  :  Equi  amatores  in  feminas  et  emis¬ 
sarii  facti  sunt  :  unusquisque  ad  uxorem 
proximi  sui  hinniebat;  quid  fecit  Deus  ? 
Attribuit  homini  vinculum  castitatis,  quo  se 
medium  cingeret,  et  eo  modo  pars  equina 
ab  humana  separaretur.  Hinc  igitur  virtus 
castitatis  recte  cingulum  nominatur,  quia 
cingit  hominem  in  medio,  nec  unquam  sinit 
permisceri  partem  illam  feram  atque  agre¬ 
stem,  in  qua  sunt  motus  atque  impetus  libi¬ 
dinis,  cum  ea  parte,  quae  ratione  et  consilio 
regitur,  et  in  qua  lumen  divinse  gratia;  et 
sapientiae  residet.  Vultis  aliam  similitudinem 
ejusdem  magni  Basilii  adhuc  fortasse  clario¬ 
rem?  Sume  lampadem  accensam  :  ibi  vide¬ 
bis  in  parte  inferiore  jacere  aquam,  in  parte 
superiore  super  aquam  natare  oleum  in  me¬ 
dio  vero  olei  ardere  ac  lucere  fomitem,  et  si 
casu  aliquo  oleum  cum  aqua  misceatur,  con¬ 
tinuo  lampadem  extingui,  et  pulcherrimae 
luci  fumum  tetrum  ac  foetentem  succedere. 
Tale  quiddam  est  homo  :  habet  in  parte  in¬ 
feriore  aquam,  carnem  videlicet  istam  flu¬ 
xam  et  inconstantem,  quae  nisi  jejunio  saepe 
purgetur,  multas  sordes  ex  nimio  cibo  et 
potu  secum  involvit.  Habet  deinde  in  parte 
superiore  oleum,  hoc  est,  animum  levem, 
subtilem,  pellucidum,  atque  in  eo  lumen 
sapientiae  et  gratiae  suae  Deus  accendit.  Ve¬ 
rum  quoniam  saepenumero  accidit,  ut  oleum 
misceatur  cum  aqua,  ut  spiritus  flat  carna¬ 
lis,  et  animus  carnis  propensionem  sequa-' 
tur  ad  luxuriam,  ad  fornicationes,  ad  impu¬ 
dicitiam  ,  atque  inde  lumen  sapientiae  et 
gratiae  extinguatur ,  et  fumus  teterrimus 
scelerum  et  flagitiorum  succedat,  quid  age¬ 
mus?  Quid?  Remedium  est  in  promptu. 
Comparabimus  nobis  cingulum  castitatis,. 
Ejus  enim  munus,  est  hominem  in  medio 
cingere,  aquam  ab  oleo,  carnem  a  spiritu 
.  separare,  et  in  suis  regionibus  divisa  et  dis¬ 
juncta  continere. 

Veniamus  ad  quartam  et  postremam  ra¬ 
tionem,  ob  quam  virtus  castitatis  cingulum 
apellatur  :  quia  accingit  hominem  ad  iter 
expeditum,  et  paratum  efficit  ad  currenduir  t 
post  Christum,  sicut  in  libris  Regum  leg'  t_ 
mus  de  Elia,  qui  accinctus  renibus  curre’ 
ante  Achab.  Et  cingulum  quidem  Ir  ^um 

conjugalis  castitatis  expedit  conjugatos,  ac 
liberat  a  duobus  maximis  impedimentis  : 
quorum  unum  dicitur  zelotypia.  Quantum, 
quaeso,  impedit  zelotypia,  ne  maritus  et 
uxor  communi  consensu  quiete  et  tranquille 
per  viam  mandatorum  'currant  ?  Hinc  enim 
maritus  quidem  semper  torquetur,  et  quic- 
quid  videt  ab  uxore  sua,  in  partem  deterio¬ 
rem  interpretatur,  omnia  timet,  omnia  su¬ 
specta  habet.  Uxor  autem  viciens  se,  etiam 
si  bene  agat,  tamen  malas  suspiciones  effu¬ 
gere  non  posse,  affligitur,  cruciatur  et  saepe 
etiam  secum  dicit :  Melius  erit  ut  faciam,  ne 
deinceps  vir  meus  falso  putet  me  non  ser¬ 
vare  fidem.  Impedimentum  aliud  est  effrae- 
nata  .libido  conjugatorum ,  qui  nunquam 
propriis  uxoribus  contenti,  aliarum  femina¬ 
rum,  quandoque  etiam  meretricum  amori¬ 
bus  implicantur.  Inde  exhauriunt  domum 
suam  penuriis,  et  morbis  variis  eam  replet, 
inficiunt  uxorem,  inficiunt  liberos,  et  neque 
ipsi  quietem  ullam  capiunt,  neque  alios  ca¬ 
pere  permittunt.  Ab  iis  omnibus  malis  at¬ 
que  incommodis,  ab  isto  genere  tribulatio¬ 
nis,  liberat  cingulum  castitatis.  Qui  enim 
hoc  cingulum  habent,  neque  ullos  amores 
externarum  feminarum  in  animum  suum 
admittunt,  et  ipsas  suas  uxores  secundum 
Deum  caste  et  moderate  diligunt. 

Verum  enimvero  cingulum  angustum  per¬ 
petui  coelibatus  e&t,  quod  vere  hominem  ab 
innumeris  impedimentis  liberat.  Expedit  pri¬ 
mum  a  cura  et  gubernatione  uxoris,  quse 
quanta  sit,  conjugati  experiuntur.  Illud  ex¬ 
tra  controversiam  est,  facilius  esse  decem 
viros,  quam  unam  feminam  gubernare.  De¬ 
inde  liberat  a  cura  et  sollicitudine  libero¬ 
rum,  qui  nutriri,  educari,  instrui,  gubernari 
debent,  alioqui  perditi  ac  scelerati  fiunt,  et 
parentes  suos  perpetuo  cruciant.  Postremo 
liberat  ab  avaritia ,  et  lucrandi  desiderio . 
Qui  enim  filios  non  habet,  quibus  thesau¬ 
rizet,  facile  suis  facultatibus  contentus  vivit, 
facile  etiam  totus  fertur  in  Deum,  et  si  opus 
sit,  facile  propter  Deum,  quem  elegit  sibi  in 
sponsum,  reliquit  omnia,  peragrat  varias 
regiones,  omnibus  periculis  se  committit, 
denique  facile  omnia  praeclara  et  plane  he¬ 
roica  facinora  propter  Deum  aggreditur,  ad 
quse  conjugati  propter  suas  tricas  et  compe¬ 
des  aspirare  non  possunt.  Itaque  cum  tanta 
sit  utilitas  angusti  illius  cinguli,  quid  mi¬ 
rum,  si  Christus  imperator  noster,  deinde 
Appstoli  tribuni,  ac  duces  divinissimce  hujus 
militiee,  et  post  eos  tantus  exercitus  sancto¬ 


rum  Martyrum,  sanctorum  Sacerdotum, 
sanctorum  Monachorum ,  sanctissimarum 
Virginum,  et  viduarum  eo  accingi  desidera¬ 
verunt  ?  • 

State  ergo,  Apostolus  clamat,  state  succincti 
lumbos  vestros ,  sed  in  veritate.  Quid  est.  In 
veritate ?  Nolite  fingere,  nolite  simulare, 
verum  cingulum  habetote.  Si  corpore  con¬ 
tinentiam  servas,  sed  animo,  et  cogitatione 
ac  desiderio  perpetuo  fornicaris,  non  es 
accinctus  in  veritate,  et  homines  decipis, 
sed  non  Deum.  Si  animo  et  corpore  castus 
es,  sed  propter  inanem  gloriam,  ut  laudaris 
ab  hominibus,  non  es  accinctus  in  veritate, 
et  cingulum  quidem  habes,  sed  militiee  dia¬ 
bolicae,  non  divinee.  Si  avaritia,  si  ambitio, 
si  aliud  quodlibet  vitium,  si  ardentissimum 
studium  litterarum  libidinem  carnis  absor¬ 
bet,  ita  ut  de  luxuria  non  cogitas  quidem, 
non  es  tamen  accinctus  veritate,  neque  tua 
castitas  Deo  placet.  Si  postremo  vel  natura 
eunuchus  natus,  vel  ab  hominibus  postmo- 
dum  factus  es,  noli  gloriari,  non  es  accinctus 
in  veritate  :  neque  ista  castitas,  cui  excellen¬ 
tissimum  est  praemium  promissum.  Qui  sunt 
igitur  accincti  lumbos  in  veritate?  Nempe 
ii  dumtaxat,  Qui  se  ipsos  castraverunt  pro¬ 
pter  regnum  Dei,  qui  et  corpore,  et  animo, 
et  opere,  et  desiderio  casti  sunt  :  et  casti 
sunt  non  propter  gloriam  hominum,  non 
propter  lucra  temporalia,  non  propter  stu¬ 
dia  litterarum,  non  propter  sanitatem,  non 
propter  ipsam  virtutem,  sed  propter  Deum, 
ut  placeant  Deo,  ut  illi  soli  perfectius,  et 
purius,  et  arctius,  et  familiarius  servire  at¬ 
que  inhaerere  possint.  Isti  sunt  Accincti  lum¬ 
bos  in  veritate.  Isti  habebunt  In  domo  Dei  lo¬ 
cum,  et  nomen  melius  filiis ,  et  filiabus ,  no¬ 
men  sempiternum ,  quod  non  peribit.  Isti  se¬ 
quentur  Agnum  quocumque  ierit ,  et  canta¬ 
bunt  Canticum  novum ,  quod  nemo  alius 
cantare  poterit. 

At  ubinam  tandem  ista  cingula  vendun¬ 
tur?  ubi  reperiuntur?  quibus  pecuniis  com¬ 
parantur?  Opifex,  Auditores,  cinguli  tam 
pretiosi  est  solus  Deus.  Loquatur  Salomon 
sapientissimus  :  Ut  scivi ,  inquit,  quoniam  ali¬ 
ter  non  possem  esse  continens,  nisi  Deus  det: 
et  hoc  ipsum  erat  sapientia  scire  cujus  esset 
hoc  donum;  adii  Dominum ,  et  deprecatus  sum 
illum.  Loquatur  Dominus ,  qui  plusquam 
Salomon  est,  cum  Apostoli  dixissent  :  Si  ita 
est  causa  hominis  cum  uxore,  non  expedit  nu¬ 
bere  :  quid  Dominus  respondit?  Non  omnes, 
inquit,  capiunt  verbum  hoc ,  sed  quibus  datum 

est.  Quasi  dicere  vellet  :  Verum  est  quod 
dicitis,  nubere  non  expedit,  sed  impedit  po¬ 
tius.  Quid  enim  sunt  nuptiae,  nisi  tricae  quae¬ 
dam  in  pedibus?  Sed  tamen  Non  omnes  ca¬ 
piunt  verbum  istud ,  sed  quibus  datum  est. 
Itaque  cingulum  castitatis  conficitur,  ac  do¬ 
natur  a  Deo,  et  continuis  precibus  et  lacry- 
mis  petendum  est,  nec  ullo  modo  per  se,  ac 
solus  homo  ad  excellentissimam  istam  vir¬ 
tutem  aspirare  potest  :  aliquid  tamen  ex 
parte  nostra  requiritur.  Cingulum  enim  mi¬ 
litare  non  ex  lana,  vel  serico,  sed  ex  corio 
mortui  animalis  conficitur.  Corium  vero 
istud  pellis  nostra  est.  Quare  pellem  tuam, 
sensus  tuos,  teipsum  mortificare  debes,  si 
cingulum  habere  cupis  :  frustra  cogit  de  ca¬ 
stitate,  quicumque  sensus  suos  custodire,  et 
continere  non  studet.  Nihil  enim  sunt  aliud 
quinque  sensus,  quam  quinque  perditissimi 
leones,  semper  parati  ad  fornicationes  et 
adulteria  fabricanda.  Hinc  enim  Scriptura 
clamat :  Mors  intravit  per  fenestras,  et  oculus 
meus  depraedatus  est  animam  meam.  «  Castae 
mulieres,  inquit  Basilius,  nunquam  aperiunt 
totas  fenestras,  sed  quasi  per  rimas  aspi¬ 
ciunt  id  quod  volunt,  ut  si  quid  videant, 
quod  offendat,  continuo  claudere  possint,  n 
Sic  etiam  anima  hominis  Christiani,  qui  serio 
diligit  castitatem,  nunquam  fenestram  ocu¬ 
lorum,  aurium,  aliorumve  sensuum  suorum 
prorsus  aperit.  Itaque  primum  omnium  sum¬ 
ma  diligentia,  atque  custodia  sensibus  no¬ 
stris  adhibenda  est.  Deinde  juvat  etiam  plu¬ 
rimum  occasiones  peccandi,  et  consuetudi¬ 
nem,  ac  familiaritatem  impudicorum  fugere ; 
Corrumpunt  enim  bonos  mores  colloquia  pra¬ 
va ,  et  pestis  ac  lepra  luxuriae  facillime  iis 
adhaeret  ,  qui  cum  infectis  et  corruptis 
agunt.  Si  vides  te  alicubi  sine  periculo  esse 
non  posse,  cur  non  fugias  alio?  Cur  Deus 
tibi  pedes  dedit?  Cur  bonos  et  castos  amicos 
non  quaeris,  cum  quibus,  cum  fructu  et  uti¬ 
litate  verseris  ?  Magnum  praeterea  remedium 
contra  morbum  luxuriae  est,  legere  saepe  ac 
serio  Scripturas  sanctas.  «  Ama  studium  Scri¬ 
pturarum,  inquit  Hieronymus,  et  carnis  vitia 
non  amabis.  «Lege  vitas  sanctorum,  lege  con¬ 
fessiones  Augustini,  lege  alios  pios  et  san¬ 


ctos  libros,  et  tu  ipse  experientia  disces, 
quod  facile  gustato  spiritu  desipiat  omnis 
caro  et  illa  omnia  tibi  foetere  incipiant,  quae 
modo  tam  vehementer  amas.  Postremo  fre¬ 
quens  confessio  peccatorum  dici  non  potest 
quantas  vires  habeat  ad  animam  integram 
et  puram  perpetuo  conservandam.  Sicut 
enim  rex  Syriae  nunquam  regibus  Israel 
praevalere  potuit,  donec  vixit  Eliseus,  qui 
omnes  eorum  insidias  detegebat,  ita  nun¬ 
quam  spiritus  fornicationis  in  te  praevalebit, 
si  conscientia  tamquam  alter  Eliseus  per 
confessionem  peccata  semper  aperiat.  Quod 
si  aliquando  ad  majorem  gloriam  tuam,  et 
hostium  tuorum  confusionem  Deus  permit¬ 
tat,  ut  magno  impetu  carnis  concupiscentia 
et  Daemonum  acies  te  oppugnent,  et  cingulo 
castitatis  spoliare  conentur,  arripe  magno 
animo  solita  arma  sanctorum,  orationem, 
jejunia  :  castiga  corpus  tuum  et  in  servitu¬ 
tem  redige.  Quid  aliud  unquam,  quaeso, 
sancti  fecerunt?  D.  Benedictus  nonne  in 
spinis  diu  nudus  volutatus  est,  ut  carnis  vul¬ 
neribus  vulnera  mentis  curaret?  D.  Franci- 
scus  ob  similem  causam  nonne  in  media 
hieme  nudus  in  nivibus  jacuit  ?  D.  Bernar- 
dus  nonne,  ut  libidinis  ignem  extingueret, 
cum  adhuc  adolescentulus  esset,  in  fridigis- 
simum  lacum  se  conjecit?  Alius  quidam 
sanctorum  nonne  digitum  unum  ad  ignem 
.admovit,  atque  ardere  voluit,  ne  mens  turpi 
desiderio  aestuaret?  Ita  ergo  sancti  Patres 
majores  nostri  fecerunt.  Eorum  nos  vestigia 
sequi,  atque  exempla  imitari  debemus.  Nec 
enim  fieri  potest,  ut  nos  ventrem  cibo  et 
potu  replendo,  usque  ad  meridiem  dormien¬ 
do,  oculis  et  auribus  semper  vagando,  ad 
palmam  excellentissimae  virtutis  pervenia¬ 
mus,  ad  quam  sanctissimi  illi  fortissimique 
milites  non  nisi  orando,  jejunando,  vigilan¬ 
do,  laborando  pervenerunt.  Quare,  audito¬ 
res,  praeliari  non  pigeat,  si  coronari  dele¬ 
ctet.  Sequamur  intrepide  principes  nostros 
in  bello,  et  sine  dubio  consequemur  eosdem 
feliciter  in  triumpho,  ipso  nos  adjuvante  et 
confirmante  Domino  Jesu  Christo,  qui  est 
in  ssecula  benedictus.  Amen. 

SYNOPSIS 

Tria  alia  arma  sumuntur  explicanda ,  quibus 
nos  indui  vult  Apostolus,  nempe  gladius  galea 
et  lorica.  Atque  primo  triplex  redditur  ra¬ 
tio,  cur  verbum  Dei  gladius  dicatur  ,  quia 
scilicet  secet,  vulneret ,  occidat ;  ubi  varii  hu¬ 
jus  gladii  effectus  producuntur.  Quinque  item 
afferuntur  rationes,  cur  idem  Verbum  Dei 
gladius  spiritus  appelletur.  Deinde  explicatur 
hujus  gladii  usus,  tum  in  bello  tribulationis, 
tum  in  pace  prosperitatis.  Juvat  autem  in 
tribulatione  terrendo  et  consolando;  in  pro¬ 
speritate  hostem  nostrum  carnem  debilitando, 
et  divites  inter  spem  et  metum  continendo  ; 
in  utroque  vero  tempore  prodest  illustrando 
et  docendo  ,  quce  singula  suis  testimoniis,  si¬ 
milibus,  et  exemplis  amplificantur.  Ad  ga¬ 
leam  deinde  accedendo,  virtutem  spei  illam 
designare  affirmatur,  et  cur  spes  galea  dica¬ 
tur  explicatur.  Galece praeterea  hujus  efficacia 
declaratur ,  atque  exD.  Paulo  anchorcs  tripli¬ 
ci  fune  alligatce  assimilatur,  videlicet  verita¬ 
tis  ,  juramenti  et  subscriptionis  Dei ,  quae 
omnia  pulcherrima  arte  tractantur. 

Parte  altera  ostenditur,  qua  ratione  lorica  et 
charitas  et  justitia  esse  possit.  Cur  eadem 
charitati  comparetur  triplex  affertur  ratio; 
et  vis  charitatis  rationibus  et  exemplis  depin¬ 
gitur.  Deinde  ad  ejus  usum  veniendo  quatuor 
enumerantur  modi,  quibus  charitas  in  tribu¬ 
lationibus  nobis  utilitati  et  auxilio  maximo 
esse  solet.  Primo,  dum  patientiam  gignit, 
cujus  etiam  encomium  subjungitur.  Secundo, 
dum  inebriat,  quo  inebriationis  modo  varios 
sanctos  veteris  et  novi  Testamenti  ebrios  fuisse 
demonstratur.  Quarto ,  dum  ex  necessitate 
virtutem  facere  studet.  Tandem  docetur,  quo¬ 


modo  charitas  nobis  in  prosperitatibus  pro 
lorica  inserviat,  atque  ut  eadem  induamur 
efficaciter  suadetur. 

Quamquam  arma  Christianae  militiae,  au¬ 
ditores  optimi,  quae  adversus  tribulationes 
ab  Apostolo  Paulo  jubemur  induere,  et  de 
quibus  oratione  superiore  verba  facere  in¬ 
stituimus,  magnam  ad  dicendum  nobis  ma¬ 
teriam  praebeant,  et  arma  singula  orationes 
singulas  desiderarent,  tamen  quia  Pascha 
instat,  faciam  id,  quod  peregrini  et  viatores 
facere  solent,  cum  in  longo  itinere  temporis 
angustiis  et  brevitate,  premuntur.  Etenim 
contendam  quantum  potero,  ut  partim  com¬ 
pendia  viarum  eligendo ,  partim  cursum 
orationis  incitando,  ad  locum,  quo  tendimus, 
definita  die  perveniamus.  Hodie  igitur,  Do¬ 
mino  bene  adjuvante,  de  tribus  armis  simul 
explicabimus,  de  gladio,  de  galea,  de  lorica. 
Ac  primum  de  gladio  qui  ad  cingulum,  de 
quo  jam  disseruimus,  appendi  debet,  et  qui 
Apostolo  interpretante,  nihil  aliud  est,  quam 
verbum  Dei,  duo  quaedam  breviter  expone¬ 
mus  ;  primo  cur  verbum  Dei  dicatur  gla¬ 
dius  spiritus  :  deinde  quis  ejus  sit  usus,  tam 
in  bello  tribulationis,  quam  in  pace  prospe¬ 
ritatis. 

Veniamus  ad  primum.  Cur  Verbum  Dei 
dicitur  gladius  ?  Quia  secat,  vulnerat,  occi¬ 
dit.  Quosnam?  Hostes  Dei,  homines  peeca- 
catores,  vel  si  magis  proprie  loqui  volumus, 
ipsa  peccata,  idololatriam,  haereses,  schi¬ 
smata,  ambitionem,  luxuriam,  avaritiam. 
Iste  est  gladius  utraque  parte  acutus,  quem 
divus  Joannes  initio  Apocalypsis,  ex  ore 
Domini  procedere  vidit :  et  de  quo  Isaias 
Propheta  scripsit  :  Percutiet  terram  virga 
oris  sui,  et  spiritu  labiorum  suorum  interficiet 
impium.  Iste  est  gladius,  quo  Apostolus  Pe- 

trus  in  Actis  Apostolicis  in  omnia  genera 
bestiarum  occidere  jubetur  ,  et  praecipue 
quadrupeda,  reptilia,  et  volatilia,  hoc  est 
voluptuarios,  avaros,  superbos.  Voluptuarii 
enim  more  quadrupedum  semper  ventrem, 
et  ea,  quae  sub  ventre  sunt,  aspiciunt.  Avari 
autem  ad  instar  reptilium  toto  corpore  am¬ 
plectuntur  terram.  At  superbi  tamquam  vo¬ 
latilia  quaedam  ambulant  in  mirabilibus  su¬ 
per  se.  Tunc  vero  ejusmodi  bruta  animalia 
occiduntur,  cum  bruta  animalia  esse  desi¬ 
nunt,  hoc  est,  homines,  qui  vitam  brutorum 
imitando  quasi  bruta  evaserant,  jam  non 
amplius  bruta,  sed  homines  esse  incipiunt, 
et  de  voluptuariis  casti,  de  avaris  liberales, 
et  humiles  de  superbis  fiunt.  Iste  est  gladius, 
quo  Apostoli  omnes  in  die  Pentecostes  armati 
totum  pene  orbem  a-  imperium  Christi  ad¬ 
junxerunt.  Iste  est  gladius,  quo  Beatissimus 
Paulus  ab  Jerusalem  usque  Illyricum  maxi¬ 
ma  strage  obvios  quosque  prostravit.  Deni¬ 
que  iste  est  gladius,  quo  semper  de  hostibus 
suis  Ethnicis,  Haereticis,  peccatoribus  per 
milites  doctores  et  concionatores  suos  Chri¬ 
stus  triumphat. 

Sed  cur,  quaeso,  verbum  Dei  non  solum 
gladius,  sed  et  gladius  spiritus  dicitur?  Mul- 
tse  sunt  causae.  Prima,  quia  gladius  iste  a 
solo  Spiritu  sancto  fabricatus  est.  Neque 
enim  noverunt  fabri  isti  vulgares  gladios 
tales  conficere,  gladios  vivos  et  efficaces, 
qui  etiam  spiritus  incorporeos  vulnerare 
possint.  Spiritu  sancto  inspirati  ( inquit  Apo¬ 
stolus  Petrus;  locuti  sunt  sancti  Dei  homines . 
Secunda  ratio,  quoniam  Spiritus  sanctus  est, 
qui  gladio  isto  praecipue  utitur.  Nam  ipsius 
est  proprium  contra  vitia  bellum  gerere, 
hominem  veterem  occidere,  ad  poenitentiam 
peccatores  convertere.  Nos  enim  nihil  aliud, 
quam  armigeri  atque  ministri  ejus  sumus. 
Non  enim  vos  estis ,  qui  loquimini ,  ait  Domi¬ 
nus,  sed  Spiritus  Patris  vestri  qui  loquitur  in 
vobis.  Tertia  ratio  quoniam  gladio  isto,  non 
pro  carne,  sed  pro  spiritu  dimicatur.  Nam 
cum  homo  ex  carne  et  spiritu  compositus  sit, 
et  haec  duo,  ut  Apostolus  ait,  sibi  invicem 
adversentur  ;  gladius  carnis  crapula,  ebrie¬ 
tas,  fornicatio  ;  gladius  spiritus  est  verbum 
Dei.  Quarta  ratio,  quoniam  finis  hujus  gladii 
non  alius  est,  quam  ut  Spiritus  sanctus  in 
eos  veniat,  contra  quorum  vitia  bellum  ge¬ 
ritur.  Ita  legimus  in  Actis  Apostolicis  :  Ad¬ 
huc  loquente  Petro,  inquit  sanctus  Lucas, 
cecidit  Spiritus  sanctus  super  omnes  qui  au¬ 
diebant  verbum.  Iste  finis  esse  debet  concio - 


natorum,  non  lucrari  pecunias,  non  aucu¬ 
pari  inanes  plausus,  non  oblectare  animos 
et  aures  curiosorum,  sed  efficere,  quantum 
in  ipsis  est,  ut  Spiritus  sanctus,  Spiritus  ve¬ 
ritatis,  Spiritus  mansuetudinis,  Spiritus  so¬ 
brietatis,  Spiritus  pietatis,  Spiritus  timoris 
Domini  super  auditores  veniat.  Quinta  et 
postrema,  sed  potissima  ratio  est,  quoniam 
nemo  sine  Spiritu  sancto,  gladio  Verbi  Dei 
uti  potest.  Etenim  verba  divinae  Scripturse, 
si  sola  et  nuda  accipiantur,  non  tam  gladius, 
quam  vagina  esse  videntur.  Potest  autem  ea 
vagina  et  verum  et  ferreum  gladium,  et  gla¬ 
dium  plumbeum  sive  ligneum  continere.  Si 
verba  Scripturae  secundum  Ecclesiae  Catho¬ 
licae  sensum,  qui  idem  est  sensus  Spiritus 
sancti,  accipias  et  intelligas,  gladium  spiri¬ 
tus  ferreum  atque  acutissimum  habes :  Si 
vero  sensum  capitis  tui,  sensum  distortum, 
falsum,  haereticum,  in  vagina  sacrarum  litte¬ 
rarum  includas,  quid  habebis  nisi  gladium 
plumbeum  in  vagina  aurea?  Nam  vagina  qui¬ 
dem  Spi  litus  erit,  sed  gladius  non  item  .  Atque 
haec  est  deceptio  omnium  Haereticorum,  qui 
nihil  aliud  habent  in  ore,  quam  verbum  Dei, 
necullimagis,  quam  ipsi  gloriantur  de  gladio  : 
et  tamen  revera  nihil  ipsi  praeter  vaginam 
habent.  Deus  enim  facile  patitur  litteram 
Scripturae,  vaginam  istam  spiritus,  Catholi¬ 
cis  atque  Haereticis  esse  communem ;  sed 
gladium  Spiritus,  sensum  verum  Scriptura¬ 
rum  in  sola  Ecclesia  Catholica  esse  voluit, 
cui  sensum  aperuit,  ut  intelligeret  Scriptu¬ 
ras,  Quae  est  columna  et  firmamentum  verita¬ 
tis  :  terribilis  ut  castrorum  acies  ordinata. 
Cujus  apertissimum  signum  est  conversio 
infidelium.  Quinam  olim  Judaeos  et  Graecos 
ad  fidem  Catholicam  converterunt?  Num 
Simoniani  vel  Marcionitae,  vel  Manichaei, 
vel  Ariani,  vel  Pelagiani,  vel  Nestoriani  ? 
Minime  vero  :  sed  Apostolici  viri.  Qui  no¬ 
stro  hoc  saeculo  in  regionibus  latissimis  In- 
diarum,  in  America,  in  Brasilia,  in  Japonia 
tantas  infidelium  multitudines  gladio  verbi 
Dei  prostraverunt,  et  captivos  ad  imperato¬ 
rem  Christum  adduxerunt?  fortasse  Luthe- 
rani?  fortasse  Calviniani?  Affirment,  si  au¬ 
deant.  Nonne  Catholicae  Romanaeque  Eccle¬ 
siae  milites,  quorum  est  bellare  bella  Domini 
praeclaras  istas  divinasque  victorias  de  ho¬ 
stibus  fidei  retulerunt  ?  Hujus  autem  rei 
causa,  quae  alia  esse  potest,  quam  quod 
haeretici  verum  gladium  non  habent  l  Et 
vehementer  errant,  si  sola  vagina  se  pugnare 
ac  vincere  posse  confidqnt.  Non  enim  vagi- 

na,  sed  gladio  homines  occiduntur.  Habemus 
igitur,  cur  verbum  Dei  gladius  spiritus  no¬ 
minetur. 

Nunc  illud  videamus,  quis  ejus  sit  usus, 
tam  in  bello  tribulationis,  quam  in  pace 
prosperitatis.  Quo  pacto  gladius  Dei  in  tri¬ 
bulationibus  juvat?  Duobus  modis,  terrendo 
et  consolando. 

Veniamus  ad  praxim.  Si  te  variis  te  ntatio- 
nibus  hostis  aggreditur,  accipe  gladium,  ex¬ 
cipe  et  repelle  ictus  inimici  sententiis  Scri¬ 
pturarum,  sicut  ducem  nostrum  Christum  fe¬ 
cisse  non  ignoras,  cum  in  deserto  a  Diabolo 
tentaretur.  Itaque  si  Spiritus  ambitionis  tibi 
desiderium  immittit  prsesidendi,  si  Abbas, 
si  Episcopus,  si  magnus  aliquis  Dsemonis  ten- 
tatione  fieri  cupis,  sume  gladium,  lege  sen¬ 
tentiam  illam  :  Judicium  durissimum  his,  qui 
praesunt,  fiet,  et :  Potentes  potenter  tormenta 
patientur.  Si  spiritus  avaritiae  desiderium 
immittit  multas  pecunias  congregandi,  sume 
gladium,  lege  sententiam  illam  :  Qui  volunt 
divites  fieri,  incidunt  in  tentationem  et  in  la¬ 
queum  Diaboli,  et  desideria  multa  nociva  et 
inutilia,  quae  mergunt  hominem  in  interitum 
et  perditionem.  Radix  enim  omnium  malorum 
est  cupiditas,  quam  quidam  appetentes  errave¬ 
runt  a  fide;  et  inseruerunt  se  doloribus  multis. 
Si  spiritus  luxuriae  desiderium  immittit  car¬ 
nalium  peccatorum,  sume  gladium,  lege 
sententiam  illam  :  Fornicatores  et  adulteros 
judicabit  Deus.  Et  illam  :  Nolite  errare, v  ne¬ 
que  fornicarii,  neque  idolis  servientes,  neque 
adulteri,  neque  molles ,  neque  masculorum  con¬ 
cubitores,  neque  fures ,  neque  avari,  neque 
ebriosi,  neque  maledici,  neque  rapaces  re¬ 
gnum  Dei  possidebunt.  Si  spiritus  hujus  mun¬ 
di  desiderium  gloriae  et  deliciarum  immittit, 
sume  gladium,  lege  sententiam  illam :  Quan¬ 
tum  glori fi  cavit  se  et  in  deliciis  fuit ,  tantum 
date  illi  tormentum  et  luctum.  Atque  ad  eum- 
dem  modum  contra  tentationes  caeteras  sen¬ 
tentiis  illis  divinae  Scripturae  pugnandum  est, 
quae  terrendo  et  comminando  revocant  a 
peccatis. 

!  Si  vero  aliud  genus  tribulationis  patiaris, 
quod  effugere  non  possis,  ut  inopiam,  ut 
aegritudinem,  ut  mortem  parentum  vel  filio¬ 
rum,  tunc  sententiae  illae  praelegendae  et  con¬ 
siderandae  tibi  erunt,  quae  divinas  promissio¬ 
nes  et  exempla  sanctorum  continent.  Sicut 
enim  Scriptura  impios  homines  vehementer 
terret,  ita  miseros  et  calamitosos  mirifice 
consolatur.  Quaecumque  scripta  sunt,  (inquit 
Apostolus )  ad  nostram  doctrinam  scripta 


sunt ,  ut  per  patientiam  et  consolationem  Scri- 
pturarum  spem  habeamus.  Et  in  libro  primo 
Macchabaeorum  quid  Macchabaei  dicunt, 
cum  in  tribulationibus  gravissimis  constituti, 
ad  Spartiatas  scriberent  ?  Nos  enim,  in¬ 
quiunt,  cum  nullo  horum  indigeremus,  haben¬ 
tes  solatio  sanctos  libros,  qui  sunt  in  manibus 
nostris,  maluimus  mittere  ad  vos  renovare  fra¬ 
ternitatem  et  amicitiam ,  ne  forte  alieni  efficia¬ 
mur  a  vobis.  Itaque  verbum  Dei  quasi  mamil¬ 
la  nutricis  lacte  divinorum  eloquiorum  par¬ 
vulos  gementes,  et  plorantes  recreat.  Ibi  enim 
non  semel,  non  saepe,  sed  frequentissime  in 
singulis  fere  paginis  legitis,  Deum  promit¬ 
tentem  se  omnibus  adfuturum,  qui  ad  se  in 
tribulatione  confugerint.  Ejusmodi  vero  pro¬ 
missiones  infinitas  exemplis  confirmatas  vi¬ 
debis,  si  historiam  Abrahae,  Jacob,  Joseph, 
Moysis,  Job,  Tobiae,  Mardochaei,  Davidis, 
Macchabaeorum  aliorumque  multorum  lege¬ 
re  volueris.  Isti  enim  in  magnis  tribulationi¬ 
bus  fuerunt,  et  de  omnibus  eripuit  eos  Do¬ 
minus;  nec  solum  eripuit  sed  etiam  glorio¬ 
siores  et  feliciores  effecit.  Ex  quibus  illam 
conclusionem  efficies,  quam  fecit  David  : 
Junior  fui,  etenim  senui,  et  non  vidi  justum 
derelictum,  nec  semen  ejus  quaerens  panem. 
Et  cum  Ecclesiastico  dicens :  Respicite  fi¬ 
lii  nationes  hominum,  et  scitote  quia  nullus 
speravit  in  Domino,  et  confusus  est. 

Veniamus  ad  pacem  et  prosperitatem,  quae 
ut  saepe  dixi,  plus  multo,  quam  bellum  et 
tribulatio  periculosa  et  noxia  est.  Quomodo 
gladius  spiritus  in  pace  prosperitatis  juvat? 
Duobus  etiam  modis.  Primum  enim  carnem, 
hostem  nostrum  domesticum,  qui  se  fratrem 
et  amicum  simulat  et  interim  crudelissimam 
necem  nobis  machinatur,  non  parum  debi¬ 
litat.  Siquidem  Vivus  est  sermo  Dei,  et  pene¬ 
trabilior  omni  gladio  ancipiti ,  pertingens 
usque  ad  divisionem  animas  et  spiritus.  Si  duo 
duces  copias  simul  conjungerent,  et  unam 
atque  eamdem  urbem  junctis  viribus  expu¬ 
gnare  vellent,  magnum  profecto  negotium 
illi  urbi  facerent ;  at  si  paulo  post  coorta  se¬ 
ditione  militari,  alter  eorum  ducum  cum  to¬ 
to  exercitu  suo  se  ab  altero  duce  separaret, 
nonne  vires  prioris  exercitus  valde  minue¬ 
rentur  ?  Ad  eumdem  modum  in  homine  fla¬ 
gitioso,  et  anima  cum  suis  sensibus  et  moti¬ 
bus  inferioris  partis,  et  spiritus  cum  sua 
mente  et  ratione  aliisque  viribus  partis  su¬ 
perioris  conjunguntur,  et  eodem  prorsus  ten¬ 
dunt,  nimirum  ad  carnem  pinguefaciendam 
oblectandam,  roborandam ;  sed  cum  gladius 

verbi  Dei  hujus  hominis  pectus  ferit,  statim 
penetrat  usque  ad  divisionem  animee  et  spi¬ 
ritus,  et  tunc  spiritus  amore  Dei  vulneratus 
irascitur  quodammodo  animee,  eique  dicit, 
nolo  deinceps  tecum  militare,  volo  fungi 
munere  meo,  volo  considerationi,  orationi, 
lectioni  operam  dare,  quee  sunt  partes  meee. 
Atque  ita  spiritus  ab  anima,  hoc  est,  pars 
superior  ab  inferiori  dividitur  et  separatur 
et  eo  modo  vires  carnis  hostis  domestici  fiunt 
debiliores.  Et  quamquam  initio  divisionis 
spiritus  est  parvulus  atque  imbecillis,  tamen 
paulatim  verbo  Dei  quod  etiam  est  cibus, 
alitur,  nutritur,  augetur,  et  interdum  etiam 
ita  corroboratur,  ut  fiat  multo  robustior  at¬ 
que  fortior  carne,  et  tunc  injurias  suas  ulci¬ 
scitur.  Et  sicut  milites  quandoque  rusticos 
vel  hostes  suos,  quos  ceperunt  in  bello,  co¬ 
gunt  sarcinas  suas,  et  onera  portare :  sic 
etiam  spiritus  cogit  carnem  jejunare,  vigi¬ 
lare,  laborare,  orare,  elemosynas  dare  alia¬ 
que  facere,  quibus  ipse  ad  finem  suum  con¬ 
sequendum  adjuvatur. 

Alter  modus,  quo  verbum  Dei  in  prospe-. 
ritate  juvat,  est  homines  divites  et  florentes 
inter  spem  et  metum  continendo,  id  quod  in 
praesenti  vita  maxime  necessarium  est.  Nam 
apud  inferos  quidem  spes  in  desperationem, 
et  metus  in  dolorem  vertitur :  in  regno  vero 
beatorum  spei  possessio,  et  timori  securitas 
sempiterna  succedit :  hic  autem  in  terris  ni¬ 
hil  utilius,  ac  praesertim  opulentis  et  for¬ 
tunatis  quam  inter  spem  et  metum  ambu¬ 
lare,  id  quod  verbum  Dei  optime  docet ;  lo¬ 
quitur  enim  quodammodo  ad  cor  divitis, 
et  ait:  Sta  in  timore  :  noli,  superbe,  Sapere 
neque  sperare  in  incerto  divitiarum .  Me¬ 
mento  Cain,  qui  primus  in  terris  coepit  esse 
dives  et  potens,  et  urbem  aedificavit,  et 
postea  male  periit.  Memento  Pharaonis,  et 
Galtazaris  filii  Nabuchodosor,  et  Antiochi, 
et  Herodis,  qui  reges  nobilissimi  etpotentis- 
simi  erant  et  tamen  ad  ultimum  miserrime 
perierunt.  Memento  Nabal  Carmeli  et  illius 
divitis  epulonis,  qui  ditissimi  erant,  et  cra¬ 
pulae  atque  ebrietati  studebant,  et  in  puncto 
ad  inferos  descenderunt.  Memento  illius  alte¬ 
rius  divitis  E vangelici,  cui  uberes  fructus  ager 
attulerat,  et  jam  dicebat  animae  suae:  Habes 
multa  bona  in  annos  plurimos ,  ede,  bibe ,  qui¬ 
esce,  laetare.  Cui  dictum  est :  Stulte ,  hac  no¬ 
cte  repetent  a  te  animam  tuam ,  et  quee  para¬ 
sti,  cujus  erunt ?  Deinde,  ne  torte  dives  de¬ 
speret,  ac  dicat :  Quis  ergo  poterit  salvus  fi¬ 
eri  ?  loquitur  idem  verbum  Dei  ad  cor  ejus, 


et  ait :  Confide,  spera,  poteris,  si  volueris, 
salvus  fieri.  Memento  Abraham,  Isaac  et  Ja- 
cob,  nec  non  Davidis,  Tobiae,  Josiae  aliorum¬ 
que  multorum,  qui  et  divites  fuerunt,  et  Do¬ 
mino  placuerunt;  pari  ratione,  et  tu,  si  divi¬ 
tiis  utaris  ad  quod  factae  sunt,  non  te  impedi¬ 
ent,  sed  juvabunt. 

His  igitur  quatuor  modis  verbum  Dei  se- 
orsim  in  tribulatione,  et  seorsim  in  prospe¬ 
ritate  juvat.  Accedit  vero  quintus  et  postre¬ 
mus  modus,  qui  utrique  tempori  convenit, 
qui  est  illustrando  ac  docendo.  Nam  Testi¬ 
monium  Domini  fidele  sapientiam  praestans 
parvulis;  et :  Praeceptum  Domini  lucidum  illu¬ 
minans  oculos.  Videbat  Deus  multos  esse  in 
mundo  Epicureos,  quorum  fides  ultra  nubes 
non  ascenderet,  et  qui  de  superis  et  inferis, 
de  Deo,  de  morte,  de  judicio  nunquam  co¬ 
gitarent.  Quod  igitur  fecit?  MisitVerbum  su¬ 
um  et  sanavit  eos.  Et  quomodo  sanavit  ?  Illu¬ 
strando,  erudiendo,  docendo,  ostendendo 
aliam  esse  vitam  post  hanc  vitam,  etalia  bona 
et  mala  sine  ulla  comparatione  majora  et  diu¬ 
turniora.  Quee  enim  videntur,  temporalia; 
quee  non  videntur  aeterna  sunt.  Homines  au¬ 
tem  ad  ea  feruntur  et  ea  diligunt,  quae  nove¬ 
runt.  Cur  infantes  nihil  expetunt  praeter  lac  ? 
Quia  aliud  non  noverunt.  Cur  pueri  suos 
trochos,  et  pilas  et  alia  instrumenta  ludendi 
tantum  diligunt?  Quia  majora  bona  non  nove¬ 
runt.  Cur  plerumque  homines  nihil  quaerunt 
nisi  ditescere,  nisi  pinguescere,  nisi  opes  et 
honores  suos  augere  ?  Quia  nihil  aliud  a  magi¬ 
stris  hujus  saeculi  didicerunt.  Si  rusticus  ali¬ 
quis,  qui  nunc  felicem  se  putat  si  panis  et 
cervisia  non  desit,  in  aula  regis  ad  unum 
mensem  cibo  et  potu  regio  aleretur,  numquid 
ille  suum  atrum  panem,  et  cervisiam  non 
contemneret? Ita  prorsus,  auditores,  qui  ver¬ 
bo  Dei  docente  atque  illustrante  bona  illa 
magna  et  sempiterna  videre  et  gustare  inci¬ 
piunt,  quae  in  saeculo  futuro  sanctis  homini¬ 
bus  conservantur,  facile  despiciunt  mundi 
hujus  gloriam  perituram,  opes  falsas,  inanes 
honores,  et  exiguas  et  breves,  et  multo  felle 
admixtas  voluptates.  Sed  de  gladio  satis  et 
fortasse  nimis  dictum  est. 

Veniamus  ad  galeam.  Et  galeam ,  inquit, 
salutis  assumite.  Quaenam  est  ista  galea  ? 
Virtus  spei.  Sic  enim  Apostolus  alibi  seipsum 
exponit  :  Induti  loricam ,  inquit,  charitatis  et 
galeam  spem  salutis.  Itaque  spes  salutis, 
expectatio  summae  sempiternaeque  felicitatis 
est  galea.  Dicitur  vero  galea,  quia  tegit  ac 
defendit  caput,  et  reliquum  corpus  nudum 

atque  inerme  dimittit.  Quod  est  caput  homi¬ 
nis  Christiani  ?  Christus.  Omnis  viri  caput 
Christus  est ,  inquit  Apostolus.  Itaque  galea 
solum  tegit  caput,  quia  spes  aeternae  vitee 
facit  ut  homo  contemptis  omnibus  aliis  re¬ 
bus,  etiam  fortunis,  etiam  dignitate,  etiam 
fama,  etiam  vita,  totus,  in  id  incumbat,  ne 
sibi  Christus  auferatur,  ut  fides  in  Christum, 
ut  honor  et  gloria  Dei  salva  sint,  etiamsi 
csetera  omnia  pereant.  Sapientis  oculi  in  ca¬ 
pite  ejus ,  inquit  Salomon.  Siquidem  stulti 
oculos  non  in  capite,  sed  in  calcaneis  viden¬ 
tur  habere,  cum  nihil  aliud  quam  terram  et 
res  terrenas  intueantur.  At  homo  Christia¬ 
nus,  homo  sapiens  oculos  habet  in  capite, 
quia  more  serpentis  totum  corpus  libenter 
exponit,  ut  servet  ac  defendat  caput,  non 
ignorans  salvo  existente  capite,  facile  posse 
totum  corpus  ab  interitu  revocari.  Hoc  est 
igitur  munus  galere,  caput  defendere.  Est 
vero  fortissima  illa  galea,  et  plane  digna, 
quse  membrum  praestantissimum,  quale  est 
caput,  custodiendum  acceperit  ?  Siquidem 
adeo  robusta  et  firma  est,  ut  non  solum 
ictibus  malleorum  non  cedat,  sed  etiam  quod 
pene  est  incredibile  quanto  magis  percuti¬ 
tur,  tanto  fortior  fiat.  At  quis  hoc  docet  ? 
Apostolus  Paulus,  Tribulatio ,  inquit,  patien¬ 
tiam  operatur.  Patientia  vero  probationem  : 
probatio  vero  spem,  spes  autem  non  confundit. 
Utinam  magnam  copiam  galearum  ad  exer¬ 
citum  nostri  Regis  mittere  possemus.  Tri¬ 
bulatio  ,  inquit,  patientiam  operatur.  Non 
enim  patientia  est  similis  dialecticae  et 
rhetoricae,  quae  discuntur  in  libris  ;  di¬ 
scitur  in  laboribus,  discitur  patiendo.  Ille 
qui  saepius  patitur,  ille  celerius  patientiam 
discit.  Itaque  tribulatio  patientiam  opera¬ 
tur  :  patientia  probationem.  Nam  qui  saepe 
et  multum  et  aequo  animo  patitur  ille 
commendatur,  et  probatur,  et  dignus  palma 
et  corona  judicatur  a  Deo.  Sicut  enim  in 
castris  non  pulchra  atque  splendida  arma 
militem  duci  commendant,  sed  fortia  facta 
et  multa  vulnera  adverso  corpore  accepta  : 
et  sicut  figulus  multa  vasa  efficit  ex  eodem 
luto,  sed  qualia  sint  in  fornace  probat.  Sic 
etiam  Deus  nos  omnes  iu  fornace  tribulatio¬ 
nis  coquit,  et  eos  quidem,  qui  ignem  susti¬ 
nent.  nec  franguntur,  probat  :  qui  ferre  non 
possunt,  reprobat.  Ergo  patientia  probatio¬ 
nem  operatur  .--probatio  vero  spem.  Qui  enim 
animadvertit  se  multa  pati  et  alacriter  pati, 
nec  ullo  modo  frangi,  sentit  procul  dubio 
intus  in  corde  spiritum  Dei,  qui  Testimonium 


reddit  spiritui  suo,' quod  filius  Dei  sit,  atque 
inde  semper  seipso  fortior,  semper  prom¬ 
ptior  ad  patiendum,  et  erectior  ad  speran¬ 
dum  efficitur.  Spes  autem  non  confundit.  Deus 
enim  potens  est  et  paratus  ad  plura  et  majora 
nobis  danda,  quam  nos  sperare  possumus. 

Sed  jam,  si  placet,  hujus  galese  usum  ex¬ 
plicemus.  Quis  igitur  est  usus  galese  ?  Quo¬ 
modo  nos  in  prosperis  et  adversis  juvat  ? 
Paucis  dicam,  auditores.  Juvat  mirum  in 
modum,  erigendo  animum,  eumque  ad  coe¬ 
lestia  et  sempiterna  praemia  convertendo. 
Nec  enim  explicari  potest,  quantas  vires 
habeat  spes  futurse  quietis  et  felicitatis  ad 
extenuandam  et  minuendam  molestiam, 
quamvis  magnorum  et  gravium  laborum. 
Quid  facit,  ut  avarus  non  sentiat  laborem 
peregrinandi,  navigandi,  nundinas  adeundi, 
merces  emendi  et  vendendi  ?  Nonne  spes 
divitiarum  ?  Quid  facit,  ut  agricola  in  mediis 
imbribus,  in  maximis  aestibus,  in  saevis  fri¬ 
goribus,  noctes  ac  dies  nunquam  quiescat, 
et  semper  tamen  laetissimus  cantet?  Nonne 
spes  uberis  messis  ?  Quid  facit,  ut  miles  ne¬ 
que  onus  armorum  recuset,  neque  longis 
vigiliis  terreatur,  neque  de  morte  et  vulne¬ 
ribus  cogitet  ?  Nonne  spes  praedae  vel  hono¬ 
ris  ?  Ita  igitur  et  fortis  Christi  miles  in  mediis 
aerumnis  et  calamitatibus  galea  ista  munitus 
erigit  oculos  ad  coelum,  et  dicit.  Majoribus 
praeliis  digna  est  splendidissima  illa  corona. 
Non  sunt  condignae  passiones  hujus  temporis 
ad  futuram  gloriam ,  quae  revelabitur  in  nobis. 
Veniet  aliquando  illa  dies,  qua  laboribus 
finitis  admittar  in  gaudium  Domini  mei. 
Itaque  sicut  verbum  Dei  militem  Christi  con¬ 
solatur  exterius,  divinas  promissiones  pro¬ 
ponendo  et  explicando  ;  ita  virtus  spei  con¬ 
solatur  interius  ad  easdem  promissiones  coni; 
tuendas*animum  erigendo,  neque,  erigendo 
solum,  sed  etiam  quodammodo  affigendo. 
Spes  enim  non  solum  id  facit,  ut  animus  coe¬ 
lum  aspiciat;  sed  etiam,  ut  coelo  constanter 
inhaereat,  necseindeavelli  ullis  tribulationum 
fluctibus  patiatur.  Quocirca  D.  Apostolus 
Paulus  eamdem  spei  virtutem  in  epistola  ad 
Hebraeos  elegantissima  similitudine  anchorae 
comparandam  putavit.  Nam  quemadmodum 
naves,  quae  corpora  quaedam  sunt,  ad  terram 
communem  omnium  corporum  parentem  in 
tempestate  confugiunt,  et  ei  anchoram  quasi 
brachium  porrigunt,  atque  eo  modo  fluctus 
et  procellas  non  timent  :  sic  etiam  animae 
navicula,  quae  de  coelo  anchoram  suam  figit, 
ac  per  eam  coelo  constanter  adhaerens,  ve- 

xari  ac  jactari  potest  in  hoc  mari  saeculi 
hujus  fluctibus  tribulationum,  sed  certe 
abripi  et  demergi  in  profundum  non  potest. 
Neque  vero  periculum  est,  ne  funis,  quo 
anchora  spei  alligata  est,  aliquando  franga¬ 
tur.  Siquidem  est  Funiculus  triplex  qui  diffi¬ 
cile  rumpitur.  Unus  funis  est  veritas  Dei  : 
Deus  est,  cujus  promissionibus  spes  Christia¬ 
norum  adhaeret.  Quid  fortius  isto  fune  ?  Si 
D.  Paulus  promitteret  aliquid,  quis  ei  cre¬ 
dendum  non  esse  putaret  ?  Si  Angelus  de 
coelo  promitteret  aliquid,  quis  de  eventu 
ambigere  auderet  ?  At  nunc  non  Apostolus, 
non  Angelus,  sed  Deus  ipse  est  qui  promit¬ 
tit.  Veritas  prima,  sapientia  summa,  bonitas 
infinita,  quse  nec  falli  nec  fallere  potest.  Alter 
funis  est  juramentum  Dei.  Quamquam  enim 
etiam  sine  juramento  simplici  promissioni 
Dei  sine  dubio  continuo  esset  crede nd  : 
tamen  ad  majorem  fidelium  suorum  conso¬ 
lationem  etiam  jurare  voluit.  Sic  enim  in 
epistola  ad  Hebraeos  Apostolus  loquitur  : 
Abundantius  Deus  volens  ostendere  pollicita¬ 
tionis  haeredibus  immobilitatem  consilii  sui , 
interposuit  jusjurandum  :  ut  per  duas  res  im¬ 
mobiles ,  quibus  impossibile  est  mentiri  Deum, 
fortissimum  solatium  habeamus,  qui  confugi¬ 
mus  ad  tenendam  propositam  spem,  quam  sicut 
anchoram  habemus  animae  tutam  ac  frmam. 
Jam  funiculus  tertius  est  subscriptio,  quam 
Deus  proprio  sanguine  adhibere  voluit  chi¬ 
rographo  promissionum.  Quis  enim  Testa¬ 
mento  non  credat,  quod  proprio  sanguine 
consignavit  ?  Hic  est  igitur  Funiculus  triplex , 
qui  difficile  rumpitur,  quo  spei  anchora  alli¬ 
gata,  et  in  ccelo  affixa,  naviculam  animae 
firmissime  tenet,  atque  in  isto  periculoso 
mari,  ab  omni  ventorum  et  fluctuum  impetu 
defendit. 

PARS  SECUNDA. 

Diximus  de  gladio,  et  galea,  nunc  de  lo¬ 
rica  duo  breviter  dicenda  sunt.  Primum, 
quid  sit  haec  lorica  ;  deinde  quis  sit  ejus 
usus.  Quid  igitur  est  lorica  ?  Virtus  charita- 
tis.  Sic  enim  Apostolus  ait ;  Induti  loricam 
charitatis,  et  galeam  spem  salutis.  Et  quam¬ 
quam  in  epistola  ad  Ephesios  loricam  dicit 
esse  justitiam,  cum  ait :  Et  induti  loricam 
justitiae,  tamen  justitiam  pro  charitate  acce¬ 
pit,  quod  saipe  alias  facere  solet  :  nec  imme¬ 
rito,  cum  nihil  aliud  sit  charitas,  quam  exi¬ 
mia  quaedam  perfectaque  justitia.  Etenim 


duae  sunt  partes  justitiae,  quarum  altera  in 
commutatione,  altera  in  distributione  versa¬ 
tur.  Ambas  autem  in  charitate  facile  est 
invenire.  Quid  enim  est  charitas,  nisi  quae¬ 
dam  nobilis  commutatio,  in  qua  homo  se- 
ipsum  totum  donat  Deo  ;  et  simul  totum 
recipit  Deum  ?  Nam  Qui  manet  in  charitate , 
in  Deo  manet,  et  Deus  in  eo.  Quid  item 
est  charitas,  nisi  ars  quaedam  juste  recteque 
distribuendi  unicuique  quod  suum  est  ?  ju¬ 
stitia  enim  quae  in  distributione  versatur 
dignitatem  et  merita  personarum  consi¬ 
derat,  et  majoribus  majora,  minoribus  mi- 
minora,  summis  summa  et  minimis  minima 
tribuit.  Secundum  quem  ordinem  virtus 
etiam  charitatis  Deo  primas  partes  defert, 
secundas  animae,  tertias  corpori,  quartas 
honori  et  famae,  et  de  caeteris  ad  eumdem 
modum.  Itaque  recte  charitas  justitia  dici¬ 
tur  ,  inchoata  charitas,  inchoata  justitia, 
aucta  charitas,  aucta  justitia,  perfecta  cha¬ 
ritas,  perfecta  consummataque  justitia. 

Sed  cur,  quaeso,  virtus  charitatis  dicitur 
lorica  ?  Tribus  de  causis.  Primum  enim  sicut 
lorica  armatur  pectus,  et  pectore  eae  partes 
corporis  humani  defunduntur,  in  quibus  vita 
potissimum  residet,  ut  cor,  hepar,  stoma¬ 
chus,  intestina  omnia  ;  sic  etiam  charitas 
multas  virtutes  pulcherrimo  ordine  simul 
conjungit.  Charitas  enim,  ut  Apostolus  ait, 
patiens  est ,  benigna  est :  charitas  non  aemula¬ 
tur,  non  agit  perperam,  non  inflatur,  non  est 
ambitiosa,  non  quaerit  quae  sua  sunt,  non  irri¬ 
tatur,  non  cogitat  malum,  non  gaudet  super 
iniquitate ,  congaudet  autem  veritati.  Omnia 
suffert ,  omnia  credit ,  omnia  sperat ,  omnia 
sustinet.  Ex  istis  annulis  simul  consertis  mal¬ 
leo  Spiritus  sancti  lorica  charitatis  fabrica¬ 
tur.  Postremo  sicut  loricae  non  ex  panno  vel 
ex  corio,  sed  ex  aere  conficiuntur,  ut  omnes 
ictus  lancearum  et  gladiarum  sustinere  pos¬ 
sint  :  sic  etiam  charitas  non  est  res  quaedam 
mollis,  ac  tenera  ;  sed  fortissima  durissima, 
robustissima;  Fortis  ut  mors  dilectio,  dura  ut 
infernus  aemulatio.  Sed  parum  diximus.  Nam 
etiam  fortior  est  quam  mors,  et  durior  quam 
infernus.  Mors  enim  est  illa  quidem  fortis¬ 
sima,  et  non  solum  homines  quamvis  magnos 
et  potentes,  sed  etiam  ursos  et  leones  po- 
sternit  :  sed  tamen  peccatum  adhuc  est 
fortius.  Peccatum  enim  etiam  inde  disturba¬ 
vit,  quod  mors  nunquam  efficere  potuisset. 
At  charitas  utroque  est  fortior,  quippe  quae 
statim  atque  in  cor  hominis  penetravit  pec- 

catum  extinguit,  nec  magis  coram  charilate 
potest  consistere  peccatum,  quam  coram 
igne  aridee  stipulae  vel  telae  aranearum. 
Quid  ?  quod  non  solum  res  omnes  creatas 
vincit,  sed  etiam  quodammodo  creatorem  - 
Quid  enim  non  potest,  quid  non  audet  sin¬ 
cera  charitas  ?  Ipsam  Dei  sapientiam  docet, 
ligat  potentissimum,  vulnerat  immortalem. 
Voluit  aliquando  Sodoman  et  Gomorrham 
sceleratissimas  civitates  igne  et  sulphure 
concremare  :  audivit  hoc  Abraham,  et  sta- 
tim  imperante  charitate,  loqui  coepit  ad 
Deum,  ac  dicere  :  Absit  a  te ,  ut  rem  hanc 
facias ,  et  occidas  justum  cum  impio ,  fiatque 
justus  sicut  impius ,  non  est  hoc  tuum ,  qui 
judicas  omnem  terram ,  nequaquam  facies 
judicium  hoc.  En  quam  libere  fortissima 
charitas  etiam  Deo  consilium  dare  non  timet. 
Rursus  alias  iratus  Deus  contra  gentem  He- 
bream,  propterea  quod  vitulum  aureum 
tamquam  alterum  Deum  colere  incepisset, 
voluit  eam  penitus  delere  ac  perdere.  Sed 
quid?  Opposuit  se  charitas  servi  ejus  Moy¬ 
sis,  et  ait  :  Cur,  Domine ,  irascitur  furor  tuus 
contra  populum  tuum ,  quem  eduxisti  de  terra 
NEgypti  in  for.titudine  magna ,  et  in  manu 
robusta  ?  Ne,  quaeso,  dicant  NEgypti :  Callide 
eduxit  eos,  ut  interficeret  in  montibus  et  dele¬ 
ret  de  terra.  Deus  autem,  quasi  charitas 
Moysis  manus  ei  ligasset  eumque  victum 
captumque  teneret,  dicebat  :  Dimitte  me,  ut 
irascatur  furor  meus  contra  eos ,  et  deleam  eos, 
f aciamque  te  in  gentem  magnam  ;  praevaluit 
tamen  charitas,  nec  dimisit.  Magna  igitur 
est  virtus,  magnum  robur  charitatis,  nec 
immerito  aeneae  fortissimaeque  loricae  com¬ 
paratur.  '  ' 

Veniamus  ad  usum  :  Quomodo  nos  lorica 
ista  in  bello  tribulationis  juvat  ?  Multis  mo¬ 
dis.  Primum  efficiendo,  et  tamquam  gigen- 
do  patientiam.  Est  enim  patientia  quasi 
filia  primogenita  charitatis.  Charitas,  inquit 
Apostolus,  patiens  est,  benigna  est  et  quae 
sequuntur.  Est  autem  patientia  virtus  quae¬ 
dam  praeclarissima ,  qua  tela  inimicorum 
non  repellimus,  sed  accipimus  et  frangimus : 
et  hostes  nostros  non  feriendo  et  proster¬ 
nendo,  sed  patiendo  et  cadendo  miro  modo 
superamus.  Magnum  est  vincere  jacula  re¬ 
pellendo  et  hostes  occidendo  :  sed  multo  est 
majus  et  gloriosius  vincere  plagas  accipien¬ 
do  et  moriendo.  Melior  est  patiens  (ait  Scri¬ 
ptura  divina)  viro  forti,  et  qui  dominatur 
animo  suo  expugnatore  urbium.  Hinc  milites 
Testamenti  veteris,  ut  Abraham,  ut  Moyses, 


utJosue,  ut  Gedeon,  ut  Jephte,  ut  David, 
pugnando,  feriendo,  interficiendo  :  at  mili¬ 
tes  Testamenti  novi,  quod  sine  ulla  dubita¬ 
tione  est  excellentius,  patiendo  et  moriendo 
vicerunt.  Aspice  imperatorem  nostrae  militiae 
Christum.  Quid  ille  fecit  ?  Id  quod  antea 
tamquam  in  typo  et  figura  egerat  Sampson  - 
quando  una  asini  maxilla  mille  Philistaeos 
occidebat,  magnas  se  vires  a  Domino  acce¬ 
pisse  demonstrabat :  at  cum  robustissimis 
nervis  et  funibus  se  ligari  patiebatur  et  tamen 
paulo  post  summa  felicitate  vincula  rumpe¬ 
bat  et  hostes  suos  fugabat,  multo  fortiorem 
ostentebat :  Ita  liberatpr  noster  fortem  et 
potentem  se  ostendit,  cum  mundum  sine  la¬ 
bore  fabricavit ;  sed  multo  fortiorem  et  po- 
tentiorem,  cum  eumdem  patiendo  et  mo¬ 
riendo  reparavit,  et  se  tamquam  alterum 
Sampsonem  ligari,  conspui,  caedi,  vulnerari, 
crucifigi  permisit  :  sed  paulo  post  omnia  illa 
tanquam  tela  aranearum  confregit,  et  ipsa 
cruce  ac  morte  de  hostibus  gloriosissime 
triumphavit.  Quid  vero  Apostoli  et  martyres 
fecerunt  ?  Nonne  ipsi  quoque  Imperatorem 
Christum  imitari  patiendo  potius,  et  tole¬ 
rando,  quam  agendo  et  resistendo  bellare 
voluerunt  ?  Et  nonne  patientia  sua  plures 
provincias  ad  Christi  imperium  adjunxerunt» 
quam  unquam  armis  potuissent  ?  Nonne 
etiam  principes  Romanos,  et  ipsam  orbis 
dominam  patiendo  et  moriendo  domuerunt? 
Tantus  est,  ac  fuit  semper  ubique  splendor 
patientiae,  ut  etiam  perditorum  oculos  per¬ 
stringat.  Hinc  enim  Ethnici  Philosophi  et 
Haeretici  permulti,  et  omnes  hypocritae  multa 
libenter  patiuntur,  ut  patientiae  virtutem  ja¬ 
ctare  possint ;  sed  tamen  vera  patientia 
proles  est  charitatis,  et  propria  hominum 
Christianorum,  qui  vere  dicere  possunt  : 
Nonne  Deo  subjecta  erit  anima  mea  ?  Ab  ipso 
enim  patientia  mea.  Scribit  Joannes  Cassia¬ 
nus,  fuisse  Alexandriae  sanctum  quemdam 
senem,  qui  cum  turbis  infidelium  quadam 
die  obrueretur,  et  multis  variisque  injuriis, 
et  contumeliis  afficeretur,  et  ab  irridentibus 
atque  insultantibus  interrogaretur,  quid  un¬ 
quam  miraculi  Christus  effecisset,  audacter 
respondit  :  Hoc  miraculum  Christus  fecit,  ut 
istis  omnibus  injuriis  et  contumeliis  nihil  mo¬ 
vear,  et  multo  etiam  plura  et  majora  pro  ejus 
nomine  tota  alacritate  ferre  possim.  Hic  igi¬ 
tur  est  primus  modus,  quo  charitatis  lorica 
nos  juvat. 

Deinde  juvat  etiam  eadem  charitas  mirum 
in  modum  stomachum  animee  calefaciendo, 

ut  quamvis  duras  et  graves  tribulationes 
facile  digerat.  Qui  fervore  charitatis  desti¬ 
tuti  sunt,  frigidum  stomachum  habent,  et 
unius  verbuli  injuriam  concoquere  non  pos¬ 
sunt,  et  mirum  si  inde  ssepe  aegrotent,  quan¬ 
doque  etiam  moriantur.  Nam  cibus  qui  non 
,  digeritur,  non  nutrit,  sed  occidit.  At  qu 
fervent  charitate,  qui  stomachum  calidum 
habent,  qui  diligunt  Deum  et  proximum, 
statim  digerunt  omnia  non  solum  verba,  sed 
etiam  verbera  :  et  propterea  omnibus  nu¬ 
triuntur,  pinguescunt  omnibus,  omnibus  pro¬ 
ficiunt.  Ratio  vero  hujus  est,  quia  qui  diligit 
non  accipit  injurias  tamquam  injurias,  sed 
tamquam  signa  quaedam  intimae  familiarita¬ 
tis.  In  tertio  libro  Esdrae  cap.  iv.  legimus  de 
quodam,  qui  mulierum  potentiam  praedica¬ 
bat,  qui  cum  multa  commemorasset,  quae 
viri  ob  mulierum  amorem  saepenumero  pa¬ 
tiuntur,  tandem  adjecit  :  Videbam  concubi¬ 
nam  regis  sedentem  juxta  regem  ad  dexteram , 
et  auferentem  diadema  de  capite  ejus ,  et  im¬ 
ponentem  sibi ,  et  palmis  caedebat  regem  sini¬ 
stra  manu;  et  super  haec  aperto  ore  intuebatur 
eam .  Unde  haec,  auditores,  ut  rex  non  duceret 
contumeliam  auferri  sibi  diadema,  et  praete¬ 
rea  faciem  suam  colaphis  caedi?  Nonne  ex 
eo,  quod  ista  fiebant  ab  ea,  quam  vehe¬ 
menter  diligebat?  Ita  igitur,  qui  diligunt 
Deum,  qui  diligunt  proximos,  qui  diligunt 
inimicos,  nunquam  agnoscunt,  nec  putant 
ullam  injuriam  sibi  fieri,  sed  omnia  in  par¬ 
tem  meliorem  interpretantur.  Ita  sanctus 
quidam  Abbas  nomine  Libertinus,  ut  scribit 
B.  Gregorius,  cum  eum  de  equo,  in  quo  se¬ 
debat,  quidam  dejecissent,  et  equum  abstu¬ 
lissent,  nullo  modo  injuriam  sibi  fieri  cre¬ 
dens  laetissimo  vultu  etiam  flagellum  obtulit 
dicens  :  «  Heu  accipite  fustem,  ut  equum  me¬ 
lius  ducatis. »  Ita  Dominus  acerbissimam  pas¬ 
sionem,  non  tamquam  passionem,  sed  tam¬ 
quam  calicem  optimi  vini  sibi  ab  amantissi- 
mo  Patre  propinatum  accepit  :  Calicem ,  in¬ 
quit,  quem  dedit  mihi  Pater ,  non  crudelissi¬ 
mus  aliquis  Dominus,  sed  amantissimus  Pa¬ 
ter  meus,  Non  vis  ut  bibam  illum  ?  Itaque 
Beatus  Stephanus  saxa  illa  dura  quibus  la¬ 
pidatur,  non  saxa  et  lapides,  sed  pretiosas 
gemmas  existimabat.  Et  revera  sic  se  res 
habebat,  auditores.  Semper  enim  tribulati¬ 
ones,  si  tamquam  Dei  beneficia  considerentur 
in  vera  beneficia  convertuntur.  Ignominia 
in  gloriam,  contumelia  in  ornamentum, 
inopia  in  divitias,  vulnera  in  sanitatem  et 


mors  in  immortalitatem.  Et  homines  quidem 
vident  exterius  crucem  nostram,  quam  por¬ 
tamus  in  terris.  Sed  vident  Angeli  coronam 
nostram,  quae  fabricatur  in  coelis.  Quocirca 
recte  Dominus  de  crucifixoribus  suis  dicebat : 
Pater ,  ignosce  illis ,  quia  nesciunt  quid  faciunt* 
Illi  enim  se  Christum  valde  deprimere,  ejus- 
que  gloriam  penitus  obscurare  credebant,  sed 
vere  nesciebant  quid  facerent.  Nam  eo  modo 
maxime  extollebant  et  illustrabant. 

Sed  quid  praeterea  charitas  facit  ?  Quo¬ 
modo  etiam  in  tribulatione  nos  juvat?  Juvat 
tertio  ad  eum  modum,  quo  juvat  vinum, 
inebriando  scilicet.  Vinum  enim  laetificat  cor 
hominis ,  inquit  David.  Et  filius  ejus  Salomon : 
Date ,  inquit,  siceram  maerentibus ,  et  vinum 
his,  qui  amaro  sunt  animo.  Qui  ebrii  sunt 
semper  laeti  sunt,  saltant,  cantant,  nec  ul¬ 
lius  miseriae  recordantur,  non  paupertatis, 
non  aegritudinis,  non  acceptae  injuriae,  non 
contracti  aeris  alieni :  denique  omnem  tristi¬ 
tiam  ac  moerorem  facile  de  animo  abstergit 
ebrietas.  Pari  ratione ,  auditores ,  sancta 
ebrietas  charitatis,  quae  est  vinum  illud,  quo 
Apostoli  pleni  erant,  cum  de  eis  in  die  Pen¬ 
tecostes  diceretur  :  Musto  pleno  sunt  isti,  fa¬ 
cit  homines  semper  laetos,  nec  ullum  eos 
laborem  vel  dolorem  sentire  permittit.  Pa¬ 
triarcha  Jacob  quatuordecim  annos  propter 
Rschelem  socero  suo  incredibili  labore  ser¬ 
vivit,  ita  ut  ipse  aliquando  diceret :  Die  no- 
ctuque  aestu  urebar  et  gelu ,  fugiebatque  som¬ 
nus  ab  oculis  meis  :  et  tamen,  ut  Scriptura 
testatur,  Videbantur  ei  pauci  dies  prae  amoris 
magnitudine.  Ita  nimirum  amore  ebrius  erat 
Sanctus  Tobias,  cum  totum  diem  in  operibus 
charitatis  consumpsisset,  deinde  reversus 
domum,  quasi  pro  mercede,  utroque  lumine 
orbatus  esset,  uxor  vero  quae  eum  solari  de" 
buisset,  non  oleum  consolationis,  sed  acetum 
exprobationis  in  plagas  infunderet  :  tamen 
harum  omnium  calamitatum  oblitus  et  uxo¬ 
rem  et  filium  dulcissime  consolabatur  : 
Pauperem  quidem ,  aiebat,  vitam  gerimus,  sed 
multa  bona  habebimus ,  si  timuerimus  Deum 
et  recessimus  ab  omni  peccato  et  fecerimus 
bene.  Unde  hoc  in  Tobia  ?  Nonne  quod 
amore  divino  ebrius  erat?  Apostoli  quoque 
cum  plagas  multas  a  Judaeis  accepissent,  cur 
Ibant  gaudentes  a  conspectu  concilii  ?  Nonne 
quia  eodem  amore  ebrii  erant?  Paulus  et 
Silas  virgis  caesi,  catenis  constricti,  et  in  ob¬ 
scurum  carcerem  detrusi,  quare  psalmos  et 
hymnos  laetissime  canebant  ?  Nonne  quia 

simili  modo  ebrii  erant?  B.  Laurentius  ad 
ignitam  craticulam  alligatus,  et  jam  semi¬ 
combustus,  unde  tam  laetus,  et  summi  illius 
doloris  oblitus  erat,  ut  festive  ac  lepide  ty¬ 
rannum  irrideret  ?  Nonne  ex  eo  ?  quod  vino 
charitatis  ebrius  erat?  0  dulce  vinum  chari- 
tatis.  0  sancta  sobriaque  ebrietas.  Utinam 
faceret  Deus,  ut  ebrietatem  illam  nefariam, 
quae  tanto  tempore  in  hac  regione  regnavit, 
quaeque  tantarum  tribulationum  causa  magna 
est,  aliquando  tandem  ista  sancta  et  sobria 
ebrietate  mutaremus  :  perfecto  enim  plus 
ebrietas  charitatis  valeret  ad  omnem  tribu¬ 
lationem  superandam,  quam  fuerit  ebrietas 
vini  ad  inferendam. 

Sed  jam  ad  quartum  et  postremum  mo¬ 
dum  veniamus,  quo  charitas  a  tribulatione 
defendit.  Quid  igitur  charitas  facit  ?  Docet 
hominem  mirabili  quadam  arte  de  hoste  cly- 
peum,  de  necessitate  virtutem  efficere.  0 
beatum  exercitum.  0  fortunatos  milites  qui 
artem  istam  didicerunt,  qua  ipsos  hostes  ar¬ 
ripere,  et  eis  pro  clypeo  uti  possint.  Quis 
praecipuus  hostis  noster  est?  Nonne  caro, 
quae  omni  hoste  crudelior,  dum  blanditur 
occidit,  et  assueta  reddere  malum  pro  bono, 
quanto  magis  diligitur  et  fovetur,  tanto  ma¬ 
gis  nocet,  et  cujus  ictus  nemo  satis  cavere 
potest?  Quid  igitur  charitas  facit?  Quando 
utitur  carne  pro  clypeo  ?  Ad  hunc  modum. 
Cum  tribulatio  adest,  non  sinit  charitas,  ut 
te  injuste  puniri  existimes,  et  ut  de  Deo 
aut  hominibus  conqueraris  ,  procul  hoc 
est  a  vera  et  perfecta  charitate  :  sed  sta- 
tim  docet,  peccata  tua  causam  esse  tri¬ 
bulationis  atque  ita  cogit,  ut  carnem  tuam 
sic  alloquaris:  Non  meministi,  caro,  quando 
fornicabaris,  cum  tam  saepe  epulabaris, 
quando  totos  dies  ludebas,  quando  tot  po¬ 
cula  exhauriebas,  quando  jejunia  sacra  fran¬ 
gebas,  quando  pupillum  opprimebas  ?  Nunc 
igitur  quid  mirum  si  poenas  luis?  Sed  quan¬ 
doquidem  huc  venisti,  nec  potes  non  pec¬ 
casse,  et  quia  peccasti  castigari  debes :  quid 
utilius  tibi  esse  potest,  quam  ut  facias  de 
necessitate  virtutem  et  sequo  ac  libenti  animo 
patiaris  ?  Nam  si  cum  molestia  ac  tristitia 
paleris,  non  propterea  calamitas  tua  rece¬ 
det,  quin  potius  ad  cumulum  miserise  etiam 
tristitiam  et  impatientiam  tuam  adjunges, 
et  nihil  apud  Deum  ex  tribulatione  lucrabe- 
bis,  nisi  graviorem  fortasse  tribulationem. 
At  si  libenter,  si  alacriter,  si  sequo  animo 


istam  crucem  feras,  et  hic  in  terris  tribulatio 
plurimum  minuetur,  et  post  hanc  vitam  tota 
purgata  atque  illustris  tamquam  aurum  de 
fornace  prodibis,  ac  demum  in  patientia  tua 
possidebis  animam  tuam.  Ita  igitur  homo  a 
charitate  edoctus,  ipsa  carne,  per  quam  pec¬ 
cavit,  tamquam  scuto  quodam  ita  se  prote¬ 
git,  ut  ab  ictibus  tribulationis  nullo  modo 
laedatur.  ' 

At  num  in  sola  tribulatione  lorica  ista 
charitatis  juvat?  Nonne  etiam  in  prosperi¬ 
tate  ?  Imo  vero,  auditores,  maxime  juvat  in 
prosperitate.  Si  quidem  ipsius  proprium 
munus  est,  erga  omnia,  quae  diligi  debent, 
affectus  moderari.  Ipsa  docet  Dei  honorem 
omnibus  esse  rebus  anteponendum.  Atque 
idcirco  si  vel  Ecclesiasticum  honorem,  vel 
civilem  magistratum  facile  obtinere  valeas, 
et  tamen  ineptum  atque  indignum  eo  mu¬ 
nere  te  esse  vides,  charitas  monet,  ut  alteri 
te  meliori  et  digniori  cedas,  et  si  hoc  non 
facis,  non  induisti  loricam  charitatis,  vulne¬ 
rat  te,  et  nisi  diligenter  caveas,  fortasse  oc¬ 
cidet  jaculum  prosperitatis.  Ipsa  praeterea 
docet  animse  salutem  corporis  voluptatibus 
esse  praeferendam.  Itaque  licet  possis,  quan¬ 
tum  ad  copias  tuas  attinet,  indui  purpura  et 
bysso  et  epulari  quotidie  splendide,  tamen 
charitas  monet,  ut  sobrie  vivas,  et  eccle¬ 
siastica  jejunia  religiose  observes,  ut  ad 
templum,  ad  concionem,  ad  confessionem, 
ad  sacram  communionem  cum  caeteris  ire 
non  negligas.  Ipsa  docet  corpora  proximo¬ 
rum  pluris  facienda,  quam  nostras  pecunias. 
Quocirca  magis  timere  debes  sine  miseri¬ 
cordia,  quam  sine  pecuniis  inveniri.  Et  si 
quidem  Ecclesiasticus  es,  charitas  docet, 
non  debere  te  divitias  congregare,  nisi  cum 
pauperes  desunt,  quod  raro  eveniet,  et  cum 
forte  desunt,  posse  te  quidem  eas  congre¬ 
gare,  verum  ut  res  pauperum,  non  ut  res 
tuas,  et  futuris  pauperibus  fideliter  conser¬ 
vandas.  Si  vero  uxorem  et  liberos  habes, 
eadem  charitas  docet,  ut  filiis  tuis  thesauri¬ 
zes  quidem,  sed  moderate.  Nam  si  probi 
erunt  filii,  parvo  contenti  erunt;  sin  improbi 
bonum  est  eos  egere  ut  fiant  probi.  Saepe 
enim  accidit,  ut  quae  parentes  magno  labore, 
multo  tempore  per  fas  et  nefas  congrega¬ 
runt,  ea  filii  paucis  diebus  male  vivendo 
profundant,  et  eo  modo  parentes  ad  inferos 
praecedant,  et  eos  deinde  filii  consequantur. 

Quae  cum  ita  sint,  induamus,  quaeso,  fra- 

tres,  induamus  omnes  loricam  istam  prae¬ 
claram  charitatis,  armati  procedamus  ad 
bellum,  et  neque  tela  tribulationum  neque 
jacula  prosperitatis  unquam  formidabimus, 


et  victoriam  ac  palmam  certissimam  lsetissi  - 
mamque  referemus,  ipso  adjuvante  Domino 
nostro  Jesu  Christo,  qui  est  benedictus  in 
saecula.  Arnen. 


CONCIO  VII. 


DE  TRIBULATIONE. 


SYNOPSIS 

Ad  mililem  Christianum  omni  ex  parte  arman¬ 
dum ,  praesens  concio  duo  paria  calceorum 
suppeditat ,  unum  pcenitentice,  exemplorum 
alterum,  et  prcemissa  brevi  explicatione  sen¬ 
tentiae  Pauli ,  et  praedicatorum  instructione, 
primum  par  calceorum  ex  confessione  et  poe¬ 
nitentia  conficitur,  ubi  apta  calceorum  cum 
confessione  interponitur  comparatio.  Expli¬ 
catur  deinde  quomodo  confessio  in  prosperis 
prosit,  quomodo  item  in  tribulatione,  nempe 
tollit  peccatum,  fontem  et  causam  tribula¬ 
tionum ;  aufert  tristitiam,  morbum  animi,  mi¬ 
nuit  quoquetribulationem  satis  faciendo  .Deni¬ 
que  seria  ad  satisfactionem  exhortatio ,  prae¬ 
scripto  brevi  confessionis,  et  satisfactionis 
modo,  primam  partem  concludit. 

Pars  altera  par  alterum  calceorum  assuit,  et 
astruit,  nimirum  exemploricm,  ut  quce  men¬ 
tem  illustrare,  memoriam  juvare  et  volunta¬ 
tem  movere  soleant.  Duo  deinde  affirmantur 
esse  exemplorum  genera ,  unum  factorum 
alienorum,  alterum  passionum.  Calceus  ex 
malorum  exemplis  sinistro  pedi  adaptatur  ; 
ubi  varia  studia  tam  fervida  impiorum,  ava¬ 
rorum,  superborum,  Philosophorum,  Haere¬ 
ticorum  et  militum  depinguntur,  quibus  me¬ 
rito  confundi  frigidi  catholici  deberent.  Cal¬ 
ceus  adhcec  pedi  dextro  accommodatur  ex 
exemplis  Christi  et  sanctorum  confectus,  atque 
ibidem  praesertim  Christi  passio  a  magnitu¬ 
dine  patientis ,  a  parte  passionis,  a  multitu¬ 
dine  malorum,  atque  aliis  multis  circumstan¬ 
tiis  diffuse,  et  eleganter  exaggeratur.  Finem 
horum  calceorum  esse,  ne  deficiamus  tribu¬ 
lati,  ex  S.  Paulo  docetur.  Tandem  exempla 


sanctorum  proponuntur  nosque  ad  crucem 
magua  animi  constantia  suscipiendam  ac 
sustinendam  invitemur  et  excitamur. 

In  eorum  armorum  numero,  quae  Beatus 
Apostolus  Paulus,  itam  in  bello  tribulationis, 
quam  in  pace  prosperitatis  Christiano  militi 
necessaria  esse  judicavit,  si  memoria  tenetis, 
optimi  auditores,  etiam  calcei  erant.  Quam¬ 
quam  enim  in  propria  domo  vel  in  amoenis 
pratis  non  usque  adeo  calceis  indigemus,  ta¬ 
men  in  longo  itinere,  vel  in  bello,  cum  per 
montes,  per  rupes,  per  saxa,  per  dumos,  per 
aquas  et  lutum,  aliasque  sordes  transeundum 
est,  calceis  carere  sine  gravi  detrimento  at¬ 
que  incommodo  certe  non  possumus.  Itaque 
tum  demum  calceos  exuere  ac  deponere  tuto 
secureque  poterimus,  cum  praesentis  vitae 
confecto  curriculo,  ad  coelestem  atque  aeter¬ 
nam  illam  domum  pervenerimus,  et  jam  non 
amplius  per  loca  aspera  vel  inculta  peregri¬ 
nandum  et  vagandum,  sed  quiescendum  ac 
sedendum  in  paterna  domo,  vel  etiamsi  li¬ 
buerit  inter  flores  ac  lilia  deambulandum 
erit.  In  cujus  rei  typum  ac  figuram  sancto 
Moysi  ad  Deum  appropinquare  incipienti 
dictum  esse  legimus  :  Solve  calceamentum  de 
pedibus  tuis;  locus  enim,  in  quo  stas ,  terra  san¬ 
cta  est.  At  vero  dum  hic  in  terris  cum  tot 
generibus  hostium  bellum  gerimus  et  per  so¬ 
litudinem  hujus  saeculi  vastam  atque  horri¬ 
dam  iter  facimus,  et  saepe  lutum,  saepe  saxa, 
saepe  spina  scandalorum,  timorum,  dolorum 
de  improviso  nobis  occurrunt  :  saepe  etiam 
in  quaedam  florentissima  atque  amoenissima 
prata  felicitatis  humanae  repente  incidimus, 
quae  flores  quidem  et  rosas,  sed  etiam  spinas 
et  carduos  partim  admistos  habent,  et  mul¬ 
tos  angues,  multas  bestias  venenatas  suis 

herbis  et  graminibus  tegunt,  nulla  re  alia 
magis,  quam  bonis  et  firmis  calceis  indige¬ 
mus.  Ego  igitur  hodierna  oratione  ad  expli¬ 
cationem  ejus  sententiae,  Calceati  pedes  in 
praeparationem  Evangelii  pacis ,  quae  suo  or¬ 
dine  post  loricae  expositionem  sequitur  \in 
Apostolo,  de  calceis  verba  faciam.  Et  quo¬ 
niam  non  facile  in  officinis  vulgarium  suto-  , 
rum  calcei  tales  inveniuntur,  agamvobiscum 
liberaliter,  et  duo  paria  calceorum  vobis 
dabo.  Unum  ex  confessione,  et  pcenitentia 
peccatorum,  alterum  ex  veterum  exemplis, 
tam  bonis  quam  malis  conficietur.  Sed  ne- 
cesse  erit,  antequam  ad  nostros  calceos  ve¬ 
niamus,  sententiam  ipsam  Apostoli  breviter 
explicare. 

Calceati  pedes,  iuquit  Apostolus,  in  praepa¬ 
rationem  Evangelii  pacis.  Sensus  horum  ver¬ 
borum  quantum  ad  litteram  Scripturae  et 
Apostoli  mentem  attinet,  non  alium  esse  pu¬ 
to,  quam  ut  Evangelii  praedicator,  si  cum 
fructu  atque  utilitate  conciouari  debeat,  pe¬ 
des,  hoc  est,  affectus,  mundos,  nitidos,  libe¬ 
ros  etiam  et  expeditos  habeat :  non  diligat 
munera,  non  delectetur  plausibus,  non  affe¬ 
ctet  gratiam  et  favorem  hominum,  non  se¬ 
ctetur  apparata  convivia,  non  quaerat  ullo 
modo  seipsum.  A  crapula  vero  atque  ebrie¬ 
tate,  a  fornicatione,  a  verbis  impudicis,  a 
contentionibus  et  jurgiis,  a  simonia  et  ava¬ 
ritia,  ita  sit  alienus,  ut  ne  minima  quidem 
suspicio  ejusmodi  vitiorum  unquam  de  ipso 
in  populo  oriatur.  Alioqui  enim  qua  fronte 
ebriosus  de  sobrietate  disputabit  ?  Quo  spi¬ 
ritu  contra  avaritiam  dicet,  qui  pluris  num¬ 
mos,  quam  animas  facit  ?  Qua  vehementia 
impudicus  et  concubinarius  a  fornicatione 
alios  deterrebit  ?  Quo  animo  superbus  atque 
ambitiosus,  qui  omnibus  placere  cupit,  ulla 
unquam  vitia  reprehendet?  De  hujusmodi 
malis  doctoribus,  qui  verbis  praedicant,  qui 
moribus  impugnant,  loquitur  Dominus  per 
Ezechielem  :  Vos  cum  purissimam  aquam  bi¬ 
beretis,  reliquam  pedibus  vestris  turbabatis , 
et  oves  meae ,  quae  pedes  vestri  turbaverant ,  haec 
bibebant.  Aquam  quippe  limpidissimam,  ut 
Beatus  Gregorius  exponit,  praedicatores  bi¬ 
bunt,  cum  fluenta  veritatis  recte  intelligentes 
hauriunt ;  sed  eamdem  aquam  pedibus  tur¬ 
bant,  cum  studia  sanctae  meditationis  male 
vivendo  corrumpunt.  Porro  aquam  eorum 
turbatam  pedibus  oves  bibunt,  cum  audito¬ 
res  non  sequuntur  verba,  quae  audiunt ;  sed 
sola,  quae  conspiciunt,  perversa  opera  imitan¬ 
tur.  Quocirca  ne  talia  saepe  contingant,  apo¬ 


stolus  Paulus  diligenter  monet,  ut  simus  Calce, 
ati  pedes  in  praeparationem  evangelii  pacis.  Et 
ipse  Dominus  apud  Marcum,  cum  discipulos 
suos  binos  et  binos  ad  evangelium  praedi¬ 
candum  mitteret,  praecepit  eis,  ne  quid  tolle¬ 
rent  in  via,  nisi  virgam  tantum,  non  peram, 
non  panem  neque  in  zona  aes :  sed  tamen  be¬ 
ne  calceati  sandaliis  ambularent,  nec  quid 
pulveris  aut  luti  terrenarum  cupiditatum 
eorum  pedibus  adhaereret :  ut  vere  de  illis 
illud  Apostoli  diceretur  :  Quam  speciosi  pedes 
evangelizantium  pacem ,  evangelizantium  bona. 
Haec  igitur  est  sententia  hujus  loci  breviter 
explicata. 

Verum  nos  in  praesentiarum  ista  ipsa  A. 
postoli  verba  paulo  aliter  exponemus,  ut  tam 
tribulationibus,  de  quibus  hactenus,  disse¬ 
ruimus,  quam  paschalibus  feriis,  quae  jam 
imminent,  oratio  nostra  conveniat.  Itaque 
evangelium  pacis  Paschae  celebritatem,  vel 
mavultis,  Agnum  illum  paschalem  sacrosan¬ 
ctum  corporis  Dominici  Sacramentum  inter¬ 
pretabimur.  Calceos  vero,  quos  induere  ju¬ 
bemur  in  praeparationem  Evangelii  pacis, 
confessionis  Sacramentum  accipiemus.  Nam 
quemadmodum  olim  in  veteri  Testamento, 
qui  Pascha  celebraturi  et  Paschalem  Agnum 
manducaturi  erant,  cum  aliis  rebus  multis 
instructi,  tum  praecipue  calceati  pedes  esse 
debebant,  ut  ex  libro  Exodi  cognosci  potest : 
sic  etiam  qui  ad  verum  Pascha  peragendum, 
et  verum  paschalem  Agnum  comedendum 
praeparantur,  non  solum  jejuniis  et  precibus, 
aliisque  sanctis  operibus,  quod  hactenus  fe¬ 
cimus,  operam  dare  convenit  ,  sed  etiam 
confessione  ac  pcenitentia,  quae  praecipua 
est  praeparatio,  pedes  illos  calceare  oportet. 

Sed  quid  habet  affinitatis  confessio  cum 
calceis  ?  Multum  omnino.  Nam  quemadmo¬ 
dum  calcei  pedes  mundos  ac  puros  conser¬ 
vant,  eosque  impediunt,  ne  terram  et  sordes 
contingant :  ita  confessio  peccatorum  huma¬ 
nos  affectus,  qui  quasi  sunt  pedes  animae,  et 
animam  non  minus  ferunt,  quam  pedibus 
ferantur  corpora,  purgatos  nitidosque  ser¬ 
vat,  eosque  a  terra  et  rebus  terrenis  revocat 
atque  abstrahit.  Et  sicut  ii,  qui  calceis  sunt 
assueti,  pedes  teneros  ac  delicatos  habent, 
adeo  ut  vel  minimos  lapillos  et  minutissimas 
stipulas  facile  sentiant,  nec  aliquid  pati  pos¬ 
sunt,  quod  pedes  affligat ;  ii  vero,  qui  fere 
nudis  pedibus  incedunt  et  solum  in  dedica¬ 
tione  vel  in  paschate  calceos  induunt,  ut  agri¬ 
colae  et  operarii  multi,  jam  occalluerunt,  nec 
modo  lapillos  et  stipulas  non  sentiunt,  sed 

neque  magnis  lapidibus  aut  tribulis  offen- 
duntur  :  sic  etiam  qui  crebro  ad  confessio¬ 
nem  redeunt,  teneram  conscientiam  habent, 
facile  sentiunt  spinas,  etiam  minutissimas 
peccatorum,  nec  quiescunt,  donec  eas  de 
conscientia  ea  exuerint,  et  animam  lan¬ 
guentem  atque  aegrotam  curaverint :  at  qui 
raro,  qui  solum  inpaschate  ad  confessionem 
accedunt,  ii  rusticos  pedes,  et  assuetos  tu¬ 
moribus  et  punctionibus  habent,  non  solum 
parva  et  levia,  sed  neque  magna,  neque  gra¬ 
via,  neque  horrenda,  neque  immania  crimi¬ 
na  atque  delicta  eos  perturbant.  Amplissi¬ 
mum  stomachum  gerunt,  facile  deglutiunt 
multitudinem  beneficiorum,  simonias,  usu¬ 
ras,  adulteria,  crapulas,  ebrietates  :  et  tamen 
securissime  dormiunt,  nihil  eos  angit  vel 
torquet  conscientia.  Hinc  existunt  illi,  qui 
aliquando  petunt :  An  fornicatio  sit  pecca¬ 
tum  ?  Nam  de  cogitationibus  ac  desideriis 
flagitiorum,  ne  dubitant  quidem,  ita  nimi¬ 
rum  pedes  eorum  occalluerunt,  ut  licet  vul¬ 
nerentur  licet  fundantur,  licet  intumescant, 
nihil  tamen  isti  sentiant.  Assuescite  calceis 
miseri,  vivite  more  nobilium,  non  more  a- 
gricolarum.'  Si  ad  regnum  coelorum  aspira¬ 
tis,  ubi  nulli  rustici,  nulla  mancipia,  omnes 
reges  et  principes  erunt,  frequentate  Sacra¬ 
mentum  tam  utile,  tam  facile,  tam  salutare, 
quod  incredibili  benignitate  liberator  noster 
instituit.  Si  rem  grandem  dixisset  tibi  Pro¬ 
pheta,  aiunt  servi  ad  dominum  suum  Naa- 
man,  certe  facere  debueras  :  quanto  magis 
nunc, cum  dixerit  tibi : Lavare  et  mundaberis? 
Si  rem  grandem,  auditores,  nobis  Dominus 
preeeepisset,  nonne  pro  animse  salute  facere 
debuissemus?  Quse  igitur  excusatio  reliqua 
esse  potest,  cum  solum  dixerit  :  Sume  cal¬ 
ceos,  quos  non  vendo,  sed  dono  :  utere  cal¬ 
ceis,  qui  offeruntur  gratis  :  stude  puritati, 
ama  sanctimoniam,  dilige  innocentiam,  as¬ 
suesce  opinas  peccatorum  cito  sentire ,  et 
ante  eruere,  quam  in  pedibus  tuis  putre¬ 
scant.  Habemus  igitur  cur  peccatorum  con¬ 
fessio  calceis  comparetur,  nunc  illud  videa¬ 
mus,  quomodo  in  tribulatione  et  prosperitate 
nos  juvet. 

Quomodo  juvat  in  prosperitate  ?  Ad  eum 
modum  quo  juvat  naviculas  sentinae  eva¬ 
cuatio.  Vidistis  aliquando  naviculas,  quae 
rimas  aliquas  habent,  et  sensim  aquam  ad¬ 
mittunt,  quae  nisi  frequenter  aqua  ejecta  re¬ 
leventur  facile  submerguntur.  Tales  sunt  ani¬ 
mae  nostrae.  Naviculae  sunt  in  oceano  hujus 
saeculi  constitutae,  nec  ulla  tam  integra  repe- 


ritur,  quae  aliquas  rimas  non  habeat,  et 
aquam  peccatorum  non  admittat.  Nam  Si 
dixerimus ,  quod  peccatum  non  habemus ,  nos 
ipsos  seducimus,  et  veritas dn  verbis  non. est. 
Verumtamen  istas  rimas  tribulatio  minuit, 
prosperitas  auget :  plures  enim  peccandi  oc¬ 
casiones,  majores  tentationes  divites  quam 
pauperes  habent,  et  plura  peccata  in  prospe¬ 
ritate,  quam  in  tribulatione  fiunt.  Quocirca 
S.  David  experientia  propria  edoctus,  veram 
illam  sententiam  de  fortunatis  hominibus 
pronuntiavit  in  Psalmo  :  In  labore  hominum 
non  sunt.,  et  cum  hominibus  non  flagellabun¬ 
tur.  Ideo  tenuit  eos  superbia,  operti  sunt  ini¬ 
quitate  et  impietate  sua :  prodiit  quasi  ex  adipe 
iniquitas  eorum.  Quare  cum  tempore  prospe¬ 
ritatis  animee  navicula  rimas  multas  et  mag¬ 
nas  habeat,  et  multum  aquse  peccatorum 
semper  accipiat,  nisi  frequenter  per  con¬ 
fessionem  exhauriatur  et  purgetur,  non 
potest  tandem  non  submergi. 

Jam  vero  contra  morbum  tribulationis  re¬ 
medium  preesentissiinum  etsaluberrimum  est 
confessio  peccatorum.  Siquidem  fons  et  ra¬ 
dix  tribulationis,  quid  est  aliud  quam  pecca¬ 
tum  ?  Nonne  Scriptura  clamat :  Miseros  facit 
populos  peccatum  ?  Et :  Priusquam  humiliarer 
ego  deliqui.  Et  :  Si  dereliquerint  filii  ejus  le¬ 
gem  meam,  et  in  judiciis  meis  non  ambulave¬ 
rint,  visitabo  in  virga  iniquitates  eorum  et  in 
verberibus  peccata  eorum.  Nonne  Dominus  pa¬ 
ralyticum  curaturus,  ut  ejus  morbi  radicem 
ostenderet,  dixit  ei:  Confide,  fili,  remittuntur 
tibi  peccata  tua  ?  Et  ad  eum,  quem  sanaverat 
ad  piscinam,  nonne  ait :  Ecce  sanus  factus 
es,  jam  noli  amplius  peccare,  ne  deterius  tibi 
aliquid  contingat  ?  Nonne  Apostolus  Paulus  de 
iis,  qui  sine  debito  cultu  atque  honore  tre¬ 
menda  illa  mysteria  pertractabant  vel  sume¬ 
bant,  in  epistola  prima  ad  Corinthios  ait : 
Ideo  inter  vos  multi  infirmi  et  imbecilles ,  et 
dormiunt,  hoc  est,  moriuntur  Multi ?  Deus 
enim  initio  nascentis  Ecclesise  ;  ut  hujus  Sa¬ 
cramenti  venerationem  et  majestatem  fideli¬ 
bus  commendaret,  ssepe  repentina  aegritu¬ 
dine,  vel  morte  eos  mulctabat,  qui  indigne 
ad  tantum  Sacramentum  sumendum  accede¬ 
bant.  Id  quod  etiam  Cyprianus  in  sermone  de 
lapsis,  exemplis  aliquot  atque  miraculis  con¬ 
firmat.  Quae  cum  ita  sint,  quod  efficacius  me- 
dicamentumcontra  morbum  tribulationis  co¬ 
gitari  potest,  quam  poenitentia  et  confessio 
peccatorum,  quse  cum  peccatum  tollit,  ipsam 
radicem  tribulationis  tollit  ?  Itaque  valet  ali¬ 
quid  contra  tribulationem  oratio,  valent  sup- 

plicationes,  valent  eleemosynae,  valent  jeju¬ 
nia,  valet  spiritualium  lectio  librorum,  secl 
omnia  ista  et  alia  permulta  generis  ejusdem 
nunquam  sufficient,  nisi  ad  peccatum,  radi¬ 
cem  videlicet  tribulationis,  securis  poeniten¬ 
tiae  et  confessionis  admoveatur. 

Deinde  juvat  etiam  plurimum  confessio 
peccatorum  ad  omnem  moerorem  ac  tristi¬ 
tiam  ab  animo  abstergendam.  Est  vero  tri¬ 
stitia  morbus  maximus,  qui  ut  Ecclesiasticus 
ait,  multos  occidit ;  et  ut  pulchre  Salomon 
docet :  Sicut  tinea  vestimento  et  vermis  ligno , 
ita  tristitia  viri  nocet  cordi.  Tinea  enim  nasci¬ 
tur  ex  panno  et  pannum  consumit,  vermis 
oritur  ex  ligno  et  lignum  rodit :  ita  tristitia 
nascitur  ex  corde  et  ipsum  cor  perpetuo  ro¬ 
dit,  consumit,  affligit,  cruciat,  neque  ex  ul¬ 
la  re  quietem  et  consolationem  capere  per¬ 
mittit.  Denique  tristitia  est  quasi  anima,  et 
vita  tribulationis,  ita  ut  si  tristitia  absit,  jam 
tribulatio  non  amplius  tribulatio  dici  possit: 
Si  vero  non  absit,  etiam  prosperitas  quaedam 
tribulatio  esse  videatur.  Istum  igitur  mor¬ 
bum  sanat  confessio.  Nam  quemadmodum 
per  peccatum  intrat  in  hominem  diabolus  et 
cum  eo  mille  furiae  infernales,  mille  suspi¬ 
ciones,  mille  timores,  mille  sollicitudines,  et 
simul  vermis  conscientiae  excitatur,  qui  tri¬ 
stitia  et  amaritudine  animam  replet;  sic  et¬ 
iam  per  confessionem  deleto  peccato  et  dia¬ 
bolo  exeunte,  ingreditur  in  animam  gratia 
Dei,  ingreditur  justitia  et  charitas,  et  pax  et 
gaudium  in  Spiritu  sancto.  Vidisti  hominem 
plenum  malis  humoribus  et  conturbato  sto¬ 
macho  ?  quam  ille,  quaeso,  male  se  habet. 
Omnia  fastidit,  ad  omnia  nauseat,  nescitquid 
velit,  sibi  ipsi  est  gravis.  At  si  illos  malos 
humores  evomat,  quam  celeriter  stomachus 
relevatur,  et  laetitia  ac  serenitas  redeunt. 
Hoc  ipsum  in  animo  spiritualiter  facit  con¬ 
fessio,  nempe  medicamentum  est,  quo  pravi 
humores,  atque  adeo  venenum  ipsum  pec¬ 
cati  totum  evomitur,  et  tunc  animae  stoma¬ 
cho  revelato  spiritus  bene  se  habet,  exultat, 
gaudet,  gestit,  et  conscientia  bona  et  chari¬ 
tas  Dei,  quae  in  ipso  est,  eum  tristem  esse 
nullo  modo  patitur.  Lege  vitas  sanctorum, 
et  videbis  nullos  esse  homines,  qui  majore  et 
solidiore  perfruantur  gaudio  et  pace,  quam 
eos,  qui  toto  animo  serviunt  Deo  ;  et  dulcio¬ 
res  esse  lacrymas  sanctorum  omni  risu  et 
cantu  hominum  peccatorum .  Quamquam 
enim  vel  inopiam  vel  aegritudinem  vel  perse¬ 
cutiones  quandoque  sancti  patiuntur  exte¬ 
rius,  tamen  regnum  Dei,  et  consolatio  Spiri- 

tus  sancti,  quam  habent  interius,  multo  est 
major,  et  externammiseriam  atque  molestiam 
prius  absorbet,  quam  ad  cor  perturbandum 
penetrare  possit. 

Postremo  juvat  etiam  confessio  peccato¬ 
rum  ad  repellendas  et  superandas  tribulatio¬ 
nes,  ex  eo,  quod  facit,  ut  homo  poenam  ali¬ 
quam  a  Sacerdote  sibi  propter  scelera  sua 
injunctam  libenter  accipiat.  Deus  enim  cum 
hoc  videt,  retrahit  saepe  manum,  quam  ad 
punienda  peccata  filiorum  suorum  extende¬ 
rat,  et  fructibus  poenitentiae  delectatus  quo¬ 
dammodo  dicit:  res  se  bene  habet,  agnoscunt 
isti  peccatum  suum  et  justitiae  zelo  vehemen¬ 
ter  accensi,  ipsi  scelera  et  flagitia  sua  casti¬ 
gant  :  ego  igitur  retraham  manum  meam, 
cessare  faciam  tribulationes,  bellis  et  tumul¬ 
tibus  finem  imponam,  dicam  Angelo  percu- 
tienti:  Sufficit  jam,  compesce  manum  tuam. 
In  quo  tamen  studio,  auditores,  pudet  dicere 
quam  nos  Christiani  a  Judaeis  turpiter  supe¬ 
remur.  Illi  enim  nobis  comparati,  non  viri, 
sed  pueri  erant :  et  idcirco  legem  quasi  pae¬ 
dagogum  acceperant,  et  tamen  illi  pueri  cum 
necessitas  id  postulabat,  semper  aspera  poe¬ 
nitentiae  genera  sponte  suscipiebant,  praedi¬ 
cabant  jejunium,  induebant  saccos,  incum¬ 
bebant  cineri,  clamabant  ad  Dominum  in 
fortitudine,  et  eo  modo  orauia  Dei  flagella 
facile  deprecabantur.  Nos  vero,  qui  cum  illis 
comparati  viri  sumus,  in  tam  gravibus  peri¬ 
culis,  quae  totius  patriae  ruinam  et  eversio¬ 
nem  minabantur,  et  adhuc  fortasse  minan¬ 
tur,  quando  fides  et  religio  non  hominis  u- 
nius,  non  unius  civitatis,  non  unius  provinciae, 
sed  tot  provinciarum  simul  in  discrimen  ma¬ 
ximum  adducebantur,  et  adhuc  etiam  forsi¬ 
tan  adducuntur,  quid  nos  fecimus  aut  faci¬ 
mus?  Quos  fructus  dignos  poenitentiae  de¬ 
monstravimus?  Una  aut  altera  supplicatione 
excepta,  eaque  tepide  ne  dicam  frigide  per¬ 
acta,  quid  aliud,  quaeso,  possumus  ostende¬ 
re  ?  Aliud  omnino,  aliud  necessarium  est,  si 
Deum  quem  tam  graviter  nostris  sceleribus 
offendimus  placare  volumus  :  Facite  fructus 
dignos  poenitentiae ,  clamat  magnus  ille  Joan- 
nes,  Et  ne  velitis  dicere ,  Patrem  habemus 
Abraham.  Jam  enim  securis  ad  radicem  arbo¬ 
ris  posita  est.  Omnis  ergo  arbor  non  faciens 
fructum  bonum ,  excidetur  et  in  ignem  mitte¬ 
tur.  Non  ait,  peccastis,  quiescite  deinceps 
male  agere,  et  satis  est.  Ita  sane  Lutheranus 
quispiam  dixisset.  Neque  rursum  ait:  Poeni¬ 
tentiam  agite,  quod  tamen  multo  amplius 
erat ;  sed  quid  ?  Facite  fructus  dignos  pceni- 

tentiae.  Quam  magna  deliquimus  (inquit  B. 
Cyprianus)  tam  graviter  defleamus:  alto  vul¬ 
neri  diligens  et  longa  medicina  non  desit: 
poenitentia  crimine  minor  non  sit.  Ac  ne 
forte  quis  nobilitatem  generis  vel  gradum 
honoris  opponat,  ipse  addit :  Et  ne  velitis  di¬ 
cere ,  Patrem  habemus  Abraham.  Omnis  enim 
arbor  non  faciens  fructum  bonum  excidetur  et 
in  ignem  mittetur.  Quid  est  omnis  arbor? 
Oran  s  homo  quicumque  ille  sit,  sive  rex, 
sive  dux,  sive  comes,  sive  Episcopus,  sive 
Abbas,  sive  Doctor,sive  magnus, sive  parvus, 
sive  dives,  sive  pauper,  sive  nobilis,  sive 
ignobilis,  si  fructus  non  facit  dignos  poeni¬ 
tentiae,  excidetur  et  in  ignem  mittetur.  Non 
accipit  Deus  personas,  non  admiratur  pur¬ 
puram  et  sceptrum  :  non  terretur  ad  magnas 
opes  et  longos  ordines  famulorum,  sed  om¬ 
nem  arborem,  quae  non  facit  fructum  bo¬ 
num,  excindet  eam  et  in  ignem  mittet.  Quam- 
obrem,  auditores,  cum  et  sacrum  hoc  tem¬ 
pus,  in  quo  sumus  et  solemnissima  paschalis 
celebritas,  quae  jam  imminet,  et  praesentes 
totius  patriae  calamitates  ad  veram  et  ple¬ 
nam  confessionem,  et  poenitentiam  nos  invi¬ 
tent  :  agite,  quaeso,  et  magno  animo  atque 
ardenti  justitiae  zelo  positis  paulisper  nego¬ 
tiis  caeteris,  unusquisque  in  cubiculo  cordis 
recogitemus  primum  in  amaritudine  animae 
dies  nostros,  excutiamus  diligenter  omnes  si¬ 
nus  et  latebras  conscientiae  nostrae ;  deinde 
pedibus  sacerdotis  tamquam  Domini  ipsius 
pedibus  advoluti,  cum  omni  humilitate  et  ve¬ 
ritate  delictorum  nostrorum  confessionem 
deponamus:  postremo  injuncta  nobis  a  spi¬ 
ritali  judice  poenitentiae  opera  libenter  acci¬ 
piamus,  alacriter  expleamus,  et  quantum 
possumus  poenitentiae  trudibus  Domino  satis¬ 
faciamus.  Luceat,  quaeso,  poenitentiae  stu¬ 
dium,  et  verum  emendationis  propositum  in 
vestium  honestate,  in  verborum  gravitate,  in 
omni  parsimon. a  et  sobrietate.  Quae  enim  so¬ 
cietas  lucis  ad  tenebras  ?  Aut  Quae  conventio 
Christi  ad  Belial ?  Quomodo  ista  cohaerent, 
agere  poenitentiam  et  indui  variis  et  curiosis 
et  magno  studio  laboratis  vestibus?  Agere 
poenitentiam  et  celebrare  convivia?  Agere 
poenitentiam  et  a  jocis,  a  ludis,  a  verborum 
turpitudine  etlevitate  non  abstinere?  Agere 
poenitentiam  et  sphaeristeria  frequentare  ? 
Agere  poenitentiam  et  eleemosynas  nullas 
facere?  Certe  veteres  Christiani,  ut  ex  Ter¬ 
tulliano  et  Cypriano  et  aliis  scriptoribus  ve¬ 
tustissimis  intelligi  potest,  cum  poenitentiam 
agebant,  cibo  et  potu  parcissimo  et  simpli¬ 


cissimo  utebantur,  non  equis  aut  curribus 
vehebantur,  terree  ac  cineri  incumbebant, 
non  balnea  frequentabant,  vestes  viles  vel 
etiam  sordidas  induebant,  corpus  jejuniis  et 
animum  moeroribus  affligebant :  omnes  de¬ 
nique  sibi  delicias  ac  voluptates  interdice" 
bant,  totique  in  eleemosynas,  in  orationes, 
in  fletus  ac  lacrymas  incumbebant.  Imite¬ 
mur,  quaeso,  nos  teneri  ac  delicati  Christia¬ 
ni,  vel  minimam  horum  partem.  Quiescat 
paulisper  cocus  et  servus  et  ancilla,  qui  ven¬ 
tri  nostro  tamquam  implacahili  domino  toto 
anno  ministrant,  nec  ullas  unquam  ferias  ha¬ 
bent.  Cibo  modico  etsimplici  contenti  simus. 
Nam  et  Christus  felle  et  aceto  contentus  fuit. 
Non  videamus  hac  hebdomada  ullam  in  ve¬ 
stibus  vanitatem,  quando  Christus  etiam  ne¬ 
cessariis  indumentis  spoliatus  fuit.  Claudan¬ 
tur  saltem  ad  tempus  omnia  sphaeristeria, 
demus  aliquas  horas  orationi,  tempus  in 
passione  dominica  cogitanda  ac  veneranda 
ponamus.  Ita  fiet,  ut  Calceati  pedes  ad  Evan- 
gelium  pacis ,  hoc  est,  ad  paschales  ferias  prae¬ 
paremur,  et  gratia  atque  amicitia  Dei  nobis 
conciliata,  omnem  calamitatem  et  tribulatio¬ 
nem  facile  superemus. 

PARS  SECUNDA. 

Duo  paria  calceorum  promisimus,  unum 
jam  exhibuimus,  exhibemus  nunc  Domino 
adjuvante  etiam  alterum.  Proximavero  ora¬ 
tione  de  Evangelio  pacis  et  scuto  fidei,  quae 
duo  supersunt,  breviter  disseremus. 

Jam  igitur  alterum  per  calceorum  ex  ve¬ 
terum  exemplis  fieri  debet.  Quomodo  enim 
calcei,  quibus  iter  facimus,  non  ex  holoserico, 
sed  ex  corio  mortuorum  animantium  fiunt; 
ita  pedes  animae,  affectus  omnes  nostros  in 
hac  difficili  et  laboriosa  peregrinatione  te¬ 
gere  debemus  pellibus  mortuorum,  hoc  est, 
memoria  ac  recordatione  veterum  exemplo¬ 
rum.  Suntautem  trespraecipue  utilitatis  exem¬ 
plorum.  Una  est,  quod  mentem  illustrant,  al¬ 
tera,  quod  memoriam  juvant,  tertia,  quod 
movent  atque  accendunt  voluntatem.  Pri¬ 
mum,  illustrant  mentem  :  sunt  enim  quasi 
quidam  aquaeductus,  quibus  aqua  veritatis 
in  animum  nostrum  infunditur.  Legimus  in 
Scripturis:  Si  quis  te  percusserit  in  dexteram 
maxillam  tuam ,  praebe  ei  et  alteram.  Quid  est 
hoc?  Sume  exemplum,  et  intelligcs.  Yide 
quid  Christus  fecerit,  cum  alapam  in  pas¬ 
sione  a  scelerato  quodam  accepisset.  Quid 

ille  fecit?  Num  alteram  praebuit?  Minime 
vero,  sed  ait :  Si  male  locutus  sum ,  testimo¬ 
nium  perhibe  de  malo  :  si  autem  bene ,  quid  me 
caedis!  Hinc  ergo  discimus  alteram  maxil¬ 
lam  esse  praebendam  quantum  ad  animi 
praeparationem,  hoc  est,  ita  patienter  ferre 
debemus  unam  alapam,  ut  parati  simus,  si 
necesse  sit,  accipere  etiam  alteram  :  alioqui 
cum  nulla  necessitas  id  postulat,  quid  opus 
est  praebere  alteram,  et  dare  occasionem  sce¬ 
lerato  homini,  ut  iterum  peccet?  Itaque  sa¬ 
pienter  Isidorus  optimum  Scripturae  com¬ 
mentarium  esse  docet,  facta  atque  exempla 
sanctorum.  Deinde  juvant  memoriam.  Nam 
exempla  multo  avidius  audiuntur,  etpropter- 
ea  albus  infiguntur  memoriae,  quam  verba. 
Sed  potissima  vis  exemplorum  in  eo  posita 
est,  ut  moveant  voluntatem.  Tria  sunt,  qui¬ 
bus  homines  persuaderi  ac  moveri  possunt, 
Scriptura,  viva  vox  et  exempla  :  Scriptura 
ultimum  locum  obtinet.  Nihil  enim  habet  a- 
liud,  quam  verba  et  verba  mortua.  Idcirco 
si  legis  multos  pios  libros  et  non  moveris, 
eas  ad  concionem,  audi  vocem  vivam,  et  for¬ 
tasse  moveberis.  Verum  quamquam  multum 
possit  vox  humana,  et  multum  sibi  vindicet 
rhetorica  in  affectibus  movendis,  tamen 
nullo  modo  cum  efficacia  exemplorum  com¬ 
parari  potest.  Quid  enim  sunt  verba  nisi 
verba  et  voces?  At  exempla  res  sunt,  opera 
sunt,  facta  sunt,  quae  videri  oculis  et  mani¬ 
bus  tangi  possunt.  Hinc  saepe  magis  delectat 
simplex  historia,  quam  ornatissima  oratio, 
et  magis  movent  vita  et  res  gestae  sancto¬ 
rum,  etiam  rudi  et  impolita  oratione  exposi¬ 
tae,  quam  omnia  argumenta  et  ornamenta 
rhetoricae. 

Sunt  autem  duo  genera  exemplorum  : 
quaedam  ostendunt,  quid  alii  egerint,  et  haec 
quidem  magnam  vim  habent  :  quaedam  vero 
demonstrant,  quid  alii  passi  sint,  et  haec 
suum  gradum  efficacitatis  obtinent.  Hinc 
verbaChristi  multum  moverit,  multum  etiam 
movent  miracula  et  opera  praeclara,  quae  in 
terris  gessit ;  sed  nihil  tamen  ita  movet,  ut 
ejus  passio,  cum  quis  cogitare  incipit,  quanta 
majestas  pro  vilissimis  vermiculis  sputa,  co¬ 
laphos,  flagella,  spinas,  et  ipsam  crucem 
pati  voluerit.  Videbatur  Christus  in  cruce 
pendens  nihil  agere,  sed  numquam  tanta 
egit,  quam  tunc.  Movebat  terram,  scinde¬ 
bat  lapides,  frangebat  velum,  obscurabat 
solem,  aperiebat  coelum,  mortuos  excitabat, 
et  quod  majus  est,  peccatores  ad  poeniten¬ 
tiam  convertebat,  ita  ut  a  cruce  multi  redi¬ 


rent  percutientes  pectora  sua.  Denique  tunc 
implebat,  quod  dixerat:  Cum  exaltatus  fuero 
a  terra ,  omnia  traham  ad  meipsum.  Philosophi 
olim  multa  dicebant,  sed  quia  parum  age¬ 
bant  et  nihil  patiebantur,  nemini  persuade¬ 
bant,  rhetoricam  istam  ignorabant,  quam 
Dei  Filius  docuit  :  at  Apostoli  a  Christo  edo¬ 
cti  simpliciter  loquendo,  sed  multa  faciendo, 
et  majora  patiendo,  quicquid  voluerunt,  per¬ 
suaserunt  :  non  voluptates,  ut  Epicurus,  sed 
passiones,  dolores,  crucem.  Et  quibus,?  Toti 
mundo,  regibus,  imperatoribus,  tyrannis. 
Magna  igitur  est  vis,  magnum  robur  exem¬ 
plorum.  Ex  hoc  igitur  tam  nobili  ac  pre¬ 
tioso  corio  calceos  nobis  conficiamus. 

Quia  vero  duos  pedes  habemus,  dexterum 
et  sinistrum,  duo  etiam  calcei  necessarii 
erunt.  Et  sinistrum  quidem  ex  malorum, 
dextrum  ex  bonorum  exemplis  consuemusi 
Incipiamus  si  placet  a  sinistro.  Vis  unum 
insignem  calceum  efficere,  qui  sinistro  ped. 
tuo  optime  conveniat?  Constitue  tibi  mate¬ 
riam  ante  oculos  :  aspice  atque  intuere  rem- 
publicam  iniquorum,  quae  ex  Daemone  tam¬ 
quam  ex  capite,  et  omnibus  avaris,  ambi¬ 
tiosis,  voluptariis,  Ethnicis,  Haereticis,  Schi¬ 
smaticis,  tamquam  membris  et  partibus  con¬ 
stat.  Converte  oculos  imprimis  ad  ipsum 
ducem,  et  vide  qualis  quondam  fuerit,  et 
qualis  modo  sit.  Quidfuit  aliquando  is,  quem 
nunc  Diabolum  et  Satanam  appellamus  ? 
Primus  et  nobilissimus  Angelorum  omnium, 
atque  adeo  totius  opificii  divini  prsestantis- 
sima  portio.  At  iste  idem  quid  est  modo,  et 
quid  erit  in  aeternum?  Sentina  quaedam  om¬ 
nium  miseriarum,  spiritus  teterrimus,  su¬ 
perbissimus,  invidus,  obstinatus,  qui  nihil 
cogitat,  nisi  malum  :  nihil  molitur,  nisi  ma¬ 
lum.  Agitur  perpetuo  infernalibus  furiis  : 
angitur,  torquetur,  et  fumus  tormentorum 
ejus  ascendet  in  saecula  saeculorum.  Converte 
deinde  oculos  ad  teipsum,  et  pedibus  tuis 
corium  istud  accommoda,  dicas  apud  te  : 
Deus  bone,  si  princeps  Angelorum  optimus 
et  sapientissimus  vim  prosperitatis  ferre  non 
potuit,  et  propterea  tam  facile,  tam  celeri¬ 
ter,  tam  admirabili  conversione  postremus 
de  primo,  pessimus  de  optimo,  miserrimus 
de  felicissimo  factus  est,  quid  mecum  fiet, 
qui  sum  pulvis  et  cinis,  nisi  contemptis  rebus 
omnibus  omuique  pompa  et  prosperitate 
calcata  sub  alas  tuas,  Domine,  confugiam,  ti- 
bique  uni  constanter  adhaeream  ?  Aspice  de¬ 
inde  partes  et  membra  hujus  capitis  avaros, 
ambitiosos,  Ethnicos,  Haereticos,  perditos 

denique  et  sceleratos  omnes  et  videbis  in 
tota  republica  iniquorum  nullum  esse  otio¬ 
sum,  nullum  qui  crucem  et  crucem  gravis¬ 
simam  non  ferat,  et  libentissime  ferat.  Vide¬ 
bis  eos  noctes  et  dies  nunquam  quiescere, 
semper  ambulare,  semper  progredi,  semper 
proficere  in  via  iniquitatis  et  perditionis, 
etiam  usque  ad  lassitudinem  et  fatigatio¬ 
nem,  ut  postea  dicant  :  Lassati  sumus  in  via 
iniquitatis  et  perdi' ionis  et  ambulavimus  vias 
difficiles ,  et  quis  eorum  est  finis?  quid  tantis 
laboribus  et  sudoribus  quaerunt?  Quo  tam 
longis  et  laboriosis  itineribus  tendunt?  Ut 
parum  terree,  ut  parum  fumi,  ut  res  nullius 
momenti  et  ponderis  sibi  comparent.  0  quot 
martyres  Diabolus  habet,  quorum  tamen  non 
alius  finis  est,  quam  usque  ad  summum  re¬ 
plere  gehennam. 

Aspice  hominem  avarum,  eestuat  perpe¬ 
tuo  variis  curis,  raro  comedit,  rarius  dormit, 
nunc  est  in  mari,  nunc  in  terra,  seepe  in  iti¬ 
neribus,  semper  in  periculis,  tolerat  aestum, 
frigora,  ventos,  pluvias,  nives.  Et  quam- 
obrem  ?  Ut  aurum  congreget,  et  ubi  congre¬ 
gaverit,  moriatur,  et  ipse  quidem  ad  inferos 
recte  descendat,  aurum  vero  illud  ab  bel- 
luonibus  et  potatoribus  filiis  tribus  diebus 
totum  dissipetur.  Thesaurizat  enim,  sed 
ignorat  cui  congregabit  ea.  Nam  Cum  perie¬ 
rit,  non  sumet  omnia,  neque  descendet  cum  eo 
pecunia  ejus. 

Aspice  hominem  superbam  atque  ambi¬ 
tiosum,  quid  ille  non  facit,  quid  non  aggre¬ 
ditur,  nonne  ccelum  cum  terra  quodammodo 
miscet,  ut  ad  honorem  aliquem  perveniat? 
Blanditur,  adulatur,  assentatur  nobilibus 
viris,  versat  naturam  suam,  et  regit  ad  tem¬ 
pus,  atque  huc  et  illud  torquet  ac  flectit : 
cum  tristibus  severe,  cum  remissis  jucunde, 
cum  senibus  graviter,  cum  juvenibus  comi¬ 
ter,  cum  facinorosis  audacter,  cum  libidi¬ 
nosis  luxuriose  vivit.  Denique  ubi  spem  ali¬ 
quam  novi  honoris  affulgere  videt,  eo  se  to¬ 
tum  convertit,  et  tamquam  ad  aviculam  ca¬ 
piendam  sua  retia  et  laqueos  tendit,  etssepe 
miser  nihil  retibus  suis  nisi  majores  curas 
et  sollicitudines  capit.  Istum  aequare,  illum 
superare  contendit,  et  si  quem  praeire  vel 
uno  passu  videat,  invidentiae  rabie  pene 
conficitur,  et  tamen  non  alio  cibo,  quam  fu¬ 
mo  paleae  alitur  et  nutritur. 

Aspice  Philosophos  veteres,  quid  illos, 
quaeso,  vana  spes  sapientiae,  et  ingens  quae¬ 
dam  sciendi  cupiditas  facere  cogebat  ?  Alii 
sibi  voluptatibus  omnibus  interdicebant, 


alii  omnes  suas  opes  in  mare  demergebant, 
alii  'remotissimas  regiones  incredibili  labore 
et  periculo  adibant.  Quidam  etiam  inventi 
sunt,  qui  seipsos  occiderent,  ut  corporibus 
liberi  facilius 'philosophiae  operam  darent. 
Sic  Pythagoras  Memphiticos  vates  magno 
labore  adiit.  Sic  Plato  ^Egyptum  et  illam 
oram  Italiae,  quae  magna  Graecia  dicebatur, 
laboriosissime  peragravit,  et  cum  litteras 
quasi  toto  fugientes  orbe  persequeretur,  ca¬ 
ptus  a  piratis,  et  venundatus,  etiam  crude¬ 
lissimo  tyranno  paruit.  Sic  Apollonius,  ut  in 
epistola  ad  Paulinum  ex  Philostrato  Divus 
Hieronymus  refert,  intravit  Persas,  pertrans- 
ivit  Caucasum,  Albanos,  Scythas,  Massa- 
getas,  opulentissima  Indiae  regna  penetravit, 
et  ad  extremum  lalissimo  Phison  amne 
transmisso,  pervenit  ad  Brachmanas,  Par¬ 
thos,  Syros,  Phoenices,  Arabes,  Palaestinos, 
reversus  Alexandriam,  perrexit  in  J£thio- 
piam,  ut  Gymnosophistas  et  famosissimam 
solis  mensam  videret  in  sabulo. 

Aspice  postremo  fervorem  ac  diligentiam 
haereticorum  in  suis  deliriis  et  somniis  pro¬ 
pagandis.  Scribunt  quotidie  maximos  libros, 
ferunt  laborem  assiduum  concionandi,  sem¬ 
per  vigilant  ad  capiendas  animas  blanditiis, 
promissionibus,  mendaciis,  fraudibus,  fictis 
miraculis,  librorum  corruptelis,  armis  etiam 
et  terroribus  errores  suos  persuadere  conan¬ 
tur  :  saepe  quoque  torqueri  se,  et  cruciari, 
et  vivos  cremari  non  tam  fortiter,  quam  per¬ 
tinaciter  ferunt.  Nam  supplicium  quod  Hae¬ 
retici  patiuntur  (ut  sapienter  B.  Cyprianus 
ait),  non  est  fidei  corona,  sed  poena  perfidiae, 
et  de  incendio  temporali  transeunt  ad  ae¬ 
ternum. 

Sed  ubi  relinquimus  milites,  quorum 
exempla  toto  hoc  anno  spectare  potuimus  ? 
Si  quis  militiae  finem  ignoraret  et  videret 
homines  tam  alacriter,  tam  audacter,  inter 
gladios  et  hastas,  bombardas  et  ignem  ac 
aquam  versari,  nulla  discrimina  metuere, 
non  vulnera  recusare,  non  mortem  subter¬ 
fugere,  nonne  putaret  magnum  aliquid  eos 
quaerere  ?  Et  quid  tandem  estillud?  Fortasse 
regnum  aut  imperium  aliquod?  At  neque 
hoc  tantis  laboribus  dignum  videtur  :  sed 
tamen  neque  pro  regno  vel  imperio  mili¬ 
tes  pugnant,  sed  pro  tribus  nummis,  pro  re 
incerta,  et  si  vitam  perdaut,  quod  plerumque 
accidit,  simul  omnia  perdunt. 

Et  nos  Christiani  non  erubescimus,  qui 
non  parum  terree,  ut  avari ;  non  parum  fumi, 
ut  ambitiosi ;  non  incertissimam  cognitio- 

nem,  ut  Ethnici  Philosophi;  non  errores  et 
somnia  propagare,  ut  haeretici;  neque  sti¬ 
pendium  tantum  nummorum,  ut  milites ; 
sed  regnum  aeternum,  regnum  coelorum, 
vitam  beatam,  et  immortalem,  sanctorum 
consortium,  Angelorum  aequalitatem,  Dei 
similitudinem  quaerimus,  non  erubescimus, 
inquam,  tanto  proposito  praemio,  nihil  posse 
aut  nolle  pati?  Surgent  profecto,  surgent  in 
judicio  servi  mundi,  et  servos  Domini  judi¬ 
cabunt  :  quod  illi  diligentius  et  alacrius  ty¬ 
ranno  crudelissimo  servierint,  qui  jugum 
durissimum  onusque  gravissimum  impone¬ 
bat,  et  res  vanissimas  in  stipendium  promit¬ 
tebat,  quam  nos  optimo  et  benignissimo  Pa¬ 
tri,  qui  jugum  suave  et  onus  leve,  quod  im¬ 
ponebat,  ipse  nobiscum  simul  ferebat,  et 
summam  ac  sempiternam  felicitatem  in 
mercedem  laboris  liberaliter  offerebat.  Sur¬ 
gent  Ethnici  Philosophi  et  nos  Christianos 
judicabunt,  quod  multo  illi  plura  propter  so¬ 
lam  sciendi  cupiditatem,  quam  nos  propter, 
animse  salutem  et  divinam  charitatem  effe¬ 
cerimus,  quodque  plus  apud  eos  vana  cu¬ 
riositas,  quam  apud  nos  summa  Dei  veritas 
potuerit.  Surgent  postremo  etiam  Haeretici, 
et  catholicos  judibabunt,  quod  illi,  qui  mi¬ 
racula  non  viderunt,*  qui  sanctos  homines 
nullos  habuerunt,  qui  omnibus  fere  spirita¬ 
libus  armis  atque  adjumentis  caruerunt ;  ta¬ 
men  audentius,  alacrius,  ferventius  phanta¬ 
smata  et  somnia  sui  capitis  seminare,  propa¬ 
gare,  defendere  studuerunt,  quam  nos  ve¬ 
ram  et  sanam  et  antiquam  ac  fundatam  Ec¬ 
clesiae  fidem  :  qui  tot  miracula  Christi  et 
sanctorum  omnibus  saeculis  vidimus  :  qui 
innumera  exempla  excellentissimae  sancti¬ 
tatis  habuimus  :  qui  tot  Sacramentis  ,  tot 
sanctis  libris,  tot  auxiliis,  tot  magistris  ac 
doctoribus  abundavimus.  Erubesce  Sidon , 
ait  mare  :  erubesce  Catholicae,  qui  tamquam 
civitas  in  monte  posita  supra  firmam  petram 
es  fundatus,  et  tamen  turbaris,  nutas,  deji¬ 
ceris  flante  minimo  vento  tribulationis,  cum 
ipsum  mare,  id  est,  Haereticus,  qui  semper 
agitatur,  et  circumfertur  0 uni  vento  doctri¬ 
nae,  tamen  errores  suos  usque  ad  mortem 
obstinatissime  tueatur.  Transite  ad  insulas 
Cethim ,  et  videte ,  et  in  Cedar  mittite  et  con¬ 
siderate  vehementer  :  et  videte  si  factum  est 
hujuscemodi.  Si  mutavit  gens  Deos  suos ,  ait 
Hierem.  c.  ii,  et  certe  ipsi  non  sunt  da  : populus 
vero  meus  mutavit  gloriam  suam  in  idolum. 
Obstupescite  coeli  super  hoc,  et  portae  ejus  de¬ 
solamini  vehementer,  dicit  Dominus.  Duo  enim 


mala  fecit  populus  meus  :  me  dereliquerunt 
fontem  aquae  vivae,  et  foderunt  sibi  cisternas 
dissipatas ,  quae  continere  n  m  valent  aquas. 
Numquid  servus  est  Israel  aut  vernaculus  ? 
Quare  ergo  factus  est  in  praedam  ?  Super  eum 
rugierunt  leones ,  et  dederunt  vocem  suam , 
posuerunt  terram  ejus  in  solitudinem ,  civitates 
ejus  exustae  sunt ,  et  non  est  qui  habitet  in  eis. 
Verba  sunt  Prophetae  Hieremiae,  quae  utinam 
non  tam  apte  in  haec  nostra  tempora  conve¬ 
nirent.  Transite  enim  et  vos,  si  placet,  ad 
insulas  Cethim ,  et  videte  :  et  in  Cedar  mittite 
et  considerate ,  si  mutavit  gens  deos  suos ,  et 
certe  ipsi  non  sunt  dii.  Animadvertite  studia 
Calvinistarum  et  Anabaptistarum,  et  videte 
quam  pauci,  quam  difficulter,  quam  aegre 
fidem  suam  deserant,  etiam  quibusvis  tribu¬ 
lationibus,  terroribus  urgentibus  :  et  certe 
illa  non  est  fides,  sed  perfidia  ;  neque  ibi 
est  salus,  sed  certa  damnatio.  Considerate 
mores  avarorum,  et  ambitiosorum,  et  videte 
quam  raro  mutent  ipsi  deos  suos,  idola  illa 
sua,  pecunias,  et  honores  :  et  certe  ipsi  non 
sunt  dii,  neque  in  eis  ulla  est  quies,  sed 
major  miseria.  Populus  vero  meus  mutavit 
gloriam  suam.  Utinam,  utinam  hoc  verum 
non  esset  :  quam  multi  summa  levitate, 
summa  facilitate,  summa  inconstantia  pro¬ 
pter  exiguam  aliquam  tentationem  vel  tri¬ 
bulationem  verse  fidei  gloriam  hseresi,  reli¬ 
gionem  impietate,  pudorem  impudicitia, 
sanctimoniam  sceleribus  mutaverunt  :  et 
Deum  quidem  Fontem  aquae  vivae  derelique¬ 
runt  ;  cisternas  autem  sibi  foderunt,  cisternas 
dissipatas ,  quae  continere  non  valent  aquas. 
Quid  igitur  mirum,  si  tamquam  servus  et 
vernaculus  populus  meus  nunc  flagellatur  : 
si  factus  est  in  prsedam,  si  super  eum  ru¬ 
giunt  leones,  si  terram  ejus  ac  civitates  ejus 
diruunt,  spoliant,  exurunt,  ad  solitudinem 
et  vastitatem  vocant  ?  Id  enim  merito  pati¬ 
mur,  ut  sciamus  et  intelligamus,  quam 
Malum  et  amarum  est  reliquisse  nos  Dominum 
Deum  nostrum.  Sed  de  sinistro  calceo  et  ma¬ 
lorum  exemplis  satis  dictum  est. 

Veniamus  ad  calceum  dextrum,  ad  exem¬ 
pla  sanctorum.  Aspice  in  primis  caput  ac 
regem  Christum  :  deinde  Prophetas,  Apo¬ 
stolos,  Martyres,  Confessores,  Doctores,  Ana¬ 
choretas,  Virgines,  sanctos  cseteros,  ex  qui¬ 
bus  civitas  Dei,  et  respublica  justorum  con¬ 
stat,  et  videbis,  nullum  unquam  extitisse 
virum  sanctum,  qui  per  multas  tribulationes, 
serumnas ,  et  calamitates  non  transierit  . 
tandem  ad  teipsum  oculos  converte,  et  vide, 

num  conveniat,  ut  tu  solus  a  communi  lege 
excipiaris,  et  propter  te  alia  via,  et  alia  porta 
aperiatur,  praeter  illam  arctam  et  augustam, 
quae  jam  tot  saeculis  frequentata  ac  celebrata 
est.  Consideremus  igitur  paulisper  ducem 
atque  imperatorem  exercitus  sanctorum- 
Audiamus  quid  de  eo  Apostolus  dicat :  De¬ 
ponentes  omne  pondus,  inquit,  et  circumstans 
nos  peccatum,  per  patientiam  curramus  ad 
propositum  nobis  certamen  :  aspicientes  in  au¬ 
ctorem  fidei  et  consummatorem  Jesum ,  qui 
proposito  sibi  gaudio  sustinuit  crucem,  con¬ 
fusione  contempta,  atque  in  dextera  hei  sedet. 
Recogitate  eum,  qui  talem  sustinuit  a  peccato¬ 
ribus  adversus  semetipsum  contradictionem,  ut 
ne  fatigemini,  animis  vestris  deficientes.  Non¬ 
dum  enim  usque  ad  sanguinem  restiti  t is,  ad¬ 
versus  peccatum  repugnantes.  Utrumque  par 
,  calceorum  nos  induere  jubet  hoc  loco  Apo¬ 
stolus  Paulus.  Vis,  inquit,  ambulare,  et  cur¬ 
rere,  et  pervenire  ad  bravium?  Surae  in 
primis  calceos  confessionis  et  poenitentiae, 
depone  pondus,  et  circumstans  te  peccatum  : 
deinde  si  hoc  non  sufficit,  sume  etiam  cal¬ 
ceos  exemplorum,  accipe  Christi  exemplum  : 
et  ne  tibi  fortasse  vile  atque  abjectum  id 
videatur ,  et  magis  velis  Alexandros  et 
Caesares  imitari,  cogita  Jesum  auctorem  et 
consummatorem  fidei  ,  hoc  est ,  eum  qui 
donat  et  coronat  fidem  ,  qui  est  princi¬ 
pium  et  finis,  qui  est  vita  et  via,  qui  ducit 
et  perducit :  qui  nunc  facit  ut  credas,  et  post¬ 
ea  faciet  ut  non  frustra  credas,  cum  ipse 
dator  et  remunerator  fidei,  qui  in  te  coepit 
opus  bonum,  ipse  perficiet  et  fidem  consum¬ 
mabit,  hoc  est,  beata  atque  aeterna  visione 
commutabit.  Alpice  igitur  istum  auctorem 
et  consummatorem  fidei  tamquam  speculum 
sine  macula,  et  quasi  aeneum  serpentem  in 
deserto  exaltatum,  et  sicut  novi  et  rudes 
pictores  diligenter  aspiciunt  insignem  ali¬ 
quem  pingendi  magistrum,  cum  forte  manus 
habet  in  tabula  :  sic  et  tu  aspice  diligenter 
peritissimum  hunc  magistrum  patiendi,  dum 
in  tabula  crucis  sanguine  suo  ipsam  ideam 
patientiae  depingit?  (Juifc  agit?  Qui  proposito 
sibi  gaudio,  inquit,  sustinuit  crucem  confusione 
contempta  :  hoc  est,  qui  sponte  sua,  et  libera 
voluntate,  non  compulsus,  non  coactus,  ele¬ 
git  potius  in  hoc  mundo  tribulationem  quam 
prosperitatem.  0  Christiani,  quid  hic  dice¬ 
mus?  Num  adhuc  recusabimus  pati?  Ecce 
Christus  hic  est  alter  Salomon,  vel  etiam  plus 
quam  Salomon;  Emmanuel  est,  qui  novit 
reprobare  malum  et  eligere  bonum,  amicus 


et  frater  noster  est,  qui  nos  nullo  modo  de¬ 
cipiet  :  ipse  igitur  proposito  sibi  gaudio,  cum 
posset  in  cmlesti  gloria  semper  manere,  et 
miserias  nostras  nunquam  gustare,  vel  etiam 
posset,  si  vellet  homo  fieri,  et  regnum  orbis 
possidere,  nec  unquam  vel  famem,  vel  sitim, 
vel  nuditatem,  vel  contumelias,  vel  vulnera, 
vel  mortem  experiri,  tamen  sponte  et  libere 
crucem  elegit,  ut  nobis  viam  bonam  et  re¬ 
ctam  exemplo  suo  demonstraret.  Poterat  ipse 
vivere  ut  sanus,  et  nec  vigiliis,  nec  jeju¬ 
niis,  nec  aliis  poenitentiae  operibus  indigebat, 
quippe  qui  peccatum  non  fecerat,  et  in  quo 
caro  spiritui  non  repugnabat :  tamen  quando 
nos  aegrotos,  difficiles,  impa  ientes  ac  pene 
phreneticos  esse  videbat,  et  tamen  sanare 
cupiebat,  sumpsit  ipse  primus  pharmacum 
amarum,  et  aegrotorum  legibus  vixit,  ut  idem 
nos,  si  non  praecepto ,  saltem  exemplo  ejus 
persuasi  faceremus.  Recogitate  igitur  eum, 
qui  talem  sustinuit  a  peccatoribus  adversus  se¬ 
metipsum  contradictionem.  Non  est  satis  cogi¬ 
tare  semel,  sed  iterum  et  iterum  opus  cogi¬ 
tare,  tum  ut  simus  animantia  munda,  quorum 
proprium  est  ruminare,  tum  quod  non  unum 
genus  passionis,  neque  unam  aliquam  virtu¬ 
tem,  neque  unum  aut  simplex  beneficium  in 
cruce  spectandum  nobis  exhibetur,  sed  in¬ 
numeri  cruciatus,  innumerae  virtutes,  innu¬ 
mera  beneficia.  Recogitate  eum.  Quem  ? 
Quis  est  iste  quem  recogitare  debemus  ? 
Unius  tantum  exemplum  nobis  proponitur. 
Eum  recogitate,  qui  rex  et  pontifex  et  Pro¬ 
pheta  et  doctor  ac  magister  universo  orbi 
datus  est.  Eum  recogitate,  qui  solo  verbo, 
solo  imperio,  solo  nutu  Daemones  fugabat, 
languidos  curabat,  mare  et  ventos  compe¬ 
scebat,  C' audis  gressum,  mortuis  vitam  re¬ 
stituebat.  Eum  recogitate,  qui  In  forma  Dei 
existens,  non  rapinam  arbitrabatur  esse  se 
aequalem  Deo :  et  quem  sanctus  Isaias  seden¬ 
tem  vidit  super  solium  excelsum  et  elevatum,  et 
quem  seraphici  illi  supernique  spiritus  non 
sine  admiratione  et  stupore  et  quasi  metu 
quodam  semper  aspiciunt,  Et  clamant  alter 
ad  alterum :  Sanctus,  Sanctus,  Sanctus,  Do¬ 
minus  Deus  exercituum :  plena  est  omnis  terra 
gloria  ejus,  istum  recogitate.  Hic  est  enim 
qui  propter  nimiam  charitatem,  qua  dilexit 
nos,  seipsum  nobis  exemplum  patientiae  ex¬ 
hibere  voluit.  Et  quid  passus  est?  Quid  su¬ 
stinuit?  Talem,  inquit,  contradictionem. 0  Chri¬ 
stiane,  tu  superbus  es,  et  vis  humilis  praedi¬ 
cari  ;  impudicus  es,  et  castus  vis  haberi ; 
avarus  es,  et  tamen  vis  dici  liberalis ;  impe- 

ritus  et  indoctus  es,  et  tamen  si  quis  hoc 
dicat,  ferre  non  potes;  scribis  injuriam  in 
tabulis  se  reis ,  et  nulla  unquam  oblivione 
deleatur.  Recogita  igitur  eum,  qui  talem 
sustinuit  contradictionem  :  qui  sanctus  san¬ 
ctorum  eiat.  et  tamen  Pharissei  dicebant  : 
Nos  scimus ,  quod  hic  homo  peccator  est.  Ipsa 
Dei  sapientia  erat,  et  tamen  tamquam  stul¬ 
tum  et  furiosum  aliquem  ligare  voluerunt. 
Jejuniorum  et  sobrietatis  amantissimus  erat, 
et  tamen  dicebant  :  Ecce  homo  vorax  et  po¬ 
tator  vini.  Totum  hominem  in  sabbnto  cura¬ 
bat  et  tamen  dicebant  :  Non  est  hic  homo  a 
Deo ,  qui  sabbatum  non  custodit.  In  Spiritu  et 
virtute  Uei  ab  hominibus  Dsemones  effuga¬ 
bat,  et  ipsi  tamquam  insani  et  phrenetici 
dicebant ;  In  Beelzebub  principe  Daemonio¬ 
rum  ejicit  daemonia.  Denique  verbo  et  exem¬ 
plo  viam  salutis  ostendebat,  et  tamen  eum 
Samaritanum,  daemoniacum,  seductorem 
appallabant.  Ipse  vero  quid  ?  Sustinuit ,  in¬ 
quit.  Nam  Cummalediceretw\nonmaledicebat, 
cum  pateretur ,  non  comminabatur ,  neque  red¬ 
debat  malum  pro  malo,  neque  maledictum 
pro  maledicto  :  sed  vere  mitis,  vere  man¬ 
suetus  ferebat,  sustinebat,  patiebatur.  Sed 
parum  esset,  si  verborum  dumtaxat  contu¬ 
meliam  et  contradictionem,  non  verberum 
etiam,  et  plagarum  sustinuisset.  Sed  hoc  est 
admirabile,  hoc  pene  est  incredibile,  quod 
Filius  Dei,  qui  bonis  nostris  non  indigebat, 
non  sua,  sed  nostra  causa,  pro  nostra  utili¬ 
tate,  pro  nostra  salute  in  mundum  venerit, 
et  pertransierit  Benefaciendo  et  sanando  om¬ 
nes  oppressos  a  Diabolo ,  et  tamen  ita  ab  ho¬ 
minibus  ei  sit  contradictum,  ut  eum  modo 
tamquam  furiosum  ligare,  modo  praecipitare 
voluerint  :  deinde  vendiderint,  comprehen¬ 
derint,  ligaverint,  conspuerint,  flagellave¬ 
rint,  spinis  coronaverint,  in  crucem  egerint, 
occiderint,  idque  tanto  furore,  ut  uno  atque 
eodem  die  accusaverint,  damnaverint,  tru¬ 
cidaverint  :  id  quod  nec  in  latronibus,  nec 
in  parricidis,  nec  in  proditoribus,  nec  in  ullis 
quamquam  immanissimis  et  facinorosissimis 
reis  fieri  consuevit.  Talem  igitur  contradi¬ 
ctionem  ille  sustinuit ,  qualem  nullus  unquam 
antea  :  ut  A  planta  pedis  usque  ad  verticem 
capitis  non  fuerit  in  eo  sanitas;  talem,  ut 
merito  Simeon  dixisse  videatur ,  tuturum 
eum  tamquam  signum,  cui  contradiceretur  ; 
talem,  ut  quantum  ad  locum,  in  urbe  cla¬ 
rissima  et  celeberrima  Hierosolymorum  ; 
quantum  ad  tempus,  in  paschalibus  solem- 
nissimis  feriis;  quantum  ad  aetatem  in  ipso 


flore  juventutis;  quantum  ad  durationem, 
ab  infantia  usque  ad  obitum  ;  quantum  ad 
multitudinem  et  varietatem,  omne  genus 
tormentorum  et  cruciatuum  contineret.  De¬ 
nique  talem,  ut  enim  Dominus  Christus  om¬ 
nia  fecerit  in  numero,  pondere  et  mensura, 
solum  labores  et  dolores  sine  numero,  et 
mensura  pati  voluerit,  et  vere  in  Psalmo 
diceret  :  C ircumdederunt  me  mala ,  qurrum 
non  est  numerus  :  et  cum  neque  in  cibo,  ne¬ 
que  in  potu,  neque  in  somno,  neque  in  ulla 
re  alia  unquam  excesserit,  tamen  in  patien¬ 
do  et  tolerando  omnem  modum  et  mensu¬ 
ram  excessisse  videatur  :  adeo  ut  merito 
in  die  transfigurationis  Moyses  et  Elias  cum 
stupore  dicerent  Excessum  ejus ,  quem  comple¬ 
turus  erat  in  Jerusalem. Talem  igitur  ettantam 
contradictionem  Christus  sustinuit.  Nam  non 
cecidit,  non  dejectus  et  prostratus  est,  sed 
omnia  tanta  patientia,  tanta  mansuetudine, 
tanta  animi  constantia  et  aequitate  sustinuit, 
Ut  etiam  praeses  Pilatus  m  r aretur  vehemen¬ 
ter, ,  et  centurio  quidam  diceret  :  Vere  Fi¬ 
lius  Dei  erat  iste.  His  omnibus  accedit,  quod 
talem  et  tantam  contradictionem  a  peccato¬ 
ribus  sustinuit.  Saepe  homines  audimu ;  di¬ 
centes  ;  utinam  aliquis  alius  mihi  hanc  inju¬ 
riam  intulisset,  ferrem  aequo  animo,  sed  ab 
isto  homine  nequam,  ad  isto  nebulone,  quem 
semper  odi ,  acceptam  injuriam  deglutire 
non  possum.  At  si  eum  aliquando  recogita¬ 
res,  qui  talem  a  peccatoribus  sustinuit  con¬ 
tradictionem,  ita  non  diceres.  Quid  enim  ma¬ 
gis  Christus  odit,  quam  peccatum? Quid  ma¬ 
gis  contrarium  summae  illi  bonitati  et  puritati 
esse  potest,  quam  sordes  et  turpitudo  flagin 
tiorum?  Et  tamen  a  sordidissimis,  ab  impu¬ 
rissimis,  a  scelestissimis  Christus  passus  est, 
nec  solum  a  talibus,  sed  etiam,  quod  magis 
est  admirandum,  pro  talibus  passus  est.  Ita¬ 
que  nulla  remanet  excusatio,  sed  a  quocum¬ 
que  tribulatio  veniat,  ad  exemplum  Domini 
sequo  ac  libenti  animo  toleranda  est. 

At  qiisnam  est  finis  hurum  calceorum? 
Ne  fatigemini ,  inquit  Apostolus,  animis  ve¬ 
stris  deficientes.  Si  nudis  pedibus  ambulare 
volueris,  facile  pedes  intumescent,  et  a  spi¬ 
nis  et  lapidibus  lsesus  progredi  non  poteris, 
fatigaberis  deficiens  in  media  via  :  at  si  cal¬ 
ceos  indueris,  si  cogitaveris  quanta  pro  te 
Christus  pertulerit ,  si  videris  te  r.ondum 
usque  ad  sanguinem  restitisse,  mutabis  for¬ 
titudinem,  ambulabis  et  non  deficies,  curres 
et  non  fatigaberis. 

Sed  fortasse  dices,  quid  mirum,  si  Chri- 

stus  tantam  constanter  pati  potuit?  Deus 
enim  erat.  Quid  enim  Deus  non  posset?  At 
nos  homines  tantum,  infirmi  ac  debiles  su¬ 
mus.  Aspice  igitur  castra  sanctorum,  intuere 
agmina  Prophetarum,  Apostolorum,  Mar¬ 
tyrum,  Confessorum  :  num  vel  unum  quie¬ 
scere  atque  otiari  vides?  Quid?  Isaias  seca¬ 
tur,  Hieremias  lapidatur,  Ezechiel  interfici¬ 
tur,  Joannes  Baptista  capite  punitur,  Petrus 
et  Andreas  crucifiguntur,  Paulus,  et  Jacobus 
gladio  occiduntur,  Bartholomseus  excoria¬ 
tur,  Jacobus  de  pinna  templi  praecipitatur. 
Audi  vero  quid  Apostolus  de  se,  et  Aposto- 
tolis  caeteris  dicat  :  Usque  in  hanc  horam ; 
inquit,  et  esurimus ,  et  sitimus ,  et  nudi  sumus , 
et  colaphis  caedimur ,  et  instabiles  sumus ,  et  la¬ 
boramus  operantes  manibus  nostris  :  maledi¬ 
cimur  et  benedicimus ,  blasphemamur  et  obse¬ 
cramus  :  persecutionem  patimur  et  sustinemus : 
tamquam  purgamenta  hujus  mundi  facti  su¬ 
mus ■,  omnium  peripsema  usque  adhuc.  Et  alio 
loco  de  sanctis  omnibus  :  Alii  vero ,  inquit, 
ludibria  et.  verbera  experti ,  insuper  et  vincula 
et  carcere  ;  lapidati  sunt ,  secti  sunt,  tentati 
sunt ,  in  occisione  gladii  mortui  sunt.  Circuie - 
runt  in  melotis,  in  pellibus  caprinis ,  egentes , 
angustiati ,  afflicti ,  quibus  dignus  non  erat 
mundus,  in  solitudinibus  errantes ,  in  monti¬ 
bus  ,  in  speluncis  et  in  cavernis  terrae.  Quis 
nostrum  vel  minimam  partem  horum  un¬ 
quam  sustinuit?  At  isti  omnes  homines 
erant,  carnem  et  ossa  gestabant,  et  quod  po¬ 
tuerunt,  non  in  se  potuerunt,  sed  in  Domino 
Deo  suo.  At  vehementer  fallitur,  et  toto 
coelo  aberrat,  qui  per  aliam  viam  et  portam, 
quam  per  viam  et  portam  crucis  se  ad  ve¬ 
ram  beatitudinem  et  felicitatem  pervenire 
posse  confidit. 


Quae  cum  ita  sint,  auditores,  ex  tam  no¬ 
bili  corio  calceos  nobis  conficiamus,  et  spi¬ 
nas  ac  tribulos  non  tam  fugiamus,  quam 
conculcemus,  et  cum  mundus,  et  caro  ad 
quiescendum  nos  invitant,  cum  fortissimo 
illo  Uria  respondeamus:  Dominus  meus  Joab, 
et  omnes  servi  domini  mei  super  faciem  terrae 
manent ,  et  ego  ingrediar  in  domum  meam ,  ut 
comedam  et  bibam  et  dormiam  cum  uxore 
mea ?  Absit  hoc  a  me,  non  faciam  rem  hanc. 
Quid?  Imperator  meus  Christus  descendit 
in  campum,  jejunat,  orat,  vigilat,  tentatur, 
vulneratur,  occiditur  :  et  omnes  servi  Do- 
mini  mei,  tribuni  et  centuriones,  Prophetae, 
Apostoli,  Martyres,  Confessores,  omnes  sunt 
in  acie,  onmes  in  solo  et  pulvere,  cum  aereis 
potestatibus  fortiter  pugnant,  vulnera  et  pla¬ 
gas  accipiunt ,  et  patiendo  ac  moriendo 
triumphos  ac  palmas  inveniunt,  et  ego  um¬ 
bram  et  delicias  quaeram  ?  Absit  hoc  a  me, 
Non  faciam  rem  hanc.  Ita,  fratres  mei,  ita, 
quaeso,  omnes  respondeamus,  et  illi,  qui 
crucem  inopiae  vel  aegritudinis  vel  alterius 
tribulationis  ferunt,  laeto  atque  alacri  sint 
animo,  spem  bonam  concipiant,  sciant  se 
ad  ‘castra  Domini  et  sanctorum  pertinere, 
et  tempore  suo  stipendium  magnum  laboris 
et  coronam  immortalem  patientiae  perceptu¬ 
ros  :  illi  vero,  qui  divites  et  fortunati  sunt, 
et  fere  nihil  quod  patiantur  habent,  quae¬ 
rant  et  ipsi  crucem  suam,  crucem  poeni¬ 
tentiae,  crucem  eleemosynarum,  divites  fiant 
in  operibus  bonis,  facile  tribuant,  com¬ 
municent,  thesaurizent  sibi  thesauros  in 
coelo  :  et  ipsi  quoque  misericordiae  et  pieta¬ 
tis  mercedem  recipient  a  rege  regum  Jesu 
Christo,  qui  est  in  saecula  benedictus.  Amen. 

SYNOPSIS 

Duo  praesenti  concione  proponuntur  perdu  ¬ 
ctanda,  cur  scilicet  Sacramentum  Eucharistiae 
Evangelium  pacis  dicatur  :  et  qua  ratione 
illud  ipsum  tam  prosperitatis,  quam  tribula¬ 
tionis  tempore  prosit .  Manifestatur ,  ad  verum 
pacem  tria  requiri ;  justitiam  esse  parentem 
pacis,  hancque  e  caelo  esse  delatam.  Triplex 
deinde  asseritur  ratio ,  cur  Evangelium  pacis, 
dicatur  SS.  Eucharistia.  Praeterea  quomodo 
tribus  modis  eadem  Eucharistia  nobis  in 
prosperis  auxilio  sit,  ostenditur.  Quomodo 
item  tribus  aliis  modis  tribulationibus  proesto 
sit,  nimirum  p>ossionem  dominicam  in  memo¬ 
riam  revocando  ;  admirabilis  patientiae  spe¬ 
culum  ob  oculos  ponendo ,  ubi  non  verepceni- 
tentes  Judce  et  Judaeis  assimilantur  ;  denique 
instar  panis  subcinericii  vires  augendo  et  ro¬ 
borando,  ubi  frequens  communio  suadetur, 
rara  vero  Diabolum  suadere  convincitur. 

Pars  altera  ultima  Christiani  militis  arma  ex¬ 
plicat,  nempe  scutum,  quod  est  fides.  Quas 
utilitates  afferat  in  prosperis  fides  narratur , 
docet  enim,  alia  his  terrenis  multo  sublimiora 
bona  invineri  post  hanc  vitam.  Deinde  tria 
detegit  vitia,  quibus  terrena  omnia. bona  la¬ 
borant,  quod  parum  durent ,  quod  non  facient, 
et  quod  de  iis  exacta  Deo  sit  reddenda  ratio. 
In  tribulatione  vero  ex  ea  sex  eruuntur  veri¬ 
tates.  Prima,  nullam  tribulationem  gravio-> 
rem  esse  peccato .  Secunda,  nullam  tribula¬ 
tionem  nobis  supervenire  nisi  a  Dei  manu 
profectam.  Tertia,  non  esse  murmurandum 
de  divina  justitia  et  providentia.  Quarta, 
omnes  homines  esse  peccato  obnoxios.  Quinta, 
tribulationem  a  Christo  summum  decus  ac¬ 


cepisse,  ac  proinde  non  aegre  eam  ferre  opor¬ 
tere.  Sexta,  tribulationes  esse  magni  aestiman¬ 
das,  quce  singula  exacte  pertractantur. 

Quemadmodum  in  omnibus  sacris,  festis¬ 
que  diebus,  auditores  optimi,  nullum  Eccle¬ 
sia  Catholica,  mater  nostra,  majore  gaudio 
ac  laetitia  veneratur  et  colit,  quam  eum,  quo 
agitur  Paschae  celebritas  et  illustrissimus  de 
morte  Christi  triumphus  :  ita  in  omnibus, 
quae  de  coelo  accepimus,  summis  divinisque 
muneribus,  nullum  neque  majus,  neque  gra¬ 
tius  esse  solet,  quam  donum  tranquillitatis 
et  pacis,  qua  non  solum  ii,  quibus  mentem, 
et  rationem  Deus  attribuit,  sed  etiam  ani¬ 
mantia  bruta  et  fruges  et  arbores,  ac  ut  lon¬ 
gius  multo  progrediar,  etiam  terrae  et  maria 
laetari  mihi  videntur.  Quare  cum  hujus  diei 
laetitia  et  celebritate  mirifice  oratio  nostra 
consentiet,  si  de  Evangelio  pacis,  ut  concione 
superiore  promisimus,  disseramus.  Etenim 
duo  maxima  atque  utilissima  Sacramenta,  si 
memoria  tenetis,  Apostolica  illa  sententia  : 
Calceati  pedes  in  praeparationem  Euangelii 
pacis ,  nobis  a  Spiritu  sancto  diximus  com¬ 
mendari  ;  nomine  calceorum  poenitentiam, 
Evangelio  pacis  Eucharistiam.  Ac  de  calceis 
quidem  poenitentiae  comparandis  et  induen¬ 
dis  tota  superiore  hebdomada,  ut  par  est, 
solliciti  fuimus,  in  his  vero  paschalibus  feriis 
in  Evangelio  pacis  debito  honore  suscipien¬ 
do,  et  vero  Paschali  Agno  comedendo  toti 
summo  jure  occupati  esse  debemus.  Quare 
de  Evangelio  pacis  duo  qusedam,  si  placet, 
breviter  exponamus  scilicet  cur  Eucharistiae 
Sacramento  potissimum  tribuatur?  et  ad 
quem  modum,  tam  in  prosperitate,  quam  in 
tribulatione  nos  juvet? 

Quae  igitur  causa  est  (ut  a  primo  incipia- 

mus)  cur  Sacramentum  Eucharistia?  pacis 
Evangelium  nominetur?  Quid  habet  cogni¬ 
tionis  Agnus  Paschalis  cum  Evangelio  pacis? 
Facile  id  exponam,  auditores,  si  prius  de 
ipsa  pace  pauca  quaedam  dixero.  Tria  sunt 
quae  sua  significatione  pacis  vocabulum  com¬ 
plectitur  et  sine  quibus  pax  esse  aut  intelligi 
nullo  modo  potest,  scilicet  conjunctio  volun¬ 
tatum  et  animorum,  bonus  et  rectus  ordo 
rerum  copulatarum,  et  ejus  ordinis  firma 
stabilisque  tranquillitas.  Conjunctio  volun¬ 
tatum  et  animarum  quantum  ad  pacem  con¬ 
stituendam  necessaria  sit,  externa  signa, 
quae  in  componenda  pace  adhiberi  solent, 
satis  apte  demonstrant.  Neque  enim  alia  de 
causa,  qui  ad  pacem  et  amicitiam  redeunt, 
dexteras  jungunt,  seque  amplectuntur  et 
osculantur, quam  ut  ostendant, ita  voluntates 
animosque  pacis  foedere  copulari,  sicut  ma¬ 
nus  et  ora  et  pectora  mutuo  complexu  et 
osculo  conjunguntur,  c  Pars  mihi  pacis  erit» 
ait  quidam  apud  poetam  a  dextram  tetegisse 
tyranni.  »  Verumtamen  ista  conjunctio,  si 
recto  ordine  careat,  vera  et  b»na  pax  non 
erit,  ut  si  uxor  dominetur  viro,  si  filius  patri, 
si  servus  domino,  si  corpus  animo,  si  caro 
spiritui,  si  sensus  rationi,  et  in  eo  quiescant 
et  conveniant,  conjunctio  tamen  erit,  pax 
certe  non  erit  :  nisi  illa  fortasse,  de  qua  Do¬ 
minus  ait  :  Non  veni  pacem  mittere ,  sed  gla¬ 
dium.  Siquidem  pax  vera  munus  Dei  est  : 
qua?  autem  a  Deo  sunt,  ordinata  sunt. Neque 
vero  quicumque  rectus  ordo,  sed  ordo  sta¬ 
bilis  et  tranquillus  ad  veram  et  bonam  pacem 
constituendam  requiritur.  Quocirca  B.  Au¬ 
gustinus  recte  pacem  definit,  ordinis  tran¬ 
quillitatem. 

Porro  quasi  parens  et  nutrix  ac  veluti 
custos  pacis  justitia  est.  Justitia  quidem 
civilis  et  humana,  humanam  et  civilem  pa¬ 
cem  :  justitia  vero  coelestis  atque  divina, 
quse  charitas  est, divinam  et  coelestem  pacem 
efficit  et  conservat.  Unde  lites  et  contentio¬ 
nes,  bella  et  tumultus  inter  homines?  An 
non  ex  eo,  quod  unus  alterius  bona  injuste 
possidere  ac  retinere  cupit?  Tollatur  ergo 
injustitia,  et  pax  erit.  Pari  ratione,  unde  tri¬ 
bulationes, morbi,  penuria?,  terrsemotus,  toni¬ 
trua,  fulmina,  grandines,  siccitates?  An  non 
ex  inimicitia, quam  Deus  gerit  cum  homine? 
Et  unde  haec  inimicitia?Ex  iniquitate,  ex  eo, 
quod  homo  vel  Deum  non  diligit,  sicut  de¬ 
bet,  vel  non  diligit  quantum  debet,  et  saepe 
magis  homines  offendere  timet,  quam  Deum 
et  sua  commoda,  suas  utilitates,  suas  volu¬ 


ptates  injustissime  anteponit  Deo.  Tollatur 
haec  iniquitas,  succedat  charitas,  vera  divi¬ 
nat]  ne  justitia,  et  pax  erit.  Nam  Non  est  pax 
impiis ,  dicit  Dominus.  Et  Isaias  inquit  :  Erit 
opus  justit  x  pax.  Et  Sanctus  David  :  Justitia 
et  pax  osculatae  sunt.  Et  alio  loco  :  Declina  a 
malo  et  fac  bonum  :  inquire  pacem  et  perse¬ 
quere  eam,  tamquam  si  apertius  diceret.  Tu 
quidem  pacem  desideras,  nec  immerito  : 
nam  pulchra  et  formosa  est  valde,  sed  fru¬ 
stra  laboras, frustra  fatigaris  in  ea  quaerenda 
nisi  in  domo  matris  ipsius  justitiae  illam 
qua?ras.  Ergo  Declina  a  malo  C  fac  bonum , 
quod  justitiae  :  et  tunc  demum  Inqmre  pacem 
et  persequere  eam.  B.  quoque  Augustinus 
octuagesimum  tertium  Psalmum  exponens: 
«  Fac  justitiam,  »  inquit,  «  et  habebis  pa¬ 
cem  :  diligunt  se  mater  et  filia.  Osculantur 
se  justitia  et  pax  :  si  parentem  et  amicam 
pacis  non  amaveris,  non  te  amabit  ipsa  pax, 
nec  veniet  ad  te.  »  Si  igitur  pacem  habere 
cupis,  quare  litigas  cum  justitia?  Ecce  justi¬ 
tia  dicit  tibi,  ne  fureris,  et  tamen  non  audis. 
Ne  forniceris,  et  tamen  non  audis.  Non  fa¬ 
cias  alteri  quod  tu  pati  non  vis,  non  dicas 
alteri,  quod  et  tibi  dici  non  vis,  et  non  audis. 
Itaque  es  inimicus  amicae  meae,  inquit  pax, 
et  hostis  matris  mese,  et  me  amicam  putas 
habere?  falleris  vehementer.  Nam  ubicum¬ 
que  justitiam  esse  videro,  et  ego  statim  ad 
eam  osculandam  advolabo. 

Hanc  pacem,  auditores,  nobis  Filius  Dei 
attulit  de  coelo,  et  moriendo  et  resurgendo 
confirmavit,  qui  ut  Apostolus  ait  :  Traditus 
est  propter  delicta  nostra  et  resurrexit  propter 
justificationem  nostram  ;  ut  justificati  per  fi¬ 
dem  pacem  habeamus  ad  Deum.  Ipse  enim  est 
pax  nostra  qui  fecit  utraque  unum  :  et  in  ipso 
complacuit  omnem  plenitudinem  inhabitare,  et 
per  eum  reconciliare  omma  in  ipsam ,  pacifi¬ 
cans  per  sanguinem  crucis  ejus ,  sive  qux  in 
terris  sive  qux  in  coelis  sunt.  Atque  idcirco, 
sicut  in  die  natalis  ejus  Angeli  canebant : 
Gloria  in  altis  simis  Deo  et  in  terra  pax  homi¬ 
nibus  bonx  voluntatis  ;  sic  in  die  resurrectio¬ 
nis  primum  verbum, quod  ad  discipulos  loqui 
voluit,  illud  fuit :  Pax  vobis. 

Quse  cum  ita  sint,  facile,  nisi  fallor,  intel- 
ligemus  ,  cur  Eucharistiae  Sacramentum 
Evangelium  pacis  nominetur.  Nihil  enim  est 
aliud  panis  ille  coelestis, quam  bonus  quidam 
nuntius  in  pacis  signum  praesentis  et  inchoa¬ 
tae,  pignus  futurae  atque  perfectae.  Siquidem 
per  divinissimum  Christi  convivium,  mens 
impletur  gratia,  et  futurae  gloriae  nobis  pignus 

datur.  Si  te  ad  mensam  suam  Deus  vocat, et 
tu  libenter  accedis  et  cibis  ejus  plane  regiis 
vesceris,  nonne  signum  est  te  cum  eo  jam 
rediisse  in  gratiam  et  pace  atque  amicitia 
ejusfrui?  Neque  enim  hostes  et  inimici,  sed 
amici  et  familiares  invitantur  ad  mensam. 
Deinde  si  in  hac  valle  miseriarum,  in  exilio, 
in  carcere,  in  stabulo,  ubi  cum  bestiis  et 
feris  habitamus,  Deus  tam  excellenti  cibo, 
pane  coelesti  atque  Angelorum  nos  alit  , 
quid,  quseso.in  regno  coelorum,  in  patria,  in 
domo  ipsa  fiet  ?  Est  igitur  Eucharistia  verum 
signum  praesentis  charitatis,  et  pignus  cer¬ 
tum  futurae  gloriie  atqueadeo  perfectae  divi¬ 
nae  pacis  Evangelium.  Huc  accedit,  quod 
panis  iste  divinus,  cum  cibus  sit  animae,  ad 
istam  alendam  institutus,  juxta  verbum  Do¬ 
mini  :  Qui  manducat  me  et  ipse  vivet  propter 
me ,  id  proprium  habet,  ut  conservet  atque 
augeat  charitatem  ,  quae  est  ille  vivificus 
calor  per  quem  vitam  coelestem  ac  divinam 
animae  vivunt.  Quod  si  conservet  atque  au¬ 
geat  charitatem,  certe  etiam  conservat  atque 
auget  pacem,  quae  ut  ante  diximus  a  charitate 
seu  justitia,  tamquam  a  matre  filia,  separari 
non  potest.  Habemus  igitur  Eucharistiae 
Sacramentum  cur  pacis  Evangelium  nomi¬ 
netur. 

Nunc  ad  illud  veniamus,  quemadmodum 
in  tribulatione  et  prosperitate  nos  juvet. 
Quomodo  juvat  in  prosperitate  ?  Tribus  mo¬ 
dis.  Primum  enim  exemplo  Domini,  ad  men¬ 
sam  ipsius  discis  non  superbe  sapere,  neque 
viles  atque  abjectos  homines  contemnere, 
quamvis  tibi  magnus,  et  potensvidearis.Nam 
si  Deus  rex  regum  ad  mensam  suam  omnes 
admittit,  et  tam  splendide,  tam  magnifice, 
tam  laute  excipit  pauperes,  quam  divites,  ob¬ 
scuros,  quam  nobiles,  parvos,  quam  magnos, 
quis  tu  es,  qui  conservos  tuos  te  fortasse 
meliores,  quod  terrenis  facultatibus  careant, 
et  non  tam  bonis  vestibus  induuntur,  tibi 
contemnendos  ac  despiciendos  putes? 

Deinde  nunquam,  puto  audivisti  in  mensa 
Domini  a  Sacerdotibus  dici :  Tu  quis  es  ? 
Magnus  princeps  es  ?  Sedeat  ergo  vestra 
majestas  in  throno  illo  sublimi.  Et:  Tu  quis 
es?  Nobilis  quidam  comes?  Bene,  sta  igitur 
ibi  juxta  regem.  Et :  Tu  quis  es?  Homo  miser 
ct  mendicus?  Itane? Maneas  igitur  procul  in 
extremo  templo,  operto  capite,  et  flexis  ge¬ 
nibus  et  expecta  donec  isti  magni  et  nobiles 
viri  ccenam  suam  absolverint :  tum  si  quid 
supererit,  dabitur  tibi. Non  ita  profecto  :  sed 
vides  non  minus  regibus  et  imperatoribus, 


quam  vilissimis  eorum  servulis,  necesse  ad 
b  mc  mensam  non  sedere,  non  fabulari,  non 
respicere  huc  atque  illuc,  sed  operto  capite, 
flexis  genuibus,  junctis  manibus,  cum  timore 
ac  tremore  consistere.  Quae  cum  ita  esse  vi¬ 
deas,  mirum  certe  est,  si  non  dicis  apud  te- 
ipsum,  ego  non  tantus  sum,  quanti  meipsum 
facio  .  neque  istae  opes,  vel  honores  quibus 
caeteiis  antecellere  videor,  me  vere  majo¬ 
rem  et  nobiliorem  caeteris  reddunt.  Nam  si 
vere  major  et  nobilior  essem,  cur  in  mensa 
Domini  locum  nobiliorem  non  haberem? Cur 
tamquam  unus  de  turba  mendicorum  sede¬ 
rem?  Cur  mihi  non  amplius,  quam  caeteris 
daretur  ?  Num  injustus  aut  invidus  est 
Deus?  Fallitur  ergo,  fallitur  qui  ex  rebus 
istis  terrenis,  quae  malis  et  bonis  sunt  com¬ 
munes,  verum  splendorem  et  nobilitatem 
metitur. 

Postremo  exemplum  clarissimum  sanctae 
humilitatis  tibi  ante  oculos  Eucharistia  po¬ 
nit,  si  tamen  oculos  ad  hoc  videndum  ape¬ 
rire  dignaris  :  nempe  coelestis  ille  panis  non 
solum  ignominiam  et  dolores  Christi  patien¬ 
tis,  .sed  etiam  gloriam  et  triumphum  resur¬ 
gentis  repraesentat.  Hinc  enim  statim  post 
consecrationem  hostiae  salutaris  Sacerdotes 
dicunt  :  <<  Unde  et  memores,  Domine,  nos 
servi  tui,  sed  et  plebs  tua  sancta  ejusdem 
Filii  tui  Domini  nostri,  tam  beatae  passionis, 
nec  non  et  ab  inferis  resurrectionis,  sed  et 
in  coelis  gloriosae  ascensionis,  »  et  quae  se¬ 
quuntur.  Dominus  autem  cum  ab  inferis 
victor  mortis  et  peccati  rediisset,  et  corpus 
gloriosum  atque  immortale  jam  induisset,  et 
possessionem  regni  sempiterni  a  patre  rece¬ 
pisset,  vitam  viveret,  multo  quam  antea 
nobiliorem  et  beatiorem,  tamen  non  propter- 
ea  piscatorum  suorum  est  oblitus,  sicut  ii 
faciunt,  in  quibus  honores  mutant  mores,  et 
qui  si  gradum  aliquem  dignitatis  ascendant, 
non  amplius  amicos  veteres  agnoscunt.  Non 
ita  Dominus  facit,  sed  ad  suos  pauperes,  ad 
suos  piscatores,  solita  benignitate  veniebat, 
loquebatur,  nec  minus  comiter  et  familiari¬ 
ter  quam  antea,  denique  etiam  fratres  suos 
eos  vocabat  :  Vade,  inquit  ad  Magdalenam, 
ad  fratres  meos,  et  dic  eis :  Ascendo  ad  patrem 
meum  et  Patrem  vestrum,  Deum  meum  et 
Deum  vestrum.  Disce  igitur  et  tu,  si  Domi¬ 
num  tuum  imitari  non  dedignaris,  in  quam¬ 
vis  illustri  gloria,  et  quamvis  magnis  honori¬ 
bus  humilitatem,  non  te  efferas  super  alios, 
noh  tibi  turpe  esse  ducas  versari  cum  paupe¬ 
ribus,  eosque  et  verbis  et  rebus  donsolari. 

Veniamus  nunc  ad  bellum  tribulationis. 
Quomodo  Sacramentum  istud  in  tribulatione 
nos  juvat?  Tribus  aliis  modis.  Principio  si¬ 
quidem,  ut  ante  dicebamus,  dominicam 
passionem  et  mortem  ad  memoriam  nobis 
revocat.  Quocirca  cum  ad  sacram  commu¬ 
nionem  accedis,  apud  te  ipsum  dicere  de¬ 
bes:  Si  Filius  Dei  tanta  pro  me  vilissimo  vermi¬ 
culo  pati  voluit,  quanta  mihi  hoc  Sacramen¬ 
tum  magnum  repraesentat,  quid  magnum 
est,  si  aliquid  ego  pro  ejus  gloria  et  mea  sa¬ 
lute  patiar  ?  Et  si  ipse  vitam  mihi  semel  dona¬ 
vit,  cum  me  de  nihilo  fecit, et  eam  deinde  tam 
benigne  restituit,  cum  in  cruce  pependit,  et 
nunc  iterum  vitam  donat  per  hoc  admirabile 
Sacramentum  ,  et  rursum  quoque  vitam 
aeternam  donabit  in  coelo  :  si  ipse,  inquam, 
mihi  vitam  toties  tam  liberaliter  donat, num- 
quid  est  aequum,  ut  ego  vitam  meam  pro 
ejus  amore  atque  honore  vel  semel  inpen- 
dam?  Nonne  B.  Apostolus  ait  :  Ideo  Christus 
pro  omnibus  mortuus  est ,  ut  et  qui  vivunt, jam 
non  sibi  vivant ,  sed  ei ,  qui  pro  ipsis  mortuus 
est  et  resurrexit?  Certe  magnus  Basilius  in 
utroque  libro  de  Baptismate  docet,  nos  cum 
ad  mysteria  percipienda  accedimus,  nova 
quadam  ratione  novoque  pacto  obligari  ad 
vitam  pro  Christo,  si  opus  erit,  libenter  po¬ 
nendam.  Id  quod  etiam  B.  Augustinus  ex 
libro  Proverbiorum  ostendit :  «Nimirum,  in¬ 
quit,  hoc  est,  quod  legitur,  in  proverbiis  Sa¬ 
lomonis, si  sederis  coenare  ad  mensam  poten¬ 
tis,  considerans  intellige,  quae  apponuntur 
tibi,  et  sic  mitte  manum  tuam  sciens,  quia 
te  talia  oportet  praeparare.  Nam  quae 
mensa  est  potentis,  nisi  unde  sumitur  cor¬ 
pus  et  sanguis  ejus,  qui  animam  suam  pro 
nobis  posuit?  Et  quid  est  ad  eam  sedere, 
nisi  humiliter  accedere?  Quid  vera  conside¬ 
rare  et  intelligere,  quae  opponuntur  tibi, nisi 
digne  tantam  gratiam  cogitare?  Quid  postre¬ 
mo  sic  mittere  manum,  ut  scias,  quia  talia  te 
oportet  praeparare ,  nisi  quod  jam  dixi , 
quia  sicut  pro  nobis  Christus  suam  ani¬ 
mam  posuit,  sic  et  nos  debemus  animas  pro 
fratribus  ponere?»  At  si  vitam  ponere,  audi¬ 
tores,  et  sanguinem  totum  profundere  pro 
Dei  gloria  Eucharistia  nos  docet,  quanto 
magis  injurias  et  contumelias,  famae  dimi- 
nutionem  et  fortunarum  direptionem,  et  alia 
minora  atque  leviora  aequo  ac  libenti  animo 
pati  docebit,  si  ad  ejus  scholam  humiliter  et 
frequenter  accedere  voluerimus  ? 

Deinde  juvat  etiam  mirum  in  modum  Eu¬ 
charistiae  Sacramentum,  cum  nobis  admirai 


bile  quoddam  patientiae  speculum  ante  ocu¬ 
los  ponit.  Nonne  insignis  illa  patientia  fuit, 
qua  Dominus  Judae  proditori  osculum  non 
negavit?  At  quot  modo  Judas  putatis  fere 
diebus  singulis  Christus  patitur  ?  Quam  mul¬ 
tos  ante  paucos  dies  Dominus  videbat,  quo 
toto  anno  luxuriae,  avaritiae,  crapulae,  ebrie¬ 
tati  operam  dederant ;  deinde  vero  confes¬ 
sione  peccatorum  leviter  peracta,  sine  ullo 
dolore,  sine  ullis  lacrymis,  sine  ullis  dignis 
poenitentiae  fructibus, ad  eum  osculandum  ac 
recipiendum  venturi  erant,  et  paulo  post 
novis  peccatis  rursum  vendituri  atque  eje¬ 
cturi.  Qui  quidem  impios  Judaeos  egregie 
imitantur,  qui  in  dominica  palmarum  cum 
cantu  et  celebritate  Domino  occurrerunt,  et 
suam  civitatem  summa  laetitia  exceperunt, 
et  post  paucos  dies  eumdem  Dominum  coram 
Pilato  ingratissimi  negaverunt,  nec  solum 
vocibus  crucifixerunt,  sed  etiam  ad  eum  dam¬ 
nandum  renuentem,  et  repugnantem  prae- 
sidem  suis  clamoribus  coegerunt.  Hos,  in¬ 
quam,  impios  et  ingratos  Judaeos  imitantur 
illi,  qui  in  his  Paschalibus  feriis  Christum 
cum  gaudio  et  laetitia  receperunt,  et  post 
paucos  dies  illum  rursum  cum  ignominia  et 
dedecore  novis  peccatis  ejiciunt.  Poterat 
vero  Christus  si  voluisset,  vel  tam  iniquos 
homines  repente  occidere,  vel  in  lapidem 
aut  in  aliam  formam  species  illas  sacra- 
mentales  commutare,  quod  non  semel,  sed 
saepius  legimus  esse  factum,  et  tamen  nihil 
agit  horum,  sed  incredibili  patientia,  tam 
atroces  injurias  tolerat  ut  homines  peccato¬ 
res  ad  veram  et  seriam  poenitentiam  ali¬ 
quando  perducat.  Sane  tanta  est  quorum¬ 
dam  hominum  iniquitas  atque  perversitas, ut 
cum  Dei  mansuetudine  et  patientia  suis  ipsis 
sceleribus  et  flagitiis  contendere  videantur. 
Deus  dicit :  Ego  tibi  dabo  divitias,  beneficia, 
dignitates,  honores,  atque  ad  extremum  me 
ipsum  in  Sacramento  recipies,  ut  vel  mune¬ 
ribus  provocatus  prsecepta  mea  custodias. 
Et  homo  dicit :  Et  ego  profundam  omnia, 
ludam  totos  dies, donabo  meretricibus,  leno¬ 
nibus,  potatoribus,  neque  de  Deo,  neque  de 
animae  *salute  unquam  cogitabo  :  etsi  par¬ 
cus  vel  avarus  esse  debeam,  tunc  solum  ero 
cum  pauperibus  quando  eleemosynas  tri¬ 
buere  oportebit.  Quid  vero  Deus  ?  Patitur, 
sustinet,  expectat,  atque  ad  pacem,  ad  amici¬ 
tiam,  ad  mensam,  ad  convivium  suum  eos 
recipere  paratus  est,  si  modo  praeteritorum 
scelerum  eos  poeniteat,  ac  meliorem  vitam 
-n  posterum  polliceantur.  Ejusmodi  vero  tam 

praeclarum  patientiae'  speculum,  quantum, 
quaeso,  nos  ad  nostras  tribulationes  fortiter 
perferendas  juvaret,  si  in  eo  saepe  oculos 
nostros  defigeremus  ? 

Sed  postremo  etiam  juvat  Eucharistiae  sa¬ 
cramentum  ad  eum  modum,  quo  panis  sub¬ 
cinericius  juvit  Eliam  :  nempe  vires  adau¬ 
get,  confirmat,  roborat,  consolatur  cor  hu¬ 
manum.  0  utinam  hoc  genus  consolationis 
afflicti  omnes  intelligerent  ?  Utinam  scirent 
vel  experirentur  potius,  quid  illud  sit,  quod 
saepe  canimus  :  0  sacrum  convivium,  in  quo 
Christus  sumitur ,  recolitur  memoriae  passionis 
ejus ,  mens  impletur  gratia  et  futurae  gloriae 
nobis  pignus  datur.  Cur  Martyres  sancti  tanto 
fervore,  tanto  ardore,  tanta  alacritate  curre¬ 
bant  ad  ignes,  ad  cruces,  ad  rotas,  ad  be¬ 
stias?  Cur  non  exiguas  brevesque  molestias 
ferre  non  possumus?  An  non  ex  eo,  quod 
illi  pane  isto  coelesti  assiduo  alebantur?  Nos 
vero  obliti  sumus  comedere  panem  no¬ 
strum,  cum  Panis  sit,  qui  cor  hominis  confir¬ 
mat.  Intelligebat  hoc  Beatissimus  martyr 
Cyprianus,  et  idcirco  ad  sanctum  Cornelium 
scribens,  etiam  lapsis,  quibus  alioqui  Eccle¬ 
siastica  disciplina  pacem  et  communionem 
longissimo  tempore  denegabat,  instante  per¬ 
secutione  Corpus  Dominicum  dandum  esse 
censebat  :  «  Stutueramus,  inquit,  ut  qui  in 
persecutionis  infestatione  supplantati  ab 
adversario  et  lapsi  fuissent,  ac  sacrificiis  se 
illicitis  maculassent,  agerent  diu  poeniten¬ 
tiam  plenam,  et  si  periculum  infirmitatis 
urgeret,  pacem  sub  ictu  mortis  acciperent ; 
sed  cum  videamus  diem  rursum  alterius  in¬ 
festationis  appropinquare  coepisse,  commu¬ 
nicatio  illis  a  nobis  danda  est,  ut  quos  exci¬ 
tamus  et  exhortamur  ad  praelium,  non  iner¬ 
mes  et  nudos  relinquamus,  sed  protectione 
corporis  et  sanguinis  Christi  muniamus.  » 
Nam  idoneus  esse  non  potest  ad  martyrium, 
qui  ab  Ecclesia  non  armatur  ad  praelium,  et 
mens  deficit,  quam  non  accepta  Eucharistia 
erigit  et  accendit.  Intelligit  etiam  hoc  hostis 
humani  generis  diabolus,  atque  ideo  tantum 
per  administros  suos  ubique  laborat,  ut  prae- 
sidium  nobis  hujus  utilissimi  ac  saluberrimi 
sacrificii  possit  eripere.  Neque  vero  per  hae¬ 
reticos  solum,  sed  etiam  per  seipsum  omni¬ 
bus,  quibus  potest,  modis  suadere  conatui ? 
ut  quam  rarissime,  ut  semel  in  toto  anno,  et 
tunc  coacti,  et  compulsi  Ecclesiasticis  legi¬ 
bus  et  censuris  ad  mensam  Domini  acceda¬ 
mus  :  ut  eo  modo,  videlicet  longa  inedia  de¬ 
bilitatos  et  fractos  facile  ipse  prosternat,  et 


in  quaelibet  vitiorum  abrupta  praecipitet. 
Quam  vero  multis  id  non  suadeat  solum, 
sed  plane  etiam  persuadeat,  imbecillitas  ho¬ 
minum  nostri  saeculi  perspicue  nobis  osten¬ 
dit,  qui  nullis  tentationibus,  quantumvis  le¬ 
vibus  et  exiguis,  imo  nullis  diaboli  tyranni¬ 
cis  imperiis  resistere  posse  videntur.  Impe¬ 
rat  daemon,  ut  currant  ad  spectandas  vani¬ 
tates,  et  statim  currunt.  Jubet,  ut  crapulae 
et  ebrietati  se  debant,  et  semper  obtempe¬ 
rant.  Jubet,  ut  impudicos  oculos  in  omnes 
feminas ,  quas  vident,  sine  ullo  timore  de¬ 
figant,  et  libentissime  faciunt.  Jubet,  ut  in 
animo  suo  turpissimas  atque  obsccenissimas 
formas  depingant,  et  imaginem  Dei  comma¬ 
culent,  atque  inde  in  libidinem  concitati, 
contumelia  afficiant  corpora  sua,  etnunquam 
non  obediunt.  Jubet,  ut  acceptas  injurias, 
nunquam  dimittant,  et  conceptum  odium 
nunquam  deponant,  et  diligenter  observant. 
Jubet,  ut  avaritiae  et  ambitioni  fideliter  ser¬ 
viant,  et  plusquam  fideliter  serviunt.  Deni¬ 
que  quicquid  dicit,  credunt :  quicquid  jubet, 
faciunt.  At  si  ad  mensam  Domini  cum  de¬ 
bita  praeparatione  frequenter  accederent, 
evaderent  profecto  brevi  tempore  fortiores. 
«  Surgerent  enim,  ut  Chrysostomus  ait, 
tamquam  leones  ignem  spirantes,  Diabolo 
formidolosi,  assuescerent  praeliari  praelia  Do¬ 
mini  ;  nec  solum  discerent  hosti  resistere, 
sed  etiam  provocare  et  vincere,  et  glorio¬ 
sos  triumphos  palmasque  referre.  »  «  Festi¬ 
nate  ergo,  ut  D.  Ignatii  verbis  concludam, 
ad  sacram  Eucharistiam  frequenter  accede¬ 
re.  Cum  enim  hoc  agitur,  expelluntur  Sata¬ 
nae  potestates,  qui  actus  suos  convertit  in 
ignitas  sagittas  ad  peccatum.  » 

PARS  SECUNDA. 

Arma  militiae  Christianae,  quae  non  minus 
contra  aperta  tela  miseriarum,  quam  adver¬ 
sus  occultas  insidias  prosperitatis  valent,  ab 
Apostolo  Paulo  in  epistola  ad  Ephesios  se¬ 
ptem  enumerantur:  cingulum  castitatis, gla¬ 
dius  verbi  Dei,  galea  salutis,  lorica  justitiae, 
calcei  poenitentiae,  evangelium  pacis  et  cly- 
peus  fidei.  Ac  de  primis  quidem  sex  armis 
hactenus  disseruimus  ;  unus  clypeus  super- 
est,  quem  si  hodierna  die  breviter  expona¬ 
mus,  institutae  de  tribulatione  disputatio¬ 
nis  finem,  adjuvante  Domino,  imponemus. 

Quis  igitur  est  clypeus  Christiani  ?  Fides. 
Sic  enim  Apostolus  in  epistola  ad  Ephesios 

loquitur  :  In  omnibus  sumentes  scutum  fidei. 
Et  Apostolus  Petrus :  Adversarius  vester  dia¬ 
bolus  tamquam  leo  rugiens  Circuit ,  quaerens 
quem  devoret ,  cui  resistite  fortes  in  fide.  Et  A- 
postolus  Joannes  :  Haec  est ,  inquit,  victoria , 
quae  vincit  mundum ,  /Wes  nostra.  Fides  igitur 
est  clypeus.  Dicitur  vero,  nisi  fallor,  propter- 
ea  clypeus,  quod  totum  hominem  tegere 
atque  armare  possit.  Galea  salutis  solum  te¬ 
git  caput,  lorica  justitiae  solum  pectus,  cal¬ 
cei  pcenitentia3  solos  pedes  :  at  clypeus  fidei 
et  pectori  opponi,  et  erigi  ad  caput,  et  de. 
mitti  ad  pedes,  et  omnium  denique  hostium 
telis  quacumque  ex  parte  veniant,  objici 
potest.  Hinc  enim  Apostolus  clypei  hujus 
utilitatem  demonstrare  volens,  non  inquit, 
in  aliquo,  sed  In  omnibus  sumentes  scutum 
fidei :  in  quo  possitis,  non  aliqua,  sed  omnia 
tela  nequissimi  ignea  extinguere.  Et  David  : 
Scuto  circumdabit  te,  hoc  est,  totum  tegit  ac 
muniet  Veritas  ejus,  quibus  verbis  non  so¬ 
lum  utilitas,  sed  usus  etiam  clypei  explica¬ 
tur.  Quis  enim  est  usus  clypei?  Quomodo 
nos  in  prosperitate  et  tribulatione  defendit? 
Nempe  ostendendo  ac  proponendo  aliquot 
veritates. 

Ac  ut  a  prosperitate  incipiamus.  Prima 
veritas,  quam  fides  docet,  est,  alia  quaedam 
bona  post  hanc  vitam  inveniri,  quibus  ista 
terrena  et  instabilia  comparata,  non  modo 
non  magna  vel  diuturna  bona,  sed  ne  bona 
quidem  dici  posse  videantur.  Est  enim  fides 
persimilis  perspicillis,  quibus  utuntur  ii,  qui 
aciem  oculorum  debiliorem  habent.  Multos 
invenimus,  qui  sine  perspicillis  nihil  ferre 
vident,  praeter  ea,  qua3  habent  ante  pedes  : 
et  quae  adeo  magna  et  crassa  sunt,  ut  non 
solum  videri,  sed  etiam  tangi  queant.  Si 
vero  perspicillis  uti  velint,  longissime  vident, 
etiam  cruces  minutissimas  in  verticibus  tu- 
rium  facile  discernunt;  tales  sunt  omnes 
homines,  si  spirituales  oculos  considerare 
velis.  Nihil  enim  per  se  vident,  nisi  res  istas 
corporeas,  quas  etiam  canes,  et  equi  vident: 
utpote,  dulce  esse  bene  comedere,  bene 
bibere,  bene  dormire,  libere  vagari,  luxu¬ 
riari,  otiari,  ludere.  At  si  fidei  perspicillis 
utantur,  si  Scripturas  fideliter  legant  et  sa¬ 
pienter  intelligant,  nec  aquilae,  nec  lynces 
tam  procul  respicere  poterunt  :  Videbunt 
enim  ultra  omnes  coelos,  ultra  omne  tempus, 
ultra  omnem  rerum  corruptionem  et  mula* 
tionem,  bona  quaedam  divina,  perpetua,  so¬ 
lida,  stabilia,  permanentia,  quae  praeparavit 
Deus  diligentibus  se  :  et  tunc  facile  erit  ista 


bona  praesentia  et  caduca  contemnere.  Nam 
quis  non  facile  spernat  gloriam,  quae  usque 
ad  nubes  non  pertingit,  et  in  puncto  tempo¬ 
ris  evanescit,  si  gloriam  illam  fidei  perspi- 
cillo  intuentur,  quae  transcendit  omnes  coe¬ 
los,  et  cum  ipsa  aeternitate  contendit  ?  Atque 
idem  de  aliis  praesentibus  bonis  dictum  esse 
intelligatur. 

Altera  veritas  est,  quod  omnia  praesentia 
bona  tribus  gravissimis  vitiis  laborent,  quod 
parum  durent,  quod  mentem  non  satient  et 
quod  ad  ultimum  exactissimam  rationem  de 
eis  Domino  reddere  nos  oporteat.  Quod  pa¬ 
rum  durent,  quamquam  usus  quotidianus  id 
satis  ostendat,  docet  etiam  S.  David  :  Vidi 
impium,  inquit,  exaltatum  et  elevatum  sicut 
cedros  Libani,  et  transivi ,  et  ecce  non  erat  r 
quaesivi  eum,  et  non  est  inventus  locus  ejus. 
Hinc  Isaias  et  beatus  Jacobus  et  beatus 
Petrus  hominis  gloriam  foeno  comparandam 
putaverunt,  quod  mane  floret,  ad  meridiem 
exsiccatur,  et  ad  vesperam  cadit.  Sanctus 
vero  David  non  solum  gloriam,  sed  ipsum 
totum  hominem  fceno  comparavit  :  Mane , 
inquit,  sicut  herba  transeat,  mane  floreat  et 
virescat ,  vespere  decidat ,  induret  et  arescat. 
Mane,  inquit,  hoc  est,  in  pueritia  homo  sicut 
herba  viridis  apparet,  sed  non  diu  permanet 
in  eo  statu,  transit  ad  meridiem  juventutis 
et  tunc  viget  nonnihil  ac  floret  :  sed  neque 
ibi  diutius  consistere  potest,  transit  ad  vespe¬ 
ram  senectutis,  et  tunc  demum  decidit,  mo¬ 
ritur,  ex  homine  fit  cadaver,  quod  a  cadendo 
dictum  est,  tunc  induraiur  et  arescit.  Nam 
neque  cadaver  in  suo  statu  diu  permanet. 
Initio  est  utcumque  calidum,  et  moveri  ac 
tractari  potest  :  sed  paulo  post  frigescit  et 
duratur,  atque  ad  ultimum  in  aridum  pul¬ 
verem  convertitur  totum,  et  sententia  Domi  ni 
adimpletur  :  Pulvis  es  et  in  pulverem  rever¬ 
teris.  Itaque  et  ipse  homo,  et  omnis  ejus 
gloria  atque  prosperitas  brevissima  sunt,  et 
tamen  valde  longa  ac  diuturna  esse  se  simu¬ 
lant,  et  stultos  homines  saepe  decipiunt.  Si¬ 
milia  esse  mihi  videntur  omnia  ista  praesen¬ 
tia  bona  tortoribus  et  carnificibus.  Quid  tor¬ 
tor  facit?  Habet  jam  reum  in  theatro,  habet 
nudum  gladium  jam  in  manu  ,  jamjam  est 
peicussurus,  et  tamen  dicit  :Ne  timeas,  esto 
bono  animo,  recita  Pater  noster ,  non  feriam 
donec  absolveris.  Incipit  ille,  Pater  noster 
qui  es  in  coelis ,  sanctificetur  nomen  tuum.  Sed 
vix  ad  medium  pervenit,  et  carnifex  eum 
occidit.  Ita  prorsus  non  absumus  quandoque 
tres  dies  a  morte,  paulo  post  sumus  omnia 

relicturi,  et  tamen  mundus  et  caro  non  desi¬ 
nunt  longissimam  nobis  vitam  promittere , 
atque  adhortari,  ut  simus  hilares,  ut  «  Co¬ 
ronemus  nos  rosis  et  unguentis  impleamus  : 
ut  nullum  sit  pratum,  quod  non  pertranseat 
luxuria  nostra  :  ut  ubique  relinquamus  sig¬ 
na  laetitiae,  et  quando  minus  cogitamus  re¬ 
pente  obtruncamur  et  morimur. 

Jamquodeademistabona  non  solum  brevia 
et  fugacia,  sed  etiam  anania  et  vacua  sint,  et 
humanam  mentem  explere  et  satiare  non 
possint,  solis  luce  illustrius  est.  Sicut  enim 
pauci  dies  comparari  non  possunt  cum  aeter¬ 
nitate,  neque  paucae  guttae  roris  cum  aquis 
totius  maris,  ita  nec  omnia  ista  bona,  quae 
parva  et  exigua  sunt ,  cum  animorum  et 
mentium  nostrarum  capacitate,  quae  est  in¬ 
finita.  Itaque  nemo  est  tam  dives,  qui  non 
cupiat  esse  ditior.  Sicut  hydropici,  qui  licet 
toti  pleni  sint  aquis,  semper  tamen  sitiunt  : 
etsicut  de  laboribus  Herculis  fabulantur  poe¬ 
tae  ,  hydra  humanae  cupiditatis  nunquam 
unum  caput  amittit,  quin  alia  septem  emit¬ 
tat  :  nec  unquam  fons  concupiscentiae  uno 
in  loco  obstruitur,  quin  in  aliis  multis  erum¬ 
pat.  Sed  quamquam  tam  opibus,  quam  vo¬ 
luptatibus  ,  quam  honoribus  et  dignitatibus 
commune  est,  non  satiari,  tamen  singuli 
quodam  modo  in  honoribus  convenire  vide¬ 
tur.  Honor  enim  si  quid  habet  boni,  id  to¬ 
tum  in  eo  est,  qui  exhibet  honorem  :  ad  eum 
vero  cui  honor  exhibetur,  nihil  transit  prae-. 
ter  tenuissimum  quemdam  fumum.  Parcere 
igitur  si  potes,  explere,  satiare,  pinguesce 
isto  tuo  tam  excellenti  cibo.  Valde  profecto 
spiritalis  est,  qui  tam  subtili  cibo  ali  potest. 
Relinquamus,  quaeso,  auditores,  relinquamus 
fumum  halecibus  istis  fumosis,  vel  nigris 
illis  hominibus  qui  purgant  caminos,  nos 
vero  solidum  cibum,  non  fumum  quaeramus. 
Quare  appenditis  argentum  non  in  panibus ,  et 
laborem  vestrum  non  in  saturitate  ?  Quae  ista 
stultitia  est?  Quis  vos  faiscinavit?  Quid  vobis 
prodest  tantis  laboribus  et  sudoribus  emere 
fumum  qui  satiare  non  potest?  quin  potius 
laboratis  et  sudatis,  ut  ad  veram  gloriam, 
ad  veram  beatitudinem  et  felicitatem  ali¬ 
quando  perveniatis. 

Sed  postremo,  quod  omnium  gravissimum 
est,  praeterquam  quod  humana  prosperitas 
nec  diu  durat,  nec  animum  satiat,  sumus  de 
ea  exactissimam  rationem  reddituri.  Audi¬ 
stis  hebdomada  superiore,  quo  pacto  Judas 
Dominum  prodiderit,  accessit,  osculum- de¬ 
dit,  salutavit :  Ave  Rabbi.  Salve,  inquit,  Ma¬ 


gister,  atque  interim  Judaeis  flagellandum  et 
crucifigendum  tradidit.  Ita  nobiscum  mun¬ 
dus  et  caro  et  daemones  agunt :  blandiuntur 
dum  hic  sumus,  delicias  et  voluptates  varias 
proponupt,  ut  eo  modo  funibus  peccatorum 
nos  constringant,  et  reos  aeternae  poenae  apud 
Deum  efficiant.  Veniet  enim  dies  Domini,  ad 
ejus  tribunal  velis  nolis  pertraheris,  dicetque 
tibi  :  Redde  rationem  villicationes  tuae.  Tot 
beneficia,  tantas  opes,  tot  honorum  titulos  a 
me  accepisti  :  cur,  putas  ?  Ut  posses  luxu¬ 
riari  liberius  ?  Ut  carnem  tuam  delicate  nu¬ 
trires  ?  Itane  bona  mea,  quae  tibi  credide¬ 
ram  dissipasti  ?  Quid  ille  miser  tunc  respon¬ 
debit?  Et  tamen  in  his  rebus,  quae  tanto 
cum  animae  periculo  possidentur,  ita  omnes 
homines  gloriantur,  ut  perpetuo  contendant 
ac  certent,  quis  eis  magis  se  onerare,  quis 
periculosius  vivere,  quis  ad  inferos  celerius 
per.venire  possit. 

Veniamus  nunc,  si  placet,  ad  tribulatio¬ 
nem.  Quomodo  nos  in  tribulatione  clypeus 
fidei  et  veritatis  protegit?  Ad  eum  modum, 
quo  protegit  in  prosperitate  :  nimirum  quas¬ 
dam  alias  veritates  proponendo.  Quae  est 
veritas  prima?  Quod  nulla  sit  major  tribula¬ 
tio  quam  peccatum.  Itaque  cum  vel  inopia 
vel  morbus  vel  quaevis  aerumna  et  calamitas 
alia  te  ad  iracundiam  provocat  vel  ad  furtum 
faciendum  invitat,  vel  certe  ad  desperatio¬ 
nem  conatur  adducere,  objice  continuo  cly- 
peum,  statim  cogita  apud  te,  quod  si  pecca¬ 
tum  illud  feceris,  ad  quod  tribulatio  te  im¬ 
pellit,  non  solum  non  minuetur,  sed  etiam 
augebitur  miseria,  et  de  levi  brevique  mo¬ 
lestia  in  gravissimam  etsempiternam  incides: 
et  similis  illis  pisciculis  eris,  qui  dum  fri¬ 
guntur  in  sartagine,  et  ardorem  olei  tolerare 
non  possunt,  de  sartagine  saltant  in  ignem. 

Altera  veiitas  est,  quod  nulla  unquam  tri¬ 
bulatio  ad  nos  venit,  quse  per  manus  Dei 
prius  non  transeat.  Et  certe  posset  Deus,  si 
vellet,  impedire,  et  sine  dubio  impediret, 
nisi  nobis  utilissimam  eam  esse  judicaret. 
Magis  enim  ipse  nos  diligit,  quam  ulla  mater 
unicum  filium  suum.  Si  hostem  haberes, 
qui  te  veneno  de  medio  tollere  vellet,  non 
posset  autem  id  nullo  modo  facere,  nisi  cum 
parentibus  tuis  communicato  consilio, et  nisi 
venenum  ab  illis  acciperet,  quam  secure  at¬ 
que  in  utramque  aurem  dormires.  Quomodo 
enim  fieri  posset,  ut  parentes  tui  cum  hoste 
tuo  in  necem  tuam  consentirent,  et  non  po¬ 
tius  pro  veneno  saccharum  tibi  darent?  Ita 
prorsus,  auditores,  diligit  nos  Dominus  Deus 

noster :  et  sic  nos  diligit,  ut  proprio  Filio 
suo  non  pepercerit,  sed  pro  nobis  omnibus 
illum  tradiderit.  Nihil  vero  possunt  in  nos, 
neque  homines,  neque  Daemones,  neque 
coelum,  neque  terra,  nisi  vel  imperante  vel 
permittente  Deo.  Ex  quo  facile  nobis  per¬ 
suadere  possumus,  si  Dei  gratiam  atque  ami¬ 
citiam  bene  vivendo  conservare  studebimus, 
nunquam  Deum  esse  permissurum,  ut  in 
ullas  calamitates  et  molestias,  nisi  utiles  et 
salutares  incidamus.  x  . 

Jam  tertia  veritas  est,  quod  Deus,  cum  sit 
justus  et  sapiens,  res  omnes  humanas  non 
minus  prudenter,  quam  suaviter  admini¬ 
strat  :  et  sicut  judices  mundi  non  statim  at¬ 
que  reos  in  manibus  habent,  sententiam 
proferunt;  sed  graviter  et  mature  procedunt, 
examinant  testes,  considerant  causam,  tor¬ 
mentis,  et  cruciatibus  eliciunt  veritatem, 
stepe  etiam  homines  innocentes  quaestioni¬ 
bus  admovent,  ut  contrariae  parti  satisfiat  : 
actum  demum  cognita  causa  et  rebus  ceete- 
ris  diligenter  peractis,  cert  i  die  sedentes  pro 
tribunali  sententiam  dicunt :  sie  etiam  Deus 
audit  nunc  accusationes,  et  querimonias 
varias,  examinat  testes,  praeparat  mundum 
ad  judicium  :  quandoque  etiam  innocentes 
torqueri  atque  affligi  permittit,  ut  parti  con¬ 
trariae  satisfiat ;  at  ubi  advenerit  judicii  dies, 
tunc  sententiam  ultimam,  justissimam  ae- 
quissimamque  pronuntiabit,  et  omnia,  quae 
perturbata  et  confusa  nunc  esse  videntur,  in 
optimum  statum  atque  ordinem  redigi  dis- 
ponique  videbimus.  Itaque  sicut  ii  stulti 
sunt,  qui  cum  litem  et  causam  suam  apud 
optimum  et  sapientissimum  judicem  dispo¬ 
suerint,  tamen  antequam  lata  sententia  sit, 
de  judice  conqueruntur, ac  dicunt: Iste  judex 
nihil  boni  faciet :  ita  stulte  atque  improbe 
faciunt ,  qui  Dei  sententiam  judiciumque 
praeveniunt,  et  in  hoc  saeculo  vel  de  malorum 
prosperitate  vel  de  sanctorum  afflictionibus 
offenduntur. Si  figuli  officinam  intrares,quod 
exemplum  etiam  beatus  Augustinus  ad  rem 
istam  illustrandam  adhibuit,  et  massam  luti 
pertractantem,  et  rotam  illam  suam  verten¬ 
tem  videres,  atque  ab  eo  cum  quaesivisses 
quid  ageret  et  ille  poculum  se  facere  re¬ 
spondisset,  tu  illum  irridens  dicere,  quis  te 
docuit  facere  pocula?  Non  ita  fiunt :  ista 
enim  luti  massa  nullam  habet  poculi  figu¬ 
ram. Quid  figulus  diceret?  Tu  nimis  festinas, 
expecta  parumper,  respice  finem,  sine  rotam 
adhuc  aliquamdiu  agitari,  et  tum  judica  si 
velis  an  ita  fiant  pocula.  Pari  ratione  impe¬ 


riti  homines  saepe  dicunt,  non  est  justitia, 
non  est  providentia  apud  Deum.  Omnia  con¬ 
verso  ordine  fieri  videmus,  qui  bene  agunt, 
affliguntur  :  qui  perverse  atque  scelerate  vi¬ 
vunt,  maxime  triumphant  ac  florent.  At  quis¬ 
nam  es  tu,  qui  Deum  docere  velis  ?  Sine  ro¬ 
tam  hujus  saeculi  adhuc  paulisper  versari. 
Yeniet  tandem  judicii  dies,  tunc  rota  siste¬ 
tur,  tunc  videbis  vasa  facta  in  honorem  et 
vasa  in  contumeliam  et  nullum  malum  im¬ 
punitum  et  nullum  bonum  irremuneratum. 
Hoc  igitur  fides  Christiana  nos  docet,  quic- 
quid  in  mundo  fieri  videmus,  numquam  esse 
de  Dei  justitia,  aut  providentia  murmuran¬ 
dum. 

Quarta  veritas  est,  neminem  esse  no¬ 
strum,  qui  peccator  non  sit.  Nam  In  multis 
offendimus  omnes.  Et  :  Si  dixerimus ,  quod 
; peccatum  non  habemus ,  ipsi  nos  seducimus,  et 
veritas  in  nobis  non  est.  Legite  sacras  Scri¬ 
pturas,  et  aperte  videbitis  sanctissimos  etiam 
vires,  ut  Tobiam,  ut  Danielem,  ut  Mardo- 
chaeum,  ut  Martyres  Macchabseos,  ut  omnes 
Prophetas,  semper  causam  tribulationis  in 
propria  vitia  retulisse. Cum  igitur  vel  saeculo 
hoc  vel  in  futuro  peccata  punienda  et  casti¬ 
ganda  sint,  quis  non  libenter  cum  sancto 
Habacuc  Propheta  dicat :  Ingrediatur  pu¬ 
tredo  in  ossibus  meis  et  subter  me  scateat  ;  ut 
requiescam  in  die  tribulationis  ?  Et  cum  Beato 
Augustino :  Hic  ure ,  hic  seca ,  ut  in  xternum 
parcas  ?  Deinde  si,  ut  Beatus  Cyprianus  ad¬ 
versus  Demetrianum  scribit,  homo  hominem 
parere  sibi  et  obedire  compellit,  et  cum 
nobis  eadem  sit  sors  nascendi,  conditio  una 
moriendi,  corporum  miseria  consimilis,  ani¬ 
marum  ratio  communis,  aequali  jure  et  pari 
lege  vel  veniatur  in  hunc  mundum,  vel  de 
hoc  mundo  postmodum  recedatur:  tamen 
errata  servorum  homines  ferre  non  possunt, 
et  ea  carceribus,  vinculis,  verberibus  pu¬ 
niunt  :  quid  mirum,  si  Deus,  cujus  imperio 
cuncta  servire  atque  ad  nutum  parere  de¬ 
berent,  tam  crebra  hominum  vitia  atque 
scelera  aliquando  punire  velit?  Et  si  tam 
saepe  nos  ille  peccantes  sustinuit,  nonne  ae¬ 
quum  est  etiam,  ut  nos  etiam  aliquando  fla¬ 
gellantem  sustineamus  ?  «  Sustinuit  te  Do¬ 
minus,  inquit  Bernardus,  sustine  tu  Domi¬ 
num  :  viriliter  age,  et  omnia  recte  succedere 
tibi  videbis.  » 

Quinta  veritas  est,  fuisse  quidem  olim 
ignobiles  et  viles  tribulationes,  sed  jam  in 
Christo  summum  decus  atque  ornamentum 
consecutas  esse.  Ipsa}  enim  septem  illae  mu- 

ieres  sunt,  de  quibus  Isaias  loquitur,  cum 
ait  :  Apprehendent  mulieres  septem  virum 
unum ,  dicentes  :  Panem  nostrum  comedemus , 
vestimentis  nostris  operiemur ,  tantummodo 
invocetur  nomen  tuum  super  nos ,  aufer  oppro¬ 
brium  nostrum.  Ita  enim  videtur  factum  : 
tribulationes,  fames,  sitis,  nuditas,  mors, 
injurise,  labores  contemnebantur,  despicie¬ 
bantur,  et  tamquam  si  pestem  afferrent,  vel 
essent  propter  aliquod  scelus  excommunica- 
tee,  fugiebantur  et  fugabantur  ad  omnibus. 
Quid  igitur  ipsm  fecerunt?  Ad  Christum  ac¬ 
cesserunt,  et  eum  simul  omnes  apprehende¬ 
runt,  atque  dixerunt :  Panem  nostrum  come¬ 
demus,  vestimentis  nostris  operiemur ,  hoc  est, 
naturam  et  formam  nostram  retinebimus, 
fames  erit  fames,  sitis  erit  sitis,  mors  erit 
mors,  et  injurise  erunt  injurise,  tantummodo 
adhsereamus  tibi,  et  bene  erit  nobis  :  Aufer 
opprobrium  nostrum.  Fecit  id  Christus,  et 
complexus  omne  genus  tribulationis  sum¬ 
mum  eis  splendorem  ac  nobilitatem  tribuit, 
ita  ut  postea  innumeri  sancti  Martyres  et 
Confessores,  non  solum  non  fugerint,  sed 
etiam  qusesierint  summo  studio  tribulationes. 
Et  quamquam  mundus  ferre  id  non  possit, 
sed  irascatur,  sed  fremat,  vociferetur  et  cla¬ 
met  :  Fugite  laborem,  fugite  ignominiam, 
fugite  paupertatem  :  persequimini  otium, 
divitias,  pulchras  vestes,  voluptates,  digni¬ 
tates;  tamen  clamat  etiam  Christus,  qui  pa¬ 
trocinium  suscipit  tribulationum, et  ut  melius 
exaudiatur,  locum  editum  ascendit  :  ex  illa 
cruce  clamat,  mendacem  ac  fallacem  esse 
mundum,  cujus  insipientia  vel  ex  eo  cognosci 
potuit,  quod  Barrabam  latronem  et  seditio¬ 
sum  donari  sibi  maluit,  quam  ipsum  vitee  et 
salutis  auctorem.  Et  quid  est,  quod  Christus 
inde  clamat?  Vx  vobis ,  qui  ridetis  nunc , 
quia  flebitis.  Vx  vobis ,  qui  habetis  consolati¬ 
onem  vestram  in  hoc  seeculo;  et  :  Beati  pau¬ 
peres  spiritu ,  quoniam  ipsorum  est  regnum  cce- 
lorum.  Beati  qui  lugent,  quoniam  ipsi  consola¬ 
buntur.  Beati  estis  cum  maledixerint  vobis 
homines,  et  persecuti  vos  fuerint,  et  dixerint 
omne  malum  adversum  vos  mentientes  propter 
me.  Gaudete  et  exultate,  quoniam  merces  ve¬ 
stra  copiosa  est  in  coelis.  Si  reges  et  Principes 
mundi  omnes  una  die  purpuram  et  sericum 
exuerent,  et  pannosis  et  rusticanis  indumen 
tis  vestirentur,  nonne  id  omnes  homines,  at¬ 
que  aulici  in  primis  imitari  vellent?  Nonne 
jam  pluris  rusticus  pannus,  quam  holoseri¬ 
cum  fieret?  At  nunc  summus  orbis  monar- 
cha,  princeps  regum  terree  id  fecit,  induit 

vestem  tribulationis,  et  quod  antea  rusti¬ 
cum  sagum,  nunc  regia  chlamys  effecta  est : 
cur  igitur  nos  servos  et  famulos  tantopere  pu¬ 
det  principem  nostrum  imitari?  Cur  nobis 
gloriosum  non  ducimuraliquid  pati, et  in  pau¬ 
pertate  et  labore  vivere  cum  id  tantopere  in 
nostro  Rege  atque  imperatore  laudemus? 

Sed  ad  sextam  et  postremam  veritatem 
veniamus.  Quid  postremo  fides  Christiana 
nos  docet  ?  Id  docet,  non  solum  non  con¬ 
temnendas,  sed  etiam  magnifaciendas  esse 
tribulationes,  quippe  quibus  regnum  coelo¬ 
rum,  et  summi  honores  atque  opes  compa¬ 
rentur.  Legimus  enim  B.  Franciscum,  cum 
esset  aliquando  nudus,  et  urgente  frigore  a 
quodam  per  jocum  interrogaretur,  an  vellet 
aliquid  sudoris  vendere,  eum  graviter  et 
sapienter  respondisse  :  «  Tibi  quidem  non 
vendam,  qui  eum  contemnis,  sed  Christo,  qui 
magno  pretio  illum  emit.»  Merces  enim,  audi¬ 
tores,  non  bene  venduntur,  ubi  magna  earum 
est  copia.  Quocirca  in  hoc  sseculo,  ubi  nullus 
est,  qui  domi  suse  non  abundet  tribulationi¬ 
bus,  ipse  ubique  parvi  fiunt,  nec  ullus  in  eis 
emendis  unum  obolum  expenderet,  etiamsi 
totius  mundi  tribulationes  afferrentur.  At  in 
coelo,  ubi  nunquam  toto  anno  ullse  conspi¬ 
ciuntur  tribulationes  ,  sine  dubio  magni 
fiunt.  Hinc  primum  ipse  Christus  gloriam 
illam  coelestem  tribulationibus  emit.  Nonne 
oportuit  pati  Christum ,  et  ita  intrare  in  glo¬ 
riam  suam  ?  Deinde  omnes  sancti  a  Christo 
edocti,  quibus  pecuniis  coelum  vendatur,  per 
multas  tribulationes  in  regnum  coelorum 
intraverunt.  Neque  vero  tribulationes  solum 
pecuniee  sunt,  quibus  emitur  coelum,  sed 
etiam  sacrificium  suavissimum,  quo  nunquam 
non  placatur  Deus.  Ipsee  sunt  abominationes 
illae  HHgyptiorum  de  quibus  Moyses  dicebat 
in  Exodo  :  Abominationes  /E gy ptiorum  immo¬ 
labimus  Domino  Deo  nostro.  Quid  enim  ma¬ 
gis  abominatur  atque  execratur  ^Egyptus, 
hoc  est,  insipiens  iste  mundus,  quam  serurn- 
nas  et  calamitates  ?  Et  tamen  ista  sacrifi¬ 
cium  sunt  gratissimum  Domino  Deo  nostro. 
Dicas  avare,  bonam  esse  jacturam  pecunia¬ 
rum  ;  statim  abominatur.  Dicas  homini 
diviti  bonam  esse  paupertatem,  statim  exe- 
crabitur.  Dicas  ambitioso  bonum  est  de¬ 
spici  et  contemni  ;  nullo  modo  feret.  Dicas 
luxurioso  bonum  esse  jejunium  ,  bonam 
sobrietatem,  bonam  castitatem;  exhorrebit 
statim.  At  nos  ista  nihilominus,  si  sapimus, 
libenter  amplectemur,  avide  suspiciemus,  et 
,abominationes  ^gytiorum  immolabimus  Do- 

mino  Deo  nostro.  Ipse  vero  nobis  pro  pau-  exilio  paradisum,  pro  morte  vitam  beatam  et 
pertate  divitias,  pro  ignominia  gloriam,  pro  sempiternam  reddet,  cui  honor  et  gloria  in 

CONCIONES  DUODECIM 

IN  PSALMUM  XC. 


Qui  habitat  in  adjutorio  Altissimi,  etc. 


CONCfO  PRIMA. 


IN  PSALMUM  XC. 


Qui  habitat  in  adjutorio  Altissimi,  etc. 


SYNOPSIS 

Exordii  loco  praemittitur,  quanta  sit  calamitas 
fames  verbi  Dei ,  quod  verum  animae  est  pa¬ 
bulum  :  deinde  occasio,  cur  de  hoc  psalmo 
suscipiatur  oratio,  indicatur,  quia  videlicet 
elegans  et  moralis,  sed  quem  obscurum  red¬ 
dunt  auctor,  inscriptio,  argumentum ,  varice 
metaphorae, phrasis  ipsa  et  personarum  muta¬ 
tio,  quae  singula  hac  concione  explicanda  pro¬ 
ponuntur,  ubiprius  generalia  quaedam  fuerint 
expedita.  Summa  totius  psalterii,  ct  quod 
illud  historiam,  vaticinia  et  morum  docu¬ 
menta,  utpote  tres  Scripturae  partes ,  contineat, 
ostenditur.  Cur  psalterium  carmine  conscri¬ 
ptum,  cautusque  utilitas  asseritur.  Triplex  or¬ 
do  psalmorum  tribus  jubilaeis  respondere  de¬ 
prehenditur,  quorum  primus  pcenitentibus, 
secundus  proficientibus,  tertius  perfectis  at¬ 
tribuitur.  Demum  cur  psalmus  iste  nonage¬ 
simus  in  ordine  secundo,  et  qucenam  sit  ratio 
hujus  ordinis  psalmorum  declaratur. 

Pars  altera  ad  particularia  hujus  psalmi 
descendit,  et  in  primis  de  tituli  obscuritate 
et  de  auctore  primario,  qui  Spiritus  sanctus, 
ut  et  totius  sacrae  Scripturae,  esse  creditur, 
agit.  De  argumento  variis  allatis  sententiis 
probabiliori  subscribitur.  Duplex  sensus  psal¬ 
morum  ,esse  affirmatur,  magnus  et  parvus , 
atque  similitudine  architecti  dilucidatur. 
Quid  sit  psalterium  et  quam  apte  hoc  nomen 
libro  psalmorum  conveniat, per  comparationem 
manifestatur.  Tandem  qui  sint,  qui  psalterium 


portavit,  nec  eo  delectantur,  ostenditur,  atque 
ad  illud  audiendum  seria  subnectitur  exhor¬ 
tatio. 

Cum  omnis  cognitio  veritatis  quasi  cibus 
quidam  animse  sit,  auditores  optimi,  sicut 
humanas  disciplinas  pomis  ac  piris,  ita  ver¬ 
bum  divinum  pani  rectissime  comparabi¬ 
mus.  Etenim  quemadmodum  poma  et  pira, 
cseterique  arborum  fructus,  interdum  magis 
sapiunt,  avidiusque  sumuntur,  quam  panis  ; 
semper  tamen  alimentorum  omnium  maxime 
necessarium  panis  judicatus  est,  cum  sine 
caeteris  cibis  convivium  instrui  possit,  sine 
pane  non  possit  :  et  panis  etiam  solus  tuto, 
suaviterque  sumatur,  praesertim  si  fames, 
condimentum  minime  sumptuosum,  accesse¬ 
rit  :  poma  sine  pane  non  solum  non  prosint,  ^ 
sed  plerumque  etiam  vehementer  obsint  : 
ita  studium  eloquentiae  aut  philosophiae, 
aliarumque  humanarum  doctrinarum  ali¬ 
mentum  est  suave  quidem  ac  dulce  ;  sed 
solidus  ac  necessarius  cibus,  qui  nutrit,  qui 
vires  suppeditat,  qui  cor  hominis  vero  con¬ 
firmat,  panis  est  verbi  divini.  Cur  inter  viros 
doctos,  tam  multi  reperiuntur  vani,  superbi, 
curiosi,  ambitiosi  ?  Quia  pomis  vescuntur 
sine  pane  :  et  poma  sine  pane  stomachum 
inflant,  morbos  ac  dolores  generant  :  Scien¬ 
tia  inflat,  clamat  divinus  Apostolus.  Et  rur¬ 
sum  alio  loco  :  Evanuerunt ,  inquit,  in  cogita¬ 
tionibus  suis.  Et  sanctus  David  :  Cogitationes 
hominum  vanae  sunt.  Beatus  homo  quem  tu 
erudieris ,  Domine ,  et  de  lege  tua  docueris  eum. 
Et  Isaias  :  Quare  appenditis  argentum  non  in 
panibus,  et  laborem  vestrum  non  in  saturitate^ 


662 


CONGIO  I.  SUPER  PSALMUM  XC. 


Quare,  inquit,  tantopere  in  cognoscendis 
philosophis  atque  oratoribus,  aliisque  pro¬ 
phanis  scriptoribus  desudatis,  in  quibus  ta¬ 
men  veros  panes,  et  qui  vere  animum  alere 
ac  satiare  possunt,  non  invenitis  ?  Et  alius 
quidam  Propheta  :  Beati  sumus,  inquit,  o 
Israel ,  quia  quae  Deo  piarent,  manifesta  sunt 
nobis.  Atque  ad  extremum  Propheta  Amos 
famem  verbi  Dei  summam  lomnium  calami¬ 
tatum,  clarissimum  signum  irae  divinae,  ac 
malorum  omnium  causam  esse  testatur  : 
Et  erit  in  die  illa ,  dicit  Dominus  Deus ,  occi¬ 
det  sol  in  meridie ,  et  tenebrescere  faciam  ter¬ 
ram  in  die  luminis ,  et  convertam  festivitates 
vestras  in  luctum ,  et  omnia  cantica  vestra  in 
planctum  :  et  inducam  super  omne  dorsum 
saccum  ,  et  super  omne  caput  calvitium  , 
et  ponam  eam  quasi  luctum  unigeniti ,  et 
novissima  ejus  quasi  diem  amarum.  At  quo 
pacto  tandem  istud  erit  ?  Ecce  dies  veniunt , 
dicit  Dominus ,  et  mittam  famem  in  terram , 
non  famem  panis ,  neque  sitim  aquae ,  sed  au¬ 
diendi  verbum  Domini  :  et  commovebuntur  a 
mari  usque  ad  mare ,  et  ab  aquilone  usque  ad 
orientem ,  circuibunt  quaerentes  verbum  Domi¬ 
ni ,  et  non  invenient. 

Quae  cum  ita  sint,  non  opinor  valde  nobis 
necessarium  erit,  ut  vos  ad  praedicationem 
divini  verbi  hoc  potissimum  sacro  tempore 
audiendam  cohortemur  ;  praesertim  cum  et 
ego  jam  satis  noverim,  in  hoc  praeclaro  sa¬ 
pientiae  domicilio  sicut  humanarum  disci¬ 
plinarum  poma  non  contemnuntur  ;  ita  pa¬ 
nem  Scripturarum  divinarum  in  pretio  ma¬ 
ximo  haberi.  Quia  vero  superioribus  annis 
ex  novo  instrumento  ,  tamquam  ex  pane 
quodam  spiritali  alimoniam  dispensavimus, 
et  ciborum  varietas  non  parum  solet  dele¬ 
ctare,  non  ingratum  vobis  fore  existimavi, 
si  hoc  anno  ex  instrumento  veteri  panes  de¬ 
promeremus.  Itaque  Psalmum  nonagesi¬ 
mum,  cujus  initium  est  :  Qui  habitat  in 
adjutorio  Altissimi,  in  concionibus  ejus  anni, 
quas  per  Adventum  et  Quadragesimam,  Do¬ 
mino  adjuvante,  habituri  sumus,  tractan¬ 
dum  exponendumque  suscepimus. 

Psalmus  est  totus  elegans  ac  florens,  et 
ad  mores  hominum  componendos  ac  for¬ 
mandos  accommodatus,  et  breviter  omnium 
fere  Psalmorum  simul  utilissimus  et  jucun¬ 
dissimus.  Sed  eget  explanatione,  si  quis 
alius.  Tantis  enim  difficultatibus  est  impli¬ 
catus,  ut  quantum  elegantia  atque  utilitate 
homines,  ad  se  legendum  provocat,  tantum 
difficultatibus,  atque  obscuritate  deterreat. 


Testimonium  utilitatis  nobis  Ecclesia  Catho¬ 
lica  praebere  potest,  quae  divinitus  inspirata 
Psalmum  hunc  nostrum  nullo  prorsus  die 
intermitti,  et  in  feriis  Quadragesimae  adhuc 
frequentius  cantari  instituit.  Obscuritas  vero 
ita  seipsam  prodit,  ut  testimoniis  non  indi¬ 
geat.  Primum  enim,  quae  in  aliis  Psalmis 
certissima  sunt,  hic  sunt  incerta  fere  omnia: 
auctor,  inscriptio,  argumentum.  Deinde  ob- 
curae  translationes  in  hoc  Psalmo  frequen- 
tissimae  sunt,  qualis  illa  est  :  Liberavit  me 
de  laqueo  venantium  et  a  verbo  aspero.  Et 
rursum  illa  :  Scapulis  suis  obrumbrabit  tibi , 
et  sub  pennis  ejus  sperabis.  Et  ea,  quae  statim 
adjungitur :  Scuto  circumdabit  te  veritas  ejus . 
Modus  vero  ac  forma  loquendi  propria  He¬ 
braeorum,  quam  neque  Graeci,  neque  Latini 
interpretes  satis  commode  imitari  potuerunt, 
non  parum  adfert  obscuritatis.  Quid  enim 
sibi  voluit,  cum  ait  :  Non  timebis  a  timore 
nocturno ,  a  sagitta  volante  in  die,  a  negotio 
perambulante  in  tenebris ,  ab  incursu  ei  daemo. 
nio  meridiano  ?  Postremo,  mutatio  ipsa  per¬ 
sonarum,  quae  in  hoc  Psalmo  loquentes  in¬ 
troducuntur,  mirum  est  profecto  quantas  te¬ 
nebras  intellectui  adferat.  Nunc  loquitur 
Deus,  nunc  homo  justus,  nuncipse  Propheta, 
et  vix  unquam  indicatur,  quia  verba  qui 
personae  attribuenda  sint.  Cum  igitur  Psal¬ 
mus  sit  pulcherrimus  et  difficillimus,  utilissi¬ 
mus  et  obscurrissimus, quotidie  cantandus,  et 
sine  molestia  cantari,  quo  non  intelligitur, 
non  possit,  nemo  mirari  debet,  si  eum  prae 
caeteris  suscepimus  explicandum. 

Caeterum  hodierna  die,  auditores,  verba 
ipsius  Prophetae  non  attingemus,  sed  ora¬ 
tionem  totam  in  quibusdam  quasi  prolego- 
menis,  quae  viam  Psalmo  intelligendo  ape¬ 
riant  consumemus  :  ac  primum  quid  liber 
Psalmorum  contineat,  deinde  quis  sit  eorum 
ordo  ac  distributio,  tum  quis  auctor,  quaeve 
inscriptio,  et  quod  argumentum  Psalmi  no¬ 
nagesimi,  postremo  si  tempus  patietur,  de 
nomine  et  significatione  psalterii  breviter 
explicabimus. 

Etenim  Psalmorum  liber,  ut  ab  eo,  quod 
primo  loco  posuimus,  ordiamur,  nihil  mihi 
aliud  esse  videtur  quam  summa  quaedam 
atque  epitome  sanctarum  Scripturarum  ver¬ 
sibus  conscripta.  Quicquid  enim  Genesis. 
Exodiis,  Deuteronomium  aliaque  omnia  Scri¬ 
pturarum  volumina,  tam  Instrumenti  ve¬ 
teris,  quam  novi ,  simplici  oratione  de¬ 
scribunt,  id  totum  summa  brevitate  atque 
elegantia,  non  solum  ad  legendum,  sed  et- 

iam  ad  canendum  accommodata  regius  Psal¬ 
tes  versibus  comprehendit. 

Scripturam  universam  in  tres  potissimum 
divisam  esse  partes,  B.  Hieronymus  in  Pro¬ 
logo  super  librum  Regum  docet  :  quarum 
una  historias  rerum  gestarum,  altera  futu¬ 
rorum  praedictionem,  tertia  vitae  et  morum 
documenta  contineat  :  atque  haec  quae  par- 
tim  a  Moyse  et  Prophetis,  partim  ab  Apo¬ 
stolis  et  Evangelistis  copiose  scripta  sunt, 
omnia  Psalmographus  uno  volumine  incre¬ 
dibili  brevitate  complectitur.  Absolutam 
narrationem  atque  historiam  continet  eo¬ 
rum  omnium,  quae  populo  Judaeorum  vel 
temporibus  patriarcharum,  vel  in  iEgypto 
et  solitudine,  vel  in  Palaestina  usque  ad  ip¬ 
sius  Davidis  tempora  contigerunt.  Porro  va¬ 
ticinia,  praedictionesque  futurorum,  tam 
multae,  tam  admirabiles,  tam  manifestae 
continentur  in  Psalmis,  ut  cum  Prophetam 
simpliciter  nominamus,  omnes  facile  intelli- 
gant,  Davidem  nominari.  Certe  liberator 
noster  Jesus  Christus,  qui  finis  est  legis  et 
Prophetarum,  ne  passum  quidem  unum  mo¬ 
visse  videtur,  quem  Psalmographus  non 
ante  praedixerit :  ita  diligenter  ac  dilucide 
Servatoris  adventum,  vitam,  mores,  doctri¬ 
nam,  miracula,  passionem,  obitum, sepultu¬ 
ram,  descensum  ad  infernum,  reversionem 
ab  inferis,  ascensionem  ad  coelos,  Gentium 
conversionem,  Judaeorum  excaecationem, 
Ecclesiae  ortum  et  progressum,  belli  victo¬ 
rias,  triumphos,  coronas  atque  alia  omnia 
liberationis  nostrae  mysteria  cantu  et  carmi¬ 
nibus  celebrat.  Quid  nunc  de  documentis 
vitae,  quam  tertiam  partem  Scripturarum 
fecimus,  diceremus  ?  Quid  illa  cohortatione 
suavius  ?  Venite ,  filii,  audite  me,  timorem 
Domini  docebo  vos.  Quis  est  homo ,  qui  vult 
vitam,  diligit  dies  videre  bonos  7  Prohibe  lin¬ 
guam  tuam  a  malo ,  et  labia  tua  ne  loquantur 
dolum.  Declina  a  malo  et  fac  bonum :  inquire 
pacem  et  prosequere  eam.  Quid  illa  commi¬ 
natione  severius  ?  Nisi  conversi  fueritis,  gla¬ 
dium  suum  vibrabit  ,  arcum  suum  tetendit 
et  paravit  illum.  In  eo  paravit  vasa  mor¬ 
tis  ;  sagittas  suas  ardentibus  effecit.  Vis 
gemitum  gementium  audire?  Miserere  mei , 
Deus  ,  secundum  magnam  misericordiam 
tuam.  Tibi  soli  peccavi  et  malum  coram 
te  feci.  Vis  affectum  incipientis  ?  Concupivit 
ttnima  mea  desiderare  justificationes  tuas ,  in 
omni  tempore.  Vis  affectum  prolicientis  ?  Ju- 
rai)i  et  statui  custodire  judicia  justitiae  tuae. 
Vis  affectum  profectorum  7  Quid  mihi  est  in 


coelo  7  et  a  te  quid  volui  super  terram  7  Defe¬ 
cit  cor  meum  et  caro  mea  :  Deus  cordis  mei , 
et  pars  mea ,  Deus  in  aeternum.  Vis  affectum 
monachi  ?  Media  nocte  surgebam  ad  conflen¬ 
dum  tibi  :  et :  Septies  in  die  laudem  dixi  tibi. 
Vis  principis  severitatem  ?  In  matutino  inter¬ 
ficiebam  omnes  peccatores  terrae.  Vis  zelum 
praelati  ?  Vidi  praevaricantes  et  tabescebam, 
quia  non  custodierunt  eloquia  tua.  Ac  ut  bre¬ 
viter  multa  complectar,  reperies  reprehen¬ 
sionem  omnium  vitiorum,  cohortationem  ad 
omnes  virtutes,  instituta,  praecepta,  consilia 
ad  omnem  statum,  ac  vitam  hominum  con¬ 
firmandam  :  et  remedia  ac  medicamenta  ad 
omnes  morbos  et  aegritudines  animarum 
curandos.  Fuit  igitur  David  non  solum  vates 
eximius,  sed  etiam  historicus  atque  orator 
insignis. 

Sed  cur,  obsecro,  liber  iste  Psalmorum, 
summa  atque  epitome  Scripturarum,  car¬ 
mine  scribenda  fuit?  Nimirum,  ut  opera  Dei 
ac  beneficia  ejus  in  nos  collata,  non  solum 
legere,  sed  etiam  canere  possemus  et  ea 
cum  cantu  et  laudibus  saepius  commemo¬ 
rantes  Deo  tributum  debitum  persolvere¬ 
mus.  Tanta  est,  Christiani  auditores,  Dei 
nostri  benignitas  ac  liberalitas,  ut  pro  tam 
multis  ac  multiplicibus  suis  muneribus,  qui¬ 
bus  nos  afficere,  ornare,  augere,  cumulare, 
numquam  cessat,  nullum  a  nobis  aliud  ve¬ 
ctigal  exigat,  quam  laudis,  quam  memoriae, 
quam  actionis  gratiarum  :  Immola  Deo  sacri¬ 
ficium  laudis,  et  redde  Altissimo  vota  tua. 
Verum  ne  forte  homines  dicerent,  neque  id 
se  posse  facere,  neque  scire  quibus  laudibus 
delectaretur  Deus,  ipse  idem  ad  praedican¬ 
dam  Dei  nostri  benignitatem,  cantica  nobis 
composuit,  quibus  eum  laudare  possumus  : 
non  secus  atque  si  rex  quispiam  adeo  in 
suos  populos  munificus  ac  liberalis  esset  ut 
pecunias  eis  donaret,  quibus  vectigalia  per¬ 
solverent. 

Est  vero  et  alia,  ea  que  maxima,  horum 
carminum  utilitas.  Quoniam  enim,  ut  Magnus 
Basilius  admonuit,  multa  in  Psalmis  praece¬ 
pta  contra  carnem,  contra  sensus  istos  cor¬ 
poris,  contra  delicias  ac  voluptates  conti¬ 
nentur,  quae  homines  corrupti  et  perditi, 
non  solum  non  perdiscere,  sed  ne  audire 
quidem  possent :  Deus  ea  dulcissimis  verbis 
conscribi  voluit  ut  cum  laetitia  ac  delecta¬ 
tione  canendo  ac  ludendo,  quae  nobis  sunt 
utilia,  disceremus  :  quemadmodum  etiam 
prudentes  medici,  cum  forte  metuunt,  ne 
pharmacum  salutare  medicamentum,  pro- 

pter  amaritudinem  aegroti  respuant,  aliquid 
mellis  admiscent.  Recte  igitur  ac  sapienter 
Magnus  Rasilius  Psalmorum  laudes  praedi¬ 
cans  :  «  Quid,  inquit,  Psalmus  est?  Daemo¬ 
num  fugator,  Angelici  auxilii  ductor,  scu¬ 
tum  in  timoribus  nocturnis,  laborum  diutur¬ 
norum  requies,  infantibus  securitas,  vigen¬ 
tibus  ornamentum,  senibus  solatium,  mulie- 
i  i  bus  exornandis  mundus  convenientissimus. 
Solitudines  habitabiles  facit,  forum  mode¬ 
ratum  reddit,  elementorum  loco  est  his,  qui 
introducuntur,  proficientium  incrementum, 
perfectorum  fulcrum,  ecclesiae  vox.  Hic 
festivitates  exhilarat,  hic  mcestitiam  secun¬ 
dum  Deum  creat,  et  ex  lapideo  corde  lacry- 
mas  elicit.  Psalmus  Angelorum  opus,  coele¬ 
stis  reipublicae  spiritalis  suffitus.  0  sapientis 
doctoris  inventum,  qui  simul  canere  et  uti¬ 
lia  discere  nos  excogitavit.  »  Haec  Basi- 
lius. 

"Venio  nunc  ad  ordinem  ac  distributionem 
Psalmorum  :  ac  ut  omittam  partitionem  il¬ 
lam  Hebraeorum,  secundum  quam  psalterium 
totum  in  quinque  libros  distribuitur,  quae 
r.ec  B.  Hilario,  nec  B.  Hieronymo  placet,  et 
ad  nostrum  institutum  parum  aut  nihil  facit, 
solidam  illam,  et  a  Patribus  receptam  Psal¬ 
morum  amplector  divisionem,  quae  Psalmos 
omnes  numero  centum  quinquaginta,  in 
tres  ordines  ita  distribuit,  ut  singuli  quique 
ordines  parem  numerum  Psalmorum  ,  id 
ost,  Psalmos  quinquaginta  contineat.  Mag¬ 
num  siquidem  hac  divisione  mysterium  latet. 
Numerus  enim  quinquagenarius  jubilaeum 
atque  indulgentiam  in  sacris  litteris  signifi¬ 
care  solet :  in  tribus  vero  jubilaeis,  ad  quae 
divina  ista  cantica  referantur,  omnis  nostra 
salus  ac  beatitudo  consistit.  Quod  est  jubi¬ 
laeum  primum  ?  Remissio  peccatorum,  con¬ 
versio  et  justificatio  impiorum.  Illa  denique 
prima  beatitudo,  de  qua  legis  in  Psalmo : 
Beati  quorum  remissae  sunt  iniquitates  et  quo¬ 
rum  tecta  sunt  peccata.  Haec  est  prima  inci¬ 
pientium  ac  pcenitentium  salus  :  haec  est 
futurae  beatitudinis  fundamentum  :  haec  to¬ 
tius  nostrae  principium  atque  origo  felici¬ 
tatis.  Ad  hoc  primum  Jubilaeum  merito  pec¬ 
catores  anhelent,  sine  quo  frustra  de  caeteris 
cogitant.  Alterum  deinde  jubilaeum  majore 
cum  gaudio  a  proficientibus  celebratur,  qui 
post  acceptam  sola  Dei  clementia  ac  benig¬ 
nitate  justitiam,  non  se  torpori  atque  otio 
dedunt,  sed  A  scensiones  in  corde  suo  dispo¬ 
nunt,  pergunt  de  virtute  in  virtutem,  sata¬ 
gunt  operibus  bonis  certam  suam  vocatio¬ 


nem  atque  electionem  facere.  Atque  haec 
secunda  est  beatitudo  de  qua  Psalmogra¬ 
phus  alio  loco  canit  :  Beati  immaculati  in 
via,  qui  ambulant  in  lege  Domini.  Porro  ter¬ 
tium  ac  postremum  jubilaeum  est  illa  vera 
ac  perfecta  et  consummata  atque  absoluta 
felicitas,  quam  Oculus  non  vidit ,  nec  auris 
audivit ,  nec  in  cor  hominis  ascendit,  quam 
praeparavit  Deus  diligentibus  se :  de  qua  rur¬ 
sum  Psalmus  ait  :  Beati  qui  habitant  in 
domo  tua ,  Domine ,  in  saecula  saeculorum  lau¬ 
dabunt  te.  Triplex  hoc  jubilaeum  tres  illi 
dies  mihi  significare  videntur,  de  quibus 
Dominus  in  Evangelio  :  Ecce,  inquit,  daemo¬ 
nia  ejicio  et  sanitates  perficio,  hodie  et  cras  et 
tertia  die  consummor.  Quid  enim  est  expulsio 
Daemonis,  nisi  remissio  peccatorum?  Quan¬ 
do  vero  perficitur  sanitas,  nisi  cum  renova¬ 
tur  homo  de  die  in  diem?  cum  debilitatur 
cupiditas,  augetur  charitas:  minuuntur  vitia, 
crescunt  merita,  et  oblitus  homo,  quae  retro 
sunt,  ad  anteriora  totis  viribus  se  extendit? 
Nam  illa  beata  ac  felicissima  consummatio, 
quae  tertia  die  futura  promittitur,  quid  aliud 
significare  potest,  quam  vitam  et  gloriam 
sempiternam?  Tribus  igitur  jubilaeis,  tres 
Psalmorum  ordines  respondent.  Primus  ordo 
ad  pcenitentes  ac  incipientes  pertinet ,  ac 
propterea,  in  eum  Psalmum  terminatur,  cu¬ 
jus  initium  est :  Miserere  mei ,  Deus ,  secun¬ 
dum  magnam  misericordiam  tuam.  Secundus 
ordo  proficientiun  justorum  est,  quocirca 
psalmo  illo  aptissime  concluditur,  qui  inci¬ 
pit;  Misericordiam  et  judicium  cantabo  tibi , 
Domine ,  psallam  et  intelligam  in  via- immacu¬ 
lata  ,  quando  venies  ad  me.  Postremus  ordo 
perfectis  ac  beatis  convenit,  qui  non  pugnant 
in  via,  sed  triumphant  in  patria  :  et  quorum 
magis  propria  est  laudatio,  quam  hortatio. 
Itaque  Psalmos  omnes,  quorum  titulus  est 
Alleluia ,  et  quorum  principium  est :  Laudate 
Dominum ;  vel :  Confitemini  Domino;  vel :  Be¬ 
nedic  anima  mea  Dominum ,  alii  que  fere  om¬ 
nes,  qui  jucundius  cantari  solent,  nec  tam 
ad  petendum,  quam  ad  laudandum  referun¬ 
tur,  hic  tertius  ordo  complectitur,  cujus  illa 
sunt  verba  postrema :  Omnis  spiritus  laudet 
Dominum. 

Quse  cum  ita  sint,  facile  omnes,  ni  fallor, 
intelligunt,  quam  sapienter  Psalmus  nonage¬ 
simus,  quem  Deo  volente  suscepimus,  expo¬ 
nendum,  in  secundo  ordine  collocatus  sit, 
cum  totus  ad  hominem  justum  ,  sed  profi¬ 
cientem  et  in  via  constitutum,  et  Dei  atque 
Angelorum  praesidio  indigentem ,  et  cum 


t 


CONGIO  I,  SUPER  PSALMUM  XC. 


665 


vitiis  et  tentationibus  pugnantem  refera¬ 
tur. 

Praeclare  B.  Hilarius  Psalmorum  seriem 
perturbatam  atque  confusam  esse  ait,  sed 
eam  confusionem  summo  ordine,  atque  ex 
ipsius  Spiritus  sancti  consilio  factam  affirmat. 
Etenim  si  tempora,  quibus  Psalmi  conditi 
sunt,  spectare  volueris,  nullum  horum  ordi¬ 
nem  reperies.  Psalmum  tertium  David  jam 
senex,  ac  pene  decrepitus  composuit,  cum 
eum  armatus  filius  insequeretur.  Psalmum 
vero  quinquagesimuntertium  in  media  aetate, 
quo  tempore  arma  Saulis  fugiebat.  At  cen¬ 
tesimum  quadragesimum  tertium  idem  ado¬ 
lescens,  ac  pene  puer  cecinit,  cum  de  Go- 
liath  gigante  triumpharet.  Itaque  in  hoc 
divino  Psalmorum  ordine  constituendo,  non 
temporis,  sed  mysticarum  et  spiritualium 
significationum  ratio  habita  est.  Et  sive  Es- 
dras,  ut  Athanasio  in  synopsi  placet ;  sive 
Septuaginta  interpretes,  ut  Hilarius  sentit; 
sive  Ezechias,  ut  alii  volunt,  hunc  ordinem 
psalmis  attribuit,  certe  non  sine  providentia 
singulari  Spiritus  Domini  id  factum  esse 
existimandum  est. 

PARS  SECUNDA. 

Quid  liber  Psalmorum  contineat ,  et  quae 
partitio  atque  ordo  sit  Psalmorum  jam  expo¬ 
suimus  :  nunc  de  titulo,  auctore  et  argu¬ 
mento  Psalmi  nonagesimi  dicendum  est. 
Nam  tria  ista  fere  conjuncta  esse  solent,  cum 
titulus  non  solum  auctorem,  sed  etiam  argu¬ 
mentum  ssepenumero  indicet.  Quoniam  enim 
ex  inscriptione  litterarum  facile  est  cogno¬ 
scere,  quo  epistola  dirigatur,  et  in  officinis 
pharmacopolarum  ex  vasculorum  inscriptio¬ 
nibus,  etiam  artis  illius  imperiti  noverunt, 
quid  in  quoquo  vase  contineatur,  an  mei 
rosaceum,  an  aqua ,  an  acetum,  an  quid 
aliud  :  ita  ex  titulis  Psalmorum  non  est  dif¬ 
ficile  auctorem  atque  argumentum  totius 
Psalmi  deprehendere.  Verum  hoc  tam  mag¬ 
no  prsesidio  in  hujus  psalmi  expositione 
prorsus  destituimur.  Quamvis  enim  in  qui¬ 
busdam  Graecis  codicibus  hujus  Psalmi  titu¬ 
lus  sit,  Laus  cantici  ipsius  David ,  tamen  He¬ 
braici  codices  nullum  titulum  habent;  veteres 
quoque  patres,  Hilarius,  Hieronymus,  Theo- 
doretus,  Euthymius,  hunc  Psalmum  titulo 
carere  affirmant  :  Chrysostomus  et  Augusti¬ 
nus,  cum  ubique  diligenter  titulos  exponant, 
nullam  hoc  loco  tituli  mentionem  faciunt. 


Itaque  sicut  primus  et  secundus  et  quidam 
alii  Psalmi,  titulis  carent,  et  propterea  caete- 
ris  sunt  obscuriore®,  ita  Psalmus  hic  noster 
et  inscriptione  carere,  et  obscurus,  ac  diffici¬ 
lis  esse  judicandus  est. 

Jam  vero  de  auctore,  duas  esse  video  ve¬ 
terum  sententias  :  Chrysostomus  enim,  Theo- 
doretus,  Euthymius  et  Cassiodorus  in  prolo¬ 
go  Commentariorum  in  Psalmos,  nec  non 
Augustinus  in  libro  de  Civitate  Dei,  Psalmo¬ 
rum  omnium  unum  Davidem  auctorem  fa¬ 
ciunt.  Athanasius  autem  in  synopsi,  Hilarius 
praefatione  explicationum  in  Psalmos  et  Hie¬ 
ronymus  in  epistola  ad  Sophronium,  iis  au¬ 
ctoribus  Psalmos  adscribunt,  quorum  nomina 
leguntur  in  titulis  :  eos  vero,  qui  titulis  ca¬ 
rent,  ejus  auctoris  esse  volunt,  cujus  est 
Psalmus  praecedens.  Quare  cum  Psalmus 
octuagesimus  nonus  Moysen  auctorem  in 
inscriptione  prae  se  ferat,  Psalmus  etiam 
noster,  qui  est  nonagesimus,  Moysi  erit  attri¬ 
buendus.  Sed  quid  opus  est,  auditores,  tan¬ 
tum  nos  in  auctore  investigando  laborare  ? 
An  non  certum  atque  exploratum  est,  sicut 
omnium  divinorum  voluminum,  ita  etiam 
libri  Psalmorum  auctorem  primum  ac  prae¬ 
cipuum  esse  Spiritum  sanctum  ?  Nonne  in 
ipso  principio  Actuum  Apostolorum  B.  Pe¬ 
trum  dicentem  audivimus  :  Oportet  impleri 
Scripturam,  quam  praedixit  Spiritus  sanctus 
per  os  David  ?  Quid  igitur  Moyses,  quid  Da¬ 
vid,  quid  alii  sacri  scriptores  fuerunt,  nisi 
calami  Scribae  velociter  Scribentis  ?  Et  quid, 
quaeso,  interest  scire,  quo  calamo  scripserit 
Deus ,  cum  illud  constet,  Deum  esse,  qui 
scripsit? 

Restat  argumentum,  quod  eo  difficilius 
hoc  loco  reperiri  potest,  quod  interpretes 
praesidio  tituli  destituti  in  varias  opiniones 
abierunt.  Non  defuerunt  in  primis,  qui  to¬ 
tum  hunc  Psalmum  de  Christo  intelligendum 
censuerint,  quod  quidem  probabile  non  est. 
Quo  pacto  enim  illa  Christo  conveniunt,  quae 
in  hoc  Psalmo  leguntur :  Angelis  suis  manda¬ 
vit  de  te ,  ut  custodiant  te  in  omnibus  viis  tuis. 
In  marius  porabunt  te,  ne  forte  offendas  ad 
lapidem  pedem  tuum.  Neque  enim  Filius  Dei 
ab  Angelis  portari  solet,  cum  ipse  Portet 
omnia  verbo  virtutis  suae.  Neque  Angelorum 
eguit  custodia,  qui  homines  omnes  Angelos¬ 
que  custodit.  Legi  quidem  in  Scripturis : 
Accesserunt  Angeli  et  ministrabant  ei :  sed 
custodiebant,  vel  portabant  eum,  nusquam 
legi.  Alia  igitur  est  sententia  aliorum  Psalmo 
hoc  nonagesimo  describi  singularem  illam 

providentiam,  qua  Deus  Hebrseum  populum 
ex  jEgypto  in  Palsestinam  per  vastam  solitu¬ 
dinem  deduxit ,  atque  idcirco  tam  saepe 
mentionem  fieri  serpentum,  praeliorum,  in¬ 
sidiarum,  variorum  periculorum  ac  tenta- 
tionum,  quales  in  eo  itinere  populo  Judaeo¬ 
rum  occurrisse  scimus.  Sunt  et  alii,  qui  Psal¬ 
mum  nostrum  non  ad  populum  universum, 
sed  solum  ad  regem  Ezechiam  referunt,  in 
quo  secundum  litteram  illud  impletum  est, 
quod  in  Psalmo  legimus  :  Cum  ipso  sum  in 
tribulatione ,  eripiam  eum  et  glorificabo  eum  : 
longitudine  dierum  replebo  eum,  etc.  Fuit 
enim  Deus  cum  Ezechia  in  illa  gravi  tribula¬ 
tione,  cum  a  rege  Sennacherib  longissima 
ac  molestissima  obsidione  premeretur.  Dein¬ 
de  eripuit  eum,  et  glorificavit  eum,  cum 
paucarum  horarum  spatio  exercitum  Senna¬ 
cherib  pene  totum  delevit.  Atque  ad  extre¬ 
mum  longitudine  dierum  replevit  eum,  cum 
ad  vitam  ejus  quindecim  annos  adjunxit. 
Yerum  ,  auditores  ,  eam  sententiam  nos  po¬ 
tius  amplecti  volumus,  quam  Chrysostomus 
atque  August.  cseterique  Patres  ante  nos  se¬ 
cuti  sunt,  qui  Psalmum  nostrum  communem 
ac  generalem  esse  et  ad  omnes  homines  per¬ 
tinere  voluerunt.  Nam  si  principium  Psalmi 
diligenter  consideres  ,  in  ipso  argumentum 
totius  Psalmi  reperies.  Quod  est  Psalmiprin- 
cipium  ?  Qui  habitat  in  adjutorio  Altissimi,  in 
protectione  Dei  coeli  commorabitur  :  hoc  est, 
quicumque  spem  suam  ac  fiduciam  totam  in 
Deo  collocaverit,  is  ab  omni  periculo  et  af¬ 
flictione  certo  protegetur.  Itaque  propositum 
Psalmographi  est,  nobis  omnibus  perduadere 
ut  spem  nostram  totam  in  Deo  ponamus,  ac 
propterea  multa  et  varia  beneficia  enumerat 
et  exponit,  quae  Deus  in  se  confidentibus  lar¬ 
gitur. 

Sed  illud  observandum  memoriaeque  tra¬ 
dendum  est,  auditores,  verba.  Psalmorum 
plerumque  duos  sensus  continere  :  alterum 
parvum,  ut  sic  dicam;  alterum  magnum.  Et 
quamquam  parvus  est  prior,  tamen  magnus 
est  praecipuus.  Accipite  similitudinem.  Co¬ 
gitat  architectus  insigne  templum  erigere,  et 
tamen  priusquam  opus  ipsum  aggrediatur, 
apud  se  irx  cubiculo  vel  in  tabula  exprimit 
coloribus  futurum  templum,  vel  certe  ex- 
truit  ligneam  aediculam,  quae  licet  exigua 
sit  et  angustam  cubiculi  partem  occupet,  ta¬ 
men  totam  molem  futuri  templi  exacte  refe¬ 
rat.  Itaque  duo  templa  quodammodo  facit, 
sed  alterum  verum,  alterum  simulachrum 
veri.Ita  quoque  Spiritus  sanctus  Testamentum 


novum  condere  volebat,  et  tamen  condidit 
prius  Testamentum  vetus,  tamquam  typum 
et  simulachrum  novi.  Res  magnas,  aeternas, 
coelestes, .  spirituales  in  Psalmis  explicare 
volebatq  sed  antea  nihilominus  derebus  par¬ 
vis,  temporalibus,  terrenis,  corporeis  locutus 
est,  quae  tamen  typi  sunt  figurae  rerum  coele¬ 
stium,  et  sempiternarum  :  quod  ut  intellige- 
remus,  nec  errandi  occasio  hominibus  car¬ 
nalibus  daretur,  cum  de  rebus  parvis  maxi¬ 
me  serio,  atque  ex  instituto  loqui  videtur 
Deus,  tum  potissimum  quaedam  admiscet, 
quae  de  parvis  illis  rebus  nullo  modo  intelli- 
gi  queunt,  nisi  ut  res  illae  parvae  figurae 
sunt  rerum  magnarum.  Sume  Psalmum  se¬ 
ptuagesimum  primum  :  Deus  judicium  tuum 
regi  da ,  et  justitiam  tuam  filio  regis.  Psalmus 
iste  totus  de  Salomone  scriptus  videtur  : 
nam  et  titulus  est  in  Salomonem,  quia  tamen 
permulta  continentur  in  hoc  Psalmo,  quae 
Salomoni  convenire  non  possunt,  nisi  ut  fi¬ 
guram  Christi  gerebat,  quale  est  illud  :  Do¬ 
minabitur  a  mari  usque  ad  mare ,  et  a  flumine 
usque  ad  terminos  orbis  terrarum  :  et  adora¬ 
bunt  eum  omnes  reges  terrae,  omnes  gentes  ser- 
vientei:  idcirco  cogimur,  dum  ista  canimus, 
erigere  animos,  et  non  praecipue  Salomonem, 
sed  Christum  cogitare.  Pari  ratione,  audito¬ 
res,  in  Psalmo  nonagesimo,  qui  nunc  est  prae 
manibus,  duos  sensus  reperiemus  :  alterum 
parvum  atque  angustum,  secundum  quem 
temporalia  beneficia,  victoria  de  hostibus 
mortalibus,  diuturnitas  vitae  praesentis,  li¬ 
beratio  de  calamitatibus  saeculi,  in  Deo  spe¬ 
rantibus  et  confidentibus,  promittuntur ;  al¬ 
terum  vero  magnum  et  praecipuum  ,  secun¬ 
dum  quem  bona  spiritualia,  auxilium  in  ten- 
tatione,  victoriam  contra  Daemones,  trium¬ 
phum  de  vitiis,  vitam  beatam,  gloriam  sem¬ 
piternam,  regnum  ipsum  coelorum  a  Deo 
sperare  jubemur.  Ac  Judaei  quidem,  qui  par¬ 
vuli  erant,  priorem  sensum  tantum  seque¬ 
bantur,  pro  temporalibus  beneficiis  Do¬ 
mino  serviebant,  de  sempiternis  parum  co¬ 
gitabant  :  at  nos  Christiani,  qui  viri  perfe¬ 
cti  sumus,  vel  certe  esse  debemus,  sensum 
posteriorem  amplectamur  oportet,  nisi  ite¬ 
rum  parvuli  afficiamur,  et  ad  vetus  Testa¬ 
mentum  ejici  velimus.  Quid  enim  Christus 
ait?  Quaerite  primum  regnum  Dei  et  justitiam 
ejus  :  et  haec  omnia  adjicientur  vobis.  Itaque 
ad  illa  vera,  et  magna  bona,  qute  nobis  con¬ 
servantur  in  coelis  aspirare  atque  anhelare ; 
ista  vero  caduca  et  fragilia,  tamquam  addita¬ 
menta  dusedam,  a  Domino  sperare  debemus. 


667 


CONGIO  I.  SUPER  PSALMUM  XC. 


Sed  quid?  Hoc  infelici  sseculo  nonne  fere 
omnes  contrarium  faciunt?  Est  aliquis  futu¬ 
rus  canonicus,  pastor,  Episcopus;  quid  pri¬ 
mum  queerit?  Quot  nummos  aureos  canoni- 
catus  vel  pastoratus  vel  episcopatus  reddat . 
Itaque  primum  quaerimus  temporalia  :  dein¬ 
de  si  tempus  superest,  illud  spiritalibus  attri¬ 
buere  volumus  :  propterea  justo  Dei  judicio 
utrisque  caremus.  Quam  multos  ubique  re- 
perietis,  qui  dies  et  noctes  in  quaerendis  cor¬ 
poris  commodis  sunt  occupati,  et  pro  ani¬ 
mae  salute  unam  horam  vacuam  invenire 
non  possunt?  Quam  multos,  qui  cum  inte¬ 
gram  hebdomadam  obsequio  carnis  consum¬ 
pserint,  etiam  de  die  festo,  quem  solum  Deo 
atque  animae  suae  reliquerant,  aliquas  horas 
suffurantur? 

Sed  jam  tempus  est,  ut  de  nomine  et  signi¬ 
ficatione  psalterii  breviter  explicemus,  et  to¬ 
ti  orationi  finem  imponamus.  Psalterium,  ut 
ex  epistola  B.  Hieronymi  ad  Dardanum,  et 
ex  oratione  Magni  Basilii  in  primum  Psal¬ 
mum  ,  intelligi  potest ,  musicum  instru¬ 
mentum  erat  decem  cordis  instructum  , 
figuram  habens  rectam  et  quadratam , 
sive  altera  parte  longiorem,  sonitum  red¬ 
dens  parte  superiore,  contrario  modo  at¬ 
que  in  cithara,  et  lyra,  et  testudine  fieri  vi¬ 
demus.  Postremo  grave  admodum  et  mole¬ 
stum  ad  portandum,  sed  jucundum  et  suave, 
si  quis  non  ipsum  portare,  sed.  ad  ejus  soni¬ 
tum  canere,  vel  tripudiare  voluisset.  Ac  si 
hsec  ita  se  habent,  si  Psalterium  musicum 
est  instrumentum,  unde,  quaeso,  liber  iste 
divinorum  carminum  psalterii  nomen  inve¬ 
nit  ?  An  ex  eo  fortasse,  quod  ad  sonitum  psal¬ 
terii  carmina  ista  canebantur  ?  Sit  ista  una 
ex  causis,  quamquam  liber  primus  Paralipo- 
menon  non  in  psalterio  solum,  sed  etiam  in 
cymbalis  et  lyris  aliisque  musicis  instrumen¬ 
tis,  Davidicos  hymnos  cantatos  fuisse  de¬ 
monstret.  Sit  tamen  illa  una  ex  causis  :  sed 
certe  ratio  praecipua  est,  quia  liber  iste  Psal¬ 
morum,  illi  musico  instrumento,  quod  psal¬ 
terium  dicitur,  si  spiritualem  significationem 
attendas,  quam  simillimus  esse  videtur.  Psal¬ 
terium  decem  chordas  habet ,  et  Psalmorum 
liber  decem  divina  mandata.  Quamvis  enim 
multis  et  variis  modis  Psalmorum  liber  nunc 
admonere,  nunc  praecipere,  nunc  hortari, 
nunc  arguere  videatur  ;  semper  tamen  ali¬ 
quam  harum  decem  chordarum  tangit.  Psal¬ 
terium  figuram  habet  reclam  ;  et  lex  Domi¬ 
ni,  quae  in  Psalmorum  libro  continetur,  ju¬ 


stitiae  atque  aequitatis  rectitudine  maxime  ex¬ 
cellit.  Nam  cum  leges  hominum  semper  ali¬ 
quid  pravum  et  distortum  aut  jubeant  aut 
tolerent  aut  permittant ;  sola  Domini  lex  om¬ 
nes  virtutes  praecipit,  omnia  vitia  prohibet, 
nec  ullum  bonum  sine  praemio,  nec  ullum 
malum  sine  supplicio  relinquit.  Justitiae  Do¬ 
mini  rectae  laetificantes  corda;  et :  Lex  Domini 
immaculata  convertens  animas.  Psalterium 
quatuor  angulis  constat ;  et  mandata  atque 
praecepta  Psalmorum  quatuor  angulos  orbis 
terrarum  intuentur,  orientem  et  occidentem 
austrum  et  aquilonem  :  nullus  enim  excipi¬ 
tur,  omnes  ubique  homines  in  psalterio  can¬ 
tare  jubentur.  Psalterii  sonus  a  superiore 
parte  descendit ;  et  liber  Psalmorum,  et  quae 
in  eo  praecepta  vitae  continentur,  e  supernis 
sonant.  Non  ea  Licurgus  aut  Solon  excogita¬ 
vit,  sed  e  coelo  ab  ipsa  Dei  sapientia  descen¬ 
derunt.  Postremo  psalterium  cum  labore 
portatur,  sed  cum  voluptate  in  eo  cantatur; 
et  sancta  ista  mandata  gravia  et  molesta 
sunt,  si  quis  ea  timore  poenae  servare,  id  est 
non  cantare,  sed  portare  voluerit  :  sed  Dul¬ 
ciora  mei  et  favum ,  si  amore  ac  delectatione 
justitiae  observentur.  Qui  solum  ideo  servat 
mandata,  quia  timet  supplicium,  confitetur 
in  Paschate,  quia  timet  excommunicari ;  non 
occidit,  non  furatur,  non  fornicatur,  quia  im¬ 
pune  non  potest ;  audit  sacrum,  sed  invitus  : 
jejunat,  quia  prandium  non  datur;  is  non 
cantat,  sed  portat  psalterium,  imo  non  por¬ 
tat  quidem,  sed  cadit  sub  onere,  opprimitur 
ab  onere,  reus  ac  praevaricator  efficitur.  Quid 
igitur  mirum,  si  semper  est  tristis  ?  At  qui 
serio  vitam  mutare,  et  toto  animo,  toto  cor¬ 
de,  tota  devotione,  tota  alacritate,  totis  viri¬ 
bus  Deo  servire  et  placere  studet,  is  vere  ca¬ 
nit  in  Psalterio,  et  canit  canticum,  canticum 
novum,  quod  soli  homines  novi  cantare  pos¬ 
sunt,  quos  non  premit  psalterium  onere  pon¬ 
derum,  sed  sublevat  vice  pennarum,  qualis 
imprimis  fuit  David,  qui  totis  viribus  suis 
coram  arca  saltabat,  quia  ex  toto  corde  suo 
Dominum  diligebat,  vereque  dicebat  :  Deus 
canticum  novum  cantabo  tibi ,  in  psalterio  de¬ 
cem  chordarum  psallam  tibi.  0  canticum  !  0 
tripudium!  Osi  carnales  homines,  qui  canti¬ 
cis  lascivis  et  choreis  ac  tripudiis  tantopere 
delectantur  ista  cantica  sanctorum,  jucundis¬ 
simas  istas  choreas  experiri  possent?  0  se¬ 
mel  intelligerent,  quam  incredibilem  volu¬ 
ptatem  afferant  in  vita,  et  quantam  postea 
in  morte  lsetitiam  et  securitatem,  celeriter 

sane  a  nugatoribus  et  inanibus  choreis  se  ex¬ 
pedirent,  et  ad  haec  sobria  etjucunda  tripu¬ 
dia  convolarent. 

Sed  si  praesens  utilitas  ac  delectatio  eos 
non  movet,  moveat  saltem  ingens  periculum, 
quod  iis  omnibus  certe  impendet,  qui  ad  so¬ 
nitum  psalterii  canere  ac  saltare  recusant. 
Quis  enim  est  adversarius,  de  quo  Dominus 
monet  in  Evangelio,  dicens :  Esto  consen¬ 
tiens  adversario  tuo  cito  dum  es  cum  eo  invia, ne 
forte  tradat  te  adversarius  judicii ,  et  judex  tor¬ 
tori,  et  mittaris  in  carcerem;  Arnen  dico  tibi,  non 
exies  inde,  donec  reddas  novissimum  quadran¬ 
tem.  Quis  iste  est  adversarius,  nisi  divinum 
Psalterium?  Nec  enim  daemonem  aut  mun¬ 
dum  aut  carnem  adversarium  illum  fas  est 
suspicari,  cui  consentire  ac  obtemperare  ju¬ 
bemur.  Adversarius  igitur  divinum  Psalte¬ 
rium  est,  quoniam  iis  omnibus  adversatur, 
qui  ad 'sonitum  suum  saltare  non  volunt,  qui¬ 
bus  etiam  in  die  judicii  exprobrabit,  Canta¬ 
vimus  vobis,  et  non  saltastis.  Quid  vero  consu¬ 
lit  nobis  magni  consilii  Angelus?  Esto  con¬ 
sentiens,  inquit,  adversario  tuo  cito  dum  es 
cum  eo  in  via.  Cito,  [inquit.  Nam  mors  ade¬ 


rit  cito,  et  citius  multo  quam  putas.  Nihil 
enim  medium  est  inter  animam  et  gehennam 
nisi  paries  carnis,  qui  singulis  horis  ruinam 
minatur.  Cito  igitur  dum  es  cum  eo  in  via, 
dum  vivis,  dum  tempus  habes.  Vae  enim  ti¬ 
bi,  si  causa  non  composita  discedis  e  vita  : 
tradet  enim  te  adversarius  judici,  et  judex 
tortori,  et  in  carcerem  illum  teterrimum  at¬ 
que  horrendum  detruderis,  ubi  tristes  cho¬ 
reas  ad  sonitum  flagellorum  cum  Daemoni¬ 
bus  duces.  Et  quando  putas  egredieris?  Arnen 
dico  ^«'(Veritas  ait)  non  exies  inde,  donec  red¬ 
das  novissimum  quadrantem ,  id  est,  univer¬ 
sum  debitum.  Debitum  vero  est  [infinitum, 
nec  solvi  potest  nisi  tempore  infinito  :  tunc 
igitur  exies,  tunc  liberaberis,  quando  finie¬ 
tur  infinitum.  Et  quando  finietur  infinitum? 
0  amaram  consolationem !  Miseros  ac  stultos 
qui  ista  non  cogitant!  Evigilemus,  fratres 
mei,  et  mature  cum  adversario  compona» 
mus,  ut  aliquando  judex  vertatur  in  patrem- 
adversarius  in  amicum,  carcer  in  paradi 
sum,  quo  nos  perducat,  qui  est  benedictus 
in  saecula.  Amen. 


\ 


CONCIO  II 


SUPER  PSALMUM  XC. 

DE  PRIMO  VERSU 


Qui  habitat  in  adjutorio  Altissimi,  etc. 


SYNOPSIS 

Cum  in  imitatione  Christi  consistat  Christiana 
perfectio ,  docemur  in  exordio ,  in  quibus  po¬ 
tissimum  eum  debeamus  imitari ;  atque  inde 
ad  textum  psalmi  propositi  particulatim  ex¬ 
plicandum  descenditur.  Versum  primum  to¬ 
tius  Psalmi  argumentum  continere,  declara¬ 
tur  et  vocabulum  qui,  explicatur ,  per  quod 
omnis  personarum  acceptio  a  Deo  secluditur , 
secus  quam  apud  homines  fieri  solet.  In  adju¬ 
torio  Altissimi  non  modo  sperandum,  sed  per 
firmam  spem  continuo  habitandum  esse,  a 
simili  docetur.  Quatuor  deinde  hominum 
genera  considerantur,  et  quinam  ex  iis  in  ad¬ 
jutorio  Altissimi  habitent  investigatur.  Pri¬ 
mum  genus  est  desperantium,  quibus  conve¬ 
nientia  praescribuntur  remedia ;  atque  ii  non 
in  Deo ,  sed  in  patibulis  habitant.  Secundum 
genus  est  sperantium  in  solis  rebus  creatis, 
atque  ii  habitant  domos  luteas,  quae  facile 
ruunt.  Tertium  praesumentium,  quales  potis¬ 
simum  sunt  Lutherani ;  atque  ii  in  arena 
habitaculum  suum  fundant.  Quartum  denique 
est  eorum,  qui  nixi  fide,  charitate,  bona  con¬ 
scientia  et  operibus,  bene  sperant  :  atque  ii 
tandem  in  adjutorio  Altissimi  habitant. 

Pars  altera  textus  explicationem  prosequendo, 
a  simili,  et  ab  exemplo  Davidiset  Goliath 
ostendit,  omnia  terrena  in  Deum  confidenti¬ 
bus  videri  parva  et  vilia.  Quid  sit  protegere, 
et  quomodo  sancti  sub  umbra  et  protectione 


divina  delitescant  exponitur.  Cur  Deus ,  Deus 
cceli  appelletur,  varice  rationes,  maxime  vero 
S.  Hieronymi  et  S.  Bernardi  adducuntur. 
Tandem  explicatabreviter  vocula  Commorabi¬ 
tur,  gravis  exhortatio  ad  fiduciam  omnem  in 
Deo  collocandam ,  concludit. 

Christiani  hominis  vera  ac  solida  perfe¬ 
ctio,  auditores  optimi,  in  eo  tota  posita  esse 
videtur,  ut  Christum  summo  studio  imitari, 
eumque  quam  proxime  potest  sequi  conten¬ 
dat.  Etenim  ille  caput,  nos  membra  :  ille 
imperator,  nos  milites  :  ille  doctor,  nos  di¬ 
scipuli  sumus.  Sed  nemo  trepidet,  nemo 
turbetur,  nemo  desperabundus  dicat,  qua 
ratione  fieri  potest,  ut  homines  lutei  Deum 
imitari,  et  gigantem  maximum  nos  pumilio¬ 
nes  sequi  valeamus?  Neque  enim  Christum 
sequi,  atque  imitari  jubemur  in  ea  gloria  et 
majestate,  qua  sedet  in  coelis  ad  dextram 
Patris,  neque  in  ea  potentia  ac  virtute,  qua 
mundum  universum  regit,  et  signa  ac  pro¬ 
digia  operatur  :  sed  in  eis  dumtaxat,  quae 
hic  in  terris  propter  nos  accepit.  Propter 
nos  autem  quid  nisi  labores,  dolores,  suppli¬ 
cia,  flagella,  vulnera,  mortem  accepit  ?  Ita¬ 
que  nusquam  opinor  in  Scripturis  legisti  : 
Qui  non  ambulat  super  mare,  non  est  me 
dignus;  et:  Qui  non  excitat  quatriduanos 
mortuos,  non  potest  esse  meus  discipulus; 
et :  Beati  qui  futura  praedicunt,  et  signis  ac 
prodigiis  clarent,  quoniam  ipsorum  est  re¬ 
gnum  coelorum  ?  Sed  quid  ?  Discite  a  me, 
quia  mitis  sum  et  humilis  corde.  Et :  Qui  non 

bajulat  crucem  suam,  et  venit  post  me,  nonpo - 
test  meus  esse  discipulus.  Et :  Beati  pauperes, 
beati  mites,  beati  qui  lugent ,  beati  qui  perse¬ 
cutionem  patiuntur  propter  justitiam ,  quo¬ 
niam  ipsorum  est  regnum  coelorum.  Id  quod 
praeclare  sane  omnes  nostri  Apostoli  intel¬ 
lexerunt,  qui  cum  linguis  loquerentur  om¬ 
nium  gentium,  cum  gloria  miraculorum  es¬ 
sent  clarissimi,  cum  se  praesides  ac  princi¬ 
pes  orbis  terrarum  non  ignorarent,  tamen 
in  eo  solo  gloriabantur,  quod  Digni  habiti 
essent  pro  nomine  Jesu  contumeliam  pati.  Et 
Beatissimus  Paulus  cum  praeter  ea,  quae  si¬ 
bi  cum  Apostolis  caeteris  erant  communia, 
in  tertium  ccelum  raptus,  et  in  paradisum 
introductus  arcana  quaedam  audivisset,  Quae 
non  licet  homini  loqui,  non  tamen  propter  ea 
se  Christo  similiorem  ac  viciniorem  esse  ju¬ 
dicabat,  sed  propter  ea  solum,  quae  ipse  in 
epistola  posteriore  ad  Corinthios  enumerat : 
Ministri  Christi  sunt ,  inquit  (ut  minus  sapiens 
dico),  plus  ego,  in  laboribus  plurimis,  in  car- 
ceribus  abundantius,  in  plagis  supra  modum, 
in  mortibus  frequenter.  Haec  igitur  sunt,  quae 
nos  in  imperatore  ac  duce  nostro  Christo 
imitari  necesse  est.  Patientia  in  adversis,  in 
arduis  fortitudo,  in  omni  periculo  ac  labore 
constantia.  Quae  quidem  nusquam  neque 
melius,  neque  facilius  discere  poterimus, 
quam  in  eo  Psalmo  quem  Deo  auctore  susce¬ 
pimus  explicandum.  Is  enim  demum  in  omni 
casu  et  calamitate  non  modo  patientiam 
atque  constantiam,  sed  etiam  tranquillita¬ 
tem  et  leetitiam  animi  conservabit,  qui  in 
adjutorio  Altissimi,  quasi  arcem  quamdam 
sibi  constituerit,  atque  ad  eam  tempore  belli 
confugere,  et  in  ea  perpetue  commorari  di¬ 
dicerit.  Quare,  si  placet,  ad  ipsa  prophetae 
verba  diligentius  pertractanda  et  exponenda 
aggrediamur. 

Qui  habitat,  inquit,  in  adjutorio  Altissimi , 
in  protectione  Dei  coeli  commorabitur.  Conti¬ 
netur  his  verbis,  auditores,  complexio  quae¬ 
dam  brevis  ac  propositio  eorum,  quae  in  to¬ 
to  Psalmo  argumentis  et  rationibus  variis 
confirmantur.  Istam  enim  unam  sententiam 
Psalmus  totus  intuetur  :  qui  spem  suam  ac 
fiduciam  in  omni  periculo  atque  adversitate 
ponit  in  Deo,  is  ab  eo  sine  dubio  protegetur. 
Sed  verba  singula  seorsim,  ac  per  se  consi¬ 
deremus. 

Initio  ut  promissionem  Dei  generalem  et 
communem  esse  propheta  demonstraret,  et 
nullos  omnino  homines  excluderet,  nullum 
genus  hominum  nominandum  esse  existima¬ 


vit.  Itaque  non  ait’:  Dives  qui  habitat  in  ad¬ 
jutorio  Altissimi,  ne  pauperes  excludi  vide¬ 
rentur.  Neque  ait  :  Pauper,  qui  habitat  in 
adjutorio  Altissimi,  ne  excludi  viderentur 
divites.  Sed  generatim,  qui,  inquit,  ut  omne 
hominum  genus,  omnem  aetatem,  omnem 
sexum,  omnem  gradum  et  statum  compre¬ 
henderet.  Magno  sane  vitio  laborat  mundus, 
qui  in  donis  ac  muneribus  distribuendis,  non 
merita  plerumque,  sed  personas  intuetur. 
Si  quispiam  dives  ac  nobilis  seipsum  domi 
tuae  invitet  ad  Goenam,  accipis  id  loco  magni 
beneficii,  eumque  non  solum  excipis  quam 
lautissime,  sed  etiam  urges  atque  impellis 
verbo  atque  exemplo  ad  petinas  et  calices 
quam  plurimos  evacuandos.  Deinde  etiam 
agis  gratias,  et  te  novo  beneficio  obstrictum 
atque  obligatum  confiteris.  Quod  si  aliquis 
pauper  id  faceret,  quas  verborum  contume¬ 
lias  non  audiret?  Pari  ratione  causse  divi- 
tum  confestim  expediuntur,  causae  paupe¬ 
rum  vix  aditum  ad  judices  inveniunt.  Ac  ne 
multa  :  Sicut  omnia  flumina  currunt  ad 
mare,  ita  copiae  atque  opes  mundi  ad  opu¬ 
lentos  et  locupletes  confluunt.  Neque  ratio 
est  obscura.  Quia  enim  nemo  est  tam  dives, 
ut  non  aliorum  opera,  vel  opibus  indigeat, 
propterea  in  eos  beneficia  unusquisque  li¬ 
bentius  confert,  a  quibus  paria  vel  majora 
etiam  expectat.  Hinc  igitur  Deus,  qui  solus 
vere  est  dives  et  qui  bonorum  nostrorum 
non  eget,  personas  non  respicit,  sed  omni¬ 
bus  adest,  omnibus  consulit,  omnibus  provi¬ 
det,  omnes  defendit,  qui  ad  se  in  tribulatione 
confugiunt.  Omnis  enim  quicumque  invocave¬ 
rit  nomen  Domini  salvus  erit.  Et :  Qui  habitat 
in  adjutorio  Altissimi,  quicumque  tandem 
ille  sit,  sive  dives,  sive  pauper;  sive  magnus 
sive  parvus ;  sive  nobilis  sive  plebeus  ;  sive 
princeps,  sive  privatus,  In  protectione  Dei 
coeli  sine  dubitatione  commorabitur. 

Altera  Psalmi  vox,  Habitat,  magnam  vim 
atque  energiam  habet.  Non  enim  tantum  di¬ 
ctum  est  :  Qui  sperat  vel  confidit,  sed  Qui 
habitat  in  adjutorio  Altissimi,  ut  intelligere- 
mus,  non  esse  ad  auxilium  divinum  confu¬ 
giendum,  quomodo  cum  forte  pluit,  sub  ali¬ 
quam  arborem,  vel  porticum  confugere  so¬ 
lemus  :  sed  quomodo  pueri  solent,  cum  ali¬ 
quid  metuunt,  in  domum  parternam  se  reci¬ 
pere.  Videmus  pueros  in  plateis  cum  sodali¬ 
bus  suis  ludentes,  simul  atque  aliquid  adver¬ 
si  timent,  nihil  cogitare ;  nihil  quserere,  sed 
recta  concito  gradu  in  domum  patris  curre¬ 
re,  ibi  se  tutissimos  fore  non  dubitant,  nec 

decipiuntur  :  sciunt  enim  se  domi  parentes 
habere,  qui  pro  se  vitam  et  sanguinem  fun¬ 
dere  paratissimi  sunt.  At  qui  vel  arboris,  vel 
porticus  perfugium  quaerunt,  ii  multa  prius 
‘loca  vel  animo  vel  oculis  perlustraverunt,  et 
cum  nullum  perfugium  aliud  invenire  potue¬ 
runt,  coacti  atque  inviti  sub  arborem  vel 
porticum  sese  recipiunt.  Cur  igitur  aliqui 
auxilium  divinum  precibus  implorant;  nec 
tamen  impetrant,  confidere  videntur  Deo,  et 
tamen  ab  eo  non  proteguntur?  Quia  non  vere 
habitant  in  adjutorio  Altissimi,  neque  ad 
providentiam  Dei  tamquam  ad  paternam  do¬ 
mum,  sed  tamquam  ad  arborem  in  via  se 
conferunt,  posteaquam  nec  in  hominibus, 
nec  in  daemonibus,  nec  in  suis  artibus,  frau¬ 
dibus,  colis,  mendaciis  remedium  malorum 
invenire  potuerunt.  Quare  necessarium  nobis 
est,  auditores,  longo  usu  confugiendi  ad 
Deum,  longaque  exercitatione  confidentiae 
in  ipso  Deo  quasi  domum  quamdam  fabrica¬ 
re,  ubi  tempore  malo  tuto  habitare  possimus, 
et  eam  quocumque  iverimus  nobiscum  con¬ 
ferre,  ad  eum  modum,  quo  testudines  facere 
videmus,  quae  licet  huc  atque  illuc  libere 
vagentur,  semper  tamen  inveniuntur  domi. 

Sequitur  :  In  adjutorio.  Quo  uno  verbo 
bievissime  indicatur,  quae  sit,  et  qualis  ea 
fiducia  cui  divina  protectio  certo  promitti¬ 
tur.  Neque  enim  quaevis  confidentia  talis 
est  :  alioqui  coelum  ignavis,  perditis,  scele¬ 
ratis,  furibus,  latronibus,  et  quod  est  gravius, 
Lutheranis  et  Calvinianis  compleremus.  Qui 
enim  homines  magis  confidunt,  quam  ii,  qui 
sine  ullis  bonis  operibus  imo  cum  multis 
sceleribus  se  regnum  coelorum  adepturos 
nullo  modo  dubitant  ?  Quatuor  hominum 
genera  nobis  consideranda  sunt,  ut  eos  tan¬ 
dem  inveniamus,  qui  vere  habitant  in  adju¬ 
torio  Altissimi.  Quidam  enim  non  tam  in  ae¬ 
dibus,  quam  in  patibulis  habitant  :  quidam 
degunt  quidem  in  aedibus,  sed  luteis,  debili¬ 
bus,  ruinosis  :  porro  alii  incredibili  temeri¬ 
tate  marmoream  domum  super  arenam  aedi¬ 
ficare  voluerunt  :  sed  alii  postremo  sunt, 
qui  arcem  munitissimam  super  firmam  pe¬ 
tram  collocarunt,  quos  solos  in  adjutorio 
Altissimi  jure  optimo  dixerimus  habitare. 

Primum  genus  eorum  est,  qui  nec  in  Deo, 
nec  in  hominibus,  nec  in  ulla  re  alias  perant, 
et  semper  anxii,  semper  tristes,  semper  mi¬ 
seri  sunt.  Nec  solum  praesentibus  malis  pre¬ 
muntur,  sed  etiam  futuris,  et  iis  etiam,  quae 
fortasse  nunquam  erunt.  Nam  sicut  ii,  qui  a 
praetore  torquentur,  quamvis  non  ignorent, 


si  delictum  confiteantur,  se  continuo  ad 
mortem  rapiendos  ;  tamen  ut  praesentem 
cruciatum  ad  tempus  evadant  omnia  confi¬ 
tentur,  quae  gesserunt,  et  plerumque  etiam 
quaedam,  quae  non  gesserunt.  Ita  miseri 
isti  homines,  qui  non  adversa  pati,  nec  in 
adjutorio  Altissimi  confidere  didicerunt  ut 
praesentem  calamitatem  effugiant,  aut  la¬ 
queo,  aut  ferro,  aut  veneno,  aut  praecipitio 
sibi  ipsis  vitam  crudelissime  eripiunt.  Qui¬ 
bus  quidem  (ut  eis  medicinam  consilii  atque 
orationis  meae,  (si  quam  potero,  afferam) 
nullum  remedium  efficacius  adhiberi  posse 
video,  quam  frequentem  atque  assuetam 
cogitationem  beneficiorum  Dei.  Etenim  in 
quantumvis  gravi  miseria  et  calamitate  ver¬ 
seris,  certe  eriges  animum,  certe  consolatio¬ 
nem  accipies,  si  te  hominem  esse  cogites, 
Dei  ipsius  manibus  formatum,  ratione  atque 
intelligentia  praeditum,  qua  Deum  et  omnes 
res  creatas  contemplari  vales,  qua  omnibus 
animantibus  longe  excellis,  qua  artes  inven¬ 
tae,  urbes  constitutae,  et  ipsum  mare  navi¬ 
gabile  factum  est.  Nonne  in  te,  quamvis 
inops  et  nudus  terrenarum  copiarum  videa¬ 
ris,  divini  numinis  imago  clarissime  splen¬ 
det  ?  Nonne  sol  et  luna  ardentem  facem  co¬ 
ram  te  noctes  ac  dies  perferunt?  Quid?  Quod 
Angeli  circum  te  semper  excubias  agunt, 
Beati  omnes  patrocinium  tuum  apud  Deum 
susceperunt,  Deus  ipse  tibi  coronam  gloriae, 
regnum  sempiternum  et  paradisum  volupta¬ 
tis  praeparavit?  Quid?  Quod  Filius  Dei  tanti 
te  fecit,  ut  vitam  potius  suam,  quam  ani¬ 
mam  tuam  perdere  voluerit?  Ac  ne  grave  et 
durum  tibi  videretur,  inopia  premi,  famem 
et  sitim,  frigus  et  nuditatem,  contumelias 
et  convicia  pati,  ipse  haec  omnia  et  multo 
etiam  graviora  tolerare  voluit.  Et  quam 
multos,  quaeso,  numerare  posses,  qui  sponte 
sua  istam  inopiam  tuam,  quae  tibi  molesta 
esse  videtur,  elegerunt,  ut  liberius,  expedi¬ 
tius,  facilius,  imperatorem  nostrum  Chri¬ 
stum  sequerentur  ?  Quam  multos,  qui  vincu¬ 
la,  carceres,  flagella,  supplicia  et  cruciatus 
omnis  generis,  atque  adeo  mortem,  ipsam 
propter  Christum  summis  votis  expetiverunt? 
Et  quid,  obsecro,  si  daemones  atque  homi¬ 
nes  in  te  omnes  armentur?  Quid,  inquam, 
gravius  in  te  committere  poterunt,  quam  ut 
de  hac  valle  lacrymarum  ad  patriam  beato¬ 
rum  te  transmittant?  Denique  illud  attende, 
diffidentiam  ac  desperationem  non  solum 
mala  praesentia  non  minuere,  sed  augere  : 
verum  etiam  ad  mala  sempiterna  et  intolle- 

randa  sine  dubitatione  perducere.  Sicut 
contra  spes  et  confidentia,  vel  a  malis  pree- 
sentibus  liberationem,  vel  quod  melius  et 
utilius  est,  patientiae  donum  impetrare  solet. 

«  Alterum  genus  eorum  est,  qui  spem  suam 
totam  in  rebus  creatis  posuerunt,  nec  in  ad¬ 
jutorio  Altissimi,  sed  in  carne  sua,  in  opi¬ 
bus,  honoribus,  pulchritudine,  eruditione, 
amicitia  et  gratia  hominum  habitant  :  quos 
omnes  certum  est  tam  esse  stultos,  quam  ea 
sunt  vana  in  quibus  confidunt.  Divitiae  nonne 
Evangelio  teste,  spinee  ac  tribuli  sunt,  quae 
manus  eorum  pungunt  ac  lacerant,  qui  in 
ipsis  innituntur  ?  Nonne  Dominus  clamat : 
Filioli,  Quam  difficile  confidentes  in  pecuniis 
regnum  Dei  introibunt  ?  Ut  omittam,  quam 
facile  transeant  de  una  domo  in  aliam,  et 
quos  hodie  beatos  faciebant,  cras  nudos  et 
vacuos  relinquant.  Species  ac  forma  corpo¬ 
ris,  quam  facile  marcescit?  Nonne  videmus 
quotidie  homines  etiam  pulcherrimos  et  for¬ 
mosissimos  tandem  in  cadaver  commutari, 
adeo  foedum  atque  horrendum,  ut  nec  sen¬ 
sus  videnti  eos  tollere  possit?  Sapientia 
quoque  atque  eruditio  baculus  est  arundi¬ 
neus,  qui  facillime  frangitur,  et  manus  inni- 
tentis  periculosissime  gravissimeque  sauciat. 
Fulli  enim  in  errores  perniciosos  facilius 
cadere,  et  in  eis  obstinate  perseverare  si¬ 
nuntur  a  Deo,  quam  ii,  qui  in  eruditione  sua 
confidunt.  Videmus  Haereticos,  qui  judicium 
suum  toti  Ecclesiae  anteponunt,  adeo  inter¬ 
dum  incipientes  evadere,  ut  ea  dicant,  quae 
pueri  trium  annorum  intelligerent  esse  fig¬ 
menta,  et  non  tam  loqui,  quam  delirare  et 
insanire  videantur  ■.  Filii ,  inquit  Sapiens,  ex 
toto  corde  tuo  habe  fiduciam  in  Domino ,  et  ne 
innitaris  prudentiae  tuae.  Et  rursum  alio  loco; 
Qui  confidit  in  cogitationibus  suit> ,  impie  agit. 
Vere  impie,  quia  idolum  sibi  quodammodo 
fabricat,  et  a  Domino  recedit  cor  ejus.  Jam 
vero  quid  honoribus  et  dignitatibus  levius, 
qui  gratia,  et  opinione  principum  sustentan¬ 
tur?  Nonne  vel  levissimo  suspicio  sufficit,  ut 
qui  hodie  coelum  attingere  videtur,  cras  us¬ 
que  ad  inferos  dejiciatur?  Et  quando  horum 
nihil  penitus  acciderit,  nonne  tandem  aderit 
mors,  quee  uno  impetu  luteas  illas  domos 
super  arenam  eedificatas  dejiciet  ,  atque 
evertet?  0  fallacem  eorum  spem!  0  eorum 
inanes  contentiones  !  0  miseros  ac  stultos, 
qui  ponunt  carnem  brachium  suum  !  Audi¬ 
te,  audite  quid  sapientia  Dei,  qui  mentiri 
non  potest,  de  ejusmodi  dicat  architectis : 
Spes  impii ,  inquit,  quasi  lanugo  est,  quae  a 


vento  tollitur,  et  tamquam  spuma  gracilis , 
quae  a  procella  dispergitur,  et  tamquam  fu¬ 
mus,  qui  a  vento  diffusus  est.  Quid  celerius 
cadit  quam  lanugo  ?  Quid  facilius  dissolvitur, 
quam  spuma?  Fumus  vero  nonne  tantum 
ascendit,  quantum  est  longitudo  camini,  ac 
deinde  statim  dissipatur,  et  evanescit  ?  Ita 
igitur  et  spes  impii,  tamdiu  durat,  quamdiu 
vita  ipsa  durat.  Vita  ipsa  deficiente  spes 
omnis  deficit,  et  ei  desperatio  et  damnatio 
sempiterna  succedit. 

Tertium  genus  est  eorum,  qui  in  Deo  qui¬ 
dem  confidunt,  sed  perverse,  temere  que  con¬ 
fidunt,  qui  videlicet  in  suis  flagitiis  ac  scele¬ 
ribus  perseverare  volunt,  et  tamen  secure 
dormiunt.  Quales  imprimis  sunt  haeretici  Lu- 
therani,  de  quibus  Scriptura  loquitur,  di¬ 
cens  :  Sapiens  timebit,  et  declinat  a  malo  : 
stultus  transiit  et  confidit.  Ita  isti  faciunt, 
transgrediuntur  jejunia  ,  transgrediuntur 
vota,  transgrediuntur  praecepta,  transgre¬ 
diuntur  consilia  :  et  tamen  se  Deo  amicos 
esse  non  dubitant.  Itaque  opinione  atque  ex¬ 
istimatione  sua  in  Altissimi  adjutorio  habi¬ 
tant,  re  autem  vera  in  domo  phantastica 
atque  imaginaria  degunt.  Nesciunt  enim  isti 
nesciunt  prorsus  quis  sit  verus  Deus  :  Deus 
enim  verus  Deus  Zelotes  est, ultor  peccatorum 
mirabilis,  qui  diligit  judicium  et  justitiam.  Isti 
vero  fingunt  sibi  Deum  quemdam  totum  le¬ 
vem,  mollem,  dormientem,  qui  zelum  non 
habeat,  qui  nescit  irasci,  vel  non  possit  vel 
non  velit  punire  peccata.  Falleris,  Epicureee, 
Lutherane,  falleris,  non  est  iste^Deus  noster, 
sed  phantasma  tuum  :  vel  si  Deus  est,  certe 
Epicureorum,  non  Christianorum  est.  Sed 
nomen  ipsum  adjutorii,  quod  in  hoc  Psal¬ 
mo  legimus,  nonne  satis  ostendit,  quam  sit 
inanis  ista  Lutheranorum,  et  ignavorum  ho¬ 
minum  fiducia?  non  enim  recte  dicitur  ad¬ 
juvari,  nisi  qui  etiam  ali  quid  confert,  aliquid 
conatur,  aliquid  operatur.  Id  quod  filii  hujus 
sseculi  satis  intelligunt :  et  in  eo  asina  Ba- 
laam  sapientior  est ,  quam  Balaam ,  id  est 
caro  nostra  atque  homo  exterior,  doctior 
est,  quam  animus  homoque' interior.  Agri¬ 
colas -interroga  :  an  quia  non  dubitant  sine 
Dei  auxilio  nihil  posse  fieri,  num  propterea 
otientur,  et  neque  agros  serant  ne  que  vineas 
plantent  neque  hortos  colant?  Si  quis  no¬ 
strum  domum  ardere  videat,  solum  dicat, 
Dominus  providebit,  et  non  conetur  quantum 
in  se  est  ignem  aqua  restinguere,  utrum  ea 
confidentia,  an  socordia  tet  negligentia  di¬ 
cenda  est?  Ad  eumdem  igitur  modum,  si 

miseriam  tuam  agnoscis,  et  ab  ea  liberari 
cupis,  si  vides  te  etiam  post  confessionem 
peccatorum  factam  non  gustare  quse  Dei 
sunt,  ad  vomitum  peccatorum  ssepius  rever¬ 
ti,  ebrietas,  crapulae,  fornicationis  aliorum¬ 
que  vitiorum  amorem  ac  desiderium  mag¬ 
num  adhuc  in  corde  tuo  locum  habere , 
debes  quidem,  idque  praecipue  in  adjutorio 
Altissimi  spem  collocare  :  sed  etiam  prae¬ 
terea  ex  parte  tua  nihil  omittere,  devotis 
precibus  instare,  sanctorum  libros  legere, 
occasiones  peccatorum  fugere,  Poenitentiae 
sacramentum  frequenter  accedere ,  spiritua¬ 
lium  virorum  consilia  quaerere  :  Deus  enim 
adjuvat  quidem,  sed  vigilantes,  et  strenue 
ac  impigre  laborantes.  Ex  quo  non  difficile 
erit,  auditores ,  quartum  genus  hominum 
confidentium,  quod  solum  superest  agno¬ 
scere. 

Quartum  igitur  genus  eorum  est,  quorum 
spes  ac  fiducia  quatuor  quasi  radicibus  ni¬ 
titur,  fide ,  charitate ,  conscientia  pura  et 
operibus  bonis.  De  fide  legis  apud  Aposto¬ 
lum  in  epistola  ad  Ephesios  :  Habemus  fidu¬ 
ciam  per  fidem  ejus.  Fides  enim  fiduciam 
generat,  dum  nobis  Deum,  ut  parentem  pro¬ 
ponit,  et  parentem  benignum,  fidelem,  libera¬ 
lem,  qui  possit  et  sciat  et  velit  in  se  confi  dentes 
protegere  ac  defendere.  Neque  enim  fieri  po¬ 
test,  ut  in  eo  confidas,  cujus  promissionibus  fi¬ 
dem  non  habes.  Itaque  fides  est  prima  radix 
confidentiae ,  sed  fides  Catholica  :  Nam  fides 
Haereticorum,  quae  perfidia  quaedam  est,  non 
fiduciam,  sed  praesumptionem  gignit.  De 
charitate  apud  eumdem  Apostolum  alio  loco 
legis  :  Spes  non  confundit. :  quia  charitas  Dei 
diffusa  est  in  cordibus  nostris  per  Spiritum 
sanctum ,  qui  datus  est  nobis.  Nam  sicut  nemo 
est,  qui  tuto  confidere  possit  in  hoste,  et  si 
confidit,  stultus  est,  et  fiducia  ejus  confun¬ 
det  eum  :  ita  qui  amat  et  amatur,  nihil  ha¬ 
bet,  quod  sibi  secure  de  amico  confidere 
non  possit.  Jam  de  conscientia  bona  legis 
apud  sanctum  Joannem  :  Charissimi ,  si  cor 
nostrum  non  reprehendit  nos,  fiduciam  habe¬ 
mus  ad  Deum.  Et  in  libro  sancti  Job  :  Si 
iniquitatem ,  quae  est  in  manu  tua,  abstuleris 
a  te,  et  non  manserit  in  tabernaculo  tuo  ini  u~ 
stitia;  habebis  fiduciam  in  proposita  tibi  spe, 
et  defessus  securus,  id  est,  absque  cura  et 
sollicitudine  Dormies.  Et  sane,  auditores, 
sicut  conscientia  peccatorum  timorem  ac 
desperationem  inducit,  ita  conscientia  pura, 
et  a  sordibus  peccatorum  purgata,  dici  non 
potest  quantam  in  omni  periculo  confiden- 

Tom.  IX. 


tiam  et  laetitiam  afferat.  De  operibus  vero 
bonis  divinus  Apostolus  :  Qui  bene,  inquit, 
ministraverint ,  bonum  gradum  sibi  acquirent , 
et  multam  fiduciam  in  fide,  quae  est  in  Christo 
Jesu.  Et  rursum  ad  Hebraeos  :  Vinctis  com¬ 
passi  estis,  et  rapinam  bonorum  vestrorum 
cum  gaudio  suscepistis.  Nolite  itaque  amittere 
confideittiam  vestram,  quae  magnam  habet  re¬ 
numerationem.  Si  enim  qui  hominis  gratia 
aliquid  egit,  cum  fiducia  postea  ad  eumdem 
accedit,  nec  repulsam  pati  metuit  :  quanto 
majore  ratione  qui  in  bonis  et  Deo  gratis 
operibus  se  exercuerit,  cum  fiducia  magna 
ad  thronum  ejus  accedere  poterit  ?  Haec 
igitur  est,  auditores  ,  non  haereticorum 
inanis  fiducia,  sed  vera  confidentia  Chri¬ 
stianorum,  cui  soli  protectio  divina  promit¬ 
titur. 

PARS  SECUNDA. 

Exposuimus  tria  verba  prima  primi  ver¬ 
sus  Psalmi  nonagesimi  :  Qui  habitat  in  ad¬ 
jutorio  :  sequitur  ut  de  quarta  voce,  quae 
est,  Altissimi ,  pauca  dicamus. 

Multa  sunt,  auditores,  in  sacris  litteris  no¬ 
mina  Dei,  sed  nullum  huic  loco  aptius  con¬ 
veniebat,  quam  Altissimi.  Nam  hoc  uno 
vocabulo  facile  potest  intelligi,  cur  qui  ha¬ 
bitent  in  adjutorio  Altissimi ,  etiam  inter 
mille  pericula  constituti,  nihil  timeant.  Res 
enim  quo  longius  absunt  ab  oculis,  eo  mino¬ 
res  videntur,  quo  vero  oculis  sunt  propriores, 
eo  majores  apparent.  Certe  nos,  qui  terram 
istam  incolimus,  montes,  quos  ante  oculos 
habemus,  immensae  magnitudinis  judicamus, 
sidera  vero,  quae  procul  a  nobis  absunt,  vix 
aureis  numnis  comparari  nobis  posse  vi¬ 
dentur  :  ac  si  coelum  ascendere  possemus, 
tunc  sane  contra  stellarum  globos  incredibi¬ 
lis  magnitudinis ,  et  nostros  montes  Alpes 
et  Pirenseos,  Olympos  etiam  et  Caucasos 
caeterosque  editos  montes  non  parvos,  sed 
minimos  ac  pene  nullos  esse  judicaremus. 
Ad  eumdem  igitur  modum,  qui  habitant  in 
adjutorio  Altissimi,  in  arce  illa  excelsa  ac 
sublimi,  explicari  non  potest,  quam  parva, 
quam  exigua,  quam  minuta  esse  censeant 
pericula,  flagella,  tormenta,  mala  denique 
omnia,  quae  hic  reperiuntur  in  terris.  Vi¬ 
dent  armatas  acies  militum  et  agmina  for¬ 
micarum  existimant,  quse  uno  pede  summa 
facilitate  contererentur.  Auxilium  vero  divi¬ 
num  ,  quod  semper  eis  obversatur,  vere 

magnum,  et  invictum,  ut  est,  ita  eis  vide¬ 
tur.  Quocirca  neque  metuere,  neque  turbari 
sciunt,  sed  quicquid  accidat,  confidenter 
dicunt  :  Si  Deus  pro  nobis ,  quis  contra  nos  ? 
Et :  Quis  nos  separabit  a  charitate  Christi  ? 
tribulatio  ?  an  angustia  ?  an  fames  ?  an  nu¬ 
ditas  ?  an  periculum  ?  an  persecutio  ?  Certum 
enim ,  quia  neque  mors ,  neque  vita ,  nt*que  An¬ 
geli,  neque  principatus ,  neque  virtutes ,  neque 
instantia,  neque  futura ,  neque  fortitudo,  ne¬ 
que  altitudo,  neque  profundum,  neque  creatu¬ 
ra  alia  poterit  nos  separare  a  charitate  Dei. 
Quo  tempore  magnus  ille  Goliath  in  castris 
Philistinorum  militabat,  nemo  erat  Hebraeo- 
rum,  qui  cum  eo  singulari  certamine  confli¬ 
gere  auderet,  sed  eo  propinquante,  et  ad 
praelium  singulos  provocante,  omnes  tam¬ 
quam  cuniculi  fugiebant.  Venit  autem  eo 
quodam  die  sanctus  David,  tunc  adhuc  ado¬ 
lescens  ac  pene  puer  ,  et  quoniam  in  AI- 
tissimi  adjutorio  habitabat,  eum,  quem  alii 
gigantem  maximum  esse  dicebant,  ipse  quasi 
pygmaeum  vel  pumilionem  contemnebat. 
Itaque  pergit  ad  regem,  et  ait  :  Non  conci¬ 
dat  cor  cujusquam  in  eo,  ego  servus  tuus  va¬ 
dam,  et  pugnabo  adversas  Philistseum.  Cui 
rex  :  Non  vales,  inquit,  resistere  Philistseo 
isti,  quia  puer  es;  hic  autem  vir  bellator  est 
ab  adolescentia  sua.  Tum  David  :  Et  quis  est 
iste  Philis taeus  incircumsisus ,  qui  ausus  est 
maledicere  exercitui  Dei  viventis  ?  Ac  ut  eum 
intelligeremus  non  in  viribus  aut  armis,  sed 
in  adjutorio  Altissimi  spem  victoriae  posuis¬ 
se,  ad  Philistseum  ait  :  Tu  venis  ad  me  cum 
gladio  et  hasta  et  clypeo  :  ego  autem  ad  te  ve¬ 
nio  in  nbmine  Domini  exercituum,  Dei  agmi¬ 
num  Israel ,  quibus  exprobrasti  hodie ,  et  dabit 
te  Dominus  in  manu  mea,  et  percutiam  te,  et 
auferam  caput  tuum  a  te.  Conferte,  si  placet, 
aliquem  filium  hujus  sseculi,  qui  habitat  in 
superficie  terrse,  cum  aliquo  servo  Dei,  qui 
in  adjutorio  Altissimi  domum  suam  fabrica¬ 
vit.  Ilie  si  tres  obolos  amittat,  totam  vici¬ 
niam  commovebit,  si  injuriam  aliquam  ac¬ 
cipiat,  si  non  dicatur  optimus,  et  pruden- 
tissimus  et  nobilissimus  et  pulcherrimus 
totius  civitatis ,  non  poterit  contumeliam 
istam  integro  anno  concoquere.  Cur  ita  ? 
Quia  jacet  in  terra,  et  ei  etiam  res  parvse, 
magna3  esse  videntur.  At  servus  Dei  (quales 
innumeri  sancti  Martyres  fuerunt)  qui  sedem 
suam  habent  in  Deo,  et  cor  suum  affixit 
cado,  superior  est  omnibus  rebus  creatis, 
nihil  ei  nocere  potest.  Aspicit  ignes,  gladios, 
bestias ,  rotas ,  cruces,  aliaque  supplicia 


Diaboli  arte  excogitata,  quasi  morsus  puli¬ 
cum  et  muscarum  :  vel  tamquam  sagittas 
parvulorum,  quae  non  tam  repellendae,  quam 
contemnendae  sunt.  Habemus  igitur  quid  sit 
in  adjutorio  Altissimi  habitare. 

Sequitur  :  In  protectione  Dei  coeli  com¬ 
morabitur  :  Quae  est  altera  pars  complexio¬ 
nis,  quam  initio  hujus  Psalmi  constitui  di¬ 
ximus  :  et  tam  apte  priori  parti  respondet, 
ut  admirabile  sit.  Sed  verba  singula  consi¬ 
deremus. 

Protegere,  auditores,  si  grammaticos  con¬ 
sulamus,  nihil  aliud  est,  quam  procul  tege¬ 
re,  id  quod  duobus  modis  fieri  potest.  Nam 
et  procul  tegit,  qui  ipse  procul  existens,  ta¬ 
men  clientem  suum  ab  ictibus  et  vulneribus 
defendit  :  et  procul  etiam  tegit,  qui  prope 
astans  tela  adhuc  procul  volitantia  prohibet, 
nec  ea  ad  corpus  clientis  sui  propinquare 
sinit.  Utrumque  magnis  viris,  atque  impri¬ 
mis  Deo  rectissime  convenit.  Quoniam  enim 
longissima  brachia  Deus  habet,  et  Attingit  a 
fine  usque  ad  finem,  etiamsi  in  coelo  sedere 
atque  habitare  dicatur,  facile  potest  nos 
tegere,  quocumque  in  loco  tandem  fuerimus, 
nec  solum  ad  nos  procul  existentes  brachium 
adjutorii  sui  extendere,  et  nos  eo  modo  pro¬ 
tegere  ;  sed  etiam  tela  miseriarum  et  calami¬ 
tatum  adhuc  procul  existentia,  adhuc  ex  arcu 
non  emissa,  adhuc  ex  pharetra  non  educta, 
adhuc  in  cunis  suis  latentia,  a  nobis  prohibe¬ 
re  comminuere  et  confringere  potest.  Quod 
vero  Beatus  Hieronymus  ex  Hebraeo  ad  ver¬ 
bum  transtulit  :  Inumbraculo  Domini  commo¬ 
rabitur,  sententiam  non  mutat ;  neque  enim 
novum  aut  inusitatum  est,  ut  favor  et  gratia 
magnorum  virorum  umbra  nominetur.  Ita¬ 
que  sicut  famuli  et  clientes  regum  et  princi- 
pum,  sub  umbra  dominorum  securi  delite¬ 
scunt,  et  saepe  multa  impune  committunt, 
nec  ullos  metuunt,  quamvis  alioqui  majores 
et  potentiores  :  ita  servi  Dei  sub  umbra  Do¬ 
mini  sui  securissimi  tutissimique  sunt.  Nihil 
est  enim,  quod  umbram  Dei  non  vereatur. 
Cur  enim  existimatis  Paulum,  Antonium, 
Hilarionem  aliosque  permultos  viros,  qui 
vastissimas  eremos  incolebant,  inter  ursos, 
lupos,  serpentes,  scorpiones, aliasque  ferocis¬ 
simas  bestias  sine  ullo  metu  vitam  tradu¬ 
xisse  ?  Cur  non  Danielem  a  leonibus,  nec 
tres  pueros  ab  igne,  nec  Petrum  a  fluctibus 
maris  laedi  potuisse,  nisi  quia  et  animantia 
bruta,  et  elementa  omnia  Creatoris  umbram, 
quae  sanctos  homines  undique  tegit,  perti¬ 
mescant. 

Sequitur  :  Dei  coeli.  Quod  nomen  multis 
magnisque  de  causis  positum  esse  videtur. 
Primum,  ut  vocabulo,  A  It  i ss  imi ,  quasi  e  re¬ 
gione  responderet.  Altissimus  etiam  ipse  est 
Deus  coeli ,  hoc  est,  coeli  altissimi  domicilii 
habitator.  Quis  sicut  Dominus  Deus  noster , 
qui  in  altis  habitat  ?  inquit  David.  Et  rursum  : 
Coelum  coeli.  Domino ,  terram  autem  dedit  filiis 
hominum.  Et  Sanctus  Moyses  :  Respice ,  inquit. 
de  sanctuario  tuo ,  de  excelso  coelorum  habita¬ 
culo.  Et  Salomon  :  Tu,  inquit,  exaudies  de 
coelo ,  de  sublimi  scilicet  habitaculo  tuo.  Altis¬ 
simus  igitur  altissimum  posuit  domicilium 
suum,  et  Deum  coeli  dici  voluit,  quia  coelum 
sedes  ejus  ac  thronus  est,  quod  non  ita  est 
accipiendum,  quasi  certo  spatio  ac  terminis 
contineatur  Deus,  cum  ipse  de  se  dicat  : 
Coelum  ac  terram  ego  impleo  :  sed  quia  in 
coelo  se  videndum  facie  ad  faciem  beatis 
Angelis,  et  hominibus  exhibet.  Deinde  Deus 
coeli  appellari  voluit  ut  nobis  veri  Dei  pro¬ 
tectionem  promitti  non  dubitaremus.  Nihil 
est  enim,  quod  magis  Deum  verum  a  diis 
falsis  discernat,  quam  fabrica  coelorum.  Nam 
Dii  Gentium  Daemonia  ;  Dominus  autem  coelos 
fecit.  Itaque  sicut  Apelles,  pictorum  omnium 
facile  princeps,  ut  etiam  absens  a  Protogene 
cognosceretur,  miro  artificio  incredibilis  te¬ 
nuitatis  lineam  duxit,  quam  nemo  unquam 
imitari  posset  :  sic  etiam  (si  parva  licet  com¬ 
ponere  magnis)  Deus  noster  admirabili  illo 
opere,  quo  coelos  ex  nihilo  in  momento  fabri¬ 
cavit,  se  verum  ac  solum  Deus  esse,  facile 
ostendit.  Quamvis  enim  terram  quoque  et 
maria,  etquicquidin  eis  continetur,  idem  Do¬ 
minus  creaverit,  tamen  nulla  re  alia  maje¬ 
statem  et  potentiam  ac  sapientiam  suam 
magis  declaravit,  quam  opere  coelorum  ut 
jure  sanctus  David  cecinisse  videatur  :  Cceh 
enarrant  gloriam  Dei  et  opera  manuum  ejus 
annuntiat  firmamentum.  Est  enim  coelum 
omnium  corporum  longe  maximum  et  pul¬ 
cherrimum,  tot  luminibus  illustre,  ut  nume¬ 
rum  omnem  excedant ;  tanto  inter  se  ordine 
constitutis,  ut  admirabile  sit  ;  eamdem  sem- 
per  legem,  et  constantiam  in  tanta  motuum 
et  cursuum  diversitate  servantibus,  ut  stu¬ 
porem  intuentibus  adferant,  denique  tanta 
virtute  et  efficacitate  praeditis,  ut  nihil  in 
terris  sine  ipsorum  adjumento  ac  beneficio 
generetur.  Itaque  merito  Deus  verus,  Deus 
coeli  nominari  voluit. 

Sed  illud  hoc  loco  praetermitti  non  debet, 
quod  in  epistola  ad  Marcellam  B.  Hierony¬ 
mus  tradit.  Hebraeum  verbum,  Sadai ,  pro 


quo  nos  Deum  coeli  in  nostris  codicibus  ha¬ 
bemus,  unum  esse  ex  decem  nominabus  Dei, 
et  robustum  et  fortem,  omnipotentem  atque 
ad  omnia  sufficientem  significare  :  rectissi¬ 
me  enim  ei,  Qui  habitat  in  adjutorio  Altissi¬ 
mi  protectio  promittitur  Dei  coeli,  id  est, 
robusti,  fortis,  potentis,  invicti  :  non  quales 
sunt  dii  aurei  atque  argentei  Ethnicorum,  qui 
custodibus  indigent,  et  adeo  sunt  infirmi  ac 
debiles,  ut  ne  verbis  quidem  seipsos  defen¬ 
dere  valeant.  Fortasse  etiam,  ut  B.  Bernar- 
dus  annotavit,  propterea  Deus  coeli  appella¬ 
tus  est,  qui  nos  a  periculis  et  miseriis  sua 
protectione  defendit  :  quia  sub  coelo  sunt 
aereae  potestates,  quae  semper  vigilant,  ut 
nobis  pestem  et  perniciem  machinentur  : 
sub  coelo  sunt  homines  improbi,  fures,  ne¬ 
farii,  scelerati,  latrones,  piratae,  impostores, 
leones,  venefici,  schismatici,  Haeretici  deni¬ 
que  omnes,  qui  vel  corporibus  vel  mentibus 
insidiantur  :  sub  coelo  sunt  aegritudines, 
morbi,  penuriae,  bella,  praecipitia,  ferae  sil¬ 
vestres  ac  venenatae  :  sub  coelo  denique  est 
ipsa  caro,  quae  perpetuum  bellum  cum  spi¬ 
ritu  gerit  :  est  amor  honoris,  qui  instar  visci 
retinet  eos,  qui  super  ramos  arborum  voli¬ 
tant  :  est  amor  delitiarum  ac  voluptatum, 
quae  ut  Sirenes  miseros  [blanditiis  circumve¬ 
niunt,  et  occidunt.  Optime  igitur  dictum  est : 
In  protectione  Dei  coeli ,  ut  nihil  eorum  quae 
sub  coelo  sunt,  timere  possit,  quicumque 
protectionem  ejus  habere  meruerit. 

Restat  verbum  postremum,  Commorabitur. 
Quod  quidem  sua  vi  atque  energia  non  ca¬ 
ret.  Primum  enim  aptissime  respondet  verbo. 
Habitat :  quomodo  enim  homo  justus  non 
semel  aut  iterum  in  Deo  confidit,  sed  semper 
idcirco  in  Altissimi  adjutorio,  tamquam  in 
propria  domo,  habitare  dicitur  :  ita  quoque 
non  semel  aut  iterum  ;  sed  semper  a  Deo 
coeli  protegetur,  atque  ideo  in  ejus  prote¬ 
ctione  tamquam  in  propria  sede  commora¬ 
bitur.  Deinde  vox  Hebraea  non  solum  hoc 
loco,  commorabitur ,  significat,  sed  etiam 
Commorabitur  in  nocte ;  ut  illud  nimirum 
intelligeremus,  divinam  protectionem  in  no¬ 
cte  hujus  vitae  solum  esse  necessariam  :  in 
altera  siquidem  vita,  quae  noctem  non  habet, 
non  in  protectione,  sed  in  gaudio  et  in  regno 
Dei  coeli  commorabimur.  Atque  hic  finis  est 
versiculi,  quem  hodie  suscepimus  exponen 
dum. 

Reliquum  est,  auditores,  ut  iis  rebus  au¬ 
ditis  ad  confidientiae  virtutem  nobis  compa¬ 
randam  accendamur  :  Certe  videtis,  quam 

multum  sit,  quod  Deus  promittit,  quam  par¬ 
vum,  quod  requirit.  Si  diceret  Deus,  cen¬ 
tum  aureos  nummos  singulis  annis  mihi  nu¬ 
merabis,  et  ego  te  in  omni  periculo  tam 
corporis,  quam  animi  salvum  conservabo  : 
quis  non  mallet  domum  et  vestes,  et  quicquid 
habet,  statim  vendere,  et  pecuniam  Deo 
numerare,  cum  pericula,  qum  nos  circum¬ 
stant,  sint  maxima  et  infinita,  ut  semper 
plura  et  majora  exoriantur  ?  At  nunc  Deus 
noster  non  hoc  dicit,  sed  solum  spem  tuam 
et  fiduciam  in  me  collocato,  et  sine  dubio 
protegeris.  Non  habet  mundus  conditiones 
et  pacta  tam  bona  :  et  tamen  homines  liben¬ 
ter  illis  acquiescunt.  Nonne  qui  vineam  suam 
vel  aream  custodiri  cupit,  libenter  aliquid 
solvit  ?  Nonne  reges  ac  principes  arces,  et 
civitates  ipsorum,  ut  tempore  belli  custo¬ 
diantur  ab  hostibus,  maxima  stipendia  mili¬ 
tibus  numerant  ?  At  nunc  Deus  noster,  qui 
bonorum  nostrorum  non  eget,  nihil  tale  a 


nobis  exigit,  et  tamen  corpus  et  animam,  et 
omnia  nostra  custodire  paratus  est,  et  Non 
dormiet ,  neque  dormitabit,  ut  diligenter  nos 
custodiat  :  si  tamen  in  eo  confidere,  peccata 
fugere  et  bonis  operibus  incumbere  volue¬ 
rimus.  Hanc  igitur  praeclaram  virtutem  tam¬ 
quam  pretiosam  margaritam,  rebus  omnibus 
venditis,  fratres  mei,  si  sapimus,  compare¬ 
mus.  Non  fidamus  in  divitiis,  quae  gratiae 
coelesti  pauperem  efficiunt :  non  in  sapientia, 
quae  Stultitia  est  apud  Deum  :  non  in  cor¬ 
poris  forma,  quae  cito  corrumpitur,  et  ani¬ 
mam  deformem  saepenumero  reddit  :  non  in 
vanis  mundi  hujus  honoribus,  qui  sunt  fa¬ 
ctura  coelestis  gloriae,  et  ignominiam  sempi¬ 
ternam  adducunt  :  sed  spes  nostra  et  fiducia 
tota  collocetur  in  Deo,  ut  ab  ipso  tandem 
protectionem  ac  defensionem  in  terris,  et 
gloriam  ac  felicitatem  in  coelis  percipere 
mereamur,  ubi  cum  Patre  et  Spiritu  sancto 
vivit  et  regnat  in  saecula  saeculorum.  Amen. 


CONCIO  III 


SUPER  PSALMUM  XC. 

DE  VERSU  SECUNDO 


Dicet  Domino  :  Susceptor  meus  es  tu,  et  refugium  meum  ;  Deus  meus, 

et  sperabo  in  eum. 


SYNOPSIS 

Ducto  exordio  ab  excusatione  exquisitioris 
enuclcationis  singulorum  verborum ,  ad  ver¬ 
sum  secundum  explicandum  acceditur ,  qui 
duplici  sensu  a  superiori  dependere  deprehen¬ 
ditur.  Domini  nomen  Deo  soli  proprie  conve¬ 
nire  probatur ,  qui  solus  nulli  svbest ,  solus 
sibi  ipsi  sufficit ,  solus  omnia  pro  libito  dispo¬ 
nit.  Quam  magnum  sit  beneficium  justifica¬ 
tionis ,  quod  per  vocem  Susceptor  denotatur , 
multis  dilucidatur  et  de  diversitate  casus  ele¬ 
ctum  reproborum  agitur.  Quomodo  se  Deus 
aliis  atque  aliis  aliter  arcem  refugii  prcebeati 
docetur  a  simili ,  quo  cervis  in  montem  excel¬ 
sum  confugientibus  assimiluntur  perfecti ,  eri¬ 
naceis  vero  in  petris  se  salvantibus  simplicio¬ 
res  justi.  Cur  subjungatur  Deus  meus,  et  quo¬ 
modo  nos  quoque  exempla  sanctorum ,  qui 
semper  in  Domino  speraverunt ,  imitari  opor¬ 
teat  disseritur. 

Cum  in  priori  parte  multa  de  fiducia  in  Deum 
dicta  sint ,  in  hac  secunda  parte  agitur  de  pe¬ 
riculis,  quce  poenitentiam  d  /ferentibus  immi¬ 
nent.  Et  in  primis  aliquot  de  hac  re  sacrce 
Scripturae  adducuntur  testimonia.  Deinde 
quaiuor  enumerantur  causae ,  quo  conversio¬ 
nem  peccatorum  reddunt  difficilem, %,imirum 
consuetudo  peccandi,  Diaboli  vigilantia,  Spi¬ 
ritus  sancti  absentia,  et  languor  quidam  ani¬ 
mae.  Quam  sit  diffeilis  inveterati  peccatoris 


conversio  figuris,  similitudinibus  et  exemplo 
ligni  secti,  ab  Angelo  cuidam  Anachoretae 
ostensi ,  demonstratur.  Per  poenitentiae  dila¬ 
tionem  non  modo  bona  spiritualia  amittii 
sed  et  damna  maxima  accersiri  :  et  quam  sit 
indignum,  pro  aeterna  mercede  non  uno  mo¬ 
mento  inservire,  et  pro  optimo  quod  accepisti- 
nempe  vita,  faecem  senectutis  tantum  Deo, 
offerre  ostenditur.  Mortis  meditationem  ad 
poenitentiam  maturandam  egregium  calcar 
esse,  convincitur.  Tandem  objectionibus  oc¬ 
curritur,  quod  scilicet  divinae  promissiones, 
non  impiis,  sed  justis  factae  sint ;  et  Dei  mi¬ 
sericordia,  cum  justitia  conjuncta ,  ob  oculos 
nobis  proponitur. 

Scripturarum  divinarum  praestantia  atque 
utilitas  tanta  est,  auditores  optimi,  ut  eas 
thesauro  pretiosi  metalli  non  immerito  Bea¬ 
tus  Chrysostomus  oratione  tertia  in  Genesim, 
comparaverit.  Etenim  sicuti  ex  nobili  metal¬ 
lo,  quamvis  modicam  atque  exiguam  par¬ 
tem  accipias,  tamen  continuo  dives  efficeris  : 
ita  divinorum  eloquiorum  numquam  tam 
parum  exponitur,  quin  magnam  inde  utilita¬ 
tem,  qui  diligenter  audiunt,  consequantur. 
Tota  siquidem  Scriptura  pretiosa  est.  Singu¬ 
la  verba,  vel  auri  integrae  solidaeque  partes 
vel  margaritne  aut  gemmae  clarissimae  sunt. 
Quare  nemini  mirum  aut  novum  videri  de¬ 
bet,  si  in  hoc  thesauro  effodiendo  paulatim 
ac  sensim  procedimus :  et  ne  aliquid  forte 

cadat  aut  pereat,  quantum  possumus,  pro¬ 
videamus.  Exposuimus  versiculum  primum 
Psalmi  nonagesimi,  nunc  ad  secundum,  Do¬ 
mino  bene  juvante,  exponendum  accedemus. 

Propheta  igitur,  posteaquam  verbis  illis  : 
Qui  habitat  in  adjutorio  Altissimi ,  et  protectio¬ 
ne  Dei  coeli  commorabitur ,  omnibus  in  Deo 
vere  confidentibus  certam  protectionem  de¬ 
fensionemque  promiserat,  statim  subjicit : 
Dicet  Domino  :  Susceptor  meus  es  tu,  et  refu¬ 
gium  meum ;  Deus  meus  et  sperabo  in  eum. 
Quse  verba  cum  utraque  parte  preecedentis 
versiculi  connecti  possunt.  Et  si  quidem  eum 
pr-ore  connectantur,  propositum  Prophetae 
erit  exponere,  quis  ille  sit  qui  habitat  in  ad" 
jutorio  Altissimi  :  et  sensus  verborum  ejus 
italis  erit  :  Qui  habitat  in  adjutorio  Altissimi. 
Is  autem  in  adjutorio  Altissimi  habitare  di¬ 
cendus  est,  qui  in  omni  casu,  in  omni  peri¬ 
culo,  quicquid  evenirit,  quicquid  acciderit, 
non  se  ad  desperationem,  ad  blasphemias,  ad 
magos,  ad  divinatores,  ad  fraudes  et  menda¬ 
cia  convertet :  sed  auxilium  divinum  magna 
cum  fiducia  implorabit,  ac  dicet :  Tu  es,  Do¬ 
mine,  susceptor  meus,  tu  refugium  meum, 
tu  Deus  meus.  Deinde  ad  se  conversus,  sibi 
ipsi  loquetur,  et  dicet  :  Sperabo  in  eum.  Si 
vero  cum  posteriore  parte  superioris  versi¬ 
culi  secundus  hic  versiculus  conjungatur, 
sensus  iste  erit:  Qui  habitat  in  adjutorio  Al¬ 
tissimi,  is  in  protectione  Dei  coeli  commorabi¬ 
tur.  Et  tunc,  id  est,  cum  in  protectione  Dei 
coeli  commorari  coeperit,  et  semel  atque 
iterum,  tertio  ac  saepius  divinam  protectio¬ 
nem,  expertus  fuerit,  tunc,  inquam,  cum 
actione  gratiarum,  et  interna  atque  incredi¬ 
bili  animi  laetitia  et  delectatione  dicet :  Tu  es, 
Domine,  susceptor  meus  et  refugium  meum, 
tu  Deus  meus.  Deinde  totus  erectus  et  con¬ 
firmatus  sibi  ipsi  dicet :  Sperabo  in  eum.  Hoc 
deinceps  meum  votum  ac  studium  erit,  ut 
in  spe  et  confidentia,  quae  tantum  hucusque 
mihi  profuit  quam  maxime  proficiam. 

Nunc  partes  singulas  nostri  versiculi  con¬ 
sideremus.  Dicet  Domino.  Quis  iste  Dominus 
sit,  neminem  prorsus,  quamvis  rudem,  igno¬ 
rare  arbitror.  Tanta  siquidem  est  hujus  no¬ 
minis  majestas  atque  amplitudo,  ut  nulli 
omnino  proprie  conveniat,  praeterquam  uni 
et  soli  Deo ;  dicantur  homines,  si  placet,  re¬ 
ges,  pontifices,  imperatores;  certe  Domini, 
nisi  valde  improprie,  dici  non  possunt.  Quo¬ 
circa  secundus  ac  potentissimus  romano- 
rum  Caesarum  Octavius  Augustus,  cum  hu¬ 
jus  nominis  vim  et  significationem  non  igno¬ 


raret,  se  principem  atque  imperatorem  ap 
pellari  facile  patiebatur.  Domini  nomen  tam¬ 
quam  divini  numinis  proprium  semper  recu¬ 
savit,  ut  in  Apolegetico  auctor  est  Tertullia¬ 
nus.  Et  sane  non  immerito.  Primum  enim 
caeteri  omnes  qui  Domini  dici  volunt,  sicut 
quibusdam  imperant,  ita  quibusdam  etiam 
serviunt :  solus  Deus  vere  est  Dominus,  qui 
nullum  habet  majorem  vel  parem,  nullum 
praesidem ,  nullum  socium ,  nullum  colle¬ 
gam,  sed  ipse  unus  omnibus  imperat,  om¬ 
nibus  regit,  omnibus  dominatur.  Deinde 
ille  solus  jure  Dominus  appellatur,  qui  sibi 
ipse  sufficiens  nullius  adjumento  eget,  nec 
ulli  deservire  cogitur,  ut  in  libro  de  Genesi 
ad  litteram  octavo,  B.  Augustinus  sapienter 
tradidit.  Deus  vero  nonne  sibi  ipse  sufficit? 
Antequam  mundum  crearet,  tam  dives,  tam 
potens,  tam  felix  ac  beatus  erat,  quam  modo 
est.  Atque  ut  hanc  rerum  universitatem 
conderet,  nulla  re  opus  habuit,  non  materia, 
non  instrumentis,  non  famulis,  non  tempore, 
non  loco,  nunc  etiam,  ut  mundum  universum 
regat,  ut  tam  numerosam  familiam  alat,  ut 
multa  praeter  solitum  ordinem  cursumque 
naturae  efficiat,  quae  miracula  dici  solent, 
nullius  rei  adjumento  eget.  At  quis,  obsecro, 
regum  vel  principum  invenietur,  qui  non 
solum  Deo,  angelis,  elementis,  sed  etiam 
aliis  hominibus  non  indigeat?  Certe  sicut 
pauperes  egent  divitum  pecuniis,  ita  divites 
pauperum  opera :  et  quo  aliquis  ditior 
et  potentior  efficitur,  et  magis  regnare  ac 
dominari  videtur,  eo  pluribus  indiget,  et 
pluribus  servit.  Denique  is  vere  ac  proprie 
Dominus  dici  debet  alicujus  rei,  qui  eam 
ita  habet  in  potestate  ut  pro  arbitrio  de  ea 
statuere  possit.  Atqui  solus  Deus,  qui  om¬ 
nia  quse  sunt,  verbo  atque  imperio  suo 
creavit,  idem  potest  omnia  quse  sunt  mutare, 
transferre,  convertere,  augere,  minuere,  con¬ 
servare,  destruere,  atque  etiam  ad  nihilum 
si  placuerit,  in  puncto  temporis  redigere. 
Homines  vero  quamvis  magni  et  potentes 
esse  videantur,  quid,  quseso,  ita  habent  in 
potestate,  ut  ejus  vere  domini  dici  merean¬ 
tur?  An  est  quisquam,  qui  Adjicere  possit 
ad  staturam  suam  cubitum  unum;  aut  Unum 
capillum  album  facere  aut  nigrum ?  Quid? 
Quod  omnes  reges  et  principes  orbis  terrse, 
omnes  etiam  Angeli  et  Daemones,  si  vires 
et  potentiam  et  industriam  suam  conjunge¬ 
rent  simul,  adiiuc  non  possent,  vel  unam 
siip iilam  ex  nihilo  creare,  vel  unam  for¬ 
micam  ad  nihilum  redigere?  Solus  igitur 

Deus,  qui  nullum  habet  majorem  vel  parem, 
qui  sibi  ipsi  sufficiens,  nullius  rei  adjumento 
eget,  et  qui  tamquam  creator  et  opifex  om¬ 
nium  rerum,  pro  arbitrio  voluntatis  suee  de 
omnibus  quicquid  voluerit  statuere  potest, 
merito  jureque  optimo  Dominus  appellatur. 

Dicet  Domino :  Susceptor  meus  es  tu  et  refu¬ 
gium  meum  Deus  meus  et  sperabo  in  eum. 
Enumeraturus  homo  justus  beneficia  Dei, 
quse  se  percepisse  laetatur,  propterea  quod 
in  Deo  spem  suam  et  fiduciam  collocaverit, 
a  beneficio  justificationis  initium  facit. 
Quamvis  enim  justificationem  creatio  prae¬ 
cedat,  tamen  creationis  munus  propterea 
hoc  loco  recensendum  non  erat,  quod  spem 
et  confidentiam  non  sequatur,  sed  praecedat. 
Quid  enim  sperare  potest,  qui  non  est?  Inci¬ 
pit  igitur  a  primo  et  maximo  Dei  dono,  quod 
sperantibus  et  confidentibus  confertur.  Quod 
ut  facile  percipias,  finge  animo,  in  media 
platea  jacere  hominem  multis  vulneribus 
confectum,  et  ab  omnibus  destitutum,  qui 
nec  patrem,  nec  matrem,  nec  affines,  nec  a- 
micos,taec  domum,  nec  pecunias  ullas  habe¬ 
at  ;  denique  qui  nec  seipsum  juvare  queat, 
nec  ullus  inveniatur,  qui  eum  juvare  velit: 
si  post  aliquod  tempus  medicus  quispiam 
Christianus  et  pius  per  eam  plateam  trans¬ 
iens,  atque  aegroti  illius  misertus,  eum,  licet 
ignotum,  susciperet,  atque  in  domum  suam 
delatum  non  modo  sumptibus,  sed  etiam 
manibus  propriis  diligenter  curaret,  nonne 
is,  qui  in  platea  jacuerat,  medico  suo  rectissi¬ 
me  diceret  :  Susceptor  meus  es  tu?  Tu,  in¬ 
quam,  es,  qui  hominem  miserrimum,  et  om¬ 
ni  spe  destitutum,  atque  ab  omnibus  ho¬ 
minibus  derelictum  suscepisti.  Jam  igitur, 
auditores,  omnis  peccator  talis  est,  qualem 
aegrotum  istum  modo  depinximus  :  sis  licet 
magnus  in  oculis  hominum,  et  magna  socio¬ 
rum  atque  amicorum  caterva  comitatus  tibi 
videaris,  tamen  si  lethale  peccatum  cor  tuum 
occupatum  tenet,  nihil  penitus  dubites,  te 
saucium,  deformem,  horribilem,  in  cceno  ac 
sordibus  ab  omnibus  destitutum  ac  dereli¬ 
ctum  jacere.  Qui  enim  Deum  offendit,  omnes 
res  creatas  offendit,  et  omnibus  invisus  cum 
sit,  ab  omnibus  supplicium,  a  nullo  praesidi¬ 
um  expectare  debet.  Qui  vero  tibi  adsunt,  et 
quos  tu  amicos  et  socios  arbitraris  ii,  plerum¬ 
que  sunt  maximi  hostes  animae  tme,  et  eam 
per  se  cadentem  in  gehennam  magis  impel¬ 
lunt,  ut  celerius  cadat.  Sed  tamen  contingit 
interdum,  ut  hominem  sic  ab  omnibus  de¬ 
sertum,  Deus  ipse,  qui  minimus  omnium  ad 


hoc  beneficium  tenetur,  incredibili  benigni¬ 
tate  suscipiat,  et  redimat  ab  interitu  vitam 
ejus,  et  sanet  omnes  languores  ejus,  et  eum 
in  misericordia  et  miserationibus  coronet:  et 
tunc  homo  beneficium  liberatoris  agnoscens 
exclamat,  et  dicit:  Susceptor  meus  es  tu.  Pa¬ 
ter  meus  et  mater  mea  dereliquerunt  me,  Domi¬ 
nus  autem  assumpsit  me. 

Sed  alio  modo,  et  fortasse  clarius,  rem  eam- 
dem  explicemus.  Lex  Domini,  auditores,  via 
quaedam  est  instar  pontis,  ardua,  recta,  subli¬ 
mis,  augusta,  et  infra  se  praecipitium  habet, 
adeo  profundum,  ut  finis  ejus  non  sit  alius, 
quam  gehenna.  Per  hanc  viam  i  ter  facimus 
dum  Sobrie,  juste  et  pie  conversamur  in  hoc 
saeculo  ac  de  nobis  dicitur  in  Psalmo  :  Beati 
immaculati  in  via ,  qui  ambulant  in  lege  Domi¬ 
ni:  sed  cum  forte  ad  dextram  vel  ad  sinistram 
declinamus,  et  vestigium  extra  pontem  figere 
volumus,  hoc  est  cum  mandatum  aliquod 
divine  legis  transgredimur,  continuo  de  pon¬ 
te  cadimus,  et  nisi  Deus  singulari  misericor¬ 
dia  ruentes  excipiat  (quod  tamen  non  sem- 
per  facit,  nec  tenetur  facere),  semper  deor¬ 
sum,  magis  et  magis,  imo  celerius  ferimur, 
donec  ad  profundam  inferorum,  pervenia¬ 
mus,  et  ibi  tibias  et  collum  et  cervices  con¬ 
fringamus.  Audiant  hsec  et  perhorrescant, 
qui  tanta  facilitate  et  libertate  peccant,  ut  fla~ 
gitia  jocos  arbitrentur.  Ubi,  quaeso,  te  pedes 
habere  putas,  quicumque  vel  unum  lethale 
flagitium  admisisti  ?  tu  fortasse,  qui  oculos 
mentis  apertos  non  habes,  super  terram 
consistere  te  credis  ?  at  ego  te  de  ponte  ce¬ 
cidisse  video,  et  miserabili  ruina  quasi  lapi¬ 
dem  vel  plumbum  deorsum  ad  gehennam 
properare.  Quia  vero  nonnullos  Deus  singu¬ 
lari  misericordia  in  ipso  casu  excipit,  et  ad 
profundum  pervenire,  hoc  est,  in  peccato 
usque  ad  mortem  perseverare  non  sinit  : 
propterea  quidam  ei  cum  actione  gratiarum 
dicunt :  Susceptor  meus  es  tu.  De  quibus  in 
alio  Psalmo  legis  :  Cum  ceciderit ,  non  collide¬ 
tur  :  quia  Dominus  supponit  manum  suam. 
Et  rursum :  Impulsus  eversus  sum }  ut  cade¬ 
rem ,  et  Dominus  suscepit  me ,  id  est,  nihil  pro¬ 
fecit  spiritus  tentationis  qui  me  de  ponte 
mandatorum  Dei  in  praecipitium  peccati  de¬ 
turbaverat,  quia  Dominus  suscepit  me.  Ac 
ut  intelligeremus  magnum  hoc  beneficium 
proprium  esse  eorum,  qui  totam  spem  suam 
in  Deo  collocaverunt,  paulo  ante  idem  Psal¬ 
mographus,  dixerat :  Bonum  est  confidere  in 
Domino ,  quam  confidere  in  homine.  Bonum 
est  sperare  in  Domino ,  quam  sperare  in  prin- 

cipibus.  Itaque  hoc  discrimen  '.inter  electos 
confidentes,  et  reprobos  desperantes  inveni¬ 
tur,  quod  cum  utrique  quandoque  de  ponte 
cadant  :  nam  Septies  cadit  justus ,  tamen 
electi  in  manus  Dei  cadunt,  et  casus  ipse  sicut 
csetera  Omnia ,  eis  cooperantur  in  bonum  : 
reprobi  vero  usque  ad  profundum  inferorum 
cadere  sinuntur.  Cum  igitur  vides  eum, 
qui  cecidit,  statim  surgere  fortiorem,  cau¬ 
tiorem,  diligentiorem,  humiliorem,  nihil  am¬ 
bigas  eum  in  manus  Dei  cecidisse,  ac  meri¬ 
to  dicere  posse  :  Susceptor  meus  es  tu.  Aspi¬ 
ce  atque  intuere  principem  Apostolorum : 
cecidit  quondam  Beatissimus  Petrus, cum  a 
spiritu  timoris  impulsus,  Christum  non  se¬ 
mel,  sed  ter  abnegavit.  Cseterum  supposuit 
manum  suam  Deus,  ne  collideretur  :  atque 
idcirco  qui  erat  ante  casum  audacior,  quam 
par  erat,  et  de  sua  fortitudine  nimium  confi¬ 
debat,  ita  ut  diceret  :  Etiam  si  oportuerit 
me  mori  tecum ,  non  te  negabo :  is  post  cau¬ 
sam  proprio  periculo  edoctus  humilior  et 
prudentior  evasit.  Itaque  cum  alio  tempore 
ab  eo  Dominus  quaereret  :  Simon  Joannis, 
diligis  me  plus  his  ?  non  est  ausus  praecipi¬ 
tare  sententiam,  sed  ait  :  Domine ,  tu  scis , 
quia  amo  te.  At  si  nunquam  lapsus  eset,  for¬ 
tasse  audacter  respondisset.  Quid  ?  Ambigis 
an  te  diligam?  Nonne  vidisti  in  horto  quid 
gesserim?  Nonne  solus  ego  districto  gladio 
hostes  ferire  et  fugare  coepi?  Magnum  igitur 
et  singulare  donum  est,  posse  Deo  dicere : 
Susceptor  meus  es  tu.  Possunt  enim  omnes 
res  creatae  Deo  dicere  :  Creator  meus  es  tu  : 
et  omnia  animantia  :  Pastor  meus  es  tu  :  et 
omnes  homines  :  Liberator  meus  es  tu  :  Sus¬ 
ceptor  meus  es  tu,  solus  ille  vere  dicet,  qui 
vere  habitat  in  adjutorio  Altissimi. 

Sequitur  :  Refugium  meum.  Quoniam  enim 
qui  a  Domino  suscipiuntur,  non  statim  ad 
quietem  et  otium  suscipiuntur,  sed  ad  mili¬ 
tiam  et  laborem,  unde  etiam  in  hoc  Psalmo 
dicitur  Scuto  circumdabit  te  veritas  ejus  et 
Ecclesia,  in  qua  interim  scripti  sumus,  Ec¬ 
clesia  militans  appellatur  :  propterea  neces¬ 
sarium  erat,  ut  militibus  suis  Deus  arcem 
aliquam  demonstraret,  ad  quam  sese  reci¬ 
perent,  cum  forte  praelium  ingruere,  et  ho¬ 
stes  praevalere  viderent.  Verum  non  aliam 
arcem  Deus,  quam  seipsum  constituere  vo¬ 
luit  :  quod  intelligens  homo  justus,  postea- 
quam  dixerat  :  Susceptor  meus,  continuo 
adjunxit  :  Refugium  meum,  sive  arx  mea,  ut 
ex  Hebraeo  non  minus  apte  verti  potuisset. 
Sed  quamquam  omnibus  Deus  arx  ac  per¬ 


fugium  esse  solet,  aliter  tamen  veteranis 
militibus,  aliter  tironibus,  unde  in  Psalmo 
centesimo  tertio  sanctus  David  :  Montes ,  in¬ 
quit,  excelsi  cervis,  petra  refugium  herinaciis , 
vel  leporibus,  ut  alii  legunt.  Qui  enim  sunt 
ii,  qui  cervorum  nomine  designantur,  nisi 
perfecti  et  spiritales  viri,  qui  more  cervorum 
degunt  in  montibus  contemplationis ,  et 
semper  desiderant  ad  Deum  fontem  vivum 
sicut  cervus  ad  fontes  aquarum,  et  saepe  cum 
gemitu  dicunt.:  Quando  veniam,  et  apparebo 
ante  faciem  Dei  ?  Quos  vero  lepores  vel  he- 
rinacii  significant,  nisi  justos  minores,  qui 
innocentiam  et  simplicitatem  colunt,  sed 
parvi  meritis  et  virtutibus  sunt,  et  multis 
spinis  minutorum  ac  levium  peccatorum  non 
carent  ?  Utrisque  tutissimum  et  singulare 
perfugium  est  Deus  :  sed  aliter  atque  aliter. 
Siquidem  ut  mons  excelsus  cervis,  ut  petra 
leporibus  atque  herinaciis  refugium  praebet : 
Christus  in  throno  gloriae  suae  mons  est  mag¬ 
nus  atque  excelsus  supra  dignitatem  omnium 
coelestium  spirituum  collocatus,  atque  ad 
eum  cervi  spiritales,  viri  sancti  atque  per¬ 
fecti,  in  afflictionibus  suis  contemplatione 
ascendunt,  et  cum  Apostolo  dicunt  :  Conver¬ 
satio  nostra  in  coelis  est.  Et  :  Non  sunt  condi¬ 
gnae  passiones  hujus  temporis  ad  futuram  glo¬ 
riam,  quae  revelabitur  in  nobit.  Et  :  Quod 
enim  in  praesenti  est  momentaneum  et  leve  tri¬ 
bulationis  nostrae ,  supra  modum  in  sublimitate 
aeternum  gloriae  pondus  operatur  in  nobis. 
Itaque  gloria  illa,  illud  decus,  illa  summa  et 
sempiterna  felicitas,  in  omni  casu  et  cala¬ 
mitate,  cervos  in  montibus  excelsis  consola¬ 
tur.  Idem  vero  Christus  in  cruce  pendens, 
foramina  petrse  leporibus  exhibet.  Quicum¬ 
que  lepores  sunt,  et  mysteria  vitee  futurse 
contemplari,  atque  ad  eos  montes  ascendere 
non  didicerunt,  in  foraminibus  petrse  se  ab¬ 
scondant,  passionem  dominicam  cogitent : 
ibi  videbunt,  quam  sit  bonum  pro  Christo 
aliquid  pati,  qui  tanta  pro  nobis  tolerare 
voluit.  Ibi  seipsos  consolabuntur,  ac  dicent : 
Quare  tristis  es  anima  mea,  et  quare  conturbas 
me?  Indignaris,  quia  persecutionem  aliquam 
pateris  ?  Sed  vide  qualem  Deus  tuus  perse¬ 
cutionem  pro  te  sustinerit.  Moleste  fers, 
quod  tibi  opes  tuse  diripiantur  ?  sed  vide 
Deum  tuum,  nudum  in  cruce  suspensum,  et 
qui  Non  habet  ubi  caput  suum  reclinet.  Doles 
quod  fame  et  siti  quandoque  laboras  ?  Sed 
quid  hsec  ad  ea,  quse  pro  te  Dominus  tuus 
patitur,  cujus  delicias  fel  et  acetum,  et  vi¬ 
num  myrrhatum  esse  vides  ?  Grave  tibi  esse 

videtur,  quod  variis  morbis  et  doloribus 
cruciaris  ?  Sed  vide  Dominum,  tot  plagis, 
tot  livoribus,  tot  vulneribus  coopertum,  Ut 
a  planta  pedis  usque  ad  verticem  capitis  non 
sit  in  eo  sanitas.  Ita  igitur  Christus  et  mons 
editus  atque  excelsus  cervis,  et  petra  fora¬ 
minibus  plena  leporibus  refugium  prsebet : 
ut  jam  utri  que  dicant  Domino  :  Susceptor 
meus  et  refugium  meum  es  tu. 

Sed  cur  additur  et  Deus  meus  ?  Coeperat 
homo  justus  Dei  beneficia  recensere,  sed 
anima  advertens  ea  tam  multa,  tam  varia, 
tam  multiplicia  esse,  ut  numerum  omnem 
excedant,  et  nec  vocabula  ad  ea  significanda, 
nec  tempus  ad  ea  commemoranda  sufficere, 
idcirco  utili  excogitato  consilio,  uno  verbo 
omnia  comprehendit.  Itaque  ait,  Deus  meus , 
id  est,  omne  bonum,  a  quo  solus  dependeo, 
in  quo  solo  totus  innitor,  cui  soli  debeo  quic- 
quid  sum,  quicquid  habeo.  Nec  dicit :  Deus 
noster,  sed  :  Deus  meus  :  quia  tam  praesens 
*  Dei  auxilium  unicuique  justorum  adest,  atque 
ea  diligentia  et  vigilantia  singulos  regit,  fovet, 
protegit,  defendit,  conservat,  ut  uni  soli,  di¬ 
missis  caeteris,  adesse  videatur. 

Ex  quo  sapienter  homo  j astus,  et  qui  di¬ 
vinam  providentiam  frequenter  est  expertus, 
firmiter  apud  se  statuit  et  proponit,  semper 
deinceps,  in  Deo  confidere,  ac  dicit  :  Et 
sperabo  in  eum.  Haec  sane  vox  omnium  san¬ 
ctorum  fuit,  et  nostra  debet  esse,  auditores, 
ut  quicquid  nobis  contingat,  semper  dica¬ 
mus  :  Et  sperabo  in  eum.  Praesertim  cum 
totmillia  exemplorum  ante  oculos  habeamus, 
quot  millia  sanctorum  ab  exordio  saeculi 
usque  ad  hunc  diem  extiterunt.  Quis  enim 
eorum  non  totam  spem  suam  in  Deum  col¬ 
locavit?  Et  an  vel  unus  demonstrari  poterit, 
qui  in  Deo  frustra  speraverit?  Quando  enim 
nihil  hic  in  terris  commodi  et  consolationis 
habuissent,  an  non  tanta  est  gloria  illa  coe¬ 
lestis  qua  nunc  beatissimi  et  securissimi 
fruuntur,  ut  ea  sola  sufficiat,  ut  non  frustra 
in  Deo  spem  suam  posuisse  videantur?  Si 
enim  in  hoc  exilio  quondam  ut  lutum  con¬ 
culcati  fuerunt,  nunc  ut  clarissima  sidera 
lucent  in  coelo  :  si  hic  fame  et  siti  laborave¬ 
runt,  ibi  pane  Angelorum  satiantur,  et  tor¬ 
rente  voluptatis  inebriantur :  si  hic  frigus  et 
nuditatem  passi  sunt,  ibi  gloria  et  immor¬ 
talitate  vestiuntur  :  si  olim  domo  et  civitate 
expulsi,  exules,  profugi  peregrini  fuerunt, 
nunc  in  aeterna  tabernacula  recepti  exultant 
Sancti  in  gloria ,  et  laetantur  in  cubilibus  suis. 
Merito  igitur  homo  justus,  et  spe  ac  fiducia 


plenus  Dicet  Domino  :  Susceptor  meus ,  es  tu 
et  refugium  meum ,  Deus  meus  et  sperabo  in 
eum. 

PARS  SECUNDA. 

Quemadmodum  ex  iisdem  floribus  et  apes 
mei,  et  araneae  venenum  sugere  atque  eli¬ 
cere  solent :  sic  etiam  ex  iisdem  Scripturse 
promissionibus  justi  confidentiam,  et  operum 
bonorum  desiderium,  impii  vero  socordiam, 
et  peccandi  libertatem  atque  audaciam  tra¬ 
hunt.  Equidem  ego  ita  mihi  persuadeo,  au¬ 
ditores,  infinitum  numerum  animarum  jam 
periisse,  et  quotidie  etiam  perire,  propterea 
quod  freti  homines  spe  misericordiae  Dei, 
quam  sibi  in  extrema  aetate  non  defuturam 
confidunt,  et  ea  poenitentia,  quam  in  exitu 
de  hoc  saeculo  acturos  se  arbitrantur,  et  iis 
lacrymis,  quas  in  morte  se  copiose  profusu¬ 
ros  esse  non  dubitant,  semper  conversionem 
vitaeque  mutationem  in  aliud  tempus  diffe¬ 
runt  :  Cras,  inquiunt,  faciemus  modo,  ecce 
modo,  sine  paululum  :  sed  modo,  et  modo 
non  habent  modum,  et  sine  paululum  in 
longum  abit,  atque  interim  dilatat  infernus 
os  suum,  et  descendunt  ad  eum  sine  ullo 
numero.  Quoniam  igitur  de  utilitate  confi¬ 
dentiae  in  priore  parte  orationis  satis  multa 
dicta  sunt,  nunc  de  periculis  eorum,  qui  spe 
misericordiae  Dei,  conversionem,  et  poeni¬ 
tentiam  differunt,  pauca  dicemus.  Ac  pri¬ 
mum  quid  Scripturae  divinae  de  hac  re  nos 
moneant,  videamus. 

Certe  Spiritus  sanctus  cum  in  aliis  locis, 
tum  praecipue  in  libro  Ecclesiastici  clamat, 
et  dicit  :  Ne  dicas  :  Miseratio  Domini  magna 
est ,  multitudinis  peccatorum  meorum  misere¬ 
bitur  :  misericordia  enim  et  ira  ab  illo  cito 
proximant ,  et  in  peccatores  respicit  ira  illius. 
Non  tardes  converti  ad  Dominum ,  et  ne  diffe¬ 
ras  de  die  in  diem.  Subito  enim  veniet  ira  il¬ 
lius ,  et  in  tempore  vindictse  disperdet  te.  Quam 
terribilia,  formidabilia  verba,  et  verba  il¬ 
lius,  qui  mentiri  non  potest  !  Et  rursum  alio 
loco  :  Confiteberis ,  inquit,  vivens,  vivus  et 
sanus  confiteberis ,  et  laudabis  Deum ,  et  glo- 
gloriaberis  inr  miserationibus  illius.  Et  item  : 
Quae,  inquit,  in  juventute  tua  non  congrega¬ 
sti ,  quomodo  in  senectute  tua  invenies  ?  Et  sa- 
pientissimus  Ecclesiastes  nonne  concionem 
suam  ita  conclusit  :  Memento  creatoris  tui  in 
diebus  juventutis  tuse ,  antequam  veniant  tem¬ 
pora  afflictionis ,  et  appropinquent  anni,  de 
quibus  dicas ,  non  mihi  placent  ?  Et  sanctus 

Jeremias  :  Bonum  est ,  inquit,  viro ,  cum  por¬ 
taverit  jugum  ab  adolescentia  sua  Et  Domi¬ 
nus  in  Evangelio  :  Sinite  parvulos  venire  ad 
me ,  et  ne  prohibueritis  eos,  quoniam  ipsorum 
est  regnum  ccelorum.  Neque  magno  Sacra¬ 
mento  caret,  quod  ad  probaticam  piscinam, 
posteaquam  Angelus  aquas  commoverat, 
non  qui  diutius  expectarat,  sed  qui  primus 
in  aquam  descendebat,  solus  curabatur.  Ex 
quo  intelligimus,  eos  dumtaxat  ad  spirita¬ 
lem  salutem  pervenire,  qui  cum  divinam 
motionem  atque  inspirationem  persenserint, 
non  dicunt:  Cras  faciam,  sine  paululum  : 
sed  qui  cum  Apostolo  Paulo  mox  respon¬ 
dent  :  Domine ,  quid  me  vis  facere  ?  Ad  quod 
etiam  nos  regius  Psaltes  adhortatur  :  Hodie , 
inquit,  si  vocem  ejus  audieritis ,  nolite  obdu¬ 
rare  corda  vestra,  ut  responsionem  de  die  in 
diem  differatis  :  sed  si  hodie  auditis,  hodie 
etiam  respondete. Sed  quamquam  haec  divina 
testimonia  Christiano  homini  satis  esse  debe¬ 
rent,  ut  nihil  dubitaret,  inanem  prorsus,  et 
plenam  periculi  esse  spem  illorum,  qui  con¬ 
versionem  et  poenitentiam  vel  unam  horam 
differunt :  tamen  ut  etiam  iis,  qui  modicae  fidei 
sunt,  aliquo  modo  satisfaciamus,  argumen¬ 
tis  et  rationibus  ita  rem  explicemus,  ut  cerni 
et  sentiri  possit. 

Quatuor  sunt  praecipuae  causae,  cur  homo 
peccator  non  sine  magno  labore  ac  difficul¬ 
tate  se  a  vitiis  ad  virtutes  revocare  potest. 
Prima  causa  est  consuetudo  peccandi,  quae 
tamquam  altera  natura,  difficillime  supera¬ 
tur  ;  ac  ut  agri,  domus,  vestes  et  res  caeterae, 
temporis  diuturnitate  tandem  praescribun¬ 
tur,  et  cum  praecriptae  fuerint,  sine  singulari 
principis  privilegio  recuperari  non  possunt  : 
ita  quoque  et  vitia,  ubi  longo  consuetudine 
animum  peccatoris  sibi  praescripserint,  fru¬ 
stra  litigatur,  nisi  summus  princeps  Deus 
singulari  gratiae  privilegio  (ut  D.  Bernardus 
in  i.  libro  de  Consideratione  ad  Eugenium 
scribit)  cor  lapideum  in  carneum  commutare 
voluerit.  Altera  causa  est  summa  quaedam  et 
incredibilis  Daemonis  vigilantia,  qua  servos 
suos  et  captivos  custodit  :  Qui  enim  facit 
peccatum ,  servus  est  peccati,  et  laqueis  dia¬ 
boli  captivus  tenetur  (ut  Apostolus  ait),  Ad 
ipsius  voluntatem  :  Diabolus  autem  est  ille 
fortis  armatus,  qui  summa  diligentia,  summo 
studio,  summa  cura  atque  industria  custodit 
atrium  suum.  Tertia  causa  est  absentia  Spi¬ 
ritus  Dei.  Ut  enim  Spiritus  Domini  cor  no¬ 
strum  inhabitans  viam  virtutis  planam  et 
suavem  solet  efficere,  ita  ut  justus  dicat  :  In 


via  testimoniorum  tuorum  delectatus ,  sicut  in 
omnibus  divitiis.  Et  :  Viam  mandatorum  tuo¬ 
rum  cucurri,  cum  dilatasti  cor  meum  :  sic 
contra  absentia  Spiritus  sancti  viam  eamdem 
asperam  et  difficilem  reddit.  Et  sicut  prae- 
sente  lumine  solis,  cceloque  tranquillo  ac 
sereno,  nemo  est,  qui  non  libenter  iter  faciat : 
at  cum  luci  et  serenitati  noctis  horror  ac 
tenebrae  successerunt,  quis  non  potius  domi 
apud  ignem  sedere,  quam  per  agros  ambu¬ 
lare  vellet  ?  Ita  prorsus  justitiae  sole  in  cor¬ 
dibus  nostris  lucente  et  gratiae  suae  radios  in 
iisdem  cordibus  diffundente,  voluptas  est 
non  ambulare,  sed  currere  viam  mandato¬ 
rum  Dei  :  sed  luce  gratiae  recedente  et  pec¬ 
catorum  nocte  animum  tenebris  atque 
horrore  complente,  nihil  difficilius ,  nihil 
gravius,  nihil  molestius,  quam  in  via  Domini 
vel  semel  vestigium  ponere.  Atque  hoc  est? 
quod  Dominus  per  Oseam  peccatoribus  com¬ 
minatur  :  Vge,  inquit,  cum  recessero  ab  eis.t 
Et  per  Jeremiam  :  Scito  et  vide ,  quia  malum 
et  amarum  est  reliquisse  te  Dominum  Deum 
tuum.  Postrema  causa  est,  morbus  quidam 
et  languor  omnium  virium  animae.  Nec  enim 
ita  poma  a  vermibus,  nec  fruges  a  grandine, 
nec  vestes  a  tineis,  ut  animae  vires  a  vitiis 
et  sceleribus  corrumpuntur.  Intelligentia 
obscuratur ,  judicium  hebetatur  ,  voluntas 
depravatur ,  et  quantum  rationis  libertas  et 
potestas  in  peccatore  minuitur,  tantum  infe¬ 
rioris  appetitus  rebellio  atque  inobedientia 
crescit.  Ex  quibus  ingens  labor  ac  difficultas 
oritur  bene  sancteque  vivendi.  Nam  cum 
animae  vires  instrumenta  sint  omnium  actio¬ 
num  bonarum,  et  quasi  rotae  quaedam  horo¬ 
logii  :  sicut  horologia  destructis  vel  impe¬ 
ditis  rotis  munere  suo  fungi  non  possunt  : 
ita  homines  improbi,  animae  viribus  perpec- 
cata  vitiatis,  recte  vivere  nullo  modo  possunt. 

Quae  cum  ita  sint,  quis  non  videt,  in 
quanto  periculo  atque  errore  versantur,  qui 
de  die  in  diem  conversionem  suam  differen¬ 
tes,  quod  modo  difficile  esse  experiuntur, 
postea  facile  futurum  putant,  quando  omnes 
difficultatis  causae  creverint  ?  Nonne  poeni¬ 
tentiam  differendo  peccata  peccatis  addunt  ? 
Et  peccata  peccatis  addendo,  nonne  causas 
laboris  et  difficultatis  augebis  ?  Nonne  sem- 
per  mala  consuetudo  radices  suas  altius  fi¬ 
get  ?  Nonne  daemon  arcem  suam,  animam 
tuam,  semper  magis  muniet?  Nonne  Deus  lux 
animae  tuae,  semper  recedet  ?  Nonne  animae 
vires  vulneribus  multiplicatis  semper  debi¬ 
liores  atque  ad  bonum  ineptiores  efficientur? 

Quid  igitur  est  quod  te  consolatur  ?  An  non 
aperta  stutitia  est  credere,  quo  magis  ne¬ 
xus  et  catense  multiplicantur,  eo  solutio¬ 
nem  futuram  esse  faciliorem  ?  et  quo  mor¬ 
bus  magis  confirmatur ,  eo  facilius  eum 
posse  curari  ?  An  non  ita  Spiritus  sanctus 
per  Ecclesiasticum  loquitur  :  Languor  pro¬ 
lixior  gravat  medicum  :  sed  brevem  languorem 
prsecidit  medicus  ?  Et  cur  putas  Dominum  in 
excitatione  Lazari  quatriduani  tam  ingenti 
clamore,  gemitu  quoque  et  lacrymis  uti  vo¬ 
luisse,  qui  tanta  facilitate  viduse  filium  et  filiam 
Archisynagogi  ab  inferis  revocaverat,  nisi  ut 
nobis  ostenderet,  quam  laboriosum  sit,  homi¬ 
nem  ad  poenitentiam  converti,  qui  multo 
tempore  jacuit  in  peccatis?  Deinde  si  flumen, 
quod  semper  crescit  atque  intumescit,  sum¬ 
mo  mane  trajicere  non  audes,  quando  vix  ad 
genua  aqua  pertingit,  quomodo  speras  te  ad 
vesperam  transiturum,  quando  toto  corpore 
tuo  aquae  altiores  erunt  ?  et  si  plantam  hodie 
natam ,  adhuc  recentem  ac  teneram,  non 
possis  revellere,  qua  ratione  poteris  cum  se 
corroboraverit,  cum  in  arborem  creverit,  cum 
radices  in  terram  altissime  firmissimeque 
defixerit  ?  An  non  perspicue  vides,  dum  ita 
agis,  similem  te  esse  malis  debitoribus,  qui 
semper  differunt,  ut  nunquam  solvant  ?  Non 
cernis  dolos  antiqui  serpentis,  qui  tibi  sua¬ 
det  dilationem,  ut  cum  peccata  in  immen¬ 
sum  creverint,  incidas  in  desperationem,  vel 
certe  morte  praeventus  prius  te  apud  inferos 
videas, quam  de  poenitentia  cogitare  coeperis? 

Praeclare  sane  istam  dementiam  hominum 
peccatorum  sancto  cuidam  patri,  ex  iis,  qui 
olim  solitudinem  incolebant,  angelus  Domini 
declaravit.  Siquidem  eum  in  agrum  aliquan- 
,  do  deduxit,  eique  rusticum  ostendit,  qui  ligna 
ex  arboribus  caedebat,  et  cum  non  exiguum 
fascem  confecisset,  eum  in  humeros  suos 
levare  aggrediebatur,  sed  cum  se  tanto  oneri 
parem  non  esse  videret,  iterum  ligna  caede¬ 
bat,  et  fascem  suum  augebat  :  deinde  iterum 
tentabat,  si  quo  modo  posset  fascem  attolle¬ 
re,  sed  cum  adhuc  minus  se  posse  cerneret, 
quam  ante,  rursum  ad  silvam  accedens  plura 
et  majora  ligna  caedebat,  fascemque  suum 
graviorem  efficiebat,  tanto  se  onus  illud  fa¬ 
cilius  portaturum  arbitratus,  quanto  magis 
crevisset.  Quod  cum  sanctus  ille  anachoreta 
vehementer  admiraretur  :  Talis,  inquit  An¬ 
gelus,  stultitia  atque  insania  est  hominum, 
qui  cum  pondere  flagitiorum  suorum  oppressi 
non  sine  magno  labore  surgere  se  posse  vi¬ 
deant  ;  tamen  poenitentiam  differentes  addunt 


peccata  peccatis,  onus  oneri,  pondus  pon¬ 
deri,  et  sarcinam  suam  gravissimam  atque 
intolerandam  efficiunt,  et  tamen  se  in  ultima 
senectute  surrecturos,  et  onus  poenitentiae 
facile  portaturos,  incredibili  temeritate  con¬ 
fidunt. 

Sed  quando  haec  omnia,  quae  diximus, 
nihil  apud  te  valerent,  quae  tamen,  si  sapis, 
plurimum  valere  debent  :  quid,  quaeso,  dices 
de  illa  coelestium  divitiarum  jactura,  quam 
facis,  dum  conversionem,  vitaeque  mutatio¬ 
nem  semper  differs  ?  Cum  opulenta  aliqua 
civitas  direptioni  traditur,  et  milites  omnes 
summa  festinatione  domos  penetrare,  arcas 
reserare,  auro  atque  argento,  varia  et  pre¬ 
tiosa  supellectili  se  onerare  student  ;  si  unus 
eorum  militum  illo  ipso  tempore  in  foro  cum 
pueris  luderet,  et  spoliorum  direptionem  in 
aliud  tempus  differre  se  diceret,*  nonne  filii 
hujus  saeculi  eum  militem  stultum  ac  de¬ 
mentem  esse  judicarent  ?  Cum  igitur  hoc 
tempore  regnum  coelorum  direptioni  tradi¬ 
tum  vim  patiatur,  et  violenti  rapiant  illud  et 
sancti  omnes  festinent,  quantum  possunt, 
coelestes  illos  maximosque  thesauros  bonis 
operibus  rapere,  quce  tua  sapientia  est,  hoc 
ipso  tempore,  nugis  et  jocis  puerilibus  ope¬ 
ram  dare,  et  opportunitatem  tanti  boni  adi¬ 
piscendi  tam  leviter  perdere  ? 

Quid?  Quod  ista  conversionis  dilatione  non 
solum  ingentis  thesauri  jacturam  facis,  sed 
etiam  detrimenta  atque  incommocla  gravis¬ 
sima  tibi  ipse  acquiris  ?  Nam  voluptatem  ac 
delectationem,  quam  nunc  in  vitiis  et  scele¬ 
ribus  capis,  magno  cum  foenore,  mihi  crede, 
aliquando  restitues,  sive  in  purgatorio,  sive 
in  hoc  saeculo  solvas.  Ut  enim  pecuniae  a 
fceneratore  susceptae,  nisi  mature  restituan¬ 
tur,  quotidie  debitum  augent,  sic  etiam  sce¬ 
lera  atque  peccata,  quae  moxper  poenitentiam 
non  delentur,  suo  pondere  trahunt  adalia,  at¬ 
que  inde  usurae,  inde  foenora  existunt,  quae 
tam  diu  crescunt,  quam  diu  solutio  debitorum 
differtur.  Hoc  igitur  est  quod  agis,  dum  poe¬ 
nitentiam  differs,  auges  quotidie  debita  poe¬ 
narum,  quas  omnino  alicubi  solves.  Quanto 
enim  diutius  immoraris  in  culpa,  tanto  etiam 
diutius  immorari  cogeris  in  poena,  si  tamen 
poena  temporalis  et  non  aeterna  erit. 

Ad  haec  omnia  illud  accedit,  quod  apud 
hominem  ingenuum  ac  liberalem,  plurimum 
valere  deberet,  quod  cum  Deus  jam  inde  ab 
aeternitate  de  nobis  cogitaverit,  nosque  dile- 
xerit,  nulla  ratio  admittit,  ut  liceat  Deo  nobis 
tam  esse  ingratos,  ut  solum  in  ultimis  no- 

stris  diebus  de  Deo  cogitare,  ei  que  obsequium 
debitum  preestare  velimus.  Quid  ?  Ille  te  a 
principio  suse  aeternitatis  amavit,  et  tu  illum 
in  fine  vitee  tuee  solum  amabis  ?  Deinde,  si 
merces,  quam  Deus  nobis  preeparavit,  eeterna 
erit  id  est  infinito  tempore  permanebit,  quo 
pacto,  queeso,  convenit,  ut  obsequium  tam 
breve  nos  Deo  praestemus?  Si  stipendium  ac¬ 
cepturus  es,  quod  tam  diu  durabit,  quam  diu 
Deus  regnabit  in  coelo,  nonne  par  etiam  esset, 
ut  obsequium,  quod  exhibiturus  es  Deo,  tam 
diu  duraret,  quam  diu  hic  vivis  in  terra  ?  Et 
quid  est  vita  unius  hominis  cum  aeternitate 
comparata,  nisi  momentum  unum  ?  Qua  igi¬ 
tur  fronte,  qui  obsequium  aeternum  Deo  de¬ 
bes,  momentaneum  non  praestas,  et  de  ipso 
momento  maximam  partem  suffuraris  ?  De¬ 
nique  si  Deus  optimum,  quod  habuit,  tibi 
largitus  est,  vitam  scilicet  unici  filii  sui,  quae 
majoris  pretii  est,  quam  vita  omnium  homi¬ 
num  et  Angelorum,  quo  jure,  quo  titulo  flo¬ 
rem  aetatis  tuae  Deo  negare  audes,  et  solum 
ei  faeces,  inquam,  senectutis  polliceris  ?  Deus 
clamat  in  lege  :  Non  habebis  in  sacculo  diversa 
pondera ,  sed  pondus  justum  et  verum  habebis. 
Et  tu  tam  iniqua  pondera  habere  audes,  ut 
Daemoni,  hosti  animae  tuae,  tres  aetates  vitae 
tuae,  et  Deo  creatori  ac  liberatori  solum 
unam,  eamque  extremam  et  vilissimam  con¬ 
cedas  ?  Maledictus  dolosus  i  ait  Dominus  per 
Malachiam),  qui  habet  in  grege  suo  mascu¬ 
lum ,  et  votum  faciens,  immolat  debile  Domi¬ 
no  :  quia  Rex  magnus  ego ,  dicit  Dominus 
exercituum.  Itaque  injuriam  maximam  gra- 
vissimeque  puniendam  facit  tanto  Regi,  qui 
primitias  fructuum  vitae  suae  largitur  Dm- 
moni  et  reliquias  senectutis,  quas  mundus 
respuit,  conservat  Deo  :  non  secus  atque  si 
quis  tam  rusticus  esset,  ut  optima  poma 
projiceret  suibus,  et  corrupta  ac  rancida,  quae 
sues  comedere  noluerunt  ,  regi  offerenda 
putaret. 

Verum,  ut  aliquando  finiamus,  si  cor  lapi¬ 
deum  habes,  neque  aliquid  eorum,  quae  di¬ 
ximus,  te  movet,  moveat  te  saltem  id,  quod 
Dominus  tam  saepe  et  tam  serio  repetit : 
Vigilate ,  vigilate ,  quia  nescitis  diem  neque 
horam.  Quaero  enim,  quicumque  es,  qui  post 
aliquot  annos  poenitentiam  acturum  esse  te 
confidis,  quis  tibi,  non  inquam,  annos  aut 
menses,  sed  vel  crastinum  diem  certo  pro¬ 
misit  ?  Habes  fortasse  chirographum  Dei 
manibus  obsignatum  !  At  nullos  unquam 
vidisti,  qui  vesperi  laeti  et  sani  cubitum  dis¬ 
cesserunt  et  mane  reperti  sunt  mortui  ?  Et 


quae  major  stultitia  atque  temeritas  cogitari 
potest,  quam  ut  audeat  vermiculus  terrae,  de 
temporibus  et  momentis  certi  aliquid  consti¬ 
tuere,  Quae  Pater  posuit  in  sua  potestate  ? 
Ergo  si  nihil  certius  morte,  et  nihil  incertius 
die  mortis  et  tam  multos  usque  ad  hanc  diem 
inanis  ista  fiducia  decepit,  nonne  satis  erit, 
fratres  mei,  ut  aliorum  periculis  edocti  prae¬ 
sens  ac  certum  vitae  spatium  pro  futuro  at¬ 
que  incerto  non  dimittamus. 

Sed,  inquit,  passim  in  Scripturis  promissio¬ 
nes  vitae  et  salutis  sperantibus  et  confidenti¬ 
bus  factas  legimus.  Itaque  et  ego  sperabo  in 
eum.  0  te  miserum,  qui  in  tam  magna  causa 
toto  coelo  aberras.  Sunt  enim  magnae  Dei  pro¬ 
missiones  et  majores  quam  tu  vel  suspicari 
valeas  ;  sed  non  ad  te,  nec  ad  tui  similes  per¬ 
tinent.  Ad  solos  justos,  et  eos,  qui  justi  esse 
cupiunt,  boni  isti  nuncii  diriguntur.  Dicite 
justo  (ait  Dominus  per  Isaiam),  quoniam 
bene  :  quoniam  fructum  adinventionum  sua¬ 
rum  comedet,  tt  per  Davidem  :  Oculi  Domini 
super  justos  et  aures  ejus  in  preces  eorum.  Et 
ea  spes  et  confidentia  in  sacris  litteris  com¬ 
mendatur,  quae  cum  bonis  operibus  conjun¬ 
cta  est :  Spera  in  Domino ,  et  fac  bonitatem, 
inquit  David.  Et  rursum  :  Sacrificate  sacrifi¬ 
cium  justitiae ,  et  sperate  in  Domino.  Denique 
beneficia  Dei,  protectio,  defensio,  indulgen¬ 
tia,  pax,  gaudium,  regnum,  non  nisi  justis 
vel  ad  justitiam  anhelantibus  promittuntur  : 
iis  vero,  quibus  peccata  placent,  et  quos  in 
coeno  ac  sordibus  permanere  delectat,  undi- 
queminas,  undique  terrores,  undique  flagella 
et  cruciatus  intentari  video.  Non  est  pax  im¬ 
piis  ,  dicit  Dominus.  Et  :  Mors  peccatorum 
pessima.  Et  :  Ignis ,  grando ,  ni x,  glacies  spiri¬ 
tus  procellarum, ‘pars  calicis  eorum.  Et:  Nisi 
conversi  fueritis  gladium  suum  vibrabit ,  arcum 
suum  tetendit, et  paravit  illum.  Et :  Quia  vocavi 
et  renuistis ,  extendi  manus  meas  et  non  fuit 
qui  aspiceret :  ego  quoque  in  interitu  vestro 
ridebo.  Et  :  Omnis  arbor ,  qux  non  fecerit  fru¬ 
ctum  bonum  excidetur  et  in  ignem  mittetur.  Ita¬ 
que  vel  non  bene  Litterarum  inscriptionem 
legisti,  vel  fur  es  et  latro,  assumens  tibi  ea, 
quae  justorum  sunt  propria. 

At,  inquit,  misericors  et  miserator  est  Do¬ 
minus  qui  pro  me  Fiiium  suum  misit  in  ter¬ 
ras,  et  tam  admirabili  pretio  me  redemit, 
ipse  me  perire  non  patietur  :  itaque  et  ego 
sperabo  in  eum.  Falleris,  miser,  falleris:  non 
est  misericordia  Dei,  ut  tu  arbitraris,  inimica 
justitiae  ,  sed  carissima  et  conjunctissima 
soror,  et  qui  misericors  et  miserator  dicitur, 

ipse  idem  est  Justus  Dominus ,  et  justitiam 
dilexit ,  et  aequitatem  vidit  vultus  ejus.  0  si 
posses  animo  intueri  summam  illam  maje¬ 
statem,  quae  ex  altissimo  throno  ploriae  suae 
conspicit  animas  in  illis  intolerandis  gehen- 
•  nae  ardoribus,  et  plurimas  videt,  quae  mille 
et  mille  annos  sine  ulla  consolatione,  vel 
poenarum  intermissione  torquentur,  et  ta¬ 
men  nulla  misericordia  erga  eas  unquam 
flectetur,  sed  gaudebit  potius  et  laetabitur, 
quod  sine  fine,  sine  remedio,  sine  ulla  spe 
liberationis  torqueantur;  intelligeres  profecto 
in  Deo  esse  justitiam,  nec  tibi  tantum  desola 
misericordia  blandireris.  0  si  mentis  oculos 
aperires  et  penetrares  quid  sit,  quod  D.  Pe¬ 
trus  ait  :  Angelis  peccantibus  non  pepercit.  0  si 
cernere  posses,  quales  gemmae,  qualia  lu¬ 
mina,  qualia  ornamenta  illa  erant  in  coelesti 


palatio,  quae  propter  unum  superbiae  pecca¬ 
tum  de  coelo  detracta  in  profundum  infero¬ 
rum  demersa  sunt ;  profecto  non  tibi  vilissimo 
vermiculo  in  flagitiis  perseveranti,  tam  fa¬ 
cile  divinam  misericordiam  pollicereris  ;  sed 
judicium  illud  horrendum,  et  abyssum  pro¬ 
fundissimam  divinae  ju  ditiae  formidares. 

Nos  igitur,  auditores  optimi,  misericor¬ 
diam  a  judicio  et  spem  a  timore  nusquam 
disjungamus ;  sed  misericordiam  et  judicium 
Domino  decantemus.  Non  misericordiam 
solum,  ne  temere  confidamus  :  non  judicium 
solum,  ne  penitus  desperemus  :  sed  miseri¬ 
cordiam  et  judicium,  ut  cum  spe  timeamus, 
et  cum  timore  speremus,  donec  spes  et  ti¬ 
mor  absorbeantur  a  gloria,  quam  nobis  con¬ 
cedat,  qui  est  in  saecula  benedictus.  Arnen . 


CONCIO  IV. 


SUPER  PSALMUM  XC. 

DE  VERSU  TERTIO 


Quoniam  ipse  liberavit  me  de  laqueo  venantium  et  a  verbo  aspero. 


SYNOPSIS 

Praesens  concio  venationem  continet ,  in  qua  pec¬ 
catores  ferae,  Diabolus  venator  est.  Duplici 
quoque  sensu  explicatur  tertius  versus  :  se¬ 
cundum  priorem  sensum  laqueus  venantium 
sunt  insidiae  hominum  reproborum ,  quibus 
vitam ,  honores  et  opes  nostras  aucupantur  ; 
verbum  autem  asperum  damna  sunt ,  quae  ex 
hujusmodi  insidiis  consequuntur  :  vel  etiam 
clamor  venatorum  capta  praeda.  Secundum 
sensum  posteriorem  quatuor  consideranda 
proponuntur  ;  qui  sint ,  qui  laqueos  tendant ; 
quibus  tendant ;  quos  laqueos  tendant ;  et 
quid  sit  verbum  asperum.  Et  in  primis  Dae¬ 
mones  esse  venatores ,  a  triplici  venatorum' 
conditione  probatur  .Deinde  horumvenatorum 
graphice  dejunguntur  astutia,  fortitudo  et 
multitudo  ;  ac  proinde  docetur  quanta  vigi¬ 
lantia  et  cautione  nobis  opus  sit  ad  vitandos 
eorum  laqueos.  / 

In  parte  altera,  facta  divisione  animantium 
in  sylvestria  et  domestica,  ostenditur,  deemo- 
nes  potissimum  sylvestribus,  qui  sunt  homines 
probi  et  sancti,  laqueos  tendere  :  quod  et 
pulchra  historia  ex  S.  Gregorio  probatur, 
ubi  etiam  efficacia  signi  S.  Crucis  contra  hae¬ 
reticos  obiter  asseritur.  Perditos  homines,  qui 
animalibus  domesticis  comparantur ,  Diaboli 
esse  mancipia  quibus  non  raro  ad  venationem 
aliorum  utuntur.  Deinde  docetur,  omne  id 
quod  nos  ad  peccandum  pertrahit,  laqueum 


esse,  praesertim  vero  est  laqueus  honorum 
divitiarum,  linguae ,  ebrietatis  et  luxuriae,  ub 
severe  libidinosi  taxantur,  et  gravitas  peccati 
in  templo  amoribus  operam  dantium ,  osten¬ 
ditur.  Tandem  verbum  asperum  venatorum 
infernalium,  et  Christi  judicis  irati  adjungi¬ 
tur,  et  cum  exhortatione  concluditur. 

Si  quantum  gaudii  atque  laetitiae  justus  et 
verus  honor  afferre  solet,  tantum  moeroris 
ac  tristitiae  verum  justumque  dedecus  affe¬ 
rat,  non  minus  hodie,  auditores  optimi,  ad 
verba  Psalmographi  dolere,  tristarique  de¬ 
bemus,  quam  superiore  die  dominico  ad  ejus¬ 
dem  laeta  carmina  exultavimus.  Tunc  enim 
in  eo  gradu  honoris  ac  dignitatis  a  regio 
Psalte  collocati  fuimus,  ut  quasi  summi  re¬ 
gis  filii,  dicere  possemus  Domino  :  Susceptor 
meus  es  tu,  refugium  meum  et  Deus  meus : 
nunc  vero  ah  eodem  Psalmographo  ita  de¬ 
primimur,  ut  tamquam  silvestres  ferae  dicere 
cogamur  :  Ipse  liberavit  me  de  laqueo  venan¬ 
tium.  Qqis  enim  non  moleste  ferat,  si  ab  ho¬ 
mine  mendace  se  belluam  audiat  nominari  ? 
At  nunc  non  homo  mendax,  sed  spiritus  ve¬ 
ritatis,  nos  feras,  et  feras,  quibus  laquei  et 
retia  a  venatoribus  tenduntur,  esse  confir¬ 
mat.  An  igitur  non  jure  tristabimur?  an  non 
merito  irascemur?  Imo  vero  vehementer 
tristari  atque  irasci  nos  convenit,  auditores, 
non  in  Deum,  qui  vera  nobis  loquitur,  sed 
in  vitia,  quee  nos  bestias  ex  hominibus  effe¬ 
cerunt,  et  in  ,ios  ipsos,  qui  scelera  et  pec¬ 
cata  commisimus  :  et  in  Daemonem,  qui  ut 

ea  committeremus  auctor  et  suasor  fuit.  Sed 
quoniam  qui  nos  suis  artibus  et  fraudibus 
bestias  fecit ;  ea  calamitate  nostra  non  con¬ 
tentus,  nunc  retibus  et-canibus  nos  insequitur, 
tunc  tristari  atque  irasci  multum  nobis  pro¬ 
fuerit,  si  qui  fuimus  homines  stulti,  simus 
deinceps  bestiae  prudentes  :  et  si  dolos,  qui¬ 
bus  bestiae  tacti  sumus,  evadere  non  potui¬ 
mus  vel  noluimus,  saltem  nunc  retia,  et  la¬ 
queos,  quibus  ad  necem  quaerimur,  evada¬ 
mus,  quae  victoria  tanto  nobis  gloriosior  et 
et  hostibus  nostris  acerbior  erit,  quanto  ma¬ 
jus  et  difficilius  est  prudentia,  et  consilio 
daemonem  a  bestia  quam  ab  homine  superari. 
Sed  jam  ad  explicationem  nostri  versiculi 
veniamus.  Quoniam  ipse  liberavit  me  de  la¬ 
queo  venantium  et  a  verbo  aspero.  Magna  est 
hoc  loco  lectionum  textuumque  varietas  : 
Hebraeus  enim,  Chaldaeus,  et  Graecus  codex 
ita  habent :  Ipse  liberabit  te.  Latinorum  qui¬ 
dam:  Liberavit  me  ;  quidam,  Liberabit  me,  ut 
non  praeteritum,  sed  futurum  beneficium 
significetur,  quemadmodum  etiam  sanctus 
Augustinus  legit.  Sed  quoniam  variae  istae 
lectiones  parum  aut  nihil  sensum  verborum 
immutant,  eam  nos  sequemur,  quae  in  no¬ 
stris  Latinis  codicibus  habetur.  Sed  necessa¬ 
rium  erit,  antequam  longius  progrediamur, 
ejus  meminisse,  quod  prima  concione  admo¬ 
nebamus,  in  plerisque  locis  divinarum  Scri¬ 
pturarum,  duos  sensus  contineri ;  alterum, 
ut  ita  dicam,  magnum,  alterum  parvum ;  si¬ 
quidem  utrumque  sensum  habent  verba,  quae 
nunc  explicamus,  cum  laquei  venantium,  et 
yerba  aspera,  tam  corporalia  damna  atque 
incommoda,  juxta  sensum  priorem,  quam 
spiritualia,  juxta  posteriorem  significare  pos¬ 
sint. 

Ac  ut  a  sensu  priore  incipiamus-,  non  aliud 
hoc  loco  Laquei  venantium  significant,  quam 
dolos  et  fraudes,  quibus  homines  nefarii 
aliorum  bonis,  ut  vitae,  honoribus  et  opibus 
insidiantur.  Tales  laquei  erant  ii,  quos  Libe¬ 
ratori  nostro  Judaei  tendebant,  cum  ab  eo 
quaererent,  liceretne  censum  dare  Caesari  an 
non?  Et,  an  mulier  in  adulterio  deprehensa 
esset  continuo  lapidanda  ?  Nec  enim  ista 
quaerebant,  ut  discerent,  sed  ut  eum  cape¬ 
rent  in  sermone,  et  apud  magistratum  vel 
pontifices  accusarent.  Tales  etiam  laquei 
sunt,  quos  opifices  et  mercatores  marsupiis 
emptorum  tendunt,  cum  eis  unum  pro  alio, 
mala  pro  bonis,  mixta  pro  puris,  antiqua 
pro  recentibus  vendunt;  in  quo  etiam  ge¬ 
nere  venatorum  circulatores  et  praestigia¬ 


tores  primas  tenent,  qui  oleum  et  aquas  et 
medicamenta  quaedam,  de  quibus  numquam 
Galenum  et  Hippocrates  somniaverunt,  vel 
certe  suam  loquacitatem  et  saltationes  et 
cantus  et  histrionicas  actiones  vendunt.  Vi¬ 
demus  enim  ad  ejusmodi  nugas  avidius  ho¬ 
mines  convolare  ;  quam  turdi  soleant  ad  si¬ 
bilum  vel  cantum,  quo  vehementissime  de¬ 
lectantur.  Sed  in  eo  tamen  stultitia  hominum 
excellit,  quod  cum  turdis  nos  nisi  in  silvis 
retia  tendantur,  hominibus  etiam  tenduntur 
in  foro.  Cffiterum,  auditores  ,  quicumque 
ejusmodi  laqueis  ad  homines  decipiendos  uti 
volunt,  ipsi  proprio  laqueo,  et  prius  et  peri¬ 
culosius  capiuntur.  Clamat  enim  divina 
Scriptura :  In  laqueo  isto,  quem  absconderunt , 
comprehensus  est  pes  eorum.  Et  in  Ecclesiastico : 
Qui  laqueum  aliis  ponit,  peribit  in  illo.  Nam 
cum  ipsi  venantur  pecunias  aliorum ,  Dae- 
mones  venantur  animas  eorum.  Nec  unquam 
ipsi  suis  retibus  praedam  capiunt,  quin  animae 
ipsorum  retibus  diaboli  capiantur. 

Jam  vero  Verbum  asperum  est  ipsum 
damnum,  quod  ut  plurimum  ex  insidiis  con¬ 
sequitur,  ut  mors,  et  ignominia,  ut  bonorum 
fortunarumque  amissio  :  siquidem  familiare 
est  scriptoribus  sacris,  ut  rem  ipsam  ver¬ 
bum  appellare  soleant,  quomodo  apud  san¬ 
ctum  Lucam  in  Evangelio  legimus  :  Videa¬ 
mus  hoc  verbum,  quod  factum  est.  Et :  Maria 
conservabat  omnia  verba  haec,  conferens  in 
corde  suo.  Quibus  in  locis  verbi  vocabulum 
non  aliquas  voces,  sed  res  ipsas  et  miracula 
significat,  quae  in  ortu  Servatoris  demon¬ 
strata  sunt.  Quocirca  Divus  Hieronymus  ex 
Hebraeo  ad  verbum  transtulit,  non  A  verbo 
aspero,  sed,  De  morte  insidiarum.  Quam¬ 
quam  fortasse  non  inepte  verbum  asperum 
esse  diceremus,  clamorem  illum  venatorum, 
qui  cum  occisione  ferarum  ad  laqueum 
captarum  conjunctus  esse  solet.  Mox  enim 
ut  feram  comprehensam  esse  vident,  voci¬ 
ferantur,  et  clamant :  Tene,  occide,  vide  ne 
fugiat,  cave  ne  evadat.  Recte  vero  Propheta 
laqueos  a  verbo  aspero  separavit.  Aliud 
enim  est  ad  laqueum  rapi,  et  aliud  a  venato¬ 
ribus  occidi,  propterea  quod  saepe  contingit, 
ut  laqueus  ante  frangatur,  et  prseda  diffu¬ 
giat,  quam  venatores  ad  locum  insidiarum 
pervenire  valeant  :  quod  sane  illis  contigit, 
qui  dicebant :  Anima  nostra  sicut  passer  ere¬ 
pta  est  de  laqueo  venantium,  laqueus  contritus 
est ,  et  nos  liberati  sumus.  Quod  etiam  Susan- 
nae  evenisse  legimus,  quae  cum  jam  capta 
teneretur  laqueo  mendacium  senum ,  et 

tamquam  adultera  ad  supplicium  raperetur, 
Deo  providente,  in  quo  spem  suam  illa  col¬ 
locaverat,  veritas  effulsit,  mendacia  evanue¬ 
runt,  laqueus  contritus,  et  ipsa  liberata  est, 
non  de  laqueo  venantium,  sed  a  verbo  aspe¬ 
ro,  sive  a  morte  insidiarum.  Ait  igitur  homo 
justus :  Ipse  liberavit  me  de  laqueo  venantium, 
providens  scilicet,  ne  in  insidias  hominum 
sceleratorum  incidam  :  vel  si  certa  aliqua  de 
causa  in  insidias  illorum  incidere  permiserit, 
laqueum  confringet,  et  a  verbo  aspero,  sive 
a  morte  insidiarum  ,  sine  dubio  liberabit,  et 
nihil  me  detrimenti  capere  ex  insidiis  illis 
patietur.  Sed  de  sensu  priore  satis  multa 
dicta  sunt. 

Yenio  ad  posteriorem,  secundum  quem 
liberatio  a  magnis  et  spiritalibus  malis,  in 
Deo  sperantibus  et  confidentibus  promittitur : 
de  quo  sensu  quatuor  investiganda  sunt.  Ac 
primum,  qui  sint  ii,  qui  laqueos  tendunt, 
deinde  quibus  eos  tendant,  tum  qui  sint  la¬ 
quei,  quos  tendunt,  postremo  quod  sit  ver¬ 
bum  asperum,  a  quo  tantopere  homo  justus 
liberari  cupit,  explicandum  erit. 

Qui  sunt  igitur  venatores  ?  Daemones.  Pri¬ 
mum  enim,  ut  venatores,  cum  serio  feris 
capiendis  operam  dare  incipiunt,  obliviscun¬ 
tur  omnium  aliarum  rerum,  neque  cibi,  ne¬ 
que  somni,  neque  quietis,  neque  uxoris,  ne¬ 
que  familiae,  neque  ullius  alterius  rei  me¬ 
mores  esse  videntur,  nihil  nisi  de  canibus  et 
retibus,  de  sylvis  et  nemoribus  cogitant :  sic 
robusti  illi  crudelissimique  venatores  spiri¬ 
tus  infernales,  toti  sunt  in  laqueis  faciendis, 
in  insidiis  struendis,  in  feris  investigandis 
occupati  :  neque  cibi,  neque  somni,  neque 
rei  familiaris  cura  illos  tenet,  neque  re  ulla 
se  ab  ejusmodi  venatione  unquam  impediri 
patiuntur.  Itaque  in  sacris  litteris  diabolus 
quasi  proprio  nomine  tentator ,  id  est,  vena¬ 
tor  appellatur  :  Cum  jejunasset  Dominus 
quadraginta  diebus  et  quadraginta  noctibus 
(ait  Matthaeus);  postea  esuriit,  et  accedens  ten¬ 
tator  dixit :  Si  Filius  Dei  es,  dic  ut  lapides 
isti  panes  fiant.  Et  Apostolus  Paulus  ad  Thes- 
salonicenses  :  Misi ,  inquit,  ad  cognoscendam 
fidem  vestram ,  ne  forte  tentaverit  vos  is,  qui 
tentat. 

Deinde  studium  venationis  ludo  alearum 
simillimum  esse  videtur,  in  quo  una  lusio 
aliam  trahit,  et  qui  ejusmodi  lusionibus  de¬ 
lectantur  etiam  si  pecuniis  spoliari  se  vi¬ 
deant,  tamen  donec  pallium  vel  indusium 
habent,  finem  non  faciunt,  nec  unquam  de 
victoria  et  lucro  desperant.  Sicut  etiam  in 


litibus  fieri  videmus,  quarum  una  aliam  se¬ 
rit,  et  una  extincta,  plures  orientur ;  ideo- 
que  srnpe  qui  litigant,  majores  sumptus  in 
litigando  fecerunt,  quam  sit  ea  summa,  pro 
qua  litigatur,  nec  tamen  animum  unquam 
despondent.  Tale  est  etiam  studium  venato¬ 
rum,  quamvis  enim  plerumque  nihil  capiant 
nisi  molestias,  tamen  non  desperant,  non 
fatigantur,  non  franguntur,  nec  sumptibus 
neque  laboribus  parcunt.  Si  hodie  nihil  ca¬ 
piunt,  cras  se  capturos  esse  confidunt.  Sic 
etiam  et  dsemones,  credi  non  potest,  quanta 
spe  teneantur  animarum  capiendarum,  et 
quam  indefessis  laboribus  in  ejusmodi  vena¬ 
tionem  incumbant.  Vident  hominem  in  sum¬ 
mum  gradum  perfectionis  ascendisse,  sen¬ 
tiunt  laqueos  suos  millies  jam  detectos  et 
confractos  fuisse,  intelligunt  suas  artes  ad¬ 
versus  quosdam  ssepius  nihil  valere  :  et  ta¬ 
men  adduci  non  possunt,  ut  eorum  capien¬ 
dorum  spem  deponant,  quousque  halitum  in 
corpore  nostro  esse  vident,  numquam  des¬ 
perant.  Denique  etiam  superatus  a  Domino 
recessit  quidem  Satanas,  sed  usque  ad  tem¬ 
pus,  ut  B.  Lucas  ait,  nimirum  alio  tempore 
rediturus,  et  novas  illi  insidias  positurus.  Ex 
quo  intelligimus,  quanto  studio  nobis  sit 
vigilandum,  qui  tam  vigilantes  hostes  habe¬ 
mus,  et  quam  assidui  et  perseverantes  in 
bonis  operibus  esse  debeamus,  qui  etiam 
hostes  habemus,  qui  nullis  laboribus  fati¬ 
gantur. 

Postrema  conditio  venatorum  est,  ut  non 
tam  lucrum,  quam  voluptatem  in  venatio¬ 
nibus  quserant.  Hinc  enim  etiam  magnos 
reges,  qui  lucro  nullo  modo  egent,  venatio¬ 
nibus  delectari  videmus.  Nec  solum  nihil 
venatores  ex  venatione  lucrantur,  sed  etiam 
jacturam  non  mediocrem  faciunt  temporis, 
vestium,  pecuniarum,  quas  in  alendis  cani¬ 
bus  et  accipitribus  consumere  necesseest,  et 
tandem  si  quid  capiunt,  non  inde  pecunias 
faciunt,  sed  viris  nobilibus  et  principibus 
donant.  Quod  igitur  venatores  et  sumptibus 
et  laboribus  quaerunt,  nihil  est  aliud,  quam 
crudelis  voluptas,  quam  de  nece  innocen¬ 
tium  animalium  capiunt,  quae  conditio  dae¬ 
monibus  aptissime  convenit.  Quid  enim 
existimas  diabolum  lucrari,  cum  animam 
tuam  capit?  Nihil  inde  lucratur,  nisi  majora 
supplicia  :  et  tamen  ita  vehementer  ardet 
cupiditate  nocendi,  atque  adeo  nostris  dam¬ 
nis,  nostra  pernicie,  nostro  sempiterno  exi¬ 
tio  delectatur,  ut  licet  non  ignoret  tanto  ma¬ 
gis  cruciatus  suos  augeri,  quanto  plures  ad 

gehennam  animas  adducit ,  tamen  satiari 
nostra  miseria  et  calamitate  non  potest :  nec 
UDquam,  vel  ad  breve  tempus,  ab  ejusmodi 
venatione  conquiescit.  Neque  mirum  id  no¬ 
bis  videri  debet,  cum  daemonis  studia,  stu¬ 
diis  Dei  contraria  sint ;  nam  et  Deus  animas 
nostras  venatur,  non  ut  occidat  et  mactet  et 
perdat  :  nec  lucrum  aut  commodum  in  ea 
venatione  spectat,  sed  solum  ut  animas  no¬ 
stras  de  laqueis  crudelium  venatorumliberet, 
et  ad  nemora  paradisi  transmittat,  ubi  nul¬ 
lum  erit  periculum  laqueorum,  neque  ca¬ 
num  latratus  aut  venantium  clamor  unquam 
audietur. 

Habemus  igitur,  qui  sint  venatores  :  nunc 
ut  in  quanto  periculo  versemur,  et  quam  sit 
nobis  necessarium  in  adjutorio  Altissimi  sem- 
per  habitare,  perspicue  cognoscamus,  pauca 
dicam  de  calliditate,  de  potentia,  de  multi¬ 
tudine  infernalium  venatorum. 

Ac  versutia  quidem  ,  et  calliditas  adeo  in 
eis  viget,  partim  propter  natura?  subtilita¬ 
tem,  qua  praediti  sunt,  -  partim  propter  lon¬ 
gum  usum  atque  exercitationem  decipiendi, 
ut  homines,  quamvis  astutissimi,  nihil  aliud, 
quam  simplices  bestiolse  videri  possint,  si 
cum  Daemonibus  conferantur.  Hinc  Aposto¬ 
lus  Paulus  in  epist.  ad  Ephesios  :  Induite  igi¬ 
tur  vos  armaturam  Dei ,  ut  possitis  stare  ad¬ 
versus  insidias  Diaboli.  Non  enim  est  nobis 
colluctatio  adversus  carnem  et  sanguinem ,  sed 
adversus  principes  et  potestates,  adversus  mun¬ 
di  rectores  tenebrarum  harum ,  ad  versus 
spiritualia  nequitia  in  coelestibus.  Ubi  miro 
modo  expressit  Daemonum  calliditatem.  Non 
enim  eos  astutos  et  vafros,  sed  ipsam  astu¬ 
tiam  et  vafriciem  appellavit.  Contra  spiri¬ 
tualia  nequitia  in  coelestibus ,  hoc  est  contra 
spirituales  nequitias  sive  astutias,  quae  in 
coelo,  hoc  est,  in  aere  sedem  habent.  Nam 
grsecum  vocabulum,  7rovr,pi«  quo  Apostolus 
usus  est,  non  solum  nequitiam,' sed  etiam 
astutiam  significat :  atque  id  eum  exprimere 
volui- se,  ex  eo  potest  intelligi,  quod  paulo 
ante  dixit :  Ut  possitis  stare  adversus  insidias 
Diaboli  :  sive  ut  significatius  in  Graeco  legi¬ 
mus,  [/.eOoSsi*?,  id  est,  fallacias  dolosque  va¬ 
rios,  artes  et  stratagemata  Satanae.  Quam- 
obrempassimin  reliqua  Scriptura,  nunc  dra¬ 
co,  nunc  serpens,  nunc  aspis,  et  basiliscus 
nominatur. 

Jam  vero  Daemonum  vires  adeo  divina 
Scriptura  magnas  esse  demonstrat,  ut  nihil 
super  terram  majus  et  potientius  esse  videa¬ 
tur.  Apostolus  Paulus  ubique  Daemones, 

principes  et  potestates,  mundique  dominos 
et  rectores  vocat.  Apostolus  Petrus  :  Adver¬ 
sarius ,  inquit,  vester  Diabolus  tamquam  leo 
rugiens  circuit,  quaerens  quem  devoret.  Et  ipse 
Dominus  in  libro  sancti  Job,  primum  Dae¬ 
monis  formam  horribilem  prorsus  et  formi¬ 
dabilem  depingit,  qualem  B.  Antonio  ali¬ 
quando  visam  S.  Athanasius  refert : «  De  ore, 
inquit,  ejus  lampades  procedunt  sicut  taedae 
ignis  accensae  :  de  naribus  ejus  procedit  fu¬ 
mus,  sicut  ollae  succensae  et  ferventis,  hal- 
litus  ejus  prunas  ardere  facit,  et  flamma  de 
ore  ejus  egreditur  » ,  et  quae  sequuntur.  Dein¬ 
de  subdit:  «  Non  est  super  terram  potestas, 
quae  comparetur  ei,  qui  factus  est,  ut  nul¬ 
lum  timeat :  omne  sublime  videt,  et  ipse  est 
rex  super  universos  filios  superbiae.  » 

At  quot  tandem  esse  putatis  hos  potentis- 
simos  et  callidissimos  venatores  ?  Facile  dici 
potest.  Plenus  est  mundus  Doemonibus.  B. 
Hieronymus  in  Com.  cap.  vi.  epist.  ad  Eph. 
«  Haec,  inquit,  omnium  doctorum  opinio  est, 
quod  aer  iste,  qui  coelum  et  terram  medius 
dividens  inane  vocatur,  plenus  sit  contrariis 
fortitudinibus.  »  Atque  huic  veterum  DD. 
sententiae  B.  Antonii  et  caeterorum  sancto¬ 
rum  visiones  mirifice  consentiunt. 

Quae  cum  ita  sint,  utrum  tandem  hic  lo¬ 
cus  est  dormiendi  et  ridendi,  jocandi  et  la¬ 
sciviendi,  an  vigilandi  et  plorandi,  et  totis 
vocibus  ad  Deum  clamandi  et  vociferandi? 
Quid? si  non  solum  aerem  plenum  Daemoni¬ 
bus,  sed  etiam  terram  plenissimam  laqueis 
cerneres,  quomodo  eam  B.  Antonius  ali¬ 
quando  vidit,  an  cum  propheta  non  clama¬ 
res  :  Heu  mihi ,  quia  incolatus  meus  prolonga¬ 
tus  est ,  habitavi  cum  habitantibus  Cedar , 
multum  incola  fuit  anima  mea  ?  Quid  enim 
Cedar  significat,  nisi  tenebras?  Et  quae  te¬ 
nebrae  densiores,  qua?  caecitas  major  cogi¬ 
tari  potest,  quam  ut  credat  homo,  quod  cre¬ 
dit,  et  vivat  quomodo  vivit  ?  Credat  se  inter 
ungues  et  dentes  leonum  versari,  et  tamen 
ita  so  gerat,  quasi  nullo  in  periculo  versare¬ 
tur?  Si  in  aliqua  solitudine  lepusculus  aut 
caprea  constituta,  nihil  aliud  quam  ursos  et 
lupos  et  leones  ex  una  pairte  conspiceret ; 
ex  altera  vero  innumerabiles  et  infinitos  la¬ 
queos  cerneret,  ita  ut  spes  nulla 'effugiendi 
remant,  in  quo  statu  tibi  esse  videretur? 
Atqui  in  eo  vel  etiam  majori  periculo  nos 
versamur.  Quid  enim  sunt  illae  ferae  ad.  has 
collatae  ?  Illae  per  terram  vagantur,  ista?  vo¬ 
lant  etiam  per  aerem.  Illae  corporeae  cum 
sint,  et  videri,  et  muris,  et  foveis  excludi 

possunt;  istee,  quae  spiritus  sunt,  neque  vi¬ 
deri  neque'  ullis  obstaculis  arceri  queunt. 
Illae,  quia  bestiae  sunt,  a  nobis,  si  non  viri¬ 
bus,  certe  consilio  et  rationibus  vincuntur; 
Istae  et  viribus  et  ratione  nos  vincunt  Deni¬ 
que  illae,  nisi  prius  irritatae  et  provocata^, 
vix  unquam  hominem  aggrediuntur,  istae 
etiam  non  irritatae,  nec  provocatae,  semper 
circumeunt  quaerentes  quos  devorent.  0  si 
oculos  fidei  apertos  haberemus,  videremus 
profecto  pericula  maxima  et  infinita  in  qui¬ 
bus  versamur  :  videremus  cruentas  illas  be¬ 
stias  circum  nos  perpetuo  fremere  :  videre¬ 
mus  acies  venatorum  contra  nos  instructas, 
quibus  nec  ingenium  ad  excogitandum;  nec 
vires  ad  exequendurn  desunt.  Videremus  ex 
multis  hominum  millibus  vix  unum  evadere, 
nec  sine  magna  difficultate  et  labore.  Haec 
videremus,  et  non,  sicut  facimus,  ita  ridere 
et  lascivire  nobis  luberet :  sed  tristes  et  hor¬ 
rore  pleni,  oculis  ad  coelum  sublatis  dicere¬ 
mus  :  Heu  mihi  quia  incolatus  meus  prolonga¬ 
tus  est.  Exurge ,  Domine,  adjuva  nos  et  redime 
nos  propter  nomen  tuum.  Nec  enim  fieri  po¬ 
test,  ut  hos  laqueos  atque  venatores  sine  tuo 
praesidio  evadamus. 

PARS  SECUNDA. 

Diximus  de  venatoribus,  nunc  de  iis,  qui¬ 
bus  tenduntur  laquei,  et  de  ipsis  laqueis  et 
verbo  aspero  breviter  dicemus.  Duo  sunt 
brutorum  animantium  genera  :  unum  eorum 
qua;  hominum  potestati  facile  subjiciuntur, 
et  iisdem  libenter  obsequuntur,  et  serviunt, 
ut  equi,  muli,  canes,  accipitres  :  alterum 
eorum,  quae  hominum  consuetudinem  fu¬ 
giunt,  nec  eis  subjici  ulla  ratione  dignantur, 
ut  cervi,  capreae,  lepores,  aliaque  id  genus 
animantia,  quae  sylvestria  dici  solent.  Atque 
haec  posteriora  non  solum  carnes  multo  me¬ 
liores,  et  suaviores  habent,  quam  priora, 
sed  etiam  quadam  naturali  prudentia  et  in¬ 
genita  nobilitate  longe  prioribus  antecel¬ 
lunt.  Quocirca  de  mulis  et  equis  in  Psalmo 
legimus:  Nolite  fieri  sicut  equus  et  mulus 
quibus  non  est  intellectus.  Si  enim  vires  suas 
equi  et  muli  cognoscerent,  nunquam  se  ab 
homine  tam  imbecilli  ligari  et  onerari,  et 
frena  sibi  in  os  immitti  paterentur.  Venato¬ 
res  igitur  non  equis  et  mulis  et  canibus  la- 
quaeos  tendunt,  sed  cervis,  capreis ,  lepori¬ 
bus  :  tum  quod  priora  illa  animantia  in 
potestate  sua  habeant,  tum  quod  caro  eorum 
parum  aut  nihil  ad  comedendum  valeat  : 


tum  etiam,  quod  quaedam  eorum,  ut  canes 
atque  accipitres  adeo  perversa  et  crudelia, 
et  suo  generi  inimica  sint,  ut  homini  contra 
animantia  alia  in  venatione  deserviant. 

Qui  sunt  igitur,  qui  domesticis  animanti¬ 
bus  designantur  nisi  homines  perditi  et  fla¬ 
gitiosi,  in  quibus  non  est  intellectus,  qui  se 
ad  imaginem  Dei  creatos  non  cogitant,  et 
libenter  jugum  satanicee  servitutis  ferunt. 
Quin  etiam  Daemoni,  quo  nihil  horribilius 
lingi  potest,  canes  atque  accipitres  in  vena¬ 
tione  animarum  Christi  sanguine  redempta¬ 
rum  se  praebent.  Quid  enim  sunt  Haeretici, 
quid  lenones,  quid  meretrices,  quid  corru¬ 
ptissimi  quidam  juvenes  ,  qui  caeteros  ad 
peccandum  vel  suasionibus  vel  blanditiis 
impellunt  ,  nisi  canes  et  accipitres  Diabo¬ 
li  f  At  sylvestria  animantia,  homines  sanctos 
justosque  significant,  qui  non  dignantur 
Daemoni  deservire,  et  in  montibus  virtutum 
ac  perfectionis  degunt,  et  quorum  caro,  id 
est,  vita  et  consuetudo,  adeo  suavis  et  dulcis 
est,  ut  etiam  ab  improbis  commendetur,  li¬ 
cet  eos  imitari  pigeat,  quos  laudare  delectat. 
Quamobrem  in  Cantico  amoris,  tam  crebro 
illud  repetitur  :  Adjuro  vos  per  cupreas  cer¬ 
vosque  camporum ;  et  illud  :  Similis  est  dile¬ 
ctus  meus  capreae  hinnuloque  cervorum  :  qui¬ 
bus  verbis  dubium  non  est,  quin  et  sponsus 
ipse  et  amici  sponsi,  sancti  perfectique  ho¬ 
mines  cervis  et  capreis  conferantur.  Atque 
isti  sunt  in  quibus  venandis  et  capiendis 
daemones  potissimum  occupantur.  Quamvis 
enim  etiam  impiis  et  scelestis  laqueos  ten¬ 
dant,  ut  quos  captos  et  irretitos  tenent,  ad¬ 
huc  magis  et  magis  irretiant  et  involvant  : 
tamen  sine  ulla  comparatione  magis  labo¬ 
rant  in  hominibus  justis  capiendis,  et  sicut 
majus  Gaudium  est  in  coelo  coram  Angelis 
Dei  super  uno  peccatore  poenitentiam  agente , 
quam  super  nonaginta  noveni  justis  :  sic  etiam 
majus  gaudium  est  in  gehenna  coram  ange¬ 
lis  Satanae  super  uno  crimine  hominis  justi, 
quam  super  nonaginta  novem  sceleribus  im¬ 
piorum.  Scribit  magnus  Athanasius,  tantam 
Daemonum  multitudinem  occupatam  fuisse, 
ut  uni  Antonio,  tamquam  cervo  optimo  et 
praestantissimo,  laquaeos  tenderent,  ut  ali¬ 
quando  mons  ille,  in  quo  sedebat,  totus  ple¬ 
nus  Daemonibus  cerneretur.  Scribit  quoque 
B.  Gregorius  in  m.  lib.  Dial.  historiam  pul¬ 
cherrimam  et  cognitione  dignam,  quam  ego 
paucis  referam. 

Fuit  Episcopus  quidam  nomine  Andreas, 
vitae  sanctimonia  atque  integritate  cum  pri- 

mis  excellens,  sed  in  eo  minus  providus,  quod 
feminam  sanctimonialem,  tam  sua,  quam 
illius  continentia  fretus,  domi  sua  habitare 
permisit.  Animadvertens  itaque  daemon,  esse 
in  ea  domo  venandi  opportunitatem  eam  non 
praetermisit,  sed  muliere  illa  tamquam  la¬ 
queo  utens  continuo  insidias  Episcopo  stru¬ 
ere  coepit,  nec  cessavit  ab  opere,  donec  rem 
eo  perduxit,  ut  jam  uno  pede  episcopum 
irretitum  teneret.  Interim  Judaeus  quidam 
iter  faciens,  et  noctis  tenebris  praeventus, 
cum  ad  urbem,  ad  quam  ibat  pervenire  non 
potuisset,  ad  fanum  quoddam  vicinum  ab 
Ethnicis  Apollini  consecratum  divertit,  et 
quamquam  Christianus  non  esset,  tamen 
multa  de  virtute  Crucis  audierat,  et  ei  vehe¬ 
mentem  timorem  injecerat  cum  loci  solitudo, 
tum  noctis  horror,  tum  etiam  domicilium 
illud,  quod  doemonum  esse  non  ignorabat, 
se  Crucis  signo  diligenter  munivit.  Et  ecce 
ad  mediam  noctem,  cum  eum  ingens  metus 
dormire  non  pateretur,  vidit  principem  dae¬ 
monum  magna  spirituum  immundorum  ca¬ 
terva  stipatum,  in  fanum  ingredi,  ac  deinde 
in  solio  quodam  sublimi  collocatum  a  singu¬ 
lis  famulis  atque  administris  suis  rationem 
diei  illius  exigere  ac  petere,  quantum  quis¬ 
que  in  venatione  animarum  profecisset.  Ibi 
tunc  immania  atque  horrenda  flagitia  au¬ 
diebantur,  quae  unusquisque  eorum  suo  suasu 
atque  impulsu  commissa  esse  eo  die  gloria¬ 
batur,  atque  inter  alios  adfuit,  quidam,  qui 
prae  caeteris  gestiens  dixit,  se  laqueos  An- 
dreae  Fundano  Episcopo  tetendisse,  et  illud 
magno  labore  sese  jam  effecisse,  ut  Episco¬ 
pus  humeros  sanctimonialis  hesterna  die 
blandiendo  pulsaverit.  Quod  ut  princeps  dae¬ 
monum  audivit,  adeo  delectatus  est,  ut  mag¬ 
na  illa  scelera,  quae  ab  hominibus  perditis 
patrata  esse  commemoraverant,  nihili  face¬ 
ret  :  hoc  unum  factum  laudaret,  hoc  extol¬ 
leret,  hoc  dignum  praeclaro  venatore  esse 
diceret.  Atque  hucusque  historiam  narrasse 
sufficeret  :  hinc  enim  intelligimus,  qui  sint, 
quos  praecipue  daemones  venentur.  Tamen 
quia  pulcherrima  et  utilissima  est,  paucis 
verbis  absolvam.  Judicio  illo  atque  discus¬ 
sione  tandem  expedita,  convertit  se  daemo¬ 
num  princeps,  et  Judaeum  in  angulo  templi 
illius  latitantem  conspicit  :  Et  quis,  inquit, 
ille  est,  qui  nostro  consilio  interesse  non  ti¬ 
muit  ?  itaque  statim  rapi,  atque  ad  se  adduci 
jubet,  advolant  expediti  satellites,  sed  ubi 
crucis  signo  munitum  esse  animadvertunt, 
non  ausi  propinquare  exclamant :  Vee,  vae, 


vas  vacuum,  sed  signatum.  Et  in  momento 
tota  illorum  immundorum  spirituum  turba 
disparuit.  En  vobis  quanta  sit  virtus,  et  po¬ 
testas  crucis.  Haeretici  dicunt  nos  muscas 
abigere,  cum  extensa  manu  signum  crucis 
exprimimus.  Et  quamquam  nesciant  ipsi 
quid  dicant,  ettanquam  inimici  crucis  Chri¬ 
sti,  crucis  mysterium  irridere  se  putant,  ve¬ 
rum  tamen  dicunt,  siquidem  muscae  sunt 
Daemones,  et  Beelzebub  princeps  muscarum 
interpretatur,  et  eas  muscas  nos  abigimus, 
cum  et  frontem  et  pectus  cruce  signamus. 

Sed  redeo  ad  historiam.  Summa  haec  fuit : 
Judaeus  in  urbem  ingressus  Episcopum  ad¬ 
monuit  de  concepto  flagitio,  et  Episcopus 
ut  ei  gratiam  referret,  Judaeum  admonuit  de 
sua  longa  atque  inveterata  perfidia  et  simul 
Episcopus  feminam  a  se  dimittens,  uterque 
ad  aeternam  salutem  pervenire  meruit. 

Sed  quoniam  de  iis,  quibus  laquei  ten¬ 
duntur,  dictum  est  :  nunc  de  ipsis  laqueis, 
et  verbo  aspero  dicendum  erit.  Qui  sunt  igi¬ 
tur  laquei  ?  Ea  sunt  omnia,  quae  nos  ad 
peccandum  impellunt.  Nimirum  omnia  ista 
bona  fragilia  et  caduca,  quae  sensibus  cor¬ 
poreis  blandiuntur.  Creaturae  Dei ,  inquit  Sa¬ 
piens,  in  odium  factae  sunt ,  et  in  tentationem 
animabus  hominum ,  et  in  muscipulam  pedibus 
insipientium.  Et  quis  laqueos  istos  enume¬ 
rabit?  Tanta  est  laqueorum  multitudo,  ut 
Ecclesiasticus  dicat :  In  medio  laqueorum  in¬ 
gredieris.  Et  sanctus  David  eos  guttis  pluviae 
comparaverit,  quae  numerum  omnem  exce¬ 
dunt  :  Pluet ,  inquit,  super  peccatores  laqueos. 
Et  o  miseram  nostri  generis  conditionem, 
quae  non  solum  pedibus,  ut  animantia  caetera : 
sed  etiam  manibus,  oculis,  auribus,  naribus, 
lingua,  membris  denique  omnibus  capi  pos¬ 
sumus  !  Et  tanta  est  omnium  fere  hominum 
caecitas,  tanta  stultitia,  tanta  vecordia,  ut 
paucissimi  sint,  qui  non  modo  laqueos  non 
fugiant,  sed  etiam  quaerant. 

Quales,  quaeso,  laquei  sunt  honores?  Sicut 
perdix  (inquit  Ecclesiasticus)  inducitur  in  ca¬ 
veam  et  ut  caprea  in  laqueum ,  sic  et  cor  su¬ 
perborum.  Et  Apostolus  ad  Timotheum,  scri¬ 
bens  diligenter  eum  monet,  ne  ad  episcopa¬ 
tum  eligatur  neophytus,  Ne  in  superbiam, 
inquit,  elatus ,  in  judicium ,  in  opprobrium 
et  in  laqueum  Incidat  Diaboli.  Hoc  laqueo 
Diabolus  ipse  captus  fuit,  et  propterea  vim 
intelligens,  quotquot  potest,  eodem  laqueo 
irretire  conatur.  At  quid  homines  faciunt  ? 
Numquid  fugiunt  ?  Fugiunt  sane,  qui  homi¬ 
nes  sunt.  Ita  Chrysostomus,  Ambrosius,  Au- 

gustinus,  Gregor ius  fugiebant.  Ita  ipse  Do- 
minusnon  sibi,  sed  nobis  timens,  ut  exemplo 
suo  laqueos  nos  fugere  doceret,  ne  rex  a 
turbis  fieret,  fugit  in  montem.  Nunc  vero  si 
Preepositus  elegi  debeat,  si  Abbas,  si  Epi¬ 
scopus,  certatim  homines  contendunt,  quis 
prior  in  laqueum  collum  inserat.  Et  quod 
gravius,  et  miserius  est,  invident  captis  qui 
capi  non  potuerunt. 

Deinde  quales  laquei  sunt  pecunia?  ?  Quid 
Apostolus  ait  ?  Qui  volunt  divites  fieri ,  inci¬ 
dunt  in  tentationem  et  in  laqueum  Diaboli ,  et 
desideria  multa  inutilia ,  et  nociva ,  qux  mer¬ 
gunt  hominem  in  interitum  et  perditionem.  En 
fiuem  avaritiae  :  mergit  hominem  in  interi¬ 
tum  et  perditionem  in  hoc  saeculo,  et  in  fu¬ 
turo.  Quam  multos  pecuniarum  amor  latro¬ 
nes  effecit?  quam  multos  in  carcere  detrusit? 
quam  multos  ad  patibulum  adduxit?  quam 
multos  in  mare  demersit  ?  quam  multos . 
sibimet  manus  inferre  coegit?  quam  mul¬ 
tos  denique  ad  inferos  demisit?  Et  tamen 
homines,  ut  se  vere  insipientes  esse  demon¬ 
strent,  gaudent  irretiri,  dolent  expediri,  at¬ 
que  ita  festinant  ad  laqueum  quasi  non  ipsi 
laqueo  capi,  sed  magnam  prsedam  capere 
ipsi  deberent.  Rogo  vos,  si  in  media  platea 
magnum  lapidem  aut  ingentem  foveam  vi¬ 
deremus,  et  unum,  duos,  tres,  quinque,  de¬ 
cem  homines  qui  nos  prsecedunt,  vel  in  lapi¬ 
dem  impingere  vel  in  foveam  cadere,  et  col¬ 
lum  vel  tibias  frangere  conspiceremus,  nonne 
tot  casibus  aliorum  edocti  periculum  decli¬ 
naremus  ?  Beati  sane,  qui  cum  Apostolo  Pe¬ 
tro  dicere  possunt :  Ecce  nos  reliquimus  om¬ 
nia ,  et  secuti  sumus  te  :  quorum  anima  sicut 
passer  erepta  est  de  laqueo  venantium. 

Quid  jam  de  laqueo  linguie  dicemus  ? 
Quanto  jure  Ecclesiasticus  gloriatur  libera¬ 
tum  se  a  laqueo  linguse  iniquse  ?  Quam  multos 
capiunt  linguse  venenatiB  Haereticorum  ? 
Qualis,  quaeso,  laqueus  erat  lingua  Arii  qui, 
Epiphanio  auctore,  adeo  suavis  ac  dulcis  elo¬ 
quii  erat,  ut  brevissimo  tempore  septingentas 
virgines  sacras,  multosque  Episcopos,  et 
omnis  generis  homines  deceperit  ?  Qualis 
laqueus  erat  lingua  Photini,  cui  summam 
eloquentiam  cum  summa  eruditione  conjun¬ 
ctam  Yincentius  Lirinensis  attribuit  ?  Quid 
ille  Faustus  Manichseus,  de  quo  B.  Augusti¬ 
nus  :  «  Magnus,  inquit,  erat  laqueus  Diabo¬ 
li,  et  multi  implicabantur  in  eo  per  illece¬ 
bram  suaviloquentia?  ».  Et  nostro  tempore  la- 
quei  fuerint  linguseLutheri,  Zwinglii,  Calvini, 
comprehensorum  multitudo  satis  declarat. 


Qualis  praeterea  laqueus  est  lingua  maledici  ? 
Quam  suaviter,  atque  in  conviviis  praeser¬ 
tim,  detractiones  atque  obloquia  audiuntur? 
Quales  laquei  sunt  linguae  blandiloquae , 
mendaces,  adulatrices?  Quis  matronis  adul¬ 
teria,  stupra  virginibus  persuadet?  Nonne 
lingua  blandiloqua  ?  Quis  bonae  spei,  mag- 
naeque  indolis  adolescentes  saepe  corrumpit? 
Nonne  lingua  petulans  perditorum  sociorum? 
Quis  homines  ad  vitam  perfectiorem  anhe¬ 
lantes,  Christi  que  consilia  sequi  cupientes, 
ab  instituto  cursu  saepe  revocat  ?  Nonne  lin¬ 
gua  pestifera  hujus  saeculi  amatorum?  Felix 
igitur,  qui  cum  Ecclesiastico  dicere  potest  : 
Liberasti  me  de  laqueo  linquse  iniquae. 

Sed  quemadmodum  lingua  laqueus  est  au¬ 
ribus,  sic  etiam  vinum  laqueus  est  linguae. 
Sicut  enim  capit  lingua  loquendo  ;  sic  etiam 
capitur  ipsa  gustando.  0  qualis  laqueus  est 
ebrietas,  quae  totum  hominem  ita  figat,  ut 
nullum  membrum,  nullum  sensum,  nullam 
partem  hominis,  functiones  suas  exercere 
sinat :  sed  mentem  delirare,  oculos  caligare, 
pedes  titubare,  manus  tremere,  totum  corpus 
et  animum  languere  facit,  et  quos  semel 
comprehendit,  ita  implicatos  et  constrictos 
tenet,  ut  vix  absque  miraculo  se  expedire 
possint.  Itaque  fugite  laqueum  ebrietatis, 
qui  estis  adhuc  juvenes,  ne  cum  senueritis, 
etiamsi  velitis,  pedem  revocare  minime  pos¬ 
sitis.  Scribit  Salvianus,  vetustus  et  praeclarus 
auctor,  in  sexto  libro  de  Providentia,  quater 
brevi  tempore  expugnatam  fuisse  urbem 
Trevirorum  ,  neque  minorem  calamitatem 
passas  esse  permultas  alias  nobilissimas  Gal¬ 
liae  civitates.  Totius  vero  illius  excidii  causam 
fuisse  confirmat  laqueum  ebrietatis,  quo  ita 
ligati  atque  implicati  tenebantur  earum  ur¬ 
bium  habitatores,  ut  nec  in  ultima  senectute, 
nec  in  extremis  periculis,  a  mensis  et  poculis 
se  revocare  possent  :  «  Jacebant,  inquit,  in 
conviviis  obliti  honoris,  obliti  aetatis,  obliti 
professionis,  obliti  nominis  sui  principes  civi¬ 
tatis,  cibo  confecti,  vinolentia  dissoluti,  cla¬ 
moribus  rabidi,  bacchatione  furiosi  :  atque 
ad  hoc  postremo  rabida  vini  aviditate  perven¬ 
tum  est,  ut  ne  tunc  quidem  de  conviviis  sur- 
gerent,  cum  jam  urbem  hostis  intraret.  Adeo 
etiam  Deus  ipsis  evidenter,  ut  credo  mani¬ 
festare  voluit,  cur  perirent :  cum  per  quam 
rem  ad  perditionem  ultimam  venerant,  eam 
ipsam  agerent  cum  perirent.  Yidi  ego  illic 
res  lacrymabiles,  nihil  inter  pueros  differre 
et  senes  :  una  erat  scurrilitas,  una  levitas : 
pumul  omnia  luxus,  potationes,  perditiones? 

cuncta  omnes  pariter  agebant,  ludebant, 
inebriabantur,  enecabantur,  lasciviebant,  in 
conviviis  voluti  et  onerati,  ad  vivendum 
prope  imbecilles,  ad  vinum  praevalidissimi, 
infirmi  ad  ambulandum,  robusti  ad  biben¬ 
dum:  ad  gressum  nutabundi,  ad  potandum 
expediti :  et  mirum  post  emnia  ista,  si  rui¬ 
nam  rerum  suarum  passi  sunt,  qui  tanto 
ante  mentibus  corruerunt  ?  Nemo  itaque  ur¬ 
bes  illas  tandem  excidio  suo  periisse  credat: 
ubi  enim  talia  acta  sunt,  prius  jam  perierant, 
quam  perirent.  »  Hsec  Salvianus.  Quse  qui¬ 
dem  an  etiam  in  nos  aptissime  conveniant, 
aliorum  sit  judicium :  nolo  ego  aliquid  gra¬ 
vius  hisce  regionibus  ominari,  quam  hucus¬ 
que  passi  sumus.  Tamen  quod  nulla  fero 
conspiciatur  morum  emendatio,  quod  finem 
perditioni  huic,  nec  excidia  tot  civitatum  attu¬ 
lerunt,  quod  flagellis  Dei  continenter  caeda¬ 
mur,  nec  erudiamur,  non  video  quid  aliud, 
quam  signum  desperatae  salutis  esse  possit. 

Sed  cur  laqueum  illum  praeterimus,  quo 
Fundanus  Episcopus,  ut  modo  dicebamus, 
pene  captus  fuit?  Magnus  est,  auditores,  et 
periculosus  laqueus  mulier.  Lustravi ,  inquit 
Ecclesiastes,  universa  animo  meo  :  et  inveni 
amariorem  morte  mulierem,  quae  laqueus  vena¬ 
torum  est  et  sagitta  cor  ejus:  vincula  sunt  manus 
illius.  Qui  placet  Deo ,  effugiet  illam :  qui  au¬ 
tem  peccator  est,  capie>ur  ab  illa.  Sed  si  haec 
ita  se  habent,  si  tantum  periculi  secum  af¬ 
fert  consuetudo  mulierum,  cur  tam  parum 
isti  laquei  fugiuntur,  vel  potius  cur  tam 
diligenter  utrique  quaeruntur?  Quid  ancillae 
faciunt  in  domibus  clericorum  ?  Quanto  tu¬ 
tius  et  honestius  esset  viros  viris  desservire? 
Et  cur,  quaeso,  nullum  unquam  convivium, 
ne  ab  Ecclesiasticis  quidem  et  Deo  dicatis 
hominibus  fieri  potest,  quin  eo  vocentur  et 
deducantur  mulieres?  Et  quis,  obsecro,  le¬ 
gem  illam  tulit,  ut  nemo  gradum  scientiae 
vel  doctoratus  accipiat,  quin  saltationes  ado¬ 
lescentium  et  feminarum  instituat,  nisi  vena¬ 
tor  animarum  Diabolus?  Oportet  me  haec 
dicere,  ne  ego  ipse  eadem  in  laqueum.  Si 
Beatissimus  Augustinus  ne  sororem  quidem 
suam  domi  suae  unquam  videre  voluit,  ut 
in  ejus  vita  Possidonius  refert :  si  Beatissi¬ 
mus  Hieron.an  epistola  ad  Assellam,  mulie¬ 
res  illas,  quibus  familiaris  esse  videbatur, 
numquam  manducantes  se  videsse  scribit : 
si  Beatus  ille  Andreas  Fundanus”' Episcopus 
propter  sanctimonialis  frequentem  conspe¬ 
ctum  tam  parum  ab  interitu  abfuit ;  si  tam 
multa  Cyprianus,  Basilius,  Chrysostomus, 


Hieronymus,  Patres  omnes  de  mulierum  con¬ 
sortio  fugiendo,  scripta  reliquerunt,  et  non 
flagitia  tantum,  sed  et  flagitiorum  suspicio¬ 
nem  cum  omni  provisione  evitari  voluerunt: 
unde,  rogo,  in  tam  erudita  civitate,  ubi  nihil 
horum  ignorari  potest,  tam  parum  isti  laquei 
fugiuntur?  Sed  quid  ego  de  illorum  adole¬ 
scentium  procacitate  et  petulantia  dicam,  qui 
matronas  et  virgines,  non  minus  quam  ipsse 
compti,  ubique  tanto  studio  quaerunt,  comi¬ 
tantur,  deducunt,  nec  solum  si  quas  in  pla¬ 
teis  offendant,  in  eas  oculos  data  opera  con¬ 
jiciunt ,  studioseque  contemplantur;  sed 
etiam  in  templis,  quod  horribile  non  solum 
visu,  sed  etiam  auditu,  dum  tremenda  my¬ 
steria  celebrantur,  in  ora  feminarum  oculos 
defigunt,  eisque  nutibus  loquuntur,  annuunt, 
arrident.  Fateor  vobis,  auditores,  cum  id 
primum  audivi ,  totus  inhorrui ,  nec  facile 
rem  ita  se  habere  credere  potui.  Tamen  si 
ita  est,  nihil  jam  miror,  si  Deus  permittat 
hseresibus  omnia  repleri,  Sacramenta  coele¬ 
stia  nobis  eripi ,  sacrificium  illud  divinum, 
quo  Deus  humano  generi  reconciliari  solet, 
Haereticorum  opera  de  medio  tolli ,  ut  his 
firmissimis  praesidiis  destituti,  funditus  inte¬ 
reamus.  Nescis  fortasse,  o  tu  homo  impuden¬ 
tissime,  cum  sacrificium  illud  peragitur,  in 
medio  Angelorum  te  consistere  ?  Nescis 
Christum  vere  esse  praesentem?  Nescis  te  in 
illa  hora  non  tam  in  terra,  quam  in  coelo 
versari  ?  Et  quo  pacto  igitur  fieri  potest,  ut 
cum  lacrymas  fundere,  Deo  supplicare,»  to- 
tusque  in  Deum  raptus  et  absorptus  esse  de¬ 
beres,  tu  contra  scelera  et  flagitia  medi  teris? 
Sanctus  Joannes  Chrysostomus  in  oratione 
quadragesima  ad  populum,  cum  nescio  quos 
de  populo  inter  sacrorum  solemnia  collocutos 
inter  se,  et  subrisisse  cognovisset,  mirari  se 
vehementer  dixit ,  quod  fulmine  de  coelo 
omnes,  qui  in  templo  aderant,  percussi  non 
fuissent.  At  si  fulmine  digni  sunt,  qui  collo¬ 
quuntur  vel  rident  in  templo,  quo  supplicio 
digni  erunt,  qui  incredibili  petulantia,  non 
templum  modo,  sed  et  Deum  ipsum  quodam¬ 
modo  violant,  et  qui  ad  templum  fortasse  non 
venissent,  nisi  se  ibi  amicam  suam  inventuros 
credidissent?  Quantam  existimas  malitiam 
illorumpeccatorum,  qui  Deum  cruxifixerunt? 
Quantum  illorum  sacrilegium,  qui  divinissi¬ 
mum  Sacramentum  pedibus  conculcarunt? 
At  modo  quodam  majus  tuum  peccatum  est. 
Milites  enim  hominem  nefarium  se  crucifi¬ 
gere,  hseretici  frustum  panis  se  calcare  pu¬ 
taverunt;  tu  autem  co  quem  Dominum  et 

Deum  esse  non  dubitas,  abuteris  quodam¬ 
modo,  ad  flammam  nutriendam  sceleris  tui. 

Et  quid,  miser,  respondebis,  cum  in  die  ju¬ 
dicii  ad  tribunal  Dei  adductus  de  ore  infer¬ 
nalium  venatorum,  verbum  asperum  in  te 
proferri  audies?  Quando,  anima  tua  de  cor¬ 
pore  exeunte,  exultabunt  Daemones,  tamquam 
victores  capta  praeda,  Deoque  dicent:  Non 
potes,  o  summe  judex,  istum  nobis  non  con¬ 
cedere  devorandum,  quem  laqueo  captum 
detinemus.  Neque  enim  invitum  et  repug¬ 
nantem  potentia  et  viribus  oppressimus,  sed 
ipse  sponte  sua  in  laqueos  nostros  se  dedit. 
Tuus  quidem  erat,  qui  eum  ad  imaginem 
tuam  creasti,  et  sanguine  pretioso  Filii  tui 
redemisti :  sed  noster  esse  voluit,  imaginem 
tuam  neglexit,  et  nostram  adamavit.  Jugum 
tuum  projecit,  et  nostrum  suscepit:  legem 
tuam,  praecepta  tua,  consilia  tua  repudiavit 
et  nostra  diligenter  observavit.  Denique  vide 
quam  serio  noster,  et  non  tuus  fuerit,  nihil 
nos  ei  dedimus,  nihil  promisimus,  nihil  pro 
eo  egimus  vel  passi  sumus:  tu  naturam  ei 
condidisti,  gratiam  donasti,  gloriam  promi¬ 
sisti,  pro  eo  in  cruce  pependisti,  et  tamen 
nostro  imperio  et  non  tuo,  parere  ac  subesse 
voluit.  Tu  si  quid  jubebas,  si  jejunium  trium 
dierum  ,  si  confessionem  peccatorum  ,  s 


injuriarum  condonationem,  vel  non  faciebat 
vel  coactus  et  invitus  faciebat.  Nos  vero,  ut 
juraret  imperabamus,  et  ipse  pejerabat.  Ut 
animi  gratia  aliquando  luderet  et  ipse  totum 
suum  tempus,  et  parentum  suorum  pecunias 
in  sphaeristeriis  consumebat.  Ut  biberet  quan¬ 
doque  largius,  et  ipse  se  quotidie  inebriabat. 
Ut  amoribus  operam  daret,  et  ipse  etiam  in 
templo,  te  praesente,  corde  et  oculis  fornica¬ 
batur.  Quis  igitur  eum  nobis  juste  poterit 
eripere,  quem  tanto  jure  possidemus?  O  te 
miserum,  quid  respondebis?  Nunc  ebrietas 
et  fornicatio,  joci  et  ludi  esse  videntur  :  sed 
quid  tunc  ad  verbum  asperum?  Obmutesces 
puto.  At  non  ibi  finis  erit;  siquidem  verbo 
aspero  asperius  verbum  succedet,  cum  judex 
dicet  :  Tollatur  impius,  ne  videat  gloriam 
Dei;  Ite  maledicti  in  ignem  aeternum.  O  ver¬ 
bum  vere  asperum.  Et  quid  erit  a  Deo  ma¬ 
ledici  ?  Quid  in  ignem  projici?  Quid  in  aeter¬ 
num?  Sed  finis  sit.  Evigilemus,  fratres  mei, 
et  dum  spatium  nobis  conceditur,  vitam  et 
mores  emendemus,  ut  aliquando  pro  verbo 
aspero,  verbum  dulcissimum  audire  mere¬ 
amur  :  Venite ,  benedicti  Patris  mei ,  possidete 
regnum;  quod  paratum  est  vobis  a  constitu¬ 
tione  mundi.  Arnen. 

DE  VERSU  TERTIO 

DE  PRIORE  PARTE  QUINTI  VERSUS 


Scapulis  suis  obumbrabit  tibi ,  et  sub  perinis  ejus  sperabis.  Scuto  circumdabit 

te  veritas  ejus. 


SYNOPSIS 

Occasione  militia?  Christianas ,  qua?  nobis  passim 
■in  divinis  litteris  indicitur,  ad  versum  quar¬ 
tum  et  primam  partem  quinti  explicandam 
acceditur ,  ubi  Psalles  nobis  protectionem  et 
tutelam  promittit.  Tres  autem  in  hoc  textu 
deprehenduntur  similitudines ,  una  a  militibus 
sumpta  est,  altera  ab  avibus,  a  clypeo  tertia. 
Prima  relucet  ex  variis  historiis,  et  quoti¬ 
diana  etiam  experientia,  quomodo  Christus 
semper  et  ubique  suos  defendat.  Deinde  Chri¬ 
stus  duabus  avibus  assimilatur,  aquilce  tam¬ 
quam  Deus  et  gallince  tamquam  homo  :  Ubi 
qua  ratione  natura  aquila?  et  gallince  duplici 
natura?  Christi  Dei  et  hominis  conveniat,  ele¬ 
ganti  et  dilucido  {ut  omnia )  discursu  per 
factam  comparationem  demonstratur ,  et 
quanta  consolatione  sub  alis  Dei  gaudeant 
pii,  parte' prima  discutitur. 

Pars  altera  tertiam  .similitudinem,  qua?  in 
priori  parte  quinti  versus  continetur,  aggre¬ 
ditur  explicandam ;  veritatemque  Dei,  quae 
scutum  est  undique  nos  tegens,  esse  multipli¬ 
cem  probat.  Prima  est  fidelitas  et  justitia 
Dei,  quce  nec  fallere,  nec  falli  potest.  Altera 
est  victrix  contradictionis  et  mendacii,  cujus 
mira  efficacia  in  illustri  S.  Athanusii  falso 
accusati  exemplo  declaratur ;  et  veritatem 
esse  perpetuam ,  et  Dei  propriam  ostenditur. 


Tertia  veritas,  quce  nos  instar,  clypei  tegit,  est 
veritas  sinceritatis,  quce  potissimum  in  sacra 
Scriptura  consistit  :  ubi  diserte  affirmatur, 
nullum  esse  malum  prceter  peccatum  et  ge¬ 
hennam,  et  e  contra  nullum  esse  bonum,  nis 
Deum  et  virtutem.  Quarta  veritas  nos  tegens> 
ipse  Christus  est,  qui  se  Patri  irato  et  arma 
paranti  pro  nobis  opposuit  :  ubi  elegans 
assertio  quod  nullibi  magis  necessarium  sit 
scutum,  quam  in  articulo  mortis,  epilogi  lo¬ 
cum  sustinet. 

Vereor  multos  hoc  tempore,  auditores 
optimi,  in  magno  et  periculoso  errore  ver¬ 
sari.  Plerique  enim  in  adventu  novi  ducis, 
pacem  jam  compositam  aut  certe  tempore 
brevi  componendam  sibi  persuadent,  et  for¬ 
tasse  Gladios  suos  in  vomeres  et  lanceas  suas 
in  falces ,  justa  vaticinium  Prophetarum, 
convertere  jam  cogitant.  Ego  vero  ex  omni 
parte  continuos  belli  rumores  et  nuncios 
adferri  audio,  ut  si  unquam  opus  fuit  con¬ 
flare  vomeres  in  gladios  et  falces  in  lanceas, 
vel  tunicam  vendere  et  arma  sibi  compa¬ 
rare,  nunc  maxime  necessarium  id  esse 
videatur.  Audio  siquidem  Job  clamantem  : 
Militia  est  vita  hominis  super  terram.  Audio 
B.  Paulum  Timotheum  suum  cohortantem  : 
Labora  sicut  bonus  miles  Christi  Jesu.  Audio 
nos  omnes  ab  eodem  admoneri,  ut  galeam  et 
loricam,  gladium  et  clypeum,  ac  denique 

T-avoTt/uav,  id  est,  omne  genus  armorum  no¬ 
bis  procuremus.  Audio  eumdem  de  se  ita 
loquentem  :  Bonum  certamen  certavi ,  cursum 
consummavi ,  fidem  servavi.  Audio  prceterea 
coetum  Christianorum,  nunc  militantem  Ec¬ 
clesiam  nominari  ,  nunc  vero  castrorum 
aciem  ordinatam,  atque  in  ea  quosdam  vi¬ 
deo  per  Baptismum  ad  militiam  scribi, quos¬ 
dam  per  manuum  impositionem  armis 
coelestibus  communiri,  aliis  divinum  panem 
in  stipendium  dari,  nonnullis  etiam  graviter 
vulneratis  Poenitentise  medicinam  afferri  : 
denique  per  Ordinis  sacramentum  tribunos 
et  centuriones  institui.  Quae  omnia  nonne 
satis  ostendunt,  bellum  adhuc  geri  ?  Quid 
vero  noster  Psalmus  ?  nonne  magna  voce 
bellicum  canit  ?  Quid  enim  opus  est  prote¬ 
ctione,  arce  atque  perfugio  ?  et  cur  nobis  illa 
promittuntur  :  Scapulis  suis  obumbrabit  tibi 
et  sub  pennis  e  jus  sperabis;  et :  Scuto  circum¬ 
dabit  te  veritas  ejus ,  si  nullum  est  belli  peri¬ 
culum  ?  Et  unde,  quaeso,  stratagemata  illa 
nocturna  et  sagittae  volantes  in  die  ?  Et  qui 
sunt  mille,  qui  a  sinistris,  et  decem  millia, 
qui  a  dextris  cadent,  si  hostes  non  habemus? 
Neque  vero  pax  illa,  quam  istis  diebus  An¬ 
geli  nuntiaverunt,  bellum  omnino  profligavit, . 
sed  solum  mutavit.  Erat  nobis  antea  cum 
Deo  et  virtutibus  inimicitia,  cum  vitiis  et 
Daemonibus  foedus  :  nunc  vero  opera  no\i 
ducis,  qui  de  coelo  ad  terras  descendit,  a 
Deo  rursum  in  gratiam  recepti,  ejus  signa 
sequi  cepimus,  atque  idcirco  Multitudo  c<e- 
lestis  militiae,  ut  B.  Lucas  ait,  de  tanta  com¬ 
militonum  accessione  gaudens,  ac  Deum 
laudans  canebant  :  Gloria  in  altissimis  Deo 
et  in  terra  pax  hominibus  bonae  voluntcCtis. 
Sed  quemadmodum  cum  in  castris  daemo¬ 
num  militaremus,  et  membra  nostra  arma 
iniquitatis  peccato  exhiberemus,  Deum  ho¬ 
stem  et  inimicum  habebamus  ;  sic  etiam 
nunc,  cum  in  Dei  castris  militamus  et  mem¬ 
bra  nostra  arma  justitiae  Christo  exhibemus, 
gravissimum  cum  Daemonibus  bellum  susce¬ 
pimus.  Neque  dubium  est,  quin  illi  nobis 
vehementer  irati  atque  infensi  omnibus  suis 
copiis  totisque  viribus  nos  oppugnabunt.  Sed 
nemo  trepidet,  nam  si  hostibus,  tentationi- 
"bus,  periculis  ex  omni  parte  circumdabimur, 
non  deerit  etiam,  qui  nos  ab  omni  parte 
armis  et  praesidiis  circumdet.  Id  enim  regius 
Psaltes  in  iis  verbis  pollicetur,  quae  hodierna 
die,  Domino  bene  juvante,  exponenda  sunt. 

Scapulis,  inquit,  suis  obumbrabit  tibi,  et 
sub  pennis  ejus  sperabis  :  scuto  circumdabit 


te  veritas  ejus.  Quibus  verbis  tres  eleganlissi- 
mae  similitudines  secundum  Theodoreti  et 
aliorum  Graecorum  expositionem  continen¬ 
tur.  Prima  a  militibus,  secunda  ab  avibus, 
tertia  a  scuto  sive  clypeo  sumitur.  Et  quam¬ 
quam  non  desint  illustres  auctores,  qua 
solum  duas  esse  velint,  propterea  quod  He¬ 
braeum  vocabulum,  pro  quo  Septuaginta 
interpretes  Scapulas  reddiderunt,  non  tam 
scapulas,  quam  alas  illis  significare  videa¬ 
tur,  tamen  nihil  oberit,  si  omnes  tres  simili¬ 
tudines  oum  Graecis  explicemus.  Nam  in  his 
tribus  etiam  illae  duae  continentur,  quas 
Hebraei  solas  recipient.  Igitur  sensus  verbo¬ 
rum  talis  est  :  Nulla  causa  est  cur  timeas, 
quicumque  spem  tuam  totam  et  fiduciam  in 
Deo  collocasti.  Ipse  enim  te  proteget  atque 
defendet  ad  eum  modum,  quo  strenuus  mi 
les  solet,  cum  amicum  debiliorem  scapulis 
suis  tegit,  et  contra  hostes  pro  eo  fortissim6  . 
pugnat.  Vel  si  mavis,  ad  eum  modum,  quo 
gallina  sub  alas  pullos  suos  colligit,  et  ab 
unguibus  milvi  atque  accipitris  salvos  con¬ 
servat.  Vel  denique  ad  eum  modum,  quo 
scutum  omnia  tela  inimicorum  excipere,  et 
a  corpore  militis  prohibere  atque  arcere 
solet.  Nunc  de  singulis  diligentius  et  copio¬ 
sius  disseramus. 

Scapulis  suis  obumbrabit  tibi.  Haec  est 
comparatio  prima.  Noli  metuere ,  inquit, 
Psalmographus  :  nam  si  quando  adversum 
te  bellum  orietur,  Deus  in  medio  se  consti¬ 
tuet,  et  te  quidem  scapulis  suis  teget  ;  ho¬ 
stes  vero  tuos  plagis  et  vulneribus  afficiet  : 
id  quod  non  frustra  scriptum  esse  testantur 
victoriae,  quas  non  sine  magno  et  evidenti 
miraculo  olim  Judaei  et  potissimum  Christia¬ 
ni,  de  hostibus  suis  frequentissime  retule¬ 
runt.  Cum  populus  judaicus  quondam  ex 
/Egypto  decederet,  et  insequentem  Pharao- 
nis  exercitum  vehementissime  formidaret, 
dixit  ad  eos  Moyses  :  Nolite  timere  :  Domi¬ 
nus  pugnabit  pro  vobis,  et  vos  jacebitis.  Quod 
ita  factum  esse  liber  Exodi  apertissime  do¬ 
cet.  Mox  enim  Angelus  Domini  medium  se 
constituit  inter  castra  iEgyptiorum,  et  castra 
Israel,  ita  ut  ad  se  invicem  accedere  non  va¬ 
lerent.  Deinde  coepit  Dominus  exercitum 
yEgyptiorum  caedere,  et  rotas  curruum  sub¬ 
vertere,  et  dicebant  Jigyptii  :  hugiamus 
Israelem  ;  Dominus  enim  pugnat  pro  eis  con¬ 
tra  nos.  An  non  istos  evidenter  scapulis  suis 
Deus  obumbrabat  ?  Alterum  exemplum,  non 
minus  illustre,  (ut  aha  multa  interim  omit¬ 
tam)  in  libro  Macchabaeorum  secundo,  ca- 

pifce  decimo,  continetur.  Cum  enim  Judas 
Macchabaeus,  et  qui  cum  eo  erant,  cum 
Timotheo  et  exercitu  ejus  confligerent  : 
Apparuerunt  adversariis ,  inquit  Scriptura, 
de  coelo  viri  quinque  in  equis ,  fraenis  aureis 
decori ducatum  Judaeis  praestantes ,  ex  quibus 
duo  Macchabaeum  medium  habentes  armis  suis 
circumseptum  incolumem  servabant :  in  adver¬ 
sarios  autem  tela  et  fulmina  jaciebant.  H>s  non 
dissimilia  sunt,  quae  Eosebius  de  magno  Con¬ 
stantino  :  Theodoretus  et  Socrates  de  utro¬ 
que  Theodosio  referunt,  qui  non  semel  ma¬ 
ximas  hostium  copias  sine  ulla  suorum 
strage,  non  tam  hominibus,  quam  Angelis 
pugnantibus  fuderunt.  Sed  haec  magna  qui¬ 
dem  sunt,  at  nihil  tamen  ad  ea,  quae  quotidie 
Deus  pro  nobis  adversus  hostes  nostros 
invisibiliter  agit.  Quoties  putas  te  Diabolus 
aggreditur,  et  sine  dubio  expugnaret,  nisi 
Deus  in  medio  existeret,  scapulis  suis  te 
obumbraret,  Daemonis  impetum  frangeret, 
et  vires  ejus  debilitaret?  Et  cur  istis  diebus 
natus  est  Christus  ;  nisi  ut  pro  nobis  contra 
daemones  bellum  gereret? Ipse  est  enim,  qui 
fortem  armatum  devicit,  et  spolia  ejus  ac 
vasa  diripuit,  et  nunc  semper  nobis  adest, 
nec  sinit  unquam  tentari  supra  id  quod  pos¬ 
sumus.  Itaque  si  vere  cupis  mores  tuos 
emendare,  et  vitam  deinceps  rectius  consti¬ 
tuere,  dubium  non  est,  quin  hinc  Daemones, 
inde  caro  te  oppugnabit.  Sed  noli  timere, 
magnum  patronum  habes,  qui  seipsum  tibi 
negare  non  potest,  aderit  sine  dubio  labo¬ 
ranti,  in  medio  se  constituet,  et  scapulis 
suis  te  obumbrabit.  Jam  alteram  similitudi¬ 
nem  videamus. 

Et  sub  pennis  ejus  sperabis.  Pulcherrima 
atque  elegantissima  comparatio  est,  et  duo¬ 
bus  modis  explicari  potest.  Ut  enim  liberator 
noster  Christus  duas  naturas  habet,  divinam 
atque  humanam  ;  sic  et  duabus  avibus  com¬ 
paratur,  aquilae  et  gallinae.  De  priore  san¬ 
ctus  Moyses  ait  :  Sicut  aquila  provocans  ad 
volandum  pullos  suos ,  et  super  eos  volitans , 
expendit  alas  suas  et  assumpsit  eum ,  atque 
portavit  in  humeris  suis.  De  posteriore  Do¬ 
minus  ipse  ait :  Quoties  volui  congregare  filios 
tuos ,  sicui  gallina  congregat  pullos  suos  sub 
algs  et  noluisti :  Christus  igitur  secundum 
formam  Dei,  aquilae  ;  secundum  formam 
servi,  gallinae  comparari  potest.  Quocirca 
B.  Joanni,  qui  de  Christi  divinitate  plura 
scripsit,  aquila  tamquam  proprium  insigne 
merito  attribuitur. 

Sed  videamus,  an  ea,  quai  aquilae  et  gal¬ 


linae  propria  sunt,  duabus  etiam  Christi 
naturis  apte  conveniant.  Aquila  princeps  est 
et  regina  omnium  avium,  et  Deus  est  rex  et 
princeps  omnium  spirituum.  Aquila  tam  alte 
volat,  ut  vix  eam  oculi  caeterorum  animan¬ 
tium  consequi  valeant  :  et  Deus  naturae  su¬ 
blimitate  ac  praestantia  ita  procul  ab  omni¬ 
bus  aliis  rebus  abstractus  est,  ut  ad  ipsum 
nec  hominum,  nec  Angelorum  oculi  pertin¬ 
gere  ullo  pacto  queant,  nisi  gratia  Creatoris 
supra  naturae  conditionem,  ac  dignitatem 
eos  evehat,  et  in  quodam  quasi  monte  glo¬ 
riae  et  beatitudinis  collocet.  Aquila  oculo¬ 
rum  aciem  acutissimam  habet,  ut  etiam  res 
minutissimas,  et  longe  positas  facillime  cer¬ 
nat  :  et  Deus  ejusmodi  oculi  praeditus  est  ut 
etiam  cordium  cogitationes  et  res  post  multa 
saecula  futuras  videat.  Aquila  unguibus  adeo 
firmis  ac  robustis  instructa  est,  ut  ei  nulla 
vi  eripi  possit,  quod  semel  comprehendit  : 
et  Deus  quod  ab  aeternitate  eligendo  ac  prae¬ 
destinando  suscepit,  ita  tenet,  ut  ipse  idem 
aliquando  dixerit  :  Non  rapiet  eos  quisquam 
de  manu  mea.  Aquila  provocat  ad  volandum 
pullos  suos,  et  super  eos  volitat  :  et  Deus 
inspirationibus,  Scripturis,  exemplis,  miracu¬ 
lis,  nos  perpetuo  ad  volandum  in  sublime 
virtutum  et  perfectionis  cohortatur.  Aquila, 
ut  Plinius  in  libro  decimo  naturalis  historiae 
scribit,  capite  tertio,  pullos  suos  ad  solem 
convertit,  et  si  quis  forte  solem  intue¬ 
ri  recusat,  eum  tamquam  degenerem  et 
spurium  de  nido  suo  deturbat ,  ita  ut  vel 
casu  illo  vel  certe  fame  tandem  enecetur  : 
et  Deus,  auditores,  ideo  nos  erectos,  et  facie 
ad  coelum  conversa  efficere  voluit,  ut  sem¬ 
per  coelestia  spectaremus,  haec  inferiora 
contemneremus,  in  unum  justitiae  solem 
oculos  defigeremus,  et  vae  nobis,  si  ab  ea 
luce  oculos  avertamus,  ac  pecudum  more 
nihil  nisi  ventrem,  et  ea,  quae  sub  ventre 
sunt,  intueamur,  Hinc  enim  Apostolus  cla¬ 
mat  .  Quae  sursum  sunt  quaerite  :  quae  sursum 
sunt  sapite ,  non  quae  super  terram.  Aquila 
postremo  id  proprium  habet,  ut  quamvis 
pullos  suos  quandoque  deserat,  et  longissime 
ab  eis  volando  recedat,  tamen  oculos  suos 
a  nido  suo  nunquam  removeat  :  et  si  forte 
accipitrem  aliquem  ad  nidum  suum  propin¬ 
quare  videat,  repente,  instar  fulminis  de¬ 
scendat,  accipitrem  capiat,  et  occidat  et  in 
nidum  pullis  suis  devorandum  deferat.  0 
quam  saepe  atque  praeclare  id  nostra  Aquila 
fecit.  Volavit  aliquando  Dominus  in  coelum, 
et  nidum  Ecclesiae  suae  reliquit  in  terris  :  et 

ecce  crudelis  quidam  accipiter,  Spirans  mi¬ 
narum  et  ccedis ,  circa  nidum  volitare  incipie¬ 
bat  eumque  evertere,  et  pullos  omnes  truci¬ 
dare  cogitabat.  Sed  quid  ?  An  existimatis 
aquilam  etiam  de  mediis  nubibus  nidum 
suum  videre  non  potuisse  ?  Imo  vero  de 
summo  coelo  pullos  suos  intuebatur,'  et  tue¬ 
batur,  et  oculos  clementiae  ac  providentiae 
suae  ab  eis  nunquam  removebat.  Itaque  in¬ 
credibili  celeritate  descendit,  et  accipitrem 
illum  summo  impetu  postravit,  trucidavit,  in 
nidum  asportavit,  et  ex  eo  pullos  suos  longo 
tempore  sustentavit.  Non,  arbitror,  necessa¬ 
rium  erit,  ut  vobis  quis  iste  accipiter  sit, 
exponamus.  Quis  enim  ignorat,  apostolum 
Paulum  accipitrem  aliquando  fuisse,  Chri- 
stique  Ecclesiam  devastare  totis  viribus  con¬ 
tendisse  :  deinde  vero  occiso  in  eo  vetere 
homine  in  nidum  Ecclesiae  a  Servatore  de¬ 
latum,  et  ex  ejus  pectore  spiritali  cibo  totam 
Ecclesiam  longo  tempore  sustentatam,  nu- 
tritamque  fuisse  ?  Quod  idem  de  Cypriano, 
Augustino  aliisque  permultis  dicere  posse¬ 
mus.  Cur  igitur  tanta  sit  hujus  aquilae  po¬ 
tentia,  tantaque  erga  pullos  suos  providen¬ 
tia,  nonne  merito  dicitur  nobis  :  Et  sub 
pennis  ejus  sperabis  :  Si  aquila  pro  nobis, 
quae  avis  contra  nos  ?  Certe  nihil  est  quod 
metuat,  qui  tanto  praesidio  communitur, 
modo  et  sinu  aquilae  non  recedat. 

Yerum  enimvero  iste  idem  liberator  noster, 
qui  secundum  formam  Dei  tamquam  ingens 
aquila  in  montibus  coelorum  habitat;  secun¬ 
dum  formam  servi,  instar  humilis  gallinae  no¬ 
vissimis  diebus  istis  in  domicilis  nostris  habi¬ 
tare  erepit.  Post  haec  in  terris  visus  est ,  inquit 
prophelaBaruch,  et  cum  hominibus  conversa¬ 
tus  est.  Et  quoniam  non  in  cubiculis  nec  in  au¬ 
lis,  sed  in  stabulis  cum  jumentis,  gallinae  col¬ 
locari  solent;  propterea  Christus  etiam  non  in 
palatio  regali,  sed  in  stabulo  Bethlehemitico 
inter  bovem  et  asinum  versari  voluit.  Et 
sicut  gallinae  aliena  ova  in  nidum  suum  liben¬ 
ter  recipiunt,  eis  incubant,  ea  fovent,  donec 
tandem  pullos  excludant  :  sic  etiam  ipse 
fecit.  Quid  enim  nos  eramus,  nisi  semen 
idololatrarum,  filii  nequam,  ova  aliena?  et 
tamen  incredibili  pietate  in  nidum  suum 
recepit,  alis  suis  texit,  fovit,  regeneravit, 
pullos  suos  effecit.  At  quo  tandem  modo? 
Plane  ad  eum  modum  quo  solent  gallinae. 
Multas  aves  novimus,  quae  in  conspectu 
nostro  nidos  et  pullos  suos  habent  :  hirun¬ 
dines,  passeres,  ciconias,  columbas,  omnes 
pariunt,  omnes  incubant  ovis,  omnes  suos 


fretus  diligenter  custodiunt  :  tamen  nulla 
est,  quae  sic  infirmetur  affectu  pullorum,  sic¬ 
ut  gallina.  Yidemus  caeteras  aves,  vel  in 
nidis  quiescentes  vel  extra  nidum  volitantes, 
nec  intelligere  possumus,  an  fretus  habeant, 
gallinam  vero  mox  agnoscimus  :  siquidem 
amore  pullorum  languet,  sudat,  plumas  re¬ 
laxat,  vocem  commutat ;  et  tamen  si  forte 
necessarium  sit,  quanto  infirmior  et  debilior 
esse  videtur,  tanto  contra  milvum  acrius  et 
fortius  pugnat.  Ita  igitur  et  nos  peperit  ma¬ 
ter  nostra  sapientia  Dei ;  quia  nos  infirmi 
eramus,  et  Christus  infirmum  se  fecit  :  Qui 
cum  informa  Dei  esset,  exinanivit  semetipsum, 
formam  servi  accipiens.  Quee  major  exinanitio 
cogitari  aut  fingi  potest,  quam  ut  Deus  con- 
spiciatur  in  stabulo,  infans  lactetur,  pannis 
involutus  et  vagiens  in  preesepi?  Quid  Deo  et 
stabulo?  Quid  Verbo  et  infantiae?  Quid  sa¬ 
pientiae  infinitae,  et  cunis  ac  lacti?  Quid 
sancto  sanctorum,  et  fami  et  siti,  frigori  et 
nuditati,  lacrymis  et  doloribus,  quae  tam¬ 
quam  stipendia  nostris  sceleribus  debeban¬ 
tur?  Et  vide  an  vocem  etiam  instar  gallinae 
non  mutaverit,  cum  pro  illis  magnificis  voci¬ 
bus,  quae  in  monte  Sina  olim  audiebantur  : 
Ego  sum  Dominus,  Deus  tuus ,  fortis ,  zelotes , 
nunc  inter  brachia  matris  infantium  more  , 
ploratum  et  vagitum  edat?  Agnosce,  Chri¬ 
stiane,  charitatem  hujus  matris.  Quid  mai- 
jus,  quid  mirabilius,  quam  ut  ille,  quem 
laudant  astra  matutina ,  qui  sedet  super 
Cherubim,  et  volat  super  pennas  ventorum, 
qui  mundum  totum  pugillo  complectitur, qui 
portat  omnia  verbo  virtutis  suae,  cui  spiritus 
illi  coelestes  perpetuo  clamant  :  Sanctus , 
sanctus ,  sanctus ,  Dominus  Deus  exercituum  : 
plena  est  omnis  terra  gloria  tua.  Ille,  inquam, 
propter  nos  terrae  vermiculos,  ad  tam  extre¬ 
mam  inopiam  et  miseriam  descendere  vo¬ 
luerit,  ut  eum  in  die  natalis  sui  mater  pone¬ 
ret  in  preesepi,  propterea  quod  non  esset 
ei  locus  in  diversorio?  Quae  mulier  tam  vilis 
atque  abjecta  unquam  fuit,  quae  locum  alium 
non  haberet,  quam  praesepe  jumentorum, 
ubi  filium  suum  recens  natum  collocaret? 
Res  est  profecto  ejusmodi,  si  pie  atque  at¬ 
tente  cogitetur,  ut  non  possit  non  vehemen¬ 
tem  stuporem  in  animo  generare,  nec  solum 
stuporem,  sed  etiam  mundi  contemptum, 
deliciarum  horrorem,  paupertatis  amorem, 
et  ardens  imprimis  pro  Christo  patiendi  de¬ 
siderium.  Sed  neque  hic  finis  infirmitatis  et 
laborum  Domini  fuit,  sed  principium  potius  : 
siquidem  eum  getate  et  mole  corporis,  simul 

etiam  molestia  et  infirmitas  crevit,  ac  de- 
mum  in  ultimis  suis  diebus,  cum  tanquam 
vera  gallina  pullos  excluderet,  atque  eos  in 
lucem  ederet,  tum  vero  sudare  non  aquam, 
sed  cruorem  :  tum  plumas  laxare  atque  de¬ 
ponere  :  tum  vocem  commutare  :  tum  cor¬ 
pore  toto  languere  et  aegrotare  coepit  :  et 
tamen  quanto  ex  passione  infirmior  et  debi¬ 
lior  erat,  tanto  contra  milvos  infernales 
acrius  et  fortius  dimicabat.  Numquam  enim 
tantum  detrimenti  Daemonibus  attulit,  nec 
unquam  majore  plaga  eos  affecit,  quam  cum 
pro  nobis  in  cruce  pependit.  Haec  igitur  avis 
est,  auditores,  sub  cujus  pennis  sperare  de¬ 
bemus  :  quae  enim  tanto  labore  nos  peperit, 
dubium  non  est,  quin  etiam  omni  diligentia 
more  gallinae  alis  suis  teget,  fovebit ,  cale¬ 
faciet,  consolabitur,  ab  aestu  et  frigore,  a 
milvis  et  accipitribus  proteget. 

0  utinam  quos  mundi  et  carnis  illecebrae 
irretitos  tenent,  quique  tantopere  carnalibus 
voluptatibus  delectantur,  experirentur  ali¬ 
quando,  quas  delicias  praebeat  sinus  Christi  ? 
quam  dulce  sit  sub  alis  Domini  requiescere? 
et  quid  illud  sit  quod  Propheta  canit  :  ln 
velamento  alarum  tuarum  exultabo  ?  profecto 
eis  desipere  ac  vilescere  mundus  inciperet. 
Et  unde,  quaeso,  sancti  Martyres,  tam  hor¬ 
ribiles  cruciatus  nihil  faciebant?  Unde  beati 
Confessores  tot  laboribus  et  periculis  non 
frangebantur?  Unde  B.  Paulus  Eremita  tan¬ 
tam  solitudinem,  B.  Antonius  tam  varia  et 
tam  multiplicia  daemonum  certamina ,  B. 
Franciscus  tam  extremam  paupertatem , 
sancti  omnes  tot  mundi  terrores,  persecu¬ 
tiones,  inimicitias,  tam  crebra  jejunia,  tam 
longas  vigilias,  tantam  corporis  castigatio¬ 
nem, tanta  animi  laetitia  superare  potuerunt? 
An  non  ex  eo,  quod  sub  alas  Domini  fre¬ 
quentissime  colligebantur,  ibique  tandem  in¬ 
credibili  consolatione  reficiebantur  quae  gu¬ 
stari  et  sentiri,  sed  certe  dici  et  explicari  nullo 
modo  potest?  Sed  si  deliciae  spiritales  eos  non 
movent,  qui  eas  non  gustaverunt,  an  saltem 
milvorum  ubique  volantium  multitudo  eos  ad 
gallinae  sinum  compellere  non  deberet?  0  si 
videres,  qualem  stragem  animarum  diabolus 
facit,  cum  eas  extra  Christi  sinum  vagantes 
offend.t,  totus  sane  contremisceres,  et  mi¬ 
seram  sortem  tuam  magnis  vocibus  deplo¬ 
rares.  Quid?  Quod  daemon  cum  revera  sit 
milvus,  tamen  gallinam  se  esse  fingit,  ab¬ 
scondit  ungues,  expandit  alas,  et  ad  sinum 
suum  omnes  invitat,  et  tam  multi  eo  se  con¬ 
ferunt,  ut  pleno  jam  sinu,  unus  alium  extru¬ 


dat.  Quantum  contenditur,  quantum  certa¬ 
tur,  quot  peccata  perpetrantur,  pro  nugis 
hujus  mundi?  Et  quid  est  hoc  aliud,  quam 
socios  pellere  ac  trudere,  ut  amplum  ac  co- 
modum  locum  habeas  in  sinu  Diaboli  ?  Simus, 
quseso,  sapienliores,  nec  tanti  emamus  inte¬ 
ritum  animarum  :  ad  sinum  Domini  confu¬ 
giamus,  et  sub  pennis  ejus  speremus,  ubi 
non  solum  quiete  et  commode,  sed  etiam 
tuto  jucundeque  versabimur. 

PARS  SECUNDA. 

Scuto  circumdabit  te  veritas  ejus.  Haec  est 
tertia  comparatio,  qua  nobis  divinam  pro¬ 
tectionem  regius  Psaltes  exponit,  de  qua 
quoniam  cum  duabus  superioribus  conjuncta 
est,  licet  ad  sequentem  versiculum  pertinere 
videatur,  hodierna  die  breviter  disseremus. 
Csetera,  quse  de  hoc  eodem  Psalmo  restant, 
quae  multo  plura  et  meliora  sunt,  quam  ea 
quse  hucusque  disputavimus,  in  Dominicam 
Septuagesimae,  et  sequentes  vestra  bona  ve¬ 
nia  differemus.  Interim  scutum,  quod  nobis 
de  coelo  allatum  est,  diligenter,  si  placet, 
inspiciamus. 

Scuto ,  inquit,  circumdabit  te  veritas  ejus ,j 
Non  dubito,  quin  ex  nova  ista  forma  loquendi 
magnitudinem  et  utilitatem  hujus  clvpei 
conspiciatis  :  siquidem  clvpei  isti  usitati, 
quos  in  humeris  militum  videre  solemus, 
non  nisi  partem  anteriorem  corporis  tegunt : 
at  clypeus  veritatis,  qui  non  ex  fabrorum  of¬ 
ficinis,  sed  de  coelo  prodiit,  totum  hominem 
tegit;  sive  a  fronte,  sive  a  tergo,  sive  a  late¬ 
ribus  jacula  emittantur  ,  tutissimus  eris  , 
quoniam  Scuto  circumdabit  te  veritas  ejus. 
Neque  vero  suspicari  debemus,  aliud  esse 
scutum,  aliud  veritatem,  quamvis  Propheta 
suis  verbis  ea  separare  videatur.  Idem  enim 
est,  ac  si  dixisset  :  tamquam  scuto,  vel  ad 
modum  scuti  circumdabit  te  veritas  ejus  : 
quod  etiam  apertius  ex  Hebraeo  D.  Hierony¬ 
mus  vertit,  scutum  et  protectio  veritas  ejus. 

Quae  igitur  est  haec  veritas,  quae  instar 
scuti  nos  proteget?  Non  est  una,  et  simplex 
veritas,  sed  multiplex  et  varia.  Primum  ve¬ 
ritas  Dei,  quae  etiam  fides,  et  fidelitas,  et 
justitia  et  constantia  dici  potest,  qua  facit, 
semper  quod  promittit,  de  qua  legis  in 
Psalmo  octuagesimo  octavo  :  Veritas  mea  et 
misericordia  mea  cum  ipso ,  et  in  nomine  meo 
exaltabitur  cornu  ejus.  Et  paulo  inferius  : 
Misericordiam  meam  non  dispergam  ab  eo, 
neque  nocebo  (sive  ut  alii  legunt),  neque  deci- 

piam  in  ventate  mea.  In  Genesi  quoque  san¬ 
ctus  Patriarcha  Jacob  :  Minor  sum ,  inquit, 
cunctis  miserationibus  tuis  et  veritate  tua , 
quam  explevisti  servo  tuo.  Denique  passim  in 
Scripturis  veritas  fidelitatem  et  constantiam 
significat.  Est  vero  tanta  in  Deo  veritas,  ut 
potius  coelum  et  terra,  et  omnes  naturae  con¬ 
oidei  e  possint,  quam  unum  Dei  verbum  non 
impleri.  Tanta  est  in  Deo  veritas  ut  in  ea 
tamquam  in  firmissimo  solo  anchoram  spei 
nostrae  figere  nos  posse  Apostolus  confirmet. 
Denique  tanta  est  in  Deo  veritas,  ut  omnis 
hominum  et  Angelorum  veritas  cum  ea  cob 
lata  non  veritas,  sed  mendacium  videatur  : 
Est  autem  Deus  verax  (inquit  Apostolus), 
omnis  autem  homo  mendax.  Siquidem  soli 
illi  naturaliter  convenit  non  posse  men¬ 
tiri,  cui  convenit  soli  non  posse  mutari, 
quod  proprium  esse  Dei  nemo  est  qui  ne¬ 
sciat,  cum  Scriptura  aperte  clamet  :  Non 
est  Deus  quasi  homo,  ut  mentiatur  :  nec  ut 
Filius  hominis ,  ut  mutetur ,  Dixit  ergo  :  et 
non  faciet  ?  Locutus  est ,  et  non  implebit  ?  Mi¬ 
nime  vero  id  de  eo  suspicari  licet,  qui  si 
verax  non  esset,  etiam  Deus  non  esset.  Fi¬ 
delis  igitur  Deus  in  omnibus  verbis  suis ,  et 
sanctus  in  omnibus  operibus  suis.  Atque  hsec 
veritas,  hsec  fidelitas,  tamquam  scutum  cir¬ 
cumdabit  te,  si  spem  tuam  et  fiduciam  in 
Deo  posueris.  Habes  verbum  ejus,  quo  pro¬ 
tectionem  certam  omnibus  in  se  sperantibus 
promisit,  tenes  chirographum  ejus,  litteras 
de  coelo  allatas  manu  Spiritus  sancti  scriptas, 
juramento  Patris  confirmatas,  sanguine  Filii 
consignatas.  Sed  hsec  omnia  quid  valerent, 
si  Deus  mentiri,  et  fallere,  et  promissis  suis 
non  stare  posset?  Certe  non  propterea  tutus 
esses.  Scutum  igitur  et  protectio  veritas 
ejus.  Ideo,  Si  consistant  adversum  me  castra , 
non  timebit  cor  meum  :  si  exsurgat  adversum 
me  praelium ,  in  hoc  ego  sperabo ,  quoniam 
protectionem  in  se  sperantibus  ille  promisit, 
qui  fallere  et  mentiri  nullo  modo  potest. 

Altera  veritas ,  quse  etiam  ad  modum 
scuti  Dei  milites  circumdat,  est  ea,  quae  sem- 
per  in  litibus  et  contentionibus  cum  menda¬ 
cio  et  falsitate  confligit.  Nunquam  enim  exo¬ 
ritur  inter  duos  contentio  ,  quin  partem 
unam  veritas  tueatur,  alteram  falsitas  de¬ 
fendat  :  sed  ille  tandem  vincit,  a  cujus  parte 
veritas  pugnat.  Nihil  enim  est  fortius  et  po¬ 
tentius  veritate;  neque  audet  unquam  falsi¬ 
tas  cum  veritate  congredi,  nisi  induta  atque 
armata  vestibus  et  nomine  veritatis.  Et  quam¬ 
quam  interdum  obscurari  videtur  veritas 


et  succumbere  :  tamen  exurgit  fortior  et  il¬ 
lustrior,  non  secus  ac  sol,  posteaquam  ali¬ 
quamdiu  nebulis  impeditus,  radios  suos  ex¬ 
plicare  non  potuit,  tandem  nebulas  omnes 
dissipat  et  consumit,  et  clarius  micat,  quam 
si  tectus  nebulis  nunquam  fuisset.  Qui  sin¬ 
gulari  certamine  dimicaverunt  et  vicerunt, 
id  palam  testari  solent,  nihil  sibi  magis  ani¬ 
mum  et  vires  addidisse,  quam  conscientiam 
veritatis ;  quod  scirent  videlicet  a  se  stare 
veritatem.  Quid?  Quod  veritas  sola  ssepe 
praesentia  sine  ulla  contentione  maximas 
lites  diremit?  Quid  ?  Quod  saepe  falsitas  mul¬ 
tum  loquens  et  garriens  a  tacente  veritate 
superata  est  ?  Proferam  unum  exemplum  de 
inultis  ex  libro  decimo  Ecclesiasticae  histo¬ 
riae.  Quo  tempore  haeresis  Ariana  Ecclesiam 
devastabat,  et  magnus  Athanasius  quasi  sig¬ 
nifer  quidam  Christianae  militiae  eidem 
haeresi  fortissime  resistebat,  multis  et  variis 
modis  conati  sunt  haeretici  eum  dc  medio 
tollere:  sed  cum  aliae  artes  non  succederent, 
tandem  falsis  criminibus,  in  publico  Episco¬ 
porum  Concilio,  eum  opprimere  se  posse 
crediderunt.  Itaque  cum  clericum  quemdam 
Athanasii  Arsenium  nomine,  qui  propter  cul¬ 
pam,  correptionem  metuens,  ab  eo  recesse¬ 
rat,  apud  se  diligenter  custodirent,  bra¬ 
chium  mortui  hominis  a  corpore  reliquo  am¬ 
putatum  circumferebant,  atque  id  Arsenii 
esse,  et  id  ab  Athanasio  abscissum  in  usum 
necromantiae,  constanter  affirmabant.  Neque 
eo  contenti,  mulierculam  quamdam  pecuniis 
conduxerunt,  quae  diceret  se  Athanasium 
hospitio  accepisse,  et  ab  eo  vim  passam,  stu¬ 
pratam  violatamque  fuisse.  Deinde  crimini¬ 
bus  ita  compositis  Synodum  Episcoporum 
in  urbe,  quae  Tyrus  dicitur,  coegerunt.  Tum 
Athanasium  in  judicium  vocaverunt.  Is  vero 
clypeo  veritatis  munitus,  intrepidus  ad  con¬ 
cilium  venit,  praesertim  cum  Dei  providen¬ 
tia,  quae  suos  nunquam  deserit;  paulo  ante 
factum  esset,  ut  Arsenius  ille,  de  cujus  bra¬ 
chio  quaestio  movebatur  clam  ad  Athana¬ 
sium  rediisset.  Igitur  ubi  ad  judicium  ven¬ 
tum  est,  objicitur  Athanasio  imprimis  cri¬ 
men  atrocissimum  necromantiae,  profertur 
brachium  in  eum  usum  ab  ipso  amputatum, 
exultat  mendacium  et  triumphat  ante  tem¬ 
pus.  Tum  vero  Athanasius  :  Est  ne  hic  ali¬ 
quis  (inquit)  qui  Arsenium  noverit,  ut  ejus 
hoc  esse' brachium  dicere  possit?  Et  cum, 
plurimi  sibi  notum  Arsenium  affirmarent  : 
eum  continuo  per  suos  accersiri  jubet,  atque 
eo  in  conspectu  omnium  collocato  :  En 

(inquit)  Arsenium.  Hsec  ejus  dextra,  haec 
sinistra  :  est  brachium  istud  abscissum  cu¬ 
jus  sit,  vos  videritis,  nisi  tria  brachia  Arse¬ 
nium  habuisse  velitis.  Ita  mendacium  pri¬ 
mum  luce  veritatis  dissipatum  evanuit.  Ve¬ 
nitur  mox  ad  alterum  de  muliere.  In  medio 
vero  patrum  impudentissima  meretricula 
virginitatem  suam  miserabili  querimonia 
satis  deploravit.  Magnus  Athanasius  qui  se 
ab  illa  ne  visum  quidem  esse  unquam  scie¬ 
bat,  annuit  Timotheo  Presbytero  suo,  ut  se 
Athanasium  esse  fingat,  et  mulierculae  re¬ 
spondeat,  Timotheus  igitur;  Verene,  inquit, 
mulier  ego  tibi  vim  intuli?  Tu,  inquit  illa, 
mihi  vim  intulisti,  tu  illo  in  loco  maculasti 
virginitatem  meam ,  testor  Deum  judices 
non  aliter  esse,  quam  indico.  Tum  vero 
ingens  pudor,  et  quasi  nox  quaedam  omni¬ 
bus  Athanasii  accusatoribus  offusa  est  :  at¬ 
que  ad  hunc  modum  sola  praesentia  tacentis 
veritatis  orationem  confutavit  eloquentissi- 
mae  falsitatis. 

Sed  quod  maxime  vim  et  potentiam  veri¬ 
tatis  mihi  demonstrare  videtur,  illud  est, 
quod  cum  ab  initio  nascentis  Ecclesiae  simul 
Haeretici  cum  Catholicis  in  libris  conscri¬ 
bendis  occupati  fuerint,  et  scribente  Irenaeo 
scripserit  etiam  Valentinus,  scribente  Atha- 
nasio  scripserit  Arius,  scribente  Basilio 
scripserit  Eunomius,  scribente  Hierony¬ 
mo  scripserit  Jovinianus,  scribente  Augu¬ 
stino  scripserit  Pelagius,  scribente  Cyrillo 
scripserit  Nestorius,  et  de  caeteris  ad  eum- 
dem  .  modum  :  tamen  Haereticorum  opera 
omnia  perierunt,  et  periisset  etiam  nomen 
et  memoria,  nisi  in  libris  Catholicorum,  qui 
usque  ad  hanc  diem  manent,  conservata 
fuissent.  Et  unde  hoc?  Nisi  quod  monumen¬ 
ta  haereticorum  domicilia  sunt  mendacio¬ 
rum,  quae  statim  evanescunt  et  pereunt  : 
libri  vero  catholicorum  sedes  sunt  veritatis, 
Et  veritas  Domini  manet  in  x  ternum.  Quae 
cum  ita  sint,  si  tibi  calumniae  ab  invidis 
aliquando  struuntur,  si  falsa  crimina  obji¬ 
ciuntur,  si  contra  te  lites  instituuntur,  si 
vere  a  tua  parte  stat  veritas,  et  habitas  in 
adjutorio  Altissimi,  esto  securus  de  victoria, 
quoniam  Scuto  circumdabit  te  veritas  ejus. 

Sed  cur  dicitur  ejus,  cum  nostra  sit  veri¬ 
tas,  de  qua  nunc  agimus?  Nimirum  quia  sic¬ 
ut  primus  auctor  et  parens  mendacii  Dia¬ 
bolus  est,  et  propterea  omne  mendacium, 
et  ex  ipso,  et  ipsius  esse  dicitur  :  sic  etiam 
quoniam  Pater  veritatis  Deus  est,  ideo  om¬ 
nis  veritas  dicitur,  veritas  ejus. 


Jam  vero  tertia  veritas,  quse  scutum  ap¬ 
pellari  optime  potest,  ea  est,  qute  in  divinis 
litteris  scripta  continetur.  Nam  et  Dominus 
ait  in  Evangelio  :  Sermo  tuus  veritas.  Et 
Salomon  in  Proverbiis  :  Omnis  sermo  Det 
ignitus  clypeus  est.  Neque  vero  mirum  nobis 
videri  debet,  si  verbum  Dei  Apostolus  Pau¬ 
lus  gladium  esse  voluit,  cum  in  epistola  ad 
Ephesios  ait  :  Et  gladium  spiritus ,  quod  est 
verbum  Dei.  Eadem  enim  scriptura,  et  ferit, 
ac  vulnerat  adversarios,  quod  est  gladii;  et 
jacula  hostium  repellit,  quod  est  clypei. 
Quocirca  in  illa  prgeclara  monomachia  Chri¬ 
sti  et  Diaboli  iste  scripturEe  gladio  pugnabat 
•ille  scripturae  clypeo  resistebat;  ac  ut  nobis 
clypeum  istum  Dominus  vehementer  com¬ 
mendaret,  omnibus  telis  Satanae  nunquam 
alium  clypeum,  quam  Scripturarum  oppo¬ 
suit.  Tentatur  primo,  ut  panem  ex  lapidibus 
faciat.  Respondet:  Scriptum  est ;  Non  insolo 
pane  vivit  homo.  Tentatur  secundo ,  ut  de 
pinnaculo  templi  se  praecipitet.  Respondet  : 
Scriptum  est  non  tentabis  Dominum  Deum 
tuum.  Tentatur  tertio,  ut  Diabolum  quasi 
mundi  Dominum  adoret.  Respondet  :  Scri¬ 
ptum  est,  Dominum  Deum  tuum  adorabis ,  et.' 
illi  scAi  servies.  Si  inter  tam  varia  mundi  pe¬ 
ricula,  inter  hastas  et  gladios  tutus  incedere 
cupis,  in  omnibus  actionibus,  et  negotiis 
tuis,  tam  in  rebus  prosperis,  quam  in  adver¬ 
sis,  sume  clypeum  veritatis,  consule  litteras 
Dei,  non  audias  voces  hominum  mendacium 
et  adulatorum,  qui  dicunt  malum  bonum , 
et  bonum  malum  :  amarum  dulce,  et  dulce 
amarum  :  qui  magnifaciunt  res  parvas,  et 
res  magnas  contemnunt  :  qui  si  fornicaris, 
dicunt,  nihil  est  :  si  doles  capite  vel  stoma¬ 
cho,  id  vere  magnum  malum  esse  censent  : 
et  si  perdis  animam  nihil  curant,  si  perderes 
digitum  unum,  omnes  medicos  urbis  convo¬ 
carent.  Hinc  enim  omnes  nostri  errores  na¬ 
scuntur,  quod  non  justo  pondere  res  aesti¬ 
mamus,  et  carissime  illa  emimus,  quse  nihil 
valent,  et  ea  quse  vere  magna  ac  pretiosa 
sunt,  vilissimo,  ac  pene  nullo  pretio  emere 
volumus.  Sume  igitur  clypeum  veritatis, 
consule  librum  Dei ,  qui  omni  mendacio 
atque  adulatione  vacat.  Quid  Scriptura,  quid 
veritas  dicit?  Nullum  esse  malum  valde  me¬ 
tuendum,  nisi  peccatum  et  gehennam  :  nul¬ 
lum  esse  bonum  nimis  appetendum,  nisi 
Deum  et  virtutes;  eum  vere  divitem,  et 
nobilem  ,  et  pulchrum  et  sapientem  esse, 
qui  patientia,  humilitate,  charitate,  casti¬ 
tate  Cceterisque  virtutibus  prseditus  est  : 

eum  vere  pauperem,  et  vilem,  et  deformem 
et  amentem  esse,  qui  fornicarius,  qui  ebrio¬ 
sus,  qui  avarus,  qui  superbus,  qui  vitiis  cae- 
teris  tamquam  lepra  et  scabie  coopertus  est. 
Neque  sunt  haec  paradoxa  Tulliana,  sed 
Christiana,  quae  in  libro  Dei,  in  Scriptura 
veritatis  apertissima  et  indissolubili  argu¬ 
mentatione  ita  probantur.  Christus  (inquit 
liber  Veritatis)  cum  Deus  esset,  et  in  pote¬ 
state  sua  positum  haberet,  ut  in  terris  an¬ 
nos  triginta  tres  habitaturus,  eum  vitae  sta- 
stum  quem  vellet  eligeret,  vilissimum  et 
abjectissimum  elegit  pro  domo  stabulum, 
pro  lecto  praesepe,  pro  tapetibus  foenum  : 
et  ea  non  propria  sed  mendicata.  Deinde 
matrem  pauperrimam,  cibum  tenuissimum, 
vestes  rusticanas.  Denique  nihil  pomparum, 
nihil  commodorum,  nihil  deliciarum  hujus 
mundi  quaesivit,  et  contra  nihil  laborum, 
nihil  afflictionum,  nihil  miseriarum,  nihil 
malorum  recusavit,  praeter  peccatum,  quod 
unum  malum  a  se,  et  a  suis  omnibus,  quam 
longissime  abesse  voluit.  Neque  dicere  po¬ 
tes,  eum  non  potuisse,  vel  nescivisse  statum 
meliorem  eligere.  Nam  si  Deus  erat,  ut  re¬ 
vera  erat,  certe  potentissimus,  sapientissi- 
musque  erat.  Et  quid  aliud  magis  in  eo 
praedicat  Isaias,  quam  quod  Emmanuel  vo¬ 
candus  esset,  et  sciret  Reprobare  malum  et 
eligere  bonum ?  Quid  igitur?  An  non  aperte 
atque  evidenter  efficitur,  quod  dicebamus, 
nullum  esse  malum  valde  metuendum,  prae¬ 
ter  peccatum  et  gehennam,  quae  stipendium 
peccati  est ;  et  nullum  bonum  nimis  appe¬ 
tendum,  praeter  Deum  et  virtutes.  Quid?  Si 
vere  magna  bona  essent,  quae  mundus  ma¬ 
gna  esse  praedicat,  cur  ea  Dominus  sapien- 
tissimus  repudiasset,  et  matrem  suam,  alios- 
que  sibi  conjunctos  et  caros  egentissimos 
eorum  esse  voluisset  ?  Et  si  vere  magna  es¬ 
sent  mala,  quae  mundus  magna  esse  docet, 
cur  Dominus  sapientissimus  eis  tantopere, 
et  se  et  suos  ornasset?  Quae  cum  ita  sint,  si 
(ut  modo  dicebamus)  mundi  pericula  secu¬ 
rus  pertransire  cupis,  sume  clypeum  verita¬ 
tis,  justo  pondere  omnia  trutina,  tantique 
aestima  quanti  valent.  Aspice  sempiterna  ut 
sempiterna,  temporalia  ut  temporalia,  per¬ 
manentia  ut  permanentia,  fugacia  ut  fuga¬ 
cia;  ita  non  decipieris,  nec  metues  inopiam, 
nec  affectabis  hcnores,  nec  invidebis  diviti¬ 
bus,  nec  ulla  te  adversitas  franget,  nec  pro¬ 
speritas  extollet,  et  in  omnibus  Scuto  cir¬ 
cumdabit  te  veritas  ejus. 

Sed  omittere  non  possum  pulcherrimam 


illam  expositionem  eorum,  qui  veritatem, 
quae  tamquam  scutum  nos  protegit.  Chri¬ 
stum  ipsum  esse  volunt.  Is  enim  de  se  quo¬ 
dam  loco  ait :  Ego  sum  via ,  veritas ,  et  vita. 
Et  sane,  auditores,  nihil  verius,  quam  Chri¬ 
stum  clypeum  nostrum  aliquando  fuisse. 
Nullum  ei  bellum  cum  Deo  Patre  unquam 
fuit,  et  tamen  clamat  in  Psalmo;  Sagittae 
tuae  infixae  sunt  mihi ,  et  totum  corpus  ple¬ 
num  tumoribus  et  foraminibus  habet.  Cur 
ita?  Unde  hoc  in  eo,  Qui  peccatum  non  fecit , 
nec  parentem  suum  Deum  unquam  offendit  ? 
Dicam,  auditores.  Vidit  Filius  Dei  parentem 
suum  in  nos  armatum,  vidit  arcum  et  sagi- 
tias  jam  paratas,  vidit  gladium  exacutum 
ac  districtum  :  vidit  ab  altera  parte  nos  om¬ 
nes  inermes,  et  qui  neque  viribus,  neque 
prudentia  tela  irae  divinae  declinare  posse¬ 
mus.  Quid  igitur?  Misericordia  motus,  inter 
nos  et  Deum  se  medium  constituit,  et  tam¬ 
quam  si  clypeus  noster  fuisset,  omnes  pla¬ 
gas,  omnes  ictus,  omnia  vulnera,  omnia 
tela,  quae  in  nos  a  Deo  dirigebantur,  in  cor¬ 
pore  suo  ipse  excepit.  Propter  scelus  populi 
mei  percussi  eum,  ait  Pater.  Hoc  est :  Ipse 
quidem  nihil  meruerat,  sed  quoniam  cly- 
pleus  esse  voluit  hominum  peccatorum, 
ideo  percussi  eum,  Ipse  autem ,  inquit  Isaias, 
vulneratus  est  propter  iniquitates  nostras ,  et 
attritus  est  propter  scelera  nostra.  Vere  lan¬ 
guores  nostros  ipse  tulit ,  et  dolores  nostros 
ipse  portavit.  Et  quam  mature  id  ccepit?  In 
ipso  die  natalis  sui  frigus  et  nuditatem  pati¬ 
tur,  in  die  octavo  circumciditur,  post  pau¬ 
lulum  fugere  compellitur  in  iEgyptum  , 
deinde  nunquam  persecutiones,  nunquam 
insidiae,  nunquam  labores,  nunquam  dolo¬ 
res  defuerunt.  Et  quamvis  Daemon  nostrae 
saluti  invideret,  et  per  ora  Judaeorum  cla¬ 
maret  :  Descende  de  cruce ,  non  tamen  id  fe¬ 
cit,  non  recessit,  mansit,  perseveravit,  do¬ 
nec  iram  Patris  mitigatam  et  pharetram 
sagittis  evacuatam  vidit.  Audierat  enim 
illum  dicentem  :  Et  sagittas  meas  complebo 
in  eis.  Itaque  jaculatione  finita,  cum  omnia 
tela  in  suo  corpore  intixa  videret,  tum  de¬ 
mum  ait :  Consummatum  est,  pharetra  va¬ 
cuata  est. 

Intelligis  frater,  quantum  te  Christus  ama¬ 
vit?  Quid  poterat  majus  tibi  praestare,  quam 
ut  se  clypeum  tuum  faceret,  ut  ipse  percu¬ 
teretur,  et  tu  post  terga  ejus  tutus  maneres? 
An  non  igitur  par  esset,  ut  tu  quoque  in 
gratiam  ejus  aliquid  faceres?  Et  quidnam 
est,  quod  a  te  Christus  requirit,  nisi  ut  dili- 


CONCIO  Y.  SUPER  PSALMUM  XC. 


703 


gas  Deum,  ut  fugias  vitia,  ut  curam  habeas 
salutis  tuae?  Ut  sic  te  geras  dum  vivis,  ut  in 
morte  quoque  eum  habere  pro  clypeo  me¬ 
rearis?  Perpendite  quae  dicam.  Nunquam 
magis  clypeus  iste  necessarius  erit,  quam  in 
exitu  de  hoc  saeculo.  Mox  enim  ut  animus  a 
corpore  separatur ,  aspicit  hinc  supplicia 
horribilia  damnatorum,  inde  gloriam  inex¬ 
plicabilem  sanctorum :  hic  sulphureos  glo¬ 
bos  flammarum,  inde  virentem  paradisum 
deliciarum :  hec  lamenta  et  gemitus  misero¬ 
rum,  inde  cantica  jucundissima  beatorum. 
Itaque  summo  et  infinito  quodam  desiderio 
tenetur  poenas  aeternas  evadendi,  regnum¬ 
que  coelorum  adipiscendi.  Sed  occurrunt 
sagittarii  spiritus  infernales,  et  verba  tam¬ 
quam  tela  jaculantur  et  dicunt :  Heus  tu  quo 
tendis?  non  ad  te  pertinet  sedes  illa  beato¬ 
rum.  Quo  jure,  quo  titulo  adspiras  ad  reg¬ 
num,  cui  perpetuus  carcer  praeparatus  est? 
Nescis  primum  tuum  parentem,  cum  sibi, 
tum  omni  posteritati  jus  ad  eum  locum  per¬ 
didisse  !  Non  recordaris ,  quam  multa  tu 
deinde  ad  originale  peccatum  crimina  addi¬ 
disti  !  At  si  Christi  amicus  fueris,  nihil,  tibi 
jacula  ista  nocebunt,  quoniam  Scuto  circum¬ 
dabit  te  veritas  ejus.  Poteris  enim  respon¬ 
dere  ac  dicere :  Ego  quidem  ex  me  nihil  ha¬ 
beo,  unde  regnum  coelorum  mihi  deberi 


censeam,  imo  nec  illud  inficior,  me  gehennae 
cruciatus  non  semel  meis  flagitiis  meruisse, 
tamen  propterea  jacula  vestra  non  timeo, 
quod  Christus  Dominus  meus  duplici  jure 
paradisum  obtineat :  jure  haereditatis,  quia 
Filius  est:  et  jure  victoriae,  quia  regnum 
illud  armis  sibi  comparavit :  ex  duobus  autem 
titulis  priore  ipse  contentus,  posteriorem 
donavit  mihi.  Sed  vae  illis,  qui  clypeum  non 
habebunt.  Quales  omnes  illi  erunt,  qui  fidem 
in  Christum  non  habuerunt.  Frustra  enim 
sibi  de  nomine  Christiano  tam  Haeretici, 
quam  mali  Catholici  blandiuntur  :  siquidem 
scutum  militum  Christi,  neque  extra  castra 
Ecclesiae  ab  Haereticis  deferri  potest,  neque 
in  ipsis  castris  illis  prodest,  qui  non  pugnant, 
qui  fugiunt,  qui  cadunt,  qui  vulneribus  pec¬ 
catorum  confecti  et  mortui  jacent.  Et  o  quam 
confusi,  quam  decepti,  quam  miseri  erunt, 
cum  se  solos  et  nudos,  et  prorsus  inermes 
inter  acies  crudelissimorum  Daemonum  vide¬ 
bunt.  Quare  ,  auditores  optimi ,  clypeum 
tam  necessarium,  qui  non  habet,  comparare : 
qui  habet,  conservare  diligenter  studeat,  ut 
eo  protecti  atque  muniti,  castra  daemonum 
securi  pertransire,  et  ad  regnum  illud  feli¬ 
cissimum  pervenire  valeamus,  ubi  Dux  noster 
vivit  et  regnat  in  saecula  saeculorum.  Amen. 


CONCIO  VI. 

SUPER  PSALMUM  XC. 

DE  YERTU  QUINTO  ET  SEXTO 


Non  timebis  a  timore  nocturno.  A  sagitta  volante  in  die,  a  negotio  perambulante  in  tenebris, 

ab  incursu,  et  daemonio  meridiano. 


SYNOPSIS 

Sumpto  exordio  a  difficultate  sacram  Scriptu¬ 
ram  intelligendi ,  ad  sequentia  oratio  procedit, 
tibi  praemissae  interpretationi  litterali  mystica 
subsequitur  :  atque  quid  secundum  litteram 
sit  timor  nocturnus ,  quid  sai/itla  volans  in 
die ,  quid  negotium  perambulans  in  tenebris  : 
quid  incursus ,  et  daemonium  meridianum , 
breviter  perstringitur.  Secundum  sensum 
mysticum  quatuor  assignantur  tentationum 
genera ,  unum  est  tentatio  occulta ,  sed  levis 
quae  est  timor  nocturnus  :  alterum  est  tentatio 
occulta ,  sed  gravis ,  quae  est  negotium  peram¬ 
bulans  in  tenebris  :  tertium  est  tentatio  aperta 
sed  levis ,  quce  est  sagitta  volans  indieiquar- 
ium  denique  genus  est  daemonium  meridia¬ 
num ,  quce  singula  suis  exemplis  accurate  illu¬ 
strantur ■,  et  tandem  contra  graves  tentationes 
et  proesertim  libidinis ,  copiosa  et  efficacia 
praescribuntur  remedia. 

Posterior  pars  tertiam  continet  explicationem , 
quatuor  scilicet  tentationum  militi  Christiano 
obvenire  solitarum.  Prima  est  timor  difficul¬ 
tatis  in  via  virtutum ,  ct  haec  est  timor  no¬ 
cturnus  ubi  copiose  probatur ,  quam  fucilis  sit 
via  virtutum,  ut  pote  quam  amor  maxime  faci- 
Utet ,  et  quam  aequum  sit  aliquem  laborem 
.  (st  tamen  aliquis  sit )  in  via  Domini  suscipere, 
a  contrario ,  via  scilicet  peccatorum  laborio¬ 
sissima  docetur,  atque  D.  Augustinas,  ut  qui 
utramque  viam  ambulaverit,  in  testimonium 


adducitur.  Altera  tentatio  militis  Christiani , 
est  vana  gloria,  quce  est  sagitta  volans  in  die. 
Tertia  tentatio  est  corruptio  sensuum,  quce 
est  negotium  perambulans  in  tenebris.  Quarta 
denique  tentatio  est  palliata  alicujus  boni  et 
veritatis  ostensio,  quoe  est  incursus  Daemonii 
meridiani',  quce  singula  coloribus  suis  et  do¬ 
ctrina  exornata  exaggerantur. 

Recte  ac  sapienter  ii  fecisse,  multumque 
omnino  vidisse  mihi  videntur,  auditores  opti - 
mi,  qui  sententiam  illam  Dei,  qua  primi  no¬ 
stri  parentis  contumacia  punita  fuit,  cum  ei 
doctum  esse  legimus:  In  sudore  vultus  tui 
vesceris  pane  luo ,  non  solum  ad  panem  cor¬ 
poris,  sed  etiam  cordis  :  nec  minus  ad  animi 
curas,  quam  ad  corporis  labores  referen¬ 
dum  esse  censu  erunt.  Nam  uti  terra,  nisi 
magno  agricolarum  studio  prius  colatur  et 
exerceatur,  fructum  non  profert,  et  ssepe 
diligenter  culta  spinas  ac  tribulos  pro 
frugibus  et  fructibus  gignit  :  Sic  ager 
Scripturarum,  nisi  meditatione  assidua  quo¬ 
dammodo  subigatur,  et  piis  devotisque  la- 
crymis  irrigetur ,  fructum  intelligentiae 
non  parit.  Nec  raro  spinas  effundit  mo¬ 
lestissimarum  quaestionum,  quibus  mirum 
in  modum  studiosorum  animi  cruciantur. 
Quare  perspicue  mentiuntur  haeretici,  cum 
sanctas  litteras  apertissimas  esse,  et  ex¬ 
plicatione  non  indigere  contendunt.  Nec 
mirum,  si  ex  campo  Scripturarum  non  tri¬ 
ticum  ipsi,  sed  lolium  colligunt  :  nam  In 
sudore  vultus  tui  vesceris  pane  tuo.  Et  illum 

regius  Propheta  beatum  esse  prredicat,  qui 
scrutatur  testimonia  Dei,  et  in  lege  ejus  me¬ 
ditatur  die  ac  nocte.  Neque  alia  de  causa 
Liberator  noster,  pastores  et  doctores  in  Ec¬ 
clesia  esse  voluit  (ut  ait  Apostolus)  quam  ut 
essent,  qui  campum  istum  Scripturarum  di¬ 
ligenter  excolerent,  atque  inde  alimoniam 
spiritualem  toti  familia)  dispensarent.  Unus 
ex  difficilibus  atque  obscuris  locis  propter 
quos  non  sine  causa  dictum  esse  arbitramur, 
ln  sudore  vultus  tui  pane  tuo  vesceris ,  is  est, 
quem  hodierna  oratione  Domino  adjuvante 
tractaturi  sumus.  Nam  si  meministis  Psalmi 
nonagesimi  explicationem  ad  eum  produxi¬ 
mus  versum,  ubi  legitur  :  Non  timebis  a  ti¬ 
more  nocturno.  Quem  locum  S.  Augustinus 
et  caeteri  Psalmorum  tractatores  cum  primis 
difficilem  atque  implicatum  esse  confirmant. 
Quamobrem,  ut  dilucide,  quantum  fieri  po¬ 
terit,  obscuram  sententiam  exponamus,  ni¬ 
temur  primum  litteralem  sensum  ex  his  pro¬ 
pheticis  verbis  eruere.  Deinde  ad  intelligen- 
tiam  spiritualem  jacto  litterae  fundamento 
liberius  veniemus. 

Igitur  sanctus  Propheta  cum  superioribus 
versibus  divinam  protectionem  in  Dei  auxilio 
confidentibus  promisisset,  et  praesidia  atque 
arma  ostendisset,  quibus  Deus  in  se  spe¬ 
rantes  instruere  et  communire  solet,  nunc 
hostes  et  jacula  demonstrat,  a  quibus  defen¬ 
dendi  ac  protegendi  sumus.  Atque  in  summa 
docet, nunquam  noctu,  neque  interdiu,  neque 
clam,  neque  palam  eum  laedi  posse,  qui  scuto 
veritatis  aliisque  divinis  armis  communitus 
fuerit.  Nam  ad  quatuor  ista  capita  mala 
omnia  atque  incommoda  revocantur.  Quid 
enim  detrimenti  capere  potest,  ad  quem 
neque  mala  nocturna,  neque  diurna,  neque 
occulta,  neque  manifesta  aditum  unquam  ha¬ 
bent? 

Primum  igitur,  qui  habitant  in  adjutorio 
Altissimi,  et  scuto  veritatis  proteguntur,  tu¬ 
ti  liberique  sunt  A  timore  nocturno  :  hoc  est, 
ab  ea  molestia,  ab  iis  damnis,  ab  illis  gra¬ 
vissimis  incommodis,  quae  interdum  solus 
timor  ac  terror  nocturnus  secum  afferre  so¬ 
let.  Multi  enim  sunt  qui  a  solo  timore  laedun¬ 
tur.  Nam  id  efficit  horror  tenebrarum,  ut 
homines  timent,  etiam  ubi  non  est  timor.  Si 
quis  forte  in  media  aliqua  silva,  vel  in  tem¬ 
plo  aut  coemeterio  solus  noctem  transigere 
debeat,  an  non  vehementer  timebit,  quam¬ 
vis  periculum  nullum  immineat?  Si  truncum 
aut  lapidem  videat,  lupum  aut  ursum  puta¬ 
bit  :  si  arborum  folia  a  vento  agitata  sonitum 
Tom.  IX. 


dederint,  latrones  continuo  somniabit.  Ne¬ 
que  solus  iste  timor  hominem  affligit,  sed 
etiam  in  graviscima  qureque  mala  interdum 
compellit.  Temporibus  Gedeonis  quid  innu¬ 
merabiles  illas  copias  Madianitarum  tam  fa¬ 
cile  dissipavit?  Timor  nocturnus.  Neque 
enim  Gedeon  vi  telorum  aut  gladiorum,  sed 
noctis  horrore,  lagenarum  complosior^e,  tu¬ 
barum  sonitu,  terrendo  non  feriendo,  voci¬ 
ferando  non  dimicando,  clamoribus  non 
viribus  Madianitas  vicit.  Itaque  Madianitis 
ingentem  illam  cladem  timor  nocturnus 
solus  attulit  quam  profecto  nequaquam  ac¬ 
cepissent,  si  ex  iis  fuissent,  qui  habitant  in 
adjutorio  Altissimi.  Cur  enim  sancti  Ana¬ 
choretae  (ut  de  aliis  interim  taceam)  securi 
in  vastis  desertisque  locis  soli  degebant, 
quamvis  daemones  formidolosis  umbris  et 
spectris  ad  terrendum  aptissimis  nusquam  eis 
non  occurrerent,  nisi  quia  in  Deo  plurimum 
confidebant?  Cur  Beatus  Franciscus  templa 
solitaria  et  deserta  quaerebat,  et  in  eis  solus 
absque  ullo  timore  totis  noctibus  orando  vi¬ 
gilabat,  nisi  quia  fiduciae  clypeum  nunquam 
deponebat?  Quid  enim  timeat,  qui  patrono 
omnipotenti,  et  ubique  praesenti  se  totum 
commisit?  Ergo  qui  habitat  in  adjutorio  Al¬ 
tissimi,  non  timebit  a  timore  nocturno. 

Neque  vero  solum  metum  noctis  inanem 
sancta  ista  fiducia  excludit,  sed  etiam  a  ja¬ 
culis  quae  de  die  volitant,  a  veris  periculis, 
a  veris  damnis,  veris  incommodis,  quae  non 
in  tenebris  cogitamus  vel  suspicamur,  sed 
clara  luce  ipsis  oculis  cernimus  et  sentimus, 
defendet.  Id  enim  significat,  quod  statim 
sequitur:  A  sagitta  volante  in  die.  Ubi  ele- 
gantissima  translatione  sagittis  volatum  attri¬ 
buit,  quod  alatae  et  velocissimae  sint.  Itaque 
neque  noctu  inanis  timor,  nec  interdiu  vera 
arma  laedere  illum  possunt,  qui  vere  in  Deo 
confidit. 

Porro  quod  sequitur :  A  negotio  perambu¬ 
lante  in  tenebris ,  ab  incursu  et  Daemonio  meri¬ 
diano >,  ad  occulta  et  manifesta  mala  referen¬ 
dum  est.  Quaedam  enim  sunt  mala  occulta, 
ut  proditiones,  insidiae,  stratagemata  milita¬ 
ria,  doli,  fraudes,  quibus  ubique  plenus  est 
mundus  :  atque  haec  quidem  negotia  dicun¬ 
tur  in  tenebris  ambulantia.  Non  quod- solum 
in  noctibus  fiant,  cum  et  noctu  et  interdiu 
fieri  soleant,  sed  quoniam  secreto  atque 
occulto  in  angulis  et  latebris  pertractan¬ 
tur.  Quocirca  non  dixit  Propheta  a  ne¬ 
gotio  peiambulante  in  nocte,  sed  in  tene- 
bris.JSaepe  enim  claras  noctes  propter  lunae 

splendorem  videmus,  claras  tenebras  nun¬ 
quam  videmus.  Alia  vere  mala  sunt  mani¬ 
festa,  ut  cum  hostis  non  a  tergo  sed  a  fronte  : 
non  in  latebris  vel  angustiis,  sed  in  medio 
campo  te  palam  adoritur:  nec  dolo  sed  vi 
spoliat,  vel  sauciat,  vel  occidit.  Atque  ejusmo¬ 
di  calamitas  apte  incursus,  et  Daemonium 
meridianum  appellatur.  Incursus  quidem, 
quoniam  hostis  posterior  non  expectat,  ut  ad 
se  inimicus  veniat,  sed  ipse  prior  incurrit,  et 
magno  impetu  in  adversarium  ruit.  Daemo¬ 
nium  vere  meridianum  propterea  dicitur, 
quod  adversarius  sit  valens  et  audax,  nullum¬ 
que  timeat,  et  in  media  luce  apertissime  gras- 
setur.  Atque  hrec  de  primo  et  litterali  sensu 
dicta  sint.  Venio  nunc  ad  sensum  alium  altio- 
rem  nobisque  omnibus  utiliorem. 

Quatuor  sunt  genera  tentationum,  quibus 
dum  bic  vivimus,  pene  semper  exercemur. 
Siquidem  aliae  sunt  occultae,  aliae  manifestae  : 
et  rursum  tam  istae,  quam  illae,  partim  re¬ 
pentinae  et  leves,  partim  graves  et  importu¬ 
nae.  Tentatio  occulta,  sed  levis,  ipsa  est  ti¬ 
mor  nocturnus;  occulta  sed  gravis,  negotium 
ambulans  in  tenebris :  aperta  et  levis  sagit¬ 
ta  volans  in  die  :  aperta  et  gravis,  Daemo¬ 
nium  meridianum.  Sed  luce  exemplorum, 
illustranda  sunt  haec,  quae  breviter  proposita, 
nec  tam  explicata,  quam  enumerata  sunt. 
Tentatio  igitur  occulta,  sed  levis  illa  est,  qme 
specie  alicujus  boni  hominem  fallit ;  sed  ita 
tamen,  ut  mox  ad  primam  lucem  veritatis 
evanescat.  Cogitat  aliquis  perceptionem  cor¬ 
poris  Domini  non  semper  differre  usque  ad 
Pascha,  sed  mensibus  singulis,  vel  decimo 
quinto  quoque  die,  aut  etiam  octavo  coe¬ 
lestem  illam  mensam  frequentare :  sed  pro¬ 
tinus  bmtator  accedit  personatus  pietate :  et 
melius,  inquit,  erit  more  consueto  solum  in 
Paschate  di\ina  Sacramenta  percipere.  Sic 
enim  et  avidius  atque  ardentius  sumes,  et 
plus  temporis  ad  animum  praeparandum  ha¬ 
bebis.  Occulta  tentatio  est,  et  timor  no¬ 
cturnus,  qui  enim  propterea  timet,  plane  ti¬ 
met,  ubi  non  est  timor.  Sume  igitur  clype- 
um  veritatis :  dic  tentatori :  Non  est  ita  ut  lo¬ 
queris.  Nam  cibus  ille  divinus  non  fastidium, 
sed  desiderium  gignit :  similisque  est  sali,  et 
sitim  atque  esuriem  secum  affert:  quo  magis 
comeditur,  eo  magis  desideratur.  Qui  edunt 
me,  ait  Sapientia,  adhuc  esurient ,  et  qui  bi¬ 
bunt  me,  adhuc  sitient.  Quod  vero  ad  praepa¬ 
rationem  attinet,  si  tantam  habere  nitor, 
quantam  Sacramenti  ipsius  majestas  postu¬ 
laret  frustra  laboro,  nam  in  Paschate  qui¬ 


dem,  nec  illam  habebo  :  si  vero  quantam  ab 
infirmitate  mea  Deus  requirit,  paucae  horae 
sufficiunt.  Deinde  usus  an  non  aperte  docet, 
nullos  magis  imperatos  ad  sacramentum  ac¬ 
cedere,  quam, eos,  qui  totum  annum  ad  se 
praeparandos  habere  volunt  ?  Nec  enim  an¬ 
num  totum  in  peccatis  purgandis,  sed  in  per¬ 
petrandis,  cumulandis,  augendis  consumunt: 
et  cum  toti  sordibus  usque  ad  verticem  pleni 
fuerint,  tum  in  sabbato  sancto,  vel  in  ipso 
die  Paschalis  horrulam  unam  sufficere  vo¬ 
lunt,  tam  ad  sordes  confessione  expiendas, 
quam  ad  tremenda  mysteria  capienda.  Simi¬ 
lis  tentatio  est,  cum  diabolus  in  corde  tuo 
dicit,  quid  opus  est  tanto  labore  confessionem 
peccatorum  facere?  nam  paulo  post  peccabis 
iterum,  et  quid  tunc  proderit  prior  confessio? 
Nonne  igitursatius  esset  jucunde  vivere  dum 
licet,  et  postea  aetate  ingravescente,  cum 
de  mundo  recedendum  erit,  omnia  simul 
peccata  una  confessione  delere?  Sed  cito 
responde  :  Quid  si  repente  improvisa  atque 
inopinata  mors  adveniat,  et  prius  animam 
de  corpore  meo  eliciat,  quam  ego  de  perni¬ 
tentia  cogitare  coeperim,  an  non  certo  certius 
me  gehenna  suscipiet  perpetuo  cruciandum? 
Deinde  si  confiteri  non  debeo,  quoniam  ite¬ 
rum  fortasse  peccabo,  majori  certe  ratione 
comedere  non  debeo,  nam  iterum  esuriam ; 
bibere  non  debeo,  nam  iterum  sitiam ;  ungues 
praecidere  non  debeo,  nam  iterum  crescent; 
capillum  tondere  non  debeo,  nam  iterum 
exorietur :  manus  et  vestes  lavare  non  debeo, 
nam  iterum  sordescent.  Quod  si  filii  hujus 
saeculi  istis  ratiunculis  nihil  moventur,  nec 
propterea  cibum  et  potum,  et  balnea  et  reli¬ 
quam  corporis  curam  omittunt :  quanto  ma¬ 
gis  filii  lucis  timere  non  debent  at  imore  no¬ 
cturno,  nec  specie  boni  atentationibus  decipi. 

Porro  tentatio  occulta,  sed  gravis  et  peri¬ 
culosa,  esset,  si  homini  pauperi  et  multos 
liberos  habenti  forte  occasio  sese  offerret, 
marsupium  nummis  aureis  plenum,  diviti 
alicui  clanculum  ac  tuto  eripiendi,  et  simul 
intus  in  animo  ejusila  Diabolus  loqueretur  : 
Quis  novit,  an  Deus  miseratus  inopiam  tuam, 
et  divitem  istum  castigare  volens,  hanc  tibi 
tam  praeclaram  occasionem  obtulerit?  Certe 
tibi  saepe  erepta  sunt  bona.  Quid  igitur  pec¬ 
cabis,  si  auro  isto  tua  damna  redemeris? 
praesertim  cum  Deus  omnio  communia  esse 
initio  voluerit,  et  tamen  dives  iste  supervaca¬ 
neis  abundet,  tu  necessariis  indigeas.  Magna 
sane  tentatio,  ct  vere  negotium  ambulans 
in  tenebris,  quo  Tartareus  negotiator  infi- 

nitas  animas  quotidie  capit.  Sed  et  soli 
tamen  nocebit,  qui  non  habitat  in  adjuto¬ 
rio  Altissimi,  et  veritatis  clypeum  abjece¬ 
rit.  Nam  qui  serio  cogitat,  quod  Fures  et 
rapaces  regnum  Dei  non  possidebunt ,  quod 
Facile  est  in  oculis  Dei  subito  hone  <are  pau¬ 
perem,  quod  Nullus ,  speravit  in  Domino , 
et  confusus  est ,  quod  Pater  noster  ccelestis 
scit,  quia  his  omnibus  indigemus,  et  qui  to¬ 
tam  haeredi  tatem  nobis  daturus  est,  etiam 
ista  minima  non  negaret,  si  ad  animae  salu¬ 
tem  expedire  cognosceret,  is  facile  tenta- 
tionem  vincit,  et  non  de  furto,  sed  de  patien¬ 
tia  cogitat. 

Jam  vero  tentatio  levis  et  aperta  illa  est, 
quae  modum  et  apertum  malum  suadet,  sed 
tanta  celeritate,  ut  prius  homo  se  vulneratum 
videat,  quam  advertere  possit,  unde  ad  se 
malum  illud  penetraverit.  Quocirca  istius- 
modi  tentatio  sagittae  volanti  per  diem  aptis¬ 
sime  comparatur.  Sagittae  siquidem  quamvis 
non  tegantur:  sicut  hami  et  laquei,  neque 
tempore  nocturno  sed  diurno  jactentur,  ta¬ 
men  celeritate  nocent.  Prius  enim  vulnus  sa¬ 
gittae  sentitur,  quam  sagitta  ipsa  conspici 
possit.  Talia  sunt,  cum  forte  tibi  per  plateas 
ingredienti  occurrit  aliquis  te  ditior  vel 
doctior,  et  subito  pungeris  sagitta  inviden¬ 
tiae  :  occurrit  inimicus,  et  mox  vindictae  atque 
odii  stimulis  incitaris :  occurrit  speciosa  ali  qua 
mulier,  et  statim  amoris  jaculo  vulneraris. 

Sed  eadem  haec  tentatio  gravis  et  molesta 
efficietur,  et  Daemonium  meridianum  appel¬ 
lari  poterit,  si  quis  ad  nudum  atque  apertum 
malum  tanta  vi  tantoque  impetu  impellatur, 
ut  nisi  singulari  Dei  praesidio,  maximoque  suo 
labore  non  resistat :  quales  tentationes  maxi¬ 
mis  bellatoribus  suis  Deus  non  raro  permisit, 
ut  inde  videlicet  gloriosius  triumpharent. 
Talis  erat  illa  atrocissimee  persecutionis  ten¬ 
tatio,  qua  crudelissimi  Ecclesiae  persecuto¬ 
res,  cum  viderent  votum  esse  Christianis  pro 
Christo  mori,  non  eos  sinebant  statim  occidi, 
sed  cruciatibus  variis  tam  diu  torqueri  san¬ 
ctos  Martyres  jubebant,  donec  vel  Christum 
negarent,  vel  horrendo  spectaculo  in  suppli¬ 
ciis  vitam  finirent.  Ita  Confessor  Theodorus, 
Rufhno  auctore,  temporibus  Juliani  Aposta¬ 
tae  ab  hora  prima  usque  ad  deehnam,  tanta 
crudelitate  totque  mutatis  carnificibus  tortus 
est,  ut  simile  factum  nulla  aetas  meminerit. 
Ita  illustrissimus  Martyr  Cassianus,  ut  Pru¬ 
dentius  tradit,  a  puerulis,  quos  docuerat, 
jussu  tyrannorum  pro  Christi  fide  stylis  cul¬ 
trisque  penuariis  minutissimis  vulneribus, 


longissima  acerbissimaque  morte  interem¬ 
ptus  est.  Ita  celeberrimus  ille  Marcus  Are¬ 
thusius,  ut  Gregorius  Theologus  oratione 
prima  in  Julianum  scribit,  post  innumera, 
immanissima,  crudeli ssimaque  superata  sup¬ 
plicia,  tandem  meile  perunctus  in  ardentissi- 
mo  sole  apum  et  vesparum  morsibus  interiit. 

Quid  remedii,  auditores  optimi,  adversus 
tam  acrem  tribulationem,  in  quam  nos  etiam 
hoc  tempore  facile  incidere  possemus?  Fidu¬ 
cia  in  Deum,  et  clypeus  veritatis.  Nam,  ut  san¬ 
ctus  Augustinus  in  hunc  ipsum  locum  anno¬ 
tavit,  illi  dumtaxat  in  persecutionibus  a  Dae¬ 
monio  meridiano  vincebantur,  qui  de  se  prae¬ 
sumebant,  qui  in  suis  viribus  confidebant,  qu 
in  Altissimi  adjutorio  non  habitabant.  Itaqu  e 
primum  spes  tota  ac  fiducia  collocetur  ini 
Deum,  qui  etiam  per  infirmos  et  debiles, 
non  solum  fortiter  piignare,  sed  etiam  vin¬ 
cere  et  triumphare  saepenumero  solet.  Dein¬ 
de  clypeo  veritatis  miles  Christi  diligen¬ 
ter  instruatur,  cogitet  saepe  ac  serio,  beatos 
esse  mortuos,  Qui  in  Domino  moriuntur.  For¬ 
tunatam  mortem,  quae  naturae  debita,  pro 
Deo  potissimum  redditur;  et  non  esse  condig¬ 
nas  passiones  hujus  temporis  ad  futuram 
gloriam,  quae  nos  manet  in  coelo,  nec  ad 
futuras  poenas,  quae  manent  impios  in  ge¬ 
henna.  Has  enim  cogitationes  (ut  verbis  utar 
D.  Cypriani  in  exhortatione  ad  Martyrium  in 
fine)  quae  persecutio  potest  vincere  ?  quae 
possunt  tormenta  superare?  Durat  fortis  et 
stabilis  religiosis  meditationibus  fundata 
mens  :  adversus  omnes  diaboli  terrores  et 
minas  mundi,  animus  immobilis  perstat, 
quem  futuroVum  fides  certa  et  solida  corro¬ 
borat.  Clauduntur  oculi  in  persecutionibus 
terrae,  sed  patet  coelum.  Minatur  Antichri- 
stus,  sed  Dominus  Christus  tuetur.  Mors  in¬ 
fertur,  sed  immortalitas  sequitur.  Occiso 
mundus  eripitur,  sed  restituto  paradisus 
exhibetur.  Yita  temporalis  extinguitur,  sed 
aeterna  reparatur.  Quanta  est  dignitas  et 
securitas  exire  hinc  laetum,  exire  inter  pres¬ 
suras  et  angustias  gloriosum !  claudere  in 
momento  oculos,  quibus  homines  videban¬ 
tur  et  mundus,  et  aperire  eosdem  statim  ut 
Deus  videatur  et  Christus?  Tam  velociter 
migrandi  quanta  felicitas,  ut  terris  repente 
subtraharis,  et  in  regnis  coelestibus  repona¬ 
ris?  Haec  oportet  mente  contemplari  et 
cogitatione  haec  die  ac  nocte  meditari,  si 
talem  persecutionis  dies  Christi  militem  in¬ 
venerit.  Vinci  non  potest  virtus  ad  praemium 
prompta  ;  vel  si  accersitio  ante  praevenerit 

sine  praemio  non  erit  fides,  quae  ad  marty¬ 
rium  praeparata  :  sine  damno  temporis  mer¬ 
ces  Deo  judice  redditur  :  in  persecutione 
militia,  in  pace  conscientia  coronatur. 

Sed  enim,  auditores,  Daemonium  istud 
meridianum,  si  passionis  igne  Christianum 
militem  expugnare  non  potest,  non  quiescit 
propterea,  sed  ardore  libidinis  eum  aggre¬ 
ditur.  Talis  illatentatio  carnis  fuit,  quae  B. 
Benedictum  aliquando  coegit  nudum  se  in 
acutissimis  spinis  longo  tempore  volutare. 
Talis  illa  flamma  libidinis,  in  pectore  sancti 
Francisci  diaboli  arte  succensa,  quam  vir 
sanctus  ut  restingueret,  nudum  se  tempore 
frigidissimo  in  ahissimis  nivibus  immerge¬ 
bat.  Talis  denique,  ut  ceetera  praetermittam, 
illa  tempestas  cogitationum,  quam  S  Hiero¬ 
nymus  ad  Eustochium  scribens,  in  eremo  se 
pertulisse,  his  verbis  testatur  :  «  Pallebant, 
inquit,  ora  jejuniis,  et  mens  desideriis  aestua¬ 
bat  in  frigido  corpore,  et  ante  hominem 
suum  jam  carne  praemortua,  sola  libidinum 
incendia  bulliebant.  Itaque  omni  auxilio  de¬ 
stitutus  ad  Jesu  jacebam  pedes,  irrigabam 
lacrymis,  crine  tergebam,  et  repugnantem 
carnem  hebdomadarum  inedia  subjugabam  : 
memini  me  clamantem  diem  crebro  junxisse 
cum  nocte,  nec  prius  a  pectoris  cessasse 
verberibus,  quam  rediret  Domino  imperante 
tranquillitas.  »  Haec  si  facerent  nostri  s;cculi 
homines,  non  tam  facile  dicerent,  castos  se 
esse  non  posse.  Quid  enim  mirum,  si  casti 
esse  non  possunt,  qui  jejunium  et  orationem, 
arma  castitatis,  oderunt  ?  Qui  non  solum  oc¬ 
casiones  et  pericula  non  fugiunt,  sed  etiam 
ea  diligenter  quaerunt  ?  Qui  oculos  defigunt 
in  omnes  feminas  quas  vident  ?  qui  nihil 
magis  cupiunt,  quam  conviviis  et  potationi¬ 
bus  interesse?  qui  magnam  artem  esse  du¬ 
cunt  scire  agere  cum  mulierculis  ?  Qui  hoc 
sacro  tempore,  quod  pudor  est  dicere,  ad 
Calvariae  montem,  ad  memoriam  nostfse  re¬ 
demptionis,  profecturi  non  sunt,  nisi  ut  mu¬ 
lierculas  comitentur  ?  Atque  ego  tamen  serio 
illos  admoneo,  nunquam  eos  castos  futuros, 
etiamsi  millies  peccata  sua  confiteantur,  nisi 
sobrietatem  prius  addiscant,  et  feminarum 
conspectum,  colloquium,  consuetudinem  fu¬ 
giant.  Si  vero  casti  non  erunt,  neque  unquam 
beati  et  felices  erunt.  Scimus  enim,  quia 
Fornicarii  et  immundi  regnum  Dei  non  possi¬ 
debunt. 


PARS  SECUNDA. 

Attulimus  expositiones  duas,  ut  obscurum 
hunc  Psalmi  locum  pro  viribus  illustraremus : 
addemus  nunc  tertiam,  quam  duabus  primis 
non  minus  veram,  nec  certe  minus  utilem 
futuram  esse  non  dubitamus. 

Quatuor  tentationes  sunt,  quse  gradatim  et 
ex  ordine  Christi  militem  adoriuntur.  Prima 
eaque,  ut  mihi  videtur,  quidem  difficilior, 
illos  aggreditur  qui  vitam  et  mores  serio 
mutare,  et  saeculi  pompis  deliciisque  relictis 
ad  crucis  vexillum  evolare  desiderant.  Istos 
enim  initio  conversionis,  ut  plurimum  occu¬ 
pat  timor  nocturnus,  hoc  est  metus  quidam 
atque  horror  laborum,  difficultatum,  angu¬ 
stiarum,  quas  in  via  Domini  esse  sibi  per¬ 
suaserunt.  Et  quamquam  aegrotorum  more 
medicamentum  virtutis  utile  et  salutare  esse 
non  ignorant,  tamen  propterea  ab  eo  vehe¬ 
menter  abhorrent,  quod  omni  felle  amarius 
illis  esse  videatur.  Tentatio  ista  prima  merito 
timor  nocturnus  appellatur  timor  :  quoniam 
non  labores,  sed  timor  laborum  hominem  affli¬ 
git  :  nocturnus  autem,  tum  quod  adversitas 
nocte  significetur,  sicut  prosperitas  die  :  tum 
etiam,  quod  iste  metus  ex  ignorantiae  tenebris 
totus  nascatur.  Quare  si  luce  veritatis  tene¬ 
brae  dissipentur,  etiamtimornocturnussubito 
evanescet.  Quid  igitur  est,  quod  decipit  Chri¬ 
sti  tirones  ?  Quid  eos  a  Christi  militia  abster¬ 
ret  ?  Qua  ignorantia  laborant?  Nimirum, 
auditores,  in  eo  decipiuntur,  quod  oculos 
tantum  conjiciunt  in  externos  labores,  quos 
homines  sanctos  tolerare  vident  :  nihil  vero 
cogitant  de  magnis  illis  adjumentis  ac  praesi¬ 
diis  quae  Deus  nobis  praeparavit.  Itaque  tale 
quiddam  patiuntur,  quale  patiebatur  olim  mi- 
minister  Elisei,  qui  cum  videret  domum  do¬ 
mini  sui  ab  exercitu  hostium  esse  circumda¬ 
tam,  et  agmina  Angelorum,  qui  Eliseum  de¬ 
fendebant,  non  videret,  actum  esse  putabat 
de  domino  suo,  vehementissimeque  timebat, 
ubi  nulla  prorsus  erat  causa  timendi.  Ita  isti 
novi  milites  idcirco  solum  de  virtute  adipi¬ 
scenda  desperant ,  quoniam  difficultatem 
virtutis  cogitant,  adjumenta  divina  non  co¬ 
gitant. 

Sed,  quteso  te,  quicumque  es,  qui  virtutis 
viam  adeo  difficilem  et  laboriosam  esse  con¬ 
quereris,  et  times  a  timore  nocturno,  cur 
Dei  Filius  venit  in  terras  ?  cur  sanguinem 
suum  fudit  ?  cur  Sacramenta  instituit  ?  cur 

Spiritum  sanctum  misit?  nonne  ut  salutis 
viam  facilem  et  expeditam  nobis  efficeret? 
Et  cur  legem  suam,  Evan  gei  i  um',  gratiam, 
libertatem,  jugum  suave  et  onus  leve  appel¬ 
lari  voluit  ?  Nonne  ut  tibi  bis  nominibus  per¬ 
suaderet,  Isaise  vaticinium  nunc  esse  comple¬ 
tum,  quo  tanto  ante  praedictum  est  :  Erunt 
■prava  in  directa  et  aspera  in  vias  planas  ?  Si 
per  Ezechiel  Dominus  tale  nobis  auxilium 
pollicetur,  ut  dicat :  Auferam  a  vobis  cor 
lapideum  ,  et  dab  >  cor  carneum  :  et  Spiritum 
meum  ponam  in  medio  vestri,  et  faciam  ut 
ambuletis  in  praeceptis  meis,  quid  est  quod 
metuamus  ?  Num  times  ne  Deus  facere  non 
possit,  quod  promittit?  Si, Deus  per  lsaiam 
dicit :  Qui  sperant  in  Domino ,  mutabunt  for¬ 
titudinem ,  assument,  pennas  ut  aquilae  :  cur¬ 
rent  et  non  laborabunt  :  volabunt  et  non  defi¬ 
cient  :  quid,  quaeso,  respondere  possumus  ? 
An  Deus  fortasse  mentitur,  qui  est  ipsa  pri¬ 
ma  et  sempiterna  veritas? 

Sed  omitto  adjumenta  caetera,  Sacramen¬ 
ta,  Scripturas,  orationem,  sacras  meditatio¬ 
nes,  coelestes  consolationes, aliaque  permulta, 
quae  hominem  justum  per  viam  mandatorum 
Dei  tamquam  per  amoenum  pratum  jucun¬ 
dissime  currere  faciunt  Unus  amor,  quem 
Deus  petentibus  et  quaerentibus  non  negat, 
nonne  sufficit  ut  omnia  gravia  reddat  levia; 
amara  dulcia;  laboriosa  jucunda?  Unam  ha¬ 
beas  charitatem,  et  nihil  tibi  difficile  esse  vi¬ 
debitur.  Vere  enim  dixit  Augustinus  sermone 
nono  de  verbis  Domini  :  Omnia  saeva  et  im¬ 
mania  prorsus  facilia  et  prope  nulla  efficit 
amor.  Quos  aestus,  quae  frigora,  quae  pericula 
ab  equis,  a  fossis,  a  praecipitiis,  a  fluminibus, 
a  feris  perferunt  venatores,  piscatores,  au¬ 
cupes  ?  At  num  propterea  dicendi  sunt  labo¬ 
rare  ?  Minime  vero.  Nam  animi  gratia  et 
delectationis  id  faciunt.  Et  tamen  ei,  qui 
venationes  non  amat,  continuus  ille  discur¬ 
sus  summus  labor  esse  videretur.  Quis  facit, 
ut  parentes  laborem  non  sentiant,  quem  in 
liberis  suis  alendis,  educandis,  instruendis 
ferunt?  Nonne  amor?  Quis  facit,  ut  aves 
animantia  muta  pro  pullis  suis  tantis  labori¬ 
bus  consumantur,  nidos  luto  aedificent,  aut 
virgultis  et  frondibus  construant,  ciborum 
expertes  incubent  ovis,  tum  pullis  jam  natis 
ex  remotis  regionibus  cibos  convehant,  et 
totos  dies  in  hujusmodi  discursatione  consu¬ 
mant  ?  Nonne  amor  ?  Quis  Paulum,  Igna- 
tium,  Laurentium,  tot  alios  fortissimos,  illu- 
strissimosque  Martyres  laetari  et  gaudere  in 
passionibus  faciebat  ?  Nonne  amor?  Quis  tam 


multos  sanctos  Patres  ita  affecit, ut  sponte  sua 
se  divitiis  omnibus  spoliarent,  perpetuam 
continentiam  Deo  voverent,  vigiliis  jejuniis 
orationi  vacarent,  ciliciis  se  affligerent, 
martyrii  desiderio  pene  languerent  ?  Nonne 
amor?  Certe  B.  Franciscus  non  semel  ad 
Barbaros  navigavit,  ut  martyrium  quaereret. 
Quis  vero  credat  ei  penuriam  vel  nuditatem 
laboriosam  esse  potuisse,  qui  tanto  ardore 
martyrium  sitiebat  ?  Jam  igitur  qui  marty¬ 
ribus  dedit ,  ut  gladios,  bestias  ,  cruces, 
ignes,  sartagines  cum  delectatione  et  volu¬ 
ptate  perferrent,  quique  tot  sanctis  Patribus 
dedit,  ut  praeter  jugum  legis  Domini,  tam 
graves  sarcinas  consiliorum,  jejuniorum,  vi¬ 
giliarum  summa  facilitate,  paterentur,  tibi 
saltem  non  dabit,  ut  jugum  suave  et  onus 
leve  mandatorum  Dei  alacriter  feras  ?  Valde 
igitur  erras,  et  times  ubi  non  est  timor,  qui¬ 
cumque  viam  Domini  tamquam  difficilem 
atque  arduam  fugis. 

Sed  quando  etiam  in  via  Dei  laborandum 
esset,  qua  fronte  istos  labores  recusare  pos¬ 
ses,  si  parumper  cogitares,  quale  praemium 
justis  hom  nibus  sit  praeparatum  :  quales  poe- 
na3  maneant  impios  in  gehenna  ;  quanta  Deo 
pro  tantis  et  tam  multis  beneficiis  debeas  ; 
quanta  denique  pro  salute  corporis  quotidie 
facias  :  nam  beata  illa  et  sempiterna  requies 
nonne  laboribus  maxim  s  et  sempiternis  di¬ 
gna  esset  ?  Si  immanissimis  bellis  atterritur 
miles,  pluribus  fortasse  annis  in  laboribus 
inquietus,  quam  in  otio  quieturus,  quid 
Christi  militem  tolerare  par  est,  cui  otium 
beatum  et  sempiternum  praeparatur  ?  Q.ui 
vero  sulphureos  gehennae  ardores  assidua 
cogitatione  revolvet ,  labores  hujus  vitae 
nonne  delicias  putabit?  Quid,  qu  eso,  ageret 
dives  ille  purpuratus,  si  ad  homines  redire 
posset,  et  facultas  ei  concaderetur,  tormenta 
illa,  quae  jam  novit,  laboribus  hujus  vitae 
redimendi  ?  At  idem  certe  tibi  faciendum 
est.  Nam  si  improbus  fueris,  idem  te  locus 
recipiet,  et  desiderio  eodem  frustra  quidem 
sed  tamen  flagrabis.  Deinde  si  Deus  tibi 
corpus  et  animam  dedit,  si  te  peccantem, 
tam  benigne  toleravit,  si  tam  diu  ad  poeni¬ 
tentiam  expectavit,  si  tibi  quamvis  inimico, 
solem  suum,  et  pluvios  non  negavit,  si  Fi¬ 
lium  suum  pro  te  pati  et  mori  voluit,  mag- 
numne  tibi  esse  videtur,  si  in  obsequium 
ejus  non  n  hil  labores  ?  Denique  si  corpus 
istud,  vermium  escam  paulo  post  futurum, 
tam  diligenter,  tam  libenter,  tam  ex  animo 
curas,  si  secari  atque  exuri  te  pateris,  ut 

corporis  mortem  non  evadas,  sed  differas, 
nonne  aequum  etiam  esset,  ut  pro  aeterna 
animae  salute  modicum  aliquid  patereris  ? 

Quid  si  his  omnibus  addamus,  viam  pec¬ 
catorum,  suis  etiam  difficultatibus  et  labori¬ 
bus  non  carere,  vel  potius  magis  laborare 
impios,  ut  ad  inferos  cito  perveniant,  quam 
justi  laborant,  ut  vitam  adipiscantur  aeter¬ 
nam  ?  Nam  via,  quae  ducit  ad  vitam  via  est 
humilitatis.  Quid  vero  facilius  esse  potest, 
quam  descendere?  Neque  solum  facilis  sed 
etiam  tuta  et  tranquilla  est  humilitatis  via. 
Quis  enim  invideat,  quis  insidias  struat,  quis 
nocere  quaerat  ei,  qui  nihil  quaerit  eorum,  quae 
mundus  amat,  et  omnia  illa  relinquit,  pro¬ 
pter  quae  saeculi  homines  altercantur,  tumul¬ 
tuantur,  contendunt?  At  vero  itinera  super¬ 
borum,  ambitiosorum,  avarorum,  voluptua¬ 
riorum,  itinera  sunt  ardua,  laboriosa,  diffi¬ 
cilia,  insidiis  et  periculis  plena,  vix  pedem 
in  ea  via  posueris,  et  statim  exurget  ex  ad¬ 
verso,  qui  se  tibi  opponat,  qui  litem  insti¬ 
tuat,  qui  dolo  vel  vi  transitum  intercludat, 
Itaque  omnes  improbi  laborant,  et  tandem 
per  gehennam  unam  ad  gehennam  alteram 
perveniunt,  ubi  frustra  suum  agnoscunt  er¬ 
rorem,  ac  dicunt :  Lassati  sumus  in  via  ini¬ 
quitatis  et  perditionis :  ambulavimus  vias  diffi¬ 
ciles  et  sol  justitiae  non  luxit  nobis. 

Sed  fortasse  nihil  te  ista  movent,  et  Apo¬ 
stolum  Thomam  imitatus  adduci  ‘non  potes 
ut  credas,  nisi  rem  ipsam  manibus  tangas. 
Inducam  igitur  hic  aliquem,  qui  utramque 
viam  ambulaverit,  qui  multis  annis  in  vi¬ 
tiis  et  sceleribus  vixerit  :  et  multos  itidem 
annos  vita  et  virtutibus  floruerit,  atque  ab 
eo  quaeremus,  quid  ei  de  istis  itineribus 
videatur,  et  an  molestiam  ac  difficultatem 
illam  in  via  virtutis  invenerit,  quam  se  inven¬ 
turum  suspicabatur,  et  quam  tantopere  me¬ 
tuebat.  Iste  enim  optimus  judex  nostrae 
controversiae  esse  poterit,  eique  fidem  non 
adhibere  aperta  insania  erit,  non  minus 
quam  si  quis  inter  Lovanium  et  Coloniam 
mare  Oceanum  interjacere  arbitraretur, 
atque  idcirco  proficisci  eo  non  auderet,  ne¬ 
que  fidem  adhibere  vellet  iis  qui  quotidie 
inde  huc  veniunt,  et  toto  illo  itinere  nusquam 
se  mare  vidisse  testantur.  Multos  ejusmodi 
testes  proferre  possemus  :  sed  unus  Augu¬ 
stinus,  Latinorum  doctor  excellentissimus, 
qui  annos  fere  triginta  viam  peccatorum 
ambulavit,  ac  deinde  annos  supra  quadra¬ 
ginta  viam  legis  Domini  incredibili  fervore 
cucurrit,  nobis  abunde  sufficiet.  Is  igitur  in 


libro  Confessionum  octavo,  capite  undecimo, 
de  seipso  ita  scribit  :  «  Punctum,  inquit, 
temporis,  quo  aliud  futurus  eram,  quanto 
proprius  admovebatur  ,  tanto  ampliorem 
incutiebat  horrorem  :  retinebant  me  nugse 
nugarum  et  vanitates  vanitatum ,  antiquse 
amicae  meae,  et  succutiebant  vestem  meam 
carneam,  et  submurmurabant  :  Dimittisne 
nos  ?  Et  a  momento  isto  non  erimus  tecum 
ultra  in  aeternum  ?  Et  a  momento  isto  non 
tibi  licebit  hoc  et  illud  ultra  in  aeternum  »  ? 
Illis  et  similibus  verbis  ingenue  vir  sanctus 
confitetur,  vehementer  se  ante  conversionem 
a  timore  nocturno  timuisse.  Sed  audi  quid 
statim  in  initio  libri  sequentis  dicat,  ubi  ve¬ 
stigium  in  via  Domini  figere  coepit  :  «  Do- 
mine ,  inquit,  ego  servus  tuus ,  ego  servus  tuus , 
et  fili  s  ancillae  tuae.  Dirupisti  vincula  mea , 
tibi  sacrificabo  hostiam  laudis.  Laudet  te 
cor  meum  et  lingua  mea,  et  omnia  ossa 
mea  dicunt :  Domine ,  quis  similis  tibi  ?  Quam 
suave  mihi  subito  factum  est  carere  suavita¬ 
tibus  nugarum?  Et  quas  amittere  metus 
fuerat,  jam  dimittere  gaudium  erat.  Ejicie¬ 
bas  enim  eas  a  me,  vera  tu  et  summa  suavi¬ 
tas  :  ejiciebas  et  intrabas  pro  eis,  omni  volu¬ 
ptate  dulcior  ,  omni  luce  clarior ,  omni 
honore  sublimior,  jam  liber  erat  animus 
meus  a  curis  mordacibus  ambiendi  et  ac¬ 
quirendi  ,  et  volutandi  et  scalpendi  sca¬ 
biem  libidinum,  et  garriebam  tibi  claritati 
meae,  et  divitiis  meis,  et  saluti  mese  Domino 
Deo  meo.  »  En  tibi,  quam  luculentum  testi¬ 
monium  sanctus  Augustinus  nostrae  causae 
dedit?  Quid  hic  dicere  potest !  Si  iste,  qui 
utrumque  iter  confecit,  qui  diu  in  flagitiis 
vixit,  qui  timuit  vehementer  a  timore  no¬ 
cturno  nunc  errorem  suum  ingenue  confite¬ 
tur,  et  suavitatem  sine  comparatione  majo¬ 
rem  in  via  Domini  se  reperisse  testatur, 
quam  unquam  invenerit  in  itineribus  pecca¬ 
torum  ?  Quid,  quaeso,  jam  times  ?  Quid  te 
captivum  adhuc  retinet  ?  Mavis  per  gehen¬ 
nam  vitiorum  ad  gehennam  suppliciorum, 
quam  per  virtutem  paradisum,  ad  gloriae  pa¬ 
radisum  pervenire?  Quin  potius  magno  animo 
opus  aggredere,  idem  est  Deus,  qui  olim  erat, 
aeque  potens,  aeque  benignus,  aeque  liberalis, 
modo  tibi  initio  vim  facere  velis,  et  in  Dei  auxi¬ 
lio  spem  tuam  ponas :  vix  ambulare  in  via  Do¬ 
mini  coeperis,  cum  tibi  Deus  occurret,  atque 
ad  amplexum  et  osculum  admittet,  et  omnia 
dulcescere  tibi  faciet,  quae  nunc  felle  ama¬ 
riora  tibi  esse  videntur.  Quid  ?  Si  eirculator 
aliquis,  quem  deceptorem  et  mendacem  non 

ignoras,  tibi  artem  aliquem  pollicetur,  qua 
ex  plumbo  argentum  vel  aurum  ex  aere  brevi 
tempore  posses  efficere,  nonne  saltem  ten- 
tare  et  experiri  velles,  quamvis  absque  sum¬ 
ptibus  et  laboribus  id  fieri  non  posse  consta¬ 
ret  ?  At  nunc  Deus  ipse,  qui  mentiri  non 
potest ,  artem  tibi  ostendit ,  qua  teipsum 
coelum  ex  terra,  spiritum  ex  carne,  Angelum 
ex  homine  possis  efficere,  et  propter  nescio 
quam  umbram  laboris,  non  saltem  pericu¬ 
lum  facies  ? 

Sed  postremo,  quoniam  aliquando,  sive 
serio,  sive  mature,  sive  in  futuro,  rem  istam 
omnes  cognoscemus,  obsecro,  auditores  op¬ 
timi,  ut  unusquisque  domi  suae  serio  apud 
'  se  cogitet,  quam  se  deceptum  et  confusum 
in  die  mortis  inveniet,  qui  metu  laborum  ac 
difficultatum  viam  Domini  deseruerit,  cum 
aperte  ibi  videbit  iter  justitiae  expeditum 
et  planum  fuisse,  et  solum  ad  veram  et  sem¬ 
piternam  felicitatem  ducere  potuisse.  Ita 
igitur  timor  nocturnus  Domino  adjuvante 
excutiendus  est.  Jam  tentationes  cuderas, 
quoniam  parum  temporis  superest,  paucis¬ 
simis  verbis  absolvemus. 

Posteaquam  prima  ista  tentatio  Diabolo 
non  successit,  et  Christi  miles  timore  contem¬ 
pto,  in  via  Domini  alacriter  pergit,  tum  ho¬ 
stis  callidus  totus  mutatus  accedit,  qui  antea 
metu  laborum  a  bono  opere  deterrebat,  nunc 
laudat  operantem,  et  jaculo  vanae  gloriae 
vulnerare  nititur ,  quem  timore  nocturno 
opprimere  non  potuit.  Atque  haec  est  sagitta 
volans  in  die,  nimirum  in  luce  et  fervore  spi¬ 
ritualis  prosperitatis,  quando  Sic  lucet  lux 
nostra  coram  hominibus,  ut  videant  oper a  no¬ 
stra  bona ,  et  glorificent  /Jatrem  nostrum,  qui 
in  coelis  est.  Leviter  hoc  volat  telum,  sed  non 
leve  infligit  vulnus,  nisi  provide  caveatur. 
Nam  quomodo  vermis  latenter  interius  ita 
pomumtuum  corrumpit,  ut  solam  exteriorem 
speciem  ei  relinquat  :  sic  etiam  inanis  gloria 
totum  boni  operis  meritum  ita  consumit  et 
perdit,  ut  quamvis  exterius  laude  atque  ho¬ 
nore  dignum  esse  videatur,  tamen  vacuum 
et  inane  sit.  Quam  vero  sit  haic  sagitta  pe¬ 
riculosa,  vel  ex  eo  colligi  potest,  quod  seepe 
homines  jaculo  isto  vulnerati,  multa  faciunt 
inanis  glorue  cupiditate,  quae  Dei  charitate 
se  facere  arbitrantur.  Ita  monachus  quidam, 
ut  in  quinta  collatione  auctor  est  Cassianus, 
dum  in  communi  coenobio  versaretur,  et  ab 
omnibus  videri  poterat,  integras  hebdomadas 
sine  ullo  cibo  summa  facilitate  transibat  : 
cum  autem  ad  solitudinem  tamquam  perfe¬ 

ctior  discessisset,  summo  mane  fame  pulsari 
incipiebat,  cui  sanctus  Macarius  causam  ejus 
rei  petenti  ita  respondit:  Propterea  jejunium 
modo  ferre  non  potes,  quia  nullus  est  in 
eremo  testis  jejunii  tui,  qui  te  suis  laudibus 
nutriat :  in  coenobio  vero  digitus  hominum 
et  inanis  gloriae  vitium  te  saginabat.  Quare 
necessarium  est,  auditores,  in  omni  opere 
bono  scutum  veritatis  assumere,  sibique  ipsi 
crebro  dicere  :  Arnen  dico  tibi  receperunt  mer- 
cedem  suam,  et :  Quid  superbit,  terra  et  cinis? 
Quid  autem  habes  quod  non  accepisti?  Siau- 
tem  accepisti ,  quod  gloriaris ,  quasi  non  acce¬ 
peris  ? 

At  neque  hic  quidem  est  finis.  Nam  ubi 
Daemonum  Princeps,  neque  timorem  noctur¬ 
num,  neque  sagittam  volantem  in  die,  ali¬ 
quid  elfecisse  videt,  continuo  coetum  infer¬ 
nalium  senatorum  cogit,  et  negotium  cum 
eis  in  tenebris  tractat,  an  civ  tas ,  quae 
vi  expugnari  non  potuit,  proditione  saltem 
obtineri  valeat.  Denique  ait :  Vanam  gloriam 
respuit,  quoniam  vana  est  :  forte  solidius 
aliquid  affectaret,  forte  honores,  forte  divi¬ 
tias,  forte  delicias.  Itaque  muneribus  istius- 
modi  custodes  portarum,  id  est,  corporis  sen¬ 
sus  corrumpere  nititur,  ut  civitatem  animae 
prodant.  Ita  quondam  sancto  Antonio  nunc 
auri  ingentes  m issas,  nunc  speciosas  mulie¬ 
res  offerebant.  Sed  proditores  suspendi  attjne 
occidi  debent,  auditores,  ut  civitas  tota  metu 
liberetur.  Sensus,  inquam,  nostri  mortifican¬ 
di  sunt.  Si  oculus  tuus  dexter  scandalizat ,  te, 
erue  eum :  si  manus  tua  scandalizat  te,  ab¬ 
scinde  eam  :  ita  haec  membra  habeas,  quasi 
non  habeas  :  si  caecus  et  surdus  oportet,  ad 
ea,  quae  mundus  offert,  nisi  animam  tuam 
perdere,  et  divinis  praemiis  carere  velis. 

At  num  hic  finis  tentationum  est?  Minime 
vero.  Nam  cum  Daemon  omnes  suas  fraudes 
luce  veritatis  detegi  et  dissipari  videt,  alia 
via  Christi  militem  aggreditur  et  mendacia 
sua  pallio  veritatis  tegit  et  ipse  se  in  Ange¬ 
lum  lucis  et  lucis  meridianae  transfigurat. 
Itaque  verum  et  magnum  aliquod  bonum 
offert  cogitationi,  quod  instar  lucis  meridia¬ 
nae  oculos  perstringit :  sed  ideo  tamen  offert, 
ut  ad  magnum  aliquod  malum  inde  sumpta 
occasione  Chrisli  militem  pertrahat.  Sic  pa¬ 
stores  et  doctores  qui  utiliter  versantur  in 
populis,  ad  solitudines  vocat :  et  contra  Mo¬ 
nachos  atque  Anachoretas,  qui  multum  in 
solitudine  proficiebant  ad  condonandum  et 
docendum  pertrahit.  Sed  et  illi  et  isti  quan¬ 
tum  vocati  non  a  Deo,  sed  a  Diabolo  sunt. 

nihil  agunt  boni  :  et  illi  taedio  et  moerore  in 
solitudine  contabescunt,  et  isti  facile  a  pec¬ 
catoribus  decipiuntur .  nec  tam  ipsi  alios 
convertunt  quam  ab  aliis  ipsi  pervertuntur. 
Quid  remedii  ?  Non  omni  spiritui  credere, 
non  propriis  viribus  fidere ,  sapientiorum 


consiliis  acquiescere,  atque  in  primis  lumen 
a  Deo  quotidie  flagitare  oportet.  Ita  fiet,  ut 
omni  ex  parte  tentationibus  superatis  securi 
ac  lseti  ad  palmam  et  coronam  tandem  ali¬ 
quando  perveniamus,  quo  nos  perducat,  qui 
est  benedictus  in  saecula  saeculorum  Amen. 

Cadent  a  latere  tuo  mille,  et  decem  millia  a  dextris  tuis  :  ad  te  autem  non  appropinquabit. 
Verumtamen  oculis  tuis  considerabis  et  retributionem  peccatorum  videbis, 


SYNOPSIS 

Summatim  textus  versuum  praesentium  expli- 

i  catur ,  ac  inde  ad  eorum  prolixiorem  enuclea- 
tionem  descenditur ,  quce  triplex  habetur. 
Prima  est  secundum  D.  Augustinum,  qui 
mille  et  decem  millia  a  dextris  et  sinistris 
cadentia ,  commilitones  esse  exponit ;  ubi  va¬ 
riis  testimoniis  ostenditur ,  prosperitatibus , 
quce  per  latus  dextrum  designantur ,  multo 
plures  superari ,  quam  adversis,  quce  latus 
denotat  sinistrum  :  et  quam  serio  proinde 
nobis  sit  ad  vigilandum  docetur.  Secunda 
expositio  est  secundum  Euthymium ,  qui 
tela  et  sagittas  esse  vult  scincet  Diaboli , 
quce  suo  fine  frustrantur.  Tertia  est  se¬ 
cundum  Theodoretum ,  et  Be  nardum,  qui 
de  hostibus  illa  vertia  dici  intelligunt.  Nobis 
a  dextris  ad  esse  bona  veterna,  a  sinistris 
bona  temporalia,  quorum  his  homines  im¬ 
probi,  illis  Dxmones  insidientur,  demonstra¬ 
tur,  atque  dextrum  potius  quam  sinistrum 
latus  custodiendum  esse,  exemplo  sanctorum, 
testimonio  Psalmographi  et  similitudine  do¬ 
cemur  et  serio  admonemur. 

Obtenta  de  tot  millibus  hostibus  victoria,  in 
versu  sequenti  a  Psalte  regio  proponuntur 
gaudia,  qux  oculis  propriis  hamo  victor  vi¬ 
debit  :  et  cur  dicat  oculis  tuis,  triplex  reddi¬ 
tur  rat  o.  Qua  ratione  beati  de  poenis  damna¬ 
torum  possint  laetari  explicatur,  nempe  non 


de  illorum  malis  laetantur ,  sed  de  mirabili  et 
sapienti  dispositione  Dei,  atque  aliquot  inde 
resultantes  utilitates  enumerantur  :  quales 
sunt,  aucta  laetitia,  perfecta  securitas,  et  ma¬ 
jor  sanctorum  splendor.  Quam  utile  sit  poenas 
peccatorum  nunc  hic  considerare,  quas  olim 
videre  erit  delectabile ,  exponitur,  et  ad  ejus 
modi  diligentem  considerationem  gravis  et 
severa  exhortatio  epilogi  vices  obit. 

Cadent  a  latere  tuo  mille ,  et  decem  millia  a 
dextris  tuis  :  ad  te  autem  non  appropinquabit. 
Verumtamen  oculis  tuis  considerabis ,  et  retri¬ 
butionem  peccatorum  videbis.  Laetissimum, 
gratissimumque  nuntium,  Christiani  audito¬ 
res,  his  verbis  Prophetae  hodierna  die  vobis 
omnibus  afferemus.  Is  enim,  qui  futurum 
ingentem  belli  apparatura,  et  hostium  at¬ 
que  armorum  multitudinem  et  varietatem 
Dominica  superiore  praedixerat,  idem  hodie 
prosperum  belli  eventum  nobis  exponit,  et 
singularem  atque  inauditam  victoriam  polli¬ 
cetur.  Cadent,  inquit,  a  dextris  et  a  sinistris, 
tum  commilitones,  qui  tecum  pari  labore,  sed 
non  pari  fortuna  pugnabunt,  tum  sagittae, 
quas  partim  scuto,  partim  gladio  felicissime 
excipies;  tura  etiam  hostes  tui,  atque  ii  po¬ 
tissimum  cadent,  non  fugient,  ne  iterum  for¬ 
tasse  redeant ;  neque  comprehendentur  vi¬ 
vi,  quoniam  neque  divites  sunt,  ut  ab  eis 
summa  aliqua  pecuniarum  expectari  possit  : 
neque  probi  et  fideles,  sed  improbi  et  prodi¬ 
tores,  ut  eos  tutum  non  sit  mancipiorum  lo- 

co  domi  retinere,  sed  cadent  humi  prostra¬ 
ti,  vulnerati,  occisi.  Ad  te  autem  non  appro¬ 
pinquabit,  neque  timor,  ut  terreat,  neque 
telum,  ut  feriat,  neque  hostis,  ut  capiat. 
Quin  etiam  parta  victoria  ad  locum  certami¬ 
nis  aliquando  redibi-,  et  cadavera  occisorum 
ubique  prostrata  cum  delectione  et  volupta¬ 
te  considerabis. 

Haec  est  brevis  summa  totius  Propheticae 
sententiae,  quae,  ut  animadvertere  potuistis, 
tribus  modis  explicari  potest.  Nam  mille  et 
decem  millia,  quae  a  dextris  et  a  sinistris  ca¬ 
dent,  vel  commilitones  sunt,  ut  Beatus  Au¬ 
gustinus  exponit  :  vel  tela  et  sagittae,  quod 
Euthimio  magis  placet :  vel  postremo  hostes, 
ut  Tbeodoretus  et  Bernardus  docent.  Et 
quamquam  expositionem  primam  magis  lit¬ 
teralem  et  veram  esse  arbitramur,  tamen 
quia  omnes  illustrium  auctorum  sunt,  atque 
utilissimam  doctrinam  continent,  omnes  bre¬ 
viter  perseq  uemur. 

Initio  igitur  sanctus  Propheta  laetitiae  mag¬ 
nitudinem,  qua  in  hac  victoria  perfruemur, 
a  magnitudine  periculorum  ostendit,  nam 
cum  hostes  tam  multos  commilitonum  no¬ 
strorum  prosternent,  qui  mille  a  sinistris,  et 
decem  millia  a  dextris  misere  cadere  videa¬ 
mus,  nos  tamen  in  tanta  strage  sociorum  tu¬ 
ti  liberique  erimus.  Pariter  quidem  oppug¬ 
nabimur,  sed  non  pariter  concidemus.  Ad 
nos  autem  non  appropinquabit,  nimirum  ti¬ 
mor  nocturnus,  sagitta  volans  in  die,  nego¬ 
tium  ambulans  in  tenebris,  incursus  et  dae¬ 
monium  meridianum.  Ista  siquidem  omnia 
mala  clypeus  veritatis  facile  propulsabit. 
Quod  vero  dicitur ,  mille  et  decem  millia, 
non  ita  accipiendum  est,  quasi  certus  aliquis 
numerus  designetur,  id  enim  solum  divinus 
Propheta  significare  voluit  plurimos  futuros, 
qui  a  sinistris  cadent,  sed  multo  plures,  qui 
a  dextris  :  quo  genere  locutionis  illud  etiam 
in  primo  libro  Regum  scriptum  legimus  : 
Percussit  Saul  mille,  et  David  decem  millia. 

Sed  quaeret  aliquis  fortasse,  quae  causa 
est,  cur  plures  a  dextris,  quam  a  sinistris 
cadent?  Quae  est  ista  tam  periculosa  dextra? 
Facilis  et  expedita  responsio  est.  Dextera 
tempus  est  prosperitatis,  opum,  honorum, 
deliciarum  :  sinistra  tempus  .adversitatis  , 
inopiae,  ignominiae,  miseriae.  Utroque  tem¬ 
pore  homines  impugnantur,  utroque  etiam 
tempore  plurimi  vincuntur  et  cadunt  :  sed 
longe  et  sine  comparatione  major  fit  strages, 
tempore  prosperitatis,  quam  adversitatis  : 
multo  siquidem  facilius  dolor,  quam  voluptas 


superatur  :  et  multi  blanditiis  illecti  in  flagi- 
tia  corruerunt,  qui  fortiter  suppliciis  ante 
restiterant.  Intellexit  boc  Daemon,  atque  id¬ 
circo,  ut  sanctus  Hieronymus  in  vita  Pau¬ 
li  primi  Eremitae  scribit,  cum  videret  sanctos 
Martyres  suppliciis  necari  posse,  superari 
non  posse,  id  persecutoiibus  persuasit,  ut 
quos  tormentis  vincere  non  valerent,  eos 
voluptatibus  et  deliciis  oppugnarent.  Itaque 
adolescentem  quemdam  cruciatibus  variis 
frustra  longo  tempore  tentatum  in  amoenis¬ 
simos  hortulos  tyrannus  praecepit  abduci, 
ibique  inter  lilia  candentia,  et  rubentes  ro¬ 
sas,  cum  juxta  levi  murmure  serperet  rivus, 
et  molli  sibilo  arborum  folia  ventus  perstrin¬ 
geret,  super  extructum  plumis  lectum  resu¬ 
pinari,  et  ne  se  inde  posset  excutere,  blan¬ 
dis  ex  serico  nexibus  irretitum  relinqui  jus¬ 
sit,  quo  cum  recedentibus  cunctis  meretrix 
speciosa  venissgt,  coepit  delicatis  stringere 
colla  complexibus,  et  quod  dictu  quoque  ne¬ 
fas  est,  virilia  manibus  attrectare,  ut  corpo¬ 
re  in  libidinem  concitato,  victrix  se  impudi¬ 
ca  superjaceret.  Quid  ageret  miles  Christi 
et  quo  se  verteret  nesciebat,  quem  tormen¬ 
ta  non  vicerant,  superabat  voluptas,  tan¬ 
dem  coelitus  inspiratus,  praecisam  morsu 
linguam  in  osculantis  se  faciem  expuit,  ac 
sic  libidinis  sensum,  succedens  doloris  mag¬ 
nitudo  superavit.  Sanctos  Patres,  qui  de¬ 
serta  et  solitudines  incolebant,  nunc  dae¬ 
mon  terroribus  et  verberibus  affligendo, 
nunc  voluptatum  illecebras,  vel  cogitationi, 
vel  oculis  ingerendo  ex  eremo  fugare,  atque 
ad  mundum  revocare  totis  viribus  conaba¬ 
tur.  Sed  minis  et  terroribus  ne  unum  qui¬ 
dem  unquam  de  eremo  fugavit  :  carnis  vero 
illecebris  non  paucos  ad  mundum,  quem  re¬ 
liquerant,  revocavit.  Sanctus  David  cum 
adhuc  privatus  et  pauper,  armaque  Saulis 
fugiens  in  montibus  delitesceret,  tam  eximia 
viitute  excellebat,  ut  non  semel  hosti  ac 
persecutori  pepercerit  :  postea  vero  quam 
ad  regnum  pervenit,  et  otium  atque  occa¬ 
sionem  nactus  est,  simul  adulterium  atque 
homicidium  perpetravit.  Et  quae  causa  fuit 
iniquitatis  Sodomae  ?  Saturitas  panis  et  abun¬ 
dantia ,  et  otium  ipsius  et  filiarum  ejus ,  in¬ 
quit  Propheta  Ezechiel.  Nam  abundantia 
saturitatem,  saturitas  otium  parit.  Multam 
vero  malitiam  docuit  otiositas ,  inquit  Eccle¬ 
siasticus.  E  contra,  mala,  quae  hic  nos  pre¬ 
munt  ad  Deum  ire  compellunt.  Denique  Ju¬ 
daeis  adeo  noxia  prosperitas,  adeo  salutaris 
adversitas  erat,  ut  David  precetur,  et  dicat : 

Imple  facies  eorum  ignominia ,  et  quaerent  no¬ 
men  tuum ,  Domine ,  et  :  Cum  occideret  eos , 
quaerebant  eum ;  et  revertebantur,  et  diluculo 
veniebant  ad  eum.  Itaque  non  sine  cama  Do¬ 
minus  clamat  in  Evangelio  :  Beati  pauperes  ; 
beati  qui  lugent.  Vae  vobis,  qui  ridetis.  Vae 
vobis  divitibus,  quia  habetis  consolationem  ve¬ 
stram  in  hoc  smculo,  quandocmidem  mille 
quidem  a  sinistris,  id  est,  in  adversitate  pro¬ 
pter  impatientiam  cadunt :  sed  decem  millia 
a  dextris,  hoc  est  in  prosperitate  multo  plu- 
res  propter  innumeras  peccandi  occasiones 
pereunt. 

Sed  si  haec  ita  se  habent,  quid  est,  quod 
tam  pauci  statum  securihrem  amant?  Cur 
plerique  omnes  afflictionem  fugiunt,  prospe¬ 
ritatem  quaeiunt?  Cur  etiam  in  tanta  com¬ 
militonum  strage,  tam  parum  timemus,  si 
ex  undecim  millibus  vix  unus  evadat?  Certe 
in  loco  periculoso  versamur,  neque  tempus 
videtur,  esse  dormiendi.  Quid  ?  Si  divinitus 
modo  nobis  significaretur,  et  hoc  nostro  nu¬ 
mero  unum  post  mediam  horam  moriturum, 
atque  ad  inferos  sine  ullo  remedio  descensu¬ 
rum,  quis  nostrum  prae  anxietate  et  metu 
non  palleret,  sudaret,  trepidaret  ?  At  nunc 
spiritus  veritatis,  oraculum  divinum  aperte 
et  sine  ambagibus  dicit,  non  unum  ex  mul 
tis  certo  moriturum;  sed  ex  multis  millibus 
vix  unum  evasurum  et  tamen  quasi  ad  nos 
ista  non  pertinerent.  Nihil  penitus  movemur. 
Videbat  hsec  magna  pericula  Dominus, «quae 
nos  videre,  et  cogitare  non  volumus  :  etpro- 
pterea  tam  saepe,  tam  serio,  tam  ex  animo 
nos  monebat  :  Vigilate,  vigilate. 

Sed  nunc  ad  secundam  expositionem  ve¬ 
niamus,  secundum  quam  mille  et  decem  mil¬ 
lia,  quae  cadent  non  commilitones,  sed  tela  et 
sagittas  intelligere  debemus,  de  quibus  etiam 
id  quod  sequitur  accipiendum  est :  Ad  te 
autem  non  appropinquabit,  nimirum  tela  et 
sagittae  ad  hominem  justum  et  clypeo  veri¬ 
tatis  munitum  non  appropinquabunt.  Quam¬ 
vis  enim  codices  latini,  qui  habent  Non  ap¬ 
propinquabit,  numero  singulari,  et  Cadent, 
numero  multitudinis,  admittere  non  videan¬ 
tur,  ut  eadem  esse  intelligamus,  quae  humi 
cadent,  et  quae  ad  justum  non  appropinqua¬ 
bunt  :  tamen  ex  codicibus  Graecis,  qui  ha¬ 
bent  Cadet,  numero  singulari,  istum  esse 
hujus  loci  sensum  intelligimus,  cadet  a  late¬ 
re  tuo  quasi  pluvia  quaedam  mille  sagittarum, 
et  a  dextris  tuis  tamquam  imber  decem  mil¬ 
lium  telorum  :  ad  te  autem  non  appropin¬ 
quabit,  neque  pluvia  illa  sagittarum,  neque 


imber  multo  densior  telorum.  Tum  vero  ca¬ 
dere  sagittae,  et  non  appropinquare  dicun¬ 
tur,  cum  diabolicae  tentationes  fine  suo  fru¬ 
strantur,  nihilque  detrimenti  Christi  militi¬ 
bus  afferunt.  Veram  autem  esse  propheti¬ 
cam  hanc  promissionem  bene  Diabolus  no¬ 
vit,  si  verum  confiteri  vellet  aut  posset,  quip¬ 
pe  qui  adversus  Job,  adversus  Tobiam,  ad¬ 
versus  Paulum,  Antonium,  Ililarionem  alios- 
que  nonnullos  magnos  bellatores  Dei  omnes 
suas  machinas  adhibuit,  omnes  artes  exper¬ 
tus  est,  omnia  tela  et  jacula  contorsit,  et  ne 
•semel  quidem  aliquid  profecit. 

Restat  expositio  extrema,  secundum  quam 
mille  hostium  cohortem  a  sinistris,  et  legio¬ 
nem  decem  millium  a  dextris  intelligimus 
esse  casuram,  et  ad  hominem  justum  m:ni- 
me  propinquaturam.  Homo  justus,  audito¬ 
res,  semper  cum  impiis,  et  peccatoribus 
bellum  gerit,  quos  tamen  ita  vincere  et  tru¬ 
cidare  studet,  ut  eos  mundo,  et  sceleribus 
mori  faciat  :  et  quoniam  dextera  gladium 
tenet,  quod  est  verbum  Dei,  quo  pungit  ac 
ferit  corda  peccatorum  :  sinistra  vero  cly- 
peum  fidei  et  patientiae,  quo  non  solum  ictus 
adversariorum  excipit,  sed  etiam  eos  quan¬ 
doque  percutit  et  prosternit  :  propterea  qui¬ 
dam  a  dextris  cadere  dicuntur,  et  quidam  a 
sinistris.  Quia  vero  plurimos  quidem  sancti 
homines  exemplo  et  patientia  sua  conver¬ 
tunt,  sed  multo  plures  verbo  praedicationis, 
idcirco  Cadent  a  latere  tuo  mille  et  decem 
millia  a  dextris  luis ;  ad  te  autem,  inquit,  non 
appropinquabit  ;  tu  convertes  eos,  sed  ab  eis 
tu  minime  perverteris.  Utinam  aliquos  hoc 
tempore  tales  milites  haberemus,  videremus 
profecto  pulcherrima  spectacula.  Quid,  quae¬ 
so,  erat  olim  cernere  sanctos  Apostolos  mili¬ 
tes  veteranos,  exercitatos,  doctos  a  Deo  ? 
Quale  spectaculum  videre  Petrum  in  die  Pen¬ 
tecostes  una  excursione,  uno  impetu  tria 
millia  hostium  prosternere?  0  si  vidissemus 
Paulum  semel  inter  tot  adversarios  modo 
gladium  vibrantem,  modo  clypeum  objicien¬ 
tem  ;  nunc  hos,  nunc  illos  trucidantem  :  ni¬ 
hil  sane  dubito,  quin  n  Ilum  cum  eo  Caesa¬ 
rem  aut  Rolandum  comparassemus.  Nemo 
enim  tam  multos  unquam  interfecd  gladio, 
quot  ille  sceleribus  mori  fecit  verbo  Dei.  Si¬ 
quidem  ab  Jerusalem  usque  ad  Illyricum 
quocumque  ibat  ubique  strages  felicissimas 
agebat.  Beati  sane,  qui  ita  vincuntur  et  ca¬ 
dunt;  sed  beatior  multo,  qui  ut  bonus  Chri¬ 
sti  miles,  in  hoc  bello  ita  se  gerit  ut  a  latere 
ejus  cadant  mille  ;  a  dextrisvero  decem  mil- 

lia.  Sed  roget  forsitan  aliq  iis,  si  tum  hostes 
trucidare  dicimur,  cum  eos  de  peccatoribus 
justos  efficimus,  quid  de  obstinatis  dromoni¬ 
bus  et  hominibus  dicemus?  an  ab  eis  vinci 
possumus,  et  eos  vincere  non  poss  imus?  imo 
vero  auditores,  modo  velimus,  modo  strenue 
dimicemus  de  istis  et:am  cadent  a  latere 
nostro  mille,  a  dextris  vero  decem  millia. 

Sed  multum  refert  in  hoc  genere  belli 
recte  intelligere,  quid  sit  in  dextra,  et  quid 
in  sinistra.  Quid  igitur  dextera  est?  Bonum 
seternum.  Quid  sinistra?  Bonum  temporale. 
Perpendite,  quseso,  diligenter,  quae  dicturus 
sum.  Duo  genera  bonorum  duabus  manibus 
tenemus.  Dextera,  bonum  seternum,  salutem 
animse  ,  regnum  coelorum  ,  Deum  ipsum 
summum  et  infinitum  bonum  ;  hsec  manu 
dextra  tenemus,  quicumque  Christiani  Ca¬ 
tholici  sumus  :  hsec  tenemus  :  nondum  qui¬ 
dem  re ,  sed  firma  et  solida  spe.  Sinistra 
vero  quid?  Bona  fragilia  et  caduea,  domos, 
agros,  pecunias,  res  cseteras  :  hsec  est  du¬ 
plex  illa  benedictio  in  rore  coeli  et  in  pin¬ 
guedine  terrse,  quam  sancti  Patriarchse  po¬ 
steris  suis  a  Domino  precabantur.  Duobus 
his  generibus  bonorum  duo  genera  hostium 
insidiantur  :  bonis  seternis  quse  in  dextera 
nostra  sunt,  Dsemones;  bonis  temporalibus, 
quse  sunt  in  sinistra,  homines  mali  quamvis 
enim  et  dsemones  non  raro  temporalia  nobis 
incommoda  vel  conantur  inferre,  vel  gratu¬ 
lantur  inferri ;  et  homines  improbi  frequen¬ 
ter  ea  nobis  suadeant  unde  non  parum  dex¬ 
tera  nostra  lsedatur;  tamen  et  illi  omnes 
suos  conatus  ad  oppugnationem  dexterse 
prsecipue  conferunt,  et  isti  sinistrse  spoliandse 
potissimum  incumbunt.  Cum  Dsemon  alicui 
suadet  furtum  facere,  quid  arbitraris  prseci¬ 
pue  in  eo  furto  spectat,  nisi  ut  unus  inique 
agendo,  alter  impatienter  ferendo  uterque 
animam  suam  perdat  ?  Sed  cum  homo  ho¬ 
mini  furtum  suadet ,  nihil  certe  optare  vi¬ 
detur,  prseter  emolumentum  temporale,  nisi 
forte  in  corpore  humano  animum  non  hu¬ 
manum,  sed  diabolicum  inclusum  gerat? 
Cum  igitur  sinistrse  homines,  dextrse  Daemo¬ 
nes  insidientur,  et  multo  sint  daemones  plu- 
res  et  fortiores,  quam  homines,  si  bona  tem¬ 
poralia  contra  fraudes  et  machinationes  ho¬ 
minum  Deo  protegente  servare  potueris, 
Cadent  a  latere  tuo  mille  :  sivero  bona  sem¬ 
piterna  contra  Dmmonum  insidias,  tenta- 
tiones,  incursum,  impetumque  defenderis, 
tunc  vero  Cadent  decem  millia  a  dextris  tuis. 

Quse  cum  ita  sint,  quid  graves,  sapien¬ 


tesque  Christiani  agere  debent,  cum  a  dua¬ 
bus  partibus  sese  oppugnari  videnit?  Plane, 
si  sapiunt,  praecipuam  curam,  praecipuum 
studium  ,  praecipuam  diligentiam  et  indu¬ 
striam  ad  latus  dextrum  custodiendum  ad¬ 
hibebunt.  Et  si  pauciores  milites  habere  se 
videant,  quam  ut  lateri  utrique  defendendo 
sufficiant,  more  sapientum  imperatorum  si¬ 
nistro  latere  deserto,  omnes  ad 'latus  dexte- 
rum  convenire  facient.  Id  certe  vobis  et 
veiba  et  exempla  sanctorum  ostendunt.  Cor 
sapientis  (inquit  Salomon)  in  dextera  ejus  : 
cor  stulti  m  sinistra  illius  :  Dominus  vero  : 
Quaerite  primum ,  inquit,  regnum  Dei  et  justi¬ 
tiam  ejus  ,  et  haec  omnia  adjicientur  vobis. 
Quid  Apostoli,  quid  mari y res,  quid  sancti 
omnes  fecerunt,  nonne  parentibus,  filiis, 
fratribus,  divitiis,  honoribus,  voluptatibus, 
vitae  ipsi,  ac  toti  denique  sinistro  lateri  nun¬ 
tium  remiserunt ,  ut  latus  dextrum  in  tuto 
collocarent?  Quid  ipse  Deus?  nonne,  ut  hanc 
sapientiam  sanctorum  probatam  sibi  et  gra¬ 
tam  esse  doceat,  nosque  omnes  admoneat, 
non  esse  cum  periculo  dextrae  sinistrum  la¬ 
tus  magnifaciendum  ,  saepenumero  dissimu¬ 
lat  damna  servorum  suorum  in  parte  sinistra, 
eosque  spoliari,  vexari,  affligi,  occidi  per¬ 
mittit,  ut  defensa  et  custodita  maneat  pars 
dextra?  Providebam  Dominum  in  conspectu 
meo  semper ,  inquit  Sanctus  David,  quoniam 
a  dextris  est  mihi  ne  commovear.  Et  rursum : 
Tenuisti  manum  dexteram  meam.  Et :  Dominus 
protectio  tua  super  manum  dexteram  tuam. 
Ita  igitur  sapientes,  qui  paucissimi  tamen 
rarissimique  sunt;  homines  vero  stulti,  quo¬ 
rum  infinitus  est  numerus,  ita  cor  et  animum, 
et  oculum  ad  sinistram  habent,  ut  de  parte 
dextera  ne  cogitare  qirdem  unquam  videan¬ 
tur,  qum  sane  caecitas  atque  stultitia  nullis 
verbis  explicari  potest.  Sed  tingite  animis 
existere  hic  aliquem,  qui  dextra  manu  gem¬ 
mam  pretiosam  teneat  quse  multis  millibus 
aureorum  vendi  quaeat,  sinistra  vero  nucem 
vel  pomum  oboli  unius  vel  duorum,  et  a 
dextris  quidem  decem  viros  habeat  callidos, 
robustos,  armatos  qui  vel  vi  vel  dolo  gem¬ 
mam  ei  de  manu  extorquere  summo  studio 
laborent  :  a  sinistris  vero  inermem,  ac  debi¬ 
lem  aliquem  puerum,  qui  nuci  vel  pomo  in- 
sidietur ;  (jute  esset  (quaeso  vos)  ejus  homi¬ 
nis  stupiditas  et  stultitia  praedicanda,  si 
gemmae  pretiosae  oblitus  ,  utraque  manu  to¬ 
tisque  viribus  in  solo  puero  repellendo  occu¬ 
paretur,  et  gemmae  jacturam  nihil  esse  duce¬ 
ret,  modo  nucem  suam  vel  pomum  conser- 

varet?  At  nonne  morbo  eodem  mentis  pa¬ 
rum  sanee  plurimi  hodie  laborant,  quamvis 
sapientes  dici  et  haberi  velint,  qui  pro  pin¬ 
guedine  terree,  pro  nucibus  et  pomis  hujus 
mundi,  qu;e  velint  nolint  brevi  relicturi 
sunt,  totos  dies  contendere,  et  in  omni  prae¬ 
torio  litigare ;  imo  et  vitam  periculo  expo¬ 
nere  parati  inveniantur  :  et  pro  rore  coeli, 
pro  gemma  i  la,  clarissima  et  pretiosissima, 
gratia  Dei,  qua  una  regnum  Dei  emi  pote-t, 
et  cui  eripiendae  integrae  legiones  robustissi¬ 
morum  Daemonum  dies  ac  noctes  advigilant, 
nihil  agere  dignantur?  non  jejunare  saltem 
eos  dies,  quos  Ecclesia  praecepit  :  non  elee¬ 
mosynas  facere,  saltem  de  eo,  quod  superest. 
Et  quam  multos  in  hac  afflicta  regione  inve¬ 
niremus,  qui  cum  ipsis  hostes  et  coelum  et 
terram  invideant,  et  fidem  et  opes  eripere 
moliantur,  si  terram,  si  opes,  si  bona  tem¬ 
poralia  servare  possent,  fidem  perdere,  ct 
religionem;  et  animam,  et  Deum  ipsum  non 
multum  curarent?  Quando  igitur  fiet  in 
extremo  judicio,  formidolosa  atque  horribi¬ 
lis  illa  divisio, et  oves  quidem  in  dextro,  hoe- 
di  vero  in  sinistro  latere  collocabuntur,  quo 
isti  miseri  sinistrae  amatores,  nisi  ad  sini¬ 
strum  latus  omnes  pertinebunt.  Nam  sini¬ 
strum  elegerunt,  sinistrum  habebunt,  sinistre 
etiam  judicabuntur.  Quod  si  partem  sinistram 
in  judicio  sortiri  vehementer,  ut  par  est, 
perhorrescimus,  et  dexteram  potius  nobis 
votis  omnibus  praeoptamus,  nunc  dum  licet 
cor  nostrum  in  dextra  constituamus,  nunc 
eam  partem  nobis  bonis  operibus  prae¬ 
scribamus,  iisque  virtutum  praesidiis  et  mu¬ 
nitionibus  eam  confirmemus,  ut  nullis  ho¬ 
stium  dolis  vel  conatibus  eam  nobis  eripi, 
neque  vivi  neque  mortui  patiamur. 

PARS  SECUNDA. 

Verum  tamen  Oculis  tuis  considerabis ,  et  re¬ 
tributionem  peccatorum  videbis.  Ad  cumulum 
nostrae  laetitije  post  victoriam  tam  praecla¬ 
ram  id  accedebat ,  ut  praeliis  omni  ex  parte 
finitis,  eti  im  aspectu  et  contemphitione  cla¬ 
dis  hostium  nostrorum  mentem  et  oculos 
oblectemus,  et  quamquam  hic  in  terris  non 
nunquam  accidere  solet,  et  homines  justi 
oculis  considerent,  et  retributionem  peccato¬ 
rum  et  hostium  suorum  videant  :  nam  et 
populus  Judaicus  Pharaonis  exercitum  flu¬ 
ctibus  Erythraei  mairis  divinitus  involvi,  et 
enecari :  et  rex  Ezechias  castra  Sennache- 


rib  brevissimo  tempore  ab  Angelo  deleri  :  et 
magnus  Constantinus  tyrannum  Maxentium 
in  Tiberim  fluvium  divina  vi  praecipitari 
vidit,  tamen  post  diem  ultimi  judicii 
quando  inimica  destruetur  mors,  ac  Diabo¬ 
lus  et  Angeli  ejus,  et  omnes  filii  perditionis 
in  stagnum  ignis  ac  sulphuris  projicientur, 
tunc  vere  cum  incredibili  voluptate  ac  laeti¬ 
tia  Oculis  tuis  considerabis ,  et  retributionem 
peccatorum  videbis. 

Neque  frustra  sapientissimus  Propheta  non 
contentus  dicere,  oculis  considerabis,  addit 
Tuis  ocul  s ,  inquit,  tuis  c  msiderabis.  Primum 
ut  ostendat  i  los  ipsos  oculos,  qui  nunc  bel¬ 
lum  et  afflictionem  vident,  tunc  pacem  sem¬ 
piternam.,  et  hostium  miseriam  visuros  :  il¬ 
los,  qui  nunc  fletibus  et  persecutionibus 
atteruntur,  tunc  adversa- iorum  clade  mirifi¬ 
ce  consolandos.  Deinde  Tuis ,  inquit,  ut  in- 
teliigamus  non  oculos  novos  esse  nobis  a 
Deo  donandos,  sed  nostros  restituendos.  Si 
enim  capillos  capitis  nostri  Deus  numeravit, 
et  unus  ex  eis  non  peribit,  quanto  majore  ra¬ 
tione  pars  corporis  nobilissima  et  pulcherri¬ 
ma,  qualis  est  oculus,  integra  nobis  in  illa 
die  restituetur?  Denique  Tuis ,  inquit  Pro¬ 
pheta,  quod  tunc  primum  nostri  esse  inci¬ 
pient  oculi,  cum  eos  tuto  ac  libere  posside¬ 
mus  :  nunc  enim  quomodo  nostros  appella¬ 
bimus,  quos  nobis  etiam  repugnantibus  saepe 
curiositas  aperit,  sopor  claudit,  pulvis  dis¬ 
cruciat,  fumus  affligit,  senectus  obscurat, 
obitus  excaecat?  Tunc  igitur  oculis  tuis  con¬ 
siderabis,  quando  libertatem  filiorum  Dei 
plane  assecutus,  non  oculis  modo  ,  sed  toti 
etiam  corpori  summa  potestate  dominabe¬ 
ris. 

Sed  cur,  quaeso,  peccatorum  supplicia  ju¬ 
sti  homines  videre  delectabuntur?  Quid 
enim  crudelius  ac  inhumanius,  quam  pascere 
velle  oculos  alienis  miseriis,  et  delectari 
suppliciis  miserorum  ?  Nulla  erit  immanitas, 
auditores,  nulla  crudelitas,  sed  sancta  et 
honesta  laetitia  quando  etiam  Deus,  qui 
mortem  non  fecit,  nec  laetatur  in  perditione 
vivorum;  tamen  in  interitu  peccatorum  ride¬ 
bit.  Quoniam ,  inquit,  vocavi  et  renuistis  : 
extendi  manum  meam  et  non  fuit,  qui  aspiceret ; 
eijo  quoque  in  interitu  vestro  ridebo.  Neque 
miseria  et  calamitas  erit,  quae  tantopere 
beatorum  oculos  oblectabit  :  sed  splendor 
divinae  justitiae,  ordo  rerum  longe  pulcher¬ 
rimus,  mundi  totius  sapientissime  dispositio, 
quae  non  minus  in  cruciatibus  impiorum  , 
quam  in  praemiis  beatorum  mirabiliter  elu- 

cebunt.  Nam  quse  modo  confusa  et  pertur¬ 
bata  sunt,  ibi  suis  locis  aptissime  collocabun¬ 
tur.  Frequenter  modo  culpa  et  poena  ,  et 
virtus  et  praemium,  quae  conjurieta  esse  de¬ 
berent,  divisa  et  separata  reperiuntur  :  nam 
saepe  flagella,  calamitates,  aerumnas  extra 
suum  locum,  in  aedibus  videlicet  justorum 
nunc  habitare  videmus  :  et  contra  divitiae, 
honores,  prosperitas  nonne  crebro  praeter 
omne  jus  in  domibus  nefariorum  degunt  ? 
Ut  illa  minora  nunc  omittam,  quod  cum  im¬ 
probi  puniantur,  saepe  fit,  ut  qui  peccavit 
magis,  ille  puniatur  minus  :  et  cum  justi 
munus  aliquod  accipiunt,  non  raro  accidit, 
ut  ille  plus  accipiat,  qui  minus  merebatur. 
Itaque  nunc  adeo  confusa  et  perturbata  sunt 
omnia,  ut  mundus  totus  quasi  chaos  quod¬ 
dam  esse  videatur.  At  in  die  ultimi  judicii, 
optime  et  sapientissime  omnia  componentur, 
nihilque  erit  quod  extra  suum  locum  usquam 
reperiatur  ;  ibi  poena  perpetuo  adhaerebit 
culpse;  ibi  cum  virtute  felicitas  nexu  indis- 
sol  bili  conjungetur;  ibi  summa  et  exactis¬ 
sima  proportione  singuli  quique  homines, 
singula  membra,  singuli  sensus,  singula 
opera  sua,  et  propria  vel  praemia  vel  suppli¬ 
cia  Deo  judice  recipient. 

Quod  igitur  fulgor  divinae  justitiae  in  poe¬ 
nis  damnatorum  ita  splendeat,  id  est,  quod 
et  sapientiam  et  sapientes,  omnes  mirifice 
delectabit  :  neque  vero  sola  delectatio,  sed 
multa  praeterea  commoda  et  utilitales  ex  eo 
nascentur,  quod  justi  oculis  suis  considera¬ 
bunt,  et  retributionem  peccatorum  videbunt. 
Primum,  quod  sicut  impiis  dolor;  ita  justis 
la?titia,  ex  mutuo  conspectu  non  modicum 
augebitur.  Nam  et  illis  aliquod  solatii  genus 
esset,  si  tormenta  suo  amicos  suos  Itetere 
arbitrarentur,  et  istis  incredibile  gaudium 
erit,  tam  aperte  videre,  quid  evaserint.  Dein¬ 
de  securitas  perfecta  justorum  erit  visa  re¬ 
tributio  peccatorum.  Quid  enim  deinceps 
sancti  homines  formidabunt,  cum  oculis  suis 
viderint  omnes,  qui  se  affligebant,  in  carce¬ 
res  gehenna;  esse  conclusos,  utque  clavi  illa 
divina,  quas  claudit,  et  nemo' aperit?  Quam 
securus  tibi  videreris,  si  unum  dumtaxat  ini¬ 
micum  haberes,  et  illum  propter  aliquod 
ejus  flagitium  ad  carceres  perpetuos  damna¬ 
tum  tuis  oculis  videres  ?  Quam  liberi  ab  omni 
metu  et  sollicitudine,  etiam  noctu  iter  face¬ 
remus,  si  certo  nobis  constaret,  omnes  fures, 
omnes  latrones,  omnes  nebulones  de  tota 
.  hac  provincia  esse  sublatos?  Talis  erit,  et 
longe  major  securitas  beatorum,  cum  extra 


puteum  inferorum  nullus  unquam  improbus 
toto  orbe  invenietur.  Postremo  illud  etiam 
conferet  impiorum  conspectus,  quod  pul¬ 
chriores  et  splendidiores  sanctos  homines 
efficiet;  semper  enim  contraria  contrariis 
comparata  majora  seipsis  quodammodo  esse 
videntur.  0  quanta  luce  fulgebit  tunc  virgi¬ 
num  continentia,  quando  cum  stupris  et 
adulteriis  impurissimorum  hominum  confe¬ 
retur  :  0  quam  pulchra  et  mirabilia  sancto¬ 
rum  jejunia  tunc  apparebunt,  quando  cum 
istorum  conviviis  et  compotationibus  com¬ 
palpabuntur  !  0  quam  heroica  videbuntur' 
tunc  sanctorum  Martyrum  certamina,  quan¬ 
do  cum  eorum  mollitie  et  teneritudine  con¬ 
spicientur,  qui  morsum  unius  pulicis  ferre 
non  possunt !  0  quam  ingens  erit  tunc  laeti¬ 
tia  sanctorum  et  dolor  miserorum,  cum  in 
conspectu  totius  mundi  praedicari  audiemus, 
ac  dici.  Ecce  iste  homo  erat,  et  ille  homo 
erat,  iste  juvenis  erat,  et  ille  juvenis  erat, 
iste  dives  et  nobilis,  et  ille  dives  et  nobilis; 
et  tamen  iste  perpetuo  virgo  fuit,  ille  ne 
uxore  quidem  contentus  alienum  thorum 
commaculavit.  Iste  jejuniis  operam  dedit, 
ille  ne  a  crapula  q  ddem  et  ab  ebrietate  se 
abstinuit.  Iste  sanguinem  suum  pro  Deo  fu¬ 
dit,  ille  ne  terram  quidem  pro  Deo  perdere 
voluit.  Ita  Lactabitur  justus  cum  viderit  vin¬ 
dictam. ,  et  manus  suas  lavabit,  hoc  est  pul¬ 
chriores  nitidioresque  reddet,  In  sanguine 
peccatoris . 

Reliquum  est,  auditores  optimi,  ut  quod 
sanctus  Propheta  nos  praedicit  aliquando  esse 
facturos  gratia  voluptatis,  nunc  utilitatis 
causa  faciamus.  Nempe  in  die  ultimi  judicii 
oculis  tuis  considerabis  et  retributionem 
peccatorum  videbis,  ut  inde  plus  gaudeas  : 
nunc  vero,  si  sapis,  oculis  tuis  non  minus 
frequenter  considerabis,  et  retributionem 
peccatorum  videbis  :  ut  inde  videlicet  plus 
metuas,  ut  vitia  diligenter  fugias,  ut  sollicite 
ambules  cum  Domino  Deo  tuo.  Quam  enim 
causam  essp  censetis,  cur  tam  facile,  tam 
saepe,  tam  sine  ulla  ratione  homines  hodie 
peccent,  nisi  quoniam  oculis  suis  non  con¬ 
siderant,  nec  retributionem  peccatorum  vi¬ 
dent?  An  non  permulti  tam  sine  ullo  metu, 
tam  audacter,  tam  libere,  tam  temere  pec¬ 
cant,  quam  facerent,  si  Deum  ligueum  vel 
lapideum  se  habere  arbitrarentur  ?  Quis  ho¬ 
minum  est  tam  audax,  qui  si  vel  debilissimo 
puero  injuriam  facere  velit,  non  prius  apud 
se  cogitet,  an  ille  quandoque,  aut  per  se 
aut  per  alium  injuriam  ulcisci  poterit  ?  Cur 

igitur  contra  Deum  omnipotentem,  qui  om¬ 
nia  videt,  qui  ubique  est  praesens  qui  ultor 
est  peccatorum  acerrimus,  in  cujus  manus 
horribile  est  incidere,  absque  ulla  conside¬ 
ratione  peccamus,  nisi  quia  oculis  nostris 
non  consideramus,  nec  retributionem  pecca¬ 
torum  videmus  ?  Deinde  si  semel  temere 
peccaremus,  ut  primus  Angelus,  ut  primus 
homo,  magna  res  esset,  sed  excusationem 
aliquam  haberemus  :  at  quod  tam  crebro, 
quod  singulis  fere  horis  Dominum  offenda¬ 
mus,  ut  facilius  capilli  capitis  nostri,  quam 
peccata  animae  nostrae  numerari  possint, 
quae  ratio  est,  nisi  quia  oculis  nostris  non 
consideramus,  nec  retributionem  peccato¬ 
rum  videmus  ?  Sed  quid  postremo  est,  quod 
nos  ad  peccandum,  hoc  est,  ad  jacturam  fa¬ 
ciendam  summi  boni  et  sempiternae  poenae 
debitum  contrahendum  invitat  ?  Umbra 
quaedam  honoris,  pauci  nummi,  una  brevis¬ 
sima  delectatio,  saepe  etiam  plane  nihil. 
Multi  enim  reperiuntur,  qui  sine  ira,  sine 
causa,  per  jocum,  ridendo  blasphemant  : 
ergone  pro  nihilo  Deum  offendis,  regnum 
coelorum  amittis,  mortem  merearis  aeter¬ 
nam?  Et  cur  hoc,  nisi  quia  oculis  tuis  non 
consideras,  nec  retributionem  peccatorum 
vides  ?  Quamobrem,  auditores  optimi,  si 
Prophetae  monitis  obtemperas,  et  nostrae 
saluti  bene  consultum  esse  velimus,  bajulos 
illos  atque  operarios  imitemur  oportet,  qui 
ferendis  oneribus  victura  quaerunt.  Quid 
enim  i  li  faciunt,  cum  ad  onus  aliquod  foven¬ 
dum  conducuntur?  Num  temere  et  inconsi¬ 
derate  quidvis  capiunt?  Minime  vero  :  sed 
potius  diligenter  prius  totum  onus  circum¬ 
spiciunt,  et  virium  facultatem,  oneris  gravi¬ 
tatem,  itineris  longitudinem  sollicite  metiun¬ 
tur,  saepiusque  tentant,  an  pares  humeros 
oneri  ferendo  se  habere  sentiant.  Ad  eum- 
detn  igitur  modum,  cum  te  ad  peccandum, 
sive  daemones,  sive  homines,  sive  mundus, 
sive  caro  provocat,  oculis  tuis  considera,  et 
retributionem  peccatorum  vide.  Cogita  te- 
cum,  an  pondus  illarum  poenarum  tolerare 
poteris,  cui  te  peccatum  sine  ulla  dubitatio¬ 
ne  subjiciet.  Et  ne  forte,  quoniam  illae  nunc 
ab  oculis  tuis  absunt,  te  ipsum  decipias,  eas 
poenas  cogita,  quas  hic  experimur,  et  eis 
condimentum  seternilatis  adde.  Sola  enim 
aeternitas  ejusmodi  est,  ut  sine  ipsa  nullum 
supplicium  grave,  cum  ipsa  nullum  leve  ju¬ 
dicari  possit,  et  tamen  hoc  sale  poenae  om¬ 
nes  damnatorum  condiendse  sunt.  Cogita 


igitur  quam  crucem  patereris,  si  absque 
alia  poena  in  hoc  templo,  ita  ut  modo  stas, 
perpetuo  stare  deberes,  nonne  malles  inillies 
mori,  quam  in  aeternum  hoc  modo  stare  ? 
Quid  igitur  erit  non  in  templo  stare,  sed  in 
vivis  atque  ardentibus  flammis  jacere,  toto¬ 
que  corpore  et  animo  sine  intermissione  cru¬ 
ciari,  atque  id  in  aeternum,  et  ultra,  si  aliquid 
ultra  reperitur?  Quaeso  vos,  qui  humeri  viva 
illa  incendia  tolerare  poterunt  ?Cujus  pectus 
illa  tormentorum  aeternitate  non  frangetur? 
Quis  ex  vobis ,  clamat  Isaias,  poterit  habitare 
cum  igne  devorante ?  Quis  habitabit  ex  vobis 
cum  ardoribus  sempiternis  ?  0  Christiani,  si 
parvos  dolores,  parva  incommoda,  parvas 
aegritudines,  tam  diligenter  cavemus,  sum¬ 
ptibus  non  parcimus,  omnes  medicos  advoca¬ 
mus,  quis  in  re  tanta  rationem  et  consilium 
nobis  eripuit,  ut  oculis  nostris  non  conside¬ 
remus,  nec  retributionem  peccatorum  videa¬ 
mus?  Quid  cogitamus,  si  periculum  aeterno¬ 
rum  suppliciorum  non  cogitamus?  Quid  vi¬ 
demus,  si  hoc  non  videmus?  Quid  timemus, 
si  hoc  non  timemus  ?  Quid  providemus,  si 
hoc  non  providemus?  An  falsa  haec  esse  di¬ 
cemus  ?  Sed  non  fabulae  poetarum,  neque 
philosophi  gentium,  sed  ipsa  Veritas  est, 
quae  nos  ista  docuit.  Si  Deus  alicui  flagitioso 
homini  nunc  diceret:  En  tibi  optio  datur, 
vide  quid  eligas,  vel  ab  hac  hora  usque  ad 
mortem  podaqra  laborabis,  quae  ne  ad  mo¬ 
mentum  quidem,  neque  noctu  neque  inter- 
diu  quiescere  te  patietur  :  vel  si  nunc  mor¬ 
bum  effugere  cupis,  modo  monachus  Car- 
thusianus  ut  fias- oportet.  Quid  ille,  si  ratio¬ 
nis  est  compos  ?  num  dubitabit  e  vestigio  ad 
monasterium  convo  are  potius,  quam  toto 
tempore  vitae  domi  conclusus  atque  in  lecto 
jacens  cum  acerbissimis  doloribus  colluctari? 
Jam  igitur  cum  gehennae  supplicia  multo 
sint  majora,  quam  quivis  p  dagrae  dolor  : 
cum  spatium  aeternitati*  infinitis  partibus 
excedat  omne  tempus  hujus  vitae,  cum  id, 
quod  Deus  a  nobis  requirit,  multo  sit  minus 
et  facilius,  quam  monachum  Cai  thusianum 
fieri,  quid  est  quod  dubitamus?  Quae  tanta 
suavitas  in  sceleribus  reperitur,  ut  tam  caro 
pretio  emi  debeat?  Si  sapientiam  Salomo¬ 
nis,  robur  Sampsonis,  speciem  Absalonis, 
divitias  Croesi,  potentiam  Augusti,  annos 
Mathusalem  peccando  tibi  comparares  : 
quid  tandem  omnia  ista  prodessent,  si  post- 
modum  in  morte,  neque  corpus  a  vermibus, 
neque  animam  a  gehenna  liberare  posses  ? 

Itaque  non  sunt  ista,  non  sunt  heec  (mihi 
credite)  quamvis  magna  ef  rara  esse  videan¬ 
tur,  non  sunt,  inquam,  ullo  modo  digna, 
quse  sempiternis  doloribus  comparentur. 
Ergo  si  oculis  tuis  considerabis,  et  retribu- 


tionerrv  peccatorum  videbis,  et  nunc  bene 
sancteque  vives,  et  postmodura  beate  felici- 
terque  morieris,  quod  nobis  omnibus  conce¬ 
dat,  qui  est  in  saecula  benedictus.  Amen. 


I 


CONCIO  VIII. 

SUPER  PSALMUM  XC, 

DE  YERSU  NONO  ET  DECIMO 


Quoniam  tu  es,  Domine,  spes  mea;  Altissimum  posuisti  refugium  tuum.  Non  accedet  ad  te  malum 

et  flagellum  non  appropinquabit  tabernaculo  tuo. 


SYNOPSIS 

Enodatur  in  principio  difficultas  quaedam,  tum 
de  cohaerentia  horum  duorum  versuum  cum 
proscedentibus  el  sub  sequentibus,  tum  de  per¬ 
sona  loquente,  quce  diversa  statuitur,  scilicet 
hominis  sancti  et  Propheter.  Altissimum  hoc 
loco  non  de  adjuncto  loci,  sed  de  Deo  intelli - 
gendum  esse  significatur.  Differentia  inter 
malum  et  flagellum  qune  sit  asdgn  • tur ,  quo¬ 
rum  illud  est  peccatum,  quod  solum  verum 
malum  dici  debet ;  hoc  vero  pcenoe  et  miseriae 
ex  peccato  ortae.  Resolvitur  deinde  quaestio, 
quod  nimirum  non  in  hac  vita,  sed  in  futura 
justorum  tabernaculo  non  accedet  malum , 
vel  non  appropinquabit  flagellum.  Quod  ut 
evidentius  intelligutur  quinque  enumerantur 
hominum  genera.  Primum ,  in  quibus  malum, 
id  est,  peccatum  proprium  suum  habet  domi¬ 
cilium.  Secundum,  in  qnibus  quidem  habitat, 
sed  ab  eo  liberari  facili  negotio  possunt.  Ter¬ 
tium  eorum,  in  quibus  quidem  peccatum  ip¬ 
sum  non  habitat,  sed  in  iis  adhuc  concupi¬ 
scentia  vivit.  Quartum ,  soli  fuere  Adam  et 
Eva  in  statu  innocentiae.  Quintum,  sunt  ho¬ 
mines  perfecte  beati ;  ubi  ceterna  beatitudo 
describitur,  nosque  eo  serio  invitamur. 

Pars  altera  exponit,  in  hoc  etiam  sceculo  suo 
modo  posse  impleri  promissionem  psalmogra¬ 
phi  :  cur  et  quomodo  Deus  aliquando  justum 
permittat  labi,  ex  D.  Gregorio  docetur.  Solos 
malos  proprie  flagellari ,  utpote  quibus  flagel- 

Tom.  IX. 


Ium  ad  animam  usque  penetrat  ;  sanctis  vero 
non  nisi  ad  extrema  pertingit ,  exemplo  S. 
Bernardi  et  S.  Stephani  Presbyteri,  S.  Gre- 
gorii  et  omnium  Martyrum  prolixe  ostendi¬ 
tur.  Sanctis  non  modo  non  obesae,  sed  et  pro¬ 
desse  flagellum  declaratur,  quia  ad  cursum 
incitat,  quo  destinamur,  quod  variis  exemplis 
et  similitudinibus  confirmatur.  Tribulationes 
potius  fla  i/ ellum  quam  flagellum  esse  demon¬ 
stratur  ex  comparatione ,  quia  flagellum  re¬ 
frigerat  ,  muscas  abigit,  reficit  et  recreat , 
quae  omnia  et  flagellum  egregie  praestat ,  uti 
exemplo  Arnulphi,  cujusdum  divitis  a  D. 
Bernardo  conversi,  et  variis  sacrce  Scripturae 
testimoniis  comprobatur.- 

Quoniam  tu  es.  Domine,  spes  mea  :  Altissi¬ 
mum  posuisti  refugium  tuum :  Non  accedet  ad 
te  malum ,  et  flagellum  non  appropinquabit 
tabernaculo  tuo.  Psalmum  nonagesimum,  au¬ 
ditores  optimi,  quem  Deo  auctore  atque  ad¬ 
jutore  suscepimus  explicandum  ,  carmen 
esse  dramaticum,  summoque  artificio  com¬ 
positum,  in  prima  nostra  oratione  breviter 
admonuimus.  Id  nobis  in  iis  verbis  intelli- 
gendis,  quse  hodierna  die  suo  ordine  expo¬ 
nenda  se  offerunt,  magno  usui  esse  poterit. 
Nam  primus  ille  versiculus  :  Quoniam  tu  es, 
Domine,  spes  mea,  Altissimum  posuisti  refu¬ 
gium  tuum,  totus  est  apertus  et  facilis,  et  a 
nobis  etiam  expositus,  cum  in  explicatione 
primi  et  secundi  versus  hujus  psalmi,  de  vi 
et  significatione  vocabulorum,  Altissimi,  spei 
et  refugii ,  disseruimus.  Sola  connexio  et 

continuatio  hujus  sententiae  cum  praecaden¬ 
tibus  et  sequentibus  verbis,  aliquid  obscuri¬ 
tatis  et  difficultatis  habet.  Alloquebatur  enim 
Propheta  in  verbis  praecedentibus  hominem 
justum,  atque  dicebat  :  Verumtcimen  oculis 
luis  considerabis  et  re>mbutionem  peccatorum 
videbis:  nunc  vero  mutata  persona,  quasi 
non  alteri ,  sed  sibi  ipsi  hactenus  locutus 
esset,  statim  subjungit  :  Quoniam  tu  es,  Do¬ 
mine,  spes  mea.  Mox  autem  ad  priorem  per¬ 
sonam  redit,  et  hominem  justum  alloquens 
ait  :  Altissimum  posuist'  refugium  tuum.  Ita¬ 
que  non  videntur  ullo  modo  inter  se  hi  versus 
posse  cohaerere.  Illud  enim  :  Tu  es,  Domine, 
spes  mea ,  neque  cum  praecedentibus  recte 
conjungitur,  Oculis  tuis  considererabis  et  re¬ 
tributionem  peccatorum  videbis,  neque  cum 
sequentibus  connecti  potest :  Altissimum  po¬ 
suisti  refugium  tuum.  Nodum  istum  variis 
modis  ac  rationibus  dissolvere  atque  expe¬ 
dire  plurimi  conati  sunt.  Theodoretus  et  alii 
quidam  ex  Graecis  nullam  hoc  loco  personae 
mutationem  fieri  volunt,  ac  ut  oratio  tota 
cohaereat,  sufficere,  si  voculam  unam  dum¬ 
taxat  subintelligamus  ,  videlicet  Dixisti :  ut 
sit  sensus:  Quoniam  dixisti :  Tu  es.  Domine,  spes 
mea ,  ideo  Altissimum  posuisti  refugium  tuum; 
et  ea  de  causa  Non  accedet  ad  te  malum  et 
flagellum  non  appropinqu  bit  tabernaculo  tuo. 

Sed  quamquam  non  inepte  neque  absurde 
ista  dicuntur  :  tamen  nulla  videtur  esse  ne¬ 
cessitas,  cur  vocem  illam  subintelligamus, 
et  aliquid  Prophetae  verbis  addamus,  cum 
etiam  absque  ulla  voce,  tum  integer  verbo¬ 
rum  sensus,  tum  bona  cum  praecedentibus  et 
sequentibus  connexio  reperiatur.  Etenim,  ut 
modo  dicebamus,  negari  non  potest,  quin 
Psalmus  hic  nonagesimus  sit  carmen  drama- 
ticum,  quales  commcediae  et  dialogi  esse  so¬ 
lent,  et  qualia  sunt  in  sacris  litteris  Cantica 
canticorum,  in  quibus  variae  personae  inter 
se  agunt  sine  ulla  scriptoris,  sive  auctoris 
interlocutione.  Nam  paulo  inferius  in  hoc 
eodem  Psalmo  Deus  introducitur  ita  loquens : 
Quoniam  in  me  speravit  liberabo  eum.,  prote¬ 
gam  eum,  quoniam  cognovit  nomenmeum:  cum 
tamen  in  verbis  praecedentibus  non  Deus, 
sed  Propheta  ad  hominem  justum  loquere¬ 
tur,  ac  diceret :  Super  aspidem  et  basiliscum 
ambulabis,  et  conculcabis  leonem  et  draconem. 
Neque  hoc  loco  ullo  modo  illa  vox  inseri 
potest  Dixisti  vel  Dixit.  11  oc  igitur  impri¬ 
mis  firmum  et  ratum  sit,  fieri  hoc  loco  per¬ 
sonae  mutationem ;  et  cum  dicitur  :  Tu  es, 
Domine ,  spes  mea,  hominem  justum  colloqui 


cum  Deo,  sicut  paulo  ante  cum  dicebatur:  Oc¬ 
culis  tuis  considerabis  et  retributionem  peccato¬ 
rum  videbis,  cum  homine  justo  loquebatur. 

Hoc  autem  ita  constituto,  illud  expedien¬ 
dum  restat,  quousque  hominis  justi  oratio 
se  extendat  :  quidam  enim  totos  hos  duos 
versus  homini  justo  attribuunt  :  Quoniam  tu 
es,  Domine,  spes  mea  ;  Altissimum  posuisti  re¬ 
fugium  tuum  ;  non  accedet  ad  te  malum  et  fla¬ 
gellum  non  appropinquabit  tabernaculo  tuo , 
cui  nos  sententiae  consentire  non  possumus. 
Siquidem  vocabulum  illud  A  Itissiuum,  non 
est,  ut  illi  putant,  adjunctum  loci,  sed  nomen 
Dei.  Neque  enim  cum  dicitur,  Altissimum 
posuisti  refugium  tuum,  sensus  est,  sublime 
atque  excelsum  domicilium  tibi  fabricasti ; 
sed  Altissimum,  id  est,  Deum  tamquam  tutis¬ 
simam  arcem,  vel  portum  ad  quem  confu¬ 
geres  accepisti.  Nam  et  Hebraei  codices  illam 
ipsam  vocem  hoc  loco  habent,  quam  initio 
Psalmi,  ubi  dicitur :  Qui  habitat  in  adjutorio 
Altissimi :  et  codices  Graeci  qui  habent  tov 
uJntj-cov  articulo  generis  masculini  ,  satis 
aperte  indicant,  vocabulo  Altissmi  Deum 
significari.  Quam  vero  absurde  dicatur  Deo, 
Tu  Deus  Altissimum,  id  est,  Deum  posuisti 
refugium  tuum,  nemo  non  videt.  Deinde  cui 
dicitur,  Altissimum  posuisti  re f 'ug  ium  tuum;e  t : 
Non  accedet  ad  te  malum  et  flagellum  non 
appropinquabit  tabernaculo  tuo,  eidem  pro¬ 
fecto  dicitur,  quod  statim  sequitur  :  Angelis 
suis  mandavit  de  te,  ut  custodiant  te  in  omni¬ 
bus  viis  tuis,  cum  nulla  fiat  in  his  omnibus 
versibus  personae  mutatio.  At  Deo  dicere : 
Angelis  suis  mandavit  de  te,  ut  custodiant  te  in 
omnibus  viis  tuis ,  non  solum  leve  et  puerile 
est,  sed  etiam  impium  et  blasphemum. 

Quamobrem  id  solum  superest,  ut  oratio¬ 
nem  hominis  justi  paucis  illis  verbis  :  Quo¬ 
niam  tu  es,  Domine,  spes  mea ,  totam  contineri 
dicamus,  eamque  cum  praecedentibus  Pro¬ 
phetae  verbis  ita  continuemus  :Audivithomo 
justus,  quam  multa  et  magna  beneficia  sibi 
ex  nomine  Dei  sanctus  Propheta  promiserit : 
ut  quod  liberabitur  de  laqueo  venantium, 
quod  in  umbra  alarum  Dei  tutus  requiescet, 
quod  clypeo  veritatis  protegetur,  quod  non 
timebit  a  timore  nocturno,  quod  cadent  a 
latere  suo  mille,  quod  oculis  suis  considera¬ 
bit  et  retributionem  peccatorum  videbit, 
propterea  nunc,  ut  non  ingratus,  omnia  illa 
cum  ingenti  laetitia  cognoscere  se  confitetur, 
et  cum  debita,  justaque  humilitate  respon¬ 
det  :  Quoniam  tu  es,  Domine,  spes  mea,  hoc 
est:  Agnosco  non  solum  beneficia,  sed  etiam 

causam  ct  rationem  beneficiorum  :  Non  enim 
in  arcu  meo  spem bo  ct  gladius  meus  non  sal¬ 
vabit  rue  :  sed  Tu,  Domine ,  spes  mea :  cadent, 
fateor,  a  latere  meo  mille,  ct  decem  millia 
a  dextris  meis,  sed  non  propter  robur  et 
virtutem  meam,  nec  propter  hominum  ami¬ 
corum  meorum  praesidia;  sed  Quoniam  tu  es, 
Domine ,  spes  mea.  Sperent  alii  si  velint  in 
incerto  divitiarum,  in  astutia  sreculi,  in  ho- 
minum  gratia,  in  potentia  et  nobilitate  ;  ego 
vero  propter  te  Omnia  detrimenti  feci,  et  ar- 
britorut  stercora ,  et  scio  quia  non  confundar. 
Quoniam  tu  es,  Domine,  spes  mea :  si  exurgat 
adversum  me  praelium ,  si  exurgant  adversum 
me  castra ,  si  saeviat  mundus,  si  Diabolus 
fremat,  si  ipsa  caro  adversus  spiritum  con¬ 
cupiscat,  non  timebit  cor  meum,  intrepidus 
dimicabo,  Quoniam  tu  es,  Domine ,  spes  mea. 
Quod  si  denique  adversus  hostes  fortiter 
pugnavero,  si  praevaluero,  si  vicero,  si  mihi 
palmam  et  coronam  praeparatam  esse  cogno¬ 
vero,  non  etiam  inde  superbiet  cor  meum, 
neque  in  suis  viribus  temere  gloriabitur, 
Quoniam  tu  es,  Domine,  spes  mea.  Haec  est 
oratio  sancti  viri,  cui  mox  Propheta  respon¬ 
det  :  Alt/ssimum  posuisti  refugium  tuum,  tam¬ 
quam  si  diceret,  recte  et  sapienter  facis,  cum 
in  solo  Deo  sperare  te  dicis.  Sic  enim  non 
humile  et  abjectum,  terrenum  ac  debile  do¬ 
micilium  tibi  fabricasti,  sed  Altissimum  po¬ 
suisti  refugium  tuum,  nempe  in  ipso  Deo, 
quo  nihil  altius,  nihil  fortius,  nihil  stabilius, 
tibi  asylum,  et  arcem  et  profugium  quaesi¬ 
visti,  quocirca  nihil  tibi  nocere  poterit,  cum 
ne  bombardae  quidem  tam  alte  globos  suos 
ejaculari  queant. 

Atque  hoc  est  quod  sequitur  :  Non  accedet 
ad  te  malum  et  flagellum  non  appropinquabit 
tabernaculo  tuo  :  quibus  verbis  omnia  penitus 
mala  atque  incommoda  ad  homine  justo 
semel  removit.  Siquidem  omne  malum  aut 
peccatum  est  aut  poena  peccati.  Peccatum 
est  malum,  quod  sponte  agimus  :  pcena  pec¬ 
cati  malum,  quod  patimur  inviti.  Et  quidem 
peccatum  malum  est  magnum,  malum  sim¬ 
pliciter,  ac  de  eo  Propheta  dicit  :  Non  acce¬ 
det  ad  te  malum :  pcena  vero  malum  est  par¬ 
vum,  nec  simpliciter  malum  dici  potest.  Quo¬ 
circa  sanctus  David  ejusmodi  miserias  non 
malum,  sed  flagellum  appellavit  \Et  fage  Ilum, 
inquit,  non  appropinquabit  tabernaculo  tuo. 

Haec  vero  ita  esse  facile  demontrari  po¬ 
test  :  id  enim  est  vere  et  proprie,  et  simpli¬ 
citer  malum,  quod  hominem  facit  malum, 
quod  nemo  utitur,  nisi  male  :  quod  a  Deo, 


qui  est  summum  bonum,  nullo  modo  profi¬ 
cisci  potest  :  ejusmodi  autem  quid  est  nisi 
peccatum  ?  Nam  poenas,  aerumnas,  calami¬ 
tates,  quomodo  simpliciter  malas  appollabi- 
bimus,  cum  nec  hominem  faciantmalum,  et 
plurimi  eis  utantur  bene,  et  eas  Deus  efficiat, 
et  in  homines  mittat,  qui  totus  est  bonus  ? 
Existat  al  quis  pauper,  obscurus,  contem¬ 
ptus,  plagis  et  vulneribus  plenus  :  sed  tamen 
justus,  pius,  castus,  sobrius,  patiens,  qualis 
quondam  erat  Lazarus  ille  mendicus,  cum 
ad  fores  divitis  epulonis  stipem  mendicaret, 
quid  dum  esse  dices  ?  Malum  an  bonum  ? 
Certe  bonum.  At  plurima  patitur  mala.  Fa¬ 
teor  :  sed  illo  uno  caret,  quod  solum  homi¬ 
nem  facit  malum.  Contra  vero,  quid  eum 
divitem,  qui  induebatur  purpura  et  bysso, 
epulabatur  quotidie  splendide,  et  inter  tot 
bonasolam  vitam  non  habebat  bonam  :  quid, 
inquam,  bonum,  an  malum  fuisse  judicabis? 
Nonne  malum  ?  At  multis  bonis  abundabat. 
Ita  est.  Sed  ejusmodi  erant  illa  bona,  ut 
quamvis  omnia,  quae  toto  orbe  reperiuntur, 
uni  soli  concederentur,  adhuc  bonum  illum 
facere  non  valerent :  imo  vero  quo  magis  ea 
bona  multiplicantur,  eo  turpitudinem,  stul¬ 
titiam  et  stupiditatem  habentis  facilius  pro¬ 
dunt.  Quid  enim  turpius,  quid  stultius,  quid 
stupidius,  quam  ut  omnia  velis  habere  bona 
praeter  teipsum  ?  Bonam  velis  domum,  bo¬ 
nam  mensam,  bonos  liberos,  bonum  pallium, 
bonam  tunicam,  bonos  calcaeos,  et  solam  vi¬ 
tam,  solam  animam  velis  malam  :  atque  ita 
calceos  tuos  praeponas  animae  tuae.  Itaque 
non  immerito  Ethnicus  ille  Philosophus, 
cum  divitis  cujusdam  ornatissimam  domum 
ingressus  forte  spuere  necesse  haberet,  post¬ 
quam  diu  circumspexit,  tandem  in  faciem 
divitis,  cum  quo  loquebatur,  spuit :  et  cum 
ille  stomachatus  id  acciperet,  et  rusticos 
mores  philosophi  reprehenderet :  Ne  mireris 
(inquit  Philosophus),  nam  diu  quae  in  hac 
domo  sunt  omnia  consideravi,  et  nihil  turpe 
ac  sordidum,  ubi  spuere  possem,  reperi, 
praeter  te.  Habemus  igitur,  auditores,  verum 
malum,  quod  ad  hominem  justum,  et  in  Deo 
sperantem  non  accedet,  nihil  esse  aliud, 
quam  peccatum  :  flagellum  vero,  quod  ejus 
tabernaculo  non  appropinquabit,  esse  poe¬ 
nas  et  miserias,  qum  ex  peccato  natae  sunt. 

Sed  magna  quaestio  hic  exoritur,  ut  pro¬ 
phetica  ista  sententia,  non  tam  explicatione, 
quam  defensione  indigere  videatur.  Si  enim 
ad  hominem  justum  peccatum  non  accedet, 
quid  est,  quid  Salomon  clamat :  bepties  ca- 

det  justus.  Et :  Non  est  homo  justus  in  terra , 
qui  faciat  bonum ,  et  non  peccet  ?  Si  vero  fla-»’ 
gellum  justorum  tabernaculis  non  propin¬ 
quabit,  cur  idem  ipse  sanctus  David  in  alio 
psalmo  dicit  :  Lavi  inter  innocentes  manus 
meas,  et  fui  flagellatus  tota  die ,  et  casiiyatio 
mea  in  matutinis  :  et  in  eodem  loco  de  pec¬ 
catoribus  :  In  labore,  inquit,  hominum  non 
sunt,  et  cum  hominibus  non  flagellabuntur. 

Itaque  contrarium  plane  ei,  quod  Psalmus 
noster  docet,  rei  veritas  habere  videtur, 
quando  justi  flagellantur,  impii  non  flagel¬ 
lantur.  Ut  igitur  quaestionem  istam  explice¬ 
mus,  illud  imprimis  consLituendum  est,  pro¬ 
pheticam  hanc  promissionem  ad  vitam  fu¬ 
turam  praecipue  pertinere.  Nam  quae  causa 
est,  cur  ad  hominem  justum  malum  non  ac¬ 
cedet,  et  flagellum  ejus  tabernaculo  non  ap- 
propinquabit?Nonne  illa,  quoniam  Altissimum 
posuit  refugium  sive  tabernaculum  suum  ? 
idem  enim  hoc  loco  refugium  et  tabernacu¬ 
lum  significare  ex  Hebraeo  vocabulo  facile 
cognoscitur.  Quocirca  Beatus  Hieronymus 
non  refugium,  sed  tabernaculum  vertit.  Ita¬ 
que  cum  in  coelesti  tabernaculo  fuerimus, 
de  quo  David  :  Quam  dilecta,  inquit,  taber¬ 
nacula  tua ,  Domine  virtutum  :  concupiscit,  et 
deficit  anima  mea  in  atria  Domini,  et  Domi¬ 
nus  in  Evangelio  :  Facite,  inquit;  vobis  ami¬ 
cos  de  Mammona  iniquitatis,  ut  cum  defeceri¬ 
tis,  recipiant  vos  in  aeterna  tabernacula ,  et 
Paulus  ad  Hebraeos  :  Christus,  inquit,  assi¬ 
stens  Pontifex  futurorum  bonorum ,  peram¬ 
plius  et  perfectius  tabernaculum  :  non  manu- 
factum,  hoc  est,  non  hujus  creationis  neque 
per  sanguinem  hircorum  aut  vitulorum ;  sed 
per  proprium  sanguinem  introivit  semel  in 
sancta,  seterna  redemptione  inventa,  et  Joan- 
nes  in  Apocalypsi  :  Ecce  tabernaculum  Dei 
cum  hominibus,  et  habitavit  cum  eis :  tunc 
vere  ad  nos  malum  non  accedet,  et  fla¬ 
gellum  non  appropinquabit  tabernaculo 
nostro. 

Ac  ut  magnitudinem  hujus  promissionis, 
et  quantum  boni  nobis  in  coelesti  taberna¬ 
culo  repositum  sit  intelligamus,  quinque  ho¬ 
minum  genera,  sive  status  et  conditiones 
consideremus.  Primum  genus  eorum  est, 
in  quibus  peccatum  tanquam  in  propria 
domo  semper  inhabitat,  et  a  quorum  dorso 
flagellum,  idque  durissimum,  nunquam  re¬ 
movetur.  Tales  sunt  omnes  ii  qui  jam  ad  in¬ 
feros  descenderunt,  quibus  nihil  miserius, 
nihil  gravius,  nihil  infelicius,  neque  dici, 
neque  cogitari,  neque  fingi  potest.  Semper 


peccant,  semper  puniuntur,  et  tanquam  vasa 
iree  et  contumelia3  ad  hoc  solum  conservan¬ 
tur,  et  vivunt,  ut  in  ipsorum  poenis  et  cru¬ 
ciatibus  Deus  potentiam  et  justitiam  suam 
immensam  atque  infinitam  ostendat. 

Alterum  genus  eorum  est,  in  quibus  pec¬ 
catum  habitat  quidem  et  .  dominatur  ;  sed 
ita  tamen  ut  redimi,  et  liberari  possint. 
Tales  sunt  ii,  qui  in  hoc  seeculo  in  vitiis  et 
sceleribus  vivunt  :  quamvis  enim  omnes 
peccatores  dignissimi  essent,  quibus  conti¬ 
nuo  sub  pedibus  terra  deficeret,  et  eos  adhuc 
vivos  tartara  absorberent  ;  tamen  Deus  in¬ 
credibili  sua  benignitate  ita  constituit,  ut 
cum  aliquis  animam  suam  tanquam  domum 
Diabolo  et  peccato  vendit,  semper  dum  vivit 
possit  eam  lacrymis  poenitentiae,  et  vera  at¬ 
que  humili  confessione  redimere.  Sed  isto¬ 
rum  quoque  miserrimus  et  infelicissimus 
status  est,  et  eo  infelicior,  quo  minus  infeli¬ 
citas  ejus  in  hoc  mundo  cognoscitur.  0  si 
homines  intelligerent,  quam  breve  sit  spa¬ 
tium  inter  peccatum  et  gehennam,  et  quam 
celeriter  de  culpa  transeatur  ad  poenam,  non 
possent  (mihi  credite)  non  vehementer  per¬ 
horrescere,  Fiant,  inquit  David,  vise  illorum 
tenebrae  et  lubricum  :  et  Angelus  Domini  per¬ 
sequens  eos.  Talis  via  est  omnium  peccatorum 
qua  properant  ad  gehennam,  non  solum 
brevis,  sed  etiam  tenebrosa,  ut  nesciant  quo 
vadant  :  sed  etiam  lubrica,  et  quasi  glacie 
recta,  ut  pedem  figere  non  valeant  :  et  his 
omnibus  accedit  Angelus  Domini  persequens 
eos,  ut  quamvis  in  tenebris,  quamvis  per  lu¬ 
bricum,  quamvis  ad  inferos,  tamen  festinare 
et  currere  compellantor. 

Tertium  genus  eorum  est,  in  quibus  pec¬ 
catum  quidem  ipsum  per  se  non  habitat  ; 
sed  aliquem  tamen  in  eis  habet,  qui  causam 
suam  diligenter  agit ;  plane  ad  eum  modum, 
quo  litigatores  agere  solent,  qui  cum  forte 
aliquo  discedunt,  procuratorem  loco  suo 
relinquunt.  Tales  sunt  omnes  ii,  qui  sine  le- 
thalibus  criminibus  viventes  in  hoc  sseculo, 
Deo  famulantur  et  serviunt.  Quamvisenimin 
eis  non  vivat,  neque  maneat  id,  quod  pro¬ 
prie  dicitur  peccatum,  tamen  concupiscentia 
adhuc  manet,  quee  peccati  est  procuratrix  : 
et  quam  propterea  sanctus  Paulus,  nunc 
legem  membrorum,  nunc  legem  peccati, 
nunc  etiam  peccatum  ipsum  vocat.  Ut  enim 
quondam  Chananeis  et  Paleestina  ejectis  Je- 
busseus  mansit  ad  exercitum  Judmorum  : 
ita  nunc  per  fidem  et  Sacramenta  peccato 
de  cordibus  nostris  expulso,  fomes  relictus 

est,  cura  quo  litigare  ac  disceptare  usque  ad 
mortem  debeamus.  * 

Porro  statum  quartum  multo  beatiorem, 
soli  duo  primi  homines  noverunt,  quos  brevi 
illo  tempore,  quo  in  paradiso  habitaverunt, 
neque  peccatum  inquinabat,  neque  flagellum 
perterrebat,  neque  ulla  concupiscentia  mala 
ad  peccandum  provocabat.  Magna  sane,  et 
expetenda  felicitas  hujus  status,  sed  nondum 
tamen  talis  erat,  ut  de  eo  cani  posset  :  Non 
accedet  ad  te  malum,  et  flagellum  non  appro¬ 
pinquabit  tabernaculo  tuo.  Nam  etsi  pecca¬ 
tum  et  flagellum  nondum  aderant,  tamen 
non  longe  aberant :  imo  vero  quae  tam  ce¬ 
leriter  adfuerunt,  ut  non  prius  Adam  os  ad 
pomum  comedendum  aperuerit,  quam  pec¬ 
catum  in  intimum  pectoris  et  animi  pene¬ 
traverit,  nonne  prae  foribus  jam  expectare 
videbantur  ? 

Restat  igitur  quintum  genus  hominum 
plene  perfecteque  beatum,  ad  quod  unum, 
et  solum  malum  non  accedet,  nec  ullum, 
unquam  flagellum  propinquabit  :  isti  sunt 
beatissimi  ac  felicissimi  illi  homines,  quos 
tabernaculum  coeleste  jam  recepit,  quibus 
dicitur  per  Prophetam  :  Lauda ,  Jerusalem , 
Dominum ,  lauda  Ceum  tuurn ,  Sion  :  quoniam 
confortavit  seras  portarum  tuarum  /  Nimirum 
ut  neque  malum  unquam  accedere,  neque 
flagellum  propinquare  posset.  Et  de  quibus 
Joannes  in  Apocalypsi  r  Ecce,  inquit,  taber¬ 
naculum  Dei  cum  hominbus ,  et  habitabit  cum 
eis  :  et  ipsi  populus  ejus  erunt ,  et  ipse  Deus 
cum  eis ,  erit  eorum  Deus  :  et  absterget  Deus 
omnem  lacrymam  ab  oculis  eorum ,  et  mors  ul¬ 
tra  non  erit ,  neque  luctus  neque  clamor ,  neque 
dolor  erit  ultra.  0  tabernaculum  beatum  ? 
0  tutissimum  refugium  ?  0  regio  lucida,  re¬ 
gio  pacifica,  quae  nocturnos  horrores,  et 
nimbos  ac  procellas,  ventos  et  tempestates 
ignoras  :  quse  supra  omnes  montes,  supra 
omnia  elementa,  supra  omnes  coelos  collo¬ 
cata,  neque  jacula  hostium  times,  neque  tu¬ 
multus  bellorum  exaudis  :  ubi  praeliis  trium¬ 
phi,  et  gladiis  palmae,  et  galeis,  diademata, 
et  gemitibus  cantica  succedunt.  Ubi  vita  est 
sine  morte,  quies  sine  labore,  saturitas  sine 
fastidio,  securitas  sine  metu,  ubi  nihil  est 
quod  displiceat,  nihil  deest  quod  delectet  : 
unde  exulat  omne  malum,  quo  confluit  omne 
bonum.  0  teret  quater  et  centies  et  millies 
beatos,  qui  in  ea  civitate  ascripti  sunt  cives  : 
qui  inter  magnos  illos  principes  sedem  ha¬ 
bebunt,  qui  post  brevissimum  cursum  hujus 
periculosae  navigationis  ad  portum  illum 


tantae  securitatis  aliquando  pervenient  ! 
Quid  agimus,  fratres  mei  ?  Quo  currimus  ? 
Quid  persequimur  ?  Cur  tantum  bonum  ne- 
gligimus  ?  qui  minima  lucra  tam  diligenter 
persequimur,  cur  tantos  labores  pro  vilissi¬ 
mis  rebus  suscipimus,  quibus  bonum  illud 
offertur,  in  quo  est  omne  bonum  ?  Evigile¬ 
mus  aliquando,  excitemur,  somnum  discu¬ 
tiamus,  et  cum  ad  laborem  nati  simus  sicut 
aves  ad  volandum,  et  quocumque  nos  ver¬ 
tamus,  laborem  fugere  non  possimus,  facia¬ 
mus  (quaeso  vos)  pro  Deo,  pro  vita  aeterna, 
pro  veris  et  magnis  bonis,  quae  stulti  homi¬ 
nes  pro  mundo,  pro  vita  brevissima,  pro 
falsis  et  exiguis  bonis  facere  non  recusant. 
Ita  nobis  in  coelo  tabernaculum  erigemus, 
quo  malum  non  accedet  neque  flagellum 
propinquabit. 

PARS  SECUNDA 

Etsi  prophetica  promissio,  quae  malum  et 
flagellum  a  justorum  tabernaculis  removit, 
ad  saeculum  futurum  praecipue  pertineat  : 
tamen  etiam  tempore  hujus  vitae  suo  modo 
completur.  Nam  et  Dominus  in  Evangelio 
non  solum  vitam  aeternam,  sed  etiam  cen¬ 
tuplum  hoc  tempore  sectatoribus  suis  pro¬ 
misit  :  et  Apostolus  ad  Timotheum  scribens, 
pietatem  affirmat  Promissionem  habere  vitae, 
quae  nunc  est ,  et  futurae  /  Videamus  igitur  si 
placet,  quo  pacto  etiam  hoc  tempore  ad  ho¬ 
mines  justos  malum  non  accedat,  nec  fla¬ 
gellum  tabernaculis  eorum  appropinquet. 

Atque  imprimis  malum,  hoc  est,  pecca¬ 
tum,  ad  homines  justos  et  in  Deo  sperantes 
nunquam  accedere  facile  his  videbit,  qui 
vocis  Hebraeae  vim  et  energiam  perspectam 
habuerit.  Vox  enim  Hebraea,  quam  Latinus 
interpres  vertit  Accedet ,  non  simpliciter  ac¬ 
cedere  ;  sed  casu,  temere,  fortuito  accedere, 
vel  potius  accidere  significat.  Jam  vero  ad 
hominem  justum  etsi  peccatum  quandoque 
accedit;  tamen  non  casu  accedit,  quoniam 
sine  consilio  et  providentia  Dei  non  accedit, 
qui  hominem  a  se  electum  ac  praedestina¬ 
tum  ad  gloriam  peccare  numquam  permit¬ 
tit,  nisi  possit  et  velit  efficere,  ut  illud  ipsum 
malum  servo  suo  cooperetur  in  bonum.  Ita¬ 
que  sinit  aliquando  Deus  electos  suos  a  ser¬ 
pente  morderi  ;  sed  ipsum  morsum  in  me¬ 
dicamentum  vertit,  quo  vel  superbia  occulta 
detegitur,  et  comprimitur  ;  vel  futura  pro¬ 
spicitur  et  cavetur  :  vel  etiam  alienis  mor- 

bis  remedium  praeparatur.  Hinc  D.  Grego- 
rius  homilia  vigesima  prima  in  Evangelia  : 

«  Considerandum,  inquit,  nobis  est,  cur  om¬ 
nipotens  Deus  Petrum,  quem  cunctae  Eccle¬ 
siae  praeficere  disposuerat  ancillae  vocem 
pertime-cere  et  seipsum  negare  permi¬ 
sit  :  quod  nimirum  magnae  actum  esse 
pietatis  dispensatione  cognoscimus  :  ut  is, 
qui  futurus  erat  pastor  Ecclesiae,  in  sua 
culpa  disceret,  qualiter  aliorum  misereri  de¬ 
buisset.  Prius  itaque  cum  ostendit  sibi,  et 
tunc  praeposuit  caeteris,  ut  ex  suae  infirmitate 
cognosceret,  quam  misericorditer  aliorum 
infirmitatem  toleraret  ».  Haec  sanctus 
Gregorius,  qui  etiam  in  libro  Dialogorum 
tertio,  capite  decimo  quarto,  magno  divinae 
providentiae  consilio  saepe  fieri  docet,  ut 
viri  sancti  atque  perfecti  parva  quaedam  vi¬ 
tia  nunquam  perfecte  superent,  quamvis  in 
eis  superandis  totis  viribus  summoque  stu¬ 
dio  laborent:  videlicetutinde  admoneantur, 
non  se  suis  viribus  magnos  et  potentes  ho¬ 
stes  devicisse,  quando  sibi  relicti  a  parvis 
minimisque  vincuntur.  Cum  igitur  nunquam 
electi  in  peccata  cadere  permittantur,  quin 
eis  ipse  etiam  casus  cooperetur  ad  bonum, 
vere  Propheta  nunc  dicit,  temere  ac  fortui¬ 
to  ad  te  malum  non  accedet. 

Quod  vero  subjungit  :  Et  flagellum  non 
appropinquabit  tabernaculo  tuo  verissimam 
atque  utilissimam  doctrinam  continet.  Nam 
velit  nolit  mundus  sive  id  capiat,  sive  non 
capiat,  soli  sunt  mali,  qui  vere  in  hoc  sse- 
culo  flagellantur.  Tunc  enim  homo  proprie 
flagellatur,  cum  non  solum  affligitur  corpus, 
sed  etiam  ad  animam  verbera  penetrant  : 
corpus  enim  non  est  homo,  sed  quasi  domus 
et  vehiculum  hominis  :  tunc  vero  usque  ad 
animum  penetrare  dicitur  flagellum,  cum 
est  in  causa,  ut  homo  Deum  offendat,  ad 
haereticos  transeat,  furetur,  irascatur,  bla¬ 
sphemet,  seipsum  vel  alium  occidat  :  id 
quod  solis  mundi  amatoribus  quotidie  vide¬ 
mus  accidere,  quippe  qui  levissimis  de  cau¬ 
sis  ad  minimas  jacturas  continuo  pertur¬ 
bantur. 

Dicam  hoc  ipsum  planius  tunc  homo  fla¬ 
gellum  sentit,  et  dolet,  ac  gemit,  cum  id 
affligitur  ubi  est  anima.  Si  digitus  praecida¬ 
tur,  non  potes  non  dolere.  Si  vero  capillus 
tondeatur,  neque  sentis,  neque  doles ;  pro- 
pterea  quod  mortui  sunt  capilli,  anima  r.on 
est  ibi.  Jam  igitur  ubi  est  anima  saeculi  ama¬ 
torum?  In  saeculo,  in  uxore,  in  filiis,  in 
carne,  in  domo,  in  arca,  in  pecuniis.  Ubi 


enim  est  thesaurus  tuus ,  ibi  est  et  cor  tuum  : 
et  anima  magis  est  ubi  amat,  quam  ubi  ani¬ 
mat.  Quid  ergo  mirum  est,  et  mundi  ama¬ 
tor  sentit,  si  gemit,  si  dolet,  si  blasphemat, 
si  furit,  si  insanit,  cum  in  temporalibus  bonis 
flagellatur?  Id  enim  ab  eo  violenter  abstra¬ 
hitur,  cui  tenacissime  inhaerebat :  membrum 
plane  vivum  ab  eo  praeciditur,  in  quo  magna 
pars  animi  habitabat.  Sancti  vero  homines, 
qui  Altissimum  posuerunt  refugium  suum, 
qui  nihil  amant,  nisi  in  Deo  et  propter 
Deum,  qui  in  coelesti  tabernaculo  animo, 
affectu,  desiderio,  cogitatione  versantur,  tem¬ 
poralia  damna  non  percipiunt,  quoniam  hla- 
gellum  non  appropinquabit  tabernaculo  tuo. 
Sanctus  Bernardus,  ut  in  tertio  libro  vitae 
ipsius,  capite  sexto,  legimus,  cum  ei  nuncia- 
retur  a  suis,  ingens  pondus  argenti,  quod 
integro  monasterio  aedificando  sufficere  po¬ 
tuisset,  furto  esse  sublatum,  adeo  flagellum 
ejus  damni  non  sensit,  ut  nihil  prorsus  com¬ 
motus  placidissime  responderet  :  «  Benedi¬ 
ctus  Dei,  qui  nobis  pepercit  ab  onere.  »  Pre¬ 
sbyter  quidam  sanctus  nomine  Stephanus,  ut 
de  eo  Beatus  Gregorius  in  quarto  libro  Dialo¬ 
gorum  cap.  19.  refert,  cum  totam  suam  mes- 
sem  ab  invido  quodam  in  area  combustam 
esse  didicisset,  eique  discipuli  ejus  dicerent : 
Vae,  vae,  Pater  Stephane,  quid  contigit  tibi  ? 
mox  respondit  :  Vae,  vae,  quid  contigit  illi, 
qui  hoc  fecit?  mihi  enim  nihil  mali  contigit. 
Ita  nimirum  vir  iste  sapiens  et  sanctus  ve¬ 
rissime  judicabat,  illum  potius  flagellari,  qui 
injuriam  facit,  quam  qui  patitur.  Quid  ipse 
S.  Gregorius  cum  in  praefatione  suorum  mo¬ 
ralium  ad  Leandrum  scribens  tantopere  de¬ 
ploraret,  quod  se  a  monasterio  ad  palatium, 
et  a  cella  monastica  ad  sedem  pontificiam  ra¬ 
ptum  et  abstractum  esse  cerneret :  flageUmn- 
ne,  an  beneficium  putasset,  si  eum  Deus 
iterum  a  palatio  ad  monasterium  revocare 
voluisset?  Nam  quid  ego  de  illis  dicam,  qui 
mundum  exilium,  et  carnem  carcerem  esse 
ducebant,  et  cum  Propheta  magnis  vocibus 
clamabant  :  Hei  mihi ,  quia  incolatus  meus 
prolongatus  est  et  cum  Apostolo  :  Cupio  dis¬ 
solvi ,  et  esse  cum  Christo;  et :  Quis  me  liberabit 
de  corpore  mortis  hujus ?  Num  ii  tandem 
mortis  flagellum  magni  faciebant?  Minime 
vero.  Et  quamobrem?  Quoniam  ut  flagellum 
volitare  videbant,  mox  animo,  et  cogitatione 
in  coeleste  tabernaculum  confugiebant,  quo 
malum  non  accedit,  neque  flagellum  appro¬ 
pinquat. 

Aspicite  atque  intuemini  sanctos  Martyres, 

Veniebant  olim  cruenti  carnifices  cum  fusti¬ 
bus  et  flagellis,  non  tam  corpora,  quam 
animas  flagellare  cupientes  :  nam  quomodo 
latrones  in  sylvis  gladios  ostentant,  nec  ta¬ 
men  dicunt,  da  jugulum,  sed  da  pecunias  : 
ita  carnifices  olim  flagellum  intentabant , 
sed  interim  thesaurum  fidei  postulabant, 
martyribusque  dicebant,  vel  Christum  abne¬ 
gate,  vel  acerbissima  morte  peribitis.  Quid 
tunc  Martyres?  Ita  faciebant,  quod  olim 
Patriarcha  Joseph,  cum  ab  impudica  femi¬ 
na  de  stupro  interpellatus,  relicto  pallio  au¬ 
fugit.  Ita  et  ipsi  cum  thesauro  fidei  in  coe¬ 
leste  tabernaculum  animo  confugiebant, 
atque  inde  tamquam  exedito  loco,  quid  fie¬ 
ret  corpori  suo,  saepe  cum  ingenti  laetitia 
prospectabant  :  et  cum  viderent  corpus  a 
tortoribus  caedi,  comburi,  non  aliter  affecti 
erant,  quam  si  ex  alta  turri  domum  suam 
incendi  aut  everti  conspicerent  ab  iis,  qui 
solum  propterea  id  facerent,  ut  se  vivos 
comprehenderent  vel  occiderent.  Quocirca 
non  raro  tortores  suos  ipsi  qui  torquebantur 
lepide  irridebant,  cum  eos  frustra  laborare 
perspicerent.  Nonne  Beatus  Laurentius  ex¬ 
tensus  in  craticula,  et  semiustum  1  tus  ty¬ 
ranno  dabat,  cum  ei  diceret :  «  Assatum  est, 
jam  versa  et  manduca  ?  »  Quid  Magnus  ille 
Marcus  Arethusius?  Nonne,  ut  Gregorius 
Theologos  oratione  prima  in  Julianum  scri¬ 
bit,  cum  membris  omnibus  confractis  mel- 
leque  perunctis,  et  in  sporta  suspensus  par- 
tim  a  vespis  et  apibus  comederetur,  partim 
ab  ardentissimo  sole  desuper  coquente  tor¬ 
reretur,  persecutores  suos  festive  irridens 
dicebat,  placere  sibi  omen  illud,  quod  ipso 
in  sublimi  existens  eos  humiles  humique 
jacentes  videret?  Itaque  recte  Beatus  Ber- 
nardus  sermone  sexagesimo  primo  in  Can¬ 
ticum  :  «  Stat,  inquit,  Martyr  tripudians  et 
triumphans,  toto  licet  lacerato  corpore,  et 
rimante  latera  ferro,  non  modo  fortiter,  sed 
et  alacriter  sacrum  e  carne  sua  circumspicit 
ebullire  cruorem.  »  Ubi  ergo  tunc  anima 
Martyris?  Nempe  in  tuto,  nempe  in  petra. 
Si  enim  in  suis  esset  visceribus,  scrutans  ea 
ferrum  profecto  sentiret,  dolorem  non  ferret, 
succumberet  et  negaret.  Quse  cum  ita  se  ha¬ 
beant,  si  volumus  nos  quoque  non  sentire 
jacturas,  non  diligamus  res  perituras  :  sed  in 
eo  cor  nostrum  et  amorem  totum  collocemus, 
qui  solus  perire  non  potest  :  et  tunc  ardeat 
licet  mundus  totus,  diripiantur  urbes,  con¬ 
cutiantur  provincise,  mutentur  regna,  trans¬ 
ferantur  imperia,  coelum  cum  terra  denique 


misceatur,  nos  tamen  ne  capillum  quidem 
unum  amittemus  :  quoniam  altissimum  po¬ 
suimus  domicilium  nostrum ,  quo  malum 
non  accedit  neque  flagellum  appropin¬ 
quat. 

Sed  parum  esset,  auditores,  si  nihil  detri¬ 
menti  sancti  homines  caperent  ex  flagellis  : 
nos  vero  dicimus  magnam  praeterea  tum 
utilitatem,  tum  voluptatem  flagellum  afferre 
secum,  si  de  manu  Domini  recipiatur.  Id 
quod  vel  ex  ipso  nomine  flagelli  discere  po¬ 
terimus.  Quid  enim  est  flagellum?  Instru¬ 
mentum,  quo  equi  ad  cursum  incitantur, 
quod  in  itinere  quidem  utile  ac  necessarium 
est,  sed  cursu  peracto  in  aliquem  angulum 
abjicitur.  Nos  omnes,  auditores,  ad  patriam 
coelestem  properamus  :  iter  est  longum, tem¬ 
pus  est  breve,  equus  est  piger  :  quis  igitur 
negare  audeat,  flagellum  esse  necessarium? 
Multiplicatae  sunt  infirmitates  eorum ,  ait  Pro¬ 
pheta,  postea  acceleraverunt.  Et  Sanctus 
Gregorius  :  «  Mala,  quse  hic  nos  premunt,  ad 
Deum  ire  compellunt.  »  Quid  enim  mundus, 
dum  nos  penuria,  peste,  bello,  aliisque  mi¬ 
seriis  et  calamitatibus  flagellat,  nonne  aperte 
clamare  videtur  :  Noli  hic  hserere,  quid  hic 
agis?  Noli  me  diligere,  dilige  quod  debes? 
Quomodo  si  spinee  ab  aliquo  pro  rosis  forte 
carperentur,  et  illae  non  loquendo,  sed  pun¬ 
gendo  dicerent:  Cur  tangis?  deciperis,  spi¬ 
nae  sumus,  non  rosae.  Itaque  utilis  est  in 
hoc  itinere  aliqua  tribulatio  :  sed  cum  ad 
patriam  et  domum  nostram  pervenerimus, 
tunc  demum  flagellum  non  appropinquabit 
tabernaculo  tuo. 

Sed  dicet  aliquis  :  Ego  quidem  flagellum 
non  recuso,  paratus  sum  interdum,  vel 
aegrotationem  vel  penuriam  aliquam  pati, 
cum  Deo  id  bene  placuerit  :  at  illud  mihi 
displicet,  quod  homines  improbi  sine  ulla 
causa  mihi  mea  surripiunt  :  volo  meipsum 
jejuniis  et  vigiliis  aliquando  flagellare  :  sed 
quod  unus  nequam  injuriam  mihi  faciat,  id 
vero  sequo  animo  ferre  non  possum.  Dic 
mihi,  oro  te,  si  forte  esses  in  itinere,  et  fe¬ 
stinatio  tibi  esset  necessaria,  et  equum  tuum 
incitare  non  posses,  an  tibi  non  placeret, 
si  quis  a  tergo  equum  tuum  flagello  verbe¬ 
raret?  Ita  igitur  videt  Deus  te  desiderium 
bonum  habere,  sed  non  pares  vires  :  et 
quoniam  non  bene  scis,  ut  oportet  equum 
tuum  flagellare,  et  nimis  tenere  eum  diligis, 
mittit  Deus  aliquem,  qui  te  juvet. 

Sed  accipite  nunc  aliam  longe  majorem 
flagelli  utilitatem.  Similis  est  afflictio,  quam 

hic  patimur,  palmitibus  vitium,  qui  etiam 
flagella  dici  solent.  Quid  deformius,  quid 
debilius,  quid  tortuosius  vite?  Et  tamen 
quid  parit  vitis?  Si  videret  aliquis  vites  in 
hieme ,  et  earum  usum  atque  utilitatem 
ignoraret,  nonne  quasvis  myricas  vineis  an¬ 
teponeret?  Ad  eumdem  modum,  auditores, 
flagellum  afflictionis  flagellum  est  vitis,  de¬ 
forme  atque  asperum  esse  videtur,  sed  vi¬ 
num  gloriae  et  beatitudinis  parit  :  Beati  qui 
persecutionem  patiuntur  propter  justitiam , 
quoniam  ipsorum  est  regnum  coelorum .  Intel¬ 
lexerunt  hoc  Martyres  sancti  multo  melius, 
quorum  unus  Beatissimus  Ignatius  ad  bestias 
damnatus,  ad  Romanos  ex  Asia  scribit  : 
«  Utinam  fruar  bestiis,  quae  mihi  paratae 
sunt,  et  si  illae  noluerint,  ego  ipsis  vim  in¬ 
geram,  ego  urgebo  :  ignoscite  mihi,  ego  scio 
quid  mihi  expediat.  »  Alius  vero  illustrissi¬ 
mus  Cyprianus  (ut  Pontius  in  ejus  passione 
refert)  viginti  aureos  tortori  suo  numerari 
voluit,  ut  se  ab  eo  non  supplicium,  sed  bene¬ 
ficium  accipere  testaretur.  Intelligebant  isti 
quam  pretiosum  vinum  afflictionis  flagella 
producerent  :  et  cur,  quaeso,  existimatis 
mensuram  tribulationum  tam  bonam,  tam 
confertam,  tam  coagitatam,  tam  superef¬ 
fluentem  dedisse  Dominum  in  sinum  Matris, 
Apostolorum,  Martyrum  aliorumque  ami¬ 
corum  suorum,  nisi  quoniam  fructum  atque 
utilitatem  earum  probe  intelligebat.  Si  quis 
in  carcere  propter  contractum  aes  alienum 
misere  vitam  ageret,  neque  egressurum  se 
inde  speraret,  nisi  cum  esset  educendus  ad 
crucem  :  interim  vero  aliquis  amicorum 
marsupium  plenum  auro  atque  argento  per 
fenestras  in  carcerem  injiceret,  et  casu  fieret, 
ut  marsupium  caderis  caput  ejus  miseri  le¬ 
viter  percuteret,  ille  certe  initio  cum  caput 
feriri  sentiret,  et  nondum  sciret  quid  esset, 
non  posset  non  dolere,  fortasse  etiam  dice¬ 
ret  :  Vae  mihi  hominum  miserrimo,  hoc  sane 
deerat,  ut  etiam  in  carcere  lapidarer?  Sed 
ubi  ad  marsupium  conversus,  videret,  su¬ 
meret,  aperiret,  aurum  esse  cognosceret, 
quo  de  carcere  liberari,  possessiones  emere, 
dives  evadere,  et  reliquum  vitae  beate  feli- 
citerque  traducere  posset,  o  qua  laetitia 
exultaret !  O  quas  gratias  illi  haberet,  a  quo 
caput  suum  pulsatum  ante  conquerebatur! 
Ita  nobis  accidit,  auditores,  sumus  in  car¬ 
cere  corporis  hujus,  multum  contraximus 
debitorum,  mittit  nobis  Deus  genus  aliquod 
■efflictionis,  quod  initio  quidem  dolorem  et 
molestiam  aliquam  parit :  sed  si  prudenter, 


diligenter,  si  rectis  oculis  afflictionem  consi¬ 
deremus,  videbimus,  eam  aequo  animo  tole¬ 
ratam  marsupium  esse  pecuniarum,  quibus 
et  pro  debitis  peccatorum  Deo  satisfacimus 
et  vitam  beatam  ac  sempiternam  compara¬ 
bimus. 

Grammatici  docent,  quod  nunc  flagellum 
appellamus,  olim  flabellum  esse  nominatum; 
sed  pace  ipsorum  contra  potius,  quod  olim 
flagellum  dicebatur,  nunc  flabellum  dici  de¬ 
bet.  Siquidem  olim  ante  Christi  in  terras 
adventum,  cum  nondum  sciretur  tribulatio¬ 
nis  pretium,  tunc  vere  tribulatio  affligebat, 
atque  urebat,  et  flagellum  a  flagrando  no¬ 
minari  conveniebat.  Atposteaquam  liberator 
noster  flagellum  in  manu  suscepit,  continuo 
illud  in  flabellum  commutavit,  et  dulces 
atque  expetendas  tribulationes  fecit.  Primum 
enim  flabellum  refrigerat  :  id  et  afflictio  fa¬ 
cit.  Est  aliquis  forte  adolescens,  fervet  in  eo 
sanguis,  ardor  libidinis  eum  quietum  esse, 
et  boni  aliquid  agere,  vel  cogitare  non  pati¬ 
tur  :  sumit  Deus  flabellum  aegritudinis,  facit 
illi  ventum,  protinus  refrigeratur.  Nam  viri¬ 
bus  deficientibus  deficiunt  simul  mala  desi¬ 
deria.  Deinde,  flabellum  muscas  repellit  : 
id  et  afflictio  facit.  Est  aliquis  dives,  nobilis, 
potens,  multae  muscae,  multi  gnathones, 
multi  adulatores  ad  eum  accurrunt  non  qui¬ 
dem  propter  ipsum,  sed  propter  mei  divi¬ 
tiarum  atque  honorum,  quo  delibutus  vide¬ 
tur.  Sumit  Deus  flabellum  tribulationis,  facit 
illi  ventum,  redigit  eum  parumper  ad  ino¬ 
piam,  subito  muscae  diffugiunt.  Magnum 
sane  beneficium,  magna  utilitas  hujus  fla¬ 
belli.  Praestat  enim  multo  amicos  non  habere, 
quam  adulatores  habere,  qui  suis  mendaciis, 
suis  assentationibus,  suis  blandis  sermonibus 
vitia  amicorum  alunt,  et  corpora  atque  ani¬ 
mas  eorum  perdunt,  et  cum  unum  miserum 
effecerunt,  tunc  eo  relicto  ad  alios  pergunt  : 
et  more  eorum  gallorum,  qui  in  verticibus 
turrium  ventos  designant  semper  ad  eam 
partem  canunt,  unde  aura  prosperitatis  spi¬ 
rare  videtur.  Flabellum  postremo  id  pro¬ 
prium  habet,  ut  mirifice  recreet,  reficiat, 
consoletur  :  id  et  tribulatio  de  m  nu  Dei 
suscepta  verissime  facit ,  siquidem  spem 
vivam ,  certamque  fiduciam  gignit  bea¬ 
titudinis.  Tribulatio ,  inquit  beatus  Paulus, 
patientiam  operatur ,  patientia  vero  pro¬ 
bationem  ,  probatio  vero  spem  :  ea  vero 
spes,  ea  fiducia  nullis  verbis  explicari 
potest,  quale  gaudium,  quam  verum,  quam 
magnum ,  quam  solidum  in  corde  pa- 

tientis  generet.  Cum  Sanctus  Bernardus  ali¬ 
quando  in  provinciam  Flandrise  venisset, 
ubique  retibus  verbi  Dei  multos  homines 
caperet,  cepit  inter  alios  virum  quemdam 
magnum,  nobilem,  divitem,  deliciis  deditum, 
nomine  Arnulphum ,  eumque  Monachum 
Cisterciensem,  id  est,  sui  Ordinis  fecit.  Porro 
eum  Deus  flabello  tribulationis  tamquam  ab 
aestu  saeculi  venientem  refrigerare  volens , 
gravissima  aegritudine  acerbissimisque  dolo¬ 
ribus  longo  tempore  vexavit.  Ille  vero  cum 
maxime  torqueretur,  creberrime  repetebat : 
Vera  sunt,  Domine,  quae  dixisti  :  Vera  sunt, 
Domine,  quae  dixisti.  Cumque  fratres,  qui 
aderant,  dicerent  inter  se,  vim  doloris  eum 
ad  insaniam  redegisse  :  Non  est  ita,  respon¬ 
debat,  non  insanio,  sed  vera  esse  dico  atque 
experior,  quae  Dominus  locutus  est.  Ipse 
siquidem  centuplum  in  hac  vita  promisit,  iis 
qui  temporalia  bona  dimisissent,  ego  vero 
centuplum  istud  nunc  testor,  ac  fateor  me 
recipere.  Siquidem  in  his  magnis  ac  pene 
intolerandis  doloribus  tanta  laetitia  tantaque 
voluptate  perfundor  ex  quadam  certa  et  viva 
spe  felicitatis,  quam  Dominus  mihi  brevi  se 
donaturum  certo  promisit,  ut  millies  malim 
hos  dolores  perpeti,  quam  mihi  temporalia 


mea  bona,  etiam  centuplicata  restitui.  Vere 
igitur,  auditores  optimi ;  vere  sanctus  Pro¬ 
pheta  clamat :  Virga  tua  et  baculus  tuus  ipsa 
me  consolata  sunt.  Merito  Sanctus  Jacobus 
monet  :  Omne  gaudium  existimate ,  fratres 
mei  cum  in  tentationes  varias  incideritis. 
Jure  Apostoli  omnes  Ibant  gaudentes  a  con¬ 
spectu  concilii  quando  digni  habiti  fuerant 
pro  nomine  Jesu  contumeliam  pati.  Et  si  fla¬ 
bellum  sunt  in  hac  vita  tribulationes  propter 
Deum  sequo  animo  toleratee,  quando  non¬ 
dum  re,  sed  solum  spe  beati  sumus,  quid 
erit  in  futura?  Tunc  vere  flagellum  non  ap¬ 
propinquabit  tabernaculo  tuo,  tunc  vere 
mutabitur  penitus  in  flabellum,  tunc  vere  di¬ 
cere  poterimus  :  Transivimus  per  ignem ,  et 
aquam ,  et  eduxisti  nos  in  refrigerium ;  et :  Lx- 
tati  sumus  pro  diebus ,  quibus  nos  humiliasti ; 
annis ,  quibus  vidimus  mala;  et  :  Bonum  mihi, 
quod  humiliasti  me.  Tunc  vere  dicemus,  be¬ 
nedictum  sit  flagellum,  benedicta  sint  jeju¬ 
nia,  benedictse  contumelise,  benedictse  inju- 
rise,  benedictse  persecutiones,  et  super  om¬ 
nia  benedictus  Deus,  qui  eas  permisit  vel 
etiam  misit,  et  nunc  in  dulcedinem  et  deli¬ 
cias  vertit,  cui  est  honor,  et  gloria  in  ssecula 
sseculorum.  Arnen. 

Quoniam  Angelis  suis  mandavit  de  te,  ut  custodiant  te  in  omnibus  viis  tuis. 
In  manibus  portabunt  te,  ne  forte  offendas  ad  lapidem  pedem  tuum. 


SYNOPSIS 

Quandoquidem  hoc  eodem  versiculo  usus  sit  Dia¬ 
bolus  in  tentando  Christo,  quatuor  propterea 
manifestuntur  peccata,  quce  ille  in  allegando 
hoc  sacra:  Scripturae  loco  commisit.  Primum 
est  quod  illum  ad  Christum  retulerit,  qui 
nunquam  habuit  Angelos  custodes,  bene  au¬ 
tem  administros.  Secundum,  quod  ad  malum 
finem  eum  adhibuerit.  Tertium ,  q.uod  nuda 
et  simplicia  verba  adduxerit ,  quae  tamen 
met  phorica  sunt.  Quartum,  quod  mutilam 
et  truncam  sententiam  attulerit.  Deinde  ipse 
versus  de  verbo  ad  verbum  explicatur ;  atque 
in  primis  quonam  vocabulum  Quoniam  refe¬ 
ratur  ostenditur  ejusque  causa  assignatur. 
Quanta  cura  Deus  hominem  custoditum  velit, 
ex  voce  Angelis  colligitur.  Quare  plurali  nu¬ 
mero  Angelis  suis ,  jjutius  quam  singulari 
utatur  Psaltes,  duplex  habetur  ratio ,  tum 
quia  non  modo  a  proprio  Angelo ,  qui  cuique 
attributus,  homo  custoditur ,  sed  etiam  ab 
aliis  ;  qui  praesunt  regno  et  provinciae  unicui¬ 
que  :  tum  etiam  quod  Episcopi  Sucerdoles  et 
concionatores  Angeli  dicantur.  Additur  au¬ 
tem  suis,  ut  intelligamus,  Deum  nos  suis,  hoc 
est,  bonis  Angelis  commendasse,  non  mulis, 
quales  sunt  daemones  ;  ubi  probatur  Haereti¬ 
cos  quoque  esse  Angelos  mulos.  Causae  refe¬ 
runtur,  cur  Angeli  libenter  nostri  curam  sus¬ 
cipiant.  Docetur  deinde,  quid  et  queenam  sit 
via,  in  qaa  nos  custodiendos  esse  Deus  man¬ 
davit,  quod  duplici  modo  exponitur,  et  quod 


in  hac  vita ,  quae  via  est,  non  sit  subsistendum 
rationibus  demonstratur. 

Altera  pars  docet,  quomodo  nos  Angeli  custo¬ 
diant  ne  offendamus  ad  lapides ,  qui  sunt 
scandala,  et  occasiones  peccandi.  Praeterea 
duo  praecipua  beneficia  Angelorum  explican¬ 
tur,  instructio  scilicet  et  defensio.  Docent  au¬ 
tem  nos  primo  surgere  de  peccato,  ubi  pul¬ 
chra  figura  Petri  in  carcere  inter  duos 
milites  secure  dormientis  peccatoribus  appli¬ 
catur.  Secundo  docent  vitare  prava  consortia, 
quod  exemplo  Lolli  ex  Sodoma  educti  com¬ 
probatur.  Tertio  fortiter  in  via  Domini  per¬ 
gere,  quod  Elias  in  via  roborntus  confirmat. 
Quarto,  fugare  daemones,  quod  exemplo  To- 
bice  junioris  ostenditur.  Tandem  docent  nos 
vincere  et  triumphare  quod  in  historia  Ge- 
deonis  contra  Madianitas  pugnaturi  clarum 
est.  Deinde  manifestatur,  a  quibus  nos  Angeli 
defendant,  scilicet  a  Daemonibus,  ab  homini¬ 
bus  malis,  a  fera,  ab  inanimis  rebus,  imo  et 
ab  ipsa  ira  Dei,  quae  singula  suis .  exemplis 
vera  esse  comprobantur.  Tandem  nuvum 
adducitur  Angelorum  beneficium,  nimirum 
quod  nos  functos  vita  ad  coelum  deferant:  ac 
proinde  merito  illos  esse  audiendos,  et  hono¬ 
randos  convincitur. 

Etsi  plurimi  sint,  optimi  auditores,  qui 
terram  magno  labore,  vel  per  se  vel  peralios 
fodiunt,  ut  novos  auri  atque  argenti,  vel  pe¬ 
cuniarum  gemmarumque  pretiosarum  the¬ 
sauros  aliquando  reperiant, :  tamen  non  pauci 
nihil  unquam  aliud,  quam  ossa  mortuorum. 

vel  cineres  et  carbones  inveniunt.  Idem  om¬ 
nino  sacrarum  litterarum  studiosis  nostro 
potissimum  tempore  usu  venire  videmus. 
Etenim  multi  divinas  Scripturas  diligenter 
evolvunt,  et  dies  ac  noctes  in  lege  Domini 
meditantur;  sed  non  omnes  ad  ipsum  verae 
intelligentiae,  divinseque  sapientiae  thesau¬ 
rum  perveniunt.  Imo  vero  quid  Haeretici 
omnes,  quos  in  Scripturis  legendis,  verten¬ 
dis,  perdiscendis,  memoriae  commendandis 
assidue  versari  negare  non  possumus  :  quid, 
inquam,  tot  suis  laboribus  et  sudoribus  tan¬ 
dem  reperiunt,  nisi  cadavera  mortuorum  ? 
nisi  cineres  ?  nisi  carbones  ?  sensus  quosdam 
nisi  videlicet  nigros,  tartareos,  veritati  pie¬ 
tatique  contrarios  :  atque  imprimis  ossa  et 
cineres  quondam  extinctorum,  sepultorum¬ 
que  errorum.  Sed  nemini  mirum  id  videri 
debet  :  Non  enim  est  discipulus  super  magi¬ 
strum,  sed  Sufficit  discipulo  si  sit  sicut  ma¬ 
gester  ejus.  Quis  enim  magister,  ac  doctor 
Haereticorum  est,  nisi  ille,  quem  sacrae  litte¬ 
rae  nunc  spiritum  erroris,  nunc  spiritum 
mendacem,  nunc  spiritum  vertiginis  appel¬ 
lant  ?  Is  vero  tunc  omnibus  Haereticis  ad 
Scripturas  depravandas,  et  in  alienos  ac 
monstruosos  sensus  detorquendas  aditum 
patefecit,  cum  adversus  Christum,  hoc  est, 
adversus  ipsam  Dei  sapientiam  et  veritatem, 
illis  Psalmi  versiculis  pugnare  ausus  est,  quos 
hodierna  die,  Domino  juvante,  explicaturi 
sumus.  Etenim  cum  spiritus  ille  mendax  fru¬ 
stra  Domino  suasisset  ut  de  lapidibus  panes 
efficeret,  mox  eum  ad  verticem  divini  templi 
perduxit,  atque  ait :  Si  filius  Dei  es,  mitte  te 
deorsum.  Scriptum  est  enim :  Qu  niam  Angelis 
suismandaoit  de  te  jnmanibus  tollent  te, ne  forte 
offendas  ad  lapidem  pedem  tuum.  Nos  igitur 
more  prudentium  agricolarum,  qui  non  prius 
bonas  atque  utiles  herbas  in  agris  serunt, 
quam  eos  a  malis,  noxiisque  purgaverint  : 
primum  Satanae  sententiam  breviter  refelle¬ 
mus  :  deinde  veram  atque  a  sanctis  Patribus 
acceptam  hujus  loci  intelligentiam  adtere- 
mus. 

Quatuor  sunt  praecipua  peccata,  quae  dae¬ 
mon  in  hujus  testimonii  allegatione  commi¬ 
sit  :  primum  longe  aberravit  a  scopo  :  siqui¬ 
dem  Psalmus  hic  nonagesimus  non  ad  Chri¬ 
stum  refertur,  sed  hominem  justum  inter 
pericula  constitutum  multis  rationibus  con¬ 
solatur.  Et  cum  aliae  Psalmi  partes,  tum 
praecipue  ista,  quae  Angelorum  custodiam 
homini  justo  promittit,  ad  Christum  nullo 
modo  pertinere  potest.  Nam  cum  tria  quaedam 


in  una  atque  eadem  Christi  persona  reperi- 
antur,  heus,  anima ,  caro  :  Deus  nulla  eget, 
neque  eguit  unquam  Angelorum  custodia, 
cum  ipse  sit.  qui  Portat  omnia  verbo  virtutis 
suae,  et  homines  omnes  Angelosque  custodit. 
Anima  etiam  nullis  Angelorum  praesidiis  un¬ 
quam  opus  habuit,  propterea  quod  semper 
beata,  semper  felix,  semper  in  patria  fuit. 
Custodiae  vero  atque  praesidia  Angeloru  m  solis 
iis  necessaria  sunt,  qui  de  mundi  hujus  exi¬ 
lio  ad  illam  coelestem  et  beatam  patriam  in¬ 
ter  insidias,  atque  arma  inimicorum  pergunt. 
Sola  Domini  caro  brevi  illo  tempore,  quo 
mortalis  et  passibilis  erat,  custode  ac  pro¬ 
tectore  aliquo  indigebat ;  sed  eum  tamen 
Angelum  esse,  neque  decebat,  neque  neces- 
se  erat  cum  beatam  et  felicem  illam  carnem 
tamquam  propriam  templum  ac  domicilium 
Deus  inhabitaret,  qui  eam  per  se  regebat, 
defendebat,  tuebatur,  conservabat.  Itaque 
Angeli  quidem  (ut  Evangelium  docet)  Chri¬ 
sto  famulabantur  interdum  et  serviebant; 
sed  eum  minime  protegebant,  vel  custodie¬ 
bant. 

Deinde  ineo  Diabolus  peccavit,  quod  Scri¬ 
pturae  testimonio  re  videlicet  optima,  san¬ 
ctissima.  ad  finem  pessimum  abuti  voluit, 
ut  Christum  ad  peccandum  provocaret  : 
quomodo  si  medicus  peritus,  sed  improbus, 
potenti  aliqua  medicina  ad  aegrotum  occi¬ 
dendum  uteretur.  Sed  bene  habet,  quod  sic¬ 
ut  Deus  mala  vertit  in  bona  ,  ita  daemon 
bona  vertit  in  mala,  et  bonis  utitur  male. 

Tertium  Diaboli  peccatum  est,  quod  nuda 
et  simplicia  Scripturae  verba  pro  se  adduxit, 
et  verba  illa :  In  manibus  portabunt  te,  ne  forte 
offendas  ad  lapidem  pedem  tuum,  quae  figurata 
et  metaphorica  sunt,  ita  simpliciter  et  pro¬ 
prie  intelligi  voluit,  ac  si  Propheta,  dixisset, 
posse  nos  clausis  oculis  tuto  ac  libere  iter 
facere,  et  neque  saxa,  neque  praecipitia  me¬ 
tuere,  et  idem  esse  omnino  sive  per  gradus 
paulatim  ad  portam  descendamus,  sive  per 
fenestram  uno  saltu  ad  terram  veniamus ; 
propterea  quod  Angelis  a  Deo  imperatum 
sit,  ut  nos  ubique  diligenter  custodiant,  et 
etiamsi  velimus  nunquam  impingere  neque 
cadere  nos  patiantur.  Atqui  levem  et  pueri¬ 
lem  hanc  intelligentiam,  quam  Daemon  non 
tam  habebat,  quam  habere  se  simulabat, 
sapienter  Dominus  confutavit,  cum  ait :  Scri¬ 
ptum  est :  Non  tentabis  Dominum  Deum  tuum. 
Tamquam  si  diceret,  Deus  quidem  Angelis 
suis  mandavit,  ut  homines  justos  ubique 
custodiant ;  sed  non  propterea  debet  aliquis 

Deum  tentare,  neque  miraculum  expetere, 
ubi  nulla  necessitas  miraculorum  est  :  alio- 
qui  si  sponte  aliquis  seipsum  de  monte  prae¬ 
cipitet,  Angeli  non  custodient,  quo  minus 
ille  vel  collum  vel  tibias  frangat. 

Postremum  quod  in  hac  Daemonis  allega¬ 
tione  sancti  Patres  reprehendunt,  illud  est, 
quod  mutilam  et  truncatam  sententiam  at¬ 
tulit  :  nam  cum  dixisset :  Scriptum  est :  Quia 
Angelis  suis  mandavit  de  te  :  non  addidit, 
quod  sequitur  :  Ut  custodiant  te  in  omnibus 
viis  tuis ,  sed  mox  ad  illud  transit  :  In  mani¬ 
bus  tollent  te.  At  cur  mediam  illam  senten¬ 
tiam  praetermisit  ?  Quoniam  contra  eum 
aperte  faciebat  :  Psalmus  enim  perspicue 
dicit,  nos  in  viis  non  inpraecipitiis  custodien¬ 
dos.  Quod  si  praecipitia  quoque  aliquo  modo 
viae  dicendae  sunt,  certe  Diaboli  viae  sunt, 
non  Christi,  nec  sanctorum.  Et  cur  etiam 
verba  sequentia  :  Super  aspidem  et  basdi- 
scum  ambulabis ,  et  conculcabis  leonem  et  dra¬ 
conem,  Daemon  silentio  praeteriit,  nisi  quo¬ 
niam  in  iis  suas  insidias  aperiri  videbat.  Ita¬ 
que  recte  Gregorius  Theologus  oratione  in 
sanctum  lavacrum  :  <c  0  sophista  malitiae, 
inquit,  cur  sequentia  supprimis  ?  Recte  enim 
id  novi,  tametsi  tu  sileas,  quoniam  super  te 
aspidem  et  basiliscum  ascendam,  et  super 
serpentes  et  scorpiones  Trinitate  circumse- 
ptus  ambulabo.  » 

Habemus  igitur  ineptam  atque  absurdam 
esse  Diaboli  expositionem,  et  cum  ipse  ma¬ 
gister  et  doctor  sit  Haereticorum,  vos  ipsi 
cogitate,  qui  ab  eis  nos  possimus,  nisi  cor¬ 
ruptelas,  nisi  depravationes,  nisi  mendacia 
expectare  ?  Sed  nos  Beatum  Hieronymum 
potius  audiamus,  qui  in  extremo  dialogo  ad¬ 
versus  Luciferianos  monet,  non  esse  unquam 
•Haereticis  credendum,  quamvis  de  Scripturis 
multa  garrire  videantur,  cum  etiam  Diabo¬ 
lum  sciamus  de  Scripturis  aliquando  esse 
locutum  :  sed  in  ea  Ecclesia  permanendam, 
quse  ab  Apostolis  fundata  usque  ad  diem 
hanc  durat,  quae  non  solum  verba,  sed  etiam 
verum  et  legitimum  sensum  Scripturarum 
tenet. 

Sed  jam  ad  ipsorum  versiculorum  exposi¬ 
tionem  veniamus,  et  singula  verba  seorsim 
et  per  se  consideremus.  Atque  imprimis  vox 
illa,  Quoniam ,  non  praecedentium,  sed  se¬ 
quentium  verborum  rationem  reddit.  Quid 
est  quod  praecessit  ?  Non  accedet  ad  te  ma¬ 
lum,  et  flagellum  non  appropinquabit  taber¬ 
naculo  tuo.  Quid  est  quod  sequitur  ?  In  mani- 
bus  portabunt  te,  ne  forte  offendas  ad  lapidem 


pedem  tuum.  Jam  igitur  media  haec  sententia, 
Quoniam  Angelis  suis  mandavit  de  te,  ut  custo¬ 
diant  te  omnibus  viis  tuis.  Non  est  cum  praece¬ 
dentibus  it  aconneetenda  :  Non  accedet  ad  te 
malum ,  et  flagellum  non  appropinquabit  taber¬ 
naculo  tuo;  quouiam  Angelis  suis  mandavit  de 
te,  ut  custodiant  te  omnibus  viis  tuis  :  sed  cum 
sequentibus  hoc  modo  :  Quoniam  Angelis  suis 
mandavit  de  te,  ut  custodiant  te  in  omnibus  viis 
tuis.  Ideo  In  manibus  portabunt  te  ne  forte 
offendas  ad  lapidem  pedem  tuum.  Nam  sen¬ 
tentia  illa  praecedens  jam  sua  ratione  con¬ 
firmata  erat.  Si  enim  quis  petat,  cur  ad  ho¬ 
minem  justum  malum  non  accedet,  flagel¬ 
lum  ejus  tabernaculo  non  propinquabit  ? 
Respondebit  Propheta :  Quoniam  Altissimum 
posuit  refugium  suum.  Deinde  neque  taber¬ 
naculum  coeleste,  quod  sua  altitudine  muni¬ 
tissimum  est,  custodia  Angelorum  eget,  ne¬ 
que  congruentem  rationem  Propheta  redde¬ 
ret,  si  diceret:  Fagellum  non  appropinquabit 
tabernaculo  tuo,  quoniam  Angeli  te  custo¬ 
dient  in  via.  Quare  sequentium,  non  prae¬ 
cedentium  verborum,  hic  ratio  redditur,  et 
simul  novum  atque  insigne  Dei  beneficium 
commemoratur,  quod  tamen  cum  praeceden¬ 
tibus  rectissime  aptissimeque  conjungitur. 
Poterat  enim  homo  justus,  cui  superiore 
versiculo  dictum  erat  :  Non  accedet  ad  te 
malum  et  fagellum  non  appropinquabit  taber¬ 
naculo  tuo,  jure  ac  merito  dicere,  bene  ha¬ 
bet  quod  in  coelesti  tabernaculo  tutissimus 
ero,  quandoquidem  neque  eo  accedere  ma¬ 
lum,  neque  flagellum  propinquare  potest  : 
at  si  dum  adhuc  versor  in  itinere,  me  forte 
latrones  intercipiant,  vel  in  foveam  aliquam 
incidam,  aut  certe  aberrem  a  via,  quid  mihi 
tabernaculum  proderit?  Respondet  Prophe¬ 
ta,  nihil  est  omnino  quod  metuas  nam  qui 
tibi  tabernaculum  paravit  in  patria,  idem 
Angelis  suis  mandavit,  ut  te  custodiant  ac 
tueantur  in  via.  Atque  hsec  de  illa  voce,  Quo¬ 
niam. 

Sequitur,  Angelis.  Quod  unum  verbum 
rem  magnam  et  pretiosam,  prsestantem,  et 
sane  singularem  esse  hominem  nos  perspi¬ 
cue  docet.  Res  enim  magnae  et  pretiosae 
multis  claustris,  et  clavibus  custodiri  solent : 
at  quot  claustris,  quot  clavibus,  quam  dili¬ 
genter,  quam  sollicite  Deus  hominem  custo¬ 
diri  voluerit,  quse  unquam  oratio  explicabit? 
Primum  Deus  ipse  semper  vigilat,  ut  nos 
custodiat  nec  unquam  oculos  providentiae 
suae  a  nobis  removet :  Non  dormitabit,  neque 
dormiet ,  qui  custodit  Israel.  Quid  faciam  tibi , 

inquit  Sanctus  Job,  o  custos  hominum  ?  De¬ 
inde,  lege  naturm,  lege  divina,  lege  humana 
tamquam  triplici  muro,  vel  quasi  mcenibus, 
fossa  et  vallo  nos  cinxit  :  tamen  ne  forte 
moenia  transiliremus  funibus  innumerabi¬ 
lium  beneficiorum  nos  arctissime  sibi  devin¬ 
xit  atque  obligavit  :  et  quoniam  periculum 
erat,  ne  funes  quoque  aliquando  frangere¬ 
mus,  Unicuique  mandavit  Deus  de  proximo 
suo  :  nimirum  ut  unusquisque  omnes  quoad 
posset  custodiret,  et  ipse  vicissim  ab  omni¬ 
bus  custodiretur.  Quia  vero  facile  fieri  pote¬ 
rat,  ut  homo  hominem  contemneret  vel  de¬ 
ciperet,  vel  etiam  inter  se  homines  latro¬ 
num  more  convenirent,  et  unus  alium  ad 
malum  adjuvaret,  addidit  postremo  firmissi¬ 
mum  tutissimumque  praesidium  sanctorum 
Angelorum,  qui  neque  muneribus  corrum¬ 
puntur,  quoniam  optimi  sunt;  neque  fraudi¬ 
bus  decipiuntur,  quoniam  sapientissimi  sunt: 
neque  vi  coguntur,  quoniam  fortissimi  sunt  : 
neque  celeritate  vincuntur,  quoniam  spiritus 
sunt  :  neque  numero  superantur,  quoniam 
innumerabiles  sunt. 

Angelis ,  inquit,  suis  mandavit  de  te.  Neque 
vero  solum  hoc  loco,  sed  passim  divinae 
Scripturae  nos  docent,  unicuique  nostrum 
esse  proprium  Angelum  tamquam  praesidem 
et  paedagogum  et  nutritium  assignatum.  Ac 
ut  alia  praetermittam,  nonne  Dominus  ait  in 
Evangelio  :  Videte  ne  contemnatis  unum  ex 
his  pusillis.  Dico  enim  vobis,  quia  \ngeli  eo¬ 
rum  in  coelis  semper  vident  faciem  Patris  mei 
mei,  qui  in  coelis  est.  Nolite  despicere,  inquit 
Dominus,  istos  pauperculos,  quos  saepe  vi¬ 
detis  corpore  squalido1,  vestibus  laceris, 
summa  humilitate  divitibus  supplicare. 
Nam  Deus  illos  non  despicit,  et  quamquam 
certis  de  causis  inopia  premi  atque  affligi 
nunc  eos  permittat,  tamen  tanti  eos  facit,  ut 
singulis  eorum  ex  magis  illis  principibus, 
qui  in  aula  coelesti  degunt  custodes  et  ma¬ 
gistros  assignaverit.  In  actibus  etiam  Aposto- 
licis,  cum  Sanctus  Petrus  de  c‘a icere  divini¬ 
tus  liberatus,  ad  domum  quorumdam  Chri¬ 
stianorum  venisset,  et  illi  non  crederent  esse 
Petrum,  dixerunt  :  Angelus  e^us  est.  Adeo 
semper  in  animis  piorum  haee  veritas  im¬ 
pressa  fuit.  Itaque  merito  Sanctus  Hierony¬ 
mus  superiorem  Evangelii  locum  exponens, 
ait  :  Magna  dignitas  animarum,  ut  una  quae¬ 
que  ab  ortu  nativitatis  in  sui  custodiam  An¬ 
gelum  delegatum  habeat. 

Sed  si  unusquisque  nostrum  unum  dum¬ 

taxat  Angelum  custodem  habet,  cur  Psalmus 


dixit :  Angelis  suis,  et  non  potius  Angelo  suo 
mandavit  de  te  ?  Duae  sunt  hujus  rei  praeci¬ 
puae  rationes.  Prima,  quoniam  et.u  homines 
singuli  Angelos  singulos  tamquam  suos  et 
proprios  custodes  habent;  tamen  praeter  eos 
habent  etiam  multos  alios,  cum  caeteris  ho¬ 
minibus  communes.  Nec  enim  solum  homi¬ 
num  singulorum,  sed  etiam  civitatum,  pro¬ 
vinciarum  et  regnorum  sunt  Angeli  custo¬ 
des.  Nam  et  apud  Danielem  unus  Angelus 
Judaeorum,  alius  Graecorum,  alius  Persarum 
princeps  appellatur.  Et  sanctus  Basilius  libro 
tertio  in  Eunonium  constanter  affirmat,  tan¬ 
tum  praestare  Angelos,  qui  regnis  et  provin¬ 
ciis  praesunt,  iis  qui  praesunt  hominibus  sin¬ 
gulis  quantum  regna  et  provinciae  singulis 
hominibus  praestant. 

Altera  ratio  est,  quoniam  non  solum  coe¬ 
lestes  illi,  ac  prope  divini  spiritus  Angeli  in 
sanctis  litteris  nominantur  ;  sed  etiam  Epi¬ 
scopi,  et  Sacerdotes,  concionatores.  Nam  et 
Joannes  in  Apocalypsi  septem  Episcopos 
Ecclesiarum  Asiae,  septem  Angelos  nomi¬ 
navit.  Et  Malachias  de  Sacerdotibus  dicit : 
Labia  Sacerdotis  custodient  scientiam,  et  legem 
requirent  ex  ore  ejus,  quia  Angelus  Domini 
exercituum  est.  Et  de  Joanne  Baptista  primo 
ac  summo  Christi  praecone  Dominus  per  Ma- 
laehiam  ait  :  Ecceego  mitto  Angelum  meum , 
gui  praeparabit  viam  ante  faciem  meam.  Istis 
vero  hominibus  Deus  mandavit,  ut  te  verbo 
et  exemplo  custodiant,  ut  semper  vigilent 
tamquam  rationem  pro  anima  tua  reddituri, 
ut  viam  bonam  tibi  ostendant,  ut  in  ea  te 
comitentur,  ut  omnia  impedimenta,  quoad 
poterunt,  auferant,  ut  te  salvum  atque  inco¬ 
lumem  ad  coeleste  tabernaculum  perducant. 
Cum  igiturtot  Angelos,  vel  potius  tot  genera 
Angelorum  custodes  et  praesides  habeamus, 
nonne  merito  nunc  Propheta  dicit  :  Angelis 
suis  mandavit  de  te. 

Sed  cur  addidit  Suis?  An  satis  non  erat  A n- 
gelis  dicere?  Non  sane,  auditores,  non  satis 
erat.  Habet  enim  et  Diabolus  Angelos  suos, 
quibus  mandavit  de  te,  ut  custodiant  te  in 
omnibus  viis  tuis  ;  nimirum,  ut  si  sceleratus 
et  improbus  fueris,  non  facile  convertaris  : 
si  vero  pius  et  probus,  etiam  pervertaris.  Et 
sicut  Deus  praeter  spiritus  illos  coelestes,  et¬ 
iam  Episcopos,  Sacerdotes,  concionatores, 
custodes  animarum  esse  voluit:  itaque  quo¬ 
que  et  Satan  praeter  spiritus  illos  tartareos, 
utitur  etiam  lenonum  et  meretricum,  atque 
imprimis  Lutheranorum  et  Calvinistarum  o- 
pera  in  hominibus  custodiendis,  ne  a  via 

haeresumetflagitiorum aliquando  discedant. 
Quare  cum  Angelos  tam  bonos,  quam  malos 
habeamus,  et  utrique  nos  in  viis  suis  custo¬ 
dire  satagant,  ne  putaremus  omnibus  id  a 
Deo  esse  mandatum,  Psalmus  aperte  dicit: 
Angelis  suis  mandavit  de  te ,  hoc  est,  impera¬ 
vit  Deus  Angelis  sanctis,  ut  te  juvent :  non 
imperavit  Angelis  malis,  ut  tibi  noceant.  Ne¬ 
que  probabile  est  ullo  modo,  neque  Scriptu¬ 
ris,  aut  rationi  consentaneum,  quod  Orige- 
nes  et  Cassianus  exlibro  Pastoris  docuerunt, 
unicuique  Angelos  duos  a  Deo  esse  attribu¬ 
tos  :  unum  bonum  ad  custodiam,  alterum 
malum  ad  exercitium  :  Deus  enim  nemini 
mandavit  im  pie  agere,  neque  homini,  neque 
Daemoni,  et  nec  per  se,  nec  per  alium  ho¬ 
mines  tentat,  sed  Intentator  malorum  est ,  ut 
ait  Apostolus  Jacobus  :  quin  potius  conque¬ 
ritur  ipse  per  Jeremiam  de  falsis  Prophetis, 
de  malis  Angelis,  de  novis  haereticis  :  Nolite, 
inquit,  audire  verba  Prophetarum ,  qui  pro¬ 
phetant  vobis  et  decipiunt  vos:  visionem  cordis 
sui  loquuntur ,  non  de  ore  Domini :  dicunt  his, 
qui  blasphemant  me,  locutus  est  Dnminus: 
Pax  erit  vobis.  Et  omni ,  qui  ambulat  m  pra¬ 
vitate  cordis  sui  dixerunt :  Non  veniet  super 
vos  malum.  Non  mittebam  Prophetas ,  et  ipsi 
currebant  :  non  loquebar  ad  eos,  et  ipsi  pro¬ 
phetabant.  Si  stetissent  in  consilio  meo,  et  nota 
feassent  verba  mea  populo  meo  avertissem Uti¬ 
que  eos  a  via  sua  mala  et  a  cogitationibus  suis 
pessimis.  0  utinam  tot  Prophetae  mendaces, 
qui  miseris  nostris  temporibus  visionem  cor¬ 
dis  sui  loquuntur,  et  tantum  numerum  ani¬ 
marum  tam  misere  perdunt,  haec  verba  serio 
apud  se  quandoque  meditarentur.  Quinam 
enim  sunt,  qui  templa  et  altaria  spoliantibus 
qui  Deum  et  sanctos  blasphemantibus,  qui 
cum  sacris  virginibus  incesta  matrimonia 
contrahentibus,  qui  omnia  jura  divina  et  hu¬ 
mana  violantibus,  qui  more  latronum  et  pi¬ 
ratarum  ubique  grassantibus,  qui  denique 
ab  Ecclesiae  gremio,  a  Christi  corpore,  ab 
ovili  Dominico  se  separantibus  dicunt :  Pax 
cnt  vobis  ;  non  veniet  super  vos  malum,  nonne 
novi  Haeretici,  Lutherani,  Zwingliani,  Calvi- 
nistae?  Quis  enim  eos  misit?  Unde,  quando, 
quomodo  venerunt  ?  per  quam  portam  in¬ 
traverunt?  Unde  spiritum  istum  seditiosum, 
turbulentum,  sanguinarium,  voluptarium 
hauserunt?  In  Evangelio  Christi?  an  potius 
in  Alcorano  Mahometi  vitam  istam  simul  e- 
picuream  et  piraticam  didicerunt  ?  quae  vir¬ 
ginitatem  odit,  quae  continentiam  execratur, 
quae  jejunia  ferre  non  potest,  quae  omnibus 


libidinibus  habenas  laxat,  quae  terras  et  ma¬ 
ria  nefariis  armis,  nec  tam  bellis,  quam  la¬ 
trociniis  infestat?  Visionem  igitur  cordis  sui 
loquuntur,  et  non  de  ore  Domini,  non  missi 
currunt,  et  non  jussi  praedicant:  at  si  stetis¬ 
sent  in  consilio  Domini,  in  consilio  justorum 
et  congregatione,  si  ab  Ecclesia  matre,  quae 
eos  peperit  et  educavit,  impii  et  ingrati  non 
recessissent,  avertisset  utrique  Dominus  eos 
a  via  sua  mala  :  si  in  aliquo  videlicet  errore 
fuissent,  si  quid  minus  recte  sensissent,  eos 
Deus  in  Ecclesia  permanentes,  sine  dubio 
illustrasset,  atque  ab  erroribus  revocasset, 
neque  tam  misere  perire  sivisset.  Nunc  vero 
proficient  semper  in  pejus  errantes,  et  in 
errorem  mittentes,  et  de  nocte  ad  noctem, 
de  caecitate  ad  caecitatem,  de  tenebris  ad  te¬ 
nebras  progredientur,  donec  tandem  ad  ex¬ 
teriores  tenebras  gehennae  perveniant. 

Sequitur  :  Mandavit  de  te.  Multis  de  causis 
Angeli  sancti  libenter  nos  protegunt  ac  tuen¬ 
tur.  Primum  ut  Christo  regi  suo  et  nostro 
gratificentur.  Nec  enim  ignorant,  nihil  gra¬ 
tius  Christo  fieri  posse,  quam  ut  diligenter 
animae  custodiantur,  quas  proprio  sanguine 
ipse  redemit.  Deinde  ut  ruinae  coelestis  Jeru- 
salem  instaurentur,  et  supernorum  civium 
gaudiaquotidie cumub  nturet  crescant. Tum, 
ut  sanctae  atque  ardentissimae  illi  charitati 
satisfaciant,  qua  nobis  ut  imaginibus  Dei  vi¬ 
vis  ac  veris,  afficiuntur.  Tunc  etiam  propter 
odium  illud  perfectum  ac  san-  tum,  quo  Dae¬ 
mones  hostes  atrocissimos  humani  generis 
prosequuntur.  Sed  maxima  potissimaque 
ratio  est,  quoniam  Deus  ita  mandavit.  Nam 
qui  Deum  infinito  quodam  amore  diligunt, 
et  ei  perpetuo  sancta  voluntate  et  charitate 
cohaerent,  nihil  dulcius,  nihil  suavius,  nihil 
jucundius  habent,  quam  divinis  obsequi  et 
obedire  mandatis.  Itaque  merito  Sanctus 
Propheta  cacteris  praetermissis  hanc  unam 
causam  et  rationem  expressit :  Quoniam ,  in¬ 
quit,  Angelis  suis  mandavit  de  te. 

At  quid  illud  est,  quod  mandavit?  Ut  cu¬ 
stodiant  te  in  omnibus  viis  tuis.  Via.  si  propriam 
ejus  significationem  in&piciamus,  spatium  il¬ 
lud  terrae  significat,  quod  est  tamquam  re¬ 
gula  quaedaiA  ambulationis.  Vult  aliquis  de 
uno  loco  ad  alium  proficisci,  si  nullam  videat 
semitam,  nulla  hominum  vestigia,  sed  omnia 
aeque  herbis  et  graminibus,  vel  aquis  aut  ni- 
vibus  cooperta,  fieri  non  potest,  quin  saepius 
vagetur  et  erret :  idque  non  alia  de  causa, 
quam  quod  certam  regulam  non  habeat, 
quam  in  ambulando  sequatur.  At  si  inter 

medios  campos  quasi  longissimam  quamdam 
lineam  aspiciat  calcatam,  tritam,  nullis  her¬ 
bis  coopertam,  nullis  virgultis  interclusam, 
vestigiis  euntium  et  redeuntium  plenam,  tum 
et  in  eam  ingressus,  eam  tamquam  regulam 
quamdam  in  ambulando  intueatur,  plane 
errare  non  potest.  Hinc  igitur  factum  est,  ut 
vocabulum  Vtae,  ad  omnes  leges  et  regulas 
significandas  derivatum  sit,  quas  ne  in  agen¬ 
do  atque  operando  erremus,  intuemur  et  se¬ 
quimur  :  atque  bine  vias  artium,  vias  disci¬ 
plinarum,  vias  morum  etiam  vulgo  et  usi¬ 
tate  nominamus.  Aggreditur  opus  aliquod 
artifex  imperitus,  videt  eum  alius  in  ea  arte 
peritior,  et  Heus  tu,  inquit,  non  recte  pergis, 
non  bene  ambulas,  non  invenies  exitum. 
Quod  est  idem  ac  si  aperte  diceret :  Non  bene 
servas  regulam  artis,  non  ad  istum  modum 
secundum  artem  faciendum.  Pari  ratione  in¬ 
ter  Philosophos  illi  viam  Platonis,  isti  Ari¬ 
stotelis,  illi  Zenonis,  isti  Epicuri  sequi  se,  ac 
tenere  affirmant,  propterea  quod  secundum 
illius  vel  istius  praecepta  et  instituta  philoso- 
phentur.  Denique  in  vita  et  moribus,  qui 
legem  Dei,  legem  justitiae,  legem  temperan¬ 
tiae,  legem  charitatis  perpetuo  loquitur,  et 
secundum  eam  vivere  studet,  isviambonam 
et  rectam  ambulare  dicitur  :  qui  vero  legibus 
mundi  et  carnis  obtemperat,  legibus  ambi¬ 
tionis,  legibus  avaritiae,  legibus  gulae  et  ven¬ 
tris  et  libidinum,  eum  viam  malam  et  distor¬ 
tam  et  periculosam  accepisse  omnes  clamant. 

Jam  vero  nemo  est,  qui  multa  et  varia  le¬ 
gum  genera  observare,  hoc  est,  multa  si¬ 
mul  itinera  conficere  non  teneatur.  Est  ali¬ 
quis  paterfamilias,  habet  superiores,  habet 
aequales,  cum  multis  agere,  vivere,  ambulare 
debet:  ut  recte  ambulet,  hoc  est,  versetur  et 
vivat  cum  uxore,  servare  debet  legem  ma¬ 
trimonii  :  ut  cum  liberis,  legem  patris ;  ut 
cum  servis,  legem  domini,  ut  cum  episcopo, 
cum  pastore,  cum  rege,  cum  magistratu, 
cum  Deo,  leges  Ecclesiae,  leges  regni,  leges 
civitatis,  leges  Evangelii :  etsi  artem  aliquam 
exercet,  simul  etiam  legem  ejus  artis.  Quo¬ 
niam  igitur  multas  vias  omnes  ambulamus, 
et  in  omnibus  istis  viis  multa  pericula,  multi 
lapides,  multa  praecipitia,  multi  latrones, 
multae  peccandi  occasiones  inveniuntur,  pro¬ 
pterea  nunc  Propheta  dicit  :  Angelis  suis 
mandavit  de  te ,  ut  custodiant  te  in  omnibus 
viis  tuis,  nimirum,  ut  quocumque  eas,  quic- 
quid  agas,  quicquid  cogites,  quicquid  aggre¬ 
diaris,  quicquid  loquaris,  semper  te  Angelus 


comitetur,  ne  forte  a  recta  via  et  regula  un¬ 
quam  recedas. 

Possumus  tamen  et  aliter  hunc  locum  ex¬ 
ponere.  Siquidem,  ut  Magnus  Basilius  ora¬ 
tione  in  primum  Psalmum,  eleganter  docet, 
via  in  Scripturis  praesens  haec  vita  nominatur, 
propterea  quod  semper  festinet  ad  finem. 
Ut  enim  ii,  qui  curru  vel  navibus  vehuntur, 
etiam  dum  sedentet  dormiunt  iter  conficiunt : 
sic  et  nos  omnes  quamquam  in  aliis  rebus 
occupati  vitae  nostrae  cursum  non  sentimus, 
et  saepe  quiescere,  otiari,  ludere  nobis  vide¬ 
mur,  semper  tamen  vita  consumitur,  et  nos 
ad  mortem  maximis  itineribus  properamus. 
Deinde  viator  omnia  celerrime  praeterit,  ac 
post  tergum  suum  relinquit.  Occurrunt  pul¬ 
chra  palatia,  sistit  parumper,  aspicit,  admi¬ 
ratur,  et  transit.  Occurrunt  agri  et  vineae, 
prata  tlorentia,  ea  quoque  parumper  aspicit 
admiratur,  et  transit.  Occurrunt  horti,  syl- 
vae,  lacus,  flumina,  et  similiter  facit.  Occur¬ 
runt  loca  deserta,  viae  difficiles,  asperae,  sor¬ 
didae,  saxa,  lutum,  spinae,  ibi  quoque  haeret 
nonnihil,  sudat,  laborait,  angitur,  sed  paulo 
post  transit  ulterius,  et  molestiae  prioris  non 
amplius  recordatur.  Ita  prorsus  et  nos  faci¬ 
mus,  auditores,  nunc  laeta  et  jucunda,  nunc 
tristia  et  acerba  nobis  occurrunt,  sed  omnia 
dicto  citius  praetereunt.  Evehitur  aliquis  ad 
magnum  honorem  :  quid  censes  ?  Incidit  in 
via  in  amoenum  pratura,  sed  mox  alibi  se 
videbit.  Pari  ratione  conjicitur  quis  in  car¬ 
cerem,  torquetur,  vexatur,  affligitur:  quid 
putas  id  esse?  Est  difficilis  aliquis  locus,  in¬ 
cidit  in  lutum  vel  in  spinas ;  sed  protinus 
transibit,  et  laborum  omuium  obliviscetur. 
Denique  in  itineribus  hoc  videmus  quod 
ubi  unus  modo  vestigium  figit,  ibi  paulo 
post  figet  alius,  et  rursum  alius  atque  a- 
lius,  neque  ullus  est,  qui  diu  in  eodem  per¬ 
maneat  loco.  At  numquid  non  talis  est  ho¬ 
minum  vita?  «.  Interroga,  inquit  Basilius, 
agros  et  possessiones  tuas,  quot  nomina  jam 
mutaverunt,  olim  dicebantur  illius,  deinde 
illius,  tum  illius,  nunc  hujus  dicuntur,  paulo 
post  alterius  nescio  cujus  agri  et  possessio¬ 
nes  dicentur.  »  Cur  ita?  Quoniam  via  quae¬ 
dam  est  humana  vita,  et  unus  alterum  se¬ 
quitur,  unus  alterum  expellit.  Aspice  sedes 
Pontificum,  regum,  imperatorum ;  quam 
multi  ad  istas  sedes  singulis  aetatibus  aspira¬ 
verunt  ?  et  tamen  qui  eas  post  multas  labores 
et  sudores  obtinent,  ante  consurgent,  et  se¬ 
quentibus  locum  facere  coguntur,  quam  se 

in  eis  ad  sedendum  componere  potuerunt. 
Heri  sedebat  unus,  hodie  moritur,  et  sede¬ 
bit  alius.  Cras  iste  moiietur,  et  sedebit  alius: 
ac  breviter,  nullus  adhuc  ibi  remanere  po¬ 
tuit,  sed  istum  ludum  omnes  ludunt,  ascen¬ 
dunt,  sedent,  salutant,  descenduntet  abeunt. 
Itaque  via  est  vita,  et  vee  illis,  qui  se  in  iti¬ 
nere  esse  obliviscuntur;  vae  illis,  qui  in  ho¬ 
spitiis  omnia  sua  consument;  vse  illis,  qui  in 
iis  rebus  contemplandis,  quae  occurrunt  in 
via,  nimium  immprantur,  qui  in  aliena  re- 
publica  curiosi  esse  volunt.  Veniet  enim,  et 
cito  veniet  nox,  in  qua  nemo  potest  ambu¬ 
lare,  et  ipsi  ad  patriam  non  pervenient,  sed 
esca  nocturnarum  ferarum  et  infernalium 
luporum  erunt.  Quocirca  Dominus  in  Evati- 
gelio  clamat  :  Ambulate ,  dum  lucem  habe¬ 
tis ,  ne  tenebrx  vos  comprehendant.  De  hac 
igitur  via  Psalmographus  ait  :  Angelis  suis 
mandavit  <J,e  te ,  ut  custodiant  te  in  via , 
hoc  est,  in  vita  tua.  Et  merito  sane  in  via 
solum  Angelorum  custodia  hominibus  adhi¬ 
betur  :  id  enim  custodiri  debet,  quod  amitti 
potest :  qui  autem  ad  gehennam  descende¬ 
runt  plane  amissi  perditique  sunt,  nec  Ange¬ 
los  custodes,  sed  Daemones  tortores  habent: 
qui  vero  jam  ad  patriam  coelestem  pervene¬ 
runt,  in  tuto  collocati  sunt,  nec  ullo  modo 
amitti  queunt,  et  Angelos  sanctos  socios 
gaudiorum,  non  propulsatores  periculorum 
habent. 

PARS  SECUNDA. 

Angelis  a  Deo  'mandatum  esse  ut  nos  in 
via  custodiant,  sanctus  Propheta  hactenus 
docuit:  nunc  quomodo  nos  custodiant  docet, 
atque  ait :  In  manibus  portabunt  te ,  ne  offen¬ 
das  ad  lapidem  pedem  tuum.  Quse  oratio  quam¬ 
quam  tota  figuris  et  translationibus  constet, 
tamen  aperta  et  perspicua  est?  Quid  enim 
sunt  manus  Angelicae,  nisi  potentia  et  provi¬ 
dentia,  quibus  quasi  duabus  manibus  nos  re¬ 
gunt.  Quid  vero  lapides  in  via  nisi  scandala, 
et  peccandi  occasiones,  quibus  humana  vita 
refertissima  est?  Igitur  saepenumero  dum 
ambulamus,  dum  operamur,  dum  agimus 
cum  hominibus,  multi  lapides,  multa  scan¬ 
dala,  multae  peccandi  occasiones  sese  offe¬ 
runt  :  et  nos  quidem  in  eos  facile  incidere¬ 
mus,  et  animae  pedem,  hoc  est,  affectum  ac 
voluntatem  laederemus  :  sed  Angelus  sanctus 
cum  nos  incautos  lapidi  propinquare  videt, 
admirabili  ratione  et  modo  a  terra  nos  ele¬ 


vat,  et  in  momento  ultra  lapidem  transpor¬ 
tat.  Tu  fortasse  cum  vides  aliquem  peccan¬ 
tem  fraterna  charitate  illum  corripis,  via  re¬ 
cta  et  bona  ingrederis  :  sed  eccetibi  lapidem, 
ille  non  solum  errorem  non  agnoscit,  neque 
gratias  agit,  sed  graviter  etiam  tibi  succen¬ 
det:  quoniam  igitur  fieri  posset,  ut  hac  de 
causa  non  amplius  fungereris  officio  charita- 
tis,  atque  ita  ad  lapidem  offenderes  pedem 
tuum  ;  venit  Angelus  sanctus,  et  intus  in  a- 
nimo  loquitur  tibi,  ac  dicit,  non  esse  curan¬ 
dum  quid  homines  cupiant,  sed  quid  Deus 
jubeat :  neque  mercedem  boni  operis  ab  ho¬ 
minibus  requirendam,  sed  a  Domino  expe- 
ctandam  :  et  sicut  propter  hominum  gratiam 
non  sunt  mala  opera  facienda,  ita  non  esse 
etiam  propter  hominum  gratiam  bona  opera 
dimittenda.  Pari  ratione  bonus  aliquis  opifex 
aut  mercator  simpliciter  cum  homibus  agit, 
artem  suam  exercet,  neminem  decipit,  recta 
via  incedit ;  sed  ecce  lapidem :  venit  aliquis 
impostor,  et  decipit  ipsum,  atque  ei  falsam 
monetam  pro  vera,  et  stannum  pro  argento, 
vel  pro  auro  aurichalcum  obtrudit.  Is  igitur 
si  piopterea  scandalum  patitur,  et  dicat  : 
Itane  agitur  ?  Ego  quoque  astutus  fiam,  ille 
falsa  ista  moneta  me  decepit :  ego  eadem  a- 
lium  decipiam:  ac  si  ita  dicat,  sine  dubio 
impegit  in  lapidem.  Sed  Angelus  sanctus  sae- 
pe  adest,  et  in  corde  illius  dicit :  Quid  tur¬ 
baris,  modicae  fidei  ?  Non  meministi  te  esse 
Christianum  ?  Si  reddas  bona  pro  bonis,  et 
mala  pro  malis,  quid  amplius  quam  Ethnici, 
facis  ?  Nonne  et  Gentes  hoc  faciunt  ?  An  igno¬ 
ras  hominum  perditissimorum  esse,  reddere 
mala  pro  bonis  :  hominum  politicorum,  red¬ 
dere  bona  pro  bonis  :  hominum  Christiano¬ 
rum,  reddere  bona  pro  malis?  Ita  igitur  An¬ 
ius  custos  diligentis  paedagogi  officio  fungi¬ 
tur. 

Neque  vero  solum  hoc  beneficium,  sed  alia 
praeterea  multa  et  magna,  quae  ex  hoc  uno 
Propheta  nos  intelligere  voluit,  ab  Angelo 
custode  recipimus,  quae  tamen  ad  duo  capita 
revocari  possunt.  Ut  enim  ex  peccato  duo 
praecipua  mala,  vel  potius  duo  fontes  malo¬ 
rum  exorti  sunt,  ignorantia,  et  difficultas, 
cum  quibus  omnes  homines  usque  ad  mor¬ 
tem  semper  colluctantur  :  sic  etiam  duo 
sunt  generalia  beneficia  Angeli  custodis,  in¬ 
structio  et  defensio. 

Quibus  in  rebus  Angeli  nos  instruunt  ?  In 
iis  quae  ad  salutem  maxime  necessaria  sunt, 
ut  quomodo  a  somno  peccatorum  excitabi¬ 
mur,  quo  pacto  malorum  societatem  fugere 

pote”imus,  qua  ratione,  in  via  Dei  non  defi¬ 
ciemus,  quibus  armis  daemonem  fugabimus 
et  qua  industria  si  fugatus  iterum  redierit, 
eidem  resistemus.  Quae  omnia  figuris  divi¬ 
narum  Scripturarum  nullo  negotio  demon¬ 
strari  possunt.  Erat  quondam  Apostolus  Pe¬ 
trus  in  carcere  Inter  cluos  milites  vinctus  cae¬ 
nis  duabus,  et  sequenti  die  ad  populum  pro¬ 
ducendus,  et  extremo  supplicio  afficiendus 
erat  :  et  tamen  ipse  tamquam  si  onuva  es¬ 
sent  tutissima,  altissime  dormiebat.  Sedecce 
adfuit  Angelus  custos,  et  lumen  refulsit  in 
habitaculo,  et  mox  ad  vocem  Angeli  Petrus 
excitatur,  catenisque  solvitur,  de  carcere 
egreditur  et  liberatur.  Ha'C  est  figura  et  ima¬ 
go  hominum  peccatorum.  Nam  saepe  numero 
versantur  homines  in  obscurrissimo  carcere 
ignorantiae,  constricti  funibus  peccatorum, 
et  brevi  ad  tribunal  judicis  ducendi,  et  sem¬ 
piternae  morti  adjudicandi  sunt  :  et  ipsi  ta¬ 
men  inter  duos  milites  securissimi  dormiunt. 
Qui  sunt  duo  milites?  Unus  longa  peccandi 
consuetudo;  alter  spes  vana  longissimae  vi¬ 
tae  :  vel  si  mavultis,  unus  misericordia  Dei, 
de  qua  sibi  perpetuo  blandiuntur;  alter  ex¬ 
empla  c-eterorum  :  nolunt  enim  videri  caete- 
ris  sapientiores.  Ista  sunt,  quae  hominem 
dormire,  nihil  audire,  nihil  sentire  faciunt. 
At  cum  venit  Angelus  Domini,  et  sancta 
quadam  illustratione  docet  hominem  in 
quanto  periculo  sit  constitutus  eique  dicit  : 
Heus  tu,  dormis?  Surge  velociter,  fune  lu¬ 
men  refulget  in  habitaculo,  et  homo  tam¬ 
quam  de  gravi  somno  excitatus,  incipit  vi¬ 
dere,  quod  ante  non  videbat,  suam  turpitu¬ 
dinem,  suam  foe  litatem,  suam  miseriam, 
sua  pericula,  ac  se  comprehensum  ac  liga¬ 
tum  cernens dic  t :  Hei  mihi,  ubi  sum  ?Quid 
ago?  Quo  tendo?  Nisi  quia  Dominus  adjuv  t 
me,  paulo  minus  habi'asset  in  inferno  anma 
mea.  Itaque  totus  perterritus,  et  compunctus 
currit  ad  Ecclesiam,  quierit  sacerdotem,  sol¬ 
vitur  a  peccatis,  de  carcere  liberatur.  Hoc 
igitur  primum  est  Angeli  beneficium  :  au¬ 
dite  nunc  secundum. 

Morabatur  aliquando  Loth  in  medio  So¬ 
domorum,  urbe  pessima  et  corruptissima  et 
quamquam  ipse  justus  erat,  tamen  mala  illa 
societas  ei  nullo  modo  conveniebat.  Qua¬ 
propter  Angelus  ad  eum  venit,  eique  dixit 
ut  de  illa  urbe  protinus  exiret.  Et  cum  ipse 
egredi  cunctaretur,  Angelus  apprehendit 
manum  ejus,  et  exire  coegit.  Deinde  monuit, 
ut  non  aspiceret  retro,  sed  in  monte  salvum 
se  faceret,  et  eo  modo  incendium  illud  eva- 

deref,  quo  Sodomitae  omnes  perituri  erant. 
Ad  euradem  modum,  auditores,  homini  jam 
converso,  et  sancte  vivere  incipienti  Angelus 
custos  nunquam  cessat  suggerere,  ut  fugiat 
ma'as  societates,  ut  cum  flagitiosis,  cum  po¬ 
tatoribus,  cum  scortatoribus,  cum  lusoribus, 
cum  Haereticis  etiam  et  impiis  non  converse¬ 
tur,  ne  cum  eis  similiter  pereat,  et  cum  is 
forte  cunctatur,  vel  aures  cordis  Angelicis 
inspirationibus  claudit,  tunc  sanctus  Angelus 
peramanter  et  dulciter  cogit,  impetrat  enim 
a  Deo  flagefum  aegritudinis  vel  aliam  ali¬ 
quam  afflictionem,  qua  is  velit  nolit  cogatur 
deserere,  quod  di'igebat.  Et  tum  demum  a 
malorum  societate  tamquam  de  Sodoma 
eductum  et  in  via  salutis  constitutum  dili¬ 
genter  monet,  ut  nunquam  aspiciat  retro  : 
ut  non  iterum  cupiat,  quo-;  bene  semel  reli¬ 
quit  :  ut  in  monte  virtutum  et  perfectionis 
salvum  se  faciat,  ut  cum  in  die  ultimi  judi¬ 
cii  pluet  incendium  super  terram  Sodomo¬ 
rum,  et  Gomorrbaeorum,  et  omnes  ubique 
peccatores  involvet,  ipse  salvum  et  incolu¬ 
mem  se  esse  gaudeat. 

Sed  beneficium  tertium  videamus.  Perge¬ 
bat  quondam  sanctus  Propheta  Elias  ad  mon¬ 
tem  Oreb,  ubi  Dominum  allocuturus  et  visu¬ 
rus  erat,  sed  accidit  in  via,  ut  fatigatione, 
somno  ac  moerore  oppressus,  subter  unam 
arborem  se  prosterneret  et  dormiret  :  tunc 
autem  adfuit  Angelus  Domini,  qui  Eliam  ex¬ 
cit  ns  et  panem  illi  ostendens  ait:  Surge , 
comede ,  grandis  tibi  restat  via.  0  quam  fre¬ 
quenter  ita  nobiscum  sanctus  Angelus  facit : 
quo  enim  nos  omnes  properamus,  nisi  ad 
montem  illum  excelsum,  montem  pinguem, 
montem  coagulatum,  montem  !n  quo  bene¬ 
placitum  est  Deo  habitare  in  eo,  de  quo  Psal¬ 
mographus  canit  :  Quis  ascendit  >n  montem 
Demini ?  aut  quis  stabit  in  loco  sancto  ejus 
ubi  vera  perfectaque  felicitate  videbitur  Deus 
Deorum  in  Sion?  At  quamvis  ad  locum  tam 
piaeclarum  properemus,  tamen  saepe  nos 
torpor  invadit,  fatigamur,  deficimus,  ja¬ 
cemus,  dormimus  :  sed  Angelus  sanctus 
muneri  suo  non  deest,  accedit,  alloqui¬ 
tur,  cohortatur  :  Surge,  surge,  quid  hic 
dormis  in  via?  Excutere  de  pulvere,  refice 
vires  pane  illo  sancto,  quem  tibi  Dominus  in 
hunc  usum  reliquit  :  grandis  tibi  restat  via  : 
longa  est  via  de  terra  ad  coelum  ;  magnum 
negotium  est  salutis  nostrae,  quin  potius  ne¬ 
gotium  negotiorum,  et  quod  summam  vigi¬ 
lantiam  summumque  studium  requirit. 

Quid  praeterea  angelus  docet?  quod  est 

quartum  beneficium?  Illud  quarto  loco  do¬ 
cet,  quod  si  partem  cordis  super  carbones 
ignitos  posueris,  inde  fumus  ascendet,  quo 
continuo  daemon  fugabitur,  ltullaphael  An¬ 
gelus  Tobiam  juniorem  docuit,  et  ipse  ita 
esse  experientia  didicit.  At  quid  hoc  sibi 
vult?  Quid  est  partem  cordis  super  caibones 
ponere?  Id  est,  auditores,  non  totum  cor  in 
Aristotele,  vel  Cicerone,  vel  Galeno,  vel  Ju¬ 
stiniano,  vel  etiam  Augustino  ponere,  sed 
saltem  partem  unam  cordis  ad  eos  ignes  co¬ 
gitandos  conferre,  qui  parati  sunt  omnibus 
peccatoribus  :  vel  certe  ad  illam  flammam 
ardentem  divini  amoris,  qua  Deus  noster 
Sic  dilexitmundum,  utFilium  suum  unigenitum 
daret.  Ex  istis  enim  sacris  meditationibus  ora¬ 
tio  quaedam  fervens  et  ignita  procedit,  quae 
coelos  penetrat,  quae  Deum  placat,  quae  in¬ 
star  calidissimi  fumi  daemones  omnes  quasi 
muscas  expellit. 

Quod  si  daemon  semel  expulsus  atque  eje¬ 
ctus  iterum  majoribus  copiis,  acie  instructa 
redire  voluerit,  Angelus  te  docebit  quo  pa¬ 
cto  non  solum  fortiter  resistere  et  pugnare, 
sed  etiam  vincere  et  triumphare  poteris. 
Erat  olim  vir  fortissimus  Gedeon  cum  exer¬ 
citu  Madi.mitarum  pugnaturus,  et  cum  in 
multitudine  militum  spem  victoriae  positam 
esse  existimaret,  trigentaduo  millia  armato¬ 
rum  brevissimo  tempore  congregavit  :  sed 
Angelus  Domini  docere  volens  atque  instrue¬ 
re  Gedeonem,  jussit  voce  praeconis  in  castris 
proclamari,  ut  omnes  timidi  et  formidolosi 
recederent,  et  confestim  viginti  duo  millia 
recesserunt.  Imperavit  secundo,  ut  reliqua 
decem  millia  ducerentur  ad  aquas,  et  Gedeon 
attente  consideraret,  quo  modo  unusquisque 
eorum  biberet  :  nam  eos,  qui  humi  prostrati 
more  canum  ore  lamberent  aquas,  ineptos 
esse  ad  bellum,  et  eos  dumtaxat  idoneos, 
qui  genu  modice  curvato  altera  manu  aquas 
ad  os  projicerent.  Quo  facto  soli  trecenti  ex 
triginta  duobus  millibus  remanserunt,  et  ii 
soli  victoriam  maximam  retulerunt.  0  prae¬ 
claram,  et  verissimam  Angeli  instructio¬ 
nem  !  Multi  sunt  homines  Christiani,  multi 
nomen  suum  eidem  Imperatori  dederunt, 
sed  ex  triginta  duobus  millibus  vix  trecenti 
victores  evadunt :  nam  timidi  et  lormidulosi, 
quorum  magnus  est  numerus,  nihil  unquam 
boni  facient.  Qui  sunt  timidi  et  formidolosi  ? 
Qui  metuunt,  ne  jejunium  Quadragesima} 
capiti  noceat  :  qui  timent  inopia  premi,  si 
eleemosynas  pauperibus  largiantur  :  qui 
verba  et  cogitationes  hominum  verentur  si 


pie  vivere  incipiant,  si  injurias  condonent, 
si  convivia  et  propinationes  recusent  :  qui 
denique  metu  laborum  ct  diflicultatum  vi¬ 
tam  mutare  non  audent.  Isti,  inquam,  nihil 
linquam  boni  facient  :  nam  virtus  Christia¬ 
norum  est  charitas,  et  limor  non  est  in  cha- 
ritate,  quoniam  perfecta  charitas  foras  mittit 
timorem.  Neque  vero  timidi  solum,  sed  etiam 
nulli  eorum  unquam  Diabolum  vincent,  qui 
toto  corpore  humi  postrati  more  canum 
summa  aviditate  bibunt  aquas  terrenarum 
deliciarum,  et  stomachum  replent  tempora¬ 
libus  bonis,  quse  instar  aquae  perpetuo  la- 
buntur  et  fluunt  :  sed  illi  dumtaxat,  qui  al¬ 
tera  manu  solum  necessaria  capiunt.  Haben¬ 
tes  victum  et  vestitum,  inquit  Apostolus, 
his  contenti  simus.  Beati  sane,  qui  Angeli  sui 
doctrinam  intelligunt  :  qui  erecti  stare,  et 
coelum  respicere  didicerunt;  ipsi  enim  soli 
cum  ingenti  gaudio  contra  diabolum  pugna¬ 
bunt  et  vincent,  coronabuntur  et  triumpha¬ 
bunt. 

Sed  quoniam  de  instructione  ac  doctrina 
Angeli  aliqua  diximus,  restat  ut  etiam  de 
protectione  et  defen^one  pauca  dicamus.  A 
quibus  igitur  hostibus  nos  Angeli  defendunt? 
Ab  omnibus  Daemonibus,  ab  hominibus,  a 
feris,  a  rebus  inanimis,  et  quod  majus  et 
mirabilius  est,  ab  ira  omnipotentis  Dei.  De 
daemonibus  apertum  testimonium  habes  in 
libro  Tobia},  ubi  Angelus  Raphael  daemo¬ 
nium  Asmodaeum  in  solitudinem  ^Egypti  re¬ 
legavit,  ut  neque  hominibus,  neque  pecudi¬ 
bus,  neque  arboiibus  nocere  posset.  Et 
quam  frequenter  putas  daemones,  qui  nobis 
adsunt,  et  qui  summo  odio  nos  persequuntur, 
vel  in  ignem  vel  in  aquas  vel  in  foveas  nos 
projicerent,  vel  per  se  etiam  in  partes  di¬ 
scerperent,  nisi  Angeli  nostri  potentiam 
formidarent?  Certe  Sanctus  Hilarius  et  San¬ 
ctus  Cyrillus  hanc  potissimam  causam  esse 
volunt  custodiae  Angelorum.  Quod  vero  etiam 
ab  hominibus  malis  Angeli  nos  eripiant,  te¬ 
stis  eritS.  Jacob,  qui  in  Genesi  dicit  :  Ange¬ 
lus  Domini  eruit  me  de  cunctis  malis.  Testis 
Josue,  pro  quo  contra  Chananaeos  Angeli 
pugnaverunt.  Testis  Ezechias,  qui  centum 
octoginta  quinque  millia  Assyriorum  ho¬ 
stium  suorum  ab  Angelo  trucidata  osse  vi¬ 
dit.  Testis  Eliseus,  quem  integer  exercitus 
Angelorum  contra  impetum  Syriorum  de¬ 
tendebat.  Testis  castissima  illa  Judith,  quae 
cum  ad  suos  rediret,  lioloferne  trucidato, 
dicebat  :  Vicit  Deus ,  qui  custodivit  me  Ange¬ 
lus  ejus  et  hinc  euntem  et  ibi  commorantem ,  et 

inde  huc  revertentem.  Testis  denique,  ut  alios 
multos  praeteream,  Theodosius  junior  impe¬ 
rator,  quo  cum  Persis  et  Sarracenis  pug¬ 
nante  ,  circiter  centum  millia  Sarraceno- 
rum  in  fluvium  Euphratem  Angelus  Domini 
praecipitavit,  ut  Socrates  tradit.  Jam  vero 
quod  a  feris  nos  Angeli  defendant,  ex  Tobia 
et  Daniele  faci  e  cognosci  potest,  quorum 
prior  ab  ingenti  quodam  pisce  liberatus, 
posterior  in  lacu  rugientium  leonum  Angeli 
praesidio  securus  fuit.  Jam  de  rebus  inani¬ 
mis  quid  ego  dicam,  cum  etiam  in  fornace 
ignis  ardentis  tres  pueros  Angelus  incolu¬ 
mes  et  illaesos  conservaverit?  Sed  summum 
maximumque  benelicium  mihi  esse  videtur, 
quod  Angeli  sancti,  cum  Deum  nobis  iratum 
esse  vident,  patrocinium  nostrum  suscipiant, 
et  tamquam  diligentes  advocati,  Deum  ora¬ 
re,  placare,  flectere,  nobis  reconciliare 
summo  studio  laborent.  Veniat  in  mentem 
parabola  illa  Domini  de  ficulnea  sterili,  de 
qua  Dominus  vineae  agricolae  dicebat:  Ecce 
tres  anni  sunt,  ex  quo  venio  fructum  quxrens 
in  ficulnea  hac ,  et  non  inrenio  :  succide  ergo 
illam ,  ut  quid  etiam  terram  occubat  ?  Agri¬ 
cola  vero  pro  ficulnea  Dom  nuin  exorabat, 
atque  aiebat :  Domine ,  dimitte  eam  etiam  hoc 
anno,  donec  fodiam  circa  eam ,  et  mi  tam 
stercora.  Istac  ficu' neae  nos  sumus,  audito¬ 
res  :  vinea  est  Eccle.-ia,  cultore-;  sunt  Ange¬ 
li,  sed  venit  primus  annus,  venit  pueritia,  et 
in  ea  quaerit  Dominus  fructum  puritatis, 
simplicitatis,  devotionis,  et  nihil  invenit  nisi 
malitiam,  nisi  contentiones,  nisi  pugnas, 
propterea  quod  parentes  non  bene  filios 
suos  instituerunt.  Venit  vigesimus  annus, 
aetas  adulescentiae,  et  quaerit  Dominus  fru¬ 
ctum  operum  bonorum,  et  nihil  invenit  nisi 
folia  vanitatum,  amores,  potationes,  sphae¬ 
risteria,  tripudia,  vestium  ornamenta,  mu¬ 
sicae  instrumenta,  carnis  oblectamenta,  dje- 
monis  emolumenta.  Venit  annus  trigesimus, 
aetas  matura  et  gravis,  et  majore  ratione 
quarit  Dominus  fructum  in  ficulnea,  et  saepe 
nihil  invenit,  nisi  grossos  ambitionis,  usurae, 


crapulae,  ebrietatis,  aliorumque  innumerabi¬ 
lium  vitiorum  fructus.  Succide  ergo  illam, 
ait,  projiciatur  in  ignem,  ut  quid  etiam  ter¬ 
ram  occupat  ?  Magna  et  metuenda  est  ira 
Domini,  Horrendum  est  incidere  in  manus  Dei 
viventis,  qui  postquam  occiderit  corpus,  etiam 
animam  perdere  potest  in  gehennam  ignis.  Sed 
Angelus  Domini  sollicite  intercedit.  0  Domi¬ 
ne,  dimitte,  quaeso,  eum  etiam  hoc  anno, 
dona  illi,  Domine,  adhuc  tempus  et  spatium 
poenitentiae  :  ego  fodiam  circa  illum  et  mit¬ 
tam  stercora,  auferam  de  corde  ejus  nimiam 
illam  terram,  terrenas  nimirum  cogitationes, 
et  ponam  in  oculis  ejus  stercora  peccatorum 
ut  ea  videat,  cognoscat,  detestetur  :  ego 
efficiam,  utrecogitet  dies  suos  in  amaritudine 
animae  suae  et  fructus  dignos  poenitentiae,  et 
operum  bonorum  aliquando  producat.  En 
vobis,  fratres  mei,  quam  multa,  et  quam 
magna  sunt  beneficia  Angeli  custodis,  et 
quam  multum  ei  honoris  et  amoris  debea¬ 
mus. 

Et  haec  omnia  nobis  sancti  Angeli  prae¬ 
stant,  dum  nos  custodiunt  in  via  :  sed  itinere 
tandem  confecto,  tunc  nos  in  manibus  tol¬ 
lunt,  atque  in  sedes  beatornm  deferunt.  Ita 
Lazarum  illum  mendicum  in  sinum  Abrahae 
Angeli  portaverunt  :  ita  multi  Sanctorum  in 
coelum  ab  Angelis  deferri  visi  sunt.  Quis 
enim  per  regionem  illam  novam,  obscuram, 
incognitam,  per  se  ingredi  valeret  ?  Et  o 
quam  duri  lapides  ibi  reperiuntur  !  ibi  ille 
jacet  qui  se  in  lapidibus  adorari  faciebat,  et 
quantum  potest  viam  transeuntibus  interclu¬ 
dit,  quot  peccata  nunc  facimus,  tot  ibi  lapi¬ 
des  ponit.  O  quam  multi  sunt,  qui  sc  ad  coe¬ 
lum  evolaturos  putant,  qui  aditum  interclu¬ 
sum  atque  obstructum  invenient.  Quapropter, 
auditores,  Angelum  nostrum  honorare,  opem 
ejus  implorare,  sanctos  mores  imitari,  mo¬ 
nitis  ejus  obtemperare  diligenter  studeamus, 
ut  quem  patronum  et  custodem  habemus  in 
terris,  eumdem  civem  et  sodalem  habere 
etiam  mereamus  in  coelis.  Arnen. 

Super  aspidem  et  basiliscum  ambulabis,  et  conculcabis  leonem  et  draconem. 


SYNOPSIS 

Dcemon  Proteo  in  diversas  formas  transformari 
solito  comparatur ;  et  indo  etiam  hoc  loco  vo¬ 
catur,  aspis,  basiliscus,  leo,  et  draco.  Quatitor 
deinde  hcec  animalia  quutuor  dtrucissimas 
Ecclesiae  persecutiones  denotare  probatur. 
Prima  est  Judaeorum,  quai  aspidi  confertur. 
Altera  Imperatorum  Ellmicoru  u ,  quam  Ico 
denotat.  Tertia  llareticorum,  quce  omnium 
gravissima,  ac  bustlisco  comjiaratur.  Quarta 
futura  est,  scilicet,  Antich  isti ,  et  draconi 
assimilatur.  Quoe  qnatuor  persecutiones  etiam 
in  Christo  deprehenduntur  completa’.  Porro 
quomodo  singulos  diabolus  ut  as/iis  lentet 
exponitur ,  simulque  remedium  prerscribitjur. 
Cur  Diabolus  aspuli  comparetur  ratio  reddi¬ 
tur,  nimirum  propter  obstinationem,  cujus 
duo  sunt  fontes,  unus  est  sapienti  i  terrena, 
cui  nimium  affixi  praecipue  haeretici,  et  inter 
hos  (.alvinus  ;  alter  est  malu  vita.  Conti  a  ob¬ 
stinationem  remedia  praescribuntur,  et  diffe¬ 
rentia  inter  aspidem  Dei  ct  Di  boli  astruitur . 
Diabolum  basilisco  comparatum  invidiam 
diffundere  ostenditur,  et  quantum  mulum  sit 
invidia,  multis  declurulur ,  utpole  qua  nil 
miserius,  nil  detestabilius,  nil  incurabilius, 
nihil  tamen  communius,  ut  quce  i  tium  inter 
fratres  se  se  immisceat.  Remedia  insujier  duo 
contra  invidiam  constituuntur,  quorum  pri¬ 
mum  est,  rerum  caducarum  v  ra  aestimatio ; 
alterum,  cogitatio  fructus  invidiae,  qui  invi¬ 
denti  plerumque  noxius,  inviso  utilis,  quod 
multis  exemplis  demonstratur. 


Secunda  pars  agit  de  Diabolo  in  leonem,  et  in 
dracon- m  transformato.  Tamquam  leo  nimio 
terrore  percellere  conatur,  cui  firma  spe,  et 
fiducia  resist-re  docemur.  Tamquam  draco 
iram  diffundit,  ubi  ira  -n.  quce  rati  nem  sequi¬ 
tur,  laudabilem  esse  multis  exemplis  proba¬ 
tur ;  quce  secus,  detestandam  esse ,  ut  pote 
quce  turpis,  quce  cerca,  quce  insana,  quce  no¬ 
xia,  ct  perniciosa.  Contra  iram  praeterea 
varia  constituuntur  remed  a,  nempe  cogitare, 
nos  quoque,  Deum  assidue  offendere,  no 
nudos,  et  inermes  esse  nato<,  nos  nobis  magiss 
quam  hosti  nocere ,  nos  cedendo  sublimiores ' 
fieri ,  omnes  homines  esse  membra  unius  cor - 
jioris,  nos  medicamen  ex  hoste,  ut  medie  i  ex 
vipera ,  sumere  debere,  proponere  exempla • 
Ethnicorum.  Tandem  duabus  objectionibus 
satisfaciendo,  dra  onem  conculcandum,  et 
injurias  perferendas  esse  docetur. 

Tradunt  fabula)  poeta  rum,  auditores  optimi 
quemdam  oliin  extitisse  mai  inum  prophetam, 
nomine  Proteum,  quem  Neptunus  Deus  ma¬ 
ris,  phocis,  ac  thynnis,  ali isque  cetis,  bel- 
luisque  marinis,  quasi  praesidem  et  pastorem 
praefecerat.  Is  ea  vi  ac  potestate  praeditus 
erat,  ut  se  mille  formas  aliquando  converte¬ 
ret,  et  nunc  aqua,  nunc  ignis,  nunc  leo,  nunc 
draco,  nunc  monstrum  aliquod  videretur. 
Verum  enimvero  quamquam  Ethnici  poetae 
figmentis  et  mendaciis  se  ludere,  dum  talia 
scriberent,  arbitrabantur  :  tamen  potentes 
atque  imprudentes  suis  coloribus  eum  de¬ 
pinxerunt,  quem  vere  pro  Deo  in  lignis  et 
lapidibus  adorabant.  Quis  enim  alius  erat 

Deus  Ethnicorum,  quam  spiritus  ille  trans¬ 
fuga  quem  sacrae  litterae  daemonem  appel¬ 
lant  ?  Da  Gentium  daemonia,  inquit  Psaltes. 
Et  Apostolus  Paulus  :  Quae  immolant  gentes > 
daemoniis  immol  mt  et  non  Deo.  Quare  Daemon 
revera  est  ille  caeruleus  Proteus,  qui  in  mari 
amaro  et  turbulento  hujus  saeculi  turpibus 
phocis,  immundis  videlicet  spiritibus,  et  ho¬ 
minibus  praeest,  et  mille  artes  nocendi  ha¬ 
bens,  in  mille  quoque  formas  et  figuras  se 
transferre  solet.  Certe  magno  Antonio,  ut  in 
ejus  vila  D.  Athanasius  tradit,  nunc  Daemon 
ut  puerulus  horridus  ac  niger,  nunc  utgigas 
immanis  tanta  corporis  proceritate  conspi¬ 
ciebatur,  ut  coelum  ipsum  contingere  puta¬ 
retur  :  nunc  vero,  eodem  inspectante  et  au¬ 
diente  Antonio,  varias  bestiarum  et  serpen- 
tum  formas  induens,  ut  leo  rugiebat  occi¬ 
dere  volens,  ut  bos  mugitu  et  cornibus  mi¬ 
nabatur,  ut  serpens  sibilo  personabat,  ut 
lupus  ad  praedam  summo  impetu  inhiabat. 
Scribit  quoque  S.  Hieronymus  in  Hilarione, 
non  raro  Daemonem  simul  infantum  edidisse 
vagitus,  balatus  pecorum,  planctum  quasi 
mulieium,  murmur  exercitus,  ac  breviter 
diversissimarum  portenta  vocum,  ut  ma¬ 
gnum  illum  Christi  bellatorem,  si  quo  modo 
posset,  de  eremo  fugaret.  Denique  verum 
istum  Proteum  Apostolus  Paulus  transfigu¬ 
rari  dicit  in  Angelum  lucis  :  et  eumdem 
Job  et  Isaias  colubrum  et  serpentem  tortu¬ 
osum  :  Petrus  leonem  rugientem  :  Joannes 
in  Apocalypsi  serpentem  antiquum,  et  noster 
Psalmus  aspidem,  basiliscum,  leonem  et  dra¬ 
conem  appellavit.  Super  aspidem,  inquit,  et 
basiliscum  ambulabis ,  et  conculcabis  leonem  et 
draconem.  Quae  verba  cum  hodierna  oratione 
Domino  adjuvante  exposituri  simus  tria  ex 
ordine  disputabimus  :  ostendemus  initio  qua- 
tuor  istis  nominibus,  quatuor  maximas  per¬ 
secutiones  signii.cari,  quas  daemon  Ecclesiae 
per  suos  ministros,  partim  excitavit,  parti m 
etiam  excitabit.  Deinde  persecutiones  easdem 
et  ordine  eodem,  in  ipso  capite  Ecclesiae 
Christo,  vel  expressas  vel  adumbratas  fuisse 
docebimus.  Postremo  de  praecipuis  qu.ttuor 
tentationibus,  quibus  Daemon,  vel  per  se  vel 
per  alios,  unumquemque  nostrum  sigillatim 
oppugnat,  et  propter  quas  aspis  et  basiliscus, 
leo  et  draco  dicitur,  disseremus.  Nam  quod 
quidam  volunt,  Prophetam  hoc  loco  de  ve¬ 
ris  leonibus  et  serpentibus  es.^e  locutum,  et 
hominibus  justis,  atque  in  Dei  auxilio  con¬ 
fidentibus  promisisse,  nullam  eis  quamvis 
venenatam  et  ferocem  bestiam  esse  nocitu¬ 


ram;  nos  minime  negamus,  quin  potius  li¬ 
benter  agnoscimus  et  confitemur,  quippe 
qui  non  ignoramus,  neque  Danieli  leones, 
neque  Paulo  vipera,  neque  cetum  Jonae,  ne¬ 
que  feras  omnium  generum  sanctis  Anacho¬ 
retis,  qui  in  earum  medio  versabantur,  no¬ 
scere  potuisse;  tamen  praeter  istum  abjectum 
atque  humilem  sensum,  alium  altiorem  nia- 
gisque  praecipuum  in  his  verbis  agnosci¬ 
mus. 

Ut  igitur  ad  ea,  quae  proposu:mus,  venia¬ 
mus  :  aspis,  leo,  basiliscus  et  draco,  qua¬ 
tuor  summas  atque  atrocissimas  persecutio¬ 
nes  significant.  Aspis  Judaeorum,  leo  Paga¬ 
norum,  basiliscus  Haereticorum,  draco  Anti- 
christi.  Judaei  omnium,  primi  contra  Christi 
Ecclesiam,  Daemone  auctore,  arma  sumpse¬ 
runt.  Nam  et  Apostolos  omnes  flagellis  ceci¬ 
derunt,  et  Stephanum  lapidaverunt,  et  duos 
Jacobos,  unum  per  se  de  summo  templo 
praecipitem  egerunt,  alterum  per  Herodem 
gladio  necaverunt.  Et  Petrum  in  carcerem 
et  vincula  conjici  fecerunt  :  et  Paulum  non 
semel  dolis  atque  insidiis  ad  necem  quaasie- 
runt.  Aptissime  vero  Judaei  aspide  designan¬ 
tur,  quae  surda  dicitur,  propterea  quod  au¬ 
res  suas  obstruer  e  solet,  ne  vocem  incantan¬ 
tis  exaudiat.  Quid  enim  passim  prophetae 
clamabant,  atque  Isaias  imprimis,  nisi  Ag¬ 
gravatum  est  cor  populi  hujus  et 'auribus  gra- 
v  ter  audierunt.  Et  cum  eos  B.  Stephanus 
quasi  divinis  carminibus  incantaret,  quid  il¬ 
li  fecerunt?  Continuerunt  aures  suas ,  inquit 
B.  Lucas  :  quocirca  merito  S.  Stephanus 
tamquam  aspidi  surdae  eis  dicebat  :  Inrir- 
cumcisi  cordibus  et  auri  ms  vos  semper  Spiri¬ 
tui  suncto  res'St  /is.  Caeterum  Christi  Eccle¬ 
sia,  juxta  Prophetae  promissionem,  jam 
aspidem  illam  conculcavit  ac  super  eam  am¬ 
bulavit.  Quid  enim  sunt  modo  Judaei,  nisi 
servi  omnium  gentium,  sine  rege,  sine  pon¬ 
tifice,  sine  templo,  sine  sacrificio,  sine  Pro¬ 
phetis,  sine  miraculis,  sine  Deo  in  hoc  mun¬ 
do  ?  Neque  alia  de  causa  vivere  et  toto  orbe 
vagari  divina  providentia  voluit,  quam  ut 
ubique  suos  illos  vetustissimos  et  probatissi¬ 
mos  libros  deferrent,  ex  quibus  nos  ea,  quae 
de  Christo  et  Ecclesia  praedicamus,  non  a 
nobis  conficta,  seda  Prophetis  vere  praedicta 
multis  ante  saeculis  ostenderemus. 

Sed  aspidi  leo  successit,  aperta  illa  videli¬ 
cet  et  cruenta  Ethnicorum  imperatorum  per¬ 
secutio.  Neque  enim  secus  atque  immanes 
et  feroces  leones,  truculenti  illi  tyranni  Chri¬ 
stianorum  corpora  laniabant.  0  quam  multi 

jeone  rugiente  in  speluncas  atque  antra  se 
abdebant !  quam  multos  etiam  solus  rugitus 
hujus  leonis  prosternebat!  Quot  vero  ferox 
iste  leo  non  rugitu, sed  unguibus  ac  dentibus 
confecerit,  solus  Deus  novit.  Siquidem,  ut 
in  libro  historiarum  Ecclesiasticarum  octavo 
Euscbius  refert,  interdum  integrae  urbes  cum 
omnibus  habitatoribus  incendio  absumeban¬ 
tur  :  interdum  integrae  legiones,  quasi  unus 
homo  obtruncabantur.  Temporibus  vero  im¬ 
peratoris  Diocletiani  uno  solum  mense  se- 
ptemdecim  millia  sanctorum  Martyrum  oc¬ 
cidebantur.  Sed  vicit  tandem,  quae  victura 
erat  Ecclesia  Servatoris,  et  ad  fidem  impe¬ 
ratoribus  et  regibus  conversis,  qui  antea  pro¬ 
pter  idola  persequebantur  Christum,  postea 
coeperunt  propter  Christum  persequi  idola  : 
et  Roma,  quae  olim  Petrum,  ut  impium  egit 
in  crucem,  nunc  eumdem  ut  optimum  prae- 
sidem  et  patronum  se  habere  gloriatur. 

Secuta  est  leonis  rabiem  crudelitas  basi¬ 
lisci,  quo  impium  atque  insanum  Haeretico¬ 
rum  furorem  significari  diximus.  Basiliscus 
enim  venenum  habet  in  oculis  :  haeresis  ve¬ 
ro  ita  mentis  oculos  fascinat  et  depravat,  ut 
album  pro  nigro  et  nigrum  pro  albo  cernere 
faciat.  Quae  major  fascinatio  cogitari  potest, 
quam,  ut  in  quibus  libris  maxime  veritas 
lucet,  ibi  nubes  infinitorum  errorum  Hoere- 
tici  videant?  Certe  in  litteris  sacris  ubi  nos 
jejunium  legimus,  ibi  Lutherani  crapulam 
legant  :  et  ubi  nos  virginitatis  consilium 
praedicari  videmus,  ibi  Calvinus  videre  se 
dicit  prohibitam  atque  interdictam  esse  vir¬ 
ginitatem.  Haec  sane  persecutio  multo  est 
gravior  et  diuturnior  et  periculosior,  quam 
superiores  :  illae  corpora  occidebant,  ista  ju¬ 
gulat  animas  :  illae  aperto  marte  Christum 
oppugnabant,  ista  Christi  signis  et  armis 
quasi  pro  Christo  contra  Christum  pugnat  : 
tunc  lupi  lupinam  pellem  praeferebant,  et  lu¬ 
pos  se  esse  non  negabant,  nunc  lupi  ovina 
pelle  induti  oves  se  esse  simulant,  et  veras 
oves  lupos  videri  volunt.  Deinde  persecutio 
Judaeorum  annos  circiter  quadraginta  Eccle¬ 
siam  vexare  potuit  :  persecutio  Paganorum 
annos  circiter  trecentos;  persecutio  vero 
Haereticorumjam  supra  mille  annos  grassata 
est,  nec  ullus  novit,  praeter  Deum,  quando 
finem  habitura  sit.  Tempore  primae  perse¬ 
cutionis  semel  dumtaxat  exercitum  contra 
Ecclesiam  Diabolus  eduxit :  tempore  secundae 
bene  decies  copias  suas  instauravit.  Tot  enim 
imperatores  fuerunt  a  Nerone  usque  ad  Ju¬ 
lianum,  qui  novis  copiis,  et  armis  et  viribus 


cum  Ecclesia  conflixerunt.  At  in  hac  tertia 
persecutione  plus  quam  ducenties  jam  Dae¬ 
mon  exercitum  instruxit  :  tot  enim  haere¬ 
siarchas  numeramus,  qui  omnes  novorum 
exercituum  ducesatque  imperatores  fuerunt. 
Caeterum  magna  exparte  basiliscum  istum  Ec¬ 
clesia  conculcavit  :  deleti  sunt  Ariani, profli¬ 
gati  suntManichaei,perierunt  Nestoriani :  jam 
caput  et  corpus  basilisci  contritum  est,  sola 
cauda  conculcanda  et  conterenda  restat.  Ne¬ 
que  dubium  esse  potest,  quin  illa  gloriosa 
Ecclesia  caudam  istam  conculcabit, ac  de  fae¬ 
ce  Lutheranorum  aliquando  triumphabit, 
quae  ita  ducenties  collatis  signis  dimicavit  et 
vicit  :  quae  caput  et  corpus  basilisci  contri¬ 
vit,  quae  Arianos  funditus  delevit,  qui  orbem 
fere  totum  occupaverunt,  et  potentissimos 
monarchas  atque  Episcopos  innumeros  in 
castris  suis  habuerunt. 

At  ne  tunc  quidem  finis  persecutionum 
erit  :  siquidem  basilisco  draco  teterrimus  at¬ 
que  immanissimus  succedet  :  ipse  erit  per¬ 
ditissimus  ille  Antichristus,  cujus  persecutio 
quanto  brevior  caeteris  tanto  crudelior  atque 
periculosior  erit.  Hactenus  enim,  neque  Ju- 
deci,  neque  Pagani, neque  Haeretici  ulla  signa 
aut  prodigia  edere  potuerunt  :  propria  Ec¬ 
clesiae  Ca  holicae  gloria  miraculorum  semper 
fuit.  Sed  in  illa  postrema  et  maxima  perse¬ 
cutione  Surgent  pseudochristi  et  pseudopro¬ 
phetae ,  et  dabunt  signa  jnagna  et  prodigia,  ita 
ut  in  errorem  inducantur  [si  fieri  potest)  etiam 
electu  Erit  enim  Antichristi  Adventus,  ut  A- 
postolus  ait,  secundum  operationem  Satansein 
omw  virtute  et  signis  et  prodigi  s  mendacibus . 
Quare  merito  S.  Gregorius  :  '<  Pensemus,  in¬ 
quit,  quae  erit  humanae  mentis  illa  tentatio 
quando  pius  martyr  et  corpus  tormentis  sub¬ 
jiciet,  et  tamen  ante  ejus  oculos  tortor  mi¬ 
racula  faciet?  Cujus  tnnc  virtus  non  ab  ipso 
cogitationum  fundo  quatitur,  quando  is,  qui 
flagris  cruciat,  signis  coruscat?  » 

Yultis  nunc  ut  in  ipso  Christo,  quasi  figu¬ 
ras  quasdam  et  umbras  harum  persecutio¬ 
num  ostendamus?  Quid  igitur  aliud  circum¬ 
cisio  Domini  fuit,  nisi  quaedam  quasi  perse¬ 
cutio  Judaeorum.  Quamvis  enim  nulli  pecca¬ 
to  obnoxius  esset,  nec  purgatione  ulla  opus 
haberet,  tamen  zelo  Mosaicm  legis  a  Judaeis 
in  tenera  aetate  vulneratus  fuit.  Quid  vero 
Herodianus  ille  furor,  qui  Dominum  in^Egy- 
ptum  fugere  coegit. et  propter  ipsum  tot  mil¬ 
lia  innocen  ium  puerorum  trucidavit,  nonne 
persecutio  quaedam  Ethnicorum  ?  Porro  illae 
tot  insidiae,  tot  calumniae,  tot  injuriae  Seri- 

barura  et  Pharisseorum,  qui  specie  pietatis 
et  religionis  totos  tres  annos  Dominum  exer¬ 
cuerunt,  quis  non  videt,  quam  perspicue 
longissimam  et  molestissimam  Haereticorum 
persecutionem  designaverint  ?  Nam  passio 
illa  Domini,  quando  a  Judaeis  et  gentibus 
simul  oppugnabatur,  quando  signa  et  pro¬ 
digia  tot  edebat,  quando  ut  princeps  latro¬ 
num  crucem  suam  ad  locum  supplicii  ipse 
portabat,  an  apertissime  Anticbristi  perse¬ 
cutionem  non  significavit?  Ut  igitur  ipse 
persecutionibus  quatuor  devictis  atque  su¬ 
peratis  victor  ab  inferis  rediit,  atque  in  coe¬ 
lum  triumphator  ascendit,  et  imperium  sine 
fine  obtinuit :  ita  quoque  et  Catholica  ejus 
Ecclesia  quatuor  illis  bestiis  conculcatis,  et 
persecutionibus  omni  ex  parte  finitis,  sem¬ 
piterna  pace  et  gloria  tandem  perfruetur. 

Yenio  nunc  ad  id,  quod  est  proprium  hu¬ 
jus  loci,  ut  eas  persecutiones  exponam,  quas 
hominibus  singulis  Diabolus  excitat,  et  pro- 
ter  quas  nunc  aspis,  nunc  leo,  nunc  basili¬ 
scus,  nunc  draco  nominatur.  Aspis,  audito¬ 
res,  venenum  gerit  in  lingua,  lingua  vene¬ 
num  inspirat,  veneno  somnum  conciliat, 
somno  illo  tandem  occidit.  H.ec  omnia  Dia¬ 
bolo  convenire  prima  omnium  experta  est 
Eva.  Venit  serpens  ad  eam,  linguam  vene¬ 
natam  protult,  atque  ait  :  Cur  praecepit  vo¬ 
bis  Deus,  ut  non  comederetis  de  omni  ligno  pa¬ 
radisi?  Deinde,  ut  eam  securissimam  redde¬ 
ret,  atque  in  utramque  aurem  dormire  fece- 
ret  :  Nequaquam,  inquit,  moriemini,  nihil 
periculi  e.-t,  tuto  licet  vobis  etiam  de  hoc  po¬ 
mo  comedere.  Ita  illam  vulneravit,  infecit, 
corrupit,  occidit.  Quam  sepe  tecum,  frater, 
ad  eumdem  modum  diabolus  agit?  Quoties 
venit,  ac  dicit:  Cur  praecepit  tibi  Deus,  ut  je¬ 
junares  :  Eget  fortasse  tuo  jejunio?  et  cur 
praecepit  ebrietatem  et  fornicationem  fuge¬ 
re?  Cui  facis  injuriam  si  tuis  sumptibus  po¬ 
tas,  vel  cum  amica  volente  fornicaris?  Et 
quid  deinde  subjungit?  Nequaquam  morieris. 
Commur da  et  levia  sunt  ista  peccata,  miseri¬ 
cors  Dominus  est, non  recordatur  injuriarum, 
non  te  creavit,  ut  perderet.  Atque  interim 
astutissimus  serpens  calcaneo  tuo  insidiatur, 
calcaneum  tuum  observat,  expectat  avide 
quando  cadas,  quando  labantur  pedes  tui. 
Num  labi  non  potes,  nisi  in  os  ejus  et  tunc 
non  aspis,  sed  leo  et  draco  erit. 

Quid  remedii?  Ipse  conteret  caput  tuum, 
inquit  divina  Scriptura.  Aspis  calcaneum  no¬ 
strum  observat,  nos  caput  ejus  observare 
debemus,  ut  ante  nos  caput  illius  contera¬ 


mus,  quam  ab  illo  calcaneum  nostrum  mor¬ 
deatur.  Quid  est  caput?  Primus  peccati  mo¬ 
tus,  prima  tentatio,  prima  suggestio.  Sug¬ 
gerit  tibi  Diabolus,  non  esse  jejunandum? 
noli  audire,  contere  caput.  Suggerit  aliquid 
contra  fidem?  noli  cum  sophista  contendere, 
contere  caput.  Suggerit  impuras  voluptates, 
illicita  lucra,  simoniacos  contractus  ?  obstrue 
aures,  contere  caput.  Nam  profecto,  audi¬ 
tores,  neque  citius,  neque  facilius,  neque  ce¬ 
lerius  aut  certius  Diabolus  vincitur,  quam 
cum  a  nobis  ad  colloquium  non  admittitur, 
sed  contemnitur  et  rejicitur.  Nam  et  orator 
facundissimus  et  sophista  callidissimus  est  : 
novit  omnes  modos  fallendi,  nihil  argutia¬ 
rum  eum  latet:  si  cum  eo  disputare  volueris, 
aut  vincet,  et  flagitium  tibi  persuadebit,  aut 
certe  more  vesparum  aculeum  infixum,  hoc 
est,  scrupulum  et  moerorem  atque  anxieta¬ 
tem  in  animo  tibi  relinquet.  Itaque  ille  feli¬ 
cius  cum  Diabolo  pugnat,  qui  celerius  Dia¬ 
bolum  fugit. 

Aspis  praeterea  inter  omnia  animantia  ob¬ 
stinatione  excellit,  id  quod  etiam  dsemoni 
convenire  omnes  noverunt.  Nihil  vero  est, 
quotf  magis  Diabolus  cupiat,  quod  magis 
quaerat  in  quo  diligentius  ac  studiosius  la¬ 
boret,  quam  ut  homines  sibi  similes,  hoc 
est  obstinatos  atque  obduratos  in  malo,  at¬ 
que  adeo  surdos  aspides  efficiat.  Unde  oritur 
obstinatio?  Ex  duobus  principiis.  Solet  enim 
asp;s  cum  seipsam  surdam  atque  obstinatam 
vult  efficere,  aurem  unam  terrae  quanto 
pressius  potest  admovere,  alteram  extrema 
cauda  obturare.  Quid  est  auris?  Sensus  di¬ 
sciplinae,  ut  ait  Philosophus,  et  mentem  at¬ 
que  intelligentiam  nostram  significat.  Quid 
est  terra  ?  Sapientia  terrena,  judicium  pro¬ 
prium.  Isti  igitur  aurem  cordis  terrae  ad¬ 
movent,  et  obstinati  fieri  incipiunt,  qui  ni¬ 
mium  terrenae  sapientiae  adhaerent,  qui  plus 
aequo  in  eruditione  sua  confidunt,  qui  scien¬ 
tiam  suam  vel  ignorantiam  potius  aliorum 
omnium  scientiae  anteponunt  :  cui  veneno 
Haeretici  potiss  mum  obnoxii  esse  videntur. 
Nec  enim  terrenkm  sapientiam  hoc  loco  geo¬ 
metriae  vel  arithmeticae  cognitionem  appella¬ 
mus  ;  sed  scientiam  illorum,  qui  cum  se  in 
Scripturis  valde  versatos  existiment,  omnes 
alios,  ut  ignorantes  contemnunt :  et  clamet 
licet  orbis  totius  academiae,  clamet  Apostoli- 
ca  sedes,  clamet  generale  Concilium,  clamet 
cons  msus  nma  um  doctorum,  ipsi  tamen  ni¬ 
hil  audiunt,  aurem  habent  defixam  in  terra, 
et  plus  capiti  suo  quam  omnibus  aliis  cre- 

dunt:  talis  olim  fuit  Nestorius, talis  Photinus, 
talis  Petrus  Abelardus,  talis  Joannes  Wiclef- 
lus,  tales  omnes  Haeretici,  in  quibus  nostris 
temporibus  Joannes  Calvinus  sine  dubitatio¬ 
ne  excelluit,  qui  in  illa  sua  pestilenti  Insti¬ 
tutione  de  sacriticio  Missa1, delibero  arbitrio, 
demeritis  operum,  de  aliis  nonnullis  Chri¬ 
stianae  fidei  gravissimis  dogmatibus,  non  eru¬ 
bescit  confiteri,  se  contra  omnes  imbecillos 
veteres,  tam  Graecos,  quam  Latinos,  et  con¬ 
tra  universam  antiquam  Ecclesiam  sent  re. 
Ita  nimirum  aspis  infernalis  suo  veneno  il¬ 
lum  infecerat, ut  id  sibi  persuadere  potuerit, 
omnes  ante  se  fuisse  stupidos,  aut  phreneti¬ 
cos,  aut  etiam  pecudes  vel  truncos.  Ita  prin¬ 
cipium  primum  obstinationis  est  aurem 
unam  ad  terram  admovere,  hoc  est,  subtilis¬ 
simo  quodam  genere  superbiae  proprio  judi¬ 
cio  ac  sententiae  nimium  adhaerere.  Princi¬ 
pium  vero  secundum  est,  extrema  parte  cor¬ 
poris  alteram  aurem  obturarp.  Quid  est  pars 
extrema?  Quid  aspidis  cauda?  Finis, scopus, 
intentio.  Quidam  enim  reperiuntur,  qui  ta¬ 
metsi  verbis  Confitentur  se  nosse  Deum, atque 
eum  pro  fine  ultimo  habere  se  jactent, tamen 
Facis  id  negant  :  atque  ita  se  gerunt,  ut 
Deum  tinem  esse  de,  ictum,  aliud  vero  crea¬ 
tum  finem  verum  existimare  et  credere  vi¬ 
deantur.  Si  diceret  aliquis,  scopus  meus  in 
eo  loco  est,  atque  interim  omnia  sua  tela  ad 
alium  parietem  dirigeret,  quis  eum  seiio  es¬ 
se  locutum  et  non  potius  mentiri,  aut  jocari 
voluisse  arbitraretur  ?  Ad  eumdem  modum 
illi  omnes,  qui  verbis  dicunt,  se  Deum  pro  fi¬ 
ne  ultimo  suorum  operum  agnoscere,  et  ni¬ 
hilominus  omnia  sua  studia,  omnes  suos  co¬ 
natus  omnes  suos  labores  ad  eruditionem, 
vel  opes  vel  honores  adipiscendos  referunt, 
non  vere,  non  ex  animo  dicunt  se  Deum  ha¬ 
bere  pro  tine.  Finis  eorum  eruditio  est,  ho¬ 
nor  est,  aurum  et  argentum  est,  et  qui 
tales  sunt,  si  etiam  propriae  sen  entise  acqui¬ 
escant,  vix  unquam  a  sua  improbitate  re- 
moventur.Clamant  concionatores  in  templis, 
aspis  surda  nihil  audit  :  et  vet  despicit  con- 
cionatorem,  ut  imperitum;  vel  non  credit 
eum  serio  dicere.  Ut  enim  ipse  nunquam  lo¬ 
quitur  ex  animo,  ita  etiam  censet  alios  non 
loqui  ex  animo. 

Quid  remedii  contra  venenum  tam  peri¬ 
culosum  ?  vix  ullum  remedium  est,  mor¬ 
bus  pene  incurabilis  est  obstinatio.  Venenum 
aspidum  insanabile ,  inquit  Moyses.  Verum 
etsi  difficile,  auditores,  obstinationem  jam 
conceptam  curare,  licet  tamen  salubri  me¬ 


dicamento  eam  praevenire  :  Dei  aspides  fieri 
nos  oportet,  si  Dmmo  is  aspides  fieri  nolu¬ 
mus.  Quid  aspis  Dei  facit?  Aurem  utramque 
diligenter  occludit,  sed  longe  aliter,  quamas- 
pis  Diaboli.  Primuih  enim  unam  aurem  coe¬ 
lum  affigit,  et  cum  Propheta  dicit :  Audiam 
quid  loquatur  in  me  Deus.  Non  credit  sibi, 
non  fidit  ingenio  suo,  non  lectioni,  non  eru¬ 
ditioni,  sed  Deo.  At  ubi  et  quomodo  loqui¬ 
tur  Deus?  Loquitur  in  Scripturis  :  et  quo¬ 
niam  illae  in  sensus  varios  detorqueri  pos¬ 
sunt,  et  aliter  a  Catholicis,  aliter  ab  Heereti- 
cis  intelliguntur,  aperuit  Deus  Ecclesiee 
sensum,  ut  intelligeret  Scripturas  :  illamque 
unam  constituit  columnam  et  firmamentum 
veritatis  :  et  qui  columnae  isti  non  adhaerent, 
nihil  est  mirum,  si  in  mille  errorum  atque 
haeresum  praecipitia  cadunt.  At  ubi,  et  quo¬ 
modo  loquitur  Ecclesia  ?  Loquitur  per  os 
PeLri,  per  eum  qui  sedet  in  Apostolico 
throno,  per  decreta  et  canones  generalium 
Conciiiorum,  quae  omnia  spiritu  praevidens 
sapientissimus  -  alomon  clamat  in  Ecclesia¬ 
ste  :  Verba  sapientum  sicut  stimuli ,  et  quasi 
clavi  in  alium  defixi ,  quae  per  magistrorum 
consilium  data  sunt  a  pastore  uno.  Hts  am- 
pl  us,  fili  mi ,  ne  requiras.  0  consilium  sa- 
pieutissimum.  0  sententiam  Salomone  dig¬ 
nam.  0  documentum  hoc  tempore  necessa¬ 
rium.  Illi  enim  vere  fiunt  aspides  Dei,  et 
tuti,  liberique  sunt  ab  errandi  periculo,  qui 
verba  illius  unius  pastoris,  quem  Deus  omni¬ 
bus  aliis  pa  turibus,  et  ovibus  praefecit,  pro 
cujus  fide  et  constantia  Christus  oravit,  cu¬ 
jus  sententiae  usque  ad  hanc  diem  omnes 
saacti  et  sapientes  acquieverunt  :  illa,  in¬ 
quam,  verba  tamquam  clavos  in  corde  infixa 
relinent,  et  quicquidab  eis  dissonare  vident, 
tamquam  suspectum  et  per.culosum  et 
perniciosum  respuunt,  et  cum  Ambrosio  di¬ 
cunt  :  «  Romanam  Ecclesiam  in  omnibus  se¬ 
qui  cupio  •  ;  et  cum  Hierony  o  :  «  Qui  ca¬ 
thedrae  Petii  jungitur,  meus  est.  »  Sed  non 
sufficit,  auditores,  unam  aurem  admovisse 
cue.lc,  uii  i  etiam  alteram  extremo  corpore 
claudamus.  Quid  est  hoc  extremum  ?  Verus 
ultimus  finis,  qui  est  honor  Dei  atque  animae 
salus.  Qui  enim  serio  apud  se  statuit,  nihil 
unquam  Dei  gloriae,  et  animae  saluti  antepo¬ 
nendum,  is  facile  contemnit  omnia  :  sive 
mundus  minetur,  sive  blandiatur,  sive  pro¬ 
spera,  sive  adversa  promittat,  aspis  Dei  nihil 
movetur,  sed  auribus  obstructis,  incitato 
cursu  omnia  caduca  et  fragilia  transilit,  ut 
ad  vera  et  sempiterna  aliquando  perveniat. 

Sed  non  continuo  qui  aspidem  evaserit, 
tutum  se  ac  securum  esse  arbitretur.  Fortas¬ 
se  enim  se  aspis  (ut  solet*  in  basiliscum 
transformabit.  Porro  basiliscus  venenum 
gerit  in  oculis,  atque  idcirco  rex  invidorum 
esse  dicitur  :  inde  enim  invidi  nominantur, 
quod  non  bene  videant,  sed  oculos  plane 
corruptos  ac  depravatos  habeant.  Horum 
pater  et  princeps  ille  est,  de  quo  Scriptura 
dicit  :  Inculta  Diaboli  mors  intravit  in  orbem 
terrarum.  Qua  de  causa  etiam  Dominus  in 
Evangelio  invidis  Judaeis  dicebat  :  Vos  ex 
patre  Diabolo  estis.  Satagit  vero  tartareus 
ille  basiliscus  summo  studio  nos  omnes  ba¬ 
siliscos  efficere,  ut  eo  modo  et  nos  ab  ea  glo¬ 
ria,  quam  nobis  invidet,  excidamus,  et  ipse 
pluribus  servis  et  mancipiis  dominetur.  Sed 
qui  perspectum  et  exploratum  habuerit, 
quale  venenum  sit  invidia,  is  potius  sane 
per  gladios  et  ignes  transibit,  quam  basi¬ 
liscum  se  fieri  ulla  unquam  ratione  patietur  : 
tale  enim  malum  invidia  est,  ut  nullum  ne¬ 
que  miserius,  neque  detestabilius,  neque  in¬ 
curabilius,  neque  lalius  patens  usquam  repe- 
riatur. 

Quod  nihil  invidia  sit  miserius,  ex  eo  fa¬ 
cile  cognosci  potest,  quod  cum  caeteris  vitiis 
aliquo  sit  vel  utilitas,  vel  delectatio,  vel  ho¬ 
nor,  sola  invidia  tota  est  misera  et  amara. 
Ambitioni  gloria,  furto  pecuni  e,  adulterio 
voluptas  aliqua  comparatur.  Invidentia  vero 
quid  praeter  continuum  acerrimumque  dolo¬ 
rem  habet?  Quocirca  merito  Beatus  Cypria¬ 
nus  tineae  ac  rubigini  invidentiam  compara¬ 
vit.  Magnus  vero  Basilius  idem  hoc  vitium 
viperae  simile  esse  dicit.  Ut  enim  vipera  ma¬ 
tris  viscera  lacerat,  sic  et  invidentia  ejus 
hominis  animum  semper  affligit,  unde  ipsa 
nata  est.  Pulcherrime  quoque  idem  Basilius 
nihil  differre  asseruit  hominem  invidum  ab 
homine  nudo  in  medio  foro  constituto,  qui 
ab  omnibus  transeuntibus  vulnexatur.  Videt 
invidus  aliquem  robustum  et  sanum,  et 
plaga  est  illi  :  alium  videt  florentem  et  pul¬ 
chrum,  et  rursum  accipit  plagam.  Videt 
alium  divitem,  alium  eruditu  i.,  alium  eio- 
quentem ,  aliu.n  honoratum,  omni  i  hasc 
plagae  sunt  et  vulnera  medium  invidi  cor 
transverberantia.  Neque  tamen  in  corde  ita 
contineri  pestis  invidiae  potest,  ut  aliquando 
non  erumpat  :  siquidem  oculi,  genae,  frons, 
labia,  vultus  totus  rabiem  et  tristitiam  pro¬ 
dunt. 

Jam  vero  quam  non  solum  miserum  et 
molestum,  sed  etiam  detestabile  et  omni 


odio  sit  dignum  hoc  vitium,  perspicuum  es¬ 
se  potest  ex  ejus  contrario.  Invidentia  enim 
semper  fuit  capitalis  hostis  et  inimica  mise¬ 
ricordiae  :  quanto  igitur  gratior  et  amabilior 
virtutibus  caeteris  misericordia,  tauto  prae 
omnibus  vitiis  magis  detestanda  et  exeeran- 
da  invidia  est.  Misericordia  condolet  alienae 
miseriae,  et  eam  de  medio  tollere,  vel  certe 
lenire  et  mitigare  nititur,  invidentia  nun¬ 
quam  bene  habet,  nisi  cum  aliquem  cadere 
et  perire,  miserum  et  calamitosum  fieri  vi¬ 
det.  Quare  persimiles  invidi  sunt  vulturibus 
et  muscis.  Pervolat  vultur  amoenos  hortos, 
virentes  silvas,  florentia  prata,  et  ad  sola  ca¬ 
davera  tetrum  odorem  spirantia  accurrit. 
Muscae  quoque,  partibus  corporis  quae  sanae 
sunt  omissis,  ad  ulcus  advolant  :  sic  invidi 
splendorem  virtutis  et  recte  factorum,  qui  in 
multis  hominibus  lucet,  ne  aspiciunt  qui¬ 
dem,  ad  marcida  vero  et  putrida  irruunt,  so¬ 
lisque  miseriis  et  infortuniis  hominum  dele¬ 
ctantur.  Si  quid  forte  narratur  ab  aliquo 
praeclare  gestum,  invidus  falsum  esse  do¬ 
cet,  si  potest :  sin  minus,  extenuat  et  occultat 
quantum  potest  :  at  peccata  et  vitia  pro- 
mixorum  ipse  primus  et  non  rogatus  omnibus 
praedicat.  Quid?  quod  nulla  bellua  tam  est 
immanis  et  ferox,  q  oae  beneficiis  non  place¬ 
tur?  quin  potius  canes,  et  ursos  et  leones 
mansuescere  videmus,  et  tractabiles  fieri, 
ac  blandiri  iis,  qui  ipsis  alimenta  praebent  : 
soli  sunt  invidi,  qui  beneficiis  irritantur, 
et  quo  plura  et  majora  recipiunt,  eo  magis 
benefactoribus  suis  potentiam  et  felicitatem 
invident. 

His  vero  accedit,  quod  morbus  tam  gravis 
et  tam  detestandus,  pene  est  incurabilis  : 
siquidem  virus  in  intimis  visceribus  latet, 
nec  ullus  est,  qui  prae  verecundia  et  pudore 
aegritudinem  suam  medico  aperire  audeat. 
D.cas  invido,  quid  nueres?  quid  affligeris? 
cur  fronte  rugata  vultuque  pallido  semper 
tristitiam  in  facie  praefers?  Erubescit  confi¬ 
teri  calamitatem,  nimirum,  invidus  sum,  af¬ 
fligunt  me  amici  bona,  lugeo  ob  fratris  laeti¬ 
tiam  :  haec  utique  diceret,  si  vera  loqui  vel¬ 
let,  sed  millies  certe  mentietur,  et  quidvis 
potius  linget  ac  simulabit,  quam  u'cus  suum 
deteget,  atque  ita  morbus  incurabilis  intima 
viscera  semper  depascitur. 

Sed  pauci  fortasse  isto  morbo  laborant? 
imo  vero  nullus  est  cancer,  qui  latius  serpat; 
nam  et  in  castris  militum,  et  in  praetoriis 
urbium,  et  in  conciliis  Episcoporum  et  in 
academiis  studiosorum,  et  in  capitulis  cano- 

nieorum  et  in  coenobiis  Monachorum  suum 
locum  habet  :  in  aulis  vero  et  palatiis  prin- 
cipum  nullus  est  angulus,  ubi  non  regnet  in¬ 
vidia.  Et  vide  quam  longe  lateque  pateat, 
quando  non  solum  inter  homines  quoscum¬ 
que,  non  solum  inter  cives,  non  solum  inter 
cognatos,  sed  inter  ipsos  etiam  fratres  repe- 
riatur.  Nam  ut  Romuli  et  Remi,  et  alia  Ethni¬ 
corum  exempla  praetermittam,  quid  primos 
duos  fratres  Abel  et  Cain  ita  disjunxit,  ut 
unus  alterum  occideret?  Sola  invidia.  Quid 
inter  Jacob  et  Esau,  non  solum  fratres,  sed 
etiam  geminos,  tanta  odia  concitavit?  Ea¬ 
dem  invidia.  Quid  impulit  filios  Jacob,  ut 
fratrem  suum  Joseph  in  puteum  primo  deji¬ 
cerent,  deinde  tamquam  vile  mancipium 
venderent?  Nihil  aliud  quam  invidia.  Quid 
Mariam  sororem  Moysis  contra  fratrem  op¬ 
timum  et  mitissimum  accendit  ?  Similis  in¬ 
vidia.  Et  quid  inter  ipsos  Christi  discipulos 
ante  Spiritus  sancti  in  terras  adventum  dis¬ 
sidia  et  contentiones  serere  inceperat,  nisi 
invidia?  0  invidia,  superbiae  filia,  mater 
odii,  naturae  confusio,  monstrum  tartareum, 
calamitas  obscurris=ima.  Beati  sane,  beati 
prorsus,  qui  te  de  cordibus  suis  expulsa  at¬ 
que  fugata  super  basiliscum  ambulare  pote¬ 
runt. 

Sec  quonam  modo  id  fiet,  auditores? 
Duo  sunt  remedia  contra  hoc  venenum  prae 
caeteris  utilia  et  salutaria.  Unum  est  sapien¬ 
ter  intelligere,  nihil  esse  infra  lunam  vere 
magnum  et  invidia  dignum.  Sane,  fratres, 
mei,  si  oculos  levare  voluerimus,  et  non  so¬ 
lam  corticem  extrinsecus,  sed  etiam  intus  in 
profundo  medullam  ipsam  rerum  humana¬ 
rum  perspexerimus,  inveniemus  profecto, 
nihil  esse  solidum,  nihil  stabile,  nihil  pre¬ 
tiosum,  nihil  diuturnum,  praeter  virtutem, 
et  spem  atque  amorem  sempiternae  vitae  :  et 
eos,  quibus  invident  stulti,  non  tam  invi¬ 
dia,  quam  misericordia  dignos  esse.  Nam 
quocumque  te  vertas,  sive  ad  homines  do¬ 
ctos,  sive  ad  homines  divites,  sive  ad  homi¬ 
nes  potentes,  ut  Salomon  ait,  ubiqueestFa- 
mtas  et  afflictio  spiritus;  e, t  ii  soli  in  hac  valle 
lacrymarum  aliquid  veri  gaudii  gustare  in¬ 
cipiunt,  qui  Deo  vero  et  summo  rebus  om¬ 
nibus  contemptis  adhaerere  student. 

Alterum  remedium  est,  saepe  ac  serio  co¬ 
gitare,  non  solum  invidos  nihil  ex  inviden¬ 
tia  sua  lucrari,  sed  etiam  nihil  eis  nocere, 
quibus  invident.  Invides  alicui  forte  divi¬ 
tias,  non  propterea  tu  eris  ditior,  nec  ille 
pauperior  :  quin  potius  Deo  providente  sae- 


penumero  accidit,  ut  invidus  invidioso  mira¬ 
biliter  prosit.  Invidit  homini  Diabolus,  Abelo 
Cain,  Jaicobo  Es  iu,  Josepbo  fratres,  Davidi 
Saul,  Scribae  et  Pharis, mi  Christo.  Quid  inde 
factum  est?  Quis  eorum  exitus  fuit?  Invidus 
Daemon  sempiternis  ignibus  torquetur  ;  ho¬ 
mo  invisus  ad  ipsum  divi  litatis  solium  ascen¬ 
dit.  Invidus  Cain  desperata  salute  in  aeter¬ 
num  periit;  Abel  invisus  tamquam  signifer 
quidam  hominum  piorum  primus  omnium 
in  civitate  Dei  scribi  meruit.  Invidus  Esau 
a  Deo  odio  habitus,  a  patre  exhaeredatus 
fuit  :  Jacob  invisus  bonis  omnibus  divinis 
atque  humanis  abundavit.  Invidi  fratres  Jo¬ 
seph  inopia  et  calamitate  oppressi  in  maxi¬ 
mis  angustiis  et  miseriis  saepe  vixerunt  ; 
Joseph  invisus  dominus  JSgypti,  gloriosus 
et  magnus  evasit,  et  fratres  etiam  suos  ad 
pedes  suos  jacentes  sibique  supplicantes  vi¬ 
dit.  Invidus  Saul  una  die  reguum  et  vitam 
et  filios  amisit ;  David  invisus  ex  pastore 
paucarum  ovium,  rex  et  Propheta  brevi 
tempore  effectus  sanctissime  vixit,  et  felicis¬ 
sime  regnavit.  Invidi  Scribae  ac  Pharisaei 
cum  maxima  populi  parte  misere  a  Romanis 
obsessi,  capti,  venditi,  trucidati,  et  praesen¬ 
tem  ac  futuram  vitam  simul  amiserunt; 
Christus  vero  Judaeis  invisus,  morte  atque 
inferno  gloriose  devictis,  ccelique  ac  terrae 
imperio  a  Patre  suscepto,  et  modo  regnat,  et 
in  aeternum  sine  ullo  fine  regnabit.  Etsi  hu¬ 
cusque,  auditores  optimi,  tempus  nobis  prae¬ 
fixum  parum  excessimus,  tamen  reliqua 
quae  supersunt  breviter,  Deo  juvante,  absol¬ 
vemus  ;  et  hic  si  placet,  paulisper  quiesca¬ 
mus. 

PARS  SECUNDA. 

Diximus  hucusque  de  aspide  et  basilisco, 
nunc  de  leone  et  dracone  pauca  quaedam 
dicenda  sunt.  Igitur  quos  Daemon  ut  aspis 
et  basiliscus  mordere  non  potuit,  eos  in  leo¬ 
nem  repente  conversus,  rugitu  terrere  ag¬ 
greditur.  Ejusmodi  enim  est  leonis  rugitus, 
ut  et  Scriptura  dicat  :  Leo  rugiet ,  quis  non 
timebit  ?  et  ii  perhibeant,  qui  animantium  na¬ 
turas  curiose  indagarunt,  leone  rugiente  nul¬ 
lum  animal  posse  consistere,  adeo  ut  etiam 
illae  bestiae  leonem  timeant  rugientem,  quae 
eum  non  raro  superant  ferientem.  Ita  pror¬ 
sus,  auditores,  adversarius  noster  Diabolus, 
non  tam  unguibus  et  dentibus,  quam  fremi¬ 
tu  et  rugitu  nos  laedit :  quos  enim  decipere 

ac  devorare  non  potuit,  cum  eis  somnum  ac 
securitatem  suaderet,  cum  peccata  eorum 
extenuaret,  cum  spem  inanem  divinae  mise¬ 
ricordiae  illis  praedicaret,  eos  ut  leo  rugiens 
perterrere,  atque  ad  ultimam  desperatio¬ 
nem  adducere  nititur  comm  nando,  intentan¬ 
do  et  exaggerando  divinae  justitiae  severita¬ 
tem,  peccatorum  gravitatem,  electorum  pau¬ 
citatem,  reproborum  multitudinem,  salutis 
incertitudinem,  poenitentiae  labores  atque 
imprimis  iter  durum  ac  difficije  virtutis.  Qua¬ 
propter  ut  contra  morsum  Aspidis,  qui  ni¬ 
miae  securitatis  veneno  animam  inficit,  utile 
est  armari  timore  :  ita  contra  leonis  rugitum 
nihil  salubrius,  quam  armari  fiducia,  et  mul¬ 
tum  omnino  confidere  atque  sperare,  non  in 
viribus  pr  ipriis,  sed  in  leone  illo  fortissimo 
de  triba  Juda,  qui  leonem  istum  infernalem 
usque  adeo  debilitavit,  et  fregit,  ut  solum 
fremere  et  rugire,  non  autem  mordere  nec 
ferire  possit. 

Quarta  restat  bestia,  quae  difficilime  om¬ 
nium  conculcatur,  ea  spiritus  est  iracundiae, 
et  draconis  nomine  designatur  :  Draco  si¬ 
quidem  animal  est  prae  caeteris  iracundum 
et  crudele.  Quocirca  sanctus  Joannes  in 
Apocalypsi,  ubi  diabolum  saepius  draconem 
appellaverat,  et  eum  de  coelo  ad  terra  ceci¬ 
disse  dixerat,  continuo  subjungit  :  Vae  terrae 
et  mari ,  quia  descendit  diabolus  a  l  vos  habens 
iram  magnam.  Draco  praeterea  pestifero  at- 
gue  ignito  quodam  statu  non  solum  bestias 
terrae,  sed  etiam  volucres  coeli  occidere  so¬ 
let,  et  spiritus  iracundiae  id  proprium  habet, 
ut  non  solum  homines  carnales,  qui  bestiis 
terrae  comparari  possunt,  saepenumero  per¬ 
imat,  sed  etiam  viros  alioqui  magnos  et  spi* 
rituales,  et  coeli  volucribus  quam  simillimos, 
aliquando  inficiat  :  multos  enim  saepe  vide¬ 
mus  et  dolemus,  castos,  sobrios,  pios,  reli¬ 
giosos,  bonis  operibus  deditos,  avoluptatibus 
alienos,  qui  tamen  si  vel  leviter  offendantur, 
iracundiam  tenere  non  queunt. 

Sed  praetermitti  hoc  loco  non  debet,  cum 
nos  iram  vituperamus,  de  ea  tantum  agere, 
quae  rationis  imperio  non  obtemperat :  ne¬ 
que  enim  ut  invidia,  ita  ira  semper  est  mala, 
quin  potius  si  ut  can  s  pastorem,  ita  ira  ra¬ 
tionem  sequatur,  et  cum  ratio  provocat, 
excitetur ;  ratio  revocat,  conquiescat,  non 
solum  non  reprehendi,  sed  etiam  laudari 
debet :  alioqui  nulla  opera  heroica,  laboriosa, 
difficilia  unquam  aggrederemur.  Et  Scriptura 
non  simpliciter  irasci  prohibet,  sed  Irascimi¬ 
ni,  inquit  sanctus  David,  et  nolite  -peccare . 


Denique  et  Moyses,  qui  omnium  hominum, 
mitissimus  erat,  tamen  contra  peccatum 
filiorum  Israel  ita  exarsit,  ut  multa  eorum 
millia  una  die  necari  jusserit.  Et  Sanctus 
Phinees  vehementer  commendatur,  quod  ju¬ 
sta  ira  contra  scortatores  inflammatus .  in 
ipso  scelere  virum,  et  feminam  simul  neca¬ 
verit.  Et  magnus  ille  Samuel  sine  ullo 
crimine  ira  succensus,  Agag  regem  suis 
manibus  in  frusta  secuit.  Et  Elias  vir  sanctis¬ 
simus  pari  zelo  quadragentos  et  quinquagin¬ 
ta  falsos  Prophetas  una  die  perem  t.  Et  Do¬ 
minus  ipse,  in  quem  peccatum  cadere  non 
poterat,  zelo  honoris  Dei  vehementer  accen¬ 
sus,  flagello  ex  funiculis  facto,  non  semel  de 
templo  vendentes  atque  ementes  ejecit. 

Itaque  ira  cum  rationem  sequitur,  merito 
laudatur  et  ad  opera  magna  ac  difficilia 
utilis  ac  necessaria  est .  at  cum  rationi  non 
paret,  dici  non  potest  quam  f.jeda,  quam  tur¬ 
pis,  quam  caeca,  quam  insana,  quam  noxia, 
quam  perniciosa  sit.  Vis  foeditatem  et  turpi" 
tudinem  ejus  videre  ?  Respice  hominem 
vehementer  iratum,  videbis  eum  omnino 
alium  quam  antea  esset,  non  secus  ac  si 
in  theatro  personam  ebrii  vel  furiosi  agere 
vellet :  intus  in  corde  quasi  fornax  iracundiae 
succenditur,  quae  per  omnes  corporis  partes 
erumpit :  per  nares  fumum,  scintillas  per 
oculos,  sonum  ac  strepitum  per  os  emittit : 
efficitur  livida  facies  et  sanguine  suffusa, 
moles  corporis  tumida,  venae  inflatae,  vox 
aspera,  verba  mutila,  voces  inarticulatae,  et 
saepe  nihil  significantes  efferuntur.  Itaque  si 
tunc  seipsum  in  speculo  cerneret,  qui  ejus¬ 
modi  est,  non  posset  certe  non  vehementer 
erubescere  :  sicut  sane  erubescunt  et  dolent, 
qui  eum  diligunt. 

Quam  vero  sit  caecus  atque  insanus  ira¬ 
cundiae  spiritus,  nemo  est,  qui  nesciat;  ita 
enim  excaecantur  homines  irati,  ut  nec  ami¬ 
cos,  nec  liberos,  nec  majores,  nec  magistra¬ 
tus,  nec  seipsos  internoscant. Ut  enim  torren¬ 
tes  cum  ad  loca  humilia  ex  montibus  devol¬ 
vuntur,  quicquid  obviam  venerit,  secum 
rapiunt:  sic  et  impetus  iracundorum  violen¬ 
ti  et  effraenes  per  omnia  praecedunt :  non 
canities  apud  iratos  venerabilis  est,  non 
justitia  vitae,  non  propinquitas  generis,  non 
accepta  beneficia,  non  alia  antiqua  dignitas; 
et  neque  acies  feri,  neque  ignis,  neque  aliud 
quidquam  animum  prae  ira  furiosum  cohibe¬ 
re  potest. 

Quod  si  forte  accidat,  ut  is  qui  accipit  in¬ 
juriam,  nonfeiat  aequo  animo,  sed  ipse  etiam 

irascatur,  et  par  pari  referat  tunc  sane  spe¬ 
ctaculum  sit  mirabile  simul  et  miserabile : 
non  enim  jam  homines  videntur,  sed  canes 
rabidi  atque  tauri  furiosi :  et  tunc  lsetatur, 
et  gaudet  draco  ille  tartareus,  quod  se  filios 
habere  videt,  qui  mores  et  ingenium  suum 
pulcherrime  imitantur.  Quare  verissime  mag¬ 
nus  Basilius  brevem  insaniam  iracundiam 
esse  definit  :  nam  ut  insani  multa  faciunt  et 
loquuntur,  quse  sani  si  essent  vel  in  aliis 
perhorrescerent :  sic  etiam  homines  irati  eo 
quandoque  progrediuntur,  quo  se  progres¬ 
sos  postea  vehementer  dolent. 

Jam  vero  quod  non  solum  foeda  et  insana, 
sed  etiam  noxia,  et  perniciosa  iracundia  sit, 
frequentes  ruinae  atque  interitus  tot  homi¬ 
num  clarissimorum,  et  familiarum,  atque 
urbium  testantur.  Ira  enim  excitat  conten¬ 
tionem,  contentio  parit  convitia,  et  postquam 
lapides  convitiorum  per  Unguam,  veluti  per 
fundam  fuerint  excussi,  et  tanquam  eminus 
certatum,  deinceps  ad  manus  et  facta  veni¬ 
tur,  infliguntur  plagae,  ad  plagas  vulnera,  ad 
vulnera  mortes,  ad  mortes  infamia  et  suppli¬ 
cia  publica  consequuntur.  Judex  enim  eum, 
qui  vicerat,  paulo  post  agit  in  crucem,  et 
omnia  ejus  bona  ad  fiscum  transfert.  Ita  si¬ 
mul  homines  iracundi  vita  et  fama  et  opibus 
spoliantur,  et  liberis  suis  nihil  praeter  extre¬ 
mam  inopiam  et  publicam  ignominiam  de¬ 
relinquunt. 

At  nullumne  remedium  contra  draconem 
istum  reperitur !  Multa  Dei  beneficio  et  effi¬ 
cacia  remedia  nobis  parata  sunt,  modo  nos 
eis  uti  velimus.  Initio,  cum  aliquis  tibi  facit 
injuriam,  et  ad  iracundiam  provocare  niti¬ 
tur,  cogita,  quam  saepe  et  quam  graviter  tu 
Deum,  quantum  in  te  fuit,  ad  iracundiam 
tuis  flagitiis  provocaveris  :  et  quod  ille 
tamen  memor  pietatis,  immemor  injuriae, 
semperte  beneficiis  vincere  studuit.  Nara  si 
talia  cogitaveris,  erubesces  profecto,  quod 
injurias  conservorum  pati  non  possis,  cum 
tuas,  qui  servus  es,  tam  saepe  Dominus 
pertulerit.  Infernalis  draco  te  sibi  similem, 
hoc  est,  iracundum  et  ferocem  efficere  sat¬ 
agit:  ita  quoque,  et  Deus  te  sibi  similem, 
hoc  est,  mitem  et  patientem  esse  cupit:  nec 
alia  de  causa  saepe  contumelias  atque  inju¬ 
rias  tibi  fieri  sin  t,  quam  ut  te  probet,  ac 
videat  qualem  militem  habeat.  An  vero 
turpissimum  non  est.  imperatore  spectante 
ab  hoste,  militem  facilime  prosterni  et  supe¬ 
rari?  Cum  igitur  aliquis  te  aut  verbis  aut 
factis  laedit,  dicas  apud  te,  jam  venit  tempus 


ut  proberis  :  Deus  adest,  judex  et  testis 
certaminis  mei.  Volo  igitur  ita  me  gerere,  ut 
strenuum  Dei  militem  decet.  Si  enim  milites 
saeculi  imperatore  spectante,  quamvis  paucio¬ 
res,  quamvis  inferiores,  cedere  non  audent, 
quanto  magis  ego  spectante  Deo  et  Angelis 
ejus  pati  non  debeo,  ut  ab  iracundia  supe¬ 
ratus  videar. 

Cogiia  deinde,  quod  cum  animantia  cae- 
tera  omnia  suis  armis  instructa  a  Deo  creata 
sint,  et  alia  cornibus,  alia  dentibus,  alia  un¬ 
guibus,  alia  spinis  vel  aculeis  munita  na¬ 
scantur,  solus  homo  nudus,  et  inermis  nasci¬ 
tur,  ut  se  ad  pacem  et  concordiam,  non  ad 
seditiones,  et  tumultus  natum,  et  eos  qui 
discordias  seminant  a  natura  humana  ad 
naturam  ferarum  degenerare  et  nothos  ac 
spurios  esse  intelligeret. 

Cogita  etiam,  eum  qui  propter  injuriam 
illatam  excandescit  majus  a  seipso  quam  ab 
hoste  detrimentum  accipere :  hostis  enim 
vel  fortunas  diripuit,  vel  famam  laesit,  vel  ad 
summum  corpus  vulneravit;  ipse  vero  sibi 
ipsi  in  anima  peccando  vulnus  infligit :  non 
secus,  ac  si  propterea  quod  aliquis  tibi 
vestem  laceravit,  tu  tibi  etiam  pectus  perfo¬ 
dere  velles,  quae  aperta  et  maxima  insania 
esset. 

Imo  vero  nemo  minus  laeditur,  nemo  feli¬ 
cius  injuriam  ulcisciiur,  quam  qui  eam  con¬ 
temnit,  et  inimico  irato  non  resistit,  sed 
cedit.  Cur  bombardarum  globi  facilius  moe¬ 
nia  ex  lapidibus,  quam  ageres  ex  terra  et 
virgultis  dejiciunt?  Nonne  quia  illa  resistunt, 
isti  cedunt?  Deindesi  magno  animo  injuriam 
toleras,  non  irasceris,  non  commoveris,  non 
respondes,  signum  est  altioremte  esse,  quam 
ut  ad  te  contumelia  pervenire  possit,  et 
adversarium  tuum  magis  confundis,  et  etiam 
erubes/ere  facis,  tamquam  frustra  laboran¬ 
tem  :  nam  qui  percutit  non  sentientem, 
seipsum  excruciat  et  iracundiam  non  sedat. 

Illud  etiam  non  parum  proderit,  si  homi¬ 
nes  quasi  membra  unius  corporis  esse  cogi¬ 
taveris  :  certe  enim  si  unum  membrum  alte¬ 
rum  1  edat,  non  cogitas  de  vindicta.  Ut  si 
lingua  a  dentibus  mordeatur,  non  curris  ad 
tonsorem,  nec  dicis :  Erue  dentem  istum, 
quia  linguam  momordit.  At  eumdem  igitur 
modum,  cum  quis  injuriam  ti hi  facit,  cogita 
unum  membrum  ah  alio  laedi,  nec  ultione 
sed  patientia  opus  esse. 

Quid?  quod  sicut  medici  ex  ipsa  vipera 
medicamentum  contra  ejus  venenum  parant : 
sic  etiam  et  tu  ab  inimicis  tuis  remedium 

irae  accipere  potes  :  nimirum  si  considera¬ 
veris  quam  turpe  sit,  ut  inimicum  tuum 
imiteris,  et  ejus  discipulus  fias,  contra  quem 
indignaris  :  nam  si  par"  pari  referas,  et 
irascenti  irasci  velis,  nonne  hostem  tuum 
imitaris  ?  quicquid  enim  ille  facit,  et  tu  etiam 
facis  illi  :  ru  ent  ipsi  oculi,  et  tibi  quoque  : 
ille  dentibus  fremit,  et  tu  non  minus  :  ille 
clamat,  tu  vociferaris :  et  sicut  in  silvis  echo 
respondet  et  resonat,  sic  et  tu  hostis  tui 
convicia  repetis,  nisi  quod  echo  vocem 
eamdem  clamanti  remittit,  tu  contumeliam 
cum  additamento  reddis  :  ille  te  imperitum 
vocat,  tu  eum  mente  captum  vocas:  ille  te 
vilem, ^ tu  eum  nebulonem.  Magnus  error, 
magna  stultitia:  dic  mihi,  miser,  nonne 
moleste  fers,  quod  ille  ita  insaniat?  cur 
ergo  illum  imitaris?  vel  male  ille  agit,  vel 
bene  :  si  bene,  cur  irasceris  ?  Si  male,  cur 
eum  sequeris?  Si  puer  trium  annorum  aut 
phreneticus  quispiam  tibi  minetur,  num 
contra  eum  iracundia  succenderis,  an  potius 
ejus  tamquam  infirmi  et  aegroti  miserebeiis? 
Cur  igitur  magni  facis  verba  hominis  irati, 
qui  minus  consilio  et  ratione  ducitur,  quam 
puer  aut  phreneticus? 

Postremo  remedium  praestantissimum  at¬ 
que  efficacissimum  erit,  si  tibi  ipsi  irascaris 
atque  ingemiscas,  quod  tu  homo  Christianus, 
luce  fidei  illustratus,  sacris  coelestibus  imbu¬ 
tus,  Dei  atque  Angelorum  praesidio  commu¬ 
nitus,  propter  amorem  Dei  et  vitae  sempiter¬ 
nae,  eam  pertuibationem  vincere  non  valeas, 
quam  Socrates,  Pericles,  Diogenes,  et  alii 
permulti  virorum  Ethnicorum  propter  so¬ 
lam  inanis  gloriae  cupiditatem  mirabiliter 
superaverunt.  Nam  ut  serpens  Mi >ysis  ser¬ 
pentes  magorum  devoravit :  ita  ira  ista  san¬ 
cta  iram  illam  pestiferam  excludet,  quem¬ 
admodum  etiam  timor  gehennae  timoiem 
praesentium  suppliciorum,  et  amor  Dei  amo¬ 
rem  saeculi  vincere  solet. 

At,  inquis,  ille  solus  in  culpa  est,  qui  ignem 
primus  accendit;  si  alius  ad  iracundiam  me 
provocat,  quam  culpam  ego  habeo  ,  si  re¬ 
spondeo?  Magnam  omnino,  neque  excusa¬ 


tionem  obtendere  potes.  Nara  si  te  quispiam 
ad  furtum  faciendum  vel  adulterium  perpe¬ 
trandum  invitaret,  et  invitanti  consentires, 
numquid  propterea  nihil  te  mali  fecisse  di¬ 
ceres,  quod  invitatus  et  vocatus  feceris? 
quin  potius  magis  peccare  videtur  secundus 
quam  primus,  ut  Rasilius  ait,  cum  duo  iratis 
animis  inter  ce  certant  :  nam  iste  vidit  in 
altero  turpitudinem  irae,  et  tamen  non  ca¬ 
vere,  sed  imitari  voluit;  illevero  sine  exem¬ 
plo  peccavit. 

At  si  contumeliam  pertulero ,  inquies , 
ignavus  ct  vilis  habebor.  Imo  vero  tunc 
ignavus  et  vilis  non  diceris,  sed  eris,  si  affe 
ctionem  istam  vincere  non  potueris  :  nam  si 
vilis  est,  qui  palieiter  injurias  perfert,  ergo 
vilis  Moyses,  vilis  Joseph,  vilis  B.  Stephanus, 
viles  Apostoli  et  Martyres  fuerunt,  imo  et 
Dominus  ipse  vilis  fuit,  qui  homo  Samari¬ 
tanus  ac  dauuoniacus  contumeliose  appel¬ 
latus,  mitissime  respondit  :  Ego  daemonium 
non  habeo.  Istam  ignaviam  sibi  homines  fin¬ 
xerunt,  vel  potius  draco  iste  tartareus  pa¬ 
tientiam  ignaviam  esse  docuit  :  et  vere  pa¬ 
tientia,  incuria  Diaboli  et  stultorum  ignavia 
est  :  at  in  palatio  Dei,  in  aula  summi  Regis, 
magna  est  fortitudo. 

Quamobrem,  auditores,  si  draconem  con¬ 
culcare  volumus,  discamus  injurias  pati,  et 
si  quis  nos  viles  appellaverit,  illud  cogite¬ 
mus,  non  esse  nos  majores  patre  nostro 
Abraham,  qui  se  terram. et  cinerem  confite¬ 
batur.  Si  quis  nos  inopes  et  pauperes  dixerit, 
recordemur  nudos  de  utero  matris  uos  egres¬ 
sos,  et  nudos  in  sepulcrum  redituros.  Si 
quis  indoctos  et  imperitos  nos  nominaverit, 
agnoscamus  veritatem,  non  velimus  pro 
umbra  falsi  nominis  litigare.  Si  quis  nos 
malos  et  peccatores  asseruerit,  intelligamus 
id  quoque  esse  verissimum,  et  potius  humili 
confessione  peccata  purgare  quam  superba 
defensione  augere  studeamus.  Ita  draconem 
superabimus,  Dominum  et  sanctos  imitabi¬ 
mur,  et  gloriae  coronam  in  coelo  nobis  prae¬ 
parabimus,  quam  nobis  concedat,  qui  est  in 
saecula  saeculorum  benedictus.  Amen. 

Quoniam  in  me  speravit,  liberabo  eum;  protegam  eum,  quoniam  cognovit  nomen  meum. 

Clamavit  ad  me,  et  ego  exaudiam  eum. 


SYNOPSIS 

Exordii  loco ,  triplici  testimonio  ex  hoc  Psalmo 
eruto  ■probatur  protectio  sperantium  in  Deo, 
experientia  scilicet  justorum ,  auctoritate  pro¬ 
phetica  rs  Imogruphi ,  et  ipsius  Dei  appro¬ 
batione.  Deinde  ostenditur ,  tribus  ultimis 
versibus  ocio  beneficia  homini  justo  a  Deo 
promitti:  quen  ibidem  ]>ulch>'a  ordine  enume¬ 
rantur.  Primum  itaque  beneficium  est  libe¬ 
ratio  a  servitute ,  nbi  duplici  libertate  expli¬ 
cata  vera  et  falsa ,  hujus  benefeii  magnitu¬ 
dinem  ex  tribus  /lotissimum  elucere  ostendi¬ 
tur.  Prima  ex  tyrannide  libidinum ,  quo  in 
loco  tyrannis  libidini.',  ambitionis  aliorum¬ 
que  vihoriim  prolixo  et  eleganti  discur'U 
repraesentatur.  Secundo  ex  horr  bili  stipendio 
peccatorum,  quod  est  mors ;  ubi  probi  agri¬ 
colis ,  improbi  triremibus  addictis  assimitan- 
tur.  Tertio  ex  infmtis  laboribus ,  quibus 
Dominus  in  libertatem  pristinam  nos  resti¬ 
tuit;  ubi  passio  Christi  summatim  perstrin¬ 
gitur,  et  nobis  jugiter  consideranda  per  pul¬ 
chra  n  doctrinam  proponitur. 

In  parte  secunda,  preemissa  explicatione,  ad 
quosnam  beneficium  hoc  liberationis  pertineat 
ad  secundum  beneficium  sperantibus  in  se  a 
Deo  promissum  descenditur,  quod  est  singu¬ 
laris  qucedum  procidentia,  qua  Deus  in  se 
sperantes ,  et  jam  liberatos  defendit;  quee  vel 
ex  variis  nominibus  colligitur,  quibus  ob  id 
appellatur,  qualia  praeter  ccetera  sunt  patris, 


matris,  sponsi,  pastoris  et  custodis,  quee  om¬ 
nia  ex  sacra  Scriptura  eliciuntur.  Explicatur 
insuper  quibus  hoc  beneficium  providentia  sit 
peculiare,  nempe  familiariter  Deo  cognoscen¬ 
tibus.  Tertium  beneficium  est,  precum  justi 
exauditio,  ubi  hujus  promissionis  et  beneficii 
magnitudo  multis  exaggeratur,  et  plurimis 
sanctorum  exemplis  probatur.  Hujus  autem 
beneficii  prwcipuu  causa  assignutnr  cl  mor 
cordis,  quem  pavit  firma  fides  et  humilitas, 
quod  ud  finem  u*que  extendetur. 

Quoniam  sententia  Domini  est  :  In  ore 
duorum  vel  trium  testium  tab  t  omne  verbum, 
propter  a  sanctus  Propheta,  auditores,  per¬ 
suasum  nobis  esse  cupiens,  eos  omnes,  qui 
sperat  in  Deo,  certo  protegendos  ab  eo,  quod 
initio  Psalmi  promittit,  tribus  uti  voluit  te¬ 
stimoniis  :  adduxit  primo  loco  unum  ex 
hominibus  justis,  qui  se  experientia  didi¬ 
cisse  veram  esse  propheticam  hanc  promis¬ 
sionem  affirmaret  ac  diceret  ;  Sperabo  in 
eum,  quoniam  ipse  liberavit  me  de  laqueo  ve¬ 
nantium  et  a  verbo  aspero".  Deinde  ipse  idem 
Sanctus  David  sua  hac  prophetica  auctori¬ 
tate  rem  eamdem  confirmavit,  cum  ait  : 
Scapulis  suis  obumbrabit  tibi ,  et  sub  pennis 
ejus  sperabis,  et  quae  sequuntur,  usque  ad 
eum  versum,  quem  oratione  superiore  tra¬ 
ctavimus  :  quamvis  enim  id  aliis  hominibus 
non  liceret,  ut  in  propria  causa  testimonium 
dicerent,  tamen  Prophetis  maxime  licebat, 
qui  non  ut  homines  erroribus  obnoxii,  sed 
ut  instrumenta  atque  organa,  et  quasi  tubae 

quaedam  Spiritus  sancti  loquebantur.  Nunc 
vero  tertio  ac  postremo  loco  Deum  ipsum 
inducit,  promissionem  eamdem  his  verbis 
comprobantem  :  Quoniam  in  me  speravit ,  li¬ 
berabo  eum ,  qua  oratione  Deus  sigillatim  ex 
ordine  omnia  confirmat,  quse  hucusque  dicta 
sunt.  Dixerat  homo  justus.  Sperabo  in  eum , 
quoniam  ipse  liberavit  me  :  dicit  nunc  Deus  : 
Quoniam  in  me  speravit ,  liberabo  eum. Et  di¬ 
xerat  Propheta  :  Scapulis  suis  obumbrabit 
tibi ,  et  sub  pennis  ejus  sperabis  et  scuto  cir¬ 
cumdabit  te  veritas  ejus ,  hoc  est,  ut  pullus  a 
gallina  vel  ut  miles  a  scuto,  sic  tu  a  Deo,  in 
cujus  nomine  spem  posuisti,  protegeris  : 
dicit  nunc  Deus:  Protegam  eum ,  quoniam 
cognovit  nomen  meum.  Dixerat  idem  Prophe¬ 
ta  :  ISon  timebis  a  timore  nocturno ,  a  sagitta 
volante  in  die  :  dicit  nunc  Deus  :  Clamavit 
ad  me,  nimirum  timens  a  timore  nocturno, 
et  a  sagitta  volante  in  die,  Et  ego  exaudiam 
eum ,  ne  deinceps  ullam  habeat  causam  ti¬ 
mendi.  Dixerat  Propheta  :  Cadent  a  latere 
tuo  mille  :  dicit  nunc  Deus  :  Cum  ipso  sum 
in  tribulatione ,  eripiam  eum ,  et  glorificabo 
eum.  Dixerat  Propheta  :  Verumtamen  oculis 
tuis  considerabis ,  quae  verba  ad  vitam  et  glo¬ 
riam  futuram  praecipue  referri  demonstra¬ 
vimus  :  dicit  nunc  Deus,  eamdem  vitam  et 
gloriam  promittens  :  Longitudine  dierum 
repleb  ■  eum 

Dicat  aliquis,  si  haec  ita  se  habent,  jam 
Psalmus  totus  explicatus  est,  quid  hic  am¬ 
plius  haeremus?  parum  enim  certe  refert, 
quod  ea,  quae  sequuntur  in  Psalmo  sint  alia 
verba,  cum  non  aliam  sententiam,  sed  unam 
atque  eamdem  cum  super. oribus  contineant. 
At  non  ita  est,  auditores,  nondum  est  Psal¬ 
mus  totus  explicatus  :  quamquam  enim  pro¬ 
pheticas  promissiones,  de  quibus  hactenus 
disseruimus,  his  verbis  Deus  confirmet,  ta¬ 
men  ita  confirmat,  ut  more  liberalium  prin- 
cipum  generalibus  verbis  utatur,  et  eadem 
beneficia  quidem,  sed  aucta  et  cumulata 
promittat :  quemadmodum  si  regi  libellum 
supplicem  otferres,  quo  praesidium  peteres 
adversus  unum  aliquem  hostem  tuum  :  ille 
vero  regali  munificentia  tecum  agere  vo¬ 
lens,  responderet :  Sis  bono  animo,  ego  pa¬ 
trocinium  tuum  suscipiam,  et  non  solum  ab 
isto  uno,  quem  t.mes,  sed  ab  omnibus  aliis, 
qui  tibi  nocere  ulla  ratione  tentabunt,  sem- 
per  defendam  et  protegam.  Ita  prorsus  et 
homo  justus  sibi,  et  Propheta  homini  justo 
protectionem  Dei,  defensionemque  promi¬ 
serat,  contra  certa  pericula,  contra  laqueum 


venatorum,  contra  verbum  asperum,  contra 
timorem  nocturnum.  Deus  vero  ut  princeps 
vere  liberalis,  generalibus  verbis  loquitur, 
et  protectionem  suam  defensionemque  pro¬ 
mittit,  non  a  certis  periculis,  sed  ab  omni¬ 
bus  malis  liberabo  eum,  inquit,  et  protegam 
eum,  exaudiam  eum  :  atque  in  summa,  octo 
beneficia  pollicetur  :  quod  liberabit  a  servi¬ 
tute,  quod  proteget  in  periculis,  quod  exau¬ 
diet  preces,  quod  consolabitur  in  calamita¬ 
tibus,  quod  ab  eis  tempore  suo  eripiet,  quod 
easdem  in  gloriam  et  beatitudinem  com¬ 
mutabit,  quod  vitam  immortalem  et  sempi¬ 
ternam  tribuet,  quod  seipsum  facie  ad  fa¬ 
ciem  exhibebit,  in  quo  plena  perfectaque 
felicitas  continetur.  Sunt  autem  haec  bene¬ 
ficia  summo  ordine  hoc  loco  ab  ipso  Deo 
enumerata  :  incipiunt  enim  a  liberatione, 
quse  est  quasi  prima  radix,  et  fundamentum 
omnium  bonorum,  et  paulatim  atque  gra- 
datim  ascendunt  usque  ad  ipsam  summam 
et  sempiternam  felicitatem,  quse  in  Dei  con¬ 
templatione  consistit.  Et  quatuor  quidem 
priora  ad  vitam  praesentem,  quatuor  vero 
posteriora  ad  vitam  futuram  pertinent  :  hic 
enim  impletur  quod  dicitur  :  L‘berabo  eum , 
protegam  eum ,  exaudiam  eum ,  cum  ipso  sum 
in  tribulatione  :  in  coelo  vero  erit  quod  se¬ 
quitur  :  Eripiam  eum ,  longitudine  dierum 
replebo  eum  et  ostendam  llt  salutare  meum. 

Veniamus  nunc  si  placet  ad  beneficium 
primum.  Quoniam ,  inquit,  in  me  speravit , 
liberabo  eum.  Magna  et  expetenda  atque  im¬ 
primis  grata  et  amabilis  res  est  libertas,  et 
quam,  ut  Tullius  ait,  non  solum  ab  homini¬ 
bus,  verum  etiam  a  bestiis  expeti,  atque 
omnibus  rebus  anteponi  videmus.  Certae  avi¬ 
culae,  quarum  cantu  homines  delectantur, 
in  caveis  inclusae  sine  ullo  suo  labore  sum¬ 
mo  studio  nutriuntur:  et  nihilominus  tantus 
est  amor  lbertatis  ut  saepenumero  prae  moe¬ 
rore  neque  canere,  neque  edere  e*s  libeat, 
et  si  possint  libentissime  fugiant,  malintque 
libere  victum  cum  labore  quaerere,  et  sub 
dio  frigore  atque  aestu  confici,  quam  captivae 
in  palatiis  regum  deliciis  frui.  Quod  si  be¬ 
stiis  rationis  expertibus  id  accidit,  quanti 
tandem  homo  libertatem  facere  debet,  qui 
solus  proprie  est,  liber;  et  nihilominus  con¬ 
tra  omne  jus,  non  raro  crudelissimis  domi¬ 
nis  servire  cogitur?  Est  enim,  ne  quis  forte 
decipiatur  et  erret,  duplex  agnoscenda  li¬ 
bertas,  una  vera,  altera  falsa  :  vera  illa  est, 
quae  animum  reddit  liberum  a  tyrannide 
vitiorum,  ut  veris  et  propriis  suis  operibus 

pro  arbitrio  praesit,  quicquid  interim  de  cor¬ 
pore  fiat,  sive  id  ligatura,  sive  solutum  sit. 
Illa  vero  est  falsa,  quae  solum  corpus  efficit 
liberum,  cum  interim  animus  subjectus  vitiis 
et  sceleribus  miserrime  serviat.  Itaque  neque 
ego  Caesarem  et  Alexandrum  libeios  fuisse 
dixerim,  cum  toti  pene  orbi  imperantes,  ta¬ 
men  suis  vitiis  turpissime  seiviebant:  neque 
contra  Petrum  et  Paulum  servos,  cum  cor¬ 
pore  captivi,  et  catenis  ac  vinculis  constricti, 
tamen  animo  toto  orbe  liberrime  vagaban¬ 
tur,  et  suis  litteris  tanquam  regiis  diploma¬ 
tibus  infinitos  homines  quotidie  liberabant. 
Nam  ut  homo  non  corporis  membris,  sed 
animi  virtutibus  a  brutis  animantibus  sepa¬ 
ratur:  ita  non  corporis,  sed  animi  libertas 
vera  est,  et  sola  hominis  appedanda  liber¬ 
tas.  Quo  circa  Dominus  in  Evangelio  Judaeis 
falsam  libeitatem  jactantibus,  et  veram 
ignorantibus,  ac  dicentibus  :  Semen  Abra- 
hse  sumus ,  et  nemini  servivimus  unquam,  ve¬ 
rissime  respondit  :  Arnen ,  amen  dico  vobis , 
quia  omnis ,  qui  facit  peccatum  ,  servus  est 
peccati  :  servus  autem  non  manet  m  domo  in 
aeternum,  filius  manet  in  aeternum.  Si  ergo 
vos  filius  liberaverit ,  vere  liberi  eritis.  Hoc 
igitur  munus  eximium,  et  singulare  vesae  li¬ 
bertatis,  quo  nihil  carius,  nihil  amabilius, 
quo  nihil  dulcius  et  placal  ilius  hominum 
generi  dari  potuit,  nobis  Deus  pollicetur,  c  m 
ait  :  Quoniam  in  me  speravit ,  liberabo  eum. 

Cujus  quidem  doni  magnitudinem  et  prae¬ 
stantiam  tribus  ex  rebus  utcumque  saltem 
intelligere  poteiimus.  Ex  intoleranda  atque 
immani  tyrannide  libidinum,  ex  admirabili 
atque  horribili  stipendio  peccatorum,  ex  in¬ 
finitis  sumptibus  et  laboribus,  quibus  Domi¬ 
nus  in  antiquam  libertatem  nos  tandem  ali¬ 
quando  restituit.  Etenim  qua?  unquam  ora¬ 
tio  vitiorum  ac  libidinum  tyrannidem  expli¬ 
cabit?  Aspice  in  primis  atque  intuere  quam 
durum  imperium  luxuria?  vilium  in  suos 
captivos  exerceat  :  nam  ut  veterum  Ethni¬ 
corum  fabulas  sive  historias  omittam,  nihil- 
que  dicam  de  Achille,  de  Sardanapalo,  de 
Nerone,  nihil  de  celebratissimo  illo  Hercule, 
qui  p.steaquam  omnia  totius  orbis  monstra 
devicerat  ac  domuerat,  victus  ipse  tandem 
amore cujusdam  mulierculae,  deposita  clava, 
assumpta  lana  et  colu,  inter  mulieres  se¬ 
dere,  ac  nere  et  canere  cogebatur,  propter- 
ea  quod  meretricula  ita  jubebat,  et  misi 
pareret,  graviter  minabatur.  Ut  pra?teream 
etiam,  quod  ipsse  divinae  Scripturae  de  for¬ 
tissimo  Sampsone  ac  de  Salomone  sapien- 


tissimo  nobis  proponunt  :  quorum  priorem, 
qui  neque  vinculis  teneri,  neque  portis  con¬ 
cludi,  neque  ab  integris  exercitibus  vinci 
potuerat,  amor  tamen  unios  meretriculae 
superavit,  atque  ad  eam  calamitatem  addu¬ 
xit,  ut  oculis  privatus  in  pistrino  vice  ju¬ 
menti  molam  ageret ;  posteriorem  post  illam 
admirabilem  ac  divinitus  infusam  sapien¬ 
tiam,  post  illud  coeleste  lumen  spiritumque 
propheticum,  quo  tot  libros  divinissime  con¬ 
scripsit,  post  ingentem  illam  gloriam,  qua 
linguis  omnium  gentium  to  o  orbe  fama  ce¬ 
leberrima  praedicabatur,  luxuriae  vitium  tam 
saeva  tyrannide  oppressit,  ut  omnium  concu¬ 
binarum  suarum  idolis  sacrificare,  et  delu¬ 
bra  atque  altaria  erigere  cogeretur  :  ut  ista, 
inquam,  omnia  prapteream,  et  sola  quoti¬ 
diana  exempla  in  medium  adducam,  intue¬ 
re  quid  mulier  adultera  faciat,  ut  hujus 
crudelissimi  tyranni  imperium  exequatur. 
Scit  ipsa  quod  si  forte  a  viro  suo  in  scelere 
deprehendatur,  sine  ulla  dubitatione  per¬ 
ibit,  et  in  puncto  temporis  amittet  vitam,  et 
famam,  et  divitias,  et  animam,  et  quicquid 
boni  sive  in  hoc  saeculo,  sive  in  futuro  ex¬ 
peti  potest  :  et  quod  simul  parentibus,  libe¬ 
ris  affinibus,  toti  domui,  toti  familiie,  toti 
generi  notam  infamiae  graviss  mam  inuret, 
perpetuamque  doloris  ac  luctus  materiam 
derelinquet :  et  nihilominus  tanta  vis  est 
illius  affectionis,  tam  implacabilis  tyrannus 
luxuriae,  ut  misera  illa  femina  omnia  ista, 
quamvis  aspera  et  difficilia  super.ire,  om- 
nesque  molestias  et  pericula,  quamvis  hor¬ 
ribilia  et  evidentia  devorare  cogatur,  modo 
libidinis  imperium  exequi  valeat.  Et  quis 
unquam  immanissimus  tyrannus  mancipia 
sua  cum  tanto  periculo  ac  detrimento  sibi 
obtemperare  voluit?  Quid?  Quod  ita  vitia 
ista  hominem  totum  quasi  ebibunt,  et  om¬ 
nia  ejus  tempora  sibi  vindicant,  ut  nihil 
eum  aliud  unquam  agere  vel  dicere,  vel 
cogitare,  vel  somniare  patiantur.  Vinum  et 
mulieres,  inquit  Ecclesiasticus,  apostatare  fa¬ 
ciunt  sapientes,  quia  nimirum  homines  ebrii 
amore  carnalium  voluptatum  non  minus  ad 
alia  omnia  sunt  inepti,  et  judicio  ac  ratione 
privati,  quam  si  ingens  poculum  calidissimi 
vini  totum  ebibissent  :  neque  Dei  timor,  ne¬ 
que  stimulus  conscientia?,  neque  mors,  ne¬ 
que  judicium,  neque  paradisus,  neque  infer¬ 
nus,  neque  aliud  quicquam  eos  ad  meliorem 
mentem  revocare  potest ;  sed  quam  alte  dor¬ 
miunt  ad  omnia  bona  studia,  tam  diligenter 
vigilant  ad  omnia  flagitia.  Neque  solum 

corporis  membra ,  oculos,  aures,  linguam, 
manus,  pedes,  sed  etiam,  quod  horribile  est, 
mentem  atque  intelligentiam  ipsam  servire 
cogunt  impurissimis  cupiditatibus.  Si  quis 
conjugem  nactus  esset  nobilem,  divitem, 
castam,  prudentem,  speciosam,  omni  genere 
virtutis  et  laudis  excellentem,  ac  deinde 
amore  captus  alicujus  turpis  ac  vilis  ancillae, 
conjuge  contempta,  cum  ancilla  viveret,  an- 
cillam  sequeretur,  cum  ancilla  negotia  et 
consilia  sua  commuuicaret,  atque  ad  ejus 
imperium  omnes  suas  opes  in  ludis  et  con¬ 
viviis  et  potationibus  consumeret,  et  eo  non 
contentus,  uxorem  etiam  compelleret  ancil¬ 
lae  obtemperare,  et  nihil  unquam  dicere,  vel 
agere,  nisi  ad  nutum  ancillae,  quis  tantam 
indignitatem  ferre  posset?  Quis  contra  ejus¬ 
modi  hominem  non  fremeret?  Quis  miseram 
conditionem  illius  nobilis  matronae  non  de¬ 
ploraret?  At  longe  est  gravius  et  indignius, 
quod  infiniti  homines  quotidie  perpetrant. 
Quis  enim  ignorat,  mentem  rem  esse  prae- 
stantissimam,  speciosissimam,  carnem  no¬ 
stram  vilissimum  abjectissimumque  manci¬ 
pium,  et  vix  dignum  quod  humanae  intelli- 
gentiae  famuletur?  Et  tamen  quot,  quaeso, 
reperiemus^  qui  ita  sordidissimae  ancillae 
afficiuntur,  ut  nihil  nisi  de  ea  cogitare  va¬ 
leant,  et  non  modo  corporis  membra,  oculos, 
aures,  linguam,  manus  et  pedes  in  obse¬ 
quium  carnis  impendant,  sed  ipsam  etiam 
mentem  natura  dominam,  et  partem  nobi¬ 
lissimam  sui,  dies  et  noctes  vigilare  et  labo¬ 
rare  farciunt,  ut  modos  et  rationes  inveniant, 
quibus  carnis  libidini  satisfiat.  Quid  stulti 
illi  homines,  qui  nervos  omnes  ingenii  in¬ 
tendunt  et  vires  intelligentiae  consumunt,  ut 
scribant  carmina  amatoria,  plena  subtili¬ 
tate  atque  argutiis,  quibus  pudicitiam  ali¬ 
cujus  castae  mulieris  expugnare  possint, 
nonne  lumen  illud  animi  coeleste  ac  divinum, 
quo  Deus  ipse  aliquando  conspiciendus  erat, 
detorquent  miseri  ad  vile  obsequium  nequis¬ 
simi  mancipii?  Quid?  Illi  tam  sollicite,  tam 
solerter,  tam  acute  vestium  ornamenta,  ci¬ 
borum  condimenta,  odorum  suavitates,  lu¬ 
dorum,  saltationum,  concentuum  mixtiones 
et  varietates  excogitant,  ut  ancillae  abjectis-* 
simae  appetitionibus  inserviunt. 

Magna  igitur  et  intoleranda  tyrannis  luxu¬ 
riae,  sed  non  minor  ambitionis  atque  alio¬ 
rum  vitiorum  est.  Yidemus  ambitiosos  ho¬ 
noris  mancipia  non  agere,  quod  volunt,  non 
loqui,  quod  cupiunt,  non  ire,  quo  expedit, 
Tom.  IX. 


sed  omnia  sua  et  verba  et  opera  ad  id  re¬ 
ferre,  quod  jubet  ambitio  :  nimirum  ut  sint 
retia  et  laquei  ad  auram  plausumque  popu¬ 
larem  aucupandum,  ut  jam  mirum  videri 
non  debeat,  si  imperator  Domitianus,  tot 
provinciarum  intermissis  negotiis,  totos  dies 
consumebat  in  venatione  muscarum,  quas 
armatus  praeacuto  stimulo  tota  aula  perseque¬ 
batur,  adeo  ut  si  quis  forte  quaereret,  an 
aliquis  intus  cum  Caesare  esset,  famuli  re¬ 
sponderent:  Ne  musca  quidem;  multo  enim 
profecto  stultius  est  fumum  aucupari,  quam 
muscas.  Sed  vide  quam  grave  jugum  ambi¬ 
tio  mancipiis  suis  imponat.  Primum  eos  uno 
tempore  humi  cogit  repere,  et  per  aerem 
volare  :  quis  unquam  tyrannus  talia  suis 
mancipiis  imperavit?  Et  tamen  ita  res  se 
habet.  Siquidem  homo  ambitione  jubente, 
super  omnes  ascendere  nititur,  nulli  subesse, 
omnibus  praeesse,  atque interim,  ut  eo  quan¬ 
doque  perveniat,  omnibus  se  prosternit  ac 
subjicit  :  ita  miser  a  seipso  divisus,  secum 
ipse  pugnans  exterius  praefert  humilitatem, 
interius  alit  ac  nutrit  superbiam.  DeirTde  le¬ 
ges  hujus  atrocissimi  tyranni  ejusmodi  sunt, 
ut  si  quis  vel  jure  vel  injuria  contumeliam 
vel  detrimentum  aliquod  accipiat,  moxactum 
esse  putet  de  existimatione,  nisi  primo  quo¬ 
que  tempore  ulciscatur,  et  si  aliud  efficere 
non  potest,  teneatur  omnino  hostem  suum 
ad  singulare  certamen  provocaro  et  potius 
corpus  et  animam  perdere,  quam  vel  mini¬ 
mam  jacturam  dignitatis  facere.  Itaque  fre¬ 
quenter  apud  Italos,  apud  Hispanos  potissi¬ 
mum  videre  est  viros  nobiles,  retate  atque 
opibus  florentes,  ob  unum  verbum  temere 
prolatum,  quo  laesam  esse  existimationem 
sibi  persuadent,  tanta  pati  propter  idolum 
honoris,  quanta  si  propter  Deum  verum  pa¬ 
terentur,  Martyres  clarissimi  optimo  jure 
haberi  possent.  Nam  praeter  ingens  illud 
periculum,  vitam  praesentem  et  futuram  si¬ 
mul  amittendi,  quod  adeunt,  cum  in  arenam 
pugnaturi  descendunt,  multos  menses,  et 
saepe  etiam  annos  in  praeparatione  consu¬ 
munt,  quo  toto  tempore  longum  martyrium 
.ducunt  :  nam  et  animus  nunquam  a  solici- 
tudine,  a  metu  liber  est  et  oneribus  continuo 
exercetur,  ac  ut  Apostolus  ait,  ab  omnibus 
se  abstinent,  parce  comedunt,  parce  bibunt, 
parce  dormiunt,  de  ludis  et  voluptatibus  ne 
cogitant  quidem.  Et  quis  unquam  Dionysius 
aut  Phalaris  tam  severas  leges  mancipiis 
suis  imposuit  ut  non  liceat  verba,  quae  so- 

Ium  aerem  verberant,  et  hominem  non  lae¬ 
dunt,  contemnere  ac  despicere, sed  oporteat 
propterea  et  corpus  et  animam  in  ultimum 
discrimen  adducere  ? 

Omitto  de  tyrannide  avaritiae  atque  alio¬ 
rum  innumerabilium  vitiorum  dicere,  quia 
nullum  unquam  exitum  oratio  reperiret,  et 
cum  Psalmographo  illud  affirmo,  omnes 
peccati  servos  sedere  In  tenebris  et  umbra 
mortis ,  vinctos  in  mendicitate  et  ferro  ;  quae 
enim  major  caecitas  fingi  potest,  quam  qua 
ignoret  homo  seipsum,  ignoret  Deum,  nesciat 
an  vivat,  cur  in  hunc  mundum  venerit,  in 
quem  finem  a  Deo  creatus  fuerit,  et  in  primis 
tot  sua  vincula  et  catenas  non  videat  ?  Quae 
vero  esse  potest  mendicitas  major,  quam 
quod  miser  homo  infinitas  cupiditates,  quasi 
ora  infinita,  et  stomachos  infinitos  habeat, 
qui  semper  latrant,  semper  petunt,  semper 
esuriunt,  etnumquam  quidem  expleri  valent? 
0  misera  servitus  hominis  peccatoris,  si  eam 
cognoscit  :  et  miserior,  si  non  cognoscit. 

Sed  videamus  parumper,  si  placet,  quale 
stipendium  pro  tantis  laboribus  famulis  suis 
peccatum  rependat.  Quod  est  peccatorum  sti¬ 
pendium  ?  Apostolum  audiamus :  Stipendiumt 
inquit,  peccati  mors,  et  mors  haud  dubie  tam 
prima,  quam  secunda.  Eant  igitur  mancipia 
vitiorum,  et  fideliter  dominis  suis  inserviant, 
vigilent  noctes  et  dies,  adeant  omnia  pericula, 
non  parcant  sumptibus  nec  laboribus,  ne 
tanto  stipendio  forte  fraudentur.  Quis  dabit 
capiti  meo  aquam  et  oculis  meis  fontem  lacry- 
marum  ,  ut  c  seritatem  atque  errorem,  vel 
insaniam  potius  et  furorem  tot  miserorum 
defleam,  qui  pro  stipendio  mortis  seternse 
tam  grave  jugum  alacriter  ferunt,  qui  labo¬ 
ribus  multo  minoribus  in  momento  coelum 
raperent.  Itaque  similes  mihi  esse  videntur 
servi  peccati  miseris  illis  remigibus,  qui  ca¬ 
ptivi  in  triremibus  detinentur,  sicut  omnes 
servi  Dei  prudentibus  agricolis  rectissime 
comparantur  ;  nam  et  remiges  et  agricolae 
pene  semper  laborant  in  fodiendo,  sed  remi¬ 
ges  aquam,  agricolae  terram  fodiunt.  Tan¬ 
tum  autem  interest  inter  haec  duo  genera 
fodiendi,  ut  qui  terram  fodiunt,  frumentum 
postea  metant,  qui  fodiunt  aquas  nihil  inde 
lucrentur,  nisi  verbera :  ita  prorsus,  auditores, 
laborant  homines  improbi,  laborant  etiam 
probi,  utrique  patiuntur,  utrique  sudant, 
utrique  fodiunt:  sedhomines  probi  et  pii  ut 
agricolae  sapientes  terram  fodiunt,  rem  vide¬ 
licet  solidam  etfoecundam,  in  operibus  bonis 


verisque  virtutibus  se  exercent,  unde  tem¬ 
pore  suo  vitam  aeternam  metunt :  at  ho¬ 
mines  improbi  ut  remiges  miseri  triremibus 
alligati  aquam  fodiunt,  in  rebus  fluxis,  la- 
bentibus,  sterilibus  vires  suas  consumunt, 
unde  tandem  peccati  stipendium,  supplicia 
sempiterna  recipiunt. 

Sive  igitur  ipsam  per  se  vitiorum  tyranni- 
dem,  sive  stipendium  ejus  consideres,  magna 
omnino  et  horrenda  ac  deploranda  est  ser¬ 
vitus  peccatorum.  Sed  nihil  tamen  ita  mise¬ 
riam  servitutis,  et  excellentiam  libertatis 
declarat,  ut  modus  liberationis  et  passio 
liberatoris.  Quanti  enim,  existimatis,  con¬ 
stitit  Christo  nostra  libertas  quam  nos  tam 
parvi  facimus,  ut  tribus  obolis,  pro  fumo 
honoris,  pro  una  brevissima  voluptate  sse- 
penumero  libentissime  vendamus  ?  quanti, 
inquam,  Christo  nostra  libertas  constitit  ? 
0  Christiani,  si  pretium  nostrum  intelligere- 
mus,  non  Corruptibilibus  auro  vel  argento 
redemit  nos  Deus,  sed  pretioso  sanguine 
quasi  agni  immaculati  et  incontaminati  Chri¬ 
sti.  Nullo  sumptu  aut  labore,  sed  solo  nutu 
voluntatis  mundum  totum  Dominus  creavit : 
at  ut  nos  de  servitute  liberaret,  in  stabulo 
nasci,  in  laboribus  vivere,  in  doloribus  mori 
Dei  Filius  debuit.  Et  quibus  in  doloribus  ? 
Certe  talibus,  ut  sola  eorum  cogitatio  et 
expectatio  sanguineum  sudorem  eumque 
largum  et  copiosum  elicere  potuerit  :  per¬ 
pessio  vero  etiam  lapides  durissimos  frege¬ 
rit,  et  terram  tremere  ac  ccelum  ipsum  lu¬ 
gere  coegerit.  Pretiosa  libertas,  quae  Dei  ser¬ 
vitute  redimitur  :  nobiles  merces,  quae 
Dei  vita  comparantur.  Intelligebat  profecto 
Dominus,  mercator  sapientissimus,  pretium 
hujus  excellentis  margaritae,  quando  exi¬ 
nanivit  semetipsum,  quando  formam  servi 
accepit,  quando  triginta  tres  annos  in 
fame  et  siti,  in  frigore  et  nuditate,  in 
jejuniis  et  vigiliis,  in  itineribus,  in  per¬ 
secutionibus,  in  augustiis  vixit,  et  quan¬ 
do  totum  sanguinem  suum  in  ligno  cru¬ 
cis  effundere  maluit,  quam  ut  pretiosam 
istam  gemmam  extorqueri  sibi  de  manibus 
pateretur.  Intelligamus  nos  quoque,  fratres 
mei,  pretium  libertatis,  non  simus  Ut  equus 
et  mulus ,  quibus  non  est  intellectus.  Agnosca¬ 
mus  gloriam  illam  eximiam  libertatis  filio¬ 
rum  Dei,  ad  quam  vocati  sumus,  quae  mater 
est  omnium  bonorum,  quae  pacem  veram, 
gaudium  solidum,  otium  beatum,  quietem 
et  tranquillitatem  sempiternam  sola  prae- 

stare  potest.  Si  Ethnici  jRomini  tam  cru¬ 
enta  praelia  gesserunt,  tot  pericula  adierunt, 
tot  mortibus  se  objecerunt  pro  falsa  et  peri¬ 
tura  libertate,  et  tam  admirandas  res  gesse¬ 
runt,  ut  Brutus  et  Torquatus  proprios  fdios 
trucidarent,  Mutius  Scaevola  manum  totam 
in  ara  ardente  combureret,  Curtius  armatus 
equo  concito  in  ruptum  terrae  hiatum  se 
praecipitem  daret,  duo  Decii  pater  et  filius 
se  mactandos  hostibus  objicerent,  Valerii 
vero  et  Cincinnati,  Curii  et  Fabricii  in  ex¬ 
trema  inopia  sponte  sua  viverent,  alii  tam 
multi  cruenta  praelia  adirent,  praesentissimae 
morti  quotidie  se  offerrent  :  quid  tandem 
pro  vera  et  sempiterna  libertate  facere  nos 
oporteret  ?  At  minora  sunt,  quae  Deus  a  no¬ 
bis  requirit,  majora  quae  pollicetur.  Non 
petit,  ut  filios  interficias,  sed  ut  pauperes 
Christi  loco  filiorum  habeas  :  non  ut  manum 
igni  devorandam  porrigas,  sed  ut  a  furtis  et 
caedibus  illam  contineas,  atque  ad  opera 
misericordiae  extendas  :  non  ut  teipsum  in 
praecipitium  dedas,  vel  hostibus  mactandum 
objicias,  sed  ut  pcenitentiae  laboribus  cor¬ 
pus  tuum  castiges,  et  malas  cupiditates  in 
teipso,  quoad  poteris,  occidas  :  non  denique 
ut  in  summa  inopia  vivas  (quamquam  neque 
id  magnum  videri  pro  coelestibus  divitiis 
deberet),  sed  ut  tuis  contentus  aliena  non 
appetas,  et  opes  tuas  cum  pauperibus  fratri¬ 
bus  tuis  communices.  Quod  si  parva  ista  pro 
vera  libertate  non  fecerimus  cum  bis  multo 
majora  pro  falsa  Ethnici  fecerint,  pudore 
saltem  pungamur  :  si  vero  fecerimus,  su¬ 
perbia  non  extollamur. 

Hinc  verba  Christi  multum  movent,  mul¬ 
tum  etiam  movent  miracula  et  opera  prae- 
clara,  quae  in  terris  gessit  :  sed  nihil  tamen 
ita  movet,  ut  ejus  passio,  cum  quis  cogitare 
incipit,  quanta  majestas  pro  vilissimis  ver¬ 
miculis,  sputa,  colaphos,  flagella,  spinas,  et 
denique  ipsam  crucem  pati  voluerit.  Vide¬ 
batur  Christus  in  cruce  pendens  nihil  agere, 
sed  nunquam  tanta  egit  quam  tunc  :  move¬ 
bat  terram ,  scindebat  lapides,  frangebat 
velum,  obscurabat  solem,  aperiebat  coelum, 
mortuos  excitabat  :  et  quod  majus  est,  pec¬ 
catores  ad  poenitentiam  convertebat,  ita  ut 
a  cruce  multi  redirent  percutientes  pectora 
sua,  denique  tunc  implebat,  quod  dixerat  : 
Cum  exaltatus  fuero  a  terra ,  omrua  traham 
ad,  meipsum.  Philosophi  olim  multa  dice¬ 
bant,  sed  quia  parum  agebant,  et  nihil  patie¬ 
bantur,  nemini  persuadebant :  rhetoricam 
istam  ignorabant,  quam  Dei  Filiu3  docuit : 


at  Apostoli  a  Christo  edocti,  simpliciter  lo¬ 
quendo,  sed  multa  faciendo,  et  majora  pa¬ 
tiendo,  quicquid  voluerunt,  persuaserunt  : 
non  voluptates  ut  Epicurus,  sed  passiones, 
dolores,  crucem.  Et  quibus  ?  Toti  mundo, 
regibus ,  imperatoribus,  tyrannis.  Magna 
igitur  vis,  magnum  robur  passionis  Domini 
nostri  Jesu  Christi. 

Consideremus  igitur  ducem  atque  impe¬ 
ratorem  exercitus  sanctorum,  audiamusquid 
de  eo  in  epistola  ad  Hebraeos  Apostolus  dicit : 
Deponentes  omne  pondus ,  inquit,  et  circum¬ 
stans  nos  peccatum ,  per  patientiam  curramus 
ad  propositum  nobis  certamen,  aspicientes  in 
auctorem  fidei  et  consummatorem  Jesum,  qui 
proposito  sibi  gaudio  sustinuit  crucem  et  con¬ 
fusione  contempta  :  atque  in  dextera  sedis  Dei 
sedet :  recogitate  eum ,  qui  talem  sustinuit  a 
peccatoribus  adversus  semet ipsum  contradi¬ 
ctionem ,  ut  ne  fatigemini  animis  vestris  defici¬ 
entes,  nondum  enim  usque  ad  sanguinem  re¬ 
stitistis,  adversus  peccatum  repugnantes.  Co¬ 
gita  istum  esse  auctorem  et  consummatorem 
fidei,  hoc  est,  eum,  qui  donat  et  coronat 
fidem,  qui  est  principium  et  fmis,  qui  est 
via  et  vita,  qui  ducit  et  qui  perducet  :  qui 
nunc  facit,  ut  credas  et  postea  faciet  ut 
non  frustra  credas,  cum  ipse  sit  dator  et 
remunerator  fidei,  qui  enim  in  te  coepit  opus 
bonum,  ipse  perficiet,  et  fidem  consumma¬ 
bit,  hoc  est,  beata  atque  aeterna  visione, 
commutabit.  Aspice  igitur  istum  auctorem 
et  consummatorem  fidei,  tamquam  speculum 
sine  macula,  et  quasi  aeneum  serpentem  in 
deserto  exaltatum  :  et  sicut  novi  et  rudes 
pictores  diligenter  aspiciunt  insignem  ali¬ 
quem  pingendi  magistrum,  cum  forte  manus 
habet  in  tabula  :  et  tu  aspice  diligenter  peri- 
tissimum  hunc  magistrum  patiendi,  dum  in 
tabula  crucis  sanguine  suo  ipsam  ideam  pa¬ 
tientiae  depingit.  Quomodo  autem  depingat, 
diximus  in  parte  secunda  concionis  septimae 
de  tribulatione.  Nunc  si  placet,  parumper 
quiescamus. 

PARS  SECUNDA. 

Diximus  hucusque  de  magnitudine  atque 
excellentia  libertatis,  quae  nobis  promittitur, 
cum  dicitur  :  Liberabo  eum  ;  nunc  ad  quos 
id  beneficium  pertineat  paucis  verbis  expli¬ 
cabimus,  ac  deinde  de  aliis  duabus  prophe¬ 
ticis  promissionibus  breviter  disseremus. 

Ait  igitur  sanctus  Propheta  :  Quoniam  in 

me  speravit ,  liberaho  eum.  Quibus  verbis 
ostendit,  non  omnibus  hominibus,  sed  solum 
spe  magna  praeditis  munus  libertatis  promitti, 
ubi  nomine  spei  non  inanem  et  mortuam 
quamdam  fiduciam  intelligimus,  sed  spem 
vivam,  et  per  dilectionem  operantem  :  vel 
potius  ipsam  dilectionem,  qua)  quasi  glutino 
quodam  mentem  humanam  a  rebus  creatis 
abstractam  ac  separatam,  cum  Deo  ita  con¬ 
jungit,  ut  unus  spiritus  fiat  cum  eo  :  id  enim 
significat  verbum  Hebraeum  chasah ,  quod 
S.  Hieronymus  ad  verbum  transtulit,  Adhse- 
sit  :  Quoniam ,  inquit,  mihi  adhaesit ,  nimirum 
vinculo  dilectionis,  liberabo  eum  :  quamvis 
enim  multa  sint,  qua)  juvant  ad  veram  li¬ 
bertatem  spiritus  adispiscendam,  tamen  ad 
amorem  omnia  referuntur.  Huc  Sacramen¬ 
ta,  huc  preces,  huc  psalmi,  huc  praecepta, 
huc  consilia,  huc  exhortationes  et  conciones 
pertinent,  ut  homo  cum  Deo  amoris  vinculo 
conjungatur  :  hoc  est  illud  unum,  de  quo 
Dominus  ait  :  Porro  unum  est  necessarium. 
Ut  enim  sola  cupiditas  facit  servum,  ita 
sola  charitas  facit  liberum  :  et  quomodo 
amor  pecuniarum,  amor  honorum,  amor 
carnalium  voluptatum  hominem  ligat,  ine¬ 
briat,  dementat,  ut  nihil  nisi  terram  co¬ 
gitare  valeat  :  ita  prorsus  amor  Dei  totum 
hominem  absorbet,  ei  novos  oculos,  novas 
aures,  novum  cor,  novum  palatum  attribuit 
et  mirabili  conversione  in  alium  hominem 
ita  eum  transformat,  ut  jam  appetat,  quod 
prius  horrebat,  et  horreat,  quod  prius  appe¬ 
tebat,  et  ei  amarum  dulce,  et  dulce  amarum, 
formosum  turpe,  et  turpe  formosum  esse 
videatur  :  et  quemadmodum  aqua  in  olla  ad 
focum  suspensa,  mox  ut  subjecto  igne  calo¬ 
rem  concepit,  naturae  propriae  oblita  salit, 
fervet,  adurit,  ignem  quoad  potest,  imita¬ 
tui,  tametsi  alioqui  nihil  nisi  descendere  et 
refrigerare  noverat  :  sic  et  animus  humanus 
flammis  divinae  charitatis  adeo  totus  corri¬ 
pitur,  accenditur,  mutatur,  ut  de  frigido 
calidus,  de  obscuro  lucidus,  de  turpi  for¬ 
mosus,  de  terreno  coelestis,  de  carnali  spiri¬ 
talis,  de  servo  liber  efficiatur,  et  ab  apostolo 
Paulo  novus  homo,  et  nova  creatura  nomi¬ 
netur. 

Sed  jam  ad  beneficium  secundum  venia¬ 
mus,  quod  nihil  est  aliud,  quam  singularis 
et  continua  quaedam  providentia,  qua  Deus 
eos  protegit  ac  defendit,  quos  de  peccati 
servitute  liberavit  :  Protegam  eum ,  inquit, 
quoniam  cognovit  nomen  meum.  Porro  qualis 
haec  providentia  sit,  facile  cognosci  poterit 


ex  multis  et  variis  nominibus,  quibus  pro- 
pterea  Deus  in  sanctis  litteris  appellatur  : 
Nam  ut  omittam  quod  rex  dicatur,  quia  re¬ 
git  ;  et  dux  quia  ducit ;  et  medicus,  quia 
sanat  :  et  magister,  quia  docet,  et  alia  pro- 
pemodum  infinita,  sicut  vere  magnitudo 
divinae  protectionis  est  infinita  :  illud  mihi 
satis  esse  videtur,  quod  et  pater,  et  mater, 
et  sponsus  et  pastor  et  custos  nominari  vo¬ 
luit,  ut  ex  tot  appellationibus  magnum  pror¬ 
sus  et  admirabilem  esse  Dei  providentiam 
erga  sanctos  homines  minime  dubitaremus. 
Ac  nomen  quidem  patris  passim  in  Scriptu¬ 
ris  reperitur.  Quomodo  miseretur  pater  filio¬ 
rum, ,  inquit  Sanctus  David,  misertus  est  Do¬ 
minus  timentibus  se.  Et  Moyses  :  Portavit  te 
Dominus  Deus  tuus ,  inquit,  ut  solet  homo 
gestare  filium  parvulum,  in  omni  via,  per 
quam  ambulasti.  Et  Dominus  in  Evangelio 
tertio  fere  quoque  verbo  Deum  Patrem  suum 
et  nostrum  vocat.  Quia  vero  saepe  matres 
vehementius  et  magis  tenere  filios  suos  dili¬ 
gunt  quam  patres,  et  majori  studio  ac  solli¬ 
citudine  eos  tuentur  ac  fovent  :  propter  hoc 
Deus  non  solum  paternae,  sed  maternae  curae 
providentiam  suam  comparare  vel  potius 
anteponere  voluit.  Numquid  oblivisci  potest 
mulier  infantem  suum,  ait  Dominus  per 
Isaiam,  ut  non  misereatur  filio  uteri  sui  ?  et 
si  illa  oblita  fuerit,  ego  tamen  non  obliviscar 
tui :  ecce  in  manibus  meis  descripsi  te.  Deus 
bone,  quae  verba  majoris  benevolentiae  dici, 
aut  quae  signa  magis  tenerae  dilectionis 
dari  poterant  ?  Et  tamen  adhuc  ulterius  Dei 
amor  progreditur,  et  quoniam  Relinquet 
homo  patrem ,  et  matrem  et  adhaerebit  uxori 
suae,  ad  providentiam  patris  et  sollicitudi¬ 
nem  matris  etiam  zelum  et  charitatem  spon¬ 
si  adjungere  voluit.  Sic  enim  in  Canticis 
Canticorum  passim  Deus  appellatur.  Et  per 
Oseam  :  Sponsabo ,  inquit,  te  mihi  injustitia , 
et  judicio,  et  in  misericordia,  et  in  miseratio¬ 
nibus,  et  sponsabo  te  mihi  in  fide.  Et  erit  in 
die  illa,  dicit  Dominus  vocabit, me  vir  meus, 
et  non  vocabit  me  ultra  Baalim.  Quid  jam 
de  nomine  pastoris  dicam  ?  Sicut  pastor , 
inquit  Isaias,  gregem  suam  pascit,  in  brachio 
suo  congregabit  agnos,  et  in  sinu  suo  levabit , 
et  foetas  ipse  portabit  ?  Quanta  ha)c  provi¬ 
dentia  ?  Quanta  haec  sollicitudo  ?  Et  non 
minorem  apud  Ezechielem  invenies  :  Ego 
pascam  oves  meas,  et  ego  eas  accubare  fa¬ 
ciam,  ut  quod  objectum  erat,  reducam ,  et 
quod  conf  ractum  fuerat ,  alligabo  ,  et  quod 
infirmum  fuerat ,  consolidabo,  et  quod  pin- 

gue,  et  forte  custodiam.  Sed  nihil  majus 
eo  dicit,  quod  in  Evangelio  Dominus  per 
seipsum  ait  :  Ego  sum  pastor  bonus ,  in¬ 
quit,  et  cognosco  oves  meas.  At  quomodo  oves 
tuas,  Domine,  cognoscis  ?  Quibus  oculis  eas 
respicis  ?  Sicut  novit  me  Pater :  quibus  oculis, 
inquit,  me  respicit  Pater  meus  coelestis,  illis 
ego  oves  meas  respicio.  Quis  explicabit  nobis 
quam  benignis  oculis  summa  illa  majestas 
Filium  suum  unicum,  naturalem,  optimum, 
sapientissimum,  pulcherrimum,  sibi  simil¬ 
limum  aspiciat?  Si  igitur  talibus,  hoc  est, 
similibus,  quantum  fieri  potest,  nos  oculis 
Dei  Filius  respicit,  quid  majus,  quid  felicius 
ista  providentia  ?  Iste  vero  est  aspectus  feli¬ 
cis  planetae  :  hoc  est  vere  natum  esse  sub 
clementi  sidere.  Sed  quid  si  his  omnibus 
addamus,  id  quod  Moyses  ait,  Dominum 
justos  custodire  Ut  pupillam  oculi  sui  ?  Et 
quod  ipse  Dominus  per  Zacchariam  ait : 
Qui  tetigerit  vos  tangit  pupillam  oculi  mei  ? 
Quibus  enim  verbis  magis  declarari,  demon¬ 
strari,  exaggerari,  amplificari  poterat  hujus 
providentiae  magnitudo  ?  Quid  enim  majori 
animi  provisione  defendimus  quam  pupillas? 

Magnum  igitur  et  singulare  donum  est, 
quod  nobis  hoc  loco  Dominus  pollicetur, 
cum  ait  :  Protdgam  eum.  Sed  audi  rationem  : 
Quoniam  cognovit ,  inquit,  nomen  meum  :  nec 
enim  omnium  est  hoc  munus,  sed  eorum 
dumtaxat,  qui  Dei  nomina,  de  quibus  jam 
disseruimus  cognoscunt,  qui  Deum  ut  Pa¬ 
trem,  ut  matrem,  ut  sponsum,  ut  pastorem, 
ut  custodem  suum  non  verbis  tantum,  sed 
reipsa  et  factis  agnoscere  se  demonstrant : 
non  enim  de  quacumque  notitia  Dominus 
loquitur,  sed  de  ea,  quae  ex  intima  amicitia 
et  familiaritate  nascitur,  de  qua  Isaias  :  Cog¬ 
novit,  inquit,  bos  possessorem  suum ,  et  asinus 
prsesepe  Domini  sui ,  Israel  autem  me  non  cog¬ 
novit.  Et  Apostolus  Paulus  :  Cognovit  Do¬ 
minus  qui  sunt  ejus.  Et  Dominus  in  Evange¬ 
lio  :  Ego  sum  pastor  bonus ,  et  cognosco  oves 
meas ,  et  cognoscunt  me  mete.  Cognoscit  pa¬ 
stor  unam  oviculam  suam  inter  mille  alie¬ 
nas,  nec  minus  ovis  pastorem  suum,  et  vo¬ 
cem  ejus  agnoscit,  nec  alia  de  causa,  quam 
propter  diuturnam  inter  eos  consuetudinem 
et  familiaritatem.  Et  nonne  vulgo  etiam  di¬ 
cimus  de  iis,  quibus  familiares  non  sumus  : 
Non  novi  hominem  ;  quos  alioqui  seepe  vidi¬ 
mus,  et  quorum  nomen  non  ignoramus  ? 
Quare  non  omnis,  qui  dicit  Deo,  Domine, 
Domine,  insigne  hoc  beneficium  divinae  pro¬ 


tectionis  aGcipiet,  sed  qui  Deum  novit  ex 
amicitia,  qui  domum  ejus  frequentat,  et  ibi 
alloquitur  eum  in  precibus,  et  audit  eum  in 
concionibus,  qui  saepe  mittit  et  recipit  mu¬ 
nera,  mittit  Deo  sacrificia  laudum,  et  reci¬ 
pit  a  Deo  beneficia  gratiarum. 

Quapropter  recte  sequitur  in  Psalmo  : 
Clamavit  ad  me,  et  ego  exaudiam  eum  :  quae 
est  promissio  quaedam  inexplicabilis  et  infi¬ 
nita  :  neque  enim  pollicetur  Deus,  se  hoc 
aut  illud  nobis  donaturum  si  postulaveri¬ 
mus  :  sed  effusissima  ac  regia  prorsus  libe- 
ralitate,  nihil  se  unquam  negaturum,  modo 
nobis  expediat.  Clamavit,  inquit,  vel  ut  He¬ 
braei  legunt,  Clamabit  ad  me ,  et  ego  exaudiam 
eurn ,  nimirum  semper,  ubique,  quicquid  cla¬ 
mando  petere  voluerit.  Neque  solum  hoc 
loco,  sed  passim  in  Scripturis  hanc  promis¬ 
sionem  repeti  videmus.  Sanctus  Moyses  : 
Non  est ,  inquit,  alia  natio  tam  grandis,  quse 
habeat  deos  appropinquantes  s>bi,  sicut  Deus 
noster  adest  cunctis  obsecrationibus  nostris. 
Qui  dicit  cunctis,  nihil  excipit,  nihil  exclu¬ 
dit  :  et  quamvis  dum  preces  fundimus,  ne¬ 
minem  cernamus,  et  nemo  nobis  respondeat, 
tamen  non  loquimur  parietibus,  vel  aerem 
verberamus,  sed  Adest  sine  ullo  dubio  Deus 
noster  cunctis  obsecrationibus  nostris.  Oculi 
Domini  super  justos,  inquit  Psalmographus, 
et  aures  ejus  ad  preces  eorum.  Et  Isaias  : 
Tunc  invocabis,  et  Dominus  exaudiet  :  clama¬ 
bis,  et  dicet:  Ecce  adsum.  Et  Joannes  claris¬ 
sime  :  Si  cor  nostrum  non  reprehenderit  nos, 
fiduciam  habemus  ad  Deum;  et  quicquid  pe¬ 
tierimus  :  accipiemus  ab  eo.  Denique  Domi¬ 
nus  in  Evangelio  :  Petite  et  accipietis,  quse- 
rite,  et  invenietis,  pulsate,  et  operietur  vobis. 
Et  alio  loco  :  Si  manseritis  m  me,  et  verba 
mea  in  vobis  manserint,  quodcumque  volueri¬ 
tis,  petetis,  et  fiet  vobis.  Et  quoniam  magni¬ 
tudo  promissionis  fidem  superare  videbatur, 
iterum  et  tertio  et  quarto  in  duobus  exem¬ 
plis  idem  repetit,  nimirum  Quodcumque  vo¬ 
lueritis,  petetis,  et  fiet  vobis.  Quae  igitur  gra¬ 
tia,  quod  munus,  quod  regnum,  quod  im¬ 
perium  cum  ista  regia  et  liberalissima  pro¬ 
missione  comparari  potest  ?  Quodcumque, 
inquit,  volueritis ,  petetis,  effiet  vob'S.  0  ver¬ 
bum  breve  :  sed  incredibiles  divitias  com¬ 
plectens.  0  promissionem  solo  Deo  vero  et 
omnipotente  dignam  :  quis  enim  talia  pro¬ 
mittere  auderet,  nisi  Deus?  Quid  enim  est 
hoc  aliud  quam  constituere  hominem  ju¬ 
stum  dominum  orbis  et  claves  ei  concedere 

coelestium  divitiarum?  et  ad  quemdam  mo¬ 
dum  omnipotentem  illum  facere?  Quodcum- 
que ,  inquit,  volueritis ,  petetis ,  et  fiet  vobis.  Si 
scirent  homines  justis  ponderibus  res  sesti- 
mare,  cui  thesauro,  cui  regno,  cui  monar¬ 
chiae  hanc  divinissimam  ac  verissimam  pro¬ 
missionem  non  anteponerent,  si  Quodcum- 
que  volueritis,  petetis,  et  fiet  vob<s?  Quanti, 
quaeso,  faciunt  homines  quod  aliquid  apud 
regem  ea  gratia  polleat,  ut  possit  de  eo,  et 
ejus  regno  facere  quicquid  velit?  At  si  haec 
ita  se  habent,  quanti  tandem  fieri  debet, 
quod  ea  gratia  valeant  homines  justi  apud 
Regem  regum,  ut  ab  eo  audiant  :  Quodcum- 
que  volueritis ,  petetis,  et  fiet  vobis  ? 

Ac  ne  forte  sola  verba  esse  credatis,  legite 
vitas  et  gesta  sanctorum.  Quid  erat  quon¬ 
dam  videre  Moysem  solis  precibus  castra 
hostium  fundere,  de  lapidibus  aquas  produ¬ 
cere,  maria  exsiccare,  et  alia  tam  multa  stu¬ 
penda  atque  incredibilia  facere?  Quale  spe¬ 
ctaculum  cernere  Sanctum  Josue  imperan¬ 
tem  soli,  ut  in  medio  coelo  cursu  cohibito 
conquiesceret,  non  secus  ac  si  coelorum  ha¬ 
benas  in  manibus  habuisset?  Quid  vero, 
Isaiam  audire  optionem  dantem  regi  Eze- 
chiee,  an  vellet  solem  celerius  piogredi,  an 
etiam  retrocedere,  propterea  quod  seque  fa¬ 
cile  unum  sibi  atque  alterum  esset?  Quid 
Eliam  aspicere,  cum  aquas  et  nubes  in  coelo 
suspensas  sola  prece  vel  contineret  vel  laxa¬ 
ret,  et  ad  ejus  imperium  serenitas  pluviis,  et 
pluvise  serenitati  succederent?  Quid  Samuel, 
quid  Elisseus,  quid  Apostoli,  quid  Martyres 
non  poterant?  Nonne  sola  vi  precum  mor¬ 
bos  curabant,  mortuos  excitabant,  Daemones 
fugabant,  bestias  ferocissimas  mansuetas 
reddebant,  ignem  extinguebant,  paludes  sic¬ 
cabant,  fontes  producebant,  lapides  mollie¬ 
bant,  elementis  omnibus  imperabant?  Quid 
vero  magnus  ille  Gregorius  Thaumaturgus, 
Martinus,  Antonius,  Hilarion,  Benedictus 
Bernardus,  Franciscus,  et  alii  pene  innume¬ 
rabiles,  nonne  prorsus  quidquid  volebant, 
tam  facile  impetrabant,  ut  Dei  potentiam  et 
voluntatem  plane  in  manibus  habere  vide¬ 
rentur?  Certe  Sanctus  Dominicus  cum  ali¬ 
quando  singula]^  atque  intimo  cuidam  amico 
suo  aperuisset,  nihil  se  unquam  a  Domino 
petivisse,  quin  illud  continuo  obtinuerit,  ille 
vehementer  admiratus  dixit  :  Si  ita  est,  pa¬ 
ter,  pete  semel  a  Deo,  ut  magister  Reginal- 
dus  nostri  ordinis  habitum  suscipiat :  erat 
enim  magister  Keginaldus  vir  quidam  eo 


tempore  eruditione  excellens,  sed  nihil  mi¬ 
nus  quam  de  habitu  illo  suscipiendo  cogita¬ 
bat.  Oravit  igitur  pro  ejus  conversione  vir 
sanctus  illa  ipsa  nocte,  et  ecce  summo  mane 
cum  fratres  in  choro  canerent  :  Jam  lucis 
orto  sidere ,  venit  magister  Reginaldus,  et 
omnibus  stupentibus  et  gaudentibus  ad  pe¬ 
des  B.  Dominici  provolutus,  habitum  reli¬ 
gionis  summa  humilitate  flagitavit.  En  nobis, 
fratres  mei,  quali  stipendio  etiam  hic  in  ter¬ 
ris  justorum  obedientiam  Deus  remuneret  : 
ut  quoniam  ipsi  semper  erectas  habeat  au¬ 
res  ad  imperia  Domini,  etiam  Dominus  sem¬ 
per  erectas  habeat  aures  ad  preces  eorum  : 
et  quoniam  ipsi  Deum  semper  audiunt,  cum 
eos  vocat,  sic  et  Deus  semper  ipsos  audiat, 
cum  ab  eis  vocatur  :  et  sicut  ipsi  voci  Dei 
semper  obediunt,  et  voluntatem  ejus  fa¬ 
ciunt,  ita  Deus  precibus  eorum  modo  quo¬ 
dam  semper  obediat,  et  Voluntatem  timen¬ 
tium  se  faciat. 

At  cur  nos,  dicet  aliquis,  numquam  talia 
experimur?  Verbis  Sancti  Jacobi  responde¬ 
bo  :  Petitis,  et  non  accipitis,  eo  quod  male pe¬ 
tatis.  Quid  facit  orationem  bonam?  Multa 
numerari  solent,  sed  praecipuum,  et  in  quo 
ceetera  continentur,  est  clamor  cordis,  id  est, 
fervor  animi,  affectus  vehemens,  desiderium 
ardens.  Clamabit,  inquit,  ad  me,  hoc  est, 
non  loquetur  quomodocumque,  sed  magna 
voce  clamabit.  Et  ego  exaudiam  :  nec  enim 
Deo,  qui  est  ignis  consumens,  placere  potest 
oratio  frigida  et  languida,  sine  spiritu,  sine 
affectu,  cum  taedio  et  fastidio,  solis  labiis 
pronuntiata.  Nec  alia  de  causa  oratio  com¬ 
paratur  thuri,  quam  quod  veluti  thus  odo¬ 
rem  suum  non  spargit,  nec  fumum  illum 
suavem  sursum  emittit,  nisi  super  ignitos 
carbones  ponatur,  sic  et  oratio  non  redolet 
in  naribus  Dei,  nec  sursum  ascendere  potest, 
nisi  a  fornace  charitatis  procedat.  At  oratio 
fervens  et  ignita  quas  nubes  non  penetrabit? 
Quid  a  Deo  non  obtinebit?  Nec  enim  Retho- 
rica  Tullii  vel  Demosthenis,  nec  verba  di¬ 
serta  atque  ornata,  sed  solae  lacrymae  et  su¬ 
spiria,  quicquid  volunt,  Domino  persuadent. 
Et  cur  putatis  in  ipso  principio  orationis  Do¬ 
minicae  statim  nos  admoneri,  patrem  illum 
nos  orare,  qui  est  in  ccelis,  nisi  ut  magna 
voce,  vel  non  tam  voce,  quam  clamore  opus 
esse  intelligamus,  ut  ex  loco  tam  humili  ad 
locum  tam  sublimem  oratio  nostra  conscen¬ 
dere  valeat. 

At  unde  clamorem  istum  et  fervorem  hau- 

riemus?  Unde  nascitur  ?  unde  procedit?  Ex 
fide  et  humilitate,  qui  enim  viva  quadam  et 
efficaci  fide  credit,  Deum  esse  praesentem, 
et  se  revera  ab  illa  summa  et  tremenda  ma¬ 
jestate  orantem  videri  et  audiri,  quae  Aufert 
spiritum  principum ,  quae  dicit  regibus  et  Pon¬ 
tificibus,  migra  de  corpore,  et  parere  opor¬ 
tet,  non  potest  certe  non  cum  summa  atten¬ 
tione  et  fervore  preces  suas  fundere  :  nec 
ego  possum,  nisi  modicae  fidei  tribuere, 
quod  tam  frigide,  tam  perfunctorie,  tam  osci¬ 
tanter,  tot  aliis  cogitationibus  distracti  et 
impediti  saepenumero  orationi  vacamus,  ut 
nos  ipsi  non  intelligamus,  quod  dicimus.  Au¬ 
dite  sanctum  Hieronymum  de  ista  fide  dis¬ 
serentem,  et  nostram  tepiditatem  in  seipso 
arguentem :  «  Ad  orationem,  inquit,  assisto, 
non  orarem,  si  non  crederem  :  sed  si  vere 
crederem,  illud  cor,  quo  Deus  noster  oratur 
mundarem,  manibus  tunderem  pectus,  ge¬ 
nas  lacrymus  rigarem ,  corpore  inhorre¬ 
scerem,  ore  pallerem,  incerem  ad  Domini 
mei  pedes,  eosque  fletu  perfunderem,  cinere 
tergerem,  haererem  certe  trunco  crucis,  nec 
prius  absisterem,  quam  misericordiam  im¬ 
petrarem,  nunc  vero  creberrime  in  oratione 
mea  aut  perporticus  deambulo,  aut  de  fae- 


nore  computo,  aut  abductu  turpi  cogitatione 
etiam  quae  dictus  erubescenda  sunt,  gero. 
Ubi  estfides?  Siccine  putamus  orasse jonam? 
Sic  tres  pueros?  Sic  Danielem  inter  leones? 
Sic  certe  latronem  in  cruce?  »  Haec  B.  Hie¬ 
ronymus.  Itaque  fides  ista  viva  praesentiae 
Dei,  dici  non  potest,  quantum  ad  clamorem 
cordis  excitandum  adjuvet. 

Sed  non  minus  juvat  humilitas,  quae  ho¬ 
minem  docet,  in  quam  profundo  vitiorum 
jaceat,  quam  prope  ad  ipsas  tenebras  exte¬ 
riores  accedat,  quam  procul  ab  illa  summa 
luce  et  puritate,  in  qua  Deus  cernitur,  absit, 
in  quantis  periculis  et  corporis  et  animi  ver¬ 
setur  :  quae  omnia  cogunt  hominem  velit 
nolit  non  superbire,  sed  timere  ac  dicere  : 
De  profundis  clamavi  ad  te,  Domine;  Domine 
exaudi  vocem  meam.  Quare,  fratres  mei,  si 
promissionem  Dominicam  nostram  facere, 
et  maximum  hunc  thesaurum  ad  nos  etiam 
pertinere  volumus,  clamemus  frequenter  in 
coelum,  et  cum  fide  atque  humilitate  clame¬ 
mus  :  ita  oratio  fidelis  seque  humilitantis 
nubes  penetrabit,  et  a  Deo,  quicquid  petie¬ 
rit,  obtinebit,  per  Christum  Dominum  no¬ 
strum,  cui  est  honor  et  gloria  in  saecula  sae~ 
culorum.  Arnen. 

SYNOPSIS 

Ut  Ecclesia  Catholica  tres  prcecipue  dies  Christi 
celebrat ,  nempe  mortis ,  sepulturce  et  resur¬ 
rectionis  :  ita  cuique  fideli  tres  sunt  dies  con¬ 
stituti,  unus  a  nativitate  usque  ad  obitum, 
afflictionis ;  alter  inde  usque  ad  judicium 
extremum ,  quietis ;  tertius  ceternce  felicitatis 
et  gloriae,  in  quibus  Deus  promittit  se  patien¬ 
tiam  daturum,  liberaturum  et  glorificatu- 
rum,  quce  in  Joseph  et  Job  completum  clare 
potuit.  Quartum  deinde  producitur  benefi¬ 
cium  ,  quod  Deus  justis  promisit ,  videlicet 
consolatio  in  tribulatione ;  ubi  declaratur, 
tribulationes  hujus  vitee  esse  momentaneas ,  et 
probos  in  afflictione  habere  cum  spinis  rosas, 
impios  vero  spinas  sine  rosis ,  quia  etiam 
quibus  ipsi  delectantur  spinee  sint,  uti  sunt 
divitice  et  voluptates.  Quomodo  in  afflictione 
singulariter  Deus  adsit  justis,  variis  exemplis 
sanctorum  probatur,  nempe  per  interiorem 
quamdam  dulcedinem,  atque  inde  colligitur, 
quam  suave  sit  jugum  Domini,  et  qua  ratione 
voluptatum  terrenarum  dulcedo  coelestem  sua¬ 
vitatem  excludat. 

Pars  altera  beneficia  reliqna  a  Deo  promissa 
justis,  exequitur,  quorum  quintum  est,  ere¬ 
ptio  e  tribulatione,  quod  non  modo  in  vita 
futura  homini  justo  contingit,  sed  et  aliquando 
in  prcesenti,  ut  in  Davide  et  D.  Martino  vi¬ 
dere  est  ;  non  tamen  id  semper,  sed  suo  tem¬ 
pore  et  quando  expedit .  Ostenditur  praeterea 


per  varia  exempla  hoc  idem  beneficium  ad 
justos,  non  ad  improbos,  pertinere.  Sextum 
beneficium  est  glorificatio,  ubi  gloriae  descri¬ 
ptione,  et  duplici  acceptione  explicata,  san¬ 
ctis  hominibus  utramque  contingere  demon¬ 
stratur  :  ac  in  primis  famam  et  nominis  cele¬ 
britatem,  quce  quanta  sit  illis  collata ,  multis 
amplificatur :  deinde  bona  omnia,  quce  ta¬ 
men  vere  consistunt  in  aeternitate  et  felicitate, 
atque  haec  sunt  duo  postrema  beneficia ;  quo 
loco  per  felicitatis  genuinam  descriptionem 
eo  serio  invitamur.  Epilogus  denique  causam 
reddit,  cur  Ecclesia  Caiholi  a  hunc  Psalmum 
nonagesimum  quotidie  recitari  vesperi  prae¬ 
ceperit,  ut  scilicet  recensendo  pristina  bene-’ 
ficia  nova  accipiamus  ;  ut  inde  tentator  con¬ 
fundatur,  ut  denique  nos  ipsos  animemus  et 
armemus. 

Etsi  liberator  noster,  auditores,  annos 
inultos  in  terris  cum  hominibus  egit,  tres 
tamen  in  iis  sunt  dies,  quos  prae  caeteris  Ec¬ 
clesia  Catholica  mater  nostra  celebritate  prae¬ 
cipua  veneratur  et  colit  :  dies  mortis,  dies 
sepulturae,  dies  resurrectionis.  Quorum  pri¬ 
mus  dies  fuit  laborum,  secundus  dies  quietis, 
tertius  dies  gloriae.  Quod  in  capite  Christo 
praecessit,  idem  in  corpore,  quod  est  Eccle¬ 
sia,  et  singulis  ejus  membris  reperitur  : 
totum  enim  fidelium  Christianorum  tempus, 
quasi  tribus  magnis  diebus  continetur.  Quo¬ 
rum  primus,  qui  dies  est  crucis  et  afflictio¬ 
nis,  ab  ortu  usque  ab  obitum  in  hoc  mundo 

peragitur.  Secundus,  qui  est  otii  et  quietis, 
ab  exitu  animae  de  corpore  usque  ad  ultimi 
judicii  tempus  extenditur.  Tertius,  qui  est 
perfectae  et  consummatae  gloriae,  initium 
quidem  habebit  in  ipsa  communi 'ac  generali 
mortuorum  excitatione,  sed  nullo  unquam 
fine,  nullisque  terminis  claudetur.  De  hoc 
triduo  versiculus  nostri  Psalmi,  quem  ho¬ 
dierna  oratione  exposituri  sumus,  agit.  Cum 
ipso,  inquit,  sum  in  tribulatione :  eripiam  eum 
et  glorificabo  eum.  Idem  est  enim,  ac  si 
apertius  dixisset,  cum  ipso  sum  die  veneris, 
eripiam  eum  die  sabbati,  glorificabo  eum 
die  Dominica,  et  inde  quanta  sit  munificen¬ 
tia  et  liberalitas  Dei,  liquido  cognoscimus, 
quia  facere  novit  supra  id, quod  petimus  aut 
intelligimus. 

Dixerat  paulo  ante  :  Clamavit  ad  me ,  et 
ego  exaudiam  eam.  Certe  qui  clamat,  in  ali¬ 
qua  miseria  et  calamitate  versatur,  et  si  qui¬ 
dem  vir  sanctus  et  perfectus  est,  nihil  aliud 
suis  clamoribus  petit,  quam  patientiae  do¬ 
num,  ac  ut  Deus  seeum  in  tribulatione  sit  : 
si  vero  homo  est  imperfectior,  non  tam  pa¬ 
tientiae  donum,  quam  celerem  liberationem 
a  Deo  precatur.  Deus  autem,  ut  petitiones 
nostras  beneficiis  suis  longe  superet,  et  se 
nobiscum  in  tribulatione  futurum  promittit, 
quod  perfecti  postulant  ;  et  nos  de  tribula¬ 
tione  sno  tempore  erepturum,  quod  imper¬ 
fecti  flagitant  :  et  praeterea  ad  vinculum 
laetitiae  ingentem  gloriam  additurum ,  ut- 
sicut  aurum  de  fornace  pulchrius  et  lucidius 
exit  :  sic  et  nos  de  camino  afflictionis  splen¬ 
didiores  et  formosiores  egrediamur. 

Porro  hujus  verissimae  laetissimaeque  pro¬ 
missionis  quasi  specimen  quoddam  et  exem¬ 
plum  Deus  in  sancto  patriarcha  Joseph  nobis 
omnibus  dedit.  Fuit  enim  Deus  cum  eo  in 
tribulatione,  quando  eura  venditum  et  in 
carcere  constitutum  cunctis  gratiosum  et 
et  amabilem  fecit.  Eripuit  vero  tempore  op¬ 
portuno  de  misera  illa  et  injusta  captivitate, 
atque  ad  extremum  ita  glorificavit,  ut  eum 
./Egypti  servatorem  et  dominatorem  faceret. 
Non  dissimile  specimen  hujus  promissionis 
in  sancto  Job  cernere  licet.  Fuit  enim  Deus 
cum  eo  in  tribulatione,  cum  una  die  fortu¬ 
nas  et  liberos  et  proprii  corporis  sanitatem 
amisit,  et  tamen  Deo  in  corde  ejus  patien¬ 
tiae  virtutem  corroborante,  aequissimo  ani¬ 
mo  et  summa  atque  incredibili  quadam  con¬ 
stantia  omnia  pertulit  :  eripuit  deinde  eum 
Deus  ac  liberavit  de  cunctis  afflictionibus  at¬ 
que  angustiis  suis  ;  nec  diu  post  ita  glorifi¬ 


cavit,  ut  ei  omnia,  quae  perdiderat,  duplicata 
reddiderit,  praeter  filios  et  filias,  quas  non 
quidem  plures,  sed  certe  meliores  et  pul¬ 
chriores  a  Deo  recepit.  Nam,  ut  Scriptura 
divina  testatur  :  Non  sunt  inventae  mulieres 
speciosae,  sicut  filiae  Job  in  universa  terra.  Cur 
autem  Job  omnia  duplicata  praeter  liberos 
acceperit,  ea  causa  est,  quoniam  gloria  ista 
Sancti  Job  gloriam  resurrectionis  communis 
omnium  sanctorum  significat,  quae  quidem 
omnia  bona,  quae  hic  propter  Deum  amitti¬ 
mus,  cum  foenore  maximo  nobis  restituet, 
sed  homines  tamen  nec  plures,  nec  paucio¬ 
res,  quam  mortui  fuerint  in  illa  die  resur¬ 
gent.  Veniamus,  nunc,  si  placet,  ad  ipsa 
verba  Psalmographi,  et  singula  seorsim  ac 
perse  consideremus. 

Cum  ipso,  inquit,  sum  in  tribulatione.  Quae 
causa  est,  auditores,  cur  in  haic  sola  promis¬ 
sione  Deus  verbo  utatur  temporis  praesentis, 
in  aliis  vero  omnibus  temporis  futuri  ?  Cur 
dicit :  Cum  ipso  sum  in  tribulatione,  et  non 
potius  ero,  cum  dicat  :  Liberabo  eum,  prote¬ 
gam  eum ,  exaudiam  eum,  eripiam  eum,  glori¬ 
ficabo  eum  ?  Magnum  sane  solatium  omnibus 
miseris  calamitosisque  hominibus  hujus 
quaestionis  explicatio  posset  afferre,  si  dili¬ 
genter,  si  saepe,  si  serio  perpenderetur.Quid 
enim  illud  Sum,  quid  illa  vocula  significat, 
nisi  miserias  hujus  vitae,  cum  ipsa  vita  finiri 
et  sepeliri,  et  nullum  omnino  locum  in  futu¬ 
ra  vitam  beatorum  habere?  Mox  enim  ut 
anima  aliqua  sancta  e  corpore  migrat,  ab¬ 
stergit  Deus  omnem  lacrymam  ab  oculis  ejus, 
et  ei  neque  luctus,  neque  clamor,  neque  dolor 
erit  ultra.  Nec  solum  ad  vitam  futuram  af¬ 
flictiones  praesentes  non  transeunt,  sed  in 
hac  ipsa  vita  vere  individuae,  et  momenta¬ 
neae  sunt,  sicut  ipsum  tempus  praesens, quod 
per  illud  Sum,  nobis  significatur,  nihil  est 
nisi  momentum  unum  tam  breve,  tam  sim-, 
plex,  tam  insecabile,  ut  non  tamdiu  saltem 
duret, donec  ejus  vocaibulum  totum  pronun¬ 
tietur.  Atque  hoc  est,  quod  Apostolus  ait  : 
Id,  inquit,  quod  in  praesenti  est,  momenta¬ 
neum,  et  leve  tribulationis  nostrae,  supra  mo¬ 
dum  in  sublimitate  aeternum  gloriae  pondus 
operatur  in  nobis.  Itoque  nunquam  simul 
dolores  patimur  unius  anni  vel  mensis,  vel 
diei,  vel  horae,  sicut  nunquam  totus  simul 
unus  annus  vel  mensis  vel  dies  vel  hora 
existit.  Et  quemadmodum  in  tempore  nihil 
unquam  est  praesens,  nisi  punctum  unum  : 
sic  et  labor,  quem  toleramus,  nunquam  est, 
nec  esse  potest,  nisi  momentaneus.  Quare 

calicem  laborum  paulatim  ac  sensim  ebibi¬ 
mus,  guttaeque  dolorum  minutissimae  in  os 
hominum  a  Deo  liquantur  :  in  futura  autem 
vita  flumen  gloriae  nun  guttatim,  non  sensim 
in  os  beatorum  infundet  Deus,  sed  ipsi  tor¬ 
renti  ac  flumini  voluptatis  os  admovebunt, 
et  magnis  haustibus  tantum  capient,  quan¬ 
tum  potuerunt.  Inebriabuntur  ab  ubertate 
damus  luse ,  et  torrente  voluptatis  tuse  potabis 
eos,  inquit  Sanctus  David.  Et  rursum  alio 
loco  :  Fluminis  impetus  Isetificat  civitatem  Dei. 
Nec  ideo  flumen  dicitur  gloria  illa,  quod 
fluat  et  transeat,  sed  quod  semper  affluat,  et 
ubertate  indeficiente  sanctorum  animos  lae¬ 
titia  incredibili  et  inexplicabili  perfundat. 

Sequitur  In  tribulatione  :  Cum  ipso,  inquit, 
sum  in  tribulatione.  A  tribulis  tribulationem 
derivari  nemo  est,  qui  nesciat.  Scribit  vero 
Magnus  Basilius  olim  terram  sine  spinis  ro¬ 
sas  protulisse,  sed  posteaquam  propter  Adae 
peccatum  Deus  dixit  :  Maledicta  terra  in  ope¬ 
re  tuo ,  spinas  et  tribulos  germinabit  tibi ,  mox 
ccepisse  spinas  sine  rosis  producere,  sed  non 
rosas  sine  spinis.  Id  quod  nihil  aliud  signifi¬ 
care  mihi  videtur, quam  post  Adae  peccatum 
nusquam  voluptatem  sine  dolore,  neque  si¬ 
ne  tribulatione  delectationem  reperiri.  Sed 
hoc  interest  tamen  inter  homines  justos  et 
injustos,  quod  homines  justi  habeant  cum 
tribulis  rosas  :  injusti  tribulos  sine  rosis.  Illi 
cum  tribulis  habent  rosas,  quoniam  sicut,  in 
ipsis  abundat  propter  Christum  tribulatio, 
Sic  et  abundat  per  Christum  consolatio  eorum, 
quibus  Dominus  ait  :  Cum  ipso  sum  in  tribu¬ 
latione.  Impii  vero  solos  tribulos  habent, 
propterea  quod  in  afflictionibus  et  miseriis 
suis  ad  verum  Paracletum  confugere  non  di¬ 
dicerunt,  neque  Manna  illud  absconditum  gu¬ 
stant,  quod  nemo  scit ,  nisi  qui  accipit  :  inde 
supra  modum  contristantur,  plorant,  despe¬ 
rant,  ponunt  In  coelos  os  suum,  Dei  provi¬ 
dentiam  et  justitiam  execrantur,  et  suis  illis 
blasphemiis  et  maledictis  iram  Dei  magis  ac¬ 
cendunt,  sibique  ipsis  durius  flagellum  ite¬ 
rum  acquirunt.  Quod  si  nescio,  quas  dele¬ 
ctationes  habere  videntur  homines  mali, non 
sunt  tamen  illee  delectationes  rosee  veree,sed 
apparentes,  et  spinee  potius  dici  deberent 
quam  rosee,  cum  re  vera  conscientiam  pun¬ 
gant,  et  poenitentiam  post  se  relinquant. 
Nonne  divitias  mundus  ut  rosas  amplectitur, 
et  tamen  Dominus  apud  Matthaeum  divitias 
spinas  esse  confirmat ;  et  quia  non  ignora- 
’  bat  aliam  esse  vqlgi  opinionem,  ideo  apud 
Marcum  studium  ens  aquirendi  Receptionem 


divitiarum  nominavit.  Ut  enim  ii  decipiun¬ 
tur,  qui  manum  extendunt, ut  capiant  rosas, 
et  interim  misere  punguntur  a  spinis  :  sic 
et  ii  decipiuntur,  qui  sectantur  divitias,  et 
nihil  inveniunt,  nisi  molestias.  Qui  scabie 
laborant,  si  perfricent  manus,  aliquam  qui¬ 
dem  inter  fricandum  voluptatem  capiunt, 
sed  protinus  tam  acer  dolor  atque  ardor  vo¬ 
luptati  succedit,  ut  valde  eos  manus  fricuis¬ 
se  pceniteat.  Pari  ratione,  auditores,  qui 
scabiem  libidinum  flagitiis  et  sceleribus  cu¬ 
rare  volunt,  et  se  propterea  saeculi  volupta¬ 
tibus,  conviviis,  potationibus,  fornicationi¬ 
bus  dedunt,  mox  inlelligunt,  scelere  peracto, 
se  non  rosas,  sed  tribulos  apprehendisse : 
nam  et  conscientia  punctionem  et  vulnus  se 
accepisse  testatur,  et  ardor  libidinis  tam¬ 
quam  addito  fomento  magis  crevit.  Yera 
igitur  consolatio  a  vero  Paracleto  petatur 
qui  vere  homini  justo  dicit  :  Cum  ipso  sum 
in  tribulatione. 

Ac  nonne  semper  Deus  nobiscum  est?Non- 
ne  In  ipso  vivimus,  movemur  et  sumus  ?  Non¬ 
ne  etiam  Qui  manet  in  charitate,in  Deo  manet, 
et  Deus  in  eo  ?  Cur  igitur  quasi  novum  aliquid 
modo  promittit  ac  dicit  :  Cum  ipso  sum  in 
tribulatione?  Vellem  sane  multi  hodie  hic 
adessent  eorum,  qui  in  aerumnis  et  calamita¬ 
tibus  versantur,  et  fideli  corde  bonum  istum 
nuntium  acciperent,  quem  Deus  ad  eos  diri¬ 
git,  Cum  ait  :  Cum  ipso  sum  in  tribulatione  : 
nec  enim  dubito,  quin  juxta  sententiam  Sa¬ 
pientis  mallent  esse  in  domo  luctus,  quam 
in  domo  convivii  et  quod  lacrymas  suas 
cum  omnibus  regum  deliciis  non  commuta¬ 
rent.  Deus  noster,  auditores,  propterea  quod 
immensus  et  infinitus  est,  et  nihil  omnino 
rerum  creatarum  sine  ipso  aut  esse  aut  ope¬ 
rari  potest,  omnia  continet,  omnia  replet, om¬ 
nia  movet,  in  omnibus  operatur,  ubique  et 
semper  est  praesens,  et  totus.  Numquid  non 
coelum  et  terram  ego  impleo  ?  inquit  Dommus. 
Caeterum  preeter  communem  istam  rationem, 
qua  Deus  ubique,  etiam  in  brutis,  et  plantis, 
etiam  in  rebus  inanimis,  etiam  in  Daemoni¬ 
bus  est  :  sublimiori  quodam  et  feliciori  mo¬ 
do,  puta  per  fidem,  et  spem  et  phpritatem  in 
soiis  piis  et  justis  hominibus,  ut  in  propriis 
templis  et  domiciliis  habitat  ;  Nescitis  qma 
templum  Dei  estis  vos,  ait  Apostolus  Paulus, 
ac  spiritus  Dei  habitat  in  vobis  ?  Sed  afflictis 
et  calamitosis  justis  adhuc  certo  quodam  et 
singulari  modo  Deus  adest,  quo  aliis  justis» 
qpi  non  pariter  affliguntur,  non  adest :  Cum 
ipso ,  inquit,  surn  in  tribulatione .  In  corpore 

humano,  si  membrum  aliquod  laeditur,  sta- 
tim  sanguis  cseterique  humores  eo  confluunt, 
et  ipse  homo  ita  circa  membrum  laesum  ocu¬ 
lis,  manibus,  lingua,  cogitatione  totus  occu¬ 
patur,  ut  reliquorum  membrorum  non  vi¬ 
deatur  esse  memor  :  ad  eumdem  modum 
Deus,  ut  commune  caput  omnium  justorum, 
mox  ut  aliquem  afflictum  esse  videt,  ad  eum 
ut  ad  membrum  sui  corporis  laesum  advolat, 
et  uberem  copiam  coelestium  donorum  et 
gratiarum  in  eum  confluit :  Cum  ipse ,  inquit, 
sum  in  tribulatione.  In  domibus  bene  consti¬ 
tutis,  si  unus  ex  filiis  aegrotet,  nonne  mater 
ita  illius  unius  curam  gerit,  illum  unum  fo¬ 
vet,  illi  uni  blanditur,  ut  saepe  caeterae  pro¬ 
les  ei  morbum  illum  et  aegritudinem  invi¬ 
deant?  Si  igitur  hoc  natura  facit,  non  faciet 
auctor  naturae  ?  Si  terrena  mater  hac  provi¬ 
dentia  erga  suas  proles  utitur,  coelestis  pater 
non  utetur,  qui  filios  suos  tenerrimo,  maxi¬ 
mo,  incredibili  atque  infinito  quodam  amore 
prosequitur?  Utitur  sane,  et  non  prius  videt 
unum  ex  justis  hominibus  afflictum,  quin 
statim  ad  eum  ut  ad  filium  laborantem, cum 
ingenti  affectu  et  significatione  dilectionis 
accurrit :  Cum  ipso  sum ,  inquit,  in  tribulatio¬ 
ne.  Hoc  est  discrimen  inter  Deum  et  mun¬ 
dum  :  mundus  currit  post  eos,  qui  florent, 
qui  laetantur,  qui  rident,  deserit  vero  eos, 
qui  in  egestate,  et  pressura  sunt  :  Deus  au¬ 
tem,  quem  Patrem  orphanorum  et  judicem 
viduarum  merito  nominamus,  illos  visitat, 
cum  illis  versatur,  illos  consolatur  qui  ince¬ 
rent  :  Cum  ipso ,  inquit,  sum  in  tribulatione. 

At  quis  tandem  est  iste  modus  singularis, 
quo  Deus  in  animis  miserorum  habitat? Est, 
auditores,  per  intimam  quamdam  et  Jnex- 
plicabifem  dulcedinem,  quam  Deus  in  corde 
hominis  patientis  latenter  infundit,  quae  ani¬ 
mum  ita  recreat,  et  roborat,  ut  non  modo 
praesentem  calamitatem  alacriter  ferat,  sed 
etiam  plures  et  majores  pati  cupiat  :  et  cum 
Apostolo  dicat  :  Repletus  sum  consolatione , 
superabundo  gaudio  et  omnia  possum  in  eo  , 
qui  me  confortat.  Id  quod  Servator  noster 
evidenter  expressit,  cum  legem  suam,  pro¬ 
pter  quam  saepenumero  premimur  et  affligi¬ 
mur,  non  lapide,  non  ferro,  non  plumbo, non 
cuilibet  ligno,  sed  jugo  comparavit  :  nam  il¬ 
la  omnia  ab  uno  portari  possunt,  jugum  nisi 
a  duobus  trahi  non  potest.  Itaque  nemo  in¬ 
quam  coflum  suum  Christi  jugo  submisit  ad 
libenter  pro  ipso  patienduip,  quin  ipse  ad¬ 
fuerit  statirp  ex  altera  parte  fql  compatien¬ 
dum.  Uufa  yerp  Dominqs  procerus  val$e, 


imo  et  gigas  est,  majorem  partem  oneris  ac¬ 
cipit  sibi,  et  jugum  ita  attollit,  ut  vix  a  cer¬ 
vicibus  nostris  sentiatur.  Numquam  legistis 
verba  illa  Beati  Cypriani?  «  Si  vos  acies,  in¬ 
quit,  vocaverit,  si  certaminis  vestri  dies  ve¬ 
nerit,  militate  fortiter,  dimicate  constanter? 
scientes  vos  sub  oculis  praesentis  Domini  di¬ 
micare,  qui  non  hic  est,  ut  servos  suos  tan¬ 
tum  aspiciat,  sed  et  ipse  luctatur  in  nobis, 
ipse  congreditur,  ipso  in  certamine  agonis 
nostri,  et  coronat  pariter,  et  coronatur.  »  Et 
cur,  obsecro,  Apostoli  et  Martyres' tanta  ala¬ 
critate  ad  martyria  tamquam  ad  epulas  cur¬ 
rebant,  et  in  suppliciis  et  cruciatibus  tripu¬ 
diabant ,  Christus  autem  Dominus  et  impe¬ 
rator  noster  in  ipsa  certaminis  ingressione 
trepidavit?  Nonne  propterea  quod  Christus 
cum  jugum  traheret,  solus  erat,  nec  eum 
Apostoli  vel  Martyres  adjuvabant,  nec  ipse 
seipsum,  ut  poterat,  consolabatur  :  sancti 
vero  Cbeteri  nunquam  soli,  nunquam  sine 
Christo,  nunquam  sine  multis  et  magnis  inte¬ 
rius  consolationibus  jugum  traxerunt :  siqui¬ 
dem  ipse,  qui  mare  dulcedinis  et  suavitatis 
est,  non  falso  ait  :  Cum  ipso  sum  in  tribula¬ 
tione.  Sed  frequenter  id  nobis  contingit, quod 
jumento  illo,  quo  Christus  in  Jerusafem  in 
die  psalmarum  vehebatur  :  quoniam  enim 
jumentum  illud  non  intelligebat,  quis  ille 
esset,  qui  sibi  insidebat,  et  latera  tunde¬ 
bat,  maluisset  profecto  vacuum,  quam  one¬ 
ratum  incedere  :  at  si  sarcinse  suse  praestan¬ 
tiam  cognovisset,  o  quam  libenter  etiam  de¬ 
cuplo  graviorem  tulisset,  et  quam  magnifice 
gloriatum  de  illo  suo  tam  excellenti  onere, 
et  honore  fuisset !  Ad  eumdem  modum  non 
cogitamus  nos,  quis  ille  sit,  qui  ad  nos  cum 
fiagello  et  afflictionibus  venit,  atque  idcirco 
dolemus,  et  querimur;  sed  si  dulcedinem,  et 
suavitatem  intelligeremus  ejus,  qui  dixit: 
Cum  ipso  sum  in  tribulatione ,  mallemus  cer¬ 
te  cum  ipso  inter  spinas,  et  tribulos  nudo 
corpore  jugum  trahere,  quam  sine  ipso  in 
conviviis  principum  sedere. 

Intellexit  hoc  Apostolus  Paulus,  qui  propter¬ 
ea  gloriari  se  et  gaudere  dicebat,  in  tribu¬ 
lationibus  suis.  Intellexit  Apostolus  Andreas, 
qui  ubi  crucem  suam  conspexit,  prse  laetitia 
gestiens,  et  seipsum  vix  capiens,  non  secus 
exuitavit,  quam  si  thesaurum  maximum  re- 
perisset.  Intellexit  Beatissimus  Ignatius,  qui 
damnatus  ad  bestias,  non  se  cum  dolore 
et  cruciatu  a  bestiis  discerpendum  et  devo¬ 
rantium,  sed  contra  potius  cum  delectatione 
et  yoluptatp  se  bestiis  fruiturum  affirmabat : 

o  Utinam,  inquit,  fruar bestiis  quse  mihi  para¬ 
tae  sunt.  »  Intellexit  Magnus  ille  Tiburtius, 
qui  cum  super  ardentes  prunas  ambulare 
cogeretur,  supra  mollissimas  et  blandissimas 
rosas  incedere  sibi  videatur.  Intellexit  ille 
felicissimus  Theodorus,  qui  temporibus  Apo¬ 
statae  Juliani,  cum  ab  hora  prima  usque  ad 
decimam  crudelissime  tortus  esset ,  tunc 
primum  dolere  atque  angi  coepit,  cum  de 
eculeo  deponeretur,  affirmans  sibi  juvenem 
pulcherrimum  astitisse,  qui  se  tam  dulciter 
consolabatur,  et  linteo  candidissimo  sudo¬ 
rem  suum  abstergebat,  ut  sibi  non  tam  in 
eculeo,  sed  in  paradiso  deliciarum  fuisse 
videretur.  Intellexerunt  denique  hoc  idem 
permuti  sanctorum,  qui  cum  pacis  tempore 
in  Ecclesia  florerent,  et  non  tam  persecu¬ 
tores,  vel  tortores,  quam  sectatores  ha¬ 
berent,  ipsi  in  seipsos  quodammodo  sae¬ 
vientes  se  vigiliis,  jejuniis,  ciliciis,  flagris, 
aliisque  multis  magnisque  laboribus  saepe 
supra  modum  et  supra  vires  affligebant,  ut 
eo  modo  carnali  consolatione  penitus  de¬ 
stituti,  et  in  afflictionis  domicilio  sponte  sua 
degentes,  illum  ad  se  allicerent  atque  invi¬ 
tarent,  qui  ait  :  Cum  ipso  sum  in  tribula¬ 
tione. 

Quse  cum  ita  sint,  si  nos  quoque,  auditores, 
coelestem  ac  divinam  suavitatem  gustare  de¬ 
sideramus,  terrenis  et  sordidis  voluptatibus 
nuntium  remittamus  oportet  :  non  consola¬ 
tur  crucifixus,  nisi  servos  et  amatores  crucis, 
neque  ii  servi,  et  amatores,  sed  hostes  et 
inimici  sunt  Crucis  Christi ,  quorum  Deus 
venter  est ,  et  gloria  in  confusione  ipsorum , 
qui  terrena  sapiunt ,  qui  volutantur  in  flagi- 
tiis,  iisque  in  rebus  delectantur  et  glorian¬ 
tur,  quorum  eos  vehementer  puderet,  si 
crucem  Domini  vere  diligerent.  Non  possu 
mus  simul  deliciis  saeculi  frui,  non  prius 
manna  de  coelo  pluet,  quam  tota  JDgvpti 
tarina  deficiat.  «Errat  omnino,  inquit  beatus 
Bernardus,  si  quis  coelestem  illam  dulcedi¬ 
nem  huic  cineri,  divinum  illud  balsamum 
huic  veneno;  charismata  illa  spiritus  misceri 
posse  hujusmodi  illecebris  arbitratur.  »  Non 
putet  is,  qui  huic  sterquilinio  semper  in¬ 
haeret,  qui  carnem  fovet,  in  carne  seminat, 
carnem  sapit,  illam  nihilominus  consola¬ 
tionem  supernae  visitationis  posse  percipere. 
Neque  id  solum  propterea,  quod  Nulla  sit 
convent'0  lucis  ad  tenebras ,  sed  etiam  quod 
anima  dum  carnalibus  deliciis  affluit,  in 
iis  quiescit,  nec  meliora  desiderat.  At  cum 
terrena  consolatio  deficit,  et  cibi,  ac  potus, 


ludorum  ac  nugarum  voluptas  subtrahitur, 
cogitur  anima,  quse  sine  delectatione  vivere 
non  potest,  alibi  ea  quserere,  atque  ita  serio 
ex  animo,  toto  corde  se  convertit  ad  Deum, 
illum  quaerit,  illum  sitit,  illi  suspirat,  illi  si¬ 
num  suum  expandit,  et  cum  Propheta  dicit 
Renwt  consolari  anima  mea.  Tum  vero  Deus, 
qui  suae  promissionis  oblivisci,  et  Seipsum 
negare  non  potest ,  praevenit  animam  desola¬ 
tam  et  afflictam  In  benedictionibus  dulcedinis 
et  eam  tali  gaudio  replet,  quale  nunquam 
experta  fuerat  et  quod  mundi  deliciis,  etiamsi 
omnes  uni  concederentur,  nihil  dubitat  an¬ 
teponere,  ac  demum  eam  re  ipsa  gustare 
facit,  quid  sit  quod  legit  :  Curri  ipso  sum.  in 
tribulatione.  Et  hic  pauxillulum  quiescamus. 

PARS  SECUNDA. 

Etsi  divina  promissio,  quam  explicat  nobis 
Propheta,  cum  ait  Eripiam  eum ,  quaeque 
nunc  suo  ordine  sequitur  exponenda,  ad  - 
sabbatum  futurae  quietis  praecipue  pertineat, 
de  quo  Joannes  in  Apocalypsi :  Beati ,  inquit, 
mortui  qui  in  Domino  moriuntur :  amodo  enim 
jam  dicit  spiritus ,  ut  requiescant  a  labor  ibus 
suis;  opera  enim  illorum  sequuntur  illos  : 
tamen  etiam  tempore  hujus  mortalitatis  non 
raro  completur,  ac  tum  potissimum,  cum 
humana  consilia  et  auxilia  magis  deficiunt. 
Sanctissimus  quoque  David  cum  aliquando 
ab  exercitu  Saulis  regis  in  modum  coronae 
cinctus,  nullum  omnino  effugium  inveniret, 
et  de  praesidiis  humanis  penitus  desperaret 
tunc  maxime  praesens  Dei  auxilium  sibi, 
adesse  sensit :  nuncius  enim  Deo  providente 
ad  Saulem  venit,  qui  diceret  :  Festina ,  et 
veni ,  quoniam  infuderunt  se  Phihsthiim  super 
terram  ;  ita  Saul  re  infecta  recessit,  et  David 
experientia  didicit,  quid  sit,  Eripiam  eum. 
Ita  quoque  B.  Martin us,  ut  in  ejus  vita  Sul- 
pitius  tradit,  cum  in  Alpibus  a  latronibus 
comprehensus,  et  vinculis  constrictus  ad 
loca  remotiora  tamquam  mox  necandus  ab¬ 
duceretur,  inlerrogatus  an  timeret,  respon¬ 
dit,  nunquam  se  magis  fuisse  securum,  ut 
qui  non  dubitaret,  ubi  desunt  humana  prse- 
sidia,  ibi  Dei  misericordiam  minime  defutu- 
ram  :  neque  spes  illa  et  fiducia  eum  fefellit ; 
nam  etiam  ipse  Deo  se  protegente,  nihil  de¬ 
trimenti  passus  est,  et  latrones  illos,  qui  se 
ceperant,  retibus  verbi  Dei  vicissim  compre¬ 
hendit,  et  de  latronibus  monachos  ac  de 
mancipiis  diaboli  Dei  servos  effecit. 

Dicet  aliquis,  non  omnibus  ita  hsec  con¬ 
tingunt,  s*>d  pro  uno,  qui  legitur  de  cala¬ 
mitate  sua  ereptus,  infiniti  numerari  possunt, 
qui  non  liberantur.  Quam  multos  smpe  vide¬ 
mus  homines  pauperrimos,  multis  prolibus 
oneratos,  qui  nihil  in  hoc  mundo  habent, 
praeter  id,  quod  manuum  labore  sibi  compa¬ 
rare  possunt?  et  tamen  eos  Deus  non  modo 
ab  ea  difficultate  non  liberat,  verum  etiam 
in  morbum  incidere,  et  fame  ac  siti  enecari 
sinit.  Quot  etiam  reperiuntur  homines  hono¬ 
rati  et  probi,  qui  cum  filias  habeant,  atque 
honesto  matrimonio  collocare  cupiunt,  ta¬ 
men  sinistram  quamdam  de  ipsarum  pudi¬ 
citia  opinionem  vel  suspicionem  nescio  quo¬ 
modo  in  civitate  exortam,  de  animis  homi¬ 
num  evellere  non  queunt,  ex  quo  et  nuptia) 
filiarum  impediuntur,  et  ipsi  moerore  ac  tm- 
dio  contabescunt,  nec  eos  Deus  ab  ea  calami¬ 
tate  liberat?  Denique  nonne  plurimi  quotidie 
vel  a  Tureis  vel  ab  hmreticis  per  insidias 
capiuntur,  a  quibus  miris  modis  immanis¬ 
sime  cruciantur,  nec  eos  Deus  ab  ea  ser¬ 
vitute  et  captivitate  liberat?  quo  pacto  igitur 
verum  erit,  quod  Psalmus  ait :  Eripiam  eum. 
Sed  facilis  est  et  aperta  responsio. 

Primum  enim  cum  Deus  ait :  Eripiam  eum, 
non  continuo,  neque  repente  se  hominem 
de  miseria  erepturum  promittit,  sed  tempore 
suo  :  quando  videlicet  opportunum  et  com¬ 
modum,  et  animee  saluti  expedire  judicabit, 
alioquin  frustra  paulo  ante  dictum  esset  : 
Cum  ipso  sum  in  tribulatione.  Deinde  non  ad 
omnes  divinae  istae  promissiones  pertinent, 
sed  ad  eos  dumtaxat,  qui  habitant  In  adju¬ 
torio  Altissimi ,  qui  totam  spem  suam  ponunt 
in  Deo,  et  spem  saepe  diximus,  non  mor¬ 
tuam  et  inanem,  sed  vivam  et  efficacem, 
quae  fidei  et  charitatis,  et  conscientiae  bonae 
radicibus  nitatur.  Itaque  si  hominem  affli¬ 
ctum  videas  gaudere  in  adversis,  Deo  gratias 
agere,  in  preces  et  bona  opera  incumbere, 
de  suo  Deo  bene  sperare,  nihil  dubites,  cum 
illo  esse  Dominum,  ut  eum  interim  console¬ 
tur  et  reficiat,  ac  tempore  suo  cum  animae 
illius  magis  expediet,  sine  ulla  dubitatione 
cum  ingenti  gloria  liberandum.  Sivero  nihil 
horum  in  homine  misero reperias,  sed  omnia 
contraria,  impatientiam,  quaerimonias,  flagi- 
tia,  desp  irationem,  quid  mirum  si  qui  ejus¬ 
modi  est,  non  liberatur?  Si  homo  ille  pauper 
multisque  prolibus  oneratus  magis  in  suis 
fraudibus,  quam  in  Deo  confidit,  si  sacra  et 
conciones  etiam  festis  diebus  omittit,  ut  in 
sua  officina  lucri  causa  operetur  :  si  quic- 


quid  tota  hebdomada  lucretur,  id  festis  die¬ 
bus  in  tabernis  potando  aut  ludendo  consu¬ 
mit,  quid  mirum,  siproficiatsemper  in  pejus, 
donec  in  aegritudinem  incidat,  et  omni  ope 
destitutus  misere  tandem  intereat  ?  Pari  ra¬ 
tione,  si  is  qui  filias  habet,  non  erudit  eas 
in  timore  Domini,  nec  diligenter,  ut  par  est, 
in  earum  custodia  vigilat,  sed  cum  adole¬ 
scentibus  colloqui  et  fabulari,  tripudiare 
etiam,  et  ludere  permittit,  quid  mirum,  si 
postea  a  malis  rumoribus  defendere  eas  non 
valeat?  Quid,  tu  ipse  admoves  ignem  ad 
paleas,  et  miraris,  si  teter  fumus  inde  na¬ 
scatur  ?  Tu  ipse  moves  sentinam, et  dicis  unde 
nobis  iste  malus  odor?  Postremo  si  is,  qui  a 
Tureis  vel  Haereticis  captus  est,  se  Christia¬ 
num  et  Catholicum  es"se  obliviscatur,  si  malis 
suis  moribus  occasionem  praebet  infidelibus 
a  fide  longius  recedendi,  si  non  minus  prae¬ 
latis  et  principibus  detrahit  quam  Haeretici 
faciant,  si  denique  non  alio  signo  catholicum 
se  prodit,  quam  juramentis  et  blasphemiis, 
quia  nimirum  aliis  verbis  jurat,  quam  Eth¬ 
nici  et  Haeretici  soleant,  quid  mirum  si  re¬ 
linquitur  a  Deo,  qui  jam  antea  reliquit  Deum? 
At  si  homines  afflicti  spem  suam  totam  in 
Domino  collocarent,  siabeo  praesidium  et  con¬ 
solationem  exspectarent,  si  ei  placere  atque 
obsequi  toto  animo  studerent,  experirentur 
profecto  verum  esse,  quod  is,  qui  non  men¬ 
titur,  ait :  Eripiam  eam.  Nam  quis  unquam 
in  majori  difficultate  fuit  quam  Daniel,  qui 
in  lacum  leonum  projectus,  ad  leonum  fa¬ 
mem  suo  corpore  repleturus,  aut  ipse  fame 
interiturus  erat?  et  tamen  quoniam  in  Deo 
spem  suam  posuit,  de  utroque  periculo  glo¬ 
riose  ereptus  et  liberatus  fuit.  Qua3  mulier 
unquam  graviori  nota  infamiae  laboravit 
quam  Susanna,  quse  a  senioribus  populi  ac¬ 
cusata  et  damnata  jamjam  ut  adultera  lapi¬ 
danda  erat?  et  tamen  quia  Erat  cor  ejus  fidu¬ 
ciam  habens  in  Deo,  et  quoniam  Dei  gloriam 
puditieeque  virtutem  rebus  omnibus  antepo¬ 
suit,  cum  ingenti  gloria  conservata  fuit. 
Quis  in  majoribus  angustiis  fuit  quam  Jonas, 
qui  in  medio  mari  ab  immani  quadam  bellua 
non  devorandus,  sed  jam  devoratus  erat,  et 
tamen  Deus  etiam  inde  eum  mirabiliter  libe¬ 
ravit.  Quee  captivitas  horribilior  illa  trium 
puerorum,  qui  manibus  et  pedibus  colliga¬ 
tis  in  ardentem  fornacem  tamquam  in  cu¬ 
stodiam  detrusi,  nullam  humanam  opem  ex- 
pectare  poterant?  et  tamen  adfuit  illis  Deus, 
in  quo  solo  sperabant,  et  ignem  in  rorem 
atque  ardorem  in  refrigerium  commutavit. 

Vere  igitur,  vere  Dominus  ait  :  Eripiam 
eum. 

Nec  minus  vere  quod  sequitur.  Glorificabo 
eum.  Est  autem  «  gloria  »  ut  sanctus  Augu¬ 
stinus  post  M.  Tullium  definivit.  ((Frequens 
de  aliquo  fama  cum  laude  »  :  is  enim  glo¬ 
riam  apud  homines  adipisci  dicitur,  cujus 
nomen  fama  deferente  multis  innotescit,  de 
quo  passim  et  cum  laude  homines  loquun¬ 
tur.  Quocirca  Dominus,  quoniam  doctrina, 
virtute  miraculis  Deum  Patrem  suum  a  mul¬ 
tis  cognosci  et  laudari  fecerat,  optimo  jure 
dicebat  :  Ego  te  glorificari  super  terram .  Et 
sponsa  in  cantico  amoris.  Oleum ,  inquit,  ef¬ 
fusum  nomen  tuum  :  nam  ut  balsamum  ef¬ 
fusum  totam  domum  odore  suavissimo  com¬ 
plet  :  sic  et  nomen  Christi  ac  fama  mundum 
totum  Apostolis  praedicantibus  ita  replevit, 
ut  omnium  gentium  linguis  et  litteris  jam 
celebretur.  Quia  vero  frequens  ista  fama, 
quam  gloriam  appellamus,  semper  funda¬ 
mento  aliquo  nititur,  vel  magnarum  opum, 
vel  amplissimi  honoris  vel  antiquae  nobili¬ 
tatis,  vel  excellentis  ingenii,  vel  eximiae  ve- 
raeque  virtutis,  inde  factum  est,  ut  etiam  ista 
bona  propter  quae  homines  innotescunt,  et 
clari  celebresque  redduntur,  gloria  non  im¬ 
merito  nominetur.  Quo  genere  locutionis 
illud  est  in  Exodo  :  Ecce  gloria  Domini  ap¬ 
paruit  in  nube.  Et  infra  :  Habitavit  gloria 
Domini  super  Sinai,  tegens  eum  nube.  Sive 
igitur  gloriae  nomen  pro  celebri  fama,  sive 
pro  ejus  fundamento  capiatur,  ii  tandem 
soli  veram  et  solidam  gloriam  consequentur, 
qui  crucis  ignominiam  libenter  portaverint, 
quibus  ipse  Rex  gloriae  dicit :  Eripiam  eum 
et  glorificabo  eum.  Et  si  quidem  frequentem 
illam  famam  cum  laude  respicias,  quid  il¬ 
lustris  et  majus  gloria  sanctorum?  Quis 
nunc  de  Prophetis,  Apostolis,  Martyribus 
confessoribus  non  loquitar?  Quis  eos  non 
praedicat?  non  colit?  non  veneratur?  Nonne 
pluris  reliquiae  eorum,  et  panni, ac  semicin¬ 
ctia  fiunt,  quam  regum  byssus  ac  purpura  ? 
Quid?  quod  etiam,  ut  Sanctus  ait  Leo,  in 
honore  transierunt  triumphi  instrumenta 
supplicii?  Nonne  catenae  ac  vincula  sancti 
Petri  ut  alia  praetermittam,  auro  tecta, gem¬ 
mis  ornata,  in  sacris  locis  summo  studio  con¬ 
servantur?  et  quod  majus  et  gloriosius  est, 
toto  orbe  Christiano  diem  solemnem  ac  ce¬ 
lebrem  habent?  Neque  solum  post  obitum 
sed  etiam  dum  hic  viveret,  ita  Deus  Petrum 
Apostolum  honoravit,  ut  ad  solam  ejus  um¬ 
bram  curarentur  aegroti :  ita  Paulum  et  Bar; 


nabam,  ut  a  Lycaonibus  dii  quidam  existi¬ 
mari  potuerunt  :  ita  magnum  Antonium,  ut 
summi  orbis  imperatores  amicitiam  ejus  per 
litteras  ambirent  :  ita  sanctum  Hilarionem 
ut  Hieronymo  teste ,  magnam  vitae  suae 
partem  gloriam  fugiendo  consumpserit  :  ita 
denique  sanctos  omnes,  ut  eorum  pedibus 
coelum  et  terra,  animantia  omnia  et  elementa 
subjecerit. 

Quae  cum  ita  sint,  quis  hominum  stulti¬ 
tiam  et  coecitatem  satis  admirari  poterit? 
Quid  enim  plerique  modo  faciunt  :  quae  pe¬ 
ricula  non  subeunt,  quot  labores  non  susci¬ 
piunt,  ut  gloriam  aliquam  et  celebritatem 
sermonis  hominum  consequantur?  et  venit 
unus  Antonius,  homo  simplex  et  expers  lit¬ 
terarum,  unus  Franciscus,  pauperculus  et 
sacco  indutus ,  gloriam  fugiunt ,  honores 
spernunt,  aurum  ut  lutum  contemnunt,  et 
brevi  tempore  majorem  gloriam  et  splendo¬ 
rem  apud  homines  consequuntur,  quam  illi 
omnes  simul,  qui  eam  tam  ardenter  dilexe- 
runt  et  tam  sollicite  quaesierunt.  Quam  multi 
eorum,  qui  urbes  condiderunt,  qui  maxima 
praelia  gesserunt,  qui  summis  dignitatihus 
floruerunt,  nunc  ne  nominantur  quidem, 
tametsi  omnibus  laboribus  suis  nihil  aliud 
expectaverint,  quam  memoriam  nominis 
sempiternam?  Deinde  pauci  illi,  quorum 
nomina  in  libris  veterum  nos  legimus,  qui¬ 
que  clarissimi  esse  videntur,  quam  sunt, 
quaeso,  obscuri,  si  cum  nostris  sanctis  ho¬ 
minibus  conferantur?  Quot  Christianorum 
millia  reperietis,  qui  nomen  Socratis  et  Pla¬ 
tonis  nunquam  audierunt?  Quot  vero,  qui 
Julium  Caesarem  et  Alexandrum  ne  fuisse 
quidem  sciunt?  At  nostros  Petros  et  Paulos, 
Antonios  et  Franciscos  totus  orbis  decantat; 
non  est  puer  aut  mulier,  aut  bubulcus,  aut 
agricola,  qui  eos  ignoret,  et  qui  eorum  signa 
et  imagines  non  agnoscat.  Profer  imaginem 
Alexandri,  vix  ullus  agnoscet  :  profer  Apo¬ 
stoli  Petri,  omnes  noverunt.  Postremo,  nos 
qui  Philosophorum  et  imperatorum  vitas  et 
nomina  legimus,  cum  eorum  aliquando  re¬ 
cordamur,  quo  tandem  honore  illos  affici¬ 
mus?  Certe  nujlo  :  at  sanctorum  hominum 
memoria  cum  tam  eximia  laude  ad  posteros 
transit,  ut  sonis  et  cantibus  et  omni  celebri¬ 
tate  ac  veneratione  suscipiatur. 

Et  qua3  causa  hujus  discriminis  est,  nisi 
quod  mundi  sapientes  glorise  fundamenta 
super  arenam  posuerunt?  Alii  in  libris  glo¬ 
riam  suam  ponebant  :  quid  facilius  combu¬ 
ritur  quam  liber  ?  Alii  in  statuis,  quid  faci- 

lius  frangitur  quam  statua?  Alii  in  aedificiis : 
quid  facilius  ruit  quam  aedificium?  Aliqui 
in  magnis  opibus  :  at  eae  nonne  et  a  furibus 
diripiuntur,  et  a  tineis  consumuntur  ,  et 
bello  et  incendio  et  aquarum  eluvione,  et 
aeris  intemperie,  et  sexcentis  aliis  modis 
saepenumero  pereunt  ?  At  nostri  majores  viri 
sanctissimi  et  sapientissimi  super  firmissi¬ 
mam  petram  fundamenta  jecerunt,  in  fide, 
in  charitate,  in  patientia,  in  castitate,  in 
veris  solidisque  virtutibus,  quae  nec  a  furi¬ 
bus  diripiuntur,  nec  a  tineis  consumuntur, 
neque  vetustate  aut  incendio  pereunt,  excel¬ 
lere  et  enitere,  vere  magni  et  praestantis 
animi  esse  putaverunt. 

At  si  tanta  est  sanctorum  gloria  apud  ho¬ 
mines  in  terris,  quanta  erit  apud  Angelos  in 
coelo?  Quis  erit  ille  honor,  cum  nos  Deus 
ipse  commendabit?  Non  enim  qui  seipsum 
commendat,  ille  probatus  est,  sed  quem  Deus 
commendat.  Qualis  erit  illa  gloria,  cum  nos 
et  amicos  fideles  coram  Angelis  suis  Domi¬ 
nus  confitebitur?  Qualis  vero  illa,  quam 
illustris,  quam  eximia,  quam  singularis, 
cum  implebitur,  quod  in  Apocalypsi  legi¬ 
mus  :  Qui  vicerit ,  ait  Dominus,  dabo  ei  se¬ 
dere  mecum  in  throno  meo ,  sicut  et  ego  vici , 
et  sedi  cum  Patre  meo  in  throno  ejus.  0  glo¬ 
ria  incredibilis;  et  quorum  laborum,  quo¬ 
rum  dolorum,  quorum  certaminum  non  obli- 
viscentur  ii,  qui  in  ipso  Dei  throno,  ipsius 
Dei  manibus  se  collocari  videbunt?  Et  in  die 
ultimi  judicii  qualis  tandem  illa  gloria  erit, 
quando  coram  omnibus  hominibus ,  qui 
sunt,  erunt,  fuerunt,  coram  omnibus  regi¬ 
bus  et  imperatoribus,  coram  omnibus  An¬ 
gelis  et  Daemonibus,  non  solum  animo  glo¬ 
riosi,  sed  etiam  corpore  immortali,  inviola¬ 
bili  pulcherrimo  ,  clarissimo  ,  quibus  prae- 
diti  Rapiemur  in  nubibus  obviam  Christo  in 
aera ,  et  una  cum  ipso  orbem  terrarum  primo 
judicabimus,  deinde  videntibus  omnbus, 
partim  congaudentibus,  partim  invidenti¬ 
bus,  portas  illas  aeternae  felicitatis  ingredie¬ 
mur.  0  gloria,  gloria,  merito  exclamas, 
Apostole  Paule,  Non  esse  condignas  passio¬ 
nes  hujus  temporis  ad  futuram  gloriam ,  quae 
revelabitur  in  nobis.  Merito,  David  sancte, 
gloria  istar  oculos  tuos  perstringit,  cum  ais  : 
Mihi  autem  nimis  honorificati  sunt  amici  tui 
Deus  :  nimis  confortatus  est  principatus  eo¬ 
rum. 

Sed  veniamus  nunc,  si  placet,  ad  alteram 
gloriae  significationem,  qua  divitias,  pote¬ 
statem,  dignitatem  atque  alia  id  genus  con¬ 


tineri  diximus,  quibus  homines  gloriosi  atque 
illustres  efficiuntur  :  nam  prior  illa  gloria, 
illa  celebritas  nominis,  nihil  est  nisi  umbra 
quaedam,  et  tamquam  cortex  hujus  verae  et 
internae  gloriae  beatorum.  Et  quam  multa  et 
infinita  bona  nomine  coelestis  gloriae  signifi¬ 
cantur  omnia  tamen  ad  duo  capita  noster 
Psalmus  aptissime  revocavit,  ad  aeternita¬ 
tem  et  felicitatem  :  Glorificabo ,  inquit,  eum. 
Quomodo  ?  Longitudine  dierum  replebo  eum. 
Ecce  nobis  aeternitatem  ;  Et  ostendam  illi  sa¬ 
lutare  meum  :  Ecce  felicitatem. 

Haec  sunt  illa  duo  bona,  quae  Oculus  non 
vidit ,  nec  auris  audivit,  nec  in  cor  hominis 
ascenderunt ,  quae  praeparavit  Deus  diligenti¬ 
bus  se  :  haec  illa  sunt,  quae  sola  infinitum 
voluntatis  humanae  desiderium  explere  et 
satiare  possunt.  Quid  enim  aliud  appetit, 
quid  quaerit  omnis  homo,  nisi  bonum  sine 
fine  ?  nisi  vitam  beatam  et  sempiternam.  Et 
quod  priora  quidem  illa  verba  aeternitatem 
indicent,  liquido  ostendit,  quod  inest  nobis 
infinitum  vivendi  desiderium;  etiamsi  enim 
quingentis  aut  nongentis  annis  ut  Adam  et 
Mathusalem  viveremus  non  tamen  adhuc 
essemus  repleti  :  nulla  enim  dierum  veLan- 
norum  longitudo  aut  multitudo  replere  nos 
potest,  nisi  infinita.  Qui  igitur  longitudine 
dierum  se  repleturum  hominem  pollicetur, 
quid  aliud  quam  ipsam  veram  et  omni  fine 
carentem  aeternitatem  pollicetur? 

Sed  quid  aeternitas  atque  immortalitas  no¬ 
bis  prodesset,  si  semper  miseri  et  calamitosi 
futuri  essemus,  qualein  certe  diabolum,  et 
Angelos  ejus,  et  omnes  impios  futuros  mi¬ 
nime  dubitamus?  Idcirco  vitam  non  solum 
aeternam,  sed  etiam  beatam  et  felicissimam 
nobis  promittit,  cum  ait  :  Et  ostendam  illi 
salutare  meum  :  ubi  nomine  salutaris,  vel  sa¬ 
lutem,  vel  salvatorem  intelligere  possumus  : 
nam  et  ostendet  nobis  Deus,  hoc  est,  dona¬ 
bit,  praestabit,  exhibebit  in  illa  die  plenam 
et  perfectam  corporis  et  animae  salutem,  et 
re  vera  etiam  faciem  illam  divinam,  et  omni 
luce  splendidiorem  Salvatoris  nostri  Dei, 
In  quem  desiderant  Angeli  prospicere ,  in  illa 
die  nobis  ostendet:  quo  munere  nihil  majus, 
nihil  sublimius,  nihil  felicius  vel  dici,  vel 
cogitari,  vel  desiderari  potest.  Non  coelum, 
non  terra,  non  aurum,  non  argentum,  non 
aliquid  creatum,  sed  ipse  creator,  summum 
et  sempiternum  bonum  nobis  promittitur  : 
ibi  demum  mens  humana  sitim  illam  sciendi 
sedabit,  cum  ipsum  fontem  veritatis  ante 
oculos  habebit :  ibi  et  voluntas  humana  con- 

quiescet,  cum  eo  bono  fruetur,  in  quo  caete- 
ra  omnia  bona  tamquam  in  fonte  et  oceano 
bonorum  omnium  continentur  :  ibi  sapientia 
Salamonis  ignorantia  quaedam,  et  species 
Absalonis  turpitudo  quaedam,  et  robur  Sam- 
psonis  debilitas  quaedam  apparebit.  Ibi  san¬ 
cti  homines  / ditabuntur ,  sicut  qui  laetantur 
in  messe ,  sicut  exultant  victores  capta  praeda  : 
et  cum  oculos  dirigent  in  futurum,  et  aperte 
videbunt  jam  deinceps  absque  ullo  fine  om¬ 
nia  prospera  et  secunda  se  habituros,  vitam 
sine  morte,  securitatem  sine  timore,  saturi¬ 
tatem  sine  fastidio, 'pacem  sine  bello,  ver  per¬ 
petuum,  serenitatem  sempiternam,  clarita¬ 
tem  indeficientem,  omnia  bona  sine  ullis 
malis,  o  quam  vehementer  gaudebunt  bono¬ 
rum  consiliis  acquievisse  ?  O  quam  suave 
tunc  erit  jejuniis  et  orationibus  operam  de¬ 
disse,  miseris  ac  fallacibus  delectationibus 
caruisse.  O  quam  sapidae  tunc  afflictiones 
videbuntur,  quae  nunc  tam  insipidae  esse  vi¬ 
dentur.  O  quam  dulcis  et  speciosus  labor 
poenitentiae  tunc  apparebit,  quem  nunc  ut 
asperum  et  amarum  horremus  :  et  longissi¬ 
ma  aetas  Mathusalem  brevissimum  somnum 
fuisse  videbitur :  ibi  videbimus  quam  inanes 
pompae,  quam  pauperes  divitae,  quam  ob¬ 
scuri  honores,  quam  frivolae  voluptates, 
quam  ridicula  et  puerilis  gloria  illa  fuerit, 
quam  hic  tanti  faciunt  homines,  ut  pro  ea 
vitae  discrimen  millies  adire  non  dubitent  : 
ibi  omnes  intelligent,  quod  nunc  intelligere 
non  possunt,  vel  non  volunt,  quod  Scriptu¬ 
rae  divinae  toties  clament  :  Omnis  caro  fce- 
num ,  et  omnis  gloria  ejus  tamquam  flos  fceni. 

Quae  cum  ita  sint,  auditores,  cur  tanto  la¬ 
bore  quaerimus  paleas  dEgypti,  quibus  terra 
promisionis,  quae  fluit  lacte  et  meile,  pene 
gratis  offertur?  Cur  tanta  aviditate  bibimus 
aquas  turbidas,  quibus  fontes  vini  et  suavis¬ 
simi  ostenduntur?  Cur  frusta  et  fragmenta 
panis  a  Diabolo  mendicamus,  quibus  regnum 
amplissimum  a  Deo  proponitur,  in  quo  est 
omne  bonum?  Surdi  audite ,  ait  Dominus 
per  Isaiam,  et  cceci  intuemini  ad  videndum  : 
quis  c oecus  ;  nisi  servus  meus  ?  quis  surdus ^  nisi 
ad  quem  nuntios  meos  misi?  quis  ccecus  et 


surdus,  nisi  qui  vitam  istam  miseram  et  bre¬ 
vem,  quae  semper  patitur  foris  pugnas,  intus 
timores,  tantum  diligit,  ut  pro  ea  conser¬ 
vanda  nihil  non  faciat :  et  vitam  illam  ve¬ 
ram,  vitam  beatam,  vitam  aeternam  contem¬ 
nit  ac  despicit?  Si  tantum  invident  homines 
regibus  illis,  qui  multos  annos,  hoc  est,  tri¬ 
ginta  vel  quadraginta  regnaverunt ;  et  bea¬ 
tos  praedicant  illos  pontifices,  qui  annos 
quindecim  aut  viginti  in  apostolico  throno 
sedere  potuerunt,  nonne  ccecus  et  surdus 
est,  qui  regnum- illud,  qui  sedem  illam  non 
quaerit,  non  ambit,  non  affectat,  cum  possit, 
in  qua  mille  annos  et  ultra,  sine  ullo  fine 
felicissime  regnabit? 

Et  haec  de  Psalmo,  auditores,  nonagesi¬ 
mo  :  qui  quia,  ut  intellexistis,  et  summatim 
dicam,  continet  quanta  et  quam  singulariter 
ac  singulari  providentia  Deus  homines  cu¬ 
stodit,  videlicet  justos,  quam  sollicite,  quam 
benigne,  quam  amanter,  quanta  cura  ac  vi¬ 
gilantia  eos  de  periculis  eripere,  et  salvos 
atque  incolumes  conservare  solet  :  Ecclesia 
Catholica,  mater  nostra  sapientissima,  non 
ignorans  magnam  esse  artem  ad  nova  mu¬ 
nera  impetranda  gratam  praecedentium  me¬ 
moriam,  memorem  se  ostendere  volens  ve¬ 
terum  beneficiorum,  diebus  singulis  ad  ve¬ 
speram,  cum  laude  atque  actione  gratiarum 
canit,  quanta  sibi  ac  filiis  suis  Deus  ea  die 
de  coelo  adjumenta  praestiterit  :  ita  novo  et 
efficacissimo  genere  orationis  tacite  petens  ; 
ut  etiam  nocte  ac  die  sequente  pari  cura  et 
providentia  sibi  adsit,  seque  in  omnibus 
protegat  ac  defendat.  Continet  praeterea 
Psalmus  noster  ea  verba,  quibus  hostis  hu¬ 
mani  generis  liberatorem  nostrum  Christum 
aliquando  tentavit.  Ex  quo  illud  consequitur 
ut  cum  a  nobis  Psalmus  ille  recitatur,  tum 
nobis,  quam  hostibus  singularis  illius  certa¬ 
minis  memoria  refricetur  :  ac  Daemones  qui¬ 
dem  Christi  victoriae  et  suae  confusionis  me¬ 
moriam  non  ferentes  fugiant,  nos  vero  trium¬ 
phum  hodiernum  Imperatoris  nostri  cum 
cantu  et  laetitia  recensentes,  ad  fortius  atque 
alacrius  pugnandum  accendamur. 

B.  ALOISII  GONZAG JE 

E  SOCIETATE  JESU 


Dicturus  aliquid  ad  communem  consola¬ 
tionem  et  aedificationem  in  hoc  anniversario 
B:  fratris  nostri  Aloisii ,  argumentum  de¬ 
sumpsi  ex  initio  Epistolae,  quam  hoc  tem¬ 
pore  legimus  in  sacrificio  Missae.  Ejus  epi¬ 
stolae  hoc  est  initium  :  Humiliamini  sub 
potenti  manu  Dei  ut  vos  exaltet  in  tempore 
visitationis.  I  Petri  v.  Quae  verba  ita  pro¬ 
prie  et  accommodate  conveniunt  B.  Aloisio, 
ut  non  casu,  sed  divina  providentia  in  hunc 
diem  incidisse  videantur.  Exponam  igitur 
primum  solita  brevitate  sententiam  hujus 
loci :  deinde  ad  vitam  et  virtutem  B.  Aloisii 
quam  apte  accommodetur,  ostendam. 

Humiliamini  sub  potenti  manu  Dei ,  etc. 
Apostolus  Petrus  monet  nos  omnes,  futuram 
esse  generalem  quamdam  visitationem,  in 
qua  visitator  erit  Christus ;  qui  visitantur, 
erunt  omnes  homines ;  testes  erunt  conscien¬ 
tiae  hominum,  quae  tunc  patebunt;  finis  vi¬ 
sitationis  non  erit  reformare,  corrigere  de¬ 
creta,  et  ordinationes  conficere,  sed  erit 
exaltare  humilia  ad  supremam  gloriam,  et 
humiliare  superbos  ad  ultimam  ignomi¬ 
niam.  Ideo  hortatur  filios  suos,  et  dicit  Humi¬ 
liamini ,  etc.  Sed  singula  verba  considere¬ 
mus. 

Primo  dicit  :  Humiliamini ;  quia  in  hoc 
verbo  continentur  brevissime  omnia,  quae 
necessaria  sunt  ad  salutem;  sunt  enim  quin¬ 
que  species  humilitatis  accipiendo  largo 
modo  nomen  speciei  :  et  de  omnibus  intclli- 
gitur  illud,  Humiliamini.  Prima  species  hu¬ 
militatis  est  humilitas  intellectus,  quae  pro¬ 
prie  in  fide  conspicitur.  Non  enim  difficile 
est  humiliare  genua,  et  reliqua  membra,  quae 
ad  nutum  ohediunt  voluntatis ;  sed  humiliare 


intellectum  ad  credenda,  quae  non  intelligit, 
altissima  humilitas  est.  Sed  magis  adhuc  alta 
est  humilitas,  cum  humiliatur  ad  credenda, 
quae  videntur  repugnare  sensibus  :  ut  cum 
jubetur  credere  in  Eucharistia  esse  quod  non 
videtur,  et  non  esse  quod  videtur.  De  hac 
humilitate  scribit  Apostolus  II  Cor.  x  :  Arma 
militiae  nostrae,  non  carnalia  sunt ,  sed  potentia 
Deo  ad  destructionem  munitionum ,  consilia 
destruentes ,  et  omnem  altitudinem  extollentem 
se  adversus  scientiam  Dei,  ct  in  captivitatem 
redigentes  omnem  intellectum  in  obsequium 
Christi.  Sensus  est,  quod  praedicatio  Apo- 
stolica  miraculis  divinis  confirmata  deprimit 
altitudinem  superbiae  mentis  humanae,  qum 
extollit  se  adversus  scientiam  Dei,  id  est,  ad¬ 
versus  notitiam  revelatam  a  Deo  ;  et  adeo 
deprimit  hanc  superbiam,  ut  intellectum  re¬ 
digat  in  captivitatem  ad  obsequium  Christi. 
Proinde  fides  est  humilitas  intellectus,  qui 
acquiescit  veritati  revelatae,  quam  non  capit, 
nec  videt ;  quia  sinit  se  teneri,  quasi  capti¬ 
vum  vinculis  auctoritatis  divinae  sibi  praedi¬ 
catae. 

Altera  species  humilitatis  est  ex  parte  vo¬ 
luntatis,  diffidentia  de  viribus  propriis,  et 
confidentia,  sive  spes  in  Deo.  Magna  enim 
humilitas  est,  cum  homo  quantumvis  doctus 
et  potens  et  virtutibus  praeditus,  non  confi¬ 
dit  in  suis  viribus,  sed  totus  pendet  ab  auxi¬ 
lio  Dei  :  et  sperat  quidem  victoriam  de  om¬ 
nibus  tentationibus,  et  coronam  gloriae  sem¬ 
piternae  ;  sed  non  de  se  praesumit,  sed  de 
adjutorio  Altissimi. 

Tertia  species  est  obedientia,  quae  simili¬ 
ter  est  ex  parte  voluntatis  creatae  ad  facien¬ 
da  omnia,  quae  jubet  voluntatis  increata. 

Humiliavit  (inquit  Apostolus  Philip,  n.)  se- 
metipsum  factus  obediens  usque  ad  mortem. 
Ista  autem  obedientia  non  potest  esse  vere 
humilis  et  perfecta,  nisi  cum  charitate  con¬ 
juncta.  Qui  diligit  me ,  sermonem  meum  ser¬ 
vabit  ;  et  infra  :  Qui  non  diligit  me,  sermo¬ 
nes  meos  non  servat.  Job.  xiv. 

Quarta  species  est  patientia,  quae  est  in 
voluntate  praecipua  :  sed  respicit  offensiones 
et  damna,  quae  inferuntur  corpori,  vel  ho¬ 
nori,  vel  opibus,  sive  nostris,  sive  nostro¬ 
rum  :  et  haec  virtus  Opus  perfectum  habet , 
ut  dicit  sanctus  Jacobus,  cap.  i.,  quia  plus  est 
tolerare  injurias  tranquillo  animo,  et  per  hoc 
subjici,  et  humiliari  inimicis,  quam  subjici 
per  obedientiam  Deo,  et  ejus  vicariis.  Ideo 
Apostolus  cum  dixisset  :  Humiliavit  semet- 
ipsum  factus  obediens  ;  addidit,  usque  ad  mor¬ 
tem ,  mortem  autem  crucis  :  id  est,  factus  est 
obediens  usque  ad  patientiam  gravissimae 
poenae.  Et  ad  Hebr.  cap.  v.  Didicit  ex  iis,  quse 
passus  est,  obedientiam;  id  est,  ex  patientia 
crucifixionis  et  mortis  didicit  per  experi¬ 
mentum,  quae  sit  obedientia  perfectissima. 

Ultima  denique  est  ipsa  virtus  humilitatis 
proprie  dicta,  quae  est  virtus,  qua  homo  ex 
vera  notitia  sui  despicit  se,  et  contentus  est 
recumbere  in  novissimo  loco.  Itaque  humi¬ 
litas  est  vera  cognitio  sui,  qua  homo  cogno¬ 
scit,  se  nihil  esse  ex  se,  et  quicquid  habet, 
esse  donum  Dei,  qui  ita  donavit,  ut  possit 
etiam  auferre  ;  et  denique  cognoscit,  majora 
esse  dona  interna  gratiae  et  virtutum,  quam 
externa  honorum,  et  divitiarum.  Ex  hac  no¬ 
titia  homo  despicit  se,  quia  videt  se  nihil 
esse ,  et  nulli  se  anteponit,  sed  omnibus 
postponit,  quia  non  scit,  an  ille,  qui  videtur 
inferior  coram  hominibus  honore,  divitiis, 
scientia,  et  similibus,  sit  forte  major  coram 
Deo  gratia  et  charitate.  Vel  si  forte  sciat, 
hodie  aliquem  esse  in  peccato  mortali ;  non 
tamen  scit,  an  sit  cras  futurus  sanctus  ;  ne¬ 
que  scit,  an  sit  praedestinatus  ad  maximam 
gratiam,  et  gloriam.  Ideo  non  audet  ulli  se 
anteponere,  sed  libentissime  recumbit  in  no¬ 
vissimo  loco,  ut  in  loco,  qui  sibi  justissime 
conveniat ;  neque  litigat  unquam  de  praece¬ 
dentia  etiam  cum  inferioribus.  Hoc  autem, 
quod  dixi  de  recubitu  in  novissimo  loco, 
intelligendum  est  semper,  in  praeparatione 
animi  ;  se  autem  ipsa,  quando  id  expedit  ad 
gloriam  Dei.  Alioqui  enim  debet  unusquis¬ 
que  sedere  in  loco,  qui  gradui,  vel  officio 
suo  est  assignatus.  Hinc  Dominus  dixit  : 
Discite  a  me,  quia  mitis  sum,  et  humilis  corde; 


quia  in  corde  debet  semper  homo  se  subster¬ 
nere  aliorum  omnium  pedibus  :  sed  externa 
actione  debet  sedere  in  loco  suo,  sed  cum 
mansuetudirfe,  ut  promptus  sit  non  resistere 
malo,  sed  vincere  in  bono  malum.  Ergo  illud 
Humiliamini  continet  fidem,  spem,  dilectio¬ 
nem,  obedientiam,  patientiam ,  et  humilita¬ 
tem  :  quae  sunt  virtutes  necessariae  et  suffi¬ 
cientes  ad  exaltandum  hominem  in  die  visi¬ 
tationis. 

Sequitur  :  Sub  potenti  manu  Dei;  quae 
verba  continent  rationem,  cur  homo  tuto 
possit,  et  debeat  humiliari.  Nam  si  nos  hor¬ 
taretur  Apostolus  ,  ut  humiliaremus  intelle¬ 
ctum  ad  credenda,  quae  dicunt  Philosophi, 
vel  voluntatem  ad  confidendum  in  homini¬ 
bus  etc.,  non  sine  causa  dubitaremus,  an  es¬ 
set  illi  fides  habenda.  Sed  cum  dicat  :  Sub 
potenti  manu  Dei,  nulla  ratio  dubitandi  re¬ 
manet.  Sanctissime  enim  possumus  intelle¬ 
ctum  humiliare  ad  credenda  quae  Deus  pro¬ 
ponit,  qui  potest  facere  majora,  quam  nos 
intelligimus  :  sanctissime  etiam  possumus  in 
illo  confidere,  illi  denique  penitus  subjici, 
qui  potentissimus,  et  optimus  est,  et  nullus 
ei  resistere  potest.  Sed  praeterea  significant 
haec  verba,  necessarium  esse  omnino  humi¬ 
liari  Deo,  quoniam  potest  etiam  invitos  co¬ 
gere  ad  obedientiam  :  et  nisi  quis  sponte  ad 
tempus  subjici  velit ,  sive  credendo ,  sive 
obediendo,  sive  tolerando,  sive  recumbendo 
in  novissimo  loco  ;  potentissima  manus  ejus, 
non  ad  tempus,  sed  in  aeternum,  invitos  co¬ 
get  humiliari.  Qui  enim  nolunt  hoc  tempore, 
quales  sunt  haeretici,  humiliari  credendo  ; 
post  mortem  credent,  et  contremiscent,  ut 
daemones  faciunt :  et  qui  nolunt  humiliari 
de  viribus  suis  diffidendo,  et  spem  suam  in 
Deo  collocando ,  post  mortem  intelligent, 
vanam  fuisse  praesumptionem  suam,  et  inu¬ 
tiliter  de  viribus  suis  diffident.  Qui  etiam  no¬ 
luerunt  obedire  Deo  ex  charitate,  cogentur 
obedire  ex  justa  Dei  vindicta :  neque  enim 
poterunt  amplius  furari,  moechari,  occidere, 
deliciari  etc.  Et  qui  poenas  pro  justitia  tole¬ 
rare  noluerunt  in  terris,  poenas  gravissimas 
pro  iniquitatibus  suis  tolerare  cogentur  in 
gehenna.  Denique  qui  noluerunt  humiliari 
sub  pedibus  sanctorum  ex  virtute  Christiana, 
humiliabuntur  sub  pedibus  daemonum  ex 
vindicta  divina.  Hinc  patet,  quanta  sit  coeci- 
tas  hominum,  qui  renuunt  humiliari  ad  breve 
tempus  cum  spe  firmissima  praemii  sempi¬ 
terni  ;  cum  certo  scire  possint  humiliandos 
se  esse  in  aeternum  in  suppliciis  gehennae; 

Sequitur  :  Ut  vos  exaltet  in  tempore  visita¬ 
tionis.  Hoc  est  praemium  humiliantium  se  co¬ 
ram  Deo  :  et  quemadmodum  per  illud  ver¬ 
bum  Humiliamini  ostendimus  significari  om¬ 
nes  virtutes  necessarias  ad  salutem  ;  ita  per 
hoc  verbum,  Ut  vos  exaltet ,  ostendere  pos¬ 
sumus  apte  significari  omnes  partes  gloriae, 
et  beatitudinis.  Nam  qui  se  humiliaverit  cre¬ 
dendo  verbis  Dei,  exaltabitur  ad  visionem 
essentiae  Dei,  quae  est  altissima  Sapientia, 
ultra  quam  nihil  est,  quo  intellectus  ascen¬ 
dere  possit.  Ibi  enim  ad  fontem  Sapientiae 
satiatibur  ille  appetitus,  de  quo  scribit  Phi¬ 
losophus:  «Omnes  homines  naturaliter  scire 
desiderant.»  Qui  se  humiliaverit  diffidendo  de 
suis  viribus,  et  in  Deo  spem  suam  collocan¬ 
do, exaltabitur  ad  summam  potentiam, ut  jam 
nec  cadere ,  neque  impelli,  id  est,  nec  pec¬ 
care,  nec  tentatione  pulsari  possit.  Qui  se 
humiliaverit  obediendo  Deo,  et  vicariis  ejus, 
exaltabitur  ad  imperium  omnium  creatura¬ 
rum  inferiorum,  ut  omnes  ei  subjiciantur. 
Qui  se  humiliaverit  patiendo  poenas,  et  mor¬ 
tem  pro  gloria  Dei,  exaltabitur  ad  immorta¬ 
litatem  ,  et  impassibilitatem,  ut  nihil  ei  no¬ 
cere  possit.  Denique  qui  se  humiliaverit  re¬ 
cumbendo  in  novissimo  loco,  exaltabitur  su¬ 
per  omnes  coelos  usque  ad  participationem 
throni  divini  juxta  illud  Apoc.  m. :  Qui  vice¬ 
rit ,  dabo  ei  sedere  mecum  in  throno  meo ,  sicut 
ego  vici ,  et  sedi  cum  Patre  meo  in  throno  ejus. 

Venio  nunc  ad  B.  Aloisium,  in  cujus  vita 
perfecte  invenio  omnia  humilitatis  genera  : 
ut  inde  sperare  possimus,  pervenisse  eum 
ad  exaltationem  illam  multiplicem ,  quam 
paulo  ante  descripsimus.  Sed  antequam  ad 
ista  communia  veniamus,  tria  privilegia  in 
B.  Aloisio  invenio,  ad  quae  aspirare  non  pos¬ 
sumus. 

Primum  fuit,  quod  vocatus  sit  a  Deo  ante 
primam  horam  :  caeteri  enim,  juxta  parabo¬ 
lam  vineae  vocantur  hora  prima,  vel  tertia, 
vel  sexta,  vel  nona,  vel  undecima ;  id  est,  in 
pueritia,  vel  adolescentia,  vel  juventute,  vel 
maturitate,  vel  senectute ;  sed  B.  Aloisius 
vocatus  est  in  ipsa  pene  infantia ;  siquidem 
anno  septimo,  qui  est  terminus  infantiae  vo¬ 
catus  est  ad  notitiam  Dei,  ad  contemptum 
mundi,  ad  vitam  perfectam.  Ipse  enim  mihi 
dicere  solebat,  illum  fuisse  annum  conver¬ 
sionis  suae  :  nam  ante  illum  nescio  quid  co¬ 
gitare  coeperat  de  gloria  militari :  sed  illo 
anno,  ex  mirabili  respectu  Dei  coepit  abji¬ 
cere  desideria  omnia  saecularia,  et  ad  per¬ 
fectionem  vitee  Christianae  se  accingere.  Ne¬ 


que  fuit  illa  inanis  et  puerilis  cogitatio,  sed 
omnino  seria  et  matura;  ut  perspicuum  est 
ex  eo,  quod  in  ea  perseveravit,  et  crevit 
usque  ad  mortem. 

Alterum  privilegium  fuit,  quod  ita  fuit 
praeventus  gratia  castitatis,  ut  immunis  fue¬ 
rit  ab  omni  inquinamento  carnis,  et  spiri¬ 
tus  ;  id  est,  non  solum  opere,  sed  cogitatio¬ 
ne.  Et  quamvis  multi  sint  in  Ecclesia  Dei 
virgines,  multi  saltem  casti  ad  longum  tem¬ 
pus  ;  tamen  immunes  a  stimulis  carnis  nul¬ 
los  novi,  praeter  hunc  B.  Juvenem  :  fortasse 
non  desunt  alii ,  sed  mihi  noti  non  sunt.  Est 
vero  hoc  insigne  privilegium,  et  longe  majus, 
quam  sit  donum  resistendi  tentationibus. 
Quod  vel  inde  manifestum  esf,  quod  Chri¬ 
stus  Dominus  cum  tentari  voluerit  a  daemo¬ 
ne,  non  tamen  voluit  de  hac  re  tentari ; 
multo  minus  internas  suggestiones  libidinis 
pati  :  neque  permisit,  ut  Matri  suae  sanctis- 
mae  turpes  cogitationes,  et  stimuli  carnales 
ingererentur.  At  qui  carent  stimulis,  carent 
corona  victoriae.  Verum  est ;  sed  si  aliunde 
gratia,  et  charitas  augetur,  feliciter  illa  ja¬ 
ctura  compensatur.  Quemadmodum  qui  nun¬ 
quam  peccarunt,  ut  Christus  et  B.  Virgo, 
caruerunt  sine  dubio  dono  et  merito  poeni¬ 
tentiae  ;  sed  felix  est  jactura  hujus  doni  et 
meriti,  quae  dono  innocentiae ,  et  majoris 
gratiae  compensatur. 

Tertium  privilegium  fuit  carentia  distra¬ 
ctionum  et  evagationum  mentis  in  oratione. 
Quantum  hoc  sit  donum,  norunt  omnes,  qui 
orationi  vacant  :  nihil  enim  molestius,  sed 
nihil  frequentius  patimur.  S.  Augustinus  in 
Ps.  lxxxv.  dicit,  «  Deum  ideo  vocari  mitem, 
quia  tolerat  tot  evagationes  mentis  dum  ora¬ 
mus.  »  Et  ipse  l5^id  cum  ait  II  Reg.  vn.  In¬ 
venit  cor  suum  servus  tuus ,  ut  oraret  te ,  satis 
aperte  significat,  difficile  esse  invenire  cor 
stabile  ad  orandum,  cum  nihil  eo  fugacius 
sit.  Sed  quod  majus  mihi  videtur,  est,  quod 
cum  aliquando  ab  eo  queerem,  quomodo 
posset  ita  se  componere,  ad  orandum,  ut 
perintegram  horam  non  averteret  mentem 
ad  alia ;  respondebat,  mirari  se,  quomodo 
posset  aliquis  adstans  coram  Deo  ad  alta  co¬ 
gitanda  averti.  Itaque  ille  sicut  figebat  genua 
in  terra,  cum  orare  volebat  ;  ita  figebat  cor 
in  Deo  :  et  adeo  immobiliter  praesentem 
Deum  cogitabat,  et  cogitando  intuebatur,  ut 
toto  eo  tempore  non  senserit,  quid  in  cubi¬ 
culo  fieret,  si  quis  introiret,  vel  egrederetur. 
Mittuntur  enim  frequentissime  a  superiori¬ 
bus  visitatores,  ut  cognoscant,  an  aliquis 

tempore  orationis  desit  sancto  operi.  Sed 
ille  nunquam  advertit, -se  visitatum  fuisse. 
Sed  his  omissis,  quae  inimitabilia  sunt,  veni¬ 
amus  ad  illas  virtutes,  quas  sub  nomine  hu¬ 
militatis  contineri  diximus  ;  ut  discamus  ex¬ 
emplo  perfectissimi  Juvenis  nos  imperfecti 
senes,  quae  sit  via  ad  vitam  :  neque  enim 
turpe  nobis  videri  debet  a  juniore  discere, 
Qui  super  senes  intellexit. 

Prima  igitur  est  fides,  quam  humilitatem 
intellectus  esse  diximus.  In  hac  virtute  quan¬ 
tus  fuerit  B.  Aloisius,  ex  duplici  exemplo  di¬ 
scemus.  Solebat  ipse  tam  diligenter  se  ad 
sumptionem  sanctissimi  Eucharistiae  Sacra¬ 
menti  praeparare,  ut  totam  hebdomadam  in¬ 
sumeret  ad  communionem  die  dominico  per¬ 
cipiendam  :  singulis  diebus  certa  pietatis  ex¬ 
ercitia  perficiebat,  quibus  animam  suam, 
quasi  thalamum  sponsi,  vel  purgaret,  vel 
ornaret.  Haec  tanta  praeparatio  argumentum 
certissimum  est  maximae  et  ferventissimae 
fidei,  quam  de  vera  praesentia  Domini  in  Sa¬ 
cramento  habebat  ;  quemadmodum  negli- 
gentia  praeparationis  modicae  fidei  signum 
est  :  quod  enim  dicit  Apostolus  de  iis,  qui 
Confitentur  se  nosse  Deum ,  factis  autem  ne¬ 
gant  ;m  hujus  Sacramenti  digna  susceptione 
praecipue  locum  habet.  Quomodo  enim  fieri 
potest,  ut  quis  actuali  fide  certo  credat  Do¬ 
minum  majestatis  in  eo  Sacramento  vere 
esse  praesentem,  et  tamen  imparato  animo 
accedat,  et  distracto,  et  frigido  corde  tantum 
mysterium  tractet  ? 

Alterum,  in  quo  maxima  fides  B.  Aloisii 
elucet,  est  contemptus  rerum  praesentium  ; 
illi  enim  soli  vere  contemnunt  praesentia, 
qui  serio  ac  perfecta  fide  credunt  futura.  Si 
diceretur  alicubi  latere  ingentem  thesaurum, 
et  sane  multi  audientes  non  moverentur  ad 
illum  quaerendum  ;  aliqui  autem  pauci  con¬ 
tinuo  accurrerent,  et  relictis  omnibus,  toti 
essent  in  eo  quaerendo ;  certe  possumus  di¬ 
cere,  priores  non  credidisse,  quod  audierunt 
de  thesauro  abscondito  ;  posteriores  vero 
credidisse.  Sic  igitur,  qui  non  laborant, 
forte  etiam  non  cogitant  de  via  aeterna  adi¬ 
piscenda,  non  videntur  credere,  aut  certe 
non  valde  credere  :  non  actualiter,  et  serio 
credere,  esse  post  hanc  vitam  aliam  vitam 
sine  comparatione  feliciorem.  Sed  qui  dimit¬ 
tunt  omnia,  et,  ut  Apostolus  dicit,  b  o  ./ ni¬ 
lus  se  abstinent ,  et  totis  viribus  laborant,  ut 
Deo  placeant,  et  ad  bravium  supernae  voca¬ 
tionis  expediti  currant  ;  ii  vere  ostendunt, 
se  credere  quae  fides  catholica  docet  de 
vita  beata  sanctorum ,  et  de  suppliciis 


impiorum  aeternis.  Quam  excellenter  hoc 
B.  Aloisius  fecerit,  patet  cx  eo,  quod 
sponte  dimisit  temporalem  principatum,  et 
ea,  quae  principatum  consequentur,  opes? 
honores,  delectationes,  et  vitam  pauperem, 
et  abjectam  suscepit  :  ac  ne  forte,  dimisso 
temporali  principatu,  ad  ecclesiasticum  prin¬ 
cipatum  postea  aspiraret  :  eum  ordinem  re¬ 
ligiosum  elegit,  ex  quo  non  patet  aditus  ad 
ecclesiasticas  dignitates,  nisi  praecisa  obe- 
dientia  :  quod  rarissime  contingit. 

In  secunda  specie  humilitatis,  quae  est 
diffidentia  de  propriis  viribus  et  confidentia 
in  Deo,  B.  Aloisius  maxime  enituit.  Nam 
cum  polleret  tam  insigni  dono  castitatis,  ut 
supra  diximus  ;  tamen  non  audebat  ulli  se 
periculo  exponere  :  atque  adeo  rigidus  erat 
in  castigando  corpore  jejuniis,  et  poenitentiis 
cauteris  ;  ac  si  his  remediis  ad  comprimendos 
carnis  stimulos  valde  indigeret  :  et  usque 
adeo  diligens  erat  in  fugiendo  aspectu  ac  fa¬ 
miliaritate  mulierum,  ut  ne  matris  quidem 
faciem  intueri  auderet.  Denique  in  ultima 
aegritudine  rogatus  a  me,  ut  pro  sua  vita 
longiore  Deum  oraret,  negavit,  se  id  factu¬ 
rum,  quia  non  sciret,  si  diutius  viveret,  an 
perseveraturus  esset  in  bono  proposito  :  ita 
parum  de  suis  viribus  confidebat. 

In  tertia  specie,  quae  est  obedientia  in 
cbaritate  fundata,  maxime  B.  Aloisii'  virtus 
apparuit.  Nam  primum  mandatis  Dei,  et  Ec¬ 
clesiae  toto  vitae  tempore  ita  exacte  paruit,  ut, 
judicio  confessariorum  qui  ejus  generales  con¬ 
fessiones  audierunt,  quorum  unus  ego  sum, 
numquam  lethale  crimen  admiserit  ;  ac  per 
hoc  nullum  praeceptum  violaverit  :  peccata 
enim  venialia  non  sunt  proprie  contra  legem, 
sed  praeter  legem.  Deinde  omnes  gradus 
perfectae  obedientiae  in  religione  ita  conscen¬ 
dit,  ut  pro  eo  tempore,  quo  cum  illo  versatus 
sum,  numquam  viderim,  illum  ad  imperia 
superiorum  vel  tristiorem  factum,  vel  aliquid 
replicasse,  excepta  repulsa  in  poenitentiarum 
petitione;  in  his  enim  solis  modeste  aliquando 
replicabat,  instantius  flagitando  mortifica¬ 
tiones.  Humiliavit  ergo  semetipsum  ad  imi¬ 
tationem  Domini  sui  factus  obediens  usque 
ad  gravissimas  mortificationes  ;  quas  non 
solum  numquam  recusabat,  .sed  magno  sem- 
per  desiderio  expetebat. 

Quid  jam  de  patientia  dicam,  quae  est 
quarta  species  humilitatis  ?  Primum  magna 
parte  vitae  sua)  dolores  capitis  patiebatur  ; 
sed  patientia  tam  perfecta,  ut  nunquam  que¬ 
reretur.  Deinde  tanto  fervore  serviebat  pau¬ 
peribus  in  hospitalibus  maximo  suo  labore 


775 


\ 

IN  ANNIVERSARIO  B.  ALOISII  GONZAG^E. 


et  fatigatione,  ut  ipse  etiam  quodammodo 
miraretur,  et  mihi  paulo  ante  ultimam  suam 
aegritudinem,  ex  qua  mortuus  est,  dixit,  se 
omnino  existimare  brevi  se  moriturum.  Di¬ 
cebat  enim,  ideo  sibi  dari  tam  ingens  desi¬ 
derium  patiendi,  et  laborandi  in  auxilium 
pauperum;  quoniam  parum  temporis  sibi  su¬ 
pererat  ad  serviendum  Deo  in  hac  vita  et  ad 
participandum  calicem  passionis  Christi.  De¬ 
nique  in  ipsa  aegritudine,  quae  longissima 
fuit,  summum  patientiae  exemplum  praebuit, 
nam  cum  vix  aliud  in  ejus  corpusculo  re¬ 
mansisset  praeter  ossa  et  pellem,  et  ex  diu¬ 
turna  cubatione  plagae  in  ejus  lateribus  natae 
fuissent ;  tamen  interrogatus,  quomodo  va¬ 
leret,  respondebat  hilari  vultu,  se  bene  valere. 

Restat  humilitas,  quae  omnino  in  eo  insig¬ 
nis  fuit  :  ita  enim  recumbebat  in  ultimo 
loco,  ut  etiam  coadjutoribus  temporalibus 
cederet  :  et  qui  vix  famuli  ejus  in  saeculo 
esse  potuissent,  eis  locum  digniorem  conce¬ 
deret  iter  ambulandum  per  urbem.  Vidi 
ego  illum  aliquando  ad  sinistram  coadjuto- 
rum  temporalium  in  plateis  ;  et  sicut  ejus 
humilitatem  admiratus  sum,  ita  seorsim 
postea  coadjutores  officii  admonui.  Atque 
hoc  quidem  unum  est  exemplum  de  multis  ; 
nam  tota  ejus  vita  humilitas  fuit.  Optabat 
nesciri  statum  suum  priorem  ;  cupiebat  vi¬ 
lissimas  vestes  sibi  dari ;  ambiebat  officia 
infima,  atque  in  primis  illa,  quae  alii  refu¬ 
giebant  ;  quale  est  officium  erudiendi  pueros 
in  ultima  schola,  et  similia,  et  haec  quidem 
sine  ulla  affectatione  ;  ut  vere  apparet  eum 
cupivisse  despici,  non  humilem  praedicari. 

Ad  haec  omnia  accedebat  ingens  deside¬ 
rium  vitae  beatae  ex  puro  amore  Dei.  Hinc 
enim  rogatus  a  me,  ut  supra  dixi,  ut  oraret 
pro  longiore  vita  sua,  quia  eam  ego  cense¬ 
bam  utilissimam  tantae  juvenum  multitudini, 
quantam  in  collegio  habebamus,  respondit : 
«  Pater,  nullam  majorem  gratiam  Deus  ho¬ 
minibus  praestare  solet,  quam  ut  eos  vocet 
de  hoc  saeculo,  quando  in  gratia  ejus  sunt. 
Ego  igitur,  qui  ex  infallibili  dono  ejus  fidu¬ 
ciam  habeo  magnam  sailutis,  si  nunc  moriar  ; 
quomodo  possum  rogare,  ut  detinear  in  hoc 
saeculo,  ubi  tot  sunt  pericula  et  tentationes  ?  » 
Hinc  etiam  de  vita  futura  sanctorum  liben¬ 
tissime  loquebatur,  et  cum  &  me  audisset 
posse  fieri,  ut  recta  post  mortem  evolaret  ad 
Deum  videndum  ;  tanta  laetitia  repletus  est 
nocte  sequente,  ut  cum  magnam  noctis  par¬ 
tem  in  cogitatione  vitae  beatae  consumpsisset, 


putaret  brevissimam  illam  contemplationem 
fuisse,  et  miraretur  valde,  cum  cognovisset 
totam  fere  noctem  in  ea  fuisse  consumptam. 
Hinc  denique  factum  est  ut  mortem  non 
horreret  ;  sed  ipsemet  rogatus  a  me  ut  mo¬ 
neret,  quando  sibi  videretur  tempus  com¬ 
mendationis  animae,  placidissime  admonuit: 
et  ego  statim  commendationem  animae  legi, 
ipso  respondente  ad  singula,  ac  si  non  ejus, 
sed  alterius  animam  commendaremus.  Et 
quid  mirum,  si  anima  tam  pura,  et  quae  ab 
infantia  Deo  tanta  animi  devotione  servierat, 
in  exitu  hilarescebat?  mortem  non  timebat? 
dissolvi,  et  esse  cum  Christo  desiderabat  ? 
Vere  igitur  credere  possumus,  eum,  qui  sic 
se  humiliaverat  sub  potenti  manu  Dei,  fuisse 
exaltatum  in  die  visitationis  ejus  particulari, 
et  rursum  exaltandum  coram  toto  mundo  in 
die  visitationis  ejus  generali. 

Esse  autem  vere  exaltatum  ad  visionem 
Dei,  et  admixtum  esse  spiritum  ejus  spiriti¬ 
bus  Angelorum  et  sanctorum  in  coelo,  prae¬ 
ter  testimonium  vitae  ejus,  facile  credere 
possumus  ex  testimonio  divino  tot  miracu¬ 
lorum,  quibus  in  omnibus  terrae  partibus  co¬ 
ruscat.  Nam  post  B.  Patrem  nostrum  Igna- 
tium ,  et  Sanctum  ejus  collegam  patrem 
Franciscum  Xaverium,  non  habemus  alium, 
quem  Deus  in  Societate  ita  illustraverit,  ut 
hunc  beatum  Juvenem  :  cum  tamen  plurimi 
fuerint  in  Societate  viri  perfectissimi,  et  Mar¬ 
tyres  etiam  gloriosi.  Sed  complacuit  sibi 
Deus  in  servo  suo  Aloisio  ;  et  sicut  ex  utero 
matris  eum  sibi  consecravit ;  ita  post  mor¬ 
tem  voluit  miraculis  exaltare  ;  et  nemo  po¬ 
test  dicere  Deo  :  Cur  ita  facis  ?  Sed  fortasse 
placuit  Deo,  hunc  prse  caeteris  exaltare,  ut 
multitudo  juvenum,  non  solum  qui  iri  socie¬ 
tate  vivunt,  sed  etiam  qui  scholas  ejus  fre¬ 
quentant,  animentur  ad  perfectionem,  et  in- 
telligant,  nullam  esse  immaturam  aetatem 
Deo,  et  posse  etiam  juvenes  ad  omnem  gra¬ 
dum  perfectionis  ascendere. 

Reliquum  est,  ut  Deo  primum  gratias  aga¬ 
mus,  quod  nostris  diebus  tam  insignem  lu¬ 
cernam  ardentem  et  lucentem  accenderit. 
Deinde  ut  hoc  tam  praeclarum  lumen  jugiter 
attendentes,  ipsum  sequamur  in  hoc  itinere 
caliginoso.  Denique  ipsum  etiam  pie  invoce¬ 
mus,  nos  praesertim,  qui  ejus  reliquias  pos¬ 
sidemus,  et  qui  comites  ejus  in  hoc  saeculo 
fuimus  :  ut  ejus  intercessione,  quo  ipse  prae¬ 
cessit,  ipsi  quoque  perveniamus. 


LAUS  DEO,  VIRGINI  MATRI  AC  B.  ALOISIO  IN  2ETERNUM. 


,  ■  :  1  ■ 

. ^  •• 


r'  ■  :  1 


•*/;.»  ;i  >  v  d 


■ ... 


¥ 


'UUi  .  1  >  ' 

i  ■  i  *  •  '  ' 


ifl!  • 

■ 

,.i>  .•>  :  ‘il 


.  i 


■  v$ 

:  'I  v"  •  :  '■  * 

’  .  /  :  •  ) 

'  .  H  ! 

'  '  :  ....  i  ; 

•  :  J  ■  ;  1  ;  1 


•;  •»  > 


r  k  ■ 


•  m-t  ' 


:  ■ 

: 

H)  l  .  i 

: 

•HU'  .1.1  '.i  ..  ;  "  ■  .  .  ’  I. 

>  ... 

\  *-  * 

.  .....  ..... 


. 


t 

■ 


-  . 


*,  -( 


. 


. 

' 


INDEX 

CONCIONUM  OMNIUM  QU£  IN  HOC  LIBRO  CONTINENTUR 


% 

I.  Concio  in  festo  S.  Andreae.  pag.  1 

II.  Concio  de  Dominica  prima  Adventus.  10 

III.  Concio  de  eadem  Dominica  prima  Ad¬ 
ventus.  15 

IV.  Concio  de  Dominica  secunda  Adventus.  24 

V.  Concio  de  eadem  Dominica  secunda  Ad¬ 
ventus.  30 

VI.  Concio  de  Dominica  tertia  Adventus.  41 

VII.  Concio  de  eadem  Dominica  tertia  Ad¬ 
ventus.  43 

VIII.  Concio  de  Dominica  quarta  Adven¬ 
tus.  56 

IX.  Concio  de  eadem  Dominica  quarta  Ad¬ 
ventus.  62 

X.  Concio  de  Nativitate  Domini.  71 

XI.  Concio  de  eodem  festo  de  triplici  Natali 

Domini.  82 

XII.  Concio  in  festo  S.  Stephani.  91 

XIII.  Concio  de  Dominica  infra  octavam 

Nativitatis.  101 

XIV.  Concio  in  die  Epiphaniae  Domini.  108 

XV.  Concio  de  Dominica  prima  post  Epi¬ 
phaniam.  117 

XVI.  Concio  de  Dominica  Septuagesimae.  127 

XVII.  Concio  de  eadem  Dominica  Septua¬ 
gesimae.  133 

XVIII.  Concio  de  Dominica  Sexagesimae.  140 

XIX.  Concio  de  Dominica  Quinquagesimae  148 

XX.  Concio  de  eadem  dominica  Quinqua¬ 
gesimae.  157 

XXI.  Concio  de  eadem  Dominica  Quinqua¬ 
gesimae.  169 

XXII.  Concio  de  Dominica  prima  Quadra¬ 
gesimae.  177 

XXIII.  Concio  de  eadem  Dominica  prima 
Quadragesimae.  182 

XXIV.  Concio  de  Dominica  secunda  Qua¬ 
dragesimae  191 

XXV.  Concio  de  Dominica  tertia  Quadra¬ 
gesimae.  197 

XXVI.  Concio  de  Dominica  Laetare.  203 

XXVII.  Concio  in  festo  Annuntiationis  B. 

Mariae  de  Incarnatione  Domini.  214 


XXVIII.  Concio  in  Dominica  Passionis  vel 


Hebdomada  sancta,  de  magnitudine  Pas¬ 
sionis  Domini.  223 

XXIX.  Concio  de  Dominica  Passionis,  sive 

in  Hebdomada  sancta.  235 

XXX.  Concio  de  Resurrectione  Domini.  247 

XXXI.  Concio  de  feria  secunda  resurre¬ 
ctionis  Domini.  257 

XXXII.  Coneio  de  Dominica  quarta  post 
Pascha.  268 

XXXIII.  Concio  in  feriis  Rogationum,  de 
oratione.  278 

XXXIV.  Concio  in  diebus  Rogationum,  de 
modo  et  ratione  orandi.  288 

XXXV.  Concio  in  festo  Ascensionis  Domini.  297 
XXXVI.  Concio  in  die  Pentecostes  de  mis¬ 
sione,  et  persona  Spiritus  Sancti.  307 

XXXVII.  Concio  de  Dominica  secunda  post 
Pentecosten,  quae  est  Dominica  infra  Oc¬ 
tavam  Corporis  Christi,  de  venerabili  sa¬ 
cramento  Eucharistiae.  317 

XXXVIII.  Concio  in  festo  S.  Jacobi.  327 

XXXIX.  Concio  in  festo  S.  Laurenti.  339 

XL.  Concio  in  festo  Assumptionis  B.  Ma¬ 
riae  Virginis.  350 

XLI.  Concio  in  festo  S.  Bartholomaei.  360 

XLII.  Concio  de  nativitate  B.  Mariae  Virgi¬ 
nis.  372 

XLIII.  Concio  de  Dominica  decima  septima 
post  Pentecosten.  383 

XL1V.  Concio  de  Dominica  decima  nona 
post  Pentecosten.  394 

XLV.  Concio  de  Dominica  vigesima  post 
Pentecosten.  403 


Sequuntur  jam  Conciones  quinque 
de  quatuor  novissimis. 

I.  Concio  de  Morte.  415 

II.  Concio  de  extremo  judicio.  424 

III.  Concio  de  cruciatibus  gehennas  433 


778 


INDEX. 


IV.  Concio  de  beatitudine  coelesti,  et  glo¬ 
ria  beatorum.  446 

V.  Concio  de  miseria  humanae  vitae.  456 


XII.  Concio  de  moribus  haereticorum,  effi¬ 
cacia  doctrinae  Catholicae,  testimonio  ad¬ 
versariorum.  578 


Sequuntur  Conciones  quinque  super 
Missus  est,  etc. 

I.  Concio  super  Missus  est  Angelus,  etc.  469 


II.  Concio  super  eodem.  478 

III.  Concio  super  eodem.  487 

IV  Concio  super  eodem.  495 

V.  Concio  super  eodem.  504 


Sequuntur  Conciones  duodecim ,  totidem  ar¬ 
gumenta  continentes,  ad  hominem  Catholi¬ 
cum  in  sua  fide  confirmandum ,  et  haere¬ 
ticum  a  perfidia  sua  convertendum. 


I.  Concio  de  lumine  fidei.  515 

II.  Concio  de  antiquitate  catholicae  fidei.  520 

III.  Concio  de  multitudine  credentium  et 

firmitate  nostrae  religionis.  525 

IV.  Concio  de  veritate  et  consonantia  ca¬ 
tholicae  doctrinae.  530 

V.  Concio  de  puritate  catholicae  doctrinae.  537 

VI.  Concio  de  gloria  miraculorum.  543 

VII.  Concio  de  miraculis  haereticorum.  549 

VIII.  Concio  de  dono  prophetiae.  556 

IX.  Concio  de  probitate  doctorum  Ecclesiae 

et  sceleribus  haereticorum.  561 

X.  Concio  de  comparatione  veterum  et  re- 

centiorum  haereticorum  quantum  ad  fi¬ 
dem.  567 

XI.  Concio  de  moribus  haereticorum  vete¬ 
rum  et  novorum.  572 


Sequuntur  Conciones  octo  de  tribulatione. 


I.  Concio  de  Tribulatione.  587 

II.  Concio  de  eadem.  595 

III.  Concio  de  eadem.  603 

IV.  Concio  de  eadem.  611 

V.  Concio  de  eadem.  619 

VI.  Concio  de  eadem.  628 

VII.  Concio  de  eadem.  638 

VIII.  Concio  de  eadem.  649 


S&quuntur  Conciones  duodecim  super 
Psalmum  nonagesimum. 


I.  Concio  de  psalmo  XC  Qui  habitat.  661 

II.  Concio  de  primo  versu  ejusdem  psalmi.  669 

III.  Concio  de  secundo  versu.  677 

IV.  Concio  de  versu  tertio.  686 

V.  Concio  de  versu  quarto,  et  priore  parte 

versus  quinti.  695 

VI.  Concio  de  versu  quinto  et  sexto.  704 

VII.  Concio  de  versu  septimo  et  octavo.  713 

Vili.  Concio  de  versu  nono  et  decimo.  721 

IX.  Concio  de  versu  undecimo  et  duode¬ 
cimo.  730 

X.  Concio  de  versu  decima  tertio.  740 

XI.  Concio  de  eodem  habitae  iu  Dominica 

Palmarum.  750 

XII.  Concio  duodecima  super  eodem  psalmo, 

habita  in  Dominica  Passione.  760 


FINIS  TABUL2E  CONCIONUM. 


Atrebati.  —  Ex  typ.  Planque  et  Sociorum. 


1.-  y  '  .  v.  -•? 


. 


*  A 


gOES  HGT  C\RCUi-WE 


qscob 


